
CUVÂNT ÎNAINTE 


Observatorul atent al culturilor tradiționale ajunge repede la concluzia că toate 
manifestările exprimate, în plan spiritual sau în plan material, se subordonează unor coduri 
aproape imuabile, respectate cu sfințenie de către toţi componenţii unui grup etnic. Libertăţile pe 
care și le iau unii lideri de opinie se produc numai în momentele în care codul înregistrează o 
eventuală fisură, fie prin pierderea unor elemente ale bazei motivaţionale sau explicative proprii, 
fie prin importuri de realităţi ale căror baze motivaţionale sunt mai active și, din acest punct de 
vedere, servesc mai eficient diverselor nevoi în contextul desfășurării diurne a vieţii și, în 
consecință, sunt mai credibile. Oricum, aceste libertăţi sunt asimilate greu, după lungi perioade de 
tatonare și numai în urma înregistrării unei frecvenţe mari și circulații majore în rândul indivizilor 
unui grup etnic, ceea ce duce la concluzia că tradiţia reprezintă un complex de încatenări de 
cutume deosebit de rezistente. Se poate afirma chiar, cu îndreptăţit temei, că nu există cenzură 
mai aprigă decât aceea care se manifestă la nivelul bogatului evantai de exprimări pe care îl pun în 
evidenţă culturile tradiționale, acestea exercitând o enormă și permanentă presiune asupra 
propriilor indivizi. În fond, o realitate produsă de oameni pentru propria lor orientare în contextul 
valorilor propuse de lumea înconjurătoare, având ca justificare și unic scop perpetuarea identităţii 
lor etnice. 

Simpla recunoaștere a existenței codurilor comportamentale care funcționează în cadrul 
unui grup uman, tradițional structurat, nu este însă suficientă, atâta timp cât nu sunt puse în 
evidenţă și mecanismele care fac posibilă acroșarea elementelor componente în lanţuri simbolice, 
apte să dezvolte și să comunice mesaje, înțelese și acceptate de către comunitatea umană căreia îi 
sunt adresate. Practic, mesajele joacă același rol pe care îl are orice limbă vorbită de un număr mai 
mare sau mai mic de oameni, aceasta fiind una dintre caracteristice definitorii ale unei etnii. Un 
exemplu concludent în acest sens, dar nu singurul, îl constituie manifestările cu personaje 
mascate, care se desfășoară la diferitele date ale calendarului tradițional. Cercetările mai 
consistente asupra acestor fenomene, în majoritatea cazurilor, au luat în considerare și au 
analizat, cu precădere, realizarea plastică a măștilor și cât din suprafaţa corpului uman este 
mascată. Nu s-a ţinut seama, decât în mică măsură, de mecanismele care stau la baza alcătuirii 
cetei de mascaţi, ce rol îndeplinesc personajele în cadrul grupului, care sunt raporturile dintre 
ceată și colectivitatea umană căreia i se adresează, ce crede sau cum sunt apreciate aceste 
manifestări. Aceleași întrebări le ridică și secvențele ornamentale amplasate pe unele componente 
ale arhitecturii tradiționale, pe piesele de port popular, pe textile, pe mobilier, pe unelte și 
obiectele de uz casnic. Simpla afirmaţie conform căreia aceste obiecte sunt frumos ornamentate 
nu justifică în nici un fel prezenţa lor și nici felul cum sunt acroșate elementele componente al unei 
secvenţe ornamentale. Este adevărat că se susţine, în unele studii de specialitate, că, la nivelul 
culturii tradiționale, există o „gramatică” ornamentală și una cromatică. Dar cum funcţionează 
acestea, care le sunt canoanele și ce mesaje transmit nu ni se spune. Și asta pentru că nici 
generaţiile actuale din cadrul colectivităților tradiționale nu le mai cunosc și deci nu pot explica de 
ce se procedează într-un anumit fel și nu altfel. În acest context, baza explicativă se depărtează de 
configurarea ei simbolică, credinţele nu mai sunt susţinute ca o necesitate absolută, respectul față 
de tradiţie, luată ca element definitoriu al identităţii de grup, se diluează și astfel apar, pe de o 
parte superstiţiile, iar, pe de altă parte, speculaţiile în interpretare la care recurg din ce în ce mai 
des unii specialiști, fără ca aceștia din urmă să-și așeze argumentaţia pe canavaua gândirii 
tradiționale, să se conformeze logicii acesteia. Din această pricină, unele explicaţii date de 
specialiști nu pot fi susținute nu numai în planul general al manifestărilor de orice fel, materiale 

sau spirituale, dar nu pot fi susținute nici în contexte reduse la un singur domeniu de exprimare 
artistică. 

Intenţia de a clarifica, măcar și în parte, aceste insuficiențe de ordin explicativ și dorința de 
a oferi tuturor celor interesaţi o bază de date care să le poată înlesni „citirea” secvenţelor 
decorative sau rituale au condus, în urmă cu aproape două decenii, la inițierea acestei lucrări 
deosebit de complexe. De la început, ne-am propus ca toate informaţiile culese din diferitele 
lucrări de specialitate să fie structurate în jurul unei singure realităţi, fie că aceasta era un obiect, 
un gest, o profesiune sau ocupaţie, un personaj anume, o etnie etc. , limitându-ne, din raţiuni 
lesne de înţeles, numai la zonele etno-folclorice ale arealului românesc contemporan. Am 
eliminat, cu bună știință, informaţiile referitoare la credinţele provenind din Basarabia și din 
grupurile etnice macedo-române, nu pentru că ele nu ar fi fost interesante, ci pentru faptul că ele 
sunt, de cele mai multe ori, contaminate de obiceiurile și credințele colectivităţilor umane străine 
în vecinătatea sau în mijlocul cărora au trăit etnicii români. Acest fel de a structura materialul 
cules, folosind metoda termenilor „cheie”, a condus la configurarea unor „aureole” care gravitează 
în jurul fiecărei realități, din care se poate degaja potenţialul de acroșare pe care îl generează în 
interiorul secvenţelor, arealul zonal în care funcţionează cu aceleași virtuţi, precum și frecvenţa de 
întrebuințare a acestora. 

Cercetarea astfel concepută a fost acceptată, pentru finanţare, de către fostul Minister al 
Cercetării și Tehnologiei, în perioada 1994-1995, contractul fiind încheiat cu Institutul de Memorie 
Culturală (CIMEC), grupul de lucru fiind format, numai pentru această perioadă, din Iuliana 
Băncescu, Alexandru Duma, Cătălina-Luminiţa Marin și Anișoara Burlacu și Daniela Daneliuc (din 
partea CIMEC, pentru realizarea unei baze de date), sub îndrumarea și cu aportul efectiv al 
autorului, căruia i-au revenit finalmente clasificarea și indexarea informaţiilor culese, stabilirea 
sferelor semantice a termenilor în accepțiunea pe care o evidenţiază gândirea tradițională, 
eliminarea redundanţelor, menţionările corecte ale surselor bibliografice, stabilirea 
corespondenţelor științifice pentru animalele și plantele regăsibile în dicţionar, stabilirea seriilor 
simbolice la unele articole. Tuturor celor enumeraţi mai sus le mulţumesc pentru interesul 
manifestat în timpul colaborării noastre, cât și după aceea. 

În ceea ce privește modul de redactare, autorul a respectat în general textele de bază ale 
autorilor consultaţi, intervenind numai acolo unde modul de exprimare utilizat în diverse perioade 
ale dezvoltării limbii române impunea un asemenea demers. Este locul aici să precizez câteva 
aspecte pentru o mai lesnicioasă orientare a cititorului. După fiecare paragraf, este menționată 
sursa informaţiei, adică numele autorului sau titlul succint al lucrării colective, eventual numărul 
volumului și pagina. Atunci când bibliografia menţionează mai multe materiale ale aceluiași autor, 
acestea sunt numerotate în ordinea alfabetică a primului cuvânt din titlu, același număr fiind 
regăsibil și în menţionările din textele dicționarului. Informaţiile preluate din periodice și alte 
publicații sunt evidenţiate sub titlul generic PRESA. Cele preluate din cercetările de teren, dar care 
nu au văzut lumina tiparului din diferite motive, sunt menţionate sub titlul NOTE, la care este 
adăugat numele cercetătorului. Când la finele unui paragraf nu se menţionează arealul în care a 
fost atestată o anumită realitate, înseamnă că nici autorul din care a fost preluată informaţia nu a 
făcut-o. Cât privește abrevierile folosite, subliniem că ele sunt cele uzuale, fără ca prezenţa 
acestora să fie excesivă. În general, efortul redacțional a fost orientat spre obținerea unor texte 
cursive, ușor lizibile, în care cuvântul „cheie” să fie cel care dictează aspectele de conjunctură și 
asupra căruia converg semnificaţiile, constituindu-se într-o adevărată aureolă simbolică. Acest fel 
de a concepe lucrarea îi conferă acesteia caracteristica de „operă deschisă”, în sensul că lectorul 
avizat poate adăuga și alte semnificaţii la cele deja atestate, sau poate aduce precizări asupra 
zonelor de manifestare a unei realități date. 

Desigur că parcurgerea materialelor cuprinse în dicţionar poate sta la baza elaborării unor 
studii de specialitate pertinente, în care să se avanseze concluzii utile pentru stabilirea 

caracteristicilor definitorii ale culturii tradiționale românești și pentru delimitarea arealului lor de 
manifestare. Dar, dincolo de toate acestea, putem să facem o enumerare, fără alte comentarii, a 
ceea ce noi putem numi „Panteonul simbolic al civilizaţiei tradiţionale românești”, bazându-ne 
numai pe prezenţa elementelor componente în cadrul seriilor simbolice, la care trebuie să 
adăugăm frecvenţa și aria de circulaţie a unor termeni menţionaţi în dicționar: 


Apă - element de bază al cosmogoniei; 149 menționări în serii simbolice; agheasmă - 15; apă 
neîncepută - 6; fântână - 6; rouă - 3; apă sfinţită - 2; apă descântată; apă vie, abur, gheaţă, brumă, 
promoroacă - câte o singură menţiune pentru fiecare; 

Sare - 95; 

Monedă - 83; argint - 5; aur- 1; 

Pâine - 63; grâu - 40; colac - 38; făină - 19; turtă - 6; aluat - 2; tărâţe - 2; anafură - 1; 
Busuioc - 53; 

Usturoi - 44; 

Trei (număr) - 40; 

Ou - 38; cocoș -9; găină - 8; 

Tămâie - 37; 

Descântec - 31; 

Lumânare - 31; miere - 13; ceară - 5; fagure - 2; albină - 1; 

Floare - 30; 

Vin - 30; rachiu - 10; ţuică - 4; alcool - 4; 

Prag - 26; horn - 12; ușă - 6; vatră - 5; grindă - 4; poartă - 3; gard - 2; fereastră - 2; casă; streașină; 
prispă - câte o singură menţiune pentru fiecare; 

Cânepă - 25; 

Cuţit - 25; fier - 21; ac - 13; topor - 11; foarfecă - 5; lacăt - 2; lanţ - 1; 

Foc - element de bază al cosmogoniei; 24 menționări; 

Cărbune - 23; cenușă - 9; lemn - 8; funingine - 1; 

Pământ - element de bază al cosmogoniei; 21; piatră - 11; marmură, cremene - câte o singură 
menţiune pentru fiecare; 

Pelin - 20; 

Salcie - 20; 

Pânză - 20; 

Cămaşă - 19; maramă (năframă, basma) - 11; brâu - 8; bete - 7; opinci (pantofi, papuci, 
încălțăminte) - 5; batistă - 4; haine (pantaloni, veșminte) - 4; căciulă - 1; 

Leuștean - 17; 

Oglindă - 17; 

Roșu - 16; 

Porumb - 16; mămăligă - 6; mălai - 3; 

Măr - 16; 

Nouă (număr) -16; 

Untură - 15; porc - 1; 

Păr - 14; lână - 4; seu - 4; os - 4; animal - 2; oaie - 2; 

Fir (textil) - 13; 

Cruce - 12; rugăciune - 6; 

Brad - 12; 

Zahăr - 12; 

Duminică - 11; 

Lapte - 12; unt - 11; brânză (caș) - 3; 

Piper - 11; 

larbă - 10; 
Pieptene - 10. 


Acestei liste i se pot adăuga realități ale lumii înconjurătoare care nu intră decât foarte rar 
sau deloc, alături de alte obiecte, în serii simbolice, deoarece, după cum lesne se poate deduce, 
parametrii lor existenţiali nu le permit acroșaje de tipul celor enumerate mai sus. Este vorba în 
special de animale, indivizi sau grupuri umane, precum și determinările temporale. Aceasta nu 
înseamnă că ele nu aglutinează semnificaţii și contexte caracteristice pentru gândirea tradiţională 
românească. 

În ordine descrescătoare, acestea sunt: factorul uman: femeia în toate ipostazele sale 
existenţiale (copil, fată, mireasă, gravidă, lehuză, mamă, bătrână); ceata de flăcăi, colindă, dans; 
animale sălbatice și domestice: ca! (și, în legătură directă cu această vieţuitoare, călușarii), lup, 
șarpe, câine, cerb, broască, barză, bour, bou; determinări temporale: săptămână, duminică, joi, 
sâmbătă, luni (celelalte zile ale săptămânii nu întrunesc semnificaţii deosebite decât în contexte 
speciale, de pildă atunci când gravitează sub determinarea Paștelui, sau când evidenţiază 
personaje fantastice: Joimăriţa, Marțolea), ianuarie, martie, aprilie, decembrie (evident, lunile din 
an care marchează începutul și sfârșitul anului calendaristic și începutul anului agricol și pastoral); 
alte realităţi: a/bie, comoară. 

Desigur că dicționarul cuprinde și alte componente ale universului material sau spiritual 
așa cum sunt ele oglindite de gândirea tradițională românească, intenţia noastră fiind aceea de a 
le descifra și a le pune în evidenţă valenţele, adevărata bogăţie a ţăranului nostru de oriunde și din 
totdeauna. Lui îi închinăm și această lucrare ca un modest omagiu pentru strădania sa de a ne 
naște, a ne crește și a ne purta identitatea peste noianul de timp care ne-a răbdat cu seninătate și 
uneori chiar cu bucurie. 


AUTORUL 


ABREVIERI 


DLRM - Dicţionarul limbii române moderne, Editura Academiei, București, 1958; 
lat. — din limba latină; 

V. — vezi; 

V. Slv. — din slava veche. 

A 


ABDOMEN 

Credinţele tradiționale de pretutindeni îl consideră ca fiind principalul loc de comandă a 
manifestărilor vitale, mai mult decât inima sau creierul; din punct de vedere biologic, pântecul 
semnifică un refugiu, dar și un spaţiu devorator, în care principiile materne devin contradictorii în 
plan mental: pe de o parte, apără, hrănește, creează, pe de altă parte, păstrează și 
obstrucţionează desprinderea, în ultimă instanţă își manifestă reținerea prin gelozia uneori 
demolatoare a voinţelor spre independenţă; acuzele se bazează și pe temeiul că burta este sălașul 
tuturor poftelor, al dorințelor, al lăcomiei, care apropie pe om de starea animalică (CHEVALIER, III, 
p. 103-104). Femeilor gravide, la patru luni, începe să li se miște fătul; dacă este fată mișcă în 
stânga abdomenului, dacă este băiat mișcă în dreapta; dacă abdomenul este crescut în față, 
pruncul va fi băiat, iar, dacă crește cu deosebire spre părţile laterale, va fi fată - Vrancea (2. STAHL, 
p. 192). Pentru cine visează că îl doare burta e semn că totul va fi bine; dacă se visează cu burta 
mare înseamnă că va fi târât prin tribunale și procese - Suceava (NOTE, Băncescu). 


ABOALĂ 
Numele (eufemistic) popular al epilepsiei (ȘĂINEANU, II, p. 3). 


ABSTINENŢĂ v. CURĂȚENIE. 


ABUBĂ 
Bubă neagră, cu apariție mai deasă în cavitatea bucală (ȘĂINEANU, II, p. 5). 


ABUR 

Deoarece apa este realitatea care conotează cele mai multe semnificaţii, spectrul simbolic al 
aburilor este deosebit de redus; astfel, femeile care vor să-și stopeze lactaţia sânilor, după 
înțărcarea copiilor, iau o piatră încinsă și o aruncă într-un vas cu apă, după care își apleacă pieptul, 
ca să fie aburit de vaporii din vas - Suceava (3. MARIAN, II, p. 267-268). În cele trei zile de după 
înmormântare, sunt chemaţi trei bărbaţi sau, după caz, trei femei, cărora li se dă să mănânce cina 
mortului, o fiertură de post sau de dulce, după cum permite calendarul creștin ortodox, și câte un 
colac împletit în trei; mâncarea fiartă se face pentru a i se ierta mortului păcatele și ca să aibă și el 
aburi, adică să aibă căldură și mâncare pe lumea cealaltă, fiindcă se crede că aburii din mâncăruri 
se ridică drept jertfă pentru sufletul decedatului - Năsăud; Oltenia; Moldova; cina de apoi se face 
în a doua seară de la deces, împreună cu „stâlpii” slujiți de preot - Sibiu (3. MARIAN, III, p. 126-127; 
2. ARMĂȘESCU, p. 395). Cina-mortului se face în seara din ajunul zilei de înmormântare; la această 
masă de seară, se adună preotul, rudele mortului, vecinii și toți cei care ajută la înmormântare; se 
oferă ca pomană mâncare și băutură (tăieţei cu carne, varză, ţuică, iar, în posturi, fasole și varză); 
această masă nu durează după miezul nopţii și nu suplinește priveghiul la mort - Chioar (1. POP, p. 
321). Mâncărurile fierte, care sunt pregătite pentru pomană, poartă numele de „aburul 
răposatului” - Gorj (PRESA). Mân-carea dată de pomană pentru un decedat trebuie să fie caldă, 
aburindă, deoarece aburul este considerat hrana pe care o primește sufletul pe lumea cealaltă și 
nu mâncarea care este destinată trupului - Bucovina (NOTE, Băncescu). Serie simbolică: mâncare 
(aburindă)-colac-3. 


AC 

Cum naște o femeie, se pun în leagănul nou-născutului două ace, pentru a nu se deochea pruncul 
și ca să nu se apropie de el necuratul - Moldova; nu se scobește cu acul între dinţi, pentru că 
aceștia se strică - Maramureș; Vâlcea; se crede că găsirea unui ac (bold) este semn de ceartă - lași; 

sau semn de sărăcie - Tecuci; sau semn că acela care a găsit acul va avea oaspeţi - lași; dacă acul 
găsit de către un bărbat este dintre cele de cusut, atunci este semn că soţia lui îi va da naștere unei 
fete, iar de găsește un ac fără urechi i se va naște un băiat - Ilfov; când se întâlnesc din întâmplare 
două lăuze până a nu se fi împlinit 40 de zile de la data când au născut este indicat să facă schimb 
de ace între ele, cea care a născut băiat îi dă celeilalte un ac cu gămălie, iar, dacă a născut fată, se 
dă un ac de cusut, schimbul fiind ţinut până la împlinirea celor 40 de zile, pentru că nerespectarea 
termenului poate duce la moartea copiilor - Muntenia; la întâlnirea a două fete logodite sau a 
două nunţi, se schimbă între părți câte un ac, pentru a nu le muri vreo rudă - Argeș; dacă sunt 
găsite ace înfipte în pământ sau într-un gard, să nu fie luate, pentru că acestea sunt pline de tot 
felul de boli, care îl pot îmbolnăvi sau chiar omori pe cel ce le ridică - Bucovina; dar fetele se 
bucură când găsesc ace, pentru că, cred ele, le va crește părul - Tecuci; să nu se dea ac sub formă 
de împrumut, decât după ce a fost înfipt în ceva, iar de acolo să fie luat de către cel ce are nevoie 
de el, altfel cei doi pot lesne ajunge la ceartă - Suceava; când se dă cuiva un ac, să i se dea cu aţă în 
el, pentru ca, în caz că sufletul aceluia ajunge în iad, să poată fi scos afară trăgându-l de acea aţă - 
Bucovina; dar se crede și că acela care dă acul cu aţă în el își dă zilele - lalomiţa; acul cerut cu 
împrumut se dă și se ia înapoi numai cu aţă în el, pentru că altfel este păcat - Bucovina; acul 
solicitat de cineva să nu-i fie aruncat, pentru că aceluia care aruncă îi va muri un copil a cărui 
înălţime va fi egală cu distanţa până la care a fost aruncat acul - Galaţi; sau cel ce aruncă acul se va 
lungi cu dimensiunea pe care o are distanţa dintre cei doi - Tecuci; gestul de a da cuiva un ac poate 
să însemne că acela ce dă poartă ură sau altă antipatie faţă de cel ce solicită, caz în care este 
indicat ca, în prealabil, să fie împuns ușor cel ce primește - Bucovina; acul rupt să nu fie azvârlit, ci 
înfipt undeva, pentru că, în caz contrar, poate muri unul dintre copii - Tecuci; femeile să nu-și pună 
acul cu care au cusut în păr, pe perne sau oriunde aiurea, pentru că acesta este semn că treptat își 
vor pierde mintea - Tecuci; dar, dacă se împung în timp ce se aranjează pentru vreo petrecere, 
este semn că acolo unde se vor duce vor fi în atenţia tuturor - Bucovina; se aruncă cu un ac după 
preotul întâlnit în drum, pentru a atenua urmările malefice ale acestei întâlniri - Bucovina; acul și 
aţa rămase după ce s-a cusut ceva pentru mort să fie puse în sicriu și să nu rămână în casă, pentru 
că îi vor amorţi mâinile celui ce va lucra cu acel ac - Bucovina; femeia care dorește să nu i se atingă 
lupul de vite leagă un ac cu aţă de urechea doniţei în care pune laptele muls și îl poartă în acest fel 
legat cât timp dorește (2. GOROVEI, p. 5; 14; 24; 120; 142; 144; 165; 188; 257; BOGDAN, p. 124). 
După ce stupii au fost scoși de la iernat și așezați la locul lor, se pun nouă ace neîntrebuinţate în 
urdinișul primului stup, rostindu-se totodată un descântec, ca albinele să nu fie stricate de alte 
albine și să stea toate grupate - Suceava (3. GOROVEI, p. 236-237). Va avea parte de felurite 
dușmănii cel care visează ace, dar va trebui să fie prezent la croitor mai mult decât obișnuit, când 
visează cutie cu ace - Suceava (NOTE, Băncescu). 


ACĂȚ v. SALCÂM. 

ACOPERIȘ 

Cine visează că are acoperiș bun și trainic la casă înseamnă cinste și onoare; în schimb, semnifică 
întristare dacă visează că acoperișul casei sale este stricat; pentru cine visează acoperiș 
dezmembrându-se este semn de nenorocire în familie; înseamnă că va trăi întâmplări neplăcute 
cine se visează căzând de pe un acoperiș; dacă se visează suindu-se pe olanele acoperișului casei 
sale este semn că va scăpa în curând de un dușman - Suceava (NOTE, Băncescu). v. CASĂ. 


ACT SEXUAL v. CURĂȚENIE. 


ACTOR v. TEATRU. 

AER 

Cele patru elemente sau stihii ale cosmogoniei românești (aer, apă, pământ, foc) sunt 
complementare două câte două: focul nu poate exista fără aer, iar pământul, conform legendelor, 
a fost scos și adus la suprafață din străfundurile apei, care era și este atotcuprinzătoare și 
omniprezentă (NOTE, Antonescu). Multe boli care bântuie organismul uman provin din împrejurări 
ce au drept cauză variațiile de temperatură și deci nu este de mirare că oamenii au personificat 
aerul sau vântul (care se află în strânsă legătură) în niște fiinţe vătămătoare, numite generic 
vântoase, pe lângă alte circa 150 de denumiri pe care le primesc aceste iele, socotite ca fiind 
malefice, sau măcar unele dintre acţiunile lor fiind răufăcătoare, ele făcând parte din categoria 
„duhurilor cu părul de aur” (PRESA). Descântecul de dureri de stomac se practică deseori 
frecţionând abdomenul bolnavului cu degetele și suflând din când în când asupra lui, pentru ca, în 
finalul rostirii textului, să se mai sufle ușor asupra lui și spunându-i-se să se miște puţin - Gorj 
(CĂRĂBIȘ, p. 129-130). v. IELE; VÂNT. 


AGHIUȚĂ 

Nume comic (ironic) dat diavolului (dracului), provenind prin diminutivarea lui aghios (în gr. sfânt); 
sinonim cu Michiduţă și Tichiuţă, toate întâlnite în folclor și, în general, în expresiile populare 
(ȘĂINEANU, |, p. 4; II, p. 25). v. DIAVOL. 


AGURIDĂ 

Strugure (fruct) necopt sau suc din astfel de struguri, cu care se acrește ciorba (ȘĂINEANU, II, p. 
27). Ca să se acrească mai repede, se crede că e suficient să se dea cu pilugul de lemn, cu care a 
fost zdrobită agurida, pe la nasul celor mici, care, plângând, grăbesc astfel oţetirea (fermentarea) 
sucului sau înăcrirea borșului - Tecuci; deci agurida (sau un obiect implicat nemijlocit) declanșează 
plânsul, care acţionează asupra procesului de înăcrire, punând în evidenţă o serie de determinări 
succesive și reciproce, loc comun în gândirea tradiţională de pretutindeni (2. GOROVEI, p. 6; 24). 
Dacă se visează cineva mâncând aguridă înseamnă necaz, supărare - Suceava (NOTE, Băncescu). v. 
PLANS. 


AJUN (A AJUNA) 

Ziua sau seara ce premerge oricărei sărbători mai importante, precum și faptul de a ajuna, de a nu 
mânca nimic sau de a nu mânca de dulce (ȘĂINEANU, II, p. 28). În sensul cuprinzător al cuvântului, 
ajun se numește orice zi de sec sau de post, dar mai cu seamă zilele ce premerg Crăciunului (Moș 
Ajun - 24 decembrie), Bobotezei (5 ianuarie) și sâmbăta de dinainte de Duminica Paștelui, pentru 
că în aceste zile se ajuna sau nu se mânca de dulce; tinerii, cu deosebire, speră că, dacă nu vor 
mânca nimic până către seară sau până a doua zi dimineaţă, vor avea noroc și se vor căsători în 
acel an, găsind chiar un partener de viață arătos și harnic (2. MARIAN, |, p. 123). În principiu, în 
zilele de ajun, cine va striga găinile din ogradă nu va avea parte de ele - Suceava; se spune chiar că 
acela care mănâncă în zilele de ajun îi va mirosi gura tot timpul anului - Tecuci; nu este bine să se 
bată oamenii între ei, nici măcar în glumă, în ajunul Crăciunului (24 decembrie) și al Bobotezei (5 
ianuarie), pentru că, peste an, le ies bube pe corp - Tecuci; cine plânge în zilele de ajun ale 
Crăciunului și Bobotezei va plânge tot anul - Botoșani; nu este bine ca în ajunul Crăciunului să fie 
lovit altcineva cu pumnii sau cu palmele, pentru că bătăușului îi vor ieși atâtea bube peste an câţi 
pumni a dat și tot atâtea răni va avea după câte palme au fost date - lași; dar se mai crede că în zi 
de ajun nu este bine să fie bătut nimeni, pentru că face bube cel bătut - Tecuci; crescătorii de 
albine să nu dea nimic din casă în ajunul Crăciunului, pentru că nu le va merge bine albinelor și 
este posibil să le piardă la vremea roitului - Suceava; cine vrea să aibă noroc peste an să nu 
mănânce în ajunul Crăciunului - Dolj; în ajunul tuturor marilor sărbători, se pun pe masă două 
pâini, sare, pește, grâu și un pahar cu apă, crezându-se că, peste noapte, morții din familie revin 

acasă și mănâncă din aceste bucate - Suceava; în zilele de ajun ale Crăciunului și Bobotezei, nu se 
dă nimic din casă, pentru a nu se împrăștia gospodăria - Suceava; dar este bine ca, în ajunul 
Crăciunului, până a nu răsări soarele, să se pună mâna pe coasă, pe secure, pe furcă, pe topor etc. 
„pentru ca să-i fie drag celui ce o face să lucreze cu ele peste vară - Galaţi; se ajunează înainte de 
Sân-Petru de iarnă (24 noiembrie), ca să nu intre lupii în oi, fiindcă lupii sunt câinii Sfântului 
Apostol Petru și astfel li se încleștează fălcile - Țara Oltului (2. GOROVEI, p. 6; 29; 63; 98; 133; 168; 
196; 225; GOLOPENȚIA, p. 133). Serie simbolică: pâine-pește-sare-grâu-apă. 


ALAMĂ v. ARAMĂ. 


ALĂ 
Fiinţă fabuloasă (balaur sau duh rău) despre care se crede că stârnește vânturi puternice, ploaie cu 
grindină și furtuni; cunoscută și sub numele de hală (ȘĂINEANU, II, p. 30). v. BALAUR. 


ALĂMÂIOARĂ v. GUTUIE. 


ALB 

Albul este culoarea privilegiată a riturilor de trecere, care marchează mutaţiile fiinţei, după 
schema clasică a oricărei inițieri: moarte și renaștere; albul răsăritului și albul mat al morții, care 
absoarbe ființa și o introduce în lumea lunară, rece, îl conduce spre absenţă, spre vidul nocturn, 
către dispariţia conștiinței și a culorilor diurne (URSACHE, p. 277). Albul este semn al virginităţii și 
al veseliei - Dolj; lalomiţa; Vaslui; sunt considerate ca fiind sfinte găinile și gâștele de culoare albă - 
Suceava; sub formă de porumbel alb apare și sufletul omului, motiv pentru care se pune o pânză 
albă deasupra ușii, sub streașină, când moare cineva din familie - Vaslui; dar sub formă de femeie 
înveșmântată în alb apar bolile, cum ar fi holera, ciuma, anghina etc. - lași; bolnavul care se visează 
sau este visat îmbrăcat în alb se va însănătoși - Neamţ (2. GOROVEI, p. 189; 282-283). Simbolizează 
puritatea, inocenţa, nașterea (ZAHACINSCHI, p. 18). Semnifică puritatea (COMAN, II, p. 30). La 
nuntă, mirele poartă pană albă la pălărie, ca semn distinctiv al feciorului; dată jos, gestul semnifică 
trecerea tânărului în categoria oamenilor însuraţi (ȘEULEANU, p. 200). Desagii sunt ţesuți din lână, 
mai rar din cânepă, iar specificul lor este dat de alternanţa cromatică a dungilor, așezate în carouri 
alb-negru sau alb-gri, fiind una dintre primele soluţii cromatice ale omului (12. GHINOIU, p. 15). La 
moartea unui tânăr necăsătorit, fata care acceptă provizoriu rolul de mireasă și drușca acesteia țin 
trecută pe sub sicriu o năframă albă, înmormântarea cuprinzând toate momentele specifice 
acesteia, la care se adaugă momentele esenţiale ale nunţii - Maramureș (DĂNCUȘ, p. 189). 


ALBASTRU 

Teoretic, albastrul trece drept o culoare odihnitoare, dar gama lui este deosebit de largă, 
implicând diferențieri din punct de vedere afectiv; albastrul este una din culorile cele mai 
populare, mai inocente, datorită „personalităţii” ei fără echivoc; aerul, lumina și apa, trei dintre 
dimensiunile fundamentale și corelative ale existenţei biologice a omului, au creat, în experienţa 
vizualului, culoarea albastră și iluzia acesteia; totuși este o culoare „rece”, mai ales cel de nuanţă 
închisă, care tinde să se generalizeze în decorativismul satului contemporan, alături de gri, 
albastrul închis mergând până la a fi o culoare dură (SMEU, p. 143). Albastrul de pe drapele și 
blazoane înseamnă culoarea cerului, a apei râurilor și a mărilor; la unele etnii, albastrul reprezintă 
lealitatea, fidelitatea și comportamentele alese; pentru vechii egipteni era culoarea cerului și a 
doliului, iar, la grecii antici, Zeus, stăpânul zeilor, purta o mantie albastră, semn al puterii (PRESA). 
Este expresia cerului, a văzduhului, talisman al vitalităţii și al sănătăţii (ZAHACINSCHI, p. 7). 
Culoarea albastră, folosită la încondeierea ouălor pentru Paște, se obţine din plante ca dediță și 
floarea-soarelui, care dau și culoarea neagră, cu deosebirea că se fierb, în loc de apă curată, cu 

borș acru, în care se pune piatră acră și piatră vânătă - Suceava (2. MARIAN, II, p. 138). 


ALBIE 

Obiect cu evidente conotaţii feminine; femeia gravidă care va sta pe o albie (copaie, troacă) va 
naște fată - Vâlcea; Argeș; Muntenia; albia în care este îmbăiat copilul trebuie să fie confecționată 
din lemn de brad sau de tei, pentru că, dacă ar fi făcută din lemn de arin, copilul și-ar petrece 
restul vieții printre străini - Suceava; albia din care s-a vărsat apa, care a servit la prima scaldă a 
nou-născutului, se răstoarnă cu gura în jos; participanţii la ritual joacă, având pahare cu băutură în 
mâini, în jurul copacului lângă tulpina căruia s-a vărsat apa, pentru ca pruncul să devină om vesel și 
bun dansator, iar moașa joacă pe fundul albiei, crezându-se că astfel copilul, când va fi mare, va 
avea noroc la cai - Suceava; să nu se pună albia în care este scăldat copilul cu gura în jos sau către 
perete, fiindcă pruncul moare - Suceava; sau să nu fie legănată, goală fiind, pentru că moare 
copilul - Suceava; albia în care este scăldat copilul să fie crestată în partea unde stă el cu capul, iar 
apa să fie vărsată din ea pe la capătul unde îi sunt picioarele, ca pruncul să poată merge curând - 
Suceava; când copilul își leagănă singur albia în care doarme, este semn că mama lui va mai face 
copii - Suceava; nu este bine să se arunce în foc albia în care este scăldat copilul - Transilvania; 
fiind mort, vor ieși din el fecalele celui ce pune o albie pe foc - Vâlcea; se crede că nu este bine să 
se lase covata, în care s-a frământat aluatul, cu răzuială de aluat pe ea, fiindcă, în acest caz, luda ar 
roade osia Pământului - Vâlcea; copiii care vin de la școală să-și pună manualele în covată, ca să nu 
uite conţinutul acestora, cum nu uită să mănânce - Dolj; dar se mai crede și că, la întoarcerea de la 
școală, ghiozdanul, traista sau sacul cu manuale și alte cărți să nu se pună pe albie, pentru că 
elevul nu va avea noroc la învăţat - Vâlcea; după deces, trupul mortului este spălat într-o albie, ca 
să se ducă curat pe lumea cealaltă, în unele sate din Vaslui existând practica de a se comanda și 
confecţiona o asemenea copaie din lemn, cu dimensiunile ceva mai mari decât cele uzuale, care 
servește la scăldatul morților din întreaga comunitate, vas care se păstrează, de regulă, la casa 
unui gospodar știut de toată lumea; scăldatul sau spălarea mortului se obișnuiește a fi făcută în 
absolut toate zonele, inclusiv în aglomerările urbane, și are, chiar dacă nu explicit, un caracter 
ritual; albia în care a fost scăldat un mort se răstoarnă cu gura în jos și nu se mai întrebuințează 
până după înmormântare, fiind rău de moarte și pentru alţii - Muntenia; Moldova (2. GOROVEI, p. 
6; 43-44; 62-63; 144-145; 152; 163; 170; 213; NOTE, Antonescu). Pentru oprirea ploii sau a 
vântului, se arde o albie (o trocuţă, vas din lemn, de culoare albă, culoarea naturală a lemnului) de 
către o femeie cu ochi albaștri, care strigă, în timp ce se uită în sus, pe hornul vetrei: „Albastru ca 
ochii mei!“; sau o fetiţă aleargă cu trocuţa în mână, invitând vântul să se oprească în gard; 
trocuțele sunt asimilate cerului fără nori, iar arderea lor semnifică regenerarea și îndepărtarea 
norilor - Dolj (ENACHE, p. 121). 


ALBINĂ (Apis mellifica - DLRM, p. 18) 

Dintre animalele care dau hrană pruncului Zeus sunt amintite destul de des și albinele, care, în 
același timp, îl și păzesc, sau se menţionează că nimfele îl hrănesc cu lapte și cu miere; în unele 
variante, Zeus s-a născut într-o peșteră din Creta, locuită de albine, unde nici zeii și nici oamenii nu 
puteau intra, fiind apărată de albine; Zeus prunc este conceput ca născându-se în fiecare an, la fel 
cu vegetaţia pe care o reprezintă în plan religios (HERSENI, p. 315). Albina se bucură de un uriaș 
prestigiu mitologic și simbolic, pentru că este singura viețuitoare care transformă scârna în 
aliment; ajutând Creatorului la facerea lumii, ea a primit harul de a scoate din sine, după hrănire, 
nu o substanţă „necurată”, ci, din contra, substanţa cea mai dulce și mai hrănitoare din lume, 
mierea, anulând astfel, în sens pozitiv, antinomia structurală ce definește procesul hrănirii, 
obţinând dintr-un aliment tot un aliment; este considerată ca o ființă aproape divină, dăruită cu 
puteri și calități ieșite din comun; miturile și legendele, credinţele și practicile magice, datinile și 
proiecţiile simbolice depun mărturie asupra prestigiului ei deosebit, a faptului că, încă din cele mai 

vechi timpuri, chipul ei a fost sacralizat, acordându-i-se și o viaţă „secundă”, de ordin spiritual; 
despre rolul pe care îl avea creșterea albinelor în Dacia romană grăiește, între altele, existenţa 
unui cult al divinității protectoare a albinelor: Diana mellifica; în acest context, nu trebuie uitat că 
majoritatea zdrobitoare a cuvintelor ce denumesc insecta, produsele ei și uneltele stupăritului 
sunt de origine latină, că albina apare frecvent în zicători, proverbe, expresii idiomatice și că 
numeroase denumiri toponimice și onomastice se inspiră din sfera lexicală generată de numele 
insectei ori din activitatea stuparului; în cosmogonia populară românească, trei viețuitoare au un 
rol decisiv în facerea lumii: broasca, ariciul și albina; ele trudesc alături de sau în locul Demiurgului, 
pentru a duce la bun sfârșit munca titanică a făuririi întregului Univers; ele sunt considerate 
animale sfinte, albina ocupând însă o poziţie aparte, fiindcă ea nu făurește lumea, dar este cea 
care aduce vestea salvatoare, fiind conotată cu miracolul secvenţei aliment-aliment (mierea), 
refuzând, în textele folclorice orice atingere cu animalele mai puţin „pure”; legendele spun că 
albina a fost trimisă de Demiurg să-l întrebe pe arici cum poate fi îndreptată lumea alcătuită 
„strâmb” de Creatorul divin; pentru că ariciul nu a vrut să-i dezvăluie taina cosmogonică, albina s-a 
ascuns după o frunză și a tras cu urechea la mormăielile bătrânului înțelept și morocănos; în felul 
acesta a aflat soluţia salvatoare și i-a comunicat-o și Creatorului; ariciul, văzând că l-a pândit și l-a 
iscodit, mâniat pe albină, a blestemat-o, zicând că ea, cât va fi și va trăi, să-și mănânce baliga; însă 
Dumnezeu, văzând că albina i-a spus ce a auzit ea la arici, a binecuvântat-o ca, nu numai ea 
singură, ci și oamenii să-i mănânce baliga și aceea este mierea; tot legendele afirmă că mierea este 
scârna albinei, iar ceara este sudoarea ei, iar în alte legende se spune că mierea rezultă din 
transformarea sângelui albinei, iar ceara din sudoarea ei; veninul albinei este explicat astfel: albina 
este ispitită de șarpe, care o îndeamnă să-i ceară Creatorului o armă asemănătoare cu limba sa 
otrăvită; sau, insecta păcătuiește prin dorinţa de a fi mai puternică decât orice fiinţă, de a poseda 
o substanţă prin care să poată omori pe acela pe care îl va mușca; ca pedeapsă, Demiurgul i-a 
hărăzit ca nu acela să moară, pe care îl va mușca ea, ci ea să moară; alte două caracteristici ale 
albinei (curmătura de la mijloc și dungile galbene și negre) sunt puse în legătură directă cu 
atributele ei de „iscoadă”: pentru că a tras cu urechea și a aflat tainele deținute de arici, drac sau 
bogătan, ea a suferit fie blestemul, fie agresiunea acestora și a rămas cu corpul vărgat de șiruri 
negre; puţine sunt legendele care istorisesc geneza albinei; asemenea ariciului, broaștei, cerbului 
sau boului, adică a animalelor consacrate, ea este prezentată ca un animal precosmogonic, există 
ca atare încă dinaintea facerii lumii; doar în două naraţiuni inconsistente, albina apare ca o 
metamorfoză a lacrimilor Maicii Domnului, ori a unor grăuncioare aruncate de Demiurg peste flori; 
deci albinele sunt tare iubite de Dumnezeu; câte gujulii sunt, nici una nu este așa curată; dar nu 
oricine poate ţine albine, fiindcă trebuie să fie cineva curat, pentru că altfel nu le merge bine; se 
cere chiar ca prisăcarul nici să nu aibă soţie, pentru că, dacă nu este curat, roii fug sau albinele 
pier; în Vâlcea, prisăcarul nu umblă la stupi, dacă nu s-a abținut de la relaţii sexuale și dacă nu este 
curat îmbrăcat; când se umblă la ele, să nu fie omul necăjit, să nu rostească vorbe de ocară și 
despre drac pe lângă ele; de la albină au avut oamenii miere, de s-au îndulcit, iar noaptea nu le 
mai era întuneric, căci făceau din ceară lumânări; albina, după credinţa românilor din cele mai 
multe zone ale ţării, zboară într-o singură zi peste șapte hotare, de aceea mierea ei este așa de 
dulce și de bună pentru toate leacurile, fiindcă este făcută de pe multe flori și de prin multe părți 
adunată; albina este sfântă și fără ea omul nu poate nici la moarte, nici la naștere și cununie; 
existenţa ei este calificată ca un miracol și explicaţia stă în natura exclusiv economică a produselor 
sale (mierea și ceara), care au reprezentat o importantă sursă de alimente și produse derivate, 
esențiale pentru bunul mers și prosperitatea gospodăriei țărănești; dracul își poate lua orice chip, 
în afară de cel de albină și de oaie; dar albina se poate deochea, de aceea, când vin copii străini la 
o stupină, prisăcarul le spune să scuipe albinele, ca să nu se deoache; stupii descântaţi se stropesc 
cu apă descântată cu descântec de orice alt deochi; albina se deoache numai de către anumiţi 
oameni care au privirea fixă; albinele deocheate mușcă, nu mai pleacă după flori, devin rele, adică 

sunt nervoase; între animalele domestice, numai albina și oaia se pot deochea, numai ele se 
caracterizează printr-o asemenea puritate, încât cea mai mică intenţie agresivă le tulbură, le 
îmbolnăvește, le „spurcă”; dacă se fură din miere sau din ceară, se pricăjesc și mor; în plus, se 
crede că acela care va fura miere ori stupi va fi chinuit pe lumea cealaltă, sau va fi blestemat să 
moară greu; totodată, atât albina, cât și oaia sunt considerate ca fiind viețuitoare sfinte, care aduc 
celui ce le îngrijește iertarea de păcate și care purifică spațiul înconjurător, respingând prezenţa 
duhurilor malefice; asocierea simbolică dintre albină și oaie s-a produs din cauză că ambele 
vieţuitoare sunt, în egală măsură, harnice și vulnerabile, ambele au cerut Demiurgului să posede o 
asemenea putere, încât omul să nu le poată face nici un rău, dar drept pedeapsă pentru 
nesupunerea lor, Creatorul le-a blestemat să trudească mereu, ca să-și îndestuleze stăpânul, să fie 
slabe și să aibă mulți dușmani; se mai crede că, după moarte, sufletul omului se face albină, de 
aceea cine vede albine să știe că sunt suflete care cer de pomană; în basme, albina figurează ca un 
animal-adjuvant, ea ajutându-l pe erou în timpul probelor la care este supus, îi arată calea spre 
tărâmurile inaccesibile de dincolo și îi dezvăluie unele taine ale acestora; printre multele zile 
consacrate albinei sunt: Măcinicii (9 martie), Bunavestire (25 martie), Sânpetru (29 iunie), Sântilie 
(20 iulie), Macavei sau Macovei (1 august) și Schimbarea la Faţă (Probejanie sau Probejenie - 6 
august) etc. (COMAN, II, p. 2; 92; 105-108; 110-113; 139; 176). Adevăraţii prisăcari, cunoscând 
perioada aproximativă de roire a albinelor, ascultă în fiecare seară ţârâitul mătcii, care urmează să 
plece a doua zi cu roiul, și pregătesc din timp coșnițele și știubeiele, le ung cu florile cele mai 
căutate de albine, ei înșiși evitând să mănânce usturoi și ceapă și păstrând o deplină curăţenie 
trupească și vestimentară; se spune că este bine să prindă roiul numai un om „curat”, un bărbat 
bătrân, blând și bun la inimă, sau să nu se încumete să prindă roiul omul care este bolnav, sau 
nervos, precum și cei răi la suflet să nu se apropie de albine, fiindcă nu-i suferă; dintre animale nu 
suferă în special caii și, când intră vreun cal în prisacă, toate albinele îl mușcă; la români, credința 
generală este că, în jurul datei de 14 septembrie (Înălțarea Sfintei Cruci), albinele încep să se 
ascundă, să se adăpostească de frigul iernii; începând cu această zi, situată în preajma 
echinocţiului de toamnă, prisăcarii bagă stupii în bordeie sau alte lăcașuri special amenajate, 
iernatul durând cam șase luni; deci anul agricol se întinde de la 17 martie (Cuviosul Alexie, omul lui 
Dumnezeu) până la 14 septembrie și de la 14 septembrie la 17 martie; prima perioadă este 
perioada fertilă a stupului, cea de a doua este perioada sterilă; împărţirea anului în aceste două 
etape este similară cu aceea a anului agricol în general, pentru că îndeletnicirea albinăritului este 
strâns legată de flora meliferă; obiceiul numit „Retezatul sau tunsul stupilor” este fixată de tradiţie, 
în raport de zonă, la Sântilie (20 iulie), Macovei (1 august) sau la Schimbarea la Faţă sau Probejenie 
(6 august); ziua aleasă, de obicei joia, se împarte în două: recoltatul mierii dimineaţa și ospățul 
după amiaza; „Retezatul stupilor” este, în Moldova și Bucovina, o adevărată sărbătoare a recoltei, 
când rudele, vecinii și prietenii gustă miere și beau ţuică îndulcită cu miere; dacă albinele se 
grăbesc să culeagă nectar și polen dis-dimineaţă și nu se depărtează de stupi, este semn de ploaie; 
dacă scot zi și noapte în prisacă un zumzet permanent, timpul va deveni, din frumos, posomorât, 
ploios și furtunos; dacă albinele zboară în apropierea stupilor, sau intră cu grămada înăuntru mai 
înainte de a se însera, este semn de ploaie și furtună; când albinele devin rele, când năvălesc pe 
om și îl mușcă, este semn că va ploua; când vin cu grămada de la câmp și altele nu mai pleacă 
înseamnă că în curând va ploua; când albinele astupă toamna urdinișul, este semn că iarna va sosi 
timpuriu; tot semn de ploaie este și când trântorii zboară dinaintea stupului - Suceava; primăvara 
și vara, când albinele nu se depărtează prea mult de stupi, sau vin de la câmp în număr mare și se 
bulucesc la urdiniș, este semn că, peste 4-5 ore, vremea va deveni furtunoasă, cu ploi abundente - 
Maramureș; roitul stupilor este localizat de apicultori ca având loc în mod obișnuit în perioada 
dintre Duminica Mare (Rusaliile) și Sânpetru (29 iunie), sau, dacă iarna se prelungește în 
primăvară, între Sânpetru și Sântilie - 20 iulie (2. MARIAN, |, p. 86; 12. GHINOIU, p. 219-220; 222- 
223; BOGDAN, p. 134). Ca să fie curtate și jucate de flăcăi mai insistent, fetele poartă cu ele o 

crenguţă ruptă din copacul pe care s-a prins un roi de albine - Muntenia; nu-i va merge bine celui 
care i se fură faguri din stupi - Țara Oltului; Suceava; se crede că tânărul care visează albine 
zburând îi va merge foarte bine în perioada următoare, dar, dacă visul aparţine unui om bătrân, 
aceluia îi va lua foc gospodăria - Suceava; când albinele aglomerează urdinișul, sau zboară multe în 
jurul stupului, este semn că nu peste multă vreme va ploua abundent - Tecuci; lași (2. GOROVEI, p. 
6; 223; 260; 266; GOLOPENȚIA, p. 135). În ornamentica tradiţională românească, albina, 
reprezentată în formă reală sau sub formă de puncte, simbolizează bunăstarea și prosperitatea 
(ZAHACINSCHI, p. 43). Va fi bine pentru cine visează albine, dar se va trezi cu dușmanii intrând în 
casa celui care se visează atacat de albine; este semn de lipsuri, nevoi, secetă pentru cel care 
visează stup de albine - Suceava (NOTE, Băncescu). 


ALDĂMAȘ 

Băutură oferită cu prilejul încheierii unei tranzacţii de vânzare-cumpărare (ȘĂINEANU, II, p. 32). 
Mai înainte de a bea din paharul oferit de vânzător, cumpărătorul e bine să verse câteva picături 
pe jos sau pe vita cumpărată, ca să aibă noroc de ea - Tecuci (2. GORO-VEI, p.7). 


ALESĂTURĂ 

Ornament al țesăturilor populare, executat manual și reprezentând diferite imagini ale realităţii 
înconjurătoare; modul de amplasare a acestora pe ţesături și pe piesele de port care alcătuiesc 
costumul popular (în special pe cele care îmbracă bustul omului), compunerea într-un anumit fel a 
motivelor decorative și gama cromatică indică, alături de celelalte caracteristici (arhitecturale, 
lingvistice, muzicale, comportamentale etc. ), specificitatea zonelor etno-folclorice și, uneori, 
deosebirile existente chiar și între așezările rurale ale aceleiași zone (ȘĂINEANU, II, p. 34; NOTE, 
Antonescu). 


ALEXII 
Ziua Cuviosului Alexie, omul lui Dumnezeu - 17 martie (ȘĂINEANU, |, p. 7). v. MARTIE. 


ALIFIE 
Dacă se visează cineva preparând alifie (pomadă), se poate aștepta la gesturi de binefacere făcute 
în favoarea sa - Suceava (NOTE, Băncescu). 


ALIMORI 

Alimori mai poartă numele de Priveghi, Hodăiţe, Hodaize, Hopaize, Opaiţ, în Banat, sau Alimorii, 
Hodăiţele, Hodauţele și Citirițele, în Munţii Apuseni, și este o datină care se ţine sâmbătă seara, 
înainte de Lăsatul secului de carne (Banat), sau sâmbătă seara, înainte de Lăsatul secului de brânză 
(Banat), sau duminică seara, înainte de a intra în Săptămâna Albă (Munţii Apuseni), sau în seara 
duminicii următoare, adică în ziua Lăsatului de sec (Banat; Munţii Apuseni), dar cei mai mulți o 
serbează în ultima zi din Câșlegi, obiceiul fiind însă același; datina presupune facerea, la marginea 
satului, a unui foc mare, din care tinerii scot tăciuni aprinși, pe care îi răsucesc în jurul trupului, 
formând astfel cu ei un cerc de foc, strigându-se totodată „Alimori! Alimori!”, sau „Hai la moară!”, 
ocazie cu care încep să se spună tot felul de texte ironice despre fetele rămase nemăritate; flăcăii 
mai mari pun pe foc și roţi vechi de car, învelite în paie, sau, mai nou, roţi de cauciuc, pe care apoi 
le lasă să se rostogolească la vale, strigând „Alimori!” și dând naștere astfel unui spectacol privit cu 
interes de sătenii rămași acasă; la finele obiceiului, când se despart, cei bătrâni se îmbrățișează și 
își iartă unii altora greșelile făcute, iar tinerii își urează sănătate și să apuce Paștele; în unele sate 
din Ardeal, tinerii fac și un om din paie, căruia îi dau foc; în zona Sibiului, se face și o prăjină, 
împodobită, la vârf, cu cordele și flori artificiale, care se înfige în mijlocul grămezii de paie și 
vreascuri, iar, când aceasta cade în flăcări, toți aleargă la fata așezată în direcţia căderii prăjinii și o 

felicită, fiindcă se crede că se va mărita în acel an (2. MARIAN, |, p. 207-210). v. STRIGĂT. 


ALUAT 

Aluatul frământat în noaptea din Ajunul Crăciunului este bun contra deocherii vitelor - Vâlcea; 
acest aluat, rămas pe covată, răzuit și păstrat, este bun contra diareii - Galaţi; când unii pomi din 
grădină nu rodesc, gospodina se duce, având mâinile mânjite cu aluatul din care se fac copturile 
din ajunul Crăciunului sau pentru Paște, și le șterge de coaja acestora, crezând că astfel determină 
rodirea lor, adică pomii vor fi încărcaţi de roade vara viitoare, cum este plină masa de bunătăţi în 
zilele de Crăciun sau de Paște, sau cum sunt pline de aluat mâinile gospodinei - Maramureș; 
Muntenia; Suceava; sau se răzuiește aluatul de pască de pe covată, se face un colăcel pentru 
fiecare copac neroditor și acesta se atârnă de o crenguţă - Muntenia; în seara spre ajunul 
Crăciunului, când se frământă aluatul pentru cozonaci, femeia iese, însoţită de soţul ei, care are în 
mână un topor, trec pe la fiecare pom neroditor, bărbatul amenințând că va tăia respectivul 
arbore, iar femeia spunând că pomul va rodi tot așa cum aluatul este încărcat pe mâinile ei și 
rugându-l să nu-l taie - Moldova; lași; este bine ca fetele să mănânce resturile de aluat rămase pe 
covată, pentru a fi plăcute de către flăcăi - Suceava; va dospi mai repede aluatul frământat de o 
femeie având un temperament mai aprins - Suceava; aluatul care rămâne pe covată, de la 
frământarea colacilor pentru Anul Nou, amestecat cu tărâţe, se dă vitelor care sunt în situația de 
a-și lepăda fătul înainte de termen, pentru a preveni o atare situație păguboasă pentru economia 
rurală - lași; dacă, în clipa în care se pune aluatul de pâine în cuptor, el se răstoarnă de pe lopată 
invers decât normal, este semn că vor sosi oaspeţi - Suceava (2. GOROVEI, p. 7; 57-58; 63; 133; 
177; 184; 198; BOGDAN, p. 122). Dacă pomii nu rodesc, este bine ca femeia din gospodărie să 
meargă cu mâinile mânjite de aluat și să le șteargă de pomi, în sâmbăta Paștelui, când se pregătesc 
cozonacii, crezându-se că făcând așa copacii vor rodi - Suceava (2. BERDAN, p. 7). Sau scutură 
pomii neroditori cu mâinile mânjite de aluatul frământat pentru copturile ce se fac la Crăciun, Anul 
Nou și Paște (PRESA). Din aluatul de colaci și cozonaci pentru Crăciun se face Pupu” Crăciunului, 
punându-se deoparte și însemnându-se această bucată din aluat, ca să poată fi ușor recunoscută, 
și care se păstrează în două feluri: fie se prind gogoloaie coapte de o crenguţă cu trei sau mai 
multe ramuri, care apoi se fixează vizibil la meșter-grinda casei, unde rămâne mulți ani, 
adăugându-i-se anual alte asemenea ramuri, până ia aspectul unei crengi încărcate cu „mere”; fie 
pupul se aruncă în podul casei, de așa manieră încât să se piardă, pentru că „nu trebuie să știi unde 
este, nici să-l mai găsești, dar să știi că este!”; tot din acest aluat, se pune separat o altă bucată 
pentru Colacul Sânvăsâiului, la facerea acestuia participând toate femeile din casă (bunică, fiică, 
noră, nepoată), fiind împodobit cu de toate, pentru că nu este bine să vină ajunul Anului Nou fără 
acest colac, apoi este așezat în mijlocul cuptorului, sau în faţă, și, după coacere, este pus, în seara 
de ajun, pe masă, unde rămâne până dimineaţa, când membrii familiei se scoală la cântatul 
cocoșului, se spală cu apă neîncepută, fărâmă colacul deasupra unei coveţi și ies afară, ca să dea 
de mâncare tuturor vieţuitoarelor, aproximativ în ordinea: oi, vite, cai, porci, câini, pisici etc. , iar 
ceea ce rămâne este mâncat de toţi cei ai casei - Țara Lăpușului (1. LATIȘ, p. 93-94). Între mire și 
mireasă se procedează la un schimb de plămădeală; mirele trimite miresei, printr-un sol al său, o 
turtiță de aluat, iar de la mireasă o femeie aduce o altă turtiţă la casa mirelui, simbolismul 
germenului activ al celor două turtiţe fiind destul de transparent (EVSEEV, p. 187). Din aluatul 
pregătit pentru coacerea colacilor la mort nu se mai păstrează absolut nimic - Sibiu (3. MARIAN, III, 
p. 239). Cine se visează mâncând aluat se va îmbolnăvi de stomac - Suceava (NOTE, Băncescu). 


ALUN (Corylus avellana - DLRM, p. 23) 
Denumirile colind; corind se dau și băţului din alun, construit special pentru acest rit, folosit, în 


timpul ceremonialului, la lovirea sau atingerea unor obiecte și ființe aflate în acel moment în 
gospodărie, gest care semnifică ritualistic conferirea unor calităţi de creștere, trăinicie, sănătate, 

întinerire, ceata de copii purtând denumirea de pițărei sau pițărăi, termeni folosiţi doar în partea 
apuseană a României, în special în Banat și Mehedinţi, în rest circulând termenul de colindători; 
bățul de colindat, cu serpentină ornamentală albă, obținută prin înfășurarea cu coajă de tei și 
afumare la foc, a fost pus în legătură cu alte obiecte cu rol magic: stâlpii de mormânt, stâlpii-troițe 
de la răspântii sau stâlpii ce susţin acoperișul casei, dar mai curând poate fi o dezvoltare colaterală 
a bastonului-sceptru, sau a nuielei ori mănunchiului de nuiele-sorcovă din Balcani, care indică 
thyrsul trac, variat ca formă și rol; acest băț este făcut de preferinţă din lemn de alun, care este 
considerat ca având virtuţi magice deosebite: respinge fulgerul și atrage ploaia, înmoaie puterile 
șarpelui, când este descântat poate atrage un fecior la fata care îl dorește, apără vacile de 
strigoaicele care vin să le fure laptele, aduce neliniștea sau urâtul, singurătatea cuiva, după cum 
poate să vindece pe alcoolici (BUHOCIU, p. 52-53). Se crede că acela care umblă la drum cu bâte 
de alun va avea noroc; în comunităţile de ţigani, se obișnuiește, la nunta fetelor, ca ginerele să dea 
în dar socrului, soacrei și cumnaţilor câte un băț de alun, împodobit cu meșteșugite ornamente - 
Galaţi; când șarpele mușcă pe cineva, trebuie să se strângă zona afectată pe sub plagă și apoi 
umflătura să fie bătută cu șapte bețe de alun - Tecuci; cu nuia de alun se poate să fie omorât 
șarpele, fiindcă alunul este nașul lui - Dolj; cine are gușă, să ia o nuia de alun, când preotul bate 
clopotele de vecernie, sâmbătă seara, și să se bată cu ea peste gușă, de trei ori, pentru ca aceasta 
să dea înapoi și, în cele din urmă, bolnavul să se vindece - Suceava (2. GOROVEI, p. 7; 108; 226; 
273). În noaptea Lăsatului de sec pentru intrarea în Postul Paștelui, femeile care fac vrăji de 
dragoste își taie nuiele de alun, cu ajutorul cărora îi aduc pe cei îndrăgostiţi înapoi la iubitele lor, o 
nuia de alun servind celui fermecat drept cal, care îl va transporta prin aer (2. MARIAN, |, p. 218). 
Bețele de alun, numite colindele sau colindețe, folosite în general de copii la colindat, colorate în 
alb și negru, se dau și de pomană sau se înfig în morminte, lângă cruce, pentru a fi morților la 
îndemână în noaptea de ajun a Crăciunului, când se crede că se deschid mormintele; aceste bețe 
se confecţionează numai din lemn de alun, arbust a cărui semnificație magică se reîntâlnește și în 
alte obiceiuri populare, iar ornamentarea se face prin afumare, rezultând romburi sau linii 
șerpuite, dispuse alternativ, simbolizând opoziţia lumină și întuneric, viaţă și moarte - Oltenia; 
bețele de alun se taie înainte de Ignat (20 decembrie) și se usucă până în seara zilei de ajun (24 
decembrie), când se ornamentează și se înfig în morminte de către copii a doua zi dimineaţa, 
obiceiul fiind generalizat pe o zonă destul de întinsă; informaţiile atestă credinţa că morții sunt 
așteptați începând cu ziua de ajun a Crăciunului, la începutul sărbătorilor de iarnă, după care 
pleacă în lumea lor în perioada de la miezul-nopţii Anului Nou și până la Bobotează - Banat; 
Oltenia; Gorj (12. GHINOIU, p. 130). În Oltenia, copiii, fiind consideraţi fiinţe încă pure, fac foc cu 
lemn de alun, de corn și de jugastru, în miercurea și joia din Săptămâna Patimilor, ca să se 
încălzească la el zânele bune; cu nuiele de alun se descântă astfel: mugurii de alun se pun în apă 
neîncepută, apoi se descântă și cu ea se spală orice mușcătură de șarpe; poporul crede că se pot 
alunga norii, dacă se folosește băţul de alun, crescut într-un an, cu care a fost bătut șarpele care 
sugea o broască, ambele ființe scăpând însă de la moarte (2. KERNBACH, p. 304). Înainte de a se 
scoate dintr-o covată, pe rând, obiectele, în noaptea de Anul Nou, pentru a se afla ursita tinerilor, 
la ritualul Vergelului, un bătrân bate cu o nuia de alun în vasul de lemn, spunând totodată că 
atunci răsună luncile și vadurile și trece Dumnezeu, împreună cu Sfântul Anul Nou - Sibiu (PRESA). 
Din mlădița verde de alun sau de răchită se confecționează, în Bihor, și cununa miresei, 
simbolizând astfel viaţa trainică și fecunditatea (3. BOCȘE, p. 127). Cu o vargă de alun în mână, unii 
oameni, care au postit în zilele premergătoare Crăciunului și Bobotezei, căpătând astfel puteri 
suplimentare, ies la hotarul satului și, amenințând norul și pe solomonari, îi alungă dincolo de sat, 
spre păduri sau spre munte (1. MARIAN, p. 33). Înseamnă bucurie pentru cel care se visează 
adunând alune - Suceava (NOTE, Băncescu). Serii simbolice: alun-clopot-sâmbătă-3; alun-apă. 

ALUNIȚĂ 

Mica excrescenţă, de culoare închisă, de pe pielea omului (ȘĂINEANU, II, p. 40), numită obișnuit 
aluniţă, este considerată semn de mare noroc și de aceea nu este bine să se taie firele de păr de 
pe ea, fiindcă se pierde astfel norocul - Tecuci (2. GOROVEI, p. 8). 


AMBROZIE 

Băutură și hrană totodată, obţinută prin fermentarea orzului, ambrozia era considerată ca fiind de 
nouă ori mai dulce decât mierea; având virtuţi rituale, în mitologie ea îi făcea pe cei care o 
consumau nemuritori și, din această cauză, era destinată ca hrană doar zeilor; în mistica creștină, 
este trupul lui Dumnezeu Mântuitorul, adevărata pâine a îngerilor (ȘĂINEANU, II, p. 42; 2. 
CHELCEA, p. 11; 31; HERSENI, p. 328; CHEVALIER, |, p. 93). 


AMIAZĂ v. ZI. 


AMNAR 

În contextul tehnicilor arhaice de producere a focului, amnarul este piesa de oțel cu care se 
lovește cremenea pentru a produce scântei și apoi focul prin intermediul unei bucăţi de iască 
(ȘĂINEANU, II, p. 45). Legendele cosmogonice românești narează că, la început, când Dumnezeu a 
vrut să facă lumea și a tras cu amnarul ca să iasă soarele, nu a lovit bine piatra misterioasă 
(cremenea) și a ieșit o sabie; numai la a doua scăpărare de amnar a apărut soarele (BUHOCIU, p. 
49-50). 


AMPROOR v. PROOR. 


AN 

Ca unitate cronologică de bază, anul are multipli și submultipli; dacă submultiplii duodecimali 
(lunile anului) au fost cert folosiţi în calendarele arhaice, sunt indicii că multiplii decimali (deceniul, 
secolul, mileniul) nu au fost cunoscuți și utilizaţi; B. P. Hașdeu consideră că multiplul anului la 
români, conform atestărilor folclorice (balade, zicători etc. ), a fost cifra nouă, adică nouă ani, 
românii neargumentând cu mai mult trecerea timpului; unul dintre cei mai cunoscuți multipli ai 
anului este însă „viața de om”, împărţită, ca orice unitate de măsurat timpul, în trei: începutul, 
mijlocul sau puterea vieţii și sfârșitul, care în termeni etno-folclorici înseamnă nașterea, căsătoria 
și moartea; „viaţa” sau „veacul de om” este o unitate de timp care se desfășoară între două limite 
biologice contradictorii, dar care puteau fi trecute, pentru că viața se desfășoară între viaţa „de 
aici” și viaţa „de dincolo”; conform controlului exercitat de cele trei animale, lup, cal, urs, anul se 
împarte în trei sezoane: iarnă, vară, toamnă, fiecare având patru luni; anotimpul patronat de lup 
debutează la mijlocul lunii noiembrie, la începerea împerecherii acestor animale, și se încheie, 
după patru luni, în perioada fătatului, la sfârșitul lunii martie; lupta dintre iarnă și vară, 
personificate de lup și cal, este câștigată de cal, la sfârșitul lunii martie și începutul lunii aprilie, în 
perioada de împerechere a cailor, adică de anotimpul căldurii și luminii; după un interval de alte 
patru luni, la începutul lui august, la Macavei (1 august) sau Ziua Ursului, se schimbă din nou 
anotimpurile, domnia calului și a verii este luată de victoria ursului și a toamnei; cultul ursului, deși 
s-a bucurat de mare respect în zonele carpatice, fiind o forță care aducea nu doar dezastre în 
prisăci, în turmele de vite și în livezi, ci și schimbarea anotimpurilor, a scăzut treptat, astfel că 
sărbătorile care îi sunt dedicate în calendarul popular sunt întrecute, ca număr și importanţă, de 
sărbătorile dedicate calului și lupului (12. GHINOIU, p. 103-104; 292-293). Cuvântul an, în limba 
română, vine de la latinescul „annus”, care înseamnă inel, cerc, ciclu; pe cale livrescă, cuvântul 
desemnează astăzi o componentă anatomică a mamiferelor; dar sensul de inel, cerc, poate fi 
surprins în ornamentica tradiţională, unde rozetele, cercurile, romburile sunt interpretate de 

specialiști ca simboluri solare, ceea ce, în fond, înseamnă tot un drum complet al soarelui (NOTE, 
Antonescu). Nu este bine să se căsătorească tinerii în anii bisecți - Suceava; când anul este mare, 
adică este an bisect, se crede că recolta grădinilor va fi slabă - Tecuci; dacă doi fraţi, băiat și fată, se 
căsătoresc în același an, unul din ei va muri - Dolj; trei ani de secetă aduc, după ei, trei ani de boli, 
după care urmează trei ani de război - Galaţi (2. GOROVEI, p. 103; 115; 142; 214). Se consideră că 
o femeie este bună să descânte când are 50 de ani - Suceava (COJOCARU, p. 252). 


ANA (Sfânta) 
Ziua în care se prăznuiește, în calendarul creștin ortodox, Adormirea Sfintei Ana - 25 iulie 
(ȘĂINEANU, |, p. 9). v. IULIE. 


ANA-FOCA 
Ziua de Foca (23 iulie) trebuie ţinută, pentru că altfel este primejdie de foc peste an, sau șoarecii 
pot roade ţesăturile din lăzile de zestre - Moldova; lași; Suceava (2. GOROVEI, p. 91). v. IULIE. 


ANAFURĂ 

Pâine sfinţită care se împarte creștinilor după liturghie (ȘĂINEANU, II, p. 49). Când un om bolnav 
este împărtășit și anafura plutește în linguriţă deasupra vinului este semn că el se va face sănătos; 
iar de cade la fund înseamnă că va muri - Buzău; anafura cea mai importantă însă este cea 
procurată de la biserică, în Duminica Paștelui, și care este cunoscută și sub denumirea de Crucea 
Paștei, din ea păstrându-se peste an și având diverse întrebuinţări; astfel, vânătorii pun câteva 
firimituri în pușcă, pentru ca vânatul să tragă la ei - Suceava; acasă, se gustă mai întâi din anafura 
obișnuită și apoi din Crucea Paștei adusă de la biserică în acea zi - Bucovina (2. GOROVEI, p. 149; 
189; 203). Tot din anafura din ziua de Paște se pune și în sarea pentru vite, în credinţa că vacile și 
oile vor făta mai mult pui de sex feminin - Banat; când vitele sunt bolnave, se pun firimituri din 
anafura de Paște în tărâțe și li se dau să mănânce - Suceava; când se dezlănţuie vreo furtună, 
însoţită de grindină, se ia Crucea Paștei și se iese afară din casă, după care se face semnul crucii cu 
ea pe deasupra grindinii deja căzute, în credința că, așa cum s-a schimbat aluatul în cuptor și a luat 
altă formă și culoare, tot așa se va schimba și furtuna, și, după cum crucea apără de toate relele, 
tot așa ea va apăra și casa de grindină - Suceava (2. MARIAN, ||, p. 175). 

ANCORĂ 

Pentru cine visează ancoră înseamnă speranţă; dacă se visează aruncând-o în apă înseamnă nevoi 
și pericol; dacă se visează scoțând ancora din apă e semn de reușită în dragoste, cununie - Suceava 
(NOTE, Băncescu). 


ANDREA (INDREA sau UNDREA) 

Ziua de 30 noiembrie, în care este prăznuit Sfântul Apostol Andrei, dar și numele popular al lunii 
decembrie, care începe după sărbătoarea Sfântului Andrei; zilei i se mai spune „Andrea, cap de 
iarnă”; mai este numită Indrea și Undrea (ȘĂINEANU, |, p. 9; 52). v. NOIEMBRIE; DECEMBRIE. 


ANIMAL 

Credinţa veche este că animalul, mai ales cel sălbatic, prevede, știe, călăuzește, este mai original în 
comportament, mai aproape de divinitate, când nu este însăși divinitatea; animale năzdrăvane, 
vorbitoare și divinatoare, în afară de mioară, berbec, ciută, mai sunt cerbul, dulful, calul, câinele, 
șoimul și cerboaica; se presupune că funcția magică a ciutei și a celorlalte animale din bestiarul 
carpatic, regăsibilă și în cadrul confreriei de feciori, este o reminiscență din perioada dacică și că 
argumentul logic este că doctrina magică și confreria se susțin reciproc; uciderea animalului prin 
violenţă de către vânător este considerată ca un act sacru, fiindcă victima îndeplinește, în această 
situaţie, un rol demiurgic, de creare a lumii, a cetăţii, a statului, a familiei; urmărirea unui animal 

este o moștenire a omului dintre cele mai străvechi, animalul conducându-l pe vânător spre un 
ţinut nou, necunoscut, cu posibilităţi de creștere și dezvoltare excepţionale, de creare a unei noi 
etnii sau neam, a unei cetăţi, a unui stat, a unui templu, după cum, în cazul ciobanului din 
„Mioriţa”, poate ghici sau ști situația neprevăzută ce s-a creat (BUHOCIU, p. 410-411; 413; 414; 
442-443). Femeia gravidă va naște ușor și copilul va trăi, dacă, în acel an, progeniturile animalelor 
domestice fătate (purcei, miei, iezi, viței, mânji etc. ) sunt frumoase și sănătoase - Tecuci; dar să nu 
se uite cu mirare la vreun animal cu unele defecte din fătare, fiindcă naște copilul având aceleași 
malformații - lași; femeia însărcinată să nu dea cu piciorul în pisică, sau câine, sau alt animal, 
fiindcă va naște copilul păros, iar, ca pruncul să nu fie păros, i se pune în apa de scăldat păr de-al 
animalului despre care mama își amintește că l-a lovit cu piciorul - Suceava; este bine când omul 
vede primăvara, pentru prima oară, pui albi ai diferitelor animale - Galaţi; orice animal de culoare 
neagră este aducător de bine la casa omului - Neamţ; pretutindeni în România se crede că orice 
animal de culoare roșie, bălțat, pripășit la casa omului, este aducător de rău; se crede că nu este 
bine când animalele sălbatice dau năvală în sat în timpul zilei - Suceava; este semn de foamete, 
când animalele sălbatice pătrund prin sate - Vaslui; când este ceaţă deasă și persistă mult timp, să 
se pună o tigvă (craniu) de animal pe foc și ceața se va împrăștia repede - Galaţi (2. GOROVEI, p. 
164; 187; 208; 211; 269; 280-282; 286; GOLBAN, p. 66). Cine se visează luptându-se cu un animal și 
biruind va avea parte de un rezultat pozitiv într-o judecată, sau pe unii dușmani și-i va face 
prieteni; dacă se visează luptându-se cu un animal sălbatic este semn că își va înfrânge inamicii; 
dar, dacă este învins, înseamnă că va avea parte de o nedreptate; cine visează animale sălbatice 
alergând va fi ispitit de unele rele, din care pricină va avea parte de o viaţă tulbure; dacă vreo fată 
visează animale sălbatice înseamnă că va câștiga de partea sa trei bărbaţi - Suceava (NOTE, 
Băncescu). 


ANIN v. ARIN (NEGRU) 
ANUL NOU v. IANUARIE. 


ANTANASII 

Denumirea comună a zilelor de 17 și 18 ianuarie, în care calendarul creștin ortodox indică 
prăznuirea Cuviosului Părinte Antonie cel Mare (17 ianuarie) și a Sfinţilor Atanasie și Chiril al 
Alexandriei (18 ianuarie); evident, termenul rezultă din contragerea celor două nume, Anton și 
Atanasie (ȘĂINEANU, |, p. 10). v. IANUARIE. 


APĂ 

În legendele cosmogonice ale multor popoare, apa reprezintă elementul primordial; pentru 
sumerieni, la începutul lumii, nu existau decât apele „amestecându-se ca un singur corp”; indienii 
din epoca Vedelor considerau și ei că „totul” originar „era o întindere nedeslușită de ape”; apa 
(cea curgătoare și cea stătătoare, a lacurilor), cu pământul, focul și vântul și încă alte trei substanţe 
alcătuiau modelul antic chinez al lumii; egiptenii, al căror teritoriu este străbătut de Nil, credeau că 
lumea întreagă, cu tot ceea ce cuprinde ea, s-a ivit din apă; unii dintre filosofii greci gândeau și ei 
că apa este începutul și temeiul a tot ceea ce a fost, este și va fi, deci ca „principiul tuturor 
lucrurilor”; într-o veche legendă germanică, miază-noapte este asociat cu gerul cumplit și bezna de 
nepătruns, este locul de unde a izbucnit un izvor numit Cazanul clocotitor, din care s-au prăvălit la 
vale douăsprezece fluvii care s-au rostogolit în hăul nemăsurat de adânc, până l-au umplut, apoi au 
încremenit înghețate „cam prin locul unde se află astăzi pământul”; chiar și la amerindieni, pe 
lume nu exista decât apă, încât Demiurgul închipuit de ei nu avea unde să-și pună piciorul, așa că 
„scormoni nisipul în străfunduri și făcu pământul, și stâncile, și copacii, și pe om”; în legendele 
cosmogonice românești, primordialitatea este acordată tot apei, pentru că ea părea, dintre toate 

elementele, să îndeplinească cerinţele de inteligibilitate minimă: nedeterminare, nelimitare, 
capacitate de creaţie continuă; „din început era peste tot numai apă”, uneori adăugându-se „și 
întuneric“; având valoare primară, fiind fără de sfârșire și purtând în străfundurile sale pământul 
inform, apa îl poartă și îi întreține viața; pământul stă pe apă, dovadă că din el izvorăște apa; mai 
mult, apa este „sângele lui”, fiindcă pământul are „vine de sânge ca și omul“; când se iese din apă 
și se pășește pe pământ, la capătul acestuia este tot apă, identificată adesea cu „Apa Sâmbetei”, 
care ar înconjura pământul „ca un gard“; apa fiind elementul din care a ieșit lumea, cu toate ale ei, 
Dumnezeu s-ar fi hotărât să pună capăt întregii firi tot prin ea și ar fi dat astfel potopul, ceea ce nu 
ar fi putut face printr-un incendiu universal, fiindcă „apa e mai mare decât focul, că apa stinge 
focul“; în formă mitică, intervalul dintre creatio prima și potop, motiv de asemenea aproape 
universal, este o etapă, aceea cu care începe ciudata istorie a lumii, iar ceea ce urmează diluviului 
este alta; în consecinţă, potopul nu are sens numai ca supremă sancţiune a omului, ci, în toate 
mitologiile, el distruge o lume, care devenise iraţională în așezarea ei existenţială, pentru a o 
înlocui cu alta raţională, deci pentru a face dreptate și altor forme de a fi (VLĂDUȚESCU, p. 33-35; 
66; 69-71). Apa este femeie, focul este bărbat voinic și ambele sunt sfinţi, trăsătura lor comună 
fiind credinţa în puterea lor purificatoare, ele având astfel tangenţe strânse cu sacrul (2. CHELCEA, 
p. 318). Împreună cu pământul, aerul și focul, apa formează cele patru stihii, sau puterile stihiale; 
în multe colinde, se vorbește adesea despre ape mari (torente, râuri de munte, sau apele mării, de 
obicei îngreunate de uriașe trunchiuri de brazi, de nămol, cu valuri și stropi până la nori), care sunt 
apele primordiale; apele sunt ale primăverii, adică ale sezonului soarelui, ale creșterii luminii, ale 
zilei în defavoarea întunericului, altfel spus, apele atrag soarele; rămânând în același sistem de 
gândire; apa și izvorul simbolizează creaţia și regenerarea, Negru-Vodă din „Meșterul Manole” 
greșind când decide să sece izvorul și să ridice pe acel loc o mănăstire, din care cauză construcţia 
nici nu rezistă; simbolizând creaţia și regenerarea, apa simbolizează implicit pe fată (BUHOCIU, p. 
150; 155; 380). Referitor la balada „Meșterului Manole”, Mircea Eliade subliniază că, în finalul 
textului folcloric, când Manole se aruncă de pe acoperișul bisericii, el devine apă, creatoare, și se 
reîntâlnește cu Ana, femeie, simbol al oricărei renașteri (URSACHE, p. 246). Mitologia românească 
pune, la temelia lumii, apa ca sursă eternă a vieţii, ca izvor fără sfârșit, ca ascunziș și acoperământ 
al tuturor formelor vii și chiar al universului întreg; pentru gândirea tradiţională românească, 
„nepătrunsul” (din poezia lui Mihai Eminescu), care se odihnea la începutul lumii și din care se vor 
zămisli toate cele ce sunt, este „noianul întins de ape”; complementară focului, apa este principiul 
feminin, agent regenerator; că este așa stau dovadă o mulțime de întruchipări care își au mediul 
de existenţă în apă: știme, iele, rusalce etc. ; cântecele și datinile funerare acordă o însemnătate 
aparte apelor: sufletul trebuie să treacă peste „marea cea mare” și să se oprească la „izvoare reci”, 
unde se va spăla de „fiori de moarte” și de dorul pentru „lumea cea albă”, să treacă ape și râuri, 
până va ajunge la locul de odihnă; pe acest drum îi este mereu sete și are nevoie de multă apă, fie 
ca să-și astâmpere arșiţa dinlăuntru, fie ca să stingă vămile de foc care îi stau în cale, de aici 
derivând diverse rituri de udare menite să stingă setea sufletului celui mort; de asemenea, 
mesajele rituale către cei dispăruţi se trimit pe firul apelor (COMAN, |, p. 55; 94; 198). Apa tulbure, 
pe care o caută ca să-și astâmpere setea nemângâiata turturică, prezentă în cântecele de jale, este 
simbolul tristeţii adânci, al jalei, al unei mari nenorociri, după cum, prin contrast, apa limpede, pe 
care turturica o evită, simbolizează bucuria, fericirea; în ce privește motivul apei tulburi, el este 
bine cunoscut încă de multă vreme în simbolica visurilor; când cineva visează, de exemplu, un râu 
care curge tulbure înseamnă, după tălmăcirea populară, că îl așteaptă o mare nenorocire sau chiar 
moartea; cu aceeași semnificație de rău augur apare acest motiv și în cântecele de jale din 
Moldova: „S-apoi tu, Bistriţi, apă dulci, /Cum tu vii di tulburată, /Și mă leşi tot supărată, /Făr' di 
mamă, făr' di tată!“”; „Apa trece, pietrele rămân”, zicală în care sunt puse în contrast două 
simboluri, cel al efemerului, care este apa, și cel al durabilului, dacă nu chiar al eternului, care sunt 
pietrele (CARAMAN, p. 197-198; 219). În „Legenda Împăratului Parâng”, culeasă din Valea Jiului, se 

vorbește de doi copii gemeni, Jiii (fiii împăratului), răpiți de mătușa lor (regina copacilor) și bunica 
lor (regina apelor), în înţelegere cu mama acestora (împărăteasa Mândra), fiind scoși din palat prin 
transformarea lor în două râuri; Regina apelor se numește Ma, cea a copacilor se numește Padu, 
amândouă primind, la sfârșitul numelor, adjectivul „rea”, pentru că ele au pus la cale nimicirea 
Împăratului Parâng, și din același motiv li s-a mai spus și „negre”, adică Ma-rea Neagră și Pădurea 
Neagră, potrivindu-se amândouă ca surori ce sunt; legenda mai amintește și de fiica Reginei 
copacilor, pe numele ei Duna, căreia i se aplică același procedeu de construcţie a numelui, ceea ce 
conduce la denumirea fluviului Dună-rea, menit să curgă neîncetat, zi și noapte, de la mama ei, 
Pădurea Neagră, până la mătușa ei, Marea Neagră (PRESA). Apa are două conotaţii diametral 
opuse: una benefică, apa fiind regeneratoare, purificatoare, entitate primordială, apa de fântână, 
de izvor, fiind în general lăcașul duhurilor bune; alta malefică, apa fiind lăcașul duhurilor rele, loc 
de blestem și întâmplări nefaste; apa mare, când vine sălbatică din cauza ploilor, ori topirii 
zăpezilor este stăpânită de duhuri rele; de asemenea, noaptea nu se aduce apă de la fântână, 
fiindcă împrejurul ei joacă ielele, iar cel ce va lua apă riscă să fie luat de iele sau poate fi tras în jos 
de Cel din ape, când omul ridică ciutura cu apă sus; în unele texte folclorice, apa este element 
malefic, este lăcașul unor ființe care urmăresc răul, ele fac să se înece oamenii, își au locuinţele în 
fundul apelor, de unde provoacă vârtișuguri; aceste personaje fantastice sunt numite generic Cel 
din baltă, Cel din fântână, Cel din puț; puţurile și fântânile necurate sunt cele care nu huiesc (1. 
CĂLIN, p. 44-45). Când oamenii „se iordănesc”, în ziua Sfântului loan Botezătorul (7 ianuarie), ei 
aruncă unul în altul cu apă, gestul fiind făcut în unele zone doar de către femei, fără bărbaţi, de 
unde și concluzia că apa este principiu feminin; de altfel, într-un răspuns menţionat de Elena 
Niculiţă-Voronca, o femeie spune că „apa este femeie, că la fântână mergem cu cofa și cu doniţa la 
vacă, să ne dea lapte; și fântâna are izvor, vine de apă, cum are vaca vine de lapte”; o categorie 
aparte a apelor curgătoare, îl formează „apele despărţitoare”, care constituie un obstacol în calea 
iubirii sau al întâlnirii celor doi îndrăgostiți, fiind de netrecut sau foarte dificile în a fi învinse; de 
aceea, apele despărţitoare sunt blestemate în doinele de dragoste: „Hai Buzău, Buzău, Buzău, 
/Dărâma-s-ar malul tău!”; pășirea în torentul unui asemenea râu clocotitor poate fi o acţiune plină 
de pericole, care poate duce la deznodăminte tragice; podeţul îngust sau puntea peste care trec 
iubiții sunt semnele depășirii unei anumite limite interioare; ele sunt simboluri ale apropierii dintre 
„eul” masculin și cel feminin, în pofida distanţei care separă cele două universuri umane (EVSEEV, 
p. 55; 106-107). Se crede că pământul plutește pe o apă, care se întinde dincolo de poalele cerului 
- Muntenia; numai pentru că este lăcașul broaștelor, protejate ale Maicii Domnului, se crede că 
apa este sfântă - Galaţi; dar apa sălbatică, mare, care vine sub formă de puhoaie în urma ploilor 
abundente sau topirii zăpezilor este stăpânită de duhuri rele și, din această pricină, copiii nu 
trebuie să stea pe malul lor; în schimb, apa de fântână sau de izvor este lăcașul duhurilor bune, din 
care cauză ea poate arăta fetelor pe viitorii lor soţi - Muntenia; Moldova; cine cere un pahar de 
lapte să-l dea înapoi plin cu apă, ca să nu înţarce vaca celui de la care s-a luat laptele - lalomiţa; 
peste omul bolnav de friguri, să se arunce, pe neașteptate, un vas cu apă rece, turnată fiind de 
către o femeie furată de soţul ei, sau fugită de la bărbat, sau fugită de la părinţi (căsătorită fără 
acordul acestora) - Dolj; Teleorman; Tecuci; Suceava; tortul scos de pe urzitor este izbit de vasul în 
care se ține apă, ca și pânza care iese din războiul de ţesut să sporească precum apa - Suceava; 
când se termină de urzit firele pentru războiul de ţesut, se toarnă apă pe urzitor, ca să se șteargă 
lenea de pe el și țesutul să aibă spor - Suceava; când se sfârșește urzitul, se toarnă apă pe axul 
urzitoarei, ca să crească mare și frumoasă cânepa în vara viitoare - Suceava; cine se duce să mulgă 
vaca să aibă apă în vasul în care va fi laptele și, după ce spală ţâţele vacii, să verse apa sub vacă, 
pentru a avea spor la lapte - Tecuci; ca să treacă mușcătura de șarpe, trebuie să se bea apă din 
șapte fântâni - Suceava; omul mușcat de șarpe să intre imediat într-o apă și se va lecui, dar, dacă 
șarpele a apucat să intre el primul, atunci omul nu mai are leac - Suceava; sau să bea dintr-o apă 
mai repede decât va găsi șarpele apa și se va vindeca - Suceava; celui mușcat de câine să i se dea 

să bea puțină apă, dar înainte de a bea câinele din ea - Țara Oltului; unele boli de ochi se vindecă, 
dacă bolnavul se spală cu apă în care și-a spălat preotul mâinile la săvârșirea sfintei liturghii, sau cu 
apă luată dintr-un râu, în Vinerea Mare (de dinaintea Paștelui), sau cu apă luată în oricare zi, dar 
totdeauna înainte de răsăritul soarelui - Suceava; este rău de moarte pentru cine se scaldă la 
întâlnirea a două ape - Muntenia; miercurea și vinerea, adică în zilele de post ale săptămânii, după 
ce sunt spălate vasele, apa rămasă se ia și se toarnă într-o strachină nouă, în care se mai pune 
cenușă, de trei ori, cu o lingură, sau cu pieptenele, sau cu un fus; apoi se pune deasupra străchinii 
o oală de pământ ars și, dacă apa din strachină se ridică în oală bolborosind, înseamnă că omul 
care se plânge de dureri de stomac este cu adevărat bolnav; pentru a fi însănătoșit, i se dă să bea 
din apa care s-a ridicat în oală - Romanați; ca să fie bănos peste an, este bine ca oamenii să se 
spele cu apă, în care au fost puse câteva monede, în zile de mari sărbători, precum ar fi Crăciunul 
(25 decembrie), Paștele sau Rusaliile (la 10 zile după Joia Înălţării Domnului - Ispasul) - Bihor; să nu 
se folosească la spălatul pe ochi apă caldă, pentru că se fac bube - Dolj; este indicat ca suferinzii de 
vreo boală să se scoale înainte de răsăritul soarelui, să se îmbrace într-o cămașă curată, să ia o 
oală nouă, pe care au cumpărat-o plătind pe ea cât li s-a cerut, să meargă apoi la o moară de apă, 
fără să scoată o vorbă pe întregul parcurs al drumului și fără să fie văzuţi de către altcineva, și să ia 
stropi de pe roata morii, cu această apă, strânsă în oala cea nouă, să se ude peste tot trupul și 
astfel se vor vindeca - Suceava; dacă cineva bea apă dintr-un vas nou, este bine să verse mai întâi 
câteva picături și apoi să bea, pentru că în primul rând se cuvine să bea morții și apoi cei vii - 
Muntenia; să nu bea doi oameni deodată apă, pentru că se crede că primul bea apă, iar cel de-al 
doilea bea venin - Dolj; cine se îneacă bând apă dă de știre că va avea oaspeţi - Suceava; să nu se 
aducă apă seara, iar, dacă se aduce, să se verse de trei ori câte puţină în foc, pentru că altfel e 
pericol de boală - Vâlcea; doniţa cu apă să nu se lase peste noapte afară, pentru că beau din ea 
șoimăriţele și apoi va fi fermecat și cel ce va bea apă din această doniță; pentru ca totuși să nu se 
atingă șoimăriţele de ea și nici alte rele, este bine să se stingă în apă trei cărbuni - Muntenia; apa 
rămasă din ziua de duminică să se arunce, pentru că nu mai este bună decât pentru viermi - 
Vâlcea; dacă se crede că boala cuiva a fost luată, este bine ca bolnavul să bea apă din pumnii celui 
de la care presupune că a luat boala - Suceava; ca să nu se atingă de cineva vrăjile și bolile, este 
bine să se spele cu apă luată de la întâlnirea a două ape - Muntenia; părinţii să nu toarne apă 
copiilor pentru a se spăla, pentru că, dacă îi vor blestema vreodată, atunci blestemele adresate 
copiilor se vor împlini - Vâlcea; apa rezultată după orice fel de spălare a trupului trebuie aruncată 
pe loc curat, neumblat, pentru ca acela care s-a spălat să fie ferit de boli - Tecuci; după spălarea pe 
cap, apa se aruncă imediat, pentru că, în caz că are loc tocmai atunci un cutremur, capul celui 
spălat va tremura pentru tot restul vieţii lui - Ialomiţa; pentru a nu se îmbolnăvi de friguri și a fi 
sănătos peste tot anul, este bine ca omul să se spele cu apa râului din locul unde, de Bobotează, a 
fost scufundată crucea sau steagul - Vâlcea; cu apa care rămâne de la spălarea limbii clopotului se 
spală fetele pe față, în speranţa că vestea despre ele va merge curată și departe, precum se 
propagă sunetul clopotului - Suceava; omului căruia i se toarnă apa îndărăt nu-i va merge bine sau 
nu i se va așeza lucrul în acea zi - Muntenia; Moldova; dar se mai crede că, în cazul că se toarnă 
astfel apa, cel ce o face va avea băieţi cu ochii sașii - Suceava; în cazul în care a mai rămas apă în 
vasul din care i s-a turnat cuiva să se spele, acesta să nu bea din această apă pentru că se 
îmbolnăvește - Suceava; să nu se spele nimeni pe cap cu apă rece, pentru că face păduchi și lindeni 
- Galaţi; să nu se spele nimeni, turnându-și apa din gură, pentru că i se bășică gingiile - Muntenia; 
când se varsă cofa cu apă chiar la fântână, este semn de petrecere - Tecuci; cine îmbracă o haină 
nouă să meargă cu ea la o apă, pentru a-și face alta nouă cât mai degrabă - Galaţi; se crede totuși 
că acela care visează apă va avea parte de o supărare; apa primită pe fereastră nu se bea, nici nu 
se dă la câini, pentru că aceștia turbează - Bihor; nu este bine să se meargă pe lângă ape marți 
seara și sâmbătă seara, pentru că acesta este timpul când își fac fetele vrăji pentru măritat - Bihor; 
se crede că seara apa este necurată și poate fi adusă în casă numai după ce se zice „Dumnezeu s-o 

binecuvânteze" de către cei din familie - Suceava; să nu se aducă noaptea apă de la vreo fântână, 
pentru că se crede că în jurul fântânii joacă ielele, care îl vor poci pe cel ce se duce acolo - 
Muntenia; să nu se bea apă sau vin dintr-un vas neacoperit, ci mai întâi să se sufle deasupra 
lichidului și să se verse apoi câteva picături, pentru că diavolul obișnuiește să intre noaptea în apă, 
în vin etc. - Galaţi; găinile să nu bea din apa în care a fost spălată o găină sacrificată, pentru că le va 
mânca vulpea - Suceava; dacă primăvara apele curg având deasupra spumă alb-gălbuie este semn 
că anulva fi bogat - Vaslui; oamenii nu trebuie să se scalde într-o apă curgătoare primăvara până 
nu mănâncă, în acel an, caș dulce - Vaslui; cel ce visează apă curată va fi sănătos și cu voie bună, 
iar de visează apă tulbure înseamnă că se va îmbolnăvi - Suceava; se va face vreme frumoasă, când 
apele curgătoare scot un zgomot plăcut și lin - Suceava (2. GOROVEI, p. 9; 10; 11; 12; 16; 23; 18- 
19; 30; 121; 142; 150; 154; 159; 178; 190; 198; 213; 217; 228; 263; 3. GOROVEI, p. 136-137; 
GOLOPENȚIA, p. 121; 184; BĂLĂNESCU, p. 262). La început de primăvară, oamenii se stropesc între 
ei cu apă, ca să fie curați tot anul, să le curgă bucuriile ca apa la vale, să fie „vlăstoși”, adică să aibă 
prunci mulţi; înainte de a ieși cu plugul, primăvara, în brazdă, se ia o vadră plină cu apă, peste care 
sunt puși să treacă boii, pentru ca pământul să rodească - Maramureș (BOGDAN, p. 44; 49). Cel 
care a ieșit primul la arat, primăvara, invită preotul satului care este adus cu mare alai la ogorul 
gospodarului, unde se roagă pentru recolta din acel an; atât pe drumul de venire, cât și pe cel de 
întoarcere, fetele din sat stropesc cu apă pe flăcăii din alai - Sălaj; la descântecul „De amuţitul 
bărbatului” (pentru ca el să nu mai bea), se rostește de trei ori un descântec, timp în care se pun 
trei pahare cu rachiu, unul în fața unui butuc, altul în faţa unui bolovan, iar al treilea în fața 
vătraiului de la sobă sau chiar în faţa vetrei; apoi cele trei pahare se toarnă într-un ulcior nou, 
concomitent rostindu-se, tot de trei ori, un alt descântec; în fine, ulciorul este astupat cu un dop 
făcut dintr-un cocean de porumb și i se dă drumul pe o apă curgătoare - Bucovina (PRESA). În Gorj, 
aratul de primăvară se începe într-o zi de luni, miercuri sau vineri; se înjugă vitele la plug și 
gospodarul le stropește cu apă, stând în faţa lor; apa folosită la acest „botez” este pusă într-o 
ulcică nouă, din lut ars, iar vitele sunt stropite de trei ori cu un mănunchi din rămurele de salcie 
înverzite, rostindu-se: „Dumnezeu să ne ajute să terminăm arătura sănătoși și noi, și vitele!”; după 
care se închină și leagă ramurile de salcie la resteul de hăis (dreapta) și începe aratul (CĂRĂBIȘ, p. 
29). Copiii să nu arunce nici în joacă apă pe plita încinsă, fiindcă se vor scăpa peste noapte în pat - 
Moldova (NOTE, Băncescu). Fata care își face descântec „de dragoste” trebuie să meargă la o apă 
curgătoare, să țină mâinile cu degetele încleștate între ele în apă, timp în care rostește 
descântecul, după care ia apă în pumni și o aruncă peste cap, rostind: „Câţi stropi sar peste 
mine/Atâţia oameni/Să mă grăiască de bine!” (3. MARIAN, Ip. 29-31). Dacă bălțile încep să 
miroasă prea tare este semn că în curând va ploua; femeile știu că vine ploaie, când apa rece din 
vasele puse la foc se ridică până la buza acestora și dă în foc - Bucovina (2. MARIAN, |, p. 86). 
Înseamnă viață îndelungată pentru cel care se visează luând apă rece dintr-un izvor; bogăţie și 
sănătate pentru cel care visează un izvor; câștig pentru cel care visează că apa izvorăște din 
apropierea casei sale sau că este plouat; bucurie, mulțumire, viaţă lungă pentru cel care visează un 
vad sau un port; se va liniști după multe necazuri cel care visează izvor curat; veselie și fericire 
pentru cine visează apă limpede; va avea prieteni buni cine visează apă rece; îi vestește sănătate și 
curăţenie în toate cele celui care se visează spălându-se; înseamnă bucurie pentru cel care visează 
că se spală într-o apă mare, sau că bea apă; va primi noutăţi cel care visează că se spală în casă; va 
primi daruri și multă cinstire cel ce se visează aflându-se într-o cadă de baie sau într-un alt vas 
destinat spălării; poate însă să fie și părtaș la niște tulburări cel care se visează spălându-se în 
vasele menționate mai înainte; va avea parte de bucurii cel care se visează bând apa de la flori; dar 
va avea parte de un epilog prost pentru întreprinderile derulate cel care visează că îi este sete și 
nu bea; înseamnă primejdie pentru cel care vede în vis un pârâu; este semn de griji și neodihnă 
pentru cel care visează o apă curgătoare adâncă; dar înseamnă câștig pentru cel care visează că un 
pârâu se varsă într-o altă apă; se va pune singur în pericol cel care se visează înotând în apă mare; 

visarea înotării în mare înseamnă sărăcie; cel care se visează înotând în apă curgătoare va face o 
călătorie pe apă; este prevestitoare de boală visarea înotării printr-o apă tulbure; înseamnă 
oboseală pentru cel care se visează înotând în apă tulbure; este semn de tristețe amestecată cu 
plăcere pentru cel care visează apă tulbure; simpla visare a faptului că se înoată înseamnă 
supărare; va fi în primejdie, împreună cu cei pe care îi are în jur, cel care se visează înecându-se; i 
se va întâmpla ceva fără veste celui care se visează căzând într-un lac; înseamnă boală pentru cine 
se visează scăldându-se într-un izvor sau luând apă din el sau dintr-un alt loc; va trebui să aștepte 
timpuri mai bune cel care visează apă curgând prin livezi înverzite; să se ferească de vreo pagubă 
cine se visează secând un izvor; arată sfârșitul necazurilor visarea unui mal de gârlă; va înregistra o 
agresiune a dușmanilor cel ce visează o gârlă revărsându-se; este rău și anunţă pagubă pentru cel 
care visează curgând o gârlă; va învinge dușmani periculoși cel care se visează înotând într-un lac; 
îi va veni un prieten celui care se visează trecând un lac; în general, visarea unei gârle înseamnă 
creșterea averii personale; necaz și moarte pentru cine visează apă tulbure și tristețe pentru cine 
visează apă fierbinte; înseamnă supărare pentru acela care visează un râu - Suceava (NOTE, 
Băncescu). Serii simbolice: rachiu-butuc-piatră-vatră-apă; apă-salcie; apă-cenușă-3-lingură/ 
pieptene/fus; apă-monedă-sărbătoare mare; apă-lemn; apă-cărbune; apă-piatră; apă-vatră (foc); 
soare-cămașă-oală-moară-apă; marţi/sâmbătă-seară-apă; apă-deget-descântec. 

Agheasma Mare (Aghiazma Mare). Se crede că, la Bobotează, când preotul introduce crucea în 
apă, toţi dracii ies din ape și rătăcesc pe câmp, până ce trece sfinţirea apelor; dar nimeni nu îi 
vede, în afară de lupi, care se iau după ei și îi omoară unde îi pot prinde; sau, atunci când „se 
pușcă”, în timp ce apa este sfințită, de asemenea, când oamenii strigă, după sfinţirea apei, 
„chiraleisam”, atunci diavolii fug și se ascund; de altfel, credinţa că apele, curgătoare sau 
stătătoare, sunt la Bobotează sfinţite este atestată în toate zonele etno-folclorice ale României; 
acesta este și motivul pentru care, la Bobotează, se stropesc cu apă grajdurile, vitele, uneltele, 
zestrea fetelor etc. ; în Muscel, oricât de frig ar fi, flăcăii se scaldă în râu; același obicei îl practică și 
fetele în unele zone ale Transilvaniei (12. GHINOIU, p. 145). Agheasma Mare este luată de la preot, 
când acesta umblă cu crucea la Botezul Domnului (6 ianuarie); în descântecele de albeaţă, 
agheasma aflată într-o sticlă se așează jos, împreună cu busuioc, iar descântătoarea, punând 
piciorul drept pe ele, rostește descântecul, după care udă ochii bolnavului cu acea apă; procedează 
identic și în cazul celor care acuză junghiuri, stropind cu apă părţile suferinde ale trupului - 
Transilvania; în ziua de Bobotează, după ce se vine acasă de la biserică, gospodarul stropește toate 
vitele cu agheasma adusă, ca să le ferească de boli - obicei practicat în toate zonele de deal; când 
se scot primăvara stupii de la iernat, se rostește un descântec, stropindu-se totodată cu agheasmă 
păstrată de la Bobotează - Suceava; să se ia apă sfinţită de la preotul care umblă cu crucea de 
Bobotează și să se introducă puţină în căzile și butoaiele în care sunt puse la murat verze, ardei 
etc. , ca să se păstreze bine - Țara Oltului (2. GOROVEI, p. 276; 3. GOROVEI, p. 143; 236-237; 
GOLOPENȚIA, p. 141). Se crede că aceluia care ia mai repede sau mai la început apă sfinţită îi este 
mai folositoare acea apă decât cea pe care o poate lua mai târziu, aici găsindu-se o explicaţie 
pentru îmbulzeala oamenilor în preajma marilor vase din care este împărţită - Transilvania; 
Muntenia; agheasma rămasă după stropirea casei, acareturilor, vitelor și uneori a câmpurilor se 
păstrează peste an, pentru că se crede că este bună pentru vindecarea a tot felul de boli, mai cu 
seamă a frigurilor, și pentru a curăța vasele care au fost spurcate, adică vasele în care s-a gătit 
alimente de origine animală, interzise a fi consumate în zile de post sau în cele ale Postului Mare - 
Muntenia; după sfinţirea apei la Bobotează, fiecare vine acasă și stropește casa, acareturile, vitele, 
nutreţul acestora, iar cei ai casei beau pe nemâncate din ea; ce rămâne se păstrează peste an, 
pentru că această apă nu se strică niciodată și pentru că este tămăduitoare pentru orice boală - 
Banat; Munţii Apuseni; Transilvania; Teleorman; Romanați; Moldova; Neamţ; Bucovina; se crede 
chiar că acolo unde cade o picătură de apă sfinţită la Bobotează în acel loc va arde pământul - 
Suceava; se mai crede că este atât de puternică încât cu ea se pot boteza moroii sau muronii, adică 

pruncii morţi nebotezați; din această pricină, femeile care au născut copil mort sau le-au murit 
pruncii înainte de a fi încreștinați trebuie să care timp de șapte ani, cu gura, agheasmă mare, în 
ziua de Bobotează, și să stropească cu ea mormintele copiilor, socotindu-se apoi că aceștia au fost 
botezați - Muntenia; Moldova; Bucovina; sau se ia agheasmă de la 7 biserici, în 7 ulcuţe, și se 
toarnă peste mormintele copiilor morţi, dându-se de pomană și o bucată de pânză, pentru ca 
pruncii decedați să fie consideraţi botezați - Moldova; uneori, la morminte se rostește și numele 
de lon, ca și cum acesta ar fi numele copilului - Vaslui; femeile iau agheasmă și o toarnă sub formă 
de cruce pe mormintele moroilor, spunând: „Botează-se robul lui Dumnezeu lon (dacă este băiat), 
Maria (dacă este fată), în numele Tatălui și al Fiului și al Sfântului Duh, amin!”, iar numele dat 
copilului mort la cea dintâi turnare a apei trebuie să se repete aidoma în toţi cei 7 ani; în felul 
acesta, copilul mort nebotezat nu mai devine moroi și nu mai poate face rău nimănui - Bucovina 
(2. MARIAN, |, p. 149-150; 153-154; 156; 164). În ziua de Bobotează (6 ianuarie), apa adusă de la 
biserică într-o sticlă se folosește la: se pun câteva picături în fântână, pentru purificarea apei din 
ea, se stropește grajdul și sunt stropite și vitele, ca să fie sănătoase și să dea lapte mai mult; restul 
se păstrează peste tot anul, fiind folosită în diferite ocazii: se stropește mortul, ca să-l curețe de 
păcate, se dă de băut celor care se îmbolnăvesc de amigdalită, se toarnă puţin în urechea celor 
bolnavi de otită; sunt stropite boabele de grâu și porumb, care urmează a fi semănate, pentru ca 
holda să fie curată și apărată de intemperii, se stropește casa în timp de furtună, ca să fie ferită de 
trăsnet - Bihor (ROMAN, p. 4). Apa sfinţită la Bobotează, agheasma, nu o beau numai oamenii, ci 
se folosește și la stropitul caselor, grădinilor, viilor, spre a le feri de grindină - Vaslui (BĂLĂNESCU, 
p. 269). Apa sfinţită la Bobotează se păstrează peste tot anul, fiind bună pentru tot felul de boli, cu 
deosebire pentru „friguri”, precum și pentru „ismuirea vaselor ce se spurcă”, adică s-a gătit și s-a 
mâncat din ele „de dulce” și, la intrarea în Postul Mare, ele trebuie să fie curate (2. CHELCEA, p. 5). 
Se pregătește multă apă, punându-se în ea agheasmă, și cu aceasta sunt stropite grădinile, viile, 
dar și vitele, pentru a fi roditoare (PRESA). Când sunt scoși stupii primăvara de la iernat, sunt 
stropiți cu agheasmă de la Bobotează, însoțind gestul cu o incantaţie pentru rodul în miere al 
albinelor (2. KERNBACH, p. 156). Serie simbolică: agheasmă-picior drept-descântec. v. IANUARIE. 
Apă sfinţită (Agheasmă). Imediat după naștere, moașa copilului se duce la preot, cu o sticlă cu apă 
și busuioc pus în gâtul sticlei, preotul sfințește apa, iar lehuza se spală cu această apă pe mâini, 
după care mănâncă și bea, considerându-se că, până în acest moment, ea este spurcată - 
Muntenia; imediat după naștere, moașa duce apă într-un ulcior la biserică, preotul citește peste ea 
molitva, apoi din această apă sfinţită se picură câte puţin în apa pregătită pentru scalda copilului, 
până la șase săptămâni, și tot din această apă picură și mama în apa în care se spală - Țara Oltului; 
apa sfinţită în care a fost botezat copilul se aruncă la rădăcina unui copac, pe loc curat, pentru ca 
pruncul să nu devină obraznic, ci om cumsecade, harnic, omenos - Suceava; să se păstreze măcar o 
sticlă din apa în care a fost botezat copilul, pentru că este bună la vindecarea lui de orice boală - 
Tecuci; în Duminica Rusaliilor, fetele beau apă, sfinţită la biserică la slujba din această zi, din 
clopotele de la biserică, în credinţa că astfel vor putea cânta mai bine - Bihor; cu apă sfinţită, 
tămâie și busuioc se înconjoară de trei ori plugul înainte de a intra cu el în brazdă primăvara - 
Suceava; la însămânţările de toamnă, se stropește cu apă sfinţită la marginea câmpului și apoi se 
seamănă, pentru ca Dumnezeu să aibă grijă de roade - Țara Oltului; înainte de a fi puse la cloșcă, 
ouăle să fie stropite cu apă sfinţită și așezate pe câteva fire de iarbă verde, ca să iasă din toate 
ouăle pui - Bihor (2. GOROVEI, p. 23; 74; 100; 120; 213; GOLOPENȚIA, p. 92; 139). Cum se naște 
copilul, moașa se duce la biserică și îi cere preotului să sfințească mai multă apă, aceasta numindu- 
se și „apă de moașe“; această apă sfinţită nu trebuie să lipsească de acum încolo din casă, fiindcă 
pruncul este scăldat timp de un an de zile, de câte două ori pe zi, iar în apa de scaldă trebuie să se 
pună totdeauna și câteva picături de apă sfinţită - Țara Hațegului; sau preotul slujește apa adusă, 
rugându-se totodată pentru mamă, pentru copil și pentru moașă; cu apa sfinţită, moașa se 
întoarce acasă, stropește locuința, pe mamă și pe copil, în prima zi de viață a acestuia - Banat; în 

chiar ziua în care se naște un copil, moașa se duce la preot, care îi sfințește apă într-o sticlă; cu 
această apă, timp de șapte săptămâni, oricine intră în casă trebuie să se ude pe mâini; tot din 
această apă și tot timp de șapte săptămâni se pune și în scalda copilului; după această dată, copilul 
este scăldat în lapte dulce, descântându-i-se în tot timpul scaldei, ca pruncul să fie dulce, iubitor și 
drăgăstos ca laptele - Gorj; sau apa proaspătă, într-o ulcică nouă din lut, în care se pun și câteva 
rămurele de busuioc, este dusă de către moașă la preot, ca să-i facă apa, folosită apoi de către 
lehuză pentru a se spăla pe mâini și pentru a stropi copilul; numai după aceasta, mama putea să 
fie vizitată de rudele și prietenii familiei - Bacău (CLOPOTIVA, p. 408; LĂPUȘTE, p. 68; CĂRĂBIȘ, p. 
60; ICHIM, p. 132). În Ținutul Pădurenilor, nedeile se ţin în oricare dintre zilele de duminică de 
peste vară, începând cu Duminica Rusaliilor, dar nu mai târziu de „Ziua Soarelui” (Schimbarea la 
Faţă - 6 august); la sfârșitul slujbei de la biserică, se face sfințirea apei, afară, în faţa bisericii, apoi 
un fecior ia apă sfinţită într-un vas mai mic, în care se mai pun un buchet de busuioc, flori și 
ierburi, alți doi flăcăi poartă prapurii bisericii; uneori alaiul este însoţit de preot cu crucea; pe drum 
alaiului i se adaugă și alți tineri, formând în cele din urmă o ceată, care străbate holdele, cântând 
„Cântecul Crucii” și stropind cu apă culturile de grâu, secară, ovăz, cartofi etc. , considerându-se că 
astfel semnăturile vor fi protejate de vijelii, ploi torențiale, grindină, de insecte dăunătoare și chiar 
de pagubele pe care le pot provoca animalele sălbatice (PRESA). Dacă o femeie are travaliu dificil, 
este așezată pe un braţ de fân pus într-o căruţă sau într-un car și plimbată pe un drum denivelat, 
tot timpul fiind stropită cu agheasmă - Mehedinţi (CIOBANU, p. 76). La fereastra de la căpătâiul 
mortului, se așează două ulcele cu agheasmă, acoperite cu doi colăcei, pe care se presară și puţin 
zahăr, din care se crede că va gusta sufletul celui răposat până la înmormântare - Bucovina 
(COJOCARU, p. 165). Când varza crește, ea este stropită cu moare de varză sau cu agheasmă din 
„Ziua omizilor”, adică din ziua Sfântului Mucenic Trifon, „patronul omizilor și gândacilor” (1 
februarie) - Moldova (BURNAZ, p. 41). Serii simbolice: apă-clopot-duminică (a Rusaliilor); apă- 
busuioc-tămâie-3; ou-apă-iarbă; apă-busuioc-flori-iarbă; apă-colac-zahăr. 

Apă neîncepută. În general, apa neîncepută este cea luată din orice fel de sursă (apă curgătoare, 
fântână, baltă etc. ), înainte de răsăritul soarelui; dar, când se cere a fi folosită în descântece și în 
tot felul de alte ritualuri, se crede că apa care are efect sigur este cea obținută astfel: o fată mai 
harnică și mai curajoasă ajunează și se roagă la Dumnezeu în preziua Anului Nou; ea pleacă din 
casă în momentul când cocoșul vestește miezul-nopţii; pe drum nu îi este permis să se uite înapoi, 
iar apa o ia cu fața întoarsă spre răsărit; vasul trebuie să aibă gura cât mai largă, pentru a se lua 
deodată apa în el; apoi, pe drumul de întoarcere nu este permis să cadă pe jos nici o picătură din 
această apă, iar fata să nu se uite îndărăt - Transilvania; Bucovina; în unele părți ale Bucovinei, 
fetele aduc apă neîncepută de la fântână și în seara Anului Nou măsoară nouă pahare pe care apoi 
le toarnă într-un vas; a doua zi dimineaţa reumplu cele nouă pahare cu apa din vas și în caz că le 
iese o cantitate mai mare de apă, de pildă rămâne apă și pentru un al zecelea pahar, cred că voinţa 
lor de a se mărita se va împlini (2. MARIAN, |, p. 67; II, p. 105). Apa neîncepută este cea care se ia 
din puțuri sau fântâni, nu din cișmele, scoţându-se dis-dimineaţă înaintea altora și fiind adusă 
acasă repede, în vase astupate și fără a se vorbi cu altcineva pe drum; în Bucovina, se aduce apa 
neîncepută de la un râu, din trei locuri diferite, unde se aruncă o bucată de pâine și puţină sare 
mai întâi, apoi se ia apă în vas și se vine acasă, fără să se scoată un cuvânt, fără să se străbată 
același drum ca la ducere, iar vasul cu apă purtându-se în faţa celui care transportă și se așează pe 
scaun, laviţă sau orice altceva, dar niciodată pe masă; în Transilvania, oala în care se ia apa trebuie 
să fie nesmălţuită, nu se vorbește cu nimeni pe drum, nu se suflă nici măcar nasul, se dă apei mai 
întâi o bucată de pâine, se ia apă în sensul dinspre amonte spre aval, oala nu se pune jos nici după 
ce s-a descântat; în Năsăud, apa neîncepută se încălzește puţin la foc înainte de a fi descântată; în 
satele din Dolj, apa se aduce înainte de răsăritul soarelui, numai în zilele de marți, joi sau sâmbătă 
(3. GOROVEI, p. 138-1940). În terapia populară, apa neîncepută, apa care nu este folosită cotidian, 
are puteri regenerative, absoarbe răul, este așezată cu grijă la căpătâiul noului născut, uneori este 

adusă chiar din Dunăre (1. CĂLIN, p. 45). În multe zone, apa neîncepută este scoasă dis-dimineaţa 
din fântână, sau din râuri, pâraie și izvoare, sau din roua căzută pe iarbă în noaptea de Sângeorz 
(22/23 aprilie) și se spală cu ea pe faţă sau se scaldă în ea, în locuri tainice, sau se stropesc cu ea 
între ei; udatul în ziua de Sângeorz este interpretat ca fiind un act purificator, dar și ca leac contra 
bolilor, pentru câștigarea vioiciunii trupești, sau ca vrajă pentru grăbirea căsătoriei (12. GHINOIU, 
p. 235-236). Într-o ulcea cu apă neîncepută, fetele nemăritate pun busuioc, un ban de argint și o 
pană de păun și, înainte de a se duce la horă, se spală cu acea apă, iar pana de păun și busuiocul îl 
pun la brâu, ca să fie curtate de feciori - Moldova; ca să se știe dacă locul ales pentru construirea 
unei case noi va fi cu noroc, se pune pe acel loc, seara, o oală plină cu apă neîncepută și, dacă 
dimineața oala va fi ușor revărsată peste buza vasului, este semn că locul ales este bun - Suceava; 
sau se pune, peste noapte, o cofă cu apă neîncepută și, dacă apa a crescut cu puţin faţă de cum 
arăta seara, înseamnă că locul a fost bine ales - Suceava; cel care vrea să scape de durere de cap, 
să aducă, într-o oală nouă, apă neîncepută, sau să culeagă stropi de la roata morii, să o toarne într- 
o strachină așezată pe trunchiul unde în mod obișnuit se taie lemne, să ia apoi o surcică, să o 
înmoaie în apă, să se atingă cu ea pe frunte și să o arunce spre înapoia capului; procedeul se poate 
face și cu trei surcele, dar, în ambele cazuri, el trebuie urmat timp de nouă zile de luni consecutive, 
dimineaţa - Suceava; pentru ca unei femei sau fete să-i treacă bubele de pe corp, se ia apă 
neîncepută și, înainte de răsăritul soarelui, se toarnă puţină la o răscruce, observându-se cine 
trece primul prin acel loc: dacă trece peste apa turnată mai întâi o vită sau un câine, boala nu se 
mai prinde de nimeni, dar, dacă trece un om, maladia se prinde de acesta - Suceava; sau se ia apă 
neîncepută, se pune în ea pielea de la un ciur stricat, apoi se pune pe foc să se încălzească, iar cu 
apa astfel pregătită se spală pe trup și bubele trec - Suceava; apa neîncepută, amestecată cu mălai 
ars, peste care se scuipă, este bună de dat găinilor bolnave, pentru a se vindeca - Suceava 
(2.GOROVEI, p. 30; 42; 45; 98; 260). Când copiii sunt bolnavi (nu le cresc toţi dinţii, li se umflă 
pântecele, au dureri abdominale și slăbesc), se procedează astfel: se ia o ulcică nouă, se toarnă în 
ea apă neîncepută, se mai pun în apă nouă pietricele albe (cu deosebire pietricele numite sarea 
mâţei) și mălai sau păsat; se pune totul la foc să fiarbă, luni, miercuri și vineri, de trei ori pe zi 
(înainte de răsăritul soarelui, înainte de amiază și înainte de apusul soarelui); mai sunt puse la 
îndemână nouă linguri noi, nouă fuse noi, un ac și un cuţit; după ce apa a fiert astfel, se răstoarnă 
totul într-o strachină, care se pune pe abdomenul copilului sau se ţine puţin suspendată, ca să nu îl 
frigă; apoi se ia o lingură, i se înmoaie vârful în apă și se ţine în stânga, cu cavitatea în sus; se 
înmoaie cea de a doua lingură, care se ține deasupra celei dintâi, până ce picuri de apă se scurg în 
prima, timp în care se rostește un descântec; tot așa se procedează cu toate celelalte linguri, care 
trebuie scurse în prima lingură, rostindu-se, de fiecare dată, același descântec; apoi se suflă 
deasupra străchinii sub formă de cruce și se scuipă pe jos; în fine, se ia apa din prima lingură, unde 
s-a scurs apa din celelalte opt și de pe cele nouă fuse, de pe ac și de pe cuţit și o toarnă copilului în 
gură; se crede că micuțul este cu adevărat bolnav, dacă ulcica pusă cu gura în jos în strachină suge 
în ea toată apa, încât rămân în strachină doar pietricelele și terciul - Moldova; pentru aceleași boli, 
se pun apă neîncepută, câţiva cartofi, puţină cenușă, trei pietricele, trei bucățele de marmură și 
trei de cremene; se pun la foc și apoi se descântă, având alături șapte linguri, un fus și un cuțit; 
descântecul se repetă de trei ori, în câte trei zile de post, dând copilului să bea apă scursă de pe 
linguri, fus și cuţit - Muntenia (3. MARIAN, II, p. 252-254). Fetele care doresc să fie iubite și jucate 
la horă de către flăcăi se duc în seara ajunului Bobotezei (5 ianuarie) și aduc de la o fântână apă 
neîncepută, pun în ea câteva fire de busuioc și apoi o așează într-un loc să o bată soarele, când va 
răsări dimineața; apoi, dis-dimineaţa rostesc un descântec în care se spune că fata este ajutată de 
Maica Domnului să fie frumoasă și respectată de toţi băieţii, după care se spală pe cap cu acea 
apă, se îmbracă frumos, se duce la biserică și apoi, după amiază, la horă - Bucovina; sau se duc 
simplu, în ziua de Bobotează, la o fântână și rostesc acolo un descântec, prin care solicită apei să le 
facă frumoase - Transilvania (2. MARIAN, |, p. 138-140). Vrând să cunoască cum va fi destinul celor 

din casă în anul care vine, se iau, în noaptea de Anul Nou, atâtea pahare câte persoane locuiesc 
împreună și pun în ele apă neîncepută, în mod egal în toate, indicând și cărei persoane aparține 
simbolic fiecare pahar, ele fiind așezate pe o măsuţă, sub icoane, unde stau până a doua zi, când 
măsoară nivelul apei din fiecare pahar, celui căruia i se găsește apă mai multă i se prevestește 
noroc și an bun, dar va avea parte de un an prost cel căruia i se găsește mai puţină apă - Moldova 
(PRESA). Serii simbolice: apă-pâine-sare; apă-monedă-pâine; apă-monedă-busuioc; 
apă(neîncepută)-răscruce-animal/om; apă (neîncepută)-sită-foc; apă-oală-tăietor-surcea-frunte- 
luni-dimineaţă-9; apă-busuioc-monedă-pană de păun; apă-mălai-foc-salivă; apă-piatră-mălai-foc- 
lingură-fus-ac-cuţit-9-salivă; apă-cartof-cenușă-piatră-marmură-cremene-foc-lingură-fus-cuţit-3-7; 
apă-busuioc-soare; apă-icoană. 

Apă descântată. Apa care urmează a fi folosită pentru descântat este adusă de către cel ce 
urmează a fi descântat - Bucovina (COJOCARU, p. 233). Când un copil plânge mereu și se 
presupune că este deocheat, se procedează astfel: se ia un pahar cu apă și se pune la fiert, iar cu 
un cuțit se face deasupra lui semnul crucii, după care se aruncă în el trei cărbuni, după fiecare 
cărbune făcându-se semnul crucii, apoi se pune palma pe pahar și dacă apa începe să ţiuie este 
semn sigur că pruncul este deocheat; pentru a se vindeca, el este spălat ușor cu apa din pahar pe 
creștetul capului, pe podul palmei și în mijlocul tălpii, iar la sfârșit i se dă să bea de trei ori din acea 
apă descântată; ceea ce rămâne în pahar se aruncă după ușă; maturilor care se îmbolnăvesc pe 
neașteptate și se crede că sunt deocheaţi li se descântă apa la fel, cu deosebirea că în apă se pun 
nouă cărbuni, li se dă să bea trei înghiţituri din pahar, sunt frecaţi cu apă pe creștetul capului, în 
jurul inimii și în podul palmei, paharul este golit după ușă, după care se așează cu gura în jos - Sălaj 
(PRESA). Când cineva este mușcat de șarpe, i se descântă apă de râu, într-o ulcea nouă de pământ; 
în apă se pun lăstari de salcie albă și de viță de vie, care se țin mai mult timp în apă, ca să se scurgă 
seva în ei; descântecul se repetă de nouă ori; apoi se bandajează peste rană cel mușcat, fașa fiind 
umectată cu saramură în care se pune și apă descântată, iar la frunte și la tâmple i se fac frecţii cu 
rachiu și apă descântată, dându-i-se totodată să bea din amândouă, până ce sunt provocate 
vomismente; procedeul se repetă timp de trei zile consecutiv, crezându-se că astfel cel mușcat de 
șarpe scapă de urmarea nocivă a veninului; în cazul multor afecţiuni, se recurge la puterea 
tămăduitoare a apei descântate; după ce se descântă apa, i se dă bolnavului să bea de 3-6-9 ori din 
ulcica în care a fost descântată apa și se suflă concomitent asupra lui înainte, la stânga, la dreapta 
și, închinându-se, descântătoarea caută să-l miște pe bolnav din locul unde zace; dacă în timpul 
descântatului, persoana care efectuează ritualul cască este semn că bolnavul a fost foarte rău 
deocheat și atunci suflă mai cu putere asupra lui - Gorj (CĂRĂBIȘ, p. 135). Apa descântată se 
aruncă la ţâțâna ușii și peste casă, rostindu-se totodată: „Cum sar stropii, așa să le sară ochii la 
care te-o deocheat” - Maramureș (DĂNCUȘ, p. 176-177). După descântare, apa nu mai poate fi 
folosită la nimic, ci trebuie aruncată într-un loc neumblat, ca să nu calce nimeni pe ea, fiindcă se 
crede că, prin actul descântării, boala trece asupra apei și astfel este posibil ca maladia să se 
prindă de cel care calcă în ea; dar locul unde se aruncă apa diferă de la boală la boală; în 
descântecele de deochi, se aruncă la țâțâna ușii, alteori pe un par din gard; în descântecele „de 
junghi”, se aruncă pe gard, în partea de miază-zi; în zona Galaţi, apa descântată se împrăștie 
începând de la poartă până la al nouălea par al gardului; se mai aruncă pe un mărăcine, ca să 
rămână brânca pe această plantă; în farmecele pentru beţie, apa se aruncă, pe furiș, pe poteca 
porţii acelui om căruia i se dorește răul, pentru ca farmecele să se prindă de el, când va călca pe 
potecă; se mai aruncă apa pe un câine sau pe o pisică, fiindcă se crede că boala va fugi de la cel 
bolnav, așa cum fug aceste două animale când sunt udate cu apă; în textele de descântec, boala 
este trimisă în munţi, în păduri, în locuri pe unde nu umblă obișnuit omul, dar nu este trimisă 
niciodată asupra animalelor domestice; în unele cazuri, boala este trimisă asupra animalelor 
sălbatice, dar rostindu-se numai părți ale corpului lor (capul lupilor sau al urșilor, coarnele sau 
copitele cerbului, urechile ciutelor etc. ); într-un singur caz, boala este trimisă în coada iepelor, 

fiindcă se crede că părul cozii nu poate contracta nici o boală; se mai poate arunca apa într-o 
gropiţă făcută în tinda casei sau afară din casă, dar pe acel loc nu trebuie să se calce timp de un an; 
în Năsăud, spălatul bolnavului cu apă descântată se face direct deasupra gropii în care se scurge 
apa folosită, iar groapa se astupă numai după ce s-a pus în ea în prealabil piper și usturoi (3. 
GOROVEI, p. 141-142). Înainte de „încredinţare” sau înainte de cununie, mama miresei cheamă 
bătrânele cele mai pricepute în ale descântatului și vrăjilor și le pune să o descânte pe tânără 
pentru deochi, dându-i fetei apă descântată să bea, în care au fost stinși și câțiva cărbuni, după 
care o udă pe frunte și în creștetul capului - Sălaj (3. MARIAN, |, p. 122-123). Serii simbolice: apă- 
foc-cărbune-3-cuţit-semnul crucii-palmă; apă-salcie-viță de vie-sare; apă-piper-usturoi. 

Apa la naștere. Ceremonialul primei băi a noului născut este un moment deosebit, act derivat 
dintr-o practică arhaică de purificare, apei revenindu-i rolul primordial; moașa prepară baia, scalda 
sau scăldăușa, punând în apă busuioc, fire de grâu, mărar, mentă, romaniță, mac, sămânță de 
cânepă, toate fiind plante cu semnificaţie rituală sau cu rosturi de medicaţie empirică; în unele 
zone, se mai adaugă lapte dulce, zahăr, ouă; ouăle se pun ca pruncul să fie curat și sănătos ca oul; 
în Muntenia se mai pun pâine, ca să crească precum pâinea în cuptor, și bani, pentru ca pruncul să 
fie bănos; după scaldă, apa se scoate cu deosebită solemnitate din casă; cumătra, nașa sau soţia 
nașului iau o lumânare aprinsă într-o mână și în cealaltă o ploscă sau o sticlă cu vin sau cu rachiu și 
merg în urma moașei, care duce albia cu apă, fiind urmată de toate femeile prezente la ceremonie; 
femeile se ţin de mână, dansând un dans ceremonial, timp în care se strigă strigături adecvate 
momentului; apa se varsă într-o vale, într-un râu, iar, în caz că nu există această posibilitate în 
apropiere, apa se aruncă în grădină, pe straturi, sau în livadă la rădăcina unui pom tânăr (4. POP, p. 
130-131). În apa cu care trebuie scăldat imediat după naștere copilul se pun: busuioc de la Ziua 
Crucii, unul sau mai mulţi bani din argint, lemnul Domnului, o bucăţică de fagure de miere, una de 
pâine și alta de zahăr, un ou, puţin lapte dulce, câteva picături de agheasmă sau apă sfințită; în 
Banat și Bihor, apa se aduce de la un izvor și se încălzește puţin cu vreascuri adunate de pe drum, 
pentru ca pruncul să fie harnic și adunător, în apă adăugându-se și puţină din cea adusă de moașă 
de la preot, sfințită în chiar ziua nașterii copilului; laptele dulce se pune în albia copilului, ca să-i fie 
pielea albă ca laptele, un ou, ca să fie sănătos ca oul, felurite flori, ca să fie drăgălaș ca florile, una 
sau două nuci, ca să fie tare și să nu se vateme, o pietricică, ca să fie răbdător ca piatra, să poată 
rezista frigului și altor neajunsuri, un ban din argint, ca să fie curat și să nu se prindă de el 
farmecele și vrăjile, cum nu se prinde rugina de argint; în Suceava, se pun în această apă lemnie, o 
specie de plantă lemnoasă care crește pe prunduri și are frunze asemănătoare pelinului, ca 
pruncul să umble degrabă în picioare, sdreveţ, specie care crește în lunci, popchișor, buruiană de 
dimensiuni mici, având floarea galbenă, și cătușnică, ca să fie voinic, cânepă, ca să crească precum 
cânepa, un ou, ca să fie sănătos ca oul, și untură de porc, ca să se îngrașe ca un purcel; în 
Muntenia, se pun orz, porumb și flori, ca pruncul să aibă parte în viață de cereale și să fie plăcut ca 
florile, sare, simbol al prieteniei sau ca să nu se opărească, puțin untdelemn și o monedă, pentru 
că amândouă reprezintă în mentalitatea tradiţională belșugul, la urmă fiind spart și un ou, ca să 
crească și să se împlinească micuțul ca oul, unele femei punând numai ouă de rață, fiindcă tot le 
place pruncilor să se joace în apă; în Banat și Suceava, se obișnuiește ca apa de la prima scaldă să 
fie doar călduţă, nicidecum fierbinte, pentru ca nou-născutul să nu devină desfrânat, curvar, apoi 
pentru ca viaţa lui să nu fie neliniștită ca apa când fierbe, adică să nu aibă un necontenit 
neastâmpăr, cu certuri și supărări; această primă scaldă se numește: în Bihor - ciupă; în Muntenia - 
baie; în Suceava - scaldă, scăldușă sau scăldușcă; se mai spune, în Suceava, că este bine ca apa să 
fie mai mult rece, pentru ca micuțul să se călească și nici să nu se sperie; se obișnuiește chiar ca 
unele moașe să-l spele pe copil mai întâi cu puţină apă rece, ca să fie vioi, sprinten, voinic, deștept 
și isteţ (3. MARIAN, II p. 57-59). Ca să nască ușor, femeile gravide, cărora li se apropie sorocul, iau 
apă într-o oală și o aruncă pe streașina casei, așteptând apoi cu un ciur ca ea să se prelingă înapoi, 
zicând că așa cum stă apa pe streașină sau în ciur, tot așa să stea și pruncul în pântecele lor, după 

care beau de trei ori din apa adunată din nou în oală - Banat; copilul nou-născut se scaldă în apă 
călduţă, pentru ca, în viaţă, el să nu devină desfrânat - Moldova; apa pentru scăldat copiii se ia din 
fântână, pârâu sau râu, înainte de asfinţitul soarelui, pentru că luată după asfinţitul soarelui poate 
conduce la îmbolnăvirea pruncilor, fiindcă după apus se scaldă în apă tot felul de duhuri rele - 
Suceava; după folosire, această apă nu se dă afară noaptea, sau nu trebuie aruncată afară nici 
înainte de răsăritul soarelui și nici după apusul acestuia, fiindcă va plânge copilul - Suceava; dacă 
un copil doarme ziua și plânge noaptea, să i se dea să bea apă din fântâna din care se ia apă pentru 
scăldatul lui și astfel va putea să doarmă noaptea - Suceava; după ce a spălat copilul, l-a înfășat și a 
spălat și scutecele, mama se spală pe mâini cu apă curată, pentru că, dacă nu o face, vor curge 
urechile celui mic - Transilvania; Suceava; apa în care a fost spălat un nou-născut nu se aruncă spre 
răsărit, ci spre nord, pentru ca pruncul să nu facă bube pe trup - Moldova; nu se ţine afară apa în 
care urmează să fie spălat pruncul - Bihor; dacă apa pusă într-un vas la încălzit, în vederea spălării 
copilului, se umflă în timpul fierberii, este semn că acel copil va îmbătrâni prematur - Suceava; cu 
apa rămasă din ziua precedentă să nu fie spălaţi copiii mici, pentru că nu mai cresc - Vâlcea 
(2.GOROVEI, p. 22; 28; 112; 115). Imediat după nașterea copilului, moașa, care este rudă apropiată 
a familiei, aduce tinerei mame un ulcior cu apă, luată dintr-un loc curat al râului; din această apă, 
timp de șase săptămâni, se va pune câte puţină în baia copilului, împreună cu câteva fire de 
busuioc; primei îmbăieri a copilului i se acordă o atenţie deosebită, punându-se în albia cu apă un 
ban și o pană din coada răţoiului, urându-i-se astfel copilului bogăţie și un păr ondulat - Banat (5. 
ANTONESCU, p. 261-262). Se crede că, dacă pruncul este scăldat în apă în care au fost puse tot 
felul de ierburi aducătoare de noroc, acesta va fi sănătos; timp de nouă zile de la naștere, în apa 
de scaldă a copilului se pun mlădiţe de pe nouă feluri de pomi roditori (meri, peri, cireși, viță de vie 
etc. ), pentru ca pruncul să fie hărăzit a avea numai reușite în viață; apoi apa în care a fost spălat se 
aruncă la rădăcina pomilor; apa de la prima scaldă a copilului este revărsată asupra pomilor, 
crezându-se că rodirea acestora influențează soarta viitorului om, acesta devenind norocos și cu 
spor la muncă; în același timp, apa îndepărtează uscarea pomilor și nerodirea lor, dar spală și răul 
(nenorocirile, bolile, insuccesele) din viața pruncului - Bihor (3. BOCȘE, p. 114-115). La prima scaldă 
a copilului, participă nașa și moașa copilului, dar nu participă bărbaţi, copii și nici tineri 
necăsătoriți, moașa fiind cea care se ocupă de pregătirea apei, care trebuie să fie călduţă, adusă 
de la un izvor ori scoasă din fântână dimineaţa devreme, și să pună apoi în ea boabe de grâu, 
seminţe de cânepă, rămurele de busuioc, petale de trandafir sălbatic (rug) și un bănuţ; după 
scaldă, apa se arunca la rădăcina unui copac tânăr - Bihor (GODEA, p. 82). De o importanţă 
deosebită în viaţa noului născut sunt considerate băile rituale (scalda coconului) și în special prima 
baie; în Maramureș, prima baie este făcută de moașă, apa aducându-se din râu ori din fântână, 
înainte de răsăritul soarelui (apă neîncepută); baia se face cu apă călduţă în care se pune seu de 
vacă (să aibă pielea moale), flori din cununa de mireasă a mamei (să fie mândru ca floarea), 
cununa de bărbânoc de la steagul de nuntă, lapte de mamă, strună de ceteră, bănuţi de argint etc. 
; după baie, apa se aruncă în grădina de flori, pentru băieţi, mereu în același loc, în credinţa că vor 
avea succes la căsătorie încă de la prima încercare, iar, pentru fete, în mai multe locuri, spre a fi 
peţite de mai mulţi flăcăi; baia se face numai înainte de asfinţitul soarelui (DĂNCUȘ, p. 176). 
Spălatul ritual al nou-născutului se face punându-se apă neîncepută într-un vas, după care în apă 
se pun un ban de argint, frunze de urzică și un ou, spunându-se: „Să fiu curat ca argintul, /Să fiu 
aspru (harnic) ca urzica, /Să fiu frumos ca oul!” - Maramureș (BOGDAN, p. 64). Moașa pregătește 
prima scaldă a copilului imediat după nașterea acestuia, punând în apă un ban, ca pruncul să fie 
norocos, un cărbune, ca să nu se deoache, face semnul crucii deasupra apei cu un cuţit, ca să nu 
capete copilul epilepsie, picură puţină apă sfinţită, apoi vâră de trei ori în apă capătul feșii, apoi 
scaldă copilul, toate având rolul să asigure pruncului un trai norocos; dacă pruncul e fată, mai întâi 
o stropește pe față de trei ori, cu mâna dreaptă, cu apă din vasul unde urmează să o spele, ca ea să 
fie frumoasă, dacă este băiat îi azvârle apă, tot de trei ori și tot cu mâna dreaptă, pe spate, ca să 

fie spătos, voinic; apa din scăldătoare este apoi azvârlită pe flori: pe bujori, dacă este fată, ca să fie 
frumoasă ca bujorul și plăcută ca florile, sau pe trandafiri, dacă este băiat, ca să fie plăcut fetelor 
ca trandafirul; copilul trebuie scăldat în fiecare zi, iar apa destinată îmbăierii nu trebuie luată nici 
înainte de răsăritul soarelui și nici după apusul lui, ci numai în timpul cât este soare, fiindcă există 
credinţa părinţilor că, în timpul nopţii, în ape s-ar scălda măiestrele, iar acestea pot poci pruncul; 
în caz că apa era adusă în casă după asfinţit, mama copilului avea grijă să arunce cu degetele, de 
trei ori, câteva picături de apă în foc, sau să facă semnul crucii peste albie; îmbăierea copilului se 
face întotdeauna după răsăritul soarelui și, când se face după apusul lui, apa folosită trebuie să fi 
fost adusă în timpul zilei; apa folosită la baia zilnică a copilului nu se scoate afară după apusul 
soarelui, pentru că pruncul poate fi de asemenea pocit; timp de opt zile de la naștere, ea se aruncă 
a doua zi, într-un loc unde „nu vede” soarele, fiindcă altfel pruncul poate fi pocit; aruncatul apei se 
face în jos și nu în sus, spre soare, pentru că este păcat; se crede că pruncul va răci, dacă apa de 
scaldă este aruncată în același loc în care este aruncată și apa folosită la îmbăierea celorlalți 
membri ai familiei sau la spălatul rufelor - Țara Oltului (GOLOPENȚIA, p. 93-94; 96). Apa de la 
prima scaldă a copilului este aruncată la rădăcina unei viţe de vie, pentru ca pruncul să crească 
repede - Mehedinţi (CIOBANU, p. 76). Se crede că prima scaldă a copilului are puteri magice și este 
făcută de moașă, care pune în ea o labă de gâscă sau rață, ca pruncului să nu-i fie frig când va 
umbla desculț și un mic obiect din fier, ca noul născut să fie tare ca fierul - Gorj (SANDA, p. 44). 
Scalda se face până în asfinţitul soarelui, ca să nu plângă copilul în timpul somnului, apoi apa se 
aruncă afară tot până în asfinţit - Gorj (CĂRĂBIȘ, p. 61). Apa de la prima scaldă a nou-născutului 
este aruncată într-un loc curat, pentru a feri copilul de boli - Călărași (TUDOR, p. 63). Copilul 
trebuie scăldat de trei ori pe zi, în apă punându-se busuioc și floricele; la slujba de 40 de zile, nașa 
îi pune în apă porumb și bani, ca semn de bogăţie - Vrancea (2. STAHL, p. 192-194). Apa provenită 
de la scăldările copilului se aruncă întotdeauna în același loc, la rădăcina unui trandafir, sau la cea 
a unui pom roditor și numai pe partea albiei unde a stat copilul cu picioarele (GOLBAN, p. 67). În a 
treia zi de la naștere, se fac Ursitoarele, în felul următor: pe o măsuţă joasă, rotundă, se pun apă, 
vin sau rachiu, trei turtițe de pâine, o azimă făcută de către o fetiţă, bani, betele moașei, ca semn 
de recunoaștere a persoanei care a fost martoră și a ajutat la venirea pe lume a pruncului, obiecte 
legate de ocupaţii și îndeletniciri casnice etc. ; masa se așează lângă patul lehuzei sau la fereastră, 
iar moașa se culcă pe jos - Dolj (ENACHE, p. 127). Dacă la botez, sunt introduși în aceeași apă mai 
mulţi copii, se consideră că sunt fraţi de botez și nu se pot căsători între ei, fiindcă, dacă s-ar 
căsători, ar da naștere la copii malformaţi, „arătări”, locuitorii din această parte de ţară ţinând 
rudenia de sânge, cu interdicţie pentru căsătorie, până la al treilea neam, iar cea „din Hristos” 
până la al șaptelea neam; de aceea, se evită să fie botezați băieţi și fete în aceeași apă, pentru că 
este păcat să se căsătorească între ei doi fraţi - Moldova; Bucovina; în schimb, se crede că este 
bine să fie botezați în aceeași apă mai mulţi copii - Transilvania; se crede că sunt frați sufletești 
chiar și copiii ţinuţi în braţe de aceeași persoană și aceștia nu au voie să se căsătorească între ei - 
Vâlcea; gemenii sunt botezați în aceeași apă, dar li se pun mai mulţi nași, câţi gemeni sunt, și sunt 
culcați în același leagăn - Transilvania; Bucovina; în general, apa de botez se aruncă pe loc curat, la 
rădăcina unui pom sau pe răsaduri de flori; se aruncă într-o gropiţă făcută special în biserică, într- 
un ungher al ei - Sibiu; sau se varsă într-un buduroi, parte dintr-un trunchi de copac gol în mijloc, 
fără fund, amplasat în podea, în apropierea peretelui nordic din pronaosul bisericii, pentru ca apa 
să se scurgă în pământul pe care este construită biserica, pentru că acesta este loc curat, chiar 
sfinţit - Bacău; Neamţ (3. MARIAN, II, p. 115-116; NOTE, Antonescu). De obicei, prima tunsoare se 
face la împlinirea vârstei de un an; nașul copilului îl așează pe acesta pe un pieptar și îi pune 
înainte o strachină nouă cu apă neîncepută, în care toarnă și puţină agheasmă; după ce l-a tuns, îl 
spală cu apă, îi dă să bea apoi din ea, iar restul o aruncă la rădăcina unui pom verde, ducând 
copilul în braţe și în cealaltă mână strachina cu apă ca să meargă norocul copilului „ca din apă” - 
Suceava (3. MARIAN, II, p. 259-260). Serii simbolice: apă-busuioc-grâu-mărar-mentă-romaniţă- 

mac-cânepă-lapte-zahăr-ou-pâine-monedă; apă-busuioc; apă-busuioc-monedă-flori-fagure-pâine- 
zahăr-ou-lapte; apă-flori-nucă-piatră-monedă; apă-flori-buruieni aromatice-cânepă-ou-untură; 
apă-orz-porumb-flori-sare-untdelemn-monedă-ou; apă-vin-rachiu-pâine-monedă-bete; apă- 
busuioc-flori; apă-porumb-monedă; apă-flori-monedă-lapte-miere-fasole-sare; apă-monedă- 
cărbune-semnul crucii-cuţit; apă-seu-flori-lapte de mamă-strună de ceteră-monedă; apă-monedă- 
urzică-ou; apă-monedă-pană de rățoi; apă-gâscă/raţță-fier; apă-grâu-cânepă-busuioc-trandafir- 
monedă; apă-bujor/trandafir. 

Apa la nuntă. În satele din Hunedoara, după ce alaiul nunţii ajunge acasă de la biserică, cei doi 
tineri, însoţiţi de nași și de vornicei, trec în grădină unde se află o masă pe care este așezată o 
găleată cu apă, ornamentată la gură cu flori; nașul, vornicelul și mireasa iau găleata și o pun lângă 
tulpina unui pom, după care ei înconjoară pomul de trei ori, ţinându-se de mâini; după ce dau ocol 
pomului, mireasa lovește cu piciorul găleata, apa revărsându-se la rădăcina arborelui; este clar că 
se săvârșește un rit de fertilitate și de fecunditate, pomul reprezintă viaţa și este principiu 
masculin, iar găleata cu apă este stihia feminină; actul răsturnării apei are substrat erotic, căci, în 
simbolică, piciorul are o semnificaţie falică și este pus în relaţie cu procreaţia; într-un basm 
românesc („Petre, fiul oii”), un cioban lovește cu piciorul oaia rămasă în urma turmei, iar aceasta 
„Ju îndată grea și născu peste nouă luni un fiu pe care îl botezară Petre“; în legendele românești 
despre facerea lumii, Dumnezeu creează vieţuitoarele lovind cu piciorul în pământ; în altă ordine 
de idei, odinioară scăldatul ritual făcea parte din ceremonialul nupţial, reprezenta o modalitate de 
a lega cele două ființe prin puterea apei, elementul cel mai puţin discontinuu din natură; este 
vorba despre îmbăierea împreună; există, într-un colind de fată mare, îndemnul pe care îl 
adresează urătorul: „În baie te-oi îmbăia, /Cu tine că m-oi scălda, /În baie de lapte dulce, /De-aicea 
nu t-ei mai duce!” (EVSEEV, p. 115; 201-202). În ajunul sau în ziua cununiei, dis-de-dimineaţă, 
mirele și mireasa se scaldă într-o albie anume confecționată sau se duc la o apă curgătoare, 
deoarece nu este bine să se cunune nescăldați; în scalda, care este făcută din apă neîncepută, se 
pun bani din argint, lapte dulce, un fagure de miere și flori mirositoare, mai ales busuioc, pentru ca 
viaţa lor să fie plină de bucurie și dragoste ca busuiocul, curată ca argintul și laptele și dulce ca 
fagurele de miere - Bucovina; mai toți locuitorii, pe lângă care trece alaiul nunţii, ies cu vase pline 
cu apă și le varsă înaintea nuntașilor, pentru ca tinerilor să le meargă toate „din plin”, mirele fiind 
cel care îi răsplătește pe aceștia cu bani - Bucovina; în satele din Ialomiţa, după sosirea de la 
biserică, în curtea casei mirelui se joacă apa sau găleata; doi băieţi, însoţiţi de un lăutar, sunt 
trimiși să aducă apă; uneori se duce după apă chiar mireasa, însoţită de un flăcău care are ambii 
părinţi buni (nu vitregi) și care ia apă într-o căldare din aramă albă; vasul cu apă este împodobit cu 
o năframă, cu fir roșu și busuioc, vasul fiind așezat apoi la baza bradului, înfipt acolo încă din seara 
zilei de sâmbătă, iar flăcăii și fetele fac horă în jurul lui, joc în care se prinde și mireasa, alături de 
nuna mare; în timp ce joacă, la fiecare trei învârtituri ale horei, mireasa se duce și varsă apă de trei 
ori la rădăcina bradului, pentru ca începutul căsătoriei să fie bogat; după ce a fost „jucată” apa, 
ginerele cu un alt flăcău se apropie de ușa casei, unde mireasa le stropește picioarele cu buchetul 
de busuioc legat de toarta vasului; băiatul sau flăcăul cu părinţi buni, care a adus apa la casa 
mirelui este considerat ca fiind o persoană norocoasă; în Transilvania, a doua zi după nuntă, luni, 
nuntașii însoţiţi de mire se duc la socrul mare, îl iau și merg la udat, adică la o fântână sau la un 
râu, unde mirele este ameninţat că va fi aruncat în apă, dar acesta răscumpără intenţia nuntașilor 
cu un dar; după care mirele ia apă într-un vas și revine cu el acasă, pentru ca primul lucru ce le 
intră în casă să fie apa, pentru ca și viaţa lor să fie curată ca apa; în Sălaj, vin la casa tinerilor 
căsătoriți numai nașii, mănâncă împreună, apoi conduc perechea tânără în grădina casei, unde, 
după ce înconjoară cu o ulcică plină cu apă, de trei ori, un pomișor tânăr, toarnă tinerilor apă să se 
spele pe mâini; în final, mirele se șterge pe mâini de șorţul miresei, iar aceasta de poala cămășii 
mirelui (3. MARIAN, |, p. 123; 270; 340-341; 487). Înainte de cununie, mirii se spală cu apă în care 
se pun busuioc, bani de argint, lapte și miere, pentru ca ei să fie iubiți ca busuiocul, curaţi ca 

argintul și dulci ca laptele și mierea - Suceava; tot înainte de cununie, mireasa, însoţită de către doi 
tineri, cărora le trăiesc părinţii, se duce la o fântână, pe drum oprindu-se de trei ori și jucând în 
jurul vasului în care vor aduce apă, iau apă, pun în ea busuioc, la întoarcere joacă tot de trei ori în 
jurul vasului cu apă, iar, când vin colăcerii să o ia pentru a o însoţi la cununie, mireasa le iese 
înainte, stropește cu busuiocul în patru zări și apoi toarnă apa pe copitele cailor colăcerilor; 
busuiocul îl coase apoi tânăra nevastă în perna pe care vor dormi obișnuit tinerii, crezându-se că, 
atât timp cât busuiocul va sta acolo, tot atât timp vor fi și cei doi căsătoriţi - Muntenia; la 
întoarcerea mirilor de la cununie, li se toarnă înaintea lor cofe pline cu apă, ca în căsnicia lor toate 
să le meargă din plin - Suceava (2. GOROVEI, p. 30; 69; 93). În Maramureș (dar și în alte zone), 
după actele rituale de primire a miresei în casa mirelui, aceasta stropește profilactic cu apă în 
patru zări, pentru a alunga forţele malefice, după cum aruncarea de grâu peste tânărul cuplu și 
peste nuntași are atât rol profilactic, cât și rolul de a potenţa fertilitatea, rodnicia, bogăţia; după 
care mireasa este îmbrăţișată de către mama mirelui (soacra mare) și apoi începe să fie dansată, 
semn că ea a intrat în noua familie; cu apa rămasă în vas fetele se stropesc una pe alta, ca să se 
mărite cât mai curând; în jurul vasului, se încinge o horă, în care mireasa joacă alături de tânărul 
care a adus apa; la un chiot al lăutarilor, acest flăcău trebuie să apuce batista de la resteul cu 
ajutorul căruia a fost adus vasul cu apă, ca să nu i-o ia alţii și să-l facă astfel de râs; în obiceiurile de 
căsătorie, apa are rosturi de propiţiere, dar și rol profilactic; în acest moment al nunţii, apa este 
menită să apere mireasa și pe nuntași de forţele răufăcătoare; scosul apei din fântână este pentru 
mireasă o probă, un act prin care ea dovedește că poate să se căsătorească; în unele regiuni, când 
alaiul nunţii se întoarce de la cununie, sătenii aruncă în faţa lui găleți cu apă în semn de belșug; 
primirea miresei în noua familie este un act solemn, însoţit de o serie de rituri profilactice și de 
propiţiere; la sosirea în curtea mirelui, tinerii se spală pe mâini și înainte de a intra în casă încing o 
horă; în alte locuri, la casa mirelui, tinerii sunt întâmpinați cu boabe de grâu sau de orez, care sunt 
aruncate asupra lor în semn de belșug; în casă se stropește cu apă în cele patru zări, pentru a feri 
nunta de forțele răufăcătoare (4. POP, p. 22-23; 145; 154). Înainte de cununie, este adus bradul, 
care este stropit cu apă și apoi cufundat cu cotorul în apă; mireasa împreună cu „cumnatul de 
mână” pleacă la fântână și aduc un vas cu apă atârnat pe un resteu, pe care o varsă peste temelia 
casei, pentru prosperitatea noului cuplu, să fie pusă sub protecţie împotriva duhurilor malefice; 
după cununie, mireasa stropește cu un mănunchi de busuioc în cele patru zări, pentru a pune sub 
protecţie nunta împotriva forțelor răuvoitoare; în general, în toată Câmpia Olteniei, la nuntă, apa 
este transportată într-un vas nou, nefolosit până atunci, „apă neîncepută”, considerându-se că 
numai așa aceasta are valenţele germinative primordiale; de aici credinţa că apa limpede are 
puteri purificatoare - Dolj; Mircea Eliade subliniază importanţa contactului cu apa, ca o urmare a 
imersiunii primordiale, și care implică întotdeauna o regenerare, pentru că disoluția este urmată 
de o nouă naștere sau pentru că imersiunea fertilizează și mărește potenţialul de viaţă, de creaţie; 
de aceea apa participă la toate riturile menite să-l pregătească pe om pentru a participa și a trece 
la un tip de viață deosebit de cel precedent; de aici semnificativ este faptul că, înainte de a părăsi 
casa părintească, una dintre rudele miresei îi iese în faţă și o stropește cu apă, ceea ce ar putea să 
însemne ștergerea caracteristicilor anterioare (fecioria), pentru ca mireasa să renască drept soţie 
și pentru a potenţa procreaţia; de asemenea, apa are și rol de propiţiere, atunci când, după 
cununie și după ce mireasa stropește nuntașii, celelalte fete din alai se stropesc între ele cu apa 
rămasă, ca să se mărite mai repede (1. LARIONESCU, p. 445; 450-451). La venirea în casa mirelui, 
după oficierea la biserică a cununiei, nuntașii sunt obligaţi să treacă pe „după masă”, timp în care 
mireasa toarnă fiecăruia apă să se spele pe mâini, considerându-se că astfel se spală de răul care 
ar putea afecta bunăstarea noii familii, mireasa fiind răsplătită pentru gestul său cu un ban - Țara 
Zarandului (1. DASCĂLU, p. 23). În dimineaţa nunţii, mireasa merge cu „cumnatul de mână”, 
însoţită de flăcăi și lăutari, cu un vas mare, în jurul căruia sunt legate un fir roșu, flori și mult 
busuioc; vasul este dus pe resteul de hăis, pe care se află înfășurat un șal, care apoi este dat 

ginerelui; ajunși la o apă, cumnatul de mână umple vasul și îl pune la picioarele miresei, care face 
pe supărata și de două ori răstoarnă vasul cu piciorul înapoi în apă, vărsându-se totodată și câteva 
monede pe care le adună copiii; umplută a treia oară, cu un buchet de busuioc de care țin 
amândoi, mireasa și cumnatul de mână stropesc lumea adunată, în cele patru zări; apoi apucă 
împreună cu cumnatul de mână de vas și se întorc acasă, pe drum odihnindu-se de trei ori și 
schimbând mâna, adică schimbându-și locul, de fiecare dată, din dreapta în stânga căldării; 
această secvenţă a nunţii poartă denumirea de „Adăpatul miresei”; când a fost zărit mirele care 
vine acum să-și ia de la casa ei soția, mireasa însoţită și de naș, în afara cumnatului de mână, ies 
afară din casă și stropesc, de trei ori, pe nuntași și pe ginere cu apă din același vas - Gorj (CĂRĂBIȘ, 
p. 70-71; 80). La nuntă, pe o pâine coaptă special în acest scop, se presară zahăr și sare, apoi se 
pun un pahar gol, un fir de busuioc, flori și un ban de argint, toate fiind purtate de cumnatul de 
mână al miresei, care merge în fruntea alaiului până la o fântână sau la o cișmea, unde cumnatul 
pune apă în paharul din care bea de trei ori mireasa, după care tot ea stropește asistenţa cu 
busuiocul înmuiat în apă și rupe pâine, dând fetelor și flăcăilor câte o bucată; obiceiul poartă 
numele de „Adăpatul miresei”; se mai aruncă peste nuntași cu prune uscate, nuci, boabe de 
porumb și de grâu - Mehedinţi (CIOBANU, p. 78-79). După ieșirea de la biserică, alaiul nunţii se 
îndreaptă spre casa socrului mare, aici tânărul cuplu fiind întâmpinat cu apă, turtă și sare de către 
soacra mare, care îi stropește cu apă; la rândul lor, tinerii toarnă apă nașilor să se spele pe mâini, 
oferindu-le totodată un ștergar de borangic nou pentru a se șterge; apoi, se joacă „Nuneasca”, 
timp în care mireasa oferă daruri pentru ginere, nași, socri mari și cumnaţi - Călărași (PRESA). A 
doua zi după nuntă, luni pe la amiază, se strâng toate neamurile mirelui acasă la el și fac „prânzul 
miresei”, adică, după ce masa are pe ea așezate toate cele de mâncare, o altă masă este scoasă în 
curte și se pune pe ea o găleată plină cu apă; nașulia de mână pe mire, nașa la fel pe mireasă și cu 
toții ocolesc masa de trei ori, la cel de al treilea ocol mireasa ia căldarea cu apă și stropește toate 
neamurile adunate în jurul mesei - Țara Hațegului (CLOPOTIVA, II, p. 425). Luni, a doua zi după 
nuntă se merge la râu, „la udat“; alaiul este alcătuit din mire, mireasă, naș, nașă, invitaţi și 
muzicanți; cei doi tineri duc împreună un vas de lemn sau o găleată, împodobită cu un ștergar, 
având în ea și un polonic; la râu, se umple vasul, iar mireasa ia apă cu polonicul și stropește pe cei 
din jur; în final, vasul este răsturnat cu piciorul de către cei doi tineri; la întoarcere, se joacă 
„perina”, iar când se apropie de casă se scot paiele din pernă și li se dau foc, semn că nunta s-a 
terminat - Banat (1. LAZĂR, p. 270). Serii simbolice: apă-monedă-lapte-fagure-flori(busuioc); apă- 
năframă-fir roșu-busuioc-brad-horă; apă-busuioc-monedă-lapte-miere; apă-busuioc-flori-monedă- 
pâine-zahăr-sare; apă-prună-nucă-porumb-grâu; apă-turtă-sare. 

Apa la înmormântare. După ce un om își dă sufletul, cei ai casei duc șapte vase cu apă la șapte 
vecini - Banat; în unele sate din Bucovina este obiceiul ca, imediat ce moare cineva, să se pună pe 
fereastră două pahare pline, unul cu apă, celălalt cu vin, fiind lăsate acolo până la scoaterea 
mortului din casă, când se cercetează și se constată care pahar este mai gol, ceea ce înseamnă că 
din acea băutură cere mortul să i se dea de pomană; astfel, timp de trei zile după înmormântare, 
este chemat un om sărac, acestuia dându-i-se mâncare și de băut pe locul unde și-a dat sufletul 
decedatul; în Muntenia, începând cu ziua când se face înmormântarea, se tocmește o fată care 
duce apă, câte două căldări pe zi, timp de 40 de zile, semnând pe o hârtie (pe un răboj) numărul 
lor, deoarece în zilele de sărbătoare nu poartă apa, dar duce mai multe găleți în celelalte zile; 
purtatul apei se încheie în ziua când se împlinesc 4o de zile de la deces și se face slujba și pomana, 
ocazie cu care o femeie (rudă cu mortul) ia o pâine caldă, un cocoș sau găină de culoare neagră, 
cărbuni din foc într-o ulcică, câteva boabe de tămâie, o basma (sau o pânză albă, sau poate să fie o 
rochie sau o fustă), în colţul căreia înnoadă câteva monede și aprinde o lumânare; cu toate acestea 
se duce la o fântână, unde fata toarnă apă într-un jgheab, consfințindu-se astfel că purtatul apei a 
fost înfăptuit după datină, fata îndeplinindu-și sarcina; apoi se tămâiază apa de trei ori, obiectele 
sunt date fetei, iar hârtia sau răbojul pe care a fost însemnat numărul găleţilor se distruge; în 

Prahova, sunt cumpărate două doniţe noi, cu ajutorul cărora se cară apă; din două în două 
transporturi, o doniţă de apă se varsă pe mormânt, ca mortul să-și ude sufletul când trece prin 
vămi; în final, cele două vase sunt date de pomană; în Olt și Muscel, în final se lipește o lumânare 
pe răboj și i se dă drumul pe o apă curgătoare; în Transilvania, se poartă apă la o casă sărmană 
timp de un an de zile de la deces; în Munţii Apuseni, se pune un ulcior de apă proaspătă, zilnic 
timp de 40 de zile, la o răscruce de drumuri, pentru trecătorii însetaţi; în Vâlcea, cu deosebire în 
satele de sub munte, chiar decedatul poate lăsa cu limbă de moarte ca, după moartea sa, să se 
facă pe la răscruci fântâni sau poduri peste apă, pentru ca oamenii care călătoresc să le 
pomenească fapta (3. MARIAN, III, p. 126; 254-256; 311-313; NOTE, Antonescu). Mortul este 
așezat într-o cadă din lemn, de formă dreptunghiulară, cu apă rece, aceasta fiind schimbată din 
două în două ore, pentru a spăla corpul defunctului și pentru a întârzia procesul de 
descompunere; fiica decedatului sau soţia acestuia duc de pomană zilnic, timp de un an, câte o 
găleată de apă unui vecin mai apropiat sau unui om sărac, pentru sufletul celui plecat dintre vii - 
Banat (LĂPUȘTE, p. 71; 76). Timp de nouă zile după deces, o fată duce apă, într-un ulcior nou, la 
trei case; în cea de-a noua zi , apa este purtată la nouă case; obiceiul se numește „Trasul izvorului”; 
apoi se pregătește un coș, în care se pun un colac, o farfurie și lumânări, inclusiv lumânarea de 
suflet (cea care a fost ţinută la căpătâiul mortului în clipele decesului); tot în coș se mai pun o 
cunună din fân, cu patru lumânări înfipte în ea, și tămâie; coșul este dus la râu, unde i se dă 
drumul pe apă cununii cu cele patru lumânări aprinse de la lumânarea de suflet; colacul este dat 
de pomană unui om sărac; participarea este redusă, fără prezenţa preotului - Banat 
(3.ANTONESCU, p. 277). Spălarea trupului celui mort se face cu apă neîncepută, în care se pun 
plante aromatice din flora spontană, care au, în general, virtuţi terapeutice în practicile cotidiene 
(mentă, calapăr, busuioc, romaniţă, sulfină, pelin, lemnul domnului), toate împreună cu îmbrăcatul 
constituindu-se în acțiuni menite „să mulțumească” pe cel plecat și să-i risipească regretele după 
viaţă, casă, obiectele lăsate, natura pe care trebuie să le părăsească; dar totodată se crede că 
plantele acţionează, prin forţa lor magică, la anihilarea forțelor malefice, pe care moartea le-ar fi 
putut elibera, declanșând boli, nenorociri sau moartea celor rămași în viaţă; apa lustrală se aruncă 
apoi în locuri ferite, tainice, „sterpe”, niciodată lângă casă, în grădină sau pe pomi roditori, pentru 
a nu provoca, prin contiguitate, moartea, sterpul, secul; vasele în care se aduce apa nu se mai 
folosesc, sau sunt purificate prin spălarea lor în nouă ape, adică tot atâtea „vămi” câte străbate 
sufletul celui dispărut; paiele așezate sub mort în timp ce este spălat sunt îngropate sau aruncate 
pe ape curgătoare, spre a nu atrage nenorocul, iar pieptenele și săpunul care au folosit la spălatul 
și pieptănatul defunctului se pun în sicriu, pentru a-l însoţi pe lumea cealaltă - Banat (4. BOCȘE, p. 
350-351). Trupul mortului, așezat pe iarbă, se spală cu apă rece de către femei, rude ale familiei 
celui decedat sau dintre vecine; în apă se pun agheasmă, flori de priboi și bani; după spălare, apa 
se îngroapă într-un loc prin care nu trec oameni și animale; după deces, un copil duce la trei case 
câte două găleți cu apă, timp de 44 de zile; în a 44-a zi, o femeie întinde pe malul unui râu o pânză 
albă și varsă câte o oală cu apă pe pânză pentru fiecare crestătură făcută de copil pe un răboj (băț 
de alun pe care copilul și-a notat prin crestare numărul zilelor); apoi se face o covăţică dintr-o 
jumătate de dovleac și se așează în ea o lumânare aprinsă, care i se dă drumul pe râu, această 
ultimă secvenţă purtând numele de „Adusul izvorului” - Mehedinţi (CIOBANU, p. 80-81). După 
decesul unei persoane, este rugat un băiat sau o fată, în vârstă de până la 12 ani, să ducă la trei 
case zilnic, timp de șapte săptămâni, câte o căldare de apă, ca să fie „de izvor” pentru sufletul celui 
răposat; cel care „poartă izvorul” nu trebuie să măture, să spele vase sau să scuipe în toată această 
perioadă; pentru acest serviciu, copilul primește de la familia decedatului ceva bani; când se 
termină de dus apa, rudele cumpără trei ulcioare noi și trei ulcele din pământ ars, pe care le dă de 
pomană, pline cu apă, celor trei familii cărora li s-a cărat apă - Gorj (CĂRĂBIȘ, p. 101). După 
înmormântare, se dă de pomană, peste mormânt, o oaie sau un miel, udaţi cu apă, care, fiind 
scuturată de animal, se crede că este menită să stingă focul iadului în care este chinuit cel decedat 

- Muntenia; porcului dat de pomană pentru un mort i se aprind două lumânări la urechi și i se udă 
copitele cu apă, fiindcă, pe lumea cealaltă, dacă nu are apă, el va râma, ca să caute apă - lalomiţa; 
rudele mortului cară apă zilnic unui vecin sau unei alte rude, timp de șase sau nouă săptămâni, ca 
să fie pentru sufletul celui decedat - Muntenia; Tecuci; când un bărbat văduv se însoară a doua 
oară, este bine să se verse pe mormântul primei soţii multă apă, pentru că se crede că aceasta din 
urmă arde în groapă - Transilvania; când o femeie văduvă se mărită a doua oară, o altă femeie 
toarnă pe mormântul primului soţ, în timpul cununiei, o cofă cu apă, în credinţa că, în caz că nu 
procedează așa, mortul va sta în foc cât timp și femeia va sta măritată - Muntenia; cine dă apă de 
pomană face punte pe lumea cealaltă și trece astfel în Rai - lalomiţa; nu amorțesc mâinile celui 
care se spală cu apă dată pe fereastra casei unui om mort - Moldova; vasul în care au fost spălate 
hainele unui mort este considerat că devine curat dacă este clătit în nouă ape, gestul având același 
efect ca acela în care în vas s-ar turna apă sfinţită - Suceava; apa folosită la spălarea unui mort se 
varsă într-un loc ferit, pentru că este păcat să se calce în ea - Muntenia; după ce se îngroapă un 
mort, apa din casă trebuie vărsată, pentru că ea este considerată drept apă moartă sau apa 
morților; tot așa și cu apa care este adusă în timp ce un om moare undeva în sat - Vâlcea; după 
plecarea mortului din casă, apa rămasă nu trebuie să se mai bea, pentru că e apă moartă și trebuie 
adusă alta nouă - Teleorman; este bine să se aducă apă abia după ce mortul a fost dus la groapă - 
Dolj; când un mort trece pe drum, cei care au casele pe margine aruncă, în direcţia bisericii, trei 
căni de apă, în credinţa că Arhanghelul, care a luat sufletul acelui om, are nevoie de apă, ca să-și 
spele sabia - Argeș; la întoarcerea de la cimitir, cei care l-au însoţit pe mort se spală pe mâini, 
scuturând apoi mâinile spre înapoia lor, fără însă a se șterge pe ceva, ca să nu se lipească vreun 
rău de ei - Muntenia (2. GOROVEI, p. 22; 41; 49; 112; 115; 122; 176; 182; 197; 236; 242; 247; 273; 
NOTE, Antonescu). Serii simbolice: apă-pâine-cocoș/găină negre-cărbune-tămâie-basma/pânză 
albă-monedă-lumânare; apă-oaie/miel; apă-colac-farfurie-lumânare-fân-tămâie; apă-flori- 
monedă; apă-paie-lumânare. 

Apa în obiceiurile de peste an. În noaptea Anului Nou, fetele se duc la fântână, cu o lumânare 
aprinsă în mână, după ce anterior au rostit un descântec lângă tăietorul de lemne din curte, se uită 
în apa fântânii și cred că vor lua de soţ pe flăcăul a cărui umbră o zăresc în apă - Transilvania; 
Moldova; sau iau lumânarea rămasă din Duminica Învierii Domnului, se duc la fântână, se acoperă 
pe cap cu o basma sau broboadă, aprind lumânarea și se uită apoi în apa fântânii, crezând că se 
vor mărita în acel an dacă își văd alesul; în caz că nu există fântână în apropiere, se procedează 
identic și la apa dintr-un pârâu, sau deasupra unei ape puse într-un ciubăr, caz în care se așează 
deasupra și o oglindă, uitându-se și în aceasta pentru a vedea chipul ursitului - Moldova (2. 
MARIAN, II, p. 102-103). Se crede că, de Anul Nou, la miezul-nopţii, dacă iese apă de sub gheaţă, 
aceasta se transformă în vin; cine vrea să se scalde în râu, pentru a se spăla de toate păcatele, 
bolile, relele și greșelile din acel an și să rămână curat în anul care vine, trebuie să meargă până la 
râu în coate și în genunchi, crezând că se spală în vin și nu în apă; cu acest prilej se rostește și un 
descântec de scăpare de toate relele și urile (bârfele); ca să afle dacă viitorul soț le va fi bogat sau 
sărac, fetele cufundă un mănunchi de crenguţe de pospan, noaptea târziu, iar a doua zi văd câtă 
gheaţă se prinde pe rămurele; la fel se interpretează și bogăţia gheții prinse pe o bucată de ceară 
pusă de cu noaptea pe suprafaţa apei dintr-o găleată, lăsată special afară - Maramureș (BOGDAN, 
p. 16; 121-122). Înainte de culcare, se pune un pahar plin cu apă pe o fereastră, se bat 12 mătănii 
înaintea paharului și apoi se merge la culcare; dacă a doua zi de dimineaţă, în ziua de Anul Nou, 
paharul este găsit așa de plin încât apa curge din el, oamenii cred că vor avea noroc peste tot anul, 
iar, dacă nivelul apei din pahar este mai scăzut, cred că nu vor fi fericiţi pe deplin sau chiar că le va 
merge rău - Bucovina (PRESA). La Bobotează (6 ianuarie), preoţii botează copiii născuţi în perioada 
Postului Crăciunului; acești prunci se numesc copii de botez, denumire de care vor ține seama mai 
târziu în viaţă, fiind o introducere la frăția de cruce și totodată un tip de parentare, însumând 
concomitent un rit arhaic de curăţire și fertilizare prin apă; în esenţă, riturile care sunt practicate la 

Bobotează și a doua zi, la Sfântul loan, conduc la sublinierea unei adevărate concepţii despre apă 
ca stihie a universului (BUHOCIU, p. 68-69). Flăcăii se pregătesc pentru lordănit cu două-patru zile 
înainte de Sfântul loan (7 ianuarie); de Bobotează, după sfinţirea apelor, flăcăii umblă cu găleți 
umplute cu apă sfinţită și stropesc pe toţi cei întâlniți în cale, pentru curăţenia trupească și 
sufletească a acestora - Călărași (TUDOR, p. 72). Feciorii care se află pe uliţă în ziua de Bobotează 
(6 ianuarie), când întâlnesc vreun bărbat sau vreo femeie îi duc la o fântână și îi stropesc cu apă [ii 
iordănesc”) - Moldova; apa rămasă după spălatul fetelor pe cap în sâmbăta Sân-Toaderului (prima 
zi de sâmbătă din Postul Mare, sărbătoare dedicată calului) se toarnă în final în adăpătoarea cailor 
sau pe flori, în special pe un trandafir, în scopul de a le crește părul precum coada cailor; sau se 
toarnă pe proptelele gardului gospodăriei, în credinţa că atâți peţitori să le intre în casă câte 
proptele sunt la gard și așa cum acestea ţin gardul, tot așa să fie ţinute și de soţii ce-i vor avea - 
Bucovina (2. MARIAN, |, p. 143; 255-256). În dimineaţa Duminicii Învierii Domnului, înainte de 
răsăritul soarelui, fete și flăcăi se duc separat la apa cea mai apropiată și se scaldă, fără să fie 
văzuţi de cineva străin, considerând că astfel se curăță de toate bolile și de toate răutăţile, precum 
și de toate făcăturile și vrăjile făcute asupra lor; mai cred că astfel ei vor fi curați tot timpul anului 
și ocrotiţi de orice boală, că vor fi sprinteni, ușori, harnici și iubiţi; unele fete consideră că această 
scaldă, însoţită și de descântece, este bună și pentru dragoste și alegerea ursitului - Suceava; fetele 
și băieţii merg la scăldat dimineața, când aud primele bătăi de clopot și de toacă la biserică, scalda 
făcându-se cu apă neîncepută, luată în pumni, de trei ori, și dând-se pe faţă cu ea, în timp ce se 
rostește un descântec; apoi iau apă în pumni și o aruncă tot de trei ori peste umărul drept și cel 
stâng, ca să le alunge de lângă ele toate vrăjile, făcăturile și farmecele; în caz că știu de la cine le 
vin farmecele, pomenesc în descântec și numele aceluia; apoi aruncă pe apă câteva boabe de 
porumb sau de grâu și se întorc acasă, fără să se uite înapoi - Banat; Bihor; Satu Mare; unele fete 
din Suceava și Bucovina se duc la clopotniţa bisericii încă din seara de sâmbătă și spală limba 
clopotului cu apă neîncepută, cu aceeași apă se spală apoi pe faţă și ele în Duminica Paștelui, dis- 
de-dimineaţă, ca să fie frumoase în decursul anului și flăcăii să alerge după ele cum se grăbesc 
oamenii la biserică în noaptea de Înviere; sâmbătă seara, înainte de Înviere, fetele se duc la râu cu 
o cofă sau cu un canceu, fără să le vadă nimeni, ducând cu ele și trei fire de busuioc; apoi se întorc 
cu apa, rostind pe drum un descântec, iar în faţa ușii mai rostesc un descântec și beau trei guri de 
apă din cea adusă; a doua zi, în Duminica Paștelui, după cel de al treilea cântat al cocoșilor, ies din 
casă și se îndreaptă neapărat spre răsărit, rostind un descântec, apoi își fac semnul crucii și mai 
rostesc de trei ori textul unor invocaţii, după care iau apă neîncepută, o duc acasă, pun din ea într- 
o strachină, în care mai pun alte trei fire de busuioc din cel de cu seară, câteva monede din aur sau 
din argint și un ou roșu; se spală pe față cu această apă, rotind oul roșu în obraji, ca să fie 
sănătoase și roșii la faţă ca oul, plăcute, iubite și atrăgătoare ca busuiocul, curate ca aurul sau ca 
argintul și să aibă bani peste an, să fie jucate de flăcăi în zilele de sărbători și să se poată cât de 
curând mărita - Transilvania; Suceava (2. MARIAN, II, p. 164-166; 190-194). În ziua de Paște, 
oamenii se spală, înainte de a merge la biserică, punând în apă o monedă de argint și un ou roșu, 
ca să aibă bani peste an, să fie albi ca argintul și roșii la față ca oul - Suceava (2. GOROVEI, p. 119). 
În unele părţi ale Transilvaniei, feciorii își aleg la Paște un crai și câţiva crăișori sau judecători; 
uneori craiul, care se întâmplă să fie feciorul ieșit cel dintâi la arat, este dus la râu și aruncat în apă, 
rit de fructificare practicat și de către feciorii din Ţara Oltului sub numele de „Plugarul” (HERSENI, 
p. 38). În lunea Paștelui, dimineaţa, feciorii iau o găleată cu apă neîncepută, intră în casele cu fete 
nemăritate și le udă zdravăn; în alte părți, feciorii pândesc fetele, când ies din casă, le prind și le 
duc la o fântână ori un pârâu, unde le stropesc bine; fetele nici nu se gândesc să se supere, udatul 
însemnând că se vor mărita în cursul anului - Transilvania; Bucovina (MUȘLEA, II, p. 81). Stropitul 
cu apă este o acţiune obișnuită în cadrul obiceiurilor legate de agricultură, având în general rolul 
să potenţeze rodnicia; la Sfântul Gheorghe (23 aprilie), se obișnuiește ca fetele și flăcăii să se 
stropească cu apă, sau să se arunce chiar în râuri; în unele părţi din Transilvania, de Sfântul 

Gheorghe, un tânăr este îmbrăcat în ramuri verzi și purtat în alai prin tot satul, pentru a fi udat cu 
apă, obicei care are multe asemănări cu Paparudele din Câmpia Munteniei (4. POP, p. 90). Obiceiul 
„Sângeorzului“, generalizat în toate satele din Maramureș, are ca element esenţial stropitul cu 
apă, încadrându-se în categoria riturilor de fertilitate și fecunditate; și „Tânjaua”, obicei care se 
practică numai în satele Hărnicești, Hoteni și Sat-Șugatag, face parte din aceeași categorie; dacă la 
Sângeorz, în toate satele Maramureșului, fetele sunt stropite cu apă pentru a da roadă, la 
Hărnicești, Hoteni și Sat-Șugatag, este sărbătorit primul om care a ieșit la arat; în preziua sau 
dimineața sărbătorii, feciorii își împodobesc tânjalele și jugurile cu ramuri de mesteacăn și cu 
panglici colorate și se adună la casa sărbătoritului; acesta este așezat pe teleguţă și alaiul 
pornește, sărbătoritul fiind păzit de „străji”, pentru a nu fugi la râul Mara și să se spele singur; de la 
casa gospodarului se pleacă la ogorul care a fost arat primul, se înconjoară locul de trei ori, apoi 
alaiul se oprește, sărbătoritul se ridică în picioare, toţi bărbaţii se descoperă, iar marele pogonici 
sau birăiaș, cu braţele ridicate spre soare, rostește: „Mândre soare, călător, /Apleacă-te pe ogor/ 
Și-ncălze” sămânţele, /Să rodească holdele!”; după aceea, alaiul se îndreaptă spre râul Mara, unde 
are loc „spălarea” (purificarea); toată suflarea satului asistă la acest act, când cel mai bătrân 
bărbat din sat îl spală pe sărbătorit pe faţă și pe mâini; obiceiul continuă cu ospăţul de la casa 
sărbătoritului, după care se încinge jocul, cu strigături și cântece de veselie (DĂNCUȘ, p. 173). În 
ziua de Sângeorz, mai ales în Sat-Șugatag, de dimineaţă, feciorii aleargă pe ulițele satului, de la o 
casă la alta, pentru a uda fetele; unele sunt prinse și scufundate în apă; chiar și oamenii mai în 
vârstă se udă dimineaţa unul pe celălalt, rostind: „Să crească, să înflorească, să se spele de toate 
relele, să rămână curaţți și să fie iuți ca apa de munte primăvara”; la „Tânjaua” desfășurată în ziua 
Sângeorzului, alaiul care însoțește pe cel care a ieșit primul la arat se îndreaptă spre râul Mara, 
unde sărbătoritul este udat pe față cu apă; la fel, feciorii de la jug și pogonicii se udă unii pe alţii, 
apoi sunt aduși părinţii și soția sărbătoritului și udaţi pe feţe; urmează, pe rând, feciorii să-și aducă 
iubitele la apă și să se spele reciproc pe faţă, totul fiind un simbol al curăţeniei și purificării, al 
legării rodului în câmp; se spune, cu această ocazie: „Mară, Mară, râu frumos, /În această mândră 
zi de Sângeorz, /Spală toate relele/Și ne udă binele, /Pace-n lume, /Roade bune, /Bine-n țară, 
/Grâu la vară!”; când nu plouă, se udă o fetiță până începe să plângă - Maramureș (BOGDAN, p. 
46-47; 61). Tânărul care a isprăvit primul aratul este sărbătorit și purtat în triumf, de-a lungul 
satului, pe teleguţa de la plug, fiind stropit cu apă neîncepută, luată în zori, pentru ca „Tăria cerului 
să se despice, /Ploaia curată să pice/Ș-odată s-aștearnă/Pat bun pentru roadă” - Bihor (3. BOCȘE, 
p. 101). Tot în ziua Sfântului Gheorghe, feciorii prind fetele, le bagă în troaca boilor și le udă cu apă 
(MUȘLEA, II, p. 165). La obiceiul de primăvară numit „Plugarul”, flăcăul care iese primul la arat este 
împodobit cu grâu verde la brâu și la pălărie și apoi aruncat în apă; la fel se procedează și în cadrul 
obiceiului „Tânjaua” din Maramureș (4. POP, p. 92). Serii simbolice: apă-busuioc-monedă-ou roșu; 
apă-grâu/porumb; apă-monedă-ou roșu. 

Caloianul. În zilele secetoase de vară, copiii merg la asfinţitul soarelui, în prejma unei fântâni cu 
cumpănă, unde confecționează o figurină din lut, căreia îi spun „Tată! Soarelui”, o așează într-un 
sicriaș tot din lut, acoperind-o cu flori; apoi vin la fântână și aruncă sicriașul în apă, cerând prin 
bocete să moară „Tatăl Soarelui” și să învie „Muma Ploii”, care să aducă ploaia; când ploile nu mai 
contenesc, copiii fac tot o păpușă din lut, numită „Muma Ploii”, pe care o pun într-un sicriaș, 
acoperit cu flori, și cu același ritual o aruncă în apa din fântână, cerând să învie „Tatăl Soarelui” - 
Teleorman (CRISTEA, p. 51). 

Paparuda. Când nu plouă, o femeie însoţită de două-trei fetițe, numite paparude, cu trupul gol și 
acoperite la mijloc cu frunze de bozii și ramuri verzi, de regulă din salcie, merg din curte în curte, 
joacă și cântă, bătând din palme, iar gospodarii ies și le udă cu apă, în credinţa că astfel vor veni 
ploile - Teleorman (CRISTEA, p. 51). Paparudele se fac vara, când este secetă mare, de către copii, 
seara, după ce se întorc cu vitele de la păscut; se dezbracă de cămăși și se acoperă pe tot trupul cu 
frunze de bozii, încât nu li se mai vede decât capul; poartă în mâini căni pline cu apă; merg pe 

ulițele satului și, când strigă „Paparuda” („Papaluga”, în Moldova), oamenii ies din case, cu găleți 
cu apă, și îi udă, dar și copiii, pe furiș, stropesc pe oameni cu apă din cănile lor; într-o vară, 
paparudele pot fi făcute de mai multe ori, uneori chiar mai multe seri la rând, până când plouă; 
când sfârșesc de trecut prin sat, copiii se desfac de bozii și aruncă toate frunzele în fântânile pe 
lângă care trec - Gorj; în alte zone, ziua hotărâtă pentru dansul Paparudelor este joia celei de a 
treia săptămâni de după Paște, în alte zone el este organizat odată cu Caloianul; există credinţa că 
acelei case la care nu joacă paparudele îi va merge rău peste vară; se mai crede că frunzișul care 
acoperă trupul fetelor este bun de leac, dar numai până la ziua lor, pentru că după ce se face 
ritualul nu mai au nici o putere (PRESA). Paparudele îngenunchează în fața sătenilor care le 
stropesc cu apă; copiii înveliți cu frunze execută pași de dans și recită melodic o invocaţie: 
„Paparudă, rudă, /Ploaie de ne udă, /Cu găleata rasă/Ploile se varsă, /Cu găleata plină, /Ploile să 
vină!” - Gorj (SANDA, p. 40). În caz de secetă, mai multe fete se costumează cu haine vechi, peste 
care se înfășoară la nivelul bustului și mijlocului cu ramuri verzi, ţinând apoi fiecare în mână câte o 
cană cu apă; trec prin sat, oamenii stropindu-le cu apă, iar fetele, la rândul lor, fac același gest cu 
cei întâlniți în cale; aleargă să le ude în special pe femeile gravide, pentru că se crede că atunci cu 
siguranţă va veni ploaia; dar femeile gravide se feresc cât pot să întâlnească în cale paparude care 
să le stropească, pentru că ele cred că, în acest caz, vor naște copii morţi - Gorj (CĂRĂBIȘ, p. 107- 
108). Paparuda este datina care se practică în unele zone în marțea a treia după Paște, iar în altele 
în joia a doua de după Rusalii; scopul Paparudei este de a invoca protecţia cerului asupra 
recoltelor, de a atrage ploaia; Paparuda este jucată de tinere, care își împletesc cununi de bozii pe 
cap, se împodobesc cu panglici roșii, cu salbe de firfirici sau cu alior verde și cu ramuri verzi la 
mijloc; ele trec pe la casele oamenilor, cântând, bătând din palme și jucând în ritm săltăreţ; 
stăpâna casei aruncă un vas cu apă peste ele; după ce sunt udate și fac urări de sănătate, viață 
lungă și fericită, paparudele primesc un ban, o strachină de grâu sau de făină; apoi pleacă la alte 
case strigând: „Paparudă, rudă, /Vină de ne udă”; paparudele puteau fi întâlnite și pe străzile 
mahalalelor bucureștene până pe mijlocul secolului al XX-lea (PRESA; NOTE, Antonescu). 

Apa Dunării. „Danubes” înseamnă „purtătorul de nori”, deci apă care poartă norii; Dunărea are 
caracter sacru, de fluviu protector, dovadă fiind poveștile cu „Dunăre-Voinicul”, neîntrecut în luptă 
și isteţime; în cântecele bătrânești și în doine, Dunărea este „ţara, bogăţia, mândria lor naţională”, 
iar românii sunt numiţi „șerpii Dunării”; cei pedepsiți de către turci prin aruncarea, cu o piatră de 
gât, în apele fluviului, reușesc să se salveze, semn că ei sunt ocrotiţi de Dunăre, fiind totodată și 
așa-numita probă a apei; apa Dunării este cunoscută numai ca o realitate benefică, iar, când 
aceasta se revarsă și produce stricăciuni, furia ei este potolită de cărămidari, care obișnuiesc să 
așeze în apa Dunării cărămizi într-o anumită formă, pentru „a lega ploile” ce provoacă inundaţiile; 
pentru a curma răspândirea molimelor, se adună făină de la fiecare casă din sat și se amestecă cu 
apă adusă din Dunăre, ocolindu-se cu vasul întreg satul, după care se fac turtiţe, din care se 
împarte fiecăruia câte puţin, ca să fie ferit de boală; cine cade în apa Dunării sau bea din ea (din 
ispol sau de la pana cârmii) va rămâne legat de ea și va deveni marinar (1. CĂLIN, p. 43-45; 47-48). 
Serie simbolică: apă (de Dunăre)-făină. 

Apa Sâmbetei. În Năsăud, se crede că această apă ocolește de trei ori pământul ca un șarpe făcut 
colac, în final intrând în pământ și curgând până în iad și ducând acolo sufletele păcătoșilor, pe 
care orice apă le poartă iniţial până la apa Sâmbetei; de aceea este bine să se sufle în formă de 
cruce peste orice apă în care urmează să se scalde cineva, sau peste vasul din care urmează să se 
bea, pentru ca sufletele care plutesc în orice apă să fugă (2. MARIAN, II, p. 242). 

Apă moartă. După ce mortul a fost scos din casă pentru a fi dus la cimitir, nimeni nu bea apă până 
ce nu se îngroapă decedatul, fiindcă apa adusă în casă cât timp mortul este neîngropat este 
considerată și se numește apă moartă - Muntenia (3. MARIAN, III, p. 180). În antiteză cu apa vie, 
este întâlnită des în basmele populare, cu deosebire în luptele pe care voinicul le poartă cu 
întruchipările răului, zmei, balauri, zgripțuroaice; întotdeauna, voinicul se revigorează și învinge 

după ce își potolește setea cu apă vie, ferindu-se, din proprie inițiativă sau la sfatul unor duhuri ale 
binelui, de apa moartă; dar, în cazul basmelor, apa moartă nu are nici o legătură cu decesul 
vreunei persoane (NOTE, Antonescu). 

Ape speciale. Sunt ape luate din anumite locuri, ape urâte, clocite, mirositoare, care sunt bune 
numai pentru anumite leacuri; tot în această categorie intră și „apele părăsite”, adică apa luată din 
fântâni și puțuri părăsite, care sunt descântate când se dorește să se dea cuiva „de urât”; această 
apă se ţine timp de trei zile în coteţul găinilor, după care este dată de băut sau sunt stropite 
hainele celui vizat; apă specială este și apa luată din locul unde se topește cânepa, apa din urmă de 
vită, aruncată cu dosul palmei către ochi, întrebuințată în descântecele pentru „dor de ochi”; apa 
rămasă neconsumată din ziua de duminică este folosită în farmecele contra greierilor; apă specială 
este și cea care este luată din vasul ţinut lângă o răscruce; de asemenea, apa în care au stat florile 
aduse la „mormântul” Mântuitorului în Vinerea Mare; apa adunată din nouă vaduri; luată dintr-o 
apă curgătoare, din locul unde se face vârtej; apa dintr-o fântână „sfântă”; apa luată din trei sau 
nouă izvoare; apa în care se omoară un pui de șarpe; apa în care se scaldă un armăsar sau o 
bivoliță - Moldova; „apa de vânturi”, adică apa luată din trei vaduri - Banat; apa luată din locul 
unde se întâlnesc trei pâraie - Vâlcea; în vrăjile de dragoste, se folosește apă specială formată 
astfel: fata sau flăcăul, în ziua Sfântului Gheorghe (23 aprilie), ia apă dis-de-dimineaţă într-o sticlă, 
în care toarnă trei linguri de apă din locul unde se îmbină două pâraie, alte trei linguri din locul 
unde „se întoarce” apa, trei linguri dintr-un vas scos în curte la amiază, ca să fie văzut de soare; 
apoi pune această apă într-un blid, așezat și el în lumină, în care pune trei flori furate din trei 
grădini și trei nuiele de salcie, din cele care atârnă și „sunt mângâiate” de apa curgătoare, pe malul 
căreia crește salcia, în credinţa că așa cum s-au bătut în apă, tot așa și X să se bată după Y - Banat 
(3. GOROVEI, p. 137-138). Pentru a vindeca pe copii de bubele ieșite pe corpul lor, mamele merg 
cu un vas la o moară și adună în el stropii care cad de pe roata morii, apoi încălzesc puţin această 
apă și ung pe copil în zonele afectate, după care duc apa rămasă în locul de unde au luat-o, fără a 
fi văzute de cineva în cursul ambelor drumuri, pentru că în caz contrar apa nu ar mai avea nici un 
efect; sau iau copilul și îl duc în grădină, unde îl șterg ușor cu o pânză umezită în roua de pe iarbă - 
Suceava (3. MARIAN, II, p. 245-247). Serii simbolice: apă-flori-salcie; apă-moară de apă. 

Știma apei. Se crede că, înainte de facerea lumii, nu era pământ, ci numai o apă mare, care plutea 
pe întinderea nemărginită a hăului, iar pe deasupra apei înotau dintr-o parte în alta Dumnezeu și 
dracul, unicele fiinţe vii pe atunci; de la un timp însă, lui Dumnezeu i s-a urât de atâta înotat și, 
voind să se odihnească, a scos puţină tină de sub unghii, a făcut din ea o turtiţă și a început să 
plutească pe aceasta; dar dracul, văzând ceea ce a făcut Dumnezeu, s-a urcat și el pe turtiţă și s-a 
întins alături de el, însă neavând loc destul a început să-l împingă pe Dumnezeu, cu gândul de a-l 
arunca în apă; dar cu cât îl împingea și îl rostogolea, cu atât sub amândoi turtiţa se tot lățea, până 
când astfel s-a făcut din ea întregul pământ pe care stăm și noi astăzi; dar Dumnezeu a știut din 
primul moment care era gândul dracului și, observând că se întrece cu gluma, l-a înșfăcat și l-a 
aruncat în ape, blestemându-l să rămână în veci acolo și pe cine va întâlni în apa aceea în care va fi 
și necuratul să se lase ademenit de acesta și să-l înece; de atunci, dracul stă în apă, iar oamenii îl 
numesc și „Dracul din Vale”, fiindcă îi place să trăiască nu doar prin apele stătătoare (mări, lacuri, 
iazuri, iezere și ochiuri de apă), ci și prin cele curgătoare din adâncul văilor; mai este numit și Stima 
apei, Înecătoare sau Înecător, pentru că el nu se arată oamenilor niciodată cu chip de drac, ci 
totdeauna cu chip de femeie sau de bărbat, după cum este și cel pe care vrea să-l înece, adică dacă 
viitoarea victimă este bărbat, știma va avea trup de femeie; de cele mai multe ori însă are chip de 
femeie; ea este de statură înaltă, cu faţa albă și trasă, având trupul rece, pentru că trăiește numai 
în apă, are părul lung până în pământ, de culoare galbenă și cu firul strălucitor; sânii îi sunt atât de 
mari, încât de multe ori trebuie să-i arunce pe spate; este îmbrobodită cu o pânză albă și 
îmbrăcată cu o cămașă albă cu altiţe, lungă până la glezne; are și copii, numiţi „Oameni de apă”; 
iese din apă și se arată oamenilor numai când este vreme rea sau lună; dacă nu i se dă atenţie, nu 

face nimănui nimic, dar îi poate poci, amuţi sau sluți pe cei care nu-i dau pace; altfel, când iese din 
apă umblă prin așezările oamenilor plutind într-un fel de nor, până spre miezul nopţii, ademenind 
locuitorii să facă baie și să-i înece; poate fi însă recunoscută ușor, deoarece când merge lasă în 
urma ei o dâră de apă, care o determină să privească neliniștit în jur, ca să nu fie observată de 
cineva; se mai crede că oamenii înecaţi ies la suprafața apei până la șapte ani, numai în zilele cu 
lună plină sau la ora când s-au înecat, fiindcă atunci au putere, și că îi îneacă și ei pe cei pe care îi 
întâlnesc pe lângă ape, până la miezul nopţii; dar unii spun că de fapt aceștia nu sunt oamenii 
înecați, ci tot necuratul, care ia chipul celor înecaţi, încercând astfel să facă noi victime - Moldova; 
Suceava; Bucovina (1. MARIAN, p. 65-67). Fiecare pârâu, râu sau apă stătătoare are o știmă a ei și 
în fiecare zi ea cere un cap de om; când se înfurie vremea, atunci iese din ape și pleacă peste 
câmpuri, ducând după ea apa râului, crescută în așa măsură, încât inundă totul în cale; dar, după 
ce îneacă mai multe capete până se satură, se reîntoarce la locul ei; în timp de secetă, când apele 
nu cresc, știmele se ascund în pământ de arșița soarelui; numai pe la miezul-nopţii, își scot 
capetele afară și strigă: „Ceasul a sosit/Omul n-a venit!”; și atunci, de oriunde ar fi el, cel sortit să 
moară lasă orice treabă și pornește drept la apa în care stă ascunsă știma și se îneacă; dacă este 
oprit, se zbate și, oricât de bine ar fi ţinut de cineva, se smulge și fuge, iar, dacă nu poate, se roagă 
să-și ude măcar picioarele; și cum atinge apa, cum moare (OLINESCU, p. 428-429). Se crede că 
știma apei este o femeie înaltă, îmbrăcată în alb, locuind în străfundurile apelor; o săteancă, 
spălând cămăși la râu, a văzut-o ieșind din apă, pe la orele amiezii, și i-a făcut semn cu mâna să 
vină la ea; dar femeia s-a speriat, a fugit, iar știma s-a retras în apă - Bucovina (BUTURĂ, p. 217). 
Fetele de apă sau Fetele de mare sunt duhuri ale fetițelor de sân, care se îneacă și mor când le 
scaldă mamele lor, sau, după alţi informatori, ar fi fiicele Știmei apei; corpul lor este până la brâu 
femeie și de la brâu în jos pește; cele mai tinere, mai frumoase și mai jucăușe au, pe lângă păr 
lung, despletit și răsfirat peste tot trupul, și două aripioare albe ca spuma mării; ele nu ar putea 
trăi în apele de pe meleagurile noastre, pentru că este foarte frig, dar trăiesc în mările care udă 
țărmurile țărilor cu climă caldă, cum ar fi Italia; cu toate că fiinţele care trăiesc în apă sunt mute, 
fetele de apă sunt singurele care pot cânta toate cântecele ce se cunosc în lume, iar oamenii care 
știu să le asculte cu multă atenţie sunt dăruiţi cu ureche și talent, încât îi pot și pe alţii să-i înveţe a 
cânta; dar aceste fete nu cântă oricând, ci doar de două ori pe zi, dimineaţa, înainte de răsăritul 
soarelui, și pe înserat, iar când le sosește sorocul să cânte, valurile mării încep să freamăte, de 
parcă ar fi colindate de o adiere de vânt și ele ies deasupra lor, se joacă și înoată, fugărindu-se una 
pe cealaltă și stropindu-se cu apă; după ce valurile se liniștesc și ele la fel, încep să cânte din ce în 
ce mai puternic, cu glas atât de frumos cum numai îngerii o pot face; după care brusc se scufundă 
în apă, înoată pe dedesubt cam la vreo zece kilometri și ies în altă parte, unde valurile par a fi 
frământate de o mână nevăzută și cântă alte melodii la fel de frumoase; iar, dacă văd vreun flăcău 
arătos, care stă și le ascultă fermecat, caută să-l ademenească să vină și să se joace cu ele; și astfel, 
când feciorul se repede spre ele, fie fug repede să se ascundă în adâncuri, fie îl trag și pe el în apă 
și îl îneacă; dar pe flăcăii și bărbaţii urâţi nu-i suferă și din această pricină le fac multe neajunsuri 
corăbierilor, cărora uneori le răstoarnă ambarcaţiunile și îi îneacă - Bucovina (1. MARIAN, p. 67- 
68). 


APRILIE (Prier, uneori Florariu) 

În decretul dat de Mihail Comneanul, la 1166, se indică a fi ţinute strict, interzicându-se orice fel 
de muncă, zilele de 25 aprilie (Sfântul Apostol și Evanghelist Marcu) și 30 aprilie (Sfântul Apostol 
lacob, fratele Sfântului Apostol loan, Cuvântătorul de Dumnezeu); sunt permise unele munci, fără 
să se menționeze care dintre ele, pentru ziua de 23 aprilie (Sfântul Mare Mucenic Gheorghe, 
Purtătorul de biruinţă); în schimb, în circulara emisă de Episcopul ortodox Ghedeon Nichitici de la 
Sibiu, la 6 decembrie 1786, în urma voinţei împăratului Franz losef, mai este menţionată ca zi în 
care nu se lucrează doar cea de 23 aprilie (GRAMA, p. 69-71). În Bucovina se spune: „Prier priește, 

/Dară şi jupeşte”, adică, de multe ori, este vreme frumoasă, cald și atunci „priește”; alteori este 
frig și se întâmplă să ningă, să fie îngheţ și atunci „jupește”; aceasta se întâmplă numai când zilele 
Babei Dochia trec în Prier; când luna lui Prier este frumoasă și călduroasă, atunci este de așteptat 
ca luna mai să fie friguroasă, ba uneori să se producă și înghețuri; când însă este posomorâtă și 
friguroasă, atunci este semn că luna mai va fi călduroasă și frumoasă (2. MARIAN, |, p. 74-75). 

1 aprilie — Cuvioasa Maria Egipteanca. În această zi se răsădesc pomii - Suceava (2. GOROVEI, p. 
58; 198). 

8 aprilie — Sfinţii Apostoli lrodion, Agav, Ruf și Celestin. Este ziua în care Soarele intră în Taur și 
este bine să se înceapă construirea caselor, să se altoiască, să se sădească pomi, să se călătorească 
în interes comercial și să se hotărască destinaţia culturilor și pe ce suprafeţe vor fi însămânţate 
acestea (PRESA). 

11 aprilie — Sfântul lerarh Calinic de la Cernica; Sfântul Mucenic Antipa. Sărbătoarea dinţilor, 
pentru că Sfântul Antipa este considerat vindecător de dinţi și de măsele (2. MARIAN, |, p. 83; 1. 
OLTEANU, p. 189). 

12 aprilie — Sfântul Mucenic Sava de la Buzău. Supranumit Gotul, martir creștin din Capadochia, 
înecat în râul Buzău din ordinul regelui vizigot Atanaric, la 372 d. Ch. (ȘĂINEANU, |, p. 277). În 
această zi, să nu se dea copiilor de mâncare supe, ciorbe sau orice alte preparate zemoase, ci 
numai mâncăruri seci, pentru ca bolile să se usuce - Țara Oltului (GOLOPENȚIA, p. 112). 

21-23 aprilie. „Alesul” este o sărbătoare a păstorilor din Banat și Transilvania, care începe cu 
pregătirile în 21 aprilie și se încheie în ziua Sângeorzului; în acest interval de timp, se construiesc 
strungile și colibele, se face întâiul ales al mieilor, se face prima mulsoare; în 21 aprilie, se înţeleg 
oierii, stăpânii de oi, câte 2-5 persoane, pentru a face o turmă comună; tot în această zi, se aleg 
sau se tocmesc și păcurarii pentru intervalul de timp de la Ales până la Sâ-Medru, adică până la 26 
octombrie; femeile, în după-amiaza aceleiași zile, prepară, pe dosul unui scaun sau pe o scândură 
curată, unsoarea sau untura de oi, pe care o dau păcurarilor, învelită într-o pânză, ca să o aibă la ei 
înainte de apusul soarelui, moment în care, se crede, pornesc fermecătoarele să ia laptele oilor 
neunse și tot acum debutează și puterea tuturor relelor asupra oilor; unsoarea se face din mai 
multe produse adunate în decursul anului precedent: untură de porc negru, tăiat în ziua lgnatului 
(20 decembrie), dar păzit peste noapte până la cântatul cocoșilor, fiindcă această untură este cea 
mai bună; untura este luată porcului de lângă inimă, nu este topită, se sărează și se păstrează 
legată în cruciș, cu marginile înăuntru, după care se afumă în coșul vetrei; se adună de asemenea 
plante rupte înainte de Todorusele (a 25-a zi între Paște și Rusalii), se usucă și se sfărâmă mărunt, 
după care se amestecă cu untură de porc și tămâie, aceste plante fiind usturoi, laptele câinelui, 
boz, leuștean, pelin, scai (scaiete mare), urzică și frunze de salcie sau salcă cu mâţișori; oile sunt 
unse, ca să aibă lapte mai mult și să fie sănătoase, plantele din amestecul respectiv fiind 
considerate ca având puterea să ţină relele la distanţă de oi și de turmă; în Banat, dar și în alte 
părți, oile nu se mulg până la 21 aprilie și nici nu se prepară caș, tot laptele fiind lăsat mieilor să-l 
sugă; în seara zilei de 21 aprilie însă, păstorii mână oile și mieii în strungă, la mulsoarea de seară, 
unii crezând că trebuie să facă acest lucru pentru ca fermecătoarele să nu aibă putere asupra 
laptelui, alţii pentru a avea a doua zi destul lapte; după această mulsoare, oile sunt păzite toată 
noaptea, buciumându-se și cântându-se din fluier, pentru ca oilor să nu li se întâmple ceva; a doua 
zi, în 22 aprilie, păcurarul cel mare, adică proprietarul care posedă cele mai multe oi, sau cel mai 
bătrân dintre ei, numit vătaf (vătar, vatan, vataș), aduce dis-dimineaţa ramuri verzi de salcie sau 
de fag și rug și le pune la intrarea și pe împrejmuirea strungii, la intrare așezându-le de așa fel încât 
să se poată agăța straiţele; oile sunt duse mai întâi la pășune, cu mieii separat, și sunt întoarse abia 
după ce au venit găletăresele, adică soțiile proprietarilor de oi, care sosesc să mulgă oile; gălețile 
se pregătesc astfel: se toarnă în ele apă curgătoare dintr-un râu sau apă neîncepută din fântână, se 
smulge puţină iarbă verde și se aruncă în apa din găleată, după care se spală vasul; apoi se leagă 
fiecărei găleți ramuri de salcie, astfel încât rezultă în jurul ei un fel de cunună, care rămâne pe 

găleată până cade singură; la urechea dreaptă a găleţii, se leagă un buchet din plantele folosite la 
facerea unsorii de oi, iar de buchet se leagă un ban de argint găurit, iar dedesubt se pune un 
zbenghi de untură de oi; buchetul rămâne legat la găleată până a treia zi, adică până după 
Sângiorz, iar atunci, aruncându-l într-o fântână, se rostește: „Așa să izvorască laptele în pulpa oii, 
ca apa în fântână!”; se mai face, în această zi, și un colac mare, din grâu curat, numai cu apă și cu 
sare, uns deasupra cu gălbenuș de ou, în forma unei cununi, colacul având diametrul gurii găleţii, 
purtând numele de colacul oilor; unde nu este făină de grâu, se poate face și o turtă din mălai care 
se pune peste găleată; astfel se merge la stână, unde are loc mulsoarea de la ampror, adică pe la 
8-9 dimineaţa; cei ce trebuie să mulgă își spală mâinile în găleți, apoi varsă această apă peste oi și 
se stropesc între ei păcurarii și găletăresele, spunând: „Să fie mana pentru oi ca și apa. Cum 
curățește apa, așa să se curețe oile de toate spurcăciunile și făcăturile!”; unele găletărese aduc și 
apă descântată și cu ea stropesc și oile, și pe păcurari, pentru ca oile să nu fie deocheate; după 
stropeală, păcurarul cel bătrân unge cei doi stâlpi de la intrarea strungii, iar un altul înfige un cuţit 
în pământul de la intrare, zicând: „Așa să stea laptele la oi, neluat de nimeni!”; apoi vătaful aruncă 
un ban de argint în găleată, după care începe să mulgă, în timp ce rostește un descântec, pentru ca 
fermecătoarea să nu ia mana oilor; cei care nu mulg stau înapoia oilor, cu ramuri verzi în mână; 
după muls, fiecare oaie este unsă de păcurar, cu un deget, pe pulpă, cu untură de oi, după care li 
se dă oilor de mâncare sare măcinată, amestecată cu tărâţe sau făină de porumb, dar într-o 
cantitate foarte mică, cât să-și bage botul; ceea ce rămâne din sare, numită sarea oilor, se dă 
mieilor, ca să nu capete vreo boală; de menţionat că sarea se obţine dintr-un bulgăre care este pus 
de gospodar, în ajunul Crăciunului, învelit bine, sub pragul casei, cel peste care se trece frecvent, și 
care este scos în ziua de Ales și se macină; găletăresele pun pe creanga așezată la intrarea în 
strungă colacii și mâncărurile aduse de acasă; la încheierea mulsului, vătaful își face cruce, ia un 
colac și îl înmoaie pe trei sferturi în laptele muls, sau bagă vârful cuţitului în lapte, după care îl 
înfige în trei locuri în colacul adus de femeia al cărei lapte se află în vasele în care au fost mulse 
oile ei; apoi taie două treimi din colacul ei și le lasă să cadă în lapte; găletăresele scot aceste bucăţi 
din lapte, le păstrează peste an și le folosesc, sub formă de firimituri, de câte ori dau sare oilor, 
pentru ca fermecătoarele și animalele sălbatice să nu se apropie de turmă; se mai procedează și 
altfel: vătaful stă în ușa strungii, apucă împreună cu găletăreasa colacul, după ce a fost muliat în 
lapte, și trag de el de trei ori, ruperea unei părţi mai mari de către unul dintre ei arătând pe acela 
care are o mai mare dragoste de oi și un mai mare noroc de ele; acest obicei poartă numele, în 
Suceava, de răscucuitul oilor și se face pentru ca oile să nu-și piardă laptele; se dă apoi drumul 
mieilor să sugă, moment în care, când mieii se reped, vătaful aruncă în faţa lor cuțitul, zicând: „Să 
fie mieii aceștia sănătoși ca fierul și numai de voie și de cuțit să piară!”; mieii sunt lăsaţi să pască 
împreună cu oile până după amiază, cam 5 ore, după care iar sunt separați; în acest timp, se adună 
laptele într-o singură căldare mare și se face din el primul caș, care se taie în bucățele mărunte; se 
adună din nou laptele într-o singură căldare și, când acesta fierbe, se aruncă bucăţelele de caș, 
ceea ce se obţine purtând numele de ba/muș sau balmaj, acesta fiind așezat pe șuba unui păcurar, 
ca să se răcească; în fine, se așează cu toții și se ospătează; dacă Alesul cade într-o zi de post, 
postesc cu toţii, iar de nu se consumă carne afumată, cârnaţi de porc etc. ; acest ospăț se petrece 
în ziua de 22 aprilie, dar unii îl organizează a doua zi, în 23 aprilie; este de subliniat că toţi cei care 
vin la stână trebuie să fie îmbrăcaţi ca de sărbătoare iar păcurarii să aibă cămăși curate; după 
ospăț, cu mâncare, muzică și joc, păcurarii duc oile și le afumă sau le trec (le „curăță”) prin foc; a 
doua zi, găletăresele vin din nou cu mâncare și băutură; un păstor iese înaintea oilor cu o găleată 
cu apă neîncepută și amestecată cu sare, rupând iarbă și aruncând-o în căldare; oile sunt duse în 
strungă, unde sunt mulse și unse ca și cu o zi în urmă; se repetă și obiceiul cu aruncatul cuţitului în 
fața mieilor; se mai obișnuiește ca unul din păstori să omoare un miel, prin împușcare cu un pistol, 
rostind: „Numai atâta rău să vi se întâmple între oi!”; după care, turma este dusă în strungă și se 
stropește cu apă descântată strunga, oile, stâna, păstorii și găletăresele, iar turma este afumată cu 

untură de oi și cu tămâie; mielul împușcat se frige cu totul, pentru că nu este bine să fie tăiat; în 
fine, urmează ospățul, cu mâncare, băutură, muzică și joc, închinându-se pentru sănătatea turmei; 
în Bucovina, se procedează la fel ca în Banat și Transilvania; în Banat, ziua de ajun se numește Sân- 
Giorgiul vacilor (2. MARIAN, II, p. 254; 276-282). În Gorj, în ajunul Sângiorgiului, este năprorul, 
când se pune la porţile caselor câte un plop sau stejar; aceștia sunt aduși din pădure, în noaptea 
dintre 21 spre 22 aprilie, de către flăcăi, cu mare alai; la tăierea lor din pădure, tinerii pleacă 
încărcaţi cu mâncăruri și băutură; tot în această noapte, numită și Noaptea Năprorului, se dă 
drumul vitelor în livezile oprite pentru fân, pentru ca ele să se năprorească, adică animalele sunt 
libere să pască unde vor; înainte ca vitele să fie duse în livezi, sunt trecute prin lanurile de grâu, 
unde pasc puţin grâu verde, ca să nu-și piardă laptele (CĂRĂBIȘ, p. 31). În Sălaj, se pun crengi de 
rug la porțile caselor, pentru ca strigoii să nu poată fura, peste tot anul, laptele vitelor și oilor; în 
același timp, unii săteni urcă pe dealurile din apropiere și, începând de la miezul nopţii și până la 
cântatul cocoșilor, strigă unii la alţii, amenințând strigoii să nu încerce cumva să fure laptele 
animalelor; se crede că, în timp ce se strigă, strigoii, având chip de câine, nu se pot apropia de 
grajdurile gospodăriilor; dacă strigătorii mai fac câte o pauză între reprizele de strigat, se crede că 
atunci strigoii pot pătrunde în gospodării, iar laptele vacilor se face ca apa pentru tot restul anului 
(PRESA). Serii simbolice: untură (de porc negru)-tămâie-usturoi-laptele câinelui-boz-leuștean-pelin- 
scaiete-urzică-salcie; apă (neîncepută)-iarbă-salcie-usturoi-laptele câinelui-boz-leuștean-pelin- 
scaiete-urzică-monedă (de argint)-untură de oi; făină (de grâu)-apă-sare-ou. 

22 aprilie — Cuviosul Teodor Sicheotul; Sfântul Natanail. Ziua este numită în popor 
Mânecătoarea; se crede că este bine ca fetele să se plimbe goale, până la răsăritul soarelui, prin 
lanurile pline de rouă, ca să fie sănătoase și frumoase peste tot anul; în noaptea spre ziua Sfântului 
Gheorghe, se fac foarte multe vrăji, crezându-se, de asemenea, că și vrăjitoarele umblă goale prin 
holde, ca să ia sporul câmpurilor și laptele vitelor; puterea lor poate fi slăbită doar prin zgomotul 
clopotelor sau cântece din bucium, iar pentru readucerea laptelui vitelor se rostesc descântece 
(PRESA). 

23 aprilie — Sfântul Mare Mucenic Gheorghe, Purtătorul de biruinţă (Sângiorz, Sânjorz, Sân- 
Giorgiu, Sân-Georz). Sân-Giorgiul este recunoscut în popor ca fiind cel care a ucis balaurul, din 
care cauză se crede că el este împotriva tuturor spiritelor malefice; credinţa generală în România 
este că Sfântul Gheorghe este capul primăverii și, ca atare, înverzitorul întregii naturi și 
semănătorul tuturor seminţelor, iar Sân-Medru este sfârșitul toamnei și deci culegătorul și 
strângătorul tuturor roadelor; unul stă la capătul primăverii și, când aude orăcăit de broaște, 
întinde mâna și ia cheile, date de Dumnezeu, din mâna lui Sân-Medru, închide iarna cu o cheie și 
cu cealaltă dă drumul la primăvară; același lucru îl face și Sân-Medru, când toate păsările au 
plecat, nu se mai vede pui de broască pe afară și vântul începe să bată tare și rece, întinde mâna și 
tremurând ia cheile din mâna lui Sân-Giorgiu și cu una închide vremea bună și cu alta deschide 
iarna, care se potopește peste lume; ei poartă aceste chei la brâu, ca nu cumva să le fure cineva 
din ușile vremii și să se joace cu vremea cum i-o place; dar Sân-Giorgiu nu este doar înverzitorul 
naturii, ci și stârpitorul balaurilor, adică al acelor ființe prin care sunt personificate iazurile, 
mlaștinile, mocirlele și orice altă umezeală stătută; porţile și casele sunt împodobite cu ramuri de 
mesteacăn înverzit - Maramureș; în Bucovina, încă din seara de ajun, se pun pe stâlpii de la porți și 
portițele curților, la colţurile streșinilor caselor, înaintea ușilor și prin tinde câte o brazdă verde, în 
formă de pătrat, în care se află înfiptă o ramură verde de rug sau de răchită; glia și ramura 
înseamnă că în ziua Sfântului Gheorghe descuie Dumnezeu pământul, care rămâne descuiat până 
la Sân-Medru, după unii informatori; după alţii, aceste brazde ar fi semnul că a început primăvara, 
iar alţii consideră că, a doua zi, Sfântul Gheorghe pornește dimineaţa călare prin codri și prin 
fânețe, iar spre seară știe deja unde să tragă pentru înnoptare; în Romanați, în ajun, tineri flăcăi și 
fete se duc la câmp și prin lunci și taie crengi de tufe și mai ales de păr, le aduc apoi acasă și le pun, 
ca semn de primăvară, la porţi, la ușile caselor și acareturilor, peste tot, să nu rămână loc 

neîmpodobit cu verdeață; la fel se procedează și în Moldova; în Transilvania, se pun la poartă, la 
uși, la ferestre și la grajduri rug verde și leuștean, ca semn că a sosit primăvara și ca să nu pătrundă 
strigoaicele și să ia laptele vacilor; în Banat, se pune rug sau frunze de fag ori de gorun, practică 
întâlnită și în Bihor; în caz că vreun gospodar uită să pună verdeață, vin strigoaicele, călăresc pe 
vite, cu fața spre coadă, și le iau laptele; în Bucovina, gliile și rămurelele se strâng apoi și se 
păstrează peste an, rămurelele fiind folosite ca leac contra frigurilor, sau, tăiate mărunt, le 
amestecă în hrana vacilor cu lapte, ca să aibă lapte mai mult și să nu se apropie strigoaicele de ele; 
brazdele le pun în cuibarele cloștilor, spre apărarea puilor, ca aceștia să nu piară în găoace când 
afară tună; dar pentru a lua mana vacilor, în Muntenia, bărbatul sau femeia vrăjitoare se scoală, în 
ziua Sfântului Gheorghe, înainte de răsăritul soarelui, se dezbracă în pielea goală, ia pânza pentru 
strecurat brânza, o prinde de un picior și se duce târând-o prin iarbă, până se umple de rouă, 
zicând în acest timp ca laptele, untul și brânza de la vacile cutărui gospodar să vină la ale lui; după 
ce strecurătoarea se umple de apă, o stoarce de trei ori într-un vas, iar apa rezultată o amestecă în 
cea pe care trebuie să o dea vacilor de băut, sau o amestecă în tărâţele date de mâncare; în 
Prahova, vrăjitoarea se dezbracă în pielea goală, în noaptea dinspre 23 aprilie, ia o oală nouă și o 
pânză nouă, lucrată numai noaptea, adică melițată, toarsă și țesută înainte de cântatul cocoșilor, 
iese cu aceste obiecte pe islaz și prin grădini, târând pânza și adunând rouă, o stoarce apoi în oală 
și vine acasă și udă cu această apă tărâţele pe care seara le dă vitelor sale, în același timp 
stropindu-le cu apa adusă în oală; și care vite vor pășuna pe unde a târât ea pânza vor pierde 
laptele în folosul celor ale vrăjitoarei; în Mehedinţi, vrăjitoarea pleacă, pe la orele 2 din noaptea 
spre 23 aprilie, fără să scoată un cuvânt, prin locurile unde sunt pășunate vitele satului, legând și 
târând de piciorul stâng un săculeţ, până ce acesta se umple de rouă, rostind totodată un 
descântec, după care se întoarce acasă, tot fără să scoată nici o vorbă, urmând să procedeze la fel 
ca în Muntenia; în Bihor, femeia ia un băț de sânger și se duce cu el unde pasc vitele, sau pe uliţă, 
sau chiar în grajd, făcând cu băţul semn către vacile care dau lapte și zicând: „De-aici puțin, de-aici 
mai mult, de-aici tot!”; apoi notează pe băț de la câte vaci a luat laptele și, venind acasă, se 
despletește și înconjoară vaca sa de 9 ori, cu băţul în mână, spunând ca mana de la vacile notate să 
vină la a ei, după care atinge vaca pe spinare cu băţul (vraja trebuie repetată de 9 ori); după aceea 
înconjoară casa de trei ori, la fel și fântâna din curte, dacă o are, tot cu băţul în mână; când vin 
vacile acasă, ia o bucată de sare și o pune sub o piatră, ca să treacă ciurda peste ea, după care dă 
sarea să o mănânce vaca ei, fie în tărâțe, fie direct; dar se mai spune că, după acest fel de 
vrăjitorie, autoarea ei cade la pat bolnavă pentru câteva zile; la fel se procedează și în Bucovina, 
cel mai des folosindu-se o strecurătoare de pânză, unele femei efectuând adunarea de rouă 
înainte de miezul-nopţii, pentru că, se crede, alergătura lor este fără efect, miezul-nopţii 
nelăsându-le mai mult timp să ia laptele; tot în Bucovina, unele fermecătoare îngroapă sare într-un 
loc peste care trec vitele satului, iar, după trecerea acestora, dezgroapă sarea și o dau vacilor lor să 
o lingă, astfel fiind luată mana; se înțelege că există totodată acțiuni care să bareze efectul nefast 
al vrăjitoarelor; de pildă, în Transilvania, dacă, înainte de Sfântul Gheorghe, dă cineva peste un 
șarpe, îl prinde, îi retează capul cu o monedă de argint, îi introduce în gură un căţel sau un fir de 
usturoi, inclusiv banul de argint; la scurt timp, firul de usturoi încolțește, îl ia și îl pune la pălărie în 
ziua de Sân-Giorgiu; din acel moment, el poate vedea, când însoțește ciurda de vaci și suindu-se pe 
un loc mai înalt, care vite sunt călărite de strigoaice; dar trebuie să fie foarte atent, pentru că mai- 
marele strigoaicelor îl pune pe taurul ciurdei să-l omoare pe om; dar așa pune el mâna pe mai- 
marele strigoaicelor, iar celelalte o urmează și astfel se poate scăpa de ele; în Muntenia și 
Moldova, flăcăii și băieţii cântă din gură, buciumă și fac zgomot, pentru ca strigoaicele și 
vrăjitoarele să nu se poată apropia de vaci în drumul lor spre sau de la imaș; chiar se și spune că 
ele nu se pot apropia decât până unde se aude sunet de bucium; în sudul Transilvaniei, în seara de 
Sân-Giorgiu, tinerii își fac buciume și fluiere din coajă de răchită și din alun și cu ele trec pe uliţe 
făcând larmă; locuitorii Banatului, scot ţevile de la alambicuri încă din seara zilei de 21 aprilie și 

umblă suflând în ele în fiecare seară, timp de trei zile, considerând că astfel alungă spiritele; tot în 
Banat, în seara din ajun, ușile și ferestrele caselor sunt împodobite cu ramuri de rug adus din locuri 
îndepărtate, unde nu se aude cântecul cocoșilor, ca să apere gospodăria de strigoii care iau mana 
vitelor; sau se descântă leuștean, pelin și boz în seara de ajun și se pun la picioarele oilor și 
celorlalte animale, ca să nu le fie luat laptele și să nu i se întâmple și alte rele; tot pentru a 
împiedica accesul strigelor, se pune la poarta curții și la intrarea în grajd rug de măceș, la fel și în 
jurul șiștarului în care este adunat laptele muls; dar rug de măceș se pune și în jurul ferestrelor 
camerelor unde dorm femeile care alăptează; în Bihor, se pun la poartă și la ferestre spini, iar 
vacile sunt unse la uger cu mujdei de usturoi; în Transilvania, nu doar că pun rug și leuștean la uși 
și la ferestre, dar unii mai și pândesc toată noaptea în grajd, ca să prindă strigoaicele; dar, dacă 
adorm în ieslea vitelor, atunci sunt batjocoriţi de strigoaice, ele călărind toată noaptea vitele 
gospodarului; în Moldova, rugul se pune nu numai contra strigelor, ci și contra ielelor, și nu numai 
ca acestea să nu ia laptele vacilor și al femeilor, dar și pentru a nu fi furat somnul copiilor, visul 
fetelor și norocul flăcăilor; celor care doresc ca vacile lor să aibă lapte mult, li se indică să lase 
vasul cu laptele muls afară, în grădină, din seara de ajun până a doua zi de Sân-Giorgiu; în 
Bucovina, se pune în tindă câte o glie verde, pe care se așează doniţa cu lapte, apoi două sau mai 
multe astfel de glii la porţile curților, câte una la porți și la ușile grajdurilor, în fiecare glie 
înfigându-se câte o mlădiţă de răchită; se mai face și un fel de unsoare, alcătuită din usturoi, găinaţ 
de găină și păcură, cu ea fiind unse în formă de cruce tocurile ferestrelor, ușorii și pragul ușilor de 
la grajduri, iar vacilor și celorlalte animale li se ung coapsele și coarnele tot în formă de cruce, 
ungerea putând fi făcută și numai cu usturoi; uneori, vitelor li se face semnul crucii și la genunchi, 
nu numai la coapse și coarne; unii oameni din părţile Bucovinei afumă grajdurile cu tămâie, iar, 
după ce vacile intră în grajd, pun în ușă o grapă cu colții în sus, sau împrăștie mac pe jos, în 
credinţa că strigoaicele venite să ia laptele trebuie mai întâi să adune macul și astfel le apucă ziua 
și puterea lor nu mai poate fi exercitată; tot pentru a nu se apropia strigoaicele de vite, pun un 
copil să stea, în ziua de Sân-Giorgiu, când vitele sunt scoase la păscut, cu picioarele pe cei doi stâlpi 
ai portiţei, iar vitele să treacă pe dedesubt, considerând că astfel cele rele nu se mai pot apropia 
de animale; pentru ca de cei mici să nu se apropie Samca, femeile fac un amestec din rădăcină de 
toaie și usturoi, sfărâmate cu muchia toporului pe pragul ușii, și cu acesta le fac o cruce pe piept și 
pe spate; crucea se face pornind de la degetele mâinii drepte până la degetele piciorului stâng și 
de la degetele mâinii stângi la degetele piciorului drept; în caz că pruncul este deja bolnav și după 
facerea crucii nu se vindecă, i se leagă la gât o bucată de toaie; se mai practică în Bucovina și o 
altfel de protecţie, chiar și după ce s-a făcut unsoarea cu amestecurile amintite; femeile culeg dis- 
dimineața, pe rouă, flori de calce, bulbuci, ciuboțica cucului etc. , în general flori care sunt înflorite 
în această perioadă, și fac o cunună pe care o leagă cu fir roșu în jurul vasului în care mulg vacile, îl 
umplu apoi cu apă neîncepută, taie după aceea o brazdă de mărimea fundului vasului, o 
împodobesc și pe aceasta cu flori și cu rămurele de răchită, pun vasul pe brazdă și le așează pe 
amândouă în tindă, între uși, sau le duc afară și le pun într-un loc orientat spre răsăritul soarelui în 
ziua de Sân-Giorgiu, lăsându-le acolo până a doua zi dimineaţa, pentru ca vitele să aibă mult lapte 
peste an, untul să fie galben ca florile de calce și ca fermecătoarele să nu se apropie de animale și 
să le ia laptele; a doua zi dimineața se duc și iau vasul, varsă o parte din apă la rădăcina pomilor 
din grădină și se duc cu el, așa împodobit cum este, să mulgă vacile; unele femei ornamentează cu 
flori și găleata în care sunt mulse oile, untăriţa în care este ales untul, vasele în care se pune la ales 
și scurs brânza, în fond toate vasele care sunt folosite la muls și la prelucrarea derivatelor din 
lapte, dar și vasele în care se aduce apă; sunt folosite, în afara florilor amintite și altele, precum 
cimbru, laba broaștei sau leușteanul broaștei, breabăn și crenguţe de răchită, de măr sau de rug; 
de multe ori, vasele împodobite sunt lăsate în grădină, lângă fântână sau la malul unui pârâu, pline 
cu apă, timp de trei zile, adică până de Marcu boilor, iar în această zi varsă apă la rădăcina pomilor, 
pentru ca aceștia să rodească bogat, iar florile le strâng și le dau vitelor în tărâțe; totul se face 

pentru ca animalele să aibă lapte mult și bun, să nu se atingă strigoaicele de ele și ca, peste vară, 
să nu fie mușcate de șerpi și alte jivine; unele femei culeg florile în ziua de ajun, ducându-se în 
pădure după ce își pun sub cingătoare pâine și sare, pe care le lasă în locul unde sapă plantele, pe 
acestea din urmă le mărunţesc, le pun la rouă, rostind și un descântec; a doua zi, de Sân-Giorgiu, le 
dau de mâncare vitelor, amestecate cu tărâțe, pentru a da lapte mai mult; în Banat, se crede că, 
dacă Sân-Giorgiu cade într-o zi de sec (miercurea sau vinerea), atunci în acel an vacile, oile și 
caprele vor da puţin lapte; în Muntenia, se crede că unele vrăjitoare pot lua, în noaptea dinspre 
Sfântul Gheorghe, rodul grâului; pentru aceasta, sunt suficiente ca ele să posede câteva ouă 
clocite, un sul, un frâu, un bici, o aţă roșie, un săculeț cu busuioc, ceară și unt de cămilă, ultimul 
fiind cumpărat de la ţigani; la miezul-nopţii, vrăjitoarele iau cele pregătite și se duc la lotul 
semănat, îngroapă două ouă la capul locului și spun că ouăle să le fie de noroc, leagă apoi săculețul 
de piciorul stâng, pun frâul pe sul, se despletesc și se dezbracă de cămașă până la brâu, încalecă pe 
sul și, bătându-l cu biciul, aleargă de-a lungul lotului, spunând de 12 ori: „De la moș X, la mine!”; 
apoi se întorc spre răsărit și rostesc un descântec, după care aleargă din nou, spunând mereu „De 
la moș X, la mine!”; aceasta se face de trei ori; în cele din urmă, ies la marginea lotului, iau sulul și 
îl ascund în grâul care le aparține și se duc fuga acasă, pe drum trebuind să nu vorbească; în 
Suceava, se crede că, dacă ziua Sfântului Gheorghe cade într-o zi de post, anul acela va fi 
sărăcăcios, iar dacă va fi rouă multă sau pâclă, este semn de an bogat; se mai crede că acela care 
fuge, în această zi, neoprindu-se o bună bucată de teren va fi sprinten tot anul și va putea fugi fără 
să obosească; de asemenea, cine doarme în această zi se spune că ia somnul mieilor și tot anul va 
fi somnoros; cel care doarme pe malul unui râu și vede un șarpe alb înotând prin apă va avea mari 
supărări în anul acela; în Bihor, se crede că șarpele găsit până în ziua de Sân-Giorgiu se bagă în 
oţet, iar acesta, dat unei vite bolnave, îi este de leac; în Transilvania, se spune că nu este bine să se 
doarmă în șură până la Sfântul Gheorghe, pentru că atunci umblă vântoasele și ușor se poate 
îmbolnăvi cel care se culcă într-un astfel de loc, ba mai mult, omul poate rămâne fără grai și poate 
căpăta o boală din care nu mai scapă cu viaţă; gunoiul strâns în această zi este bine de pus la 
rădăcina pomilor, pentru a rodi mai bogat; în zona Aradului, se spune că este bine ca oamenii să se 
cântărească în ziua Sân-Giorgiului, ca să fie sănătoși tot anul și să nu se lipească farmecele de ei; în 
Banat și Suceava, se crede că acela care stă pe burtă pe malul unui râu și vede un pește va fi 
norocos peste an; în Suceava se crede că va da tot anul cel care dă ceva din casă în această zi; nu 
este bine să fie duse vitele la pășunat, pentru că în această zi femeile răuvoitoare le pot lua 
laptele; dacă sunt totuși scoase la păscut, este bine ca, înainte cu o zi, să se culeagă dumbravnic și 
să fie dat vacilor să mănânce, pentru că atunci fermecătoarele nu mai au putere asupra lor; în 
Banat, în perioada care ţine de la Sfântul Gheorghe și până la Rusalii trebuie tunse oile, pentru că 
mustăreaţa din lâna veche intră în carnea oii și o face să miroasă; un alt motiv al tunderii ar fi că 
începe să crească lâna cea nouă, iar tunderea nu se mai poate efectua ușor; se obișnuiește să se 
mănânce căpșuni și alte soiuri de fructe noi, precum și pui de păsări, pentru că se crede că acestea 
aduc sănătate; se împarte la biserică iorgovan, liliac și în unele localităţi și leuștean; este datină ca 
vitele, în această zi, să fie mânate cu ramuri verzi; Sfântul Gheorghe este prăznuit ca patron al 
casei; în Suceava, dis-dimineaţa, înainte de răsăritul soarelui, se retează vârful cozilor la toate 
vitele, iar părul retezat se îngroapă într-un cuib de furnici din cele mari sau se pune într-o scorbură 
de răchită, ca vitele să se înmulțească precum furnicile sau să crească la fel de repede ca răchita; 
de asemenea, sunt însemnate oile și mieii, pentru ca oile să nu se piardă și mieii să crească și să se 
înmulțească; în Bucovina, fetele obișnuiesc, în noaptea dinspre Sfântul Gheorghe, să privească în 
cofa cu apă, ca să-și vadă ursitul, iar, dacă zăresc vreun chip de flăcău; atunci cred că acela le va fi 
soțul și că se vor căsători în acel an; până a nu răsări soarele, fetele iau câte o brazdă, pe care o 
pun în drumul feciorilor și, dacă vreunul se ferește să calce pe aceasta, înseamnă că acela o va lua 
de soție; aceste brazde se păstrează peste an, crezându-se că sunt bune de leac, mai ales pentru 
sclintitură; tot fetele seamănă usturoi în această zi dis-dimineaţa, iar după ce se coace îl culeg și îl 

păstrează până la Sân-Giorgiul anului următor, când îl mănâncă, în credinţa că numai astfel capătă 
toate dorurile din lume și în acel an se vor mărita; sau seamănă cu gura, înainte de răsăritul 
soarelui, seminţe de diferite flori, mai ales busuioc și tot până a nu răsări soarele îl udă cu gura 
zilnic; despre acest busuioc se crede nu numai că el crește foarte frumos, mai mirositor, dar este 
socotit și că are putere să facă fetele mai drăgăstoase; se crede că atunci când busuiocul acesta 
este purtat la brâu ori în păr, dacă vreun flăcău smulge măcar și un firicel, îndată îndrăgește fata 
de la care l-a luat; în Banat, se crede că este bine să se sădească în această zi varză, pentru că 
numai astfel poate fi ferită de insectele care obișnuit o atacă; femeile culeg tei de cu noaptea 
dinspre Sân-Giorgiu, pe care apoi îl întrebuințează pentru diferite făcături, farmece și descântece; 
de pildă, cu acest tei se leagă braţele și picioarele primilor născuţi, fete sau băieţi, pentru a-i feri 
de rele; fata sau feciorul care vrea să-și facă de dragoste ia în această zi, dis-dimineaţa, o sticlă, se 
duce apoi unde se adună două ape, toarnă în sticlă 3 linguri de apă, apoi alte 3 linguri unde se 
răsucește apa și alte 3 linguri dintr-un vas cu apă, scos în curtea casei la amiază, în așa fel încât cea 
care vrăjește să-și vadă în apa din vas chipul său și soarele, rostind că tot așa să fie și ea văzută și 
să lucească precum soarele; apa adunată în sticlă o pune într-un castron așezat în lumină și așează 
în el 3 flori curate luate din 3 grădini și 3 nuiele de salcie, care au fost legănate de apa pe malul 
căreia au crescut, în credința că așa cum nuielele s-au bătut în apă, tot așa să se bată și flăcăii după 
ele; în blidul acesta se mai pun puţină sare și pâine și, când clopotul de la biserică este tras pentru 
liturghie, luând din blid florile și nuielele, descântă de dragoste; după aceea, se pune apa din nou 
în sticlă, împreună cu florile și nuielele și se păstrează câteva zile și, în fiecare dimineaţă, cea care 
voiește să fie iubită și bine văzută se spală cu această apă pe faţă, stropind și casa pe dinăuntru și 
pe dinafară; în Moldova, fetele culeg din pădure, până a nu se evapora roua, mătrăgună și 
năvalnic, pe care le pun la streașina casei sau în pod, fiind încredințate că le va aduce peţitori 
bogați și gospodari; când se duc în pădure, iau cu ele vin și pâinișoare, pe care le joacă până la 
locul culegerii; vinul îl toarnă în gropiţele lăsate prin smulgerea plantelor, iar cu pâinișoarele se 
întorc acasă, tot jucându-le împreună cu buruienile, pe care le pun apoi la icoană; când se duc la 
horă, pun fire din aceste plante la brâu, ca să fie jucate de flăcăi, cum au fost și plantele jucate în 
drumul până acasă; se mai aduc aceste plante acasă și pentru averea gospodăriei, dar, în acest caz, 
fetele nu trebuie să fie văzute de nimeni când se duc în pădure; în Bihor și Satu Mare, fetele se 
scoală în zorii acestei zile, se spală cu apă în care au fost puși bani de argint, ca să fie albe și curate 
ca argintul, apoi se duc și culeg flori din care fac buchete și cununi, pe care le folosesc la farmece și 
descântece; procedează ca și în noaptea Anului Nou, numărând parii din gard până la unul anume 
pe care îl înseamnă; dacă numărul parilor este cu pereche, este semn că se vor mărita în acel an; în 
acest timp, feciorii caută iarba fiarelor, în credința că această iarbă numai în zorii acestei zile poate 
fi găsită; se spune că ea ar avea putere dacă feciorul care o are se aruncă cu ea într-o apă 
curgătoare și înoată împotriva cursului; după care iarba se pune sub pielea mâinii drepte, astfel 
scăpând să mai fie rănit; se crede că întocmai așa a procedat și Pintea Viteazul; în Romanați, fetele 
pun, ca la Bobotează, în ajunul zilei de 23 aprilie, câte un fir de busuioc afară, la pătul sau la coșar, 
ca să-și încerce norocul, dar au în același timp grijă să ascundă totul, să nu cumva să fie găsit de 
flăcăi, pentru că, dacă îl găsesc și îl iau, cer apoi bani de la fete pentru răscumpărare; dacă 
busuiocul a scăpat negăsit și este plin de rouă a doua zi dimineaţa, înseamnă că se vor mărita; în 
Muntenia, în seara de ajun, îndată ce toată lumea s-a culcat, flăcăii se strâng în cete de câte 10-12 
și se duc la o dumbravă, purtând fiecare câte un vas cu apă neîncepută; pun vasele într-un loc 
ascuns și după aceea pleacă, spunând în gând numele vreunei fete pe care o vor de soţie; fac apoi 
horă și cântă, iar la ziuă se duc să-și găsească vasele; dacă se găsește în ele măcar un fir de iarbă 
sau floare, se spune că acela este semn de însurătoare și de viaţă lungă; dacă se găsește o floare 
uscată sau ofilită, cred că nu se vor însura în acel an, iar, dacă găsesc pământ, se crede că acel 
flăcău va muri curând; cel căruia i s-a prevestit de bine aruncă apa înspre răsărit, iar cel căruia i s-a 
prevestit de rău aruncă apa spre apus, ca să dispară nenorocul odată cu apusul soarelui acelei zile; 

în Moldova, cel ce vrea să nu fie atins de farmece, trebuie să se cântărească în ziua Sfântului 
Gheorghe; în Bucovina, există datina ca fetele să se spele pe față cu rouă luată de pe un câmp 
curat, ca să fie frumoase și atrăgătoare; altele strâng rouă, care se păstrează și se întrebuințează 
peste an în cazul diferitelor maladii; altele se duc și se scaldă între vaduri, ca să fie curate și ușoare, 
precum este cursul lin al apei; altele se duc, până a nu răsări soarele, cu pâine și sare la o apă sau 
la un pârâu, unde rostesc o scurtă bineţe către apă, apoi aruncă pâinea și sarea în apă, după care 
iau apă și se spală pe faţă, spunând în același timp o invocaţie prin care solicită să fie ferite de 
orice farmec sau făcătură, să fie curățate de orice ură și să fie curate „ca o floricea frumoasă”; apoi 
iau apă și o duc acasă, o pun între flori și ulterior se spală cu ea, ca să fie drăgălașe ca florile; spală 
și ușa, ca să umble feciorii după ele, pe urmă icoanele, ca feciorii să se închine la ele tot așa cum 
oamenii se închină la icoane; alte fete se scoală dis-dimineaţa în această zi, se duc la o fântână, 
scot o găleată de apă, iau o gură, se întorc cu ea în casă, râșnesc porumb în sens invers, fac din 
mălaiul obținut și cu apa din gură o turtiță pe care o pun în vatra focului să se coacă, rostesc și un 
descântec, ca toţi să se uite la ele, iar dușmanii să rămână îngrădiţi în podul casei, iar ea să fie 
iubită de toți; după ce se coace turta, o iau și o pun pe prag și, dacă vine pisica și o mănâncă, fata 
se va mărita în decursul anului; fetele care trăiesc în localităţi fără apă în preajmă iau un ciubăr dis- 
dimineaţa în ziua de Sân-Giorz, pun în el apă neîncepută de la o fântână și în acest vas apoi se 
scaldă, ca să fie curate, frumoase, drăguţe și mai bine văzute de feciori; dar ele nu numai că se 
spală cu rouă sau se scaldă, ci se stropesc una pe alta, ca să fie frumoase, sprintene și harnice 
peste an; în același timp, caută și flăcăii să le ude, ca să nu se apropie strigoaicele de ele și 
totodată nici ele să nu se facă strigoaice; în Ţara Hațegului și în Mureș, fetele și flăcăii se udă 
reciproc cu apă; în alte părţi ale Transilvaniei, merg cu toţii la un râu și cu ciomege lovesc apa și se 
stropesc; copiii care au mânat vacile la pășune aduc în sat flori și ramuri verzi; iar femeile care le 
ies în cale îi stropesc cu apă; în Munţii Apuseni, se face în ajunul acestei zile câte o stropitoare din 
împletirea de mlădiţe verzi, numită împroor și, aducându-se un vas mare cu apă curată de la un 
izvor sau râu, stropesc în dimineaţa Sân-Giorzului pe cei ai casei, vitele, casa și acareturile, 
stropirea fiind numită împroorare; mamele care au fete mari pun leuștean sub pragul ușii bisericii, 
iar după slujbă îl iau acasă și stropesc fetele cu el, spre a fi norocoase în căsătorie; în unele sate din 
Banat, se stropesc cu apă nu doar tinerii, ci chiar și bolnavii, iar, dacă este cald, se scaldă în apă 
curgătoare, pentru spălarea tuturor relelor; există și datina ca feciorii să se adune în această zi, să 
se sfătuiască și, formând 3-4 cete pe câte o uliţă, să adune și fetele, chiar și neveste tinere și să le 
scalde pe la fântâni, aruncând găleți de apă pe ele; în satele năsăudene, flăcăii duc fetele la râu, 
unde le udă bine, după care se împrăștie; în Moldova, se crede că acela care se va spăla cu rouă, în 
dimineața Sfântului Gheorghe, acela toată vara va fi sănătos și nu-i vor ieși pete pe obraz, iar cine 
se va scălda în apă curgătoare tot anul nu se va îmbolnăvi de friguri; în Gorj, se stropesc cu apă, 
udând totodată și vitele, folosindu-se pentru împroorare ramuri de salcie; în Romanați, când se 
face ziuă, lumea trebuie să fie în picioare și să plece să se înroureze sau să ia fuior, cum se spune 
într-o expresie locală, adică să se înfioreze; fetele rămase acasă, scot afară toate ţesăturile și le 
întind la soare, unde le lasă până ce începe să dogorească și le aduc în casă abia atunci; în Ardeal, 
prin satele de la poalele munţilor, flăcăii tocmesc un lăutar și se duc cu toţii dimineaţa la pădure, 
unde îmbracă pe unul dintre ei în frunze de fag sau de gorun, de așa manieră încât i se zăresc 
numai ochii, îl aşează uneori călare pe un cal, după care se înșiră unul după altul și se întorc în sat 
cântând, jucând și chiuind; iau fiecare casă la rând și joacă până ce stăpânul le oferă bani sau vin, 
cei ai casei obișnuind să arunce cu apă peste flăcăul care este acoperit cu frunze și care 
întruchipează astfel Sânjorzul; în satele din Ținutul Pădurenilor, obiceiul poartă numele Bo/borița; 
dar obiceiul este practicat în multe din satele Transilvaniei; ciobanii din părțile muntoase ale 
Transilvaniei își pun pe cap cununi din rămurele înverzite și stropesc pământul cu ajutorul unui 
mănunchi de ramuri înmuiate în apă sfinţită, după care fac un foc din lemne de brad, prin fumul 
căruia își trec turmele de oi, ca să le ferească de tot felul de primejdii peste an; (2. MARIAN, II, p. 

254-256; 259-273; 295-309; 12. GHINOIU, p. 236-237; BOGDAN, p. 49; PRESA). Sângiorzul deschide 
anul pastoral, când ovinele și caprinele aduc omului un randament maxim din punct de vedere 
economic, deși ele intră acum într-o perioadă lungă de sterilitate, care durează 6 luni; începutul 
anului pastoral este, de fapt, o perioadă de timp marcată de mai multe sărbători — Sângiorzul 
vacilor, Alesul, Sâmbra oilor, Marcul boilor (25 aprilie), Armindenul, Ispasul, când se efectuează 
activități economice și practici rituale precise; după perioada de împerechere, toamna, și cea de 
gestație, iarna, puii majorităţii animalelor domestice sunt fătaţi primăvara, prinzând astfel sezonul 
cald și hrană din abundență, intrând fortificați în anotimpul friguros; de remarcat că Sângiorzul și 
Sâmedrul sunt sărbători echinocţiale și amândouă pot fi considerate început de an, deoarece 
împart anul exact în două jumătăţi egale; dacă s-ar aprecia importanţa sfinţilor după numărul 
legendelor, al credințelor și practicilor tradiționale efectuate în zilele lor de celebrare, atunci 
Sângiorzul este unul dintre cele mai însemnate personaje din calendarul popular, riturile solicitate 
de sărbătorirea lui desfășurându-se pe parcursul mai multor zile (21 aprilie-1 mai), având toate 
evidente trăsături de înnoire a timpului; se crede că între Joia Mare și Rusalii, perioadă în care se 
încadrează de cele mai multe ori și Sângiorzul, mormintele rămân deschise, iar spiritele morţilor 
sălășluiesc printre cei vii; printre acestea însă apar și spirite rele, strigoii și moroii, dar și 
strigoaicele și moroanele, reprezentând persoane în viaţă, care se vor transforma, după moarte, 
tot în spirite malefice; acestea toate își manifestă agresivitatea prin luarea sporului de lapte la vite 
și a rodului holdelor de grâu; manipularea acestor forțe malefice de către vrăjitoare se realizează 
prin diferite tehnici, mai ales în noaptea de Sângiorz; împotriva strigoaicelor sunt provocate 
zgomote din buciume, strigăte, sunt afumate vitele, grajdurile și stânele, se pune rug la ferestrele 
și ușile adăposturilor, sunt agățaţi spini la porţi, sunt unse ugerele vitelor cu usturoi; în Moldova, 
femeile au de luptat nu numai cu strigoii, ci și cu ielele, care fură în noaptea de Sângiorz somnul 
copiilor; pentru aceasta, încă din ajunul zilei, fetele, flăcăii și copiii ies în țarină sau se duc în 
pădure și se întorc acasă încărcați cu iederă și cu crengi de rug din care împletesc cununi verzi, iar 
crengile de rug se pun în formă de cruce la porți, la ferestre, deasupra ușilor și cu deosebire la 
grajdurile unde sunt adăpostiţi caii și vitele, considerându-se că în lipsa acestora există pericolul ca 
strigele și ielele să intre și să fure laptele vacilor, somnul copiilor, visul fetelor și norocul băieţilor; 
la Sângiorz sunt pomeniţi morții și li se dau de pomană diferite produse alimentare, în special 
lapte, din această cauză practica numindu-se și Moșii de Sângiorz; în Banat, la mulsul oilor, 
șiștarului i se pune deasupra un colac, numit Cucu-răscucu, iar vasul este împodobit cu leuștean, 
salcie și flori, prin gaura colacului mulgându-se oile din aceeași turmă; la fel se procedează și în 
cazul că o vacă fată în perioada cântatului cucului; după terminarea mulsului, colacul este luat și 
ţinut cu câte o mână de doi copii, în general un băiat și o fată, care strigă de trei ori, trăgând de 
colac, sub formă de dialog „Cucu-răscucu”; îl rup în două, iar părțile sunt mâncate de copii, de 
proprietarii de oi și de către toți participanţii; în unele sate, o parte a colacului se amestecă 
împreună cu sare și tărâțe și se dă de mâncare oilor; se crede că astfel se previne luatul manei 
laptelui de către cuc; credinţa tuturor este că de Sângiorz se înnoiește nu numai timpul ci și 
sângele oamenilor; ca orice început de an sau de sezon, la sărbătoarea Sângiorzului oamenii din 
zonele pastorale încearcă să scruteze viitorul, să afle ce se va întâmpla în următoarea perioadă de 
timp; o practică foarte des întâlnită este semănatul ritual al busuiocului, care astfel va crește și mai 
frumos și cu un miros mai puternic decât cel semănat în celelalte zile; se crede că acesta are 
putere miraculoasă de a face fetele mai atrăgătoare pentru feciori, de unde și zicala: „A trage unul 
la altul, cum trage dragostea la busuioc”; pentru a obţine busuiocul dragostei, acesta trebuie 
semănat, udat, cules și păstrat după anumite reguli; se crede că fata care poartă acest busuioc în 
sân, la brâu sau în păr va avea noroc și va fi îndrăgită de feciori și, firește, se va căsători; se mai 
crede că, la Sângiorz, cerul se deschide pentru o clipă, iar oamenii care pot surprinde vizual acest 
moment nocturn ar putea spera că li se vor realiza toate dorinţele în acel an; noaptea de Sângiorz 
este însă și timpul cel mai favorabil pentru descoperirea comorilor; se spune că acum ard comorile 

curate și ascunse, legate și nelegate, vrăjite și nevrăjite și trebuie însemnat locul în mare taină, 
pentru a fi ulterior săpat; funcţia de an nou a Sângiorzului este întărită de informaţiile etnografice 
referitoare la prevederea timpului, de interdicţia de a împrumuta diferite bunuri, de practica 
retezării părului și vârfului cozilor la animale (12. GHINOIU, p. 93; 229-234; 237-240). În zona 
Bacăului, la 23 aprilie oamenii taie mănunchiuri de nuiele, pe care le pun la porți și la ferestrele 
caselor; stâlpii de la poartă și de la case sunt împodobiţi cu iarbă verde și crengi înfrunzite de fag; 
tinerii se udă cu apă, crezând că astfel va ploua la vreme; există credința că acela care doarme 
ziua, în ajunul acestei sărbători, capătă somnul mieilor, adică va dormi toată vara; în această zi, 
turmele de oi sunt urcate la munte, iar mieii sunt despărțiți de oi, momentul numindu-se „Plânsul 
mieilor” (ICHIM, p. 142). În Bucovina, ziua de 23 aprilie este considerată ziua de închidere a 
ţarinelor, fiind oprită intrarea animalelor pe câmpuri, ogoarele pregătindu-se pentru recoltă, 
păzindu-se cu strășnicie să nu fie încălcată datina satului; încă din ajun, se pun ramuri de salcie 
înverzită pe stâlpii porţilor, pe cei ai cerdacului și la fântâni; în noaptea dinspre 23 aprilie, fetele 
stau goale sub un zarzăr tânăr înflorit, cu grijă să nu fie văzute de cineva, îl scutură peste ele și 
rostesc textul unui descântec prin care își farmecă de frumuseţe; apoi scutură tare de trei ori 
pomul, spunând: „Sfinte Gheorghe, scutură-te peste mine!”, după care se îmbracă în cămașa de in 
sau de cânepă pregătită special și fug în casă, fără să fie văzute, pentru că altfel vraja își pierde 
puterea (COJOCARU, p. 192-193; PRESA). Fiind cel care a ucis balaurul, Sfântul Gheorghe este 
considerat a fi împotriva tuturor duhurilor rele și a vrăjitoarelor; în noaptea dinspre Sângiorz, sunt 
păzite comorile, adică oamenii pândesc să vadă din ce loc apar flăcări deasupra pământului, care 
indică faptul că acolo ar fi îngropaţi bani; este considerată data de la care începe anul pastoral; în 
ajunul acestei zile, se mulg vacile, ca să aibă lapte mult și bun, iar vasul se lasă afară peste noapte; 
în cinstea Sâgeorzului, se pun ramuri verzi, înfipte în brazde cu iarbă verde, la ușa casei, la poartă, 
la ușile diverselor acareturi din gospodăria omului, peste tot unde există vreo intrare, pentru a le 
feri de spiritele malefice; ciobanii se scoală în zori de zi și buciumă, ca să apere turmele de oi de 
vrăjile care le-ar putea face să piardă laptele, deoarece se spune că vrăjile pot avea putere doar 
până unde ajunge sunetul buciumului - Suceava; Sfântul Gheorghe a fost și el plugar și a lăsat 
oamenilor bucium de salcie, măceș (rug) și mesteacăn, ca să buciume la hotarele câmpurilor cu 
semănături, pentru a alunga strigoaiele de pe ele - Țara Oltului; ca să nu piardă laptele, vacilor li se 
face un mic orificiu într-un corn, unde se pune puţină pâine și sare, gaura fiind apoi astupată cu un 
dop de lemn - lași; în dimineaţa de ajun a zilei de 23 aprilie, femeile scot afară din casă ustensilele 
care servesc la ţesut, pentru a răsări soarele peste ele, considerând că astfel vor avea spor la lucru 
- Muntenia; se crede că, dacă ziua Sfântului Gheorghe cade într-o zi de post, atunci în acel an va fi 
pagubă în miei și vite - Suceava; brazde verzi și ramuri înmugurite se pun și pe pragurile caselor, pe 
stâlpii gardurilor, în semn că a venit primăvara - Muntenia; tot în zorii zilei, fetele seamănă 
busuioc, ținând sămânţa în gură, în credinţa că astfel busuiocul va crește frumos și va avea miros 
plăcut; nu se dă nimic din casă, pentru că ar însemna să se dea tot anul; gunoiul scos din casă în 
această zi se aruncă la rădăcina pomilor, ca să rodească bine; se face, la porţi, portiţe, ușile de la 
case și de la grajduri, semnul crucii, desenat cu păcură, ca să nu intre duhurile necurate - Suceava; 
dacă prăznuirea Sfântului Gheorghe cade într-o zi de post, se crede că, în acel an, vacile nu vor 
avea lapte - Vâlcea; se spune că acela care doarme în ziua de Sângiorz fură somnul mieilor și tot 
anul va fi somnoros - Dolj; Muntenia; Tecuci; Galaţi; Vrancea; Suceava; ca să fie sănătoase și 
frumoase tot anul și ca să nu le iasă pete pe faţă, fetele, femeile și chiar copiii se spală dimineaţa 
cu apă de rouă; altele se duc și se scaldă, ca să fie curate și ușoare peste an, precum lin este cursul 
apei; se mai duc la o apă, aducând cu ele pâine și sare, descântă în timp ce aruncă pâine și sare în 
apă, apoi iau apă, o aduc acasă și o pun între flori, după care se spală cu ea pe faţă, ca să fie 
drăguțe ca florile, apoi spală ușa casei, ca feciorii să vină după ele la fel cum umblă ușa, spală 
icoanele, pentru ca feciorii să se închine la ele, precum oamenii se închină la icoane; cei bolnavi se 
pot vindeca, dacă se tăvălesc prin rouă în zorii acestei zile; fetele sunt udate cu apă de către flăcăi, 

cea care scapă neudată fiind sărbătorită de către celelalte - Transilvania; cine se spală pe picioare 
în această zi, până la răsăritul soarelui, și apoi se mai scaldă de câteva ori în cursul zilei va fi 
sănătos tot anul - Bihor; se ung țâţele vacilor cu usturoi, ca vrăjitoarele să nu poată să le ia laptele; 
se unge cu leuștean ușile grajdului și ale cotețelor, iar în ferestre se pun spini împotriva strigoilor; 
cel ce are curajul să stea peste noapte sub o grapă cu colții de fier ar avea posibilitatea să-i vadă pe 
strigoi când vin și chiar ar putea să-i și apuce; de Sângiorz, se despart mieii de oi, iar laptele muls în 
această zi se dă săracilor; cerul se deschide în noaptea dinspre Sfântul Gheorghe, dându-se putere 
tuturor pomilor să înflorească - Tecuci; cine doarme în noaptea dinspre ziua Sfântului Gheorghe în 
ieslea boilor îi poate auzi vorbind între ei - Tecuci; nu este bine să se doarmă sub cerul liber, nici 
ziua și nici noaptea, pentru că până în această zi se crede că bat vânturi aducătoare de boli - lași; 
cine doarme de Sfântul Gheorghe ia somnul mieilor și va fi somnoros după aceea tot anul - Țara 
Oltului; tot în această zi, copiii, fetele, feciorii și chiar maturii se stropesc cu apă între ei, ca să fie 
sănătoși peste an, dar și pentru ca recoltele să fie bogate - Țara Oltului; este ziua în care se adună 
de pe câmp multe dintre buruienile (plante din flora spontană) din care se prepară leacuri 
împotriva unor boli - Tecuci; începând cu această zi și până în Duminica Rusaliilor, se tund oile; 
dacă un pom nu dă roade, i se face o gaură în trunchi, însoţind fapta cu ameninţarea că va fi tăiat, 
iar pomul va da roade - Vâlcea; de va fi rouă multă sau ceaţă, este semn că anul va fi mănos - lași 
(2. GOROVEI, p. 19; 22; 26; 32; 79; 49; 92; 111; 130; 140; 198; 201; 216; 236; 246; 254; 
GOLOPENȚIA, p. 145; 148; PRESA). În ajunul acestei zile, se serbează Mânecătoarea, când fetele se 
plimbă goale prin holdele pline de rouă, până la răsăritul soarelui, ca să fie sănătoase și frumoase; 
se împletește din mlădiţe verzi o stropitoare, numită împroor, apoi se aduce într-un vas nou apă 
curată de la un izvor sau de la râu, iar dimineaţa sunt stropiţi cu această apă gospodarii, vitele, 
casa și grajdul, gestul purtând denumirea de împroorare; în noaptea de Sângiorz, se păzesc 
comorile, fiindcă se crede că acum „joacă” banii care sunt îngropaţi în pământ; peste cei care ies 
primii cu plugul la arat se aruncă cu grâu, iar sămânţa rămasă nearuncată este dată săracilor; în 
Transilvania, feciorii tocmesc un lăutar și împreună se duc la pădure, unde îmbracă pe unul dintre 
ei în frunze de fag și îl pun călare pe un cal, apoi se întorc în sat, toți fiind înșiraţi după cel călare, 
luând fiecare casă la rând, jucând până ce gospodarul le dă bani sau vin, cei ai casei obișnuind să 
arunce cu apă peste cel îmbrăcat în frunze, care îl întruchipează pe Sângiorz; în Maramureș, vitele 
sunt afumate cu tămâie și li se ung ugerele cu usturoi; acum se despart mieii de oi, iar laptele muls 
se dă de pomană săracilor; se crede că nu este bine să se scalde cineva în lac, iaz, tău, pârâu etc. 
înainte de această zi (PRESA). În Giurgiu, Sfântul Gheorghe este considerat patronul orașului, unii 
specialiști explicând numele acestei localităţi ca venind din numele sfântului; despre el se crede că 
este stârpitorul balaurilor, al acelor ființe prin care sunt personificate iazurile, mlaștinile și orice 
altă umezeală excesivă (1. CĂLIN, p. 55). Serii simbolice: leuștean-pelin-boz; usturoi-găinaț-păcură; 
tuie-usturoi-topor-prag; flori-fir roșu-apă-răchită-iarbă; flori-pâine-sare-rouă; busuioc-ceară-unt; 
soare-flori-salcie-apă-sare-pâine; rouă-mătrăgună-năvalnic; apă-sare-pâine; apă-mălai-foc- 
descântec-prag. 

Moșii de Sân-Giorgiu. În Banat, este datina să se dea de pomană, pe la vecini și neamuri, ulcele noi 
pline cu lapte și caș, împreună cu un colac și o lumânare; sau se dau farfurii și blide; laptele de oi 
nu se dă de mâncare până în această zi, când întâi se dă de pomană și apoi mănâncă și cei ai casei 
lapte de oi; găletăresele vin de la stână cu ceva lapte pe fundul vaselor și îl dau zicând să aibă de 
10, 20, 50 de ori mai mult lapte la măsuratul acestuia; în Muntenia, se dă de pomană pentru cei 
morţi tot lapte; în Rădăuţi, se trimite de pomană o ulcică cu lapte dulce de vacă, fiert, un colac și o 
lumânare, care sunt duse de obicei la casele cu copii mici; sau se duc la cimitir, unde se așează o 
față de masă pe mormânt și acolo sunt împărţite diferite bucate celor sărmani (2. MARIAN, ||, p. 
311; 3. III, p. 248). Serie simbolică: lapte-caș-colac-lumânare. 

Urzicatul. Mai este datină ca, în faptul zilei de 23 aprilie și până la lăsatul serii, băieţi și copile, 
feciori și fete să meargă pândind și să se urzice unul pe celălalt; se crede că sprinten și iute, harnic 

și îndemânatic la lucru în tot anul acela nu poate fi decât cel care este urzicat în ziua Sfântului 
Gheorghe; obiceiul este întâlnit în Bihor, Transilvania, Muntenia și Suceava; în Năsăud, oamenii se 
bat cu urzici, unii se udă și cu apă și de asemenea se bea și vin; în Bihor, obiceiul este însoțit și de 
motivaţia că oamenii urzicaţi vor fi peste vară harnici, sprinteni, îndemânatici, dar și feriți de bube; 
unii mănâncă tot acum pește, ca să fie iuți ca peștele (2. MARIAN, II, p. 312). În Bihor, se spune că, 
la 23 aprilie, este ziua când se slobozesc izvoarele stăpânite de un balaur omorât de Sfântul 
Gheorghe; în aceeași zi există practici pentru păstrarea manei vacilor; bărbaţii aduc crengi de rug și 
măceș pe care le pun la poartă, la ferestre și la intrarea grajdurilor, ca „să nu ducă strigoii laptele 
de la vaci“; se mai spune că atunci când fată vaca nu este bine să se dea din casă timp de trei zile și 
nici să nu se primească nimic, atât timp cât vaca are colastră; tot atunci se înfige furca de fier în 
podeaua grajdului, ca să apere mana laptelui de strigoi; se mai obișnuiește udatul sau sângiorzitul 
fetelor, care are ca scop apărarea sănătății, fetele și băieţii udându-se reciproc, „ca să fie vara 
ploi”, „ca să nu-i mănânce râia sau puricii vara“; în alte sate, feciorii prind fetele și de duc la râu, 
unde le udă din plin (ROMAN, p. 4). 

25 aprilie - Sfântul Apostol și Evanghelist Marcu. În calendarul tradițional românesc, această zi 
este denumită „Marcu Boilor”; ziua este consacrată cornutelor, cu deosebire boilor, și se ține de 
către bărbaţi și femei prin abţinerea de la muncă, mai ales de la arat, ca să nu li se îmbolnăvească 
boii sau să se rănească din cauza purtării jugului, după cum se crede în Suceava, sau să fie atacați 
de fiarele sălbatice, după credinţa celor din Banat; în Suceava, se crede că, dacă se lucrează în 
această zi și mai ales dacă se ară, este mare păcat, vitele se îmbolnăvesc și se vindecă greu, uneori 
trebuind să fie sacrificate; se abțin de la muncă în special femeile, care o fac și pentru bărbaţi; 
singurul lucru permis, mai ales pentru proprietarii de oi, este strângerea vaselor de pe lângă 
fântâni sau de pe malul râurilor, unde au fost puse cu apă încă de la Sfântul Gheorghe, în credinţa 
că, de-a lungul anului, acestea vor fi tot așa pline cu lapte (2. MARIAN, II, p. 314). 


APUS v. ASFINȚIT. 


ARAMĂ 

Imediat după naștere, copilul este trecut prin toartele unei căldări de aramă, care nu va mai fi 
întrebuințată până la vârsta la care o va putea ridica singur de jos, în credinţa că viaţa copilului va 
număra mulţi ani și sănătatea lui va fi tare precum metalul din care este confecţionată căldarea - 
Muntenia (2. GOROVEI, p. 36). Când cineva visează obiecte din aramă (alamă) sau obiecte din orice 
alt metal înseamnă că norocul îi va aduce avuţii multe - Suceava (NOTE, Băncescu). 


ARAP 
Printre alte sensuri, cuvântul reprezintă și una dintre poreclele țiganilor; este cunoscută și varianta 
harap (ȘĂINEANU, |, p. 73). v. ȚIGAN. 


ARAT (A ARA) 

Înainte de a se ieși la arat, plugul este înconjurat de trei ori, cu tămâie aprinsă și busuioc, iar vitele 
ce urmează a fi înjugate sunt stropite cu apă sfinţită; în coarnele plugului sau ale vitelor se pun 
colaci, frământaţi din aluatul de la Crăciun sau din grâul secerat prima oară cu un an în urmă, în 
fiecare colac așezându-se și câte o lumânare aprinsă; în Transilvania, ieșirea prima dată cu plugul 
în câmp se numește „țiparea-ntâia” sau „ieșitul plugului” și se petrece fie la Sfântul Gheorghe, fie a 
doua zi după Paște; plugarul este cel dintâi care se scoală dimineaţa și, înainte de revărsatul 
zorilor, trage în câmp o brazdă, după care revine în sat odată cu primele raze de soare; tot în 
Transilvania, se ung coarnele vitelor cu usturoi, se stropesc cu apă sfinţită, se înconjoară carul în 
care este așezat plugul cu cărbuni aprinși și se stropește acesta cu agheasmă; în Vâlcea, se 
stropesc vitele, plugul și „săniuţa” pe care este așezat acesta cu agheasmă și se rostește „Tatăl 

Nostru”, după care se poate pleca la câmp; în Neamţ, se bagă în ogradă căruţa, se urcă în ea grapa, 
plugul și sapa, apoi se înconjoară atelajul cu cărbuni aprinși, de trei ori, după care se face semnul 
crucii; sau se pune grapa, plugul și sămânţa pentru semănat în car, gospodina înconjoară carul de 
trei ori, purtând tămâie aprinsă, o pâine și un vas cu apă, în credinţa că focul și tămâia sunt 
căldura, apa este ploaia, iar pâinea este rodul și belșugul; în Munţii Apuseni, gospodina face 
pogace proaspete, stropește apoi boii cu apă sfinţită, iar gospodarul trage două brazde în curte, 
după care, înainte de a începe să o tragă pe a treia, pune câte o pogace pe coarnele plugului, iar 
din pogacea cea mai mare rupe firimituri și le aruncă peste plug, după care se așează și mănâncă 
din ceea ce a rămas din ultima pogace; cel care iese primul la arat trebuie să fie cel mai harnic 
gospodar din sat, pentru că se crede că el este cu noroc și duce astfel mana și norocul și în câmp - 
Hunedoara (2. CHELCEA, p. 323-325). v. PLUGUȘORUL. 


ARBORE v. POM. 


ARC 

În sensul de armă primitivă, folosită la aruncarea săgeţilor (ȘĂINEANU, II, p. 75). Arcul eroilor din 
basmale românești este unul exemplar și totodată o armă sacră, pentru că este primită în dar de la 
Sfânta Vineri; în același timp, arcul este utilizat, tot în basme, și ca oracol al destinului, atunci când 
împăratul îi pune pe cei trei fii ai săi să tragă în sus câte o săgeată, ursita fiecăruia urmând să fie 
aflată după locurile unde se vor înfige săgețile; în directă legătură cu aceste semnificaţii, arcul 
apare și în „legendele de întemeiere” ale diferitelor țări în epoca medievală, precum și în cele în 
care se narează despre metoda de alegere a locului de amplasare a lăcașurilor monastice (2. 
KERNBACH, p. 307). 


ARDEI (Capsicum annuum - DLRM, p. 40) 

În seara de ajun a Bobotezei (5/6 ianuarie), sub mai multe farfurii se pun diferite obiecte, fiecare 
având altă semnificaţie; astfel, flăcăul care indică farfuria sub care se află un ardei se crede că va 
lua de soţie o fată „iute”; se repetă de trei ori procedeul, pentru conturarea unui profil moral și 
fizic mai complex al viitoarei soţii (2. MARIAN, |, p. 141). 


ARGINT 

Cine aude pentru prima oară tunetul, primăvara, să ia un obiect din argint și să se bată ușor cu el 
în frunte, ca să fie sănătos și curat ca argintul peste tot anul - Dolj (2. GOROVEI, p. 233). În prima 
scaldă a copilului se pun bani din argint care înseamnă viaţă curată (2. CHELCEA, p. 10). În Ialomiţa, 
în prima scaldă a copilului nou-născut se pun bani de argint, ca să aibă noroc în viaţă, să fie frumos 
și tare ca argintul; se crede că este bine ca omul să poarte o bijuterie din argint, ca să aibă noroc 
(PRESA). 


ARGINT-VIU v. MERCUR. 
ARHANGHEL 
Colac pentru pomană, colăcei (ȘĂINEANU, II, p. 78). v. COLAC; ÎNGER. 


ARICI (Erinaceus europaeus - DLRM, p. 42) 

În ansamblul mitologiei populare românești, ariciul reprezintă animalul prin excelenţă cosmogonic, 
de aici provenindu-i prestigiul și autoritatea; nici o altă vietate din bestiarul folcloric nu este atât 
de intim, atât de profund legată de momentele decisive ale facerii dintâi a lumii, pentru că „ela 
urzit pământul“, „oamenii nu-l omoară, că e de când cu urzirea pământului”, „e păcat să omori 
ariciul, pentru că el a urzit pământul sau l-a măsurat”, „ariciul a urzit pământul împreună cu 
Dumnezeu”, „ariciul la o casă e cu noroc“; atributul fundamental al ariciului este acela de 

meșteșugar demiurgic, de făurar, în ipostaza cea mai „tehnică” a acestui cuvânt; actele prin care 
ariciul se manifestă în facerea lumii sunt acelea de a măsura, a concepe și a clădi întregul pământ, 
după un „plan” bazat pe ideea de echilibru, ritm, funcţionalitate; creaţia lui nu este una stihială, 
oarbă, ci una limpede, profund rațională și cu adevărat demiurgică; atributele sale îl conectează la 
arhetipul mitologic al eroului civilizator; cu asemenea funcţie, ariciul este întâlnit numai în vechea 
mitologie iraniană, unde apare ca inventator al focului, ca sfătuitor al oamenilor, ca păstrător al 
tainelor legate de tehnicile muncii agrare; el se prelungește în cultura greacă, unde este considerat 
ca fiind cel mai știutor dintre toate vieţuitoarele; el nu este doar meșteșugar, ci și demiurg, posedă 
nu doar înţelepciune, ci și omniscienţă, nu are termen de comparaţie în nici una din mitologiile 
vecine, este specific românească, fără precedent și etimon în cultura și simbolica greco-romană și 
chiar indo-europeană; figura lui s-ar putea să fie un element de substrat, o urmă din mai ample și 
mai complexe mituri străvechi, care povesteau faptele unei mari divinități chtoniene, creatoare de 
lume și făuritoare de legi; este, în mod evident o fiinţă demiurgică; puterea sa creatoare se 
manifestă prin faptă, sau prin cuvânt (sfat); ariciul face lumea și știe cum trebuie făcută aceasta; 
dar el nu o face niciodată singur, ci împreună cu Dumnezeu, sistemul culturii populare întâlnindu- 
se cu cel creștin, având loc întrepătrunderea lor; ariciul este factorul activ, este cel care face și 
desface ițele cosmogoniei; deci el este demiurgul real, cel care cunoaște și făptuiește, chiar dacă, 
în poveste, el este prezentat ca „ajutător” al lui Dumnezeu; apare în două ipostaze principale: el 
este fie cauza erorii cosmogonice, fie remediul ei; atunci când greșește zidirea lumii, ariciul o face 
fie din neatenţie, fie din șiretenie, din dorinţa lui de a-l păcăli pe Dumnezeu; atunci când 
corectează eroarea cosmogonică, el acționează fie printr-un sfat înțelept, fie printr-o faptă 
concretă; prin dorinţa sa de a face mai mult pământ și apoi prin puterea sa de a-l stăpâni și 
modela, ariciul se dovedește a fi o ființă mitologică profund telurică; el își exercită puterea 
creatoare peste pământ (face mai mult pământ) și pe sub pământ (se bagă dedesubt, încrețindu-l 
și făurind munţii, văile, dealurile, râpele); pământul de la începuturile lumii este drept și neted și 
nu poate reţine apa și nici nu o poate conduce, din care cauză el este un pământ sterp, uscat, arid 
și nefolositor omului; născând formele de relief, ariciul face posibilă, în plan mitologic, însăși viața, 
mișcarea, transformarea lumii; ceea ce era unitar, monoton și indistinct devine acum variabil, 
bogat, dinamic; formele de relief semnifică astfel multiplicitatea și diferenţa; lumea creată iniţial 
de către Demiurg numai pe două dimensiuni (lungimea și lățimea) câștigă, prin acţiunea creatoare 
a ariciului, o a treia dimensiune, verticalitatea (înălțimea și implicit adâncimea); rostul cosmogonic 
al ariciului este acela de a găsi un echilibru între contraste, între cer și pământ, între pământ și 
apă, între pământul neted și pământul frământat de forme de relief; ariciului deci îi revine rolul 
deosebit de important de a stabili ritmurile din natură; el creează, într-un anume sens, „plaiul 
mioritic”, adică această permanentă succesiune de planuri ascendente și descendente; deci, mai 
mult decât Dumnezeu, el este creatorul lumii, care abia de acum capătă o formă dinamică, 
contradictorie și tot el pune bazele vieţii, aducând apa la suprafaţă; el nu refuză, în principiu, să 
ofere soluţia și nici nu se manifestă ca un dușman fățiș al Demiurgului; acest ghemotoc viu, care se 
face și desface, se întinde și se strânge, funcţionează, în credinţele tradiționale românești, ca un 
regulator al ritmurilor firii; el mediază între pământ și apă, între spaţiul întins și cel unduit, între 
arid și fertil, între suprafață și adâncime; „Arici, pogonici, /Du-te la moară și te-nsoară/Și ia fata lui 
Nicoară, /Cu cercei de ghiocei, /Cu căruța Radului/$i caii-mpăratului!”, epitetul „pogonici” făcând 
aluzie la „pogoanele” pe care ariciul le-a măsurat, în momentul cosmogoniei, pentru a vedea dacă 
pământul încape sau nu sub bolta cerului; deci lumea făurită de arici este una dinamică, 
mișcătoare, în opoziție cu aceea a Demiurgului, ternă, prin activitatea sa el mediind și între alte 
opoziții (plan/unduit, lumină/întuneric/, uscat/umed, uniform/diferenţiat/, steril/fertil); deci, în 
general, ariciul mediază între natură și cultură, fiind un simbol al priceperii meșteșugărești și al 
înțelepciunii, al rațiunii și al cugetării; în cosmogonie îndeosebi, Demiurgul se mișcă numai pe 
orizontală, pe verticală și mai ales în adânc urcând și coborând numai două animale, ariciul și 

broasca; primul coboară sub pământ și-l ridică, formând munţii și văile, în timp ce al doilea se 
scufundă în ape și scoate de acolo pământul; ariciul și broasca își corespund astfel precum doi poli 
ai aceleiași axe, ei reprezentând singurele vieţuitoare demiurgice care urcă și coboară, deci care 
domină verticalitatea; alte legende ne arată că ariciul este, în același timp, un operator binar și 
între zi și noapte: „Și ca să fie văstrată ziua cu noaptea, Dumnezeu a luat un ghem de aţă albă și 
neagră, să le răsucească și să facă numai unul și după acela să depene ziua și noaptea; la treaba 
asta a luat tot pe arici“; în multe alte legende, ariciul apare asociat cu soarele, care vine ca 
mesager al lui Dumnezeu, sau îl ajută să răstoarne pământul, în general el conotând sensul de 
lumină; ca orice divinitate telurică, ariciul este un stăpân (și paznic) al tainelor și bogățiilor 
pământului; spre deosebire de șarpe (care păzește comorile oamenilor ascunse în pământ), ariciul 
păstrează cu strășnicie secretul unui rod „natura!” al pământului; este vorba de o plantă magică, 
având putere asupra vieţii și morţii, asupra bolilor și oamenilor, asupra produselor „tehnice” 
create de oameni, de planta care asigură omniscienţa și chiar harul de a pătrunde prin „ușile 
Raiului”; pentru ajutorul dat Demiurgului, ariciul a fost blagoslovit astfel: „Oriunde te va închide, tu 
vei putea deschide”, primind în dar „iarba fiarelor”, cu ajutorul căreia el poate descuia orice lacăt și 
orice încuietoare (COMAN, |, p. 78-81; 84-86; 88-94; 121; 140; VLĂDUȚESCU, p. 219-221). Se crede 
că este păcat ca ariciul să fie omorât, pentru că el a urzit sau a măsurat pământul - Ilfov; pentru a 
scăpa de friguri, este bine ca omul bolnav să fie afumat cu arici - Galaţi; grăsimea de arici este 
bună pentru vindecarea reumatismului - Neamţ; ca să le crească părul lung, fetele se ung cu 
untură de arici - Suceava; pentru ca vacile să nu fie mușcate de șerpi, trebuie să fie spălate cu piele 
de arici - Suceava (2. GOROVEI, p. 12; 188; 247). v. BROASCĂ. 


ARIN (NEGRU) (A/nus glutinosa - DLRM, p. 42) 

Specie de arbore cu lemnul ușor, moale, preferat la amenajarea iazurilor, stăvilarelor și 
„scaunelor“ pentru roţile morilor de apă, la acoperișurile și ghizdurile (colacul) fântânilor. În unele 
sate, se crede că nu este bine să fie scăldaţi copiii în albii (covățele) din arin negru, pentru că își vor 
duce viaţa mai mult prin străini când vor fi mari (BALASZ, II, p. 40). În Banat, fetiţele care umblă cu 
„păpăruga" sunt înveșmântate cu frunze de arin (2. LARIONESCU, p. 285). 


ARIPA SATANEI v. AVESTIȚA. 


ARIPĂ 

Femeia gravidă să nu mănânce aripi de pasăre, pentru că pruncul ei nu va sta înfășat, va da 
permanent din mâini și din picioare, de parcă ar vrea să zboare - Galaţi; Suceava (2. GOROVEI, p. 
13). 


ARMĂ 

Armele simbolizează pe june (tânăr) sau pe voinic; de aceea ele sunt însoţite, în folclorul 
românesc, de atributul voinicești, termenul voinic însemnând, mai demult, ostaș, adică persoana 
capabilă să le poarte și să le folosească (HERSENI, p. 190; 244). Dacă plumbul sau cositorul (care 
singure nu dezvoltă conotaţii simbolice în acest context), turnate în apă neîncepută, se solidifică 
sub formă de suliță, sabie sau pușcă, în timpul practicilor ocazionate de Vergel, când fetele caută 
să-și afle viitorul soț, atunci e semn că acesta va fi soldat - Transilvania; Muntenia; Moldova; 
Bucovina (2. MARIAN, |, p. 54). În Suceava, se crede că voinicii, haiducii, luptătorii în general care 
visează că li s-a sfărâmat buzduganul, le-a ruginit pușca, li s-a rupt sabia sau că au pierdut unele 
piese de la pistoale primesc astfel prevestirea că vor cădea în mâna prigonitorilor lor (3. MARIAN, 
III, p. 12). 

ARMEAN 

Se crede că armeanul face parte dintr-o nație spurcată, pentru că, în ţara lui, sunt tăiate animale și 

oameni, ale căror trupuri sunt aruncate apoi în prăpăstii, ca hrană pentru balauri, care, în schimbul 
acestor ofrande, le fac și le dau pietre scumpe - Galaţi (2. GO-ROVEI, p. 13). v. BALAUR. 


ARMINDEN 
Numele popular al zilei de 1 mai; în Transilvania și Moldova, cu acest termen se numesc și ramurile 
înverzite care se așează, în ziua de 1 mai, în faţa caselor (ȘĂINEANU, II, 83). v. MAI. 


ARNICI 
Se crede că nu este bine ca femeia gravidă să bage în sân arnici roșu, pentru că, la naștere, copilul 
său va avea neapărat pe trup o pată roșie - Vâlcea (2. GOROVEI, p. 13). 


ARȘIC v. ARTICULAȚIE 


ARTICULAȚIE 

În zona Neamţ, se crede că norocul fiecărui copil se cunoaște după rezultatul jocului cu arșice 
(MUȘLEA, p. 405). Pretutindeni se crede că, dacă îţi trosnesc încheieturile, se strică vremea (NOTE, 
Antonescu; Băncescu). 


ARUNCARE (A ARUNCA) 

Aruncarea în aer (în sus) este privită astăzi ca un joc copilăresc, sau care incumbă bucuria unui 
grup de oameni (familie, echipă sportivă, colectiv de muncă) la vreo aniversare sau cu prilejul 
obţinerii unui rezultat sau succes notabil; cercetătorii concluzionează de pildă că „aruncarea 
junilor în cergă”, în satele din Țara Oltului, constituie, ca și la junii din Șcheii Brașovului, un rit de 
primire, de inițiere, și atât timp cât acest sens nu s-a alterat, este probabil că odinioară numai 
novicii erau aruncaţi; pledează pentru această presupunere și faptul că junii brașoveni practică 
obiceiul în cerc restrâns, într-una din seri, acasă la vătaf, ca și cum ar fi ceva secret, și numai cei 
care, lipsind, n-au fost aruncați acolo, vor fi aruncaţi, ca pedeapsă, a doua zi, în public; ideea de 
pedeapsă este subliniată încă de acum mai bine de 220 de ani, într-o lucrare a lui Fr. ]. Sulzer 
(„Geschichte des transalpinischen Dacien”, Wien, 1781), care, referindu-se la călușerii 
transilvăneni, precizează că aceștia puteau juca cu fetele, datoare să plătească acestora o sumă de 
bani; pedeapsa, când fata se sustrăgea îndatoririi, era aruncarea sa în aer, cu ajutorul unui ţol; 
aruncarea feciorilor în cergă sau strai are loc în după-amiaza zilei Anului Nou, obicei la care asistă 
întreaga colectivitate, adunată în centrul satului; ceremonialul debutează cu un joc-două, de 
regulă Fecioreasca și Învârtita, la care participă numai cei din ceata de flăcăi; se aduce apoi un 
strai, aparţinând gazdei cetașilor, pe care o ţin de margini mai mulţi bărbaţi de curând căsătoriţi; 
aceștia aruncă în sus cu ajutorul straiului pe feciorul așezat în mijlocul ţesăturii, cu picioarele 
strânse sub el; se începe cu vătaful mare, apoi se continuă ierarhic cu ceilalţi componenți ai cetei, 
practica extinzându-se și asupra autorităţilor satului; de remarcat că feciorul este „scos” din strai 
de o fată, contra unei sume de bani, anunţată asistenţei (GANGOLEA, p. 14-15; NOTE, Antonescu). 
La numirea vătafului, la cetele din Țara Oltului, mai mulţi juni îl prind pe acesta fără de veste și îl 
ridică în sus de trei ori, strigând „Să trăiască”, la fel procedându-se și cu cei doi armași ai cetei; 
cetele obișnuite de feciori, cum sunt cele din Țara Oltului, practică aruncarea în cergă în ziua de 
Anul Nou, când este aruncat fiecare fecior din ceată și uneori fetele îi răscumpără; aruncatul 
debutează cu vătaful, apoi ceilalţi membri ai cetei; în Olt, la jocul cu pietricelele, copilul care a 
pierdut la joc este pus să-și caute pietrele; când le găsește, le aruncă în sus cât poate și zice: „Atâta 
să dea Dumnezeu să-mi crească bucatele la vară, cât arunc eu pietrele”; copiii din Mehedinţi 
urinează în nisip din care fac un fel de noroi pe care îl aruncă cât pot de sus strigând: „Atâta să 
crească porumbii mei” (MUȘLEA, II, p. 47; 93-94; 406). În Bihor, spre sfârșitul petrecerii de Crăciun, 
în cea de a treia noapte, se face dansul „Hurdăului”; se varsă vinul dintr-un butoi, se scoate vasul 

afară și se joacă în jurul lui o horă; în semn de mulţumire pentru organizatori, sătenii îl aruncă în 
sus, de trei ori, pe birău și pe bor-birău (adjunctul); feciorii care urmează a se căsători în anul ce 
vine sunt și ei aruncaţi de trei ori în sus, semn că nu vor mai fi în ceata feciorilor; același ritual se 
face și cu cel care a intrat de curând în rândul bărbaţilor (ROMAN, p. 4). Aruncarea crucii în apă, la 
Bobotează, este gestul sacralizării stihiei-apă, rit imperial, venit în România din Bizanţ, dar, ca rit 
popular, sfinţirea apei este generală (BUHOCIU, p. 84). În fine, forme simbolice de prosperitate 
sunt conţinute și în gestul de a arunca boabe și seminţe asupra tinerilor căsătoriţi, la ieșirea lor din 
biserică, după oficierea cununiei religioase; în mediul urban contemporan, acest gest este 
practicat cu prilejul oricărui eveniment festiv, boabele fiind înlocuite cu confeti (ADĂSCĂLIȚEI, p. 
147; NOTE, Antonescu). 


ARVUNĂ 

Sumă de bani dată anticipat drept garanţie pentru încheierea unui contract de vânzare-cumpărare 
(ȘĂINEANU, II, p. 86). Se crede că nu va avea noroc la ceea ce a vrut iniţial să vândă acela care se 
răzgândește și întoarce arvuna înapoi - Tecuci (2. GOROVEI, p. 13). Se spune căpară (a căpări) atât 
pentru arvuna dată la cumpărarea unei vite, cât și la logodnă („am căpărit fata”) - Banat (NOTE, 
Antonescu). 


ASFINȚIT 

Moment al zilei care înseamnă sfârșitul ei și începutul odihnei Soarelui (12. GHINOIU, p. 5). Apusul 
de soare este un moment încărcat de puterile nefaste ale nopţii ce vine, în opoziţie cu acela al 
zorilor, tot așa după cum miezul-nopţii este pus faţă în faţă cu cel al amiezii, dar mai favorabil 
omului; în acest context, Zorile de seară (melodie ce se cântă numai la mort) sunt cântate de o 
ceată de trei bătrâne, care trebuie să stea în picioare, cu faţa spre apus, momentul performării 
fiind imediat după asfinţitul soarelui (BUHOCIU, p. 18; 402). Este semn de ploaie când se arată 
„geană” la răsărit și nori la asfinţit - Tecuci; și tot ploaie se prevestește, când fulgeră spre apus - 
Bucovina (2. GOROVEI, p. 266-267). 


ASIN v. MĂGAR. 
ASTRU v. STEA 


AȘTEAPTĂ (Sfântul) 
Numele unui sfânt imaginar, întâlnit în expresia „la Sfântul Așteaptă”, cu sensul de „la calendele 
grecești”, adică niciodată; sinonim cu expresia franceză „ă la Saint-Jamais” (ȘĂINEANU, |, p. 16). 


ATINGERE (A ATINGE) 

Este vorba de atingerea rituală, în cadrul nunţii, la așa-numita procesiune a „schimburilor”, 
mireasa trebuind să atingă „darurile”, fiind acest gest un simbol de acceptare; totodată, ea trebuie 
să atingă și „darurile” făcute mirelui, ca un gest prin care se stabilește fluxul vital unificator dintre 
cei doi tineri și, implicit, dintre cele două familii (ȘEULEANU, p. 164). 


AŢĂ v. FIR 

AUGUST (Augustru, Agust, Ogust, Măsălari, Gustar, Gustea, Secerar) 

Conform decretului dat de Mihail Comneanul, la 1166, este interzisă orice fel de muncă în zilele de 
6 august (Schimbarea la față a Domnului nostru lisus Hristos), 9 august (Sfântul Apostol Matia), 21 


august (Sfântul Apostol Tadeu), 25 august (Aducerea moaștelor Sfântului Apostol Bartolomeu) și 
29 august (Tăierea capului Sfântului loan Botezătorul; de asemenea, se indică ziua de 31 august 

(Așezarea brâului maicii Domnului în raclă) sărbătoare religioasă în care sunt permise totuși unele 
munci, fără să se menţioneze care dintre munci sunt acceptate, ceea ce, probabil, este lăsat la 
nivelul credințelor stabilite în cadrul comunităţilor rurale; de menţionat că aceeași prăznuire este 
fixată, în calendarul creștin ortodox, și în ziua de 2 iulie, cu același regim de interdicție pentru 
unele munci; conform însă circularei Episcopului ortodox Ghedeon Nichitici, emisă la 6 decembrie 
1786, la Sibiu, în urma voinţei lui Franz losef, numărul sărbătorilor care se ţin în această lună se 
reduce la zilele de 6 august și 15 august - Adormirea Născătoarei de Dumnezeu, Fecioara Maria 
(GRAMA, p. 69-71). 

1 august — Închinarea sau Scoaterea Sfintei Cruci; Sfinţii 7 Mucenici Macabei (Sfântul Macavei, 
spune poporul); Ziua Ursului; se crede că această zi provine de la faptul că acum încep să coboare 
vitele de la munte și urșii, nemaiavând hrană, vin prin sate și mănâncă porumbul; începe perioada 
de împerechere a urșilor; cine îl cinstește pe urs nu-i vor fi mâncate de acest animal stupii și vitele 
(1. OLTEANU, p. 352). Nu se muncește, ca să nu omoare ursul vitele oamenilor aflate la munte 
(CLOPOTIVA, p. 450). Ursul „se împuiază” și încetează de a se mai scălda în apele râurilor (12. 
GHINOIU, p. 89). Se adună balega vitelor din această zi, se usucă și se păstrează, crezându-se că 
este bună să se afume cu ea când vitele și oamenii suferă de vreo boală sau când vreun om are o 
spaimă - Suceava (2. GOROVEI, p. 15). 

6 august — Schimbarea la Faţă a Domnului (Pobrejen; Pobrejeni; Pobrejanie; Pobrejenie; 
Obrejenie). Natura începe să-și schimbe înfățișarea, frunzele se ofilesc, berzele se pregătesc de 
plecare (ca și celelalte păsări călătoare), șerpii și șopârlele (în fapt, toate târâtoarele) intră în 
pământ pentru hibernare; fetele nu trebuie să se spele pe cap în această zi, pentru că nu le mai 
crește părul; cei care se ceartă astăzi se vor dușmăni până la sfârșitul anului (PRESA). Se crede că, 
din această zi, frunzele copacilor încetează să mai crească, la fel și iarba câmpurilor - Suceava; nu 
este bine să fie ocărât nimeni, fiindcă omul certat în această zi va fi tot restul anului admonestat - 
Moldova; Suceava; zi interzisă pentru scăldatul în râuri, pentru că se crede că în această zi vin 
cerbii de se scaldă și urinează în apă, ca să o răcească - Muntenia (2. GOROVEI, p. 11; 47; 201). Se 
crede că, în această zi, se închide pământul pentru șerpi și șopârle, iar cele care nu intră în pământ 
trebuie omorâte, ca să nu se transforme în zmei; plantele încep să se usuce, frunzele încep „să se 
probejenească”, adică să se îngălbenească, iarba este coaptă, berzele și rândunelele se pregătesc 
de plecare; se dă dezlegare la mâncatul strugurilor, nu înainte de a fi slujiţi la biserică și a face 
pomană din primii ciorchini culeși; oamenii nu trebuie să se certe între ei, ci să se împace, pentru 
că altfel rămân dușmani tot anul; copiilor li se cere să fie cuminţi, ca să nu atragă asupra lor ocara 
părinţilor, care s-ar manifesta pe durata întregului an; pentru a avea noroc, fetele trebuie să se 
spele pe cap cu o zi înainte și nicidecum la Probejenie, care trebuie să le găsească părul curat, 
pentru că altfel nu le mai crește (3. MARIAN, III, p. 251; 12. GHINOIU, p. 99; BOGDAN, p. 85; 
CĂRĂBIȘ, p. 37; PRESA). Sărbătoarea Obrejeniilor este considerată hotar dintre vară și toamnă - 
Teleorman (CRISTEA, p. 52). 

15 august — Adormirea Maicii Domnului (Sfânta Maria Mare). Veșnica sa feciorie este replica și 
pilda veșniciei tinereţii (întineririi, înfloririi) naturii; puritatea feciorelnică (starea florală) este prin 
definiţie vegetală, iar maternalitatea semnifică aceeași regenerare vegetală, înverzirea exaltată din 
primăvară și până în toamnă; toţi cercetătorii observă cu predilecție că fecunditatea miraculoasă a 
Fecioarei reprezintă miracolul de principiu al fecundității naturale; mai puţin s-a remarcat însă și 
faptul că fecunditatea sa privilegiată constituie simbolul privilegiului fecundității; pentru acest din 
urmă aspect, s-a impus în conștiința populară chipul Sfintei Maria, nu pentru veridicitatea 
mitologică a portretului său; mai mult, ea s-a impus atât de puternic veneraţiei în calitatea sa de 
ocrotitoare maternală, de Mamă universală; rugăciunile adresate ei invocă acea „miluire” și 
mijlocire, care înseamnă purtare de grijă, ocrotire, asistenţă și prezenţă în problemele vieţii 
cotidiene; slujbele săvârșite în această zi în bisericile creștin-ortodoxe au o importanţă deosebită, 
pentru că Maica Domnului este considerată nădejdea celor necăjiţi, ocrotitoarea orfanilor, sprijinul 

bătrânilor și Mama tuturor; se face pomană pentru sănătate de către cei suferinzi sau de către 
rudele acestora; se crede că ruga făcută cu credinţă deosebită poate izbăvi de orice necaz și 
suferinţă; în această zi, cerurile sunt deschise, iar rugăciunile se înalță către cer ca niște ruguri de 
foc; se mai spune că, de Praznicul Adormirii Maicii Domnului, cerbii trec prin apă, semn că vara s-a 
terminat; începând din această zi, conform tradiţiei, nu mai este permis scăldatul (PRESA). În unele 
texte folclorice românești, Sfânta Maria Mare stă la masă cu Sfânta Maria Mică și cu Maica 
Domnului, asemenea confuzii fiind similare cu acelea care se fac între Sfânta Maria, Sfânta 
Duminică, Sfânta Vineri și Sfânta Miercuri, care toate par a fi vechi mame silvestre, ocrotitoare a 
sălbăticiunilor, dacă nu chiar aceeași veche mamă a codrului (HERSENI, p. 206). Sărbătoarea este 
așteptată și prăznuită ca și cele ale Crăciunului și Paștelui - Teleorman (CRISTEA, p. 52). Semănatul 
grâului de toamnă se face între cele două Sântămării, adică între 15 august și 8 septembrie, de 
unde și sfatul: „Toamna să semeni în praf, iar primăvara în noroi”, ceea ce înseamnă că este bine 
ca însămânţarea păioaselor (grâu, orz, secară etc. ) să se facă timpuriu (12. GHINOIU, p. 211). 
Tradiția spune că, la moartea maicii Domnului, durerea naturii a fost așa de mare, încât s-au 
îngălbenit frunzele și au început să cadă; sunt primele semne ale toamnei; acum sunt angajaţi 
pândarii la vii și se coboară oile din munte; babele adună buruieni pentru descântecele de 
dragoste; în această zi nu este bine să se meargă cu spatele, pentru că râde diavolul și plânge 
Maica Domnului; la biserică, se sfinţesc roadele pământului, se dau de pomană struguri și faguri de 
miere; fetele și feciorii spală icoana Sfintei Marii cu busuioc, pentru a avea parte de dragoste; dacă 
în această zi este senin, poamele se vor coace bine (PRESA). 

28 august — Cuviosul Moise Etiopianul. Începe coborârea oilor din munte și se face ultima nedee - 
Ținutul Pădurenilor (RAZBA, p. 16). 

29 august — Tăierea Capului Sfântului Prooroc loan Botezătorul. Legenda spune că, de teamă să 
nu păcătuiască, Sfântul loan și-a tăiat singur capul și și-a pus în loc un cap de oaie, deoarece o 
femeie frumoasă se îndrăgostise de el; de aceea, în această zi nu este permis să se taie nimic cu 
cuțitul, ci totul se rupe cu mâna, și nici nu se lucrează cu obiecte ascuţite, mai ales cei care se 
ocupă cu prelucrarea lemnului se abțin să lucreze, deoarece ar trebui să mânuiască joagăre, 
topoare, securi, barde, fierăstraie etc. ; nu se toacă și nu se mănâncă varză, pentru că „sfântul de 
șapte ori i s-a tăiat capul ca pe varză și iarăși a înviat”; de asemenea, nu se consumă mere, pere, 
nuci, usturoi, adică orice fructe sau legume care au formă rotundă; pedeapsa pentru cei care 
încalcă interdicția este posibila îmbolnăvire de friguri și alte boli; nu se bea vin roșu și nu se 
mănâncă legume de culoare roșie, care amintesc de culoarea sângelui; se postește pentru 
vindecarea de boli, dar se postește de către tot creștinul indiferent în ce zi ar cădea; femeile 
chefuiesc fără bărbaţi, considerând că astăzi este „ziua în care sunt la fel de mari ca și ei” (PRESA). 
În această zi, să nu se taie nimic, fiind pericol de îmbolnăvire de friguri pentru cel care o face - 
Muntenia (2. GOROVEI, p. 93). 


AUR 

Se crede că obiectele din aur au virtuți magice; magia culorilor, începând cu aceea a aurului, 
funcţionează la toate nivelurile culturii și civilizaţiei crescătorilor de vite; în ceea ce privește 
culoarea aurului, ea indică pe omul cu har, în cazul ciobanilor pe cei de „viță de domn” sau în 
situaţia să fie domn; lumina de aur, constantă a culturii animaliere pretutindeni la indo-europeni, 
ce emană din turme, cirezi și herghelii, aureolează și pe păstori, ceea ce nu uită nici o variantă 
folclorică să sublinieze; aurul și lumina de aur imprimată pe corp este semn ceresc de putere și 
avuţie, calitate ce aparţine de drept, în vechea Scandinavie sau în lran, regelui; pentru scandinavi, 
cuvântul fE=bogăţie înseamnă vite (BUHOCIU, p. 304; 310; 322; 343). La logodnă, în cadrul 
schimburilor de daruri, viitorul mire îi oferă fetei un ban de aur, metal solar și masculin (EVSEEV, p. 
188). Penele (ale unor păsări) sunt din aur, metal preţios și strălucitor, simbolizând soarele (12. 
GHINOIU, p. 72). Poporul zice că aurul ar fi ochiul diavolului, pe care i l-a scos, plesnind din bici, 

Sfântul Ilie și de atunci a rămas pe pământ - Prahova (2. GOROVEI, p. 14). Dintre toate metalele, 
aurul este cel mai bun protector împotriva deochiului (PRESA). 


AUȘEL v. PITULICE. 


AUTOMOBIL 
Este semn de moarte pentru cel care se visează într-un automobil din care nu poate să coboare - 
Gorj (SANDA, p. 45-46). 


AVESTIȚA 

Numele popular dat strigoaicelor, cărora li se mai spune și Aripa Satanei; se crede că Avestiţa 
sugrumă pruncii în pântecele mamelor sau imediat după nașterea acestora; numele derivă din 
avesta, termen colectiv care nominalizează cărţile sacre ale vechilor perși, atribuite lui Zoroastru 
(ȘĂINEANU, |, p. 17). v. BABA-COAJA. 

B 


BABA-COAJA 

Baba-Coaja este un spirit rău, care omoară copiii nebotezaţi; ea are un picior de fier, unghii de 
aramă la degetele mâinilor și un nas lung din sticlă - Transilvania (3. MARIAN, II, p. 26). Pentru 
românii din Transilvania, ea este împărăteasa strigoaicelor, un fel de Avestiţa (ȘĂINEANU, |, p. 19). 


BABA-DOCHIA 
Personaj feminin prezent în legende, având un caracter răutăcios, răspunzătoare pentru zilele 
nestatornice și vijelioase de la începutul lunii martie (ȘĂINEANU, |, p. 19). v. MARTIE. 


BABA-NOVAC 

Haiduc (1560-1601), căpitan în armata lui Mihai Viteazul; a fost condamnat, jupuit și ars de viu de 
către nobilii maghiari, la Cluj; devine personaj în cântecele bătrânești, unde îl întâlnim și sub 
numele de Novac și Troianul; numele Novac, folosit ca substantiv comun la plural (novaci), 
identifică, în legendele tradiţionale, niște fiinţe fabuloase uriașe (ȘĂINEANU, |, p. 19; 210; PRESĂ). 


BABELE v. ZI. 


BAL 

Petrecere nocturnă însoţită de dans (ȘĂINEANU, II, p. 118). Cine se visează la un bal înseamnă că 
va fi disprețuit; dacă se visează că participă la un bal mascat e semn că va fi înșelat - Suceava 
(NOTE, Băncescu). 


BALAUR 

Este un monstru fantastic, imaginat în formă de șarpe, cu unul sau mai multe capete, adesea 
înaripat (3. GOROVEI, p. 489). Pentru pitorescul și limbajul ei, trebuie reprodusă relatarea unui 
locuitor al Țării Hațegului: „Balaurii sunt niște șerpi, care nouă ani nu au fost văzuţi de nimeni, nici 
de oameni, nici de vite, de nimic; la împlinirea acestor nouă ani, numai în trei zile se fac cât o bârnă 
de groși; și se duce, șarpele prefăcut în balaur, și se bagă în câte un tău fără fund; când ies din tău, 
balaurii umblă pe sus, ca nourii, mai ales când e vremea învrăjbită; ei ies din tău și își fac aripi din 
nouri și vin și pă sate; câteodată îi văd și oamenii; dar oamenii, când văd nourii fierbând, se duc în 
casă și aprind lumânare de la Ziua Crucii, aruncă mătura afară din casă și pun toporul cu tăișul în 
sus; alții trag clopotul bisericii și văd că nourii se trag înapoi, ori se duc pă păduri, unde nu strică 
nimic la oameni” (CLOPOTIVA, p. 451). Sunt numeroase textele orale care vorbesc despre 
transformarea șarpelui într-o ființă fabuloasă, care apare ca rezultat al unei asceze îndelungate, 
care permite șarpelui pământean să devină balaur, o fiinţă a văzduhului, stăpânul norilor și 
depozitarul unor puteri extraordinare, zboară prin înalt, poartă „vremile cele rele”, aduc furtunile 
și grindina, posedă mărgica fermecată, sunt omniscienţi etc. ; principala condiţie a prefacerii în 
balaur este recluziunea, fuga de om, de orice vieţuitoare, de lumina soarelui etc. ; într-o legendă, 
unul din șerpi (mai șiret, mai mare, mai viteaz) mănâncă mărgica (diamantul), o înghite și devine 
balaur; face aripi și pleacă zburând prin văzduh; deci transformarea și trecerea spre supranatural 
se realizează prin două mijloace: „asceza” și „fierberea” mărgelei fermecate; prima situaţie explică 
încrâncenarea cu care sunt urmăriţi și omorâţi șerpii, fiecare dintre ei fiind virtual un balaur, un 
posibil distrugător, prin declanșarea de furtuni, al holdelor și recoltelor; șarpele trebuie deci 
omorât nu numai pentru ceea ce face, ci și pentru ceea ce ar putea face; a doua situaţie are rostul 
de a explica ivirea pe lume a unui obiect magic: mărgica fermecată; se crede că acela care posedă 
această piatră are puteri nemărginite: înţelege graiul păsărilor și al animalelor, poate conduce 
balaurii, poate stăpâni duhurile infernale, poate vindeca orice boală etc. (COMAN, |, p. 183-184). 

Balaurii sunt ființe fioroase și răutăcioase, cu trup de șarpe și grai omenesc - Năsăud; de la naștere 
și până la șapte, nouă sau zece ani viețuiesc numai la întuneric, sub pământ - Năsăud; Bucovina; 
trupul lor este acoperit cu solzi verzi sau galbeni; unii au doar un cap, iar alții până la 
douăsprezece, având ochii mari și roșii, nări din care ies văpăi, cu urechi și limbi ascuţite, cu măsele 
și dinţi înveninaţi și cu câte două coarne la fiecare cap; unii au aripi și picioare, alţii nu; tăiaţi în 
bucăţi în luptele cu voinicii din basme, ei își pot reface trupul prin adunarea tuturor părților 
componente, dar această putere nu o au decât până la apusul soarelui; sălășluiesc pe margini de 
prăpăstii și printre stâncării, totdeauna izolați și atunci când coboară nori grei și pâcle mari, mai 
ales în luna iulie, ei se ridică în nori și îi mână pe deasupra câmpurilor, potopindu-le cu furtună și 
grindină, fiind caii solomonarilor; nu pot fi văzuţi nici în această situaţie, decât numai parte din 
trup, capul niciodată (1. MARIAN, p. 111-114). Se crede că balaurii și zmeii sunt purtătorii norilor și 
ploilor, sorbind apa din iazuri (VLĂDUȚESCU, p. 92). În Oltenia, balaurului i se mai spune și ală; se 
crede că sunt niște duhuri rele, care apar pe cer pe timp de ploaie și acolo, unde se întâlnesc două 
asemenea arătări, se încaieră în bătaie și dărâmă tot ce le iese în cale: dezrădăcinează arborii, 
răstoarnă pătulele și coșarele, poartă departe carele aflate în câmp; se zice că balaurii se nasc din 
oamenii care, la lucru fiind pe timp de furtună, cad într-un somn greu; astfel, sufletul celui adormit 
se face ală și pleacă în căutarea alteia, dintr-o altă localitate, pentru a se bate cu ea; locul unde se 
bat alele și satul de unde vine cea învinsă suferă o furtună mai puternică, însoţită de grindină - 
Oltenia; ploile mari și de durată sunt provocate de balauri, care iau norii mari și groși, îi învârtoșesc 
și îi aruncă apoi din cer, fiindcă balaurii poartă norii, ei trăind la marginile mării, prin trestii și 
smârcuri, dar uneori mai pleacă de acolo împreună cu norii și pot fi văzuţi pe cer, bătând cu coada 
ca un pește mare și negru ca noaptea - Țara Oltului (2. GOROVEI, p. 15; GOLOPENȚIA, p. 147).v. 
SOLOMONAR; ȘARPE. 


BALE v. SALIVĂ. 


BALEGĂ (BĂLEGAR) 

Pentru a vindeca bubele dulci apărute de obicei copiilor, mamele iau balegă de vacă, apoi iau 
copilul și se duc cu el la vatră, unde ung cu puţină balegă buza cuptorului, rostind concomitent și 
un descântec, după care restul balegii îl lipesc de horn; se menţionează că descântecul are efect 
numai dacă se face în zilele de miercuri și vineri, pe nespălate - Muntenia; Ilfov; când se vine de la 
biserică, după ce copilul a fost botezat, acesta este așezat mai întâi pe o balegă de vacă aflată în 
curte, de unde este luat de mama lui, în credinţa că astfel pruncul va avea parte de vite multe - 
Buzău; se crede că individul, aflat în comă etilică, se vindecă dacă i se scurge în gură zeamă din 
balegă de cal - Bucovina; aidoma și în cazul tratamentului contra frigurilor, în care caz i se dă 
bolnavului să bea zeama amestecată cu puţină apă - Tecuci; părul rezultat din tunderea fetițelor se 
pune într-o balegă, pentru a crește ulterior lung și frumos - Galaţi; când îi vâjâie cuiva urechea, se 
crede că e bine să se afume cu balegă folosită la lipirea caselor în ziua de Sfânta Marina (Mărina - 
17 iulie) - Ialomiţa; de altfel, balega din această zi (Sfânta Marina) e bună de leac și pentru 
tămăduirea locurilor dureroase provocate de izbituri și lovituri - Vâlcea; în noaptea dinspre ziua 
Sfintei Marina, o femeie dezbrăcată complet ia o balegă și o izbește de un gard, pentru că uscată și 
păstrată peste an este bună de năjit (otită) - Tecuci; tot pentru năjit este bună și balega adunată în 
ziua de Sfânta Varvara (4 decembrie - Barbura) de către o femeie în pielea goală - Tecuci; ca să nu 
ia nimeni, prin vrajă, laptele vacii, e bine să i se ungă ţâţele cu balegă provenită de la ea - Tecuci (3. 
MARIAN, II, p. 125; 247-249; 2. GOROVEI, p. 18; 93; 128; 187; 242; 248; 255; 273; 274). Ca să nu se 
atingă lupii de ele, se mânjește cu balegă piciorul stâng al vitelor - Galaţi (2. GOROVEI, p. 128). 
Primăvara, pomii care nu rodesc sunt unși cu bălegar la rădăcină (PRESA). Pentru cine visează 
balegă e semn că se va produce o ieftinire a mărfurilor - Suceava (NOTE, Băncescu). Serie 
simbolică: miercuri/vineri-balegă-vatră-descâtec-horn. 

BALSAM v. DOCTORIE. 
BALTĂ v. APĂ. 
BAN v. MONEDĂ. 


BARBĂ 

În înţeles de bărbie și de păr crescut pe aceasta; se crede că omul care are barba lată și în mijlocul 
ei o gropiţă, acela este foarte zgârcit - Bucovina; primii bani (safteaua), primiţi ca urmare a unei 
vânzări, este bine să fie daţi prin păr și barbă ca să fie cu noroc - Vâlcea (obiceiul fiind însă 
înregistrat pe o arie vastă a ţării, intrat fiind în practica tuturor celor care se ocupă cu negustoria 
sau cu practicarea unor meserii); cine se visează având barbă și mustăţi e semn că va avea musafiri 
- Tecuci (2. GOROVEI, p. 16; NOTE, Antonescu). Pentru cine visează om cu barba mare înseamnă 
noroc; dacă visează om cu barba mică înseamnă sărăcie; visarea unui bărbat cu barba neagră e 
semn că va câștiga la jocurile de noroc; dacă visează barbă sură e semn de întristare; dacă visează 
barbă roșie, cineva îl va dispreţui; dacă visează femeie cu barbă înseamnă moarte - Suceava 
(NOTE, Băncescu). 


BARBĂ-COT 

Personaj din basme, caracterizat printr-o fire capricioasă și răutăcioasă, având înălţimea de o 
palmă și barba de un cot; călărind un iepure șchiop, el cutreieră lumea subpământeană; mai este 
atestat cu denumirea de Statu-palmă-barbă-cot (ȘĂINEANU, |, p. 22; 297). 


BARBURA v. DECEMBRIE; VARVARA 


BARCĂ 
Cine visează scufundându-se o barcă trebuie să aibă grijă să nu se pună în situaţii periculoase - 
Suceava (NOTE, Băncescu). 


BARDĂ v. FIER; TOPOR 


BARIERĂ 

Cine visează barieră, amplasată pe un drum sau la trecerea peste rambleul de cale ferată, este 
semn că va întâmpina piedici în întreprinderile sale vizând realizarea unor afaceri - Suceava (NOTE, 
Băncescu). 


BAROS v. CIOCAN. 


BARZĂ (Ciconia Ciconis - DLRM, p. 69) 

Poate fi comparată numai cu „Șarpele casei”, fiind un alter-ego mitic al gospodăriei și neamului, un 
depozitar de benefic al acestora; de altfel, într-o naraţiune populară, barza și șarpele casei își 
dispută întâietatea în ceea ce privește bunurile gospodarului, iar, într-o credință populară, se 
afirmă că berzele ascund în cuibul lor o piatră fermecată, cu puteri curative; atributele sacrale ale 
berzei atestate sunt: este sfântă și plăcută lui Dumnezeu, pentru că aduce noroc casei unde își face 
cuib și o ferește de foc, șerpi, broaște, ulii și insecte; de aceea nu este „supărată” de către om cu 
nimic; ea este unul din cei mai iubiţi vestitori ai primăverii, zilele consacrate acestei păsări căzând, 
conform calendarului tradițional, între 4 și 6 martie, ea anunțând sfârșitul gerului și zăpezilor; de 
remarcat că ea nu se pierde în depărtare precum cocorul și nici nu se retrage în desișul pădurilor 
ca sturzul, mierla sau cucul; se spune că de casa unde își face ea cuib nu se apropie nici o pasăre 

răpitoare (uliu, gaie, cioară); dacă o barză își face cuibul pe acoperișul casei unui om sau pe gardul 
acestuia, acelui om, în anul acela, pe lângă că va fi ferit de hoţi, nu-i vor fi stricate ogoarele de 
către furtuni; bunăvoința berzei este explicată, în gândirea tradiţională, prin credinţa că aceasta 
(vieţuitoare străină, venită de departe) își plătește ospitalitatea față de gazda care o primește, 
transferându-i acesteia și gospodăriei sale o parte din surplusul de sacralitate cu care s-a întors din 
lumi necunoscute (poate „de dincolo”), devenind astfel o ființă „a casei”, integrată în sistemul ei 
de valori, deși nu este o pasăre direct productivă și nici stăpânită de om; unele atestări o consideră 
ființă omenească, care se arată oamenilor în chip de pasăre: „când pleacă iarna în ţara lor, se fac 
oameni, iar la întoarcere redevin păsări”; ca atare, lor li se atribuie și un comportament uman: 
barza neagră „s-a cernit pentru că i-a murit soțul“; „într-o pereche de berze, dacă moare unul din 
soți, celălalt nu se mai însoțește, ci se cernește și devine barză călugăriță“; se mai spune că barza 
este de neam împărătesc, de aceea își face cuibul pe case, în plus, ea aruncă jos din cuib un pui 
pentru casa unde-i scoate, ca dijmă sau plată, ca dar gospodarului; când își omoară puii, se spune 
că berzele dau vamă pământului pentru traiul și viaţa lor; „i se respectă cuibul, căci este pasăre 
răzbunătoare, te blastămă, moare cineva din casă, sau dă foc casei”; „la casa unde cocostârcul își 
face cuib, merge tare bine, numai cât să nu-i strici cuibul, căci aduce foc și aprinde casa”; o 
atestare din Oltenia îi conferă harul de a nu putrezi după moarte, de a se „usca” asemenea 
broaștei; se mai crede că barza este metamorfoza omului curios, care a desfăcut „lacra” în care 
Demiurgul închisese toate animalele din cauza apei; în schimb, o altă legendă afirmă că barza 
provine din ucenicul vrăjitor, care odinioară a vrut să-și imite stăpânul; el a reușit să se prefacă în 
pasăre, dar, uitând formula care desfăcea vraja, a rămas pentru vecie cocostârc; texte populare 
prezintă restricţiile și prescripţiile îndătinate, gesturile oprite și gesturile obligatorii, menite să 
„capteze” bunăvoința acestei viețuitoare, să faciliteze transferul magic de forţe: „cocostârc când 
vezi întâi, să-i zici veselule, că el îţi zice: Să-ţi fie lumea veselă”; „de vezi pentru prima oară barza 
primăvara, trebuie să o scuipi și să zici: Frigurile mele/În penele și în picioarele tele!”; de 
asemenea, barza poate prevesti belșugul, norocul, soarta sănătăţii, soarta omului etc. (COMAN; II, 
p. 22-26). Bar-za este pasăre-oracol, crezându-se că ea duce și aduce cucul în spate peste mări și 
țări; se spune despre ea că sosește odată cu primăvara și că este purtătoarea de variate semne și 
simboluri privind timpul („Dacă berzele pleacă din vreme, se zice că iarna va fi grea și lungă; dacă 
pleacă târziu, zic că iarna va fi scurtă și călduroasă”), belșugul („Dacă un om vede multe berze 
primăvara, va face multe care cu porumb”), norocul („Se crede că va fi mare noroc în casa pe care 
barza își face cuibul”), ursita („Când oamenii văd o singură barză, zic că rămân singuri, mai cu 
seamă fetele și băieţii rămân necăsătoriți”); în popor se spune că, drept răsplată pentru îngăduinţa 
oamenilor care permit berzei să-și construiască cuibul pe case sau în apropierea caselor, aceasta 
aduce un suprem sacrificiu prin omorârea unuia dintre pui; „dacă cineva vede o barză dimineaţa 
sau seara până nu mănâncă se zice că are să moară unul din ei“; „cine vede întâia oară primăvara 
o singură barză, se zice că e semn de moarte“; „dacă se aprinde undeva o casă, barza vestește 
oamenii prin tocănitul cu ciocul lor” (12. GHINOIU, p. 75). Cine vede mai întâi, primăvara, cocostârc 
zburând nu îl vor durea picioarele, dar, dacă îl vede mergând pe jos, îl vor durea; sau, dacă îl vede 
stând, toată vara va sta și omul ostenit și leneș - Maramureș (BOGDAN, p. 109). Se crede că 
venirea berzelor anunţă venirea nou-născutului, sau că noul-născut este adus de barză 
(ZAHACINSCHI, p. 43). Se crede că pe noul-născut îl aduce barza, fiind considerată pasăre sfântă și 
pasăre oraculară; se consideră un mare păcat stricarea cuibului berzei, această faptă putând 
atrage mari nenorociri, deoarece aduce foc în cioc, sau, mai grav, moare cineva din familie; în 
popor se spune că pentru suprema îngăduinţă de a-și face cuibul pe case sau în apropierea lor, 
barza aduce un sacrificiu prin omorârea unuia dintre pui (1. BERDAN, p. 61-62). Să nu se taie 
pomul în care își face cuib, sau să nu se strice cuibul berzei, ca în cazul pupezei, pentru că se strică 
ordinea interioară a omului, deci și a ordinii naturale, fiindcă între ordinea naturală și cea morală 
este o strânsă concordanţă (2. CHELCEA, p. 22). Venirea cocostârcilor primăvara trebuie salutată 

cu bucurie, rostindu-se totodată: „Sănătate, viață nouă și la mulţi ani!”, făcându-se concomitent și 
semnul crucii - lași; cocostârcii aduc fericire și bunăstare casei unde opresc și rămân - Neamţ; se 
spune că este pasărea care aduce pruncii pe lume, dintr-o ţară unde trăiesc numai copii și unde se 
duc și cocostârcii pe timp de iarnă - Vaslui; Suceava; când se vede cocostârc pentru prima oară 
primăvara, el trebuie salutat cu bucurie, dar barza trebuie scuipată - Vlașca; se crede că barza face 
numai două ouă, dar, dacă face trei ouă și le clocește, pe cel de al treilea pui îl aruncă jos din cuib - 
Suceava; casa pe care își face cuib o familie de cocostârci este considerată ca fiind curată și 
norocoasă - Suceava; Botoșani; să nu se omoare niciodată vreun cocostârc, nici să nu se distrugă 
cuiburile lor, pentru că acela care o face va fi blestemat de ceilalţi cocostârci și-i va lua foc casa - 
Țara Oltului; Galaţi; Suceava; sau îl blestemă pe cel ce o face și mor toţi ai casei - Dolj; să nu fie 
împușcat, fiindcă vânătorul va fi pedepsit cu mare pagubă prin foc - Suceava; este mare păcat ca 
un cocostârc să fie împușcat - Tecuci; nu se va mărita în acel an fata care vede primăvara, la 
venirea cocostârcilor, o singură pasăre de acest fel - Suceava; sau va fi toată vara un om singur - 
Moldova; Vaslui; lași; cine vede primăvara, pentru prima oară, cocostârci în zbor are semn că va 
face o călătorie, dar, dacă îi vede stând, înseamnă că drumul nu va mai avea loc - Muntenia; dacă îl 
vede umblând pe jos, omul va fi bolnav de picioare tot anul, sau pur și simplu bolnav, dar, dacă îl 
vede zburând, va fi sprinten și la picioare, și la treburile ce le are de făcut - Ialomiţa; Buzău; Galaţi; 
Vaslui; dacă îl vede zburând, pe om nu-l va durea mijlocul la secerat - Galaţi; contra frigurilor, cel 
bolnav să fie afumat cu găinaţ de barză - Muntenia; este semn că va ploua, când cocostârcii zboară 
în cârduri, sau când doi-trei se învârtesc în aer - Suceava; când cocostârcii cântă este semn că 
vremea se va schimba și va bate vântul - Dolj; cine visează cocostârci în zbor are semn că va 
întreprinde o călătorie în tovărășia mai multor oameni - Vaslui; cine visează cocostârc stând îl vor 
durea picioarele peste an - Tecuci (2. GOROVEI, p. 21; 35; 55-56; 90; 94; 114; 170; 210; 266; 270; 
280; 282; 287; GOLOPENȚIA, p. 71). Înseamnă căsătorie pentru cel care visează barză zburând și 
copii mulţi va avea cel care o visează stând în cuib; în general, cine visează cocostârc se bucură de 
o prietenie credincioasă - Suceava (NOTE, Băncescu). 


BASM 

Se crede că nu este bine ca, în timpul zilei, să se spună povești sau basme, ca să nu se rupă 
cămășile povestitorului - Bucovina (2. GOROVEI, p. 113). Se zice că de casa unde se spun povești 
nu se apropie nici un rău - Maramureș (4. POP, p. 112). Cine se visează spunând cuiva un basm 
înseamnă că, în tinereţe, a pierdut timpul degeaba; dacă se visează ascultând un basm de la o 
bătrână e semn că va avea noroc la bătrâneţe; dacă se visează ascultând un basm înseamnă că 
minciunile scornite împotriva sa nu vor avea nici o putere și deci nici efect - Suceava (NOTE, 
Băncescu). 


BASMA 

Dăruită de către flăcău celei dragi, năframa devine simbol al dragostei; de altfel orice obiect dăruit 
reprezintă un simbol al feminităţii, el fiind considerat ceva din fiinţa iubită, reprezentând-o; 
schimbul tradiţional de cadouri între fată și băiat se efectuează și cu ocazia logodnei; de cele mai 
multe ori, fata îi oferă logodnicului o năframă cusută cu flori, simbol al feminităţii și castităţii 
(EVSEEV, p. 179; 188). Pe toată durata nunţii, tânărului soţ nu îi este permis să pună mâna pe ceva, 
ci numai dacă are mâna acoperită cu o năframă, fiindcă altfel și-ar da norocul și și-ar spurca mâna - 
Suceava; când cade de pe cap basmaua unei fete sau a unei femei, înseamnă că este dorită de 
cineva - Botoșani; nu este bine ca ouăle duse spre vânzare sau cumpărate să fie puse într-o basma 
și apoi basmaua legată cu cele patru colţuri, pentru că din acele ouă nu vor ieși pui - Suceava; când 
se sfârșește de țesut o pânză și se trece la tăierea ei de pe stativele războiului de ţesut, toate 
femeile din acea casă își acoperă capul cu basmale, ca să nu i se taie părul - Suceava; femeia care 
își va coase basmaua rămâne curând văduvă - Muntenia; cine se duce să pândească pe alții ce fac 

să-și ia cu el o basma roșie - Tecuci (2. GOROVEI, p. 111; 173; 180; 238; 249; 275). În Banat, atât la 
nuntă, cât și la botez și înmormântare, se păstrează până astăzi obiceiul de a dărui cârpe de cap, 
cu un colorit adecvat împrejurării; la botez cârpa de cap este folosită pentru purificarea moașei și 
nașului, care le primesc în dar de la părinţii copilului, lor turnându-li-se apă pe mâini, după care se 
șterg cu pânza primită în dar; folosită ca semn de doliu, cârpa neagră este purtată unul sau trei ani, 
în unele sate purtându-se și 7 ani, dacă mortul este din familie; când fecioarele intră, după un an 
de doliu, mai întâi în joc, aștern o năframă la pământ, pe care calcă duse de mână de către un 
fecior, după care se prind în joc, crezându-se că dacă vreo fată joacă în perioada de doliu, poate 
scăpa de răzbunarea mortului numai dacă jocul nu este pornit direct de pe pământul în care zace 
acesta; boneta, specifică portului feminin bănăţean, este acoperitoarea de cap care marchează 
starea de femeie căsătorită, deci marcă de stare civilă (TURCUȘ, p. 19; 63). Pentru cine se visează 
purtând bonetă înseamnă supărare; când vreo fată visează că face bonetă altei fete înseamnă 
căsătorie, iar când cea care visează este deja măritată este semn de naștere - Suceava (NOTE, 
Băncescu). 


BASTON v. TOIAG. 
BATĂ (BETE) v. BETE; BRÂU. 


BATISTĂ 

Când se ridică o casă nouă, se atârnă la vârful acoperișului o ploscă plină cu rachiu sau cu vin și o 
batistă, pe care o ia cel care ajunge primul sus, plosca fiind golită de către toţi lucrătorii, de 
bucurie că i-au dat casei de vârf - Argeș; când iubiții ajung să-și dea unul altuia o batistă drept 
amintire, este semn că dragostea lor nu va ţine mult - Botoșani; colțurile batistelor celor doi tineri 
căsătoriţi nu se înnoadă, ca să nu li se lege norocul - Moldova (2. GOROVEI, p. 45; 82; 169). După 
ce îi întreabă și le obţine consimţământul, preotul face o scurtă slujbă religioasă a „încredinţării” 
(logodnă), în decursul căreia se schimbă batistele între miri, simbol și pecetluire a unirii, 
schimbarea verighetelor fiind o practică străină în această zonă - Țara Hațegului (CLOPOTIVA, II, p. 
415). În Moldova, în ajunul Bobotezei (5 ianuarie), fetele iau prima îmbucătură dimineaţa și o 
leagă în colţul batistei sau testemelului, o poartă toată ziua în sân, fără să mănânce nimic până 
seara; când trebuie să se culce, mănâncă bucata păstrată, nu vorbesc cu nimeni și peste noapte se 
crede că își vor vedea în vis ursitul (3. MARIAN, |, p. 142). În satele de pe Valea Jaleșului-Gorj, 
mireasa împarte fetelor și băieţilor câte o batistă, pe care le-o prinde în piept; tot câte o batistă 
împarte mireasa și la ea acasă, până la venirea ginerelui (CĂRĂBIȘ, p. 87). Într-un sat din 
Dâmboviţa (Morteni), între Crăciun și Bobotează, fetele brodează batiste, pe care apoi le 
încredințează flăcăilor, care le prind de o prăjină din lemn de brad, foarte lungă, încăpând pe ea și 
1200 de batiste; în ziua prăznuirii Sfântului loan Botezătorul (7 ianuarie), flăcăii se organizează în 
patru cete, care pornesc din patru părți diferite ale satului și intră în fiecare gospodărie unde 
locuiește câte un lon, îl binecuvântează, îl stropesc cu apă sfinţită (agheasmă) cu ajutorul unui 
buchet de busuioc și-l pun pe sărbătorit să sărute crucea (busuiocul, căldărușa și crucea sunt luate 
de la biserică, cu încuviințarea și binecuvântarea preotului); purtarea prăjinii se face de către 4-6 
flăcăi, pe orizontală și într-un permanent balans; când cetele se întâlnesc, flăcăii încep un soi de 
întrecere prin trântă; gazda, numită lon, le dă vin, cozonac, bani; în final, „steagul” (prăjina cu 
batiste) este ridicat pe verticală și în jurul lui se încinge un joc la care participă și fetele; se crede 
că, dacă un lon nu este binecuvântat de către ceata de flăcăi, îi va merge rău tot anul; elementele 
componente nu au pertinenţă în ceea ce privește rolul pe care îl îndeplinesc în economia 
obiceiului, de aceea el pare mai degrabă o aglutinare a mai multor ritualuri a căror sorginte este 
greu de explicat, sau poate să fie și un produs local, cu un scenariu finisat insuficient, din cauza 
necunoașterii „logicii” gândirii tradiţionale; totuși, informaţiile obţinute atestă faptul că odinioară 

prăjina era ţinută, imediat după Crăciun, legată sub streașina bisericii (NOTE, Antonescu). Batistele 
de nuntă simbolizează unirea tinerilor, pecetluirea căsătoriei; după unii autori, schimbul de batiste 
ar fi precedat pe cel al verighetelor; în Vrancea, după cununie, batista este tăiată în două jumătăţi, 
fiecare dintre soţi fiind apoi înmormântat la bătrâneţe cu jumătatea sa de batistă, în gândirea 
tradițională aceasta servind la recunoașterea și reunirea soților în lumea „de dincolo”; devenită 
element de decor al interiorului, batista se integrează perfect în structura interiorului tradiţional, 
folosită cu precădere în Argeș și Muscel, Prahova, Rm. Sărat, Neamţ și Moldova; decorul batistelor, 
cu buchete și ghirlande, reproduce motive vegetale și florale, tulpini cu frunze și flori, corole 
simple, ramuri delicate, ordonate în reţele dense, adevărate labirinturi vegetale, care amintesc de 
țţesăturile fine ale orientului, vrejuri (cel mai adesea, vița de vie), cu frunze și fructe, trandafiri; este 
de presupus că simbolurile purtate de aceste motive sunt legate de ideea fecundității și a 
perpetuării vieţii și, implicit, de existenţa și durabilitatea cuplului (AL-TERESCU, p. 83). 


BĂRBAT 

Înseamnă că va fi norocoasă casa nouă, în care intră pentru prima oară, ca oaspete, un bărbat - 
Suceava; în caz că atunci când se urzește băteala pentru războiul de ţesut în casă intră, din 
întâmplare, un bărbat, se crede că băteala va ajunge pentru dimensiunea pe care trebuie să o aibă 
pânza ce urmează a fi țesută - Suceava; nu mai crește părul fetei sau femeii care se spală înainte 
de a se spăla bărbatul din familie - Tecuci; dacă în ajunul Crăciunului (24 decembrie), dar mai ales 
al Bobotezei (5 ianuarie), primul intrat într-o casă este un bărbat, vitele gestante vor avea pui de 
parte masculină - Tecuci; dacă, în ajunul Crăciunului, în casă intră primul un bărbat, atunci oile vor 
făta numai berbecuţi - Vâlcea; o fată se ferește să ia în căsătorie un bărbat văduv, pentru că se 
crede că, pe lumea cealaltă, ea va fi cea văduvă, iar bărbatul va avea de soție prima femeie - 
Muntenia; înainte de tăierea porcului, bărbatul să fie curat, să nu se fi apropiat de soţia lui, pentru 
că altfel carnea va face viermi, și nici să nu omoare câini sau pisici, fiindcă atunci nu mai poate 
sacrifica animale (vițel, vacă, porc, oaie etc. ), deoarece se strică toată carnea obţinută la 
sacrificare - Țara Oltului (2. GOROVEI, p. 171; 174; 188; 236; 249; 255; GOLOPENȚIA, p. 138). În 
Bucovina, însă și în alte multe zone, bărbaţii nu au voie să intre în camera unde o femeie se află în 
travaliu, dar în Oltenia este atestată prezenţa celui mai în vârstă dintre bărbaţii din familie ca 
martor la nașterea unui copil, fiind vorba deci de o recunoaștere patriliniară a filiaţiei (COJOCARU, 
p. 129; NOTE, Antonescu). O atenţie deosebită este acordată priveghiului desfășurat la decesul 
unui bărbat în vârstă, deoarece puterea fertilizatoare potenţială deținută de cel mort sporește 
șansa comunităţii ca un nou născut să-i ia locul; descendența patriliniară și reședința patrilocală 
întăresc aceste constatări; astfel, priveghiul are loc în prezenţa celui decedat, al cărui trup, în 
Munţii Apuseni, este așezat în colțul format de pereţii fără geam ai casei și ușă, această poziţie 
asigurându-i mortului perspectiva asupra a tot ceea ce se întâmplă în camera respectivă; în multe 
sate din centrul Transilvaniei, „camera curată” este numită chiar „camera mortului”, iar multe din 
jocurile de priveghi prefigurează coregrafic sexualitatea, iar altele starea de graviditate (12. 
GHINOIU, p. 115-116). În Bihor, în ajunul Crăciunului, în afară de cetele de feciori, mai colindă și 
copiii de până la 9-10 ani; fetele merg mai rar cu colindul, pentru că există credinţa că numai 
intrarea băieților (sau a bărbaţilor) în casă, în zilele de sărbătoare, este de bun augur (PRESA). 
Imaginile bărbătești se regăsesc pe obiectele legate de îndeletniciri masculine, frecvenţa lor fiind 
mai mare pe bâtele ciobănești, pe căucele de pădurari și vânători, pe păpușarele bacilor; uneori 
ele apar și pe obiectele legate de ocupaţii feminine, dar care sunt lucrate de bărbaţi, așa cum sunt 
furcile de tors (PETRESCU, p. 70). Pentru cine își visează tatăl înseamnă sănătate pentru el; dacă îl 
visează viu sau mort, înseamnă că va avea parte de bucurie și noroc; dar, dacă îl visează pur și 
simplu, este prevestire de moarte; dacă visează bărbat dezbrăcat înseamnă că va avea parte de o 
supărare, iar visarea unui grup de bărbaţi semnifică prigonire sau urmărire de către cineva care 
dorește obţinerea unor dovezi, pe care să le folosească în scop josnic - Suceava (NOTE, Băncescu). 

BĂIAT 

Mama și celelalte rude din familie se bucură mai mult, dacă nou-născutul este băiat, pentru că 
este mai bun la muncă, pe când fata, chiar dacă se folosește mai bine de ea, este mai scăzută la 
treburile gospodărești mai grele - Țara Oltului; când se naște un băiat, de bucurie râd până și 
chiotorile de la casă - Moldova; ca din ouăle puse la clocit să iasă numai cocoșei, cloșca să fie 
așezată pe ouă de către un băiat - Tecuci (GOLOPENȚIA, p. 89; 2. GOROVEI, p. 100; 164). Dacă 
primul urător, colindător, semănător, care intră în gospodărie sau în casă în ziua de Anul Nou, este 
băiat, se crede că îi va merge bine acelei familii, iar vaca va făta un vițel; înseamnă ceartă pentru 
cel care visează băieți bătându-se între ei, dar semnifică veselie și zile bune visul în care apar băieţi 
jucându-se - Suceava (NOTE, Băncescu). v. FATĂ. 


BĂTAIE (A SE BĂTEA) 

Cel care se visează că bate pe cineva va trebui să se aștepte la oaspeţi - Moldova; pentru cine 
visează luptă (bătaie, încăierare) este semn de ninsoare - Tecuci (2. GOROVEI, p. 254; 262). Sau 
înseamnă că va câștiga la jocurile de noroc; dacă visează că este bătut de cineva este bine să se 
păzească cu atenţie în viitorul apropiat; dacă visează angajarea unor trupe militare într-o bătălie 
înseamnă ceartă și, de aici, supărare și necaz; dacă visează că asistă la două lupte deodată, 
desfășurate distinct, este bine să întindă mâna și să se împace cu adversarul pe care îl are în 
realitatea de zi cu zi - Suceava (NOTE, Băncescu). 


BĂTRÂN(Ă) 

Despre bătrâni să nu se vorbească de rău, fiindcă li se ia astfel din păcate - Botoșani; prescurile, 
pasca (Pâinea Paștelui), neporojna care se face în orice zi din Postul Paștelui și pe care o slujește 
preotul pentru pomenirea morţilor, sau care se duce la biserică în seara de Rusalii tot pentru 
pomenirea morţilor, precum și coliva sunt preparate totdeauna de către femei în vârstă, iertate, 
adică intrate în perioada de menopauză, și în mod obișnuit văduve - Țara Oltului; se crede că îi va 
merge rău aceluia care întâlnește în drumul său o babă, din care cauză unii fac calea înapoi - 
Moldova; Suceava; va îmbătrâni mai repede cel care râde de oameni bătrâni - Suceava 
(GOLOPENȚIA, p. 138; 2. GOROVEI, p. 14; 17; 181). În vreme de secetă, pentru provocarea ploii, se 
desfășoară slujbe la biserică, unde 8-9 bătrâne fac „Ruga ploii”, postesc în acea zi și rostesc 
rugăciuni pentru ploaie - Bihor (ROMAN, p. 4). Este semn de noroc și voinicie pentru cel care 
visează bătrân, dar se va întâlni cu un om bolnav cel care visează o bătrână cu fața foarte ridată; 
visarea unei bătrâne guralive înseamnă viață plăcută; înseamnă ceaţă, brumă, ploaie sau belșug în 
casă pentru cel care visează bătrână moartă - Suceava (NOTE, Băncescu). 


BĂȚ 

În zona montană a Banatului, se practică până astăzi „semnul!” boatei (băţului) pus la ușa casei sau 
a colibei ocupată temporar pe timpul sezonului pastoral atunci când stăpânul lipsește; trecătorul 
poate intra să bea apă ori să-și ia de-ale gurii, urmând ca, la plecare, să lase semnul tot așa cum l-a 
găsit la venire (DOLÂNGĂ, p. 19). În Mehedinţi sau Gorj (Valea Jaleșului), cu o săptămână înainte 
de Crăciun, copiii sau părinţii lor aduc din crâng nuiele de alun de grosimea unui baston și cât se 
poate de drepte; în ajunul Crăciunului, părinţii le retează conform lungimii obișnuite a unui baston 
(sau mai mici, ca pentru copii) și le decojesc; se lasă liber la partea mai groasă un capăt de circa 8- 
10 cm, iar de sub acest spaţiu în jos înfășoară șerpuind o „sfoară” din coajă de tei sau din cânepă; 
ajunsă la capătul de jos al băţului, sfoara este întoarsă și înfășurată în sens contrar, avându-se grijă 
ca locurile goale rămase pe baston să fie mai mari decât cele acoperite și să se obțină astfel spaţii 
de formă romboidală; după această operaţie, se ia o lumânare sau o lampă de gaz cu fitil, dar fără 
a-i fi pusă sticla, se aprinde și se mișcă băţul prin fumul flăcării, de la un capăt la altul și fiind 
răsucit pe toate părţile, ca să se înnegrească peste tot; apoi se desface sfoara și băţul rămâne cu 

romburi negre delimitate de spaţii albe, care îi conferă un aspect plăcut vederii și bucurie copiilor; 
cu acest băț, numit colindă, umblă copiii în pițărăi (colindat), intrând din casă în casă, rostind urări 
și scormonind cu bastonul în tăciunii din vatră; după ce se colindă, întorși acasă, lovesc cu ele 
încet, pe spate, vacile gestante, ca să facă viței pestriți; apoi, beţele pot fi folosite ca bastoane; cei 
care au copii morți dau de pomană, în prima zi de Crăciun, câte un astfel de băț, însoţit de colac și 
lumânare (CĂRĂBIȘ, p. 43). Când se sperie un copil, este bine să fie scăldat cu apă în care au fost 
fierte bețe din cele care se aruncă în pomi pentru căderea fructelor - Suceava (2. GOROVEI, p. 
218). În Maramureș, se crede că băţul, cu ajutorul căruia au fost despărțiți doi șerpi care s-au 
încăierat, poate fi folosit la despărțirea oricărui cuplu prin aruncarea băţului în calea celor doi 
(NOTE, Băncescu). În Mehedinţi, la pomana din ziua înmormântării, masa este ocolită cu bâtul, un 
băț de alun, crăpat la un capăt de care se leagă un caier de lână și unul de cânepă; băţul se înfige 
în pământ, în capul mesei, după care se dă de pomană, împreună cu o oală de apă, unei femei care 
este așezată în partea dreaptă a capului de masă, dacă mortul este femeie, sau unui bărbat, dacă 
mortul este bărbat (CIOBANU, p. 81). Serie simbolică: băț(alun)-lână-cânepă-apă. 


BĂUTURĂ 

Există atestarea despre borița care „învață jocul pe butoi”, obicei practicat la spargerea cetei de 
flăcăi și în care vătaful cetei este pus să joace pe un butoi de ologhină (numele străvechi al berii 
din orz); interesant este că numele cetei, în Țara Oltului, este bute, toană, chiar bere, la care se 
adaugă practica de a bea „până plouă piţule”, adică până la halucinație, toate argumentând 
rămășițele unui cult bahic-dionisiac orgiastic și nu al unei simple beţii de circumstanţă; cercetătorii 
cultului lui Dionysos sunt în general de acord că zeul acesta al entuziasmului, al contopirii mistice 
cu divinitatea, mai precis al posesiunii omului de către zeitate până la „nebunia sacră”, a fost iniţial 
un zeu al vegetației, apoi un zeu agrar, ca atâţia alţii, pentru a deveni un zeu al băuturii din orz 
(bere) și numai în ultimele faze ale evoluţiei un zeu al teascului și al vinului; cetele de feciori 
păstrează urme neîndoielnice dintr-un cult al băuturilor spirtoase, deci un cult dionisiac, însăși 
borița apărând, după informaţiile lui Sulzer, ca un „duh al butoiului”, un „demon al vinului”, o 
zeitate a „beţiei”, adică a entuziasmului (HERSENI, p. 273-274). 


BERBEC (masculul oii - Ovis aries - DLRM, p. 551) 

În diversele variante folclorice culese din Argeș, berbecul are calităţile hiperbolizate, dar pentru 
cântărețul popular și pentru auditoriul său nu este vorba de o figură de stil, ci de o sursă magică de 
fertilitate și de putere în favoarea ciobanului; berbecul și mioara bălană (albă) apar în variantele 
Mioriţei; mai apare și una neagră, dar și un berbec alb, eroi ai cântecului, indicând o posibilă 
reminiscență a unui mit de domnie (BUHOCIU, p. 361). Coarnele de berbec apar frecvent în arta 
populară ca motiv ornamental în ţesături și sculpturi; atestările istorice relevă vechimea cultului 
închinat acestui animal pe pământul românesc; încă din neolitic, imaginea sa poate fi întâlnită în 
ceramică și în motivele picturale; dacii adorau berbecul sacru, pe care îl considerau un simbol al 
sacrificiului adus divinităţilor familiei și sufletului strămoșilor; aceste trăsături mitologice explică și 
prezența unor imagini ale sacrificiului berbecului pe obrăzarele unor coifuri dacice, probabil ecouri 
ale unor credinţe funerare; de asemenea, acest animal avea un rol însemnat în cultul cavalerilor 
danubieni, unde era sacrificat pe altar divinităţilor, carnea lui se consuma în ospeţele care nu 
aveau un caracter mistic, pielea lui acoperea corpul nud al neofitului în timpul iniţierii, iar masca în 
forma capului de berbec se purta de către unul dintre gradele de inițiați; de altfel, la alţi europeni, 
berbecul este simbol al demnităţii imperiale (COMAN, |, p. 19). Este semn de ploaie, când doi 
berbeci se bat cap în cap - Buzău (2. GOROVEI, p. 266). Înseamnă nenorocire pentru cine visează 
berbec zbierând, dar va face o călătorie norocoasă cel care se visează luptându-se cu un berbec - 
Suceava (NOTE, Băncescu). 

BETE 

lubitul poate fi adus și cu ajutorul betelor, care sunt aruncate în sus de trei ori, în timp ce se spune 
o invocaţie de aducere a ursitului; apoi se fac câte trei mătănii înspre răsărit și altele înspre 
celelalte puncte cardinale, după care fata revine în casă cu ochii legaţi sau numai închiși și, punând 
mâna pe un clește, îl învârtește în foc, rostind din nou o vrajă de grăbire a iubitului; după ce 
sfârșește, pune betele și cleștele la capul patului și se culcă pe partea dreaptă, cu palmele strânse 
așezate între genunchi, pentru că numai așa își va visa ursitul - Bucovina (2. MARIAN, |, p. 97).v. 
BRAU. 


BETEALĂ 

În unele zone, pentru a se ghici viitorul fetelor în ajunul Bobotezei, se pune sub un blid, în afară de 
multe alte obiecte, și beteală, ea semnificând că fata nu va duce lipsă de nimic în anul care abia a 
început (2. MARIAN, |, p. 67). v. IANUARIE. 


BIBLIOTECĂ 
Cine visează bibliotecă va fi implicat într-un proces - Suceava (NOTE, Băncescu). v. CARTE. 


BICI 

În concepţia tradițională românească, biciul este considerat unealtă magică de mare importanţă, 
provocând, în general, metamorfoza oamenilor în animale sau transformarea ființelor vii în stane 
de piatră, uneori adunând la un loc dracii cu alte duhuri rele; la pocnetul lui, apar din nimic 
mănăstiri, poduri, palate, dar mai cu seamă contribuie la miniaturizarea obiectelor, cum ar fi 
palate devenite măr de aur, sau turme întregi concentrate într-o nucă; el poate transporta 
instantaneu eroul basmelor de pe un mal pe altul al apelor, sau dintr-un loc în altul; este rar 
întâlnit cu rol în învierea morţilor; unii cercetători afirmă că, în cadrul urăturilor de An Nou, biciul 
(element de recuzită aproape nelipsit grupului de colindători) avea, în egală măsură, scop 
profilactic și unul apotropaic; există un bici folosit la îndemnarea balaurului la zbor, bici pe care îl 
posedă doar solomonarii, după cum există unul sacru pe care îl folosește Sfântul Ilie (Sântilie), 
pocnind în nori și producând tunetele (2. KERNBACH, p. 307-308). Pocnetul biciului, la unele 
colinde de An Nou, este mai repede unrit de trecere de la un an la altul, o formă de alungare a 
vechiului și a relelor, semnalat ca obicei independent („Pocnitul”) la românii din Transilvania, dar și 
la cei din Bihor și din Teleorman; „Cu clopote” sau „Clopotele” este o manifestare, care se 
desfășoară în seara zilei de 31 decembrie, când cete de 2-3 băieți de vârstă școlară, având bice 
lungi din cânepă și clopote, trec din casă în casă, trăsnesc din bici și nu spun nimic - Teleorman 
(ADĂSCĂLIȚEI, p. 117). Face parte din recuzita cetelor de colindători, fie folosit alături de tălăngi, 
pentru a face zgomot în faţa caselor unde se colindă, fără să se rostească nimic, sau rostindu-se o 
urătură simplă, fie este folosit în număr mai mare, alături de plug, buhai, tălăngi în obiceiul 
„Plugușorului”, ambele practicându-se în seara dinspre Anul Nou, sau, în cazul celui de al doilea 
obicei, și în ziua de 1 ianuarie - Teleorman (CRISTEA, p. 43). Materialele etnografice referitoare la 
nunta românilor semnalează înlocuirea toiagului, folosit la lovirea rituală a miresei în momentul 
plecării ei la casa mirelui, cu un bici, evident cu aceleași semnificaţii simbolice (EVSEEV, p. 196). 
Biciul este și semn al apropierii nașterii, deoarece moașa satului știa că este chemată să vină în 
ajutor la vreo nevastă gravidă, când vedea sosind la poartă pe soțul femeii ţinând biciușca în mână 
- Bucovina (COJOCARU, p. 128). Pentru ca lăcustele să fie izgonite de pe câmp, agricultorii bat 
ogorul cu biciul - Neamţ (2. GOROVEI, p. 283). Serie simbolică: bici-clopot. 


BIBILICĂ (Numida meleagris - DLRM, p. 78) 
Pasăre domestică de mărimea unei găini, cu pene negre-cenușii, împestrițate cu alb și cu o 
proeminenţă cornoasă pe frunte (ȘĂINEANU, II, p. 140). Se crede că bibilica nu este bine să fie 

crescută pe lângă casa omului, pentru că este aducătoare de rău - Suceava (2. GOROVEI, p. 280). 
Când cântă bibilica des este semn de ploaie - Teleorman (2. CHIVU, p. 247). 


BIJUTERIE v. PODOABĂ. 
BIRT v. CÂRCIUMĂ. 


BISERICĂ 

Fără a intra în amănunte de ordin teologic, trebuie amintit că Noul Testament consemnează mai 
multe sintagme nominative pentru biserică: este „trupul lui Hristos”, „poporul lui Dumnezeu”, 
„templul lui Dumnezeu”, „preoţie dumnezeiască”, „mireasa lui Hristos”, dintre acestea prima 
exprimând cel mai bine raportul dintre Hristos și Biserică; nu trebuie trecută cu vederea însă și 
semnificația pe care o cuprind enumerările de mai sus, în sensul de totalitate a credincioșilor din 
jurul lui Dumnezeu; Hristos este, după Înviere, Capul Bisericii, pe care a răscumpărat-o cu sânge, a 
înălţat-o și a așezat-o la dreapta Tatălui, restaurând astfel întreaga Creaţie; din această 
perspectivă, Hristos și Biserica sunt „concorporali și consanguini”; biserica nu numai că transmite 
mesajul, ci și prelungește întruparea lui Hristos, astfel încât Hristos nu poate fi întâlnit fără Biserică 
(BRIA, p. 61-62). Faţă de aura pe care o degajă biserica și care ar trebui să determine un anumit 
comportament moral, mentalitatea tradițională românească manifestă trei atitudini diferite: 
prima se orientează spre zona benefică, dar ponderat, așa cum procedează și cu personajele 
biblice, pe care și le apropie, le dimensionează în limite umane și le așează în postură de 
colaboratori eficienţi, invocaţi să coopereze la actele de biruire a maleficului; cea de a doua acordă 
bisericii sensuri negative, percepând doar realitatea clădirii și nu semnificaţiile sale relaționale în 
planul credinţei; cea de a treia poziție se caracterizează printr-o atitudine neutră, în care se acordă 
bisericii sensuri colaterale, aproape exterioare mesajului creștin; astfel, când se construiește 
primul zid al unei biserici sau al unei mănăstiri, este bine să se așeze la temelie „măsura” unui om 
bătrân, fără ca el să știe când ii s-a luat înălţimea; se crede că omul, căruia i s-a furat „statura” cu o 
nuia sau cu o sfoară, pentru acest scop, nu va mai trăi mult; în caz că nu se procedează în acest 
mod, clădirea se va dărâma - Gorj (CĂRĂBIȘ, p. 110). Se crede că omul blestemat, mai ales de 
preot, nu mai putrezește după moarte și, după șapte ani, este bine să fie scos din groapă și sprijinit 
timp de 40 de zile de zidul bisericii, iar trecătorii să-i zică „Dumnezeu să-l ierte”, numai așa el 
putând fi redat celor pământești - Muntenia; Moldova; se mai crede că biserica este un local 
duhurilor rele, unde se nasc liliecii, care mănâncă din anafură, iar strigoii stăpânesc lăcașul în 
intervalul de timp dintre asfinţitul soarelui și până la primul cântat al cocoșilor de după miezul 
nopţii - Tecuci; cel care cade în biserică va muri în acel an - Moldova; dacă, imediat după naștere, 
copilul are dificultăţi în a supraviețui, moașa sa aleargă cu el la biserică și, pe cine întâlnește acolo, 
aceluia îl încredințează să-l boteze - Muntenia; dacă unei mame îi moare primul copil, aceasta să 
nu-l însoțească la biserică în drumul spre cimitir, pentru că îi vor muri și ceilalți prunci pe care îi are 
sau îi va avea - lalomiţa (3. MARIAN, III, p. 266-267; 2. GOROVEI, p. 21; 58; 61). Când, în noaptea 
Anului Nou sau în cea a Bobotezei (6 ianuarie), dacă fata, care privește atent într-o oglindă pentru 
a-și vedea ursita, zărește o biserică înseamnă că va deveni călugăriță - Brăila; Suceava; dacă, din 
plumbul sau cositorul topit și turnat în apă cu scop de aflare a viitorului, se formează o imagine 
asemănătoare bisericii e semn de cununie apropiată sau că soţul sortit va fi preot - Buzău 
(2.MARIAN, |, p. 53; 67; II, p. 103). Pentru cine visează biserică înseamnă fericire; dacă se visează 
închinându-se într-o biserică este semn că supărările de acum vor lua sfârșit; este semn de 
nenorocire dacă se visează o biserică arzând; dacă se visează biserică și clopotele ei bătând 
înseamnă că, în curând, va fi chemat la o mare petrecere; este semn de botez sau nuntă apropiată 
dacă se visează slujind sau cântând într-o biserică; dacă se visează tămâind credincioșii și icoanele 
dintr-o biserică înseamnă că va avea mult noroc în perioada următoare; dacă visează slujbă care se 

desfășoară în biserică este semn de bine; în schimb, dacă visează că se află, pur și simplu, într-o 
biserică înseamnă că trebuie să se păzească de vreme rea - Suceava (NOTE, Băncescu). Cu toate 
aceste semnificaţii, biserica și spaţiul din preajmă rămân în sfera sacralului, atâta timp cât românii, 
în special femeile, pot fi întâlnite stând în genunchi pe iarbă, la 10-15 m distanţă de edificiu, la 
orele după-amiezii, când biserica este închisă și nimeni nu-i mai este în preajmă, rostindu-și în 
tăcere ori cu voce scăzută rugăciunile, dovadă incontestabilă a religiozității neamului românesc - 
Maramureș (NOTE, Antonescu). v. CASĂ. 


BIVOL (Bubulus - DLRM, p. 82) 

Când fată bivolița (drugana), nu este bine să se dea nimic din casă, nici unelte din curtea 
gospodăriei și nici restituite lucrurile împrumutate de la alții, fiindcă își poate pierde laptele; la fel 
ca la femeie, bivoliţa nu trebuie scoasă din grajd timp de opt zile, după care i se face o sfeștanie, 
fără de aceasta neputând fi dusă la apă sau la pășune, căci o pot îmbolnăvi strigoaiele - Țara 
Oltului; se crede că este de rău augur întâlnirea cu un bivol - Suceava (GOLOPENȚIA, p. 126; 
2.GOROVEI, p. 280). 


BLAGOVEȘTENIE (BUNAVESTIRE) 
Ziua (25 martie) în care Arhanghelul Gavriil dă de veste Fecioarei Maria că va da naștere 
Mântuitorului (ȘĂINEANU, |, p. 33). v. MARTIE. 


BLAJINI (ROHMANI; ROCMANI; ROGMANI) 

Oameni caracterizați prin bunătate și foarte evlavioși, despre care se crede că ar trăi la marginea 
pământului; sunt puși în legătură cu sărbătorirea Sfintelor Paști, pentru blajini acesta căzând 
întotdeauna în lunea de după Duminica Tomii, aceasta din urmă situându-se la o săptămână după 
Duminica Paștelui; sunt cunoscuți și sub denumirea de Rohmani sau Rocmani și Rogmani 
(ȘĂINEANU, |, p. 33; 259). Termenul vine dinv. slv. blazenu = fericit, sau blajinu = blând, ascultător; 
după părerea lui Hanuch, numirea de rachman, care este utilizată de ruteni și huţuli, ar fi o 
pronunție orală a numelui de brachman sau braman; dar W. Hein atrage atenţia că, în limba arabă, 
rachmiîn = îndurat; în Maramureș, li se spune răgmani și pentru ei sunt aruncate cojile ouălor pe 
ape curgătoare în ziua de luni după Duminica Tomii (2. MARIAN, II, p. 241; 244). În concepţia 
tradiţională românească, Blajinii sau Rohmanii ar fi cei dintâi oameni care au populat pământul și 
care au luat parte la Facerea Lumii, iar acum trăiesc la capătul ei, fie sub pământ, fie pe Tărâmul 
Celălalt, dincolo de Apa Sâmbetei, susținând acolo stâlpii pe care se reazemă pământul; au părul 
blond și fizionomia lor emană o permanentă fericire; oamenii îi comemorează de Paștele Blajinilor 
(prima sâmbătă post-pascală, sau în ultima sâmbătă de dinaintea Rusaliilor, sau miercurea din cea 
de a patra săptămână după Paște, sau chiar în ziua de luni după Duminica Învierii); cu acest prilej li 
se dau de pomană mâncare și băutură, mai ales în cimitire, în credinţa că ofranda făcută asigură 
sănătatea celor ce oferă și fertilitatea ogoarelor; în alte zone ale ţării, cojile de ouă roșii și resturile 
alimentare de mici dimensiuni, rămase de la masa de Paște, se aruncă în apele curgătoare de la 
marginea satelor, crezându-se că astfel Blajinii vor avea știre că a fost Paștele; în Bucovina, sunt 
cunoscuți și sub numele de Rogmani, iar sărbătoarea lor se face fie în ziua de joi din Săptămâna 
Luminată (prima săptămână de după Paște), fie în Duminica Tomii (prima duminică după cea a 
Paștelui), în credinţa că pomenile oferite apără pe donatori de dureri de mâini și de picioare și 
asigură totodată rodnicia câmpurilor; legendele populare, contaminate pe diferite căi și din 
diverse arii culturale, narează că Blajinii sunt un popor de creștini, locuind goi pe o insulă, trăind 
printre livezile de pomi roditori și hrănindu-se numai cu fructele acestora; sau că ei ar fi urmașii lui 
Set, al treilea fiu al lui Adam și al Evei, și că duc o viaţă cuvioasă și fericită, întemeiată pe virtute, 
fiind incapabili să facă rău cuiva; bărbaţii convieţuiesc alături de femeile lor numai 30 de zile pe an, 
iar copiii născuţi sunt crescuţi de mamele lor doar până ce se pot deplasa și hrăni singuri, ulterior 

băieţii fiind încredinţaţi spre îngrijire taţilor (2. KERNBACH, p. 201; 250). Rocmani, rochmani și 
rohmani, în Bucovina, blajini sau rogmani, în Suceava, se crede a fi copiii care mor imediat după 
naștere, sau că este un popor creștin care trăiește într-o ţară depărtată, undeva pe lângă „apele 
cele mari“, sau într-o mare pustietate aflată pe lângă o mare, sau pe niște insule, sau într-o ţară 
păgână, sau într-o ţară situată la răsărit, unde stau toţi în niște închisori ori lagăre mari, de unde 
văd cojile de ouă venind pe ape și atunci află că este Paștele; se mai spune despre ei că sunt 
oameni buni, sau că sunt din lerusalim, sau că trăiesc sub pământ, sau că trăiesc în hotar cu Raiul și 
că acolo este întotdeauna cald, din care cauză nu au case, că viețuiesc la umbra copacilor, umblă 
goi și se hrănesc cu poamele pustiului; că ei s-ar trage din seminţia lui Sift, feciorul lui Adam, și că 
sunt foarte buni și blajini, că se ocupă toată ziua cu rugăciuni către Dumnezeu, iar singura lor 
sudalmă fiind: „Du-te la Domnul!” și „Vino la Domnul!”; din această cauză, se spune că ei sunt 
sfinţi și că după moarte merg direct în Rai; se întâlnesc o dată pe an cu familiile lor, stau câteva zile 
și apoi se despart, timpul acesta fiind de Paștele lor; dar nu se știe cât stau împreună, unii 
afirmând că ar sta șase săptămâni, din Joia Mare și până la Ispas, alţii că ar sta la un loc 30 de zile, 
începând cu Paștele lor, după care se mai reîntâlnesc anul următor; că Postul Mare al lor ține 10 
săptămâni, dar că l-au scurtat la 8 săptămâni, dar se crede că durează în fapt 9 săptămâni, adică 
are mai mult cu două săptămâni decât cel al pământenilor; alţii afirmă că ei postesc tot anul și că 
se înfruptă doar cu ceea ce a rămas pe cojile ouălor care plutesc pe apă, venite de la creștini; de 
aceea, toate găocile și firimiturile din tot ce s-a pregătit copt (paște, cozonaci, colaci etc. ) se adună 
și se păstrează într-o covată și, când se face curăţenie în casă, sâmbăta, înainte de Înviere, se duc 
la o apă curgătoare și li se dau drumul acolo; despre femeia care nu adună aceste resturi, se crede 
că face un mare păcat; cojile de ouă plutesc pe apă până la Apa Sâmbetei, unii considerând că 
acestea ajung pe meleagurile blajinilor după 4 zile de la Paștele creștin, sau după o săptămână de 
la Paștele nostru, adică în Duminica Tomii, alţii afirmând că sosirea ofrandelor se petrece abia în 
ziua de marți din cea de a treia săptămână de la Paștele nostru, iar pentru alţii data ar fi fixată la 
Rusalii; ajunse acolo, cojile se fac ouă din nou, iar dintr-un astfel de ou se înfruptă 12 blajini; în 
Bucovina, cea mai mare parte dintre români cred însă că Paștele blajinilor cade lunea după 
Duminica Tomii, ziua fiind ţinută și pentru dureri de picioare și de mâini, precum și pentru rodnicia 
ogoarelor; femeile ies prin lunci și dumbrăvi, cu pască, ouă roșii, miei fripţi, slănină, rachiu fiert cu 
miere și vin și petrec toată ziua, uneori având cu ele și un taraf de lăutari; se crede că firimiturile 
căzute de la această masă sunt pentru cei omorâţi de hoţi, împușcați, spânzurați, înecaţi și este 
mai plăcut lui Dumnezeu în cazul că pică sau se varsă mai multă băutură; în Moldova, se crede că 
blajinii trăiesc pe lângă apa Sâmbetei, la marginea Pământului; cojile de ouă rămase de la masă se 
aruncă tot pe o apă curgătoare; cu toate acestea, sunt unele femei care serbează ziua cu mâncare 
de post; în Năsăud, se crede că pe dinaintea lăcașului Sâmbetei trece un râu, care este apa 
Sâmbetei, iar pe lângă râu trec rugmanii; astfel, de Crăciun, femeile aruncă pe apă cojile de nucă, 
dând de știre blajinilor că este Crăciun, aceeași credință existând și de Paște, când sunt aruncate 
cojile de ouă (2. MARIAN, II, p. 237-242). În Săptămâna Luminată, prima săptămână după Paște, 
alteori mai târziu, oamenii ţin o zi când se crede că este sărbătorit Paștele de către Blajini; 
sărbătoarea este numită și Paștele Mic, Paștele Blajinilor, Paștele Rohmanilor (12. GHINOIU, p. 
166). 


BLESTEM (A BLESTEMA) 

Blestemul părinţilor adresat copiilor, cu deosebire cel rostit de mamă, se împlinește până la a doua 
generaţie - Țara Oltului (GOLOPENȚIA, p. 108). Se crede că mai ales blestemul părinţilor se 
perpetuează, din neam în neam, până la cel de al nouălea - Bucovina (NOTE, Băncescu). Blestemul 
de mamă îl face pe Constantin, în variantele maramureșene ale cântecului bătrânesc cu același 
nume, să învie vremelnic, să iasă din mormânt și să-și aducă sora, căsătorită în alt sat, pentru a 
alina dorul de fiică al mamei sale (NOTE, Antonescu). 

BLID v. RECIPIENT; VAS 


BOALĂ 

În general, românii cred că toate bolile de care poate să sufere omul sau animalele sunt provocate 
de diavol sau de alte duhuri necurate, care lucrează direct sau indirect asupra fiinţei vii; lucrează 
direct când, de pildă, copilul suferă de „boala copiilor” (epilepsie), sau adultul suferă de „iele” 
(congestie cerebrală); în aceste cazuri, nici un organ nu prezintă aparent vreo anomalie, dar boala 
se manifestă totuși, cu toată intensitatea, la un anumit moment; lucrează în mod indirect, când 
omul capătă afecțiunea din ceea ce mănâncă sau din băutură nepotrivită, ca la „gălbinare” (icter), 
ori din răceală, ca la „junghi” (pneumonie) etc. ; de altfel, vorbirea populară conservă această 
credinţă, deoarece a mânca și a bea alimente incompatibile cu nevoile organismului, ori a sta 
îmbrăcat sumar în frig înseamnă „a căuta pe dracul”, adică „a căuta boala”; tendinţa de „a căuta 
boala” apare tot la îndemnul diavolului; la fel, este lucrare indirectă a diavolului și când acesta 
trimite un șarpe în calea omului, sau o nevăstuică în calea animalului, ca să-i muște (3. GOROVEI, 
p. 146). Bolile acute sau cele de natură psihică erau considerate prevestitoare de moarte iminentă; 
folclorul păstrează numeroase descântece (în care gestica, obiectele, plantele, țesăturile, gama 
cromatică, ritmul alert sau lent al rostirii constituie elemente magice cu valoare psihoterapeutică), 
utilizate în credinţa că ele pot înlătura maleficul, „deochiul”, „ochiul rău”, „luarea urmei”, precum 
și alte boli „aduse de vânt”, „de furtună”, „de cel ce nu-i a bună”; în fond, toate acestea sunt 
nominalizări-tabu pentru noţiunile de diavol, spirit rău, strigoi etc. , personaje interpretate ca fiind 
premergătoare și prevestitoare ale morţii - Bihor (4. BOCȘE, p. 349). lată câteva denumiri populare 
ale unor boli (sau manifestări ale acestora) și echivalentele lor cvasi-știinţifice: albeață=cataractă; 
aplecate=indigestie; aprindere =congestie pulmonară; aruncături=boli de piele; brâncă=erizipel; 
ceas rău=epilepsie; cel perit=sifilis; ciumurleală=indigestie, diaree; dalac=antrax; de dânsele= 
reumatism poliarticular; dentroiele=reumatism poliarticular, spondiloză; fioruri=dureri; gălbinare= 
icter; gâlci=amigdalită; întâlnitură=congestie cerebrală; întâmpinat (tâmpinătură)=reumatism 
poliarticular; înveninat=infectat; junghi=pneumonie, pleurezie; lipitură=boală psihică cu aspect 
depresiv; lovitură de iele=congestie cerebrală; luat de vânt=congestie cerebrală; mătrici=colici 
intestinali; mâncătură de inimă=ulcer; năjit=otită; obrânceală=infecţie; orbalț=erizipel; 
pocitură=paralizie facială; potcă=deochi; rac=cancer; rast=inflamaţia splinei; roșeață=pelagră; 
săgetătură=nevralgie, congestie cerebrală; zburător=isterie; soare sec=insolaţie; tragău=antrax, 
dalac; uimă=adenită; ulcior=mic furuncul la ochi; vârtej=reumatism poliarticular (1. PAVELESCU, p. 
82). Boala copiilor=epilepsie; boală câinească=umflare a abdomenului la copiii sugari; boală 
uscată=atrofie; boală seacă=tuberculoză; boală lungă (sau mare)=tifos (ȘĂINEANU, II, p. 152). 


BOCET 

Caracterizate de către Constantin Brăiloiu ca făcând parte dintre producţiile folclorice spontane și 
profund melodioase (BUHOCIU, p. 41), bocetele sunt uzitate, în foarte multe locuri din ţară, și 
după actul înmormântării, în credința că ele bucură pe cei plecaţi pe lumea cealaltă și alină dorul 
celor vii; astfel, în Țara Oltului, femeile bocesc opt dimineţi la rând după înmormântare, iar, în 
Oltenia și Muntenia, se bocește în fiecare duminică și, cu deosebire, în zilele când se prăznuiesc 
morții; adesea, femeile care participă la o înmormântare rămân ulterior în cimitir și bocesc la 
mormintele celor apropiaţi: copii, părinţi, soţi (4. POP, p. 170). Mortul tânăr este bocit la cimitir nu 
numai în zilele rezervate celor plecaţi în lumea umbrelor, ci ori de câte ori vreunei femei din 
familie (mamă, soră, soţie) i se face dor de el - Chioar (1. POP, p. 336). Se crede că femeia care 
bocește bine (profesional vorbind) va avea parte numai de morți - Tecuci (2. GOROVEI, p. 23). 


BOLD v. AC. 

BOLOVAN v. PIATRĂ 


BOMBĂ 

În înţelesul de încărcătură explozivă sau incendiară, indiferent de forma carcasei (alungită ori 
rotundă) în care este amplasată; pentru cine visează bombă înseamnă că scopul pe care și l-a 
propus se va îndeplini - Suceava (NOTE, Băncescu). 


BONETĂ v. BASMA. 


BORBOASE 
Denumirea comună a celor trei zile consecutive situate în intervalul 4-6 decembrie în care sunt 
prăznuiţi Sfânta Varvara, Sfântul Sava și Sfântul Nicolae (ȘĂINEANU, |, p. 36). v. DECEMBRIE. 


BORDEI v. COLIBĂ. 
BORIȚĂ v. TURCĂ. 


BORȘ 

Termenul acoperă două realități în limba română: denumește lichidul cu gust acru, obținut din 
fermentarea tărâțelor în apă, și ciorba în care, pentru a-i da gust acru, se pune borș, această din 
urmă realitate nefiind însă încărcată simbolic sau folosită în credinţele tradiţionale (ȘĂINEANU, II, 
p. 160). Nu este bine să se dea de pomană borș cu „flori” apărute în timpul fermentării, pentru că, 
pe lumea cealaltă, acela care o face va bea numai apă cu „flori” - Galaţi (2. GOROVEI, p. 24).v. 
AGURIDĂ. 


BORZĂ 

În Bucovina se mai numește și Buză neagră și se arată copiilor în chip de femeie mânioasă sau 
măcar burzuluită, făcându-i pe aceștia să tresară noaptea prin somn, să dea din mâini și din 
picioare, să plângă și să strige, toate manifestările de acest fel fiind puse pe seama acestei năluci 
rele; poartă părul despletit și parcă ciufulit de vânt, cu ochii zgâiţi și dinţii rânjiţi, cu urechile 
clăpăuge, cu gura căscată, cu buzele negre, având pielea de pe mâini crăpată și picioarele 
butucănoase; se poate scăpa de sperietura produsă de borză descântând copilul atins de ea în 
zilele în care se poate mânca de dulce, fiecare descântec fiind repetat de trei ori, mai cu seamă 
când pruncul doarme și totodată afumându-l cu un șomoiog de cârpă; de remarcat că, în Bucovina, 
gândacului morţilor (Blaps mortisaga L. ) i se spune tot borză și se crede că în casa unde el apare 
neapărat cineva din acea familie va muri, fiind considerat un fel de sol al morţii (1. MARIAN, 
p.107). 


BOSTAN v. DOVLEAC. 


BOTEZ (A BOTEZA) 

În Transilvania, nașa copilului pregătește pentru acesta scutece, cârpe și fașă în care îl duce pe 
prunc la botez; în Sibiu, se crede că pânza pe care o aduce nașa trebuie să fie atât de lungă încât să 
se poată încinge nașa cu ea; în Buzău, se crede că, dacă fașa se nimerește prea lungă, acel copil se 
va însura bătrân, iar dacă va fi prea scurtă se va însura tânăr; în Muntenia, se spune că nu este 
bine ca mama copilului să se încingă cu betele folosite la botezul pruncului său, pentru că 
îmbătrânește prematur și va fi mai tot timpul bolnăvicioasă; în Chioar, nașa dă copilului o pânză, 
numită crușmă; în caz că pruncul moare până într-un an după botez, nașa lui îi face repede o 
cămașă, încredinţată fiind că, la judecata de apoi, copilul se va înfățișa îmbrăcat cu ea, dacă nu, 

copilul se va prezenta în pielea goală (3. MARIAN, II, p. 111-112). După ceremonia botezului 
propriu-zis, desfășurat de regulă la biserică, nașa și moașa copilului se întorc acasă, unde are loc 
botejunea (ospăţul, sărbătoarea botezului), copilul fiind așezat pe masă: dacă este băiat, i se pun 
sub cap unelte de dulgherit, iar, dacă este fată, ustensile folosite în ţesut, ca să fie deprinse ușor 
respectivele îndeletniciri; la această secvenţă a botezului, luat în ansamblul său, participă părinţii 
copilului, nașa, moașa, neamurile, prietenii familiei; nu se aduc daruri, nu se joacă, dar se cântă, iar 
femeile prezente adresează noului-născut urări de sănătate și fericire - Maramureș (DĂNCUȘ, p. 
177). În Suceava, se crede că, dacă nou-născutul plânge mult fără motiv sau se îmbolnăvește des, 
înseamnă că el „își cere botezul”, credinţa fiind însă valabilă pentru multe alte zone ale României; 
înseamnă că va avea mulţi copii cel care visează botez (NOTE, Antonescu; Băncescu). 


BOU (Bos taurus - DLRM, p. 90) 

Despre vacă și bou se spune că sunt „vite albe”, se mai crede că sunt sfinte, plăcute lui Dumnezeu 
și dăruite cu puterea ca „o zi în tot anul să vorbească și ele ca oamenii”; boul conotează, în plan 
simbolic, valori culturale majore ca puritatea, beneficul, sacralitatea; de asemenea, conotează, 
împreună cu vaca, ideea de muncă și de belșug; de aici, „înstruțarea sau ferecarea boului”, care 
consacră pe gospodarul cel mai harnic dintr-o comunitate; pentru configurarea chipului său, 
deosebit de interesantă este sinonimia, în planul funcţiilor epice și a valorilor simbolice, dintre 
acest animal domestic și cerb; „boul ferecat” se obișnuiește a se face la Rusalii, totdeauna în zori, 
undeva în afara satului, departe de privirile curioșilor; el este împodobit („ferecat”, „împăunat”, 
„înstruțat”) pe spate cu un covor, cunună din flori de sânziene în coarne, ghirlande de flori, bete, 
clopoței și așa trece pe ulițe, însoţit de o ceată de flăcăi mascaţi, având peste haine vrejuri de 
plante sau coajă de copac; ceata trece pe la fiecare casă, flăcăii joacă, iar gospodarul stropește 
boul cu apă; spre seară, boul este „desferecat”, măștile aruncate, iar cununa se păstrează în casa 
gospodarului care a găzduit ceata; în unele sate, tot acum flăcăii merg la fântâna satului și o 
curăţă; există opinia că acest rit, investit odinioară cu puteri magice, pare a urmări fertilitatea 
lanurilor de grâu, a pășunilor și fâneţelor, obținerea unor recolte bogate, prin provocarea ploii 
atunci când este mai mare nevoie de ea, în preajma sărbătorii Rusaliilor; această datină agrară, cu 
scop fertilizator, are în centrul ei animalul care, prin truda lui, asigură dobândirea unei recolte 
bogate, ceea ce conduce la concluzia că boul are valoarea unui operator ceremonial, mediind între 
cultură și natură, în ipostaza ei domestică, între uman și sacral, între dorințele oamenilor și 
puterile germinative ale firii; trecând peste ape, boul stăpânește de fapt apele; de aceea într-un 
cântec menit să alunge seceta, boul este chemat să dezlege apele fecunde, apele nestăvilite, el 
însuși fiind posesor de atribute fecundatoare; obiceiul de a așeza capete de boi la partea din spate 
a cumpenei de la fântână, având probabil rol apotropaic, în sensul că animalul cosmogonic 
consacrat apei o păzește și o purifică prin prezenţa sa simbolică; în folclorul românesc, boul este 
asociat tuturor elementelor stihiale, pământul, apa, vântul; el ocolește doar focul, dacă nu cumva 
legendele în care nașterea lui lisus se produce numai în ieslea boilor și sub răsuflarea lor caldă nu 
sugerează că acest animal avea focul în sine, fiind, ca orice fecundator mitic, un purtător al căldurii 
și arderii primordiale; pentru că au încălzit-o pe Maică, boii au fost blagosloviţi sa aibă pasul lin, să 
se sature din puţină mâncare, să fie domoli și să muncească încet, cu tihnă; conotaţiile ignifuge și 
cosmogonice ale lui sunt evidente și în acele legende în care doi boi, Zorilă și Murgilă, stăpânesc 
crugul și poartă soarele de la o lume la alta: unul îl poartă de la răsărit la apus, celălalt îl duce 
invers pe tărâmul celălalt; alteori, doi boi fermecați determină mișcarea soarelui, aruncându-și-l 
unul altuia cu coarnele; în repertoriul acțiunilor fabuloase și atributelor hiperbolizante imaginate 
în basm, un singur amănunt reţine atenţia: lupta boului cu lupul cu cap de fier, acest motiv 
amintind de ciclul anotimpurilor, simbolizat prin înfruntarea dintre taurul solar și lupul hibernal, 
prezent în miturile grecești; indiferent de contextele epice în care apare (vânătoare eroică sau 
călătorie iniţiatică), boul relevă același nucleu esenţial: sacrificiul întemeietor; el se dezvăluie astfel 

ca un animal mitic originar, ca o figură primordială, care susţine și făurește (din sine) întreaga 
lume, întregul cosmos; lui i se datorează, în egală măsură, stabilitatea și instabilitatea pământului, 
echilibrul și dezechilibrul lumii, începutul și sfârșitul cosmosului; conform unei legende 
apocaliptice, atunci când boul sacru va fi tăiat, din el se va porni o ploaie de sânge și foc, care va 
arde întreg pământul; boul „alb” apare ca valoare pozitivă consacratoare, fiindcă pe brazda trasă 
de el se pune grâul „alb”, grâul fertil, născător de viaţă și speranţă, adică fecunditatea debordantă 
(COMAN, |, p. 1-7; 9-12; II, p. 164). Boul nu l-a ajutat pe Dumnezeu la construcţia lumii, nu a făcut 
nici dealuri, nici văi, nu a descoperit izvoare și nici nu a fost mesager de la un actant la altul; în 
schimb, despre el se spune cu precizie că pământul este ţinut de către un bou, cu coarnele lui; 
când vine dracul înaintea boului și îi cere să-i dea pământul, boul se scutură și atunci pământul se 
cutremură; el va fi alături de oameni până în clipa Apocalipsei; el nu se teme nici de drac, nici de 
acoliţii acestuia, cum ar fi vântul; dârz, boul se va opune „vântului apocaliptic”, care vrea să 
răstoarne pământul, fiindcă, la sfârșitul lumii, numai boul va putea rezista vântului năprasnic, care 
se va isca atunci, iar boul va fi atât de tare, încât va pune picioarele pe fundul mării și nu va fi 
posibil ca vântul să-l biruie; el este cel care aduce de peste mări, de dincolo de ape, mireasa 
purtătoare de viitoare vieți, de perpetuare; el este capabil de acţiuni miraculoase: tămăduiește sau 
chiar își învie stăpânul, atunci când acesta se află pe patul morţii, răgetul lui poate răsuna atât de 
puternic, încât face să se cutremure munţii și văile din jur, calcă în picioare, distrugându-le până la 
temelii, curţile și palatele zmeilor, se luptă ca un viteaz și are capacitatea de a dărui hrană 
îmbelșugată sau daruri miraculoase; desigur că un astfel de animal, iubit de Dumnezeu și 
blagoslovit de Maica Domnului, este răsplătit după merit; acesta, ca și vaca, are zile pentru 
cinstirea lui și anume: Stretenia, Sângeorzul, Sântoaderii, Rusaliile, Sfântul Filip, Sfântul Andrei, 
Gădineţii, Ajunul Crăciunului; de asemenea, există credinţa și practica de a nu-l pune la muncă în 
ziua de Armindeni (1 mai), sau în aceea de Marcul boilor, fiindcă este păcat; mai are capacitatea 
ca, o dată pe an, de Sfântul Vasile (1 ianuarie, Anul Nou), sau la Sfântul Gheorghe, sau în noaptea 
Crăciunului, să poată vorbi și cine se culcă în ieslea lui îl poate auzi, dar este deosebit de 
primejdios, pentru că omul care l-a auzit poate muri, sau i se tulbură mintea; numele său îl aflăm 
în toponimice, în onomastică, la denumirea unor insecte, după cum tot el, care poartă soarele prin 
imensitatea cerului stelar, se află și printre denumirile aștrilor; mai apare în diverse credințe, 
proverbe, ghicitori, locuţiuni etc. (PRESA). În folclorul românesc, boul este un animal sfânt; natura 
solară și benefică a boului apare destul de clar în colindele de iarnă, în obiceiul Plugușorului și în 
multe alte practici magice; capetele de boi sunt atârnate pe cumpenele fântânilor, pentru a le feri 
de duhuri rele; pentru a alunga bolile molipsitoare, se înjugă doi boi gemeni și se trage o brazdă în 
jurul satului, conturându-se astfel un cerc magic (EVSEEV, p. 151). Pentru preîntâmpinarea 
molimelor, oamenii caută în sat doi boi negri, fătați sâmbăta de aceeași vacă, adică să fie gemeni, 
pe care îi înjugă împreună la o tânjală, după care, tot într-o zi de sâmbătă, doi sau trei oameni 
ocolesc cu ei satul bântuit de boală - Dolj; în Moldova, contra ciumei se folosește un plug tras de 
doi boi gemeni, iar, în Bihor, un descântec de bubă vorbește de aceeași tragere a brazdei în jurul 
satului, pentru a-l feri de ciumă (ADĂSCĂLIȚEI, p. 125). Se spune că are draci în el boul cu coarnele 
aduse pe spate - Tecuci; să nu se cumpere boi (bivoli) la care ultima coastă este mai scurtă, 
deoarece nu sunt buni pentru prăsilă - Suceava; boii sunt învăţaţi la jug numai în zilele de marţi, joi 
și vineri și nu în zilele de luni, miercuri și sâmbătă, pentru că se învaţă cu năravul de a nu trage - 
Gorj; se crede că, în noaptea spre Sfântul Vasile (1 ianuarie, Anul Nou), boii vorbesc și pot fi auziţi, 
numai dacă se culcă în ieslea lor cineva, dar cel ce o face poate muri - Tecuci; în ziua de Sfântul 
Vasile, fata nemăritată merge în grajd, la boul de hăis (de stânga), și lovindu-l cu piciorul îl 
întreabă, la fiecare lovitură, în ce an se va mărita, iar, dacă boul se ridică după prima lovitură 
înseamnă că fata se va mărita în acel an, după a doua lovitură în anul viitor și tot așa mai departe - 
Vâlcea; pe furiș, fata unge cu seu de bou turbat pe băiatul dorit, ca acesta să vină turbat după ea - 
Țara Oltului; când rage unul din boii carului în care mireasa este dusă la casa mirelui este semn de 

moarte - Moldova; tot semn de moarte este și când îngenunchează unul din boi în timpul nunţii - 
Tecuci; prevestește moarte, când boul mugește în ajunul marilor sărbători - Suceava; când se 
aleargă boii este semn că vremea se va înmoina - Dolj (2. GOROVEI, p. 24; 26; 142; 146; 244; 255; 
270, 281; GOLOPENȚIA, p. 85). Boilor de la plug(ușor), al căror număr poate fi variabil, li se vopsesc 
coarnele, pe corp li se fac diferite desene, li se pun și rămurele de brad și beteală (peteală) la 
coarne - Vaslui; lași; boii au coarne ornamentate cu hârtie colorată în alb și roșu, sau sunt vopsite 
cu roșu sub formă de inele, vopsindu-li-se totodată și fruntea - Dâmboviţa (ADĂSCĂLIEI, p. 37). 
Cine visează boi va intra în relaţii cu oameni proști; înseamnă nenorocire pentru cine îi visează 
păscând; dar înseamnă bogăţie pentru acela care se visează omorând un bou; va avea viață ușoară 
cel care se visează cumpărând un bou; va avea pagubă cel care se visează urmărit de un bou; dar 
cine se visează fugind de un bou înseamnă că va depăși cu bine o primejdie; înseamnă căsnicie 
fericită pentru cel care visează bou înjugat la plug; este de rău pentru cine visează boi turbaţi - 
Suceava (NOTE, Băncescu). 


BOUR (Bos primigenius - DLRM, p. 90) 

Apare alături de cerb, ciută, vultur și șoim sau de delfin și „peștele cel mare” (vieţuitoare de 
Dunăre și mare); se înfățișează ca o fiară de excepţie a naturii, periculoasă pentru vânător, dar și 
ca animal încărcat de daruri cu sursa în puterea lui, daruri cu putere de înmulţire și de transmitere 
magică; urmărirea lui poate să dureze și o săptămână, ceea ce solicită cai de schimb, hăitași, o 
bună organizare și cunoașterea locurilor; el nu mai este cunoscut românilor, ca și europenilor, de 
pe la 1600, dar românii îi conservă memoria prin colinde, cu toate că ultimul exemplar de bour a 
fost vânat la 1627; de asemenea, melodiile acestor colinde „bourești” sunt aceleași ca și acelea 
care cântă leul, ciuta, cerbul, dulful, studiate de B. Bartok, G. Breazul, E. Riegler-Dinu, G. Ciobanu, 
E. Comișel; trebuie făcută distincția faţă de zimbru (bizon); în Evul Mediu, ca și în antichitatea 
îndepărtată, bourul aparţinea bestiarului regal sau imperial, căci era vânat cu predilecție de regi; în 
Moldova, vânarea era organizată chiar de domn, pentru că numai el era cel care dispunea de 
mijloacele necesare: cai de rasă, vânători de elită, hăitași etc. ; încercuirea bourului sensibilizează 
și terenul, care capătă și el virtuţi sacre, mai ales prin sângele victimei sau al jertfei; de altfel, 
Moldova însăși a fost „descoperită” prin urmărirea unui bour, dinspre Maramureș, prin Carpaţi, 
spre răsărit; bourul, prin virtuțile lui pure, a atras pe Dragoș Vodă, cu ceata sa de vânători, spre un 
pământ, o „ţară nouă”; prin vânarea bourului, locul acela a căpătat o calitate sacră, Dragoș 
uitându-se împrejur s-a simţit îndată atras de această ţară și a simţit-o ca o cucerire a lui; în fond, 
bourul este și el vânat de Dragoș, fiul unui dominus dintre cei vechi, adică un prinţ: de amintit că 
fundarea de poduri și cetăţi (atenţie la construirea mănăstirii Argeșului) se face după indicaţii de 
acest fel; tradiţia este locală, cel puţin prin indo-europeni, și destul de generală pe glob (și 
Romulus „încercuiește” locul pe care se va ridica Roma); prin carnea sa, bourul servește și la masa 
nunțţilor; scheletul său, ca și cel al cerbului, servește la noua casă a tinerilor miri, ca locuinţă 
magică, acoperită cu pielea lui; din coarne se fac cupe de băut vin la zile mari, iar căpățâna lui este 
pusă deasupra porții, ca să nu permită intrarea spiritelor rele, credințe ce există și azi la populaţiile 
din jurul Cercului Polar; oasele bourului, ca și cele ale cerbului, servesc la construirea unui pod 
măiestru, pe care trecându-l tânăra pereche ar atrage virtuțile cerute de o bună și trainică familie; 
așa cum puntea de oase duce departe în viaţă și în avuţie tânăra familie, la fel faptul de a bea din 
pahare din corn de bour și a mânca din farfurii din copite de bour dă sănătate, putere și chiar 
frumuseţe, căci fiarele codrului sunt considerate, în folclorul românesc, cele mai „evoluate” ființe 
pe scara animală, după cum plantele de pădure, sălbatice, sunt cele ce posedă „toate” virtuțile 
curative și de frumuseţe; de fapt, bourul este boul primitiv, dar de culoare neagră, așa a rămas în 
colinde, semănând cu taurii de luptă din Spania și sudul Franţei, care au aceeași morfologie; se 
pare că aveau în partea din faţă o înălțime de aproape 2 m; de reţinut că tracii sunt și ei crescători 
de vite, nu numai sciţii, și este de văzut chipul de bour de pe un scut daco-get; lungimea coarnelor 

acestuia este și ea confirmată de colinde, spre deosebire de cele ale zimbrului; ele au permis ușor 
închipuirii să plaseze „leagănul” aurit sau de mătase verde, pe care să se așeze fata mare, altă dată 
cu siguranţă o zeiţă, o protectoare a vânatului; bourul a intrat în literatură prin epopeea lui 
Ghilgameș; dar alături de bour, iranienii aveau și un cult al taurului, care s-a întins, prin armeni, în 
Anatolia și Caucaz; în Dacia, există documente arheologice relativ târzii, de pildă scutul de la Piatra 
Roșie, descris de C. Daicoviciu, datat din sec. | d. Ch. , în mijlocul căruia este figura naturalistă a 
unui bour în mers spre stânga, poate un animal sacru sau totemic; un basorelief găsit la Tomis 
reprezintă pe Selena într-un car tras de doi tauri; tezaurul de la Craiova conţine șase capete de 
tauri, în stil animalier, datate sec. al IV-lea î. Ch. ; un corn de bour aurit, luat din tezaurul dacilor, a 
fost consacrat de Traian lui Zeus Casios; deci, reluând, niște păstori ce erau cu turmele prin munţi 
au luat bourul din urmă și, cum păstorii sunt înarmaţi și au câini, au descoperit îndată condiţia de 
vânător; urmărindu-l pe valea râului Moldova, l-au vânat, iar pe locul unde a căzut, s-a 
„descălecat” un sat care a luat numele fiarei; iar cățeaua Molda a dat numele râului și ţării; de 
amintit că mai există cel puţin o căţea celebră în folclorul românesc, Dolca, după cum și vânarea 
bourului la Boureni nu este unicul vânat mitic; de aici și heraldica moldoveană a bourului; evident, 
Gr. Ureche nu ne spune „colinda bourului”, ci este mai firesc ca bourul și mitul său să fi inspirat 
atât colinda, cât și mitul descălecării ţării; că numele Moldovei vine de la o cățea nu trebuie să 
surprindă, este în tradiția popoarelor crescătoare de vite, care într-un stadiu precedent au 
aparținut unei civilizaţii vânătorești; și apoi dacii nu-și au numele, cum a arătat M. Eliade, de la 
lupi; după vânare, capul bourului este așezat spre pomenire într-un par, pe malul râului, unde s-a 
făcut satul Boureni; același lucru se cântă și în colindă (desigur, este vorba de parul de la poartă 
sau de la grădină), prin care se purifică locul de spiritele rele și aduce noroc; este cunoscută 
expresia populară „a bate parul”, cu sensul de a pune bazele unui sat, expresie care se rostește 
mai ales în cazul că satul a fost rău așezat („cine va fi bătut parul în locul acesta”); toate 
documentele concordă, atât cele savante, ale naturaliștilor, cât și cele populare, adică specia de 
colinde, că se poate vorbi de un animal pe cât de real, pe atât de fabulos; urmele lăsate de bour în 
heraldica oficială, în gravură, pe frontispiciile și vinietele cărților făcute în Moldova, în limbă, în 
toponimie, în dreptul popular și juridic, ca și în tradiţiile și credinţele populare în general, 
constituie un enorm material demonstrativ; una din unitățile de măsură de suprafaţă era palma, 
cu denumirea oficială de „palma domnească”, ce avea, în Moldova, 276 mm lungime; ea se 
prezenta ca o bucată de fier, de lungimea arătată, lată de cca. 3 cm și groasă de 4-6 mm și care 
avea la cele două margini câte un cap de bour, ceea ce însemna că măsura era oficială; fixarea 
hotarului unei proprietăţi se făcea prin folosirea unor stâlpi de lemn sau de piatră care aveau pe ei 
marca domnească, un bour (cap de bour); această marcă înroșită în foc era aplicată și pe 
trunchiurile de copaci, de arbori de hotar; se pomenește în documente chiar și de un stejar-bour 
din 1497; iată un fragment dintr-un document din 1605: „...din piatră și din bour în bour, iar de 
aici... și la bour, ...în sus la bour, ...iarăși din bour în bour...la bour...la doi palteni și la moviliţă și la 
piatră și la bour...prin dumbravă, din bour în bour la piatră și la bour...”, unde indicaţia „bour” 
arată marcarea punctului pe un stâlp sau arbore; astfel, capul de bour-emblemă a căpătat funcţii 
de drept cutumiar și juridic; în realitate, toponimice ca „bou” și „bour” se găsesc pe întreg 
teritoriul României, ceea ce indică prezenţa sa în majoritatea regiunilor ţării; în schimb, numele de 
locuri cu Dragoș se găsesc numai între Moldova și Maramureș, ceea ce indică o amintire vie a lui 
Dragoș Vodă, cel care a existat cu adevărat, el fiind voievod al Moldovei între 1347 și 1354, urmat 
de Bogdan, din aceeași familie, abia în 1363; mai poate fi amintit că botul luntrii se numește bour, 
iar vârful tălpii de sanie tot bour (BUHOCIU, p. 141-142; 145; 147; 158-162; 165-167). Bourul (sau 
taurul) este un vechi zeu sau demon al apelor (HERSENI, p. 184). Codul simbolic anulează 
clasificarea imanentă: boul domestic („sinonim” însă, în planul atributelor mitologice, cu cerbul) 
este imaginat ca o fiară a pădurii, care pradă câmpul de grâu și secară al voinicului, îi calcă în 
picioare grădina cu flori, fuge apoi și se ascunde în adâncul codrului; nu este exclus ca textul 

popular să păstreze aici amintirea bourului, animal sălbatic care a populat pădurile României până 
în Evul Mediu și care a fost intens vânat încă din cele mai vechi timpuri; vânarea „bourului sur”, ca 
și aceea a cerbului, are funcţia unei probe de consacrare: junele care aduce trofeul în sat își 
dovedește prin aceasta puterea și priceperea, maturitatea și vitejia; actul eroic îl confirmă, ca 
individ de excepţie, și, totodată, confirmă întreaga colectivitate, ca beneficiară a sacralităţii 
animalului vânat și „coborât” din natură în cultură; astfel, se prefigurează o schemă mitică și 
arhaică, despre care M. Eliade afirmă: „Tema vânătorii rituale a bourului este, în mod sigur, 
autohtonă; acest animal beneficia la daci de un deosebit prestigiu religios; oricare ar fi fost rolul 
său în mitologia și religia dacilor, el făcea parte, cu certitudine, dintr-un ansamblu mitico-ritual de 
origine meridională, cu adânci rădăcini în preistorie”; M. Eliade consideră că mitul nu s-a pierdut, 
ci a luat forma unei legende autohtone care istorisea vânarea și sacrificarea unui bour, act cu 
valoare de probă de tip eroic; casa tinerilor căsătoriţi este construită din părţile corpului bourului, 
la fel cum întregul cosmos era făurit, în „illo tempore”, din trupul animalului mitic primordial; 
sacrificiul bourului permite descoperirea unui ţinut și „descălecarea” Moldovei, asigură 
consacrarea și prestigiul eroului-vânător, dăruie o mireasă și „susține” nunta, familia, care ia 
naștere acum, și neamul, care se prelungește și se eternizează prin acest act (COMAN, |, p. 7-9). 


BOZ (Sambucus ebulus - DLRM, p. 91) 

Plantă erbacee cu flori albe, fructe negre și miros neplăcut, cunoscută și sub denumirea de bozie 
(ȘĂINEANU, II, p. 163). Este folosită, împreună cu descântecele aferente, în magia medicală, la om 
și la animale, mai ales în cazurile mușcăturilor de șarpe (2. KERNBACH, p. 161). 


BRAD (Abies alba și pectinata - DLRM, p, 91) 

Vechimea mitului legat de dendrolatrie îndreptățește întrebarea dacă nu cumva nevoia de 
reprezentare plastică a credințelor populare nu și-a găsit o expresie adecvată, proprie, care să fie a 
populațiilor băștinașe; răspunsul pare să fie pozitiv, deoarece o seamă de date iconografice 
vorbesc de marea vechime, pe teritoriul României, a reprezentării bradului nu numai ca frunză, ci 
mai ales ca arbore, figurat cu rădăcini, atribut esenţial al mitului pomului vieţii; nu este nici o 
îndoială că bradul verde și peren, folositor și frumos, a inspirat din cele mai vechi timpuri credința 
oamenilor din aceste locuri în forţa sa vitală, alegându-l ca simbol al vieţii; se știe locul important 
pe care bradul îl ocupă nu numai în literatura populară, dar și într-o serie întreagă de acte legate 
de viaţa de toate zilele și de credinţele românilor; se menţionează doar că bradul este „arborele 
nunții”, pus la începutul unei noi vieți de familie, și tot el este pus pe casă ca semnal noii 
construcții; de aceea bradul a stat, cel puţin în unele zone, alături de stejar, în centrul cultului 
arborilor; aceasta explică marele număr de reprezentări plastice ale bradului în arta populară 
românească, precum și vechimea, mult mai mare decât a celor două tipare cunoscute ale pomului 
vieţii, iranian și elenistic, a unora din imaginile bradului ca pom al vieţii; o răspândire generală are 
tiparul traco-dacic a cărei vechime însă a făcut ca deseori să nu mai persiste figurarea rădăcinilor; 
dispariţia rădăcinilor conduce uneori la tratarea copacului sub forma ramurii de brad; tot marii 
sale vechimi i se pot atribui și lipsa păsărilor însoţitoare, imagine ce necesita o compoziţie 
complexă ce a putut să se nască în regiunea Mediteranei orientale, locuită de popoare care au 
ajuns la un înalt stadiu de civilizație cu mult înaintea celor din spaţiul carpato-danubian; este de 
remarcat, în același timp, că, pe când cele două tipare venite de departe au intrat în varii 
combinaţii iconografice, tiparul local s-a menţinut simplu, bradul apărând de cele mai multe ori 
singur, fără nici un element ajutător; motivul bradului apare pe ancadramentele de uși, în Țara 
Oașului, pe frontoanele caselor din Bihor, sau sub formă de cruce înconjurată cu ramuri de brad, în 
Dâmboviţa, expresie a fenomenului de sincretism dendrolatrie-creștinism; tot brad pus în glastră 
se regăsește în tencuiala caselor din zonele Vâlcea, Argeș, Vlașca și Ilfov; de asemenea, bradul 
apare pe lăzile de zestre, ca fiind legat de actul nunţii, pentru că are un rol deosebit în cadrul 

ceremonialului; pe lăzile tip sarcofag din Bihor, bradul este plasat numai pe faţa lăzii, fie singur, 
figurat într-un cartuș, fie în combinaţie cu rozeta, ca simbol al soarelui; apare și pe scoarţe, pe 
cămășile din Argeș și Muscel, amplasat pe piept și mâneci, brodat cu fir de aur și argint, în 
combinaţie cu arnici negru, roșu și vișiniu; la fel, pe cusăturile din Banat și pe cămășile din Munţii 
Apuseni; apare pe vasele pirogravate din Țara Moților și din Vrancea și pe căucele din Ținutul 
Pădurenilor; motivul poate fi întâlnit și pe pistornicele din Oltenia (Romanați), fiind dispus în 
combinaţie cu crucea; este sculptat și la „păpușarele” din Prahova și Vrancea; este frecvent 
reprezentat și pe ceramică, pe cea de la Marginea-Rădăuţi, pe cea de pe Valea Izei-Maramureș, în 
gama ornamentală a pieselor ceramice din Țara Zarandului, pe numeroasele cancee din 
Transilvania, acestea însă de provenienţă săsească; apare pe ceramica din centrele din Vâlcea și 
Olt; de asemenea, pe ouăle încondeiate din Oltenia și Muntenia, ornamentate cu „brăduți”; în 
multe zone din România, la înmormântarea celor decedați, alături de cruce se plantează un brad 
împodobit, sau se sădește un pom fructifer (PETRESCU, p. 40; 49-51). Bradul aparţine 
fundamentului culturii și civilizaţiei arhaice românești; profilul mitic al bradului este la români cel 
mai vechi și poate cel mai complet dintre toţi ceilalţi arbori de care vorbesc credinţele și riturile 
autohtone; în domeniul culturii populare orale, se distinge clar o tradiţie a muntelui și a bradului, 
vie în mituri cosmogonice, în medicina populară, în riturile de naștere, de nuntă, de moarte, 
precum și ca temă poetică preferată, alături de cealaltă temă predilectă, a codrului; arborele-axă 
cel mai cântat în bocete este bradul; dacă puterea sălciei vine din faptul că trăiește în locuri 
umede, pe uscat și în apă, că se înmulțește direct și repede, că e pe cât de firavă pe atât de 
rezistentă la frig și ger, bradul se impune ca arbore uriaș, totdeauna verde, tânăr și nemuritor; 
arborele sau coloana cerului, acel axis-mundi al savanților, este imaginat în același fel ca bradul, un 
stâlp care ține cerul, iar uneori este un fel de osie între pământ și cer, de la Polul Nord la Steaua 
polară; însă reprezentarea lui fizică este pur și simplu o prăjină, un par înfipt în pământ, cu o 
pasăre sau o pasăre îngemănată în vârf, construită din lemn; este de reţinut că bradul tânăr, care 
se pune la mormântul unei fete sau al unui fecior este în fond aceeași prăjină-arbore al lumii, chiar 
dacă e mai stilizată în cazul când se prezintă sub formă de stâlp (în acest caz, mormântul poate să 
nu aibă cruce, iar mortul poate fi de orice etate); stâlpii de la morminte sunt sculptați îngrijit, au 
deasupra fixată o pasăre, vopsită în negru și numită „pasărea sufletului”; locuitorii, în mare parte 
ciobani, ţin ca acești stâlpi să aibă circa 2 m înălţime, fiecare stâlp fiind sculptat într-un fel 
particular, după gustul fiecăruia, iar, la înmormântare, este împodobit în același fel în care a fost 
ornat bradul, cu panglici, un smoc de lână etc. ; asta înseamnă că stâlpul îndeplinește aceeași 
funcţie ca și bradul și poate că la origine a fost chiar un brad - Sebeș-Alba; arborele-coloană a 
cerului este un mit și un simbol comun tuturor popoarelor antice, din Asia și până în Egipt, după 
cum „pasărea cerească”, singură sau reprezentată îngemănată, bicefală, trimite la vulturul bicefal 
pe care vechile popoare ala Asiei Mici îl foloseau ca simbol al puterii supreme (BUHOCIU, p. 17; 25; 
29-30; 41; 201). Bradul, așa cum reiese din materialele folclorice culese din Țara Oltului, este cel 
mai îndreptățit produs al pădurii pentru a simboliza tinereţea fără bătrâneţe, vitalitatea, vigoarea; 
deoarece este veșnic verde, el a fost adoptat și de cetele de feciori, care sunt rămășițe ale unor 
rituri inițiatice; din această cauză, feciorii sunt asemuiţi cu brazii, cântecul brazilor este cântecul 
feciorilor; brazii simbolizează vârsta feciorelnică masculină (junii); există chiar, în colindele din Ţara 
Oltului, două categorii de brazi: unii „minunaţi”, alţii „obișnuiţi”, care simbolizează fraţii din ceată; 
din această perspectivă pare îndreptăţită ipoteza lansată de autor, conform căreia bradul, care, în 
general, sigur ipostaziază simbolic bărbatul tânăr, neînsurat, nu cumva ar putea fi, sub forma lui 
„minunată”, o zeitate masculină, tot tânără, un „june divin” >; și dacă acest zeu tânăr, zeu-fecior, 
nu are o legătură directă cu cetele de feciori, cu nunțile, cu înmormântările celor tineri („Cântecul 
bradului” la înmormântările celor necăsătoriți, cu un ceremonial nupţial simbolic în părțile 
Hunedoarei și ale Gorjului), după întrebuinţările multiple care i se dau bradului la români, nu 
cumva ar reprezenta, prin verdeaţa lui veșnică, nu numai tinerețea, principiul sau divinitatea 

tinereţii, dar și veșnicia, adică nemurirea ?; răspunsul este pozitiv, pentru că, după concepţia 
străveche a românilor, bradul era, ca și la alte popoare, un simbol al tinereţii masculine, al nunţii și 
al nemuririi; în plus, el era, în formele lui „minunate” (singular sau plural, până la „brădet”), un 
simbol al divinității masculine, ceea ce presupune existenţa unui „cult străvechi al bradului”; o 
dovadă este „spovedania la brad”, atestată în Oltenia și Țara Vrancei: pe vremuri, ciobanii se 
mărturiseau la copaci, mai ales la brazi; făceau o cruce în coaja copacului (cu toporul sau briceagul) 
și-și mărturiseau în faţa ei păcatele, ca la preot, în timp ce băteau mătănii; tăiau apoi cu toporul 
câteva așchii din copac, pe care le aruncau; după jurământul pe care îl făceau, dacă într-un an 
copacul se usca sau nu însemna că erau iertați sau nu de păcate; ciobanii susțineau că spovedania 
aceasta este „mai bună decât cea făcută la preot”; mai bună, pentru că aveau credinţa, probabil, 
că se mărturiseau direct lui Dumnezeu, în chipul lui străvechi de „brad” (cuvântul însuși este de 
origine tracică); o altă dovadă, înregistrată în Mărginimea Sibiului, dar menţionată și de 
documente vechi, este și obiceiul ciobanilor de a se împărtăși (cumineca), în loc de pâine și vin 
(trupul și sângele lui Hristos), cu muguri de copaci, între care, din nou, cu preferință pentru 
mugurii de brad, cuminecătură considerată de către ei mai bună decât cea bisericească, probabil 
din aceleași motive ca și în cazul mărturisirii; brazii apar în cadrul cetelor de feciori peste tot, nu 
numai în colinde: la poarta gazdelor, la biserică etc. , după cum apar în obiceiul junilor brașoveni, 
caracterizat și ca o „călătorie cu brazi” sau „procesiune cu brazii a tinerimii române”, ca și jocul 
boriţei, unde bradul îndeplinește o funcţie rituală bine determinată, ca o reminiscență a unui cult 
dendrolatric, adăugând și faptul că însuși cuvântul boriță vine de la slavonescul bor=brad=brădet; 
dacă lucrurile ar sta așa, se înțelege de la sine că s-ar lămuri, în bună parte, și masca numită boriţă, 
care nu ar fi decât un demon sau un zeu al brădetului; în acest caz, borița ar reprezenta, într-o 
viziune mult mai complexă, pe Dumnezeul purtat de cetele de feciori în noaptea de Crăciun, sau 
însoțit de ei, Dumnezeul tinereţii, june și el ca și junii, amestecat printre ei, dar mai mare decât ei, 
care se naște în vârful plaiului, stă într-un leagăn agăţat de brad și este îngrozit de elementele 
naturii; mama lui este o veche „mamă a pădurii”, adică, în Țara Oltului, muntele roditor din care se 
naște și crește pădurea, din care izvorăsc apele, care dă iarba vânatului, oilor și altor animale, 
hrană oamenilor și care, în ultimă analiză, apare omului simplu din neamurile arhaice ca „mama” 
tuturor vietăţilor (plante, animale, păsări, oameni), care se nasc, cresc și viețuiesc în sânul ei sau în 
preajma ei; dacă bradul sau brădetul este conceput nu ca soț, ci ca fiul nemuritor și veșnic tânăr al 
aceleia care va fi imaginată ca „Mama pădurii”, pentru agricultori marea zeiță a pământului 
cultivat era îmbinată cu cerul (în calitate de soț), de unde cade ploaia și cad razele soarelui, apoi, 
probabil, numai cu soarele, având ca rost principal grâul, ca fiind adevăratul fiu al mamei țarină; 
bradul, cerbul și Dumnezeul din brădet, ca și bourul, sunt feţele aceluiași lucru, zeități ale 
brădetului, dar în etape diferite: dendromorfism, zoomorfism, antropomorfism; faţa originară a 
demonului, din care derivă toate celelalte, a trebuit să fie bradul sau, mai exact, brădetul (pădurea 
de brazi), codrul ocrotitor al omului primitiv, ca și mama pădurii născătoare și hrănitoare nu numai 
a pădurii, a cărei mamă este, ci a tot ce se găsește în pădure; astfel și animalele (cerbul, bourul, 
însuși codrul) sunt duhuri ale ei și, în final, bradul, conceput ca un „prunc”, apoi ca „voinic“; până 
astăzi, în Țara Oltului, apariţia unui grup de juni chipeși este întâmpinată cu expresia „Ai noștri ca 
brazii”, acest principiu al tinereţii masculine trecând și la cerb, bour, vultur, șoim, june, brad; 
bradul crescut îngemănat devine simbol al iubirii și căsătoriei, în textele de colind din Țara Oltului; 
de Sfântul loan Botezătorul (7 ianuarie), carul sau sania cu boi se împodobește cu brazi mici, 
amplasați la jugul boilor, la ceglăul dinainte (care ţine loitrele); urmează împodobirea carului, dar 
mai ales a boilor și chiar a brazilor înșiși, cu ștergare, cu „maci” (confecţionări ale fetelor, din hârtie 
colorată), ţoale, șorțuri, basmale, bete, mărgele, clopoței - Mărginimea Sibiului; în practica 
pastorală, nașterea și creșterea sunt dorite și divinizate, fiind folositoare, pe când îmbătrânirea 
(coacerea) și moartea (dispariţia fără urme) sunt considerate ca dăunătoare; idealul religios al 
crescătorilor de animale este îndreptat spre naștere și tinereţe, niciodată spre moarte și înviere, 

din acest punct de vedere bradul fiind un simbol inevitabil, ca și iedera (HERSENI, p. 51; 182-185; 
216; 223; 237; 307; IORDACHE, p. 154). Este simbol masculin prin excelenţă, prezent în lirica de 
dragoste și în toate formele și manifestările culturale folclorice și etnografice; în poezia orală lirică, 
el apare cu destinaţia să compare statura mândră a iubitului, tinereţea și vigoarea sa; bradul 
veșnic verde, simbolizând tinerețea perenă, poate să înfățișeze iubitul, dar este și un substitut al 
acestuia; motivul „furcii de brad”, râvnită de fata îndrăgostită, trimite la semnificaţiile ancestrale 
ale bradului, considerat ca simbol masculin și falic; o linie semantică unește trei imagini: brad-furcă 
de tors-flăcău și se întemeiază pe un dublu transfer, metaforic și metonimic, conservându-se 
vechiul simbolism erotic: „Măi, bădiţă, meu cel drag, /Tu mergi sara la vânat; /Să-mi adești, 
puiule, -un brad/Frumușel, ca tine nalt; /Să-mi tai dintr-însul o făclie/Și să-mi faci o furcă mie, /Că 
sara când m-oi culca, /S-o pun în pat lângă mine/$i-oi gândi că dorm cu tine!”; de asemenea, 
bradul este asociat ceremonialului de nuntă și de înmormântare, în ambele cazuri el simbolizând 
principiul masculin al vieţii; în ceremonialul nupţial, bradul adus la casa miresei îl reprezintă pe 
mire, iar în ritualul de înmormântare pe tânărul „nelumit”, stins în floarea vârstei; în ceremonialul 
nupţial, bradului i se rezervă un loc important: împodobit cu panglici multicolore și încărcat cu 
turte dulci, cu smochine, cu migdale și nuci, bradul nupţial reprezintă pomul vieţii, semnificând 
belșugul, rodnicia și perenitatea; acest brad se asociază cu mirele, pe care îl figurează simbolic în 
actele rituale menite să-i apropie pe cei doi tineri și să stabilească legături cât mai trainice între 
cele două case și două familii pe cale de înrudire; în unele zone din România, bradul este 
îngemănat cu un alt obiect ritual, simbolizând de data aceasta principiul feminin; astfel, în 
Transilvania, bradul este înfipt într-un cozonac mare și frumos, care, prin simbolismul său, 
aparține, de regulă, constelaţiei simbolurilor feminine; în Muntenia, bradul mirelui se pune într-o 
cofă cu apă adusă de la izvor, așezată în mijlocul curţii flăcăului; în jurul lor se joacă o horă; în 
această conjuncţie simbolică, apa, ca și recipientele respective (găleată, doniţă, cofă) reprezintă 
principiul feminin; rolul ritual al găleţii cu apă și al bradului este subliniat și de faptul că, după ce se 
termină hora ce pecetluiește unirea simbolică a stihiei masculine cu cea feminină, bradul se pune 
pe patul din colţul miresei, iar vadra cu apă este jucată de nuntași într-un dans ritual numit „Jocul 
găleţii” (EVSEEV, p. 138; 191-192). Să nu se răsădească brad, pentru că atunci când rădăcina lui va 
fi cât capul celui care l-a răsădit, acesta va muri - Suceava; să nu se întâlnească mirele și mireasa la 
bradul de nuntă, pentru că unul din ei moare - Muntenia; când nuntașii a două nunţi se întâlnesc, 
se iau la luptă și care tabără iese învingătoare câștigă bradul celeilalte nunţi - Vâlcea; bradul de la 
nuntă se pune, după ceremonia căsătoriei, pe casă, pentru a nu fi luat de cineva, care, dorind răul, 
îl poate duce la o răspântie, familia celor doi tineri căsătoriți destrămându-se - Muntenia; când 
cade, din întâmplare, bradul miresei este rău de moarte - Vâlcea; dacă tânărul care poartă bradul 
la nuntă se împiedică și cade, este semn că mireasa va muri nu peste multă vreme - Vâlcea; tot rău 
de moarte este și dacă mireasa vede bradul încă din ziua de vineri seara - Vâlcea; atât mirele, cât și 
mireasa să ia cu ei, în carul care îi transportă la biserică pentru oficierea căsătoriei, câte un 
brăduleţ, ca ei să se bucure de o viaţă veselă, cum veseli sunt oamenii, când văd, mai ales iarna, 
bradul verde - Suceava; când se unesc căpriorii la acoperișul unei case noi, se pun în vârf o creangă 
de brad și flori din care se găsesc la acea vreme, pentru ca toate să fie în casă frumoase și verzi, iar 
gospodarul tare și sănătos ca bradul - Țara Oltului; să nu se crească în curtea gospodăriei brazi, 
pentru că sunt copaci de pagubă - lași; Suceava; să nu fie bătut nimeni cu bețe din lemn de brad, 
pentru că se poate îmbolnăvi fie cel bătut, fie cel care a lovit - Neamţ; anul va fi bogat în roade, 
dacă primăvara, când bate vântul, de pe pădurile de brad se ridică nori gălbui - Suceava; când 
brazii fac conuri multe și din ei iese un praf gălbui este semn că anul va fi îmbelșugat - Suceava 
(2.GOROVEI, p. 19; 26-27; 58; 69; 142; 148; 173; GOLOPENȚIA, p. 70). În ziua de miercuri, înainte 
de Rusalii, junii poartă, sprijiniți în scări, brazii, care au înălţimea de 1-1, 5 m. și sunt tăiaţi din 
vreme; de fiecare brad, pe la mijloc, se leagă o cruce din lemn, vopsită în roșu și albastru și învelită 
cu foiţă aurie, numită șic; acești brazi sunt fixaţi lângă masa fiecărui grup de juni, apoi sunt 

transferați la troiţele din răspântiile din Șcheii Brașovului și la porţile vătafilor și armașilor, unde 
rămân tot anul; aducerea brazilor, obicei de primăvară prin excelenţă, poate simboliza venirea 
primăverii pe care Junii o marcau și în acest mod (MUȘLEA, II, p. 53-54; 66). În ziua de Rusalii, junii 
din Șcheii Brașovului taie cel mai falnic brad și îl înalță la locul ales pentru joc; femeile mai în vârstă 
îngroapă la rădăcina bradului buruiana numită „mama ploaia”, ca să nu se schimbe vremea și 
ploaia să le strice jocul tinerilor, și un mușuroi de furnici, ca să se adune multă lume la petrecerea 
junilor (2. RAICU, p. 39). Obiceiul se numește „Târșul” și constă dintr-o prăjină lungă, curățată de 
coajă, ca să rămână albă și curată; de ea se prinde la vârf un brăduţ verde, iar, de la acesta în jos, 
se înfășoară în spirală, pe o distanţă de 2-3 m. , o cunună de cetină; apoi bradul se împodobește cu 
panglici de hârtie, iar în vârful lui se leagă o sticlă, în care, mai demult, se introducea o listă 
cuprinzând numele tuturor acelora care au participat la pregătirea târșului; spre seară, în mare 
taină, prăjina cu brad este înălţată la poarta celui care își serbează ziua onomastică, unde stă cel 
puţin o săptămână în văzul întregului sat, ca semn de mare cinste; flăcăul, mândru de această 
atenţie, trebuie să descopere pe cei care au făcut târșul și într-una din duminicile viitoare să-i 
cheme pe toți, chiar și câteva dintre rudele apropiate ale acestora, și să facă o petrecere 
ocazională; târșul este pus numai la flăcăi, nu și la fete - Bucovina (COJOCARU, p. 203). În Oltenia, 
există obiceiul „dăruirii” rituale a noului născut în grija bradului sacru și a soarelui și datina 
scăldatului copilului în frunză de brad; dar bradul a fost investit și cu puterea de a stimula 
fertilitatea ogoarelor; de aceea, în Oltenia, după terminarea aratului, plugul și jugul sunt 
împodobite cu brad; de asemenea, în dreptul cutumiar românesc sunt amintiţi brazii de 
„jurământ”, în faţa cărora se rosteau jurămintele, precum și brazii de „judecată”, sub care se 
oficiau judecăţile obștești; pe vremuri, ciobanii se mărturiseau la copaci (IORDACHE, p. 153-154). 
Bradul simbolizează, la români, semeţia, bărbăţia (voinicul este „verde ca bradul”, „Verde Împărat 
este unul din personajele cele mai întâlnite în basm), tinereţea eternă, datinile ce deschid noul an 
au bradul în centrul lor, deci ale începutului de ciclu sau de viaţă (ZAHACINSCHI, p. 41). La 
căsătorie, încă din ziua de sâmbătă fetele împodobesc bradul cu boabe de porumb, înșirate pe o 
aţă și vopsite în mai multe culori; tot în această zi, se pun brazi pe coama casei, la poartă, ușă și în 
capul mesei; la înmormântarea tinerilor necăsătoriți, se taie un brad frumos, căruia i se retează 
crengile până la vârf, numindu-se suliță, care este purtată de tineri în sat și apoi așezată la 
mormânt alături de cruce - Mehedinţi (CIOBANU, p. 79; 81). În ziua de sâmbătă seara, la asfinţit de 
soare, ginerele trimite un băiat, care are părinţii în viaţă, cu un braţ de crengi de brad la mireasă, 
ca să fie pregătită pentru nuntă; patru crengi se dau nuntașilor și anume „cumnatului de mână” al 
ginerelui, colocașului și celor două ajutoare ale colocașului, iar restul de vârfuri de brad se pune la 
trei stâlpi ai porţilor; crengile care se dau nuntașilor se împodobesc cu ciucuri din fir de diferite 
culori și hârtie colorată, iar bradul care se dă cumnatului de mână se împodobește cu un șir de 
boabe de porumb, așezate alternativ unul roșu și unul alb, sau se pun mărgele - Gorj (CĂRĂBIȘ, p. 
68). Paul de Alep, descriind obiceiul nunţii, la mijlocul sec. al XVII-lea, într-un sat din zona Doljului, 
consemna aducerea bradului de la munte și semnificaţia lui; ramuri de brad erau înfipte în ziduri, 
în faţa porţii, de o parte și de alta a drumului de la biserică și până la casa mirelui; localnicii au spus 
că, după cum frunzele acestui copac nu cad niciodată și sunt întotdeauna verzi, tot așa să dea 
Domnul și mirelui și miresei (ENACHE, p. 130). Mama mirelui așează în mijlocul odăii o masă joasă 
cu trei picioare, pe care pune un colac sau o pâine presărată cu sare, în care înfige o lumânare; 
mirele cinstește flăcăii cu ţuică, apoi începe împodobirea bradului; crăcile sunt retezate la tulpină, 
astfel încât să formeze trei sfere, una mai mare în partea de jos, una mijlocie și una mică în vârf; 
apoi bradul este împodobit cu panglici multicolore, cu flori din hârtie și beteală; astfel împodobit 
este înfipt în pâinea de pe masă, lângă lumânarea stinsă acum; în jurul lui se încinge o horă, iar 
nuntașii petrec astfel până în zori; bradul apare deci ca un simbol de tinereţe și fertilitate și ca 
atare trebuie așezat la loc de cinste; el este trimis, în cadrul ceremonialului nupţial, ca un mesaj 
solemn, cu închinături și urări de sănătate (4. POP, p. 141; 143). Odată cu sosirea nașilor și a 

mirelui, acesta din urmă aduce o ramură de brad, care este pusă într-o găleată cu apă, simbolizând 
constituirea noului cuplu; fetele și flăcăii încing o horă mare, fiind și ultima petrecere a miresei, 
înainte de a părăsi casa părintească; după nuntă, bradul se fixează în stâlpul porţii de la casa 
mirelui, rămânând acolo până se usucă și cade singur; după aceea, întregul alai pleacă la biserică, 
unde se oficiază cununia religioasă, apoi alaiul se îndreaptă spre casa socrului mare, unde este 
întâmpinat cu apă, turtă și sare; oamenii sunt stropiți cu apă și invitaţi în casă, gest care 
simbolizează integrarea miresei în familia ginerelui; înainte de a pleca la biserică, mireasa aduce o 
găleată cu apă, în jurul căreia se joacă „Hora miresei”; odată cu venirea nașilor, în găleata cu apă 
se pune un brăduţ sau o creangă de brad, având ca podoabe panglici colorate, batiste, ștergare, 
mere și colăcei, în jurul acestuia încingându-se o horă mare; după căsătoria religioasă, brăduţul se 
fixează în stâlpul porţii de la casa mirelui, unde rămâne până se usucă - Călărași (TUDOR, p. 68-69; 
PRESA). „Închinarea pomului” (a bradului de nuntă), în unele zone nord-transilvănene, precum și 
oraţia bradului din ceremonialul nunţilor oltenești marchează momente diferite ale datinii 
căsătoriei în ansamblul ei, deoarece „închinarea pomului”, care este tot o oraţie, este un poem de 
urare și de influențare, este în același timp o ipostaziere a devenirii, a regenerării, conform 
credințelor în nemurirea sufletului; de aceea, el urmează să preia și să conserve energiile vitale 
decuplate prin moarte; este menit deci să unească pe mire și pe mireasă nu numai pe pământ, ci și 
dincolo, pentru că, așa cum spune o informatoare din Teleorman, „pe lumea ailaltă, toate 
bucăturile care le dau de pomană se strâng sub brad” (1. LARIONESCU, p. 448). Atât bradul de la 
nunțile românilor din Muntenia, Moldova și Dobrogea, cât și cel de la nunțile din Transilvania și 
Bucovina înseamnă veselie, adică precum oricine se bucură de verdeaţa bradului, tot așa să se 
bucure și nuntașii și mai ales tinerii care se căsătoresc, să ducă o viaţă veselă, să fie mult timp 
voinici și sănătoși; de multe ori acest brad se pune pe coama casei, ca să nu poată fi luat de 
nimeni, pentru că, în cazul că este luat și dus la vreo răspântie, casa celor tineri „se risipește”; în 
Transilvania, se face la mort brad cu flori, năframe, smochine, nuci, prune uscate, stafide și se 
pune la casă; în Țara Heţegului, pe drumul din pădure și până la casa tânărului decedat, fetele 
însoțesc alaiul tinerilor care poartă bradul, cântând „Cântecul bradului” până ce trec de hotarul 
satului lor; în zona Hunedoarei, flăcăii care poartă bradul sunt îmbrăcaţi în straie de sărbătoare, 
după care vine alaiul de fete, ținându-se cu mâinile pe după cap; în Munţii Apuseni, bradul este 
dus pe umeri de doi tineri, în urma carului care transportă sicriul cu tânărul mort; în Moldova și 
Bucovina, se pun ramuri de brad sau brădan, având ca podoabe dulciuri, mere, ciucuri în culorile 
roșu, albastru, negru, un tort de lână roșie, flori; se mai leagă de acest brad un colac, o năframă și 
o lumânare; în zona Sucevei, bradul se împodobește doar cu panglici roșii, albastre și verzi, sau 
numai cu flori și un scul de fire roșii, galbene și verzi, dar numai la feciori, fete mari și rareori la 
tineri însurați, celorlalți nefăcându-se niciodată brad împodobit; în zona Sibiului și în alte părţi din 
Transilvania, se pune în brad, dacă mortul a fost cioban, lână de oi; la decesul fetelor mari, se pune 
în acest brad inelul de logodnă și cerceii, dacă a fost logodită; dacă nu există brad, se folosește o 
creangă de măr sau de prun, sau de orice pom fructifer; tot în zona Sibiului, se face un stâlp, care 
se pune la capul mortului, având în vârf un porumbel cioplit în lemn și lână, dacă mortul a fost 
cioban, precum și o năframă; în Dobrogea, se ia un prun și se pun în el lână roșie, ștergare, busuioc 
și panglici din hârtie albă; în Țara Hațegului, se face o „suliță” înaltă din lemn de brad, care se 
înfige în pământ, lângă cruce, dar aceste sulițe se pun numai la decesul fetelor și flăcăilor; în vârful 
acestora se așează o năframă, cusută cu fir roșu, de care se anină și un clopoțel și inelele mortului; 
în Banat, bradul este purtat numai pe umeri și se pune numai la cei necăsătoriți, fiind ornamentat 
cu trei năframe, care sunt date apoi ca plată tinerilor care au purtat bradul; de multe ori, la capul 
celor tineri, după înhumare, se plantează iederă, pentru că este mereu verde, apoi un liliac sau un 
trandafir (în sudul Transilvaniei, Moldova și Suceava); după trecerea unui timp oarecare, se 
plantează un pom fructifer (mai ales dintre cei plăcuţi de cel mort): meri, peri, vișini, cireși, mai rar 
pruni; pe mormânt se seamănă busuioc, magheran, lemnul Domnului, rozmarin, văzdoage, 

ochișele, fonfiu, budiene și garoafe (budienele sunt un fel de imortele) (3. MARIAN, |, p. 265; Il; p. 
67-72). Obiceiul de a pune la capul mortului un brad sau de a planta un pom, de preferinţă un 
prun, are origine străveche, descinzând dintr-o datină care îndulcea adoraţia faţă de pomi; acest 
obicei a ajuns până în zilele noastre, manifestându-se ca o formă transfigurată a dendolatriei; 
bradul, în acest caz, este considerat a fi pomul vieţii; el apare și în obiceiurile de nuntă, adică în 
momentele esenţiale ale vieții omului; la nuntă, se folosește drept podoabă, o pâine împletită, o 
batistă albă și un mănunchi de busuioc (GOLBAN, p. 75; 83). Tăierea bradului este identificată cu 
moartea feciorului „nelumit”, iar strămutarea lui din pădure în „mijloc de țară” reprezintă 
analogonul ritual și poetic al strămutării omului din „lumea cu dor” în cea „fără dor”; desigur că 
acesta nu îl poate ajuta pe „dal/bul de pribeag” în lumea de dincolo, deoarece există trei animale 
care păzesc vama de peste ape și sunt gata să se repeadă asupra sufletului celui mort, acestea 
fiind șoimul, șarpele și vidra, fiecare dintre ele stăpânind câte o stihie: văzduhul, pământul și apa 
(COMAN, |, p. 199). După ce bradul este adus în curtea unde este mortul, femeile îl împodobesc, 
punându-i în vârf un clopoțel și pe ramuri ștergare decorate cu broderii; bradul este așezat la capul 
mortului, în loc de cruce și se cântă și aici, ca și la aducerea bradului din pădure, „Cântecul 
bradului”; când cel decedat este tânăr și în casa lui (este gazdă), odată cu groparii merg la cimitir 
dimineaţa și femeile cântând melodii funebre, însoţite de câte un om care le acompaniază la fluier; 
mai merge încă o femeie, purtând un vas cu jeratic, pentru a tămâia groapa, înconjurând-o de trei 
ori, după ce este săpată - Țara Hațegului (CLOPOTIVA, p. 429). Dacă mortul nu este prea bătrân, se 
obișnuiește și acum să i se aducă din pădure, de către doi voinici, un brad sau un plop, iar, înainte 
de a se apropia de casa decedatului, bradul este învelit într-o pânză lungă din borangic; parte din 
cei care însoțesc bradul cântă melodia populară „Cântecul bradului” - Gorj (SANDA, p. 46). În 
cimitirele satelor de munte, la cele patru colțuri ale mormintelor sunt patru brăduțţi, aceiași care 
au împodobit carul care a purtat sicriul în ziua înhumării - Bacău (ICHIM, p. 136-137). Cel care 
visează brad va avea noroc în perioada următoare - Bucovina (NOTE, Băncescu). Serii simbolice: 
brad-mireasă-vineri; brad-colac-batistă-busuioc; brad-flori-năframă-smochină-nucă-prună-stafidă; 
apă-brad-panglică-batistă-ștergar-măr-colac. 


BRAHNĂ (BREAHNĂ; BREHNE) 

Personaje imaginare, brehnele sunt niște zâne rele sau, mai precis, duhuri silvestre, cu prezenţă în 
credinţele tradiționale din Moldova mai ales; ele nu sunt propriu-zis malefice, acţionând doar 
asupra drumeţilor nocturni, fricoși și nătângi, care sunt speriaţi în timp ce traversează pădurile (2. 
KERNBACH, p. 316). 


BRAZDĂ 

În sensul de pământ răsturnat cu plugul și porţiune de pământ, strat, cultivat cu legume și flori 
(ȘĂINEANU, II, p. 165), dar și în sensul de bucată de pământ înverzită; din cauză că brazda înverzită 
conotează o serie de simboluri similare cu acelea ale pământului, nașterea copilului se face pe o 
glie cu iarbă - Maramureș (4. ȘTIUCĂ, p. 101). Nu este bine să se ia masa lângă straturile din 
grădină, pentru că usturoiul și ceapa vor face viermi - Suceava; se crede că, dacă visează cineva că 
face straturi, e semn că va muri o persoană din acea casă; în Duminica Paștelui, este bine să se ia, 
dezbrăcat și cu ajutorul capului, o brazdă, care să fie pusă în faţa ușii și să se intre în casă, pășind 
pe ea, când se vine de la biserică; această brazdă trebuie recoltată în ziua de Sfântul Gheorghe (23 
aprilie), pentru că este bună de pus în hrana vitelor când li se împietrește ugerul - Suceava; în ziua 
Sfântului Gheorghe, se pun brazde verzi pe la porţi și se scot vasele de lapte la pârâu, ca să se facă 
multă smântână peste an - Suceava; aceleași brazde strânse la Sfântul Gheorghe sunt indicate să 
fie folosite la afumarea celor care suferă de sperietură - Bucovina; în ajunul zilei de Sfântul 
Gheorghe, seara, se așează, la porţi, portiţe și la intrările în grajdurile vitelor, brazde cu iarbă 
verde, pentru ca ielele să nu ia cumva mana vacilor, iar strigoaicele să nu strice somnul copiilor, 

visul fetelor și norocul flăcăilor - Bucovina (2. GOROVEI, p. 134; 149; 190; 214; 218; 248). Se spune 
că glia cea dintâi brăzdată de primul plug ieșit la arat primăvara este bună pentru farmece și de 
aceea bătrânele o păstrează peste an (PRESĂ). În zona de munte a Banatului, unul din gropari 
scoate cu sapa o bucată de glie, pe care o pune alături; apoi se sapă groapa, la care lucrează, în 
general, patru sau șase bărbaţi; după terminarea acesteia, unul din ei rămâne să o păzească; după 
înmormântare, groparii se așează roată în jurul gliei, iar o femeie, stând pe această bucată de 
brazdă, le toarnă apă dintr-o oală, ca să-și spele mâinile și uneltele; în fine, oala este spartă de o 
piatră care are pe suprafaţa ei semnul crucii (3. ANTONESCU, p. 277). 


BRĂCIRE v. BRÂU 


BRÂNCĂ 
Maladie infecțioasă, erizipel, care se manifestă, la om și la animale, prin inflamarea și înroșirea 
pielii, însoțită de dureri și temperatură ridicată (ȘĂINEANU, II, 168; III, p. 29). v. BOALĂ. 


BRÂNDUȘĂ 

Românii au asimilat, sub denumirea de brândușă, două specii de plante, la care asemănarea este 
dată doar de culoarea liliachie a florilor; una înflorește primăvara (Crocus heuffelions herb), 
cealaltă toamna (Colchicum autumnale L. ), ambele simbolizând începutul și sfârșitul ciclului 
vegetal; prin asimilare, brândușa de primăvară este floarea celor vii, care se bucură pentru că, prin 
înflorirea ei, le vestește primăvara; se crede chiar că ea apare înainte de topirea zăpezii din cauza 
răutăţii mamei vitrege a Pământului, care o scoate cu forța afară, ca și Baba Dochia care își trimite 
nora în pădure să culeagă fragi copţi la începutul lunii martie; în Banat, numele brândusșei a fost 
dat măcinicilor care se împart drept pomană la Moșii de Mărţișor - 9 martie (12. GHINOIU, p. 101). 
Cine dorește să-și întinerească ochii este bine să-i frece cu o brândușă de primăvară - Transilvania 
(2. GOROVEI, p. 177). Brândușa de toamnă este plantă toxică, denumită, în multe zone, floarea- 
brumei (DLRM, p. 308) și ceapa-ciorii; în realitate, ultima denumire este dată altor trei plante 
erbacee din familia liliaceelor (DLRM, p. 130). Este ultima plantă care înflorește toamna prin 
poienile umede, fiind, în același timp, și floarea celor morţi; în Suceava, se crede că este păcat să o 
rupi (12. GHINOIU, p. 101). Se crede că florile brândușei de toamnă, mâncate, apără de brâncă 
(erizipel) sau că bolnavului de brâncă este bine să i se dea, ca leac, brândușe din sân - Bârlad (2. 
GOROVEI, p. 200). În Țara Hațegului, se freacă pielea cu aceste flori ca să nu mai muște puricii 
(BALASZ, p. 80). Când înfloresc brândușele este semn de toamnă lungă - Maramureș (BOGDAN, p. 
10). De altfel, brândușa de toamnă apare, ca motiv ornamental, pe cozile lingurilor de lemn 
folosite în păstorit - Suceava (ȚUGUI, p. 39). 


BRÂNZĂ 

Să nu se scalde nimeni la râu, primăvara, până nu va gusta brânză proaspătă, deoarece s-ar putea 
îneca - lași; Suceava; nu se pune brânză pe foc, pentru că se umflă ugerul oilor - Tecuci; pentru ca 
o vacă să fete vițel pătat, să i se dea să mănânce brânză rămasă de la Lăsatul secului de brânză 
pentru Postul Mare (Postul Paștelui) - Muntenia (2. GOROVEI, p. 214; 246). Vrăjitoarele se pot 
cunoaște numai în Duminica Paștelui astfel: oamenii care mănâncă brânză în Săptămâna brânzei 
(Săptămâna albă) strâng brânza de pe dinţi într-o hârtie, în prima zi de luni din Postul Paștelui, iar, 
când se duc la biserică, pentru a asista la slujba de Înviere, iau hârtia cu brânză cu ei și astfel pot 
vedea toate vrăjitoarele și toți strigoii, pe care îi însemnează, ca să-i poată recunoaște ulterior 
(2.MARIAN, ||, p. 185; 3. GOROVEI, p. 115). Se crede că acela care visează brânză va avea noroc; 
înseamnă câștig în afaceri pentru cel care se visează mâncând brânză; dar înseamnă boală pentru 
cel care se visează făcând brânză; va avea parte de supărare cel care se visează mâncând brânză - 
Suceava (NOTE, Băncescu). Serie simbolică: brânză-dinte-luni-duminică(Paşte). v. LAPTE. 

BRÂU 

Brâul avea un rol important pe vremuri, azi păstrându-se două reminiscenţe: în loc de dezlegarea 
brâului de către mire, mireasa este cea care îi dăruiește acestuia un brâuleţ ţesut de ea; 
dezlegarea brâului nupţial de odinioară sau dăruirea lui subliniază decizia fetei de a accepta o nouă 
stare existenţială și de a renunţa la regimul de castitate; de regulă, brâiele nupţiale aveau culoarea 
roșie, culoare căreia i se atribuie puteri apotropaice, de apărare împotriva deochiului, izgonirea 
duhurilor rele etc. (EVSEEV, p. 149-150). Ca să grăbească nașterea și să nască ușor, femeile gravide 
fac o frânghie din mai multe brăciri înnodate între ele, pe care o aruncă în apa peste care 
traversează o punte, zicând că atât cât apa zăbovește sub punte, tot atât să mai întârzie și pruncul 
în pântecele lor - Banat; când cineva botează, nu este bine să ofere bete de lungime mare, pentru 
că, se crede, finul sau fina nu se vor mai căsători - Ilfov; cu betele primite la botezul copilului să nu 
se încingă mama sa, pentru că va îmbătrâni repede - Muntenia; fetele și femeile să se ferească să li 
se taie, pe furiș, din bete, fiindcă bucata este luată special de vreo rivală care dorește să le facă 
farmece - Țara Oltului; când, fără să-și dea seama, cade brâul unei femei înseamnă că o doresc 
iubiții - Suceava; dacă brâul cade în timp ce merge pe un drum înseamnă că știu și alţii că 
respectiva nu duce o viață tocmai corectă - Tecuci; mortul să nu fie încins cu lejeritate, pentru că, 
în drum spre lumea cealaltă, s-ar încurca în hainele puse pe el - Vâlcea; dacă o femeie se visează 
încinsă cu bete înseamnă că a rămas gravidă - Galaţi (2. GOROVEI, p. 17; 20; 25; 27; 152; 159; 
GOLO-PENȚIA, p. 86). În Țara Oltului, brâul este simbol al legăturii prin cununie, al unirii, în esență 
al nunţii (HERSENI, p. 224). În jocul călușăresc, vătaful cetei poartă mai multe brâie decât ceilalţi 
membri ai formaţiei; femeile bolnave sau care nu au copii dau aceste brâie călușarilor să le 
„joace”, adică să le poarte pe toată perioada de performare rituală (ENACHE, p. 125). La fel ca și 
opregul, brâul este o marcă a stării civile, fiind purtat, în Banat, numai de către femeile căsătorite; 
valoarea magică a brăcirei este dată de folosirea ei în ritualuri, precum vrăji și descântece de 
ursită; în unele localităţi din Banat, există obiceiul ca fetele să invoce astrele cu ajutorul brăcirii, 
pentru împlinirea ursitei lor în căsnicie; practica se desfășoară în ajunul Crăciunului, seara; înainte 
de a se culca, fetele pun sub cap o opincă și o bucată de colac, apoi ies afară cu brăcirea, trăgând-o 
după ele până la poartă, rostind în același timp o invocaţie către lună, care este rugată să le caute 
din sat în sat ursiţii și să-i aducă în vis; apoi pun brâul sub pernă; uneori, în locul lunii este invocată 
steaua, conform credinţei străvechi că fiecare om are steaua lui, care veghează asupra destinului 
său; de asemenea, brâul este un element nelipsit și în cazul trecerii noului născut prin colac, la trei 
zile după naștere, în cadrul ritualului de invocare a ursitelor, obicei păstrat până astăzi în Banat; „la 
trei zile după naștere, moașa aduce ursitorii: un colac cât țestul, cu mijlocul gol, un tănieri, trei 
linguri, nouă bani și o brăciră,; vine acolo și petrece de trei ori copilul prin colac, pune colacul pe 
masă, pe el tănierul, lingurile și brăcirea roată”; colacul trebuie să fie nesărat, iar a doua zi îl 
mănâncă părinţii copilului; prof. Mihai Pop spune că „trecerea copilului prin colac înseamnă 
introducerea noului născut în comunitate; la culturile orientale, aceasta se face prin circumciziune; 
la culturile europene, de factură creștină, se face prin tăierea moţului acestuia; în cultura 
tradițională românească, introducerea noului născut în comunitate se face prin trecerea copilului 
prin colac, exact așa cum copilul care este bolnav, când trebuie să i se schimbe numele, ca să scape 
de duhurile rele care l-au îmbolnăvit, este trecut pe sub pământ”; la nuntă, brâul devine simbol al 
unirii tinerilor căsătoriți, al integrării miresei într-o nouă familie; astfel, în momentul intrării ei în 
noul cămin, soacra o întâmpină cu o pâine, după care îi trage pe cei doi tineri înăuntru cu ajutorul 
unei brăciri (TURCUȘ, p. 36-37). Când mireasa este îmbrăcată pentru ceremonia nupţială, brâiele 
de la poale și cele de la „șurț” nu se înnoadă, ca să nască ușor primul copil - Maramureș (DĂNCUȘ, 
p. 182). Când cineva este bolnav de colăcit (colită abdominală) se va căuta brâul sau cureaua unui 
bărbat, pentru o femeie suferindă, și de la o femeie, pentru bărbatul suferind, cingătorile fiind 
înfășurate în jurul mijlocului celui bolnav; persoanele de la care provin respectivele piese nu 
trebuie să fie cununate la biserică și să nu fie suspectate de moravuri ușoare, pentru că altfel 

bolnavul nu se vindecă - Banat (LĂPUȘTE, p. 90). De remarcat că, în multe naraţiuni populare, 
puterea voinicilor luptători stă în brâu, fiindcă, îndată ce acesta le cade, ei devin mai slabi, mai 
neputincioși; miresele se încing cu un brâu sau o cingătoare, căreia i se face un nod, pe care 
bărbatul trebuie să-l desfacă în patul nupţial; în Chioar, este obiceiul ca miresele singure să 
înnoade brâul, însă nu înainte de cununie, ci în timpul desfășurării acesteia; pentru aceasta, 
mireasa își lasă o parte din frâmbie liberă, pe care o înnoadă o dată sau de mai multe ori, fără să o 
vadă nimeni, cu scopul de a avea copii numai atunci când va dezlega câte un nod; brâul astfel 
înnodat este pus într-un loc ascuns, pentru ca nimeni să nu-l găsească și să nu se piardă 
(3.MARIAN, |, p. 187; 274). În Bucovina, de Anul Nou, unele fete se dezbracă de toate hainele și 
rămân numai în cămașă; iau apoi brâul și catrința, precum și o mână de sămânță de cânepă, merg 
la locul unde se taie lemne în mod obișnuit, „ară” cu brâul printre surcele, apoi seamănă cânepa, 
după care grăpează cu catrinţa; bat mătănii și se roagă Sfântului Vasile să-și vadă în vis ursitele lor; 
se întorc în casă, aștern pe pat catrinţa, iar sub pernă pun brâul, mai fac câteva mătănii și se culcă, 
în credinţa că-i vor visa pe cei care le vor lua de soții; locul unde se taie lemne este numit „la 
lemnari”, unde se află și butucul pentru despicat lemnele de foc, despre el crezându-se că este 
locul unde nu crește nimic, deci ursitul să nu aibă stare în acel loc, ci să vină la ea; tot de Anul Nou, 
femeile din Bucovina iau un brâu și îl pun cerc în faţa ușii, dând în el de mâncare grăunţe găinilor, 
în credinţa că procedând astfel nu le va mânca uliul peste an, fiind aici vorba de desenarea unui 
cerc protectiv cu ajutorul brâului (2. MARIAN, |, p. 101; 111) Este semn rău, de necredinţă și 
lenevie pentru cea care se visează că și-a pierdut brâul (cingătoarea), dar va primi o veste bună 
persoana care visează că și-a găsit brâul - Suceava (NOTE, Băncescu). Serii simbolice: brâu-ajun- 
seară-colac-opincă; brâu-colac-blid-lingură-monedă; brâu-catrință-cânepă-lemn. 


BREBENOC 

Pe teritoriul României, cresc trei specii de brebenoc: Vinca minor, Vinca major și Vinca herbaceea; 
cea mai răspândită, în parcuri și păduri este Vinca minor, întâlnită în toată Europa Centrală și 
Meridională, fiindu-i prielnice terenurile argiloase și calcaroase; este deci o plantă cultivată și de 
cult, mai puţin o plantă medicinală, fiind folosită ca plantă decorativă în special la nunţi; în Țara 
Zarandului, soacra mare iese în întâmpinarea miresei cu o lumânare aprinsă, cu sare, cu un colac și 
„fonfiu”, adică brebenoc, ca să fie de noroc la semănăturile de grâu și nicicând să nu lipsească cele 
trebuincioase din casă; planta o ia mireasa, ca să „nu-și piardă fața”, adică să nu îmbătrânească 
repede, ci să fie tot tânără, cum este „fonfiul” verde și vara, și iarna; în Țara Oltului, în seara de 
Anul Nou, se pun ramuri de brebenoc în apă, atâtea fire câți membri are familia, iar cel căruia i se 
înnegrește ramura lui se crede că va muri în anul ce vine; în Suceava, se spune că, dacă se face 
dintr-o tufă de brebenoc o cunună pentru mort, nu este bine a se face din aceeași tufă și una 
pentru mireasă; se pune ca plantă ornamentală și pe morminte; mai este numită și saschiu 
(PRESA). Serie simbolică: brebenoc-lumânare-sare-colac. 


BRICI 
Cine visează brici (răzându-se cu el sau pe altul făcând aceeași operaţie) este semn că nu va avea 
noroc în căsătorie - Suceava (NOTE, Băncescu). 


BROASCĂ (Rana esculenta - DLRM, p. 94). 

Este prima viețuitoare care apare în procesul cosmogonic, dar nu este implicată direct în actul 
facerii lumii, ea doar îl precede și îl pregătește, aducând o veste bună, confirmând gândul sau 
bănuiala divinității supreme cum că, la fundul apei, este nisip sau pământ; în alte texte folclorice, 
rolul broaștei este mult mai mare, deoarece ea nu numai că vestește, dar și făurește, nu este doar 
martor pasiv, ci și participant activ, cu un rost bine definit în procesul complicat al făuririi lumii: 
„Dumnezeu i-a poruncit să care apă cu gura și să care ţărână pe niște beldii de urzică; ea tot a 

cărat, până s-a făcut pământ destul de mare; pământul broasca l-a făcut”; deci, unele legende 
afirmă că broasca a vestit pe Demiurg de existența pământului (s-a scufundat o singură dată), iar 
Demiurgul a poruncit ca apele să se retragă (creaţie pe orizontală); în celelalte legende, broasca 
face numeroase drumuri, pe verticală, până ce reușește să adune o turtiță de pământ din care se 
va naște lumea; rolul important al ei, în cosmogonia populară, se datorează poziţiei ei (naturale) 
de mediator între apă și pământ, pentru că ea trăiește și într-un mediu și în celălalt și astfel „le 
ajută”, în plan simbolic, să comunice; în unele texte folclorice, broasca (animal care, atunci când 
plutește pe apă, se lățește, mișcându-se surprinzător, deosebit de felul de a înota al altor fiinţe de 
baltă) apare ca suport al lumii: „Pământul este așezat pe un picior și acest picior este așezat pe 
spinarea unei broaște, mare cât toate zilele, iar broasca este pe apa unei mări fără margini, care 
este sub pământ; și când broasca se mișcă de la un loc la altul, pe apă, atunci se mișcă și pământul, 
mai tare sau mai încet, după iuțeala cu care se mișcă broasca“; ea nu face lumea de la început, ci 
reface universul, dând viaţă naturii, deci are loc la nivelul energiei vitale care animă universul; 
stăpânind viaţa și mai ales tainele regenerării ei, broasca înfrânge blestemul divinității și alungă 
tristețea „de moarte” a acestuia, eliberând energiile stăvilite și declanșează un nou ciclu vital, 
pentru care, drept răsplată a fost blagoslovită; ea este sfântă, consacrată, puternică: „E păcat s-o 
omori, pentru că e blagoslovită sau sfinţită, pentru că împreună cu ariciul a urzit pământul”; „În 
Moldova, broaștele și aricii se socotesc sfinte și nimeni nu se atinge măcar de ele; se îngăduie să 
umble și prin case“; credinţele populare susţin că „acela care calcă sau ucide o broască, va ucide 
pe maică-sa”; „ori când omori o broască îți moare mama“; cel care omoară broasca, omoară o 
ființă dotată cu puteri sacrale; cum broasca este fecundă și regeneratoare, cum ea făurește lumea 
și ajută natura să renască, ea este o „mamă” a firii; deci, omorârea ei poate fi, în plan simbolic și 
arhetipal, un matricid; deci consecința este logică, îi va muri mama; „Fiecare om are o broască- 
știmă; pe ea când o omoară, moare și el”; aici broasca are aceleași puteri și funcţii cu șarpele casei, 
apărând ca o divinitate protectoare, de a cărei existenţă și securitate depind existenţa și 
securitatea omului, a familiei și a casei sale; teama față de broasca sacră răzbate și din precauţiile 
ce înconjoară întâlnirea cu ea; este bine, afirmă credinţele tradiționale, ca broaștei să nu i se spună 
pe nume; atunci când sunt auzite cântând, trebuie să se exclame: „Cucoanele cântă” și, drept 
răsplată, ele vor ura: „Să fii frumoasă ca o cucoană”; sau, văzând o broască, este bine să i se spună 
„cal“, „cal de apă”, ori „iapă“; mulţumită de respectul cu care este tratată, ea va răspunde: „Să fii 
tu tare ca calul”; se crede că acela care sapă o fântână și dă acolo de o broască să fie sigur că va da 
și de izvor; dacă, într-un izvor sau râu, există broaște, atunci cu siguranţă apa aceea este bună de 
băut, faptul concret găsindu-și explicaţia în conformitate cu sistemul legendelor (care ipostaziază 
realul într-o consecinţă a evenimentului mitologic), prin binecuvântarea unei divinităţi; astfel, 
drept mulţumire pentru faptele sale, acestei viețuitoare i s-a hărăzit darul de a trăi numai în apele 
curate și de a asigura, prin prezenţa ei, puritatea lor: „Apa unde trăiește broasca e bună de băut, 
omului să nu-i fie scârbă, fără broaște apa se-mpute și apoi scade”; izvorul, apa abia ruptă din 
matcă, „nespurcată” de cele lumești, reprezintă puterea ingenuă a vieţii; primăvara, anotimpul 
începuturilor, când totul se schimbă și renaște, întrupează momentul de cumpănă fertilă, clipa 
când puterile naturii sunt intacte, pure, concentrate, gata să izbucnească; corelându-se, în plan 
simbolic, broasca și primăvara asigură puterea magică și bogăţia: „Când broaștele cântă întâi 
primăvara, e bine să te dai de trei ori peste cap, dacă vrei să fii sănătos peste an, sau dacă vrei să 
ai noroc“; „Broasca e din inelul Maicii Domnului; ea l-a pierdut toamna și l-a găsit primăvara; l-a 
luat, l-a sărutat și l-a lăsat printre buruieni”; de aceea, când este găsită, trebuie sărutată de trei 
ori, dată peste umăr și printre picioare de trei ori; deci broasca se naște primăvara, ca toate 
divinităţile vieţii; se crede că, dacă se omoară o broască, „se mânie Dumnezeu, care se pornește pe 
ploi și pe potoape, de nu se mai oprește”, ba, se mai crede că aceluia care va omori o broască îi va 
muri o vită; broasca mediază între dimensiunile și polii ei opuși, între pământ și apă, ud și uscat, 
fertil și arid, viață și moarte, pieritor și nepieritor; pentru că broasca este pură, curată, ea poate fi 

folosită pentru a curăța omul, lucrurile, de spurcăciuni; broasca e socotită ca având darul să 
absoarbă toate necurăţeniile din apă și din aer; tot astfel se crede că poate extrage veninul din 
orice rană și de aceea e deseori întrebuințată în medicina populară; pe același mecanism analogic 
se bazează și credințele care susţin că broasca este bună contra frigurilor, a durerilor de șale, 
contra umflăturilor de buze, a înecului etc. ; cel ce vrea să oprească grindina trebuie să prindă o 
broască, să o jupoaie de vie și să o atârne în vârful unui arin, crezându-se că, omorând broasca, se 
omoară ploaia, sau că, punând în pom pielea vieţuitoarei ce tutelează ploile, sunt apărate 
câmpurile de puhoaiele dezlănţuite; există însă și o broască malefică, anume broaștele râioase; 
despre ele se crede că sunt creaturi ale diavolului și că ele întrupează adeseori strigoaicele și 
fermecătoarele; „broasca râioasă e strigoaie și, dacă o iei în mână, te umpli de râie“; în chip de 
broască râioasă, frigurile demonice pot aduce casei și omului fel de fel de rele: ele poartă 
farmecele, duc bolile, fură mana și bogăţia gospodăriei: „De multe ori strigoaica vine să fure tot 
grâul din șura omului, dar nu-l poate duce și cheamă broscoii în ajutor și tot neamul broștesc, cu 
gura cât o șură, de cară tot”; credinţele afirmă că, pentru a fi îmbunată, broaștei trebuie să i se 
spună „iapă“; în același timp și în sens invers, descântecele spun o „iapă albă”, de la marginea 
lumii, ca să stăpânească și să neutralizeze puterile malefice ale broaștei; astfel, broasca „bună” 
este iapă (are deci puterea și fertilitatea acestui animal), iar broasca „rea” stă sub puterea iepei, 
este alungată și înfrântă de aceasta; apa în care ea s-a scăldat vindecă pe cel bolnav; tăiată și pusă 
pe rană are valori curative nemaipomenite; cea „spurcată” este Muma-pădurii; ori afirmaţia 
„Dracul mănâncă broaște”, adică hrană spurcată; eroina pedepsită va scoate pe gură, ori de câte 
ori va vorbi, broaște și șerpi; cea bună declanșează ploile („să nu se omoare broasca, pentru că vin 
ploile mari”), purifică izvoarele, îmbunează și înveselește divinităţile triste (inclusiv moartea) ale 
vieţii și fertilității, vestește nașterea zeului-prunc (inclusiv a naturii reînnoite), aduce sănătate, 
putere și noroc; dominantă în manifestările orale și materiale (în ornamentică, o întâlnim prezentă 
pe cruci, ceramică etc. ) este figura benefică a broaștei; nu are zile consacrate special ei, ca lupul, 
ursul etc. , ci întreaga primăvară îi este consacrată (COMAN, |, p. 95-96; 98; 100-110; II, p. 167). În 
unele legende, se spune că unul dintre animalele alese de Maica Domnului este broasca; aceasta 
ar fi fost cea care a vestit Sfânta Naștere și, drept urmare, trupul ei nu putrezește, ci se usucă, 
nefiind mâncat de viermi; de aceea, a omori o broască este un păcat mare (PRESA). În Bucovina, se 
crede că broaștele sunt și vestitoare de frig, omăt și răceală, dacă ies și cântă înainte de Alexii (17 
martie); iar dacă ies ele la timpul cuvenit, adică după ce trec Alexiile și după ce se încălzește, se 
poate spune: „Să n-ai frică/De nimică” (2. MARIAN, |, p. 88). Să nu se omoare broasca, pentru că 
ea își adună palmele a rugăciune către Dumnezeu și îl blestemă pe cel care a ucis-o - Țara Oltului; 
este considerată sfântă și de aceea nu trebuie omorâtă - Neamţ; primăvara, cine vede un brotăcel 
prin iarbă să-l ia, să-l scuipe de trei ori în gură și apoi să-i dea drumul, pentru că nu se va mai 
îmbolnăvi de friguri peste an - Muntenia; se crede că omorârea broaștelor de către cineva atrage 
moartea mamei aceluia; sau că gestul de a le omori echivalează cu uciderea propriei mame; de 
aceea, poate ucide o broască numai acela căruia i-a murit deja mama - Suceava; moare unul dintre 
părinţii celui care omoară o broască - Botoșani; sau îi va muri o rudă - Muntenia; este semn rău 
pentru cel ce calcă o broască - Galaţi; îi devine vaca stearpă aceluia care omoară o broască - 
Suceava; să nu se omoare broaște, pentru că aluatul frământat de mâna ucigașă nu va dospi - 
Bihor; să nu se vorbească seara, în preajma copiilor, despre broaște, deoarece ele pot aduce răul 
asupra celor mici - Suceava; nu este semn bun, dacă intră o broască în casă - Suceava; când intră 
broaște în casă e semn că un membru al familiei va muri - Suceava; sau că a fost trimisă cu 
farmece și vrăji; în acest caz, cu un băț este scoasă afară, adăugându-se: „Cu ce te-a trimis, dă lui și 
de capul lui să fie" - lași; dacă în casă este un bolnav și, pe înserate, sosește la ușă o broască sau 
intră în casă, este clar că a fost trimisă cu farmece; de aceea, este pusă într-o ţepușă și așezată în 
pod ca să se afume - Suceava; este rău de moarte, când cântă broasca sub talpa casei - Vâlcea; se 
consideră că apa din fântâna unde nu trăiesc broaște nu este potabilă - Muntenia; Suceava; de 

aceea, este păcat să fie omorâte broaște de fântână - Galaţi; ca să închidă gura vecinilor prea 
clevetitori, femeile prind o broască din fântâna din care iau apă acei vecini și îi leagă gura (sau îi 
cos gura) cu un fir roșu, după care o aruncă înapoi în fântână - Tecuci; când cântă de prima dată 
broaștele primăvara, este bine să se dea de trei ori peste cap cel ce le aude, pentru a fi sănătos 
peste tot anul și a avea noroc - Teleorman; Vaslui; lași; sau să se dea de trei ori peste cap, pentru a 
crește bostanii mari - Vaslui; sau ca să nu fie anul secetos - Muntenia; sau ca să-i fie viața ușoară 
peste vară - Suceava; cine vede pentru prima oară, primăvara, ouă de broască să se frece cu ele 
peste tot trupul, pentru a fi ferit peste an de friguri; dacă vrea să fie ferit permanent de friguri, să 
se frece cu ouă de broască de-a lungul întregii primăveri - Suceava; ca să-i treacă frigurile, cel 
afectat de boală să pună o broască în sânul unui om fricos - Tecuci; nu va fi bolnav de friguri peste 
an cel care, văzând primăvara broască, pentru prima oară, o ia și o scuipă în gură - Bihor; sau să fie 
sărutată pe spate de trei ori și apoi aruncată peste cap - Suceava; broasca prinsă primăvara se dă 
de mâncare și porcilor, pentru a le trece unele afecţiuni ale gurii - Argeș; cine se duce la scăldat, 
pentru prima oară în acel an, să-și pună o broască în sân, ca să nu se înece - Arad; pentru 
diagnosticarea dalacului (antrax), se pune pe zona afectată o broască vie și, dacă aceasta moare, 
este sigur că boala este dalac - Vaslui; este bine să se pună pe pântecele unei femei aflate în 
travaliu o legătură cu rămășițele pisate ale unor broaște moarte, pentru ca nașterea să se producă 
ușor - Tecuci; negii se fac mai ales din cauză că broaștele din bălți urinează pe mâinile și picioarele 
unor oameni și pot fi tratați cu firimituri de mămăligă găsită - Tecuci; să nu se omoare broască, 
fiindcă plouă - Dolj; când cântă broaștele ziua este semn că va ploua - Muntenia; Buzău; Suceava; 
de cântă pe înserat e semn că vremea a doua zi va fi bună - Suceava; grindina poate fi alungată, 
dacă este prinsă o broască, este jupuită de vie, iar pielea i se agaţă într-un băț de arin - lași (2. 
GOROVEI, p. 27-28; 30-31; 94; 142; 159; 165; 200; 266; 273; 283; 286; GOLOPENȚIA, p. 110; NOTE, 
Antonescu). În Maramureș, se crede că, dacă își doresc copiii să cânte frumos, să ţină o broască 
verde în sân; limba de broască pusă pe pieptul unei femei o face să spună tot; omul să se ferească 
de broască, să nu i se ude în ochi, pentru că orbește, iar dacă pune cineva mâna pe ea, să nu se 
atingă pe la ochi, pentru că orbește (BOGDAN, p. 33; 117; 126). Pentru a-și face rost de iubit sau 
iubită, în Sălaj există următoarea vrajă: se prinde o broască, cu 9 zile înainte de Sângiorz, și se pune 
într-o cană găurită în 9 locuri; cana cu broasca în ea se îngroapă în grădină, în dimineaţa zilei de 
Sângiorz; după alte 9 zile, se scoate cana în zori și se vor găsi în ea două oase: unul având formă de 
cârlig, celălalt în formă de furculiță; este apoi atins cu osul în formă de cârlig cel care este plăcut, 
iar cel care urăște pe cineva îl atinge cu osul în formă de furculiţă (PRESA). Apa din fântâna în care 
sunt broaște nu este bună de băut - Gorj (1. CHIVU, p. 246). Dacă broaștele încep să orăcăie 
înainte de Alexii (17 martie), primăvara va fi lungă și rea, cu zile friguroase (PRESA). Înseamnă 
onoare pentru cine visează broască; broască orăcăind înseamnă desfrânare; primește o veste bună 
cel care se visează mâncând broaște și înseamnă nefericire pentru cel care visează broaște multe - 
Suceava (NOTE, Băncescu). 

Broască ţestoasă. Se crede că este aducătoare de bine pripășirea la casa omului a unei broaște 
țestoase - Neamţ (2. GOROVEI, p. 280). 


BRUMĂ 

Dacă nu cade brumă până în ziua în care este prăznuită Tăierea Capului Sfântului Prooroc loan 
Botezătorul (29 august), nici nu va cădea așa curând și toamna va fi mai călduroasă - Suceava 
(2.GOROVEI, p. 261). Pentru cine visează brumă este semn că va duce un trai nebulos, plin de 
nesiguranţă - Suceava (NOTE, Băncescu). 


BRUMĂREL Brumărel sau Brumariu Mic sunt denumirile prin care este cunoscută luna octombrie, 
iar Brumariu sau Brumariu Mare sunt folosite pentru luna noiembrie; dar sub aceste nume se 
ascunde și o ființă mitologică, un fel de Făt-Frumos care umblă totdeauna călare pe un cal murg și 

este îmbrăcat în haine brumării sau albe; este în fapt personificarea brumei, care, așa cum îl 
descriu versurile dintr-un cântec, „florilor mirosul stric” și „iau cu mine orice floare”, pe care o duce 
acasă la mama lui Toamna sau Tomnica, iar aceasta, cum îi vede, îi și cunună - Suceava (1.MARIAN, 
p. 47-49). 


BRUN 
Este simbolul pământului cel roditor (ZAHACINSCHI, p. 7). v. PĂMÂNT. 


BUBĂ 
Când îi iese cuiva o bubă, să știe că îi vor ieși și altele, până la nouă bube, pentru că buba are 
totdeauna nouă rădăcini - Tecuci (2. GOROVEI, p. 30). 


BUBURUZĂ (Coccinella septempunctata - DLRM, p. 96) 

Românii numesc aceeași specie de insecte cu doi termeni: buburuză și gărgăriță, chiar dacă ultimul 
nominalizează mai multe specii de gândaci (în special de culoare roșie), dăunători ai cerealelor și 
zarzavaturilor (DLRM, p. 330). Se crede că buburuza este metamorfoza unei fete de împărat, ucisă 
de fratele ei în urma disputei pe care au avut-o cu privire la dreptul de a conduce destinele 
împărăției; această imagine nefericită i-a determinat seria de credinţe, conotaţiile buburuzei fiind 
legate de iubire: așezată pe dosul palmei sau pe braţ, arată, prin direcția zborului ei, locul unde se 
află viitorul soţ (sau viitoarea soţie); uscată, pisată și apoi pusă în mâncare, stârnește dragostea 
feciorului dorit; aruncată în apa de îmbăiere, ajută fetele să fie mai frumoase; purtată pe pălărie 
sau în năframă, atrage asupra posesorului dragostea celor din jur; buburuza este „prietena Maicii 
Domnului” și „nepoata dragostei”; ocupă o poziţie similară aceleia a plantelor iubirii - busuiocul și 
ruja, sau a păsărilor erotice - porumbelul și cucul; dar, pentru că este cunoscută și cu atribute 
negative, este considerată o insectă hulpavă, care aduce pagube în hambare; se zice că a fost 
trimisă de Creator să mănânce toată recolta unui om bogat, dar zgârcit, pentru că acesta nu vroia 
să dea și altora nici o fărâmă din bucatele sale; de aceea tradiţiile populare românești recomandă, 
alături de o serie de practici magice de luptă împotriva ei, și un descântec prin intermediul căruia 
gărgăriţa este aruncată (metaforic vorbind) din interiorul gospodăriei (ca spaţiu apărat) la polul 
opus, în inima naturii sălbatice (ca spaţiu destructurat), acolo unde stăpânește Muma-Pădurii 
(COMAN, II, p. 134-135). În jurul buburuzei sunt credinţe conform cărora, dacă ea apare după ziua 
lui Simeon Stâlpnicul (1 septembrie - Cuviosul Simeon Stâlpnicul), usturoiul va da recoltă bogată - 
Bucovina; să nu se omoare „văcuțele Domnului” (o altă denumire a buburuzei), pentru că este 
păcat - Suceava; când cineva le vede mergând pe o cărare lungă e semn că acela va face o călătorie 
îndelungată, ori va muri - Tecuci; totuși, la vederea ei, omul trăiește sentimente de plăcere și bună 
dispoziţie, pentru că, în popor, se crede că ea prevestește binele - Neamţ; Galaţi (2. GOROVEI, p. 
19; 249; 280). Când copiii găsesc o buburuză („păpăruză”), o iau în palmă, apoi răsucesc palma 
până ce insecta se urcă pe degetul arătător, timp în care i se descântă să zboare, direcția zborului 
fiind cea în care sau dinspre care le va veni perechea sortită - Maramureș; Muntenia; demn de 
reținut este și faptul că, în Maramureș, fetițelor li se spune, în semn de alint, „păpăruză” 
(BOGDAN, p. 60-61; NOTE, Antonescu). 


BUCIUM v. APRILIE. 
BUCUR 


Păstor legendar, pe care tradiţia îl așează la obârșia localității București, capitala României 
(ȘĂINEANU, |, p. 41). 

BUCURIE (A SE BUCURA) 
Se crede că este bine să se păzească, pentru a nu da de un necaz mare, omul care încearcă o 
bucurie prea intensă - Tecuci (2. GOROVEI, p. 31). 


BUFNIȚĂ (Bubo bubo - DLRM, p. 98) 

Face parte din bestiarul de bază al culturii tradiționale românești, moștenit de la daco-geţi 
(BUHOCIU, p. 20). Caracteristicile naturale ale bufniței (buha), din care mai evidente sunt regimul 
nocturn, strigătul lugubru, zborul lin ca o nălucă, culorile închise ale penajului său, o amplasează 
într-un context depreciativ, asociind-o în special întunericului și tărâmurilor infernale; deoarece 
cântă numai noaptea, vestește evenimente nefaste (COMAN, |I, p. 1; 99-100). Dacă bufnița cântă 
pe casă e semn de moarte - Mehedinţi (CIOBANU, p. 79). Când cântă ziua sau prin cimitire, 
prevestește moarte, boli, război; când cântă seara sau spre răsăritul soarelui, prezice vreme 
frumoasă, dar poate determina și împiedicarea desfășurării unei nunţi sau, cel puţin, amânarea ei 
(3. MARIAN, |, p. 123-124). Când cântă în luna februarie e semn de primăvară timpurie - lalomiţa 
(2. GOROVEI, p. 268; 272). Pentru cine visează bufniţă înseamnă pagubă - Suceava (NOTE, 
Băncescu). 


BUHAI 

Instrument muzical primitiv, cu posibilităţi fonice reduse, cunoscut mai ales în Moldova și folosit 
cu deosebire în ceremonialul Plugușorului (ADĂSCĂLIȚEI, p. 44). Este alcătuit dintr-un butoiaș 
(cutia de rezonanţă), având un capăt acoperit cu piele de animal, prin mijlocul căreia ies câteva fire 
de păr din coadă de cal; firele sunt frecate în lungul lor cu degetele înmuiate obișnuit în oţet sau, 
pur și simplu, în salivă, obținându-se un sunet gutural, ritmic, prelung (2. KERNBACH, p. 211). Fiind 
simbol al fertilității, buhaiul, care imită răgetul taurului, înlocuiește, în ceata de colindători, taurul 
(4. POP, p. 77). În limbaj regional, buhai înseamnă și taur; pornind de la această realitate, unii 
cercetători susțin apariţia buhaiului și a sunetului puternic produs de el în obiceiul Plugușorului ca 
semnificând amintirea scenei antice a jertfei anuale a taurului, dar și faptul că zgomotul produs, 
alături de tălăngi, bice și alte instrumente și obiecte cu încărcătură rituală conjuncturală, ar fi 
menit să alunge spiritele malefice din preajma plugului și să purifice spaţiul la început de an, 
celebrat odinioară primăvara (NOTE, Antonescu; PRESA). 


BUHĂ v. BUFNIȚĂ. 


BUJOR (Paeonia - DLRM, p. 99) 

Pentru ca faţa copilului să fie rumenă, sau să fie voinic, dacă este băiat, florile de bujor se pun în 
prima scaldă a nou-născutului, alături de alte obiecte, dezvoltând seria simbolică menţionată mai 
jos - Munţii Apuseni; Transilvania; Bucovina; se cultivă numai bujori de grădină, pentru că se crede 
că acela care va muta planta, ori va aduce rădăcini sau seminţe de bujori din pădure nu va mai face 
copii - Tecuci (3. MARIAN, II, p. 58; 2. GOROVEI, p. 31; 212; 2. CHELCEA, p. 10). În fine, bujorul 
apare, ca motiv ornamental, pe cozile lingurilor de lemn folosite în păstorit - Suceava (ȚUGUI, p. 
39). Serie simbolică: agheasmă-busuioc-bujor-monede de argint-miere-pâine-zahăr-ou-lapte dulce 


BULCI DE BALTĂ v. CALCE. 
BUNAVESTIRE (BLAGOVEȘTENIE) v. MARTIE. 
BURIC 


Câţi noduli se vor număra pe cordonul ombilical al unui prim copil nou-născut, atâți prunci va mai 
avea respectiva tânără mamă - Muntenia; partea care cade din buric, după nașterea unui nou- 

născut, se păstrează, învelită bine, la grinda casei, iar, când copiii sunt mai mari, este udat în apă, 
ca să i se redea elasticitatea, și li se dă să se uite prin el, ca să nu se deoache, sau să ajungă 
cunoscători în toate cele ale vieţii; tot prin buric se uită copiii și la venirea preotului de Bobotează 
(6 ianuarie), crezându-se că așa vor ajunge mari gospodari, îndemânatici - Țara Oltului; buricul 
căzut la nașterea copilului se păstrează până ce acesta împlinește șapte ani, când i se dă să-l 
dezlege și, dacă o poate face, înseamnă că va deveni un om deștept - Moldova; se păstrează 
buricul până se face copilul mare și, dacă îl dezleagă, de este băiat, va fi isteţ la învăţătură, iar, de 
este fată, va deveni foarte îndemânatică la ţesut și cusut - Suceava; se păstrează și, când copilul e 
mare, se înmoaie în apă și i se dă să se uite prin el, ca să devină îndemânatic și să poată realiza tot 
ceea ce vede prin el - Muntenia; sau, băiat mare fiind, se uită prin buric, ca să nu fie văzut de către 
autorităţi și luat la îndeplinirea serviciului militar - Țara Oltului; sau pentru a-l păzi de cele rele în 
timp de război - Țara Oltului; buricul să fie dat copilului să-l rupă el, când a crescut mai mare, iar 
bucăţelele să le arunce peste ogor primăvara, pentru că numai așa va deveni deștept și ceea ce va 
vedea cu ochii va înfăptui cu mâinile - Teleorman; buricul căzut după naștere se învelește bine și se 
introduce în vreo gaură din dușumelele casei, dacă se vrea ca următorul copil să fie băiat, sau într- 
o crăpătură din podele, dacă se dorește să fie fată - Galaţi; sau se îngroapă într-o gaură, făcută în 
tocul ușii ori în pragul casei, după care se astupă cu un dop de lemn - Țara Moților; se crede chiar 
că restul de buric îngropat deasupra ușii păzește casa de intrarea duhurilor rele în ea - Maramureș; 
Suceava; copilul cu buricul proeminent este înclinat spre îmbolnăviri de tot felul, iar cel cu buricul 
înfundat în abdomen va avea o constituţie fizică rezistentă - Tecuci; ca să mai aibă copii și toţi să-i 
fie dragi, mama ultimului născut ia buricul acestuia, îl usucă, apoi îl pisează și îl pune la macerat 
într-o sticlă cu rachiu, din care bea din când în când - Tecuci; ca să mai aibă copii, moașa ia buricul 
nou-născutului și-l îngroapă la rădăcina unui măr tânăr și sănătos - Banat; ca să nu mai facă și alți 
copii, femeile obișnuiesc să îngroape buricul nou-născutului și cămașa pătată de sânge a lehuzei 
într-o răspântie de trei hotare, considerând că vor avea copii, când acele obiecte vor fi dezgropate 
- Banat (2. GOROVEI, p. 30-32; 162-163; GOLOPENȚIA, p. 90; PRESA). Dacă buricul uscat este 
desfăcut ușor de către copil, se crede că elva fi isteţ și priceput la orice lucru; dacă este fetiță, se 
crede că va ști orice să coasă, să ţese; dacă se muncește mult cu desfăcutul, înseamnă că el va fi 
greu de cap; unii întreabă copilul de ce animal este buricul și, dacă răspunsul indică o vită, 
înseamnă că pruncul va fi norocos în vite; în Sibiu, buricul se păstrează la grindă, iar al fetelor ceva 
mai ascuns; după ce cresc mari, se ia de unde este ascuns, se găurește cu un fus, atâta cât să poată 
privi prin el, crezându-se că la lucrul la care va privi prima dată pe acela îl va deprinde cel mai ușor; 
dar, în unele părţi, se spune că este bine să se dea buricul copilului să se joace cu el, ca să-l piardă, 
să nu se știe ce s-a făcut cu el; în Buzău și Bucovina, mama, după prima naștere, se uită prin buricul 
copilului și câte noduri zărește atâţia copii va mai naște; în Banat, buricul copilului este tăiat pe un 
băț de corn, pentru ca micuțul să fie mlădios și tare precum cornul; apoi este învelit într-o pânză și, 
dacă tânăra mamă vrea să mai aibă copii, se îngroapă la rădăcina unui pom tânăr și sănătos sau la 
rădăcina unui gorun; în Bihor, Satu Mare și Țara Chioarului, ca să nu facă alţi copii așa curând, 
buricul este înnodat de 7 ori și spălat în apă rece, în credinţa că va mai naște abia după 7 ani 
(3.MARIAN, II, p. 262-264). Imediat după naștere, moașa trece la „tăierea buricului”, operaţiune 
foarte importantă sub raport medical, dar și în privinţa desprinderii fătului de vechea stare; 
ombilicul apoi se păstrează în casă, până când copilul crește mare, când i se dă să-l dezlege și în caz 
că reușește înseamnă că pruncul va fi cuminte - Maramureș (DĂNCUȘ, p. 176). După tăiere, 
legarea buricului nou-născutului se face cu cheotoarea de la o cămașă a tatălui, sau cu una de la 
cămașa mamei; cu sângele care curge din buric, moașa unge cu degetul pe copil pe frunte, bărbie 
și obraji, ca să fie roșu toată viaţa, dar trebuie remarcat faptul că, făcând acest gest, moașa îl 
închină astfel pe copil - Gorj (CĂRĂBIȘ, p. 60). Serie simbolică: buric-cămașă-răspântie. 

Buricul pământului. În general, este conceput ca centru al Lumii, dar având concretizări în funcţie 
de poziţia pe care o ocupă informatorul în contextul cultural arhaic pe care îl colportează; o primă 

ipostază a localizării buricului pământului este de natură biologică, în sensul că este „centrul”, 
„mijlocul” pământului, „mijlocul lui dinlăuntru”, prin analogie cu trupul uman; a doua ipostază are 
rădăcini în mentalitatea creștină, folclorizând însă valorile și simbolurile creștine: este „centrul 
pământului și se găsește la Ierusalim”, „la mijlocul pământului, la casele lui David”, „la mormântul 
lui Hristos”, „la muntele Golgota, unde s-a răstignit Isus. Acolo e capul lui Adam”, „la Ierusalim. . . 
acolo e drumul soarelui”; a treia ipostază este de natură etnică și națională: „un pământ fertil în 
toate”, „loc bun răzășesc”, „aici în Țara Românească”, „la locul cel mai ridicat al ţării, la București”, 
„e la mijlocul ţării, la Focșani”, „e unde stai cu picioarele. Cine nu crede să sape, să se convingă”; a 
patra ipostază proiectează gândirea metafizică tradițională, frecvent întâlnită în textele folclorice, 
fie că sunt realizări în versuri sau proză, caracterizate printr-o accentuată ubicuitate: „Buricul 
pământului este un fel de deschizătură ce se află în mijlocul pământului și prin care trec vitejii din 
povești pe celălalt tărâm”; „prin Buricul pământului răsuflă pământul; când răsuflă, se cutremură; 
pământul şade pe o piatră și piatra pe foc“; „Buricul pământului se face pe pământ în formă de 
bureţi (ciuperci)” (PRESA). 


BURSUC (Meles meles - DLRM, p. 929) 

Animal carnivor care, în mentalitatea tradițională românească, ocupă un loc de neinvidiat, 
deoarece, dacă este prins, este ars de viu - Suceava; untdelemnul, în care a fost fiert un bursuc, 
este folosit în frecționarea locurilor afectate de reumatism - Bacău; Neamţ; Suceava (2. GOROVEI, 
p. 284; 285). 


BURTĂ v. ABDOMEN. 
BUTOI v. VAS. 
BUTUC v. LEMN. 


BUSUIOC (Ocimum basilicum — DLRM, p. 102) 

Este mult cultivat de români, fiindcă se crede că busuiocul este o floare ce aduce noroc în casa 
omului; este întrebuințat mai mult pentru farmece de dragoste; fetele, când merg la joc, au 
obiceiul de a lua cu sine fire de busuioc, iar mamele flăcăilor le ţin acestora cămășile curate, 
punând între ele fire din această plantă; se pune busuioc, împreună cu alte daruri, pentru 
Ursitoare, la căpătâiul pruncilor nou-născuţi; și probabil, din cauza frecvenţei utilizărilor sale 
magice, mănunchiul de busuioc a ajuns, în ritualurile creștine, instrumentul de sfințire a locurilor și 
fiinţelor prin stropirea cu agheasmă (2. KERNBACH, p. 304). Cuvântul busuioc dintr-o poezie 
populară de dragoste sau semnul natural, floarea, purtată la brâu de o tânără (și nu de o bătrână), 
care merge la horă, propune un enunţ specific în contextul obștii, din care se deslușește o anumită 
latură a comportamentului fetei, intenţiile ei matrimoniale, dorinţa de a-și îndeplini rolul destinat 
de colectivitate; dacă se va duce cu buchețelul de busuioc, nu la horă, ci la biserică, valoarea 
enunţului va fi categoric alta; de data aceasta, semnul vizează tot un simbolism erotic, dar nu laic, 
ca primul, ci mistic; criteriul vârstei nu mai funcţionează în al doilea caz, de aceea și tinerii și 
bătrânii pot folosi același simbol religios pentru a-și comunica adeziunea la realitatea 
ceremonialului (URSACHE, p. 72-73). Busuiocul (care este iubita, în cântecele de dragoste) este o 
plantă „fermecătoare”; este calificat drept floarea fetelor, ca simbol erotic; unii îi atribuie și un 
ușor iz melancolic, dar el îndeplinește funcţia unui puternic stimulent erotic și are multiple 
întrebuinţări în magia dragostei; se așează sub pernă, pentru ca tânăra să-și viseze ursitul; pus în 
păr sau în sân, are puterea să atragă dragostea celui dorit; fetele au mare interes ca în faţa casei 
lor să crească busuioc: „La fiecare casă de gospodar, trebuie să se găsească busuioc de dragoste”; 
la Sfântul Gheorghe (23 aprilie), înainte de răsăritul soarelui, fata seamănă busuioc cu gura și îl udă 

tot cu gura, până a răsări soarele, cu apă neîncepută, și tot din gură îl udă până nu încolţește; se 
crede că acest busuioc are puterea să facă fata drăgălașă flăcăilor; în zilele de sărbătoare, fetele 
trebuie să aibă busuioc în brâu și, dacă este mai îndrăzneață, trebuie să pună busuioc unui flăcău 
în brâu sau în păr, ca el să îndrăgească fata (EVSEEV, p. 116; 123-124). Busuiocul și trandafirul, în 
colinde, sunt dăruite fetelor și flăcăilor ca semn alviitoarei lor căsătorii, grâul este dat 
gospodarului pentru rodirea câmpului, crucea, element nou, de provenienţă creștină, este dată 
bătrânilor, mărul apare cu același sens ca și în ceremonialul de nuntă (4. POP, p. 47). În colindele 
din Țara Oltului, busuiocul este dat fetelor (HERSENI, p. 244). Interpreţii obiceiului „Chiraleisa”, în 
ziua de Bobotează (6 ianuarie) poartă costumele tradiţionale ale zonei respective, iar la căciuli pun 
busuioc, brad, vâsc, cercei din mlădiţe de salcie, plante cu numeroase semnificaţii benefice 
(12.GHINOIU, p. 146). În Ţara Hațegului, în ziua botezului, vine nănașa să ia pruncul de acasă la 
biserică, purtând cu ea o ulcică nouă, de toarta căreia este legat un buchet de busuioc și o 
lumânare, pe care o aprinde când este botezat pruncul și care, după ceremonie, se păstrează în 
casă și este aprinsă numai când este scăldat copilul; există credinţa că, dacă lumânarea se stinge în 
biserică, în timpul botezului, copilul nu va trăi; îi mai aduce și pânză pe care o sfințește și apoi o dă 
mamei („nepoatei”), ca să-i facă din ea cămașă copilului; este prima cămașă pe care o poartă 
copilul, dăruită de nănașă și sfinţită la biserică (CLOPOTIVA, II, p. 410). Sămânţa de busuioc se 
sfințește împreună cu pasca, în Duminica Învierii Domnului, pentru ca planta care va răsări și va 
crește din ea să înflorească mai frumos și să miroasă mai tare și mai plăcut ca de obicei; fetele 
nemăritate, după ce se îmbracă, în zile de sărbătoare, își freacă hainele cu busuioc, ca să miroasă 
frumos, să fie plăcute și căutate de feciori cum este căutat busuiocul - Banat; în cadrul ritualului de 
aflare a destinului, indicarea de către fetele din Bucovina, în noaptea Anului Nou, a blidului sub 
care se află busuioc înseamnă măritiș sigur și din dragoste; în aceeași noapte, fetele din Muntenia 
obișnuiesc să pună într-un vas cu apă o rămurică de busuioc și una de măr și, ca punte, o monedă 
de argint, lăsându-le astfel până dimineaţa, în credinţa că, peste noapte, vor visa pe cei care le vor 
lua în căsătorie; dacă alături de tineri visează și verdeață este semn că vor fi norocoase; dar dacă 
visează bivoli este semn rău și trebuie să caute repede vreo vrăjitoare care să le descânte și să le 
„desfacă” de o astfel de ursită; în Transilvania și în Bucovina, fetele așează o „punte” peste o 
fântână și pun pe ea busuioc, sperând că, după ce adorm, vor visa că trec pe o punte de mână cu 
mirele; a doua zi dimineaţa, de Anul Nou, merg la fântână și, în caz că de busuioc se prinde 
promoroacă, este semn că mirii lor vor fi bogaţi; alte fete coboară rămurelele de busuioc în 
fântână și se duc a doua zi să le cerceteze, interpretarea fiind aceeași; când este zăpadă multă 
afară, iau trei fire de busuioc, care semnifică numele a trei băieţi care le joacă mai des la horă, și le 
înfig în omăt; dacă a doua zi au chiciură pe ele înseamnă că acel băiat va fi mai bogat pe a cărui 
ramură s-a adunat mai multă chiciură; ca să se mărite, fetele din Moldova iau busuioc de la 
clopoţeii unui „plugar” care vine cu „aratul“ în dimineaţa Anului Nou, pun o bucată în gură, sub 
limbă, și apoi se culcă seara, crezând că astfel își vor visa peste noapte ursitul; în Bucovina, iau de 
la clopoţeii primilor urători busuioc, cu de-a sila sau contra plată, se duc la o apă curgătoare și 
proptesc ramura cu o aţă de mal, lăsând-o apoi acolo până dimineaţa; dacă a doua zi o găsesc cu 
brumă pe ea înseamnă că se vor căsători cu un bărbat vârstnic, dacă nu s-a prins nimic este semn 
că vor lua unul tânăr; alte fete iau busuiocul și se duc cu el la un râu îngheţat, fac o copcă și lasă 
acolo rămurica plutind pe apă; dacă se prinde brumă înseamnă că au noroc și se vor mărita; în 
seara de ajun a Bobotezei (5/6 ianuarie), sub mai multe farfurii se pun diferite obiecte, fiecare 
având altă semnificaţie; astfel, flăcăul care indică farfuria sub care se află câteva fire de busuioc se 
crede că va lua de soţie o fată frumoasă, dar săracă; se repetă de trei ori procedeul, pentru 
conturarea unui profil moral și fizic mai complex al viitoarei soţii; se mai crede, în Suceava, că firele 
de busuioc sfinţite sunt bune să se afume cu ele cei care au dureri de urechi (2. MARIAN, |, p. 9; 
53; 100; 141; Il, p. 177-178; 194). Se pune în apa de la prima scaldă, pentru ca nou-născutul, mai 
ales dacă este fată, să fie curată, iubită și atrăgătoare ca busuiocul (3. MARIAN, II, p. 58). Ca să 

miroasă frumos, busuiocul să se semene într-o zi de vineri - Vâlcea; busuioc luat din steagul de la 
biserică se pune în codițele fetelor, ca flăcăii să se uite la ele ca la steag - Vâlcea; busuiocul luat de 
la clopoţeii colindătorilor din seara de ajun a Anului Nou este pus în apa în care se spală fetele, ca 
să fie dragi flăcăilor - Botoșani; cel căruia i se fură ceva să bage o crenguţă de busuioc în fântână și 
va găsi repede ce i s-a luat - Muntenia; se pune busuioc la baza ghizdului fântânii, în seara dinspre 
Anul Nou (1 ianuarie - Sfântul Vasile) și, dacă este găsit a doua zi acoperit cu promoroacă, este 
semn că fata din acea familie se va mărita în iarna aceea - Suceava; în ajunul Bobotezei, seara, 
fetele pun busuioc în gard, iar dimineaţa se uită al cărei fete este acoperit cu brumă, crezând că 
acesta este semn că respectiva fată va lua drept soț un tânăr bogat - Muntenia; tot seara, în ajunul 
Bobotezei, fata nemăritată pune busuioc pe ghizdul fântânii, gândind în același timp la un anume 
flăcău și, dacă găsește a doua zi dimineața ramura de busuioc umedă, este semn că flăcăul o va lua 
în căsătorie - Muntenia; în speranţa că se vor mărita curând, fetele schimbă, la plecare, bucheţelul 
de busuioc din căldărușa preotului, venit cu botezul în ziua de ajun a Bobotezei, cu un buchet nou 
de busuioc; cu busuiocul luat și pus sub pernă, se culcă noaptea, crezând că-și vor visa ursitul și vor 
vedea și cum arată el la chip - Țara Oltului; Vâlcea; pentru a-și visa ursitul, nu este suficient să pună 
busuiocul luat de la preot, când vine cu lordanul, ci să și postească în ziua de ajun a Bobotezei - 
Bihor; celei căreia i se pare că în jur miroase a busuioc îi va sosi în casă un bărbat străin - Moldova; 
Suceava; guturaiul trece, dacă bolnavul este afumat cu busuioc și pene - Suceava (2. GOROVEI, p. 
30; 32; 81; 108; 176; 243-244; 258; GOLOPENȚIA, p. 83). În Maramureș, busuiocul este purtat de 
fete în sân sau în păr, feciorii îl poartă în clop ori la cușmă, atât verde cât și uscat; se pune în vase 
de flori, după oglinzi, sub perne; bătrânii îl poartă în buzunar; este una dintre cele mai îndrăgite 
plante, poetul Tiberiu Utan, originar din această zonă, afirmând că „Eu și în stema ţării ţi-aș găsi un 
loc”; se pune busuioc în apă și se păstrează peste tot anul, apa fiind bună de leac, fiindcă „nu se 
tulbură și nu se strică” (BOGDAN, p. 66; 83). În Teleorman, fetele iau de la preot, când acesta vine 
cu botezul în ajunul Bobotezei, un fir de busuioc, pe care îl pun sub pernă și, în noaptea spre 
Sfântul loan, cred că vor visa chipul celui predestinat (1. CHIVU, p. 243). În Ţara Zarandului, după 
ce a fost încredințată mirelui, mireasa primește un buchet de busuioc amestecat cu fonfiu, pe care, 
înmuindu-l în apa dintr-un vas, stropește roată adunarea, de trei ori (1. DASCĂLU, p. 23). În Bihor, 
când se formează turmele și ies la munte, preotul merge la fiecare dintre aceste ciopoare și le 
stropește cu un buchet de busuioc, hodolean, leuștean, salcie verde și iederă, binecuvântându-le 
să fie sănătoase și cu spor în lapte (1. BOCȘE, p. 55). Se pune în scalda copilului; înseamnă iubire; 
se dă în dar fetelor; îl pun fetele sub limbă, înainte de culcare, ca să-și viseze peste noapte ursitul; 
aduce noroc; se pune în clopul feciorilor, alături de pană, ca marcă a stării lor sociale (ȘEULEANU, 
p. 198; NOTE, Antonescu). În Gorj, când se pregătește leacul împotriva deochiului, bătrâna 
descântătoare mestecă cu busuioc într-o ulcică în care este apă și stinge astfel cei 3 cărbuni, sau 6, 
sau 9, dacă se știe că bolnavul a fost deocheat de cineva care „îi rău de deocheat” (CĂRĂBIȘ, p. 
127). În consecinţă, devine firească întrebarea: unde a fost oare mai întâi busuiocul, la clopoţelul 
urătorului sau la căldărușa cu agheasmă a preotului?; desigur, la clopot, fiindcă sunt prea multe 
credinţele și practicile rituale legate de această plantă, inclusiv furatul crenguţelor de busuioc de la 
plugușor, pe care apoi le folosesc la spălatul pe cap, pentru a le crește frumos și mari gâțele, ca să 
se mărite mai repede sau pentru vrăjile pe care le fac (ADĂSCĂLIȚEI, p. 96). Serii simbolice: 
busuioc-brad-vâsc-salcie; busuioc-ulcică-lumânare-pânză; busuioc-măr-monedă; busuioc-pană; 
busuioc-apă-cărbune-3(6; 9); busuioc-clopot-colind; busuioc-fântână-apă(promoroacă); busuioc- 
hodolean-leuștean-salcie-iederă. 


BUZĂ 
În vechile credinţe, gura și buzele reprezentau locul de intrare și de ieșire a sufletului (EVSEEV, p. 


168). Dacă i se bat cuiva buzele, se crede că acela va avea o ceartă cu un cunoscut - Bucovina; dacă 
îl mănâncă buzele pe un sugaci înseamnă că el își va vedea visul cu ochii - Tecuci; cel pe care îl 

mănâncă buzele va săruta pe cineva - lași (2. GOROVEI, p. 33). Se crede că omul cu buzele 
cărnoase este om bun la suflet, iar cel cu buzele subțiri este afurisit și zgârcit - Maramureș; 
Moldova (NOTE, Băncescu). 


BUZDUGAN 

Buzduganul este, în întreg folclorul european, simbolul cetei; și cuvântul englez „club”, intrat și în 
limba română, derivă din mai vechiul termen nordic ky/fingar, kolbiangen= buzdugan, deci 
vestitele cluburi englezești de astăzi au fost probabil cândva niște cete cu rosturi ceremoniale 
(4.POP, p. 91). În cadrul cetei cunoscută sub numele de Junii Brașovului, în mijlocul desfășurării 
horei, unul din feciori aruncă buzduganul, îl prinde în mână, dacă poate, dacă nu îl lasă să cadă; cel 
dintâi care o face este vătaful, care își lasă pălăria celui de lângă el în cadrul horei, iese în mijloc și 
aruncă în aer buzduganul de trei ori, încercând să-l și prindă; după vătaf, care trece apoi la celălalt 
capăt al horei, aruncă buzduganul, în același fel și tot de trei ori, armașii, apoi sutașul și ceilalți 
Juni, pe rând; după ce buzduganul a fost aruncat de toţi, Junii sărută mâna protopopului, prezent 
și el la ceremonie, care îi îndeamnă să asculte de vătaf și de armași, iar vătaful este sfătuit să ţie 
cea mai bună disciplină între Juni; astăzi, buzduganul este în întregime turnat din aramă; cele vechi 
au o lungime de cca. 30 cm și cântăresc ceva mai mult de 1 kg; sunt făcute dintr-o bucată de lemn 
înfășurată cu sârmă; într-un capăt se fixează, cu un cui, o măciulie de aramă modelată în formă de 
pară, în celălalt capăt are un fel de toc de plumb, de forma unui cilindru, care cumpănește 
greutatea măciuliei de aramă; partea care rămâne între capete și de care se apucă buzduganul 
este înfășurată cu piele; la cele două capete, cam pe unde se îmbucă arama și plumbul cu lemnul, 
sunt două sfârleze de piele, care joacă în vânt atunci când buzduganul este aruncat; aruncarea 
buzduganului ar putea fi probă de bărbăţie; în favoarea acestei ipoteze pledează și manifestările 
din Șcheii Brașovului, la Bunavestire (25 martie) și Duminica Floriilor, pe care unii cercetători 
înclină să le califice drept „procesiuni de pregătire” (MUȘLEA, II, p. 44; 49; 88; 92). 

C 
CADOU v. DAR. 


CAFEA (Coffea arabica - DLRM, p. 106) 

Se crede că acela care varsă cafeaua va lua bani - Ilfov; Prahova; Buzău; lași; când cineva o varsă 
din întâmplare, va câștiga în ziua aceea - Argeș (2. GOROVEI, p. 33; NOTE, Antonescu). Pentru cine 
visează cafea măcinată înseamnă ceartă; înseamnă bucurie pentru cel care se visează bând cafea - 
Suceava (NOTE, Băncescu). 


CAFENEA 
Pentru cine visează cafenea înseamnă ceartă - Suceava (NOTE, Băncescu). 


CAIER 

Se crede că nu este bine ca fetele să plece din șezătoare cu caierul neterminat - Tecuci; ca urmare, 
pentru ca viitorii soți să nu fie spâni, se crede că este bine să se toarcă tot caierul în aceeași 
șezătoare - Tecuci; când mai multe femei torc împreună, nu este bine să așeze caier peste caier, 
dacă vor să întrerupă lucrul, pentru că, se crede, vor deveni văduve și vor avea și un al doilea 
bărbat - Bucovina (2. GOROVEI, p. 33, 218; 249). Fetele nu așează caierul pe tăietorul de lemne, 
pentru că se tem de Fata-Pădurii - Maramureș (BOGDAN, p. 89). 


CAL (Equus caballus - DLRM, p. 107) 

Locuitorii satelor spun că pe cal l-a făcut Dumnezeu, ca să slujească gândul omului, din care cauză 
ori omori un om, ori un cal tot una este; calul poate ghici ori presimţi intruziunea demonilor 
malefici, simte puterea răului și poate indica locul unde se ascunde strigoiul („când calul trage într- 
un loc, unde începe să bată cu copita, dedesubt nu este lucru curat”), punându-se astfel în evidenţă 
dimensiunea sa sacralizatoare, în sensul purității magice și ceremoniale; pentru calităţile și 
priceperea sa, calul este deosebit de prețuit, românii afirmând că este cel mai frumos, mai nobil și 
mai deștept dintre toate animalele, deoarece, „unde a fost el o dată, nu trebuie să mai existe 
dubiu, nimerește el singur și merge acolo unde știe că a mai fost cândva“; mai crede poporul că 
patrupedul este năzdrăvan, pricepe ce i se spune, este foarte credincios, presimte moartea 
stăpânului său, soarta sa este ca și a omului, chiar că, în multe privinţe, îl întrece pe om, pentru că 
are presimţiri despre primejdii, nenorociri, moarte, pe când omul nu le are; dar atributul de 
„năzdrăvan” poate fi citit și malefic, fiindcă el se poate preface în drac, diavol, că poate vorbi cu 
stăpânul; în mod emblematic, folclorul românesc asociază calul cu feciorul și fecioria; în unele 
zone etno-folclorice există chiar obiceiul de a crește un „cal de holtei”, care nu se folosește la 
muncile gospodărești și care se ţine numai pentru călărie; acest cal constituie un semn de putere și 
prestigiu social (nu oricine poate întreţine un asemenea cal), dar și o marcă distinctivă pentru o 
anumită categorie de vârstă, pentru un anume mod de a fi și de a se comporta în lume; în doine, 
elogiul calului reprezintă, de fapt, elogiul unui asemenea model uman, definit prin vitejie și fală; 
semnele cele mai elocvente ale acestor calităţi sunt calul priceput și armele bune („Voinicul fără 
cal/E ca peștele pe mal”); calul suflă pe nări, spun unele colinde, foc și vânt, uscând hainele 
stropite cu apă ale voinicului; în general, saltul peste mare are rolul unei probe eroice, al unei 
probe consacratoare; din perspectiva mitului, jocurile cu măști care înfățișează chipul calului pot 
oferi date interesante; masca de cal apare în datinile de Anul Nou și în cele de Sântoader; ea poate 
fi o mască simplă, sub care se ascunde un jucător, sau una dublă, cu doi oameni formând calul și 
un al treilea călare pe ei; însoţit de alaiul său, calul pătrunde în fiecare gospodărie, unde „joacă”, 
stârnind incitarea și bucuria gazdelor, având doar rolul de a declanșa elanul debordant al 
dansatorilor, însoțit de explozie de râs și veselie; la jocul „căiuților” (în Moldova), dansatorii 

poartă, în jurul brâului, o figură din lemn, reprezentând animalul consacrat; în forma lor actuală, 
cu probabilitate manifestările poartă amprenta caracterului apotropaic și fertilizator, fiind menite 
să alunge, prin invocarea figurii magice a animalului puternic și fecund, duhurile malefice și să 
provoace declanșarea energiilor ascunse ale firii; calul chtonian apare explicit destul de rar în 
folclorul românesc și nu are consistenţă concluzivă în acest sens; conotează ideea de eroism și 
virilitate războinică, de unde și „încurarea cailor”, care consacră pe tânărul cel mai priceput și cel 
mai viteaz; în sistemul gândirii tradiţionale românești, calul se individualizează, prin structura 
profund contradictorie a atributelor sale fundamentale, prin caracterul tensionat și ambiguu al 
simbolismului său, care îi circumscriu sfera semantică; ambivalenţa calului este relevată mai ales 
de credințele populare, care susţin că el este „animalul cel de mijloc între animalele de casă”; se și 
spune: „cine ține cai, să ţină și boi; cu caii să lucrezi și boii să-i țină, că, dacă ţine numai cal, va 
rămâne sărac“; foamea neobișnuită a calului se datorează unei pedepse de sorginte sacrală, fiind 
blestemat să fie mereu flămând, pentru că a refuzat, odată, să treacă o divinitate peste un râu, 
motivând că nu are timp; calul mănâncă mult, dar și muncește mult și fără odihnă; poporul îl 
caracterizează astfel: „calul este blestemat de Dumnezeu”; „el piere și nu se satură“; „el e mort și e 
cu iarba-n gură“; „diavolul în cal se preface”; poporul crede că „dracul umblă călare pe un cal, ori 
se preface în cal”; „calul e al dracului, el pe om l-ar omori, dar i se pare omul tare mare și se teme 
de el“; „poartă numai gând rău asupra omului”; „este un animal care nu ţine la om”; „el 
totdeauna, când pleacă cu gazda, pleacă cu gândul să nu-l mai aducă înapoi”; „este dușman al 
omului ca și mâţa”; cu toate acestea și în mod paradoxal, alte atestări folclorice susțin exact 
contrariul, calul fiind „animal plăcut lui Dumnezeu”; „cu caii nu te cuprinde nici un rău, fiind 
blagosloviți de Ilie“; „cu calul poţi merge și în Rai și în iad, că te scoate și de aici și de acolo”; calul 
este „spurcat”, termenul având în acest caz un dublu sens: citit din perspectiva codului alimentar, 
el înseamnă „necomestibil”; citit din perspectiva codului mitologic, el semnifică maleficul și 
apartenenţa la spaţiul demonic; se mai crede că este spurcat, pentru că, în „illo tempore”, o 
femeie a îndrăznit să-l încalece; fiind un animal care degajă eroismul și virilitatea, calul exclude 
femininul, de aceea, în sistemul simbolicii populare, imaginea femeii călare reprezintă o adevărată 
„coincidentia opositorum”, o alăturare șocantă a două realităţi profund antinomice: „fetele care 
merg călare fac păcat ca și cum ar omori pe cineva”; nu este exclus ca puterea pe care o are calul 
de a trece peste mari întinderi de apă, cum este prezentat în multe naraţiuni folclorice, să fie o 
reminiscență a funcţiilor sale mitologice de animal călător, fie de cărător solar, ca purtător al 
astrului zilei peste lume, fie ghid psihopomp, ca îndrumător al sufletelor spre tărâmul celălalt; 
pentru a pune în concordanţă timpul datinii cu timpul povestirii, colindele afirmă că întrecerile de 
cai au loc la Crăciun (25 decembrie) și la Bobotează (6 ianuarie), adică la cele două sărbători limită 
(început și sfârșit), care străjuiesc intervalul de 12 zile ceremoniale consacrate trecerii dintr-un an 
în celălalt; în realitate însă, alergările de cai se desfășoară la venirea primăverii, în prima sâmbătă 
după Lăsatul de sec pentru Postul Paștelui, de ziua lui Sântoader, patronul și divinitatea tutelară a 
cailor; ambivalenţa sa își are explicaţia și în determinările mitologiei, deoarece calul conturează 
una dintre cele mai polimorfe figuri mitice, al cărei simbolism cuprinde toate gamele posibile, de la 
solar la acvatic, de la celest la chtonian, de la cosmogonic și eroic la demonic; apare în aproape 
toate genurile literaturii orale, în sărbători și obiceiuri populare, în medicina și magia populară, în 
ornamentică, în jocuri ori în alaiurile cu măști; este însemn al tinereţii eroice, pentru că, dacă 
mortul a fost neînsurat, sau om de arme, i se aduce calul la mormânt și acolo se dă de pomană 
unui alt tânăr neînsurat; îndeplinește nenumărate funcţii pe lângă stăpânul său (sfătuitor, 
mesager, salvator) și nu se poate imagina voinicul, ca și haiducul, fără cal, aceasta fiind o situaţie 
generală pentru tot folclorul lumii; consumă alimente fermecate, ori substanţe cu puteri magice 
(măr, lapte, rouă, jăratec etc. ), înțelege graiul oamenilor, prevestește viitorul, dăruiește armele 
fermecate, posedă obiecte vrăjite (gresia, oglinda, peria etc. ), scuipă foc, zboară „mai iute ca 
vântul și ca gândul”, îl ajută pe erou în faptele sale: căutări, lupte, metamorfoze, probe de 

pricepere și isteţime, evadări din temniţă, saltul peste mare, anunţă moartea eroului, îi sapă 
mormântul și uneori moare odată cu el; ca și vânarea cerbului sau a monstrului marin, vinderea 
calului are rostul de a sprijini întemeierea unei case, a unei noi familii, motivaţia actului fiind de 
natură economică, marcând astfel ieșirea dintr-o condiţie (aceea de june, de holtei) și integrarea în 
alta (aceea de om matur, de gospodar), adică intrarea „în rândul lumii”, renunțând la calul său, 
adică la emblema statutului său de tânăr neînsurat; în folclorul românesc, tânărul nu dă drumul 
definitiv calului decât în două situaţii: înaintea nunţii și înainte de moarte, când îl îndeamnă să 
plece către ceata de haiduci ascunși în codru; contrar unor credinţe, în literatura orală calul se 
prezintă ca un demon vegetaţional, acolo unde calcă natura se împlinește, câmpiile arse înverzesc, 
piatra seacă izvorăște, văile lasă să curgă de-a lungul lor apă lină, iar codrii se acoperă de frunze; 
„jucatul” și „încuratul cailor” sunt aidoma săritului fertilizator, în măsură să declanșeze renașterea 
miraculoasă a întregii naturi, provin din același nucleu simbolic care pune în evidenţă figura calului 
fecund, puternic, întemeietor de lume, stăpân al apelor și al bogățiilor pământului; prin alergarea 
lor, caii pământeni sprijină soarele în momentele de cumpănă ale firii, în momentele de trecere de 
la o etapă la alta a vieţii; întrecerea din sat este un analogon, ritual și simbolic, al întrecerii din 
ceruri, al goanei neobosite prin care caii soarelui asigură mersul, zilnic și anual, al astrului de la un 
crug la altul; acest sens nu epuizează însă valorile semantice ale complexului mitologic al „încurării 
cailor” solari și pământeni; rostul acestui obicei este probabil apotropaic și fertilizator; deci, 
„alergarea cailor” are drept scop alungarea și împrăștierea, în ultima zi a ciclului calendaristic, a 
spiritelor rele cuibărite în timpul iernii; unele credințe dublează ritul printr-o dimensiune 
mitologică, afirmând că alergarea cailor pământeni repetă, în plan profan, cursa cailor sacri ai lui 
Sântoader,; astfel, calul este dedublat, născând cuplul cailor (și al călăreţilor) gemeni; ei apar 
frecvent în colinde, în ipostaze îndeobște consacratoare: dezleagă izvoarele, trezesc la viaţă 
întreaga natură, zboară prin ceruri, stăpânesc lumea, salvează pe cei aflați în pericol, ceea ce duce 
la concluzia că imaginea folclorică a cuplului cailor năzdrăvani este o prelungire a atributelor 
străvechiului grup divin al călăreţilor danubieni, zeități de origine geto-dacă, intens adorate în 
teritoriile dunărene; rosturile de animal fertilizator explică și asocierea intimă dintre cal și mediul 
acvatic: calul apare mereu în preajma mării, înoată cu ușurință, destupă izvoarele, protejează 
fântânile, este legat de solomonari etc. ; mai mult chiar, într-un recitativ spus de copii, ca să alunge 
norii, este invocată o iapă fabuloasă, stăpână și născătoare a ploilor; fără a fi în mod vădit stăpânul 
apelor, calul din folclorul românesc relevă însă, la nivelul conotaţiilor simbolice, profunde afinități 
cu orizontul acvatic, afinități concretizate fie în planul magiei apotropaice (capul de cal păzind 
fântânile), fie în acela al asocierilor poetice (calul sărind peste mare, declanșând izvoarele, oprind 
ploile etc. ); calul și lupul, în calendarul popular, domină fiecare câte o jumătate de an; lupul 
stăpânește perioada hibernală, vremea frigului și a morții, în timp ce calul are sub puterea sa 
perioada de primăvară și vară, vremea renașterii firii, a tinereţii și a elementelor vitale; când 
Sfântul Gheorghe aleargă pe calul său în jurul pământului, iarba înverzește, pământul se deschide 
și primăvara vine; se poate spune că lumina și căldura se află sub zodia calului; capul de cal apără 
de boli, de alte rele și, în plus, aduce norocul în casă; el este prezent la capătul grinzilor ce susțin 
acoperișul caselor, la stâlpii porţilor, în vârful acoperișurilor, la capetele lavițelor, la fântânile „cu 
cai” din Gorj, la vasele din lemn pentru lapte, la capetele leagănului copiilor; lipsa dimensiunilor 
infernale și malefice își are explicaţia în faptul că, în civilizația tradițională românească, chipul 
calului este orientat cu predilecție către atributele sale solare și fecundatoare; zilele consacrate 
calului sunt: Anul Nou; Boboteaza; Sântoader (cam trei zile și în special sâmbăta din Săptămâna 
Albă sau a Brânzei, prima săptămână din cadrul Postului Paștelui) și Ispasul sau Joia Înălţării 
Domnului (COMAN, |, p. 2; 35-40; 42-48; 50; 64; II, p. 165; NOTE, Antonescu). Calul se asociază cu 
libertatea flăcăului neînsurat, cu plinătatea forțelor tinereţii și curajul aspirațiilor juvenile; în 
cântecele fetelor, iubitul este asociat cu calul său, amândoi formând un tot unitar și armonic; 
stăpânul și calul par a se înțelege fără cuvinte; are funcţie de mediere, fiind unul din principalii 

mijlocitori între sfera femininului și principiul masculin; calului îi revine rolul de a străbate 
drumurile dorului; saltul iubitei în șa semnifică desprinderea ei de sfera fecioriei, de casa 
părintească și trecerea în stadiul de femeie, iubită și soție; există poezii populare construite pe 
paralelismul tânăr/murg; legarea calului de un buștean semnifică o aventură erotică, în același 
timp calul fiind și călăuză și sfetnic în iniţierea erotică; în ceremonialul nupţial, există prezenţa 
activă a calului ca simbol arhetipal al principiului energetic masculin; gândurile și sentimentele 
tânărului sunt transferate calului în acţiunea ce o întreprinde pentru cucerirea fetei (EVSEEV, p. 
95-96; 193). Credinţele în puterea binefăcătoare a capului de cal, pus de pază la intrarea în casă, 
pe acoperiș, la laviţele de lângă sobe, fiarele de pus lemnele pe ele la vatră poartă numele de 
„cai”, la căucele mari de luat apă, a căror coadă are cam 50 cm. , la locuinţele semiîngropate 
(bordeiele din câmpia Olteniei), unde chiar piesele de susţinere, care străjuiesc intrarea în pantă, 
poartă denumirea tehnică de „cai”, la bisericile de lemn din toate cele trei provincii istorice 
românești, la așa-numitele „fântâni cu cai”, construcții care captează mici izvoare, prezente în 
Mehedinţi, Gorj, Vâlcea, mai rar în Muntenia de nord-vest, până pe apa Argeșului, pentru a goni 
spiritele rele, sunt prezente în multe zone din România; de un deosebit interes este faptul că, pe 
lângă reprezentările plastice, cel mai adesea realizate din lemn cioplit, acesta se întâlnește și sub 
forma craniului descărnat, pus în parii gardurilor de la grădini, în preajma grajdurilor, între butucii 
de vie, în copacii bătrâni crescuţi lângă izvoare, bănuiţi a fi bântuiţi de iele; zona de extensiune a 
acestui fenomen este sudul țării, cu deosebire în Oltenia și Dobrogea, în nordul Moldovei, în 
Ținutul Pădurenilor fiind folosite, cu același scop, craniile de cornute, mai ales de berbeci 
(PETRESCU, p. 116-119). Atât chiuiturile feciorilor, cât și unele figuri coregrafice de joc din Țara 
Oltului amintesc de cai (nechezatul, tropotul, săriturile cailor), imaginea fiind completată cu 
denumirea pe care o are o fază de joc, numită „șchiopătârca” (o învârtită pe loc, în care perechile 
de dansatori, după două învârtituri normale, la a treia șchiopătează, târând puţin piciorul pe 
pământ, apoi ridicându-l în sus), pot avea o origine simbolic cabalină; problematica se amplifică, 
dacă se ia în considerare că grupurile de feciori, junii, „ridicatul” craiului, Plugarul, dar mai ales 
„Călușarii”, prin sistemul de organizare și repertoriu, care au toate o trăsătură comună, sunt 
executate de o clasă de sex și de vârstă foarte precisă; caii care apar atât de des în colindele din 
Țara Oltului nu sunt, în general, cai solari, ci cai de voinici, iar, când au un caracter magico-religios, 
sunt mai curând demoni ai vegetației; ei nu fac decât să reamintească, uneori printr-un aspect 
agrar, vechile culte silvo-vânătorești; calul este animalul cel mai important al deghizărilor, este 
deținătorul unei anumite forțe sacre, pare chiar înfățișarea unui vechi zeu al anului (HERSENI, p. 
40; 300; 323). Ca o sumă a observaţiilor, se constată că, în performarea călușărească, s-au contopit 
două reprezentări principale, una legată de venerarea ielelor, cealaltă de cultul cabalin; călușerii 
din Banat obișnuiesc să poarte cu ei un cap mic de cal, sculptat în lemn și pus într-un mâner; în 
Vâlcea, chiar steagul cetei de călușari poartă numele de „căluș”, iar, prin Teleorman, instrumentul 
din mâna mutului se numește „cal“; mai mult, steagul și „calul” mutului se formează punând 
fiecare membru al cetei câte un fir de pelin și de usturoi, fără ca să vorbească; după toate 
probabilitățile, așa-zisul „cioc“ sau „iepure”, purtat de călușarii din Oltenia alături de steag, n-ar fi 
decât reprezentarea sumară a calului, blana de iepure închipuind un patruped miniatural 
asemănător statuetei din lemn a călușarilor bănăţeni; prezenţa pintenilor la călușari pare a fi 
subordonată semnificației cabaline a jocului, atestată documentar și de călătorii străini care au 
străbătut meleaguri oltenești; felul cum se formează ceata înainte de Rusalii, în Dolj, oglindește 
aceeași dependenţă cabalină, întrucât ritualul de intrare în ceată constă în sărirea celorlalți 
membri, succesiv, ca peste un cal; printre numeroasele figuri ale jocului călușăresc, se întâlnesc 
pași care vor să imite trapul cabalin, pași care se fac săltat, ridicând fluierul piciorului în poziţie 
orizontală, în timp ce se sare pe celălalt picior, pași care apar în „plimbările” în cerc, menite să 
separe între ele feluritele figuri sau jocuri călușărești, urmele fiind vizibile și la călușarii stilizaţi din 
Transilvania; dansul Căiuţilor, specific Moldovei, ar fi un dans imitativ, care urmărea să supună 

calul voinţei umane; altă ipoteză ar fi că acest cult al calului este în legătură cu fertilitatea; toate 
detaliile Călușului arată nu numai o strânsă dependenţă de cal, ci chiar o încercare de a se integra 
în speța cabalină; dintre jocurile practicate în Oltenia și Muntenia, cele mai frecvente sunt Călușul 
și Floricica, la care se adaugă altele, printre care Calul, ultimul dans distingându-se și prin faptul că, 
în timpul acestuia, nu se strigă, ci se nechează, subliniind dependenţa de cabalin; calul are o 
poziţie privilegiată față de celelalte animale, din cauza însușirilor sale de natură profilactică; se 
crede astfel că oasele calului au puternice virtuți apotropaice, de aici practica atât de răspândită 
de a pune tigve de cal pe gardurile și împrejmuirile caselor (BÂRLEA, p. 41-43; 59). Jocul 
Călușarilor, dar mai ales organizaţia care stă la baza acestui joc, călușăria, sunt întemeiate pe 
credința magică ce emană de la șeful ei, numit vătaf, jude, primicer, care este urmat clipă de clipă, 
în timpul jocului ce durează până la două ore, de toți jucătorii; însă mitul iniţial, al omului-cal, este 
același și la confrerii, cu toate că este rar citat; după cum se știe, călușăria este un aspect practic, 
un rit de educație, după alţii de iniţiere, care se înțelege și se explică prin mitul Sântoaderului, 
varianta românească a mitului indo-european al centaurului; adevăratele „încurări ale cailor” au 
loc în pragul primăverii, sâmbătă, în ziua Sântoaderului sau Calului cel Mare, alteori duminică, în 
ziua de Lăsatul secului la intrarea în Postul Paștelui; dar tot în această duminică se desfășoară ritul 
numit Alimori, Roata de foc, Urlalia sau Priveghi, care încheie câșlegile și încep păresimile, adică 
Postul Paștelui (BUHOCIU, p. 46; 69). Calul și lupul domină fiecare câte o jumătate de an; soarele 
este purtat pe cer de telegari voinici; calul îl poartă pe Sântilie, care trăsnește cu biciul de foc 
diavolii; caii îi ajută pe Sântoader și pe Sânnicoară să întoarcă Soarele, hotărât să se refugieze 
pentru totdeauna de privirile oamenilor; caii purifică, prin goana lor, spaţiul la Bobotează sau la 
Lăsatul Secului; caii lui Sântoader instituie ordinea și echilibrul după perioada câșlegilor, 
întrerupând șezătorile și întâlnirea fetelor cu băieţii; în calendarul popular, cultul cailor este 
exprimat direct (săptămâna de opt zile dedicată cailor lui Sântoader, „Încurarea cailor” la 
Bobotează sau Lăsata Secului, Todorusele - zi când se întâlnesc caii lui Sântoader pentru a petrece 
cu Rusaliile, Paștele cailor); Sântoaderul cel Mare poate fi localizat între 8 februarie și 14 martie, 
dar documentele arată că, înainte de introducerea calendarului creștin, el se celebra la echinocțiul 
de primăvară; S. FI. Marian culege din Banat o informaţie, conform căreia caii lui Sântoader sunt 
de două feluri și anume albi și negri, iar caii cei albi prigonesc neîncetat pe cei negri și, ajungându-i, 
încep a-i mușca cu gurile și a-i bate cu copitele și, de regulă, nu se lasă până ce nu-i înving; apariţia 
„junilor” călări în ziua de miercuri din „Săptămâna luminată” (prima săptămână de după Duminica 
Învierii Domnului, Paștele), când se chiuie și se trag focuri de armă, reprezintă, pentru multă lume, 
adevărata sărbătoare a „junilor”, călăreţii și caii, împodobiţi cu ghirlande de flori, devin un fel de 
semizei de tipul Sântoaderilor, de a căror forţă fantastică se sperie spiritele necurate; călărirea 
cailor de către „juni” are deci aceeași semnificaţie cu „încurarea cailor” la Bobotează, Lăsata 
Secului și Sântoader, când sunetele trâmbiţei, focurile pistoalelor, chiotele, goana cailor alcătuiesc 
adevărate scene de vânătoare rituală a spiritelor iernii; animalul protector, calul, era invocat de 
către oameni de două ori într-un an: să înfrângă spiritele morţii din anotimpul friguros, strigoii, al 
căror patron este lupul, și spiritele morţii din anotimpul călduros, ielele, al căror patron sunt 
Zânele sau Rusaliile; de aici „încurarea cailor”, Săptămâna Nebunilor și Săptămâna lui Sântoader, 
inclusiv dansul călușarilor; indirect, calul este prezent în calendarul creștin prin sfinţi însoţiţi de cai 
sau transportaţi de cai precum sunt Sângiorz, Sântilie sau Sânnicoară; printre multele menţiuni de 
prezenţă în arta populară a motivului calului (și a călăreţului), mai sunt amintite porţile 
maramureșene, uneltele de muncă, lăzile de zestre; calul, în întregul său, mai apare modelat în lut, 
la ceramica din Pisc și Pucheni (Ilfov) și foarte frecvent pe textilele cusute sau țesute, motivul 
călăreţului apărând cu deosebire pe obiectele de ceramică și pe covoarele din Maramureș și sudul 
Moldovei și pe ștergarele din Dobrogea; se mai crede că Săptămâna Cailor lui Sântoader deschide 
anul agrar (12. GHINOIU, p. 93-94; 96-97; 256; 277; NOTE, Antonescu). Bărbaţii, femeile, dar mai 
ales fetele și flăcăii, în sâmbăta lui Sântoader, înainte de a răsări soarele sau de a da de mâncare 

cailor, se spală și își spală și părul, ca să le crească frumos tot anul (precum cozile cailor la fete, 
precum coamele cailor la băieţi) - Suceava; cine nu se spală pe cap, sau se spală după ce au trecut 
primele ore ale zilei, se spune că i se „paște” părul tot anul, adică le cade părul, dar se crede că 
înșiși caii le pasc părul - Suceava; sau că Sântoader ar „împiedica“ patrupedele în cozile fetelor și 
le-ar încurca părul, după care părul n-ar mai crește; spălatul nu se face cu leșie (apă și cenușă), 
pentru că, fiind sâmbăta morților, se crede că morții s-ar adăpa din aceasta, ci numai cu apă în 
care se pun flori și ierburi cu efect odorizant și curativ: sfărâmături de fân, rădăcini de urzică 
(acestea pot fi și fierte), busuioc (Ocynum Basilicum L. ), mentă (Mentha piperita L. ), cimbrișor 
(Thymus serpyllum L. ), toaie (Aconitum Napellus), calapăr (Balsamita vulgaris), căprusnic (Cirsium 
oleraceum Scop), smeurică (Reseda odorata L. ), fapnic, leuștean (Levisticum officinale Koch), 
hamei (Humulus Lupulus L. ), năvalnic (Scolopendrium officinale), nu doar ca să le crească părul, ci 
ca să fie întotdeauna înflorite, îmbujorate, drăgălașe ca florile, să fie solicitate la joc și jucate - 
Suceava; în apă mai pun și monede de argint, ca să fie albe ca argintul, sau se mai spală și cu lapte 
de iapă, pentru a le crește părul - Suceava; caii lui Sântoader poartă numele de Sân- sau Sâm- 
Toaderi, au zilele lor anumite, adică încep întotdeauna în prima marți, la amiază, din Păresimi și ţin 
șapte, respectiv opt zile, ceea ce înseamnă că se încheie fie marţi, după duminica lăsatului de 
brânză (Banat), fie ţin nouă zile și se sfârșesc miercuri la amiază săptămâna următoare - 
Transilvania; cel mai cal dintre ei, numit Sântoaderul cel Mare, cade totdeauna sâmbătă, după 
începerea lor, adică în ziua de Sântoader - Banat; a opta zi, înainte de ieșirea lor din perioada 
rituală, se numește ziua mare a Sântoaderilor (Banat) și este dedicată celor șchiopi, pentru că între 
caii lui Sântoader se află și unii șchiopi, care nu se pot ţine de ceilalţi - Transilvania; caii lui 
Sântoader sunt foarte răi și nu cruţă în special pe cei care nu ţin ziua stăpânului lor, a 
Sântoaderului cel Mare - Transilvania; Mehedinţi, îi calcă în picioare până îi lasă morți - Gorj; 
femeia care îndrăznește să lucreze în ziua întâi a Sântoaderilor este răpită seara de caii lui 
Sântoader - Năsăud, iar cea care lucrează vineri seara, spre ziua lui Sântoader, se va îmbolnăvi, 
pentru că, în timp ce doarme, vin caii lui Sântoader și joacă pe și peste trupul ei - Teleorman, unde 
se crede că acești cai sunt de culoare galbenă; nevestele tinere și fetele se feresc în toate zilele să 
lucreze, mai ales să facă vreo împunsătură cu acul, iar bărbaţii nu lucrează cu securea ori cu 
cuțitul, pentru că altfel vin noaptea caii și, zornăind din lanţuri, îl „leagă” pe cel ce a lucrat, legarea 
manifestându-se prin dureri reumatice la mâini, picioare și la toate încheieturile - Transilvania; nu 
este bine să se împungă, cu deosebire marțea, când „se pun caii”, apoi sâmbătă, când este Calul 
cel Mare, apoi marţi din săptămâna următoare, când se încheie perioada lor, și miercuri și joi, care 
sunt zilele celor șchiopi - Transilvania; nu este bine să se toarcă, să se urzească și să se ţeasă cât ţin 
Caii lui Sântoader, iar femeii care toarce în răstimpul acesta i se înșiră intestinele, după cum se 
înșiră firul din furcă pe fus, sau nu se urzește, fiindcă se vor încurca în urzeală caii lui Sântoader - 
Gorj; celei care ţese i se vor rupe firele în stative în cursul anului - Suceava; dacă femeile vor să 
toarcă, să o facă ținând furca aplecată, ca să nu se împiedice caii, dar cel mai bine este ca fusele și 
caierele să fie ţinute ascunse în toate aceste zile - Gorj; în decursul Sântoaderilor și mai ales în ziua 
Sântoaderului cel Mare, seara, nu este bine să se meargă la petreceri sau în șezătoare, fiindcă vin 
caii și taie capul tuturor ce se află acolo - Transilvania; nu este bine să se spele cămăși toată 
săptămâna, pentru că se va îmbolnăvi cel ce le va purta, cămășile fiind călcate în picioare de către 
cai - Banat; Năsăud; nu este bine de pus cloșcă pe ouă, pentru că din acele ouă vor ieși pui slabi, 
puţin rezistenți, nu este bine să se dea sare la vite, pentru că se vor îmbolnăvi peste an, dar se 
poate da sare descântată vitelor folosite la muncă - Transilvania; Suceava; nu este bine să se lase 
peste noapte aluatul de pâine, fiindcă vine Sântoader și „se mâzgălește” în plămădeală și pâinea 
nu mai crește - Suceava; în această perioadă nu se descântă - Banat; nu este bine să se iasă afară 
sau să se călătorească noaptea, pentru că, întâlnind caii lui Sântoader, aceștia îi bat și îi calcă în 
picioare, până îi lasă morţi - Năsăud; Mehedinţi; Dolj; Romanați; casa unde vor să facă rău se crede 
că este o casă necinstită, că în ea este cuibărită o „patimă” ori un rău și de aceea vin caii la acea 

casă și umblă prin pod, prin pivniţă, prin cămară, fac zgomot și mult rău; iar, dacă vrea cineva să-i 
izgonească, se îmbolnăvește, sau, suindu-se pe o scară, cade și-și rupe o mână sau un picior, 
pentru că ei vin pentru vreun păcat pe care l-a săvârșit un membru al familiei; dar oamenii se pot 
feri de cai, dacă întorc toate vasele din casă cu gura în jos și închid bine ușa - Banat; cel mai bun 
mijloc de a contracara acțiunea nocivă a cailor lui Sântoader este să le fie ţinute zilele, drept 
pentru care nu se lucrează fie în toate aceste zile, fie numai trei zile și acelea doar dimineața până 
la amiază, ori de la amiază până seara - Banat; caii mai pot fi opriţi astfel: în seara premergătoare 
zilei de marţi, când „se pun” caii lui Sântoader, înainte de a însera, femeile dau unul-doi pumni de 
porumb cailor din gospodărie, ca să le păzească pe ele și familia lor, fiind chiar mai bine dacă 
porumbul este dus cailor din altă gospodărie - Transilvania; nu doar luni când apune soarele, ci și 
în cursul săptămânii, femeile duc porumb, ovăz și fân cailor din sat, ca viaţa să le fie lină, fără boală 
și alte accidente - Banat; în ziua de sâmbătă, la Sântoaderul cel Mare, femeile duc cailor porumb, 
ovăz și sare, ca aceștia să fie liniștiți și să nu le facă rău celor ai casei și loturilor din hotarul satului - 
Banat; „încurarea cailor” se ţine în sâmbăta lui Sântoader și este uzitată mai ales în Muntenia; nu 
este vorba de zilele onomastice ale celor 7-8 sfinți din calendarul creștin, ci de întâia sâmbătă ce 
urmează după Lăsata Secului pentru intrarea în Postul Paștelui; nu este cutare zi din lună, ci 
invariabil prima sâmbătă din post și mai adesea în luna cu care începe primăvara, pentru că martie 
din post nu lipsește niciodată; pentru că se lasă sec de două ori, o dată de carne, a doua oară de 
brânză, „încurarea cailor” se practică fie în sâmbăta din „Săptămâna brânzei”, fie în sâmbăta din 
prima săptămână de post; prima este valabilă, în unele sate, pentru „încurarea cailor”, cealaltă 
pentru obiceiul spălării părului; în Muntenia, „încurarea cailor” se mai practică în ziua martirului 
Teodor Tiron (17 februarie) și în ziua Sfinţilor 40 de mucenici (9 martie); în unele părţi din 
Transilvania (lângă Blaj), precum și în Banat, „încurarea cailor” este uzitată în prima zi de luni din 
Postul Paștelui; totuși ziua cea mai des folosită rămâne sâmbăta lui Sântoader cel Mare; în 
Romanați, „încurarea” este o întrecere desfășurată la loc deschis, unde, la sosire, învingătorul este 
sărbătorit și lăudat; în Suceava, asistenţa face pariuri; „încurarea cailor” este prezentă cu 
deosebire în textul colindelor din Banat, Transilvania și Muntenia și, până după ultimul război 
mondial, se organiza „încurarea” și în București, lângă Obor, în sâmbăta lui Sântoader, sau vara, de 
ziua Sfântului Pantelimon (27 iulie), lângă Cernica și biserica Spitalului din comuna Pantelimon; 
„încurarea” a mai fost practicată și pe câmpia Colentinei, lângă Mănăstirea Plumbuita, 
organizându-se în ziua de Drăgaică (24 iunie) sau de Sfântul Prooroc Ilie (20 iulie); calul, pisica, 
câinele, oaia și alte animale domestice prevestesc ploaie printr-o mișcare neliniștită și mirosind cu 
insistenţă unele locuri (2. MARIAN, |, p. 86; 244-245; 249; 252-253; 269-272). În Transilvania, 
nordul Munteniei și Moldova, dacă un decedat este tânăr neînsurat sau om de arme, i se aduce 
calul la mormânt, în ziua înmormântării, și se dă de pomană unui alt holtei (3. MARIAN, III, p. 216). 
Sântoangerii omoară fetele care lucrează cânepa în zilele dedicate lor; se spune că, la o șezătoare, 
au venit opt flăcăi și o fată a văzut coada în cizma unuia dintre ei și imediat s-a dus acasă și a întors 
totul pe dos: oglinzi, blide, vase, masa, laviţe etc. ; au venit la ea, dar ea nu a vrut să le deschidă și 
atunci ei au poruncit fiecărui obiect să deschidă ușa, dar obiectele răspundeau că ele nu pot, 
pentru că sunt întoarse pe dos; au mai poruncit unei oale, aflată pe o grindă, dar oala a căzut și s-a 
spart, după care flăcăii-cai au plecat; dar a doua zi, sătenii au văzut că fetele din șezătoare erau 
moarte, iar intestinele lor erau întinse pe gardurile caselor - Banat (LĂPUȘTE, p. 89-90). Se spune 
că, la Sântoader, caii lui coboară din munte și la o săptămână urcă din nou, din care cauză femeile, 
atât la coborâre cât și la urcare, nu lucrează până la prânz, nici bărbaţii nu se duc la pădure, fiindcă 
nu este bine; fetele nemăritate, dimineaţa, până a nu se face ziuă, se duc pe stâncile din munte și 
fac un foc mare, după care joacă în jurul lui, uneori fiind prezente și neveste tinere și copii, se 
joacă și se cântă până se luminează de ziuă, invocând pe Sântoader să le ajute să le crească părul și 
să le aducă „buze dulci“; la coborârea spre sat, culeg iederă și flori de orice fel, pe care le fierb, iar 
cu apa se spală pe cap, crezând că se vor mărita în scurt timp; tot atunci, se mai face un colăcel 

împletit, numit „brăduleţ”, plămădit din aluatul pentru pâine, care se dă, după coacere, săracilor 
de pomană - Țara Hațegului (CLOPOTIVA, p. 448-449). Pentru că fuge iute și nu obosește, se crede 
că nu are splină - lalomiţa; să se ţină la casa omului cal, ca să meargă bine familiei stăpânului său - 
Galaţi; se mai crede că îl vede pe om ca pe un uriaș și de aceea i se supune, dar, după ce omul 
moare, îl vede în adevăratele sale dimensiuni și îi pare rău că l-a ascultat - Suceava; va muri calul 
care apucă să-și vadă propriul trup - lalomiţa; calul se încalecă pe partea unde nu este coamă - 
Galaţi; nu este bine să se ţină pe lângă casă cal abraș (nărăvaș), pentru că nouă cai după el trebuie 
să se ducă de sufletul diavolului, adică să moară sau să fie furaţi - lași; când se fac pregătirile 
pentru o nuntă, caii plâng cu trei zile înainte de cununie - Suceava; craniul de cal se pune în parii 
gardului, pentru ca lupii să nu atace vitele din gospodărie - Suceava; îl va durea inima pe cel care 
încalecă un cal pe partea stângă a acestuia - Galaţi; nu este bine pentru cine vede cal alb în ziua de 
Bobotează (6 ianuarie), considerându-se că nu i se vor mai mărita fetele - Neamţ; cine vede 
primăvara, pe nemâncate, cal împiedicat va umbla împiedicat toată vara - Argeș; carnea de cal nu 
se mănâncă, deoarece a fost încălecat și de femei - Tecuci; va face bătături și bășici pe călcâie și pe 
talpa picioarelor, sau pur și simplu se îmbolnăvește de picioare cel care, cu picioarele goale fiind, 
calcă prin locul unde s-a tăvălit un cal - Dolj; Galaţi; Vaslui; Suceava; la fel, copiii cred că sunt 
trântiți de cai, deoarece au călcat pe locul unde s-au tăvălit aceștia - Moldova; bătăturile de la 
picioare se refac și dacă s-a călcat în urina unui cal - Suceava; bubele de la colțurile gurii trec, dacă 
se iau zăbalele cailor în gură, sau măcar se ating locurile bolnave cu ele - Suceava; contra 
diferitelor forme de umflături este bine să fie folosită o falcă de craniu de cal găsită, dar aceasta 
trebuie repusă în poziţia inițială, dacă se dorește ca boala să nu mai revină - Tecuci; craniu de cal 
se pune și în parii gardurilor, ca să apere casele gospodarilor de duhurile rele - Vaslui; sau ca să le 
ferească de deochi - lași; sau ca să nu mănânce lupii animale din gospodărie - Suceava; de 
asemenea, la coama acoperișurilor caselor, se pune chipul unui cap de cal, confecţionat din lemn 
sau tablă - Galaţi; Suceava; greierii fug și mor, dacă la locul pe unde intră ei în casă se pune o 
copită de cal mort - Tecuci; dacă în timpul deplasării la o petrecere sau în vreo vizită, calul sau caii 
strănută, este semn pentru cel care face drumul că va petrece bine sau că va fi bine primit - 
Suceava; dar dacă i se împotrivesc caii să plece cuiva care dorește să călătorească este semn că el 
va muri curând - Suceava; când calul se duce singur într-un loc unde începe să bată cu copita, este 
semn că sub acel loc se ascunde ceva necurat - Tecuci; dacă nechează un cal în timp ce un hoţ stă 
la pândă, ca să fure, este semn că mai bine ar renunţa la acţiune - Vaslui; vederea slabă se vindecă, 
dacă respectivul se spală cu apă din troaca de unde beau apă caii - Suceava; ca să se vindece de 
negi, cel care îi are trebuie să se spele pe ei cu apă prelinsă de pe botul calului, după ce acesta este 
adăpat - Dolj; când caii sforăie e semn de ploaie - Teleorman; când se așează cu spatele spre gard 
și stau, fără a face nimic altceva, este semn că vremea se va schimba - lași; dacă visează cineva cai 
alergând e semn că a doua zi va fi vânt - Suceava (2. GOROVEI, p. 17; 34-35; 97; 105; 146; 165; 
173; 178; 261; 270; 272; 274; 279; 281-282; 287; NOTE, Antonescu). Dacă femeia gravidă a împlinit 
nouă luni și nu naște, să dea unui armăsar grăunţe din poală, mai întâi din poala din spate, apoi din 
cea din faţă și numaidecât o apucă durerile facerii și naște - Vrancea (1. STAHL, p. 191). Nu este 
bine să se calce în tăvălitură de cal - Maramureș (BOGDAN, p. 94). Când înţelegerea dintre părinţi 
și pețitori este făcută, se obișnuiește ca fata să împodobească peţitorilor caii cu ștergare, pentru ca 
satul să ia cunoștință de eveniment - Banat (1. LAZĂR, p. 266). Prezenţa unui craniu de cal înfipt 
într-un par al gardului este explicată prin afirmaţia că acesta păzește să nu vină holera la vitele din 
gospodărie - Gorj (CĂRĂBIȘ, p. 110). Cui îi apare în vis cavalerie va avea parte de neliniște; va avea 
parte de odihnă cine se visează descălecând de pe un cal; visarea unui cal fugind înseamnă 
supărare, înseamnă pericol pentru cel care îl visează sărind și pagubă pentru cel care se visează că 
este mușcat de un cal; este iubit de oameni cel ce visează cal alb sau vânăt, dar se va întrista cel 
care visează cal negru; nu i se va împlini dorinţa celui care se visează căzând de pe cal; va primi în 
casă persoane însemnate cel care visează cal având șaua pusă și i se vor împlini scopurile celui care 

se visează călărind; sau va face o călătorie cel care visează cal înhămat; înseamnă grijă pentru cel 
care visează cal slab și bucurie, când calul este gras; înseamnă fericire în casă visul în care apar cai 
păscând; va avea parte de vești rele cel ce visează cal murind - Suceava (NOTE, Băncescu). Serii 
simbolice: plante-argint-lapte(de iapă); pelin-usturoi. 


CALCE (CALCEA CALULUI; Cal/tha palustris - DLRM, p. 107) 

Plantă erbacee, cu frunze groase și lucitoare, în forma copitei de cal, și cu flori galben-aurii, numită 
și bulbuci de baltă; cu toate că este toxică, florile ei se legau în palma sau la încheietura mâinii, în 
credinţa că bășica formată va trage în ea „frigurile” din corpul bolnavului; primăvara, este dată 
oilor, tăiată mărunt și amestecată cu sare și cu păsat (porumb sau mei măcinat mare), ca să aibă 
lapte mai mult - sudul Transilvaniei; în unele zone, florile de calce se puneau în vasele în care erau 
mulse vacile, în credința că laptele va fi în cantitate mai mare peste an, iar untul va fi galben 
precum florile acestei plante (BALASZ, II, p. 86). 


CALEA LACTEE 

Este partea ecuatorială a Galaxiei, de forma unei lentile, cu densitate stelară mare, vizibilă în 
nopţile senine ca un brâu al bolţii cerești și având peste 200 miliarde de stele (ȘĂINEANU, |, p. 45). 
Cunoscută și sub denumirile de Calea Laptelui și Calea Robilor, formațiunea astrală face parte 
dintr-un sistem cosmic organizat, conform concepţiei tradiţionale, aidoma satului românesc; era 
deci normal să se creadă că indică drumul de reîntoarcere acasă a tuturor celor căzuţi în robia 
turcilor (VLĂDUȚESCU, p. 94; URSACHE, p. 71). Cunoscută și sub denumirea de Troianul, Troianul 
Cerului sau Calea lui Traian, fie pentru că după ea s-a orientat împăratul roman în drumul său spre 
Dacia - Neamţ, fie pentru că ea le-a indicat celor luaţi în robie de Traian drumul spre casă - Argeș, 
fie că este semn călăuzitor lăsat de Dumnezeu pentru toți cei duși în robie, indiferent de dușman, 
ca să se poată reîntoarce acasă, și că această cale va pieri numai atunci când va pieri și robia de pe 
pământ - lalomiţa; Vrancea; se mai crede că este drumul pe care merg spre Rai sufletele celor 
morţi - Prahova, sau că este drumul pe care se vor duce oamenii la judecata de apoi, fiindcă toţi 
oamenii sunt robii lei Dumnezeu - Neamţ (OTESCU, p. 51-52). 


CALEAȘCĂ 

Trăsură de lux, construită pe arcuri foarte flexibile (ȘĂINEANU, II, p. 190). Este menţionată frecvent 
în basmele populare românești, ca mijloc de deplasare a capetelor încoronate și a familiilor 
acestora; cine se visează călătorind într-o caleașcă înseamnă că se va bucura de cinste și respect 
din partea semenilor și de ascultare din partea fiilor săi - Suceava (NOTE, Băncescu). 


CALOIANUL 

Este un obicei de invocare a ploii, care se practică de obicei în Oltenia, Muntenia și Dobrogea pe 
timp de secetă, de către cete de copii, desfășurarea concentrându-se asupra unei păpuși de lut; 
textul este un cântec ritual de alungare a secetei, fără să i se cunoască sensul exact; o variantă a 
acestui obicei este „Mumuliţa ploii” sau „Muma ploii”, întâlnită în Oltenia și Țara Oltului, obiceiul 
din aceste zone arătând mai clar că este vorba de un ritual combinat între unul de invocare a ploii 
și unul de alungare a secetei; procedeul pare a fi același ca la alungarea anului vechi prin 
înmormântarea turcii sau a brezaiei, prin uciderea uncheșului sau înmormântarea vătafului de 
juni; scopul obiceiului este de a contribui la obţinerea unei recolte bogate, deci un rost de rodire 
(4. POP, p. 107; 109-111). Cu deosebire în Ilfov, lalomiţa, Buzău și Brăila, în fiecare an, în dimineaţa 
celei de a treia zi de marți după Paște, mai multe fete se adună la un loc și fac un om mic din lut, 
sau un copil, în unele locuri chiar și două asemenea păpuși, bărbat și femeie; omuleţul acesta se 
numește Caloian sau Scaloian, în unele părţi numindu-se și Muma-ploii sau Mumuliţa-ploii; îl 
îmbracă în negru, îl pun într-un sicriaș sau pe o scândură, îl înconjoară cu coji de ouă roșii păstrate 

de la Paște, precum și cu flori și busuioc, apoi îl duc și îl îngroapă pe câmp, sau la umbra unui pom, 
sau printre brazdele cu legume, sau printre mărăcini, sau pe malul unei ape, ori în alt loc tainic; 
înainte de „înmormântare”, una dintre fete se face preot, alta dascăl, a treia duce „steagul”, adică 
o trestie cu o batistă albă în vârf, alta (altele) duc(e) sicriul, celorlalte fete revenindu-le rolul de a 
purta lumânări aprinse, de a simula plânsetul și de a rosti chiar descântece; a treia zi după ce l-au 
înmormântat, adică în joia a treia după Paște, sau în ziua de Paparudă, fetele se duc și îl 
dezgroapă, îl bocesc, rostind aceleași descântece; îl duc în sat și îl aruncă într-o fântână sau îi dau 
drumul pe o apă curgătoare, urând ca anul să fie ploios și îmbelșugat; dar înainte de toate, în 
unele locuri, Caloianul este frânt în mai multe bucăţi care sunt aruncate în fântâni, puțuri, bălți sau 
gârle; apoi se adună la o casă, fac o plăcintă mare, numită ghizmană, sau mai multe plăcinte, 
precum și alte preparate, iar flăcăii satului aduc vin și lăutari și se veselesc din pomana Caloianului; 
la urmă, se prind cu toți în joc până spre seară; dacă fetele sunt prea mici și nu au unt, făină, ouă 
etc. , fac un sul din haine femeiești și pleacă prin sat cu el, femeile ies în poartă, udă sulul cu apă și 
le dau acestora tot ceea ce le lipsește; în final, sulul cu haine este legat de cumpăna unei fântâni și 
i se spune și acestuia tot Caloian sau Scaloian; în alte părţi ale Munteniei (în Câmpia Bărăganului), 
în aceeași zi de marţi din a treia săptămână după Paște și când este secetă mare care durează de 
mai mult timp, uneori și în alte zile, este datină ca fetele și femeile să frământe pământ galben și 
să modeleze din el un om în miniatură, numit Caloian sau Scaloian; procedeul este același ca mai 
sus, descântecele rostite fiind invocaţii pentru aducerea ploii; după dezgropare, în a treia zi, 
omulețul este aruncat în fântâni sau în alte ape, considerându-se că astfel se tulbură norii și apele; 
în această zi, bărbaţii ară numai până la prânz, iar după aceea participă la veselia generală; la fel se 
procedează și în Moldova; în zona lași, îl duc pe Scaloian și îl îngroapă în pădure; se obișnuiește a 
se face Scaloianul și în Dobrogea, unde se face în ziua de joi din cea de a patra săptămână după 
Paște, iar omulețului de lut i se dă drumul pe apa Dunării sau pe o baltă; în unele părţi, Caloianului 
i se mai spune Gherman, denumirea fiind întâlnită și în Banat, dar sub acest nume se regăsește o 
sărbătoare, care se ţine totdeauna cu cinci zile înainte de Ispas (Înălțarea Domnului) și care se 
prăznuiește prin nelucrare, ca să nu mănânce omizile câmpurile (2. MARIAN, II, p. 323-327). În ziua 
de marţi din a treia săptămână după Paște, fetele și femeile obișnuiesc să frământe lut galben și să 
modeleze din el un om în miniatură, acesta purtând numele de Caloianul sau Scaloianul, acesta 
fiind după datină omul care trebuie să meargă la Dumnezeu să ceară să deschidă porţile cerului și 
să sloboade ploile; după ce a fost modelat din lut, este pus într-un mic sicriu, îl tămâiază și îl 
bocesc ca pe un mort; plânsul la înmormântarea Caloianului este obligatoriu, iar dacă fetele care îl 
bocesc nu pot să plângă, atunci se freacă cu ceapă la ochi pentru a provoca lăcrimarea abundentă; 
la trei zile după ce este îngropat, Caloianul este dezgropat și este aruncat într-o gârlă, ca să se 
tulbure norii și apele, cum se întâmplă înainte de ploaie; în unele sate ale Munteniei, figurina din 
lut masculină poartă numele de Tatăl Soarelui iar cea feminină Mumuliţa-Ploii, Caloiţa sau 
Caloieniţa; Tatăl Soarelui este îngropat după ritualul deja descris mai sus, iar Mumuliţa-Ploii este 
atârnată într-un pom sau înfiptă într-un stâlp și stropită cu o găleată de apă, crezându-se că 
efectele acestor figurine sunt benefice pentru aducerea ploii și pentru vegetație (PRESA). 


CAMERĂ 

Peste tot, în România, când locul nu impune altfel, casele sunt construite cu fațada spre sud, ca să 
fie luminate din zori și până la apus; odaia (camera) orientată spre răsărit este destinată a fi 
camera curată, camera de oaspeți, odaia cea bună, la care peretele dinspre răsărit este 
considerat, în Gorj, sacru, pentru că are streașina aplecată deasupra brazdelor cu flori, adică 
deasupra locului unde odihnesc Cele Frumoase - duhurile bune (PRESA). În principiu, o cameră are 
patru „locuri” cu o încărcătură simbolică deosebită: „colţul cu vatră” - considerat ca spaţiu exclusiv 
al femeii; „colţul cu pat” - considerat a fi spaţiul cuplului; în zonele etno-folclorice din întreaga 
ţară, patul, ca și suprafața de perete de deasupra lui, este tratat în mod cu totul special, cu 

deosebire în camera curată, unde sunt expuse majoritatea pieselor textile de mari dimensiuni și 
unele piese de pot, cam tot ceea ce este mai bine realizat din punct de vedere estetic; „colţul cu 
>» 


masă” - considerat a fi spaţiul întregii familii; în fine, „după ușă” este colţul duhurilor, al măturii, al 
gunoiului etc. (NOTE, Antonescu). v. CASĂ. 


CANĂ 

Copiii să nu se spele sau să fie spălați cu apă turnată dintr-o cană sau ulcică, deoarece nu mai 
cresc, rămân precum ulcelele - Vâlcea (2. GOROVEI, p. 239). Cănile și paharele din care se bea la 
nuntă ţin și ele de sfera femininului, precum reiese și din următoarele cimilituri și oraţii de nuntă: 
„Am o fetiţă; /De-aţi veni toți, /La guriţă o sărutaţi”; „Să-mi iau nora din car, /Că-i mândră ca un 
pahar!” (EVSEEV, p. 202). Înseamnă intrigi pentru cine visează o cană spărgându-se și va primi 
musafiri cel care se visează bând dintr-o cană - Suceava (NOTE, Băncescu). 


CANDELA-CERULUI 
Numele popular al Stelei Polare (ȘĂINEANU, |, p. 47). v. STEA. 


CANDELĂ 

În înţelesul de mică lampă cu ulei, așezată în faţă și sub icoane sau la morminte (ȘĂINEANU, II, p. 
195). Când cineva varsă din neatenţie candela este semn de moarte - lași; când candela se stinge 
de la sine, fără un alt motiv și fără ca uleiul din ea să se fi epuizat, este semn de nenorocire - 
Tecuci; se mai crede că, în cele trei zile ale Învierii Domnului, în văzduh ard trei candele mari, dar 
pe care nimeni de pe pământ nu le vede - Suceava (2. GOROVEI, p. 38; 115). Primele două credinţe 
menţionate se întâlnesc însă în toată ţara, pentru că aprinderea și întreţinerea iluminaţiei cu 
ajutorul candelei exprimă adoraţia faţă de lumea sfinţilor sau faţă de sufletele celor morți (NOTE, 
Antonescu). 


CAP 

Parte superioară a trupului uman, capul este considerat ca adăpost al vieţii și al sufletului 
nemuritor; este locul de unde pornesc toate forțele generatoare de gândire benefică sau de 
gândire demonică; din aceste motive, încă din paleoliticul superior, capul a fost folosit ca obiect de 
cult, păstrându-și caracteristici magico-religioase până în zilele noastre; el întrupează singur întreg 
corpul uman, este figura sau icoana cerească, imagine a lumii, universul însuși fiind intuit ca având 
forma craniului (BUHOCIU, p. 315-316). Dacă, după nașterea unui copil, primul care intră în casă, 
bărbat sau adolescent, are capul descoperit, este semn că nou-născutul nu va trăi - Tecuci; casă 
nu învie ca strigoi și să facă apoi rău, capul copilului mort nebotezat este lovit ușor cu piciorul - 
Moldova; copiii care nu stau cu capul pe pernă nu vor mai trăi - Tecuci; este păcat ca femeile să 
meargă cu capul descoperit la biserică - Teleorman; Muntenia; când moare cineva din familie, 
bărbații umblă cu capul descoperit, iar femeile cu părul despletit - lași; Suceava; să nu se stea cu 
capul descoperit când se vântură la arie orz, ovăz etc. , pentru că va face tăciune grâul - Tecuci (2. 
GOROVEI, p. 41; 43; 129; 147; 152). În Banat, timp de 6 săptămâni, uneori chiar și un an, după 
moartea tatălui, a mamei, a soţiei sau a unui copil românii umblă cu capul descoperit, înfruntând 
ploaia, zăpada și arșița verii, în aceasta constă doliul practicat de ei, fiind absolut convinși că printr- 
o astfel de ispășire ar fi de mare folos sufletului celui răposat (GRISELINI, p. 188). În Maramureș, 
dar și în multe alte zone ale ţării, cozile despletite, la femei, și capul descoperit, la bărbaţi, este 
semn de jale, de moarte în familie; tot în Maramureș, când doi copii se lovesc, din întâmplare, cap 
în cap, trebuie neapărat să scuipe și să spună: „Ptiu, să n-am două capete!”, sau „Ptiu, să n-am 
bube dulci!” (BOGDAN, p. 35; 85). Cine visează om având două capete înseamnă reunire cu rudele 
și prietenii apropiaţi; cine visează cap pleșuv înseamnă amăgire; cap acoperit cu păr frumos 
înseamnă că va fi bine în viitorul apropiat; visând, după vreo boală, cap desprins de trup (tăiat) 

înseamnă sănătate; dacă se visează cineva că se spală pe cap sau spală capul altcuiva este semn că 
va scăpa de griji; cine se visează având fruntea lată înseamnă că va avea mintea limpede și multă 
judecată în afacerile imediate - Suceava (NOTE, Băncescu). 


CAPCANĂ 

În înţeles de cursă, de dispozitiv pentru prinderea unor animale sălbatice (ȘĂINEANU, II, p. 198). 
Dacă visează cineva că s-a prins într-o capcană e semn că i se va întâmpla o mare rușine, 
dezonoare - Suceava (NOTE, Băncescu). 


CAPELĂ 

Mică bisericuţă, amplasată obișnuit în cimitir, unde se depune defunctul și unde se desfășoară 
slujba religioasă de înmormântare (ȘĂINEANU, II, p. 198). Cine visează capelă, va nădăjdui în 
împlinirea apropiată a unei bucurii care îl va face fericit - Suceava (NOTE, Băncescu). v. BISERICĂ. 


CAPRĂ 

În tradiţia populară românească, imaginea caprei se asociază întotdeauna cu aceea a sărăciei; se 
conturează astfel o antiteză dintre oaie și capră, care semnifică opoziţia dintre bogăţie și sărăcie; 
se spune că este un animal rău: „Cine ţine numai capre și cai va fi tot sărac!”: „Caprele și caii sunt 
marha (vita) sărăciei; pentru că capra numai cât se uită la pom și se usucă”; la fel ca și calul, capra 
este „spurcată”, „săracă”, neproductivă; pe deasupra, ea este și blestemată, intim asociată forţelor 
malefice: „Dintre toate animalele e cea mai apropiată de diavol; el apare adesea sub înfățișarea ei; 
de aceea, nici nu e bine să dai capră de pomană”; în credinţele populare, capra este „oaia 
dracului”; în descântecul popular, bolile ori duhurile rele iau chipul caprei, lovesc omul și aduc 
beteșugul și suferința; de altfel, capra și ţapul au fost atrase în sfera demoniacului și au căpătat 
rolul de întrupări și atribute ale duhurilor necurate; totuși, este ambivalentă, este făcută de drac, 
are chiar chipul lui, dar poartă un suflet dăruit de demiurg; deși este „a dracului”, ea nu-i aparține 
în întregime; în consecință, nu toată capra este impură, ci numai picioarele ori copitele ei; de la 
textele folclorice la cele ale datinilor populare, imaginea caprei se schimbă radical; devine una 
dintre cele mai iubite ceremonii populare, care include masca, alaiul, cântecul și jocul caprei, 
având certe semnificații magice; scopul jocului și al procesiunii cu capra stă în transferul de puteri 
de la figura sacră a măștii (care, probabil, reprezenta cândva o divinitate autohtonă) către casa și 
bunurile gospodarului; întregul ceremonial urmărește obţinerea fecundității, garantarea sănătăţii 
gazdelor și invocarea belșugului în roade și animale; din acest punct de vedere, capra face parte 
din complexul arhaic al caprei și ţapului fertili, dispensatori de putere și bogăţie, complex larg 
răspândit în spaţiul indo-european; privită astfel, datina caprei se integrează în marea familie a 
sărbătorilor de crug, a carnavalurilor care marchează începutul unui nou ciclu al vieţii și care 
încearcă, prin rituri și manifestări simbolice, să îmbuneze puterile firii, să obțină garanţia unui an 
bun și bogat; prin aceste atribute, ea poate fi comparată cu ceremoniile de primăvară consacrate 
lui Dyonysos, în centrul cărora se aflau sacrificiul ţapului și „tragosul” (cântecul ţapului) și cu 
sărbătoarea romană Lupercalia, în care sacrificiul caprei și atingerea pieii sacre aveau drept scop 
purificarea cetăţii și invocarea fertilității (COMAN, |, p. 27-32). Laptele de capră roșie este bun 
pentru vindecarea bolilor de plămâni - Tecuci; părul de capră sălbatică, pus în mâncare cuiva, îi 
provoacă acestuia un puternic deranjament stomacal, care îi poate provoca moartea - Suceava; 
dacă la o casă, în ziua Sfântului Vasile (1 ianuarie), este primit un grup de colindători purtând 
„capra”, de acea casă nu se mai apropie îngerul timp de 50 de zile - Suceava (2. GOROVEI, p. 43; 
189; 272). lpostaza din Muntenia a jocului „Capra” se numește Brezaie, masca acesteia având 
adesea aspect zoomorf (PRESA). Pentru cine visează capră înseamnă griji; va fi îngrijorat sau chiar 
bolnav cel care visează o capră mergând; nu va avea nici un fel de succes în întreprinderile sale cel 
care se visează tăind o capră - Suceava (NOTE, Băncescu). 

CAR 

Se pune o roată de car în casă, pentru a nu mai intra greierii - lalomiţa (2. GOROVEI, p. 105). 
Pentru cine visează car, ușor își va schimba locul; visarea unui car încărcat înseamnă grijă pentru 
existenţă; car răsturnându-se înseamnă boală; car cu fân înseamnă piedici în afaceri; înseamnă 
vrajbă și silă pentru cine se visează stând într-o căruţă - Suceava (NOTE, Băncescu). 


CARNE 

Pentru ca o femeie să nască fată, pe timpul sarcinii trebuie să nu mănânce carne de la animalele 
sau păsările de parte masculină (vițel, bou, ţap, berbec, răţoi, cocoș, gânsac, curcan) - Tecuci; când 
se ajunge acasă de la slujba din Duminica Învierii Domnului, nu se mănâncă imediat carne, pentru 
ca lupii să nu atace vitele - Suceava; în ziua nunţii, mirii nu mănâncă nici un fel de carne, în 
credinţa că astfel trupul le va fi sprinten, vor avea noroc și vor trăi ani mulţi - Muntenia; este păcat 
să se mănânce carne obţinută prin sacrificarea de către o femeie a unui animal sau a unei păsări - 
Țara Oltului (2. GOROVEI, p. 44; 163; GOLOPENȚIA, p. 138). În seara de ajun a Bobotezei (5 
ianuarie), sub mai multe farfurii se pun diferite obiecte, fiecare având altă semnificaţie; astfel, 
flăcăul care indică farfuria sub care se află o bucată de carne se crede că va lua de soţie o fată 
molâie; se repetă de trei ori procedeul, pentru conturarea unui profil moral și fizic mai complex al 
viitoarei soţii (2. MARIAN, |, p. 141). Va fi de bine pentru cel care se visează cumpărând carne; va 
înregistra o pagubă sau destulă bătaie de cap cu grijile diurne cel care se visează mâncând friptură 
- Suceava (NOTE, Băncescu). 


CARPEN (Carpinus betulus - DLRM, p. 118) 

Arbore cu lemnul tare, de culoare albă, având dungi argintii și adâncituri pe trunchi, întrebuințat 
cu precădere în construcţii și în meșteșugul rotăritului (ȘĂINEANU, II, p. 206). Dar, pentru că se 
crede că lemnul de carpen atrage dracii, adică tocmai pe aceia pe care Sfântul Ilie îi tună și îi 
fulgeră de ziua lui (20 iulie), nu este bine să fie folosit în construcţia caselor (PRESĂ). Prin 
extindere, nu este bine să se stea lângă un carpen când plouă, pentru că este pericol ca omul să fie 
trăsnit, fulgerat - Suceava (2. GOROVEI, p. 44). 


CARTE 

Dus la biserică pentru botez, moașa îi așează pruncului mâna dreaptă pe cartea preotului, 
considerând că astfel va ajunge cărturar și om însemnat; în Chioar, când este botezat un copil i se 
pune la cap o carte, o secure sau alte obiecte care sunt pe placul părinţilor, în speranţa că micuțul 
va deveni cărturar, meșter mare etc. (3. MARIAN, II, p. 113). Nu se citește sau nu se învaţă în timp 
ce se mănâncă, pentru că uită tot ce a vrut să rețină cel ce o face; „îți mănânci mintea”, se spune - 
Muntenia; lalomița; Tecuci; Vrancea; lași; Suceava, dar dacă cineva citește seara până târziu și, 
când îl prinde somnul, pune cartea sub pernă, nu va uita cele citite - Prahova; Ilfov; Suceava 
(2.GOROVEI, p. 44; 141; NOTE, Antonescu; Băncescu). Înseamnă sărăcie pentru cel care visează 
cărți; va fi stimat cel care se visează citind cărţi, va avea mângâiere sufletească acela care visează 
carte de rugăciuni; va fi bine pentru cel care visează o Evanghelie, dă dovadă de sentimente 
religioase cel care se visează sărutând Evanghelia și va fi înconjurat de o stimă deosebită cel care 
se visează fie ţinând în mână, fie citind din Evanghelie; dar înseamnă moarte pentru cel care 
visează Biblia; urmează a avea zile liniștite cel care visează sau se visează legător de cărți - Suceava 
(NOTE, Băncescu). 


CARTOF (Solanum tuberosum - DLRM, p. 119) 
În practicile care se desfășoară în ajunul Anului Nou, fetele pregătesc douăsprezece farfurii, pe 
care le pun cu faţa în jos și sub care așează diferite obiecte; flăcăii-colindători trebuie să aleagă trei 

asemenea farfurii și acela care găsește sub una dintre ele cartof înseamnă că va avea parte de o 
soție gușată - Banat (2. LARIONESCU, p. 281). Dacă se visează cineva semănând cartofi e semn de 
speranţă în realizarea unor dorinţe, iar dacă se visează mâncând cartofi înseamnă fericire - 
Suceava (NOTE, Băncescu). 


CARUL MARE 
Numele popular al unui grup de șapte stele din constelația Ursa Mare, care configurează profilul 
unui car (ȘĂINEANU, |, p. 51). v. STEA. 


CARUL MIC 
Numele popular al unui grup de șapte stele din constelația Ursa Mică, având configuraţia unui car 
(ȘĂINEANU, |, p. 51). v. STEA. 


CASĂ 

În mentalitatea tradiţională, casa este nucleu al vieții de familie, punct central al activității 
gospodărești din care rezidă prosperitatea membrilor familiei, a celor care locuiesc împreună sub 
același acoperiș; este loc al întemeierii, primordial, miez generator și păstrător de energii vitale, 
conotând sensuri multiple, cum ar fi cel de familie („casă de piatră“, „i-a stricat casa” etc. ); 
pierderea funcţionalității implică dezechilibrarea ordinii, casa devenind astfel spaţiu bântuit de 
spirite rele, loc al nefirescului și dezordinii, scenă de lupte sau orgii; prin părăsire, casa devine, din 
spațiu apărat, un loc rău, casele părăsite sau ruinate fiind considerate ca spaţii bântuite de spirite 
malefice; aceleași sensuri, de locuri rele, le adjudecă vetrele satelor părăsite și cimitirele 
abandonate (CAPESIUS; NOTE, Antonescu). Locul pentru construirea unei noi case trebuie să fie 
curat, adică să nu fi fost fulgerat, sau să nu se fi întâmplat pe el vreo moarte năprasnică, prin 
spânzurare ori împușcare; înainte de a se începe construcţia propriu-zisă, locul este binecuvântat 
de preot și stropit cu apă sfinţită; lemnul destinat construcţiei unei case noi trebuie ales din cel 
care nu a fost trăsnit, nici din cel cu două inimi, adică lemn provenit din două trunchiuri răsărite 
dintr-o singură tulpină, considerat a fi cel mai periculos, a cărui simplă atingere poate provoca 
accidente sau chiar moartea; când este găsit un asemenea lemn, pădurarii îl taie în bucăţi mici și îi 
dau foc; nu se aleg, pentru construcţia unei case noi, nici pomi fructiferi, dar, dacă este necesar să 
se taie unii copaci, fie pentru a elibera spațiul, fie chiar pentru confecţionarea unor piese 
constructive, atunci proprietarul este obligat să răsădească același număr de arbori, câţi a 
sacrificat, crezându-se că, în caz contrar, stăpânul casei va muri în timpul anului; este indicat ca 
noua construcție să fie ridicată într-o singură zi, pentru ca familia ce va locui în ea să aibă noroc de 
viaţă stabilă și spornică; pe fundaţia noii case, este sacrificat un cocoș negru, iar capul lui se așează 
sub talpa casei, alături de o monedă, pentru ca strămoșii, care au trăit în acel spațiu, să aibă cu ce 
să-și plătească vămile; ca în multe alte zone ale ţării, se poate pune sub talpa casei, lângă capul de 
cocoș, și umbra unui om, furată cu ajutorul unei sfori din cânepă, dar se crede că omul căruia i s-a 
furat umbra moare în cel mult trei zile; după ce au fost puse ferestrele noii case, lătratul câinelui 
înseamnă că familia care va locui în acea casă va trăi în sărăcie, mugetul unei vite semnifică o viață 
calmă, liniștită, lipsită în general de griji, iar cotcodăcitul unei găini arată că locuitorii vor fi 
destoinici și rapizi în a lua decizii în multele momente cerute de viață - Suceava; curăţenia locului 
de casă mai poate fi încercată dându-se drumul în acel spațiu unui cal sau unei oi și, unde animalul 
se va așeza, acolo să se înalțe construcţia, iar dacă animalul pleacă, locul trebuie părăsit, schimbat 
sau purificat, prin stropire cu apă sfinţită - Oltenia; încolţirea grâului sau a secarei, la o săptămână 
de la semănarea lui pe un teren ales pentru construirea unei case noi, este considerată ca un semn 
favorabil deciziei de a se construi acolo - Muntenia; Moldova; în principiu, locul ales pentru 
construcţia unei case noi trebuie să fi avut pe el o altă casă, a părinţilor, bunicilor sau străbunicilor, 
ca să se transmită norocul de la o generaţie la alta - Țara Oltului; în mijlocul locului de casă, se 

plantează un stâlp, operaţiunea fiind efectuată de un bărbat viguros, cu sănătate înfloritoare, 
pentru ca datele lui biologice să fie transmise și noii construcţii - Transilvania; când se pune 
fundaţia casei, proprietarul viitoarei construcţii face o pomană de pâine, dedicată morţilor din 
familia sa - Muntenia; sau face ofrandă de pâine și lapte, consacrată șarpelui casei, considerat ca 
spirit protector al casei - Maramureș; Năsăud; casa nouă este pusă sub protecţia unui sfânt, care 
este sărbătorit anual, prin rugăciuni și pomeni, în ziua prăznuirii acestuia - Caraș-Severin; Vrancea; 
Vaslui; Neamţ; când cineva se mută din casă într-o altă locuinţă, să nu o lase pe prima nemăturată 
și neîngrijită, pentru că aceasta blestemă - Suceava; să nu se înnădească o casă nouă de una veche, 
pentru că este pericol de moarte în familiile celor două case - Muntenia; aidoma și dacă se adaugă 
o construcţie anexă la casa deja existentă - Suceava; ca să nu moară cineva din familie, casa nouă 
nu se zugrăvește toată, ci se lasă o porţiune neterminată, nevăruită, la peretele din spate, pentru o 
perioadă de doi-trei ani - Moldova; Suceava; proprietarul unei case noi să facă pomană pentru 
morții săi în altă casă, fiindcă este rău de moarte pentru cei din familia lui - Muntenia; este semn 
rău când trosnesc bârnele de la casă, sau trosnește ceva în casă - Muntenia; Moldova; Galaţi; 
Suceava; nu se săvârșește slujba religioasă de cununie în casă, pentru că unul din cei doi căsătoriţi 
va rămânea văduv - Tecuci; apariţia în vis a unei case noi înseamnă groapă de înmormântare - 
Galaţi; visarea unei case în ruină înseamnă moartea unui membru al familiei din acea casă - 
Moldova (2. GOROVEI, p. 16; 46; 69; 144-147; 149; PRESA). În timpul construcţiei unei case, când 
lucrătorii ajung la ridicarea căpriorilor, stăpâna leagă, în vârful unui căprior, o batistă în care pune 
o sumă de bani, care să se poată împărți exact la numărul meșterilor minus unu; suma nu este 
mare și nu afectează cu nimic drepturile bănești pe care le primesc conform înţelegerii cu 
beneficiarul construcţiei; cel care pune primul mâna pe batistă și-o însușește, iar ceilalţi își împart 
banii; odată cu batista, se mai pune și un mănunchi de busuioc legat cu fir roșu, care rămâne legat 
de căprior până la finalizarea lucrării - Gorj (CĂRĂBIȘ, p. 109). La începerea lucrărilor pentru o nouă 
construcţie, se sacrifică la temelie un animal sau o pasăre, iar oasele animalului jertfit și consumat 
de constructori se îngroapă în șanțul temeliei, împreună cu bani care posedă efigie umană; o altă 
practică presupune măsurarea, pe furiș, a umbrei unui om bătrân, uneori chiar a bunicului din 
familie, și îngroparea acesteia la temelia casei, în credinţa că acest act va produce moartea 
respectivei persoane, care va deveni astfel spiritul tutelar al casei - Tecuci (PRESA). Mutarea în 
casă nouă înseamnă schimbarea norocului; luarea în stăpânire aduce moarte în familie, mai ales 
moartea mamei și a copiilor - Vaslui; lași; Neamţ; Suceava; se dă o găină peste prag, ca plată 
pentru sufletul celor din casă; casă nouă nu se ridică pe locurile unde se bănuiește că ar fi îngropaţi 
copii nebotezați, omorâţi de femei nemăritate, pentru că ei se prefac în duhuri rele - Bacău 
(1.BERDAN, p. 66). În casă nouă nu se intră și mai ales nu se doarme, până ce nu s-a făcut slujbă, 
pentru că se pornește „lucrul-slab“; construcţia trebuie purificată, deoarece se crede că prin ea și- 
ar fi putut face joc măiestrele sau „lucrul-slab”, care umblă de preferinţă prin casele nelocuite; de 
altfel, și într-o casă, care a stat goală multă vreme, nu se intră fără slujbă, ca nu cumva să-și fi făcut 
acolo culcuș „lucrul-slab”, iar noii locatari să aibă vise urâte noaptea - Țara Oltului (BUTURĂ, p. 
276-277). La ridicarea acoperișului unei case, unei șuri, sau a altei construcţii mari, se împletește o 
cunună (struţ) din flori și panglici, care este fixată în vârf, la îmbinarea căpriorilor cu coama; când 
se dărâmă un perete al casei, este semn că va muri o rudă a familiei - Maramureș; casele cu fete 
au, la fereastra dinspre drum, o oglindă, casele cu feciori au câte un măr - Țara Lăpușului 
(BOGDAN, p. 22; 108). Descântecul de „statul casei” sau de „statul vetrei” se performează la 
lumina focului sau a unei lumânări de ceară nouă, spiralată cu 99 de inele; se presară pe vatră și 99 
de feluri de seminţe de pomi roditori, de arbori și de cereale, în ritmul unei incantaţii, rostite de o 
femeie vârstnică, textul invocând fertilitatea pământului și fecunditatea familiei - Bihor (3. BOCȘE, 
p. 165-166). Casa nouă nu trebuie clădită pe temelia celei vechi, pentru a nu se transmite 
nenorocirile primei celei de a doua; casa nu trebuie ridicată pe locul unde a fost pom roditor, 
fiindcă viaţa pomilor cere viaţă - Bihor; când se construiește o casă nouă, oamenilor le este teamă 

să treacă pe lângă ea, ca să nui se zidească umbra și să moară; după terminarea casei, stăpânii nu 
se culcă în prima noapte acolo, pentru că asta înseamnă moartea lor apropiată; casa cere jertfă și 
de aceea în casă se pot culca doar bătrânii, bolnavii, uneori stăpânii închizând în casă nouă pisici 
sau câini; cel dintâi foc făcut în casă nouă cere și el jertfă, de aceea se crede că acela care îl 
aprinde este sortit morţii - Banat (4. BOCȘE, p. 349-350). La construcţia unei case noi, se caută ca, 
încă de la debutul lucrărilor, casei să i se asigure calităţi benefice maximale, în care caz ea trebuie 
însufleţită, sub pragul casei punându-se un cap de cocoș, sau de alte animale, cocoșul fiind acela 
care are menirea de a alunga spiritele rele, pentru că acestea dispar noaptea odată cu cântatul 
cocoșului; la talpa casei se mai pun boabe de grâu, tămâie, agheasmă, bani; în unele sate, se face 
pomană, la baterea primului ţăruș, sau la terminarea primei cununi de bârne, femeia dând 
mâncare meseriașilor peste bârna așezată, iar bărbatul cinstindu-i cu băutură; în plus, meșterii 
sunt obligați să doarmă în perimetrul casei și în ziua respectivă să nu mai lucreze nimic altceva - 
Suceava; când este terminată construcția unei case, se fac patru colaci mari și se pregătesc patru 
cănițe cu apă, toate fiind așezate pe o masă, pentru a fi mai întâi sfinţite de un preot; apoi, se 
merge cu toţi ai casei în fiecare colț al construcţiei, unde se citește câte o Evanghelie, se toarnă din 
apa sfinţită și se pun boabe de grâu și bani; în fine, urmează ospăţul; intrarea în noua casă se face 
totdeauna pe lună nouă, în prima seară trebuie să doarmă în ea un bătrân, pentru o mai bună 
consacrare morală; pentru a fi ferită de duhuri rele, locatarii trebuie să știe câteva lucruri 
esenţiale: să nu omoare șarpele casei, să nu strice cuiburile de berze de pe casă sau cele ale 
rândunelelor de la streșini, să-i ferească interiorul de intruziunea vieţuitoarelor spurcate sau a 
gângăniilor (șobolani, păianjeni, greieri, broaște etc. ), să o împodobească primăvara (la Florii, de 
Sfântul Gheorghe, în Duminica Mare) cu ramuri verzi, să o afume cu ramuri de salcie păstrate din 
ziua de Florii, să ungă clanţa și tocurile ușilor și ferestrelor cu usturoi contra strigoilor, să nu dea 
nimic din casă în timpul nopţii, să nu se culce sub hornul vetrei, să nu lase deschise ușile și 
ferestrele pe timp de noapte etc. , toate trebuind să fie respectate pe toată durata locuirii casei - 
Bucovina (CAMILAR, p. 36-37). Se zice despre o casă că este bântuită de duhuri rele, dacă stă mai 
mult timp nelocuită și mai ales dacă nici o altă familie nu poate sta acolo - Suceava (NOTE, 
Băncescu). În oraţiile de nuntă, casa este locul central al întemeierii, ei i se urează tot ceea ce este 
benefic pentru o viaţă prosperă, pentru că sfera semantică a casei acoperă și sensul de familie, 
conform expresiei i-a stricat casa, cu înţelesul de i-a destrămat familia (ȘEULEANU, p. 162). În 
lirica de dragoste, casa este simbol al femeii (EVSEEV, p. 135). Se va căsători sau va fi invitat la o 
căsătorie cel care visează casă; dacă se visează zidind o casă înseamnă că i se vor realiza gândurile; 
înseamnă intrigi de tot felul visarea unei case arzând și fericire, dacă se visează dărâmând-o; cel 
care visează o casă ruinată primește semnalul de a-și îndrepta comportamentul; are parte de o 
dragoste tainică acela care visează casă de țară; i se vor întâmpla lucruri bune celui care visează 
casă de preot; este semn că va fi război pentru cine se visează stând călare în interiorul unei case; 
înseamnă sărăcie visarea unei singure camere dintr-o casă; toţi cei din casă sunt scârbiţi de cel 
care se visează singur într-o casă - Suceava (NOTE, Băncescu). Serii simbolice: cocoș-monedă- 
umbră(de om); cocoș-grâu-tămâie-agheasmă-monedă; batistă-monedă-busuioc-fir(roșu); 
animal/pasăre-monedă; apă sfințită-grâu-monedă 


CASTANĂ (fruct de Castanea sativa sau vesca - DLRM, p. 120) 

Cine se visează mâncând castane, va fi în curând invitat la un prânz, iar dacă se visează că se ocupă 
de coacerea lor înseamnă că afacerile sale vor avea o desfășurare pozitivă - Suceava (NOTE, 
Băncescu). 


CASTEL 
Construcţie mare, fortificată, specifică Evului Mediu, care servea ca locuinţă seniorilor; denumirea 
este folosită și în cazul unor case mari și frumoase (ȘĂINEANU, II, p. 208). Cine visează castel este 

bine să se ferească de a se arăta mândru în contextele sociale imediate; dacă se visează intrând 
într-un castel e semn că va avea în curând o aventură - Suceava (NOTE, Băncescu). 


CASTRAVETE (Cucumis salivus - DLRM, p. 120) 

Se crede că nu este bine să se mănânce castraveți în locul unde sunt plantați și cresc, pentru că se 
amărăsc - Tecuci; când sunt tăiaţi, este bine ca vârful dinspre floare să fie pus pe fruntea unui 
copil, ca niciodată să nu-l mai doară capul - Tecuci (2. GOROVEI, p. 46). Această ultimă practică se 
întâlnește în tot sudul țării și întotdeauna contra durerilor de cap, indiferent de vârstă, feliile de 
castraveți fiind recomandate și în cosmetica naturistă (NOTE, Antonescu). 


CAȘ 

Cine nu mănâncă o bucăţică de caș înainte de a se scălda, pentru prima dată în acel an, riscă să îi 
rămână pielea neagră și crăpată - Tecuci; sau se va îmbolnăvi de friguri - Muntenia (2. GOROVEI, p. 
47; 92). 


CATALIGE 
Să nu se umble pe catalige, fiindcă i se lungesc nefiresc picioarele sau capătă slăbiciune la picioare 
cel ce merge astfel - Tecuci (2. GOROVEI, p. 194). 


CATRINȚĂ v. FUSTĂ. 
CAVALER v. CĂLĂREŢ. 


CAZARMĂ 

Dacă visează cineva cazarmă e semn că va înregistra o cădere a stării sale sociale și materiale, iar 
dacă se visează trăind el însuși într-o cazarmă înseamnă că va avea parte de multe suferinţe - 
Suceava (NOTE, Băncescu). 


CAZMA 

Unealtă de fier, cu o coadă din lemn, întrebuințată la săpat pământul, în Moldova fiind numită și 
târnăcop (ȘĂINEANU, II, p. 214). Se obișnuiește, în unele zone, ca în camera nupţială să fie aduse, 
pentru actul primei nopţi, unelte de folosinţă gospodărească, unele cu semnificație masculină 
(cazma, furcă de fân, fus, coasă, topor, baltag, buzdugan etc. ), altele având conotaţii feminine 
(furcă de tors, ițe, ladă de zestre etc. ); gestului ca atare i s-a dat o explicaţie de ordin moralizator, 
în sensul de familiarizare a noului cuplu cu munca, cu ideea că obiectele respective trebuie să le 
aducă aminte că viaţa se trăiește prin muncă, iar prosperitatea nu se poate concepe fără strădanie 
și sudoare, semnificaţii adevărate, dar care aparţin unei mentalități moderne, care nu mai 
sesizează aspectul magico-simbolic al obiectelor (EVSEEV, p. 197). Când un preot vine acasă după 
hirotonie (investire cu darul preoţiei), preoteasa îi iese înainte cu o sapă și o lopată, pentru a avea 
parte de morţi - Ilfov (2. GOROVEI, p. 199). 


CĂCIULĂ 

Dintre toate acoperitorile capului, căciula se bucură de cele mai multe conotații în planul 
credințelor tradiţionale; astfel, se crede că purtarea căciulii pe timp de vară ar determina o iarnă 
timpurie - Teleorman; ca să iasă din ouă puii cu moţ pe cap, este bine să fie duse ouăle la cuibar, 
pentru clocit, într-o căciulă și să fie răsturnate deodată - Muntenia; dacă ouăle destinate clocirii 
sunt duse la cuibar într-o căciulă, puii ieșiţi vor fi numai cocoșei - Buzău; Bucovina; dar ouăle sunt 
duse în căciulă la cuibar și pentru ca puii să iasă toți odată și să nu se depărteze de lângă cloșcă - 
Bucovina; pentru ca femeia, care a născut prima dată o fată, să nască ulterior și un băiat, se ia 

placenta în care s-a născut fetița, se pune în căciula soţului, împreună cu trei căţei de usturoi, și se 
îngroapă într-un loc curat; dacă, în timp ce naște o femeie, intră în casă un bărbat, fie și din 
întâmplare, trebuie să i se ia căciula și să i se azvârle departe de casă, în credința că nou-născutul 
numai așa va fi sănătos - Tecuci; pentru ca usturoiul să aibă căpăţânile mari, este bine să fie răsădit 
dintr-o căciulă - Muntenia; Bucovina; să nu se întoarcă niciodată căciula pe dos și să fie purtată 
astfel, pentru că „se întoarce" și vremea - lalomiţa; Vâlcea (2. GOROVEI, p. 3; 52; 163; 165; 245; 
265). Serie simbolică: căciulă-placentă-usturoi. 


CĂIȚĂ 

Deși înseamnă, în mod obișnuit, bonetă, căciulă, scufie, în Muntenia căiţă se numește și 
membrana care acoperă copilul înainte de nașterea sa și, uneori, chiar atunci când se naște; astfel, 
se spune că, dacă pruncul se naște în căiţă, el va fi norocos în viaţă; să se ia această căiță, să se 
usuce, să se păstreze și, din când în când, să i se lege copilului de gât, ca să nu fie deocheat - 
Buzău; copilul născut cu căiţă pe cap va fi foarte norocos în viață - Prahova; Ilfov; lași; copilul, care 
se naște cu căiță pe cap, va fi norocos toată viaţa - Prahova; Ilfov; copilul care se naște cu căiţă pe 
cap se va face, după moarte, strigoi; ca să nu poată deveni un astfel de duh malefic, trupul lui se 
înfășoară cu rug și apoi se pune în mormânt; i se mai pune rug în ochi, în urechi, în nas - Muntenia; 
se crede că pruncii născuţi cu căiță pe cap devin hoţi, sau afemeiaţi, sau strigoi, sau cu puterea de 
a deochea, pentru că au ochii răi; dar, în general, se crede că sunt copii norocoși, cu toate că ei 
sunt consideraţi a nu fi prea curaţi, devenind strigoi care iau laptele vitelor, ori care aduc 
stricăciuni în roadele câmpului, fiind blestemaţi; pot să aibă noroc în bani sau la vite, crezându-se 
că acesta depinde de cuvântul, aducător de bine sau rău, pe care îl rostește moașa, când le scoate 
căița de pe cap; nu este bine să se azvârle căița, fiindcă se aruncă astfel și norocul copilului, unii 
păstrând-o la grinda casei, cum este păstrat și buricul, alții o îngroapă în același loc cu placenta - 
Țara Oltului (2. GOROVEI, p. 168; 221; 309; GOLOPENȚIA, p. 91; NOTE, Antonescu). Se mai crede că 
pruncul născut cu „perdea” sau „cămașă“ pe cap, când moare, se face strigoi și înainte de a fi 
îngropat, ca să-i piară puterea, trupul lui este legat cu rug, i se presară puţin mei în sicriu, în gură și 
în nas, sau i se înfige în buric o undrea, dar se crede și că este suficient să i se înfigă în mormânt un 
fus - Muntenia; Olt (1. MARIAN, p. 43). 


CĂLĂREȚ 

Cine visează (sau se visează) călăreț înarmat e semn că în curând va pleca la război; dacă visează 
pur și simplu un călăreț înseamnă că trăiește în și prin minciună; dacă se visează mergând călare, 
fără ca înaintea sa să existe vreo piedică sau vreo primejdie, este semn că va avea noroc, cinste și 
spor în întreprinderile sale - Suceava (NOTE, Băncescu). 


CĂLĂTOR 

În general, este bine când, în vis, apare un călător cu o statură impozantă și frumos la chip și se 
închină, beat fiind, celui care visează; sau dacă cel visat este un prieten care îmbrățișează pe 
cineva; sau cine vorbește, în vis, cu drumeţii întâlniți în cale; în schimb, va avea parte de vreme 
tare schimbătoare cel care visează pur și simplu un călător - Suceava (NOTE, Băncescu). 


CĂLĂTORIE v. DRUM. 
CĂLĂU 


Pentru cel care visează călău înseamnă că va avea parte de onoare din partea multor oameni - 
Suceava (NOTE, Băncescu). 

CĂLCÂI 
Se crede că mâncărimea călcâielor e semn că vremea va deveni ploioasă - Tecuci (2. GOROVEI, p. 
266). 


CĂLINĂ (fruct de Viburnum opulus - DLRM, p. 125) 

Se crede că ruperea fructelor roșii de călină atrage căderea brumei mai devreme - Muntenia; de 
asemenea, nu este bine a rupe călinele înainte de Ziua Crucii (Înălțarea Sfintei Cruci - 14 
septembrie), pentru că vor veni curând geruri aspre - Bucovina (2. GOROVEI, p. 261; 269). 


CĂLUGĂR 

Credinţele tradiționale îl ipostaziază pe călugăr în aceeași lumină negativă ca și pe preot; se crede 
astfel că afaceri cu călugări să nu se facă, fiind mai indicat să i se dea ceea ce vrea și să se plece 
repede de lângă el - Tecuci; când iese călugăr în calea cuiva e semn că aceluia îi va merge rău - 
Tecuci (2. GOROVEI, p. 36). Pentru cine visează călugăr este semn de tristeţe, de încercări și multe 
îngrijorări; dar dacă visează călugăriţă înseamnă că va asista la exercitarea unei cârmuiri egale 
pentru toţi oamenii; când o femeie visează stareță sau călugăriță cântând în biserică, înseamnă că 
va rămâne văduvă - Suceava (NOTE, Băncescu). 


CĂLUGĂRIȚĂ (Mantis religiosa - DLRM, p. 125) 

Călugărița ar fi fost, spun legendele, o fată trimisă să înfrunte, prin puritatea ei, prigoana 
năvălitorilor; din nefericire, ea se îndrăgostește de craiul tătarilor („fiul dracului”) și, căsătorindu- 
se cu el, încalcă astfel jurământul monahal, fiind blestemată să se transforme într-o insectă, mică 
și subțire, care încearcă mereu, de rușine, să-și acopere fața; în alte legende, ni se narează că ar fi 
fost o fată de împărat, care, după ce a respins pe toți pețitorii, s-a călugărit, dar apoi se 
îndrăgostește de un fecior (în fapt, o metamorfoză a diavolului), încălcând pentru a doua oară 
normele comportamentale (prima dată, refuzând împlinirea prin căsătorie); alteori, călugăriţa 
provine din chiar fata dracului, pe care nici măcar viața monahală nu o poate dezvăţa de 
apucăturile ei rele; deci, în contrast cu denumirea acestei insecte, care trimite la puritate, asceză, 
sacralitate, călugărița este un simbol al maleficului, fiind considerată o întrupare a diavolului sau 
metamorfoza unei ființe păcătoase; întâlnirea cu ea, se crede, nu este de bun augur, iar faptul de a 
fi atinsă din întâmplare poate fi cauza unor nenorociri (COMAN, II, p. 132-133). Este folosită în 
descântecele de femeie rea, când se pun trei astfel de insecte sub perna celei vizate, rostindu-se 
totodată un text - Transilvania (3. GOROVEI, p. 268). 


CĂLUȘAR 

Conform unei credinţe consemnată în Vâlcea, jucătorii cetelor cred că ei se închină „la trei zâne 
lăsate de Dumnezeu a poci lumea”; în Banat, aceste zâne sunt în număr de 9, câți călușari sunt în 
ceată, fiecare având nume deosebit; de asemenea, tot acolo se crede că jocul călușarilor ar fi „cel 
mai plăcut miluitelor” (zânelor, sfintelor); în zona Alba-lulia, locuitorii cred că patroana acestor 
zâne este lrodeasa, crăiasa lor, căreia îi aruncă, ca gest de bună primire, prima îmbucătură și 
întâiul pahar de băutură; practicarea jocului tocmai în săptămâna Rusaliilor, când ielele sunt cele 
mai active și deci vătămătoare, confirmă legătura dansului cu ele; de remarcat că la 
meglenoromâni și la bulgari, ceata se numește chiar Rusalii (Rusa!lci); se pare că, în vechime, 
călușarii se străduiau să le semene ielelor și ca înfățișare, de aceea în Moldova se îmbrăcau în 
haine femeiești, purtau pe cap o cunună împletită din frunze de pelin, ba chiar vorbeau cu glas 
femeiesc; jocul lor încearcă să semene cu cel al ielelor, considerate ca fiind cele mai iscusite 
dansatoare; dansul lor este mai cu seamă aerian, întrucât, se spune în Vrancea, „au aripi, se 
coboară de unde nu se știe, jucând în săltituri, abia atingând pământul”; același caracter aerian 
este trăsătura distinctivă a jocului călușarilor, observată și de Dimitrie Cantemir; în zonele Orăștie 

și Mărginimea Sibiului, ca și la meglenoromâni și bulgari, călușul se joacă în intervalul dintre 
Crăciun și Bobotează, pe când la aromâni se joacă numai de Anul Nou; în sec. al XIII-lea, în 
Macedonia, se juca de Rusalii; astfel, jocul de Anul Nou din sudul Transilvaniei pare de dată relativ 
recentă; alunecarea obiceiului de la începutul verii către solstițiul de iarnă trebuie să fi avut 
temeiuri mai adânci decât semnificația comună cu colindatul de ritual de fertilitate și decât faptul 
că aceeași ceată practica atât colindatul, cât și jocul călușarilor de Rusalii; singura interpretare care 
armonizează această îmbinare, împărtășită și de Mircea Eliade, ar fi virtuțile apotropaice ale calului 
de un așa grad ridicat, încât și ielele se tem de prezenţa lui; obiceiul ar îngemăna deci temutele 
ființe mitologice cu antidotul lor cel mai puternic, tot de natură mitologică, dar în formă cabalină; 
alături de cele două substraturi cardinale ale jocului, în chip sporadic s-au mai adăugat și altele de 
importanţă minoră; astfel, după o credinţă din Vlașca, cetele de călușari ar fi „închinate la moși”, 
dar coloratura funebră este evident preluată din componenta creștină a Rusaliilor, pomenirea 
moşilor, însoțită de ofrande pentru cei săraci; veneraţia și teama sunt în fapt cele două 
componente ale oricărui cult al ființelor sacre, particularitatea, și până la un punct ciudăţenia, 
cetei de călușari rezidând în împrejurarea că ei se tem de iele doar izolat, ca individ, pe când în 
ceată, dimpotrivă, se simt imuni, atâta timp cât respectă restricţiile mărturisite la jurământul de 
intrare sau de natură secretă comunicate de vătaf; mai mult, ceata călușarilor este pe deplin 
eficientă împotriva relelor pricinuite de iele; dacă se tem și în ceată de unele locuri deosebit de 
primejdioase, cum ar fi movilele, răscrucile și trecerea râurilor, ca unele ce constituie sediul 
predilect al ielelor, totuși în celelalte locuri, îndeosebi în gospodăria sătenilor, acestea fug de 
îndată ce apar călușarii; chiar când unul din ceată este lovit de iele, ceata îl poate vindeca și 
restabili la stadiul său anterior; pe această credinţă se bazează și o practică curentă de vindecare a 
celor luaţi din căluș, în timpul jocului în jurul bolnavului culcat la pământ, unul din călușari, de 
obicei desemnat de vătaf, cade la pământ, semn că boala pacientului a trecut asupra acestuia și 
vindecarea lui va fi mai ușoară; imunitatea cetei, în opoziţie cu vulnerabilitatea insului părtaș al ei, 
este încă un factor menit să cimenteze coeziunea grupului călușarilor, cu respectarea strictă a 
interdicțiilor prescrise de tradiţia îndelungată; cea mai evidentă, și după unele păreri chiar 
semnificaţia majoră, se vădește cea semnalată de vindecare a relelor cauzate de iele (rusalii;); 
virtuțile curative au fost semnalate și de o seamă de martori oculari, mai cu seamă în răspunsurile 
la chestionarul lui N. Densușianu, dar lipsind datele exacte de natură științifică, aserțiunile rămân 
neverificabile; potrivit numeroaselor atestări, ceata călușarilor poate tămădui pe cei „luați din 
căluș”, după toate indiciile boală de natură nervoasă, înrudită cu sminteala sau chiar cu nebunia; 
„se crede că au putere a vindeca mai ales boale de nebunie”; „se zice că au putere de a vindeca 
unele boale care se numesc luatul din căluș“; „au putere să vindece de nebunie”; este cunoscută 
prea lapidar altă boală pe care o pot vindeca numai călușarii bănăţeni și anume îmbolnăvirea „de 
dorul jocului“; „călucenii” aveau trei jocuri speciale pentru a lecui femeile atinse de această boală 
cu totul anacronică timpurilor moderne și ar fi fost peste măsură de instructive procedeele 
folosite, îmbinate cu mișcările coregrafice, bănuite a respecta principiul similia similibus, poate 
nespus de graţioase și în același timp expresive pentru trăsăturile definitorii ale dansului popular; 
aceste trei jocuri au rostul de a vindeca femeile „bolnave de dorul jocului” și se numesc „Zbătuta”, 
„Sărita” și „Ciocana”, în care se joacă în cerc împreună cu „bolnava”; se mai adaugă „Ursul”, pe 
care îl joacă numai vătaful („voivodul”) cu o femeie, apoi „Cioara”, jucată solistic numai de ceaușul 
cetei și este un joc imitativ ilariant, „o imitație originală a jocului cioarălor, când săr pe câmp, 
jucându-se”; în fine, se mai adaugă: „celelalte jocuri n-au nume proprii, ci călucenii le zic Căluţul și 
Căluceana; figurile sunt însă cu totul deosebite; este o figură, în care joc călucenii cu băieţii mici în 
brață, alta numai pășunind nainte în tact”; mai numeroase sunt mărturiile care atribuie călușarilor 
și puterea de a vindeca frigurile; această credinţă a generat pretutindeni practica de a se prinde în 
hora călușarilor cei prezenţi, bărbaţi și mai ales femei și fete; mai mult, chiar copiii mici sunt luaţi 
în braţe de călușari și jucaţi, în credinţa că oricare dintre aceștia „va fi sănătos, vesel și apărat de 

boale“; cei bolnavi erau vindecaţi prin culcarea la pământ și înconjurarea lor jucând, când erau 
atinși cu vârful piciorului de vătaf numai, sau de către toți din ceată, alteori prin trecerea peste ei, 
sărindu-i cu picioarele în ritmul jocului, sau prin sărirea lor în poziţie orizontală, călușarii fiind 
culcați și sprijiniți doar în călcâie și mâini; prin Oltenia s-a mai semnalat practica de a ridica 
bolnavul pe un covor, dându-l în tărbacă, amintind de faimosul jujeu din Dobrogea și Muntenia 
răsăriteană, practicat pentru a feri câinii de turbare; virtutea apotropaică a călușarilor constituie 
principalul imbold pentru care sunt primiţi să joace pe la case, căci, potrivit credinţei semnalate în 
Muscel, cel ce primește ceata călușului va avea noroc și va fi ferit de boli, iar în Câmpia 
Transilvaniei erau și ospătați pentru a aduce noroc și sănătate în acea casă, întocmai ca și ceata 
colindătorilor; cu însușirea apotropaică se împletește cea de a doua eficienţă rituală a cetei 
călușarilor, de a provoca fertilitatea, belșugul în roade; unii derivă această însușire din complexul 
cultului cabalin, în parte confirmată și prin practica homanului de Sântoader, când fetele și femeile 
își spală părul cu unele rădăcini sau chiar cu paie din ieslea cailor, invocându-l pe patronul cailor să 
le dea plete abundente: „Toadere, Sântoadere, /Dă cosița fetelor/Cât coada iepelor, /Și chica 
flăcăilor/Cât coada cailor!”; trăsătura fertilizatoare nu este specifică numai călușarilor, cercetările 
etnografice surprinzând-o ca o însușire caracteristică tuturor dansurilor cu săbii, energia negativă 
cu caracter apotropaic îmbinându-se cu cea pozitivă de a asigura prosperitatea fertilităţii; se mai 
înscriu ca însemne ale fertilităţii și celelalte aspecte caracteristice ale acestor dansuri: culoarea 
albă a veșmintelor, înnegrirea obrajilor, zurgălăii de la picioare, bufonul mascat, îndeosebi 
moartea și învierea acestuia, alături de încrucișarea rândurilor jucătorilor; de altfel, însăși săritura 
în sus, cât mai ridicată, este interpretată ca un indiciu sigur de fertilitate și ea era cheia ultimă a 
mișcării coregrafice, după cum afirmă și terminologia latină a dansului; la călușarii români, 
săriturile spectaculoase mai au și un substrat cultic legat de iele, întrucât ele vor să imite jocurile 
prin excelenţă aeriene ale acestora; semnificaţia legată de promovarea fertilității e mai ascunsă în 
conștiința populară, cel puţin în vremea când s-au întreprins sondările ei, începând de la sfârșitul 
sec. al XIX-lea, totuși câteva mărturii o atestă în toată evidenţa ei; cei din Câmpia Transilvaniei 
primesc ceata călușarilor ca să le aducă „roade bogate”, după cum, prin Teleorman, 
corespondentul lui N. Densușianu notează: „Sătenii se cred obligaţi să-i primească pentru 
sănătatea și belșugul acelei case“; pe alocuri, virtuțile lor sunt simţitor sporite, după cum atestă 
unele credinţe atestate în Teleorman: „Se zice că au puterea a face să dea ploaie și cine joacă hora 
cu ei se vindecă de friguri și e sănătos”; se pare că această însușire fertilizatoare impune începerea 
jocului cetei odată cu întoarcerea ciurdei de vite în sat: „La apusul soarelui, când văcăria trebuie să 
intre în sat, îi ies înainte, joacă jocul obișnuit și se zice că au început călușul”; aceeași virtute o 
capătă, în Argeș, și sarea sacralizată de călușari prin jocul lor în jurul ei: „Care din oameni joacă 
călușarii pune la mijloc un bulgăr de sare și puţin usturoi verde; sarea se dă apoi la vite, ca să nu se 
îmbolnăvească și să se prăsească,; usturoiul se păstrează pentru oamenii bolnavi de friguri“”; în 
conformitate cu mentalitatea arhaică, potrivit căreia un rit devine eficient numai dacă este plătit, 
ceata colindătorilor primește un dar obligatoriu, colacul făcut într-un anume fel, altfel urarea din 
colinde n-ar mai avea nici un efect, iar descântătoarea chiar încheie uneori textul incantatoriu cu 
aluzia „leac și babei colac!”, tot astfel călușarii propagatori de belșug și sănătate și alungători ai 
frigurilor și ai bolii din căluș trebuie plătiți; când călușarii sunt solicitați să joace în jurul unui 
bolnav, plata este sensibil mărită, în concordanţă și cu efortul coregrafic mult sporit; astfel, 
corespondentul lui N. Densușianu din Dolj notifica: „Cine se îmbolnăvește în săptămâna aceea se 
zice că e luat din Rusale; se tocmește cu călușarii, pe un galben și un miel și băutură, ca să-l scoată 
din Rusale pe bolnav; bolnavul e pus pe iarbă, la cap i se pune un vas cu apă și un pui de găină în 
ea; joacă în jurul bolnavului; la un semnal dat de vătaf, lovesc cu ciomegele oala, o sparg; călușarul 
pe care I-a stropit apa din oală cade jos, zicând că l-a luat pe el din Rusale; pe bolnav îl plimbă doi, 
apoi îl lasă la o parte, zicând că o să se înzdrăvenească,; apoi joacă din nou în jurul celui căzut, 
pentru a-l scula și pe el”; în Banat, este amintită numai plata în bani, variabilă după poziţia față de 

vătaful cetei, adică mai aproape sau mai departe de vătaf în timpul jocului; dacă se face un joc 
special pentru unul singur, la cererea acestuia, acesta plătește cel mai mult; eficienţa mare a 
jocului călușăresc rezidă în caracterul ermetic și misterios care învăluie ceata; analiza detectează 
trăsături sacrale în toate aspectele de manifestare, începând cu costumul cu totul deosebit de cel 
festiv, întrecând cu mult pe cel al cetei colindătorilor, modul de integrare în ceată, cu toată gama 
riturilor de trecere, apoi prohibiţiile la care sunt supuși pe timpul jocului, dominante fiind 
abţinerea de la femei și respectarea regulilor de comportare, în Oltenia și Muntenia subliniindu-se 
și interdicția de a fura, teama de răscruci, movile și ape curgătoare sporesc considerabil aureola 
rituală a cetei; de aceea, încălcările echivalează cu un sacrilegiu în înţelesul plin al cuvântului și 
pedepsele sunt de-a dreptul capitale sau cu urmări catastrofale; cel mai adesea, se crede în Gorj, 
cel ce calcă legământul devine nebun, adică „înnebunește cât timp va trăi”, dar, după alte atestări 
din Argeș, acesta chiar este sortit să moară; de aceea, cel care din anumite motive vrea să iasă din 
ceată înainte de expirarea termenului, în vechime 9 ani, mai târziu redus pe alocuri la 3 ani, era 
supus unui ritual de trecere destul de complicat, cu multe trăsături similare celui de primire în 
ceată, așa cum se întâmpla în Mureș; după credinţa celor din Argeș, îndeosebi mutul era supus 
unor restricții mai grele, fiindu-i interzis să vorbească în timpul jocului, adică de la răsăritul și până 
la apusul soarelui, iar dacă încălca opreliștea, înnebunea sau chiar putea fi omorât de cei din ceată, 
aceasta fiind în deplină concordanţă cu gradul lui mai ridicat de sacralitate, întrucât el era 
personajul invulnerabil în fața ielelor, ca unul ce era mascat, apoi înarmat cu sabie și în același 
timp unul care nu-și trăda identitatea în faţa lor; se bucura însă și de unele prerogative, între altele 
el putea lovi cu sabia pe jucătorii neatenţi: „În timpul când joacă, mutul șade cu sabia în mână și 
dacă vreunul greșește îl lovește peste spate, fără a i se cere socoteală; mutul e suveran!”, 
glăsuiește o atestare din Olt; puterea vătafului de călușari de a se eschiva jurisdicției legilor 
curente, atestată și de D. Cantemir, atât în cazul în care cineva era omorât pentru că smulgea 
masca vreunuia, cât și atunci când vreunul murea în lupta dintre două cete, atestă vechimea 
ancestrală a obiceiului, împreună cu legislaţia specială de grup sacral; cel mai încărcat de atari 
virtuți este vătaful, adevăratul pontifex maximus al cetei; el cumulează atribute cu totul tipice unui 
șef de congregațţie religioasă secretă, unei căpetenii de col/lusium, după terminologia romană; 
astfel, el are nu numai puterea de a dispune nestingherit, distribuind sarcinile de toate soiurile, ci 
și o seamă de atribuţii sacrale de grad maxim, cel mai adesea secrete; tenacitatea de a nu dezvălui 
vreun atare secret sa-a dovedit atât de puternică, încât până astăzi nu se cunosc o seamă de 
resorturi ascunse ale jocului care constituiau atribuţiile sacre ale vătafului; se știe, între altele, că 
el era posesorul unor formule de incantaţie pe care le rostea la primirea vreunuia în ceată, dar nici 
unul nu a divulgat măcar una culegătorilor de folclor; cei din ceată se fereau să pătrundă în taina 
misterelor, mărite de manifestările ciudate ale vătafului, atât la primirea, cât și la ieșirea din ceată, 
când el rostea și un descântec, după cum menţionează informatorii din Mureș: „Numai atât auzăm 
— hm, hm, că nu era slobod să știm ce știe el“; zicătoarea oltenească: „Nu se spune, ca-n căluș!” 
ilustrează pe deplin ermetismul cetei, caracterul ei de asociaţie secretă cu funcţii cultice și rădăcini 
preistorice; atari secrete se transmiteau numai de la vătaf la vătaf, de aceea funcţia aceasta era 
îmbrăţișată oarecum pe viaţă, cel puţin în vremurile vechi, trăsătură păstrată pe alocuri în Câmpia 
Transilvaniei până în zilele noastre; astfel, în Mureș, vătaful nu este ales, ci instituit de cel 
precedent, „care pe patul de moarte l-a condus în secretele șefiei”; de aceea, el nu este obligat să 
joace, ci doar să supravegheze; Ilarion Cocișiu a mai putut să surprindă, la un bătrân din Târnava 
Mare, fost călușar pe la sfârșitul sec. al XIX-lea, credinţa în puterea aproape nelimitată a vătafului; 
venind o altă ceată de călușari dinspre Brașov, a avut loco întrecere, conform obiceiului: „Ighișenii 
au avut drac mai mare”, căci ceilalţi n-au putut trece hotarul comunei, până ce nu'i-a dezlegat 
vătaful echipei biruitoare în schimbul unui butoi de vin; chiar în sudul Carpaţilor, unde de obicei 
vătaful este ales, el are prerogative cu eficienţă rituală deosebită de a celorlalți din ceată; modul 
cum este organizată și cum se comportă ceata călușarilor arată fără echivoc că fiecare jucător este 

întâi de toate un oficiant în slujba unor puteri superioare, de aceea jocul cetei are în primul rând 
substanţă sacrală, menită să asigure fertilitatea și sănătatea colectivităţii; după cum obiceiul care 
încadrează jocul călușarilor a rezultat din îmbinarea cultului ielelor cu cultul calului, în mod 
corespunzător și jocul călușarilor se vădește o îmbinare între dansul săbiilor și dansul calului; nu 
pare verosimilă supoziţia că atare mișcări extraordinare ar fi avut substrat ritual, cultic; poate doar 
darea peste cap să fie o reminiscență dintr-un fel de gest ritual, dat fiind că mișcarea apare des în 
legende și basme cu urmări voite, cel mai adesea metamorfozarea în altă ființă sau chiar obiect; 
fiecare din aceste dansuri este atestat pe o arie mai largă în Europa, unele încă din antichitatea 
îndepărtată, dar sinteza lor se întâlnește numai în părţile locuite de români, la nordul și la sudul 
Dunării, și poartă pecetea unei originalități incontestabile; aria de răspândire coincide în bună 
măsură cu hotarele teritoriilor locuite de traci în Europa, sugerând cu multă plauzibilitate originea 
tracă a obiceiului și jocului; după mărturisirile lui Xenophon din Anabasis, tracii cunoșteau jocul 
săbiilor, evident înrudit cu cel al călușarilor de azi, iar arta coregrafică atinsese la ei un grad înalt, 
de vreme ce dansul amintit fusese pus în scenă cu o măiestrie care a stârnit admiraţia spectatorilor 
greci; elementele structurale de grad foarte arhaic ale obiceiului pledează pentru o vechime 
ancestrală, foarte probabil preistorică, vădit preromană (BÂRLEA, p. 43-51; 53-57; 64-65). Numărul 
călușerilor în ceată este fără soţ, 7, 9 sau 11; poartă pantaloni strânși cu „șinoare” pe picior, 
precum și clopoței sau zurgălăi; ei și-au luat numele de la figura de cal, care este considerat un 
demon al sănătăţii și fecundității; în ceea ce privește măștile și raporturile obiceiului cu vechile 
forțe ale naturii, unii cercetători precizează că, la origine, această mascaradă reprezintă alungarea 
iernii; în jocul călușarilor, cel care este îngropat nu este vătaful, ci mutul, personajul caraghios, 
care se întâlnește în atâtea obiceiuri de primăvară sau de carnaval (boriţa, cucii, turca); de 
asemenea, se consideră că dansul acestora se leagă de un cult al calului, după cum cetele de 
feciori se leagă de un cult al bourului, unul legat de domesticirea calului, cu tot ceea ce a însemnat 
pentru omenire această achiziţie; celălalt cult este legat de domesticirea boului, dar și de 
vânătoare și păstoritul de munte, cu toate cele implicate în civilizațiile rezultate din aceste 
ocupații; în ultimă analiză, religiile nu sunt decât proiectarea în ireal (adică în imaginaţie) a 
structurii fiecărei unități sociale; legătura dintre ceata călușarilor și cea a junilor este strânsă, cu 
atât mai mult cu cât ambele sunt cete de juni, formate în vederea iniţierii, al călușarilor fiind, 
probabil, un rit de plecare, de depărtare din sat, pentru o perioadă oarecare (perioada iniţierii); pe 
când al junilor pare un rit de întoarcere, de inițiați, care deci nu mai sunt bouri, cerbi, cai, adică 
măști, ci juni gata făcuţi, buni de însurat și care aduc cu ei pe zeul în cultul căruia au fost iniţiaţi, 
pentru a asigura buna stare materială și sufletească a satelor înainte de a se însura și a ceda locul 
altora; cele două obiceiuri nu au numai un izvor comun, aceeași rădăcină, dar ele au fost cândva, 
într-o formă mai primitivă, cu foarte mare probabilitate, momentele aceluiași obicei: riturile de 
iniţiere ale junilor; odată cu răspândirea unui cult al calului, contopit apoi în cultul mult mai larg al 
soarelui, acest rit de plecare a junilor pentru iniţiere s-a legat inevitabil cu calul și cu cultul acestuia 
și al soarelui, încât a fost rupt de contextul lui primitiv și transformat cu vremea într-un obicei de 
sine stătător; numai așa se înţelege de ce călușarii se îmbracă în femei, nu pentru că ei se 
consideră iele (zâne), nimic nu este mai absurd pentru un june decât a se face femeie, adică să-și 
părăsească bărbăţia, ci, pe de o parte, pentru a simboliza starea vârstei preiniţiatice, care este o 
stare asemenea femeilor (băiatul este crescut de mamă împreună cu surorile, deci în această fază 
el aparţine acestui grup social), înainte de a se lepăda ceremonial sau ritual de ea, deodată cu 
hainele femeiești și preluarea hainelor bărbătești; pe de altă parte, pentru a scăpa de gelozia 
ielelor, care îl urmăreau nu numai cu ocrotirea lor, ci și cu dragostea lor, jignită prin faptul că, prin 
iniţiere, junii se pregăteau de însurătoare și deci erau, după credinţele respective, pierduţi definitiv 
pentru șoimane, adică pentru principiul feminităţii libere, reînrobit de căsătorie, format și el în 
matriarhat, ca și legenda amazoanelor (HERSENI, p. 77; 81; 86; 271-272). În Dolj, nici un obicei nu a 
reunit elemente etnografice și îndeosebi coregrafice atât de diverse și într-o sinteză atât de 

originală ca jocul călușarilor; originalitatea Călușului derivă atât din funcțiunea lui primară de rit 
vindecător al celor care au lucrat în zile interzise, dar mai ales din specificul evocării originii bolii și 
a remediului acesteia, care s-a realizat cu un alt instrument de semnificare decât cuvântul, întâlnit 
până acum în textul colindelor sau al incantaţiilor, și anume dansul mimic; existenţa unor relaţii cu 
cultul soarelui, al fertilităţii, cu dansurile cu săbii, cu toate celelalte obiceiuri într-un anume fel se 
explică prin momentele cardinale ale existenţei umane pe care obiceiul le evocă; în jocul 
călușarilor au fost folosite simbolurile de bază din multe alte obiceiuri, iar dispariţia Călușului ca rit 
în contemporaneitate și transformarea lui în obicei și dans de virtuozitate se datorează 
desacralizării, înțelegerii tot mai profunde a determinărilor reale ale existenței umane; Călușul s-a 
jucat în toate zonele României, dar în sudul ţării tradiţia a fost dintre cele mai puternice; 
constituirea grupului se realizează în ziua de strat; ceata fiind compusă din 7, 9, 13 călușari, 
totdeauna în număr fără soţ; jurământul este depus în pădure, la răsăritul soarelui; se strâng roată 
în jurul unui măr sau păr sălbatic, pe care pun toţi mâna, rostind: „Noi, 9, 11, 13 fraţi, jurăm să ne 
ținem de căluș, orice ni s-ar întâmpla, ori s-ar ivi în faţa noastră, suntem și vom rămâne 3, 5, 7 ani 
câte 4 zile fraţi de cruce; și dacă vom întâlni un bolnav, mai ales copil, și vom fi rugaţi cu voința lui 
să-i jucăm spre vindecare sau moarte, îi vom juca în credinţa veche, pe mutește, numai când toţi ne 
vom simţi în stare; prin jurământul acesta de credinţă, dreptate și curăţenie, îl vom vindeca; acela 
dintre noi care nu jură cu sufletul și trupul curat va pieri de cea mai rea boală sau nenorocire; acest 
jurământ are puterea de a ne lega 3, 5, 7 ani, până la spargerea călușului de fiecare dată; în aceste 
zile, nici unul nu vom ști supărarea sau dușmănia pe vreunul din fraţii lui, orice i s-ar face!“; mutul 
este obligat să tacă; prezenţa unei piei de iepure în recuzita călușarilor se explică prin remanenţele 
gândirii arhaice, semnificând agilitatea mișcării; prezenţa clopoţeilor și a culorii roșii pe costumele 
călușarilor sunt accesorii necesare pentru alungarea spiritelor ostile, iar mestecatul pelinului, 
legarea usturoiului de steag etc. sunt grăitoare și ele pentru conexiunile existente între costum, 
recuzită și obicei (ENACHE, p. 123-125). În Transilvania, feciorii se sfătuiesc asupra familiei care să 
le fie gazdă, dacă și în anul în curs acceptă să joace acest rol; de obicei, vechea gazdă nu respinge 
cererea, deoarece se consideră o onoare pentru o familie de a fi gazdă de călușari; gazda este 
căutată printre familiile cele mai de vază din sat, să fie „de neam mare” și cu o bună stare 
materială; pentru bărbaţi, această calitate este socotită o cinste, iar pentru femei cinstea de a fi 
considerate cele mai bune gospodine; gazda își asumă o mare răspundere educativă, care se 
desprinde din urătura vătafului, rostită cu ocazia inaugurării gazdei: „Noi foarte mult am 
umblat/Prin acest sat mare, bogat, /Să găsim un om în stare/Să ne ia în seama lui/Ca un tată-ai săi 
copii!”; pe toată perioada pregătirilor, se stabilește ca fiecare fecior să achite gazdei o sumă de 
bani, apoi fiecare aduce o cantitate de alimente stabilită în vederea pregătirii „prânzului de 
bucate”; pe lângă acestea, fiecare tânăr trebuie să-și aducă farfuria, tacâmul, paharul lui etc. 
(PRESA). Când copilul este luat de rusalii, joacă de nouă ori călușarii cu el în braţe și astfel îi trece - 
Vâlcea; copilul bolnav de friguri să fie culcat pe pământ și să treacă peste el călușarii de trei ori, ca 
să se vindece - Vâlcea (2. GOROVEI, p. 59-60; 93; 208). Simpla atingere sau stropirea cu apă de pe 
blana ciocului de căluș sunt suficiente pentru a lua minţile celui udat, provocându-i boala numită 
„luatul din căluș“; în timpul dansului în jurul bolnavului „luat din căluș” este sacrificat unul sau mai 
mulţi pui negri; confecţionarea steagului cetei de călușari, depunerea jurământului, precum și 
„desfacerea călușului” sunt acte pe care ceata le practică în taină, în afara spaţiului domestic al 
satului, fără asistenţa nici unui străin, la marginea unei ape sau la o răspântie de drumuri; ceata 
Călușului este alcătuită din 7, 9 sau 11 bărbaţi tineri, conduși de un vătaf; în Transilvania, ceata 
este alcătuită din 7 sau 9 membri; în cele trei zile (sau 9, sau 12), călușarilor nu le este interzis 
nimic; beau, mănâncă la fiecare casă la care intră, fumează; numai acasă le este oprit, adică fiecare 
călușar nu are voie „să fie ca bărbatul cu muierea lui” - Olt; în Olt, se crede că jocul călușarilor ar 
proveni, din moși-strămoși, de la șoimane; se spune că odinioară zbura pe sus un grup de fete sau 
de băieţi, care cântau, șuierau, strigau și chiuiau și aveau și zurgălăi la încălțări; acesta ar fi fost 

modelul întocmirii cetelor; călușarii depun jurământul la un hotar, „între moșii și măgură”; acolo 
se ţine prăjina (steagul) aplecată, se ia pelin, usturoi și o pânză albă nouă, în care fiecare călușar 
împunge cu acul de atâtea ori câți ani vrea să joace în căluș; dacă nu joacă numărul de ani promis, 
se consideră că nu s-a ţinut de cuvânt și nu este bine de el, se îmbolnăvește; mutul nu depune 
jurământul; se spune că îi merge bine tot anul celui care primește Călușul în curtea casei sale; de 
asemenea, este bine ca pruncii să fie jucaţi în horă, „jos, pe ţărână” și să se pună sare măruntă pe 
ei, pentru a fi feriți de boli, de friguri; dacă vreun om este „luat din căluș”, toată formaţia merge, 
chiar dacă acest lucru se întâmplă și la o săptămână după ce a trecut datina jocului; se îmbracă din 
nou călușarii, se duc la cel bolnav, joacă în jurul lui și îl scoală; condiţia esenţială este ca formaţia 
să fie completă, un singur călușar, chiar vătaful singur, nu poate vindeca: „Dacă eu, care nu sunt în 
formaţie acum, mă duc să vindec, n-are valoare”; pentru a vindeca, „se face tot jocul, toate cele 16 
figuri; în mijloc se pune o strachină sau o oală nouă cu apă în ea și o găină neagră, cu aripile legate 
și cu un cuţit băgat prin aripi; călușarii joacă pe mutește și scuipă în strachină pelinul ăla de-l 
mestecă în gură; când s-a terminat Călușul de jucat, vătaful dă un ciomag în oală și o sparge; 
găina, dacă moare, înseamnă că bolnavul se face bine; dacă iese cu aripile de la cuțit, înseamnă că 
nu este vindecat”, spune un informator; când mutul din ceată lovește cu sabia peste ciomegele 
călușarilor, înseamnă că îi omoară; cetașii stau jos, rezemaţi pe ciomege și spun că nu mai au 
putere; apa are însă puterea de a-i reînvia; se mai crede că, în jocul călușarilor, cu cât aceștia sar 
mai sus, cu atât holdele vor crește mai înalte; călușarii sunt consideraţi versiunea umană a ielelor, 
având în comun haine albe, steag, clopoței, instrumente muzicale (vioară, cimpoi), același tip de 
organizare a cetei și același dans în cerc, aerian și rapid; oamenii, în mijlocul cărora și pentru care 
călușarii există, îi consideră pe aceștia ca fiind necesari, pentru că ei protejează comunitatea 
sătească de acţiunea malefică a fiinţelor supranaturale (iele, vântoase, șoimane, rusalii etc. ) 
aparţinând naturii necultivate, legate de lumea de dincolo, de vrăjitorie și moarte (PRESA). 
Călușerul transilvan. În perioada 21-23 decembrie, se confecţionează turca; ceata de turcă este 
compusă din „paznicul turcii” și 3-5 „jupâni“”; intrarea în ceată semnifică intrarea în rândul 
flăcăilor; totodată, casa în care se confecționează turca și se formează ceata este împodobită cu 
brad și iederă; în ziua de 24 decembrie, seara, se începe colindatul, prima casă fiind cea a „gazdei” 
și continuă apoi la casele fruntașilor din sat; ceata are următorul repertoriu: 1. Urarea de 
mulțămită gazdei; 2. Colinda gazdei; 3. Colinda junelui sau fiicei (după caz); 4. Colinda Domnului 
Bun; textele colindelor metaforizează, în principiu, urări pentru fertilitate, fecunditate și iniţiere 
pentru cei tineri; desfășurarea colindatului se face împreună cu performarea cetei de călușeri; în 
ziua de 25 decembrie, în zorii zilei, se face sfinţirea cetei de călușari, în biserică, unde se intră fără 
„zdrangăne” la cizme; se intonează totodată de către toți membri și o colindă; se crede că sfinţirea 
cetei presupune dezlegarea de forțele malefice; de la amiază și până seara se joacă la gospodăria 
gazdei, la fereastră, unde se cântă colinda „Răsai soare”, având caracter invocator; apoi se începe 
„Jocul călușerilor”, în curtea gazdei, unde are loc și hora satului, consfințindu-se astfel și intrarea 
feciorilor în călușei și a fetelor în horă; în ziua de 26 decembrie, continuă alaiul călușarilor cu turca, 
prin sat, la toate casele, începând cu acelea ale fruntașilor; intrarea în curte se face cu pas de joc; 
se crede că gospodăria în care intră călușeii va fi ferită de boală; cu deosebire, bătrânilor li se 
acordă respect, fiindcă se crede că, în fapt, ei sunt aceia care au puterea să dezlege muncile, 
sărbătorile și toate celelalte evenimente ale obștii; în zilele de 27, 28, 29, 30 și 31 decembrie, 
numai după-amiaza, continuă pe la toate casele din sat alaiul de colinde și joc al călușerilor, dansul 
pe la case fiind considerat benefic pentru gospodărie; ceata se mărește și cu alţi participanţi, mai 
ales „urâţii” și alţi tineri, primii având rolul să alunge spiritele malefice; în după-amiaza zilei de 31 
decembrie, se merge pe drum, spre marginea satului, apoi ceata se întoarce pe alt drum spre casa 
gazdei, aducând cu ei un ciubăr nou, din lemn de brad, împodobit cu verdeață; în ciubăr se află 
apă luată din râul de la marginea satului și în ea o cunună din iederă; în ziua de 1 ianuarie, după 
amiaza și toată noaptea spre 2 ianuarie, se desfășoară în curtea și în șura gazdei de călușari hora și 

ospăţul („uspățul”) călușarilor, la care participă toţi membrii cetei; fetele sunt și ele introduse în 
joc, ocazie cu care se formează cupluri de tineri, în credinţa că ei vor aduce roade bogate peste an; 
la acest „uspăţ” sunt practicate și unele jocuri, obișnuite la priveghiul morţilor; în final, spre 
dimineaţă, se face „cântarea mesei”; tot cu ocazia uspățului, în ziua de 2 ianuarie, în curtea casei 
gazdei se scoate turca, aceasta fugind prin curte până este oprită de două împușcături, după care 
este purtată pe o „loitră”; se înfiripează un ceremonial grotesc de înmormântare a turcii astfel: se 
aduce un brad, turca este înmormântată, se cântă prohodul, la fel de grotesc, se cântă și „Cântecul 
bradului”, cinci călușari duc bradul, unul imită pe preot (poartă mască), alți doi sunt mascaţi în 
draci și cădelnițează, alţi șase tineri duc „mortul” (turca) pe „loitră”, ceilalţi tineri și tot restul 
satului formează alaiul; tot acest obicei este practicat pentru a îngropa relele, bradul fiind simbol 
al vieţii eterne - Hunedoara (ADAM, p. 24-25). Serii simbolice: sare-usturoi; pelin-usturoi-pânză-ac; 
apă-găină(neagră)-cuţit-pelin. v. CAL. 


CĂMARĂ 

Încăpere (de mici dimensiuni) unde se păstrează alimente, uneori și unelte, ustensile, veșminte 
(ȘĂINEANU, II, p. 217). Înainte de zorii zilei de luni după duminica nunții, mireasa trebuie să treacă 
din „rândul fetelor" în „rândul nevestelor"; cea care o călăuzește este nașa și încă o femeie, dintre 
rudele apropiate miresei, un băiat de 10-12 ani (un copil „curat”) și uneori mirele; locul unde se 
petrece actul în sine este cămara sau în grădină, lângă un pom roditor; așezată pe genunchii 
mirelui (sau pe o haină a sa), fetei i se ia cununa de mireasă, pentru a i se desface pieptănătura 
specifică, adică „i se desface chica" (folclorul local conservă textele unor blesteme rimate adresate 
băieţilor care „au stricat chica" unor fete, aluzie transparentă la necinstea unora dintre acestea); 
desfacerea părului o face mirele, iar pieptănătura și basmaua de nevastă le face nașa și cea de a 
doua femeie; apoi, mirele își duce soţia la „masa mare”, unde oaspeţii au posibilitatea să vadă 
„noua mireasă” - Ţara Zarandului (1. DASCĂLU, p. 23). 


CĂMAȘĂ 

În codul vestimentar, cămașa reprezintă obiectul cel mai apropiat de corp, deci intim legat de 
personalitatea purtătorului; cu alte cuvinte, ea este un fel de „a doua piele a omului”; de aici 
multitudinea expresiilor în care este folosit termenul cămașă: „a lua cuiva cămașa de pe el”, „iși dă 
și cămașa de pe el”, „a arde cămașa pe cineva”, „a nu avea pe unde să scoată cămașa” etc. ; de 
aceea i se acordă o așa de mare importanţă: fata o coase singură într-o noapte, sau cel puţin o 
spală pentru viitorul mire, transformând operaţiunea în adevărat ritual și investind-o cu valenţele 
unui act magic cu finalitate erotică; cămașa miresei, arătată a doua zi după nuntă întregii 
asistenţe, figurează în ceremonialul nupţial ca un simbol al făpturii fizice a fetei care devine femeie 
măritată; dăruirea de către logodnică alesului ei a unei cămăși cusute de ea însăși simbolizează 
luarea în primire a trupului bărbatului; cămășile de la cununie poartă în ele o încărcătură 
energetică nemaipomenită, întrucât sunt îmbrăcate de persoana care, în momentul solemn al 
căsătoriei, atinge maximul forței înmagazinate de om în decursul vieţii; uneori, cămașa (ca și alte 
piese de îmbrăcăminte purtate la cununie) este păstrată în lăzile de zestre pentru înmormântare; 
ţeserea pânzei pentru cămăși și coaserea lor sunt însoţite de numeroase restricții și tabuuri: „La 
începutul păresimilor din secul Paștelui trebuie să fie gata tortul pentru cămăși (care toarcere se 
începe la începutul secului Crăciunului); la începerea păresimilor se începe și țeserea pentru cămăși, 
căci e rău de moarte ori sărăcie”; când se îmbracă o cămașă nouă, mai întâi se trece prin ea un ban 
de argint sau un cuţit, ca purtătorul ei „să fie sănătos ca argintul și tare ca fierul” (după S$. 
Mangiuca); îmbrăcarea unei cămăși reprezintă un gest de asumare a unui anumit rol social, o 
renunțare la libertatea individuală absolută (EVSEEV, p. 178-180). În Banat și în Bucovina (dar 
credința este atestată pentru toate zonele locuite de români), fetele tinere și nevestele încep, în 
Păresimi, cu o săptămână înainte de Paște, uneori chiar cu două săptămâni, să coase câte o 

cămașă nouă, cu puli și cu altițe, precum și alte haine, atât pentru ele, cât și pentru ceilalți ai casei, 
părinţi, fraţi, surori mai mici, sau pentru bărbaţii și fiii lor, fiindcă fiecare ţine foarte mult să aibă 
pentru Duminica Învierii Domnului, dacă nu se poate toate hainele, măcar o cămașă nouă 
(2.MARIAN, II, p. 122). Ca să-și atragă iubirea unui tânăr și să-l facă să o ceară în căsătorie, fata îi ia 
șnurul pe care îl folosește băiatul drept cheotoare la cămașă și îl poartă cu sine, până își atinge 
scopul - Suceava; fetele și femeile să se ferească să li se taie, pe furiș, din cămașă, fiindcă bucata 
este luată special de vreo rivală care dorește să le facă farmece; când se agaţă cămașa a două fete 
nemăritate, se prinde cu vârful degetelor de mica ruptură și câte fire sunt destrămate în acel loc 
tot atâţia peţitori vor avea fetele - Țara Oltului; când femeia greșește croiala sau cusătura unei 
cămăși de-a copilului sau de-a soţului este semn că aceia vor trăi mult - Vâlcea; pentru a nu se 
abate peste el necazurile, este bine ca omul să nu se șteargă cu mâneca de la cămașă după ce se 
spală - Suceava; dar i se vindecă bubele de la colţurile gurii celui care se șterge la gură cu mâneca 
de la cămașă - Suceava; când cineva se sperie de ceva, este bine să nu se culce imediat, ci să rupă 
un fir de la gura cămășii sale și să bea puţină apă - Suceava; cămașa celui care seamănă grâu să fie 
curată, iar semănătorul să fie curat și trupește încă de cu seară, fiindcă altfel grâul va fi atacat de 
tăciune - Vâlcea; când se seamănă cânepă, să se meargă la câmp cu o cămașă nouă, albă, ca și 
cânepa să crească frumoasă - Țara Oltului; pentru a avea noroc la porci, să se dea porcarului 
satului, în ziua de Sân-Petru (29 iunie), pânză cât să-i ajungă pentru confecționarea mânecii unei 
cămăși - Țara Oltului; ca să fie oprită gura lupului și să nu atace oameni, este bine să se spele 
cămăși în zilele Filipilor (12-16, 21 și 30 noiembrie) - Dolj; pentru ca un om certăreţ, care blestemă, 
înjură și se repede la bătaie, să-și schimbe atitudinea în mijlocul semenilor săi, i se ia o cămașă, pe 
care obișnuit o poartă, căreia i se leagă mânecile la spate și i se încheie toate copcile sau toţi 
nasturii, de sus și până jos - Suceava; când unei femei măritate i se rupe cămașa în spate, este 
semn că-i va muri bărbatul - Muntenia; despre cel ce îmbracă sau poartă cămașa pe dos se crede 
că: îi va merge rău - Suceava; sau că norocul i se va întoarce spre rău - Muntenia; sau căîlvauri 
lumea - Suceava; dar dacă o cămașă este îmbrăcată special pe dos, se crede că atunci răul se 
depărtează de acel om - Suceava; cine cârpește cămăși murdare face panarițiu la degete - Suceava; 
este semn că se va strica vremea, dacă, din întâmplare, cineva își pune cămașa pe dos - 
Teleorman; lalomiţa (2. GOROVEI, p. 23; 26; 36-38; 73; 81; 104; 115; 124; 127; 149; 157; 217; 235; 
249; 260; 270; GO-LOPENȚIA, p. 81; 86; 93-94; 132; 143; 1. CHIVU, p. 247). Pentru cine se visează 
dezbrăcându-se de cămașă înseamnă moarte; cine visează cămașă albă poate să spere la 
rezolvarea unor probleme; este semn de bine pentru cel care se visează că posedă cămăși, iar 
pentru cel care se visează îmbrăcând o cămașă este semn că va duce un trai bun - Suceava (NOTE, 
Băncescu). Serii simbolice: cămașă-monedă; cămașă-apă. 

Cămașa la naștere și botez. În Banat, ca să nu mai facă alt prunc, moașa ia cămașa pătată de 
sânge, o spală pe nepoată, o îmbracă în altă cămașă curată, iar cea pătată o folosește pentru a 
înveli în ea buricul pe care l-a tăiat și cuțitul sau foarfecele folosite, apoi le îngroapă pe toate lângă 
o movilă situată la întretăierea a trei hotare, crezând astfel că nepoata va naște un alt copil numai 
când aceste obiecte vor fi dezgropate; dacă totuși nepoata se răzgândește mai târziu sau îi moare 
copilul și vrea un altul, se duce și dezgroapă obiectele de unde au fost puse și, dacă acestea nu 
sunt putrezite, este sigură că vraja a fost desfăcută; în Bucovina, moasșele taie tivul cămășii în care 
a fost îmbrăcată nepoata când a născut și îl dau fetelor necăsătorite să se încingă cu el, crezându- 
se că astfel acestea se vor mărita mai repede; în Suceava, moașa ia copilul nou-născut, îl 
desfășează și îl trece prin cămașa în care a fost pus la naștere, introducându-l pe la poale și 
scoţându-l prin gura ei, crezându-se că astfel copilul este ferit să se îmbolnăvească de „răul 
copiilor” sau „Samca“ și nici să se umple de „rofii”; cămașa este luată apoi și spălată în 
scăldătoarea unde a fost îmbăiată nepoata, apoi această apă este aruncată într-un loc retras, pe 
unde nu umblă nici oameni, nici animale, ca să nu calce în ea și să se îmbolnăvească; în Buzău, 
unele femei aruncă imediat cămașa în care au născut, pentru ca fătul lor să nu se îmbolnăvească 

de „boală lumească”; în Suceava și Bucovina, moașa primește în dar pânză cam pentru 
confecţionarea a două mâneci și pe această pânză se șterge ea pe mâini după ce se spală; dacă nu 
primește acest dar, se șterge pe cămașa nepoatei, pentru ca toată necurăţenia să o dea de pe ea 
pe nepoată și ca să nu rămână necurată pe lumea cealaltă; se mai dă moașei în dar și o strachină 
de făină, cu sare deasupra, iar, când copilul este fată, se pune deasupra și un fuior de cânepă, ca 
fetiţei să-i crească părul lung și bogat; strachina trebuie să fie plină până în margini, pentru ca 
pruncul să ţie capul sus cât mai degrabă; în Muntenia, moașa scaldă pe lehuză, apoi spală și 
cămașa în care a născut, frecând cu ea corpul femeii, ca să-i piară petele de pe faţă; la cele care 
nasc mai întâi băiat, sunt tăiate poalele cămâșii și sunt date fetelor necăsătorite, să treacă de două 
ori prin ele, ca să se mărite curând; în Moldova și Bucovina, se confecționează același fel de cămăși 
indiferent de sexul copilului; în Transilvania, se fac, pentru băieţi, cămeșuțe, iar pentru fete iiuțe; în 
Bucovina, se crede că prima cămășuţă nu este bine să fie făcută din pânză nouă, ci dintr-o cămașă 
mai veche, ca să trăiască pruncul mai mult: dacă este băiat, se face dintr-o cămașă bărbătească, 
dacă este fată dintr-una femeiască; în Transilvania, se crede la fel, pânza nu trebuie să fie nouă, 
pentru că pruncul capătă răul copiilor sau fras; în Buzău, femeile fac prima cămășuţă din pânză 
primită de la trei case, ca să fie sănătos și să trăiască, dar, înainte de a fi îmbrăcată, trec prin ea 
foarfecele folosit la croirea acesteia, ca pruncul să fie tare ca fierul; se crede că nu este bine să i se 
îmbrace micuţului cămașa pe dos, precum și alte haine, pentru că i se întoarce anusul; în Sibiu, se 
spune că nu este bine să apună soarele pe hainele copilului, deoarece capătă spaimă, iar femeia să 
nu le bată cu maiul când le spală, până ce împlinește copilul un an, fiindcă i se face pruncul bătăuș 
mai târziu; în Suceava, înainte de plecarea la botez, moașa scaldă copilul și îl înfășează într-o 
cămașă a tatălui pruncului, iar pe fată într-o cămașă a mamei sale (3. MARIAN, II, p. 112; 177-178; 
210-211). Când o femeie gravidă își clătește propria cămașă, să nu o apuce de gura ei, ci numai de 
poale - Suceava; cum este născut, copilul este trecut de trei ori prin cămașa mamei, așa murdară 
cum este ea, pruncul fiind introdus pe la poale și scos prin deschizătura de la gât, ca el să nu se 
umple de bube, când în casă va intra vreo femeie aflată la ciclu - Țara Oltului; prima cămașă a unui 
nou-născut nu se face din pânză nouă, ci dintr-o cămașă a tatălui pentru băiat, sau dintr-una a 
mamei pentru fată - Suceava; dacă se dorește ca dragostea unui copil să se reverse asupra unuia 
dintre părinţi, atunci, după naștere, copilul este înfășat în cămașa tatălui, ca să-l iubească în special 
pe tată, sau în cămașa mamei, ca să o iubească mai mult pe ea - Muntenia; Botoșani; ca să nu fie 
deocheate și să piardă laptele, femeile lehuze își pun la cingătoare un petic din cămașa pătată de 
sângele de la nașterea pruncului - Țara Oltului; după nașterea unui prunc, mama dă moașei o 
pânză pe care aceasta o folosește ca să se șteargă pe mâini; dacă nu are așa ceva la îndemână, 
moașa se șterge pe poalele cămășii purtate de lehuză, ca să dea necurăţenia ei înapoi mamei și ca 
nu cumva să plece necurată pe lumea cealaltă - Suceava; când se începe lucrul la cămașa unui copil 
mic, este bine să nu fie lăsată până nu este terminată, pentru că, de câte ori lucrul va fi întrerupt și 
femeia se va scula de la locul ei, de atâtea ori sau în atâţia ani băiatul va umbla după însurătoare, 
iar fata tot atâţia ani va sta nemăritată - Suceava; ca să nu se deoache, copilului i se face o 
crestătură la poalele cămășii pe care o poartă - Galaţi; nu se fac cheotori la cămășile copiilor, deci 
astfel de cămăși nu pot fi încheiate, pentru a le fi lesnicioasă vorbirea - Suceava; este bine ca 
botezul copiilor din aceeași familie să fie făcut în aceeași cămașă, pentru ca aceștia crescând să 
ţină unul cu celălalt de-a lungul întregii lor vieți - Suceava; pentru a-și înţărca mai ușor copilul, este 
indicat ca femeia să-și pună cămașa cu gura la spate, zicând totodată: „cum am întors cămașa, așa 
să se întoarcă X de la țăţă” - Tecuci; Suceava; aidoma trebuie purtată cămașa de către femei, 
pentru a nu mai avea lapte - Suceava; cămășile copiilor să nu fie întoarse pe dos de către mama 
acestora, pentru ca să nu se sperie pruncii lor în somn - Vâlcea; moașele taie tivul de la poalele 
cămâșii în care a născut una dintre femeile asistate de ele și îl dau fetelor să se încingă cu el, în 
credinţa că se vor mărita mai repede - Moldova; același lucru și cu aceeași motivaţie îl face și 
femeia al cărui prim născut este băiat, cu deosebirea că fetele trebuie să treacă prin tivul tăiat de 

la poalele cămășii de nouă ori - Muntenia; cămașa în care a fost îmbrăcată o femeie care a născut 
se aruncă, crezându-se că este posibil ca ea să-i aducă sifilis copilului, dacă este păstrată în casă - 
Muntenia (2. GOROVEI, p. 23; 26; 36-38; 73; 104; 115; 127; 149; 157; GOLOPENȚIA, p. 81; 86). În 
Bihor, despre copiii „din flori” se crede că aceștia nu vor avea liniște nici în viață, nici după moarte, 
atrăgând după sine numai nenorociri; de aceea, înainte de a naște, fata necăsătorită este dusă 
noaptea, pe lună plină, lângă un gard; acolo, împreună cu moasșa, îmbracă un stâlp al gardului cu o 
cămașă bărbătească, cusută de fata însăși, timp de 9 nopţi, după răsăritul stelelor; cu un pumn de 
țţărână, strecurată de 9 ori printre degete, ele botează stâlpul, dându-i un nume (Gheorghe, lon 
etc. ), iar copilul care se va naște va primi același nume; timp de 9 seri fata depune lângă gard un 
blid cu sare, o cofă cu apă și pâine; după care fata se învelește (se piaptănă) cu conci și intră în 
colectivitate (cu pruncul) ca o familie nouă, acceptată și recunoscută (3. BOCȘE, p. 117). În 
Mehedinţi, după naștere, copilul este învelit în cămașa de nuntă a tatălui, iar, dacă este la prima 
naștere, și mama lui este îmbrăcată în cămașa de nuntă a ei (CIOBANU, p. 76). În Dolj, în timpul 
nașterii, femeia este asistată de către moașa de neam, aleasă dintre rudele de sânge din sat; după 
naștere, copilul este învelit imediat în scutece provenite dintr-o cămașă a tatălui, dacă este băiat, 
sau a mamei, dacă este fată, și ridicat de pe pământ de către moșul sau moașa de neam (ENACHE, 
p. 127). În zona de munte a Banatului, se procedează astfel: în leagăn se aștern haine de ale tatălui 
copilului (două cămăși), peste care se pune un scutec (LĂPUȘTE, p. 68). Imediat după nașterea 
unui copil, acesta este înfășurat în cămașa tatălui, pentru a i se insufla acestuia dragostea paternă 
- Bacău (ICHIM, p. 132). În Sălaj, când se îmbolnăvește un copil, se crede că aceasta este lucrarea 
diavolului; pentru a scăpa de suferinţă, se ia cămașa pruncului bolnav, se întoarce pe dos și se 
leagă la poalele ei doi bănuţi, apoi este aruncată peste gard; unde cade cămașa, este îngropată și 
se așteaptă însănătoșirea copilului (PRESA). Serii simbolice: cămașă-buric-cuţit-foarfece-trei 
hotare; cămașă-făină-sare-cânepă; cămașă-foarfece; noapte-lună plină-gard-cămașă-pământ- 
sare-apă-pâine; cămașă-monedă-gard. 

Cămașa de nuntă. Mireasa coase câte o cămașă numai pentru mire, pentru socrul și soacra mare, 
celorlalţi bărbaţi, rude cu mirele, le sunt făcute daruri constând în ștergare, năframe și tulpane; 
cămașa de mire și cea de soacră mare sunt cele mai scumpe și cele mai frumos cusute; cea de mire 
o coase, de regulă, mireasa din pânză de ea lucrată; mireasa care nu știe să toarcă, ţese sau coase 
este luată în râs de tot satul, nu numai în primul an de căsnicie, ci chiar până în al șaptelea an și 
uneori și mai târziu, în cercuri reduse de oameni; atât cămașa de mire, cât și cea de mireasă sunt 
strânse după cununie și se păstrează, împreună cu inelul și năframa de credință, până la adânci 
bătrâneţe sau până la moarte, când se îmbracă iarăși cu ele; unele neveste fac însă prima 
cămășuţă pentru nou-născuţii lor din cămașa de mire sau de mireasă a părinţilor lor, ca să nu fugă 
norocul tatălui lor de la copii (3. MARIAN, |, p. 181; 185). Soacra dă în dar tinerei mirese o cămașă 
căreia nu i s-a croit însă gura, pentru ca, în casă, să nu se audă gura nurorii sale - Moldova 
(2.GOROVEI, p. 217). 

Cămașa de moarte. Dacă unui muribund i se coase o cămașă și i se greșește ceva la ea, este semn 
că acela nu va muri încă multă vreme - Suceava; în Muntenia, fetele moarte necăsătorite sunt 
îmbrăcate în mireasă, cu rochie și cămașă albe, li se despletește părul și în el sunt prinse flori, în 
deget li se pune un inel de logodnă, crezându-se că ele sunt miresele lui Dumnezeu; mai mult, 
părinţii tinerilor morţi din Muntenia și Bucovina, întrebaţi despre aceștia, spun că i-au însurat și 
măritat; în Năsăud, copiii morți în vârstă de până la 7 ani sunt îmbrăcaţi în cămașa de botez, iar 
după 7 ani sunt îmbrăcați în veșmintele de sărbătoare; copiii sugari care mor sunt consideraţi a fi 
îngeri și de aceea li se taie cămașa în față, de sus până jos, ca să poată zbura; în Țara Hațegului, 
Transilvania, Munţii Apuseni, nordul Transilvaniei, Muntenia și în Bucovina, cămașa mortului se 
face imediat după deces și se numește cămașă de moarte, iar bărbaţii și femeile moarte sunt 
îmbrăcaţi în cămășile de la cununie; în Buzău, când moare o fată sau un băiat necăsătorit, cămașa ii 
se coase fără ca aţa să fie înnodată, pentru că se crede că ursitul cu care ar fi fost să se cunune nu 

se va mai putea căsători; din același motiv sunt cusute fără aţă înnodată și cămășile morţilor, tineri 
căsătoriți, din Moldova și Suceava, și nici nu li se încheie cămășile la gât, pentru ca perechea lor să 
nu fie „legată” în viaţă și să se poată căsători, ultima practică fiind întâlnită și la decesul copiilor; în 
Muntenia și Moldova, morții sunt îmbrăcaţi în cămașă nouă; în Sibiu, Năsăud și Bucovina, dacă 
mortul este fecior, i se pune cămașă și cioareci albi, încinse cu curea sau brâu, este încălţat cu 
cizme, la gât este legat cu basma din mătase, iar pe cap i se pune cușmă nouă de culoare neagră, 
împodobită cu pene de păun sau cu flori artificiale; în Muscel, căciula feciorilor este învelită în 
cordele de diferite culori (negre, albe și roșii); în general, toţi tinerii decedați sunt îmbrăcaţi în 
costume de mire și li se pune în deget și un inel din argint sau din aur; bătrânii, femei și bărbați, 
sunt îmbrăcaţi într-o cămașă lungă, simplă, fără altiţe și pui pe stani și cu cipici de pânză în 
picioare; în mai toate zonele din ţară, nevestele sunt îmbrăcate cu cămașă albă, cu altiţe noi, cu 
catrinţe, fote, peștemane sau fuste, încinse cu brâie, în picioare având ciorapi împletiţi sau cusuți 
și papuci din pânză; mai sunt împodobite cu ștergare ţesute în mai multe ițe; pe cap li se pune un 
fes peste care se leagă un șal; în Transilvania, femeile își mai pregătesc și câte o merindeață de 
moarte, care li se pune peste șorţ în sicriu, iar fetele necăsătorite sunt îmbrăcate ca mirese 
(3.MARIAN, III, p. 19; 44-47). Când cămașa croită pentru mort se nimerește mai lungă decât 
trebuie este semn că va mai muri cineva din acea familie - Suceava (2. GOROVEI, p. 260). 

Cămașa ciumei. Când se întâmplă să fie molimă de ciumă între porci, se adună șapte sau nouă 
femei bătrâne, văduve, care torc, țes, croiesc și cos o cămașă într-o singură noapte; tot în acea 
noapte, coc și 30 de colăcei mici, din cei care în mod obișnuit se pun în Pomul mortului (Mărul 
mortului), plus patru scări mari, patru scări mici, patru stolnice, năporojna cu capetele, colacul lui 
Dumnezeu, un alt colac și stolnicul; cânepa pentru cămașă și făina pentru aluatul copturilor 
enumerate mai sus sunt luate de pomană de la femeile din sat; după ce totul este gata, dimineaţa 
în zori, cămașa este dusă la marginea satului, la crucea amplasată la o răspântie, unde este așezată 
pe o creangă de măr, împodobită cu toţi colacii făcuţi, ca la mort, creanga este înfiptă în pământ, 
lângă cruce, sau într-o răspântie, sau este legată de creanga altui copac, oprindu-se doar stolnicul 
de la năporojnă (stolnicul cocătoarei); se crede că astfel boala se mai domolește, fiindcă, trecând 
pe acolo un om sărac, acesta ia cămașa și din colăcei și mai dă și la alţii - Țara Oltului 
(GOLOPENȚIA, p. 132). Ciuma este înțeleasă de multe ori ca o forță malefică permanentă care 
poate strica echilibrul vieţii; în consecinţă trebuie apărat totul: oameni, animale, păsări, recolta 
ogoarelor; o bătrână din Ținutul Pădurenilor afirmă: „Apăi Dumnezeu știe cum o fii, că nime” n-o 
văzut-o, o fi v-un fel de strigoi, or piază rea, o fi muiere de zmeu, că d-aia-i ciumă și-i facem cămeșe 
ca la oameni și-i ducem de mâncare!”; cămașa se confecționează într-o singură noapte de către 
șapte sau nouă femei bătrâne, marțea sau sâmbăta seara, până la cântatul cocoșilor, și este dusă 
imediat în hotarul dintre sate, „să steie ciuma acolo unde a rămas!”; hotărârea de a face cămașa 
ciumei poate să fie luată și în cazul în care într-un sat vecin vreo boală a afectat un număr mai 
mare de animale, iar, în acest caz, cămașa se așează la hotarul dinspre acel sat; se duc și unele 
bucate cum ar fi bucăți de pâine veche sau ciolane pe care nu le rod nici câinii; în Sălaj, se crede că 
unele boli grele ca holera, tifosul și dizenteria sunt aduse de strigoiul numit Ciuma; pentru ca 
strigoiul să ocolească satul, se ţese, într-o seară de marți, o cămașă, care se pune într-un vârf de 
par, amplasat la marginea așezării; se crede că Ciuma găsește cămașa și luând-o drept plată merge 
mai departe; dacă Ciuma a intrat totuși în sat, atunci 12 fete și 12 flăcăi sunt puși în faţa unui plug 
și se trage o brazdă în hotarul localităţii; dacă totuși, și după realizarea acestei practici, mor mulţi 
oameni, înseamnă că tinerii care au tras la plug erau păcătoși; în Maramureș, cămașa ciumei se 
face de către 7 fete sau femei văduve, într-o singură noapte, care torc, ţes, croiesc o cămașă din 
cânepă; apoi merg cu ea la râu, unde o spală, ocolesc după aceea satul până unde se adună trei 
hotare; acolo fac un foc din 7 esențe de lemn diferite, din care nu trebuie să lipsească plopul, foc la 
care cămașa este uscată și îmbrăcată apoi pe un par, rămânând acolo până dimineaţa, când se 
constată că ea a dispărut (PRESA). În satele de pe Valea Almăjului, în Săptămâna Albă (prima 

săptămână din Postul Paștelui), într-o singură noapte, trebuie să se parcurgă toate momentele 
confecţionării cămășii (bătutul cânepei, năvădirea, urzirea, țesutul în război, croirea, coaserea și 
finisarea), toate până la cântatul cocoșilor; din cămașa ciumei, viitorii soldaţi iau câte o bucată spre 
a fi feriți de glonţ pe front; și, tot în Săptămâna Albă, se obișnuiește să se mănânce mâncarea 
ciumei, gătită de post, mâncată din picioare, pe marginea unui șanț; mâncarea este făcută din grâu 
sau mei fiert și este consumată contra bolilor și altor necazuri (DOLÂNGĂ, p. 13). Serii simbolice: 
marţi-cămașă-colac-răspântie-măr; cămașă-noapte-7/9/12 femei-marţi/sâmbătă-hotar-pâine-os; 
12 fete și flăcăi-plug-brazdă; cămașă-7 femei-noapte-apă-3 hotare-foc-lemn (plop). 


CĂMILĂ (Camelus - DLRM, p. 126) 

Indiferent dacă este cu una (dromader) sau două cocoașe pe spate, apariţia ei în vis înseamnă 
ceartă; cine se visează încălecând o cămilă înseamnă câștig în afaceri; în schimb, dacă visează că o 
încalecă alții semnifică moarte; pentru cel care se visează fiind gonit de o cămilă înseamnă luptă și 
silă de viață, oameni răi în jurul său, sau că un om rău îi va provoca supărare, fără însă a pricinui și 
alte neplăceri - Suceava (NOTE, Băncescu). 


CĂPĂSTRU 
Este rău pentru animalele omului, dacă acesta lovește intenţionat pe cineva cu un căpăstru - 
Tecuci (2. GOROVEI, p. 43). 


CĂPRIOARĂ (Capreolus capreolus - DLRM, p. 127) 

În oraţiile de nuntă și în unele colinde, căprioara (ciuta; ciutulina) este o alegorie, care o reprezintă 
pe mireasă și care este căutată de alaiul mirelui (HERSENI, p. 27; EVSEEV, p. 192). Mireasa apare ca 
o căprioară, alteori ca o zână și, în orice caz, ca o floare, care trebuie răsădită în altă parte, în altă 
grădină, imagine care simbolizează însăși căsătoria; simbolul acesta este așezat compozițional în 
mijlocul oraţiilor de nuntă, făcând ca accentul să cadă asupra lui ca element esenţial (4. POP, p. 
151). Dintre simbolurile miresei, cele mai statornice se dovedesc a fi zâna, căprioara și floarea, 
care sunt întâlnite frecvent împreună, completându-se oarecum; rareori se întâmplă ca în vreo 
variantă a oraţiei în uz la peţit să figureze numai unul singur dintre aceste simboluri (CARAMAN, p. 
174). În unele cazuri, descântecul de dragoste este spus asupra unei căprioare făcută din cârpe; 
textul este rostit de trei ori, timp în care căprioara este jucată pe mână, după care este aruncată 
pe o apă curgătoare; textul vorbește de o ciută întâlnită în calea fetei, „ciută aprinsă, încinsă, în 
mare fierbințeală”; întrebată unde se duce, este trimisă înapoi, ca să nu aprindă 99 de ciobani, 99 
de ungureni, 99 de cerbi și 99 de păduri; mai bine să aprindă de 99 de ori, și încă de 99 de ori, și 
încă de 99 de ori inima lui N, „Ca să ardă ca o stea/Și să nu mai stea, /Până nu m-a lua!” (PRESA). 
Este semn de bine când, primăvara, căprioarele pătrund prin sate - Suceava (2. GOROVEI, p. 43). 
Va ajunge bine cel care visează căprioare și va învinge oameni cu greutate cel care se visează gonit 
de ciute - Suceava (NOTE, Băncescu). Serie simbolică: căprioară-descâtec-mână-apă. 


CĂRĂBUȘ (Melolontha vulgaris - DLRM, p. 127) 

Cu toate că face parte dintre insectele dăunătoare, cărăbușul aduce bucurie celor care îl zăresc, 
pentru că și el este un vestitor al primăverii, chiar dacă apariţia lui se înregistrează pe la începutul 
lunii mai, și pentru că se crede că prinderea lui transferă ceva din energiile anotimpului asupra 
omului - lași; dacă are picioarele păroase este bine să se semene porumb, pentru că acesta va 
crește viguros; dar dacă nu are picioarele acoperite cu păr înseamnă că lotul semănat cu porumb 
nu va rodi; în general, se crede că mulțimea cărăbușilor prevestește belșugul, iar puţinătatea lor 
sărăcia recoltelor - Buzău; Galaţi; Vaslui; Bacău; Neamţ; dacă primăvara se arată mulți cărăbuși, 
este semn că porumbul va rodi bogat - Suceava; este semn de an bogat în recolte, când se ivesc 
mulţi cărăbuși - Galaţi; Neamţ; numărul lor mare la vreme de seară, în aer, dă semn că grâul va fi și 

el mănos și spornic la coacerea pâinii (4. MARIAN, |, p. 85; 2. GOROVEI, p. 43; 185; 281; COMAN, p. 
134). 


CĂRĂMIDĂ 
Pentru cine visează cărămizi înseamnă că va da peste o comoară sau va găsi un obiect preţios - 
Suceava (NOTE, Băncescu). 


CĂRBUNE 

În unele sate din Bucovina, în noaptea Anului Nou sau în seara de Bobotează, indicarea vasului sub 
care se află cărbune poate să însemne „scârbă peste an” pentru fata respectivă; în zona Văii 
Mureșului și în satele din jurul Turdei, cărbunele, fiind negru, este interpretat că viitorul soţ al fetei 
va fi păros; în seara dinspre Anul Nou, unele fete din Bucovina iau trei cărbuni stinși, o bucată de 
lut, una de pâine și una de sare și le pun pe toate în cruce pe o sită întoarsă cu plasa metalică în 
sus, iar în centru pun un ac sau un bold înfipt într-o bucată de pâine; după așezarea obiectelor, 
învârtesc aţa (care este în urechile acului sau legată de bold) de două ori pe degetul arătător de la 
mâna dreaptă, ridică puţin acul sau boldul și rostesc următoarele cuvinte: „Sânte Vasile!/spune- 
mi/Vine mirele sau nu?/De vine, /Să tragă la pâne/Și sare!/De nu vine, /Să tragă la lut și la 
cărbune!”; dacă, după rostirea acestor cuvinte, firimitura în care este înfipt acul sau boldul se trage 
spre pâine sau sare, atunci înseamnă că mirele fetei respective va fi un om cu meșteșug 
(meseriaș), iar dacă se trage spre cărbune sau lut, mirele va fi agricultor; tot în această noapte și 
tot în Bucovina, gospodarii fac cărbuni dintr-un lemn tare, de pildă din fag; înșiră un anume număr 
din acești cărbuni pe vatră și le dau nume, de pildă: grâu, secară, porumb, orz, ovăz, cartofi etc. ; a 
doua zi dimineaţă, care cărbune se află în întregime prefăcut în cenușă, acea specie de recoltă va 
rodi mai bine peste vară, iar cărbunii care rămân nearși arată ce specie nu va da recolte; care 
cărbune este prefăcut în cenușă pe jumătate arată că acea specie va da recolte slabe; în multe 
cazuri, gospodarii se orientează la semănatul unor cereale după rezultatul din această noapte; cu 
tăciunii cu ajutorul cărora se aprind pușcoacele (săcălușurile) la Bobotează se face foc în grădini și 
în livezi, pentru a afuma pomii, ca să fie mai roditori - Bucovina; tot în Bucovina, se iau acești 
tăciuni acasă și se afumă casa și toate acareturile; se face semnul crucii cu ei pe meșter-grindă, pe 
la tocurile ferestrelor și prin grajduri, spunându-se că acești cărbuni sunt sfinţiţi și curaţi, din care 
pricină ei sunt apărători contra tuturor relelor și contra tuturor spiritelor necurate; unele femei din 
Suceava afumă aluatul de pâine cu acești cărbuni, ca să meargă recoltei de grâu bine și să nu facă 
tăciune; în Moldova, unii locuitori cred că acești tăciuni sunt buni de leac, contra sperieturii: se 
aprind și se afumă cu ei cel speriat; în Suceava, ei sunt puși într-o sticlă cu apă, unde sunt lăsaţi 
pentru o vreme și apoi i se dă celui speriat să bea, ca să-i treacă spaima; dar de la săcălușuri se iau 
și așchiile de lemn de la dopurile cu care au fost încărcate, fiind acestea bune tot pentru afumat 
copiii speriaţi; în zona localității Siret, acestea se păstrează peste tot anul; în Bucovina, așchiile de 
la săcălușuri sunt întrebuințate la afumat și când cineva le face rău oamenilor; li se dau foc iar 
cenușa rezultată este aruncată după cei care au produs necazul, rostind totodată un descântec de 
alungat răul; deoarece se împușcă și cu pistoale și puști, se crede că sunt bune de leac hârtia și 
câlții folosite la încărcătură, sau iasca întrebuințată la aprinderea încărcăturii, tot pentru a afuma 
pe cei speriaţi; în Suceava, iasca este luată aprinsă de la Bobotează și se înconjoară casa cu ea, ca 
să fie ferită de toate relele și chiar de trăsnet; în general, cu cărbunii stinși de la Bobotează „se 
însemnează” în formă de cruce meșter-grinda, ușa, ferestrele, zestrea fetei de măritat, hainele de 
lucru și cele de sărbătoare, scoarţele, lăicerele sunt scoase la vedere și stropite cu apă neîncepută; 
înainte de a pune pe ea cămașa cea nouă, confecționată în Postul Paștelui, fata trece prin ea un 
cărbune aprins, ca să fie peste an sprintenă precum cărbunele aprins și văzută la horă de către toţi 
- Banat; . în seara de ajun a Bobotezei (5/6 ianuarie), sub mai multe farfurii se pun diferite obiecte, 
fiecare având altă semnificaţie; astfel, flăcăul care indică farfuria sub care se află niște cărbune se 

crede că va lua de soţie o fată brunetă; se repetă de trei ori procedeul, pentru conturarea unui 
profil moral și fizic mai complex al viitoarei soţii; în Muntenia, nu se împing tăciunii sub căldarea în 
care este pusă la încălzit apa destinată spălării mortului, în credinţa că astfel este încălzită apă și 
pentru alți morţi din familie (2. MARIAN, |, p. 56-57; 66; 89; 141; 157-158; II, p. 190-194; 3.IIl, p. 
36; 12. GHINOIU, p. 146). Celui care cere cărbuni de la o casă cu copil mic să i se dea aceștia peste 
pragul ușii, ca să nu ia cu ei și somnul copilului - Suceava; pus sub o strachină sau sub un blid, de 
Anul Nou, și nimerit de către o fată nemăritată, cărbunele prevestește că fata va lua ca soţ un 
bărbat cu ten mai închis - Vâlcea; în seara de ajun a zilei în care este prăznuit Sfântul Dumitru (26 
octombrie), se fac focuri, de unde copiii, când pleacă spre casă, iau tăciuni aprinși, pe care îi 
aruncă apoi prin livezile cu pruni, în credinţa că, vara viitoare, pomii vor fi plini de fructe - 
Muntenia; ca să placă unui anumit tânăr, fata nemăritată ia o oală, o întoarce cu gura în jos și pune 
pe fundul ei câţiva cărbuni - Suceava; ca să nu nască prunci cu bube pe trup, femeilor gravide nu li 
se dă voie să dea altora cărbuni aprinși - lași; primăvara, cel ce vede rândunică mai întâi să caute în 
pământ, sub talpa piciorului drept, unde va găsi un cărbune, care este bun de leac contra frigurilor 
- Muntenia; sau, dacă se văd pentru prima oară în acel an rândunică și barză, să se scobească sub 
talpa piciorului drept, unde se vor găsi trei cărbuni, care sunt buni de leac contra frigurilor - 
Vâlcea; să se sape în locul unde pe vreun copil l-a apucat criza de epilepsie și cărbunii găsiți, 
împreună cu toate hainele lui, să fie duse la o răspântie sau la o fântână sfinţită (care are lângă ea 
amplasată o cruce, o troiță), unde să fie lăsate acolo sau să fie îngropate în acel loc; sau să se ardă 
hainele, iar cărbunii să fie puși pe o apă curgătoare, ca tot răul să fie purtat de ape la vale - Țara 
Oltului; când se iau tăciuni de la un vecin, este bine să fie lăsat un cărbune în vatră - Suceava; când 
cere cineva cărbuni, să nu se ducă să-i aprindă tot cel care i-a dat - Galaţi; apa în care au fost stinși 
cărbuni este bună să se spele cu ea cel ce a fost deocheat - Suceava; când se face descântecul de 
deochi, se pun, pe rând, trei cărbuni aprinși în apă și, în cazul în care tăciunii se lasă la fundul 
vasului, este semn că suferindul este deocheat, dar, dacă plutesc la suprafața apei, înseamnă că se 
va face bine - Muntenia; dacă, în noaptea Anului Nou, o fată nemăritată nimerește blidul, pus 
special pe o masă pentru a afla care îi va fi viitorul, sub care se află cărbune, este semn că va avea 
inima neagră peste tot anul - Țara Oltului; dacă se întâmplă să cadă preotului cărbuni din cădelniță 
în timpul slujirii unui mort, este semn că va mai muri și un alt membru al familiei celui decedat - 
Tecuci; când se tămâiază un mormânt, să nu se lase cărbuni pe el, pentru că aceștia îngreunează 
sufletul mortului - Muntenia; când în sobă sau pe vatră rămân numai tăciuni după stingerea 
focului, nu și cenușă, este semn că unul din cei doi soţi va muri - Suceava; este semn de boală grea, 
dacă sfârâie cărbunii atunci când cineva vrea să-i stingă - Tecuci; tăciunii care nu ard și fâsâie 
cobesc a sărăcie - Moldova; dacă sare un cărbune din sobă în cameră, în timp ce se face focul, este 
semn că în casă va intra un oaspete cu suflet întunecat și cu intenţii rele - Suceava; după ce a fost 
introdusă pâinea în cuptor, doi cărbuni din cei scoși din cuptor să fie ridicaţi și așezați pe cuptor, 
pentru ca și pâinea să se ridice, să crească în timpul coacerii - Țara Oltului; când, a doua zi, se 
găsesc în vatră tăciuni care ard, fără ca ei să fi fost înveliţi în prealabil, este semn că la mijloc nu 
este lucru curat, drept pentru care femeia toarnă apă peste ei și îi aruncă afară - Tecuci; se crede 
că este vorbit de rău de către cineva, sau că va fi ceartă în casă, sau că se strică vremea, dacă 
vuiesc tăciunii aprinși în vatra unei case - Suceava; când jeraticul strălucește mult în vatră și după 
ce s-a consumat focul, este semn că va veni vreme friguroasă - Suceava (2. GOROVEI, p. 29; 43; 75; 
89; 93; 144; 147; 175; 216; 224; 229; 244; 260; 265; 272; GOLOPENȚIA, p. 82; 91; 113; 138). În Țara 
Lăpușului, indicarea vasului sub care se găsește cărbune stins indică pentru fata respectivă om 
negricios, ţigan, sau negricios și bun gospodar (2. LATIȘ, p. 97). În Maramureș, pentru a cunoaște 
ce belșug vor avea în anul ce vine, femeile iau, în seara de Anul Nou, cărbuni aprinși, pe care îi lasă 
să se stingă, nu înainte însă ca fiecărui cărbune să i se dea numele unei cereale sau a unor fructe; 
după ce se sting, cărbunele cu cea mai multă cenușă pe el va indica ce fel de rod va fi mai bogat în 
acel an; la jocurile din șezătoare, indicarea vasului sub care se află cărbuni înseamnă că fata va 

avea ca soţ un om negricios, eventual țigan, dar ospitalier; nu este bine ca pruncii să se joace cu 
bețișoare cu jar încă (după ce s-a stins flacăra), pentru că se urinează noaptea în pat (dar credinţa 
este atestată și în alte zone: Prahova, Ilfov, lalomiţa); când ţiuie tăciunii în vatră și pocnește jarul 
este semn de ger mare; sau că se vorbește de rău pe seama gazdei, credinţă existentă și în sudul 
țării, și în Suceava (BOGDAN, p. 9; 13; 87; 100; NOTE, Antonescu; Băncescu). Când copilul plânge 
mult, considerându-se că este deocheat, mama sau bunica sting în apă 9 cărbuni, numărând 
îndărăt, după care se face semnul crucii deasupra vasului; din apa descântată se iau cu degetul mic 
trei picături și i se pun copilului în gură; stinsul cărbunelui în apă și folosirea acesteia la tot felul de 
afecţiuni ale copiilor, în special pentru durerile de stomac, este folosit și în localităţile din Ilfov, 
Prahova și lalomiţa, practica fiind însoţită de semnul crucii deasupra vasului (pahar, cană), de un 
descântec sau de o rugăciune, după care se suflă de trei ori pe deasupra apei; explicaţia medicală a 
acestui „tratament” constă în faptul că, din stingerea cărbunilor aprinși în apă, rezultă leșie (adică 
o bază), care băută neutralizează eventuala hiperaciditate care îl face pe copil să sufere (DĂNCUȘ, 
p. 176; NOTE, Antonescu). În Oltenia subcarpatică, atunci când colindătorii intră în casă, 2-3-4 din 
ceată încep să descânte, scormonind cu colinzele (bețe de colindat=colindele) în vatra focului; 
amestecă jarul și cărbunii de 2-3 ori, apoi cer darul, care este format din colindeţi, niște pâinișoare 
pătrate mici, sau feliuţe de pâine coaptă în casă; întoarcerea cărbunilor aprinși este justificată de 
credinţa conform căreia creșterea puterii focului determină creșterea bunăstării, a bunurilor, a 
sănătăţii pentru oameni și vite, a fertilităţii pământului, ceea ce corespunde celeilalte „puteri” 
provocate de victoria soarelui asupra întunericului la solstițiul de iarnă (BUHOCIU, p. 54). În 
descântece, se folosesc mai ales cărbunii stinși, bănăţenii numindu-i cărbuni stâmpărați; cărbunii 
pot fi stinși și în unt proaspăt, dar cel mai frecvent ei se sting în apă și sunt folosiți în orice boală 
grabnică; în Bucovina, se procedează astfel: descântătoarea aduce apă neîncepută și pune vasul 
pe masă; apoi face semnul crucii cu un cuţit pe care îl trece prin apă, spunând: „În numele Tatălui, 
al Fiului și al Sfântului Duh“, iar când spune „Amin“ ia nouă cărbuni nestinși, îi taie cu cuțitul și apoi 
îi aruncă în apă, numărându-i înapoi de la 9 spre 1, după care aruncă în apă și cuțitul; după ce 
sfârșește de descântat, înfige cuțitul în pământ; o parte din apa descântată o dă celui bolnav să o 
bea, cu o altă parte îl spală pe la toate articulațiile, iar ce rămâne o aruncă la balamalele ușii sau pe 
vârful unui par; în Suceava, după aducerea apei neîncepute, se iau pe vârful cuţitului de trei ori 
câte nouă cărbuni și se pun sub formă de movilițe formate din câte trei cărbuni, rezultând nouă 
grămăjoare; în acest timp se descântă, grămăjoarele sunt stinse pe rând; în Bihor, cărbunii cu care 
se descântă de deochi sunt aruncaţi în apă de trei sau șapte fete în vârstă de 5-7 ani; în zona 
Bacăului, de deochi se descântă cu trei sau nouă cărbuni, sau toţi câţi sunt în casa bolnavului 
aruncă un cărbune în apa neîncepută; în descântecele de dragoste, se trece un cărbune aprins prin 
cămașa nouă pe care o îmbracă fata căreia i se face descântecul (3. GOROVEI, p. 143). În Gorj, 
când un copil acuză dureri la o ureche sau la ambele, provenite de la vreo răceală, este pus să stea 
cu urechea pe gura unei ulcele de pământ, în care s-a pus în prealabil atâta jar, cât să producă o 
căldură suportabilă; pe acești cărbuni aprinși se aruncă, din când în când, seminţe de cânepă, care 
pocnesc cum dau de foc; căldura produsă încălzește urechea, iar, prin pocnetul seminţelor, se 
produce o presiune a aerului cald asupra urechii; repetarea tratamentului duce la dispariţia 
durerilor, procedeul fiind aplicat tuturor oamenilor, indiferent de vârstă (CĂRĂBIȘ, p. 135). Cine 
visează cărbuni aprinși va avea bani, dar înseamnă moarte pentru cel care visează cărbuni stinși; va 
avea neplăceri și chiar stricăciuni din partea dușmanilor cel care se visează călcând pe cărbuni 
(NOTE, Băncescu) Serii simbolice: cărbune-prag; primăvară-rândunică/barză-picior(drept)- 
cărbune; copil-cărbune-veşminte-răscruce/fântână-apă; apă-semnul crucii-cuţit-cărbune; cărbune- 
cânepă; cărbune-lut-pâine-sare-sită-ac-deget. 


CĂRUȚĂ 
Printre obiectele făurite de om, și pe care el le aseamănă trupului său, se numără și căruţa; astfel, 


Antonescu. Dicţionar de Simboluri și Credinţe Tradiţionale Românești 128 


http: / /cimec.ro 


se crede că nu este bine să se pună pe foc: inima căruţei (partea din mijloc, care leagă între ele 
osiile), pentru că este pericol de boală la inimă; spiţele roţilor, pentru că îl vor durea dinţii pe cel ce 
o face; va avea nevralgii costale cel ce aruncă în foc spetezele căruţei (fiecare dintre stinghiile 
transversale care fixează scândurile de pe fundul căruţei); conduce la durerea braţelor arderea 
leucilor (lemnele care susțin lateralele căruţei, așezate fie oblic, fie vertical); îl vor supăra șalele pe 
cel care pune pe foc posteuca (lemn scurt și gros cu ajutorul căruia se ridică și se sprijină osia 
carului în timp ce se unge) - Tecuci; îndată ce mireasa se urcă în trăsură (căruţă), ea trebuie pusă în 
mișcare, ca astfel să poată ulterior să nască ușor - Vâlcea; le vor muri părinţii copiilor care, 
mergând, calcă în urmele lăsate de roţile căruțelor în pământ - Muntenia; cine se visează că merge 
cu trăsura e semn că va primi o veste care îl va supăra (2. GOROVEI, p. 45; 145; 173; 254). Va reuși 
în afacerile sale cel care visează trăsură mergând pe un drum; dar nu este semn bun pentru cel 
care se visează că merge într-o căruţă, cu toate că poate fi și semn de activitate la un nivel înalt 
sau revenirea la o stare superioară pierdută - Suceava (NOTE, Băncescu). 


CĂSCAT (A CĂSCA) 
Este semn că trage a ploaie acela care cască fără să-i fie somn - Teleorman (1. CHIVU, p. 247). 


CÂINE (Canis domestius - DLRM, p. 151) 

Câinele este cel mai vechi animal-tovarăș al omului și probabil primul domesticit, de unde și 
prezenţa lui în viaţa intimă a sa; miturile, riturile, credinţele și superstiţiile ce-l privesc alcătuiesc 
singure aproape o cultură; numai calul, celălalt animal care a ajutat formării omului, dar pe o arie 
mai îngustă decât câinele, a incitat culturile tot atât de adânc (BUHOCIU, p. 316). Întotdeauna 
fidel, câinele este imaginea exemplară a prieteniei, a devoţiunii; acest animal reprezintă ipostaza 
domestică a lupului, a celei mai aprige și haine vieţuitoare a pădurii; îmblânzirea a transformat 
dușmanul în protector, agresivitatea în credinţă, natura în cultură; poziţia sa ambivalentă, locul 
său de graniță, între natură și cultură, faptul că animalul violent (lupul) se află atât de aproape de 
inima casei, de vatra ei, îl face să apară ca prieten și apărător devotat al omului; utilitatea câinelui 
derivă din această agresivitate dirijată, pentru că el nu produce, nu oferă bunuri (din contra, el 
este un consumator), dar, în schimb, apără bunurile de feluriţii dușmani ai gospodăriei; astfel, 
animalele pădurii și dușmanii gospodarului, precum și duhurile rele și bolile trebuie să se teamă de 
câine; totuși, singurul aspect, care amintește de câinele infernal, cu aură malefică, chtoniană, îl 
găsim în unele credinţe în care câinele figurează ca animal cobitor, din care cauză urletul său, 
privirea fixă, sau unele mișcări ciudate sunt interpretate ca prevestiri funebre, ca semne ale morţii 
ori ale nenorocirilor; în plus, fiind un animal spurcat, câinele nu este plăcut mortului, uneori este 
considerat ca întrupare a diavolului, fiind gonit din casa în care este un mort; cultura populară 
românească ocolește atributul de paznic psihopomp al tuturor intrărilor și ieșirilor din Hades; 
nicăieri nu întâlnim, la pragurile marii treceri, sau pe căile întortocheate ale lumii de dincolo 
câinele-ghid, câinele-frate și sfătuitor al dalbului de pribeag; această lipsă se datorează faptului că, 
în gândirea tradițională românească, comunicarea dintre cele două tărâmuri se face pe ape și nu 
pe căile pământene sau subpământene; de aceea, în locul câinelui, apare, ca ghid psihopomp, 
vidra, numită uneori și câinele de apă; câinele își păstrează funcţia de animal-ghid, de descoperitor 
al tărâmurilor necunoscute doar în cazul călătoriilor din lumea contingentă, cel mai cunoscut 
exemplu fiind acela al căţelei Molda, care îl conduce pe Dragoș până la limita unei ape și a unui 
tărâm necunoscut și cărora le împrumută numele său, adică apa și regiunea Moldova; în general, 
cultura populară românească valorizează pozitiv figura câinelui, crezându-se că el este plăcut lui 
Dumnezeu și că el se roagă pentru binele omului, sau depune mărturie în favoarea acestuia atunci 
când pisica îl acuză pe om că nu le dă suficientă mâncare; câinele este apărătorul omului și 
dușmanul neîmpăcat al lupului, ceea ce este o ambiguitate, pentru că sunt înrudiţi, iar lupta lor 
este una fratricidă; deosebirea ar fi una de statut social, pentru că Dumnezeu a făcut câinele, pe 

când lupul este făcut de diavol; după alte legende, câinele ar fi rezultatul metamorfozei a două 
mere, sau a fluierului rupt al ciobanului, sau a furnicilor hrănite cu lapte; umbrit de lup (mult mai 
semnificativ din punctul de vedere al sistemului mitico-simbolic arhaic), câinele este privit ca un 
epifenomen, ca o entitate de ordin secund, creată și justificată datorită existenţei unei alte fiinţe; 
în spațiul ceremonial, câinele apare ca protagonistul unui ciudat și incitant obicei popular, 
practicat numai în câteva sate cu populaţie mixtă, română și bulgară, din Ilfov și lalomiţa: trasul în 
jujeu sau datul în tărbacă, obicei care se face lunea dimineaţa, după lăsatul de sec pentru intrarea 
în Postul Paștelui, practică nemiloasă de chinuire a câinilor; de altfel, câinele are ziua consacrată 
lui de lăsatul de sec; cu acest prilej, este consemnat un aspect de ordin ritual: în timp ce unii 
bărbați chinuiesc câinii, alții umblă prin grupul asistent și ung pe la gură cu mălai pe cei neatenţi, 
motivându-se gestul „ca să se facă mult mălai” (porumb); cu alte cuvinte, câinii sunt chinuiţi, 
bătuți, uneori omorâți, ca recolta să fie bogată; o legendă vine în sprijinul explicitării obiceiului: 
când a dat Dumnezeu grâul, l-a dat cu rod de la pământ și până la vârf și l-a încredinţat câinelui, 
care îl mânca însă numai la vârf, pentru că exista din belșug, ceea ce înseamnă că obiceiul este o 
pedeapsă aplicată câinelui pentru nesăbuinţa lui față de creaţia atât de venerată a lui Dumnezeu; 
legenda menţionată explică și de ce grâul face spicul numai la vârful paiului, pentru că Dumnezeu 
i-a luat rodul; alte legende inversează această relaţie și prezintă câinele în chip de salvator al 
grâului; spicul de grâu, ca simbol al hranei domestice, lăudat în textele colindelor, este al câinelui 
(tătarii au dat foc holdelor, iar un câine a luat un spic întreg, a trecut prin foc și l-a adus stăpânului 
său); totuși, câinele nu apare ca un spirit al grâului, ci doar ca un donator de grâu și, indirect, de 
belșug și fertilitate; în întreg acest context ceremonial și legendar, animalul domestic joacă mereu 
rolul mediator între om și creaţie: el este donatorul grâului și totodată puterea invocată și forțată 
să asigure belșugul holdelor; el salvează grâul de foc, dar stăpânește, în plan mitic, focul, care 
coace spicele și dă recolta bogată; duce la pierderea spicului opulent, dar poate fi invocat și forțat 
(prin bătaia rituală) să determine grânele să dea roade îmbelșugate; s-ar putea ca imaginea 
câinelui care trece purtând grâul prin foc să fie un ecou al Câinelui igneic, al câinelui care duce 
focul și arde recoltele (le coace); de altfel, focul leagă figura simbolică a câinelui de aceea a grâului: 
primul, ca orice carnasier, relevă valenţe solare și pirice; al doilea reprezintă imaginea predilectă a 
plantei, care, pentru a da rod, trebuie să ardă de două ori, o dată la soare, a doua oară la focul 
cuptorului domestic, pentru a produce alimentul atât de necesar - pâinea; în acest fel, se 
reconstituie o triadă câine-cereale-foc, ea având rădăcini adânci în civilizația est-mediteraneană 
(COMAN, |, p. 59-67; II, p. 166). Când câinele urlă și scurmă pământul din fața casei unui bolnav, 
acesta prevestește moartea omului; dar trebuie să facă acest lucru ținând capul în jos, pentru că, 
dacă îl ţine în sus, prevestește foc - Sibiu; Năsăud; Muntenia; Moldova; Suceava; din casele unde a 
decedat cineva, câinii și pisicile sunt date afară, pentru că fiind prieteni buni cu mortul, se crede că 
sufletul acestuia nu poate ieși din el și nici din casă - Suceava; câinii și pisicile sunt animale 
spurcate și de aceea se ascund în ele spiritele necurate, din care cauză sunt alungate temporar din 
casa cu mort, ca să nu împiedice sufletul celui decedat să meargă la Dumnezeu - Muntenia; câinii, 
pisicile și alte animale sunt ascunse sub vreo copaie, sau scoase afară din casă și duse în beci sau 
chiar pe câmp, unde sunt lăsate trei zile, cât mortul este privegheat la locuinţa lui, pentru ca 
acestea să nu treacă peste trupul mortului, în care caz acesta s-ar transforma în strigoi și ar veni 
noaptea la cei vii din casă, pentru a le mânca inima - Prahova; câinii și pisicile nu trebuie să treacă 
nici pe deasupra, nici pe sub trupul celui decedat, fiindcă nu este bine - Banat; se crede că sufletul 
celui decedat stă ascuns în animalele din casă și în alte lucruri încă o vreme bună și apoi se duce la 
Dumnezeu - Suceava (3. MARIAN, III, p. 7-9; 61-62). Se spune că, după neascultarea săvârșită de 
Adam, Dumnezeu a blestemat pământul cu toate vieţuitoarele de pe el, cu excepţia câinelui și a 
pisicii și de aceea este păcat să fie ucise aceste animale - Suceava; câinele aduce fericire și 
bunăstare casei unde oprește și rămâne - Neamţ; dacă în Moldova câinii nu sunt uciși, în unele 
zone din Muntenia câinii sunt prinși și omorâţi în prima zi a Postului Mare, numai până la miezul- 

zilei - lalomiţa; să nu se ţină câine roșu pe lângă casă - Suceava; câinele aduce bine la casa omului, 
pentru că el gândește așa: „Să dea Dumnezeu să trăiască stăpânul, ca să aibă cine să vadă de 
mine” - Vlașca; câinele care este negru în cerul gurii este bun la casa omului, pentru că este un 
animal rău - Muntenia; Tecuci; câinele de culoare neagră este aducător de bine la casa omului - 
Neamţ; Suceava; de asemenea, este aducător de bine câinele străin care se oploșește la casa 
omului - Suceava; este aducător de bine, pentru că el se roagă la Dumnezeu ca noul său stăpân să 
fie sănătos, ca să fie cineva care să aibă grijă de el - Vlașca; să nu se ţină câinele în casă, când tună 
și fulgeră, pentru că diavolul are obiceiul să se ascundă și în acest animal și astfel poate să fie 
trăsnită casa - Suceava; vulpile nu se apropie de leșurile câinilor nevolnici, dar devorează hoiturile 
câinilor care au fost răi - Suceava; cine vrea să aibă câine rău să-i taie coada și urechile, de când 
este puli, și să i le dea să le mănânce - Tecuci; cine primește în dar un pui de câine să-l plătească, 
pentru că altfel va avea drept pomană pe lumea cealaltă numai câini - Muntenia; femeia gravidă să 
nu dea cu piciorul în câini, fiindcă va naște copilul cu mult păr pe trup - Țara Oltului; din ce parte a 
satului latră câinii în noaptea sau dimineaţa Anului Nou, în acea parte se va mărita fata din casă - 
Țara Oltului; pentru a aţâţa câinii să latre, se iese afară din casă cu un lingurar, având lingurile în el, 
sau călare pe un melesteu (făcăleţ, sucitor) și, scuturând din lingurar, fetele sunt atente să audă 
din ce parte de sat latră câinii - Suceava; în ajunul Crăciunului (24 decembrie), fata nemăritată 
dintr-o familie strânge toate lingurile de la masă, iese cu ele în curte, le scutură în mână, făcându- 
le să scoată zgomot și, din ce parte a satului încep să latre câinii, din acea parte îi vor veni peţitori - 
Suceava; în seara Anului Nou (Sfântul Vasile), prima bucată, pe care un băiat sau o fată dorește să 
o mănânce, să fie pusă pe mânecă, să se iasă apoi afară din casă și, de unde se vor auzi că latră 
câinii, din acea parte de sat va lua soţie sau soț - Vâlcea; dacă se aruncă pe un câine apa 
descântată, folosită la vindecarea unui bolnav, și el se scutură, este semn de însănătoșire a 
suferindului - Tecuci; este păcat să omori căţeii după ce au făcut ochi - Galaţi; nu este bine să fie 
asmuţit câinele în casă - Galaţi; să nu fie asmuţit câinele noaptea, pentru că acela care o face va 
muri - Vaslui; când urlă câinele pe lângă casă înseamnă că trage a pustietate, a pagubă sau a 
sărăcie - Teleorman; Galaţi; Moldova; Suceava; sau vestește moartea cuiva - Muntenia; lalomiţa; 
Galaţi; Suceava; când urlă spre casă este semn că va muri cineva din acea casă sau că familia se va 
muta în altă parte - lași; Suceava; va urma o nenorocire, când scheaună pe lângă casă - Suceava; 
este rău de pagubă, când câinele se târăște pe spate sau cu fundul de pământ - Moldova; groapa și 
măsura gropii sunt păzite până la înmormântare, ca nu cumva vreun câine să treacă peste ele, 
deoarece va mai muri cineva din familia răposatului - Muntenia; când latră fără motiv înseamnă că 
trec duhuri rele pe lângă casă - Galaţi; dacă un câine trece printre doi prieteni, relaţia acestora se 
strică - Moldova; când se gudură înseamnă că vine cineva în casă - Suceava; tot oaspeţi înseamnă 
și când se tăvălește în ogradă - Galaţi; lași; Suceava; va fi bine pentru casă, când își face 
excrementele înaintea scării - Suceava; când urinează pe pereţii casei este semn că unul dintre soţi 
nu prea trage cu casa: căţeaua o indică drept necredincioasă pe femeie, iar câinele pe bărbatul din 
familie; fiind necredincioși unul altuia, nici câinele nu se gudură pe lângă ei - Galaţi; Suceava; este 
semn rău când câinele privește cu insistenţă în ochii cuiva - Galaţi; indică un om rău cel pe care îl 
latră câinii cu vrăjmășie - lași; când scurmă câinele în prispa casei, stăpânul va avea un necaz - 
Suceava; iar, dacă face gropi pe lângă casă, se crede că va muri cineva din acea casă - Muntenia; 
Suceava; copiii să nu călărească pe câini, deoarece nu vor mai crește - Moldova; când fulgeră și 
tună, să nu se stea pe lângă un câine, pentru că diavolul obișnuiește să se adăpostească și în părul 
câinilor și există astfel pericolul să fie trăsniţi și cei din apropierea câinelui - Muntenia; lalomiţa; 
după ce fată o vacă, placenta este dată unui câine, ca să o mănânce, dacă stăpânul dorește ca, la 
viitoarea fătare, să aibă de la vacă un vițel, iar, dacă dorește să aibă o viţică, dă placenta de 
mâncare unei cățele - Muntenia; cel ce visează câini înseamnă că are dușmani - Vaslui; când 
sforăie înseamnă moarte pentru cineva de-al casei - Teleorman; tot moarte înseamnă și când urlă 
sau doar scurmă în faţa casei - Neamţ; când se pune urzeala pentru pânză pe războiul de ţesut, să 

nu se lase să treacă vreun câine peste ea, sau pe sub ea, pentru că este rău de moarte - Vâlcea; va 
avea supărare mare cel alături de care își face nevoile câinele - Galaţi; se crede că este bântuită de 
nenorociri casa pe lângă care trăiește un câine negru - Suceava; dar este indicat ca tot omul să ţină 
pe lângă casa lui măcar câte un câine negru, pentru a nu se atinge bolile de aceasta - Teleorman; 
se face strigoi mortul pe sub care este lăsat să treacă un câine - Galaţi; mușcătura de câine trece, 
la fel și sperietura de după mușcătură, sau doar sperietura, dacă este afumat cel mușcat sau 
speriat cu păr din sprâncenele și de pe capul acelui câine - Muntenia; Suceava; mușcătura de câine 
trece, dacă se ia păr de la acel câine și i se dă foc, după care scrumul rămas se pune pe rană - Țara 
Oltului; câinele care a mușcat pe cineva să nu fie omorât, pentru că nu se mai vindecă rana 
pricinuită de mușcătură - Vaslui; dacă a fost cineva mușcat de un câine turbat, să fie afumat cu păr 
de la acel câine - Tecuci; Bihor; câinii turbaţi sunt arși, nu înainte de a se lua păr de la ei, care va fi 
folosit pentru afumarea tuturor vitelor care au fost mușcate de acel câine, ca să nu turbeze și ele și 
să li se vindece rănile - Galaţi; câinele turbat este omorât și apoi ars, iar animalele sunt plimbate 
prin fumul ieșit de la foc, ca să fie ferite de turbare - Buzău; Galaţi; Botoșani; prin fumul scos de foc 
trec și toți oamenii din acea casă - Buzău; Tecuci; Suceava; capul de câine turbat, ars în foc, este 
bun în descântecele contra bolilor - Vaslui; Suceava; câinele care latră și apoi se duce spre stăpânul 
său, fără să se mai întoarcă spre cel lătrat, dă semn că în fapt vrea binele casei - lalomiţa; femeia 
gravidă să nu dea cu piciorul în câine, că va naște copilul cu păr pe trup - Galaţi; femeia gravidă să 
nu dea cu piciorul în câine, că va naște un copil care va fi câinos la suflet - Muntenia; va urma 
război, când latră câinii la lună - Suceava; când nu plouă, este bine să se toarne apă pe un câine - 
Suceava; când este ger și câinele se tăvălește prin zăpadă sau se culcă pe ea este semn că vremea 
se va încălzi - Vaslui; lași; Suceava; (2. MARIAN, |, p. 59; 2. GOROVEI, p. 8; 9; 38-40; 80; 95; 146; 
156; 161; 182; 185; 189; 201; 203; 207; 221; 233-234; 244; 255; 258; 263; 264; 267; 280-284; 
GOLOPENȚIA, p. 82; 89; 121). Cel care vrea să treacă pe lângă un câine rău, fără să fie mușcat, 
trebuie să-și strângă maxilarele, să închidă ochii, să întindă mâinile în jos și, mergând înainte să 
zică: „Orb te-a făcut mă-ta, orb să fii!”; se crede că atunci când urlă noaptea, urlă la lună și 
prevestește moartea cuiva; va turba câinele care mănâncă porumb fiert în lapte; turbează câinele 
care înghite repetat mâncare caldă; omul să se ferească să-i sufle câinele în gură - Maramureș 
(BOGDAN, p. 45; 81; 103; 124). Cine vede un câine făcându-și nevoile cele mari să strângă pumnul, 
pentru că va primi bani - Muntenia (NOTE, Antonescu). În noaptea Anului Nou, fetele nemăritate 
iau o găină în braţe, după ce au măturat toată casa, se duc cu ea pe un colnic și, din ce ogradă aud 
câinii lătrând, acolo se vor mărita - Vrancea (2. STAHL, p. 187). Când câinele urlă în oglindă este 
semn că un membru al familiei va muri - Suceava (COJOCARU, p. 163). Dacă un câine începe să 
sape cu labele pământul, înseamnă că sapă groapa cuiva; cine visează că a ucis sau a rănit un câine 
înseamnă că dușmanul său va suferi o pagubă; visarea unui câine care latră este semn de ceartă cu 
un dușman; va trăi ani mulți cel care visează că s-a făcut câine; vestește sărăcie pentru cel care 
visează mulți câini lătrând; înseamnă boală sau vorbe rele din partea vrăjmașilor pentru cel care 
visează că a fost mușcat de un câine; visarea de câini mulţi înseamnă mulţi oameni potrivnici; 
trebuie să fie foarte atent cel ce visează câine îndrăzneţ; visarea de câini de talie mică înseamnă 
buni prieteni, iar a celor de talie mare înseamnă dușmani - Suceava (NOTE, Băncescu). Serie 
simbolică: găină-Anul Nou-câine. 

Căţelul Pământului. Contrar unor cercetători, care au calificat cățelul-pământului ca fiind doar o 
creație imaginară a teratologiei populare, mamiferul amintit este un rozător dintr-o altă specie 
(Spalax), ale cărei exemplare se caracterizează prin: sunt solitari, curajoși și agresivi când trebuie 
să se apere, foarte păgubitori mai cu seamă pentru câmpurile de cartofi din zonele de stepă; în 
România sunt cunoscute două specii și trei subspecii, cu răspândire mai mare în Dobrogea, estul 
Munteniei, sudul Moldovei, sud-estul Transilvaniei, în Dolj, Vâlcea și Giurgiu, precum și în toată 
Câmpia Dunării de Jos; are corpul alungit, capul turtit dorso-ventral; pe bot, pielea îi este tare, iar 
pe obraji prezintă niște pliuri de mușchi tari; sapă pământul cu incisivii și împinge pământul cu 

botul, galeriile sale, ca și mușuroaiele rezultate, fiind rectilinii; consumă rădăcini, rizomi, dar și 
părți verzi ale plantelor, de preferinţă trifoi, lucernă, cartof, morcov etc. ; are blana de culoare 
vânătă-cenușie, ca a argintului oxidat, moale și durabilă, cu părul scurt, care se îndesește spre 
toamnă, când capătă un luciu deosebit; în spaţiul românesc, animalul este cunoscut sub 
denumirile: cățelul pământului, orbete, orbeţ, ţâncul pământului, țânc, cartofar, mușuroi, chior, 
porcuţ, în Muntenia și Transilvania mai fiind denumit sobol și șomic; denumirile enumerate și 
credinţele demonstrează că, și în acest caz, este vorba de o percepţie confuză a două vietățţi 
distincte, datorată valorizării în exclusivitate a aspectelor exterioare; o legendă afirmă că luda, 
după ce l-a vândut pe lisus, a fost pedepsit de către Dumnezeu să-și ducă viaţa în întunericul cel 
mai adânc al pământului, adică acolo unde se găsește capătul de jos al stâlpilor care susţin 
pământul, stâlpi pe care luda, din răutate, îi roade pentru a răsturna ordinea lumii; dar tot acolo 
stă de pază, pus de Dumnezeu, și „Căţelul-pământului”, care începe să latre, când stâlpii sunt gata 
să se surpe, luda oprindu-se astfel din acţiunea lui malefică; o credinţă general răspândită atestă 
că acest paznic al mormintelor și întunericului latră, sau apare metamorfozat în ogar sau copoi, 
numai în cumpăna nopţii, între momentul asfinţirii luceafărului de seară și cel al apariţiei pe bolta 
cerească a luceafărului de ziuă, în unele zone menţionându-se cântatul cocoșilor; în Vlașca, se 
crede că moare, dacă îl apucă pe afară lumina zilei și îl vede soarele; în Vaslui și vântul îl omoară; 
în Argeș, se crede că a fost blestemat să are și să construiască locuinţe pentru broaște; se mai 
crede că „face ochi” numai după ce construiește douăsprezece mușuroaie în linie dreaptă - Galaţi, 
Tulcea; în alte zone, se crede că el vede doar nouă clipe, după care reintră în pământ, pentru a nu 
fi văzut de soare; omul văzut întâmplător de cățelul pământului va avea toată viaţa un somn greu, 
de unde și zicala, pentru cei care dorm adânc, că omul „ascultă la cățelul pământului"; de 
remarcat că, din cauza acestor date cu care este identificat în mentalitatea tradițională 
românească, apare prezent la tălpile stranelor sau a jilțurilor bisericești din sec. al XVIII-lea 
(București, Vâlcea), unde are aspectul de animal malefic înfrânt de om; multe credinţe sunt 
similare cu acelea despre cârtiţă; în plus s-ar mai adăuga: bolnavul de epilepsie poate fi vindecat, 
dacă pune mâna pe el un copil mezin care a omorât cu acea mână pe țâncul pământului - Suceava; 
dacă animalul este omorât cu mâinile dispuse la spate, omul respectiv poate vindeca ugerele 
bolnave ale oilor - Câmpia Dunării, sud și sud-estul Transilvaniei (NANIA, p. 69; 71; 75; 76). În fauna 
românească, Căţelul Pământului sau orbetele (Spalax microphtalmus) este un mamifer din ordinul 
rozătoarelor, foarte asemănător cârtiţei, având ochii ascunși sub piele; el trăiește în galerii făcute 
în pământ și se hrănește cu rădăcinile plantelor; într-o legendă din Muntenia, se spune că orbetele 
ar fi fost la început un câine, ca toţi ceilalţi câini, și păzea gospodăria unui om foarte bogat; într- 
una dintre călătoriile sale pe pământ, Dumnezeu a luat înfățișarea unui moșneag zdrenţăros, care 
s-a oprit la poarta bogătașului, acesta asmuţind câinele asupra lui, fără să mai întrebe ce dorește 
bătrânul; ca pedeapsă, Dumnezeu s-a uitat la ei, omul bogat prefăcându-se în scrum; câinele a 
orbit, s-a făcut mai mic de frică și a intrat în pământ; de atunci, cățelul pământului trăiește o viață 
subterană, pe lângă cimitirele din afara satelor, în preajma stâlpilor, crucilor și troițelor de hotare; 
seamănă cu un câine scund, lung, cu blana de culoare albă, cu ochii nu vede, are gura puternică și 
un glas strident; noaptea iese din pământ și umblă lătrând în prejma drumurilor, la marginea 
pădurilor și în pustietăți; cercetează mormintele și mușcă de nas și de urechi morții care nu au fost 
îngropaţi după datină, adică fără să li se pună un ban în mână sau între dinţi, pentru a-și putea 
plăti obolul și a fi lăsaţi liniștiți în mormânt; îi înspăimântă și îi pedepsește pe cei care nu cred în 
forţa lui, urmărindu-l să-l stârpească; lătratul lui strident prevestește moartea sau alte nenorociri 
pentru cel care-l aude în miez de noapte, între toaca din cer și cântatul cocoșilor (PRESA). 


CÂMPIE 
Pentru cine visează un câmp necultivat este semn de scumpire în viitor a produselor pe piaţă; 
visarea unui câmp pustiu înseamnă supărare; sau este semn că îl vor încerca sentimente de silă, 

dacă visează câmpie sălbăticită (plină de buruieni și scaieţi); în schimb, dacă visează că se află într- 
un câmp înseamnă că va avea noroc; dacă visează câmp verde e semn de bogăţie, noroc în 
dragoste sau urmarea unor zile bune pentru activitatea sa; fericire în căsnicie semnifică visul unui 
câmp acoperit cu fânețe și trifoi; dacă se visează arând un câmp înseamnă că va câștiga cu atât mai 
mult, cu cât silinţa sa va fi mai mare; dacă se visează cultivând un câmp este semn că munca sa va 
fi în curând răsplătită; dacă se visează cosind fânul de pe un câmp înseamnă că scopurile sale vor fi 
împlinite ceva mai târziu, nu imediat - Suceava (NOTE, Băncescu). 


CÂNEPĂ (Cannabis sativa - DLRM, p. 152) 

Este considerată sacră și infernală în același timp; ca să rodească, în ziua Sfântului Vasile (1 
ianuarie, Anul Nou), bărbaţii și femeile beau și joacă; sau, în ziua Lăsatului de sec pentru intrarea în 
Postul Paștelui, dacă nu are cu cine altcineva, măcar și singură gospodina trebuie să tropăie prin 
casă, să joace, pentru a stimula rodirea și creșterea cânepei (EVSEEV, p. 84). Cânepa se seamănă 
de Armindeni (1 mai), dar nu când este lună-nouă și nici în zilele de miercuri și vineri, pentru că nu 
mai crește - Țara Oltului; ca să aibă parte de o bogată recoltă de cânepă, se crede că este bine să 
se dea un fuior de cânepă preotului care umblă cu botezul în ajunul sau în ziua de Bobotează (6 
ianuarie), sau să se lege acest fuior chiar de crucea preotului, existând și credinţa că de acel fuior 
se vor prinde toate relele - Țara Oltului; Suceava; puţină sămânță de cânepă se pune într-o bucată 
de pânză, care apoi este legată la coarnele boilor care grăpează un ogor, în credinţa că acele 
seminţe vor fi eficiente la descântatul de dureri și de sperietură - Muntenia; cordonul ombilical al 
nou-născutului se leagă cu un fir de cânepă de toamnă, și nu de vară, pentru că se crede că nu va 
avea urmași, deoarece cânepa de vară nu face seminţe - Suceava; este păcat să se meliţeze cânepa 
în intervalul de timp de la Paște și până în ziua de joi a Înălţării Domnului (Ispasul) - Suceava; cel ce 
pleacă la tribunal pentru un proces, să se lege cu aţă din cânepă de vară peste mijloc, în jurul 
genunchilor și al gleznelor, la încheieturile mâinilor, ale coatelor și în jurul gâtului, pentru că astfel 
judecătorul se va uimi de ceea ce vede și va uita de adevărata pricină pe care o are de judecat - 
Tecuci; cine are junghiuri să răsucească, la spate, un fuior din cânepă de vară, apoi să facă acelui fir 
nouă noduri, după care să se încingă cu firul cruciș, peste piept - Suceava; dacă se face plasă de 
pescuit din cânepă furată, se crede că în ea se va prinde mai mult pește - Moldova; cânepa luată 
de la crucea preotului, care vine în fiecare casă în ziua de Bobotează, este bună de folosit la plasele 
de pescuit, ca să prindă pește mai mult, așa cum se ţin și copiii după preotul care umblă prin sat - 
Suceava; pentru că îi este urât să toarcă, nevăstuica poate fi gonită de prin gospodăria omului 
punând un fuior de cânepă pe un băț fixat în gard - Vaslui; linţii la porci (cistecerci) se vindecă, 
dacă li se dă să mănânce, cu o jumătate de oră înainte de tăiere, sămânță de cânepă - Suceava 
(2.GOROVEI, p. 32; 41; 95; 116-117; 166; 191; 199; GOLOPENȚIA. p. 143-144; 2. BERDAN, p. 6). 
Când se seamănă cânepa, la sfârșit se aruncă în sus sacii în care a fost sămânţa și în care se pune și 
un ou, ca planta să crească mare și frumoasă, să fie albă și moale - Maramureș (BOGDAN, p. 44). 
Semănăturile se presară cu resturile lemnoase rămase de la meliţatul cânepei, pentru oprirea 
strigoilor, ori a celor reîntorși, care ar intenţiona să ia mana holdelor - Banat (4. BOCȘE, p. 353). Se 
ung pomii cu un fel de terci, făcut din sămânță de cânepă, pentru a da rod bogat (PRESA). Uneori 
descântatul este însoţit de prezenţa unei sfori, confecţionată din cânepă de vară, numită și aţă de 
junghi; în timp ce se spune textul descântecului de trei ori, bolnavului i se pune în palmă sfoara din 
cânepă, încolăcită în așa fel încât la mijloc să rămână liber un cerc în care se presară puţină sare; la 
sfârșit, bolnavul trebuie să lingă puţină sare, apoi se leagă cu sfoara peste locul unde acuză că are 
junghiul - Gorj (CĂRĂBIȘ, p. 130-131). Dacă un copil are junghi, se ia o aţă, făcută din cânepă de 
vară, toarsă din fuiorul care a fost pus la crucea pe care preotul o poartă în ajunul sau în ziua de 
Bobotează pe la casele oamenilor, se udă aţa cu agheasmă și apoi leagă cu ea copilul în locul 
dureros; după ce i se face legătura cu aţa, copilul este afumat prin aprinderea peticului textil 
folosit la ștergerea ouălor roșite pentru Paște, concomitent rostindu-se și un descântec - Bucovina 

(3. MARIAN, II, p. 249-250). În ziua Anului Nou, când se întorc de la râu, unde au căutat să-și afle 
ursitul prin intermediul busuiocului pus în apă curgătoare, fetele iau sămânță de cânepă, se duce 
fiecare la locul unde sunt tăiate lemnele și seamănă puţină sămânță în acel loc; apoi își desfac un 
capăt al brâului și încep „a grăpa” semănătura, rostind totodată un descântec pentru a-și visa 
ursitul; după „grăpat”, se duc în casă, iau o oală cu apă neîncepută, o pun pe vatră și învârtind-o 
zic un alt descântec, ca să-l grăbească pe mire; lasă apoi oala cu apă să se încălzească, punând în 
ea și flori care au putere „fermecătoare” (busuioc, matocină, odolean, lemnul-Domnului, năvalnic 
etc. ); o iau de pe foc, o toarnă într-o strachină sau covăţică și se spală cu ea; toarnă apoi apa la loc 
în oală și o așează la capul lor, punând sub pernă și brâul, pe care l-au folosit ca „punte” la pârâu și 
cu care au „grăpat” semănătura de cânepă, precum și inelul folosit tot la râu, crezând că-și vor visa 
viitorul soţ; în alte părţi, fetele ies cu ochii închiși din casă și se duc astfel până la locul unde sunt 
tăiate lemne și acolo seamănă puţine seminţe de cânepă; apoi se dezbracă de haine și „grăpează” 
cu acestea cânepa semănată, rostind și un descântec; se întorc în casă și pun hainele sub pernă, 
împreună cu o bucată de mămăligă și puţină sare, fără să știe nimeni; când își pregătesc patul 
pentru culcare mai spun un descântec, astfel considerând că, peste noapte, își vor visa ursitul; sunt 
informaţii că și flăcăii procedează la fel; alte fete, după ce seamănă cânepa la tăietor și o 
„grăpează” cu catrinţa sau fusta, înconjoară de trei ori casa, în pielea goală fiind, iar după cel de al 
treilea înconjur se duc din nou la butuc, unde au semănat, iau de acolo sămânță de cânepă și 
țţărână și văd în casă câte boabe au luat; câte boabe au apucat în mână atâţi ani nu se vor mărita; 
unele spun că făcând acest lucru își văd și ursitul la spatele lor; dar, pentru că îl văd pe 
neașteptate, multe dintre ele se sperie și se îmbolnăvesc, uneori destul de grav; în Muntenia, în 
seara dinaintea Bobotezei, flăcăii sau numai o fată împreună cu mama ei, sau mai multe fete 
împreună eliberează vatra de jeratic, după ce aceasta s-a încins, și aruncă pe ea câte o sămânță de 
cânepă, rostind „Acesta e X, de m-o iubi, să sară înspre mine!”; direcţia săriturii seminţei indică 
valabilitatea sentimentelor; se procedează la fel cu două fire de păr, dacă acestea se unesc este 
semn că cei doi se iubesc; în Moldova și Bucovina, de Anul Nou, fetele aruncă în cuptorul încins 
mălai, ies afară și înconjoară, dezbrăcate, casa de două ori, apoi intră în casă și mai aruncă în 
cuptor seminţe de cânepă, după care mai înconjoară goale pentru a treia oară casa, intră în fine în 
casă și, dacă aud sămânţa de cânepă pocnind pe vatră, cred că se vor mărita în anul care urmează; 
în Transilvania, se crede chiar că, după ce grăpează bine cu cămașa seminţele de cânepă, este bine 
ca acestea să nu se mai distingă din țărână, pentru că și ursiţii lor vor fi buni și tăcuţi ca pământul; 
dacă rămâne sămânță deasupra, spun că viitorii soţi vor fi răi și săraci; fetele iau câteva fire de 
cânepă și o crenguţă de busuioc din crucea preotului venit în fiecare casă în ajunul Bobotezei, mai 
adaugă un fir de năvalnic și unul de iarbă mare, le leagă pe toate cu firele de cânepă și le pun pe 
toate într-un loc în care să nu poată umbla nimeni (pe o șiră de paie, pe acoperișul unui porumbar 
etc. ); dacă a doua zi vor găsi brumă, zăpadă, chiciură, promoroacă pe ele, este semn că ursitul le 
va fi bogat, firele fără nimic pe ele însemnând că viitorul soţ va fi sărac și „gol”; în seara de ajun a 
Bobotezei (5/6 ianuarie), sub mai multe farfurii se pun diferite obiecte, fiecare având altă 
semnificaţie; astfel, flăcăul care indică farfuria sub care se află sămânță de cânepă sau de grâu se 
crede că va lua de soţie o fată care îi va face mulţi copii; se repetă de trei ori procedeul, pentru 
conturarea unui profil moral și fizic mai complex al viitoarei soţii (2. MARIAN, |, p. 100-102; 140- 
142; II, p. 102; 109). În Bihor, aflarea ursitului se face cu două „păpuși” din cânepă, în fapt două 
fuioare, așezate unul lângă altul, pe care le aprind; dacă ele se apleacă unul spre celălalt, înseamnă 
că tinerii se vor căsători; când fuiorul fetei arde cu flacără este semn că ea se va mărita cu un băiat 
tânăr, iar, dacă arde mocnit parcă topindu-se, soţul ei va fi un bărbat văduv (PRESA). În 
descântecele de legat bărbatul sau amantul de casa femeii, aceasta ia cânepă de vară, îi face patru 
noduri, ținând mâinile la spate, apoi o leagă de un par al gardului, rostind totodată un descântec - 
Vâlcea (3. GOROVEI, p. 238). Înainte de a pleca la biserică pentru cununie, mireasa toarce un fir de 
cânepă, făcând pe el trei noduri, ca să rămână însărcinată și să nască abia din trei în trei ani - Gorj 

(CĂRĂBIȘ, p. 84). Ploaia putea fi provocată, dacă se arunca în fântână cânepă verde - Dolj 
(ENACHE, p. 119). Cine visează cânepă va fi chemat la o nuntă, iar cine se visează torcând cânepă 
este semn că treburile casnice merg pe un drum fericit; are speranţă într-un viitor bun cel ce se 
visează semănând cânepă, iar cel care se visează culegând-o va avea parte de o moștenire - 
Suceava (NOTE, Băncescu). Serii simbolice: cânepă-lemn-brâu-apă neîncepută-foc-flori-inel; 
cânepă-lemn-haine-mămăligă-sare; cânepă-busuioc-năvalnic-iarbă mare. 


CÂNTAR (A SE CÂNTĂRI) 

Se crede că, dacă este cântărit imediat după naștere, copilul nu va putea fi niciodată deocheat, sau 
nu se vor mai prinde niciodată farmecele de el - Muntenia; Moldova; este bine ca omul să se 
cântărească ori de câte ori are prilejul, ca să fie ferit de boli și de vrăji - Suceava; în ziua prăznuirii 
Sfântului Gheorghe (23 aprilie), se obișnuiește ca oamenii să se cântărească, pentru ca farmecele 
să nu se atingă de ei - Muntenia; se crede că lupii vor ataca și vor mânca vitele, dacă se lasă prin 
sat, pentru timp îndelungat, cântarul dat cu împrumut vecinilor - Dolj (2. GOROVEI, p. 74; 84; 256). 
Cu deosebire, fetele și femeile cred că e recomandabil să se cântărească ele însele, în timpul 
anului, cât mai des posibil, pentru a alunga de la ele farmecele și vrăjile, deoarece cântarul 
(cumpăna) are formă de cruce - Suceava (NOTE, Băncescu). Când un om își dă sufletul, o femeie 
din familie ia un cântar și înconjoară mortul cu el, zicând: „Când N se va scula/$i cu cântar va 
cântări/Atunci acasă va mai veni !” - Banat (3. MARIAN, III, p. 311-313). 


CÂNTEC (A CÂNTA) 

De remarcat că, în general, acțiunea de a cânta nu trebuie asociată cu nici un fel de altă activitate, 
această credinţă proiectând cântecul într-o zonă cvasi-sacrală; din această cauză, cântatul atrage 
după sine numai interdicții; astfel, cel (cea) care cântă, în timp ce se duce să ia apă de la fântână, 
precis va uita unde pune anumite lucruri - Moldova; nu este bine să se cânte sub așternut (în timp 
ce încă omul nu s-a dat jos din pat), pentru că acela care o face va fi bătut a doua zi - Tecuci; un 
bărbat nu trebuie să cânte după ce s-a așezat la masă, pentru că, se crede, nevasta lui va înnebuni 
- Bucovina; iar fata nemăritată, care va cânta în timp ce mănâncă, va avea parte de un soţ repede 
mânios - Bucovina (2. GOROVEI, p. 11; 16; 133; 135). Dacă fata nemăritată cântă în timp ce se 
piaptănă sau se îmbăiază este semn că își va lua ca soţ un bărbat prost - Suceava; în vis, cântatul 
din trompete (trâmbiţe) și cântarea bisericească înseamnă bucurie; dacă, în vis, se aude doar 
melodie interpretată la vioară este semn de bucurie, dar, dacă și visează că se cântă din vioară 
înseamnă nefericire; cântecul interpretat la chitară, auzit în vis, înseamnă tot nefericire, mâhnire, 
chiar sărăcie și mizerie - Suceava (NOTE, Băncescu). 


CÂRCÂIAC (CÂRCÂIAG) v. MIRIAPOD. 


CÂRCIUMĂ 

Ca să se scape de gândacii din casă, se iau nouă dintre ei și se duc într-o cârciumă, unde li se dă 
drumul, fără să vadă însă cineva - Suceava (2. GOROVEI, p. 101). Dacă visează cineva cârciumă 
(birt) înseamnă veselie; dacă se visează cârciumar (birtaș) este semn de tristeţe; dar dacă se 
visează văzând cârciumar(i) înseamnă că va intra în posesia unor noutăţi - Suceava (NOTE, 
Băncescu). 


CÂRNAT 

Simbol falic; în dimineața Anului Nou, fetele din Chioar, după ce întorc pe dos toate farfuriile din 
casă și îmbrăcămintea, pleacă la o apă din marginea satului, ducând cu ele câte un cârnat și o sticlă 
cu ţuică; aici, ele încalecă pe cârnat și se învârtesc, cu sticla în mână, în jurul unei copci făcute în 
gheaţa apei, rostind totodată o invocaţie adresată Sfintei Vineri, prin care i se cere acesteia 

ajutorul pentru aducerea flăcăilor la casele lor; la întoarcere, ascund cârnatul și sticla cu ţuică într- 
un loc numai de ele știut, în perimetrul gospodăriei; când le vin peţitori, îi poftesc să guste din 
acest cârnat fript și să bea din ţuică, în credinţa că aceștia le vor cere în căsătorie; sau îmbie la 
gustat drăguţii pe care îi au, cu aceeași speranţă (2. MARIAN, |, p. 99-100; 1. POP, p. 387). Cel care 
se visează mâncând cârnat va primi curând o vizită - Suceava (NOTE, Băncescu). Serie simbolică: An 
Nou-apă(copcă în gheaţă)-cârnat-alcool-rugăciune. v. FĂCĂLEŢ. 


CÂRNELEAGĂ (CÂRNELEGI) 

Săptămâna antepenultimă din câșlegi, când zilele de miercuri și vineri nu sunt zile de post; în 
religia creștin-ortodoxă, este săptămâna antepenultimă din Postul Crăciunului (15 noiembrie-24 
decembrie), în timpul căreia se poate mânca de dulce miercurea și vinerea 

(ȘĂINEANU, II, p. 262). 


CÂRTIŢĂ (Talpa europaea - DLRM, p. 154) 

Cunoscută și sub denumirile de sobol, orbete și cristel, cârtiţa trăiește în galeriile pe care și le sapă 
pe sub pământ, fiind asociată, în mentalitatea tradițională românească, cu spiritele malefice, 
infernale, demoniace, pentru că fuge de lumină, deci fuge de soare; aceste analogii o plasează 
imediat în economia descântecelor populare, alături de puterile și de stihiile răului; fiindcă ridică 
mușuroaie deasupra pământului, acţiunea cârtiţei devine sinonimă cu „buba cea rea”, deci cu un 
proces infecțios, care „coace”, în ascuns, pe sub piele, și erupe la suprafață pe neașteptate, 
aidoma unui mușuroi; legendele populare așează cârtița într-o ipostază interesantă, conform 
căreia ar fi fost, la începuturi, soră a Soarelui, dar s-a îndrăgostit de el și atunci tatăl lor, când a 
aflat vestea, a blestemat-o să devină cârtiță, adică să umble numai pe sub pământ; credinţele 
populare o asociază cu furca de tors, fusul și caierul, evident fiind vorba aici de o speculare a 
analogiei dintre traseele subterane labirintice făcute de către cârtiță și încâlcirea lânii din caier; din 
această cauză, se crede că, pentru a feri straturile cu legume din grădină de acțiunea cârtiţei, este 
suficient să se așeze la capătul răzorului o furcă de tors, având caier și fus, iar aceasta își va face de 
lucru cu ustensilele industriei casnice textile amintite și nu va mai acorda atenţie straturilor; 
uneori, așezarea acestor obiecte este însoţită de îndemnul „Toarce ori te du!", în urma căruia 
cârtiţa ar încerca să toarcă, nu reușește și, furioasă pe neputinţa ei, fuge (COMAN, |, p. 124; 125; 
129; II, p. 40). O altă practică indică, la apariţia multor mușuroaie în grădini, ca femeile să se ducă 
și să le îndemne astfel: „Mă, nu săpa, /hai la biserică și te-i ruga!", ceea ce le-ar face pe cârtiţe să- 
și mute acţiunea de săpare de galerii și de mușuroire pe spaţiile din jurul bisericii - Bihor (PRESĂ). 
Când un om este bolnav de „cârtiță” (boală, la om și la animale, caracterizată printr-o inflamație 
de formă lunguiaţă), este indicat să prindă o cârtiţă și să o omoare între degete, ținând mâinile la 
spate, ca să nu o vadă; dacă o vede, boala nu se mai vindecă - Vlașca; dar, în același timp, omul 
care poate să omoare o cârtiţă, ţinând mâinile la spate, capătă puterea de a vindeca femeile care 
suferă de boli de sân (dureri în timpul lactaţiei sau scurgeri ale sânului) - Ialomiţa; Tecuci, se mai 
crede că omul care poate strânge de gât o cârtiță, cu mâinile așezate la spate, devine puternic și 
sănătos - Neamţ; este suficient să se atingă, cu două degete, o cârtiţă și apoi cu acele degete să se 
frecționeze ușor zona gâtului afectată de boală („de gâlci”) pentru a vindeca pe cel bolnav - 
Neamţ; este indicat, pentru cei care au abuzat în tinereţe de tot felul de bunătăţi, să mănânce 
carne de cârtiță, uscată bine, ca să poată slăbi - Suceava; dar cârtiţa prinsă în luna martie se dă 
vacilor de mâncare, ca să se îngrașe - Argeș; în fine, se mai crede că, dacă face mușuroaie sub 
pereţii casei, va muri cineva din acea familie (2. GOROVEI, p. 44; 145; 235; 246; 284; 285). Serie 
simbolică: furcă de tors-caier-fus. v. CÂINE. 


CÂȘLEGI 
Interval de timp între două posturi, în care creștin-ortodocșii au dezlegare a se hrăni cu produse 

lactate și carne (ȘĂINEANU, II, p. 262). Totuși, după cum lesne se va putea observa, părerile sunt 
zonal împărţite, poporul nuanţând cu unele precizări; astfel, românul numește câșlegi toate zilele 
de dulce de peste an; răstimpul dintre Postul Crăciunului (practic din ziua de Crăciun - 25 
decembrie) până la Postul Mare (Postul Paștelui) sau ajunul patruzecimii se numește, în unele 
locuri, Dulcele Crăciunului, iar, în alte zone, Câșlegile-de-iarnă sau Cârnilegi; ca să le deosebească 
de celelalte câșlegi de peste an (de pildă, câșlegile-de-vară, perioadă cuprinsă între Postul Sfinţilor 
Apostoli Petru și Pavel (10-28 iunie) și Postul Sfintei Marii (30 iunie-14 august; săptămâna din 
aceste câșlegi, în care în zilele de miercuri și vineri se mănâncă de dulce, se numește hârți și 
cârnilegi (2. MARIAN, |, p. 83-84). În fapt, această săptămână, mobilă în calendarul creștin- 
ortodox, deoarece se orientează după data în care este fixată Învierea Domnului (Paștele), 
debutează cu duminica a 33-a după Rusalii, numită și Duminica Vameșului și a Fariseului, și 
marchează Începutul Triodului (NOTE, Antonescu). De remarcat că, pretutindeni în ţară, cele mai 
multe nunţi se fac în Câșlegile-de-iarnă din raţiuni pur economice: gospodăriile au produsele 
agonisite de cu toamnă, nu se desfășoară munci agricole grele, iar fetele au timp pentru a-și pune 
în ordine zestrea, ca să nu le găsească peţitorii nepregătite; există chiar o anumită eșalonare a 
momentelor importante ale nunţii, în sensul că pețitul și logodna au loc, de regulă, în perioada de 
la Crăciun (25 decembrie) la Bobotează (6 ianuarie), iar cununiile propriu-zise de la Bobotează 
până la Săptămâna Albă (săptămâna de dinainte de începutul Postului Mare); când sosesc 
câșlegile, fiecare fată mătură ostentativ dinspre pragul ușii spre interiorul încăperii, în credinţa că îi 
vor sosi mai curând peţitorii - Bucovina; pentru necazul de a nu-și fi găsit rostul marital, există și o 
strigătură sugestivă: „Supărate-s fetele, /C-au trecut câșlegile, / Vine Săptămâna albă, /Nime-n 
lume nu le-ntreabă!" - Satu Mare (2. MARIAN, |, p. 137-138). În satele din Țara Zarandului, 
perioada de la Crăciun și până la Lăsatul secului pentru intrarea în Postul Mare se numește 
fărșang, termen de origine germană (1. DASCĂLU, p. 22). 


CEAFĂ 

Se crede că acela care are ceafa pronunţat adâncită este un mare mincinos - Tecuci; Bucovina; este 
bine să fie atent și să se păzească de tot ceea ce-l înconjoară acela pe care îl mănâncă insistent 
ceafa - Tecuci; mama să nu-și sărute niciodată copilul la ceafă, pentru că acesta se înrăiește - 
Bucovina (2. GOROVEI, p. 41; 47; 59; 141). 


CEAI 

Când cineva bea ceai și i se varsă din întâmplare e semn bun - Buzău (2. GOROVEI, p. 47). Cine se 
visează preparând (fierbând) ceai, va fi calomniat; dacă se visează bând ceai, afacerile îi vor merge 
prost - Suceava (NOTE, Băncescu). 


CEAPĂ (A/lium cepa - DLRM, p. 130) 

Ca să le vină laptele înapoi femeilor care l-au pierdut sau le-a fost luat de strigoaie, se ia o ceapă, 
se taie în patru părți și se mănâncă; sau o crestează, o lasă peste noapte pe ghizdul unei fântâni, în 
seara dinspre zile de miercuri sau de vineri, iar dimineaţa femeia o ia și o mănâncă, după care se 
crede că laptele va curge ca dintr-o fântână; sau femeia duce, joi seara, ceapa la marginea unei 
ape curgătoare, o fixează la mal cu o piatră, apoi dimineaţa îi pune sare și o mănâncă goală, după 
care laptele revine imediat și în cantitate mare; sau ceapa, după ce a stat în apă, se mănâncă a 
doua zi pe cormanul plugului, crezându-se că laptele se va întoarce la femeie, cum se întoarce 
brazda în urma cormanului; sau femeia duce ceapa la râu dimineaţa și apoi revine cu ea, legată cu 
o aţă și târând-o până acasă, unde o mănâncă cu puţină pâine - Țara Oltului; „Calendarul de 
ceapă” se pregătește în seara dinaintea Anului Nou, când se iau 12 foi de ceapă, egale ca mărime, 
în fiecare dintre acestea punându-se puţină sare măruntă, fiecărei foi de ceapă dându-i-se numele 
unei luni din cele 12 ale anului, iar a doua zi se observă care dintre foi are mai multă apă în ea, 

însemnând că acea lună va fi cea mai ploioasă; foile de ceapă se așează pe o masă sau se pun pe 
tocul dintre geamuri - Banat; Țara Oltului; Teleorman; Suceava; să nu se arunce în foc ceapă sau să 
se mănânce pielițele ei, pentru că îl vor durea ochii pe cel ce o face - Vâlcea; împletitura cozilor de 
ceapă în funie, după ruperea și folosirea bulbilor, se aruncă în drum, pentru ca rodul să fie bogat și 
anul următor - Suceava; cine are coșmaruri, visând nopţi la rând un mort, să ia dimineaţa câte o 
ceapă, în trei zile de luni consecutive, și să o azvârle cu mâna dreaptă pe fereastră, stând cu 
spatele la aceasta, astfel crezându-se că duhul celui mort va avea de lucru cu ceapa și nu va mai 
bântui visul omului - Muntenia; cine visează mereu un mort să dea de pomană o ceapă - Suceava 
(2. GOROVEI, p. 47; 245; 254; 261; GOLOPENȚIA, p. 100-101; 145; CRISTEA, p. 43-44; PRESA). Are 
conotaţii simbolice doar bulbul plantei, din care se face „calendarul de ceapă”; în unele zone 
(Maramureș), se iau doi bulbi, se taie fiecare bulb în două, iar din mijlocul fiecăreia din cele patru 
jumătăţi se scot câte trei foi; în alte zone (Banat), se taie o singură ceapă în două jumătăţi, de unde 
sunt scoase câte șase foi, începând din mijloc; în fiecare dintre cele 12 foi, care semnifică lunile 
anului, se presară, în mod egal, sare; foile de ceapă se pun la fereastră sau sub un pat (sub o 
covată, ca să nu fie deranjate), iar a doua zi „se citesc” foile, interpretându-se ca fiind cea mai 
bogată în precipitaţii (ploaie sau zăpadă) luna corespunzătoare foii de ceapă mai plină cu apă; dacă 
numai un sfert din foaie este apoasă, atunci se crede că prima săptămână a lunii respective va fi 
mai umedă; din această cauză, în mod obișnuit, primele săptămâni ale fiecărei luni sunt 
interpretate ca fiind mai umede; în Maramureș, se crede că nu este bine să se mănânce ceapă cu 
„pieliță”, ca să se poată vedea bine și la bătrâneţe (BOGDAN, p. 107; 135). „Calendarul de ceapă” 
se face, de obicei, în Ajunul Crăciunului, cu excepţia Țării Moților, unde se practică în seara Anului 
Nou; tot în seara Anului Nou, în Bucovina, femeile pun la fereastră foi de ceapă, cu puţină sare în 
ele, după câţi copii au; a doua zi dimineaţă, va avea mai mult noroc, în anul ce vine, acel copil a 
cărui foaie de ceapă este mai plină cu apă; tot în Bucovina, fetele nemăritate umplu pe jumătate 
cu sare foile de ceapă și unde se adună, până dimineaţa, mai multă apă, aceea crede că va avea 
mai mult noroc în dragoste în viitorul an; în satele din Munţii Apuseni, din Bihor, din Transilvania, 
din Teleorman, din Moldova și din Bucovina, în seara dinspre Anul Nou, românii iau 12 foi de 
ceapă, le înșiră după ce pun în ele în mod egal sare măruntă, cam până la jumătatea foii, dă 
fiecărei foi numele unei luni din an și apoi le lasă până a doua zi dimineaţa; în care foaie se află a 
doua zi mai multă apă, acea lună va fi mai ploioasă; în care foaie se află sare așa cum a fost pusă, 
acea lună va fi secetoasă, cu arșițţă mare, iar foaia în care sarea va fi umedă doar pe jumătate, acea 
lună va fi schimbătoare (2. MARIAN, |, p. 8; 71; ROMAN, p. 4; 2. CHIVU, p. 243-244; PRESA). În 
Gorj, la descântecul de rânză (dureri abdominale la copii, considerate de către săteni a fi cauzate 
de deplasarea stomacului), copilul este apucat de picioare și întors cu capul în jos, după care este 
lovit ușor cu talpa picioarelor de pragul de sus al ușii; apoi este așezat în pat și pus să se dea de 
mai multe ori peste cap, pentru a-i reveni rânza la loc; pentru descântat însă, se taie și o ceapă în 
două, descântecul fiind făcut pe una dintre cele două jumătăţi, cu un fir de mătură și un ac cu 
gămălie neagră; după rostirea descântecului, o jumătate de ceapă este pusă la buric, iar jumătatea 
descântată este dată bolnavului să o mănânce (CĂRĂBIȘ, p. 132-133). În Muntenia și Moldova se 
crede că, în cazul că un mort este visat mai multe nopţi la rând chemând pe cineva din familie și că 
visul acesta îl afectează pe cel ce visează, acesta a doua zi dimineaţă dă de pomană o ceapă, 
rostind că o dă de sufletul celui mort; sau se pune trei dimineţi consecutive cu spatele la fereastră, 
azvârlind afară o ceapă, considerând că mortul nu-l va mai bântui pe el, ci va avea de lucru cu 
ceapa; trebuie neapărat să spună ceva, pentru că se crede, în Muntenia și Buzău, că, din astfel de 
vise, se poate căpăta boala numită lipitură (3. MARIAN, III, p. 12). Cine se visează mâncând ceapă 
înseamnă că, după o perioadă de tristeţe, va avea parte de bucurii; cine se visează că pune ceapă 
la copt înseamnă că va avea parte de calomnii; dar cine visează, simplu, ceapă sau praz înseamnă 
că va avea parte de amărăciune și silă de viaţă - Suceava (NOTE, Băncescu). Serii simbolice: ceapă- 
fântână-miercuri/vineri; ceapă-apă-sare; ceapă-apă-plug; ceapă-apă-pâine; ceapă-ziua de luni- 

fereastră; ceapă-mătură-ac. 


CEARĂ 

În practicile de aflat ursitul sau destinul, care se organizează în noaptea Anului Nou, fata care 
indică vasul sub care se află un bulgăre de ceară va avea parte de un soţ palid și bolnăvicios - 
Transilvania; Turda; sau se pune apă într-o strachină și se picură, dintr-o lumânare din ceară, 
aprinsă, două picături, câte una în puncte opuse ale vasului, una fiind a fetei, cealaltă fiind menită 
flăcăului pe care îl iubește fata, și, dacă cele două picături în plutirea lor pe suprafaţa apei se 
unesc, înseamnă că nunta se va face neapărat în anul care abia începe - Suceava; este mai bine ca 
lumânarea să fie una păstrată de la Paște și din ceară albă, iar apa să fie neîncepută - Neamţ; 
Suceava; sau se fac două lumânărele, care se fixează aprinse pe două coji de nucă, acestea urmând 
să plutească pe apă, în caz că se unesc nunta fiind un fapt sigur, iar, dacă vreuna dintre cele două 
lumânărele se stinge în apă, va muri cel căreia i-a fost menită - Transilvania; Moldova; Suceava; 
interesant este ca, pentru simplificarea procedurii și a menirii, cojile de nucă purtând lumânărele 
să fie dedicate în exclusivitate băieţilor, iar cele goale, fără lumânări, să fie doar ale fetelor - 
Moldova; sau alte fete iau o lumânărică subţire, din ceară curată, pe care o aprind și o lipesc de 
buza unui blid în care se află apă neîncepută, sunetul sfârâit al cerii picurate în apă indicând că fata 
se va mărita în curând și va pleca din casă - Suceava; sau unele fete fac mai multe lumânărele și un 
fel de talgere mici ori luntrișoare, toate din ceară, apoi lipesc lumânărelele de luntrișoare și, după 
ce le menesc pe fiecare în parte, le lasă să plutească pe apa dintr-o strachină, arderea lumânării 
până la capăt însemnând viaţă până la adânci bătrâneţi, dar arderea lumânării până la jumătatea 
ei semnificând moarte în floarea vârstei pentru cel căruia i s-a dedicat luntrișoara - Suceava; în 
ajunul Bobotezei (5 ianuarie), fetele îndrăgostite confecționează un omuleţ din ceară, căruia îi dau 
numele iubitului, și îl lasă lângă cuptor, să se topească încet, pentru ca tot așa să se topească și 
inima iubitului după fată - Moldova (2. MARIAN, |, p. 55-56; 66-68; 142). Este păcat să se calce pe 
ceară sau să fie înjurată - Tecuci; ca să fie păzit de cele rele, copilului i se împletește în păr puţină 
ceară - Tecuci; în ajunul Anului Nou, fata nemăritată face două turtițe din ceară, în mijlocul cărora 
pune și câte o lumânărică, turtiţele purtând una numele ei, cealaltă numele iubitului pe care îl 
dorește ca soț, le așează pe ambele într-un vas cu apă și, dacă în plutirea lor turtiţele de ceară tind 
să se apropie și se întâlnesc, este semn că tinerii se vor căsători - Suceava; se crede că este păcat 
să se utilizeze ceara la ceruit podelele sau alte obiecte din casă - Banat; Galaţi; lași; ceara scursă de 
la candelabrul bisericii este folosită la făcut vrăji de dragoste - Vâlcea; ca să afle care le este viitorul 
mai apropiat, femeile topesc ceară și o toarnă apoi în apă și, dacă forma pe care o ia ceara este 
aceea de cruce, este semn că respectiva va muri - Suceava (2. GOROVEI, p. 47; 59; 145; 259). 
Înseamnă tristeţe pentru cel care visează ceară galbenă și bucurie pentru cine visează ceară albă - 
Suceava (NOTE, Băncescu). 


CEARTĂ (A SE CERTA) 

Este bine ca, înainte de a se merge la semănatul cânepei, cei doi soţi să simuleze că se ceartă, 
fiindcă numai așa cânepa va crește bine, dar în timp ce seamănă să nu mai rostească nici un 
cuvânt, fiindcă altfel cânepa va fi mâncată de vrăbii - Țara Oltului (GOLOPENȚIA, p. 143-144). Însă, 
în anumite momente importante din viața omului, cearta este de rău augur; astfel, se crede că, 
dacă, în timpul petrecerii nupţiale, două grupuri de tineri se iau la ceartă sau chiar la bătaie este 
semn că proaspăt căsătoriţii nu se vor înţelege în căsnicia lor - Țara Chioarului (1. POP, p. 290). A 
visa ceartă înseamnă noutate, schimbare spre bine, iar, dacă se visează cineva că el însuși se ceartă 
cu altcineva, este semn că în curând se va afla într-o societate plăcută - Suceava (NOTE, Băncescu). 


CEAS 
Mentalitatea tradițională românească îl percepe ca moment favorabil și moment defavorabil, 

momente opozabile, ceas bun și ceas rău, conform urării: „Să fie într-un ceas bun!"; epilepticul mai 
este numit „bolnav de ceasul rău" (ŞĂINEANU, II, p. 224). Fără a fi personificate, ceasul bun și 
ceasul rău sunt forme ale ursitei, un episod, un moment al acesteia, uneori anterior determinat, 
alteori imprevizibil: „sunt ceasurile așa cum sunt și locurile rele, că nu le știm vedea și așa vine 
necazu' pe om"; "dacă un copil se naște în ceas bun, în toată viaţa lui va fi norocos și fericit, iară, 
dacă se naște în ceas rău, are să fie nefericit" (2. GOROVEI, p. 168; 1. OLTEANU, p. 325). Copiilor 
născuți în ceasul-rău le va merge rău toată viaţa - Țara Oltului (GOLOPENȚIA, p. 91). v. PIAZĂ. 


CEASORNIC 

Se crede că el este chipul diavolului și că, în consecinţă, trebuie distrus - Tecuci (2. GOROVEI, p. 
48). Când moare cineva, se oprește ceasul din casă până la înmormântare - Mureș (2. POP, p. 41). 
Cine se visează vânzând un ceasornic este semn că fericirea sa de acum e trecătoare; dacă visează 
ceasornic (pendulă) bătând ora, va face o călătorie; dacă se visează întorcând (armând) un 
ceasornic înseamnă că va avea succes în afaceri; dacă se visează stricând un ceasornic este semn 
de neliniște - Suceava (NOTE, Băncescu). 


CEATĂ 

În linii generale, dincolo de structura și numărul de indivizi, diferite de la zonă la zonă, constituirea 
unei cete comportă două feluri de relaţii: relaţii în cadrul cetei, între indivizi, conform funcţiei 
încredințate la alcătuirea cetei și relații statornicite între ceată și comunitatea rurală căreia îi 
aparține, ambele tipuri fiind impuse de tradiție; când începe Postul Crăciunului (15 noiembrie), 
junii se strâng la un loc și se constituie în confrerie, alegând comitetul ce dirijează lucrările: birău, 
doi juni, doi pristavi și patru pârgari; această adunare a junilor se numește toană, cuvânt care se 
aplică numai acestui fel de adunare; șeful singur răspunde pentru toană, în interiorul ei el are și 
funcţie de judecător, adică judecă și pedepsește, prin excludere până la cinci săptămâni, pe feciori 
și pe fete, vornicii se îngrijesc de masă, de mâncat și de băut, junii se ocupă de încasarea banilor și 
tot ei sunt cei care merg la părinţii fetelor, ca să le învoiască să vină la confrerie; pristavii 
supraveghează și controlează ceea ce face întreaga ceată, așa încât hotărârile șefului să fie puse în 
aplicare, tot ei fiind și cei care pot înlocui pe șef, iar pârgarii sunt executanțţi; toana dispune de o 
casă a ei, cedată temporar de cineva care poate locui în altă parte, din ajunul Crăciunului și până la 
7 ianuarie (Sfântul loan Botezătorul); în ajunul Crăciunului, feciorii părăsesc familiile lor, ca să 
locuiască la toană, adică în casa lor, timp de aproape 12 zile; în satele cu locuitori mulţi, sunt două 
toane, însă de generaţii diferite: una este a feciorilor până la 21 de ani, cealaltă a celor de peste 21 
de ani, dar în nici una dintre ele nu se află tineri însuraţi; alegerea de vătaf, numit și crai nou, se 
poate face prin vot nominal, prin tragere la sorţi, prin impunerea de sine, dar mai ales prin ridicare 
de vătaf, adică partizanii unuia dintre tineri îl ridică pe acesta în sus, ca să atingă cu capul coarda, 
sau podul (tavanul) casei, iar cei ce sunt împotrivă îl trag în jos; dacă feciorul-candidat a reușit să 
atingă coarda cu capul, alegerea este confirmată, în caz contrar se propune un altul - Țara Oltului; 
în Oltenia, se remarcă, la ceata de feciori, că textul colindelor și gesturile au un puternic caracter 
de fecunditate, fapt întâlnit și la cetele călușărești din aceeași zonă, care sunt și ele tot solstițiale; 
colindătorii se așează pe jos, cu picioarele încrucișate sub ei, la gura sobei și, zgândărind în foc cu 
bețele lor numite colinde, zic o colindă în care urează toate acestea: porci grași, oameni sănătoși, 
boi trăgători, stupi, cai încurători, oi lânoase etc. , iar, la urmă, bani și sănătate; când a rostit 
aceste ultime cuvinte, vătaful se ridică în picioare și lovește plafonul casei cu colinda, ceea ce s-ar 
traduce cu „așa să fie”, gest care amintește pe cel de confirmare a vătafului în zonele ardelenești; 
mai trebuie menţionat că, în Oltenia, organizarea cetelor de copii urmează sistemul confreriei 
celor mai mari ca ei; în Banat, sunt cunoscute cete numărând 12 tineri, în alte zone ceata este 
compusă din 5-9 tineri, iar vătaful poate alege pe cine crede el de cuviință; se pare că ultima 
variantă este cea mai des întâlnită, cu observaţia că organizarea cetelor în spaţiul ardelenesc și în 

zonele care au fost sub ocupaţie austriacă prezintă o structură mai riguroasă, de tip paramilitar, în 
timp ce grupurile de tineri din Muntenia și Moldova au o organizare mai suplă, mai elastică, uneori 
chiar întâmplătoare; ceata posedă un repertoriu care poate număra între 5 și 60 de colinde; un 
colind, intitulat Toader diaconul, pe care ceata de flăcăi îl spunea probabil la casa în care se afla un 
Toader (serbat în timpul sărbătorilor populare, care preced echinocțiul de primăvară și care sunt la 
rândul lor „de început de an”), ne descrie crearea lumii, ceea ce confirmă credinţele românești 
privitoare la Sântoaderi, feciori-cai, și care sunt varianta carpatică a mitului om-cal, centaurul indo- 
european; în partea vestică a României, colindătorii-copii poartă numele de pițărei sau pițărăi; 
cetele de pițărei se organizează în zorii zilei de 24 decembrie, momentul fiind așteptat și pregătit 
de multă vreme, deoarece copiii adună din timp, pe o colină din marginea satului, cantităţi de 
crengi și lemne, care vor fi arse în această dimineaţă; la lumina acestui foc, sunt aleși, de către 
câţiva feciori, asistați uneori de unul sau doi oameni în vârstă, copiii care vor compune cetele de 
pițărei, cu această ocazie făcându-se și unele exerciții cu rol competitiv și împărțindu-se rangurile: 
1. Șef (vătaf) este copilul cu voce clară și fermă, de el trebuind să asculte toată ceata, uneori este 
mânijit pe față cu funingine sau zgură; 2. Rândașul, având doar o stea neagră pe frunte, are rolul de 
a rândui copiii la ușile caselor colindate, la rostirea colindelor și la primirea darurilor; 3. Câner este 
cel care păzește ceata de câini; 4. Scobicei, în principiu doi la număr, au rolul de a scobi în foc, în 
cărbunii aprinși și în cenușa din sobă cu băţul-colinda; când găsește în cenușă o turtă, o aruncă, 
pentru a muri dușmanii lui Hristos; 5. Focarii, având rolul de a supraveghea focul; 6. Motcoșii 
umblă prin camere și, dacă găsesc fuioare care ar fi trebuit să fie toarse, le încâlcesc; 7. Norocoșii 
merg la cai, oi, porci, vite și păsări, ca să lovească cu băţul-colindă în animale sau în construcţia 
care le adăpostește, urându-le astfel să fie grase, frumoase, rodnice; în general, durata existenţei 
unei cete ține de la 24 decembrie până la 8 ianuarie; alegerea conducerii cetei se face la 6 
decembrie (Sânnicoară), după colindatul celor care poartă numele de Nicolae; în zona muntoasă a 
judeţelor Bacău și Neamţ, tot la 6 decembrie se constituie cetele de colindători, casa aleasă pentru 
întruniri și repetiții purtând numele de Școala de urs, între ceată și gazdă stabilindu-se relaţii de 
reciprocitate; de pildă, pentru permisiunea de a-i adăposti toată această perioadă de timp, tinerii 
se angajează să spargă și să aducă lemne, să care apă, să curețe grajdurile etc. , iar, în final, 
componenţii grupurilor organizează masa de spargere a cetei la care participă și gazda; în sudul 
Transilvaniei, cetele poartă numele de toane, compuse din 7-15 tineri neînsurațţi, uneori sunt mai 
multe toane în același sat, toate cu structură ierarhică verticală, constituită din trei ranguri: |. jude 
sau vătaf; II. doi feciori, din care unul este locţiitor de vătaf; III. trei-patru tineri, chemători, stegari, 
bucătari; toţi componenții toanei trebuie să fie tineri de încredere, unii vin pentru prima dată în 
ceată, au vârste între 14 și 21 de ani, cu credinţă în vătaf, trebuie să aibă staturi atletice, să fie 
muzicali și buni dansatori, știutori ai colindelor și tradiţiilor confreriei; de regulă, un fecior talentat 
joacă rolul cerbuțului (masca), care poate fi purtată, ca în Hunedoara, de vătaful însuși; scopurile 
confreriei sunt emanciparea tineretului de ambele sexe din comunitatea respectivă, integrarea 
permanentă a celor tineri, băieţi și fete, menţinerea ordinii între feciori și a eticii comune, 
evidenţierea celor ce au vocații și nutresc neîncetat curajul, altruismul, cuviinţa; astăzi, în spaţiul 
european, confreria de tineri apare numai la români, cu elemente și structură de tip arhaic, iar 
influenţele care le-a primit în ultimele două secole, prin armată, administraţie de stat și biserică, 
au inovat în parte terminologia funcțională; textele colindelor din repertoriul cetelor privesc în 
special pe copiii din prejma adolescenţei, în vederea educării și iniţierii lor, pentru o posibilă 
viitoare carieră de vânător și de ostaș; dar colindele „îl formează” și pe viitorul mire, deci crearea 
familiei; ele privesc cucerirea bărbăţiei prin asimilarea virtuţilor calului, a șoimului, a vulturului, a 
berbecului, ceea ce indică ocupaţia cea mai generală a tinerilor, în timp de pace, și cucerirea unei 
fete-prinţese, viitoarea soție; prin vânarea bourului, a corbului, a ciutei, a dulfului, a leului și a 
peștilor uriași ai Dunării este pusă în evidenţă ocupaţia principală, care presupune și eroism, a 
satelor de munte sau a satelor pastorale, ele fiind cele mai bune păstrătoare ale tipurilor arhaice 

de organizare a cetelor; în Transilvania, conducătorii cetelor de flăcăi poartă următoarele 
denumiri: birău, primicer, vătaf, primar, jude, voievod, armașul mare, colcer sau colăcer, zaraf, 
voinic, crai-nou, căpitan, morcotan, primar mare, voinic mare, pârgar mare, jude mare, chiar și 
vițe-primar, vițe-jude, denumiri care imită de regulă ierarhia administrativă locală, fiind întâlnită 
peste tot unde există confrerii și unde administraţia a fost impusă din afară (BUHOCIU, p. 52; 55- 
56; 65; 67; 76-78; 81-83; 92; NOTE, Antonescu). Feciorii se prind uneori între ei fârtați, iar fetele 
surate, cu un anumit ritual, independent de cel al cetelor, în care caz legătura durează toată viaţa 
și este considerată ca fiind mai puternică decât cea dintre frații de sânge; cetele din Țara Oltului 
durează până la Sfântul lon (7 ianuarie), în ultima zi desfăcând ceata, cu ceremonii care diferă de la 
sat la sat; în unele cete, deghizarea se face cu ajutorul măștilor, toate umane, nu zoomorfe, făcând 
și dansuri pe la toate răscrucile, obiceiul purtând numele semnificativ de a bate tufa, probabil 
pentru a alunga sufletele celor morţi, după trecerea celor 12 zile, cât a fost deschis cerul și au 
putut veni pe pământ, participanţii deghizându-se pentru a nu fi recunoscuți; tot cu acest prilej, al 
desfacerii cetelor ard sălașul, adică scot în curte sau în uliţă paiele pe care au dormit cele două 
săptămâni, le dau foc și sar peste ele, probabil o reminiscență a riturilor de purificare; în cadrul 
obiceiurilor legate de colindat, ceata trebuie să evidenţieze trăsătura ei de „vitalitate maximă”, 
aceasta fiind cheia întregului complex ritualistic, fiind vorba de o forţă care, în concepţiile magico- 
religioase străvechi, are putere de contaminare, fie de întinerire sau înviorare a oamenilor, fie de 
fecundare sau fertilizare magică a câmpurilor, dobitoacelor și chiar a femeilor; materialele 
înregistrate converg toate spre concluzia că grupurile organizate de feciori sunt rămășița unor 
străvechi rituri de iniţiere masculină și a unor cluburi de celibatari; fenomenul a fost constatat și 
studiat la foarte multe popoare europene contemporane; el are, de altfel, o răspândire universală, 
fiind mijlocul prin care, în diferite faze ale dezvoltării istorice, clasele adulților instruiesc, înainte de 
a le primi în rândul lor, noile generaţii; până foarte de curând, cetele de feciori au fost, în toate 
zonele etno-folclorice din România, organizaţii de iniţiere a junilor și fetelor în joc, obiceiuri, 
cântece, reguli de viaţă, o școală de datini și bună-cuviinţă ţărănească; ele erau, până în preajma 
celui de al doilea război mondial, case de juni, adică organizaţii de oameni neînsurațţi, cu o gazdă 
comună, activitate colectivă, gospodărie devălmașă de venituri și consum; cetele de iniţiere au 
avut, cel puţin în perioada lor de înflorire, trei faze caracteristice: plecarea din comunitate, 
desprinderea de familie, femei și copii; o perioadă mai lungă sau mai scurtă de școală, de 
instrucţie, răstimp în care învăţăceii deprindeau ceea ce era necesar pentru trecerea în rândul 
adulților, fiind supuși unor încercări menite să-i călească și introduși în anumite secrete ale 
vârstelor adulte, și reîntoarcerea în comunitate, cu luarea în primire sau încadrarea în noua 
situaţie dobândită, de inițiați; ceata de feciori se încadrează între ceremoniile de întoarcere; 
trebuie să fi existat cândva și celălalt capăt al fenomenului, anume ceremonia de plecare și 
perioada de iniţiere; aceasta pare a putea fi găsită în ceata de călușari, existând chiar, în Ţara 
Oltului, dar și în alte zone, o legătură strânsă între acestea și cetele de juni (HERSENI, p. 6; 16; 131; 
301; 303-304). Conducătorul unei confrerii, a unei cete de feciori este vătaful; peste tot, el are 
unul sau mai mulţi locţiitori sau adjuncţi, numiţi armaș, colceriu, sameș, stegar, pârgar, vornic, 
pristav etc. , în Ţara Oltului, și hocnog, marcotan, birău, căprar etc. , în Năsăud (MUȘLEA, II, p. 
100). S-ar putea ca și înmormântarea vătafului junilor și proba de leșin a călușarilor să fie resturi 
din rituri de iniţiere (4. POP, p. 135). 


CEAȚĂ 

Când toamna se lasă ceaţă deasă este semn că roadele se vor coace repede - Tecuci; dacă, după 
vreme rea, cade ceaţă este semn că vremea se va îndrepta - Botoșani; dar dacă se lasă ceaţă deasă 
este semn că vremea se va strica - Suceava; când ceața se urcă de pe coclauri, urmează ploaie, iar 
când negura cade și se lățește pe șesuri, mai întotdeauna se înseninează - Suceava (2. GOROVEI, p. 
48; 263; 265; 2. MARIAN, |, p. 86-87). Este semn de boală pentru cel care visează ceaţă deasă; dar 

se va vindeca de o boală cel care se visează trecând prin ceaţă; va avea parte de dureri de ochi cel 
care visează ceaţă în soare - Suceava (NOTE, Băncescu). 


CEAUN 

Cel ce păstrează ceaunul în afara casei își va trece vitele peste iarnă cu multe dificultăţi - Tecuci; 
când ia foc fundul ceaunului este semn că vremea se va strica - Muntenia; Suceava; este semn de 
ploaie când, în timpul verii, arde ceaunul sau se zărește, arzând cu scântei, funinginea de pe fundul 
acestuia - Suceava; lalomiţa (2. GOROVEI, p. 48; 256; 265; 267). Va ploua când se aprinde 
funinginea de pe fundul ceaunului - Țara Oltului (GOLOPENȚIA, p. 146). Timp de trei săptămâni, cât 
vreo găină este cloșcă, nu se pune ceaunul cu gura în jos - Vrancea (2. STAHL, p. 186). În casa 
socrilor mari, tânăra mireasă se uită pe fundul ceaunului, ca să nască prunci cu ochi negri - Banat 
(1. LAZĂR, p. 268). 


CENUȘĂ 

În ajunurile Crăciunului și Bobotezei, adică în zilele de 24 decembrie și 5 ianuarie, femeile adună, 
pe nemâncate, cenușa din vatră și gunoiul de prin casă și îl păstrează, iar primăvara, când 
pregătesc straturile de legume din grădină, presară cenușa și gunoiul peste acestea, în credinţa că 
astfel roadele nu vor fi mâncate de felurite vietăţi - Suceava; să se pună cenușă în seminţele de 
grâu, care urmează a fi semănate, pentru ca lanul să nu fie atacat de tăciune (boală infecțioasă, 
mai ales a cerealelor, provocată de o ciupercă parazită și care se manifestă prin distrugerea 
țesutului vegetal și apariţia în locul lui a unei pulberi de culoare neagră - ȘĂINEANU, V, p. 321) - 
Dolj; în ziua în care sunt prăznuiţi cei 40 de Sfinți Mucenici (9 martie), femeile înconjoară casele 
lor, presărând o dâră de cenușă, pentru a zădărnici intrarea șerpilor în locuinţe - Ialomiţa; cenușa 
nu se scoate afară din casă în zilele de luni și vineri, pentru ca uliul să nu atace găinile - Suceava; ca 
să nu se îmbolnăvească de deochi, se ia cenușă albă și se face un mic semn în fruntea copilului - 
Suceava; lupii vor ataca vitele, dacă se dă cu împrumut sau se scoate afară cenușa în zilele Filipilor 
(14-21 noiembrie) - lalomiţa; va veni uliul la păsările din curtea celui care scoate afară cenușa în 
zilele de post ale săptămânii - Muntenia; Suceava; cenușa nu se aruncă în ogradă, deoarece este 
semn de sărăcie - Tecuci; cenușa este folosită în practicile medicinii populare, deoarece se crede 
că, printre lemnele din pădure, trec vânturile și măiestrele - Țara Oltului; să nu se lase niciodată 
multă cenușă în vatră, deoarece rămân urmele oalelor în ea și asta înseamnă că, la moarte, cel din 
casă va rămâne cu ochii și cu gura deschise - Tecuci; dacă varza face purici, ei pot fi stârpiţi 
cernându-se peste ei cenușă, acțiunea fiind făcută de către o fată, dimineaţa încă pe întuneric și 
complet dezbrăcată - Vâlcea (2. GOROVEI, p. 48; 75; 104; 128; 145; 203; 227; 239; GOLOPENȚIA, p. 
73). Primul ou făcut într-un an de o puicuţă trebuie rostogolit prin cenușa din vatră, crezându-se că 
așa cum se înmulțește cenușa în vatră, tot așa să se înmulțească și ouăle - Suceava (NOTE, 
Băncescu). Când cenușa în sobă se ţine ghem este semn de vreme rea - Teleorman (2. CHIVU, p. 
247). Cine visează cenușă rece va fi înșelat; înseamnă că va avea supărări în afaceri cel care visează 
cenușă arzând; fapte nesocotite îi vor altera imaginea publică celui care se visează aducând cenușă 
- Suceava (NOTE, Băncescu). 


CER 

Fără să aibă aceeași demnitate ontologică, precum îl acreditează civilizațiile tradiționale orientale, 
și în mentalitatea românilor cerul are funcție constitutivă și participă la geneza lumii, cu atât mai 
mult cu cât el este lăcașul lui Dumnezeu, al Soarelui și al Lunii, al stelelor și al norilor dătători de 
ploaie; la facerea lumii, cerul ar fi fost foarte aproape de pământ, dar omul nesăbuit și indiferent 
nu și-a dat seama de această „bunăvoință dumnezeiască” și o femeie a aruncat un scutec de la 
copil, de era să murdărească cerul; drept urmare, Dumnezeu înălță cerul, iar omul, simţindu-i lipsa, 
se hotărî să meargă și să ceară îndurare Atotputernicului; a luat carul mare cu patru boi și a pus în 

el carul mic, candela, crucea de la biserică, fântâna din răscrucea drumurilor, barda, sfredelul, 
secera, coasa, plugul, rariţa, câinele, cloșca cu pui, scroafa cu purcei, ciobanul, văcarul, porcarul, 
hora satului, precum și alte multe unelte; a mai luat cu sine grâu și porumb, ca să semene pe 
câmpiile întinse ale cerului; dar în cale i-a ieșit diavolul care, luându-se la ceartă cu pământeanul, a 
scos din traista sa balaurul și șarpele năzdrăvan, ursul, scorpia blestemată, calul furios și căpățâna 
de om, cu gândul de a-l înspăimânta pe om; cei doi se iau la trântă, timp în care se iscă și vântul 
turbat, dar câinele pune pe fugă calul, ciobanul zdrobește capul balaurului, văcarul alungă șarpele 
și îl taie cu barda, iar scorpia încremenește de furie; boii se sperie de urs și cârmesc oiștea, dar 
până la urmă ursul înlemnește de frica omului; de atunci, totul se vede pe cer: drumul pe care a 
mers pământeanul este Calea Laptelui, albită de laptele vărsat din găleţile ciobanului, când acesta 
a ucis balaurul, carul mare și carul mic, cloșca cu pui etc. ; se mai spune despre cercă l-ar fi făcut 
Dumnezeu dintr-un ciob de sticlă, ca să acopere Pământul și să-și ridice sieși lăcaș, sau l-a creat la 
rugăminţile Soarelui și Lunii, cărora le venea greu mergând prin aer, fără să aibă pe ce se sprijini; 
după ce l-a făcut, demiurgul s-a urcat în cer, „în cel de-al nouălea, pentru că nouă sunt", diavolului 
lăsându-i pe cel de jos; furios pentru jignirea adusă, diavolul cu ai lui au început să plănuiască un 
adevărat război, menit să-l detroneze pe Dumnezeu, astfel că luă hotărârea să împuște cerul de 
sus; Dumnezeu a răspuns trăgând cu tunul, omorând și rănind toţi dracii; în alte variante, dracii 
construiesc munți și ziduri cu gândul de a uzurpa autoritatea demiurgului, dar tot cu tunul se 
restabilește echilibrul ceresc, de data aceasta autorul detunăturii distrugătoare fiind Sfântul lie; 
oricum, cerul este conceput ca o movilă nemărginită, care se sprijină pe stâlpi sau pe umerii lui 
Samson cel Tare; nu doar că are soare și lună, stele și nori, dar, „acolo sus, la Dumnezeu, sunt de 
toate, ca și aici, pe pământ" (VLĂDUȚESCU, p. 84-85). În mentalitatea tradiţională, cerul este 
„așternutul picioarelor lui Dumnezeu”; alţii cred că oamenii nu văd cerul, ci doar albăstrimea lei, 
fiindcă este foarte departe - Vrancea; se spune că ar fi un pod, de la care în sus ar fi lumea 
cerească, iar în jos cea pământească; podul ar fi închipuit ca o boltă de fier groasă, așezată pe apa 
care înconjoară pământul și pe stâlpi, dar având și uși pe unde umblă făpturile îngerești ca să ducă 
lui Dumnezeu știrile de pe pământ - Botoșani; alţii cred că el nu este făcut dintr-o singură bucată, 
ci din două bucăţi care se îmbină, ceea ce i-ar permite să se deschidă, Calea Laptelui fiind cea care 
arată pe unde se face îmbinarea (OTESCU, p. 59). Se crede că există șapte ceruri așezate succesiv 
pe verticală, ploile căzând tot succesiv; omul așteaptă ploile ultimului cer, cel de deasupra lumii 
terestre, care mai întâi intră în pământ și apoi se scurg până la noi; când este secetă, singura 
mângâiere a omului e aceea că suferă la fel și neamurile celor șapte ceruri - Tecuci; când se 
deschide cerul, oamenii își fac cruce și se roagă să li se dea binele de pe cealaltă lume - Moldova 
(2. GOROVEI, p. 48; 49). Locuitorii satelor au populat cerul cu toate realităţile vieţii lor sociale, 
dând acestui spaţiu o semnificație umană, antropomorfă; astfel satul este proiectat pe cer, unde 
se pot găsi Calea Robilor, Hora Satului, Fata Mare din Horă, cele două care - Mare și Mic, Rariţa, 
Oile, Lupul și Ciobanul, Comoara Făgăduită, Sfredelul, Cloșca cu Pui, Crucea și Cei Trei Crai de la 
Răsărit (URSACHE, P. 71). Cerul arată ca o movilă nemărginită, pe care umblă Sfântul Ilie în car, fie 
pentru a se plimba, fie cu treburi de ale casei; fiind lucru sfânt, carul nu trebuie să fie văzut de 
oameni și de aceea se umple cerul de nori, împiedicând astfel oamenii să îl zărească; ca să nu 
alunece în mersul său, carul are pe talpa roţilor cuie mari, care găuresc însă bolta cerească, lăsând 
să curgă ploaia - Tecuci (2. GOROVEI, p. 48). Deasupra pământului, acolo unde se vede albastru, 
este cerul în care locuiesc Dumnezeu cu lisus Hristos, sfinţii și îngerii; tot acolo se află Raiul și iadul; 
în vremuri mai îndepărtate, din cer ar fi căzut pe pământ scrisori, în care oamenii erau sfătuiţi să 
se pocăiască, să ţină posturile și să fie credincioși - Gorj (CĂRĂBIȘ, p. 105). Se crede că, în noaptea 
dinspre Duminica Paștelui, până la miezul nopţii, în fiecare an se deschide cerul și cine veghează și- 
| vede deschis va primi de la Dumnezeu tot ce acesta dorește - Bucovina (2. BERDAN, p. 7). Dacă 
cerul este noros în noaptea Anului Nou (noaptea Sfântului Vasile) și fără stele, ca să se poată citi în 
ele ursita fiecărui om, este semn că în anul ce vine nu vor umbla pe la fete mulţi peţitori și, în 

consecinţă, nici prea multe nunţi nu vor fi prin sate - Transilvania (3. MARIAN, |, p. 97). Când, la 
asfinţitul soarelui, cerul este roșu spre răsărit înseamnă că vântul va bate cu mare intensitate - 
Bucovina; cine visează cer senin, cu stele, înseamnă că va primi o moștenire; cerul întunecat sau 
roșu semnifică supărare; dacă visează cineva că zboară spre cer înseamnă bucurie, dar dacă se 
visează înălțându-se la cer nu este deloc bine - Suceava (NOTE, Băncescu). 


CERB (Cervus elaphus - DLRM, p. 134) 

În folclorul românesc, cerbul și ciuta beneficiază, în raport cu celelalte animale sălbatice, de un 
statut aparte, de un prestigiu ieșit din comun; conform unor atestări populare, aceste vieţuitoare 
sunt „considerate mai bune chiar decât vitele, plăcute munților: iarna, crengile copacilor singure se 
pleacă, ca să mănânce mugurii“; mai „bune” decât vitele nu trebuie înţeles în sensul de mai 
„utile”, ci de mai „curate” decât acestea; de altfel, ciuta și cerbul hălăduiesc întotdeauna prin 
locuri inaccesibile, oprite omului, prin locuri fabuloase, în poieni îndepărtate, pe munți sălbatici, 
acolo unde „iarba necălcată” și „apa netulburată” simbolizează natura expansivă, pură, liberă, cu 
dimensiuni și ecouri mitice; cele două vieţuitoare reprezintă imaginea emblematică a naturii, în 
ipostaza ei sălbatică, primordială; cu aceste valori, cerbul și ciuta sunt folosite adesea pentru a 
semnifica ruperea de orizontul social, integrarea în stihial; în unele variante ale baladei „Meșterul 
Manole”, pruncul părăsit este crescut și alăptat de ciutele fecunde, arhetipale; în doine, haiducul 
rupt de semenii lui se înfrățește cu căprioara; trăind în adâncimile sacre ale codrului, fiind pure și 
nepătate, cerbul și ciuta polarizează numeroase atribute pozitive, benefice; de aceea, ele dispun 
de un surplus de sacralitate, fapt care le acordă un surplus de prestigiu și autoritate; ele sunt 
animale „curate”, exemplare, animale „puternice” și fecunde, donatoare de energie și bunăstare; 
această determinare mitologică explică de ce ciuta și cerbul se ivesc în același context epic - 
vânătoarea eroică; în universul de simboluri al colindei, vânarea cerbului tretior ori a ciutei „fără 
splină” constituie un gest ritual, un act eroic în măsură să ofere tânărului consacrarea, prestigiul 
social și dreptul la căsătorie, legate de vechi rituri de iniţiere feciorească și de credinţe cu caracter 
totemic și magic; la rădăcina lor se află probabil urme ale unui cult autohton al cervidelor; există 
dovezi evidente că cerbul a fost vânat încă din paleolitic și că oasele și coarnele sale au fost intens 
folosite pentru realizarea unor unelte (ace, cuțite, brăzdare de plug) sau obiecte de cult; ulterior, 
vânarea cerbului și a ciutei a devenit un privilegiu al domnitorilor și al marilor boieri; de altfel, în 
Evul Mediu, căprioara constituie un dar ritual în cadrul sărbătorilor de iarnă; ipoteza care atribuie 
cerbului rolul de stihie a firii, de emblemă a naturii nedomesticite, este întărită de celălalt motiv 
declanșator al conflictului (din balade): agresiunea cerbului, care coboară din munte în sat, intră în 
livada ori câmpul eroului, îi mănâncă merele ori îi culcă la pământ spicele coapte; este aici o 
provocare, o intruziune; unele colinde păstrează probabil ecouri ale sacrificiului cerbului pentru 
asigurarea dăinuirii construcţiilor; vânarea cerbului, ca o etapă necesară a riturilor de trecere 
nupţiale, prin care mirele trebuie să-și dovedească bărbăţia, și-a păstrat ecoul în colinda din ţinutul 
Hunedoarei; deci sacrificiul asigură durata casei concrete, susţine în plan mitic temeinicia clădirii 
propriu-zise; totuși „casa” nu are valoare „denotativă” în aceste texte, ci metaforică (conotativă): 
ea reprezintă „vatra”, familia și, într-un sens superior, neamul, adică valorile tradiţionale care dau 
esenţa și durata actului marital; deci: nuntă - început de lume; vânarea cerbului - sacrificarea 
animalului cosmic; făurirea „casei” din trupul acestuia - crearea cosmosului din corpul animalului 
mitic; cerbul reprezintă astfel un „strămoș totemic”, cu rol de „protector al familiei”, care oferă 
„viața”, o consacră, o face reală, integrând-o în antropocosmos; cerbul facilitează un salt 
ontologic, o rupere de nivel; el este deci un operator într-un act de depășire a condiţiei iniţiale; 
eroul, aruncat de coarnele cerbului „peste munți cărunți”, pătrunde în altă lume și aduce de acolo 
un obiect sau un personaj dotat cu atribute și puteri fabuloase; în descântece, același gest permite 
intrarea pe tărâmul stăpânit de puterile malefice și găsirea cauzei bolii; inversând aceste imagini, 
alte descântece utilizează „luatul în coarne” ca un act demonic, declanșator al bolii și al suferinţei; 

în aceste cazuri, motivul „luatului în coarne” este „recitit” din perspectiva codului specific 
descântecului; acesta elimină conotaţiile mitologice (cerbul sacru, trecerea de pe un tărâm pe 
altul, saltul ontologic) și păstrează numai nivelul referenţial, gestul concret, dureros, al luării în 
coarne și al prăbușirii la pământ; în felul acesta, zborul consacrator este înlocuit cu o cădere 
malefică, generatoare de boală și suferinţă, iar cerbul stihial apare ca un animal răuvoitor, aproape 
demonic; o credinţă străveche și general răspândită afirmă că animalul care conduce o haită sau o 
turmă nu este numai unul obișnuit, ci unul năzdrăvan, dotat cu atribute și puteri ieșite din comun, 
această imagine mitologică este întărită de o realitate de natură biologică: cârdul este condus de o 
ciută care merge în frunte mereu cercetând; toată grija conducerii cârdului cade în grija unei ciute 
de 6-7 ani, cunoscătoare și trecută prin multe; urmărirea și vânarea ciutei reprezintă un sacrificiu 
fertilizator prin omorârea animalului arhetip, a „mumei-ciutelor”, eroul hrănește pământul cu 
sângele vieţuitoarei sacre și asigură bogăţia și fecunditatea câmpurilor; în ordinea mitului, 
vânătoarea capătă ecouri cosmogonice, deoarece fără ea pământul ar fi sterp și holdele nu ar rodi: 
„Şi-n suliți o luară/Și pe mal o aruncară, /Frumușel gâtu-i tăiară, /Dete sânge locului/Și mană 
pământului, /Dete păr la trăistari, /Pielea pe la tăbăcari, /Carnea pe la măcelari, /Oasele la 
fluierari, /Maţele pe la strunari, /Unghele la păhărari!”; finalitatea întregii acţiuni nu mai este 
acum una iniţiatică, nu mai vizează dobândirea prestigiului individual și consacrarea eroică; 
viteazul îndeplinește actul ceremonial nu pentru sine, ci pentru colectivitatea întreagă; rostul 
vânătorii este unul de factură agrară, animalul-victimă fertilizând întreaga fire și asigurând 
belșugul recoltei; rolul de animal arhetip, de fecundator al întregii naturi, este asumat, în egală 
măsură, și de cerb; tot în sensul asigurării fertilităţii trebuie interpretate și textele în care cerbul 
este chemat „să sară” peste lanuri și câmpuri; în limbajul popular, „a sări” înseamnă, atunci când 
verbul se referă la animal, „a fecunda”; pornind de la această constatare, invitaţia la sărit este 
legată de speranţa pentru „roada codrului”, „mana grânelor” etc. ; cerbul divin, divinitatea din 
brădet, fecundează vântul și pământul, muntele și țarina și asigură roade bune tuturor și sănătate 
pentru oameni; deci cerbul stimulează energiile naturii printr-un gest magic, gest care are la bază 
contactul direct între animalul sacru și pământul sterp sau uscat; sacrificiul întemeietor este astfel 
înlocuit printr-un model analogic al fecundării; coarnele bogate ale cerbului inspiră, în folclorul 
românesc, această laudă a animalului care pretinde „Că el își întrece/Cu coarnele lui/Fala 
bradului!“; și tot ele, precum și atributele fecundatoare ale acestei figuri mitologice, susţin, în plan 
simbolic, riturile și jocurile de Anul Nou consacrate măștii de cerb; cercetătorii consideră că masca 
de cerb reprezintă întruparea pământească a soarelui, personificat ca zeu, în mersul lui prin 
zodiac; totodată, masca de cerb este văzută și ca un simbol al junelui prin excelenţă, principiul 
însuși al tinereții masculine, care asigură, prin coborârea lui în sat, fecunditatea, vigoarea și 
sănătatea tuturor; într-un cântec de jelire a cerbului bolnav, cauza suferinței sale este de natură 
erotică; renașterea animalului-mască, a figurii sacrale care întrupează energiile firii, reprezintă o 
explozie de vitalitate, un surplus necesar de putere care duce la sporirea fertilității naturii, a 
câmpurilor și holdelor; acest cerb, care amintește de taurul „ferecat”, aduce cu sine obiectele 
sacre, pe care ceata le dăruie familiei gospodarului: covor, brâu, bani, și, alteori, arme, masă, 
cunună; ca și masca, cerbul fantastic posedă un surplus de putere stihială, putere care se 
concretizează fie printr-un act magic (săritul - în text, jocul - în ceremonial), fie printr-un dar magic 
(intrarea lui în curte - în rit, aducerea unor obiecte sacre - în text); fiecare dintre darurile pe care 
cerbul le poartă pe spinarea sa individualizează o categorie a familiei, simbolizează o dimensiune a 
miticului și anticipează împlinirea unui destin individual: masca - gazda mare - bogăţie - viaţă 
îmbelșugată; armele - feciorii - putere eroică - consacrarea socială; cununa - fetele —fecunditate - 
împlinirea maritală; fata, viitoarea soţie, aflată în leagănul din coarnele cerbului, este condusă de 
acesta, prin apele revărsate, către mirele ei, incertitudinea condiţiei ei liminale este conotată 
mitologic, în colindă, prin imaginea potopului (haosul ce precede facerea lumii, adică, în acest 
context, întemeierea familiei) și prin sacrificiul cerbului (animalul primordial prin jertfa căruia ia 

ființă cosmosul, mutans mutandis, casa, familia și destinul tinerilor căsătoriți); luat în sine, cerbul 
cu leagăn în coarne este un simbol al vieţii veșnice, al renașterii firii, al fecundității și belșugului; 
dar adesea el apare și călătorind de la un tărâm la altul; astfel, chipul său se completează cu o 
nouă dimensiune, aceea de animal-ghid și, eventual, psihopomp; revenind mereu, exprimând 
ciclurile veșnice ale naturii, cerbul trebuie „să treacă” de la un nivel la altul al existenţei, de la 
împlinire la pieire, de la lumea „cea neagră” la lumea „cea dalbă”; ca animal funerar, el apare 
drept purtător și conducător, în leagănul său, al sufletelor celor „pribegi”; singular, apare în 
bocetele din Gorj, probabil din contaminarea cu colindele (adică un cerb cu leagăn în coarne, 
urmând a duce în el pe cel mort); se pare deci că ori de câte ori apare cerbul cu leagăn în coarne, 
călător peste marile praguri, finalitatea traseului său este una direct maritală și, implicit, 
fertilizatoare: animalul fabulos duce sau conduce pe unul din participanţii la căsătorie către alesul 
său; în transformarea cerbului în animal psihopomp, un rol deosebit revine imaginilor „trecerii 
mării”, cu vădite semnificaţii funerare, și „leagănului”, utilizat deseori, în bocete, ca mijloc de acces 
dintr-o lume în alta; cu excepţia acestor contexte, singulare totuși, cerbul nu conturează, în 
folclorul românesc, profilul unui animal psihopomp; cerbul și ciuta, așa cum apar ele în folclorul 
românesc, relevă numeroase conotaţii simbolice arhaice, pe firul cărora se coboară spre mituri de 
factură cosmogonică, spre imagini ale fiinţelor primordiale, ale vieţuitoarelor stăpâne peste 
energiile și tainele firii, ale animalelor fecunde, donatoare de viaţă și putere, călătoare și ghid între 
diversele paliere ale lumii, protectoare ale tinerilor inițiați (COMAN, |, p. 159-165; 167; 169-173). 
Varietatea carpatică a cerbului este cea mai dezvoltată din Europa, existând în pădurile românești 
exemplare de cerbi de peste 300 kg (trupul eviscerat), având coarne de peste 1, 25 m și de 13-14 
kg; documentele atestă că în Carpaţi pot fi întâlnite „turme de cerbi, căprioare și ciute”, un 
vânător putând captura, într-o singură zi, până la 24 de cerbi sau 40 de căprioare; în textele 
folclorice, el este un animal-călăuză; cerbul este victimă sigură și „de bunăvoie”, ca și leul în 
colinde, aparţinând aceleiași familii de fiare cu un excepţional rol magic, ca bourul și leul, și care 
trimite mai întâi la virilitatea junelui vânător; în colinda pentru „fata mare”, „prietenia” dintre cerb 
și fată este atât de „străveche”, încât trebuie să fie înțeleasă atât prin tradiţia care s-a păstrat la 
traco-eleni, prin Artemis, zeița vânătoarei și patroană a fiarelor pădurii, a cărei curte era formată 
din cerbi și ciute, cât și prin practica domesticirii unor animale, cum ar fi bourul în spaţiul 
românesc, sau renul în cel arctic; jucătorul care poartă masca cerbuţului este considerat „păgân” 
în timpul colindatului, întocmai ca și alte personaje teatrale de la procesiunile echinocţiale, 
îndeosebi de la Rusalii, feciorul-cerb repezindu-se la fete și femei în timpul dansului, contact care 
este judecat ca fiind de bun augur, la fel ca și în cazul altor ceremonii cu măști; acest jucător se va 
mărturisi și împărtăși la Lăsatul de sec (15 noiembrie), apoi abia după Bobotează (6 ianuarie) va fi 
primit la biserică; totuși, confreria de feciori, cu masca și lăutarii (care nu fac parte din confrerie, 
sunt tocmiți anume) este binecuvântată de preotul din sat înainte de a pleca pentru colindat; este 
de reținut cât este de adâncă această convieţuire dintre „păgân” și „creștin” la români, după cum 
trebuie remarcată varietatea textelor de colind din repertoriul aceleiași cete, pentru că se ţine 
seama de împărțirea societăţii după etate, după profesiuni și după alte particularităţi care diferă 
de la sat la sat; masca cerbuţului se desface la „Ajunul Crăciunului mic” (31 decembrie) sau a doua 
zi, dar confreria își continuă existența până la Bobotează; după cum se știe, ospăţul sau „masa 
mare” la nuntă are loc duminica după amiază și este angajat să sprijine magia fertilităţii; celelalte 
mese, de la nănași sau de la părinţii mirilor, au un caracter mai laic; de aceea, a vâna un cerb 
pentru ospăț, unde se declanșează nașterea unei noi familii, este un act sacru, de unde și punerea 
în gura cerbului a acceptării să fie mâncat la masa mare, din coarnele sale să bea nuntașii etc. ; de 
altfel, tot ce se face la ospăţul nunții, tot ce se spune, se cântă, se joacă, totul este pătruns de 
credinţa magico-religioasă care privește viitorul tinerei familii, dorit prosper, îndelungat, fericit 
(BUHOCIU, p. 56-57; 83; 114; 120; 136). Într-o colindă din Țara Oltului, „armele” sunt date 
feciorului-gazdă, „masa” dată jupânesei-gazdă, iar „cerbul cu totul” este dat jupânului-gazdă; 

textul trebuie interpretat ca fiind nupţial, pentru că aici cerbul simbolizează mirele, ca și bradul, 
iar, pe un plan mai complex, ca și Dumnezeul amestecat printre colindători, ca și borița sau turca, 
adică junele prin excelenţă, principiul însuși al tinereţii masculine, care fetelor le rezolvă căsătoria, 
junilor forţa și succesul, câmpurilor, dobitoacelor și femeilor fecunditatea, copiilor creșterea, 
tuturor vigoarea și sănătatea, iar morţilor nemurirea; pe toate acestea le dăruiește prin simpla 
prezenţă a lui și cu atât mai mult se poate folosi, în sens magic, de aceste daruri cel care îl poate 
prinde și deci i le poate lua; în alte variante de colind din Țara Oltului, Sfântul lon este îndemnat să 
sară peste roada codrilor, mana grânelor și sănătatea oamenilor; nu încape nici o îndoială că 
Sfântul lon acoperă o altă ființă sfântă (creștinește, este o profanare), care poate să facă acest 
lucru după rosturi străvechi; sunt pline colindele românești de sfinţi lon care apar în chip de cerb; 
zeitatea străveche invocată ca să sară este cerbul, care face lucrul acesta în mod obișnuit; numai 
că „a sări”, în Țara Oltului, dar și în alte părţi, înseamnă două lucruri: 1. a sări în sens propriu; 2. a 
fecunda (numai pentru patrupede): taur care sare vaca sau pe vacă, armăsar care sare iapa sau pe 
iapă, cerb care sare ciuta; astfel se poate înțelege și cauza pentru care invitaţia la sărit este legată 
fără ocoliș de speranţa pentru „roada codrilor”, „mana grânelor” etc. ; cerbul divin, divinitatea din 
brădet, fecundează, more animalico, vântul și pământul, muntele și țarina și asigură roade bune 
tuturora, până și sănătatea pentru oameni (HERSENI, p. 190; 222). În terapia veterinară 
tradițională, în Bihor există o specie de cerbi care au copitele negre și despre care se crede că pot 
fi folosite în vindecarea epilepsiei; din pielea acestor animale, se confecţionează cingători speciale, 
care sunt frecate pe pântecele cailor ce nu pot urina și îi fac pe aceștia să urineze (1. BOCȘE, p. 51- 
52). Este semn că vor îngheţa apele, când cerbii încep să urineze în ele - Tecuci (2. GOROVEI, p. 
49). Pentru cine visează cerb înseamnă nenorocire, iar pentru cel care visează că împușcă un cerb 
înseamnă că va cauza un necaz unui prieten - Suceava (NOTE, Băncescu). 


CERC 

Când oamenii au început să creadă și în puteri invizibile, dar ostile (duhuri necurate, spiritele 
morților etc. ), ei nu și-au putut imagina alt sistem de apărare decât cel existent în realitate, fiind 
într-adevăr eficient, astfel încât roata, cercul, ocolul au devenit mijloace magice de apărare, 
mergând până la „cercul magic” al magicienilor docţi (HERSENI, p. 257). Cercul, roata, ocolul au 
devenit, în timp, mijloace magice de apărare, pornind de la distribuţia în cerc a așezărilor 
primitive, care și ele au preluat modelul de la așezarea în cerc a animalelor în momentele de 
primejdie; este, în același timp, motiv solar (NOTE, Antonescu). „Roata” făcută în jurul mesei 
gazdei colindate de către ceata junilor înarmaţi din Țara Oltului este susținută de credinţa că ea 
alungă duhurile necurate prin simpla formă a sa sau le oprește să se apropie, purificând astfel 
masa, ca să se poată îndeplini cel de al doilea act ritual, incantaţia; colindatul are aceste două 
aspecte în întreaga lui desfășurare: pe de o parte, constă în a merge din casă în casă, de a da ocol 
satului, „de a da roată prin sat”, de la un capăt la altul, de a intra în toate curţile și casele și de a da 
din nou „o roată”, de astă dată mesei de colaci (și ei tot niște roţi sau cununi împletite din aluat); 
pe de altă parte, el constă din cântece, chiuituri, strigături și jocuri; ceata își termină activitatea, în 
unele sate, cu o „horă mare”, deci un dans circular, într-o regiune în care hora nu este un joc 
obișnuit; în alte părți din aceeași zonă, ceata se termină cu jocul la răspântii și la capetele așezării, 
cu procesiuni prin sat, pe jos sau în căruţe, cu procesiuni de mascaţi sau chiar cu „baba roata”, 
rostogolită în flăcări de pe un deal; tot timpul se duce o luptă împotriva unor năvălitori invizibili 
(desigur, duhurile necurate și sufletele morţilor), care vin să se înfrupte din bunătăţile sărbătorilor 
și să participe la bucuriile oamenilor în viață; de remarcat că roata nu a fost întotdeauna un simbol 
solar, pentru că ea trebuie să fi fost mai veche decât cultul soarelui; nu trebuie să se facă referire 
numai la roata de car, ci la roată în genere, adică, mai exact, la cerc, la ocol; ca închidere circulară, 
ocolul este cunoscut din cele mai vechi timpuri, fie pentru adăposturile oamenilor (corturi și case 
de formă circulară sau așezate circular), fie pentru apărarea animalelor (țarcurile); de aici a 

rezultat ideea străveche, primitivă, despre puterea de apărare a cercului; cercul magic și-a căpătat 
toate puterile extraordinare (de a alunga duhurile rele din interiorul său, de a apăra pe cei 
dinăuntru de atacurile invizibile ale celor de afară, de a lega și fixa ce este înăuntru etc. ) de la ţarc, 
nu de la soare, de la „roata” câinilor de pază, nu de la roata soarelui; roata oamenilor în jurul 
focului, ocrotiți, mai ales noaptea, de lumina și căldura focului faţă de sălbăticiuni, iar mai târziu și 
față de duhurile necurate care pândesc din întuneric, oferă încă un exemplu; ideile solare legate 
de roată sunt mult mai târzii și ele au găsit un teren demult desțelenit, de care s-au folosit, dar 
cărora, în materie de cerc sau roată nu le-au mai adăugat nimic (HERSENI, p. 259-260; 283). Gestul 
de încercuire, executat de trei ori, a bourului, înainte sau pentru a fi vânat, își exercită funcţia 
magică prin faptul că forţa, curajul, virtutea animalului sunt „legate”, ca și în ritualul, și el magic, 
„de făcut”; se crede că, din acest moment, bourul nu se mai poate „desface”, nu-și mai poate 
recâștiga „firea”, adică nu mai poate să sară afară din cercuri; astfel, tânărul căruia i se spune 
colinda capătă virtuțile animalului, transferul magic al puterii se realizează, el devenind „vânător”, 
adică intră în faza bărbăţiei iar fetele îl consideră bun de soţ; în altă ordine de idei, puterea magică 
a celor trei cercuri trase pe pământ, când se acordă nume copilului abia născut, devine și el colind; 
de asemenea, dansul „Închinarea pruncului”, cu varianta sa „Vârdan” (=lordan), este o „colindă 
magică” și se practică la botezul copilului, deci oricând în timpul anului, însă înaintea serviciului 
religios, fiind un botez arhaic și pur magic; trei feciori, numiţi strigători, încinși cu brâie roșii, 
culoare ce anulează deochiul, iar la pălărie cu o unghie de lup, stau în fața casei copilului; unul 
dintre ei trage cu unghia de lup un cerc în jurul casei, de la este la vest, iar, în clipa când închide 
cercul, al doilea fecior face în interiorul primului cerc un al doilea, apoi cel de al treilea strigător 
trage un cerc mai mic în faţa casei, în care se găsesc ei; apoi nașul sau nașa iese cu copilul în braţe, 
feciorii îl iau și îl ridică în sus; în acest moment, unul dintre tineri strigă numele ce-i vine în minte 
spontan (sau asupra căruia s-au înţeles dinainte), care se adaugă numelui dat de nași în acord cu 
părinţii; în caz că numele dat coincide cu acela al nașilor, atunci se crede că pruncul va avea noroc, 
având în nume „o puternică apărare”, numele devenind astfel un adevărat scut magic; apoi, 
fiecare fecior joacă pruncul în braţe de-a lungul cercului trasat de el; numai după aceasta are loc 
botezul creștinesc al copilului; rostirea numelui, odată cercurile fiind marcate, ține de credinţa, 
destul de generală în România, că numele nou, rostit bine și spontan, vindecă pe copil de boală 
sau, dacă este dat preventiv, îl ferește de maladii posibile; însă acest nume este de dorit să fie de 
animale sălbatice: Lupu (Lupa), Ursu (Ursa), Vidra etc. , existând credinţa că sălbăticiunile sunt 
„curate”, medical vorbind, deci exemplare ca sănătate și posesoare a tuturor virtuţilor de curaj și 
putere; ca să se ferească de ciumă, oamenii trag în jurul satului o brazdă, cu ajutorul a doi boi 
negri sau bivoli, din loc în loc așezând pari pe care atârnă funii de usturoi (BUHOCIU, p. 145-148; 
155; PRESA). În basme, eroul aflat în împrejurări grele face un cerc în jurul său și în felul acesta 
scapă de adversarul său malefic (URSACHE, p. 282). În desfășurarea tradiţională a jocului de căluș, 
există momente aparte, cu semnificație deosebită, când femeile își încredințează copiii mici să fie 
jucaţi în horă, pentru a-i feri de boli; jocul în jurul unui drob de sare și a unui smoc de lână este 
menit să aducă belșug în turme; desfășurarea obiceiului cucilor (cu reminiscenţe de rit agrar) ţine 
din zori și până la asfinţit, la amiază cucii înhămându-se la un plug și trăgând în mijlocul satului trei 
brazde în formă de cerc (4. POP, p. 89; 99). Locul de unde s-a ridicat în picioare, pentru prima dată, 
un copil mic se marchează cu un cerc imaginar, crezându-se că astfel se taie piedica de la 
picioarele copilului, iar acesta va putea merge mult mai ușor - Muntenia; ca bolile să nu pătrundă 
în sat, se trăgea o brazdă în jurul localităţii, cu un plug tras de doi boi gemeni - Vaslui; cu doi viței 
gemeni înjugaţi la un plug să se tragă o brazdă în jurul casei, ca să nu se apropie nici o boală de ea - 
Moldova (2. GOROVEI, p. 22; 193). În Sălaj, se crede că vrăjitoarele iau formă de cerc și în acest fel 
se apropie, pe neobservate, de turmele de oi (PRESA). În Banat, imediat după decesul cuiva, o 
femeie dă ocol întregii gospodării, rostind melopeic: „Ai plecat, /Plecat să fii, /Ai murit, mort să fii, 
/Pe aici să nu mai vii!”, trasând astfel imaginar un cerc protectiv, hotar de netrecut între două 

lumi; în dimineaţa zilei sorocite înmormântării, un număr de 7 sau 9 bărbaţi pornesc spre cimitir, 
însoţiţi de o femeie; aceasta ocolește de trei ori locul de groapă, tămâindu-l; unul dintre bărbaţi 
scoate cu sapa o bucată de glie pe care o pune alături, după care se sapă groapa; la întoarcere, 
unul din ei rămâne să păzească groapa; după înmormântare, gropașii se așează roată în jurul gliei 
rămasă de la săpare, iar o femeie le toarnă apă să se spele pe mâini, și pe unelte, ea stând în mijloc 
pe bucata de glie; apoi oala în care a fost adusă apa este spartă de o piatră pe care se află semnul 
crucii, rezultat din scrijelirea cu un ciocan de zidărie în tot timpul cât este săpată groapa 
(3.ANTONESCU, p. 276-277). Serii simbolice: cerc-bou-2-plug; cerc-vițel-2-plug. 


CERCEL 

Fetele să nu pună cercei în ziua când ies plugarii pentru prima oară la câmp, fiindcă li se rup 
urechile - Ialomița; femeile nu trebuie să poarte cercei desperecheaţi, căci își vor schimba bărbatul 
- Buzău; ca să nu-i doară capul, unele mame găuresc băieţilor numai o ureche și le pun un cercel - 
Suceava; ca să aibă vederea ageră, până la adânci bătrâneţi, e bine ca femeile să poarte cercei tot 
timpul - Suceava (2. GOROVEI, p. 42; 49; 251). Cine visează că a găsit un cercel e semn că va face 
treburi de nădejde; dacă se visează cumpărând cercei înseamnă supărare; dacă visează că a 
pierdut un cercel e semn că va pierde un prieten - Suceava (NOTE, Băncescu). 


CERNEALĂ 
Cine visează cerneală e semn de bine, iar dacă își visează iubitul (iubita) scriind cu cerneală 
înseamnă că acesta (aceasta) îi este credincios(ă) în dragoste - Suceava (NOTE, Băncescu). 


CERNERE (A CERNE) 

În timpul șezătorilor organizate în Bihor, fetele utilizează anumite practici menite a atrage sau a 
afla care le va fi ursita în căsnicie; printre acestea, se obișnuiește să se măture odaia îndărăt (de la 
ușă spre ferestre), iar gunoiul adunat să se cearnă cu o sită, timp în care se rostește și o scurtă 
invocaţie: „Să vii feciori în șezătoare/Așa cum vin la moară" (ȘOVREA, p. 211-212). 


CERȘETOR 
Cine visează pe cineva cerșind sau se visează că este cerșetor el însuși este semn că va câștiga la 
loterie - Suceava (NOTE, Băncescu). 


CETATE 
În general, cetatea acoperă un simbolism feminin (EVSEEV, p. 208). Cine visează cetate e semn că 
va trăi sentimente de nemulţumire profundă - Suceava (NOTE, Băncescu). 


CHEIE 

Se crede că prevestește ceva foarte rău atunci când se rupe cheia în broasca ușii sau în lacăt - 
Tecuci (2. GOROVEI, p. 44; 49). Cine visează cheie e semn că va afla niște secrete sau că se va 
vindeca după o boală; dacă se visează căutând cheile înseamnă ceartă; dacă se visează rupând 
cheia e semn că se va îmbolnăvi - Suceava (NOTE, Băncescu). 


CHIBRIT 

Apărute mai recent în viața rurală, chibriturile și-au constituit totuși un registru de credinţe, care 
poate fi explicat doar prin legătura pe care o au cu focul și lemnul; astfel, se crede că, dacă pârâie 
chibritul când se aprinde ţigara, e semn că va primi bani acela căruia i se întâmplă așa cea - Gorj; 
Vâlcea; Buzău; Moldova, lași; Suceava; este semn de noroc aprinderea cutiei de chibrituri în mână 
- Moldova, dar poate să însemne și pagubă - Vâlcea; când se varsă chibriturile pe jos, din 
întâmplare, este semn că vor sosi musafiri, sau se vor primi bani - Moldova, Suceava; dar poate să 

însemne și ceartă aprinsă - Tecuci (2. GOROVEI, p. 16; 50; 176; 182; PAMFILE, p. 88). 
CHIP v. OBRAZ. 


CHITANȚĂ 
Cine visează chitanţă, poliţă, act de creditare este semn că va scăpa în curând de o datorie care îl 
preocupă obsedant - Suceava (NOTE, Băncescu). 


CICOARE (Cichorium intybus - DLRM, p. 143) 

Simbol al iubirii neîmpărtășite; în ziua de Sânziene (Drăgaica, 24 iunie), este bine ca femeile și 
fetele să se încingă cu o ghirlandă de cicoare, ca să nu le doară mijlocul la seceriș - Tecuci; se crede 
că femeile care se scaldă, punând în apă floare de cicoare, nu mai fac copii - Buzău (2. GOROVEI, p. 
50). 


CIMBRU (Satureja hortensis); CIMBRIȘOR (Thymus serpyllum - DLRM, p. 144) 

Prima este o plantă erbacee, cu frunze înguste și cu flori liliachii sau albe, folosită drept condiment; 
cea de-a doua este o plantă aromatică, cu flori roșii-purpurii sau albe, folosită în medicină 
(ȘĂINEANU, II, p. 246). Dacă vreunei femei gravide i se face rău, pentru că a poftit la ceva și nu i s-a 
dat, ca să-i treacă, se iau 8-9 sâmburi de pepene și vreo două rămurele de cimbru bun, de grădină, 
se pisează și se pune praful obținut în rachiu sau în apă, apoi i se dă femeii să bea, operaţia 
repetându-se - Suceava (3. MARIAN, II, p. 14). Cimbrișorul sau schinduful seamănă cu busuiocul și 
cu minta (mentă) și este folosit la unele mâncăruri, dar și în farmecele de dragoste, iar fetele 
nemăritate o poartă și în sân pentru mirosul lui deosebit de plăcut (BUHOCIU, p. 134). 


CIMITIR 

Cimitirele amplasate lângă biserici apar târziu, iniţial ele fiind așezate în mijlocul localităţilor, 
gospodăriile, gardurile sau șanțul țarinei, moșia satului și, în sfârșit, hotarul dintre moșii fiind tot 
atâtea zone de protecție simbolică (12. GHINOIU, p. 107). Cimitirul este considerat pretutindeni un 
loc sfânt, de aceea, când cineva își lua singur viața, acesta era fie îngropat chiar în locul unde și-a 
pus capăt zilelor, fie era dus și înhumat între hotarele a două sate, sau în alt loc departe de sat, 
oricum un loc izolat; mai târziu, s-a practicat și îngroparea în cimitirul satului, dar nu în același rând 
cu celelalte morminte și, mai adesea, în spaţii marginale sau izolate ale cimitirului, sau chiar în 
afara acestuia; mormântul unui astfel de om poartă numele de sniamă sau sniamăt - Suceava 
(3.MARIAN, III, p. 223). 


CIMPOI 

Cine visează pe cineva cântând din cimpoi înseamnă că va avea parte de o veste bună, iar dacă se 
visează el însuși cântând la același instrument e semn că va participa la o nuntă sau va avea noroc 
și câștig mare în ce va întreprinde - Suceava (NOTE, Băncescu). 


CINGĂTOARE v. BRÂU. 


CIOARĂ (Corvus - DLRM, p. 145) 

Dincolo de penajul ei negru, care ar putea să o situeze în contexte funerare, cioara a atras atenţia 
mai mult pentru înclinația sa spre furtișag și spre pagubele mari pe care le aduce recoltelor 
omului; colindele și cântecele de seceriș au ipostaziat-o într-o vieţuitoare fabuloasă, grăbită 
întotdeauna să fure întreaga recoltă a gospodarului, iar, într-un cântec de copii, cioara este 
capabilă să fure și făina din sacii morarului; legendele explică unele caracteristici naturale ale ciorii: 
are curajul să înfrunte uliul, pentru că odinioară acesta i-a mâncat puii și ea a jurat să se răzbune; 

are picioare negre, fiindcă, după ce păsările au contribuit la facerea lumii săpând izvoarele, ea s-a 
mânjit cu noroi și s-a lăudat că a muncit singură; scoate un țipăt scurt și ascuţit, pentru că, furând 
grâu dintr-un hambar, ar fi fost lovită de un glonte; legendele mai spun că nu ar fura pentru ele, ci 
pentru a duce seminţele la o mănăstire de călugări sfinţi, așezată pe niște ostroave, călugării 
neputând cu nici un chip să se întâlnească cu oamenii de pe acest tărâm, călugării trăind doar cu 
ceea ce le aduc ciorile; de aceea, vara, când lipsesc ciorile, se crede că ele sunt plecate să-și 
îndeplinească misiunea, ceea ce le face să fie caracterizate ca fiind altruiste, darnice, iar ceea ce 
fură este de fapt ofrandă, iar furtișagul este un act pios; legenda cu mănăstirea își are explicaţia în 
faptul că ele stau pe miriște în cârduri mari, pentru ca primăvara, în timpul clocitului, să dispară, 
iar vara să se disperseze în stoluri numericește mici; este o plecare temporară, ceea ce conduce la 
aprecierea ciorii ca pasăre călătoare între două lumi, călătorie pe un alt tărâm, uneori cu conotaţii 
funerare; așa se explică de ce credinţele îi evidenţiază atribute psihopompe ca prezenţă cobitoare, 
croncănitul ei anunțând moartea unui om; sau vestește sosirea tătarilor și anticipează soarta 
dramatică a locuitorilor; obiceiul copiilor de a dărui ciorii dinţii lor de lapte și de a îi cere să le 
aducă alţii, mai tari, dintr-o lume cu obiecte fabuloase, poate fi interpretat tot ca o consecinţă a 
atributelor ei de pasăre care călătorește de la un tărâm la altul; o altă credinţă afirmă că aceste 
păsări își scaldă puii în apele dintre hotare, ape care apoi rămân vrăjite, adică într-un loc presupus 
că separă cele două tărâmuri; prin faptul că duce seminţele la o mănăstire, cioara este un animal- 
adjuvant, așezându-se alături de celelalte păsări (corb, turturică, vultur), care aduc eroului din 
cântecele epice un aliment sau o substanţă ce conţine virtuți ieșite din comun, dar se și 
deosebește de acestea, pentru că nu aduce alimentul din alt tărâm fermecat, ci duce din lumea de 
aici hrana pe un alt tărâm, izolat, un tărâm de dincolo; totuși cioara este o copie palidă a corbului, 
nu are construit în jurul ei un sistem simbolic coerent, este mai curând o vietate redundantă 
(COMAN, II, p. 35-38). Deoarece aceste păsări se hrănesc cu tot felul de seminţe, se crede că de 
fapt ciorile duc seminţele la o mănăstire ai căror călugări sunt sfinţi, care nu pot să se întâlnească 
deloc cu oamenii și se hrănesc numai cu ceea ce le aduc ciorile; de aceea, când ciorile lipsesc în 
timpul verii, se spune că ele sunt duse să-și împlinească datoria față de acei călugări - Suceava; 
este semn de belșug, când se strâng ciorile pe casă - Tecuci; dar croncănitul lor prevestește o 
nenorocire - Vâlcea; Suceava; când ies pe cer în timpul nopţii prevestesc moartea cuiva - Suceava; 
când sosesc de cu toamna este semn că vine și iarna - Tecuci; când zboară în stoluri croncănind 
este semn că vremea se va strica - Muntenia; Suceava; se va face vreme rea când ciorile zboară 
dezordonat în cârduri sau stoluri mari, când mai sus, când mai jos, rotindu-se permanent - Buzău; 
Vrancea; Suceava; este semn de ploaie când se adună mai multe ciori la un loc și croncănesc - 
Suceava (2. GOROVEI, p. 50; 262; 264; 266; NOTE, Antonescu). Zborul lor în cârduri mari și cu 
croncănituri vestește iarnă cu zăpadă multă sau vară ploioasă - Muntenia; Moldova; Suceava 
(2.MARIAN, |, p. 87; NOTE, Antonescu, Băncescu). Când ciorile trec în stoluri mari este semn de 
iarnă grea, cu viscol - Teleorman (2. CHIVU, p. 247). Se va împiedica de ceva aflat pe jos cel care 
visează cioară umblând; îl va înșela femeia pe cel care se visează ciupit de o cioară; înseamnă veste 
bună, când se visează cioară stând pe spinarea unui porc; dacă este visată stând pe o cracă 
înseamnă că-și va scrânti piciorul sau o mână cel ce o visează în acest fel; dar dacă este visată 
stând pe crucea bisericii înseamnă moarte - Suceava (NOTE, Băncescu). 


CIOB 
Vasele de lut sparte, ca orice lucru inutil, au conotaţie negativă; din această pricină, se crede că nu 
este bine să se păstreze prin gospodărie cioburi (vase ciobite), ca să nu zacă vitele bolnave de 


picioare - Muntenia; Moldova; Tecuci (2. GOROVEI, p. 256; NOTE, Antonescu). 


CIOBAN 
Cine visează cioban e semn de prietenie, noroc, viaţă îndestulată; dacă îl visează cântând din fluier 

înseamnă că va trăi fapte care îl vor mulţumi; prevestește creșterea averii visarea unui cioban 
însoţit de turma sa de oi - Suceava (NOTE, Băncescu). 


CIOCAN 

Se îmbolnăvește de inimă cel care nu apucă de coadă ciocanul - Tecuci (2. GOROVEI, p. 51). Cine 
visează ciocan din fier înseamnă, pe de o parte, că are o soacră rea, pe de altă parte, că totuși are 
spor în ceea ce întreprinde; prevestește primirea unei lovituri neașteptate (fizice sau morale), dacă 
se visează un ciocan căzând pe jos; visarea unui baros înseamnă crimă - Suceava (NOTE, Băncescu). 


CIOCĂNITOARE (Picus - DLRM, p. 146) 

Este cunoscută și sub numele de ghionoaie; despre ea legendele afirmă că, iniţial, ar fi fost o 
femeie (eventual, cu nasul mare), căreia i-a fost încredinţat spre supraveghere sacul unde erau 
închise toate insectele (sau păsările) din lume; curioasă, ca orice femeie, ea a deschis baierele 
sacului, făcând să se risipească toate vieţuitoarele din el prin văi, păduri și munţi; drept pedeapsă, 
Demiurgul a transformat-o într-o pasăre, care caută mereu, prin copaci, să prindă gângăniile (sau 
păsările) care au fugit și să le readune la un loc; se crede despre ea că ar anunţa schimbarea vremii 
(dar această calitate este atribuită aproape tuturor păsărilor) și că ar cunoaște secretul ierbii 
fiarelor (COMAN, II, p. 71-72). Se mai crede că, dacă se aude ciocănind (mai ales) în plopul, nucul 
etc. din grădina casei în care se află un bolnav, acesta se va însănătoși cu siguranţă - Tecuci 
(2.GOROVEI, p. 51). Românii cunosc și o specie de ciocănitoare neagră (sau pestriță), care trăiește 
cu deosebire la munte și care, datorită culorii sale și a ciocănitului sacadat în arborii pădurilor, a 
devenit pasărea mitică Ghionoaia, întâlnită mai ales în basmele populare; această ipostază 
înspăimântătoare (dimensiuni gigantice și acțiuni întotdeauna malefice, stăpânind intrarea pe 
Tărâmul Celălalt) este o transmutare, prin hiperbolizare, a realului în fabulos și o prezenţă comună 
tuturor aparițiilor negative ce populează lumea basmului, fără însă a transmite neapărat sensuri 
simbolice (2. KERNBACH, p. 53; 303; COMAN, II, p. 71). 


CIOCÂRLAN (Galerida cristata - DLRM, p. 146) 

Pasăre mică de culoare cenușie, cu moţ în vârful capului (ȘĂINEANU, II, p. 249). De obicei, în 
folclorul românesc, ciocârlanul este călăuza eroului sau a eroinei, pentru a ajunge în locuri extrem 
de îndepărtate sau chiar inaccesibile; este o pasăre „umblată", care știe toate drumurile, dar, din 
cauza aceasta, a rămas șchioapă; se crede că, dacă e nevoie să fie găsit cineva, ciocârlanul șchiop 
îndrumă găsirea aceluia; în textele populare, pasărea apare sub o singură ipostază, aceea de 
pasăre-ghid; în basme și balade, el conduce eroul spre ţara căutată, îl metamorfozează, pentru a-l 
ascunde mai ușor, îi dezvăluie tainele lumii de dincolo etc. (COMAN, II, p. 70). Ciocârlanul are 
„cucui" în vârful capului și iernează pe meleagurile noastre, strigând și vara, și iarna, dând de știre 
oamenilor când se va face frig, la care românii răspund că el „Strigă-a cioareci și opinci/Și-a obiele 
câte cinci" - Bucovina (2. MARIAN, |, p. 88). Când ciocârlanul va glăsui pe lângă casele și acareturile 
oamenilor este semn că, în curând, se va face frig și chiar va cădea zăpadă - Moldova; când 
ciocârlanul se izbește în fereastră, se va face vreme rea - Suceava; dar când își lasă pliscul pe spate, 
vremea se va înmoina - Botoșani (2. GOROVEI, p. 261; 265; 270). Șirul de șiţe (șindrile) traforate, 
așezate pe acoperișul caselor, la îmbinarea dintre cele două pante (ape) principale, cu rost 
ornamental, și care dau impresia unui stol de păsări, este numit ciocârlani - Gorj (NOTE, 
Antonescu). 


CIOCÂRLIE (A/auda arvensis - DLRM, p. 146) 
Legendele populare afirmă că atât ciocârlia, cât și cârtița nu sunt altceva decât ipostazele 


metamorfozate ale unor fete, care s-au îndrăgostit și au vrut să se mărite cu Soarele, fiind astfel 
blestemate să trăiască departe de el: una la polul opus, adică în străfundurile pământului (fiind 

soră a Soarelui, s-ar fi realizat o legătură incestuoasă), cealaltă, fiind o fată străină (deci din afara 
neamului), dar care a dorit o legătură irealizabilă, a primit o pedeapsă mai ușoară, permiţându-i-se 
să stea aproape de Soare, să-i dea mereu ocol, fără însă a-l putea atinge vreodată; de aici, 
caracterul vertical al zborului ciocârliei, dar și adjudecarea unei simbolici duale, zborul său 
semnificând aspirație spre un ideal înalt, dar și neîmplinire, chiar prăbușire tragică; în general, 
ciocârlia este asociată primelor etape ale muncilor agricole, asigurând, prin prezenţa ei, 
augmentarea beneficului în ceea ce privește aratul și semănatul ogoarelor, din care cauză este 
considerată „pasărea plugului”, „ceasornicul plugarilor” și „calendarul plugarului“”, deoarece, 
atunci când începe să cânte ciocârlia, oamenii spun că este bine să se semene ovăzul și să se are 
pentru semănatul porumbului; totodată, se crede că îl ajută pe om să stârpească viermii de câmp, 
sau că zborul ei dimineaţa, în înaltul cerului, semnifică vreme bună; această apropiere de creaţie, 
fertilitate, natură îi conferă atribute suplimentare în credinţele tradiţionale românești, care o 
clasifică drept o viețuitoare „sfântă" și care, prin zborul ei înalt, poate media între oameni și 
Demiurg, comunicându-i acestuia din urmă doleanţele pământenilor; chiar dacă, în Suceava, se 
crede despre ciocârlie că ar fi o ființă omenească fermecată, ea rămâne totuși doar „o prietenă a 
omului” în general, fără să fie asimilată însă sferei umanului (COMAN, II, p. 39-41; 2. GOROVEI; p. 
287; 2. CHIVU, p. 41). Cu toate aceste numeroase calităţi, cercetătorii folclorului românesc au 
remarcat slaba prezenţă a ciocârliei în poezia populară orală, ea apărând mai repede în asociere cu 
cucul, în care caz devine o alegorie a iubirii neîmplinite, a suferinței cauzată de pierderea fiinţei 
dragi; un obstacol în calea împlinirii iubirii ei pentru Soare îl constituie Vântul-turbat, din pricina lui 
ciocârlia neputând ajunge la astrul zilei; în alte legende, chiar Vântul-turbat o peţește pentru fiul 
său, dar ea refuză căsătoria, fiind îndrăgostită de Soare, și atunci este blestemată să se transforme 
în ciocârlie (COMAN, II, p. 41-42; 45; 51; 3. GOROVEI, p. 499). 


CIORAP 

Până la vârsta de un an, copilul să nu se încalţe cu ciorapi, pentru ca mama lui să nu rămână prea 
curând însărcinată din nou - Muntenia; nu mai poate fi fermecat de cineva acela care își încalță, 
din întâmplare, ciorapii pe dos - Dolj; dar poate să se afle într-o situaţie grea cel căruia i se desfac 
legăturile de la ciorapi - Suceava; flăcăul și fata care doresc să-și afle viitoarea pereche să pună 
ciorapii sau obielele sub pernă, în noaptea Anului Nou și vor visa ceea ce le este ursit - Suceava 
(2.GOROVEI, p. 51; 84; 163; 244). Este semn că se va schimba vremea, dacă sunt încălțaţi ambii 
ciorapi pe un picior, sau dacă sunt încălţaţi pe dos; cine se visează încălțţând ciorapi înseamnă că se 
va însănătoși după o boală grea și va avea apoi viaţă lungă; va face un drum departe cel care se 
visează cumpărând ciorapi; va avea parte de o mare bucurie cel care se visează purtând ciorapi 
negri; dar este rău pentru cel care visează că a găsit niște ciorapi; va avea noroc cel care visează 
ciorapi rupţi; va primi o bună răsplată cel care se visează împletind ciorapi - Suceava (NOTE, 
Băncescu). 


CIRCOVI 

Numele a două sărbători tradiționale; Circovii de vară cuprind zilele din intervalul 16-19 iulie 
(Sfinţii Mucenici Antinoghen, Faust și Platon - 16 iulie; Sfânta Muceniţă Marina și Sfântul lerarh 
Eufrasie - 17 iulie; Sfinţii Mucenici Emilian de la Durostor și lachint - 18 iulie; Cuvioșii Dia și Teodor 
și Cuvioasa Macrina - 19 iulie) și sunt cunoscuți în popor și sub numele de Circovii Mărinei; se 
crede că, în acest interval de timp, acţionează mai pregnant spirite care sunt invocate în apărarea 
casei, în înțelesul de spaţiu ocrotitor al familiei; Circovii de iarnă cuprind intervalul 16-18 ianuarie, 
cunoscut în popor și sub denumirea de Fulgerătoarele (Cinstirea lanţului Sfântului Apostol Petru - 
16 ianuarie; Cuviosul Părinte Antonie cel Mare - 17 ianuarie; Sfinţii Atanasie și Chiril al Alexandriei - 
18 ianuarie), ultimele două zile fiind cunoscute și sub numele de Antanasii (ȘĂINEANU, |, p. 60; 
FLORESCU, p. 133). v. ANTANASII. 

CIREAȘĂ (fruct de Prunus avium - DLRM, p. 148) 
Pentru cine se visează mâncând cireșe negre înseamnă că va trăi sentimente de mulțumire pentru 
ceea ce va face - Suceava (NOTE, Băncescu). 


CIUBĂR-VODĂ 

Presupus domn al Moldovei, care ar fi ocupat tronul numai pentru două luni, în 1449, prezent în 
expresii ca: „De pe vremea lui Ciubăr-Vodă", cu sensul demult, dintr-o vechime depărtată, aproape 
legendară (ȘĂINEANU, |, p. 60). 


CIUDA-LUMII v. MUMA-PĂDURII. 


CIUMĂ 

Românii din toate zonele, dar mai ales cei din Bucovina, cred despre ciumă că ar fi o babă înaltă, 
uscățivă, cu ochi mari și bulbucaţi, cu fața foarte zbârcită și buboasă, cu părul încâlcit și lung până 
la pământ, cu mâinile lungi și subţiri, având degetele terminare cu gheare ca la pisică, iar la 
picioare cu labe ca de gâscă; este îmbrăcată cu haine zdrențăroase de culoare neagră, iar capul îi 
este îmbrobodit cu un ștergar negru; de regulă îi omoară pe toţi cei sortiţi să moară și pe cei care 
nu-i dau ceea ce vrea de la ei; nu se arată însă totdeauna oamenilor sub formă de babă, ci uneori și 
ca fată mare, tânără și frumoasă, cu părul negru și lung până la genunchi, ţinând în mână o greblă, 
dând impresia celor care o văd că este foarte harnică; alteori, se arată ca un câine, ca o pisică, ca 
un purice, ca o nălucă, sau cum îi vine la îndemână, important fiind ca oamenii să nu-și dea seama 
că este ciuma; apare pe înserate sau noaptea și semnul după care se poate cunoaște cel mai bine 
este lătratul și urletul aparte al câinilor, singurii care o simt că se apropie și de care ei îi este frică; 
este mai tânără decât holera, care se arată tot în chip de babă, dar mult mai periculoasă, pentru 
că, pe unde umblă holera, oamenii nu mor în număr așa mare, pe când apariţia ciumei este „varga 
lui Dumnezeu“, oamenii mor pe capete, fiindcă ciuma nu alege, ci culege; pentru a se feri de urgia 
ei, oamenii, de cum se înserează, încuie bine ușile caselor și nu mai ies până a doua zi dimineaţă; 
când este rău dispusă, umblă ca turbată prin toate casele și din sat în sat, oamenii se umplu pe 
trup de bube negre și în scurt timp mor; are și obiceiul ca, intrând în case, să bea toată apa pe care 
o găsește și să lase în vase apă de-a ei, care, băută de cei din familie, îi îmbolnăvește și rar om de 
mai rămâne în viaţă; în Transilvania, se crede că poate fi îndepărtată prin confecţionarea unei 
cămăși, într-o singură noapte, de către mai multe bătrâne, pe care o atârnă într-un par la marginea 
satului, la răsăritul soarelui; în acest caz, ciuma se mulțumește să ia cămașa și nu mai vine în sat, ci 
se duce pe alte meleaguri; în părțile Năsăudului, cămașa obținută de către mai multe fete, prin 
toarcere, țesere, croire și coasere până la miezul nopții, este așezată pe un gorgan aflat la hotarul 
dintre două localităţi; uneori ciuma se mulțumește și cu un ștergar mai alb decât al ei, dar numai 
când îl cere ea și nu când i se oferă - Suceava (1. MARIAN, p. 96-98). În credinţele tradiţionale 
românești, ciuma este înfățișată sub chipul unei bătrâne răutăcioase sau al unui câine; este 
numită, uneori, eufemistic, Alba, Frumoasa, Buboasa, Maica Calea, Maica Călătoare etc. , sau, 
semnificativ istoricește, Boala Turcilor; pentru a fi îmbunată, i se fac daruri pre-cum „cămașa 
ciumei” sau alte piese de îmbrăcăminte, care au contact direct cu pielea omului (12. GHINOIU, p. 
110). În Maramureș, ciuma este vizualizată ca o femeie urâtă, purtând urme de mușcături de 
câine; ea vine la porţile caselor și cere de mâncare; dacă este unsă cu untură de porc și hrănită, 
casa respectivă este ocolită de boală; se mai crede că molima ciumei vine ca un vânt puternic, 
care, la intrarea în sat, cântă: „De n-ar fi fost leuștean și rostopască, / Toată lumea-ar fi a noastră!" 
(DON, p. 52). v. CĂMAȘĂ. 

CIUPERCĂ (Agaricus - DLRM, p. 150) 

Se crede că, dacă pe plaiuri și pe imașuri cresc toamna târziu ciuperci, recolta de secară a anului 
viitor va fi deosebit de frumoasă - Bucovina (2. GOROVEI, p. 51). Va fi toamnă lungă, când răsar 
multe ciuperci - Țara Oltului (GOLOPENȚIA, p. 145). 


CIUR v. SITĂ. 
CIUTĂ v. CĂPRIOARĂ; CERB. 


CIUTĂ-NEVĂZUTĂ 
Personaj fabulos, întâlnit în basme, o altă ipostază masculină a Mumei-Pădurii (2. KERNBACH, p. 
316). v. MUMA-PĂDURII. 


CIZMĂ 
Mirii să nu se cunune purtând în ziua nunţii cizme, pentru că vor schimba mireasa, prima 
netrăindu-le - Muntenia (2. GOROVEI, p. 50). v. ÎNCĂLȚĂMINTE. 


CLACĂ 

Muncă benevolă, colectivă, pe care o fac ţăranii, unii în folosul altora, însoţită obișnuit de o mică 
petrecere (ȘĂINEANU, II, p. 263). Acest aspect, deosebit de important în economia rurală și întâlnit 
în toate zonele României, cuprinde însă și elemente asemănătoare ceremonialului nupţial, care 
conduc la concluzia că este vorba de o reminiscență a unui cult agrar, efectuat în credinţa că se va 
obţine recolte mai bogate; desigur că latura economică a determinat ca această formă colectivă de 
muncă, de întrajutorare, să se păstreze și să se diversifice, din cauza eficienţei ei, atingând practic 
toate activităţile umane care presupun forță de muncă numeroasă și un timp scurt de realizare; se 
întâlnește, astfel, claca la arat, la semănat, la recoltat, la construcţia casei și acareturilor, la 
pregătirea materialelor pentru ţesut și la ţesut etc. , însoţite sau nu de petrecere; momentele unei 
clăci de seceriș, de exemplu, sunt următoarele: adunarea dimineaţa la casa gospodarului care 
organizează claca, unde fetele, flăcăii și tinerii căsătoriți sunt serviţi cu mâncare și băutură; la 
jumătatea zilei, se mai servește mâncare și băutură, la fel și la sfârșitul zilei, când se întinde masă 
mare, uneori urmată de joc; pe tot parcursul zilei, ceata de clăcași este însoţită de muzicanți, care 
interpretează cântece de seceriș, de dragoste și dor, multe din acestea fiind cântate cu toţi 
împreună; în final, se confecționează o cunună din cele mai frumoase spice de grâu, alaiul se 
așează în rânduri de 4-5 persoane și se îndreaptă spre casa gospodarului, interpretând cântecul 
ritual al cununii; ajunși aici, gospodarul le iese în întâmpinare cu ţuică și bucăţi dintr-un colac 
special pregătit, după care sunt invitaţi în curte și în casă; în curte, cununa este udată cu apă de 
izvor, iar unii feciori aruncă cu grâu din cel nou peste ceata de secerători care pătrunde în casă; are 
loc masa comună și jocul care poate dura până în zorii zilei următoare - Bihor; Arad; Alba; 
Hunedoara; Sibiu; Năsăud; Țara Chioarului (1. POP, p. 378-379). 


CLEȘTE 

Unealta metalică, folosită la apucarea unor piese sau obiecte; așezată lângă leagănul copilului, îl 
ferește pe acesta de apropierea Pădurenei - Chioar (1. POP, 254). Se crede că are ţigani drept 
neamuri cel ce prinde cleștele invers - Tecuci (2. GOROVEI, p. 51). v. FIER. 


CLOPOT 
Ca să ajungă un bun cântăreţ, copilului nou-născut să i se dea apă să bea dintr-un clopoțel - Bihor; 


este bine ca prima apă care se dă copilului, după ce s-a născut, să-i fie dată dintr-un clopoțel sau 
dintr-un vas metalic care scoate sunete dulci, ca și glasul lui să fie frumos, la fel și cântecele pe 

care le va spune - Țara Oltului; în ziua de Bobotează (6 ianuarie), copiii înconjoară, cu clopoței în 
mână, casa, grajdurile și alte acareturi ale gospodăriei, ca să nu se apropie șerpii de ele - Bihor; 
dacă de-a lungul întregii zile de Paște sunt trase clopotele este semn că anul va fi bogat în roade - 
Suceava; pentru a afla despre o vită furată, se trage noaptea clopotul bisericii - Galaţi; cine suferă 
de junghiuri să spele limba clopotului de la biserică și apoi, cu acea apă, să se spele pe sine - 
Suceava; când sunetul clopotelor este prelung și persistent, chiar după ce au încetat să fie trase, 
este semn că vor muri oameni - Suceava; să se aștepte la o veste rea cel căruia i se pare că aude 
clopot sunând - Tecuci; sau îi va muri cineva din familie - Botoșani; este semn că moare cineva în 
curând, dacă i se pare cuiva că bate clopotul de la biserică - Teleorman (2. GOROVEI, p. 10; 20; 52; 
117; 147; 207; 226; 255; GOLOPENȚIA, p. 105; ). Se crede că, trăgând clopotele în Duminica 
Paștelui, oamenii vor fi feriți de foc, grindină, trăsnet, ruperi de nori și alte calamităţi naturale, iar 
varza nu va fi mâncată de omizi; pentru protejare, clopotele sunt trase și se bate toaca timp de trei 
zile, până în ziua de marţi seară, cu pauze doar în timpul vecerniei; se mai crede că, trăgând 
clopotele, inul și cânepa vor crește mari - Moldova; Suceava; dacă, trăgându-se clopotele, se aud 
până departe, este semn că va fi vreme bună; în caz că nu se aud, înseamnă că vremea se va 
schimba (2. MARIAN, II, p. 85; 197-198). Când este furtună mare, oamenii trag toate clopotele de 
la biserică; după nașterea copilului, se pune în apa de primă scaldă un clopoțel de alamă, ca 
pruncul să cânte frumos, „să aibă glas”; copiii, dacă vor să cânte frumos, beau apă din clopot - 
Maramureș (BOGDAN, p. 16; 33). Fetele care doresc să aibă glas frumos și armonios iau, în seara 
Anului Nou, clopoţeii de la băieţii care au umblat cu Plugușorul și beau apă din acești clopoței - 
Bucovina; zurgălăii care se leagă cu lână colorată sub genunchii jucătorilor călușari au rol de 
apărare împotriva unor spirite nefaste, prin producere de zgomote; același rol, de alungare a tot 
ce este rău îl are și clopotul purtat de ceata „Cucilor” din sudul ţării (PRESA). Când plouă prea 
multe zile la rând, se crede că este bine să se tragă clopotele de la biserică pentru a stăvili potopul 
de apă - Gorj (CĂRĂ-BIȘ, p. 107). Înseamnă că are dușmani cel care se visează auzind sunet încet 
de clopot - Suceava (NOTE, Băncescu). 


COASĂ 

Are sensuri divergente, fiind simbol al morţii, imagine totuși comună în credinţele foarte multor 
popoare; în riturile agrare românești, coasa, ca instrument al recoltării, devine simbol al 
ceremonialului nupţial (deși mai des acest rol îl are secera); când coasa face curcubeu sau are 
sclipiri verzi, se crede că vremea va deveni ploioasă, iar, dacă luciul ei „ţipă flăcări roșii”, anunţă 
vreme senină și uscată (2. KERNBACH, p. 309). Ca să nu piardă fătul, femeii gravide i se dă să bea, 
de trei ori, apă turnată peste lama unei coase, scoasă pe fereastră și ţinută puţin înclinată 
deasupra unui vas în care se scurge apa, apoi cu ceea ce rămâne în vas femeia se spală pe cap și pe 
trup, după care se leagă peste pântece cu un tort de lână dintre cele pe care învaţă fetele să toarcă 
și umblă așa încinsă timp de trei zile - Moldova; la nașterea unui băiat, acestuia i se taie buricul cu 
o coasă - Țara Oltului; coasa ascuţită în prealabil și apoi pusă pe umăr, când omul se duce la câmp, 
îl ferește pe acesta de lucrul-slab; când se zidește un cuptor în casă, este indicat să se așeze în 
pereți și bucăţi de coase rupte, pentru a nu se înmulţi șobolanii, deoarece ei fug de coasă, și 
pentru ca să ardă bine (să dea mai multă căldură) cuptorul - Țara Oltului (GOLOPENȚIA, p. 72; 78; 
90; 2. GOROVEI, p. 191). Când cineva visează cosaș odihnindu-se înseamnă că fânul va deveni 
scump sau că va pierde niște prieteni - Suceava (NOTE, Băncescu). Serie simbolică: apă-coasă-lână. 


COCĂ v. ALUAT. 
COCIORVĂ (COCIORBĂ) 


Unealtă casnică, formată dintr-o coadă de lemn lungă, la capătul căreia este montată transversal o 
scândură sau o placă din lemn, cu ajutorul ei scoțându-se jarul și cenușa din cuptor, după ce acesta 

a fost încins în vederea coacerii pâinii (ȘĂINEANU, II, p. 274). Pentru că are legătură nemijlocită cu 
focul, și deci este un obiect purificat, este bine ca, după trei zile, când femeia lăuză începe să iasă 
din casă prin ogradă, să nu o facă până ce nu apucă în mână cociorva, ca să fie ferită de deochi, 
ceasul-rău și multe alte neplăceri - Suceava; dacă plouă cu grindină, se scot cociorva și lopata de 
pâine și se pun încrucișate înaintea pragului ușii, iar toporul se înfige în pământ, în credinţa că 
astfel piatra se va opri - Bucovina (2. GOROVEI, p. 55; 162; 197). Când bate toaca la biserică, este 
bine ca porcii din gospodărie să fie loviți cu lopata de tras jarul din cuptor, pentru a nu se 
îmbolnăvi și să moară - Țara Oltului (GOLOPENȚIA, p. 132). În Țara Chioarului, ca să nască mai ușor, 
femeia gravidă este pusă să sară, într-o parte și în cealaltă, peste cociorvă (1. POP, p. 249). 


COCOR (Grus cinerea - DLRM, p. 163) 

Pasăre călătoare care nu rămâne pe meleagurile noastre primăvara, ci trece mai departe, spre 
Peninsula Scandinavă, unde își face cuiburile, lăsând totuși anual câteva exemplare în jurul lacului 
Razelm (Razim); deci, pe de o parte, cocorii prevestesc venirea primăverii (sunt „trâmbiţașii 
primăverii”), pe de alta refuză să coboare și să transmită ogoarelor puterea lor benefică; de aici, 
respectul și prețuirea acordată de mentalitatea tradițională, dar și dorinţa de a-i opri din drumul 
lor și obligaţi măcar să se rotească pe deasupra ţarinelor; pentru îndeplinirea acestui deziderat, se 
crede că este suficient să se înfigă un cuţit în pământ, din cauza căruia cocorii se opresc, își strică 
șirul lor ordonat, se învârtesc și uneori chiar cad pe pământ; cu excepţia păsărilor nedorite de om 
(păgubitoare, cobitoare, răpitoare), nu există atestarea nici unui alt act ritual care să aibă drept 
scop oprirea din zbor a păsărilor; cocorul este deci o pasăre plăcută lui Dumnezeu; ea nu trebuie 
omorâtă, căci este mare păcat; de asemenea, e păcat să fie numărați în zbor, fiindcă ei pot astfel 
rătăci drumul; venirea cocorilor primăvara trebuie salutată cu multă bucurie în suflete, rostindu-se 
totodată: „Sănătate, viață nouă și la mulţi ani!”, făcându-se concomitent semnul crucii - Neamţ; 
lași; să nu fie împușcat, fiindcă vânătorul va fi pedepsit cu mare pagubă prin foc - Suceava; câți 
cocori au fost văzuţi primăvara de către cineva, tot atâtea chite de cânepă va reuși să adune în acel 
an (chită - legătură formată din 12 fuioare sau mănuși de in sau de cânepă - ȘĂINEANU, II, p. 242) - 
Tecuci; Galaţi; sau tot atâtea chile de grâu va aduna de pe câmp - lalomiţa; dacă sunt numărați 
când trec în zbor, la venire sau la plecarea spre zonele calde, cocorii rătăcesc drumul și încep să se 
învârtească în loc cârâind - Muntenia; sau nu mai găsesc drumul și rămân în acele locuri peste 
iarnă - Suceava; sau atâți ani va trăi cel ce i-a numărat - Muntenia; nu este bine să se aducă în casă 
ouă de cocor găsite - Neamţ; prevestesc moarte, când cocorii ies noaptea - Suceava; sau când se 
vede primăvara un singur cocor izolat de stol, dar sunt considerați semn bun, când sunt văzuţi în 
cârd zburând și va trăi atâţia ani câți cocori pot fi numărați în stol - Neamţ; dacă, la sosirea lor pe 
meleagurile noastre, sunt puțini ca număr sau vin în mici stoluri împrăștiate, este semn că vor fi 
furtuni în timpul verii - Tecuci; dar, dacă zboară mulţi, în stoluri dese și numeroase, va fi război - 
Moldova; când trec, toamna, repede spre zări mai calde, iarna va veni mai curând - Tecuci 
(2.GOROVEI, p. 66-67; 90; 210; 280; 282; NOTE, Antonescu). 


COCOSTÂRC v. BARZĂ. 


COCOȘ (Gallus domesticus - DLRM, p163) 

Pentru că se comportă într-un anume fel ziua și altfel noaptea, cocoșul beneficiază de două 
moduri distincte de a fi: cel diurn, caracterizat prin condiţia profană (cântă neregulat și nu are 
puteri ieșite din comun) și cel nocturn, definit de dimensiunea sacrală (separă, prin cântecul său, 
intervalul benefic de cel malefic și pune stavilă acţiunii răuvoitoare a duhurilor întunericului; 
cocoșul nu este numai un vestitor al luminii, ci și un aducător de ordine în însuși „imperiul” 
dezordinii, aceasta din urmă fiind noaptea și întunericul; el ritmează scurgerea timpului, dând 
semnale la intervale fixe, de la „cumpăna” nopţii și până la ivirea zorilor, funcționează ca un 

„impărţitor” al acestuia și ca un ceasornic al sătenilor; opoziţia sacru/profan îl individualizează în 
raport cu păsările care cântă în timpul nopţii, care nu anunţă nimic și glăsuiesc la întâmplare, iar 
opoziţia benefic/malefic îl desparte de buhă, cucuvea, huhurez; este totodată pasăre credincioasă 
și năzdrăvană; este singura dintre toate vieţuitoarele care vede noaptea când se deschide cerul și 
tot el aude toaca în cer; când cântă noaptea de trei ori, alungă duhurile necurate, zmeii, strigoii, 
când cântă dinspre ziuă, sperie dracii și scorpiile, care astfel pier; este mai năzdrăvan, mai puternic 
decât celelalte vieţuitoare, mai plin de har și mai curat; de aceea, dracul poate lua orice chip 
dorește, numai acela de oaie, albină și cocoș nu; dar credinţele populare spun că nu orice cocoș 
este năzdrăvan, ci doar aceia care ies mai repede din ou, își fac auzit glasul chiar de sub cloșcă, în a 
treia zi după ieșirea din ou, cântă de 12 ori la miezul nopţii, sunt în întregime negri etc. ; în ordine 
temporală: „Noaptea, după ce a cântat cocoșul, poţi merge oriunde și n-ai de ce te teme, căci e 
curat peste tot pământul“; în ordine spaţială: „De casa unde e cocoș nu se apropie nici o 
necurăţenie“; deci el este o marcă a lumii „de aici”; pe tărâmul celălalt, definit de o normă total 
diferită, nu există cocoși și, implicit, nici cântatul lor aducător de echilibru și puritate; pentru că 
asigură saltul de la malefic la benefic, cocoșul apare frecvent în riturile de trecere; penele sale se 
pun în scalda copilului, pentru a-l apăra de rău; la nuntă marchează, simbolic, părăsirea unui mod 
de a fi și integrarea în altul; D. Cantemir afirmă că, înainte de sfârșitul nunţii și de momentul 
nupțţial, se aduce un cocoș fript; în același timp, unul dintre nuntași „se ascunde sub masă și, 
imitând cântatul cocoșului, anunţă că se face ziuă”; sosirea cetei de Juni este asociată cu glasul 
cocoșilor, deoarece colindă toată noaptea, marcând trecerea de la un timp nefast la unul fast; are 
însă și semnificaţie de pasăre psihopompă, menită să conducă și să apere pe cel plecat în lungul 
său drum: „Cocoșul se dă peste sălașul mortului de sufletul acestuia, ca pe lumea cealaltă să-i 
anunțe sufletului orele, va înspăimânta și va îndepărta, prin cântatul său, pe diavoli; când sufletul 
va trebui să treacă peste foc, cocoșul îl va stropi și răcori cu apă, ca să poată trece mai departe“; 
datorită cântecului său, „pe cea lume e clopot; el cântă în Rai; dacă dai 12 cocoși de pomană, pe 
cea lume și se fac clopot și te scoate de la pedeapsă”; alteori, el cântă pentru cel aflat „în marea 
trecere”; de asemenea, pentru că vestește ivirea zorilor și gonește întunericul, el devine substitut 
al luminii: „Cine moare fără lumânare să i se dea un cocoș de pomană, că pe ceea lume cocoșul se 
face lumânare și-l trezește”; în Banat, se jertfește un cocoș, iar capul lui se pune la unul din 
colţurile casei, iar din carnea lui se face o ciorbă și se dă de mâncare maistorilor; nu există nici o 
legendă care să istorisească apariţia acestei păsări, deci nu este o pasăre de „gradul II”, provenită 
din metamorfoza altei ființe; deci el are de la început prestigiu sacral, se bucură de o existenţă 
plenară, de sine stătătoare, „datând” chiar de la începuturile firii; de altfel, este întâlnit în diverse 
istorioare, deoarece așa cum broasca, prin urâţenia ei, provoacă râsul Maicii Domnului întristate, 
tot așa și cocoșul, prin povestirile lui, îl face pe Sfântul Simeon, stăpânul vânturilor, să râdă; chipul 
său este frecvent întâlnit în arta populară, pe ștergare și ii, pe blide smălţuite, pe ulcioare și 
butoiașe, pe coamele caselor sau luând formă de jucării; în general, cocoșul conotează sensul de 
lumină (COMAN, II, p. 1-5; 7; 105; 140; 1. ANTONESCU, p232). Având darul de a cânta în preajma 
miezului nopţii, moment de cumpănă, de confruntare a spiritelor bune cu cele rele, poporul l-a pus 
paznic la hotarul dintre forţele malefice și cele benefice; după cântatul lui, spiritele necurate își 
pierd puterea, se ascund; cântecul cocoșului simbolizează trecerea momentului critic și anunţă 
victoria Soarelui și a luminii asupra nopţii, precum și curățirea spaţiului nocturn de forţele ostile 
omului; în basme, cocoșul este un personaj fantastic, cu forțe miraculoase: aduce bogății imense 
stăpânului, este sfătuitorul lui Făt-Frumos, avertizează pe Ileana Cosânzeana de venirea Zmeului 
sau a lui Făt-Frumos; are rol ritual: în ceremonialul nupţial, cocoșul fript este adus la masa cea 
mare și simbolizează apropierea zorilor, moment când invitaţii trebuie să se ridice și să plece 
acasă; la înmormântare este dat de pomană peste sicriu sau peste mormânt; se crede că atunci 
când cocoșul cântă pe pragul casei vin musafiri în vizită; cocoșul indică cel puţin trei momente ale 
nopții: miezul nopţii, la primul cântat; trei ore înainte de ziuă, la al doilea cântat; și crăpatul de 

ziuă, când cântă mai des și când apune Găinușa și apare Luceafărul de dimineaţă (12. GHINOIU, p. 
77-79). Românii calculează orele după cântarea cocoșilor; ei sunt cei dintâi vestitori ai luminii și ca 
atare sunt și cei mai mari și mai neîmpăcaţi dușmani ai tuturor spiritelor necurate și răutăcioase, 
care umblă noaptea și comit o mulţime de fapte rele și înspăimântătoare; când cântă cocoșul 
atunci dispar toate spiritele necurate și toate nălucile; în Bucovina se crede că însuși diavolul cel 
mai mare peste toate spiritele necurate, cum aude cocoșul cântând, îndată se face și el nevăzut; 
de aceea, cocoșul se dă peste sălașul mortului, pentru că el va anunţa sufletului trecerea orelor; va 
înspăimânta și alunga, prin cântarea sa, pe diavoli, ca să nu se apropie de sufletul răposatului 
pentru care a fost dat de pomană; va ţine în pliscul său cumpenele de la vămile văzduhului și nu va 
lăsa pe diavoli să facă vreun vicleșug; trecând sufletul prin foc, el va zbura peste foc, va stropi 
sufletul cu apă și îl va răcori, ca să poată trece mai departe; dar se mai crede că dracii se țin de 
cocoș, tocmai pentru că acesta îi trezește din somn și nu-i lasă liniștiți; cu toate acestea, dracii, 
cum aud cântecul de cocoș, îndată crapă; dereticând prin casă, măturând în așteptarea copiilor 
care vin să colinde „cu semănatul” în dimineaţa Anului Nou, fetele adună gunoiul, îl duc în curte, îl 
pun peste movila de gunoi mai vechi și, suindu-se cu picioarele pe el, stau și ascultă și dincotro aud 
cocoșii cântând, într-acolo cred ele că se vor mărita; în Muntenia se crede că atunci când cocoșii 
cântă seara devreme înseamnă că va fi timp frumos; în Bucovina se spune că, iarna, când cântă 
cocoșii foarte mult peste zi este semn că vremea se va înmoina și va fi mai cald (2. MARIAN, |, p. 
86-87; 114; 192-193). Se crede că acei cocoși care cântă de douăsprezece ori la miezul nopţii sunt 
năzdrăvani - Suceava; cocoșii cântă regulat la aceleași ore, pentru că numai ei aud toaca din cer - 
Tecuci; la construirea unei case noi, este bine să fie îngropat de viu un cocoș, în mijlocul locului pe 
care îl va ocupa construcția, pentru că numai așa nu se va apropia diavolul de ea - Suceava; nu se 
iese din casă până la întâiul cântat al cocoșilor dimineaţa, pentru că numai glasul cocoșului alungă 
din jur duhurile rele - Moldova; din ce parte a satului se aude cântat de cocoși în dimineaţa de An 
Nou, în acea parte se va mărita fata din casă - Țara Oltului; omul care taie cocoș să-i jumulească și 
penele de la aripi, pentru că, dacă nu o face, se va bate cu el pe lumea cealaltă - Vâlcea; cocoșul de 
culoare neagră este aducător de bine la casa omului - lași; Suceava; pentru a scăpa de puricii din 
casă, se taie un cocoș negru în Duminica Paștelui, iar cuțitul mânjit de sânge se înfige după ușă, 
puricii urmând să se strângă la acel cuţit - Mehedinţi; femeile să nu mănânce cap de cocoș, pentru 
că nasc apoi prunci malformații - Tecuci; nasc copii răi femeile care mănâncă inimă de cocoș - 
Teleorman; ziua va fi de bun augur, când cocoșii cântă de cu noapte și până se luminează - 
Teleorman; când cântă seara este semn că în noaptea aceea tâlharii vor umbla prin sat - Suceava; 
când cântă cocoșul iarna spre seară este semn că va fi ger - Suceava; când cântă cocoșii de cu 
seară este semn că vremea se va strica - Dolj; dacă doi cocoși se bat este semn de ceartă, așa că 
este bine ca unul dintre ei să fie tăiat - Galaţi; când cântă cocoșul pe pragul casei este semn că va 
sosi veste fie de bine, fie de rău sau este semn că unul dintre stăpânii casei va muri curând - 
Vâlcea; casa la care cocoșul îi cântă pe prag va primi musafiri - Muntenia; Vaslui; Suceava; când 
cocoșul se suie pe poartă și cântă, având capul îndreptat spre drum este semn că un membru al 
familiei va face un drum, dar, dacă este îndreptat spre casă capul cocoșului, înseamnă că vor sosi 
oaspeţi - Suceava; oricum, cântatul cocoșului pe pragul casei nu este de bun augur și de aceea el 
trebuie gonit; dar, de se mută și cântă de pe gardul gospodăriei, înseamnă că își laudă stăpânul, că 
om ca el nu există altul de bun ce este - Teleorman; când cântă cocoșii pe gard, este bine să se 
vadă în ce parte privesc ei, pentru că din acea direcţie vor sosi oaspeţi - Galaţi; sărăcește cel care 
suflă pe beregata unui cocoș - Vâlcea; să nu se lase cocoș străin să intre în ogradă, fiindcă nu mai 
ies ouăle puse la clocit - Tecuci; să nu se dea cocoș de pomană peste groapă, pentru că se face 
mortul strigoi - Galaţi; se crede că este bântuită de nenorociri casa pe lângă care trăiește un cocoș 
negru - Suceava; dar se crede și că este bine, pentru că de locul unde a călcat cocoș negru nu se 
prinde nici un fel de vrajă - Suceava; confecţionat din tablă, cocoșul este amplasat la coama 
acoperișurilor caselor - Neamţ; dar se pun și pereche, la un capăt de acoperiș se amplasează un 

cocoș, la celălalt capăt o găină, confecţionaţi din tablă sau lemn - lalomiţa; Suceava; dacă într-o 
familie mor mereu copii, la cea mai apropiată naștere, se ia un cocoș, în cazul că pruncul este 
băiat, și se îmbracă cu placenta în care s-a născut copilul, apoi se face o groapă în camera în care a 
avut loc travaliul mamei și se îngroapă cocoșul acolo, după ce i s-a legat pliscul cu o aţă rezistentă, 
adăugându-se în groapă și câteva boabe de tămâie albă și neagră, sacrificiu însoţit și de 
enumerarea părţilor corpului care sunt oferite spiritelor malefice, pentru ca voinţa lor de moarte 
să fie satisfăcută: „Dau cap pentru cap, ochi pentru ochi, gură pentru gură etc. ” - Banat; când 
cântă înainte de miezul-nopţii, vremea se va înmoina - Suceava; dacă vor cânta după apusul 
soarelui, vremea se va schimba a doua zi - Teleorman; se va înmoina a doua zi, când cocoșii cântă 
de cu seară - Suceava; se îndreaptă vremea, când cocoșii cântă la culcare - Suceava; este semn de 
încălzire a vremii, când cântă cocoșii în timpul zilei - Suceava; când vor cânta cocoșii în pătul, este 
semn că vremea se va schimba - lași; dacă, într-o zi de iarnă, cocoșii cântă necontenit sau cântă 
înainte de miezul nopţii este semn că vremea se va înmoina - Suceava; se îndreaptă vremea când 
cocoșii cântă la culcare - Suceava; se schimbă vremea, când cântă cocoșul la miezul zilei sau când 
se urcă în pătul seara devreme și începe să cânte - Suceava; este semn de ploaie, când cocoșii 
cântă ziua - Suceava; când cocoșii umblă ziua cu cozile lăsate, este semn de ploaie - Teleorman; 
(2.GOROVEI, p. 9; 35; 43; 67; 68; 82; 149-150; 176; 203; 221; 262; 264; 266; 269; 280; GOLO- 
PENȚIA, p. 82). Când cântă cocoșii în afara vremii lor, în Maramureș se crede că ei vestesc vreme 
moale, adică vreme rea (BOGDAN, p. 7). În Sălaj, se crede că, dacă cocoșul cântă în noaptea 
înstelată, înseamnă că vin femei răufăcătoare, din satele vecine, să fure laptele vitelor; ele pot fi 
oprite din drumul lor, dacă se pun cărbuni luaţi din cuptor în prispa casei (PRESA). În Teleorman, se 
crede că atunci când cocoșii cântă pe pragul casei vin neamurile în vizită (1. CHIVU, p. 246). În zona 
Bârladului, atunci când cântă cocoșii mult se crede că va ploua (BĂLĂNEANU, p. 261). Ca simbol, 
cocoșul este vestitor al începutului de zi, al răsăritului (ȘEULEANU, p. 209). Apariţia cocoșului în 
ornamentica populară (în special, pe talerele din centrele Horezu și Oboga), dar și în arhitectura 
tradițională, amplasat pe coama acoperișului, trebuie pusă în legătură cu conotaţiile lui simbolice, 
el fiind socotit un orologiu popular; fiind sacrificat și capul așezându-i-se la temelia noilor 
construcţii, cum se întâmplă în Banat și Hunedoara, dar montat și la coama caselor, demonstrează 
că această pasăre este un spirit tutelar, resimţit în mentalitatea tradițională ca o prezenţă 
protectoare (NOTE, Antonescu). Înseamnă veste sau supărare pentru cel care visează cântat de 
COCOș; este semn de veselie pentru cel căruia îi apare în vis un cocoș - Suceava (NOTE, Băncescu). 
Serii simbolice: cocoș negru-cuțit-ușă; cocoș-prag; cocoș-placentă-tămâie-alb-negru- 
enumerareltext). 


CODOBATURĂ (Motacilla alba - DLRM, p. 164) 

Numele i se trage de la obiceiul ei de a da mereu din coadă; se zice că, la începuturi, ea nu a avut 
coadă, ci aceasta a fost a ochiului-boului; codobatura i-a cerut-o cu împrumut și, văzând că îi venea 
foarte bine, nu i-a mai dat-o înapoi; de atunci, bate mereu din coadă, ca să se încredinţeze că o 
mai are; firea neastâmpărată a codobaturii și faptul că e văzută mai rar prin preajma gospodăriei 
omului i se trag dintr-un blestem al lui Dumnezeu, care, iritat de foamea ei necontenită, a 
condamnat-o să nu se sature niciodată și să nu umble prin sate; se mai spune că este prima care 
vestește primăvara, deoarece vine devreme pe teritoriul României (de Alexii, 17 martie), adică 
exact în ziua când se crede că toate vieţuitoarele care hibernează se trezesc și încep să iasă din 
adâncul pământului (COMAN, II, p. 102). Când, primăvara, cineva vede întâi codobatură dând din 
coadă, se crede că va bâţâi tot așa toată vara - Argeș (2. GOROVEI, p. 56). Dacă pasărea sosește 
înainte de Mijlocul Păresimilor nu este semn bun, se crede că vremea va fi rea, cu vânt și chiar 
zăpadă viscolită, dar, dacă vine după această dată, vremea va fi călduroasă și frumoasă - Neamţ, 
Bacău, Vaslui (2. MARIAN, |, p. 56). 

CODRU v. PĂDURE. 
COFĂ v. VAS. 


COJOC 

Cine va umbla vara îmbrăcat măcar cu un pieptar de blană va suferi de frig peste iarnă - Tecuci; 
dacă un om, aflat în comă, nu poate muri, să i se pună sub cap un cojoc, pentru că apoi moare ușor 
- Suceava (2. GOROVEI, p. 92; 151). Peţitul are loc numai duminica după amiază; răspunsul se dă 
pe loc, dar, în numeroase cazuri, acesta se amână pentru o dată ulterioară; astfel, feciorul de 
însurat își „uită”, la plecare din casa fetei, cojocul; după 3-5 zile de la data peţitului, flăcăul trece 
pe lângă casa fetei, de obicei pe înserate; în cazul în care cojocul este atârnat de un stâlp de la 
prispa casei înseamnă că fata sau părinţii acesteia nu sunt de acord cu căsătoria; flăcăul intră, își ia 
cojocul, fără să mai fie nevoie de vreo altă explicație; în caz contrar, înseamnă că solicitarea 
mirelui este acceptată; răspunsul la peţit se dă și cu alte ocazii: la târg, la hora satului, la biserică 
etc. , cauza întârzierii fiind determinată în primul rând de zestre; în general, peţitul durează câteva 
ore bune, pentru că trebuie precizate toate detaliile privind bunurile care formează zestrea celor 
două familii, pământ, vite, haine etc. - Bihor (GODEA, p. 83-84). 


COLAC 

Colacii, mai ales cei de nuntă sau înmormântare, sunt adaosuri intervenite în timp prin integrarea 
unor elemente simbolice în arta modelării aluatului; termenul de colac, cu mare răspândire la 
români, a apărut probabil târziu pe aceste meleaguri, în ritualurile ce țineau de cultul religios; 
înainte de termenul colac, se foloseau tot termeni latini, dovadă că respectivul produs se numește 
și astăzi: în Teleorman și Buzău, Pâinea miresii, în Teleorman, Turta miresii, în Galaţi, Pâinea 
mortului, într-o zonă largă din sudul României, Capete, care erau împletite și ornamentate 
asemenea reprezentărilor din aluat cunoscute în mod curent cu numele de colac; dăruirea de 
colaci, având modele și ornamente specifice, mai ales în amintirea morţilor, evocă străvechile 
sacrificii-ofrandă în cinstea unor divinităţi; în acest sens, este de amintit că, în unele zone din sudul 
României, colacii de înmormântare sunt denumiți cu numele generic de capete și fiecăruia i se 
atribuie numele unui personaj din istoria religiei creștine; comentând anumite reminiscenţe ale 
unor scenarii rituale, care implicau sacrificiul uman real, Mircea Eliade presupune că anumite 
ceremonii agricole s-au difuzat din câteva centre (Egipt, Siria, Mesopotamia) și multe popoare au 
asimilat unele fragmente ale scenariilor originare; la nașterea unui copil, colăciune este petrecerea 
care se face la nași, când colăcarii (părinţii copilului) aduc acestora colacii; Colăcarul sau Colăcerul, 
la nuntă, este cel care rostește oraţiile; la sărbătorile de iarnă, în cadrul cetelor de feciori din 
Transilvania, colăcer este tânărul care răspunde de proviziile alimentare strânse, inclusiv deci de 
colacii oferiţi colindătorilor; expresii tipice, folosite încă în ritualul botezului sau al nunţii, precum 
„se dau colacii” moașei sau nașei indică momentul oferirii de cadouri la scăldătoarea noului născut 
sau „darurile” din cadrul nunţii; semnificativ este faptul că expresia continuă să existe și astăzi, 
deși acum „colacii” includ (alături de copturi) și obiecte de îmbrăcăminte, de uz casnic, de podoabă 
etc. ; dar colacul poate fi și simbol al reușitei în muncă, legat fiind de vechi credinţe agrare, 
conform versurilor: „Că asta-i vestită casă/Să facă colac pe masă, /Ca la o zi veselă și frumoasă, 
/Când l-o pus pe masă, /S-o luminat în casă, /Ca de la o stea frumoasă!”; în cadrul familiei, pentru 
sărbătorile de iarnă, fiecărui membru îi este destinat câte un colăcel de formă rotundă, iar 
ritualurile desfășurate în memoria celor morţi presupun oferirea unui colăcel rudelor și prietenilor; 
pentru accentuarea caracterului festiv, se pregătește, în fiecare gospodărie, și un „Colac Mare”, de 
4-6 kg, „ca soarele și ca luna”, cum se spune în Bucovina, și care, în Transilvania și Oltenia poartă 
numele de Stolnic; el este împodobit cu drugi din aluat, floricele sau păsări de pită, în Maramureș, 
valoarea lui utilitară, ca hrană, fiind subsumată valorii artistice și simbolice; dar realizări artistice în 

modelarea aluatului pot fi regăsite și la alte sărbători din ciclul calendaristic (de primăvară, de 
vară); pentru potenţarea efectului festiv sau poate ca o reeditare a vechilor simboluri ale 
„neîncetatei reînnoiri”, a regenerării eterne a naturii, podoaba frecventă a colacilor este creanga 
de pom, cu fructe, ouă înfipte în ramuri, cu deosebire în Transilvania, prefigurând în miez de iarnă 
venirea primăverii; între darurile oferite la ceremoniile nupţiale, alături de alte obiecte, este și 
colacul, care adaugă la semnificaţiile festive și pe cele magico-rituale, devenind element de 
convenienţă socială, parte componentă a unui sistem de comunicare specific colectivităţilor rurale 
tradiționale; stegarii din cadrul alaiurilor de nuntă din Transilvania poartă pe braţe un colac mare, 
care le revine după ceremonie, iar tinerii din nordul Moldovei primesc „colacul flăcăilor”; în sudul 
Transilvaniei, animalele de la căruţe sunt împodobite cu colaci, aceștia fiind luaţi la final de către 
conducătorii respectivelor atelaje, drept răsplată pentru serviciile aduse în cadrul nunţii; 
elementul care polarizează atenţia generală este realizarea artistică a „Colacului de mireasă”, fiind 
totodată una dintre cerințele reușitei evenimentului; el este rupt fie de către nașă, în Oltenia, 
Muntenia și Moldova, fie de mireasă însăși, în Transilvania, deasupra capului, înainte de a pleca la 
cununie; acest colac mai poartă și alte denumiri, dar forma și ornamentele sunt în general 
asemănătoare: colac mare și colac de nuntă (în Gorj, Dolj, Olt), stolnic (Hunedoara, Gorj), colac 
înstruțat de nuntă (Bistriţa), colac românesc (Cluj), jimblă sau păpușă (Bacău), ploconul miresii 
(Ilfov); motivul ornamental caracteristic al colacului de mireasă este împletitura, decorată sau nu 
cu păsări ori flori de aluat sau cu busuioc proaspăt; interpretarea motivului respectiv, în contextul 
în care apare cel mai frecvent, ceremonialul nunţii, conduce la analogia cu șarpele, considerat în 
multe credinţe a mai multor popoare ca distribuitor de fecunditate; astfel, colacul sugerează, în 
mod festiv, datoria miresei în cadrul familiei care se întemeiază; adesea apare pe acești colaci 
semnul X, realizat fie prin aplicarea unor benzi (drugi) de cocă, fie prin incizie, el fiind interpretat 
de către informatori prin semnul crucii; în multe sate din Oltenia și Muntenia, cu deosebire în 
Teleorman, se pregătește, pe lângă colacul miresei, și un „colac de mire”; acești colaci sunt 
schimbaţi între cei doi tineri înainte de cununie, actul referindu-se la legământul spiritual care se 
înfăptuiește între cei doi, exprimând ideea unirii de bunuri și, în final, unirea celor doi într-o 
singură familie; prepararea acestor colaci este ritualizată, în sensul că, vinerea, o fată, cu ambii 
părinţi în viață, merge cu lăutarii să ia apa necesară la frământarea aluatului; fata poartă căciulă, 
cu salbă pe ea; colacul este frământat de o bătrână îmbrăcată într-o cămașă a ginerelui, purtând 
pe cap și pălăria acestuia, iar în picioare pantofii lui, toate aceste amănunte de nuanţă magică 
având rolul să sacralizeze momentul; de fapt, majoritatea obiceiurilor de trecere din cadrul nunţii 
sunt însoţite de prezenţa unui colac: în Țara Lăpușului, mireasa primește alaiul de nuntă privind 
printr-un colac, în Gorj, la cununie, mănâncă din același colac cu mirele, în Dolj și Olt, „darul” se 
strânge pe un colac; în plus, momentul integrării miresei în noua familie este amplificat prin 
primirea de către socri, cu unul sau mai mulţi colaci, a tinerei nurori în noua gospodărie; în cadrul 
ceremoniilor care se desfășoară după nuntă, cum sunt vizitele la părinţi („pe cale înaltă”, „pe cale 
primară”, „drumul cel mare”) sau la nași, colacii folosiţi presupun reafirmarea apartenenţei la 
neam; reprezentările din aluat caracteristice momentului înmormântării se grupează practic în 
două categorii: colacii „de împărțit” (cu evidente funcţii rituale) și cei „ai mortului”, care poartă 
însemne religioase și care rămân la biserică; oferiţi ca ofrandă pentru sufletele strămoșilor, colacii 
„de împărțit” au rolul, conform unei mentalități arhaice, să-i împace pe morţi, să-i hrănească, 
pentru ca și aceștia, la rândul lor, să-i protejeze pe cei vii, să le asigure și să le mărească recolta; 
varietatea cea mai mare a colacilor de mort se constată în partea de sud a României și în Moldova; 
femeia care modelează colacii nu uită să-i ornamenteze cu imaginea crucii, cu o scară („scara 
sufletului”, în Transilvania și Moldova), adăugând apoi, în Moldova, pasăre („pasărea-suflet”), jug, 
săgeată, în Muntenia, foarfece și mână, multe din acestea fiind regăsibile în practicile uzitate la 
nașterea copilului, semnificând alegerea unui drum ocupaţional în viaţă, sau în camera nupţială, la 
căsătoria tinerilor, sau simboluri cu încărcătură religioasă, ceea ce reconfirmă una din constantele 

mentalității tradiționale, aceea a unei viziuni ciclice asupra vieţii, ori subordonarea acesteia unui 
destin imanent (2. VĂDUVA, p. 60-62; 64-68; NOTE, Antonescu). După momentele pentru care 
este pregătit, colacul poartă denumirea de arhanghel, naporojnie, pupăză, paus; este folosit la 
botez, la nuntă și la înmormântare, ținând în egală măsură de cultul morţilor și de cel al 
fecundității și prosperității; în sudul Banatului, la înmormântare sunt pregătiţi nouă colaci, primul 
fiind destinat soarelui, al doilea lunii, iar ceilalți sunt destinaţi sfinţilor creștini; în satele din Caraș- 
Severin, în ziua suirii turmelor de oi „la sălaș” (23 aprilie - Sfântul Gheorghe), doi ciobani rup colaci 
sub pulpa oilor, unul strigând „cucu”, celălalt „răscucu”; la cel de al treilea colac, cel mai proaspăt 
miel este trecut prin colac, în vederea asigurării prosperității pastorale; în Bucovina, de Crăciun, se 
face un colac „încheiat“, în formă de 8, care se păstrează până la primăvară, la arat; înainte de 
plecarea la câmp, boii și plugul sunt tămâiate, iar, la holdă, se mănâncă acest colac înainte de a se 
pune plugul în brazdă, ritual considerat a asigura fertilitatea pământului; pentru prosperitate în 
creșterea animalelor, în Maramureș, de Duminica Floriilor, fiecare familie face un colac din făina 
cea mai bună în care se pune numai apă, drojdie și sare; acesta nu se duce la biserică, el trebuind 
să fie consumat obligatoriu în familie, celui absent punându-i-se între merinde bucăţi din acest 
colac, care se numește semnificativ văcăreaţă, iar bucăţelele de aluat folosite la împodobirea 
colacului poartă numele de „mneluţ”, adică mieluț; în seara Anului Nou, tot în Maramureș, sunt 
așezate pe masă otavă și paie, un pumn de grâu și unul de porumb, acoperite toate cu o faţă de 
masă, peste care se așează stolnicul (colacul) din grâu, boabe fierte și găluște, ritual care se face 
pentru belșugul noului an; toate cele puse pe masă sunt lăsate așa până a doua zi, sau trei zile, sau 
chiar o săptămână, după care o parte din boabele de grâu și de porumb se amestecă printre 
boabele de sămânță, „ca să nu facă neghină”, sau „ca să nu facă buruieni”; restul se dă la păsări, 
ca să fie ouătoare; paiele și otava sunt date la vite, ca să sporească, sau se păstrează până la 
semănat și atunci sunt date boilor înjugaţi la plugul de arat; bucatele sunt mâncate de către cei ai 
casei, sau se pun pe fereastră pentru păsările cerului, ca acestea să nu le strice în timpul verii 
semănăturile, în special grâul; la maramureșeni, colacul de Anul Nou poartă numele de Sto/nic, cel 
din Duminica Învierii este numit Pască, iar cel de nuntă este Țâpoi (2. CHELCEA, p. 16-20; 22). 
Colacul ritual este unul din simbolurile feminine importante; ca formă, el se apropie de inel și de 
cunună (coroană); dacă înainte de măritiș, fetele caută să capteze imaginea viitorului soţ, privindu- 
| printr-o coroană de flori, actul magic al „încercuirii” soţului se efectuează în momentul sosirii 
mirelui la casa miresei, care îl privește de la distanţă prin gaura unui colac, așa cum reiese din 
numeroase orații: „leși afară tu, mireasă.../$i te uită prin colac, /Că cine vine ţi-i drag!”; cei doi 
colaci rituali, prezenţi în scenariul nunţii, îi desemnează pe cei doi tineri; procesul de transformare 
a grâului în făină, a făinii în aluat, frământarea și coacerea pâinii sau a colacului au semnificaţii 
care ţin de zămislirea vieţii; nu întâmplător, cercetătorii stabilesc o sinonimie între simbolul 
colacului și acela al pomului vieţii; la plămădirea și coacerea pâinii (și deci și a colacului), participă 
două stihii ale naturii — focul, semnificând elementul masculin, și apa, stihie feminină; despre 
conjuncţia celor două principii vorbesc și ornamentele de pe colaci, unde sunt așezate Soarele și 
Luna, care reprezintă, în concepţia multor popoare, bipolaritatea masculin-feminin; măcinarea 
făinii este un act ritual, ca și plămădirea; frământarea aluatului se face în două coveţi puse una 
peste alta; făina este turnată de un băiat care stă călare pe o șa; aluatul se împarte în două părți, 
din care se fac doi colaci, care vor fi rupţi în capul mirelui și al miresei; în Bucovina, în momentul 
sosirii mirelui cu alaiul său la curtea miresei, vine socrul mare cu un colac și-l dă nunului, care îl ia 
și se pune cu el în mijlocul horei și, ținându-l în sus, între mire și mireasă, zice către mireasă: „Uită- 
te, /Că-ţi răsare/Sfântul Soare!”; mireasa se uită prin borta colacului în cele patru părţi ale lumii, 
apoi se uită la fel și mirele; dacă această secvenţă a ritualului semnifică unirea și înscrierea tinerei 
perechi în spaţiul cosmicizat, pus sub incidenţa astrului zilei, următorul episod — ruperea colacului 
deasupra capului miresei, este menit să marcheze momentul marii tranziţii a făpturii feminine; 
bucăți din acest colac, aruncate în cele patru zări și atât de râvnite de către nuntași, mai ales de 


Antonescu. Dicţionar de Simboluri și Credinţe Tradiţionale Românești 165 


http: / /cimec.ro 


către fete, întrucât se consideră că bucăţile sunt bune pentru măritat, denotă rămășițele unei 
concepții străvechi despre mireasă și despre colacul ce o semnifică; se consideră că, în momentul 
actului nupţial, mireasa este încărcată cu puteri energetice maxime, care se răsfrâng asupra 
tuturor participanţilor la ceremonial, de unde dorinţa lor de a veni în contact cu mireasa sau cu 
obiecte ce o înconjoară și o reprezintă; de pildă, răpirea miresei poate fi simulată și prin răpirea 
colacului ritual (EVSEEV, p. 187-188; 198-200). Când se macină grâu din noua recoltă, se fac și se 
coc mai întâi doi colaci, aceștia sunt legaţi cu un fir roșu de ciutura de la fântână, după care ciutura 
este coborâtă în fântână, apoi este ridicată, iar colacii sunt rupțţi și împărţiţi copiilor prezenți la 
ritual, în credinţa că procedând așa grâul va spori - Dolj; colacul, care este dat nuntașilor de către 
mireasă, și cei zece colaci, care au înfipţi în aluatul lor bani și sunt daţi de pomană la 
înmormântare, sunt buni de folosit împotriva frigurilor - Tecuci; din colacul, rupt în bucăţi și 
aruncat în patru direcţii diferite de către naș, în momentul când mirele ia mireasa de la casa ei, 
nuntașii prezenţi le adună și le pun apoi în urechile vitelor pe care doresc să le ducă în târg, pentru 
a fi vândute mai repede, în credinţa că, procedând astfel, vor determina ca lumea să se uite la vite, 
cum se uită la o mireasă - Suceava; la plecarea nunţii de la casa miresei, aceasta, stând în picioare 
în car, frânge pe cap un colac; dacă bucăţi din acest colac sunt date pe la botul vitelor, care vor fi 
duse la târg în vederea vânzării lor, se crede că lumea se va înghesui să le vadă, deci implicit 
târguiala va merge repede, tot așa cum se uită cu dragoste la mireasă - Moldova; să se dea câte un 
colac, în fiecare duminică, porcarului satului și, de asemenea, în ziua de Paște, la care se adaugă și 
puţină slănină, dar să nu i se dea și ou roșu, fiindcă mor porcii, dar se crede că, dacă se dă slănină, 
porcii vor trăi sănătoși - Țara Oltului; femeile pregătesc un colac și pentru ziua de Sânziene (24 
iunie), pe care îl aruncă pe casă; în caz că rămâne pe acoperiș, cel ce l-a aruncat va trăi, iar, de 
cade jos, este semn că va muri - Suceava; din colacul pregătit pentru preotul, care vine cu botezul 
în ajunul Bobotezei (5 ianuarie), fetele iau în gură o bucată foarte mică, pentru a nu se cunoaște 
locul de unde a fost ruptă, și astfel dau preotului colacul, după care ies în curte și așează bucăţica 
din gură pe stâlpul porţii, crezând că se vor mărita curând, dacă firimitura este mâncată repede de 
vreo cioară - Țara Oltului; când se pregătește colacul ce urmează a fi dat preotului, care vine cu 
lordanul în ajunul Bobotezei, se mai face un colac ceva mai mic, pentru a fi dat la vite să-l mănânce 
- Dolj (2. GOROVEI, p. 56-57; 104; 166; 256; GOLOPENȚIA, p. 83; 132). Interesant este că mai 
demult, colacii destinaţi a fi dați colindătorilor erau împodobiţi cu reprezentări solare, zoomorfe 
sau agrare, toate având rosturi magice bine precizate (PRESA). De Anul Nou, fetele din Transilvania 
ies afară pe la miezul nopţii sau ceva mai târziu, adică la apropierea cântatului cocoșilor, și, ţinând 
în gură o bucată din colacul de la Crăciun, ascultă să audă dincotro vor cânta cocoșii și din care 
parte aud cel dintâi cântat sau cel dintâi câine lătrând, din acea parte cred ele că le vor fi ursiţii 
(2.MARIAN, |, p. 106). După ritualul bărbieritului, mirelui i se așează pe cap un colac învelit într-un 
ștergar nou, primit cadou de la mireasă, între „schimburile” care au loc între familii, apoi colacul 
este dăruit de către mire celui care l-a ras; când se intră „cu forța” în curtea miresei, aceasta sau 
un neam al său stropește alaiul mirelui cu apă și le aruncă boabe de grâu; gestul se repetă de mai 
multe ori, insistându-se deci asupra semnificaţiilor pe care le au; pe laviţa unde este apa, se mai 
găsește un colac mare și frumos din făină de grâu; colacul este jucat „cu fală” printre nuntași, după 
care mirele trece de trei ori pe sub el, ţinut, de o parte și de cealaltă, de vornicul miresei și de cel 
al mirelui; apoi este rupt în două și dat celor care asistă; se crede că firimiturile pot să aibă efecte 
binefăcătoare pentru cei care le posedă și le păstrează (ȘEULEANU, p. 97; 142). În Țara Hațegului, 
la înapoierea acasă la mire, se pune masa în „cinstea nănașilor”, pentru că toată mâncarea este 
adusă de la el, mirele dând aici numai „vinarsul”; în afară de mâncare, nănașul mai aduce și un 
„pom“, un brad verde și frumos, pe crengile căruia sunt legate turte dulci, plăcinte, fructe etc. ; 
înainte de a desface pomul și de a se așeza la masă, nănașul dă mirelui și miresei un colac de grâu, 
luat din pom, de care cei doi tineri trag până îl rup, crezându-se că va trăi mai mult cel care a 
rămas în mână cu bucata cea mai mare (CLOPOTIVA, II, p. 426). În Bihor, se crede că pâinea din 

grâu nou are puteri vindecătoare deosebite, drept pentru care, la coptul primei pâini din noua 
recoltă se face și un colac, care se păstrează tot timpul anului în casă; de asemenea, se crede că 
pruncul se vindecă de „suspin” (plâns, insomnie), dacă i se dă să sugă prin „strunga colacului” 
păstrat în casă; în unele sate, acest colac se face „pe un fuior de cânepă uitată în holdă” și este 
copt într-un cuptor nou, în care nu s-a mai copt până atunci nimic; același efect pentru vindecarea 
de orice boală a copilului se obţine și dacă i se dă să sugă prin cununa de grâu adusă de la seceriș; 
când se iese primăvara la arat, vitele care urmează a fi înjugate trebuie să treacă mai întâi peste un 
lanţ „încopciat”, pentru a fi încleștată gura fiarelor sălbatice, iar între coarne li se leagă un colac și 
o năframă, în care sunt înnodate 3 boabe de grâu, 5 fire de odolean, 3 mlădiţe de leuștean și 7 
rămurele de rostopască, pentru noroc și fertilitate (3. BOCȘE, p. 101; 115-116). Tot în Bihor, când 
mirele vine să-și ia mireasa, aceasta apare purtând pe cap un colac mare și în mână cu o ploscă 
plină cu vinars; se așează în fruntea mesei, după ce dă mirelui colacul adus; după ce sunt ospătați, 
alaiul mirelui pleacă având înfipt întru-un „țov” un colac mare, ca să aibă de drum nuntașii până 
când ajung la casa mirelui; chiar și dialogul dintre „grăitorul” miresei și cel al mirelui se referă la 
grâu, recoltă, alte activităţi agricole; la primirea în casa mirelui, mireasa trebuie să răstoarne cu 
piciorul, dintr-o singură lovitură, un ciubăr plin cu apă; tot cu piciorul trece și atinge fierul plugului, 
„ca să vină în casă belșugul și în holde grâul“; soacra o așteaptă lângă masă, pe care se află un blid 
cu grâu și un colac; „grăitorul” miresei ia grâu și aruncă de trei ori în sus boabele; aruncă apoi și 
colacul, pe care un copil din preajmă îl prinde, ca să nu cadă pe pământ, pentru că este semn rău; 
spre miezul nopţii, mirii se retrag în grădină, sub un pom roditor, unde are loc „învelitul miresei”, 
adică pieptănatul „nevestesc” al fetei, care stă pe o „bitușă”, având lângă ea un jug, simbol al 
greului vieţii de familie; după ce i se face pieptănătura de nevastă, cei doi tineri, având alături 
numai rude apropiate, îndeplinesc „cununarea la pom roditor”, moment în care se ţin cu mâinile, 
pentru câteva minute, de ramura unui pom, crezându-se că vor rodi ca pomul și vor avea belșug în 
casă; cu o oală de lut și un colac în mâini, mireasa, considerată din acel moment nevastă, se duce 
la fântână, sau un izvor, sau o altă apă curgătoare, unde trântește oala, rostind: „așa să se ducă 
relele din casă!”; colacul udat cu apă curată este apoi adus în casă și împărțit cu mirele, în timp ce 
nuntașii interpretează un cântec ceremonial (GODEA, p. 86-89). Tot în Bihor, colindatul practicat 
de copii, în timpul sărbătorilor de iarnă, cunoaște două aspecte principale; primul este o urare 
scandată, de mici dimensiuni, redusă la câteva versuri care enumeră darurile așteptate, fiind 
performat de copii de la 3 la 8-10 ani și purtând numele semnificativ „După colaci”; al doilea 
aspect este unul de iniţiere, de asimilare, având rolul de adoptare treptată a repertoriului 
feciorilor, fiind practicat de cei care au vârsta între 9 și 14 ani; darul este în toate cazurile colacul, 
oferit ca recompensă, dar și cu o semnificație mai ascunsă, de „pomană” în sens funerar (HERȚEA, 
p. 156). În Maramureș, în pragul casei mirelui așteaptă soacra mare, cu doi colaci mari și două 
sticle de ţuică, un al treilea colac fiind pregătit separat, pentru a fi rupt în două de către tinerii 
căsătoriţi, considerându-se că acela care va rupe bucata mai mare va fi și cel mai tare în casă; 
alături de soacra mare așteaptă socăcița cu un blid de grâu, peste care este așezat un colac 
înfășurat într-o cunună de flori; prin gaura din mijlocul colacului, socăcița ia grâu din blid și îl 
aruncă peste miri și nuntași, strigând de trei ori „Noroc!” (DĂNCUȘ, p. 185). Tot în Maramureș, 
când se pregătesc bucatele pentru Crăciun și Anul Nou, din primul aluat se face un colac numit 
stolnic, care nu se umple cu nimic și care este împodobit cu diferite motive făcute tot din aluat; 
picioarele mesei pe care urmează să fie așezat stolnicul sunt legate între ele, pentru ca toţi 
membrii familiei să ţină unul la altul, să fie uniţi, cum sunt și picioarele mesei; pe blatul mesei, se 
așează mai întâi otavă, iar pe aceasta stolnicul; otava este prezentă pe masă obligatoriu, pentru că 
este adunată din mai multe locuri, cuprinde în ea multe flori și este tânără; stolnicul, pus pe masa 
cu otavă, nu se mișcă din loc pe parcursul tuturor sărbătorilor de iarnă, dar, în dimineaţa de An 
Nou, capul familiei taie felii din colac și le dă fiecărui membru al familiei, precum și fiecărei vite 
cornute, pentru „a avea noroc și a fi feriţi de boale”; dar sunt sate în care sunt puse pe masă două 

stolnice, „să fie belșug la casă tot anul!”; colindătorilor li se dau, în afară de bani, un fel de colaci, 
numiţi „pupeze”, din cauza chipului de pasăre în care este modelat aluatul: se înnoadă o singură 
dată un sul de aluat, căruia i se lăţește și i se crestează un capăt, aceasta fiind coada, iar celălalt 
capăt este capul, căruia i se face o creastă; în loc de plisc, i se pune o sămânță mai mare de 
floarea-soarelui, care uneori se despică la copt, iar pentru ochi i se pun două boabe de neghină 
(BOGDAN, p. 9; 62-63). Colacul face parte din „hrana festivă”, dintre „daruri”, el simbolizând un 
rezultat final, sintetizând toate etapele muncii omenești până a devenit ceea ce se vede, implicit 
pământul din care răsare grâul, soarele care îl coace, Dumnezeu care este asociatul plugarului și 
ciobanului deopotrivă; în satele din zona Sibiului, se pregătesc 2-3 cete de „colindeţi”, care merg la 
casele fruntașilor, unde atârnă colaci în cuierele de pe fațadele construcţiilor, aceștia rămânând 
acolo până după sărbători, spre a putea să fie admiraţi de consăteni (HERSENI, p. 52; 258). În Țara 
Oltului, colacul numit „pinten” este folosit de mireasă, ca să privească prin el la viitorul soţ, în 
momentul în care el vine să o ia și să o însoţească la cununie, apreciind după starea dispoziţiei 
mirelui cum îi va fi viitoarea căsnicie; în Oltenia, colacul este prezent și în cadrul oficierii slujbei de 
cununie, pentru efectele lui purificatoare; el este anume pregătit și dus apoi la biserică, în cadrul 
alaiului de nuntă, de către o fată, prietenă cu mireasa; la biserică, se taie două bucăţi din acest 
colac și se pun pe cele două pahare cu vin din care trebuie să bea mirele și mireasa; consumând 
din cele două felii de colac, mirele și mireasa sunt supuși astfel unui rit de purificare, menit să-i 
pregătească pentru a participa la un nou mod de viaţă; ceea ce rămâne din colac este consumat de 
fetele nemăritate, cu scopul de a se căsători cât mai curând (1. LARIONESCU, p. 444; 452). În Gorj, 
mireasa căreia îi este mort tatăl, înainte de a pleca la cununie, dă de pomană unui băiat sau unui 
bărbat căsătorit, pe o tavă, mâncare din toate felurile pe care le are pregătite pentru nuntă, 
însoţită de un colac cu lumânare aprinsă, ca să aibă și tatăl său în ziua nunţii fetei sale; când mama 
îi este moartă, pomana se dă unei fete sau unei femei măritate (CĂRĂBIȘ, p. 71). În Argeș, oamenii 
se duc, în noaptea de 22 spre 23 aprilie (Sfântul Gheorghe), cu animalele la păscut, apoi le mulg 
spre prânz, îndeplinind un adevărat ritual: se pregătește din ajun un colac, gol la mijloc, care se 
așează peste vasul în care se mulg animalele (vaci, oi), iar peste colac se pune o coroniţă de salcie; 
mulgerea se face prin acest colac, în credinţa că animalele vor avea spor în lapte sau că vor fi ferite 
de forțele malefice, care le-ar putea lua mana, ori le-ar fi putut face rău lor sau proprietarului 
(BUDIȘ, 1991, p. 50). După recoltatul grâului și după ce se macină prima dată din grâul nou, pe 
lângă pâinea nouă, se face și un colac mare, pe care gospodina îl duce la o fântână cu cumpănă; 
aici rupe colacul în două jumătăţi, una dăruind-o omului pe care îl găsește acolo sau în apropiere, 
cealaltă o prinde cu fir de busuioc și o aruncă în fântână, rostind: „Turtă nouă, /Ruptă-n două, 
/Cine-o scoate/Să aibe noroc/În toate! - Teleorman (CRISTEA, p. 51). În satele giurgiuvene de la 
Dunăre, când se îneacă un om și trupul lui nu este de găsit, familia lui face un colac, o coroniţă de 
flori și o lumânare, pe care o aprind; dau drumul colacului, având lumânarea aprinsă, din locul 
unde a fost văzut ultima oară în viaţă decedatul, și urmăresc calea colacului și acolo unde se 
oprește sunt chemaţi pescari, care cu ajutorul unor cârlige găsesc mortul (CĂLIN, p. 150). În Bacău, 
mireasa rupe colacul deasupra capului, în patru bucăţi, pe care le aruncă în patru zări, fără să se 
uite; nuntașii se grăbesc să prindă câte o bucată, în credinţa că aceasta dată la vitele pe care 
urmează să le ducă la vânzare vor avea tot atâţia mușterii câți au privit mireasa (ICHIM, p. 134). În 
cele mai multe părţi ale Bucovinei există obiceiul ca tinerii căsătoriţi, la un an după cununia lor, sau 
și mai degrabă, să ducă nașilor două perechi de colaci, în semn de recunoștință și mulţumire 
pentru că nașii i-au cununat; acești colaci sunt mai mari decât cei obișnuiți; „colăciunile”, care 
corespund „mărului” în Transilvania, se fac în prima zi de peste an, dar mai ales de trei ori, adică 
ori a doua zi de Crăciun, ori a doua zi de Bobotează, ori a doua zi de Paște, dar totdeauna ţine de 
voința nașilor, care, având mai multe perechi de fini, îi anunţă cu două săptămâni înainte asupra 
zilei în care doresc să organizeze colăciunea; când sunt aduși în casă și puși pe masă, se rostește și 
o orație specială (3. MARIAN, |, p. 536). Tot în Bucovina, înainte de plecarea alaiului mirelui, 

acestuia i se aduce un colac pe care îl rupe și aruncă în cele patru zări, ca simbol al rodniciei în noul 
său drum; la fel face și mireasa, înainte de plecarea alaiului, după ce a venit mirele să o ia din casa 
ei; la întoarcerea de la biserică, la casa mirelui, în curte, se pune o laviţă așternută cu un lăicer, pe 
care se aduce un colac mare, o farfurie cu grâu, sare, busuioc și o cană cu vin și în prezenţa acestor 
obiecte li se urează „Bun venit!”; apoi se ia cana cu vin de către urător și închină un pahar, apoi 
cinstește și pe miri; tot el ia din grâu și le toarnă în sân câteva boabe, spre rodnicie și belșug în 
familie; apoi, doi vătășei iau colacul, înfig în el, pe dedesubt, două bețe și-l ridică în sus; prima 
pășește pe sub colac mireasa, mirele însă încearcă de trei ori să apuce colacul, iar, când îl prinde, îl 
rupe în mai multe bucăţi pe care le aruncă nuntașilor, care se străduiesc să le prindă din zbor 
(COJOCARU, p. 140; 147; 152-155). Deși majoritatea colacilor sunt rotunzi, având pe ei ornamente 
ca Soarele și Luna, se obișnuiește să se facă și alte forme, antropomorfe sau în forma cifrei 8; în 
Bucovina, gospodinele păstrează câte un colac în chip de 8 până în primăvară, când, după ce se 
afumă boii, se pune în coarnele plugului, pentru a fi mâncat la câmp, înainte de începerea propriu- 
zisă a aratului (12. GHINOIU, p. 127-128). La o anumită dată a anului, finii duc nașilor colaci, în 
nordul Moldovei obiceiul numindu-se colăciune; obișnuit, într-o anumită zi, hotărâtă după voinţa 
sau posibilitățile cumetrilor, nașul își adună atât finii de la nuntă, cât și pe cei de la botez, însoţiţi 
de părinţii lor; fiecare fin aduce nașului unul sau doi colaci, în unele locuri și vin, ţuică și alte daruri; 
colacii sunt anume pregătiţi și frumos împodobiţi; la intrarea în casa nașilor, finii închină întâi 
colacii și apoi celelalte daruri aduse, închinarea cuprinzând practic enumerarea darurilor, iar, la 
sfârșit, se rostește o urare indirectă de belșug în vite, aidoma ca în textul colindelor; interesant 
este că urarea de belșug se face prin indicarea elementelor decorative, cu valoare simbolică, de pe 
colaci, explicând totodată semnificaţia lor (4. POP, p. 133). Când se fac stările (popasurile, stâlpii, 
prohodirile, în drumul de acasă la biserică, rudele mortului procedează astfel: în Munţii Apuseni, o 
femeie varsă puţină apă și dă, peste sicriu, colăcei și o monedă; în Alba, se dau, peste sicriu, un 
colac, o lumânare și un val de țesătură de desagi; în Năsăud, se pune pe sicriu o monedă pentru 
preot; în zonele bogate în podgorii din Transilvania, se dau colaci și vin; în Sibiu și Moldova, se dau 
numai bani; în Muntenia, se aruncă bani la fiecare colț al patului (năsăliei); în Suceava, se dau, 
peste sicriu, colăcei și o lumânare sau colăcei și o monedă; când se dă colacul cu lumânare, aceasta 
trebuie să fie înfiptă în colac; starea l-a se face acasă, în casa decedatului sau în curtea acestuia, 
unde sunt date peste sicriu mai multe: haine, vite (vacă, junincă, vițel), oi, rar cai, găini, gâște, 
cocoși, o sticlă sau ulcică cu apă curată și o lumânare; în Vrancea, se dau două gulere de cămașă, 
cusute frumos; în Suceava, se dau tot felul de animale, în special oi; în Năsăud, se împart colăcei 
pentru copii, iar celor maturi li se dau băutură și pâine; în Munţii Apuseni, se împarte o oală, un 
colac, o lumânare, monede în număr de 99, la care se adaugă o găină, o traistă, aproape 1 m de 
pănură de lână, o pereche de mâneci sau 2 m de pânză albă și hainele mortului, cu menţiunea că 
obiectele de mai sus sunt opționale și nu toate la un loc; în Bucovina, vitele se împart la cei ai 
casei, pentru ca animalul să nu iasă din ogradă; dacă o vită piere înaintea decesului cuiva din 
familie, se crede că întâmplarea a fost cu noroc, fiindcă s-a dus ea înaintea mortului; animalele 
hotărâte a fi împărţite sunt spălate pe picioare, ca să fie curate, apoi sunt udate cu puţină apă 
curată și sunt încredințate împreună cu un colac și o lumânare, lucrurile ușoare fiind date peste 
sicriu, iar cele mari pe dinaintea mortului; în Caraș-Severin și Bucovina, se crede că banii și colacii 
care se dau la toate stările peste sicriu sunt menite pentru ca sufletul să aibă cu ce plăti vămile 
prin care este nevoit să treacă până ce ajunge la locul de odihnă, iar lumânările sunt destinate a 
lumina cu ele trecerea prin aceste vămi, considerate a fi foarte periculoase; în Banat, în ziua 
înmormântării se dau peste groapă 7 monede de argint și 7 colaci în care sunt înfipte 7 lumânări, 
ca să treacă sufletul spre cer prin cele 7 vămi (3. MARIAN, III, p. 189-191; 193; 216; NOTE, 
Antonescu). Serii simbolice: colac-roșu-fântână; lanț-colac-năframă-grâu-odolean-leuștean- 
rostopască; colac-salcie; colac-monedă; colac-cânepă; colac-grâu-sare-busuioc-vin. 


Antonescu. Dicţionar de Simboluri și Credinţe Tradiţionale Românești 169 


http: / /cimec.ro 


COLASTRĂ (CORASLĂ) v. LAPTE. 


COLIBĂ 

Apariţia în vis a colibei (bordeiului - construcţie de dimensiuni reduse, sărăcăcioasă, acoperită cu 
paie sau cu stuf, folosită ca locuință permanentă, dar mai ales temporară) semnifică liniște și 
mulțumire sufletească - Suceava (NOTE, Băncescu). v. CASĂ. 


COLINDĂ (A COLINDA) 

Colinda și corinda (< lat. calendae) sunt termenii care numesc textul oral ce se recită-cântă de 
către ceata de tineri în special, în timpul celor 7-12 zile de facere a Anului Nou și în alte câteva 
ocazii similare; în Bihor, Țara Oașului și Maramureș, termenul corindă apare și în refrenul textului 
de colind; în Transilvania de nord-vest, se spune pentru a colinda „a cocuța”, sau „a cucuţța”, iar în 
acest caz li se dau copiilor ca dar cocuţi, de la coc= pâine mică, colăcel, spunându-se „a umbla la 
urat pentru a primi cocuţți”; în sudul Moldovei, colindarea se face de către copii de 6-14 ani, în cete 
de câte 2-6 inși, în zilele Crăciunului, denumirea fiind „Cu steaua”, steaua fiind făcută de către 
copiii înșiși, în stil naiv; în ajunul Anului Nou, se poate vorbi de trei feluri de colindători: 1. cei ce 
merg cu „Plugușorul”, în cete de 3-5-7 copii sub 15 ani, de dimineaţă până spre seară; 2. tot cu 
„Plugușorul, cete de 5-10 flăcăi, începând cam după amiază până noaptea târziu; 3. în această 
categorie sunt cel mult două cete de câte 10-15 persoane, tineri, bărbaţi căsătoriţi, care își împart 
din timp tot satul; sunt mascaţi cu măști de urs, cal, cerb, capră etc. , măști fantastice, însoţiţi de 
un cântăreţ cu fluierul, o pereche de „mire-mireasă”, sau alt cuplu, denumirea lor fiind de jieni, 
uncheși, haiduci, urâţi; în aceeași regiune, de la Paște la Rusalii, are loc colindatul cu „Vălăretul”, 
grupul fiind format numai din tineri de 18-25 de ani, neînsuraţi; aceștia au un șef, un ajutor, iar în 
unele părţi, cum este în Vrancea, și un cloșcar, cel care adună darurile, formate din ouă roșii, 
pască; ei se numesc vălari și au datoria să ridice în sus pe cei pe care îi colindă, iar, dacă persoana 
le scapă din mâini, să fugă după ea până o prind; colindul și colindatul constituie elementul ritual 
principal al societăților de feciori (confrerii), care colindă obișnuit mai întâi oficialitățile comunității 
(preot, primar etc. ) și apoi casă de casă, unde sunt așteptați cu multă bucurie, iar acolo unde sunt 
fete de măritat sunt invitați să le joace, acest dans ritual semnificând fie augmentarea norocului 
fetelor, fie chiar primul lor joc, un fel de gest inaugural, de a fi pentru prima oară scoase în lume; 
același cuvânt (colind; corind) se dă și băţului din alun, construit special pentru acest rit, folosit, în 
timpul ceremonialului, la lovirea sau atingerea unor obiecte și ființe aflate în acel moment în 
gospodărie, gest care semnifică ritualistic conferirea unor calități de creștere, trăinicie, sănătate, 
întinerire, ceata de copii purtând denumirea de pițărei sau pițărăi, termeni folosiţi doar în partea 
apuseană a României, în special în Banat și Mehedinţi, în rest circulând termenul de colindători; 
băţul numit colind nu este purtat de toţi colindătorii, ci numai de către cei cu ranguri în cadrul 
cetei, fiindcă numai lor le revine rolul de a întoarce focul, de a lovi vitele sau coarda casei, în 
general ei fiind investiţi cu această misiune magică; tot colind sau colindeţ se numește și colacul 
care se dăruiește cetei de pițărei sau de colindători; în fapt, aceeași încărcătură magică o are 
colindatul în totalitatea lui ceremonială, în care versurile, melodia, momentul calendaristic, felul 
cum sunt rostite cuvintele depind de intensitatea participativă a cetei și a colectivităţii colindate, 
între acestea stabilindu-se relaţii de reciprocitate, respectate cu stricteţe de ambele părți, orice 
încălcare conducând la anularea efectelor benefice ale colindatului; colinda și refrenul ei aparţin 
unei zone sacre și unor rituri care nu au loc decât o dată pe an, într-un moment din calendarul 
popular, considerat ca geneză a oricărei sacralităţi; refrenul verbal, fiind vorba de refrenul ca 
strigătură sau chiuitură, într-un context magico-religios dat de sărbătorirea Anului Nou, are, la 
rândul său, o vechime considerabilă; fenomenul ceremonial, cu numeroasele sale variante, 
semnificații și nuanţe, după zone, populaţie și sate, este cunoscut în întreaga Europă de sud-est; 
ceremonia colindatului de către confreria de tineri este constituită din ritul colindării la familiile cu 


Antonescu. Dicţionar de Simboluri și Credinţe Tradiţionale Românești 170 


http: / /cimec.ro 


fete mari, cu feciori și la toate casele satului; se viersuiește colinda, se joacă „Cerbuţțul”, se 
dansează după tradiţie, totul începându-se cu urarea adresată primarului; familiile sunt extrem de 
mulţumite și recunoscătoare pentru fertilitatea, sănătatea ce se crede că vin prin colinde, se dau 
daruri în bani și în natură, ce servesc la susținerea confreriei și la plata lăutarilor, când este cazul; 
în ultima zi de colindat se face colinda „ziorilor”; colindatul se încheie prin consumarea tuturor 
darurilor adunate, cheltuirea banilor obţinuţi și distrugerea măștii, mai ales în cazul când 
colindatul este centrat pe „Jocul cerbuțului”; colinda cântată de copii se pare că ar poseda 
îndemnul, emoția cea mai arhaică, mai sacră în perspectivă magică; deci cea mai simplă și mai 
primitivă expresie a colindei a fost o „urare strigată”, foarte scurtă; colindele cântate de confreriile 
de feciori sunt destul de lungi, trecând și peste 100 de versuri, ceea ce este firesc dacă se ţine 
seama de creșterea și îmbogățirea vieţii sufletești și ca atare de dezvoltarea culturii și civilizaţiei; 
dar și la aceste colinde vânătorești, păstorești, agrare, urarea primitivă este de căutat și găsit în 
refrenul care se repetă după fiecare vers, mai rar după două sau mai multe versuri; urarea 
primitivă se găsește și în augurul, preștiința unor semne bune ce vin prin salutarea de fiecare zi 
între oameni, ceea ce este o prezicere bună, de fertilitate generală (BUHOCIU, p. 51-53; 59; 77; 80; 
84; 88; 282; 284; NOTE, Antonescu). Colindatul conţine virtuţi speciale, dintre care la loc de frunte 
sunt cele de asigurare a fertilității și sănătăţii, deoarece copiii, de obicei preșcolari, adică fragezi, 
puri, primesc în dar fructe și colăcei anume pregătiți, garanţie sigură a eficienţei colindului, iar 
toate astea fac din colind un rit agrar; colindatul cu copii se practică pe o arie restrânsă a ţării, 
obișnuit în sudul și vestul teritoriului românesc; în Oltenia, Muntenia și sudul Moldovei (Tecuci), 
colindul este cunoscut sub denumirea de „Moș Ajun” („Bună Dimineaţa la Moș Ajun”) sau 
„Colideţe” („Colindiș”, prin Muscel), „Neţelașu” („Neaţălașu”) prin șesul Munteniei răsăritene și 
sudul Moldovei; apoi în Banat și Transilvania vestică (aproximativ între Târnave, Mureșul Mijlociu, 
versantul nordic al Munţilor Apuseni și Bazinul Beiușului, inclusiv Sibiul și Făgărașul) sub 
denumirea de „Piţărăi” (pizărăi, pizări), iar prin Banatul sud-estic și Făgăraș este cunoscut sub 
denumirea de „Colindeţi”, ca și în Oltenia și Muntenia, unde termenul acoperă și sensul de copii 
care colindă și pe cel al colăceilor care se dau în dar copiilor (2. BÂRLEA, p. 3). Colindul se cântă 
afară din casă, sau în casă, sau și afară și în casă, existând și obiceiul să se cânte numai unul dintre 
aceste colinde specializate, colindele de fereastră fiind cele care se cântă numai în curte, după 
care se cere plata; în ziua de Crăciun, după ce au mâncat la prânz, se strâng la un loc toţi feciorii, 
iar, dacă localitatea este mare, se împart în două cete, de 8-10 persoane fiecare, urmând ca fiecare 
ceată să colinde numai jumătatea de sat hotărâtă ei; în această situaţie, se cântă numai colindul 
cel mare sau colindul casei, început chiar de când se intră pe ușa casei, text în care sunt amintiţi 
stăpânii casei, bărbatul și femeia, apoi, pe rând, copiii casei după vârstă și sex, chiar părinţii fiind 
cei care cer stăruitor această pomenire, fiindcă cred că, dacă sunt colindațţi, vor fi tot anul sănătoși 
și nu vor săvârși tot felul de rele - Ialomiţa; în colinde, Dumnezeu nu este doar rugat, invocat sau 
convocat cum se procedează religios, ci este adus, prin formule magice, și pus să facă nu neapărat 
ce vrea, ci ceea ce așteaptă oamenii de la el; textele din Țara Oltului cuprind sintagme precum: 
„Nu vine cine vine” sau „Nu vine cine pare”, au clar încărcătură magică, pentru că provoacă, prin 
incantaţie, apariţia lui Dumnezeu, care este coborât din cer (sau de unde este) și adus în sat cu 
ajutorul colindelor; acesta este rostul primordial al colindei, în sens de cântec (incantaţie) 
(HERSENI, p. 59; 262). Repartizată calendaristic, pe teritoriul României colinda este cunoscută 
astfel: la 31 decembrie-1 ianuarie, Plugușorul, Sorcova și Semănatul; la 5 și 6 ianuarie, Colinda de 
Bobotează și cea de Sfântul lon, precum și Chiraleisa; Colinda de Florii (cu o săptămână înaintea 
Paștelui); Colinda de Paște; 6 decembrie, Colinda de Sfântul Nicolae și, la 24-25 decembrie, Colinda 
de Crăciun, cu forme foarte variate, majoritatea de sorginte creștină; acestora li se adaugă 
privilegiata colindă Cu steaua, care este cântată zilnic în perioada dintre 24 decembrie și 6 
ianuarie; multe dintre colinde au un accentuat caracter agrar, dar dintre toate cea care 
perpetuează această trăsătură este Semănatul, sau, mai bine spus, obiceiul de a colinda 

semănând, în dimineaţa Anului Nou; rostul urătorilor este de a feri gospodăria colindată de tot 
ceea ce i-ar putea provoca răul (ADĂSCĂLIȚEI, p. 110-111; 130). În Banat, colindătorii se numesc 
pițărăi, sunt copii de 12-14 ani, consideraţi că aduc noroc și fericire în case; casele nu se închid, ei 
sunt liberi să intre; când intră în case, zgândără focul din căminul ori din vatra casei cu bâtele lor, 
numite pe alocuri colinde; deci colindeţul este diminutivul de la colindă și înseamnă colindător mic; 
colindeţi se numesc și colacii ce se dau colindătorilor și sunt făcuţi în formă de „șierpi”, adică 
împletiți (MANGIUCA, p. 26). Gazda se bucură că îi vin buni colindători în zori de zi; sunt primii care 
le intră în casă într-o zi așa de mare, în care omul care vine primul, faptele care se întâmplă 
primele trebuie să fie de bun augur (4. POP, p. 46). Colindatul practicat de feciorii din Bihor are la 
rândul său o dualitate de aspecte: unul spontan, neorganizat, cunoscut și sub numele de colindat 
cu pepile sau cu moșii și altul organizat, în ceată, numit cu turca; cel dintâi este practicat de feciorii 
„care-s mai șodalăi”, în cupluri de „bărbat și femeie”, de „moș și babă” sau în grupuri mai mari de 
4-6 persoane; deghizarea este completă, cu haine ponosite, cu fețele mâzgălite cu funingine, cu 
timbrul vocii schimbat, secretul identității fiind de obicei păstrat până la sfârșitul colindatului; 
pepile nu cântă colinde și nu sunt însoţiţi de muzicanți; în schimb, pe alocuri, au petrecere finală cu 
caracter restrâns (HERȚEA, p. 157). v. CEATĂ. 

Descolindatul este procesul invers de la colindat, în care se face o urare negativă, adică omul să 
ajungă de mila tuturor, cerșetor, fata să rămână nemăritată în casa părinţilor etc. ; prin gesturi și 
formule descolindătoare, se urmărește stiamatizarea gazdelor neospitaliere (PRESA; NOTE, 
Antonescu). Printre manifestările de descolindat, este atestată și practica de a pune colaci pe 
clanţa ușii sau în poartă, înfigându-se în ei și câte o monedă subdivizionară, prevestindu-li-se celor 
care nu primesc colindătorii starea de calicie (ADĂSCĂLIȚEI, p. 134). 


COLIVĂ 

Folosită în cultul morţilor ca ofrandă de pomenire, este nelipsită la asemenea prilejuri, alături de 
colac și prescuri; se face colivă însă și atunci când trebuie câștigată bunăvoința ursitoarelor, care 
vor decide soarta nou-născutului, alături de pâine, brânză, miere, care, se crede, este mâncarea lor 
preferată (2. CHELCEA, p. 16). Întotdeauna este bine să se mănânce puţină colivă și să nu se refuze 
niciodată - Galaţi; ca florile pomilor fructiferi să prindă rod, se ung tulpinile acestora cu colivă, 
după ce se vine de la biserică, în Duminica Floriilor - Olt; în ziua Sfântului Haralambie (10 
februarie), se face colivă, din care se păstrează pentru a fi dată păsărilor de curte, când sunt 
bolnave și mor - Muntenia (2. GOROVEI, p. 190; 57). 


COMOARĂ 

Comorile sunt de două feluri: curate și necurate; cele curate sunt îngropate cu gând bun, adică 
ascunse cu gândul de a fi găsite de cel care le-a îngropat, dar și de către alți oameni; cele necurate 
sunt cele puse cu gândul de a nu fi găsite, decât de cel care le-a îngropat; cele curate sunt 
îngropate de obicei pentru a nu fi jefuite de dușmani sau de hoţi; cele necurate sunt îngropate de 
oameni necinstiţi, iubitori de aur și argint, unele fiind ascunse chiar și de frica neamurilor; și pentru 
ca nimeni să nu le poată dezgropa, ei le închină diavolului, fiind deci necurate, pentru că necuratul 
le ia în stăpânire și nu mai lasă pe nimeni să se apropie de ele; în Transilvania, Muntenia și 
Bucovina, se crede că toate comorile îngropate ard în nopţile dinspre zilele cele mari, mai ales spre 
Sfântul Vasile (noaptea Anului Nou), Paște, Sângeorz, Ispas (Înălţarea Mântuitorului) și spre 
Duminica Mare (Rusaliile); în Banat, se crede că ele ar arde și joi noaptea din Săptămâna Mare (a 
Patimilor); că sunt curate sau nu, ele pot fi cunoscute atât după timpul când ard, cât și după forma 
și culoarea flăcărilor; în Suceava, se crede că acelea care ard de la amiază și până la miezul nopţii 
sunt necurate, iar comorile care ard după miezul nopţii, adică după ce au cântat cocoșii, sunt 
curate, pentru că, după ce au cântat cocoșii a doua oară (după cântători), duhurile necurate se fac 
nevăzute; para banilor curaţi este albăstruie, iar a celor necuraţi are culoare albicioasă sau gălbuie; 

banii care ard cu flacără albicioasă sunt din argint, iar cei cu pară gălbuie sunt din aur; flacăra care 
indică locul unde este îngropată comoara se ridică la o înălțime egală cu adâncimea la care sunt 
îngropaţi banii; flacăra nu este fierbinte, nu se aprinde nimic de la ea și nici zăpada nu se topește; 
comorile ard în preajma marilor sărbători, dar numai din 7 în 7 ani; orice om poate vedea flăcările 
comorilor, dar numai cei buni, cu credinţă în Dumnezeu, le pot și dezgropa, cele curate putând fi 
scoase din pământ fără să se întâmple nimic; despre cele necurate se crede că diavolul își ține 
coada peste ele și că este greu de scos comoara de sub ghearele lui; dar banii sunt păziți nu doar 
de diavol, ci și de știma-banilor, care poate lua diverse chipuri (câine, pisică, cocoș, găină, neamţ, 
frunză care plutește dusă de vânt etc. ); dacă diavolul sau știma văd omul că se apropie de locul 
care arde, trag de oala sau vasul care cuprinde banii și o duc în fundul pământului, sau se 
transformă în diverse chipuri, ca să-l înnebunească pe om, să-l bage în boală și să-l alunge de 
acolo, lovindu-l peste cap, peste gură, până ce îi trece acestuia cheful să mai sape; sau îl mână 
dintr-o parte în alta, sau îi iau o mână ori un picior, încât cel lovit brusc de dambla nu mai poate 
lucra defel; ca să se poată da de bani, trebuie pândit toată noaptea, cu o lumânare aprinsă în 
mână, cu foc pe vatră și cu o batistă sau pânză albă în cealaltă mână; când vede flacăra, omul 
trebuie să arunce cu batista și să nu fugă spre flacără, pentru că banii vin singuri în sus și atunci pot 
fi scoși prin săpare; se mai poate proceda și prin aruncarea unui veșmânt peste flacără, în lipsa 
batistei sau a pânzei; depinde însă de obiectul pe care omul îl aruncă, pentru că se crede că, în caz 
că aruncă o opincă, papuc sau ciubotă, comoara se află la suprafaţa pământului; în caz că aruncă 
cu brâul sau cu o curea, banii s-ar afla la o adâncime care ar necesita să se sape cam până la brâu, 
iar în caz că aruncă pălăria, va trebui să se sape la o adâncime egală cu statura unui om; dacă nu 
azvârle cu nimic, banii se afundă adânc și nu mai poate nimeni să dea de ei; trebuie să însemne 
locul, înfigându-se un băț, și să vină a doua zi pentru săpare; băţul nu trebuie înfipt adânc, pentru 
că și comoara se afundă; nu trebuie săpat imediat, pentru că omul poate fi schimonosit; după ce a 
însemnat locul, omul trebuie să caute buricul pământului (un fel de burete, plantă parazită) și 
agheasmă adunată de la 9 case învecinate, cărora nu li s-au construit în timp diferite alte adăugiri, 
iar stăpânii acestora să nu fie căsătoriţi a doua oară; se merge apoi la locul însemnat, se înconjoară 
și se stropește cu agheasmă, rostind și un descântec prin care se invocă să iasă comoara la 
suprafață; apoi vine acasă, face mătănii aplecându-se în formă de cruce, se culcă și, în vis, vine 
știma-banilor și îi spune cum să sape și ce să facă cu banii; când se duce să sape, este bine să fie 
mai mulţi oameni, dar totdeauna fără soţ (3, 5, 7) și toţi într-un gând, pentru că altfel nu vor avea 
noroc; dacă nu se face așa, Dumnezeu îi pedepsește și îi schimonosește; toţi trebuie să aibă inimă 
bună, să fie plăcuţi lui Dumnezeu, să nu aibă gând rău unul împotriva celuilalt, pentru că altfel 
banii se afundă în pământ cu un vuiet mare și nimeni nu mai dă de ei; dacă banii sunt necuraţi, 
atunci ei nu pot fi scoși decât numai dacă se jertfește o vită celui care i-a ascuns, uneori este 
necesar să fie jertfă de om, de pildă să fie jurat un copil, pentru că altfel moare cel care nu o face; 
fiecare comoară cere acel lucru pentru care a fost menită în momentul îngropării ei; în general, cel 
ce vrea să sape o comoară necurată aude un glas, care îi cere jertfă de om, pentru că altfel nu i se 
va da, iar el se transformă în cărbuni sau în altceva; dacă nu ascultă de glas, atunci este de rău, i se 
îmbolnăvesc vitele, i se strâmbă gura sau i se ia un picior ori o mână, sau se îmbolnăvește grav; cel 
care a scos o comoară din pământ nu trebuie să astupe groapa în care a fost pus vasul cu bani și 
este bine să lase acolo câteva monede din cele scoase, ca să nu-l omoare știma-banilor, pentru că 
se crede că acest duh numără toată ziua banii și în continuare trebuie să aibă ce număra, altfel 
vine la omul care i-a dezgropat și nu-i dă pace, i se arată în tot felul de chipuri pe care le ia și îl 
chinuiește până îl omoară; în Transilvania, se crede că acela care petrece noaptea dinspre 
Sângeorz afară și este atent poate vedea arzând comorile; ca să poată vedea bine, este suficient ca 
omul să se așeze pe burtă, la malul unei ape curgătoare și să se uite neclintit în apă, unde va vedea 
un șarpe alb, pe care trebuie să-l ia, să-i taie capul cu o monedă de argint, să-l îngroape și să 
sădească pe el usturoi; dacă mănâncă din acest usturoi înainte de ziua Sfântului Gheorghe, omul 

va prinde nu numai darul de a putea vorbi cu toate câte le-a făcut Dumnezeu, dar va putea și auzi 
cum crește iarba; astfel capătă și puterea de a găsi și săpa comorile observate; dar atunci când le 
observă, trebuie să înfigă în locul cu flacără o furcă de fier sau cuțitul său, dar mult mai sigur va fi 
dacă lasă să-i cadă cuțitul cu vârful în jos, de trei ori, de-a lungul obielei de pe piciorul drept și să-l 
ridice apoi iute și să-l arunce în foc; după care să păstreze o tăcere totală; când se zărește flacăra 
unei comori, ochii trebuie țintiţi numai acolo, ca să nu fie pierdut din vedere locul, pentru că 
flacăra se înalță numai de trei ori și apoi se pierde; însă dacă se pune semn, para joacă până omul 
se apropie de ea și, dacă e comoară bună, poate fi scoasă oricând, pentru că o păzește îngerul, 
care poate fi văzut când joacă flăcările, fiind îmbrăcat în haine albe și chemând omul să pună 
semn; dacă nu se duce imediat, o face îngerul și pune el semn în locul omului; în fine, trebuie să 
dea din bani, să fie onest, dacă nu, va aduce numai rău pentru el și cei ai casei; de asemenea, nu 
trebuie să astupe groapa din care a scos comoara; se mai crede că pot vedea comori arzând și cei 
care au mâncat multă pâine mucezită și că paza acestora ar fi asigurată de zmei, după cum este 
atestat în unele basme; în zona Bistriţei, oamenii cred că se pot vedea comorile în serile dinspre 
sărbătorile cele mari, dar mai cu seamă în noaptea dinspre Sfântul Gheorghe; asemănător 
celorlalte zone, banii cei buni pot fi zăriți după miezul nopţii, locul având deasupra o pară albastră; 
cei văzuţi de cu seară nu sunt curați și sunt păziți de diavol; dacă banii sunt acoperiţi cu boboane, 
înseamnă că stă dracul pe ei și nu pot fi folosiţi; cu toate astea, se pot săpa și banii cei răi, dacă un 
băiat dintre doi gemeni își unge unghiile de la degetele groase ale ambelor mâini cu mir sfinţit, se 
duce la locul unde se află comoara și se uită prin unghiile unse, vede comoara și o poate lua 
indiferent de cine este păzită; locul unde zac banii se cunoaște, pentru că este ca și cum ar fi fost 
pârlit, dar omul nu știe ce este, fiindcă locul poate să apară ca pârlit fie din cauza comorii, fie 
pentru că acolo obișnuiesc să joace ielele; se mai spune că ar putea fi comori și acolo unde crește 
iarba, pământul având culoarea aramei coclite și crăpat; sau dacă pe pământ se găsesc câteva 
monede ruginite, apoi se poate săpa acolo, pentru că trebuie să fie o comoară; în Moldova, se 
crede cam la fel, comorile curate fiind numai cele ale căror flăcări joacă după ce cântă cocoșii; mai 
ales când ard spre zorii zilei, cei ce le văd au noroc de ele; para lor este rece, pentru că „s-a 
întâmplat de au trecut oile prin ele și nu s-au ars“; cel ce vede flăcările să înfigă acolo un cuţit; în 
caz că mai mulți oameni văd concomitent flăcările, norocul îl va avea acela care vede în plus pe 
pământ un obiect (de aur, de argint, de aramă), fiindcă din același material va fi și comoara; când 
arde comoara, pământul se face ca zgura și de o culoare cenușie deschisă, iar pietrele de culoare 
ruginie; cine se duce să sape comoara trebuie să ia cu el sapă, hârleţ, cazma, o lumânare din ziua 
de Paște, smirnă din cădelniţa preotului și să meargă cu îndrăzneală, pentru că nu are de ce se 
teme; când se apropie de locul însemnat, trebuie să-și dea cu usturoi pe faţă, în cruciș, și să spună 
și un descântec; în timp ce sapă, știma-banilor se învârtește în jurul gropii și al omului și ia diferite 
chipuri, de lup, de vulpe, de urs, la urmă luând chip de om care se apropie de cel care sapă; după 
ce se iau banii, câteva monede sunt lăsate acolo, iar groapa nu se astupă, fiindcă va chiori cel ce 
astupă locul săpat; dacă între bani se găsesc și măsele de ciumă, este bine să nu fie luaţi, pentru că 
acela care o face se îmbolnăvește de ciumă (2. MARIAN, II, p. 284-288; 291-293). Comorile, spun 
legendele, sunt lăsate de uriași, nevoiți să fugă alungaţi de pitici, dar, în unele povestiri, ni se 
afirmă și că au fost părăsite de turcii puși pe fugă de creștini și care nu au mai apucat să le scoată 
din pământ - Tecuci; comorile produc flăcări deasupra pământului numai în serile și nopţile din 
ajunul Crăciunului (25 decembrie), Sfântului Vasile (Anul Nou), Bobotezei (6 ianuarie) și Paștelui - 
Suceava; dar comorile pot arde și în noaptea dinspre Sfântul Gheorghe (23 aprilie), când se face și 
pânda lor - Tecuci; flăcările care ard deasupra locului unde este ascunsă o comoară sunt verzi- 
albăstrui, dar, când, în acel loc, se află numai aur, flăcările au culoare galbenă - Transilvania; dacă 
ard de cu seară și până la miezul-nopţii, se spune că sunt comori rele, stăpânite de diavol, dacă ard 
după miezul-nopţii și până în zori, sunt curate și este norocos cel ce le găsește, pentru că are cu ce 
trăi liniștit tot restul vieţii - Suceava; când se vede o comoară arzând, să se facă o gropiţă în acel 

loc, fiindcă, în mod obișnuit, comorile se mută, deci odată cu ele se mută și gropile și astfel sunt 
mult mai ușor de găsit ulterior - Muntenia; cel ce găsește o comoară să nu astupe urma vasului, 
pentru că atunci pierde banii, se îmbolnăvește și moare - Muntenia (2. GOROVEI, p. 57-58; 255). 
Există oameni curajoși și pricepuţi, care, știind de știma-banilor, nu le este frică de ea și care, cum 
văd vreo comoară arzând, împlântă un cuţit în locul de unde au zărit flăcările, iar cu un alt cuţit 
ţinut între dinţi se duc până unde este comoara, fără să se uite în jur și înapoi, fac cu cuțitul adus în 
gură un cerc în jurul flăcării, în mijlocul lui semnul crucii, iar în centrul crucii împlântă cuțitul, 
permanent neprivind în altă parte; odată cu înfigerea cuțţitului, para comorii se stinge, pământul se 
despică și din adâncul lui se aude un glas strigându-i pe nume și întrebându-i ce caută acolo; este 
glasul știmei-banilor, dar nu trebuie să i se răspundă decât numai când sunt întrebaţi a doua oară; 
auzind că oamenii caută bani, știma îi invită să-i ia, dar nu trebuie să se aplece nimeni după 
comoară, ci să aștepte ca știma să se apropie și să o lovească puternic cu mâna stângă aruncată 
spre înapoi, să se jure faţă de ea că vor folosi banii și în scopuri caritabile (construirea unei biserici, 
unei școli, unei punți sau unei fântâni), după care să se întoarcă acasă fără să privească în jur, 
lăsând acolo cuțitul înfipt în pământ; știma lovită cu mâna stângă și, știind că nu mai poate face 
nimic după ce a întrebat de două ori, părăsește și ea comoara și nu mai revine pe acolo; astfel, în 
cea de a treia noapte, oamenii se pot duce liniștiți la locul știut să-și ridice banii, pentru că nu mai 
au motiv să se teamă de ceva; dar neapărat ei trebuie să respecte ceea ce au promis știmei, pentru 
că altfel îi așteaptă tot felul de nenorociri; locul de unde a fost ridicat vasul cu bani trebuie lăsat 
așa cum a fost săpat; mai mult, se cere să lase acolo câţiva bani, pentru că știma banilor 
obișnuiește să numere toată ziua bani și, dacă nu are ce număra, se duce la omul care i-a luat și îl 
necăjește până îl omoară - Bucovina (1. MARIAN, p. 74-75). Toate comorile sunt păzite de diavol și 
pot fi scoase la lumină numai când cel care caută are o cruce în sân și stropește cu agheasmă; după 
scoaterea comorii, locul trebuie acoperit și bătătorit, spre a-l feri pe om de orbire; comorile mai 
pot fi depistate și cu ajutorul ierbii fiarelor; în Munţii Apuseni, se crede că paza comorilor este 
asigurată de un duh feminin, una dintre Vâlve (2. KERNBACH, p. 157). În Gorj, se crede că banii 
îngropaţi se găsesc în diferite locuri, mai ales pe dealuri, ascunși în cazane sau căldări din aramă, 
ţevi de cazane, oale mari de pământ, pe la rădăcini de copaci mari sau în scorburile acestora; 
acești bani, după câtva timp, încep să „joace”; în timpul acestui joc, se crede că se vede o flacără 
foarte strălucitoare deasupra pământului; jocul banilor se produce în nopţile celor 12 mari 
sărbători de peste an; când cineva dă peste o astfel de comoară, o poate lua ușor, fără să i se 
întâmple nimic, numai dacă banii aceștia sunt adunaţi pe cale cinstită; celor care dau peste bani 
rostiţi pe cale necinstită le apare dracul sub diferite chipuri, în special de animale, făcând 
imposibilă dezgroparea comorii (CĂRĂBIȘ, p. 108). Cine se visează săpând la o comoară are semn 
de tristețe, iar pentru cel care se visează găsind o comoară înseamnă că va avea parte de un câștig 
- Suceava (NOTE, Băncescu). Serii simbolice: lumânare-foc-pânză; buricul pământului-agheasmă- 
descântec; șarpe alb-monedă de argint-usturoi; furcă de fier/cuţit-3-piciorul drept-foc; degetul 
mare de la mână-mir; sapă-lumânare-smirnă; usturoi-descântec; cuţit-semnul crucii; cruce- 
agheasmă. 


CONDUCĂTOR 

Cel care se visează în poziţia de șef, de conducător, de dregător al unor treburi obștești (de stat, în 
fruntea unei instituţii sau întreprinderi etc. ) înseamnă că se va arăta foarte mândru în diverse 
contexte sociale - Suceava (NOTE, Băncescu). 


CONFRERIE v. CEATĂ. 


CONSTELAȚIE v. STEA. 

COPAC v. POM. 
COPAIE v. ALBIE. 


COPIL 

În mentalitatea arhaică și în epica orală de pretutindeni, copilul este purtătorul credințelor de 
renaștere, al creșterii infinite, încorporează forţa vitală impulsivă și pe cea a primăverii; în riturile 
de iniţiere primitive, novicele, de orice etate ar fi acesta, este un copil; în altă ordine de idei, peste 
tot unde apare copilul în zilele noaste (în rituri, în credinţe, în epica orală), este semn că se poate 
vorbi de o veche moștenire, mit a cărei orientare primordială privește viitorul; doi fraţi, gemeni 
sau nu, dar modelul îl formează totuși gemenii, sunt prezenți în textul colindelor, simbolizând 
astfel o naștere fertilă și un bun augur pentru familia colindată (BUHOCIU, p. 286; 339). Ca orice 
ființă, omul se naște și moare, dar, conform mentalităţii arhaice, nu înainte de a se căsători și 
reproduce, de aceea practicile tradiționale de împiedicare și amânare a morţii abundă în 
împrejurările oferite de îmbolnăvirea copiilor: schimbarea numelui de botez al copilului grav 
bolnav, simularea vinderii copilului unei femei căreia îi trăiesc toţi copiii, alegerea unor nume de 
care să se sperie moartea, cum ar fi Lupu, Ursu, purificarea și învingerea răului prin puterea focului 
(12. GHINOIU, p. 102-103). După nașterea unui copil, este bine să se aprindă, pe timpul nopţilor 
până la botezul pruncului, o lumină, pentru ca diavolul să nu vină și să-l schimbe; tot din același 
motiv, în perioada de până la botez, cei din jur se feresc să pronunţe numele diavolului (PRESA). 
Sub denumirea de „ceas rău cu spăriat”, oamenii califică boala care afectează pe copii în piept, îi 
face să tremure și din care cauză slăbesc foarte tare; mulți copii se nasc cu această boală și, dacă 
nu sunt descântațţi la timp, înainte de botez, pot să moară - Suceava; se crede că boala se capătă 
mai cu seamă când mamele copiilor, cât timp au fost însărcinate, au fost foarte rău supărate de 
ceva, iar, după naștere, au dat copiilor să sugă „țâţță stricată”; după ce se nasc, copiii se pot 
îmbolnăvi numai dacă strigă cineva foarte tare la ei sau cad de undeva, un astfel de copil numindu- 
se „schimbat“, pentru că i s-a schimbat și i s-a înrăutățit sângele; alții numesc această boală „răul 
copiilor“; pentru a fi vindecat un copil, descântătoarea se duce, până a nu răsări soarele, la un 
pârâu sau la o fântână și aduce apă neîncepută, fără să fie văzută de cineva, întâlnită sau 
întrebată; după ce aduce apa acasă, o pune într-o ulcică, rostește de trei sau de nouă ori 
descântecul, după care ia trei fire de usturoi și, descântându-le și pe acestea separat, le împunge 
cu un ac; pisează apoi usturoiul foarte mărunt, spală copilul cu apa adusă de ea și descântată, îl 
freacă pe trup cu usturoi, în care pune și puţină apă, iar restul apei îl varsă într-un loc neumblat, 
pentru că boala se poate prinde de cel care ar călca prin acel loc - Suceava; se poate proceda și 
altfel: se iau câteva fire dintr-o mătură uzată („părăsită”), mai ales din una făcută din cetină, îi 
pune copilului o pânză pe cap și îl afumă cu rămurelele aprinse, în timp ce se rostește descântecul 
de trei sau de nouă ori; sau se rostește descântecul, în timp ce copilul este afumat cu o bucăţică de 
pânză în care au fost șterse ouăle la Paște - Suceava; se crede că toţi copiii întorși la sân, după ce 
au fost înțărcaţi, la maturitate vor fi oameni „răi de ochi”, adică privirea lor aţintită asupra unui om 
sau asupra unui animal va provoca deochierea acestora, iar cei deocheați nu mai pot fi vindecaţi 
decât cu descântece și cărbuni stinși în apă; de aceea este bine ca înțărcarea unui copil să fie 
făcută pentru totdeauna - Maramureș; Sibiu; Buzău, Moldova; lași; după naștere, moașa ridică în 
mâini copilul și-i urează cum să fie, diferit în funcţie de sex; dacă este băiat, îl atinge de capul 
mesei și îi urează să fie toată viaţa lui în capul mesei și cuvântul lui să fie luat în seamă de toţi, apoi 
îl închină, îl spală cu apă călduţă, de regulă însă rece, ca pruncul să fie deștept, apoi îl învelește 
într-o cămașă a tatălui; sau îl pune într-o covată cu apă rece, fie iarnă, fie vară, apoi îl învelește și îl 
pune pe cuptor, dacă este iarnă, iar, dacă este vară, îl pune pe o laviță sau pe vatră; după ce îl 
spală, moasșele îl trag puţin de nas, ca acesta să nu fie turtit sau borcănat, apoi îl măsoară în cruciș, 
adică îi aduc copilului genunchiul piciorului stâng până aproape de cotul mâinii drepte și 

genunchiul piciorului drept la cotul mâinii stângi, pentru a-l „îndrepta”, dacă este scrântit sau 
șoldit; se trage ușor de cap în sus, ca să nu-i fie gâtul scurt sau scurt în grumaz și pentru a fi ferit de 
boli de gât cum ar fi gâlci, șopârloiță etc. ; apoi suflă asupra scăldătoarei în cruciș și stupește în ea, 
în credinţa că astfel îndepărtează strigoaicele și nu le lasă să se apropie, fiindcă acestea umblă să-l 
fure pe copil - Suceava; este spălat cu apă rece, pentru a fi rezistent la frig, după care îl învelește 
cu o pânză și îl așează pe pământ, sub masă - Moldova; Bucovina; după ce este pus sub masă, toţi 
cei de faţă aruncă o pietricică peste cap, zicând: „Aceasta în gura strigoiului“; la capătul feșii sunt 
cusute trei fire de usturoi, trei boabe de piper, trei de grâu de primăvară și trei de toamnă, trei 
bucățele de tămâie, trei sfărâmături de sare, alte trei de pâine și trei bucățele din „casa” copilului, 
pentru ca pruncul să nu fie deocheat - Sibiu; se leagă la capătul feșii un ban de argint, tămâie, sare 
și usturoi, trei miniaturi de topoare din fier, considerându-se că apără copilul de Muma-Pădurii și 
de Moșul Codrului; când înfășoară prima dată copilul în scutece, cele mai multe moașe îi mai pun 
copilului deasupra un lanţ de fier, ca pruncul să fie tare ca fierul - Banat; se pune la bonetă un 
bănuţ sau o cordea roșie, pentru ca văzându-l oamenii să nu-l deoache; sau i se leagă la 
încheietura mâinii drepte un fir de lână roșie sau o cordea roșie, iar la gât câţiva ghiocei, duși mai 
întâi la biserică împreună cu pasca în ziua de Paște, pentru a fi sfinţiţi de preot - Transilvania; 
Suceava; despre gemeni, se crede că pot face multe lucruri bune, pot ajuta la diferite boli - 
Suceava; sau că au putere foarte mare de a fermeca, descânta și vindeca - Bihor; despre copiii 
născuți în afara cununiei și mai ales cei ai fetelor mari, numiţi, în Bucovina, spuri (sg. spur; fem. 
spuroaică), urzicari, feciori, copii din flori, feciori de izbeliște, iar, în Transilvania, copii din flori, copii 
de iele, copii de căpătat, copii de la umbră, propteaua gardului, foachi și bitongi, ultimii doi 
termeni provenind din maghiară, se crede, în general, că sunt mult mai talentaţi, mai deștepţi, mai 
isteţi, mai întreprinzători și mai frumoși decât mulți copii născuţi din căsătorii legitime, dar 
totodată ei pot fi și mai desfrânaţi, fiindcă spune proverbul „Capra sare peste masă, /lada sare 
peste casă”; se crede că de acești copii nu se prinde nici farmec, vrajă sau blestem - Muntenia; în 
general, acești copii poartă numele mamei lor - Moldova; când, la naștere, copilul cade pe mâna 
dreaptă, se crede că toată viaţa lui va trăi cu simţul dreptăţii, iar când pică pe partea stângă, se 
spune că viața lui va fi marcată de multe strâmbătăţi - Suceava; se spune că atunci când se naște 
un băiat, de bucurie râd și încheieturile de la casă, din pricină că băieţii se pot crește și căsători mai 
ușor; când se nașe o fată, se spune că încheieturile casei plâng, pentru că o fată este piatră în casă 
și, dacă mai are și minte proastă, apoi este amar de viaţa ei - Bihor, Suceava; imediat cum se naște 
un copil, el este înscris în cer într-o carte, care se numește „Cartea sorții”, unde se scrie tot viitorul 
său; se mai crede că fiecare copil primește, la nașterea sa, o stea și cât lucește aceasta pe cer, tot 
atât trăiește și omul, iar când cade steaua, i se curmă și lui zilele, de aici venind și o serie de 
expresii: „Vai de steaua lui!” sau „S-a născut cu stea în frunte” etc. ; sunt consideraţi norocoși 
copiii născuți ușor sau cei care vin pe lume după miezul nopţii până în zori; se mai crede că pruncii 
născuți în „cămeșă”, adică învelit într-un fel de pieliţă, ei vor fi foarte norocoși, dar născut fără 
acest înveliș este mai puţin norocos - Moldova, Suceava; sunt de asemenea norocoși copiii născuţi 
cu căiță pe cap; este indicat ca această căiţă să fie uscată și să fie legată din când în când copilului 
la gât, fiind bună contra deocheatului - Buzău; cu toate astea, în alte părți din Muntenia, se crede 
că cel născut cu căiță se va face strigoi după moarte; dacă se naște cu vreo pată pe corp, atunci se 
crede că mama lui a mâncat vreun fruct pe care l-a furat, când era gravidă - Dobrogea; când un 
băiat se naște cu testiculele inflamate, se spune că ar avea apă în ele și ca aceasta să se retragă 
mama lui se duce la o fântână și toarnă apa dintr-un vas înapoi în fântână - Buzău; dacă pruncul 
are o vână albastră pe frunte, se crede că acesta va fi mai expus pericolelor venite dinspre apă; 
dacă are însă o dungă roșie pe gât atunci se crede că pericolele vor veni dinspre foc; pentru a fi 
înlăturate aceste pericole, este bine ca tatăl și mama lui să se taie la degetul cel mic de la mâna 
stângă, lăsând să cadă câte trei picături de sânge sub leagănul copilului, rostind totodată: „la și ne 
apără pe noi, pe toţi, de foc și de piatră, de boală și de bolânzie (nepricepere)”; aceste cuvinte sunt 

adresate către știma casei, o fiinţă imaginară pe care fiecare familie o venerează în mod deosebit - 
Transilvania, Bucovina; se crede că, dacă o femeie a născut consecutiv 6 fete, cea de a șaptea este 
neapărat strigoaică, drept pentru care celelalte strigoaice o învaţă toate meșteșugurile lor încă din 
prima zi de viaţă a ei și nu o mai părăsesc niciodată, fie că este botezată sau nu, sosind împreună 
cu strigoaicele și Samca sau Baba-Coaja, și ielele, pricolicii, stafiile, moroii, Muma-Pădurii, 
Uscăciunea, pociturile și altele - Bucovina; ca să nu se apropie de casă aceste spirite și mai ales de 
copilul lor nou-născut, încă din ziua nașterii și până după botez trebuie să ardă neîncetat în camera 
unde doarme copilul o lumânare din ceară curată - Suceava; pentru ca o femeie care este în 
travaliu să poată naște ușor și pentru ca strigele, care au chip omenesc și coadă lungă ca de câine, 
dar mai ales Baba-Coaja, regina tuturor spiritelor rele, să nu poată face nici un rău copilului, este 
bine ca mama să se încingă cu un săculeţ în care se pune ţărână din cimitir, amestecată cu busuioc, 
totodată aprinzându-se și lumânări sfinţite la gura hornului, pentru că pe acolo vin acele duhuri; 
de asemenea, se aprind lumânări și la icoana din casă, de regulă la cea a Sfântului loan 
Botezătorul, sau a Sfântului Apostol Petru, sau a Sfântului Nicolae, iar camera și patul sunt stropite 
cu apă sfinţită, copilul fiind păzit noaptea; după nașterea copilului, în fiecare noapte se aprinde o 
cârpă neagră și se afumă cu ea atât pruncul, cât și mama, ca să nu se apropie de ei lucrul-slab; se 
mai crede că mama nu trebuie să iasă din odaia copilului, nici măcar până în tindă, fără o lumânare 
la ea, sau fără o mătură; femeia care a născut nu este lăsată să doarmă toată noaptea, dacă a 
născut spre seară, sau toată ziua, în caz că a născut până în amiază, în credinţa că aceea care 
doarme va fi chinuită de spiritele rele până la moarte - Transilvania; îndată după naștere, înainte 
de a fi scăldat, moașa îl cântărește și îl măsoară, în credinţa că astfel nu se va deochea niciodată, 
măcar că unii consideră că pruncul nebotezat nu poate fi deocheat, fiindcă nu este creștinat; este 
chiar bine să se țină minte ce greutate a avut la naștere copilul, pentru ca, descântându-i-se 
vreodată de leac, lui să i se descânte în atâta apă cât a cântărit la naștere, fiindcă numai așa se va 
face bine; ca să nu turbeze, copilul este trecut, până la botez, printre spițele roţilor de la car - 
Muntenia; Buzău; se mai dă copilului să bea apă dintr-un clopoțel, ca să aibă glas frumos și să 
ajungă mare cântăreţ - Bihor; Satu Mare; după primul scăldat, moașa trece la înfășarea copilului, în 
așa fel ca fașa să formeze, pe piept și la spate, câte o fundă în formă de cruce, pentru a nu se 
apropia duhurile rele de prunc, apoi îi pun pe cap scufiță sau un mic tulpan, pentru a nu căpăta cap 
mare, bolovănos, ci să fie mic, rotund și frumos, după care îi fac semnul crucii cu degetele pe faţă; 
în fine, îl duc la fereastră să-l vadă lumea și acolo îl închină ursitoarelor, apoi îl dau mamei lor, dar 
nu îl așează la picioarele acesteia, pentru că se crede că toată viaţa lui va sta la picioarele altora; 
totuși se crede că nu este bine ca pruncul să fie culcat lângă mama lui timp de trei zile, pentru că, 
în somn, mama lui s-ar putea întoarce cu spatele la el și, atunci când va ieși în lume, toată lumea 
va întoarce spatele; ba mai mult, se crede că mama lui, întoarsă cu spatele, nu va putea să-l 
păzească de duhurile rele care pot veni să-l pocească sau chiar să-l fure și să-l înlocuiască - Sibiu; 
Suceava; zmeoaicele pot schimba copilul cu unul tont, hăbăuc, surd, mut, lunatic etc. , acest lucru 
putându-se petrece înainte ca ursitoarele să-i croiască destinul - Munţii Apuseni; în timp ce mama 
are grijă de copil, moașa face unele munci ale casei, după cum este sexul copilului, adică mătură 
casa, pune acul, furca și fusul pe masă sau pune mâna pe obiecte cu specific bărbătesc; dar cele 
mai multe moașe pun copilul pe vatră și, mai des, sub masă sau sub laviţă - Suceava; pentru a fi 
ferit de deochi, moașele îi pun alături un pumn de căţei de usturoi sau îi fac în frunte un benghi din 
tină luată de pe călcâi, cu genunchiul întors spre spate - Muntenia; Moldova; Suceava; dacă nou- 
născutul este bolnav, slab, ca să nu se transforme în moroi în caz de moarte, poate fi botezat și de 
către moașă, băieților dându-li-se numele de loan, iar fetelor de Maria, cu condiţia să se rostească 
clar și corect formula botezului; moașa își dă în prealabil cu apă pe mână, în formă de cruce, apoi 
stropește pe cap cu apă sfinţită copilul, pronunțându-i numele - Transilvania; Bucovina; copilului 
fără speranţă de viaţă i se dă numele, fiind închinat în faţa unei icoane din casă - Banat; dacă 
pruncul moare nebotezat, este îngropat de moașă și tată în afara cimitirului, fără sicriu și pus pe o 

scândură negeluită - Muntenia; Dobrogea; pentru ca pruncul mort nebotezat să nu se facă moroi, 
el este spălat, înainte de a fi înmormântat, cu agheasmă și i se face cruce, iar în groapă i se pun 
tămâie, piper și usturoi; ca și bătrânii, copiii morţi nu se plâng mult; se crede chiar că lacrimile 
vărsate formează pe lumea cealaltă un fel de baltă mare în care micuţii ar trebui să înoate până la 
gât și fiind pericol deci de a se îneca - Bucovina; se toarnă agheasmă de la 7 zile de Bobotează 
peste mormântul copilului mort nebotezat, existând credinţa generală că acela care vede un moroi 
sau îl aude strigând „botez” să ia imediat o băsmăluţă albă sau să rupă o bucată din hainele lui și 
să o arunce în direcția moroiului, rostind totodată formula încreștinării: „Botează-te robul lui 
Dumnezeu N în numele Tatălui, al Fiului și al Sfântului Duh. Amin!”; astfel moroiul nu mai iese din 
mormânt să facă rău; sau se toarnă pe mormântul acestuia, timp de 7 ani consecutiv, agheasmă 
de la Bobotează, sau se aduce apă sfinţită de la 7 biserici; acareturile, casele și orice alte 
construcţii ridicate pe loc cu moroi trebuie desfăcute și mutate pe alt teren, pentru că le va face 
rău oamenilor și animalelor - Suceava; pentru copiii morți nebotezaţi, părinţii fac praznic în 
Duminica Paștelui, la care invită 40 de copii de aceeași vârstă (2-3 ani) și le dau, pe iarbă verde, 40 
de căni cu apă curată, 40 de colăcei și câte o lumânare aprinsă - Moldova; se fac 40 de „capete” 
din grâu curat, din care 35 sunt date de pomană la 35 de copii, iar 5 se aruncă pe o apă curgătoare, 
pentru ca sufletul celor nebotezaţi să apară în Rai, tot așa cum izvorăște apa din izvor; se mai fac și 
trei parastase și trei prescuri mari, care sunt duse la biserică drept jertfă pentru copiii născuţi 
morţi, care, cu vremea, se duc și ei în Rai - Sibiu; se crede că pruncii trebuie să fie alăptaţi la sân 
timp de doi ani fără o lună, pentru că ar fi păcat să se împlinească doi ani - Bucovina; este totuși 
bine ca unui copil să i se dea să sugă timp de două păresimi - Sibiu; să sugă doi ani încheiaţi, pentru 
că ar deveni slab, dacă alăptarea se face sub acest interval de timp, iar, dacă trece de acest soroc, 
copilul ar deveni viclean și mamei i-ar fi greu apoi să-l dezveţe de sân - Banat; copiii viguroși sunt 
înțărcaţi la un an, iar cei slabi la un an și jumătate - Bihor; se crede că este bine să fie înțărcat cât 
mai repede, fiindcă numai așa ajunge să fie mai isteţ și să deprindă cele necesare în viață mai ușor; 
dacă i se dă sân mai mult timp, copilul devine greu la minte sau chiar pot deveni mut - Satu Mare; 
Bucovina; se spune că este bine să fie înţărcat numai într-o zi de dulce, fie în câșlegile Crăciunului, 
când copilul poate fi îmbiat cu un cârnat, fie pe la Paște, când poate fi amăgit cu un ou roșu, fie pe 
la Rusalii, când este lapte animal destul și multe fructe, ca să uite de laptele matern - Banat; se 
crede că ziua înțărcării trebuie să fie într-o vineri dimineaţa - Sibiu; sau neapărat într-o zi de luni - 
Buzău; când sosește timpul înțărcării, mamele își mulg laptele din sâni, îl amestecă în făină de grâu 
și fac un aluat pe care îl dau copilului să mănânce, în credinţa că nu-și vor mai aminti de supt; 
altele taie un pui și își ung sânii cu sângele acestuia, minţind apoi pe copii că sânii le-au fost 
mâncaţi de un căţel; sau se dă cu miere pe sâni și îi presară apoi cu sare; sau își pun o perie în sân, 
ca să înţepe, după care îmbie copilul să sugă, dar acesta refuză - Sibiu; nordul Munteniei; se mai 
procedează și prin ungerea sânilor cu funingine și speriind astfel copiii sau prin presărarea de piper 
pe mameloane - Bihor; Chioar; se întoarce cămașa cu gura la spate, pentru ca și copilul să se 
întoarcă de la supt, sau se fierbe un ou, care se așează pe pragul tindei, după care scot copilul 
afară, îi dau oul și o bulcuţă, spunând că de acum încolo acesta trebuie să trăiască „pe pâinea lui” - 
Muntenia; de duminică seara, se pun după ușa de la intrarea în casă un pahar cu vin și un colăcel, 
iar luni dimineaţa, când copilul se scoală, este lăsat să-și ia de acolo ce vrea și apoi i se dă să 
mănânce - Buzău; sau se fierbe un ou și se pune după ușă, unde este trimis apoi copilul să-l 
găsească - Moldova; când un copil începe să vorbească, dacă primul cuvânt este „tată” înseamnă 
că următorul nou-născut va fi băiat, sau fată, dacă primul cuvânt este „mamă” - Muntenia; 
Bucovina; dacă nu poate vorbi, este indicat să i se dea să mănânce pâine din traista unui cerșetor - 
Suceava; sau i se dă să bea de trei ori restul apei pe care o folosește preotul la slujbă, pus în 
clopoţelul prin care sunt anunţate diferite momente ale slujbei - Banat; când un copil merge de-a 
bușilea, se crede că în casă vor sosi rude în ospeţie; se mai crede că moalele capului nu i se închide 
până când nu poate să rostească „piatră“ - Buzău; să nu treacă peste copilul mic alţi copii, pentru 

că primul nu mai crește, rămâne „titirez”, ori ghebos, ori cu altă afecțiune fizică - Muntenia; 
Moldova; Bârlad; Suceava; copilul peste care se pășește cu intenţie nu mai crește până când nu 
este pășit înapoi; se mai crede însă că trecerea peste el sau măsurarea cu cotul îi aduce moartea 
sau îi determină slăbirea fizică evidentă, închircirea - Sibiu; nu mai crește și în cazul că este lovit cu 
mătura sau cu un ghem - Buzău; se spune că micuţii foarte deștepți nu trăiesc mult - Transilvania; 
Suceava; când un copil doarme cu fundul în sus sau plânge mult înseamnă că el cobește a moarte; 
nu este bine să fie sărutat pe fund, pentru că, atunci când va fi mare, va întoarce spatele celui care 
l-a pupat; să nu fie sărutat nici în tălpile picioarelor, ca să nu facă păduchi; dar unele mame nu-și 
sărută deloc copiii până la un an, fiindcă s-ar putea să-i deoache - Buzău; să nu i se taie unghiile 
până la un an, pentru că se învaţă hoţ - Muntenia; sau pentru că nu ar avea cum să se apere de 
necuratul - Moldova; nu este bine ca mama lui să-l sărute în palmă, fiindcă va deveni tâlhar, și nici 
la ceafă, pentru că devine rău - Suceava; poate să deoache o persoană rea de ochi, sau una cu 
ochii albi, sau una cu sprâncenele îmbinate, sau când un copil este lăudat că este frumos, isteț, 
bun etc. - Sibiu; copilul până la un an nu se arată în oglindă, căci văzându-se s-ar putea singur să se 
deoache - Buzău; să nu se pună doi copii față în faţă, fiindcă se pot deochea - Suceava; când copilul 
este deocheat, i se ţine deasupra capului un cuţit sau un foarfece - Sibiu; când un copil nu doarme 
nici ziua, nici noaptea înseamnă că este bolnav de „plânsori”; se crede că luarea somnului unui 
copil se petrece atunci când o femeie se duce la casa în care există un copil sugar și îi fură acestuia 
un obiect de-al lui, fașă, pelinci etc. , sau ia puţin mortar de sub fereastra odăii în care trăiește 
acesta; se crede că, dacă pruncul plânge necontenit timp de 9 nopţi la rând, el poate muri; în acest 
caz, mama ia copilul în braţe, pâine și sare și se duce pe furiș, după ce se lasă întunericul, fără să o 
vadă cineva, la o casă unde sunt copii și unde zărește lumină și aruncă spre lumină pâinea și sarea, 
rostind totodată un descântec de luarea somnului; sau se duce o bătrână cu copilul în braţe, având 
cu ea și o bucată de mămăligă și trei surcele și, ajungând la casa luminată, rostește un descântec, 
aruncând la fiecare vers către casă câte o surcea și câte o fărâmă din mămăligă; dar făcând astfel, 
se crede că în fapt se fură somnul copiilor din acea casă și aceștia nu mai pot dormi; de aceea, 
multe mame acoperă ferestrele camerelor unde cresc copiii, ca să nu mai răzbată în afară nici o 
rază de lumină; pentru a nu face totuși rău altor copii, sunt mame care rostesc descântecul și 
aruncă pâine și sare (sau mămăligă și surcele) către un arbore sau către pădure; se crede că este 
mare păcat să fie luat somnul copiilor și din această cauză se strigă somnul către pădure, femeia 
luând copilul în braţe, 9 cărbuni stinși, ieșind pe la asfinţitul soarelui și rostind un descântec cu faţa 
spre pădure, după care întorcându-se în casă fără să vorbească cu nimeni; alte femei iau copilul în 
brațe, după apusul soarelui, și se duc cu el în grădină, unde rostesc de trei ori un descântec; iau 
apoi trei balegi de cal și se întorc cu faţa spre un deal, rostind totodată alt descântec și rotind 
deasupra capului balegile, după care le aruncă; alte femei rostesc descântecul cu faţa în direcția 
soarelui; se mai procedează ducând copilul în jurul cotețelor cu păsări de trei ori, până a asfinţi 
soarele, având cu ele și o bucată de pâine și una de sare, rostind acolo de trei ori un descântec, 
după care pâinea și sarea sunt aruncate; nu este bine să se dea foc din casa unde este copil mic, 
pentru că i se poate fura somnul, iar, dacă i se dă totuși cuiva, acesta să arunce înapoi un cărbune, 
ca să returneze somnul copilului - Moldova; Suceava; tot așa, dacă intră cineva în casă, trebuie să 
lase de la el un obiect copilului, pentru a nu-i lua somnul - Transilvania; ca un copil să nu mai 
plângă, se iau paie din coteţul porcilor și se pun în leagănul copilului; sau mama copilului iese cu el 
afară, având cu ea vin, pâine și sare și ce casă cu trei ferestre vede întâi spre ea aruncă obiectele 
luate cu sine, pronunţând și un descântec pentru a îndrepta nesomnul în acea direcţie; sau aruncă 
cu mămăligă spre pădure la fiecare rostire a unui descântec pe care îl zice de trei ori - Muntenia; 
pentru a reda somnul copiilor, se înfundă hornul cu hăinuţe ale lor și li se pune o piatră sub pernă - 
Transilvania; se crede că somnul copilului poate fi pierdut și când el este scos afară din casă până 
în 50 de zile și trece pe lângă o cireadă de vite în drumul lor spre sau de la pășune, caz în care 
copilul ar lua răgetul acestora; dacă s-a întâmplat așa ceva, este bine să i se așeze fașa de-a 

curmezișul drumului, pentru ca vitele să treacă peste ea, apoi să fie înfășat cu ea și îi va trece; sau 
să i se ţină scutecul la stele și a doua zi să fie pus pe el, ca să aibă somn; dacă plânge timp de o 
săptămână este semn că este bântuit de duhuri necurate și din acest motiv nu este bine ca un 
copil să fie scos din casă mai devreme de 40 de zile, pentru că se lipește de el Muma-Pădurii; de 
asemenea, nu este bine ca pruncul să fie ridicat mai sus decât statura celui care îl ridică, fiindcă 
atunci va plânge mult; se crede că, dacă pruncii râd prin somn, îi mângâie Maica Domnului - Buzău; 
când copilul plânge mult prin somn, se crede că Maica Domnului îl amăgește că a murit mama lui, 
iar când râde în somn înseamnă că el se bucură că nu ar fi murit - Sibiu; Bucovina; se mai spune că 
pruncul care este rău, când este mic, va fi bun la maturitate, iar, dacă este bun când este mic, va fi 
rău când va crește mare - Transilvania (3. MARIAN, II, p. 39-41; 44-51; 54-56; 60-64; 125-126; 166- 
167; 213-215; 223-225; 227-237; 242-244; 265-268; III, p. 258; BĂLĂNESCU, p. 261; NOTE, 
Antonescu). Legendele spun că, pe vremea când Dumnezeu umbla pe pământ, a venit, în chip de 
cerșetor, la o femeie, care tocmai atunci își alăpta copilul, și i-a spus să-și arunce pruncul peste 
cap, porunca nefiind însă ascultată de mamă, din care cauză Dumnezeu a hotărât, ca pedeapsă, ca 
fiii omului să nu poată umbla de la început pe picioarele lor, măcar pentru o vreme, pe când vitele 
să poată umbla imediat - Suceava; copilul născut în zile de mare sărbătoare va ajunge om 
însemnat pe scara socială - lași; se crede că gemenii au puteri speciale sporite, pot astfel ajuta la 
vindecarea unor boli, sau au puterea de a deochea și de a fermeca - Moldova; înseamnă că îl 
mângâie Maica Domnului pe copilul care râde în somn - Muntenia; se crede că pruncul care râde 
prin somn îi vede pe Dumnezeu și Maica Domnului - Suceava; dar se mai crede că, dacă râde prin 
somn, înseamnă că îngerii îi spun că îl vor lua pe tatăl său, dar, dacă scâncește, înseamnă că îngerii 
îi spun că o vor lua pe mama sa - Suceava; copilul care, în primii ani de viaţă, crește rapid în 
înălțime va muri - Tecuci; când un copil merge înapoi, sau se învârtește pe loc, este semn că îi va 
muri tatăl - Vâlcea; prevestește moartea cuiva din casă copilul care doarme cu șezutul în sus - 
Muntenia; unele femei nu jelesc, nu se despletesc și nici nu tămâiază 40 de zile mormântul, în 
cazul primului copil decedat, de teamă să nu le moară și alţi copii - Tecuci; ca să stea ploaia, copiii, 
care au ochii verzi, să ia un mosor de aţă, să se uite prin el în hornul de la sobă și apoi să sufle prin 
mosor în foc și norii se vor împrăștia - Dolj; când fătul scâncește în pântecele mamei sale e semn 
că el va deveni fie călugăr, fie un mare tâlhar - Bacău; când se naște, copilul ia șapte păcate de la 
mama sa, pentru a-i răsplăti durerile facerii, de aceea se spune că nu există om fără păcate - 
Tecuci; semnele de pe trupul nou-născutului sunt aducătoare de noroc, dacă ele sunt dispuse pe 
partea dreaptă a corpului, amplasate pe latura din față, în sensul că norocul îl va avea de tânăr, 
dar dispuse pe latura din spate înseamnă că norocul va veni mai târziu - Țara Oltului; ca să nu se 
deoache și să trăiască, trei zile de la naștere nu se spune dacă nou-născutul este băiat sau fată - 
Muntenia; se crede că va trăi în belșug copilul născut ușor - lași; când se nasc doi gemeni, unul din 
ei moare încă de tânăr, iar cel care rămâne în viaţă va avea o viaţă îndelungată, fiindcă el trăiește 
atât viața lui, cât și pe cea a fratelui său - Tecuci; până la șase săptămâni, copilul nu trebuie să 
doarmă afară, ca să nu treacă peste el vreun vânt și să-l pocească, iar, dacă este necesar ca părinţii 
lui să se deplaseze la câmp, înainte de a-l pune jos, să se facă semnul crucii peste acel loc, să nu fie 
așezat pe vreun loc bătătorit, pentru că acolo s-ar fi putut să se fi jucat măiestrele și ele îl pocesc 
pe copil, dar semnul crucii se face și deasupra leagănului, ca nu cumva să treacă peste el vreun 
vârtej și să-l pocească - Țara Oltului; când se nasc în sat doi copii în aceeași zi, ei sunt consideraţi a 
fi gemeni și unul din ei trebuie să moară, iar celălalt trăiește o viaţă și jumătate - Tecuci; după 
nașterea sa, copilul nu se scoate din casă până la 40 de zile, ca să nu se atingă de el Muma-Pădurii 
- Muntenia; copilul născut cu codiță după cap dă semn că următorul prunc va fi fată - lași; pata 
roșie de pe trupul unor nou-născuţi arată că mamele lor, când erau gravide, au băgat în sân arnici 
roșu - Vâlcea; copilul născut cu pete în jurul ochilor dovedește că mama lui s-a culcat, în timpul 
gravidităţii, într-un loc în care erau îngropați bani - Vâlcea; copilul care se naște cu semn pe față va 
avea puterea să farmece pe alții - lași; cel care ia un copil în braţe să nu-l ridice mai sus decât 

statura sa, fiindcă pruncul va plânge noaptea - Muntenia; se crede că sunt însemnați, adică răi, 
copiii care se nasc șchiopi, orbi sau cu alte defecte fizice - Suceava; de copiii bastarzi nu se prind 
farmecele, vrăjile și blestemele - Muntenia; cel care, la botez, va ţine în braţe un copil nelegitim va 
avea noroc la împerecherea cailor - Suceava; copilul nebotezat nu se deoache, pentru că este 
necreștinat - Muntenia; sufletele copiilor nebotezaţi merg pe lumea cealaltă într-un loc rău, unde 
se prefac în tâlhari și trăiesc numai din ceea ce fură de la cei botezați, cărora le dau de pomană 
mamele lor - Banat; se mai crede că pruncii nebotezaţi, care plâng mult, solicită neapărat oficierea 
acestui ritual divin - Muntenia; copilul care, din întâmplare, se scapă pe el în timpul botezului, va 
deveni un om lipsit de principii și va avea la rândul său prunci bastarzi - Suceava; în schimb, se 
crede că acel copil, care este înţărcat și apoi întors iar la piept, va căpăta, crescând mare, puterea 
să deoache - Muntenia; Moldova; Suceava; copilul odată înțărcat nu trebuie să mai fie întors la 
sân, fiindcă devine rău, poate chiar căpăta puterea să deoache (devine rău acela care suge de 
două ori) - Țara Oltului; îi va merge rău aceluia care întâlnește în drumul său un copil înţărcat și 
reîntors la sân - Suceava; copilul care ţipă de mic va fi sfătos și bun de gură, dar iute, când va fi 
mare - Galaţi; copilul, care plânge mult și este rău, când va fi mare va fi bun și cu vorba cumpătată 
- Transilvania; despre copiii care plâng mult, se spune că ei cobesc pentru moartea lor sau a 
părinţilor lor - Muntenia; copilul care doarme cu faţa în jos și cu fundul în sus dă semne că trage a 
sărăcie și că va fi om de soi prost - lași; devine nătâng copilul căruia i se dă de mâncare, i se face 
semnul crucii și este culcat pe partea stângă - Tecuci; cu cât este mai de timpuriu înțărcat copilul, 
cu atât va fi mai deștept - Galaţi; copiii care au bube dulci vor fi oameni buni la maturitate - Galaţi; 
copilului spurcat (deocheat, atins intenţionat ca să-i meargă rău) îi ies bube pe faţă, dacă el a fost 
spurcat de o fată străină de familie, și îi ies bube în creștetul capului, dacă a fost spurcat de o 
femeie cu moralitate îndoielnică; ca să se vindece de bube, mama pruncului să-i ceară femeii pe 
care o bănuiește că a deocheat copilul puţină apă rămasă după spălarea cămășii pătată de sângele 
ei menstrual și să o adauge în apa în care îl scaldă pe copil; sau este rugată aceeași femeie să 
treacă, de trei ori, copilul printre picioarele ei, dar, în acest caz, este bine să se știe că bubele îi vor 
reapărea copilului de câte ori femeia este la ciclu; sau să fie trecut copilul printre picioarele a trei 
femei, care au copii nelegitimi; sau să fie trecut de nouă ori printre picioarele a nouă neveste, care 
au copii bastarzi; sau printre picioarele a trei neveste care sunt la menopauză; sau printre 
picioarele a trei copile, cărora nu le-a venit încă menstruațţia - Țara Oltului; copilului cu două 
creștete îi moare mama - Dolj; dacă un copil mic se căznește să stea în cap, este semn că mama lui 
este din nou însărcinată - Vâlcea; nu se pășește peste un copil, pentru că nu mai crește - Muntenia; 
Suceava; se crede că nu este bine a se trece sau a lua un lucru peste trupul copilului, pentru că nu 
mai crește - Suceava; copilul peste care trec alți copii va rămâne nedezvoltat sau va fi ghebos - 
Suceava; se crede că nu mai crește nici copilul mai mare care stă aplecat să-și încheie șireturile de 
la pantofi sau cataramele de la sandale, dacă în acel moment este pășit de cineva - Argeș; până la 
botez, copilul nu trebuie lăsat singur în casă, pentru că vine diavolul și-l înlocuiește cu un altul slab, 
„moale”, și tot așa crește până la bătrâneţe, timp în care trebuie permanent să aibă cineva grijă de 
el, să-i dea de mâncare și să-l legene - Moldova; până la vârsta de un an, să nu se dea copiilor 
rachiu sau vin, pentru că devin dependenţi de alcool - Teleorman; suferă de patima băuturii 
oamenii proveniţi din copii unici la părinţi - Galaţi; copilul care de mic este deștept va muri 
devreme - lalomiţa; dacă primul născut moare, nu este bine ca mama lui să-l petreacă la groapă, 
nici altcineva din familie, ca să nu le moară și alți copii - Vâlcea; Muntenia; se deoache doi copii 
care sunt puși să stea faţă în faţă - Moldova; când un copil care deja poate merge în picioare îi vine 
să meargă de-a bușilea, înseamnă că vor veni în ospeţie neamurile - Muntenia; mamele să nu-și 
sărute copiii la spate, pentru că ei vor deveni afemeiaţi - Vâlcea; nu se sărută copilul la șezut, 
pentru că va întoarce spatele la cel care l-a pupat, când va fi mare - Suceava; copiii mâncăcioși sunt 
totdeauna semn de foamete - Galaţi; întâiul copil bastard, născut de o fată necăsătorită, nu 
trebuie să însereze prin locuri pustii sau pe vreme vrășmașă, pentru că îl vor mânca lupii - lalomiţa; 

se crede că toţi copiii sugari care mor se transformă în îngeri; de aceea, cămașa care se pune peei 
trebuie despicată de sus până jos, pentru a le înlesni zborul - Moldova; se crede că se va îmbolnăvi 
cel care visează că ţine un copil mic în braţe - Suceava (2. GOROVEI, p. 9; 13; 16-17; 20; 22-25; 56; 
58; 59; 60; 61-62; 72; 73; 74; 84; 88; 102; 114; 128; 155; 136; 143-145; 162; 164; 169; 175; 181; 
185; 206; 267; 272; GOLOPENȚIA, p. 92; 97; 102; 106). În Maramureș, se crede că este bine ca 
femeile, ca să aibă feţele albe și „faine“, să se spele cu urină de prunc neînţărcat; când unul dintre 
părinţi pleacă din casă la drum, își ia de pe haină o scamă sau de pe el alt semn, pe care îl pune în 
leagănul copilului, ca să nu-i ia pruncului somnul și ţâţa și să fie liniștit până la întoarcerea celui 
plecat - Maramureș (BOGDAN, p. 26; 114). În Sălaj, femeia care pleacă de acasă cu pruncul ei sugar 
trebuie mai întâi să așeze peste el o mătură sau o cruce, pentru că altfel Fata-Pădurii îi poate 
schimba copilul cu al ei; dacă femeia uită de această cerinţă și nenorocirea s-a întâmplat, își poate 
recăpăta pruncul furat aprinzând focul în cuptor și, după ce acesta se încinge, pune copilul străin 
pe lopată și îl îndreaptă spre foc; poate fi sigură că imediat apare copilul ei, pentru că Fata-Pădurii 
îl readuce pe nevăzute (PRESA). În timpul scăldatului, copilul este ridicat de cap, ca să nu rămână 
cu gâtul scurt și gros, iar înfășatul i se face strâns, mai ales peste picioare, ca să nu crească apoi cu 
ele strâmbe; în Gorj, copilul nou-născut trebuie închinat și ţinut cu cruce la cap până la botez, 
crezându-se că, dacă nu sunt îndeplinite aceste cerinţe, se poate întâmpla ca dracul, în lipsa 
mamei, să fure copilul și să pună altul în loc, care nu poate fi altceva decât tot un drac, care nu 
crește și se transformă într-un monstru; după botez, nașa, moașa și copilul sunt așteptați acasă cu 
masa încărcată de tot felul de mâncăruri, un pahar de vin, bani, cusături etc. , pentru ca în viață 
micuțul de acum să aibă toate bunătăţile; copilul este așezat în mijlocul acestei mese de către 
nașă, iar un alt copil, căruia îi trăiesc ambii părinţi, stinge lumânarea de botez într-un pahar cu 
grâu; banii care sunt primiţi în dar sunt legaţi într-o năframă și puși în leagăn, iar copilului, ca să nu 
se deoache, i se leagă un fir roșu la mână; unele femei îi fac copilului un benghi în frunte cu puţină 
funingine înmuiată cu salivă; când mama iese pentru prima dată din casă, pentru a merge la 
moașă, îl pune în prealabil în coșul morii, ca să nu i se deoache pruncul, cum nu se poate deochea 
nici acest subansamblu al instalaţiei tehnice țărănești; când copiii sunt deocheaţi, în afară de 
descântece, ca să nu se „înspăimânte”, sunt trecuţi de trei ori prin lanţul de care este atârnată la 
foc căldarea mare pentru fiert rufele și tot de atâtea ori și prin toarta acesteia; dacă îi intră cineva 
în casă, despre care se știe că poate deochea, mama sau altcineva din casă îi smulge musafirului un 
fir din haine, fără să știe sau să simtă acesta, și apoi se afumă copilul cu acesta; cine se miră de 
copil cum că ar fi frumos trebuie să scuipe peste el de trei ori, ca să nu-l deoache, la fel 
procedându-se și în cazul animalelor fătate de curând; uneori, mai ales femeile, scuipă pe copii în 
gură, chiar la cererea insistentă a mamelor lor; ca să nu fie deocheaţi, copiii sunt unși în frunte cu 
noroi, sau cu pământ amestecat cu salivă, sau cu funingine de pe fundul căldării de la vatră - Gorj 
(CĂRĂBIȘ, p. 61; 63-64; 119; 128-129). Când fătul mișcă în pântecele mamei prima oară în partea 
stângă, se crede că este băiat, iar când mișcă în dreapta este fată - Teleorman (2. CHIVU, p. 246). 
La împlinirea vârstei de un an, băiatului „i se taie moţul”, iar fetei „i se rupe turta” deasupra 
capului, toţi participanţii trebuind să guste din turtă, în semn că vor fi alături de ea tot restul vieţii - 
Giurgiu (PRESA). La intrarea în casa mirelui, când se vine de la biserică, soacra mare le iese mirilor 
înainte, îi conduce la locul „cinstei”, unde îi așează pe perne, și îi pune miresei în braţe un copil, 
apoi le dă să mănânce un ou împreună - Bârlad (BĂLĂNESCU, p. 267). Copiii nebotezaţi, omorâţi de 
femei nemăritate, se prefac în duhuri rele, moroi, iar sufletul lor iese și zboară pe pământ și pe cel 
care îl atinge îl săgetează și îl omoară; copiii născuţi morţi devin păsări negre și așteaptă câţiva ani, 
după care Dumnezeu îi face și pe ei la fel cu ceilalți - Bacău; copiii născuți morți, se spune că, pe 
lumea cealaltă, se fac niște ciori negre, dar, după ce le moare mama, se fac păsări albe și merg abia 
atunci în împărăţia cerului - Bacău; în pomul de înmormântare, la copii, se pun hulubi (porumbei) 
din aluat copt - lași (1. BERDAN, p. 66). Copilul nebotezat, mort, se crede că se face strigoi și 
pentru a nu se întâmpla așa ceva, timp de 6 săptămâni, o văduvă merge la mormântul lui, până la 

asfinţitul soarelui și fără să vorbească, și îi toarnă, printr-o tilincă pusă în gura mortului, apă 
sfinţită, rostind și o formulă de ritual; tot acum îi pune și un nume, lon, dacă este băiat, sau loana, 
dacă este fată, întotdeauna numai aceste două nume; și astfel îl botează, ca să fie botezat pe 
lumea cealaltă; la finele celor 6 săptămâni, mama copilului îi duce văduvei un pom cu colaci, o 
cofiță de lemn, bocanci și un tulpan gros, pe care ile dă de sufletul lui lon sau al loanei - Bucovina 
(COJOCARU, p. 170-171). Pentru cine visează copii înseamnă veselie; pentru cel care visează copil 
sugând înseamnă noroc și avuţie; înseamnă dragoste pentru cel care se visează jucându-se cu 
copii, va primi vești bune și în general este de bine; pentru cine se visează sugând, de este sărac, îi 
va fi bine, de este bogat, îi va fi rău și va avea supărări; înseamnă nerecunoștinţă și nemulțumire 
pentru cel care se visează crescând copil adoptiv; necazuri și rușine înseamnă pentru cel care se 
visează că îi ţipă în braţe copii mici; cobește a sărăcie și ticăloșie pentru cel care visează că are 
mulţi copii; va face multe cheltuieli cel care se visează că are doi copii; înseamnă ceartă pentru cel 
care visează că strigă un copil - Suceava (NOTE, Băncescu). Serii simbolice: apă-descântec-usturoi- 
ac; mătură-pânză-descântec; 3-usturoi-piper-grău-tămăie-sare-păine-placentă; monedă-tămăie- 
sare-usturoi-topor; pământ din cimitir-busuioc-lumânare-horn; tămâie-piper-usturoi; iarbă-apă- 
colac-lumânare-40; lapte matern-făină; vin-colac; pâine-sare-descântec; copil-mămăligă-surcea-3- 
descântec; copil-cărbune-9-descântec; pâine-sare-descântec-3; vin-pâine-sare-descântec; horn- 
haină-piatră; ochi verde-mosor-horn; funingine-salivă; pământ-salivă; pernă-copil-ou. 


CORABIE 

Vas mare cu pânze, folosit odinioară pentru transport (ȘĂINEANU, II, p. 322). În vis, corabia 
dezvoltă o serie destul de mare de semnificaţii; astfel, pentru cine visează corabie pe apă 
înseamnă veste bună; dacă se visează construind o corabie este semn că îl bate gând de comerţ pe 
mare; dacă trece, în vis, cu o corabie pe sub un pod înseamnă că va scăpa curând de un pericol; 
dacă visează corabie venind spre el înseamnă că va primi știri; visarea unei corăbii care se 
scufundă prevestește nenorocire; dacă se visează călătorind cu o corabie, semnificaţia depinde de 
ipostaza în care se află cel ce visează: dacă este corăbier este bine, iar dacă este doar călător 
înseamnă primejdie și îngrijorări diurne; dacă visează pe cineva coborând dintr-o corabie este 
semn că va schimba țara; dacă se visează ieșind pe uscat dintr-o corabie înseamnă că a scăpat de 
un pericol - Suceava (NOTE, Băncescu). 


CORB (Corvus corax - DLRM, p. 187) 

Pentru că nu s-a întors la Noe, corbul a fost blestemat să fie negru, cum îi este și inima, și să nu 
poată să-și vadă chipul și puii - Tecuci (2. GOROVEI, p. 62). În antiteză cu porumbelul, corbul este 
întruchiparea infidelității, lăcomiei, spurcăciunii, sol al puterilor infernale, este pasăre cobitoare; 
este considerat ca o pasăre prin definiţie infernală, ca mesagerul funerar cel mai temut și călătorul 
cel mai abil de la o lume la alta; negrul penajului său are evidente conotaţii infernale, la care se 
adaugă și felul său de hrană, cu predilecție formată din tot felul de hoituri, deși mănâncă și 
seminţe, insecte și ouă; de aici concluzia conform căreia corbul, ca să-și facă rost de hrană, are 
nevoie și dorește moartea celorlalte ființe; apoi s-a mers mai departe, fiind considerat ca mesager 
al morții sau chiar agent al ei; valenţele infernale (și implicit malefice) ale acestei păsări apar 
pregnant în bocete, în care, uneori, moartea ia chipul unei negre corboaice; alteori, corbul este 
numai vestitorul unor evenimente funeste: el provoacă ura în urma credinţei generale că 
croncănitul său prevestește moartea printre vite; se consideră că, dacă croncănește când zboară 
pe deasupra unei fiinţe, aceea va muri și că, în general, atunci când își face auzit glasul, înseamnă 
că trage a hoit; nici o pasăre nu ciugulește dintr-un hoit, până nu este început de corb; legendele 
explică atributele funerare ale corbului, prin invocarea unei greșeli făptuite la începuturile 
omenirii: la vremea potopului, Noe l-a trimis să caute pământul, rugându-l să-i dea de veste de 
îndată ce îl va vedea; corbul a găsit pământ, însă lacom din fire, s-a oprit acolo să se înfrupte din 

numeroasele hoituri ce zăceau pe mal; din această pricină, a fost blestemat: culoarea penelor din 
albe au devenit negre, să caute mereu numai hoituri, să clocească ouăle în anotimpul cel mai 
friguros și să bea apă numai din ploaie și rouă; într-o serie de alte naraţiuni, corbul se manifestă ca 
un călător grăbit, pe care nimic nu-l poate opri din drum: el îi comunică lui Novac înfrângerea 
suferită de Gruia, povestește moartea eroului, aduce familiei mâna celui ucis; în balade și doine, 
cântecul corbului apare ca un semn de rău augur, ca prevestire funestă; corbul este blestemat să 
ocupe o poziţie existențială marginală: el este obligat să mănânce numai hoituri (adică să 
folosească materie putredă, pe care clasificările populare o situează la polul opus al hranei 
normale) și să se înmulțească după un calendar aflat tot la antipodul ciclurilor firești ale firii; 
pasărea cernită a fost condamnată să scoată puii în februarie și să nu zboare puii săi, până nu le-o 
aduce caș de la nouă stâne și fragi coapte de la șapte stânci; corbul este, după cal, vieţuitoarea cea 
mai frecventă în cântecul epic românesc; apare în șase subiecte diferite, ca ajutător al omului aflat 
la nevoie; unele atestări îl consideră pasăre sfântă, deoarece ela hrănit pe Sfântul Proorocllie; 
altele susțin că este păcat să fie împușcat, pentru că are pe cerul gurii semnul crucii, iar cel care îl 
omoară zace bolnav un an, sau bate grindina; în concluzie, corbul este o pasăre de rău augur, 
mesager funerar și călător între două lumi, definind contururile unei figuri omogene, a cărei 
structură este dominată și subordonată dimensiunilor chtoniene, psihopompe; dincolo de 
consideraţiile de mai sus, trebuie subliniată aici și o altă ipostază, aceea în care corbul este 
metamorfoza avimorfă a unui haiduc, care vine la curtea conducătorului să se răzbune pentru 
nedreptăţile făcute, variantele epice care înfățișează o asemenea realitate fiind în exclusivitate 
transilvănene; evident că este vorba de aglutinarea textelor cu subiect haiducesc din Ardeal cu 
variantele Corbea, care circulă în Muntenia și Oltenia, din care una era reprodusă odinioară în 
manualele de școală, sub indicația de „baladă haiducească”, când cea mai simplă analiză a textului 
conducea la concluzia că ea pune în evidenţă un conflict de curte (COMAN, ||, p. 17; 94-96; 98-99; 
NOTE, Antonescu). Cine visează corb înseamnă întristare, iar, dacă este visat croncănind, este 
prevestire de mult rău - Suceava (NOTE, Băncescu). 


COROANĂ 

Simbolul lui Kronos, zeul timpului, era coroana; hermeneutica heraldicii Brașovului, identificând 
coroana ca simbol al lui Kronos și stejarul ca simbol al lui Jupiter Tonans sugerează traducerea 
liberă a stemei orașului de la palele Tâmpei prin „Înţelepciunea și puterea conduc de-a pururi 
cetatea” (PRESA). Cine visează coroană va avea parte de onoare și câștig; dacă o visează că o 
poartă el însuși înseamnă suferinţă din cauza vanităţii personale și mânie; dacă însă este purtată 
de o altă persoană, pentru cel care visează înseamnă că va deveni fericit cu ajutorul altora - 
Suceava (NOTE, Băncescu). 


COROPIȘNIŢĂ (Grillotalpa vulgaris - DLRM, p. 189) 

Legendele spun că provine din metamorfoza unei femei bogate, care, chiar și la mănăstire, se ținea 
numai de chefuri și răutăți; sau din metamorfoza unei păsări hulpave, care a rupt florile din 
grădina Sfântului lon; fiind, în același timp, și urâtă, și dăunătoare pentru agricultură, ea a trezit 
întotdeauna repulsie; este temută nu doar pentru pagubele pe care le produce, ci și pentru 
mușcătura ei foarte veninoasă, mai veninoasă decât a șarpelui; ca să scape de urmările mușcăturii, 
cel atins trebuie imediat să-i caute cuibul și să-i numere ouăle; sau să numere o oca de mac 
(demersuri care subliniază neputința medicinii populare de a găsi o terapie eficientă în acest caz); 
omorârea ei, oriunde este găsită, se face numai cu dosul palmei, deoarece numai un asemenea 
mod de a lovi sugerează disprețul și ura față de ea (COMAN, II, p. 134-135). Coropișniţa găsită 
trebuie omorâtă cu călcâiul și apoi distrusă cu tălpile ambelor picioare, ca să nu se capete bătături 
(2. GOROVEI, p. 62). 

CORP v. TRUP. 


COSÂNZEANA 

Una dintre zânele-fecioare, cu părul de aur, soră a Soarelui, prezentă în basmele și baladele 
populare cu acest nume sau cu dubla denumire de Ileana Cosânzeana, fiind totodată simbolul 
idealului de frumuseţe feminină (ȘĂINEANU, |, p. 68). 


COSITOR v. PLUMB. 


COSTUM 

Nu prezintă conotații simbolice decât costumele de mire și de mireasă, special confecţionate 
pentru momentul de „trecere”, ceea ce le conferă valoare rituală; după nuntă, aceste costume se 
păstrează în lăzile de zestre și nu mai sunt purtate niciodată; în special femeile conservă cu 
deosebită grijă piesele costumului, pentru ca ele să fie folosite de cei din familie în momentul 
morții fostei posesoare a lor, fie pentru a fi îmbrăcată cu acestea, fie pentru a orna sicriul, ca în 
cazul năframelor - Banat; Haţeg; Dolj (ȘEULEANU, p. 128; 1. LARIONESCU, p. 450; NOTE, 
Antonescu). În general, confecționa- rea costumului de mireasă cade în sarcina mamei mirelui, 
care se apucă să-l facă pentru viitoarea sa noră imediat ce familiile celor doi tineri s-au înţeles 
asupra căsătoriei - Caraș-Severin (LĂPUȘTE, p. 69). 


COȘCIUG v. SICRIU. 


COT 

Articulația dintre braţ și antebraț nu atrage multe credinţe; dacă se lovește cineva în cot înseamnă 
că este pomenit de cumnatul sau cumnata sa - Suceava; totuși, se crede că nu este bine să se 
mănânce la masă cu coatele așezate pe ea, pentru că, în caz contrar, îl va durea mijlocul pe cel 
care stă la masă într-o astfel de poziţie - Tecuci (2. GOROVEI, p. 62; 134). 


COTEȚ 

Pentru că are legătură cu creșterea păsărilor, porcilor sau altor animale, construcția de scânduri 
sau cărămidă atrage după sine credinţa că este bine ca apa din albia copilului, după ce acesta a 
fost îmbăiat, să fie aruncată lângă un coteţ, pentru ca pruncul să se îngrașe - Bucovina 
(2.GOROVEI, p. 213). 


COȚOFANĂ (Pica caudata - DLRM, p. 193) 

Simbolizează flecăreala și hoţia (CHEVALIER, |, p. 379), cearta și gâlceava (ZAHACINSCHI, p. 43). 
Conform legendelor, coada coţofenei (țarcă) ar proveni de la lingura cu care a fost lovită drept 
pedeapsă când a sărit în blidele mesenilor invitaţi la ospăţul oferit de pitulice (aușel, împărăţel) 
după câștigarea probei de zbor în înălțime; sau pentru că a cântat „a rău” în fața unui om chemat 
la un ospăț domnesc; alte legende narează că ţarca este metamorfoza unei chelărițe obraznice 
(COMAN, II, p. 72-73). Este uneori beneficiara unor puteri sacre: primăvara, înainte de a merge la 
vânat, este bine să se împuște o coțofană pentru a curăța arma și ca, peste an, să fie vânătoarea 
cu spor - Suceava; se mai crede că vin rudele la casa prin apropierea căreia cântă coțofana - 
Mehedinţi (2. GOROVEI, p. 62; 234). În dimineaţa Anului Nou sau în prima zi de primăvară, până a 
nu se mânca, vânătorii împușcă o ţarcă și își ung puștile cu sângele ei, în credinţa că vor avea noroc 
la vânat peste an și nuo să li se strice armele - Târnave; Țara Bârsei; Suceava (2. MARIAN, |, p. 112; 
2. GOROVEI, p. 282). Dacă ţarca împușcată este ţintuită în (pe) gard, caii nu se mai îmbolnăvesc, 
sau se dă cailor cenușă de ţarcă, amestecată în hrană, pentru a-i îngrășa - Suceava; dacă se frige și 
se mănâncă, se curăţă stomacul de venin și se mai crede că este bună de leac pentru cei bolnavi de 

plămâni - Vaslui; ca albinele să roiască de mai multe ori într-o vară și să fie productive în miere 
este bine să se pună sub stupi o țarcă friptă - Bucovina; pentru a dezvăţa pe cineva de darul beţiei, 
se ia o inimă de coţofană, se usucă, apoi se mărunţește puţin din ea într-un pahar de rachiu și i se 
dă de băut - Bucovina (2. GOROVEI, p. 6; 18; 234; 284). Prinsă și răstignită pe gard sau deasupra 
cotețului păsărilor domestice, ea apără, mai ales puii, de zburătoarele răpitoare - Prahova (NOTE, 
Antonescu). De aici credinţa că ea apără gospodăria de duhurile malefice, deoarece spiritul 
necurat nu se poate învoi cu ţarca și se teme de ea (COMAN, ||, p. 72-73). Când cântă prin pomii 
din curte, sosește veste - Teleorman (2. CHIVU, p. 246). Când cântă pe lângă casă sau pe acoperișul 
ei, vin vești, rude sau oaspeţi din depărtare - Maramureș; Gorj; Mehedinţi; Buzău; lași; Suceava; 
Bucovina (2. GOROVEI, p. 62; 176; 234; CĂRĂBIȘ, p. 112; BOGDAN, p. 19). Dacă mănâncă 
porumbul, anunţă secetă; dacă se adună în stol, e credinţa că vine furtună; dacă, în zbor, ţipă 
strident, este iminentă o nenorocire (COMAN, p. 72-73). Dacă, în zorii zilei, zboară numai una afară 
din cuib, e semn că va ploua - Transilvania; dacă, tot în zori de zi, zboară amândouă ţarcele din 
cuib afară, e semn că va fi vreme frumoasă - Bucovina (2. MARIAN, |, p. 85; 87). Cine visează 
coțofană înseamnă că primește veste, iar dacă visează că prinde o coţofană înseamnă supărare - 
Suceava (NOTE, Băncescu). 


COVATĂ v. ALBIE. 


COVOR 
Cine merge prin casă și se împiedică de covoare, scoarțe, lăicere să știe că va avea musafiri - 
Botoșani (2. GOROVEI, p. 156). 


CRASNIC 

Se crede că unele femei nasc, în loc de copii, purcei, cărora poporul le zice crasnic, adică drac; de 
cum se nasc, încep să ţipe și să fugă prin casă; pentru a scăpa de ei, bătrânele pregătesc jar mult în 
sobă, apoi îi gonesc prin toată casa până când, neavând niciunde loc de refugiu, se ascund în sobă, 
care apoi este astupată la gură - Galaţi (2. GOROVEI, p. 64). Crasnic este și un alt nume dat 
zburătorului (EVSEEV, p. 147). v. ZBURĂTOR. 


CRĂCIUN 

Denumirea zilei de 25 decembrie, în care creștinii de pretutindeni celebrează Nașterea Domnului; 
personaj legendar, cu numele de Moș Crăciun, căruia îi revine sarcina de a aduce în casele 
oamenilor bradul împodobit și darurile pentru copii (ȘĂINEANU, |, p. 69). v. DECEMBRIE. 


CREANGĂ v. POM. 


CREIER 
Se crede că aceluia care se hrănește cu creier îi va crește propriul creier și astfel va deveni mai 
mintos - Ilfov; Prahova; Suceava (2. GOROVEI, p. 64; NOTE, Antonescu). 


CREMENE 

Numele unui personaj fictiv, cu circulaţie mai accentuată în Muntenia, folosit în expresia „Satul 
(târgul) lui Cremene”, semnificând un loc unde sunt stăpâni toţi și nici unul (ȘĂINEANU, |, p. 69).v. 
HOLBURĂ. 


CRETĂ 
Cine visează cretă (tibișir) înseamnă că datornicii nu-i vor plăti obligaţiile promise - Suceava (NOTE, 
Băncescu). 

CRICOV v. SEPTEMBRIE. 


CRIMINAL 

Cine visează un om și îl știe ca fiind criminal este semn că îl așteaptă un pericol mare, iar dacă 
visează un ucigaș în timp ce făptuiește actul său antisocial înseamnă că norocul celui ce visează va 
veni din nenorocirea altora - Suceava (NOTE, Băncescu). 


CRIN (Lilium candidum - DLRM, p. 198) 

Întâlnită pe cozile lingurilor de lemn păstorești, floarea de crin simbolizează nevinovăția, fecioria, 
curăţenia, dreptatea și pacea - Suceava (ŢUGUI, p. 38). Pentru cine visează crin înflorit este semn 
de mare speranţă; dacă se visează rupând crini, va trebui să se păzească de înșelătorii - Suceava 
(NOTE, Băncescu). 


CROCODIL (Crocodilis vulgaris - DLRM, p. 199) 
Va fi urmărit de cineva cel care visează crocodil - Suceava (NOTE, Băncescu). 


CROITOR 

Cine se visează în postura de croitor și având de lucru este semn că se va preocupa constant, în 
următoarea perioadă de timp, să-și sporească starea materială pe care o are; dacă visează pur și 
simplu un croitor înseamnă că îl vor încerca multe griji; sărăcie înseamnă pentru cel care se visează 
cârpindu-și hainele - Suceava (NOTE, Băncescu). 


CRUCE (A SE ÎNCHINA) 

Într-o legendă culeasă de Elena Niculiţă-Voronca, se povestește că, după alungarea lui Adam din 
Rai, se scursese destul de mult timp; într-o zi, în timp ce uda niște plantaţii tinere, obosit fiind, se 
întinse puţin și începu să se vaite gândindu-se la marile nenorociri ce se vor abate peste lume din 
cauza păcatelor pe care le făptuise; mâhnit peste măsură, îl chemă pe fiul său Seth și îi spuse: 
„Fiule, du-te la Heruvim, marele înger care păzește în Rai arborele vieţii, străjuind cu o sabie cu 
două tăișuri, și spune-i că sunt sătul de viaţă și să-mi trimită mirul îndurării pe care Dumnezeu mi |- 
a făgăduit când m-a alungat din Paradis; mergi spre răsărit și vei găsi calea care merge spre Rai, 
dar, ca să fii sigur, observă urmele pașilor făcuţi de mine și de mama ta când am venit prin această 
vale, pentru că iarba atinsă de pașii noștri a fost uscată și arsă, așa de mare a fost păcatul pe care 
noi l-am săvârșit”; Seth a plecat, găsește drumul, ajunge la înger, acesta îi deschide poarta grădinii 
pierdute în veci, unde vede mii de lucruri minunate, iar în mijlocul lor o fântână din care izvorau 
cele patru fluvii care udă pământul, iar pe marginea ei un arbore plin de ramuri, dar fără coajă și 
fără frunze, acesta fiind copacul păcatului părinţilor săi, Adam și Eva; și atunci îngerul îi spuse: „Din 
acest arbore va veni, pentru tatăl tău, mirul îndurării pe care Dumnezeu i l-a făgăduit, dar acea zi 
nu a sosit încă, ci ea va veni abia după 5. 500 de ani; iată un sâmbure din fructul său, ia-l cu tine și 
când tatăl tău va fi mort, ceea ce nu va întârzia să se întâmple, pune-i-l în gură; din el va încolţi un 
arbore, care va sta mult timp până să aibă fruct, iar atunci va fi mântuirea”; Seth plecă plângând, 
apoi se întâmplă precum îi spusese îngerul și precum acesta îi poruncise, adică tatăl său muri peste 
trei zile și arborele crescu pe mormântul său; se scurseră astfel mii de ani, poporul trecuse prin 
multe și se pierduse și amintirea acestor fapte; arborele crescuse mare și sub el îi plăcea lui David 
să se așeze la umbră și să-și compună psalmii, chiar dacă el nu avea fructe și deci nici seminţe; era, 
fără să se mai știe, arborele lui Adam; după moartea lui David, Solomon clădi faimosul său templu; 
lucrarea era înaintată, dar mai lipsea o singură grindă, dar aceasta trebuia să fie mare și nici una 
din pădurile din jur nu putea oferi un asemenea copac și atunci se hotărâră să taie arborele, din 
care scoaseră o grindă de 31 de coțţi, adică un cot mai mult decât celelalte grinzi, dar când 
încercară să o pună la locul cuvenit ea era mai mică cu un cot decât ar fi trebuit; dar dată jos și 

măsurată, grinda avea totuși 31 de coţi; pusă din nou la loc, meseriașii constatară că acum 
măsoară doar 29 de coți și au crezut că la mijloc este vreo vrăjitorie și supăraţi l-au aruncat între 
două maluri ale râului Siloe, ca să servească drept punte trecătorilor; unul din acești trecători se 
întâmplă să fie regina din Saba, care tocmai venea să viziteze templul lui Solomon; dar când vru să 
treacă pe punte cu alaiul ei, în minte îi apăru imaginea Mântuitorului care era pironit pe lemnul 
punţii și atunci solicită alaiului să venereze lemnul punţii, apoi îl înștiinţă pe Solomon despre 
viziunea sa, dar Solomon interpretă aceasta ca un semn al distrugerii imperiului evreu și porunci ca 
puntea să fie luată și îngropată; în locul unde a fost îngropată, urmașii lui Solomon săpară baia 
Bethseda, vestită ulterior pentru faptul că aceia care se scăldau în ea se vindecau de orice boală, 
lemnul punţii fiind așezat la fundul ei; dar avu loc un cutremur și lemnul ieși la suprafață și plutea 
pe apă; atunci trecu pe acolo un om care căuta să găsească un lemn pentru a face din el o cruce; 
acesta nu era altcineva decât călăul care trebuia să execute sentinţa crucificării; era în anul 785 de 
la fondarea Romei și sub domnia lui Tiberiu; călăul văzu lemnul, îl trase la mal și îl duse pe un 
munte, numit Golgotha, în prejma Ierusalimului, unde obișnuit aveau loc execuțiile; de această 
dată, lemnul s-a lăsat lucrat și pe el a fost pironit lisus; crucea este simbolul iubirii lui Dumnezeu 
pentru oameni, simbolul jertfei lui lisus Hristos pentru salvarea omenirii; crucea a fost declarată 
simbol al creștinătății de către împăratul Constantin, în cadrul Consiliului de la Niceea, în anul 325 
d. Ch. (PRESA). Înainte de a fi preluată ca semn al creștinătății, crucea a fost venerată ca fetiș de 
către omul primitiv, braţele sale semnificând, în același timp, cele patru anotimpuri, sau cele patru 
puncte cardinale (ZAHACINSCHI, p. 39). Dacă un copil este bolnav, să se fure de la un magazin 
puţină vopsea albastră și să i se facă semnul crucii cu ea, pe frunte, pe piept, pe abdomen etc. și el 
se va însănătoși - Suceava; când copiii plâng în somn, să li se facă semnul crucii - Muntenia; 
Suceava; cel care pleacă la drum să-și facă mai întâi semnul crucii - Bihor; Oltenia; Dolj; Vâlcea; 
când se pleacă la prășit, omul să se închine, ca să aibă spor - Vâlcea; la crucile amplasate la 
răspântii, se pun cârpe din cânepă, se lasă acolo timp de șase săptămâni, după care se afumă cu 
ele cei bolnavi de friguri - Muntenia; se crede că se va îneca acela care, dorind să se scalde într-un 
lac sau apă curgătoare, nu-și face înainte semnul crucii, pentru că diavolul pune totdeauna în apă 
lanţuri de fier - Suceava; de asemenea, se face semnul crucii la trecerea peste o punte, pentru că 
diavolul trebuie să plece astfel de acolo - Muntenia; când se intenţionează să se doarmă sub un 
copac, se crestează în coaja acestuia semnul crucii, pentru a feri locul de duhurile rele - lași; 
femeile care muncesc la câmp și se așează să se culce fac în prealabil semnul crucii peste locul 
unde urmează să doarmă, ca să nu vină cumva șoimărițele să le schilodească - Muntenia; când se 
taie porcii la Ignat (20 decembrie), li se crestează la ceafă o cruce, apoi se presară sare, ca să fie 
primită de Dumnezeu carnea porcului sacrificat și să nu se strice - Muntenia; ca apa dintr-un iaz, o 
baltă sau lac să poată fi băută, fără teamă de vreo boală, se face mai întâi semnul crucii peste apă, 
de trei ori, și apoi se rostește un descântec - Sălaj; ca să plouă, este bine să se ia o cruce dintr-un 
cimitir și să se pună într-un râu, sau iaz, sau lac, fixată bine cu niște pietre, și să fie lăsată acolo, 
pentru că îndată începe să plouă și va ploua atâtea zile, câte va sta și crucea în apă, iar, dacă se 
dorește încetarea ploii, se scoate crucea din apă și se duce acolo de unde a fost luată - Suceava 
(2.GOROVEI, p. 35; 79; 82; 93; 114; 200; 217; 219; 267; 3. GOROVEI, p. 238; NOTE, Antonescu). Ca 
să plouă, șapte femei bătrâne, însoțite de șapte copii sau nouă fetiţe, sau numai două femei în 
vârstă, aduc seara o cruce din cimitir, de la mormântul unui copil mic, și o fixează într-o apă 
curgătoare, unde este ținută până începe să plouă, după care o duc înapoi la locul de unde a fost 
luată; există și alte variante, amplificate sau simplificate de la sat la sat; de pildă, crucea poate fi 
adusă doar de o bătrână, împreună cu șapte copii, băieţi și fete, sub vârsta de șapte ani, și o 
scufundă în apă curgătoare; dacă crucea se dezleagă este semn că va ploua mult și vor veni 
puhoaie la vale; în acest caz, aceeași bătrână scoate crucea din râu și o pune într-o răchită, pentru 
ca, în caz că timpul secetos se repetă, crucea să fie din nou scufundată în apă; uneori obiceiul este 
practicat în ziua Sfântului Gheorghe (23 aprilie), dar fără să fie impus neapărat de această 

sărbătoare - Bihor (ROMAN, p. 4). La capul mormântului bărbaţilor decedați se pune un stâlp 
funerar, cioplit în patru muchii, în registre de forma unor romburi (oarecum asemănători Coloanei 
Infinitului a lui Constantin Brâncuși), în vârful căruia se pune o cruce mică din lemn, dacă bărbatul 
a fost însurat și a avut vârsta de peste 18 ani; dacă tânărul a fost însurat i se pune un porumbel din 
lemn, iar dacă a fost neînsurat i se așează un cuc - Valea Sebeșului; când omul își face semnul 
crucii, diavolul fuge (PRESA). Crucea de la înmormântare se dublează cu o alta, care are pe ea 
pictat chipul lui lisus, așezată la mormânt odată cu pomenirea de șase săptămâni; apoi crucile nu 
se mai înlocuiesc, dacă s-au înclinat sau au căzut, se mai îndreaptă un timp, apoi se pierd odată cu 
lemnul; după efectuarea tuturor pomenilor și putrezirea crucilor, morţii nu mai lasă urme - Ținutul 
Pădurenilor (APOLZAN, p. 18). Există credinţa că o cruce putrezește, dacă crucerul care a făcut-o 
nu este un om drept și respectat - Dolj; prevestește ghinion pierderea unei cruciulițe (PRESA). Dacă 
din plumbul (cositorul) topit și turnat în apă, în seara Anului Nou, se formează o cruce, înseamnă 
că aceasta îi este ursita celui care vrea să-și cunoască viitorul și că nu mai are ce să aștepte altceva 
decât moartea (2. MARIAN, |, p, 53-54). În textele de colind, crucea este asimilată bătrânilor 
(HERSENI, p. 244). Visarea unei cruci răsturnate prevestește moarte, dar înseamnă trecerea peste 
un pericol iminent, când cineva se visează purtând cruce; speranţele sunt pe cale să se realizeze 
pentru cine visează un episcop purtând cruce la gât - Suceava (NOTE, Băncescu). 


CRUCEA PAȘTEI v. ANAFURĂ. 


CUC 

În universul culturii tradiționale românești, cucul se bucură de un prestigiu deosebit, fiind 
considerat o pasăre „sfântă”, „a bucuriei”, „plăcută lui Dumnezeu, „haiducă”; în consecinţă, „e 
păcat să-l omori, căci nu face rău nimănui, îți seacă mâna, dacă-l omori”; firește, cucul nu este un 
demiurg, nu are rol cosmogonic; totuși, prin cântecul său, el consfințește și păstrează ordinea firii, 
fiind ca și cocoșul, un însemn al rânduielilor și al ritmurilor eterne ale naturii; G. Coșbuc observa că 
„este un fapt curios că românului nu-i place cântecul ciocârliei, al privighetorii etc. și nicăieri în 
poezia populară nu se vorbește despre aceste păsări cântărețe; cântăreţi pentru români sunt 
numai cucul și mierla, probabil pentru că numai acestea cântă prin păduri...și nici o pasăre n-are 
cântec răsunător și puternic cum are cucul; ciocârlia are cântec slab, privighetoarea cântă numai 
noaptea”; practic lucrurile stau altfel, deoarece cucul cântă numai primăvara și numai în crengile 
proaspăt înfrunzite; de aceea, el a fost ipostaziat ca purtător al energiilor regeneratoare, o ființă 
care aduce puterile ce asigură renașterea naturii și care apoi dispare odată cu consumarea 
exploziei vegetale; conform credințelor populare, cucul nu cântă la întâmplare, ci după un 
„program”, aflat în consonanţă cu marile cicluri ale naturii; el se face auzit la Bunavestire (25 
martie, dată ce marchează, în calendarul tradițional, începerea primăverii), când „i se dezleagă 
limba”, fie pentru că a mâncat din primii muguri, fie pentru că a cântat în poarta Raiului și 
încetează să glăsuiască de Sânziene (24 iunie), ori de Sfinţii Apostoli Petru și Pavel (29 iunie), 
momente care consfinţesc pragul dintre primăvară și vară, creștere și coacere, înverzire și ofilire, 
când cucul „răgușește”, fie pentru că a mâncat boabe de cireș sau orz, fie pentru că a auzit 
șuieratul coasei; asociat deci primăverii, el preia atributele acesteia: putere, vitalitate, sănătate, 
promisiune a bogăției, elan tineresc; fiind un declanșator al renașterii firii, cucul este și un 
consacrator al ritmurilor și etapelor specifice muncilor câmpului; textele folclorice lirice îl descriu 
ca pe o pasăre protectoare, care, prin prezenţa sa, consfinţește și așează sub o zodie benefică 
aratul și, prin acesta, întreaga activitate a gospodarului; astfel, cântecul cucului îndeplinește rolul 
unei urări, care anunţă și consacră un eveniment, beneficiind deci de atribute augurale și 
propiţiatorii; prin extensiune, cucul este considerat un „prevestitor de belșug” și un „înmulţitor” al 
roadelor; în virtutea unor asemenea atribute, cucul este frecvent opus morții și întrupărilor ei; el 
se opune astfel corbului și morţii, acestea încercând mereu „să schimbe glasurile” cu cucul, sau 

măcar să-l îngâne, să-i imite viersul sonor și vesel; deci cucul și corbul intră în antinomie, creând 
opoziție între renaștere, binefacere și bucuria vieţii cu stricăciunile provocate de moarte; deci 
cucul funcționează ca un simbol al puterii naturii de a renaște mereu, al vitalităţii și tinereţii; cu 
toate astea, glasul său dispare odată cu venirea verii; deoarece deține atributele și puterile 
specifice unei păsări-mesager, cucul este frecvent utilizat ca un mediator între un tărâm cunoscut 
și unul necunoscut, între aici și dincolo; nu are însă valorile unei vieţuitoare psihopompe, din 
contră, el participă numai la un dialog, care are menirea să stabilească prăpastia dintre cei vii și cei 
plecaţi pe drumul fără întoarcere; în cântecele funerare, cucul, ca mediator între lumi, poartă 
veștile dintr-un tărâm în altul, dar nu permite trecerea protagonistului peste vămile hărăzite; în 
doine, el nu este numai un aducător de „informaţii”, ci și un declanșator al plecării și un însoțitor 
(temporar sau permanent) al celui ce se îndreaptă spre lumile străine; în cântecele epice, se 
comportă ca o pasăre-ghid, conducând eroina peste hotarele care separă lumea necunoscută de 
cea cunoscută; cucul și turturica reprezintă, în sistemul de simboluri, două imagini antinomice: 
cucul conotează iubirea nestatornică, în timp ce a doua întrupează „văduvia castă”; în schimb, 
asocierea cucului cu ciocârlia apare ca o alegorie a iubirii neîmplinite, a suferinţei cauzată de 
plecarea ființei dragi; relația dintre cuc și mierlă permite o ipostaziere mai largă: prin ambiguitatea 
ei (cele două păsări se aseamănă ca penaj și mărime) generează valori emblematice, care exprimă 
și codifică situații dramatice ale existenței umane de zi cu zi; pot fi frate și soră, văr și vară, sau soț 
și soție, pețitor și peţită; în prima ipostază, fratele își întreabă sora ce boală are, în a doua, cucul 
preia atributele de nestatornicie și indiferenţă, iar mierla este victimă, având grijă de copiii cucului; 
cucul mascul nu trăiește împreună cu femela decât foarte puţin și în mod „tainic“; de asemenea, 
aceasta nu clocește ouăle, ci le depune în cuibul altor păsări (mierlă, graur, măcăleandru, presură), 
care îngrijesc și cresc puii cucului; de aici, nașterea atâtor credinţe și imagini folclorice menite să-l 
ipostazieze în arhetip comportamental, ca simbol al infidelităţii, egoismului, înșelătoriei; „Când 
auzi cucul întâi și nu vei fi mâncat, te spurcă și cucăi toată vara”; „Dacă te spurcă cucul, e rău de 
pagubă“; conform unor credinţe larg răspândite, cucul are puterea de a profeţi mersul vieţii, 
numărul de ani care vor trece până la un anumit eveniment, norocul sau nenorocul oamenilor, 
bogăţia sau sărăcia, împlinirea erotică sau singurătatea, sănătatea sau moartea; funcția oraculară 
derivă din virtuțile augurale specifice cântecului (ori manifestărilor) tuturor păsărilor migratoare, 
pentru că ele venind primăvara, consfinţind acest început, au puterea de a vesti rânduiala 
lucrurilor și (chiar) de a așeza evenimentele într-o anumită matcă; din perspectiva culturii 
populare, traiul și destinul cucului sunt sinonime cu ideea de singurătate, de neîmplinire și 
precaritate; fără a anunţa un eveniment anume, cântecul cucului circumscrie o anumită situaţie de 
viaţă sau chiar o anume condiţie umană, marcată, de obicei, de pecetea eșecului și a suferinţei; în 
aceste cazuri, pasărea nu vestește, ci impune o sentinţă existenţială, declanșând uneori, prin însăși 
prezenţa ei, o succesiune de întâmplări nefericite; cu alte cuvinte, cucul nu anunţă ceva situat în 
afara lui, ci asimilează omul în modul lui de a vieţui; între toate vieţuitoarele, cucul beneficiază și 
de cel mai bogat corpus de legende, încetarea bruscă, la începutul verii, a cântecului acestei păsări 
a fost pusă în legătură cu acea zi consacrată și acel patron eponim care se aflau, din perspectiva 
calendarului tradițional, cel mai aproape de acest eveniment; în consecinţă, legendele atrag în 
țesătura lor narativă figura Sfântului Petru, care determină pedeapsa acestuia, pentru că fură caii, 
vitele și chiar și cheile Raiului aflate în posesia sfântului; în obiceiurile populare, cucul este invocat 
în două contexte: „Răscucitul” și „Jocul cucilor”: primul obicei are ca scop apărarea manei oilor și 
vacilor și se bazează pe respectarea glasului apotropaic al acestei păsări; cea de a doua datină se 
practică primăvara, la Lăsata secului, și cuprinde o înscenare rituală: deghizarea în „cuci”, jocul 
măștilor, simulacrul unei nunţi, lovirea sătenilor cu bețe sau bice (și multe alte gesturi cu virtuţi 
magice, menite să asigure sănătatea și puterea), ruperea și distrugerea măștilor; prin intermediul 
măștii, cucul alungă, cu zgomotul clopotului, spiritele rele, iar atingerea cu opinca ori prin arderea 
fulgilor din glugă alungă boala; (COMAN, II, p. 44-51; 53-56; 12. GHINOIU, p. 73-74). Legendele 

afirmă că animalele și păsările s-ar fi născut, prin metamorfozare, din oameni; cucul din femeie, 
câinele din bărbat, lupul din boieri, cocostârcul din oameni care s-au înrăit (VLĂDUȚESCU, p. 74). În 
povestiri populare, cucul apare antropomorfizat: argat, slugă, tâlhar, haiduc, părinte, soţ, amant 
etc. ; Sfântul Petru blestemă pe Cucu (tâlhar de cai) să se prefacă în pasăre neagră, să fie cobe rea 
și singur să-și spună numele; de atunci, hoţul Cucu a rămas pasăre neagră și blestemată și când „ţi- 
a cânta în spate, pe casă ori în curte, moarte înseamnă“; primul cântat al cucului este întâmpinat 
prin cuvinte care invocă sănătatea, fericirea, norocul și avuţia: „Mulţi ani buni, cu sănătate/Și 
noroc să am la toate, /Să fiu orișicând voios, /Fericit și bucuros!”; la auzul primului cântec al 
cucului, toți oamenii trebuie să fie veseli, curat îmbrăcaţi, bine mâncaţi și cu bani în buzunar; 
încetatul cântecului cucului la Sânziene indică vremea cositului, întrucât el „părăsește țara și se 
duce de îndată ce aude bătutul și fășâitul coasei”; dar încetatul cântecului înainte de Sânziene 
poate să fie semn că vara debutează întâi cu căldură și apoi va fi secetoasă; supremul simbol al 
cucului este scurgerea neîntreruptă a timpului și repetarea anuală a scenariului din ciclul vieţii; de 
aceea, el are tainice legături cu viaţa omului; în cântecele de dor și jale el este o sursă de inspiraţie 
melancolică (12. GHINOIU, 72-74). Cucul, conform credințelor tradiționale românești, este o 
pasăre misterioasă care are tainice legături cu soarta omului; când este auzit prima dată primăvara 
cântând, menește totdeauna de bine, dacă răsună în dreapta sau în fața celui care îl aude, dar 
menește de rău sau chiar de moarte, dacă răsună în stânga sau în spate - Suceava; în Muntenia, 
Moldova și Bucovina, se crede că prezice de rău dacă glăsuiește de pe vârful casei, înaintea sau în 
apropierea acesteia, precum și de pe o fântână, de pe o claie de fân sau otavă, de pe toaca din 
clopotniţă și de pe crucile din cimitir sau sus, de pe o moară (3. MARIAN, III, p. 10-11). Se spune că, 
la origine, erau doi băieţi pe lângă Sfântul Petru, dar, pentru că s-au apucat să taie un bou și l-au 
mâncat, au fost blestemaţi și prefăcuţi în cuci - Vaslui; se crede că, de la Sânziene (Drăgaica, 24 
iunie) și până la Bunavestire (25 martie), cucii se prefac în ulii și redevin cuci abia după 25 martie - 
Suceava; se mai crede că numai până la Sânziene cântă cucul, fiindcă după aceea mănâncă cireșe, 
vișine și seminţe de orz, din care cauză răgușește - Suceava; în alte legende, ni se narează că băieţii 
i-au furat calul Sfântului Petru, iar acesta încearcă să-i prindă și de aceea cucii cântă doar până la 
ziua Sfinţilor Apostoli Petru și Pavel (29 iunie) - Buzău; în general, se crede că ar fi fiinţe omenești 
fermecate - Suceava; semnalarea prezenţei cucului primăvara trebuie salutată cu multă bucurie, 
rostindu-se totodată: „Sănătate, viață nouă și la mulți ani!”, făcându-se concomitent semnul crucii 
- lalomiţa; Galaţi; Neamţ; Vaslui; lași; se crede că este spurcat din clipa în care cineva aude, pe 
nemâncate, primăvara, pentru prima dată, cântecul cucului, motiv pentru care îi va mirosi gura 
toată vara - Muntenia; Teleorman; Ilfov; sau va deveni un om păgubos în tot ceea ce face - Vâlcea; 
Argeș; Vaslui; de aceea este bine ca omul să ia ceva în gură, de dimineaţă, măcar puţină sare - Dolj; 
când este auzit primăvara, pentru prima dată, omul să aibă bani în buzunar, ca să îi aibă și peste 
tot anul - Galaţi; Suceava; de câte ori cântă cucul, când este auzit pentru prima oară, atâţia ani va 
trăi cel ce îl ascultă - Ilfov; Ialomiţa; Suceava; fetele și flăcăii cred că pasărea le dă răspunsul, cu 
cântecul ei, asupra numărului de ani pe care trebuie să-i treacă până la căsătorie, dar, dacă 
pasărea tace, înseamnă că fericitul eveniment se va petrece în acel an - Suceava; nu va fi bine 
pentru acela căruia îi cântă cucul din partea stângă - Moldova; Galaţi; lași; Suceava; dar îi va merge 
bine, dacă îi cântă cucul din partea dreaptă - Galaţi; Suceava; tot bine îi va merge și aceluia căruia îi 
cântă cucul din față - Moldova; lași; Suceava; dacă omul, care a auzit pentru prima dată cântecul 
cucului, este bolnav de ceva, bolnav va fi de-a lungul întregului an - Suceava; când este văzut 
pentru prima oară primăvara, dacă stă cucul așezat pe o creangă verde, omul va fi sănătos peste 
an, dacă stă pe o creangă uscată, va fi bolnav, iar, dacă stă pe pământ, în acel loc va avea de 
pătimit unele neplăceri - Suceava; când cucul cântă în apropiere de casa în care se află un bolnav 
sau în grădina acestuia, acel om nu va mai trăi mult - Suceava; va muri sigur în acel an omul care 
vede cucul stând pe un lemn putregăit - Suceava; creanga, pe care stă cucul, să fie luată și purtată 
în sân, pentru ca purtătorul ei să fie ascultat de ceilalți oameni, cum este ascultat cucul - Dolj; sau 

se ia creanga, pentru că ea este bună de făcut descântece de dragoste - Argeș; sau se pune de 
către fete în apa pe care o folosesc la spălat, ca să fie plăcute flăcăilor - Suceava; se ia craca și, 
împreună cu puţină sare, este folosită la făcutul farmecelor de dragoste - Vâlcea; tot la farmecele 
de dragoste sunt folosite picioarele, limba și penele cucului - lași; este semn de moarte, când cântă 
cucul aproape de casă - Galaţi; sau se va muta familia din acea casă - Suceava; în cazul că se va auzi 
glas de cuc și după Sânziene sau pe timp de noapte, înseamnă că va urma un an de foamete și 
războaie - Suceava; dar se mai crede și că va fi un an îmbelșugat, dacă este auzit cântecul cucului 
noaptea - Suceava; îi mor părinţii sau se prăpădesc din vitele celui care omoară ori împușcă un cuc 
- Suceava; dar, ca vorba omului să aibă trecere printre semenii săi, este indicat să se împuște un 
cuc, înainte de Sânziene, să fie fript și mâncat, fără pâine și sare, iar capul să fie purtat permanent 
cu sine - Suceava; ca să placă feciorilor, fetele să poarte cu ele un cap de cuc - Suceava; se crede că 
grăsimea de cuc vindecă durerile de inimă - Suceava; este semn că va ploua, când cucul cântă 
seara - Argeș (2. GOROVEI, p. 9; 64; 65-66; 146; 210; 259; 266; 281-282; 285; 287; NOTE, 
Antonescu). În Maramureș, se crede că atunci când se aude prima dată cucul, este bine ca omul să 
aibă în buzunar bani și, scuturându-i, să zică: „Bani, cucule, bani, /Pe câţi bolovani; /Ție frunza și 
iarba, /Mie bani toată vara; /Ţie frunze și codru, /Mie bani cu felderu, /Ție frunza cea de tei, /Mie 
plin jăbu de lei!”; dacă omul este surprins fără bani la el, nu va avea toată vara; pasărea cântă până 
când vede primul snop de bucate pe câmp, după care se face uliu; copiii și tinerii cred că pasărea le 
ghicește vârsta sau că peste atâţi ani se vor mărita fetele câte glasuri cântă cucul o dată (BOGDAN, 
p. 48-51; 68). În Bucovina, se crede că atunci când cântă cucul pe un măr din grădină este semn că 
un membru al familiei din acea casă moare (COJOCARU, p. 163). În textele folclorice, cucul este 
mesager al dragostei, purtând vorba către mândra, la fel cum fac și rândunelele, dar într-un grad 
mai mic; este considerată și ca vietate oraculară, prezenţa lui fiind obsedantă în toată creaţia 
populară; este vestitor al primăverii, dar și pasăre misterioasă, care cunoaște destinele omului și 
are puterea de a-i determina soarta; dar este și imaginea omului înstrăinat și dezrădăcinat, pentru 
că el nu-și face cuib niciodată, femela lui fiind însoţită pentru o foarte scurtă perioadă, la 
împerechere, depunându-și ouăle în alte cuiburi; din cauza nestatorniciei sale, el este și 
întruchiparea dragostei senzuale și nestatornice, fiind în același timp ipostazierea dorului, sub 
formula dorului-cuc (EVSEEV, p. 89; 91; 94). Va auzi vorbe rele cel care visează cuc cântând - 
Suceava (NOTE, Băncescu). 


CUCII 

Numele „Cucii” este dat unui obicei atestat în sudul Munteniei și în Dobrogea, cu deosebire în 
satele în care trăiește și populaţie de etnie bulgară; obiceiul se desfășoară în ziua Lăsatului de sec 
pentru intrarea în Postul Mare sau în prima zi din acest post; în Muntenia (Giurgiu, lalomița, 
Călărași), participă la obicei tinerii abia însuraţi; ei leagă de cumpăna unei fântâni un vas cu 
păcură, căruia îi dau foc și apoi îl coboară în puț; se umblă apoi prin sat până spre miezul nopţii, 
purtând la spate un clopot mare; a doua zi apar îmbrăcaţi cu brâu roșu, fustă, iar unul dintre ei 
poartă pe cap o glugă, confecţionată ca o traistă de cal, deasupra hârtie albă sau colorată, brodată 
cu lână, fiind prevăzută și cu orificii în dreptul ochilor și gurii; în dreptul urechilor, se fixează două 
coarne de cca. 1 m lungime, legate între ele ca o scară; se numesc „coarnele glugii” și sunt 
acoperite cu fulgi și pene, iar în vârf se pun 3-4 pene de cocoș sau spice de trestie; ei sperie copiii, 
femeile și fetele și aleargă pe toți cei întâlniți în cale și îi trântesc la pământ; poartă în mâini niște 
bâte, numite chiulichiu, îndoite în unghi obtuz la un capăt, atingând cu ele pe cei întâlniți în drumul 
lor; spre mijlocul zilei, mai pot avea în mână nuiele de care leagă o opincă, alergând și atingând pe 
spate curioșii; în mod simbolic, „Cucii” se înhamă la un plug și trag trei brazde pentru belșug; după 
amiază, merg pe la case și joacă în horă; obiceiul se încheie la apusul soarelui; se crede că acela 
care se face „cuc” trebuie să se facă 3 sau 9 ani consecutiv, pentru că altfel, după ce moare, se va 
face diavol; fulgii luaţi de pe gluga Cucului sunt întrebuinţaţi de femei ca să afume pe cei ce suferă 

de frică; se mai crede că acela care nu primește nici o lovitură de bâtă de la cuci nu va fi sănătos 
peste an; în Dobrogea, ceata este formată din 20 de flăcăi, din care unul este travestit în diavol, 
având coarne, haine pestriţe și viu colorate, faţa înnegrită cu funingine; el se numește Împărat; se 
umblă din casă în casă și sunt recompensaţi cu bani (2. MARIAN, |, p. 215-217; 12. GHINOIU, p. 
191-192; PRESA). 


CUCUVEA (Athene noctua - DLRM, p. 203) 

Cântă numai noaptea, la vremea întunericului, vestind evenimente nefaste; caracteristicile 
naturale ale păsării (regimul de viaţă nocturn, strigătul lugubru, zborul lin, „ca o nălucă”, penajul în 
culori închise) o predestinează la o simbolică depreciativă, asocierii cu orizontul întunericului și cu 
tărâmurile infernale; se spune că s-a născut din metamorfoza unei femei chinuite, pe care bărbatul 
o bătea mereu; de obicei, ea anunţă o moarte iminentă, dar poate vesti și ploaia, când cântă două- 
trei seri consecutiv, ori chiar nașterea unui prunc, atunci când cântă pe casă și glasul ei seamănă cu 
scâncetul unui copil mic (COMAN, II, 1; 99-100). Este considerată sfântă și, din acest motiv, nu 
trebuie ucisă și nici ouăle ei distruse, când sunt găsite - Dolj; se crede că moare cineva din familie, 
când cântă cucuveaua pe acoperișul casei sau pe cel al altor acareturi ale gospodăriei - Muntenia; 
Teleorman; Prahova; Ialomiţa; Galaţi; lași; Suceava; dacă într-o casă este un mort iar pe acoperișul 
ei cântă cucuveaua, este semn că va mai muri cineva din familie - Vaslui; i se întâmplă ceva rău 
celui care îngână cucuveaua - Suceava; totodată, cântecul cucuvelei poate să însemne și că fata din 
acea casă se va mărita - Muntenia; dacă strigătul ei este mai mult ţipător, strident, și nu are o 
tonalitate jalnică, este semn că se va naște un prunc în casa aceea - Suceava; în schimb, dacă 
țipătul ei seamănă cu plânsetul prevestește moartea cuiva - Moldova (2. GOROVEI, p. 68; 145; 
281-283; NOTE, Antonescu). În Sălaj, Teleorman și Bucovina, se crede că atunci când cucuveaua 
cântă deasupra unei case este semn că va muri cineva din acea casă (1. CHIVU, p. 245; COJOCARU, 
p. 163; PRESA). Este semn de pagubă pentru cel care visează cucuvea - Suceava (NOTE, Băncescu). 


CUFĂR v. LADĂ DE ZESTRE. 


CUI 

Dacă la baterea primului cui într-o casă nouă ies scântei este semn că acea casă va lua foc - 
Moldova; dacă vreunul din cuiele bătute la casă a fost drăcuit de către meșter, să fie aruncat și să 
nu fie bătut în continuare - Vâlcea (2. GOROVEI, p. 46; 68). v. FIER. 


CULOARE 

Există un rol al culorilor ca semn magic prin care se face deosebirea între triburi; de pildă, la 
romani erau în general patru triburi: albati, russati, virides și veneti (albii, roșii, verzii și vineţiii), 
având fiecare zeii lor protectori: Jupiter, Marte, Venus, Quirinus; sezoanele sau anotimpurile, într- 
un cuvânt calendarul, puteau fi și ele exprimate prin culori, iarna fiind întotdeauna albă; 
asemănător erau colorate și cele patru elemente sau stihii ale cosmogoniei românești (aerul, apa, 
pământul și focul); culorile au fost folosite și la deosebirea claselor sociale: nobilii, preoţii, magii 
aveau distinctivă culoarea albă; militarii aveau roșu, iar muncitorii și meșteșugarii aveau ca semne 
distinctive albastrul și verdele; culorile au căpătat funcţii magice deosebite, de la o etnie la alta, în 
domeniul medicinii populare, dar mai ales în marcarea etapelor vieţii, ca apartenenţă a 
generaţiilor la clasele de etate; pentru toţi oamenii, dar în special pentru crescătorii de animale, 
culorile diferitelor vietăţi, domestice cu deosebire, au o importanţă covârșitoare prin puterea 
magică pe care o pot declanșa; astfel, multe din credinţele tradiţionale și practicile rituale aduc în 
atenţie un animal de o anumită culoare, în lipsa căruia misiunea sacrificiului (ofrandei) nu este 
îndeplinită (BUHOCIU, p. 360; 408). În acest context, interpretarea simbolurilor trebuie să ţină 
seama, pentru o justă apreciere, de trei esenţiale orizonturi: cel al ritualului (naștere, nuntă, 

moarte, obiceiuri de peste an etc. ); cel al vieţuitoarei în cauză (bou, cal, capră, câine, cocoș, găină, 
oaie, pisică, vacă etc. ); și cel al culorii (bou alb, capră roșie, găină neagră, pisică neagră etc. ); de 
remarcat că, în general, sunt utilizate culorile opozabile (alb-negru), care, prin tradiție, dezvoltă 
semnificaţii benefice sau malefice (NOTE, Antonescu). 


CUMINECĂTURĂ v. ÎMPĂRTĂȘANIE. 


CUNUNĂ 

De la termenul cunună derivă o serie de alţi termeni: a se cununa, cununie etc. ; cununa reprezintă 
principalul atribut al miresei; funcţia ei simbolică este complexă, căci ea (< lat. corona) este semn 
solar și celest, semnificând o anumită demnitate de ordin social sau spiritual de provenienţă 
divină; ca orice cerc magic, ea are funcţie apotropaică, dar și una de unificare; în simbolica nunţii, 
ea întruchipează în general principiul feminin, în speţă este o marcă a stadiului feciorelnic al 
miresei; faptul că o coroană, mai cu seamă cea împletită din flori, este un simbol al fetei de măritat 
îl atestă toate celelalte practici premaritale; de pildă, primirea unei coroane de flori de către un 
flăcău de la o fată este semnul acceptării căsătoriei; de asemenea, în Bucovina, împletită din cetină 
verde de brad și împodobită cu flori artificiale din hârtie colorată, cununa se bate pe marginea ușii 
de la intrare, în noaptea de dinaintea sărbătoririi onomasticii unei fete, iar deasupra se arborează 
două panglici late, cu tradiționala urare „La mulţi ani!”; fata face o mică petrecere în cinstea celor 
ce au pus cununa la ușă (EVSEEV, p. 198; 204). Cununa este simbolul fetelor mari și în special al 
mireselor, care o poartă efectiv în ceremonialul nunţii, devenind astfel simbolul căsătoriei; baier 
roșu poartă fetiţele până cresc de își pun mărgele, ca să le apere de deochi, pentru că omul se uită 
și se miră de baierul roșu și nu de fată, încât cade asupra acestuia răul de deochi; în primul caz, 
fata e mare și în același timp pregătită pentru căsătorie, încât ceata junilor îi înapoiază baierul roșu 
al copilăriei, care devine fără importanţă, dar opresc cununa, care o simbolizează chiar pe ea ca 
mireasă, semn deci că o vor de soţie sau „îi fac” (un act magic), îi vrăjesc de măritiș; în al doilea 
caz, fata nu este încă de măritat sau nu este încă pregătită pentru așa ceva, deci i se înapoiază 
cununa, dar nu i se dă baiera, pentru ca fata să depășească vârsta copilăriei sau dificultățile 
pregătirii și să devină cât mai curând fată de măritat, simbolic adică: „cunună, nu baieră”; deci 
cununa din colindele din Țara Oltului este simbolul cununiei (de unde și termenul acesteia); a da 
sau a lua o cunună de la o fată înseamnă a se cununa cu ea, nu numai cu cununa, ci și cu fata; 
cununa este în concluzie, în Țara Oltului, simbol al unirii, al nunţii, al legăturii, al căsătoriei 
(HERSENI, p. 187; 190; 224). În Bihor și pe Valea Jiului, în drumul spre cununie, flăcăul și mireasa 
poartă câte o cunună, făcute din crenguţe de pomi fructiferi, cu deosebire din pruni, în forma unui 
cerc; același lucru rămâne valabil și pentru Câmpia Ardealului, unde cununile sunt făcute în 
Duminica Mare sau a doua zi de Rusalii, de către fete, din „spice de grâu curat” și flori de câmp și 
sunt folosite la toate cununiile din acel an; în Sălaj și Năsăud, cununa se poartă ca decor de cap, 
peste învelitoare sau năframă, nu numai în timpul nunţii, ci și după aceea un an întreg sau până ce 
are primul prunc; împletirea cununii la mireasă și purtarea ei are aceleași semnificaţii ca și la 
bărbieritul mirelui, fiind făcute de nune, druște, surori de mireasă, fiind rituri de despărţire; riturile 
de iniţiere și integrare se desfășoară când cununa este terminată și este așezată pe capul miresei 
de către părinţi, după ce a fost luată din mâna nunelor; semnificaţia de fertilitate și propiţiere 
rezidă din faptul că la confecţionarea cununii sunt folosite flori de câmp și plante perene; 
semnificația de unire este dată de faptul că, în unele zone, florile sunt culese chiar de mire 
(ȘEULEANU, p. 102-103; 109). Pe Valea Jiului și în Bucovina, cununile de nuntă se fac dintr-un cerc 
îmbrăcat în lână colorată peste care sunt împletite flori; în satele din Câmpia Ardealului, acest fel 
de cununi le fac fetele în Duminica Mare sau a doua zi după Rusalii, când ies preoţii cu crucea să 
sfinţească hotarele; ele se fac din grâu curat și din felurite flori de câmp, apoi le agaţă fetele de 
praporii alaiului de sfințire și le duc cu acestea la biserică, unde se păstrează apoi pe la icoane 


Antonescu. Dicţionar de Simboluri și Credinţe Tradiţionale Românești 195 


http: / /cimec.ro 


pentru toate cununiile de peste an; în jurul Timișoarei, cununile se pun pe capul mireselor după ce, 
în prealabil, li s-a pus pe cap un sovon lung din pânză albă; în Bucovina, cununa se pune pe capul 
gol; acest sovon se leagă, după cununie, pe după gâtul miresei; cununile se fac din rămurele de 
pomi roditori, cu deosebire din prun, la care se adaugă și alte plante; dacă tânăra pereche a fost 
lovită de multe necazuri ulterior, se spune că nu s-au cununat cu cunună de prun, ci cu una din 
rug, asociindu-se astfel rugul cu nefericirea și soarta aspră a vieţii, poate și pentru că rugul are 
ghimpi și crește în locuri pietroase și sterpe; dacă unuia dintre tineri îi cade cununa de pe cap în 
timpul cununiei, se crede că viaţa lor nu va fi îndestulătoare și nici nu vor avea parte de pace și 
fericire, că vor avea foarte multe de suferit sau chiar că unul dintre ei va muri; nu este semn bun și 
când se pune cununa strâmb pe cap; cununa de mireasă, purtată la cununie, se coase, după 
ceremonie, într-o pernă, pe care tânăra nevastă nu trebuie să o mai descoasă și să o privească în 
vreun fel, fiindcă se crede că va muri curând - Suceava (3. MARIAN, |, p. 213; 314-315; 2. GOROVEI, 
p. 174). În Bihor, obiceiul împletirii cununii de Sânziene (24 iunie) subsumează credinţe legate de 
prevestirea norocului și a belșugului casei, când pe cunună se găsește a doua zi păr de animale, 
sau de prevestiri funeste, când a doua zi cununa este găsită căzută de pe acoperișul casei 
(3.BOCȘE, p. 113). În Maramureș, cununa desprinsă din vârful steagului de nuntă este dată miresei 
pentru a o păstra până la prima naștere, florile din ea fiind folosite în apa primei scalde a pruncului 
(DĂNCUȘ, p. 187). Tot în Maramureș, la ieșirea din biserică, mireasa își scoate cununa virginală și, 
uitându-se prin ea, își șterge fața cu steagul soțului ei, pentru ca pruncii pe care îi va avea să fie 
frumoși (BOGDAN, p. 22). Obiceiul legat de terminarea secerișului are în Transilvania o mare 
răspândire; el este prilej de manifestări folclorice pitorești și pline de semnificaţii; în celelalte 
regiuni ale României, nu are nici amploarea și nici vitalitatea din sudul, centrul și nord-estul 
Transilvaniei; obiectul ceremonial se face din spice, la sfârșitul secerișului, și se numește cunună, 
buzdugan, cruce, peană, barba-popii, barba lui Dumnezeu, iepure, după forma ce i se dă; el stă în 
centrul desfășurării ceremonialului și reprezintă mănunchiul sau cununa de spice pe care 
secerătorii o duc la casa gospodarului după ce au terminat seceratul; obiceiul cununii a fost poate 
la început o practică empirică de selecționare a seminţelor; mai târziu, grâul din cunună a avut 
menirea să fertilizeze magic recolta viitoare; ele se treierau aparte, se băteau cu îmblăciul și se 
amestecau în sămânţa anului viitor, punându-se în fiecare sac de sămânță câte un pumn de grâu 
din cunună; în unele locuri, grâul din cunună era folosit ca leac; în Maramureș, spicele de cunună 
se împletesc în cununile de căsătorie și se pun la steagul de nuntă; practica legată de fertilitate 
este asociată cu cele legate de relațiile matrimoniale; există menţiuni că altădată, în unele locuri, 
în scopul păstrării puterii de rodire a pământului, cununa se așeza în arătura proaspătă de toamnă; 
cea mai răspândită este denumirea de cunună, care, în vestul Ţării Oltului, coexistă cu denumirea 
de buzdugan; denumirea de peană este cunoscută într-o zonă restrânsă din jurul Sebeșului și Albei 
lulii; numele de iepure apare în unele părți din Muntenia și Moldova, ca și barba-popii sau barba 
lui Dumnezeu și este o expresie figurativă bazată pe forma în care sunt împletite spicele; cununa 
sau buzduganul se face din cele mai frumoase spice, alese din ultima parte a lanului; în unele 
locuri, se lasă întotdeauna neculese câteva spice, pentru a nu lua holdei întreaga putere roditoare; 
în sat, cununa este așteptată de către tot satul și udată la toate porțile; udatul are forme diferite; 
în Năsăud, de pildă, udă flăcăii, iar fata așteaptă să fie udată și după aceea se învârtește pe loc de 
trei ori; în sud, în Hunedoara, cea care poartă buzduganul trebuie să se ferească să fie udată 
(4.POP, p. 111-115; 118). Cine se visează având cunună pe cap va fi invidiat, uneori disprețuit; cine 
visează o cunună frumoasă înseamnă că va învinge necazurile; cine se visează primind o cunună de 
dafin are semn că în curând va fi promovat într-o funcție mai înaltă - Suceava (NOTE, Băncescu). 


CUPĂ 
Simbol al sânilor, în fond nu este altceva decât cupa imortalităţii, care a aparţinut mamei eterne, 
mamei divine străvechi, umplută fiind firesc cu lapte, cel mult amestecat cu miere; Dionysos, un 

zeu cu cupă, revoluţionează mitul în sensul că înlocuiește conţinutul recipientului cu vinul tinereţii 
veșnice (HERSENI, p. 311). 


CUPTOR 

Ca oamenii să locuiască într-o casă nouă cu noroc în toate cele, la construcția cuptorului, se așează 
la baza lui o oală având drept capac o piatră, iar în oală se pune, vie, o pasăre de curte - Suceava; 
întors de la botez, cu pruncul în braţe, nașul sau nănașa lui îl lovesc de trei ori ușor cu capul de 
cuptor, crezând că gestul făcut va determina ca, în viață, copilul să fie bun, precum este și 
cuptorul; alții însă consideră că nu este bine, pentru că pruncul va fi toată viața un om retras, așa 
cum și cuptorul ocupă o poziție mai lăturalnică în spaţiul gospodăresc - Țara Oltului; nu trebuie să 
se doarmă pe cuptor, pentru că, pe unde vine pisica de afară, vine și lucrul-slab în casă - Țara 
Oltului; femeia care doarme pe cuptor va naște greu - Tecuci; nimeni nu trebuie să se încalţe pe 
cuptor, pentru că îi mor porcii - Suceava; sau îi mănâncă lupul oile și uliul găinile - Suceava; 
mireasa, care vine în casa mirelui, să nu se uite din primul moment în cuptor, fiindcă îi moare 
soacra - Suceava; din acest motiv, soacrele acoperă gura cuptorului, înainte de sosirea miresei în 
casa soțului - Tecuci (2. GOROVEI, p. 70; 160; 173; GOLOPENȚIA, p. 73; 104; PRESA). Înainte ca 
mireasa adusă de la casa ei să intre în cea a mirelui, soacra mare se așează repede cu spatele la 
cuptor, pentru că nu este bine ca tânăra soţie să se uite în cuptor - Bucovina (3. MARIAN, |, p. 447). 
Pentru cine visează cuptor în care se coc plăcinte urmează zile benefice; este semn bun, va primi 
vizite și îi vor înflori afacerile celui care visează un cuptor în care se coace pâine; va primi vești 
bune cel care visează sobă; cel care visează cuptor ars este prea cheltuitor, având permanent 
dorința de a obţine ceva care îi lipsește; când se visează căzând în sau pe un cuptor înseamnă 
bătaie, ceartă, moarte - Suceava (NOTE, Băncescu). v. CASĂ. 


CURĂȚENIE 

De remarcat că, în majoritatea zonelor etno-folclorice din România, există credinţa că bărbatul 
care merge la arat și semănat nu trebuie să aibă, în zilele precedente, relaţii sexuale, pentru ca 
grâul să nu facă tăciune (mălură); abstinenţa sexuală este strictă pe toată durata aratului; de 
asemenea, în timpul semănatului (2. CHELCEA, p. 4-5; 3. p. 324). La începutul semănatului, ca și la 
începutul secerișului, agricultorul trebuie să fie spălat, îmbăiat și îmbrăcat cu o cămașă nouă 
(ADĂSCĂLIȚEI, p. 34). Gesturile pe care muncitorul pământului le făcea la debutul fiecărei lucrări 
agricole (arat, semănat, recoltat) vizează puritatea trupească și vestimentară (nu trebuie să aibă 
relaţii sexuale înainte, trebuie să se spele și să îmbrace cămașă nouă), cu scopul de a asigura 
sănătatea și abundența recoltei (VĂDUVA, p. 57). Pentru ca bucatele semănate primăvara să iasă 
curate, plugarul se spală mai întâi pe mâini și apoi aruncă sămânţa pe ogor - Maramureș 
(BOGDAN, p. 44). Semănătorul îmbracă haine noi, sau pe acelea pe care le-a purtat, când a văzut 
prima oară, în acel an, Găinușa (constelația), pe care le păstrează ascunse într-un colţ al casei; 
Găinușa este sorocul cel bun al plugarului, crezându-se că ea aduce mană bună peste grâu; de 
asemenea, omul care vântură sămânţa trebuie să fie curat la haine și trup, deoarece, în credinţele 
tradiţionale, există un transfer între principiile esenţiale ale unor obiecte către calităţile vegetației 
și recoltei; astfel, în timpul aratului și semănatului, se impun anumite restricții, cum ar fi: 
abstinenţa sexuală, să nu treacă femeie pe dinaintea boilor înjugați la plug, bărbatul să nu pună 
clopul (pălăria) pe masă, fiindcă va acoperi holda de tăciune etc. ; în unele sate, se crede că nu 
este bine să se semene în timp ce pâinea se coace în cuptor - Bihor (3. BOCȘE, p. 102). Pentru ca 
descântecele să-și atingă scopul, descântătoarea trebuie să fie bătrână, adică la adăpostul ispitelor 
lumești, iar, dacă nu este în vârstă, ea trebuie să fie curată, adică neatinsă de bărbat și nici să nu 
fie la ciclu („la trei cireşe”), să aibă cămașă curată - Moldova; să descânte fiind nemâncată și să fi 
postit în acea zi - Transilvania (3. GOROVEI, p. 131). Nu este bine ca mirele și mireasa să aibă relaţii 
sexuale în noaptea nunţii, fiindcă nu vor avea noroc la vite - Țara Oltului; când se seamănă grâu, 

bărbatul și femeia să fie curaţi, să nu fi avut înainte raporturi sexuale, pentru ca grâul nou să nu 
facă tăciune, și nici să nu se întrețină relaţii sexuale pe câmp, fiindcă se spurcă lanurile și va bate și 
grindina - Țara Oltului (GOLOPENȚIA , p. 141; 163). Totuși, în Țara Oltului se mai păstrează 
amintirea unei practici magice de fertilizare a cânepei, prin săvârșirea unui act sexual chiar pe 
răzor (HERSENI, p. 284). Numeroase atestări folclorice relevă obligaţia ciobanului de a fi curat, de a 
respecta interdicțiile și obligațiile morale impuse de contactul permanent cu oaia, animal prin 
definiţie fertil și pur, roditor și sacru; până la Sântilie (20 iulie); ciobanii nu au voie să coboare în 
sat, ori să se atingă de trup de femeie, abia după această dată ei putând să scoată fetele la joc, sau 
să contracteze viitoarele căsătorii; în general, oaia conotează în mod negativ erosul și universul 
feminin; ca și albina, oaia oferă produse vitale pentru economia rurală; totodată, ca și albina, ea 
este feminină, pentru că este fertilă; de aceea, exclude prezenţa femininului, solicită devoțiune și 
castitate; de Sântilie, când vara alunecă spre toamnă și când se apropie coborârea oilor din munte, 
pactul poate fi rupt și ciobanii pot fi reintegraţi vieţii sociale și îndeletnicirilor maritale; această 
trecere de la un ritm biologic la altul, de la un nivel ontologic la altul explică de ce, de abia de acum 
încolo, ciobanii coboară în sat (ori femeile urcă la stână), au loc horele și se pregătesc viitoarele 
căsătorii (COMAN, |, p. 23). 


CURCAN (Meleagris galloparo - DLRM, p. 208) 

Se crede că, dacă se pun în borș „mărgelele” de la curcan, femeia care o face nu va avea noroc la 
curci - Galaţi (2. GOROVEI, p. 71). Își va zidi casă cel care visează curcan umflându-se în pene - 
Suceava (NOTE, Băncescu). 


CURCUBEU 

Personificat, curcubeul devine, în credințele tradiționale românești, Zmeu, Balaur, Sorb; uneori 
este Brâul Pământului, ulterior și Brâul lui Dumnezeu sau Brâul Maicii Domnului (Suceava), care 
oprește ploaia; i se atribuie puterea de a sorbi apa mărilor și a râurilor (1. KERNBACH, p. 127; 2. p. 
156; 2. GOROVEI, p. 71). Este drumul balaurilor, pe care îl străbat aceștia când se duc la apă ca să 
se adape (VLĂDUȚESCU, p. 92). Ca să păstreze echilibrul apei între cer și pământ, curcubeul își 
fixează un capăt al său într-un râu mare, de unde suge apa; când norii au pierdut prea multă apă 
înseamnă că au acționat două curcubeie, cel de dedesubt fiind mai puternic, pentru că ia mai 
multă apă, cel de deasupra mai slab - Tecuci; Prutul este adăpostul curcubeului de răsărit, iar 
Siretul al celui de apus - Tecuci; femeile, care vor să aibă pielea albă și lucioasă, trebuie să se spele 
cu apă din coada curcubeului - Suceava; cine bea apă din același loc cu el va fi, până într-o lună, 
prunc în uterul altei fete - Bihor; cine merge în genunchi să bea apă de unde bea și curcubeul, de 
va fi fată, flăcău se va face, iar, de va fi flăcău, fată va deveni - Suceava; cine vede curcubeul să ia 
două cofe cu apă, să se târască pe coate până unde bea curcubeul apă și acolo va descoperi o 
comoară - Suceava; când plouă și apare pe cer este semn că ploaia va sta - Teleorman; Bucovina; 
când apare în cursul dimineţii este semn de secetă în perioada următoare - Tecuci; când are 
culoarea dominantă roșie, se crede că va fi mult vin în anul acela; când verdele e predominant, se 
va face mult grâu; când e mai mult albastru, va fi secetă și foamete grea - Dâmboviţa (2. GOROVEI, 
p. 57; 71; 267). Când culoarea roșie predomină, se vor face multe cereale, iar, dacă e verde, vara 
viitoare va fi bogată în fân - Chioar (1. POP, p. 377). Curcubeul de primăvară este prevestitor al 
vremii: dacă are culorile limpezi, va fi belșug; dacă îi sunt tulburi, se crede că anunţă un an excesiv 
de ploios (2. KERNBACH, p. 156). Unde apare curcubeul este semn că nu va mai ploua și că aduce 
secetă; cât timp se vede arcuit pe cer, el bea apa dintr-un pârâu, râu, baltă, șanț etc. ; capul lui 
este din lemn; cine vrea să-l prindă, trebuie să meargă într-un picior și cu ochii închiși, iar, dacă îl 
prinde, bărbatul se face femeie, iar femeia devine bărbat - Gorj (CĂRĂBIȘ, p. 106). Când se arată 
curcubeul dimineața, pe pâclă (ceaţă), atunci este semn că o perioadă lungă de timp vor fi zile cu 
ceaţă și burniţe - Suceava (2. MARIAN, |, p. 86). | se mai spune, în popor, „brâul popii”; se crede că, 

dacă a apărut curcubeul, nu va mai ploua (2. CHIVU, p. 247). Se spune că apariţia curcubeului pe 
cer e semn că a potolit Dumnezeu apele după o ploaie intensă - Suceava (NOTE, Băncescu). Cine 
are gușă și vrea să se vindece de ea, când vede curcubeul vara, să se dea de trei ori peste cap, 
rostind totodată o invocaţie prin care curcubeului i se impune să bea apa din gușa celui bolnav - 
Maramureș; Suceava (2. GOROVEI, p. 108; BOGDAN, p. 46). Pentru cine visează curcubeu, cu o 
deschidere foarte mare pe bolta cerească, este semn de moarte - Suceava (NOTE, Băncescu). 


CUREA 
Cine se culcă seara să nu-și pună cureaua la cap, pentru că vine diavolul și îl sugrumă cu ea - Tecuci 
(2. GOROVEI, p. 78). 


CURMAL (Phoenix dactylifera - DLRM, p. 209) 
Pentru cine se visează dăruind curmale este semn că, în curând, va primi niște vizite - Suceava 
(NOTE, Băncescu). 


CURTE 

Pentru cine visează curtea unei gospodării și îl izbește aspectul ei de neorânduială și necurățenie 
înseamnă că, pentru o perioadă de timp, va dovedi lipsă de voinţă și dorinţa de a trândăvi - 
Suceava (NOTE, Băncescu). 


CUSĂTURĂ (A COASE) 

Nu se coase nici un obiect de îmbrăcăminte după ce a fost pus deja pe om, pentru că acesta uită 
tot ceea ce a învățat, sau pentru că i se coase mintea, sau i se încurcă mintea - Țara Oltului; Dolj; 
Prahova; Ilfov; în caz că este absolut necesar, i se poate ţese descusătura sau ruptura numai după 
ce i s-a pus în gură un capăt de aţă, iar în timpul coaserii trebuie să nu vorbească - Muntenia; 
Tecuci; Galaţi; Vrancea; Suceava; sau să se ţină cu mâna dreaptă de ceva - Vâlcea (GOLOPENȚIA, p. 
108; 2. GOROVEI, p. 44; 141; NOTE, Antonescu). v. FIR. 


CUȘMĂ v. PĂLĂRIE. 


CUTREMUR (A SE CUTREMURA) 

Credinţele tradiționale românești rețin numai cutremurele de pământ și nu atestă pe cele de 
origine vulcanică; astfel, un bou ţine în coarnele sale Pământul; diavolul vine de i-l cere, boul se 
scutură și în acest fel au loc cutremurele; sau diavolul introduce un ţânţar pe o nară a taurului care 
susține Pământul, efectul fiind același (COMAN, |, p. 10; II, p. 119). Cutremurele se produc pentru 
că: peștii pe care stă pământul mișcă din cozi - Suceava; Dumnezeu se uită la pământ și el, 
pământul, de frică tremură - Suceava; pământul nu mai poate suferi păcatele oamenilor și vrea să 
se scuture de ele - Muntenia; când se cutremură pământul, înseamnă că Dumnezeu se uită pe 
pământ și vede păcatele oamenilor - Vaslui; se mai crede că acela care pune urechea la pământ, în 
timp ce acesta se mișcă, poate auzi tot ce se întâmplă pe lumea cealaltă: oamenii cum vorbesc 
între ei, dangătul clopotelor, răgetul vitelor etc. - lași; când cutremurul se petrece în timpul nopţii, 
înseamnă belșug, dar este semn de pagubă, dacă se petrece în timpul zilei - Tecuci (2. GOROVEI, p. 
72; 184). Pentru cine visează cutremur de pământ este semn că poziţia sa socială se va schimba în 
curând - Suceava (NOTE, Băncescu). 


CUȚIT 
Cuţitul se întrebuințează în multe descântece, în cadrul cărora are un rol important, el însuși fiind 


de mai multe feluri: cuțit de găsit, cuțit de furat, cuțit spurcat (care nu a mai fost folosit la tăierea 
alimentelor), cuțit alămat, cuțit cununat etc. ; dintre toate, cuțitul cununat are o importanţă 

deosebită, pentru că el este acela care este purtat de către mire la brâu sau la cizmă în timpul 
cununiei; există și cuţit cununat de șapte ori, sau cuțit cununat de nouă popi; în general, în timp ce 
se descântă, cu el se face un cerc deasupra locului reclamat de bolnav ca fiind dureros, apoi se 
atinge cu el în cruciș, iar în final se înfige într-o pâine caldă; uneori se întrebuințează două cuțite 
încrucișate; după realizarea descântecului, cuțitul se împlântă după ușă, sau aiurea, sau în pământ, 
unde trebuie să stea cam o jumătate de oră sau trei zile; dacă atunci când este scos este ruginit 
înseamnă că bolnavul nu are leac (3. GOROVEI, p. 144; PRESA). Se crede că imediat după nașterea 
unui copil este bine să se înfigă un cuțit în pragul ușii, pentru ca să nu se deoache noul născut și să 
nu se apropie de el necuratul - Moldova; când mama pleacă de acasă cu copilul nou născut, pentru 
a primi rugăciunea de curăţire, să calce peste un cuţit și peste un cărbune, ca să nu se prindă de ea 
și de copil nici deochiul, nici altfel de rele - Bucovina; nu este bine a lăsa copilul singur în casă, 
pentru că intră necuratul în el și, pentru a-l proteja, se așează lângă albia sau leagănul, în care stă, 
un cuţit - Suceava; ca să fie apăraţi de tot felul de rele (ură, foc etc. ), mamele lasă să cadă un cuţit 
cu vârful în jos prin gura fiecărei cămăși noi, înainte de a fi îmbrăcată prima dată de copilul pentru 
care a fost confecționată - Transilvania; dacă, în timpul desfășurării mesei de botez, cuiva dintre 
invitaţi îi cade cuțitul pe jos și se înfige în pământ este semn că pruncul va muri de moarte 
nenaturală - Moldova; ca să încurce drumul cocorilor și să-i oprească din calea lor spre sud, 
toamna, copiii înfig un cuţit în pământ și apoi se dau peste cap - Bacău; în drum spre biserică 
pentru slujba de cununie, ginerele să poarte în cizmă un cuţit și usturoi, iar mireasa să aibă în sân o 
păpușă, spunându-se că aceasta din urmă este bună de cuţit, evident cuțitul reprezentând 
simbolic principiul masculin, iar păpușa pe cel feminin - Dolj; să nu se amenințe niciodată cu cuțitul 
pe altcineva, pentru că fuge îngerul care stă pe lângă fiecare om încă de la nașterea sa - Muntenia; 
Suceava; când se ameninţă cu cuțitul, fuge îngerul de lângă acela ce o face timp de 40 de zile, 
luând cu el și șapte păcate dintre cele săvârșite de cel ameninţat - Tecuci; să nu se amenințe cu 
cuțitul o femeie gravidă, pentru că pruncul care se va naște va fi fricos - Tecuci; când unuia îi cade 
cuțitul și acesta se înfige cu vârful în pământ sau în podele înseamnă că acela va culege o mare 
izbândă - Suceava; dacă îi cade cuțitul și se înfige în pământ, în timp ce stă la masă, înseamnă că îi 
vor sosi oaspeţi - Suceava; Bucovina; ca o fată să fie jucată, curtată și apoi luată de soție de către 
un anumit flăcău, se duce și înfige un cuţit în pământ, în dreptul unuia din colțurile casei, rostind 
totodată dorinţele ei - Bucovina; dacă un cuţit ruginește mereu înseamnă că unul de-ai casei a 
tăiat în prealabil cu el ceva de furat - Tecuci; Galaţi; când se cumpără un cuţit nou, prima bucată 
care se taie trebuie dată câinelui, ca acesta să nu-l fure - Moldova; brânza nu se sărează cu cuțitul, 
ci numai cu lingura, crezându-se că astfel se împuţinează cantitatea ei - Suceava; când bate 
grindina, este bine să se înfigă un cuțit în pământ și aceasta va înceta imediat - Mehedinţi; grindina 
se poate îndepărta și înfigând un cuţit în pământ, peste hotarul sau în marginea satului, sau cu o 
vărguţă de răchită sau salcie, de care s-au ajutat pentru a scăpa o broască din gura unui șarpe 
(2.GOROVEI, p. 20; 37; 60; 66; 72; 80; 97; 106; 114; 148; 165; 173; 177; 261; 1. MARIAN, p. 34; 
NOTE, Antonescu). Tăierea buricului se face de către moașă cu un cuțit bine ascuţit, pe un ban de 
argint, dacă este fată, ca să fie curată și frumoasă ca argintul; dacă este băiat, tăierea se face cu un 
cuţit sau cu toporul pe resteul boului de hăis (dreapta) de la jug, ca el să întâmpine în viaţă toate 
greutăţile cu tăria și răbdarea boului - Gorj (CĂRĂBIȘ, p. 60). Când un copil are junghiuri, se ia un 
cuţit găsit, cu ajutorul căruia se atinge copilul, în cruce, peste locul afectat de durere, concomitent 
cu rostirea unui descântec, după care cuțitul se înfige în pământ, iar copilul este mutat din locul 
unde a stat - Ilfov (3. MARIAN, II, p. 249-250). În Banat, a doua zi după înmormântare (uneori chiar 
și a treia sau a patra zi), cinci-șapte femei se deplasează la cimitir, spre revărsatul zorilor, și acolo 
cântă Ziorile (Zorile), apoi pun în jurul mormântului mărăcini cărora le dau foc; cea mai în vârstă 
dintre ele ia un cuţit în mâna dreaptă, înconjoară mormântul de trei ori și apoi înfige cuțitul alături 
de cruce, gestul indicând mortului că atâta îi este hotarul de umblat, în caz că se va transforma în 
strigoi (3. MARIAN, III, p. 221). În cadrul jocurilor de aflare a destinului (ursitei), care se desfășoară 

cu prilejul Vergelului, indicarea blidului sau farfuriei sub care se află un cuţit semnifică, în satele 
din jurul Turdei, că viitorul soţ va fi un om cu suflet rău, iar, în Munţii Apuseni, înseamnă soţ sau 
soţie rea de gură și cu un limbaj colorat (2. MARIAN, |, p. 66; 123). În lapte și smântână nu se 
folosește niciodată cuțitul, pentru că nu este bine; când cineva așează cuțitul pe masă, dacă va fi 
cu tăișul în sus, înseamnă că acela va face un drum în direcţia spre care arată vârful cuţitului - 
Maramureș (BOGDAN, p. 22; 90). Dacă strigoaicele au luat laptele de la vreo vacă, se ia o covăţică 
cu tărâţe și acestea sunt mestecate cu un cuțit în timp ce se rostește un descântec, apoi cu vârful 
cuţitului se ia de trei ori spuză din vatră și iar se descântă, după care se ia, tot de trei ori, puțin 
gunoi și femeia zice un descântec, în fine, se dă apoi de mâncare animalului; sau se mestecă în 
covata cu mălai cu un cuțit și un ac, rostindu-se de trei ori un descântec, după care se dă vacii să 
mănânce - Suceava (2. MARIAN, II, p. 266-270). Văzând în vis cuţit înseamnă primirea unei vești 
sau defăimarea propriei persoane; tăind cu el semnifică rănirea cu un obiect oarecare; primind în 
vis un cuţit de la cineva înseamnă vorbe rele, minciuni, uneltiri - Suceava (NOTE, Băncescu). Serii 
simbolice: cuțit-pământ; cuțit-prag; cuțit-cărbune; cuţit-usturoi; mărăcine-cuţit-cruce; cuţit-tărâţe- 
descântec-cărbune-gunoi. 


CUVÂNT v. VORBĂ. 

D 


DALBUL DE PRIBEAG 

Denumire metaforică a mortului, folosită în majoritatea cântecelor ceremoniale de înmormântare; 
amintește de vechile construcții metaforice bazate pe interdicţie verbală, este un tabu; în 
concepţia tradițională românească, sintagma izvorăște din ideea că moartea este o mare călătorie 
dinspre lumea celor vii spre lumea celor morți; pribeag, în limbajul popular, desemnează pe cel 
care și-a părăsit casa și pe ai săi și rătăcește prin lume; dalbe sunt florile din refrenul colindelor, 
dalbă este și fata de măritat din colinde, dalbe sunt și visele, dalb este mândrul din cântecele lirice, 
sonoritatea particulară și gingășia deosebită a epitetului fiind date de vechimea și raritatea lui 
(4.POP, p. 163). 


DALIE v. GHERGHINĂ. 


DALTĂ 
îl apucă durerile de cap pe cel care azvârle cu dalta din tinda casei în ușa podului - Tecuci 
(2.GOROVEI, p. 42). 


DANS 

Dansul cu arme al Cureţilor nu are nimic comun cu războiul; armele sunt folosite în aceste 
perioade străvechi nu numai împotriva dușmanilor umani, ci și contra spiritelor ostile, pentru a 
înspăimânta și a alunga duhurile rele; dansurile sunt executate foarte des pentru a provoca 
fertilitatea, încât dansul Cureţilor s-ar putea să fie un farmec de fertilizare (HERSENI, p. 316). 
Înainte, dansul era practicat de toată lumea, copii și bătrâni, bărbaţi și femei, exprimând venerație 
și teamă, bucurie euforică până la căderea amorţitoare, precum și jale funebră după cei plecaţi; se 
credea, prin anumite gesturi, că se pot obţine victorii asupra dușmanilor, vânat bogat, ploi pentru 
recolte, totul subsumat unui cod simbolic, fiind totodată practicat cu cele două funcţii esenţiale: 
sacră și profană, prima fiind mai viguros atestată de documente; s-a afirmat, încă din sec. al XVIII- 
lea la români, că unele dansuri, în primul rând Călușarul, ar fi o moștenire latină, după unii 
continuând practicile acelor faimoși preoţi ai zeului Marte, Colii Salii, după alţii comemorând 
răpirea Sabinelor; faptele confirmă însă că este o realitate mai veche, traco-getă; cele mai multe 
dansuri românești se încadrează în chip firesc în categoria celor dionisiace: consum maxim de 
energie, tumult, frenezie; dansurile românești apolinice sunt mai puţine, deși larg răspândite, în 
frunte cu Hora; de altfel, dansul popular se arată cel mai adesea în practica rurală drept o îmbinare 
a dionisiacului cu apolinicul, întrucât dansurile din prima categorie au momente de relaxare, 
pseudopauze coregrafice, iar cele din cealaltă categorie pot primi impulsuri de înviorare; dansul 
rural, spre deosebire de cel orășenesc (erotic) are un ţel mai înalt, de a produce bucurie, voioșie; la 
origini, dansul ritual a avut, între altele, menirea de a asigura bogăţia recoltelor; în primul rând 
săriturile erau menite să aducă creșterea plantelor în virtutea similitudinii; cu cât sărea mai sus 
dansatorul, cu atât creștea mai înaltă planta cultivată pentru care se executa dansul; se pare că și 
pașii mari, lungiţi, ar avea aceeași funcţie propiţiatoare; există dansuri de stimulare a diferitelor 
culturi, cânepă (ca să fie înaltă, se ridică braţele dansatoarei cât mai sus), cel pentru viţa de vie (la 
care se fac sărituri îndrăzneţe), altele pentru fructe sau pentru vite și oi; după ce sunt cântate 
colindele potrivite stării din casă și după ce sunt urate darurile primite, colindătorii iau la joc fetele 
și nevestele prezente; de astă dată, virtuțile coregrafice sunt solicitate la maximum, tocmai pentru 
a promova prosperitatea culturilor, mai cu seamă a cânepei; de aceea, jucătorii se silesc să sară 
până în plafon, fiindcă, zic nevestele, „Să crească cânepa cât sare-n grindă”; există Hora apei, 
jucată cu prilejul aducerii apei de către mireasă: se pune găleata în drum, lângă fântână, și se joacă 
o horă în jurul ei; Hora bradului, jucată de obicei după gătirea lui de către fetele invitate de 

mireasă, și care urmărește probabil acceptarea lui în recuzita nupţială, cu sensuri felurite: „Să fie 
verde ca bradul”, sfârșitul juneţii etc.; Busuiocul moldovenesc, prin care mirii și nuntașii ocolesc de 
trei ori masa nupţială și care are rolul de a marca trecerea de la o fază a ceremonialului, masa 
mare, la alta, jocul din ogradă; Nuneasca din Muntenia, înrudită coregrafic cu Busuiocul, și care 
este în primul rând o horă de ostentaţie a dansurilor tradiționale cu care sunt gratificaţi nașii și 
rudele apropiate; astfel, dansul marchează o consacrare a legăturilor de rudenie concordante cu 
prescripţiile nupţiale; în subsidiar, Hora nunească mai are și rostul de a asigura belșugul casei, în 
primul rând „pentru a avea parte de pâine”, după cum rezultă și din aruncarea cu pâine peste 
capul mirilor sau din jocul unei femei cu pâine și vin la spatele miresei; în Țara Oașului, există Jocul 
miresei pe bani, adică jocul este plătit de fiecare nuntaș și există buna cuviinţă ca toţi nuntașii să o 
joace; se pare că acesta urmărește primirea, integrarea miresei în noua comunitate, deci o fază de 
perfectare a riturilor de trecere; plata în bani ar presupune că jucătorii primesc ceva de la mireasă, 
parte din virtuțile ei sacrale producătoare de sănătate și prosperitate; fiindcă ea, mai mult decât 
mirele, se bucură de unele prerogative care o fac deosebit de căutată, cum atestă și credinţa că 
acela care vede mireasă nu îl mai vor durea ochii; în Mehedinţi însă, jocul miresei pare a urmări o 
eficienţă în domeniul textil, după cum s-ar deduce din credinţa că „joacă tare, zicând că bate 
pânza”; în sudul Transilvaniei și în jurul Hunedoarei, colindatul s-a redus la jucarea fetelor și 
nevestelor din casa colindată; obligaţia de a le juca pe acestea după terminarea colindelor e 
aproape generală în Transilvania, iar prin satele din Munţii Apuseni colindătorii iau în braţe și pe 
fetiţele mici, chiar din leagăn, pentru a le juca, cu rostul de a le aduce sănătate și bucurie pentru 
anul ce vine; practica din urmă se întâlnește și în jocul călușului din Oltenia și Muntenia; în ţinutul 
Pădurenilor din Hunedoara, jocul mai are și semnificaţia semnalată de a asigura prosperitatea 
recoltei, îndeosebi a cânepei; prin sudul Transilvaniei, dar și în Bihor, ceata colindătorilor mai 
păstrează câteva din prerogativele de iniţiere în joc; potrivit unor norme străvechi, fata trebuie 
introdusă în hora satului numai cu prilejul petrecerii generale de la sfârșitul colindatului; intrarea 
se face cu opoziţie din partea fetelor nubile, de aici denumirea de Trăgătoriu de fete, cu care este 
numit vătaful mic (care e și ajutor de vătaf); acest prim joc este un dans de iniţiere, prin care fata e 
considerată de aici înainte integrată în rândul celor „mari”, aptă de a răspunde noilor solicitări 
sociale; dansurile funebre apar destul de frecvent la popoarele mai puţin evoluate, cu rolul de a 
apăra pe cei vii, ca și pe cel mort, de spiritele vrăjmasșe, inclusiv de strigoi; într-o fază mai nouă, ele 
au rostul de a stabili o legătură a celor morți cu cei vii, precum și a ușura sufletele morţilor să se 
întâlnească cu strămoșii lor; așa sunt atestate și în antichitatea greacă, iar Paul de Alep, în sec. al 
XVII-lea, le atestă și pe teritoriul locuit de români; până la al doilea război mondial, pe Valea 
Bistriţei bănăţene, iar pe Valea Almăjului până în zilele noastre, se întâlneau jocul de înconjurare a 
mormântului; după ce mortul era îngropat, se juca un brâu în jurul mormântului, ocolindu-l în 
cerc; semnifică foarte probabil încheierea etapei de despărțire a mortului de cei vii și deplina 
integrare în lumea semenilor lui; în Valea Almăjului, jocul acesta se face numai în jurul 
mormintelor celor tineri, necăsătoriți, integrându-se în complexul reprezentărilor despre nunta 
mortului; mai dăinuie încă, în Banat și Oltenia, Jocul de pomană, manifestare prilejuită de 
pomenile funebre, când se execută un brâu sau o horă „de sufletul lui”; se dansează în cerc, 
bărbaţii și femeile ţinându-se de mână, dar având și lumânări aprinse în mâini, precum și flori date 
de familia celui pomenit; semnificaţia s-a pierdut, dar este foarte probabil ca dansul să se facă în 
credinţa că morţii pomeniţi revin și asistă și ei la petrecere, veselindu-se împreună cu jucătorii, 
deci este o punte de legătură între cele două lumi, dacă nu chiar un procedeu de a-i rechema ca să 
vadă de câtă afecțiune se bucură ei în rândul celor vii; în Vrancea, este cunoscut Dansul de priveghi 
(Chiperiul), dans bărbătesc, cu măști anume confecţionate; jocul se desfășoară în curte, în jurul 
unui foc și pare un dans ciobănesc din grupa brâurilor; jucătorii se grupează în șir, unul înapoia 
celuilalt, ţinându-se cu mâna de brâul predecesorului; cel ce conduce ţine în mână un băț sau o 
prăjină aprinsă; țelul jocului este de a-i păcăli pe cei din șir să cadă în foc; cei mascaţi joacă rolul de 

a-i înveseli pe cei din jur; dar măștile funebre întruchipau în vechime pe cei dispăruţi, cel ce se 
îmbrăca astfel închipuind pe strămoș; astfel se actualizează comunicarea cu cei dispăruţi și li se 
câștigă bunăvoința; dar în același timp este și instrument de a speria pe morţi, ca să se îndepărteze 
și să nu facă rău oamenilor, sau de a alunga celelalte spirite rele, deosebit de active în perioada de 
trecere, ca să nu facă rău nici celui mort de curând, nici celor strânși în jurul lui (1. BÂRLEA, p. 10- 
11; 13; 15-16; 27-34; HERȚEA, p. 159). Marea plăcere a acestui popor este dansul; românii îl au din 
cele mai vechi timpuri ale creștinismului, strâns legat de datinile lor religioase; astfel, chiar și cu 
ocazia celor mai mari sărbători, precum Bunavestire, Nașterea și Învierea Domnului și Ziua 
morților, care cade la români în a doua zi de Paște, ei dansează pe pământul sfinţit, adică în curtea 
bisericii unde în prealabil aduc cu toţii de mâncare de acasă, pe care o mănâncă în comun; aceste 
dansuri, executate de ambele sexe, în sunetele fluierului ori ale cimpoiului, constau din anumite 
cercuri în care se învârtesc, când mai repede, când mai încet, făcând și diferite mișcări cu capul și 
trupul (GRISELINI, p. 183). Pentru cine visează o horă înseamnă căsătorie - Suceava (NOTE, 
Băncescu). 


DAR 

În lumea contemporană, darul (cadoul) reprezintă un gest care conotează respectul, curtoazia, 
dragostea, iubirea și, uneori, obligaţia unui om (sau grup de oameni) faţă de un alt om (sau grup 
de oameni); în contrast cu cele enumerate mai sus, mentalitatea tradiţională românească acordă 
darurilor, ca și pomenilor, conotaţii ritualistice, din care cauză le găsim prezente în sisteme 
cutumiare bine structurate, care delimitează fie riturile de trecere, fie obiceiurile de peste an, 
sfera lor semantică fiind compusă din suma tuturor simbolurilor pe care le presupun obiectele care 
constituie darul sau pomana; din acest punct de vedere, ele funcţionează, mai exact, ca ofrande 
(nu neapărat cu sensul de sacrificiu; 1. KERNBACH, p. 521), menite să concretizeze, să revigoreze 
sau să reme-moreze relaţia dintre doi indivizi, dintre două grupuri sau dintre două lumi (NOTE, 
Antonescu). Structura, finalitatea și contextul darurilor (pomenilor) au o extraordinară diversitate 
în mentalitatea tradițională românească, din care motiv vor fi menţionate doar acele practici cu un 
conținut demonstrativ pregnant; astfel, darurile trebuie făcute din toată inima, pentru ca acela 
căruia îi sunt destinate să se poată bucura de ele - Bucovina; să se dea fructe din livadă sau 
produse de la stână oricui vine să ceară, fiindcă și Dumnezeu va da spor în toate roadele celui 
milostiv - Suceava; să nu se ponegrească darul, pentru că Dumnezeu se supără și retrage pomana 
făcută - Tecuci; cel ce nu face pomană pe lumea asta nu are ce mânca pe lumea cealaltă - Ialomiţa; 
(2. GOROVEI, p. 8; 20; 198-199). În altă ordine de idei, darurile făcute în timpul nunţii întăresc 
legământul dintre cele două familii; mireasa dăruiește mirelui o cămașă, soacrei și nașilor câte un 
ștergar, nașei o găină - Dolj (1. LARIONESCU, p. 449). De altfel, darurile de la nuntă au aceeași 
semnificaţie în toate zonele etno-folclorice ale țării, iar cămașa, ștergarul și găina constituie o serie 
simbolică permanentă în acest context; dar, faţă de structura arhicunoscută a nunţilor, în satele de 
pe Valea Sebeșului (Caraș-Severin), iertăciunea se desfășoară nu numai la casa părinţilor, ci și la 
cimitir, unde tinerii se roagă la mormintele celor mai apropiate rude, după care intră în biserică 
pentru cununie; prima masă, după cununie, are loc acasă la mireasă și este considerată masă de 
pomană (în capul mesei stă preotul satului, apoi, pe ambele laturi, bătrânii satului, părinţii, tânăra 
pereche și nașii, iar, în final, restul invitaţilor); se împart colaci și lumânări aprinse, date peste 
masă de către rudele tinerilor; tot în această zonă, prima masă (prânzul) care se servește invitaţilor 
la nedee este considerată ca fiind masă de pomană și unde se împart, ca la nuntă, colaci și 
lumânări (2. LARIONESCU, p. 283; 3. LAZĂR, p. 207; NOTE, Antonescu). Se obișnuiește să se facă 
daruri și înainte de botezul copilului, când se duc lăuzei zahăr, orez, fructe, făină, ouă, câte o 
pasăre și o sticlă de vin sau de rachiu - Suceava; tot în Suceava, se pun și bani în scutecele 
copilului, iar găina dăruită este trecută de trei ori pe deasupra sobei din cameră, ca pasărea să nu 
fugă de la casa femeii cum nu fuge soba; sau se duc rachiu, dulceaţă de cireșe amare și o pasăre - 

Vaslui; în zona lași, din găina adusă în dar se smulge o pană care se pune în apa de scăldat a 
copilului; în Valea Oituzului, Bacău, sunt dăruite lăuzei rachiu, vin, pâine, păsări tăiate, bani; 

despre toate aceste daruri, se crede că ele au semnificația de a augmenta norocul și bogăţia 
copilului - lași; Botoșani; Suceava; dar sunt date și pentru sufletul celui care dăruiește - Vaslui, sau 
chiar ca pomană pentru copiii morţi - Vrancea (1. BERDAN, p. 62). Cu aceleași semnificaţii 
augurale, se practică și pomenile la construcţia caselor, când, imediat după înfigerea primului țăruș 
sau așezarea primei cununi de bârne, se dă ceva de gustat rudelor și băutură meșterilor - Suceava 
(CAMILAR, p. 37). Un obicei cu totul aparte este darul în muncă, adică o clacă organizată în ziua de 
Sfântul Gheorghe (23 aprilie) pentru săteanul care posedă pământ de arat și semănat, dar nu 
dispune de uneltele și vitele de tracțiune necesare; nu se consideră a fi păcat munca în această zi 
de sărbătoare, nici pentru cel ce cheamă la lucru oamenii, nici pentru cei ce o fac, fiindcă este 
ajutat în fond un om sărac - Chioar (1. POP, p. 354). Pentru cine visează că primește daruri 
înseamnă cinste și câștig; dacă visează că împarte daruri e semn că va avea parte de avere și 
bogăţie - Suceava (NOTE, Băncescu). Serii simbolice: găină(pasăre)-cămașă-ștergar, găină(pasăre)- 
zahăr-orez-fructe-făină-ouă-pâine-bani-băutură. v. POMANĂ. 


DATINĂ v. OBICEI. 


DEAL 

Gândirea tradițională de pretutindeni operează deseori cu serii de opoziții, care se reduc practic la 
perechile semantice mai generale de tipul jos-sus sau natură-cultură; ca atare, dealul (ca și 
muntele) este un /ocus cu dublă semnificaţie: pe de o parte este loc al forţelor divine, pe de altă 
parte este spaţiu necosmetizat, unde sălășluiește maleficul, care simbolizează haosul (EVSEEV, p. 
101-104). Este semn că va ajunge la onoruri și mărire cel ce se visează urcând un deal, dar își va 
pierde cinstea și respectul, dacă se visează că îl coboară - Bucovina (2. GOROVEI, p. 136). Pentru 
cine visează deal acoperit cu arbori verzi înseamnă speranţă și câștig; dacă se visează suind din 
greu un deal e semn că va avea necazuri; visându-se că urcă un deal, fără a ajunge în vârful lui, 
înseamnă că nu va izbuti să finalizeze ceea ce a plănuit - Suceava (NOTE, Băncescu). 


DECEMBRIE (Andrea, Indrea, Undrea, Neios = luna ninsorii) 

Indrea, Undrea sau Andrea vin de la numele Sfântului Andrei, dar există și explicația, de sorginte 
populară, conform căreia această lună calendaristică, fiind geroasă, frigul înţeapă de parcă ar 
înfige ace în piele, undrele cum spun bucovinenii la andrele (2. MARIAN, |, p. 74-75 și 90). În anul 
429 d. H. , împăratul Justinian declară ziua de 25 Decembrie drept sărbătoare a Imperiului Roman; 
în anul 567, Conciliul de la Tours hotărăște drept zile sfinte ale religiei creștine cele 12 zile cuprinse 
între Crăciun și Epifanie sau Boboteaza - 6 ianuarie; de acum încolo, Crăciunul, sărbătoarea nașterii 
lui Hristos se va răspândi treptat în întreaga Europă (PRESA). Conform decretului dat la 1166 de 
către Mihail Comneanul, este interzisă orice muncă în zilele de 9 decembrie - Zămislirea Sfintei 
Fecioare de către Sfânta Ana, zi în care biserica dezleagă pentru hrană cu pește, 20 decembrie - 
Sfântul Mucenic Ignatie Teoforul, Ignatul și 25 decembrie - Crăciunul; sunt însă permise unele 
munci, probabil cele absolut necesare în gospodărie, în zilele de 4 decembrie - Sfânta Mare 
Muceniţă Varvara și 6 decembrie - Sfântul lerarh Nicolae, zi în care este dezlegat la pește; la 6 
decembrie 1786, episcopul Sibiului, Ghedeon Nichitici stabilește ţinerea, ca sărbători ortodoxe, a 
zilelor de 6 decembrie - Sfântul lerarh Nicolae, 25 decembrie - Nașterea Domnului, Crăciunul, 26 
decembrie - Soborul Maicii Domnului și 27 decembrie - Sfântul Întâiul Mucenic și Arhidiacon 
Ștefan (GRAMA, p. 69-70; 72). În ziua de 9 decembrie - Zămislirea Sfintei Fecioare de către Sfânta 
Ana cade miezul iernii, sărbătoare care este cunoscută în nordul României sub numele de Ana 
Zacetenia; se crede că, începând cu această zi, „soarele se dă înapoi spre vară“, mărindu-se ziua 
„Cu cât sare cocoșul de pe pragul casei” (12. GHINOIU, p. 207). În oricare dintre serile, începând cu 

aceea a Sfântului Andrei (30 noiembrie) și până în aceea a Anului Nou, fetele iau un inel de aur 
jurat de nouă ori, adică purtat de nouă mirese la cununie, îl pun într-un pahar cu apă, iau o oglindă 
și apoi aprind o lumânare, veghind în speranţa că vor zări în oglindă chipul ursitului - Maramureș 
(BOGDAN, p. 120). Spre solstițiul de iarnă, sau din ajunul Crăciunului și până în noaptea Anului Nou 
crește teama că lumea se îndreaptă spre pierzanie, deoarece noaptea este cea mai lungă din an, 
frigul devine pătrunzător, iar întunericul este stăpân peste toate (PRESA). 

4 decembrie — Sfânta Mare Muceniţă Varvara. Este sărbătoarea bubelor la Barbara; împreună cu 
Sava (5 decembrie - Cuviosul Sava cel Sfinţit) și 6 decembrie (Sfântul lerarh Nicolae) sunt trei zile 
de nedespărţit; prima se ţine contra bubelor de tot felul, în cea de a doua se face turta dragostei, 
iar în cea de a treia se dau de pomană, cu excepţia copiilor, boabe de fasole, de porumb etc. - 
Banat (MANGIUCA, p. 214-215). 4, 5, 6 decembrie — Zilele bubatului; sunt zile în care nu este bine 
să se dea copiilor de mâncare boabe coapte, ci numai fierte, pentru ca bubele ce le vor ieși pe corp 
să fie moi și nedureroase - Dolj (2. GOROVEI, p. 28). Se pun ramuri de măr într-un vas cu apă 
neîncepută; dacă ramurile înfloresc până la Florii, înseamnă că anul va fi bogat în roade (PRESA). v. 
VARVARA. 

6 decembrie — Sfântul lerarh Nicolae, Arhiepiscopul Mirei Lichiei, numit de către românii din 
majoritatea zonelor ţării Sân-Nicoară; este dezlegare la pește; sunt permise unele munci pe lângă 
gospodărie și în casă (GRAMA, p. 70). Reproduce numele propriu grecesc Nikolaos, care cuprinde 
particula nik- (verbul nikao - a învinge; substantivul nike - victorie); în consecinţă, sărbătoarea 
românească nu este străină de această semnificaţie, simbolizând victoria binelui asupra răului, a 
luminii asupra întunericului; se crede că, de la venirea sa pe lume, s-a hrănit numai din sânul drept 
al maicii sale, iar, în zilele de miercuri și vineri, pruncul Nicolae nu putea fi alăptat decât după 
asfinţitul soarelui (PRESA). Este imaginat ca un bătrân cu barbă albă, călare pe un cal alb și care are 
ca sarcină să vegheze poarta cerului dinspre apus, pe unde soarele ar încerca să se strecoare în 
ţinuturile de miază-noapte, în timp ce poarta dinspre răsărit este păzită de Sântoader; o credinţă 
din Muscel ne spune că în această zi „se întoarce noaptea la ziuă cu cât se sucește puiu-n găoace“; 
se crede că pe Sânnicoară oamenii îl pot zări în noaptea Anului Nou „în lumină mare, atunci când 
cerurile se deschid de trei ori“ - Bucovina; era invocat de către soldaţii care urmau să plece la luptă 
și purta de grijă sufletelor celor morţi (12. GHINOIU, p. 93; 291-292). În Banat, Sfântului Nicolae i 
se spune Sâ-Micoară; se crede că, de la această dată, ziua începe să crească „cât sare cocoșul din 
pragul ușii“; este considerat patron al casei; când vine Sâ-Micoară cu cal alb (adică ninge în această 
zi) înseamnă că iarna va fi grea și se va sfârși abia la Sânt-lon; tot în ziua aceasta se face „turta de 
dragoste“; zilele de 4-5-6 decembrie sunt considerate rele de bube; se socotește că este mijlocul 
postului de Crăciun (MANGIUCA, p. 14). În comunităţile tradiționale românești se crede că Sfântul 
Nicolae păzește soarele să nu părăsească cerul în timpul iernii, tot așa după cum este considerat 
un sfânt drept și bun apărător al credinţei în Mântuitor; de asemenea, este considerat ocrotitorul 
caselor, al gospodinelor și al fetelor de măritat, precum și stăpân al apelor și patron al pescarilor și 
corăbierilor pe care îi păzește de furia apelor și de la înec; de aceea pescarii au credinţa că tot 
Sfântul Nicolae este cel care a împiedicat apele să scufunde corabia lui Noe; apără soldaţii în 
războaie, ajută văduvele, orfanii și fetele sărace pentru a-și găsi un soţ, din care cauză, de ziua lui 
se practică anumite vrăji, farmece și descântece; se mai crede că el este iscoada lui Dumnezeu pe 
lângă satana; când, în ziua de Crăciun, se deschide cerul, Sfântul Nicolae poate fi văzut șezând 
totdeauna la masa împărătească la dreapta Tatălui Ceresc; când moșul își scutură barba albă, cade 
pe pământ zăpadă; în dimineaţa acestei zile, copiii primesc daruri pe care le găsesc în pantofii și 
ghetuţele pregătite din ajun (pentru cei care nu sunt cuminţi, moșul cel bun mai pune lângă daruri 
și câte o vărguţă, dar, dacă se roagă să fie iertaţi, moșul va uita nuiaua pe drum); cei care vor 
merge la Sfânta Liturghie și vor citi în această zi „Acatistul Sfântului lerarh Nicolae - marele făcător 
de minuni” vor avea liniște în familie, casele le vor fi ferite de inundaţii și vor trece peste 
cumpenele vieţii; în ziua sau duminica imediat următoare Sfântului Nicolae, se fac praznice și 

pomeniri pentru cei răpuși de moarte năprasnică sau pentru cei pierduţi în lume și despre care 
nimeni nu a mai auzit nimic. (PRESA). Sunt consideraţi a fi norocoși copiii născuţi în această zi - 
Țara Oltului (GOLOPENȚIA, p. 92). În tradiţia populară, adevărata iarnă începe la 6 decembrie; în 
Bucovina Sfântul Nicolae sau Sân-Nicoară este considerat al doilea sfânt pe care l-a făcut 
Dumnezeu, bucurându-se de privilegiul de a sta alături de Părintele Ceresc; închipuit ca un moș cu 
barbă albă, el poate aduce ninsoarea, doar scuturându-și bărbia de omăt; dacă ninge în ziua de 6 
decembrie, se spune că Sân-Nicoară își scutură aprig barba; când nu ninge, sfântul întinerește, 
căpătând o barbă neagră (PRESA). 

7 decembrie — Sfânta Muceniţă Filofteia (Filoteea); s-a născut în cetatea Târnov, din părinţi 
creștini, bulgari la origine și plugari de meserie; la scurt timp după nașterea sa, Filofteia a rămas 
orfană de mamă, tatăl recăsătorindu-se; mama vitregă o ura, iar tatăl său a urmărit-o într-o zi și a 
văzut-o împărțind din bucatele ce trebuia să i le aducă la câmp, așa că furios a aruncat cu o bardă 
după ea; astfel a ucis-o când avea doar 12 ani; trupul copilei a fost înconjurat imediat de o lumină 
divină și nimeni nu i-a mai putut ridica moaștele; atunci preoţii și arhiereii au desprins concluzia că 
Sfânta nu dorește să se mai întoarcă în patria ei și au început să pronunţe numele mai multor 
mănăstiri din împrejurimile cetăţii, printre care și Biserica Domnească din Curtea de Argeș; în acea 
clipă trupul s-a ușurat, iar Radu Voievod, domnul Ţării Românești, i-a adus moaștele cu mare alai; 
astfel, în fiecare an, în ziua de 7 decembrie, racla cu moaștele sale, care cântărește circa 7 kg. , 
este scoasă în curtea mănăstirii, la ea rugându-se toţi pelerinii care vin aici să-și ușureze sufletul; 
oamenii adună pietricele de pe aleea peste care a fost trecută racla, în credinţa că acestea, fiind 
binecuvântate, au darul să apere și să vindece durerile trupului (PRESA). 

9 decembrie - Ziua zămislirii Sfintei Fecioare Maria de către Sfânta Ana. Nu se lucrează și nici nu 
se doarme în această zi, crezându-se că nu se vor mai putea scula din somn - Olt; în această zi, 
înainte de răsăritul soarelui, fetele și femeile se scoală și încep diferite îndeletniciri casnice, în 
credinţa că lucrul lor va crește peste an, tot așa cum ziua începe să crească de la această dată - 
Bucovina (2. GOROVEI, p. 8). Este bine de început tot lucrul, fiindcă merge cu spor; dar trebuie 
început înainte de răsăritul soarelui, pentru ca și lucrul început peste an să crească, precum crește 
ziua de la această dată; Sâmnicioara, adică sora Sfântului Nicolae, se ține pentru ca sătenii să aibă 
noroc la negoț, iar grâul să facă bob mare și frumos (1. OLTEANU, p. 524). 

13 decembrie — Sfinţii Mucenici Eustratie, Evghenie și Mardarie; Sfânta Muceniţă Lucia Fecioara. 
Cum va fi vremea în următoarele 12 zile și nopţi începând cu această zi (adică până în Ajunul 
Crăciunului - 24 decembrie), tot așa vor fi și lunile decembrie, ianuarie și februarie (PRESA). 

18 decembrie — Cuviosul Modest. Este sfântul care merge înaintea plugarilor, când aceștia ies la 
arat; ziua este ținută pentru boli la vite și pentru paza lor; pentru sănătatea vitelor, se dau de 
pomană făină și mălai, iar acestea nu se pun la nici o muncă (1. OLTEANU, p. 536). 

20 decembrie — Sfântul Mucenic Ignatie Teoforul (Purtătorul de Dumnezeu; Ignatul). Ziua cade în 
preajma solstițiului de iarnă și este, din această pricină, încărcată cu semnificaţii de sorginte 
precreștină; țăranii afirmă deseori că „dacă n-ar fi Ignat, n-ar fi nici Crăciunul“; în Banat, familiile îl 
cinstesc pe Ignat drept patron al casei (MANGIUCA, p. 214-215). Să nu se muncească în ziua de 
Ignat, deoarece porcii vor rupe rufele puse la uscat în curte - Tecuci; să nu se umble cu lut în 
această zi și nici să nu se zugrăvească, fiindcă se va împiedica și va cădea cel care nu respectă 
rânduielile - Țara Oltului; dacă nu vede sau nu aude porc tăindu-se în această zi, este bine ca omul 
să se înţepe cu un ac la un deget, ca măcar așa să vadă sânge - Vâlcea (2. GOROVEI, p. 200; 
GOLOPENȚIA, p. 112). Ziua este patronată de un personaj feminin numit /nătoarea, asemănătoare 
Joimăriţei, care pedepsește femeile care nu respectă anumite interdicții în privinţa reţinerii de la 
orice muncă, mai ales de la tors (12. GHINOIU, p. 126). Este ziua în care tot românul taie porcul, 
ritual cu rădăcini în perioada precreștină; se crede că, în noaptea premergătoare acestei zile, porcii 
visează că vor muri și de aceea sunt agitaţi; cine nu are porc trebuie să taie o pasăre măcar, pentru 
că, în această zi, gospodina casei trebuie să vadă neapărat sânge, dacă vrea să aibă noroc și să fie 

ferită de boli; femeile gravide ţin ziua pentru a da naștere unor prunci întregi la trup și la minte; 
este bine ca, după sacrificiu, să se smulgă câteva fire de păr din coama animalului și să se înmoaie 
în sângele scurs, pentru ca să nu se stingă neamul porcului; după ce este pârlit cu paie, i se face 
după ceafă, cu cuțitul, o tăietură în formă de cruce, în care se presară sare; dacă în inima porcului 
se găsește sânge închegat e semn că stăpânul va avea noroc la bani; untura de la porcii de culoare 
neagră este folosită la vrăji, în special cu ea sunt unse trupurile celor morţi, bănuiţi că vor deveni 
strigoi, și în leacurile pentru durerile de picioare și junghiuri; porcul sacrificat este dus în casă cu 
râtul înspre îndărăt, pentru ca duhul său să nu spargă oalele din gospodărie; după tăierea porcului, 
se încalcă de obicei Postul Crăciunului și se împarte, celor care au ajutat la sacrificare, pomana 
porcului, constând în carne friptă de la coadă, ficat, măruntaie, cu mămăligă și murături, la care se 
adaugă ţuică fiartă; este bine ca o bucată de carne să fie sfinţită la biserică înainte de a se prepara 
ceva din porcul sacrificat; nu este îngăduită nici o muncă, mai ales pentru femei și mai cu seamă în 
casă, nu este bine să se toarcă, să se ţeasă sau să se coasă, deoarece se crede că este primejdios în 
ceea ce privește atragerea bolilor și a multor altor necazuri pe care le-ar avea familia drept 
pedeapsă; printre ele se numără și posibilitatea ca porcii să rupă rufele întinse pe frânghie la uscat 
- Dolj; Hunedoara; numită și Ignatul Porcilor, este ziua în care a fost rânduită datina tăierii porcului 
de Crăciun; țăranii cred chiar că un porc neînjunghiat în ziua lgnatului nu se va mai îngrășa, pentru 
că atunci el își visează cuțitul (PRESA). 

24 decembrie — Sfânta Cuvioasă Muceniţă Eugenia; Ajunul Crăciunului. Se face colindă, se umblă 
cu Cerbuţul (Turca, Tiurca, Brezaia și Vasâlca); se varsă darurile pe capul primului vizitator sau 
oaspete, dacă este de parte femeiască; „se judecă” pomii sterpi; nu se dă nimic împrumut din 
casă; boabele de porumb aruncate de colindători în timpul ceremonialului sunt strânse și puse sub 
masă și chiar sub fața de masă; se leagă mănunchiuri de fân la picioarele mesei; se aștern paie prin 
ungherele casei și pe sub faţa de masă; se dă drumul din vârful dealului unei roţi aprinse (roată de 
foc); se pregătește „Steaua Vitleemului”; se fac vrăji de dragoste la râuri, la fântâni sau la izvoare în 
noaptea dinspre Crăciun; se pune pe foc un butuc gros (butucul Crăciunului); se face Colacul 
Crăciunului; masa pusă pentru cină în ajunul Crăciunului rămâne cu toate bucatele pe ea peste 
întreaga noapte; în plus, sunt așezate pe această masă stele și o vacă făcute din aluat; uneori se 
priveghează toată noaptea; din toate rămășițele bucatelor existente în casă și rămase de la 
prepararea mesei de Crăciun se dă de mâncare păsărilor din curte, așezându-li-se să ciugulească 
dintr-un cerc de putină - Banat (MANGIUCA, p. 214-215). Oamenii strâng din vecini ceea ce au dat 
cu împrumut, pentru ca sărbătoarea Crăciunului să găsească toate lucrurile în gospodărie; când se 
pleacă de acasă, pentru a se duce la biserică, se iau surcele și se împrăștie prin încăperi, urându-și 
„Pui, vaci, oi, purcei, bogăţie, sănătate, că-i mai bună decât toate”; unele femei se scaldă de 
dimineaţă și aruncă grăunţe păsărilor spre răsărit, crezând că astfel nu le vor strica semănăturile; 
unele pun în apa de spălat o nucă, să fie sănătoase ca nuca, sau un ban, ca să fie bogate; altele iau 
cu ochii închiși o poală de paie de la coteţul porcilor și se așează pe ea, ca să le stea și cloștile pe 
ouă; bărbaţii, înainte de răsăritul soarelui, pun mâna pe uneltele din ogradă, ca să le folosească 
sănătoși și cu spor; la fel fac femeile cu obiectele din casă pe care le folosesc în muncile zilnice, în 
special cu uneltele de țesut; unii pun câte o potcoavă în vasele din care beau apă ei și vitele, ca să 
fie tari ca fierul; găinilor li se dă de mâncare din ciur sau dintr-o sită, ca să facă ouă multe; uneori li 
se dă de mâncare într-un cerc de poloboc, să se ţină toate la un loc peste an; unele femei dau de 
mâncare păsărilor îndestulător, iar în ziua de Crăciun nu le mai dau nimic, ca să nu se strice 
boabele semănate; dacă plouă în Ajunul Crăciunului este semn de ciumă; în mai toate zonele etno- 
folclorice, în ajunul Crăciunului, Anului Nou și Bobotezei, nu se dă nimic din casă, pentru ca anul ce 
vine să nu găsească avutul gospodarilor împrăștiat peste tot (PRESA). În seara de ajun a 
Crăciunului, cine vede cerul deschis, la cântatul cocoșilor, va avea parte de sănătate și noroc la 
bani - Muntenia; înainte de a se gusta, în ziua de ajun a Crăciunului, din grâul fiert și amestecat cu 
miere, pregătit special pentru această zi, să ia din el o lingură și să o arunce în tavan, pentru ca tot 

așa să se ţină și norocul de casă, sau pentru ca albinele să se prindă, când vor roi - Suceava; pe 
masa din ajunul Crăciunului se pune puţină otavă, care, după sărbători, se dă de mâncare la vaci, 
pentru a da lapte mai mult - Suceava; să nu se stingă lumina în casă, în noaptea de Crăciun, căci va 
muri cineva din familie - Moldova; ca să se poată prinde vara păsări, este bine să se postească în 
ajunul Crăciunului, până la miezul-zilei, și să se ia, cu ochii închiși, două paie, care apoi să fie 
băgate în sobă - Vâlcea (2. GOROVEI, p. 30; 63; 130; 189). În noaptea dinspre Crăciun, se aruncă cu 
pietre în pomi pentru a face roade mai multe; înainte de masa de la prânz, gospodina pregătește o 
soluție care are menirea de a aduce noroc, protecţie și bani; preparatul se face din agheasmă, 
infuzie de mentă, levănţică și mușcată; stăpânul casei spune o rugăciune, iar soţia stropește casa 
cu această licoare, ritualul repetându-se timp de șapte zile; stăpânul casei așează într-un vas un 
buchet format din spice de grâu, câte nouă crenguţe de mentă, pătrunjel și busuioc, toate legate 
cu o panglică roșie și un fir auriu; deasupra buchetului, se pune o iconiţă a Mântuitorului; după 
sărbători, acest buchet este păstrat la icoană, în credinţa că el va aduce prosperitate și va alunga 
relele; în această zi, fiecare trebuie să fie vesel, să râdă, fiindcă înseamnă că acela care nu se 
bucură nu și-a terminat treburile, sau că va mai avea mult de recuperat în anul următor; râsul este 
un pact cu lumea cosmică, cu îngerii păzitori (PRESA). În această zi sau chiar în ziua de Crăciun, 
dimineața, se dă de pomană pentru morți, din această cauză ziua fiind numită și Moșii de Crăciun; 
se împart colaci cu lumânare aprinsă, carne de purcel sau de porc, cârnaţi și răcituri (aite, aituri), 
borăndău și altele; în Moldova, această pomană poartă numele de masa preotului sau masa de 
ajun, bucatele fiind împărţite la vecini și la oamenii săraci; se crede că morţii din familie revin în 
această zi pe la casele lor și participă și ei la ospăț; alături de turte și colaci, se pune pe masă și 
grâu fiert, îndulcit cu miere sau cu zahăr - Banat; Moldova (3. MARIAN, III, p. 244; 12. GHINOIU, p. 
129). Cete de copii umblă cu colindatul pe la casele gospodarilor (Bună dimineața la Moș Ajun), 
primind colăcei, nuci, mere, uneori bomboane și bani - obicei atestat în toate zonele; seara, alte 
cete de copii și tineri umblă cu Steaua, colind cu text religios, rememorând evenimentul nașterii 
Mântuitorului (NOTE, Antonescu). În noaptea de ajun a Crăciunului, umblă trei feluri de 
colindători: „Stelașii” (copii de 6-10 ani) „Crăieșii” sau „Craii” (adolescenţi între 10 și 18 ani) și 
„Dubașii” (tineri între 18 și 25 de ani, adică feciorii înainte de a merge la armată, dar totodată 
neînsurațţi); „Umblatul cu duba” este un obicei specific unei zone etnografice din judeţul 
Hunedoara, cuprinsă în patrulaterul Deva-Brad-Săvârșin-Făget-Deva, cu puţine iradieri în judeţul 
Arad (satele din jurul Săvârșinului) și în judeţul Timiș (satele din jurul Făgetului); în casele în care 
există fete mari („de joc”), după „strigarea cinstei”, la comanda vătafului muzica intonează una- 
două melodii „de joc”, iar fata este jucată de flăcăul care obișnuit îi face curte sau, în lipsa lui, de o 
rudă apropiată din ceata de „dubași”; uneori se adună mai multe fete la aceeași casă, așa că se 
întinde horă pentru câteva minute; umblatul din casă în casă durează toată noaptea de Ajun și 
continuă și în dimineața de Crăciun, până la amiază, uneori până și după masă; după ce este 
terminat satul de colindat, seara se organizează „jocul colacului”, în care fetele, în a căror casă au 
fost primiţi dubașii, au acces fără taxă de intrare, un fel de recompensă pentru cinstea făcută; dacă 
în această zi cerul va fi senin, vinul, pâinea, peștele și carnea vor fi îndestulătoare în anul ce vine 
(PRESA). Serii simbolice: agheasmă-mentă-levănţică-mușcată-rugăciune; grâu-mentă-pătrunjel- 
busuioc-fir (roșu și auriu)-icoană. 

25 decembrie - Nașterea Domnului (Crăciunul). Etimologia cuvântului se cere a fi revizuită, acum 
când deja se știe că, la albanezi, kraciun se numește butucul care se pune în vatră pentru a trece 
focul din anul vechi în anul nou; cuvântul este de substrat și el denumește nu numai sărbătoarea, 
ci și eroul principal al ritului colindatului; înfățișarea bătrânului Crăciun este mitică; el poartă 
veșmânt „mohorât” (purpuriu), culoare socotită și azi, în unele locuri, proprie numai solemnităţilor 
deosebite; veșmântul amplu cuprinde întreg pământul, probabil pentru că înfățișează simbolic 
puterea gospodarului; stelele care lucesc la mâneci, luceferii dintre umeri, soarele de pe piept și 
luna de pe spate sunt semne ale frumuseţii și bărbăţiei, însușiri care reies din textul colindelor 

(4.POP, p. 46). O interpretare teologică explică astfel denumirea Moș Crăciun: în popor, 
Mântuitorul Hristos este numit moș și acesta cheamă pe toţi la mântuire; de la biblicul cara = a 
chema, a numi, s-a născut vechiul cuvânt românesc Caraciun, ulterior Crăciun, negând astfel 
originea slavă (Kracun), sau pe cea latinească (creatione), precum și cuvântul caracioni care nu 
satisface din punct de vedere fonetic; noua etimologie ar însemna Mântuitorul cheamă pentru a 
dărui din izvorul nesecat al bunurilor Sale materiale și spirituale (PRESA). Unul din rezultatele cele 
mai importante ale cercetărilor lui P. Caraman este determinarea unor motive certe de cult al 
morților la sărbătorile de iarnă; credinţa că, în noaptea de Crăciun, se deschid mormintele și ies 
strigoii și duhurile morților în lume este generală, atât la români, cât și la slavi; sufletele morților 
umblă, în tot timpul celor 12 zile, noaptea; la Bobotează este vremea când libertatea lor încetează, 
duhurile trebuind să intre din nou în sălașurile lor subpământene; cum nu vor să o facă singure, 
apare obiceiul „Alungării duhurilor”, care poate fi întâlnit și în Țara Oltului sub denumirea de 
„Baterea tufei“; la care se adaugă faptul că, fiind solstițiul de iarnă, cu noaptea cea mai lungă, și 
cum noaptea și așa circulă tot felul de duhuri, cumulată această credinţă cu aceea că, fiind un 
moment de trecere, el este unul „slab” (neputincios), are loc o suprapunere de credinţe care 
conduc la formarea unui corpus unitar, dificil de disociat astăzi (HERSENI, p. 70-71; 77; 92; NOTE, 
Antonescu). Crăciun este o făptură sacră, care simbolizează prin excelenţă timpul creator, ceea ce 
romanii numeau tempus factum, în care toate se făceau și se desfăceau; în mitologia geto-dacă 
este posibil să fi fost reprezentat printr-un strămoș, care simboliza echilibrul elementelor în stadiul 
facerii lor, al începutului procesului celor necreate și nedate în vileag; pe pământ marchează 
timpul sacru al solstițiului de iarnă, a capului de an sau răstimpul dintre doi ani; cultul strămoșilor 
și moșilor s-a îngemănat cu cultul soarelui, astfel încât mitologia gerontologică a devenit 
consubstanţială cu mitologia solară; legendele spun că Moș Crăciun este însoţit de fratele său, 
Moș Ajun, și este închipuit ca un bătrân păstor cu barba de omăt; se spune că s-ar fi născut 
înaintea tuturor sfinţilor, devenind mai târziu mai marele peste toți păstorii din satul unde a văzut 
lumina zilei Mântuitorul; avea turme și coșare, grajduri și multe vite; pe neașteptate, în sat sosește 
o femeie necunoscută, care cere găzduire, simțind că i-a venit sorocul să nască; ea bate întâi la ușa 
lui Moș Ajun, fratele mai sărac a lui Crăciun, dar acesta o refuză și o trimite la fratele său mai mare; 
neștiind că străina este Maica Domnului; Moș Crăciun nu o primește, dar nevestei sale i se face 
milă și o găzduiește într-un grajd, ajutând-o să nască; furios că i s-a încălcat porunca, Crăciun îi taie 
mâinile Crăciunesei de la cot; Maica Domnului face atunci prima ei minune: face să-i crească la loc 
mâinile celei care o ajutase să aducă pe lume pe lisus; după ce a aflat cine s-a născut în grajdul său, 
Crăciun se roagă lui Dumnezeu pentru iertarea păcatului săvârșit, devenind astfel primul creștin 
din istoria lumii (PRESA). Se crede și acum că Moș Crăciun ar fi fost proprietarul ieslei din 
Bethlehem (Bayt Lahm), oraș în lordania, locul de naștere al lui Hristos și al lui David, iar Baba 
Crăciuneasa ar fi moșit pe Maica Domnului; Vicleim este vechiul nume românesc al Bethlehemului 
- Caraș-Severin (ȘĂINEANU, |, p. 31; 349; LĂPUȘTE, p. 79). Ca personaj uman, Crăciunul este 
imaginat ca un om bătrân, un păstor bătrân cu barba ca omătul, un uncheș bătrân cu barba albă, 
sau vecinul lui Moș Ajun; este rău, pentru că a tăiat mâinile Crăciunesei, când a aflat că a ajutat-o 
pe Maica Domnului să nască; dar apare și ca fiind mai marele peste ciobanii din staulul unde s-a 
născut Hristos, sau este mai bătrân decât toţi apostolii, născut fiind mai înainte decât toţi oamenii, 
cunoscut ca soţ al celei care a moșit pe Maria etc. (12. GHINOIU, p. 145). Se crede că se deschide 
cerul, iar Crăciunul este sărbătorit ca patron al casei; se face alergare de cai - Banat (MANGIUCA, 
p. 214-215). Nu este bine să se doarmă în zi de Crăciun, în timp ce la biserică se oficiază slujba de 
prăznuire a Nașterii Domnului - Țara Oltului; se crede că, în această noapte, vitele vorbesc între 
ele, dar nu este voie să fie ascultate - Țara Oltului; pentru ca animalele sălbatice să nu atace și să 
mănânce vitele, este bine ca, în ziua de Crăciun, să nu se mănânce carne - Suceava; în această zi, 
dacă va intra în casă mai întâi un băiat, vaca va făta vițel, iar, dacă intră o fată, vaca va făta vițică - 
Țara Oltului; nu face păduchi peste tot anul cine se îmbăiază în ziua de Crăciun - Galaţi; ca să nu le 


Antonescu. Dicţionar de Simboluri și Credinţe Tradiţionale Românești 210 


http: / /cimec.ro 


iasă bube pe corp, copiii nu trebuie lăsaţi să mai rostească texte de colinde după ce a trecut ziua 
Crăciunului - Tecuci (GOLOPENȚIA, p. 111; 131; 2. GOROVEI, p. 142; 168; 182). În ziua de Crăciun, 
găinile nu sunt chemate la mâncare, ca să nu le mănânce uliul; în cele trei zile ale Crăciunului, 
furca de tors este ascunsă, fiindcă se crede că acela care o va vedea va fi mușcat de un șarpe lung 
și gros ca furca; pentru a preveni acest pericol, se pune caierul în furcă, dar fără să fie legat cu aţă, 
crezându-se că, dacă se vede aţa, cânepa va fi încurcată și se va rupe la cules; ciobanii pun un drob 
de sare învelit sub pragul ușii, care stă acolo până la „ales” (22 aprilie), când se scoate, se macină, 
îl amestecă în tărâţe și îl dau oilor; nu se dă cu împrumut nimic, zicându-se că astfel se dă norocul 
din casă; cine împrumută foc în ziua de Crăciun își împrumută supărare și pagubă; pe fața de masă 
se pune pâinea, iar sub fața de masă pleavă de grâu, pentru a avea noroc; contra deochiului și 
farmecelor, în colțurile mesei se pune usturoi și mac; se mătură coșurile și funinginea se pune la 
vie și la pomi, ca să facă rod bogat; nu este bine să se dea cenușa afară, până nu se face pomană 
de sare și ceapă; cine postește în ziua de Ajun și de Crăciun are noroc; copiii mănâncă dovleac, să 
fie frumoși și grași peste an; la scăldatul copiilor, în apă se pun o nucă și un ban, ca să fie tari ca 
nuca și norocoși; se fierb tot felul de bucate, ca acestea să aibă rod bogat peste an; cei maturi se 
duc la biserică, iar tinerii stau acasă, ei mergând la biserică în a treia zi; când revin de la biserică, 
oamenii pășesc peste o bucată de fier, ca să fie sănătoși peste an, iar în mână trebuie să ţină 
obiecte de ars, pe care le aruncă pe foc, zicând „Domnul să ne dea spor”; la masă se servește întâi 
carne de pasăre, ca să fie ușori ca pasărea; se mănâncă pâine de grâu nespălat, să se sature 
repede și să fie sătui tot anul; este bine să se mănânce pește; la cină, se mătură casa, dar gunoiul 
nu este dat afară, ca să nu aibă gospodarii pagubă la vite și să nu le iasă norocul din casă; se crede 
că atunci boii vorbesc între ei, dar nu este bine să fie ascultați; la Crăciun, se deschide cerul, dar 
nu-l văd decât cei buni; fetele, ca să-și vadă ursitul, pun sub fereastră tot felul de bucate, 
presupunându-se că acesta va veni să mănânce din acestea și ele îl vor vedea; după ce se spală, 
fetele pun pieptenele și săpunul sub pernă, ca să-și viseze ursitul; zilele dintre Crăciun și Bobotează 
se numesc Hârţa sau Câșlegi și în aceste zile nu se postește; dacă Crăciunul cade într-o zi de 
duminică, iarna nu va fi caldă, ci rea, cu lapoviţe și geruri („vremea va fi îndoită”); primăvara va fi 
călduroasă și cu ploi multe; vara va fi secetoasă (veselă), cu vreme călduroasă, dar puţin ploioasă; 
toamna va fi ploioasă și cu vânturi; va fi rod bogat în vii, la secară și legume; de asemenea, fructele 
se vor face din belșug, iar vitele și fiarele se vor înmulţi bine; va fi însă moarte printre bătrâni și 
femei gravide; cei căsătoriți vor avea parte de dragoste pașnică; dacă Crăciunul cade într-o zi de 
luni, iarna nu va fi nici cald, nici frig, primăvara va fi o lună bună, cu ploi, vara va fi cu ploi, dar și cu 
vânturi secetoase, toamna va fi amestecată; se va face rodulviilor, dar mierea va fi puţină, pentru 
că albinele cad jos; vor fi fructe multe; va fi moarte între bătrâni, bucurie printre ostași, dar 
femeile nu vor fi luate în seamă în mod deosebit; dacă Crăciunul cade în zi de marți, iarna va fi 
grea, lungă, cu multă zăpadă; primăvara va fi cu ploi și vânt, totuși bună; vara și toamna vor fi 
secetoase, din care cauză rodul viilor și al pomilor va fi sărac; sărăcie va fi și în rândul animalelor; 
vor fi boli mai multe la femei, cei potentaţi nu vor simţi îndemnul să-și sporească averea, cei ce 
umblă pe mare vor avea parte de încercări și durere; totuși cei mari vor avea pace, dar moartea va 
încerca mai ales pe preoți; dacă Crăciunul cade într-o zi de miercuri, iarna va fi cu furtuni, dar cu 
zăpadă puţină; în schimb, primăvara va fi ploioasă, iar vara și toamna vor fi frumoase și se vor face 
bine grânele, fânul, strugurii, fructele, mierea; va fi rău pentru meseriașii lemnului și pentru 
negustori; cei buni vor avea parte de pagubă, iar moartea va încerca mai ales pe copii; dacă 
Crăciunul cade într-o zi de joi, iarna va fi cu ploi dese și vânt, la început mai geroasă, apoi mai 
înmoinată, primăvara va fi ploioasă și vântoasă, vara nu va fi nici ploioasă, nici secetoasă, iar 
toamna va fi ploioasă; grâul nu va fi rodnic; viaţa tuturor va fi pașnică, dar cei care stăpânesc 
lumea vor vorbi mai mult pentru ei; dacă Crăciunul cade într-o zi de vineri, iarna va fi grea, chiar 
năprasnică, primăvara ploioasă și bună, vara nestatornică, cu ploi în vremea secerișului, toamna 
bună, dar cam secetoasă; vor muri dintre oi și stupii; oamenii vor suferi de boli de ochi și de gât și 

vor avea parte de multe boli lumești; femeile gravide vor avea parte de unele necazuri cu 
păstrarea sarcinilor; dacă Crăciunul cade într-o zi de sâmbătă, iarna va fi cu neguri și multă zăpadă, 
cu vânturi și zile friguroase; vara va fi bună, iar toamna secetoasă, cu tunete, dar fără ploi; 
semănăturile vor fi arătoase, dar rodul va fi scăzut, cu grâu și fructe puţine; în schimb, oile vor 
avea puţină pagubă; va fi vrajbă între oameni, boierii vor înregistra necazuri, chiar moarte, s-ar 
putea să fie și războaie și boli multe; dacă în ziua Crăciunului strălucește soarele, oamenii se pot 
aștepta la un an bun; a doua zi de va ploua, va fi gâlceavă și zâzanie între oamenii bisericii; de va fi 
soare în a patra zi, va fi moarte între tineri; dacă în a cincea zi va fi senin, grâul și fructele se vor 
face îndestulător; cea de a șasea zi de va fi luminoasă, recoltele de legume vor bucura pe 
grădinari; a șaptea zi după Crăciun de va fi senin, vinul se va face, dar pâinea va fi scumpă; a opta 
zi de va fi ploaie, an bun va fi pentru prins pește; a noua zi de va fi cu ploaie, an bun pentru oi va fi; 
a zecea zi de va fi ploioasă, anul va fi amestecat; a unsprezecea zi de va fi luminoasă, peste an va fi 
multă ceaţă (negură) și multe boli; în cea de a douăsprezecea zi de va fi senin, anul va fi cu certuri 
și bătălii; dacă în noaptea de Crăciun va bate vântul este semn de moarte între boierii cei mari; a 
doua noapte de va fi vânt, viile se vor strica; de va bate vântul în cea de a treia noapte, moartea va 
atinge o casă boierească oarecare; în a patra noapte de la Crăciun prezenţa vântului prevestește 
scumpetea pâinii și foamete; în a cincea noapte, vântul înseamnă moarte printre cei învăţaţi; în a 
șasea noapte, vântul semnifică rod bogat în vii și la floarea-soarelui; dacă în a șaptea noapte va fi 
senin, anul va fi unul cu recoltă mijlocie; de va fi vânt în a opta noapte, vor muri mulţi bătrâni și 
copii; a noua noapte de la Crăciun de va fi vânt este semn de războaie; vor pieri vite multe, de va fi 
vânt în a zecea noapte; de va fi vânt în a unsprezecea noapte este semn de crime și tâlhării 
(PRESA). Dacă este vreme rea în ziua de Crăciun tot așa va fi și în ziua de Paște - Teleorman 
(2.CHIVU, p. 245). Serii simbolice: usturoi-mac; nucă-monedă; pieptene-săpun. 

28 decembrie — Sfinţii 20. 000 de Mucenici din Nicomidia. În unele sate, în această zi se face 
„Îngroparea Crăciunului”, un fel de parodie de înmormântare, în care sunt implicaţi numai flăcăi; 
unul este așezat pe o scară de lemn și, învelit ca să nu fie cunoscut de cei din sat, este purtat de 
alţi șase; ceilalți formează alaiul care îl conduce și cântă a mort ajutați și de lăutari; textul este o 
invitaţie pentru Crăciunul abia sărbătorit să plece cu bine în ale lui, pe apa sâmbetei, să nu se mai 
întoarcă, pentru că va veni altul mai bun; după ce-și iau iertare și i se dezleagă păcatele, flăcăii 
aruncă „mortul” pe gheaţă, moment în care cel mort învie, se ridică și poate fi recunoscut de către 
toți cei de față; totul se sfârșește la „casa jocului”, unde are loc petrecerea cu joc și cântece și la 
care sunt aduse cu forța și fete, aceasta fiind singura zi din an în care este permis acest fel de 
comportament faţă de fetele din sat - Satu Mare (12. GHINOIU, p. 152-153). 

31 decembrie — Cuvioasa Melania Romana; Cuviosul Zotic preotul; Sfântul Mucenic Hermes. În 
această seară este aprinsă o lumânare de ceară curată și lăsată să ardă toată noaptea în faţa 
icoanelor, cu deosebire în faţa celor care îl înfățișează pe Mântuitor, în credinţa că astfel norocul 
va intra în casă; nu se doarme, nu se stinge lumina, nu este bine a se stinge focul în vatră, este 
bine să se stea de veghe, pentru ca Anul Nou, dar și duhurile rele, să nu-i prindă pe ai casei 
dormind; se crede că în această noapte se văd arzând banii sau comorile acolo unde sunt 
îngropate; dacă se văd arzând de cu seară înseamnă că banii nu sunt buni, dar dacă se văd arzând 
în revărsatul zorilor Anului Nou atunci sunt buni și oricine poate merge fără teamă să-i dezgroape 
și să-i ia; femeile care se ocupă cu farmece, vrăji, descântece și ghicitul în cărţi caută să fure, în 
această noapte, un resteu de la jugurile oamenilor cununaţi numai o singură dată, obiect pe care 
apoi îl păstrează peste tot anul, pentru a-l folosi la vrăjile de aducere a ursitului pentru vreo fată; 
când, spre dimineaţă, vor să se culce, așează cărțile de ghicit sub cap, în credinţa că astfel vor 
putea mai bine ghici, sau că li se va arăta în vis cum trebuie să ghicească mai nimerit și mai bine; 
unii gospodari fac gropiţe în pământ în care împlântă surcele de lemn cărora le dau foc; dacă 
tăciunii cad în groapă, acela care a făcut-o crede că va muri în acel an, iar de cad tăciunii în afara 
gropii înseamnă că nu vor părăsi lumea așa de curând; oamenii mai cred că în această noapte 

toate vitele vorbesc și că atunci când vorbesc nu este bine să fie ascultate, pentru că acela care le 
ascultă este pedepsit cu moartea; se zice că un om a vrut neapărat să asculte ce vorbesc între ei 
boii săi și unul dintre animale l-a sfătuit pe celălalt să se odihnească, pentru că, peste câteva zile, îl 
vor duce pe stăpân la ţintirim, ceea ce s-a și întâmplat; există și credinţa că, în această seară se 
deschide cerul și vitele vorbesc, dar nimeni nu le aude sau nu le poate înțelege - Bucovina; dacă se 
pune sub icoane un pahar plin cu apă și a doua zi este găsit având promoroacă este semn de 
prevestiri bune pentru casă - lași; se crede că, în această noapte, se deschide cerul și oamenii pot 
cere lui Dumnezeu tot ceea ce doresc, pentru că li se vor împlini rugăminţile - Moldova; ca să se 
vadă care va fi soarta omului peste an, se iau tot atâtea pahare câte suflete locuiesc în casă, se 
umplu în mod egal cu apă neîncepută și sunt așezate sub icoane; a doua zi se măsoară apa din ele 
și unde se găsește apă mai multă aceluia i se prevestește noroc și an bun, iar celui cu apă mai 
puţină o soartă rea - Moldova; în loc de foi de ceapă, se pun linguri pline cu apă, așezate într-o 
tavă și a cui lingură e seacă a doua zi acela nu va avea noroc peste an - Muntenia; Bucovina; se iau 
atâtea linguri, fără apă în ele, câţi locuiesc în casă și se așează la o anumită distanţă între ele și 
sprijinite de ceva, pentru a nu cădea și fără a le atingă pe celelalte; a doua zi, lingura răsturnată 
semnifică moartea în anul următor a celui căruia i s-a menit lingura - Muntenia; Bucovina 
(2.MARIAN, |, p. 6-9). În această zi, grupuri de colindători (piţărăi) trec din casă în casă, având în 
frunte un steag ceremonial; rostesc „Bună ziua lui Ajun. La anu' și la mulţi ani cu sănătate”; 
gazdele așteaptă pe colindători cu străchini cu boabe de grâu, nuci sau cânepă, cu o „păpușă” din 
turtă dulce, toate fiind oferite primului din ceată; tuturor li se dau colăcei (țipăi), mere, pere, nuci - 
Valea Jiului; fetele se duc seara și pun punți confecționate din ramuri de măr dulce, de care leagă 
busuioc, un ban de argint, fire de arnici roșu, un inel, un șirag de mărgele, pentru a-și visa peste 
noapte scrisul, ursita, rânduiala - Muscel (PRESA). Cete de copii umblă cu Plugușorul, colind și 
obicei care au trecut din Moldova în absolut toată țara prin intermediul manualelor școlare (NOTE, 
Antonescu). Serie simbolică: ramură de măr-busuioc-monedă-fir roșu-inel-mărgele. 


DEGET 

Dacă nou-născutul e fată, moașa îi pune un deget pe barbă, în credinţa că în acel loc îi va apărea o 
gropiţă, care îi va da o înfățișare atrăgătoare la maturitate; apoi îi pune pe obraji, concomitent, 
degetele mari de la mâini în același scop - Suceava (2. MARIAN, II, p. 63). Se crede că nu este bine, 
când se alăptează copilul, să se prindă sânul între degetul mijlociu și cel arătător al mâinii, pentru 
că sugarul va crește cu gâtul scurt, între umeri - Bucovina; pentru ca un copil să fie apărat de apă, 
de foc și de alte pericole, părinţii săi trebuie să se taie superficial la degetul cel mic de la mâna 
stângă și să lase să cadă sub leagănul copilului trei picături de sânge, zicând, totodată, un text care 
denotă că sângele este o ofrandă adusă cuiva căruia nu i se pronunţă numele, dar care este 
subînţeles practicii în sine („Ja și ne apără pe noi toți de foc și de apă, de fier și de piatră”) - 
Transilvania; dacă pielea buricului degetelor unei fete formează puncte, ea va naște, după 
căsătorie, băieţi, iar dacă formează linii va naște copii de sex feminin - Bucovina; dacă nu vrea să 
aibă copii imediat după căsătorie, mireasa trebuie să se sprijine de ușa bisericii în atâtea degete 
câți ani vrea să amâne evenimentul - Moldova; să nu se ţină inel în degetul mijlociu, pentru că 
acela care o face nu va avea noroc în dragoste - Tecuci; se crede că, dacă degetele cuiva pocnesc, 
când și le întinde, aceluia îi vor tremura la bătrâneţe - Bucovina; dacă îngălbenesc cuiva din familie 
degetele, în curând va avea loc moartea unuia de-al casei - Bucovina; un deget îngălbenit observat 
în casă înseamnă moartea unei rude, iar observat afară din casă dă semn de moartea unui străin - 
Botoșani; hoţii cred că, dacă poartă cu ei degetul unui mort, nu vor fi destăinuiți, adică nimeni nu 
va vorbi despre ei, așa cum nu vorbește nici mortul - Bucovina; se zice că, dacă i s-au prins cuiva 
degetele în tocul ușii, îi vin musafiri - Bucovina; pentru a nu scoate ochii îngerilor, nu este bine a 
ridica degetul spre cer pentru a arăta soarele sau luna - Moldova; ca să nu crească subţiri, ridichile 
trebuie răsădite cu trei degete și niciodată cu unul singur - Moldova; sămânţa de ardei să fie 

semănată numai cu două degete, ca să răsară planta în două săptămâni - Țara Oltului (2. GOROVEI, 
p. 41; 59; 73; 82; 109; 142; 162; 176; 207; 272; GOLOPENȚIA, p. 140). Este semn de moarte 
iminentă, când bolnavul se plânge că îi cresc degetele - Bârlad (BĂLĂNESCU, p. 268). Cel ce are 
degete păroase este om cu noroc, iar cel ce prezintă spaţii între degete, când le ţine alăturate 
unele de altele, este om risipitor - Maramureș (BOGDAN, p. 128). Se crede că, dacă degetul mare 
de la piciorul unei fete este mai mare decât următorul, atunci viitorul soţ va fi mai înalt decât ea, 
iar dacă e mai mic, atunci fata va fi mai înaltă decât soţul ei - Suceava; cine are degetele de la 
mâini scurte este om zgârcit și egoist, iar cine le are lungi este generos și altruist - Bucovina; a se 
visa cu mai multe degete la mâini sau la picioare înseamnă creșterea averii proprii, sau prieteni 
mai numeroși; însă cine se visează că are degete frumoase e semn de vanitate - Suceava (NOTE, 
Băncescu). Serii simbolice: deget-sânge; deget-ușă(de biserică); deget-inel. 


DEGETAR 
Cine se visează cu degetar în deget e semn de lucru și osteneală inutile - Suceava (NOTE, 
Băncescu). 


DELFIN v. DULF. 


DEOCHI (A DEOCHEA) 

Deocheatul este puterea magică de a îmbolnăvi cu privirea, precum și starea fizică negativă 
produsă de acesta (ȘĂINEANU, II, p. 385). Totul poate fi deocheat, iar manifestările sunt dintre cele 
care nu pot fi explicate imediat; astfel, copilul sau omul matur începe să aibă, ca din senin, dureri 
de cap; se înroșește la faţă și are călduri; începe să-i ţiuie urechile; cască mereu fără să-i fie somn; 
are hemoragii nazale; nu mai are poftă de mâncare; vomită fără un motiv plauzibil; uneori se 
umple de bube, de spuzeală; vitele, caii și oile tremură, își pierd vigoarea, zac și apoi mor; florile se 
ofilesc, plantele se veștejesc, iar pomii nu mai dau roade și se usucă; obiectele se manifestă ciudat: 
morile se strică din senin sau încep să meargă singure; viorile și, în general, instrumentele muzicale 
își pierd calitățile lor sonore și sună dogit; cu toate că totul și toate se pot deochea, totuși unele 
realităţi sunt expuse mai mult; astfel, dintre ființele omenești, copiii sunt cei mai predispuși; la fel 
flăcăii și fetele, mirele și mireasa; lehuzele sunt și ele deosebit de expuse și de aceea moasșele, 
înainte de a intra un străin în casă, suflă peste capul proaspetei mame și o descântă; se mai pot 
deochea vitele și caii, păsările de casă, în special puii, albinele și stupii, viermii de mătase, pentru 
care se pune un ou roșu între gogoșile larvelor; de asemenea, pot suferi efectele deocheatului 
legumele, fructele și grânele, precum și aluatul, care scade dacă este privit cu insistență prea mult 
timp, iar vacilor, din același motiv, poate să le sece laptele; paza de deochi se face în mai multe 
feluri: cel mai sigur și mai răspândit mijloc de a feri o viețuitoare, o plantă sau un copil de deochi 
este să nu se mire nimeni de calităţile lor, să nu le aducă laude și să scuipe de trei ori, rostind 
concomitent „să nu-i fie de deochi”; mama trebuie să-i facă pruncului un semn pe frunte, folosind 
cenușă, funingine, cărbune, înmuiate în apă sau folosind doar cerneală; copilul trebuie cântărit 
înainte de a i se face prima scaldă; pentru ca să fie păzit de duhurile rele, nu trebuie spus nimănui 
ce sex are copilul timp de trei zile de la naștere; ca să fie păzit de deochi, copilul trebuie dat să 
sugă la sânul unei ţigănci; nu trebuie lăsat până la vârsta de un an să se uite în vreo oglindă, ca să 
nu se deoache singur (PRESA). 


DESTIN v. SOARTĂ. 
DESCÂNTEC (A DESCÂNTA) 


În Gorj, ca de altfel în toate zonele etno-folclorice ale României, persistă și azi, mai ales în rândul 
femeilor, descântecul de deochi, de dragoste, descântecul de izdat, de rânză, de însurătoare, de 

măritat, de fată mare și altele; deochiul este o stare maladivă, care se manifestă prin dureri de 
cap, mai ales la copiii mici, și se crede că apare ca urmare a admiraţiei sau a dorinţei puternice a 
râmnitorului; descântecul de dragoste are menirea să înlăture ura purtată flăcăului sau fetei 
pentru a se face iubiţi; izdatul este o boală care se prezintă sub formă de crampe stomacale, 
provocate de paraziți intestinali, descântecele în aceste cazuri fiind însoţite de o practică magică 
variată, care păstrează ca notă comună suflatul de trei ori în palme, masajul pântecului etc.; 
căderea rânzei (a stomacului) se vindecă prin descântece, folosindu-se concomitent practici ale 
medicinii empirice; descântecele de căsătorie transmit credinţa că vor fi înlăturate toate făcăturile 
și vor dezlega drumul tinerilor spre formarea unei familii (SANDA, p. 29-30). Tot în Gorj, 
descântecele sunt în general practicate de femei în vârstă, rareori de câte un bărbat; femeia care 
descântă de obicei se închină înainte de a descânta; descântecul se face, cu rare excepţii, în 
străchini și ulcele din lut, cu apă în ele, mestecându-se cu crenguţe de busuioc de la Bobotează 
(„că-i cu leac”), cu un fir de mătură (că „mătură” durerea), sau cu un ac (pentru că „împunge” locul 
durerii) etc.; se folosesc cărbuni stinși în apă, sare, os, cenușă, aţă roșie, usturoi, rachiu, unt, 
untură etc. (CĂRĂBIȘ, p. 135). În unele variante ale Mioriţei (Moldova, Muntenia, Teleorman, 
Dâmboviţa), ciobănașul este ucis de confrații săi și readus la viaţă printr-un descântec sau printr-o 
practică tămăduitoare executată fie de mamă, fie de mioară, fie de mamă ajutată de mioară, fie de 
către o călugăriță; acestea folosesc apă-vie, buruieni de leac, îi adună rămășițele, îl oblojesc, îi 
suflă în gură, îl descântă, îl jelesc și apoi îl poartă viu acasă (PRESA). Serie simbolică: apăvie)- 
plantă-suflare-descântec-plânset (jelire). 


DEZORDINE 

Gândirea tradițională operează cu extreme, nu cunoaște și nu acceptă nuanţe, din care cauză orice 
nu încape în ordinea prestabilită anunţă un sfârșit iremediabil; conform acestei teorii, sfârșitul 
lumii este însoțit și totodată anunţat de potop, cutremure, erupții vulcanice etc. , toate 
întâmplându-se ca o pedeapsă pentru încălcarea legilor lumii; căci răutatea nu este asimilată doar 
nesocotirii normelor umane de conviețuire și comportare, norme care, în condiţia lor ideală, 
participă la bine, ci și atentării la ordinea cosmică; ordinea, armonia se confundă cu binele, după 
cum dezordinea, disarmonia ar fi răul (VLĂDUȚESCU, p. 142). 


DIAVOL 

Diavolul este coetern lui Dumnezeu, deci nu depinde ontologic de el; așa se explică participarea sa 
la creaţie; înfrângerea lui înseamnă trecerea stihiei sub ordine; nu dispare însă, căci forţa 
elementară se zbate mereu în strânsorile ordinii; diavolul „a fost făcut nu se știe din ce”, aceasta 
când, rareori, se pune problema apariţiei lui; pentru că, îndeobște el, asemenea lui Dumnezeu, 
stătea pe apele începuturilor dintotdeauna; dacă este din eternitate ca și Dumnezeu și dacă, tot ca 
el și cu el, creează lumea, dar nu ia nici măcar jumătate în stăpânire, nu se săvârșește un act de 
nedreptate, fiind firesc ca principiul negativ să treacă sub ascultarea celui cu valoare determinantă 
în cosmos; săvârșește și multe fapte ilogice; cară lumina în casă cu sacul, pentru că făcuse casa 
fără ferestre; construiește carul în casă; confecționează ciubote, dar numai una pentru amândouă 
picioarele; a lucrat o scripcă, dar nu i-a făcut și „borţile”, din care pricină instrumentul nu cânta; ar 
fi cusut și altița pentru cămașa femeiască, dar punând-o mereu unde nu trebuia, la picioare, nu pe 
trup; nu știa niciodată unde se înjugă boii, înaintea sau înapoia plugului; cară apă cu ciurul; a 
construit prima moară, dar fără „bortița” pe unde curge făina; Dumnezeu însă îl învaţă cum să facă 
bine toate lucrurile; tot ceea ce întreprinde diavolul este împotriva oamenilor, iar lucrurile pe care 
le inventează nu știe cum să le folosească, ori nu știe să le dea forma desăvârșită; de aceea, încă o 
dată, împotriva aparenţelor, el nu este un erou civilizator, ca Ghilgameș de pildă (VLĂDUȚESCU, p. 
112-113; 119). Credinţele românilor în diavol se pot rezuma la următoarele: este întâlnit sub 
diferite denumiri, unele acoperind fie diferite demnități în ierarhia organizării comunităţii dracilor, 

fie ca interdicţie de limbaj, fie subliniind anumite mentalități legate de unele meserii sau etnii; 
printre cele peste 140 de denumiri ale dracului sunt de interes aparte următoarele: Scaraoschi, 
Diavolul, Necuratul, Ucigă-l Crucea, Ucigă-l Toaca, afurisitul, arap alb, buzatul, cadâna, ciumatul, 
colţatul, curvoaica, dălacul, despletita, diochiatul, domniţa, ginerele, grozavul, înfiorătorul, 
înțelenitul, jupâneasa, leul, lupul, maica, mătricea, negritul, pocitul, procletul, proorociţa, 
românca, săgetătorul, săsoaica, spurcatul, tătăroaica, turbatul, ţiganca, unguroaica, ucigașul, 
urâtul, vârtejul, vrăjitoarea, zâmbatul și zburătorul, drac fiind termenul de maximă generalitate; el 
este dușmanul neîmpăcat al omului și al lui Dumnezeu; este suflarea cea mai rea de pe pământ; nu 
vrea niciodată binele omului, ci tot răul, și chiar dacă pe pământ îl ajută pe om să se îmbogăţească, 
aceasta o face cu scopul de a-i lua sufletul, când va muri; în dracul sunt întrupate toate relele de 
pe pământ, el neîndemnând pe om decât la fapte rele; unde sunt beţii, tâlhării, omoruri, dracul 
este căpitan; dracul este făcut tot de Dumnezeu; lui i-a dat Dumnezeu puterea să chinuiască pe cei 
ce nu lucrează bine; de frica lui Dumnezeu, diavolul se cutremură; iadul este întruparea 
gospodăriei lui Scaraoschi, căpetenia tuturor dracilor; pe dracu l-a făcut Dumnezeu din niște îngeri 
care se urcau mai sus decât el; dracul locuiește în orice parte a pământului, fiindcă așa l-a 
blestemat Dumnezeu când l-a azvârlit din cer; dracii sunt în aer, în apă, pe pământ și sub pământ; 
se arată sub multe forme; de pildă poate să ia chipul tuturor vieţuitoarelor, numai în chip de vacă 
nu; unora li se arată sub formă de motan, altora sub formă de copil, are pe cap fes roșu, este 
îmbrăcat în negru, are ochii roșii și scânteietori, la mâini și la picioare are unghiile mari, iar la faţă i 
se deschide o gură mare; de nimic nu se teme ca de cruce; când se face semnul crucii, el fuge în 
codri și în pustii; dar ca omul să nu-și poată face cruce, el îi ia puterile și atunci omul, dacă vrea să 
scape de diavol, trebuie să-și facă semnul crucii măcar cu limba; în cazul că i se rostește numele, 
oamenii adaugă „Cruce de aur cu noi”; crucea, tămâia și agheasma sunt lucruri pe care dracul nu le 
poate suferi, în fața cărora nu poate rezista; ameninţat în descântece cu ele, diavolul trebuie să 
fugă; de pildă, în descântecele de deochi, diavolul este ameninţat cu botezul; în cazul altor 
descântece, nu toate plantele de leac sunt pomenite, ci doar cele care se presupune că ar 
înspăimânta pe diavolul care aduce bolile, cum ar fi: alun, boz, viță de vie, pelin, corn, arțar, 
sânger, trestie, nuc; de pildă, alunul este folosit și de solomonari pentru a îndrepta grindina în 
direcţia voită de ei, dar și oamenii folosesc alunul și un topor pentru a ameninţa și a abate grindina 
peste păduri; dracul se arată omului numai de cu seară și până la miezul-nopţii; de cum cântă 
cocoșii miezul-nopțţii, dracul și slugile lui părăsesc pământul; greu iese din trup sufletul celui dat 
diavolului; el poate intra și în biserică, dar, dacă miroase a tămâie, nu intră; de asemenea, în altar 
nu poate intra; tovărășie cu dracul fac numai vrăjitorii moșnegi și babele; când este în serviciul 
omului, se hrănește cu pâine și miez de nucă; dacă o comoară arde, fiindcă ele ard o dată pe an, de 
la amiază și până la miezul-nopţii, atunci stăpânul acelei comori este necuratul; dacă însă comoara 
arde de la miezul-nopţii înainte, atunci ea este „curată“; dracul este tovarăș cu strigoii, stafiile, 
Muma-pădurii etc.; se crede că trăsnetele nu sunt altceva decât împușcăturile după diavoli ale 
Sfântului llie, care îi urmărește peste tot (3. GOROVEI, p. 73-74; 148; 171-172; 181). Dracului i se 
mai spune Ucigașul, Satana, Diavol, Răul, Samodiva, Împielițatul, Al-cu-coarne, Pârdalnicul, Ucigă-l 
Tămâia, Aghiuţă, Ăl-din-baltă, Bată-l Crucea, Bată-l Sfinţii, Michiduţă, Necuratul, Spurcatul, Naiba, 
Vrăjmașul etc.; apare sub formă de om, câine, pisică, cal, capră, bou etc.; numai sub formă de oaie 
nu apare, fiind aceasta considerată animal sfânt, pentru că ea dă lână pentru îmbrăcăminte, carne, 
lapte, brânză; de aceea și la pomeni, în capul mesei, se dă de pomană un caier de lână de oaie; în 
chip de om, dracul este înalt și negru, cu ochii mari și roșii, cu urechi și coarne, cu coadă și picioare 
de ţap; e îngrozitor de urât, de aici expresiile: „Parcă-i dracul (gol)” și „Omul să fie mai frumos ca 
dracul, ca să-i placă femeii“; dracul poate fi recunoscut și pentru că umblă noaptea târziu, până la 
cântatul cocoșilor, după care dispare imediat; când este văzut, omul trebuie să scuipe și să 
rostească „Ptiu! Ucigă-te Crucea! Piei din fața mea!”, caz în care dracul fuge și se face nevăzut; 
există femei care știu „să facă cu dracul”, când i se fură cuiva ceva mai important; păgubașul 

recurge la una din aceste femei, care se duce noaptea, dezbrăcată și despletită, la marginea unui 
râu sau a unei gârle, până la cântatul cocoșilor, și acolo „bate” apa cu o prăjină, strigând pe rând 
trei draci pe numele lor; unul din numele mai frecvente este Filip; la strigătul vrăjitoarei, toţi cei 
trei draci se ivesc, pe doi îi trimite înapoi, oprind numai pe unul singur, căruia îi sacrifică un animal 
(vacă, bou, cal sau chiar un om întâlnit întâmplător în drum); aceasta este plata care se dă dracului 
pentru serviciul oferit; dracul se duce la cel care a furat, fiindcă el știe cine este hoţul, iar la casa 
acestuia miaună și chirăie, chemând hoţul pe nume; dacă hoţul nu aduce înapoi ceea ce a furat, îl 
vor apuca niște dureri cumplite, care se vor înteţi până la moartea lui; înapoierea celor furate 
trebuie îndeplinită tot noaptea, după cântatul cocoșilor, obiectele însușite fiind aruncate în curtea 
posesorului, fără să fie zărit de cineva; vrăjitoria cu dracul poate să dureze și câteva zile; de pildă, 
dacă hoțul a furat o vită sau un obiect pe care l-a dus în altă parte, hoţului cuprins de spaimă îi va 
trebui ceva timp pentru deplasare și pentru înapoierea furtului; în acest fel, păgubașul își vede 
înapoiat ceea ce i s-a furat, iar hoţul rămâne tot necunoscut, dacă a avut grijă să nu fie văzut de 
nimeni; vrăjitoria aceasta are efect numai asupra omului necântărit; celui cântărit dracul nu-i 
poate face nimic, de aceea, hoţilor mari, de meserie, dracul nu le poate face nimic - Gorj (CĂRĂBIȘ, 
p. 117-118). În alte părţi, se crede că Fata-Pădurii este diavolul care a luat chipul unei fete 
frumoase; părul ei negru ajunge până la pământ și făptura este foarte periculoasă mai ales pentru 
flăcăii care dorm la turmă sau la marginea pădurii; când flăcăii își dau seama de pericol încearcă să 
fugă și să se ascundă; dacă nu reușește să-i ademenească, Pădureana ţipă și fuge ca nebuna, 
doborând în calea sa copaci și stânci; dacă nu este recunoscută și flăcăul răspunde chemării și 
vorbelor ei dulci poate să rămână mut pentru toată viața; dacă vreo vrăjitoare are nevoie de 
ajutorul diavolului, pune o oală cu apă la fiert și, când apa clocotește, apare și necuratul; dacă 
vreunui om îi apare în drum diavolul și îi mai trage și o palmă, să-i răspundă, făcându-i cadou o 
năframă sau un clop, iar, pentru această plată, dracul îl va duce pe om într-un loc, unde sunt 
ascunse comori; când cineva dorește să afle în ce loc se găsește tăinuit un obiect, el poate cere 
ajutor chiar diavolului, pentru aceasta procedând astfel: să ţină o găină și un cocoș negru în coteț, 
până ce găina face un ou; să ia acest ou și să-l ţină la subsuoară, până ce va ieși din el un drăcușor 
negru, care îl va întreba: „Stăpâne dragă, ce dorești ?”, el fiind dispus să satisfacă orice dorință, să 
caute comori ascunse; atunci când vine acasă, el trebuie ospătat numai cu coajă de pâine, ca să nu 
fugă de la locuinţa celui care s-a străduit să-l aducă pe lume; dacă diavolul apare în visul cuiva ca 
un coșmar, omul trezit să-și facă semnul crucii cu limba, de trei ori, și va scăpa de prezenţa lui - 
Sălaj (PRESA). Se crede că, dintr-un ou, făcut de o găină neagră, purtat la subsuoară timp de nouă 
zile, înainte de Paște, va ieși, în ziua Învierii Domnului, un spiriduș, care dă apoi celui ce l-a clocit 
toate averile din lume, dar îi ia și sufletul după moarte - Suceava; din orice ou, purtat subsuoară 
timp de nouă luni, iese din el necuratul, care îl servește pe cel ce l-a clocit, dar care, dacă nu are de 
lucru cu alți oameni, îl demonizează pe cel ce l-a adus pe lume - Suceava; dacă sunt clocite ouă 
mici și cam moi, vor ieși din ele spiriduși, care vor da celui ce i-a clocit câți bani dorește el, dar, 
după moarte, al acestor spiriduși îi este sufletul - Galaţi; alții cred că necuratul este un ban, care 
are puterea de a aduce alţi bani de la cei care au din belșug, dar acești bani, care conţin spiriduși, 
trebuie cumpăraţi, numai că, aduși acasă, se poate observa că numărul lor a scăzut, iar apoi este 
de rău pentru cel ce are bani cu spiriduși - Galaţi; se povestește că unele femei nasc, în loc de 
copii, purcei, numiţi crasnic, adică drac, care, imediat ce s-au născut, încep a ţipa și a fugi prin 
toată casa; ca să scape de ei, bătrânele fac foc în sobă, cu jeratic mult, apoi gonesc crasnicii prin 
toată casa, până ce aceștia, neavând cum să mai scape, intră în sobă și ard - Vaslui; diavolul se 
poate preface în orice vieţuitoare domestică sau sălbatică, numai în oaie și albină nu se poate 
preface - Banat; tichia diavolului se găsește întotdeauna în vârful vârtejurilor de colb, pe care le 
face vântul; dacă un om ridică de la bază acest con de colb, poate intra în posesia tichiei, care, 
pusă pe cap, îl face nevăzut și astfel poate intra apoi oriunde, fără a mai fi zărit - Moldova; diavolul 
se ivește întotdeauna la miezul nopţii, pe locul unde s-a petrecut un omor - Tecuci; se crede că 

diavolul aude tot ceea ce spune omul, dar niciodată ceea ce gândește - Suceava; el locuiește în 
gropi, pivnițe părăsite, case pustii, biserici ruinate, în ape stătute, pe sub punți și poduri etc. - 
Tecuci; el se ascunde și sub copacii mari și de aceea nu este bine, în caz că tună și fulgeră, să se 
adăpostească omul de ploaie sub copaci - Suceava; se mai ascunde și în blana câinilor, din care 
cauză nu este bine a-i ține în casă, când afară tună și fulgeră - Suceava; dracul vine pe urmele 
omului care călătorește noaptea, atunci când i se pare că îl strigă cineva din spate, și poate scăpa 
de el, dacă își face semnul crucii, rostește cuvântul cruce, sau chiar dacă îl înjură pe diavol de cruce 
- Tecuci; dacă, pentru moment, nu se găsește un lucru, nici nu trebuie căutat, fiindcă înseamnă că 
și-a pus dracul coada pe el - Tecuci; se spune că se naște un drac, atunci când, într-o adunare de 
oameni, se lasă o tăcere neașteptată - Muntenia; se mai spune că, atunci când doi oameni spun 
același cuvânt deodată, crapă un drac de ciudă - Muntenia; cu deosebire pe călugări îi urmărește 
diavolul până în pragul bisericii, îndemnându-i permanent să păcătuiască, dându-le visuri cu tot 
felul de bogății, plăceri lumești și chiar femei goale; de aceea lupta călugărilor este mult mai 
înverșunată în a urma calea cea dreaptă; când se cutremură pământul, se crede că se bat dracii 
chiar în mijlocul lui (2. GOROVEI, p. 50; 64; 77-78; 80-81; 184; PRESA). Va fi ispitit la fapte 
nedemne sau va primi vești proaste cel care visează diavol; va avea o soţie rea cel care visează 
diavol cu coarne; cine se visează că este urmărit și necăjit de diavol înseamnă că se va confrunta cu 
vrăjmășia oamenilor - Suceava (NOTE, Băncescu). 


DIHOR (Mustela putorius - DLRM, p. 246) 
Cine visează dihor înseamnă că va avea parte de o pagubă în viitorul imediat - Suceava (NOTE, 
Băncescu). 


DIMINEAȚĂ 

Interval de timp al zilei, situat cu precădere înainte de răsăritul soarelui; dacă zorii se ivesc la 
orizont de culoare roșie, urmează mai totdeauna vânt cu ploaie - Bucovina (2. MARIAN, |, p. 86). 
Nu durează mult, dacă ploaia începe dimineaţa - Suceava (2. GO-ROVEI, p. 196). Descântecele, ca 
să aibă efect, se fac seara și dimineața - Bucovina (CO-JOCARU, p. 233). 


DINTE 

Se crede că, dacă mai întâi copilului îi ies dinţii pe maxilarul inferior, acesta va trăi mulţi ani, iar 
dacă îi ies pe cel superior va muri în scurt timp - Suceava (3. MARIAN, II, p. 213-215; 2. GOROVEI, 
p. 145). Dacă unei fetiţe îi cresc mai întâi dinţii de sus, ea se va face preoteasă, iar, dacă îi cresc 
băiețelului, el va deveni preot - Vâlcea (2. GOROVEI, p. 199). Dacă, la căderea unui dinte sau a unei 
măsele, curge mult sânge și se simte durere puternică e semn de moarte pentru cineva apropiat; 
dacă nu, atunci moare o rudă mai îndepărtată - Mehedinţi (CIOBANU, p. 79). În Maramureș, când 
unui copil îi cade sau i se scoate un dinte de lapte este bine să-l arunce peste casă și să zică: „Na, 
cioară, dinte de fier/$i-mi dă altul de oţel!”; în Maramureș și Bucovina, se crede că oamenii care au 
strungăreață sunt foarte pătimași în dragoste, iubăreți (BOGDAN, p. 20; 128). Cine trage așternutul 
de sub el cu dinţii îmbătrânește repede - Tecuci; să se strângă din dinţi când trebuie să se treacă 
pe lângă câini răi și există temerea că se vor repezi să muște - Vâlcea; dacă cineva dorește să nu-l 
mai doară dinţii niciodată, să frece cu un deget dinţii unui om mort și apoi, cu același deget, să-și 
frece dinţii proprii - Bihor; nu este bine să înghită cineva dintele (sau dinţii) care i-au căzut - Tecuci; 
să nu se scrâșnească din dinţi, că se bucură dracul - Tecuci; femeii care are strungăreaţă între 
incisivii de sus îi place să facă dragoste - Tecuci; tâlharii poartă cu ei, în mod obișnuit, dinţi ai unui 
mort, pentru a nu fi daţi în vileag - Bucovina; dinţii de lup sunt recomandaţi ca leac în mușcătura 
de lup - Neamţ (2. GOROVEI, p. 5; 40; 76; 79; 85; 109; 128). Căderea dinţilor în vis, însoţită de 
senzația de durere și de sânge, semnifică moarte; aceasta este cu atât mai apropiată în timp, cu 
cât senzaţia de durere este mai intensă și sângele în cantitate mai mare - Suceava (3. MARIAN, III, 

p. 9). Înseamnă sănătate și onoare pentru cel care se visează că are dinţi albi, netezi și frumoși; 
dacă se visează scoţându-și dinţi fără durere este semn că s-a eliberat de tot felul de ispite; dacă 
visează că-i cad dinţii și îi pune la loc înseamnă câștig într-o afacere; dacă visează scoțându-și 
dantura falsă și punând-o la loc înseamnă că va îndrepta o pagubă; dacă se visează trăgând de 
dinţii altcuiva înseamnă moartea unei rude sau a unui prieten; visarea dinţilor altcuiva negri, 
cariaţi și căzând semnifică neliniște sufletească; visarea dinţilor din aur înseamnă bogăţie; dacă se 
visează curăţindu-și dinţii e semn că se va osteni pentru rezolvarea problemelor altora; dacă se 
visează că are dinţi lungi înseamnă întristare, iar dacă se visează că are dinţi din sticlă semnifică 
boală grea și moarte grabnică; pentru cel care se visează crescându-i o măsea înseamnă sănătate, 
robusteţe, stare fizică viguroasă - Suceava (NOTE, Băncescu). . 


DOCTOR 

Pentru cine visează doctor înseamnă boală sau trăirea unor sentimente de părere de rău; dacă își 
visează vreo rudă în ipostaza de doctor este semn că va asista la căsătoria unui membru al familiei 
- Suceava (NOTE, Băncescu). 


DOCTORIE 

Pentru leacurile (doctoriile) primite de la cineva, gratuit sau cu împrumut, nu trebuie să se 
mulțumească - Maramureș (BOGDAN, p. 93). Dar există și credinţa că doctoriile sunt „spurcate”, 
pentru că ele sunt făcute din grăsimea oamenilor care mor în spitale, în special din cea a 
oamenilor grași - Maramureș (3. POP, p. 111). Cine visează doctorii e semn că va trăi momente de 
neîncredere și îndoială asupra oamenilor sau întâmplărilor petrecute; dacă, în schimb, visează 
balsam (substanţă lichidă, cu aromă plăcută, extrasă din rășini sau din diverse produse vegetale), 
va beneficia de cuvinte de laudă din partea prietenilor, pentru comportarea bună pe care o va 
manifesta - Suceava (NOTE, Băncescu). 


DOI 

În practicile premaritale, se întâlnesc frecvent numere pare sau cifra doi; dacă două picături de 
ceară se unesc în apă, dacă două fire de păr de porc, puse alăturea pe o plită încinsă, se unesc, 
dacă bobocii de gâscă sunt cu soţ; în toate fazele nunţii, apare cifra doi (sau număr par); la fata 
nemăritată sunt trimiși totdeauna doi peţitori; în număr par sunt solii care fac chemările la nuntă; 
același principiu, al parităţii, funcţionează în alegerea vorniceilor și a druștelor; înșiraţi doi câte doi, 
vin călăreţii din alaiul mirelui; se angajează două formaţii de lăutari; din două sate este alcătuit 
convoiul care pleacă după mireasă, având înhămaţi doi-patru-șase boi; cu două lumânări se pleacă 
la biserică; nuntașii se împart în două tabere, unii sunt cei care apără mireasa, ceilalţi sunt cei care 
solicită să le fie dată, sau vor să o răpească; diviziunea mesenilor rămâne valabilă și pe parcursul 
petrecerii, în timp ce unii joacă în curte, ceilalți trebuie să stea în casă etc.; de observat că cifra doi, 
spre deosebire de toate celelalte, nu are ferm conturată încărcătura simbolică, fiind asimilată 
curent cu șirul de numere pare, pentru că această cifră simbolizează în primul rând paritatea 
(EVSEEV, p. 186-187; NOTE, Antonescu). Face și mai mulţi păduchi cel care este căutat în cap, 
concomitent, de alţi doi oameni - Tecuci (2. GOROVEI, p. 42). v. NUMĂR; TREI 


DOISPREZECE 

În trecutul îndepărtat, unele popoare (ex. babilonienii) considerau numărul 12 drept cifră de bază 
în calculul aritmetic, el oferind avantajul prin faptul că este divizibil cu 2, 3, 4, și 6; astfel, 
numărului i s-au atribuit însușiri cu totul deosebite; de pildă, astronomii au împărțit harta cerului 
înstelat în 12 constelații, anul are 12 luni, ziua are 12 ore etc.; dacă acestei cifre i se adaugă o 
unitate, rezultă cifra 13, care creează mari dificultăţi de calcul, deoarece ea nu este divizibilă decât 
cu 1 și cu ea însăși (PRESA). Cele douăsprezece zile aparțin tradiţiei indo-europene și erau fixate 

simetric în jurul Anului Nou, care putea să aibă loc fie la solstiţiu, fie la echinocţiu; calendarul 
tradițional românesc le-a preluat și ele se găsesc șase înainte de Anul Nou și șase după Anul Nou; 
în Moldova și în satele de câmpie ale Olteniei și Munteniei, flăcăii aleargă călări, cai și călăreţi fiind 
împodobiţi frumos, în toate aceste douăsprezece zile, după care, în ziua de Bobotează (6 ianuarie) 
se rânduiesc așteptând ca animalele lor să fie stropite cu apă sfinţită (BUHOCIU, p. 48; 67). v. 
NUMĂR; TREI. 


DOLIU 

În Bucovina, doliul după un părinte decedat este mai aspru, copiii trebuind să-l ţină timp de un an; 
în acest interval, ei nu se bărbieresc deloc și nu au voie să joace la hore, pentru că se crede că 
astfel joacă pe pieptul mortului; când se visează doliu este semn de moarte, fie pentru cel care 
visează, fie a cuiva apropiat, rudă sau cunoștință veche (COJOCARU, p. 163; 170). 


DOR 

Unii analiști atribuie sferei semantice a dorului o origine pastorală, plecând de la ideea distanţei 
geografice reale care separă iubitele rămase în sat de flăcăii plecaţi la munte cu oile; în acest sens, 
sunt aduse ca argumente prezenţa muntelui în lirica de dragoste, sau drumul dorului, care iniţial ar 
fi fost drumul plaiului; dar nu trebuie ignorat că, în limba latină, dolor-dolus înseamnă dezolare, 
întristare, ori romanii erau agricultori, nu păstori; drumul dorului este în fapt distanţa care 
desparte visul erotic de împlinirea sa; deci nu este vorba de o distanţă concretă și neapărat mare, 
ci este o reprezentare ideatică, configurată mental, depărtarea fiind existentă și dramatică și în 
cazul că îndrăgostiții se află în cadrul aceleiași colectivităţi umane; drumul dorului este practic un 
simbol, o călătorie iniţiatică, o expediţie în căutarea și aflarea unei noi personalităţi a omului, 
îmbogăţită printr-o experienţă erotică; lungul drum al dorului, pe care îl străbat partenerii, 
mergând unul spre celălalt, este dramatic nu pentru că este lung, ci pentru că este plin de 
obstacole; cele mai multe asemenea obstacole sunt dealurile, munţii, apele, pădurile și văile 
adânci, toate fiind de fapt ipostazieri ale interdicţiilor impuse de morala comunitară, uneori fiind 
reală chiar distanţa dintre cei doi, care conduce la prelungirea dureroasă a unei iubiri la distanţă, 
deci neîmplinite; de remarcat că obstacolele sunt aceleași ca în basme, numai că în basme 
operează cu această funcţie gurile de foc ale balaurilor sau zmeilor; casa dorului este un fel de 
centru mito-poetic al spaţiului erotic și se află amplasată pe o punte, pe o ciucă, pe un deal, sau pe 
o coastă din inima codrului; dacă dorul este comparat cu focul, cu chinurile cele mai mari, 
necredința și părăsirea în dragoste sunt păcate atât de mari, încât duc la condamnări tot atât de 
aspre: iubitul să fie ars în casă, la miez de noapte, ca să nu-l poată salva nimeni; dar mai cumplită 
decât arderea prin foc este chinul dorului neîmplinit: „Să te-ajungă dor cumplit, /Să lași lingura pe 
blid, /Să ieși afară plângând/$i părul din cap smulgând. /Să te bată, badeo, bată/Nouă boale dintr- 
o dată. /Când vei crede că te scoli, /Vie popa ca să mori!”. (EVSEEV, p. 101-104, punând în discuţie 
interpretări semnate de O. Densușianu, T. Papahagi și lon Coteanu; 113; NOTE, Antonescu); lumea 
de dincolo este fără dor, deci fără compasiune, rece; dorul rămâne celor în viață, este lăsat 
moștenire acestora, ca să nu-i uite pe cei morţi; ceea ce e o indicație fundamentală, deoarece 
lumea cealaltă din bocetele românești seamănă mai mult cu infernul antic, decât cu lumea 
cealaltă creștină (BUHOCIU, p. 17-18). 


DOVLEAC (Cucurbita pepo maxima - DLRM, p. 259) 

În mod neașteptat, o credință seamănă cu mitul lui Sisif, în sensul că acela care fură bostani 
(dovleci) în timpul vieţii, pe lumea cealaltă este pus, drept pedeapsă, să ridice pe un deal bostani 
mai mari și mai grei, dar, abia ajuns cu ei în vârf, îi scapă la vale, de unde îi cară iarăși cu trudă și 
tot așa la infinit - Tecuci; nu este bine să se arunce vrejul dovleacului în foc, pentru că apar bube 
mari pe trupul celui care o face - Vâlcea; este semn de toamnă lungă, dacă într-un bostan se 

găsesc seminţe deja încolţite - lași; în Ajunul Crăciunului (24 decembrie), se dă copiilor să mănânce 
bostan, ca să fie grași în tot timpul anului următor - Tecuci; se crede că bostanul crește bine numai 
la omul sărac și prost - Galaţi; se îmbolnăvește de râie cine mănâncă dovleac din ajunul Crăciunului 
înainte - Dolj; pentru a feri de vărsat de vânt (varicelă) pe copii, li se face semnul crucii cu dovleac 
pe frunte și pe piept - Vâlcea (2. GOROVEI, p. 25; 250; 275). Între darurile făcute moașei de către 
tânăra mamă, a treia zi după nașterea unui copil, se numără și seminţele de dovleac - Caraș- 
Severin (LĂPUȘTE, p. 67). Cine visează bostani de mărime apreciabilă e sigur că se va umple de 
bube; dacă se visează mâncând dovleci e semn de boală, iar dacă se visează semănând dovleci 
înseamnă că viitorul apropiat al său va fi liniștit - Suceava (NOTE, Băncescu). 


DRAC v. DIAVOL. 


DRAGOBETE 

Conform legendelor, Dragobete este fiul Babei-Dochia și are o fire opusă mamei sale, care este rea 
și ursuză; i se mai spune și Cap-de-Primăvară, ziua în care este sărbătorit de tradiția populară fiind 
24 februarie (Aflarea Capului Sfântului loan Botezătorul) sau 3 martie (Sfinţii Mucenici Eutropie, 
Cleonie și Vasilise); se crede că, în aceste zile, toate vieţuitoarele, în special păsările, își găsesc 
perechea; din această cauză, Dragobetele simbolizează afectivitatea și iubirea trupească 
(ȘĂINEANU, |, p. 82; 12. GHINOIU, p. 37; 78; 199-200; 202). v. BABA-DOCHIA. 


DRĂGAICA 
Denumirea populară a zilei de 24 iunie, când, în calendarul creștin ortodox, se prăznuiește 
Nașterea Sfântului loan Botezătorul (ȘĂINEANU, |, p. 82). v. IUNIE. 


DREGĂTOR v. CONDUCĂTOR. 


DRUM 

Nu-i va merge bine celui care, odată pornit, se întoarce din drum, pentru indiferent ce motiv, de 
cele mai multe ori deoarece a uitat ceva - credință atestată în toată ţara; este semn că mireasa nu 
este fecioară, când se întâmplă vreun accident în drum spre biserica unde urmează a se oficia 
căsătoria - lași; se aruncă știuleţii de porumb goliţi de boabe în drum, pentru ca în toamna 
următoare ei să fie crescuţi având boabele bătute ca drumul - Suceava; gunoiul gândacilor de 
mătase se aruncă în drum, pentru ca firele din care se va ţese mătasea să fie lungi cât este și 
drumul - Ilfov; când unei femei îi mor pe rând pruncii, pe cel nou-născut îl așează în mijlocul 
drumului și cine îl găsește trebuie să-l și boteze - Ilfov; să nu se traverseze drumul pe care urmează 
imediat să treacă un cortegiu funerar, pentru că vor amorți mâinile celui care nesocotește 
interdicția - Dolj (2. GOROVEI, p. 35; 61; 85; 101; 151; 186; NOTE, Antonescu). Alaiul de nuntă nu 
se întoarce niciodată pe același drum pe care s-a dus la cununie, fie pentru a deruta duhurile rele 
în probabila lor acţiune răuvoitoare, fie pentru a feri pe cei doi tineri căsătoriţi de revenirea la 
vechea stare, cu alte cuvinte, căsătoria să fie durabilă - Oltenia; Vâlcea (ȘEULEANU, p. 140-141). 
Cine întâlnește în drum un alai mortuar să meargă împreună cu el și nu înainta lui, pentru că se 
crede că drumețţul vrea să o ia el înainte spre lumea de dincolo, sau că acest fapt se va întâmpla în 
curând; întâlnirea unei nunţi cu o înmormântare este semn rău pentru tinerii căsătoriţi; se crede 
că omul care strănută pe drum este așteptat cu nerăbdare acolo unde trebuie să se ducă, iar cei 
care îl așteaptă vorbesc insistent despre el; se spune că acela care, mergând pe drum, uită pentru 
ce scop anume a plecat de acasă să se întoarcă pentru a-și aminti de ce a plecat; este semn de 
noroc și dușmanilor pagubă pentru cine visează un drum; cine se visează mergând pe drum curat 
înseamnă câștig; visarea mersului pe un drum cu mărăcini înseamnă că dușmanii se sfătuiesc în 
legătură cu răul ce îl vor face celui care visează; înseamnă neplăcere pentru cel care visează că a 

rătăcit drumul; îl ameninţă vreo boală pe cel care se visează mergând beat pe un drum; este semn 
de nenorocire pentru cel care se visează făcând drum lung și nefericire, când se visează 
parcurgând un drum îngust; dar înseamnă că va fi primit în vizite cel care visează că parcurge un 
drum lat, o șosea; visarea unui drum cu mulți oameni înseamnă că de prea multe lucruri s-a apucat 
cel ce visează, iar când se visează că muncește la construirea unui drum este semn că va avea 
parte de supărări - Suceava (NOTE; Băncescu). 


DRUMEȚ v. CĂLĂTOR. 


DUD (Morus - DLRM, p. 264) 
Pentru cine visează dud înseamnă bucurie și spor în casă, dar dacă se visează mâncând dude e 
semn de boală, supărare sau învrăjbire - Suceava (NOTE, Băncescu). 


DULF 

Animal imaginar, pe care mentalitatea tradițională românească îl situează între cele năzdrăvane, 
chiar vorbitoare, investite cu unele trăsături oraculare, seria lor fiind formată din mioară, berbec, 
cal, câine, cerb, ciută, șoim; în limba populară i se spune și dolf, duh, duh de mare, duhul mării 
(Negre), dop de mare; vine din slavă, ca și delfin, unde are și sensul de prinţ moștenitor, trecând în 
limba română cu acest arsenal semantic și născând o familie de cuvinte interesantă: dolfan, cu 
sensul de om de frunte, avut; dolofan - copil grăsuţ (BUHOCIU, p. 138; 413). Se crede că Dulful își 
are sălașul în Dunăre sau în Mare; pentru navigatori și pescari, el este inofensiv, dacă nu este 
provocat; se spune că, în timpul nopţii, Dulful iese din apă, se plimbă pe țărm și, unde găsește un 
măr, îl fură pentru a-i mânca fructele și frunzele; ca urmare, marinarii, care vor să-i obţină 
bunăvoința pe timp de noapte și să și-l facă aliat, aruncă în valuri mere roșii; Dulful le adună și le 
mănâncă, aruncând parte din miezul lor înaintea valurilor, indicând astfel traseul de urmat 
(VULCĂNESCU, p. 478). Se atrage atenţia că se pot produce cu ușurință erori de interpretare 
asupra locului unde vieţuiește Dulful, deoarece termenul dunăre (dunăriţă, dunărică, dunăreană) 
nominaliza, în vechime, orice apă curgătoare mai mare, expresiile în limba română fiind o dovadă 
concludentă în acest sens: „a crește dunăre”, cu sensul de a crește peste măsură; „mânios 
dunăre”, adică foarte mânios; „a se face dunăre”, cu semnificaţia de a se mânia foarte tare 
(ȘĂINEANU, II, p. 445; CLEMENTE, p. 6). 


DUMINICĂ 

Este ziua Domnului și reprezintă totodată zi de încheiere și de început a săptămânii, având 
caracter pozitiv și creator; de aceea se fac nunţi, se perfectează tocmeli, se încheie acte de 
întemeiere, urice etc.; este păcat să se lucreze, să se taie lemne, fiindcă „se dă cu barda în 
Dumnezeu”; nu este bine să se măture în faţa soarelui, pentru că „se colbuiește” faţa Sfântului 
Soare; cel care se naște duminica are noroc în viață, sănătate și va trăi mult (BODIU, p. 419). Este zi 
de repaus și de petrecere și totodată ziua în care se fac cele mai multe nunţi; copiii născuţi în zi de 
duminică vor avea noroc în viaţă - Suceava; femeia însărcinată să nu mănânce în zi de duminică 
legume cu păstăi (mazăre, fasole etc. ), fiindcă va naște un copil nătâng, care de-a lungul vieţii sale 
va face numai fapte rele - Transilvania; despre omul care doarme duminica dimineaţa, în timp ce la 
biserică bat clopotele, se spune că, în acele clipe, trec șerpii peste el - Galaţi; nu se realizează visele 
din noaptea dinspre duminică - Bucovina; nu se taie pasăre și nici altfel de animal, pentru că este 
mare păcat și poate să aducă pagubă în animalele din care s-a făcut sacrificarea - lași; cel care 
sacrifică păsări sau animale în zi de duminică va face mătreaţă - Tecuci; duminica nu se sădesc 
plante, fiindcă se usucă - Muntenia; cine muncește în zi de duminică îi ia foc gospodăria, iar, dacă 
înjugă boii, va atrage lupii la celelalte vite - Tecuci; nu este bine să se coasă, să se înjuge boii sau să 
se facă orice alt lucru în zi de duminică, pentru că acela este lucrul diavolului și este pericol să fie 

trăsnit, dacă pe cel ce lucrează îl apucă ploaia pe undeva - Dolj; dacă o femeie gravidă coase în zi 
de duminică, ea va da naștere unui copil cu limba cusută - Suceava; cine lucrează în zi de duminică 
va fi trăsnit - Argeș; celui care cioplește duminica îi vor arde așchiile pe piept pe lumea cealaltă - 
Tecuci; să nu se coasă în zi de duminică la cămăși, pentru că i se cos minţile celui care poartă 
cămașa; ca să nu se întâmple așa ceva, trebuie să se pună purtătorului să ţină în gură câteva fire 
luate din ruptura ţesăturii - Tecuci; nu este bine să se împletească în zi de duminică, fiindcă 
lucrătoarea se va tăia la mâini cu ceea ce lucrează - Dolj; va mirosi urât cel care se spală pe ochi, în 
zi de duminică, cu apă provenită din ulciorul din care se bea în mod obișnuit - Teleorman; celui 
care se spală în zi de duminică îi putrezește trupul după moarte, iar părul îi rămâne lung - Suceava; 
să nu se măture duminica dimineaţa, în fața soarelui, pentru că se umple de praf faţa sfântului 
soare - Galaţi; îl va durea capul mai rău pe acela care afirmă, în zi de duminică, faptul că suferă de 
această afecţiune - lalomiţa; să nu se taie găini duminică dimineaţa, pentru că se îmbolnăvesc 
celelalte rămase în gospodărie și mor - Galaţi; nu se pune cloșcă în zi de duminică, deoarece puii 
vor ieși diformi - lași; nu este bine să se spele cineva în zi de duminică, pentru că i se fac bube pe 
cap - Dolj; florile udate în zi de duminică fac viermi la rădăcină - Suceava; nu se pune varză la 
murat în zi de duminică, pentru că se clocește, se strică - Muntenia; cununiile se săvârșesc numai 
în zilele de duminică și joi, pentru că se crede că nu vor fi fericite căsniciile încheiate în celelalte 
zile ale săptămânii - Suceava; părinţii care au copii decedați și copiii care au părinți morţi nu se 
piaptănă în zi de duminică, în special persoanele de sex feminin, în credinţa că prin actul 
pieptănării îi deranjează („îi zgrabătă”) din odihna lor pe cei morţi - Banat (2. GOROVEI, p. 28; 38; 
41-42; 54; 69; 82-83; 87; 98; 123; 161; 168; 215; 232; 2. MARIAN, |, p. 77). În Romanați, nu se 
descântă niciodată în zi de duminică, existând o singură excepţie, aceea a descântecului de venin, 
care se face duminica, la revărsatul zorilor (3. GOROVEI, p. 133). În Dolj, peţitul se face de regulă 
duminica, în prima parte a zilei; la început discuţiile abordează realități specifice sezonului agricol, 
starea recoltei, a vremii etc. , după care se rostește: „Dar nu ne întrebaţi la ce venirăm?/La ce 
venirăţi, Dumneavoastră o să ne spuneți. /Noi venirăm după o spată, /Dar să fie cu dinţii mai mari 
și mai tari/Si dacă ne daţi spata, /Ne daţi și fata!” (ENACHE, p. 129). În ziua de duminică, în zona 
muntoasă a Banatului, se întâlnește un obicei original, constând din deplasarea, pe la ora 10-11, a 
mirelui, însoțit de prieteni și muzicanți, acasă la mireasă, iar de aici merg împreună la cimitir, la 
mormintele celor decedați din ambele familii; aici femeile bocesc, bărbaţii plâng, iar muzicanții 
interpretează cântece de jale, adesea cele pe care le-au preferat cândva cei dispăruţi; după 
această „iertăciune”, alaiul se deplasează la biserică pentru cununia religioasă și apoi la casa 
miresei, unde nașul dă o masă, considerată a fi masă de pomană; în capul mesei stă preotul, apoi, 
pe ambele laturi ale mesei, sunt așezați cei mai bătrâni oameni ai satului, după aceștia tânăra 
pereche, nașii și părinţii, în final ceilalţi invitaţi; o cană mare de vin trece de la om la om, începând 
cu preotul, fiecare bea din ea, timp în care rude ale celor căsătoriți dau, peste masă, tuturor celor 
prezenţi câte un colac cu lumânare (3. LAZĂR, p. 270; NOTE, Antonescu). Copiii născuţi duminică 
sau într-o zi de praznic mare (Crăciun, Paște) sunt consideraţi norocoși și se crede că ei vor ajunge 
în viaţă oameni însemnați și că pe aceia îi iubește Dumnezeu; se crede chiar că acești copii născuți 
duminica pot să vadă spiritele și să le ceară câte ceva; în schimb, dacă sunt născuţi sâmbăta, copiii 
nu vor trăi mult - Transilvania, Suceava (3. MARIAN, II, p. 47). Este ziua care celebrează victoria 
binelui asupra forţelor malefice acumulate în săptămâna abia încheiată (12. GHINOIU, p. 61). Cine 
se visează în zi de duminică va avea parte de veselie și multă bucurie - Bucovina (NOTE, Băncescu). 
Serii simbolice: duminică-cămașă-fir; duminică-dans. 

Duminica tânără. Poartă această denumire orice primă zi de duminică de după faza de lună nouă, 
zi în care se obișnuiește să fie chemat preotul, ca să facă o rugăciune, însoţită de sfinţirea apei, 
pentru curăţenia casei și a familiei; tot în această zi sunt străpunse urechile fetiţelor mici, pentru a 
le pune cercei; oamenii se tund și își taie unghiile, crezând că numai astfel le vor crește mai 
repede, precum crește și lumina lunii; la fel și fetele, își taie vârful cozilor, ca părul să le crească 

mai lung și mai des - Banat (2. MARIAN, |, p. 75; 78). 

Duminica Lăsatului de sec pentru intrarea în Postul Paștelui. În Bucovina, sărbătorii i se mai 
spune Rafinea, Refenea (pl. Refenele), pentru că nu se organizează o singură adunare în care se 
distrează tinerii ca în alte duminici, ci mai multe; în alte zone, mai poartă și numele de Vergel; 
strigăturile rostite la aceste jocuri sunt adresate în special tinerilor care nu s-au căsătorit până la 
această dată; în Bucovina, se și spune „a le trage o refenea”, adică a-i lua pe tineri în râs; obiceiul 
este atestat și în Transilvania, în special în Banat, Sibiu și Țara Chioarului; în această zi, fiecare 
trebuie să joace până ce se satură, ca să-i fie de ajuns peste tot postul, totodată crezându-se că 
trebuie jucat mult și bine, ca să crească înaltă cânepa - nordul Moldovei; în Bucovina mai este 
semnalat obiceiul ca, la încheierea petrecerii, să se consume ouă de găină fierte sau coapte 
(2.MARIAN, |, p. 204-206; 2. GOROVEI, p. 226; 12. GHINOIU, p. 187). În Călărași, în preajma 
Lăsatului de sec, se desfășoară „Spălarea vaselor”, un obicei care constă în spălarea vaselor 
folosite până atunci la prepararea mâncării, punerea lor la păstrare și scoaterea altora destinate a 
pregăti mâncărurile de post; cei care nu pot dispune material de un număr suficient de vase le 
spală bine pe cele folosite, încât să piară orice urmă de preparat „de dulce”, întrucât se consideră 
un mare păcat în a nu respecta cu strictețe Postul Mare; în seara de Lăsatul de sec, are loc un 
adevărat pelerinaj, în cadrul căruia finii vin la nași, copiii căsătoriţi la părinţi, nepoţii la unchi și 
mătuși, cerându-și „iertăciune” pentru eventualele neînţelegeri ivite de-a lungul anului; cei care 
vin aduc daruri, sunt invitaţi la masă, pentru că se consideră că nu este bine să se intre în postul 
Paștelui având dușmănie pe cineva; în timp ce în case se petrece, afară copiii aprind focuri mari, în 
jurul cărora se strâng în două cete între care se înfiripă un dialog satiric, similar „strigării peste 
sat”, numindu-se Urlalia, luându-se în râs fetele bătrâne și flăcăii tomnatici, pentru că nu au avut 
curajul să-și întemeieze propriile familii; în același timp, apar și cete de flăcăi mascaţi, care bântuie 
toată așezarea până a doua zi după amiază, atingând pe toţi cei întâlniți cu o nuieluţă sau cu un 
bici, locuitorii numindu-i pe aceștia cuci, crezându-se că atingerea cucilor dă celor atinși putere și 
sănătate; există și variante numite Cucii frumoși sau Cucii mici, originea obiceiului fiind sud- 
dunăreană după aprecierea specialiștilor și fiind întâlnită și în unele așezări din Ilfov (TUDOR, p. 74- 
75). 

Duminica Floriilor — Intrarea Domnului în lerusalim. Este ultima duminică din Postul Mare și 
poartă denumirea de Staulele Florilor, în Banat, Duminica Florilor și Staurile Florii, în Năsăud, 
Duminica Floriilor, în Bucovina; în Suceava, mai poartă numele de Duminica Vlăstărilor, în 
amintirea ramurilor înflorite cu care a fost întâmpinat lisus Hristos la intrarea în lerusalim; în 
general însă denumirea folosită de majoritatea românilor este Duminica Floriilor; sunt duse la 
biserică ramuri de salcie înverzite, preotul le sfințește și apoi le dă înapoi credincioșilor, pentru ca 
fiecare să ducă acasă ramuri sfinţite; în Suceava, se crede că, din această zi, toate plantele 
înmuguresc și înfloresc, deci și cele care servesc la încondeierea ouălor de Paște (sovârv, pădureț 
etc. ); pe la miezul nopţii spre duminică, fetele pun în apă busuioc și fire din canafurile praporilor, 
pe care le fură la vreo înmormântare a unei fete mari, și le fierb; cu această apă se spală pe cap, în 
dimineaţa zilei de duminică, pentru ca părul lor să fie frumos și strălucitor ca firele din canaf, după 
care toarnă apa la rădăcina unui păr, rostind: „Cum se uită oamenii la un păr înflorit, așa să se uite 
și la mine!”; dacă se împărtășește cineva astăzi, înainte de a ajunge în dreptul preotului să se 
gândească la ceva și Dumnezeu îi va îndeplini dorința; cum va fi ziua de Florii, așa va fi și de Paște; 
în Banat, fetele cred că nu este bine să se spele pe cap în săptămâna premergătoare Floriilor, ca să 
nu încărunțească, dar se spală în Duminica Floriilor cu apă descântată, ca să le crească părul 
frumos; în Gorj, nimeni nu se spală pe cap în această zi și nici nu se rade, de teamă că-i va albi 
părul precum pomii daţi în floare; tot astăzi, în Muntenia, este începută construcţia scrânciobului 
sau dulapului, care va funcţiona pentru copii și tineri din Duminica Învierii, apoi în următoarele 
două zile, în fiecare duminică ulterioară și până la Înălţare (Ispasul), când se face horă mare, 
petreceri și se ciocnesc din nou ouă roșii; încep Deniile și este dezlegat să se mănânce pește; sunt 


Antonescu. Dicţionar de Simboluri și Credinţe Tradiţionale Românești 224 


http: / /cimec.ro 


duse la biserică flori și ramuri înmugurite, în special ramuri de salcie; se crede că tuturor celor care 
se vor spovedi în Duminica Floriilor Dumnezeu le va împlini dorinţele; din această zi, toți pomii și 
toate florile încep să înflorească; mâţișorii sfinţiţi la biserică sunt duși acasă după liturghie și 
așezați în spatele icoanelor, considerându-se că sunt buni de leac; furtuna și grindina pot fi 
împiedicate punând pe foc câţiva mâţișori aduși de la biserică în această zi; se mai crede că acei ce 
înghit trei mâțișori sfinţiţi sunt feriţi tot anul de boli; cum va fi vremea în această zi, tot așa va fi și 
în Duminica Învierii; este ziua onomastică a tuturor fetelor și femeilor al căror nume nu se 
regăsește în calendar (2. MARIAN, II, p. 85; PRESA). În această zi, se culeg tot felul de flori de 
primăvară și se duc la biserică, pentru că este ziua florilor; la ieșirea de la Liturghie, oamenii 
primesc nuiele înmugurite de salcie; ajunși cu ele acasă, ei ating cu aceste ramuri pe copii, ca să 
crească și să înflorească la fel ca salcia, după care le pun, sub formă de coroniţe sau de 
mănunchiuri la icoane; astfel ele se păstrează peste an, fiind bune împotriva unor boli și ca să 
ferească gospodăria de grindină și de furtună, în care caz se pune pe foc puţină salcie sfințită și se 
crede că fumul împrăștie tunetele și fulgerele; tot ramuri verzi de salcie se pun și pe morminte; de 
asemenea, stupii de albine se încing cu salcie adusă de la biserică, pentru ca să dea rod bogat în 
miere și ceară, iar ramurile sunt lăsate în jurul stupilor până în anul ce vine; în case, masa trebuie 
să stea întinsă toată ziua și este datina să se mănânce pește; ca să fie feriţi de dureri de șale, 
oamenii se încing și ei cu nuiele verzi de salcie, iar unii înghit mâţișori, eventual trei la număr, 
pentru a fi feriți de dureri de gât; sunt atinse cu ramuri de salcie și vitele, ca să fie și ele peste an 
frumoase și sănătoase; când omul vrea să vândă vreo vită (cal, vacă, porc, oaie etc. ), o atinge mai 
întâi cu mâţișorii sfinţiți la biserică și apoi o duce la târg, pentru ca oamenii să se adune în jurul ei 
și să o admire, tot așa cum oamenii se îngrămădesc la biserică pentru a obține salcie; cine se spală 
pe cap în această zi va albi la păr ca florile pomilor; de Florii, se scutură pomii, spunându-se: „Câte 
flori, atâtea mere, /Dumnezeu ne dă avere!”; așa cum este vremea în Duminica Floriilor, tot așa va 
fi și în Duminica Paștelui (PRESA). Această zi mai este numită și „Staurele sau Staulele Florilor”, 
mâţișorii de salcie fiind puși la fiecare casă, unde sunt ţinuţi peste tot anul; mâţișori se pun și la 
grajduri; în unele sate, pomenirea morţilor nu se face toamna, ci în Duminica Floriilor, când se duc 
la cimitir și bucate preparate, care sunt date de pomană tuturor celor prezenţi, chiar și celor veniţi 
de prin alte localităţi - Maramureș (BOGDAN, p. 45). Cum va fi vremea în ziua de Florii, tot așa va fi 
și în Duminica Paștelui - Teleorman; lași; Suceava (2. GOROVEI, p. 268; 2. CHIVU, p. 245). Florile pe 
care oamenii le duc la biserică sau pe care le primesc după săvârșirea slujbei, împreună cu nuielele 
de salcie, sunt așezate la icoane în casă, păstrându-se peste tot anul, fiindcă se crede că ele sunt 
bune contra grindinii, a bolilor etc. , cu ele sunt atinse pe spinare și vitele, în această zi, ca să fie 
frumoase și sănătoase; sau se pun la porți, la ușile și ferestrele casei, la șoproane, grajduri și 
coteţe, considerându-se că ele apără gospodăria de forțele malefice - Gorj; Călărași (CĂRĂBIȘ, p. 
21; TUDOR, p. 76). 

Duminica Învierii Domnului (Paștele). Înainte de anul 325 d. H. , Paștele se sărbătorea în diferitele 
zile ale săptămânii, chiar și vinerea, sâmbăta și duminica; în acel an, Sinodul Ecumenic de la 
Niceea, convocat de împăratul Constantin, a emis legea pascală, care stabilea ca această 
sărbătoare să aibă loc în prima duminică după lună plină sau după echinocțiul de primăvară; astfel 
Paștele trebuia prăznuit într-o duminică din perioada 22 martie-25 aprilie; Paștele ortodox nu 
coincide totdeauna cu Paștele catolic sau protestant, explicaţia stând în faptul că, la 1923, în urma 
unui congres ținut la Constantinopol, unele biserici ortodoxe au hotărât să renunţe la calendarul 
iulian și să adopte calendarul gregorian; totuși, data prăznuirii Paștelui se calculează încă pe baza 
calendarului iulian, în care echinocțiul de primăvară are loc cu 13 zile mai târziu, de aici rezultând 
neconcordanţa cu data Paștelui apusean; în noaptea de sâmbătă spre duminică, în biserici se face 
slujba Învierii, dându-se lumină din lumină; se sfințesc pasca, ouăle roșii și bucatele aduse, ca 
fiecare om să intre într-un anotimp nou sub semnul Duhului Sfânt și al înnoirii sufletești; în 
noaptea Învierii, se veghează cu foc și lumină aprinsă, așa cum ostașii romani au păzit mormântul 

lui lisus; aproape de miezul nopţii, credincioșii se îmbracă în straiele cele mai frumoase și noi, dacă 
se poate, și, după ce se roagă, iau pasca și bucatele și merg la biserică, rămânând acasă doar 
bolnavii și neputincioșii; se crede că acela care nu merge la biserică în această noapte va trăi tot 
anul în boli, necazuri și nevoi, iar cine merge va avea parte de noroc și bucurii; după ascultarea 
Liturghiei Învierii, cu lumânarea aprinsă în mână, oamenii își dau mâna, se îmbrățișează și se 
sărută, pentru a se șterge orice urmă de neiubire dintre ei și a se întâlni împăcaţi pe lumea 
cealaltă; există credința că acum se deschid porţile Raiului și rămân așa timp de 7 zile, până în 
Duminica Tomei, sau chiar până la Înălţare (Ispas), sau până la Rusalii; de aceea, în biserică sunt 
scoase ușile împărătești ale altarului, care stau așezate deoparte întreaga Săptămână Luminată; 
cine moare în ziua de Paște sau în Săptămâna Luminată merge de-a dreptul în Rai; cine se naște în 
aceste zile va fi norocos toată viaţa; lumânarea Învierii este păstrată tot anul, pentru a fi aprinsă în 
situaţii primejdioase; această lumânare mai este purtată în unele momente de către fete în sân, 
pentru a fi luminate, văzute și iubite de toată lumea, precum este ziua Învierii; până la Ispas, 
creștinii se salută spunând „Hristos a înviat!” și răspunzând „Adevărat c-a înviat!” (PRESA). În 
noaptea dinspre Duminica Paștelui, se crede că se deschid cerurile și cine face de veghe este 
răsplătit de Dumnezeu, împlinindu-i-se dorinţele - Tecuci; Galaţi; sunt consideraţi a fi norocoși 
copiii născuți în această zi - Țara Oltului; se crede că, dacă în dimineaţa acestei zile, se pune un fier 
sub pragul ușii, se poate scăpa de greieri - Țara Oltului; acela care se scaldă în această zi va fi 
sănătos tot anul - Suceava; această baie trebuie făcută punând în apă un ou roșu și o monedă de 
argint, ca omul să fie sănătos și roșu la faţă ca oul și să aibă bani - Suceava; nu este bine să se 
doarmă de Paște, în timp ce la biserică se oficiază slujba de prăznuire a Învierii Domnului - Țara 
Oltului; cel care doarme în ziua de Paște va fi somnoros peste tot anul - Suceava; să nu se doarmă 
în această zi, fiindcă fură diavolul pasca de pe masă - Vrancea; în Duminica Paștelui, să nu se 
mănânce nici un fel de bucate, în afară de pește, dacă se dorește să nu existe probleme dificile cu 
vitele - Ialomiţa; când se pune cloșca pe ouă, trebuie să se calculeze de așa fel ca puii să nu iasă din 
ouă în ziua de Paște, pentru că ies betegi și nu trăiesc - Suceava; după slujba din Duminica Paștelui, 
se mai trag clopotele încă o dată, pentru ca plantele de cânepă să se facă mari și îndesate - Țara 
Oltului; în această zi se pândește să se observe de unde sar bani din pământ - Bihor; să nu se fiarbă 
sau să se coacă ouă în zi de Paște, pentru că se îmbolnăvește de amigdalită cel ce o face - Argeș; 
nu este bine să se doarmă în această zi, pentru că va avea parte de vreme ploioasă în timpul 
călătoriilor cel ce o face - Suceava; să nu se plece de acasă în vreo călătorie în Duminica Paștelui - 
Bihor; îi va merge deosebit de rău peste tot anul celui care cade mergând la biserică, pentru a 
asista la slujba de Înviere - Tecuci; cine moare în ziua de Paște merge direct în Rai, pentru că Raiul 
este deschis pentru oricine în această zi - Moldova; lași; în această zi, femeile împart, pentru morții 
din familie, pâine proaspătă, ceapă verde și rachiu, crezându-se că atunci sufletele celor decedați 
se înalță la cer și ele trebuie să aibă merinde pe drum - Muntenia; se crede că, dacă plouă în 
această zi, cartofii se strică - Țara Oltului; în ziua de Paște, să se mănânce întâi ouă albe, pentru că 
acela care va mânca de la început ouă roșii va face buboaie; în Bucovina, se crede că nu este bine 
să se mănânce, imediat ce se iese de la slujba de Înviere, carne, pentru a nu se da lupul la vite; în 
Galaţi, dacă un copil „s-a spurcat” mâncând de dulce în Postul Mare, mama lui nu trebuie să 
mănânce de dulce în Duminica Paștelui (GOLOPENȚIA, p. 72; 92; 111; 144-145; 2. GOROVEI, p. 15; 
35-36; 49; 57; 101; 190; 204; 210; 216; 225; 255). Se crede că acela care nu merge în această 
noapte la biserică se îmbolnăvește (acuzând amețeli și neputinţe fizice) și tot în această stare va 
vieţui până la Paștele următor, interval de timp în care va mai avea parte și de multe neajunsuri în 
gospodărie și familie - Banat; Sibiu; Suceava; este obiceiul ca, după slujba de Înviere, oamenii să se 
îmbrăţișeze și să se sărute între ei - Banat; Suceava; când preotul și cântăreții rostesc „Și unii pe 
alții se îmbrățișează”, cei care asistă la slujbă își dau mâna și se îmbrățișează - Valea Jiului; aceste 
gesturi făcute de credincioși sunt explicate a fi expresia dorinței de a trăi cu toţii în împăcare, pace, 
fără dușmănie între ei - Țara Oltului; sau înseamnă iubire, fraternitate, uitarea oricărei supărări și 

asigurarea bunei armonii în viitor, chiar și dincolo de mormânt, afirmându-se chiar că toţi cei care 
își dau mâna, se îmbrățișează și se sărută în ziua de Paște se vor întâlni și pe lumea cealaltă - 
Banat, dar credinţa aceasta se întâlnește pe spaţii largi, la toţi românii; se mai crede că, în această 
noapte, se deschide Raiul și deschis rămâne până în Duminica Tomei, adică timp de șapte zile; 
după alţii, Raiul rămâne deschis până la Ispas (Joia Înălţării Domnului) - Suceava; sau chiar până la 
Duminica Mare (Rusalii) - Transilvania; Năsăud; unii credincioși afirmă că gestul preotului de a 
scoate ușile împărătești din balamale și a le pune deoparte, rămânând scoase toate zilele din 
Săptămâna Luminată, reprezintă o dovadă în plus că Raiul este și el deschis - Suceava; la miezul- 
nopţii, când cântă cocoșii și pocnesc săcălușurile, oamenii rămași acasă se scoală și calcă neapărat 
pe ceva așternut lângă pat, în credinţa că astfel nu-i va ustura tălpile peste vară; apoi se spală pe 
față cu apa dintr-un vas în care mai sunt puse un ou roșu, o monedă și rămurele de busuioc - 
Suceava; un obicei care ţine de practicile religioase, dar pe care credincioșii îl săvârșesc în credinţa 
că astfel Dumnezeu îi va ajuta să treacă prin viaţă fără mari necazuri, este acela de a plăti, singuri 
sau în asociere cu mai multe familii, Darea Paștilor: sunt cumpărate 2-3 vase din lemn noi (ciubere 
sau donicioare), toate alese cu grijă, ca să fie bine executate și frumos ornamentate, care se umplu 
cu vin încă din seara Miercurii Mari (din Săptămâna Patimilor), după care sunt acoperite bine, 
pentru a nu pătrunde nici o impuritate în ele; în dimineaţa Joii Mari, sunt duse la biserică și sunt 
așezate în altar, împreună cu 7 sau 14 pâinișoare din grâu curat, frământate și coapte de 
prescurărița parohiei; se mai cumpără 2 sau 8 oale mari din lut smălţuit, având fiecare câte două 
toarte, linguri de lemn, un cuţit nou și un cârpător (placă de lemn folosită pentru tăiat pe ea 
legume), pe care se taie pâinea în bucățele pătrate, semănând cu zahărul cubic; pâinea, 
amestecată cu vin, precum Împărtășania, se așează în oalele acoperite cu năframe din lână sau din 
mătase, cumpărate și acestea din târg sau de la magazine; mai sunt plătite rugăciunile „de 
dezlegare”, care sunt citite de către preot în zorile Duminicii Învierii Domnului; „Paștile”, adică 
vinul și pâinea, sunt sfinţite în Joia Mare, la amiază, cu deosebită solemnitate; la revărsarea zorilor 
în Duminica Paștelui, preotul așezat în ușa altarului, ajutat de cantor și de crâsnic, fiecare dintre 
aceștia doi așezat în alt loc al bisericii, de obicei în naos și în pronaos, ținând câte o oală în mână, 
sub care se află năframa cu care se acoperise vasul, ca să nu cadă absolut nimic pe jos, împart 
fiecărui participant Paști, pentru a înghiţi pe loc și pentru a duce într-o ceșcuţă și celor de acasă; în 
schimb, credincioșii dau câte un ou roșu - Banat; Munţii Apuseni; Bihor; Maramureș; „Paștile” se 
coc în ziua de miercuri din Săptămâna Patimilor, se sfințesc în Vinerea Mare și se împart, fără a se 
pune și vin, în dimineaţa Duminicii Paștelui - Năsăud; firimiturile „Paștilor” sunt date și animalelor 
„curate” (rumegătoarelor), amestecate în nutreţ sau în boabe - Transilvania; credincioșii nu 
mănâncă nimic în dimineaţa Duminicii Învierii Domnului până nu pun în gură „Paști” - Munţii 
Apuseni; Valea Jiului; Mureș; întorși acasă de la biserică și având „Pasca” deja sfinţită, credincioșii 
intră mai întâi în grajdul vitelor și le pune acestora coșul sau legătura cu pasca, de trei ori, pe cap, 
iar, în cazul că are mai multe animale, așează pasca, în mod simbolic, numai pe capul unora; se duc 
apoi la câini, le dau acestora câte o bucată de anafură și îi lasă liberi din lanţ; după care intră în 
casă și pun pasca pe capul fiecărui membru al familiei, rostind „Hristos a înviat!”; se așează în fine 
la masă și, înainte de a mânca, gustă fiecare câte o bucată de anafură și una de pască, precum și 
din toate celelalte bucate care au fost sfințite odată cu pasca; celor plecați la munte cu animalele li 
se trimite dinainte anafură și pască, ca să aibă în dimineaţa Duminicii Paștelui; în aceeași zonă, se 
procedează și astfel: când cei care au fost la biserică se întorc acasă, se așterne pe jos un lăicer sau 
mai multe de la ușă și până la masă, pe care calcă persoana care poartă pasca, aceasta din urmă 
fiind apoi așezată pe masă; din pasca însemnată cu cruce deasupra sunt tăiate atâtea felii cât se 
consideră că pot fi mâncate, după care se pune cuțitul jos și este călcat, fiind apoi călcat de fiecare 
din cei prezenți; capul familiei împarte apoi câte o bucată de prescură și una de pască, acestea 
fiind mâncate înainte de orice altceva - Suceava; Bucovina; după ce se pleacă de la slujba Învierii 
Domnului și se vine acasă, la intrare se rostește „Hristos a înviat!”, apoi cei tineri sărută, în ordine, 

mâna tatălui, a mamei, ale socrilor, precum și mâinile celor bătrâni, după care femeia sărută mâna 
bărbatului, pentru că el este „stâlpul” casei, iar acesta o sărută pe ambii obraji - Moldova (partea 
de sud și centrală); tatăl familiei, după ce a mâncat din pasca și slănina slujită, ia un ou roșu dintre 
cele sfinţite, îl sparge și îl taie în atâtea felii câţi sunt în casă, dându-i fiecăruia să mănânce, 
crezându-se că atunci când unul dintre ei se rătăcește pe căi necunoscute este suficient să se 
gândească la cei cu care a mâncat oul de Paște și găsește drumul cel bun - Satu Mare; Țara 

Oașului; Năsăud; se mănâncă oul ca toţi să fie peste an sănătoși, dar este bine ca, înainte de a 
mânca și altceva, să se mănânce pește proaspăt, ca să fie peste an vioi și iuți precum peștele - 
Transilvania; Moldova; Bucovina; se crede că nu este bine ca, în ziua de Paște, să se bage degetele 
în solniţa cu sare, pentru că, peste an, îi vor transpira mâinile celui ce o face - Banat; Moldova (de 
sud și centrală); se mai crede că, dacă sunt strânse oasele de la găina tăiată pentru Paște și sunt 
aruncate apoi peste casă, zicându-se totodată „Uliule, iacă-ți partea ta!”, răpitoarea nu se va 
atinge în acel an de găinile și puii din curte - Țara Hațegului; se cuvine ca în ziua de Paște toată 
lumea să fie veselă, pentru că numai o dată în an este Paște - Suceava; totuși, în Duminica Paștelui 
nu se organizează hore cu muzicanți, nu este bine să se facă vreo călătorie și nici să se încheie vreo 
căsătorie, este sărbătoarea cea mai mare și cea mai sfântă din an - Sibiu; Năsăud; Bucovina; 
îmbrăcați curat, cu cele mai scumpe haine pe care le au, tinerii iau ouă de acasă și se întâlnesc în 
curtea bisericii, unde petrec împreună, ciocnind ouă - Transilvania; Bucovina; se crede că acei care 
se adună la biserică se vor întâlni cu toţii și pe lumea cealaltă; se petrece astfel în curtea bisericii în 
Duminica Paștelui, luni, a doua zi de Paște, când feciorii stropesc cu apă fetele, marţi dimineaţa, a 
treia zi de Paște, le vine rândul fetelor să stropească pe băieţi cu apă, iar după amiază se duc cu 
toţii la joc - Suceava; se obișnuiește să se dea de pomană colaci, miel, ouă roșii și alte preparate în 
memoria celor morţi din familie; uneori se împarte caș și ulcele pline cu apă; pomana se trimite pe 
la casele vecinilor, sau sunt trimiși copiii să o ia, în acest ultim caz gazdele având grijă să le intre 
prima dată în casă un copil căruia îi trăiesc ambii părinţi; sau se împarte celor sărmani ouă roșii și 
colaci - Banat; tot copiii umblă pe la casele creștinilor, ţinând în mână ouă roșii, intră în casă, 
rostesc „Hristos a Înviat”, apoi primesc ca dar ouă și turte dulci - Sibiu; Năsăud; femeile care nu au 
copii sau au copii decedați dau de pomană copiilor câte un ou roșu și câte o păscuţă - Galaţi; 
Vaslui; Bacău; Bucovina; se împart de pomană ouă roșii la mormintele celor decedați, rostindu-se 
totodată numele celui pentru care se face ofranda - Muntenia; în unele sate, pomana se face în 
ziua de luni, a doua zi de Paște, când femeile duc la cimitir și împart acolo pască, lumânări și ulcele, 
pe care le dau celor sărmani - Bucovina; un obicei întâlnit numai în Banat și Transilvania este numit 
Bricelatul și se desfășoară începând din Duminica Învierii Domnului, după vecernie, cu alegerea 
„craiului”, în curtea bisericii, adică feciorii se adună la auzul bătăilor de toacă și aleg dintre ei pe 
acela care a ieșit primul la arat, a fost harnic și nu a avut nici un păcat în timpul Păresimilor (Postul 
Mare); acesta este dus cu alai până la râul cel mai apropiat, unde este ameninţat că va fi aruncat în 
apă, dacă nu promite că le dă de băut celorlalţi flăcăi o anumită cantitate de rachiu; se întorc apoi 
la biserică, alesul este așezat pe un scaun și invitat să judece și să pedepsească pe toţi feciorii care 
au săvârșit vreun păcat în Postul Mare, adică nu au arat cum se cuvine, au pierdut vreo piesă de la 
plug, au muncit prea tare animalele puse în jug, au ieșit la vreo horă sau au purtat struț, s-au certat 
cu părinţii etc.; cel pedepsit este luat pe sus de 4 sau 6 flăcăi și dus la fiecare corn de biserică, unde 
este briceluit sau prișcăluit, adică este lovit peste tălpile picioarelor cu un băț numit bricelă sau 
prișcală; după aceasta se duc cu toţii la petrecere, aici fiind invitate și fetele; ultima secvenţă a 
datinii, petrecerea, se repetă și în zilele de luni și marți; în unele sate din zona Năsăudului, sunt 
aleși câte doi crai, care rămân un fel de lideri ai tinerilor un an întreg; ei sunt aruncaţi de mai multe 
ori în sus, iar asistenţa strigă „Crai nou în țară”; cel indicat ca fiind vinovat pentru faptele sale 
petrecute în Postul Mare este întins cu faţa în jos și bătut la tălpi cu un fel de lopăţele, la fiecare 
corn al bisericii; dacă vreunul dintre flăcăi lovește prea tare, este pedepsit el cu tot atâtea lovituri 
câte a apucat să dea în celălalt; apoi toți se duc la locul unde în mod obișnuit se organizează dansul 

de sfârșit de săptămână, loc care poartă prin acele părți numele de Bere; ameninţarea că vor fi 
aruncaţi în apă, dacă nu promit ceva de băut se întâmplă în ziua de luni; cum se desfășoară 
obiceiul la care iau parte numai feciorii, identic este organizat și de către bărbaţii însuraţi, care își 
aleg dintre ei pe cel mai harnic locuitor ieșit primul la arat - Năsăud; în Țara Oltului, obiceiul se 
numește Plugarul, iar „craiul” este purtat spre apă pe o grapă cu dinţii din lemn, apoi îmbrăcat în 
haine de lucru și încins cu nuiele înverzite, care sunt prinse și la pălărie; deasupra apei este aplecat 
de două ori, în formă de cruce, începând dinspre răsărit, după care el stropește cu apă pe cei din 
jurul său; în fine, se pleacă la petrecere; în unele sate din Țara Oltului, pălăria este împodobită cu 
un colac și un ou roșu, iar „craiului” i se leagă paie la picioare, la mâini, pe piept (în diagonală), la 
brâu și la pălărie; în Banat și în Bucovina, animalele au deplină libertate în această zi: vițeii sunt 
lăsați să sugă, vacile nu sunt mulse, câinii sunt eliberați din lanţ și lăsaţi să alerge pe unde vor, 
indiferent cât de răi ar fi; în Ţara Oașului și în alte locuri din Transilvania, vitele au libertatea să 
pască și pe holdele semănate și încolțite, dar numai până după ieșirea de la biserică, dar în unele 
sate din Năsăud sunt lăsate în câmp și toată ziua; în Suceava, fetele nemăritate, cărora li se spune 
„Hristos a înviat”, răspund cu „Eu să joc înainte!”, în credinţa că astfel vor fi scoase des la joc de 
către flăcăi; în Moldova, vânătorii și pescarii răspund cu „Vânat prind!” sau „Pește prind!”, în 
speranţa că vor avea spor la vânat și pescuit; cine doarme în ziua de Paște va fi nu doar somnoros 
peste tot anul, dar îi va ploua fânul, iar luda îi va fura pasca - Banat; Bistriţa; Suceava; dacă plouă în 
ziua de Paște, atunci toată perioada până la Rusalii va fi ploioasă - Banat; în ziua de Paște să nu se 
plătească datorii și nici să nu se dea cu împrumut, fiindcă se crede că tot anul se va da, iar de 
primit sau de luat înapoi nici nu va fi vorbă - Banat; mai mult, cele împrumutate înainte de această 
dată trebuie luate înapoi, ca toate lucrurile să fie acasă și să nu fie împrăștiate peste tot de Paște - 
Suceava; dacă plouă în ziua de Paște, tot timpul va fi așa până la Rusalii, iar, dacă bate grindina, se 
crede că anul va fi mănos - Suceava (2. MARIAN, II, p. 167-168; 181-183; 186-188; 195-198; 200- 
203; 206; 210; 12. GHINOIU, p. 172-174; 180). În loc de pâinea stropită cu vin, care este dată 
credincioșilor la finele slujbei de Înviere („Paști”), odinioară se foloseau și muguri de copac, obicei 
combătut cu vehemenţă de episcopul Petru Pavel Aron pe la jumătatea secolului al XVIII-lea 
(HERSENI, p. 205). În unele părţi ale Ardealului, în această zi feciorii își aleg un crai și câţiva crăișori 
sau judecători; uneori craiul, care se întâmplă să fie flăcăul care a ieșit primul la arat, este condus 
la râu și aruncat în apă, ritual practicat și de către tinerii din Țara Oltului, sub numele de 
„Plugarul”; craiul are de obicei și dreptul de a pedepsi pe ceilalți tineri pentru faptele lor mai puţin 
lăudabile făcute peste an, organizează jocul în cele trei zile ale Paștelui, dă feciorilor o masă etc.; în 
ziua întâi de Paște, vechiul vătaf al Junilor mulțumește pentru cinstea ce i s-a făcut și predă 
buzduganul noului vătaf, care este ales tot în această zi (MUȘLEA, II, p.; 53; 77). În dimineața 
Duminicii Învierii Domnului, la marginea satului, tineri cu nuiele în mână se înșiruie pe drum, de 
obicei dinspre deal spre vale; obiceiul poartă numele de „Alergarea prescurii” și se desfășoară sub 
forma unei ștafete astfel: prescura și un litru de vin sunt lăsate în grija unui bătrân amplasat la 
„sosire”, iar, la un semnal, tânărul (sau tinerii, în serii de câte doi) pornește în goană și, ajungând la 
următorul, îl lovește ușor cu nuiaua pe umăr, iar acesta pornește mai departe, raţiunea fiind ca toţi 
tinerii să ajungă cât mai repede în vale, încât moșul să nu aibă timp să consume prea mult din 
prescură și vin; participarea moșului este simbolică, fiind poate o reminiscență a ritualului de An 
Nou, când acesta era sărbătorit primăvara; la sosire, prescura și vinul revin băieţilor, care le împart 
între ei; informatorii bătrâni spun că, odinioară, se alerga întotdeauna dinspre ogorul semănat cu 
grâu spre cel cultivat cu porumb, fiind vorba clar de un ritual agricol de transfer de fertilitate, fără 
a se exclude posibilitatea ca alergarea să se fi făcut călare pe cai, ca un fel de „încurare a cailor” - 
Țara Hațegului (NOTE, Antonescu). În noaptea de Înviere, unele fete se scaldă în covata de făcut 
mălai, în speranţa că se vor mărita mai repede și tot cu acest scop se duc dimineaţa pentru a se 
scălda în pârâul de la marginea satului - Bucovina (COJOCARU, p. 240). În ziua de Paște, la 
întoarcerea de la biserică, se aduc brazde cu iarbă verde, luate obișnuit din lanurile de grâu, fiind 

așezate la pragul ușii de intrare în casă, peste ele trecând toţi membrii familiei în cele trei zile 
pascale, în credinţa că vor fi sănătoși și viguroși tot anul - Teleorman (PRESA). Scăldatul, în sens 
purificator, este practicat de fete și flăcăi, mai ales în dimineaţa Duminicii Paștelui, când tinerii se 
scoală, până a nu răsări soarele, se duc unul câte unul la un râu sau la o altă apă din apropiere și se 
scaldă în ea, fără să fie văzuți de cineva; ei cred că prin acest gest se curăţă de toate relele, 
făcăturile și urâciunile, dar și că vor fi peste tot anul feriţi de orice boală și că vor fi iubiţi, sprinteni, 
ușori, harnici, sănătoși; obiceiul poate să fie practicat în toate cele trei zile de Paști, când fetele și 
flăcăii se udă reciproc; chiar când flăcăii scufundă cu totul în apă fetele îmbrăcate, sau le udă 
turnând câte două-trei cofe peste ele, ele nu se supără, ci se bucură, crezând că astfel se vor 
mărita mai repede în decursul anului - Banat; Transilvania (12. GHINOIU, p. 181-182). În Banat, de 
dimineață se dau de pomană, pentru morți, colaci cu miel, ouă roșii și alte bucate, precum și ulcele 
noi pline cu apă; se dă de pomană și caș; în Muntenia, se dau de pomană ouă roșii peste mormânt, 
pomenindu-se totodată numele celui pentru care se face pomana; tot în această zonă, există 
credinţa că toți morţii păcătoși, ale căror suflete zac în iad, ies afară în această zi și stau până la 
Rusalii; fetele duc apă de pomană pe la vecini în aceste zile, gestul fiind făcut pentru morţi, ziua 
mai fiind numită, datorită caracterului funerar al unor obiceiuri, și Moșii de Paști (3. MARIAN, III, p. 
247-248). În ziua de Paște nu este voie să se doarmă, pentru ca să nu fie somnoros cel care nu se 
scoală devreme - Bihor (ROMAN, p. 4). Tot în Bihor, obiceiul fetelor fecioare de a se prinde surate, 
care în trecut a avut o mare răspândire, este astăzi mai mult un joc și se practică în Duminica 
Paștelui, de regulă în curtea bisericii, cu toate că, prin conţinutul său, el este un obicei profan și are 
mai mult rolul de a introduce în lume, într-o nouă categorie de vârstă, fetele de 13-14 ani; adunate 
în cerc și ținându-se de mâini, ele cântă o melodie simplă, după care jocul se oprește, fetele 
rămânând prinse de mâini; două dintre ele trec în mijlocul cercului și acolo se prind „surate”; se 
așează în genunchi, una în faţa celeilalte, și rostesc un legămânit: „Fată curată, /Vrei să-mi fii 
surată?/Vreau să-ţi fiu surată. /Dacă mi te prinzi surată, /Nu mi-i sudui de tată?/Nu te-oi sudui de 
tată. /Nici de mamă niciodată ?/Niciodată. /Da' de sori ori de fraţi?/Nici de sori, nici de fraţi. /De 
mi-i sudui de tată, /Dare-ai cu capu! de pkiatră, /De mi-i sudui de mamă, /Nu te ieie lumea-n 
seamă!/De te-i despărți de mine, /Pice poale de pe tine, /Ori la Paști, ori la Crăciun, /Ori când îi 
ospățu' bun!”; formulele jurământului sunt repetate și de cealaltă fată, după care se schimbă două 
batiste și două ouă „împistrite”, se îmbrățișează și se sărută; obiceiul are aceeași valoare ca și acela 
la legării fraţilor de cruce, legământul asigurând păstrarea prieteniei între cele două fete până la 
moarte, ca și în cazul frăţiei de cruce; după tradiţie, „suratelor” le revin o seamă de îndatoriri: ele 
se consideră rude de sânge, luând parte, alături de celelalte neamuri, la toate evenimentele 
petrecute în familiile lor, fiind alături la bucurie și la necaz; la moartea unei „surate”, cealaltă 
poartă semne de doliu ca după o rudă bună (COLȚEA, p. 148-151). Pe Valea Jaleșului (Gorj), în 
noaptea Învierii, când bate toaca pentru prima oară, se obișnuiește ca mulţi să se arunce într-un 
râu unde se spală în credinţa că acei care sunt bolnavi se vor lecui, iar cei sănătoși nu se vor 
îmbolnăvi; la fel, femeile își spală copiii cu apă din râu; în dimineaţa primei zile a Paștelui, toţi ai 
casei se spală pe mâini și pe față cu apă dintr-o ulcică nouă, în care este introdus un ou roșu și o 
monedă de argint, ca să fie roșii și sănătoși toată vara; înainte de a se îmbrăca în haine noi, 
oamenii trec prin mijlocul lor un cărbune aprins, pentru a înlătura duhurile rele; în zilele 
următoare, se plătesc așa-numitele „Hore de pomană”, ofrande pentru cei morţi după care abia a 
fost ridicat doliul; cel care vrea să plătească o astfel de horă dăruiește o batistă ornată cu „râuri”, 
însoţită de un buchet de flori, unui băiat care începe hora și o ţine până la sfârșit; ai casei și rudele 
celui mort, prinși în horă, calcă de trei ori pe batistă, apoi o dăruiesc celui care începe hora; în 
timpul jocului, se oferă fiecărui jucător câte un buchet de flori și un pahar de vin; după încheierea 
horei, cei care au fost în doliu sunt liberi de aici încolo să joace în horă, fiindcă până în acest 
moment participarea le este oprită (CĂRĂBIȘ, p. 25; 27-28). A doua zi de Paște, se merge la cimitir, 
pentru a cinsti memoria celor morţi, dându-se de pomană, peste morminte, cozonaci și ouă roșii; 

tot acum, prieteniile legate în câșlegi, sau în serile de șezătoare, sau la hora satului sunt aduse la 
cunoștința satului, în faţa intrării la cimitir, obicei care poartă numele de Lioară sau Feleagă, 
textele rostite fiind un fel de declaraţii de dragoste; feleagă este numele pe care îl poartă o 
ștergură pe care fetele o pun la costumul cel nou îmbrăcat de ele în Duminica Paștelui, costum 
lucrat în timpul Postului Mare; fetele aruncă ștergura după gâtul băiatului ales, după care se sărută 
oarecum acoperiți de feleagă, dar în faţa celor prezenţi, ceea ce ar fi un fel de logodnă publică; 
prin satele bihorene se crede că numele Lioara ar veni de la prima fată care s-a logodit astfel și pe 
care o chema Lioara; în alte localități din Bihor, obiceiul poartă numele de Țura fetelor, iar în 
câmpia Banatului i se spune Soră de cruce, având același loc de desfășurare și tot în ziua a doua de 
Paște, în care fetele se leagă surori pe viaţă, când ele se sărută și fac un schimb de ștergare și ouă 
încondeiate; locul ales pentru desfășurarea obiceiului este cel din faţa cimitirului, el fiind un spaţiu 
neprofanat, dar însemnând și că strămoșii sunt luaţi drept martori la legământul depus 
(VĂRIEȘESCU, p. 29). Dacă în această zi este senin și vremea este frumoasă, însorită, anul va fi 
roditor și fără precipitații multe; dacă este moină în ziua de Paște înseamnă că anul va fi sărac în 
recolte și produsele vor fi vândute cu preţ ridicat, adică va fi scumpete; dacă în maximum trei 
săptămâni după Paște nu răsare verdeața, anul va fi neroditor (PRESA). Serii simbolice: duminică- 
prag-fier; apă-ou roșu-monedă; apă-ou roșu-monedă-busuioc. 

Duminica Tomii (Tomei). Prima duminică de după Paște poartă numele de Duminica Tomii(ei), 
fiindcă, în această zi, lisus Hristos s-a arătat pentru prima oară Apostolilor, după Înviere; Apostolul 
Toma, îndoindu-se de spusele celorlalți învățăcei, a spus că până ce nu va vedea el semnul cuielor 
în palmele lui lisus și nu le va atinge cu degetul său, până ce nu va pune el mâna pe coasta rănită a 
Mântuitorului nu va crede că a înviat, motiv pentru care a fost supranumit și Toma Necredinciosul; 
în Năsăud, ziua mai poartă denumirea de Paștile Mici, iar, în Bihor, Droaște sau Druște; în schimb, 
în Banat, Paștile Mici poartă numele Mătcălăul și este sărbătorit luni sau marţi după Duminica 
Tomei, credinţa fiind că Mătcălăul este fratele mai mic al Paștelui; în Duminica Tomei, se dau de 
pomană, pentru sufletul morţilor, colăcei pentru copii și ouă roșii, colaci și lumânare, după care se 
ospătează toţi lângă biserică, până către seară; se pot pune și vase pe mormânt, dar acest fel de 
pomană poate fi făcută și în ziua de luni după Paște sau după Duminica Tomei; în această zi, există 
obiceiul să se așeze pe mormintele celor decedați din familie vase cu pomană și să se aprindă 
lumânări, să se dea participanţilor în vârstă câte un colac cu lumânare, iar copiilor să li se împartă 
ouă roșii și colăcei, numiţi, în Bihor și Vlașca, pupi; în Munţii Apuseni, există obiceiul ca bătrânii din 
sat să se adune, după prânz, și să hotărască dacă joile de după Paște trebuie ţinute, apoi se duc 
toți la preotul paroh pentru a-i aduce la cunoștință hotărârea luată, rugându-l să-și spună părerea, 
după care această ultimă concluzie este respectată de toți cu stricteţe (2. MARIAN, II, p. 230-231; 
235; PRESA). v. JOI. 

Duminica Teilor. Cade în a doua duminică după Înălțarea Mântuitorului (Ispasul), când se duc la 
biserică crengi de tei și apoi se gătește fiecare casă cu acestea; în ajunul acestei zile, este sâmbăta 
morților și se dau de pomană lapte, covrigi, cofiţe, oale, străchini - Vrancea (2. STAHL, p. 194). 
Duminica Rusaliilor (Pogorârea Sfântului Duh; Duminica Mare). Prăznuită în a opta săptămână 
după Paște, sau la 50 de zile după Duminica Învierii, sau la 10 zile după joia Înălţării Mântuitorului 
(Ispasul), când Dumnezeu a trimis Duhul Sfânt pe pământ, sub forma unui vuiet puternic și a unor 
limbi de foc, care au zăbovit peste apostolii și ucenicii aflaţi într-o casă; Apostolul Petru le-a 
explicat celor prezenţi că au fost martori la un eveniment care a împlinit făgăduinţa Mântuitorului; 
în această zi au fost botezați 3000 de oameni, acesta fiind momentul istoric al constituirii primei 
biserici creștine din lume; nu se lucrează nimic trei zile, nu se iese la câmp, nu se coase, nu se spală 
rufe, de teamă ca rusaliile să nu le strâmbe gura, să le rupă mâinile sau să le pocească pe femeile 
care încalcă tradiţia (PRESA). În sâmbăta din ajunul Rusaliilor, feciorii din satele moldovene aduc 
din hotarul localităţii ramuri de tei, folosite pentru a împodobi ferestrele și ușile caselor, stâlpii 
prispelor și porţilor; în Dolj, ramurile pot fi și de plop sau stejar; se consideră că acestea au puteri 

nebănuite împotriva forțelor malefice, extrem de virulente la Rusalii și de Joia Nepomenită, când 
încearcă să intre în gospodărie, în casă, în grajduri, pentru a schilodi oameni și animale; în 
Moldova, cu aceste ramuri se ameninţă norii aducători de grindină, iar, în Vâlcea, cu frunzele de 
tei, mure, soc și altele, adunate la Moșii de Vară (ce se ţin cu o zi înainte) sau în Duminica Mare, se 
vindecă diferite boli peste an; plantele cu puteri magice, de care se feresc Rusaliile, sunt însă 
avrămeasca, cristineasca, leișteanul, odoleanul, pelinul și, firește, usturoiul; în Argeș, Muscel, 
Dâmboviţa și Prahova, se obișnuiește ca, în această zi, fetele să se prindă surate sau verișoare, iar 
băieţii să se prindă veri, prin legăminte de prietenii trainice; de-acum încolo își vor spune reciproc 
secretele, se vor ajuta în viaţă ca niște adevăraţi fraţi și surori și, an de an, în această zi fetele își 
vor face pomeni una alteia și vor petrece, iar băieţii se vor cinsti împreună, legământul fiind 
respectat până la moarte; plantele de leac culese de Rusalii sau în ajunul sărbătorii sunt 
considerate neeficiente, deoarece acestea „sunt pișcate de iele” (12. GHINOIU, p. 213-214; 273; 
277). Pentru a nu fi luaţi de rusalii, oamenii nu trebuie să lucreze absolut nimic în această zi - lași; 
în seara dinspre Rusalii, nu se lasă nici un lucru de-al casei afară, pentru că îl pocesc rusaliile - lași 
(2. GOROVEI, p. 208). În Duminica Mare, se duc la biserică, se sfințesc și se împart ramuri de tei 
sau de nuc; în noaptea dinspre Rusalii ard comorile, dar oamenii păcătoși nu le văd, ci doar cei 
buni și drepți înaintea lui Dumnezeu, care pot vedea chiar și rusaliile cum zboară prin aer; dacă la 
Rusalii luna bate în geam pe fața unui copil aflat în leagăn, acesta devine lunatic (PRESA). În seara 
de Rusalii, în zona Brașovului, se fac focuri în pădure și se veghează toată noaptea, pentru a ajuta 
luminii să biruie, pentru că există credinţa că, în această noapte se aruncă vârcolacii la soare, 
încercând să-l înghită (3. RAICU, p. 39). Va fi rău dacă este senin în ziua de Rusalii, dar și dacă plouă 
în această zi va fi prevestire de rele (PRESA). 


DUMNEZEU 

Dumnezeul legendelor cosmogonice nu este identic cu acela al religiei creștine; El are chip 
omenesc și se poartă ca un bătrân înţelept, este creator al lumii și veghează asupra ei, dar este 
lipsit de acea aureolă cu care îl înconjoară cultul creștin; diferit de lahve, deși vag îl reflectă, el este 
mai deosebit de modelul teologic creștin; ortodoxia românilor, observa L. Blaga, este „redusă la 
practica riturilor”, nu are „preocupări teologice mai înalte” și era „firesc ca zilele de robotă față de 
stăpânii lor să-i fi preocupat mai mult decât teologia”; acest Dumnezeu al legendelor își are locul în 
cer sau în soare (VLĂDUȚESCU, p. 140). În concepţia tradițională, așa cum transpare ea din 
legendele cosmogonice, Dumnezeu este prototipul înţelepciunii; El reprezintă atitudinea 
subiectului, adică ceea ce înțelege omul simplu prin noţiunea de bine, normă, model de conduită; 
rivalul (diavolul), dând dovadă de prostie și de nechibzuinţă, înseamnă abatere de la normă, motiv 
de dezaprobare și de batjocură; diavolul este prost nu numai pentru că nu poate duce la capăt 
treaba începută, dar, mai ales, pentru nesocotinţa de a se lua la întrecere cu Domnul; pe această 
cale, legendele cosmogonice prind să capete caracter religios, putând oricând să se laicizeze, așa 
cum s-a și întâmplat (URSACHE, p. 252). Atunci când apare, Dumnezeu își află un portret laicizat, 
care degajă blândeţe, bunătate și înțelepciune, ca moșnegii stimaţi ai satului (ADĂSCĂLIȚEI, p. 71). 
Se va izbăvi de tot răul cel care se visează rugându-se lui Dumnezeu - Suceava (NOTE, Băncescu). 

ELEFANT (Asia - Elephas maximus; Africa - Elephas africanus - DLRM, p. 273) 
Visarea unui elefant înseamnă căsătorie târzie, „tomnatică“ - Suceava (NOTE, Băncescu). 


EVANGHELIE 

Fiecare dintre cele patru cărți ale Bibliei, care cuprind viaţa și învăţăturile Mântuitorului 
(ȘEINEANU, III, p. 38). Se crede că nu este bine ca omul sănătos să-și pună capul sub Evanghelie, 
pentru că, în mod sigur, se va îmbolnăvi - Bucovina; ca să se vindece, numai bolnavul cu dureri de 
cap să-și aplece capul sub Evanghelie - Bucovina; dacă bolnavul, după ce a fost miruit, deschide 
Evanghelia la o pagină care cuprinde și text tipărit cu litere roșii, cu siguranţă el se va însănătoși și 
va trăi - Bucovina (2. GOROVEI, p. 41; 42; 252). 


EVREU 

Se crede că atunci când cineva se întâlnește pe drum cu un evreu este semn că îi va merge bine - 
Tecuci; Suceava; evreii au pistrui pe faţă, pentru că, imediat după ce a început să circule vestea 
despre învierea lui Isus, au tăiat și au opărit un cocoș, zicând că Domnul va învia numai atunci când 
și pasărea sacrificată va învia, moment în care cocoșul a bătut din aripi și a stropit cu apă clocotită 
fața celor prezenţi - Bucovina; evreii nu mănâncă știucă, pentru că această specie de pește are, în 
frunte, un os în formă de cruce; când evreii intră în „cușcă“ (sărbătoarea „cuștilor“, care se ţine 
toamna, când evreii mănâncă împreună sub acoperișul unei locuinţe improvizate, eventual un 
cort), se crede că ei se roagă să nu plouă, pentru că, dacă ar ploua, din fiecare sinagogă ar muri 
câte un om - Tecuci; în același timp, românii cred că atunci când evreii intră în „Sărbătoarea 
cuștilor“ începe sezonul ploilor - Moldova (2. GOROVEI, p. 14; 64; 116, 196, 313; ȘĂINEANU, II, p. 
356). Cine visează că este servit cu ceva de un evreu i se prevestește că un noroc neașteptat îl va 
face fericit în perioada următoare; trebuie interpretat a fi de bine, dacă visează că s-a împrietenit 
cu un evreu; dacă se visează stând de vorbă cu un rabin înseamnă că afacerile sale vor evolua 
pozitiv - Suceava (NOTE, Băncescu). 


EXCREMENT 

Dacă, noaptea, copilul mic nu poate dormi, se crede că este bine să se ia puţină balegă de purcei, 
fără să simtă scroafa, și să fie pusă sub perna copilului, care va dormi apoi la fel cum dorm purceii - 
Bucovina (2. GOROVEI, p. 217). Cine calcă, pe drum fiind, pe murdărie de câine, vede un câine 
făcându-și nevoile sau se visează călcând în murdărie de câine înseamnă că va avea noroc - 
Muntenia (NOTE, Antonescu). 


Antonescu. Dicţionar de Simboluri și Credinţe Tradiţionale Românești 233 


http: / /cimec.ro 


FAG (Fagus silvatica - DLRM, p. 290) 

Există urme care indică fagul ca având o însemnătate deosebită odinioară, când a fost înregistrat 
obiceiul ciobanilor de a lua paștile din muguri de fag, în Duminica Învierii Domnului (în loc de pâine 
și vin), după care spuneau „Hristos a înviat”, obicei care s-a stins, în sec. XVIII-XIX, din cauza 
atitudinii deosebit de drastice ale conducătorilor locali ai bisericii - Mărginimea Sibiului (HERSENI, 
p. 204-205). În folclorul românesc, locul predilect, cu semnificaţie aproape sacră, unde se 
adăpostește haiducul, este sub un fag (BUHOCIU, p. 331). Maramureșenii cred că, pentru a 
rămânea mereu tineri peste vară, este indicat să mănânce din primele frunze de fag apărute, 
neapărat cu mâna dreaptă adusă pe după ceafă (BOGDAN, p. 67). De Sfântul Gheorghe (23 aprilie), 
oamenii pun la uși frunze de fag; sau se taie o crenguţă de fag și se înfige în pământ și, în caz că ea 
se va prinde, este semn că va muri unul dintre părinţi - Vrancea (2. STAHL, p. 194). În ziua de 
Armindeni (1 mai), se pun ramuri înverzite de fag la poarta curții, ca să nu intre strigoaicele la vite 
și să le ia laptele - Țara Oltului (GOLOPENȚIA, p. 130). În Bihor, ca simbol al venirii primăverii și 
pentru fertilitate, se pune o creangă de fag la poarta gospodăriei, pentru a o feri de duhurile rele 
care iau rodul holdelor, laptele vitelor și sănătatea copiilor (3. BOCȘE, p. 111). 


FAGURE 

Din fagurii recoltați de la o stupină să se dea de pomană, sau pentru a fi gustaţi, înainte de a fi 
folosiţi în familie sau comercializaţi, pentru ca apicultorul să fie sigur că, la recoltele viitoare, 
fagurii îi vor fi plini cu miere - Suceava (2. GOROVEI, p. 272). 


FAMILIE 

Pentru mentalitatea tradițională, familia reprezintă un simbol al ordinii, coeziunii, apropierii și 
comunicării directe; de asemenea, semnifică spiritul creator, fecunditatea potenţială și bază 
pentru perpetuarea speciei; familia dezbinată este, prin contrast, simbolul dezordinii, urii, 
distanţei ireconciliabile, sterilităţii (COMAN, |, p. 76; NOTE, Antonescu). 


FARAONI(I) 

O legendă din Dobrogea, cu sorginte în cărţile sacre, povestește că faraonii au fost oameni 
necredincioși, care l-au urmărit pe Moise în fuga lui și a poporului său din Egipt; ajuns la ţărmul 
Mării Roșii, Moise a despărțit apele și a trecut cu tot norodul pe malul celălalt, dar, când faraonii 
au vrut să-l urmeze, apele mării s-au închis peste ei; au rămas totuși vii, ca oameni de apă; 
viețuiesc în acest imperiu lichid, au femei („faraonoaice“) și copii; câteodată se pot zări ieșind la 
suprafața apei; nu fac nimănui nici un rău; se spune că, la a doua venire a lui Hristos pe pământ, 
faraonii vor ieși din apă și vor deveni oameni ca toţi ceilalţi; această legendă a condus la 
interpretări diferite; astfel, se crede că faraonii provin din Faraon și ostașii săi, rămași în apă, cu 
trupul asemănător peștilor, de la brâu în jos, dar cu aspect uman în partea superioară și care cântă 
mereu „Faraon, Faraon“ - Hunedoara; sunt pești-om, care au făurit și făuresc în continuare 
cântecele de dragoste - lași; faraonoaicele (faraoancele) sunt zâne care trăiesc în apă, fiind, până 
la brâu, femei deosebit de frumoase, iar în partea inferioară sunt pești; lor li se datorează 
cântecele și jocurile (dansurile), cele tinere cântând, în general, melodiile ritmate (de dans), cele în 
vârstă interpretând cântecele de jale - Suceava (MUȘLEA, II, p. 398-399). Într-o altă credinţă, 
Faraon, care este căpetenia dracilor, întreabă, în Duminica Paștelui, dacă oamenii au ouă roșii; un 
răspuns negativ l-ar scăpa din cele mai strașnice lanţuri, dar răspunsul că, în acel an, sunt mai 
multe ouă decât în cel precedent i-ar îngroșa lanţurile - Bucovina (2. GOROVEI, p. 181). În fine, 
numele faraon (faraoni) este dat de români și ţiganilor - Bucovina (2. MARIAN, |, p. 39; ȘĂINEANU, 
III, p. 57). v. PEȘTE. 

FARFURIE 

Credinţele construite în jurul farfuriei (blid, strachină, taier) demonstrează că aceasta este un 
simbol feminin; astfel, nu trebuie să se lege cu sârmă un blid crăpat, pentru că se mânie 
Dumnezeu - Tecuci; dacă blidele crapă în casă, fără să fie atinse, înseamnă că a trimis cineva vrajbă 
asupra acelei case; în acest caz, să se ia blidul stricat, să se pună în el firimituri de pâine și 
untdelemn și să se așeze lângă țărușul de la stâlpul porţii, fiind sigur că astfel vrajba se va întoarce 
asupra celui care a iniţiat-o - Tecuci; când se sparg inexplicabil într-o casă farfurii, străchini, blide 
sau orice fel de vase din sticlă sau ceramică, de uz sau decorative, este semn că va muri cineva 
dintre cei apropiaţi - Muntenia; Moldova; să nu se dea de pomană sau de împrumut, pe înserat, 
străchini, pentru că nu se mai ouă găinile - Tecuci; nu este bine să se pună pe masă străchini goale 
- Suceava; dacă străchinile sunt lăsate nespălate, vitele care se rănesc fac imediat și viermi - Tecuci 
(2. GOROVEI, p. 21; 148; 220; NOTE, Antonescu). La ferestrele caselor unde există fete de măritat 
se pun farfurii cu faţa spre drum, iar acolo unde fata a fost peţită sau logodită farfuria este 
întoarsă cu spatele la drum - Dâmboviţa (EVSEEV, p. 202). Pentru cine visează blid înseamnă 
călătorie - Suceava (NOTE, Băncescu). Serie simbolică: farfurie-pâine-untdelemn-poartă. v. VAS. 


FARMACIE 
Cine zărește, în vis, farmacie (spiţerie) sau farmacist înseamnă boală - Suceava (NOTE, Băncescu). 


FASOLE (Phaseolus vulgaris - DLRM, p. 293) 

Face bube cel care mănâncă fasole în prima săptămână din Postul Mare (Postul Paștelui) - 
Suceava; în ziua în care este prăznuită Sfânta Mare Muceniţă Varvara (4 decembrie), copiii nu 
mănâncă fasole, pentru ca, în caz că se îmbolnăvesc de vărsat (=variolă; ” de vânt=varicelă), să nu 
li se facă bubele cât boabele de fasole - Muntenia; să nu se pună pe focvrejurile de la fasole, 
pentru că se fac ploșniţe în casă - Suceava (2. GOROVEI, p. 29; 197; 250). Pentru a-i vindeca de 
bube dulci, mamele copiilor iau boabe de fasole negre, le pun pe vatră, ca să ardă, apoi le pisează 
și cu pulberea obţinută presară zona afectată, iar bubele se usucă și pier - Suceava (3. MARIAN, II, 
p. 247-249). Se crede că, de Anul Nou, la miezul-nopţii, este bine să fie în clocot o oală cu fasole, 
pentru ca și banii să sară în buzunarele oamenilor, în anul care vine, tot așa cum sar și boabele de 
fasole puse la fiert - Banat (PRESA). Înseamnă ceartă pentru cine visează boabe de fasole - Suceava 
(NOTE, Băncescu). 


FAȘĂ 
La botezul copiilor, să li se dea acestora în dar feși lungi - Suceava (2. GOROVEI, p. 25). 


FATA-PĂDURII 

Numită de unii și Pădureana sau Pădureanca, este o fată tânără și foarte frumoasă, care trăiește 
numai prin pădurile mari, rar călcate de picior de om; statura ei este înaltă și dreaptă ca lumina, cu 
mijlocul tras prin inel, cu ochi mari și negri care sclipesc în întuneric, cu sprâncene bogate și bine 
desenate; faţa îi este albă, obrajii roșii ca bujorul, părul negru ca pana corbului îi este lung până 
sub mijloc sau chiar până la glezne, purtat totdeauna despletit și răsfirat pe spate; îmbrăcămintea 
îi este formată dintr-o cămașă albă și lungă, încinsă la mijloc cu iederă înflorită; umblă numai 
noaptea, de cum înserează și până la miezul nopţii, dispărând la cântatul cocoșilor; nu face 
nimănui rău, plăcerea ei fiind doar plimbarea prin pădure și cântatul foarte puternic, melodiile sale 
reverberându-se prin toate văile până departe; cântecele sale fiind deosebit de duioase determină 
o tristeţe generală: stâncile plâng, copacii se îneacă în lacrimi, încât le rămân dâre sau chiar 
crăpături pe scoarță; oamenii, când le aud cântecul, amorțesc și nu mai pot vorbi, suferind astfel 
până ce mor; este atrasă de foc, oriunde ar fi el aprins în pădure; dacă zărește foc la vreo stână, se 
duce repede acolo și, dacă ciobanii dorm, le stinge focul și aruncă tăciunii și cărbunii aprinși pe ei, 

dându-le astfel să înțeleagă ca măcar unul dintre ei să fie treaz și să stea de pază, după care pleacă 
mai departe cântând; dar, dacă întâlnește în drumul ei vreun flăcău de care este atrasă, îl 
ademenește într-o hârjoană erotică și, după ce îl ameţește bine cu melodiile și dezmierdările ei, îl 
ia cu ea la locuinţa ei, de unde nu-i mai dă drumul așa curând; de remarcat că multele cărări 
întortocheate din pădure sunt urmele Fetei-Pădurii și flăcăul care calcă în urmă rea nu mai poate 
scăpa ușor, pentru că este deosebit de insistentă în mângâierile ei și, dacă el se opune, ea îl 
lovește în piept cu vergi de sânger, îi despică pieptul și îi ia inima, după care flăcăul se supune 
totalmente, deoarece în fiecare noapte este capabil să încalece fie și pe o mătură și să fugă în 
pădure la ea, unde aceasta îl joacă până îl ostenește bine și a doua zi, când se trezește, se simte 
foarte obosit și lipsit de orice inițiativă; mai mult, un astfel de fecior nici nu se mai poate însura, 
pentru că fata care îl ia știe că s-ar putea ca Fata-Pădurii să vină pe neașteptate la ea și, din 
răzbunare, i-ar scoate ochii și i-ar turna rășină în urechi, silind-o să umble desculţă prin bolovani și 
sfărâmături de stânci, până va muri; se crede chiar că frumuseţea netrecătoare a Fetei Pădurii se 
datorează faptului că ea se hrănește cu inimi proaspete de tineri, căzuţi în mrejele ei, și cu lacrimi 
din ochii fetelor nefericite; în plus, se spală cu frumuseţea răpită de pe obrajii fetelor cele mai 
frumoase din lume, amestecând-o însă cu frumuseţea furată de pe florile de primăvară, dar și 
pentru că se scaldă în fiecare dimineaţă într-un izvor ale cărui ape tămăduiesc, înfrumuseţează și 
asigură tinerețe perpetuă; când este bine dispusă, pășește ușor ca o adiere, dar când este supărată 
calcă apăsat, încât rupe toate uscăturile cât ar fi ele de groase, devenind de-a dreptul înfiorătoare 
și speriind atât de rău pe oricine o vede, încât acela, căpătând ceas-rău, poate să se prăpădească 
în caz că nu se tratează; leacul cel mai eficient ar fi afumarea, de trei ori pe săptămână, cu firele de 
păr pe care Fata Pădurii le lasă prin crengi în fuga ei nebună sau în locurile unde s-a oprit să se 
scarpine; în fine, acest duh al pădurii nu poate fi prins și legat, pentru că este așa de puternic, încât 
rupe orice legătură ca pe un fir putrezit - Năsăud; Bucovina (1. MARIAN, p. 69-71). Să nu se cânte 
noaptea din trișcă, fiindcă aude fata-pădurii și stârnește copacii - Bihor (1. BOCȘE, p. 55-56).0 
legendă din Maramureș narează că odinioară o fată frumoasă s-a rătăcit prin pădure și astfel a 
prins-o noaptea; dar ea nu s-a culcat, ci a tot umblat să găsească poteca spre sat; la un moment 
dat, s-a întâlnit cu un om îmbrăcat în negru, care i-a spus să meargă după el, fiindcă îi va arăta 
cărarea; dar el a dus-o într-o casă de piatră și acolo a vorbit ceva de neînțeles, încât fata și-a 
pierdut minţile, iar chipul i s-a transformat de nu mai semăna cu ea; apoi acel om i-a luat hainele și 
i-a dat drumul prin pădure, dar fata nu s-a mai putut întoarce acasă și a rămas să umble numai 
prin păduri, iar pe cine întâlnește nu-l lasă din mână sănătos, îi suge sângele, îl schimbă la față sau 
îl omoară; așa s-a născut Fata-Pădurii (BOGDAN, p. 104). v. MUMA-PĂDURII. 


FATĂ 

Când se naște o fată, de amărăciune plâng până și cheotorile de la casă - Moldova; la orice fel de 
praznic, la care obișnuit vine și lume din afara familiei, nu este bine ca primul musafir care intră în 
casă să fie o fată - Bihor; se crede că fata unică la părinţi nu va avea parte de un bărbat bun și de o 
căsătorie fericită - Suceava; fata care se gâdilă ușor va fi iubită de feciori - Suceava; când i se pare 
cuiva că o fată arată mai frumoasă decât este în mod obișnuit, cu siguranţă aceasta se va mărita în 
acel an - Botoșani; ca din ouăle puse la clocit să iasă numai puicuţe, cloșca să fie așezată pe ouă de 
către o fată - Tecuci; fata să nu taie pui, că se face băiat - Moldova; fetele care călăresc comit un 
păcat similar cu acela al săvârșirii unei crime - Tecuci; după ce moare un copil sau un om matur și 
după ce se săvârșește înmormântarea, casa să fie măturată de o fată căreia îi trăiesc ambii părinţi, 
iar gunoiul să fie dus la hotarul dintre vetrele a două sate - Vâlcea (2. GOROVEI, p. 34; 36; 81; 100; 
115; 154; 164; 172; 202). Fetele nemăritate își descântă de ursită și pentru dezlegarea drumului 
spre căsătorie cu ajutorul unui tort, tors de o fetiță de șapte ani - Banat (2. MARIAN, II, p. 194). 
Când ploile nu mai contenesc, se spune că trebuie să fie vreo fată mare gravidă și nu se știe nici 
măcar în care sat - Teleorman (1. CHIVU, p. 247). Când cineva intră într-o casă unde locuiește o 

fată, trebuie să se așeze neapărat și să stea jos, măcar câteva momente, pentru ca și peţitorii să 
zăbovească la fată - Suceava; înseamnă bogăţie pentru cel care visează fete în casă; va da dovadă 
de multă destoinicie cel ce visează fete făcând târguieli; se va face repede plăcut în societate cel 
care se visează glumind cu o fată; cel care visează fete fugind va afla curând un secret; se va certa 
cu soția cel care visează că sărută o fată, iar pentru cel necăsătorit înseamnă cununie în curând; se 
va îndrăgosti cel care visează fete scăpând dintr-un pericol și va dobândi onoare în societate cel 
care visează fete mergând în fața sa; dar va fi trist cel care se visează dormind la o fată - Suceava 
(NOTE, Băncescu). 


FAȚĂ v. OBRAZ. 


FAȚĂ DE MASĂ 
Simbolizează hrana (HERSENI, p. 244). 


FĂCĂLEŢ 

Băţ gros, rotund și neted, folosit cu deosebire la mestecatul mămăligii (ȘĂINEANU, III, p. 60), 
numit, în unele zone, melesteu (melestău) și mestecău; ca să nu mai moară încă un membru al 
familiei, rudele se duc la cimitir, înfig un făcăleţ în pământul mormântului celui decedat de curând, 
pun tărâţe și apoi aprind deasupra câlţi, după care se reîntorc acasă, fără să scoată nici o vorbă 
între ei sau cu trecătorii ocazionali, tot așa procedând și la drumul de ducere - Dolj; se crede că 
mormântul îi va fi răscolit de lupi în căutarea trupului aceluia care mănâncă mămăligă de pe 
făcăleţ - Suceava; se crede că bătăturile de la picioare pot fi vindecate punând pe foc, la încins, 
coada făcălețului, după care aceasta se așează repetat pe locul suferind - Bucovina (2. GOROVEI, p. 
139; 145; 193). Într-un singur context primește conotaţii falice: în noaptea de Anul Nou, la miezul 
nopţii sau imediat după aceea, fetele ies din casă, călare pe câte un făcăleţ, se suie pe poartă și 
întreabă, cu glas tare, unde le este „partea“; apoi ascultă și, dincotro latră câinii, din acea direcţie 
le va sosi viitorul soț - Suceava; în Bucovina, în ajunul Bobotezei, fetele iau un făcăleţ și cotrobăiesc 
cu el prin focul din vatră, zicând: „Cum sar scânteile din jeratic, așa să scânteie inima lui și nu 
întețesc focul, ci înteţesc inima lui!”; când se culcă, pun sucitorul sub pernă, pentru ca, peste 
noapte, să-și viseze ursitul (2. MARIAN, II, p. 105-106; 142). Serie simbolică: noapte(de An Nouj)- 
făcăleț-poartă-câine. v. CÂRNAT. 


FĂINĂ 

La nașterea copilului, se dă moașei o strachină cu făină și sare presărată deasupra; dacă e fată, se 
pune deasupra și un fuior de cânepă, ca să-i crească părul mare și bogat; strachina trebuie să fie 
plină, pentru ca pruncul să-și ridice repede capul sus - Suceava; la botezul copilului, se dă tot 
moașei o strachină cu făină, în care se înfige un fir de busuioc, ca pruncul să ţină capul ridicat mai 
repede - Suceava; pusă sub o strachină sau sub un blid, de Anul Nou, și nimerită de către o fată 
nemăritată, făina prevestește că fata va lua ca soţ un bărbat bogat - Vâlcea; nu se cerne făină în 
Duminica Paștelui, deoarece din tărâțele rămase se fac lăcustele care apoi pustiesc lanurile cu 
semănături - lași; dar se cerne făină în zilele de ajun ale Crăciunului (24 decembrie) și Bobotezei (5 
ianuarie), ca să nu se facă purici în casă - Suceava; după ce a fost preparat aluatul pentru pâine, 
făina de pe jos trebuie imediat măturată, ca să crească aluatul - Țara Oltului; sămânţa păstrată 
pentru semănat să nu se ţină în saci care au fost folosiți pentru făină, fiindcă grânele vor face 
tăciune - Suceava; o dată la trei ani, se face maslu pentru curte, slujbă religioasă pentru protejarea 
tuturor animalelor din gospodărie, în care preotul slujește făina și apa puse pe o masă, după care 
făina este amestecată în hrana animalelor, iar cu apa sfinţită sunt stropite animalele, sau este pusă 
câte puţin în apa de băut a acestora, pentru ca vieţuitoarele, aflate în grija omului, să fie ocrotite 
de Dumnezeu și omul să culeagă belșug de pe urma lor - Țara Oltului; imediat ce cortegiul funerar 

pleacă de la casa celui decedat spre cimitir, este chemat un copil și i se dă, peste prag, un vas cu 
făină, ca să-l aibă mortul pe lumea cealaltă - Dolj; când se taie porcul de Ignat (20 decembrie), să 
se dea de pomană o strachină de făină și un pumn de sare, ca să nu moară ceilalți porci de diferite 
boli - Botoșani (2. GOROVEI, p. 26; 63; 83-84; 154; 200; 209; 244; GOLOPENȚIA, p. 135; 137). 
Înseamnă ceartă pentru cel care se visează mâncând făină; dacă se visează văzând făină înseamnă 
bogăție sau în curând căsătorie; când în vis apare o făină frumoasă, sclipitoare prin albul ei, 
înseamnă dragoste în familie; va fi un tată bun cel care se visează gătind cu făină ceva - Suceava 
(NOTE, Băncescu). Serii simbolice: făină-sare-cânepă; făină-busuioc. 


FĂT-FRUMOS 

Personaj din basmele românești, întruchipând toate însușirile umane pozitive, dar mai cu seamă 
bunătatea, curajul și istețimea, simbolizând idealul de frumusețe masculină, corelativ al Ilenei 
Cosânzeana (ȘĂINEANU, |, p. 97). 


FÂN v. PAI. 


FÂNTÂNĂ 

În asociere cu apa, este simbol al femeii, loc preferat de întâlnire a iubiţilor; multe femei eroine în 
cântecele populare se metamorfozează în fântâni sau în izvor care să potolească setea feciorilor 
sau a trecătorilor; potolirea setei cu apă dintr-o fântână reprezintă simbolul dragostei împărtășite, 
pentru că apa stinge focul iubirii sau al dragostei; prin similitudine, a bea apă este similar cu 
sărutul (EVSEEV, p. 57-58). A face o fântână sau a o curăța înseamnă o faptă bună, un act cu 
valențe ceremoniale și consacratoare, pentru că, se și spune: „Ca să ai pe lumea asta apă de băut, 
iar pe cealaltă să-ţi fie de pomană” (COMAN, II, p. 83). Puţul cu cumpănă reprezintă loc de 
meditație, de întâlnire ori de scurtă odihnă pentru oameni (12. GHINOIU, p. 76). Dacă un copil 
plânge necontenit noaptea, se ia apă de la o fântână străină, crezându-se că astfel se lasă acolo 
plânsurile și se ia odihna - Suceava; fetele pun, cu deosebire sâmbăta seara, unt la cumpăna 
fântânii, ca să se uite lumea la ele ca la fântână - Dolj; cine face puț pe lumea asta are apă pe 
lumea cealaltă - lalomiţa; i se va da să mănânce numai catran și foc aceluia care fură ceva de la 
vreo fântână (ghizdurile, găleata etc. ) - Tecuci; face bube la colțurile gurii cine bea apă direct din 
ciutura fântânii - Tecuci; dacă la miezul-nopţii cumpăna de la fântână scârţâie înseamnă că dracul 
scoate apă din ea; omul care aude un astfel de zgomot să nu-și facă semnul crucii și nici să nu 
rostească vreun cuvânt, fiindcă dracul piere singur; dar dacă un astfel de drac bea de 99 de ori 
dintr-o fântână sfinţită de om, atunci se transformă în duh bun - Tecuci; este bine să se uite în apa 
dintr-un puț cel ce dorește să scape de păduchii de găină - Moldova(GOROVEI, p. 78; 81; 97; 182; 
195; 204; 270). Dacă s-ar face o clasificare a muncii în gospodărie, pe sexe, ar reieși că, în Banat, 
sud-vestul Transilvaniei și Oltenia, femeia aduce, de regulă, apa de la fântână, în vase purtate în 
mâini sau pe cap, fântâna devenind astfel loc de întâlnire zilnică pentru femei, unde se află și se 
discută cam tot ce s-a mai întâmplat în ultimul timp în comunitatea sătească (7. GHINOIU, p. 13). 
Pentru cine visează fântână cu cumpănă înseamnă nefericire, iar de se visează săpând la o fântână 
înseamnă pagubă; când se visează căzând în ea înseamnă defăimare și necazuri; înseamnă 
primejdie de foc atunci când se visează că apa izvorăște tare într-o fântână; dar înseamnă bucurie 
și câștig pentru cel care visează o fântână aruncând apa în sus; va scăpa de pericole cel care 
visează fântână cu apă limpede, în plus mai și scăldându-se în ea; va primi frumoase daruri cel care 
visează fântână frumos ornamentată; va avea ocazia să se facă plăcut în societate cel care se 
visează la o fântână, lăsând însă pe alții să bea înaintea lui; în general, cel care visează fântână va 
avea parte de abundență de mâncăruri și băuturi - Suceava (NOTE, Băncescu). Serie simbolică: 
fântână-sâmbătă-unt. 

FEBRUARIE (Faur; Făurar; Făurariu) 

Zilele de 2 și 3 februarie (2 februarie - Întâmpinarea Domnului sau Stretenia și Dreptul Simeon în 3 
februarie) erau zile interzise pentru orice fel de muncă și trebuiau sărbătorite, în conformitate cu 
decretul dat, la 1166, de către Mihail Comnenul, decret ale cărui prevederi trebuiau respectate în 
Transilvania; conform aceluiași decret, ziua de 8 februarie (Sfântul Mare Mucenic Teodor Stratilat) 
este declarată sărbătoare în care sunt permise unele munci, fără să se menţioneze ce fel de munci; 
de asemenea, ziua de 17 februarie (Sfântul Teodor Tiron) este considerată sărbătoare în care erau 
permise numai unele munci, fără să se spună care sunt acestea; dar conform circularei, emisă la 6 
decembrie 1786, de către Episcopul ortodox Ghedeon Nichitici de la Sibiu, în urma consultării și la 
cererea expresă a lui Franz losef, rămâne să fie sărbătorită de către românii din Transilvania numai 
ziua de 2 februarie (GRAMA, p. 69-71). Deși are mai puţine zile decât oricare altă lună din an, se 
crede că este așa de puternică, încât „crapă ouăle corbului”, pentru a ieși puii din ele; i se mai 
spune și Făurar, pentru că este perioada când meșterii fierari făuresc sau repară uneltele agricole; 
pornirea plugarilor la timp, era înainte în atenţia sfatului obștilor sătești, întrucât cei care întârziau 
cu aratul și semănatul aveau să întârzie și cu recoltatul produselor și deci și cu eliberarea 
terenurilor necesare pășunatului devălmaș (12. GHINOIU, p. 65; 67; 207). În tradiţia orală, 
denumirile Faur, Făurar, Făurariu vin de la „făurarii” (fierarii), care pregătesc, în această perioadă, 
fiarele aratului, de unde și versurile: „Faur ferică/Și desferică”, adică „Două săptămâni ferică/lar 
două desferică”, versuri care explică și caracteristica meteorologică nestatornică a acestei luni, în 
care este posibil să ningă și să plouă, să fie îngheţ și dezgheţ, ger și căldură; în Bucovina, când, în 
această lună, este ger foarte mare, se spune „crapă ouăle corbului”, iar, în Transilvania, se zice 
„gândești că-i luna Făurariu“; în Bucovina, mai ales în satele care nu îl ţin pe Sfântul Trifon, se ţin 
în schimb trei Filipi, sau Cilipi, sau Cilichi, numiţi generic Filipii de iarnă, ei fiind sărbătoriţi în zilele 
de 1-2-3 februarie contra acțiunilor păgubitoare ale lupilor, contra bolilor și a tot felul de primejdii; 
totodată, această perioadă de trei zile mai poartă denumirea de Martinii de iarnă sau Sâ-Martinii, 
căzând totdeauna la 40 de zile de la Crăciun în așa fel că Martinul din mijloc, numit și Martinul cel 
Mare, cade totdeauna în ziua de Stretenie (2 februarie, Întâmpinarea Domnului), adică primul 
Martin este serbat în ziua Sfântului Trifon, cel de al doilea în ziua Întâmpinării Donului, iar cel de al 
treilea în ziua Dreptului Simeon bătrânul; toate aceste trei zile sunt ţinute contra lupilor, pentru ca 
aceștia să nu atace turmele, vitele și chiar pe oameni; în aceste trei zile, ciobanii din Banat nu scot 
oile la pășunat; se pare însă că Martinii sunt sărbătoriţi și împotriva ursului, pentru că Martinul cel 
Mare cade chiar în Ziua Ursului, căruia oamenii îi spun și Martin, sau Gavrilă, sau Vasilică, precum 
există frecvent și denumirile de Martin pentru urs și Ancuţa pentru ursoaică (2. MARIAN, |, p. 73; 
184-186; PRESA). 

1 februarie — Sfântul Trifon (Trif cel Nebun sau Trifonul viermilor şi lăcustelor). Numit în popor și 
Sfântul Trif, Trif cel Nebun sau Trif Nebunul; se crede că acela care va lucra în această zi va 
înnebuni; ziua se mai ţine și pentru ca oamenii să nu sărăcească - Suceava; în Moldova se spune că 
Trif este mai mare peste animalele sălbatice, el fiind acela care le leagă gura, ca să nu mănânce 
legumele; se mai abţin oamenii să lucreze, ca să le fie ferite vitele și mai ales oile de lupi și alte 
animale sălbatice, pentru că Sfântul Trif, conform unei legende din Bucovina, dar atestată și în 
Banat și Muntenia, este și patronul lupilor; în Teleorman, oamenii cred că Sfântul Trifon este cel 
mai mare peste păduri, codrii munţilor, turme de vite și peste fiarele sălbatice, drept pentru care 
este sărbătorit pentru sporirea turmelor și apărarea lor de boli și lupi; în Mehedinţi, sărbătorite 
sunt zilele lui Trifon și Stretenia (1 și 2 februarie), pentru sporirea turmelor și ca vitele să fie 
apărate de jivine, iar, în Dâmboviţa, pentru atingerea acelorași scopuri se ţine doar ziua Sfântului 
Trifon; în Bucovina, locuitorii spun că Trif cel Nebun este stăpânul și patronul nu numai al lupilor, 
dar și al omizilor, gândacilor și al tuturor „juguliilor celor stricăcioase” și, dacă nu se ţine această zi, 
ele se înmulţesc așa de mult, încât pot deveni o adevărată pacoste pentru om; tot în Bucovina, dar 
și în Suceava, locuitorii stropesc cu apă sfinţită pomii și vitele, cărora le dau și sare stropită cu 

puţină agheasmă; sunt credincioși care cer preotului să le sfințească apa folosită la stropitul 
pomilor, crezând că apa sfinţită în această zi este bună contra înmulţirii insectelor, cu deosebire a 
omizilor, care strică pomii și varza; la fel cred și cei din Banat, numind-o „Ziua omizilor”, când ei 
amestecă apa sfinţită de preot cu unt și apoi ung pomii contra larvelor; în lalomiţa, se crede 
despre Sfântul Trifon că „umblă cu lăcustele”, sau că el „stârpește tot felul de viermi, care fac 
stricăciuni pometelor”, de unde nevoia de a solicita preotului să facă agheasmă, cu care sunt 
stropiți apoi pomii și semănăturile de grâu, orz și altele; preoții sunt chemaţi să facă sfeștanie la 
plantațiile de viţă de vie, pentru ca ele să dea rod bogat și să fie ferite de grindină - Muntenia; se 
crede că este ziua în care iarna se întâlnește cu vara și că, dacă nu este zăpadă, precis va cădea, 
iar, dacă este deja, cu siguranţă „se va sparge” (2. MARIAN, |, p. 176-180). Se ţine această zi în 
special de oierii care merg la munte cu turmele, pentru ferirea de atacul sălbăticiunilor, pentru 
paza stânelor și pentru alte rele neprevăzute - Bucovina (COJOCARU, p. 193). La 1 februarie, 
calendarul popular grupează trei sărbători cu dată fixă: Filipii de larnă, Martinii de iarnă și Trif 
Nebunul; în Teleorman, obiceiul se numește „Gurbanul Viilor” sau „Arezanul Viilor”, prilej cu care 
se pleacă în grup la vie, în sănii, apoi fiecare proprietar se duce la via sa, dezgroapă sticla cu vin 
pusă de cu toamna în pământ, stropește viţa de vie cu vin din recolta precedentă, taie câteva corzi, 
pe care le pune peste piept și în jurul mijlocului, după care toţi se întorc, în jurul unui foc, la 
petrecerea comună; ritualul reprezintă începutul activităţilor legate de cultura viței de vie, cu 
obiceiuri de purificare și fertilitate, cu jocuri rituale și interdicții de participare pentru femei; 
important este că locuitorii afirmă că această sărbătoare trebuie ținută „până Ja tăiatul viilor”, 
adică este practicată cam cu două luni înainte de tăiatul efectiv al viilor; atât data cât și 
sărbătoarea cad în mijlocul altor sărbători concentrate, adică în mijlocul zilelor dedicate ursului; s- 
ar putea ca aceste practici să fie reminiscenţe ale unui străvechi început de an sau de sezon viticol, 
fixat la sfârșitul lunii ianuarie și începutul lunii februarie (12. GHINOIU, p. 228-229; CRISTEA, p. 45). 
La 1 februarie, adică la Sfântul Trifon, este chemat preotul de dimineaţă să facă slujbă și să 
sfințească apă, pe care oamenii o iau și își stropesc via cu ea, ca aceasta să fie apărată de grindină, 
de lăcuste, de greieri și de alte gângănii - Vâlcea; vierul se îngrijește din timp să aibă o lumânare de 
ceară și ţărână luată din gunoiul din casă, măturat dinspre ușă spre spate în ziua de Paște; cu ozi 
înainte, vierii merg împreună la una dintre colibele păzitorilor de vie și mănâncă în grup o cină 
bogată, a doua zi efectuându-se „tăiatul de vie”; împreună cu paznicii de vii înconjoară lotul, având 
lumânarea aprinsă în mână și azvârlind cu țărână în diferite părţi, rostind totodată o rugăciune 
numită „Blestem a mucenicului Trifon”; în următoarele trei zile nimănui nu-i era permis să mai 
intre în vie, dar nici paznicilor să iasă; dacă totuși cineva intră în vie pentru a munci, în caz că este 
vreme bună, nu poate să-și aducă acasă uneltele de fier folosite, pe care trebuie să le lase la vie 
sau la coliba paznicului până în ziua culesului strugurilor; se mai procedează și astfel: vierii vin de 
noaptea, împreună cu paznicii viilor, și aduc cu ei trei obiecte: o lumânare de ceară, un lacăt și un 
vas cu păcură; taie lumânarea în trei părţi, pe care le lipesc la jumătatea a trei pari din vie; cu 
păcură ung alţi trei pari, timp în care repetă de cinci ori trei rugăciuni religioase; aprind apoi 
lumânările, aruncă trei boabe de struguri din recolta trecută, luate din trei vii diferite, una spre 
răsărit, alta spre apus și a treia în ce parte doresc, iar lacătul îl încuie pe un cerc, într-un loc mai 
ascuns, rostind totodată formula: „Voi, gadinilor, să vă duceți în munții neroditori!“; de remarcat 
că această formulă face parte din rugăciunea-blestem a mucenicului Trifon (DOBRE, p. 246-247). În 
această zi se fac slujbe religioase la vii, ca să fie roditoare și ferite de grindină și boli - Muntenia; 
dacă în această zi nu este zăpadă, înseamnă că va mai cădea, dar, dacă este deja pătură groasă de 
nea, este semn că se va înmoina - Suceava; lupii vor ataca vitele celui care muncește în ziua 
Sfântului Trif - Tecuci (2. GOROVEI, p. 19; 127; 268). Dacă în noaptea de 1 spre 2 februarie vulpea 
poate trece pe gheața formată peste ape, atunci se împrimăvărează devreme, dar, dacă este 
vreme „moale” sau plouă, atunci nu se va putea ieși cu plugul la arat până în luna aprilie - 
Maramureș (BOGDAN, p. 135). În această zi, se fac slujbe religioase la loturile plantate cu viță de 

vie, pentru a le feri de grindină și pentru rodire bogată; tot în această zi, stăpâna casei dă de 
pomană un castron de mălai, în numele lui Trif, pentru ca lăcustele să nu-i strice roadele (PRESA). 
Serii simbolice: sare-agheasmă; agheasmă-unt; lumânare-gunoi; lumânare-lacăt-păcură-struguri. 
2 februarie — Întâmpinarea Domnului (Stretenia; Stratenia). La 40 de zile de la nașterea lei lisus, 
după cum prevede rânduiala Legii lui Moise, Maria își duce pruncul în templul din lerusalim, 
pentru a-l consacra Domnului, după cum se procedează cu orice întâi născut de sex masculin, 
ritual care este însoţit și de sacrificarea unei perechi de porumbei; în tradiția populară, această zi 
este considerată Ziua Ursului; legenda spune că, la ieșirea din templu, Maica Domnului a fost 
speriată de un cioban care, urcat într-un corn, imita cu sârg glasul cucului; aceasta i-a ursit 
ciobanului să se transforme în urs, cucului să rămână o pasăre singuratică, iar cornului să 
înflorească primul și să rodească ultimul (PRESA). În această zi se crede, în nordul Moldovei, că „se 
întâmpină iarna cu vara“; dacă este cald și moină, atunci vara va fi călduroasă și mănoasă, iar, 
dacă este ger și viscol, atunci vara viitoare va fi friguroasă și neroditoare; în Banat și Bucovina, se 
obișnuiește să se spună că, până la Întâmpinarea Domnului sau Ziua Ursului este bine să se 
semene grâul, dar numai dacă este senin și cald, pentru că numai așa grâul va rodi peste vară; 
dacă este vreme posomorâtă, cu pâclă, atunci nu se seamănă mult grâu, pentru că nu se va face cu 
spic bogat; dacă în această zi este moină și picură de la streșini, nu le va fi bine albinelor peste an, 
fiindcă mierea li se acrește, se îmbolnăvesc și mor, dar, dacă este senin, cald și uscat, este semn că 
vara va fi mănoasă și, în acest caz, le va merge bine și albinelor - Suceava; unii locuitori ai 
Bucovinei cred însă exact invers, adică dacă este moină și curge de la streșini atunci anul va fi 
bogat, iar rodul albinelor va fi pe măsură; în Suceava, se crede că Stretenia ar vrea să treacă peste 
vreo apă și, dacă apa este dezghețată, ea se mânie, pentru că este obligată să facă pod de gheaţă 
peste apă, adică dă ea un viscol de îngheaţă toate apele; dacă însă este deja pod de gheaţă, în 
zilele următoare vremea se va încălzi; cu alte cuvinte, Stretenia este percepută, în credinţele unor 
oameni, ca un fel de „cumpănă” a vremii, în sensul că o iarnă grea până la această dată va fi 
urmată de o perioadă de încălzire și invers; în Banat, starea vremii este interpretată după cum 
ursul iese din bârlog, îl părăsește definitiv, dacă nu-și vede umbra, sau se reîntoarce în ascunzișul 
său, unde mai stă în hibernare încă șase săptămâni, în caz că își vede umbra, adică atât va mai dura 
iarna; ieșirea ursului din bârlog în această zi, numită și Ziua Ursului, are loc între orele 9 și 10 
dimineața, când începe „a juca” în jurul vizuinii, bătătorind zăpada; oamenii de pe Valea Jiului 
consideră că ursul „joacă” în această zi de bucurie că perioada lui de hibernare s-a încheiat, că 
iarna și-a pierdut din putere și că din ce în ce va fi mai cald, ceea ce este conform cu credința că 
Stretenia este socotită cumpănă a vremii; în caz că ursul vede că afară e frig și noros, atunci merge 
prin pădure și caută să bea apă dintr-un pârâu; totul este ca un om să-l poată prinde înainte de a 
apuca să bea apă, pentru că atunci poate să facă tot ceea ce poftește cu el, dacă însă apucă să bea, 
ursul capătă imediat putere și nimeni nu se mai poate apropia de el - Bucovina (2. MARIAN, |, p. 
181-184; 2. GOROVEI, p. 6). Poporul spune că, la Stretenie, ca și la Dochia (1 martie), se întâlnește 
iarna cu vara și se iau la luptă, vara afirmând că „de-amu iarna să se ducă, pentru că vine ea, dar 
iarna nu se dă bătută și se luptă“; ursul iese din bârlog și își privește umbra; dacă este soare și cald, 
își adună lemne, ca să-și repare „locuința” și se bagă din nou în bârlog; dacă este frig și cer înnorat, 
nu mai intră în adăpost și începe să se plimbe prin pădure: „Mă rog, cum știe ursul care e ziua lui și 
că are să fie frig ? Așşa-i de cuminte, dacă-i din om!”; în această zi, care este și Ziua ursului și în care 
se crede că fată ursoaicele, se fac observaţii și previziuni meteorologice, se caută probe privind 
belșugul holdelor etc.; dacă, în ziua de Stretenie, este soare și cald, atunci primăvara va fi 
friguroasă și ploioasă (12. GHINOIU, p. 88-89; 200). Se spune că acum iese ursul din bârlog și 
„joacă” împrejurul acestuia de trei ori; dacă afară este soare și el își vede umbra, atunci reintră în 
bârlog, unde mai stă timp de șase săptămâni sau 40 de zile, dar, dacă vremea este înnorată și el 
nu-și zărește umbra, iese definitiv din starea de hibernare - Bucovina; credinţa în virtuțile 
oraculare ale ursului are în vedere faptul că zilele de la începutul lunii februarie, aidoma celor ale 

Babelor de la începutul lunii martie, sunt de multe ori înșelătoare (COJOCARU, p. 191; PRESA). În 
Bihor, în această zi este Ziua Vulpii, doar într-o singură localitate se consideră că este Ziua Ursului 
(informaţii culese de pe Valea Bistrei); dacă este timp frumos și vulpea își oglindește coada pe 
gheață, sau se poate da pe gheaţă, atunci se desprimăvărează în curând, iar timpul călduros 
înseamnă că iarna se va prelungi (ROMAN, p. 4). Dacă în noaptea acestei zile este lună plină, peste 
vară timpul va fi bun și anul va fi bogat în recolte; dacă peste zi este cald și se topesc ţurțurii, rodul 
stupilor nu va fi bogat, iar, dacă este senin și vreme uscată, vara va fi mănoasă și albinele vor face 
multă miere și ceară; dacă această zi este luminoasă, dar cu zăpadă bogată deja așternută, este 
semn că anul va fi bun și roditor (PRESA). 

10 februarie — Sfântul Haralambie. Mai este numit și Aralampie, Aralambie, Haralam și Aralam; se 
crede că de acela care ţine ziua Sfântului Haralambie, adică nu lucrează nimic și postește, nu se va 
atinge de el nici o boală peste tot anul; într-o legendă din Bucovina se spune că Dumnezeu i-a dat 
sfântului, s-o ţină legată în lanţ, pe Ciumă și doar când oamenii nu serbează ziua lui să-i dea 
drumul; de aceea se crede că el are putere asupra Morţii, Holerei, Lingoarei, dar mai cu seamă 
asupra Ciumei, precum și asupra altor boli grele care îl pot lovi pe om; el este stăpânul și 
purtătorul tuturor bolilor, din care cauză ziua lui trebuie ținută ca o zi de Duminică sau ca orice altă 
mare sărbătoare, pentru sănătatea oamenilor și a vitelor, ca tot ce vieţuiește în jurul casei omului 
să se bucure de sănătate peste an; se crede că Moartea nu are frică de nimeni, în afară de Sfântul 
Haralambie, care o pedepsește și o calcă în picioare, dacă nu îl ascultă - Moldova; Bucovina; în 
această zi, se duc la biserică în special colaci, mere, colivă sau grâu fiert, iar unii plătesc câte o 
liturghie și se roagă să fie sănătoși peste an - Muntenia; se fac și praznice pentru morţi, la biserică 
și acasă, mai ales pentru cei care au purtat numele de Haralambie; de asemenea, se dă de pomană 
pentru cei care au murit de moarte năprasnică; bolnavii roagă preotul să sfințească apă, pentru ca 
bând și spălându-se cu ea să se vindece de bolile de care suferă; sunt unii care dau și vitelor să bea 
apă sfinţită, sau care stropesc animalele, grajdurile, șurile, pivnițele, alte acareturi, iar ceea ce 
rămâne din această apă se varsă în fântână - Muntenia; Moldova; se crede că este sărbătoarea cea 
mai mare pentru pomii din livezi, care sunt unși cu coliva sfinţită adusă de la biserică; sau se 
păstrează din această colivă și se dă păsărilor de curte, când sunt bolnave și mor - Dâmboviţa; se 
duce la biserică grâu nefiert și apoi aceste boabe sunt date păsărilor și vitelor, ca să nu se 
îmbolnăvească - Olt; se face un colăcel, care este copt înainte de răsăritul soarelui, singur în tot 
cuptorul, apoi se iese cu el afară din casă, se rupe în patru părţi, care sunt aruncate în patru părţi 
ale zării, crezând că astfel oamenii dau de mâncare tuturor insectelor lumii; femeile se dezbracă la 
piele și înconjoară casa de trei ori, dimineaţa, la amiază și seara, considerând că astfel diavolul va 
ocoli gospodăria lor - Bucovina; se ţine ziua pentru sporirea turmelor și apărarea acestora de boli, 
pentru că se crede că Sfântul Haralambie este pus de Dumnezeu stăpân peste toate vitele - 
Mehedinţi; Botoșani; nu este bine ca, în această zi, să fie înjugațţi boii, iar activitatea femeilor 
trebuie să fie redusă doar la scărmănatul lânii, la tors și cusut - Suceava; Bucovina; dacă plouă în 
această zi, va ploua timp de 40 de zile neîntrerupt - Suceava (2. MARIAN, |, p. 194-195). Să nu se 
lucreze, ca să fie bine pentru vite, fiindcă Sfântul Haralambie poartă ciuma în lanţ și, cum îl țin 
oamenii, tot așa ţine și el ceea ce are omul - Țara Oltului; de asemenea, nu se lucrează, pentru că 
se inflamează copiii la gât - Ţara Oltului (GOLOPENȚIA, p. 110; 131). Sfântul Haralambie este 
considerat ca fiind cel care ține ciuma legată cu un lanţ și o slobozește în lume când oamenii se 
înmulţesc prea mult și își pierd credința (PRESA). 

11 februarie — Sfântul Vlasie (Vlăsiile, Vlăsii); Sfânta Împărăteasă Teodora. Se crede că, în această 
zi, păsările care nu pleacă spre alte ţări se întorc la cuiburile lor; de aceea mamele nu-și lasă copiii 
să umble prin casă mâncând, în credinţa că nici păsările nu se vor atinge de semănăturile lor; fiind 
considerată o zi deosebit de primejdioasă și ca să nu cadă vreun necaz pe capul lor, femeile nu 
lucrează nimic, pentru că nu doar păsările le vor strica ogoarele, dar le vor pândi și mari pericole; 
se mai crede că în această zi copiii se întorc la pâine - Bucovina; sau că astăzi se deschide gura 

păsărilor, adică încep să ciripească - Neamţ; femeile însărcinate ţin ziua ca să nu nască prunci cu 
diferite malformații - Moldova; chiar și femeile care nu fac copii sau care au intrat în menopauză 
trebuie să prăznuiască ziua pentru nepoți, fraţi, surori, uneori ca să nu li se întâmple lor ceva; chiar 
și omul singur pe lume se cuvine să ţină ziua Sfântului Vlasie pentru vite, fiindcă viţelul se poate 
naște cu mai multe picioare, pasărea să iasă din ou cu un ochi sau cu două capete, sau cine știe ce 
altă monstruozitate - Bucovina; cine se roagă la Sfântul Vlasie nu va rămânea niciodată fără bani în 
buzunar - Moldova (2. MARIAN, |, p. 197-198). În Muntenia, locuitorii numesc această zi Vlăsii și 
cred că sfântul se adăpostește în Codrii Vlăsiei, în scorbura unui stejar uriaș, el primind de ziua lui 
toate sălbăticiunile pădurii, care vin să fie binecuvântate și miruite de el; se mai crede că este bine 
ca măcar în această zi se cuvine a vorbi frumos cu vitele, pentru că, în caz că vitele sunt lovite sau 
sacrificate, se supără Sfântul Vlasie și omul nesocotit va fi pedepsit cu recolte sărace în vară și 
toamnă, iar animalele vor rămâne sterpe și se vor îmbolnăvi; în această zi, despre care tradiţia 
spune că este prevestitoare a primăverii, se crede că Vlasie dezleagă pliscul și graiul păsărilor, care 
încep să ciripească; de aceea, este considerată zi a păsărilor și ținută în special de agricultori, în 
credinţa că astfel își feresc recoltele de stricăciunile pe care le-ar putea provoca păsările; ca să nu 
atragă zburătoarele cerului, copiii nu sunt lăsaţi să arunce firimituri prin casă; se mai crede că 
Sfântul Vlasie este un sfânt făcător de minuni și că omul care a pierdut ceva îl va găsi, dacă se 
roagă acestui sfânt; se mai spune că acela care lucrează în această zi orbește; cum va fi vremea în 
această zi așa va fi și în Postul Mare (PRESA). 

13 februarie — Prea Cuviosul Martinian. Dacă în această zi este ger, iar noaptea bate vântul, 40 de 
zile va tot bate vântul (PRESA). 

24 februarie — Aflarea Capului Sfântului loan Botezătorul (Dragobetele). Conform unei legende 
din Gorj, Dragobete lovan este fiul babei Dochia; este ziua în care se împerechează toate păsările 
și animalele; fetele mai întâi și flăcăii apoi pleacă după ghiocei în pădure, dacă este zi frumoasă, 
dacă nu, se adună la vreo casă și petrec; este obligatoriu ca pe fete, în această zi, să le vadă măcar 
un băiat, pentru a fi încredințate că vor fi iubite tot anul - Gorj; Olt; Prahova; tinerii ţin să schimbe 
între ei cuvinte de dragoste, în credinţa că vor fi iubiţi tot anul și se obișnuiește să se facă 
înfârtețirea și însurăţirea tinerilor - Gorj (2. MARIAN, |, p237; PRESA; NOTE, Antonescu). În ziua lui 
Dragobete, numită și „capul de primăvară”, se crede că este data de la care se împerechează toate 
păsările; fetele și flăcăii fac petrecere, în credinţa că astfel vor fi îndrăgostiţi peste tot anul - 
Teleorman (CRISTEA, p. 45). Începând de astăzi și continuând și în zilele următoare, chiar și în luna 
martie în unele zone, „se face Dragobetele”: fetele strâng zăpadă și se spală cu apa rezultată din 
topirea ei, ca să fie frumoase și plăcute peste an; când dragobetele se face în luna martie, fetele 
adună din pădure frunze fragede de fragi, pe care le pun în apa provenită din topirea zăpezii și se 
spală apoi, pentru a fi curate, sănătoase și plăcute ca fragii (PRESA). Se crede că în această zi 
începe împerecherea tuturor păsărilor (COMAN, II, p. XIV). Dragobetele, sărbătoare ţinută, în 
funcţie de zona etnografică, în una din zilele de la sfârșitul lunii februarie sau începutul lunii 
martie, este considerat timpul împerecherii păsărilor, care se strâng în stoluri, ciripesc și încep să- 
și construiască cuiburile; faptul că Dragobetele este fiul Dochiei pune în evidenţă opoziţia dintre 
bine și rău, primul fiind întruchiparea principiului binelui, al înnoirii, al dragostei și bunei dispoziţii 
(12. GHINOIU, p. 78). În această zi se împerechează toate păsările - Argeș; se crede că acela care 
lucrează în această zi cântă ca toate păsările - Argeș; dacă plouă în această zi, este bine să se 
scoată din grajd paiele nemâncate de vite, pentru că se vor face din belșug altele, dar, dacă nu 
plouă, oamenii să aibă grijă de aceste paie, pentru că va fi secetă - Țara Oltului (GOLOPENȚIA, p. 
145; 2. GOROVEI, p. 81; 189). În ziua de Dragobete, băieţii caută să sărute sau să ciupească măcar 
câte o fată, dacă nu izbutesc de sâni, cel puţin de braţ; odată cu ciupitul, ei caută să smulgă fetei o 
batistă sau betele; se crede că fetele și femeile care nu s-au sărutat sau nu au fost ciupite în 
această zi vor fi urmărite tot anul de Dragobete; în ziua de Dragobete se însoțesc toate păsările - 
Gorj (CĂRĂBIȘ, p. 54). Se spune că „se mărită păsările” - Maramureș (BOGDAN, p. 16). Cu 

deosebire în Gorj, Vâlcea și Olt, ziua de 24 Făurar se numește Dragobete sau Cap de Primăvară și 
este considerată ziua îndrăgostiţilor; sărbătoarea se ține mai ales de către fete și flăcăi, dar și de 
tinerii căsătoriți; în zorii zilei, ei se spală, se piaptănă, se primenesc și, dacă timpul este frumos, 
pornesc după ghiocei și toporași în lunci, sau după rămurele înverzite, plecând întâi fetele apoi 
băieţii; dacă vremea nu este prielnică, fetele se strâng pe la case, pe la rude sau pe la prietene, 
unde vin și băieţii, caz în care cei care se iubesc își schimbă cuvinte de dragoste, în credința că 
astfel le va merge bine tot anul și că vor fi îndrăgiţi; dacă în această zi o fată nu se întâlnește cu un 
băiat înseamnă că tot anul nu va fi iubită; conform unei legende, lovan Dragobete este fiul Babei 
Dochia; în Gorj, băieţii se prind de fraţi de cruce în această zi, iar fetele se prind surate; prinderea 
se face pe pâine și pe sare, însoţite de un jurământ de credință până la moarte; în Olt, ziua este 
ţinută și împotriva bolilor (PRESA). 


FECIOR 

Colindele de tânăr neînsurat au ca eroi, în afară de bour, pe fecior care dă proba bărbăţiei vânând 
animalul; el poate trece de la o categorie de vârstă la alta în acest fel, adică poate fi ales de fete ca 
mire; fata mare, în convorbirea cu bourul lasă să se înţeleagă că deţine secretul vieţii depline, în 
același timp sacră și casnică, că este rădăcina și sămânţa vieţii și că posedă toate darurile pentru 
fructificare și fertilitate (BUHOCIU, p. 141). Pentru cine visează fecior cumpărând ceva înseamnă 
bucurie; cine visează nașterea unui fecioraș înseamnă că va avea parte de cinste venită dintr-un 
loc neașteptat - Suceava (NOTE, Băncescu). 


FEDELEȘ v. VAS. 


FELINAR 
Este semn că va da de necazuri cel care se visează spărgând un felinar - Suceava (NOTE, Băncescu). 


FEMEIE 

Referitor la concretizarea ideii de om, este de observat că adeseori ea este reprezentată, în arta 
populară românească, printr-o imagine feminină; aceasta se leagă de străvechi credinţe și rituri ale 
fertilității și fecundității; de altfel, imaginile feminine apar de cele mai multe ori pe obiecte legate 
de interiorul casei și de îndeletnicirile femeiești, marele număr de scoarțe, în care imaginea femeii 
este prezentă, ilustrând această situaţie; un argument în privinţa perenității motivului se găsește 
în celebrele figurine sau idoli de la Cucuteni, Cârna, Gumelnița, Verbicioara etc. , care sunt 
întotdeauna reprezentări feminine, legate de cultul fertilităţii și fecundității (PETRESCU, p. 66; 69- 
70). Ca motiv de sine stătător, Maica bătrână are numeroase paralele în folclorul neogrec, albanez, 
ucrainean, ba chiar și în cel francez, putându-se prelungi lista cu aproape toate civilizațiile globului; 
femeia-mamă este un excepțional impuls cultural, căci, identificată cu stihiile apa și pământul, 
îndeplinește în civilizațiile arhaice un rol primordial în apariţia și perpetuarea vieţii, de unde și 
prezenţa ei unanimă în riturile de fertilitate (BUHOCIU, p. 287). Românii cred că femeia este lucrul 
diavolului și din această cauză femeia poate fi îngrozită cu aceleași lucruri care îl îngrozesc și pe 
diavol și invers; cum cânepa este spaima femeilor leneșe, devine astfel și cel mai îngrozitor lucru 
pentru diavol, drept pentru care ea apare deseori în textul descântecelor din Suceava (3.GOROVEI, 
p. 173). Femeia este creată din bărbat, coasta ei dreaptă fiind coasta stângă a bărbatului, iar 
coasta ei stângă este a diavolului; de aceea nu este bine să i se ia ceva din mâna stângă și nici să se 
stea în partea stângă a femeii, pentru că ispitește de așa manieră, încât omul își pierde firea - 
Tecuci; se crede că Anticristul se va naște dintr-o femeie de culoare roșie - Muscel; când merii 
altoiţi fac prima dată roade, este bine ca mai întâi să guste din fructe femeia, pentru că ea naște 
copii mulți și astfel și pomii vor da roade mai multe - Țara Oltului; femeia care se gâdilă la orice fel 
de atingere se va mărita cu un om tânăr - Muntenia; nu prea este de casă femeia care merge pe 

drum legănându-și șoldurile ostentativ - Tecuci; femeia care nu are copii nu este bună la judecata 
lui Dumnezeu - Suceava; femeile care practică anumite procedee pentru a nu avea copii sunt 
considerate a fi drăcoaice, drept pentru care, pe lumea cealaltă, ele vor fi supte la sân de șerpi - 
Suceava; la orice fel de praznic, la care obișnuit vine și lume din afara familiei, nu este bine ca 
primul musafir care intră în casă să fie o femeie - Bihor; femeile să nu taie găini, pentru că nu ar fi 
dulce carnea acestora, de aceea pun pe bărbaţi să le sacrifice - Suceava; războiul de țesut să nu fie 
montat în casă de către femei, fiindcă tot ele vor lucra greu la el - Suceava; femeia să nu fie la ciclu, 
când pune varza la murat în butoaie, fiindcă se înmoaie verzele, iar saramura se întinde și nu mai 
este limpede - Țara Oltului; femeia, care își asistă bărbatul la sacrificarea și tranșarea porcului, să 
nu fie la ciclu, pentru că altfel carnea va face viermi - Țara Oltului; dacă unui bărbat îi mor succesiv 
trei neveste, să nu se mai însoare, pentru că a patra precis îl va îngropa ea pe el - Ialomiţa; se 
crede că acela care a avut în viaţă mai multe neveste, pe lumea cealaltă va trăi numai cu prima, 
celelalte stând în urma acesteia - Suceava; dacă în ajunul Crăciunului (24 decembrie), dar mai ales 
al Bobotezei (5 ianuarie), primul intrat într-o casă este o femeie, vitele gestante vor avea pui de 
parte feminină - Tecuci; dacă, în ajunul Crăciunului, în casă intră prima o femeie, atunci oile vor 
făta numai mioare - Vâlcea; femeia care, prin vrăji, ia mana (laptele) vacilor nu putrezește după 
moarte - Suceava; apariţia în vis a unei femei străine care cere apă este semn de boală 
molipsitoare, de care se va îmbolnăvi și va muri o rudă apropiată - Suceava; dacă un bărbat visează 
că se distrează în compania unei femei, să știe că acea femeie este zmeoaică, din care cauză a 
doua zi pe bărbat îl doare în piept și în spate, durere care se vindecă prin ungere cu untură de la 
un porc sacrificat în ziua de Ignat (20 decembrie) - Vâlcea (2. GOROVEI, p. 9; 36; 75; 98; 114; 120; 
162-165; 172; 174; 181; 191; 196; 207; 228;; 255; 257; GOLOPENȚIA, p. 138; 140). În Maramureș și 
Chioar, se crede că nu este bine ca femeia să meargă înaintea bărbatului și nici ca femeia să intre 
în vreo stână, pentru că poate aduce mari prejudicii turmei (BOGDAN, p. 91; PRESA). În Chioar, se 
crede că femeia care face anume să nu aibă copii este drăcoaie (3. MARIAN, II, p. 12). Îl ameninţă o 
primejdie pe cel care visează femeie; este semn că va pierde din onoare, sau boală, sau pagubă 
pentru cel care visează femeie de moravuri ușoare sau femeie cu părul alb; visate sub formă de 
adunare de femei înseamnă clevetire și minciuni; pierde bani cel care visează dama din cărțile de 
joc; este boală la copii și necazuri pentru cel care visează doică; înseamnă nenorocire în familie 
pentru cel care se visează vorbind cu o femeie; visarea unei spălătorese înseamnă primirea unui 
serviciu de la un prieten bun; se vor ușura greutățile vieţii pentru cel care visează femeie născând; 
este bine când se visează femeie jucând sau beată; se va îndrăgosti cel care visează o femeie 
frumoasă; visarea unei femei goale poate să însemne fie auzirea unei minciuni primejdioase, fie o 
stare de bucurie; anunţă timp ploios visarea unei femei despletite care se piaptănă - Suceava 
(NOTE, Băncescu). 

Femeia gravidă. În Bucovina, o femeie gravidă este numită grea, îngreunată, însărcinată, 
încărcată, împovărată, groasă, în altă stare, neslobodă; în zona Năsăudului, pe lângă termenii de 
mai sus, se mai folosesc: tăroasă și în starea darului; o fată mare însă, care este însărcinată, i se 
spune că este burduhoasă, burduhănoasă, cu pântecele până la gură, cu ciolane în pântece, iar, 
după ce a născut, se numește, în părțile montane ale Bucovinei, vădană; în Buzău, femeia gravidă, 
de câte ori mătură gunoiul și îl ia în poală, aruncându-l zice: „Cum arunc gunoiul acesta de iute, așa 
să și fac de lesne!”; cea care va culege surcele în poală, copilul pe care îl va naște va avea pe corp 
diferite pete; cea care va culege în poală talaș provenit de la rindea va naște un copil cu părul creţ; 
în toate zonele din ţară, femeii gravide trebuie să i se dea tot ceea ce cere sau poftește, pentru că 
de nu leapădă; în Banat, îi este interzis să descalțe pe cineva și nici să nu tragă cioarecii bărbatului, 
pentru că nu va putea naște până ce acela pe care l-a descălțat sau dezbrăcat nu-i va da să bea apă 
din opincă sau cizmă; să nu dea nimănui apă, fiindcă nu va putea naște până ce acela nu-i va da 
apă de băut din pumni; să nu sufle în cuptorul de pâine, că naște copilul cu limba prinsă; să nu 
treacă prin războiul de învelit, pentru că va naște copii gemeni; dacă femeia vede ceva urât, zice: 

„Nu văd unul, ci văd doi!”; dacă fură ceva, să nu ducă mâna la faţă, ca să nu apară pe corpul 
copilului semnul obiectului furat, și să zică: „Nu iau unul, ci iau doi!”; se crede că nu este bine ca o 
femeie gravidă să mănânce fructe crude, dar, dacă poftește să i se dea, pentru că este un foarte 
mare păcat al celui care o refuză; să nu meargă în locuri extraordinare, pentru ca pruncul să nu se 
nască cu asemănări sau mișcări din acelea pe care le-a văzut mama lui; dacă, prin ceea ce a văzut a 
atras deja fătului unele neplăceri, trebuie să procedeze astfel: să ia în braţe, într-o duminică 
tânără (prima duminică după lună nouă), când oamenii sunt încă în biserică, cam pe la mijlocul 
Liturghiei, pe copilul cel cu semn, să se așeze cu el pe pragul sobei (camera încălzită) unde 
locuiește de regulă, să-l pună la sân și să se gândească la acel fapt sau lucru care a mirat-o, 
rugându-se la Dumnezeu să înlăture neajunsul; cam după 2-3 minute, să se scoale și să se așeze pe 
pragul bucătăriei, la mijlocul ușii, și iar să-i dea copilului să sugă; apoi să se așeze pe pragul de la 
coridor sau târnaţ, ţinând picioarele pe pământ chiar în locul unde picură apa de la streașina casei, 
să-i dea acolo din nou copilului să sugă și să se roage la Dumnezeu pentru îndepărtarea necazului, 
rostind și un descântec-rugă; această procedură se repetă de trei ori, adică în trei duminici tinere, 
timp de trei luni, crezându-se că astfel va dispărea semnul de pe trupul copilului; văzând un mort, 
ca să nui se nască pruncul palid, rostește ca și la vederea unui infirm: „Nu văd unul, ci văd doi!”; în 
Transilvania, femeia gravidă să nu mănânce în zi de duminică legume păstăioase, fiindcă i se va 
naște copilul cu minte slabă și toată viaţa lui va face numai lucruri rele; să nu se uite lung și mult la 
sluţi, șchiopi, orbi, fie om, fie animal, și la lucruri urâte, pentru că pruncul se va naște cu defectul 
respectiv; ca să dispară semnele de pe trupul și fața copilului, mama sa se așează pe pragul casei, 
timp de 6 zile de vineri, scuipând totodată pe copil; în zona Sibiului, se crede că nu trebuie să-și 
pună legături pe după cap, pentru că va naște copilul cu cordonul ombilical înfășurat după cap; 
când termină de ţesut o pânză, trimite pe un alt copil de-al ei afară, călare pe fușteii războiului, cu 
ochii închiși, pe care îi deschide însă în drum și ceea ce vede întâi, băiat sau fată, bărbat sau 
femeie, de acel sex va fi și copilul care urmează să vină pe lume; în Muntenia, se recomandă 
femeilor gravide, cărora le este poftă de ceva și nu li se poate satisface imediat dorința, să nu se 
atingă cu mâinile pe trup, pentru că, în acel loc, copilul va avea imprimat semnul obiectului dorit; 
în Buzău, femeia însărcinată care va călca pe un topor va naște un copil cu semne pe piept ca niște 
crestături de topor; celei care va călca pe un foc i se va naște copilul având pe trup un semn ca un 
foc, numit focul viu; să nu dea cu piciorul în vreun câine, căci pruncul va fi câinos la suflet; toate 
femeile care știu carte să citească zilnic „Visul Maicii Domnului”, ca să nască ușor și să le trăiască 
pruncul; în Vrancea, pentru a nu avorta, se încălzește o cărămidă, se pune într-o strachină cu 
rachiu și apoi cu aburul care iese este aburit trupul femeii gravide de jos în sus; dacă nu este 
suficientă această metodă, se spală icoana Maicii Domnului și i se dă să bea acea apă; în același 
Scop, se ia o coasă, se deschide o fereastră, se apleacă cu vârful în jos coasa, se toarnă pe ea de 
trei ori apă, care se scurge într-un vas, i se dă să bea în trei răstimpuri din acea apă, iar cu restul o 
spală pe cap și apoi pe tot trupul; după care se ia tortul de învățătură, adică acela pe care învaţă 
fetele mici să toarcă, îl deșiră, îl udă puţin cu apă și apoi îl leagă peste pântecele gravidei, care 
trebuie să umble așa timp de trei zile, până trece primejdia de a avorta; în Moldova, se spune că, 
dacă o femeie poftește și nu i se dă, șoarecii vor roade totul din acea casă; pentru a contracara 
efectele negative ce pot fi provocate de refuz, se caută repede cruce de nucă, adică mijlocul nucii, 
pentru că are formă de cruce, și sâmburi de pepene, le pisează împreună, le amestecă în vin, 
rachiu sau apă și apoi i se dă să bea; sau se ard bumbi de suman de orice culoare, scrumul se pune 
în apă din care se bea de trei ori, la diferite intervale de timp; se mai ia coadă de păun (o floare), se 
usucă, se râșnește, se pune în apă și se bea; în Suceava, în caz că pășește cineva peste o femeie 
gravidă și nu-și aduce aminte, copilul acesteia se va naște cu buricul înfășurat după gât; nu trebuie 
să mănânce poame îngemănate, fiindcă va face copii gemeni; să nu mănânce carne netăiată de pe 
frigare, că face copilul cu limba prinsă; să nu mănânce borș preparat în zi de post, fiindcă pruncul 
va face niște bubulițe numite focuri; să nu mănânce cât timp este gravidă aripi de găină, de rață 

sau de gâscă, pentru că pruncul prinde boala numită aripi; să se ferească să fure de mâncare, 
fiindcă prinsă, de rușine, își va pune mâinile pe obraji și atunci copilul se va naște având pe corp 
semnul lucrului furat; să nu-i treacă nimeni pe dinainte, pentru că acela, pe cealaltă lume, o va 
purta în spinare; să nu se azvârle în ea cu vreo floare, pentru că va naște copilul cu semnul florii pe 
trup; se crede că, dacă mama fură ceva, copilul acesteia va deveni hoţ; să nu mănânce dintr-un 

măr început, pentru că va naște copilul cu un semn asemănător mușcăturii de câine; să nu-și pună 
floare la brâu, că face copilul cu semn și, din același motiv, să nu se arunce în ea cu o floare; cuo 
lună înainte de a naște, să umble mult și să bea mentă fiartă; dacă i se face rău din poftă, o babă să 
ia 8-9 sâmburi de pepene și vreo două rămurele de cimbru de grădină, să le piseze bine, să le pună 
în rachiu sau apă și să i le dea de băut; apoi se pun câteva foi de ceapă într-o ulcea cu cărbuni și o 
afumă cu fumul ieșit din coji, procedura repetându-se; sau o afumă cu nări de vulpe, metoda fiind 
folosită și când femeia se sperie de ceva; să nu stea pe vreun prag, căci poate veni după aceea un 
dușman să dea cu toporul în pragul acela și va naște copilul cu buza crăpată; dacă femeia gravidă 
prinde un porc de păr sau umblă cu păr de porc în mână, atunci copilul ca căpăta boala numită 
părul porcului; să nu stea pe un sac, pentru că va naște greu; cea care va sta pe treptele de la casă 
va naște greu, iar cea care va sta pe o albie va naște fată; femeii gravide care cunună îi va muri 
copilul, iar cea care se știe însărcinată și nu spune când este întrebată va naște copilul mut; dacă 
va vedea foc mare sau arzând case, să nu pună mâna la faţă, nici să nu se mire, fiindcă nou- 
născutul va avea pete roșii pe față sau pe locul unde a pus mâna mai întâi mama; cea care poartă 
sarcina greu va naște băiat, iar cea care o duce ușor va naște fată (3. MARIAN, II, p. 13-19). În 
Maramureș, femeia care tăgăduiește sarcina pe care o poartă va naște un prunc care va vorbi 
greu, târziu; femeile gravide să nu privească după oameni cu semne, pentru că acele semne s-ar 
putea să le aibă și copiii lor; nu-i este îngăduit femeii groase să treacă pe sub o funie, ca să nu 
nască pruncul cu „buricul peste grumaz” (BOGDAN, p. 89; 91). Pentru provocarea ploii pe timp 
secetos, se obișnuiește ca femeile gravide, fără nici un fel de îmbrăcăminte pe ele, să facă baie în 
râul de la marginea satului, crezându-se că fertilitatea lor va atrage pe cea a pământului - Bihor 
(ROMAN, p. 4). Când este însărcinată, femeia să nu tăgăduiască situaţia în care se află, fiindcă 
pruncul nu va putea să vorbească și să meargă curând; de aceea copiii bastarzi merg și vorbesc mai 
târziu - Țara Oltului; cade părul celui care îi permite unei femei însărcinate să-i pună mâna în păr - 
Țara Oltului (GOLO-PENȚIA, p. 89; 109). Femeii gravide să nu i se treacă pe dinainte, pentru că 
acela care o va face o va purta în spinare pe lumea cealaltă - Moldova; să nu se pășească peste o 
femeie gravidă și apoi să se uite să fie trecută înapoi, pentru că va naște copilul cu cordonul 
ombilical înfășurat după gât - Suceava; femeia gravidă să nu privească la oameni cu diferite 
infirmităţi (ciungi, ologi, chiori, cocoșaţi etc. ), pentru că va naște un copil handicapat - Tecuci; 
comite un păcat cel care refuză să-i dea unei femei gravide ceea ce dorește aceasta - Suceava; 
femeia gravidă nu trebuie să jure - Bihor; de asemenea, femeia gravidă nu trebuie să cunune (să 
fie nașă), pentru că îi va muri copilul - Muntenia; sau vor muri pruncii noilor căsătoriți - Muntenia; 
își pierde sarcina femeia care este legată prin jurământ de altcineva, sau care plătește astfel 
pentru păcatele sale ori ale părinţilor săi - Transilvania; se crede că femeile deocheate nasc greu - 
Moldova; femeia gravidă care își neagă sarcina, când este întrebată, va da naștere unui copil mut și 
care va putea să meargă singur cu mare întârziere - Muntenia; Suceava; copilul va semăna cu acela 
la care se uită mai îndelung o femeie însărcinată - Galaţi; când cineva refuză să dea unei femei 
gravide ceea ce aceasta și-a poftit, șoarecii îi vor roade lucruri din casă - Suceava; dacă femeia 
însărcinată va fura ceva, copilul ei va deveni hoţ - Transilvania; Suceava; de asemenea, să se 
obișnuiască să ceară, ca să-i fie pruncul îndrăzneţ în viaţă - Tecuci; despre femeia gravidă, care 
este în durerile facerii, să nu știe nimeni în afara moașei, pentru că atâtea ore va sta în travaliu, 
câți oameni în plus vor cunoaște situația ei - Suceava; dacă intră cineva, pe neașteptate, în casa 
unde o femeie este în travaliu, acesta nu mai poate să plece, până nu naște femeia, fiindcă altfel ar 
avea o naștere grea - Moldova; femeii care moare din naștere Dumnezeu îi iartă toate păcatele - 

Tecuci; moartea unei femei gravide este socotită drept o mare nenorocire, deoarece se consideră 
că ea va umbla pe lumea cealaltă în aceeași stare - Suceava; dacă este secetă un timp mai 
îndelungat și se dorește ploaie, este bine ca o femeie însărcinată să se scalde într-o apă curgătoare 
sau să se toarne apă pe ea - Suceava (2. GOROVEI, 23-24; 69; 85; 149-151; 208; 235). În zonele din 
sudul și centrul Moldovei, unde apa dispare frecvent din fântâni din cauza secetei, există credinţa 
că izvorul va fi bun și va da apă dacă fântânarul reușește să „sape”, în timpul construirii puţului, 
umbra unei femei gravide, fertilitatea și „moartea” femeii fiind astfel transferate izvorului sau 
pânzei freatice - Tecuci; pe timpul sarcinii, femeia poate mânca tot ce poftește, pentru a nu pierde 
copilul; nu trebuie să fure sau să ia un lucru fără să spună, pentru ca pe trupul copilului să nu apară 
semnul lucrului furat (ICHIM, p. 131-132; PRESA). În timpul sarcinii, o femeie nu trebuie să se mire, 
pentru că se crede că s-ar putea să i se nască pruncul cu semne imitând obiectele admirate 
(GOLBAN, p. 66). Momentul nașterii este precedat de o serie de interdicții și obligaţii, unele de 
natură practică: femeia să nu ridice lucruri grele, dar nici să nu stea degeaba; altele magice: să nu 
mănânce fructe îngemănate, ca să nu nască gemeni; să nu fure, fiindcă forma lucrului sau fructelor 
însușite se va imprima pe pielea nou-născutului; să nu-și înnoade părul, decât dacă își aduce 
aminte în momentele respective că este gravidă; să nu dea cu piciorul în câini și pisici - Bârlad 
(BĂLĂNESCU, p. 264). Când este însărcinată, femeia trebuie să muncească mai ales la câmp tot 
timpul, ca să i se ușureze sarcina; când poftește ceva, să nu i se refuze, căci se poate întâmpla „să 
se stârpească”, adică să avorteze; totuși îi este interzis să mănânce fructe îngemănate 
(împerecheate), colaci lipiţi unul de altul etc. , ca să nu nască gemeni; să nu fure ceva și să nu 
omoare șoareci, păsări, insecte etc. , fiindcă va naște copilul având pe piele semnul obiectului furat 
sau al vieţuitoarei omorâte; dacă totuși a comis un astfel de „păcat”, trebuie să pună după aceea 
mâna la spate, pentru ca petele să nu apară copilului pe partea vizibilă a trupului; când copilul se 
naște cu buricul înfășurat în jurul gâtului, se crede că mama lui a pus pe foc nuiele sucite în timpul 
sarcinii - Gorj (CĂRĂBIȘ, p. 59-60). 

Femeia lehuză. După ce a născut, femeia este numită, până la 40 de zile, nepoată, iar cea care a 
ajutat-o la naștere, moașă și, diminutivat, moșică - Banat; Bihor; Transilvania; Dobrogea; Bucovina; 
se mai fac și hapuri, combinând: tămâie, smirnă, mir mare, târnoseală, praf de foi sfințite, care se 
pun la icoane pe timpul cât o femeie este însărcinată; de remarcat că, după naștere, femeia lehuză 
trebuie să ia câte două asemenea pilule, timp de 40 de zile, până când iese la biserică - Muntenia; 
în general, după naștere, femeia este unsă pe tot corpul cu unt de oi sau cu untdelemn ori rachiu, 
după care este încinsă bine cu un brâu lat sau cu o chingă; sub bazin se pune o pânză în care este 
învelit lut frământat bine, ca să nu fie gloduros; după aceea, moașa sau altă persoană din casă 
fierbe rachiu cu zahăr și cu secară pisată, din care i se dă lehuzei un păhărel sau două; dacă femeia 
este slabă, nu i se dă nimic, pentru că o „zboară la inimă” - Muntenia; Moldova; Bucovina; ca să nu 
se deoache, în afară de descântece, se mai pun: în Banat, un șnur roșu la gâtul femeii; în Moldova 
și Suceava, un canaf roșu la ușa camerei unde stă lehuza și copilul; aceste fire roșii se păstrează la 
locul menţionat timp de 40 de zile, până când femeia are voie să meargă la biserică; totodată, i se 
pune la picioare usturoi, fie pentru a nu căpăta vreo boală - Muntenia; fie să nu se apropie 
strigoaicele de ea - Suceava; după nașterea unui copil, femeia este considerată ca „necurată” și 
timp de șase săptămâni sau 40 de zile nu trebuie să se depărteze de casă; înainte de a se duce la 
biserică, împreună cu pruncul, pentru „îmbisericare”, îi pune acestuia sub fașă o bucată de pâine și 
una de sare; nu intră în biserică, așteaptă în pragul acesteia să vină preotul și să-i citească 
rugăciunile de 40 de zile, ea stând în genunchi pe pragul bisericii; după aceea ia copilul, îl închină în 
fața ușilor bisericii și îl duce apoi la altar și îl închină și acolo la toate icoanele împărătești; dacă 
este de parte bărbătească, preotul îl duce în altar pe ușa dinspre sud și îl atinge de cele patru laturi 
ale mesei sfinte, după care îl scoate pe ușa dinspre nord și îl pune jos, în faţa ușilor împărătești sau 
înaintea tetrapodului; dacă este fată, o închină doar și o pune dinaintea ușilor împărătești sau a 
tetrapodului; la sfârșitul liturghiei, copilul este împărtășit, dar atunci îl ţine în braţe nașa sau nașul 


Antonescu. Dicţionar de Simboluri și Credinţe Tradiţionale Românești 248 


http: / /cimec.ro 


sau unul dintre epitropii bisericii, niciodată mama sa; când merge la biserică, duce și lumânările de 
la botez să ardă la icoana Maicii Domnului sau la icoana patronului copilului, fiindcă se crede că nu 
este bine să stea lumânările nearse în casă, mai ales dacă pruncul e fată, pentru că nu se va mai 
mărita; copilul este împărtășit acum și abia după șapte ani - Suceava; scăldarea nepoatei (a mamei 
care a născut) se face astfel: se pune într-o căldare mare apă în care au fost fierte diferite plante 
(mentă neagră, mărar, romaniță, gălbenele, tămâiță, zmeurică, sulcină, nalbă, poala Sântă-Măriei, 
calapăr, lemnul Domnului, toaie și stroh de fân); această scăldare se face la o săptămână după 
naștere, în alte locuri mai repede, iar în unele sate chiar și după trei zile; moașa scaldă nepoata, 
care ieșind din apă se îmbracă într-o cămașă curată, se încinge bine peste mijloc și își pune pe cap 
basma; moașa ia apă sfinţită, îi toarnă puţină pe creștetul capului și o spală cu ea pe obraji, pe 
mâini, pe picioare și pe piept, ca să fie curată, fiindcă înainte este considerată necurată, și ca să 
poată face mâncare, să i se încuviinţeze să umble pe lângă casă și să aducă apă de la fântână, 
deoarece până nu se scaldă nu îi este îngăduit să pună mâna pe ceva sau să iasă afară din casă; la 
rândul ei, nepoata îi spală moașei mâinile tot cu apă sfinţită, fiindcă și moașa este considerată 
necurată din momentul când pune mâna pe copil și îl ridică; în loc de ștergar, nepoata îi dă pânză 
nouă și subţire de fuior pentru o pereche de mâneci; nepoata îi așează moașei pânza pe umeri și 
până în vârful degetelor, pe marginea acesteia ștergându-se pe mâini; se crede că, dacă nu ar 
primi pânza, s-ar vedea pe lumea cealaltă cu mâinile pline de sânge - Suceava; o femeie care 
intenționat a pierdut copilul este rău văzută de comunitate și vorbită în acest sens, pentru că are 
un foarte mare păcat, crezându-se că, în cealaltă lume, va servi ca talpă a iadului și va fi agăţată de 
limbă, iar copiii ei pe care „i-a lepădat” se vor preface în șerpi veninoși, care o vor suge - 
Transilvania; Suceava (3. MARIAN, II, p. 21-22; 39-41, 43-44; 52; 176-177; 180-181). Femeia aflată 
la ciclu să nu intre în casa unei lehuze, fiindcă pruncul acesteia din urmă va face bube pe creștetul 
capului (rofii; rohii), dar, dacă totuși a intrat, să-l strângă de nas pe nou-născut și să-i spună că nu 
este curată - Suceava; femeia lehuză să nu culce copilul cu ea în pat, în primele trei zile ale vieţii 
acestuia, pentru că, la maturitate, lumea se va întoarce cu spatele la el, tot așa cum și mama lui se 
va fi întors cu spatele prin somn - Suceava; femeia care se duce prin sat, imediat după ce a născut, 
fără ca preotul să-i fi citit rugăciunea de curăţenie, va umbla, pe lumea cealaltă, pe jeratec - 
Suceava; se crede că femeia lehuză este spurcată și din această pricină îngerul ei nu se poate 
apropia de ea să o păzească - Muntenia; femeia lehuză să nu meargă la fântână sau la puț pentru a 
aduce apă, fiindcă acestea vor seca - Muntenia; mamele (femeile lehuze) să nu stea cu spatele la 
copilul lor până ce acesta este botezat, fiindcă le va mirosi gura - Muntenia; femeia lehuză să nu se 
uite pe vreo câmpie cu iarbă verde, deoarece aceasta se va usca - Muntenia; două lehuze să nu se 
vadă una pe alta, timp de 40 de zile, pentru că le vor muri pruncii - Muntenia; când pe patul unei 
lehuze se așează o altă femeie, care are copil de sân, lehuza va rămâne fără lapte - lași; despre 
femeia care nu are raporturi sexuale timp de șase săptămâni după naștere se spune, când se duce 
la biserică prima dată, că duce un miel în gură - Muntenia; femeii lehuze care a murit i se lasă 
câteva șuvițe de păr neîmpletite, ca să vadă Dumnezeu că este lehuză și să-i ierte păcatele - 
Moldova (2. GOROVEI, p. 107; 157-160). După nașterea copilului, timp de șase săptămâni, mama 
nu trebuie să părăsească gospodăria, credinţa susținând că ea ar fi necurată; tot aceeași perioadă 
de timp funcţionează și interdicţia de a dărui ceva din casă, considerându-se că astfel copilul ei va 
deveni risipitor; până la botez, mama trebuie să doarmă cu faţa spre copil, altfel acesta, nebotezat 
fiind, poate fi ușor schimbat cu un altul de către duhurile necurate - Banat (LĂPUȘTE, p. 67). 
Femeia care a născut este considerată spurcată, din care cauză ea nu trebuie să se atingă de nimic, 
nu trebuie să pregătească de mâncare și nici să pună mâna pe mâncarea altora, nu poate să se 
așeze la masă cu alţii și i se dă de mâncare separat, pe un scaun, în vasele și cu tacâmurile ei, pe 
care nu are voie nimeni să le atingă, nu poate scoate apă din fântână, pentru că fântâna va face 
viermi; se spune chiar că piatra și pământul ard pe unde calcă ea; ca să nu spurce copilul și să-l 
umple de bube, femeia lehuză, timp de 40 de zile, trebuie: să nu întoarcă spatele copilului, după ce 

îl naște; să îl așeze totdeauna în faţa ei și nu în spatele ei; când îl pune în pat să spună că ea este 
urâtă și copilul frumos; să nu se culce cu spatele la el, când este la ciclu, și nici să-l sărute; dacă 
totuși copilul a fost spurcat și i-au ieșit bube pe corp, să-l scuipe pe cap în dimineţile de luni, 
miercuri și vineri; sau să-l treacă, de trei ori, prin cămașa pătată de sângele menstrual; sau să îl 
afume cu un petic de pânză, luată din cămașa pătată de sângele provocat la nașterea copilului; să 
nu calce nimeni în urma lăsată de o femeie lehuză, nici măcar cei ai casei, fiindcă va pierde laptele; 
dacă este nevoie să dea să sugă altui copil, să-l șteargă bine la gură cu o cârpă la sfârșitul alăptării, 
ca acesta să nu-i ia laptele; își mai pierde laptele și când lehuza dă ceva unei alte femei, în special 
uneia care alăptează; să pună jos ce are de dat, să nu dea din mână; să nu bea nimeni după ea, mai 
ales femei care alăptează, pentru că își pierde laptele; de aceea este bine să bea din pahar și ce 
rămâne în el să verse jos; să nu bea și nici să mănânce nimeni din vasele ei și nici cu lingura ei, mai 
ales alte femei lehuze și ele, iar, dacă se întâmplă, să ia pământ din urma acelei femei și să se ungă 
cu el pe sân și-i va reveni laptele; când bea din pahar, să-și șteargă urma gurii pe cămașă, ca, în caz 
că altă femeie folosește paharul ei, să nu-i ia laptele; să nu umble desculță timp de șase 
săptămâni, ca să nu calce altă femeie în urma ei; fiindcă femeile iau laptele una de la alta, să nu 
stea nimeni care are sân pe locul pe care a stat mai înainte o femeie lehuză; dacă se mai și 
potrivesc la sânge una cu cealaltă, cu siguranţă îi va lua laptele, dacă se așează pe scaunul sau pe 
hainele celeilalte; sau dacă îi curge lapte din sân și o alta calcă pe locul acela, drept pentru care 
trebuie să fie foarte atentă și să se ferească să-i cadă vreo picătură de lapte pe jos; trebuie să se 
ferească și când este necesar să traverseze vreo apă curgătoare, ca să nu-i ia laptele apa; de aceea, 
se înmoaie vârful opincii (sau a oricărei încălțări), ori doar piciorul gol în apă, ca „să nu-i rămână 
țăța în vale”, sau ia cu mâna puţină apă și o duce la gură, ca să nu-i ia apa laptele, gestul trebuind 
să fie făcut de trei ori; sau să se spele cu apă luată din locul traversării; sau soţul femeii care și-a 
pierdut laptele să ia o ceapă, să o lege de bici și să o înmoaie în toate apele peste care trece în 
drumul său, după care să o dea de mâncare soției sale; când femeia lehuză este la câmp, să se 
ferească să-i curgă țâţa, pentru că pe acolo umblă multe lucruri rele, care nu se mărginesc doar să- 
i ia laptele, dar o pot și poci; în caz că i-a curs sânul, să ia țărână din acel loc și să se frece cu ea pe 
piept; dacă a stors lapte în vreo bucată de pânză, să vină cu ea acasă, să o spele, iar apa săo 
arunce după cuptor, ca să rămână ţâţa după cuptor și să nu se piardă; dacă bănuiește că o altă 
femeie i-a luat laptele, să fure ceva din casa acesteia (pâine, sare, cartofi sau apă de la fântâna din 
curtea acesteia), dar fără să fie văzută de cineva, să meargă acasă și să mănânce ceea ce a furat și-i 
va reveni laptele; sau este suficient să ceară și să primească un lucru din mâna acelei femei; sau 
cheamă o soţie care are copil de sân și o mulge în palma sa, după care izbește cu latul palmei 
celeilalte mâini, făcând ca laptele să sară ca și cum l-ar fi împărţit în două, adăugând „a mea la 
mine, a ta la tine”; dar, în general, acest gest este refuzat de femeile chemate, de teamă să nu 
piardă ele laptele; în general, la prima naștere femeilor le vine laptele ceva mai târziu, caz în care 
este chemată o altă femeie care alăptează, aceasta trebuind să vină deja mâncată și să nu fie la 
ciclu, dar, pentru a fi mai sigur, i se dă și în casa nou-născutului o bucată de pâine și un pahar de 
rachiu, totul făcându-se în credinţa ca pruncul să fie sătul toată viaţa lui și ca nu cumva să fie 
spurcat de către femeia străină - Țara Oltului (GOLOPENȚIA, p. 93; 95; 98-101). Deoarece se crede 
că femeia, când naște, o părăsesc îngerii, ei i se dă de mâncare, timp de opt zile, complet separat, 
obișnuit acolo unde stă, mănâncă în strachina ei, cu lingura ei, bea din paharul ei, iar la fiecare 
masă i se dă să bea un pahar de rachiu cu untdelemn - Vrancea (2. STAHL, p. 193). Mamei i se fac 
daruri după naștere, de obicei o sticlă de rachiu; în momentul nașterii, i se aștern pe jos paie, ţoluri 
și peste ele toate pernele din casă; mama naște în genunchi, ţinându-se cu mâinile de pat și 
rămâne apoi trei zile în acest așternut improvizat; oricine vine să o viziteze, lasă un ban pe fruntea 
copilului sau i se pun bancnote în scutece - Bârlad (BĂLĂNESCU, p. 264). Se aruncă apă pe femeile 
cu prunci sugari, ca să fie provocată ploaia, considerându-se că, așa cum curge laptele din sânii lor, 
când suge copilul, tot așa să curgă și ploaia din nori - Dolj (ENACHE, p. 119). Serii simbolice: rachiu- 

zahăr-secară; pâine-sare; ceapă-bici-apă. 


FEREASTRĂ 

La casa în care se află copil mic, noaptea trebuie închise ferestrele și obloanele, ca să nu fie furat 
somnul pruncului - Suceava; sau ca să nu intre plânsul pe fereastră și să-l facă pe copil să plângă 
neîncetat - Suceava; când ginerele vine la mireasă, ca să o ia la biserică, se uită la ea, în casă, prin 
fereastră, iar mireasa, din casă, la el printr-o salbă de bani, pentru a avea copii frumoși - Muntenia; 
nu se doarme peste noapte cu ferestrele deschise, fiindcă pot intra în casă duhurile necurate - lași; 
ar putea fi lovit de fulger cel care stă sau se uită pe fereastră, în timp de furtună, cu tunete și 
fulgere - Suceava; să nu se dea nimănui de mâncare pe fereastră, sau să nu se mănânce din ceea 
ce este dat pe fereastră, fiindcă turbează cel ce mănâncă - Muntenia; Vrancea; Suceava; sau celui 
care mănâncă îi va veni gândul să plece prin lume, îi va veni dor de ducă - Suceava; să nu se dea 
nimic de pomană pe fereastră, fiindcă este rău de turbare - Vâlcea; este rău de moarte, dacă se 
croiește fereastra unei case după ce aceasta a fost deja construită - Vâlcea; când mor copiii unei 
familii, cel rămas în viață este imaginar vândut pe fereastră, de obicei unei familii care are numai 
băieţi, iar cu banii obținuți astfel se cumpără produse, pe care părinţii le prepară și ulterior le dau 
de pomană - Muntenia; Suceava; cel care cumpără copilul pe fereastră îi dă acestuia alt nume, 
după care aduce părinţilor copilul înapoi - Suceava; ca să nu-i facă rău strigoaicele, viţelul de 
bivoliță, după ce a fost fătat, este trecut, de trei ori, printr-o fereastră - Țara Oltului; imediat ce 
mortul a fost scos din casă și pornit spre cimitir, cei ce vor să-l uite, sau să nu le pară rău după el se 
uită de trei ori pe fereastră - Suceava; să nu se privească pe fereastră imediat după ce omul s-a 
trezit din somn, pentru că uită visele pe care le-a avut peste noapte - Suceava; să nu se privească 
din afară în casă pe fereastră, pentru că există credinţa că acea casă va rămâne pustie - Galaţi; sau 
că acela care privește în casa altcuiva pe fereastră va face urcior la ochi - Suceava; să nu se asculte 
la fereastra altei case, pentru că este rău de foc - Vâlcea; când geamurile ferestrelor se aburesc 
înseamnă că se strică vremea și va ninge, sau este doar semn că va ploua - Suceava; când plouă, nu 
se ţin ferestrele deschise, fiindcă s-ar putea să trăsnească în casă - Suceava (2. GOROVEI, p. 46; 58- 
61; 82; 86; 90; 135; 150; 164; 195; 197; 234; 239; 253; 262; 265-266; GOLOPENȚIA, p. 127). În Țara 
Almăjului, se spune astfel: „Dacă roata are mai multe spiţe, pe golul dintre ele se bazează folosul 
cerului; casa cuprinde uși și ferestre, pe golul dintre ele se bazează utilitatea ei, iar ocheţii nu sunt 
decât ochii casei, ferestrele ei” (DOLÂNGĂ, p. 7). În Transilvania, de Sântoader, fetele care vor să 
aibă păr frumos se trag de el prin fereastră (una de afară trage prin fereastră părul celei care stă în 
odaie); în alte zone, pruncii trag pe fereastră părul fetelor, zicând: „Să crească coada fetelor/Cât 
coada iepelor!”, zicere întâlnită și în Moldova (2. MARIAN, |, p. 255). Se crede că sufletul omului 
care moare iese pe ferestre și de aceea ele trebuie să fie deschise în acele clipe, pentru că un înger 
vine, ia sufletul și îl duce la Dumnezeu, în cer - Banat (3. MARIAN, III, p. 311-313). În Maramureș, 
după ce s-a înnoptat și a fost aprinsă lumina în casă, nu este bine să se mai privească pe fereastră; 
copilul „luat de frumușele” poate să se vindece dacă mama lui îl dă de pomană unei femei pe 
fereastra amplasată spre răsărit, pe latura îngustă a casei, apoi îl cumpără de la aceea cu bani și îi 
schimbă numele; dacă un copil se îmbolnăvește de mai multe ori de aceeași boală, este „vândut” 
pe fereastră unei vecine care are copii mulți și sănătoși, schimbându-i totodată și numele; 
„cumpărătoarea” stă afară pe prispă, lângă geam, iar mama i-l dă pe fereastră, spunând: „Eu îţi 
vând pe N (numele vechi al copilului) și tăte bolile și beteșugurile, tăte relele și năcazurile lui; tu, 
vecină, să-mi dai înapoi pe L (numele nou al copilului) curat și luminat și de beteșuguri rele 
scăpat”; vecina îi dă copilul înapoi, zicând: „Eu îţi dau înapoi pe L, curat și luminat și de tăte 
beteșugurile scăpat; boalele lui N le-am aruncat pe apă în jos și pe L ţi-l dau acum sănătos!“; după 
ultimele cuvinte, vecina, care cumpără copilul, ia o ulcică în care mama a pus apă din copăiţa 
copilului bolnav, iar vecina o aruncă spre vale, rostind: „Așa cum cură apa la vale, așa să se ducă și 
să piară tăte beteșugurile de pe pruncu meu și el să rămâie curat, luminat și sănătos!”; numele noi 

ale copiilor sunt prestabilite, pentru lon, se dă numele Lupu, pentru loana, Lupa, în general se dau 
nume de animale, pentru că acestea sunt sănătoase și puternice (DĂNCUȘ, p. 177; BOGDAN, p. 17; 
84; 107). Este semn de ploaie atunci când se aburesc geamurile ferestrelor, cu toate că este vară și 
este cald (2. MARIAN, |, p. 86). Pentru cine visează fereastră este semn că va trebui să fie cu mare 
băgare de seamă; va pierde ce a câștigat cel care visează o fereastră din spatele casei; îl vor călca 
hoţii pe cel care visează fereastră mare, dar înseamnă siguranţă și onoare pentru cel care visează 
hoți suindu-se pe o fereastră - Suceava (NOTE, Băncescu). 


FETELE DE APĂ v. APĂ. 


FICAT 

În cântecul liric românesc, ficatul preia parte din necazurile unui alt organ esenţial al trupului, 
inima, cu deosebire ale acelor sentimente care sunt simbolizate prin culori: verde-galben (în 
directă legătură cu secreția biliară), care este culoarea geloziei, sau negrul, care este culoarea urii; 
în același timp, în gândirea tradițională românească, ficatul este și locul emoţiilor și instinctelor 
negative, de unde și sintagmele din vorbirea populară: „îl roade la ficaţi“, „a seca pe cineva la 
ficaţi“ (EVSEEV, p. 161-162). Dacă aspectul ficatului animalului sacrificat pentru ospăţul de logodnă 
este „plin“ înseamnă că viitoarea familie va avea parte de abundență materială, iar dacă e „sec“ e 
semn că viața acesteia va fi încercată de multe lipsuri - Transilvania; Bucovina (3. MARIAN, |, p. 
123). Cine visează ficat înseamnă că îi este poftă de mere, iar cu cât dimensiunea acestuia este mai 
mare, cu atât și pofta este mai puternică; dacă se visează cineva mâncând ficat înseamnă că se va 
bucura de sănătate și robusteţe fizică - Suceava (NOTE, Băncescu). 


FIER 

Într-un descântec de „soare sec”, adică de durere de cap, în primele 6 versuri cuvântul fier se 
repetă ca un refren, căci fierul este cel care posedă magia vindecătoare; magia fierului este o 
moștenire veche, descoperirea acestui metal determinând ieșirea din Epoca bronzului, fiind 
considerat, în mentalitatea tradiţională, cel mai tare și chiar o putere demonică (BUHOCIU, , p. 
152). Există credinţa, destul de răspândită, că duhurile rele se tem de fier; gestica însoţită de un 
obiect făurit din fier poate preveni sau potoli stihiile naturii; astfel, cu o bardă pot fi alungaţi norii 
în altă direcţie, cu un cuțit înfipt în pământ se poate abate grindina, cu o bucăţică de fier azvârlită 
în calea vântului sau chiar a vârtejurilor se poate diminua forța acestora; în descântece, un rol 
important îl are cuțitul, acesta putând fi de găsit, de furat, spurcat etc.; când o femeie nu poate 
naște și se chinuiește în dureri, bărbatul ei înconjoară casa, amenințând cu toporul în mână, după 
care îl înfige în vreun stâlp al cerdacului, sau în vreo grindă a casei, sau în prag; uneori sunt folosite 
două topoare; aceeași gestică se folosește și când un om nu poate muri; după nașterea copilului, 
moașa îl descântă de deochi și îi bate un fir roșu deasupra ușii camerei în care stă pruncul, firul 
fiind prins cu un ac (în Moldova), cu un cui (în Bucovina), sau înfige un topor în pragul ușii (în 
Ardeal), pentru a nu se apropia duhurile rele și să-l răpească; când moare un om, se înfige un cuțit 
sau un topor în grinda casei, unde rămâne până când cei ai casei și rudele se întorc de la 
înmormântare (PRESA). Femeii care se chinuiește să nască moașa îi strecoară sub așternutul de pe 
pat un topor, sau un cuțit, sau orice alt obiect din fier, ca să-i aline durerile și să grăbească 
nașterea - Suceava; ca să fie sănătos ca fierul, nașa, când înfașă prima dată copilul, îl încinge pe 
deasupra și cu un lanţ de fier - Banat; după botezul copilului, se pun lângă el un fier, o mătură, se 
presară tărâţe și spuză din foc, ca să nu vină Muma-Pădurii să-l omoare sau să-l schilodească - 
Muntenia; Buzău; ca să nu fie deocheat, copilului i se pune un inel din fier în leagăn, lângă față sau 
la căciulița de pe cap - Țara Oltului; nu se lovește cu fierul un copil, fiindcă va rămânea ca fierul - 
Țara Oltului; deoarece de fier fug toate duhurile rele, femeia lehuză să nu iasă din casă fără să aibă 
la brâu sau în sân o bucată de fier, ca să nu se îmbolnăvească - Vâlcea; femeii lehuze i se pune un 

fier lângă pat și nu este lăsată nici o clipă singură, ca să nu o ologească lucrul-slab, sau să rămână 
fără lapte și să nu mai aibă cu ce să-și hrănească pruncul; sau i se pune un fier în pat, iar când iese 
din casă trebuie să ţină un fier în mână, fiindcă diavolul fuge de fier - Țara Oltului; după cele 40 de 
zile de lehuzie, femeile, după ce au fost introduse în biserică, se întorc acasă și trebuie să calce 
neapărat pe un fier așezat pe pragul ușii, ca să fie sănătoase ca fierul - Suceava; înainte de a fi 
îmbrăcată, pentru prima oară, o cămașă nouă, se trece prin ea, de trei ori, un obiect din fier, 
pentru ca acela care o va purta să fie sănătos ca fierul - Dolj; la întoarcerea de la biserică, în ziua de 
Paște, se pun pe pragul casei un fier (ciocan, clește etc. ) și o brazdă de iarbă verde, pe care cei ai 
casei trebuie să calce obligatoriu, pentru ca, peste an, să fie tari ca fierul și veseli ca iarba - Țara 
Oltului; dacă în casă sunt obiecte de fier ascuţite, atunci cu siguranţă va fi ceartă în acea familie - 
Argeș; ca să nu vină dihorul la gospodăria cuiva, se obișnuiește să se pună lanţuri din fier prin 
copaci - Galaţi; să nu se fure lanţuri de fier, pentru că, pe lumea cealaltă, făptuitorul le va purta 
atârnate de gât - Teleorman; dă semne de sărăcie cine adună fier ruginit - Tecuci; cine aude 
primăvara, pentru prima oară, tunând este bine să se lovească în frunte cu o bucată de fier, ca să-i 
fie capul și trupul sănătoase ca fierul - Muntenia; Suceava; sau să atingă fruntea cu muchia 
toporului, ca să fie capul tare și să nu aibă dureri - Galaţi; dar să nu se ţină fier în apropierea 
oamenilor, când tună și fulgeră, fiindcă se apropie de ei lucrul-slab - Țara Oltului; animalele din 
curte să nu fie lovite cu vreun fier, pentru că vor rămâne ca fierul - Țara Oltului; dacă doi copii 
dintr-o familie sunt născuţi în aceeași lună calendaristică, adică sunt lunateci, și unul din ei moare, 
celălalt trebuie dus undeva, legat cu lanţuri de fier, păzit să nu scape și apoi adus să vadă faţa 
mortului, fiindcă altfel moare și el - Tecuci; punerea în fiare și scoaterea din aceste legături se fac, 
pentru cei născuți în aceeași lună, atât la nunţi, cât și la moartea unuia dintre ei, avându-se grijă ca 
pe băiat să-l dezlege o fată, iar pe fată un băiat - Dolj; când moare unul dintre doi frați, născuţi în 
aceeași lună, cel rămas în viață este legat cu lanţuri, pentru un timp, de cel mort, ca să nu moară și 
el - lalomiţa; dacă mirele și mireasa sunt născuţi în aceeași lună, este bine ca mireasa să fie legată 
la picioare și ținută așa de la asfinţitul soarelui și până vine mirele să o ia la casa lui, pentru că altfel 
nu va avea parte de ea - Tecuci; în timpul rostirii unor descântece, sunt folosite diferite obiecte din 
fier existente în casă; de pildă, se bate o frigare sub patul unde dorm cei din casă, în vârful acesteia 
se pune usturoi, crezându-se că prin aceasta se bate în loc inima strigoiului; sau se strâng 
mănunchi frigările înroșite în foc și se aruncă în apă neîncepută, în timp ce se rostește descântecul; 
mai pot fi folosite fiarele de la coș, toporul, ace etc. - Neamţ (3. MARIAN, II, p. 125; 2. GOROVEI, p. 
37; 47; 76; 86; 126; 156; 160; 210; 233; 3. p. 145; GOLOPENȚIA, p. 94; 96; 107; 109-110; 136). 
Când o femeie, având copil la sân, este obligată să plece de acasă pentru câteva zile, la întoarcere 
să nu-l pună pe prunc imediat să sugă, până ce nu-i trece prin gură un fier, ca să nui se 
îmbolnăvească rău și să moară - Vrancea (2. STAHL, p. 186). Înainte de a așeza ouăle sub cloșcă, 
femeile pun mai întâi în cuibar un cui de fier și o brazdă luată de sub fierul plugului, ca să apere 
puii și să nu moară în găoace când tună; în Duminica Paștelui, se pune fierul plugului sub pragul 
ușii, iar meșterii pun foarfecele, pentru ca primii să aibă spor la arat, ceilalţi la meseria pe care o 
practică - Sibiu (2. MARIAN, II, p. 194; 257). Cu prilejul facerii focului viu, imediat după Rusalii, oile 
sunt trecute peste secure și afumate, pentru a fi păzite de dușmani; li se mai pune și un lanţ de fier 
în strungă, ca să se ţină laolaltă ca lanţul și se păstrează o tăcere totală, până ce oile ies din 
strungă, ca să fie încleștată gura lupului (COMAN, |, p. 22). Când oile trebuie să plece la munte, se 
pune în calea lor un lanţ, peste care ele sunt obligate să treacă, iar femeile le stropesc cu apă, 
pentru ca animalele să nu se deoache, cum nu se deoache lanţul și vasul cu apă și crezând că astfel 
vor avea spor în lapte - Bihor; peste pieptul mortului se așează o seceră, un piron sau o coasă, 
uneori un cuțit; simpla lor prezenţă, ori străpungerea mortului cu acestea constituie măsuri de 
profilaxie magică și de apărare a vieţii celor rămași vii, cel dispărut primind „liniștirea” prin 
exorcizare drastică a spiritelor malefice; unii informatori însă spun că „se pune secera peste piept 
ca mortul să nu se umfle”, crezându-se că fierul poate întârzia procesul biodegradării - Banat 

(1.BOCȘE, p. 55; 4. p. 354). În Sălaj, primăvara, la primul fulger, femeile iau o piatră sau o bucată 
de fier și se lovesc peste cap cu ele, zicând: „Ler, Ler, capul meu să fie tare cum este un fier”; în 
Maramureș, ca să nu le trăsnească peste an, femeile se lovesc în cap cu un fier, când aud primul 
tunet, rostind: „Ler, Ler, /Capu mneu de fier!”; se crede că obiecte cu valoare magică (secera, 
cuțitul și fierul plugului), plasate sub pat în momentul actului procreării, aduc familiilor tinere 
urmași de sex masculin; prezenţa fierului este atestată și în riturile casnice din ajunul Crăciunului, 
cât și în momentul nașterii grele, sau atunci când copilul trebuie apărat de spiritele malefice, sau 
când mama își pierde laptele; unelte din fier sunt puse și în prima scaldă a copilului, pentru ca 
însușirile acestui element să treacă la prunc; în Dolj, pentru a ploua, sunt aruncate în fântână 
obiecte din fier care au fost folosite la determinarea unei nașteri mai ușoare a femeilor gravide; 
obiectele sunt furate de către flăcăii satelor, fiind aici clară dorinţa de a atrage fertilitatea omului 
asupra fertilităţii solului; în alte zone, înainte de a intra în casă, în ziua de Crăciun, gospodarul 
trece peste o bucată de fier, să fie sănătos peste an, iar în mână trebuie să ducă obiecte 
combustibile, pe care le aruncă în focul din vatră, rostind: „Domnul să ne dea spor!”; o oraţie de 
nuntă, rostită cu prilejul înfruntării celor două alaiuri, cel al mirelui și cel al miresei, subliniază rolul 
major al fierului: „Dar Liteanul ce-mi făcea?/Mâna pe ochean punea/$i nunta că mi-o zărea, 
/Porţile le zăvorea, /Tot cu zăvoare de fier/Si cu cuie de oţel, /Și cu fierul plugului; /Puterea 
pământului!”(BOGDAN, p. 19; 4. ȘTIUCĂ, p. 99; ENACHE, p. 119; GOLBAN, p. 77; PRESA). Pentru 
cine visează că se taie cu un fier înseamnă ceartă, chiar încleștare fizică; cine visează fier va avea o 
răsplată după o muncă grea, iar cine se visează înroșind fier în foc va avea parte de amici și de un 
chef - Suceava (NOTE, Băncescu). Serii simbolice: fier-mătură-tărâţe (de grâu)-foc; fier-prag; fier- 
iarbă; fier-usturoi; fier-brazda de sub plug; fierul plugului/foarfece-prag; fier-apă. 


FIGURINĂ 
Cine visează figurină din ghips e semn de voie bună și trai luxos - Suceava (NOTE, Băncescu). 


FILIPII 

La Lăsatul de sec pentru intrarea în Postul Crăciunului (14 noiembrie) și la Trei Sfetite (30 ianuarie), 
se ţin câte trei zile consecutive de Filipi, când nu se scoate gunoiul din casă, că este rău de lup, nu 
se lucrează nimic, ci doar se pot spăla cămăși, ca să se oprească gura lupilor - Dolj; mor oile celor 
care, în zilele Filipilor, ţes cu aţă de culoare roșie, sau împletesc fire din lână - Dolj; nu se dă 
gunoiul afară din casă și nici cenușa din vatră, fiindcă vitele vor fi mâncate de lupi - lalomiţa; în 
cele trei zile de Filipi, nu se coase, căci vitele vor fi atacate de animale sălbatice - Suceava 
(2.GOROVEI, p. 86-87). Începând cu 25 sau 30 ianuarie și până la 2 februarie sunt sărbătoriţi Filipii 
de larnă sau Martinii de larnă; fără a diminua importanţa Filipilor de Toamnă, Filipii de larnă 
încheie perioada de împerechere a lupilor; acolo unde nu sunt cunoscuți Filipii, este sărbătorit ca 
patron al lupilor Sfântul Trifon sau Trif Nebunul (1 februarie) - Banat; Oltenia; Muntenia; Bucovina 
(12.GHINOIU, p. 284). În Muntenia, de la 10 noiembrie se ţin Filipii, în număr de șapte: trei înainte 
de Lăsatul de sec de Crăciun și patru în post; la 21 noiembrie, în ziua Intrării în biserică a Maicii 
Domnului, se spune că este Filipul cel șchiop; alţi șapte Filipi se ţin de la 25 ianuarie până la 2 
februarie; alți trei Filipi, numiţi și Berbecari, se ţin toamna, de la 26 septembrie; la acești Filipi nu 
se coase, nu se împunge în piele, nu se dă cu împrumut, nu se duce nimic la moară, nu se dă foc la 
vecini, nu se mătură în casă, în fine, nu se lucrează nimic, spunându-se că este rău de lupi și aduc 
pagubă în vite; în Olt, Filipii sau Pilipii se serbează în fiecare an de la 15 până la 21 noiembrie, la 30 
ianuarie și la 1 și 2 februarie; în lalomiţa, Filipii sau Pilipii sunt socotiți ca sfinți mai mari peste 
fiarele sălbatice, mai ales peste lupi; zilele ţinute cad la 2 februarie, apoi alți doi Filipi la o 
săptămână după 2 februarie și încă unul la Lăsatul secului de Crăciun (2. MARIAN, |, p. 186). 

FILMA 
În basmele din Banat, reprezintă întruchiparea unei zâne care chinuiește sufletele oamenilor 
(ȘĂINEANU, |, p. 99). 


FIN 

Timp de nouă ani trebuie finul să-l viziteze pe naș la marile sărbători, pentru că altfel i se 
înstrăinează sufletul - Tecuci; este bine ca un om să aibă fini mulţi, botezați de el, pentru că aceștia 
îl vor scoate din întuneric pe naș, pe lumea cealaltă, prin mulţimea lumânărilor pe care le vor ţine 
în mână - Galaţi (2. GOROVEI, p. 26; 86). 


FIOR (A SE ÎNFIORA) 
Se crede că trece moartea pe lângă omul care, urinându-se, în final este scuturat de fiori - Tecuci 
(2. GOROVEI, p. 145). 


FIR 

Se crede că nu este plătit croitorul, dacă într-o haină nouă rămâne vreun fir de la însăilare - 
Suceava; pentru ca femeia care naște să nu fie deocheată, se leagă la poarta casei un fir sau o 
cordea roșie - Suceava; este bine ca femeile lehuze să ţină la gât un fir roșu, până se duc prima 
oară la biserică, pentru a nu se deochea - Muntenia; ca să nu fie deocheat, pruncului i se prinde la 
căciulița de pe cap un fir de arnici roșu, sau'i se leagă la încheietura mâinii un fir roșu sau negru - 
Țara Oltului; copiilor li se leagă la gât un fir roșu cu o cruciuliţă - Dolj; copilul, care trece pe sub un 
fir depănat pe ghem, nu mai crește - Suceava; copiii care aruncă gheme de aţă în sus fac gușă - 
Țara Oltului; când unei femei care coase cămăși i se încurcă aţa din ac, este semn că acel ce va 
purta cămașa se va mândri cu ea - Vâlcea; Suceava; când se răsucește un fir, activitatea fiind făcută 
de către două persoane, din care una stă jos iar cealaltă în picioare, înseamnă că va ologi ea sau 
unul din copiii celei care stă jos - Muntenia; unei vaci care fată i se leagă un fir roșu în coadă, ca să 
nu se deoache - Argeș; ca să nu se deoache, animalului de curând fătat i se leagă un fir de culoare 
roșie - Muntenia; tot ca să nu fie deocheaţi, cailor li se împletește un fir roșu în părul de la coamă 
sau de la coadă - Oltenia; se pune un fir roșu animalelor în frunte, ca privirea celor care admiră 
vieţuitoarele cuiva să se oprească la acest semn și să nu le deoache - Țara Oltului; în general, 
tuturor vitelor li se leagă un fir roșu, ca să nu se deoache - Muntenia; când se face săpun, se leagă 
de făcăleţul cu care se mestecă la fierbere un fir roșu, ca să nu se deoache - Argeș; nu se pune fir 
pe rășchitoare seara, pentru că se naște ceartă în casă - Suceava; nu se coase o haină cu aţa 
descusută de la o altă haină, pentru că se îmbolnăvește cel ce va îmbrăca acea haină cusută - 
Tecuci; să nu se înnoade o aţă de mai multe ori, apoi să fie aruncată fără a fi deznodată, pentru că, 
pe lumea cealaltă, o va deznoda cu ochii cel ce a uitat să desfacă nodurile - Muntenia; este bine ca 
trupul mortului să fie măsurat cu o aţă, care apoi să fie păstrată, ca norocul să rămână în casă - 
Suceava; hainele puse pe trupul unei fete, moartă necăsătorită, trebuie cusute cu aţă neînnodată, 
pentru ca băiatul care i-ar fi fost sortit ca soţ să se poată căsători - Muntenia; dar, în general, la un 
mort se coase totul, fără să se înnoade firul - Muntenia; Moldova; când se visează aţă înseamnă 
drumuri: aţă albă înseamnă drumul celui ce visează, aţă neagră este drumul ascuns al dușmanilor 
care doresc răul celui ce visează - Galaţi; cine se visează depănând fire va vedea sau i se va 
întâmpla ceva - Tecuci (2. GOROVEI, p. 13; 22; 60; 73-75; 95; 150; 152; 244; GOLOPENȚIA, p. 94; 
109; 131; NOTE, Antonescu). În serile de toamnă, în Maramureș, pentru a le veni flăcăi în 
șezătoare, una din fete își ia fusul și, trecând pe la celelalte fete, îndrugă tort din fire de cânepă din 
caierele lor, rostind totodată un blestem, care s-ar împlini în caz că feciorii nu ar veni în șezătoare; 
sau, o fată toarce din partea superioară a caierului, de la toate fetele, ghemul astfel obţinut fiind 
format din aţă groasă; cu ajutorul acesteia, ea „leagă” drumul feciorilor ori poarta de acces 
(BOGDAN, p. 99). Aţa cu ajutorul căreia se prinde în tavan alvița (alviţa „se bate” în duminica de 

Lăsatul secului pentru Postul Paștelui, obicei cunoscut numai în Muntenia), așa mânjită cu alviță 
cum este ea, este folosită la aflarea viitorului copiilor prezenți; se fixează un punct pe ea, apoi i se 
dă foc și, dacă arde mai jos de semn, se spune că nu va avea noroc în anul acela; apoi, iar i se dă 
foc, pentru „sorocirea” altuia; când firul arde până la semnul făcut, se spune că acel copil va avea 
noroc în acel an (2. MARIAN, |, p. 214). Pentru cine visează fir de aţă înseamnă că se va întoarce la 
ceea ce a părăsit; ţine un secret în inimă cel care visează că adună fire; nu va săvârși nimic cel care 
visează că ţine în mâini un fir de aur - Suceava (NOTE, Băncescu). 


FLAUT 
Cine se visează cântând din flaut înseamnă că va fi iubit pentru comportamentul său - Suceava 
(NOTE, Băncescu). v. FLUIER. 


FLOARE 

Fetele sunt asemuite cu florile, cântecul florilor este cântecul fetelor; florile simbolizează, ca în 
multe părţi ale lumii, vârsta feciorelnică feminină, de unde și termenul deflorare (HERSENI, p. 184). 
Se crede că, dacă o femeie gravidă pune o floare în brâu sau în păr, pruncul ei se va naște cu un 
semn pe trup asemănător florii - Muntenia; Moldova; floarea, pusă la ureche de către o femeie 
gravidă, va determina ca și copilul ce va fi născut să aibă părul în acea zonă mai deschis la culoare - 
Tecuci; din florile care ornează lumânarea de botez nu are voie să ia nimeni niciuna, pentru că 
astfel i se ia somnul copilului - Suceava; copilului mic să nu i se dea în mână flori, pentru că nu va 
începe curând să vorbească - Vâlcea; dacă o fată îi ia alteia floarea pusă în păr, ca podoabă, 
înseamnă că îi ia cinstea și norocul - Suceava; în tot Postul Paștelui, să nu se aducă în casă flori de 
culoare galbenă, pentru că nu se vor mai oua găinile - Muntenia; să nu fie aruncate florile duse la 
mort, pentru că este un gest care poate atrage decesul celor în viață - Tecuci; și nici să nu fie 
mirosite florile de pe morminte, pentru că nu-i va merge bine celui care o face - Suceava; când 
înfloresc toamna florile, este semn că va ninge devreme în acel an - Suceava (2. GOROVEI, p. 25; 
87; 99; 161; 262; NOTE, Antonescu). Fetele nemăritate își descântă de dragoste cu flori adunate de 
pe patru dealuri sau patru pajiști care sunt dispuse faţă în faţă - Bihor (2. MARIAN, II, p. 194). 
Femeile iau de la icoana Maicii Domnului câteva flori uscate, pe care le pun copiilor în scutece, în 
ziua când se duc să-i boteze, ca să doarmă liniștiți, să fie buni și să nu plângă - Bihor, Țara 
Chioarului; pentru a vindeca bubele apărute pe trupurile copiilor lor, mamele folosesc flori care au 
servit la colorarea ouălor de Paște, numite „flori din Joia Mare”, pe care le pun în apă, le ţin în 
acest fel până a doua zi, apoi din această apă toarnă în trei scalde consecutive ale copilului; uneori 
se folosesc chiar și cârpele întrebuințate la încondeierea acestor ouă, afumându-se cu ele copilul, 
timp în care se rostește și un descântec - Suceava (3. MARIAN, II, p. 182; 245-247). La fel, în 
Călărași, în prima scaldă a nou-născutului se pun flori, pentru ca el să fie frumos (PRESA). În cadrul 
obiceiurilor de investigare a destinului uman din noaptea Anului Nou, indicarea vasului sub care au 
fost puse flori înseamnă că fata trebuie să se aștepte la puţină bucurie în viitorul an; mirosul 
florilor este prevestitor de vreme; dacă cerul urmează să se însenineze, aroma acestora este mai 
ușoară, mai fină, iar, dacă vine ploaia, mirosul florilor se face mai greoi, mai pătrunzător (2. 
MARIAN, |, p. 67; 87). În Maramureș, înfloritul florilor de Sânziene (24 iunie) indică momentul 
favorabil pentru începutul cositului fânului (12. GHINOIU, p. 265). În textele folclorice, dragostea, 
cea mai frumoasă dintre podoabele vieţii, este comparată cu un pom sau cu o floare ce crește din 
miracolul iubirii și pe care numeroși dușmani își pun în gând să o suprime sau să-i stăvilească 
creșterea; ca termen generic (indiferent de ce fel de floare se vorbește în cântecul liric), floarea 
are intrinsec o semnificație feminină, a iubitei, a dragostei; floarea este nu doar un atribut al 
esteticului, prezent în ornamentică, este o purtătoare de seninătate, bucurie, destindere, un fel de 
porte-bonheur, pentru că floarea se poartă la pălărie și în păr; asemănarea iubitei cu o floare 
reprezintă un loc comun în poetica folclorică; imaginea florii subliniază frumuseţea fetei, de aceea 

este necesar să fie însoţit, de multe ori, de un epitet cu rolul de a potenţa valorile estetice (floare 
plină, floare mare, floare rară etc. ), în unele cazuri apărând floarea-florilor; în cadrul semnificației 
floare - frumuseţe, comparaţia cu metafora florală poate fi aplicată atât fetei, cât și flăcăului, cu 
condiţia ca denumirea florii, în ultimul caz, să fie de genul masculin: „Dragă mi-i floarea de crin, 
/Bădiţa cu păr galbin”; oricum, în afară de cazurile când, din nevoia de simetrie (trandafir - el, rujă 
- ea), floarea ţine exclusiv de sfera femininului, onomastica feminină fiind deosebit de amplă; 
indiferent de creaţia populară în care apare, inclusiv în mit, legendă sau basm, floarea nu este doar 
o metaforă, ci o identificare; mândra nu este ca o floare, ea este într-adevăr o floare; este în fapt o 
temă cvasiuniversală, făcând parte din tezaurul simbolic al multor popoare, florile fiind în egală 
măsură produse ale naturii și ale culturii; în fapt, există și un proces: boboc-floare-fruct-sămânţă 
care parcă ar imita vârstele omului și șirul generaţiilor; destinul florii este asociat cu destinul 
femeii, sortită procreării (înflorire-dăruirea în iubire-ofilire, lăsând după ea să înflorească alte 
vieţi); că este așa este și frecvenţa, în cazul tonului optimist, în care apar fată-boboc, fată-floare 
rourată, dar și fată-floare scuturată, în care conotaţia este moralizatoare; florilor li se atribuie 
calitatea de semne aproape în orice tip de cultură; există credinţa că ele „vorbesc” („Florile și toate 
buruienile vorbesc“; „Când te duci pe câmp, e așa frumos cine știe limba lor! Una zice: la-mă pe 
mine că eu sunt bună de dragoste! Alta zice: la-mă pe mine că eu sunt bună pentru cinste! lar alta 
că-i de noroc. Alta spune: la-mă pe mine că bani mulţi vei avea. Și de boli, de leacuri, de toate 
spun...Numai trebuie să pricepi limba lor”); uscarea florilor (sau a florii) semnifică sfârșitul iubirii, 
ofilirea florilor; fetele din Ardeal dăruiesc flăcăilor, ca semn al dragostei lor, un bucheţel de flori, 
denumit pană, buchet purtat de către aceștia la pălărie; floarea primită de la fată sau ruptă de el 
din grădina fetei și pusă la pălărie ori după ureche este purtată de flăcău cu multă fală, căci 
semnifică pentru toată lumea o cucerire erotică, iar fata se identifică într-un anume fel cu această 
floare; simbolurile florale gravitează în jurul sferei femininului, dar pot fi utilizate și ca semne 
pentru protagoniștii masculini, această repartizare ţinând mai repede de genul gramatical al 
denumirii lor; mireasa poate fi o floare, în general, fără indicarea speciei; în alte cazuri, frumuseţea 
și puritatea miresei este redată printr-o floare anume, crescută în grădina părinţilor și ajunsă să 
împodobească ospățul de nuntă (EVSEEV, p. 99; 118-121; 127; 175; 191). Este prevestitor de 
bucurii și veselie sau alinarea durerilor pentru cine visează flori de culoare albă; înseamnă onoare 
și urmarea unor zile benefice pentru cel care se visează cumpărând flori; este semn de viață 
liniștită pentru cel care se visează culegând flori; cel care se visează primind în dar flori îl așteaptă 
numai bucurii; va atrage atenţia tuturor și va fi așteptat undeva cel care se visează lucrând la 
confecționarea unor flori; dar dacă se visează culegând flori de dafin trebuie să se aștepte la 
pierderea multor speranţe - Bucovina (NOTE, Băncescu). 


FLOAREA-SOARELUI (Helianthus annuus - DLRM, p. 308) 

Fiind adusă în Europa din continentul american, aureola ei simbolică nu s-a constituit pregnant; 
deoarece se deschide și se orientează după soare, devine simbolul iubirii neîmpărtășite, din pricina 
distanţei care separă făpturile terestre de idealul înalt, întruchipat de strălucirea astrului zilei; în 
general, i se atribuie un simbolism solar: „Câte flori sunt pe pământ, /Toate merg la jurământ”, 
spune cântecul popular, iar legendele așează floarea-soarelui la porţile Raiului, în postura de 
judecător al florilor-fete, care se prezintă, pe rând, pentru a da seamă de faptele lor pământene, 
cele cu virtuţi morale fiind răsplătite; nu este exclusă o contaminare cu Sora-Soarelui din cântecele 
bătrânești și cu simbolismul creștin al Sfintei Fecioare (EVSEEV, p. 121; ZAHACINSCHI, p. 41). Se 
afumă cu sămânță de floarea-soarelui cel care are dureri de cap - Gorj; iar cel bolnav de friguri se 
afumă cu floarea-soarelui furată - Mehedinţi (2. GOROVEI, p. 42; 94). În ornamentica populară 
românească, o întâlnim prezentă pe cozile lingurilor de lemn folosite în păstorit, ca imbold pentru 
om spre muncă și lucru temeinic făcut - Suceava (ȚUGUI, p. 38). 

FLUIER (A FLUIERA) 

Unele obiecte făurite de om se bucură de-a dreptul de venerație din cauza contextului deosebit în 
care ele sunt folosite; de pildă, se crede că nu este bine să se arunce pe foc fluierul, pentru că este 
primejdie să se coacă degetele de la mâini - Vâlcea; cine aude primăvara, pentru prima dată, că 
tună este bine să-și lovească ușor capul cu un fluier (sau cu o piatră), zicând totodată: „Tunul ca 
ciurul, /Capul ca fierul. “ - Suceava; le este interzis fetelor să sufle în fluier, pentru că, se crede, le 
cresc sânii prea mari sau prea lungi sfârcurile acestora - Suceava; Tecuci; să nu se fluiere în casă, 
fiindcă cel ce o face trage a sărăcie, a pustiu, sau face a pagubă - Vâlcea; Muntenia; Tecuci; 
Suceava; este primejdie de foc, când se fluieră seara în casă - Teleorman; iar cine fluieră pe drumul 
din sat își atrage dușmani - Tecuci; plânge Maica Domnului, când o fată fluieră - Suceava 
(2.GOROVEI, p. 46; 73; 87; 91; 211; 229; 233; 234; NOTE, Antonescu; Băncescu). În Banat, la trei 
luni de la naștere și mai târziu, copilului i se dă să bea apă prima dată dintr-un clarinet sau fluier, 
ca să aibă glasul ca sunetul instrumentului (3. MARIAN, II, p. 264). În schimb, se crede că 
virtuozitatea în interpretare se câștigă apelându-se la forțele malefice ale nopţii (draci, iele, știme, 
duhuri ale morţilor), precum și printr-un procedeu magic complicat: se fură ceară de albine din 
biserică și cu ea se astupă toate orificiile fluierului; apoi se fură laptele unei capre roșii și se umple 
tubul; dezbrăcat complet și cu mâinile la spate, fluierul este îngropat într-o încrucișare (răspântie) 
de drumuri; după nouă zile sau trei săptămâni, viitorul interpret dezgroapă fluierul și-l aduce 
acasă, fără să privească înapoi, în caz contrar el riscând să-și piardă vederea, graiul sau să fie 
„pocit“ (paralizat) de duhurile rele (dar niciodată nu-și pierde auzul!); ajuns acasă, interpretează 
din fluierul adus câteva melodii, pentru a goni din preajma casei zgomotele și spiritele necurate; 
de remarcat că toate aceste acțiuni se petrec cu precădere noaptea, toamna târziu, dar numai 
până la Sfântul Andrei (30 noiembrie); de subliniat și faptul că, uneori, interpretul își însoțește 
gesturile sale cu diverse imprecaţii grave, cum ar fi încredințarea bisericii celor răi, duhurilor 
malefice - Transilvania de S-E; Vrancea (DICULESCU, p. 45). Cine aude în vis fluierătură este semn 
că va trăi o mare spaimă, dar poate să însemne și că va primi o veste cu totul nouă - Suceava 
(NOTE, Băncescu). Serie simbolică: noapte-toamnă-ceară-biserică-lapte(de capră roșie)-nuditate- 
răspântie(loc)-9 zile /3 săptămâni-privire înapoi-melodie. 


FLUTURE 

Textele folclorice susţin că toate sufletele curate și, cu deosebire, ale copiilor mici se prefac în 
fluturi pe lumea cealaltă; de acolo, ele trec, sub această înfățișare, în lumea celor vii; uneori, 
sufletele răposațţilor vin pe la casele unde au trăit sub formă de fluturi; aceasta se întâmplă cu 
sufletele copiilor, dar și cu cei de o vârstă mai mare; este așezat, în legendele populare, la 
începutul creației universale; astfel, Dumnezeu s-a născut din aer, ca și cariul din lemn; apoi, din 
cariu s-a făcut fluture și din fluture s-a făcut om; în unele genuri folclorice, fluturele apare ca 
mesager erotic, fără să i se adauge alte conotaţii simbolice; invers decât striga, datorită prezenţei 
sale primăvăratice, fluturele roșu (Aglais urticae) este considerat o apariţie benefică, fiind un semn 
de sănătate și voioșie; fluturele numit inelariul este temut pentru pagubele sale pe care le produc 
omizile sale; dar ouăle sale sunt considerate a fi „stupitul cucului”; astfel, conform credințelor 
tradiționale, după ce mănâncă orz, cucul „stupește” boabele pe crengi, în forma unor inele 
suprapuse; după aceea i se leagă limba și nu mai poate cânta; aceste inele au numeroase puteri 
magice, ele aducând iubire fetelor care le culeg, noroc târgoveţilor, prestigiu bărbaţilor și somn 
ușor copiilor (COMAN, II, p. 128-129). Într-o legendă din Ialomiţa, se spune că fluturii au fost la 
început oameni fericiţi, care trăiau înainte de potop muncind și închinându-se lui Dumnezeu; 
atunci, Împăratul Ceresc, dorind să-i salveze de la înec, a trimis pe Arhanghelul Gavril să le dea 
dreptul în Rai; însă unii dintre oameni s-au rugat să mai fie lăsaţi să stea pe pământ, neîndurându- 
se să părăsească lumea și atunci Domnul i-a transformat în fluturi; în timpul potopului, 
Arhanghelul Gavril a vegheat deasupra norilor, cu aripile pline de fluturi, iar, când apele s-au 

retras, a coborât cu ei pe pământ și le-a dat drumul printre florile care tocmai se deschideau 
(PRESA). Se crede că primul fluture văzut primăvara trebuie neapărat prins - lalomiţa; nu este bine 
să fie omorât fluturele care zboară prin casă, pentru că el este sufletul vreunui copil din familie 
decedat - Galaţi; poate fi orbit de col/bul aripilor cel ce pune mâna pe un fluture - Suceava; cel ce 
vede primăvara, pentru prima dată, fluture de culoare albă va fi bolnav toată vara - Bihor; 
Muntenia; sau poate să fie și semn că va fi sănătos peste întregul an - lalomiţa; fluturele alb este 
prevestitor de bine, dar poate să indice și o anume slăbire a sănătăţii - Neamţ; fluturele alb 
prevestește că omul va fi bolnăvicios - Suceava; fluturele colorat, în special cel colorat în roșu, este 
prevestitor de bine - Neamţ; Suceava; cine va vedea fluture de culoare roșie este bine să se frece 
pe față, pentru a fi roșu - Bihor; când se zărește fluture roșu înseamnă că acel om va fi sănătos - 
lași; Suceava; sau că recoltei de cereale îi va merge bine - Galaţi; când se zărește fluture de culoare 
galbenă este semn că omul va fi bolnav și galben la față - Ialomiţa; lași; Suceava; sau că recolta de 
cereale va fi slabă - Galaţi; prinderea unui fluture roșu poate să însemne că, peste vară, vor fi 
prinse cu ușurință roiurile de albine - Vaslui; este semn de bine, dacă seara zboară fluturași în jurul 
luminii - Suceava; unele fete nemăritate poartă, între mărgelele de la gât, și stupitul cucului, 
crezând că astfel ele vor fi plăcute și scoase mai des la joc - Suceava; să nu fie omorât fluturele din 
subspecia „cap de mort”, pentru că el este cel care duce apă morților - lalomiţa (2. GOROVEI, p. 
88; 260; 280; 282). În Hunedoara, Ialomiţa și Suceava, se crede că acela care vede, primăvara, 
pentru întâia dată fluture alb va fi toată vara alb, adică palid, bolnav, dar în caz că vede fluture 
roșu va fi roșu la faţă, sănătos; despre fluturele roșu și despre fluturele de zi cu ochi de păun 
(Inachis io) se crede că acela care îi va prinde prima dată va prinde peste vară un roi de albine; 
inelarul sau fluturele inelat (Malacosoma neustria) stă și el la baza unei legende din Transilvania, 
conform căreia acesta este concretizarea unui blestem adresat de Dumnezeu, în urma căruia un 
tânăr hoţ, care furase inelul Sfintei Ana, a fost transformat în fluture inelat; tot despre acest 
fluture, românii din unele părți ale Transilvaniei cred că „Inelarul, primăvara, pe crengile ramurilor 
de vei afla, pune-l la grumazul copiilor care nu pot dormi și ei vor dormi de aici încolo”; sau „când 
vezi fluturele inelat, este semn că are să fie vreme bună și secetoasă”, adică uscată (BURNAZ, p. 41- 
42). În Maramureș, se crede că acela care vede fluture galben sau alb pentru prima oară, 
primăvara, înseamnă că tot anul va fi bolnav, iar dacă vede fluture roșu este semn de sănătate și 
voioșie, deci el fiind, în acest caz, o apariţie benefică (BOGDAN, 24). În contexte decorative, 
fluturele semnifică renașterea (ZAHACINSCHI, p. 43). Prezenţa sa în vis semnifică nestatornicie și 
schimbarea vremii - Suceava (NOTE, Băncescu). 


FOARFECĂ 

Ombilicul fetelor nou-născute se taie cu foarfecele, ca fata să devină o bună cusătoreasă, să știe 
bine să coasă râuri și alte ornamente pe cămăși și diferite piese de îmbrăcăminte - Țara Oltului; să 
nu se bage foarfecă în gură, pentru că acela care procedează așa va face bășici sub limbă - 
lalomiţa; prin prima cămașă făcută unui copil să i se treacă, înainte de a fi îmbrăcată, foarfecele 
folosit la croirea ei, pentru ca pruncul să fie tare ca foarfecele - Muntenia; când se îmbracă o 
cămașă nouă, să se treacă, de trei ori, o foarfecă prin ea, ca să fie sănătos cel ce o va purta - 
Vâlcea; este semn de ceartă în casă, când se uită foarfecele cu lamele deschise, după ce s-a lucrat 
cu ea - Muntenia; Botoșani; nu este bine să se pună foarfecele pe masă - Suceava (2. GOROVEI, p. 
38; 47; 88; 113; 122; GOLOPEN-ŢIA, p, 90; NOTE, Antonescu). Când copiii mici bat din picioare, își 
încordează pântecele și plâng mult se spune că au căpătat „aripi” și, pentru a fi vindecaţi, după ce 
sunt scoși din albia în care au fost scăldaţi, femeile iau o foarfecă și taie apa din copaie, în cruciș, 
de trei ori consecutiv, considerând că astfel le taie aripile, după care copiii dorm adânc și nu mai 
plâng - Suceava (3. MARIAN, II, p. 247). Este semn de noroc pentru croitorul care visează foarfecă - 
Bucovina (NOTE, Băncescu). v. FIER. 

FOC 

„Focul pe lume Dumnezeu I-a făcut, ca să sfințească o biserică”; „Dumnezeu ascunde focul său în 
piatră“; „Focul e mare putere, e al doilea după Dumnezeu; el ține cerul; văzduhul pe care e pasărea 
e foc“; ar mai fi fost făcut de lisus Hristos, „cu cremene și amnari”, ar fi „însuși Dumnezeu”, alteori 
l-ar fi făcut „Domnul Hristos” sau „Sfântul Ilie”; fiind „binefacere pentru oameni”, este sfânt, deci 
nu trebuie blestemat, chiar să nu i se zică pe nume, ci „lumină“ sau „vatră“; nu trebuie scuipat, 
fiindcă se răzbună și cel ce îl scuipă face bube la gură; când pârâie și scoate scântei este prevestitor 
de rele; focul are un fel de rol justițiar în lume, dacă arde în iad pe cei păcătoși și dacă, atunci când 
va să vină sorocul pământului, zmeii din cer, care sunt „puteri ale lui Dumnezeu”, și balaurul „bun 
la Dumnezeu” vor cobori să ardă toată suflarea; sau va să cadă ca o ploaie care va topi pământul 
până la 9 sau 12 stânjeni; motivul, evident, este de inspiraţie creștină, pentru că și în „Apocalipsa 
lui loan” se spune că „îngerul a luat cădelniţa, a umplut-o din focul de pe altar și l-a aruncat pe 
pământ; și s-au stârnit tunete, glasuri, fulgere și un cutremur de pământ”; chiar dacă motivul este 
de inspiraţie creștină, cu inserţia credinței mai vechi în purificarea prin foc, toate vin totuși să 
confirme simbolismul intelectual al lui, fiindcă folosirea focului marchează etapa cea mai 
importantă a „intelectualizării” cosmosului; de aceea, cel mai adesea este socotit „darul lui 
Dumnezeu“; cel mai adesea, dar nu totdeauna, pentru că în una din variantele nord-moldovenești 
ale producerii lui, diavolul îl aprinde, iar cei doi protagoniști ai creației devin, rând pe rând, un 
Prometeu sui-generis; analogia cu mitul prometeic se oprește însă aici, pentru că diavolul, cel 
puţin, nu îi dă focului o destinaţie benefică, iar Dumnezeu, obținând focul, totuși printr-un rapt și 
nu chiar jucându-se, nu suportă sancțiuni de felul celor date de Zeus lui Prometeu; totuși, 
producător sau numai dăruitor al focului, Dumnezeu, ca și în alte împrejurări, apare și de această 
dată în mitologia populară ca un erou civilizator în seria lui Ghilgameș, Marduk, Prometeu, 
aducând mai mult cu o divinitate, mai degrabă păgână decât biblică (VLĂDUȚESCU, p. 82-84). În 
mentalitatea tradițională, care folosește simboluri pentru a găsi o legătură de corespondenţă între 
macrocosmos și microcosmos, focul este asociat cu sângele, care este purtătorul forţei vitale, ca 
suport cauzal al tuturor manifestărilor active ale persoanei, de la furie la ardenţa dragostei; în 
majoritatea limbilor indo-europene, cuvinte ca „mânie”, „frenezie”, „patimă” sunt înrudite cu 
focul; cu focul este comparat chinul mistuitor al dragostei; de altfel, focul este simbolul vieţii, al 
dragostei și al sexualităţii la multe popoare străvechi, fiind o stihie de bază; mai întotdeauna, dorul 
este asociat cu focul în folclor; în fond, focul viu este obţinut prin frecarea a două beţișoare, din 
care cel de deasupra reprezintă principiul masculin, iar cel de dedesubt principiul feminin; 
simbolismul gestului este mai evident la popoarele care aprind focul prin răsucirea între palme a 
unui bețișor în orificiul practicat într-un lemn cu un diametru mai mare; focurile de la Lăsata 
secului mai sunt cunoscute sub denumirea de alimori, hodăițe sau priveghi și au rolul magico-agrar 
de a încălzi pământul roditor; ele mai au și funcţia de incitare a fetelor rămase nemăritate la 
dragoste și fecunditate, deoarece obiceiul este însoţit și de „Strigarea peste sat” sau „Legatul în 
coastă”; cântecul liric românesc mai evidenţiază și dualitatea foc-apă, în care focul este asociat 
dragostei, iar apa este asociată urâtului și lacrimilor (EVSEEV, p. 49-52; 158). Este principiul 
masculin și poate fi reprezentat sau simbolizat și de cărbunii, cenușa sau gunoiul scoase din casă și 
aruncate la locul unde se adună toate celelalte resturi; fără acești cărbuni aruncaţi de gospodine, 
lupoaicele ar rămâne sterile, dacă nu ar mânca din ei în perioada lor de împerechere; deși 
aprinderea rituală a focurilor nu este legată numai de marcarea scurgerii sezonale și anuale a 
timpului, se constată că majoritatea ocaziilor când au loc aceste spectaculoase ceremonii sunt 
concentrate la solstiții (Sânziene, sărbătorile de iarnă), echinocţii (Măcinici, sărbătoare populară 
care, până la reforma calendarului din anul 1924, coincidea cu echinocțiul de primăvară, 
Blagoveștenii, Lăsatul secului, Florii, Joimari, Paște, toate fiind sărbători echinocţiale „mișcate” de 
sărbătoarea mobilă a Paștelui) și la schimbarea anotimpurilor (Sângiorz, Sâmedru); focurile 
solstiţiale pot fi considerate încercări ale oamenilor de a ajuta soarele, fie să-l menţină la aceeași 

înălțime pe boltă, la solstițiul de vară, fie să-l sprijine în urcușul lui pe cer, la solstițiul de iarnă; 
până de curând, locuitorii din Muscel obișnuiau „să îngroape anul vechi” pe dealuri, în jurul 
focului, iar, în Oltenia, colindătorii scormonesc cu beţele în focul din vatră în timp ce rostesc textul 
colindului; sărbătorile de iarnă oferă și ele numeroase prilejuri pentru aprinderea focurilor rituale, 
la Crăciun, în noaptea Anului Nou, la Bobotează; uneori se afumă vitele, alteori se sare peste 
focuri; aprinderea rituală a focurilor presupune însă și stingerea lor rituală; nașterea (aprinderea) 
focurilor este precedată, cel puţin în momentul tăierii timpului calendaristic, de moartea 
(stingerea) focurilor; de pildă, stingerea luminilor la miezul nopţii din pragul Anului Nou însumează 
practici și credinţe arhaice, simbolizând, la cei vechi, haosul și moartea anului vechi, fără de care 
nu este posibilă nașterea celui nou; actele de profilaxie periodică concentrate în ciclul sărbătorilor 
de iarnă și la alte sărbători de peste an cuprind un întreg arsenal de practici arhaice: luminaţii, 
trecerea vitelor prin foc, sărirea peste foc, fumigaţii, arderea rășinii și a unor produse urât 
mirositoare, stropirea cu apă, scăldatul în râu, ungerea cu usturoi a ușilor, ferestrelor, vitelor și 
oamenilor, producerea zgomotelor cu ajutorul bicelor, tobelor, buciumelor, strigătelor, chiar a 
armelor de foc și a improvizaţiilor bazate pe detonarea unor substanţe explozive (12. GHINOIU, p. 
82; 131-134; 144). Focul este considerat, în mentalitatea tradiţională, nu numai ca un fenomen 
fizic, ci și ca forță divină; „Focul viu” este aprins primăvara la sosirea vitelor în munte, la Joia Mare, 
la Mucenici (9 martie), în timpul verii la Sânziene (24 iunie), sau toamna, la Sâmedru, adică la 26 
octombrie, dată socotită a fi Moșii de Toamnă sau Moșii Mari (2. CHELCEA, p. 307-308). În cultul 
arhaic al zeiţei Geea (zeiţă a pământului) există rituri care urmăresc să reanimeze, mai ales prin 
folosirea focului, energiile telurice istovite; s-ar putea deci ca „focurile Sfântului loan”, atestate și 
pe teritoriul românesc până de curând, să nu aibă o origine solară, ci una telurică; s-ar putea 
reconsidera, în aceeași viziune, și problema „babei roate”, mijloc de încălzire a pământului roditor, 
de incitare magică la rodire a fetelor nemăritate, pentru a se mărita și a procrea etc. (HERSENI, p. 
327). Practicile rituale legate de aprinderea focului la date fixe din anul calendaristic sunt comune 
întregului spaţiu european, relevând în cultura tradiţională românească un dens conţinut 
multifuncțional; deși aceste date calendaristice ocupă întregul an, ele se concentrează masiv în 
special în lunile de primăvară: Mucenici, Alexii (17 martie), Bunavestire (25 martie), Sfântul 
Gheorghe (23 aprilie) sau în funcţie de data când cade Paștele: Sân Toader (prima duminică din 
Postul Mare), Lăsata secului, Săptămâna Mare din Postul Paștelui, din care Joia Mare este cea mai 
semnificativă, la Paște și la Rusalii (7 săptămâni după Paște); aprinderea focurilor ilustrează o 
polisemie a coordonatelor funcţionale legate de ciclul muncii, cu funcţie de purificare și fertilizare 
și legate de cultul morţilor și de comemorare; cercetarea momentului de aprindere a focurilor 
rituale relevă faptul că ele se încadrează în orele limită ale zilei: zorii zilei (Mucenici, Bunavestire, 
Joia Mare) și seara (Lăsata secului, Înviere), acestea fiind momentele cele mai semnificative pentru 
practicile magice; focurile nu sunt aprinse de actanţi specializaţi, ci de grupuri specializate, 
alcătuite pe categorii de vârstă și sex: la Lăsata secului, rolul principal revine flăcăilor, la Înviere, 
maturilor, iar la Mucenici și Joia Mare, în special flăcăilor; dar obiceiurile legate de aprinderea 
focurilor au și o altă componentă funcţională, aparţinând cultului morţilor; Mucenicii, Joia Mare, 
Sfântul Gheorghe sunt „moși”, zile consacrate, în concepţia tradițională românească, pomenirii 
morţilor; dacă pentru unele zile ca Mucenicii și Sfântul Gheorghe se pune în evidenţă o 
concomitenţă funcţională, corelând funcţia funerară cu cea apotropaică și de purificare, în cazul 
focurilor din Săptămâna Mare a Paștelui, în special Joia Mare, apare relevantă numai latura 
funerară, focul ritual constituind o încercare de menţinere a echilibrului dintre lumea celor vii și 
lumea celor morţi; în multe zone, există credinţa că „vin morții să se încălzească” (1. COMĂNICI, p. 
7-8). În Țara Lăpușului, prezenţa focului în unele obiceiuri și ritualuri tradiționale simbolizează 
vremea bună (2. LATIȘ, p. 9). Flăcările de pe comori se pot vedea o dată pe an, fie în noaptea de 
Crăciun, în noaptea de Anul Nou, noaptea de Paște sau, mai ales, în noaptea de Sânziene 
(Drăgaica, 24 iunie); culoarea flăcărilor indică natura comorii: flăcări roșiatice pentru aramă, 

galbene pentru aur, roșii pentru rubine, verzi pentru smaralde, albe pentru argint (2. KERNBACH, 
p. 157). În Banat, piatra vetrei de foc, simbol al statorniciei casei și a familiei, lespedea pe care se 
așează vasele trebuie păzite, ca focul să fie mereu viu, ca semn al vieţii și durabilităţii ei; se crede 
că stingerea focului este semn prevestitor de moarte (4. BOCȘE, p. 348). În Bucovina, se crede că 
vremea va deveni ploioasă când flăcările focului scot scântei, iar acestea se rotesc în gura hornului; 
de asemenea, va fi ploaie când flăcările focului și ale lumânărilor nu ard cum trebuie; când 
vâlvătăile focului se preling pe pirostrii ori pe vasele puse la fiert este semn că vor urma vânturi și 
furtuni (2. MARIAN, |, p. 86). Focul este curat, are puterea să sfințească apa și toate câte există pe 
lume, la fel cum sfințesc preoţii - Țara Oltului; să nu se calce pe foc, pentru că și acesta îl va călca 
pe om, când nici nu bănuiește el - Argeș; este păcat să se pună foc peste alt foc - Suceava; sau este 
primejdie să se aprindă casa în cazul că se ia foc de la o vatră și se pune peste alt foc făcut în altă 
vatră - Muntenia; focurile făcute în Joia Mare (din Săptămâna Patimilor) prin curţile oamenilor, 
înainte de a cânta cocoșii pentru a treia oară, simbolizează focul unde a fost oprit Apostolul Petru, 
când s-a lepădat de lisus, înainte de a cânta cocoșul pentru a treia oară - Moldova; aceste focuri se 
fac aprinzând pentru fiecare mort din familie câte o grămăjoară de vreascuri, ca să fie și aceștia 
luminaţi pe lumea cealaltă - Tecuci; venită de la cununie, una dintre primele griji ale miresei este 
să învelească focul de pe vatră, ca să astupe astfel gura bărbatului - Muntenia; femeia gravidă să 
nu sufle în același timp în două focuri, în cel din cuptor și în cel de la vatră, fiindcă va naște copii 
gemeni - Țara Oltului; când focul nu se aprinde este semn că, în sat, a născut o femeie - Vâlcea; 
florile pe care le rup fetele, ca să le pună la brâu sau la piept, sunt trecute în prealabil pe deasupra 
flăcărilor unui foc, pentru a fi astfel apărate de dușmănia altor semene de ale lor - Suceava; dacă o 
femeie însărcinată se sperie de foc, copilul pe care îl va naște va avea pe corp semne semănând cu 
flăcările focului - Suceava; nici să nu calce pe foc, pentru că va naște copilul cu un semn care 
poartă denumirea de „foc viu” - Muntenia; când copilul mic este rău, să nu se dea foc din casă, 
pentru că va începe să urle - Vâlcea; din casa cu prunc mic să nu se dea seara foc, cărbuni etc. , 
fiindcă nu va mai dormi toată noaptea copilul - Suceava; în locul focului cerut, solicitantul trebuie 
să lase puţină iarbă verde, ca să nu ia cu el și norocul la puii de găină din acea casă - Muntenia; 
dacă vreo vecină vine cu vasul ei pentru a solicita foc, să se caute un alt vas în gospodărie și să se 
pună jarul în acesta, pentru că altfel va fi rău pentru vite - Tecuci; fac bube la gură copiii care se 
joacă, în timpul zilei, cu focul - Suceava; sau se urinează noaptea în pat copiii care se joacă seara cu 
foc - Muntenia; nici să nu facă rotocoale cu bețe aprinse, pentru că se urinează în pat peste noapte 
- Tecuci; focul nu se învelește cât timp există în gospodărie cloșcă pe ouă, pentru că puii se înăbușe 
- Tecuci; nu se dă foc din casă seara, pentru a nu da și norocul din casă - lalomiţa; nu se dă foc din 
casă după apusul soarelui, pentru că vor ataca lupii vitele pe câmp - Dolj; va avea pagubă toată 
săptămâna cel ce dă foc din casă dimineaţa - Dolj; focul dat altcuiva în zi de luni aduce uliul la găini 
- Suceava; este vorbit de rău cel căruia îi vuiește focul în sobă, în care caz se ia sare și se aruncă în 
flăcări, ca să i se dea în ochi celui care clevetește - Galaţi; înseamnă ceartă în casă, când focul 
fâsâie în sobă - Vâlcea; când focul vâjâie în soba cuiva, înseamnă că acela se va certa cu cineva - 
Suceava; ca să fie acru, puţin iute și să nu prindă miros urât, femeia care pune borș la preparat 
trebuie să arunce câteva linguri de amestec în foc, în credinţa că borșul va fi acru și iute ca focul - 
Suceava; când sar scântei din foc este semn că vor veni oaspeţi - Tecuci; pentru a afla cine a pus 
foc unei case sau unui acaret, este suficient să se privească unde este focul mai mare și va vedea 
acolo figura făptuitorului - Suceava; în credinţa oamenilor, există și strigoii focului, în special ai 
focurilor rele (datorate fulgerelor), spirite malefice, împotriva cărora se folosește usturoiul - Țara 
Oltului; dacă știuleţii de pe care au fost scoase boabele sunt aruncaţi în foc, porumbul semănat va 
face tăciune (mălură) - Suceava; după ce se mulge vaca, să nu se umble cu foc, până nu se spală pe 
mâini cel care a muls, pentru că ţâţele vacii se inflamează și se infectează - Vâlcea; Argeș; cine are 
cloșcă pe ouă să nu învelească focul peste noapte, fiindcă mor puii - Vrancea; când nu arde focul, 
este semn că se va înmoina - Tecuci; pentru cel care visează foc este semn că a doua zi vremea va 

fi călduroasă, cu soare - Vaslui; sau că va fi bătut - Suceava (2. GOROVEI, p. 24; 29; 58; 70; 82; 85; 
89; 91; 99-100; 161; 171; 186; 247-248; 263; 270; GOLOPENȚIA, p. 74; 89; 96-97; NOTE, 
Antonescu). Nou-născutul este prima oară spălat cu apă neîncepută, încălzită într-o oală, în care s- 
a pus și o ramură de busuioc, ținută la focul din vatră, pentru ca pruncul să fie curat și sănătos ca 
focul (PRESA). Când se află vreo găină cloșcă pe ouă, timp de trei săptămâni focul din vatră nu se 
învelește peste noapte - Vrancea (2. STAHL, p. 186). Se spune că se strică vremea când pârâie focul 
în sobă - Teleorman (2. CHIVU, p. 248). În Maramureș, dar și în Muntenia, se crede că atunci când 
pocnesc lemnele în foc, cineva vorbește de rău pe cei din familie; în Maramureș, se crede că nu 
este bine să se arunce în foc fus, fluier și lingură de lemn (BOGDAN, p. 21; 94; NOTE, Antonescu). 
În Gorj, este atestat respectul „sfânt” al oamenilor pentru foc; ei nu aruncă murdărie și nu scuipă 
în foc, pentru că nu este bine, dar firimiturile de pâine se aruncă în foc (CĂRĂBIȘ, p. 23). În 
Moldova se crede că, dacă focul i se aprinde repede unui tânăr, înseamnă că acesta este iubit de o 
țigancă sau de o fată brunetă, sau că inima lui arde de dragoste; dacă focul se aprinde greu, 
înseamnă că nu este iubit de nimeni și că este o fire morocănoasă; în Suceava, înseamnă că se va 
îndrăgosti, dar apoi se va potoli cel care visează foc, dar, în general, înseamnă noroc; pentru cine 
se visează închinându-se la un foc înseamnă că va fi întâmpinat cu onoare și va fi ridicat în slavă; 
pentru cine se visează aprinzând focul înseamnă că va fi iubit fără de veste; prevestește de bine 
celui care visează foc în vatra casei sale; va descoperi niște aspecte până atunci secrete cel care se 
visează că își face lumină cu o făclie; va umbla ceva pe calea adevărului cel care se visează purtând 
o făclie; se va însoţi cu o femeie rea cel care visează foc cu fum; cel care se visează stingând un foc 
va părăsi o activitate deja începută; prevestire rea pentru cel care se visează pierzând foc (NOTE, 
Băncescu). Serii simbolice: apă (neîncepută)-busuioc-foc; floare-foc. 

Focurile de Crăciun. În seara zile de 24 decembrie, ajunul Crăciunului, are loc în Banat „Slobozirea 
roatei de foc”, ceea ce este o indicație că ritul solar de la echinocţiu s-a practicat și la solstițiul de 
iarnă (BOHOCIU, p. 35). Tot în seara de ajun, în Banat, se pune un butuc în vatră, care se numește 
„Buşteanul Crăciunului” și se crede că focul nu trebuie să se stingă deloc; în alte părți ale ţării, în 
noaptea Crăciunului, nu se ard lemne tăiate, ci numai buturugi, cărora, când ajung la 
incandescenţă, li se înalţă cântări; în fond, ziua de 20 decembrie (Sfântul Mucenic Ignatie Teoforul 
sau Ignatul, cum îl numește poporul) își regăsește numele în lat. ignis=foc, adică „ziua (omului) 
Focului”; atunci, la marea cumpănă a cursei solare, cuvântul de ordine este mobilizarea tuturor 
forțelor naturii și a oamenilor pentru a susţine bătrânul soare să reînceapă anuala cursă solară; 
zgândărirea focului din cămin ori din vatră cu bâtele de către colindători, în noaptea dinspre 
Crăciun, nu poate să însemne decât incitarea și învierea focului, adică o simbolică sprijinire sau 
provocare a învierii soarelui, care, în concepţia vechilor popoare, se petrecea în noaptea de 24 
spre 25 decembrie, ultima dată fiind considerată ziua nașterii soarelui neînvins (PRESA). 

Focurile de Anul Nou. În Suceava, locuitorii obișnuiesc să strângă gunoiul care se mătură din casă 
în perioada de la Crăciun la Anul Nou, care nu se scoate afară, pentru că este considerat a fi sporul 
casei, și să-l aprindă în ziua Sfântului Vasile între vite, ca să le afume și ca vitele să nu păţească nici 
un fel de rău peste tot anul (2. MARIAN, |, p. 112). Se adună în prealabil găteje din 9 garduri și din 
ele, în noaptea spre Anul Nou, fetele fac foc în cuptor; când rămâne numai jeratic, o fată desparte 
cu un cuțit focul în două, o parte trăgând-o spre vatra cuptorului; fetele se așează în jurul lui, iar 
una dintre ele descântă, focul fiind invocat să-l caute în lume pe ursit; în timp ce este rostit 
descântecul, celelalte fete se uită într-o oglindă (BOGDAN, p. 122-123). 

Focurile de Bobotează. De 6 ianuarie, după sfinţirea apei, flăcăii fac un foc mare pe care îl 
înconjoară din toate părţile și încep a juca în jurul lui; când flăcările se mai potolesc, tinerii sar 
peste el; în Bucovina, obiceiul se numește Ardeasca, în jurul focului jucând fete și flăcăi; în Munţii 
Apuseni, feciorii și fetele sar peste foc în credinţa că peste an nu-i vor mai pișca puricii (2. MARIAN, 
I,p.157). 

Focurile de Mucenici (9 martie). B. P. Hasdeu afirmă că, în Muscel și Tecuci, la 40 de Mucenici, se 

aprind paie și cârpe prin casă, să nu se apropie șerpii și Joimăriţa, care este o femeie slabă, stă 
îngropată în pământ și la martie iese afară; de aceea se arde gunoi prin curţile caselor, pentru că 
ea umblă prin sat fără să fie văzută (MUȘLEA, II, p. 226). În Maramureș, se aprind spre seară toate 
gunoaiele de pe lângă casă, pentru a fi curat tot anul, adică să nu fie gospodăria invadată de cele 
văzute și nevăzute; în jurul focurilor, se adună familia, se râde și se strigă (BOGDAN, p. 45). 
Aprinderea focurilor în grădini și livezi este un act ritual de purificare, de fertilizare, de 
preîntâmpinare magică a stricăciunilor provocate de dăunători (12. GHINOIU, p. 223). În Gorj, 
focurile care se aprind la această sărbătoare sunt, în parte, destinate morților; de fapt, în 
concepția tradițională, multe dintre comemorările morților sunt plasate în perioadele de cumpănă 
a anului, în cazul de faţă, la echinocțiul de primăvară, când se crede că spiritele strămoșilor revin 
pe pământ (SANDA, p. 37). Aprinderea focului la Mucenici evidenţiază atât funcţia inaugurală, 
semn că a venit primăvara, dar și o funcţie de apărare; funcţia apotropaică a focului are o arie 
largă, cuprinzând întreaga gospodărie, casa în primul rând, anexele, grădina, cât și membrii 
familiei; funcția de apărare apare în două acte rituale, foarte frecvente pe teritoriul ţării, săritul 
peste foc și „fumatul cu cârpa arsă”; trecerea peste foc a oamenilor, în special a copiilor, este 
comună mai multor date calendaristice, pe când trecerea animalelor prin fum este un act ritual 
desfășurat numai la Sfântul Gheorghe (1. COMĂNICI, p. 7). 

Focurile de Lăsata Secului. La Priveghiul cel Mare, tinerii iau din focul priveghiului lemne aprinse și 
le învârtesc repede în jurul trupului, desenând în noapte un cerc de foc; la rotirea inversă a beţelor 
aprinse, se strigă Alimori, Alimori!; în alte locuri, tinerii confecţionează din nuiele o roată, sau chiar 
iau o roată veche de car, uneori de plug, o învelesc cu paie legate, apoi aprind paiele și o lasă să se 
ducă în vale, strigând Alimori!; Hodăiţele se aprind în deal, purtându-se în mână și făcând cu ele 
tot felul de figuri, încât văzute din sat apar ca niște jocuri de artificii; îndată ce s-a înserat, flăcăii 
fac iluminaţii prin sat; de pildă, leagă de cumpăna fântânii câte un vas cu păcură, îi dau foc și apoi îl 
lasă în fântână, dar numai până a nu ajunge la suprafața apei, adică vasul să fie suspendat, arzând 
astfel până la consumarea conţinutului; practica confecţionării unui om din paie și incendierea lui 
pe un câmp liber este arhaică și pare că amintește de vremurile când înnoirea timpului cerea 
sacrificii umane (12. GHINOIU, p. 188-189). Ceremonialul se desfășoară în seara de Lăsata secului, 
participanţii fiind flăcăi și copii; aceștia aprind torţe, bețe înfășurate în cârpe, roţi de paie pe 
dealurile din preajma satelor sau la răscruci; actul acesta este însoţit cu strigături succinte, 
comentarii făcute cu umor și spirit critic, în special la adresa tineretului din sat, a fetelor rămase 
nemăritate; roţile aprinse, specifice unei largi arii europene, apropie semnificaţia ritului de funcţia 
sa solară (1. COMĂNICI, p. 8). În Dolj, în seara zilei de Lăsata secului, pe ulițele satelor se aprind 
focuri peste care sar copii și flăcăi, pentru a fi sănătoși tot anul, dar focuri se aprind și la alte date 
ale anului; tot acum, se afumă casele, acareturile, oamenii și vitele, ca să fie feriți de șerpi în 
timpul verii; de menţionat că focuri aprindeau și romanii, la 23 februarie, când păstorii făceau 
focuri și săreau peste ele, însuși poetul Ovidiu afirmând, în „Fasti”, că „Focul lacom purifica totul, 
/El curăța metalele de amestecuri străine, /Tot astfel, el purifica oile odată cu păstorii” (ENACHE, 
p. 123). În Tulcea, la Lăsatul secului de brânză, se obișnuiește să se aprindă focuri, obiceiul 
numindu-se „Olăriile mici”; „Olăriile mari” se fac la Lăsatul secului de carne; la ambele participă 
tineri între 10 și 25 de ani; sunt arse resturi vegetale din gospodării, se mănâncă și se bea, uneori 
au și caracter competiţional, în sensul rezistenţei la somn peste noapte; se crede că acela care știe 
cel mai bine să întreţină „viața focului” poate să se scalde în Dunăre când este „gerul Bobotezei”, 
sau poate să aibă un cal frumos și bine hrănit cu ajutorul căruia îi va întrece pe ceilalţi tineri 
(MIHĂILESCU, p. 43; 48). 

Focurile de 23 aprilie (Sfântul Mare Mucenic Gheorghe, purtătorul de biruință; Sângiorzul). Mai 
mult ca la oricare sărbătoare de peste an la care se aprind focuri, la Sângiorz scopul lor este să 
distrugă sau să ţină în frâu vrăjitoarele răspunzătoare de toate necazurile și calamităţile ce se pot 
abate asupra oamenilor, a vitelor și a recoltelor, cum ar fi boli, grindină, stricăciuni provocate 

turmelor de către animalele sălbatice și recoltelor de către insecte și păsări, necăsătorirea fetelor 
și a flăcăilor etc. (12. GHINOIU, p. 234-235). 

Focurile din Joia Mare. Se face un ospăț formal în curtea sau în cimitirul bisericii; împrejurul 
focului se pun scaune, pe care stau morţii ce vin să se încălzească; pe lângă aceste focuri nu stă 
nimeni dintre cei vii, ele fiind rezervate „moşilor“; se crede că, după cum se pierde fumul acestor 
focuri, tot așa să se piardă și Joimăriţa și să nu nimerească vreo casă (MUȘLEA, II, p. 225-226). 
Focul din Joia Mare are semnificaţie funerară, aprinzându-se câte o grămăjoară de lemne pentru 
fiecare mort, ca să fie și ei luminaţi pe lumea cealaltă (PRESA). 

Focurile din noaptea Învierii. În Sibiu și Suceava, în noaptea Învierii Domnului, oamenii aprind 
focuri pe lângă biserici, pentru a se încălzi și pentru a face lumină; acesta arde până se termină 
slujba de Înviere; în jurul lui, oamenii spun povești, legende, alţii veghează să vadă cum se deschid 
cerurile sau pentru a zări flăcări pe comori; dacă acela care vede cerul deschis și aude o voce 
necunoscută care îl întreabă ce dorește, iar acel om își cere iertarea păcatelor sau altceva, ceea ce 
dorește i se va împlini; alţi oameni nu dorm, ci veghează toată noaptea, pentru că ei cred că așa 
este bine; alţii fac focuri din gunoi și fân stricat pe lângă propriile case și pun pe el usturoi, apoi 
stau toată noaptea și veghează (2. MARIAN, ||, p. 156). 

Focurile de Sânziene (Drăgaica, 24 iunie). Se crede că acela care sare peste focul de Sânziene și nu 
are pe cap cununiţa de flori va cădea în foc (PRESA). 

Focurile de toamnă. În Maramureș, la șezătorile organizate toamna, fetele, în lipsa feciorilor, iau 
cărbuni aprinși, îi aruncă în grinda casei, apoi îi calcă în picioare, după care îi bat cu mătura, 
îndreptându-i spre ușă; când bat din picioare tăciunii, ele simulează un dans dezarticulat, în același 
timp strigând numele feciorilor care lipsesc (BOGDAN, p. 100). 

Focurile de 26 octombrie (Sfântul Mare Mucenic Dimitrie, Izvorâtorul de Mir; Sâmedru). În 
Oltenia, Muntenia și, parțial, în Moldova, în seara de 25 spre 26 octombrie, se aprind focuri pe 
înălțimi, la răspântii, în mijlocul satului, lângă ape și în alte locuri propice adunării spiritelor, aceste 
focuri purtând numele generic de „Focul lui Sâmedru“; în Argeș, flăcăii aduc din pădure un brad 
„cât o turlă de biserică”, îl împlântă în pământ, iar în jurul lui îngrămădesc cetină, crengi și așchii 
uscate; când se dă foc imensului rug, deasupra căruia se ridică vârful bradului, se strigă „Hai la 
focul lui Sâmedru!“”; femeile vin atunci cu pere, nuci, prune uscate, colaci, pâine și le împart 
copiilor și tinerilor adunaţi în jurul focului; în forme mai puţin spectaculoase, aceste ruguri se 
aprind și în satele de deal ale Muscelului; copiii, după ce primesc darurile de la femei, sar peste 
vâlvătaia focului și merg apoi spre casă, luând cu ei tăciuni pentru a-i arunca prin livezi, cu scopul 
de a le spori rodul în anul viitor; în alte sate, băieţii și fetele se așează pe două rânduri, la puţină 
depărtare de foc și încep să sară peste el; cel ce poate sări, crede că peste an se va căsători; după 
ce vin femeile și împart fructele, covrigii și pâinea, unul dintre băieţi începe să cânte la fluier, iar 
toţi ceilalţi, tineri și bătrâni, se prind în horă și joacă, uneori chiuind; darurile oferite sunt aceleași 
ca la colindat și au o dublă funcţie: pe de o parte, să aducă recolte bogate și să sporească turmele 
în noul an, pe de altă parte, să împace spiritele morților cu produsele obţinute în anul care se 
încheie (12. GHINOIU, p. 249-250). 

Focul viu. În Maramureș, focul viu se face luându-se o sfoară, care se înfășoară împrejurul unui 
lemn de brad și se trage, de o parte și de cealaltă, de către doi copii, până ce sfoara se aprinde, de 
la ea aprinzându-se și bradul; focul astfel făcut se întreţine cât timp stau oile în munte, iar din el nu 
se dă la nimeni, la fel și cenușa; se pot da chibrituri, sau iască, cremene, amnar, dar niciodată foc și 
cenușă, pentru că astfel nu se poate lega nici o vrajă de oile avute în grijă; în Țara Hațegului, focul 
viu este făcut de ciobani, la scoaterea oilor la munte, prin frecarea a două lemne, scopul fiind 
păzirea stânei de duhuri necurate; aprinderea focului se face prin strângerea unei crengi de 
mesteacăn, având la capete iască, între alte două crengi uscate, iar creanga prinsă în mijloc este 
învârtită până se aprinde; atunci, se aţâţă focul cu frunze uscate și, dacă iasca ia foc, se aprind 
vreascurile anume pregătite din vreme; focul acesta este păzit cu strășnicie, fiindcă, dacă se stinge, 

este mare rușine și primejdie pe capul ciobanilor; în zona Albei, „aparatul” cu care se produce 
focul viu seamănă cu o tocilă; este făcut din lemn tare și roata are crestături mari pe margine; are 
două mânere de care învârtesc 2-4 oameni; lemnele care se pun de-o parte și de alta a roții sunt 
din esenţă moale (brad, mesteacăn, salcie, plop etc. ), adică trebuie „lemn de 3 feluri”; aceste 
lemne sunt ținute pe roată de bărbaţi puternici, la fel și cei care învârtesc roata, pentru că trebuie 
să-i dea acesteia viteză de rotaţie mare; scânteile care sar sunt prinse în iasca pregătită deja, care 
ia imediat foc; cenușa obținută de la focul viu se amestecă cu lapte dulce sau smântână, 
obținându-se o unsoare folosită la ungerea oamenilor și animalelor pentru vindecarea „bubelor 
rele”, „bubelor dulci” și pielii aspre; focul viu se mai poate face luându-se zgura de pe căldarea 
pusă la fiert, când flăcările sunt mari, i se pune iască uscată și se aprinde un alt foc; cenușa focului 
viu se pune în apă și cu ea se spală bubele de pe trup la oameni și animale; în Munţii Apuseni, când 
cineva este grav bolnav, dar mai ales când suferă de o boală de piele, se duc în pădure doi bărbaţi, 
care sunt între ei veri primari, și acolo fac foc viu, prin frecarea a două lemne, până ce sare o 
scânteie pe iască și se aprinde; apoi fac focul mai mare și pun apă într-o oală de lut să fiarbă; cu 
această apă este spălat bolnavul acolo, în pădure, iar oala este aruncată; și acest foc, aprins din 
nevoie, se numește tot foc viu și nu este bine să se facă decât miercurea și vinerea și numai de 
către doi veri primari; în părțile Clujului, focul viu este de mare însemnătate pentru cei care îl fac, 
pentru că aceia „sunt voinici pe care nu îi poate prinde în viaţă nici o vrajă, nici o boală, sunt tari, 
viteji, frumoși și iubiţi de toată lumea; tăciunii din bâtele aprinse trebuie ținuți cu mare grijă și 
lăsați din neam în neam, pentru că ei feresc de boli, de vraci, de trăsnete, de muţenie, de orbire și 
de surzenie, de atacurile hoţilor, de foc, de apă, de vântoase și de tot felul de duhuri rele, de strigoi, 
de pricolici, de vârcolaci, de omul vântului și de solomonari, de fata-pădurii, de iele, de frumușele, 
de zmei și de balaurii văzduhului cari umblă cu vremuri grele“; în Năsăud, focul viu este aprins de 
doi ciobani, prin frecarea a două lemne uscate, când sunt „băgate oile în brânză”; focul este dus în 
stână și „nu este lăsat să se stingă până ce pleacă stâna acasă de la munte”; se crede că astfel, 
prin focul viu, se împiedică apropierea duhurilor rele de stână și de turmă; în Muntenia, acest fel 
de foc se face prin frecarea a două lemne, dar se toarnă și puțină ţărână uscată sau nisip uscat, 
pentru a mări frecarea și deci încălzirea; focului nu i se dă nici un fel de nume, pentru că oricine îl 
poate aprinde; în zona Ilfovului, se spune chiar că acest „meșteșug” îl au numai ciobanii; în 
Moldova, focul viu se aprinde în ziua de Alexii-Boje (17 martie), luându-se două bețe, unul de 
esență moale, al doilea de esenţă tare și se freacă în cruciș unul de altul, până când lemnul de 
esență moale se încinge și atunci i se pune iască și se aprinde; se mai obișnuiește să se facă focul 
viu și în ajunul zile de Sângiorz (23 aprilie), dar în acesta sunt arse plante puternic mirositoare și 
peste el trebuie să sară vitele; focul trebuie aprins de către doi băieţi, unul fără tată, celălalt fără 
mamă; conform atestărilor documentare și a informaţiilor de teren, aprinderea focului viu în 
Bucovina se face prin frecarea a două lemne uscate; acest foc este întrebuințat pentru afumarea 
stupilor de albine, ca să fie „iuți ca para focului”; în acest sens, fiecare stup este trecut pe 
deasupra focului viu; se mai poate aprinde focul viu și prin facerea unui orificiu în tocul ușii, un 
altul într-o scândură, între ele răsucindu-se, cu ajutorul unei sfori, un băț la capetele căreia se 
pune puţină iască (MUȘLEA, II, p. 295; 390-396; 4. POP, p. 93). În ajunul zilei în care este prăznuit 
Sfântul Gheorghe (23 aprilie), în zona Rădăuţiului, flăcăii freacă două lemne până iau foc; acest foc 
este păzit peste tot anul să nu se stingă, crezându-se că gospodăria la care este aprins are parte de 
mult noroc și că nimic rău nu se poate apropia de ea; în Suceava, lemnele sunt adunate de flăcăi, 
fără să știe unul de celălalt, dar se întâlnesc la o oră convenită anterior, mirându-se cine a adus 
lemnele; după care freacă două dintre ele, până iese foc, aprind grămada de lemne, sar peste ea și 
joacă în jurul focului; iau apoi câte puţin jeratic și se întorc acasă, unde afumă vitele, dar mai ales 
mieii; trecerea animalelor prin fum de foc viu sau peste el se face în credinţa că ele vor fi ferite 
astfel de toate bolile și relele, de toate dihăniile, să nu le fie luat laptele, să fie frumoase și 
lăptoase, să crească și să se înmulțească ca puzderia și gunoaiele puse pe foc; păstorii din 

Transilvania, în ziua de 21 aprilie dimineaţa, deci cu două zile înainte de Sfântul Gheorghe, își pun 
cununi verzi pe cap și încep să stropească pământul cu rămurele de laur muiate în agheasmă; după 
aceea fac foc din ramuri de brad, rozmarin și laur, în fumul căruia „își curățesc turmele”, după care 
dau de pomană plăcinte, brânză și lapte; totul se încheie cu un ospăț la care participă toţi cei 
prezenţi; în acest timp, sar peste focuri de câte trei ori, la fel fac și cu oile, fiind convinși de biruinţa 
luminii și a căldurii de primăvară asupra întunericului și a frigului iernii; în Banat, de 22 aprilie, deci 
în ajun de Sfântul Gheorghe, unii afumă oile în strungă cu untură de oi, un amestec de usturoi, 
laptele câinelui (alior), boz, leuștean, pelin, scai (scaiete mare), frunze de salcie cu mâţișori; 
afumatul se face punând jar într-o oală și aruncând câte un cocoloș de untură pe cărbuni și trecând 
oala pe sub ugerele oilor, pentru ca oile, trecând peste o apă fermecată, nimic să nu le atingă din 
cauza mirosului de seu; sau, păstorii se dezbracă de tot, pun foc într-o oală și așchii de la 9 cruci 
aflate pe mormintele părăsite, adică de la cele la care nu mai merge nimeni în Joia Mare; iau oala 
fumegătoare și ocolesc oile de trei ori; sau se fac două focuri cu așchii din cruci părăsite, de data 
aceasta ciobanii fiind îmbrăcaţi, și trec oile printre focuri, la urmă ei împlântă bâtele în mijlocul 
focului și sar de trei ori peste el; aceasta se face pentru a fi feriți de strigoi, care, se crede, sunt 
prezenţi atunci când oile mor fără a fi bolnave (2. MARIAN, II, p. 274-276). „Focul viu” s-a păstrat în 
Bucovina și Maramureș; ritualul are loc la început de primăvară, de regulă la Sfântul Gheorghe: un 
copil înconjoară stâna „mânzărilor”, de trei ori, purtând cărbuni aprinși, iar stăpânii oilor, cu capul 
descoperit, se întorc cu faţa spre răsărit și rostesc „Tatăl Nostru”, făcând totodată mătănii; unul 
dintre stăpânii de oi amplasează în faţa stânei o ramură mare de fag verde, care poartă denumirea 
de Armingen (Arminden), în vârful căreia se punea drept pavăză contra gheții o piatră; se mai 
crede însă că ramura are rostul ca oile să nu fie deocheate de către cei care s-ar mira de numărul 
mare al oilor, caz în care s-ar mira mai repede de piatra pusă în vârful crăcii de fag; de fapt, s-ar fi 
preferat ca armindenul să fie din lemn de tei, considerat, în părţile Rodnei, ca un arbore sfânt și 
mult mai potrivit momentului; după ce se termină totul, are loc ritualul propriu-zis al „focului viu”, 
care se obţine prin frecarea a două lemne uscate, folosindu-se în același timp și iasca; din scânteia 
aprinsă, se fac două focuri în faţa strungii oilor, aspect care coincide cu prima măsurătoare, 
colectivă, a laptelui, când se socotește cât revine fiecărui proprietar din produsul oilor sale; mai 
demult, „focul viu” nu putea fi aprins decât de către un fecior, care nici prin vis nu ar fi gândit la 
pofte lumești, iar focul era păzit de acest fecior până la coborârea oilor din munte; în Sălaj, la 
„măsuriș“, se respectă interdicția ca nici unul dintre ciobani să nu se fi atins de femeie cu o zi 
înainte de urcarea în munte, pentru că oaia este cel mai curat animal; peste cele două focuri 
săreau mai întâi, de trei ori, toți oamenii stânei, apoi este mânată peste focuri (sau numai prin 
fumul acestora) turma de oi, iar oamenii își împart între ei, ca jertfă, plăcinte, lapte, brânză, după 
care urmează un ospăț la iarbă verde (2. CHELCEA, p. 315-318). Stâna este împodobită din ajunul 
zilei de Sângiorz cu verdeață și cu flori, iar oile și mieii sunt trecuţi peste flăcările focului viu („foc 
din foc”), adus din vatra satului sau aprins prin frecarea unor așchii de brad uscat; peste acest foc 
sacru mai sare și baciul, ca să purifice opincile cu care umblă prin iarba menită mieilor; mai sunt 
trecute prin flăcările focului viu cârligul, găleata, răbojul, strecurătoarea, toporul, zgărzile câinilor 
și clopotul berbecului-cârmaci; apoi sar și ceilalți oameni de la stână, rostind urări de sănătate, 
noroc și belșug; după care oile și mieii sunt stropiţi cu apă sfinţită în care a fost stins în prealabil 
bușteanul focului viu; ceremonia se încheie cu un ospăț, la care iau parte ciobanii, precum și 
rudele sau consătenii poftiţi la această sărbătoare (PRESA). Se aprinde în ziua prăznuirii Sfântului 
Gheorghe și se obține prin frecarea unui băț între două scândurele, până se aprinde, după care 
vitele trec prin acest foc, ca să nu fie mușcate de diferite insecte peste an - Suceava (2. GOROVEI, 
p. 255). Focul viu se mai face la Ispas (Înălțarea Domnului) sau imediat după Rusalii, scopul 
acestuia fiind ferirea oilor de boli și sporirea manei lor (COMAN, |, p. 22). Elementele etnografice 
care servesc drept argumente pentru a demonstra că „focul viu” nu este un foc obișnuit, ci unul 
ritual, sunt abundente: se aprinde numai de către bărbaţi, de obicei de tineri necăsătoriți și 

neprihăniţi; în sate se aprinde la date fixe, în ajunul Sângiorzului, iar pe munţi la data urcării oilor 
la stâne; focul se păstrează aprins până la coborârea turmei pentru iernat; participanţii sar peste 
foc și, uneori, trec și animalele prin foc sau prin fumul acestuia; la sărirea peste foc, se rostesc 
strigături cu tematică pastorală; pentru purificarea spaţiului, a animalelor și mai ales a oamenilor, 
la trecerea pragului în noul an pastoral, se folosesc, alături de foc, apa și ramura verde; când se 
scot albinele de la iernat, stupul este petrecut peste un focviu, care se face prin frecarea a două 
lemne uscate de brad și care se ațâţă la intrarea în prisacă; tot atunci, stupii sunt stropiţi cu 
agheasmă sau se afumă cu tămâie, toate fiind menite a fertiliza stupul și să-l ferească de furturi 
sau de „luarea manei” (12. GHINOIU, p. 219; 235). Serie simbolică: usturoi-alior-boz-leuștean- 
pelin-scai-salcie. 


FOCA (Sfântul) 
Sărbătoare tradițională care cade în 22 septembrie, ziua Sfinţilor Mucenici Foca, Isaac și Martin 
(ȘĂINEANU, |, p. 101-102). v. SEPTEMBRIE. 


FOTOGRAFIERE 
Se crede că i se ia puterea trupească aceluia care se lasă fotografiat, sau poate chiar să i se 
întâmple o mare nenorocire și să moară - Buzău (2. GOROVEI, p. 91). 


FRAGĂ (partea comestibilă de Fragaria vesca - DLRM, p. 315) 
Când se coc două rânduri de fragi este semn de toamnă lungă - Muntenia (2. GOROVEI, p. 269). 


FRATE DE CRUCE 

Se întâmplă că, într-o familie, mor doi fraţi unul după celălalt; dacă mai rămâne unul în viață, acela 
se prinde frate de cruce cu un alt tânăr, care nu face parte din aceeași familie; se procedează 
astfel: la mormântul celui din urmă frate decedat, după ce este coborât mortul în groapă, se 
coboară și fratele lui după el și stă cu picioarele pe sicriu, iar tânărul care este pe marginea gropii îl 
apucă de mână și îl ridică sus; apoi cei doi se așează faţă în faţă și, apucând amândoi de un colac, îl 
frâng în două, după care se sărută și astfel sunt de acum fraţi de cruce; fratele de cruce și sora de 
cruce nu se pot căsători între ei - Muntenia (2. GOROVEI, p. 92). În ziua lui Sântoader, există 
obiceiul de a se prinde frați de cruce (fârtațţi), precum și surori de cruce (surate), cutumă care 
poartă denumirea de Înfârteţirea și Însurăţirea; tot fraţi de cruce sunt și frații proveniţi din 
dragoste, dar un frate de cruce valorează mai mult decât un frate de sânge, secretele lor nu sunt 
divulgate nimănui; dacă unul din ei moare, cel rămas în viață participă la înmormântare ca la a 
unei rude apropiate, umblă cu capul descoperit, poartă sicriul; copiii lor nu se căsătoresc; dar fraţi 
de cruce se prind înainte de căsătorie; prinderea se face pe pâine și sare, iar formula jurământului 
este: „Eu ţi-oi fi frate/Până la moarte. /M-oi lăsa de pâine/$i de sare mai bine, /Decât să mă las de 
tine!”; apoi dau mâna și frăția este încheiată; în satele de pe Crișul Alb - Bihor, cei doi își împung cu 
un spin degetul mic și își amestecă sângele și astfel se sigilează frăția; la fel se prind surate și fetele 
- Banat; Bihor; Transilvania; se mai folosește termenii de veri și verișoare, pentru fraţii de cruce - 
Mureș; copiii care se leagă fraţi de cruce fac o horă, în jurul unui pom sau lângă un pom, și rostesc 
cuvintele: „Frate, frate, /Până când vei fi tu frate?”, iar celălalt răspunde: „Ți-oi fi frate/Pân' la 
moarte!”; apoi schimbă între ei niște colăcei, special făcuţi pentru acest eveniment de către 
mame, și astfel se încheie frăţia; colăceii se numesc brăduleţi, se agaţă în pruni sau alţi pomi 
fructiferi, câte unul pentru fiecare copil care se prinde de văr; apoi se apucă toți de copac și îl 
scutură, acela al cărui colac cade primul este declarat vărul cel mare - Mărginimea Sibiului; 
înfârteţirea și însurăţirea se practică și în Muntenia, Moldova și Suceava, dar nu se precizează în ce 
zi se practică sau cu ce ocazie anume; în Banat, despărţirea de un frate de cruce care a murit se 
face astfel: se leagă fratele adoptat cu mâna dreaptă, cu ajutorul unui lănţișor, de mâna stângă a 

mortului, apoi se pune un lacăt și stau așa până la sfârșitul ceremonialului de înmormântare, când 
cel viu deschide lacătul pe care le aruncă, lacăt și lanţ, într-un loc depărtat, zicând „Să ajute Sfânta 
Maria ca fratele mort să fie îndrumat undeva departe de cel viu” (2. MARIAN, |, p. 274-275; ||, p. 
252). Dacă într-o familie se întâmplă de mor doi copii unul după altul, atunci, spre a scăpa de 
moarte pe cei vii, unul din copiii rămași se prinde frate de cruce cu un altul din altă familie, fie de 
orice sex, însă să fie lunatic (născuţi în aceeași lună); la cimitir, după ce s-a dat drumul sicriului în 
groapă, fratele sau sora celui mort se coboară în groapă, pe sicriu, iar celălalt copil îl ridică din 
groapă și, punându-se față în față, apucă un colac, unul de o parte, celălalt de cealaltă parte și îl 
rup în două; după aceea se sărută și astfel devin frați de cruce; amândoi fraţii aceștia sunt priviți ca 
și cum ar fi frați buni, fratele de cruce și cu sora de cruce nu se pot căsători niciodată - Buzău; 
fratele mortului lunatic se pune în fiare și se prinde apoi frate de cruce cu un altul, așezându-se pe 
marginea mormântului și rupând o furcă de strâns fânul, unul rupând un dinte, celălalt alt dinte - 
Olt; obiceiul de a se prinde frate de cruce nu se face numai la mormânt; în zonele de munte, se 
sapă într-o stâncă o cruce, pe care cei ce se prind fraţi de cruce trebuie să o sărute, apoi își fac la 
mâna dreaptă o tăietură și amestecă sângele lor; acest legământ se respectă chiar dacă ar fi să-și 
dea viaţa unul pentru altul (3. MARIAN, III, p. 232). Frăția de cruce se face la o săptămână după 
Paște; în Banat, momentul respectiv poartă numele de Mătcălău și se desfășoară prin luarea 
reciprocă de sânge de la cei care contractează înfrățirea, cele câteva picături de sânge fiind băute 
cu vin; ritualul înfrăţirii pretinde sărutarea celor înfrăţiți prin intermediul unei crengi de măr, timp 
în care are loc și schimbul de daruri, printre care se află și ouă roșii; înfrăţiţii își ling reciproc sare 
din palmă și își jură să rămână fraţi până la moarte, jurământul repetându-se de trei ori; ouăle și 
vinul roșu, la care nelipsită este și pâinea consfinţesc înfrăţirea, care are la bază un fundament 
juridic străvechi (2. CHELCEA, p. 30). Serii simbolice: colac-sărut; colac-prun; mormânt-colac-sărut; 
mormânt-furcă de fier; cruce-sărut-sânge; sânge-vin-sărut-măr-sare-jurământ-3. 


FRÂNGHIE v. FUNIE. 


FRIG (A-l FI FRIG CUIVA) 

Este semn rău, de nestatornicie, pentru cel care visează că îi este frig; în schimb, dacă visează că 
această senzaţie o au alţii înseamnă mulţumire sau noroc în căsătoria proiectată - Suceava (NOTE, 
Băncescu). 


FRIGARE 

Se crede că nu este bine să se mănânce carnea direct din frigare pentru că mor vitele; sau, dacă se 
mănâncă seara direct din frigare, este pericol ca lupii să atace vitele - Bucovina; nu este bine ca 
frigarea să fie folosită ca obiect de joacă, pentru că acela ce se distrează cu ea este în pericol să se 
îmbolnăvească de junghiuri - Tecuci (2. GOROVEI, p. 117; 256). 


FRUCT 

Când se culeg fructele din pomi, una să fie lăsată pe o cracă, pentru că ea este „poama pomului” și 
anul viitor copacul va da roade la fel de bogate - Țara Oltului; din fructele coapte, indiferent care 
le-ar fi soiul, să nu mănânce gospodarul până ce nu împarte mai întâi altora, pentru că trebuie mai 
întâi morţii să mănânce și apoi cei vii - Suceava; cine mănâncă mere, pere, nuci etc. și i se cere să 
dea și altcuiva una de poftă să dea două, ca să nu le moară perechea - Tecuci; femeile, femeile 
însărcinate și fetele care mănâncă fructe crescute îngemănat vor avea copii gemeni - Țara Oltului; 
Tecuci; Suceava; dacă o femeie însărcinată mănâncă fructe și apoi se atinge cu mâna de o parte a 
corpului, copilul ce va fi născut va purta semne asemănătoare fructelor consumate - Suceava; în 
locul de unde s-a scos o plantă bună de leac se pune o bucată dintr-un fruct, o fărâmă de 
mămăligă și uneori pietricele - Tecuci (GOLOPENȚIA, p. 88; 141; 2. GOROVEI, p. 32; 102; 142; 161; 

166; 197). La culesul fructelor sau a viilor, câteva fructe sau câţiva ciorchini de struguri sunt lăsaţi 
pentru păsările cerului (PRESA). Înseamnă bogăţie pentru cel care se visează mâncând fructe dulci 
și va avea mulţi copii cel care visează fructe de orice fel - Suceava (NOTE, Băncescu). Serie 
simbolică: fruct-mămăligă-piatră. 


FRUNTE 

Pretutindeni se crede că fruntea lată e semn de inteligenţă, iar cea îngustă semn de suficienţă, 
prostie (NOTE, Antonescu, Băncescu). Copiii cu fruntea despicată vertical pe mijloc sunt 
considerați deștepți - Tecuci; iar oamenii cu fruntea înaltă sunt foarte așezați, cuminţi - Bucovina; 
tot în Bucovina, se crede că atunci când două persoane își lovesc frunţile una de alta, vor ţine 
împreună un copil la botezul acestuia; dacă i se bate cuiva fruntea între sprâncene e semn că acela 
va avea noroc în avere - Bucovina; dar dacă iese un păduche pe fruntea cuiva e semn de pagubă, 
iar de apare pe fruntea unui om bolnav înseamnă că nu mai trăiește mult - lași; de asemenea, se 
crede că norocul oilor stă în frunte, din care cauză tunderea lor este începută din frunte, unde li se 
face semnul crucii cu foarfecele (2. GOROVEI, p. 76; 94; 170; 174; 182). Cine visează frunte lată 
înseamnă că este un om cu judecată - Suceava (NOTE, Băncescu). 


FRUNZĂ 

Cu toate că textele cântecelor populare încep, de regulă, cu sintagma „foaie verde”, simbolismul 
frunzei rămâne deosebit de sărac; în Bucovina, se crede că, dacă vor cădea frunzele de timpuriu, 
este semn că recolta anului viitor va fi îmbelșugată (2. MARIAN, |, p. 85). În seara (noaptea) Anului 
Nou, fetele așează pe plita sobei frunze de verdeață, două câte două, dându-le numele fetei și 
băiatului despre care se spune că se plac; dacă frunzele se apropie una de cealaltă înseamnă că 
tinerii se vor căsători în acel an - Țara Chioarului (1. POP, p. 389). Dacă visează cineva căzând 
frunze din arbori înseamnă boală foarte grea sau chiar moarte; dacă visează frunze de viţă de vie, 
se va mânia, pentru că va fi obiectul unor intrigi - Suceava (NOTE, Băncescu). 


FUGĂ (A FUGI) 
Când unui cuplu îi moare primul copil, este bine ca părinţii lui să fugă de acasă pentru o perioadă 
de timp, ca să fugă și moartea din acel loc - Tecuci (2. GOROVEI, p. 142) 


FULG 
Nu vor muri bobocii de gâscă, dacă li se taie fulgi din coadă și apoi sunt afumaţi cu aceștia - Bihor 
(2. GOROVEI, p. 102). 


FULGER (A FULGERA) 

Având cerul ca loc predilect de manifestare, fulgerul, tunetul și trăsnetul sunt arme în mâna puterii 
divine, folosite împotriva diavolului, duhurilor rele sau oamenilor păcătoși; pot fi însă produse și de 
către diavolul însuși, dar, de data aceasta, ele nu mai au rolul de a pedepsi; în fine, o sursă 
importantă în producerea lor o constituie Sfântul Ilie (prăznuit în ziua de 20 iulie), fie ca urmare a 
acţiunii sale de urmărire și de distrugere a dracilor, fie ca efect al preumblării proorocului prin 
ceruri; oricum, fulgerele, tunetele și trăsnetele dezvoltă o bogată paletă de credinţe, din care nu 
lipsesc legendele, previziunile meteorologice, soarta recoltelor și chiar unele întrepătrunderi cu 
simbolica unor animale (câine, pisică), sau cu aceea a unor obiecte utilizate în Duminica Paștelui 
(lumânare); în consecință, legendele narează că Dumnezeu este sâcâit zilnic de duhurile rele, pe 
care le caută să le pedepsească; atunci când mânia sa ajunge la culme, toată natura se răvășește: 
cerul se acoperă de nori negri, se dezlănţuie furtuni, iar duhurile necurate fug să se ascundă în 
mare grabă; se spune că atunci tună și fulgeră - Tecuci; după alte legende, tunetele nu ar fi altceva 
decât vaietele scoase de duhurile rele, atunci când Dumnezeu le săgetează (le fulgeră) cu scânteile 

pe care le produce la aprinderea, cu amnarul, a făcliilor cerului (stelele) - Tecuci; de observat că 
omul tradițional nu face o deosebire esenţială între fulger, tunet și trăsnet, între percepţia vizuală 
și cea auditivă; ca atare, se spune că trăsnetul are forma unor limbi de foc, pornite în căutarea 
omului păcătos pentru a-l pedepsi; se povestește că aceste limbi de foc au trecut printr-un perete 
în odaie, dar nu l-au găsit pe om; au trecut și prin alt perete în cealaltă odaie, unde l-au găsit 
ascuns sub pat și acolo l-au ucis; că limbile de foc urmăresc duhul ascuns o dovedește faptul că, 
dintre atâţia oameni aflaţi împreună, trăsnetul alege doar pe unul singur - Tecuci (2. GOROVEI, p. 
82; 232; 283). Când fulgerul este însoţit de descărcarea electrică aferentă, deci de zgomotul 
specific, fenomenul are darul să îngrozească și mai mult pe omul tradițional; el crede că trăsnetul 
este format dintr-o săgeată, care seamănă cu un ciob de sticlă, având grosimea și lungimea unui 
deget cu trei muchii; când trăsnește, această săgeată pătrunde de nouă stânjeni în pământ și 
reapare la suprafață după nouă ani, adică iese din pământ în ritmul de un stânjen pe an; după ce 
iese la suprafaţă, oamenii o găsesc, o iau și o folosesc la nașterile deosebit de grele, femeii aflată în 
chinurile nașterii dându-i-se să bea apă de pe această săgeată, ca să nască mai repede („iute ca 
săgeata“); în realitate, este vorba de un cristal de cuarţ, găsit întâmplător, pe care oamenii, 
impresionați de forma și de culoarea sa, îl consideră un obiect sfânt („săgeată a Sfântului Ilie”), 
având deci puteri tămăduitoare - Gorj (CĂRĂBIȘ, p. 106-107). Conform altor legende, diavolul ar fi 
acela care a zămislit norul, tunetul, fulgerul și ploaia, pentru că îl frigea prea tare soarele și atunci a 
fost necesar să așeze între el și astrul zilei un nor, scăpărând în același timp de prea multă mânie 
(VLĂDUȚESCU, p. 92). În altă ordine de idei, mai sus se subliniază că Sfântul Ilie (uneori și 
Dumnezeu) este cel care provoacă, dintr-un motiv sau altul, fenomenele celeste puse în discuţie; 
astfel, se crede că atunci când fulgeră, Sfântul Ilie scapără (cu amnarul), ca să-și aprindă luleaua - 
Teleorman; sau că Dumnezeu o face, pentru a-și aprinde ţigara, sau că Dumnezeu își aprinde astfel 
lumânarea, pentru a-l căuta pe diavol și a-l trăsni - Tecuci; când tună, se spune că Sfântul Ilie 
merge la plimbare cu trăsura cea mare pe deasupra norilor, iar roțile trăsurii au zimţi pe ele și 
astfel cerul se sparge și apa curge pe pământ - Tecuci; când tună toamna, se crede că atunci 
Sfântul Ilie se întoarce, mânând carele pline cu porumb spre casă - Tecuci; dar, în general, când 
tună, se crede că Sfântul Ilie împușcă după draci - Suceava, sau că proorocul își mână în mare 
viteză trăsura trasă de telegari, îndemnați cu un bici de foc (fulgerul), această ultimă credinţă 
având răspândirea cea mai mare și datorită imaginilor impuse de iconografia creștin-ortodoxă din 
întreaga ţară (icoane pe lemn și pe sticlă, picturile murale din biserici); din punct de vedere 
meteorologic, experienţa l-a învățat pe românul tradiţional să desprindă concluzii din 
interdependenţa fenomenelor, astfel încât, primăvara, unde tună mai întâi, în acea parte va ploua 
mai întâi - Tecuci; sau încotro tună pentru prima oară primăvara, în acea parte de loc se vor face 
grânele mai bine - Vaslui; tunetul de primăvară, pe când este încă zăpadă pe afară, prevestește că 
vara va avea zile numeroase cu grindină multă - Bucovina; dacă tună după Cuviosul Simeon 
Stâlpnicul (1 septembrie), este semn de toamnă lungă - Suceava; când tună și fulgeră toamna 
înseamnă că primăvara următoare va fi secetoasă - lași; când tună iarna, are să fie secetă și 
foamete în anul acela - Vaslui; iar fulgerările, tot în timpul iernii, prevestesc zăpadă, vânt și viscol 
în perioada imediat următoare - Botoșani; când fulgeră cu lumină puternică, indiferent de 
anotimp, se crede că va fi vânt și ploaie în cantitate mare - Vaslui; este semn de ploaie, când 
fulgeră din senin - Tecuci; când fulgeră în mai multe direcţii ale cerului înseamnă ploaie abundentă 
- Suceava; cine aude pentru prima oară tunetul într-un an să se dea de trei ori peste cap, pentru că 
altfel se transformă în urs - Vaslui; când cineva vede, pentru prima oară într-un an, că fulgeră, este 
bine să se aplece, cu ochii închiși, și să adune câteva paie, care vor fi bune pentru durerile de cap - 
Galaţi; rodesc „nuci fulgerate”, când fulgeră în ziua Sfântului Gheorghe (23 aprilie), sau a Sfântului 
Prooroc Ilie - Tecuci; dacă fulgeră în ziua Sfinţilor Apostoli Petru și Pavel (29 iunie), nucile nu vor 
lega rod - Tecuci (2. GOROVEI, p. 20; 42; 88; 95; 171; 243; 261; 262; 267; 268; 269; 283; 2.MARIAN, 
I, p. 85; NOTE, Antonescu). Când ploaia este însoţită de fulgere și trăsnete puternice este semn că 

nu va dura mult (2. CHIVU, p. 247). Se mai crede, de asemenea, că, dacă fulgeră pentru prima oară 
într-un an în dreptul Cornului Caprei (Capricorn, constelație zodiacală din emisfera australă, 
formată dintr-o stea dublă, 62 de stele mici și mai multe nebuloase - ȘĂINEANU, |, p. 48; II, p. 200), 
acel an va fi bogat în recolte - Teleorman (1. CHIVU, p. 246). Înseamnă veselie pentru cine visează 
fulger - Suceava (NOTE, Băncescu). 


FUM 

Tortul scos de pe urzitoare este izbit cu putere de hornul cuptorului, ca și pânza care iese din 
războiul de ţesut să sporească tot așa cum iese fumul pe horn - Suceava; șarpele fuge de omul care 
fumează, pentru că târâtoarea nu suferă fumul - Suceava; când fumul din sobă năvălește în 
încăpere, este semn că vremea se va înrăutăți - lași; când fumul se înalţă drept în sus, este semn 
de vreme frumoasă, dar când fumul de la coșuri se târăște și se împrăștie pe pământ este semn de 
ploaie sau de viscol - lași; Suceava (2. GOROVEI, p. 95; 228; 236; 267). Înainte de ieșirea plugului, 
primăvara, în brazdă, se afumă înconjurându-se boii și caii prinși în jug sau în ham, ca să nu se lege 
de ei vânturile, beteșugurile și alte necurăţenii; când iese fumul drept pe coș este semn de vreme 
bună, iar când se lasă spre pământ este semn că vremea se va strica - Maramureș (BOGDAN, p. 8; 
44). În Bucovina, se crede că, dacă fumul, la vreme frumoasă, nu vrea să iasă pe horn sau se 
apleacă spre pământ, înseamnă că va urma ploaie (2. MARIAN, |, p. 86). Există speranţe pentru cel 
care se visează afumând ceva; dar îi va fi ameninţată averea celui care visează fum; visarea de fum 
în casă înseamnă pagube produse de oameni răi; va fi ridicat în funcţie sau îi va spori averea celui 
care visează că fumul se înalță drept în sus sau fum întunecat - Suceava (NOTE, Băncescu). 


FUNIE 

Femeia însărcinată nu trebuie să treacă peste funie, pentru că va naște copilul cu cordonul 
ombilical răsucit după gât - Suceava (3. MARIAN, II, p. 19; 2. GOROVEI, p. 31; 160). Să nu se pună 
funie sau sfredel sub patul femeii gravide, că se va chinui la naștere - Suceava; în apa de spălat pe 
cap este bine să se pună o bucată din funia clopotului de la biserică, pentru ca pruncul, la 
maturitate, să fie ascultat de lume, așa cum este ascultat clopotul - Suceava; când cineva este 
neputincios, bolnav, și urinează în pat noaptea, este bine să fie afumat cu frânghie de la limba 
clopotului de la biserică - Tecuci (2. GOROVEI, p. 119; 164; 166). În altă ordine de idei, ca 
ornament, funia (frânghia) este prezentă în special pe elementele constructive ale edificiilor din 
lemn sau piatră (case de locuit, porţi, biserici), în care caz ea trebuie pusă în legătură cu 
semnificaţiile pe care le conotează spirala, voluta, meandrul și labirintul (NOTE, Antonescu). 


FUNINGINE 

Se crede că este bine ca funinginea, scuturată de pe coș în Ajunul Crăciunului, să fie îngropată la 
rădăcina butucilor de viță de vie sau a pomilor, pentru ca ei să se încarce cu struguri sau cu rod 
bogat, precum coșul cu funingine - Dolj; când arde funinginea de pe coș este semn că vremea se va 
schimba - Suceava; când arde funinginea de la gura cuptorului, este semn că va fi ceartă în casă, 
sau că vremea se va înrăutăţi - Suceava (2. GOROVEI, p. 70; 89; 264; 265; 292; PRESA). 


FURCĂ (pentru fân) 

Când doi fraţi sunt născuţi în aceeași lună și unul din ei se însoară, trebuie să apuce amândoi de 
coarnele unei furci și să tragă de ea, până ce furca se despică în două, pentru ca să nu moară cel ce 
se căsătorește - Muntenia; vaca să nu fie lovită cu furca, pentru că va făta numai viței crăcănaţi - 
Tecuci; o furcă de strâns fânul și niște îmblăcii se pun la colțurile unde se îmbină bârnele grajdului, 
pentru ca nevăstuica, venită să muște vitele, să se joace cu furca, iar nevăstoiul să procedeze 
identic cu îmblăciile - Țara Oltului (2. GOROVEI, p. 172; 246; GOLOPENȚIA, p. 130). 

FURCĂ DE TORS 

Când se pune fuior nou de cânepă în furcă, se iese cu furca pe uliţa satului, ceva mai departe de 
casă, pentru ca și pânza ce va fi țesută să iasă mai lungă - Țara Oltului; le va merge în pagubă celor 
care lucrează în câmp, dacă întâlnesc în drum vreo femeie torcând, fiindcă furca de tors este 
aducătoare de rău - Muntenia; cu furca nu trebuie să meargă nimeni la vreo mireasă, fiindcă îi 
strică nunta, crezându-se că furca este piază-rea; în caz că trebuie neapărat să toarcă, femeia va 
lua cu ea doar caier și fus, furcă cerând de la casa în care urmează să intre - Țara Oltului; tot pentru 
că este piază-rea, femeile se feresc să se ducă la grajdul vitelor având cu ele furca de tors și nici 
atunci când se duc la un câmp deja semănat, fiindcă va bate grindina - Țara Oltului; înainte de a 
naște, femeile trebuie să umble prin casă, pe distanţa dintre ușă și masă, sprijinite în furca de tors, 
fiindcă ea ajută pe viitoarele mame să nu se îmbolnăvească - Țara Oltului; femeile nu au voie să 
meargă cu furca de tors în brâu, când se adună fânul de pe pășuni, fiindcă va cădea grindină - 
Suceava; nici în cârciumă să nu intre vreo femeie având furca de tors cu ea, fiindcă, în acea zi, nu 
va mai intra în local nici un client - Muntenia; printre lucrurile, pe care le primesc fetele ca zestre, 
când se mărită, mamele nu pun și furcă de tors, deoarece înseamnă că le dă și sărăcia - Suceava; 
furca de tors nu se pune pe masă, fiindcă înnebunesc oile - Țara Oltului; pentru a feri răsadurile de 
legume de mușuroaiele făcute de cârtițe, se pune la capătul răzorului o furcă de tors, cu caier și 
fus, ca să le dea de lucru acestor vieţuitoare - Vâlcea; pentru ca nevăstuica să nu muște vitele sau 
alte animale domestice, i se așează în cale o furcă de tors și un fus - Dolj; Suceava; furca de tors nu 
se așează în poziţie orizontală, pentru ca femeia care toarce cu ea să nu capete junghiuri - 
Suceava; să nu se toarcă într-o moară, fiindcă se sparg pietrele morii - Vâlcea (GOLOPENȚIA, p. 85; 
89; 131; 133; 139; 141; 146; 2. GOROVEI, p. 45; 96; 117; 141; 166). Dacă mortul este o femeie 
măritată, la scoaterea sicriului din casă, bărbatul ei vine imediat cu pălăria pe cap și cu furca de 
tors a femeii în mână, după care rupe furca, o aruncă peste casă, pălăria o pune în cui și pleacă 
după alai spre biserică și cimitir, toate acestea pentru ca omul să nu rămână mult timp văduv și să 
se poată repede recăsători - Banat (3. MARIAN, III, p. 173-174). Nu se toarce pe lună, fiindcă luna 
va fi mâncată de vârcolaci; de asemenea, nu se toarce luni dimineaţa, până a nu răsări soarele, și 
marţea seara; dacă intră într-un magazin o femeie torcând, în acea zi nu se mai face vânzare, 
pentru că furca este piază-rea; îi va merge rău celui care întâlnește pe drum o femeie torcând; 
femeia să nu se ducă la lucrătorii de pe câmp cu furca după ea și torcând, pentru că acei oameni 
vor avea parte de pagubă, furca fiind o unealtă cobitoare; femeile nu au voie să umble pe drum 
torcând sau ţinând furca la vedere, pentru a nu influenţa negativ vegetaţia semănăturilor; nu se 
toarce lângă o fântână în construcţie, fiindcă se răsucește izvorul și fântâna seacă; în casa mirelui și 
a miresei să nu se toarcă, pentru că se întorc vorbele; să nu se toarcă pe afară și prin grădină, 
pentru că va bate grindina (2. OLTEANU, p. 315-318). Cât ţin zilele de Crăciun, furca de tors să stea 
ascunsă, fiindcă se crede că acela care o va zări va fi mușcat de un șarpe lung și gros ca furca 
(PRESA). Furca este și simbol al admiraţiei, al dragostei și chiar matrimonial în caz că un flăcău 
dăruiește fetei, cu prilejul vreunei șezători sau cu ocazia altor întâlniri colective, o furcă de tors; 
dacă aceasta o acceptă înseamnă că acceptă dragostea lui și apoi logodna și ulterior nunta pot 
avea loc; dacă înapoiază furca sau o rupe înseamnă că refuză dragostea băiatului („Câte furci n-am 
rupt eu în șezătoare!”, spune o informatoare în vârstă, iar alte neveste, când li se admiră furca la 
care lucrează, precum și îndemânarea, ţin să adauge: „O am de la bărbatu-meu!”) - Maramureș; 
Transilvania de sud; Mehedinţi (URSACHE, p. 78; NOTE, Antonescu). 


FURCULIȚĂ 
Se crede că, dacă îi cade cuiva furculiţa, pe când stă la masă, și aceasta se înfige în pământ, atunci 
cu siguranţă îi vor sosi în casă oaspeţi - Bucovina (2. GOROVEI, p. 177). 

FURNICĂ (Formica - DLRM, p. 323) 

Furnicile prevestesc vremea, vindecă unele boli și aduc înapoi laptele vacilor care au fost 
fermecate; pentru a feri casa de invazia furnicilor, se ţine o zi de „joi a furnicilor”, în Săptămâna 
albă, când oamenii dăruiesc acestor vieţuitoare, ca să le sature și îmbuneze, turte de mălai sau 
firimituri de pâine; ca și rândunica, furnica este metamorfoza unei fete curate, care a refuzat 
iubirea unui mire intempestiv; din această cauză, ea a rămas cu mijlocul subţire, fie pentru că 
iubitul a îmbrăţișat-o prea tare, fie pentru că, mânios, a vrut să o taie cu cuțitul; nu este bine să le 
fie scormonit mușuroiul (casa lor), pentru că se pot aduce rele casei și familiei celui care o face; 
altă atestare afirmă că furnicile au făcut mușuroaiele din care este alcătuit pământul, ea fiind deci 
o viețuitoare precosmogonică; „Când vezi cel întâi furnicariu, să te dai de trei ori peste cap, că apoi 
ai să ai noroc!” (COMAN, II, p. 123-124). Casa construită pe furnicar nu va mai avea răgaz de atâţia 
oaspeți - Galaţi; nu va mai avea sân pentru copil femeia căreia furnicile îi mănâncă din lapte - 
Muntenia; este aducătoare de rău călcarea într-un furnicar - Tecuci; dar are noroc peste an cel 
care, îndată ce vede primăvara, pentru prima oară, furnicar, se dă de trei ori peste cap, sau ia trei 
pumni de furnici și le azvârle peste cap - Vaslui; anul va fi bogat în recolte, când furnicile își fac 
apariția primăvara mai devreme decât în mod obișnuit - Suceava; este semn de belșug apariţia 
furnicilor în casă - Muntenia; dar nu este bine când furnicile ies în vatra focului - Suceava; este 
semn de pagubă, când furnici cu aripi vin în casă - Moldova; înseamnă că se strică vremea când 
furnicile ies prin casă - Suceava; este semn de ploaie, când furnicile ies și umblă pe drum - Vaslui; 
Suceava; este semn de ploaie, când furnicile fac mușuroaie mici pe lângă poteci și drumuri - 
Suceava; sau când ies din cuiburile lor și cară țărână - Galaţi; Suceava; dacă furnicile își fac 
mușuroaie sus, pe grămezile de paie sau pe iarbă verde, înseamnă că iarna va fi geroasă - Suceava; 
când furnicile apar înainte de Sfântul Alexie (17 martie), este semn că vremea rece va mai dura - 
Suceava; când nu plouă, este bine să se scormonească în mușuroaie de furnici - Suceava; stricarea 
mușuroaielor de furnici provoacă vreme ploioasă - Buzău; când apar pe jos multe furnici cu aripi, 
va fi sărăcie - Tecuci (2. GOROVEI, p. 96; 175; 182; 251; 261; 265; 267; 269; 281). Cine întâlnește în 
luna martie, prima lună de munci agricole, un mușuroi de furnici este bine să-l scurme cu mâinile și 
picioarele, ca să fie iute toată vara ca furnicile - Gorj (CĂRĂBIȘ, p. 112). În Maramureș și în 
Transilvania, când un copil este leneș, se crede că este bine să i se dea să mănânce aripă de 
furnică; se crede că vine ploaia, dacă omul strică voit un mușuroi de furnici; tot semn de ploaie 
este și când ies furnicile afară din mușuroi și se adună foarte multe la un loc (2. MARIAN, |, p. 86; 
BOGDAN, p. 7). Înseamnă osteneală dar și onoare pentru cel care visează furnici - Suceava (NOTE, 
Băncescu). 


FURT (A FURA) 

Celui care fură ceva în Duminica Învierii Domnului îi va merge bine tot anul și nu va fi prins în cazul 
furturilor ulterioare - Dolj; cui i se fură ceva din casă are semn că șoarecii îi vor roade toate 
lucrurile - lalomiţa; Suceava (2. GOROVEI, p. 97; 229). Se crede că vița de vie furată și răsădită este 
mai roditoare (PRESA). v. RAPT. 


FURTUNĂ 

Dacă, pe neașteptate, izbucnește o furtună de intensitate deosebită, se zice că oarecine a căzut 
victima unei morţi năprasnice (s-a înecat, s-a spânzurat) - Sălaj (KISS, p. 530). Când se stârnește 
furtună, vânt și ploaie sau viscol, trebuie să se fi petrecut moarte năprasnică de om - Suceava 
(2.GOROVEI, p. 149). v. VÂNT. 


FUS 
Femeia care lasă fusul gol în casă se îmbolnăvește de junghiuri - Maramureș (BOGDAN, p. 89). Nu 
este bine să se meargă prin sat cu fusul neprins cu fir de fuiorul din furca de tors - Tecuci; cine 

pune fus pe foc face sugiuc la degete - Vâlcea; Muntenia; dacă o fată de măritat, când toarce, 
strânge aţa aproape de roata (fusaiola) fusului, înseamnă că se va căsători în apropierea locuinţei 
părinţilor, dar, dacă aduce aţa cam pe la mijlocul fusului, este semn că noua ei familie va locui 
departe de părinţi - Moldova; pentru a-și afla ursitul, în noaptea Anului Nou, fetele iau un fund 
pentru mămăligă, scriu pe el cu cărbune, pe cele patru laturi ale lemnului, numele a patru flăcăi pe 
care îi adoră (ex. Gheorghe, Toader, Vasile, loan), amplasarea acestora fiind făcută astfel în formă 
de cruce, după care răsucesc pe un fund fusul și în dreptul cărui nume fusul zăbovește mai mult 
învârtindu-se acela se crede că va fi viitorul soț al fetei - Moldova (2. MARIAN, |, p. 57). În caz că, în 
timpul toarcerii, fusul cade pe jos, se crede că el nu se va umple niciodată cu fire - Suceava 
(2.GOROVEI, p. 73; 97; 225; 236; 238). 


FUSTĂ 
Când, pe drum fiind, unei femei i se dezleagă și îi cade fusta, este semn că unde se duce nu-și va 


realiza scopul pentru care s-a deplasat - Tecuci; sau dă de înțeles că nu prea stă bine cu morala - 
Tecuci; sau este semn că este dorită de cineva - lași (2. GOROVEI, p. 97). 

G 


GAIE (Milvus milvus - DLRM, p. 325) 

Pasăre răpitoare de zi, migratoare, cu picioare lungi și cu coada bifurcată (ȘĂINEANU, III, p. 105). 
Legendele povestesc că, la început, nu existau izvoare, apa nefiind despărțită de lut; din cauză că, 
în timpul verii, vieţuitoarele însetau, Dumnezeu le-a chemat la el pe toate și le-a pus să curețe 
izvoarele și văile și să sape fântâni; dintre toate, numai gaia l-a refuzat, replicând că ea este 
frumoasă, are pliscul și picioarele albe și nu este nebună să și le păteze cu noroiul spurcat al 
pământului; chiar a pretins că nici nu are nevoie de izvoare, râuri și fântâni, pentru că își va potoli 
setea cu roua dimineţilor și cu ploile cerului; atunci Demiurgul a blestemat-o să nu bea apă decât 
din rouă și din ploaie, iar, la vreme de arșiță, să se usuce de sete; de aceea gaia, în zilele secetoase, 
urcă spre înaltul cerului, implorându-l pe Dumnezeu, prin ţipete ascuţite, să trimită ploaia 
binecuvântată; pornind de la aceste trăsături, oamenii cred că, atunci când gaia ţipă prin aer, în 
timp ce zboară, prevestește că va ploua - Bucovina (COMAN, II, p. 81-82; 2. MARIAN, |, p. 86). Dar 
există și credinţa că atunci când ţipă de sus este semn de mare foamete (2. GOROVEI, p. 88). 


GAIȚĂ (Garrulus glandarius - DLRM, p. 325) 

Pasăre de mărimea unei ciori, cu penajul frumos colorat, care poate imita sunetele scoase de alte 
păsări (ȘĂINEANU, III, p. 105). Legendele afirmă că turturica și gaița erau surori; vrând să înveţe cât 
mai multe cântece, au hotărât ca aceea, care se scoală mai devreme, să aibă dreptul să cânte cu 
toate glasurile și sunetele pe care le va auzi dimineaţa; gaița s-a culcat, iar turturica a vegheat 
toată noaptea, sperând să fie prima care va vedea ivirea zorilor; dar, spre dimineaţă, a furat-o 
somnul și s-a trezit abia spre amiază, când a auzit doar sunetul aspru cu ajutorul căruia văcarii își 
mânau vitele la pășune; în schimb gaița, care se sculase devreme, a auzit toate cântecele dimineţii 
și astfel a dobândit dreptul să le imite; alte legende explică șansa de a se scula prima prin faptul că 
gaița a schimbat cuibul cu turtureaua, cuibul acesteia din urmă fiind făcut din beţișoare și 
necăptușit, drept pentru care i-a fost frig, a răcit și nu a putut dormi, prinzând astfel dimineaţa 
cântecul altor păsări; faptul că nu se pot aduna în stoluri este explicat prin aceea că împăratul 
păsărilor, sătul de plângerile și certurile permanente ale supușilor săi, le-a hărăzit să nu poată 
umbla ordonat, dar totodată să nu aibă nici conducător, ci să se certe și să se despartă mereu; 
gaița deci poate imita o mulţime de sunete, de la glasul altor păsări, până la cele mai neașteptate 
zgomote din natură; oamenii din popor atestă că ea cârâie, zbiară, behăie, fluieră; poate 
reproduce scârțâitul căruței și îndemnul omului când mână boii; îngână cel mai mult păsările pe 
care le aude cântând, imită cioara, rândunica, ţarca, pitpalacul, pupăza, grangurul, sturzul, 
ghionoaia, îngână mielul, gâsca, cloșca atunci când își adună puii, ba îngână și pe om, și pe cal; ea 
se află în fruntea listei păsărilor care pot imita alte cântătoare, departe de ea fiind situate mierla, 
rândunica și grangurul; se mai spune că pe toate le poate îngâna, doar pe cuc nu; de asemenea, se 
mai spune că este cea mai tăinuitoare dintre păsări, atunci când clocește ascunzându-se de două 
ori: o dată prin glasul său care imită alte vieţuitoare (are voce „furată”) și apoi prin tăcere; din 
cauză că imită permanent, gaița nu comunică nici un mesaj; în schimb, face multă gălăgie, mai 
multă decât oricare altă pasăre; se amestecă acolo unde nimeni nu o poftește, este mereu un 
oaspete nepoftit și pare cea care își bate joc de ţăranul cu multe treburi prin „râsul“ său ascuţit; 
cântecul ei înșelător se aude doar până se ia omătul primăvara; poate cunoaște nouă limbi străine, 
dar le vorbește numai dacă știe cineva cum să o taie sub limbă; totuși este înconjurată și de note 
depreciative, care o situează între vieţuitoarele puţin plăcute omului; se spune că ea strică 
cuiburile de porumb, de floarea-soarelui și cireșele; este chiar așezată printre dușmanii principali 
ai sătenilor, pentru că ea răpește puii de găină și bobocii de rață (COMAN, II, p. 74-76). Se mai 
crede în popor că glasul gaiței prevestește că primăvara va fi frumoasă și că nu vor mai avea loc 
zile cu furtuni de ninsoare - Bucovina (2. GOROVEI, p. 268). 

GALBEN 

Nuanţa verde-galben este culoarea geloziei (EVSEEV, p. 161). Galbenul evocă lumina, tinereţea, 
fericirea, recolta bogată, ospitalitatea (ZAHACINSCHI, p. 7; DIACONESCU, p. 25). Este culoarea 
gingășiei - Țara Oașului (COCIUBA, p. 2). Culoarea galbenă pentru vopsit ouăle de Paști se obține 
din: coaja și frunza de pădureţ-acru (Pyrus sylvestris) în Suceava; măr-sălbatic, o specie ale cărei 
fructe sunt roșii și foarte acre - Suceava; laptele-câinelui (Euphorbia cyparisias) - Suceava; Banat; 
răchiţică (Salix purpurea) - Suceava; dobriţă (Genistra tinctoria); coajă de ceapă - Suceava; frunze și 
coajă de loză, un fel de răchită de luncă (Salix vitelina) - Suceava; romaniţă (mușeţel - Matricaria 
chamomilla); ţâţa-vacii (ciuboţica-cucului - Primula officinalis) - Suceava; în afară de pădureţul 
acru, care poate fi găsit peste tot, celelalte plante sunt adunate încă din timpul verii și se păstrează 
uscate până în preajma Duminicii Paștelui; în nordul Moldovei (Suceava; Bucovina), ouăle vopsite 
în culoarea galben se numesc gălbinele (2. MARIAN, II, p. 135). 


GARD 

Cel care rupe lemne din garduri este în pericol de a fi mușcat de câini - Galaţi; să nu se dea de 
pomană peste gard, pentru că ea nu este primită pe lumea cealaltă - Muntenia (2. GOROVEI, p. 
101; 199). Pentru cine visează gard de nuiele uscate este semn de secetă, dar cine se visează 
făcând un gard semnifică spor și evoluție pozitivă în viaţă - Suceava (NOTE, Băncescu). 


GAROAFĂ (Diantus caryophyllus - DLRM, p. 328) 

În lirica orală românească, floarea de garoafă simbolizează iubita, alături de trandafir fiind una 
dintre cele mai folosite metafore (EVSEEV, p. 119). Evident însă că textele folclorice valorifică de 
fapt comparaţia iubitei cu garofița sau garoafa-de-câmp (Diantus carthusianorum - DLRM, p. 328). 


GĂINĂ 

Mai puţin implicată în mecanismele sacre ale firii, dar mai prezentă în viaţa economică a 
gospodăriei, găina este circumscrisă apărării și sporirii roadelor, prin intermediul magiei prin 
analogie: când pune ouăle la clocit, gospodina trebuie să stea jos, ca să stea și găina pe ouă; să ţină 
ochii închiși, ca închiși să fie și ochii uliului; cât timp clocește găina, femeia nu trebuie să fiarbă 
ouă, fiindcă se nădușesc puii în coajă; nu trebuie să mănânce ouă fripte, că pier puii; alte practici 
vizează scoaterea în curte a puilor și apărarea lor de păsările răpitoare, ţinerea lor legați de 
ogradă, forțarea găinilor să ouă numai în cuibare, sporirea fertilităţii lor; funcționează ca un animal 
adjuvant, care facilitează saltul de la o treaptă la alta a existenţei; la nuntă, un întreg moment 
ceremonial este consacrat aducerii darului ritual al găinii: „Găina miresei este o găină tăiată într- 
un anume fel, fără să-i dea capul jos și cusută după ce i-au scos măruntaiele; este împodobită cu 
flori și în cioc poartă câteva spice de grâu din buzduganul făcut cu prilejul ceremoniei Dealul 
Mohului; este așezată într-un taler, pe doi colaci și este oferită nașei la sfârșitul mesei mari; este un 
semn al rodului în casă; așa să meargă bine toate: vitele, holdele și mireasa să facă copii frumoși!”; 
„Dacă nu s-ar da găina la nuntă, se spune că o să moară mirii, sau că nu vor avea noroc și pace”, 
sau „Dacă nu se dă găina la nuntă, tinerii nu au noroc”; ca și cocoșul, găina este animal 
psihopomp: „Găina ca și cocoșul se dau peste groapă, pentru că fac drum sufletului, scurmă prin 
sticlă, prin spini și sufletul în urmă tot merge...Găina ce se dă, pe cealaltă lume tot cotcodăcește și 
bate din aripi și alungă totul din cale”; pentru că face fapte bune, găina este protejată în lumea 
aceasta, „de aici”, în consecinţă, pedepse (sacrale) aspre ating pe aceia care fură găini, 
condamnându-i la o moarte grea, ori la chin etern pe tărâmul celălalt; se crede că se duce pe 
cealaltă lume înaintea sufletului și, scormonind prin buruieni și spini, îi fac loc și cărare, ca să aibă 
pe unde merge; este simbol al abundenței; de aceea basmele populare pun pe seama ei fapte 
ieșite din comun: face ouă uriașe, de aur sau de diamant, are pui de aur și transmite, celui care o 
mănâncă, puterea de a fi năzdrăvan ori de a găsi bogății incredibile; „Se spune că sus, pe Muntele 

Găina, acolo unde-i gluga muntelui, adică partea cea mai ridicată a muntelui, era o găină care 
cuibărea și făcea ouă de aur; aceste ouă de aur le dăruia fetelor de măritat și de fiecare dată când 
era sorocită nunta se duceau fetele pe vârful muntelui să primească un ou de aur”; fiind pasăre- 
adjuvant, descântecele folosesc găina ca pe un agent benefic, în măsură să aducă, din lumile în 
care ea are acces, somnul copilului, liniștea celui chinuit de junghiuri sau (chiar) pe bărbatul ursit 
(COMAN, II, p. 7-10). În Bucovina, există obiceiul să se aducă în dar preotului o găină, o bucată de 
sare și o sticlă de rachiu, în caz că botezul copilului se face acasă la el; dacă botezul va avea loc la 
biserică, atunci acest dar i se aduce de către moașă în ziua când îi comunică faptul că are de gând 
să boteze; la nuntă, cântecul cocoșește a unei găini în partea stângă sau în spatele casei unuia 
dintre tineri poate conduce la împiedicarea sau amânarea căsătoriei; în cazul că osul pieptului de 
la găina tăiată pentru ospăț este drept semnifică faptul că ambii soți sunt fideli unul altuia și că 
fericirea noii familii este asigurată; dacă mijlocul osului este de culoare roșie, este semn că familia 
va duce o viaţă îmbelșugată; în schimb, dacă mijlocul este de culoare albă sau puţin roșiatică, 
înseamnă că avuţia nu-i va iubi pe tinerii căsătoriţi; la înmormântare, în Banat, se obișnuiește ca, la 
plecarea spre cimitir, o femeie să ia o găină vie și un băț de alun, în vârful căruia pune o monedă, 
toate acestea fiind date peste groapă, găina se dă groparului care a dat primul cu sapa pe locul 
destinat gropii, pentru răscumpărarea sufletului celui mort, iar băţul să dă unei persoane din 
asistenţă, ca mortul să se apere de negrii tâlhari (copiii avortaţi, cărora nu li se dă nimic de 
pomană și care năvălesc la pomana fiecărui decedat), banul fiind plata luntrașului care va trece 
sufletul peste o apă foarte mare; în Buzău, Suceava și Bucovina, se crede că pasărea dată de 
pomană peste mormânt este destinată deschiderii drumului în cealaltă lume, pentru că ea ar 
merge înaintea sufletului, scormonind și chemând ca și cum ar avea pui și astfel conduce sufletul 
până la poarta Raiului, eliberând și potecile de ciulini; în Prahova, după înmormântare, se dă peste 
groapă o vietate (oaie, berbec, curcă, gâscă, rață sau găină), considerându-se că numai acestea 
merg înaintea mortului și îi arată drumul spre Rai; la moartea unei femei măritate, când se scoate 
sicriul din casă, două femei introduc în bucătărie câte o găină sau pui de găină în două traiste, se 
postează la stânga și la dreapta ușii și, la trecerea sicriului prin dreptul lor, trec traistele de trei ori 
pe deasupra și pe sub sicriu - Banat; în Bucovina, se crede, atunci când se scoală găinile dimineața 
devreme și seara se culcă foarte târziu, că este semn de foamete (2. MARIAN, |, p. 85; 3. MARIAN, 
II, p. 114; 1, p. 124; II; p. 173-174; 192; 215; 313). Se spune că, ori de câte ori bea apă și ridică 
pliscul, găina de fapt mulțumește lui Dumnezeu - Galaţi; găina de culoare albă este privită ca o 
sfântă - Suceava; este semn de belșug, când găinile se culcă devreme și se scoală târziu - Suceava; 
când găinile se scoală prea de dimineaţă, este semn de mare sărăcie - Buzău; când se culcă târziu și 
se scoală prea de dimineaţă, scormonind imediat după mâncare, este semn că va fi foamete - 
Muntenia; i se va diminua vederea sau chiar va orbi cine se uită la o găină când se ouă - Dolj; 
Moldova; să nu se dea fetelor care se mărită găini în dar, pentru că ar uita repede de casa 
părintească, tot așa cum uită și găinile - Suceava; găinile care sunt duse drept plocon la nuntă 
trebuie să fie aruncate de către mama ginerelui pe acoperișul casei, pentru ca mireasa să aibă 
lesne copii - Vâlcea; pentru ca pruncul, care manifestă simptome de ameţeală și leșin, să nu le mai 
aibă, este bine să fie dus și așezat pe locul unde s-a împerecheat o găină - Vâlcea; ca să uite de 
vechea stăpână, găina primită plocon trebuie ţinută puţin cu capul sub aripă - Galaţi; găina dată de 
pomană peste mormântul unui om abia îngropat este destinată să-i râcâie mortului potecile de 
ciulini, pe lumea cealaltă - Muntenia; când găina cântă cocoșește înseamnă că nu va fi bine, sau că 
va fi o pagubă în casă, sau că va muri cineva din acea familie - Suceava; că va fi dezbinare în familie 
- Vâlcea; că va muri cineva - Vâlcea; că va muri găina sau cineva din familie - Muntenia; ca să nu se 
abată vreo nenorocire la casa la care a cântat o găină cocoșește: se ia găina, se măsoară cu ea 
casa, de la fereastră până la pragul ușii și, de-i cade coada în dreptul pragului, i se taie coada, de-i 
cade capul, i se taie capul, dar acesta nu se mănâncă - Argeș; Muntenia; Suceava; sau se ia găina și 
se vinde cu cât se oferă pe ea, pentru că nu este bine a mai fi ţinută pe lângă casă, iar cu banii 

obţinuţi se cumpără tămâie, care se duce apoi la biserică - Suceava; sau trebuie să i se jumulească 
penele de pe cap și, de-i vor crește altele albe, nu trebuie să se teamă nimeni de vreo nenorocire, 
iar, de-i vor crește negre, este prevestire de rău - Mehedinţi; dar se crede și că acest fel de a cânta 
al găinilor este prevestitor de bine pentru familie - Suceava; dacă într-o familie mor mereu copii, la 
cea mai apropiată naștere, se ia o găină, în cazul că pruncul este fată, și se îmbracă cu placenta în 
care s-a născut copilul, apoi se face o groapă în camera în care a avut loc travaliul mamei și se 
îngroapă găina acolo, după ce i s-a legat pliscul cu o aţă rezistentă, adăugându-se în groapă și 
câteva boabe de tămâie albă și neagră, sacrificiu însoţit și de enumerarea părților corpului care 
sunt oferite spiritelor malefice, pentru ca voinţa lor de moarte să fie satisfăcută: „dau cap pentru 
cap, ochi pentru ochi, gură pentru gură etc. ” - Banat; să nu se mănânce din ceea ce au ciugulit 
găinile, pentru că se fac bășici în gură - Teleorman; găinile care fac ouă mici, sterpe („părăsite”) 
înseamnă: că sunt călcate de diavol - Suceava; sau că nu va merge bine gospodăria - Suceava; 
trebuie tăiate, iar femeile să nu mănânce din ele, pentru că vor naște copii debili - Galaţi; să nu se 
mănânce picioare de găină, pentru că nu-și va mai stăpâni vorba cel ce o face - lalomiţa; sau 
pentru că va rosti cu voce tare tot ceea ce gândește - Țara Oltului; îi mor părinţii celui care 
mănâncă inimă și cap de găină - Dolj; cine mănâncă labe de găini va spune după aceea minciuni - 
Suceava; nu este bine a se tăia găinile fiind împiedicate la picioare - Dolj; se crede că, dacă bea 
găina din lapte, vaca nu va mai avea și nu va mai da lapte deloc - Moldova; cine calcă pe pipota 
unei găini face bătături la picioare - Suceava; cine fură găina altuia îi va număra fulgii pe lumea 
cealaltă - lalomiţa; cine fură găini este pus să le numere fulgii, pe lumea cealaltă, numai că vine 
vântul, suflă penele și, pentru că uită numărul penelor, trebuie să o ia de la capăt - lași; când 
trebuie dusă undeva, găina să nu fie pusă într-un sac pentru că e rău - Galaţi; dacă îi moare cuiva 
găina pe cuibar, înseamnă că i se va îmbolnăvi soţia grav la nașterea unui copil - Galaţi; când găina 
cântă dimineaţa, înseamnă că desface farmecele făcute stăpânului, dar, de cântă seara, înseamnă 
că vreunul leagă cu farmece pe cei din familie - Suceava; de umblă găinile prin ogradă, în timp ce 
plouă, este semn că vremea se va face frumoasă - Suceava; este semn de ploaie, când cântă găinile 
în pătul - Suceava; este semn că va ploua, când găinile se scaldă în colb - Suceava (2. GOROVEI, p. 
19; 59; 98-101; 119; 146; 149-150; 257; 263; 281; 282; GOLOPENȚIA, p. 109). Când cântă găina 
cocoșește este semn rău - Teleorman (2. CHIVU, p. 245). Găina care cântă cocoșește prevestește 
moartea cuiva din familie - Gorj (SANDA, p. 45-46). Când cântă găina cocoșește este semn de mare 
primejdie pentru casă și, în acest caz, pasărea trebuie sacrificată - Maramureș (BOGDAN, p. 19). La 
masa mare a nunţii este adusă o găină de către socăciță (bucătăreasa), ornată cu verdeață, brad, 
măghiran, iederă, merișor, având aninată la gât o salbă din felii de ceapă înșirate pe o aţă; găina 
este cusută cu aţă, dar să nu se vadă, și servită fierbinte; mirele trebuie să o rupă dintr-o singură 
mișcare; în Transilvania, găina este oferită nașului în schimbul unei anumite sume de bani; unii 
cercetători ai obiceiului văd în el o probă iniţiatică, alţii că este un ritual menit să asigure 
fertilitatea tinerei perechi, ambele interpretări fiind valabile; ritualul „ruperii găinii nu este decât o 
transpunere, în planul actanţei ceremoniale, a unei părți din mitologia și simbolistica cocoșului și 
găinii, atât de relevante pentru întreaga cultură tradițională românească, unde cocoșul este una 
din cele mai expresive întruchipări fantastice ale principiului masculin, activ, viril și creator, iar 
găina semnifică fecunditatea feminină; în textele folclorice, apelativele puică, puicuță, puiculiță 
semnifică iubita (EVSEEV, p. 115; 194-195). Tânărul care visează găină va avea parte de o soţie 
bună; i se va întâmpla ceva rușinos sau va avea parte de ouă multe de la găinile sale cel care 
visează găini slabe; va avea noroc în dragoste cel care visează găini mari; visarea de găini care 
clocesc sau stau pe ouă înseamnă tranzacţii comerciale profitabile care vor conduce la o stare de 
opulenţă - Bucovina (NOTE, Băncescu). Serii simbolice: găină-sare-rachiu; găină-alun-monedă; 
găină-prag; găină-placentă-tămâie-enumerare(text). 


GĂRGĂRIȚĂ v. BUBURUZĂ. 

GÂNDAC (nume generic dat insectelor din ordinul coleopterelor - DLRM, p. 338) 

Când sunt mulţi gândaci prin jur este semn de secetă - Tecuci (2. GOROVEI, p. 262). Dacă se 
visează gândac(i) înseamnă spor în starea materială existentă în prezent - Suceava (NOTE, 
Băncescu). 


GÂSCĂ (Anser anser - DLRM, p. 339) 

Bobocii de gâscă, după ieșirea din ouă, se scot afară din casă numai după trei zile și numai după ce 
au fost stropiţi cu chinovar (sulfură de mercur, de culoare roșie, folosită drept colorant sau 
medicament - ȘĂINEANU, II, p. 239), pentru a nu fi deocheaţi - Tecuci; gâsca de culoare albă este 
privită ca o sfântă - Suceava; când copilul mic începe să facă eforturi de a se ridica pe verticală, i se 
dă mai întâi cu o pană de gâscă peste picioare, ca să fie ușor ca pana - Dolj; când gâștele, toamna, 
zboară drept în sus, fără să se mai întoarcă la casa de unde au plecat, este semn că norocul de la 
acea casă s-a dus și nu se va mai întoarce - Suceava; este semn de an bogat în roade, când se văd 
toamna multe gâște sălbatice - Ialomița; este semn de ploaie, când gâștele bat cu aripile în pământ 
- Suceava; este semn că vremea se va înmoina, când gâștele fac ca și cum s-ar scălda - lași 
(2.GOROVEI, p. 23; 60; 102; 169; 266; 281-282). Despre gâsca dată de pomană se crede că 
ducându-se la apă, după ce se scaldă, vine înapoi cu penele de pe aripi pline de apă și astfel 
stropește sufletul foarte însetat al răposatului și îl răcorește - Bucovina (3. MARIAN, III, p. 192). 
Semn că vremea va deveni ploioasă este comportamentul neliniștit al gâștelor, care își înalţă și își 
scutură aripile, sar și ies din apă în mod repetat, sau merg pe uscat și se întorc brusc din drum - 
Bucovina (2. MARIAN, |, p. 85). Laba gâștei, ca ornament pe ouăle încondeiate, semnifică ceartă 
(ZAHACINSCHI, p. 43). Este semn de noroc pentru cine visează gâște la casa lui; are o familie unită 
cel care se visează hrănind gâște; pe cel care se visează văzând gâște îl așteaptă o adunare de 
femei; iar când le visează zburând înseamnă că va întâlni oameni care nu-i vor fi de nici un folos; 
dacă se visează auzind glas de gâște este semn că va auzi în curând vorbe deșarte; este semn de 
iarnă bogată în zăpadă sau prevestire de bine pentru cel care visează gâște albe - Suceava (NOTE, 
Băncescu). 


GÂT 

Se crede că omului căruia îi „cântă“ gâtul (îi chiorăie, îi ghiorăie, îi ghiorţăie), când înghite ceva, 
înseamnă că îi cere gâtul băutură și că se va veseli - Suceava; Bucovina, sau că este rost de vreo 
petrecere cu băutură - Muntenia; Botoșani; oamenii „gâtoși“ (cu mărul lui Adam dezvoltat, 
proeminent) sunt de felul lor beţivi - Tecuci; să nu se mănânce ţinându-se traista cu cărţi atârnată 
de gât, fiindcă, se zice, acela își mănâncă norocul - Vâlcea; când mortului îi rămâne gâtul moale 
este semn că va mai muri cineva din acea familie - Muntenia; lași (2. GOROVEI, p. 17; 18; 102; 170; 
3. MARIAN, III, p. 54). Cine se visează scărpinându-și gâtul e semn că se va mâhni; dacă visează că 
are gâtul mare, gras, înseamnă că averea sa va înregistra pierderi - Suceava (NOTE, Băncescu). 


GEMENI v. COPIL. 


GENUNCHI 

Să nu se mănânce stând în genunchi, pentru că îl vor durea picioarele pe cel ce o va face - Argeș (2. 
GOROVEI, p. 274). Dacă o fată cade din întâmplare în genunchi, fie că se împiedică, fie că alunecă 
pe gheaţă, se crede că în anul acela se va mărita - Suceava (NOTE, Băncescu). 


GHEAȚĂ 
Cât de lungi sunt ţurțurii de gheaţă de la streașină, până în ziua de Crăciun (25 Decembrie), tot atât 


de lungă va fi și cânepa în vara viitoare - Bucovina (2. GOROVEI, p. 41). Dacă visează cineva gheaţă 
înainte de a fi vremea ei înseamnă pagubă în afacerile acestuia, iar dacă o visează chiar în timpul 

iernii este semn că o femeie îl va înșela sau îl va minţi - Suceava (NOTE, Băncescu). v. APĂ. 


GHEM 

Copilul să nu fie lovit cu ghemul, fiindcă nu mai crește - Muntenia; să nu se lovească peste cap 
copilul cu ghemul sau să i se așeze pe creștet, pentru că nu mai crește - lalomiţa; seara, să nu se 
înfășoare gheme, pentru că tot așa se vor învârti și vitele prin ogradă - Vâlcea; sau se vor învârti 
oile până vor căpia - Dolj; în jocurile de ghicit ursitul, practicate în noaptea Anului Nou, cea care 
nimerește un ghem ascuns sub strachină va avea un soţ gușat - Vâlcea (2. GOROVEI, p. 62; 103; 
174; 244). 


GHERGHINĂ (Dahlia variabilis - DLRM, p. 334) 

Plantă erbacee decorativă, cu flori de diferite culori, cunoscută și sub numele de dalie (ȘĂINEANU, 
III, p. 122). În preziua nunţii propriu-zise, sâmbătă, floarea de gherghină se prinde la pălăria 
mirelui, ca semn al calităţii pe care o are pentru ultima oară, adică al fecioriei - Țara Oltului 
(1.LARIONESCU, p. 444). 


GHIMPE v. MĂRĂCINE. 


GHINDĂ (fruct de stejar - Quercus sessiliflora - DLRM, p. 798) 

Unii chemători, vornici (persoane care cheamă, invită la nuntă, umblând prin sat, din casă în casă, 
înainte de desfășurarea efectivă a evenimentului) refuză să accepte această funcţie, dacă nu 
primesc un ștergar (unul dintre însemnele calităţii lor), care să aibă brodat pe el, ca ornament, 
ghinda - Prahova (3. DASCĂLU, p. 290). De asemenea, ghinda, alături de alte ornamente simbolice, 
poate fi identificată pe cămășile tinerilor care formează ceata cunoscută sub numele de „Junii 
Brașovului“ - Brașov (PRESA). 


GHIOCEL (Galanthus nivalis - DLRM, p. 336) 

Plantă erbacee, având o singură floare albă în formă de clopoțel, care înflorește imediat după 
topirea zăpezii (ȘĂINEANU, III, p. 124). Numit în popor și aișor (cu toate că, în realitate, acesta din 
urmă este plantă erbacee din familia liliaceelor, cu frunze roșiatice și flori galbene-aurii - 
ȘĂINEANU, II, p. 28), ghiocelul înflorește cu deosebire prin păduri și fânețe umede; bulbul său 
conţine alcaloidul lycorin, iar florile navalină, substanţă cu acțiune pozitivă în tratamentul paraliziei 
infantile; prin localităţile din centrul Moldovei, copiii se întrec în a aduce acasă mamelor lor cât 
mai mulţi ghiocei, în credinţa că tot atâţia pui de găină vor avea peste vară și tot atâtea clăi vor 
aduna de pe câmpuri; într-o legendă din lalomiţa se povestește că odinioară Zâna lernii a vrut să-și 
cheme mai repede sora, Zâna Primăverii, pentru a-i spune ceva important, poruncindu-i străjerului 
Făurar să facă mai mulţi clopoței pe care să-i împrăștie prin lunci și păduri, considerând că astfel 
sora ei le va auzi clinchetul și va veni; desigur, Primăvara a auzit și în drumul ei i-a prefăcut pe toți 
în ghiocei, hotărând ca ei să fie totdeauna primii care vor înflori; o altă legendă ialomiţeană spune 
că, pe când larna se plimba cu sania trasă de cai, zurgălăii acestora s-au pierdut pe la marginea 
pădurilor și s-au prefăcut în ghiocei (PRESA). Alte legende afirmă că planta ar fi fost iniţial un om, 
cu numele Ghiocel, care a rămas, după moartea soţiei, cu opt copii, patru băieţi și patru fete; 
recăsătorindu-se, mama vitregă i-a alungat pe copii, care, de supărare, s-au transformat în diferite 
flori; tatăl lor i-a căutat, dar fără nici un rezultat, până la urmă transformându-se și el într-o floare 
(12. GHINOIU, p. 100). Primăvara, româncele din Sălaj obișnuiesc să-și frece fața și trupul cu petale 
de ghiocei, în credinţa că vor rămâne sănătoase și frumoase tot timpul anului (KISS, p. 530). 
Imaginea ghiocelului, simbol al primăverii, ca prim vestitor al ei, se regăsește ca ornament pe 
cozile lingurilor de lemn folosite în păstorit - Bucovina (ȚUGUI, p. 38). 

GHIONOAIE (GHEONOAIE; GHEUNOAIE) v. CIOCĂNITOARE. 
GLAS v. VORBĂ. 


GLONȚ 

Niciodată dracul nu se va putea apropia de cel împușcat, din greșeală sau intenţionat, și din care 
proiectilele nu au fost extrase - Tecuci (2. GOROVEI, p. 103). Cine visează gloanţe sau ghiulele 
înseamnă că va primi o veste - Suceava (NOTE, Băncescu). 


GOGĂ (GOGORIȚĂ) 
Fiinţă imaginară (duh feminin), cu ajutorul căreia sunt speriaţi copiii (ȘĂINEANU, III, p. 133; 
2.KERNBACH, p. 168). 


GOL v. PLIN. 


GRAJD 

Precum șura, și grajdul este considerat loc curat, deoarece în ieslea boilor s-a născut Hristos, iar 
animalele sunt și ele curate; cu toate acestea, măiestrele pot trece pe acolo cu dansul lor și pot 
face răutăți; astfel, ca să ia laptele de la vitele unor vecini, femeile-strigoi se duc în grajdul unei 
vecine și fac gestul mulgerii în colţurile unde se îmbină bârnele construcţiei, sau leagă o funie de 
grinda principală a grajdului și simulează mulgerea funiei - Țara Oltului (GOLOPENȚIA, p. 76; 128). 
Cine visează că zidește un grajd de vite înseamnă că va avea spor în tot ceea ce va întreprinde în 
viitorul apropiat - Suceava (NOTE, Băncescu). 


GRANGUR (Oriolus galbula - DLRM, p. 344) 

Imaginaţia populară a fost stimulată în special de măiestria dovedită de această pasăre migratoare 
în ceea ce privește construirea propriului cuib, unii naturaliști înclinând să o declare ca fiind cel mai 
iscusit meșter dintre zburătoarele pădurii; în folclorul românesc, grangurul este văzut ca o pasăre 
sfântă; se crede că nu-și începe clădirea cuibului până nu găsește o monedă oarecare sau chiar un 
ban de argint, pentru a-l așeza în pereţii cuibului; astfel, grangurul se comportă ca orice zidar care 
respectă tradiţia, punând la temelia casei pe care o ridică o monedă, conferindu-i în acest fel 
soliditate și durată în timp, adică reiterând un „sacrificiu“ de întemeiere; se mai spune că el ar fi 
„impăratul păsărilor“, funcţie în care a fost pus de Demiurg, după ce păsările au reclamat 
nepriceperea și prostia vechiului împărat - huhurezul; grangurul nu se remarcă nici prin cântec 
(scoate doar un șuierat ascuţit, deosebit de puternic), nici prin frumuseţea trupului său și nici 
măcar printr-o sosire timpurie pe meleagurile românești, atribute care i-ar fi putut conferi valenţe 
augurale, ca în cazul altor păsări migratoare; însă este deosebit prin penajul său, de un galben ca 
șofranul, având numai aripile și mijlocul cozii de culoare neagră, totul sugerând o haină aleasă, 
demnă de un „împărat al păsărilor“; legendele spun că Demiurgul l-ar fi îmbrăcat astfel, înainte de 
a-l numi împărat; sau că ivirea grangurului pe lume s-ar datora metamorfozei fratelui plecat în 
căutarea surorii sale, răpite de către turci, precizându-se totodată că eroul era îmbrăcat atunci în 
straie grecești și că astfel a rămas până în ziua de azi, „ca portul grecilor“; glasul său puternic ar fi 
transformarea în grai păsăresc a strigătelor pe care le scotea, prin iarmaroace, eroul deghizat în 
negustor; altă legendă narează că grangurul ar fi participat la un concurs de cântat, alături de 
mierlă și privighetoare, la început impresionând prin „hainele“ ce le purta; nespus de mândru de 
acest succes, a cerut să deschidă el concursul, dar, cum a început să cânte, a stârnit imediat râsul 
participanţilor, prin șuieratul său total inexpresiv (COMAN, II, p. 62-64). Se crede că poate fi 
vindecat de orice boală copilul care este pus să sugă din sânul trecut printr-un cuib de grangur - 
Bihor (3. BOCȘE, p. 116). Se mai crede că acela care vede primăvara zburând mulți granguri are 

semn că va scoate mulţi pui de găină peste vară - lași (2. GOROVEI, p. 99). 


GRAPĂ 

Unealtă agricolă care servește la mărunţirea și netezirea (și la acoperirea seminţelor) pământului 
arat (ȘĂINEANU, III, p. 138). Se mai păstrează amintirea unui obicei străvechi, conform căruia 
mireasa găsită „necinstită“ în noaptea nunţii era trimisă la casa ei pe grapă, fiind făcută astfel de 
rușine în faţa întregului sat; se spunea că mireasa este „dată târgului“; uneori chiar soacra mică 
(mama miresei) era plimbată prin sat, așezată pe grapă, pentru că ea, se considera, era 
răspunzătoare de reputaţia fetei - Teleorman (2. LAZĂR, p. 244). Ca strigoaicele să nu fure laptele 
vacilor, se pune o grapă la poarta dinspre drum a gospodăriei; se atârnă de colții grapei o 
cingătoare (brăcinar) de la o pereche de pantaloni noi (ițari, izmene), care să nu fi fost spălaţi 
niciodată; se face la cingătoare un laţ larg, iar un capăt al ei se ține cu amândouă mâinile toată 
noaptea înspre ziua de Sfântul Gheorghe (23 aprilie) și se păzește cu atenţie crescută; strigoiul sau 
strigoaica, încercând să intre în gospodărie, atinge cingătoarea, iar pândarul trage puternic și 
închide laţul, prinzând duhul malefic; îl ţine astfel până la ziuă și apoi poate să îl bată cât voiește; 
dar, se crede, nu oricine poate să facă așa ceva - Bucovina (4. MARIAN, II, p 262). Când fată vaca, 
gospodarul se ascunde în grajd sub o grapă, în ziua și noaptea respectivă, ca să vadă cine vine să-i 
fure mana la vacă - Bihor (PRESA). 


GRAUR (Sturnus vulgaris - DLRM, p. 345) 

Pasăre migratoare cu pene negre cu puncte albe și cu pliscul ascuţit, de culoare galbenă 
(SĂINEANU, III, p. 138-139). Se crede că nu este bine să se pună cloșca pe ouă până ce nu sosesc 
stolurile de grauri - Maramureș (BOGDAN, p. 99). 


GRĂDINĂ 

Este simbol feminin, locul unde se întâlnesc îndrăgostiţii, având deci semnificaţie erotică (EVSEEV, 
p. 135). Grădina de legume de lângă casă reprezintă un loc considerat curat, dar nu este bine 
totuși să se doarmă în acel loc pe timp de noapte, deoarece măiestrele (puternicele) mai au 
obiceiul să treacă pe acolo în zbor și dansând, din care cauză omul se poate trezi cu bube pe el sau 
chiar cu afecţiuni ale unor articulaţii - Ţara Oltului (GOLOPENȚIA, p. 76). Cine visează grădină 
nelucrată e semn că își va îmbunătăţi starea materială actuală; dacă visează grădină cu flori 
înseamnă că va primi știre despre o mare bucurie; dacă visează că posedă o grădină împrejmuită 
(închisă cu gard) e semn că va înainta totuși spre o condiţie mai bună; este semn de bucurie, când 
se visează grădină înfrunzită; dacă se visează că umblă printr-o grădină înseamnă că dorinţele sale 
vor mai întârzia în realizarea lor - Suceava (NOTE, Băncescu). 


GRĂSIME 

Omul, căruia îi mor vite, să ia seu de la una dintre ele și să o pună în făina pe care o dă de pomană 
ţiganilor - Tecuci; va fi iarnă grea, când iarna porcului (stratul de culoare roșiatică din stratul de 
grăsime al animalului) este groasă: când este mai groasă la începutul stratului de grăsime, iarna va 
fi grea la începutul ei, iar, dacă stratul roșu se află la finele stratului de untură, iarna va fi aspră 
spre sfârșitul ei - Ţara Oltului (2. GOROVEI, p. 255; GOLOPENȚIA, p. 145). Pentru cine se visează 
mâncând grăsime înseamnă boală - Suceava (NOTE, Băncescu). 


GRĂUNŢĂ v. SĂMÂNŢĂ. 
GRÂU (T7riticum vulgare - DLRM, p. 348) 


De la sămânţa semănată și până la sămânţa recoltată, iar de aici până la transformarea ei în pâine, 
considerată, pe drept, „cinstea mesei”, grâul este prezent în toate obiceiurile calendaristice și 

însoțește zi de zi viața omului, inclusiv în momentele sale de răscruce: nașterea, căsătoria, 
moartea; nu există plantă, în afară de grâu, și nici aliment, în afară de pâine, care să adune în jur 
atâtea obiceiuri și tradiții populare (12. GHINOIU, p. 213). Grâul mai este numit și „trupul lui 
Hristos” (VLĂDUȚESCU, p. 141). Un text de colind din Țara Oltului este grăitor în ceea ce privește 
convingerea poporului asupra originii grâului: „Și din noi toţi/Pe lisus l-au luat/$i l-au răstignit/Pe 
cruce de brad.../Sângele i-a curs, /Bun vin s-a făcut.../Sudoarea i-a curs, /Bun mir s-a 
făcut.../Carnea i-a picat, /Bun grâu s-a făcut...!” (HERSENI, p. 232). Grâul trebuie semănat când 
laptele câinelui (Aliorul; Euforbia Agraria) este crescut până la grindeiul plugului - Bihor (3. BOCȘE, 
p. 117). La semănatul grâului, în marginea ogorului se aruncă o mână de boabe în sus, ca să 
crească spicele mari și bogate - Vâlcea; se spune că trece rândunica sau scorpia, când grâul se 
apleacă sub suflarea vântului - Neamţ; la finele seceratului, se lasă la marginea lanului o mică 
parcelă de spice nesecerate, ca să fie de belșug în recoltă - Tecuci; acest petic de grâu nesecerat 
poartă denumirea de Barba lui Dumnezeu și este lăsat în mijlocul câmpului, fiindcă așa este bine - 
Teleorman; tot Barba lui Dumnezeu se numesc și cele trei sau nouă spice de grâu din recolta nouă, 
care se împletesc frumos și se pun la icoană - Tecuci; cele din urmă spice de grâu dintr-un lan, 
lăsate special nesecerate, se numesc Barba popii - Vlașca; sau lepure - Tulcea; Neamţ; din cele mai 
frumoase spice, se face buzduganul, o împletitură montată pe un schelet de lemn în formă de 
cruce, purtată apoi de un flăcău de la câmp și până acasă, însoţit de fete care cântă Dealul 
Mohului, pe drum buzduganul fiind stropit cu apă de către cei prin dreptul cărora trece alaiul 
(ritual menit să augmenteze rezultatele activităţii agricole din acel an); din primul grâu măcinat, se 
face un colăcel, care se introduce într-o fântână, sau i se dă drumul la vale pe o apă curgătoare, 
pentru ca tot așa să izvorască și roadele - Țara Oltului (2. GOROVEI, p. 104-105; 195; 202; 
GOLOPENȚIA, p. 83; 142). La strângerea recoltei plantelor de cultură, urmează aducerea unei 
ofrande, care să asigure plugarilor belșugul pentru anul viitor; astfel, la holda de grâu se lasă 
nesecerate câteva spice, cu motivarea de a nu se lua, odată cu recolta întreagă, „sporul locului”, 
procedeul fiind respectat pentru orice fel de recoltă, ca să mănânce păsările - Argeș; ogorului i se 
lasă trei spice de grâu „înfrățite” (crescute din aceeași rădăcină), ca să nu rămână ogorul sărac - 
Țara Hațegului (2. CHELCEA, p. 7). Când se sfârșește secerișul, fetele împletesc o cunună din spice 
de grâu, sau un „buzdugan“ (în formă de cruce); cununa se așează pe capul unei fete, care urmată 
în alai de celelalte pleacă spre sat rostind „Cântecul cununii” („Dealu' Mohului”, în zona Sibiului); 
după intrarea în sat, locuitorii aruncă apă, ca să ude cununa, iar fetele îi invită la acest ritual: 
„Veniţi feciori cu apa, /Să ne udaţi cununa. /Veniţi feciori cu râul, /Udaţi fata cu grâul!”; când ceata 
se apropie de casa gospodarului a cărui holdă a fost secerată, se cântă un text de laudă a 
belșugului, iar la intrarea în curte se face o ultimă stropire a cununii; se intră în curte și ceata 
înconjoară cu solemnitate masa, după care cununa este luată de pe capul „miresei grâului”, 
urmând ospăţul și petrecerea grupului de secerători - Sibiu; Țara Oltului (2. PAVELESCU, p. 57). 
Spre sfârșitul secerișului, în familia care se știe că este prima din sat care termină de secerat, 
mama tinerilor pregătește cununi din spice pentru toți membrii familiei; aceștia se întorc de la 
câmp purtând cununile pe cap, iar, pe drum, toţi cei care îi zăresc aleargă la izvoare și fântâni, iau 
apă și îi udă; în alte sate, cununile sunt purtate numai de fete, care se întorc din câmp în grup, mai 
ales după o clacă de seceriș, udatul cu apă fiind același - Maramureș (BOGDAN, p. 85). La 
construirea unei case noi, se obișnuiește a se așeza la temelia construcţiei, în cele patru colțuri, 
ulcele din lut în care se pun împreună o monedă, o cruciță de ceară, câţiva căţei de usturoi și niște 
sămânță de cânepă, precum și boabe de grâu, toate având menirea de a apăra casa de forţele 
malefice, de a aduce prosperitate și de a conserva această prosperitate - Bihor (ȘTEFĂNESCU, p. 1). 
În descântecul de dragoste, femeia nemăritată ia un săculeţ cu grâu și îl duce la moară, într-o zi de 
marţi, îl macină și apoi îl lasă acolo până marțea următoare, când îl ia și îl golește în seara aceleiași 
zile, pe la asfinţitul soarelui; după golire, îl scutură pe marginea focului din vatră și rostește un 
descântec; când ajunge la sfârșit, înfige un ac în săculeţ, cu vârful spre ea; zice de nouă ori, până 

termină de înfipt nouă ace; apoi strânge săculeţul și îl pune sub saltea, în dreptul capului; apoi se 
suie în pod și cu brâul ei încinge hornul, după care coboară în casă, dar nu mai trebuie să iasă pe 
ușă; în cele din urmă se culcă, cu mâinile împreunate și așezată pe partea dreaptă; de cel pe care îl 
va visa în timpul nopţii, de acela să se ţină, pentru că acela îi va fi soţ, nu altul - Țara Hațegului 
(CLOPOTIVA, p. 467-468). Există credinţa că vremea de apoi va veni, când grâul va crește în 
streașina casei (2. CHELCEA, p. 322). Cine visează grâu sub formă de boabe va avea parte de 
încuviințarea celor apropiaţi pentru acţiunile sale, iar pentru cine visează grâu verde înseamnă 
bucurie și ploaie - Bucovina (NOTE, Băncescu). Serii simbolice: grâu-apă; grâu-monedă-cruce din 
ceară-usturoi-cânepă; grâu-moară-marţi-foc-descântec-ac-9-horn-brâu. 

Grâul în obiceiurile calendaristice. Există obiceiul, nu numai în mediul rural, ci chiar și în București 
ca de Anul Nou să se arunce cu grâu sau cu ovăz și să se ureze belșug pentru anul care vine; este 
un obicei străvechi, foarte răspândit peste tot, odinioară fiind un act ritual menit probabil să 
provoace belșug, fertilitate (4. POP, p. 28). La fel se procedează în Maramureș (NOTE, Antonescu). 
În prima zi de An Nou, fetiţele umblă cu „Sorcova”, iar băieţii cu „Grâușorul”, adică aruncă grâu 
asupra celor uraţi cu un gest larg de semănători, rotind în semicerc mâna dreaptă și urând 
sănătate și „La mulţi ani” - Călărași (PRESA). Astăzi, semănatul ritual, în ziua Anului Nou, se face cu 
boabe de grâu, secară, ovăz, mei, porumb, orez, in, cânepă, floarea-soarelui, dar în trecut grâul 
avea întâietatea sau orezul, foarte rar secara, ceea ce constituie un semn de legătură intimă între 
colinda semănatului și „Plugușor”, care este de asemenea o datină legată de grâu; fetele tinere 
mătură a doua zi boabele „semănate”, în zori (pe 2 ianuarie), le iau pe mătură, le aruncă apoi în 
curte, cheamă păsările de trei ori și așteaptă, cu picioarele călcând pe mătura așezată pe pragul 
casei, să audă din sat un nume bărbătesc, considerând că ursitul va avea același nume și că în acea 
parte de sat se vor căsători; alţii obișnuiesc să păstreze aceste boabe până primăvara, când le vor 
semăna pe ogor, ca să rodească; deci aceste seminţele sunt considerate ca fiind pline de 
încărcătură magică - Vaslui (ADĂSCĂLIȚEI, p. 115-116). În ziua Anului Nou, dimineaţa, se umblă cu 
„Semănatul”; obiceiul este practicat numai de copiii mici, între 5 și 8 ani, în grupuri de câte 3-4 sau 
numai câte un singur copil, care merg pe la casele sătenilor și seamănă, din prag, cu grâu sau cu 
orz, zicând „Sănătate, Anul Nou!”, primind fiecare dintre ei câte un colăcel și bani; seminţele sunt 
adunate apoi și păstrate, iar primăvara sunt aruncate pe ogor, spre rodnicia pământului - Bucovina 
(COJOCARU, p. 182). Există obiceiul ca, de Anul Nou, să se facă o plăcintă în care să se pună o 
monedă și un spic de grâu; cine găsește moneda înseamnă că va avea bani tot anul, iar cine 
găsește spicul este semn că va avea parte de holde bogate - Moldova (PRESA). În ziua Anului Nou, 
fetele iau câte un pumn de boabe de grâu, merg la o fântână și le aruncă în apă; în caz că toate 
boabele se scufundă, nu se vor mărita în acel an, dar dacă rămân totuși boabe plutind pe apă 
înseamnă că în câșlegile din acea iarnă se vor căsători - Bucovina; în ziua Ajunului Bobotezei, când 
se pregătesc bucatele de post, gospodinele se abţin să guste din grâul pus la fiert, crezându-se că, 
dacă îl gustă, grâul va fi mâncat și el de purici peste an - Moldova; unii aruncă o mână din acest 
grâu fiert în podul casei, ca și grâul să aibă la vară aceeași înălțime - Bucovina (2. MARIAN, |, p. 
110; 124; 144). La plecarea preotului, care vine cu botezul în ziua de ajun a Bobotezei (5 ianuarie), 
flăcăii din casă aruncă după el cu boabe de grâu, pentru ca tot așa să se împrăștie și fetele pe la 
casele lor, măritându-se - Țara Oltului (GOLOPENȚIA, p. 143). În ziua lui Sântoader cel Mare, 
oamenii duc grâu fiert (colivă) la biserică, obicei care ar data, conform unei legende, încă de pe 
vremea lui Sântoader; grâul fiert este îndulcit cu miere - datină semnalată aproape în toate zonele 
etno-folclorice; fetele iau nouă boabe de grâu din cel cu care se face coliva și pregătesc cu ele mai 
multe farmece, pentru a fi sănătoase și bine văzute de către flăcăi; se mai spune că grâul acesta, 
din coliva de la Sântoader, este bun de gustat contra frigurilor, având efect peste tot anul - Banat 
(2. MARIAN, |, p. 265; 277-278). Pentru spor în casă și bogăţia holdelor, la început de primăvară, se 
fierbe grâu îndulcit, din care mănâncă oameni și vite, ba se mai aruncă din aceste boabe și pe 
câmp; fetele pun grâu la încolțit tot atunci, după cum crește interpretând în ce măsură se vor 

mărita mai repede sau mai târziu - Bihor (3. BOCȘE, p. 110). În Vinerea Mare din Săptămâna 
Patimilor, credincioșii duc la biserică și grâu încolţit, pe care, după slujbă, oamenii îl duc acasă, 
considerând că aceste fire sunt bune de leac (BUDIȘ, p. 49). În noaptea dinspre Sfântul Apostol 
Andrei (30 noiembrie), copiii pun grâu la încolţit, pe care apoi îl îngrijesc cu atenţie; al cărui grâu 
este crescut mai înalt și mai frumos în ziua Sfântului Vasile (Anul Nou), aceluia îi va merge mai bine 
peste tot anul; dar acest grâu mai este observat și pentru presupusa sa putere de prevedere 
meteorologică, în sensul că, dacă paiul grâului este lucios, vremea va fi frumoasă, în schimb paiul 
aspru prevestește vreme ploioasă - Teleorman (2. CHIVU, p. 243; 247). Obiceiul de a pune grâu la 
încolțit în ziua Sfântului Andrei este practicat și în prezent în foarte multe zone etno-folclorice din 
România, cu menţiunea că toţi membrii familiei, indiferent de vârstă, își pun grâu în câte o 
farfurioară pe fundul căreia se află vată umectată, pentru a vedea, de Sfântul Vasile, cine are mai 
mult noroc în anul ce vine - Muntenia (NOTE, Antonescu). Să nu se guste până la cină din grâul 
pregătit cu mac pentru zilele de ajun ale marilor sărbători, fiindcă puricii nu-i vor da pace 
neascultătorului peste tot anul - Suceava; este semn de belșug și an roditor, când se visează, în 
Postul Crăciunului (14 noiembrie-24 decembrie), lan de grâu verde - Vâlcea (2. GOROVEI, p. 281- 
282). În ajunul Crăciunului, băieţii, care colindă prin sat, urează gazdelor, la sfârșitul textului de 
colindă, „rod în grâu”, iar gazda le oferă un blid cu boabe de grâu sau de porumb, pe care băieţii le 
aruncă pe casă, rostind aceeași formulă de urare, concluzia fiind clară și anume că grâul și 
colindătorii de sex bărbătesc au întâietate în desfășurarea acestui obicei - Țara Hațegului 
(ADĂSCĂLIȚEI, p. 115). Serii simbolice: grâu-picior-mătură-prag; grâu-monedă; grâu-apă. 

Grâul în obiceiurile de la naștere. În prima scaldă a nou-născutului, se pun și câteva boabe de grâu 
- Bihor (ȘTEFĂNESCU, p. 1). Ca ursitoarele să fie îmbunate, se pun pe masa pregătită pentru ele, în 
primele trei zile de la nașterea copilului, o pânză curată nouă, un blid cu făină de grâu, cernută, 
sare, pâine, un caier de lână și o monedă; când se împlinesc trei zile, se pot vedea pe făină urmele 
ursitoarelor; dar dacă ele nu vin sau nu găsesc aceste daruri înseamnă că sunt supărate și pot ursi 
copilului să nu aibă nimic în viaţă, să fie un sărăntoc - Sibiu; sau se pun pe masă trei farfurii cu grâu 
fiert, trei pahare cu apă și trei cu untdelemn și o sumă de bani; după credinţa oamenilor, apa 
înseamnă viaţă, iar untdelemnul bogăţie; de cum se apropie miezul nopţii, moașa copilului și alţii 
ai casei, stând la oarecare distanţă faţă de masă, încearcă să vorbească îmbunând ursitoarele și 
murmurându-le cântece în care le laudă bunătatea și puterea - Arad; Sibiu; sau se pune o plăcintă 
din făină de grâu și trei monede deasupra (dacă se pune o singură monedă, este posibil ca 
ursitoarele, care întotdeauna sunt în număr de trei, să se certe între ele pentru a intra în posesia 
monedei și astfel, supărate, ursesc rău copilului), o oglindă, un pieptene și o lingură cu untură, ca 
venind ele să aibă câte un ban și ce să mănânce, în ce să se uite și să se pieptene; mai se pun 
alături și niște brăciri noi, luate a doua zi de către moasșă, care încinge pe copil cu acestea, iar 
untura, banii și plăcinta le dă porcarului satului sau altui păzitor de animale ce trece pe uliţă, 
pentru a mânca plăcinta, cu untura să se ungă pe cap, iar cu banii să-și cumpere ce vrea; sau se 
face o cină („cinișoara ursitoarelor”): pe o masă rotundă, pe deasupra cu o pânză nouă, împrejur 
cu brăciri noi, se așează un blid în care se pun de trei ori câte trei mâini de făină de grâu cernută, 
peste făină o lingură nouă cu sare și una cu unt, un pahar nou plin cu apă neîncepută, pe buza 
blidului sunt lipite trei lumânări de ceară, iar în jurul acestora se grămădesc cereale: grâu, porumb, 
ovăz etc.; apoi moașa sau mama copilului se roagă la Dumnezeu și așteaptă ca, peste noapte, să 
viseze - Banat (3. MARIAN, II, p. 98-99). Ca să nu plângă copilul, când este mic, imediat după 
nașterea lui se fac cruci din tărâţe de grâu, una amplasată în mijlocul casei, cealaltă la ușă - 
Muntenia (2. GOROVEI, p. 174). Serii simbolice: pânză-făină-sare-pâine-lână-monedă; grâu-apă- 
untdelemn-3-monedă; făină-monedă-3-oglindă-pieptene-untură-brăcire; pânză-brăcire-făină-sare- 
unt-apă-lumânare-3-grâu-porumb-ovăz. 

Grâul în obiceiurile de nuntă. Înainte de căsătorie, tinerii sunt puși de către cei vârstnici să-și 
găsească fericirea, căutând într-o farfurie cu boabe de grâu, în care se pun în prealabil inelele ce le 

vor purta toată viaţa - Bacău (ICHIM, p. 133). Grâul este aducător de belșug și de aceea în vârful 
țovului pe care îl poartă chemătorii la nuntă se pune un mănunchi de spice de grâu; țovul este un 
baston, gătit cu bete, panglici și basmale sau batiste (ȘEULEANU, p. 93). În cadrul „luptei” care are 
loc la casa miresei, din casă iese în întâmpinarea „asediatorilor” drușca, însoţită de doi feciori 
voinici; în mâna fetei se găsește o farfurie plină cu boabe de grâu, peste grâu un colac, deasupra 
colacului un capac pe care ard cărbuni înroșiţi, iar deasupra cărbunilor fumegă tămâie; fata aruncă 
peste „adversarii” dragi cu boabe de grâu - Maramureș (BOGDAN, p. 19). Mersul la biserică pentru 
cununie are loc după o rânduială bine stabilită și care trebuie respectată întocmai; înaintea 
miresei, merg mama și surorile sale, care presară grâu și sare, „ca să nu se lege ceva farmece” - 
Maramureș (DĂNCUȘ, p. 183). Boabe de grâu sunt aruncate asupra mirilor și nuntașilor - Bihor 
(2.CHELCEA, p. 10; ȘTEFĂNESCU, p. 1). În timpul cununiei, în faţa mirilor se așează o tavă cu boabe 
de grâu, orez sau porumb, ori se aruncă cu boabe de grâu peste capul lor, gest care se constituie 
într-un act menit să aducă tânărului cuplu fecunditate și prosperitate; astăzi, cu deosebire în 
mediul urban, pe tavă se pun bomboane care apoi sunt servite participanţilor la cununie - Oltenia 
(1. LARIONESCU, p. 452). La casa mirelui, tinerii sunt întâmpinați cu boabe de grâu, pe care soacra 
le aruncă asupra lor în semn de rodire (4. POP, p. 28; 153). La venirea nuntașilor la casa mirelui, 
după cununie, soacra și surorile mirelui aruncă cu boabe de grâu, orz și porumb peste capetele 
mirilor, în credința că astfel noua familie va avea belșug în casă și noroc în tot ce vor dori să 
realizeze - Țara Zarandului (1. DASCĂLU, p. 23). Masa, în capul căreia sunt așezați tinerii căsătoriţi, 
este acoperită cu o față de masă foarte frumoasă, iar în mijlocul ei, în dreptul tinerilor, se află un 
blid plin cu grâu ales; în grâul acesta, mirele introduce câteva monede din argint, iar mireasa o 
năframă cusută de ea; după schimbarea câtorva replici ce ţin de desfășurarea ceremonialului, 
amândoi tinerii bagă mâinile în blidul cu grâu, feciorul luând năframa, iar fata banii, după care 
aruncă cu grâu, încrucișat, peste oaspeţi; grâul rămas este adunat cu grijă de către părinţii fetei și 
păstrat până după cununie; fata păstrează banii, dar băiatul dă năframa, traista pe care o poartă 
pe umăr și cușma de pe cap viitorului socru; socrul său cum ia de la mire aceste trei obiecte îi pune 
pe cap acestuia propria pălărie, ca acesta să nu stea cu capul descoperit; obiectele le dă fiicei sale, 
iar aceasta coase năframa de baiera trăistuţei, iar la cușmă îi coase o montură din pene de păun, în 
mijlocul căreia sunt prinse monede din argint, după care le dă tatălui său, care, la rândul lui, le 
restituie ginerelui, luându-și înapoi pălăria și urând ca tinerii să trăiască mulți și fericiţi ani; în 
limbajul locului, toate aceste schimburi de obiecte sunt numite cu termenul generic încredințări - 
Bucovina; când mireasa este adusă la casa mirelui, în mijlocul curții se pune o masă, pe care se află 
o faţă de masă nouă, un vas cu grâu și unul cu apă; când tânăra pereche intră în curte, se aruncă 
cu grâu și este stropită cu apă, după ce masa a fost înconjurată de trei ori - Munţii Apuseni 
(3.MARIAN, |, p. 131; 450). Când vin tinerii căsătoriți de la biserică, se aruncă peste ei cu grâu, ca 
să le fie căsnicia fericită, îmbelșugată și îndelungată - Bihor (2. GOROVEI, p. 195). Serii simbolice: 
grâu-sare; grâu-colac-cărbune-tămăie; grâu-orz-porumb; grâu-monedă-năframă; grâu-apă. 

Grâul în obiceiurile de înmormântare. Grâul fiert, din care se alcătuiește coliva, înseamnă pe de o 
parte moartea naturii umane, pe de altă parte învierea morților; coliva se împarte între cei 
prezenți la înmormântare, dar se trimite și pe la cunoscuţi pe acasă, pentru a le demonstra că, 
fiind spiritualmente nemuritor, decedatul se va bucura în viața eternă - Suceava; coliva se face și în 
zilele onomastice ale celor vii și este împărțită, după ce este sfințită la biserică - Oltenia; coliva 
înseamnă păcatele mortului, de aceea se dă tuturor celor prezenţi, pentru că se crede că atâtea 
păcate sunt iertate, câte boabe de grâu are coliva - Sibiu; Suceava; sau se crede că atâtea păcate ia 
asupra sa cel ce gustă din colivă; alţii afirmă că este fața lui Hristos și de aceea trebuie să se 
împărtășească toţi din ea - Suceava (3. MARIAN, III, p. 109-110). La o agonie lungă, muribundul 
este așezat pe jos, pe paie de grâu, în credința că numai așa își va da sufletul mai ușor; după 
înhumare, se dă de pomană, peste mormânt, o oală de lut și o pâine din făină de grâu (3.CHELCEA, 
p. 10). Cât timp mortul este privegheat în casa lui, la căpătâiul său se află un vas cu boabe de grâu 

sau de porumb, în care ard permanent lumânări - Bucovina (COJOCARU, p. 164). În urma 
cortegiului funerar, femeile aruncă boabe de grâu, ca să nu fie dusă mana grâului de-a lungul 
satului și să fie scoasă dincolo de hotar - Bihor (4. BOCȘE, p. 163). Când sicriul se deplasează spre 
cimitir, încă de la scoaterea din casă, se aruncă cu grâu în urma mortului, în credinţa că acesta nu 
trebuie să se mai întoarcă după roadele pe care el le-a muncit - Bihor (PRESA). Boabe de grâu (sau 
pâine) se pun în mormânt, grâul fiind principalul mediator cu „lumea” morților, în strădania de a 
păstra relaţii normale cu ea, pentru că altfel aceasta s-ar putea constitui într-un potenţial factor de 
pericol permanent pentru ordinea firească a lumii celor vii - Bihor (ȘTEFĂNESCU, p. 1). 


GREIER (Gry/lus - DLRM, p. 346) 

Cele câteva legende construite în jurul greierului iau în considerare fie aspectul fizic al insectei 
(este mică și de culoare neagră) și felul ei de viaţă, fie sunetul ascuţit și pătrunzător pe care îl 
scoate prin frecarea elitrelor, de unde și ambivalenţa ipostazelor din credinţele tradiționale; astfel, 
se spune că greierele ar fi participat la facerea lumii, dar nu printr-un efort constructiv, ci prin 
cântecul său; în timp ce ariciul, furnicile, gândacii și celelalte viețuitoare mărunte ridicau cu multă 
trudă pământul, făcând dealurile și munţii, greierul îi înveselea pe toţi cu țârâitul său; din această 
cauză, Demiurgul l-a binecuvântat să stea totdeauna la căldură, să nu fie văzut de nimeni, dar toţi 
să-l asculte și astfel să li se umple singurătatea; este considerat năzdrăvan, pentru că are puterea 
să cânte în locuri izolate, fără să poată fi întrerupt de duhurile rele, care obișnuit sălășluiesc prin 
astfel de spaţii; din această pricină, el este considerat că ar avea firea mai tare decât a cocoșului, 
care nu poate cânta oriunde și neîntrerupt; în schimb, este mic și negru, pentru că, odinioară, 
greierele ar fi fost un fecior chipeș și tare iubăreţ, care a îndrăznit să fure iubita lui Alexandru 
Împărat, din care cauză a fost fugărit de soare, înnegrindu-l cu razele lui; sau că ar fi metamorfoza 
unei păsări, care, atunci când s-a născut Mântuitorul, a încercat să-l sperie, imitându-i scâncetul, 
Maica Domnului blestemând-o și prefăcând-o într-o insectă neagră, care cântă numai noaptea, cu 
„glas urât“; se crede chiar că ar fi o vieţuitoare „spurcată“, născută din necurăţenii sau din cap de 
câine, iar, dacă vreunul dintre ei este omorât, ceilalți se răzbună și-l spurcă pe stăpânul casei; se 
mai spune că glasul greierului ar fi plânsul vinovat al lui Voinic-Înflorit, transformat în insectă, 
pentru că a omorât-o pe Ileana Cosânzeana; cu toate acestea, alte credinţe consideră că greierele 
nu poate să fie o sursă a răului, deoarece „are inimă bună spre casa omului“ (COMAN, II, p. 124- 
126). Să nu se umble prin casă pentru a-i stârpi, căci e păcat, ei fiind semn de belșug - Tecuci; să nu 
fie omorâţi, pentru că intră în urechile celui care a făptuit păcatul, ci mai bine să fie luaţi pe un băț 
și scoși afară din casă - Bucovina; ca să fie alungaţi din casă este suficient să fie adus unul din câmp 
și să fie pus între ceilalţi - Tecuci; în mod obișnuit însă i se acordă puterea previziunilor 
meteorologice; astfel, când cântă greierii noaptea, este semn de vreme bună - Bucovina; este 
considerată o vietate spurcată, de care este bine să se scape luând o bucată de pânză, se pune 
greierele în ea și în aceasta este ascuns apoi după cuptorul altei case, deoarece ei se duc acolo 
unde sunt mutaţi, dar parcă este păcat să i se facă altui om un asemenea rău - Țara Oltului; primul 
greier întâlnit primăvara trebuie neapărat omorât - lalomiţa (2. GOROVEI, p. 105; 262; 282; 
GOLOPENȚIA, p. 71). Dacă însă cântecul lor, seara, este mai pătrunzător decât în mod obișnuit 
înseamnă că este posibil să plouă sau chiar să fie furtună - Bucovina (2. MARIAN, |, p. 87). 
Comportamentul greierului în luna aprilie dă seama de cum va evolua vremea în lunile de vară; 
dacă își curăță din fața cuibului resturile de pământ, inclusiv propria murdărie, înseamnă că își face 
casă stabilă, pentru că nu se mai teme de ploi, iar vara va fi secetoasă; dacă nu muncește să-și 
curețe cuibul e semn că și-a ales doar un loc provizoriu, pe care îl poate schimba la nevoie pentru 
unul mai uscat, ceea ce înseamnă că lunile iunie și iulie vor fi ploioase și se va face mult fân - 
Maramureș (BOGDAN, p. 134). 


GRIJANIE v. ÎMPĂRTĂȘANIE. 

GRINDĂ 

Ax al clădirii, element constructiv care domină, prin poziţie și importanţă, spaţiul de locuit, din care 
cauză mai este numită „meșter-grinda“, „ursul casei“, „temeiul casei“ etc.; în general, la grindă 
sunt păstrate plantele și obiectele care, conform concepţiei tradiționale, incorporează sporul și 
prosperitatea casei: mătrăguna, floarea de ferigă, iarba fiarelor, pelinul, obiectele luate în gaj (de 
pildă, firele de păr luate înainte de vinderea unui animal din gospodărie), păr de la mort, măsura 
acestuia etc. (Banat; Țara Hațegului); tot la grindă se păstrează, în Țara Hațegului și în Mehedinţi, 
„lumânarea de stat”, care a fost aprinsă la capul mortului cât timp a fost privegheat acasă, și care 
rămâne acolo pentru totdeauna, fixându-se și mai bine prin depunerile succesive de fum peste ea; 
la grindă se mai pun buchete de busuioc, lumânările de la Înviere, Biblia, chiar și acte doveditoare 
ale proprietăților deţinute sau, ca în Maramureș, ale titlurilor nobiliare; lon Creangă relatează, în 
„Amintiri din copilărie“, că tatăl său, revenit acasă după mai multe zile, își sălta copiii și îi lovea 
ușor cu creștetele capetelor de grinda casei, spunând: „Tâta mare“, gestul ca și expresia fiind 
semnificative în acest sens - Moldova; până la împlinirea vârstei de trei ani, copilul este dat la 
grindă, în ziua Anului Nou, când copilul este dus la moașă acasă, ducându-i-se acesteia și un 
plocon; aici copilul este așezat pe un obiect din fier, ca să fie sănătos ca fierul, pe cap i se pune un 
colăcel, trei fire de busuioc legate cu fir roșu, o batistă în care i se leagă bani și boabe de grâu, 
peste care se toarnă câteva picături de vin roșu; apoi este ridicat de trei ori până la grindă, pentru 
a-i crește copilului părul des, ca să fie sănătos și roșu la faţă ca vinul, cu belșug și noroc la bani în 
viaţă; apoi se petrece, uneori cu lăutari, participanţii fiind rudele și vecinii - Teleorman; subliniem 
că însuși ridicatul sau aruncatul în sus și stropitul cu apă sunt gesturi augurale arhaice, precreștine 
(CAPESIUS; CRISTEA, p. 53; NOTE, Antonescu). În ziua Sfântului lerarh Vasile cel Mare, Anul Nou, 
mamele își duc copiii la moașele care le-au asistat nașterea, pentru ca acestea să-i ridice la grindă 
pe cei mici - Vâlcea (2. GOROVEI, p. 251). În Dolj, datul la grindă, în ziua Anului Nou, constă în 
ridicarea copilului de trei ori la grinda casei, rostindu-se urarea de a crește sănătos și înalt; 
copilului i se pune pe cap o azimă rotundă, pe care sunt prinși bani și flori; sub picior i se pune 
fierul plugului și ramuri verzi de brad (ENACHE, p. 115). În Maramureș, în cadrul „bătăliei” 
desfășurate cu prilejul luării miresei de la casa ei pentru a fi dusă la cea a mirelui, viteazul stegar al 
mirelui recurge la „violenţă”, dacă este posibil răpește colacul; în casă nu se poate intra, pentru că 
în ușa tindei stă de strajă un fecior voinic; dacă reușește să treacă de el, îi apare în cale un grup de 
femei bătrâne; învingându-le și pe ele, împreună cu mirele ocupă casa goală, înfigându-și sabia în 
grindă și atârnând steagul în cuier; astfel, neamul mirelui pune stăpânire pe casă; apoi, mireasa 
este condusă, sub steag, la casa soţului ei (BOGDAN, p. 22). Serii simbolice: grindă-fier-colac- 
busuioc-monedă-grâu-vin; grindă-pâine-monedă-floare-fier-brad. 


GROAPĂ 

Se prevestește primejdie pentru cel care se visează închis într-o groapă; tot rău înseamnă dacă se 
visează șezând într-o groapă; dacă visează că sapă o groapă este semn că îi va muri o rudă; în 
schimb, dacă visează că scapă și nu cade într-o groapă înseamnă că va ieși cu bine dintr-o mare 
primejdie - Suceava (NOTE, Băncescu). 


GULER 
Se crede că nu este bine să se croiască, la nici o piesă de îmbrăcăminte, întâi gulerul, pentru că se 
prevestește astfel moartea celui căruia îi este destinată haina - Vâlcea (2. GOROVEI, p. 113). 


GULIE v. NAP. 


GUNOI 
Ca să nască ușor, femeia însărcinată, după ce mătură și adună gunoiul, să spună că tot așa de 

repede să nască, precum repede și ușor aruncă gunoiul - Muntenia; gunoiul adunat în ziua 
prăznuirii Sfântului Gheorghe (23 aprilie) să fie pus la rădăcina pomilor, pentru că astfel rodesc 
mult mai bine - lași; nu se dă gunoiul afară din casă în zilele de Crăciun (25 decembrie) și de Paște - 
Bihor; seara nu se dă gunoiul afară din casă, pentru a nu se arunca și norocul - lalomiţa; Suceava; 
nu este bine să se dea gunoiul afară din casă după apusul soarelui - Ilfov; Prahova; nici în cea de a 
doua zi după lăsatul de sec, la intrarea în Postul Mare, pentru că noaptea vine lupoaica și fură 
cărbunii aruncaţi afară - lalomiţa; la lăsatul secului pentru Postul Paștelui, gunoiul din casă trebuie 
aruncat prin vecini, până la răsăritul soarelui, având capul descoperit și bustul dezgolit, ca să plece 
puricii din locuinţă - Dolj; gunoiul, amestecat cu părul rezultat din tunsoarea oamenilor, sau 
provenit de la scărmănatul lânii, se dă afară din casă numai purtat pe mătură, pentru că altfel va fi 
rău de cei din familie - Tecuci; se consideră că se scoate norocul din casă, dacă gunoiul este scos în 
ziua de ajun al Bobotezei (5 ianuarie) - Suceava; nu se ţine gunoiul lângă ușă, fiindcă nu se mai 
mărită fetele din acea casă - Suceava; cui își lasă gunoiul lângă prag nu-i va intra nimeni în casă cu 
vești bune - Tecuci; îi vor face vitele viermi aceluia care lasă gunoiul după ușă, neridicat timp de 
trei zile - Tecuci; pentru ca strigoaicele să nu ia mana vacilor, apa, cu care este clătit vasul în care a 
fost laptele muls, se varsă întotdeauna pe gunoi - Suceava; când este mort în casă, măturatul se 
face dinspre ușă spre spatele încăperilor, ca să nu iasă gunoiul din casă înaintea celui decedat - 
Botoșani (2. GOROVEI, p. 106-107; 159; 170; 203; 256; NOTE, Antonescu). În casa unde se află un 
mort nu se mătură absolut deloc, până nu se scoate mortul afară, fiindcă se crede că este rău de 
moarte pentru ceilalţi membri ai familiei, iar dacă se mătură totuși gunoiul nu se scoate din casă; 
după plecarea mortului spre cimitir, o vecină mătură prin casă, ca să nu se mai întoarcă răul 
îndărăt, iar gunoiul adunat se aruncă într-un loc prin care nu umblă nimeni; se spală apoi pe mâini 
cu apă din ulcica pusă pe fereastră, crezând că astfel nu îi vor amorţi mâinile; ea mai primește de 
pomană o cămașă sau o năframă, un colac sau pâine, un drob de sare și o sticlă cu vin în care se 
află o lumânare aprinsă; sau o năframă și pâinea care a stat pe fereastră în timp ce mortul s-a aflat 
în casă - Muntenia; Moldova; Bucovina; după moartea unui om, nu se dă gunoiul afară din casă 
timp de o săptămână, ca să nu „se măture” și alt suflet din casă; după șapte zile, se curăţă bine 
peste tot, ca să se curețe și toate relele, iar odată cu gunoiul se aruncă și mătura - Banat 
(3.MARIAN, p. 180; 311-313). Gunoiul strâns primăvara din casă este bine să fie aruncat pe cărare, 
considerându-se că odată cu acesta se aruncă din casă „tăte relele, grelușii, purecii, stelniţele” - 
Maramureș (BOGDAN, p. 45). Înseamnă îmbelșugare pentru cine visează grămezi de gunoi - 
Suceava (NOTE, Băncescu). Serii simbolice: apă-gunoi; cămașă/năframă-colac/pâine-sare-vin- 
lumânare. 


GURĂ 

În credinţele multor popoare, deci și la români, gura (și buzele) reprezintă locul de intrare și de 
ieșire a sufletului (EVSEEV, p. 168). Să nu se dea ceva din gură, fiindcă își dă propria putere cel ce o 
face - Teleorman; inflamarea mucoasei bucale este semn de noroc - Tecuci; nu este bine să se 
spele cineva turnându-și apă din gură, pentru că acesta este un semn de sărăcie - lași; sau este 
semn de ne-iubire, de urâțenie - Suceava; se crede că nu este bine să fie hrăniți copiii mici din 
gură, fiindcă le va mirosi gura - Bucovina; dacă mortul rămâne cu gura deschisă, se crede că el cere 
de pomană, sau că va mai muri cineva din acea casă - Suceava (3. MARIAN, III, p. 52-54; 2. 
GOROVEI, p. 60; 107; 108; 151; 170; 211). 


GUȘTER (Lacerta viridis - DLRM, p. 351) 

Deoarece, în limbaj regional, denumirea gușter este folosită și pentru gâtlej, esofag (ȘĂINEANU, III, 
p. 174), se produce un transfer de semnificaţie în planul credințelor care se construiesc în jurul 
acestei specii de șopârlă; astfel, capul de gușter, tăiat în luna martie, cu o monedă de argint, se 
întrebuinţează pentru vindecarea bolilor de gât - Dolj (2. GOROVEI, p. 285). Serie simbolică: gușter- 

martie-monedă(de argint). 


GUTUIE (fruct de Cydonia vulgaris - DLRM, p. 351) 

Rod al pomului cu flori albe-roz și cu fructe mari, galbene și parfumate (ȘĂINEANU, III, p. 148), 
gutuia are însușiri „fecundatoare“ și de aceea este prezentă în riturile de naștere, botez, nuntă și 
înmormântare; în general, simbolismul acesta apare la fructele cu înveliș dur sau care sunt 
zemoase și au mai multe seminţe, precum mărul, para, gutuia, dar mai ales nuca (EVSEEV, p. 81). 
Pentru tratarea urticariei este bine să se ia pământ de la rădăcina unui gutui, dimineaţa înainte de 
răsăritul soarelui, și să se dea pe piele - Teleorman (2. GOROVEI, p. 21). În vorbirea locuitorilor din 
nordul Moldovei, gutuia mai este denumită și „mărul Evei“; cine visează gutuie înseamnă că va trăi 
momente de amăgire, sentimente de părere de rău, unele răutăţi din partea celor din jur, dar 
poate să fie și semn de noroc în căsătorie; dacă se visează mâncând gutui este semn de supărare, 
necaz, dar poate să prevestească și bogăţie - Suceava (NOTE, Băncescu). 

H 


HAINĂ 

Este prevestitor de moarte, dacă i se face copilului îmbrăcăminte (cămășuţă, scutece etc. ) înainte 
de a se naște - Vâlcea; sau pentru că nu va mai crește - Țara Oltului; cei care intră în casă la un 
nou-născut să smulgă o aţă din hainele lor și să o azvârle pe copil, ca să nu-l deoache și să nu-i ia 
somnul - Țara Oltului; până la vârsta de un an, copilul să nu se îmbrace cu hainele pe dos, pentru 
că i se întoarce anusul și, din același motiv, să nu i se spele hainele pe dos până nu va împlini vârsta 
de trei ani - Muntenia; copilul mic să nu fie îmbrăcat cu vreo haină întoarsă pe dos, fiindcă va face 
totul pe dos, când va fi adult - Țara Oltului; dacă unei familii îi mor copii, este bine să adune resturi 
de țesătură de la nouă case, ai căror gospodari nu sunt cununațţi a doua oară, și să confecţioneze 
din ele îmbrăcăminte pentru cei rămași în viaţă și nu vor mai muri - Suceava; când se fierbe cânepa 
pentru a fi albită, femeile să poarte cămăși albe și nu colorate, ca și cânepa să iasă albă cum este 
cămașa purtată - Țara Oltului; se crede că se vor înrudi cei care își agaţă, din întâmplare, straiele 
între ei - Suceava; când se prinde, din întâmplare, haina în clanţa ușii este semn că în acea casă vor 
sosi oaspeţi - Muntenia; să nu se îmbrace niciodată vreo haină pe dos, pentru că se strică vremea - 
Teleorman; Vrancea; Suceava; sau este posibil să moară cineva; pentru a evita acest deznodământ 
neplăcut, este bine ca obiectul de îmbrăcăminte să fie călcat în picioare - Suceava; dar totodată 
unii cred că sunt feriţi de vrăji, dacă îmbracă intenţionat ceva pe dos - Moldova; ca să se scape de 
friguri, să se dezbrace preotul de odăjdii deasupra celui bolnav - Tecuci; bolnavul de epilepsie să 
poarte permanent cu el un petic dintr-o haină purtată la cununie, sau un petic de odăjdii preoțești 
- Țara Oltului; să nu se cârpească vreo haină când este deja îmbrăcată, pentru că se lipesc 
blestemele de acel om - Vâlcea; dacă fata care spală cămăși se udă pe veșminte, este semn că se 
va mărita cu un bărbat beţiv - Suceava; furtul unor piese de îmbrăcăminte aduce pierderi în oile 
păgubașului - Tecuci; cel decedat este îmbrăcat cu hainele cele mai bune pe care le-a avut, pentru 
ca să fie curat și prezentabil, când se înfățișează înaintea lui Dumnezeu - Muntenia; prezenţa în vis 
a straielor rupte dă semn că în curând respectivul va avea silă de ceva - Suceava; visarea unui om 
îmbrăcat în haine noi prevestește moartea lui - Moldova (GOLOPENȚIA, p. 95; 107-108; 140; 
2.GOROVEI, p. 9; 21; 38; 61; 93; 112; 113; 143-144; 152; 174; 176; 260; NOTE, Antonescu). Pe locul 
unde a zăcut și a murit cineva se pune o haină nouă de către cei care rămân acasă, după scoaterea 
decedatului și plecarea cortegiului funerar, ca să nu se mai întoarcă boala în casă - Prahova; se 
crede că mortul, până ce ajunge la locul ce-i este hotărât în lumea de dincolo, trebuie să treacă 

mai întâi printr-un foc mare și periculos; pentru aceasta, hainele ce i se dau peste sicriu, el le ia la 
subsuoară și, când ajunge la acel foc, le îmbracă și trece prin foc, veșmintele arzând și el rămânând 
nevătămat; dincolo de foc stă Maica Domnului care, văzându-l scăpat, îl cârmuiește mai departe - 
Bucovina; acasă, după venirea de la cimitir, când se dau hainele de pomană, cel ce primește (un 
om sărman) este scos afară cu faţa la soare și întrebat de trei ori: „Dai hainele lui X pe cealaltă 
lume ?”, iar el răspunde: „Dau!“ - Banat (3. MA-RIAN, III, p. 173-174; 191-192). În Banat, se dă de 
pomană pentru cel decedat un rând de haine complet, coloritul acestor veșminte fiind în funcţie 
de vârsta celui mort; hainele sunt încredințate unui om sărman, unei femei văduve sau unui 
membru al familiei (LĂPUȘTE, p. 75). Nu se coase un nasture sau altceva la o haină deja îmbrăcată 
pe cineva, iar, dacă tot se coase, cel îmbrăcat trebuie să ţină o aţă în gură, ca să nu i se coasă 
mintea; dacă este copil, se spune că trebuie să țină aţa în gură, ca să nu vorbească și să nu uite ce 
a învăţat - Maramureș, Prahova, Ilfov; în general, în Maramureș se crede că nu este bine să se 
cârpească haine murdare (BOGDAN, p. 94-95; NOTE, Antonescu). În mai multe zone din ţară, se 
crede că acela care îmbracă o haină pe dos (mai ales piese de lenjerie) va fi urât de toţi, sau că nu 
se va lua nimeni de el, sau că de el nu se vor apropia farmecele; dacă a îmbrăcat vreo piesă de 
îmbrăcăminte pe dos din greșeală și pentru ca lumea să nu-l mai urască, ea trebuie dezbrăcată, 
călcată în picioare și apoi îmbrăcată din nou; este semn rău pentru cel care se visează că și-a 

cumpărat o haină și aceasta i-a fost furată; sau că a pierdut-o; nu este bine nici pentru acela care 
se visează îmbrăcat într-o haină nouă; prevestește nenorociri pentru cine se visează îmbrăcat în 
haine împărătești sau purtând haine colorate vesel sau lucioase; se va întâlni cu înșelătoria și 
fățărnicia cel care se visează având haine cu multe feţe; înseamnă boală pentru cel care visează că 
are haine murdare de noroi sau că și le spală avându-le pe trup; înseamnă bună întovărășire 
pentru cine visează haină de femeie; iar visarea uneia bărbătești înseamnă avuțţie; va trăi în belșug 
cel care se visează purtând cu plăcere o haină; dar va ajunge în nevoi cel ce se visează purtând o 
haină ruptă; este semn că va pierde unele obiecte și va trăi în sărăcie cel care se visează gol, fără 
îmbrăcăminte pe el sau reparându-și hainele; este bine când cineva se visează îmbrăcându-se sau 
că posedă haine de culoare roșie; va fi promovat într-un post important cel care se visează că 
poartă haine scumpe; va fi invidiat de ceilalţi cel care se visează purtând îmbrăcăminte din mătase; 
va trăi în cumpătare cel care se visează spălând veșminte - Suceava (NOTE, Băncescu). 


HAM 

Ansamblu de curele sau de frânghii cu ajutorul cărora se înhamă calul la un vehicul (ȘĂINEANU, III, 
p. 151). Se crede că desfacerea și desprinderea hamului la plecarea de acasă e semn, pentru 
gospodarul cu gând de a se deplasa cu treburi, să se reîntoarcă, fiindcă pe drum îl vor întâmpina 
multe primejdii - Suceava (2. GOROVEI, p. 109). Se mai obișnuiește ca socrii să pună pe capul 
tinerilor căsătoriţi frâiele cailor, în timp ce aceștia intră în casă, semn de unificare conjugală și de 
supunere - Banat (1. LAZĂR, p. 268). Cine visează hamuri înseamnă că va face o călătorie - Suceava 
(NOTE, Băncescu). 


HAMEI (Humulus lupulus - DLRM, p. 354) 

La ieșirea din biserică a mirilor proaspeţi cununaţi, rudele aruncă peste ei monede, nuci și hamei, 
simbolizând dorinţa de belșug pentru tânăra familie, dar totodată îndemnul de a disprețui 
bogăţiile și plăcerile cele lumești (ȘEULEANU, p. 40). Serie simbolică: hamei-. bani-nucă. 


HARALAMBIE v. FEBRUARIE. 


HARTĂ 
Harta de mari dimensiuni apărută în vis prevestește o călătorie în străinătate - Suceava (NOTE, 
Băncescu). 


HÂRLEȚ v. CAZMA 


HÂRTIE 

Pentru cine visează coli de hârtie este semn că va scrie curând o epistolă; dacă se visează tăind 
hârtie, va trebui să fie atent în următoarea perioadă de timp la felul cum îi evoluează viaţa; dacă 
visează o hârtie pe care se află ceva scris, va fi implicat în diferite certuri; dacă se visează rupând 
niște hârtii, cu siguranţă unele întâmplări neplăcute îl vor conduce la mânie - Suceava (NOTE, 
Băncescu). 


HERUVIM v. ÎNGER. 
HODOLEAN v. ODOLEAN. 
HOLBURĂ 


Personaj fictiv, întâlnit în expresia moldovenească „satul lui Holbură“, echivalentă expresiei 
muntenești „satul lui Cremene“, ambele desemnând un loc unde fiecare este stăpân, simbolizând 

deplina dezordine socială (ȘĂINEANU, |, p. 130). v. CREMENE. 
HOLDĂ v. LAN. 


HORĂ 

Hora, cercul dinamic, imitând mișcarea astrului zilei, are multiple funcţii magico-simbolice, printre 
care și pe aceea de integrare a polarităţilor și de armonizare a părţilor antitetice; hora se joacă în 
momentele hotărâtoare din desfășurarea nunţii, parcă pecetluind valabilitatea și durata în timp a 
actelor consumate; la ea participă aproape întreaga lume prezentă la nuntă, ca semn al aderenţei 
la întemeierea noii familii (EVSEEV, p. 205). Prevestește o mare bucurie celui care visează și se 
visează jucând într-o horă - Suceava (NOTE, Băncescu). 


HORN 

Era de așteptat ca fiind una din părţile componente ale vetrei, deci în directă legătură cu focul, 
hornul să preia ceva din sfera simbolică și de credinţe a celor doi termeni, ceea ce nu se întâmplă 
în realitatea mentalităţii tradiționale românești, care leagă locul de evacuare a fumului mai repede 
de soliditatea construcţiei și, în consecință, de imobilismul și statornicia ei; astfel, înainte de a 
pune cloșca pe ouă, este bine să fie învârtită de trei ori în jurul stâlpului de la horn, în credinţa că, 
în acest fel, nu-și va părăsi cuibarul - Suceava; dacă se strigă pe gura hornului numele cuiva, acela 
va veni în grabă - lași; aidoma se procedează și când o vită se rătăcește și se crede că este pierdută 
- Dolj; în duminica lăsatului de sec de brânză, fiarele hornului trebuie legate înainte de culcare, 
pentru a lega astfel gura animalelor sălbatice și tot la fel se face și dacă vitele sunt uitate neînchise 
în ocolul gospodăriei sau în câmp, în scopul de a nu fi atacate de fiarele sălbatice - Dolj; se zice că, 
dacă mireasa, când intră în casa mirelui, se uită pe horn, atunci îi va muri soacra - Moldova; sau, în 
același context, dacă se uită pe horn, cuvântul ei nu va fi luat în seamă de ai casei, precum nimeni 
nu ia în seamă cenușa de la vatră - Moldova; sau, când vine de la biserică, mireasa să se așeze pe o 
șa pusă pe vatră, ţinând în braţe un băieţel frumos, și să se uite pe horn, ca să aibă copii frumoși - 
Dolj; funinginea măturată de pe horn în noaptea dinspre Crăciun este bine să fie pusă la rădăcina 
pomilor fructiferi, ca ei să rodească bogat în anul ce vine - Vâlcea; se crede că atunci când vuiește 
hornul este semn că vremea se va strica - Bucovina (2. GOROVEI, p. 52; 86; 109; 164; 198; 265; 
276; 277). În timpul șezătorilor, două câte două fetele aduc surcele de la tăietorul de lemne și le 
aruncă pe horn, strigând totodată numele feciorilor doriţi - Maramureș (BOGDAN, p. 100). În casa 
socrilor mari, se așează mâncare pe vatră, iar tânăra mireasă se uită în sus pe horn, ca să nască 
prunci cu ochi negri - Banat (1. LAZĂR, p. 268). Oricum, hornul este unul dintre locurile prin care 
maleficul poate penetra din exterior în spaţiul casnic și din care cauză sunt luate măsuri diverse de 
protecţie (NOTE, Antonescu). Serii simbolice: duminică(a lăsatului de sec de brânză)-fiarele 
hornului; noapte(dinspre Crăciun)-funinginea hornului; vatră-horn-șa-băiat. 


HOTAR 

În înţelesul de limită a unui teritoriu (vatră, moșie), aflat în proprietatea locuitorilor unei așezări 
(ȘĂINEANU, III, p. 177). Dacă unei femei i se îmbolnăvește copilul, este bine să-i ducă hăinuţele și 
albia (copaia) la hotar, ca să se lecuiască; de asemenea, găinile moarte sunt duse tot în hotarul 
satului - Vâlcea (2. GOROVEI, p. 109). 


HREAN (Armoracia rusticana - DLRM, p. 366) 

Printre alimentele duse la biserică, în dimineaţa din Duminica Paștelui, în vederea sfințirii lor, se 
află și hreanul; se crede că acela care mănâncă din acest hrean, tot în Duminica Învierii, după ce 
vine de la biserică, va fi peste an iute ca hreanul și sănătos - Suceava; din același motiv, se pune 
puţin hrean și în tărâţele care sunt date la vite, ca să le ferească de tot felul de boli, care sunt mai 

active în anotimpul primăverii - Suceava; femeile îl păstrează peste an pentru a-l pune în vasele cu 
apă sau în fântânile cu apă sălcie, ca să le „curețe“ de gustul neplăcut - Suceava; este bine ca 
bolnavul de friguri să fie tratat tot cu acest hrean - Suceava; până și în cazul că familia pregătește 
purcel pentru Duminica Paștelui, în loc de miel, este bine ca acesta să aibă în rât o bucată din 
hreanul sfinţit - Suceava (2. MARIAN, II, 174-175). Cine gustă, la întoarcerea de la biserică, mai 
întâi din hrean (și nu din pască), pe acela nu-l vor pișca puricii peste an - Bucovina; prin extensie, 
se spune că acela care gustă de șapte ori dintr-un hrean se va curăța de păcate, ca și cum s-ar 
împărtăși - Suceava (2. GOROVEI, p. 109; 189). 


HUHUREZ (Syrnium aluco - DLRM, p. 367) 

Fiind pasăre răpitoare din familia bufniţelor și manifestându-se prin glas la căderea întunericului, 
se crede că huhurezul vestește evenimente nefaste omului (COMAN, II, p. 1), fie că este vorba de 
manifestări negative ale propriului trup, sau de cele ale naturii înconjurătoare; astfel, când cineva 
aude pentru prima oară glasul huhurezului este semn că se va îmbolnăvi - Suceava; când cântă 
huhurezul înseamnă că se va face frig - Vaslui; dacă glasul lui se aude în pădure este semn de 
vreme rea - Suceava; sau va fi vreme ploioasă - Suceava; se crede că acela care mănâncă labă de 
huhurez își pierde mintea; din această pricină, femeile necinstite dau de mâncare bărbaţilor lor 
labă de huhurez, ca să nu le persecute pentru aventurile lor extraconjugale - Vaslui (2. GOROVEI, 
p. 109; 230; 261; 266). 


HULUB v. PORUMBEL. 

IAD 

Loc imaginar opus Raiului; se crede că este situat în interiorul pământului, fiind caracterizat printr- 
un întuneric de nedescris; prin acest spaţiu rătăcesc sufletele celor păcătoși; la răstimpuri, aceștia 
merg să-și primească pedeapsa la care sunt osândiţi (unii ard în foc, alţii sunt mâncaţi de viermi; 
unii sunt puși să danseze pe o arie plină cu mărăcini, alţii poartă în spinare pe dracii care i-au pus 
să facă păcatul); în acest loc nu există nici un pom și nu se poate afla nimic de la cei de pe pământ, 
nici de la cei din Rai și chiar de la cei aflaţi în iad; numai rugăciunile familiei, ale bisericii și ale celor 
săraci le mai ușurează din chinuri - Muntenia; este ca o groapă foarte adâncă, situată în fundul 
pământului, unde arde permanent focul, dar nu este lumină, din cauza fumului des și înăbușitor 
care iese din foc; iadul mai este imaginat ca o casă mare sau ca o cetate colosală subpământeană, 
situate într-o fundătură urâtă și întunecoasă; în loc de lemne și pietre, la fundaţie, tălpi și ușori 
sunt puse babele cele rele sau chiar vrăjitoarele care au făcut numai fapte rele; în mijlocul iadului 
stă pe un scaun de foc Scaraoţchi, împăratul întunericului, în jurul lui aflându-se milioane de draci 
și drăcoaice; aceștia au rolul să chinuiască pe nelegiuiți și păcătoși, împărțiți în mai multe cete; unii 
sunt arși într-un cuptor, alții sunt fierţi în căldări mari de aramă în care se află smoală; unii sunt 
pisați în pive, iar alţii sunt puși în lulele și sunt fumaţi de către draci; păcătoșii mai sunt chinuiţi 
prin bătaie cu bâte și harapnice din piele, sau li se scot limbile și le sunt străpunse cu ace încinse; la 
ușa de fier a iadului stau zi și noapte de pază doi diavoli care invită să intre pe toţi cei care trec pe 
acolo și resping pe cei care ar dori să iasă afară și să scape de chinuri; se mai află la ușa iadului și 
Floarea-macului, care amăgește sufletele să pătrundă în iad; în jurul acestui loc se află o câmpie 
stearpă, străbătută de Apa-Sâmbetei, care se varsă în iad; de aici și zicala „Duce-te-ai cu apa 
sâmbetei", adică un imperativ care invită pe celălalt să plece și să nu se mai facă văzut; drumul ce 
duce la iad este plin de mărăcini și de spini, dar pe el se ajunge mult mai ușor la destinație decât 
pe cel care duce la Rai; dacă cei păcătoși ajung în iad, cei mai puţin păcătoși sunt aduși doar până 
la gura iadului, care este imaginată ca o prăpastie înfiorătoare, în fundul căreia mișună tot felul de 
lighioane, balauri, broaște râioase, șerpi; toate aceste animale viermuiesc căutând să treacă peste 
puntea iadului, așezată deasupra prăpastiei, și care duce apoi spre Rai, dar ele cad totdeauna de 
pe această punte înapoi în prăpastie; în schimb, sufletele care merg în iad nu rămân acolo pe 
vecie; după o perioadă de penitenţă, ele sunt duse într-un loc situat între iad și Rai unde stau în 
așteptarea judecății de apoi - Bucovina; este o peșteră întunecoasă, așezată în pământ, sub Rai; 
gura care duce în peșteră poartă denumirea de găârliciul pământului; în peșteră locuiesc sufletele 
celor păcătoși și o mulţime de draci - Năsăud; iadul este situat către apus, unde nu este soare pe 
cer, munţii varsă foc, marea este ca un potop; este tot o peșteră, păzită de balauri, șerpi și fiare 
sălbatice, precum și de doi diavoli, care nu lasă pe nimeni să iasă; păcătoșii sunt legaţi în lanţuri și 
introduși în foc până la brâu, sunt ţinuţi fără apă și fără hrană; păcătoșii provin din rândurile 
criminalilor, hoţilor, stricătorilor de căsnicii, mincinoșilor; aici, focurile ard fără lumină, apele sunt 
secate, „nu sunt păsări, nu sunt flori, /numai jar şi numai nori!”- Banat; iadul este locuit de cei 
morți nespovediți și de cei care au păcătuit prin adulter - Cluj; în iad se duc neapărat mărimile 
satului, primarul tăind lemne pentru draci sau purtându-i în spinare pe încornoraţi - Țara Oltului 
(3.MARIAN, III, p. 291-298). În biserica maramureșeană din Dragomirești, datată 1722, existentă la 
Muzeul Satului din București, pictura din pronaos, care imaginează chinurile iadului, prezintă în 
special femei (o morăriță este biciuită de doi diavoli și obligată să poarte în spinare piatra morii, 
pentru că obișnuia să ia uium peste cota normală; altă femeie este călcată de draci cu un fier de 
călcat, pentru că, leneșă fiind, nu călca lenjeria casei; una este întinsă cu ajutorul unui par, pentru 
că și ea obișnuia să tragă pe cot pânzătura pe care o vindea, în dorinţa de a obţine bani mai mulţi 
pentru același metraj; două femei sunt așezate faţă în faţă, una având în ochi desenată o bârnă, 
evidentă fiind dorinţa pictorului anonim de a ilustra proverbul conform căruia unii oameni văd 

gunoiul din ochii altora și nu văd bârna din ochiul lor); dar sunt pictaţi și doi homosexuali, într-o 
atitudine caracteristică, și un agricultor care este tăiat în lungul trupului cu un plug, pentru că 
obișnuia în fiecare primăvară, la arat, să taie câte o palmă de pământ din proprietatea vecinului 
(NOTE, Antonescu). 


IANUARIE (Gerar; Genarie; Ghenarie; Ghenare; Cărindar; Călindariu; Carindar) 

Explicația acestor denumiri stă în credinţa că în această lună este începutul colindelor sau pentru 
că în noaptea Anului Nou se obișnuia să se facă, din coji de nucă sau din foi de ceapă, calendarul 
meteorologic tradițional - Munţii Apuseni (12. GHINOIU, p. 67). Totodată, este luna frigului, a 
gerurilor celor mari; dacă vremea este totuși înmoinată, se crede că toate fenomenele 
meteorologice grele se mută în cursul lunii februarie, dar oamenii tot nu scapă de ger (2. MARIAN, 
I, p. 73; 75). Conform decretului dat, la 1166, de către Mihail Comneanul sunt interzise orice munci 
în zilele de 18 și 25 ianuarie, dar sunt permise unele munci, probabil cele cu caracter strict 
gospodărești, în zilele de 10 ianuarie (Sfântul Grigorie, episcopul Nisei), 16 ianuarie, 19 ianuarie 
(Aducerea moaștelor Sfântului Grigorie Teologul, prăznuit astăzi la 25 ianuarie) și 27 ianuarie 
(Aducerea moaștelor Sfântului loan Gură de Aur); la 6 decembrie 1786, Ghedeon Nichitici, 
episcopul ortodox al Sibiului, reglementează zilele de sărbătoare la 1 ianuarie, 6 ianuarie și 30 
ianuarie, adăugând și ziua de 14 ianuarie, pentru că la această dată este prăznuit, în calendarul de 
rit vechi, Sfântul Sava, sfânt naţional sârb (GRAMA, p. 68-71). 

1 lanuarie — Tăierea împrejur cea după trup a Domnului; Sfântul lerarh Vasile cel Mare; Anul 
Nou. Maramureșenii numesc Anul Nou „O zi la anul” și consideră că așa cum este el început, tot 
așa le va merge; deci trebuie făcute acte augurale, dar trebuie să se și evite să fie făcute acte care 
ar putea fi de rău augur; important este ca, în cele 12 zile de „festum incipium”, să se prefigureze 
derularea întregului an viitor; nu doar o prefigurare matematică, adică nu numai faptul că cele 12 
zile corespund celor 12 luni, ci o prefigurare a tuturor situaţiilor în care omul ar putea să se 
găsească în anul care vine, un fel de repetiţie a soluţiilor pe care le-ar elabora în contexte diferite 
ale vieţii sociale; calendarul de ceapă, aflarea ursitului de către fete, „Plugușorul”, colindele cu 
„Mioriţa”, „Meșterul Manole”, „Soarele și luna”, cu „Cerbul” etc. sunt în fond forme poetice ale 
unor străvechi rituri; practic, s-a ajuns la credinţa că, în zilele când se trece de la un an la altul, 
forțele tainice ale naturii sunt în mișcare și pot aduce bine sau pot păgubi pe oameni; vechii 
babilonieni credeau că aceasta se întâmplă în momentul de egalitate dintre zi și noapte, deci la 
echinocţiu, de aceea anul nou începea la ei mai întâi toamna, apoi primăvara; în ceea ce privește 
jocurile cu măști, poate că acestea nu se leagă de strămoși; ele pot fi interpretate, pur și simplu, ca 
niște jocuri, adică un fel de vestigii ale Saturnaliilor romane, sfârșitul perioadei rituale și 
ceremoniale, perioadă grea, pentru că nu este ușor să se trăiască în cotidian, cu atât mai mult nu 
este ușor să se trăiască în ceremonial; dimpotrivă, este uneori mai greu de trăit în acest plan 
superior, sacral; și pentru a ieși din acest plan superior și să se reintre în cotidian, este nevoie să 
existe o dezlegare, jocurile cu măști fiind un fel de refulare; prin ele, omul se ascunde în dosul 
măștii, ca să poată să facă ceea ce nu face în cotidian; astfel, jocurile cu măști sunt un fel de 
purificare, permițându-le oamenilor să intre mai liberi în noua perioadă care vine; în fond, timpul 
este continuu și oamenii, ca să-l stăpânească, îl taie în felii; o asemenea tăietură de 12 zile este 
Anul Nou; din seara de Anul Nou și până a doua zi, nu trebuie să se stingă lumina din casele 
oamenilor; către miezul nopţii, se pun lemne în picioare, lângă perete, pentru fiecare membru al 
familiei, într-o încăpere unde nu se umblă decât rar și nu este de bine dacă unul dintre ele cade 
până dimineaţa; în unele sate, în seara Anului Nou, de pe un deal se face „Strigarea peste sat”, 
pentru a pomeni toate faptele bune și rele petrecute peste an; cum se înserează, două grupuri de 
feciori urcă pe deal și strigă, iar locuitorii ies din case să asculte; unii se bucură, râd, alţii se supără; 
în încheiere, la cele bune, care sunt amintite primele, li se urează „Noroc!” și „An Nou fericit!”, dar 
se urează la fel și faptelor rele, pentru ca ele să se ducă odată cu anul ce trece, iar oamenii să intre 

în noul an curațţi și cu gânduri bune; fetele ascultă seara, la ferestrele caselor, și, în caz că aud pe 
cineva dinăuntru zicând „du-te”, ca îndemn pentru o anumită activitate, de pildă să aducă lemne, 
înseamnă că în acel an se vor mărita; dar pot auzi și „stai“, „șezi” și înseamnă că nu se vor mărita; 
tot noaptea, fetelor bătrâne li se pune Metehău, un om din cârpe, urât, așezat în cel mai înalt 
copac sau pe poartă, înconjurat bine cu spini, ca să nu poată fi luat ușor; în traista pe care o poartă 
sau într-un buzunar această mascoidă are un bilet, în care stă scris de unde vine, „de pe ce sate”, 
„din sus”, „din jos” și cere „orice de mâncare sau de îmbrăcat”; fata trebuie să-l ia (dacă nu poate, 
plătește cuiva să o facă), îl duce în casă, îl așează la masă și îl cinstește cu mâncare și băutură; se 
crede că, dacă în casă intră, în această zi, mai întâi un bărbat, el aduce noroc și bucurie; nu este 
bine ca femeile să umble cu colinda de Anul Nou; să nu se doarmă în această noapte, pentru că 
acela care o face va fi somnoros tot anul; să nu se plângă în noaptea aceasta, pentru că se va 
plânge tot anul, nu este bine să se meargă la nimeni în vizită; dimineaţa, de Anul Nou, gunoiul 
strâns în timpul sărbătorilor se duce în grădină, sub pomi, și i se dă foc, amenințând totodată 
pomii că vor fi tăiaţi, dacă nu vor rodi; acest ultim obicei fiind întâlnit și în Ţara Lăpușului; se mai 
sună printre pomi cu un clopoțel, pentru ca să fugă insectele și alți dăunători; în dimineaţa Anului 
Nou, oamenii se spală cu apă neîncepută, pusă într-un vas în care se pune un ban de argint și o 
crenguţă de brad, ca omul, în anul ce vine, să fie căutat și iubit ca banul și frumos și tânăr ca 
bradul; la sfârșitul celor 12 zile de sărbătoare, în ultima noapte, cea de 6 spre 7 ianuarie, nu se 
stinge lumina în casă, iar pe masă se așează un vas cu apă pe marginea căruia se pun lumânărele 
aprinse (4. POP, p. 34; BOGDAN, p. 6-10; 15; 122). În Sălaj, în seara Anului Nou, se pun păpuși de 
paie, îmbrăcate în zdrenţe, la poarta fetelor rămase nemăritate mai mulţi ani, nefiind scutiţi de 
acest obicei nici holteii; se mai obișnuiește ca, în seara de Anul Nou, flăcăii din sat să se așeze pe 
două dealuri, față în față, și să strige unii altora, dând în vileag faptele de rușine ale unora dintre 
consăteni; astfel, se dau de știre legăturile de dragoste tainice ale unor fruntași ai satului; se 
întâmplă ca unii dintre cei supăraţi să pândească strigătorii și să se răzbune bătându-i (PRESA). 
Înnoirea anului cuprinde ideea perfecționării începuturilor, a beatitudinii „vârstei de aur”, motiv 
pentru care oamenii tuturor timpurilor așteaptă cu mare nerăbdare sosirea noului an; invers, 
acumularea zilelor de după început aduce îmbătrânire, degenerare și pierdere; timpul se naște 
deci anual, se maturizează în vremea coacerii recoltelor și apoi îmbătrânește și moare, condiţie 
esențială pentru reînceperea unei perioade calendaristice; în unele legende populare, între vârsta 
timpului calendaristic (zilele de la 1 ianuarie la 31 decembrie) și vârsta sfinţilor există o 
corespondenţă ușor sesizabilă; sfinţii repartizaţi pe zilele calendarului popular sunt tineri, maturi și 
bătrâni, în funcţie de norocul acestora la împărțirea sărbătorilor, mai aproape sau mai departe de 
Anul Nou; în spaţiul românesc se cunosc sau au fost depistate, până în prezent, trei începuturi de 
an: 1 ianuarie, 1 martie și 1 septembrie; calendarul popular cuprinde însă și alte începuturi de an; 
pentru a descoperi datele calendaristice mai vechi, celebrate ca început de an, sărbătorile și 
obiceiurile populare trebuie raportate la scenariul ritual al renovării timpului anual; acest artificiu 
metodologic seamănă cu regula matematică de trei simple, conform căreia se poate afla o 
necunoscută, dacă se dispune de două date cunoscute; modelul (scenariul) presupune existenţa 
unei perioade în care să se desfășoare ritualul complex de renovare a timpului: sacrificiul ritual al 
unui animal, pregătirea unor mâncăruri rituale, stingerea și aprinderea rituală a focurilor, practici 
și manifestări orgiastice, jocuri cu măști, sărbători nocturne și priveghiuri, întoarcerea morților 
printre cei vii, egalitatea supușilor cu stăpânii, strigatul peste sat, practici de fertilizare a ogoarelor, 
vitelor și oamenilor, prevestiri și pronosticuri, jocuri de noroc, deschiderea cerului, întocmirea 
calendarului meteorologic, practici pentru izgonirea spiritelor malefice, alungarea morților la 
lăcașurile lor; renovarea anului contemporan cuprinde un ciclu de 12 zile (25decembrie-6 
ianuarie), intersectat la mijloc de momentul culminant al „tăierii” timpului, la miezul nopţii dintre 
anul vechi și anul nou; în mentalitatea arhaică populară, ciclul sărbătorilor de renovare a anului 
începe și se termină cu sărbători importante (Crăciunul și Boboteaza), prefațate de ajunuri; cele 12 

zile ale acestui ciclu se pare că reprezintă o reducere simbolică a anului solar de 12 luni, o 
concentrare a timpului, astfel încât o zi calendaristică să echivaleze cu o lună; scenariul 
sărbătorilor de Anul Nou se poate deci împărţi în două perioade aproximativ simetrice: perioada 
dintre ajunul zilei de 25 decembrie și miezul nopţii de Anul Nou, când spiritele malefice ale 
morților circulă printre cei vii, când abundă practicile de pomenire a moșilor și strămoșilor, când 
apar elemente ale unor străvechi practici orgiastice, și perioada dintre miezul nopţii de Anul Nou și 
Bobotează, dedicată curăţirii spaţiului de forţele malefice, alungării morţilor, practicilor de 
divinaţie, propiţiere și profilaxie; împărţirea ciclului sărbătorilor de iarnă în două perioade (nefast- 
fast, vechi-nou) este mai puţin evidentă datorită amestecului practicilor tradiționale, provocat de 
mutarea Nașterii (Crăciunul) de către Biserică din ultima zi a ciclului (6 ianuarie) în prima zi (25 
decembrie); între urările care se fac la începutul unui an și pregătirea „mesei ursitoarelor”, cu 
intenţia de a fi ursit favorabil noul născut, se pot stabili unele asemănări; este vorba de începutul a 
două unităţi de măsură, adică anul și „viaţa de om”, indiferent de numărul lor și de obiectele 
așezate la locul unde doarme nou-născutul sau la fereastră, obiceiul este practicat în toate 
regiunile ţării; semnificaţia generală a obiceiului stă în acţiunea de divinaţie, menită să scruteze 
viitorul copilului și să-l influenţeze pozitiv; produsele puse de moașă pe masa ursitoarelor au 
valoare de urare magică diferențiată: sănătate, frumuseţe, noroc, fecunditate etc.; se crede că, în 
noaptea de Anul Nou se deschide cerul (în noaptea de Crăciun, se crede că se deschid 
mormintele); amândouă aceste situaţii sunt favorabile aflării viitorului; spiritele morților și strigoii, 
în prima parte a ciclului de 12 zile, personajele celeste, în a doua parte a acestuia, sunt solicitate să 
dea răspunsuri despre ceea ce se va întâmpla în noul an; în nopţile de Anul Nou se spune, de 
asemenea, că vorbesc animalele și că se aprind și ard comorile; în Ţara Loviștei, bătrânii numesc și 
astăzi revelionul cu o expresie de veche tradiţie („Îngroparea anului”), deoarece acest obicei se 
făcea în noaptea Anului Nou; în Banat și Transilvania, Anul Nou se mai numește și „Crăciunul mic”, 
deoarece o bună bucată de vreme nașterea lui lisus a fost considerată început de an; între strigatul 
peste sat din Transilvania, la Anul Nou și la Paște (în Joia Mare sau în sâmbăta Paștelui) și strigatul 
peste sat din Muntenia, practicat la Lăsatul de sec, nu există deosebire de esenţă; în toate cazurile, 
scopul este același: comunicarea, în special a faptelor rele, de către feciori, într-un cadru nocturn 
și la o dată calendaristică precizată de tradiţie, pentru ca persoanele vizate să intre în noul an 
purificate și cu șanse egale de împliniri ca și ceilalți membri ai obștii; formula cu care se încheie 
strigatul peste sat, în Maramureș, „Cele bune să se-adune, cele rele să se spele!” este valabilă 
pentru multe zone românești în care a fost atestat obiceiul (12. GHINOIU, p. 120-123; 143; 148; 
154; 157; 186-187). Ziua de Sfântul Vasile sau Anul Nou se numește, în Bucovina, Crăciunul Mic, 
iar, în Banat, Fratele Crăciunului; în Bucovina, de Anul Nou, se obișnuiește să se atârne pe sub 
streșinile caselor o mulţime de flori, legate în mănunchiuri și sub formă de cruce, dar mai cu seamă 
busuioc, rămânând agăţate acolo de-a lungul întregului an; enumerarea acestor flori se găsește în 
finalul textelor de colind de Anul Nou, în segmentul menit urărilor: „Streașină de busuioc, /Să vă 
fie de noroc, /Streașină de măghiran, /Să vă fie peste an, /Streașină de mintă creaţă, /Să vă fie pe 
viață, /Streaşină de bumbușori, /Să vă fie de-ajutor/La fete și la feciori/$i nouă de sărbători!”; pe 
vârful unui deal din preajma satului sau în alt loc mai înalt, dimineața, cete de feciori suflă în 
buciume, fluiere, bat în tobe și în tot felul de instrumente de percuție, pentru a face cât mai mult 
zgomot - Bucovina; se adună mai mulţi copii cu clopote și cu securi în mână și, în sunetul puternic 
al tălăngilor, înconjoară de trei ori pomul neroditor din grădină, ameninţându-l că-l vor tăia dacă 
nu face fructe, iar unul dintre copii se pune garant că pomul va rodi și se roagă de ceilalți să nu-l 
taie - Moldova; femeile iau gunoiul strâns în urma măturatului în casă în ultimele zile și îl duc la 
rădăcina pomilor fructiferi, crezând că astfel aceștia vor rodi mai bine decât în urmă cu un an; dacă 
în urmă cu o zi, în ajun adică, se umblă cu Plugul sau cu Aratul de către cete de flăcăi, în ziua de 
Sânvăsâi se umblă cu Semănatul, obicei performat de către cete de copii de până la 12 ani; aceștia 
seamănă cu grâu, secară, orz, ovăz sau orez și urările se fac dimineaţa, până la ora 10-11, sau 

„până ies oamenii de la biserică“; oamenii cărora le vin băieţii cu Semănatul cred că tot anul le va 
merge bine și că vor fi onoraţi, cu atât mai mult cu cât mai mulţi băieţi, adică semănători, le 
deschid poarta gospodăriei, iar anul va fi mănos; dacă nu vin semănători, atunci cred că tot anul le 
va merge rău și nu vor fi băgați în seamă; alţii cred că, dacă nu le urează nimeni în seara Anului 
Nou și nu îi seamănă băieţii, nu vor mai apuca celălalt An Nou; se mai crede că, dacă vin fetiţe la 
semănat, atunci nu le va merge bine și, în general, refuză primirea cetelor de fete, dacă acestea 
sunt primele care le intră în curte; cine va dormi în ziua de An Nou, acela va dormi tot anul - 
Muntenia; cine nu strănută în această zi, acela nu va ajunge până în anul următor - Suceava; cine 
dă în această zi bani cu împrumut sau nu are bani, acela va fi tot anul lipsit de bani și de toate cele 
- Bihor; Muntenia; Bucovina; să-l apuce pe om Anul Nou cu bani în buzunar, ca să aibă tot anul - 
Muntenia; este bine ca primul intrat în casă, în această dimineaţă, să fie un bărbat și nu o femeie, 
ca să meargă bine acelei gospodării - Moldova; dacă în ziua de Sânvăsâi este ger mare și pe 
pământ se văd multe steluțe este semn că anul ce urmează va fi unul bun și vor fi multe cununii - 
Țara Chioarului; dar dacă va fi moină, atunci vremea peste vară va fi potrivită mai ales pentru fân - 
Bucovina (2. MARIAN, |, p. 6; 9; 21; 44-48; 51-53; 56; 59; 95; 108; 110-114; 117). Se crede că, la 
miezul-nopţii care marchează trecerea de la un an la altul, toate apele și pietrele dorm - Vâlcea; se 
spune că este noaptea în care se deschid cerurile și atunci fiecare animal poate grăi ca oamenii, 
dar cel care ascultă poate muri, fiindcă Dumnezeu nu vrea ca oamenii să afle treburile 
dumnezeiești - Vaslui; cine doarme în această zi va dormi tot anul - Muntenia; în această zi, fetele 
nemăritate mătură în casă dinspre ușă spre spate, apoi duc gunoiul în curte pus în poală, ca să le 
vină peţitori - Țara Oltului; în seara Anului Nou, fetele nemăritate pun într-un vas cu apă o ramură 
de busuioc, una de măr și o monedă de argint, pe care le lasă așa până a doua zi de dimineaţă, 
sperând că își vor visa viitorul soţ și, dacă îl visează pe tânăr împreună cu multă verdeață în jur, 
este semn că ea va fi o femeie norocoasă, dar, dacă îl visează pe lângă niște bivoli, este semn 
aducător de rele - Muntenia; se crede că în seara și noaptea dinspre Anul Nou se deschide cerul, 
iar vitele vorbesc între ele, dar cine le aude va muri nu peste mult timp - lași; Suceava; cine vede 
cerul deschizându-se va primi de la Dumnezeu tot ceea ce va cere - lași; Suceava; nimeni nu 
trebuie să doarmă în noaptea dinspre Anul Nou, ca să nu fie tot anul somnoros, nici nu se dau bani 
cu împrumut, iar cel pe care îl prinde această zi fără bani asupra sa va fi în lipsuri tot restul anului - 
Țara Oltului; în ziua Anului Nou, în zori, pe nemâncate, fiecare om trebuie să ia în mână unealta pe 
care o folosește de obicei în tot cursul anului și să o mânuiască de trei ori; astfel, agricultorul 
izbește de trei ori cu sapa în pământ, iar furca pentru fân o ridică de trei ori în sus; la fel 
procedează cizmarul, croitorul, pietrarul etc. , în credința că vor avea spor la lucru de-a lungul 
întregului an - Galaţi; în general, cum va fi musafirul din ziua Sfântului Vasile, bogat sau sărac, tot 
așa va fi și anul, îmbelșugat sau plin de lipsuri diferite - Tecuci; în ajunul Anului Nou, doi copii se 
duc, spre seară, în grădină și unul ameninţă pomii care nu fac roade cu toporul, iar celălalt promite 
că vor da roade și să-l cruţe, după care îi leagă tulpina cu un șomoiog de paie - Țara Oltului; se 
crede că, dacă în ziua Anului Nou este senin și ger, este semn că, în anul ce vine, oamenii vor fi 
sănătoși, dar, dacă este moină și ceață, înseamnă că vor urma boli - Suceava; când ninge sau e 
moină în această zi înseamnă că anul va fi bogat în roade - Galaţi (2. GOROVEI, p. 9; 18; 48; 104; 
156; 210; 216; 243; 258; GOLOPENȚIA, p. 82; 140). Se crede că timpul trebuie oprit în această 
noapte și întors, după ce au trecut 364 sau 365 de zile, și luat de la capăt din dimineaţa Anului 
Nou; oamenii, indiferent de vârstă, trebuie să stea treji, să se distreze, să uite cele rele întâmplate 
în anul care se petrece, să spere într-o viață mai bună; se aprind lumânări sub icoanele din casă, cu 
deosebire sub acelea care îl reprezintă pe lisus Hristos; se ung canaturile ușilor și pragurile casei cu 
usturoi, membrii familiei și animalele, pentru ca toate și toţi să fie feriţi de rele; se spune că în 
această noapte vitele vorbesc între ele, dar nu este bine să fie ascultate, fiindcă acela care o face 
este sortit morţii; în această noapte se deschide cerul, dar numai cei cu credinţă în Dumnezeu pot 
zări minunea și tot ce vor cere li se va împlini; se pune apă neîncepută în tot atâtea pahare, câţi 

membri sunt în familie, și se așează sub icoane, urmând să fie socotiți ca având noroc în anul ce 
vine cei la care paharele sunt pline cu apă; fetele beau apă din clopoţeii pe care îi poartă 
colindătorii, ca să aibă voce plăcută în interpretarea cântecelor peste vară; se colindă, în dimineața 
Anului Nou, cu sorcova, purtată de cete de 3-4 copii, sorcova fiind odinioară realizată din ramuri 
de pomi fructiferi, puse la înflorit în ziua Sfântului Apostol Andrei (30 noiembrie); după copiii cu 
sorcova, vin semănătorii, alte cete de copii, care poartă în trăistuţe boabe de grâu, porumb, fasole 
sau orez, pe care le aruncă în curtea gospodăriei și prin casă, ca semn de belșug pentru recoltele 
viitoare, seminţele fiind apoi adunate de gospodari și date de mâncare vitelor, ca ele să fie 
sănătoase peste an - Bistriţa; se alcătuiesc două cete de tineri pentru ziua de 31 decembrie, ai 
căror membri poartă măști de un grotesc inimaginabil, de-a dreptul hidoase, și înarmaţi cu 
ghioage, ostilitățile dintre cele două „oști” debutând pe la orele 4, 00 dimineaţa, locul adevăratei 
bătăi fiind știut numai de cele două tabere, asistați de bătrânii satului, așezați ordonat pe 
marginea drumului, care îi încurajează pe viteji, tradiția afirmând că, dacă nu curge puţin sânge, 
anul care vine va fi, din punct de vedere agricol, unul sărăcăcios; totuși, bătrânii locului afirmă că 
odinioară se luau doar la trântă și aceasta era singura luptă - lași; la miezul-nopţii, se sting toate 
luminile din casă și se aprind după trecerea acestui prag, marcându-se astfel moartea anului vechi, 
ajuns la bătrâneţe, și renașterea acestuia, considerându-se totodată că timpul și lumea 
înconjurătoare reînvie, că forțele binelui înving în lupta cu forţele răului, că lumina învinge 
întunericul, că frigul este învins de căldură, că viaţa iese victorioasă împotriva morţii - obicei 
practicat în toate zonele etno-folclorice; oamenii cred că, în noaptea de Revelion, ca și în nopţile 
tuturor marilor sărbători calendaristice, se deschide pentru o clipă cerul, iar cei care au șansa să 
surprindă acest moment îl pot vedea pe Dumnezeu stând la masa împărătească, înconjurat fiind 
de cei mai apropiaţi sfinţi; se mai crede că, în acest caz, orice dorinţă aleasă se împlinește; obiceiul 
de a stinge toate luminile din casă, la cumpăna dintre ani, și a le aprinde imediat după miezul 
nopţii semnifică dorința oamenilor de reechilibrare a timpului și spaţiului, de a elimina haosul, 
întunericul și forţele răului care însoțesc trecerea anului vechi și a prilejui victoria luminii, a 
echilibrului și a forţelor binelui aduse de anul cel nou sau de timpul cel tânăr; cete de tineri sau de 
copii, băieţi și fete în vârstă de 8-12 ani, pornesc, în dimineaţa zilei de 1 lanuarie, cu „Semănatul”, 
obicei asemănător colindatului, dar care este însoţit doar de gestul de a arunca prin curtea 
gospodăriei seminţe, urând gazdelor sănătate și roade bogate - Neamţ (PRESA). Se umblă cu plugul 
tras de boi împodobiţi cu canafuri roșii și cu tălăngi și se trage în mod simbolic câte o brazdă în 
curtea fiecărei gospodării, totodată aruncându-se cu boabe (de grâu, ovăz, orz, mai rar porumb) 
către gospodarii ieșiți în ușa caselor și rostindu-se urarea de belșug în roade - Maramureș; în toată 
țara, cete de copii umblă cu Sorcova, un montaj de flori artificiale prinse pe o vergea de lemn, 
sorcovitul presupunând rostirea unui text cuprinzând o succesiune de comparații propiţiatoare (Ca 
un măr, ca un păr/Ca un fir de trandafir/ Tare ca fierul/lute ca oțelul/Tare ca piatra/lute ca 
săgeata/La anul și la mulţi ani!; concomitent cu rostirea textului, copilul care ţine sorcova îl atinge 
ritmic pe umăr sau pe spinare pe cel sorcovit; de remarcat că odinioară sorcova era mănunchiul de 
rămurele puse la înmugurit și înflorit în ziua Sfântului Andrei - 30 noiembrie (NOTE, Antonescu). În 
zonele din nordul României (Maramureș, Chioar, Lăpuș, Bucovina), în ziua Anului Nou, bărbaţii, 
purtând cu ei un plug din lemn sau din fier, tras de boi, trec de la casă la casă, trăgând în mod 
simbolic, la intrarea în ogradă, o brazdă care înseamnă implicit un gest augural pentru belșugul 
lucrărilor agricole ce urmează a fi executate în anul abia început, evident o reminiscență a 
practicilor uzitate odinioară, când Anul Nou cădea la 1 martie (COJOCARU, p. 176; NOTE, 
Antonescu). În Țara Oltului, există credinţa că, în această perioadă (în noaptea de Crăciun sau de 
Anul Nou), se deschide cerul și vorbesc animalele din grajd; cele 12 zile de la Crăciun până la 
Bobotează reprezintă anul și se crede că așa cum vor fi aceste zile, tot așa vor fi și lunile de peste 
an; ziua întâi de Crăciun nu reprezintă numai luna ianuarie, ci anul întreg, încât este considerată ca 
o zi cu dublă valoare prezicătoare; probabil că din această pricină, în această regiune, ziua de Anul 

Nou are pentru cetele de flăcăi un rol destul de șters, adevăratul An Nou fiind Crăciunul; în unele 
sate, în seara de Revelion, sunt trase clopotele de la biserică, pentru îngroparea anului cel vechi 
(HERSENI, p. 15-16). Zăngănitul fiarelor (clopote, tălăngi etc. ), în ajun de An Nou sau în ziua 
Sfântului Vasile, are rolul de a alunga vârcolacii, dar se crede că același lucru poate alunga și 
Joimăriţa (MUȘLEA, II, p. 234). În Gorj, prezicerea ursitului se face cu ajutorul a două boabe de 
grâu, puse pe vatra bine încinsă, curățată de jar și de cenușă, cele două boabe reprezintă perechea 
pentru care acestea sunt menite; se spune prin părţile locului că perechea se sânvăsâiază; din 
cauza vetrei încinse, câte un bob sau amândouă sar în câte o parte, distanţa dintre cele două fiind 
interpretată ca timp care se va scurge până la căsătorie; pe o masă, un băiat sau o fată aranjează 
ulcele, nelăsând pe nimeni din încăpere să privească; se pun sub ulcelele răsturnate cu gura în jos, 
separat, câte o monedă, cărbune, pâine, câteva fire de păr, o oglindă, un pieptene etc.; când se 
termină această operaţie, cel care le-a aranjat invită lumea ca fiecare să ridice o ulcea și se 
prevestește cum va fi ursitul sau ursita: banul - om bogat; cărbunele - brunet și cu pielea închisă la 
culoare; oglindă - frumos; pieptene - cu dantura prezentând spații între dinţii din față; părul - 
păros; pâine - bogat și bun, jocul putându-se repeta de multe ori; o persoană poate fi sânvăsâiată 
și de o alta; de pildă, mama își sânvăsâiază băiatul sau fata, dacă sunt plecaţi din casă undeva 
departe; există și practica de a sânvăsâia chiar și animalele domestice și păsările de curte, 
gospodina punând pe vatra încinsă mai multe boabe, ca să vadă dacă ţin cu locul sau nu; de 
subliniat că termenul sânvăsâiat (care provine de la Sân Văsâi-Sfântul Vasile) are sensul de 
„împerechere”, de logodnă simbolică în așteptarea primăverii noului an; la culcare, fetele pun sub 
pernă busuioc, grâu și sare, repetând cuvintele pe rând, cu gândul la mai mulţi posibili soţi: „Cum 
nu poate sta X fără sare, așa să nu poată sta fără mireasă!”, urmând să-l viseze pe cel care-i va fi 
ursitul; în noaptea Anului Nou, fetele de măritat se duc în grajd și lovesc cu piciorul un bou, ele 
considerând că se vor mărita după atâţi ani câte lovituri sunt necesare până ce boul se scoală de 
jos (CĂRĂBIȘ, p. 49-52). Tot în Gorj, fetele care vor să știe anul în care se vor căsători merg în seara 
Anului Nou în grajd, lângă vacă, pe care o lovesc cu piciorul, zicând „Hei de ăst timp!”; dacă vaca se 
ridică de la prima lovitură, se crede că se vor mărita în acel an; dacă nu se ridică, mai se lovește o 
dată, zicând „Hei de alt timp!” și după câte lovituri trebuie să dea până se ridică vaca, tot atâţia ani 
sunt socotiți că trebuie să treacă până la măritiș; alte fete pun seminţe de grâu sau de secară în 
pantoful din piciorul drept, după care îl pun sub pernă, nu înainte de a spune „Doamne sfinte, zi de 
azi, /Cum se-alege cânepa de grâu/Și secara de grâu, /Așa să aleagă scrisul meu, /La noapte în vis 
să-l visez/$i aievea să-l văz!”, în speranţa că-și vor vedea în somn viitorul soţ; alteori, fata stă în 
noaptea Anului Nou, până la miezul nopţii, între două oglinzi mari, așteptând să-și vadă ursitul; sau 
speră să-l vadă în vis, luând busuioc și o oglindă mică pe care le pune sub pernă (SANDA, p. 35). În 
Teleorman, în seara Anului Nou, la una dintre fete se adună mai multe; ascund sub o basma 
diferite obiecte: pieptene, săpun, pâine, inel, oglindă, cărbune etc. , după care prezicătoarea trage 
câte unul și interpretează viitorul fetei; sau ies la miezul nopţii și aleg un par din gard pe care îl 
marchează cu o aţă; a doua zi, merg, îl identifică, după care fizicul viitorului mire este interpretat 
după alura parului, adică poate fi drept, strâmb, noduros etc. (1. CHIVU, p. 243). În părţile 
Bârladului, se crede că, în noaptea Anului Nou, animalele vorbesc și cine se poate furișa până în 
preajma lor poate auzi multe despre ceea ce gândesc animalele despre stăpânul lor; de asemenea 
este cunoscută practica prezicerii vremii prin intermediul calendarului de ceapă; fetele se duc la 
cotețul porcilor să-i sperie și socotesc numărul de ani până a se mărita după numărul grohăiturilor 
scoase de animale; sau merg pe întuneric și își aleg un par din gard, crezând că ursitul are să fie 
asemănător parului din gard, care este interpretat a doua zi în acest scop; se cunoaște, de 
asemenea, obiceiul de a trage, în ajun de An Nou, o brazdă în curtea gospodarului, cu rolul de a-i 
ura belșug în gospodărie (BĂLĂNESCU, p. 269; 286). În Bihor, riturile agrare pot fi întâlnite în 
practicile de întâmpinare a noului an, când se face prevestirea timpului secetos sau ploios, pe luni, 
folosindu-se 12 foi de ceapă, în care se lasă puţină sare timp de 12 ore (3. BOCȘE, p. 108). Dacă 

cerul va fi roșu peste zi înseamnă război și ploaie; dacă este soare, anul va fi mănos, iar peștele din 
abundență; dacă prima noapte a anului va fi luminoasă și fără vânt înseamnă an mănos, dar dacă 
bate vântul dinspre miază-zi înseamnă moarte (PRESA). Serii simbolice: apă-busuioc-măr-monedă; 
apă-monedă-brad; busuioc-grău-sare; grâu-pantof-picior drept-busuioc-oglindă. 

Vergelul. În această noapte, se fac profeţii pentru noul an; la aceasta iau parte fete și feciori, 
bărbaţi și neveste, tineri și bătrâni, alţi curioși, dar iniţiativa o au în primul rând feciorii și părinţii 
care au fete mari; o a doua variantă a acestui fel de prevestiri se desfășoară tot în noaptea de Anul 
Nou, dar aceste practici vizează doar cunoașterea viitorilor soţi, la ele participând doar fetele 
necăsătorite și fiind caracteristice în special perimetrului transilvănean; se mai cunoaște și o a treia 
variantă a Vergelului, care este făcut numai de feciori, dar la care sunt invitate și fetele 
necăsătorite, împreună cu părinţii lor; acest tip de Vergel se organizează, în Bucovina, în după- 
amiaza zilei de An Nou, în alte zone ale ţării el fiind obișnuit la Lăsatul de sec pentru Postul Mare; 
în toate cazurile, acest fel de Vergel are în centru petrecerea propriu-zisă, cu primirea și ospătarea 
invitaţilor; când anii sunt mănoși, atunci se serbează și la celelalte lăsaturi de sec de peste an; așa 
se face că, în Transilvania, Botoșani și Bucovina, se serbează în după-amiaza zilei de An Nou, pe 
când cei din Banat la Bobotează; Vergelul se organizează în seara zilei în care este prăznuit Sfântul 
Vasile (1 ianuarie), dar invitaţiile se fac de către feciori, care merg în seara de ajun pe la casele 
unde sunt fete mari și poftesc pe părinţii acestora și pe ele a doua zi după-amiază la Vergel - 
Bucovina; fata din casa unde, în noaptea de Anul Nou, se face vergelul se duce la fântâna din care 
ia apă în mod obișnuit, scoate o ciutură cu apă, ia o gură din ea, o duce în casă și o pune într-o 
strachină, după care aduce făină și fiecare participantă la ritual își frământă și își face câte o turtiţă 
însemnată, pentru a fi recunoscută ușor, acestea fiind coapte pe vatră, apoi sunt unse cu unt sau 
cu untură, după care este chemată o pisică și turtiţa care este mâncată mai întâi arată că acea fată 
se va mărita în acel an; dacă însă pisica doar va mirosi turtiţa înseamnă că fetei îi vor veni doar 
peţitori, iar fetelor ale căror turtiţe nu sunt nici măcar atinse de pisică nu li se vor întâmpla nimic 
referitor la ursita lor; în loc de turtițe, unele fete fac un fel de colțunași, piroști, găluște, sau 
întrebuințează cocoloașe de mămăligă sau bucățele de slănină, care pot fi date de mâncare unei 
pisici ori unui câine, semnificaţiile fiind aceleași; în seara Anului Nou, fetele nemăritate se duc la o 
casă cu copii, dau ocol casei de trei ori, apoi se așează la o fereastră, să audă ce se vorbește în 
casă; dacă aud că părinţii spun copiilor: „du-te”, „cară-te”, „mergeţi de-aici”, este semn că fata va 
pleca destul de repede din casa părintească; dacă aud „vino mai degrabă” și „vino mai iute”, 
înseamnă că peţitorii vor veni în câșlegile de iarnă, iar, dacă aud spunându-se „staţi locului”, „stai 
cuminte”, „nu te urni din loc”, atunci este clar că fata nu se va mărita în anul ce urmează - Suceava; 
în această noapte, fetele merg la cotețul porcilor sau la grajdul vitelor, animale pe care le lovesc cu 
piciorul drept și după a câta lovitură de picior se scoală animalul după atâţi ani se crede că se vor 
mărita - Transilvania; Muntenia; Buzău; Bucovina; pentru organizarea Vergelului, se caută din timp 
un om dispus să-l găzduiască și să cumpere vin; în ajun de Anul Nou, cum se lasă seara, se buciumă 
și se trâmbiţează până pe la ora 11 noaptea, după care se adună fete, băieţi, bărbaţi, neveste, 
copii, bătrâni; se așează masa, pe ea un vas cu apă neîncepută și toţi care vor să știe cum va fi anul 
ce vine pun în apă un obiect mic (cercel, inel, nasture, cheiță, cuţitaș etc. pe care le pot ulterior 
recunoaște ușor); vine un băiat lângă vas, împreună cu vergelatorul sau vestitorul de Anul Nou; 
vergelatorul are în fiecare mână câte o rămurică verde de pom, cu care bate ritmic în buza vasului, 
rostind o urare; când textul urării se încheie, băiatul scoate un obiect din apă; vergelatorul spune 
că norocul posesorului obiectului va fi în vite sau că va avea parte de atacul unor fiare sălbatice 
etc.; de multe ori, vergelatorului i se leagă ochii și se naște hazul, după cum potrivește „norocul”; 
după ce obiceiul este încheiat, apa se aruncă și în locul ei se pune vin și urmează petrecerea; tipul 
al doilea de Vergel îl organizează fetele nemăritate din toate zonele Transilvaniei; în Năsăud, se 
numește Vergel, iar în celelalte ţinuturi se numește Vergelat, așa cum îl transcrie și D. Cantemir în 
Descriptio Moldaviae, adăugând că practica din Moldova presupune așezarea, de cu noapte, a 

unor vergele într-o anumită ordine, iar dimineaţa ele arată binele și răul; mai amintește Cantemir 
că previziuni despre viitor se pot face și cu linte, bobi, oale, așezate toate într-un anumit mod, dar 
nu specifică nici felul de a ordona vergelele și nici cum se interpretează așezarea lor sau a boabelor 
folosite; Vergelul se face la o anumită casă, sau la una dintre fete și are ca scop cunoașterea 
ursitului și cam peste cât timp se vor mărita; participă numai fete, rar câte unul-doi flăcăi, fără însă 
a avea un rol în cadrul obiceiului, al cărui conducător este o femeie în vârstă, sau stăpâna casei, 
sau o fată mai expertă și care poartă numele de ursitoare; se acoperă ferestrele, pentru a nu se 
vedea în casă; ursitoarea aduce diferite obiecte (cuţit, sare, piper, ardei iute, pâine, cărbune, apă, 
pieptene, perie, inel, piatră etc. ); pe masă așează vase, după care o fată iese afară, iar celelalte 
fete ascund obiectele sub aceste vase; la revenirea în cameră, fata ridică temător un vas și i se 
interpretează obiectul aflat sub el: cuţit înseamnă că ursitul va fi aprig, cu limbă ascuțită și cu ea va 
tăia de multe ori inima alesei sale; iese altă fată din cameră, obiectele sunt schimbate sub vase, 
reintră în cameră și alege un vas sub care se află, de pildă, pieptene, care înseamnă că va avea un 
bărbat aspru, dar bun la suflet, pentru că pieptenele este neplăcut la pieptănat, dar ulterior place 
părul frumos pieptănat; ardei iute înseamnă bărbat iute, dar bun la suflet și iubitor; cărbune indică 
un bărbat înalt, sănătos, bine făcut și oacheș la ten, dar trebuie avut grijă să nu fie aprins, pentru 
că apoi nu poate fi stins decât cu lacrimi; sare - „fără sare nu-i nimic bun”, „bărbatul va fi sarea ta, 
el îţi va face plăcută viaţa, dragostea lui va fi pentru tine ceea ce este sarea în mâncare; tu însă să 
te porți cumsecade cu dânsul, căci de nu, vei fi știind zicala: Sarea-i bună la fiertură, /Însă nu peste 
măsură!”; pâine - bărbat bun ca pâinea, sănătos, plăcut și iubitor; apă - apa este folositoare, dar și 
stricăcioasă, bărbatul va fi bun, dacă soţia lui va ști cum să se comporte cu el, dar dacă nu va avea 
minte destulă, „el va fi biciul tău”; perie - fata se va mărita curând, dar nu în satul ei, ci cu un fecior 
dintr-o așezare de peste pădure, va fi cam tomnatic sau chiar „văduvoi”; inel - înseamnă logodnă, 
deci fata se va mărita curând, iar soţul va fi un flăcău tânăr ca „Mândru, frumușel, /Tras ca prin 
inel!“; piatră - mult timp fata va rămâne nemăritată, „asta înseamnă piatra, bat-o pârdalnicul s-o 
bată!“; în unele sate din Transilvania, sunt așezate pe masă doar patru străchinuţe, sub care sunt 
puse fire de păr de porc, flori, petale și pâine; sau pot trece și la alte practici, după ce termină cu 
ghicitul obiectelor de sub vase, cum ar fi topirea plumbului, a cositorului, a cerii, cu albuș de ou, cu 
perii de porc puși pe vatră sau pe o monedă încinsă, trecuţi prin flacără de lumânare sau puși în 
mici turtiţe de aluat așezate apoi pe suprafața apei dintr-un vas și urmărindu-li-se direcţia și felul 
cum plutesc; în unele sate din zona Clujului, ghicitul obiectelor se face de trei ori, profilul moral 
sau fizic al ursitului fiind în acest caz fie o sumă a celor trei semnificaţii, fie o medie a lor; în satele 
din Munţii Apuseni, Vergelul se face nu doar cu fetele, ci și cu flăcăii, femeia bătrână care 
îndeplinește rolul ursitoarei luând pe fiecare de mână și ducându-l la masă, pentru a alege vasul 
sub care se află ascunse diferite obiecte din cele deja amintite; Vergelul poate fi făcut și în după- 
amiaza zilei de 1 ianuarie - vestul Transilvaniei și Bucovina; de Bobotează, după amiază - Banat; de 
Lăsatul secului pentru intrarea în Postul Paștelui; sau chiar în una din cele trei zile ale Paștelui, de 
obicei luni, cea de a doua zi a sărbătorilor pascale - unele părţi ale Transilvaniei, unde este 
considerat a fi o petrecere de feciori, la care participă și fetele; în alte părţi ale Transilvaniei, 
Vergelul este considerat o datină a fetelor, la care participă întâmplător și băieţii; uneori 
petrecerea durează și 2-3 zile succesive (2. MARIAN, |, p. 21; 26; 44-48; 51-53; 56; 59-60; 66; 95; 
108). În Țara Hațegului, unde obiceiul poartă numele de Învârgelat, fetele și nevestele tinere se 
adună la una dintre ele cam pe la miezul nopţii și se așează în jurul vetrei foarte bine încinsă; pun 
apoi pe ea câte doi peri de porc, unul fiind menit pentru una dintre fete, celălalt pentru flăcăul la 
care se gândește, rostindu-li-se chiar numele când perii sunt puși pe vatră; dacă perii, răsucindu-se 
de căldură, se apropie unul de altul până se întâlnesc și se împletesc împreună, atunci se spune că 
ei se vor căsători, iar dacă se îndepărtează este semn că nu se vor lua; în loc de fire de păr de porc, 
se mai pot folosi două boabe de piatră acră, urmând ca interpretarea să se facă în funcţie de felul 
cum se topesc, cum sfârâie și mai ales direcţia pe care o apucă fiecare bobiţă lichefiată, una spre 

cealaltă sau invers; se procedează însă și ca în toată Transilvania, punându-se pe o masă doar șase 
oale întoarse cu gura în jos, sub care se așează un ghem, o bucată de pâine, una de sare, un inel, 
un pieptene și un cărbune, acest fel de Vergel fiind destinat aflării aspectului fizic al ursitului; apoi 
toate oalele sunt învârtite și amestecate între ele, de așa manieră ca fetele să nu mai știe ce este 
sub fiecare vas; fetele ridică apoi câte un vas și obiectul găsit dă seama de cum va arăta viitorul 
soţ: ghem=gușat; pâine=bărbatul va fi gazdă, adică bogat; inel=bărbatul va fi frumos și fălos; 
pieptene=soţul va fi colţat, adică rău la suflet; cărbune=bărbat negricios, urât (CLOPOTIVA, II, p. 
444-445). 

5 ianuarie - Sfinţii Mucenici Teopempt și Teona; Cuvioasa Sinclitichia (Ajunul Bobotezei). Precum 
în noaptea dinspre Anul Nou, tot așa se crede că cerul se deschide în noaptea dinspre Bobotează și 
dorinţele sunt îndeplinite de către Dumnezeu, vitele vorbesc între ele și-și destăinuiesc locul unde 
se află comori ascunse în pământ, despre care se crede că ard în seara acestei zile - Banat; 
Muntenia; Moldova; Neamţ; Bucovina; cete de copii de până în 12 ani umblă, pe la vecini, neamuri 
sau prin sat, cu Chiraleisa, pronunţat și țuraleisa sau ciuraleisa (formulă liturgică grecească, rostită 
de însoțitorii preotului la Bobotează, provenită din greaca modernă kyrie el&ison - ȘĂINEANU, II, p. 
240), având la brâu legat câte un clopot și, înconjurând casa și acareturile, ca să le ferească de 
duhuri rele, uneori și pomii fructiferi, pentru a avea rod bogat, și strigând Chiraleisa/Spic de 
grâu/Până-n brâu/Chiraleisa/Spic de secară/Până-n subsoară - Bihor; colindatul cu Chiraleisa este 
un obicei mult mai amplu, cuprinzând băieţi, dar și oameni bătrâni, aceștia având rolul de a 
deschide calea preotului, anunțându-i astfel apropierea, dar este până la urmă și un aspect 
comunitar, atâta timp cât pot participa toţi sătenii, purtând cu toţii câte un pomișor în mână, 
intrând în case și, în cele din urmă, ospătându-se cu toţii - Transilvania; există și obiceiul ca fiecare 
părinte de familie să confecționeze o cruce din lemn, pe care o acoperă cu pânză albă sau chiar cu 
mătase albă; cu această cruce, după vecernie, pornește într-o procesiune pe la toate casele, urmat 
de o mulţime de copii, care rostesc cât se poate de des cuvântul Chiraleisa - Banat; Transilvania; 
uneori, preotul se suie și în podul caselor și stropește cu agheasmă toate bunurile aflate acolo - 
Moldova; crucea este sărutată pe rând de cei ai casei, iar femeia vine cu un fuior de cânepă, sau cu 
un caier de lână, pe care îl pune pe cruce, rugând totodată preotul să-i dea câteva fire din fuiorul 
așezat pe cruce la casa precedentă, în credinţa că, în vara următoare cânepa va crește spornic, sau 
ca să se prindă de fuior toate relele, sau că peste acest fuior va trece sufletul celui care l-a dat de 
pomană, dar vor trece și sufletele celor morţi din casă în drumul lor spre Rai, sau că Maica 
Domnului face din el un sac de prins pește și cu acesta prinde sufletele din iad, ca să le aducă în 
Rai; în loc de fuior de cânepă, se poate pune pe cruce și o jurubiță de aţă - Moldova; Bucovina; din 
firele cerute preotului, femeile cred că este bine să fie puse la plasele de prins pește, pentru ca 
prinderea acestuia să fie mai spornică - Suceava; tot din aceste fire, fetele confecţionează o feștilă, 
împletită din trei, folosită pentru a face o lumânărică, pe care o aprind seara, după ce au ajunat 
toată ziua, fac mătănii, apoi restul lumânării îl pun sub pernă, în speranţa că își vor visa ursitul - 
Galaţi; Brăila; partea feminină a casei îl invită cu insistenţă pe preot să se așeze la masă, în credința 
că și cloșca, primăvara, va sta pe ouă, sau că să aibă mulţi pui, sau ca să zăbovească mai mult 
peţitorii la fetele de măritat și să se căsătorească în acel an; dacă nu va sta, femeia se va supăra; în 
acest caz, iese afară după preot, cu o cociorvă (unealtă casnică formată dintr-o prăjină cu un cârlig 
sau o placă la capăt, cu care se scoate jarul și cenușa din cuptor — ȘĂINEANU, II, p. 274) în mână, se 
întoarce apoi în casă și se așează ea în locul unde trebuie să stea preotul; din aceleași motive sunt 
invitaţi să stea și ceilalți care vin cu preotul împreună, ba mai mult, se crede că, dacă preotul sau 
oaspeţii nu se așează, le mor vitele - Suceava; Bucovina; când preotul se așează la masă, are grijă 
să guste puţin din grâul fiert; după ce a gustat, azvârle cu câteva boabe spre tavanul camerei și, cu 
cât se lipește mai bine pe grinzi, cu atât se crede că vor lucra mai bine albinele și stupii vor fi mai 
bogaţi - Bucovina; fetele fură din căldărușă câteva fire de busuioc, pe care îl pun sub pernă, ca să-și 
viseze ursitul; uneori, preotul dă el fire de busuioc și fetelor, și băieților, pentru că busuiocul 

provoacă vise frumoase - Banat; Bihor; Transilvania, Muntenia, Moldova; busuiocul furat din 
căldărușă, pus în gard și găsit a doua zi cu brumă pe el, semnifică iubit bogat - Moldova; se pune 
pe ghizdul fântânii, cu gândul la un flăcău și, dacă dimineaţa are rouă pe el sau este măcar umed, 
flăcăul o va lua pe fată de nevastă; dar la fel îl poate pune la streașina casei, a pătulului etc. - 
Moldova; Suceava; pun câte un fir printre celelalte flori cu care se împodobesc, atunci când se duc 
la joc, ca să fie îndrăgite și jucate de către feciori - Bucovina; îl pot întrebuința pentru diferite 
farmece și vrăji - Moldova; există credinţa că omul la care se sfârșește mersul preotului cu stropitul 
cu agheasmă va muri în decursul anului - Transilvania; dacă într-o familie merge rău, atunci, la 
plecarea preotului din casă, femeia apucă cu vătraiul de la sobă de un picior pe cel care duce 
căldărușa cu agheasmă - Bucovina; ca să nu aibă pureci peste vară, imediat ce iese preotul din 
casă, stăpâna mătură după acesta - Bihor; înainte de a se pregăti bucatele de post pentru masa din 
această zi, se strânge toată cenușa din vatră, dis-dimineaţă, pe nemâncate, care apoi va fi 
presărată în timpul verii peste straturile de varză, în credinţa că nu vor fi mâncate de omizi; tot așa 
se strânge și gunoiul de prin casă, urmând ca acesta să aibă aceeași destinaţie în amestec cu 
cenușa - Bucovina; dacă, dimineaţa, primul străin intrat în casă este de parte bărbătească, se crede 
că toate animalele care stau să fete vor face pui masculi, iar de este femeie, animalele vor făta pui 
de parte feminină - Suceava; primul om văzut în această dimineaţă, de este un individ harnic 
înseamnă că și cei care l-au văzut vor fi harnici peste an - Suceava; se crede că postind în ajunul 
sărbătorilor de iarnă, adică în ajunul Crăciunului și în cel al Bobotezei, ar putea întoarce grindina și 
ploaia păgubitoare - Suceava; unii chiar nu mănâncă nimic până nu le intră preotul în casă cu 
crucea; alţii nu mănâncă nimic toată ziua, în credinţa că astfel vor fi feriți de vrăjmași și de pagubă 
în casă - Muntenia; Transilvania; fetele care ajunează o fac în speranţa că vor avea parte de un 
flăcău frumos, iar copiii postesc și ei pentru a avea noroc peste vară la prinsul în laţ a păsărilor - 
Bihor; să nu se dea copiilor să mănânce pâine când se află pe afară, pentru că așa vor face tot anul 
și nu este bine - Bucovina; nu se bat copiii în această zi, pentru că, peste an, fac bube - Bucovina; 
soția care se ceartă cu bărbatul ei în această zi se va certa la fel peste an - Bucovina; nu se cerne 
făină, nici în ajunul Bobotezei, nici în cel al Crăciunului, pentru că se fac purici în casă; nu se dă 
nimic împrumut din casă în această zi, ca să nu se împrăștie gospodăria - Suceava; cine strănută se 
crede că va trăi bine peste tot anul, dar se mai crede că acela care strănută primul când se trezește 
dimineaţa va muri primul dintre ai casei - Suceava; până să se așeze mâncărurile pe masă, se pune 
mai întâi fân sau otavă, apoi o bucată de sare și câţiva pumni de tărâţe, peste care se așterne faţa 
de masă; în cele mai multe sate aceste produse se pun pe masă încă din ajunul Crăciunului și se 
lasă să stea până în ajunul Bobotezei; se mai pun pe masă două pâini, sare și un pahar cu apă, în 
credinţa că noaptea vin morții din familie și se ospătează din bucatele acelea; nu se atinge nimeni 
de mâncare până nu vine preotul cu crucea să le stropească; în continuare, nu se atinge nimeni de 
bucate până ce gospodina nu ia câte o bucată din absolut toate și le duce afară, le pune pe unul 
dintre parii gardului, în credința că păsările cerului mâncându-le nu se vor atinge vara de grâu și de 
cânepă; tot din aceste bucate pune gospodina și la rădăcina pomilor, pentru a rodi peste an; sunt 
scoase și veșmintele și se pun la vedere, pentru a fi stropite și ele de preot, ca să nu le roadă 
moliile; fetele nu mănâncă nimic toată ziua, dar spre seara iau o felie de pâine, mănâncă din ea 
jumătate, iar cealaltă jumătate o pun sub pernă, împreună cu o pereche de izmene, ca să-și viseze 
peste noapte ursitul - Bihor; fie iau de la preot un fir de busuioc, dându-i acestuia altul în loc, și îl 
împletesc în păr, pentru a se mărita mai repede - Bihor; fânul și otava, care au sta pe masă la 
venirea preotului, sunt date fiecărei vite din gospodărie, pentru ca ele să se sfinţească și să le 
meargă bine tot anul, să nu se îmbolnăvească, iar, dacă sunt bolnave, să se însănătoșeze - 
Bucovina; în unele sate, se pune sub faţa de masă și fire de grâu, care apoi sunt semănate 
primăvara și rodesc foarte bine - Suceava; unii obișnuiesc să hrănească toate păsările de curte, 
dându-le de mâncare dintr-un cerc de putină, poloboc sau alt vas, pentru ca ele să se ţină la un loc 
și să fie cu noroc pentru gospodărie - Suceava; ca să fie roditori, unii săteni ung și stropesc copacii 

cu grâu și cu agheasmă - Suceava; Muntenia; pe înserate, se dă de mâncare vitelor din fânul așezat 
pe masă și se afumă cu tămâie contra farmecelor care le poate lua mana - Bucovina; încă dinaintea 
ajunului, de cu seara, se adună de afară toate cămășile și celelalte rufe, în credinţa că, dacă rămân 
nestrânse, păsările cerului vor mânca peste vară grâul - Suceava; înainte de culcare, se iau mai 
mulţi cărbuni aprinși, dedicați fiecărui membru al familiei, și sunt puși într-un ungher al casei, unde 
sunt lăsaţi până se sting, primul cărbune stins indicând pe acela care moare mai repede din casă; 
sau pun lemn în tinda casei și lemnul care se răstoarnă peste noapte indică persoana care va muri 
peste an - Bucovina; dacă în această zi este chiciură pe crengile copacilor înseamnă că fructele se 
vor face din belșug, iar dacă picură de la streașină este semn că vara va fi fără ploaie - Transilvania; 
se mai crede că, în această noapte, ouăle de corb crapă sub puterea gerului, iar puii își întind 
aripile și zboară - Muntenia; în Bucovina, femeile care pregătesc plăcinte de post (vărzare, plăcinte 
umplute cu varză) obișnuiesc să meargă în grădină, având mâinile mânijite cu aluat, și să se șteargă 
pe trunchiul pomilor fructiferi, în credinţa că aceștia vor rodi mai bine peste vară (2. MARIAN, |, p. 
123-137; PRESA). Cine nu mănâncă nimic în această zi va avea noroc peste an - Muntenia; Galaţi 
(2. GOROVEI, p. 168). Ziua se serbează cu post; cine, spre ziua de Bobotează, stă de priveghi poate 
să vadă cerurile deschizându-se și, orice ar cere, Dumnezeu îi va împlini; în ziua de ajun al 
Bobotezei este rău de moarte pentru cine apără un popă de câini; în noaptea Bobotezei, ouăle de 
corb plesnesc sub puterea gerului și puii de corb întind aripile și zboară; copiii, care umblă cu 
preotul din casă în casă, în seara Botezului Domnului, urează cu următoarele versuri pe cei din 
casa vizitată: „Ciura-leșa, /Marga-reşa, /Sită rară/leşi afară!/Sită deasă/Intră-n casă!/0Oi lânoase, 
/Vaci lăptoase, /Spic de grâu/Până-n brâu, /Secara/Cât scara, /Spicul/Cât voinicul!”; în această zi 
sau în ziua de 6 ianuarie, mici grupuri de băieţi intră în curţile oamenilor și înconjoară casele, 
grajdurile, ocoalele de animale, holdele, sunând din clopoței, tălăngi, fiare vechi, rostind totodată 
în cor: „Chiraleisa, /Spic de grâu/Până-n brâu, /Roade bune, /Mană-n grâne!”; colindătorii poartă 
la căciuli busuioc, brad, vâsc, cercei din nuiele de salcie (1. OLTEANU, p. 34-35). Serie simbolică: 
busuioc-brad-văsc-salcie. 

6 ianuarie - Botezul Domnului (Boboteaza). Zi numită și Botează, Botez, Botezul Domnului - 
Transilvania, Banat și Apă-botează - Țara Hațegului; Boboteaza sau Botezul Domnului este ziua 
până când durează datinile și petrecerile cele mai însemnate care au debutat în ziua de Crăciun și 
de Anul Nou, precum colindatul, irozii, steaua, turca sau cerbușorul, păpușile, berea sau ospăţul 
feciorilor și vergelul; în unele sate, feciorii umblă cu cetera, în semn că datinile și petrecerile s-au 
sfârșit și că, de acum încolo încep iarăși jocurile și petrecerile uzitate și în celelalte câșlegi ale 
anului - Transilvania; la Bobotează, se deschide cerul și îngerul păzitor îi spune tânărului de însurat 
și fetei de măritat încotro îi va fi destinul - Ardeal; cine va vedea cerurile deschise în noaptea 
dinspre Bobotează va fi drept înaintea lui Dumnezeu - Suceava; sufletul celui care moare în 
această zi merge de-a dreptul în cer, care rămâne deschis toată ziua, spre amintirea prezenţei 
Duhului Sfânt la Botezul Domnului - Transilvania; dacă în ziua de Bobotează, înainte de sfinţirea 
apei, un flăcău sau o fată alunecă și cade, se crede că seva căsători în acel an; sau chiar dacă 
alunecă și cade la întoarcerea de la biserică - Moldova; Neamţ; Bucovina; dar, dacă un matur 
alunecă și cade, se crede că, până într-un an, va muri - Bucovina; fetele cred că, dacă pășesc pe 
urmele lăsate de preot, când acesta iese de la procesiunea de sfințire a apei, atunci se vor mărita 
mai repede - Suceava; nu este bine să se dea pâine la ţigani, pentru că se crede că grâul, în acest 
caz, va face tăciune - Bucovina; din ce parte bate vântul în ziua de Bobotează în acea direcţie se va 
culca grâul la vară - Banat; Bucovina; dacă în această zi este crivăț, anul va fi bogat în recolte - 
lalomiţa; ploile vor veni din direcţia în care a stropit preotul cu agheasmă prima dată - 
Transilvania; se crede că apele rămân sfinţite două sau șase săptămâni - Țara Oltului; Bucovina; de 
aceea se spune că se poate lua apă din orice curs de apă, fiindcă, în această zi, toate apele sunt 
curate și sfinţite și pot fi folosite ca agheasmă - Transilvania; tot din această cauză este păcat să se 
spele orice fel de fibre textile, țesute sau nu, iar dacă totuși este neapărat necesar aceasta să nu se 

facă înainte de răsăritul soarelui - Bucovina; se spune că atunci când preotul introduce crucea în 
apă toţi dracii ies din toate apele și rătăcesc pe câmp atât timp cât apele sunt sfinţite (două sau 
șase săptămâni); nu pot fi văzuţi de nimeni, doar lupii se iau după ei și îi mănâncă sau îi ucid acolo 
unde îi întâlnesc; de aceea nu este bine să se lase afară cămăși puse la uscat, pentru că dracii fugiți 
din ape se ascund în ele - Moldova; în credinţa că vor fi sănătoși tot anul sau că vor scăpa de 
friguri, unii oameni se aruncă în apele curgătoare, sau chiar în copcile făcute în gheaţă - 
Transilvania; Muntenia; Moldova; Bucovina; se crede că pușca introdusă în apa sfinţită va atrage 
mai mult vânat în bătaia ei - Moldova; atât la ducerea la biserică, cât și la întoarcerea de la 
sfinţirea apei, mulţi feciori, purtând cordele colorate la pălării, obișnuiesc să călărească în fugă pe 
ulițele centrale ale satului; dacă vreo fată vede mai întâi un tânăr călare pe cal alb este semn că ea 
se va mărita până la Postul Mare sau în orice caz în acel an, iar dacă nu vede cal alb, numără 
feciorii care trec călări și în cazul că numărul lor nu este cu soţ va trebui să mai aștepte - Muntenia; 
Moldova; în Ajun și în ziua Bobotezei nu este bine să fie strigate găinile la mâncare, pentru că se 
crede că altă femeie auzind poate să zică: „Ție penele, /Mie ouăle!”, făcând astfel rău, pentru că 
păsările se duc și cuibăresc la ea și vin la stăpâna lor numai la mâncare - Bucovina; se mai crede că 
nu este bine să fie strigate în zilele de ajun și în cea a Bobotezei, ca să nu le mănânce uliul peste 
an, din contră este bine să se pună o funie roată și să li se dea de mâncare acolo, ca să se ouă în 
același loc - Suceava; se crede că, dacă în timpul procesiunii de sfințire a apei, când se trag focuri 
din pistoale sau din mici tunuri confecționate artizanal (săcălușuri) vreo femeie fricoasă își strânge 
mâinile între genunchi, atunci pistoalele nu vor mai provoca un zgomot așa de mare, sau chiar nu 
se vor mai aprinde deloc - Bucovina; femeile se duc în această zi la cimitir, unde tămâiază 
mormintele și dau de pomană pentru copiii și bărbaţii lor decedați - Suceava; se face o turtă din 
cenușă amestecată cu agheasmă, care se păstrează peste an pentru a sfinţi cu ea vasele care sunt 
„Spurcate” din întâmplare - Bacău; dacă nu au prunci și îi doresc, femeile iau apă la Bobotează, vin 
apoi acasă cu ea și fac niște gogoși (pogace) pe care le mănâncă împreună cu soţii lor - Ialomiţa; 
copiii dau ocol casei și acareturilor, sunând din clopoței, ca să nu se apropie șerpii de gospodărie - 
Bihor; în unele locuri, în timp ce preotul sfințește apa, gospodarii scot vitele din grajduri, pentru ca 
și ele să se sfinţească în aerul sărbătoresc al zilei - Banat; Transilvania; de la Anul Nou și până la 
Bobotează, se adună gunoiul din casă, se păstrează într-un ungher și i se dă foc în ziua Bobotezei 
între vite, pentru ca să nu li se întâmple nimic peste an - Suceava; se mai spune că, până la 
Bobotează, căldura este pe văi, iar frigul pe dealuri, iar, de la Bobotează frigul se coboară în văi și 
căldura urcă pe dealuri - Moldova (2. MARIAN, |, p. 123; 143-145; 149-150; 152-153). Se crede că 
timp de șase săptămâni, începând din această zi, toate apele sunt curate și sfinţite, chiar și cele 
situate la mare înălţime, în munţi; de aceea, cine se aruncă în apă în ziua de Bobotează se va 
vindeca de orice boală - Țara Oltului; cine intră în apă în ziua Bobotezei scapă de friguri pentru tot 
anul - lalomiţa; cine în noaptea dinspre Bobotează stă de veghe poate să vadă cerurile 
deschizându-se și tot ce va cere îi va fi dat de Dumnezeu - Suceava; sau se crede că acela care va 
vedea deschizându-se cerurile va fi drept în faţa lui Dumnezeu - Muntenia; odată așezată la masa 
pregătită pentru această zi, gospodina să nu se mai ridice, pentru că altfel nici cloștile nu vor sta pe 
ouă peste vară - Suceava; se crede că se vor mărita în acel an fetele care se împiedică, fără să vrea, 
și cad în ziua de Bobotează - Suceava; ca vacile să dea mai mult lapte, se pune sub fața de masă, în 
ajunul Bobotezei, un pumn de tărâţe, care sunt date de mâncare la vite a doua zi - Suceava; când 
vine preotul la Bobotează cu lordanul, se pun câteva boabe lângă pragul ușii, ca preotul să 
pășească peste ele, apoi grăunţele sunt date la păsări, gândindu-se că așa cum nu a văzut preotul 
boabele, tot așa nu vor fi văzute găinile din curte de către boli și ulii - Țara Oltului; va avea noroc la 
vânat cine își bagă pușca în apă, în ziua de Bobotează - Suceava; cei ce suferă de dureri ale 
urechilor să se afume cu petice de țesătură, în ziua de Bobotează, chiar în timpul când, la biserică, 
se face sfinţirea apei - Suceava; de Bobotează, preotul să stropească cu apă sfinţită și rufele din 
casă, pentru a nu fi roase de molii - Vâlcea; ca să dea roade bogate, sunt stropiţi cu apă sfinţită, în 

ziua de Bobotează, și pomii din grădină - Tecuci; îi vor curge urechile celui care mai rostește 
colinde specifice Crăciunului sau Anului Nou după Bobotează - Tecuci; dacă în ziua de Bobotează 
este vreme frumoasă înseamnă că va fi un an îmbelșugat în grâne și pește - Botoșani; iar dacă bate 
crivățul, vor fi roade bogate în toate semănăturile - lalomiţa; dacă ziua de Bobotează este geroasă, 
după ieșirea preotului cu lordanul se va înmoina, dar, dacă vremea este moale, ea se va înăspri - 
Suceava (2. GOROVEI, p. 19; 23; 49; 54; 64; 92; 114; 130; 155; 203; 207; 242; 268; GOLOPENȚIA, p. 
133). În toate bisericile ortodoxe și greco-catolice din ţară, preoţii oficiază slujbe de sfințire a apei 
(Agheasma Mare); unde este posibil, se sfințește și apa unor fântâni sau a unor râuri; credincioșii 
duc apa sfinţită în vase proprii acasă, pentru a o păstra peste tot anul; în localităţile situate pe 
malul Dunării sau în apropierea unor mari cursuri de apă, preoţii aruncă crucea în apă, de unde 
este recuperată, printr-o întrecere tradițională, de către grupuri de înotători antrenați din timp 
pentru această faptă; cu apa sfințită adusă acasă se sfințesc casa și acareturile fiecărei gospodării, 
mai ales cele în care sunt adăpostite vitele; tradiţia conferă apei sfinţite în această zi puteri 
tămăduitoare pentru toate bolile trupului și ale sufletului; tot în această zi, preoții umblă „cu 
lordanul“ pe la casele oamenilor, sfințind cu crucea și cu busuiocul înmuiat în agheasmă căminele 
tuturor credincioșilor; uneori, pentru a putea trece pe la toate casele enoriașilor, preoţii împlinesc 
această datorie în ajunul Bobotezei sau chiar cu două-trei zile mai devreme și uneori și a doua zi 
după Bobotează; se obișnuiește ca, în camera în care intră preotul, să se așeze pe masă grâu, fân și 
sare, urmând ca după botez acestea să fie date de mâncare animalelor, pentru a le merge bine 
peste tot anul; tot pe această masă sunt puse și două pâini cu un pahar cu apă, în credinţa că 
noaptea vin morții și se ospătează; se obișnuiește ca mormintele copiilor morți nebotezaţi să fie 
stropite cu agheasma adusă în această zi de la biserică; se trimit bucate la morţi luând un ciubăr la 
fântână, aprinzându-se lumânări în jurul lui și punând bucatele în vas; cu o lingură mare de metal 
se ia apă și se pune în ciubăr; câte lumânări se sting în acest timp, tot atâţia îngeri vor duce 
bucatele la cei dispăruţi; când vasul s-a umplut cu apă, se ridică, se fac 13 pași înainte și se varsă 
apa; procedeul este repetat de 13 ori, după care oamenii se întorc la casele lor cu sufletul împăcat 
- Chioar; începând cu această zi, se încheie sărbătorile creștine și cele tradiționale aferente 
Crăciunului și Anului Nou și se declanșează perioada pregătitoare pentru împlinirea muncilor 
agricole; tot din această zi se pot relua căsătoriile; pentru a face rod bogat, sunt botezați și pomii 
din livezi; pentru toţi credincioșii, apa sfinţită de Bobotează (Agheasma Mare) are puteri 
miraculoase și se crede că apele sfinţite în această zi rămân sfinte timp de șase săptămâni; cu ea se 
sfinţesc bisericile, veșmintele preoţilor, vasele de cult, ogoarele și grădinile pentru a rodi mai 
bogat; cu puterea ei se tămăduiesc trupul și sufletul; această apă sfinţită se păstrează în fiecare 
casă de-a lungul anului și se folosește în momentele esenţiale ale familiei respective; sărbătoarea 
de Bobotează este și o sărbătoare a reconcilierii, a speranţei de mai bine (PRESA). În Țara Oașului, 
fetele mari se duc la râu, în această zi, se stropesc cu apă și se descântă reciproc, considerând că 
astfel ele „vor fi mai mânare și mai căutate” (BUHOCIU, p. 85). Se merge cu „bundăretele“ (burta 
porcului umplută cu carne fiartă și tocată) și se dă de trei ori ocol viei, spunându-se: „Să crească 
strugurii cât bundăretele porcului“, dar o urare similară putea fi rostită și la locurile cultivate cu 
grâu sau la livezi - Dolj (ENACHE, p. 116). Se crede că în această zi este deschis cerul și toate apele 
sunt sfințite; de aceea sunt duse vitele la râu și adăpate, iar în coadă li se împletește câte un fir de 
busuioc; înainte de a se așeza la masă, sunt date de pomană vecinilor piftii; cine nu a apucat să se 
ducă cu daruri la nași și la moașă în ultimele două zile ale Crăciunului o face în această zi; dacă 
plouă sau ninge în această zi înseamnă că va fi un an bogat, cu ploi în timpul verii - Gorj (CĂRĂBIȘ, 
p. 53). Dacă bate crivățul în zi de Bobotează, anul va fi bogat în roade - Teleorman (2. CHIVU, p. 
245). La marginea satelor, fetele și flăcăii aprind focuri mari în dimineaţa zilei de Bobotează și apoi 
joacă în jurul lui, iar, când flăcările focului se mai potolesc, încep să sară peste el; atât obiceiul de a 
face foc, precum și jocul din jurul lui poartă denumirea de Ardeasca - Munţii Apuseni; Bucovina; 
tot în această zi, se obișnuiește să se afume casele, grajdurile, cămările cu alimente, oamenii și 

copiii bolnavi - Bucovina; curățirea spaţiului uman de forţele malefice, pe care se crede că le-ar 
aduce iarna, se face printr-un colind numit Chiraleisa, obicei practicat în Ajunul și în ziua de 
Bobotează; cete de 4-5 copii sau flăcăi trec la fiecare gospodărie, înconjoară casa, grajdurile, 
grădinile, uneori și ogoarele, sunând din clopoței și rostind versurile: „Chiraleisa, /Spic de grâu, 
/Până-n brâu, /Roade bune, /Mană-n grâne !” - Transilvania; Moldova (12. GHINOIU, p. 144-146). 
Se confecționează o păpușă alcătuită din rămurele de măr, păr, prun, legate cu iederă, toate legate 
cu un ștergar; între nuiele, sunt puse și două lumânări, care sunt aprinse în momentul când 
preotul intră în casă cu botezul; este botezat mai întâi cel mai în vârstă membru al familiei, care 
ţine păpușa între palme, după care acesta sărută crucea din mâna preotului și încredințează 
păpușa următorului, până la cei mai mici, lumânările arzând pe toată durata botezului - Țara 
Lăpușului (PRESA). Fetele de măritat, care vor să fie iubite de flăcăi peste an, fac în ajun câte un 
struț, adică prind pe un băț crenguţe verzi, pe care îl duc și îl proptesc la malul unei ape 
curgătoare, a doua zi dimineaţa, înainte de răsăritul soarelui, se duc cu un ulcior descântat și iau 
struțul plin de gheaţă în vas, iar acasă se spală pe față cu apa provenită de la topirea gheții - 
Maramureș; tot în ajun de Bobotează, flăcăii confecţionează mascoide, numite mătăhăi, având 
aspect de moși și babe, folosind pentru aceasta haine vechi, rupte, murdare, executând organele 
genitale ale acestora la dimensiuni nefirești, le pun în buzunare și câte un bilet, pe care este scris 
un text ironic, apoi mascoida este urcată în câte un copac și agățată de așa manieră încât să se 
ajungă foarte greu la ele, pentru a nu putea fi demontate în grabă, dar în orice caz vizibile pentru 
toţi cei care în dimineaţa de 6 ianuarie merg la biserică; la ieșirea din biserică, flăcăii urcă în copacii 
cu mătăhăi, scot „scrisorelele” din buzunarul mascoidelor și le dau citire cu glas tare, ca să le audă 
tot satul, textul acestora fiind în majoritatea cazurilor adresate fetelor bătrâne, holteilor sau unor 
oameni a căror moralitate este îndoielnică - Maramureș; copiii care deschid alaiul preotului care 
umblă cu crucea din casă în casă, îmbrăcaţi în odăjdii preoțești, întreabă gazdele dacă primesc cu 
crucea, iar la răspuns afirmativ spun următorul text: „Chiralesa Doamne/Grâu de primăvară/$i-n 
pod și-n cămară/$i pe prispă afară!” - Maramureș; locuitorii unor sate nu mănâncă nimic până nu 
vine preotul cu crucea să le sfințească gospodăria și să le dea apă sfinţită, copiii care îl însoțesc 
cântă colinde despre miracolul botezului în lordan; nevestele nu mai spală rufe timp de optzile, 
pentru că este păcat, toate apele pământului fiind sfinţite și nu trebuie murdărite; vânătorii evită 
însă să se întâlnească cu preotul care umblă cu crucea, considerând că nu vor mai avea noroc la 
vânat, deoarece cred că duhurile care sălășluiesc în animalele sălbatice fug de agheasmă, 
preferând să urce la munte și să tragă focuri de armă peste pâraie, ca să alunge duhurile necurate 
- Valea Jiului; la intrarea izvorului în peștera Cioclovina Udă, se scufundă o cruce confecţionată din 
lemn de mesteacăn, iar sătenii, împreună cu preotul o așteaptă să iasă la suprafaţă la intrarea 
principală în peșteră, existând două posibilități: dacă crucea apare repede, sătenii pleacă acasă 
îngrijorați, crezând că anul va fi rău; dacă însă, până la sfârșitul slujbei, crucea nu apare, un flăcău 
pătrunde în peșteră și, în caz că găsește crucea și o aduce, se spune că anulva fi rodnic, lipsit de 
fenomene naturale potrivnice, primăvara va fi ploioasă, vara va fi caldă, pământul va da roade 
bogate, iar flăcăul se va însura cu o mireasă frumoasă; după aceasta, sătenii iau apă din izvor în 
ulcioare, merg acasă, adapă vitele, spală cu ea copiii și bătrânii care nu au putut asista la slujbă și 
vor prepara mâncare folosind această apă, care este de asemenea folosită și la spălatul vaselor la 
intrarea în Postul Mare (Postul Paștelui) - Hunedoara; în noaptea dintre Bobotează și Sântion, 
sătenii obișnuiesc să păzească fântânile publice din localitate, aprinzând focuri lângă ele și trag cu 
pocnitori, pentru a îndepărta duhurile rele de lângă ele, fapt pentru care, a doua zi, cei care vin să 
ia apă îi cinstesc cu bani sau cu băutură - Dolj; de va fi soare în ziua de Bobotează, anul va fi bogat 
în recolte, dar dacă este negură înseamnă că vor muri mulţi oameni; dacă va ninge sau ploua va fi 
an lipsit de rod și mare scumpete la pâine; dacă bate vântul în ziua de Bobotează înseamnă război 
(PRESA). În localităţile din Transilvania unde se obișnuiește a se constitui cete de tineri în vederea 
colindatului, acestea se desfac înainte sau după Bobotează (MUȘLEA, II, p. 76). În toate zonele, se 

desface bradul împodobit pentru Crăciun (NOTE, Antonescu). Serii simbolice: măr-păr-prun-iederă- 
năframă-lumânare; grâu-fân-sare; pâine-apă. 

7 ianuarie — Soborul Sfântul Prooroc loan Botezătorul și Înaintemergătorul Domnului, zi 
cunoscută și sub numele de Sântion. După o legendă, devenită colind, Sfântul loan Botezătorul a 
fost blestemat de către mama lui să se transforme într-o sălbăticiune, drept pentru care el s-a 
făcut cerb (după alte variante, a devenit pui de căprioară) și așa a trăit nouă ani și nouă zile, după 
care s-a făcut din nou om și a construit o mănăstire, apoi L-a botezat pe lisus Hristos - Transilvania; 
Bucovina; oamenii sărbătoresc pe Sfântul loan, considerând că el a ţinut toate posturile de peste 
an împreună cu o ceată de 318 de sfinţi părinţi, precum și pentru că este de mare ajutor lui 
Dumnezeu în sporirea roadelor pământului - Olt; Romanați; Teleorman; Muscel; se crede că 
Sfântul loan este patronul pruncilor și de aceea este sărbătorit în aceeași măsură ca pe o zi de 
duminică, considerându-se că astfel Sântion îi va apăra pe cei mici, îi va scoate din toate 
nenorocirile, mai ales pentru ca aceștia să nu moară nebotezaţi - Bucovina; încă de cu noapte, 
până a se lumina de ziuă, băieți de la 15 ani în sus, numiţi iordănitori, umblă cu colinda de Sfântul 
loan, spunând că merg cu lordanul; grupul de colindători are rolurile bine stabilite: unul dintre ei 
este și conducătorul grupului și i se spune popă, altul poartă căldărușa cu agheasmă în care sunt 
strânși și banii primiţi, altul duce mănunchiul de busuioc și altul poartă un fel de ţepușă pe care 
adună bucăţile de carne căpătată; ei cântă lordanul, adică același text pe care îl spune preotul pe 
la case în Ajunul Bobotezei, stropesc pe cei ai casei, după care îi ia în braţe și îi ridică în sus pe 
fiecare în parte de câte trei ori, ca să capete putere, sau cer, din același motiv, să se lupte cu unul 
din iordănitori capul familiei, tot de trei ori - Muntenia; uneori, șase iordănitori voinici se așează în 
ușa bisericii și, când credincioșii ies de la slujbă, fiecare este ridicat în sus de trei ori; mai ales 
mamele merg în această zi la biserică, însoţite de copii mici, pentru ca aceștia din urmă să fie 
ridicaţi de către iordănitori, având ferma convingere că ei vor fi feriți de boli și vor trăi mult - 
Muscel; fetele și băieţii se adună pe la fântâni și se stropesc cu apă unii pe alţii, spunând că se 
iordănesc - Teleorman; la horele care se organizează în după-amiaza acestei zile, iordănitorii 
stropesc cu apă sfinţită în special fetele - Argeș; în unele locuri, obiceiul de a merge cu iordănitul și 
ridicarea oamenilor în sus poartă denumirea de vălărit - Buzău; cu agheasmă de la Bobotează, în 
dimineața acestei zile, gospodarii își stropesc casa, acareturile și vitele - Buzău; sunt stropite cu 
agheasmă, în această zi, vitele, grădinile, cotețele, cămările și depozitele cu grâne și alimente, 
chiar și ogoarele - Muntenia; ziua lui Sântion este sărbătorită, spre seară, numai de către femei, 
fără participarea bărbaţilor, ele dansând și chefuind între ele, considerând că, din întreg anul, 
aceasta este ziua când femeia este tot așa de mare ca și bărbatul - Olt; Romanați; moașa satului, 
cu un pahar plin cu agheasmă și cu un mănunchi format dintr-o floare (mușcată) și busuioc uscat, 
legat cu un fir de lână de culoare roșie, trece pe la toate femeile și nepoatele moșite de către ea și, 
stropindu-le, le invită a doua zi la ea acasă - Dobrogea; se crede că-i va lua foc gospodăria celui 
care îndrăznește să lucreze în această zi, sau că lupii îi vor ataca și ucide vitele - Bucovina; se crede 
că, în ziua lui Sântion, se botează gerul, adică vremea începe să se încălzească - Bucovina; sau că 
începe să se topească zăpada („se înfrânge iarna”), fiindcă Sânnicoară vine pe un cal alb și aduce 
neaua, pe când Sântion vine pe cal negru și alungă iarna - Banat; Transilvania (2. MARIAN, |, p. 
162-167; 255-257). Tinerii își plimbă caii pe ulițele satului, prilej în care se constată hărnicia din 
timpul iernii, modul cum au fost ţinute și îngrijite aceste animale; sunt pregătiţi în mod special, 
împodobiţi cu panglici de culoare roșie și clopoței, iar părul coamelor este împletit - Dolj (ENACHE, 
p. 115). Cei pe care îi cheamă lon sunt obligaţi să dea de băut și, în caz că nu o fac, sunt duși și 
aruncaţi într-o apă din apropiere (PRESA). 

8 ianuarie — Cuvioșii Gheorghe Hovezitul și Emilian Mărturisitorul; Cuvioasa Domnica. Toate 
femeile din sat, indiferent de vârstă, moșite de aceeași femeie, precum și nepoatele și 
strănepoatele se adună la casa acesteia și petrec împreună până seara târziu; nu sunt invitaţi 
niciodată bărbaţi, petrecerea fiind exclusiv feminină; fiecare aduce câte un plocon moașei, compus 

dintr-un colac, carne din porcul sacrificat la Crăciun și o sticlă de vin; pe masa moașei este așezat 
un colac mare în mijlocul căruia este o lumânare neaprinsă; înainte de a se așeza la masă, în capul 
căreia stă mama-moașă, o femeie împarte rachiu și toate închină pentru sănătatea celei 
sărbătorite care mulțumește cu emoție; tot în capul mesei stă și preoteasa invitată special la 
petrecere; apoi se spune „Tatăl nostru” și se împarte colacul cel mare; dacă le vine o bucată cu mai 
mult miez, spun că vor mai naște o fată, iar de este o bucată de margine (mai cu coajă), zic că vor 
avea un băiat; de le pică numai miez, se crede că nu vor mai avea nici un copil; se pun apoi bani 
(„bacșișul moașei”) într-o farfurie în care se mai află un pahar de vin, un picior de pasăre, o bucată 
de pâine, sare, piper și ardei; în final, se face loc în cameră și se încinge jocul în prezenţa unui 
cimpoiaș, singurul bărbat invitat mai târziu la petrecere - Dobrogea (2. MARIAN, |, p. 255-257). 
Serii simbolice: colac-carne-vin; monedă-vin-pasăre-pâine-sare-piper-ardei. 

14 ianuarie — Cuvioşii părinţi uciși în Sinai și Rait. Dacă în această zi vremea este agitată, cu cer 
acoperit este semn de boală în animale și scumpete pe piaţă; dar dacă cerul este senin înseamnă 
că anul va fi mănos (1. OLTEANU, p. 53; PRESA). 

16, 17 și 18 ianuarie - numite, în popor, și Cercovii de larnă sau Fulgerătoarele, pentru că sunt zile 
de fulgere, trăsnete și vifore - Banat; cea mai importantă dintre aceste trei zile este cea de 16 
ianuarie, zi în care calendarul creștin ortodox celebrează Închinarea cinstitului lanţ al Sfântului 
Apostol Petru; ziua este denumită, în popor, Sân-Petru-de-larnă sau Sfântul Petru al Lupilor; este 
considerată miezul iernii și este ţinută de către gospodari pentru ocrotirea vitelor; se crede că 
numai cu încuviințarea acestui sfânt lupii mănâncă vitele și numai pe care eli le hărăzește, pentru 
că Sfântul Petru este patronul lupilor; oamenii spun: „Sân Petru poartă lupii“; celui care nu 
respectă această zi lupii îi vor sfârteca vitele, iar el va suferi tot timpul anului de dureri de cap, 
amețeli și junghiuri și va fi prigonit de dușmani; se crede chiar că Sfântul Petru ursește, în noaptea 
dinspre 16 ianuarie, destinul fiecărei vite care trebuie sacrificată de lupi; din această pricină și 
pentru a se feri pe sine de tot felul de boli (dureri de cap, amorţeli, junghiuri etc. ), bărbaţii nu 
lucrează decât mici treburi pe lângă casă, iar femeile nu cos, nu ţes, nu torc - Transilvania; 
Muntenia; Bucovina, Suceava; o legendă relatează că Sfântul Apostol Petru a scăpat din închisoare 
fiindu-i deschise ușile de chiar Îngerul Domnului exact în această zi; din această cauză, ziua este 
ținută de oameni pentru ca să-i ajute Dumnezeu să scape de toate necazurile, nevoile și relele tot 
așa cum a scăpat și Sfântul Petru - Bucovina; alții cred că, ținând ziua aceasta, Sfântul Petru îi va 
feri de prigoniri și de închisori - Sibiu, sau că, ţinând post, roadele nu li se vor strica peste an - 
Suceava; cei care au prisăci țin ziua pentru ca albinele să roiască spornic și să facă multă miere - 
Suceava (2. MARIAN, |, p. 170-171; 173). Dacă în această zi există în gospodărie un stog de fân 
neatins, este bine ca unul dintre cei ai casei să se suie pe el și să-l spargă, adăugând: „De acum nu- 
mi pasă, că jumătate de iarnă s-a dus“; în Bucovina, se spune că Găinușa (Cloșca cu Pui sau 
Constelaţia Pleiadelor - ȘĂINEANU, III, p. 112) stă pe cer, în această zi, drept la amiază 
(12.GHINOIU, p. 48; PRESA). 

16 ianuarie — Închinarea cinstitului lanţ al Sfântului Apostol Petru. În 16, 17, 18 ianuarie cad 
Cercovii de larnă, despre care se crede că aduc fulgere, trăsnete și vifore, dacă nu sunt respectaţi, 
din care cauză aceste zile mai poartă numele de Fulgerătoarele - Banat; dar zilele de 16 și 17 
ianuarie mai poartă și numele de Antanasiile (prin contragerea numelor sfinţilor Anton și Atanasie 
- Banat; ziua de 16 ianuarie mai poartă numele de Sânpetru de larnă, iar Atanasie și Chiril sunt 
numiţi Tănasă și Chirică, ultimul având zi în calendar în 18 ianuarie; oamenii ţin ziua lui Sânpetru 
pentru a fi feriţi de dureri de cap, amorţeli și junghiuri, dar mai ales pentru a nu fi păgubiţi de lupi, 
iar zilele celorlalți doi pentru a fi protejați contra diferitelor boli; chiar se spune de către femei că 
Atanasie și Chiril sunt sărbători primejdioase, de unde și menţiunea lui lon Creangă: „Măi, 
parpalacule, nu cumva ești botezat de Sfântul Chirică Șchiopu, care ţine dracii de păr?” - 
Transilvania; Moldova; Bucovina; cuvântul cercov vine din sintagma slavă țercovnaia sviata = sfinți 
bisericești (2. MARIAN, |, p. 174). În această zi nu se lucrează, pentru a nu stârni răutatea lupilor - 

Transilvania (2. GOROVEI, p. 128). Trei zile la mijlocul acestei luni sunt numite Cercovii de Iarnă; se 
crede că ele sunt zile care trebuie respectate, pentru a fi ferit de vifore și, peste vară, de fulgere și 
trăsnete, din care cauză mai sunt cunoscute și sub denumirea de Fulgerătoarele - Banat; cea mai 
importantă dintre ele este ziua de 16, când se prăznuiește Sfântul Petru de larnă sau Sfântul Petru 
al lupilor, purtând și numele de Sfântul Petru cel $chiop, Ciuma (Ciuia) Găinilor, Miezul Iernii și 
Închinarea Cinstitului Lanţ al Sfântului Apostol Petru; sărbătoarea este considerată mijlocul iernii și 
se ţine mai ales pentru ocrotirea vitelor; nu se dă gunoiul afară din casă, ca să nu mănânce lupii 
vitele și să nu fie prigoniți oamenii de dușmani, crezându-se că Sfântul Petru îi apără de asupriri, de 
junghiuri și de boli; ca și fratele său, Sfântul Apostol Andrei, Sfântul Petru este considerat patronul 
lupilor, căci lupul este câinele Sfântului Petru, care îi poruncește unde să prăduiască; când se 
strâng mai mulţi la un loc și urlă, se spune că ei se roagă de Sfântul Petru să le orânduiască prada; 
cine nu va respecta această zi va suferi peste an de pagube din partea fiarelor sălbatice, de dureri 
de cap, amorțţeli și junghiuri; cine are, la această dată, un stog de fân întreg se suie pe el și îl 
sparge, pentru că nu mai are nici o grijă, jumătate de iarnă fiind dusă; în zona Suceava, se spune că 
Găinușa stă dreaptă la amiază, în această zi; în unele sate, 16 și 17 ianuarie se ţin ca protecţie 
contra bolilor grele, contra ameţelilor și pentru a feri copiii de orice rău; numite și Zilele 
Trăsnetelor, sunt considerate deosebit de primejdioase, pentru că pe cel care nu le respectă îl vor 
ajunge fulgerele și trăsnetele Sfântului Ilie (PRESA). 

17 ianuarie — Cuviosul Antonie cel Mare, cunoscut în calendarul creștin ca ocrotitor al călugărilor 
singuratici, al pustnicilor, dar mai ales ca păzitor împotriva bolilor, această ultimă credință 
determinând bolnavii sau rude ale acestora să-i adreseze rugăciuni de însănătoșire, în fiecare zi de 
marți, cu deosebire la bisericile al căror patron este Sfântul Antonie cel Mare (PRESA). 

18 ianuarie — Sfinţii Atanasie și Chiril, Arhiepiscopii Alexandriei. Din contragerea numelor celor 
doi sfinți, Antonie și Atanasie, poporul a creat cuvântul Antanasii, denumire generică a zilelor de 
17 și 18 ianuarie, pe care cu deosebire femeile le țin pentru a fi ocrotite ele și familiile lor de pojar, 
amețeli și ciumă; femeile îl și numesc, din această pricină, Tănase de Ciumă; pe ultimul dintre cei 
doi arhiepiscopi ai Alexandriei poporul îl numește și Chirică Ș$chiopu' care ţine dracii de păr; tradiţia 
populară consideră aceste două zile ca fiind rele, primejdioase de boli grele, dacă nu sunt 
respectate; în această ultimă zi din cele trei, ținută în special de femei, se fac turte stropite cu unt 
care se dau de pomană, pentru a feri oamenii de ciumă; dar Chirică Șchiopul este ţinut și de către 
oamenii șchiopi, în speranţa că beteșugul lor se va îndrepta, însă se mai ţine și pentru ca să nu 
șchioapete caii; cum va fi vremea de Atanasie și Chiril, așa va fi și anul (2. MARIAN, |, p. 83; 168; 
ȘĂINEANU, |, p. 10; PRESA). 

25 ianuarie — Sfântul Grigorie Teologul. Începând cu această zi, locuitorii din Prahova se abțin de 
la muncă până în ziua de 2 februarie (Întâmpinarea Domnului; Stretenia), numind această 
perioadă Filipii de iarnă, fie că ei sunt în număr de 9 sau de 7, pentru a feri vitele și oile de acțiunile 
păgubitoare ale lupilor; alţii ţin numai trei dintre aceste zile, numite Filipi sau Pilipi, primul căzând 
în ziua de 30 ianuarie, iar ceilalți doi în zilele de 1 și 2 februarie, zile în care bărbaţii și femeile nu 
lucrează nimic - Muntenia; în Dâmboviţa, Filipul care cade în ziua de 30 ianuarie poartă și numele 
de Ticlele (2. MARIAN, |, p. 186). Dacă în această zi vremea este însorită și noaptea este senin 
înseamnă că anul va fi roditor (PRESA). 

30 ianuarie — Sfinţii Trei lerarhi (Vasile cel Mare, Grigorie Teologul și loan Gură de Aur. Poporul 
numește ziua Trisfetitele, Trisfetiţele, Filipii de larnă, Teclele. Se serbează fiindcă înseamnă intrarea 
creștinilor în biserică și de aici a început credinţa în Dumnezeu și trebuie aprinsă o lumânare și 
dată de pomană, pentru ca întreaga viață să fie luminată; se spune că Trisfetiţele, adică cei trei 
ierarhi, ar fi dormit trei sute de ani și, deșteptându-se, au spus oamenilor ce au văzut, despre cei 
ce fac rău și cum astfel se pedepsesc singuri și i-a învăţat să facă bine; Trisfetiţele sunt cele trei 
sfinte care iau câte o mână, un picior celui pe care îl întâlnesc; unii oameni cred că sunt trei fetiţe, 
care, când umbla Dumnezeu pe pământ, au dat odată apă lui Dumnezeu și apostolilor lui, iar 

altădată au spălat picioarele lui lisus Hristos și de bunătatea lor au fost numite sfinte; când nu 
plouă, unii se roagă la ele să mijlocească lui Dumnezeu pentru a le aduce ploaie; unele femei cred 
că în această zi Maica Domnului a ieșit la biserică cu pruncul lisus, uitând că nu a împlinit încă 40 
de zile de la naștere, dar s-a întors și până la 2 februarie (Stretenia) a lucrat o maramă pe care a 
dăruit-o bisericii; se spune că în aceste zile se împerechează lupii, iar lupoaica fată în noaptea de 
Sfântul Gheorghe (23 aprilie); în această zi, soarele sare cât un cerb (1. OLTEANU, p. 78-79). 


IARBĂ 

larba care se așterne în biserică în Duminica Paștelui se dă apoi vitelor ca hrană, ca să fie 
sănătoase și să dea lapte mai mult - Moldova; se seceră iarbă de pe nouă haturi, se usucă și se 
păstrează, până ce fată vaca, după care i se dă imediat să o mănânce, pentru a-și recăpăta 
vigoarea - Moldova; în caz că albinele, la vremea roitului, nu se prind pe vreun copac sau altceva, 
crescătorul este bine să se așeze și să se apuce cu mâinile de iarbă, zicând: „Cum m-am prins eu cu 
mâinile, așa să se prindă albinele de un copac!”; câinele și pisica mănâncă iarbă numai când îi 
doare capul - Suceava; sau numai când îi doare pântecele - Muntenia (2. GOROVEI, p. 6; 9; 43; 
118). Florile și buruienile necesare pentru spălarea părului în dimineaţa zilei de Sân-Toader sunt 
culese cu o zi înainte, adică în ziua de vineri din prima săptămână a Postului Paștelui, punând în 
locul rădăcinilor acestora pâine și sare; buruienile astfel culese sunt puse într-un loc anumit și apoi 
femeile se culcă; a doua zi dimineaţa, fetele și femeile iau apă neîncepută (de la o fântână sau un 
izvor, înainte de a lua altcineva), o aduc în casă, fără a vorbi cu nimeni pe drum, pun în ea pâinea și 
sarea rămase, precum și plantele culese și apoi o pun la încălzit; după care se spală cu ea pe cap, 
rugându-se în același timp de Sân-Toader să le dea păr frumos; apoi se piaptănă, fie în casă, fie 
afară, dar nu înainte de a vedea un cal trecând pe uliţă, după cum procedează femeile din 
Bucovina; când își piaptănă copilele, mamele le trag de păr și zic și ele un descântec scurt, apoi le 
leagă cosițele cu păr de cal; în Duminica Paștelui, se pune la pragul ușii o brazdă de iarbă verde, 
pentru a se călca pe ea, când se intră în casă, pentru ca, peste an, cei din familie să fie sănătoși, 
plăcuțţi și frumoși ca iarba verde - Banat; o bucată de glie verde se pune după ușă, în ziua de Paște, 
se ţine acolo trei zile, timp în care se usucă, după care este bună să se afume cu ea toţi cei bolnavi 
de junghiuri - Suceava (2. MARIAN, |, p. 254-255; II, p. 194). Pentru cine se visează dormind pe 
iarbă este bine să-și lase destinul în voia lui Dumnezeu; va trăi sentimente de frică și va trece prin 
unele nevoi cel care se visează adunând ierburi de leac; cel care se visează tăind iarbă va trece 
printr-o perioadă cu multe griji; înseamnă că își va pierde un iubit sau anunţă vreme secetoasă 
pentru cel care vede în vis iarbă uscată; dar înseamnă sănătate pentru cel care vede în vis iarbă 
verde; va auzi oameni vorbind despre el cel care va vedea în vis un imaș, o pășune; cel care se 
visează cosind iarbă va avea parte de spor în ceea ce întreprinde - Suceava (NOTE, Băncescu). 
larba fiarelor (iarba fierului; Cynanchum vincetoxicum - DLRM, p. 369). Plantă erbacee 
otrăvitoare; nu trebuie confundată cu iarba fiarelor (iarba fierului sau iarba tâlharilor, întâlnită în 
basmele populare), care are capacitatea de a înmuia fierul, deci de a descuia orice încuietoare, 
zăvor sau lacăt și de a sfărâma lanţurile și cătușele; ţinută sub limbă sau în mână, ferește pe om de 
săgeată, cuţit sau gloanţe; înflorește în noaptea de Sânziene (24 iunie); ea nu poate fi descoperită 
decât întâmplător: se rupe coasa, cad potcoavele calului, sare toporul din coadă; dar o poate 
descoperi și ariciul, cu condiţia să i se închidă puii într-un coteţ, pe care el îi va elibera, ducând în 
bot iarba fiarelor; mai poate fi găsită și cu ajutorul unui lacăt tras de o sfoară prin ierburi până 
când se descuie singur; mulţi cred că hoţii își implantează iarba fiarelor în palma dreaptă, nu 
imaginea ei, ci însăși planta, și nu ca semn distinctiv, ci ca instrument magic; planta nu ar avea 
efect decât împreună cu rostirea unui anumit descântec; legenda spune că întâiul exemplar al 
acestei plante a răsărit din stropul de sânge scurs în pământ din buricul tăiat al pruncului lisus; 
indicaţiile folclorice nu sunt totuși consecvente; ca formă, planta este fie un fir subțire, fie de 
forma unei inimi minuscule cu o picătură de sânge sau cu un grăunte de aur la mijloc; locurile unde 

poate fi găsită sunt smârcurile sau stâncile din munţi, deși credinţele cele mai frecvente susţin că 
ea nu crește niciodată în același loc sau că apare numai acolo „unde a pierit trăsnit un diavol” 
(2.KERNBACH, p. 163; 305). În Banat, se crede că poate fi recunoscută numai dimineaţa, pe rouă; 
în Muscel, se spune că este roșie ca focul, până a nu răsări soarele, după care devine verde și nu se 
mai cunoaște dintre celelalte bălării; se mai crede că ar crește pe piatra munţilor, sau pe 
smârcurile de pe lângă lacuri, sau „pe locul unde a plesnit un drac”, sau că răsare și crește ca orice 
iarbă, dar, dacă într-un an a crescut în ograda cuiva, anul următor apare tocmai peste trei ape 
curgătoare și tocmai peste nouă ani revine în curtea celui dintâi; în Moldova, se crede că acela 
care posedă iarba și dă mâna cu un om bogat toţi banii celui bogat vin la cel care are iarba; sau 
devine năzdrăvan, înțelege limba tuturor dobitoacelor, păsărilor, florilor; ca să fie obținută, în 
Moldova se crede că este bine să se dea drumul unui cal, împiedicat cu fiare, să umble noaptea 
prin iarba unor locuri mlăștinoase și, când se aude zgomot de fiare căzute, trebuie să se meargă 
repede și să se caute lângă picioarele calului; în Dolj și Suceava, se spune că, găsindu-se prin locuri 
mlăștinoase, vitele o mănâncă și pier; caii care pasc pe acolo și sunt împiedicaţi rămân liberi, iar 
potcoavele le cad de la copite; în Banat și Neamţ, se ia un lacăt încuiat și, legat cu o sfoară, trebuie 
tras prin iarbă, după care se caută în locul unde lacătul s-a descuiat, pentru că atunci face zgomot; 
în Suceava, obţinerea ei se face prin strângerea ierbii de pe unde se bănuiește că ar crește, se 
pune într-o covată cu apă, iarba obișnuită plutește, iar cea a fiarelor se duce la fund, pentru că 
este mai grea; sau atunci când se rupe coasa în iarbă, fără nici un motiv, înseamnă că s-a dat peste 
iarba fiarelor; în zona Galaţi, când se rupe coasa, trebuie să se taie toată brazda și să se meargă cu 
ea la o apă curgătoare și acolo se va vedea că buruienile o iau la vale, iar iarba fiarelor o va lua în 
contra curentului; în Suceava, cine vrea să o aibă se duce la cuibul unei ciocănitoare și bate în jurul 
lui cuie de fier, drept pentru care pasărea se duce și aduce iarba fiarelor, ca să poată intra în cuib; 
este suficient să se ţină dedesubt un vas, pentru că iarba cade odată cu cuiele; în Banat, 
Transilvania, Muscel, Moldova și Bucovina, se practică un procedeu foarte cunoscut: se caută un 
pui de arici, care este închis cu lacăt bun într-o cușcă; aricioaica îl caută, îl găsește, apoi caută iarba 
fiarelor și vine cu 2-3 fire în gură; în jurul coticioarei și la ușa ei, pământul să fie netezit și bine 
măturat; după ce își scapă puiul, ariciul scuipă iarba și fuge cu puiul, astfel putându-se lua iarba; ea 
se păstrează astfel: în Galaţi, într-o crestătură făcută în pielea palmei drepte, după care rana se 
vindecă și poate fi permanent la omul respectiv; în Moldova, la fel, în palmă, unde se face o 
crestătură; în Neamţ, sub pielea unui deget de la oricare mână; în Suceava, se crede că, dacă 
lacătul este uns cu usturoi sfinţit, iarba fiarelor nu ajută la nimic (CANDREA, p. 162-167). Pentru a 
putea fi obținută, este bine ca puii de arici să fie închiși cu un lacăt, iar mama lor, pentru a-i scăpa, 
umblă până găsește iarba fiarelor, o aduce cu ea și deschide lacătul, scăpându-și puii; în special 
hoţii caută să posede această iarbă, cu ajutorul căreia biruiesc orice fel de încuietoare, pentru că 
se crede că acela care are iarba-fiarelor poate deschide orice fel de încuietoare - Suceava 
(2.GOROVEI, p. 12; 110). În Gorj, unii oameni cred că iarba fiarelor se găsește numai în arici, 
pentru că se hrănește cu ea; alții afirmă că aceasta s-ar procura prin intermediul ariciului, căruia 
trebuie să i se prindă puii și încuiaţi cu un lacăt într-o cușcă; ariciul găsindu-i încuiaţi, pentru a-i 
scoate, se duce să caute iarba fiarelor pe care o aduce în gură; în momentul când atinge lacătul, 
încuietoarea sare și puii dau buzna afară, după care ariciul matur trebuie prins și să i se ia iarba 
fiarelor din gură, în caz că nu a lăsat-o jos; despre hoţii care au la activ mari și multe spargeri, se 
spune că toate acestea ei le comit tot cu ajutorul ierbii fiarelor, pe care o poartă la degetul de la o 
mână, sub pielea pe care o crestează; posedând această iarbă, hoţii nu mai au grijă nici măcar de 
închisori, pentru că orice lacăt îl pot descuia (CĂRĂBIȘ, p. 113-114). 


IARNĂ 
Spre deosebire de datele calendaristice impuse oficial, în concepţia tradiţională românească iarna 
este răstimpul cât ţine omătul; astfel, începutul iernii este la Sfântul Nicolae (6 decembrie), iar 

sfârșitul ei la Alexii (17 martie - Cuviosul Alexie, Omul lui Dumnezeu); mijlocul iernii (miezul iernii 
sau dricul iernii) se numește răstimpul cât gerul este mai mare; conform credințelor populare, 
apropierea iernii este dată de următoarele semne: pleacă în alte ţări cocostârcii, rândunelele, 
cocoarele și toate celelalte păsări călătoare; grangurii cară în scorburile copacilor poame de pruni 
spinoși (fructul corcodușului-Prunus cerasifera; DLRM, p. 187) și alte fructe (2. MARIAN, |, p. 73). 
Se mai crede că iarna începe la Sfântul Apostol Andrei - 30 noiembrie (PRESA). Când vin ciorile încă 
din timpul toamnei este semn că vine și iarna; când stolurile de cocoare trec în grabă spre sud, 
sosește iarna mai devreme - Tecuci; e semn de belșug când iarna începe mai de timpuriu - Tecuci; 
dacă în timpul iernii se formează promoroacă multă, în zilele marilor sărbători (Sfântul Nicolae - 6 
decembrie; Crăciunul - 25 decembrie; Sfântul Ștefan - 27 decembrie; Sfântul Vasile cel Mare - 1 
ianuarie; Boboteaza și Sfântul lon - 6 și 7 ianuarie) este semn de rodnicie pentru toate 
semănăturile - lași; în schimb, dacă nu viscolește deloc în timpul iernii înseamnă că grâul nu va rodi 
îndestulător în vara viitoare - Bucovina; dacă iarna este geroasă înseamnă că vara va fi călduroasă - 
Suceava (2. GO-ROVEI, p. 19; 50; 66; 269). Dacă iarna a fost bogată în zăpadă și liniștită, fără vifore 
și vânturi mari, poporul crede că anul va fi bogat în porumb și cereale păioase, deoarece vor fi ploi 
și căldură la timp și cu măsură, plantele vor crește mari și viguroase, fără a putea fi culcate la 
pământ din pricina furtunilor; în schimb, dacă iarna va fi întreruptă de perioade de căldură și apoi 
urmate de perioade de viscole (alternativ), se vor preface căldurile din iarnă în perioade de frig în 
vara viitoare (iarnă omătoasă și plină = vară roditoare; iarnă goală = vară slabă) - Suceava 
(2.MARIAN, |, p. 84-85). 


IASCĂ (Fomes igniarius sau fomentarius - DLRM, p. 370) 

Ciupercă parazită care crește pe copaci și este folosită la aprins focul din scânteile scoase prin 
lovirea amnarului cu cremenea (ȘĂINEANU, III, p. 182). Se crede că vitele celui căruia i se fură iasca 
vor fi mâncate de animale sălbatice - Suceava (2. GOROVEI, p. 110). 


IBRIȘIN 

Fir de mătase răsucit, întrebuințat la cusut sau la împletit (ȘĂINEANU, III, p. 183). Dacă se visează 
fir de ibrișin alb sau roșu este semn de bucurie, chiar de nuntă, pentru cel care visează fir roșu de 
ibrișin - Suceava (NOTE, Băncescu). 


ICOANĂ 

Ca să nu piardă sarcina, femeii gravide i se dă să bea apă în care a fost spălată icoana Maicii 
Domnului - Moldova; dacă la prima naștere a unui copil, travaliul este îndelungat, se iau așchii de 
lemn din trei colţuri ale unei icoane și așchii de la un colţ al Sfintei mese din altarul bisericii și cu 
acestea se afumă femeia gravidă - Țara Oltului; este mare păcat ca o icoană să fie spartă, ruptă sau 
părăsită; cel mai bun lucru este să fie luată, într-o zi de sărbătoare, și aruncată pe o apă curgătoare 
- Galaţi; se crede că nu ar aduce noroc dăruirea de icoane sfinţite - Suceava; este semn de moarte 
pentru cineva din familie, când cade, de la sine, o icoană din perete - Muntenia; Vaslui; lași; 
Suceava; și tot semn prevestitor de moarte este și când icoana trosnește - Vâlcea; prevestește o 
mare nenorocire în casă, când icoana plesnește - Muntenia; Dolj; nu este semn bun, când icoana 
se lovește de perete - lalomiţa; dacă plesnește sau crapă o icoană din biserică, este semn că unul 
dintre preoții acelei parohii va muri - Muntenia; sufletul unui om decedat stă 40 de zile după 
icoana care i-a stat pe piept - Galaţi; în caz că s-a aprins ceva în vecini, fie și de la un trăsnet, 
pentru ca focul să nu sară, se iese din casă, în pielea goală, cu părul despletit și cu icoana Maicii 
Domnului în mână și se proferează blesteme la adresa duhurilor rele - Țara Oltului; ca să fie 
propria casă ferită de incendiul izbucnit în vecini, se pun înaintea acareturilor o icoană, o bucată de 
sare și două pâini - Suceava; ca o pușcă să fie vrăjită și să se îndrepte spre ea orice vânat, se ia o 
icoană și se atârnă de creanga unui copac, în noaptea Învierii, când se trag clopotele la biserică, iar 

vânătorul simulează că ar vrea să tragă în icoană, moment în care o femeie, cu părul despletit, 
cade în genunchi și-l roagă pe vânător să nu împuște icoana, pentru că, în schimb, vânatul va trage 
la pușca lui; vânătorul mai se face încă o dată că trage, apoi iartă icoana și astfel pușca va fi vrăjită, 
dar femeia va înnebuni în curând - Suceava; icoană se pune și pe peretele de răsărit al grajdului, ca 
să ferească vitele de rele și să nu se încurce în lanţuri - Țara Oltului; este semn de ploaie, când pe 
icoana făcătoare de minuni dintr-o biserică apar picături de apă, „când asudă icoana”, după cum 
spun oamenii locului - Galaţi; ca să plouă, este bine să se pună icoana Maicii Domnului în apa 
dintr-o fântână, unde să stea până a doua zi și va ploua - Suceava (2. GOROVEI, p. 91; 110; 147- 
148; 171; 191; 203; 262; GOLOPENȚIA, p. 74; 89; 130; NOTE, Antonescu). Căderea întâmplătoare a 
unei icoane din cui înseamnă moartea cuiva din familie; nenorocire înseamnă pentru cine se 
visează purtând o icoană; va fi judecat înaintea multor oameni cel care visează idol sau amuletă; 
cine visează icoană va primi o scrisoare de la cineva; va fi izbăvit de orice rău cel care se visează 
scoțând o icoană dintr-un loc nepotrivit; cine vede în vis icoană înseamnă pentru el noroc și 
bucurie; pentru tânărul care visează icoană sau portretul unei fete frumoase înseamnă că în 
curând se va căsători - Suceava (NOTE, Băncescu). Serii simbolice: icoană-apă; icoană-sare-pâine. 


IE v. CĂMAȘĂ. 


IED (pui de Rupicapra rupicapra - DLRM, p. 114) 
Dacă, mergând noaptea, îi iese cuiva ied înainte, acesta să știe că nu este ied, ci diavolul, care 
poate fi stăpânit, dacă i se aruncă între corniţe cingătoarea - Galaţi (2. GOROVEI, p. 79; 111). 


IELE (Dânse; Nemilostive; lude; Fetele lui luda; Drăgaice; Samovile; Vâlve; Nagade; lrodiţe; 
lrodiece; Șoimane; Vânturiţe; Vântoase; Fetele Vântoaselor; Stăpânele Vântului etc. ). 

lelele, în mentalitatea tradiţională românească, sunt niște spirite feminine făcătoare de rău, care 
se numesc Rusalii; sunt atât de periculoase, încât nu este bine să li se spună pe nume, din care 
cauză ele obișnuit sunt numite ele și dânsele; între relele pe care le produc celui urât de ele este și 
boala reumatismului, pe care românii din popor o numesc dânsele, o boală despre care cel afectat 
crede că se datorează ielelor și se spune că bolnavul suferă de dânsele; în popor, se mai întâlnește 
și imprecaţia „luate-ar ielele” (3. MARIAN, |, p. 289). Se mai crede că sunt cele 9 fete ale lui 
Alexandru Macedon, toate prefăcute în iele și umblând în cele trei părţi ale lumii, având fiecare 
ocupaţia ei; trei iau venele de la oameni, pe care îi pocesc, trei fac de dragoste și de urât, iar cele 
mari se ocupă cu ursitul copiilor; aceste 9 șoimane sau iele au locul lor și nu se întâlnesc decât o 
dată pe an; iar când se întâlnesc, de bucurie că se revăd, fac o horă îndrăcită și joacă învârtindu-se 
ca niște nebune și cântă; cu frumuseţea lor caută să-i piardă pe oameni; nu au trup de carne, ci 
sunt doar năluci în chip de femei tinere și vesele; fără să pățească nimic, le pot vedea numai cei 
buni la suflet; uneori umblă goale, alteori au haine străvezii, zale pe piept și clopoței la picioare; 
zboară prin văzduh înainte de miezul nopţii și trec cântând din zale, din gură sau din clopoței, pe 
deasupra caselor unde au de pedepsit pe cineva; îl adorm în visuri minunate pe cel blestemat, apoi 
joacă o horă în jurul lui, blestemându-l cum le vine la îndemână; fiind ca niște năluci, ele se văd de 
departe ca niște lumini aprinse care zboară prin văzduh; când se învârtesc în horă, parcă ar fi un 
cerc luminos de foc; când li se face sete, beau din fântâni sau izvoare; cine bea după ele rămâne 
pocit; cine le vede jucând și vrea să scape teafăr este bine să se dea de trei ori peste cap și să 
spună o invocaţie de îndepărtare a lor; conducătoarea lor este Doamna lrodia, pe care o recunosc 
drept stăpână și vrăjitoarele (2. OLTEANU, p. 225). Se crede că ielele posedă un buștean fermecat, 
care încălecat se transformă într-o căruţă trasă de 12 cai de foc; lovit, același buștean se preface 
într-un cerb de aur, care cântă ca păsările, iar în el se ascunde eroul; locul unde se află acest 
buștean este „în pădurea neagră de lângă gârla de păcură care aruncă pietre și foc până la înaltul 
cerului” (2. KERNBACH, p. 310) Sunt ființe supranaturale, numite Albele, Ale sfinte, Arghionte, 

Babe ce fac mult rău, Bune, Căluș, Cele cinci fete nebune ale căror candele nu s-au aprins la venirea 
mirelui, Cele frumoase, Cele mai frumoase fete, Cele nepomenite, Cele sfinte, Ceva puternic, Ceva 
rău, Chipuri de femei frumoase, Chipuri de fete, Copile, Crăițe, Diavolul, Doamne, Doamnele 
pământului, Domniţe, Drăcoaice, Drăgaice, Duhuri cu chip de femei foarte frumoase, Duhuri cu 
fața foarte frumoasă, iar cu dosul ca niște scorburi de copac uscat și putred, Duhuri necurate, 
Duhuri nevăzute, Duhuri rele, Dulci, Dușmanele omului, Elea, Fecioare nevăzute, Fecioare 
răutăcioase, Femei, Femei cu putere drăcească de a face rău și bine, Femei cu dorul de scorbură, 
Femei răufăcătoare și amarnice, Femei rele, Femei sau Fete nevăzute, Femei sălbatice și nevăzute, 
Femei sfinte, Femei urâte și răufăcătoare, Fete, Fete avute, Fete curate și foarte rele, Fete care 
asistă la nașterea unui prunc, Fetele câmpului, Fetele codrului, Fetele lui Rusalim împărat, Fiice ale 
pământului, Fiice ale lui Rusalim împărat, Fiice curate, Fiice frumoase, Fiice frumoase dar nebune și 
invidioase, Fiice îmbrăcate în galben, Fiice închipuite, Fiice nebune, Fiice nevăzute, Fiice sfinte, Fiice 
sfinte și curate, Fiice tinere, Fiice vrăjite, Fiice ale iadului, Fiice închipuite, Fiinţe ale iadului, Fiinţe 
sfinte, Furtuni rele care dau peste oameni, Hale, Harnice, lezme, lrodiece, Irodite, Împărătesele 
văzduhului, Îndulcite, Joimăriţe, Lucruri necurate, Mari, Mahvistre, Măiastre, Milostive, Miruite, 
Mândre, Muma-pădurii, Mușate, Nagade, Năluci, Nemuritoare, Oarbe, O boală, O boală care ia 
picioarele, mâinile, Păpuși sfinte, Puternice, Rusale, Rusalii, Samovile, Surori năzdrăvane, Sfinte, 
Sfinte de noapte, Sfinte făcătoare de rău, Sfinte necurate, Sfinte nevăzute, Sfinte rele, Slugile lui 
Alexandru Macedon care au băut din apa vie și nu vor muri niciodată, Spirite de draci care ies din 
pământ, Spirite rele, Stăpânele vântului, Strigoaice, $chioape, Șoimane tari, Todorusale, Umbre 
închipuite, Ursitori, Vitne, Vietăţi trimise de Dumnezeu să lovească pe cineva de boală, Viteze, 
Vâlve, Vântoase, Vânt rău, Vânturi, Vânturi de vară, Vânturi locuite de vânturi rele, Vânturi 
puternice care umblă pe timpul nopții, Vânturi rele, Vânturi rele cu boli, Vânturi rele și turbate, 
Vârtecușuri de vară, Vârtecușuri de vânt, Vârteje care fac stricăciuni, Zeițe, Zeiţele florilor, Zâne, 
Zâne foarte rele, Zâne pricinuitoare de reumatism, Zâne rele, Zânioare; se crede că ar umbla în 
grupuri de câte 3, 7 sau 12, iar într-un caz, al celor 5 fete nebune, trebuie reținută conotaţia 
biblică; spre deosebire de drac, ele au de obicei denumiri măgulitoare și poartă chiar nume 
pământene precum Anania, Catrina, Cătălina, Doamna mare, Ileana Brăileanca, lrodeasa, lrodiasa 
cea mare, Magda, Magdalina, Marina, Rosmarina, Rozmarina, Rujalina, Santasia, Savalina, 
Savativa; nu se știe unde locuiesc, dar se observă preponderența părerii că ele ar popula bălțile, 
ostroavele, munţii, scorburile, cerul, o lume ascunsă în pământ, văzduhul (cel de dincolo de vântul 
turbat), pustiurile, umbrele gardurilor, locurile neumblate, pădurile îndepărtate și chiar streașina 
casei; deci nu sunt doar duhuri ale văzduhului, ci și duhuri ale nopţii, care zboară cântând, coboară 
prin poieni și joacă, iar cine calcă în urma lor și chiar cine le aude cântând sau le vede jucând se 
îmbolnăvește, poate să amuţească, să surzească sau să paralizeze cu o mână sau un picior; ele îi 
pedepsesc pe făcătorii de rele, iar cine este „luat din iele sau din vânt” de obicei nu se mai vindecă; 
comportamentul lor față de oameni este diferit: îmbolnăvesc fetele și femeile, le ridică în văzduh 
de unde le dau drumul, în timp ce pe bărbaţi, cu deosebire pe flăcăii chipeși, îi iau la joc și de 
obicei nu le dau drumul până când aceștia nu ajung la epuizare, iar, dacă este un instrumentist și le 
cântă mai ales din fluier, instrumentul devine fermecat, interpretul căpătând virtuţi extraordinare; 
se consideră că ielele ar fi surori cu Ciuma, Diva, Holera, Samca; au totuși puteri limitate, pentru că 
se crede că, dacă feciorul care joacă cu ele (sau care le aude) zice: „Să vă mulțumească 
Dumnezeu!”, ele se fac nevăzute; de asemenea, descântecele anulează puterea lor; unul din 
cântecele lor sună astfel: „Hai, haide, hai, /De n-ar fi în lumea asta/Leuștean/Și odolean, 
/Avrămeasă, /Cârstineasă, /Usturoi de samulastră, /Toată lumea-ar fi a noastră!”; așa cum spune 
cântecul, ielele nu suferă să se apropie de locurile unde se află plantele enumerate mai sus, mai 
ales usturoiul; se crede că tot cu aceste plante se poate lecui cel îmbolnăvit de iele; în plus, cel 
care a dormit pe locul unde au dănţuit ele sau sub copacul peste care au zburat, ori a băut din 
fântâna în care s-au scăldat trebuie să lase neapărat un semn acolo, măcar câteva fire din 

îmbrăcămintea sa, pentru că altfel va fi pocit; este bine ca omul care vrea să bea apă dimineaţa 
dintr-o fântână să lase acolo un pai sau o frunză, pentru ca pocitura să rămână pe ele; dacă 
întâlnesc în drumul lor un tânăr dormind afară, în întuneric, îl duc, fără ca el să simtă, într-o poiană 
și îl învaţă să cânte, în timp ce ele joacă în jurul lui; acel cântec îi va reveni mai târziu în minte 
tânărului, dar fragmentar, și așa sunt compuse doinele frumoase (PRESA). În Gorj, despre Ale 
Frumoase (Ale Sfinte) există credința că sunt niște fete de o frumuseţe fermecătoare, veșnic 
tinere, care umblă noaptea până la cântatul cocoșilor, jucând și cântând; sunt văzute adeseori cum 
trec în zbor sub formă de lumânări aprinse; se aud cântând din vioară, cimpoi, fluier așa de 
frumos, că „nu există om pe pământ să le întreacă“; primăvara și vara, în nopţile cu lună, 
îmbrăcate în alb și încinse cu bete roșii, joacă în horă, în formă de cerc sau semicerc, pe la 
fântânile depărtate de sat, prin câmpii și zăvoaie, pe sub copaci înalţi și cu coroane bogate; alteori 
cântă în pomi; sub aceștia, se vede iarba călcată și îngălbenită; cine le vede trebuie să tacă și să se 
închine; dacă nu, Ale Frumoase îl „pleznesc”, rămânând mut, orb sau paralizat de un picior sau o 
mână; la fel se întâmplă și celui care calcă ulterior pe locul unde au jucat ele sau sub copacul unde 
au cântat; de asemenea, din cauza lor nu este bine să se bea apă din fântânile depărtate de sat 
(CĂRĂBIȘ, p. 115). În Țara Oltului, se spune că ielele ar fi cele 5 fete din Sfânta Scriptură, pictate în 
pronaosul multor biserici, care umblă prin văzduh și au puteri peste orice lucru din lume: de a 
înmulţi sau de a strica bucatele, de a ucide oamenii, de a omori vitele; dacă trec în drumul lor 
peste acareturi, acolo se prăpădesc vitele; pentru a le păzi, proprietarii lor pun în vârful acestor 
construcţii o rotilă de plug sau o căpăţână a unui animal mort (BUTURĂ, p. 177). Poporul le 
numește însă, pentru a le îmbuna, cu denumiri de laudă sau de dezmierdare, precum: Milostive; 
Zâne; Măiestre; Doamne; Domniţe; Frumoase; Fetele câmpului; Fetele codrului; Fetele lui Șandru; 
Viteze; Harnice; Sfinte; Sfinte Mari; Șoimane; Șoimance (PRESA). Sunt duhuri necurate, care umblă 
noaptea în grupuri, zburând pe deasupra satelor; în zbor, ele cântă foarte frumos și strigă pe nume 
locuitorii caselor peste care trec; cei care le aud trebuie să stea nemișcaţi și să nu zică nici un 
cuvânt, pentru că, dacă nu fac așa, se pomenesc „luați de iele”, adică li se betegește o mână, sau 
un picior, devin muţi, surzi sau orbi etc. și cu greu se vor mai putea vindeca - Vrancea (2. STAHL, p. 
187). În ziua de 16 aprilie, ielele se prind într-o horă neînchisă la capete și joacă pe iarbă verde, 
iarbă care apoi arată ca și cum ar fi fost arsă, dar care ulterior răsare din nou și este de o 
frumuseţe rară, însă pe care vitele nu o mai mănâncă - Vrancea; ele beau noaptea apă din fântâni 
și cine va bea după ele va fi pocit, schilodit, schimonosit, drept pentru care acela care dimineața 
vrea să bea apă din vreo fântână să lase acolo un obiect al său, pentru ca poceala să cadă pe acel 
lucru - Prahova; în jurul unor copaci crește iarbă înaltă, semn că acolo au jucat ielele, iar în cazul în 
care cineva calcă pe acea iarbă i se înmoaie un picior sau o mână - Suceava; nu se lucrează în toate 
zilele săptămânii de după Paște (Săptămâna Luminată) și nici în ziua de luni după amiaza în a opta 
zi după Rusalii, pentru ca ielele să nu facă rău oamenilor - Suceava; îi piere glasul celui care spune 
altora că a văzut ielele jucând și cântând noaptea prin poiene - Muscel; Dâmboviţa (2. GOROVEI, p. 
111). În Maramureș, unde se numesc Frumușele, se crede că ielele sunt niște femei care ies 
trecătorilor în cale și îi cheamă: „Haide, haide, haide!” și îi duc după ele, prin spini, prin ciulini, prin 
uscături, de se rănesc rău de tot, ori sunt mursecațţi de câini și rupţi, încât pot boli îndelung și chiar 
pot muri (BOGDAN, p. 107). În Olt, se crede că zilele din preajma Rusaliilor trebuie respectate, 
fiindcă șoimanele sunt periculoase, fac rău omului; vătafii și călușarii au influenţă asupra lor și le 
pot îmblânzi, când cineva este „luat din căluș”; jucând în jurul celui bolnav, șoimanele lasă 
persoana afectată de boală și pleacă (PRESA). 


IEPURE (Lepus europaeus - DLRM, p372) 
Este asociat, în plan simbolic, morții, din care cauză, într-un alt plan, figurează între semnele de 


rău augur, fiind în mod constant asociat nenorocirilor, evenimentelor nefaste din viaţa omului: „De 
vezi popă e rău, iar de vezi iepure e rău de tot”; „De-i taie calea un iepure e semn rău”; „Când îţi 

ies înainte vulpi și iepuri, e bine să te întorci înapoi, că nu-ți merge deloc bine; vulpile și iepurii sunt 
animale sărăntoace”; „Când este prin țarină și-ţi iese iepurele înainte, înseamnă că-ţi va merge 
rău; și dacă vezi numai un iepure singur, nici să nu mai faci drumul înainte, căci nu faci nimic, dar 
dacă vezi doi sau mai mulţi, apoi necazul l-au luat cu ei, c-au avut să-l împartă între ei; dar când 
este numai unul, împarte necazul cu omul sau femeia pe care ei o întâlnesc în cale”; credinţa este 
larg răspândită în Europa; în basmele românești, se întâlnește și iepurele „bun”, cel care îl ajută pe 
erou să dobândească obiectul și ființa râvnită, dar și iepurele „rău”, vestitul „iepure-șchiop”, care, 
el singur, este atât de puternic încât poate dobori până și boul năzdrăvan al voinicului; acest 
iepure-șchiop este călărit de o figură malefică, strâns legată de orizonturile chtoniene, Statu- 
Palmă-Barbă-Cot; acest cuplu împletește micimea și aspectul derizoriu cu puterile extraordinare 
care zac în ei; iepurele-șchiop, cu stăpânul său sau nu, este mai de temut decât orice altă apariţie; 
acest lucru se datorează faptului că el este un vestitor, sau chiar un purtător, al forțelor 
întunericului și morții; deci drumul pe care el conduce este unul funerar; și tot funerară este și 
imaginea cosmogonică după care dimineaţa, în drumul său de urcuș, Soarele este tras de 12 boi 
(cai), ori de doi lei, iar cel de coborâș, de seară, de 7 iepuri; de la atribute funerare la cele 
demoniace nu este decât un pas: „Duhul necurat se bagă în iepure“; „Oamenii care se strigoiesc se 
prefac în iepuri”; „lepure a vedea în vis e rău, căci acest animal e diavolul”; dar în el se întrupează 
și „spiritul grâului”, pentru că ultimele spice secerate au, în Moldova, numele de „iepure”, în zona 
Tecuci, atunci când se ajunge cu săpatul ultimelor fire de porumb, se spune: „Să prindem 
iepurele!”; este însă simptomatică legătura iepurelui cu orizontul magic al jurământului (atât de 
intim legat de cel al blestemului și, prin aceasta, de lumea forţelor malefice); faptul că în „iepure” 
se pune aţa care măsoară lungimea fiecărui călușar (aţa are valoarea unui substitut simbolic al 
vieţii dansatorilor) este, de asemenea, semnificativ; se știe, din riturile de construcţie, că adeseori, 
la temelia unei case noi, se îngroapă „umbra” unui om; aceasta este reprezentată printr-o sfoară 
cu care, pe ascuns, s-a luat măsura umbrei omului; se crede că omul „măsurat” astfel va muri și că 
moartea sa, ca un sacrificiu, va produce un transfer de puteri benefice și de vitalitate asupra 
construcţiei abia inaugurate; trăsăturile „întunecate” ale iepurelui sunt completate și de un 
amănunt legat de jocul călușarilor; în timpul pregătirilor, „se mai obișnuiește de unii ca pielea 
iepurelui în care se pune pelin, usturoi și niște aţă, care reprezintă lungimea taliei fiecăruia dintre 
dansatori, să fie apoi cusută și pusă în vârful bâtei, purtând numele de iepure, dusă de către unul 
din cei mai distinși călușari (COMAN, |, p. 134-137). Vânătorii leagă, la cocoșul armei, o coadă de 
iepure, crezând că astfel vor atrage în bătaia puștii mai mult vânat - Suceava; îi va merge rău celui 
căruia un iepure îi taie drumul, dar se crede și că îi va merge bine - Suceava, dar credinţa este 
semnalată în toată țara; ca un bărbat să devină fertil, trebuie să ia testiculele unui iepure, pe care 
să le usuce, apoi să le piseze și să le pună la macerat în rachiu, timp de nouă zile, după care să 
înceapă să bea din acest preparat începând cu a zecea zi - Moldova; aidoma se procedează cu 
placenta unei iepuroaice, după ce a fătat, pentru ca o femeie să poată rămâne însărcinată - 
Moldova; se pune o piele de iepure în locul pe unde intră greierii în casă și ei vor fugi - lalomița 
(2.GOROVEI, p. 14; 105; 158; 203; 279). Este semn rău când un iepure trece prin fața tânărului 
plecat „să se încredințeze”, sau când acesta traversează drumul prin faţa alaiului de nuntă - 
Bucovina (3. MARIAN, |, p. 123). În Maramureș, ca să aibă copii, se spune că este bine ca femeile 
sterpe (sterile) să mănânce carne de iepure, crezându-se într-un proces de transfer a prolificităţii 
animalului asupra omului (BOGDAN, p. 110). Când apar iepuri de câmp prin grădinile oamenilor 
este semn de iarnă grea - Teleorman (2. CHIVU, p. 248). Pentru cine visează iepuri fugind este 
semn de noroc și timp frumos; pentru cine se visează gonind iepuri înseamnă vorbe de căsătorie; 
dacă acela care se visează prinzând iepuri este necăsătorit înseamnă căsătorie, iar în caz că este 
însurat își va surprinde soţia cu un amant; pentru cine se visează crescând iepuri înseamnă că va 
avea copii mulți; este semn de liniște sufletească pentru cel care se visează mâncând carne de 
iepure - Suceava (NOTE, Băncescu). 

lepurele Pascal. Simbolul iepurașului de Paști își are originea în antichitate, fiind unul dintre cele 
mai vechi simboluri ale primăverii; în spaţiul germanic, copiilor li se spunea că iepurașul de Paști le 
va aduce ouă, dacă sunt cuminţi, și de aici s-a răspândit în toată Europa; prima atestare a 
iepurașului de Paști datează de la 1500, în Germania (PRESA). 


IERTARE (A IERTA) 

Cercetătorii subliniază, cu deosebire, obiceiul iertării între vii, deoarece secvențele, care conţin 
iertarea, cuprinse în cântecele de înmormântare și care sunt rostite de bocitoare în numele 
defunctului, au o slabă rezonanţă ritualistică (explicabilă doar în mentalitatea că „întregul“ pe care 
îl reprezintă familia, cercul de prieteni etc. este dezorganizat prin moarte); se amintește astfel de 
oraţiile de „iertăciune“ rostite la nuntă, când se invocă mitul biblic al însoțirii dintre Adam și Eva, 
pentru a legitima mariajul care se petrece în plan real; această rememorare reprezintă un prototip 
absolut necesar și totodată valoros, pentru că numai ceea ce are un început în illo tempore are 
darul de a exista în prezent și de a dăinui în viitor (EVSEEV, p. 209; NOTE, Antonescu). În principiu, 
iertarea (dezlegarea) comportă uneori și o anumită atitudine a tinerilor în faţa părinţilor: fata stă 
în stânga băiatului, cu faţa la răsărit, cu ambii genunchi așezați pe o perniţă; băiatul are așezat pe 
pământ genunchiul drept, iar cel stâng ridicat; pe acest ultim genunchi, fata pune mâna dreaptă, 
peste ea băiatul așează mâna sa stângă; urmează cererea de iertare (binecuvântare, blagoslovire, 
dezlegare) rostită de un flăcău, în fond o oraţie (GOLBAN, p. 76). lertarea luată de la părinţi de 
către mire și de către mireasă nu este doar un gest de „rămas bun“ de la rude sau de la ceilalți 
nuntași, ci reprezintă o marcă a despărțirii de un statut social și una de integrare într-un alt statut; 
gestul binecuvântării pe care îl fac părinţii ratifică astfel separarea și formarea noului cuplu, 
instituindu-se ca o premiză obligatorie a noii stări (ȘEULEANU, p. 167; NOTE, Antonescu). În seara 
duminicii de Lăsata Secului pentru Postul Paștelui, se înregistrează, în toate zonele etno-folclorice, 
un adevărat pelerinaj, obiceiul păstrându-se atât în mediul rural, cât și în cel urban: finii vin la nași, 
copiii căsătoriţi la părinţi, nepoţii la unchi și la mătuși, cerându-și „iertăciunea“ pentru eventualele 
neînțelegeri și neplăceri ivite între ei pe parcursul anului care a trecut; cei ce vin aduc daruri și sunt 
invitaţi în casă și așezați la ospăț; cu această ocazie, se declanșează discuţii, se argumentează 
fapte, starea de bunăvoie pune stăpânire pe toţi cei prezenţi, iar vechile supărări sunt uitate, 
pentru că se crede că nu este bine a se intra în Postul Paștelui dușmănindu-se între ei, sau că, 
postul fiind cel mai lung și cel mai aspru dintre toate, s-ar putea ca vreo întâmplare nefericită să-i 
facă să nu se mai vadă unii cu alţii la finele lui (PRESĂ; NOTE, Antonescu). Cine se visează cerându- 
și iertare de la cineva este semn că va trăi clipe de înjosire, de umilire; dar dacă se visează iertând 
pe cineva înseamnă că va fi generos, mărinimos cu cei din jur - Suceava (NOTE, Băncescu). 


IESLE 

Construcţia în formă de jgheab, amplasată în incinta grajdului, în care se dă de mâncare 
animalelor, este interpretată, în vis, după specia vieţuitoarelor care o folosesc, deci simbolismul ei 
este determinat de acestea din urmă; astfel, dacă se visează iesle pentru cai înseamnă că se va 
specula un viitor negoţ cu aceste animale; dacă se visează iesle pentru vite e semn că se va avea 
noroc în ceea ce se va întreprinde; dacă ieslea visată este destinată hranei oilor înseamnă că se va 
bucura de cinstea și de recunoașterea autorităţii sale cel ce visează - Suceava (NOTE, Băncescu). 


IESME (IEZME) 

Arătare urâtă, nălucă, vedenie (ȘĂINEANU, III, p. 182). Zâne rele, un fel de demoni feminini, care 
aduc toate bolile mortale și, în cele din urmă, moartea; au înfățișarea unor babe cu rânjet 
înspăimântător și respiraţie glacială; una dintre ele poartă numele de Zâna Filma, fiind întâlnită în 
basmele și superstițiile din zonele vestice ale României; uneori se crede că există o singură lazmă 
(2. KERNBACH, p. 220-221). v. IELE. 

IISUS CHRISTOS (HRISTOS) 

Născut la Betleem, din Fecioara Maria, în anul 753 de la întemeierea Romei, este creatorul religiei 
creștine; viața Sa pământească este relatată în cele patru Evanghelii; El este Mântuitorul, Fiul lui 
Fiul Mariei, Fiul Omului, Prooroc, Preot, Împărat, Păstor, Mielul lui Dumnezeu, Emanuel, Cuvântul, 
Judecătorul, Adevărul, Viaţa, Calea, Lumina Lumii, Începutul și Sfârșitul, Alfa și Omega; este 
sărbătorit la 25 decembrie (Nașterea Domnului; Crăciunul), 1 ianuarie (Tăierea împrejur), 6 
ianuarie (Botezul Domnului; Boboteaza), 2 februarie (Întâmpinarea Domnului), 6 august 
(Schimbarea la Faţă), precum și în Duminica Floriilor (intrarea în lerusalim), Duminica Paștelui 
(Învierea Domnului) și de Înălțarea Domnului (ȘĂINEANU, |, p. 143). Credinţele tradiționale 
românești recompun spectaculos biografia lui lisus Hristos, oferind o hagiografie populară, după 
cum aidoma procedează cu toate personajele din Biblie; astfel, lisus a fost zămislit după ce Maica 
Domnului a mirosit o lămâie; nașterea a avut loc în grajdul lui Crăciun, a cărui soţie, Crăciuneasa, a 
fost pedepsită de soțul ei, care i-a tăiat mâinile pentru că a moșit-o pe Maica Sfântă; aceasta a 
recompensat-o însă, pentru bunătatea ei, și i-a refăcut mâinile printr-o minune; în povestirile cu 
caracter moralizator, uneori lisus îl înlocuiește pe Dumnezeu în peregrinările sale pământene, 
însoţit sau nu de Sfântul Petru (2. KERNBACH, p. 274-275). 


ILEANA COSÂNZEANA v. COSÂNZEANA 


ILIE (Sfântul Prooroc Ilie Tesviteanul) 

Profet evreu (sec. al IX-lea î. Hr. ), făcător de minuni; s-a ridicat la cer într-un car de foc, lăsându-și 
mantia ucenicului său, Elisei; ziua în care este sărbătorit, 20 iulie, este considerată de popor ca zi 
de fulgere, tunete și trăsnete (ȘĂINEANU, |, p. 137). v. IULIE. 


ILIE-PĂLIE 

Sărbătoare populară tradițională, care cade pe 21 iulie (Cuvioșii Simeon și loan) și pe care poporul 
o ţine pentru ca Sfântul Ilie să nu pălească recoltele (ȘĂINEANU, |, p. 137). De observat că, pentru 
apărarea recoltelor, poporul ţine, în fapt, trei zile: 19, 20 și 21 iulie. v. IULIE. 


INDREA v. NOIEMBRIE 


IN (Linum usitatissimum - DLRM, p. 378) 
Pentru cine visează ulei de in înseamnă protecţie - Suceava (NOTE, Băncescu). 


INEL 

La logodnă, se face tradiționalul schimb de inele, simbol marital foarte răspândit, semnificând 
legătura indisolubilă și credinţa reciprocă; în trecut, este posibil ca inelul să fi avut o încărcătură 
mult mai mare, cu un substrat erotic, căci era mai cu seamă simbol feminin; istoricii culturilor 
arhaice presupun că inelul era cândva un simbol al vulvei feminine, iar obiceiul de a pune inelul de 
logodnă pe deget avea o semnificaţie erotică; se consideră că, în basme, controlul inelului ar avea 
sensul unei probe de verificare a castităţii feminine; în poveștile despre zâne, îngustimea inelului 
este un test al virginităţii, fiind un substitut al pantofiorului de sticlă; dar semnificaţiile rituale ale 
inelului au evoluat mai târziu, spre un simbolism al legăturii și unificării maritale (EVSEEV, p. 188). 
Este bine ca orice om să poarte inel pe deget, ca să nu se lege blestemele de el, sau blestemele lui 
de alţii - Galaţi; când mirele sosește la casa miresei, pentru a o însoţi la biserică, tânăra se uită la 
viitorul ei soț printr-un inel, ţinând celălalt ochi închis, ca să nu o doară ochii la bătrâneţe - 
lalomiţa; dacă inelele de cununie sunt uitate acasă este semn că viaţa tinerilor căsătoriți va fi plină 
de nefericiri, iar unul dintre ei va muri curând; tot la fel se crede și când este pierdut sau se rupe 


Antonescu. Dicţionar de Simboluri și Credinţe Tradiţionale Românești 322 


http: / /cimec.ro 


unul dintre cele două inele, urmarea fiind desfacerea căsătoriei sau moartea unuia dintre soți - 
Suceava; cine își zărește inelul ruginit pe deget are semn că va muri ori el, ori soția, ori amanta - 
Tecuci; cine pierde inelul de pe deget are semn că-i va muri cineva din familie - Muntenia; pentru 
ca blestemul să nu se prindă, este bine să se poarte inele pe degete - Dolj; femeile să poarte inele 
și cruci, pentru ca blestemele să nu se prindă de copiii lor - Galaţi; este ferit de orice boală cel care 
poartă pe deget un inel confecționat dintr-o monedă primită de pomană - Moldova; în noaptea 
Anului Nou, fetele nemăritate leagă un inel de un băț și îl coboară într-o apă curgătoare, de așa 
manieră ca apa să curgă prin inel, și, dacă dimineaţa îl găsesc cu gheaţă pe el, este semn că viitorul 
soț va fi om bogat - Țara Oltului; dacă, în noaptea Anului Nou, o fată nemăritată nimerește blidul, 
pus special pe o masă pentru a afla care îi va fi ursitul, sub care se află un inel, este semn că se va 
căsători din dragoste - Țara Oltului; se mai obișnuiește ca tot în noaptea de An Nou, chiar la miezul 
nopţii, să se adune în mare liniște mai multe fete, să rostească de douăsprezece ori Tatăl Nostru, 
executând totodată mătănii, să ia două inele din aur, folosite deja de doi tineri cununaţi la biserică 
și să le pună într-un pahar cu apă, peste care se așează icoana Maicii Domnului, iar pe ambele 
părți, faţă în faţă, două oglinzi în care fetele, pe rând, uitându-se în pahar, vor zări figura viitorului 
soț - Țara Oltului; ca să nu se apropie necuratul de el și ca să nu i se umfle trupul, mortului i se 
pune pe piept un inel de argint - Transilvania (2. GORO-VEI, p. 20; 21; 111; 147; 152; 173; 
GOLOPENȚIA, p. 82). În Maramureș, în casele unde au avut loc șezători, fetele și feciorii petrec 
împreună noaptea de Anul Nou; cu acest prilej, ei fac gălețeaua, adică fiecare fată își 
confecționează o verighetă din paie pe care o introduce într-o găleată cu apă; un fecior, rostind un 
descântec, introduce în găleată două crenguţe de măr înverzite și a cui verighetă se agaţă mai întâi 
de crenguţă, acea fată se va mărita mai devreme în anul ce vine (BOGDAN, p. 122). În Bucovina, 
după ce se adună toţi cei poftiţi la nuntă și după ce aduc fata în casă și se așează la masă, părinţii 
celor tineri aleg pe unul dintre oaspeţi, care este mai bătrân și mai cu vază, ca „să-i încredințeze”; 
bătrânul ia un blid cu grâu și ascunde inelele între boabe, la marginea vasului și în părți opuse; apoi 
pune blidul în faţa tinerilor și îl învârtește de așa manieră încât inelul feciorului să vină în dreptul 
fetei, iar cel al fetei în dreptul tânărului, după care cei doi tineri își caută inelele în grâu; inelul și 
năframa sunt semnele principale care sunt considerate și care se folosesc pretutindeni de către 
toţi românii, ca simbol al unirii și credinţei nestrămutate; în satele din lalomiţa, după întoarcerea 
de la biserică, unde a fost oficiată căsătoria religioasă, în timp ce alaiul se prefiră pe dinaintea 
casei, din interior mireasa se uită la ginere printr-un inel, ca, la bătrâneţe, să nu o doară ochii 
(3.MARIAN, |, p. 131; 141; 340). În Bihor, sarcina „încredinţării” tinerilor revine nașilor; nașul ia o 
năframă în care sunt legate cele două inele, boabe de grâu și rămurele de busuioc și leagă cu ea 
mâinile tinerilor împreună, rostind totodată: „Să fie curați ca aurul, frumoși ca busuiocul și buni ca 
boabele de grâu, să fie harnici și cu credinţă unul către altul!” (GODEA, p. 84). În Gorj, cumnatul de 
mână schimbă plosca cu socrul mare și invită pe ginere afară, ca să-l privească mireasa printr-un 
inel sau printr-o salbă; el încearcă să se ascundă printre lumea prezentă, dar ea îl urmărește până îl 
zărește; în trecut, mireasa îl privea prin gaura conciului, dar după dispariția acestuia din portul 
tradiţional local, privirea mirelui se face printr-un inel (CĂRĂBIȘ, p. 80). În seara de ajun a 
Bobotezei (5/6 ianuarie), sub mai multe farfurii se pun diferite obiecte, fiecare având altă 
semnificaţie; astfel, flăcăul care indică farfuria sub care se află un inel se crede că va lua de soţie o 
fată credincioasă, de casă; se repetă de trei ori procedeul, pentru conturarea unui profil moral și 
fizic mai complex al viitoarei soţii; în zona Turdei, indicarea de către fată a blidului sub care este un 
inel înseamnă că ea se va căsători cu un soţ frumos (2. MARIAN, |, p. 66; 141). Înseamnă lenevie 
pentru cel care se visează luând de la cineva un inel; va avea pagubă cel care visează verighetă 
ruptă; își va înmulţi averea cel care visează că are multe inele - Suceava (NOTE, Băncescu). Serii 
simbolice: inel-cruce; inel-grâu; inel-năframă; inel-apă-icoană-rugăciune-2-12-oglindă. 

INIMĂ 

Este considerată centrul vital al activităţii fizice și afective, fiind mult mai bogată în semnificaţii 
decât sufletul, pentru că inima reprezintă întreaga ființă umană; în acest sens, limba vorbită 
conservă expresii care acordă inimii și alte sensuri decât cele general acceptate: înseamnă piept 
(„o strânse pe Maria la inima lui“), stomac („a mâncat sau a luat ceva pe inima goală“, adică pe 
nemâncate), creier („a fi cu inima împăcată“); în textele cântecelor lirice, inima are semnificaţii 
multiple, cea mai relevantă fiind aceea de organ al iubirii, un tip de seismograf care reacționează la 
toate modificările ambianţei erotice, un „vas“ preţios în care se păstrează și se decantează iubirile 
și unde dorurile prind culoarea incandescenţei sau pâlpâirilor cu flacără albastră ale melancoliei, 
fiind astfel lăcașul tuturor suferințelor corporale și sufletești, localizarea durerii surde a iubirii 
neîmpărtășite, a dorului neîmplinit; inima bărbatului și inima femeii se aseamănă între ele ca doi 
fraţi gemeni, în cântecul liric ele fiind egal sensibile și egal de fragile; deoarece inimile 
îndrăgostiţilor sunt identice înseamnă că întreg discursul liric din folclorul românesc poate fi pus 
sub semnul feminităţii (EVSEEV, p. 158-161). Fiind considerată organ vital, durerea persistentă a 
inimii sau baterea ei foarte tare, fără un motiv explicabil, sunt semne prevestitoare ale morții - 
Suceava; din aceleași considerente, inima este organ vital și pentru strigoi și alte duhuri rele, drept 
pentru care mortului găsit, după șase săptămâni de la înmormântare, cu faţa în jos i se bate un par 
din lemn de tisă prin inimă sau i se scoate inima și cu ea se ung toți membrii familiei, crezându-se 
că astfel decedatul nu se va transforma în strigoi sau că nu va mai muri așa curând nimeni dintre 
neamurile rămase în viață - Muntenia; Moldova; dacă se crede de la început că mortul este strigoi, 
se îngroapă cu fața în jos, apoi este dezgropat după câteva săptămâni și, dacă se găsește ceva 
mișcat sau modificat în sicriu, oamenii îi bat un ţăruș din lemn prin inimă și îl pironesc astfel de 
fundul sicriului, ca să nu se mai poată scula - Bucovina; sau îi străpung cadavrului inima și ochii cu 
o furcă și apoi îl reînhumează cu fața în jos - Brașov; (3. MARIAN, III, p. 9; 267-269; 1. MARIAN, p. 
43-44). Cine visează că mănâncă inimă înseamnă că va avea legături sentimentale cu o persoană 
de sex opus sau că va mima dragostea, că va avea un amor „împrumutat“ - Suceava (NOTE, 
Băncescu). 


INOROG 

Animal fabulos, al cărui corp întruchipează un cal de culoare albă, având un corn în mijlocul frunţii; 
este dificil de văzut și aproape imposibil de prins, în afara Maicii Domnului, în poala căreia inorogul 
vine să-și așeze capul; în cărțile populare, care au circulat în perioada medievală în Țările Române, 
inorogul simbolizează nașterea Fecioarei Maria (ȘĂINEANU, III, p. 212; HERSENI, p. 172). Este 
simbolul dragostei curate, al nobleţei și al vitejiei; ființă fabuloasă, imaginată ca un cal alb, cu un 
corn în frunte, la rădăcina cornului având o piatră scumpă; are ochi albaștri, un comportament plin 
de nobleţe și este sentimental; în stare de veghe, inorogul (unicornul) este de neînvins, iar, după 
ce își învinge dușmanii, aleargă prin codri sau pe munţi; cornul, coama, blana și copitele ar avea un 
potenţial deosebit în magia populară, reprezentând leacuri bune pentru toate bolile; când vede 
vreo fată, îndată se duce la ea și adoarme în braţele ei, numai în acest caz putând fi prins de către 
vânători; aura simbolică deosebit de complexă i-au impus imaginea în iconografia religioasă și în 
heraldică, în ultima ipostază apărând în stema marelui învățat medieval Nicolaus Olahus și în 
stema voievodului Neagoe Basarab, sub formă de capricorn, sculptată pe piatra de mormânt aflată 
la Curtea de Argeș; de asemenea apare în picturile murale de la mănăstirile Tismana, Horezu, 
Cozia, Slatina, Aninoasa, precum și în numeroase biserici; ca personaj literar, inorogul este întâlnit 
în „Istoria ieroglifică”, scrisă de eruditul domnitor Dimitrie Cantemir, unde îl întruchipează chiar pe 
autor (PRESA). v. CAL. 


INSECTĂ 
Românii folosesc mai mulţi termeni generici pentru noţiunea de insectă, care se deosebesc fie 

zonal, fie după categoria cărora se încadrează, fără să se facă însă diferenţe esenţiale între specii; 
astfel, sunt folosite: bongă - Transilvania, pentru toți gândacii, pentru a-i deosebi de musce 
(muște); borză - Bucovina, pentru toate insectele din neamul rădăștilor; gânganie (în mai multe 
zone), pentru insectele veninoase mai ales; gâză (peste tot, în România), pentru insectele mici, cu 
aripile transparente (dipterele, afidele etc. ); goangă, gonguță și gujulie sunt numite toate 
insectele care nu au nume în graiul poporului, indiferent de mărimea lor; grangoșă - Banat, 
nominalizează gândacii din neamul scarabeilor; larvele fluturilor sunt numite omizi, umizi, carii sau 
viermi; insectele dăunătoare agriculturii sunt: cariul (Anobium perinax); cărăbușul sau găinușa 
(Melolontha vulgaris); faurul (Flater segetum); fluturele-roșu sau urzicariu (Aglais urticae); 
gândăcelul sau cățelul-frasinului (Lytta vesicatoria); ochiul-păunului sau câinele-babei (Saturnia 
pyri); rădașca sau boul-lui-Dumnezeu (Lucanus cervus); scripcariul (Saperda carcharias); strălucul 
(Aromia moscata) (BURNAZ, p. 42). Există un gândăcel foarte mic, cât vârful acului, care se cheamă 
paști; cine îl zărește devreme, în primăvară, înseamnă că va petrece în Duminica Paștelui care va 
veni - Tecuci; ceasornicul-morțţii este o insectă care trăiește mai ales pe pereţii caselor, iar apariţia 
ei prevestește moartea cuiva din acea familie - Buzău; Galaţi; Bacău; Neamţ; lași; Suceava 
(2.GOROVEI, p. 252; 281). Visul în care apar multe gângănii zburând prevestește timp frumos, 
senin, cu soare mult - Suceava (NOTE, Băncescu). 


INTESTIN v. VISCERE. 


IOAN SCĂRARUL (Cuviosul) 

Călugăr și egumen al Mănăstirii Sinai; a scris „Scara”; este sărbătorit la 30 martie (ȘĂINEANU, |, p. 
138). Poporul îl numește loan Glăsuitorul, pentru că se crede că el dă glas păsărilor să cânte 
(1.OLTEANU, p. 174). v. MARTIE. 


IORDAN 

Râu în Palestina, cu un curs de 100 km, care se varsă în Marea Moartă; aici și-a început acţiunea de 
convertire loan Botezătorul și tot aici a fost botezat lisus; slujba religioasă de sfințire a apei de 
Bobotează (6 ianuarie) și ceremonia stropirii cu apă sfinţită în amintirea botezului Mântuitorului 
(ȘĂINEANU, |, p. 140). 


IȚĂ 

Dispozitiv la războiul de ţesut, format din rame care susţin un șir de fire așezate vertical, unele 
lângă altele, prin ochiurile cărora se trec firele de urzeală; fiecare dintre firele cu ochiuri care fac 
parte din acest dispozitiv (ȘĂINEANU, III, p. 234). Alături de furca de tors, fusul, lada de zestre etc. , 
ițele aparţin principiului feminin (EVSEEV, p. 197). Dacă o fată nu a făcut iţe până a se căsători, să 
nu mai facă niciodată, pentru că este rău de moarte - Vâlcea; fata să înveţe să facă ițe înainte de 
măritiș, pentru că, dacă învaţă mai târziu, îi moare bărbatul - Muntenia; Suceava; nu este bine să le 
mai facă, după ce s-a măritat - Bucovina (2. GOROVEI, p. 112; 144; 235; 249) În ajunul Bobotezei (5 
ianuarie), când intră preotul cu botezul într-o casă în care se află o „fată bătrână“, cei ai casei 
așează în urma lui iţele pe pragul ușii, pentru ca să treacă peste ele la plecare, în credinţa că 
feciorii așa vor veni după fată, cum umblă ițele în război — Țara Chioarului (1. POP, p. 390). 


IȚARI v. PANTALONI. 
IULIE (Cuptor) 
Conform decretului semnat, la 1166, de către Mihail Comneanul, este interzisă orice muncă în ziua 


de 25 iulie (Adormirea Sfintei Ana); sunt permise unele munci, fără să se menţioneze care dintre 
ele, în zilele de 1 iulie (Sfinţii și făcătorii de minuni, doctori cei fără de arginţi Cosma și Damian), 2 

iulie (Așezarea veșmântului Maicii Domnului în raclă), 8 iulie (Sfântul Mare Mucenic Procopie), 11 
iulie (Sfânta Muceniţă Eufimia), 20 iulie (Sfântul Proroc Ilie Tesviteanul) și 27 iulie (Sfântul Mucenic 
Pantelimon); în urma voinţei împăratului Franz losef, la 6 decembrie 1786, episcopul ortodox 
Ghedeon Nichitici de la Sibiu semnează o circulară conform căreia trebuie ţinută de credincioși 
numai ziua de 20 iulie (GRAMA, p. 69-71). Zilele de 16, 17 și 18 iulie sunt numite în popor Circovii 
de Vară, considerându-se a fi miezul verii (12. GHINOIU, p. 48). În a treia duminică a lunii iulie, se 
organizează Târgul de fete de pe Muntele Găina (PRESA). 

1 iulie — Sfinţii Doctori Cosma și Damian. Cine lucrează la vie în această zi i se vor usca butucii de 
viță - Hunedoara (2. GOROVEI, p. 252). Astăzi este sărbătorea Sfântului Foca, Ana-Foca sau 
sărbătoarea Soarelui și Focului; în această zi, se fac rugăciuni pentru sănătate și vindecare de boli 
(PRESA). 

2 iulie — Așezarea brâului Maicii Domnului în raclă. Dacă în această zi va fi vânt sau ploaie, nucile 
se vor strica și nu vor rodi nici alunii (PRESA). 

8 iulie — Sfântul Mare Mucenic Procopie. Este numită, în popor, Procopiile, fiind cunoscută ca zi a 
lupilor și a grindinii; se ţine, ca să nu fie loviți oamenii de fulger și ca lupii să nu le atace vitele - 
Suceava (ȘĂINEANU, IV, p. 284; 2. MARIAN, |, p. 83; 2. GOROVEI, p. 95). 

15 iulie — Sfinţii Mucenici Chiriac și lulita. Dacă va tuna cu un ceas înainte de amiază înseamnă că 
iarna va veni devreme; dacă va fi ploaie, este semn că și iarna va fi ploioasă (PRESA). 

17 iulie — Sfânta Mare Muceniţă Marina (Ziua Mărinei). În această zi nu se lucrează absolut nimic, 
fiindcă există pericolul rănirii prin lovire - Vâlcea; de Mărina să nu se lucreze, deoarece trăsnește 
Dumnezeu pe cel păcătos - Țara Oltului; în această zi, se culege pelin, apoi se face un fel de apă de 
pelin, care este bună de dat pe față pentru a degresa pielea obrazului - Muntenia; se mai ține 
pentru ca oamenii să nu fie măriniţi, o boală care afectează abdomenul (2. MARIAN, |, p. 83; 
GOLOPENȚIA, p. 111; 2. GOROVEI, p. 191; 273). 

20 iulie — Sfântul Prooroc Ilie Tesviteanul (Sântilie). La nașterea lui Ilie, tatăl său, Sovac, a avut o 
viziune, conform căreia a văzut niște bărbaţi, îmbrăcaţi în veșminte albe, care vorbeau cu pruncul, 
totodată învelindu-l în foc și silindu-l să mănânce flăcări; speriat de acest vis, Sovac s-a dus la 
lerusalim, unde a cerut sfatul și tălmăcirea viziunii de la unul dintre preoți; acesta l-a liniștit, 
spunându-i că fiul său „va fi locaș al luminii darului lui Dumnezeu și cuvântul lui va fi ca focul de 
puternic și de lucrător”; în Noul Testament, Sfântul Prooroc Ilie apare alături de Moise, pe muntele 
Tabor, când a avut loc schimbarea la faţă a lui Hristos, martori fiind Apostolii Petru, loan și lacov; 
tradiția adaugă la toate acestea faptul că Sfântul Ilie va reveni pe pământ, înainte de a doua venire 
a lui Hristos, și va fi ucis de slujitorii lui Antichrist; în credințele românești, Sfântul Ilie stăpânește 
norii și ploile; într-o legendă, se spune că, instigat de diavol, Sfântul Ilie își ucide părinţii și soţia; 
după îndeplinirea faptei, Dumnezeu îi acordă libertatea în schimbul urmăririi diavolilor cu tunetul 
și cu trăsnetul; pentru a-i înjumătăţi puterile, Dumnezeu îi ia o mână și un picior, dar îi lasă ca 
drum și pentru drum norii, un car de foc și un bici din care ies trăsnete; se crede că tunetul este 
zgomotul roților carului, iar fulgerele sunt scânteile pe care le produc potcoavele cailor; când este 
furtună, cu trăsnete și tunete, oamenii își închid bine casele, pentru a nu se strecura vreun diavol 
înăuntru, atrăgând astfel în casă mânia și fulgerele sfântului; în această zi nu se lucrează de teama 
trăsnetelor și a grindinii; se mai crede că nucile și alunele rămân seci, dacă tună cu insistenţă; în 
Moldova, este interzis să se mănânce mere înainte de această dată, pentru că mărul este fructul 
Sfântului Ilie; din această cauză, sunt date de pomană mere pentru sufletul morților și pentru 
roadă bogată; în concepţia tradiţională, se mai crede că, la venirea Apocalipsei, Dumnezeu va 
trimite pe Sfinţii Ilie și Petru să se bată cu Antichristul; în această zi, Sfântul llie umblă în carul său 
de foc, ca să-i trăsnească pe draci; într-o asemenea zi, l-a trăsnit așa de rău pe Tartorul diavolilor, 
încât i-a scos un ochi, care a căzut pe pământ luând forma unui ban de aur, de unde și vorba că 
banul este ochiul dracului, cu sensul că banul este mai întotdeauna motiv de vrajbă; în această zi, 
se duc la biserică fructe de vară și se împart pentru cei morți, pentru că, până la această dată, 

nimănui nu-i este îngăduit a mânca din ele înainte de a le da și morților; se mai crede că, dacă nu 
sunt duse fructe la biserică, anul următor pomii nu vor mai avea roade; de asemenea, merele nu 
trebuie lovite între ele, pentru că eventuala ploaie să nu vină cu grindină; femeile mai duc la 
biserică și busuioc, pe care îl pun la iconostas, după care îl duc acasă, îi dau foc, iar cu cenușa 
rezultată îi freacă pe copii pe la gură când au bube; dacă tună în această zi, toate fructele vor avea 
viermi; se mai crede că, de la această dată, începe toamna și nu mai este nevoie să se poarte 
pălărie (PRESA). O legendă ne spune că un diavol a ieșit în calea Sfântului Ilie și i-a spus că soţia lui 
se află în pat cu un străin, drept pentru care, înfuriat, s-a întors acasă și și-a omorât părinţii; de 
atunci, aleargă după toți dracii și îi trăsnește cu biciul de foc pe unde îi întâlnește - Țara Oltului; 
începând cu această zi, femeile nu lucrează o săptămână întreagă, fiind primejdie de foc, trăsnete 
și boli arzătoare (cu febrilitate crescută) - Muntenia; de ziua lui, Sfântul Ilie umblă pe cer și caută 
pe diavol să-l trăsnească, pentru a scăpa lumea de ispită - Muntenia; cine izbește cu fructe de 
pereţi în această zi provoacă grindina - Vrancea (2. GOROVEI, p. 81; 91; 106; GOLOPENȚIA, p. 78). 
În hagiografia populară, majoritatea legendelor au ca temă centrală amăgirea lui Sântilie de către 
diavol, care îl îndeamnă să-și omoare părinţii; drept răzbunare, Sântilie, aflat într-o căruţă trasă de 
cai de foc, gonește prin ceruri pentru a trăsni, în stânga și în dreapta, cu biciul său de foc, pe dracii 
ascunși prin nori sau pe pământ, în corpul lupilor, câinilor și pisicilor; mai mult temut decât iubit, 
Sântilie este ţinut nu numai de ziua lui, ci și în sărbătorile care îl precedă (Ana-Foca, Pricopul, 
Panteliile, Ciurica, Circovii de vară, Mărina) sau îl urmează (Ilie-Pălie, Foca, Opârlia, Sfânta Ana, 
Pintilie Călătorul); Sântilie este considerat, în mediile păstorești, ca fiind miez de vară, întrucât ziua 
de celebrare, 20 iulie, marchează mijlocul sezonului pastoral, care începe la Sângiorz și se încheie 
la Sâmedru; de la urcarea oilor la munte și până la Sântilie, „baciu, cioban, văsar, orice ar fi nu 
coboară de la munte la vale, nici nu trebuie să vadă trup de femeie, ci trebuie să rămână curați, 
căci altfel merge tare rău la stână”; în context tradiţional, când femeia „nu are ce căuta în urma 
oii”, soțiile proprietarilor de oi pot urca la stână numai în preajma zilei de Sântilie, pentru miţuirea 
(tunderea) mieilor; oile și berbecii se tund înainte de urcarea la stână, de obicei între Sângiorz și 
Rusalii, întrucât după această dată „intră mustăreaţa din lâna cea bătrână în carnea oii și apoi 
miroase carnea, dar afară de aceasta pornind lâna nouă, așa e de tare lâna, încât nu se poate 
tunde“; conform tradițiilor populare, Sântilie are atributele specifice unui zeu al focului și al 
soarelui; vechimea nedeilor păstorești (pe munţi) a devenit, în timp, sinonimă cu Sântilia, fiind 
atestate documentar începând cu anul 1373; această sărbătoare poartă diferite denumiri: Nedeia, 
Sântilia, Nedeiuţ, Nedeuţa, Nedeiţele etc. , sau sântilii, bâlciuri, nedei, „Târguri de fete”; pentru că 
leagă comunităţile pastorale de pe ambii versanţi ai Carpaţilor, unele dintre ele se mai numesc 
„târguri de două ţări“; mai târziu, aceste manifestări au coborât în sate, ceea ce a făcut ca fiecare 
sat să aibă nedeia lui, cum ar fi în Țara Hațegului, indiferent că ele se numesc rugă, govie, hram; cu 
această ocazie, în unele sate din Covasna, fetele sunt introduse în horă, căpătând astfel statutul de 
„fată mare bună de măritat”, fetele fiind aduse în horă numai de flăcăii coborâţi de la stână în ziua 
de Sântilie (12. GHINOIU, p. 242-245). Obiceiul nedeilor cere ca, înainte cu o zi de „hora Sântiliei”, 
feciorul care bagă „drăguţa” în joc trebuie să-i facă acesteia cadou o furcă de tors sau o „cocuță” 
de caș modelată în tipar de caș; fetele așteaptă cu mare neliniște hora de Sântilie, întrucât cele 
care nu sunt aduse acum în horă vor privi hora de pe margine încă un an și tot atâta, cel puţin 
până la căsătorie; lon Pop Reteganul notează: „Nedeia e mai luată în seamă decât Crăciunul, 
Paștele și Rusaliile...Nedeia e mai mult decât Anul Nou. Nime din popor nu numără anii de la Anul 
Nou, ci de la nedeie”; din pricina acestei importanţe deosebite, în multe sate din Transilvania, 
Sântilie mai este cunoscut doar cu numele de Nedeie (2. MARIAN, |, p. 82; MOISE, p. 41). În zona 
Pădurenilor, înainte de 20 iulie se fac mari pregătiri pentru nedeia de pe Muntele Jigoru; tinerii 
pleacă pe cai, încărcaţi cu toate cele necesare petrecerii, dar și cu proviziile de alimente la stână; în 
această zi nu se lucrează cu coasa (APOLZAN, p. 7). Se crede că Sântilie este un apărător, deoarece 
el străbate cerul, în carul său de foc, înfrânând fulgerele și tunetele distrugătoare de roade 

(5.BOCȘE, p. 25). Se crede că, dacă tună în această zi, alunele vor seca - Muntenia; fagurii de miere 
se recoltează din stupi în această zi, fiindcă altfel Sfântul Ilie dă ploi, care pot lua stupii și chiar pot 
să omoare albinele - Tecuci (2. GOROVEI, p. 8; 83). În această zi, se dă de pomană pentru sufletul 
morților, din care cauză ea mai poartă și numele de Moșii de Sânt-llie; în Banat, se dă de pomană 
porumb fiert și altele; în Suceava, se dau mere, pere, alte fructe coapte, care sunt trimise pe la 
case în străchini; unii trimit și ulcele cu apă, împodobite cu busuioc și alte flori, legate la gura 
vasului cu fir de lână roșie; în Bucovina, mormintele sunt împodobite cu flori și se aprind de jur- 
împrejurul lor lumânări (3. MARIAN, III, p. 251). Se crede că, dacă nu plouă până la Sfântul Ilie, nu 
se va face porumbul - Teleorman (2. CHIVU, p. 244). Până la această dată nu se gustă din mere, în 
schimb se dau de pomană mere coapte - Vrancea (2. STAHL, p. 194). În Suceava, se crede că, 
atunci când tună și fulgeră, Sfântul Ilie merge prin cer cu carul său, care are fie cai de foc, fie el ține 
în mână un bici de foc și aduce astfel pe pământ mânia lui Dumnezeu (NOTE, Băncescu). Aliorul, 
folosit în colorarea ouălor de Paște, dacă este cules de Sfântul Ilie, dă o culoare galben-ruginie, 
dacă este cules în luna mai, dă o culoare galbenă (ZAHACINSCHI, p. 19). 

21 iulie — Sfântul Proroc lezechiel (Ilie-Pălie; Pârliile). Este a doua zi după Sântilie și se ţine ca 
oamenii să nu fie detunați, trăsniţi (2. MARIAN, |, p. 83). 

22 iulie — Sfânta Mironosiţă și întocmai cu Apostolii Maria Magdalena (Foca; Focu; leşirea 
Pârliilor). În Bucovina, ziua se ţine pentru că se crede că este foarte primejdioasă de foc (2. 
MARIAN, |, p. 83). În zona Bârladului, Ilie-Pălie este ţinut în această zi, crezându-se că acela care 
lucrează riscă să fie pedepsit prin trăsnirea lui sau a bunurilor sale (BĂLĂNESCU, p. 261). 

23 iulie — Sfântul Mucenic Foca. În Bacău, există credinţa că aceluia care lucrează în această zi îi va 
arde casa (ICHIM, p. 142). În Bucovina, ziua se ţine prin abţinere parţială de la munca pe câmp, 
pentru paza de foc și prosperitatea gospodăriei; mai mult, este posibil să se coboare foc din cer și 
să-l omoare pe om (COJOCARU, p. 193; NOTE, Băncescu). 

27 iulie — Sfântul Mare Mucenic și Tămăduitor Pantelimon (Pantiliile; Pinteleiu Călătoriul). Este 
considerat patron al croitorilor (ȘĂINEANU, |, p. 221). Să nu se lucreze în această zi, ca să se aibă 
noroc la stupi - Țara Oltului; nu este bine să se toarcă, nici să se coasă și nici nu trebuie arat, 
pentru că moare vaca - Țara Oltului (GOLOPENȚIA, p. 135; 137). Este tămăduitor de boli și dă 
roade pomilor; cel ce lucrează în această zi este trăsnit imediat, pentru că sfântului nu i se fac 
colaci și se supără din acest motiv; este sărbătorit ca un sfânt mijlocitor pe lângă Sfântul Ilie, spre a 
fi mai îngăduitor cu norodul în urgiile cerești pentru păcatele lumești; se crede că este frate cu 
Sfântul Ilie, drept pentru care ziua este ținută pentru trăsnet, arsuri și piatră; unii chiar îi atribuie o 
putere mai mare decât a Sfântului Ilie, pentru că atunci când se supără, nici nu tună, nici nu 
trăsnește, ca fratele său, ci dintr-odată sfărâmă în bucăţi; se spune că, într-o vreme, dracii se 
înmulţiseră așa de mult că nu mai ascultau de Sfântul Ilie, considerat mai marele lor; atunci sfântul 
s-a supărat și și-a pus în gând să-i trăsnească pe toți de ziua lui, dar, neștiind când cade aceasta, se 
duse la Dumnezeu să-l întrebe; știindu-i gândurile, Dumnezeu i-a spus că mai este vreme până la 
ziua lui, iar sfântul a așteptat până când i-a trecut ziua; supărat foc, după o săptămână i-a invitat 
pe toți dracii la sine acasă și i-a ospătat bine, după care a început să-i trăsnească, omorându-i pe 
toţi, afară de unul șchiop, care a scăpat și din care s-au înmulţit iarăși necuraţii; se crede că „de la 
Pantelimon se călătorește vara”, atunci iese cerbul din apă și apa se răcește; se și spune: „se duce 
vara ca o pâine, vine iarna ca un câine“; frunzele teiului se întorc pe dos, jelind trecerea verii; este 
serbat astfel ca un doliu pentru flori și copaci; dă veste cocorilor să plece; în această zi se mănâncă 
mere; femeile care au copii morţi sau rude nu mănâncă mere până în această zi, pentru că nici 
morţii nu pot mânca; se crede că, în dimineaţa acestei zile, se scutură mărul de aur din Rai și copiii 
ai căror părinţi au mâncat mere înainte de termen nu sunt lăsaţi să culeagă și ei (1. OLTEANU, p. 
344). În Suceava și în părţile nordice ale țării, se crede că acum vara „se călătorește”; cel care o ia 
în această călătorie este Pinteleiu Călătoriul; vremea devine mai rece și începe a se apropia tot mai 
mult toamna (PRESA; NOTE, Băncescu). 

IUNIE (Cireșar; Cireșari; Cireșel; Luna cireșelor) 

Conform decretului dat, la 1166, de către Mihail Comneanul, trebuiau prăznuite următoarele zile 
din luna iunie: 11 iunie (Sfântul Apostol Vartolomeu); 19 iunie (Sfântul Apostol luda-Tadeu, Leven 
și lacob); 24 iunie (Nașterea Sfântului loan Botezătorul); 29 iunie (Sfinţii Apostoli Petru și Pavel) și 
30 iunie (Sfinţii 12 Apostoli); se menţionează că zilele în care sunt permise unele activităţi, fără a 
se sublinia care dintre ele, sunt cele de 8 iunie (Aducerea moaștelor Sfântului Teodor Stratilat), 9 
iunie (Sfântul Chiril al Alexandriei) și 27 iunie (Sfântul Samson, făcătorul de minuni); circulara 
Episcopului ortodox Ghedeon Nichitici de la Sibiu, dată la 1786 din voinţa împăratului Franz losef, 
mai menţionează ca zile de sărbătoare care se ţin doar cele din 24 și 29 iunie (GRAMA, p. 69-71). 
Dacă luna mai poate să mai aducă zile cu grindină, inundaţii și frig, omul având totuși posibilitatea 
să are și să semene, cu speranţa că, până la căderea primei brume, recolta să se coacă, în iunie 
însă orice calamitate înseamnă sărăcie; de aceea, în această lună se desfășoară, în plan spiritual, 
un adevărat război cu forțele malefice, pentru a proteja recoltele și pentru a le ajuta să se 
pârguiască și să se coacă; din această pricină sunt ţinute, încă din luna precedentă, dar cu 
prelungiri și în luna iulie, numeroase zile, care în calendarul creștin-ortodox nu au prea mare 
însemnătate, dar care toate au legătură cu prosperitatea recoltelor, fiind menţionate zilele: 8 mai - 
Sfântul Apostol și Evanghelist loan (Vanghelistul loan), 12 mai - Sfântul Gherman, Patriarhul 
Constantinopolului (Ghermanul), 26 mai - Sfântul Apostol luda (/uda), 11 iunie - Sfântul Apostol 
Bartolomeu (Vartolomei), 14 iunie - Sfântul Prooroc Elisei (Aliseiu), 25 iunie - Mucenicul Procopie 
(Pricopul) și 29 iunie — Sfinţii Apostoli Petru și Pavel (Sânpetru); la ele se adaugă o serie de 
sărbători populare cu dată mobilă, cuprinse între Lăsatul Secului și Rusalii; culesul roadelor 
pomicole este precedat de practici cum ar fi „Dezlegarea mâncării merelor, perelor, perjelor”, 
datele lor variind însă după altitudinea zonei, astfel că pot să aibă loc la Sânpetru-29 iunie, Sântilie- 
20 iulie, sau Probejenie-Schimbarea la Faţă-6 august; miezul verii este considerat a fi la 12 iunie, 
Cuviosul Onufrie cel Mare, numit simplu Onufrie, pentru că, în calendarul iulian, această zi era cea 
mai lungă din an și corespundea cu perioada de pârguire și coacere a grâului; se spune în popor că, 
la solstițiul de vară (21 iunie), soarele joacă de bucurie în momentul răsăritului (12. GHINOIU, p. 
205-207; 211-212; 223-224; 268). În Maramureș, într-una din zilele lunii iunie, tinerii pleacă la 
pădure și taie cel mai înalt copac (brad sau fag) pe care îl pot aduce ei pe umeri; îl curăţă de crengi, 
lăsându-i doar la vârf câteva ramuri pe care le împletesc; armindenul (denumirea obiceiului și 
lemnului) este ridicat, până la amiaza zilei respective, în centrul satului; pe tulpină i se pun cununi 
de flori și cununi de spice de grâu; urmează o întrecere a tinerilor care se adună și care fac și 
pariuri, câștigând cel care poate să se urce până în vârf; în ziua premergătoare acestei zile, într-o 
sâmbătă, din fiecare familie pleacă cineva să aducă un mesteacăn tânăr și crengi înfrunzite de tei; 
în zorii zilei de duminică, mult înainte de răsăritul soarelui, când abia se înalţă Luceafărul de ziuă și 
roua nu este încă „smintită de lumină”, fiecare gospodar pune mesteacănul la poartă și crengi de 
tei la streșinile casei și ale șurii; apoi își împodobește odăile casei cu flori de iasomie și de tei 
(BOGDAN, p. 82). Din cauza căldurii care începe să se reverse asupra naturii și care coincide cu 
intrarea în Postul Sânpetrului, adică pe 15 iunie, cucul încetează treptat să mai cânte, ziua din care 
oamenii nu mai aud cucul cântând fiind numită, în Gorj, precucu (CĂRĂBIȘ, p. 33; 1. GHINOIU, p. 
72). În Ţinutul Pădurenilor, perioada 1-6 iunie este marcată de plecarea oilor la munte și de 
măsuratul laptelui (RAZBA, p. 16). Dacă tună în această lună este semn de recolte bune în grâu, dar 
vacile vor fi sterpe; soarele intră în semnul Racului la 12 iunie, zi în care este bine să se înceapă 
construirea morilor de apă (PRESA). 

10 iunie — Sfinţii Mucenici Timotei și Alexandru (Sfânta Margareta). Deși în calendarul creștin- 
ortodox, la această dată, nu mai este prăznuită Sfânta Margareta, totuși omul din popor i-a păstrat 
oarecum imaginea; astfel se crede că, dacă plouă în această zi, va ploua timp de 40 de zile, adică 
până la Sfântul Prooroc lie (20 iulie) - Năsăud (PRESA). 

14 iunie — Sfântul Prooroc Elisei. Se ține de către țărani, pentru ca grâul „să bage” bob 

(12.GHINOIU, p. 212). 

16, 17, 18, 19 și 20 iunie — Circovii. Sărbătoare populară. În zilele circovilor nu se lucrează deloc, 
pentru ca lupii să nu facă pagubă în porci - Suceava (2. GOROVEI, p. 200). În ziua de 17 iunie 
(considerată Sfânta Marina), în Gorj se dădeau de pomană, până în prânz, porumbi tăiaţi de la 
rădăcină cu știuleţi cu tot; după introducerea reformei calendarului, adică după primul război 
mondial, porumbii nefiind rodiţi și buni de mâncat, fie fierţi sau copţi, acest obicei se practică 
acum la 1 august - Scoaterea Sfintei Cruci; tot în această zi, se dă de pomană dovleac fiert 
(CĂRĂBIȘ, p. 36). 

23 iunie — Se crede că, dacă plouă în această zi, cartofii se strică - Țara Oltului (GOLOPENȚIA, p. 
145). 

24 iunie — Nașterea Sfântului loan Botezătorul; Aducerea Moaștelor Sfântului Mare Mucenic 
loan cel Nou de la Suceava (Sânzienele; Drăgaica). Se spune că sânzienele sunt fete frumoase, 
care umblă prin păduri, dând florilor calități vindecătoare; ele iau parfumul florilor și îl transformă 
în leacuri pentru suferinzi; noaptea se aprind focuri pe dealuri și se rostogolesc roţi de foc, care 
simbolizează rotirea soarelui, ziua de Sânziene fiind considerată de către specialiști ca sărbătoare a 
Soarelui, a solstițiului de vară; în această noapte, se fac vrăji de dragoste; pentru obținerea unor 
recolte bogate, prin sate trec drăgaicele, fete îmbrăcate în haine bărbătești, care fac urări de 
belșug înaintea seceratului; în noaptea dinaintea Sânzienelor; de-a lungul timpului, jocul Drăgaicei 
a devenit un ritual polifuncțional: ajută „să bage bob grâul”, „să coacă holdele”, să apere copiii de 
boli și altele; femeile trebuie să se tăvălească goale prin iarba plină de rouă, pentru a fi ferite de 
boli; sunt date de pomană fructe și legume coapte în această perioadă; pentru a marca miezul 
verii, poporul a ales momentul înfloririi sânzienelor galbene (Galium verum L. ) și a sânzienelor 
albe (Galium mollugo L. ); ziua este numită Sânziene în Banat, Transilvania și nordul Moldovei și 
Drăgaică în Muntenia, Dobrogea și sudul Moldovei; la această dată, cucul încetează să mai cânte; 
în noaptea spre 24 iunie, fetele pun flori de sânziene sub pernă, în speranţa că își vor visa ursitul; 
în această zi, se crede că este bine a purta flori de sânziene la brâu, în sân sau în buzunar; este cea 
mai importantă zi din cele 27 prescrise de tradiție pentru culegerea plantelor de leac; este ziua în 
care se consideră că grâul s-a copt; de cu noaptea, femeile pleacă, fără să le simtă câinii și să le 
latre și fără să vorbească între ele pe tot parcursul drumului, și când ajung în câmp deschis scot o 
năframă, o trec pe deasupra florilor, iar când se udă bine o storc deasupra unei ulcele noi, 
nefolosite încă; cu această apă adunată din roua câmpului se crede că, dată pe faţă în fiecare 
dimineaţă, menţine tenul ferit de riduri, proaspăt (12. GHINOIU, p. 102-103; 201; 214; 268; 
PRESA). În Transilvania, fetele se duc la câmp, împletesc coroniţe din flori de sânziene, pe care le 
aduc în sat cântând, le aruncă peste case sau le pun la streașină, crezându-se că astfel va fi belșug 
în gospodărie, iar ele vor avea un viitor fericit (4. POP, p. 103). În Țara Hațegului, în seara dinaintea 
Sânzienelor, când femeile vin de la sapă, culeg câte un fir de sânziană pentru fiecare membru al 
familiei, indiferent de sex sau vârstă; ajunse acasă, ele înfig firele în poarta curţii, dându-le numele 
celor din casă; dimineața, până la răsăritul soarelui, femeia se duce să vadă care dintre fire este 
mai ofilită, considerând că va trăi mai mult cel a cărui floare stă mai dreaptă și verde; cel care este 
sortit să moară până într-un an are firul de sânziene pălit de căldură; femeile mai în vârstă ies la 
câmp, în ziua de Sânziene, după amiază, și adună flori de toate felurile, pe care apoi le usucă 
pentru a fi folosite peste an la făcutul apei de scăldat pentru cei bolnavi (CLOPOTIVA, II, p. 449- 
450). În Maramureș, se spune că înflorirea sânzienelor îl vrăjește pe cuc, acesta încetând să mai 
cânte din cauza strălucirii florilor; se pun din timp fire de sânziene în vase cu apă și, în seara de 
ajun, se fac cununi pentru fiecare membru al familiei, după care se aruncă pe acoperișul casei; 
tradiţia spune că, în această seară vântul este cel mai puternic, drept pentru care celor care nu le 
cad cununile de pe casă până dimineaţa li se vestește o viață frumoasă și lungă; în unele sate, în 
ajun, se practică „umblatul cu făclia”, la care asistă toată suflarea localităţii; făcliile sunt pregătite 
cu câteva zile înainte, flăcăii și adolescenţii adunând în coajă de copac rășina molizilor, iar 

confecționarea propriu-zisă intrând în atribuţiile celor mai în vârstă din fiecare familie, fiind 
alcătuită dintr-un par, cu un diametru mai mic în zona în care se ţine cu mâna și mai gros la partea 
superioară, care este crăpată în patru, iar în aceste fisuri sunt introduse surcele, câlți și rășină; 
„făclia” este trecută și printre picioare, ca și cum s-ar sări peste foc, simbolizând acţiunea de 
purificare și pentru ca acei care o execută să fie feriți de boli și de toate relele, totul fiind ca o 
sărbătoare a focului; când făclia se sfârșește de ars, fiecare coboară de pe dealuri cu ea fumegând 
încă, înconjoară țarina și livada, o aduce apoi acasă și o dă mamei sau tatălui, pentru a o înfige, cu 
vârful în jos, în mijlocul grădinii, între straturi, sau în holda cu cartofi sau cu porumb, pentru a da 
recolte bogate și a fi ferite de dăunători; făcliile sunt aprinse mai des de către bărbați, indiferent 
de vârstă, dar și de către femei; sunt aprinse făclii în localităţile rurale, la marginea acestora, dar și 
pe munţi, la stâne, la locurile din pădure unde se taie și se prelucrează iniţial lemnul; totodată se 
fac focuri peste care tinerii sar, fetele ca „să sie curate ca focul”, iar feciorii sar cât mai sus, ca să 
asigure creșterea recoltelor; se mai spune că prea frumoasa zână (Frumoasa Verii, adică Sânziana) 
se scaldă în apa Vișeului și apoi se îmbracă într-o cămașă lungă, albă, făcută din florile care îi 
poartă numele; de frumoasă ce este, nici cucul nu mai cântă; de aceea fetele se adună în grupuri și 
colindă văile și munţii din jur, adunând flori albe de sânziene, bulbuci, clopoței, dumbravnic (plantă 
cu miros puternic parfumat), margarete, cocoșei și alte flori de munte, pe care le aduc acasă și le 
pun deasupra ușilor și ferestrelor, la grinda casei, după blide și la icoane, înmiresmând încăperile; 
parte din flori sunt folosite pentru confecționarea cununiţelor purtate de Sânziene; flăcăii duc la 
un râu brăduți împodobiţi cu colăcei, turtă dulce, clopoței și basmale, iar fetele care îi însoțesc, 
purtând pe cap cununiţe și flori prinse în cozi, cântă de dragoste și dor, apoi se duc cu toţii în sat la 
hora satului; se mai obișnuiește ca, la miezul nopţii dinspre Sânziene, fetele să se scalde în apa 
Vișeului, în locuri tainice, pentru a nu fi văzute de nimeni, în credinţa că așa vor fi frumoase și 
curate, ca apa neîncepută, în prealabil aruncând în apă flori de sânziene; prin zgomote, prin 
strigăte și sunete de trâmbiţe, tulnice și buciume se crede că sunt alungaţi moroii și strigoii; ziua 
marchează începutul muncilor agricole de vară, în special cositul fânului (BOGDAN, p. 72; 83-85; 
PRESA). În Năsăud, se obișnuiește ca omul care aruncă pe acoperișul casei sale coroniţa de 
sânziene, la miezul nopţii, să-și spună și o dorinţă și, în caz că aceasta nu cade până a doua zi 
dimineaţa de Sânziene, înseamnă că acea dorinţă se va împlini (PRESA). În zona Sibiului, se face 
„Boul cu sânziene”, pregătit de ceata de feciori; aceștia aleg în ajun cel mai frumos bou din sat, pe 
care îl lasă să pască liber, chiar și prin locuri oprite, privilegiu care se prelungește și a doua zi, după 
sărbătoare; în dimineaţa de Sânziene, boul este împodobit cu cele mai frumoase țesături și 
cusături: covoare, chindee, batiste, bete etc.; coarnele și coada sunt și ele înfășurate cu brâuri 
tricolore, iar în vârful coarnelor sunt puse buchete de sânziene, care îi dau un aspect de măreție; la 
gât i se pune o curea lată cu clopoței și zdrăngănele; mânat de „tata feciorilor” (îmbrăcat simplu în 
costum de lucru, cioareci și cămașă din bumbac, pălărie cu boruri mici, bocanci și șerpar din piele, 
purtând în mână „bâta cu măr”, cioplită și ferecată cu metal la partea de jos) și însoţit de întreaga 
ceată de juni, boul este pornit pe ulițe, oprindu-se cu deosebire la casele în care există fete de 
măritat, dar și unde este chemat, și este primit cu aleasă cinste, i se deschid porțile cele mari, 
precum carului încărcat cu rodul muncii de pe pământuri; acolo, ceata este tratată cu băuturi și 
colaci; face o roată în curte, se oprește la intrarea în casă și, după ce închină cu gazda vin din 
ploscă, se joacă în jurul boului, luând la o „învârtită” fetele de măritat, iar pe cele cu feciori le joacă 
o „sârbă”; după aceste jocuri executate de întreaga ceată, „tata feciorilor” strânge mâna gazdei, 
care nu uită să-i toarne o cană (sau cofiță, sau chiar o găleată) cu apă după cap, dându-i totodată și 
o sumă de bani, care intră în fondul cetei; datina nu-i permite conducătorului cetei să se supere pe 
cei care îl udă; spre seară, sărbătoarea se încheie cu un ospăț la care participă și fetele de măritat, 
petrecere ce amintește de cea de la sfârșitului colindatului în zilele Crăciunului; în dimineața 
Sânzienelor, se obișnuiește ca fetele și flăcăii să-și confecționeze, înainte de răsăritul soarelui, câte 
o cunună din flori de sânziene, pe care le duc la ocolul de vite și sunt aruncate asupra animalelor; 

când cununa unei fete se agaţă de cornul unei vite tinere este semn că ursitul ei va fi un tânăr, 
dacă se agaţă de cornul unei vite bătrâne înseamnă că ursitul îi va fi vârstnic, această practică fiind 
întâlnită și în Moldova (MOISE, p. 40; 2. PAVELESCU, p. 55-56; PRESA). La Sânziene, se face foc în 
curte sau în drum și ai casei trebuie să sară peste el, ca să nu aibă purici peste an; în Țara Oltului, 
se practică obiceiul numit „Boul ferecat”; feciorii adună cingători, curele, lanţuri, clopote și zurgălăi 
pe care îi folosesc pentru decorarea (chindisirea) unui covor, pus în final pe un bou; între coarne și 
de coarne i se leagă năframe și bentiţe lucrate cu mărgele, din cele pe care le poartă flăcăii la 
pălărie, precum și flori galbene de sânziene; la grumaz i se pun clopotele cele mari și i se gătește și 
coada; colindă cu boul astfel „ferecat” prin toate curţile, în special la casele unde sunt fete de 
măritat; flăcăii care însoțesc boul joacă, fără să cânte; după ce termină de colindat, alaiul se 
îndreaptă spre fântâna satului pe care o curăţă (MUȘLEA, II, p. 80; 157). În Gorj, din flori de 
sânziene copiii își fac cununi pe care le pun la pălărie; femeile culeg buruieni de leac, iar printre 
zarzavaturi și semănături se împrăștie crengi de arin și nisip de râu, pentru a fi bogate în rod, 
spunându-se că așa „cum vine nisipul pe apă, așa să vină și rodul” (CĂRĂBIȘ, p. 34). În Dobrogea, la 
Drăgaică participă patru fete împodobite, care joacă pe la case în cântecul unui fluier, primind 
daruri în bani sau în bucate; se crede că drăgaicele sunt un fel de vestale îmbrăcate în alb, purtând 
o cunună de spice, care merg să o ofere zeiţei; au capetele acoperite cu o maramă albă, peste care 
se află coroniţe din flori de sânziene, iar în mâini ţin spice de grâu și seceri, altfel spus sunt niște 
genii feminine ale recoltei, care sărbătoresc fertilitatea cerealieră a pământului (PRESA). În 
Bucovina, fetele împletesc coroniţe din flori de sânziene și le oferă celor care poartă numele lon, 
ca simbol onomastic (COJOCARU, p. 193). La Drăgaică, se scot lucrurile din casă și se scutură toate 
ţesăturile, ca să nu facă molii - Vrancea (2. STAHL, p. 194). În această zi este interzis scăldatul, fiind 
pericol de înec; dar, dacă totuși cineva reușește să traverseze o apă de trei ori, fără să i se întâmple 
nimic, este semn că nu va fi în pericol de înec tot anul - Muntenia; se crede că în această zi apele 
strigă „om” și de aceea nu este indicat să se meargă la scăldat, pentru că este pericol de înec - 
Ilfov; se leagă brâu din sânziene peste mijloc, ca să nu doară șalele peste an - Țara Oltului 
(2.GOROVEI, p. 11; GOLOPENȚIA, p. 111; NOTE, Antonescu). În Banat, se dau de pomană colaci, 
caise și pere, obiceiul purtând numele de Moșii de Sânziene (3. MARIAN, III, p. 250). În noaptea 
dinspre Sânziene, se deschid cerurile și pământul, iar sufletele celor morți se întorc acasă, pentru a 
sta la sfat și la masă cu cei vii; în această noapte este posibilă comunicarea dintre oameni și 
animale; imediat ce se înserează se crede că umblă ielele și strigoii, din care cauză, în zonele 
deluroase mai ales, oamenii ies cu făclii aprinse și dau ocol la hotarele satelor sau aprind focuri la 
marginea lor, pentru a le apăra de duhurile necurate și de sălbăticiuni; în unele sate se aprind roţi 
mari de car, învelite în paie, pe care tinerii le rotesc deasupra capetelor; în ziua de Sânziene, fetele 
culeg florile cu același nume, din care fac coroniţe, pe care apoi le aruncă peste coama caselor, ca 
să ajute Soarele să treacă peste cumpăna anului; la casele cu mai multe fete în familie, se crede că 
acea fată se va mărita întâi a cărei coroniţă cade de pe casă prima; bătrânii cred însă că va muri 
mai întâi cel a cărui coroniţă cade prima de pe acoperișul casei; dacă în ziua de Sânziene va fi senin 
înseamnă că perioada următoare va fi prielnică pentru secerat și cosit (PRESA). La 24 iunie 1402, 
domnitorul Alexandru cel Bun aduce în ţară moaștele Sfântului loan cel Nou, martirizat, la 1330, 
de către tătari la Cetatea Albă prin tăierea capului, pentru că nu a vrut să renunţe la credinţa 
creștină; Sfântul loan cel Nou era originar din Bucovina, se ocupa de negoț în portul de la Cetatea 
Albă, vânzând, printre altele, și flori de sânziene („albe și curate”) ca flori de leac; soborul de preoţi 
care însoțea racla cu moaștele sfântului, în ziua de 24 iunie 1402, la Suceava, purta în mâini flori de 
sânziene, ca simbol al credinței curate a sfântului; a fost adus la Suceava, ca să fie aproape de 
locurile natale (PRESA). 

25 iunie — Cuvioasa Muceniţă Frevonia; Mucenicul Procopie. Ziua este ținută pentru a se coace 
păioasele semănate primăvara (12. GHINOIU, p. 212). 

29 iunie — Sfinţii Apostoli Petru și Pavel. Tradiția spune că Sfântul Petru este stăpânul lupilor, 

aceștia neîndrăznind să facă vreo stricăciune oamenilor fără încuviințarea sfântului; tot Sfântul 
Petru mai are în păstrare și cheile de la porţile Raiului și mai are în pază și balaurii din cer care 
mărunţesc gheaţa, transformând-o în grindină; se mai spune că sfântul, fiind marele ucenic a lui 
Hristos, umblă prin lume pentru a afla necazurile creștinilor, pe care apoi le împărtășește lui 
Dumnezeu; dar poate fi văzut și în lună sau când se deschide cerul la marile sărbători, stând la 
masa împărătească; dar este și subiectul unor întâmplări hazlii: i se fură caii sau boii în timpul 
aratului, pierde cheile Raiului, are o iubită pescăriţă, petrece și joacă alături de oamenii de rând la 
o cârciumă, se îmbată și este bătut de oameni etc.; dintre târgurile organizate în țară în această 
perioadă, cel mai cunoscut este cel de pe Muntele Găina (12. GHINOIU, p. 264; PRESA). În această 
zi, femeile dau ocol lanurilor de grâu, dezbrăcate complet, pentru ca vrăbiile să nu mai vadă 
spicele și să mănânce boabele din ele - Țara Oltului; ca să fie feriţi de grindină, sătenii serbează și 
cele două zile care urmează după prăznuirea Apostolilor Petru și Pavel - Suceava (2. GOROVEI, p. 
269). În Gorj există credinţa că nimeni nu trebuie să mănânce fruct nou, legumă sau zarzavat, până 
nu dă mai întâi de pomană, însoţind dania cu vorbele „Doamne-ajută!”; de aici și expresia, când 
într-un an nu se fac anumite fructe sau legume, că nu sunt „nici de Doamne-ajută”, adică nu s-au 
făcut nici de gustare (CĂRĂBIȘ, p. 36). În Banat și Muntenia, se ţin și Moșii de Sânpetru, când sunt 
daţi de pomană colaci cu lumânări aprinse, precum și mere dulci, puse într-un blid (3. MARIAN, III, 
p. 250). Fără contribuţia și jertfa acestora, creștinismul nu ar fi ajuns marea religie mondială din 
zilele noastre; prin tradiţie, cei doi Apostoli sunt consideraţi patronii spirituali ai celor aflaţi în 
detenţie; cu trei zile înainte de această dată, femeile în vârstă (pentru că ele nu mai sunt robite de 
pofte trupești) râșnesc boabe de porumb, care apoi se păstrează peste noapte în vase de lut; a 
doua zi, ele merg la o apă curgătoare, unde spală într-o sită boabele râșnite; drumul resturilor 
plutind pe apă simbolizează călătoria sufletelor după ce au părăsit trupurile; seara, bătrânele 
pregătesc păsatul, prin fierbere cu lapte și zahăr, și merele care vor fi împărţite a doua zi; păsatul 
se pune la răcit în străchini de pământ, presărându-se deasupra, în formă de cruce, mere rase sau 
tăiate în felii mărunte; până la acest praznic nu se mănâncă mere; milostenia se face pentru 
sufletele morților și pentru rodirea pământului; se crede că nerespectarea datinii diminuează sau 
împiedică sporul casei (PRESA). 


IZ v. MIROS. 


IZMENE 

Ca să iasă curate și foarte albe, la fundul vasului în care urmează să fie spălate piese de lenjerie se 
pune o pereche de izmene, apoi se așează celelalte albituri și deasupra se pune tot o pereche de 
izmene - Suceava; este semn că se va strica vremea, dacă, din întâmplare, cineva își pune izmenele 
pe dos - lalomiţa (2. GOROVEI, p. 37; 113). 


IZVOR 
A curăța un izvor înseamnă o faptă bună (COMAN, II. p. 83). v. APĂ. 


IZVORUL TĂMĂDUIRII v. VINERI. 

— 


ÎMBRĂCĂMINTE v. HAINĂ. 
ÎMPĂRAT v. REGE. 
ÎMPĂRĂTUȘ v. PITULICE. 
ÎMPĂRĂȚEL v. PITULICE. 


ÎMPĂRTĂȘANIE 

Împărtășania (grijania, cuminecătura) constituie una din cele șapte taine ale bisericii creștine și 
constă din gustarea de către credincioși a vinului și a pâinii sfinţite, simbolizând sângele și trupul 
Mântuitorului (ȘĂINEANU, II, p. 350). În tradiţia ortodoxă, există Liturghie fără anaforă 
(consacrarea darurilor), dar nu există Liturghie fără împărtășirea slujitorilor (preoţilor) și 
credincioșilor; fără împărtășire, aspectul de comuniune al Euharistiei ar fi eliminat; împărtășirea 
credincioșilor are loc după cea a slujitorilor, la iniţiativa diaconului: „Cu frică de Dumnezeu, cu 
credinţă și cu dragoste să vă apropiaţi“ (BRIA, p. 223). Cine visează împărtășanie înseamnă 
împăcare cu dușmanii pe care îi are, mult folos și o stare de mângâiere sufletească - Suceava 
(NOTE, Băncescu). 


ÎNĂLȚARE (A ÎNĂLȚA) v. RIDICARE (A RIDICA). 
ÎNCĂIERARE (A SE ÎNCĂIERA) v. BĂTAIE. 


ÎNCĂLȚĂMINTE (A SE ÎNCĂLȚA) 

Femeia gravidă să nu descalțe pe nimeni, nici să tragă ciorapii cuiva, pentru că nu va putea naște, 
până nu i se va da să bea apă din încălțămintea pe care a tras-o - Moldova; să nu tragă de cizmele 
sau bocancii soţului, fiindcă va naște greu - Tecuci; pentru ca o femeie să nască întâi băiat și apoi 
fată, este bine să-și inverseze încălțările, punând dreptul în stângul și invers, când se duce la 
biserică să i se facă slujba de 40 de zile - Vâlcea; cizmarul să nu primească la reparat, dintr-o 
pereche, doar o cizmă sau un pantof, pentru că îi moare soţia - Tecuci (2. GOROVEI, p. 143; 160; 
163). În cadrul practicilor de aflare a ursitei, din noaptea Anului Nou, fetele obișnuiesc să iasă afară 
din casă ţinând în mână o gheată, o cizmă, o ciubotă sau un papuc pe care îl aruncă peste casă, 
interpretând că dinspre partea de sat înspre care arată deschizătura încălţării în acea parte se vor 
mărita, sau din acea parte le va sosi ursitul - Suceava; sau se așează fata culcată pe podea, cu 
spatele la ușă, și aruncă un papuc peste cap și, dacă acesta cade cu vârful îndreptat spre ușă, 
înseamnă că se va mărita, adică va ieși din casă - Bucovina; în dimineaţa Anului Nou, fetele 
întoarse acasă se descalţă de o gheată și o aruncă peste casă; în care direcție cade gheata cu gura 
căputei, în acea parte a satului se vor mărita (2. MARIAN, |, p. 59; 69; 100). Printre darurile oferite 
de amanți sau de soți se numără papucii; papucul este un obiect prezent în diferite acte de magie 
erotică și premaritală; în Bucovina, în ajunul Bobotezei, fetele aruncă un papuc peste casă și 
încotro cade cu vârful, din acea direcţie urmează să le vină mirele; ca și la celelalte popoare vecine 
românilor, papucul reprezintă un principiu feminin, iar piciorul un principiu falic; ca dovadă 
„Cenușăreasa”, ca și „călcarea pe papucul sau pantoful iubitei”, având semnificaţie erotică 
(EVSEEV, p. 178). Când plouă prea mult (când „s-a spart cerul”) înainte de ziua fixată pentru o 
nuntă, de teamă ca vremea rea să nu strice bucuria oamenilor, ca să se oprească ploaia se aruncă 
opinci rupte, pline cu sare în ele, pe foc - Gorj (CĂRĂBIȘ, p. 107). Pentru cine se visează purtând 
pantofi rupţi sau vechi este semn de rușine, de dezonoare, de dispreţ; înseamnă sărăcie pentru cel 

care se visează cârpind încălțăminte, dar este semn de mulţumire pentru cel care se visează 
purtând pantofi noi; se va înnoi cel care se visează cumpărând cizme; pentru cine visează 
încălțăminte atârnată în cui este indicat să se grăbească la căsătorie; va avea câștig mare cel are se 
visează purtând pantofi roșii, dar se va poticni în realizarea unui scop cel care se visează curățindu- 
și încălţările; înseamnă sărăcie și necazuri pentru cine visează încălțăminte fără tocuri - Suceava 
(NOTE, Băncescu). Serie simbolică: opincă-sare. 


ÎNCHEIETURĂ v. ARTICULAȚIE. 
ÎNCHINARE (A SE ÎNCHINA) v. CRUCE. 


ÎNCHISOARE 
Cel care se visează într-o temniţă va avea parte de boală sau supărare provocată de un necaz - 
Suceava (NOTE, Băncescu). 


ÎNGER 

În creștinism, ființă spirituală, supranaturală, considerată ca slujitor și vestitor al lui Dumnezeu; 
arhanghelii sunt căpetenii ale îngerilor, în număr de șapte, printre care se numără Sfinţii 
Arhangheli Mihail și Gavriil, prăznuiţi în ziua de 8 noiembrie; serafimii sunt îngeri de prim rang în 
ierarhia cerească, situaţi între arhangheli și heruvimi, ultimii având totuși practic aceeași 
importanţă ca și serafimii (ȘĂINEANU, III, p. 264; II, p78; V, p. 89; III, p. 162; PRESA). Conform 
legendelor, îngerii au apărut din stropii de apă care au sărit de pe mâinile lui Dumnezeu, când a 
vrut să se spele după ce crease Lumea; primul rol al lor a fost să stea de strajă, pentru ca pământul 
să nu se depărteze prea mult de soare și să nu cadă pradă răutăţilor diavolilor; românii îi 
imaginează ca pe niște adolescenţi nespus de frumoși, având părul auriu, ochii verzi-albaștri, aripi 
și veșminte albe; locul obișnuit de ședere al lor este Raiul, de unde îl slăvesc pe Dumnezeu și sunt 
gata oricând să-i îndeplinească poruncile; ei coboară foarte des pe pământ, dar întotdeauna sunt 
nevăzuți; tot în îngeri îi preface Dumnezeu și pe oamenii cei mai curaţi la suflet, pe cei care nu au 
avut păcate și, prin faptele lor, au venit în sprijinul semenilor și au preamărit împărăţia divină; 
chiar dacă acești oameni, când au murit, erau în pragul senectuţii, ei redevin, în ceruri, tineri 
frumoși, intră în oastea divină, pregătiţi oricând să se lupte cu diavolii; cel care conduce armata 
îngerilor este Arhanghelul Mihail; când pe pământ se face noapte, îngerii bat toaca și clopotele 
cerești și poartă în mâini făclii, pentru a lumina cărările Raiului; la miez de noapte, mătură Lumea 
de duhurile necurate și tot în acel ceas cocoșii încep a cânta, determinând duhurile rele și dracii să 
fugă în iad, în grote, scorburi, smârcuri sau între ruinele bisericilor părăsite; în fiecare zi, îngerii se 
împărtășesc cu rouă sfântă, care le este și singura hrană; în noaptea dinspre Bobotează, 
Dumnezeu îi cheamă la el, le mulțumește pentru slujba credincioasă de peste an și-i învoiește să se 
distreze după cum le este voia, drept pentru care ei se joacă și se zbenguie tot așa cum făceau și 
când erau copii pe pământ; Dumnezeu a dat și fiecărui om câte un înger, care să-l păzească și să-l 
povăţuiască de-a lungul întregii vieţi, iar diavolul, care întotdeauna l-a imitat pe Creator, a dat și el 
fiecărui om un drăcușor; îngerul, pe care îl primește omul numai după ce a fost botezat, stă de-a 
dreapta omului, iar dracul la stânga lui, omul aflându-se astfel mereu între bine și rău; când omul 
ascultă de sfaturile venite din partea stângă, îngerul plânge, iar, de persistă în a face rele, îngerul îl 
părăsește; dacă omul se află într-un mare impas, îngerul poate interveni pentru el la Tatăl Ceresc; 
dacă omul intră într-o cârciumă sau în alt loc de pierzanie, îngerul se oprește la ușă și îl așteaptă 
până iese; ca să-l prevină pe om de apropierea diavolului, îngerul sună dintr-un clopoțel de cleștar 
și atunci omului îi ţiuie urechile; cei care au un înger neînfricat și ascultă de el nu au a se teme de 
nimic; dar cei care au un înger slab au dracul tare, de aici și sintagma populară despre oameni slabi 
de înger; îngerul păzitor îl atenționează uneori pe om, prin prevestiri, despre ce s-ar putea să i se 

întâmple în viitor; dacă are vreo dorinţă, omul se poate adresa îngerului de pază prin intermediul 
unei rugăciuni și acesta, pe cât este posibil, îl ajută; când omul moare, îngerul îi însoțește sufletul, 
arătându-i drumul spre Rai; dar dacă omul a fost rău, îngerul îi părăsește sufletul, care rămâne 
astfel la discreţia diavolului; o frumoasă legendă ne povestește că unii îngeri s-au îndrăgostit de 
fete pământene, iar Dumnezeu, ca pedeapsă, i-a prefăcut în stele; dar nici așa nu s-au potolit, 
clipind mereu pe bolta cerească, și atunci Arhanghelul Gavril i-a luat și i-a trântit de pământ de s- 
au făcut praf; din acest praf au ieșit acele flori mici, numite de popor scânteiuţe, sclipet, ochișor, 
răcovină (Anagallis anvensis - plantă erbacee decorativă, cu flori roșii, albastre sau albe - 
ȘĂINEANU, V, p. 47); sunt fiinţe nevăzute, având trupuri cerești, veghind ca rânduiala lumii, în cer 
și pe pământ, să dureze după voia divină a Creatorului; sunt slujitorii mijlocitori dintre cer și 
pământ, mesageri ai divinității și apărători ai omului, „cei ce umplu și asigură coerenţa universului 
de la Dumnezeu până la om, din vecinătatea imediată a lui Dumnezeu până la vecinătatea de 
inimă a omului”; îngerii nu apar doar ca vestitori ai lui Dumnezeu pe pământ, ci tot ei călăuzesc, 
fiind „cetăţeni ai Cerului”, sufletul omului după moarte prin nesfârșitele spaţii străine, în 
ascensiunea spre lumina lină a divinității; în Vechiul Testament, un înger îl oprește pe Avraam să-și 
sacrifice fiul, alt înger l-a salvat pe Lot din dezastrul Sodomei, alţi îngeri îl apără pe Daniil în groapa 
cu lei, sau pe Azaria să nu fie ars în cuptorul cu foc (PRESA; NOTE, Antonescu). Atunci când omul, 
în viaţă, ridică mâna împotriva cuiva, mai ales ridică cuțitul, se spune că îngerul a fugit de lângă el - 
Suceava; se crede că fiecărui om i se dă la naștere și un înger apărător, dar și un spirit rău, un 
diavol care se luptă permanent cu îngerul și omul este după cum unul capătă putere asupra 
celuilalt - Sibiu (3. MARIAN, II, p. 121). Se crede că fiecare om are un înger, care are datoria să-l 
păzească permanent, din ziua botezului și până în cea a morţii - Suceava; celui care ameninţă că 
bagă cuțitul, sucala, frigarea etc. în trupul altcuiva îi fuge îngerul de lângă el 40 de zile și, pe 
deasupra, mai ia și 7 păcate din cele pe care le are cel ameninţat - Tecuci; omul căruia i-au murit 
mai înainte copii și rude, la decesul său va fi întâmpinat, la primirea pe lumea cealaltă, de toţi cei 
răposaţi, care vor avea atunci chip de îngeri - Suceava (2. GOROVEI, p. 114; 151; 272). Când un om 
sănătos visează unul sau mai mulţi îngeri înseamnă că va avea parte de o onoare deosebită pentru 
el; dacă îngerii sunt visați de un bolnav înseamnă moarte; dacă o fată visează îngeri înseamnă că 
va rămâne nemăritată - Suceava (NOTE, Băncescu). 


ÎNJURĂTURĂ (A ÎNJURA) 

Femeia gravidă să nu drăcuiască, să nu dea răului, fiindcă, după naștere, se apropie lucrul-slab de 
ea și va suferi mult și ea, și copilul - Țara Oltului; cine poartă inel, în timp ce afară este vreme rea, 
cu fulgere și trăsnete, să nu înjure, fiindcă va fi trăsnit - Tecuci (GOLOPENȚIA, p. 89; 2. GOROVEI, p. 
232). v. LUCRU. 

JELIRE (A JELI) v. PLÂNS. 


JIDOV 

Apelativul înseamnă evreu, dar și uriaș, expresia „de când cu jidovii și cu tătarii“ având sensul „din 
vechime“, „cu mult timp în urmă“ (ȘĂINEANU, III, p. 286). Conform credințelor tradiționale din 
Muntenia și Oltenia, jidovii (uriașii) și-au îngropat comorile lor în pământ, deoarece își simțeau 
sfârșitul aproape, închinându-le diavolului, cu scopul de a le conserva astfel până în Ziua de Apoi, 
când vor învia odată cu toţi morţii și vor putea reintra în posesia averilor ascunse; locul comorilor 
poate fi identificat după flăcările (reci) care „joacă“ deasupra pământului, iar oamenii le caută, 
după tradiţie, în noaptea dinspre Crăciun (25 decembrie), în noaptea spre Anul Nou (1 ianuarie), în 
noaptea dintre sâmbăta și Duminica Paștelui, dar mai ales în noaptea dinspre Sânziene sau 
Drăgaica - 24 iunie (2. KERNBACH, p. 157). 


JIR (fructul fagului - Fagus silvatica - DLRM, p. 290) 
Dacă primăvara se face multă floare de jir este semn că recolta de porumb în toamnă va fi bogată - 


Bucovina; când se face mult jir în pădure înseamnă că iarna va fi lungă și aspră - Maramureș; 
Buzău; Vrancea (2. GOROVEI, p. 185; 269; BOGDAN, p. 7). 


JOC (A JUCA) v. DANS. 


JOI 

Această zi este puternică și curată și este bună pentru orice se întreprinde; acum este bine să se 
facă logodne și cununii; cea mai însemnată dintre joile de peste an este Joia verde, a noua joi după 
Paște, când nu se lucrează în câmp, „ca să nu bată piatra holdele”; în unele zone, femeile ţin toate 
joile dintre Paște și Înălțare, ca să le fie ferite gospodăriile și câmpurile de grindină și pentru a 
preîntâmpina primejdiile, furturile, stricăciunile și bolile; în Joia verde nu se lucrează, ca să se 
împrăștie ielele, iar Joia furnicilor se ţine, ca să „nu intre furnicile în casă”, în care scop se face o 
turtă cu brânză și se așează pe un mușuroi de furnici (v. mai jos detalieri zonale ale acestei zile); 
Joia iepelor se ţine în prima săptămână din Postul Mare, pentru sănătatea cailor; Joimarele (Joia 
Mare din Săptămâna Patimilor) este ziua morților, când sufletele acestora vin și se așează sub 
streașina casei și nu pleacă până la Sângeorz (23 aprilie), perioadă în care oamenii împart colaci și 
mâncare, se duc pomeni la morminte, iar în noaptea de Joimari se fac focuri în grădini și curți, 
pentru ca morții să se încălzească, se scoate apă din fântâni și se aruncă în diferite locuri, pentru 
sufletele celor decedați (v. mai jos detalieri zonale ale acestei zile); de Joimari se leagă Joimăriţa, o 
ființă demonică imaginată ca o femeie urâtă, având capul mare, cu părul despletit, cu dinţii mari și 
rânjiţi; se crede că ea arde mâinile fetelor și femeilor care nu au tors cânepa până la acea dată, 
pune câlţii pe foc sau le fură fuioarele și câlţii fetelor leneșe; tot de Joimăriţa se leagă și obiceiul de 
a colinda în Joia Mare, pentru a strânge ouă, precum și deghizarea în joimăriţă, practici legate de 
cultul morţilor; se mai crede că ouăle roșite în Joia Mare nu se strică, iar dacă sunt îngropate la 
hotarele unei holde aceasta va fi ferită de grindină; calendarul popular oferă indicii conform cărora 
joia este o sărbătoare săptămânală, celebrată precum ziua de duminică; în Maramureș, nunțile se 
fac și acum, în unele localităţi, în ziua de joi și nu duminica, sau sunt interzise șezătorile organizate 
joi seara, așa cum, în alte zone, sunt interzise duminica; în Bucovina, joia este „slobodă” pentru 
nunţi, în general, tinerii să se spele, să se pieptene; de asemenea, joia este indicat să se scuture în 
casă, să se îngrijească pentru toate, pentru că această zi este a dragostei; ca să fie duse la bun 
sfârșit, lucrurile pot fi începute în această zi - Suceava; totuși, nu va avea spor cel care începe orice 
lucru în zi de joi - Tecuci; să nu se lucreze nouă zile de joi după Paște, fiindcă este pericol de foc - 

Vâlcea (2. MARIAN, |, p. 77; 2. GOROVEI, p. 90; 123; 219; 12. GHINOIU, p. 61-62; BODIU, p. 419). 
Ca să dureze mai mult, pânza destinată albiturilor se croiește în zi de joi - Suceava; din ouăle puse 
sub cloșcă în zi de joi vor ieși numai cocoșei - Suceava; nu se lucrează în Joia Apelor (a treia zi de joi 
după Paști, numită și Joia Mânioasă sau Joia Paparudelor), pentru că există pericolul ca acela care 
încalcă interdicţia să se înțepe - Vâlcea; în zilele de joi de după Paște este păcat să se lucreze timp 
de nouă săptămâni - Suceava; cine lucrează în zilele de joi de după Paște comite un păcat, drept 
pentru care Dumnezeu poruncește Sfântului Petru să-i trimită păcătosului câţiva lupi, ca să-i ia o 
vită din gospodărie - Muntenia; până în ziua când se prăznuiește Sfântul Onufrei, după Duminica 
Mare, nu se toarce, nu se spală rufe, ca oamenii să fie feriți de grindină - Suceava; sau se ţin toate 
zilele de joi până în joia Înălţării Domnului (Ispas), ca să fie feriţi de grindină - Suceava; nu se ară, 
nu se lucrează nimic la câmp, pentru a feri ogorul de secetă și gospodăria de trăsnete - lași; dar se 
mai crede că este bine să se semene în zi de joi, fiindcă este o zi dulce - Țara Oltului; în zilele de joi 
după Paște, nu se spală cămăși, fiindcă se opărește grâul, și nu se toarce, nu se ţese și nu se 
deapănă cu vârtelniţa, de teamă să nu bată grindina peste an - Dolj; dacă începe să plouă într-o zi 
de joi, vremea umedă va dura două săptămâni - Muntenia; Suceava (2. GOROVEI, p. 53; 104; 112; 
116; 196; 255; 267; GOLOPENȚIA, p. 145). În ultima joi dinaintea cununiei religioase, pleacă spre 
casa miresei un alai de femei, rude ale mirelui, întotdeauna în număr fără soţ, având coșuri cu de 
toate, precum și câte un dar, constând în ștergare sau pânză; intrate în casă, se așează și încep să 
lucreze, una croșetează dantelă, alta coase nasturi etc.; tânăra le așteaptă așezată în mijlocul casei 
și primește din partea soacrei o faţă de masă în care se află o pâine, o bucată de slănină, brânză și 
tot felul de seminţe: de cânepă, de castraveți, floarea-soarelui etc.; toate acestea sunt apoi luate 
de pe braţele fetei și puse cât mai repede într-un coș mare așezat la picioarele ei, pentru că 
rapiditatea mișcărilor sugerează că tot așa de repede va naște viitoarea mamă; apoi vine o fetiță 
cu un buchet de flori, în care se leagă și o monedă găurită, pe care i-o prinde în cozi, după care 
femeile se așează la masă, unde se consumă carne de pasăre, miel sau oaie - Banat (LĂPUȘTE, p. 
69-70). În zilele de joi, se fac toate cele, numai joile de după Paște și până la Înălţare se ţin, ca să 
nu bată piatra lanurile; joia este bine să se facă logodne și cununii; în unele zone, se spune că joia 
nu trebuie să se spele nimeni pe cap, fiind rău de năpaste, acest lucru făcându-se sâmbăta, pentru 
ca toate bolile și durerile de cap să se ducă pe apa Sâmbetei (PRESA). Întâia zi de joi după Paște, 
adică joia din Săptămâna Luminată, poartă denumirea, în Banat și Bucovina, de Joia Paștilor, Joia 
nepomenită, Joia necurată și Joia rea; această zi de joi, împreună cu joia din Săptămâna Albă 
(prima săptămână din Postul Mare) și cu prima joi de după Rusalii (a opta joi după Paște) formează 
o treime nefastă, nenorocoasă, pentru că ele sunt necurate și nepomenite; în Muntenia și 
Moldova, cea de a opta joi de după Paște poartă și numele de Joia iepelor, iar cea de a noua se 
numește Joia verde; toate cele nouă zile de joi sunt ţinute, prin abţinerea de la lucru, de către 
femei, cu stricteţe în special ultimele două, pentru tunete, trăsnete, grindină și vifore; unele femei 
le țin și pentru foc sau inundaţii, pentru bolile grele, pentru amețeli, („pentru ca să nu-i joace 
Nepomenita”), pentru sănătatea vitelor și pentru înflorirea și rodirea pomilor; cu un termen 
generic, toate aceste joi, împreună cu cele trei amintite deja, sunt numite, în Bucovina, joimăriţe, 
iar, în unele locuri din Transilvania, joi verzi; nu toţi românii le serbează însă la fel, unii ţin numai 
trei astfel de zile de joi, alţii numai șase, alții șapte, iar alții pe toate cele nouă; sunt și unii care ţin 
toate zilele de joi până la 29 iunie (Sân Petru-de-vară); femeile din Banat însă ţin numai joile dintre 
Paște și Înălțare (2. MARIAN, II, p. 230). În Bihor, se crede că în toate cele trei luni de primăvară, în 
zilele de joi și sâmbătă, nu este bine a se spăla rufele cu maiul, fiindcă va bătea grindina (3. BOCȘE, 
p. 112). 

Joia Nepomenită. În Banat, este numită și Joia necurată și cade în ziua de joi din Săptămâna Albă, 
prima săptămână din Postul Mare, același caracter avându-l și joia întâia după Paște, precum și 
joia întâia după Rusalii; în joia din Săptămâna Albă ar fi ziua vracilor, numiţi și vălași, dar tot acum 
cad și gadinile, care durează trei zile, adică joi, vineri și sâmbătă, termenul gadini fiind denumirea 

generică pentru lăcuste, omizi, viermi și tot felul de alte goange, cele trei zile amintite fiind ţinute 
ca aceste vietăți să nu le devasteze grădinile și câmpurile; în Olt, acestei joi i se spune Joia tuturor 
juvinelor și se ţine contra insectelor dăunătoare, în special contra furnicilor, pentru care se face o 
turtă de mălai dimineața, unsă cu ceva brânză sau cu unt și care se pune apoi în grădină ori pe 
câmp deasupra unui mușuroi de furnici, sau este dusă în pădure și așezată pe tulpina unui arbore 
(2. MARIAN, |, p. 187). În Bihor, joile după Paște până la Rusalii poartă denumirea de Joia dintre 
tunuri, când nu se coase, nu se spală rufe, nu se sapă în grădină, pentru a nu atrage trăsnetele 
asupra gospodăriei (ROMAN, p. 4). În Dobrogea, a treia joi după Paște, se practică paparudele (sau 
Papaluda, Paparugă, Păpăruie, Păpălugă, Băbărugă), din care cauză această zi mai poartă 
denumirea de Joia Paparudelor, cu toate că paparudele se pot manifesta și de Sângeorz sau la 
Rusalii (PRESA, p. 280). 

Joia Mare (Ziua de joi de dinainte de Paște). În Banat, Mehedinţi, Olt și Suceava ziua poartă 
numele de Joi Marele și Joi Mari, în Argeș și Dâmboviţa, Joimărică, în Dobrogea, Joia Neagră, iar în 
Bucovina, Joia Mare, fiind ultima zi de joi dinaintea Paștelui, sau joia din Săptămâna Patimilor; este 
ultimul termen la care fetele și femeile trebuie să-și termine de tors lâna și mai ales cânepa, de 
asemenea pentru terminarea cămășilor noi pentru Paște; totul trebuie să fie finalizat până în seara 
zilei precedente, când, se crede, umblă Joimăriţa sau Joimărica, care arde cânepa netoarsă, 
lovește peste degetele celor leneșe, sau le răpește pe acestea, le duce la ea, le frige și le mănâncă; 
răscumpărarea fetelor care nu au terminat torsul este strângerea de ouă (v. JOIMĂRIȚĂ); dar este 
și prima joi din cele de până la Ispas (Înălțarea Domnului) în care femeile nu torc, nu cos și nu fierb 
cămăși, ca să nu bată grindina grădinile și semănăturile, sau ca să nu se întoarcă ploile și să fie 
secetă, precum și pentru obţinerea unor roade bogate - Suceava; aceleași credințe există și în 
Banat și peste tot în Moldova; în Bucovina, se pune astăzi la acrit borșul, considerându-se că astfel 
acesta nu se va strica tot anul; în Suceava, se crede că acela care este bătut astăzi va avea tot anul 
bube pe trup; în Transilvania, pasca se coace încă de miercuri, iar în Joia Mare sau Joia Verde |v. 
Joia Verde) se sfințește; din pască nu se aruncă nici o firimitură, toate fiind adunate cu grijă, 
amestecate cu nutreţ și date vitelor ca binecuvântarea lui Dumnezeu să fie și cu ele; tot în 
Transilvania se crede că, dacă se pune cloșcă astăzi, din ouă vor ieși numai cocoșei; în Banat și 
Transilvania, se spune că nu este bine să doarmă nimeni astăzi, pentru că acela care doarme 
rămâne leneș, nevolnic un an întreg; în Moldova, personajul care le transformă pe femeile 
somnoroase în leneșe este Joimăriţa; în Banat, în dimineaţa zilei de joi, se ia o cămașă și o oglindă 
și se pun lângă tulpina unui pom tânăr (de preferinţă, un păr, „că este mai bine”), să răsară soarele 
peste ele, pentru ca apoi să fie eficiente farmecele și descântecele făcute cu ele peste an; în Banat, 
în serile din ajunul Floriilor, a Joii Mari și a Paștelui, fetele și nevestele tinere duc o zgardă din bani 
de salbă la un izvor, ori la o fântână de la care oamenii iau de regulă apă, o ascund bine, lăsând-o 
peste noapte acolo, după care o pun la gât în zilele sărbătorilor pascale, ca să fie căutate și jucate 
de către feciori și tineri; în Banat și Transilvania, se fac cununi pentru fiecare membru al familiei și 
se aruncă pe acoperișul casei, prin veștejirea și căderea lor arătând cine va muri peste an; Joia 
Mare este considerată ca o zi binefăcătoare și apărătoare a morţilor - Rm. Sărat; se crede că morţii 
vin în fiecare an, în această zi, pe la vechile lor locuinţe, unde zăbovesc până la sărbătoarea 
Moșilor de Rusalii, sau Duminica Mare, când se fac pomeni de plecarea sufletelor, constând în 
colaci și vase de lut, pe care le-ar lua în lumea lor - Gorj; Teleorman; Ilfov; în toată această 
perioadă, se crede că ei stau la streașina casei; pentru că nu este prea cald când vin, se fac, 
dimineaţa și seara, focuri în curtea casei, pentru ca să le fie cald și să aibă lumină - Gorj; Olt; unii 
fac focurile din surcele, alţii din boz - Gorj; Teleorman; Olt; Dâmboviţa; alţii întrebuinţează lemn de 
alun, adus din pădure special în acest scop, în ziua premergătoare; aceste nuiele nu se taie cu 
securea sau cu barda, ci doar se rup cu mâna și nu sunt puse jos până nu se ajunge acasă cu ele, iar 
la sosire sunt așezate pe un gard sau pe altă ridicătură din curte, unde stau până a doua zi, când se 
poate face foc cu ele, fiind rupte în bucăţi mai mici tot cu mâna - Gorj; unii pun în jurul focului 

scaune, pe care aștern pături - Gorj; iar alţii le și tămâiază și toarnă apă pe lângă ele - Dâmboviţa; 
se crede că vin sufletele celor morți, se așează pe scaune în jurul focului, unele suflete chiar și pe 
jos, unde se aștern tot pături, se încălzesc și beau apă - Gorj; Dâmboviţa; după ce se face focul, 
femeile coc o turtă din făină de grâu, crestată pe margini, numită pâinea uitaților, care este dată 
unui băiat; dar unele femei coc atâtea turte câţi morţi are familia - Dâmboviţa; alte femei coc un 
colac de forma unei lopeţi, care se numește uitată și care este dat celui care se scoală mai de 
dimineaţă și face focul - Olt; fetele și femeile cară câte trei cobiliţe cu câte două cofe cu apă, pe 
care o împrăștie pe iarbă, parte pentru sufletele celor morți, parte pentru ca anul să fie mănos - 
Buzău; alte femei se scoală dimineaţa, varsă câteva vedre de apă lângă fântână, apoi iau un singur 
vas cu apă și merg de stropesc cu ea mormintele celor morţi, în credinţa că, în ziua de Paște, cu 
această apă se spală și din ea beau cei decedați - Suceava; sau se fac focuri din gunoaie și 
vreascuri, dimineaţa și seara, lângă ele așezându-se scaune și câte o cofă cu apă, ca morţii să se 
încălzească și să bea apă - Neamţ; Suceava; în Năsăud, se face foc lângă tăietorul de lemne, se 
scoate apoi din casă o pâine întreagă, un cuţit și o cofă cu apă, ca morţii să se încălzească și să se 
hrănească; în Banat, cum se face ziuă, umblă copiii prin sat cu toaca vestind Joia Mare, iar femeile, 
deoarece este încă întuneric, fac atâtea mici focuri câți morţi sunt pomeniţi, dar pentru cei bătrâni 
aprinzându-se un singur foc pentru toţi; focurile sunt aprinse cu lemnișoare adunate încă de la 
Blagoveștenie (25 martie), iar focurile aprinse sunt menite pentru unul sau altul din cei pomeniţi, 
rostindu-li-se numele cu acest prilej; apoi se duc la morminte și aprind câte o lumânare și la crucile 
fiecăruia; în fine, împart copiilor cu toaca și celor sărmani colaci din făină de grâu, dându-se 
ofranda peste mormântul fiecărui mort; se crede că, făcându-se lumină și la morminte, morții se 
trezesc, văd lumină și vin acasă pentru odihnă; reîntoarse acasă, femeile iau un vas cu apă, fac un 
cerc de pietre pe iarbă și toarnă apa în mijlocul lui, ca să le fie slobozit izvorul; iau apoi o glie de 
iarbă din locul unde au turnat apa și o pun acasă, după ușă, lângă prag; de pe această glie, va lua 
câte o bucată de paște, în ziua de Paște, fiecare membru al familiei, pentru sănătatea tuturor; 
cenușa rezultată de la focurile din curte se mătură cu multă grijă și se aruncă pe o apă curgătoare, 
ori se păstrează acasă și se pune pe legume, ca să le apere de insecte; copiilor care se strâng de 
prin vecini în jurul focurilor din curte li se dau colaci numiţi sâmbătioare; în Banat, se crede că 
sufletele morţilor stau după ușă din Joia Mare și până în a 7-a sau a 9-a zi după Rusalii (până la 
Rusitori), zi în care ei se întorc în morminte până seara; în această zi se dă din nou de pomană, 
fiindcă în caz contrar morţii pleacă mânioși, luând în gură cenușă sau nisip; dacă vreo femeie nu 
poate mătura zilnic întreaga casă, măcar o face după ușă, așternând acolo și o pânză albă, pentru a 
se așeza sufletele pe ea; se crede că, de la Joia Mare și până la Rusalii sunt deschise cerul, Raiul și 
iadul și că de aceea vin morţii acasă să petreacă; în Bucovina se procedează la fel, focurile fiind 
făcute imediat după miezul nopţii, sau seara, înainte de a merge la denie; focurile sunt făcute din 
gunoaie, buruieni uscate, nu în curte, ci obișnuit în grădini; nu se văruiește în Joia Mare, pentru că 
ar fi stropiţi cu var morții; în Buzău, nu se spală în această zi cămăși, pentru că s-ar duce la morți 
lăturile rezultate, în loc să se ducă la ei pomana; în Muntenia, se dă de pomană oamenilor săraci, 
dar mai des în familie, și îmbrăcăminte; în plus, femeile din Bucovina duc la biserică și câte un 
pomișor încărcat cu mere, poame, colăcei și turte dulci, iar în Suceava se fac și praznice, unde se 
spune că este bine să se împartă și ouă roșii; în Năsăud, se face un ospăț în curtea bisericii, ospăț 
care poartă numele de moși; în Gorj, o practică arhaică a cultului morţilor este și evocarea lor prin 
îmbrăcarea, „pentru pomană”, a stâlpilor sau crucilor din cimitir cu hainele celor răposațţi, practică 
înregistrată în 1938, în ziua de Joi-Mari; din pricina obiceiului de a face pomeni pentru sufletele 
morților, această zi mai poartă numele de Moșii de Joi Mari; este ziua în care se roșesc ouăle, 
crezându-se, în Suceava, că împistrite sau încondeiate în această zi vor rezista tot anul, sau chiar 
că, în Vlașca, nu se vor strica niciodată, considerându-se că astfel de ouă, îngropate la hotarele 
unei proprietăţi, o feresc pe acesta de grindină; se fac cununi pentru fiecare membru al familiei, 
care sunt aruncate pe acoperișurile caselor, crezându-se că va muri în cursul anului cel a cărui 

cunună, veștejindu-se, cade prima; în Muntenia, fiecare fată sau femeie trebuie să care trei 
cobilițe cu câte două găleți de apă, cu ajutorul căreia să stropească iarba, parte ca ofrandă pentru 
morți, parte pentru ca anul să fie bogat în recolte; cei din Banat mai cred că această zi este Joia 
urzicilor, pentru că ele ar înflori de acum încolo și nu mai sunt bune de mâncat; se începe înroșitul 
ouălor; de azi și până la Înviere nu se mai trag clopotele, ci doar se bate toaca; în Moldova, se 
crede că, dacă fetele își vor face 12 noduri pe un șnur, după fiecare Evanghelie citită la slujba din 
seara acestei zile, și dorm cu acest șnur sub pernă, își vor visa ursitul dat de Dumnezeu; se mai 
crede că, la momentele mai dificile din an, este bine ca omul să se roage și să desfacă un nod de pe 
șnur, pentru ca răul să treacă și Domnul să fie alături de cel necăjit; de asemenea, se crede că se 
vor vindeca de friguri cei care se încing cu sfoara pe care au făcut cele 12 noduri; dar și alte obiecte 
duse la biserică la Denia din această seară sunt considerate ca având virtuți tămăduitoare; astfel, 
în Ilfov, femeile obișnuiesc să aprindă un bulgăre de tămâie după citirea fiecărei Evanghelii, după 
care duc tămâia acasă, ea fiind bună de aprins și de afumat când tună, fulgeră sau se afumă cu ea 
copiii speriaţi; în Vlașca, se duc la biserică, încă de miercuri seara și se lasă acolo până joi seara, 
făină, untdelemn și prune uscate pe afumătoare, considerându-se că făina ar fi apoi bună de 
afumat cu ea pe cei bolnavi de friguri, uleiul pentru pus în urechi de către cei surzi, iar cu prunele 
să fie descântați cei care acuză dureri de urechi; în Bucovina, se crede că se poate scăpa de negi, 
dacă omul se duce la biserică având la el un beţișor pe care face câte o crestătură după fiecare 
Evanghelie citită, după care, la ieșirea de la slujbă, aruncă beţișorul, iar negii se vor prinde de cel 
care va ridica primul beţișorul aruncat; în această zi, începe vopsitul, încondeiatul sau împistritul 
ouălor, în credinţa că nu se vor mai strica tot anul; din Joia Mare și până la Ispas (Înălțarea 
Domnului) este bine să nu se lucreze în casă nimic, ca să nu bată grindina peste semănături; există 
credinţa că, în Joia mare, se deschide cerul, Raiul și iadul, iar morţii vin pe la fostele lor locuinţe să- 
și petreacă și ei sărbătorile acasă; de aceea se fac focuri prin curţile oamenilor, ca sufletele lor să 
se încălzească și să aibă lumină; copiilor li se dau de pomană, pentru sufletul celor dispăruţi, colaci 
și lumânări (2. MARIAN, II, p. 92-100; 103-104; 3. III, p. 246-248; MUȘLEA, |, p. 225; 234; CĂRĂBIȘ, 
p. 22-23; PRESA). Începând din Joia Mare și până la Ispas (Înălțarea Domnului), nu se coase, nu se 
toarce, nu se fierb cămăși, în toate zilele de joi, pentru că altfel bate grindina sau se opresc ploile și 
timpul devine secetos - Dolj; lalomiţa; lași; Suceava; dacă moare cineva în sat în această zi, ouăle 
roșii nu mai ies așa frumoase - Suceava; ca să fie sănătoși tot restul anului, fetele și flăcăii se duc în 
această zi, dis-de-dimineaţă, înainte de răsăritul soarelui, la baltă și acolo aruncă cu apă dintr-o 
parte în alta - Dolj; în Joia Mare, se ia un bulgăre de tămâie, se aprinde și se arde cât timp la 
biserică sunt citite cele 12 Evanghelii, iar ceea ce rămâne din tămâie se păstrează și se aprinde 
când tună, trăsnește, sau sunt afumaţi cu ea copiii speriaţi - Ilfov; ca să se vindece, bolnavii de 
friguri se duc la biserică și, după citirea fiecărei Evanghelii, își fac câte un nod la cingătoare, după 
care se încing cu ea - Muntenia; în după-amiaza din ajunul acestei zile, se aprind focuri din 
gunoaiele strânse și se pune pe un scaun, amplasat în mijlocul curţii, un vas cu apă, pentru ca 
sufletele celor răposaţi, care revin acasă cu acest prilej, să se încălzească și să poată bea apă - 
Suceava; borșul pus la acrit în Joia Mare nu prinde miros urât peste vară - Suceava; să nu se spele 
rufele în joia din Săptămâna Patimilor, pentru că se crede că pomana morţilor va fi formată din 
lături - Muntenia (2. GOROVEI, p. 10; 24; 92; 106; 116; 181; 225; 230; 267; 2. BERDAN, p. 7). Joi 
dimineaţa, între ora 2 și 3, toată lumea se duce la cimitir, cu deosebire femeile, luând în mâna 
stângă surcele de alun, numite săbioare, care se pun lângă crucea fiecărui decedat din familie și se 
ard, pe cap cetină de brad, iar în mâna dreaptă coșul cu pomană; se stă la cimitir câteva ore, se 
bocește și se roagă la mormântul celor dragi - Banat (LĂPUȘTE, p. 83). În Sălaj însă, se crede că, 
pentru a preveni ploile cu grindină, este bine să nu se lucreze în toate zilele de joi câte cad în 
perioada dintre Paște și 24 iunie-Drăgaică; Nașterea Sfântului loan Botezătorul (PRESA). Serii 
simbolice: cămașă-oglindă-păr-soare; foc-pâine-cuţțit-apă; făină-untdelemn-prune; alun-brad- 
pomană. 

Prima joi după Paşte. În Gorj, în această joi, se desfășoară o așa-zisă Sărbătoare a Dealului, 
deoarece se spune că tot în această zi, într-o vreme îndepărtată, ar fi bătut piatra atât de tare, 
încât nu a mai rămas nici un butuc de viţă întreg; în timp ce un alai de muzicanți și oameni ai 
satului ocolesc dealurile plantate cu vii, câţiva bărbaţi sapă în mijlocul unei poieni o groapă, în care 
se face focul și în care se frige un berbec sacrificat în acest scop; din vreme însă, femeile pregătesc 
mâncăruri alese și băutură; la Sărbătoarea Dealului participă tot satul, în poiana dintre dealuri 
având loc o adevărată întâlnire câmpenească (SANDA, p. 38). 

Joia Înălţării Domnului (Ispas — se prăznuiește întotdeauna în joia săptămânii a șasea de la Paște, 
sau la patruzeci de zile de la Paşte). În Dobrogea, femeile pregătesc cu o zi înainte azime calde, 
ceapă verde și rachiu, pe care le dau de pomană prin sat, pentru că acum, cred ele, sufletele celor 
morți zboară spre ceruri și să aibă merinde de drum; în Muntenia, toate cele deja amintite se 
împart nu în ajunul, ci chiar în ziua Înălţării Domnului, pentru că de Ispas pleacă sufletele spre cer; 
în Banat și Năsăud, în această zi se dau flori, lumânări și brânză, iar ciobanilor li se dă câte un caș, 
aceasta deoarece există tradiţia ca astăzi „să se pună oile pe brânză”; în Suceava, se fac pomeni și 
în ajunul zilei și în cea a Înălţării Domnului; aproape peste tot, din cauza pomenilor, ziua mai 
poartă numele de Moșii de Ispas; în Banat, se crede că, la Ispas, timp de o oră, este și Paștele 
Cailor, când ei se satură, nu mai mănâncă cu nesaţ; credinţa își are rădăcinile în legendele despre 
Maica Domnului, despre care se afirmă că nu putea naște din cauza tropăitului lor și i-a blestemat, 
în schimb binecuvântându-i pe boi; din această cauză, acestei zile i se mai spune și Joia iepelor, cu 
toate că tradiţia generală o fixează în cea de a opta zi de joi după Paște; în Muntenia și Moldova, 
fetele și flăcăii merg de cu noaptea prin alunișuri pentru a culege flori de alun, despre care se 
spune că înfloresc și se scutură în această noapte și despre care se crede că sunt bune de leac și de 
dragoste; în Banat și Năsăud, în această zi se împodobesc bisericile, mormintele și casele 
oamenilor cu ramuri verzi și flori, punându-se cu deosebire frunze de paltin, care se păstrează apoi 
în casă peste an, pentru că ar fi bune, cred cei din zona Brașovului, pentru a afuma cu ele 
împotriva trăsnetelor; în zonele Alba și Sibiu, se pune în ferestre leuștean și tot cu leuștean sunt 
bătute vacile, ca să nu le ia mana strigoaicele, și, ca să nu se îngrașe, se încing cu leuștean și fetele 
și femeile; în Bucovina, de Ispas se „semnează” mieii și vițeii, adică li se crestează o parte din 
ureche, tot atunci se taie și vârful cozilor la vite, toate îngropându-se într-un furnicar, spunându-se 
că să le fie date vite câte furnici sunt în furnicar; în unele părţi din Banat, Ispasul este sărbătorit ca 
patron al casei, iar în alte sate se organizează nedei (târguri, bâlciuri); în împrejurimile Blajului, se 
țineau odinioară târguri de fete, unde flăcăii veneau să le peţească și unde fetele își aduceau și 
zestrea, precum și podoabele ce le aveau; în Banat, se spune că până la Ispas este bine de semănat 
porumbul, deoarece ulterior nu mai are timp să crească și să se coacă; în Bucovina, până în această 
zi nu sunt lăsate vitele să pască, dar de acum pot fi lăsate la păscut sau chiar trimise la stânele din 
munte (2. MARIAN, II, p. 349-351; 353-355). În noaptea de Ispas, flăcăii și fetele se duc prin tufe de 
alun și culeg florile acestui arbust, despre care se spune că înfloresc și se scutură în aceeași 
noapte; florile de alun sunt bune pentru descântecele de dragoste și pentru prepararea de leacuri 
- Muntenia; Moldova (2. GOROVEI, p. 7). În joia Înălţării Domnului (Ispasul), în satele de oieri din 
preajma Sibiului, unde se practică și puţină agricultură, se desfășoară un obicei, care aici poartă 
denumirea Cântecele de Ispas; participă fete și feciori și alături întregul sat, în frunte cu preotul; 
fetele sunt îmbrăcate în rochii albe, lungi, purtând pe cap cununi de spice verzi, formând un grup 
compact de câte 8-10 rânduri și având în frunte călăreţi și lăutari; alaiul străbate prin holdele date 
în pârgă, ocolind troițele de pe hotar, cu toate că textele folclorice pomenesc de acestea, precum 
și de fântânile din drum; alţi culegători de folclor, consemnează faptul că sărbătoarea avea loc, 
mai demult, în pădurea din apropierea satelor (2. PAVELESCU, p. 54-55). Tot în această zi se 
sărbătorește și Ziua Eroilor; în toate bisericile și mănăstirile se înalţă rugăciuni pentru pomenirea 
sufletelor și numelor celor care s-au jertfit în războaie, în lagăre și închisori pentru întregirea 
neamului, pentru libertatea și demnitatea României; se desfășoară totodată rugăciuni și pomeni la 

morminte și troițe, la monumentele eroilor depunându-se coroane de flori în contextul unor 
ceremonii comemorative (PRESA). 

Joia Verde. Este numită așa cea de a noua zi de joi după Paște, zi în care nu se lucrează nimic, nici 
în gospodărie, nici pe câmp, ca să nu bată grindina - Vâlcea; este numită Joia Verde prima joi de 
după Rusalii, zi în care nu se lucrează, ca să nu bată grindina - Țara Oltului (2. GOROVEI, p. 106; 
GOLOPENȚIA, p. 146). Această zi de joi este ţinută ca și o zi de Paște (2. MARIAN, II, p. 230). În 
zona Bârladului, în cele nouă joi de după Paște, nu se lucrează în vii (BĂLĂNESCU, p. 262). În 
Suceava, în afara celor 9 joi de după Paște, se ţin tot 9 joi și după Bobotează, când nu este bine să 
se spele rufe (NOTE, Băncescu). 


JOIMĂRIȚĂ 

Cele mai cunoscute ființe demonice la români sunt strigoii, ielele, Zburătorul, Mama-pădurii, 
ursitoarele, spiridușul, Marţi-seara (Marţțolea), Zorilă și Murgilă, Zmeul și Joimăriţa; Joimăriţa este 
un duh în legătură cu munca, în speţă cu torsul, Dicţionarul limbii române definind-o ca fiind o 
„ființă mitologică având înfățișarea unei femei urâte și spurcate...care apare ca o fantomă...spre a 
controla dacă fetele și femeile tinere au terminat de dărăcit sau de tors până în ziua de Joi-mari 
toată cânepa, inul și lâna; pe cele ce le găsește în urmă cu lucrul le pedepsește aspru”; D. 
Cantemir: „Gioimaricele [se] numesc niște femei care în joia de dinaintea Paștilor dis-de-dimineaţă 
merg la focurile care în acea zi obișnuiesc să se aprindă pretutindeni la case”; aceste focuri 
constituie un obicei vechi la români, ele aprinzându-se pentru ca moșii, sufletele morților familiei, 
să vină să se încălzească și să se ospăteze; se aprind focuri, de boz sau de nuiele, și la morminte, 
unde se duce mâncare și băutură, fiindcă Joia Mare este ziua în care „se satură morții”; lângă foc 
se pune și o cofă cu apă și un colac sau mălai, ca venind Joimăriţa și sufletele morţilor, după ce se 
vor încălzi, să mănânce colacul (sau turta de mălai) și să bea apă, căci așa zic oamenii că este bine; 
în credinţele populare, se presupune că Joimăriţa este întruchiparea unuia dintre cei nemulţumiţi 
și răuvoitori, ori a vreunuia dintre cei pentru care nu se făcuse foc, ca să se încălzească, sau pentru 
care nu se adusese pomană dis-de-dimineaţă, pentru că „luând cenușă ori nisip în gură”, aceștia 
pleacă mânioși din casa fostei lor familii; dar poate că Joimăriţa este doar o personificare a zilei de 
Joimari; în tot cazul, la origine trebuie să fi fost o ființă demonică, strâns legată de ziua de Joimari 
și de moșii pomeniţi în această zi; în viziunea poporului, Joimăriţa este „mare cât o claie“”; lumea se 
teme grozav de ea, femeile știu că, la cea care îi dă un colac și colivă, Joimăriţa nu se mai duce; 
există și o confuzie ușor de explicat, deoarece Joimăriţa este prezentată uneori ca fiind Sfânta Joi, 
cu diversele ei atribute și interdicții: interzice cusutul în Joia Mare (B. P. Hașdeu), este o vietate 
(femeie) autorizată de Precista să găsească fetele leneșe (N. Densușianu), cu ajutorul unei căţelușe 
care le „găsește după miros" (B. P. Hașdeu); datorită altei contaminări cu Marţi-seara, ea este 
numită și „joi-seara“; de altfel, „Joimăriţa. . . ca o sfântă ce este” și „Joimarele și Joimăriţa sunt 
surori ale Sfintei Joi”; deci Joimăriţa poate să fie o supravieţuire, o amintire din epoca în care ziua 
de Joia Mare era ziua când începea altădată noul an; de aceea trebuiau probabil terminate, până la 
acea dată, anumite munci, în speţă torsul; există chiar și o întrepătrundere a practicilor uzitate, 
deoarece, așa precum în această zi se aprind focuri și se pune tămâie pe jar, tot așa și Joimăriţa 
poartă vase cu cărbuni aprinși, pentru a arde degetele femeilor leneșe și pentru a da foc la cânepa 
netoarsă; în Olt, în Joia Mare, se dă foc la gunoi, se pune în vârful unui par un caier de câlţi și un 
fus atârnat de el, oamenii numind această alcătuire joimăriță, căreia îi dau foc și afumă cu ea vitele 
din ogradă, ca să nu le facă rău cineva; de la pusul cânepei într-un ciomag, cu fusul atârnat, s-a 
ajuns la mascarea unui bărbat sau a unei femei, care îmbracă un cojoc pe dos (Teleorman), sau se 
înfășoară cu totul într-o pătură și își schimonosește faţa (Muscel), sau se maschează în brezaie 
(Dolj), intră în case și spune că este Joimăriţa (Tecuci), dă foc în curte la câlţii de cânepă găsiţi 
netorși, zdrobesc unghiile fetelor leneșe cu resteul pe care îl poartă în mână, speriindu-le cu câlii 
aprinși, prefăcându-se că vrea să le ardă ochii (Teleorman - după B. P. Hașdeu); în Muscel, se crede 

că ea umblă cu o pătură groasă pe cap, sau chiar că locuiește în sacul cu cânepă, aceeași credință 
fiind atestată și în Teleorman (N. Densușianu); tot în Teleorman, Jomăriţa este închipuită ca un fel 
de zeiță a cânepei; ca să scape de urmărirea ei, o femeie se ascunde într-o căpiță de cânepă șiîi 
spune Joimăriţei povestea lungă a plantei: cum a fost pusă, cum a răsărit, a crescut, a fost culeasă, 
topită, meliţată, pieptănată, toarsă etc.; în felul acesta, femeia a câștigat timp până a cântat 
cocoșul și a scăpat de moarte - Prahova; chiar și focul Joimăriței de la Joia Mare se face uneori cu 
„puzderii” de cânepă; după unele informaţii, în unele zone, joimărițele ar fi doar niște 
„controloare” ale muncii torsului, femei vrednice umblând din casă în casă, mai ales acolo unde 
sunt fete mari, ca să vadă dacă acestea au tors toată cânepa avută (Vlașca); și la Hașdeu apare 
informaţia conform căreia Joimăriţa ar fi fost „o femeie care face inspecţie la alte femei” (Dolj); 
poate fi „o femeie voinică, harnică, însă rea și fără îndurare” (Ialomiţa), sau „o femeie vrednică și 
care vine la toate femeile puturoase” (Buzău); din răspunsurile la Chestionarul lui Densușianu, 
reiese clar și evoluția credinţei: pe când, mai demult, Joimăriţa era o femeie închipuită care arde 
fetele ce n-au isprăvit de tors, acum se face și colindă cu joimăriţa (Romanați); există și o explicație 
pentru acest aspect: torsul cânepei este o muncă grea, femeile își sperie fetele cu venirea 
Joimăriţei și, în acest scop, trei flăcăi schimbaţi în haine urâte umblă pe la ferestrele caselor cu fete 
mari înfricoșându-le (Teleorman); flăcăii se maschează de așa manieră, încât să sperie mai tare 
fetele, se mânjesc pe față cu negreală sau cărbune, uneori poartă câte o căldare pe cap, precum și 
verigi de la coșul vetrelor (Teleorman), clopote și alte obiecte „sunătoare” (Dolj; Romanați); dar, 
printre aceste obiecte, apar și cele de tortură specifice Joimăriţei, cum ar fi oala cu jar și câlţi, 
căldărușe cu jeratic, băieţii aprinzând prin curți și cârpe (Dolj); multe informaţii conduc la concluzia 
că astăzi obiceiul a luat forma „colindatului”, adică se constituie o ceată din flăcăi, băieţi și copii, 
cuprinzând trei elemente mai importante: 1. deghizarea în Joimăriţă a unui flăcău din grup; 
2.umblarea pe la casele cu fete și controlul torsului; 3. cererea de ouă și strângerea celorlalte 
daruri; ceata este compusă din trei sau mai multe persoane, una dintre acestea cântă din fluier, 
ceilalți sunt îmbrăcaţi în haine zdrențăroase, mânjiţi pe faţă, unul deghizat în „unchieș” 
(Joimarele), iar altul în „mătușă” (Joimăriţa); toţi își spun „joimăriţe”; când apar băieţii, fetele își 
zic: „Vine Joimăriţa! Hai să găsim ouă” (Dolj), fiind vorba deci mai mult de o încercare de îmbunare 
și de răscumpărare cu ouă, pe care, de cele mai multe ori, le cer colindătorii înșiși; ar fi o greșeală 
să se creadă că flăcăii cer ouă numai pentru că se apropie Paștele; este adevărat că, în Săptămâna 
Patimilor, gospodinele roșesc ouă și ele trebuie să știe dacă au numărul necesar; în care scop 
există și o zi, pe la jumătatea Postului Mare, înainte cu două săptămâni de Joia Mare, care se 
numește „numărarea ouălor“; în unele zone, această numărătoare se face chiar în Joia Mare; 
diminuată mult ca desfășurare, Joimăriţa este atestată și ca sperietoare de copii, mai ales în satele 
din Vâlcea, Bărăgan și Moldova; obiceiul nu a pătruns la nord de cursul Mureșului, unde i-a luat 
locul, în parte, „Marţolea” sau „Marţi-seara“; concluzia este că acest ritual, indiferent de 
denumire, dimensiune și participare socială, pare să fie o dezvoltare exclusiv românească, poate 
unica figură demonică românească (MUȘLEA, II, p. 223-237). Personaj mitologic românesc, 
Joimăriţa pedepsește cu asprime fetele și femeile leneșe sau care nu respectă anumite interdicții 
calendaristice de muncă (12. GHINOIU, p. 62). În Săptămâna Patimilor, femeile trebuie „să taie 
pânza” și să pună stativele războiului de ţesut în pod, pentru că joimărițele sunt niște zâne rele, 
care pedepsesc fetele care mai au lână de tors și pânză în război - Banat (LĂPUȘTE, p. 82). În prima 
zi de joi din luna martie, seara, se umblă cu „Joimărica”: trei bărbaţi îmbrăcaţi în haine vechi și 
zdrenţăroase intră în casele cu fete și cer să vadă dacă a fost toarsă cânepa, iar fuioarele netoarse 
le pun în căldarea cu jeratec pe care o poartă cu ei - Teleorman (CRISTEA, p. 45). Este o femeie 
foarte urâtă, având capul foarte mare, despletită, cu dinţii mari și rânjiţi, care își are locuinţa în 
păduri pustii; în casa ei se află numai capete de fete care nu au tors cânepa; se spune că 
joimăriţele umblă în dimineaţa de joi a Săptămânii Patimilor, în fiecare casă și unde găsește vreo 
femeie dormind, atunci ele o fac de este leneșă de acum înainte tot anul; pedeapsa obișnuită 

pentru fetele leneșe constă în arderea caierelor netoarse, iar fetei i se pune mâinile pe jar; această 
modalitate de pedeapsă poate fi o contaminare a credinţei că, în dimineaţa de Joi-Mari se fac 
focuri, pentru ca „moșii” să vină și să se încălzească; dar natura ignică se manifestă și prin faptul că 
joimăriţele vin și peste an, în fiecare săptămână, joi seara, când ies din munţi sub înfățișarea unei 
flăcări, apoi intră pe horn în case; contaminările cu alte ființe mitologice sunt frecvente, ea fiind 
uneori „înaltă cât un arbore și grasă cât o bute” (Muma-pădurii), îmbrăcată în negru, foarte 
zdrențăroasă, apărând ca o negură, bivol, câine (Noaptea); în unele părţi, se spune despre ea că 
urmărește să pocească femeile și cu alt prilej, cum ar fi vara pe câmp; dar, dacă este respectată, 
apără oamenii de ploi mari și de grindină; se crede că Joimăriţa pedepsește și pe cei pe care îi 
găsește cu gunoiul prin curte, pe care îl adună ea, îi dă foc și le arde mâinile leneșilor în spuză; de 
asemenea, frige și mâinile celor care au gardurile nefăcute, ori rupte prin unele locuri (2.OLTEANU, 
p. 323 -324). Joimăriţa arde unghiile fetelor la care nu găsește cânepa toarsă până în Joia Mare; le 
toarnă rășină topită peste unghii sau le bagă degetele în rășină topită - Vrancea (2. STAHL, p. 186). 


JUDECATĂ (A JUDECA) 

Oamenii să nu jure strâmb la judecată, pentru că li se vor naște copii cu picioare strâmbe - Vrancea 
(1. STAHL, p. 186). Ca o concretizare a societăților de feciori, sub unghiul judecății, în Duminica 
Paștelui sau în Duminica Tomii (dar numai în Transilvania) are loc, spre seară, o adunare de feciori 
în care fie aleg un șef nou, fie rămân la cel ales de Crăciun și cer acestuia să judece și să 
pedepsească pe cei care au făcut fapte incorecte, mai ales în timpul secului de Paște, de pildă au 
furat, s-au îmbătat, au insultat, nu au arat bine etc.; greșelile dovedite cu martori sunt pedepsite, 
iar vinovaţii, după ce au fost purtaţi în jurul bisericii, sunt „bricelaţi”, adică loviți peste tălpile 
picioarelor cu un băț numit bricelă, termen saxon, care înlocuiește pe cel românesc mai vechi de 
vargă (de alun), cu ajutorul căreia „se vergela”; Judie, sau „Casa feciorilor”, sau „Gazdă” este locul 
de adunare și convieţuire a confreriei, timp de 7-12 zile, uneori și a fetelor, este locul de învăţare a 
colindelor, a dansurilor, a datoriilor confreriei, aici se ia masa în comun, preparată de fete, de aici 
se pleacă la colindat și tot aici se revine, totdeauna în ordine ostășească, în frunte cu steagul, care 
este păzit tot timpul; la judie are loc judecarea eventualelor certuri între tineri, de către jude, și se 
aplică pedeapsa fizică sau cu amendă; fetele participă la întreţinerea casei, aduc de mâncare și 
plătesc, unde este tradiția așa, pentru dansuri, tot ele făcând steagul confreriei, sau ajută la 
confecţionarea „măștii” (BUHOCIU, p. 70-71; 77). v. CEATĂ; JUNE. 

Judecata de apoi (Sfârșitul lumii; Vremea de apoi; Ziua de apoi; Lumea de apoi; Veleatul de apoi; 
Sfârşitul veacului; Coada veacului; Venirea de apoi; Judeţul de apoi; Judecata cea de pe urmă). 
Imaginarea momentului când va avea loc sfârșitul existenţei civilizației umane este, în credinţele 
tradiționale, un amestec de tablouri din Apocalipsă (în viziunea Sfântului Evanghelist loan) și din 
cărţile populare, cu deosebire din Alexandria; astfel, Judecata de apoi va avea loc pe toate pâraiele 
și vadurile apelor mari, când la toate răspântiile vor fi crâșme, când se vor tăia toate haturile și se 
va ara în jurul satelor, când moșnegii de 60-70 de ani se vor recăsători cu fete de 16-20 de ani, 
când Sfredelul va cădea drept în Comoară (o seamă de constelații poartă în popor numele de 
Comoară și Sfredel), când aurul și argintul se vor vărsa pe toată suprafața pământului, când 
oamenii se vor înmulţi de nu-i va mai încăpea pământul și, neavând cu ce să-i mai nutrească, se 
vor mânca unul pe altul, când oamenii vor fi așa de mici, încât 12 oameni vor trebui să întoarcă un 
ou cu drugii, când timpul se va comprima (se va iuți în trecerea lui), încât anul va fi cât luna, luna 
cât săptămâna, săptămâna cât ziua, ziua cât ceasul scurt, iar ceasul cât minutul, când va dispărea 
rușinea din lume și cei tineri nu se vor sfii de cei bătrâni, când bogaţii vor jecmăni și mai mult pe 
cei sărmani, când va veni Antihrist pe pământ și se va amesteca în toate treburile, momind pe 
oameni la fărădelegi, când se va certa tatăl cu fiul, mama cu fiica, fratele cu frate și soră cu soră, 
vecin cu vecin, bătându-se ca niște orbi, când va pieri toată dreptatea din lume, când fiii nu vor 
mai asculta deloc de părinţi, ci îi vor bate și omori; atunci Arhanghelii Mihail și Gavril vor lua toate 


Antonescu. Dicţionar de Simboluri și Credinţe Tradiţionale Românești 345 


http: / /cimec.ro 


unghiile celor morți, vor face trâmbiţe din ele și îi vor chema la Judecata de apoi (sau vor buciuma 
îngerii trimiși de arhangheli); mormintele se vor desface, porțile Raiului și ale iadului se vor 
deschide și pe un nor, ca un soare strălucitor, va sosi Domnul nostru lisus Hristos, înconjurat de 
cetele îngerești și se va așeza pe un scaun (tron) de piatră (sau scaun strălucitor) și va judeca pe 
fiecare câți au fost de la începutul lumii, fie că sunt morţi în clipa aceea, fie că sunt vii (3. MARIAN, 
III, p. 305-307). Cine visează prezenţa unui martor înfățișat la judecată înseamnă că în curând 
nevinovăția celui care visează va fi cunoscută, iar când se visează fiind el însuși martor este semn 
că va fi apreciat în colectivitate ca un om drept; să fie însă cu mare băgare de seamă cel ce visează 
pur și simplu judecătorie, tribunal; va avea cu siguranţă parte de un proces cel care visează 
judecător sau avocaţi - Suceava (NOTE, Băncescu). 


JUG 

Dacă o fată vrea să determine ca flăcăul, care o curtează, să o ceară de soţie, ea trebuie să fure, în 
seara dinspre Anul Nou, sau în cea dinspre ziua Sfântului Apostol Andrei (30 noiembrie), resteul de 
la un jug, să învelească focul din vatră cu el și apoi, ieșind afară, să-l arunce peste casă - Suceava; 
când o fată este peţită, i se dă să bea vin dintr-o ploscă și atunci, fără să fie observat gestul, se 
pune în ploscă o mică așchie luată de la un jug, crezându-se că procedând astfel vor fi nedespărțiţi 
în căsnicie și că vor trăi amândoi, de comun acord, și bune și rele, cum trag împreună și boii în jug - 
Muntenia; după ce vin de la biserică, tinerii căsătoriţi se dezbracă de hainele în care s-au cununat 
și le așează pe un jug, ca să se tragă unul după celălalt ca boii în jug - Bihor; cel ce pune pe foc jugul 
boilor îi este destinat să nu poată muri, ci doar să se chinuiască - Suceava; nu se pune pe foc jugul 
boilor, pentru că acela care o face va sufla din greu în timpul lucrului - Vaslui; nu poate muri, până 
ce nui se pune un jug sub cap, cel ce pune jugul boilor pe foc - lași; nici așchiile rezultate la 
confecționarea jugului boilor nu se pun pe foc, pentru că, la moarte, cel ce o face se va zbătea 
precum boii în jug până își va da sufletul - Teleorman; să nu se pună jug pe foc, pentru că apoi 
făptașul va rage ca boul - Vrancea; jugul animalelor (boi, cai, viței, porci, câini nărăvași etc.) nu se 
pune pe foc, pentru că porcii se vor îmbolnăvi de brâncă, câinii vor turba etc. , iar stăpânul va 
purta la gât juguri grele pe lumea cealaltă - Galaţi; dacă jugul porcilor este tăiat, cel ce o face va 
grohăi ca porcul la ceasul morţii - Vrancea; nu este bine ca jugul boilor să fie lăsat peste noapte 
afară, pentru că poate fi spurcat de câini și, în acest caz, boii vor face rosătură la grumaz - Suceava; 
femeile să nu pășească peste vreun jug, pentru că le vor muri boii care trag în el - Muntenia; când 
se rupe jugul de la carul care îi transportă pe miri în cadrul ceremoniei nupţiale este rău de moarte 
- Vâlcea; în cazul că moare capul familiei, în acea zi boii sunt înjugațţi cu jugul pus răsturnat sau 
invers, semn că, după plecarea bărbatului dintre cei vii, toate treburile din gospodărie vor merge 
pe dos, sau se vor rezolva cu mare greutate - Țara Hațegului; Muntenia (2. GOROVEI, p. 116-117; 
143; 150; 174; 232; 259; 3. MARIAN, III, p. 62; NOTE, Antonescu). La ieșirea din casă, mireasa 
trebuie să pășească peste jugul boilor, pentru a avea spor la vite, dar și pentru „a trage” împreună 
cu viitorul soţ în „jugul” căsniciei - Țara Zarandului (1. DASCĂLU, p. 23). În Gorj, în dimineaţa nunţii, 
mireasa este îmbrăcată de către nașă pe o masă joasă, rotundă, nu înainte ca hainele acesteia să 
fie trecute printr-un jug, cu înţelesul că așa cum boii trag uniţi în jug, tot așa să tragă și ei în lupta 
vieţii lor (CĂRĂBIȘ, p. 47). Cei cu mintea rătăcită și care agonizează îndelung și nu-și mai dau 
sufletul este bine ca trupul să le fie trecut printr-un jug - Sibiu (3. MARIAN, III, p. 28). Așezarea 
capului celui care agonizează îndelung pe un jug se explică prin faptul că jugul are numai o faţă, 
care privește spre drum și nu spre casă - Năsăud (4. BOCȘE, p. 350). Este simbol al renunţării și 
stăpânirii de sine, însăși rădăcina lui indo-europeană yug dând celebra doctrină de 
autoperfecţionare și autodisciplină care este Yoga (EVSEEV, p. 150-151). 


JUNE 
Vine din lat. juvenis, care originar însemna mai întâi forță, putere vitală, pe care, de exemplu, 

iranienii o aplicau vârstei de 15 ani; verificarea acestei forțe se făcea prin viața magico-religioasă și 
a confreriilor de tineri, care au loc la Anul Nou; deci junii sunt solidari cu mitul tinereţii eterne și cu 
riturile calendaristice cu măști; confreriile sunt societăți mascate, de iniţiere, cu puteri magice 
excepţionale, așa cum se poate vedea la toate popoarele așa-zis semi-civilizate (BUHOCIU, p. 284). 
Așa cum folclorul evidenţiază o mamă tânără, uneori o fată de măritat, în perioada matriarhală, nu 
maica bătrână din „Mioriţa” sau din alte cântece bătrânești și colinde, în faza patriarhală este pus 
în relief un Dumnezeu tânăr, neînsurat, dar exact de vârsta însurătoarei, precum feciorii din ceată 
sau ca vătaful lor; și așa cum zeița-mireasă și zeița-mamă sunt echivalente cu tot ce este feminin și 
tineresc în natură, de la floare până la bouriţă, ciută și capră, zeul-june este echivalent cu șoimul, 
calul, dar mai ales cu bradul, bourul și cerbul; realitatea folclorică din Țara Oltului arată că zeul- 
june este o divinitate a muntelui, născut din vechea zeiță-mamă; el este fiul mumei-pădurii, adică 
pădurea însăși, codrul, cu tot ce este masculin în el, la început dendromorf, apoi zoomorf și, în 
fine, antropomorf; în altă ordine de idei, nici mesele și băuturile date în perioada în care ceata de 
feciori din Țara Oltului se manifestă nu pot fi caracterizate că aparţin doar sărbătorilor de belșug și 
veselie; unele mese au un caracter precis ritual, fie că apar ca un ospăț, fie ca o comuniune cu 
bărbaţii însuraţi și mai ales cu părinţii, de obicei taţii, și cu conducătorii satelor, ceea ce dă cetelor 
caracterul de „rit de întoarcere”, de primire a junilor inițiați în comunitatea din care fac parte; la 
toate aceste mese, rolul principal îl au colacul și vinul, simboluri ale creștinismului (trupul și 
sângele Domnului), ceea ce amintește de mesele rituale ale primelor comunităţi creștine; dar este 
clar că vinul și colacul aparţineau înainte vreme altor zeități (colacul al soarelui, vinul al lui 
Dionysos etc. ); aceste două elemente aveau și un străvechi caracter magico-religios, poate chiar 
totemic, de dezlegare a consumului din noua recoltă, de comuniune cu forţele tinere ale grâului 
proaspăt, de magie a imortalităţii etc.; toate acestea s-au suprapus și amestecat în decursul 
timpurilor, încât problema comportă dezbateri foarte lungi și grele pentru a fi științific dezlegată 
(HERSENI, p. 273; 298). În Transilvania, feciorilor li se spune juni; obiceiul mai poartă numele de 
„Ceata junilor” sau „Ceata feciorilor juni”; pe Târnave, cetei i se spune Bute; vătaful mare mai este 
numit jude, primar sau birău; vătaful mic se mai numește pârgar, vornic, sarcina acestuia fiind de a 
introduce fetele în joc; colcerii se îngrijesc de mâncare și de băutură, iar sameșii poartă socotelile 
(este vorba de obiceiurile care presupun cete și nu doar de Junii din Șcheii Brașovului); obiceiul 
Junilor brașoveni este legat de Săptămâna Luminată, de la Duminica Paștelui la Duminica Tomii; 
dar, încă de pe la Bunavestire (25 martie) încep a se îndemna tinerii unul pe altul de a se înscrie în 
„Ceata Junilor”; ca loc de adunare își aleg, dacă timpul este favorabil, o coastă situată deasupra 
Șcheilor, numită Coasta Prundului; dar ceremonia reintrării celor vechi și a înscrierii novicilor are 
loc tot în Duminica Paștelui, deci celelalte întâlniri precedente pot fi considerate repetiții a ceea ce 
se va întâmpla ulterior; în Duminica Floriilor, aceiași feciori care au constituit ceata merg iar pe 
Coastă, joacă hora și aruncă buzduganul; ca și la Blagoveștenie, plecarea se face de acasă, de la 
vătaf (înainte plecarea se făcea de la sutaș); cel mai vechi dintre ei, cel care a fost mai mulţi ani „cu 
Junii”, este declarat vătaf, al doilea în vechime este numit armaș mare, al treilea este armașul mic 
(armașii ţin locul vătafului, în lipsa acestuia), al patrulea este sutașul (se ocupă de ţinerea 
socotelilor); primii trei juni, adică vătaful și armașii, primesc de la protopop, ca semn al funcţiei lor, 
câte un buzdugan; ceilalți juni, care vor să intre în ceată, se numesc juni de cumpanie; aceasta spre 
deosebire de junii cu ziua, feciori care, neputând fi liberi în cursul Săptămânii Luminate, se înțeleg 
cu vătaful să-i plătească o sumă oarecare pentru cele câteva zile câte „se vor pune și ei cu junii“; 
vătaful își păstrează funcţia până la însurătoare; nu se pot înscrie între juni decât feciori trecuţi de 
16-17 ani; cel care a fost June și s-a însurat este șters din lista protopopului (azi, secretarul 
comitetului parohial); vătaful este conducătorul ascultat al Junilor, el se îngrijește de păstrarea 
ordinei, de angajarea lăutarilor și de mersul întregii serbări; în ultimii ani, numărul junilor a variat 
între 17 și 20, dar, la începutul sec. al XX-lea, numărul acestora trecea de 30-40 și chiar de 50; cei 
trei șefi (vătaful și cei doi armași) se deosebesc de restul Junilor prin faptul că poartă în mână 


Antonescu. Dicţionar de Simboluri și Credinţe Tradiţionale Românești 347 


http: / /cimec.ro 


buzduganul, iar pălăriile lor sunt împodobite nu cu panglici, ci cu ruji (cocarde); lunea este ziua din 
cadrul Săptămânii Luminate în care junii se împart în trei grupuri și pornesc pe la casele 
cunoscuţilor și ale fetelor, în acordurile „Marșului Junilor când merg după ouă”; ziua este destinată 
fetelor, în care junii merg după ouă roșii la casele în care trăiesc fete mari; cu acest prilej, junii 
necăjesc fetele, făcându-le să roșească din pricina remarcilor asupra calităţii ouălor (că nu sunt 
bine colorate, că nu sunt bine fierte, că sunt clocite), observând însă în același timp și ce răspunde 
fata; unii informatori susţin că junii se duc după ouă „la acele fete la care aspiră să le fie 
consoarte”; mai nou însă, junii se mulţumesc doar să stropească fetele cu parfum, când le intră în 
case; documentele atestă însă că acest obicei se numea „Aruncarea în apă” și este posibil ca el să 
se fi desfășurat întocmai, fie prin aruncarea fetelor în apă, fie doar, mai probabil, prin stropirea 
fetelor cu apă; joi seara, din Săptămâna Luminată, are loc Îngroparea vătafului: vătaful este legat 
pe o scară, după ce pe ea s-a pus o cergă; scara este purtată de patru juni, doi dintre ei mascându- 
se în preot și dascăl, câțiva bocesc în cântece care imită bocetele autentice, dar având cuvintele 
pocite; unii dintre juni zdrăngăne din tălăngi folosite la grumazul vacilor; așa este dus vătaful pe 
toate ulițele localităţii, iar oamenii le dau ouă; dacă plouă, vătaful este ţinut sub streșini, ca să fie 
udat, spunându-se că a fost prea aspru și trebuie înmuiat; este dus așa până către ziuă, când alaiul 
ajunge la „Podu Dracului”, unde, după ce este silit să promită o cantitate de băutură, este lăsat să 
alunece de pe scară până în fundul văii; abia după aceea este dezlegat și i se cântă de trei ori 
„Hristos a înviat”; la origine, această mascaradă voia să reprezinte alungarea iernii, iar cel îngropat, 
cum ar fi în cetele de călușari, era „mutul”, personajul lor caraghios, care se întâlnește în atâtea 
obiceiuri de primăvară sau de carnaval („boriţa”, „cucii”, „turca”); în fine, ceata se îndreaptă spre o 
cârciumă ca să bea ceea ce vătaful a promis; se petrece cu mâncare și băutură, la fel ca și marţea, 
ceata își joacă hora și aruncă buzduganul; vinerea după amiaza are loc o nouă „aruncare în ţol”, de 
data aceasta publică; ea se face în mijlocul horei Junilor, fiind aruncaţi numai acei juni care au fugit 
de la aruncarea care a avut loc la casa armașului mic, joi seara, când sunt prinși și aruncaţi în sus 
de trei ori toţi junii din ceată; sâmbăta nu se face nimic, spunându-se că „plâng zilele trecute“; alte 
informaţii atestă că, în ziua de sâmbătă, Junii își fac socotelile și cheltuiesc restul banilor rămași; 
alte informaţii menţionează ca dată de încheiere ziua de duminică, flăcăii mergând „Sub Tâmpa” 
(„Sub Poalele Dorului”), unde petrec ca și în ziua de joi, după care se duc în Prund să-și joace hora 
și să arunce buzduganul; cu aceasta serbarea Junilor ia sfârșit (MUȘLEA, II, p. 44-50; 55-57; 76; 81; 
84; 234). Rostul dublu al junilor este să apere satul de duhurile rele și să cheme, eventual să le 
apere, pe cele bune; pentru a obţine primul rezultat, junii se folosesc de arme, împușcături, 
zgomot de bâte (tot arme), dar mai ales de colindat, în sensul de raite date prin sat, de roată 
împrejurul mesei etc. , adică de rituri de alungare a duhurilor necurate, devenite apoi rituri de 
purificare a locurilor și oamenilor, pentru a pregăti terenul necesar unor acţiuni magico-religioase 
pozitive, favorabile oamenilor; junii înarmaţi apără forţele supranaturale pozitive, pe care le 
„incântă” să vină, față de agresiunea celor negative, pe care le silesc, cu mijloace aproape fizice, să 
se ţină departe; ei apără precum o face o suită ostășească, de ordin sacral, hieratic, ca însoțitori 
înarmaţi ai puterilor supranaturale pozitive; ei se găsesc în slujba „Binelui” și deci împotriva 
„Răului”, privite nu ca simple principii, ci drept realităţi vii, mai exact personificate (HERSENI, p. 
260-261; 263). 


JURĂMÂNT (A JURA) 

Omul care se jură că se va spânzura sau se va împușca, din cauza unui motiv oarecare, oricât de 
neserios a făcut-o, îi este trecut numele imediat în condica diavolului, iar de acolo nu mai scapă - 
Galaţi; se crede că moare mama aceluia care jură nedrept (strâmb) sau care rostește cuvântul 
„Zău“, când nu este adevărat - Tecuci (2. GOROVEI, p. 78; 117). 

LABIRINT 

Desprins din foarte multe mitologii și credințe, labirintul reprezintă un simbol deosebit de frecvent 
și cu o arie de răspândire în toate culturile lumii; este un simbol dual, al situaţiilor limită, purtător 
în egală măsură al durerii și al sacralităţii; privește totodată simbolismul firului (al aţei), apărând în 
cele mai diferite contexte și indicând întotdeauna (sub formă de lanţ, funie, frânghie sau numai ca 
desen grafic) legătura dintre ipostazele existenţei umane sau dintre acestea și principiul care le 
animă; este întâlnit peste tot ca reprezentare a unei linii fără continuitate, a unui traseu mai mult 
sau mai puțin complicat, uneori răsucit asupra lui însuși, ca să formeze noduri sau întortocheri, dar 
totdeauna vrând să semnifice „nod vital“, „ganglion“, în fond simbolizând o legătură, o 
condensare, o oprire, iar rezolvarea acestui fapt echivalând cu încetarea unei stări morale, cu o 
eliberare; din această pricină, grotele, cavernele, uterul matern, viscerele, motivul meandrului sau 
acela al liniei șerpuitoare amintesc curgerea continuă a vieţii spre moarte și a morții spre viaţă; 
când labirintul este configurat având un singur centru, el se înrudește teoretic cu spirala; motivul 
labirintului nu poate fi separat de cultul soarelui și al morţii, pentru că, în ambele cazuri, este 
vorba de drumuri fără sfârșit, cum este evident că nu este străin nici de cultul Marii Mame și 
trebuie așezat și interpretat de asemenea și în contextul motivelor care reproduc „securea cu tăiș 
dublu“ și „coarnele taurului“; până la urmă, labirintul (grafic vorbind) este o îmbinare a două 
motive: cel deschis, al spiralei, și cel închis, al împletirii, în care împletitura (rețeaua) creează 
călătorului complicaţii în aparenţă irezolvabile, care îl fac să creadă că se află într-o închisoare fără 
speranţă, în timp ce spirala îi rezervă, la capătul unei lungi rătăciri și după o îndelungată răbdare, 
reconfortul salvării, al eliberării (SANTARCANGELI,I,p.29;61;191;11,p.13). Fiind o combinaţie a 
spiralei și a cozii împletite (cosița), labirintul ar exprima voinţa evidentă de a figura infinitul sub 
cele două aspecte pe care le îmbracă în imaginaţia oamenilor: infinitul în veșnică devenire a 
spiralei, care, teoretic, nu are capăt, și infinitul veșnicei întoarceri simbolizat de cosiță, de funie, de 
frânghie (CHEVALIER,II,p.193). Pe sicrie se marchează un semn, numit „drumul vieții“, simbol al 
veșniciei, al „firului care nu se rupe“, compus din două grupuri a câte trei linii paralele, unite între 
ele, la capete, prin linii diagonale simulând o țesătură de drumuri întretăiate, pe care se poate 
merge la infinit; desigur că acest motiv trebuie pus în legătură cu prezenţa lui în toate culturile 
mediteraneene, cum tot așa de bine poate să fie încărcat și cu dorinţa celor vii de a împiedica 
„dalbul de pribeag“ de a reveni printre pământeni - Țara Oașului (4.LAZĂR,p. 464). Pentru cine 
visează labirint sau drum întortocheat prin tot felul de galerii și coridoare este semn că se va 
amesteca în prea multe alte treburi care nu îl privesc direct - Suceava (NOTE,Băncescu). v. 
MEANDRU; ȘARPE. 


LAC v. APĂ. 


LACĂT 

Când se seamănă grâul de primăvară, se pune în sămânță și un lacăt încuiat, iar semănătorul să nu 
spună nici un cuvânt cât timp durează semănatul, pentru ca și pliscul păsărilor cerului să rămână 
închis și să nu mănânce boabele puse în brazdă - Bihor; pentru a face să înceteze clevetirile și 
bârfele satului, cel vorbit de rău să cumpere un lacăt nou și, fără a-l descuia, să-l așeze în răscrucea 
a trei drumuri, fiindcă acela care va găsi și va lua lacătul va fi el vorbit de rău în continuare - 
Suceava (2.GOROVEI,p. 104;108). Prin încuierea și descuierea de nouă ori, în apă, a unui lacăt „se 
descuie” și un bărbat - Maramureș (BOGDAN,p.121). 


LACRIMĂ 
La toate popoarele, lacrimile simbolizează ploaia, iar plânsul este socotit ca o binefacere, ca o 

acțiune de fertilizare; de aceea este bine să se plângă la nuntă (EVSEEV,p.79). Se crede că bolnavul 
căruia îi vin lacrimile, fără să spună sau să i se spună ceva anume, și-ar plânge apropiata moarte - 
Tecuci (2.GOROVEI,p.151). Femeile, când plâng moartea cuiva, se feresc să cadă vreo lacrimă pe 
fața decedatului, în credinţa că aceasta l-ar frige ca o apă clocotită și i-ar îneca sufletul; când 
clopotele încep să bată a mort, femeile ies afară din casă, o înconjoară de trei ori, plângând mai 
intens la cele patru colțuri ale ei, dând astfel de veste vecinilor despre nenorocirea ce s-a abătut 
asupra familiei; fiecare mort este plâns (bocit) de trei ori pe zi, în cele trei zile cât acesta rămâne 
acasă: dimineața, la amiază și seara și numai atunci când sunt trase clopotele la biserică; apoi, se 
mai plânge când intră cineva în casă, cunoscut sau rudă, când este adus sicriul, când sosește 
preotul pentru începerea procesiunii de înmormântare, pe parcursul întregului drum de acasă la 
cimitir și când mortul este coborât în groapă - Transilvania;Năsăud; Muntenia;Bucovina 
(3.MARIAN,II1,p.77-79). v. PLÂNS. 


LADĂ DE ZESTRE 

Importantă nu doar ca piesă de mobilier, deoarece existenţa ei traversează mai multe generaţii, 
moștenindu-se de la mamă la fiică, în ea fiind depozitate în special veșmintele tradiționale pe care 
le poartă mireasa la nuntă și, după aceea, unele piese fiind conservate aici pentru înmormântare; 
este clar că lada de zestre aparţine principiului feminin, aidoma tuturor recipientelor (cupă, pahar, 
cană, ceașcă, ploscă etc.), evidentă fiind analogia ladă-corp sau ladă-femeie prezentă și în ghicitori: 
„Am o lădiţă/Și-n lădiță-o porumbiţă,/Dacă zboară porumbița,/N-am ce face cu lădița“; lada de 
zestre se răscumpără ca și mireasa la nuntă; când este ridicată în căruţă, este bătută cu pumnii, la 
fel cum simbolic era bătută mireasa odinioară, pentru a-i stimula fertilitatea, semn că lada este 
echivalentul simbolic al miresei; în cadrul actului primei nopți, este adusă, alături de alte obiecte 
cu semnificaţie feminină (furca de tors, iţele etc.) în camera nupţială; chiar și ornamentele 
prezente pe capacul și pe cele trei laturi ale lăzii aparțin, prin mesaj, vieţii și fertilității: pe unele 
exemplare din nord-vestul Olteniei și în Mehedinţi apar rozeta solară, pomul vieţii (axis mundi), 
precum și unele imagini antropomorfe stilizate, coarne și spirale prelungite, care toate împreună 
simbolizează principii ale vieţii și fecundității (EVSEEV,p.197;203-204). În Țara Chioarului, lada de 
zestre este dusă la casa mirelui fie cu o zi înainte de nuntă, fie la o săptămână după nuntă; peste 
ladă se pune un covor, iar peste covor se așează chiar mireasa și în felul acesta traversează satul 
(1.P0P,p.274). Pe lăzile de zestre din Gorj, ornamentele prezintă semne solare, pomul vieţii, 
perechi de păsări cântătoare, rămurele executate în trei registre (jos - roade, la mijloc - flori, în 
vârf - boboci); lada se pune în „odaia curată“ sau „odaia bună“, la capătul dinspre picioare al 
patului, sau lângă peretele dinspre răsărit; la femeile bătrâne, ordinea obiectelor conservate în 
ladă este fermă: toate bunurile sunt rânduite sub o cruce veche din lemn; în partea dreaptă, într- 
un sertar anume croit, sunt puse „podoabele“ (banii destinaţi celor nouă vămi, sticluţa cu mir, 
cutia cu tămâie, un pachet cu lumânări, un calup de ceară pentru confecționarea lumânării „de 
stat“, un pieptene, o oglinjoară, agrafe, mărgele, puţină pudră); sub sertar este pusă secera (cea 
care se va pune sub sicriu); în lungul lăzii, sunt așezate ţesăturile necesare înmormântării, iar 
deasupra lor se pune „cămașa morții“, din cânepă, neînflorată (PRESA). Visarea unei lăzi pline 
prevestește călătorie, iar dacă se visează ladă goală semnifică stagnarea tuturor demersurilor și 
încercărilor care se vor face - Suceava (NOTE,Băncescu). 


LADO 
Lado și Mano reprezintă divinități nupţiale ale mitologiei vechilor slavi, a căror prezenţă o regăsim 


și în cântecele de nuntă din folclorul românesc (ȘĂINEANU,I,p.156; VLĂDUȚESCU,p.59). 


LAMPĂ 
În înţelesul de lampă cu fitil și petrol, credinţa născându-se mai degrabă din pricina luminii mai 

puternice pe care o răspândea în casele țărănești, obișnuite până atunci cu opaiţele cu grăsime de 
animale (seu); astfel, dacă se visează lampă arzând este semn că vor urma zile bune, care vor fi 
petrecute cu inima deschisă, predispusă la îngăduinţă și bunătate - Suceava (NOTE,Băncescu). 


LAN 

Se crede că nu este bine să se doarmă în răzorul lanului (holdei) - Maramureș (BOGDAN,p.95). 
Pentru cine visează lanuri verzi unduite de vânt este semn de furtună cu ploaie abundentă, iar de 
se visează lanuri de grâne coapte înseamnă uscăciune, secetă - Suceava (NOTE,Băncescu). 


LANȚ 

Se consideră că este bine ca, la marile sărbători ale anului, să se pună la ușa grajdului, jos, un lanţ 
(zale) peste care vitele sunt obligate să pășească - Bihor; sătenii leagă cu un lanţ picioarele mesei 
în timpul marilor praznice de peste an și apoi se freacă pe picioare cu acel lanţ, ca să nu-i doară - 
Bihor (2.GOROVEI,p.254;274). Când ies din ograda gospodăriei, vitele trebuie să calce peste un 
„lanț încopciat” (ale cărui capete sunt prinse), ca să rămână încleștată gura animalelor de pradă - 
Bihor (3.BOCȘE,p.101). Când se visează lanţuri multe la număr înseamnă pagubă; cel ce visează 
pierzând lanţ de aur trebuie să se aștepte la pierderea onoarei de care se bucură; înseamnă viață 
lungă visarea unui lanţ de fier - Suceava (NOTE,Băncescu). v. FIER. 


LAPTE 

Conform unor legende, după ce l-a născut, Maica Domnului l-a luat în braţe pe lisus și l-a dus „sus 
la plai” și acolo s-a așezat jos, să se odihnească; din acel loc au izvorât trei izvoare: unul de mir, 
unul de vin și unul de lapte; în lapte l-a scăldat, în vin l-a botezat și cu mir l-a miruit, punându-l 
„Domn în cer și pe pământ”; aici este posibil să coexiste și unele elemente arhaice, mai ales dacă 
mirul este înlocuit cu mierea, pentru că mirul și vinul sunt legate organic de creștinism, ca să nu 
primească mereu întrebuinţări sacre; dar scăldătoarea de lapte este un motiv de basm foarte 
răspândit pentru zâne, împărătese, fete de împărat - Țara Oltului; laptele este simbol al nemuririi, 
iar înlocuirea laptelui cu vinul reprezintă înlocuirea principiului matern cu cel masculin, deci 
trecerea de la matriarhat la patriarhat; în unele rituri pre-elenice, unora dintre zeități li se aducea 
drept ofrandă lapte cu apă și miere, cu excluderea vinului; laptele îndulcit cu miere și subțiat cu 
apă era hrana copiilor mici și era considerat ca principiu al nașterii, creșterii și vitalităţii, iar apoi al 
renașterii și imortalităţii; la început, laptele matern, iar, pe această bază, laptele animal, mai ales 
de oaie și de capră, amestecat cu miere, iar mai târziu cu miere fermentată, a devenit prima 
băutură folosită la serbările populare, considerată ca fiind băutură a nemuririi; opoziţia cu vinul, 
care s-a alăturat foarte târziu laptelui și poate nu l-a înlocuit integral niciodată, apare constant în 
cultele primitive, între care și în cel al lui Dionysos tracicul (HERSENI,p.171;311;328). Ca să nu se 
îmbolnăvească, nou-născutului i se dă puţin lapte acru, înainte de a fi pus la sân pentru prima oară 
- Suceava; dacă pruncul a fost deocheat, este bine să fie scăldat, în trei zile de vineri, în lapte muls 
de la trei vaci, tot în zile de vineri, de către trei femei bătrâne [„iertate de Dumnezeu”) - Suceava; 
când se amestecă laptele de la două vaci, animalul străin de gospodărie își va diminua cantitatea 
de lapte zilnică, din care pricină nu se dă lapte unui om străin, despre care se știe că are vacă de 
muls - Moldova; nu trebuie să mulţumească deloc cel care primește lapte, fiindcă se îmbolnăvește 
vaca - Moldova; întotdeauna, o mână din laptele muls trebuie aruncată pe vacă, pentru a nu-i lua 
nimeni mana - Tecuci; când laptele se întinde apos, înseamnă că a fost luată mana vacii - Tecuci; 
laptele nu se toarnă prin locul unde este urechea care ţine toarta căldării, pentru că vaca nu va da 
lapte mai mult - Dolj; dacă o vacă începe să dea din ce în ce mai puţin lapte, este bine să se toarne 
lapte pe prag și apoi să se taie deasupra cu un cuţit - Suceava; dacă, la masă, rămâne lapte în 
strachină, înseamnă că va ploua la nunta celui care nu sfârșește de mâncat - Argeș; nu se vând 
produse lactate celor care au vaci cu lapte, fiindcă vacile celui care vinde rămân fără lapte - lași; se 

crede că, dacă dă în foc laptele pus la fiert, crapă ţâţele vacilor - Muntenia; ca să nu se întâmple 
așa ceva, se toarnă în acel loc puţină sare și apă - Muntenia;Suceava; ţâțele crăpate ale vacilor se 
vindecă, dacă sunt unse cu un amestec de mămăligă, rămasă pe făcăleţ, și lapte - Suceava; seacă 
laptele vacilor, dacă laptele pus la fiert dă în foc - Tecuci; în caz că arde undeva, chiar dacă și numai 
din pricina unui trăsnet, este bine să se arunce peste focul din casă puţin lapte dulce, pentru a se 
îndulci și focul și să nu mai sară în altă parte - Țara Oltului; dacă se pune lapte în lichidul pregătit 
pentru tăbăcitul pieilor, acestea vor fi atacate de molii - Suceava; dacă se face pomană cu produse 
lactate și ouă (fruct alb), primitorul trebuie să dea în schimb pâine și sare - Suceava; șarpele intrat 
într-un om se scoate punând pe om cu capul în jos și legat la ochi, în așa fel încât să vină cu fața 
deasupra unui vas cu lapte fiert, iar șarpele va ieși după aburul de lapte pe care îl inhalează omul - 
Suceava; există și laptele produs de vitele oamenilor-strigoi, în fapt lapte furat de la vitele 
vecinilor, dar acesta nu este bun, nu rezistă mai mult timp, capătă miros urât, face viermi, 
deoarece nu este curat, fiind un lapte adunat de la tot felul de lighioane - Țara Oltului (2.GOROVEI, 
p.19;22;118-119;130;172;199;213;228;246-248; GOLOPENȚIA, p.74;128;NOTE, Antonescu). Dacă, 
în timp ce se mulge vaca, o picătură de lapte cade pe pământ, se crede că vaca nu va mai da lapte; 
șarpele intrat într-un om, în timp ce doarme, se poate scoate punând în faţa lui o cană cu lapte 
cald, aburind - Sălaj (PRESA). Cel care vine cu laptele proaspăt muls nu are voie să vorbească, el 
trece mut printre cei din casă și nu vorbește până nu așează vasul cu lapte la locul lui - Maramureș 
(BOGDAN,p.26). Cine se visează bând lapte va avea parte de un câștig bun; va avea parte de 
bunătatea și cinstea celor din jur cel care visează că are lapte de la vacile lui; înseamnă pace în 
rândul oamenilor, când se visează pur și simplu lapte; înseamnă sănătate robustă pentru cel care 
visează vase pline cu lapte; dacă se visează că are lapte în vasul din care mănâncă sau din care bea 
înseamnă că va avea parte de supărări din partea unor dușmani care se sfătuiesc între ei pentru a 
face rău; la fel când se visează închegând lapte - Bucovina (NOTE,Băncescu). Serii simbolice: apă- 
sare; lapte-vineri-femeie-3; lapte-prag-cuțit. 

Lapte matern. La multe dintre popoarele balcanice, conţinutul real sau simbolic al multor vase 
scoase din săpăturile arheologice era, cel puţin la început, laptele matern, laptele zeiței-mame 
telurice, băutură sacră a vitalităţii, apoi a imortalităţii (HARSENI,p. 326). Când o femeie naște 
pentru prima oară și dorește să nu mai aibă copii timp de trei ani, să lase să-i cadă trei picături de 
lapte din sân pe o bucată de pânză sau într-o ulcică, pe care să le îngroape apoi la rădăcina unui 
pom neroditor - Vâlcea; laptele de la sân, pe care unele femei îl pot avea și după ce își înţarcă 
pruncii, se mulge într-o cârpă sau într-o ulcică, apoi se dă foc la pânză, sau se sapă o mică groapă 
după cuptor și se aruncă acolo, pentru ca laptele să rămână în casă și femeia să nu rămână cumva 
fără lapte pentru viitorii prunci pe care îi poate avea - Țara Oltului (2.GOROVEI,p.164; 
GOLOPENȚIA, p.105-106). După înțărcarea copiilor, laptele, care îl mai au și îl mulg din când în 
când, nu este aruncat, ca să nu-l lingă pisică sau câine, ci femeile îl îngroapă, pentru a nu se 
„spurca” sânul și pentru ca nu cumva să aibă mai puţin lapte pentru alţi copii; ca să-i treacă 
pruncului durerile abdominale („ca să i se taie aripile”, una din denumirile populare ale afecțiunii), 
mama îl ia pe copil și îl pune cu pântecele pe palma stângă, iar cu dreapta îl spală și îl freacă pe 
spate cu lapte de la sân, până ce îi iese din piele un fel de tuleie, ca la găini, după care încetează 
orice durere - Suceava (3.MARIAN,II,p.247;267-268). 

Coraslă. Rostit însă, în multe zone din România, colastră, această formă fiind mai apropiată de 
etimonul latin; este laptele muls imediat după ce o vacă a fătat și care, fiind fiert, se preface într- 
un fel de jintiță (ȘĂINEANU,II,p.322). Se roșesc, se inflamează și devin dureroase țâţele vacii care a 
fătat, când cineva suflă în colastră - Vâlcea;Argeș (2.GOROVEI,p.57;247). Laptele muls în primele 
trei zile după fătare, prin fierbere, se coagulează, devenind foarte gustos; la fierberea curastei, se 
folosesc numai surcele aduse de apa râului și rămase prin rădăcinile sălciilor și răchitelor sau 
aruncate pe țărm, pentru ca „laptele să vină cum vin surcelele pe apă”; la mulsul din primele trei 
zile de la fătare, se procedează astfel: se face mai întâi un covrig din făină de grâu și apoi copt; doi 

copii, o fată și un băiat, unul de o parte și altul de partea cealaltă, ţin covrigul sub ugerul vacii, iar 
stăpâna mulge vaca, potrivind ca jetul de lapte să treacă prin mijlocul covrigului; se explică 
procedeul prin faptul că vaca ar fi „spurcată” de păsările cerului și printr-un astfel de procedeu se 
„Ssloboade” laptele, fiindcă ugerul este „împietrit”; la ultimul muls, din cea de a treia zi, băiatul 
strigă de trei ori cucu, răscucu, iar fata răspunde „Știric, păsăric,/laptele ţi-a venit!”, după care trag 
amândoi de covrig până rămâne fiecare cu câte o jumătate din el; apoi băiatul răscocește vaca, 
spărgând un ou crud de fruntea vacii prin aruncarea lui de la o distanţă de circa un metru, existând 
credinţa că, prin răscocit, se despietrește ugerul și vine laptele; în același scop, unele femei ating 
ugerul cu sulul de la războiul de ţesut, sau aduc o fată și stăpâna îi ia coada de păr și cu ea atinge 
ugerul și ţâţele spunând: „Fugi dul, că te-ajunge sul!” sau „Fugi dul că te-ajunge coada de fată 
mare!”, toate fiind făcute pentru a putea să obţină lapte cât mai mult și cât mai ușor; după ce a 
fiert curasta sunt invitaţi copiii vecinilor, cărora li se servește din ea, în străchini așezate pe iarbă 
verde sau pe crenguţe de salcie puse pe o masă rotundă, joasă; în timp ce copiii mănâncă lichidul 
gol, cu linguri de lemn, nimeni nu are voie să sufle în lingură, chiar dacă arde, ca să nu sufle greu 
viitorul bou sau vacă în jug; nici nu se lasă lingura jos, pe masă, ca să nu lenevească în jug și ca nu 
cumva „să mânzărească” vaca, adică să nu stea mult fără vițel, să fie mult timp stearpă; după ce se 
satură, copiii pun lingurile jos pe masă, iar gazda îl stropește pe fiecare cu un mănunchi de salcie 
muiat în apa dintr-o ulcea nouă, dând nume viţelului; apoi toţi copiii beau apa din ulcea strigând: 
„să trăiască Duman (Dumana)”, adică rostind numele viţelului, iar cei ai casei răspund: „Să dea 
Dumnezeu!” - Gorj (CĂRĂBIȘ,p.124-125). Laptele din a treia zi de la fătare se dă de pomană unor 
copii, pentru morții din familie și pentru sănătatea vacii, copiii stând roată în jurul vasului cu lapte, 
din care mănâncă cu ajutorul lingurilor și fiind acoperiţi cu o pătură - Banat (3.MARIAN,IIl,p.253). 
Serii simbolice: colac-copil-ou; apă-salcie. 


LAZĂR (Sfântul) 

Este numele unuia dintre cei 70 de ucenici ai lui Hristos, fratele Mariei și al Martei, înviat de 
Mântuitor în a patra zi de la moarte; este sărbătorit în sâmbăta de dinaintea Duminicii Floriilor 
(ȘĂINEANU,I,p.160). v. LĂZĂREL. 


LĂCRIMIOARĂ (LĂCRĂMIOARĂ - Conva!laria majalis - DLRM,p.447) 

Plantă erbacee perenă, cu frunze mari și cu flori mici, albe, plăcut mirositoare, cunoscută și sub 
denumirea de mărgăritar, mărgăritărele, clopoței, sufleţele - Transilvania; georgițe - Banat; 
cerceluș - Dobrogea; ca și ghiocelul, înflorește foarte timpuriu și simbolizează puritatea 
(ZAHACINSCHI, p.41). Simbolizează iubita, fiind, în concepţia tradițională și în creaţia poetică a lui 
Vasile Alecsandri, o plantă care atrage, „fermecătoare" (EVSEEV,p.116). 


LĂCUSTĂ (Locusta migratoria - DLRM,p.448) 

Conform legendelor, lăcusta s-a născut din niște muște, trimise de Demiurg să pedepsească pe cei 
bogați; lăcusta apare cu deosebire în descântece, unde este asociată tuturor reprezentărilor 
malefice: fata Satanei, fata diavolului, fata dracului, fata lui Faraon, fata Mumei-Pădurii, fata 
ciumei, fata bolilor etc. (COMAN,!I,p.136-137). Concretizând o mentalitate de sorginte istorică, se 
crede că, atunci când pleacă lăcustele, nu peste mult timp pleacă și rușii la război; pe aripile lor 
scrie, în limba rusă, ce vârstă au și câţi ani vor mai mânca holdele; în schimb, dacă prin lanuri sunt 
în număr mare exemplare din speciile cunoscute pe meleaguri românești, se crede că ele 
înseamnă belșug - Tecuci (2.GOROVEI,p.118). 


LĂPTUCĂ (Lactuca sativa - DLRM,p.448) 
Cine se visează mâncând lăptucă înseamnă sănătate; dacă se visează semănând sau răsădind 
lăptucă înseamnă că va negocia fără folos - Suceava (NOTE,Băncescu). 

LĂSATUL (LĂSATA) SECULUI 

Sub această denumire se înţelege ultima zi în care se mai poate mânca de frupt sau de dulce, zi 
după care începe postul dictat de calendarul creștin-ortodox înaintea marilor praznice; cu toate 
acestea, românii acordă o importanţă deosebită duminicii Lăsatului de sec care marchează ultima 
zi a Câșlegilor sau a Cârnelegilor de iarnă, după care încep Păresimile sau Postul Mare (Postul 
Paștelui); acest Lăsat de sec este sărbătorit întotdeauna duminica; această zi marchează totodată 
încheierea petrecerilor și a veseliei din perioada Câșlegilor de iarnă, pentru că Postul Mare este ca 
o pădure mare și, dacă nu se va posti și nu se vor pocăi, oamenii riscă să nu-i mai dea de capăt; 
sunt organizate petreceri între neamuri și între prietenii apropiaţi; la sfârșitul mesei, se mănâncă 
un ou fiert sau copt, ca să le pară postul scurt; chiar se spune: „Oușor, oușor,/Să-mi pară postul 
ușor!”; se mai crede că se mănâncă ou, ca postul să pară mic ca oul și oamenii să fie tari și sănătoși 
ca oul peste tot postul, sau ca postul să treacă repede, după cum repede se mănâncă un ou; în 
Suceava, există datina ca toţi ai casei să mănânce dintr-un singur ou, iar în Moldova se dă fiecărui 
participant la masa comună câte un ou; în Muntenia, rudele își cer iertare, pentru a intra curați în 
Postul Mare; în Transilvania, în această zi nu se umblă deloc cu boabe; abia după apusul soarelui, 
oamenii pun în gură tot felul de grăunţe (grâu, secară, orz, ovăz, porumb etc.), după care ies în 
ogradă de trei ori și le scuipă, pentru a le mânca păsările, rostind totodată: „Cum nu văd eu acum 
nimic, așa să nu vadă păsările cerului holda mea!“; sau se adună toate resturile de la masă, se iese 
în curte a doua zi dimineaţa și se împrăștie, cu gândul că se dă păsărilor de mâncare din ce este în 
gospodărie, inclusiv din holda proprietarului, deci păsările să nu se mai atingă în vară de ea; la fel 
se procedează și în Mehedinţi și în Muntenia, aruncându-se resturile în cele patru zări și făcându- 
se 9 noduri unei aţe de cânepă, ţinându-se mâinile la spate, timp în care se rostește și un 
descântec; fetele care doresc să-și vadă viitorul soţ se duc în această noapte, cu lumânări aprinse, 
la o apă curgătoare și, pe când aruncă în apă usturoi și bob, fără să scoată nici un cuvânt, se 
apleacă peste luciul apei și cred că pot vedea astfel chipul celui care le va fi ursit; tot în seara 
acestei zile, fetele dau cu bobii, adică se trage pe pământ cu un cărbune un cerc mic, iar fetele 
aruncă, pe rând, 10 bobi și, după cum cad bobii în cerc sau în afara lui, tot așa le va fi și norocul în 
dragoste (2.MARIAN,I,p.202-203;217-219). În Muntenia, petrecerea de Lăsatul secului are loc 
duminică seara, fiind una strict familială, cei mici venind în vizită la cei mari, copiii la părinţi, finii la 
nași; cei veniți aduc plocoane și sărută mâna gazdelor, cerându-și iertare și împăcare; în 
Transilvania, ziua poartă denumiri diferite, în funcţie de zonă: Alimori (Roată de foc), La Zăpostit 
(Lăsatul Secului), Priveghi (denumire dată oricărei petreceri nocturne), Opaiț (obiect de iluminat), 
Hodăiţe (nuia din două crengi, între care se îndeasă paie și pănuși de porumb, cărora li se dă foc); 
sărbătoarea poate avea loc sub cerul liber, la lumina focului, de obicei pe un deal și prezintă mici 
variații calendaristice; sâmbătă seara, înainte de Lăsatul secului de carne, sâmbătă seara, înainte 
de Lăsatul secului de brânză, duminică seara, înainte de începerea Săptămânii Albe, duminică 
seara, înainte de intrarea efectivă în Postul Mare; priveghiul la Lăsatul secului nu este mai prejos 
decât Revelionul contemporan; dacă vreunul lipsește de la priveghi, este întrebat de ceilalți a doua 
zi „din ce cauză n-a fost aseară, că Dumnezeu știe de mai trăi-vom pân la alt an!“; asemănător 
nopţii de Anul Nou, la Priveghi se efectuează diferite vrăji și farmece, mai ales pentru aflarea 
ursitei și grăbirea căsătoriilor; în Muntenia, se practică obiceiul „Baterii alviței”, tradiţie care 
presupune atârnarea de o aţă, lăsată să ajungă cu capătul de jos până la pieptul copiilor, a unei 
bucăţi de alviţă de mărimea unei portocale; doi copii așezați faţă în faţă, cu alviţa aflată între ei și 
mișcată oscilatoriu de către unul din părinţi, încearcă să apuce alvița cu gura, ținând mâinile la 
spate; cel care o apucă de mai multe ori este lăudat pentru vrednicie de toată lumea; dar în unele 
locuri, se mai adaugă o probă pentru aflarea norocului copiilor în acel an: într-o copaie cu mălai se 
introduc monede pe care copiii trebuie să le caute tot cu gura, spre hazul tuturor, pentru că 
mălaiul se lipește de pasta alviței mânjită pe feţele lor (12.GHINOIU,p.187-189;PRESA; NOTE, 
Antonescu). Pentru a nu se atinge „de dulce”, femeile prepară leșie tare și spală bine toate vasele 

din casă (PRESA). Se crede că, în această zi, toţi trebuie să joace „pe săturate”, ca să le ajungă 
pentru tot postul; de asemenea, trebuie să salte cât mai sus, ca să crească la fel de mare și cânepa; 
fetele rămase nemăritate petrec în tristețe, trăind cu speranţa că se vor căsători după Păresimi; 
uneori cântă doine de jale, precum acesta: „Astăzi e Lăsat de sec,/Mă duc, mamă, să mă-nec,/ 
Unde-o fi balta mai lată,/C-am rămas nemăritată,/Unde-o fi balta mai lină,/C-am rămas fată 
bătrână!” (PRESA). 


LĂSTUN v. RÂNDUNICĂ. 


LĂZĂREL 

Obicei popular, practicat cu deosebire în Muntenia în Sâmbăta lui Lazăr (sâmbăta de dinaintea 
Duminicii Floriilor), când grupuri de copii merg din casă în casă, rostind o oraţie care narează 
despre moartea și înmormântarea lui Lazăr (ȘĂINEANU,I,p.160). 


LÂNĂ 

Cum naște o femeie, deasupra ușii casei sale se prinde un fuior de lână roșie, sau de țesătură roșie, 
ca să nu se deoache pruncul și să nu se apropie de el necuratul - Moldova; Suceava; cine are 
gingiile umflate să ia un fir de lână de culoare roșie, să-l dea prin sare și apoi să se frece cu el pe 
gingii, înainte de a răsări soarele, apoi să-l ducă la o răspântie și să-l lase acolo, ca să fie găsit de 
vreun trecător - lalomiţa; oaia căreia nu i se tunde lâna, ci este lăsată să-i cadă singură, trăiește 
mult - Muntenia; furtul din lâna oilor aduce moartea acestora - Galaţi; lâna oilor duse în munte la 
pășunat este păzită cu multă atenţie, să nu se fure din ea, sau să fie luată de ape, când este 
spălată, fiindcă mor oile - Țara Oltului; se crede că femeile, care fură din lâna ce li s-a dat să fie 
toarsă, o vor scărmăna cu dinţii pe lumea cealaltă - lași; femeia, care toarce lână în zi de vineri, pe 
lumea cealaltă va fi chinuită prin sucirea gâtului - Tecuci; să nu se toarcă lână în zilele de marți și 
joi seara, fiindcă este spre ziua de vineri și mor oile, dar se poate toarce cânepă - Țara Oltului; nu 
este bine să se împletească lână, pentru că mor oile celui care încalcă interdicția - Dolj; să nu se 
strângă lâna de la oaie moartă, pentru că mor și oile celelalte - Tecuci; să se dea de pomană câte 
un caier de lână în zilele Filipilor (14-16 noiembrie), ca să fie cu noroc la oi - Țara Oltului; cât stă 
copilul nebotezat, în fiecare seară să se aprindă o țesătură din lână neagră și să se afume cu ea 
atât copilul, cât și mama lui, pentru ca nimic din cele rele să nu se apropie de ei - Suceava 
(2.GOROVEI, p.25;103;118;165;174; GOLOPENȚIA,p.132-133). După intrarea în casa mirelui, 
tânăra mireasă este așezată la masă pe un scaun pe care se pune o bucată de postav alb din lână, 
pentru ca pruncii ei să fie albi ca lâna și blânzi ca oaia - Munţii Apuseni (3.MARIAN,I,p.459). 
Înseamnă pagubă și boală pentru cine se visează torcând (răsucind) lână; înseamnă pagubă în 
negustorie pentru cine se visează cumpărând lână; în general însă, pentru cine visează lână 
înseamnă bogăţie și simpatie - Suceava (NOTE,Băncescu). 


LEAC 
Să nu i se spună bolnavului că i se prepară un leac, pentru că acesta nu va mai avea efectul scontat 
- Suceava (2.GOROVEI,p.22). 


LEAGĂN (A SE LEGĂNA) 

În textele brahmanice, leagănul este numit „nava care duce spre cer“; mișcarea ritmică a sa, 
pendulatorie, era asociată cu ciclurile cosmice și, în consecinţă, cu ritmurile naturii și de aceea era 
interzis în lumea profană, fiind acceptat numai în cadrul unor ceremonii speciale; la indieni, se 
considera că leagănul constituie mijlocul ritual prin care se realiza comunicarea și comuniunea cu 
cerul; leagănul mai este și simbol al alternanţei dintre viaţă și moarte, o alegorie a evoluţiei și 
involuţiei, reproducând astfel pulsaţia organismului cosmic, precum reproduce și ritmul respirației 

umane; în China, mișcarea sa simboliza alternanţa și complementaritatea principiului masculin 
yang și a elementului feminin yin, pe care gândirea mitică a chinezilor le așeza la baza întregii vieți; 
la români, leagănul este implicat în multe rituri de trecere (naștere, iubire, căsătorie, moarte), 
deoarece mișcarea circulatorie (chiar și în ipostaza ei pendulatorie) satisface simbolic ciclul vieţii, 
cu rosturile și întrepătrunderile dintre opoziţiile fundamentale ale lumii și existenţei; în tradiţia 
populară românească, legănarea se asocia cu saltul ritual (ridicatul în braţe, aruncatul ritmic 
augural), salt ce marca trecerea de la o treaptă la alta a existenței umane; din această perspectivă, 
salturile cadenţate, ritmice din cadrul dansurilor și jocurilor ceremoniale (Capra, Călușarii, 
Paparudele, Drăgaica etc.) fac parte din complexul magico-ritual al fertilităţii, la care devin 
evidente și elementele limbajului erotic, inclusiv simbolizarea actului sexual; în cântecul popular 
românesc, se vorbește des despre un legănat erotic, dar și despre cel făcut de mame imediat după 
nașterea copiilor, gest care se integrează în magia preparatorie, menită să-i facă apți de iubire; 
indiferent ce forme ar avea, de la datul împreună într-un leagăn sau într-un scrânciob și până la 
legănarea dulce în braţele iubitei, gestul poartă în sine și elementele unei reverii infantile; de 
subliniat că datul în leagăn sau în scrânciob este practicat intens în perioada sărbătorilor de 
primăvară, când astfel de construcţii se fac aproape în fiecare sat, pe locurile unde de regulă se 
desfășoară ceremoniile colective și mai totdeauna în săptămâna de dinaintea Duminicii Paștelui; 
de Paște sau a doua zi, tineretul vine îmbrăcat în straie de sărbătoare, purtând în mâini flori și 
crenguţe înverzite ca însemne ale primăverii, dar și ale fertilităţii, sănătăţii și vieții îndelungate; ei 
participă într-o atmosferă de veselie și bună dispoziţie, obiceiul având astăzi un preponderent 
caracter ludic, specialistul sesizând totuși urmele unui străvechi rit de iniţiere a tinerilor 
(EVSEEV,p.170-172). Textele de colind, basmele și oraţiile de nuntă prezintă un tablou 
semnificativ, în care atracţia dragostei e indicată de legănarea fetei așezată între coarnele de aur 
ale bourului, direct sau într-un leagăn de aur, imagine deosebit de arhaică, existentă în legendele 
iraniene, în Asia Mică și evident în lumea elenă, tracă și în cea a geto-dacilor, din moment ce, în 
epica pastorală românească, se întâlnesc berbeci cu coarne din aur și oi cu lâna de aur 
(BUHOCIU,p.150-151). Leagănele se așează lângă pat, în Țara Oltului, în Oaș și în Maramureș ele 
fiind agăţate de grindă; copilul este culcat și în pat, dar se spune că este păcat ca o făptură curată 
să doarmă într-un pat întinat - Sibiu; sunt confecţionate numai din lemn de brad sau paltin, iar 
nuielele împletiturii, atunci când sunt folosite, din alun sau răchită; din alt lemn nu este bine să se 
facă; în leagăn se pune o salteluţă din fân sau paie, avându-se grijă să nu fie printre ele neghină 
sau spini, pentru că pot să-i fie copilului de rău augur - Transilvania;Brașov; să nu se legene albia 
sau leagănul copilului când acesta nu este în el, pentru că va muri timpuriu - Transilvania; Moldova; 
Bucovina; să nu se legene leagănul gol, pentru că el cere încă un copil - Muntenia; dacă pruncul se 
dă el însuși jos din leagăn și începe să-l legene înseamnă că mama sa va mai naște un altul - 
Suceava; un vârstnic al casei legănând un leagăn gol înseamnă că leagănă un duh necurat - 
Bucovina; să nu doarmă un alt copil în leagăn, fiindcă îi ia somnul celui pentru care a fost destinat - 
Suceava, sau îi ia puterea de creștere - Muntenia; când se răstoarnă copilul din leagăn este semn 
că va trebui ferit de foc și de a fi opărit cu apă clocotită - Tecuci (3.MARIAN,II,p.197-198;212; 
2.GOROVEI,p.58;62;79;120;217;NOTE,Antonescu). Leagănul este considerat a fi casa copilului, iar 
acesta trebuie apărat, drept pentru care i se pun sub pernă o bucată de fier, de obicei o cheie, 
tămâie, piper și rugăciunea „Visul Maicii Domnului”, ca să nu-l schilodească lucrul-slab - Țara 
Oltului; pentru că un copil poate fi pocit și în casă, deoarece lucrul-slab intră și pe hornul casei, din 
care pricină pruncul nu trebuie lăsat niciodată singur, iar, dacă totuși mama lui trebuie să iasă cu 
treburi pe afară, îi pune o bucată de fier și peste el, în leagăn, în afara celei deja aflate sub pernă - 
Țara Oltului; să nu i se ia copilului din leagăn nimic, fiindcă i se fură somnul; din contră, când 
cineva străin de casă intră în camera lui trebuie să pună sau să arunce în leagăn un fir din hainele 
pe care le poartă în acel moment, spunând că astfel le dă somn - Țara Oltului (GOLOPENȚIA,p.94; 
97;103). Cine visează leagăn în curând va boteza; cine visează leagăn cu lanţ înseamnă că va fi dus 

la închisoare; cine se visează într-un leagăn înseamnă că va avea unvviitor fericit - Suceava (NOTE, 
Băncescu). Serie simbolică: fier-tămâie-piper-rugăciune. 


LEBĂDĂ (Cygnus olor - DLRM,p.450) 

Legendele spun că lebăda s-ar fi ivit dintr-o fată mândră, pe care Demiurgul ar fi pedepsit-o și ar fi 
prefăcut-o în pasăre, pentru comportamentul ei nesocial; în general, conotează puţine și palide 
semnificaţii funerare (COMAN,II,p.103). Apariţia ei în vis înseamnă semeţie, mândrie și uneori ceva 
foloase în urma acţiunilor întreprinse - Suceava (NOTE,Băncescu). 


LEMN 

Alegerea și tăierea lemnului din pădure, destinat construcţiei caselor, nu se face oricum: oamenii 
se feresc să aducă lemn luat din locuri prea întunecate, tăierea trebuie făcută pe lună-plină, când 
calităţile lemnului sunt depline, iar transportul lui acasă se face în zile de frupt, considerându-se că 
acestea ar fi zile faste, în plus, în unele sate, jugul carelor este împodobit cu ramuri de brad și 
panglici colorate - Suceava (CAMILAR,p.36-37). Înainte de a-și duce lemnele tăiate de la pădure în 
sat, în vederea construirii unei case noi, omul lasă pe loc, din primele lemne pe care le-a tăiat, câte 
unul zicând: ăsta e pentru foc, al doilea pentru apă, al treilea pentru trăsnet, al patrulea pentru 
voia lui Dumnezeu etc., sperând că astfel va îmbuna spiritele rele ale pădurii - Țara Oltului; lemnul 
atins de trăsnet nu mai trebuie folosit în construcţii, cu deosebire la case - Transilvania; când se ia 
lemn din pădure, în vederea construirii unei case noi, cele tăiate primele se lasă pe loc să 
putrezească, menindu-se acestea astfel: unul este pentru păduchii de lemn, altul pentru carii etc., 
apoi transportându-se cele necesare construcției în sine - Muntenia; dacă îi merge cuiva rău într-o 
casă, chiar și după ce a săvârșit slujbe religioase de protecţie (masle), este bine să ia lemn de la 
casa învecinată în partea stângă și de la cea din partea dreaptă și să-și afume propria casă de trei 
ori - Muntenia; femeia gravidă, care va culege surcele în poală, va da naștere unui copil având pe 
corp semne de diferite mărimi, iar, dacă va culege în poală talașul căzut din rindea, copilul ei va 
avea părul creț - Muntenia; în noaptea de Anul Nou, se iau atâtea lemne câţi membri are familia, 
se reazemă pe verticală de un perete al magaziei și, a doua zi, lemnul care este găsit căzut din 
poziția iniţială dă semn că persoana căreia i s-a dedicat lemnul va muri în anul care începe în 
această zi - Ţara Oltului; după ce se scoate pâinea din cuptor, gospodina aruncă în locul ei o bucată 
de lemn sau un smoc de paie, crezând că astfel își netezește cărări în Rai - Suceava; se spune că 
lemnele care au fost puse pe foc ziua își așează frunzele pe geamurile ferestrelor noaptea - Galaţi; 
ca să nu moară puii scoși din ouă în aceeași lună, să se pună în cuibar surcele, câte ouă sunt puse 
la clocit, și o legătură cu mei, care apoi este dat de mâncare puilor, când ies din ouă - Muntenia; 
sau se pun puii abia ieșiţi din ouă într-un ciur, împreună cu un număr egal de surcele, și un cuțit, 
apoi ciurul este cernut deasupra unui foc - Muntenia; să nu se arunce în foc rumegușul rezultat 
din sfredelirea lemnului, pentru că se fac bube pe trup - Tecuci; butucul pe care se taie lemne nu 
se pune pe foc, fiindcă îl va purta în spinare pe lumea cealaltă cel ce o va face - Muntenia; ca să 
treacă curgerea sângelui din nas, se face o gaură într-un lemn cu un burghiu, se lasă să se scurgă 
câteva picături de sânge în acea gaură, după care se astupă cu un dop de lemn - Tecuci; să nu se 
introducă lemnele în foc cu partea subţire înainte, fiindcă, la fătare, viţeii vor ieși invers decât este 
normal - Vâlcea; să nu se pună pe foc lemn-de-câine (măliniţă- Ligustrum vulgarae), pentru că 
turbează câinii de la casa omului - Tecuci; cel ce consumă din mâncarea în care s-a scurs zeamă de 
lemn, în timp ce aceasta era pregătită la foc, va face viermi - Suceava; se crede că, dacă vaca sau 
oaia, care sunt foarte aproape de momentul fătării, reușesc să sară peste trunchiurile sau penele 
(icurile) din prejma unui lemnar, fătul acestora nu va trăi - Suceava; dacă se pune cloșcă pe vreme 
cu lună plină, puii ce vor ieși vor piui neîncetat, din care cauză femeile pun printre ouă și câteva 
surcele, pentru ca puii să tacă aidoma surcelelor - Tecuci; cine sare de trei ori, înainte și înapoi, 
peste un butucva avea noroc la munca în păduri și în livezi - Tecuci (2. GOROVEI, p.28; 33; 45-46; 

52; 90; 110; 133; 158; 187; 190; 204; 225; 232; 246; 254; GOLOPENȚIA, p.70;110; NOTE, 
Antonescu). În Maramureș, intrarea tinerei neveste în categoria femeilor este însoţită de unele 
practici și credinţe; astfel, în prima zi de lucru după nuntă, ea trebuie să taie o bucată de lemn 
dintr-o singură lovitură cu securea, în credinţa că astfel va naște ușor, și să toarcă un caier de lână, 
ca să fie „gazdă”, adică să aibă belșug în casă (DĂNCUȘ,p.187). Este semn de secetă pentru cel care 
visează grămezi de lemne; va întâmpina o mare pagubă cel care se visează ţinând lemne în braţe - 
Suceava (NOTE,Băncescu). Serii simbolice: surcele-mei; surcele-cuţit-foc. 


LER 

Termenul, cu dublă semnificaţie, reprezintă numele unui împărat legendar (Ler Împărat), precum 
și parte componentă a refrenului din unele colinde românești (/er, lerui, Doamne!; atestat și leroi), 
cu probabilă etimologie în Halleluiah, Doamne! (ȘĂINEA-NU,1,p.162,11,p.314). Alte interpretări îl 
pun în legătură cu biblicul /eroi (Psalmul 22, verset 1), cuvânt care înseamnă „Păstorul meu”, 
acesta fiind pus și el în legătură cu brad, Crăciun și moș (PRESA). 


LEȘIE 

Soluţie alcalină, folosită la spălatul rufelor, obţinută prin dizolvarea în apă a sodei sau a potasei 
caustice; în mediul rural însă, leșia se obține și astăzi prin fierberea cenușii de lemn cu apă, uneori 
această practică executându-se pe malul râurilor repezi de deal și de munte; când, la spălatul 
rufelor, sunt întrebuințate vase din lemn (pârlău - vas din lemn, executat din trunchiul unui copac 
scorburos, având înălțimea de cca. 1,50 m și diametrul în jur de 50-75 cm), se așează alternativ un 
strat de rufe și unul de cenușă până la umplere, peste care se toarnă apă clocotită, preparată într- 
un alt vas, tot din lemn, aruncându-se în apă pietre încinse până la roșu la un foc făcut în preajmă; 
uneori se dă apa în clocot direct în pârlău, folosindu-se același procedeu, după care se pun rufele 
și cenușa în felul descris mai sus (NOTE,Antonescu). Să nu se facă leșie în zilele de luni, miercuri și 
vineri, pentru că se va moleși trupul celui care încalcă interdicţia, existând chiar pericolul să cadă 
de oboseală, sau îl vor durea ochii - Vâlcea (2.GOROVEI,p.177; 178). 


LEU (Felix leo - DLRM,p.454) 

Cu toate că nu aparţine faunei specifice României, leul, ca reprezentare a puterii, este deosebit de 
prezent în multe realizări etno-folclorice; el este apropiat de flăcău din punct de vedere moral: are 
temperamentul și orgoliul vârstei tinere a adolescentului, care se simte deja flăcău în putere și ca 
atare se exprimă ca un leu; animalul, ca înfățișare și comportament, pătrunde pe teritoriul 
României prin intermediul cărţilor populare, fiind deci de influenţă livrescă; într-o carte care a 
circulat mult, fiind cunoscută în păturile cele mai de jos ale populaţiei, a fost Fiziologul, iniţial în 
grecește, apoi în traduceri slavone, iar, din sec. al XVII-lea, și în limba română, se spune: „Leul este 
împărat tuturor herilor și are într-însul trei lucruri mari: întâi lucru iaste când îl naște leoaica, îl 
naște mort și foarte mititel și zace mort până vine leul și suflă în faţa lui și înviază... Al doilea lucru 
iaste când doarme leul nu-și închide ochii, ci cu ei privește și de vânători se străjuiește... Al treilea 
lucru iaste când merge el îşi astupă cu coada urmele lui, ca să nu-l afle vânătorii...”; din cauza 
bestiarelor, care au circulat cu deosebire în lumea occidentală, din sec. al XV-lea începe decăderea 
culturii locale, necreștine, iar leul, vulpea, mistrețul și lupul au început să simbolizeze cele patru 
vicii, opusul virtuţilor cardinale (care sunt credinţa, înţelepciunea, iubirea și speranţa), astfel că 
decadenţa culturii populare necreștine e generală și definitivă; la români este altfel decât viziunea 
filozofică și teologică a bestiarelor și deci altfel decât cultura mare a Evului Mediu; astfel, la 
români, feciorul întâlnește leul la asfinţitul soarelui, fiind o reminiscență a funcţiei leului de demon 
infernal, așa cum sunt lupul, vulpea, vidra, animale sacre și călăuzitoare ale sufletului în regatul 
morții; în altă ordine de idei, leul este și o moștenire culturală preistorică, înțeleasă ca simbol 
magic, simbol extrem de vechi, fiindcă este atestat încă din cultura neolitică; colindele românești 

indică o „luptă dreaptă” între fecior și leu; lupta figurează și pe un vas antic grecesc (Hercule cu 
leul), deci este vorba de o supravieţuire remarcabilă; dar textele arată și felul adversarului ales de 
fecior în preajma însurătorii care indică astăzi o virtute etică, virilă; de remarcat că împăratul 
Caracalla, angajat militar la Dunărea de Jos, și-a creat garda sa personală din oameni ce aparţineau 
popoarelor din zona dunăreano-pontică, numindu-i leones, poate nu întâmplător, unitate militară 
menţinută de împărații următori până la începutul sec. al V-lea, trecând de la Roma la Bizanţ; F. 
Benoit indică leul ca animal psihopomp în regiunea Ronului inferior, iar Frobenius arată, într-o 
hartă a cultului leului privit din față (care simbolizează răsăritul soarelui), că imaginea acestui 
animal a migrat de pe cele două laturi ale Pirineilor spre Carpaţi și Caucaz, în perioada mezolitică 
(BUHOCIU,p.110-111;113-114;135). P. Caraman subliniază că tema luptei cu leul se găsește numai 
în colindele românești, acestea fiind un rest de practică a unui străvechi rit de iniţiere, leul putând 
reprezenta, în concepţia străveche a oamenilor, întruchiparea unei forţe potrivnice (4.P0P,p.51). 
În concepţia tradițională românească, leul conotează sensul de lumină (COMAN, I,p.140). Cine vede 
leu în vis înseamnă luptă, război; dacă leul visat este blând, înseamnă că oameni mari vor răsplăti 
pe cel care visează; va fi părtaș la o mare cinstire cel ce visează leu șezând, iar când se visează 
jucându-se cu un leu este semn că dușmanii și-au schimbat gândurile lor potrivnice - Suceava 
(NOTE,Băncescu). 


LEUȘTEAN (Levisticum officinale - DLRM,p.455) 

Purtat ca buruiană de leac de către călușarii bănăţeni, pentru că, se crede, este plăcut miluitelor 
(ielelor), fiind, în același timp, și leacul cel mai bun împotriva răului provocat de ele - Banat 
(BÂRLEA,p.43). La Sângiorz (23 aprilie), femeile pun rug (măceș) la staulul vitelor și îl ung cu 
leuștean și usturoi, ca strigoaicele să nu le ia laptele - Bihor (1.BOCȘE,p.56). Se crede că, dacă fură 
cineva din grădină, în special leuștean, atunci se vor usca toate verdeţurile - Suceava (2.GOROVEI, 
p.120). 


LIBELULĂ (Libellula quadrimaculata - DLRM,p.455) 

Într-o legendă se explică apariţia acestei insecte pe pământ: odinioară Sfântul Gheorghe a plecat 
călare spre armata diavolului pentru a o înfrunta; calul sfântului era dinte cei care mănâncă jeratic 
și galopează ca vântul și ca gândul; de la un anumit timp însă, armăsarul său nu mai vru să 
înainteze, ba mai mult, parcă se dădea înapoi ca racul; încăpăţânarea calului avu darul să 
stârnească o mare învălmășeală în rândul îngerilor, ai căror cai începură și ei să se nărăvească la 
drum; tocmai când nu știa cum să procedeze mai bine, Sfântul Gheorghe a auzit un glas divin care 
îl sfătuia să se dea jos de pe cal, pentru că acesta este fermecat de diavol; sfântul a ascultat și a 
abandonat calul diavolului, dar, după ce s-a depărtat de cal, Dumnezeu a prefăcut calul într-o 
insectă zburătoare, care scoate din aripi un sunet strident, când zboară, având pe aripile lucioase și 
niște lumini ca de jar (PRESA). Se crede că, noaptea, dracul călărește pe o libelulă și, din această 
cauză, poporul o numește și calul dracului, oamenii ferindu-se să o atingă și, în principiu, să o 
omoare; alte legende narează că este chiar metamorfoza dracului însuși, care a vrut să păcălească 
un ţăran, încercând să se prefacă în albină, dar, din cauza cozii și a coarnelor duhului răului, a ieșit 
o insectă cu aripile și corpul excesiv de lungi (COMAN,(II,p.137). 


LICURICI (Lampyris noctiluca - DLRM,p.457) 

Conform unei legende, când Arhanghelul Mihail a ridicat mâna, oprindu-i pe draci în locul unde se 
aflau în acea clipă, unul dintre draci se prinsese de carul sfântului, încercând să se strecoare 
printre îngeri, cu scopul de a pătrunde în Rai pentru a spiona; dar Sfântul Petru l-a zărit și și-a dat 
seama că trebuie să fie lucru necurat, chiar dacă dracul își dăduse cu făină pe faţă și își roșise 
buzele, ca să semene cu îngerii; se spune că de atunci au rămas rasele omenești și fardurile pe 
pământ; dar Sfântul Petru l-a recunoscut, pentru că dracul nu avusese făină suficientă, din care 

cauză îi rămăsese nasul roșu, iar faţa îi era cam galbenă; de furie, sfântul l-a luat de un picior și l-a 
azvârlit din al nouălea cer, iar când a ajuns pe pământ s-a făcut bucățele, acestea s-au transformat 
în insecte de mici dimensiuni, care se văd în special noaptea pe la marginile drumurilor și prin 
hăţișurile pădurilor, luminând ca niște scânteiuţe ce zboară din loc în loc (PRESA). Fără să realizeze 
că numai femela acestei insecte răspândește în întuneric o lumină fosforescentă, românii i-au 
acordat licuriciului conotaţii ambivalente - benefice și malefice, de unde și numeroasele apelative 
atestate: făclieș, fânăraș, steluță, focul lui Dumnezeu, lumină de pădure, scânteiaș etc.; credinţele 
populare afirmă că licuriciul ar fi „feciorul dracului“, „puiul Satanei“, „ochiul dracului“, „ochiul 
șarpelui din Rai”, „scânteia din biciul Sfântului Petru“; s-ar fi născut din fărâmele Satanei sau din 
diavolul fulgerat de către Demiurg; sau din corpul unui fecior ucis de către rivalul său; sau din 
îngerii răi care auvrut să intre în Rai; sau din îngerul îndrăgostit de o pământeancă; sau este darul 
făcut de Dumnezeu Sfântului Petru, pentru a-și căuta noaptea caii furați de cuc; în magia populară, 
este folosit ca leac contra orbirii, frigurilor, sperieturii și plânsorilor la copii; se crede că, fiind 
„făclie“, el aduce lumina și căldura, alungând astfel întunericul, răceala, spaima (textul 
descântecelor vorbește că sosirea este ca un „focușor“, care îl ajută pe cel bolnav să se încălzească 
și să lase „plânsorile“, „durerile“, „chinurile“, „neodihna“); în schimb, fiind o ipostază a diavolului, 
licuriciul ar anunţa, prin făptura sa, prezenţa acestuia și chiar poate transmite omului suflul malefic 
al necuratului, deci are, cantitativ vorbind, mai multe valorizări negative și este, din această cauză, 
mai aproape de figurile malefice ale mentalităţii tradiționale românești (COMAN,II,p.130-132). 


LILIAC (mamiferul Vespertilio murinus - DLRM,p.457) 

Este clar că felul său de viaţă (trăiește în peșteri, poduri, clopotniţe etc. și își face apariţia spre 
seară, având un zbor greoi și greu previzibil) a determinat o bogată paletă de credinţe și 
introducerea lui în lumea magiei; un amplu text din Sălaj ne povestește că fiul unui gospodar bogat 
nu și-a găsit în nici un fel o soţie potrivită, drept pentru care, în cele din urmă, s-a adresat unei 
vrăjitoare iscusite, care l-a sfătuit astfel: să prindă un liliac, să-i taie aripa dreaptă, să facă în chiar 
noaptea aceea o groapă la rădăcina unui soc; pe aripa tăiată să așeze trei căţei de usturoi, trei 
boabe de piper, trei dinți de șopârlă, trei ochi de broască și trei fire din rădăcinile date anume în 
acest scop de vrăjitoare; i se atrăsese atenţia că rădăcinile fuseseră culese de femeie în luna mai, 
din locul unde, noaptea, strigoii joacă hora zmeilor; nu ni se spune câtă vreme trebuie să stea cele 
de mai sus în groapă, dar ni se relatează că toate obiectele trebuiau puse într-un săculeţ, iar acesta 
să fie păstrat în mâneca unei cămăși a tânărului; apoi să se ducă la un peţit simbolic, îmbrăcat în 
acea cămașă, într-o zi de vineri din perioadă de post, dar numai după ce, cu șapte zile înainte de 
începerea postului, s-a culcat cu cămașa întoarsă pe dos și cu piciorul stâng încălțat; în ziua aleasă 
pentru peţit, să nu se spele și să nu mănânce nimic, ci, imediat după răsăritul soarelui, să se 
plimbe, îmbrăcat cu cămașa, pe acele ulițe ale satului pe care locuiesc fete de măritat, care vor ieși 
în faţa caselor sau vor privi pe fereastră, dar să nu se uite nicicum la ele și să nu le răspundă la 
întrebări; în fața casei celei mai frumoase fete, să rostească următoarea formulă magică: „Chiar 
de-aș fi bou breaz, bârlobreaz, din ciurda dârlobârlobrezanilor, asta să fie a mea și dacă n-ar 
vrea!“; după rostirea acestor cuvinte, să facă șapte pași înainte, după care să se întoarcă acasă; în 
seara următoare, să se ducă din nou în faţa casei unde locuiește fata care îi place și să aștepte 
până ce va cânta cocoșul, după care trebuie să scoată punga din mânecă și să o arunce în ograda 
casei; dacă se face întocmai așa, este sigur că fata nu va mai avea răbdare și va trimite în câteva 
zile peţitori la casa băiatului (KISS,p.532). Credinţele populare afirmă că liliacul a fost iniţial un 
șoarece, blestemat că a furat anafură și prescură din biserică; cu toate că șoarecele este, în 
mentalitatea tradițională românească, un animal fundamental malefic, pentru că este al diavolului 
(este făcut „din balele necuratului“), liliacul are totuși, în practicile magice, și trăsături benefice; 
este considerat „stricăcios“ (ca și șoarecele), din care cauză este răstignit pe stâlpii porţilor de la 
gospodării, gest care poate avea însă și semnificaţii apotropaice (animal - păzitor al casei de forțele 

malefice, precum șoimul, ţeasta de cal, capul de broască etc.); alte credințe arată că, îngropat sub 
pragul ușii, aduce noroc; aripa de liliac este bună în dragoste și de aceea este purtată de către fete 
în sân; este atestată și o practică magică mai complicată pentru atras alesul spre casa fetei: 
aceasta trebuie să prindă un liliac, să-l pună într-o oală, să poarte oala peste nouă hotare care 
marchează „vetrele“ satelor; să așeze acolo oala cu liliacul peste un mușuroi de furnici și să se 
întoarcă tot acolo peste nouă zile; va găsi, din oasele liliacului, o furcă și o greblă: cu prima îl va 
înțepa pe cel pe care nu îl dorește, cu a doua îlva trage spre ea pe cel drag, fiind evidente aici 
conotațiile erotice ale gestului, venite dintr-un context foarte vechi, unde ar fi putut avea și 
semnificații legate de fecunditate, deoarece iconografia Renașterii îl prezintă pe liliac ca fiind 
singura vieţuitoare zburătoare care poartă mamele (COMAN,I,p.210-212). Este un animal cum ar fi 
pisica, șoarecele, câinele și alte vietăţi; el nu se naște liliac dintr-o dată: în biserici, ca în orice casă, 
se găsesc șoareci, ba aici sunt chiar mai mulţi, pentru că nu le este frică de pisică sau de curse de 
șoareci; ei nu sunt botezați și de aceea nu au voie să mănânce orice din biserică, mai ales anafură; 
cei care totuși mănâncă sunt pedepsiți de Dumnezeu să se facă lilieci și să rătăcească noaptea prin 
aer, până îi prinde cucuveaua - Vrancea (1.STAHL,p.190). Se crede că șoarecele care a ros anafură 
se preface în liliac - Dolj;Suceava;Bucovina; șoarecele care va mânca anafură din ziua de Paște se 
transformă în liliac - Suceava (dar aceste două credinţe au o arie de răspândire mult mai vastă); nu 
este bine ca liliacul să treacă pe sub vacă, pentru că aceasta va începe să dea lapte cu sânge - 
Suceava; oamenii se feresc de atingerea liliecilor, în credinţa că, dacă liliacul s-ar așeza pe capul 
cuiva și i-ar rupe un fir de păr, acel om va muri în curând - lași;Bucovina; liliacul prevestește 
moartea cuiva din familie, dacă se izbește în geam de trei ori - Țara Chioarului;Suceava; dacă i se 
dă cuiva, în mâncare, liliac uscat și pisat, acesta își va pierde echilibrul psihic și va umbla ca un 
nebun - Tecuci; dar prins, omorât și uscat este bun să se afume cu el cei ce suferă de frică noaptea 
sau care umblă lunatici - Tecuci; să se afume cu păr de liliac, pentru a fi alungat ceasul-rău - 
Suceava; cel ce suferă de sperietură și vorbește pe întuneric să fie afumat cu păr de liliac - Tecuci; 
să se prindă un liliac, să fie jupuit de piele, care apoi să fie prăjită și pisată; cine bea apă 
neîncepută amestecată cu acest praf scapă de orice boală - Suceava; mai precisă decât informaţia 
transcrisă mai sus este cea care sfătuiește fata sau flăcăul, doritori să atragă dragostea celuilalt, să 
prindă un liliac, să-l pună într-o oală nouă, căreia, în prealabil, i s-au făcut trei găurele pe fund, să 
pună oala cu gura în jos peste un musșuroi de furnici și să fugă de acolo, ca să nu audă ţipetele 
liliacului atacat de insecte; după trei zile, va găsi numai scheletul, din care unele oase au forma 
unui cârlig, iar altele formă de greblă sau lopăţică; cârligul se atârnă de persoana a cărei dragoste 
caută a fi captată, iar cu grebla (lopăţica) se împunge în cea de care dorește să se scape - Bucovina; 
pentru a avea noroc, să se îngroape un liliac în faţa casei și peste el să se pună câteva monede - 
Suceava; când ies pe înserat mulţi lilieci e semn de vreme bună - Botoșani (2.GOROVEI, p.121; 169; 
228;247;263;275;281;285;2.KERNBACH,p.234;1.P0P,p.316;NOTE,Antonescu). Serii simbolice: liliac 
(aripa din dreapta)-soc-3-usturoi-piper-șopârlă-broască-rădăcină-luna mai-noapte-loc-cămașă- 
vineri-post-7-soare-formulă magică-cocoș; liliac-oală(nouă)-furnică-3; apă(neîncepută)-liliac; liliac- 
monedă. 


LILIAC (planta Syringa vulgaris - DLRM,p.457) 

Se crede că, dacă îmbobocește liliacul toamna, aceasta va ţine vreme mai lungă decât în mod 
obișnuit - Suceava; pentru a rămâne gravide, femeile sterile sunt sfătuite să bea ceai din liliac alb - 
Moldova (2.GOROVEI,p.158;268). 


LIMBĂ 
Se crede că este vorbit de rău acela care își mușcă limba - Ilfov;Prahova;Buzău; 


Moldova;Suceava;Bucovina; se crede că acela care își mușcă limba când vorbește, sau îl doare 
limba, spune minciuni - Muntenia;Suceava; când doare vârful limbii înseamnă că s-a mâncat ceva 

atins (spurcat) de vreun șoarece; pentru a face să treacă durerea, este bine să se dea cu vârful 
limbii pe un perete - Suceava; omul bolnav, neputincios, poate fi cunoscut după limbă, pentru că 
aceasta are culoarea galbenă; la praznice, este păcat dacă preotul nu este servit cu limba 
animalului sacrificat - Tecuci; pentru ușurarea nașterii, se recomandă gravidei să mănânce limbă 
afumată - Tecuci (2.GOROVEI,p.121;141;160; 166;NOTE,Antonescu). Cine visează că are mai multe 
limbi este semn rău, dar dacă se visează că are limba scurtă este semn că se va bucura curând de 
un câștig - Suceava (NOTE,Băncescu). 


LIMBRIC (Ascaris lumbricoides - DLRM,p.458) 

Apariţia în vis a acestui vierme parazit, care trăiește mai ales în intestinele omului și animalelor, 
semnifică faptul că se vor descoperi cât de curând uneltirile unor noi adversităţi, vrăjmășii - 
Suceava (NOTE,Băncescu). 


LIN (Tinca vulgaris - DLRM,p.459) 
Să nu se curețe solzii linului preparat pentru prăjit sau fript, pentru că este rău de jupuială a pielii 
proprii - Galaţi (2.GOROVEI,p.122). 


LINGURĂ 

Dacă, în ziua de Paște, se ia lingura folosită la mestecarea culorii roșii pentru vopsitul ouălor 
(roșeală) și se pune la cingătoare, înainte de a pleca cu ciurda de vite la păscut, după care omul să 
se urce într-un copac, poate vedea de acolo toate strigoaicele sosite să ia laptele vacilor, va 
observa chiar că, pe taurul ciurdei, stă călare cea mai mare dintre strigoaice; acestea vor veni, 
pentru că simt prezenţă străină, să-l îmbie pe om să coboare din copac și mai ales să nu spună cea 
văzut, dar el să nu se lase înduplecat, fiindcă destul de repede va putea pune mâna pe ele și va 
putea face cu ele ce dorește - Mureș; Mărginimea Sibiului;Ţara Oltului (2.MARIAN,II,p.185). Pentru 
a fi împreună toată viaţa, mirii sunt întâmpinați cu un castron cu supă, din care trebuie să 
mănânce cu aceeași lingură - Țara Zarandului (1.DASCĂLU,p.23). Mirii mănâncă miere din două 
linguri de lemn, cioplite dintr-o singură bucată de lemn, ceea ce le face să aibă cozile legate între 
ele cu un lanţ din lemn, obiect la confecţionarea căreia este necesară o deosebită măiestrie 
meșteșugărească, realizarea lui fiind posibilă doar în zonele unde prelucrarea lemnului a atins 
nivele artistice deosebite - Valea Sebeșului-Alba; Mărginimea Sibiului (NOTE,Antonescu). Așezarea 
pe masă a mai multor linguri decât este necesar dă semn că în casă vor veni curând prieteni 
flămânzi - Tecuci; nu se mai satură cel ce-și schimbă lingura în timpul mesei - Galaţi; va avea tot 
atâtea neveste cel ce mănâncă la masă, din nebăgare de seamă, cu mai multe linguri - Argeș; nu 
mai poate dormi peste noapte cel ce uită lingura în oală - Suceava; nu se pune lingura sprijinită pe 
marginea străchinii, pentru că se urcă sărăcia pe ea, pătrunde în vas și cine mănâncă nu mai scapă 
de nevoi - Suceava; sau nu se pune lingura peste o farfurie întoarsă cu faţa în jos, pentru că se suie 
pe ea diavolul - Tecuci; cine mănâncă cu coada lingurii face bășici sub limbă - Argeș; în seara din 
ajunul Anului Nou, fetele nemăritate pun linguri pline cu apă într-o tavă, iar a doua zi se uită și a 
cui lingură este seacă înseamnă că nu va avea noroc în dragoste în acel an - lalomiţa; ca să aibă 
vaca spor la lapte, cei ce mănâncă lapte din același vas să nu lase lingura jos, până nu se termină 
de mâncat totul - Muntenia; să nu se lingă lingura cu care se mestecă în laptele pus la fiert, pentru 
că seacă laptele vacii - Muntenia; dacă se dorește vânzarea unei vite, la un preţ bun și repede, să 
se spele nouă linguri, apa rămasă de la spălat să fie scursă de pe o ușă într-un ciur, de unde să cadă 
într-o strachină, cu acea apă să se spele animalul și, cu el de funie, dar dezbrăcat complet, 
gospodarul să dea roată casei de trei ori - Vâlcea; celui care are bube la colțul buzelor, să i se 
apese, pentru un moment, cu o lingură peste locul afectat și se va vindeca - Dolj; sau să i se apese 
pe locul afectat cu coada unei linguri, după ce a fost încălzită la foc - Muntenia; cine are roșeaţă în 
nas să pună pe nara dinspre partea bolnavă coada lingurii încălzită - Teleorman; negii de pe mâini 

și de pe picioare pot fi vindecaţi, dacă persoana respectivă se lovește peste ei cu coada de la o 
lingură, de trei ori, în timp ce la biserică se bate toaca - Tecuci; cine lovește pe altcineva cu găvanul 
lingurii îi va crește burta; tot același fenomen i se întâmplă celui ce ţine lingura de găvan - Galaţi; 
cine pune lingură de lemn pe foc face sugiuc la degete - Muntenia; este bine să se lege o lingură la 
gâtul mânzului, iar de coadă un fir roșu, pentru ca să crească repede și să nu fie deocheat - Ilfov; 
când este secetă și se vrea ploaie, este bine să se arunce în fântână lingura folosită obișnuit la 
preparat mâncare în tigaie, fără ca acest gest să fie zărit de cineva - Vâlcea (2.GOROVEI,p.30;73; 
74;79;122;133;166;168; 214;246-247;270;273;276). Lingura să nu fie linsă de fete, fiindcă se vor 
mărita cu un bărbat pleșuv - Maramureș (BOGDAN,p.88). Serii simbolice: lingură-miere; lingură- 
fir(roșu); lingură-9-ușă-sită-spălare-nuditate-cerc-3. 


LINIE 

În ornamentică, linia dreaptă verticală simbolizează forța activă și o elevaţie spirituală sau 
materială; linia verticală reprezintă viaţa; în schimb, linia dreaptă orizontală simbolizează moartea; 
linia dreaptă, fără meandre, utilizată ca linie de demarcaţie între registre sau de unificare a 
acestora simbolizează destinul; linia dublă dreaptă (panglică centrală, drum) este un ornament 
primitiv universal, simbolizând eternitatea; aceste linii duble, paralele, sunt folosite și ca linii de 
separație între diverse planuri decorative; o linie formată dintr-o suită de dreptunghiuri (de fapt 
unghiuri drepte) simbolizează gândirea și cunoașterea; linia formată dintr-o suită de semicercuri 
simbolizează protecția, siguranţa; linia frântă orizontală, în dinţi de fierăstrău, cu alternanţa 
dinţilor în sus și în jos, semnifică binele și răul, coexistenţa lor în timp, iar linia frântă dispusă 
vertical simbolizează dominaţia, posesiunea; linia ușor ondulată reprezintă apa, deci purificarea; 
motivul în X, care este un semn foarte vechi, simbolizează unirea, prietenia; plasa sau reţeaua, 
folosită pe o serie mare de obiecte, ca ornament, simbolizează separarea binelui de rău; plasa 
oblică, înscrisă într-un triunghi, semnifică sentimente omenești pozitive; pătratul și rombul 
simbolizează inteligenţa; pătratul cu reţea semnifică înțelepciunea și organizarea vieţii; triunghiul 
simplu sau cu franjuri simbolizează stăpânirea asupra sentimentelor (ZAHACINSCHI,p.37;39). 


LIPITOARE (Hirudo medicinalis - DLRM,p.461) 
Cârciumarii pun lipitori în vin, în credinţa că tot așa se vor lipi și clienţii de vin și le vor frecventa 
mai des bodega - Dolj (2.GOROVEI,p.17). 


LOC 

Mama copilului trebuie ca, până la 7 ani, să aibă grijă să nu rămână și să doarmă, fie noapte, fie zi, 
în locuri precum: pe haturi sau pe movilele hotarelor, în colţurile gardurilor, în unghere, pe sub 
tufă de soc, în case de mai mulţi ani părăsite, prin construcţii ruinate, în pivnițe și beciuri, în râpe, 
în lunci, pe malul apelor curgătoare, în păduri unde s-a întâmplat vreo moarte năprasnică 
(spânzurare, înecare, înjunghiere, ucidere), pentru că toate locurile acestea sunt necurate, 
deoarece spiritele rele petrec și joacă pe ele; chiar și după 7 ani, nu este voie și interdicţia trebuie 
respectată; se spune că mulți oameni au nesocotit credinţa și s-au nenorocit, au devenit gângăviţi, 
schimonosiţi, ba chiar și nebuni - Suceava (3.MARIAN,II,p.182). Nu este bine să doarmă cineva pe 
locuri unde nu crește nimic, deoarece acesta este semnul că dedesubt este o comoară, care îl 
poate arde cu flăcările ei nevăzute - Tecuci; nu este bine să se calce pe locul unde a fost ucis 
cineva, pentru că locul este necurat și cel care calcă acolo se rătăcește ulterior - Suceava; copiii de 
școală să nu calce pe locuri unde, din dușmănie, cineva a aruncat gunoaie și lături, pentru că nu 
vor mai învăţa bine; de asemenea, este rău de pagubă cine construiește o casă pe locul în care a 
fost o arie - Vâlcea (2.GOROVEI,11,p.44;45;57; 78). Artur Gorovei menţionează 123 de locuri care, 
după credinţele tradiționale, sunt neumblate de om și unde sunt trimise bolile împotriva cărora 
sunt rostite descântece (din care sunt enumerate aici doar cele mai interesante): unde nimeni nu 

nimerește, la 99 de hotare nehotărâte, la 99 de izvoare neîncepute, unde biserică nu se face, în 
Marea Neagră, în mările negre, în pădurea părăsită (deasă, pustiită), în lemne putregăioase, în 
Muntele Semenic, unde nu-i glas de cocoș, unde foc nu se vede, unde soare nu răsare, unde 
Dumnezeu se pomenește, în casele zmeilor, la fetele zânelor, unde oamenii nu umblă, unde fată 
mare nu joacă, unde casa nu se mătură, unde masă nu e pusă, unde câinii nu latră, în crăcile 
racilor, unde iarbă nu crește, la fete de împărat (3.GOROVEI,I11,p.174-176). Cine se visează uitându- 
se în jos dintr-un loc înalt înseamnă că va trebui să aibă grijă de o mulţime de lucruri în perioada 
următoare - Suceava (NOTE,Băncescu). v. LUCRU. 


LOGODNĂ 

În Banat, logodna se numește căpară, sau nunta mică, deoarece ocazia prilejuiește și desfășurarea 
unei petreceri în toată regula; la ea participă și nașul, acestuia revenindu-i rolul să poarte 
tratativele cu părinţii fetei, în vederea viitoarei căsătorii; cei doi tineri nu asistă la discuţii, ci apar 
doar la terminarea lor, când începe și petrecerea propriu-zisă; tot acum se stabilește și ziua de 
duminică în care se va face nunta; logodna se poate și desface însă, în caz că părţile nu ajung la 
înțelegere sau din alte motive apărute în perioada care trece până la nuntă; de remarcat că, în 
această zonă, termenul căpară semnifică arvună plătită pentru cumpărarea unui animal, de unde 
sintagmele folosite des în vorbirea curentă: „am căpărit vaca”, precum și „am căpărit fata” 
(1.LAZĂR,p.266; NOTE,Antonescu). Dacă în ajunul logodnei va fi ceață, promoroacă sau rouă este 
semn că viitoarea familie va trăi în belșug - lași (2.GOROVEI,p.20). 


LOPATĂ 

Dacă este în pericol să piardă sarcina, femeii i se dă să bea ceea ce se răzuiește de pe lopata de 
pâine (dar răzuirea să nu se facă înspre coadă), amestecat cu apă, procedând aidoma și în cazul 
vitelor - Bucovina (2.GOROVEI,p.74). De Crăciun (25 Decembrie), fetele din Țara Chioarului îl 
colindă, printre alţii, pe morar, cu scopul de a-i fura lopata de lemn folosită la vânturarea grâului și 
a o arunca pe apă, ca să le vină peţitorii aidoma plutirii lopeţii pe râu (1.P0P,p,386). 


LUCEAFĂR 

Se crede că luceferii sunt feciorii Soarelui rezultați din dragostea lui cu stelele, din care cauză Luna 
nu-l primește lângă ea - Galaţi; se crede că luceafărul de dimineaţă ar fi împăratul Rusiei, iar cel de 
seară ar fi împăratul nemților - Galaţi; se mai crede că, atunci când cad luceferi, mor împărați de 
cei mari ai acestei lumi - Galaţi (2.GOROVEI,p.123). 


LUCIN 

Numele popular al sărbătorii tradiționale din 18 octombrie, zi în care este prăznuit Sfântul Apostol 
și Evanghelist Luca; se crede că acei care nu lucrează în această zi vor fi feriți de lupi 
(ȘĂINEANU,I,p.167). 


LUCRU (A LUCRA) 

În limba română, termenul lucru moștenește diversitatea și generalitatea semantică a cuvântului 
res din limba latină, denominând astfel atât obiecte cu structură morfologică și destinaţie precise 
(lucruri, obiecte), sau activităţi dintre cele mai diverse (are de lucru, își caută de lucru, nu-i lucru 
curat, nu-i treaba cutăruia), cât și concepte de ordin spiritual, dificil de sistematizat din punct de 
vedere conceptual (lucru-rău, lucru-slab, lucrul dracului). Dacă se lasă un lucru neisprăvit, pentru a 
se începe un altul, treaba nu va merge bine și până la capăt pentru nici unul dintre ele - Galaţi; 
bărbaţii nu-și împrumută vecinii cu lucruri considerate a fi femeiești (stative, ițe, meliţe etc.), cum 
nici femeile nu dau din gospodărie, cu împrumut, lucruri considerate a fi caracteristice numai 
bărbatului (car, plug, grapă etc.), afirmând că nu se amestecă în lucrurile lor - Suceava; nu este 

bine ca, la cununie, să fie încredințat altcuiva un lucru aflat asupra celui care oferă, pentru că se 
crede că astfel se dă și norocul, în plus obiectul respectiv s-ar putea folosi la diferite vrăji - 
Suceava; dacă, la întoarcerea de la biserică, după oficierea cununiei, unul dintre miri pierde ceva, 
este semn că acela va muri - Muntenia; femeia gravidă să nu fure nimic și să pună apoi acel obiect 
în sân, fiindcă va naște un copil cu semne pe trup asemănătoare obiectului furat - Suceava; 
lucrurile primite de pomană nu trebuie vândute, pentru că Dumnezeu va trece banii obţinuţi în 
numărul arginţilor și îi va merge rău celui care o face - Galaţi; dacă se intenţionează să se vândă un 
lucru și acel obiect cade întâmplător din mâna celui care îl ţine, cu siguranţă obiectul va fi vândut - 
Moldova; cui îi pare rău după un lucru pierdut nu-l mai găsește - Dolj; să nu se cumpere lucruri 
care sunt vândute de nevoie și după care vânzătorului îi pare rău că este nevoit să le înstrăineze, 
pentru că nu-i va merge bine cumpărătorului - Tecuci; dacă, din întâmplare, se strică vreun obiect, 
este semn că un membru al familiei se va călători pe lumea cealaltă - Muntenia; obiectele care au 
avut atingere imediată cu omul decedat, fie că au fost folosite de el în timpul vieţii, fie că au fost 
întrebuințate pentru a-l spăla, îmbrăca și a-i aranja chipul (săpun, pieptene, brici, acul folosit la 
coaserea unor veșminte sau la îmbrăcarea sicriului etc.) se pun în perna, ori sub perna pe care stă 
capul mortului - Muntenia (2.GOROVEI,p.12;35;113; 123;148;152; 161;166;194;250;259; NOTE, 
Antonescu). | se va împlini speranţa celui care visează că a găsit ceva; va câștiga respectul celorlalţi 
cel care se visează însemnând un obiect; este semn de oarece folos pentru cel care se visează 
cumpărând ceva; are lingușitori cel care visează obiecte din aur; se va certa cu cineva acela care se 
visează răsturnând un obiect; este semn de primejdie grea pentru cel care se visează furând un 
obiect - Suceava (NOTE,Băncescu). 

Lucru-slab. Gândirea tradițională îl concepe ca fiind o fantasmă, un duh nu neapărat rău 
structural, dar malefic totuși prin faptul că poate fi întâlnit sau își caută adăpost numai în locuri 
spurcate, blestemate, pustii (când, în timp ce se călătorește, scânteiază ceva înaintea ochilor, este 
lucru-slab); în consecinţă, lucru-slab este mai repede sinonim cu neîncrederea, nestatornicia, 
nehotărârea, nesiguranța că lucrul făptuit este trainic, sau că un semen nu este capabil 
temperamental de acțiuni cu finalitate socialmente necesare și conforme codului moral general 
acceptat (este un om slab); astfel, o casă nouă se ridică pe loc curat, ferit de duhurile rele, de 
măiestre și de lucru-slab, ultimul venind noaptea să-și facă jocul tocmai în aceste spaţii neprielnice 
(pustii de mai multe generaţii, au fost ascunzători de hoţi, au fost acolo rostite jurăminte 
necinstite sau blesteme, au fost omorâţi oameni, sau și-au luat singuri viața, sau case goale de 
viață de mai multă vreme etc.), din care cauză oamenii fie renunţă la gândul iniţial de a-și clădi 
acolo o gospodărie, fie, dacă totuși o fac din varii motive, înfruntă toată viaţa nenorocul: le mor 
vitele, le mor membri ai familiei, roadele ogorului sunt puţine, pentru că și-a făcut lucru-slab 
culcuș acolo, visează urât noaptea, nu se aleg din toată viaţa lor cu nici o pricopseală; dar oamenii 
mai pot întâlni lucru-slab în alte diferite locuri și sub forme din cele mai neașteptate, toate având 
însă conotaţii, în mentalitatea tradițională, cel puţin bizare: unde este pământul rău și omul trece 
pe la miezul nopţii, i se poate arăta sub formă de bivol mare, sau un câine mic, sau ca o rață; se 
bagă prin bolovani, pe la râu, prin scorburile tulpinilor, pe sub poduri, pe sub punți și la răspântii, 
adică acolo unde se adună două-trei drumuri, și se observă că bivolii și caii înhămaţi la un car, 
ajunși într-un asemenea loc, se sperie, iar lucru-slab râde batjocoritor și bate din palme; mai 
trăiește pe sub copaci, din care cauză nu este bine să se doarmă noaptea sub ei, printre rădăcinile 
din pădure, între lemnele fulgerate, de care omul este bine să se ferească, și în locurile unde sunt 
îngropaţi bani, considerate și ele a fi locuri rele; mai poate apărea sub formă de vârtej sau ca o 
pală mai puternică de vânt; chiar și căderea stelelor la miez de noapte este tot o faptă a lucrului- 
slab; el poate poci copiii, poate chiar să-i fure și în locul lor să pună alţii, dar aceste rele se petrec 
numai până când copiii sunt botezați; uneori intră în trupul copilului, unde joacă și se învârtește, 
încât micuțul începe să plângă, să se trântească pe jos, îl apucă ameţeala și respiră greu, adică 
manifestă simptome de epilepsie, boală grea, dată de Dumnezeu pentru greșelile oamenilor, sau 

pentru că vreunul a jurat strâmb; totuși trebuie remarcată explicabila interferenţă cu unele 
trăsături caracteristice diavolului; astfel, nu este bine să se stea lângă lemnele fulgerate, devenite 
așa datorită acţiunii Sfântului Ilie, care îi urmărește pe draci și îi trăsnește oriunde îi găsește - Țara 
Oltului (GOLOPENȚIA, p.69;77-78;97-98;112). v. LOC. 


LULEA v. PIPĂ. 


LUMÂNARE 

Se spune că îi vor arde ochii și inima celui care va pune în ceara pentru lumânări, la confecţionarea 
acestora, făină, miez de bostan sau altceva - Galaţi; cine înjură de lumânare nu va avea parte de 
ea, când își va sfârși zilele - Tecuci; ca să rămână gravide, femeile trebuie să aprindă, la icoana 
Maicii Domnului, lumânări având lungimea egală cu înălțimea lor - Moldova; în general, către cine 
se varsă ceara topită dintr-o lumânare, către acela se vor îndrepta imediat banii - Muntenia; dacă 
în urma cuiva cade vreo lumânare din sfeșnic, în biserică, este semn de mare primejdie pentru 
acela - Tecuci; numai cu lumânarea păstrată de la Ovidenie (21 noiembrie) este bine ca fata să 
privească într-o fântână, ca să-și vadă ursitul - Tecuci; nu este bine să ardă deodată trei lumânări 
într-o odaie, pentru că este rău de moarte, poate chiar a cuiva din acea familie - Muntenia; 
Suceava; nici să nu se vină din afară într-o casă cu lumânări aprinse, fiindcă va muri cineva din acea 
familie - Suceava; odată aprinsă și ţinută în mână, lumânarea nu trebuie să fie stinsă de către 
altcineva, pentru că e rău de moarte - Teleorman; dacă nu mai poate fi ţinută în mână, capătul de 
lumânare rămas se pune după ușă, care este locul sufletelor celor înecați - lalomiţa; dacă nu mai 
poate fi ţinut în mână, capătul de lumânare se lipește pe pământ, unde este lăsat să se stingă 
singur, pentru ca măcar de atâta lumină să aibă parte pe lumea cealaltă cei morţi fără lumânare - 
Galaţi; când se face slujbă împotriva vreunui dușman, lumânarea să se aprindă de la bază, pentru 
ca și rău-voitorului să-i meargă totul invers - Muntenia; nu are lumină pe lumea cealaltă cine nu dă 
de pomană nici o lumânare în timpul vieţii - lalomiţa; dacă se dorește moartea cuiva, i se fac 
acestuia vrăji cu o lumânare furată de la un mort - Tecuci (2.GOROVEI,p.22;70;75;83; 223-224; 
233;PRESA). Va avea parte de vorbe rele cel care visează lumânări stinse; este bine când se visează 
lumânări arzând; va fi iubit fără să știe cel care visează lumânări de ceară - Suceava (NOTE, 
Băncescu). 

Lumânarea de la Bobotează. Se crede că, dacă își arde cineva părul cu lumânarea de la Bobotează, 
atunci acela nu se va mai speria de lupi; dacă se întâmplă ca un incendiu să izbucnească la vreo 
gospodărie și ameninţă să se propage și la alte case, oamenii ies afară cu lumânarea de la 
Bobotează aprinsă și dau ocol propriilor construcţii, pentru a le feri de foc - Bucovina 
(2.MARIAN,I,p.153). Ca să fie gospodăria ferită de foc, se înconjoară casa cu o lumânare păstrată 
din ziua de Bobotează - Suceava (2.GOROVEI,p.223). 

Lumânarea din Vinerea Mare. Veniţi în Vinerea Mare de la biserică, oamenii ocolesc, de trei ori, 
casa și celelalte acareturi, ţinând în mână lumânările aprinse, pe care le-au adus cu ei, apoi fac 
semnul crucii, cu fumul lumânării, fie doar pe pragul de sus al ușii de intrare în casă, fie și pe 
pereții din cele patru laturi ale casei, pentru ca aceasta să fie ferită de foc - Muntenia; unele 
lumânări, așezate de către femei la crucile mormintelor, în seara Vinerii Mari (Vinerea Seacă), sunt 
furate de către femeile tinere și fete, primele pentru a pune ceara lor la stupi, în speranţa că 
albinele le vor face mai multă ceară, iar fetele pentru a le folosi la descântecele de dragoste 
(2.GOROVEI,p.223-224). Bolnavului de epilepsie să i se aprindă, când îl apucă crizele, lumânarea 
folosită la ocolirea bisericii în Vinerea Mare - Țara Oltului; (GOLOPENȚIA,p.130). 

Lumânarea Pascală. Obiceiul de a ţine în mână lumini aprinse este practicat și în cadrul altor acte 
liturgice, numai că la acestea sunt în număr mult mai mic; în ziua Învierii însă, fiecare om, tânăr sau 
bătrân, chiar și copiii, trebuie să aducă și o lumânare, pe care o aprind și o păstrează aprinsă pe 
toată durata săvârșirii Sfintei Slujbe a Învierii; după slujbă, fiecare se întoarce acasă cu această 

lumină și, înainte de a păși peste pragul ușii, se închină și stinge lumânarea de pragul de sus al ușii, 
sau, după ce au intrat în casă, de grindă, afumând sub formă de cruce locul în care stinge lumina; 
după numărul acestor cruci se poate socoti numărul anilor de când a fost făcută casa sau câţi ani s- 
a vieţuit în ea - Moldova;Suceava; apoi lumânarea este păstrată cu mare grijă tot anul, fiind 
aprinsă la momente importante, considerate a fi primejdioase, cum ar fi furtună, revărsări de ape, 
grindină, fulgere, tunete și trăsnete; se mai afumă vitele cu ea când sunt bolnave - Suceava; în 
Banat, această lumânare este aprinsă când se crede că locuinţa este invadată de duhuri rele, 
ocazie în care se rostește și un scurt descântec; fetele din satele acestei zone petrec lumânarea 
aprinsă prin cămașa pe care urmează să o îmbrace, pentru a merge la joc, rostind și un descântec, 
ca să fie bine văzute de flăcăi; femeile păstrează lumânarea, împreună cu celelalte trei de la cele 
trei denii, cu ajutorul cărora, aprinse, înconjoară lucrurile care urmează să fie duse la târg pentru a 
fi vândute, în speranţa că vor avea noroc în negustorie; în sudul și centrul Moldovei se crede că 
este bine ca lumânarea de la Înviere să fie păstrată și să fie aprinsă când este ploaie cu piatră, 
fulgere, trăsnete, ca să alunge pe diavol; în Muntenia și Moldova, se crede că este bine când 
lumânarea de la Înviere nu se stinge până acasă; în Suceava, cu lumânarea aprinsă pentru 
sfinţirea, în dimineaţa Duminicii Învierii Domnului, a păștii, prescurilor, ouălor, tămâiei, 
busuiocului, sării, brânzei sau cașului, făinii etc., precum și a unei bucăţi din cârpa cu care au fost 
șterse ouăle, se înconjoară vitele de trei ori, iar, când este furtună, tună și fulgeră, se aprinde și se 
așează în faţa icoanelor până trece furtuna; la fel se face și cu lumânarea aprinsă în Vinerea Mare, 
ţinută cu flacără până acasă, unde ocolesc de trei ori casa și acareturile și fac semnul crucii pe 
pereţi, pentru a fi ferite de foc, boli, trăsnet; în Duminica Învierii Domnului, înainte de a pune pe 
ele cămașa cea nouă, confecţionată în Postul Mare, trec prin aceasta lumânarea de la Înviere, 
aprinsă, rostind totodată un descântec, ca să fie sprintene și văzute la horă de către toţi tinerii - 
Banat (2.MARIAN,II, p.116;167-171;175;190-194;PRESA).). Când fulgeră și trăsnește, oamenii 
obișnuiesc să aprindă lumânarea, păstrată de la Paște, și tămâie, ca să piară diavolul din preajma 
casei, pentru că, dacă el zăbovește pe acolo, se poate întâmpla să fie trăsniţi și cei din apropiere - 
Muntenia;lași;Suceava; lumânările de la Paște se păstrează, dar se aprind și trec printre ele fetele 
și flăcăii, când pleacă la horă, ca să se uite lumea la ei ca la Domnul Hristos - Dolj; se crede că 
lumânarea de la Înviere este bună și pentru durerea de dinţi - Tecuci (2.GOROVEI,p.224;PRESA). 
Ca să nu vină strigoaicele la vite și să le ia laptele, se ocolește de trei ori grajdul, cu lumânarea cu 
care s-a ocolit biserica în ziua de Paște, ţinând în mână și o sticlă cu apă sfinţită și tămâie aprinsă - 
Țara Oltului (GOLOPENȚIA, p.130). Serie simbolică: lumânare-agheasmă-tămâie. 

Lumânarea de la naștere și botez. Dacă nu rămâne gravidă, tânăra nevastă face rugăciuni, umblă 
pe la biserici și mănăstiri, face „lumini” cât statul ei de lungi, pe care le aprinde la icoana maicii 
Domnului sau ţine zilele de luni, 12 la rând, conform credinţei că acela care ţine toate aceste zile îi 
merge bine în toate cele, deci va rămâne „grea“; sau ţine postul Vinerii Mari, sub numele căreia se 
înțelege o săptămână întreagă, în care nevasta mănâncă de post, numai o dată pe zi și numai după 
apusul soarelui; lumânarea de botez se face de către nași, din ceară curată galbenă sau albă; se 
împodobește cu flori naturale, mai ales cu busuioc, la care se adaugă panglici de mătase, o bucată 
de pânză albă sau un șal; o altă bucată de pânză albă servește pentru înfășarea copilului după 
botez, din care se confecţionează apoi o cămășuţă bună să fie pusă pe el pe la vârsta de 3-4 luni; în 
Bucovina, se vine de la botez până acasă cu lumânările aprinse și, dacă este fată, ele trebuie să 
ardă continuu timp de trei zile, ca să se mărite; dacă se sting înseamnă că nu se va mărita; dacă 
este băiat nu trebuie să ardă lumânările aduse acasă; este bine ca lumânările de la botez să nu fie 
date altcuiva, ci să ardă numai în casa unde se află copilul de curând botezat - Bucovina; există 
datina ca, din lumânările de la botezul unui copil, să se oprească o bucată, pentru a i se arăta când 
va fi bolnav, iar restul se lasă la biserică; cele trei lumânări care au ars la biserică pe marginea 
cristelniței se păstrează, ca să fie afumat cu ele copilul, când este diocheat - Buzău (3.MARIAN, II, 
p.8;111;121-122). Din lumânarea de la botez se păstrează o bucată în casă, pentru a fi aprinsă și 

arătată copilului în toate ocaziile când acesta se îmbolnăvește; restul lumânării se lasă la biserică - 
Muntenia; dacă, la botez, începe să curgă ceara topită dintr-o lumânare, se zice că va plânge 
copilul de-a lungul întregii sale vieţi - Suceava; cele trei lumânări, care se pun pe marginea 
cristelniței, la botezul unui copil, se păstrează, pentru a-l afuma cu ele în caz că pruncul va fi 
deocheat - Muntenia; (2.GOROVEI,p.91;124;143). Serie simbolică: lumânare-flori-panglici-pânză 
albă. 

Lumânarea de nuntă. Dacă, în timp ce nașa de cununie împodobește lumânările de nuntă, doi inși 
se ceartă, sau cineva spune un cuvânt rău, tinerii căsătoriţi vor găsi și ei subiect să se certe de-a 
lungul căsniciei - Moldova; lumânările de la cununie se păstrează până la Paștele următor, când 
trebuie arse în întregime în noaptea de Înviere și în cele trei nopţi care urmează - Galaţi; dacă 
lumânările curg în timpul ceremoniei religioase a cununiei, este semn că tinerii vor plânge toată 
viaţa lor - Suceava; dacă lumânarea de cununie arde toată în timpul ceremoniei de căsătorie, este 
semn că tânărul mire nu va trăi mult - Suceava; la cununia religioasă, lumânarea aceluia dintre miri 
care se termină prima dă semn că acela va muri întâi; când ambele lumânări se sfârșesc 
concomitent, este semn că amândoi mirii vor muri deodată - Moldova;lași;Suceava; este 
prevestire de moarte, dacă se rupe lumânarea mirilor în timpul cununiei - Galaţi; dacă, la cununie, 
se rupe una din lumânări, este semn că unul dintre cei doi soţi va muri, sau va avea de suportat o 
mare nenorocire - Moldova; în timpul cununiei, să se observe lumânările din mâinile nașilor, 
fiindcă va muri mai întâi cel a cărui lumânare este mai arsă - Suceava (2.GOROVEI,p. 148;152;154; 
158;191;201). În Teleorman, se crede că, dacă lumânarea unuia dintre miri arde mai mult decât a 
celuilalt, este semn că acela va muri mai devreme decât cel a cărui lumânare a ars mai puţin 
(1.CHIVU,p.245). În Suceava, dacă se rup la cununie sau imediat după aceea lumânările, înseamnă 
că tinerii se vor despărţi sau că nașul a cărui lumânare s-a rupt va muri (NOTE,Băncescu). 
Lumânarea de moarte. Când trage omul să moară, se cere sprijinul unor vecini, pentru a veni și 
ţine lumânarea, fiindcă nu este bine să-i țină lumânarea unul din neamurile apropiate, spunându- 
se că aceluia îi este mai milă și atunci bolnavul se chinuiește mult până ce moare; de asemenea, se 
chinuiește bolnavul și când lumânarea îi este ţinută de un om pe care l-a iubit mult, dar și când îi 
este ţinută de cineva pe care nu l-a putut suferi; dacă i-o ține un străin și tot nu poate muri, acela 
este înlocuit cu un altul - Bucovina; i se ţine în mână sau i se aprinde la cap o singură lumânare - 
Sibiu;Dobrogea;Suceava; în unele părți, i se ţin în mână două lumânări, pentru ca una dintre ele să 
o ducă mortul cu el pe cealaltă lume pentru cel din familie care a murit fără lumânare, 
considerându-se că aceasta este o faptă creștinească - Suceava; i se ține lumânarea în mână și 
aceasta în dreptul gurii, ca la fiecare respiraţie lumânarea să pâlpâie, iar când flacăra ei nu se mai 
mișcă este semn clar că muribundul și-a dat sufletul; mai există obiceiul ca omului care trage să 
moară să i se pună pe față o bucată de pânză neagră, pentru ca el să nu-și vadă păcatele, apoi i se 
pune în mână o lumânare, ca simbol al existenţei trupești, fiindcă este mare păcat a lăsa pe cineva 
să moară fără lumânare - Năsăud; când trage să moară, omul este imediat îmbrăcat în straie 
curate și este încălțat, apoi i se aprind trei lumânări, care sunt stinse după și-a dat sufletul și se 
aprinde una singură din seu sau o lampă - Banat; lumânarea aprinsă la capul sau în mâna 
muribundului înseamnă: - muribundul este creștin, spovedit, împărtășit, împăcat cu toată lumea și 
ca să vadă pe unde merge pe celălalt tărâm, unde este „grozav de întuneric”; - sau ca să se 
înfățișeze înaintea lui Dumnezeu, luminos cu trupul și sufletul; - mai înseamnă și Lumina lumii, 
adică a „Domnului nostru Isus Cristos” - Suceava; - ca să meargă curat pe cealaltă lume și să nu se 
apropie necuratul de el - Sibiu; - să aibă lumină pe lumea cealaltă și să nu poată să se apropie 
duhurile necurate de el - Transilvania,Buzău; - ca sufletul lui să fie întâmpinat cu lumină la 
despărțirea lui de trup - lași; - ca duhurile necurate să nu se apropie de el și să se înfăţișeze cu 
lumină înaintea lui Dumnezeu - Dobrogea; când cineva moare fără lumânare, se spune: - că a avut 
moarte întunecată; de aceea, atunci când orice lumânare se termină de ars și mai rămâne un mic 
căpeţel, acesta se lipește de pământ, unde arde până la sfârșit pentru sufletele celor adormiţi fără 

lumină - Moldova; - de aceea se crede că oamenilor înecaţi nu le este dat să se bucure de lumina 
zilei, ci numai de seninul nopţilor cu lună și tot din această cauză bătrânii opresc copiii să spună că 
„e lumină ca ziua“, pentru că astfel cei înecaţi nu se mai bucură de lumina lunii și se duc speriaţi în 
adâncurile întunecoase, gândind că i-a prins fără de veste ziua - lași; - că a fost foarte păcătos sau 
că a fost blestemat de cineva să nu aibă lumină la moartea sa - Bucovina; - dacă a murit fără 
lumânare, sufletul umblă orbecăind fără odihnă, rătăcind pe cer și abia după un timp mai 
îndelungat ajunge la Dumnezeu; sau stă tot timpul în întuneric și apoi se va duce din această cauză 
în iad - Suceava; - pentru cei morţi fără lumânare, se obișnuiește să se confecționeze o lumânare 
lungă, aprinsă la ambele capete și pusă să ardă în Duminica Învierii în punctul unde se desparte 
„biserica bărbaţilor” de cea „a femeilor” (între naos și pronaos) - Sibiu; - sau un neam apropiat 
celui decedat fără lumânare (mamă, soţie, soră, vară) se duce la biserică și măsoară cu fitilul 
înălţimea ușii împărătești de la altar, apoi face o lumânare pe care o dăruiește în ziua de Ovidenie 
(21 noiembrie) la biserică, pentru a fi arsă în zilele de duminică și la sărbătorile când se citește 
Liturghia; despre această lumânare se crede că arde în ziua de Ovidenie și nu mai are sfârșit; dacă 
nu se face întocmai, se spune că mortul va petrece mereu numai pe întuneric pe lumea cealaltă - 
Suceava; lumânarea de suflet poartă numele de toiag, pentru că pe el se crede că se sprijină 
sufletul mortului când călătorește pe lumea cealaltă și mai ales când trebuie să traverseze puntea 
Raiului - Transilvania, Moldova,Bucovina; în sudul Transilvaniei, poartă denumirea de 
privighetoare, în Sibiu, sau lumină de stat (Ţara Hațegului); denumirea de lumină de stat se 
regăsește și în Banat, iar în Oltenia și Muntenia i se spune simplu stat, pentru că se face cât 
înălțimea mortului de lungă; în Țara Hațegului, această lumânare se încolăcește ca o turtiţă și după 
scoaterea mortului din casă se lipește pe meșter-grinda casei unde rămâne pentru totdeauna; 
grosimea acestei lumânări este cât a degetului arătător, dacă mortul este un bătrân, și ceva mai 
subţire, dacă este un copil; este făcută din ceară în care se amestecă și puţină ceară din lumânarea 
pe care cel decedat a ținut-o în mână, când și-a dat sufletul - Banat;Bucovina; în Moldova, se pune 
întreaga lumânare care a fost în mâna mortului, după care ea este răsucită de trei ori în jurul 
brațului celui decedat, sau se așează sub formă de turtiță pe un sfeșnic de biserică sau pe o iconiţă 
pusă pe pieptul mortului, unde arde până la înmormântare, pentru „a arde toate păcatele 
mortului, ca să meargă curat dincolo”; se spune că astfel norocul nu pleacă din casă, lumânarea 
având statul omului, ci rămâne în casă, sau că, toiagul având măsura corpului, sufletul care a trăit 
în el va putea mai ușor să se sprijine pe el; sau că rotunjimea lumânării o face ca ea să ardă 
necontenit în lumea de dincolo; această lumânare se aprinde și se lasă să ardă și după 
înmormântare numai cât timp sunt trase clopotele la biserică; în Suceava, toiagul luat acasă după 
înmormântare se aprinde în toate cele trei zile următoare, fie pe locul unde a stat mortul, fie pe 
locul unde i-a stat capul la momentul decesului, în credinţa că atât timp cât arde, tot atât timp vine 
sufletul pe acasă; se aprinde, de regulă, la asfinţitul soarelui și se arde până ce toţi ai casei se 
culcă; în unele părţi din Transilvania, toiagul este aprins la mormântul celui mort, cât timp femeile, 
care se duc de cu noapte să ude și să tămâieze, fac 15 mătănii, crezând că astfel se îmblânzește 
cățelul pământului, ca să nu latre pe noul oaspete care a venit între celelalte morminte 
(3.MARIAN,III,p.22-27;102-106;NOTE,Antonescu). Celui care agonizează i se pune în mâna dreaptă 
o lumânare aprinsă, pentru ca, după ce își dă sufletul, duhurile necurate să nu se apropie de el și 
să aibă lumină pe lumea cealaltă; cei care mor fără lumânare stau în întuneric pe lumea cealaltă - 
Muntenia; celui ce moare i se pune în mână o lumânare aprinsă, considerându-se că ar fi o mare 
nenorocire dacă ar lipsi, pentru că, la ieșirea sufletului din trup, acesta nu ar avea lumină și nu ar 
mai putea afla drumul către Rai - Suceava; lumânarea, aprinsă la capul unui om în agonie, să nu fie 
ţinută de o rudă apropiată, pentru că bolnavul se chinuiește până ce moare - Moldova; la locul 
unde a murit cineva, se ard, timp de trei zile, lumânări din ceară curată, pentru ca sufletul să aibă 
lumină și să nu rătăcească în drumul pe care îl face la Dumnezeu și chiar înaintea Lui sufletul 
trebuie să se prezinte cu o lumânare - lași (2.GOROVEI,p.223-224;231). În cazul decesului fără 

lumânare, se crede că mortul va umbla pe întuneric pe lumea cealaltă - Gorj (SANDA,p.46). La 
moartea unui om, imediat o femeie iese afară cu o lumânare aprinsă în mână și înconjoară 
gospodăria (casa și toate acareturile), rostind: „Ai plecat, plecat să fii, /Ai murit, mort să fii,/Pe aici 
să nu mai vii!”, evident un gest simbolic al trasării cercului protectiv, ca hotar de netrecut între 
cele două lumi și o practică născută din mentalitatea tradițională românească și menită să 
împiedice reîntoarcerea mortului sub formă de strigoi - Banat (3.ANTONESCU,p.275). În Bihor, 
ceara lumânărilor care au ars în cele patru colţuri ale sicriului, în cele trei zile de priveghi, este 
retopită pentru confecţionarea unor noi lumânări, cu feștilă din aţă de cânepă, după ce a fost 
măsurat trupul mortului și ușa de 8 ori; după pornirea cortegiului funerar, cu aceste lumânări sunt 
înfundate crăpăturile ușii și ale ferestrelor, ca stavile magice împotriva posibilelor pătrunderi și 
agresiuni ale forțelor malefice (4.BOCȘE,p.353). În Mehedinţi, lumina de stat este făcută de 
femeile care vin în zori și se pune pe pieptul mortului în prima zi a „zorilor”; aceasta este făcută 
prin modelarea cerii în jurul aţei cu care a fost măsurat atât mortul, cât și tronul (sicriul); tot aceste 
femei fac și lumânările pentru pomană și pentru biserică (CIOBANU, p.80-81). În Gorj, se crede că 
este bine ca bolnavul să moară cu lumânarea în mână, pentru că altfel va fi întuneric pe lumea 
cealaltă; când moare fără lumânare, se fac 44 de colaci și 44 de lumânări, care se dau de pomană 
în Vinerea Mare (a Patimilor), seara, înainte de a se ieși cu Sfântul Aer spre a se înconjura biserica; 
fiecare dintre cei care au primit lumânare și colac aprinde lumânarea și trec pe sub Sfântul Aer la 
ieșire, după care înconjoară biserica, ritualul trebuind să fie făcut timp de trei ani consecutiv, 
pentru că numai așa sufletul va avea lumină pe cealaltă lume; și în această zonă, lumânarea care 
se face după deces poartă numele de lumânarea de stat, așezată pe pieptul mortului și aprinsă 
numai când se citește de către preot rugăciunea pentru „ieșirea sufletului” și când se face „molifta 
lemnului”; se mai fac 4 lumânări, din care una se pune la capul mortului, una la picioare și două 
lateral-mijloc, sub formă de cruce; se adaugă 9 colaci, 9 lumânări și 9 bucăţi de colivă puse pe 
colaci și date de pomană la 9 copii; apoi, se mai fac lumânări pentru sfeșnicele bisericii, cât timp 
mortul este slujit în biserică, și alte două lumânări pentru cele două femei care stau de strajă, una 
de o parte și cealaltă de cealaltă parte a sicriului; în Suceava, toiag se numește și un fel de baston 
din aluat copt, care se pune în pomul vieții, spre a-i fi sufletului de sprijin în drumul ce-l va 
parcurge pe lumea cealaltă (CĂRĂBIȘ,p.90-91;NOTE, Băncescu). Se crede, în Suceava, că acela care 
moare fără lumânare nu are cu ce se călăuzi „dincolo”; lumânarea din mâna muribundului se face 
din ceară de albine, lungă cât statul omului, apoi se încolăcește, lăsându-i-se un capăt răsucit în 
sus și se aprinde de trei ori pe zi, când se trag clopotele (COJOCARU,p.164). 


LUME 

Concepţia tradiţională nu percepe lumea înconjurătoare la dimensiunile ei reale și din această 
cauză nu-i poate acorda sensuri dincolo de limitele cunoașterii imediate, pentru că fenomenele 
nu-i sunt clare, iar explicitarea subiectivă conduce automat la fabulos; pentru locuitorii satelor 
românești, lumea se mărginește la individ, familie, casă, gospodărie, colectivitate sătească, vatra 
satului și cam atât; ce este dincolo de orizont este difuz, uneori obscur, este „peste mări și ţări“, 
iar, în cazul că este necesară vreo precizare numerică, aceasta este cifra 99, care este sinonimă cu 
infinitul; în schimb, Lumea de Apoi (Tărâmul Celălalt) este mult mai concret concepută; ea pare 
divizată în sectoare, unele fiind ideale, populate de zâne, altele cumplite, dar neagresive în sine, 
populate de tot felul de figuri malefice; contactul omului cu acest tărâm, care nu-i este nici 
prielnic, dar nici ostil, se realizează, în mod obișnuit, cu totul întâmplător, rareori deliberat, și 
numai cu ajutorul unui animal sau al unui monstru cointeresat; lista locuitorilor celuilalt tărâm 
cuprinde tot ceea ce nu este omenesc: zâne, zmei, balauri, păsări neobișnuite etc., care se 
comportă față de omul intrus cu o mare probitate, dacă el nu contravine legilor care guvernează 
spațiul încălcat; Paradisul este altceva decât Tărâmul Celălalt, oricum nu este cel cunoscut din 
tradiţia creștină, iar textele folclorice și tradițiile populare fac confuzie între cele două noţiuni, 

pentru că localizează Raiul nu în împărăţia cerească, ci tot în universul mitic paralel, fiind, în cele 
din urmă, un anumit tip de rai, adică tot un sector al celuilalt tărâm; un alt sector este /adul, care 
este descris mai sumar decât ne-am fi așteptat; accesul pe Tărâmul Celălalt poate să fie o groapă 
secretă, „gura unui vârtej de vale neguros“, sau chiar o simplă prăpastie, oricum o realitate 
abisală; tot pe Tărâmul Celălalt sunt amplasate, negrupat, și câteva mănăstiri, dintre care cea mai 
ciudată este Mănăstirea Calu-Gastru, care „într-un pai reazimă și într-un păr spânzură “; ea are 
chilii pentru douăsprezece călugăriţe și a fost zidită de un împărat bogat pentru fiica sa, zâna Inia- 
Dinia; celelalte mănăstiri fabuloase nu au trăsături esenţiale, textele folclorice neinsistând asupra 
amănuntelor; astfel, Mănăstirea de Tămâie se află undeva foarte departe, drumul spre ea fiind 
cunoscut numai de ciocârlanul șchiop; la Mănăstirea dintr-un os se poate ajunge doar străbătând o 
câmpie în flăcări; cel mai fascinant teritoriu de pe Tărâmul Celălalt, care a suscitat și cele mai 
multe interpretări ale cercetătorilor, este Tinerețe fără bătrâneţe și viață fără de moarte (care este 
și titlul unui foarte cunoscut basm), numele aparţinând deopotrivă locului, palatului și zânei 
castelane; acest teritoriu nu este văzut ca spaţiu, ca un loc geografic, ci mai repede ca o zonă 
cronospaţială; căci dacă Tărâmul Celălalt e compus aproape în întregime dintr-o serie de planuri 
cosmice, cu spaţii și forme variabile, seria Tinereţii fără bătrâneţe este o zonă a timpului nul, o 
variantă cosmică a duratelor și nu a veșniciei în sine, ci a anulării duratei; diferitele interpretări 
superficiale au considerat intrarea pe Tărâmul Celălalt drept o intrare într-un domeniu subteran, 
ca în Infern, cu toate că materialul folcloric indică un alt tip de intrare, pe unde eroul ajunge viu și 
nu mort, nu în stare de spirit; mai mult, el se strecoară, fără știrea lui, printr-o falie, pe care omul 
obișnuit nu o observă, translația având caracterul unei experienţe care iese din cadrul cutumelor 
curente, astfel că Tărâmul Celălalt nu este un spaţiu existând în alt timp, ci un teritoriu aspaţial, 
existând în sine, în afara timpului, ca palatul Tinereţii fără bătrâneţe sau ca mănăstirile amintite; 
tărâmul de aici (cel real) și celălalt tărâm comunică între ele nu de pe poziţia Pământ și Cer (care 
comunică prin „scările la cer“ sau prin „osia lumii“), ci sunt două teritorii ne-pereche, distincte, 
unul fiind real, celălalt mistic; circulaţia între ele este rezervată numai celor aleși (adică iniţiaţi sau 
iniţiabili), cum este, de pildă, Făt-Frumos, și de aceea această comunicare nu este posibilă decât 
prin mijloace supranaturale (2.KERNBACH,p.334-337). 


LUMINĂ 

În gândirea tradițională, lumina are două surse: sacrală (este manifestarea unor fiinţe 
supranaturale - Soarele, Luna, Stelele, Demiurgul, Diavolul, Sfântul Ilie, ca stăpân al fulgerului etc.) 
și tehnică, ca rezultat al fenomenului de ardere - focul, lumânarea, făclia, opaițul, amnarul etc. 
(COMAN,II,p.131). Adevărata magie solară se leagă de lumină, care alungă duhurile, ea însăși fiind 
moștenitoarea focului și nu a cercului; abia „roata de foc” este un simbol cert, celelalte cercuri, 
roţi, ocoale, hore etc., adică poziţii sau acțiuni „în roată”, sunt mult mai ușor de explicat prin ţarcul 
și roata de apărare a animalelor și oamenilor (HERSENI,p.260). Dragostea, iubirea (iubita) sunt 
comparate cu o lumină, orice iubire e o luminare, o ieșire spre lumină, o trecere de la întuneric la 
lumină, funcţionând ca un catharsis, chiar fără pretenţia ca lumina să vină de la soare/lună sau 
stele, poate să vină chiar de la o lumânare (EVSEEV,p.114). 


LUNĂ (Satelitul Pământului) 

Se crede că luna este ochiul lui Dumnezeu și totodată este sora mai mică a soarelui; pentru că 
soarele se îndrăgostise de ea, Dumnezeu a mânjit faţa lunii, ca să nu mai fie plăcută, de aceea ea 
nu are strălucirea soarelui; petele de pe ea le-ar fi făcut un cioban care a aruncat cu balegă; ar sta 
pe lună Cain și Abel, ucigașul purtându-și fratele în spinare, ţinând totodată în mână o căldărușă în 
care picură sângele celui omorât; când trei picături din acest sânge vor cădea pe pământ, acesta se 
va aprinde; se mai spune că pe lună ar fi doi ciobani și o mioară, care au fost duși acolo, pentru că 
Dumnezeu ar fi ghicit intenţia fratricidă a celui mai mare; este reprezentată când ca femeie (cel 

mai des), când ca bărbat; după ce soarele a fost făcut, el a luminat singur timp de 7 ani, apoi 
diavolul l-a rugat pe Dumnezeu să facă să fie lumină și noaptea, să alunge astfel întunericul, iar 
Dumnezeu a făcut atunci luna, dar i-a dat mai puţină lumină; o altă legendă ne povestește că luna 
ar fi apărut din metamorfoza unei fete foarte frumoase; luna este purtată pe cer de către 24 de 
diavoli, care, după ce străbat firmamentul, pier, pentru că altfel s-ar înmulţi; ca și soarele, și luna 
are dușmani: diavolul are ciudă și pe soare, și pe lună și ar vrea să le mănânce; luna nu se poate 
apropia de soare, decât foarte greu, pentru că acesta este foarte fierbinte; când totuși reușește, îl 
întunecă pentru puţin timp (eclipsele de soare); se crede că atunci luna se poate apropia de soare, 
pentru că este mai rece; eclipsele de lună ar fi cauzate de vârcolaci, doi sau mai mulţi, animale mici 
ca niște câini, sau balauri, sau zmei, sau stafii (pricolici), care se fac din copiii morți nebotezaţi sau 
născuţi din părinţi necununaţi; stafiile acestea s-ar mai face și de la sine, din văzduh, pentru că 
oamenii nu respectă sau încalcă anumite datini sau interdicții, cum ar fi femeile care torc noaptea 
fără lumină (VLĂDUȚESCU,p.90-91). „Luna e om, la început mititel ca și copilul și apoi îi tot cresc 
aripile, îi cresc împrejur, până ce vin una și e rotund; apoi începe a îmbătrâni și a se face tot mai 
mic, aripile i se taie, până ce rămâne ca degetu' și iar se naște din nou”; în general, luna are o 
semnificaţie malefică, este prototipul femeii capricioase, care patronează noaptea, iarna și frigul: 
„Într-o sărbătoare femeiască, cum e Chirica, Marina, Sfânta Parascheva, ia să îndrăznești ceva și-i 
vedea. Da' în sărbătorile bărbătești să lucrezi, nu-ţi e nimică...dar femeia, încă Luna; ea câteva zile, 
cât e plină, luminează, că se vede noaptea ca de la Soare și pe urmă iar se pișcă! la uită-te la 
Dochia! Amu-i ploaie, amu cald, amu vânt, amu iar frumos. Așa-i femeia!” (12.GHINOIU,p.58;60). 
În Gorj, când este eclipsă de lună, se crede că ea este mâncată de vârcolaci, oameni răi și ucigași 
(CĂRĂBIȘ,p.106). Se crede că unele pete din lună ar reprezenta scena uciderii lui Abel de către 
fratele său Cain - Suceava; se mai crede că în lună stă Abel cu capul spart de către Cain, care-i ţine 
capul aplecat peste un ciubăr, unde i se scurge sângele - Neamţ; Suceava; în lună sunt doi fraţi; cel 
mic a omorât pe cel mare și acum îl poartă în spinare, ţinându-i o căldărușe sub nas, în care curge 
sânge - Brăila; când luna, în calea ei mergând, calcă o stea, atunci moare omul a cărei stea a fost 
arsă - Galaţi; când din căldarea lunii pline vor cădea trei picături pe pământ, acesta se va aprinde și 
va arde cu tot ceea ce există pe el, venind astfel vremea de apoi - Transilvania; să nu se toarcă pe 
vreme cu lună, pentru că o mănâncă vârcolacii - Galaţi; când pe lună o mănâncă vârcolacii (când 
este eclipsă), este semn că va fi război sau revoltă - Suceava; vremea va deveni rea când luna are 
halou - Vaslui;Suceava; când luna se arată roșie în jur este semn că va fi vreme secetoasă - 
Suceava; este semn de ploaie, când luna este cu coarnele în jos - Ilfov;Galaţi;Suceava; dacă o fată 
visează lună, este semn că se va mărita cu un bărbat văduv - Suceava (2.GOROVEI,p.114;125- 
126;267). În Maramureș, se crede că, dacă în jurul lunii se face un „cearcăn” (seara, noaptea, 
dimineaţa), în acea zi va fi furtună sau ploaie mare cam la 12 ore după apariţia inelului; când este 
schimbare de lună (sfert sau lună plină) și afară este uscat, omul știe că poate cosi liniștit, pentru 
că o săptămână întreagă nu va ploua; ceapa se seamănă când luna descrește, ca să nu facă 
sămânță (BOGDAN, p.45;135). Înseamnă dragoste fără speranţă pentru cel care visează lună; 
pentru cine visează lună roșie înseamnă ceartă; înseamnă necazuri pentru cel care visează lună 
întunecată; este bine ca o persoană să fie atent supravegheată pentru cel care visează luna în faza 
de sfert; înseamnă necredinţă sau scăderea interesului în dragoste pentru cel care visează luna în 
faza de trei sferturi; pentru cel care visează lună strălucitoare înseamnă că va învinge prin credința 
statornică în ceea ce face; înseamnă prevestire bună pentru cel care visează mai multe luni - 
Suceava (NOTE,Băncescu). 

Lună-nouă. Se crede că, la Lună-nouă, timpul este nefast pentru activitatea umană, pentru că 
atunci se înnoiește răul, se prind vrăjitoriile, boabele semănate rămân seci, nu se pun pe ouă 
cloștile, nu se fac nunţi; prin Năsăud, se crede că atunci umblă un duh necurat prin curţile 
oamenilor și numai atunci acesta are putere; de aceea, în tot anul, unii dorm prin vecini 12 nopţi; 
lunii-noi i se mai spune Lună tânără sau Lună în două coarne; în Banat, conform unei tradiţii 

consemnate la sfârșitul sec. al XIX-lea, oamenii numeau Duminică tânără fiecare din aceste zile 
care urma sau corespundea cu faza de lună-nouă; în cele 13 „duminici tinere” (într-un an solar 
sunt aproximativ 13 luni lunare și 12 luni calendaristice) se efectuează practici magice de 
purificare, se sfințește apa, se străpung urechile fetițelor, ca să poată purta cercei, fetele mari se 
piaptănă și își taie vârful părului, pentru a le crește mai lung și mai frumos, oamenii se tund și își 
taie unghiile; cositul fânului începe tot la lună-nouă, într-o zi lucrătoare (12.GHINOIU,p.63-64). Cel 
ce vede lună-nouă să-i arate acesteia niște bani, ca să aibă parte de ei toată luna - Bihor; sau se 
lovește în frunte cu o monedă de argint, în credinţa că va fi sănătos și va avea bani toată luna - 
Muntenia; se crede că acela care vede lună-nouă și are bani la el va avea toată luna, sau îi va spori 
- Botoșani;Suceava; se cere chiar ca oamenii să-și socotească de așa manieră veniturile și 
cheltuielile, încât luna-nouă (Crai-nou) să-i găsească având bani în buzunar - Suceava; dar vestea 
că este Crai-nou trebuie să o aducă în casă numai bărbatul, femeilor fiindu-le interzisă rostirea ei, 
ca să nu se strice oalele și străchinile - Muntenia; Suceava; este bine să se semene, când este lună- 
nouă, ca și grâul să crească la fel cum crește luna, dar nu se seamănă porumb în această perioadă, 
fiindcă se face mare doar în știulete, fără însă ca acesta să aibă și boabe, și nici tulpinile nu vor fi 
viguroase - Țara Oltului; să nu se semene, când este lună-nouă, pentru că nu vor ieși roade bogate 
- Bihor; nu este bine să se facă vreo semănătură în zi cu lună-nouă, ci după ce se mai învechește, ca 
semănăturile să fie roditoare - Țara Oltului; nu se răsădește nimic în zilele cu lună-nouă, pentru că 
plantele vor face viermi la rădăcină și se vor usca - Tecuci; totuși, se crede că rodesc mai bine 
pomii răsădiți și altoiţi pe lună-nouă; în caz că se răsădesc mai târziu, pomii nu vor rodi tot atâţia 
ani, câte zile au trecut de la faza de lună-nouă - Suceava; nu se taie porcul, când este lună-nouă, 
fiindcă face viermi carnea - Țara Oltului; gunoiul de grajd se cară pe câmp numai la lună-nouă, ca 
să se primenească pământul și să nu facă viermi - Suceava; de asemenea, nu se zugrăvește în casă, 
când este lună-nouă, pentru că se fac greieri - Țara Oltului; ca să se scape de ploșniţe, se 
zugrăvește casa, în zi cu lună-nouă, dinspre înapoi spre față, totodată mestecându-se coji de pâine, 
de mămăligă, de fructe etc. - Suceava; se scapă de negi, dacă i se spune celui afectat că afară este 
lună-nouă, iar el ia apă în gură, iese afară și, fără să se uite la lună, își toarnă din gură apă, de trei 
ori, peste negii de pe mâini și de pe picioare - Suceava; cum va fi vremea timp de patru zile după 
faza de lună-nouă, tot așa va fi toată luna - Suceava; dacă, la două-trei zile după lună-nouă, 
coarnele acesteia sunt puţin tocite, este semn că va ploua, iar, dacă discul ei este roșu, vremea va 
deveni rea - Moldova; va fi secetă, când luna-nouă are coarnele orientate în sus, dar anunţă vreme 
ploioasă, când coarnele ei sunt îndreptate spre pământ - Suceava (2.GOROVEI,p.16;58;63;107; 
165;197;206;209;219;269-270; GOLOPENȚIA,p.72;138;141;143;145). În Moldova, se crede că nu 
este bine să se descânte când este lună-nouă, dar în același timp bubele dulci nu trebuie 
descântate când crește luna, fiindcă, în loc să se vindece, ele se măresc (3.GOROVEI,p.133). Fânul 
se cosește după ce a trecut luna-nouă - Banat (2.MARIAN,I,p.78). Semănatul se face după fazele de 
creștere sau descreștere a lunii; astfel, culturile care cresc deasupra pământului, cum sunt 
cerealele, se plantează la lună-nouă, iar cele care cresc în pământ, cum sunt cartofii, se 
însămânţează pe lună-plină (12.GHINOIU,p.210). Ca să fie roditori, pomii se răsădesc și se altoiesc 
pe lună-nouă (PRESA). Dacă luna este cu coarnele în sus, va ploua în acea lună, până ce astrul 
nopţii va trece în faza următoare a sa - Teleorman (2.CHIVU,p.248). Serii simbolice: monedă- 
argint-frunte-lună (nouă); lună (nouă)-var-pâine-mămăligă-fructe. 

Lună-plină. Cine vede lună-plină să nu spună nimic celor din casă, fiindcă se sparg oalele - 
Teleorman;Vrancea;lași; să se ferească de lupi cine pleacă la drum pe lună-plină - Suceava; trebuie 
să aibă bani în buzunar cel care vede lună-plină, pentru că altfel banii nu vor trage la el - Vrancea; 
nu se face curățenie prin casă când este lună-plină, pentru că atrage ploșniţele și alte insecte; la fel 
și când este lună-nouă - Suceava; nu se răsădesc pomi și nici legume pe timp de lună-plină, pentru 
că fac numai floare, iar roade nu - lași;Suceava; să se semene pe lună-plină, ca și roadele câmpului 
să fie bogate ca și luna - Țara Oltului; nu se pune cloșcă pe lună-plină, fiindcă puii care vor ieși vor 

piui neîncetat - Muntenia;lași;Suceava; dacă luna-plină are pete vineţii, iar haloul ei este format 
din două-trei cercuri este semn de vreme rea - Botoșani (2.GOROVEI,p.52;262;264;270; 
GOLOPENȚIA,p.141). Când, în seara de Anul Nou, luna este plină, este semn că anul va fi mănos 
(BODIU,p.417). Dacă în ziua în care este prăznuit Sfântul Dumitru (26 octombrie) luna va plină, sau 
cerul acoperit cu nori, ori dacă plouă sau ninge se crede că aceste semne indică o iarnă aspră, cu 
zăpezi grele, iar gerul va fi năprasnic - Vâlcea (12.GHINOIU,p.251). În Suceava și Bucovina, pe lângă 
„calendarul de ceapă” pe care oamenii îl fac în noaptea de Anul Nou, ei ies afară și, dacă este 
senin, se uită pe cer la lună și la stele, pentru ca, din lucirea și poziţia lor, să prevadă cum va fi anul 
următor; astfel, se crede că atunci când este lună-plină, în seara Sfântului Vasile, anul următor va fi 
mănos, dacă nu, anul va fi sec, neroditor (2.MARIAN,I,p.6;71;84). 


LUNĂ (timp calendaristic) 

Numele lunilor anului își au originea în nașterea a 12 copii gemeni; doi bătrâni, supăraţi că nu au 
avut în tinereţe copii, pleacă la drum lung cu gândul să-și pună capăt zilelor; un moșneag salvator 
le iese însă în cale și, ascultându-le povestea, le dăruiește o buruiană de leac, de făcut copii; 
bătrânii se întorc acasă, beau ceaiul obţinut din buruiană și femeia naște nici mai mult, nici mai 
puţin decât 12 băieţi, iar numele lunilor anului ar fi fost împrumutate, cum spune legenda, de la 
numele acestor băieţi; ca fire și trup, acești 12 frați sunt mai mici sau mai mari, mai slabi sau mai 
puternici; de multe ori se iscă neînţelegeri între ei, de pe urma cărora au de suferit oamenii 
(12.GHINOIU,p.64-65). În Teleorman, fiecărei luni din an îi corespunde una din zilele dintre Crăciun 
și Bobotează și așa cum va fi ziua respectivă, tot așa va fi și luna corespunzătoare ei (2.CHIVU, 
p.245). În Suceava, casele se îngrijesc, în general și în ansamblul lor, la sfârșit de lună, ca să nu 
prolifereze diferitele insecte, în special puricii și ploșniţele (2.GOROVEI,p.46). În Maramureș, se 
spune că, în lunile care cuprind în denumirea lor litera „r”, nu este bine să se stea cu spatele pe 
pământ sau să se doarmă pe pământ; aceste luni sunt: ianuarie, februarie, martie, aprilie, 
septembrie, octombrie, noiembrie și decembrie, adică 8 luni din an (BOGDAN,p.115). 


LUNCA 

Câmpie acoperită cu fânețe, în apropierea unui râu sau la poalele unui deal ori al unui munte; 
vâlcea - vale îngustă și puţin adâncă, având fundul aproape plat și versantele în pantă ușoară, de 
obicei fixate prin vegetaţie (ȘĂINEANU,I1l,p.337;V,p.496). În toată poezia lirică orală de dragoste, 
lunca și vâlceaua sunt simboluri feminine (EVSEEV, p.135). 


LUNGILĂ 
Erou din basmele populare, având însușirea de a se lungi după bunul său plac (ȘĂINEANU,I,p.168). 


LUNI 

Prin preajma Palatului Soarelui, vecină cu Sfânta Vineri, locuiește Sfânta Luni, fiind cea mai bătrână 
dintre surorile ei, pentru că în această zi, pe care o patronează, Dumnezeu și-a început creaţia; 
este o femeie foarte sfântă și Tatăl Ceresc a pus-o să ţină cheile cu care sunt descuiate șapte 
ceruri; oamenii cred că lunea este ziua îngerilor și că este bine să postească, fiindcă multe păcate li 
se vor ierta și vor merge direct în Rai; îi ajută pe oameni în tot ceea ce întreprind, le dă în dar o 
cloșcă cu pui de aur, o furcă minunată care toarce singură, o vârtelniţă, un pieptene, o gresie etc., 
dar știe să și pedepsească pe toţi cei care nu respectă ziua închinată ei; chiar dacă uneori ea apare 
ca întruchipată în bărbat, fiind considerată a fi a „Sfinţilor Arhangheli care iau și dau sufletele”, 
totuși majoritatea naraţiunilor o menţionează ca „sfântă”, soră bună cu Sfânta Marţi, Sfânta 
Miercuri etc. (PRESA). Ziua de luni marchează începutul săptămânii, care trebuie pusă sub 
auspiciile cele mai favorabile activităţilor umane (12.GHINOIU,p.61). Este cap de săptămână, ea 
reprezentând începutul, de aceea acum trebuie început orice lucru; cine se bucură în această zi va 

fi vesel toată săptămâna; lunea este bine să se înceapă construcţia unei case, mai precis lunea 
dimineața, deoarece atunci începe și lumina, dar nu este bine să se dea bani din casă, căci toată 
săptămâna va trebui să se tot dea; nu este bine ca omul să-și taie unghiile, fiindcă va căpăta 
dușmani și va primi numai ură de la prieteni; nu se merge la peţit, nu se îngroapă morții, nu se iau 
ouăle din cuibar, deoarece găinile nu se vor mai oua; este indicat să se înceapă postul lunea, 
fiindcă numai astfel i se vor îndeplini toate dorinţele și îi va merge bine tot anul celui care respectă 
datina; lunea este bună pentru descântece, pentru oameni și pentru animale, la vrăji și la farmece 
„de dragoste” și „de urât” (BODIU,p.417). Se crede că ziua de luni este a sfinţilor îngeri sau voivozi 
și că este bine să se postească, pentru ca Sfinţii Mihail și Gavril, care poartă sufletele celor morți, 
să nu vină mânioși, ci să fie blânzi cu acela la care vin să-i ia sufletul - Neamţ; este păcat să se 
lucreze lunea dis-dimineaţă, până nu se vede pe drum urmă de bou - Suceava; nu se pleacă lunea 
la drum - Tecuci; cum îi merge omului lunea, tot așa îi va merge toată săptămâna - Muntenia; 
Tecuci; cine postește în zi de luni va avea noroc - Tecuci; se ţine post în zi de luni, pentru ca omul și 
vitele să nu fie atacate de animalele sălbatice, sau ca să nu i se îmbolnăvească vreo vită 
gospodarului - Suceava; este rău pentru vitele celui care nu postește în zi de luni - Suceava; 
femeile, care nu au copii, să postească lunea, ca să rămână însărcinate - Suceava; orice lucru este 
bine să fie început în zi de luni, ca să fie dus la bun sfârșit - Galaţi;Suceava; copilul născut în zi de 
luni va avea noroc și viață îndelungată - Tecuci; copiilor mici să li se croiască hainele în zi de luni 
(considerată zi de început), ca să trăiască - Țara Oltului; se crede că nu este bine să se spele omul 
în zi de luni cu apă rămasă de duminică prin vase - Teleorman; flăcăul care se spală obișnuit în zi de 
luni nu se mai însoară - Tecuci; cine se vaită lunea că îl doare capul, îl va durea toată săptămâna - 
Botoșani; se îmbolnăvește de râie, se umple de păduchi și îl năvălesc puricii pe cel care se 
pregătește să se spele sau spală lunea cămăși - Tecuci; omul să nu se spele în zi de luni, fiindcă va 
rămâne singur - Suceava; lunea este bine să se ia, dar să nu se dea - lași; este bine să se ia cu 
împrumut în zi de luni și să se înapoieze împrumutul sâmbăta, pentru că va avea parte de belșug 
cel ce procedează astfel - Galaţi; nu se dau bani cu împrumut în zi de luni, pentru că se vor da 
toată săptămâna - lalomița; cel ce dă din casă cu împrumut lunea va păgubi toată săptămâna - 
Mehedinţi;Prahova;Ilfov;Tecuci;Galaţi; lași;Suceava; iar cine primește bani în zi de luni se bucură 
că va primi toată săptămâna - Muntenia; dar îi va merge bine celui care primește bani în zi de luni - 
Galaţi; să se ceară ceva cu împrumut în zi de luni, pentru ca să aibă noroc omul la primit bunuri de 
pomană - Tecuci; va fi rău de vitele aceluia care dă cu împrumut, în zi de luni, sare, petrol, usturoi, 
borș - Muntenia; Moldova; ca să trăiască timp îndelungat cel ce le va purta, pânza pentru piesele 
de lenjerie de corp se croiește în zi de luni - Suceava; să nu se ia ouăle din cuibar în zi de luni, 
pentru că găinile vor părăsi acel cuibar - Vâlcea;Muntenia; nu se iau și nu se numără ouăle din 
cuibar în zi de luni - Tecuci; să nu se numere păsările lunea, pentru că se îmbolnăvesc sau pier - 
Galaţi; în ziua de luni nu se dă gunoiul afară din casă, fiindcă uliul va mânca din găini - Vrancea; nu 
se duce lut și baligă pentru lipit în casă în zi de luni, pentru că, odată cu lutul, sunt aduse în casă și 
tot felul de insecte, cum ar fi ploșniţe și gândaci - Muntenia;Suceava; cine pune cloșcă pe ouă în zi 
de luni va scoate numai cocoșei - Suceava; nu se iau ouă din cuibare în zi de luni, pentru că găinile 
vor părăsi ouatul în locul acela - Galaţi; nu se pune borș la acrit în zi de luni, pentru a nu le ieși 
bube pe corp femeilor care se ocupă cu asemenea îndeletnicire - Suceava; sau pentru că s-ar 
scălda dracul în el - lași; însă este bine să se semene în zi de luni, fiindcă este o zi dulce, dar nu 
înainte de răsăritul soarelui - Țara Oltului; este rău de încă o moarte, dacă înmormântarea unui om 
se face în zi de luni - Vâlcea;Muntenia; dacă începe să plouă într-o zi de luni, atunci vremea umedă 
va dura o săptămână - Suceava (2.GOROVEI,p.9; 15;29; 53; 87;95; 99;106; 112;113; 119; 126-128; 
132; 144; 167-168; 180; 190; 256; 267; GOLOPENȚIA,p.108;144-145). Ca omul să aibă noroc, 
trebuie să înceapă ceva din ziua de luni sau din ianuarie, dar poartă ghinion să se spele rufe lunea; 
în prima zi din săptămână trebuie început orice lucru care cere temeinicie, pentru ca Dumnezeu 
să-l ajute pe om să-și termine treaba cu bine și repede; există o veche tradiţie la români, aceea de 

a posti lunea, ca să meargă bine toate cele ale vieţii; de asemenea, se spune că oricine trebuie să 
se bucure în zi de luni, pentru a fi vesel peste toată săptămâna (PRESA). Orice lucru trebuie început 
lunea, miercurea, joia și vinerea; marţea și sâmbetele sunt zile ale morţilor și orice lucru început în 
aceste două zile nu este dus la bun sfârșit - Bucovina; mulţi oameni postesc lunea, cu toate că 
biserica nu obligă la așa ceva, crezând că este bine pentru tot felul de boli, pentru ca oamenii să fie 
feriți de rele și vitele de animale sălbatice - Suceava; sau pentru că va avea noroc - Banat; cine vrea 
să fie ferit de șoareci trebuie să ajuneze în lunea din Săptămâna Albă - Transilvania; oricine trebuie 
să fie vesel în această zi, pentru a fi vesel peste toată săptămâna; în caz că are vreo supărare în 
această zi, peste toată săptămâna va fi trist și îi va merge rău pentru orice; lunea trebuie să se 
înțarce copiii; nu trebuie ca lunea să se dea bani din casă, cu deosebire dimineaţa, pentru că acela 
care o va face va da bani toată săptămâna, dar trebuie să se primească bani, pentru a fi la fel toată 
săptămâna; să nu se taie unghiile lunea, pentru că își va căpăta vrășmași și îl vor urî prietenii pe cel 
care o face; nu se merge în peţit, pentru că, dacă este refuzat, s-ar putea să fie refuzat și de alte 
fete, ba chiar i se pot întâmpla nenorociri și mai mari; să nu se ia ouăle din cuibar, pentru că găinile 
nu se vor mai oua acolo; se crede că acela care începe să postească în această zi îi va merge bine; 
astfel, dacă femeile care au un copil și vor să mai aibă, să postească 12 zile de luni consecutiv și vor 
avea prunci; sau cei care au dureri de ochi este bine să postească mai multe zile de luni consecutiv, 
sau chiar toată viața; unii încep să postească lunea, pentru că li se îmbolnăvesc și le mor vitele; se 
mai crede că este bine de postit lunea pentru orice se intenţionează și pentru orice necaz; se mai 
spune că aceia care au postit toată viața în zilele de luni postesc până și în prima luni după Paște; 
sau cei care și-au propus să postească un număr de zile de luni nu mănâncă nimic până a doua zi 
dimineața, pentru că, în caz că își calcă promisiunea, le va fi cu mult mai rău; lunea nu se îngroapă 
morții, fiindcă este rău de moarte pentru cei rămași în viață, sau se crede că vor muri toţi cei din 
casa defunctului - Bucovina; dar, indiferent de motivații, practica este întâlnită în toată ţara 
(2.MARIAN,I, p.75-76;90;188). Se descântă oricând este nevoie, dar cel mai bine pentru eficiența 
lui este să se descânte lunea seara, pentru ca așa să se spargă și durerile, cum își încetează 
activitatea târgurile organizate duminica și care se ridică în cursul zilei de luni - Țara Hațegului 
(CLOPOTIVA,p.456). În Gorj, peţitul sau împețitul se face lunea, miercurea, vinerea și duminica, 
considerate a fi „zile mari” ale săptămânii; flăcăul trimite în peţit la fată unul, doi sau chiar mai 
mulţi oameni, rude sau străini; urmează apoi peţitul de către băiat, însoţit de părinţii săi, când se 
discută zestrea și se stabilește ziua nunţii (CĂRĂBIȘ, p.65). 

Lunea curată. Prima zi a Postului Mare (Postul Paștelui) este cunoscută, în majoritatea zonelor 
etnofolclorice din România, sub denumirea de Lunea curată; sunt spălate, cu apă neîncepută, 
toate vasele din gospodărie, pentru a le scoate toate urmele alimentelor de dulce (ouă, carne, 
lactate, grăsime de origine animală), interzise a fi consumate în perioada postului; în plus, în 
nordul Moldovei, femeile își curățau gâtul și cavitatea bucală cu o fiertură de borș; pentru 
îndepărtarea duhurilor malefice, păgubitoare pentru om și animale, se aprind și se împart 
lumânări; această zi mai este cunoscută, în zonele de deal și munte, și sub denumirea de Lunea 
păstorilor (în Banat), ea fiind ţinută prin abţinere de la muncă de către mamele și soțiile de 
ciobani, pentru ca turmele lor să fie ferite de haitele de lupi; în acest scop, mamele, care au mulţi 
feciori ciobani, se scoală în această zi dimineaţa și fac o turtă din făină de grâu sau porumb, pe 
care o numesc Sfânta Maică Luni, ca aceasta să le păzească fiii și turmele; dacă femeile ar lucra 
ceva în această zi, se crede că lupii le vor ataca turmele, iar șoarecii le vor mânca semănăturile din 
câmp în primăvara care urmează; în Banat, în această zi cade și ziua forfecarilor și a burghiașilor, 
două insecte dăunătoare, a doua dintre ele împungând primăvara prunele și cireșele, deoarece 
femeile din casa cu o asemenea livadă au împuns sau au lucrat și ele cu acul în ajunul Crăciunului și 
al Bobotezei, în joia din Săptămâna Albă și în Joia Mare; oamenii se dau în scrânciob, sau în 
legănuș (dulap, tuțuluș, vârtej), pentru a avea parte de sănătate peste tot anul; în unele locuri ale 
Banatului, se dau în scrânciob nu numai în această zi de luni, ci de-a lungul întregului Post Mare, 

până la Paște; astăzi și a doua zi, marți, și numai în Banat, oamenii se deghizează în haine femeiești 
zdrenţuite și merg pe înserate la șezători și clăci, unul dintre ei având și un fluier, cu ajutorul căruia 
ajută la luarea la jucat a fetelor și nevestelor tinere, provocând voie bună, glume, ghidușii; cu acest 
prilej, se mai strigă și unele chiuituri prin care sunt luate în râs obiceiuri împrumutate de la alte 
neamuri, ofilind astfel unele tendinţe de înstrăinare; în Bucovina, în această zi nu se fierbe nimic și 
oamenii se hrănesc doar cu preparate reci, pentru ca pruncii să nu capete bube și alte boli; unele 
mame dau de mâncare copiilor, în această zi, brânză, ca să nu-i doară gâtul pe durata postului; 
cheamă găinile în casă, le hrănesc și apoi le dau drumul afară, cu excepţia cocoșului, rostind că și 
ele „să fie sănătoase ca și cocoșul!”; în Moldova și Bucovina, există obiceiul să nu se mănânce 
nimic și nici să se lucreze, doar să fie spălată vesela și să se împartă lumânări; totuși, se adună mai 
multe neamuri și vecini, mai degrabă femeile, care mănâncă numai borș fără legume, cu pâine și 
mămăligă, ca să-și spele gura și gâtul de resturile alimentare de dulce consumate în ziua 
precedentă (Lăsatul de sec); obiceiul poartă numele de spolocanie, pentru că azi se spală vasele, 
dar femeile vin și cu furca de tors, cu toate că ele mai mult stau de vorbă și beau, pentru că oricum 
nu este bine să se toarcă lunea; în Suceava, borșul pus astăzi la acrit nu se lasă până sâmbătă, 
fiindcă este rău, deoarece de vineri seara, spre ziua lui Sân-Toader, după ce au cântat cocoșii prima 
oară, vine diavolul și cine gustă apoi din borșul acesta capătă plescaiță, un fel de spuzeală care 
erupe pe braţe și pe gambe, însoțită de mâncărimi puternice și de răni greu vindecabile, în caz că 
bolnavul se scarpină; ca să fie prins dracul care se scaldă în putina cu borș, se ia un brăcinar de 
mire, care a fost cast până la cununie, și se ţine deasupra putinei, astfel necuratul nu are cum 
scăpa; dar avându-l în mână, omul poate face orice cu el, îi poate cere să-i aducă bani sau un alt 
serviciu și dracul va îndeplini totul fără împotrivire; totuși, există și practica de a împiedica dracul 
să intre în vasul cu borș, descântând trei cărbuni, pe care apoi pot fi aruncaţi în borș, acesta 
devenind chiar mai bun în acest mod, iar dracul nu mai intră în el; în Transilvania, femeile, după ce 
pun borșul la acrit, ca el să fie acru, trag de urechi un copil, în credința că borșul va fi acru ca și 
supărarea celui necăjit; sau ies și trag de urechi pe prima gospodină întâlnită în drum, după care 
fug repede spre casă, în credinţa că, dacă femeia intră prima în casă și suflă în borș, îl va mânca în 
deplină pace; dacă gospodina este mai iute de picior, crede că i se va întâmpla cine știe ce 
supărare; în Năsăud, gospodina trage pe cine nimerește de urechi, în special pe vecini sau rude, iar 
cel luat prin surprindere, dar cunoscând obiceiul, îi zice „Acru să-ţi fie!”; dar unii dintre cei de pe 
uliţă se înfurie și înjură și se crede că borșul va fi mai acru cu cât furia lor este mai aprigă; în zonele 
lalomiţa, Călărași, Râmnicu Sărat și în sudul Dobrogei, în această zi se face Jujeul, adică tragerea 
câinilor în tărbacă, pe când gâștelor li se dă o mai mare atenţie ca de obicei, să aibă de pildă hrană 
din belșug; obiceiul se numește Jujeu sau Jujău, în zonele Ialomiţa și Călărași, Vălărit, în Râmnicu 
Sărat, și Jijeu în Dobrogea; jujeul este format dintr-o frânghie cu câte un băț la fiecare capăt; câinii 
sunt alergaţi și prinși de dimineaţa până seara, răsuciţi și desrăsuciți în frânghie, iar, când scapă, 
fug împleticindu-se ameţiţi și scheunând; explicaţia oamenilor pentru acest obicei bizar ar fi că ei 
fac așa ceva pentru ca, la vară, să le rodească din belșug porumbul și meiul; altă explicaţie are 
origine cultă, în sensul că la intrarea într-o cetate câinii nu ar fi reacţionat în nici un fel, pe când 
gâștele au făcut-o; în Călărași, se confecționează un fel de dispozitiv din două ramuri de copac, 
așezate în formă de X, de care atârnă o sfoară înnodată ca laţ, unde sătenii aduc câinii „nevrednici” 
și pisicile care fac stricăciuni în gospodărie; animalele sunt prinse în laţ, după care funia este 
răsucită la maximum; trăgând invers, se produce desfășurarea rapidă a frânghiei, apoi animalele 
sunt aruncate, unele din ele murind imediat, altele fugind, fără să se mai întoarcă în sat; dis- 
dimineața, femeile fac foc la rădăcina pomilor fructiferi, afumându-i și rostind de trei ori cuvintele: 
„Pomule, pomule, rod să-mi dai, să nu te tai!” (2.MARIAN,I,p.225;227-231;234;TUDOR,p.75; 
PRESA). În Bihor, această zi mai este numită și Lunea lupilor, în care nu este voie să se mănânce de 
dulce, pentru că „se țupă luparița”, boală fără leac (cancer); nu este voie să se înhame sau să se 
înjuge doi cai sau doi boi, pentru a fi feriți oamenii de lupi; mai poartă ziua și numele de Lunea 

șoarecilor, în care stăpânul casei, dimineaţa, pe nemâncate, trebuie să roadă în gură o piatră, 
rostind: „Atunci să-mi mănânce șoarecii hainele și roadele, când voi putea eu să rod piatra!” 
(ROMAN, p.4). În Gorj, în zorii acestei zile, gospodina casei adună, cu ochii închiși, toate firimiturile 
de la masa din ajun, iese apoi afară, în mijlocul curţii, și le aruncă în cele patru zări, rostind: 
„Nareți, lupilor, nareți, urșilor, nareţi, vulpilor, nareți, dihorilor, nareţi, ielelor, nareți, ciorilor etc., 
asta să vă fie mâncarea în timpul anului de la mine din bătătură și din casa mea!”, crezând că 
astfel vitele și păsările îi vor fi ferite de fiarele și zburătoarele răpitoare (CĂRĂBIȘ, p.16). În prima zi 
a Postului Mare, tineri mascaţi în „cuci” obișnuiesc să-i bată pe toţi cei întâlniți în cale, aceasta 
fiind o bătaie rituală, menită să asigure „sănătatea” câmpului și belșugul roadelor în anul agricol 
care începe - Ilfov (1.RAICU,p.43). 

Luni (cea de a doua zi a Paștelui). Preoţii merg și fac slujbe de pomenire pentru sufletele celor 
răposaţi; când se întorc de la cimitir, femeile ies în poarta curților și aruncă pe drumul măturat în 
prealabil cu apă și câteva boabe de porumb, ca să le rodească anul acela câmpul; în caz că Paștele 
cade devreme, femeile se duc direct în câmp și pun în pământ cu mâna, nu cu sapa, câteva boabe 
de porumb - Banat; dis-dimineaţă, băieţii iau apă neîncepută și se duc pe la casele cu fete 
nemăritate, intră în casă și le stropesc pe acestea destul de serios, fetele dându-le drept răsplată 
ouă roșii - Sibiu;Țara Oltului; Năsăud;Suceava; în alte părți, fie fetele sunt prinse pe uliţă și duse cu 
forța la o fântână, o apă curgătoare sau iaz, unde sunt udate, turnându-se peste ele 2-3 cofe cu 
apă, fie sunt chiar scufundate în apă îmbrăcate; de remarcat că fetele nu sunt supărate, ci acceptă 
cu bucurie „udatul”, crezând că peste an se vor mărita - Suceava (2.MARIAN,II,p.208-209; 226). 
Serie simbolică: luni-apă-porumb. 

Luni (după Duminica Tomei). În Banat și în vestul României, această zi poartă numele de Lunea 
morților sau Paștile morților, fiindcă acum se fac rugăciuni și pomeni la morminte pentru sufletul 
tuturor morților din familie; preoţii mai fac rugăciuni în câmpurile semănate, pentru a fi ferite de 
grindină și vifore; sub numele de Mătcălău, căruia i se mai spune și Paștele Mic, se înţelege o 
sărbătoare care se ţine în lunea imediat următoare Duminicii Învierii Domnului, sau în marțea 
următoare Paștelui, sau în lunea de după Duminica Tomei, pentru cei mai mulţi locuitori ai 
Banatului; se crede că Mătcălăul este o întruchipare jumătate umană, jumătate îngerească, un 
tânăr frumos și nemuritor, care umblă prin lume ca și Sântoaderii sau rusaliile, dar care nu poate fi 
văzut, fiindcă oamenii s-au înrăit de fărădelegi; în această zi, bărbaţii nu lucrează nimic la câmp, 
pentru că Mătcălăul le poate aduce vifor și trăsnete; tot din același motiv, femeile nu torc, nu ţes, 
nu cos; în ziua de Mătcălău, fetele se adună și se prind mătcuțe, văruice, surori, participând la 
manifestare doar fete; băieţii se pot prinde fraţi de cruce („feciorii mănâncă cruce”) fie în această 
zi, fie în oricare altă mare sărbătoare a anului; pentru fete, se face o turtă din grâu curat, aluatul 
fiind frământat de o femeie aflată la menopauză („iertată”), sau de o fată mare; ceremonialul este 
îndeplinit de către un bărbat, care apoi este privit de fetele mătcuțate ca fiind tatăl sufletesc al lor 
și respectat în consecinţă; acesta pune turta pe masă, iar pe ea presară o lingură de sare; toate 
fetele se închină; apoi, tatăl împarte turta în formă de cruce, fiecare bucată fiind picurată cu puţin 
vin, apoi taie părţile, cu un ban de argint și tot în formă de mici cruci, în tot atâtea bucăţi câte 
picături de vin au căzut pe ea; fiecare mătcuţă mănâncă câte o astfel de bucăţică, apoi închină 
fiecare câte un pahar de vin și se sărută pe rând; se rostește cu acest prilej un jurământ făcut către 
Mătcălău; banul de argint se taie și el în 3, 5, 7 etc. părţi, fiecare dintre fete trebuind să-și păstreze 
bucata care îi revine până la moarte, pentru că se crede că, dacă o va pierde, Sânpetru nu o va 
primi în Rai; apoi se face un ospăț cu toţi cei care participă, părinţi, fraţi, rude, inclusiv cu toate 
celelalte surate legate în sărbătorile anterioare; cele care se prind surate se duc unele la celelalte 
cu bucate de pomană și cu buchete de mătcuţe (floare care crește primăvara în jurul izvoarelor și 
râurilor); mătcuţirea se mai poate face și altfel, în sensul că fiecare fată aduce câte ceva, ouă, 
pâine, unsoare, etc., precum și un buchet de flori, de regulă mătcuţe; se duc toate sub un măr, fac 
un foc, pun o tigaie și prepară un scrob; apoi ocolesc tigaia și mărul de trei ori; din florile aduse 


Antonescu. Dicţionar de Simboluri și Credinţe Tradiţionale Românești 378 


http: / /cimec.ro 


împletesc cununi și se sărută prin ele; se așează jos și mănâncă din scrob în semn de înţelegere și 
credinţă; de acum încolo, se strigă între ele cu numele de mătcuţă, văruică sau soră; băieţii din 
Banat se duc într-un anumit loc (merg și fetele să se însurățească), într-o grădină sau la câmp, 
unde există un pom înflorit (măr, cireș, păr, vișin etc.) și aici se întâlnesc unii cu alții, fiecare din ei 
făcându-și cunună din florile pomului, pe care apoi și-o pune pe cap; se iau de mână (separat 
băieţii și separat fetele) și pornesc spre dreapta ocolind pomul de trei ori; își schimbă între ei ouăle 
roșii și încondeiate aduse de acasă, alătură toate cununile și se sărută prin ele, jurându-și credință 
până la moarte; în final, se ridică unul pe celălalt în braţe, după care mănâncă ouăle cu pâine și 
sare; manifestarea continuă cu un ospăț, dar separat băieţii și separat fetele; la sărbători, merg 
unii la alţii cu pomană; această practică, a însurățţirii și înfârteţirii este atestată și în Mehedinţi, 
unde băieţii și fetele își fac cununi din nuiele de salcie, după care doi câte doi se învârtesc de trei 
ori unul în jurul celuilalt, își așează braţele unele peste alele, apoi le ridică în sus și își adresează 
întrebările de rigoare, de trei ori: „Îmi ești fârtate până la moarte?”, după care se sărută de două 
ori prin cunună, având în continuare braţele ridicate, în final schimbându-și ouăle și cununile; când 
un frate sau soră de cruce moare, ca să nu moară și cel viu, părinţii aleg altă persoană, de același 
sex, iar legarea cu cel rămas în viaţă se face tot cu turtă, sare și o monedă de argint, noul frate de 
cruce primind aceeași pomană care se dă pentru mort; în Bucovina, se face procesiune la cimitire, 
unde se slujește și se împarte apoi de pomană tuturor celor care asistă; în Moldova, femeile adună 
toate ouăle rămase de la Paște, după care merg în grădină sau în ogradă și le dau de pomană 
copiilor sau unor săraci, rostogolindu-le prin iarbă verde; se spune că sunt date de pomană pentru 
blajini, pentru că „atâta-i al lor!”; în zona Bârladului, în această zi, considerată a fi și Paștele 
Blajinilor, se fac pomeni la cimitir pentru toți morții; mai rar există obiceiul ca bătrânii să-și facă 
pomenile în timpul vieţii lor; morţilor li se mai consacră și fântâni, unde de obicei sunt organizate 
praznicele (2.MARIAN,II,p.236-237;241;248-252; BĂLĂNESCU,p.269). Serii simbolice: luni-turtă- 
sare-vin-monedă; luni-măr-foc-flori; luni-cunună-sărut-pâine-sare; luni-salcie-sărut. 


LUP (Canis lupus - DLRM,p.469) 

Legendele referitoare la originea lupului afirmă că acesta a fost creat de drac pentru paguba 
omului, numai că diavolul nu și-a putut duce opera la bun sfârșit; după ce a modelat lupul din 
humă sau lemn el nu a reușit să-i dea viaţă, pentru a ieși din încurcătură el acceptând pariul cu 
Dumnezeu, adică lupul va primi suflet, dar va fi al aceluia după care s-ar lua să-l mănânce; îndată 
ce a prins viață, lupul înfometat s-a repezit la drac, acesta abia scăpând ascunzându-se într-o baltă, 
lăsând însă o bucată din călcâi în gura lupului; se crede că de atunci lupul este al dracului și dracul 
nu are călcâi; această relație este ambivalentă, amândoi sunt ființe malefice, dar, în loc să 
colaboreze, ele se exclud reciproc; astfel, animalul, care trebuia să fie ajutorul dracului, devine 
dușmanul său, momentul de vârf al acestei confruntări consumându-se în miezul iernii, în ziua în 
care dracii nu se mai pot ascunde în tărâmul hărăzit lor: apele adânci și stătute (bălți, lacuri, gârle) 
sunt sfinţite în ziua de Bobotează, drept pentru care dracii nu se mai pot ascunde în ele, iar lupii îi 
gonesc și îi mănâncă „mai abitir decât pe purcei”; frigul și întunericul se află sub zodia lupului, care 
conotează noţiunea de întuneric; deși are o acţiune predominant malefică, lupul, și nu alt animal, 
jalonează între leagăn și mormânt întreaga existenţă a oamenilor; frăția cu lupul începe încă din 
segmentul pre-existenţial, când copiii, care plâng în pântecele mamei, înainte de a se naște, se 
transformă în pricolici (fiară sălbatică, mai ales lup) și continuă după moarte, în post-existenţă, în 
lumea miticului, așa cum reiese din „Cântecul zorilor”, rostit la casa mortului; prezenţa lupului în 
datinile de naștere ţine de ordinea beneficului, așa cum se întâmplă la schimbarea numelui, pentru 
a proteja, în mod magic, copiii bolnavi sau ameninţaţi cu moartea, când noul nume este de dorit să 
fie numele unui animal sălbatic (Lupu, Ursu, Vidra etc.), fiindcă credinţa este că sălbăticiunile sunt 
„curate”, medical vorbind, deci exemplare ca sănătate și posesoare a tuturor virtuţilor de curaj și 
putere; dar lupul mai apare nu doar în datinile de naștere, ci și în cele de înmormântare, este de 

asemenea prezent în baladă, legendă și snoavă, generează nenumărate proverbe și vorbe de duh 
și ocupă un loc de frunte în sistemul magiei populare, este frecvent invocat în descântece și 
blesteme și beneficiază de un corpus amplu de credinţe și eresuri; în plus, el reprezintă figura 
mitologică de numele căreia se leagă cel mai mare număr de zile dedicate lui, de sărbători și 
practici rituale și magice, prescripţii și restricții consacrate ființei și acţiunilor sale; atributele de 
„iniţiator” sunt mult mai bine puse în evidenţă de cântecul funebru, deoarece dispărutul, aflat pe 
lungul drum care îl va conduce prin „lumea fără dor” către locul ultim de odihnă, se întâlnește cu 
diferite „animale-călăuză”, printre care și cu lupul; este de subliniat o idee din O. Buhociu, conform 
căreia copilul încă nebotezat este scos din casă și dat feciorilor, care îi hărăzesc un nume și apoi îl 
consacră, jucându-l în braţe, în interiorul cercurilor trasate cu o unghie de lup; în acest caz, gheara 
de lup, și prin extensie lupul, reprezintă o sursă a puterii și a vitalităţii; liniile magice pe care ea le 
descrie funcţionează ca o barieră în calea puterilor răului și totodată ca o instanţă purificatoare, 
deoarece, trecând prin aceste cercuri, copilul este numit, deci introdus în lume, confirmat în planul 
existenței umane și curăţat de toate elementele malefice, de „poluţia” care a marcat trecerea sa 
din lumea nefiinţei în cea a ființei; astfel lupul are rol de animal protector, al unui „iniţiator”, care 
veghează asupra intrării pruncului în viață, adică asupra trecerii sale peste pragul ce separă non- 
existenţa de existenţă; frăţia cu lupul relevă un profund caracter inițiatic, deoarece trecerea și 
integrarea în „plaiul” de dincolo nu ar fi posibilă dacă mortul nu ar fi condus și sfătuit de animalul 
atotștiutor; identificarea mitică și rituală cu lupul stă, după opinia lui M. Eliade, la baza numelui 
dacilor (de la daoi, sau de la daos, care însemna în frigiană, limbă de factură tracică, „lup”); prin 
urmare, dacii se numeau ei înșiși „lupi”, sau cei care sunt ca lupii, adică acei care se aseamănă 
lupilor; acest nume etnic derivă probabil dintr-un „epitet ritual”, care consacră relaţia ternară 
dintre grupul de tineri inițiați, vânătoare-război și lup; tinerii daci, viitorii luptători, se considerau, 
pe parcursul iniţierii, lupi: „Esenţialul iniţierii militare consta în transformarea rituală a tânărului 
războinic în animal... În acest caz, două aspecte pot fi reținute: 1. tânărul devenea războinic 
redutabil asimilând în mod magic comportamentul unui animal, îndeosebi al lupului, sau 2. 
îmbrăcând ritual pielea unui lup, fie pentru a împărtăși modul de a fi al acestui carnasier, fie 
pentru a semnifica ideea că el devenise un lup; de la aceste grupuri de războinici, numele s-ar fi 
extins, devenind un termen care desemna întreaga colectivitate și apoi, ulterior, întreaga etnie; 
ipoteza este sprijinită de trei serii de argumente, primele fiind de natură lingvistică; cele din seria a 
doua sunt de natură etnologică (numeroase triburi și grupări sociale din perimetrul indo-european 
adoră lupul, se identifică ritual ori mitologic cu el, au ceremonii și credințe analoage celor 
cunoscute pentru civilizaţia dacă); ultimele argumente sunt de natură istorică și arheologică, 
motivând cu urme ale cultului lupului descoperite pe tot teritoriul românesc, datând încă din 
neolitic; tot așa binecunoscutul stindard dacic, reprezentând probabil o divinitate protectoare a 
luptătorilor, care avea forma unui cap de lup, prelungit cu un trup de șarpe; mai există și astăzi 
credinţa transformării oamenilor în lupi, într-o categorie anume, dotată cu puteri magice și 
demonice - pricolicii; o afirmaţie a lui Herodot, referitoare la tribul neurilor, trăitori pe teritoriul 
Daciei, poate fi invocată ca o verigă intermediară în „procesul de folclorizare” a ritualului 
transformării omului în lup, el afirmând că, o dată pe an, fiecare dintre neuri se schimba în lup, 
pentru puţine zile, și pe urmă își recăpăta forma; „Zilele lupului” sunt zile marcate de teama faţă 
de acest animal și de grija ca, prin respectarea unor interdicții și prescripţii de factură magică, să 
fie îndepărtată acțiunea malefică a acestui animal de casa și de bunurile gospodarului; după 
calculul lui |.A. Candrea, numărul acestor zile urcă până la 35, din acestea 17 sunt mobile și 18 fixe; 
zilele lupului reprezintă o pătrime din totalul sărbătorilor de peste an, al zilelor consacrate 
diferitelor figuri divine ori stihiale; firește, prestigiul și importanţa acestei viețuitoare se explică 
prin acţiunea sa distrugătoare, prin pagubele continue pe care ea le aduce la casa omului; într-un 
anume sens, lupul întruchipează însăși ideea de natură sălbatică, ostilă, nedomesticită și de 
nedomesticit vreodată; calendarul lupului începe cu Sfântul Petru de larnă (16 ianuarie), numit și 


Antonescu. Dicţionar de Simboluri și Credinţe Tradiţionale Românești 380 


http: / /cimec.ro 


n: 


„Lanţul lui Sfântu Petru”, zi în care acest protector al lupilor îi dezleagă, îi împarte între hotare și le 
dă voie să mănânce din vitele și turmele oamenilor: la 17 ianuarie este o altă zi ţinută, Tănase de 
ciumă, el fiind „rău de lupi”; apoi, la sfârșitul lunii ianuarie și începutul lui februarie există un grup 
de zile, așezate sub semnul Filipilor de iarnă (între 25 ianuarie și 3 februarie), acestea ținându-se 
de frica lupului, dar și de teama ursului (Stretenia și Martinii); apariţia unui patron al lupilor, 
denumit în unele zone și „păstorul lupilor”, este un element de mare vechime, datând din vremea 
antropomorfizării puterilor și stihiilor naturii; străvechea divinitate autohtonă, stăpână a lupilor, și 
odată cu ei probabil și a puterilor hibernale și chtoniene, a fost asimilată, ca presiune a dogmei 
creștine, în imaginea unui sfânt canonic; dar această prerogativă a lui Sânpetru este anterioară cu 
mult creștinismului, el fiind continuatorul unei zeități autohtone, probabil traco-dace; 
împrejurarea că, la ucraineni, căpetenia lupilor este Omul Pădurii (Lieși), la bieloruși Sfântul 
Gheorghe, iar la sârbi Sfântul Toader sau Sfântul Sava, indică locul central al lui Sânpetru în tradiţia 
românească; lupul revine în atenţia satului cu ocazia zilei Sfântului Apostol Petru (Sânpetru de 
Vară, 29 iunie) sau „Soborul lupilor”, când se crede că lupii se adună într-un loc anume hotărât, la 
urlătoare, la o răscruce, urlatul însemnând că lupii se roagă sau cer de mâncare stăpânului lor; 
Sfântul Petru, auzind urletul, vine între lupi și le aruncă bucăţi dintr-o pâine care nu se mai 
sfârșește, sau le împarte prescură, ori niște boabe de năut sau seminţe, care le taie foamea, încât 
pot răbda mai multe zile; dacă acestea nu se ajung, pentru lupul rămas flămând ursește un om sau 
o vită; fără porunca Sfântului Petru, lupii nu îndrăznesc să facă vreo stricăciune în lume, chiar dacă 
ar muri de foame; în „Calendarul lupului” urmează o serie de zile care, fără a-i fi consacrate în mod 
direct și exclusiv, ţin totuși de teama faţă de acţiunea sa malefică și de încercarea de îmbunare a 
prădătorului, prin respectarea unor interdicții rituale și magice: Circovii de vară sau Circovii 
Marinei (între 15 și 17 iulie), care sunt răi de piatră, trăsnet, foc, dar și de lupi; la fel, Martirul Lupu 
(23 august), Teclele (22 septembrie), Berbecarii (26-28 septembrie), Lucinul (18 octombrie) și 
Sfântul Dumitru (26 octombrie); în luna noiembrie apare ultimul grup de zile consacrate lupului, 
acestea fiind Filipii de toamnă (sau Gădineţele), care încep cu „ziua lupului” (13 noiembrie), 
continuă cu Gădineţii (12-16 noiembrie) și Ovidenia sau Filipul cel șchiop (21 noiembrie), pentru a 
se termina cu Andreiul (30 noiembrie), când se „păzește usturoiul”, se priveghează și se spun 
povești toată noaptea, pentru îndepărtarea haitelor de lupi, pentru apărarea turmelor de fiarele 
sălbatice; Sfântul Andrei este și el considerat „stăpân al lupilor”, „mai mare peste fiare”, fiind 
totodată „cap de iarnă”, semn și punte către anotimpul rece; caracterul hibernal al lupului este 
subliniat de prezenţa Filipului sau Gădineţului șchiop, în ziua căruia nu se lucrează „de frica 
Gădineţului șchiop, care este un lup puternic și omoară vitele; Gădineţul locuiește în desișul 
codrilor; sunt trei gădinețţi, dar cel șchiop este mai primejdios“; faptul că acest lup este „șchiop” 
vine să întărească aura sa hibernală și chtoniană: în general sunt șchioape divinităţile 
subpământene, divinitățile morții și iernii, cele care bântuie la vremea schimbării crugului de an, 
prevestind întunericul și frigul care se aștern peste lume; legătura lupului cu întunericul este 
subliniată și de o credință din Maramureș, conform căreia „lupii se ascund în bârlog în ziua aceea 
pentru că-și văd umbra și se tem”; „Zilele lupului” marchează miezul iernii și miezul verii, 
momentul în care puterile anotimpului respectiv au ajuns la împlinirea maximă și încep deja să dea 
înapoi; ciclul de toamnă este grupat în jurul unor momente cruciale din viața lupului: în octombrie 
se formează haitele și au loc atacurile în grup, pentru procurarea hranei; împerecherea începe în a 
doua parte a lunii noiembrie și se termină la sfârșitul lui ianuarie și începutul lui februarie; lupul 
relevă un comportament bazat pe repetabilitate și stabilitate, care, în plan simbolic, accentuează 
paradoxul dintre viață și moarte: animalul se înmulțește și dă viaţă în anotimpul morții și al 
frigului, este fertil atunci când întreaga natură este sterilă; trebuie remarcat faptul că „Zilele 
lupului” nu sunt zile de bucurie și petrecere și că, din contra, ele sunt zile de recluziune și 
renunțare; sărbătorile lupului se țin pentru apărarea turmelor și a gospodăriei de acțiunea sa 
nocivă, pentru îndepărtarea lui de bunurile sătenilor; specifice acestor sărbători sunt interdicțiile și 

actele apotropaice; în aceste zile nu se lucrează, renunţarea la muncă și la roadele ei funcţionează 
ca un act sacrificial, în unele zone făcându-se ofrande mai concrete, cum ar fi „prinoase de caș, 
brânză, urdă”, pentru ca turmele să fie fertile și păzite de atacurile lupilor; spune o informatoare: 
„Numai de Filipi nu torc, că se torc lupii la casă; cum tragi firul din furcă, așa se trag și ei”; în toate 
aceste zile nu se pronunţă cuvântul lup, pentru a nu atrage dorinţa animalului de a pătrunde în sat 
și în gospodăria omului; gesturile și actele interzise în timpul sărbătorilor lupului funcţionează pe 
principiul magiei prin analogie: „În aceste zile nu se dă sare la vite, nu se dă foc altuia, nu se lasă să 
iasă ceva din casă sau curte, nu se dă gunoiul din casă șase zile”; raţionamentul simbolic este 
limpede, pentru că acela care dă ceva, care scoate ceva, dă afară „norocul” ori „mana” vitelor și a 
turmelor; în plan metaforic, el dăruiește toate acestea naturii sălbatice, în cazul de faţă lupului 
hămesit; tot acum este interzis pieptănatul, în virtutea unei duble explicații magice: câte fire de 
păr trec prin pieptene, atâţia lupi vor veni la oi, iar, dacă părul rămâne încâlcit, lupul se va încâlci și 
el în pădure și nu va ajunge la oi; la Filipii de toamnă, când începe perioada împerecherii lupilor, 
este interzis să se arunce cenușa afară, pentru că, se crede, „lupoaicele umblă prin curţi spre a găsi 
un cărbune lepădat la gunoi, pe care, dacă îl mănâncă, rămân grele”; în consecinţă, „în casele de 
unde ar apuca lupii foc de încep a se puii sunt amenințate vitele și oamenii“; comentând această 
credinţă, lon Ghinoiu vede în foc „principiul masculin, fără de care lupoaicele rămâneau sterile”; 
din această perspectivă, înghiţirea tăciunelui aprins ar semnifica sinteza dintre lupoaica chtoniană, 
telurică și focul, ardent și celest, dintre principiul întunecat și pasiv și principiul luminos și activ; 
interferența este verosimilă și ea vine să contureze mai apăsat profilul teluric și hibernal al lupului; 
la ridicarea unei stâne, când se bate un par în mijlocul strungii, se spune: „Bat parul în strungă/Să 
fie bătut/Și fiarele din pădure/Să fie acolo stătut,/Cum se usucă parul de soare/Așa să se usuce 
fiarele de foame!”, apoi se leagă o sfoară de par, zicându-se: „Cum leg frânghia/să rămână 
legată,/Așa să rămâie fiarele sălbatice/Din pădure, cu gurile legate!”; interdicțiile rituale sunt 
completate în zilele lupului de un mare număr de practici cu caracter apotropaic; pentru păzirea 
turmelor, se „leagă” acum gura lupului: „În ziua de Ovidenie să iei lut, piatră, cremene și să ungi 
gura cuptorului și să zici: eu ung cu lut, da” ung, încremenesc, împietresc gurile dușmanilor și-a 
țigăniilor; și nu te vorbesc atunci, nici nu se apropie de vite, de păsări: ulii, lupi, vulpe, nimic”; cu 
aceeași finalitate magică se leagă fiarele de la coș, lacătele la verigi, se încleștează dinţii de la 
pieptenele daracului, se ung ușile cu usturoi și se „opărește” gura lupului prin spălarea cămășilor 
cu apă opărită; omul care vrea să fie ferit de lupi ia aţa de la un sac aflat la moară, face nouă 
noduri și rostește o scurtă invocaţie: „Eu nu leg sacul, nu leg țolul, da' leg gura de lup!”; sfoara 
înnodată și vrăjită îl va apăra, pe oriunde s-ar duce, de furia și foamea lupului; o altă practică, 
răspândită în tot spaţiul carpato-balcanic, încearcă evitarea pagubelor produse de lup, nu prin 
alungarea lui, ci prin „apropierea lui de casa omului: în noaptea de Ajun, gospodarul invită la masă 
o stihie, pentru a o îmbuna, pentru a o face să ocolească, în anul ce vine, casa și bunurile sale; pe 
alocuri, atât la slavi cât și la români, se invită animalele sălbatice - lupul, ursul - ca să nu răpească 
vitele, aceasta mai ales în zonele pastorale; interesante sunt descântecele și practicile magice, în 
care nu se acţionează împotriva lupului, ci împreună cu el, care devine o întrupare a unor puteri 
stihiale sau chiar demonice, invocate să acţioneze în direcţia și în scopul urmărit de descântătoare; 
din complexul său semantic este selectat atributul de animal prădător, care este apoi amplificat 
până la dimensiuni terifiante; în lalomiţa, femeile caută /up turbat, îl descântă și-i iau urletul și de 
acest urlet se servesc, ca să ia „mana” altui gospodar, afirmă o informatoare; în alte cazuri, este 
căutat firul fermecat din blana lupului, care conferă puterea magică de a-i stârpi pe cei din jur; cele 
nouă „gâlci” (maladia de care suferă cineva) sunt trimise la păscut, unde sunt mâncate de lup; 
răului i se adresează imprecaţia să se transforme în lup și să se întoarcă împotriva celor ce l-au 
trimis; sau este chemat lupul să înghită răul; în toate aceste cazuri, forța malefică a lupului 
acționează ca un factor pozitiv, ca un agent al vindecării; prin aceste apropieri de uman, animalul 
nu este „îmbunat” ori „domesticit”, ci lupul înfometat, prădalnic, ajută pe om numai în situaţiile în 

care „răul” care a atacat omul poate constitui o hrană de soi, în măsură să-l atragă și să-i 
potolească pofta nesăţioasă; pentru a înţelege antinomia lup/drac este necesar să se scoată în 
evidenţă structura complexă, dedublată, a lupului; într-o primă instanţă și pe un prim plan de 
constituire, lupul este malefic, acest atribut funcționând ca un reflex imediat al faptelor lupului din 
natură, ca o semnificaţie culturală strict ancorată în planul referenţial; pentru că lupul real aduce o 
mulţime de pagube, pentru că este prădalnic și nedorit, lupul invocat în credințe, descântece, 
practici magice ori apotropaice și în povestiri „trăite” capătă valori negative; într-o instanţă 
secundă, unde referentul se șterge în fața conotaţiei, lupul apare ca o figură mitologică, dacă nu 
deplin benefică, cel puţin favorabilă și binevoitoare; acesta este lupul moștenit în tradiţia 
folclorică, acesta este lupul totemic, protector, „frate” și călăuză, stăpân al cetelor de tineri iniţiaţi 
ori războinici, divinitate tutelară ce veghează asupra marilor praguri, a marilor treceri care 
jalonează existenţa umană: nașterea, iniţierea și căsătoria, moartea; figura benefică a lupului 
apare în cântecele și riturile de naștere, în „Cântecul zorilor”, în legende și în unele basme; datorită 
acestui nucleu, dens și decisiv pentru configurarea câmpului semantic al lupului, acesta nu se 
atașează marii familii a figurilor demonice, subordonate diavolului, din contra, fiind protector și 
„frate”, alter-ego mitic al omului, el i se opune și se manifestă ca fiind cel mai aprig și neîndurător 
dușman al său; în basmul despre animale, lupul posedă o singură dimensiune, aceea a agresorului 
păcălit; el este, în diferite situaţii, victimă a ariciului, vulpii, iepei, puricelului, câinelui bătrân, 
animalelor din casa din pădure și măgarului; figura mitologică a lupului în folclorul românesc 
dezvăluie două paliere semantice: un palier cu determinări malefice desprinse din prezenţa și 
faptele lupului real și întrupate în practici ceremoniale și magice, povestiri, credinţe, descântece 
etc.; pe palierul al doilea se găsesc atributele sacrale de animal psihopomp, ghid, inițiator, dușman 
al apariţiilor demonice, ivite din meditaţia arhaică asupra semnificațiilor conotative și a nucleelor 
simbolice cuprinse în semnul cultural lup; jocul dintre aceste nivele se interferează ori se 
depărtează, generând chipul mitologic al lupului, apariţie temută, respectată, ţinută departe de 
universul uman, dar dotată cu o incontestabilă autoritate sacrală (COMAN,I,p.64;140;144-159). 
Față de lup, omul tradițional nutrește sentimente de frică, dar mai cu seamă de respect, deoarece 
fiinţa acestui mamifer feroce, prin felul său de viaţă, conotează sensuri magice, impunând un 
arsenal ritualistic bogat și numeroase zile care i se dedică peste an; pentru a fi protejat de asaltul 
duhurilor malefice, mai agresive la intrarea omului în viaţă, nou-născutului i se face un botez la 
care participă trei feciori, numiţi strigători, purtând brâie roșii, care anulează efectele deochiului, 
și la pălărie câte o gheară de lup; aceștia vin la casa copilului și procedează astfel: primul trage cu 
unghia de lup, de la est la vest, un cerc în jurul casei, iar când îl închide cel de al doilea flăcău trage 
un cerc în interiorul primului; în fine, cel de al treilea desenează cercul doar în faţa casei, în 
interiorul căruia stă însăși ceata celor trei; copilul este scos din casă și încredințat flăcăilor care 
rostesc împreună numele ce doresc să i-l dea, apoi îl joacă în braţe în interiorul cercurilor trasate 
cu gheara de lup, spre consacrarea numelui dat; pentru ca albinele, când sunt scoase din iernat, să 
treacă pe la alţi stupi străini și să fure mierea acestora, li se pune în faţa urdinișului o piele de lup 
răsucită sau un gâtlej al aceluiași animal prin care insectele sunt obligate să treacă, adăugând și 
câteva versuri imperative; ca vitele să le fie ferite de atacul lupilor, crescătorii de animale rostesc 
descântece prin intermediul cărora este legată gura fiarei; În Munţii Apuseni, legendele vorbesc 
despre Stăpânul sau Păstorul Lupilor, al cărui rol nu este doar acela de conducător de haită, ci și de 
apărător al oamenilor față de lupi și al lupilor față de oameni; el mai poartă și numele de Trifonul 
Lupilor, iar oierii îi hărăzesc drept răsplată un miel din turmă, pe care acesta poate să vină să și-l ia 
când dorește; sacrificiul acceptat tacit de către oieri are rostul de a feri turmele de pagubă din 
partea lupilor; în plus, tot în Munţii Apuseni, în luna decembrie, se ţine Sărbătoarea lupilor; în 
basme, lupul ca personaj este bun sau rău, după cum se poartă și oamenii cu el (PRESA). În bocete 
lupul este animal-călăuză, ca vulpea și vidra; ele însoțesc sufletul decedatului în călătoria sa, 
pentru că acestuia nu-i place singurătatea, ci compania; „înfrăţirea” cu animalele, precum și cu 

plantele, care apare în alte bocete, demonstrează colaborarea cu natura; ciobanii nu blestemă 
lupul, când mai răpesc câte o oaie din turmă, ci consideră că „este dreptul lui”; dacă lupii ucid zece 
și mai multe oi, atunci este semn rău, pentru că turma a fost „stricată“, în care caz se iau imediat 
măsuri de protejare a celorlalte animale (BUHOCIU,p.19;312). Scrierile antice (Strabon) atestă că 
dacii se numeau Lupi, iar Mircea Eliade concluzionează, luând în discuţie toate atestările 
documentare, că dacii se numeau Lupi, sau cei care sunt asemănători lupilor; în afara zilelor 
consacrate lupului, enumerate mai sus, în satele pastorale, se adaugă și „Joile rele”, numite și 
„Joile verzi”; prin ferocitatea sa, manifestată cu deosebire iarna, lupul a devenit simbol al morţii, 
frigului și al întunericului; în plan real, lupul devorează oameni și animale de pe urma cărora omul 
își câștigă existenţa, în planul gândirii tradiţionale el devorează și aștrii cerului; spiritele lupilor, 
Filipii de toamnă și Filipii de iarnă, sunt profund implicate în scurgerea timpului; obiceiurile și 
tradiţiile românești lasă să se întrevadă că Filipii de toamnă sunt în relaţie directă cu începerea 
ciclului de reproducție a lupilor și cu începutul iernii (se spune că la 14 noiembrie începe iarna), 
sau la Ovidenie, când se sărbătorește și Filipul cel șchiop (21 noiembrie); sfinţii din perioada de 
renovare a timpului sunt doi moși, care poartă și epitetul „de iarnă” (Moș Andrei de Iarnă), sau 
pentru că aduc neapărat zăpada (Sânnicoară; Moș Nicolae), ei exprimând îmbătrânirea timpului și 
perspectiva apropiată a morţii; lupta împotriva lupilor, atunci când ei devin periculoși, se duce nu 
doar în plan concret, ci și în plan magic, adică prin interdicții legate de muncă în zilele dedicate 
lupului, pieptenii de scărmănat lâna și cânepa se „încleștează”, ca să rămână închisă gura lupilor, 
se folosesc descântece și o gamă largă de farmece etc.; în „Cântecul zorilor”, text folcloric rostit în 
dimineaţa celor trei zile cât mortul este ţinut în casă, lupul este un animal-ghid, care are menirea 
să-l conducă pe „dalbul de pribeag” în lumea de dincolo; transformarea lupului dintr-o forță 
malefică într-o forţă benefică este consemnată nu doar în „lumea morţilor”, unde fiara devine 
călăuză de nădejde a sufletului, ci și în lumea celor vii, unde curăţă și purifică spaţiul înconjurător, 
alungând și sfâșiind dracii, în ziua de Bobotează (6 ianuarie); în unele sate din Munţii Apuseni, 
mamele dau copiilor abia născuţi primul supt printr-o „gură de lup”, obiect ritual în formă de cerc, 
obţinut dintr-o falcă și piele de lup; acest gen de alăptat se folosește și în cazul în care copilul se 
îmbolnăvește din cauza imprudenţei mamei care a umblat desculţă prin locurile pe unde a trecut 
lupul; pricolicii sunt forme antropomorfizate ale lupului, cu un comportament asemănător 
vârcolacilor; în mărturiile etnografice, lupul sau, în formele sale antropomorfizate, pricoliciul sau 
vârcolacul, apar ca devoratori unici ai aștrilor, Soarele și Luna, puși pe cer pentru măsurarea 
timpului (12.GHINOIU,p.79;83-87;285). Se crede că lupul este câinele Sfântului Apostol Petru, care 
îi poruncește animalului unde să prăduiască; când se adună mai mulţi lupi la un loc și urlă, 
înseamnă că ei se roagă de Sfântul Petru să le rânduiască prada; lupul este fioros pentru că are pe 
cap trei peri de drac - Muscel; lupul atacă oamenii până la Bobotează (6 ianuarie), după această 
dată el nu mai este periculos - Suceava; când iese un lup în calea cuiva este semn că aceluia îi va 
merge bine - Galaţi;Vaslui;Suceava; este semn de pagubă mare intrarea unui lup în curtea cuiva - 
Muntenia; se suflă printr-un gâtlej de lup asupra aceluia căruia i se dorește moartea - Neamţ; ca să 
facă albinele miere multă, să devină rele, să omoare albinele vecinilor și să le fure mierea, este 
bine ca roiul să fie lăsat să iasă din stup printr-un gâtlej de lup, în ziua de Buna-Vestire 
(Blagoveștenie - 25 martie), obicei care odinioară, în Sălaj, era pedepsit de lege - Sălaj;Suceava; să 
se ferească de tot felul de rele cine a călcat în excremente de lup - Galaţi; ca să fie sănătos și 
puternic cineva, este bine să mănânce puţin pământ, luat din urma unui lup - Muntenia; este rău 
pentru vite, dacă se strigă de pe un deal lupu”, pentru a-i speria pe copii - Galaţi; când, primăvara, 
lupii urlă spre un deal, este semn sigur că vor fi viituri mari de ape - lași; va răguși a doua zi acela 
care, mergând noaptea pe căi lăturalnice, este văzut de un lup, fără ca omul să observe aceasta - 
Galaţi; se crede că toţi lupii bătrâni mor nebuni - Tecuci (2.GOROVEI,p.6;127-128; 279;3.p.236- 
237;PRESA). La sfârșitul lunii noiembrie este „Ziua lupilor”, pentru că acum ei se ascund în bârlog, 
deoarece își văd umbra și se tem; tot în această zi, ei nu văd bine și nu aud și nici nu pot mânca, 

fiindcă femeile le „leagă gura”, adică leagă foarfecele, securea, cuțitul, nu se piaptănă, ca să nu 
mănânce lupul pe oameni și oile - Maramureș (BOGDAN,p.101). „Dintele de lup”, ca element 
decorativ, simbolizează fermitatea și puterea (ZAHACINSCHI,p.43). Pentru cine visează că are mulţi 
lupi înseamnă pagubă; când cineva visează că vede mulţi lupi este semn că are mulţi dușmani și, 
din această cauză, va avea parte de intrigi; dacă este mușcat de lup în vis, înseamnă că va fi agresat 
de un om; dar dacă visează că a omorât un lup este semn că va scăpa de un dușman - Suceava 
(NOTE,Băncescu). Serii simbolice: fecior-brâu roșu-cerc-nume; lut-piatră-cremene. 


LUPTĂ (A SE LUPTA) v. BĂTAIE. 


LUT v. PĂMÂNT. 

M 


MAC (Papaver - DLRM,p.471) 

Fetele pun flori de mac sub pernă, în credinţa că le vor îndrăgi feciorii - Galaţi; se crede că fata care 
linge făcălețul cu ajutorul căruia s-a frecat mac va avea parte de un bărbat pleșuv, iar flăcăul de o 
soție cu părul rar - Suceava; câte fire de mac va pune mireasa în papucul drept, în ziua când se 
cunună, atâţi copii va avea - Moldova; se crede că, dacă o femeie gravidă mănâncă mac, copilul pe 
care îl va naște va avea pielea foarte slabă - Suceava; pentru ca vrăjitoarele și strigoaicele să nu ia 
mana (laptele) vacilor, în noaptea dinspre ziua prăznuirii Sfântului Apostol Andrei (30 noiembrie), 
se presară în jurul acestora mac, gestul urmând neapărat mersul soarelui pe bolta cerească - Bihor; 
în ziua prăznuirii Sfântului Mare Mucenic Gheorghe (23 aprilie), în jurul vacilor se presară seminţe 
de mac, pentru ca nimeni să nu ia mana acestora, tot așa cum nimeni nu poate culege macul 
presărat - Suceava (2.GOROVEI,p.128;139;163;248). Serie simbolică: mac-nuntă-papuc. 


MACOVEI (Închinarea sau Scoaterea Sfintei Cruci; Sfinţii 7 Mucenici Macabei). Ziua de 1 august, 
numită în popor, datorită multiplelor sale semnificaţii tradiţionale, și Ziua Macoveilor, Macoveii, 
Macovei, cap de post, Macoveiul ursului, Împuiatul urșilor, Ziua Ursului, Paștele viţeilor; se spune 
că Macovei are șapte capete iscusite, pe care păgânii, cu toată iscusinţa sa, l-au ars în cuptor de 
viu; se crede că Ziua Ursului ar proveni de la faptul că în această perioadă coboară vitele de la 
munte și urșii, nemaiavând hrană, vin prin sate și mănâncă porumbul; la această dată începe 
împerecheatul urșilor; se mai spune că până la această dată roiesc albinele și că tot acum este bine 
să se înceapă „retezatul stupilor”; stupii sunt curăţaţi și pregătiți pentru iarnă; sau este ultima zi 
când se mai colectează mierea din stupi; sătenii obișnuiesc să se ospăteze cu vin îndulcit cu miere 
și cu turte calde; se mai crede că lumânările făcute din ceară la Macaveiul ursului sunt mai bune 
pentru ars; este bine ca din fagurii de miere scoși din stup să guste toţi ai casei, ca să fie feriţi de 
lupi și urși; tot ca să fie feriţi de urși, gospodarii aruncă afară o bucată de carne, spunând „Na, 
ursule!”; ziua se ţine cu sfinţenie, ca să nu facă ursul pagubă în vite; sau pentru că este rău de 
piatră; femeile o ţin pentru a feri copiii de boli, de friguri, de lovituri de moarte; sau pentru a nu 
face albeaţă la ochi; nu se bagă cânepa în apă, fiindcă vine ursul și o scoate (1.OLTEANU,p.352- 
353). Cine vrea să aibă noroc la stupi să nu lucreze în această zi, numită, din această cauză, 
Macoveiul stupilor - Ţara Oltului (GOLOPENȚIA,p.135). v. AUGUST. 


MAI (Florar; Florari; Frunzari; Prator; Luna ierburilor) 

Conform decretului dat de Mihail Comnenul, la 1166, este interzisă orice muncă în zilele de 8 mai - 
Sfântul Apostol și Evanghelist loan, 10 mai - Sfântul Simion Zilotul, 21 mai - Sfinţii cei deopotrivă cu 
Apostolii și Marii Împărați Constantin și Elena și 26 mai -Sfântul Apostol luda; unele munci, fără să 
se menţioneze care dintre ele, sunt permise în ziua de 2 mai - Aducerea moaștelor Sfântului 
Atanasie cel Mare (GRAMA,p.69-72). Căsătoria în luna mai este cu ghinion; în prima zi de duminică 
din luna mai, se desfășoară obiceiul pastoral „La măsurat”, la aceasta participând odinioară și 
haiducii, din munţi coborând special pentru sărbătoare; în timpul horelor, ei aruncau în sus cu 
pălăriile, ochindu-le apoi cu pușca; practica a trecut mai nou la copii, care, în joacă, aruncă cu 
pietre în pălăriile lor aruncate în aer - Gorj (SANDA,p.39). Legendele spun că unele zile cu brumă 
din luna mai se datorează unui blestem al lui Martie, care, văzând că Aprilie a rezistat la toate 
zăpezile, ploile și puhoaiele, îl întreabă pe acesta cine l-a învăţat, iar Aprilie îi răspunde că Mai, 
drept pentru care, de ciudă, îi dă și lui vreo două-trei brume, ca să-i veștejească florile pe care și le 
ia ca fală în faţa tuturor (12.GHINOIU,p.66). Dacă în această lună va tuna des înseamnă că va fi un 
an bun în recolte (PRESA). „Ploaia de mai/Face bun mălai” - Maramureș; „Plouă-n mai,/Ai mălai” - 
Muntenia; „Dacă plouă-n mai,/Mănânci mălai”, adică anul va fi rodnic - Suceava; în luna mai, să 
se bea vin roșu, ca să se înnoiască maiul (ficatul) - Maramureș (BOGDAN,p.131;NOTE,Antonescu; 

Băncescu). Dacă la începutul și la sfârșitul lunii mai va fi moină înseamnă că va fi scumpete la pâine 
și vin (PRESA). Se spune că dacă „Plouă-n mai, ai mălai!” - Teleorman (2.CHIVU,p.249;dar zicala 
este atestată în tot arealul românesc). 

1 mai — Sfântul Prooroc leremia (slv. /lerenimu deni > Armindeni; Armendinul sau Armendina). 
Armindenul, numit și Armindin, în Bucovina, Arminder, Armendin, Băuiu și Păuiu, în Banat, cade 
mai peste tot la 1 mai; în unele părți din Transilvania și Banat însă cade în seara de ajun a Sfântului 
Gheorghe și în seara de ajun a Ispasului (Înălțarea Domnului); o astfel de zi se ţine de către femei 
prin nelucrare în casă și la câmp, pentru a fi ferite gospodăriile și câmpurile de geruri și grindină; 
mai fiecare familie obișnuiește să pună înaintea casei sale, dar mai ales la poartă, câte o ramură 
verde de fag, de stejar, de salcie sau de altă specie de copac, ramură care se numește arminden, în 
Sibiu, Năsăud etc.; această ramură, prăjină sau chiar un copac mai tânăr întreg, cu doar puţine 
frunze în vârf, este lăsat unde a fost pus până cade singur, sau până ce se macină grâul cel nou și 
se face prima pâine din acest grâu; atunci se taie și se aprinde cu el focul în cuptor; armindenul se 
aduce din pădure fără nici o ceremonie; dacă vremea este ploioasă, atunci se aduce cu o zi înainte; 
în unele sate din Banat, armindenul sau pomul de mai se pune mai ales la casele cu fete sau la cele 
ale oamenilor mai de frunte ai localităţii; în acest ultim caz, noaptea târziu, după ce oamenii se 
retrag în case, un fecior sau mai mulţi duc pomul de mai și îl înfig la poarta iubitei sau la poarta 
omului fruntaș; cu toate că este secret asupra făptașului, cel onorat îl caută pe tânăr și îl tratează 
cu băutură; în Munţii Apuseni, în Bihor, în Țara Hațegului, în Sibiu, dar și în Năsăud, circulă legenda 
conform căreia originea acestui obicei se află în fapta oștenilor care îl căutau pe pruncul lisus 
pentru a-L ucide; au marcat seara, cu o ramură verde, casa în care primiseră informaţii că se află, 
dar a doua zi au constatat cu mirare că la toate casele erau semne identice, încât nu au mai putut 
găsi casa în care se afla lisus; în Bihor, se crede că este ziua cea mai potrivită pentru alungarea 
strigelor, în sensul că acela care este strigoi și aude chemarea împotriva lor (că să-i frigă dracul în 
frigare) închide repede ușa casei, pentru că altfel chiar așa se și întâmplă; se crede că după acest 
gest se pot recunoaște strigoii în ziua de Arminden sau 1 mai; în toate zonele României, oamenii 
pun la porți, la ușile caselor, la ferestre și la grajduri ramuri verzi de gorun (stejar) sau fag; în Bihor, 
se pun ramuri verzi în această zi și la jugurile boilor, ca să nu se deoache animalele; în seara zilei 
din ajun se pune o ramură verde în faţa casei, crezând că astfel gospodăria este ferită de strigoi, 
sau pentru aducerea aminte a prigoanei lui lisus - Banat;Bihor;Transilvania; se frige un miel, se 
merge la pădure, într-o dumbravă sau luncă, la vie sau chiar în grădina casei, la iarbă verde, unde 
se mănâncă miel și se bea fie vin din pelin, fie vin obișnuit în care se pune pelin verde, în credinţa 
că astfel vor fi sănătoși peste an - Muntenia;Teleorman; Moldova; Bucovina; unii aduc cu ei și 
muzicanți și petrec astfel până către seară, când se întorc în sat, punându-și la pălărie flori de liliac, 
dacă este înflorit, și pelin verde; când 1 mai cade într-o zi de miercuri sau de vineri, nimeni nu-l 
serbează, fiindcă nu pot mânca de dulce; se crede că este bine ca în această zi, dis-dimineaţă, până 
a nu răsări soarele, fiecare să se spele pe mâini și pe faţă cu roua care cade pe ierburi și pe flori 
peste noapte, iar peste zi să bea vin din pelin roșu așezat la iarbă verde - Moldova; se mai crede că 
în această zi este bine ca omul să se plimbe în aer curat odată cu revărsatul zorilor, pentru a fi vioi, 
iute și puternic peste an; apoi că în fiecare dimineaţă, de-a lungul întregii luni, să se bea câte un 
pahar de apă pe stomacul gol și să se mănânce pâine cu unt; de asemenea, în această zi sau în 
ajun, femeile se duc în câmp și seamănă cu mâna cuiburi de fasole, acoperind boabele tot cu 
mâna, crezându-se că această fasole este mult mai roditoare decât cea semănată în alte zile - 
Banat; alții cred că este bine să semene pepeni, pentru că astfel vor fi feriți de viermi și vor crește 
frumos - Bucovina (2.MARIAN,II,p.315-318; CRISTEA,p.47). La Armindeni, feciorii aduc din pădure 
armindeni (brazi înalţi, curăţaţi de cetină și cojiţi), pe care îi așează la porţile mai marilor satului - 
Țara Oltului; în ziua de Armindeni, nu este bine să se coasă și nici să se împungă cu acul - Țara 
Oltului (GOLOPENȚIA,p.111;137). Se obișnuiește să se pună la porţile caselor câte o creangă sau 
chiar un puiet de mesteacăn, care, la coptul primei pâini din noua recoltă de grâu, să se aprindă 

focul la cuptor cu acest „pom de Armindeni” - Țara Almăjului (DOLÂNGĂ,p.12). În această zi se bea 
vin roșu, amestecat cu pelin, pentru schimbarea sângelui; înainte de răsăritul soarelui, este bine ca 
oamenii să-și spele obrazul cu rouă căzută pe flori; nu se lucrează, pentru ca vitele să nu se 
îmbolnăvească; în ziua de Armindeni, care este ţinută de unele femei prin abţinerea de a lucra în 
casă și la câmp, pentru a le fi ferită gospodăria de vifore și de grindină, în Bistriţa, din ramura 
verde adusă din pădure se taie și se împletesc rămurele mai subţiri și se confecţionează o cruce 
verde amplasată spre vârful „prăjinii”, care apoi se pune la poartă sau la frontonul casei; se crede 
că Armindenul se serbează pentru odihna pământului; se mai spune că în această zi este și 
Sărbătoarea boilor, din care pricină nu se pune mâna pe coarnele lor, nu sunt înjugaţi și sunt lăsaţi 
în același loc unde au fost aduși în ajun; în Moldova, se spune că, în această zi, dis-dimineaţă, până 
a nu răsări soarele, este bine ca oamenii să se spele pe mâini și pe față cu roua ce cade peste 
noapte, iar peste zi să bea pelin roșu pe iarbă verde; în Banat se spune că este bine ca de 1 mai 
oamenii să se plimbe prin aer liber, în faptul zilei, pentru a deveni vioi, ageri, puternici peste an; 
tot în Banat se crede că, începând din această zi și până la sfârșitul lunii, să se bea zilnic câte un 
pahar cu apă pe nemâncate și să se consume pâine cu unt; în Bihor, se consideră că această zi este 
cea mai potrivită pentru alungarea strigoilor și de aceea, încă din ajun, din fiecare casă iese un ins 
care strigă: „Auzi, mă!”, iar cel ce aude, indiferent cine este, răspunde: „Aud, mă!”, după care 
primul rostește: „Cine-i strigă/Dracu-i frigă/Pe frigare/De cea mare!”, striga fiind aici numele local 
al strigoiului; cel de al doilea spune și el aceeași formulă magică, iar cei care sunt strigoi închid 
repede ușile caselor și astfel pot fi cunoscuţi de către cei din sat; în Muntenia și Moldova, în ziua 
de Arminden se frige un miel, se mănâncă și se bea vin din pelin; unii aduc cu ei și lăutari și petrec 
până seara, când se întorc în sat cântând și bând, împodobiţi fiind cu flori de liliac și pelin verde la 
pălării; se crede că acela care nu sărbătorește Armindenul se îmbolnăvește și zace timp de un an, 
iar celui care lucrează i se dă foc la casă de către rândunele; se poartă toată ziua pelin verde la 
brâu sau la piept și tot pelin se pune și în cofele cu apă; este indicat să se frece palmele și tălpile cu 
rășină și să se poarte în buzunare cenușă; în unele locuri, Armindenul se serbează trei zile 
consecutiv (PRESA). Ziua se ţine pentru ca viile să dea rod bogat și bun; femeile și fetele se cinstesc 
împreună, în această zi, cumpărând vin cu banii de argint de la gât, pe care i-au primit și atârnat la 
1 martie pentru a fi frumoase; cele care nu ar cumpăra vin ca să bea de Armindeni pe banii 
atârnațţi la gât (mărţișor) se spune că ar fi urâte peste tot anul; se mai crede că Sfântul leremia 
aduce rodul și belșugul; cine îl serbează îl are protector și îi aduce belșug, îi ţine casa îmbelșugată 
și plină de bunătăţi; se mai spune că Sfântul leremia umblă cu coșul plin cu piatră prin holdele 
celor care lucrează în această zi; cine mănâncă în această zi caș dulce și bea vin alb va petrece bine 
tot anul; se crede că ziua este periculoasă pentru vitele albe și de aceea trebuie ținută; se mai ţine 
pentru ca vinul de anul trecut să nu facă floare; femeile nu frământă aluat pentru că mucezește; 
fasolea semănată în această zi este mult mai roditoare; este bine a se pune pepeni, castraveți, 
pentru că, în cursul anului, nu vor fi mâncaţi de viermi; se ţine pentru ca să rodească bine 
porumbul; este considerat început de vară și limită calendaristică până când se mai putea semăna 
porumbul; „Dacă nu se seamănă până la Arminden, poți să bagi mestecăul în foc!” (1.OLTEANU, 
p.221-223). 

21 mai — Sfinţii Împărați Constantin și Elena. La această dată, se termină ciclul înmulțirii, care 
începe la Dragobete, și puii păsărilor încep să zboare singuri; din acest motiv, ziua mai este numită 
Constantin Graur sau Constandinu Puilor (COMAN, II,p. XIV;12.GHINOIU,p.79). În calendarul 
tradiţional ziua este numită Constantin Graur sau Constantinul Puilor, considerată a fi o sărbătoare 
dedicată păsărilor de pădure; pentru a preveni distrugerea strugurilor de către grauri, nu se lucra 
nimic în această zi, ea fiind respectată cu deosebire de către podgoreni; tradiția populară spune că 
toate semănăturile făcute după această zi se vor îngălbeni și se vor usca (PRESA). Se crede că vara 
începe în această zi; tot acum, păsările de pădure își învaţă puii să zboare; cine lucrează în această 
zi i se ard bucatele pe câmp; nu se lucrează, pentru ca păsările cerului să nu distrugă holdele și 

strugurii; ziua mai este ținută și ca uliul să nu atace puii; este considerată limită calendaristică 
pentru semănatul porumbului, ovăzului și meiului (1.OLTEANU,p.244). 

25 mai — A treia aflare a Capului Sfântului loan Botezătorul. În Moldova, ziua este numită loan 
Fierbe Piatră sau Sfântul loan care Fierbe Piatră; oamenii se abţin de la orice fel de activitate, 
pentru a fi feriţi peste an de necazuri și furtună grea, mai ales de trăsnet și de orice fel de foc - 
Bucovina; nu se măsoară laptele oilor, pentru a fi ferite de trăsnete și boli - Suceava; interdicţia de 
a lucra se explică prin faptul că acest loan, fierbând piatra, o aduce și o descarcă unde dorește, dar 
mai ales pe câmpul și livada celui care a ignorat interdicţia, de unde el sau vitele pot fi trăsnite, 
poate să cadă fulgerul pe casă sau pe acareturi, grindină pe livadă, pe grădină sau pe toate 
semănăturile (2. MARIAN,II,p. 348). 


MAI (unealtă) 

Aici în înţeles de bătător de rufe, întrebuințat de către femei la spălat lenjeria; femeia să nu bată 
hăinuţele copilului cu maiul, până la vârsta de un an, pentru că se crede că acesta va deveni 
bătăuș, când va fi mare - Moldova (2.GOROVEI,p.113). 


MAIMUŢĂ 

Indiferent de specie, maimuța apărută în vis înseamnă, în general, vrăjmășie, dușmănie; cine se 
visează că o ţine în braţe e semn că va cădea victimă unei iubiri fățarnice; dacă se visează bătând o 
maimuţă înseamnă că totuși dușmanii săi se simt datori faţă de el și, pentru un timp, îl păsuiesc în 
pricinuirea unor neplăceri; dacă visează că îl mușcă este semn că va suferi de deranjament 
stomacal din cauza alimentaţiei neprielnice - Suceava (NOTE,Băncescu). 


MAMA-HUCIULUI v. MUMA-PĂDURII. 


MAMĂ 

Figurinele antropomorfe cucuteniene, aparținând Neoliticului, reprezintă cu siguranţă divinitatea 
feminină, mama-a-toate-creatoare, comună întregii lumi a Mediteranei orientale și a Asiei sud- 
vestice, în directă legătură cu cultul fecundității și al nașterii vieţii, cult prin excelenţă chtonian; 
figurinele masculine sunt extrem de rare; fără a exagera în legătură cu existenţa vreunei înrudiri 
lingvistice între „turan” de la etrusci, „turon” de la slavi și „turca” din română, asemănarea este 
totuși posibilă în vederea stabilirii unei etimologii; urmele unui cult al mamei se găsesc din plin în 
folclorul românesc (muma-pădurii, muma-ploii, muma-focului, muma-florilor, muma-grâului, 
muma-soarelui, muma-peștilor, muma-zmeilor, muma lui Dumnezeu), pentru că, în concepţia 
ţărănească, nu este nimic pe lume care să nu aibă o mumă, o maică, sinonim cu obârșie sau 
origine; aceasta exprimă, în fond, primele forme de organizare socială; știința religiilor a admis 
ipoteza că zeița-fată (fecioară), care apare atât de des singură sau asociată cu zeița-maică, este 
aceeași zeiță-femeie, care apare, după ciclul naturii, când cu faţa ei primăvăratică și văratică (verde 
și în floare), când cu faţa ei tomnatică și iernatică (căruntă și uscată); marea, străvechea divinitate 
feminină, una, dar probabil mai multe, s-a păstrat sub diferite forme până în zilele noastre în 
cultura tradițională românească; fac parte din acest ciclu magico-religios, pe lângă Maica 
Domnului și Mama Codrului, mai ales Sfânta Duminică, Sfânta Vineri și Sfânta Miercuri, poate și 
Sfânta Luni și chiar Sfânta Marţi (Marţolea) și Sfânta Joi (Joimăriţa), adică toate zilele săptămânii, 
cu excepţia zilei de sâmbătă, care este ziua morţilor; apoi, de la Sancta Diana vin denumirile de 
plante: sânziană, sânziene, sânzenic, sânzuiană, ca și sărbătoarea Sânzienelor (24 iunie), în 
contaminare cu zânele (zână < Diana), ielele, frumoasele etc., tot zeități ale pădurilor, legate direct 
de Diana și vechea Bendis, adică probabil de Mama-Codrului; din același ciclu face parte și Ileana 
Cosânzeana din basmele românești (HERSENI, p.205;226;335). Îi va merge foarte bine celui care 
visează că îmbrățișează o mamă - Suceava (NOTE,Băncescu). 

MANĂ 

Termen cu circulație specială (păstorească), având mai multe sensuri, dintre care, în limita impusă 
de acest dicţionar, sunt de menţionat: 1. lapte, fructul vacii; 2. (belșug de) lapte bun, smântânos, 

despre care poporul crede că poate fi (răpit ori) degradat prin farmece și vrăji de către strigoaice, 

sau de către oameni, în orice zi, dar mai ales în zorii zilei când este prăznuit Sfântul Gheorghe (23 

aprilie); 3. (fig.) belșug, bogăţie, spor, câștig (ȘĂINEANU,III,p.348;NOTE,Antonescu). 


MANDA 
Nume de femeie, prototip al prostiei, făcând pereche și existând în expresia populară „Cum e 
Tanda, e și Manda“ (ȘĂINEANU,I,p.174). 


MANO v. LADO. 
MANTA v. HAINĂ; MILITAR. 


MARE (MAREA NEAGRĂ) 

Ca spaţiu necuprins al apei, imposibil de controlat, marea simbolizează haosul, dar o dezordine 
totuși fertilă, un loc al dezlănţuirii de stihii, care precede temporal ivirea unei lumi noi; coborârea 
în mare a boului, cerbului sau a calului, regăsibilă în diferitele specii folclorice românești, 
simbolizează gestul fecundator necesar organizării haosului, în fond o acţiune demiurgică 
(COMAN, I,p.8; NOTE,Antonescu). Tabloul mitic din textele de colind, al mării cu insula-arbore, 
imagine arhaică, aparține mitului creării lumii din apă, mit adaptat aici colindului de naștere a 
anului prin întemeierea unei noi familii; la aceeași tradiţie, se vor altoi și colindele de inspiraţie 
creștină, îndeosebi cele despre nașterea pruncului lisus; peisajul stihial, în cazul de față al mării, 
este locul originar al colindelor, exprimat sau sugestionat prin numeroase semne și simboluri; 
cuplul mare-insulă, respectiv mare-copac axă a lumii, mai este reprezentat și prin figura-metaforă 
prin care se introduce lumina ca stihie (originar focul): „La mijloc de loc,/Măru-i mărgărit,/Mândru- 
i înflorit/Cu flori de argint!”; astfel, opoziţia faţă de elementul apă este indicată prin arborele de 
diamant („mărgărit”), argintat sau aurit; exemplul de mai sus este un aspect al perechii perfecte: 
stihia apei cu aceea a focului ceresc (soarele, fulgerul); colindele citează regulat raza soarelui, 
săgeata, lancea, sabia (până și pistolul), cu funcţia activă, dinamică faţă de elementul calm, al 
creșterii lente, care este vegetalul: animalul sălbatic de vânat (bourul, cerbul, leul, delfinul) este 
provocator, prin el feciorul își mijlocește cucerirea femeii și ca atare ieșirea din adolescenţă; 
textele colindelor indică astfel corespondenţa dintre fecior sau feciorul călare și soare, pe de o 
parte, cu fata mare, întrupare a apei și lunii și rădăcină a vieţii, pe de altă parte; din alte colinde se 
reliefează, dar mai ales din balada „Soarele și luna”, că Luna este sora Soarelui, ceea ce înseamnă 
că poporul cuprinde într-un cuplu lumina zilei cu noaptea; saltul în mare indică moarte și 
renaștere, dacă acel care a sărit iese uscat, neudat, pe lângă faptul că apele sunt simbolizate de cai 
și iepe, calul cu feciorul în șa fiind în elementul său; ieșind neudaţi indică astfel că marea a curăţat 
și iniţiat pe fecior, acum fiind bun ostaș, bun mire (BUHOCIU,p.40-42;91-92). Pentru cine visează 
mare este semn de bine; marea liniștită, lină, înseamnă bucurie; marea cu talazuri este semn de 
pagubă și silă; când marea apărută în vis are puţine valuri înseamnă că se va asista și beneficia de 
fapta unor oameni cumsecade; dacă se visează mare uscată, secată, este semn că situaţia rea din 
prezent își va înceta acţiunea negativă și se va preschimba în situaţie benefică, într-o stare 
accentuată de bine - Suceava (NOTE,Băncescu). 


MARGARETĂ (Chrysanthemum leucanthemum - DLRM,p.479) 
Numărând petalele florii de margaretă (ochiul-boului), dintr-un punct ales la întâmplare, copiii, 
indiferent de sex, caută să afle peste câţi ani se vor căsători - Gorj;Vâlcea; sau rupându-le 

alternativ, flăcăii și fetele încearcă să afle dacă se vor căsători sau nu în acel an - Sudul 
Transilvaniei;Oltenia (DRĂGULESCU, p.154). 


MARIA EGIPTEANCA v. APRILIE. 
MARINA v. IULIE. 


MARMURĂ 
Este semn de boală pentru cel care visează marmură, prelucrată sau nu - Suceava (NOTE, 
Băncescu). 


MARO v. BRUN. 


MARTIE (Mart, Marte, Marţin, Mărţişor, Făurel, Germănariu) 

Prin decretul dat la 1166 de către Mihail Comneanul, din luna martie trebuia să fie sărbătorită 
doar ziua de 9 martie (Sfinţii 40 de Mucenici), zi în care totuși erau permise unele munci 
gospodărești, dar fără să se menţioneze care dintre acestea; în schimb, circulara emisă de 
episcopul ortodox Ghedeon Nichitici de la Sibiu, la data de 6 decembrie 1786, stabilește ca zi 
nelucrătoare doar ziua de Buna Vestire a Născătoarei de Dumnezeu Fecioara Maria - 25 martie 
(GRAMA,p.70-71). Este o lună foarte capricioasă, alternând zile cu ploaie, zăpadă și zile însorite, 
sau chiar revărsări de râuri cu consecinţe negative pentru oameni; Făurel (martie) spune că, dacă 
nu i-ar fi rușine de fratele mai mare, Faur (februarie), ar degera viţelul în vacă, oala la foc și copilul 
în pântecele mamei; dar el e numai iute, nu are putere; pentru a-i veni de hac Babei Dochia, 
împrumută una sau două zile friguroase de la februarie; pentru aceste două zile, pe care martie 
refuză să le dea înapoi, cei doi fraţi se iau la bătaie în zilele Babei Dochia; „Când e vântul mare, cu 
ger, atunci e bătaia lor, se prind, se sfarmă; dintre toți fraţii, martie e cel mai rău, este pus pe farse 
și glume usturătoare, este încrezut, aduce boli, seceră vieţile oamenilor”; se crede că începutul 
primăverii nu este la 1 martie, ci lunga perioadă de hibernare ia sfârșit la 9 martie (Măcinicii), 17 
martie (Alexii) sau 25 martie (Blagoveștenie, Ziua Cucului); în funcţie de latitudinea geografică și de 
altitudinea așezării, stupii se scot la vărat tot la date diferite 9, 17 sau 25 martie; în Bucovina, 
această operaţiune deosebit de importantă se efectuează neapărat într-o zi de joi din perioada de 
creștere a lunii (12.GHINOIU, p.65;99;219). În Maramureș, la începutul lunii sunt tunși viţeii și 
mânijii, ca să crească mari și frumoși, iar, spre sfârșitul lunii, se afumă grădinile cu zdrenţe aprinse 
și se înconjoară acestea de trei ori, „să nu facă tăți zermii și alte bădigănii care strică recolta” 
(BOGDAN,p.44-45). Perioada 1-9 martie poartă denumirea generică de „Zilele Babei” - Muntenia; 
Teleorman (CRISTEA,p.45;NOTE, Antonescu). În Bucovina, prima zăpadă căzută în această lună se 
numește „omătul mieilor”, iar cea de a doua „omătul puilor” (COJOCARU,p. 192). În care dintre 
zilele lunii martie va fi negură, tot în acele zile de peste an va fi vreme ploioasă, iar în câte zile va fi 
rouă, tot în atâtea va fi brumă după Paște, iar în luna august tot atâtea zile vor fi cu negură și 
stricăciuni pentru oameni - Suceava (NOTE,Băncescu). 

1 martie (Cuvioasa Mucenică Evdochia; Mărţișorul; Baba-Dochia). La 1 martie, biserica ortodoxă 
prăznuiește pe Muceniţa Evdochia, care, în grecește, înseamnă „biruitoarea”; ea și-a trecut 
tinereţea în desfrâu, dar a fost botezată, s-a pocăit și și-a împărțit averea la săraci; credinţa ei i-a 
dat puterea să înfăptuiască și câteva minuni, drept pentru care a fost trecută în rândul celor sfinți; 
Dochia românilor a preluat de la Evdochia numai numele și data de prăznuire, adică 1 martie; în 
calendarul popular, Dochia este surprinsă în ipostaza de „babă”, așa cum un alt bătrân, Crăciun, 
este numit „moș”; ceea ce se petrece la moartea Moșului Crăciun, între Ignat și miezul nopţii de 
Revelion, este, din punct de vedere ceremonial și ritual, aproape identic cu ceea ce se petrece în 
zilele babei: credința reîntoarcerii spiritului morţilor printre cei vii, beţia rituală confirmată de 

obiceiul ca fiecare persoană să bea vin, de la simpla gustare a „apei vii” și „licoare a tinereţii”, până 
la golirea unui număr de 40 sau 44 de pahare, amintirea jertfelor umane obișnuite, în preistorie, 
cu prilejul Anului Nou, prin modelarea din aluat copt sau fiert a unor figuri antropomorfe, numite 
mucenici, sfinţi, bradoși și mâncate sacramental în ziua morţii Babei Dochia, pomeni abundente, 
priveghiuri nocturne; starea de incertitudine se încheie în ziua de 9 martie, data echinocţiului de 
primăvară în calendarul iulian, când Dochia se transformă în stană de piatră, materie telurică 
primordială; partea a doua a ciclului exprimă bucuria că lumea a scăpat de la pieire, oamenii, cu 
mic cu mare, participă la consolidarea victoriei Soarelui care, ajuns în poziție de cumpănă 
(echinocțiul), poate aluneca din nou spre întuneric și miazănoapte, adică spre solstițiul de iarnă; 
pentru a-și continua drumul spre solstițiul de vară, Soarele este ajutat să se înalțe tot mai sus pe 
cer prin aprinderea focurilor rituale; în același scop, moșii (bătrânii) și copiii scot la suprafaţă 
căldura terestră prin bătutul ritual al pământului cu maiele și ciomegele din lemn; timpul și spaţiul 
se purifică prin curățirea grădinilor, prin alungarea spiritelor malefice, cuibărite de-a lungul iernii în 
toate cotloanele, prin producerea de zgomote metalice și fumigaţii, se fac și observaţii 
astronomice, meteorologice și pronosticuri, se începe, simbolic, cea mai importantă activitate a 
primăverii, aratul, prin scoaterea plugului în țarină și trasarea primei brazde; în unele legende, 
soacra (Dochia) își trimite nora (soţia lui Dragobete) la sfârșitul lunii februarie, deci în plină iarnă, 
să-i aducă fragi copţi; în alte legende, îi cere să meargă la râu și să spele lână neagră până o face 
albă, iar pe cea albă să o facă neagră; de remarcat că nora Dochiei apare în unele legende ca fiind 
și soră a eroului vegetațional Lazăr sau Lăzărică; cu ajutorul lui Dumnezeu, ea reușește să umple o 
ulcică cu fragi copţi; Dochia crede că a sosit primăvara și, fără să mai asculte de ceilalți ciobani, se 
hotărăște să urce oile la munte, în alte legende, caprele; la plecare, intră în conflict cu ciobanii și 
chiar cu zeul Marte, căruia îi adresează cuvinte licenţioase; își pune totuși 9 cojoace în spate, sau 
12 în variantele moldovenești și bucovinene, și începe urcușul fie singură, fie însoţită de fiul său, 
Dragobete; se pornește însă o ploaie măruntă și rece, care nu încetează 9 zile și 9 nopţi; 
îngreunându-i-se cojoacele în spinare, Dochia le dezbracă pe rând, câte unul pe zi, până rămâne în 
ie sau cămașă; în alte legende, cojoacele sunt abandonate din cauza unei călduri toride; în ziua a 9- 
a sau a 12-a de la plecare, se lasă un ger cumplit, din care cauză Dochia moare îngheţată, 
împreună cu oile și se transformă în stană de piatră; Marte, supărat că-i nesocotește puterea, ar fi 
împrumutat câteva zile geroase de la fratele său mai mic, Februarie, care, deși are numai 28 sau 29 
de zile, este foarte aprig și reușește să o răpună pe Dochia; Dochia este o Baba Cloanţa, urâtă și 
rea; cu toate acestea, ea este sărbătorită la începutul sezonului reînvierii naturii, alături de o serie 
de personaje tinere (Dragobete, Sântoader, Sângeorz etc.); ea moare în ziua echinocţiului, adică la 
9 martie, conform calendarului iulian; mărțișorul începe să fie purtat, în unele zone, la apariţia pe 
cer a Lunii Noi, în timpul lunii martie (3.GHINOIU,p.35-37;12.p.197-198;202-203). Baba Dochia, 
numită în Teleorman și Baba Marta, cade totdeauna la 1 martie sau mărțișor; zilele ploioase și 
friguroase - 12 la număr - sunt tot atâtea câte cojoace a avut ea când a plecat cu oile la munte; fiul 
babei Dochia se numește Dragobete lovan în legendele din Muntenia, unde baba Dochia poartă 
numai 9 cojoace; legende cu baba Dochia au fost consemnate în Banat, Bihor, Cluj, Brașov, 
Mehedinţi, Gorj, Prahova, Ilfov, Ialomiţa, Moldova de sud și centrală și Bucovina; dar pretutindeni, 
aceste 9 sau 12 zile de la început de martie poartă numele de Babele, Zilele Babelor, Zilele Babei 
sau Zilele Babei Marta, considerându-se că, începând de la 9 martie, vremea se încălzește treptat; 
astfel, zilele Babei Dochia sunt în număr de 9 în Năsăud, Muntenia, Teleorman, Moldova și 
Dobrogea și 12 în Sibiu și Bucovina; în Transilvania și Bucovina se crede că, dacă Dochia nu-și 
scutură cojoacele în cele 12 zile, atunci și le scutură pe toate 12 în cea de-a 13-a zi; cum se termină 
zilele Babei, numite în unele părţi ale Transilvaniei și Vântoasele, încep Moșii, numiţi, în Năsăud, 
Sfinţi sau Sâmţi în Bucovina; se spune că Moșii sunt buni; în mai toate zonele României, oamenii 
sau numai cei în vârstă își aleg câte o zi din cele ale Babei și, precum este vremea în această zi, așa 
le va fi și viaţa în acel an, mai luminoasă sau mai mohorâtă; primei zile din martie i se mai spune și 

Cap de primăvară; în Bucovina, dacă în această zi este soare și cald, oamenii cred că primăvara și 
vara vor fi frumoase; dacă zilele Babei cad înainte de 1 martie, oamenii zic că primăvara este bună 
și că ei pot ara și semăna mai devreme, iar dacă se înșiruie după ziua ei, înseamnă că primăvara va 
fi urâtă și țăranii trebuie să întârzie cu aratul; zilele care trec de 9 sau 12 se numesc, în general, 
Zilele împrumutate sau Împrumutări; în ordine, zilele împrumutate sunt: ziua sturzului, a mierlei, a 
cocostârcului, a ciocârliei, a cucului, a rândunelelor, a omătului, ţurţurii sau ziua mieilor și ziua 
berzelor și aceasta din cauză că aceste zile premerg reîntoarcerii din țările cu climă caldă a 
păsărilor migratoare; este de asemenea, perioada nașterii mieilor; în decursul celor 9 sau 12 zile, 
precum și a celor împrumutate, timpul este foarte schimbător, când plouă, când ninge, când este 
soare; în Gorj, femeile nu lucrează în această zi, iar, în Bucovina, ziua este ținută pentru ca vremea 
să fie bună; în Muntenia, se crede că este bine de ţinut ziua, ca să se potolească mânia Babei 
Dochia și frigul de primăvară să nu facă pagube pe câmp; în Suceava, se ţine ca nimeni din casă să 
nu se îmbolnăvească de vărsat, iar în Bucovina pentru ca nimeni să nu se înece peste vară la 
scăldat; unicul lucru femeiesc permis este claca de tors, pentru că și Baba Dochia când a mers cu 
oile și caprele la munte și-a luat cu ea furca de tors și a tors pe drum; în această zi nu se lucrează, 
pentru a domoli mânia Babei Dochia și frigul de primăvară să nu facă pagubă în semănături; în 
prima zi a lunii martie, numită în Dobrogea și Dragobete, iar, în Țara Oltului, Dragobete cap de 
primăvară sau Dragobete cap de vară, există obiceiul, în Banat și Bihor, ca fetele să strângă apă din 
omătul topit, să-l păstreze și să se spele cu ea de-a lungul întregului an, ca să fie frumoase și 
drăgăstoase; în Banat, în această zi se face Dragobetele de dragoste, care durează întreaga lună 
martie, prin căutarea în pădure a florilor de fragi și cu apa de pe ele să se spele fetele nemăritate, 
ca să fie plăcute și curtate când merg peste an la joc sau la altă petrecere; în Bihor, pe lângă apa de 
nea și cea de pe floarea de fragi, se mai ia și apă de ploaie sau apă de izvor, din aceeași lună, 
considerându-se că aceasta este bună pentru asigurarea unei sănătăţi robuste; mai mult, locuitorii 
din Bucovina spun că, dacă se ia apă din fântână sau din vreun pârâu în cursul zilelor Babei și se 
toarnă în butoaiele cu varză, castraveți sau pepeni muraţi, aceștia nu se mai înmoaie, ci se întăresc 
și rezistă mai mult timp de-a lungul primăverii (2.MARIAN,I, p.83;281;309-310;317). Este ziua 
Babei-Dochia; se spune că Dochia este îmbrăcată cu 12 cojoace și că, în fiecare din primele zile ale 
lunii martie, ea își aruncă de pe ea câte un cojoc, drept pentru care se schimbă și vremea zilnic - 
Suceava; mai mult, până nu-și leapădă Dochia toate cele 12 cojoace, nu se face primăvară - 
Suceava; flăcăii și fetele își aleg, încă din luna februarie, câte o zi și, cum va fi aceasta, așa le va fi și 
soţia sau soțul: urâtă sau frumoasă, rea sau bună etc. - Tecuci;Suceava; cum va fi vremea în 
această zi, tot așa va fi și peste vară - Suceava; se leagă la fiecare pom un fir roșu, pentru ca acesta 
să facă roade bogate peste vară - Teleorman; la 1 martie, fetele își pun mărţișoare la gât și la 
încheietura mâinii, pe care le poartă de-a lungul întregii luni, pentru ca, peste vară, să fie curtate și 
rumene la faţă; în ultima zi a lunii martie, mărţișorul este legat de ramura unui pom sau de stâlpul 
casei - Muntenia;Teleorman; nu se face pâine, nu se spală rufe și nu se coase de-a lungul tuturor 
zilelor babelor - Țara Oltului (2.GOROVEI,p.76-77;137;198;GOLOPENȚIA,p137;CRISTEA,p.45). La 1 
martie, încep Babele, iar cine are stupi nu trebuie să iasă din curtea casei toată ziua, nici să dea 
ceva cuiva, fiindcă îi vor fugi la vară stupii; cu deosebire bărbaţii trebuie să țină această zi, ei 
punând femeile să depene, cu vârtelniţa așezată dinaintea stupilor, câte un scul de fire, iar sculul îl 
leagă de coșniţa stupului, pentru ca albinele să nu roiască; apoi înmoaie busuioc în apă sfinţită și 
stropesc cu ea stupii; tot astăzi, se „slobod” stupii, adică li se destupă urdinișurile, ca să poată ieși 
albinele - Țara Hațegului (CLOPOTIVA,p.448). În Teleorman, această zi este a Babei Marta; 
legendele despre Baba Dochia sunt numeroase și diferite, se spune că ea, atunci când îi vine 
timpul se îmbracă cu 12 cojoace, își ia furca de tors și mai multe fuse și merge cu oile la păscut, 
lepădându-și în fiecare zi câte un cojoc și când le-a dat jos pe toate, se spune că a trecut Dochia; în 
alte legende, se spune că Dochia a fost păstoriță de capre și cum era friguroasă ca toate femeile, 
pe o vreme ca aceasta, deosebit de schimbătoare și plină de furtuni, era îmbrăcată cu 12 cojoace; 

după ce trecea câte o furtună, Baba Dochia dădea jos câte un cojoc, până le-a lepădat pe toate; în 
afară de cele 12 zile ale Babei Dochia, se mai ţin trei zile furtunatice de ale Dochiei și anume: a 
sturzului, a mierlei și a mieilor și astfel se adună 15 zile; în cazul că aceste trei zile nu se arată 
acum, în martie, ca să aducă zăpadă, pot să se arate vara sau târziu, în toamnă; dar multe legende 
vorbesc despre Dochia ca de o babă rea, care a persecuta-o crunt pe nora sa și, din această cauză, 
Dumnezeu a prefăcut-o într-o stană de piatră; de la 1 martie încep Babele, al căror număr diferă 
de la zonă la zonă: 9 zile sau 12 zile; în Transilvania, ele se numesc și Vântoase; în Muntenia, unde 
se spune că ar fi doar 9 babe, este obiceiul ca să fie aleasă o bătrână din sat, căreia să-i corespundă 
câte o zi din acest răstimp; dacă ziua este frumoasă, înseamnă că bătrâna respectivă este bună la 
suflet; dacă însă este frig, înseamnă că bătrâna este rea și este responsabilă pentru timpul de 
afară; în toate zonele, ziua Babei Dochia este ţinută mai cu seamă de femei împotriva înecului și a 
bolii de vărsat; nu se lucrează nimic altceva, dar se poate toarce, pentru că și baba Dochia a mers 
la păscut însoţită de furca de tors; în această zi, se leagă un fir roșu la pomii roditori, pentru a avea 
belșug de fructe (PRESA). 

2 martie — Sfântul Mucenic Teodor. Este sărbătorit în special de fete, ca să le crească părul 
frumos; evident că în această credință persistă confuzia cu Sântoader, sărbătorit în duminica din 
prima săptămână a Postului Paștelui (2.MARIAN,I,p.83). 

9 martie — Sfinţii 40 de mucenici din Sevastia; Măcinicii. La nouă zile după Baba Dochia urmează 
Moșii, care sunt buni, pentru că ei îndată încep să bată cu botele sau cu ciocanele în pământ, 
pentru ca acesta să se dezgheţe - Banat;Transilvania;Muntenia; Moldova;Bucovina; sau să intre 
gerul în pământ și să iasă căldura - Banat;Năsăud; Romanați; sau să crească iarba cea verde - 
Sibiu;Cluj; Năsăud; tot la această dată începe ziua să se mărească cam cu cât sare cocoșul peste 
prag - Bucovina; în Mehedinţi, Dâmboviţa, lalomiţa și în Moldova, copiii obișnuiesc să bată 
pământul cu maiele și cu botele, rostind: „Tună ger și ieși căldură!”; în Bucovina nu se bate 
pământul cu maiele, dar tineretul face 40 de mătănii, câte o mătanie pentru fiecare moș în parte, 
sau chiar câte 40 de mătănii pentru fiecare sfânt, ca să aibă mulţi ani de viaţă, să fie sănătoși peste 
an, dar mai ales pentru a fi ajutaţi să găsească bani ascunși în pământ; mătăniile se bat în seara 
dinaintea zilei de 9 martie; tot în Bucovina, se mai crede că acum se dezgheaţă apele și de aceea 
cei din satele situate pe lângă râuri merg la pescuit, crezând că, dacă vor prinde 40 de pești în 
această zi și pe unul dintre ei îl vor înghiţi de viu, tot anul vor avea noroc la pește; sau sunt fierți și 
mâncaţi toţi cei 40 de peștișori, pentru că, se spune, cei 40 de sfinţi au sărit în apă, dintre care 39 
au scăpat și numai unul s-a înecat și s-a făcut duh necurat, de aceea fiind bine să se mănânce 40 de 
„chitici”, pentru ca nu cumva cel ce nu o face să se transforme în duh necurat; se fac, în această zi, 
diferite copturi care se numesc astfel: în Banat, sânți, sâmți sau moși de păresimi; în Mehedinţi, 
brăduleţi; în Teleorman, brânduși; în Mehedinţi, Olt, Romanați și Teleorman, bradoși; în 
Dâmboviţa, măcinici și măcinice; în Ilfov și lalomiţa, mucenici; în nordul Moldovei, sfinți și sfințișori; 
aceste copturi au formă de om, porumbel sau albină, sau pe ei se înțeapă, cu o ţeavă de sucală, 
forma unui om, sau pur și simplu se înțeapă aluatul de 40 de ori; este înțepat chiar și aluatul din 
care se face pâinea în această zi; se fac și în formă de 8, sau covrigei, dar să aducă pe cât posibil a 
formă de om; în Banat, se crede că mierea rămasă de la unsul colăceilor este bună de dragoste; 
colăceii se ung cu miere în Banat, Mehedinţi, Teleorman, sudul Moldovei, Roman, Neamţ și nordul 
Moldovei; în Câmpia Bărăganului, se fierb și deasupra se presară nucă pisată și uneori scorțișoară; 
colăceii sau fiertura se dau de pomană atât pentru rodul pământului, cât și pentru sufletul morţilor 
din familie - Teleorman;Rădăuţi; sau se ung cu zeama lor ușile coșarelor, după ce sunt aduși de la 
biserică, pentru a spori turmele oamenilor și pentru a rodi pomii din grădină - 
Dâmboviţa;Botoșani; în Muntenia, pentru că sunt fierți, nu se duc la biserică, dar sunt împărțiți de 
pomană, pentru a rodi grâul și să le meargă bine oamenilor tot anul; în Bucovina, se fac chiar 40 de 
plăcinte umplute cu mac sau 40 de pâinișoare, care se împart, ca Moși, la săraci; în Dâmboviţa, 
oamenii strâng gunoiul de prin curte și îi dau foc, iar, în lalomiţa, focul din gunoaiele adunate este 

făcut împrejurul casei; în Râmnicu Sărat, focul este făcut de dimineaţă și peste el sar toţi copiii; în 
Suceava, cei mai mulţi dintre locuitori nu fac lucru greu, ci doar activităţi ușoare pe lângă casă; în 
Banat și Bucovina, femeile nu lucrează nimic din cele ce le aparţin și ţin ziua pentru diferite boli; î 
Suceava, se crede că sfinţii dintr-un an, care se strâng cu toţii pentru a participa la liturghia cu 
sobor, dezgheaţă în această zi pământul și apa; singura activitate a femeilor este să semene 
legume ca usturoi, ceapă, răsad de varză și flori, considerându-se că semănăturile din această zi nu 
vor fi atacate de viermi, omizi, pureci de grădină și alte insecte păgubitoare; există și credința că 
semănăturile din această zi se prind mai lesne, deoarece, începând de astăzi, pământul nu mai 
îngheaţă, fiindcă sfinţii, bătând cu botele în pământ fac prin aceasta să intre frigul și să iasă 
căldura; totodată se spune că rodul acestor semănături nu putrezește toamna; înainte de a pregăti 
stratul, femeile dau de pomană câte 40 de colaci (sau sfințișori) cu 40 de lumânări și bat 40 de 
mătănii, după care se apucă de lucru; se mai sapă pentru obţinerea de iarbă mare, afirmându-se 
că aceasta este bună de leac contra fulgerelor - Suceava; iarba mare se mai dă oilor amestecată cu 
tărâţe, înainte de răsăritul soarelui - Râmnicu Sărat; altele adună apă de omăt sau de ploaie, 
crezând că este bună contra durerilor de cap sau a durerilor de ochi - Bucovina; se stropesc vitele 
cu mujdei de usturoi, amestecat cu sare și oțet, în credința că apără animalele de mușcătura 
șerpilor și a nevăstuicilor, iar cenușa, câtă s-a făcut în această zi pe vatră, se adună și se pune la 
pomi și pe straturile de legume contra omizilor și purecilor de câmp - Munţii Apuseni; sau se ia 
cenușă și cârpe aprinse și se înconjoară casa, pentru a nu intra șerpii în ea - lalomiţa; bărbaţii din 
Bucovina leagă pomii cu paie, ca să rodească mai bine, iar cei din Muntenia strâng toate gunoaiele 
de prin curte și le dau foc în mijlocul ogrăzii; cei care au stupi îi curăță, luând ceva miere din ei - 
Olt; se crede că la liturghia ce se săvârșește la această sărbătoare participă toți sfinţii dintr-un an; 
din această zi, încep să se dezgheţe pământul și apa; se spune că tot ceea ce se seamănă în această 
zi va rodi de 40 de ori mai mult, din cauză că sfinţii bat cu botele în pământ, ca să intre frigul și să 
iasă căldura, să crească iarba și frunzele, să se desprimăvăreze și să se pornească plugurile în 
arătură; cum va fi vremea în această zi, tot așa va fi timp de 40 de zile în continuare; dacă plouă în 
ziua aceasta, va ploua și în ziua de Paște; dacă tună, este semn că vara va fi roditoare; din această 
zi începând, revin pe meleaguri românești cocorii și cocostârcii; se spune că, începând cu această 
dată, ziua se mărește cât sare cocoșul peste prag; în memoria celor 40 de martiri, se fac preparate 
din făină de grâu: în sudul României, aluat pregătit obișnuit, ca pentru covrigi, împletit în formă 
umană sau în forma cifrei 8, numiţi mucenici sau măcinici, apoi ușor rumeniţi în cuptor și fierți în 
apă în care se pune coajă de lămâie, zahăr, alte mirodenii, la urmă, după fierbere și înainte de a fi 
serviţi, fiertura aceasta fiind presărată deasupra cu scorțișoară și nucă măcinată; în Moldova se 
prepară aluat ca pentru cozonaci, se împletesc în forma cifrei 8, iar după coacere se ung cu miere 
și nucă măcinată; sunt duși la biserică, sfinţiţi și apoi dați de pomană copiilor, vecinilor, săracilor 
pentru sufletul celor morți și în credinţa că pământul va da rod mai bogat în anul agricol, care 
începe în această zi; este denumită în unele zone Ziua Sfinţilor sau a Brândușilor; în mentalitatea 
tradițională, cei 40 de sfinți mucenici apar ca ocrotitori ai omului, ai vegetației și agriculturii; se 
spune că ei ar alunga iarna, bătând cu ciubotele în pământ, pentru a alunga iarna și pentru a ajuta 
natura să revină la viață; astfel, pentru a li se capta bunăvoința, li se aduc ofrande: 40 de colaci, 
numiţi mucenici, sfinți, bradoși sau boboneţți în Oltenia și Muntenia, sâmți în Pădureni; mucenicii 
au forma cifrei opt și se prepară prin fierbere; ei se împart pentru morții familiei, din care cauză 
această zi mai este numită și „Moșii cei curaţi” sau „Moșii de păresimi”; astfel, parte din focurile 
care se aprind în zorii acestei zile ar fi destinate și ele morţilor, care, conform tradiţiei, ar reveni 
printre cei vii și se adună în jurul acestora pentru a se încălzi; în unele părți din Muntenia, se mai 
face în această zi, în afara celor 40 de mucenici, și un bradoș mai mare, în formă de om, cu gură, 
urechi, nas, dar orb, care se numește Uitata, pentru pomenirea tuturor morților care, în decursul 
anului ar fi fost uitaţi nepomeniţi; această Uitată este jucată de copii în jurul focului făcut în 
mijlocul ogrăzii, apoi unsă cu miere și mâncată; în Banat se dau de pomană, în afară de Sfinţi și 

cele 40 de pahare de rachiu sau vin, și iahnie de fasole, nuci, poame, alune etc.; tot în Banat, în 
această zi se iese la vie, în grădini și livezi, unde sunt împărţite 40 sau 44 de Sfinţi și 40 sau 44 de 
pahare de rachiu, apoi se varsă ceva vin la rădăcina unui butuc de viţă sau a unui pom, în credinţa 
că astfel procedând oamenii vor obţine rod mai bogat, iar apoi înconjoară întreg locul cu 
afumătură de rânză, spre a fi ferit de toate relele; dar este bine, se crede în sudul Moldovei, în 
Neamţ și în Bucovina, ca nu doar să se dea de pomană, ci și înșiși oamenii să bea câte 40 de pahare 
de vin sau de rachiu; în Transilvania, Moldova și Bucovina, dacă nu în această zi, dar a doua sau a 
treia zi este obiceiul de a scote plugul la arat, crezându-se că sămânţa semănată acum nu va mai 
îngheţa și recolta va fi mai bună; în cazul unei vremi potrivnice, oamenii tot își fac de lucru cu 
uneltele agricole, fie reparându-le, fie ascuțindu-le la vreun fierar, fie trecându-le prin foc, pentru 
a le curăța de tot răul, fiindcă se crede că este păcat să se meargă primăvara la arat cu fiarele 
ascuțite de cu toamna; când totul este pregătit, carul în care sunt puse uneltele și ceva nutreţ 
pentru vite fiind gata de plecare, soţia sau mama gospodarului iese în ogradă cu o cofă cu apă, un 
bucheţel de busuioc, o căniţă în care se află tămâie, o pâine de grâu și o bucată de sare și 
înconjoară cu acestea pe plugari și carul, de trei ori, mergând în sensul evoluţiei diurne a soarelui, 
îi afumă cu tămâie și îi stropește cu agheasma din cofă, zicând: „Cât de curată/E tămâia/$i 
agheasma,/Aşa de curaţi/Și voi să umblaţi,/Nicicând să nu daţi/Peste vreun moroi,/Sau vreun 
strigoi,/Să vă facă rău!”; apa rămasă în cofă este vărsată în final peste boi, pâinea și o parte din 
sare sunt date plugarilor și boilor să le mănânce, iar ulceaua cu tămâie se pune jos, împreună cu 
un topor și o bardă peste care trec animalele și carul, sau ulcica este spartă de coarnele boilor; 
înconjurarea de trei ori a plugului, afumarea lui cu tămâie și stropirea cu agheasmă se fac pentru 
ca plugarilor și vitelor să le meargă bine pe toată durata aratului, să iasă cu arătura la capăt tot așa 
de voioși și sănătoși precum au intrat, să-i ferească Dumnezeu de toate relele, să nu le iasă înainte 
vreun duh necurat și să-i pocească, să rodească bine grâul ce va fi semănat, adică să nu le lipsească 
nimic; după ce a pornit plugul, unele femei, până să iasă carul din curtea casei, iau un ou de găină 
și îl aruncă pe sub mâna stângă peste boi sau dinaintea acestora, în credinţa că, dacă oul nu se 
sparge, atunci nici plugul nu se va strica pe timpul aratului; dacă oul se sparge, unii consideră că 
acesta este un semn că tovărășia plugarilor se va destrăma din vreo pricină oarecare; în 
Transilvania, se dă de mâncare vitelor de la plug câte un ou spart; unii se duc direct la țarină, alţii 
însă înconjoară cu carul de trei ori gospodăria sau măcar casa; alţii se duc mai întâi în grădină și, 
bătând trei mătănii și zicând „Dă, Doamne, roadă!”, trag o brazdă, apoi desjugă boii și mănâncă cu 
toţii, inclusiv animalele, crezând că, dacă nu mănâncă, nici ogorul nu va rodi; desigur că obiceiul 
descris mai sus are unele particularităţi zonale; astfel, în Cluj și Brașov, se pun pe un scaun o pâine, 
un vas cu apă și un altul cu jar și tămâie, se stropește și se tămâiază pentru ca plugarii să fie feriţi 
de furtună, de tunete și de fulgere și să nu fie atacați de Frumușele (vânturi rele); în Suceava, se 
stropește cu apă și se tămâiază, ca să nu vină la holde șerpi, lăcuste etc., după care se dă plugarilor 
câte un colac, ca să rodească țarina; în lași, stropirea cu apă și tămâierea sunt însoţite de urarea 
„Noroc să dea Dumnezeu, ploaie și roadă!”; în Brașov, se crede că omul care a ieșit primul la arat 
va fi mai avut, iar ogorul lui va fi apărat de grindină și de păsări; mai mult, bătrânele consideră că 
prima glie brăzdată de întâiul plugar ieșit la arat este bună de farmece, drept pentru care o iau și 
dau câte o mică bucată din ea fetelor care vor să fie primele văzute la horă; în Năsăud, se crede că 
este bine ca semănătorul, când seamănă întâia oară, să nu vorbească cu nimeni, pentru ca păsările 
să nu-i strice holdele; în cea de-a noua zi din martie, ţăranii bat cu maiele în pământ, pentru a-i sili 
căldura să iasă afară, făcând în același scop și focuri prin bătătură; în Oltenia și Muntenia, la 9 
martie, se aprinde o cârpă și cu ea se afumă casa și curtea, acareturile și grajdurile, inclusiv în 
încăperile acestora, ca să fie apărate de toate relele, dar mai cu seamă pentru a îndepărta de la ele 
șerpii, care ies în această zi din ascunzișurile lor de peste iarnă, după cum se crede în Mehedinţi, 
Gorj, Olt și Dâmboviţa; în Mehedinţi, Olt și Teleorman, se mătură curtea, gunoiul se adună 
grămadă și apoi i se dă foc în curte; în Olt, Teleorman, Ilfov, Dâmboviţa, Ialomiţa, Râmnicu Sărat, 


Antonescu. Dicţionar de Simboluri și Credinţe Tradiţionale Românești 396 


http: / /cimec.ro 


după ce acest foca început să ardă cu flacără, cei ai casei și mai ales tinerii încep să sară peste el în 
așa fel ca fumul să treacă prin îmbrăcăminte, în credinţa că fie le va merge bine tot anul, fie ca 
până la toamnă să se căsătorească, fie să aibă parte de comori, fie pentru a veni primăvara mai 
repede și pentru ca fumul care iese să apere gospodăria de șerpi și mușcăturile lor; focul care se 
face în curte este întâlnit și în Banat, în Munţii Apuseni și Transilvania, pentru ca în timpul anului să 
nu-i atace puricii; în Banat, se bate în foc cu bâte, ca să se împrimăvăreze, apoi se înconjoară 
casele și grădinile cu fum provenit de la o pânză aprinsă, pentru a fi ferite de omizi, șerpi etc.; în 
cele mai multe localităţi din Banat, dar mai cu seamă în Bucovina, toate acestea se fac la Alexii (17 
martie) sau la Buna Vestire (25 martie); din punct de vedere al previziunilor meteorologice, în 
Bucovina, se crede că, dacă în noaptea dinspre această zi îngheaţă apa și mai îngheaţă încă 40 de 
zile la rând, atunci toamna următoare va fi lungă și bună, iar dacă nu îngheaţă înseamnă că 
toamna bruma va cădea mai devreme; în caz că îngheaţă pământul în noaptea dinspre 40 de Sfinţi 
este semn că toamna nu vor fi brume și că porumbul poate fi adunat până mai târziu, iar în caz că 
nu îngheaţă înseamnă că trebuie semănat mai devreme, pentru că în toamnă va fi brumă timpurie; 
se mai crede că, dacă va fi îngheţ în noaptea dinspre 9 martie, atunci vor mai fi 40 de înghețuri 
până se va face cu adevărat primăvară; în caz că pământul, în această zi, este așa de îngheţat, încât 
roţile căruțelor duruie pe drum, înseamnă că porumbul se va coace în așa măsură, că va duruli și el 
tot la fel când va fi pus în pod; cum va fi vremea în această zi, tot așa vor fi și următoarele 40 de 
zile; în Muntenia, se crede că, dacă bate vântul sau va fi vreme liniștită, tot la fel va fi vremea și în 
cele 40 de zile care urmează; în Moldova, se spune că așa cum este această zi, așa va fi toată 
primăvara; în Suceava, se crede că, dacă plouă în această zi, va ploua și de Paște; în Bucovina, dacă 
tună se spune că vara va fi roditoare, iar, dacă tună înainte de această zi, atunci vara va fi 
neroditoare, cu multe ploi și tunete; în Banat și Transilvania, se mai crede că acum este bine să fie 
începute toate farmecele, vrăjile și făcăturile, bune a fi folosite tot anul, cu deosebire cele contra 
luării manei din câmp, din casă și din familie; se pregătesc acum și operaţiunile trebuie să se 
încheie în Joia Mare înainte de Paște (2.MARIAN,I,p.309;11,p.7;10-12;15-16;18-19;22-27;RAZBA, 
p.16;PRESA). În această zi, se împart 40 de mucenici (colăcei cu nucă) și fiecare om trebuie să bea 
40 de pahare cu vin - Moldova; se împart 44 de bradoși și 44 de pahare cu vin și se pun pe culmea 
din casă un scul de nărămzat și o pânză albă, pentru ca grâul roșu să se facă mare și bogat - Dolj; 
se scot stupii afară, se dă și ceva de pomană pentru rodul albinelor, iar apicultorii să nu iasă din 
curte, ca nici roiul să nu plece, când roiesc stupii - Țara Oltului; se fac focuri și încotro se va duce 
fumul în acea parte vor fi găsiți pui de graur - Bihor; sunt arse toate gunoaiele, pentru ca focurile 
care se fac prin gospodării și prin grădini să aducă primăvara mai curând - lalomiţa; se face foc în 
curte, din gunoiul măturat și strâns, și toţi ai casei sar peste el de trei ori, ca să nu aibă peste vară 
purici - Muntenia; ca să nu fie periculoasă mușcătura de șarpe, este bine ca omul să se afume, în 
această zi, cu un petic de pânză aprinsă - Vâlcea; cum va fi ziua aceasta, tot așa va fi și toată 
primăvara - Suceava; cum va fi vremea în această zi, tot așa va fi și peste 40 de zile - Muntenia; 
Suceava; dacă bate vântul în această zi, tot așa va bate 40 de zile - Țara Oltului; dacă în această zi 
este frig și îngheţ înseamnă că va fi frig și va da îngheţ până în ziua de 23 aprilie (Sfântul Gheorghe) 
- lași; dacă este îngheţ, încât căruțele duruie mergând pe drum, înseamnă că, toamna, porumbul 
se va face atât de bine, încât va suna la fel la urcarea lui în podul casei - Suceava; când ziua aceasta 
găsește pământul acoperit cu zăpadă este semn că anul va fi roditor - Suceava; în această zi, se ard 
toate gunoaiele strânse din ogradă și din grădină și se izbește cu maiele în pământ, pentru ca din 
pământ să iasă căldura, să intre gerul și să vină primăvara cât mai curând - lalomiţa;Moldova 
(2.GOROVEI,p.19;36;104-106;155;186;268;273;GOLOPENȚIA,p.135;145). În dimineaţa zilei de 9 
martie, nimeni nu iese afară, până nu se afumă cu o zdreanţă aprinsă; trage fum pe gură și pe nas, 
apoi se afumă în jurul capului, de-a lungul trupului, mâinilor și picioarelor; se crede că acela care 
iese neafumat îl vor mușca șerpii peste vară; după ce se afumă toţi ai casei, se afumă toate 
camerele casei, apoi se înconjoară casa și curtea, se face același lucru în beciuri, șoproane, grajd și 

coteţe, afumându-se totodată vitele, porcii și păsările, apoi se iese în ogradă și în grădină, 
afumarea efectuându-se pentru a apăra întregul spaţiu contra șerpilor; când se termină cu 
afumarea, copiii ies în bătătură și bat în pământ cu un ciomag sau cu un sucitor (mestecău, 
făcăleţ), strigând „leși, căldură, tună frig!”, repetând cuvintele la fiecare bătaie în pământ; în afară 
de mucenici, se mai fac acum și un fel de turtițe din făină de porumb, care se ung cu miere, 
precum și un popoi sau asmă, care se dă de pomană unui vecin sau unei rude, împreună cu un 
fuior de cânepă și o strachină cu fasole, pentru ca nimeni din casă să nu se îmbolnăvească de bube 
negre; turtiţele sau asmele mici sunt ornamentate la suprafață cu 40 de cerculețe făcute cu un 
bețișor; la frământarea lor, se pune în aluat și o monedă; copiii așteaptă cu bucurie împărţirea 
acestor turtiţe, pentru că se crede că aceluia care va nimeri moneda îi va merge bine toată vara; 
din această cauză, tot lui îi va reveni sarcina de a pune pe ouă prima cloșcă - Gorj (CĂRĂBIȘ,p.18- 
19). În Țara Almăjului, ziua este marcată de facerea măcinicilor, prilej în care se coace și o turtă pe 
care gospodinele o înțeapă de 40 de ori, apoi își înconjoară copiii cu un fir de lână albă, ca să fie 
feriți de boli, după care le împart turta coaptă să o mănânce (DOLÂNGĂ,p.15). În Gorj, se crede că 
sfinţii din această zi, 40 la număr, sunt protectori ai omului, ei alungă iarna, bătând cu ciubotele în 
pământ, pentru ca el să se dezgheţe; li se aduc drept ofrandă 40 de colăcei copţi, imitând forma 
umană, numiți mucenici, sfinţi, brădoși sau boboneți; ei se împart nu numai pentru cei 40 de 
martiri, ci și pentru morții familiei, din care pricină ziua mai este numită și „Moșii cei curaţi” sau 
„Moșii de Păresimi”; până a nu se lumina de ziuă, femeile mai în vârstă afumă cu o cârpă aprinsă 
mai întâi pe toți ai casei și apoi grajdul și cotețele, pentru a alunga duhurile rele care s-ar fi putut 
cuibări în vreun cotlon al sufletelor sau al acareturilor și spre a feri gospodăria de șerpi; apoi ies în 
grădină și aprind focuri în care aruncă tot ce este vechi și inutil la casa omului, în semn de 
primenire, de purificare a spaţiului; cei tineri simulează izgonirea iernii, strigând „Marte, Marte,/ 
Dă zăpada la o parte!” (SANDA,p.36-38). Se fac 44 de bradoși, care se împart calzi, în amintirea 
celor 44 de mucenici și se împart și mucenici; se mătură curțile, se greblează grădinile și se ard 
toate gunoaiele, se afumă casele, grajdurile și celelalte acareturi, ca semn al începutului de 
primăvară, iar arderea gunoaielor se face pentru a alunga duhurile rele - Teleorman (CRISTEA,p.45- 
46). Până spre mijlocul sec. al XX-lea, chiar și după ultimul război mondial în unele locuri, satele din 
sudul României se confundau, în dimineaţa zilei de 9 martie, cu niște nori de fum groși, datorită 
focurilor aprinse prin curți și grădini; focurile aprinse din gunoaiele rezultate din curățirea 
terenului și a anexelor gospodărești, în afară de caracterul practic, aveau și unul ritual, deoarece 
membrii gospodăriei, în special tinerii, când focul se întețea mai bine, săreau peste flăcări în așa fel 
încât fumul să le pătrundă în haine; obiceiul este consemnat și în Transilvania, unde, în ajunul 
prăznuirii celor 40 de Sfinţi, se aprind grămezi de paie, iar cei din gospodărie sar peste flăcări; în 
Banat, se răscolește și se bate cu botele în foc pentru încălzirea mai rapidă a timpului; 
considerându-se că fumul nu este suficient pentru alungarea șerpilor, care ies în această zi din 
ascunzișurile lor, se mai afumă suplimentar și cotloanele gospodăriei cu o cârpă aprinsă; se bate 
pământul cu nuiele, pentru a alunga frigul și a scoate căldura și colțul ierbii din pământ, dar și 
pentru sănătatea și norocul oamenilor în noul an agricol; se crede că, în noaptea dinspre această 
zi, se deschid mormintele și porţile Raiului și spiritele celor morţi se întorc acasă (8.GHINOIU, p.5; 
12.p.203-204). De astăzi soarele intră în semnul Berbecului și se crede că este bine să se 
călătorească și să se facă negoţ; dacă va tuna în această zi înseamnă că oamenii vor avea parte de 
frică și spaime de tot felul, după care urmează o perioadă de pace, propice ducerii cu folos a 
tuturor activităţilor - Suceava (NOTE,Băncescu). Serii simbolice: usturoi-sare-oțet; agheasmă- 
busuioc-tămâie-pâine-sare-3; pâine-sare-topor-bardă; pâine-apă-tăciune-tămăie; ou- 
mână(stânga); turtă-cânepă-fasole. 

17 martie — Cuviosul Alexie, omul lui Dumnezeu (Alexi Boji; Alexiile; Alecsiu; Alexă; Bojiile). Ziua 
se mai numește Alexii, Alexă, Alexă cel Cald (Năsăud), Omul lui Dumnezeu (Suceava) și Omul lui 
Dumnezeu cel Cald (Bucovina); despre Sfântul Alexie există numeroase legende, chiar și o colindă 

culeasă în zona Năsăudului; se numește așa, fiindcă Dumnezeu l-a dăruit cu căldură, pentru 
credinţa sa neclintită - Suceava; pentru că în ziua lui se dezgheaţă și se deschide pământul pentru 
arătură; pentru că acum ies la lumină toate gângăniile și gujuliile (insectele care nu pot zbura), 
șerpii, broaștele, șopârlele, vietăţile care și-au petrecut iarna în sânul pământului - Bucovina; este 
sărbătorit mai ales de către femei: a. pentru că este omul lui Dumnezeu, este sfânt - sudul 
Moldovei; b. pentru ca vitele să nu le sângereze și să nu fie mușcate de șerpi și nevăstuici; dar se 
ţine ziua și pentru ca viețuitoarele enumerate deja să nu-i supere - Suceava; pentru ca vitele să nu 
fie atacate de animalele de pradă - Bucovina; ținerea zilei se manifestă prin faptul că femeile nu 
umblă în această zi cu acul, cu foarfecele, cu pieptenele, cu sapa, cu coasa, cu fusul, cu funia, nu se 
lucrează la cânepă, adică nu pune mâna pe nici un obiect care are formă rotundă și alungită - 
Năsăud,Bucovina; se crede că viețuitoarele, ieșite acum din pământ, se reîntorc pentru hibernare 
la Ziua Crucii (14 septembrie) și, dacă nu intră în pământ, trebuie să iasă la drumul mare, unde 
neapărat le omoară cineva - sudul Moldovei;Suceava; dacă nu se respectă această zi, se spune că 
atunci Sfântul Alexie îi trimite celui vinovat de neascultare toate gângăniile pe la casă, iar, dacă un 
om este mușcat de un șarpe, se crede că acela a lucrat în această zi - Bucovina; nu se aduc în casă, 
în această zi, lut, baligă și surcele, pentru că odată cu ele pot fi aduse tot felul de insecte, care ies 
de prin pereţi, sau intră în casă, se strecoară prin toate ungherele, ori ies înaintea omului și îl 
necăjesc, sau pot să muște vitele și să le strice - Suceava;Bucovina; mulţi îngrijesc pe lângă casă, 
adună gunoiul și îl aruncă departe, ca să nu facă jivine, cărora trebuie să li se dea pace în această 
zi, pentru că altfel nici ele nu-i vor da pace tot anul făptuitorului; mai mult, nu este bine nici să se 
gândească vreun om la ele, să le pomenească numele sau să vorbească despre ele, fiindcă tot anul 
îi vor ieși înainte și îl vor mușca; dacă este necesar totuși să li se pronunţe numele, atunci este mai 
indicat să li se spună celor al căror nume este masculin domn, iar celor cu nume feminine doamnă 
sau cucoană; dacă vine vorba de broaște, este bine să li se spună iepe, iar, dacă este mușcat cineva 
de un șarpe, trebuie să i se descânte și să fie afumat cu putregai de răchită; cei care au stupi îi scot 
din iernat, fiindcă și albinele sunt gujulii; tot în această zi se crede că se zbat și peștii întâia oară în 
apă și de aceea pescarii trebuie să postească, pentru a avea noroc la pește; alţii se duc la apă, 
prind un pește și îl mănâncă viu, rostind totodată și o invocaţie către Sfântul Alexie pentru a-i ajuta 
peste tot anul; se crede că este ziua în care încep să cânte broaștele; dacă ele cântă mai devreme 
de această zi, atunci primăvara va fi lungă și rea, cu multe zile reci și chiar viforoase, iar, dacă încep 
să cânte chiar acum, este semn că vor veni zile călduroase, nu va mai da îngheţ și nici nu va mai 
ninge; dacă gângăniile ies în această zi, este bine, dar, în caz că ies mai târziu, cu tot atâtea zile vor 
întârzia toamna să se retragă pentru hibernare; când ies mai devreme, este semn că vor urma zile 
de frig și îngheţ; unii prind un cărăbuș în această zi, îl străpung cu un ac și îl așează într-un par; 
dacă acesta moare până a doua zi dimineaţa, este semn că anul va fi bogat în recolte; casele, 
acareturile și grădinile sunt înconjurate de trei ori, afumându-se cu o cârpă, tămâie și seminţe de 
cânepă aprinse, pentru ca gângăniile să nu se apropie de ele, de oameni și de vite, neputând să 
treacă cercul făcut în jurul lor; cercul protectiv se mai trasează de omul care se scoală înainte de 
răsăritul soarelui, ia un clopoțel sau între 3 și 10 fiare, pe care le leagă la un loc și apoi, începând cu 
răsăritul soarelui, înconjoară casa de trei ori zuruind din fiare; unele femei se trezesc la răsăritul 
soarelui, se dezbracă în pielea goală și înconjoară de trei ori casa cu un lanţ în mână; sau iau un 
lacăt vechi sau orice alt fier și, lovind cu un altul în el, înconjoară casa de trei ori; în final, aruncă 
bucata de fier, zicând că atâta loc să fie curat de gângănii, cât spaţiu rezultă din azvârlirea fierului; 
alte femei consideră că este bine a înconjura casa de trei ori, în pielea goală și lovind în fiare, de 
trei ori în această zi, dimineaţa, la prânz și seara, considerându-se că această vrajă are putere mai 
mare și ţine un an; sau cineva din familie, în dimineaţa acestei zile, ia un clopoțel, foarfece și o 
coasă și înconjoară de trei ori casa și grădina, în fugă, sunând, atingând cu coasa gardul, pomii și 
alte obiecte și imitând cu foarfecele gestul tăierii, în credinţa că larvele care rod sau cârtiţele, 
auzind vuietul făcut, vor merge în altă parte de teamă să nu fie prinse și omorâte - lași,Suceava; 

sau sunt curățate frunzele uscate care au ouă de fluturi, le amestecă cu coajă de brad, le fac 
grămadă în grădină și le dau foc, luând totodată coaja de brad pentru a afuma toți pomii, 
înconjurând grădina și casa de trei ori și lovind în fierul plugului, mai ales în brăzdar și otic, pentru 
a suna; adaugă la toate acestea scormonirea ușoară la rădăcina pomilor și zgârierea lor, pentru a 
rodi mai bogat peste an; femeile mai amestecă făină sau cartofi fierţi cu apă și pun un blid vechi cu 
această amestecătură dincolo de grădină, lăsând-o acolo, ca să fie de mâncare pentru jivine, să fie 
sătule și să nu mai intre în livezi; sau pun într-un ciob pâine, sare, sau sticlă pisată și cărbuni și îl 
duc la hotarul grădinii, invitând insectele să se sature, considerând că astfel scapă de insecte 
pentru toată vara - Suceava; se iau paie, petice de pânză, gunoaie de la grajduri, se grămădesc 
toate, li se dau foc și apoi afumă cu ele prin casă, în ogradă, în acareturi, în grădină, ca să alunge 
gângăniile - sudul Moldovei;Neamţi; în alte zone din Moldova, se înconjoară casa și anexele, 
clănțănind dintr-un clește și tămâind, în credinţa că insectele nu se vor apropia decât până unde a 
ajuns fumul; în Năsăud, gazda casei înconjoară dimineaţa casa și acareturile cu un lanţ în mână sau 
un clopot, sunând din ele; în Suceava, se fac mii de focuri în toate livezile, din paie sau din 
uscăturile adunate, ca să alunge insectele care se dezmorțesc în această zi, să nu se înmulțească 
pe lângă gospodăriile oamenilor, sau măcar să stârpească parte din ele; totodată se crede că pomii 
vor fi mai roditori, dacă se face foc lângă ei; se face foc din gunoaie, iar copiii și flăcăii sar peste 
foc, ca să scape de purici (2.MARIAN, 1,p.85;11,p.39-41;45-50;COJOCARU,p.192;12.GHINOIU,p.98). 
Se crede că în această zi toate jivinele se trezesc și ies din perioada de hibernare la lumina 
soarelui; este bine să fie ținută ca o zi de sărbătoare și omul să nu se gândească la nici una dintre 
jivine, pentru ca acestea să nu muște peste an vitele; în ajunul acestei zile, este bine să se ia un vas 
destinat special tămâierii, să se pună jar în el, peste jar tămâie și să se înconjoare casa și celelalte 
acareturi din gospodărie, clănțănind dintr-un clește pentru vatră, pentru a o feri peste an de tot 
felul de viețuitoare, care, rele sau bune, nu se vor mai putea apropia de casă, decât numai până 
unde a ajuns fumul de tămâie - Suceava; se mătură curţile gospodăriilor și se curăţă livezile, iar 
gunoiul se aruncă departe, ca locurile să se curețe de gândaci și pentru ca nici o vietate sălbatică 
să nu se apropie de casă, precum și gunoiul este la distanţă; nu este bine să se umble cu 
pieptenele și nici să se rostească cuvântul șarpe, ci mai degrabă să se spună pește; în seara zilei de 
Alexii, se leagă foarfecele la vârf cu puţină aţă, pentru ca tot așa să fie legate peste an gurile 
șerpilor, nevăstuicilor și a altor jivine care pot aduce oamenilor pagubă în animalele de pe lângă 
casă; în același scop, se afumă în jurul casei, aprinzându-se o cârpă în care se înfășoară puţin 
busuioc și lână tăiată dintr-un cojoc - Suceava (2.GOROVEI,p.7;230;PRESA). Despre Cuviosul Alexie 
se spune în legende că, deși era fiu de împărat și moștenitor al tronului, s-a dus în codru și s-a 
făcut sfânt; i se spune Alexă cel Cald, întâi pentru că Tatăl Ceresc l-a dăruit cu căldură pentru viaţa 
lui foarte curată și apoi pentru că, în ziua lui, pământul se dezgheaţă și „se deschide” pentru arat și 
tot acum ies la suprafaţa lui toate vietăţile care au hibernat peste iarnă; la Alexii, femeile nu 
trebuie să umble cu acul, cu foarfecele, cu pieptenul, cu fusul și să lucreze la cânepă, iar bărbaţii 
nu trebuie să se atingă de sapă și de coasă; cei care lucrează în această zi sunt în primejdie de a le 
sângera vitele sau de a le mușca șerpii și nevăstuicile, ba chiar și ei pot fi mușcaţi de șarpe și casa 
să li se umple de gângănii; se mai crede că, de Alexii, gâzele care se dezmorțesc trebuie să dea 
măcar o dată dintr-un picioruș sau dintr-o aripioară și că, dacă oamenii nu le dau pace, nici ele nu îi 
vor ocoli peste an; cine rostește cuvântul „șarpe” trebuie să i se descânte și să fie afumat cu 
putregai de răchită; se afumă pomii și se înconjoară casa, de trei ori, cu tămâie și seminţe de 
cânepă aprinse, ca să nu se apropie gângăniile și să le strice; în unele zone, înconjurul acesta este 
însoțit cu zgomote de lanţ sau de alte fiare lovite, pentru a speria dăunătorii pentru tot restul 
anului; din aceste practici sunt excluse albinele, care nu trebuie alungate (PRESA). Serii simbolice: 
pânză-tămâie-cânepă; clopoţel-coasă-foarfece-3; pâine-sare-cărbune. 

25 martie (Bunavestire; Blagoveștenie). În Bucovina, se crede că este o sărbătoare tot atât de 
mare ca și Paștele, pentru că, dacă nu ar fi Bunavestire, nu ar fi nici Paștele; păcatul celui care 

lucrează astăzi este așa de mare, încât numai dacă face mămăligă și o dă la pești, aceștia nu o 
mănâncă, iar de ia mălai și îl presară pe ramurile unui pom, aceștia nu mai rodesc și chiar se usucă, 
dacă presară făină râșnită astăzi, cu mâna ţinută la spate; se spune chiar că ziua este atât de 
sfântă, încât puiul ieșit din ou nu este bun de nimic; nici ouăle făcute în această zi de găini, rațe sau 
gâște nu sunt bune de pus la clocit, pentru că nu ies din ele pui normali, chiar pot să iasă niște 
„monștri”, adică pui cu două capete; din același motiv nu sunt duse vacile la montă, pentru că 
viţeii vor fi „calici”; cu toate că recomandările spun că azi începe semănatul porumbului, unii 
consideră că nu vor avea spor la treabă și amână această activitate pentru a doua zi; se ia totuși o 
balegă și se lipește de coșarul cu păpușoi, pentru ca el să fie spornic peste an - Suceava; este rău 
pentru cel care caută ceartă în această zi - Moldova; cum va fi vremea în ziua de Bunavestire, tot 
așa va fi și în ziua de Paște; deoarece se crede că începând din această zi vremea va fi bună, 
ciobanii se suie pe un stog de fân și ameninţă cu toporul iarna ca să fugă, pentru că iarba este deja 
înverzită și pot scoate astfel turmele la păscut; tot în dimineaţa acestei zile, femeile fac foc în faţa 
ușilor și pun alături pâine și sare, precum și o cofă cu apă, ca să se încălzească îngerii, după care 
pâinea și sarea le dau de pomană; în unele sate, femeile strâng în această zi zăpadă, crezând că 
apa rezultată este bună de leac pentru durerile de cap și cele ale articulaţiilor; bolnavul se spală cu 
această apă și postește trei miercuri (miercurea întâia din Postul Paștelui, când se crede că se 
împrăștie ielele, apoi miercurea întâia după Paște și, în fine, miercurea întâia după Duminica Mare 
sau Rusalii) - Bucovina; de aceea există datina să se bea apă cu o frunză de brustur, în semn că a 
dat căldura primăverii; tot în semn că vremea călduroasă a biruit se scot turmele la păscut, 
împreună cu absolut toate vitele pe care le crește omul pe lângă casa lui, considerându-se că până 
și animalele mai slabe sau bolnave se întremează astfel; tot azi se scot din nou stupii, ca și la Alexii, 
dar nu înainte ca un copil, în pielea goală, să umble în jurul lor cu o lumânare rămasă de la Paștele 
trecut, pentru a le merge bine; în zorii zilei, se înconjoară casa cu tămâie aprinsă, ca să nu se 
apropie șerpii de ea; se mai fac și focuri prin livezi, tot ca la Alexii, dar mai rar, pentru ca pomii să 
rodească; dacă în această zi, dimineaţa este senină, porumbul semănat primul va crește frumos, 
dacă este senin la amiază, atunci porumbul semănat la mijlocul acţiunii va fi frumos, iar, dacă 
soarele apare spre seară, atunci porumbul semănat la sfârșit va fi mai bogat; dacă se ridică negura 
înainte de răsăritul soarelui, atunci se va împrimăvăra mai devreme - Suceava; dacă oaia 
„bolborosește” în iarbă, vara va fi frumoasă - Sibiu; considerând că numai procedând astfel și vor fi 
feriţi de insecte peste an, oamenii afumă pomii din grădini cu tămâie și pleavă de cânepă în 
această zi, dimineaţa până a nu răsări soarele; în unele locuri se afumă și plugul și vitele pentru jug 
- Brașov; tot dimineaţa, cu tămâie și clopoței, cel care se scoală din familie primul dă ocol de trei 
ori casei și anexelor, afumând și vitele, timp în care face zgomot cu clopoţeii legaţi la picior; apoi 
merge la pomi și, făcând sub ei mici focuri, se uită să vadă care dă semne de rodire; pe cel care i se 
pare că nu va rodi îl atinge ușor, de trei ori, cu tăișul unui topor, amenințându-l că-l va tăia dacă nu 
rodește; credinţa este că focul necesar tămâiei atrage căldura verii, tămâia alungă șerpii, iar focul 
de sub pomi dezmorțește seva din copaci - Cluj; în Banat, în seara de ajun a zilei de Blagoveștenii și 
dimineaţa, o femeie din familie aprinde o pânză și afumă cu ea casa și acareturile, ca să nu se 
încuibeze șerpii în ele; unele femei aprind în acest scop cârpele folosite la spălatul vaselor la 
intrarea în Postul Paștelui, cârpe care mai sunt păstrate în casă și pentru a fi afumaţi copiii 
împotriva spaimei; tot acum se scot vitele din grajduri și sunt lăsate la soare, spre a fi sănătoase 
tot anul; de la unele case se scot la aer și hainele, cojoacele și alte straie, ca să se curețe de 
mirosurile iernii, după care se așează bine, ca să nu mucezească; dar în unele părţi, această ultimă 
practică se obișnuiește a fi îndeplinită în Duminica Floriilor; toți membrii familiei trebuie să se 
spele cu apă de omăt, contra puricilor, dar înainte vreme se stropea cu acest fel de apă sau cu apă 
neîncepută și casele, după care se mătura cu o piele veche de vită, pe cât posibil femeia fiind 
dezbrăcată complet, timp în care descânta împotriva puricilor; tot acum, femeile aduc din pădure 
nuiele de alun, uscate, frânte și nu tăiate, aduse pe cap și nu târâte în urma lor, care se păstrează 

pentru Joia Mare; în multe zone ale României, se crede că, în această zi, cucul poate prevesti câţi 
ani poate trăi omul, în Mărginimea Sibiului, pentru fete și flăcăi cântecul lui putând să semnifice 
numărul anilor până la căsătorie; cum este vremea sosirii păsărilor migratoare, se crede că venirea 
concomitent a mai multor cocostârci anunţă o primăvară ploioasă și chiar furtunoasă - Suceava; 
(2.MARIAN,II,p.59-68;COJOCARU,p.192). În această zi, este interzisă orice fel de muncă și se crede 
că se dezleagă limba tuturor păsărilor cântătoare (COMAN, II,p.XIV). Se dezgroapă butucii de viță 
de vie și se pot altoi pomii; de asemenea, tot astăzi cucul începe să cânte și o face regulat până la 
Drăgaică sau Sânziene (24 iunie); în funcţie de situarea geografică a diferitelor zone, de astăzi 
începe semănatul porumbului, activitate care ţine până la Armindeni (1 mai), sau până la Ispas 
(Joia Înălţării Domnului) (12.GHINOIU,p.72;211;223). Considerată ca dată de la care începe 
primăvara; este dezlegat să se mănânce pește; în această zi, se poate începe aratul suprafeţelor 
agricole, dar nu și semănatul lor, fiindcă apoi, în vară, păsările cerului ar mânca boabele din spice - 
Suceava; când se pune cloșca pe ouă, trebuie să se calculeze de așa fel ca puii să nu iasă din ouă în 
ziua de Buna-Vestire, pentru că ies betegi și nu trăiesc - Suceava; dacă dimineaţa este soare din 
chiar clipa răsăritului lui, înseamnă că primăvara va fi timpurie - Suceava; cum este vremea în 
această zi, tot așa va fi și de Paște - Suceava (2.GOROVEI, p.52;209). Ziua se mai numește și „Ziua 
cucului“”, pentru că, în această zi, se spune că se dezleagă limba cucului, el începând din nou să 
cânte și o face fie până la Sânziene (24 iunie), fie până la Sânpetru (29 iunie), când, înecându-se cu 
orez, ar amuţi și s-ar transforma în uliu, rămânând în această ipostază până în primăvara 
următoare; cântecul lui din această zi are însă o dublă semnificaţie: vestește pe de o parte 
revenirea lui la forma iniţială, de pasăre cântătoare, iar pe de alta vestește sosirea primăverii; 
fetele aflate la vârsta căsătoriei ascultă cântecul cucului, pentru a afla peste câţi ani se vor mărita, 
după câte sunete caracteristice scoate pasărea; ca să le meargă bine peste an, oamenii cred că 
trebuie să întâmpine cântecul cucului îmbrăcaţi în haine curate și având asupra lor bani sau boabe 
de porumb; se mai crede că, dacă pasărea cântă prima dată în spatele sau în stânga celui care îl 
aude, acestuia îi va merge rău și îi va merge bine, dacă îi cântă în faţă sau în dreapta; în unele 
părți, se aprind focuri prin grădini și livezi, pentru a alunga duhul necurat al iernii și pentru a atrage 
căldura soarelui, benefică semănăturilor și rodirii pomilor; casele și acareturile se înconjoară cu 
tămâie aprinsă, pentru a fi ferite de șerpi, broaște și insecte; se crede că peste iarnă cucul a fost 
uliu, iar în ziua de 25 martie se preface din nou în cuc; din această cauză, oamenii consideră ziua 
de Blagoveștenie și ca zi a cucului; ca să nu-i prindă cântatul cucului nepregătiţi, oamenii îngrijesc 
din timp ca ziua aceasta să-i găsească având ceva bani în pungă sau în buzunar, să fie mâncaţi și 
veseli; în caz contrar, se crede că vor trăi tot anul în lipsuri, vor fi flămânzi și triști; cine se ceartă în 
această zi comite un mare păcat și se crede că va avea necazuri tot anul; așa cum sosește cucul, tot 
așa vor sosi și celelalte păsări călătoare, cărora și lor li se va dezlega glasul și vor umple livezile, 
codrii și poienile de triluri, dând de veste că natura a renăscut la viață; nu este bine ca vitele și 
junincile să fie lăsate „să se alunge”, pentru că viţeii lor vor fi firavi; la fel, ouăle ieșite în această zi 
nu sunt bune pentru a fi puse la clocit, pentru că puii vor fi neputincioși; fiind zi de post, este 
dezlegat să se mănânce pește; de aceea oamenii caută să aibă pe masa lor preparate din pește, 
prin similitudine acesta aducând gospodarilor curăţenie și sănătate peste tot anul; se crede că 
acela care merge la pescuit în această zi se va întoarce acasă cu traista plină, pentru că acum se 
dezleagă și gura peștelui la mâncare; se bea apă în această zi cu frunză de brusture (numele mai 
multor plante erbacee, cu frunze mari, late și cu flori purpurii sau violete, cu întrebuinţări 
medicinale - Lappa maior, minor sau tomentosa; ȘĂINEANU,II,p.171), spre a arăta mărimea căldurii 
de primăvară și pentru a scoate vitele la păscut; stupii care nu au fost scoși la Alexii (17 martie) 
sunt puși în grădină, nu înainte ca un copil în pielea goală să le dea ocol, purtând în mână o 
lumânare aprinsă, provenită de la Paștele anului trecut, pentru a le merge bine; în Banat, toţi cei 
din casă își spală trupul cu apă din zăpadă ca măsură de protecţie împotriva puricilor; se mai crede 
că începând cu această zi vin berzele și rândunelele; cine vede numai o rândunică, acela va fi mai 

mult singur peste vară, iar de vede mai multe deodată nu trebuie să ducă grijă de prieteni; cine 
vede prima oară o rândunică este bine să se spele repede pe obraz cu apă sau cu lapte, ca nu 
cumva să-i apară pete sau aluniţe; fetele care au aluniţe deja, când văd prima dată rândunele, 
aruncă cu puţină ţărână în sus sau se spală pe obraz adăugând: „Ducă-se alunele mele/Pe penele 
tale!“; se mai zice că, în această zi, se dezleagă și glasul peștelui țiganilor, adică al broaștelor; dacă 
în noaptea dinspre Buna Vestire a fost cer senin și stelele au strălucit cu putere pe firmament, 
atunci va fi recolta bogată peste an; se mai crede că, după cum este vremea în această zi, tot așa 
va fi și în Duminica Paștelui; dacă vin azi cocostârcii în stoluri mari, vremea va fi cu multe ploi și 
furtuni (PRESA). Se mai numește și Ziua Cucului; o legendă ne spune că, într-un an, Paștele a căzut 
în ziua de Blagoveștenie și după cum este datina s-a dus lumea la biserică unde s-a citit Liturghia 
Paștelui, însă despre Buna-Vestire nu s-a spus nimic; după ce au fost rostite rugăciunile Învierii, 
lumea aștepta să se facă ziuă, dar se aștepta în zadar, pentru că zorile nu mai apăreau; stând 
oamenii pe gânduri, și-au adus aminte că în ziua aceea nu este doar Paștele, ci și Buna-Vestire, 
pentru care au făcut slujbă și cum au săvârșit și acest ritual religios s-a ridicat întunericul, s-a 
înseninat și s-a făcut ziuă; dar, spre marea lor mirare, oamenii văzură că nu este dimineaţă, ci 
soarele se află la amiază; de atunci, se spune, nu mai cade niciodată deodată cu Buna-Vestire, ci 
mai apoi; se mai spune că Soarele este totdeauna supărat, doar de două ori pe an este vesel: la 
Blagoveștenie și la Paște, zile când este luminos și joacă de parcă ar fi trei sori; dar se mai spune că 
Soarele ar fi vesel și la Sânziene (24 iunie); de Buna-Vestire se scot stupii de la iernat, albinele fiind 
trecute printr-o potcoavă, ca să fie tari ca fierul în cursul anului; după ce le dă drumul, stuparul nu 
trebuie să iasă din ogradă și trebuie să stea jos, ca și roii să nu fugă; nimeni nu trebuie să se certe 
în această zi și nici să doarmă, fiindcă va fi certăreţ și somnoros tot anul (PRESA). Dacă în ajunul 
acestei zile noaptea va fi luminoasă, cu multe stele, este semn că recoltele anului vor fi bogate - 
Suceava (NOTE,Băncescu). Serii simbolice: copil (dezbrăcat)-lumânare (de la Paște); foc-pâine-sare- 
apă; tămâie-cânepă. 

26 martie — Soborul Sfântului Arhanghel Gavriil (Gavril Blagoveșnicul; Soborul Blagoveștenilor; 
Părinţii Blagoveștenilor; Blagoveștenia ţiganilor). Este dezlegat să se mănânce pește; zi 
sărbătorită în special de femei, nelucrându-se prin casă, ca mulțumire pentru Arhanghelul Gavril, 
care i-a adus vestea cea mare Fecioarei Maria; alte motivații ale sărbătoririi zilei: să fie curate la 
față; să nu li se calicească pruncii; vitele să nu fie atacate de animalele sălbatice; pentru că este o 
zi primejdioasă, sunt posibile îmbolnăviri de tifos - Argeș;Bucovina; ca și în ziua precedentă, se 
crede că nu este bine ca vitele să fie duse la montă, pentru că viţeii fătaţi vor fi slăbănogi; ouăle 
găinilor și gâștelor făcute în această zi nu sunt puse la clocit, pentru că din ele nu vor ieși pui și 
boboci zdraveni; femeile nu trebuie să înșire mărgele pe aţă, să-și împletească părul, să se spele, 
pentru că există credinţa că, încălcând datina, șerpii vor veni și li se vor înfășura pe mâini sau peste 
cap și le vor mușca (2.MARIAN,I,p.68;2.GOROVEI,p.21;268;PRESA). 


MARTIN (MOȘ) 
Numele popular al ursului, întâlnit în multe snoave și povestiri populare (ȘĂINEANU,I, p.179). v. 
URS. 


MARTINII (de iarnă) 

Sfinţi protectori ai vitelor împotriva lupilor, sărbătoriţi, în popor, la 1 februarie - Sfinţii Mucenici 
Trifon, Perpetua și Felicitas, și 12 noiembrie - Sfântul loan cel Milostiv, patriarhul Alexandriei 
(ȘĂINEANU,I,p.179). 


MARȚI 
Este considerată zi a morților și nu este bine să se înceapă nici un fel de lucru în această zi, pentru 
că nu va fi dus până la sfârșit - Muntenia;Teleorman;Suceava; este considerată zi păgubitoare 

pentru încheierea de logodne - Muntenia; nu va avea spor cel care începe orice lucru în zi de marţi 
- Tecuci; nu se fac recoltele, dacă aratul este început într-o zi de marți - Dolj; nu-i va merge bine 
aceluia care pleacă la drum într-o zi de marţi - Muntenia; Suceava; nu este bine ca mutarea dintr-o 
casă în alta să se facă marţea - lași; omul să nu se spele în zi de marţi, pentru că i se pot întâmpla 
multe rele neprevăzute - Suceava; să nu se lucreze nouă zile de joi după Paște, fiindcă este pericol 
de foc - Vâlcea; în zilele de marţi după Paște, nu se spală cămăși, fiindcă se opărește grâul, și nu se 
toarce, nu se țese și nu se deapănă cu vârtelniţa, de teamă să nu bată grindina peste an - Dolj; 
marţea nu se toarce și nici nu se coase, pentru că vine Marţolea și pedepsește pe cele care încalcă 
interdicţia - Bihor; când se toarce marţi seara, vârcolacii mănâncă luna - Suceava; marţi seara nu se 
iese afară fără pălărie - Bihor; nu trebuie să se pieptene nimeni în zi de marţi - Suceava; nu va fi 
bine pentru oi, sau înnebunesc oile, dacă se va lucra ceva marţi seara - Suceava; poate fi 
provocatoare de mari necazuri tăierea unghiilor marțea - Muntenia; Suceava; este rău de moarte 
dacă se croiește sau se urzește gura cămășii în zi de marți - Muntenia;Vâlcea; marțea se lucrează 
numai la gura cămășilor destinate celor morți - Argeș; să nu se înceapă a se purta o haină nouă 
într-o zi de marți - Teleorman; a treia zi de marți de după Duminica Paștelui se numește Ropotin 
sau Răpotinul ţestelor, zi în care se fac ţestele și este bine să se lucreze câte ceva din fiecare 
îndeletnicire, pentru a lucra cu spor peste întreaga vară - Oltenia;Dolj;Argeș; va fi iertat de păcate 
cel ce face bine marţea - Galaţi; este bine ca găina să fie pusă cloșcă pe ouă marţi seara - Tecuci; 
nu se pune borșul la acrit în zi de marți, pentru că se acrește mai rău decât trebuie - Tecuci; dacă a 
dispărut o oaie, un alt animal, sau s-a făcut vreun rău cuiva, păgubașul va trebui să ajuneze 
consecutiv șapte zile de marți și va vedea că fie moare, fie se îmbolnăvește cel ce se face vinovat, 
dacă nu cumva vine acela singur să se roage de iertare - Țara Hațegului (2.GOROVEI, p.24;35;37; 
53;90;104;113;119;123;136-137;143;157;174; 219; 235; 274). Marţea, miercurea și vinerea să nu 
se încheie logodne, fiindcă aceste zile sunt nefavorabile căsătoriţilor - Banat; odată cu cele trei zile 
de marți în care se sărbătorește Răpotinul, se mai sărbătorește, în unele locuri, încă șase zile de 
marţi, care urmează consecutiv după Paște, în total deci nouă marți, pentru ca Dumnezeu să 
înlăture certurile, revoltele, războaiele și vărsările de sânge, „care aduc multe lacrimi pe capul 
bieților oameni” - Moldova (2.MARIAN,I,p.44;11,p.321). Este considerată zi nefastă, mai ales în ceea 
ce privește începerea unor noi activităţi; nu se pleacă la drum, nu se ţese la război, nu se pune 
temelia la casă; cel ce se naște în zi de marţi va avea viaţă grea; femeile care spală și fac leșie 
marţea vor rămâne văduve; nu este bine să se semene, fiindcă marţi este zi „de primejdie” și 
grăunţele nu vor răsări niciodată; cine se îmbolnăvește marţea nu se mai face bine niciodată, 
deoarece în această zi sunt trei ceasuri rele; atributul de nefast al acestei zile culminează cu Marţi- 
seara sau Marţolea, o ființă fabuloasă care face sau aduce primejdie în casele în care femeile torc 
în seara acestei zile; pe aceste femei „le toarnă în căldări clocotite și e vai de ele”, sau „le 
surzește”, „le împunge în coaste” sau „le omoară”, le dă foc la fuioare; Marţolea locuiește într-un 
munte râpos și vine în sat numai seara și umblă noaptea ca o nălucă; există mai multe feluri de 
marţi: 1. marțile oprite sunt nouă zile de marți de după Paște, ultima fiind cea mai mare, ele 
ţinându-se pentru semănături, pentru grindină, pentru ploi; 2. marțea ciorilor, este fixată, în unele 
zone, în prima săptămână din Postul Paștelui și se ţine pentru ca aceste păsări să nu strice 
semănăturile (pentru această zi de marţi, a se vedea mai jos detaliere zonală); 3. marțea diocului 
este a treia zi de marţi după Paște, zi în care se fac caloienele; 4. marțea strâmbă, care se ţine 
pentru boli; 5. marțea trăsnetului este marţea din prima săptămână a păresimilor și nu se lucrează 
de frica trăsnetului; 6. Ropotinul sau Răpotinul țestelor cade a treia marți după Paște, când femeile 
fac ţeste din lut, pentru copt pâine sau turte; sau cade marţea, în a treia zi după Duminica 
Rusaliilor, când se fac țestele pentru copt pâinea din grâu nou - Teleorman; 7. Filipii se ţin în 
marţea de după Lăsatul secului pentru intrarea în Postul mare numai de către femei, ca să le fie 
animalele păzite de lupi (BODIU,p.418;CRISTEA,p.51). Unele femei consideră că nu este bine să se 
toarcă în ziua de marţi, pentru că vine diavolul și strică toată osteneala; dar unele consideră că nu 

este bine să se toarcă nici în ziua de vineri - Țara Chioarului; dacă moare soțul sau soția cuiva și nu 
reușește să-și găsească pe altcineva pentru a convieţui, atunci trebuie să ajuneze timp de șapte 
zile de marţi, iar în noaptea următoare ultimei zile de marți îi va apărea în vis persoana așteptată; 
dacă nu a visat, atunci să ţină post în continuare, până ce se va întâmpla să viseze - Sălaj (PRESA). 
Zilele de marţi din Săptămâna Luminată, cea dintâi de după Rusalii și cea dintâi de după Crăciun 
sunt ținute mai ales de către femei, care nu lucrează nimic în casă, ca să nu atragă astfel vreo 
boală grea asupra lor sau a celor din familie - Banat (2.MARIAN,II,p.233). Nu se pleacă la drum, 
pentru că nu este bine; nu se leagă gura la pânză, nu se croiesc cămăși, pentru că nu mai pot fi 
finalizate - Vrancea (2.STAHL,p.186). În nici un caz nu se face peţitul unei fete în zi de marţi, pentru 
că este zi nefastă - Banat (1.LAZĂR,p.266). Marţi nu este bine să se înceapă nimic, pentru că fie nu 
se duce acel lucru până la capăt, fie nu va ieși bine; nu este bine să se pieptene omul, fiindcă este 
pericol de năpastă, marţea fiind trei ceasuri rele - Suceava (NOTE,Băncescu). 

Marţea ciorilor — zi care se ţine în jurul datei de 22 februarie. Ca ogorul care urmează a fi 
semănat cu porumb să fie ferit de ciori, gospodina se scoală în marţea ciorilor dimineaţa, ia furca 
de tors în brâu, toarce un fir cu ochii închiși, îl înnoadă cu mâinile la spate și ochii închiși, apoi îl 
leagă, cu ochii tot închiși, de fiarele hornului, unde este lăsat până se seamănă porumbul, când se 
scoate și se pune la coarnele plugului, după care, la finele acţiunii, se aruncă - Dolj (2.GOROVEI, 
p.186). Serie simbolică: marţi-furcă de tors-fir-horn-plug-ochi-mână. 

Marţea trăsnetelor sau Marţea vaselor este ziua de marţi din prima săptămână a Postului Mare 
(Postul Paștelui); prima denumire vine de la credinţa că acela care lucrează în această zi va fi 
pedepsit peste vară de Sfântul Ilie, care va abate trăsnetele peste avutul său, gospodărie, livezi, 
grădini; din acest motiv, în această zi nu se coase, nu se spală, nu se potcovesc caii; pentru 
îndepărtarea pericolului trăsnetelor, se afumă casa cu tămâie sau cu o pânză aprinsă, obicei care 
este explicat și prin dorinţa sătenilor de a curăța spaţiul de duhurile purtătoare de epidemii; cea 
de a doua denumire vine de la obiceiul, foarte răspândit în Banat, ca, în această zi, să fie spălate 
toate vasele în care s-a pregătit, în timpul Cârnelegilor, mâncare de dulce; asemenea vase în care 
s-a gătit mâncare de dulce poartă denumirea de vase slăsluite; cârpele cu ajutorul cărora au fost 
spălate vasele slăsluite se păstrează și se folosesc pentru a afuma fie pe cei deocheaţi, fie vitele și 
stupii cu albine, ori să fie date vacilor odată cu sarea; tot în această zi este bine să fie puse găinile 
să clocească, pentru că se crede că puii scoși în luna lui martie sunt căutaţi pentru săvârșirea 
multor farmece (PRESA). Nu este bine să se plece la drumuri lungi, nici să se înceapă vreun lucru 
mai important, fiindcă va merge rău; femeile nu trebuie să taie la gură cămăși noi, pentru că va 
muri cel ce va purta cămașa; femeii care spală sau face leșie îi moare soțul; bărbaţii să nu semene 
porumb, deoarece marţea este zi de primejdie și boabele nu vor încolţi; nu este bine de pornit în 
peţit, pentru că în această zi s-a pornit lumea; de aceea femeile nu încep nimic din ceea ce ar 
putea dura mult: nu urzesc, nu pornesc pânza, nu croiesc cămăși, ca să nu le meargă treburile pe 
dos; de aici zicala: „Toate pe dos și nunta marţea!” - Bihor;Bucovina; cine aduce apă în casă în 
zilele de marţi, vineri și sâmbătă seara să nu bea din ea înainte de a arunca de trei ori câteva 
picături în foc - Bihor (2.MARIAN,I,p.76). Prima zi de marţi din Postul mare (Postul Paștelui) este 
dedicată spălării tuturor vaselor în care s-a gătit de dulce, adică vasele s/ăsluite; cârpele folosite la 
spălat se păstrează și se folosesc pentru afumarea celor deocheaţi sau a vitelor și stupilor cu 
albine, ori se pun în sare și se dau vacilor; tot în această zi este bine să se pună găinile să clocească, 
pentru că puii scoși în luna lui martie sunt foarte căutați pentru farmece; tot acum, femeile 
cumpără de trei ori, de la nouă negustori câte de trei ori piatră vânătă și tămâie, pe care 
amestecate le păstrează peste an, în casă, pentru bolnavii de izdat (afecţiune a abdomenului - 
„strânsură de foale”); cel bolnav se unge cu acest amestec, în formă de cruce, în frunte, la capul 
pieptului, la ceafă, la mâini și la genunchi, iar cu tămâia se afumă; marțea, când este prima zi a lui 
Sân-Toader, femeia casei ia apă din zăpadă, dacă mai este; dacă nu mai este zăpadă, se duce prin 
pădure și aduce apă de pe văi și vâlcele și stropește casa și camerele pe rând, apoi le mătură fiind 

în pielea goală, ca să se depărteze toţi puricii și toate gângăniile din aceste spaţii; dacă în această zi 
se găsește un șarpe, se omoară cu un deget, crezându-se că acela care o face va fi sănătos tot anul; 
tot cu acel deget masează ușor ganglionii de la gâtul copiilor bolnavi, spunându-se că așa „se sparg 
gâlcile la copii” - Banat (2.MARIAN,I,p. 235). În Țara Almăjului, cârpa folosită la spălarea vaselor 
este folosită imediat la ocolul grădinii cu ea în mână, pentru a nu intra în ea târâtoarele, după care 
i se dă foc; cu o parte din cârpa aprinsă se afumă oile în dreptul botului, ca să fie ferite de beteșug; 
de la această zi de marți și până când înflorește spinul alb, fetele obișnuiesc să poarte zgardă 
împletită dintr-un fir alb și unul roșu din lână sau arnici, identic cu șnurul mărţișorului, acesta fiind 
apoi atârnat pe spinul alb înflorit, considerându-se că aceasta este planta din care a fost făcută 
cununa de spini a Mântuitorului (DOLÂNGĂ,p.13-15). În Gorj, în ziua începutului Postului Mare se 
crede că nu este bine să se mănânce pifitii, ca să nu se tremure toată vara; cine nu-și mănâncă 
toată ciorba gătită pentru această seară îl va ploua la prășit (CĂRĂBIȘ,p.15). 

Marţolea. Este o personificare a zilei de marţi, socotită ca fiind cea mai rea dintre toate zilele 
săptămânii, căreia, datorită contaminării cu numele Joimăriţei, i s-au atribuit și câteva dintre 
apucăturile crude ale acesteia din urmă; Marţi-seara pare a fi mai degrabă o figură fantastică 
proprie arealului transilvănean (2.MARIAN,I,p.83; MUȘLEA,II,p. 227-228). Marţi-seara este o 
măgăoaie cu cap de cal și dinţi ca de pieptene, care poate să le facă pe fetele leneșe să aibă dinţi 
de cal - Vrancea; este evident că, în acest caz, personajul împrumută caracteristici nu numai de la 
Joimăriţă, ci și de la Sân-Toaderi (2.STAHL,p.186-187;NOTE,Antonescu). Marţi-seara sau Marţolea 
este o femeie în vârstă, foarte rea, care umblă marțea seara spre miercuri (de aici, probabil și 
personificarea Sfintei Miercuri, care pedepsește femeile găsite că lucrează în noaptea de marți 
spre miercuri); de fapt, interdicțiile referitoare la acţiunea de pedepsire întreprinsă de Marţolea, 
nemulțumirile acesteia, sunt explicate ca având origini diferite; astfel, se spune că pornirile ei 
malefice au ca sursă invidia faţă de Sfânta Duminică, sărbătorită în ziua consacrată; alte credinţe 
menționează că ea vine mai ales la femeile care torc în seara acestei zile, fiind aici vorba de o 
contaminare, deoarece se crede că nu se toarce în zilele de marți, pentru că pe firul astfel obţinut 
vârcolacii ajung mai lesne la lună sau la soare, încercând să le mănânce; după unele informaţii, 
Marţolea vine în sat în seara de 1 martie, la casele cu fete, răsplătindu-le pe cele care au mărțţișor; 
pedepsele date sunt și ele variate: chinuie femeile, le sperie, le tulbură somnul, le înţeapă cu fusul, 
le orbește sau chiar le omoară; uneori, le mănâncă pe femeile care prepară leșie marţea sau le 
aruncă în apă clocotită; când este foarte supărată, se poate răzbuna pe întreg satul, trimițând 
grindină, pe care o aruncă dintr-un săculeț purtat de ea (3.OLTEANU, p.323). 


MASĂ 

Este piesa de mobilier cea mai importantă a casei, pentru că ea este locul pe care se pune hrana și 
la care se mănâncă („a merge sau a sta la masă”, „a lua masa” înseamnă „a mânca”); la Crăciun, 
pe masă este așezată hrana pregătită pentru sărbători, dedicată nu numai celor ai casei, ci și 
oaspeților; apoi pe masă este concentrat sporul casei; tot pe masă sunt așezate și darurile pentru 
Juni: colaci, carne, bani, uneori și băutură (HERSENI,p.255). Proverbul Când pisica nu-i 
acasă,/Șoarecii joacă pe masă cuprinde trei simboluri: masa este locul cel mai de cinste al casei, 
având un caracter sacral; pisica simbolizează pe stăpân, care este personajul cu suprema 
autoritate în familie sau țară; șoarecii sunt simbolul slugilor sau dușmanilor, care săvârșesc fără 
jenă felurite pagube sau nenorociri (CARAMAN,p.218). Masa săpată în pământ se întâlnește mereu 
în prânzurile sau ospeţele rituale; această masă, făcută în ziua de miercuri de către Juni, dovedește 
că este vorba, în acest caz, de un ritual de tovărășie (MUȘLEA,1I1,p.117-118). În seara zilei de ajun a 
Crăciunului, oamenii priveghează toată noaptea, lăsând pe masă bucatele, vasele și tacâmurile așa 
cum au rămas de la cină, în credinţa că masa le va fi tot așa încărcată peste tot anul care începe la 
25 decembrie; intrând în casă, după ce în curte au bătut în pământ cu bâtele lor, colindătorii 
scormonesc în foc înviorându-l, aprind lumânări de ceară, intră în cameră și apoi ocolesc masa de 

trei ori - Banat (MANGIUCA, p.17). După ce se vine de la botez, moașa pune copilul direct pe masă, 
de unde este luat de părinţi, dacă este băiat de către tată, sau de către mamă, dacă este fată - 
Sibiu; sau se predă copilul părinţilor, care îl pun pe masă, după care primesc darurile aduse pentru 
copil de către cei prezenţi la ceremonie - Transilvania (3.MARIAN,II,p.124). Sosind cu pruncul de la 
botez, nașa îl așează în capul mesei, ca acesta să fie de toată cinstea de-a lungul întregii vieți; sau 
nașa atinge ușor copilul de masă, ca pruncul să fie om de cinste și luat în seamă de toată lumea, 
după care mama îl ia în braţe, îl ridică în sus și rostește o invocaţie către soare: „Mândru Soare, 
mândru Soare,/Răsai cu patruzeci și patru de răzișoare,/Da' nu răsai numa” pe Țibleș, ori pe tău,/Ci 
răsai pe capu' și trupușoru coconului meu,/$i din cap până-n picioare/Să strălucească ca tine, 
mândre Soare !”; și celelalte femei venite la botez îi urează copilului, pe rând, să fie bun și tare, să 
fie om cu minte tare, să aibă glasul ca clopotul, să fie frumos și la lume drăgăstos, să fie sănătos și 
voios, să fie harnic și viteaz, să fie om de omenie etc.; dar cea mai frumoasă urare este: „Să-ţi 
iubeşti părinţii care te-au făcut/Și pământul pe care te-ai născut!” - Maramureș (BOGDAN,p.17). 
Întors de la botez, nașul așează copilul pe blana unui cojoc pus pe o masă, pentru ca pruncul să 
aibă parte de cinstire de-a lungul vieţii sale, tot așa cum masa este cinstită în casa omului, și să 
aibă noroc la oi și prosperitate în toate cele, după cum sunt apreciate lâna și oaia - Suceava; întors 
de la botez, cu pruncul în braţe, nașul sau nănașa lui înconjoară de trei ori masa pregătită pentru 
ospăț, în credinţa că gestul va determina ca viața copilului să fie norocoasă și îndestulătoare în 
toate cele - Țara Oltului; gospodina care nu șterge imediat masa, după ce a mâncat, nu va putea să 
înstrăineze repede ceea ce duce de vânzare la târg - Suceava; cine s-a așezat la masă nu trebuie să 
se mai scoale de la ea, până nu termină toată lumea ceea ce trebuie mâncat, pentru că îi va merge 
rău - Muntenia;Tecuci; se lungesc picioarele celui care și le întinde sub masă - Galaţi; urzeala 
pregătită pentru țesut, după ce este scoasă de pe urzitor, se așează pe o masă, ca să se țeasă 
repede pânza, precum merge și mâncarea pentru cei ai casei - Țara Oltului; masa care trosnește 
prevestește pagubă și de aceea ea trebuie distrusă și arsă - lalomiţa; dacă pocnește masa în casă, 
este semn că familia se va muta în altă locuinţă - Suceava (2.GOROVEI,p.25-26;134;137;182;193; 
GOLOPENȚIA,p.104;139;NOTE, Antonescu). În noaptea de Anul Nou, masa se lasă încărcată cu 
bunătăţi până a doua zi dimineaţa, pentru ca tot așa să fie și de-a lungul întregului an - Maramureș 
(BOGDAN, p.16). Sâmbăta seara, fata de măritat se culcă pe masă și doarme pe ea, ca să fie 
drăgăstoasă și bine văzută, cum sunt și lucrurile de pe masă; trecerea tinerei mirese în noul cerc 
familial se face la socrii mari, unde mireasa se urcă pe o masă joasă, cerne apoi printr-un ciur 
boabe de grâu, porumb, fasole etc., aruncând ulterior ciurul peste cap, cu boabe cu tot; după 
aceea, socrul sau soacra mare învârtesc mireasa de trei ori pe sub mână, după ce o dau jos de pe 
masă - Banat (1.LAZĂR,p.268). Masa mare sau ospăţul nunţii se desfășoară la ginere acasă, unde 
mireasa ocolește masa mică de trei ori, este așezată pe un scăunel și i se pune un copil în braţe, 
acesta primind un colac înfășurat în brăciri - Mehedinţi (CIOBANU,p.79). La masa de la mire, după 
ce alaiul a ajuns aici, mireasa trece peste masă, zicând: „Așa să fiu ca masa de cinstită înaintea 
bărbatului!” - Munţii Apuseni (3.MARIAN,I,p.459). După scoaterea mortului din casă, cei rămași 
răstoarnă mesele și scaunele, arătând astfel tulburarea produsă de moarte - Banat; Transilvania; 
după plecarea mortului spre cimitir, masa pe care a stat sicriul este întoarsă cu picioarele în sus și 
rămâne în această poziție până la revenirea celor ai casei de la cimitir - Banat (3.MARIAN,III,p.173- 
174;311-313). Masa, ospăţul de înmormântare (comândarea), ca și toate mesele riturilor de 
trecere, reprezintă un moment al solidarităţii sociale a întregii colectivităţi și este semnul 
continuării vieţii individuale și colective; acest aspect apare evident când este observată 
desfășurarea ospăţului de înmormântare: începută într-o atmosferă de tristețe solemnă, masa se 
termină cu veselie și chiar cu dans; mai demult „comândarea” se făcea chiar în cimitir, existând 
dovezi că se dansa în cimitir cu acest prilej (4.P0P,p.161). Tinerii necăsătoriți să nu fie așezați în 
colţurile mesei, pentru că nu se mai însoară - Maramureș, dar credinţa este atestată în multe alte 
zone românești (BOGDAN,p.103;NOTE,Antonescu). Cine visează masă aranjată pentru mâncare 

înseamnă că va avea parte de o bucurie sau că îi vor intra musafiri în casă - Suceava (NOTE, 
Băncescu). 


MASCĂ 

Măștile, mascoidele și toate obiectele care fac parte din recuzita ceremonială au rol ritual 
conjunctural, după epuizarea evenimentului ele fiind fie distruse, fie reîntoarse la funcţia lor 
iniţială; în cazul măștilor populare, împărţirea acestora după ce parte a corpului este îmbrăcată de 
mască (de cap, de bust, trupul în întregul său) nu constituie un demers productiv decât din punct 
de vedere estetic, în schimb, are marele neajuns de a scoate masca din contextul ceremonial 
pentru care a fost confecţionată; măștile devin importante numai în măsura în care ele reprezintă 
un anume personaj, precum și rolul acestui personaj în contextul cetei în care se integrează, la 
care se adaugă neapărat raporturile care se stabilesc între ceată și comunitatea căreia i se 
adresează, pentru care este necesară performarea mascată (NOTE,Antonescu). Distrugerea măștii 
și instrumentelor cu rol magic are loc în multe rituri, cum ar fi Călușăria, unde, după terminarea 
jocurilor, sunt sfărâmate obiectele și însemnele călușărești (BUHOCIU,p.83). De o importanţă 
aparte sunt jocurile cu măști prezente în riturile funerare, practicate până nu demult în Vrancea; 
conform unei informaţii culese în 1938 la Nereju-Vrancea, se relatează cum un grup numeros de 
oameni mascaţi pătrunde, cu oarecare bruscheţe, în curtea familiei unde este privegheat un mort; 
poartă măști reprezentând figuri omenești hidoase sau capete de animale sălbatice; 
îmbrăcămintea multora este improvizată din piei de animale sălbatice, iar unii au centuri de frunze 
prinse în jurul mijlocului; o muzică stridentă de clarinet și tobă însoțește acest furtunos alai; 
mascaţii vorbesc cu glasuri schimbate, ascuţite, legând între ei convorbiri pline de umor, cu 
accente critice, necruţând pe nimeni din cei prezenţi la priveghiul mortului, nici chiar pe cel 
decedat; toată lumea izbucnește în hohote de râs; impresia generală este că acolo se desfășoară 
scene menite să sperie cu adevărat spiritele malefice adunate în aceste momente și care ar putea 
să-și aleagă viitoarele „victime” dintre cei prezenţi (12.GHINOIU,p.136). 


MAȘINĂ v. AUTOMOBIL. 


MATRICE 

Rostit și mătrice, mătrici, termenul înseamnă, în limbajul popular, mitră, uter și, de aici, întregul 
organ genital feminin; folosit la pl., mătrici, este și numele unor afecţiuni la oameni și vite, având 
localizări sau cauze diferite: colici intestinale, diaree, apendicită, reumatism 
(ȘĂINEANU.,I11,p.359;368;3.GOROVEI,p.494). În zona de munte a Banatului, mătrici sunt numite 
oile cu miei, deci oile care au lapte (POPOVĂŢ,p.235). 


MAȚ v. VISCERE. 


MAZĂRE (Pisum sativum - DLRM,p.483) 

Se crede că nu este bine să se verse pe jos boabe de mazăre, pentru că ele ar fi lacrimile Maicii 
Domnului - Bucovina (2.GOROVEI,p.139;152). Ca să moară mai iute și să nu mai agonizeze 
îndelung, muribundul este luat din pat și așezat pe pământ, în faţa casei, punându-i-se sub cap 
vreji de mazăre sau cojile păstăilor de mazăre - Sibiu (3.MARIAN, [1l,p.28). Cine se visează mâncând 
mazăre este semn de mare cinste din partea cunoscuţilor - Suceava (NOTE,Băncescu). 


MĂCELĂRIE 
Cine visează măcelărie, în care se găsește multă carne, este semn că va avea parte, în următoarele 


zile, de timp frumos; dacă visează măcelar înseamnă că își va pierde iubitul(a) sau amantul(a) - 
Suceava (NOTE,Băncescu). 

MĂCRINA v. IULIE; PĂLIILE. 


MĂDUVĂ 

Cine se visează că zărește măduvă este semn că va avea noroc și va dobândi bani mulţi; dacă se 
visează cumpărând măduvă înseamnă că va face cunoștințe, care îl vor interesa într-o măsură 
apreciabilă - Suceava (NOTE,Băncescu). 


MĂGAR (Equus asinus - DLRM, p. 484) 

În concepţia tradițională românească ocupă o poziţie ambiguă, situându-se între o zonă 
privilegiată și una banală, degradatoare chiar, deoarece el simbolizează prostia, încăpăţânarea, 
indolenţa, stângăcia și urâţenia; într-un plan secund, se bucură totuși de simpatie, fiindcă „are 
cruce pe spate, pentru că a adus pe spate pe cel care a purtat crucea”, credinţă cu răspândire la 
toate popoarele creștine; pornind de la această ultimă ipostază, măgarul întrupează ideea de 
modestie, de renunțare (idee centrală și polemică a creștinismului), trecând în folclorul românesc 
ca un animal „plăcut lui Dumnezeu”, „blagoslovit”, protejat de divinitatea supremă; de aici începe 
construcţia imaginii sale benefice, în sensul că diavolul nu se poate preface în măgar; la fel ca oaia, 
cocoșul și albina, măgarul se vădește a fi pe deplin pur și pe deplin benefic; el exclude orice 
contract cu lumea malefică, rezistă asaltului forțelor demonice și apără casa omului de intruziunea 
periculoasă a puterilor întunericului; în Moldova, se crede că nimănui nu i se poate întâmpla ceva 
rău, deși se află într-un loc primejdios, dacă are lângă el un măgar; nu este omorât de nici o fiară 
sălbatică, iar o credință din Maramureș chiar subliniază această idee: se spune că măgarului i-a 
fost ursit să nu moară ucis de jivinele pădurii, să nu moară niciodată la casa omului; când simte căii 
se apropie sfârșitul, pleacă și moare prin păduri sau pe câmp; de aceea, piele de măgar nu se va 
găsi niciodată de vânzare; înfățișarea sa are mai multe explicaţii: fie a fost tras de urechi de 
Dumnezeu, pentru că și-a uitat numele, fie pentru că a fost obraznic, fie pentru încăpăţânarea 
avută, vrând să demonstreze tuturor că el știe să cânte mai bine decât privighetoarea; plimbarea 
celui vinovat pe spinarea măgarului, așezat invers sensului de deplasare, practicată cu asiduitate în 
Evul Mediu, semnifică umilinţă și batjocură nu atât din cauza purtătorului urecheat, ci mai ales din 
cauza modalităţilor călăritului, care este opus celui triumfător, practicat la intrarea într-o cetate; în 
Banat, cu ocazia obiceiului numit „Jocul cornilor” (care se desfășoară în Duminica Lăsatului de sec), 
din convoiul care se deplasează prin sat face parte uneori și un măgar, care trage după el un car- 
atelier de meșter drege-strică; măgarul poartă pe cap o caschetă, pe față o mască, la picioarele din 
față i se pun bocanci și obiecte lungi, cum ar fi mânecile unor veșminte deteriorate, pe picioarele 
posterioare i se trage o pereche de pantaloni, iar pe spate i se așează o tunică; de căpăstru îi 
atârnă o coadă de vulpe și o coadă de mătură; în basmele cu și despre animale, măgarul este unul 
dintre cele care reușesc să-l păcălească pe lup; în deplin consens cu aureola de simboluri și 
credinţe, măgarului i se consacră o singură zi într-un an, aceea din Duminica Lăsatului de sec 
(COMAN,I,p.51-56;58;158;11,p.166;2.GOROVEI, p.128). Se crede că piatra cea mai bună pentru 
obținerea unei cremene de scăpărat se face din ciolanul de măgar - Tecuci (PAMFILE,p.80). În 
unele așezări, mireasa găsită necinstită este „dată târgului”, adică trimisă acasă călare pe măgar, 
în văzul întregului sat - Teleorman (2.LAZĂR,p. 244). Apariţia măgarului în vis prevestește mari 
tulburări și necazuri, iar dacă este visat alergând sau zburdând înseamnă crimă și toată gama de 
suferințe ce urmează acesteia - Suceava (NOTE,Băncescu). 


MĂIASTRĂ 

Supranumite și puternicele sau frumoasele, ele sunt spirite malefice, întruchipate ca niște fecioare 
frumoase, care zboară cântând mai ales noaptea și care devin jucăușe în mod deosebit în locurile 
unde cade ploaia; dar au putut fi auzite cântând și de sub un păr dintr-un cimitir; să nu se stea pe 
locul unde au jucat ele, deoarece omul betegește; totuși trebuie subliniat că măiestrele umblă prin 

locuri curate; de pildă, nu calcă prin curţile unde sunt femei care trăiesc necununate; lasă urme pe 
pământ sau pe zăpadă, pietrele deranjate de la locul lor, vreo secure, crenguţe folosite în jocurile 
lor, mici pietre găurite cu multă grijă, cruci de piatră sau mărgele de piatră neagră pe care le pot 
găsi numai oamenii buni la Dumnezeu, femeile bătrâne sau câte un copil; cine le vede întâmplător 
trebuie să nu se mai miște și să nu rostească nici un cuvânt și nici altcuiva să nu spună în acel 
moment că le-a văzut, deoarece se pomenește pocit, ologit, cu mâinile amorţite, uneori poate și 
muri; dar, ca să scape de ele, este bine ca omul să-și facă cruce în gură, cu limba, sau să li se 
adreseze cu unele cuvinte măgulitoare („Crească-vă jocul mare!”), sau să aibă ceva de fier lângă el; 
nu este bine să fie descurcată nici coama cailor, ci lăsată să se descurce singură; măiestrele și 
lucrul-slab sunt cele două forțe supranaturale care intervin în viaţa omului, de care se teme și pe 
care riscă să le întâlnească în drumurile sale sau în timpul desfășurării unor îndeletniciri - Ţara 
Oltului (GOLOPENȚIA,p.75;78-80). 


MĂLAI 

Când se întâmplă ca femeia lăuză să-și piardă laptele, aceasta ia o bucată de mălai copt (turtă 
făcută din făină de mei, de porumb etc., coaptă în ţest sau în cuptor - ȘĂINEANU, IIl,p.362) și, 
stând pe ghizdul de piatră al fântânii, mușcă din ea de trei ori și zice: „Eu mănânc mălai cu 
ceapă,/Să-mi vină ţâţa ca la iapă!“ - Țara Chioarului (1.P0P,p.254). Nu se dă mălai cu împrumut, 
pentru că aduce pagubă - lalomiţa (2.GOROVEI,p.182). Serie simbolică: turtă(mălai)-fântână-3. 


MĂLIN (Prunus padus - DLRM,p.485) 

Ca să nu se prăbușească și să rănească sau să omoare pe cineva din casă, în lutul cu ajutorul căruia 
se fixează astupătoarea (băbura, cahla) de la capătul dinspre pod al hornului se pun trei crengi de 
mălin - Suceava (2.GOROVEI,p.33). 


MĂMĂLIGĂ 

Cine preface mămăliga, punând în ea și alte feluri de făină, face limbrici - Galaţi; cine mănâncă 
mămăligă făcută din mălai necernut face bube pe limbă - Suceava; cine pune de mai multe ori 
mămăliga la fiert va găsi în ea vine de sânge și este păcat, pentru că nu este bine să fie ars trupul 
lui Dumnezeu de mai multe ori - Galaţi; se crede că nu este bine să se mănânce coaja de mămăligă 
de pe ceaun, pentru că se usucă precum coaja cel ce o face - Tecuci; este semn de bine când se 
uită mămăliga nesărată - Suceava; dacă atunci când se răstoarnă mămăliga, cade o bucăţică pe jos, 
se crede despre aceasta că ar fi năpasta omului și ea trebuie aruncată după ușă, ca sănuo 
mănânce nimeni - Muntenia; este păcat ca mămăliga să fie călcată în picioare - Suceava; câte 
cocoloașe are prima mămăligă făcută de o fată, tot atâți cumnaţi va avea - Vâlcea; se scumpește 
porumbul, dacă se taie mămăliga cu aţa de jos în sus - Suceava; este semn de călătorie, dacă 
mămăliga se crapă în două sau trei părți pe masă - Vâlcea;Teleorman;lalomiţa; Tecuci; Moldova; 
Suceava; crăpăturile din mămăligă, mai mari sau mai mici, sunt semne ale drumurilor, mai scurte 
sau mai lungi, pe care le va face gazda - Muntenia;lași; în ce direcție este orientată crăpătura din 
mămăligă, în acea direcţie se va face călătoria - Galaţi; mămăliga rămasă lipită de ceaun nu trebuie 
mâncată, pentru că atrage tot felul de necazuri - Suceava; nu se mănâncă nici mămăliga de pe 
făcăleț, pentru că se îmbolnăvește de gâlci cine o face - Galaţi; sau este pericol de a fi mâncat de 
lupi cel ce o face - lași; cine mănâncă mămăligă din ceaun trage a sărăcie - Galaţi; sau va atrage 
uliul la pui - Suceava; în schimb, este bine să fie dată la copii coaja de mămăligă de pe ceaun - 
Galaţi; pentru ca pruncul să doarmă bine noaptea și să nu plângă, se iau două bucățele de 
mămăligă și se merge cu acestea la cotețul găinilor, cărora li se cere în schimb somnul copilului, o 
bucată de mămăligă se lasă acolo, cea de a doua se pune în leagănul celui mic - Galaţi; fetele 
îndrăgostite, după ce răstoarnă mămăliga, pun în ceaun apă, pe care apoi o beau în credinţa că 
focul din inimă le va ieși tot așa cum și căldura ceaunului iese în apă - Muntenia; nu se lasă 

mămăligă pe lingură când se rade ceaunul - Suceava; este semn că unul din familie este flămând 
sau că o rudă este flămândă, când se scapă mămăliga din mână - Suceava; cu mămăligă găsită este 
bine să fie unși negii de pe piele, pentru a se vindeca - Galaţi; este semn de belșug pentru cel 
căruia i se lipește mămăliga de mână - Botoșani; cine mănâncă de două ori la rând dintr-o bucată 
de mămăligă, fără să pună gura pe paharul de băutură, dă semn de belșug și tot belșug înseamnă 
și când omul uită de băutură și mănâncă mămăligă goală - Tecuci (2.GOROVEI,p.20;29;35;48;122- 
133;129-130;181;217;2.CHIVU,p.245). În seara Sfântului Vasile (Anul Nou), fetele aduc în casă 
câinele și îi dau să mănânce mămăligă, considerând că peste atâţia ani se va mărita de câte 
înghiţituri are nevoie animalul pentru a mânca bucata de mămăligă primită; sau se fac mai multe 
bucățele de mămăligă, se înmoaie în lapte și se înșiruie pe pragul ușii, fiecărei bucăţi fiindu-i 
menită o fată; este chemată pisica și care bucată o mănâncă mai întâi acea fată se va mărita 
prima; dacă pisica mănâncă doar o singură bucată de mămăligă, se crede că doar acea fată se va 
mărita - Bucovina; tot în seara Anului Nou, fetele din Bucovina ung două bucăţi de mămăligă cu 
unt pe care le așează pe maiul cu ajutorul căruia sunt bătute rufele la râu, menind fiecare bucată 
de mămăligă cu numele fetelor; apoi cheamă pisica și cred că a cărei bucată este mâncată prima 
aceea se va mărita mai întâi (2. MARIAN,I,p.44;68). Serii simbolice: mămăligă-lapte; mămăligă- 
unt. 


MĂNĂSTIRE 
Să nu se cumpere nimic din ceea ce a fost obiect cu întrebuințare mănăstirească, crezându-se că 
astfel se aduce în casă păcat și pagubă - Suceava (2.GOROVEI,p.132). 


MĂNUȘI 
Cine se visează purtând mănuși este semn că bănuielile pe care le are nu sunt reale - Suceava 
(NOTE,Băncescu). 


MĂR (Pirus malus - DLRM,p.485) 

Dintre toate speciile vegetale este evident că mărul, alături de brad, apare încărcat cu funcţii 
magice, menite „să rezolve” ori „să ajute” la depășirea anumitor stări și, în general, să promoveze 
binele; prin capacitatea sa de regenerare, de reînnoire și de rodire periodică, mărul ocupă un 
important loc în economia sacrului; poate fi socotit printre arborii care au rol de mediere între om 
și divinitate, alături de brad și stejar, fiind pom sacru și consacrat, dominând peisajul paradiziac, 
fiind arbore cosmic, al vieţii și al recompensei divine; mărul este pomul Sfântului Prooroc Ilie, de 
aceea mere noi nu se mănâncă până în ziua în care este prăznuit sfântul (20 iulie), nici nu se 
scutură merele, nu se azvârle cu mere în sus, pentru ca grindina să nu bată merele; nici nu se bat 
merele unele de altele, fiindcă se pot stârni furtuni mari, cu tunete, fulgere și grindină; scuturarea 
merelor în ziua de Sântilie este de bun augur pentru belșugul general al familiei, iar, dacă din unii 
copaci cad fie și numai două mere, este bine să fie chemaţi copii și să le fie oferite ca pomană; se 
crede că, pentru a avea noroc, este bine să se înghită în fiecare dimineaţă, pe nemâncate, câte un 
sâmbure de măr; în ziua de Paște, fetele trebuie să se spele cu merișor ras și cu un ban de argint, 
introduse într-un vas cu apă, pentru ca tenul să fie alb și rumen peste an (PRESA). Înfloritul mărului 
marca limita de timp maximă în care se poate semăna porumbul, spunându-se „până la înflorirea 
mărului”; în Muntenia, ramura de măr este pusă în apă, la geam, în ziua Sfântului Apostol Andrei, 
ca să înflorească până la Anul Nou, când este folosită de copii ca sorcovă; în Banat, Oltenia și 
Muntenia, prima scaldă a noului-născut se aruncă la rădăcina unui măr, care înflorește și rodește, 
datină ce poate fi interpretată ca o vrajă pentru sănătatea copilului sau pentru menţinerea 
fertilităţii lehuzei; în Muscel, se despică o ramură de măr deasupra fântânei în momentul când „se 
leagă suratele” sau „verișoarele”, la Sâmbăta Rusaliilor; în Oltenia, în sudul și estul Munteniei, în 
cadrul ceremonialului complex de „slobozire a apei pentru morți”, „pomul dat de pomană la 

înmormântare” constă într-o ramură de măr, uneori de prun, împodobită cu fructe, colaci, covrigi, 
lumânări, hârtie colorată și altele; totul indică faptul că mărul este un substitut al individului sau 
un echivalent al omului în lumea vegetală (12.GHINOIU,p.224-225). Simbolizează sânul femeii, 
după cum atestă un cântec: „Na păcatul! Ce văzui/Pe colnic, lângă Vaslui?/Fată mare, moș bătrân/ 
Cerând fetii măr din sân!”; el ocupă locul al doilea după ochi; fiind unul dintre cele mai vechi 
simboluri erotice și având o mare frecvenţă în folclorul românesc; mărul este primul fruct întâlnit 
în legendele lumii, începând cu Adam și Eva, trecând mai apoi pe la Paris și Afrodita; este fructul 
dragostei dat de fată flăcăului; în basme, fata aruncă alesului ei un măr de aur, iar acesta trebuie 
neapărat să-l prindă; arborele este asociat, în spaţiul românesc, cu „pomul vieţii” și cu „arborele 
cosmic”; o legendă afirmă că pământul se reazemă pe mărul roșu, care, la rândul său, stă pe un 
pește gigantic; sau de sub mărul roșu izvorăsc toate apele pământului, se împrăștie în lume și se 
întorc iar înapoi; cununa miresei este din flori de măr, la naștere se aduc în dar colaci împodobiţi 
cu merișor etc.; în general, fructele sunt simboluri ale vieţii și, în consecinţă, arborele vieţii poate fi 
orice pom fructifer: măr, păr, piersic, prun, gutui, rodior, bananier etc.; mărul și bradul sunt 
simboluri ale nemuririi, dar în timp ce bradul este o alegorie a tinereții masculine, mărul tinde să 
absoarbă un simbolism asociat cu fecunditatea feminină; în basme, prin degustarea merelor, 
eroinele pot concepe copii; mărul ca fruct, prin roșeaţa lui, se asociază cu rumeneala obrajilor, iar 
rotunjimile lui amintesc conturul sânului de fată; dar apare și ca spectru al „fructului oprit” și mult 
râvnit în dragoste; a dărui și a primi mărul este un act simbolic al încredinţării dragostei fără 
rezerve; consumarea mărului de cei doi iubiți este simbolul împărtășirii iubirii; în plus, mărul este 
un semn de galanterie, iar, la mesele mari, boierii obișnuiau să strângă sâmburii de măr între 
degete și să-i facă să sară până în tavan, sau să-i arate pe vârful cuţitului partenerelor de masă; 
mărul apare în multe practici augurale și în simbolismul viselor, având întotdeauna un substrat 
erotic sau marital; chiar se spune că înseamnă dragoste pentru cel care visează că i se dă un măr 
de către cineva; în Transilvania mai ales, există obiceiul ca, la un an după cununie, tânăra familie să 
împodobească un măr precum arborele din Paradis; se mai pune în unele zone și un șarpe din 
ceară cu un măr în gură; în colindele de flăcău și de fată, unde se pomenește de eroii care stau sub 
un pom, peste ei se revarsă o adevărată ploaie a florilor de măr (EVSEEV,p.26-28). Este fructul 
cunoașterii, figurare a cosmosului, simbolizând la români, ca și la alte popoare, sănătatea, 
dragostea și înţelepciunea; despre omul robust, se spune că „este roșu în obraji ca mărul” 
(ZAHACINSCHI,p.41). În ziua Sfântului Ilie, este bine să se scuture merii și, din fructele căzute, să se 
dea copiilor de pomană, ca să fie belșug în toate - Tecuci; să nu se arunce în sus cu mere, înaintea 
zilei în care este prăznuit Sfântul Ilie, pentru că va bate cu grindină de mărimea merelor - Suceava; 
femeile măritate nu mănâncă mere până la Sfântul Petru (29 iunie) sau până la Sfântul Ilie (20 
iulie) - Tecuci; nu este bine să se scuture merele până în ziua prăznuirii Sfinţilor Apostoli Petru și 
Pavel, fiindcă va cădea grindină - Ţara Oltului; va bate grindina, dacă merele se bat mai întâi între 
ele și apoi se mănâncă - Vâlcea; nu se mănâncă mere până la Sfântul Ilie, când mai întâi se dau de 
pomană copiilor, pentru sufletul celor decedați - Suceava; în acest sens, se crede chiar că, pe 
lumea cealaltă, pentru copiii morţi, merele sunt scuturate din pomi în zilele de Sânziene (24 iunie) 
și Sfântul Petru - Vâlcea; celui care va lua cu sine mere în călătorie îi va merge rău - Suceava; 
înainte de ziua prăznuirii Sfântului Ilie, femeia gravidă să nu mănânce dintr-un măr început deja de 
altcineva, deoarece va naște copilul cu semne asemănătoare mușcăturii de câine - Suceava; Mărul 
mortului sau Mărul-ăl-sărac se confecţionează ca protecție a animalelor, dar cu mai puţini colăcei 
decât cel care se face la ciuma animalelor și se pune la marginea satului, ca să-l ia un om sărac, 
pentru ca vitele din gospodărie să fie ferite de toate relele - Țara Oltului (2. GOROVEI,p.35;104; 
136;140;161;GOLOPENȚIA,p.136;145). Până la Sfântul Ilie să nu se bată merele între ele, pentru că 
va bate grindina - Gorj (CĂRĂBIȘ,p.107). În grâul pentru semănat se pun mere, care sunt 
împrăștiate pe brazdă odată cu grâul, pentru ca boabele de grâu să crească precum merele - 
Oltenia (ENACHE,p.119). Pentru a vindeca bubele dulci, apărute în mod obișnuit copiilor, mamele 

acestora fierb crengi de măr dulce și cu sucul acesta spală zona afectată - Suceava (3.MARIAN,II, 
p.247-249). Cine găsește într-un măr 9 sâmburi să-i pună sub pernă și va visa pe acela sau acel pe 
care îl va lua în căsătorie; nu este bine să se arunce cu merele în sus, pentru că va face gușă cine le 
va a mânca; să nu se bată merele unul de altul, fiindcă va cădea grindină - Maramureș (BOGDAN, 
p.15;36;105). În unele colinde din Țara Oltului, apare un măr, arbore și nu fruct, dar care nu este 
unul obișnuit, adică răsărit în grădină, ci unul cu totul special, pentru că răsare dintr-o masă; masa 
cu pomul crescut din ea este probabil să fi venit pe linie bisericească târzie, apocrifă sau canonică, 
dar nu este o creaţie religioasă, nici străveche și nici originală, pentru că mărul din colinde nu are 
legătură nici cu „mărul” de la mort și nici cu mărul din alte rituri și credinţe legate de măr; la 
români, este posibil să fi existat un cult vechi al mărului, construit pe un principiu asemănător cu al 
bradului; mărul pădureţ sau cel cultivat, având gust acrișor, sunt ușor de conservat; faptul că 
merele nu se strică iarna a condus normal, ca și în cazul bradului veșnic tânăr, la ideea nemuririi 
mărului și apoi la măr ca simbol al nemuririi (alături de alte simboluri similare - părul, iedera - 
întâlnite și ele cu același înţeles în textele folclorice); fiind astfel aliniat, mărul s-a legat firesc de 
masă și a devenit simbol al mesei îmbelșugate, crescând chiar din masă; poate că și refrenul atât 
de des cântat („florile dalbe de măr”) provine tot de aici, fiind poate la origine o formulă magică de 
incantaţie, de provocare a primăverii, de provocare a roadelor; cu vremea, mărul devine și simbol 
al nemuririi și se leagă și mai mult de sărbătorile Crăciunului, păstrându-se nealterat și în 
creștinism, unde Nașterea nu poate însemna decât începutul unui an nou, al unui nou ciclu de 
viaţă a naturii și desfășurarea unei economii naturale și deci să întărească și mai mult necesitatea 
de a săvârși în acel moment totul: roade, sănătate, cununii, botezuri, nemurire, deci „Tinerețe fără 
bătrâneţe și viață fără de moarte”; în Țara Oltului, colindele dedicate flăcăilor cuprind versuri 
precum: „Măr de daur junilor”, sau „frumos ca un măr”, sau (să i se dea) „măr din sân” 
(HERSENI,p.196-198;244). În seara zilei Sfântului Vasile, fetele se adună la o casă, obișnuit la casa 
unde organizează de regulă șezătorile; aduce fiecare dintre ele câte o cununiţă, executată din 
coajă de măr, cu un diametru de 3-6 cm; fiecare cununiţă dintre acestea este înfășurată cu fir textil 
colorat diferit, pentru a putea fi recunoscute ușor; este închisă ușa, pentru ca nimeni să nu mai 
intre, în special flăcăii, se ia apoi o cofă nefolosită până atunci, se umple cofa cu apă din care nu a 
băut nimeni, adusă fiind din vreo apă curgătoare și nicidecum din fântână, se pun apoi toate 
cununiţele în cofă, în așa fel ca ele să fie văzute de toate participantele; una din fete, cea mai 
isteață, începe să învârtească în apa din cofă cu un mănunchi de busuioc până ce toate sau 
aproape toate cununiţele se prind de busuioc; în tot acest timp, fetele își ţin câte un colț de 
năframă la gură și murmură împreună: „Sân-Văsâi, Văsâi,/Unde te găsii,/La vadul bogat;/Cine te-a 
legat?/Petrea cu Ignat./Dă-mi, Doamne, bărbat,/Să mă culc în pat,/Să fac un fecior,/Să-l cheme 
lon!/Sus, vere, drăguță,/Scoate-mi veriguţă!”; fiecare vers se repetă de câte două ori, iar când se 
spun ultimele două versuri, se ia năframa de la gură și fata scoate busuiocul din cofă, fără ca 
nimeni să nu se atingă de el, dar toate privesc la ce înălțime pe mănunchi li s-a prins cununiţa; 
pentru cele care nu s-au prins înseamnă că fata respectivă nu se va mărita în acel an, dar se vor 
mărita cu siguranţă fetele ale căror cununiţe s-au prins cel mai sus pe mănunchiul de busuioc; 
practica descrisă mai sus se repetă de trei ori și se realizează o medie a nivelurilor la care s-au 
prins cununițele, însemnând căsătorie în acel an, peste unul sau doi ani, sau nu așa curând; după 
aceasta, fiecare fată își ia cununiţa sa, merge spre un gard din preajmă, cu ochii închiși, și de la 
parul pe care a pus prima dată mâna numără nouă pari, în orice direcție dorește, și acolo își pune 
cununița; apoi deschide ochii și, în caz că parul este drept și acoperit cu coajă, crede că bărbatul ei 
va fi om frumos, isteţ și bogat; dacă parul este noduros, strâmb și urât îi va fi și bărbatul; dacă este 
fără coajă, bărbatul acelei fete va fi sărac; dacă cel de al nouălea par este îngemănat cu încă unul, 
pentru un sprijin mai ferm al gardului, este semn că fata va avea două căsnicii; datina se numește 
Veriguţă - Năsăud (2.MARIAN,I,p.57-59). Se crede că va fi bine pentru cel care se visează adunând 
sau găsind mere; se va trezi cu o familie mai mare cel care se visează atârnând într-un măr; dar va 

avea parte de scârbă cel care se visează mâncând mere necoapte sau mere pădureţe; este semn 
de boală pentru cel care visează că i se dau mere; visarea de mere și furtună înseamnă pagubă, 
pericole, greutăţi; va primi o veste rea cel care se visează cumpărând mere; cel are visează must 
de mere va face o încercare zadarnică - Suceava (NOTE,Băncescu). Serii simbolice: măr-monedă; 
măr/prun-fructe-colac-lumânare; măr-colac; măr-grâu; măr-apă-busuioc. 


MĂRAR (Anethum graveolens - DLRM,p.485) 

Când se pune varza la murat, se pune și mărar, cules în ziua de Sânziene (24 iunie), pe nemâncate, 
pentru ca șoarecii să nu se apropie de butoaie - Țara Oltului (GOLOPENȚIA, p.138). Cine se visează 
spălând mărar va avea parte de multă cinste și apreciere din partea unui bărbat bine situat în 
societate - Bucovina (NOTE,Băncescu). 


MĂRĂCINE 

În dimineaţa zilei de An Nou (1 ianuarie), uneori înainte de răsăritul soarelui, fetele, care ies afară 
să vadă ce par din gard și-au ales în seara de ajun (și, cum va fi acel par, așa le va fi și ursitul) și nu 
mai găsesc semnul pe care l-au pus, pentru că acesta a fost luat de vânt și, din întâmplare, dus în 
mărăcini sau pe spini, cred, cu multă mâhnire, că viitorul soţ le va muri tânăr sau că bărbatul le va 
fi arțăgos, cu fire „spinoasă“ - Bucovina (2.MARIAN,I,p.110). Ghimpele sau spinul intrat în piele 
este bine să fie păstrat sau suflat în vânt, după ce a fost scos, în credinţa că astfel un alt spin nu-i 
va fi dat celui păţit - Tecuci (2.GOROVEI,p.103). În ziua de Armindeni (1 mai), se pun mărăcini la 
poarta curții, ca să nu intre strigoaicele la vite și să le ia laptele - Țara Oltului (GOLOPENȚIA, p.130). 
Apariția mărăcinilor în vis înseamnă griji și multe încurcături; dacă se visează cineva înţepându-se 
în spini este bine să se ferească de necunoscuţi în perioada următoare - Suceava (NOTE,Băncescu). 


MĂRGĂRITĂRELE v. LĂCRIMIOARĂ. 


MĂRGELE 

În ziua de ajun a Bobotezei (5 ianuarie), când preotul vine în fiecare casă cu botezul, fetele 
nemăritate obișnuiesc să-și pună mărgelele fie sub pragul ușii, pentru a fi pășite de preot, fie sub 
colacul pe care îl dăruiesc preotului, în credinţa că astfel se vor mărita curând, sau că își vor visa 
peste noapte viitorul soţ - Țara Oltului;Vâlcea (GOLOPENȚIA,p.83;2.GOROVEI,p.244). Serie 
simbolică: mărgele-prag/colac. 


MĂRINA v. IULIE. 


MĂRȚIȘOR 

În Muntenia, Dobrogea, Moldova și Bucovina, la 1 martie, femeile leagă copiilor lor, indiferent de 
sex, la gât sau la mână, o monedă de argint sau de aur; moneda este prinsă cu un fir roșu sau cu un 
șnur împletit din fire de mătase roșii și albe, sau dintr-un fir de arnici roșu și unul din bumbac alb; 
acest dar se numește, în Argeș și Neamţ, mărțișor, în Dobrogea, mărțiguș, și, în Prahova, marţ; 
scopul fiind ca micuţii să aibă noroc peste an, în Dâmboviţa, să fie sănătoși și curaţi ca argintul 
odată cu venirea primăverii, în Mehedinţi, Teleorman și Argeș, iar peste vară să nu-i apuce 
frigurile, în Mehedinţi; mărţișorul se leagă copiilor dimineaţa, până a nu răsări soarele, în Prahova 
și Suceava; în Mehedinţi, când este legat mărţișorul, mamele se feresc să fie văzute de vreo femeie 
gravidă, fiindcă se crede că li se pătează copiii pe ochi; unii copii poartă mărţișorul la gât timp de 
12 zile, după aceea acesta este legat de ramurile unui pom tânăr; dacă în acel an pomului îi merge 
bine și dă rod bogat, în Neamţ se crede că și copilului îi va merge bine în viaţă; copiii din Gorj și 
Suceava îl țin la gât până când văd un pom înflorit și atunci îl lasă pe ramurile acelui pom, ca să fie 
sănătoși și frumoși ca florile pomului; alți copii din Mehedinţi și Gorj îl ţin până când înflorește 

porumbarul (Prunus spinosa L.) și păducelul (Crataegus Oxyacantha L.) și atunci mamele pun 
mărţișorul pe porumbar sau păducel, crezând că astfel copiii lor vor fi albi precum florile acestor 
plante; în Dobrogea, mărţișorul este ţinut până vin cocostârcii și atunci îl aruncă după ei rostind: 
„Na-ţi negreţele/$i dă-mi albeţele!”, dar în acest moment fetele nu trebuie să fie văzute de soare, 
pentru că le înnegrește; în zonele Arad, Gorj, Ialomița, Brăila și Dobrogea, există obiceiul ca 
mărţișorul să nu fie purtat doar de copiii, ci și de fetele nemăritate și chiar de către nevestele 
tinere, ca să nu le ardă soarele și să li se păstreze pielea albă peste vară și iarnă; se și spune: „Cine 
poartă mărțișoare/Nu mai e pârlit de soare!”; fetele din zona Hușilor, ţin mărţișorul toată luna 
martie, când, în final, îl așează pe ramurile unui trandafir, crezând că astfel vor fi roșii la față ca 
floarea acestui arbust; cu moneda, în Prahova, se cumpără vin, pâine albă și caș, pe care le 
consumă împreună, considerându-se că astfel vor avea faţa albă precum cașul și obrajii roșii ca 
vinul; în Suceava, mărțișorul este purtat până este auzit cântând cucul, când fetele dau foc 
șnurului și își afumă gâtul cu el, înconjurându-l de trei ori; în Teleorman, mărţișorul este purtat 
până înfloresc vișinii pe ale căror crengi îl agaţă; în Banat, există obiceiul ca, în loc de mărţișoare, 
să se poarte șiraguri de mărgele (2.MARIAN,I,p.312-315). Un obicei legat de tradiţia Dochiei și de 
celebrarea Anului Nou primăvara este Mărțișorul, care nu este altceva decât calendarul sau funia 
anului ce adună și împletește cele 365 de zile ale anului în două anotimpuri, iarna și vara, 
simbolizate de cele două fire colorate în alb și roșu; în zona Bacăului, este atestat un șnur 
confecționat din două fire de lână neagră și albă, opoziție cromatică obișnuită pentru perechile zi- 
noapte, iarnă-vară, lumină-întuneric; acesta se face cadou nu în ziua de 1 martie, ci în ziua când pe 
cer apare Luna Nouă, fiind încă un argument pentru existenţa unui străvechi calendar lunar în 
spaţiul carpatic; tot de sorginte lunară sunt și ciclurile de zile care au la bază multipli de trei, cum 
ar fi zilele Babei de la începutul lunii martie; după tradiţie, șnurul se purta la mână și nu era un 
atribut sau un privilegiu exclusiv al fetelor și nevestelor, ci a fost un obiect ritual, care a devenit, în 
vremurile noastre, obiect de podoabă, purtat la gât sau pe piept; unele informaţii etnografice 
susţin că momentul când mărţișorul se purta legat la mână sau agăţat de gât era decis de apariţia 
pe cer a Lunii Noi, în cursul lunii martie; mărţișorul era făcut cadou și pentru asigurarea sănătăţii, 
belșugului și păstrarea frumuseţii de-a lungul anului; durata purtării mărţișorului varia în funcţie 
de zona etnografică: până la Mucenici (9 martie), Armindeni (1 mai), Florii sau până la înfloritul 
pomilor fructiferi, a viței de vie, a măceșilor, a trandafirilor (3.GHINOIU,p.60). Prima mărturie 
descriptiv-explicativă a mărţișorului o lasă Iordache Golescu, care afirmă: „Mărţișorul este și luna 
martie, dar și o aţă împletită cu fir alb și altul roșu care-l (iau) la gâtul, la mâinile copiilor, în luna 
martie, spre pază, spre depărtarea de orice boală, de deocheat, de fermecat”; unii copii poartă 
mărţișorul 12 zile la gât, după aceea îl leagă de ramura unui pom tânăr și, dacă pomului îi merge 
bine în acel an, se crede că și copilului îi va merge bine - Neamţ; alții îl ţin la gât, până ce văd 
primul pom înflorit și atunci îl lasă pe ramuri, ca să fie sănătoși și frumoși ca florile pomului - 
Mehedinţi; Gorj;Suceava; este păstrat de copii, până ce vin berzele, copiii strigând după ele, 
aruncând mărţișorul în direcţia lor: „Na-ţi negrețele/$i dă-mi albeţele!”; punerea sau legarea 
mărţișorului se întâmplă de regulă la 1 martie, dimineața, până a nu răsări soarele, și îl practică 
toţi cei de parte feminină - Prahova; Suceava (2.CĂLIN,p.9-10). Obiceiul este propriu românilor; 
luna poartă numele zeului Marte (la romani), el fiind ocrotitor al câmpului și turmelor, 
personificând renașterea naturii; la vechii traci, aceleași atribute le avea zeul Marayas Silen, 
considerat inventatorul fluierului, cultul său fiind legat de glia maternă și de vegetaţie; în 
săpăturile arheologice din România au fost descoperite mărţișoare vechi de peste 8.000 de ani, 
sub forma unor pietricele de râu, vopsite în alb și roșu, care erau înșirate pe aţă și purtate la gât; 
roșul semnifică focul, sângele și soarele, care sunt atribuite vieții, deci femeii care dă naștere vieţii; 
albul conotează limpezimea apelor, albul norilor, specifice înțelepciunii bărbatului; șnurul 
simbolizează schimbul de forțe vitale, care dau naștere viului, fiind și azi simbol al sexelor și se 
regăsesc și la bradul de nuntă și la cel de înmormântare, în „steagul” călușarilor, în podoabele altor 


Antonescu. Dicţionar de Simboluri și Credinţe Tradiţionale Românești 415 


http: / /cimec.ro 


manifestări populare, precum Junii, Sâmbra oilor etc.; în Moldova și în nordul Sucevei, mărțișorul 
este dat în dar copiilor, ca să aibă noroc, să fie sănătoși; fetele îl poartă 12 zile la gât, apoi îl prind 
în păr și îl țin până la sosirea berzelor, sau până ce înfloresc primii pomi; atunci îl scot, leagă șnurul 
de ramurile copacilor, iar cu banul își cumpără caș, pentru ca tot anul să le fie faţa albă și 
frumoasă; fetele oferă mărţișoare băieţilor, gest care ţine de sentimentul pe care îl au față de 
aceștia - Transilvania (PRESA). Se mai dăruiește mărţișor copiilor de 1 martie, pentru ca aceștia să 
fie feriţi de soarele și vântul de martie, care le înnegresc feţele (CIORTAN,p.228). Se 
confecționează dintr-un bănuţ din aur sau argint, atârnat de un fir alb împletit cu unul roșu, acesta 
fiind primit în dar de către fete și femei, și purtat până este zărit primul porumbar, ori păducel, ori 
pom înflorit pe ramurile căruia îl așează; dar ultima parte a datinii s-a pierdut, chiar dacă bănuţul 
nu mai este făcut din metal preţios - Maramureș (BOGDAN, p.58-59). În Dolj, firele șnurului de la 
mărţișor sunt colorate în alb, roșu și albastru și sunt trecute prin brânză, pentru ca fetele să fie 
albe, să nu le ardă soarele faţa în timpul verii și să nu le înnegrească; după purtare, se pun pe o 
floare albă sau pe un porumbar, ca să fie fata ca floarea sau sprintenă și frumoasă ca o porumbiţă, 
evidentă fiind aici confuzia omofonică dintre plantă și pasăre; numai fetele mai înstărite atârnă o 
monedă de argint la șnur (ENACHE,p.117-118). Mărţișorul se pune la gâtul sau pe pieptul copiilor, 
uneori și al femeilor, rareori al bărbaţilor, fiind o monedă de argint sau de aur, prinsă cu un șnur 
împletit din două fire, unul de culoare roșie, al doilea de culoare albă, acest dar numindu-se 
mărțișor; se crede că acela care va purta mărțișorul va fi peste primăvară norocos, sănătos și curat 
ca argintul, iar vara va fi scutit de friguri; mărţișorul se poartă la gât, piept și uneori la încheietura 
mâinii până la înflorirea trandafirilor, când se scoate, se pune firul roșu pe o floare, iar cu banul se 
cumpără caș, pe care fetele îl mănâncă, în credinţa că vor fi tot anul albe la piele și îmbujorate în 
obraji; în alte zone, banul se păstrează la gât până înfloresc vișinii, când firul se așează pe o 
crenguţă ruptă în trei; apoi se iau trei flori de vișin, din care două se pun la urechi și una la brâu; pe 
alocuri, mărţișorul se poartă până se zăresc primii arbuști înfloriţi, cu precădere porumbarul 
(arbust sălbatic din familia rozaceelor, cu ramuri spinoase, cu flori albe, cu fructe sferice negre- 
vinete - Prunus spinosa; ȘĂINEANU,IV,p.240), ori păducelul (arbust înalt din familia rozaceelor, cu 
flori albe dispuse în buchete, cu fructe comestibile, cultivat uneori ca plantă ornamentală - 
Crataegus monogyne; ȘĂINEANU,IV,p.145), iar firul mărţișorului este așezat pe o crenguţă înflorită 
a acestor arbuști; astăzi, mărțișoarele sunt date numai persoanelor de sex feminin, indiferent de 
vârstă și numai în unele sate izolate din Moldova îl mai poartă băieţii și bărbaţii; în ultimele 
decenii, tendinţele comerciale au condus la o inventivitate deosebită în producţia de mărţișoare, 
acestea luând forme diverse și îmbrăcând simboluri felurite: coșari, fructe, cifre, litere, păianjeni, 
personaje din filmele de desene animate, semne zodiacale etc.; astăzi, mărţișoarele sunt purtate 
doar două-trei zile, rar câte o săptămână; se crede, în general, că mărţișorul are rol protector 
împotriva forțelor răului; el este purtat la gât de către fete, la brâu de către femei și la încheietura 
mâinii de către bărbaţi; în zonele Năsăud și Bucovina, mărţișorul trebuie purtat și de către bărbaţi; 
confecţionat în casă, el este dăruit după reguli stricte: mamele și bunicile dau copiilor și soţilor, iar 
fetele numai prietenelor apropiate; pentru a avea noroc tot anul, mărțișorul primit trebuie purtat 
cel puţin în ziua de 1 martie (PRESA). Serii simbolice: a/b-roșu-argint/aur; alb-negru-argint/aur; 
mărțișor-pom fructifer; mărțișor-arbuști cu flori albe; mărţișor-trandafir; mărțișor-cocostârc. 


MĂRUNTAIE v. VISCERE. 
MĂSEA v. DINTE. 
MĂSLINĂ (fruct de Olea europaea - DLRM,p.487) 


Se crede că femeia însărcinată nu trebuie să fure nici măcar o măslină, pentru că, la naștere, 
copilul său va avea, ca semn, o aluniță pe corp de mărimea măslinei furate -Tecuci (2.GOROVEI, 

p.161). Înseamnă mâhnire pentru cine visează măsline; dacă se visează mâncând măsline, va suferi 
de gâlci (inflamarea ganglionilor de la gât); dacă visează măsline de dimensiuni mari înseamnă că 
nu-i va merge rău în viitorul apropiat - Suceava (NOTE,Băncescu). 


MĂSURĂ (A MĂSURA) 

Actul de a măsura impune o serie de restricţii, considerându-se că el ar fi nociv omului; astfel, în 
Maramureș (dar credința este generală în ţară), copiii nu se măsoară, pentru că se crede că nu mai 
cresc (BOGDAN,p.88). Dacă se pășește peste un copil sau este măsurat cu cotul (veche unitate de 
măsură pentru lungime, egală cu aproximativ 60 de cm - ȘĂINEANU,II,p.330), acesta moare sau 
scade din înălțime - Transilvania; când se îngroapă mortul, nuiaua care a fost folosită la măsurarea 
lui, în vederea realizării sicriului, se rupe în trei bucăţi și se așează în groapă, lângă sicriu, pentru 
că, de va fi lăsată afară, este rău de urât pentru cel ce o va găsi și o va lua - Muntenia; dar dacă 
mortul a fost un om norocos în viața lui, atunci măsura este luată acasă și păstrată la grinda casei, 
pentru ca norocul să nu se depărteze, ori să se înstrăineze de gospodărie - Muntenia (2.GOROVEI, 
p.145;154;160). După ce s-a așezat sicriul în groapă, unul din gropari rupe măsura mortului în trei 
bucăţi și o pune lângă sau deasupra sicriului, crezându-se că, dacă ar lăsa-o afară, este rea de urât 
pentru cel ce o va lua din întâmplare - Buzău; (3.MARIAN,II1,p.210-211). În cazul în care mortul 
este măsurat cu o sfoară în vederea săpării gropii, aceasta este îngropată împreună cu mortul, ca 
să nu fie ulterior utilizată la diferite vrăji - Țara Oașului (4.LAZĂR,p.465). Se mai crede că măsura 
mortului trebuie neapărat îngropată, ca să fie oprit decesul altor membri ai familiei - Mehedinţi 
(1.ARMĂȘESCU,p.483). Este semn de boală, de friguri, pentru cine se visează măsurând ceva - 
Suceava (NOTE,Băncescu). 


MĂTASE 

La câteva zile după cununie, cei doi tineri căsătoriţi cumpără din târg (magazin) două sculuri de 
mătase: unul roșu, pentru mire, celălalt alb, pentru mireasă; acasă măsoară lungimea firelor din 
cele două sculuri și al cui este mai lung acela va trăi mai mult - Buzău (2.GOROVEI,p.174). 


MĂTCĂLĂU 

Sărbătoare tradițională care se ţine într-una din zilele de după Duminica Paștelui, când flăcăii și 
fetele se adună pentru a schimba între ei ouă roșii și a se jura ca fraţi și surori de cruce - 
Banat;Oltenia (ȘĂINEANU,I11,p.368). v. FRATE DE CRUCE. 


MĂTRĂGUNĂ (Atropa belladonna - DLRM,p.488) 

Nume popular al beladonei, plantă erbacee otrăvitoare, cu flori brune-violete, care conţin 
atropină, și cu fructe negre, lucioase, folosită în medicină și în magia populară - (ȘĂINEANU, II, 
p.368). Spre deosebire de brad și grâu, care ocupă de departe poziţiile cele mai consistente în 
mentalitatea tradițională românească în ceea ce privește regnul vegetal, mătrăguna impune un 
respect difuz, venit din analogii și teamă pentru contextul și scopul în care este folosită și care 
determină totodată un anumit comportament uman faţă de plantă; din cauza acestui respect, ea 
este denumită și Doamna-Codrului, Doamna-Mare, Împărăteasă și larbă-bună; deși este 
veninoasă, a continuat să menţină treaz un adevărat cult de sorginte magică; în popor i se atribuie 
însușiri afrodiziace, probabil și din cauza asemănării rădăcinii sale cu forma părţii inferioare a 
trupului uman; în folclorul românesc, multe descântece debutează cu invocarea mătrăgunei, care 
posedă proprietăți somnifere și totodată excitante; culesul plantei nu se face la întâmplare, ci 
impune un ritual riguros, culegătorul având obligaţia să nu fi întreţinut o perioadă de timp relaţii 
sexuale, să păstreze tăcere deplină în timpul deplasării, să nu spună nimănui unde se duce și să fie 
uneori singur; el trebuie să scoată planta cu dinţii din pământ, la lumina lunii pline; până a fi 
culeasă, se dansează în jurul ei, câteodată se dansează chiar în cupluri; mătrăguna culeasă este 

„răsplătită“ cu pâine, sare, zahăr și vin, toate aceste produse făcând parte din peisajul simbolic 
tradiţional; unii cercetători consideră că virtuțile magice ale mătrăgunei explică, într-un anumit 
sens, destinul ciudat al acestei plante: rădăcina ei poate avea o influenţă directă asupra forțelor 
vitale ale omului sau ale naturii, determinând căsătoria fetelor, noroc în dragoste, fecunditate în 
căsnicie; poate spori cantitatea de lapte dată de către vaci și alte animale; acționează fericit asupra 
mersului afacerilor, aduce bogăţie și generează prosperitate și armonie; dar proprietăţile ei magice 
pot fi întoarse și împotriva unei persoane, în care caz vrăjile din această categorie se fac mai ales 
pentru asigurarea uniunilor erotice (2.KERNBACH,p.162;302-305). Se crede că o fată, care vrea să 
fie plăcută de flăcăi și să fie apreciată deosebit între celelalte, trebuie să meargă la câmp, într-o zi 
de duminică de dulce (care nu cade în posturi), însoţită de mama ei, îmbrăcate amândouă ca de 
sărbătoare, și să sape acolo mătrăguna; după ce scot planta, să pună în locul rămas gol pâine, sare 
și rachiu; la întoarcere, fata trebuie să ducă tot drumul planta pe cap și să se ferească de orice 
prilej de ceartă sau de ocară, aidoma evitând orice confruntare și la ducere; întrebată de unii și 
alţii ce poartă pe cap, ea să nu spună adevărul, pentru că puterea magică a plantei se anulează - 
Bucovina; dar se mai crede totodată că, dacă mătrăguna crește în grădina casei unde trăiesc multe 
fete, ea nu trebuie scoasă, pentru că atunci una dintre fete va muri în curând - Bucovina 
(2.GOROVEI,p.147;259-260). Ca să se mărite, fetele culeg mătrăguna în zi de vară, într-o marți 
seara, la pădure; când o găsesc, scot toate veșmintele de pe ele, apucă de un fir al plantei și, 
rotindu-se în jurul ei, zic: „Mătrăgună, Doamnă bună,/Mărită-mă-n astă lună,/De nu-n asta,-n 
cealaltă,/ Mărită-mă dup-olaltă!“ - Țara Chioarului; la fel se procedează și în Maramureș (3.POP, 
p.266;388;398). Împreună cu alte plante aromatice, cu semnificaţii magice, mătrăguna intră în 
componenţa așa-numitei „legături a strigoilor“, care se așează în sicriu lângă mort, pentru 
încetinirea efectelor de biodegradare, dar și pentru „liniștirea“ celui dispărut, care, în caz contrar, 
s-ar putea întoarce printre cei vii în chip de strigoi, de spirit malefic - Transilvania (4.BOCȘE,p. 353). 
Serii simbolice: pâine-sare-zahăr-alcool; duminică(marți)-nuditate-dans în cerc-descântec. 


MĂTURĂ (A MĂTURA) 

Femeia gravidă să măture casa dinspre intrare spre spatele acesteia, ca să nu nască prunci gemeni 
- Țara Oltului; cât timp copilul nou-născut nu este botezat, mama lui nu are voie să iasă din casă la 
lumina rezultată din aprinderea vreunei surse (lumânare, opaiţ, bec etc.), nici măcar până în tindă, 
fără să ţină în mână o mătură - Transilvania; nu se lasă copilul singur în casă, pentru că poate intra 
necuratul în el, dar, pentru contracararea acestei posibilități nefaste, se pune o mătură lângă 
leagănul sau copaia în care este așezat pruncul - Suceava; copilul bătut cu cotorul de la mătură nu 
mai crește - Tecuci; nu se lovește cu mătura un copil, fiindcă nu va mai înceta din plâns - Țara 
Oltului; nu mai crește și când este bătut cu mătura - Muntenia; fata bătută cu mătura nu se mai 
mărită - Muntenia; nu se mai mărită fata care își dă cu mătura peste picioare - Dolj; o femeie 
lăhuză, când iese din casă, trebuie să ia cu ea o mătură și un cuţit, ca să se apere de duhurile rele, 
pentru că îngerul său nu o poate proteja în situaţia în care se găsește în acel moment - Muntenia; 
se crede că, în caz că o tânără mătură prin casă și este întreruptă, aceasta va fi părăsită de flăcăi în 
mijlocul jocului - Suceava; să nu se lovească feciorul cu mătura, fiindcă îl părăsesc fetele și nu se 
mai însoară; nici copilul, pentru că nu mai crește; nici în vite să nu se dea, pentru că aduce pagubă; 
câinele turbează, dacă este bătut cu mătura - Vâlcea; să nu se lovească sau să se azvârle cu mătura 
în vite, fiindcă se îmbolnăvesc și mor, și nici nu este bine să fure cineva din mătură, pentru că nu va 
avea noroc la vite cel căruia i se fură - Țara Oltului; nici porcii să nu fie loviți cu mătura, pentru că 
se îmbolnăvesc, mătura fiind piază-rea - Țara Oltului; cu mătura să nu fie bătut nimeni - Bihor;Dolj; 
Vâlcea;lași;Suceava; nu se mătură în casă în zilele marilor sărbători, cum ar fi de Crăciun și de 
Paște, iar a doua zi, după ce se mătură, este bine să se ducă gunoiul la rădăcina pomilor, ca să 
rodească mai bogat - Bihor;Vâlcea; să nu se măture având mâinile mânjite cu aluatul frământat 
pentru pâine, fiindcă face grâul tăciune - Dolj; nu se mătură în Duminica Învierii Domnului 

(Paștele), deoarece grâul se face secară - Dolj; vine uliul la găinile celei care mătură prin pat - 
Suceava; sau pot să-i moară copiii - Tecuci; noaptea nu se mătură prin casă - Suceava; face a 
pagubă cel care rupe mătura - Galaţi; dar, pentru lecuire, se poate bate cel bolnav cu o mătură - 
Vâlcea; în casa în care se află un mort nu se mătură și nici nu se scutură până la înmormântarea 
decedatului, pentru că este rău de moarte pentru ceilalţi ai casei - Muntenia;Suceava; la plecarea 
preotului, care vine cu botezul în ajunul Bobotezei (5 ianuarie), gazda aruncă după el cu o mătură 
uzată, crezând că astfel se vor mărita și fetele - Țara Oltului; ca să fie curat în cap și să nu facă 
insecte, este recomandabil ca leșia să fie strecurată printr-o mătură lată - Tecuci; nu are noroc la 
păsări cine mătură vatra - Tecuci; nu se mătură vatra cu mătura, deoarece atrage uliul la păsări - 
lași;Suceava; ca să nu mai vină uliul la găini, să se arunce în el cu o mătură veche, ieșită din uz - 
Suceava; face bube la degete cel ce ia gunoiul din vârful măturii - Suceava; la măturat, când sar fire 
din mătură, ele trebuie luate și puse în brâu, ca să nu mai doară șalele la secerat - Tecuci; 
măturatul interioarelor dinspre ușă spre spatele încăperilor poate aduce oaspeţi la casa omului, 
din care cauză și soțiile cârciumarilor procedează aidoma în speranţa că vor determina venirea 
multor clienţi care vor fi serviţi de soţii lor - Argeș; dar, după plecarea unui oaspete, nu se mătură 
imediat, pentru că nu va mai veni - Suceava; de gândacii din casă se poate scăpa, dacă sunt luaţi, în 
zi de vineri, pe dosul măturii și aruncaţi peste drum - Suceava (2.GOROVEI,p.25;29; 43-44;60;62; 
101;104;106;114;120;137-138;144;153;172;177;225-226; 241; 251; GOLOPENȚIA,p.83;88; 107; 
131-132). În casa unde stau două mături după ușă se crede că este multă ceartă și, prin urmare, 
puţin noroc - Transilvania (3.MARIAN,II,p.38). În ziua de Paște, să nu se dea cu mătura prin casă, 
pentru că grâul se face secară - Dolj (2. BERDAN,p.16). Se poate să se măture casa în ziua de 
Crăciun, dar să nu se scoată gunoiul afară, ca să nu fie pagubă la vite (PRESA). Serie simbolică: 
mătură-cuțit. 


MÂNĂ 

În arta tuturor popoarelor și tuturor timpurilor, una din cele mai răspândite reprezentări este 
aceea a mâinii, parte a corpului omenesc care a fost totdeauna recunoscută ca având valori 
revelatorii pentru întreaga ființă umană; un fragment de cântec popular este semnificativ pentru 
elementele decorative prezente la unele componente ale arhitecturii tradiționale: „Foaie verde de 
gutui,/Ce făcui, ce nu făcui,/Ridicai bordei în soare,/Cu mânuţe de-nchinare,/Cu căluţ de 
apărare,/Cu stele de luminare,/Cu ochi de-nfăţișare/Pe fruntari și pe pitvoare”; locul de plasare al 
mâinii este grinda principală a casei, unde se cioplește conturul ei, alături de care apare și o 
formulă binefăcătoare sau numele meșterului și anul de construcție, mâna având înţelesul de 
veghe, dar și de avertisment (PETRESCU,p.70;76-77). Mâna ridicată în semn de ocrotire și invocare 
este reprezentată pe fațada caselor, pe porţi, pe grinda principală a casei, pe elementele 
constructive din interiorul caselor, pe stâlpii de înmormântare și pe troiţele oltenești (IORDACHE, 
p.154). Se crede că, dacă fătul, la naștere, cade pe mâna dreaptă, el va fi în viața lui un om al 
dreptăţii, iar, de cade pe cea stângă, va fi un om al strâmbăciunii - Suceava; copilul care este 
apucat de mâna dreaptă trei zile la rând va deveni om darnic - Galaţi; este bine ca moașa, când 
pune fașă copilului, să-i lase mâna dreaptă afară - Vâlcea; se crede că, dacă unui prunc încă 
nebotezat îi sunt sărutate mâinile, el va ajunge preot sau preoteasă - Țara Oltului; dacă, în timpul 
oficierii slujbei de botez, copilul începe să plângă, nu este bine să fie legănat pe braţe, fiindcă, mai 
târziu, îi vor cădea dinţii - Vâlcea; mâinile copilului mic nu se sărută, pentru că le va uri și nu se va 
mai juca cu ele - lași;Suceava; înainte ca fetele să meargă la horă, își prind mâinile, se apleacă și le 
calcă cu piciorul drept, pe pragul casei repetând gestul - Suceava; femeia gravidă să nu ţină 
niciodată mâinile încrucișate peste abdomen - Suceava; copilul care este alăptat să nu fie ţinut pe 
mâna stângă, deoarece va deveni stângaci - Moldova; să nu se umble cu mâinile în buzunare, 
fiindcă vor cădea unghiile - Tecuci; nu este bine să se uite cineva îndelung la mâini, pentru că îl 
vorbește altul de rău - Argeș; este semn că nu se teme de bărbat, femeia care ia cu mâna, din 

vatră, tăciunele aprins - Muntenia; se crede că sunt stăpâniţi de un duh rău cei care au mâna grea - 
Galaţi; să nu se primească nimic de la cineva care dă cu mâna stângă, pentru că face a pagubă; și 
nici să nu se dea mâna cu acela care întinde, pentru salut, pe cea stângă, pentru că este de rău - 
Galaţi; să nu se frământe aluatul cu mâna stângă, pentru că nu mai se face grâul în câmp - Tecuci; 
trage a rău cel care stă cu mâna la falcă și gândește - Muntenia; cine se culcă pe partea dreaptă 
înseamnă că are mâna dreaptă ferită de diavol și își poate face semnul crucii cu ea - Muntenia; 
trage a sărăcie cel căruia îi place să se culce cu mâna dreaptă așezată sub cap - Galaţi; puii 
păsărilor să nu fie atinși cu mâna, pentru că vin furnicile pe ei și-i omoară, dar până atunci păsările 
care i-au clocit îi părăsesc - Tecuci; dacă vreunul a lovit prea tare o găină sau un câine, încât este 
mai să moară, o va scăpa de la moarte, dacă făptașul își calcă mâinile - Suceava; se îmbată cel care 
consumă băuturi alcoolice cu mâna stângă - Muntenia; înseamnă că este flămândă o rudă a celui 
care își uită mâncarea în mână - Suceava; iar celui care duce mâncarea la gură cu mâna stângă 
Dumnezeu nu-i va primi crucea cu mâna dreaptă - Tecuci; să nu se ţină farfuria cu mâncare pe 
brațe, pentru că gestul atrage sărăcie - lași; pentru ca o înţelegere să se realizeze și să fie benefică 
ambelor părți, cei doi își strâng mâinile, iar un al treilea le „taie”, le desparte mâinile cu latul 
palmei, la fel procedându-se și când se strâng mâinile ca urmare a unui pariu, rămășag - Muntenia; 
când apar pete negre pe mâini, este semn că va muri una dintre rude - Suceava; se crede că, 
rupându-se iarbă cu mâna, va urma ploaie - Suceava; este semn de ploaie, când apare o spuzeală 
(alergie) pe mâini - Suceava (2.GOROVEI,p.17;72;76;91;131;133;147;158;189;197;211;216;235; 
240;260;266;GOLOPENȚIA,p.103;NOTE,Antonescu). Un om care toarnă altuia băutură sau apă 
peste mână (cu mâna întoarsă spre exterior) dă semn că îl dușmănește pe acela; să nu se ia 
gunoiul rămas pe mătură cu mâna, pentru că nu este bine; să nu se primească nimic de la cel care 
dă obiectul cerut cu mâna stângă, pentru că este semn de pagubă; va fi păcălit cel care dă mâna cu 
un om care își ţine stânga în buzunar; când se numără oile, să nu fie arătate cu un singur deget, ci 
cu două sau cu toată mâna, pentru a făta miei gemeni - Maramureș (BOGDAN, p.24;32;95;99;102). 
Cine se întâlnește cu Fata-Pădurii și aceasta arată că ar vrea să atace să o lovească el primul, dar cu 
mâna stângă, fiindcă, dacă lovește cu dreapta, Fata-Pădurii îi va lua toate puterile și îl va omori - 
Sălaj (PRESA). La slujbele de înmormântare, când se cântă „Veșnica pomenire”, cei ce nu ajung să 
pună mâna pe colivă sau pe celelalte vase cu pomană se ţin cu mâna dreaptă de veșmintele 
celorlalţi sau doar pun mâna pe cel de alături, în credinţa că așa cum se ţin oamenii unii de alţii, 
așa se vor ţine și sufletele unele de altele când vor ieși din iad - Sibiu; Muntenia (3.MARIAN,III, 
p.204;NOTE,Antonescu). Dacă îi scapă cuiva mâncarea din mână sau băutură dintr-un vas, trebuie 
să dea neapărat de pomană, pentru că se crede că îi cer morții din familia lui; când se toarnă un 
lichid cu mâna stângă sau cu mâna întoarsă spre exterior, ori se face un lucru de la coadă la cap 
sunt semne că acel om este un îndărătnic; există credinţa că aceluia care își bate părinţii, săvârșind 
un mare păcat, mâna sau piciorul cu care a lovit nu îi vor putrezi niciodată; despre cel căruia îi 
tremură mâna când ţine un vas plin cu lichid se spune ironic că a dat mult de pomană; nu este bine 
să se uite cineva îndelung la propriile mâini, fiindcă îl vor vorbi de rău dușmanii; în cazul că s-a 
întâmplat așa ceva, mâinile sunt trecute repede peste fese, ca gest de nepăsare pentru ce vorbesc 
unii; cine se visează dând mâna cu un alt om înseamnă că se va ţine de cuvânt cel care a promis 
ceva; va scăpa de griji cel care visează că spală mâinile altcuiva; va avea parte de sporirea averii cel 
care visează mâini multe; visarea unor mâini de aur înseamnă bogăţie mare; iar mâinile din argint 
semnifică doar îmbunătăţirea stării materiale prezente; cine visează că lucrează cu mâna dreaptă 
înseamnă că va avea noroc în familie; înseamnă că va traversa o stare de lene și va trândăvi cel 
care se visează cu mâinile umflate; dar înseamnă moartea unuia dintre părinţii aceluia care se 
visează că își pierde mâinile - Suceava (NOTE,Băncescu). Serie simbolică: mână-cărbune aprins. 


MÂNCARE (A MÂNCA) 
Femeia care mănâncă, fiind culcată, rămâne gravidă - Suceava; unei femei gravide să nu i se 

vorbească despre mâncăruri bune, fiindcă avortează sarcina, același deznodământ petrecându-se 
și dacă vede pe cineva mâncând și nu i se dă și ei - Suceava; copilul să nu mănânce nespălat, 
pentru că nu mai crește și i se înnegrește pielea - Tecuci; nu se apropie îngerul timp de 40 de zile 
de acela care mănâncă sâmbăta nespălat - Suceava; se spune că nu mai crește copilul care se uită 
la cineva care mănâncă, fără să i se dea și lui - Suceava; fetele tinere să nu mănânce, în timp ce duc 
pe creștetul capului un vas cu apă, fiindcă li se vor certa oaspeţii la nuntă - Vâlcea; la masă, fetele 
și flăcăii nu mănâncă așa mult, crezând că în acest fel și-ar mânca norocul - Muntenia; se crede că 
omul care mănâncă mult este un mare egoist - Suceava; sau trage a sărăcie - Muntenia; aidoma 
trage a sărăcie cel care mănâncă din mână - Vâlcea; în seara de ajun a Anului Nou, fetele 
nemăritate care stau la masă pun jos trei îmbucături de mâncare, una la începutul ospăţului, a 
doua pe la mijlocul lui, iar cea de a treia la sfârșit, apoi, când trebuie să plece fiecare spre casa ei, 
le iau, le pun pe fereastră, ca aceste bucăţi să fie urate de băieţii care vin cu Plugușorul, crezând că 
astfel le va apărea în vis ursita și le va spune dacă acela la care se gândesc le va cere în căsătorie 
sau nu - Tecuci; în ajunul Bobotezei (5 ianuarie), când umblă preotul cu crucea, fetele și flăcăii să 
nu mănânce nimic toată ziua, până ce se ivesc stelele pe cer, apoi să mănânce doar câteva 
plăcinţele foarte sărate (pogăciţe), fără însă a bea nici un pic de apă, și vor visa peste noapte că 
viitoarea lor pereche le dă să bea apă - Transilvania; cui îi este poftă de ceva să ceară, fiindcă nu 
este păcat, iar femeile însărcinate pot pierde fătul, sau bărbaţilor poate să li se ivească o ușoară 
lactaţie la sâni, care se întăresc, devin dureroși și apoi se infectează - Tecuci; celui care cere de 
mâncare de la cineva care tocmai se ospătează să nu i se promită și ulterior să nu i se mai dea, 
pentru că înseamnă că sunt minţiți morţii din familie - Teleorman; fetele, după ce mănâncă, să 
scurgă farfuria, ca să se scurgă și ochii altora după ele - Teleorman; fetele să nu se atingă de 
mâncarea rămasă, după ce a fost luată la un drum, neconsumată toată și readusă acasă, pentru că 
li se va întoarce nunta înapoi de la biserică - Muntenia; dacă oamenilor li se face repede foame și, 
din această cauză, mănâncă des, fără însă a se sătura, este semn de foamete - Suceava; dacă 
sosește un musafir în timp ce se mănâncă, să fie invitat să se așeze la masă, pentru că este trimis 
de Dumnezeu - Tecuci; casa în care oamenii păstrează mâncare pentru mai târziu va sărăci - 
Suceava; dacă mâncarea este sărată, se crede că acela care le-a pregătit este îndrăgostit - Suceava; 
dacă, la masă, cade cuiva o bucată din mână sau de la gură, se spune că îi este foame iubitului, 
celui la care tocmai se gândea cel așezat la masă, vreunei rude sau unui părinte decedat, dar 
bucata nu trebuie lăsată unde a căzut, pentru că o fură diavolul și este păcat să i se dea să 
mănânce - Muntenia;Teleorman;Argeș;lalomița;Suceava; când scapă cineva bucata de la gură, se 
spune că o va lua dracul, de aceea este bine să fie ridicată repede de unde a căzut și să fie 
mâncată, ca diavolul să plesnească de necaz - Vâlcea; când cade cuiva bucata de la gură, se crede 
că îl vorbește cineva de rău - Suceava; sau se crede că îi vor veni în casă oaspeţi flămânzi; în caz că 
bucata îi cade unui oaspete, înseamnă că îi pare rău gazdei de bunurile puse pe masă înaintea 
musafirului - Muntenia; i se va întâmpla o nenorocire celui care mănâncă firimiturile care cad pe 
mămăligă atunci când aceasta este tăiată - Teleorman; pe cea care, la lăsatul de sec pentru 
intrarea în Postul Crăciunului (14 noiembrie), nu mănâncă tot ce se pune pe masă o va apuca 
ploaia, fără să fi putut pregăti urzeala pentru pânza pe care o are de țesut - Vâlcea; nu se mănâncă 
în timp ce se toarce sau se lucrează la războiul de ţesut, pentru că se crede că așa se mănâncă și 
sporul la lucru - Țara Oltului; se crede că acela care citește în timp ce mănâncă uită tot ceea ce a 
învăţat - Suceava; cine mănâncă ţinând în sân o carte sau vreo cusătură la care tocmai lucra își 
mănâncă sporul - Argeș; cel care merge la fântână mâncând uită tot ce are de făcut - Suceava; uită 
și cel ce mănâncă în timp ce se deplasează undeva - Vrancea; de asemenea, uită și cel ce mănâncă 
din bucatele uitate pe masă - Suceava; când se croiește gura unei cămăși într-o zi de întâi a unei 
luni, să nu se mănânce, pentru că se mănâncă sporul - Dolj; nu se mănâncă în timp ce sunt 
semănate sau răsădite legumele în grădină, fiindcă viermii vor mânca roadele, dar să se mănânce 
bucate bune și pe îndestulate, înainte de a se merge la semănatul cânepei, pentru ca aceasta să 

crească spornic - Țara Oltului; cel ce pune cloșca pe ouă, sau ia puii de sub cloșcă, să fi mâncat 
ceva mai înainte, ca puii să nu piuie mereu după mâncare - Argeș; să nu se mănânce în timp ce 
sunt căutate vitele pierdute, pentru că acestea vor fi mâncate de lupi - Gorj; se îmbolnăvește de 
diaree cel ce mănâncă din carnea unei păsări sau vite rătăcite - lași; să nu se mănânce stând pe o 
parte (într-o rână), fiindcă îi va muri cineva din familie - Muntenia (2.GOROVEI,p.52;88;132-135; 
141;148;158;162;170;172; 177;186;211;219;244;257;GOLOPENȚIA, p.140;143;NOTE, Antonescu). 
A treia zi de la înmormântare, o femeie pune într-o oală spălătura veselei folosită la masa de 
pomană, inclusiv spălătura paharelor și sticlelor care au conţinut băutură, adaugă pâine, tărâţe de 
mălai și alte resturi și le varsă pe mormântul decedatului, zicând: „Asta să-ți fie mâncarea și 
băutura, altă treabă să nu mai ai la casa noastră!”; apoi, cu un cuţit stricat, câlţi, tămâie și praf de 
pușcă, înconjoară mormântul, trăgând cu cuțitul un cerc pe pământ, și spune: „Am umblat,/Locul 
ţi-am căutat, /Hotar îţi fac,/Să nu mai ieși din acest loc!”; oala pe care a dus-o cu resturile 
alimentare rămâne la mormânt, nu se mai aduce acasă - Banat (3.MARIAN,IIl,p.314). Stăpânul sau 
ciobanul să nu-și caute oile pierdute mâncând pe drum, pentru că lupii i le vor mânca - Maramureș 
(BOGDAN,p.101). Cu resturile de mâncare din ajunul Crăciunului sau cu colivă adusă de la biserică 
se ung pomii fructiferi, pentru a da roade bogate (PRESA). Va avea parte de clevetiri și necazuri cel 
care se visează mâncând ceva fierbinte, dar va avea noroc la loterie cel care se visează că îi este 
foame - Suceava (NOTE,Băncescu). Serie simbolică: apă menajeră (spălătură de vase)-pâine-mălai- 
cuțit-cânepă-tămâie-praf de pușcă-cerc. 


MÂNDRU (MÂNDRĂ) 

Adjectiv-epitet substantivizat, având foarte multe derivate și semnificând atât însușiri fizice 
(frumuseţe, strălucire exterioară etc.), cât și pe cele de caracter (demnitate, încredere în forțele 
proprii, semeţie etc.); apare foarte des în lirica populară de dragoste, cu deosebire sub formă de 
apelative; în acest sens, iubitul sau iubita nu au nume în cântecul popular, dar sunt numiţi 
„mândru“ și „mândra“, cu seria de derivate uzitate: mânaruleană, mândruliță, mândrulică, 
mândrulucă, mândruţă, mândrișor, mândruţ, mândruleţ etc.; „mândra“ din poezia orală de 
dragoste și din basme este comparată cel mai adesea cu luna, soarele, cu luceferi sau cu orice alt 
astru care luminează locul pe unde se deplasează, fiind uneori chiar mai strălucitoare decât 
soarele: „La soare te puteai uita, dar la dânsa ba“ (EVSEEV,p.111-112). 


MÂNECĂ 

Va uita ușor cel ce se șterge cu mâneca, sau mănâncă de pe mânecă - Vâlcea (2. GOROVEI,p.135). 
Cine se visează că și-a pierdut o mânecă înseamnă că va înregistra o oarecare stopare a treburilor 
pe care le are de rezolvat, sau chiar un regres al acestora; înseamnă lipsă de coeziune și tensiune 
în familie pentru cel care își visează o mânecă descusută; dacă se visează că are mânecile murdare 
este semn că va pierde funcţia avută sau onoarea de care se bucură - Suceava (NOTE,Băncescu). 


MÂNZ 

Cine vede primăvara mai întâi mânz și este cu picioarele goale va face bătături și va avea înțepături 
în picioare - Tecuci; cine vede primăvara mânz, înainte de a vedea pui sau miel, va fi sărăntoc peste 
vară - Galaţi; se crede chiar că este spurcat cel ce vede primăvara, pe nemâncate, mai întâi mânz 
și, pentru a scăpa de spurcăciunea mânzului, este indicat să-și lase betele sau brâul să atârne, 
pentru ca lupii să mănânce mânzul, iar paguba să nu se răsfrângă asupra celui care a văzut 
animalul - Muntenia; cine vede mânz primăvara, fără să fi mâncat în dimineaţa aceea, este spurcat 
și trebuie să-și lase un colț al brâului să-i atârne, pentru că altfel lupii îi vor mânca mânzul - Vâlcea; 
sau este semn de pagubă și, pentru prevenirea ei, trebuie purtat brâul pe șold timp de șase 
săptămâni - Vâlcea; este semn rău, când se întâlnește pe drum un mânz - Galaţi; tot de rău augur 
este și întâlnirea pe drum a unui mânz în luna martie - Vaslui; dacă proprietarul unor păsări care 

clocesc vede un mânz mai înainte de ieșirea bobocilor din ouă, nu va mai avea parte de ei - Vaslui; 
placenta mânzului nu se lasă la locul unde a fost fătat, pentru că există riscul ca mânzul să fie 
mâncat de lupi - Galaţi; placenta de mânz, macerată în rachiu, este leac pentru cei bolnavi de 
friguri - Tecuci (2.GOROVEI, p.17;34-35;94;136;273;279). v. CAL. 


MÂŢĂ v. PISICĂ. 


MÂȚIȘOR 

Ament, inflorescenţă a unor arbori și arbuști, formată din flori foarte mici, înșirate pe o axă și 
atârnând ca un ciucure, întâlniți cu deosebire la salcie, alun, nuc etc. (ȘĂINEANU,11,p.43;111,p.405). 
Evident că, în contextul unor credinţe tradiționale românești, numai mâţișorii de salcie-pletoasă 
(plângătoare; Salix babylonica - DLRM,p. 733) primesc conotaţii specifice; astfel, cine înghite, în 
Duminica Floriilor (ultima duminică înainte de cea a Paștelui) mâţișori sfinţiţi la biserică va fi scutit 
de dureri la mușchii grumazului sau de inflamarea amigdalelor - Bucovina; mâţișorii se păstrează și 
peste vară, împreună cu ramurile de salcie, sub formă de coroniță (cunună), așezată la streașina 
casei sau a grajdurilor, iar, la vreme rea (zloată, trăsnete, grindină), se pune o crenguţă pe foc, în 
credinţa că fumul degajat prin ardere va împrăștia negura și va atenua vrăjmășia vremii - 
Suceava;Bucovina (2.GOROVEI,p.87;137). Mâţișorii se mai pun pe stupi, în credinţa că albinele vor 
aduce mai multă miere peste an (PRESĂ). 


MEANDRU 

Motiv ornamental de foarte veche tradiţie, caracterizat printr-o linie sinuoasă, uneori compusă din 
volute sau spirale dispuse consecutiv sau secvențial, simbolizând eternitatea, nemurirea; îl regăsim 
pe toate obiectele decorate și în toate zonele etno-folclorice, pe elemente de arhitectură 
populară, ceramică, ţesături și cusături, piese din piele și os, feronerie, obiecte de uz gospodăresc, 
unelte și ustensile, ouă încondeiate, obiecte de cult religios etc. (ZAHACINSCHI,p.37-39;NOTE, 
Antonescu). v. LABIRINT; SPIRALĂ; ȘARPE. 


MEI (Panicum miliaceum - DLRM,p.490) 

În unele zone ale țării, meiul este folosit în cadrul ritualului de înmormântare, amintind, în parte, 
de rolul pe care îl îndeplinește grâul (12.GHINOIU,p.35). Știut fiind că un copil care se naște cu 
căiță pe cap se va face strigoi, după moarte i se leagă trupul cu rug și în ochi, nas, gură și urechi i se 
pune mei, ca să stea liniștit în mormântul lui - Muntenia (3.MARIAN,(I11,p.57). 


MELC (Helix - DLRM,p.491) 

Legătura melcului cu ritmurile ciclice ale naturii este subliniată de multe credinţe populare; astfel 
se crede că, „după ce tună prima dată primăvara, totul poate să se nască și să crească, inclusiv 
melcul, care este cea mai plăpândă dintre ființele de pe lume, poate să-și lepede căsuţa sa de pe 
spate, fără teamă de frig”; cântecele copiilor fac din melc arătări fabuloase; el este trimis la izvor, 
la baltă și apoi la Dunăre să bea apă, să se umfle „cât un buștean”; lui îi cresc „coarne de vițel” - 
vestitele „coarne bourești” care, printr-un proces de pierdere a semnificației originare, devin 
„coarne boierești”; mecanismul creșterii fabuloase a melcului este identic cu acela al ivirii 
balaurilor, pentru că și aceștia sorb apa din râuri și lacuri, cresc enorm și se înalţă apoi în văzduh; 
nu există însă credinţe în care melcul să aibă puteri nefaste precum balaurii; dar, în mod 
metaforic, melcul se comportă ca balaurii din punct de vedere al creșterii nemăsurate a lui; în 
limbajul arhaic, melcul funcţionează ca un semn care conotează ideea suficienţei de sine, a 
autonomiei cvasi-totale, în sensul că el se hrănește, crește și se adăpostește în și din sine; de 
aceea, nedepinzând aproape de nimic, neavând nevoie de nimeni, având totul în și cu el, melcul 
este firește „mai mare” chiar și decât leul (COMAN,I,p.208-210). Melcii fără cochilie sunt neapărat 

omorâţi, deoarece se crede că ei se transformă în șerpi - Neamţ (2.GOROVEI,p.283). Este simbolul 
tăcerii și încetinelii; când, la masă, mai ales copiilor li se pun linguri pe coada cărora este prezent 
motivul melcului, înseamnă că ei trebuie să tacă și să mănânce fără să se grăbească, precum 
melcul (PRESA). 


MELESTEU v. FĂCĂLEŢ. 


MELIȚĂ 

Se crede că este bine ca, în noaptea dinspre Sfântul Gheorghe (Sângeorz - 23 aprilie), femeile să 
ascundă sau să ungă cu usturoi limbile melițelor, pentru ca strigoaicele să nu se bată cu ele ori să 
călătorească prin lume încălecate pe acestea (12.GHINOIU,p.232). Cutremurele se declanșează din 
cauză că femeile uită neascunse limbile meliţelor în perioada dintre Filipii din luna noiembrie și 
ziua Sfântului Andrei (30 noiembrie), iar strigoaicele se bat între ele cu acestea până se cutremură 
pământul - Suceava (2. GOROVEI,p.184). 


MERCUR 

După ce o juncă (vacă tânără, care nu a avut încă vițel - ȘĂINEANU,III,p.291) fată pentru prima 
oară, i se sfredelește un corn și i se toarnă în el mercur, după care se astupă orificiul cu un dop de 
lemn, în credința că nimeni nu-i va putea „lua“ laptele - Bucovina (2.GOROVEI,p.119). 


MERS (A MERGE) 

Când un copil merge înapoi, sau se învârtește pe loc, este semn că nu-i va mai trăi tatăl - Vâlcea; să 
nu se pășească peste copil, pentru că nu va mai ajunge om mare, însemnat - Bihor; cine se 
împiedică și cade fiind în drum la biserică, în vederea participării la slujba de Înviere a Domnului, 
rău îi va merge în toate drumurile pe care le va face peste an - Tecuci (2.GOROVEI,p.82;145;202). 
Înseamnă pericol din imediata apropiere pentru cel care se visează dormind și în același timp 
mergând - Suceava (NOTE,Băncescu). 


MESTEACĂN (Betula verrucosa - DLRM,p.494) 

Crengi de mesteacăn înverzite se pun în ziua Sfântului Gheorghe (23 aprilie) la porţile caselor, la 
uși și la ferestre și tot din ele se fac și Armindenii pentru ziua de 1 mai, care se așează la porţile 
gospodăriilor și la grajduri; se spune că în aceste zile este bine să lovești vitele cu crengi de 
mesteacăn înverzite și nu crengi uscate, pentru ca ele să fie tot anul ferite de boli și robuste 
(PRESA). În Maramureș, primăvara este anunţată odată cu apariţia primilor muguri și a primelor 
frunze de mesteacăn; de aceea, nu întâmplător, porţile caselor sunt împodobite, la Sfântul 
Gheorghe (23 aprilie), cu ramuri de mesteacăn înfrunzite, ca simbol al marii sărbători a primăverii 
(DĂNCUȘ,p.172). Când sunt scoase vacile în câmp, la început de primăvară, ele sunt atinse mai 
întâi cu ramuri înverzite de mesteacăn sau de răchită, ca să fie sprintene și „vlăstoase”, adică să 
aibă viței mulţi; de asemenea, se împodobește poarta și casa cu ramuri verzi de mesteacăn, dar 
este interzis în această perioadă să se doboare sau să se scoată din rădăcini mesteceni - 
Maramureș (BOGDAN,p.49). Ca să se ferească de strigoaice și să nu le ia laptele vacilor, în ziua 
prăznuirii Sfântului Gheorghe, femeile pun ramuri de mesteacăn în poarta curții - Țara Oltului; să 
nu se lovească vitele cu creangă uscată, în zilele de 23 aprilie (Sfântul Gheorghe) și 1 mai 
(Armindeni), ci cu creangă de mesteacăn verde, ca să fie vioaie tot anul, să le ferească Dumnezeu 
de boli și de alte necazuri - Țara Oltului (GOLOPENȚIA, p.130;131). 


MESTECĂU v. FĂCĂLEŢ. 


MIAZĂ-NOAPTE v. NOAPTE. 

MIEL 

Cu ocazia ieșirii din Egipt, când au prăznuit pentru prima dată Paștele, toţi evreii trebuiau să ia un 
miel și să-l sacrifice, iar cu sângele lui erau unse canaturile de lemn ale ușilor caselor locuite de 
aceștia; sângele mieilor oferea garanţia că ei ascultaseră de porunca lui Dumnezeu; în Noul 
Testament, mielul a fost înjunghiat de către lisus, iar sângele Mântuitorului curs pe cruce este 
sângele răscumpărător; pentru jertfa sa, lisus mai este numit și „Mielul lui Dumnezeu” (PRESA). 
Mielul simbolizează pe lisus Hristos; mielul sacrificat de Paște se numește, în Banat și Bucovina, 
Mielul Paştilor; în Banat, oasele și celelalte rămășițe ale acestuia sunt îngropate la rădăcina unui 
măr sau păr sănătos, pentru ca și familia să se bucure de aceeași sănătate peste an (2.MARIAN,II, 
p.127). Mielul sacrificat de Sângeorz (23 aprilie), în cadrul ritualurilor desfășurate la stână, este 
fript în întregime pe un proţap și mâncat prin ruperea lui în bucăţi, fără ajutorul cuţitului 
(12.GHINOIU,p.234). Mielul simbolizează inocența (ZAHACINSCHI,p.43). Când zburdă mieii este 
semn că vremea va fi călduroasă - Suceava; îi va merge bine tot anul aceluia care vede pentru 
prima oară miel în acel an, dar dacă mielul este de culoare neagră, îi va merge rău - Galaţi; de va fi 
văzut pentru prima oară miel alb, atunci va avea inimă bună tot anul cel ce a zărit, iar de va vedea 
miel negru, inima lui va fi tot anul neagră, tristă - Galaţi;Suceava; dacă vede în acel an, pentru 
prima dată, miel alb, este cu noroc și împlinirea dorințelor, iar mielul negru prevestește supărări 
peste tot anul - Tecuci; prevestește moarte sau pagubă celui care vede, pentru prima oară, miel 
negru sau jupuit - Muntenia; este semn bun pentru acela căruia îi iese în cale un miel și chiar este 
bine să fie atins - Ilfov;Galaţi; de va vedea miel culcat, tot anul îi va fi lene celui care l-a zărit - 
Vâlcea; dar zărirea mieilor albi poate să însemne și că va avea păduchi cel ce îi vede, sau purici, 
dacă va vedea miei negri - lași;Suceava; carne de miel se mănâncă numai de Paște - Dolj;Prahova; 
lalomiţa;Vaslui; intestinele mieilor sacrificați primăvara se înfășoară pe tulpina pomilor care nu 
rodesc, crezându-se că astfel vor face fructe; celui căruia i se fură miei va avea pagubă în toate 
animalele tinere - Galaţi (2.GOROVEI,p.58; 140;263;273;280;283). Îi va merge bine celui care se 
visează văzând miel, iar bărbatul care găsește un miel în vis poate să fie sigur că are o soție cinstită 
- Suceava (NOTE, Băncescu). 


MIERCURI 

Face parte dintre cele trei sfinte, fiind cea mai importantă Zână-zi, după Sfânta Duminică și alături 
de Sfânta Vineri; este ziua Maicii Domnului și întru cinstirea ei se postește; cele trei sunt prezente 
în basme, ca etape precise în drumul parcurs de erou sau eroină spre țelul propus; vecină cu 
Sfânta Marţi, Sfânta Miercuri locuiește la Soare-Apune, fiind o bătrânică uscăţivă, vorbăreaţă și 
mofturoasă, supărându-se repede, dar tot atât de repede trecându-i; obișnuit, este îmbrăcată în 
straie monahale și trăiește în chilii uitate de lume, în mijlocul unor păduri neumblate sau pe 
meleagurile zăpezilor veșnice; nu pregetă să-și ajute eroii, dăruindu-le fie o pâine de fier, care 
împlinește orice dorinţă, fie furca fermecată, care toarce singură, fie mere de aur etc.; dar poate fi 
și deosebit de aspră cu acei care îi nesocotesc ziua; miercuri s-a născut Sfântul Soare și de aceea, 
indiferent cum ar fi vremea, neguroasă sau ploioasă, în această zi soarele se arată măcar o clipă; 
cei care se nasc în această zi sunt socotiți ca fiind fără noroc și suciți din fire; cine se spală în 
această zi rămâne văduv și-l vor uriî prietenii; tot așa păţesc și cei care merg în peţit sau se cunună 
tocmai în ziua văduvei Miercuri; nu se iau ouăle din cuibar, pentru că se fac pete pe obraz; 
miercurea este zi de post, cu excepţia acelora marcate în calendar ca fiind dezlegate; nu este bine 
să se peţească, pentru că miercurea e stingheră pe lume; în Muntenia, un vechi proverb spune: 
„După ce toate-s în ceruri/$i nunta o avem miercuri!”; se crede că, dacă un flăcău sau o văduvă 
mănâncă de dulce miercurea, ei cu greu s-ar mai putea căsători; e păcat ca unghiile să fie tăiate 
miercurea (PRESA). Miercurea nu se face leșie, nu se fierb cămăși, nu se mănâncă de dulce, fiindcă 
se crede că este rău de boli, de primejdii și de tot felul de năpaste; dacă se pune rața, în această 
zi, pe ouă, va scoate numai răţoi; la fel și în cazul că se pune cloșca pe ouă în zi de vineri, pentru că 

ambele sunt zile de post; nu se pornește în peţit, pentru că miercurea este stingheră pe lume, 
miercurea este văduvă și cel ce peţește sau cunună în această zi foarte ușor poate să rămână 
văduv; de asemenea, miercurea și vinerea nu se iau ouăle din cuibar, fiindcă se fac pecingini pe 
obraz; miercurea din Săptămâna Luminată (prima săptămână după Paște) se ţine pentru boala de 
picioare, numită dânsele; nu se ţese, nu se coase, se muncește doar pe afară; tot așa se ţin și 
miercurea întâia din Postul mare, și miercurea întâia după Rusalii, adică trei zile de miercuri peste 
tot anul; femeile nu torc, fiindcă se tem de dânsele la mâini și la picioare (2.MARIAN,I,p.77; II, 
p.223-224). Este zi fastă, curată și bună; se ţine post și se fac rugăciuni; în această zi nu se face 
leșie, nu se fierb cămăși, nu se merge în peţit; cine pune cloșcă în această zi va scoate numai 
cocoșei și nici o puică (BODIU,p.418). În zilele de post, nu se scoate gunoiul afară din casă și nu se 
pune mâna pe mătură - Vrancea (2.STAHL,p.186). Ca să fie duse la bun sfârșit, lucrurile pot fi 
începute în această zi - Suceava; dar este considerată zi păgubitoare pentru încheierea de logodne 
- Muntenia; despre copilul născut în zi de miercuri se spune că va trăi 30 de ani și că va fi sărăntoc - 
Galaţi; dacă un flăcău sau un bărbat văduv mănâncă de dulce în zi de miercuri, încălcând astfel 
interdicția, se crede că se va însura cu mare greutate - Suceava; dacă o femeie se spală nouă 
miercuri consecutiv, îi poate muri soţul - Suceava; pe lumea cealaltă va bea lăturile cea care spală 
cămăși în zi de miercuri - lași; să nu se ia ouăle din cuibar în zi de miercuri, pentru că se fac bășici 
în gură - Suceava; să nu se cârpească nici o țesătură în zi de miercuri, pentru că lucrul nu va avea 
trăinicie - Tecuci; castraveţii nu se pun în pământ în zi de miercuri, pentru că se fac amari - 
Mehedințţi;Ilfov; și nici nu trebuie să se rupă din cei ieșiţi primii, fiindcă se amărăsc ceilalți - 
Mehedinţi; este rău pentru purceii celui care lucrează în prima zi de miercuri de după Paște - 
lalomiţa (2.GOROVEI,p.44;46;114;123;140;143;193;202;211). Nu este bine să se lucreze miercuri 
după Paște, fiindcă este rău de purici (2.BERDAN,p.6). Pentru ceata Junilor din Scheii Brașovului, 
miercurea din Săptămâna luminată este ziua cea mai animată; se adună cam 200-300 de călăreţi, 
caii acestora fiind împodobiţi cu ghirlande de flori, numite presine, confecţionate de femei mai 
sărace și vândute doritorilor; oamenii, chiar și cei care doar asistă la manifestare, își pun 
ghirlandele de flori la gât și subsuoară, de-a dreapta și de-a stânga, ele încrucișându-se pe piept; la 
cai, se pun după cap și în spatele șeii, iar călăreţii își împodobesc pălăriile cu flori rupte, prinse în 
formă de cruce; la capătul satului, când coboară miercurea Junii, îi așteaptă un om poznaș, cu fața 
mascată, care face lumea să râdă și care se numește măscăriciul Junilor; spre deosebire de 
celelalte zile cu ospeţe ale Junilor (lunea, marţea, joia și duminica), miercurea se prezintă ca o 
serbare a întregii comunităţi din Schei; sărbătoarea aceasta este atestată și într-un document 
datând din 1793, unde se specifică și sacrificarea unui miel, iar, la 1839, se vorbește și de un foc 
mare la care se frige acest miel; la 1880, un istoric ceh apropie serbarea aceasta cu alte 
manifestări petrecute pe culmile dealurilor sau munţilor, cu „Târgul de fete” de pe Muntele Găina, 
cu alte asemenea târguri din Bihor, de pe Ceahlău și de la Sinaia, concluzionând că românii sunt 
singurul popor din Europa care se urcă pe cele mai înalte creste ale Carpaţilor, când vor să 
petreacă; faptul că, în această zi, se călărește pe distanţe care nu necesită folosirea cailor atestă că 
este vorba de o călărire de primăvară, rituală, care simbolizează declanșarea procesului vegetativ, 
putând fi pusă alături de obiceiul numit „Încurarea cailor” (MUȘLEA,II,p.51-53;55;59-61). 
Miercurea Mare (ziua de miercuri din Săptămâna Patimilor sau Săptămâna Mare) - toate zilele 
de miercuri de peste an sunt zile în care se postește, în amintirea zilei în care Mântuitorul a fost 
vândut de către luda (PRESA). 

Strodul Rusaliilor. Todorusele sau Strodorusele. Sunt numite, în Banat, și Todorusale, Todorosale 
și Teodorusale, iar, în unele părţi din Moldova și Bucovina, simplu Rusalii (iar unde se numesc așa, 
Rusaliilor li se spune Duminica Mare); cad totdeauna la 24 de zile înainte de Rusalii, care se 
serbează la 50 de zile după Duminica Învierii Domnului; se spune că Todorusele sunt semănătura 
Rusaliilor, aruncată cu 24 de zile înainte de Rusalii, ca oamenii să știe că vin Rusaliile și să se 
ferească de ele; de fapt, între Paște și Rusalii se petrec doar 48 de zile, fără a socoti zilele de Paște 

și Rusalii, deci mijlocul perioadei cade totdeauna miercurea, în aceeași zi când Biserica serbează 
Praznicul Înjumătățirii, adică înjumătăţirea cincizecimei; în Banat, se crede că au existat șapte 
surori, fete curate și nemăritate, pe care Dumnezeu le-a prefăcut în zâne; ele umblă ziua și 
noaptea printre oameni, dar nevăzute, fiindcă lumea e păcătoasă și plină de fărădelegi; ele ar 
petrece printre oameni doar cinci săptămâni, adică până la Rusitori, și prima zi când ele ar veni ar 
fi de Todorusale; cei din Muntenia numesc această zi Strodul Rusaliilor; tot în Banat, se crede că 
acum zânele se întâlnesc cu Sân-Toaderii, care sunt feciori și tot în număr de șapte, de unde le-ar 
veni și numele, compus din Todor-Rusale; ca semn al bucuriei întâlnirii, ele dăruiesc flăcăilor câte 
un buchet de dumbravnic, numit în alte zone umbravnic și todoruse (Melittis melissophyllum), 
cules mai ales din vârful plantei, pe care îl rup în noaptea dinspre Todorusale; de aceea, a doua zi 
dumbravnicul nu mai are nici vârf și nici miros; ele sunt ca și îngerii lui Dumnezeu, bune, dar se 
supără când cineva le strică jocul sau masa pe care o iau împreună lângă un izvor; locuitorii din 
Suceava cred că ele se supără și când li se necinstește ziua venirii și întâlnirii cu Sân-Toaderii; de 
aceea nu se lucrează nimic, pentru ca nu cumva să le doară pe femei mâinile și picioarele, sau să li 
se întâmple alte neplăceri și nenorociri; în Muntenia, se crede că nu este bine să se lucreze, ca să 
nu se înnebunească; unicul lucru permis în această zi este semănarea cânepei și culegerea 
dumbravnicului, în Banat indicându-se că este bine ca aceasta să se facă în ajunul Todoruselor, 
fiindcă apoi planta rămâne fără vârf și fără miros; tot în Banat, se mai culege și planta numită 
Sântă-Măria (Hypochoeris maculata), iar în Suceava sunt culese și alte plante bune de leac; tot 
acum se fac Cirinele (Repotinelor sau Ropotinelor), care, în Banat, se fac în joile nelucrătoare de 
după Paște; într-o arie a Ținutului Pădurenilor, se prepară untura de oi, adică se culege, în seara de 
ajun a Todoruselor, urzică, leuștean, salcă, usturoi, scaiete spinos, pelin, boz și se taie mărunt totul 
pe pragul ușii, după care se amestecă cu untură de porc; tot în această zonă, se obișnuiește ca la 
Todorusele să se găurească urechile fetițelor, din care cauză această zi mai poartă numele de 
Sfredelul Rusaliilor; în Moldova, femeile se scoală înainte de răsăritul soarelui, se spală și se 
îmbracă în veșminte curate, după care pleacă la cules de plante de leac, fiindcă mai târziu „le 
chișcă ielele” și nu mai sunt vindecătoare; în Banat, cei cu afecțiuni la cap, mâini, picioare etc., 
adică luaţi de hale, obișnuiesc ca, de Todoruse, să se culce afară, în câmp, între florile numite 
frăsinică, pentru a se vindeca, iar dimineaţa, când se trezesc, constată că halele au luat vârful 
plantei; de remarcat că, în ceea ce privește credinţa în pericolul de a fi afectat la mâini și la 
picioare, dacă nu se respectă interdicţia de a munci, ziua Todoruselor seamănă perfect cu 
miercurea de la Miezul Păresimilor și cu miercurea din Săptămâna Luminată (2.MARIAN,II,p.345- 
346;NOTE,Antonescu). La trei săptămâni și trei zile după Paște și când mai sunt trei săptămâni și 
trei zile până la Rusalii, se ţine Strudu Rusalelor, zi care cade totdeauna miercurea și în care 
oamenii pun mlădiţe sau crenguţe de rug și leuștean pe la ferestre, pe la uși, pe la poarta către 
uliţă, la ocol, la cocina porcilor, ca să fie ferite de strigoan'e - Țara Hațegului (CLOPOTIVA,p.450). 
Este sărbătoarea care marchează mijlocul perioadei dintre Paște și Rusalii; cetele călușărești se 
constituie fie la Strodul Rusaliilor, fie în sâmbăta Rusaliilor (PRESA). Ziua de miercuri după 
Duminica Slăbănogului (a patra duminică după Paște) poartă numele unor duhuri rele și, pentru a 
le contracara acţiunile malefice, se ung vacile la uger cu untură amestecată cu fire de mătură, pelin 
și usturoi, ca să nu le fure Strodorusele laptele; în noaptea de marţi spre această zi de miercuri, se 
doarme punându-se sub așternut pelin și usturoi verde; copiilor li se leagă de cheutorile 
cămășuțelor sau li se bagă în sân câte un buchet de pelin, usturoi sau leuștean, ca să fie sănătoși, 
desigur cu credința că duhurile rele vor fugi de aceste plante; la porţile caselor, sunt legate crengi 
de rugi, pentru ca Strodorusele să se zgârie în ele și să le împiedice să intre în ogradă, la vite - Gorj 
(CĂRĂBIȘ,p.32). Serii simbolice: urzică-leuștean-salcie-usturoi-scaiete-pelin-boz-prag-untură; rug- 
leuștean; untură-mătură-pelin-usturoi; pelin-usturoi; pelin-usturoi-leuștean. v. PĂRESIMI. 

MIERE 

Mierea este produsul florilor de la toate plantele pământului și recolta albinelor din flori este 
considerată ca fiind mana cea mai curată și mai sfântă de pe lume; se crede că mierea este cea mai 
bună pentru orice leac, fiindcă este adunată de pe toate florile și toate florile sunt lecuitoare 
(COMAN,II,p.107). În prima baie a nou-născutului se pune miere, pentru ca el să fie dulce - Călărași 
(TUDOR,p.5). Când alaiul de nuntă vine de la casa miresei la cea a mirelui, soacra și socrul mare ies 
în întâmpinarea tinerilor cu pâine, sare, zahăr sau miere, o strachină cu agheasmă și un mănunchi 
de busuioc, precum și cu o sticlă de rachiu, toate acestea însemnând că i se urează mirilor ca viaţa 
să le fie îndestulătoare și dulce precum este mierea; după care, stropind-o mai întâi cu agheasmă, 
ajută ca mireasa să coboare din car sau din trăsură și ţinând-o de mână înconjoară cu ea carul de 
trei ori sau joacă cu ea în jurul carului - Bacău;Bucovina (3.MARIAN,I,p.446-447). În ziua în care 
este prăznuită Sfânta Mare Muceniţă Varvara (4 decembrie), copiii sunt unși cu miere sau cu sirop 
de dulceaţă, ca să fie feriţi de vărsat (=variolă; ” de vânt=varicelă), sau, dacă au contractat deja 
boala, bubele să nu fie dureroase, ci dulci - Vâlcea (2.GOROVEI,p.250). Laptele băut cu miere, 
înainte de răsăritul soarelui, asigură nemurirea simbolică; în timpul nunţii, mirilor li se dă să guste 
miere, ca să fie alăturaţi, să se iubească - Brăila (3.CHELCEA,p.28). Serii simbolice: pâine-sare- 
zahăr/miere-agheasmă-busuioc-rachiu; lapte-miere. 


MIERLĂ (Turdus merula - DLRM,p.498) 

Se crede despre mierlă că este o văduvă lotră, o ființă mistuită de o patimă fără opreliște pentru 
cuc; din această pricină, ea este, între păsările-femei, ceea ce este cucul între păsările-bărbaţi; ea 
se împerechează cu mai multe soiuri de păsări și-și bate joc de mierloi; în doine, ea apare 
întotdeauna ca o femeie stricată, de farmecele căreia însă nu pot scăpa îndrăgostiţii; ca simbol al 
singurătăţii, al erotismului mereu respins, mierla este evocată mereu în cântecele de dor și jale; ea 
poate avea fraţi, veri, surori, vecini etc., dar niciodată soţ; alteori, cântecul acestei păsări este 
văzut ca un semn de rău augur, fiindcă el contaminează, transmițând în mod magic singurătatea și 
suferința ei (COMAN, II, p.57-58). Apare și în balade, unde este personaj atoateștiutor al destinului 
celorlalţi eroi (BUHOCIU,p.291). Mierla (mierlița) simbolizează iubita în cântecul popular (EVSEEV, 
p.116). Se crede că este prevestitoare de rău, când își face cuibul pe lângă gospodăria omului - 
Bacău (2.GOROVEI,p.280). 


MIEZ 

Conceput ca „mijloc” sau „centru” al lumii, fie ea reală sau închipuită; astfel, există mijlocul satului, 
mijlocul curţii, mijlocul casei, mijlocul codrului, unde se află „curțile dorului” și „fântâna lină”, 
miezul-zilei și miezul-nopţii, mijlocul Raiului și mijlocul iadului (PRESA). Nu este bine să se doarmă 
în mijlocul curţii, deoarece se poate să treacă pe acolo, în zbor, măiestrele cântând și să ologească 
pe cel ce-și face culcuș peste noapte în acel loc - Țara Oltului (GOLOPENȚIA,p. 76). 


MILITAR 

Cine visează soldat înseamnă că va fi amăgit și înseamnă supărare pentru cel care visează recruți; 
când se visează soldaţi făcând șmotru este semn că acela sau una din rudele sale va fi soldat; dacă 
se visează militari înarmaţi este semn de moarte apropiată în familie; dacă se visează maior de la 
poliţie (sau un grad superior, apropiat acestuia) poate să însemne și onoare, dar și întristare; va 
scăpa de o serie de griji cine se visează având o manta nouă, iar posesia unei mantale înseamnă că 
va câștiga din banii investiţi; dar va pierde din agoniseală cine se visează purtând doar o jumătate 
de manta; înseamnă că va trăi un sentiment de silă cine se visează îmbrăcat într-o manta și se va 
îmbolnăvi cel care se visează îmbrăcat de noapte cu o manta; dar va primi o veste cel care visează 
manta - Suceava (NOTE,Băncescu). 

MIOARĂ v. OAIE. 


MINĂ 
Visarea unei mine, indiferent ce se scoate din ea (fier, argint, aramă, sare), prevestește un foarte 
mic spor în ceea ce se întreprinde - Suceava (NOTE,Băncescu). 


MINCIUNĂ 
Când se toarnă un clopot nou, ca să sune frumos, trebuie să se scornească o mare minciună, care 
apoi să colinde lumea și să o facă să se minuneze - Suceava (2. GOROVEI,p.52). 


MINGE 
Femeile se joacă, primăvara, cu o minge, în credinţa că astfel va crește și cânepa mare - Suceava 
(MUȘLEA,p.406). 


MIR 

Untdelemn sfinţit pe care preoţii îl folosesc spre a unge cu el credincioșii la săvârșirea unor 
ritualuri creștine (ȘĂINEANU,IIl,p.395). În unele sate din Țara Oltului circulă o povestire, având 
vădite influenţe religioase, dar adaptată configurației geografice a zonei, prin care ni se spune că 
Sfânta Maria l-a luat pe Dumnezeu în poale și l-a purtat sus „Ia plai“ (vârf de munte sau de deal; 
versant al unui munte sau al unui deal - ȘĂINEANU, IV,p.202), unde s-a așezat ca să se odihnească; 
imediat, din acel loc au izbucnit trei izvoare, dintre care unul de mir; cu acesta L-a miruit pe Fiul 
Sfânt și L-a pus „Domn în cer și pe pământ“; într-un text folcloric, ni se spune și care este originea 
mirului: lisus pe cruce suferă martiriul și „...Sudoarea i-a curs,/Bun mir s-a făcut“ - Ţara Oltului 
(HERSENI,p.171;232). 


MIRARE (A SE MIRA) 
Ca să nu se deoache omul sau animalul, nu trebuie aţintită privirea a mirare asupra lui - Muntenia 
(2.GOROVEI,p.74). 


MIRE 

Mirele este un semn social, având corelativul în semnul împărat, care nu mai are, în acest context, 
valoare socială; el este un semn social, pentru că el domină și dă sens întregului ceremonial al 
nunţii (URSACHE,p.62). Este rău de moarte, când mirele nu se rade la nuntă - Vâlcea; când mirele 
întâlnește, la biserică, un alt mire, să fie legat la ochi, ca să nu-l vadă, pentru că unul din ei va muri 
- Tecuci (2.GOROVEI,p.142). Înseamnă căsătorie temeinică pentru cel care se visează conducând la 
altar un mire și o mireasă - Suceava (NOTE,Băncescu). 


MIREASĂ 

Mireasă cu mireasă să nu se întâlnească la cununie, deoarece una dintre ele moare - 
Muntenia;Ilfov;Prahova;lalomiţa; dacă totuși se întâlnesc, una din ele să fugă repede în spatele 
bisericii - Galaţi; să nu se strâmbe mireasa la soacră, fiindcă moare soacra - Vâlcea (2.GOROVEI, 
p.143;148;173;NOTE,Antonescu). La procesiunile religioase ale Adormirii Maicii Domnului (15 
august), câteva fetițe sunt îmbrăcate în mirese, simbolizând puritatea Sfintei Fecioare, precum și 
faptul că Ea este „mireasă a lui Dumnezeu, nenuntită”; la nuntă, la „dezgătitul” miresei, este 
îmbrăcată o altă fată în hainele primei, considerându-se că aceasta o va ajuta și pe ea să se mărite 
mai repede și îi va purta noroc; se spune că nu este bine, când la cununia religioasă se întâlnesc 
mai multe nunţi, ca miresele să se vadă una cu alta - Muntenia;Suceava (NOTE,Băncescu; 
Antonescu). Nimeni nu pleacă acasă de la o nuntă până nu vede mireasa, pentru că este rău de 
friguri - Gorj (CĂRĂBIȘ,p.88). 

MIRIAPOD 

Ca să nu moară cel mușcat de cârcâiac (cârcâiag), să fie legănat imediat de către 40 de oameni, 
într-un leagăn confecționat din frânghii - Dolj; sau să fie legănat, în leagăn de mătase, de către 
nouă fraţi proveniţi din nouă sate - Romanați; mușcătura de cârcâiac trece, dacă se strânge braţul 
celui mușcat mai sus de zona afectată, ca să nu se împrăștie veninul în tot corpul, după care 
victima trebuie legănată de către 40 de inși, ținând cu o mână de pătura în care se află bolnavul, 
sau de 20 de inși, care prind pătura cu două mâini - Teleorman (2.GOROVEI,p.43;157). 


MIROS 
În sensul de miros neplăcut, urât, iz; senzația de miros neplăcut apărută în vis semnifică silă, 
scârbă, apatie, disconfort - Suceava (NOTE,Băncescu). 


MISTREŢ v. PORC. 


MOARĂ 

Așezată, de cele mai multe ori, în locuri izolate faţă de spaţiul organizat al satului, sau chiar lăsată 
pustie în unele luni ale anului, moara prezintă multe crăpături și lăcașuri între bârnele vechi, care 
sunt, pentru omul tradițional, tot atâtea locuri de intrare a duhurilor rele și care impun, ca 
protecţie, așezarea unei ţeste de cap de cal într-unul din parii construcţiei (PETRESCU,p.120). Ca să 
se scape de dușmani și de ura lor, trebuie să se meargă la moară, să se ia apă de lângă stavilă, 
precum și nouă surcele din scândurile ei și acestea să fie purtate de către om asupra sa - Bucovina; 
sau se iau tot nouă ţăndări de lemn din stavilă, care se pun apoi să dospească în apă; din acea apă 
se duce între oamenii care poartă ura și se varsă lângă ei, în credința că dușmănia se va opri, așa 
cum se oprește apa din cauza stavilei morii - Bucovina; se crede că, dacă se fură ceva de la moară, 
casa făptuitorului se va umple de șobolani - Suceava; deoarece dracul ia gustul și puterea mălaiului 
din sacul pe care îl scoate omul de la măcinat, se spune că mămăliga făcută la moară nu satură 
niciodată, dar, făcută în afara ei, satură - Suceava; ginerele să nu se ducă în timpul zilelor de nuntă 
la moară, fiindcă este rău de moarte - Vâlcea; primele fire pe care le toarce o copilă se fac ghem, 
căruia i se dă apoi drumul pe apă, la roata morii, pentru ca mâna viitoarei femei sau fusul mânuit 
de ea să meargă la fel de repede și neobosit ca și roata morii - Țara Oltului; ca să se scape de 
gândacii din casă, se iau nouă dintre ei și se duc într-o moară, fără să vadă însă cineva - Suceava 
(2.GOROVEI,p.83; 101;108;129;143;241;GOLOPENȚIA,p.139). Toamna, după ce încep șezătorile, 
fetele rup surcele din pragul morii sau din puntea ce duce la stavilă, fără să fie văzute de cineva, 
apoi dau drumul la apă, pentru a porni moara, în credinţa că, așa cum „umblă“ moara, tot așa vor 
merge după ele în șezători și feciorii - Maramureș (BOGDAN,p.120). Înseamnă sărăcie pentru cel 
care visează moară - Suceava (NOTE, Băncescu). Serii simbolice: apă-surcele(lemn); fir-apă-moară. 


MOAȘĂ 

În viaţa tradiţională a satului, moșitul era o funcţie, o cinste obștească, nu o profesie în sensul de 
astăzi și ca atare nu se remunera cu bani (4.P0P,p.131). În general, rolul moașei se încheie imediat 
după ce vine de la botezul copilului și după ce participă la masă, fie în aceeași zi, fie după câteva 
zile, când primește și ea daruri în bani, dar mult mai puţini decât primește copilul; în Țara 
Chioarului este obiceiul ca nepoata să spele mâinile moașei cu apă dintr-un vas, după care îi dă un 
ștergar nou să se șteargă, acesta rămânând moașei, care mai primește în dar și o năframă; dacă 
spălarea mâinilor moașei nu are loc măcar o dată, se crede că pe lumea cealaltă ea va umbla cu 
mâinile pline de sânge până la coate; dacă nepoata moare fără să fi spălat măcar o dată mâinile 
moașei, atunci se duce până ce nepoata să fie înmormântată și cere să fie spălată de cineva din 
familia decedatei și se șterge pe pânza care se află pe fața moartei (3.MARIAN,I1,p.160-161). 
Trebuie considerată de către copii mai presus ca nașul sau nașa, deoarece ea a umblat cu lucruri 

spurcate și a îngrijit de mama lor, motiv pentru care copiii îi sărută mâna și se duc regulat la ea cu 
daruri, în zilele marilor sărbători ale anului - Tecuci; când vine în casă pentru a asista o naștere, 
moașa trebuie să fie sătulă și să i se dea de mâncare, ca și copilul să fie sătul și să nu ceară mereu 
de mâncare - Țara Oltului (GOLOPENȚIA,p.90 2.GOROVEI, p.154). Pentru realizarea purificării și 
integrării, copilul trebuie mai întâi despărţit de mediul său anterior, acest mediu nefiind altul decât 
mama sa și de aceea, în primele zile, atât mama, cât și copilul sunt încredinţaţi unei alte persoane, 
de regulă moasșei, care oficiază și riturile de separare, începând cu secţionarea cordonului 
ombilical și continuând cu prima baie rituală, primul înfășat, chiar și ritul de dare a numelui, când 
copilul este periclitat, în esenţă rituri de agregare la comunitatea familială; nașterea are loc în 
prezența moașei, când aceasta lipsește, este înlocuită de bunică sau de altă femeie care a avut 
copii; moașa se bucură de mare prestigiu și respect din partea întregului sat, ea stând alături de 
lehuză până la botezul copilului, ajutând-o și dându-i sfaturi practice asupra creșterii pruncului; din 
această cauză, una din obligațiile mamei este ca, o dată pe an, moașa să fie sărbătorită, obiceiul 
numindu-se „Adunarea nepoatelor”, femeia moșită fiind privită de către moașă ca nepoată, iar 
copiii ca nepoți; la sărbătorirea moașei, i se aduc drept daruri un fuior, lână, pânză, o năframă, 
legume, ţuică; petrecerea începe de obicei la amiază, când nepoatele vin la casa moașei, care este 
pregătită de sărbătoare, primindu-le într-o încăpere unde se află un blid cu agheasmă și un bănuţ 
de argint; nepoatele își înmoaie degetele în agheasmă și o spală pe moașă pe faţă și simbolic pe 
corp, de trei ori, apoi o șterg cu un ștergar, cu o năframă sau cu o pânză din cele aduse în dar; se 
așează la masă, iar moașa pune câte două pahare cu ţuică pe o farfurie și trece pe la fiecare 
nepoată și închină cu ea, aceasta din urmă plătind simbolic paharele; după masă începe jocul, iar 
strigăturile rostite reflectă respectul acordat moașei: Frunză verde de pe coastă/Să trăiască moașa 
noastră,/Să trăiască mult și bine,/Că ni-i cinste, nu rușine!”; petrecerea continuă până noaptea 
târziu, la ea participând numai femeile, iar noaptea târziu vin și bărbaţii să-și ia nevestele acasă - 
Maramureș (DĂNCUȘ, p.175-176;178). Moașa are datoria să înfășeze noul născut timp de trei zile 
de la naștere și să aducă mâncare negătită mamei (o pasăre tăiată, ouă, brânză, unt, lapte etc.) - 
Banat (5.ANTONESCU,p.262). Dacă nașul de cununie refuză botezarea copilului și părinţii nu au alt 
naș, moașa îndeplinește în acest caz atribuţiile nașului; dacă le mor copiii, părinţii își schimbă 
moașa; dacă o femeie intră în travaliu și nu are cine să o asiste, atunci primul călător care trece pe 
drum este pus să joace rolul moașei - Mehedinţi (CIOBANU,p.77). Numai moașa poate să ia copilul 
în braţe cu mâinile goale, persoanele străine de familie o fac întotdeauna acoperind mâinile cu o 
pânză curată, pentru că nu este bine pentru copil; în prima noapte după naștere, moașa doarme 
lângă copil, aceasta urmând să viseze tot ceea ce va avea de petrecut în viață noul născut și ce 
moarte va avea; moașa se culcă lângă copil și în cea de a treia noapte, când se spune că vin 
ursitoarele, urmând să viseze ce va ajunge copilul și uneori și de ce moarte va pieri - Țara Hațegului 
(CLOPOTIVA,II, p.408-409). Moașa este cea care îl însoțește pe copil până la ușa bisericii în ziua 
botezului, de unde este preluat de nașă, care devine pentru copil garantul creștinării, moașa fiind 
astfel persoana care poartă de grijă noului născut de la nașterea sa și până la botez; moașa este 
cea care pregătește din vreme, pentru acest eveniment, o fașă, de obicei din lână, la capătul căreia 
se pune un bănuţ de argint și un bob de tămâie, fașă care este folosită pentru ștergerea mirului; a 
doua zi după botez, tot moașa pregătește apa și îmbăiază copilul pentru luarea mirului; la 
împlinirea vârstei de un an, copilul „este dat de grindă”; pentru aceasta se merge cu el la casa 
moașei cu un dar, iar aceasta îl ridică și îl atinge cu creștetul capului de pragul de sus al tocului ușii, 
urându-i totodată viaţă lungă, sănătate, belșug - Giurgiu (PRESA). Moasșa are numeroase îndatoriri 
față de noul-născut; ea îi face prima scaldă, în apa căreia pune bani, ca să aibă noroc, să fie 
sănătos și tare ca argintul, flori ca să fie frumos, ouă, ca să aibă pielea curată, miere ca să fie dulce; 
apa de la această scaldă se aruncă în loc curat, pentru a feri copilul de boli - Călărași (TUDOR,p. 
66). Cine visează moașă înseamnă că se va căsători în curând - Suceava (NOTE, Băncescu). Serii 
simbolice: cânepă-lână-pânză-năframă-legume-țuică; agheasmă-monedă; apă-monedă-flori-ou- 

miere. 


MOBILA 

Este semn de moarte în familie, când mobila din casă trosnește - Vâlcea (2.GOROVEI,p. 148). Nu 
este semn bun, când pocnesc în casă dușumelele și dulapurile - Teleorman (2.CHIVU,p.245). Dacă 
trosnește mobila fără vreun motiv este semn al prezenţei în casă a duhurilor rele - Suceava (NOTE, 
Băncescu). 


MOLID (Picea excelsa - DLRM,p.512) 

Se spune că molidul este noduros, pentru că ar fi fost blestemat de către lisus, deoarece din molid 
erau făcute cuiele bătute, la crucificare, în palmele și picioarele Mântuitorului - Suceava 
(2.GOROVEI,p.26). 


MOLIE (Tinea - DLRM,p.512) 
Pentru cine visează molie înseamnă schimbare, în pierdere, a stării materiale actuale - Suceava 
(NOTE,Băncescu). 


MONEDĂ 

La construirea unei case noi, în locul așezării la temelie a „măsurii” unui om în vârstă, ceea ce ar 
duce la moartea acestuia în momentul când construcţia este finalizată, se pun monede sub talpa 
casei, sau sub pragul ușii, sau sub tocul ferestrelor - Țara Oltului;Țara Hațegului (GOLOPENȚIA, 
p.70;NOTE,Antonescu). Unii bărbaţi pun în ulucul din care se adapă vitele, în dimineaţa Anului 
Nou, una sau mai multe monede din argint sau din aur, în credinţa că astfel ele vor fi mai viguroase 
în anul care vine - Transilvania; în Dobrogea, femeile fac, în dimineaţa Anului Nou, niște plăcinte, 
în care ascund o monedă de argint, numită „paraua lui Vasile”; la prânz, fiecare membru al familiei 
mănâncă din această plăcintă, cu mare băgare de seamă, și este socotit a fi mai cu noroc peste an 
cel care găsește moneda (2.MARIAN,I,p.55;67-68;112). Banul găsit să fie păstrat, fiindcă este cu 
noroc - Suceava; în zilele de târg, primii bani obţinuţi în urma unei tranzacţii comerciale sunt daţi 
prin păr și prin barbă, ca să meargă vânzarea bine în continuare - Vâlcea;Muntenia; sau sunt 
frecaţi de pământ și apoi se face semnul crucii, ţinându-i în mână - Galaţi (2.GOROVEI,p.169-170; 
258). Ca să fie înlăturat orice necaz, se pune o monedă în buzunarul unei haine noi, înainte de a fi 
îmbrăcată - Moldova; când se intră în casă nouă, se pune câte o monedă la toate cele patru 
cornuri ale costoroabelor, ca să aibă casa noroc - Suceava; spre a avea bani în casă, este bine să se 
bată un ban în pragul casei - Suceava; mușcătura de câine se vindecă, dacă peste rană se leagă o 
monedă dată celui mușcat de stăpânul câinelui - Galaţi;Suceava; banul folosit la rană trebuie să fie 
dat celui care a efectuat descântecul - Dolj; mușcătura de nevăstuică, de șarpe, sau de orice alt 
animal (helciu) se vindecă, dacă rana este spălată cu apă, în care a fost pus un ban de argint - Țara 
Oltului (2.GOROVEI,p.12;15;39-40;112;GOLOPENȚIA,p.136). Pentru a dezvăţa pe cineva de patima 
băuturii, se ia un ban și se pune în gura unui mort, monedă care se scoate în a treia zi, se spală și 
se pune în rachiul din care se dă de băut celui vizat - Suceava; sau se pune un ban de argint sub 
limba unui mort, iar, înainte de a fi scos din casă spre a fi dus la cimitir, se ia banul și se cumpără 
cu el rachiu, din care se dă celui care are patima băuturii, pentru a se lăsa - Suceava; cine găsește 
bani în pământ va muri în curând - Suceava; în trecut, mărțișoarele erau făcute din monede de aur, 
pentru ca purtătorii lor să fie sănătoși și curați ca acestea; mărţișoarele din monede de aur se 
purtau pentru a preveni bolile și efectele unei prea puternice insolaţii de-a lungul anului; în Muscel 
și Vâlcea, înainte de a se îmbrăca o cămașă sau o haină nouă, se trecea prin ea o monedă din aur 
sau din argint, pentru sănătatea celui care le va purta; visarea de bani mărunți dă semn că este 
vorbit de cineva cel ce visează - Suceava; visarea de bani de aramă prevestește lacrimi din diverse 
motive, iar cei din argint înseamnă că va auzi vorbe cel care îi visează - Galaţi (2.GOROVEI,p.16;13; 

37;45;147;PRESA). Cine are o pungă nouă pentru bani, pune un bănuţ în ea, care nu va fi niciodată 
cheltuit, până nu se rupe punga, în credinţa că acest bănuţ va aduce și alţi bani în pungă; banul nu 
trebuie disprețuit, chiar dacă se spune că este lucrul sau ochiul dracului - Maramureș (BOGDAN, 
p.18;70). Nu este bine să se ascundă în pământ bani nepereche, pentru că îi fură diavolul; este un 
obicei ca, la târgul de animale, vânzătorul să dea un ban înapoi cumpărătorului, această monedă 
purtând numele de banul norocului - Sălaj (PRESA). În dimineaţa Anului Nou, se dă pe față cu o 
monedă, când cei ai casei se spală, pentru a avea bani mulţi peste an; pentru alungarea răului, la 
descântece se folosește un ban de argint; se crede că vrăjitoarele iau bani pentru „legăturile” pe 
care le fac, pentru a-l plăti pe diavolul care le slujește, transformând chipurile banii în cenușă sau 
făcându-i nevăzuţi; cine visează primind galbeni în curând va fi în preajma unor oameni bogați; își 
va înmulţi averea cel care visează că are bani de aur; pentru cine visează că vede galbeni urmează 
timp senin, cu mult soare; cine visează bani de aramă va ajunge bine economisind; înseamnă 
onoare pentru cine visează că adună bani; înseamnă călătorie de succes pentru cine visează că 
primește bani; iar pentru cine visează că-și împarte banii cu alţii înseamnă câștig financiar într-o 
asociație; înseamnă supărare când se visează dând bani și război pentru cine visează că ia bani de 
la morţi - Suceava (NOTE,Băncescu). 

Moneda la naștere și botez. În Muntenia, când nașul se duce la casa copilului, pentru a-l lua la 
botez, lasă o monedă sau un alt obiect din argint, pentru a fi de noroc pruncului, acestea revenind 
însă moașei după botez (3.MARIAN,II,p.113). În locul unde se îngroapă placenta unui copil se pune 
și o monedă din argint, pentru ca pruncul să aibă noroc la bani - Muntenia; primii dinţi apăruţi unui 
copil sunt atinși de tatăl lui cu o monedă de argint, după care dăruiește banul copilului, în credința 
că astfel nu-i va mirosi gura vreodată pruncului - Muntenia (2.GOROVEI,p.107;159) 

Moneda în practicile premaritale și nupţiale. În Bucovina, monedele, găsite sub unul din vasele 
pregătite pentru a se investiga viitorul tinerilor, înseamnă tinereţe, dar pot să semnifice și că fata 
care indică vasul sub care se află monede va fi, în anul ce vine, zbuciumată ca banul, care nu stă 
niciodată într-un singur loc; tot în același scop, se pune apă curată într-o strachină, plină până la 
gură, iar fiecare fată dintre cele prezente trebuie să aibă câte o monedă; pe rând, lasă să cadă în 
vas moneda ei și la care dintre ele sar picături de apă din vas înseamnă că se vor mărita cu acel 
băiat la care s-au gândit; gestul se face de trei ori cu gândul la același flăcău - Rădăuţi; într-un vas 
cu apă neîncepută, fiecare fată pune ușor o monedă veche și foarte tocită din argint și în cazul că 
aceasta se scufundă în apă este semn că fata se va mărita, iar când ea plutește este semn că va 
rămâne nemăritată în anul următor - Neamţ; în seara de ajun a Bobotezei (5/6 ianuarie), sub mai 
multe farfurii se pun diferite obiecte, fiecare având altă semnificaţie; astfel, flăcăul care indică 
farfuria sub care se află o monedă, de preferință de argint, se crede că va lua de soţie o fată 
bogată; se repetă de trei ori procedeul, pentru conturarea unui profil moral și fizic mai complex al 
viitoarei soţii; în Câmpia Banatului, există obiceiul ca mireasa să ţină în gură o monedă, în timpul 
cununiei, fie ca să nu nască prunci așa de repede, fie pentru a avea ea întâiul cuvânt în familie; din 
acest ultim motiv, trage mireasa, după cununie, de funia clopotului (2.MARIAN,I,p.53;141;315). În 
ajunul Anului Nou, fata nemăritată aruncă, de sus, o monedă într-un castron plin cu apă, peste 
care a fost făcut de patru ori semnul crucii, și, dacă banul sare din castron afară, este semn că ea 
se va mărita în anul ce vine - Suceava; banii sunt semn de bogăţie, când sunt nimeriţi de către o 
fată, care indică strachina sub care au fost puși, la obiceiul de aflat destinul, numit Vergelul și care 
se practică în noaptea sau a doua zi dimineața de Anul Nou - Banat;Transilvania; după ce mireasa 
își ia iertare de la părinţi, mirele pune la pieptul soacrei lui o monedă, pe care mama miresei o lasă 
să cadă, pe sub haine și pe sub brâu, ca tot așa de ușor să nască și fata sa - Vâlcea; la intrarea în 
biserică, mirilor li se aruncă înainte bani, ca ei să calce peste ei, semnificând prin asta că viaţa lor 
trebuie să ignore bogăţia materială și să-și dorească doar fericirea casnică - Muntenia; suma de 
bani adunată la nuntă ca dar se dă în mâna miresei, numai după ce nașul a pus, în pânza în care a 
adunat-o, puţină sare și toarnă niţel vin, pentru ca tinerii căsătoriţi să aibă noroc în viaţă - Vâlcea 

(2.GOROVEI,p.16;69;159;PRESA). Banii pe care lăutarul îi strânge pe tavă pentru mire și mireasă 
simbolizează solidaritatea umană cu noua familie, ajutorul pe care neamurile și întreaga 
colectivitate înţeleg să-l acorde pentru punerea bazelor noii gospodării, ca urmare a principiului 
reciprocităţii - Oltenia (1.LARIONESCU,p.449). La ieșirea din biserică, rudele aruncă peste miri 
monede, mei și hamei, simbolizând belșugul hameiului și, în consecinţă, și al mirilor, dar, în același 
timp, și disprețul pentru bogăţie și plăcerile lumești (ȘEULEANU,p.40). În patul mirilor și fără știrea 
acestora, nănașa pune o monedă cam pe la mijlocul lui, afirmând că aceasta „ii împiedică”; a doua 
zi, se duce să vadă unde este moneda și, dacă nu o găsește la locul ei, spune că tinerii „s-or 
despiedicat” - Ţara Hațegului (CLOPOTIA,p.425). Serii simbolice: monedă-sare-vin; monedă-mei- 
hemei. 

Moneda în practicile de înmormântare. O variantă bănăţeană a cântecului „Zorilor” explică rostul 
banului pus în mâna mortului și anume pentru plata „vameșilor tâlhari” (4.P0P,p.167). Se aruncă o 
monedă, considerată ca plată a podului, atunci când un mort este trecut peste o apă, în drumul lui 
spre cimitir - Muntenia; i se leagă mortului, la degetul mijlociu al mâinii, o monedă, ca să aibă cu 
ce plăti cele nouă vămi, în drumul lui către lumea de apoi - Tecuci; mortului i se leagă o monedă de 
argint, de degetul mic de la mâna dreaptă, ca să aibă cu ce să-și plătească vămile întâlnite în 
drumul său către lumea de apoi - Muntenia; în groapa mortului se aruncă un ban, crezându-se că 
astfel este cumpărat locul pentru cel decedat - Suceava (2.GOROVEI,p.150;154;249;273). În turtiţa 
de ceară care i se pune mortului în mâna dreaptă, se înfige și o monedă, în credinţa că își va putea 
plăti cu ea luntrea care îl va trece în cealaltă lume - Năsăud;Moldova;Suceava; pentru că se crede 
că lumea celor vii și lumea celor morţi sunt despărțite de un râu și trebuie plătit un luntraș, pentru 
a fi traversat - Suceava; sau pentru a plăti vămile și străjile spre locul odihnei veșnice - Sibiu; 
Suceava; sau ca să nu meargă cu mâna goală în faţa lui Dumnezeu și să-și poată plăti toate 
datoriile pe care nu le-a plătit în viață - Suceava; tot ca să plătească vămile, i se pune mortului o 
monedă în mâna dreaptă sau în cheotoarea cămâășii - Transilvania; Moldova;Bucovina; i se pun în 
sân 24 de monede, ca să plătească toate cele 24 de vămi - Muntenia; iar de degetul mic al mâinii 
drepte i se leagă un mic ban de argint - Prahova;Buzău;lalomiţa; în Banat, se pun tot în sân 9 
monede, pentru că se crede că sunt doar 9 vămi; mai demult, banul se punea în gura mortului - 
Transilvania; Moldova; în Suceava, i se punea sub limbă, dar se scotea înainte de a ieși cu sicriul din 
casă și se cumpăra cu el rachiu, pe care rudele celui decedat îl dădeau de pomană unui alcoolic 
înrăit, în credinţa că, bând acest rachiu, nici nu va mai bea tot restul vieţii; când cortegiul funerar 
traversează cursul unei ape, se dă copiilor de pomană câte un ban; la trecerea peste o apă, cei din 
alai aruncă în apă câteva monede, care semnifică „plata podului” - Ilfov;Buzău;lalomiţa;Dobrogea; 
când sicriul este pus în groapă, cei din familie mai aruncă bani peste sicriu, ca mortul să-și 
plătească pământul în care va sta, ca să nu spună ceilalţi morţi că el stă degeaba între ceilalţi, 
pentru că se crede că în această lume se plătește pentru a vieţui, iar dincolo pentru a sta și a se 
odihni - Bucovina; bani se aruncă și pentru ca sufletul să aibă cu ce plăti vama de la podul dinspre 
Rai - Năsăud (3.MARIAN,II1,p.55-57;196-199;210-211). În bradul care se pune la mormânt, lângă 
cruce, se leagă la o ramură și o batistă neagră cu un ban la unul din colţurile ei - Gorj (CĂRĂBIȘ, 
p.97). Serie simbolică: monedă-argint-deget-vamă. 

Știma banilor. Numită simplu Știmă sau Șcimă, ea este o ființă care are știință de toate comorile 
îngropate în pământ, fiind totodată stăpâna lor; le păzește zi și noapte, pentru ca nimeni să nu le 
poată dezgropa fără știrea și voia ei; se metamorfozează în câine, pisică, ţap, bou alb, lup, urs, 
cerb, cocoș, găină, soldat, neamţ, drac și uneori chiar într-o frunză bătută de vânt; de regulă însă 
apare ca o femeie deosebit de înaltă, cu capul descoperit, cu părul despletit și încâlcit, lung până la 
călcâie, cu ochi mari și roșii, cu fața trasă și palidă ca de mort, cu picioarele desculţe și răsucite 
încât nu se poate ști încotro merge, îmbrăcată într-o cămașă albă și lungă până la glezne; dar 
poate să apară și ca o fată tânără și frumoasă, cu părul despletit și îmbrăcată în straie albe sau de 
culoarea flăcărilor pe care le scot comorile când ard; apare numai în nopţile dinspre zilele 

sărbătorilor mari, cum ar fi Crăciunul (25 decembrie), Anul Nou (1 ianuarie), Bobotează (6 
ianuarie), Paște, Sfântul Gheorghe (23 aprilie), Înălțarea Domnului (Ispasul) și Rusalii sau Duminica 
Mare, crezându-se că numai în aceste nopţi ard comorile îngropate; se arată numai acelora care 
sapă pentru găsirea unei comori păzite de ea; în principiu, este binevoitoare cu acei care sapă 
pentru dezgroparea comorilor curate (cele care ard după miezul nopţii și până în zori), când apare 
în chip de fată blândă, sau ca o copilă care se joacă cu un măr de aur; în acest caz, truditorul la 
dezgroparea comorii trebuie să arunce vreun strai de pe sine și să se jure că o parte din banii găsiţi 
îi va folosi pentru ridicarea unei biserici, unei școli ori unui pod, sau că va face vreo fântână și ea 
nu-l mai oprește; dar, în caz că omul nu vrea să promită nimic și dorește să-și oprească banii doar 
spre folosul lui, știma îl lasă să sape până aproape de oala cu bani, după care o smulge înaintea lui 
și pe om îl sperie în fel și chip, îl alungă, adeseori chiar îl chinuiește și îl schimonosește, adică îi 
rupe un picior sau o mână, îl amuţește, îl asurzește sau îl orbește; în situaţia în care omul legat prin 
jurământ nu se ţine de cuvânt după găsirea comorii, știma îl pedepsește și face să-i dispară vreo 
vită, sau să-i moară cineva din familie ori alt rău, până când îl determină să-și respecte cuvântul 
dat; comorile care ard de la amiază și până la miezul nopţii fac parte dintre acelea necurate, 
îngropate cu gând rău, ca să nu fie găsite vreodată și folosite de alţii; atunci știma se arată în chip 
de femeie, sau ca soldat cu o pipă în gură și având picioare de cal, sau ca un neamţ îmbrăcat în 
haine de aţă, sau ca un drac negru, cu coarne, cu ochi bulbucaţi și roșii ca jeraticul, cu coada 
îmbârligată și cu fes roșu pe cap, fiind deosebit de rea și nelăsând pe nimeni să se apropie de 
comoară, până ce omul nu-i promite că îi va da ce are mai scump la casa lui, de obicei propria soţie 
sau unul dintre copii, ori că va jertfi vreo vită pentru iertarea păcatelor celui care a îngropat 
comoara; dacă omul nu jură nimic și se încăpățânează să sape, știma nu-l lasă să ajungă la bogăţia 
îngropată și îl chinuiește până îl omoară; se mai crede că știma banilor nu doar păzește comorile 
îngropate, ci poartă și cu sine bani, drept pentru care, cine are curaj, se apropie de ea, o izbește 
puternic cu mâna stângă aruncată îndărăt, ea lasă banii și fuge, iar omul poate să culeagă banii 
împrăștiați pe pământ; în orice caz, cine o întâlnește și nu știe cine este și ce putere are este bine 
să-și facă semnul crucii, pentru că se duce și nu face nici un rău - Bucovina; în Transilvania mai este 
cunoscută și sub numele de Zernă și Zârnă, cu același fel de comportament descris mai sus 
(1.MARIAN,p.71-73;75-76). v. COMOARĂ. 


MORCOV (Daucus carota - DLRM,p.515) 
Pentru cine se visează mâncând morcovi înseamnă boală - Suceava (NOTE,Băncescu). 


MORMÂNT 

Mormântului i se acordă o atenţie deosebită, fiind o groapă cu o destinaţie specială, un ultim loc al 
„dalbului de pribeag“; amplasarea mormintelor în cimitire reproduce, într-o oarecare măsură, 
așezarea gospodăriilor în vatra satului; astfel, cimitirul apare ca o a doua vatră de sat, locuită de 
cei care, conform vechilor credinţe, au trecut dintr-o formă de a fi în altă formă de a fi, din 
existenţă în postexistenţă; asemănător satului tradiţional, cărările și potecile cimitirului despart 
teritorial spițele de neam și familiile, iar în jurul „moșului” se strâng, în funcţie de gradul de 
rudenie, mormintele urmașilor (12. GHINOIU,p.108). Se ia măsură după mort și se sapă groapa; 
dacă se nimerește mai mare, se crede că va mai muri cineva din acea familie sau din neamul celui 
decedat - Suceava; în Moldova și Bucovina, groapa este săpată de oameni care se ocupă în mod 
curent cu această îndeletnicire, numiţi ciocli, gropniceri, gropași, gropari, săpători și îngropători în 
zona Sibiului, important este ca ei să nu fie rude cu mortul; în schimb, în Țara Hațegului, groapa 
este săpată numai de către rudele cele mai apropiate ale decedatului; în Prahova, groapa este 
începută mai întâi de preot, dând de trei ori cu hârlețul în pământ; atât groapa, cât și măsura 
acesteia sunt păzite, ca să nu treacă peste ele vreun câine, fiindcă se crede că, dacă se întâmplă 
așa ceva, și alţi membri ai familiei mortului vor muri - Buzău; înmormântarea se face în oricare 

dintre zilele săptămânii, în afară de lunea, după amiaza, iarna între orele 14 și 17, iar vara între 14 
și 19; dincolo de aceste intervale de timp, înmormântarea se face și la alte ore, funcţie de numărul 
acestora din aceeași zi; în Banat, nici un om nu se îngroapă dimineaţa, pentru că sufletul trebuie să 
plece împreună cu mersul spre odihnă al soarelui; în caz contrar, rudele se tem că sufletul 
răposatului, pe când se află soarele în urcare pe bolta cerească, ușor ar putea să se abată de la 
drumul său și să cadă pradă vreunui strigoi rătăcitor; tot în Banat, cum se ajunge cu mortul la 
țintirim, o femeie dintre neamurile decedatului (mama, soţia, sora etc.) aleargă înaintea alaiului, 
se aruncă în groapă și cu o maramă în mâna dreaptă atinge pereţii gropii de trei ori, ca și cum ar 
dori să-i măture, apoi iese afară; mortul se așează pretutindeni cu fața la răsărit, adică având 
picioarele spre răsărit și capul spre apus, în Moldova și Bucovina spunându-se că așa trebuie, 
pentru că din acea parte se ivește lumina și în acea parte are să plece „dalbul de pribeag” la 
învierea morților și judecata cea de apoi; în zona Sibiului, se dă de băut unui bolnav grav un lichid, 
preparat din rădăcină recoltată în Vinerea Mare sau Vinerea Seacă de pe mormântul unui copil, 
pentru a se vindeca (3.MARIAN,III,p.163; 207;209-210). Îi moare fătul acelei femei gravide care 
pășește peste un mormânt - Moldova; să nu se încerce a afla ce este într-un mormânt, pentru că 
nu este lucru curat și cel ce o face poate muri pe loc - Tecuci; când se sapă groapa unui mort, să nu 
se facă mai largă decât trebuie, pentru că atrage moartea unor rude - Vâlcea (2.GOROVEI,p.106; 
143). Când primăvara se lucrează la vie, în dimineţile zilelor de luni, miercuri și vineri, se presară 
ţărână luată de pe mormintele proaspete pe cărările dintre butuci, pentru ca gura păsărilor și a 
viermilor să rămână amoarte (mute), ca a morților - Dolj (DOBRE,p.246). Când se surpă malul 
gropii unui mort, este semn că va mai muri cineva din cei apropiaţi - Teleorman (1.CHIVU,p.245). 
Dacă un copil mic este bolnav de mai multă vreme, atunci el trebuie dat pe morminte, adică 
trebuie trecut pe deasupra mai multor morminte și astfel se va decide soarta lui, în sensul că ori 
moare, ori se însănătoșește - Botoșani; va avea parte de boală sau de griji apăsătoare cel care 
visează că zărește un mormânt; va avea parte de supărări grele sau chiar de procese și închisoare 
cel care se visează stând într-un mormânt - Suceava (NOTE,Băncescu). 


MOROI 

Se crede că pruncii născuţi morţi și deci nebotezaţi se transformă în spirite rele, numiţi moroi; ei 
sunt îngropaţi în cimitir, într-un loc separat, sau într-un ungher al grădinii - Suceava; se mai crede 
că aceștia sunt un fel de strigoi mici, care provin din copiii „pierduţi“, adică născuţi înainte de 
soroc, sau din copiii născuţi morţi, sau din nou-născuţii morţi înainte de a fi botezați; se îngroapă 
în grădină, în pătul sau după casă toţi copiii născuţi morţi și nebotezați - Muntenia; copiii aceștia, 
până la al șaptelea an, vin noaptea și cer ţâţă de la mamele lor; după șapte ani însă, din noaptea în 
care au fost îngropaţi, în fiecare noapte următoare se scoală din mormânt și încep a striga, de câte 
trei ori, cuvântul „botez” și, dacă se întâmplă să fie auziţi de cineva și îi botează, atunci tac și se 
întorc în mormântul lor, de unde nu mai ies niciodată; dacă însă nu-i botează nimeni, ei se fac 
moroi și devin spaima tuturor oamenilor care îi văd, sau îi întâlnesc, sau trec pe lângă locul unde 
sunt ei îngropaţi; după credinţa locuitorilor din Bucovina, moroii ies la șapte ani după ce au fost 
îngropați și se arată în vedenii, mai ales când este lună, și atunci intră pe fereastră în casele 
oamenilor și sug rărunchii copiilor mici; de aceea, omul la casa căruia s-a arătat un moroi trebuie 
să stea permanent cu ferestrele închise; dar asta doar când sunt îngropaţi lângă casă, crezându-se 
că, în acest caz, pot face rău și la vite; dacă sunt îngropaţi în cimitir, nu se apropie de casă - 
Moldova;Suceava; dar ei se arată oamenilor și îi supără, atât pe ei, cât și vitele lor, nu numai când 
sunt îngropaţi lângă casă, ci și atunci când îi supără cineva; dacă sunt îngropaţi în cimitir, se spune 
că atunci nu se arată nimănui; în Muntenia, copiii care mor nebotezaţi sunt consideraţi ca 
„mortăciuni”, nu-i îngroapă nici preotul, nici dascălul; sunt duși fără coșciug, fără pomeni și fără 
rugăciuni și sunt îngropați în grădină, în pătul sau în spatele casei; în Banat, se crede că pruncii 
„pierduţți”, fiind nebotezaţi, merg în cealaltă lume la un loc rău, nu într-un loc bun, unde merg 

numai cei botezați; acolo se prefac în „tâlhari” și trăiesc numai din ceea ce fură de la copiii 
botezați, cărora mamele lor le dau de pomană; totodată se mai spune că fiecare copil „pierdut“ 
are pe cealaltă lume câte o traistă, o oală și un băț, obiecte pe care le cer și le primesc de la 
mamele lor de pomană; în traistă, pun atât ceea ce li se dă și lor din când în când de pomană, cât și 
ceea ce pot fura de la alți copii; oala o umplu cu apă, pe care o primesc tot de pomană în această 
lume, iar cu băţul se apără și fug de alţi copii, care vor să le ia ceea ce au în traistă și în oală; pentru 
că, uitând mamele lor cu totul de ei și nedându-le nimic de pomană, nu au ce mânca și ce bea și 
trebuie să fure; este vai și amar de copilul care nu are traistă, oală și băț, pentru că nu are nimic pe 
ceea lume și tot ce adună este furat de ceilalți copii, fără să se poată apăra; în câmpia Satului 
Mare, copiii „pierduţi” se prefac în diavoli sau draci și plâng zi și noapte, ţipă și se vaietă prin 
întuneric, zicând: „vai de noi și de noi și de cine ne-a făcut pe noi”; apoi încep a cere botezul și, 
dacă îi aude cineva și îi botează, este bine, dar, dacă nu, încep a-și blestema părinţii, reproșându-le 
că nu i-au născut cu viaţă și nu i-au botezat; astfel plâng și se vaietă un an întreg, iar în ziua 
Sfântului Andrei (30 noiembrie) le aprind și lor părinţii câte o lumânare și le dau de pomană, având 
astfel pe cealaltă lume câte ceva, dar din întuneric tot nu scapă; se mai spune că nu se duc în cer, 
ci în lună, pe care o mănâncă, adică ar deveni vârcolaci; în consecinţă, mamele din Moldova, care 
au avut nenorocirea să piardă un copil, fie că l-au născut mort, fie că le-a murit înainte de a fi fost 
încreștinat, ca el să nu se prefacă în moroi peste șapte ani, trebuie să care cu gura, șapte ani de-a 
rândul, în ziua de Bobotează (6 ianuarie), agheasmă mare și să stropească cu ea mormântul lor; în 
Bucovina, tot în ziua de Bobotează, ele iau agheasmă mare și o duc într-un pahar sau într-un alt 
vas și o toarnă în cruciș peste mormântul copilului, sau o toarnă peste sicriul copilului printr-un 
mic orificiu făcut în mormânt, rostind totodată, de câte ori toarnă, formula sacră a botezului: 
„Botează-se robul lui Dumnezeu lon, de este băiat, Maria, de este fată, în numele Tatălui și al Fiului 
și al Sfântului Duh, Amin!”; iar numele dat copilului la cea dintâi turnare a agheasmei trebuie să fie 
repetat aidoma în toți cei șapte ani; însă cele mai multe folosesc numai aceste două nume; tot în 
Bucovina, se crede că, procedând astfel, moroiul este botezat și nu mai poate face nimănui nici un 
rău, om sau vită care trece pe acolo, rămânând permanent în mormântul lui ca oricare alt mort; în 
general, copiii „pierduţi” sunt înmormântați noaptea, nu în rând cu ceilalţi morți, ci într-un ungher, 
sub zidul sau gardul cimitirului; un bărbat sau o femeie, dar mai ales moasa, învelește copilul într-o 
pânză, îi face un mic sicriu din niște draniţă, îl pune în acesta și îl duce noaptea, ajutată de un 
bărbat sau de o femeie, la cimitir, unde îl îngroapă; ca oricare alte spirite necurate, moroii ies din 
mormintele lor la miezul-nopţii și se arată oamenilor în chip de pisici, câini, copii sau chiar ca o 
lumină roșie etc., dar când încep a cânta cocoșii dispar imediat, ascunzându-se fiecare la locul lui; 
când se arată ca pisici, stau în copaci, miorlăie urât și se bat cu alte pisici; când au chip de câine, se 
reped la oameni și la vite și uneori îi mușcă; când apar drept copii, sunt îmbrăcaţi în cămășuţe 
albe, lungi până la pământ, și numai în acest caz strigă „botez”; dar acest strigăt îl scot moroii cu 
deosebire în zilele marilor sărbători și la Bobotează; omul poate fi apucat de moroi numai când se 
află în apropierea lor și atunci îl bat, îl pocesc, îl înnebunesc sau îl amuţesc, de nu mai poate vorbi 
niciodată; pentru a scăpa de ei, pe lângă cele menţionate deja, mai folosesc oamenii și larba 
moroiului (Heliantheum vulgare, o buruiană cam ca larba orbalțului sau larba osului), trebuind să 
fie fiartă în agheasma mare de la Bobotează și turnată apoi peste mormânt, așa cum s-a relatat 
mai sus; se mai poate scăpa de ei prin adunarea de usturoi de la trei case și gunoi de la trei țâţâni 
de la ușile grajdurilor, unde se adăpostesc vitele a trei gospodari, toate amestecate cu agheasmă 
mare și păcură (dohot), fierbându-se împreună și apoi ungând în forma crucii poarta, zăvoarele, 
obloanele, ușile și colțurile grajdurilor, în fine toate locurile prin care s-ar putea ascunde, rostind 
totodată: „Depărtează-te, moroiule, din hotarul meu și să nu îndrăznești a mai veni și a mai spurca 
locul meu, nici vitele mele, nici casa mea, nici copiii mei, nici pe mine însumi. Depărtează-te în loc 
pustiu și te du de te bagă în al tău mormânt, de unde ai ieșit, și să nu mai ieși în vecii vecilor, 
amin!”; (1.MARIAN,p.38-41;3.11,p.52-54). Serie simbolică: usturoi-gunoi-3 (case, grajduri)- 

agheasmă mare-păcură. v. STRIGOI. 


MORT (A MURI) 

Moartea nu este niciodată simțită ca un sfârșit absolut, ca un Neant; moartea este, înainte de 
toate, un rit de trecere spre o altă modalitate de existenţă și pentru aceasta ea se găsește 
totdeauna în relaţie cu simbolismul și riturile de iniţiere ale renașterii sau învierii; mai mult, 
moartea violentă este întotdeauna creatoare, ființa care își găsește sfârșitul printr-o asemenea 
moarte continuă să trăiască într-un nou corp, cel mort prin acest fel de moarte devenind erou 
(URSACHE,p.235;243). Moartea-nuntă, atât de des prezentă în textele folclorice românești, este o 
transfigurare, dobândind aspectul elevat al unui act sacramental, al unui prolog; ea este nuntă, 
unire sacramentală cu o stihie cosmică, întrucât natura întreagă este prefăcută în „biserică”; 
moartea ca act sacramental și natura ca biserică sunt două grave și existenţiale viziuni de 
transfigurare ortodoxă a realităţii (BUHOCIU,p.439). „A muri” însemna pentru daci a intra de fapt 
în nemurire; moartea era deci pentru ei o consacrare definitivă a vieții, sau, cum scrie Lucian 
Blaga, „moartea este procesul de emancipare a materiei de sub stăpânirea unor legi străine”; este 
interesant de urmărit și vocabularul metaforic al bătrânilor, care prezintă moartea ca o călătorie 
mai importantă: a găti mortul = a îmbrăca mortul; a petrece mortul = a duce mortul la groapă; a 
cânta mortul = a plânge mortul; mai mult, trebuie remarcat că oamenii se pregătesc pentru 
moarte, material și spiritual, ca pentru o nuntă; se crede că spiritele morţilor devin forțe malefice 
numai atunci când ele sălășluiesc printre cei vii peste termenul fixat de cutumă, de pildă după 
ceremonialul de înmormântare, după Bobotează, după Rusalii și, în acest caz sunt necesare 
ritualuri de purificare (12.GHINOIU,p. 101-102;180). Etnologii stabilesc o identitate de sens între 
zeitățile ce întruchipau natura, fertilitatea solului și masca de animal folosită în jocurile de Anul 
Nou, deducând că moartea animalului și reînvierea lui corespund morții și reînvierii din miturile și 
riturile antice, de fapt credinţei în moartea și reînvierea naturii la început de fiecare an, credinţă 
răspândită la foarte multe popoare (4.P0P,p.12). Semne ale morţii pot fi și anumite manifestări 
nefirești ale elementelor naturii (foșnetul din senin al frunzelor, zbuciumul fără vânt al pomilor), 
cântecul anumitor păsări (cucul, cucuveaua), sau de animalele din gospodărie (răgetul vitelor 
noaptea, urletul câinilor, miorlăitul pisicilor, ori de semnul dat de flori); tot semn funebru sunt și 
arătările din vis, precum visarea unei arături sterpe, a unor dispăruţi dragi, a veșmintelor negre sau 
albe, de nuntă, a sângelui și a apelor tulburi, a vetrei având pe ea tăciunii stinși; în Banat, când 
moare stăpânul casei, copiii și rudele, dar mai ales văduva, îl însoțesc pe mort cu lacrimi și jeluiri 
tânguitoare; ei mănâncă în picioare în aceeași cameră unde zace cel mort și nu uită, când au vin 
sau rachiu, să verse câteva picături asupra celui decedat, bând apoi pentru mântuirea sufletului 
său; a doua zi, când este pus în sicriu, i se pun în jurul capului fructe (mere, pere, prune etc.) și 
ierburi proaspete mirositoare; rudele laudă meritele celui dispărut, chiar și cel care i-a fost dușman 
nu poate lipsi de la ceremonie, deoarece ar fi arătat și vorbit peste tot, fiind urât de tot satul, ba 
chiar și mortul ar ieși din mormânt și i-ar face necazuri; la groapă, înainte de înmormântare, 
ierburile mirositoare sunt luate de la capul mortului și duse acasă, unde sunt păstrate cu mare 
cinste; ca să nu se transforme în strigoi care să le sugă sângele sau care să-i chinuiască în felurite 
chipuri pe cei vii, oamenii cred că s-ar putea împiedica acest rău doar atunci când mortul este 
dezgropat și îi este străpuns pieptul cu un cuţit până traversează tot trupul (GRISELINI,p.178;187). 
Semne care prevestesc moartea: pocnește grinda casei, se dărâmă de la sine un perete, bolnavul 
se plânge că îi cresc degetele sau că îi pune cineva mâna la ochi, acesta visează o fântână lângă 
vatră sau pânze negre, câinii urlă, câinii cântă precum găinile, iar găinile cântă cocoșește, vrăbiile 
se izbesc de geam - Vaslui (BĂLĂNESCU, p.268). Este semn de moarte pentru acela care visează că 
este chemat de un mort - Bucovina (COJOCARU, p.163). Sunt semne că omul nu mai trăiește mult 
când pocnesc neașteptat mobilele, sau alte obiecte, sau elemente constructive ale casei (mese, 
scaune, laviţe, paturi, lăzi, stâlpii de la horn, ușile, pereţi, icoane, oglinzi, grinzile casei), sau când se 

sparg fără motiv explicabil vasele și geamurile - Sibiu; Năsăud; Muntenia;Suceava; când cade din cui 
o icoană și se sparge - Sibiu;Bucovina; când ușile se deschid de la sine - Bucovina; când se 
dezlipește și cade tencuiala de pe pereţi; când miaună neîncetat pisicile în casa unde se află un 
bolnav - Năsăud; Moldova;Bucovina; când fug de la casa omului sau mor pisicile - Năsăud; când 
găinile cântă cocoșește - Sibiu; Muntenia;Neamţ;Suceava; când vitele rag mai ales în momente 
nepotrivite, de pildă atunci când mireasa este luată de la casa ei, cu un car cu boi, ca să fie dusă la 
casa soţului ei - Suceava; când câinele urlă și sapă pământul în faţa casei - Sibiu; Năsăud; Muntenia; 
Moldova;Suceava; când ochiul se bate de mai multe ori și în diferite răstimpuri - Suceava; 
prevestește moarte pentru acela care se visează că stă de vorbă cu un mort și că mortul îndeamnă 
să fie urmat și să meargă acolo unde se află el - Suceava; când se visează arături, gropi, morminte 
proaspete, apă tulbure, lumânări stinse, vite tăiate, oameni îmbrăcaţi în negru - Suceava; când 
curge sânge din nas - Suceava; când cucuveaua sau bufnița cântă pe casă, mai ales în timpul zilei, 
sau în apropiere (pe poartă, pe cumpăna de la fântână, pe șură, grajd, pe un pom din grădină) - 
Sibiu; Năsăud;Suceava; când bolnavul afirmă că vede diferite figuri de oameni, de animale, de 
păsări, cu deosebire porumbei, când se ciupește neîncetat de nas și se scobește des între dinți, 
când se întoarce mereu cu fața la perete și caută cu ochii aţintiţi în sus sau își îndreaptă privirea 
spre anumite obiecte și rămâne cu ea fixată asupra lor, când i se împăienjenesc ochii și i se duc în 
fundul orbitelor, când i se ascute nasul, i se învineţesc articulațiile degetelor și unghiile, când 
începe să aiureze și spune să i se dea hainele și încălțămintea, ca să se îmbrace, fiindcă vrea să 
plece, sau când începe să respire cu greutate - Transilvania;Suceava; dacă un om agonizează 
îndelung, se obișnuiește să i se facă și unele descântece: se ia un vas cu apă proaspătă, în care se 
pune un mănunchi de busuioc, legat cu un fir de bumbac de culoare roșie, după care apa este 
descântată; cu această apă, trupul bolnavului este stropit de trei ori pe zi: întâia oară, lângă masă, 
înainte de răsăritul soarelui; a doua oară, pe la amiază, trupul fiindu-i așezat în mijlocul casei; a 
treia oară, imediat după apusul soarelui, la ușă, lângă pragul acesteia, sau cel puţin în apropierea 
ușii - Năsăud; despre cei care agonizează timp îndelungat se crede că le pare rău de gospodărie, de 
cei dragi, sau că nu-i lasă cei din jur să moară cu plânsul lor, drept pentru care aceștia sunt scoși 
din camera muribundului - Suceava; că au săvârșit multe păcate grele - Moldova;Neamţ; că au 
blestemat pe cineva - Sibiu; sau singuri s-au afurisit sau au jurat strâmb - Suceava; că și-au 
încredințat sufletul celui necurat - Bucovina; la cei cu suflet bun moartea se arată totdeauna 
frumoasă, pe când la cei răi ea este urâtă, chiar fioroasă - Sibiu; la cei buni care mor greu se crede 
că un membru al familiei a făptuit un păcat greu - Sibiu; de asemenea, se consideră că femeile care 
au copii mor mai ușor decât cele fără copii sau văduvele, pentru că acestea ar fi mai păcătoase - 
Sibiu; copiii mor mai ușor, pentru că ei nu au păcatele pe care le posedă părinţii lor sau cei bătrâni 
- Vrancea;Galaţi;Neamţ; când agonia se prelungește, bolnavului i se mută trupul în alt loc, pentru a 
i se ușura suferința - Suceava; sau se ia o față de masă sau un ștergar, se pun în faţa casei, unde 
două femei aflate la menopauză fac mătănii în formă de cruce, așezate pe aceste țesături, după 
care pânzele se pun pe trupul muribundului - Sibiu; sau pe două-trei fețe de masă așezate în podul 
casei, chiar deasupra locului unde zace bolnavul, fac asemenea închinări nouă persoane - Năsăud; 
în unele locuri, bolnavului i se schimbă locul unde agonizează, este pus pe pământ, cu faţa 
orientată spre răsărit, uneori i se pun sub cap jugul în care au tras boii la aratul pământului, sau 
spiţe și alte componente ale carului său, câteodată chiar și o roată întreagă, crezându-se că 
moartea îi este grea fiindcă a pus cândva pe foc vreun jug - Buzău;lalomița;Călărași; se pune jugul 
sub capul muribundului, fiindcă se crede că acesta a furat cândva un jug - Bucovina; în alte locuri, 
se crede că bolnavul care stă cu capul pe pernă umplută cu pene de pasăre nu poate muri repede, 
pentru că sufletul lui este doritor de pene, din care cauză i se ia perna și în loc i se pune un cojoc 
sau un pieptar întors cu blana în afară, considerându-se că oaia și mielul sunt simbolul sfinţeniei și 
nevinovăţiei și gestul îi va ușura moartea - Suceava; unii spun că pe pene să nu moară omul, 
fiindcă penele, mai ales cele de găină neagră, nu sunt semn de bine, ci să se zacă pe fân sau paie, 

pentru că acestea sunt amestecate cu flori frumoase și mirositoare - Sibiu; dacă omul care 
agonizează îndelung a fost morar, i se pun sub cap uneltele sale (ciocan, bardă, chiar și o bucată de 
piatră de moară), crezându-se că acesta a luat prea mult uium sau a furat din făina și grăunţele 
oamenilor - Moldova;Bucovina; celor bogaţi, care au măsurat părtinitor pământul lucrătorilor, li se 
introduce pe fereastră o prăjină și li se pune în mână, pentru că au năpăstuit pe muncitori - Buzău; 
dacă întâmplător, în timp ce i se citesc „rugăciunile la ieșirea sufletului”, muribundului i se stinge 
lumânarea de stat, se crede că omul nu va muri, ci se va vindeca și se va scula din pat - Sibiu; când 
moare un copil înainte de a fi tuns prima dată, adică înainte de a fi împlinit vârsta de un an, nașul 
lui, care ar fi trebuit „să-l reteze”, îl măsoară cu o aţă, apoi îl tunde în formă de cruce, ia aţa și 
părul, scoate un cui din perete și așează în gaura rămasă aţa și părul, apoi bate la loc cuiul, 
rămânând așa pentru totdeauna, considerându-se că este bine ca norocul să rămână în casa 
părintească și să nu se ducă în pământ - Suceava; imediat ce a murit, se deschid ușile și ferestrele, 
pentru ca moartea care duce sufletul să aibă pe unde să iasă - Buzău;Suceava;Bucovina; se 
acoperă vasele cu apă, ca să nu cadă sufletul în ele și să se înece, pentru că sufletul trage la apă - 
Moldova;Suceava; i se lasă lumânarea în mână până ce este scăldat, când aceasta este stinsă și 
aprinsă apoi, după înmormântare, timp de trei zile în locul unde omul și-a dat sufletul - Suceava; 
sau această lumânare arde timp de 40 de zile după înmormântare - Banat; se crede că oamenii 
care mor în ziua de Paște, sau în Săptămâna Luminată, sau în răstimpul de la Paște la Rusalii sunt 
norocoși, fiindcă ei merg direct în Rai, pentru că porţile Raiului sunt permanent deschise în aceste 
intervale de timp - Banat;Transilvania;Cluj;Năsăud;Bucovina; merg direct în Rai cei ce mor de Paște 
sau în Săptămâna Luminată, dar cei ce mor în cea de a doua săptămână după Paște, numită și a 
negrilor, sunt cei mai nefericiţi, fiindcă se duc direct în iad - Muntenia; se mai crede că este bine ca 
omul să moară noaptea, pentru că ziua nu are liniște din pricina păsărilor - Suceava; fiecare om are 
câte o stea prinsă de soarta lui, care cade din cer la moartea lui - Bucovina; se mai crede că, la 
toate vămile pe care trebuie să le traverseze sufletul celui decedat, sunt draci, proveniţi dintre 
îngerii izgoniți de către Dumnezeu, dar care nu au căzut pe pământ, ci au rămas în aer, nici în cer, 
nici pe pământ; aceștia s-au hotărât să facă ei vămile; pentru aceasta, ei posedă o carte neagră în 
care sunt scrise cu litere albe toate păcatele pe care le-au făcut oamenii, chiar și pe cele mai 
mărunte, și însoțesc sufletele în călătoria lor spre cer, ademenindu-le spre iad; dacă mortului, 
după ce a fost aranjat în sicriu, i se deschid ochii de mai multe ori și rămâne cu ei deschiși, unii 
cred că în casa respectivă se va instala sărăcia și foametea și că acea familie nu va mai putea 
recupera starea anterioară; alţii cred că mortul toată viața a dormit, iar acum vrea să stea cu ochii 
deschiși; sau cred că va mai muri cineva din casă ori din acel neam, încă un bătrân sau doi tineri - 
Suceava; pentru a i se face sicriul, măsura mortului se ia: cu o trestie sau cu o nuia de alun, cu 
condiţia ca el să nu iasă mai mare decât trupul celui decedat, pentru că locul rămas liber ar atrage 
pe un alt mort din familie - Transilvania; Dobrogea;Moldova; sau cu o aţă sau sfoară, iar, dacă 
mortul a fost un om cu noroc în viață, aţa se păstrează la grinda casei, ca norocul să nu se 
depărteze de casă - Muntenia; îmbrăcarea și gătirea mortului cu hainele cele mai bune și mai 
scumpe se face din respect pentru el, dar și pentru că se crede că așa se va înfățișa înaintea lui 
Dumnezeu - Muntenia;Buzău;sudul Moldovei;Bucovina; în Suceava se consideră a fi mare păcat ca 
mortul să nu fie îmbrăcat în cele mai bune haine; tot în Suceava, celor mai în vârstă decedați li se 
pune o basma sau o năframă, pe care să o folosească pe drumul cel lung, pentru a se șterge de 
sudoare, ei fiind nevoiţi să străbată 24 de vămi pentru a ajunge la împărăţia cerurilor; iar în 
această lungă călătorie, ei vor suferi de sete, foame, frig și căldură și de aceea trebuie să aibă 
haine noi și trainice; legătura („piedica”) pe care o are mortul la picioare este foarte bine păzită, 
pentru a nu fi furată de cineva, pentru că se crede că acela care are o asemenea legătură poate să 
facă diferite farmece de dragoste cu ea, mai ales celor care le-a cam trecut vremea măritișului; în 
Bucovina se crede că, dacă mortul are o figură tristă, chiar și după ce este îmbrăcat, înseamnă că a 
fost un om păcătos, iar dacă este copil se spune că el vede păcatele părinţilor lui și ale altor rude; 

alţii consideră însă că decedatul este trist pentru că îi pare rău după lumea pe care o părăsește; 
când figura mortului este veselă, se crede că vede ceva frumos pe drumul de dincolo, dar poate să 
fie și mulţumit că o rudă apropiată va muri curând și că astfel nu va fi singur pe lumea cealaltă; în 
zonele Sibiu și Bucovina, se crede că priveghiul mortului trebuie făcut pentru a nu se apropia cine 
nu-i bun de el, iar, în Muntenia, ca să nu vină strigoii la el; în Sibiu se spune că priveghiul este o 
faptă bună și primită de Dumnezeu, iar în Suceava se crede că sufletul mortului vede și aude tot ce 
se întâmplă în jurul lui și se bucură de cei ce vin la el; pentru că dincolo domnește întunericul, i se 
aprind lumânări - Bucovina; cei ce vin pentru omagierea memoriei mortului sărută crucea sau 
iconița de pe pieptul acestuia, depun și câte o monedă pentru vămi și primesc din partea celor din 
familie un pahar de vin și o bucată de pâine - Munţii Apuseni; se fac și diferite jocuri în timpul 
priveghiului, se cântă din fluier, se spun povești, iar afară se buciumă și se trâmbiţează, dând de 
știre celor din sat că unul de-ai lor a murit - Bucovina; în Suceava, se fac și șezători la mort, 
buciumele scot sunete de jale, iar la morţii cei tineri se trage și cu pușca; în Olt, Argeș și Vrancea 
există obiceiul să se facă foc în ograda mortului și să se joace în jurul acestuia; în Neamţ, mortul 
este dus la cimitir în sanie, fie vara, fie iarna, la care se înjugă doi sau patru boi negri, ca să-i fie 
calea mai ușoară; în unele locuri, înjugarea se face cu jugul întors cu susul în jos, arătând prin 
aceasta că de acum, în lipsa gospodarului, toate vor merge pe dos și fără rânduială; în Țara 
Hațegului, unde fața jugurilor este ornamentată, jugul se pune invers la boi, să nu se mai vadă 
„Împistrirea” jugului, în semn de tristeţe; în Țara Oașului, în localităţile din preajma Gherlei și în 
unele sate de munte din Bucovina, mortul este dus tot cu sania, iar boii negri sau bivolii poartă în 
coarne colaci și ștergare, în schimb tinerii decedați sunt duși pe umerii prietenilor lor; în toate 
celelalte zone, mortul este dus la cimitir cu carul sau cu „rudele”, care apoi se aruncă în groapă sau 
se depun la biserică; în Munţii Apuseni, carul la care sunt înjugaţi patru boi negri, când omul este 
bogat, animalele sunt împodobite cu brazi și cu năframe, iar la grumaz au tălăngi; în toate zonele, 
tot ce se pune la sicriu, la cruce, la coarnele boilor și la car (năframe, basmale, testemele etc.), 
inclusiv colacii, se iau de către cei care le poartă; despre oamenii care își iau singuri viaţa se crede 
pretutindeni că, uitând de Dumnezeu, sinucigașul ar fi fost părăsit de îngerul său păzitor, iar 
Satana le-ar fi luat minţile și i-ar fi făcut să se închine acestuia cu trup și suflet, din care cauză s-au 
sinucis; nu sunt îngropaţi de preoți, ci doar de gropari; uneori, oamenii mai evlavioși refuză să 
înhumeze un sinucigaș, considerând că, fiind luat de diavol, ușor s-ar putea să treacă și la ei, 
căutând astfel să obţină noi victime; se mai crede că sinucigașul nu are niciodată odihnă în 
mormânt, ci zi și noapte aleargă să aducă și alţi oameni în acele clipe de rătăcire, care să-i 
determine să-și curme viaţa; de aceea, cine trece pe lângă un sniamăn (mormânt al unui sinucigaș) 
aruncă pe el ce găsește: un pumn de țărână, vreascuri, paie, pietre, crezând că rătăcirea nu se va 
prinde de el; dacă nu procedează astfel, sinucigașul trimite după el rătăcirea, îl face să rătăcească 
drumul, mai ales noaptea, îl îndeamnă cine știe pe unde și-l face să-și ia viaţa - Suceava; în 
Moldova, locuitorii cred că acela care s-a omorât singur s-a dat lui Satana și s-a făcut calul 
acestuia; nu-l îngroapă preotul, nici nu este dus la biserică, este dus în schimb și îngropat acolo 
unde și-a luat viața; locul unde este îngropat poartă numele de șniamăt, termen care înseamnă și 
foșnetul frunzelor, al ierbii, porumbului, al frunzelor arborilor, locul fiind considerat ca necurat, 
spurcat, din care cauză oricine trece prin preajmă aruncă crengi deasupra lui, ca să se știe că acolo 
s-a întâmplat o nenorocire și ca să nu treacă vreo vită sau vreun om peste el sau să se așeze acolo 
și să se odihnească, fiindcă ar putea să amuţească imediat, sau ar surzi, sau i-ar pieri pe loc 
puterea, astfel că ar rămâne pentru tot restul vieţii un neputincios, dacă nu cumva ar muri în scurt 
timp; în Suceava, se spune că acela care doarme într-un asemenea loc are visuri de moarte, care se 
și împlinesc până în trei zile; când crengile de pe șniamăt s-au înmulţit, li se dau foc și apoi se 
aruncă altele; în general, se aruncă obiecte fără viaţă: așchii, surcele, nuiele, fân, crengi uscate; în 
zona din jurul Sibiului, cuvântul șniamăt este de asemenea cunoscut, iar în Năsăud se spune că 
„este un fel de diavol, care împiedică pe oameni și le face smintele”; în Sibiu, Năsăud, Moldova și 

Suceava se crede că sufletele sinucigașilor sunt: pierdute, că plâng, se tânguiesc și rătăcesc un 
timp mai îndelungat, așteptând să le dea cineva de pomană, până la urmă ducându-se tot 
plângând drept în iad, unde sunt muncite pentru totdeauna, fiindcă înaintea lui Dumnezeu nu pot 
să se arate; în nordul Moldovei, se crede că sufletele sinucigașilor sunt purtate în triumf de către 
diavol, care le duce direct în iad; totuși, și pentru sinucigași se poate face să fie eliberaţi de cazna 
cea eternă a iadului și scoși la lumină, dacă li se dau, într-o duminică, 40 de liturghii, 40 de 
prescuri, 40 de monede și 40 de lumânări la 40 de biserici - Sibiu; aproape în toate zonele, despre 
fapta sinucigașilor se spune că determină ca natura întreagă să se tulbure, cerul „să se alerge”, să 
plouă ca „din cofă”, fulgeră, tună și trăsnește de se cutremură pământul; vântul se preface în 
vântoase și vifore cumplite, care scot arborii din rădăcini, descoperă casele și acareturile, fiindcă 
este mânia lui Dumnezeu; de aceea, la o asemenea vreme, se crede, în Sibiu și Brașov, că undeva 
cineva și-a luat singur zilele; dacă cineva a murit accidental și acest lucru s-a petrecut în locuri 
străine, atunci îl îngroapă în acel sat sau în localitatea cea mai apropiată, pentru că nu este bine să 
fie trecut mortul peste hotar, fiindcă va bate grindina; dar în locul acela se pune o cruce spre 
aducere aminte, dar și pentru că locul a fost necurat și de aceea i s-a întâmplat omului 
nenorocirea; în caz că nu se pune cruce înseamnă că locul rămâne în continuare necurat și cel 
căruia i s-a întâmplat nenorocirea iese noaptea înaintea oamenilor care trec pe acolo și încearcă să 
le pericliteze și lor viața, pentru că și sufletele lor rătăcesc timp mai îndelungat până se duc la cer; 
în caz că crucea nu poate fi pusă în acel loc, cum ar fi de pildă la cei înecaţi, se pune mai departe, 
dar exact în dreptul acelui loc - Muntenia; în Buzău, se crede însă că i se iartă toate păcatele și 
merge direct în Rai cel care moare din trăsnet; în nordul Moldovei, se crede că înecaţii sunt ai 
Maicii Domnului, care face mreje din fuioarele ce se pun la cruce în ajunul Bobotezei, le aruncă de 
trei ori în apa unde se îneacă un om și, dacă acesta nu este chiar atât de păcătos și dacă se prinde 
în mreajă, atunci îl scapă, fiindcă Maica Domnului îl scoate afară ca pe pești, dar, dacă este 
păcătos, cade prin ochii mrejei din nou în apă și merge în iad; cei morţi de mâna altor oameni, 
oricât de păcătoși ar fi, li se iartă păcatele; în schimb, sufletele ucigașilor nu-și pot afla nicăieri 
odihna, nici chiar în iad, unde de obicei se crede că merg; cei uciși sunt iertaţi, pentru că ucigașii 
iau asupra lor și păcatele celor uciși - Năsăud;Bucovina; indiferent cum a murit, oamenii fac tot ce 
este posibil ca decedatul să fie înmormântat, pentru că se crede că sufletul celui neînmormântat 
rătăcește necontenit ani de-a rândul pe unde i s-a mistuit trupul - lalomiţa; Vrancea;Moldova; 
Suceava; se crede și că sufletul celui neîngropat plânge împreună cu îngerul său; de aceea, dacă s-a 
înecat, se fac zile întregi eforturi să i se găsească trupul și să-l înmormânteze; dacă nu îl găsesc, se 
spune că acela trebuie să fi fost tare păcătos, fiindcă altfel Dumnezeu ar fi avut grijă de el; fiind 
deosebit de păcătos și, din această cauză, neajutorat, sufletul celui mort și negăsit umblă și nu 
poate ajunge la locul de odihnă veșnică, pentru că trebuie să se curețe de păcatele pe care le-a 
făcut în viață; de aceea, când plouă neîncetat zile în șir, de parcă gem râurile, oamenii spun că 
aceste fenomene se datorează înecării unui semen de-al lor; iar în cazul că se găsește un cadavru, 
oamenii aruncă puţin pământ peste el, spre a simula astfel înmormântarea; când cineva moare în 
ţară străină, de pildă într-un război, se confecţionează acasă un stâlp, care la 6 săptămâni sau 40 
de zile este îmbrăcat cu o ie sau o cămașă, după cum a fost, bărbat sau femeie, și apoi se slujește 
ca la mort, după care se împlântă în pământ și i se pune mărul, adică o pâine în care se înfige o 
creangă de măr, în ramurile căreia se pun covrigi, mere, nuci, trei lumânări, iar toate se pun într-un 
blid, care este dat în final nașei sau nașului care l-a botezat, fiindcă fără de tată și mamă se poate 
boteza și cununa, dar fără nași nu se poate - Sibiu; în schimb, în Bucovina nu se face nimic în astfel 
de cazuri, decât parastas și praznic de pomenire; în Banat, pentru sinucigași nu se face nimic, nu se 
dă nici pomană, pentru că se crede că el este tâlhar sau lepădat de Dumnezeu și nu este primit în 
împărăţia lui Dumnezeu; la înmormântările normale, după ce preotul a pecetluit mormântul și a 
aruncat țărână peste sicriu, asistenţa face câte 12 mătănii, pentru iertarea păcatelor celui mort și 
odihna lui - Muntenia; doi buciumași își pun buciumele cruciș peste groapă și buciumă a jale, sau 

vine un om cu fluierul și cântă o doină de jale - Suceava; după înmormântare, se apropie o femeie 
din neam și dă, peste groapă, o găină sau un cocoș negru, spălate foarte amănunţit pe picioare, 
apoi o ulcică cu apă, o năframă sau un ștergar, un colac sau o pâine și o bucată de sare, ofrandele 
fiind luate de gropari, fie ca plată pentru osteneala lor, fie ca să se vadă că se face totul pentru 
sufletul celui mort, ca să aibă și el pe lumea cealaltă, iar aici, pe pământ, să nu zică nimeni că s-ar fi 
arătat și în mormânt a fi avar; la slujba de pomenire a mortului, se împodobește un băț cu flori și 
se încolăcește cu o lumânare de ceară, care stă aprinsă cât citește preotul rugăciunea mesei de 
pomană, apoi, după ce se așează toţi la locurile lor, se stinge lumânarea, iar băţul împodobit se 
pune pe un scaun, ținând locul mortului; toate cele ce se pun pe masă trebuie să fie fără soț, chiar 
și oalele puse la foc, iar vitele, înainte de sacrificarea lor, sunt spălate pe picioare și tămâiate, 
înconjurându-se fiecare animal, apoi sunt înjunghiate - Banat; peste mormânt se pun pâine și vin, 
vinul se varsă pe mormânt, iar pâinea (sau plăcinte) se dă la oamenii sărmani; apoi se tămâiază 
mormântul, înconjurându-l, ca să-l oprească pe mort să se facă strigoi - Banat; se mai pune la 
mormânt un felinar, în care se aprinde o candelă în sâmbetele morţilor - Muntenia; Moldova; la 
ieșirea din cimitir, peste tot în România, cei care au condus mortul la groapă se spală pe mâini și 
apoi se întorc acasă totdeauna pe alt drum decât cel pe care au mers prima dată; acolo unde în 
drum este apă sau o fântână, se stropesc cu apă proaspătă sau se spală pe faţă - Muntenia; 
Moldova; există și obiceiul ca, după ce se spală, să arunce câţiva pumni cu apă spre înapoia lor - 
Olt; groparii se spală deasupra uneltelor folosite, apa fiind adusă de nașa celui decedat spunându- 
se că această apă este bună împotriva amorţelii mâinilor - Sibiu; cine iese primul pe poarta 
cimitirului, dacă este bărbat, înseamnă că următorul decedat va fi bărbat sau femeie, dacă prima 
ieșită este o femeie care a participat la înmormântare - Banat; tot în poarta cimitirului, rudele 
decedatului dau fiecăruia dintre participanţi un pahar de rachiu și câte o bucată de colac sau de 
pâine, pentru sufletul celui dispărut - Moldova;Bucovina; când se însoară sau se mărită pentru a 
doua oară cel sau cea rămasă în viaţă, neamurile se duc și varsă un vas cu apă pe mormântul celui 
decedat, ca să-i stingă focul de la inimă celui mort, că i se cunună soţia sau soțul, acest gest 
făcându-se în timpul cununiei, fiindcă se crede că atâta timp cât va sta femeia măritată cu al doilea 
bărbat, cel mort stă în foc; dar mai toarnă apă și pentru a-i trăi al doilea bărbat - Prahova 

(3. MARIAN, II,p.259-260;111,p.7-11;22;27-29;31-33; 48-54;128-130;154;164-165;212-215;217-220; 
222-227;229-230; 239; 286-287; 315; NOTE, Antonescu). Dacă într-o familie moare primul copil din 
mai mulţi este semn că acea familie nu va avea noroc - Suceava; se spune că are multe păcate 
omul care se chinuiește să moară și că din acest motiv nu-l iartă Dumnezeu - Muntenia; dacă un 
membru al familiei moare într-o zi a anului, care se potrivește ca dată cu aceea în care a fost 
născut unul dintre copii, se spune că pruncul va avea același destin ca al omului decedat - Tecuci; 
nu este bine să fie întors din moarte cel ce agonizează - Argeș; se crede că așa i-a fost destinul 
omului care moare de o moarte năprasnică și că așa cum i-a fost scris, așa se și întâmplă - Suceava; 
omului omorât de trăsnet i se iartă toate păcatele și sufletul lui merge direct în Rai - Muntenia; 
dacă trupul unui mort nu se rigidizează este semn că va mai muri o rudă a sa - lalomiţa; despre 
morți să nu se vorbească de rău, fiindcă li se ia astfel din păcate - Botoșani; fiindcă omul se naște 
cu capul înainte, este dus la groapă cu picioarele înainte - Muntenia; în timpul privegherii, mortul 
să nu fie lăsat singur în casă, pentru că se face strigoi - Muntenia; este primejdie de timp secetos, 
dacă se trece cu mortul peste o apă - Muntenia; ca să nu i se înmoaie mâinile, cel care vede un 
mort nu trebuie să lucreze nimic până ce nu are loc înmormântarea - Vâlcea; din aceeași cauză nu 
torc, nu ţes, nu spală nici femeile din acea parte a satului unde se află un om mort - Bihor; femeia 
gravidă să nu se spele sau să facă altă treabă, când are mort în casă, fiindcă moare ea la nașterea 
copilului - Tecuci; când moare cineva din familie, cloșca trebuie acoperită cu ceva, ca să nu-i moară 
puii din ouă - Vaslui; iar când moare cineva din sat, gospodina trebuie să amestece ouăle de sub 
cloșcă, în caz contrar puii vor amorți în ouă și nu vor mai ieși - Suceava; se spune că va avea noroc 
la primirea de pomană a unor bunuri cel ce va scălda, de-a lungul vieţii, nouă morți - Tecuci; cei ce 

vin la mort, în semn de compasiune, omagiu și respect, nu sunt petrecuţi la plecarea din casă, așa 
cum se procedează în cazul oaspeţilor - Suceava; de la mort să nu se ia nimic, pentru că este păcat 
și cel ce o face își aduce șoarecii în casă - Tecuci; dacă decedatul a fost un om norocos, familia îi ia 
măsura trupului și o păstrează la grinda casei, pentru ca norocul să nu se depărteze de acea casă - 
Muntenia; după scoaterea mortului din casă, se închid ușile și ferestrele, ca moartea să nu intre 
din nou și să ceară o altă victimă - Suceava; până la biserică, mortul este mai ușor, iar, de la 
biserică și până la cimitir, trupul lui se îngreunează - Botoșani; nu se dezgroapă mortul până la 
împlinirea a patru ani de la deces, pentru că este posibil să moară și altcineva din familie - Tecuci; 
dacă, la deshumare, un mort este găsit neputrezit, este semn că el a făcut jurăminte care nu i-au 
fost dezlegate la slujba de înmormântare, din care cauză este rezemat de zidul bisericii și preotul îi 
citește pentru dezlegarea acestora - Muntenia; ca să poată fura nestingheriţi, hoţii aruncă pe 
fereastra unor case legătura folosită la legarea picioarelor unui mort, făcându-i pe cei din casă să 
doarmă adânc; dacă această legătură este pusă însă la clanţa ușii, cei din casă nu se mai scoală, 
până nu vine cineva să le dezlege ușa - Suceava; dacă se îneacă un om, ploaia va dura 40 de zile - 
Muntenia; dacă moare cineva în pădure, de moarte năprasnică, la înmormântarea lui vor fi ploi 
mari - Suceava; cine nu dorește să aibă capul amorțţit nu trebuie să asiste la însoţirea unui mort, de 
la scoaterea lui din casă și până când este pus în groapă - Tecuci; cine își visează o rudă moartă i se 
prevestește că îi va mai muri cineva din familie - Ialomiţa (2.GOROVEI,p.42;53;75;117-118;131; 
143-145;149;151-154;169; 181;196;214-215;221; 228;232). În Banat, unelte pentru prelucrarea 
textilelor (fuse, furcă de tors, sucală, rășchitor) sunt puse în sicriu nu doar pentru a împunge și 
exorciza mortul (posibil strigoi), ci și datorită încărcăturii lor magice, ca unelte care provoacă 
transformarea, prelucrarea cânepei, ca plantă magică (4.BOCȘE,p.348;353). În cele două nopţi cât 
timp mortul este depus în casa lui, se strâng noaptea aproximativ 40 de oameni la priveghi, mai 
mult tineri; se bea rachiu, nu se mănâncă; tinerii se joacă, se distrează, uneori se sărută - Ținutul 
Pădurenilor (APOLZAN,p.18). În Maramureș, cea mai teribilă interdicţie la stână este omorul; când, 
în urmă cu aproape 40 de ani, niște străini au ucis un om pe un munte, localnicii au lăsat muntele 
pustiu pentru un an de zile, ca să-l bată ploile, vântul, să-l curețe și să-l spele; cel care moare pe 
munte este îngropat acolo, pe plaiul unde și-a păscut oile, pentru că dacă mortul ar fi adus jos, în 
câmpe, florile s-ar veșteji, iarba s-ar usca, apele ar seca, focul s-ar stinge; se crede că nu trebuie să 
se spele nimeni când este mort în casă (BOGDAN, p.100;109). În Țara Hațegului, așezarea mortului 
în sicriu se face după ce în acesta se pun otavă (proaspăt cosită sau uscată) sau rumeguș rămas de 
la confecţionarea copârșeului, noroi sau nisip, „să-i fie mortului calea netedă pe drumul ce-l are de 
făcut”, un fuior de cânepă de vară, „să-i fie calea moale ca fuiorul”, 5 crengi (sau muguri) de rug, 
câte una în fiecare colț al sicriului și una la mijloc, „ca să nu-i fie calea împiedicată”, precum și o 
seceră stricată sau un cui de fier; se presară apoi în sicriu, de jur-împrejur, tămâie și căţei de 
usturoi (CLOPOTIVA,I1,p.429). În Gorj, mortul se acoperă cu o pânză albă, cusută cu râuri pe 
margini; la colțurile casei, se pun două fire de bumbac sau lână de culoare roșie, neagră și albă, 
care se numesc străji; sicriul se îmbracă în interior cu pânză albă, iar, după ce a fost „citit” de 
preot, se pune în el grâu, usturoi și cânepă, cărora li se dă foc; apoi se pune trupul mortului, având 
sub cap o pernă umplută cu cânepă, unde se mai pune coajă de alun, rug, 9 pietricele de râu, 
pieptenul folosit la pieptănat, săpunul folosit la spălat, foarfecele folosit la tuns, fusul folosit la 
torsul fitilului de lumânări etc., totul având rostul de a împiedica mortul să se facă moroi; se mai 
pun în fața de pernă un fus, un ciob de marmură, boabe de mei, praf de pușcă; în cazul decedațţilor 
care au fost părinţi, se mai pun ouă fierte, zahăr și o turtiţă ștampilată cu un pistornic, pentru ca ei 
să aibă ce da nepoților sau copiilor morţi care le ies înainte pe lumea cealaltă; dacă omul a fost rău 
în viaţă, i se introduce în vestă o undrea cu vârful în sus; inelul care i se pune în deget are rostul să 
bată cu el la poarta vămii; pomana care se dă la înmormântare se compune dintr-o masă scundă 
pe care se așează mâncare, băutură, o pasăre (de obicei, o găină), un fuior de lână de care este 
legat un știulete de porumb, cu pănușii răsfrânţi, o ulcea sau ulcior cu apă, un peșchir legat tot cu 

un fuior de lână, legat și acesta de un băț, o mătură, o lampă etc., toate în credinţa că le va avea 
mortul pe lumea cealaltă; se crede că sufletul, după ce a ieșit din trup, se duce după ușă și rămâne 
acolo 7 săptămâni, după care pleacă și colindă pe unde a umblat în viaţă; din această cauză, timp 
de 7 săptămâni nu se aruncă după ușă gunoi sau apă; în tot acest interval de timp, dimineaţa se 
tămâiază mortul de către o femeie bătrână, plătită pentru aceasta, iar la biserică, în fiecare 
sâmbătă se face parastas; după înmormântare, mama sau una dintre rudele apropiate „poartă 
turtițele”, adică în fiecare dimineaţă din cele 7 săptămâni este dus unui vecin sărac o ulcea cu apă 
pe care se pune oturtiță din făină de porumb, căreia i se mai spune popoi; pe acest popoi, de 
mărimea unei azime, se pune mâncare, de obicei uscată, ca să fie ușor de transportat, iar într-o 
sticlă i se pune vin sau ţuică; în zilele de post, i se duce mâncare de post; dacă răposatul este copil, 
i se duce într-o strachină lapte sau mâncare de post (CĂRĂBIȘ,p.96-97; 99-100). Imediat după 
moarte, se face ultima scaldă de către un grup de femei și bărbaţi, care taie decedatului unghiile, îl 
bărbieresc, dacă este cazul, iar toate resturile, împreună cu săpunul și pieptenul folosite și cu șapte 
sau nouă boabe de porumb, cu o fărâmă de tămâie și cu un căţel de usturoi, se face o legătură, 
care se pune sub capul celui mort, pentru ca acesta să nu se facă strigoi; apoi trupul acestuia este 
îmbrăcat și aranjat pe o masă, în camera „din față”, cu picioarele spre răsărit; pe piept, se pune o 
lumânare încolăcită, lungă cât este și trupul decedatului - Gorj (SANDA,p.46). Când mortul este 
tânăr și necăsătorit, înmormântarea se face cu brad, ca la nuntă, iar din cârpe se confecționează o 
păpușă îmbrăcată mireasă, care este purtată de un tânăr în faţa carului care poartă sicriul, alături 
de fete nemăritate, îmbrăcate în costume de mireasă, lăutarii intonând melodii specifice nunţii, în 
special „Hora miresei”; în general, imediat după decesul oricărui om, indiferent de vârstă, oglinzile 
din casă sunt acoperite sau întoarse cu fața la perete; pe durata celor trei zile, cât mortul este 
privegheat, încăperile casei și curtea nu se mătură; pregătirea mortului începe cu spălarea 
simbolică cu apă neîncepută, timp în care nu se vorbește; apoi mortul este îmbrăcat în haine de 
sărbătoare și este așezat în tron (sicriu); de degetul mortului, se leagă un ban și un săculeţ cu grâu, 
porumb, fasole etc.; când mortul este scos din casă, săculeţul este luat și păstrat în podul casei, 
pentru ca decedatul să nu plece cu norocul din casă; în sicriu se mai pun statul mortului (o 
lumânare de lungimea celui decedat și care se aprinde când moare și arde în toate cele trei zile cât 
este privegheat acasă), o oglinjoară, pieptene, foarfece, câlţi, un pristolnic, o verigă de metal (dacă 
mortul este căsătorit), iar pe faţa sa se pune pânza de mort, cusută cu mai multe cruciulițe; 
colţurile pânzei sunt unite cu o sfoară răsucită din trei fire colorate în roșu, albastru și alb; pe 
timpul celor trei zile, la fereastra casei cântă dimineaţa gorniști, iar, la ieșirea mortului din casă, se 
sparge o oală; în drum spre cimitir au loc mai multe opriri (punți, hodineli) la răscruci, la podurile 
de peste ape, la fântâni; dacă în sat nu sunt poduri, acestea sunt substituite cu bucăţi lungi de 
pânză albă peste care trece întreg cortegiul funerar; după înhumare, toţi cei prezenţi „se spală” pe 
mâini cu ţărână luată de la groapă; pentru ca mortul să nu se facă moroi (strigoi), la trei zile după 
înmormântare, trei femei merg la cimitir, fără să vorbească, aruncând în urma lor boabe de mei și 
cenușă, ca mortul să nu poată termina niciodată de numărat și separat cenușa de boabele de mei; 
pe mormânt, în cele patru colţuri, se înfig patru fuse, cu patru căţei de usturoi, iar pe fuse se pun 
fire de cânepă, înconjurându-se mormântul în cruciș - Dolj (ENACHE,p. 132-133). Când agonia se 
prelungește, se așează bolnavul pe pământ, pus pe haina sa, i se pune un jug sub cap, 
presupunându-se că ar fi aruncat vreodată în foc o bucată dintr-un astfel de obiect, se evită să se 
folosească pentru el perne umplute cu puf, deoarece ele evocă suferința păsărilor cărora li s-au 
smuls fulgii; după deces, mortul este așezat pe masă, păzit să nu treacă vreo pisică peste sau pe 
sub el, se acoperă oglinzile din casă, pentru a nu se vedea mortul în ele; este apoi scăldat, după 
caz, de patru femei sau de patru bărbaţi; apa rămasă este aruncată într-un loc ferit, ascuns; tot 
ascunse sunt și obiectele folosite de mort, săpun, prosop, pieptene, forfecuță, care sunt date de 
pomană însă peste trei zile; se ia lungimea mortului și se face o lumânare, care 40 de zile se 
aprinde în camera unde și-a dat sufletul; mortului i se face, la poartă, o casă din rogojini, cu pat, 

masă, lampă, oglindă; pe drumul până la cimitir se ocolește de așa manieră ca să iasă 12 opriri, la 
răscruci, unde preotul citește și sunt aruncaţi bani; când se trece pe lângă o fântână, se dă de 
pomană celor din alai câte o cană cu apă; perna pusă în sicriu trebuie umplută cu talaș de lemn; la 
coborârea sicriului în groapă se aruncă din nou bani și se dă peste groapă o găină; mai demult se 
dădea o găină și un cocoș, adică o pereche, ca mortul să o aibă pe lumea cealaltă; în trecut, pe 
morminte se puneau mai întâi stâlpi și ulterior cruci; se răsădesc pomi fructiferi, în general vișini și 
pruni; pomenile se fac la 3, 9 20 de zile, panaghia (când se pregătește pomul cu haine) la 40 de 
zile, apoi pomenile de 6 luni, un an și 7 ani, precum și la zilele consacrate morților: moșii de 
primăvară, moșii de vară, moșii de toamnă, iar, în Postul Mare, în fiecare zi de sâmbătă - Vaslui 
(BĂLĂNESCU, p.268-269). Locuitorii din nordul Moldovei cred că sufletele celor înecați umblă în 
zona locului morții timp de 7 ani, sau până când își împlinesc anii de viaţă care le-au fost sortiţi; ei 
ies pe uscat în nopţile senine, puterea lor răufăcătoare fiind la lună-nouă, dar mai ales la ceasul 
când ei s-au înecat; aceste duhuri strigă, îndeamnă pe alţii să se înece sau se prefac în oameni care 
sunt în primejdie de a se îneca și-i cheamă pe alţii în ajutor, iar aceștia când sosesc îi apucă de 
picioare și îi cufundă în apă, unde își găsesc sfârșitul (2.OLTEANU,p.213-214). În Suceava se crede 
că nu este bine să se plângă prea mult un mort, pentru că sufletul lui se zbate pe lumea cealaltă, 
iar sicriul stă în lacrimi în locul unde se află îngropat; înseamnă moarte sau veste nouă pentru cine 
visează învierea unui mort; viaţă îndelungată și sănătate, pentru cine visează un cadavru; se va 
despărți de rude cel care visează că asistă la îngroparea unui mort; va vedea un dușman cel care 
visează că un cadavru a intrat în putrefacție; va avea parte de câștig cel care se visează stând de 
vorbă cu un mort sau scoțându-l din casă; și înseamnă libertate și odihnă pentru cel care se visează 
îngropând un om; dar va avea parte de scârbă, când se visează că duce în braţe sau în spate un 
mort; trebuie să se păzească de oameni răi cel care se visează că este alergat din urmă de morţi; 
pentru cine visează oameni morți înseamnă că dorinţele și ispitele lui s-au sfârșit; va avea parte de 
mult bine cel care visează morți bând; va lua decizii greșite cel care se visează ridicând un cadavru; 
va primi o veste bună cel care se visează mergând după un mort care și el merge; dar când cel ce 
visează merge în alai după un mort înseamnă că va merge după oameni mari și străini; înseamnă 
luptă pentru cel care visează mort luând bani; înseamnă moarte și în cel mai bun caz răutate 
pentru cel care se visează îmbrăcând un mort - Suceava (NOTE,Băncescu). Serie simbolică: 
descântec-apă-busuioc-fir roşu; mort-apă; găină neagră-apă-năframă-colac/pâine-sare; obiecte 
folosite la mort-porumb-tămâie-usturoi; monedă-grâu-porumb-fasole; lumânare-oglindă-pieptene- 
foarfece-cânepă-pistornic-inel; mei-cenușă; fus-usturoi-cânepă; fân-nisip/noroi-cânepă-rug- 
seceră/cui(fier)-tămâie-usturoi. 


MOȘ CRĂCIUN v. DECEMBRIE. 


MOȘII 

Folosit numai la plural, este numele mai multor sărbători religioase în care se fac slujbe și pomeni 
pentru morţi (ȘĂINEANU,1I1,p.423). În literatura etnografică românească, noţiunea de „cult al 
strămoșilor” și aceea de „cult al moșilor” se confundă, deoarece nu există ritualuri distincte pentru 
„moși” și „strămoși”; definiţia dată de Simion Florea Marian cultului strămoșilor sau cultului 
moșilor este și astăzi actuală: „pomenire și jertfă care constă mai cu seamă întru trimiterea de 
bucate și băutură, precum și a unor obiecte pentru mâncare și de băut apă, pe la vecini, la neamuri 
și mai ales copiilor sărmani de sufletul morţilor”; la sfârșitul sec. al XIX-lea, S.FI. Marian 
consemnează nu mai puţin de 19 prăznuiri ale „Moșilor de peste an” și anume: Moșii de Crăciun, 
de larnă (sâmbăta dinaintea Lăsatului de sec pentru Postul Mare), de Flori de Mărţișor, de 
Păresimi, de Florii, de Joia Mare, de Paște, de Sân-George, de Ispas (Înălțarea Domnului), de Rusalii 
(Moșii de Vară), de Rusitori, de Sânziene sau Drăgaica (24 iunie), de Sân-Petru (29 iunie), de Sânt- 
llie (20 iulie), de Schimbarea la Faţă (6 august), de Sântă Maria Mare (15 august), de Ziua Crucii (14 

septembrie), de Sâmedru (26 octombrie), de Curastră (când fată prima dată vaca gospodarului); în 
general, ziua dedicată morţilor este sâmbăta, întrucât în această zi Mântuitorul, ucis de vineri, a 
stat toată ziua mort, pentru a învia Duminica; la români, cultul moșilor este prin excelenţă o 
specialitate feminină, acestea ţinând șirul datinilor, pregătind ofrandele, ducând pomelnicele la 
biserică, însoțind preotul la cimitir, ocupându-se în general ca toate aceste orânduieli să se 
desfășoare conform tradiţiei; pomana este o încredințare cu valoare simbolică a unor bunuri 
materiale (vase, alimente, băuturi, veșminte), purtând numele generic de „moși”; dintre 
alimentele date de pomană, cele mai frecvente sunt coliva și colacii; haine se împart la 3 și la 6 
săptămâni sau la un an de la deces; întocmirea pomelnicului pentru biserică, în zilele de Moși, 
constituie o evidenţă genealogică, prin care este desăvârșită integrarea antroponimică în 
comunitatea creștină, integrare inițiată prin botez; pomelnicul consemnează morții celor doi soți, 
având astfel un caracter bilateral, dar și persoane în viaţă (rude consangvine colaterale - fraţi, 
surori, sau descendenţi - fii, nepoți de ambele părţi), înregistrându-se astfel trei-patru generaţii 
(PRESA). 

Moşii de Păresimi cad totdeauna de 9 martie, în ziua când se prăznuiesc cei 40 de martiri; se dau 
de pomană mucenici, 40 sau 44 de pahare cu vin sau ţuică, precum și iahnie de fasole cu 
untdelemn, nuci, poame, alune, toate ofrandele purtând numele de moșii cei curați; în general, în 
zilele Moșilor este interzis să se facă farmece (3.MARIAN,III,p.244-245;252). v. MARTIE. 

Moșii de Ispas. În Dobrogea, este datina ca femeile să facă azime calde cu o zi înainte de Joia 
Înălţării Domnului (Ispasul) și să le împartă de pomană prin sat, împreună cu ceapă verde și rachiu, 
pentru sufletul morţilor, zicând că le dau ca să le fie acestora „de drum”, pentru că se crede că, în 
această zi, „zboară” morţii la cer, după ce au venit pe la casele lor de Paște; și în Bucovina, există 
tradiţia ca, în ajunul Ispasului și în ziua Înălţării Domnului, să se dea de pomană pentru sufletul 
morţilor; în multe zone, dar mai ales în Banat, toate cele care se dau de pomană se numesc Moșii 
de Ispas (PRESA). 

Moșii de Rusalii sau Moşii de Vară. Cad în sâmbăta de dinainte de Duminica Rusaliilor, numită și 
Sâmbăta Moșilor sau Sâmbăta morţilor; dar, în zona de munte a Banatului și în Muntenia, se ţin și 
în dimineaţa Duminicii Rusaliilor, când se dau de pomană colaci, olcuţe pline cu lapte și mămăligă; 
la toarta ulcelei, se leagă un mănunchi de cireșe și flori, iar în vas se pune și o lingură nouă; în 
Bucovina, se crede că în această zi se împărtășesc toți morții, de aceea nimeni din familie nu 
mănâncă până nu dă de pomană pentru cei decedați; pomana se face prin trimiterea la rude, la 
vecini, la familii sărace, dar mai ales la casele cu copii mici a tot felul de vase noi: ulcele, sticle, 
căniţe și căni, împodobite cu flori, în special busuioc, umplute cu apă, lapte, vin sau bere; se mai 
trimit farfurii și străchini în care se pun bucate și plăcinte, împreună cu o lumânare, care este 
aprinsă în momentul când se intră în casa unde se dă pomana, obiectele duse purtând și ele 
numele de moși; în Suceava, Moșii încep de sâmbătă și se termină luni, a doua zi după Rusalii, 
dându-se uneori și miei ca moși; în general, pomana constă în ulcele cu lapte pentru copii, celor 
maturi revenindu-le străchini cu brânză și caș; nașii de botez trimit uneori finilor și câte o junincă, 
la care se adaugă tot ceea ce trebuie gospodarului care posedă o vacă cu lapte: doniţă, 
strecurătoare etc., însoţite de o lumânare de ceară; în afară de pomană, există și datina ca femeile 
să plângă la mormintele celor dragi, fiindcă se crede că după această zi păcătoșii sunt iar trimiși la 
muncile iadului; se împarte colivă; dacă în Banat, Transilvania și Bucovina, această zi este foarte 
răspândită, dar are un caracter mai mult familial, în Muntenia, unde se organizează și Târgul 
Moșilor, care începe de luni și durează toată săptămâna, până în sâmbăta înainte de Rusalii, se 
poate spune că ea are un caracter public (3.MARIAN,III,p.248-250). La nici o sâmbătă a morţilor 
poporul nu acordă atâta atenţie pomenilor ca la Moșii de Rusalii, Moșii cei Mari, Moșii Duminicii 
Mari sau Moșii de Vară; spiritele care sălășluiesc pe pământ timp de 50 de zile (de la Paște până la 
Rusalii) trebuie împăcate cu pomeni abundente, pentru a fi determinate de bunăvoie să se 
întoarcă în lumea lor subpământeană; se cumpără din timp vase din lut și din lemn, linguri din 

lemn, vasele se umplu cu apă, băutură, mâncare, se dau de pomană, împreună cu pâine, colaci, 
lumânări, la vecini, rude, prieteni; în Bucovina, nimeni din cei ai casei nu mănâncă până ce nu dă 
de pomană, iar, în Muntenia, femeile obișnuiesc să jelească la morminte; în unele zone ale ţării, în 
seara dinspre Duminica Rusaliilor (Duminica Mare) se ung ferestrele cu leuștean și usturoi, spre a 
feri gospodăriile de duhurile rele, considerându-se că unele spirite n-ar mai dori să se întoarcă în 
morminte (12.GHINOIU,p.272-273). În Maramureș, lângă bisericile de lemn sau în latura sud- 
vestică a cimitirelor sunt așezate lespezi mari de piatră, care servesc ca mese; fiecare gospodar 
(sau familie de gospodari) își are locurile prestabilite; a ocupa locul altuia este un sacrilegiu; aici se 
împart pomeni pentru cei morţi, după care urmează masa propriu-zisă de praznic; finele merg la 
masa nașei, cu o sticlă de ţuică, un colac și un ou și, după ce închină, pomenind numele răposaţilor 
din familiile lor și din familia celei căreia îi închină, rostește și urări pentru roadele țarinei; apoi 
înmânează darul, după ce în prealabil îl sărută; nașa, la rândul ei, le dă un alt dar, pe care, la fel îl 
sărută (BOGDAN;p. 83). În tradiţia creștină românească, Sâmbăta Rusaliilor este ziua de pomenire 
a morților sau „Moșii de Vară”; pentru odihna celor dragi se dau de pomană străchini de lut, 
cireșe, căpșuni, lapte cu orez sau lapte cu tăieţei de casă, plăcinte, caș cu ceapă verde, alături de o 
cană cu vin și o lingură de lemn, totul însoţit și de o lumânare aprinsă; la marginea târgurilor, sunt 
organizate, timp de o săptămână, tradiţionalele „bâlciuri de Moși”; cad în sâmbăta de dinaintea 
Rusaliilor sau înainte de duminica în care se prăznuiește Pogorârea Sfântului Duh; sunt pomeniţi 
toţi morţii din familie, moșii și strămoșii neamului; credincioșii aduc la biserică vin, colaci, pâine, 
colivă pentru a fi sfinţite și apoi dăruite; conform tradiţiei, vinul și bucatele, care se dau de 
pomană, se pun în ulcele și străchini de lut, la toarta ulcelelor legându-se mănunchiuri de cireșe și 
flori de vară; în unele zone, se crede că, în această zi, cade Paștele Blajinilor (PRESA). Serii 
simbolice: lapte-mămăligă-cireșe-flori; țuică-colac-ou; leuștean-usturoi. v. BLAJINI. 

Moșii de toamnă. Cad întotdeauna în sâmbăta de dinainte de Sfântul Dumitru (Sâ-Medru, 26 
octombrie) și, împreună cu Moșii de iarnă, se mai numesc și Moșii cei Mari; se dă de pomană grâu 
fiert, pregătit cu unt, cu lapte sau brânză; de asemenea, se mai dă și un colac cu lumânare; în 
Banat, la Moșii de toamnă, se fierbe „scrob” cu făină de grâu și se dă vecinilor de pomană, acest 
preparat purtând denumirea de „moși” (3.MARIAN, 1ll,p.244;251-252). Practicile legate de cultul 
morților, fără a atinge formele de manifestare de la Crăciun, Măcinici, Sântoader, Sângiorz, Paște și 
Rusalii, apar bine evidenţiate și în sâmbăta dinaintea lui Sâmedru, adică la Moșii de toamnă, 
numiţi și ei Moșii cei Mari sau Moșii lui Sâmedru; în calendarul popular, această zi este una dintre 
cele mai importante sâmbete ale morţilor; se dau de pomană grâu fiert, colaci, unt, untură, lapte, 
brânză, fructe; în Țara Almăjului, formula de invocare cere, în schimbul pomenilor, ajutor, belșug și 
spor în casă: „Voi, moși strămoși, /Să-mi fiţi tot voioși,/Să-mi daţi spor în casă,/Mult pe masă,/Cu 
mult ajutor/În câmpul cu flori!” (12.GHINOIU,p.249). Serii simbolice: grâu-unt-lapte/brânză-colac- 
lumânare; grâu-colac-unt-untură-lapte-brânză-fructe. 

Moşii de Crăciun. Se fac fie în ziua de Ajun a Crăciunului și sunt de post, fie în ziua de Crăciun și 
sunt de dulce; în Transilvania, în seara de Ajun, se împart săracilor care se adună la biserică niște 
colăcei numiţi păzărei, cu câte o lumânare; în biserică se aruncă în sus cu boabe de porumb, 
strigând cu toţii „Roade-n cucuruz”; în Oltenia, se împart celor prezenţi bețe înflorate la fum, 
numite colinde; în Gorj, cu două săptămâni înainte de Crăciun, copiii se duc și taie din tufișurile de 
alun nuiele cât se poate de drepte, ca să aibă din ce să facă beţele numite colinde; se taie atât de 
devreme, pentru că există credința că, dacă s-ar tăia după ziua Părintelui Ignați (Ignatul, 20 
decembrie), nuielele s-ar strâmba și nu ar mai putea fi folosite; colindele sunt înfipte și la căpătâiul 
mormintelor celor decedați, alături de stâlpi sau brazi, unde se aprinde și tămâie (PRESA). 

Moșii de iarnă, Moşii de Cârnelegi, Câșlegile de iarnă. În multe zone etno-folclorice, această zi 
cade în ultima sâmbătă de dinaintea Săptămânii Albe (Săptămâna brânzei, prima săptămână din 
Postul Paștelui); în alte zone, această zi este ţinută în sâmbăta de dinainte de Lăsatul de sec pentru 
intrarea în Postul Paștelui; în Gorj, moșii aceștia mai sunt numiţi și Moșii de Cârnelegi (în Moldova 

și Bucovina), Moșii de piftii (în Oltenia și Muntenia), iar, în Banat, poartă numele de Sacrilegi și 
Sacrilegiu mic; Moșii de iarnă sau Sâmbăta Părinților, împreună cu Moșii de toamnă, care cad în 
sâmbăta de dinainte de Sâmedru (Sfântul Dumitru, 26 octombrie), se numesc și Moșii cei Mari; 
acum se pomenesc toţi cei care au strălucit prin atitudine cuvioasă faţă de Dumnezeu, printr-o 
viaţă cumpătată și plină de pioșenie; cu deosebire cei din Moldova pomenesc, în această zi, toți 
morții care au pierit din cauza unei morți năprasnice; se duc la biserică, pentru a fi slujite, colivă, 
colaci, ori fac praznice de pomenire, ori dau de pomană vițel, vacă sau ce îi lasă inima și starea 
materială; la Moșii de iarnă, se dau de pomană tot felul de răcituri, aituri reci, piftii; în zonele unde 
se fac în sâmbăta de dinaintea Lăsatului de sec, se dă de pomană numai „frupt alb”, adică produse 
lactate; în Banat, se dau vecinilor de pomană grâu fiert, pregătit cu unt sau ulei și cu brânză, 
alăturând și carne de porc sau cotoroage (piftii); în Muntenia se dau numai piftii; în Transilvania, se 
dau de pomană copturi numite pupi; fiindcă fac această zi în sâmbăta de dinainte de Lăsatul 
secului, bucovinenii trimit la casele cu copii săraci brânză, lapte dulce, plăcinte cu brânză, puse în 
farfurii, care rămân de pomană la acele case; în Banat și Transilvania, această zi se mai numește și 
Sâmbăta plăcintelor; în Transilvania, fetele duc apă de la izvorul cel mai rece și o dau de pomană, 
ca să aibă „izvor” pe lumea cealaltă, apa fiind uneori înlocuită cu pomană de vin; dacă plouă în ziua 
de Moși (Moșii de iarnă), recoltele acelui an vor fi bogate - Tecuci (2.MARIAN,I,p.199-201; 
2.GOROVEI,p.155). În Sâmbăta Părinților, se pomenesc morţii care și-au aflat sfârșitul în 
împrejurări năprasnice și cei care nu au avut parte de lumânare (12.GHINOIU, p.185-186). În 
această sâmbătă, se dau de pomană pentru sufletul morților răcituri, brânză cu tăieţei, plăcinte cu 
brânză și varză; pomenile sunt puse în străchini de lut sau în farfurii metalice, însoţite de o cană 
din lut cu apă, în care se pune o lumânare; la cimitir sunt pomeniţi cei care au murit de moarte 
năprasnică, omorâţi de animale sălbatice, morţi în accidente, incendii, înecaţii și sinucigașii; la 
biserică se duc colaci, colivă, vin și lumânări (PRESA). Moșii de larnă (sărbătoare mobilă, pentru că 
depinde de calcularea fixării în calendar a Paștelui) cad în sâmbăta de dinaintea duminicii în care 
se lasă sec de carne; după această duminică, urmează Săptămâna Albă sau Săptămâna Brânzei sau 
Săptămâna Nebunilor; în această zi se dau de pomană plăcinte, brânză cu smântână, lapte cu 
tăieţei (sau tocmagi), alături de o ulcică cu apă în care se pune o lumânare; la biserică se duc colaci 
și colivă și se slujesc pentru toți morții din familie; unii credincioși spun că, în această zi, sunt slujiţi 
toţi morții, cu excepţia celor care nu au împlinit un an de la deces - Ilfov;Giurgiu;Vlașca (PRESA; 
NOTE,Antonescu). 


MOȘUL-CODRULUI 

Dintre locuitorii imaginari ai pădurilor, se numără și Moșul-Codrului, ipostaza masculină a Mumei- 
Pădurii; el este un demon silvestru antropofag, cel mai rău dintre duhurile care se adăpostesc în 
codri; neavând atitudine răufăcătoare decât împotriva dușmanilor pădurii; el este receptat mai 
repede ca un zeu ocrotitor al naturii; în Transilvania și Oltenia, este cunoscut și sub numele de 
Păduroiul (2.KERNBACH,p. 316). v. MUMA-PĂDURII. 


MUMA-PĂDURII 

Este cunoscută și sub numele de Vidmă-de-Pădure, Mama-huciului, Pădureana sau Păduroaica 
(ipostază feminină a Păduroiului, alias Moșul-Codrului); este înfățișată ca o femeie bătrână și slută, 
cu părul lung până în pământ, bocind prin păduri pentru a atrage drumeţii și putându-se auto- 
metamorfoza (3.GOROVEI,I1l,p.494-495). Personaj fabulos, concretizat printr-o bătrână urâtă și 
răutăcioasă, cu puterea de a lua orice înfățișare; în basmele populare, ea sperie pe copii 
(ȘĂINEANU,I,p.197). Muma-pădurii are un caracter arhaic, de mumă a tot ce este în munte, în 
codru, fiind reprezentată de tot ce este matern în această zonă (cerboaică, bouriță, capră 
sălbatică, ursoaică, iepuroaică), deci, în ultimă analiză, este zeitatea-mamă montană, principiul 
matern al muntelui, muntele însuși, cu toate înfăţișările lui; numai așa se explică unele credinţe 

care au dăinuit până azi, după care Muma-pădurii se poate preface și poate lua diferite înfățișări 
de animale: bivoliţă, iepure, câine, cal, vacă, gâscă, lebădă, de babă sau de călugăriţă, de claie de 
fân și se poate face oricât de mare sau mică, vârându-se prin scorburi, la care se adaugă și credința 
că Muma-pădurii, când se arată oamenilor, este mută și nu zice nimic, precum turca sau bouriţa 
ceremonială (HERSENI,p.295). Seamănă cu un copac noduros și plin de crăci uscate; șuvițele de păr 
îi cad în jurul trupului ca niște șerpi; e lungă și adusă de spate, se deplasează prin păduri bocindu- 
se, sprijinită într-o cârjă; locuinţa ei se află într-o colibă de lemn situată în mijlocul codrului; când 
oboseala o doboară departe de casă, se odihnește în scorburile copacilor; sau se urcă în arborii 
înalţi, când o ameninţă vreo primejdie; are o sumedenie de copii, făcuţi cu dracul sau cu Moșu- 
Codrului; copiii o necăjesc tot timpul, din care cauză intră uneori în casele oamenilor și fură 
somnul pruncilor acestora, ca să-l ducă odraslelor ei și aceștia să doarmă cât mai mult posibil; 
cunoaște toţi copacii din pădure, de care se îngrijește de când sunt mici, crezându-se chiar că-i 
alăptează; dojenește copacii, dacă cresc strâmbi, le pune nume și porecle, se supără pe ei șiiîi 
blestemă să fie tăiaţi sau trăsniţi; pe oameni nu-i poate suferi, pentru că aceștia sunt frumoși și ea 
este urâtă, iar, când îi găsește prin pădure, îi pocește sau îi sperie, pe unii îi omoară de spaimă; 
oamenii se pot apăra de ea făcând semnul crucii, la care bătrâna se încolăcește în jurul unui copac 
și începe să scâncească; se poate scăpa de ea și dându-i-se, ca la o cerșetoare, o bucată de pâine 
(OLINESCU,p.435-436;CAPESIUS). Principalul geniu al răului din lumea silvestră este Muma-Pădurii 
(sau Ciuda-lumii), o babă slută, gârbovită, zbârcită, uriașă, antropofagă, rea, vicleană, violentă, 
fioroasă, fostă ibovnică a unui alt demon al pădurilor (Ciută-nevăzută); ea se poate auto- 
metamorfoza în bivoliță, vacă, gâscă, iepure, cal, câine, călugăriţă (insectă), deseori modificându-și 
dimensiunile de la gigantic la miniaturizare, atât cât să poată încăpea în scorbura copacilor; uneori 
este matahală cât casa, alteori este înaltă cât copacii, sau poate lua înfățișări cvasi-umane, având 
ochii cât strachina și dinţii cât secera; este îmbrăcată în zdrenţe sau cu mușchi verde și se plimbă 
pe la marginea pădurilor, ca să ademenească drumeţii rătăciţi, stârnind vuietul pădurii; uneori 
râde sinistru, plânge hohotitor, chiuie sau croncăne; în prezenţa oamenilor este mută (sau nu vrea 
să vorbească); totuși, în basme, vorbește nestingherit cu fiinţele omenești sau cu oricare altă 
făptură de altă structură decât a ei; se crede că posedă două butoaie: unul cu apă, celălalt cu 
putere, precum și un cal cu nouă inimi; coliba sau bordeiul în care locuiește are o curte înconjurată 
cu 12 pari, în care stau înfipte cranii umane; poate preface oamenii în șerpi sau în cai, prin vrăji 
specifice, iar, când ucide ființe omenești, le smulge inimile; deși antropofagă, se mulțumește doar 
să sugă sângele victimelor; cei atinși de Muma-Pădurii îngălbenesc, slăbesc și mor, dar pot fi 
readuși la viață, dacă vreun curajos reușește să cresteze pulpa bătrânei, să adune sângele scurs și 
să-l toarne pe gâtul mortului; se crede că are un băiat vânător sau o fată - Fata-Pădurii 
(2.KERNBACH, p.316-317). Este întruchiparea stihiilor întunericului, veșnic înfrigurată și dornică de 
carne de om (COMAN,I,p.61). În Gorj, este înfățișată ca o femeie bătrână și groaznic de urâtă, 
permanent despletită; călătorii nocturni o aud chicotind prin păduri și, dacă au nenorocul să o 
întâlnească, ea îi poate „plezni“, adică omul să rămână paralizat de o mână, de un picior sau deo 
parte a trupului; după cântatul cocoșilor nu se mai arată nimănui și nu mai este periculoasă 
(CĂRĂBIȘ,p.114). 


MUMULIȚA-PLOII v. CALOIANUL. 


MUNTE 

Este considerat ca pământ, acesta din urmă fiind principiu feminin, ţarina-mamă, născătoarea și 
hrănitoarea tuturor vieţuitoarelor, corelat întotdeauna cu pădurea, în special cu brădetul, principiu 
masculin, pentru că își scutură sămânţa pe pământ, pe care îl și ocrotește de intemperii, fiind 
concomitent fiu, soț și tată (HERSENI,p.194). Prin contragerea celor două denumiri Golgota și 
lerusalim s-a format toponimicul Garalim, care apare în unele colinde inspirate de învăţătura 


Antonescu. Dicţionar de Simboluri și Credinţe Tradiţionale Românești 450 


http: / /cimec.ro 


creștină, acesta simbolizând „locul sacru”, echivalentul muntelui, al „crucii bradului” din colindele 
arhaice (BUHOCIU,p. 129). Ca și în simbolica universală, muntele (dâmbul) nu reprezintă numai un 
loc al elevaţiei și sediu al forțelor divine, ci și un mediu „acultural”, necosmetizat, unde sălășluiesc 
forţele malefice semnificând haosul; deoarece, spune legenda, piatra și munţii pe care îi vedem 
dracul i-a făcut; a suflat 24 de ceasuri, că el a vrut să ajungă Dumnezeu, în cer, dar Dumnezeu a 
blagoslovit cu mâna și ei au încetat din crescut; într-o altă atestare, se spune că prin munţi se 
adăpostesc fii de draci, moroi, strigoi și Muma-pădurii; astfel, opoziţia extrem de folosită dintre 
munte/deal și vale (ca și pădure-șes) actualizează simbolica opoziţiilor semantice mai generale: 
sus-jos și natură-cultură; nedeile românești reprezintă asemenea urcări spre plaiuri și vârfuri de 
munte, considerate sacre încă din vremea păgânismului; cea mai cunoscută este cea de pe 
Muntele Găina, prin „Târgul fetelor”, denotând faptul că ele au și o strânsă legătură cu dragostea 
și căsătoria; în fapt, în toate culturile tradiționale „realitatea absolută” (opusă devenirii, vieţii 
profane, neconsacrate, iluzorii, în care trăiesc oamenii aproape întreaga lor existenţă) este 
concentrată într-un centru, într-o zonă sacră, care poate fi formulată prin „muntele sacru”, 
„templu”, „axis mundi”, „pomul vieţii” etc.; deci cele două dealuri care despart pe cei doi 
îndrăgostiți, ca două obstacole, câte unul pentru fiecare dintre ei, trebuie urcați cu trudă (EVSEEV, 
p.103;104-105). Este semn că va avea parte de multă trudă și oboseală pentru cine visează munte 
- Suceava (NOTE,Băncescu). 


MURĂ (fruct de Rubus - DLRM,p.521) 
Este semn de boală sau de nenorocire în familie pentru cel care visează mure negre - Suceava 
(NOTE,Băncescu). 


MUSCĂ (Musca domestica - DLRM,p.522) 

Legendele populare afirmă că musca are ochii mari pentru că râde tot timpul de oameni, care 
încearcă zadarnic să o prindă, se agită, fac gesturi bruște și caraghioase, dar musca le scapă, iar 
ulterior, găsind aceste întâmplări pline haz, izbucnește într-un râs de nestăvilit; despre musca 
albastră, „musca morților” (Callifora vomitoria), se spune că atunci când uriașii au luat cu asalt 
înălțimile văzduhului ar fi împiedicat să se agaţe de toartele cerului, prin bâzâitul ei supărător, pe 
cel mai puternic dintre uriași, din care cauză i s-a dat voie să mănânce numai din trupurile celor 
morți; într-o altă legendă ni se spune că „musca columbacă” s-ar fi născut din capul (sau trupul) 
balaurului ucis de lovan lorgovan, ceea ce înseamnă că ea reprezintă răzbunarea monstrului învins 
de om, din care cauză moștenește și firea balaurului, fiind înclinată spre rău, spre spurcăciune, 
spre demonic; în general, musca poate să aducă și să împrăștie bolile și în special turbarea printre 
animalele și vitele din gospodărie, prezenţa ei în roiuri mari fiind considerată ca un semn de 
nenorocire; omul se apără de ea prin magie: musca este prinsă, uscată, pisată, amestecată cu 
rachiu, pusă sub icoană, în speranţa că insecta astfel înfrântă și domolită va speria și alunga pe 
celelalte surate ale sale (COMAN,(II,p.110-111;116-117). Ca omul să se vindece de friguri, să se 
prindă trei muște de cal, puse apoi în trei vișine, care să fie mâncate dimineaţa pe stomacul gol - 
Dolj; când muștele apar înainte de Sfântul Alexie (17 martie), este semn că vremea rece va mai 
dura - Suceava; se strică vremea când umblă muștele pe lângă foc - Suceava; este semn de vijelie, 
când muștele înțeapă rău - Botoșani; va ploua, când muștele, așezate pe pielea omului, înțeapă - 
Țara Oltului; tot semn de ploaie este și când muștele au corpul puțin umed și rece, se lipesc de 
pielea omului și înțeapă tare, iar gonite revin cu insistenţă în același loc - Muntenia;Bucovina 
(2.GOROVEI,p.94;156;261;264-265; 2.MARIAN,I,p.86; GOLOPENȚIA,p.146; NOTE, Antonescu). 
Când înţeapă muștele tare este semn că va ploua - Teleorman (2.CHIVU,p. 247). Când pișcă 
muștele tare este semn că vremea se va schimba în rău - Maramureș (BOGDAN,p.10). Nu va avea 
spor și chiar va regresa cu treburile pe care le are de rezolvat cel care visează muște - Suceava 
(NOTE,Băncescu). 

MUSTAȚĂ 

Bărbatul care poartă mustăcioară (musculiţă) pe buză este un om pătimaș - Tecuci; se crede că 
bărbaţii cu mustăţile mari au noroc la pus și la conservat murăturile - Tecuci 
(2.GOROVEI,p.33;171). 


MUȘEȚEL (Matricaria chamomilla - DLRM,p.523) 

Cunoscută și sub numele de romaniţă, florile plantei sunt folosite în medicină, sub formă de 
infuzie, în special pentru efectul dezinfectant; din această cauză, când moașa pleacă la o femeie 
gravidă, ca să o asiste la naștere, printre alte buruieni de leac, își pune în traistă și un buchet de 
mușeţel - Bucovina (COJOCARU,p.128). Deoarece este pusă în prima apă, în care se scaldă nou- 
născutul, alături de alte obiecte, romaniţa primește în context și semnificaţii simbolice 
(4.P0P,p.130). Apariţia în vis a romaniţei semnifică sănătate și precizie în tot ceea ce se 
înfăptuiește - Suceava (NOTE,Băncescu). 

N 

NALBĂ (Malva silvestris; Althaea rosea; Althaea officinalis - DLRM,p.527) 

Dacă primăvara răsare nalbă multă este semn că anul va fi bogat în roade, în special în porumb - 
Vâlcea (2.GOROVEI,p.19). 


NAN 
Tipul popular al nerodului, regăsibil în expresiile populare de genul „Caută Nan iapa și el e călare 
pe ea“ (ȘĂINEANU,I,p.200). 


NAP (Brassica napus esculenta - DLRM,p.527) 
Va pierde din averea agonisită până în prezent cel care se visează tăind napi - Suceava (NOTE, 
Băncescu). 


NAS 

Se crede că nasul este o parte a sufletului, uneori chiar sufletul în întregime; cine stăpânește nasul 
mortului stăpânește mortul, sufletul și puterile acestuia; de aceea pisica, animal inutil, format 
dintr-un amestec de malefic și benefic, mănâncă nasul celui mort (COMAN,I,p.70). Se spune că 
fetița care își poate vedea singură vârful nasului va avea mai târziu mulţi copii - Bucovina; când îl 
mănâncă nasul pe cineva, cu siguranţă va plânge - Muntenia;lași;Suceava; dacă un copil minte, i se 
spune că i se înmoaie nasul - Maramureș; sau că îi crește nasul - Muntenia (2.GOROVEI,p.156;157; 
158;BOGDAN, p.130;NOTE,Antonescu). Pentru cine se visează că are nas mic sau că l-a pierdut 
înseamnă pagubă; dar dacă se visează cu nasul mare este semn că va dobândi un câștig; în schimb, 
dacă se visează că are două nasuri înseamnă ceartă, care se poate încheia chiar cu bătaie - Suceava 
(NOTE,Băncescu). 


NASTURE 

Să nu se spele lenjeria fetelor și feciorilor cu nasturii și celelalte cheotori nedesfăcute, fiindcă nu se 
mai căsătoresc - Buzău; se crede că, dacă de la vreo piesă de vestimentaţie cade un nasture, este 
semn că purtătorul cu siguranţă va suferi o neplăcere - Bucovina (2. GOROVEI,p.112). Mortul să nu 
fie îngropat cu nasturii încheiați, pentru că nu se va putea recăsători soțul sau soţia 
supraviețuitoare - Mureș (2.P0P,p.42). 


NAȘ 

Nașii asistă pe cel care trece de la o stare socială la alta, asistă pe copil la botez și pe tinerii care se 
căsătoresc la nuntă; ei inițiază, în sensul riturilor de trecere, pe cei care efectuează trecerea într-o 
nouă stare, rol sau funcţie care se regăsește la toate popoarele europene; dar în comunităţile 
tradiționale românești, nășia nu este o funcție ocazională, ci are caracter de durată, stabilindu-se 
prin intermediul ei cel de al treilea mod de înrudire, deoarece persoanele care asistă la cununia a 
doi tineri asigură și asistenţa la botezul tuturor copiilor cuplului nășit; în cazul că nașul care a 
asistat tânăra pereche la cununie moare, sarcina revine în continuare fiului cel mai mare al 
acestuia, iar dacă și acesta lipsește rolul este preluat pe rând de ceilalţi fii ai celui care a stabilit 
iniţial această relaţie de rudenie (4.P0P,p.15). Nașii sunt cei sub ale căror iniţiere și tutelă se va 
înfiripa și se va fortifica noua familie; uneori relaţiile dintre nași și fini sunt chiar mai strânse și mai 
viguroase decât cele pe care tinerii le au cu rudele lor consangvine, nașii asumându-și rolul dificil al 
patronajului spiritual și moral; au rol important la gătitul miresei și mirelui, la bărbieritul ritual, la 
schimbarea portului „fetesc” cu acela „nevestesc”, la jocul miresei și la pornitul „cinstelor”, adică în 
momentele cheie ale ceremonialului de trecere (ȘEU-LEANU,p.207). Nașul este considerat ca un 
fel de al doilea părinte al copilului, iar blestemul nașului este considerat a fi mai tare ca blestemul 
părinţilor - Mehedinţi (CIO-BANU,p.77). Când unei femei îi tot mor copiii, se spune că este bine să 

schimbe nașul sau nănașa - Țara Oltului; dacă nașii unei tinere perechi nu sunt ei înșiși cununaţi la 
biserică, proaspetei familii nu-i va merge bine în gospodărie - Suceava (GOLOPENȚIA,p. 104; 
2.GOROVEI,p.174). 


NAȘTERE (A NAȘTE) 

Ca femeia însărcinată să nască ușor, se face în zi de marţi un descântec „de pază”; viitoarea mamă 
duce unei descântătoare o frânghie împletită din brăcirile ei, din care bătrâna măsoară trei coţi și 
zice un descântec; apoi ia un cuţit, cu ajutorul căruia face pe brăciri semnul tăierii lui, timp în care 
rostește un alt descântec; merge apoi în grădină, având cu sine și cămașa gravidei, puţină făină de 
grâu și o bucată de pânză adusă tot de gravidă; pânza este întinsă lângă o buruiană numită 
„sceavă”; face din făină nouă colăcei, măsuraţi în jurul degetului mic de la mâna dreaptă, îi pune 
pe pânză și pe fiecare colăcel așează câte o monedă; în jurul colăceilor pune brăcirile și pe toate le 
ocolește cu cărbuni aprinși și tămâie, timp în care rostește alt descântec; obiectele sunt lăsate în 
acel loc până a doua zi dimineaţa, când gravida vine din nou și merge împreună cu descântătoarea 
să vadă dacă s-a vestejit buruiana și dacă din colaci este mâncat; dacă da, înseamnă că femeia va 
naște „în ceas bun”, dacă nu sunt mâncaţi colăceii este semn rău; se crede că, în noaptea trecută, 
vine o insectă, numită „Pază“, care mănâncă din colăcei și roade rădăcina buruienei și, fiind sătulă, 
nu mai pocește pe gravidă; femeia însărcinată primește înapoi cămașa, brăcirile, ca să se încingă 
cu ele, iar pânza și banii rămân descântătoarei ca plată pentru truda ei; în timpul travaliului, se 
pune lângă patul femeii o furcă de tors, un topor și o măciucă, în credinţa că, de va fi fată, să tragă 
la furca de tors, de va fi băiat, să tragă la topor; dacă travaliul este îndelungat și se vede că 
nașterea va fi grea, femeia este așezată în genunchi, crezându-se că această poziție ușurează 
nașterea - Banat; în zona Sibiului, când nu poate naște, femeii i se dă să bea apă de pe icoanele 
Maicii Domnului, soţul ei trage cu o pușcă peste casă, iar moașa izbește de trei ori cu piciorul în 
ușă; în alte părţi ale Transilvaniei, când încep durerile facerii, bărbatul ia două topoare și le 
împlântă încrucișat într-unul din stâlpii care susţin acoperișul; unele moașe din Bucovina, văzând 
că femeia nu poate naște, pun sub așternutul ei un topor, un cuţit sau orice alt obiect din metal, 
care să-i aline durerile și să grăbească nașterea; în Bihor și Suceava, se crede că nu este bine să știe 
altcineva că femeia naște, pentru că, se spune, cu cât știu mai mulţi, cu atât mai greu va naște 
femeia; în Suceava, dacă a intrat cineva în casă, fără să se bage de seamă, atunci este oprit pe loc 
până după nașterea pruncului, pentru că, dacă l-ar lăsa să plece, ar urma o naștere și mai grea; în 
Banat, când încep durerile și gravida nu naște în timp de o oră, femeia ia tămâie și smirnă, mai ales 
din cea procurată la marile sărbători (Crăciun, Bobotează, Paște) din cădelniţa preotului și se 
afumă cu ele, ca să o ajute Maica Domnului, care ţine întotdeauna cu femeile care sunt în durerile 
facerii; în Suceava, dacă nu poate naște, gravidei i se descântă „de ursită”, adică o femeie ia 
toporul, se duce la colţul casei dinspre icoana de răsărit și, făcând semnul crucii cu toporul rostește 
un descântec, apoi împlântă toporul în colţ; face la fel și la celelalte colțuri ale casei; la urmă, se 
duce la meșter-grindă și împlântă toporul în ea, lăsându-l acolo peste noaptea următoare, 
crezându-se că astfel este legată cea care a ursit și dezlegată gravida să nască; în Transilvania, când 
femeia nu poate naște, descântătoarele desfac sau întorc, luând apă sfinţită de la Bobotează într- 
un vas nou, dau femeii să bea de trei ori din ea, apoi o spală de trei ori, rostind cu voce tare un 
descântec, tot de trei ori, ţinând totodată ușa deschisă; la urmă tămâiază, ca să alunge spiritul cel 
rău al facerii din încăpere, iar vasul îl îngroapă la miezul nopţii într-un loc pe unde rar se umblă; în 
Suceava, crezându-se că nu poate naște, fiindcă este deocheată, femeii i se fac descântece de 
deochi, luându-se nouă cărbuni aprinși care sunt puși într-un vas cu apă neîncepută; după aceea, 
se iau nouă bucățele de fier de găsit sau trei frigări, le leagă pe toate la un loc cu ajutorul unei 
brățări de coasă, le pune la încălzit și apoi, scoțându-le din foc, începe să descânte cu ele apa din 
vasul cu cărbunii stinși, rostind textul de trei ori; spală apoi cu apă descântată gravida, pe faţă și pe 
tâmple, iar o parte i-o dă de băut, restul aruncându-l pe un par (3.MARIAN,p.31-33;35-36;38-39). 

Copilul rezultat dintr-o naștere ușoară este mai deștept - Galaţi (2.GOROVEI,p.76). Înseamnă 
bucurie și noroc pentru cel care visează o naștere; întristare urmată de bucurie pentru cine visează 
nașterea unei fete; și durere, chiar pierdere grea pentru cine visează naștere după un travaliu 
greu, sau nașterea unui făt mort - Suceava (NOTE,Băncescu). Serii simbolice: marţi-brăcire-cuțit- 
cămașă-făină-pânză-colac-deget (de la mâna dreaptă)-monedă-cărbune-tămâie-descântec; furcă 
de tors-topor-măciucă; descântec-cărbune-apă neîncepută-fier-9. 


NĂFRAMĂ v. BASMA; SOVON. 
NEAM v. RUDĂ. 


NEG 

Tumoarea de mici dimensiuni, de formă rotundă, nedureroasă, care se formează pe piele, numită 
în unele zone și „negel” (pl. negei), primește conotaţii negative în credinţele tradiţionale 
românești; astfel, se crede că, dacă vede cineva, la vreun om, negi și se apucă să-i numere, precis 
că îi vor apărea și lui - Bucovina (2.GOROVEI,p.165). Cine visează negi pe propriile picioare sau pe 
ale altora este semn că va suferi de o boală timp îndelungat - Suceava (NOTE,Băncescu). v. 
ALUNIȚĂ. 


NEGHINĂ (Agrostemma githago - DLRM,p.535) 

În contrast cu grâul, în lanul căruia crește în mod obișnuit, neghina conotează, logic, elemente 
negative, care conduc la interdicții; în consecinţă, nu se pune neghină în leagănul copilului pentru 
că, se crede, acesta nu va mai avea odihnă: cât va fi mic, va fi permanent agitat, iar la adolescenţă 
și maturitate va deveni un om fără stare, un rătăcitor (BALASZ,I,p.40). v. GRÂU. 


NEGRU 

Documentul fundamental al culorii este culoarea naturală a animalului, a vegetației, a naturii în 
devenirea lor, în funcţie de anotimpuri și de stihii; culoarea neagră, identificată cu pământul, care 
este „cimitirul”, ca și locul cu putere de a renaște viaţa, în unele religii, a trebuit să capete de 
timpuriu semnificaţia pe care o are și astăzi, adică negrul este culoarea lumii celeilalte, a 
infernului; „mioara laie”, adică neagră, bârsană sau nu, pentru că și oaia bălană este bârsană, este 
cea care atrage atenţia ciobanului din „Mioriţa”, prin comportamentul ei nefiresc; întrebată ce are, 
ea răspunde că păstorului i se apropie moartea, numind totodată făptașii și motivul pentru care 
aceștia vor ucide; în consens cu toate acestea, trebuie subliniat că, mai demult, în ajunul zilei 
hotărâte pentru înmormântarea unui om, erau aduse în curtea celui decedat mai multe oi sau 
berbeci, mai cu seamă negri, și după ce răsăreau stelele, se făcea o groapă, se lipeau lumânări de 
coarnele animalelor aduse, acestea erau întoarse cu faţa către apus, preotul le citea o rugăciune și 
apoi oamenii le sacrificau pe marginea gropii, pentru ca sângele să se scurgă în ea; preotului i se 
dădeau capetele și pieile animalelor, de unde și vorba rămasă după dispariţia obiceiului „a dat 
pielea popii”, adică a murit - Banat;Bucovina; negrul este culoarea pământului și a morţii, iar oaia 
și berbecul de culoare neagră sunt moșteniri arhaice în riturile românești de înmormântare, de 
unde au trecut și în epica orală; divinaţia prin mijlocirea unei piei negre de berbec sau de oaie este 
destul de bogată în arealul culturii tradiționale românești, fiind întâlnită în Europa de sud-est și în 
Italia (BUHOCIU,p.408-410). În opoziţie cu albul, negrul este propriul său egal în valoare absolută; 
asemenea albului, se poate situa între polii extremi ai gamei cromatice, ca limită a culorilor calde, 
ca și a celor reci; după aspectul mat sau luminos, el devine absenţa ori suma culorilor, negaţie ori 
sinteza lor; simbolic, negrul este cel mai adesea înţeles sub aspectul său rece, negativ; contra- 
culoare a oricărei culori, el este asociat tenebrelor primordiale, indiferenţei originare; în acest 
sens, el amintește semnificația albului neutru, a albului-vid, și servește ca suport reprezentării lor 

simbolice analoage, cai ai morții, când albi, când negri (URSACHE,p.277-278). Este culoarea prin 
excelenţă funerară (CO-MAN,II,p.30). Este culoarea teluricului (EVSEEV,p.141). Este simbolul 
divinităţilor și duhurilor care trăiesc sub pământ (ZAHACINSCHI,p.7). Simbolizează vârsta senectuţii 
și a văduviei; este bine de crescut pe lângă casă animale și păsări de culoare neagră, pentru că 
aduc noroc - Suceava (2.GOROVEI,p.254;PRESA). Se crede chiar că animalele domestice, precum 
caii, porcii, cornutele mici și mari, păsările, care sunt de culoare neagră, ar trăi mai mult, fiindcă nu 
se „lipește boala de ele”, conform concepţiei că negrul vieţuitoarelor ar apăra mai bine împotriva 
acţiunii malefice a duhurilor rele, care sunt și ele tot negre - Gorj (CĂRĂBIȘ,p.110). 


NEGURĂ v. CEAȚĂ. 


NEVĂSTUICĂ (Muttela nivalis - DLRM,p.541) 

La origine, nevăstuica a fost o fată de preot, dar, de leneșă ce a fost, a fost transformată în animal - 
Dolj; dacă îi iese cuiva în cale o nevăstuică este semn că-i va merge bine - Suceava; când este 
văzută, nevăstuica trebuie prinsă, omorâtă și să i se ia pielea, pentru că este bună la tratarea 
animalelor care au fost mușcate de nevăstuică - Vâlcea; când este întâlnită, mai bine s-ar face să 
fie lăsată în pace, pentru că se poate răzbuna, mușcând vreo vită, care moare, dacă nu este 
afumată cu piele de nevăstuică - Suceava; pielea de nevăstuică este bine să fie spălată cu apă, iar 
cu acea apă să fie spălate și stropite vitele mușcate de animal, ca să le treacă rănile - Vâlcea; sau să 
fie spălate rănile cu apa în care a fost spălată o piele de nevăstuică - Suceava; să se spele rana 
provocată de mușcătura de nevăstuică cu o piele de nevăstuică, introdusă în apă, sau se strecoară 
apă printr-o piele de nevăstuică și se spală rana cu acea apă - Țara Oltului; cine a fost mușcat de 
vreo vietate, dar nu se știe de care, cel mușcat să se lege peste rană cu un petic de blană de 
nevăstuică și se va vindeca - Tecuci; sau apa în care a fost spălată o piele de nevăstuică să fie dată 
de băut vitei mușcate, ca să se vindece - Vaslui; tot cu apă în care a fost spălată o piele de 
nevăstuică se spală și mușcătura ei la om - Tecuci; pielea de nevăstuică este bună pentru tratarea 
oricărui fel de mușcătură - Neamţ; dacă, la sfârșitul iernii, nevăstuicile au blana neagră, este semn 
că primăvara este foarte aproape, dar, dacă au blana albă, înseamnă că iarna va mai dura - 
Suceava (2.GOROVEI,p.14;156-157;166-167;268;GO-LOPENȚIA,p.136;). Se spune că s-ar trage 
dintr-o nevastă leneșă și rea și de aceea are spaimă de furca de tors și de fus, asocierea ca și 
legendele fiind create din cauza etimologiei populare, după care cuvântul nevastă a dat 
nevăstuică, la care trebuie adăugat că, în conformitate cu gândirea tradițională, o femeie rea 
trebuie să fie neapărat și leneșă, deoarece torsul este un simbol al femeii casnice, iar refuzul 
acestei îndeletniciri reprezintă chiar refuzul condiţiei feminine; face parte din familia vieţuitoarelor 
nedorite, a acelora care dau târcoale casei, fiind gata oricând să fure ceva din bunurile cu greu 
agonisite de gospodar; teama de nevăstuică conduce la un singur gest magic, punându-se prin 
locul pe unde trece animalul o furcă de tors, sau un caier, sau un fus, fiindcă se crede că nevăstuica 
se teme de aceste obiecte casnice, procedeul fiind similar cu acela folosit împotriva cârtiței; pentru 
că bântuie prin preajma gospodăriei, mușcând păsările și vitele, otrăvind totul în jurul ei, 
nevăstuica este o apariţie temută și nedorită; se crede chiar că, dacă este necăjită cu tot felul de 
încercări de a i se stăvili acţiunea malefică, ea otrăvește apa din care beau oamenii; mai trebuie 
precizat că, prin legătura negativă cu torsul, nevăstuica se raportează la o altă reprezentare 
malefică, Joimăriţa; amândouă sunt rele, dușmance ale omului, amândouă ţin de spaţiul domestic 
și sunt conotate de tors, de hărnicia ori lenevia femeii casnice; ele constituie cei doi poli ai unui 
sistem construit în jurul actului torsului: Joimăriţa este o figură demonică, care veghează asupra 
acestei activităţi, pedepsind femeile leneșe, mai ales pe acelea care întârzie torsul câlţilor; în 
schimb, nevăstuica este victima unui tors neîmplinit, este fiinţa blestemată pentru că a fost 
trândavă și nu a descâlcit nici un fir de pe furca ei (COMAN,I,p.130-132;2.OLTEANU,p.319). 

NICOARĂ 
Numele popular al Sfântului lerarh Nicolae și al zilei în care este sărbătorit - 6 decembrie 
(ȘĂINEANU,I,p.206). v. DECEMBRIE. 


NINSOARE (A NINGE) 

Când ninge cu fulgi mari, se spune că atunci Dumnezeu se descalţă de obiele - Tecuci; va fi toamnă 
lungă, când ninge în zilele dintre Sântă-Măria Mare (15 august) și Sântă-Măria Mică (8 septembrie) 
- Țara Oltului (2.GOROVEI,p.167;GOLOPENȚIA,p.145). 


NISIP 

Se crede că nu este bine a se arunca oriunde nisipul din pipota păsărilor, pentru că acela care calcă 
în acel nisip poate să i se îmbolnăvească piciorul - Suceava (2.GOROVEI,p. 193). Va avea parte de 
întâmplări neobișnuite cel care se visează măsurând nisip; va fi nesigur în tot ceea ce întreprinde 
cel care se visează văzând nisip; i se va umple viaţa de tot felul de nevoi și greutăţi celui care se 
visează cărând nisip - Suceava (NOTE,Băncescu). 


NOAPTE 

Dovadă incontestabilă că în calendarul popular supraviețuiesc elemente specifice calendarelor 
lunare sunt cele aproximativ 17 sărbători nocturne și priveghiuri: 5 și 7 ianuarie; 19, 20, 26 și 27 
februarie; 2, 13, 14, 15, 16, 22 și 31 martie; 21 și 30 noiembrie, 25 și 31 decembrie; în mentalitatea 
tradițională românească, noaptea se împarte în următoarele momente: a. amurg, amurgul serii, 
murg sau murgitul de seară, apus, asfinţit, asfinţite, sfinţit, sfinţite, când soarele a apus, când nu se 
vede, dar este o lucire în urma lui și întuneric încă nu s-a făcut, adică atunci când se amestecă 
lumina cu întunericul; când se luptă ziua cu noaptea, până ce una rămâne învingătoare, sau, după 
cum spun bucovinenii, când începe a se îngâna ziua cu noaptea; b. seara, când începe a se 
întuneca; c. a treia strajă; d. pe la culcate, timpul culcării; e. miezul nopţii sau la cântători, adică 
momentul când sunt 12 ore din noapte sau când cântă cocoșii întâia dată; f. la mâncate, adică 
răstimpul dintre cântători și zori; când este miezul nopţii, ora 12, se zice miez de miază-noapte; 
când cântă cocoșii întâia oară noaptea, atunci este ora 12 sau miezul-nopţii, când cântă a doua 
oară este ora 3 după miezul-nopţii, iar când cântă a treia oară și gâștele încep să gâgâie atunci se 
face ziuă; seara începe când răsare luceafărul de seară, iar când asfinţește Găinusșa și răsare 
Luceafărul de dimineaţă, atunci se face ziuă; Găinușa, spun moţii din Munţii Apuseni, răsare cu 
zorile cam prin 11 din luna lui cireșar; Rarițele răsar cu zorile pe la începutul Postului Sfintei Mării; 
Găinușa și Rarițele asfinţesc pe la Sfântul Nicolae, odată cu seara; Toaca asfințește seara pe la 
Vinerea Mare (14 octombrie); puţin mai târziu ca Toaca asfinţește Crucea și pe urmă Capul de Bou; 
pentru arătarea timpului, este mai bun Sfredelul și cel mai bun este Carul, care se zărește 
totdeauna pe cer; în unele zone, chiar și copacii necesari pentru construcţia caselor se taie numai 
noaptea, pe lună plină; timpul de la ora 12-1 noaptea este timp necurat și deci umblarea pe uliţe, 
prin cimitire ori locuri misterioase este periculoasă, fiind timpul spiritelor (strigoi, moroi) și a altor 
spirite necurate; se susține chiar că, la această oră, însuși miezul sau puterea nopţii umblă pe 
pământ sub diferite înfățișări; dacă un om se întâlnește cu miezul nopţii, el trebuie să-și facă 
semnul crucii - Banat (2.MARIAN,I,p. 80-81;12.GHINOIU,p.58-59;217). Să nu se iasă noaptea din 
casă decât numai după ce s-a făcut semnul crucii - Tecuci; dacă pe om îl apucă noaptea pe drum, 
să nu privească înapoi, pentru că rămâne cu gâtul strâmb - lalomiţa; nu este bine să se privească 
noaptea într-o fântână părăsită - Suceava; noaptea nu se mătură prin casă - Dolj;Suceava; nu este 
bine să se spele cineva pe ochi noaptea, pentru că orbește - Dolj; noaptea nu se lasă afară, la 
uscat, scutecele copilului, deoarece vin duhurile necurate și le dau vreo boală - Moldova;Suceava; 
apa în care au fost scăldaţi copiii nu se aruncă noaptea afară - Suceava; dacă noaptea este cerul 
senin, cel ce intră în casă să nu spună, pentru că se crede că, în nopţile senine, cei înecaţi ies afară 

din apă, dar, dacă se spune că este senin, ei sar din nou în lac, iaz, baltă etc. - Bacău; noaptea, 
vasele goale se așează cu gura în jos, iar cele cu apă se acoperă - Suceava; i se vor strica uneltele 
celui care cosește sau seceră pe timp de noapte - Suceava; să nu se facă ţevi pentru suveică, sau să 
se depene fire în timpul serii și al nopţii, pentru că mor vitele sau le mănâncă animalele de pradă - 
Gorj;Dolj; nu este bine să se vorbească despre morţi noaptea - Dolj; este păcat dacă se plânge 
mortul în timpul nopţii - Tecuci (2.GOROVEI, p.151;167;214;254-255;273). Se crede că noaptea apa 
este necurată și de aceea nu se aduce apă în casă după înserare; dacă este totuși necesar, trebuie 
să se spună „Binecuvântați apa” (CĂLIN,p.44). Îl vor mânca lupii pe cel care se piaptănă noaptea - 
Maramureș (BOGDAN,p.93). Nu este bine să se uite, noaptea, copiii pe ferestre, pentru că se 
sperie și se scapă noaptea în pat; nu este bine să se răspundă dacă este auzită o voce care strigă 
pe cineva pe nume și nici să se iasă afară, fiindcă se crede că pe acela îl cheamă răul; nu este semn 
bun când se visează că este noapte, dar este o bună prevestire când se visează noapte luminoasă, 
cu stele; pentru cine visează întuneric înseamnă taină, secrete, chiar boală; pentru cine se visează 
stând pe întuneric înseamnă silă, dar pentru cine se visează ieșind din întuneric este semn că va 
scăpa de o primejdie - Suceava (NOTE,Băncescu). 

Miezul-nopţii. Are origine stihială, fiind clipă determinată de credinţa în demoni și strigoi 
(BUHOCIU,p.27). Se crede că miază-noaptea ar fi o nălucă; ea umblă pe la răspântii de drum, de la 
asfinţitul soarelui și până la miezul nopţii (VLĂDUȚESCU, p.59). Este un duh rău, umblă seara pe 
câmp și poate lua forma unei căpițe de fân, care se așează pe spinarea drumeţului întârziat și îl 
umple de transpiraţie - Vrancea (2.STAHL, p.187). Se spune că ar fi om-de-noapte, care nu face 
nimic, numai umblă așa; cineva povestește că l-a întâlnit la munte, a vrut să-l prindă, dar nu a 
putut, pentru că omul-nopţii fugea (2.OLTEANU,p.215). Miezul-nopţii este ca o negură mare și 
deasă, de mărimea unui car cu fân, fără să se distingă vreun membru sau o parte a trupului; 
așadar, este o namilă neagră și informă, care merge încet, fără nici un zgomot, noaptea, dar numai 
până la cântatul cocoșilor, pe șosele și pe drumuri largi de câmpie - Gorj (CĂRĂBIȘ,p.115). La 
jumătatea distanţei dintre apus și răsărit, dintre punctele care indică ieșirea și reintrarea soarelui, 
se situează Puterea-Nopţii sau Miezul-nopţii; între căderea serii și miezul nopţii se desfășoară un 
timp enigmatic, în care circulă numeroase reprezentări malefice; Miezul sau Puterea-nopţii este 
momentul culminant, când binele și răul se confruntă cu strășnicie, victoria dintre ele nefiind încă 
decisă; treptat, spaţiul și timpul nocturn se purifică, forțele binelui atingând puterea maximă la 
ivirea zorilor; de aceea, Miezul-nopţii și Miezul-zilei sunt momente diametral opuse pentru 
împlinirea sau anularea actelor magice; miezul-nopțţii este momentul critic când forțele și deci și 
șansele victoriei, ale binelui și răului, sunt puse în cumpănă; tot acum se culeg anumite plante, 
considerându-se că puterile malefice, care ating atunci punctul maxim, au și putere maximă în leac 
sau putere de vindecare a bolilor prin însuși ritualul culegerii lor la miezul-nopţii (12.GHINOIU,p.5; 
46;216). Se crede că pruncii născuţi după miezul-nopţii sunt mai norocoși în viaţă - Moldova; 
pruncii care mor înainte de miezul-nopţii iau cu ei pâinea și averea părinţilor, iar cei care mor după 
miezul-nopţii lasă părinţilor pâinea și averea - Suceava; nu este bine să se umble pe la miezul- 
nopţii, deoarece atunci duhurile rele întâlnesc pe om și îl duc într-o bulboană, să-l înece, sau cel 
puţin în niște spini, bătându-și astfel joc de el - Suceava; la miezul-nopţii, omul să nu se afle pe 
drum și mai ales să nu zăbovească pe la răspântii, fiindcă se va întâlni cu diavolul sau cu alte duhuri 
rele, precum ar fi sfânta, ciuma etc., care îl pot schilodi sau îmbolnăvi - Teleorman; nu este bine să 
se scoată apă din fântână la miez de noapte, pentru că diavolul smucește ciutura și îl trage pe om 
la el în adâncuri - Tecuci; să nu se ia și nici să se bea apă din izvoare la miez de noapte, deoarece 
sunt băute odată cu apa și balele necuratului, care trece la acest ceas pe deasupra apelor, sau 
omul poate fi betegit de lucrul-slab, care spurcă totul tocmai în acest moment al nopţii; dacă este 
nevoie să se aducă apă de la fântână, este bine ca, înainte de a se bea din ea, să se arunce de trei 
ori câteva picături în foc și să se facă semnul crucii, pentru că atât diavolul, cât și lucrul-slab, fug și 
omul scapă sănătos - Țara Oltului; cine are pistrui pe faţă să se spele pe obraji cu apă, la miezul- 

nopţii, când cântă cocoșii - Tecuci (2.GOROVEI,p.78;150;168;195;206;GOLOPENȚIA, p.77-78). 
Noaptea nu este bine să fie strigat un om aflat în casă, în ogradă sau pe fereastră, pentru că 
miezul-nopţii îl pocește pe cel ce o face - Maramureș (BOGDAN, p.100). 

Miază-noapte. În înţelesul de punct cardinal (nord), simbolizează întuneric, frig, iarnă, moarte 
(12.GHINOIU,p.5). Dacă prăjina, care susţine bradul confecţionat la nuntă, se apleacă spre apus 
sau miază-noapte este semn rău pentru cei doi tineri căsătoriţi - Mehedinţi (CIOBANU,p.78-79). 


NOD 

Înainte de a se pune capacul pe sicriu, sau înainte de a se sfârși slujba de prohodire în biserică sau 
în capela cimitirului, mortului i se deznoadă baiera cămășii, precum și orice alt nod are la 
îmbrăcămintea de pe el, ca să se poată căsători bărbatul sau femeia care rămâne după cel decedat 
- Sibiu;Năsăud; sau se dezleagă chiotorile cămășii, crezându-se că nu este bine să-i fie cununia 
legată, înnodată celui rămas văduv - Bucovina (3.MARI-AN,[11,p.172-173). 


NOIEMBRIE (Brumar; Brumariu; Brumaru Mare; Promorariu) 

Prin decret semnat de către Mihail Comneanul, la 1166, sunt fixate zilele în care este interzisă 
orice muncă: 13, 14, 16, 21 și 30 noiembrie; sunt permise unele munci (fără a se menţiona și care 
dintre ele, dar se poate presupune că este vorba de acele activităţi diurne de pe lângă gospodăria 
omului) în zilele de 1, 8 și 28 noiembrie; considerându-se că sunt prea multe sărbători și că românii 
mai mult beneficiază de zile de odihnă decât de zile de muncă productivă, din iniţiativa Vienei, 
Ghedeon Nichitici, episcop ortodox de Sibiu, emite o circulară, la 1786, prin care fixează ziua de 21 
noiembrie ca fiind singura zi nelucrătoare din această lună (GRAMA, p.69-72). Într-una din zilele 
primei săptămâni din această lună, se merge în pădure și se taie de la un copac câteva surcele; 
dacă acestea sunt uscate, iarna și vara viitoare vor fi secetoase, iar, dacă sunt umede, cele două 
anotimpuri vor avea cantităţi ridicate de precipitaţii; în prima sâmbătă din această lună se face 
pomenirea morților; din 17 sau 18 noiembrie, marea își contenește valurile, din cauză că o pasăre, 
numită Albion, scoate puii; cum va fi timpul în ziua de 24 noiembrie, tot așa va fi și anul următor; 
cum va fi vremea în ziua de 25 noiembrie, așa va fi și în ziua de 13 decembrie; cum va fi în 26 
noiembrie, tot așa va fi și luna februarie; este luna brumei și a promoroacei; se spune că Brumarul 
este cel de al treilea străjer al Zânei Toamna; în cântecul bătrânesc „Brumarul”, Floarea-Soarelui, 
care stă în poarta Raiului ca să judece florile, îl întreabă: „Dar tu, cine să fii oare,/Voinicelule 
călare,/Alb ca fulgul de ninsoare?”, iar voinicul răspunde: „Cine sunt? Brumaru Mare,/De cad ziua- 
n prânzul mare,/lau mirosul de la floare/Și când iau miroasele,/Veştejesc și florile!”; se spune că 
această lună este benefică pentru cei care lucrează cu foc și pentru comercianţi (PRESA). 

1 noiembrie — Sfinţii Doctori fără de arginți Cosma și Damian din Asia, prăznuiţi și în ziua de 1 
iulie; în tradiţia populară este ziua când ciobanii coboară oile în sate; se aprind multe lumânări, în 
special la mormintele din cimitire, ca să aibă morții lumină pe lumea cealaltă; este considerată și 
ziua celor răi - Transilvania;Maramureș (BOGDAN,p. 101). În popor, ziua este ţinută, pentru că se 
crede că vindecă toate bolile (PRESA). 

8 noiembrie — Soborul Sfinţilor Arhangheli Mihail şi Gavriil. Poporul îi consideră drept 
conducătorii înarmaţi ai cetelor de îngeri, purtători ai sabiei morţii, sunt puternici și nepărtinitori; 
sub autoritatea și mâna celor doi Arhangheli se află toate vietăţile și oamenii, atât cei vii, cât și cei 
morți; ei sunt aceia care iau sufletele oamenilor când aceștia trec în lumea celor drepți; pentru 
aceasta, se aprinde la biserică o lumânare, care are rolul să lumineze sufletul în viața cea veșnică; 
se spune că ei sunt cei care transportă sufletele morţilor în Grădinile Raiului; ziua este dedicată 
odihnei și rugăciunii; totuși poporul face diferenţe în rolul pe care îl îndeplinește fiecare dintre cei 
doi; Mihail este îngerul morţii, care întâmpină sufletele celor morţi imediat ce acestea părăsesc 
trupurile; el trece sufletele de cele 24 de vămi ale văzduhului și gonește cu sabia de foc pe demonii 
care îndrăznesc să se apropie; îngerul Mihail este purtător de lumină, cel ce va anunţa sfârșitul 

lumii și Judecata de apoi, „trâmbițând trâmbiţa cea de pe urmă”; uneori, Arhanghelul Mihail are în 
pază și apărare cheile Porţilor Împărătești ale Raiului; despre Arhanghelul Gavriil (aducătorul de 
vești bune) se crede că veghează la capul bolnavului care trebuie să moară și la picioarele acestuia, 
dacă îi este dat să mai trăiască; el este cel care a adus vestea nașterii lui lisus Hristos, spunându-i 
Maicii Domnului: „Bucură-te Marie, Domnul este cu tine”; tot el este cel care i-a înștiințat pe 
părinţii Sfintei Fecioare (Ioachim și Ana) că Dumnezeu îi va binecuvânta prin nașterea unui copil; 
de asemenea, Elisabeta, mama lui loan Botezătorul, a primit vestea venirii pe lume a Înainte- 
mergătorului tot de la Gavriil și tot el este și îngerul îmbrăcat în veșminte albe, care a spus 
femeilor mironosiţe: „Nu plângeţi, Hristos a înviat”; Arhanghelul Gavriil este cel care dezleagă 
blestemele care cad asupra oamenilor și cel care hotărăște viaţa și moartea oamenilor, luptându- 
se cu diavolul pentru sufletele creștinilor; citirea cu credinţă a „Acatistului Sfinţilor Mai Marilor 
Voievozi Mihail și Gavriil” poate aduce tămăduirea bolilor, poate descoperi lucrurile pierdute și 
poate dezlega farmecele și cununiile; rugăciunea însoțită de milostenii către oamenii necăjiţi poate 
aduce rezultate mai bune; când sărbătoarea cade într-o zi de post de peste săptămână, ofrandele 
în mâncare trebuie să respecte interdicția, pentru că altfel jertfa nu va fi primită; finii sunt datori 
să meargă la nași cu daruri în colaci, curcani și vin nou; se aprind la biserică lumânări de către 
credincioși pentru a li se asigura lumina de veci după moarte; de asemenea, se aprind lumânări 
pentru cei care au murit de moarte năprasnică (înec, cutremur, accident, incendiu, război, crimă 
etc.); în Transilvania, ciobanii dau drumul berbecilor la oi și tot în această zi, se spune, vara 
încredințează vietăţile în seama Sfântului Nicolae (PRESA). 

11 noiembrie — Sfinții Mucenici Mina, Victor și Vichentie. Ziua este considerată în popor ca fiind 
Sărbătoarea tâlharilor - Moldova (2.MARIAN,I,p.83). 

12 - 17 noiembrie, sărbătoare populară, care durează de la 12 la 17 noiembrie, cunoscută sub 
numele Filipii, denumită astfel după numele Sfântului Filip, prăznuit la 14 noiembrie; sunt 6 Filipi: 
trei în dulcele toamnei și trei în Postul Crăciunului; țăranul nu lucrează în aceste zile, crezându-i pe 
Filipi răi de lupi și păgubitori la dobitoace (ȘĂINEANU,I,p. 99). Perioadă formată din trei zile înainte 
și trei zile după începerea Postului Crăciunului și considerată ca formând Zilele Lupului - Pădureni 
(PRESA). Perioada de împerechere a lupilor începe în jur de 15 noiembrie și sfârșește cam pe la 1 
februarie, gestația durând în jur de 62-63 de zile, ceea ce face ca lupoaica să fete fie în plină iarnă, 
fie în plină primăvară; în acest interval de timp, cea mai severă interdicție este scoaterea 
cărbunilor afară din casă, deoarece aceștia sunt căutaţi cu înfrigurare de către lupoaice, crezându- 
se că ele se prăsesc mâncând cărbunii căzuţi întâmplător sau aruncaţi din greșeală în gunoi; cu 
deosebire de Stretenie (2 februarie - Întâmpinarea Domnului) și Trisfetite (numele slav al 
sărbătorii ortodoxe Sfinţii Trei lerarhi, adică Vasile cel Mare, Grigorie Teologul și loan Gură de Aur, 
prăznuiţi la 30 ianuarie), grija gospodinelor este mult sporită, deoarece se crede că, în nopţile 
acestor zile, nu este lupoaică să nu dea prin sat și să nu fure cărbuni din gunoi, pentru că, dacă nu 
găsește, rămâne stearpă; în unele zone folclorice, Filipii de Toamnă durau de la 11 la 23 noiembrie 
și variau de la trei la opt Filipi; aceste zile erau ţinute cu sfințenie de către femeile căsătorite și de 
cele văduve până spre sfârșitul sec. al XIX-lea; unele femei ţineau doar un Filip (pe primul), altele 
doi Filipi (pe primul și al doilea), altele trei sau mai mulţi; când își căsătoreau fetele, mamele le 
încredințau (alături de zestre) și câte o zi de Filip; dacă aveau mai multe fete, se întâmpla ca mama 
să rămână fără Filipul ales de ea sau încredinţat ei; cel mai important și temut Filip este Filipul cel 
Schiop sau Filipul cel Mare, serbat la 11, 21 sau 30 noiembrie (12.GHINOIU,p.81-82;284). La Filipii 
de iarnă (în Postul Crăciunului), să nu se toarcă lână din propria gospodărie și nici cânepă pentru 
vreo cămașă, fiindcă îi atacă și-i omoară lupii sau îi trăsnește pe cei care poartă acea cămașă - Țara 
Oltului (GOLOPENȚIA,p.111;133). v. LUP 

13 noiembrie — Sfântul loan Gură de Aur, Patriarhul Constantinopolului. Tradiția populară 
consideră această zi ca fiind Ziua Lupului (12.GHINOIU,p.100). Se crede că acela care ţine această zi 
va fi învrednicit cu vorbire frumoasă, pentru a fi plăcut lui Dumnezeu și oamenilor; nu este bine de 

arat, fiind zi de odihnă pentru vite și pentru ca ele să fie ferite de mușcătură de șarpe și de lup; se 
mai crede că este rea de boală și de izbituri pentru cel care necinstește ziua; de asemenea, cel care 
lucrează este prins de friguri tot anul sau holdele îi vor fi bătute de piatră (1.OLTEANU,p.478). v. 
LUP. 

14 noiembrie — Sfântul Apostol Filip; Lăsatul secului pentru Postul Crăciunului. Și această zi este 
consacrată lupului (numit gavăț în Dolj și gădineț în Banat); se crede că este bine să se lipească 
gura sobei, pentru ca tot așa să se lege și gura lupului și, prin urmare, să nu fie adusă pagubă în 
rândul animalelor; să nu se deschidă deloc foarfecele, pentru ca gura lupului să rămână închisă; în 
Dolj, timp de trei zile, cât durează prin acele locuri Filipii de Toamnă, se ţine atârnată de lemnul 
hornului o secure, pentru ca întreaga familie să fie protejată de pagube (12.GHINOIU,p.284). În 
această zi, femeile măritate și văduvele sărbătoresc Filipii, zi închinată divinităţilor protectoare ale 
împerecherii lupilor; nu se împrumută alimente sărate, nu se mătură, nu se scot gunoiul și cenușa 
afară din casă, nu se deschid ferestrele, nu se toarce; se crede că Filipii apără gospodăria de lupi și 
îi ajută pe cei care respectă această zi; femeile nu se piaptănă, pentru ca asemenea părului încâlcit 
să rămână și pădurea și lupii să nu iasă din ea și să se apropie de casele din sat; bărbaţii pot lucra 
orice, doar sfredelitul lemnului fiind interzis, fiindcă în caz contrar se crede că lupii vor ataca vitele; 
dacă se aruncă prin curte cenușă amestecată cu jeratic, lupoaicele vin și îl mănâncă, înmulţindu-se 
astfel mai mult, dar dacă nu mănâncă jar ele rămân sterpe (PRESA). Dacă în această zi se constată 
că pieptul găinii sacrificate pentru ospăț este gros, atunci iarna va fi grea, iar dacă va fi subţire, 
transparent, iarna va fi ușoară și vara mănoasă (1.OLTEANU,p.478). 

15 noiembrie — Începutul Postului Crăciunului, care durează până în Ajunul Nașterii Mântuitorului 
(40 de zile, adică 15 noiembrie - 24 decembrie). Este un post relativ ușor, marcat de foarte multe 
dezlegări pentru consum de pește; se crede că acei care vor ţine cu credinţă acest post vor avea 
casa binecuvântată de Dumnezeu și vor fi feriți de blestemele și farmecele trimise asupra lor, mulți 
având chiar revelații în noaptea Nașterii Domnului, sau pot primi vești în legătură cu rezolvarea 
problemelor lor; în fiecare zi a acestui post, se ia de dimineaţă, înainte de orice mâncare, anafură 
și agheasmă și se citesc rugăciuni (PRESA). 

21 noiembrie — Intrarea în biserică a Maicii Domnului (Vovedenia; Vovidenia; Ovedenia; 
Ovidenia). În noaptea dinspre Ovidenie, cei care suferă de ochi trebuie să vegheze lângă o ulcică 
sau o strachină cu apă și o lumânare aprinsă; această apă este considerată a avea puteri 
vindecătoare pentru toate bolile de ochi; cei cărora le-au murit copiii se roagă, în această zi, ca să 
aibă alţii; se dă de pomană și se aprind lumânări la biserică pentru cei morți fără lumânare; căzând 
în Postul Crăciunului, ziua este dezlegată pentru consumul de pește; dacă astăzi este vreme caldă, 
anul va fi bun, cu moină și numeroase zile călduroase (PRESA). Se prepară un aliment (covașă) din 
mălai și făină sau numai din mălai de porumb sau de mei; acesta se pune în oale și străchini și se 
împarte pe la vecini în credința că vacile vor avea astfel lapte mult și foarte gras, smântânos; de 
menționat că, în unele sate, covașa se numește bragă, pentru că are gustul acestei băuturi, și se 
prepară numai din mălai de porumb; se spune că fiecare român trebuie să mănânce în această zi 
covașă, ca să fie ferit de strigoi; se mai prepară un astfel de aliment și în ziua Sfântului Andrei, 
având aceleași semnificaţii - Vaslui; de asemenea, se crede că, în această zi, ca și la Anul Nou, 
Sfântul Gheorghe (23 aprilie) și în Duminica Paștelui, se deschide cerul și că vorbesc animalele; 
este totodată ziua în care debutează diferite practici pentru pronosticare meteorologică, vrăji și 
farmece care culminează în noaptea dinspre Sfântul Andrei (Sântandrei - 30 noiembrie) - Moldova; 
Ovedenia și Sântandrei cuprind urme sigure ale unui străvechi ritual de An Nou (12.GHINOIU,p.82; 
288-290). Este ziua când losif și Ana au dus-o pe Maria, la vârsta de trei ani, la Templu, unde a avut 
prima oară întâlnirea cu Dumnezeu; se crede că, în această zi, se întâlnește vara cu iarna; Ovidenia 
se ţine pentru ochi, ca oamenii să aibă vederea bună; se aprind lumânări pentru morți și se dau de 
pomană mâncare și haine; este bine să nu se doarmă în noaptea dinspre Ovidenie și să ardă 
lumânări în casă de la amurg și până în zori; nici focul nu trebuie să fie stins, pentru că cerul se 

deschide și coboară îngerii, care alungă duhurile rele; tradiţia spune că părinţii trebuie să se roage, 
în această zi, Maicii Domnului pentru sănătatea copiilor lor, iar cei care și-au pierdut copiii se roagă 
să le dea alţii; în noaptea dinaintea acestei zile, la miezul-nopţii, se rostesc descântece deasupra 
unui vas cu apă sfinţită, lângă care se află și o lumânare aprinsă, apa fiind apoi păstrată cu grijă, 
pentru că este bună ca leac pentru bolile de ochi; în această zi se aprind lumânări pentru cei 
decedați fără lumânare; este ziua Gădineţului șchiop, cel mai cumplit dintre Filipii care îi ocrotesc 
pe lupi, fiind bine să fie respectată, pentru a nu avea necazuri din partea acestor animale ale 
pădurii; este prima zi cu dezlegare la pește din Postul Crăciunului (PRESA). Este semn că anul 
următor va fi bogat în roade, când oile își scutură lâna în această zi - Vaslui; cum va fi vremea în 
această zi, tot așa va fi toată iarna - Suceava (2.GOROVEI,p.268;281). 

29 noiembrie — Sfântul Mucenic Paramon; Sfântul Mucenic Filumen. Ajunul Sfântului Apostol 
Andrei; Noaptea strigoilor. Este unul dintre cele mai mari ajunuri ale calendarului tradițional, fiind 
considerat ca moment în care se dezlănţuie forțele malefice; fie că sunt oameni (strigoi vii sau 
morți), fie că sunt animale (lupii), ei găsesc ecou în tulburările atmosferice ale anotimpului care și- 
a intrat deja în atribuţii, fenomenele care însoțesc viscolul și crivățul fiind asociate adesea cu 
sufletele neliniștite ale morţilor necurați, care acum capătă putere și acționează nestingheriţi pe 
pământ; intensitatea magică a nopţii este subliniată și de pogorârea pe pământ a sfinţilor patroni 
ai lupilor (Sfântul Petru sau Sfântul Andrei), care le menesc acestora prada pentru anul ce vine; ca 
și ajunul Sfântului Vasile sau al Sfântului Gheorghe, este unul din momentele propice desfășurării 
de practici magice cu caracter oracular; Bocetul Andreiului este un obicei care atestă 
suprapunerea sărbătorii creștine a Apostolului Andrei peste Anul Nou dacic; fetele, după 
confecţionarea unei păpuși din cârpe, numite Andrei, substitut al anului vechi, și așezarea ei pe o 
laviţă, o jelesc ca pe un mort; se crede că în această noapte lupoaica prinde pui pe care îi fată în 
noaptea dinspre Sfântul Gheorghe (23 aprilie); de asemenea, se crede că toate animalele vorbesc; 
tot în această noapte, copiii din flori se fac strigoi; strigoaicele încep să umble din această noapte 
și se risipesc la Sfântul Gheorghe, iar de atunci nu mai au putere, căci încep a crește florile, 
busuiocul, adică mana lui Dumnezeu; strigoii sau strigoaicele sunt duhuri de bărbaţi sau de femei 
moarte, care în această noapte se întruchipează aievea din morminte; tot strigoi se mai numesc și 
unii bărbaţi sau femei vii, care au coadă și care în această noapte își părăsesc culcușurile lor, fără 
ca să aibă știință despre aceasta, și umblă pe afară; dacă strigoii nu găsesc nici un loc pe unde să 
intre în casă, caută să-i cheme afară pe cei dinăuntru; strigoiul vine la fereastră și întreabă: „Ai 
mâncat usturoi?”; cel ce-i răspunde este amuţit imediat, dar dacă tace atunci strigoiul se 
îndepărtează (1.OLTEANU,p.500-501). De fapt, importanţă deosebită o are noaptea care premerge 
zilei în care este prăznuit Sfântul Andrei; astfel, se crede că, în noaptea dinspre Sântandrei, 
animalele vorbesc și cine ascultă ce vorbesc ele acela moare - Suceava; în noaptea dinspre această 
zi, oamenii fac semnul crucii, ungând cu usturoi ferestrele, tocurile ușilor, coarnele vitelor etc., ei 
înșiși mâncând usturoi, deoarece de mirosul usturoiului fug toţi strigoii - Suceava; în seara din 
ajunul acestei zile, se pun două străchini în tinda casei, sub prima fiind pus un ștergar, sub a doua 
o basma, iar, dacă fata nemăritată ridică strachina sub care se află ștergarul, înseamnă că se va 
mărita în acel an - Suceava; se crede că nu este bine să se lucreze în această zi, ca animalele 
sălbatice să nu aducă pagubă în vitele oamenilor - Galaţi;Suceava; nu se mătură prin casă în seara 
din ajunul acestei zile, fiindcă lupii vor mânca vitele - Suceava; de asemenea, oamenii nu 
împrumută nimic unul de la altul - Galaţi (2.GOROVEI,p.8;127;259). Noaptea dinspre ziua Sfântului 
Andrei mai poartă numele de Noaptea Strigoilor, amintită deja; este timpul când lupii se adună, iar 
Sfântul Andrei, considerat a fi ocrotitorul lor, împarte prada pentru iarna care vine fiecărui lup; tot 
în acest răstimp, zămislesc lupoaicele pui, pe care îi vor făta în ajunul zilei în care este prăznuit 
Sfântul Gheorghe (23 aprilie); în toată ziua de ajun, nu se toarce, nu se mătură, nu se dă gunoiul 
afară din casă și nu se dă nimic cu împrumut, fiindcă lupii vor mânca vitele, sau vor ataca pe 
călători în drumul lor, iar hoţii vor fura bucatele de pe câmp; tot în această seară, se descântă 

sarea și apoi se îngroapă, învelită într-o pânză, sub pragul ușii grajdului, unde va sta până la Sfântul 
Gheorghe, când se dezgroapă și se pune în tărâţele ce se dau vitelor, pentru a fi ferite de lupi sau 
de alte animale sălbatice, de vrăji și de tot felul de rele; încă de cu seară, nu se face baie; se crede 
că, în noaptea dinspre Sânt Andrei, bântuie strigoii care ies din morminte, este noaptea oamenilor- 
lup, a vampirilor și zburătorilor, a morţilor blestemaţi să nu aibă liniște în locurile lor de veci și să 
bântuie prin lume împrăștiind peste tot spaimă; strigoii îi pocesc pe cei care nu mănâncă usturoi, 
iar celor care nu încuie bine ușile și ferestrele le mănâncă inima și le sug sângele; din această cauză 
se freacă tocurile ușilor, ferestrelor și clanțele cu usturoi, pentru a împiedica intrarea lor în case, 
ușile grajdurilor, ugerele vacilor, coarnele boilor și porţile ogrăzilor; peste tot se face semnul crucii 
cu usturoi; morţii, despre care se crede că ar fi strigoi, sunt dezgropaţi și li se înfige în inimă un fier, 
o frigare, un ţăruș sau un par, după care cadavrul este dus în afara hotarului satului și i se dă foc; 
sau, pentru a scăpa de ei, se poate îngropa un cocoș viu deasupra sicriului celui considerat strigoi; 
pentru încleștarea gurilor lupilor, pieptenii pentru cânepă și in se înfig cu dinţii în fuioarele pe care 
le au în casă femeile; femeile nu se spală și nu se piaptănă; ca strigoaicele să nu ia laptele vacilor, 
acestea sunt înconjurate presărându-se mac în jurul lor, în sensul drumului pe cer al soarelui, iar 
vitelor de parte masculină li se lipește pe cornul drept o cruce făcută din ceară; ancadramentele și 
balamalele ușilor și ferestrelor sunt unse cu usturoi, ca strigoii să nu intre în case și să facă rău 
oamenilor; de asemenea, înșiși oamenii mănâncă în această zi mult usturoi; se mai crede că, 
înainte de a cânta cocoșii, pe pământ ies tot felul de arătări necurate, care se adună, dănţuiesc și 
se luptă între ele în jurul caselor vechi și părăsite sau pe la răspântiile drumurilor; împotriva 
tuturor acestor duhuri rele, oamenii întorc toate vasele din casă cu gura în jos, se ascund coasele și 
limbile de la melițe; această noapte este deosebit de propice pentru vrăji și farmece; astfel, seara 
se măsoară nouă cești cu apă, care se răstoarnă într-o strachină, așezată apoi sub icoane; a doua 
zi, în zori, se măsoară cu aceeași ceașcă apa din strachină și, dacă va fi mai multă măcar cu o 
picătură, se spune că este cu noroc, iar, dacă lipsește din ea, este semn de nenoroc; în unele zone, 
fata se duce dezbrăcată la o fântână, ţinând în mână o lumânare rămasă de la Paște, la lumina 
căreia privește la luciul apei, unde va vedea chipul ursitului ei; tot fetele nemăritate pândesc pe la 
casele celor de prima oară căsătoriţi și care trăiesc în armonie, de unde fură câte un resteu de la 
căruţă, pentru a face apoi farmece de dragoste cu acesta; la miezul-nopţii, se deschide cerul, iar 
îngeri înarmaţi coboară și alungă toate duhurile rele, însoţiţi fiind de cântecul cocoșilor; se spune 
că în această zi începe iarna; cei doi fraţi, Sânpetru și Sântandrei, sunt patronii lupilor, dar în timp 
ce primul îi ocrotește, al doilea este mai aspru cu ei, uneori dușmănindu-i; în ziua de Sântandrei, 
lupii coboară de la munte după pradă, în haite de câte doisprezece, și nu se mai despart până la 
Bobotează (6 ianuarie); este primejdios să se rostească numele lupului, fiindcă el poate ieși în 
calea celui care pronunţă cuvântul lup (PRESA). 

30 noiembrie — Sfântul Apostol Andrei (în popor, acestei zile i se mai spune: Andrei-de-larnă; 
Gădineţul Șchiop; leșirea Filipilor de Toamnă; Indrea; Moș Andrei; Ziua Lupului). Sfântul Apostol 
Andrei cel Întâi Chemat, ocrotitorul României, în popor acesta fiind numit și Sântul Andrei sau Sânt 
Indrea (a se vedea și denumirile populare ale lunii decembrie); Apostolul Andrei era frate bun cu 
Apostolul Petru și, în credinţele tradiționale românești, ambii sunt puși în legătură cu lupii; însă, în 
timp ce Andrei este dușmanul lor, Petru este un fel de patron al lor, ocrotindu-i și hrănindu-i, chiar 
în dauna oamenilor; de aceea, ziua este ținută pentru lupi și strigoi; în ziua de Sântandrei, mamele 
ies în grădină și cu cuget curat rup mai multe rămurele din fiecare arbore roditor (mai cu seamă 
din meri, peri și trandafiri), iar, în lipsa acestora, din vișini, zarzări sau gutui; apoi leagă în 
mănunchiuri câte trei astfel de rămurele diferite, destinând câte un mănunchi fiecărui membru al 
familiei (soţului, copiilor etc.); pun rămurelele într-un vas cu apă ca să înmugurească, 
considerându-se a fi norocos cel căruia îi înfloresc, sau îi înmuguresc, sau măcar îi înverzesc 
mlădițele; ori se pun boabe de grâu la încolţit în farfuriuțe diferite; de remarcat că rămurelele 
înverzite erau apoi folosite la Anul Nou în componenţa sorcovelor - Muntenia (2.MARIAN,I,p.83; 

118;173;NOTE,Antonescu). În naraţiunile populare, Sfântul Andrei este unul dintre sfinţii care au 
avut pe suflet multe păcate, dar, arătându-i-se lumina dumnezeiască prin credinţa în Hristos, și-a 
ispășit toate păcatele, ajungând primul dintre aleșii acestuia; noaptea dinspre 30 noiembrie 
coincide cu începerea perioadei de iarnă, când peste câmpurile și pădurile înzăpezite lupii devin 
atotstăpânitori; ziua este ținută pentru ca lupii să nu se obișnuiască la oi sau pentru a fi ferite 
casele de duhuri rele - strigoi și strigoaice (PRESA). Multe din practicile uzitate în această noapte 
sau în ziua Sfântului Apostol Andrei au caracteristicile începutului de an, de interogare a viitorului 
(2.KERNBACH,p.157). Numit și Sânpetru de Iarnă, este considerat patronul lupilor, cel care, noapte 
de noapte, împarte prada în vite; Sfântul Petru devine foarte darnic în noaptea de 30 noiembrie, 
când sunt orânduiţi și proprietarii vitelor care nu au ţinut Filipii și joile de după Paște, adică Joile 
verzi; fetele pun sub pernă 41 de boabe de grâu, iar, dacă în vis li se arată că li se fură grâul, 
înseamnă că se vor mărita în anul următor; își pot vedea chipul celui hărăzit de soartă, privind într- 
o fântână și ţinând în mână o lumânare aprinsă, provenind din precedenta noapte a Învierii; în 
Bucovina și Vaslui, printre alte practici, fetele fac o turtiță, numită și turta de Andrei, coaptă pe 
vatră, punând în aceeași cantitate apă (uneori neîncepută, adusă cu gura), sare și făină, măsurate 
cu o coajă de nucă, pe care o mănâncă înainte de culcare, urmând ca acela care le va apărea în vis 
că le aduce apă să le devină soţ (12.GHINOIU,p.80;290; PRESA). La miezul nopţii, fetele merg la 
coteţul porcilor și rostesc „hur inst'an! hur la anu!“ etc. și la al câtelea an grohăie porcii atunci se 
vor mărita; ori rostesc „hogiu într-un an!“, bătând în același timp din două linguri și după câte 
bătăi aud grohăitul porcilor după atâţia ani se vor mărita; în acest caz, porcului i se dă raţia de 
mâncare redusă la jumătate încă din ajun; dacă răspunde de la început este semn că fata se va 
mărita repede, iar de răspunde după un număr de bătăi înseamnă că se va căsători după un număr 
de ani egal cu numărul bătăilor și neapărat toamna; legată la ochi și condusă de o alta, fetele merg 
la gardul grădinii și numără nouă pari de la cel pe care au pus mâna primul, totodată legându-l cu 
un fir distinctiv; a doua zi văd ce par au nimerit; de este cu coajă, viitorul soţ va fi bogat; de este 
gol, sortitul va fi un fecior sărac; de este strâmb, băiatul va fi ghebos; sau numără parii cu fusul de 
la 10 înapoi și pe acela cu numărul unu îl înseamnă cu fir colorat, pentru a fi recunoscut ușor a 
doua zi; ursitul va fi ori înalt și frumos, ori mic și ghebos; cu o lumânare aprinsă în mână, fetele 
privesc în oglinda apei din fântână și acolo pot zări chipul viitorului soţ; dacă li se arată sicriu este 
semn că fata va muri nemăritată; se numără lemnele aduse în casă și, dacă sunt cu soț, fata se va 
mărita în acel an, iar, dacă numărul lor este fără soț, va trebui să aștepte până la celălalt 
Sântandrei; tot în noaptea de Sânt Andrei, se pun pe plita vetrei două fire de păr de porc, iar, dacă 
se prind la foc unul cu celălalt, este semn că fata se va mărita curând; dacă perii se răsucesc 
separat nu este speranţă de căsătorie în tot timpul anului - Bucovina (COJOCARU,p.240; NOTE, 
Băncescu;PRESA). Se fac mai multe boţuri de aluat în care se pun bileţele pe care sunt scrise 
numele feciorilor ce fac curte fetei, apoi bucăţile de aluat se pun la fiert în apă deja încălzită; este 
sortit fetei băiatul al cărui boț iese primul la suprafaţa apei; se fac turtiţe din făină, fiecare din 
acestea fiind menite unei fete, și apoi se dau de mâncare unor pisici ţinute nemâncate două-trei 
zile și a cărei fete îi este mâncată turtiţa prima aceea se va mărita întâi; din direcţia din care se aud 
lătrături de câine în noaptea dinspre Sântandrei, în acea parte se va duce fata după iubitul ei - 
Bucovina; sau se pun două bucăţi de trestie să plutească pe apa unui vas, una pentru băiat, alta 
pentru fată, și dacă ele se îndreaptă una spre cealaltă este semn de măritiș - Bucovina; așa cum 
este vremea în această noapte, tot așa va fi și peste iarnă; dacă este lună plină sau senin, iarna va 
fi călduroasă, iar, de va fi nor, ploaie sau zăpadă, iarna va fi grea și deosebit de geroasă; se pune pe 
masă un vas plin cu apă, de așa manieră încât să nu se clatine cu nici un chip; dacă apa se varsă din 
vas este semn că anul va fi ploios, iar de nu, anul va fi secetos; câtă vreme stăpânește semnul 
Săgetătorului este indicat să se facă negustorie, să se ia leacuri pentru însănătoșire, să se 
confecţioneze veșminte noi sau să se programeze căsătorii; dacă va tuna în semnul Săgetătorului 
este semn că secara semănată în locurile înalte va crește mănoasă, iar cea de la șes va fi slabă; 

zodia se numește Săgetător, deoarece oamenii odihnindu-se din alte treburi se îndeletnicesc mai 
mult cu vânatul (PRESA). 


NOR 

Când, după ploaie, norii se lasă jos, de parcă ar atinge dealurile, este semn că vremea se va face 
frumoasă - Botoșani; în schimb, dacă nori negri fug spre înaltul cerului este semn că vremea se va 
înrăutățţi - Suceava; când norii sunt groși este semn de vânt sau de zăpadă - Botoșani; este semn 
prevestitor de vânt, când norii au culoarea roșie la apusul soarelui - Suceava (2.GOROVEI,p.261; 
263;265;269). Dacă este pâclă pe pădure este semn că va ploua (2.CHIVU,p.246). Când cei doi 
îndrăgostiți se află la distanţă mare unul de celălalt, dragostea lor este simbolizată printr-un nor 
(EVSEEV,p.101). Cine se visează cu nor deasupra capului va avea parte de cinste deosebită din 
partea semenilor, dar această cinste este și mai accentuată când se visează că norii se lovesc între 
ei; înseamnă veste bună pentru cel care se visează învăluit de nori, dar dacă se visează alungând 
nori este semn că se va simţi deseori obosit în treburile pe care le are de îndeplinit - Suceava 
(NOTE,Băncescu). 


NORD v. NOAPTE. 


NOROC 

Credinţele tradiționale românești ipostaziază norocul nu doar ca o șansă sau o necesitate impusă 
de existența, în opoziţie, a ceasului-rău (piaza-rea); norocul poate fi întâlnit sub două aspecte: 
unul în rolul de însoțitor permanent al omului, primind, din acest motiv, configuraţie cvasi- 
antropomorfă, celălalt fiind perceput ca o stare intens pozitivă a destinului uman (bunăstare fizică 
și materială, reușită în viaţă etc.); ca însoțitor permanent al omului, norocul apare în preajma lui în 
fiecare dimineaţă („când îţi scârțâie ușa dimineaţa înseamnă că îţi intră norocul în casă“ - 
Suceava); se așează ofrande nu numai pentru ursitoarele, care urmează să vină la noul-născut, dar 
și pentru noroc, ca personaj imaginar; în ziua Lăsatului de Sec, la intrarea în Postul Paștelui, nu este 
bine să se strângă masa, ci este bine ca pe ea să rămână bucate și băutură, pentru că, peste 
noapte, vine norocul și se ospătează și el (1.OLTEANU,p.335-336). 


NOROI 

Are noroc la bivoli cine se murdărește de noroi în coate și în genunchi - Dolj (2. GOROVEI,p.189). 
Cine se visează că se află în noroi este semn de necaz, de supărare, de apăsare sufletească; când se 
visează trecând prin noroi înseamnă că îl așteaptă o perioadă grea; dacă se visează având noroi pe 
picioare este semn de boală sau că va trăi sentimente de rușine; un deal acoperit cu noroi apărut 
în vis semnifică necaz și suferință - Suceava (NOTE,Băncescu). v. PĂMÂNT. 


NOTĂ MUZICALĂ 
Cine visează pagini cu note muzicale înseamnă că va primi un ajutor la momentul oportun - 
Suceava (NOTE,Băncescu). 


NOVAC(I) v. BABA-NOVAC 


NUC; NUCĂ (/uglans regia - DLRM,p.547) 

O legendă spune că, într-o noapte, Eva visează că, împreună cu Adam, trebuie să meargă într-un 
anumit loc, unde crește un nuc, din care să culeagă două nuci și să le mănânce; fac întocmai și 
după aceea Eva naște copil după copil (VLĂDUȚESCU,p.115). În afară de măr, un alt pom purtător 
de simbol erotic este nucul; el apare asociat cucului, pasăre erotică prin excelenţă: Sus în vârful 
nucului/Cântă puiul cucului!; de asemenea, nucul apare printre copacii favoriţi asocierii fântânii, ca 

loc de întâlnire a îndrăgostiţilor; printre fructele cărora li se atribuie însușiri erotice și de 
fecunditate se numără mărul, gutuia și mai ales nuca, prezentă în riturile nașterii, botezului, nunţii 
și înmormântării; în general, simbolismul acesta apare la fructele cu înveliș dur, sau cu mai multe 
seminţe; astfel, mireasa primește în dar nuci, ca să aibă copii; dacă o femeie vrea să amâne starea 
de graviditate, ia nuci fripte și le îngroapă, zicând că va rămâne însărcinată, când vor încolți acele 
nuci (EVSEEV,p.81-82). Nucii nu trebuie tăiaţi, deoarece este rău de moarte, însă operaţia de tăiere 
este permisă doar dacă trunchiul lor este tot atât de gros cât este bustul tăietorului - Maramureș; 
Vâlcea; cine răsădește nuci, ca să aibă pomi, va muri; pentru a nu se întâmpla nenorocirea, se 
așează răsadul într-un cerc îngropat în pământ, crezându-se că omul va muri când trunchiul 
copacului va fi atât de gros, pe cât de larg este cercul provenit de la un butoi sau putină, deci 
având un diametru acceptabil pentru speranţa de viață a gospodarului - Muntenia; cine sădește 
nuc să știe că va muri, când nucul va ajunge gros cât gâtul lui - Țara Oltului;Dolj; cojile rămase de la 
nuci nu se aruncă în foc, pentru că anul viitor nucile vor fi fulgerate - Galaţi; în scăldătoarea 
copiilor nou-născuţi se pune o nucă mică, pentru ca băieţilor să li se dezumfle testiculele, iar 
fetelor să nu le crească sânii prea mari - Moldova; când un băiat se naște cu testiculele inflamate, 
se crede că este bine să se fure două nuci, de dimensiuni foarte reduse, care apoi să fie puse în 
vasul în care este încălzită apa pentru scăldătoare și copilul să fie spălat cu acea apă - Suceava; 
mireasa, care nu vrea să aibă copii un anumit număr de ani, își pune în sân, când merge la cununie, 
tot atâtea nuci fripte câți ani dorește să nu rămână gravidă, pe care apoi le îngroapă în pământ - 
Suceava; cine visează peste noapte că mănâncă nuci ziua se va certa cu cineva - Vâlcea 
(2.GOROVEI,p.70;142;171;230-231;GOLOPENȚIA,p.109; BOGDAN, p.69;NOTE,Antonescu). În Joia 
Înălţării Mântuitorului (Ispasul), se obișnuiește să se împodobească, pe dinăuntru și pe dinafară, 
casa cu crengi de nuc - Vrancea (2.STAHL,p.194). În Maramureș, cojile de la nucile folosite pentru 
prepararea dulciurilor de Crăciun se aruncă în drum, în credinţa că anul următor nucul va face mai 
multe nuci, cu cât vor călca mai mulţi oameni pe ele (NOTE,Băncescu). În ajunul Crăciunului, 
femeile pun în apa în care se spală, printre alte obiecte, și o nucă, pentru a fi sănătoase ca nuca 
(PRESA). Urmează zile grele pentru cine visează că ţine nuci în mână și va avea parte de ceartă, 
bătaie chiar sau ceva păsuire până la atingerea scopurilor cel care se visează mâncând nuci; 
înseamnă secetă, vreme uscată când cineva visează coji de nucă - Suceava (NOTE,Băncescu). 


NUIA 

Dacă se scoate, cu o nuia, o broască din gura unui șarpe și apoi, cu acea nuia, se face gestul de a 
tăia norii, aceștia se despart și puterea lor malefică scade - Transilvania (2. GOROVEI,p.274). 
Pentru cine se visează zărind nuiele, pe care le și atinge, trebuie neapărat să fie atent să nu i se 
întâmple ceva neplăcut; dar dacă se visează ţinând în mână nuiele de salcie este semn că se va 
bucura de multă cinste - Suceava (NOTE,Băncescu). v. SALCIE. 


NUMĂR (A NUMĂRA) 

Dincolo de reguli sau concepţii, există o predilecție deosebită pentru cifra 3, dar și pentru 7, dintre 
impare, și pentru 12 dintre cele pare („muncește cât șapte”, „bea cât șapte”, „mănâncă cât șapte”; 
jocul călușarilor are 12 figuri etc.); exemplele se pot înmulţi, găsindu-se cazuri în care 5 sau 9 
șamd. sunt numere faste, ori, ca excepţie, nefaste; la fel, există și pentru celelalte numere perechi 
probe care le atestă caracterul malefic sau benefic; sunt 7 sau 9 ceruri, pământul are trei părţi 
principale: cap, inimă și coadă; chiar legendele cosmogonice, fie și într-un plan secundar, implică 
numărul: la începuturi, pluteau pe ape Dumnezeu și diavolul, sau, în alte versiuni, acestora li se 
adaugă un al treilea, Sfântul Petru; printre numerele considerate ca faste mai apar și alte impare, 
precum 7, 9, dar nu 13; de regulă, dacă nu sunt neapărat socotite nefaste, numerele pare sunt 
ignorate; există firește și excepţii: „Omul cu doi ochi vede mai bine”; „Carul cu patru roţi bine 
merge”; „Fluierul cu șase găuri bine cântă“; „Plugul cu opt boi bine ară”; după cum sunt excepţii și 

în cazul imparelor: „La casa cu trei cumnate/Și vasele-s nespălate”; în Vâlcea, se crede că moare 
cine este mușcat de nouă gărgăuni (VLĂDUȚESCU,p.98-99). Cui greșește în plus cu un copil 
numărul celor pe care îi are o familie, când vorbește despre ea și despre copiii acesteia, i se va mai 
naște un prunc - Suceava; cine are pui în curte să nu încerce să-i numere într-o zi de post, fiindcă 
aceștia nu mai cresc - Suceava; în ziua Anului Nou, este bine să se numere merii (pomii fructiferi), 
ca să aibă rod bogat în anul care tocmai a sosit - Țara Oltului (2.GOROVEI, p.163;189;GOLOPENȚIA, 
p.140). v. DOI; DOISPREZECE; TREI. 

Număr par. Când vreun flăcău sau vreo fată invită prieteni la masă, organizată pentru a-și 
sărbători ziua de naștere sau onomastica, ei caută ca invitaţii să fie în număr par, fiindcă altfel ori 
nu vor avea viață să se căsătorească, ori, căsătorindu-se, nu le va trăi perechea - Muntenia; 
femeile nu pun în cuptor colaci, pâine etc. decât în număr par, pentru că altfel le moare soțul - 
Suceava; de Sfântul Vasile (1 ianuarie; Anul Nou), de Bobotează (6 ianuarie), sau de Sfântul Apostol 
Andrei (30 noiembrie), fetele consideră că se vor mărita negreșit, dacă lemnele aduse din pădure, 
în acea zi, sunt în număr par, (2.GOROVEI,p.148;217;EVSEEV,p.186). 

Număr impar. Simbolismul numărului impar are la temelie o străveche superstiție populară, care 
atribuie numerelor fără soț caracterul de omen, cu semnificaţie negativă, pentru că, în comparaţie 
cu numerele cu soţ, cele fără soţ evocă o realitate stingheră, neîmplinită, adică o stare de suflet 
neconcordantă cu armonia întregii firi; remarca este justificată cu privire la substratul folcloric, 
deoarece omen-ul numărului nepereche se verifică a fi de rău augur nu numai când se raportează 
la plante sau alte lucruri neînsufleţite, ci și la oameni sau la animale și mai ales la păsări; prin 
urmare, când se văd zburând stoluri de berze, de ciori, de porumbei ori alte păsări, al căror număr 
este fără soţ înseamnă că privitorul este pândit de un insucces sau de o nenorocire, că în general 
nu este bine (CARAMAN, p.256-257). Copilului i se taie moţul, când este mic, de către nașul său, 
numai la împlinirea anilor fără soţ, adică la 3 sau 5 ani - Vâlcea; pentru Paște, să nu se roșească 
ouă și nici colăcei să nu se împletească în număr fără soț, fiindcă nu este bine - Muntenia; ca să 
iasă din toate ouăle pui, acestea se pun la clocit în cuibar în număr impar - Suceava; când cineva se 
culcă numărând, precis va visa ceva - Suceava (2.GO0-ROVEI,p.52;59;217;253). 


NUME (A NUMI) 

De obicei, se dă copiilor numele părinţilor sau al bunicilor, în unele zone, ale nașilor; sunt și nume 
însă pe care le dă biserica, după numele sfântului prăznuit în ziua în care s-a născut copilul sau a 
unei zile apropiate calendaristic de ziua de naștere, după cum există și nume așa-zise la modă, 
importate din arealul urban; când copilul trece printr-o boală grea sau printr-o primejdie, există 
obiceiul să i se schimbe numele, dându-i-se în unele regiuni numele de Ursu sau Lupu; schimbarea 
numelui se făcea printr-un ritual care implica, pe de o parte, ideea morții și a renașterii și, pe de 
altă parte, evitarea acţiunii forțelor malefice prin derutarea lor; în schimbarea numelui unui copil 
bolnav cu un nume de animal, operează magia animalieră, care încearcă să recupereze sănătatea, 
robusteţea vieţuitoarelor, în special a celor sălbatice: Lupu, Ursu etc. (4.P0P,p.131;BUHOCIU, 
p.40). Datul numelui era un moment important, mama fiind cea care îl alegea, de regulă pe cel al 
bunicului după tată (în cazul băieților, recunoaștere patriliniară) și se oficia odată cu botezul, la 
biserică, unde copilul era dus de către moașă și nașă (care, de regulă, este nașa de căsătorie a 
părinţilor) - Maramureș (DĂNCUȘ,p.177). Dacă pruncul este bolnav, este dat unei vecine, care îl 
poartă până la un loc știut de ea, îi schimbă numele de botez, se întoarce cu el înapoi, zicându-i 
mamei că îl dăruiește, spunându-i totodată și numele cel nou, crezându-se astfel că duhul cel rău 
sau boala se depărtează de copil; la început, mama se opune, simulează că nu vrea să-și ia propriul 
copil, dar în cele din urmă acceptă și nimeni din acea casă nu-l mai numește pe prunc cu vechiul 
nume - Suceava; dacă unei femei îi tot mor copiii, atunci noul-născut este vândut; în cazul că îi pier 
fete, caută o femeie cu multe fete, aceasta vine la fereastra casei și întreabă dacă familia nu are 
vreo copilă, după care cele două mame se târguiesc, femeia străină dând, în schimbul fetiţei, un 

pui de găină sau câţiva bani; mama ia câștigul pe fereastră și tot pe fereastră încredințează copila 
femeii străine, care înconjoară casa cu ea în braţe, după care intră pe ușă și întreabă gazda de loc 
de odihnă; răspunsul fiind afirmativ și fiind invitată să intre în cameră, pune fetița pe pat sau pe jos 
și, întrebată ce nume poartă copilul, rostește noul nume pe care a hotărât să-l încredinţeze micuţei 
- Suceava; se procedează și altfel, în sensul că mama copilului dă un nume nou, întreabă apoi, pe 
fereastră, cine vrea să cumpere un copil (și îi pronunţă noul nume), cea de afară acceptă, dă banii 
și apoi intră cu el pe ușă, ritualul repetându-se de trei ori consecutiv - Câmpulung Moldovenesc; se 
vinde copilul pe fereastră, dar acesta rămâne definitiv cumpărătoarei, iar, mai târziu, în caz că 
părinţii naturali vor, îl răscumpără tot pe fereastră, crezându-se că, dacă nu-l răscumpără, nu vor 
avea parte de prunc - Rădăuți; cele mai uzitate nume date copiilor sunt: Lupu, Lupușor, Ursu, 
Ursache (pentru băieţi) și Lupa și Ursa pentru fete - Suceava; se schimbă numele copilului, când 
acesta se crede că este deocheat (are amețeli sau este apatic), considerându-se că astfel diavolul 
va fi derutat și-l va pierde din vedere pe noul-născut - Transilvania;Bihor;Satu Mare; se mai 
schimbă numele și pentru că nu place părinţilor sau este greu de pronunţat, crezându-se că astfel 
copiii vor crește mai ușor și nu se vor îmbolnăvi ușor - Banat; noile nume sunt date în credința că, 
așa cum nici o boală nu se atinge de animalele sălbatice, tot așa nici de copil să nu se apropie 
nimic, iar duhurile rele și bolile să se înspăimânte la vederea lor și să nu mai urmărească pruncul - 
Țara Moților; mulţi oameni pe care îi cheamă Toader, Tudor etc. își serbează ziua onomastică nu în 
vreo zi din cele înscrise cu acest nume în calendarul ortodox, ci în sâmbăta lui Sântoader - 

Banat; Transilvania; Muntenia; Moldova (3.MARIAN,II,p.141-144;2.1,p.265). Ca să aibă viaţă lungă, 
este bine ca fata să fie botezată cu numele de Eva, iar băiatul cu numele de Adam - Moldova; să nu 
se rostească numele copilului în ziua în care este botezat, pentru că nu va trăi mult - Dolj; copiii 
cărora li se schimbă numele cresc mai ușor și nu se îmbolnăvesc repede - Bucovina; dacă unei 
mame îi mor pe rând copiii, atunci schimbă numele de botez al celor rămași în viaţă cu acelea de 
Lupu, Ursu etc., ca să fie mai viguroși - Bihor; se crede că, dacă unui om îndelung bolnav i se 
schimbă numele de botez cu un altul, atunci acela se însănătoșește - Bucovina; dacă i se pare cuiva 
că este strigat pe nume, să nu iasă afară din casă, pentru că, în realitate, îl cheamă diavolul 
travestit în om - Tecuci; dacă este strigat cineva de-al casei, în timpul nopţii, la fereastră, să nu 
răspundă, pentru că s-ar putea să sărăcească, sau să i se ia glasul, sau chiar să moară, fiindcă cel ce 
cheamă este necuratul; dar poate răspunde și ieși afară, dacă este strigat de trei ori - Bucovina; să 
nu se răspundă și chiar să nu se vorbească, când cineva este chemat noaptea afară, până nu se 
asigură cine este, pentru că poate să-și piardă glasul - Tecuci; dacă i se pare cuiva că este strigat, să 
nu răspundă, pentru că, în mod sigur, este diavolul în timp ce pariază cu Dumnezeu - lași; este de 
rău și poate chiar i se apropie sfârșitul aceluia care i se pare că este strigat - Bucovina; pe cine 
strigă bolnavul care trage să moară acela va fi următorul decedat - Suceava; îi va merge rău celui 
căruia i se pare că a fost strigat pe nume de cineva - Suceava; dacă, involuntar, în timpul unei 
discuții este pomenit numele cuiva, este semn că acela îl dorește sau se gândește la cel ce l-a 
pomenit - lași; înseamnă că este îndrăgit de multă lume cel ce, strigând pe cineva, îl botează pe 
acesta în fel și chip, până nimerește numele adevărat - Tecuci; vacilor nu li se dau nume, pentru ca 
fermecătoarele să nu le afle și astfel să le ia laptele - Bucovina (2.GOROVEI,p.14;22;59-60;77- 
79;143;147;248;252;257;BUHOCIU, p.40). Dacă vreo femeie vrea să scape de copilul abia născut, 
să-i pună același nume cu al unuia născut anterior și care i-a decedat - Țara Oltului (GOLOPENȚIA, 
p.104). În lirica populară, apare uneori ideea de a nu se rosti numele iubitului, de teamă ca acesta 
să nu fie ademenit de vreo rivală: „Nu voi spune/Cum îl cheamă/Că mi-i frică să nu-l ia/Alta care-l 
va vedea”!. (EVSEEV,p.131). Dar este o bună prevestire, când cineva își aude în vis rostindu-i-se 
numele - Suceava (NOTE,Băncescu). 


NUNTĂ 
Nunta, pe lângă rol social, economic, ludic și estetic, are și multiple conotaţii de ordin magico- 

simbolic, urmărindu-se cosmicizarea actului întemeierii familiei și punerea ei sub incidenţa legilor 
eterne care guvernează întreaga fire, sincretismul nunţii manifestându-se astfel la nivelul 
semnelor, codurilor și limbajelor artistice; ceremonialul în sine absoarbe și topește într-un 
amalgam inedit aproape toate formele și speciile artei populare: muzica și dansul, poezia și 
spectacolul dramatic, genurile lirice și cele epice, limbajul obiectelor, culorilor și formelor 
geometrice; poliglosia semiotică și caracterul integrator al nunţii sunt dovada unei origini relativ 
târzii a acestui ritual, desprins din practicile ancestrale ale iniţierii tinerilor, din riturile cinegetice și 
din cele ale fertilităţii solului și fecundității animalelor; dominanta semantică a căsătoriei și a nunţii 
este ideea unirii, a nașterii (botezului) este cea a integrării noului-născut în colectivitatea umană, 
după cum dominanta ritului de înmormântare este separarea definitivă a celui plecat pe lumea de 
dincolo de universul celor vii, de lumea albă, dar toate la un loc sunt subsumate unui ritual de 
integrare; majoritatea simbolurilor prezente în ceremonialul nupţial este legată de ideea formării 
cuplului, de unificare a două principii polare, masculin și feminin, care, în gândirea tradiţională, 
sunt așezate la temelia întregului edificiu al lumii vizibile și invizibile; toată construcţia nunţii este 
așezată sub semnul simbolic al cifrei doi; dar această piramidă, în vârful căreia se află cei doi, mai 
cuprinde în eșafodajul ei și alte diade: familiile celor doi, rudele mai îndepărtate ale celor doi, 
prietenii lui și prietenele ei, eventual comunităţile a două localităţi; conjuncţia dintre cele două 
principii, masculin și feminin, e stimulată și prin alte numeroase gesturi și acţiuni rituale: 
împreunarea mâinilor, sărutul pe obraz, amestecul băuturilor destinate mirelui și miresei, băutul 
din același pahar, mâncatul mierii din două linguri de lemn, prinse între ele cu un lanţ tot din lemn, 
confecţionate toate dintr-o singură bucată de lemn, spălarea mâinilor cu apă turnată din același 
vas, mâncatul din aceeași bucată de pâine unsă cu miere, legarea calului mirelui de cel al miresei, 
când se întorc de la cununie, legatul năframei miresei de toiagul vornicelului, introducerea în casă, 
de către soacră, a mirilor, cu capetele alăturate, prinse într-un șervet sau frâu, care ne amintește 
de străvechiul obicei al romanilor de a pune tinerii căsătoriţi să tragă împreună la un jug, de unde 
au provenit o serie de termeni maritali: cf. conjuga - soţie; conjugalis - conjugal, de căsătorie; 
conjugum - căsătorie etc.; un loc important în procesul de mediere simbolică îl au toate 
schimburile de daruri între mire și mireasă și între membrii familiilor pe cale de înrudire, precum și 
dansurile și jocurile colective, în primul rând dansul miresei, care avea sensul integrării ei în noul 
neam, mireasa fiind jucată mai cu seamă de către rudele mirelui; obiceiurile care însoțesc nunta 
ţărănească include aproape toate actele din scenariul unui rit al fertilităţii (aratul ritual, stropitul 
cu apă, semănatul, oferirea ofrandei spiritului strămoșilor, participarea la masa comună, 
caracterizată prin abundența produselor și băuturilor consumate etc.; (EVSEEV,p.183-185;188- 
189;209;NOTE,Antonescu). Nașul este cel care spune colăcerului pe ce drum trebuie să meargă 
alaiul, fiindcă niciodată nunta nu trebuie să se întoarcă pe același drum pe care a mers la ducere, 
pentru a înșela astfel și a preîntâmpina acţiunea forţelor potrivnice - Vâlcea; când murea un flăcău 
sau o fată de măritat, înmormântarea se făcea sub formă de nuntă (4.P0P,146;160; NOTE, 
Băncescu). La cununie, ginerelui i se bagă un briceag în buzunar, ca să nu-l doară măselele, iar 
mireasa încearcă să-l calce pe picior, ca să-l „aibă sub papuc”, ginerele având însă grijă să nu fie 
călcat (obiceiul este semnalat în toată Oltenia, Muntenia și Moldova, și nu doar în Gorj); la cununia 
religioasă, atât ginerele, cât și mireasa trebuie să se cunune având o monedă de argint introdusă în 
pantoful piciorului drept, ca să fie bogaţi și să aibă bani de-a lungul vieţii lor; mai sunt puse în 
pantoful piciorului drept și câte trei boabe de grâu, ca să aibă belșug, și câte un grăunte de usturoi, 
ca să fie sănătoși, iar în gură mireasa ţine o frunză de foaie-n-fir, ca să nu se păteze pe faţă, când 
va fi însărcinată; după cununie, într-o cameră se face învelitul tinerei neveste, care în acest timp 
ţine pe genunchi un copil de unu-doi ani, punându-i alături zahăr și un covrig, de care sunt legate 
niște brăciri mici, totul fiind făcut ca ea să aibă, la rândul ei, copii; o fată căreia îi trăiesc părinţii o 
despletește, iar nașa o spală pe cap cu vin, după care șeful tarafului de lăutari îi aduce pe arcușul 
viorii cârpa lungă de femeie; tânăra o respinge de trei ori, apoi se lasă legată la cap de către nașă - 

Gorj (CĂRĂBIȘ,p.84-86;NOTE,Băncescu). Nunta mortului tânăr legitimează obligativitatea 
căsătoriei, pentru că tinerii se cuvine să fie lumiţi, nunta fiind deci receptată ca un dat primordial al 
existenţei (ȘEULEANU,p.56). Înmormântarea feciorilor și fetelor ia, din ceremonialul nunţii, toate 
riturile ei, pentru că tinerii care mor la vârsta când omul își caută soţul sau soția sunt consideraţi că 
s-au îndrăgostit de moarte; de aceea li se pune la mormânt pomul nuptțial (MUȘLEA,p.34,citând o 
interpretare a Marthei Bibescu). În mentalitatea tradițională românească există credinţa că pe cei 
cununaţi nu-i mai poate despărţi nimeni, decât numai moartea - Bucovina; dacă se întâmplă ca doi 
tineri, aparținând aceleiași familii, să se prezinte concomitent la biserică pentru cununie, atunci ei 
cer să li se facă ceremonialul deosebit unul de celălalt, considerând că, dacă se face o singură 
slujbă pentru ambele perechi, viitorul nu le va aduce nimic bun - Bucovina; se consideră că unul 
dintre doi tineri din aceeași casă va muri, dacă ei se cunună în cursul aceluiași an - Dolj; dacă se 
prezintă la biserică mai multe perechi de tineri pentru cununie, fiecare caută să se așeze prima în 
partea dreaptă, crezând că astfel le va merge bine în viaţă - Bucovina; când se întâmplă ca, în 
aceeași zi cu cununia, să fie și o înmormântare, tinerii se grăbesc să săvârșească cununia înaintea 
slujbei funerare, considerând că, dacă se întâmplă invers, unul dintre ei va muri foarte curând - 
Bucovina; se crede că li se ia norocul, dacă li se sustrage ceva tinerilor - Bucovina, dar, dacă li se 
încurcă beteala, este semn că vor avea noroc în viaţă și vor fi oameni gospodari - Suceava; în timp 
ce se cunună cineva, dacă are vreo boală, este bine să-și amintească de ea, pentru că se va vindeca 
- Dolj; nici o cununie nu e trainică, dacă în timpul ei au fost făcute farmece - Tecuci (2.GOROVEI, 
p.22;68;69;70;169;172). Când cineva se visează participând la o nuntă înseamnă supărare; când se 
visează jucând la nuntă semnifică pagubă; când se visează nuntă fără lăutari este prevestire de 
moarte; dar o nuntă cu lăutari înseamnă bucurie, voie bună; a visa cununând pe cineva poate să 
însemne și necaz, supărare, dar și bucuria unui noroc; dacă cineva se visează că se cunună cu o 
femeie bătrână înseamnă mare silă - Bucovina (NOTE,Băncescu). 

O 


OAIE (Ovis aries - DLRM,p.551) 

În culturile arhaice, animalul, mai ales cel sălbatic, este adeseori cel care dezvăluie gândul, glasul 
zeilor luminii, cât și al celorlalţi zei, fiind un mesager al lor; încă din paleoliticul superior, omul 
considera ciuta și oaia ca animale cu vocaţie profetică, fapt confirmat din plin de bestiarul carpatic; 
există totuși o specializare a acestei vocații, ciuta având de-a face cu vânători, iar oaia cu ciobani, 
domenii pe care cele două animale nu și le încalcă; „Mioriţa” s-a ivit pe aceste meleaguri odată cu 
oamenii așezați la poalele Carpaţilor, la Dunăre și la Marea Neagră, dobândind, prin stăruinţe și 
dor de eternitate, perfecțiunea operei admirată astăzi (BUHOCIU,p.360;414-415;448). Se crede că 
este un animal îngeresc, care dă oamenilor cioarecii, lecricurile și sumanele; este un animai sfânt 
și cine se ocupă de creșterea oilor și a albinelor va avea noroc în toate; când nu vor mai fi oi și 
albine va fi sfârșitul lumii; fiind blândă și extrem de folositoare, oaia a fost considerată ca o 
vieţuitoare pură, curată (de unde asocierea cu albina); legendele o prezintă ca o creaţie divină, în 
schimb pe capre le-a făcut dracul; când a fost să-și aleagă o armă de apărare, ea a refuzat și colții, 
și coarnele, deoarece nu a lăsat-o inima să facă rău cuiva; aceste atribute explică invocarea ei în 
descântece, unde devine un simbol al alinării; fiind iubite de Demiurg, fiind aproape de acesta, oile 
mediază între uman și divin; prin ele, spun colindele, membrii colectivităţii primesc „florile” 
consacrate, acelea pe care le pun în cunună sau struț, pentru a beneficia de puterea, frumuseţea și 
belșugul lor; ritmul vieţii pastorale este marcat de manifestări solemne, care corespund unor 
momente esenţiale din ciclul vital al oilor; acesta cuprinde două etape: sezonul fertil (între 
Sânmedru - 26 octombrie, când începe împerecherea, și Sângeorz - 23 aprilie, când se separă mieii 
de oi) și sezonul infertil (între primăvară și toamnă, când oile sunt urcate la munte pentru hrană); 
calendarul pastoral începe la Sângeorz (în succesiunea: Sângeorzul vacilor, Alesul, Sâmbra oilor, 
Marcu boilor, Armindeni, Ispasul), atunci când ciobanii sărbătoresc momentul sacru al începutului 
și când are loc sacrificiul ritual al mielului; tot acum se efectuează primul muls și se joacă dansul 
ritual al călucenilor; o seamă de practici cu caracter propiţiatoriu vizează stimularea energiilor firii, 
a fertilității și manei oilor, primul muls fiind asimilat rodniciei apelor; în dimineaţa de Sângeorz, 
baciul se scoală devreme, aduce o găleată cu apă neîncepută de la izvor și o varsă în strungă, 
zicând: „Atâta lapte să aibă oile”; alteori, o cunună mare este înmuiată în izvor, pentru ca oile să 
dea mult lapte; la rândul ei, prima ieșire din strungă devine o trecere consacratoare: „Oaia care 
iese întâi e socotită fruntea tuturor”; ca donatoare de lapte, oaia este asociată cu apa fertilă și 
purificatoare; elemente de magie prin contact (stropirea, băutul) și altele prin magie de analogie 
(revărsarea apei, înmuierea cununii) vizează transferul de forțe sacre de la apa sfântă la oaie; ca să 
fie ferite de lup, este îngropat în strungă un gât/an de lup, totul făcându-se în ascuns, fără să știe 
nimeni, și i se spune „secretu' strungii”; oile nu au voie să treacă peste vârfuri de munţi înalţi, 
fiindcă atunci ele „se strică” și se mai crede că atunci strigoii au puterea de a lua mana; oile trebuie 
să treacă pe poala munţilor, pentru că se crede că vârfurile sunt necurate; în credinţele populare, 
oaia apare ca o vieţuitoare dotată cu puteri și calităţi miraculoase; oamenii cred că ea are darul de 
a înţelege ce se petrece în jurul ei, de a descoperi taine, de a presimțţi întâmplări, așa cum este 
cazul oii năzdrăvane din „Mioriţa”; deși amplificate, meritele și priceperea acesteia nu sunt 
fabuloase, fabuloasă rămânând doar încercarea ciobanului de a determina nașterea unei mioare 
având calităţi deosebite; pentru aceasta există condiţia ca păstorul să poată spune în fiecare seară 
câte o poveste diferită, de când berbecii sunt daţi în turmă și până la fătarea primului miel, caz în 
care oaia va face un miel năzdrăvan; în consecinţă, atributul ei esenţial rămâne acela de mesager: 
ea vestește iminenţa morții, transmite testamentul, comunică mamei îndurerate povestea 
(încifrată metaforic) a morții fiului ei; în folclorul românesc, beneficiază de toate funcţiile epice și 
puterile fantastice atribuite, în general, unui animal-adjuvant: naște, în mod miraculos, un copil 
năzdrăvan, readuce la viață pe viteazul omorât, conduce eroul în altă lume, îl protejează (prin 

sfaturi sau chiar luptând în locul lui), îi dăruiește obiecte și arme fermecate; din oasele ei, 
semănate pe câmp, se ivește o turmă fabuloasă; cu probabilitate, beneficiază de cel mai amplu 
inventar de practici apotropaice consacrate în cultura populară; în Maramureș, mutarea oilor din 
sat la munte este făcută cu foarte mare grijă, fiind ferite cu deosebire de deochi; după ce sunt 
încărcate vasele și celelalte obiecte trebuincioase la stână, se ia cenușă din vatră și lut din strungă; 
unui berbec mai frumos i se găurește un corn și se pune în el argint viu (mercur); când se iese din 
casă, trâmbiţele cântă, spunându-se că astfel este chemat laptele oilor; ajunși la un pod, cel dintâi 
cioban pune sare pe pod, peste care trec oile și apoi ciobanii, ultimul strângând sarea pe care o 
duce păcurarului din fruntea turmei, acest procedeu repetându-se la toate podurile întâlnite în 
drumul spre munte; când este trecută o apă mică, un păcurar stă lângă apă și stropește oile lovind 
apa cu bâta; când trec printr-un sat, un cioban își pune izmenele pe bâtă și, cu bustul gol, străbate 
satul, pentru ca localnicii să se uite la păcurarul dezbrăcat și nu la oi; este un dar frecvent în 
practicile de înmormântare, fiind dată de pomană, peste groapă, după ce în prealabil este stropită 
cu apă, apărând și în acest caz în strânsă legătură cu apa, ca element sacru și curat, legătură care 
nu trebuie pusă pe seama unui cod naturist, axat pe semantica fertilității, ci pe unul chtonian, 
concentrat în jurul ideii de purificare; despre oaie se crede că, scuturându-se de apa cu care a fost 
stropită, stinge cu ea nu numai focul prin care va trebui să treacă sufletul celui răposat în calea sa 
spre locul predestinat, ci chiar și focul nestins al iadului; cu toate acestea, oaia nu relevă atribute 
de animal psihopomp, deoarece ea nu conduce sufletul, ci doar îl purifică, îl apără de focul 
infernal; fiind curată, sacră, ea funcţionează ca un alter-ego al divinității, ca un protector mitic al 
dalbului de pribeag; calendarul pastoral marchează câteva zile cu semnificaţie deosebită: 
Sântămăria Mare - coborârea oilor, Răscol - dezmembrarea turmei, Năpustirea berbecilor sau 
Nunta oilor (când berbecii sunt băgațţi în turma de oi), Sâmedru - când se încheie socotelile între 
ciobani și stăpâni (COMAN,I,p.14-18;21-26). În Buzău, după înmormântare se dă peste groapă o 
oaie sau un miel; oaia trebuie să fie udată cu apă, să se scuture pe mormânt, pentru că acea apă 
ajută la stingerea focului ce poate arde pe locul de veci; mai mult, oaia fiind simbolul nevinovăţiei 
și al sfinţeniei, nu se teme nici de diavol și intră în iad, răcorind sufletul celui păcătos cu apa de pe 
lâna sa; dacă moare o femeie gravidă, se dă peste sicriu o oaie gestantă, crezându-se că femeia va 
naște copilul pe lumea cealaltă - Bucovina (3.MARIAN,(I1l,p.192;215). Se crede că oaia este un 
animal blagoslovit de Dumnezeu și, când se culcă, își face semnul crucii cu piciorul - Transilvania; 
între oi, omul este păzit de lucrul-slab - Țara Oltului; în noaptea Anului Nou, fetele nemăritate se 
duc între oi și, dacă prind o oiță tânără, înseamnă că soţul le va fi la fel, tânăr - Țara Oltului; în 
același timp, se crede că nu le merge bine femeilor care umblă printre oi - lași; oaia dată de 
pomană pentru sufletul celui decedat se stropește mai întâi cu apă, crezându-se că apoi ea se va 
scutura peste focul în care va arde, pe lumea cealaltă, sufletul fostului ei stăpân, diminuându-i 
astfel chinurile - Suceava; este semn de ploaie și vânt în acea zi, când oile se bat și zbiară 
dimineața sau când se scutură des - lași;Suceava; când oile sar, zburdă și se lovesc în capete este 
semn că va fi furtună, cu fulgere și trăsnete, sau că va viscoli - Suceava; este semn că va ninge 
pentru cel care visează oi - Suceava; dacă, pe timp de ger, oile nu vor mai avea aceeași poftă de 
mâncare este semn că vremea se va înmoina; dar dacă, pe timp cu moină, oile vor mânca iute și cu 
poftă înseamnă că, în curând, vremea se va înăspri - lași (2.MARIAN,I,p.86-87;2.GOROVEI,p.78; 85; 
174;261-262;266;269;GOLOPENȚIA,p.78;82). Ca să afle dacă iarna va fi geroasă sau cu moină, 
ciobanii aștern dulama în mijlocul oilor și observă apoi ce fel de oaie se va culca pe haină: dacă se 
culcă o oaie de culoare neagră este semn pentru ei că iarna va fi bună; dacă se va culca una de 
culoare albă înseamnă că iarna va fi aspră - Vâlcea; sau, dacă ultima oaie care iese din strungă la 
muls este neagră, este semn că timpul se va face frumos, că norii se vor împrăștia și se va lumina - 
Vâlcea; pentru apărarea turmelor de sălbăticiuni, dar mai ales de lupi, familiile de ciobani respectă 
următoarele zile de peste an: Sânpetru, Circovii Marinei, Teclele, Berbecarii, Osie, Lucinul, Ziua 
Lupului, Filipii de Toamnă, Filipul cel Șchiop, Sântandrei, Sânpetru de larnă, Tănase de Ciumă, Filipii 

de larnă, Stretenia și Martinii de larnă; dar importanţă economică și rituală deosebită o are 
Sâmedru (26 octombrie), pentru că acest praznic încheie sezonul de vărat al oilor și deschide 
sezonul de iernat (12.GHINOIU,p.247-248;251). Zilele consacrate oii sunt: Sângiorz, Armindeni, 
Sânziene, Ispasul, Sântămăria Mare, Sântilie, Sântămăria Mică, Sâmedru etc.; dracul poate să-și ia 
orice chip, cu excepţia celei de oaie; la construirea unei case noi, în Banat, cei bogaţi îngroapă un 
cap de oaie, atunci jertfită, la temelia noii construcţii (COMAN,II,p.2;5;164;1. ANTONESCU,p. 232). 
Pentru apărarea oilor, se face pe „creierul” strungii o cruce din lemn verde; nu este bine ca oile să 
fie mulse în locuri străine, pentru că nu mai dau lapte; nu se dă de la târlă nici foc și nici sare, 
pentru că se crede că se dă sănătatea oilor; nu este iertat să se așeze cineva pe năclad (butuc de 
lemn din vatră), fiindcă vor veni ursul și lupul la oi; nu este voie să se cânte din fluier sau trișcă 
atunci când sunt mulse oile; să nu se dea lapte nesărat din casă, pentru că stârpesc oile; în zilele de 
post (miercurea și vinerea) să nu se dea din casă lapte, brânză și lână; marţea și vinerea să nu se 
lucreze lâna, că se îmbolnăvesc oile; cine vinde oi să ia un smoc din lâna lor, ca să nu-și piardă 
sămânţa; nu este bine să se mănânce brânză înainte de a se vedea clăi de fân pe hotar, fiindcă 
fulgeră sau trăsnește oile pe munte; femeile nu au voie să intre la stână între oi; la Sfântul Filip și 
Sfântul Andrei să nu se coase, pentru că intră lupul la oi; când se mută staurul oilor, se ia un pumn 
de pământ din strungă și se pune în locul cel nou - Bihor (1.BOCȘE,p.55-56). S-ar putea să-și piardă 
haina cel care visează oi alergând; va avea câștig cel care visează oi păscând; câștig și cinste va 
avea cel care visează că vinde sau că i se trimit oi - Suceava (NOTE,Băncescu). Serii simbolice: 
cenușă-pământ; oaie-apă. 


OALĂ 

Când se pune pe foc o oală nouă, să i se facă și semnul crucii, pentru a fi mereu curată și să reziste 
mult în timp - Tecuci; oala în care se încălzește apa pentru scalda copilului să fie nouă, pentru ca 
așa cum sună oala, așa să sune și glasul pruncului, pătrunzător și plăcut, atunci când va cânta - 
Țara Oltului;Suceava; să nu se așeze pe foc în faţa altor vase, fiindcă gospodina va fi înfruntată de 
alţii - Vâlcea; dacă oala, pusă la fiert, fierbe în continuare și după ce a fost luată de pe foc, este 
semn că va trăi mult cel ce trebăluiește pe lângă vatră - Suceava; femeia gravidă să nu mănânce 
din oală, fiindcă va naște pruncul fără păr pe cap - lași; ca să nu mai aibă copii, placenta nou- 
născutului se pune într-o oală, care este îngropată cu gura în jos - Banat; cât timp mai fierbe o oală 
după ce a fost luată de pe foc, atât își va mai dori copilul mama - Muntenia; va ploua la nunta celui 
care mănâncă direct din oală - Muntenia;Argeș;Moldova;Galaţi;Vrancea;Vaslui;lași; să nu se 
mănânce din ea, atât timp cât oala este pe foc, fiindcă nu se va mai sătura nouă zile consecutiv cel 
care o face - Bihor; când oala se răstoarnă cu gura spre cel care o privește, înseamnă că omul va 
avea dificultăți la înghiţirea bucatelor - Vâlcea; primește veste mare cea căreia îi plesnește capacul 
de la oala pusă pe foc - Tecuci; să nu se privească în fundul oalei, ci să se încerce cu o lingură ca să 
se vadă dacă mai este ceva în ea - Teleorman; oalele se pun cu gura în jos, seara, după cină, în 
zilele când se lasă de sec la intrarea în perioada marilor posturi de peste an, înainte de Paște și de 
Crăciun, ca să ferească familia de vreun necaz - Vâlcea; urma lăsată de vreo ulcică sau oală în spuza 
vetrei trebuie împrăștiată de femeie, după ce vasul a fost luat de pe foc, ca să nu apară bube pe 
șezutul omului - Suceava; sau ca să se împrăștie și să se astupe gura dușmanilor și a clevetitorilor - 
Argeș; sau ca să nu rămână cu gura deschisă, la moarte - Suceava; oala dată cuiva trebuie adusă 
înapoi de aceeași persoană, dacă nu vrea să-i crească nasul cât oala - Bihor; oala în care s-a încălzit 
apa pentru scăldatul unui mort se îngroapă - Transilvania, sau se sparge - Muntenia; ca să nu mai 
moară și alte neamuri, când se scoate mortul din casă să se spargă în urma lui o oală, pentru ca tot 
așa să se spargă și toate necazurile și relele - Năsăud;Sibiu;Vâlcea;Muntenia;Prahova; este semn 
de ploaie, când dau oalele în foc - Suceava (3.MARIAN,(II,p.57;2.GOROVEI,p.30;43;83;134;151; 163; 
172;175;182;187;196;213;267;GOLOPENȚIA,p.93;NOTE,Antonescu). În părţile Buzăului, se ia 
puţină apă în oala în care a fost apă pentru spălatul mortului și se trântește în mijlocul casei, ca să 

se spargă toate neajunsurile și supărările și să înceteze de-a mai muri cineva din acea gospodărie; 
în Bucovina, oala în care a ars lumânarea la capul mortului se trântește cu putere de pragul casei, 
încât aceasta scoate un sunet deosebit; în Bihor și în Munţii Apuseni, oala este spartă de pământ, 
sau în locul unde mortul și-a dat sufletul, sau chiar la mormânt, sau se umple cu cenușă și apoi se 
sparge; în Țara Oltului, oala respectivă este dusă înaintea cortegiului mortuar și se dă de pomană 
unui om sărman, plină cu apă proaspătă și împreună cu o lingură (3.MARIAN,IIl,p.174-175). Să nu 
se mănânce din oală, fiindcă aceluia îi va ploua la nuntă; dacă fetele mănâncă din oală, se crede că 
vor avea bărbaţi băutori; mâncatul din capacul oalei este semn de sărăcie; să nu se ţină în casă 
oale și vase ciobite și nici să nu se bea din ele, pentru că aduc pagubă - Maramureș;Suceava; 
Prahova; Ilfov (BOGDAN,p.87;98;124;NOTE,Băncescu;Antonescu). Cine visează oală pusă pe foc va 
avea parte de un ospăț sau chiar de o nuntă; dacă visează pur și simplu o oală înseamnă că va avea 
slugi la vreo muncă mai deosebită - Suceava (NOTE,Băncescu). v. VAS. 


OBICEI 

Petru Caraman: „Nu există nici un obicei care să nu aibă la bază o credință anumită, sau chiar mai 
multe...Credinţele care i-au dat naștere au fost uitate după un timp sau au fost eclipsate, ne mai 
continuând să fie vehiculate decât de tradiţia orală; uzajul este cel care se impune și nu 
circumstanţele care le-au creat“ (ADĂSCĂLIȚEI,p.149). 


OBIECT v. LUCRU. 


OBIELE 

La Vovedenie (Intrarea în Biserică a Maicii Domnului — 21 noiembrie), fetele și flăcăii obișnuiesc să 
nu mănânce nimic toată ziua, după care se culcă punându-și sub pernă obielele, în credinţa că pe 
cine vor visa în acea noapte pe acela îl vor lua de soț sau de soţie - Țara Oltului 
(GOLOPENȚIA,p.83). 


OBRAZ 

Fața omenească, prezentă pe diferite obiecte sau pe elementele constructive ale caselor, 
împrejmuirilor, cu rol ornamental, are înţelesul de veghe binefăcătoare și totodată de avertisment, 
de invocare a forțelor binelui și de îndepărtare a spiritelor și gesturilor cu rol malefic (PETRESCU, 
p.75;77;IORDACHE,p.154). Se crede că acela care se trezește dimineaţa cu faţa în sus este un om 
norocos, dar poartă ghinion pentru cel care se trezește cu faţa la cearșaf - Tecuci; copilul care 
doarme cu faţa în sus și cu mâinile așezate peste cap este cu noroc și belșug în viaţă - lași; se spune 
că oamenii cu pete pe faţă sunt buni la suflet - Bucovina, iar cei cu gropiţe în obraji au obiceiul 
furatului - Tecuci; să nu se meargă la fântână, după apă, nespălat pe obraz, pentru că le va curge 
bale băieţilor care vor fi născuţi - Suceava; cel căruia îi ard obrajii crede că îl vorbesc dușmanii de 
rău; pentru aceasta, el trebuie să se spele pe faţă cu apă amestecată cu oţet și urzică moartă; 
astfel, gura vrăjmașilor nu va mai „înțepa“ (ca urzica vie), ci va tăcea (ca urzica moartă și ca oţetul 
tăiat cu apă) - Maramureș;Tecuci;Bacău;Suceava; nu este bine să se ţină copilul mic cu faţa 
acoperită, pentru că va avea o fire rușinoasă când va fi mare - Buzău; despre cel greu bolnav se 
crede că, de va zăcea cu faţa la perete, va muri în curând, iar, de se va întoarce cu faţa către 
cameră, se va însănătoși - Bucovina; cine se duce la înmormântarea unui preot să nu cumva să-i 
zărească faţa, pentru că nu mai apucă Învierea Domnului a doua oară - Tecuci; dacă un defunct are 
față veselă înseamnă că este mulțumit de cei care l-au îmbrăcat și că, pe lumea cealaltă, va fi bine 
primit în veșmintele pe care le are - Moldova; cine zărește pe fața unui mort vreo pată roșiatică 
are semn că îi va muri curând cineva din familie - Moldova (2.GOROVEI,p.15;85;87;97; 146;149; 
150; 153;171;177;208;BOGDAN,p.21;PRESA). Cine se visează văzându-și propriul obraz în oglindă, 
în apă sau că se spală pe faţă este semn căva trăi viață îndelungată, dar și posibilitatea ca, în 

viitorul apropiat, să vadă chipul unui om necunoscut; dacă visează obraz curat este semn de bine, 
iar dacă visează obraz negru (sau murdar) înseamnă amărăciune; dacă se visează că are faţă mare 
este semn că va săvârși fapte bune, iar fața mică înseamnă că își va spori cinstea în anturajul celor 
cunoscuţi; cine visează chip frumos este semn de bine și de mare onoare; visarea unei feţe supusă 
unui proces cosmetic poate să însemne bine, pentru fete, și rușine, pentru băieţi; pentru cine, în 
vis, i se arată om spălându-se pe față înseamnă că va trăi sentimente de părere de rău; dacă se 
visează cu faţa roșie înseamnă fie că va da dovadă de un comportament condamnabil, fie că se va 
împăca totuși cu un adversar, fie că va avea noroc în ceea ce întreprinde; dacă se visează că 
oglinda îi arată urât chipul său este semn că vor urma zile pline de griji - Suceava (NOTE,Băncescu). 
Serie simbolică: apă-oțet-urzică. 


OBREJENIE v. AUGUST. 


OCHELARI 
Cine se visează purtând ochelari înseamnă că va avea spor în ceea ce întreprinde sau că, în orice 
caz, va avansa înspre o situaţie mai bună decât cea actuală - Suceava (NOTE, Băncescu). 


OCHI 

Importanţa văzului, a ochilor în percepţia și înțelegerea lumii, în comportamentul uman, este 
atestată de numeroase expresii și locuţiuni populare: „pe ochii mei”, „a i-o spune verde-n ochi”, „a 
închide (a deschide) ochii”, „a mânca din ochi”, „a scoate (cuiva) ochii (pentru ceva)”, „ochi rău”, 
„a arunca praf în ochii (cuiva)”, „a sorbi din ochi” etc.; ochii, la fel ca și inima, devin o instanţă de 
sine-stătătoare, ele suferă împreună, iar lacrimile vărsate sunt, de fapt, cele ale inimii; de aceea, 
plânsul este considerat, în poezia populară, nu doar manifestarea unei anumite stări psihice sau o 
modalitate catartică, ci o pedeapsă, un fel de autoflagelare; în vremurile de demult, cazna cea mai 
cumplită aplicată oamenilor era orbirea, de unde și expresia menţionată mai sus și păstrată în 
multe limbi (a scoate ochii cuiva); de remarcat că psihanaliza consideră orbirea echivalentă 
castrării; puterea malefică și distructivă a ochilor, întrupată, la vechii greci, în simbolul Gorgonei, 
monstrul care ucide pe oricine cu privirea sa, și-a găsit reflectarea și în credința cvasiuniversală în 
deochi; superstiția deochiului, mai ales la perechile tinere, poate fi întâlnită la un obicei 
condamnabil, acela de a scoate praf sau tencuială din ochii sfinţilor pictaţi în interioarele 
bisericilor, cu scopul de a face farmece bărbaţilor, spre „a-i orbi”, ca să nu vadă ce fac soțiile lor 
necredincioase, dar s-ar putea ca magia să fie făcută și pentru „a deschide ochii” asupra 
farmecelor iubitei; dar vigilența soțului gelos poate fi înșelată și dacă nevasta îi servește un pahar 
de vin în care a introdus, în prealabil, o monedă care a stat deasupra ochilor închiși ai unui mort; 
dragostea începe mai totdeauna de la ochi, acesta fiind un agent deosebit de activ în textele 
folclorice, ocupând chiar primul loc, pentru că tot de la ochi vin și toate nenorocirile; de remarcat 
că ochiul are o dublă funcţie, el este în același timp organ receptor, cât și organ emiţător, ultimul 
fiind aproape în exclusivitate de genul feminin; în cântecul popular, ochii reprezintă organul 
atotputernic al iubirii; ei subjugă, varsă foc, vorbesc, ucid, rănesc și vindecă în chip miraculos; sunt 
în același timp principalul canal de comunicare între micro și macrocosmos, o adevărată fereastră 
a sufletului deschis spre lumea Erosului; dar ochii sunt și cei care emană teroare; femeia folosește 
vraja ochilor, puterea lor magică pentru a fermeca iubitul, este gata să încerce forţa paralizantă a 
lor spre a imobiliza calul sau boii flăcăului; uneori înlocuiesc metonimic întreaga făptură a iubitei; 
sunt ca două oglinzi în care se reflectă toate stările sufletești, sunt apți să înlocuiască organul 
vorbirii sau alte semne prin care se comunică dragostea; căutătura de la distanţă sau privitul ochi 
în ochi formează programul minim la care se reduc revendicările îndrăgostiţilor în faza incipientă a 
iubirii; sunt organul predilect de la care începe cosmicizarea femeii, prin faptul că deseori sunt 
comparaţi cu stelele; ar mai fi de subliniat că, deoarece în textele folclorice predomină culoarea 

neagră a ochilor, unii cercetători au ajuns la concluzia că aceasta ar fi o trăsătură etnică distinctivă, 
numai că aceleași texte reliefează și înclinarea spre ochii albaștri (EVSEEV,p.14-21;162). În 
ornamentica populară, ochiul ocupă un loc important în repertoriul motivelor antropomorfe, 
investit și el din cele mai vechi timpuri cu puteri benefice sau malefice, expresie a însăși puterii 
spirituale omenești sau supraomenești (PETRESCU,p.70-71). Ornamentul reprezentând un ochi are 
rolul de apărare, de veghe împotriva spiritelor aducătoare de rău (IORDACHE,p.154). Când se 
seamănă grâul, plugarul aruncă boabele cu ochii închiși, ca nici păsările cerului să nu vadă holda lui 
- Maramureș (BOGDAN,p.44). De omul cu ochii verzi trebuie să se ferească cel ce nu vrea să fie 
deocheat - Gorj; în schimb, oamenii cu ochii albaștri sunt cei mai lesnicios de deocheat - 
Mehedinţi; se crede însă și că pot deochea numai oamenii cu ochi albaștri, care se nasc strigoi, 
adică ei, la naștere, au pe cap căiță, pe care o apucă cu mâinile și trag de ea să o mănânce, 
mâncând din ea, devin strigoi pe toată durata vieţii, deochind tot ceea ce văd sau despre care își 
exprimă uimirea - Olt; când se scot din casă în curte puii de găină sau bobocii de gâscă, ieșiți din 
ouă, cel ce o face să ţină ochii închiși sau să se lege la ochi, ca nici uliul sau cioara să nu-i vadă - 
Tecuci;Suceava; agricultorul să înceapă semănatul grâului ţinând ochii închiși, pentru ca păsările 
cerului să nu vadă nici ele boabele din spice - Bihor;Suceava; dacă păsările intră în ogorul semănat 
cu grâu și fac pagubă, să se vină noaptea și să se înconjoare locul de trei ori, cu ochii închiși, ţinând 
în braţe un băiat legat la ochi, astfel păsările vor părăsi acel câmp - Bihor; când cineva privește fix 
într-un punct anume și i se împăienjenesc ochii, este semn că-i vor sosi oaspeţi - Muntenia; aceeași 
semnificaţie are și privitul cu uimire a unui lucru și ochii se încrucișează - Muntenia; dacă se bate 
ochiul drept cuiva înseamnă că va avea parte de o bucurie, dar, dacă se bate cel stâng, va urma 
neapărat o supărare - lași;Suceava; va plânge cel căruia i se bate un ochi - Suceava; dar să nu se 
spună nimănui că ochiul se bate, pentru că și el vede multe și nu spune nimic fără știrea gurii - 
Tecuci; se spune despre mortul care are un ochi întredeschis că nu se îndură să părăsească lumea 
din care pleacă - lalomiţa; i se închid ochii mortului, ca el să nu vadă durerea și jalea celor din jurul 
lui - Muntenia; dacă mortul rămâne cu ochii deschiși este semn că va fi sărăcie în acea casă - 
Suceava (2.GOROVEI, p.73;100;104;153;176-178;204). Dacă unui om i se bate ochiul stâng este de 
rău, dacă se bate cel drept este de bine - Muntenia;Teleorman; (1.CHIVU, p.246;NOTE,Antonescu). 
Dacă se bate pleoapa stângă este de rău, dacă se bate cea dreaptă este de bine; dar interpretarea 
poate să fie și inversă, depinde de zonă - Maramureș (BOGDAN,p. 22). Prevestește nenorocire 
mare baterea ochiului stâng, dar nici baterea celui drept nu este de bine; cine visează ochi negri va 
lua un soţ frumos; ochii bolnavi înseamnă prietenie amăgitoare; un om cu ochii ceacâri (ochi de 
culori diferite) înseamnă lipsă de bani și pagubă; tot pagubă înseamnă și visarea unor ochi lungi 
sau a unor ochi mici; când se visează ochii poziționaţi în orificiul urechilor înseamnă că acela își va 
pierde vederea și se va folosi doar de auz; înseamnă moarte în familie sau pagubă mare pentru 
cine visează că-și pierde un ochi; dar este semn de câștig pentru cine se visează având ochi mari; 
se va împlini dorinţa celui care se visează că are mulți ochi - Suceava (NOTE,Băncescu). Serii 
simbolice: vin-monedă-mort; ochi-băiat-3. 


OCHILĂ 

Personaj imaginar din basmele populare românești, înzestrat cu o vedere de o excepţională 
acuitate (ȘĂINEANU,I,p.212). 

OCHIUL-BOULUI v. MARGARETĂ. 

OCTOMBRIE (Brumărel, Brumarul Mic, în opoziţie cu Brumarul, adică Noiembrie, luna în care cad 
primele brume) 


În limbajul poporului, i se mai spune și Brumărel, pentru că în această lună începe să cadă bruma, 
sau cad brumele cele mici; se crede chiar că, dacă în luna octombrie cade multă brumă și omăt, 

apoi, în ianuarie, oamenii se pot aștepta la o vreme „moale”, călduță; dacă este multă ploaie în 
lunile octombrie și noiembrie, în luna decembrie vor fi mari vânturi (2.MARIAN,I,p74-75). În 
decretul dat de Mihail Comneanul, la 1166, sunt menţionate trei sărbători în care este interzisă 
orice muncă (6 octombrie — Sfântul Apostol Toma; 9 octombrie — Sfântul Apostol lacov al lui Alfeu 
și 18 octombrie — Sfântul Apostol și Evanghelist Luca), precum și două sărbători (23 octombrie — 
lacob, ruda Domnului, și 26 octombrie — Sfântul Mare Mucenic Dimitrie Izvorâtorul de Mir) în care 
sunt permise unele munci, fără a se specifica felul acestora; mai târziu, la 1786, în circulara emisă 
de episcopul ortodox de la Sibiu, Ghedeon Nichitici, în urma voinţei împăratului Franz losef, se 
recomandă să se țină ziua de 26 octombrie, în care este prăznuit „Sfântul Mare Mucenic Dimitrie 
Gavril”; circulara mai adaugă însă și un „sfânt naţional român”, anume ziua de 14 octombrie — 
Cuvioasa Parascheva (GRAMA,p.69-71). Mare parte a lunii stă sub semnul balanței, perioada fiind 
propice pentru nunţi și călătorii; dacă nu cad frunzele de pe copaci înseamnă că iarna va fi tare și 
iute; dacă vor fi omizi este semn că vor fi și mulţi alţi viermi; de va fi ploaie cu piatră înseamnă că 
rodul semănăturilor va fi nici prea rău, nici prea bun; dacă va ploua după apusul Cloștii, vara va 
veni târziu, dar nu va fi rea; oamenii să reţină în ce zi a lunii va cădea prima zăpadă, pentru că 
atâtea zile câte vor fi până la debutul lunii viitoare, tot atâtea zile vor fi cu ploaie și zăpadă peste 
toată iarna (PRESA). 

11 octombrie — Sfântul Apostol Filip (Filipii). În această zi, gospodarii se abţin de la lucru, pentru 
ca vitele să le fie ocrotite de animale sălbatice și de alte primejdii (unii ţin numai o zi, alţii ţin trei 
zile consecutive, cunoscute în popor cu numele de Filipi) - Suceava; cine lucrează în zilele de Filipi 
face un mare păcat, drept pentru care Dumnezeu poruncește Sfântului Petru să-i trimită 
păcătosului câțiva lupi, ca să-i ia câte o vită din gospodărie - Muntenia (2.GOROVEI,p.254-255). 
Ziua este, prin tradiţie, dedicată lupilor, considerându-se că Sfântul Filip ocrotește gospodăriile 
oamenilor în faţa acestor fiare; se spune că, în nopţile de Filipi, lupoaicele sterpe se hrănesc cu 
jeratic și tăciuni, care le ajută să se împerecheze; pentru a împiedica înmulţirea exagerată a lupilor, 
gospodinele nu aruncă, în această zi, gunoiul din casă, pentru că în el pot exista reziduuri de jeratic 
și tăciuni; sărbătoarea este ţinută în special de femei, care, la căsătorie, primesc ca zestre de la 
mamele lor și un anumit număr de Filipi; în această zi, nu se pronunţă cuvântul lup, nu se toarce, 
nu se ţese, nu se prelucrează piei de animale, nu se spală rufe și se ţine post (PRESA). 

12 octombrie — este ziua când soarele intră în semnul Scorpiei, oamenii trebuind să se ferească de 
lacuri și în nici un caz să nu se apuce de lucru nou; dacă tună în această zi este semn că pâinea se 
va scumpi, iar prin unele ţinuturi va fi foamete (PRESA). 

14 octombrie — Sfânta Cuvioasa Parascheva de la lași. Zi numită în popor și Vinerea Mare, chiar 
dacă poate să cadă în oricare din zilele săptămânii; în această zi, nu se coase nimic, fiindcă este rău 
de grindină și boli de ochi - Muntenia (2.MARIAN,I,p.82;2. GOROVEI,p.253). În nordul Moldovei se 
crede că toate sărbătorile care cad în intervalul de timp care trece, începând de la Vinerea Mare 
(Preacuvioasa Parascheva) și până la Cucernicul Simeon (3 februarie), se ţin pentru a feri 
gospodăriile de foc și vitele de animale sălbatice (2.MARIAN,I,165). Această zi deschide cel de al 
doilea sezon pastoral, care se desfășoară de-a lungul a două săptămâni, între 14 și 27 octombrie, 
iar această Vinere Mare încheie ciclul de 12 vineri de peste an, care prefațează sărbători 
importante, în general praguri ale timpului (Sfântul Andrei-30 noiembrie, Crăciun-25 decembrie, 
Stretenia-2 februarie, 40 de Sfinți-9 martie, Blagoveștenia-25 martie, Duminica Mare-Paștele, 
Sânziene-24 iunie, Sfinţii Petru și Pavel-29 iunie, Schimbarea la Față-6 august, Sfânta Maria Mare- 
15 august, Tăierea Capului Sfântului loan Botezătorul-29 august și Ziua Crucii-14 septembrie; la 
încheierea ciclului, pe 27 octombrie, în unele zone se serbează o Sfântă Paraschivă care, împreună 
cu cea de pe data de 14 octombrie, formează o sărbătoare dublă numită Vinerelele (12.GHINOIU, 
p.248;PRESA). Ziua se ţine pentru dureri de cap și spre a fi feriţi oamenii de boli, în special pentru 
bolile de ochi; ziua este invocată și în descântecele „de bubă”, „de bubă rea”, „de bubă dulce”, „de 
brâncă”, „de cei-răi”, sau „de junghi”. 

17 octombrie — Sfântul Prooroc Oseea; Lucinul. Se respectă această zi, pentru ca oamenii să fie 
feriţi de lupi - Muntenia (2.GOROVEI,p.127). 

26 octombrie — Sfântul Mare Mucenic Dimitrie, Izvorâtorul de Mir (Sâmedru). În concepția 
tradițională românească, această dată calendaristică este corelată, în vechiul cult solar autohton, 
cu echinocțiul de toamnă; la Sâmedru se desfăceau turmele oilor, adunate primăvara, la Sfântul 
Gheorghe (Sângiorz; 23 aprilie), iar proprietarii oilor sau ai stânelor plătesc simbriile păstorilor 
angajaţi; de altfel, Sfântul Mare Mucenic Dimitrie și Sfântul Gheorghe au fost contemporani, fiind 
născuți amândoi în secolul al III-lea d.Ch.; mama Sfântului Dimitrie a fost bună prietenă cu Sfânta 
Elena, mama lui Constantin cel Mare; din cauză că nu a putut fi convins să părăsească credinţa în 
Hristos, sfântul a fost ucis cu sulițele de către slujitorii împăratului Maximilian; ucenicul său 
apropiat, Lupus, care a fost martor la martiriul sfântului, i-a luat acestuia inelul și hainele 
însângerate; ulterior, cei care atingeau aceste veșminte se vindecau de boli sau scăpau de tot felul 
de necazuri (PRESA). Poporul mai numește această zi Sâmedru, cel care încuie vara și deschide 
iarna; împreună cu Sângiorzul (Sfântul Gheorghe), Sâmedrul împarte anul păstorilor în două 
anotimpuri simetrice: vara între 23 aprilie și 26 octombrie și iarna între 26 octombrie și 23 aprilie; 
înainte de această zi se fac pomeni pentru îmbunarea morţilor și se tund coamele cailor; dacă în 
noaptea dinspre Sfântul Dumitru este lună plină și senin, iarna va fi bună și caldă, iar dacă este nor, 
ploaie sau zăpadă este semn de iarnă grea; se mai spune că este ziua în care chiriașii se mută de la 
un proprietar la altul; în credinţele tradiționale, se spune că Sâmedru închide cerul, lăsând frigul 
liber până la Sfântul Gheorghe; în Oltenia, Muntenia și sudul Moldovei, se aprind focurile din 
resturi de cânepă; sunt daţi de pomană colaci în formă de cruce și grâu fiert amestecat cu lapte 
sau brânză; este ziua în care se crede că se împerechează oile, de aceea sărbătoarea mai poartă 
denumirea de „Năpustirea berbecilor”, „Nunta arieţilor” sau „Nunta oilor”; din această pricină, 
Sâmedru este descris ca un cioban nedezlipit de turma pe care o paște „într-un mijloc de codru, 
necălcat de picior omenesc” și care moare la stâna oilor; tot de Sfântul Dumitru, se tocmesc 
ciobanii și păzitorii de vite pentru anul următor; dacă în noaptea din ajun cerul este senin 
înseamnă că iarna va fi blândă și ploioasă; în caz că este noros, plouă sau ninge înseamnă că iarna 
va fi grea; la oraș, este obiceiul ca, în această zi, chiriașii să se mute de la o gazdă la alta 
(12.GHINOIU,p.48;202;230;248;PRESA). În această zi nu trebuie nimeni să se pieptene, pentru că 
este primejdios de lupi - lași (2.GOROVEI,p.194). În zona Bacăului, la 26 octombrie, este sărbătorit 
momentul întoarcerii ciobanilor cu oile de la munte, cunoscut sub numele de Rascol; acum se aleg 
oile, se încheie socotelile cu baciul, cu „stăpânul de munte” și cu ciobanii, fiind totodată prilej de 
petrecere și veselie (ICHIM,p.142). 

27 octombrie — Cuviosul Dimitrie cel Nou din Basarabi. Moaștele acestuia sunt păstrate în 
Catedrala Patriarhală din București, cuviosul fiind considerat „ocrotitorul Bucureștilor; patronul 
spiritual al Capitalei”, iar pelerinajul mulțimilor de creștini în aceste două zile are ca motivație 
credinţa că, prin acest gest de venerare, viaţa lor și a celor apropiaţi va fi ocrotită de necazuri și 
nevoi, sau în speranţa unei vindecări trupești; Cuviosul Dimitrie s-a ocupat cu pășunatul vitelor; 
după ce s-a călugărit, s-a retras într-o peșteră, unde a ţinut post aspru și s-a rugat zi și noapte; 
moaștele Sfântului Dimitrie au fost descoperite prin visul unei fete demonizate, care a fost astfel 
vindecată; se crede că florile, precum și alte obiecte pe care credincioșii le trec pe deasupra raclei 
în care sunt depuse moaștele, capătă puteri miraculoase în vindecarea unor afecţiuni și, din 
această cauză, sunt păstrate ulterior la loc de cinste în casele oamenilor (PRESA). Legenda afirmă 
că între generalul rus, care a luat moaștele Cuviosului Dimitrie de la Basarabi (Basarabov, în sudul 
Dunării, pe teritoriul Bulgariei), cu gândul de a le duce în Rusia, și autorităţile ecleziastice de la 
București, unde trupele rusești ajunseseră după războiul ruso-turc, încheiat în 1774, a intervenit o 
înțelegere, conform căreia generalul a condiţionat lăsarea raclei cu moaște, dacă este 
recompensat cu bani din aur în greutate egală cu aceea a moaștelor; puse într-o balanţă, moaștele 
ar fi devenit dintr-o dată foarte ușoare, așa încât românii au trebuit să plătească generalului doar 

câțiva galbeni, mai acordându-i-se încuviințarea să ia totuși cu el și mâna dreaptă a trupului, pe 
care a dus-o la Kiev (NOTE,Antonescu). 


ODAIE v. CAMERĂ. 


ODOLEAN (Valeriana officinalis - DLRM,p.558) 

Numele mai multor specii de plante erbacee, cu tulpina înaltă și flori trandafirii sau albe, dintre 
care una (valeriana) servește la prepararea unor produse farmaceutice (ȘĂINEANU,IV,p.76). Alături 
de alte plante, considerate aducătoare de noroc, se pune între scutecele copilului mic, se unge cu 
odolean ugerul vacilor, pentru ca duhurile rele să nu le ia mana de lapte, iar, la începutul aratului 
de primăvară, se așează cinci fire de odolean (hodolean) între coarnele vitelor de tracţiune, la fel 
făcând și bărbaţii, care își pun planta la pălărie, pentru a îndepărta vrăjile ce ar fura mana 
câmpului - Bihor (3. BOCȘE,p.101;111;114). 


OFRANDĂ v. DAR; POMANĂ. 


OFTAT (A OFTA) 
Se crede că atunci când cineva oftează fără să vrea este semn că va trăi un sentiment de 
amărăciune, de neajungere - Tecuci (2.GOROVEI,p.178). 


OGLINDĂ 

Se crede că nu este bine să se prindă oglinda în peretele dinspre răsărit - Tecuci; femeia lăuză să 
nu se uite în oglindă, pentru că se îmbolnăvește sau va rămâne din nou gravidă - Vâlcea; nu este 
bine ca, până la împlinirea vârstei de un an, copilul să fie pus în faţa oglinzii, pentru că, văzându-și 
chipul, se deoache singur sau îi ies dinţii anevoie sau, când va fi mare, va deveni afemeiat - 
Buzău;lalomița;Botoșani; înainte de a se duce la joc, fata să spele oglinda și cu acea apă să se spele 
apoi pe faţă, pentru a fi curtată de flăcăii veniţi la horă - Botoșani; la jocurile de aflarea ursitei 
practicate în noaptea Anului Nou (Sfântul Vasile) sau la Vergel, cine nimerește oglinda pusă sub o 
farfurie va lua soţ sau soție frumoasă și mândră - Bucovina;Vâlcea; de Anul Nou, la miezul-nopţii, 
atunci când dorm toate apele și toate pietrele, flăcăul sau fata, care vrea să-și vadă viitoarea 
pereche, se închide singur(ă) într-o odaie, dezbrăcat(ă) complet, așează în faţa și în spatele lui(ei) 
câte o oglindă mare, pune câte o lumânare aprinsă pe laturile lor, apoi își fixează privirile într-un 
punct și după un timp vede chipul celui sortit, iar, dacă privește mai mult, vede chiar și cine va 
muri mai întâi dintre ei doi - Vâlcea; în seara de ajun a Bobotezei (5/6 ianuarie), sub mai multe 
farfurii se pun diferite obiecte, fiecare având altă semnificație; astfel, flăcăul care indică farfuria 
sub care se află o oglinjoară se crede că va lua de soţie o fată mândră, fudulă; se repetă de trei ori 
procedeul, pentru conturarea unui profil moral și fizic mai complex al viitoarei soţii; înainte de a 
pleca spre biserică, pentru a se cununa, mireasa își pune în sân o mică oglindă și o bucată de zahăr, 
pe acesta din urmă urmând a-l folosi la unele preparate, pe care i le dă soacrei sale, în credința că 
aceasta se va purta bine cu ea - Suceava; nu este bine să se uite cineva în oglindă noaptea, pentru 
că va suferi de neiubire și de singurătate - Dolj; nu este bine să se mănânce cu privirea în oglindă, 
pentru că astfel își mănâncă norocul cel ce o face - Bucovina;Suceava; seara sau noaptea nu 
trebuie să se uite nimeni în oglindă, gestul fiind considerat ca putând atrage urâțenia, neiubirea, 
singurătatea sau că atrage pierderea vederii sau îmbătrânirea prematură - Vâlcea;Teleorman; 
lalomiţa;Galaţi;Bucovina; după un om cu bube nu este bine să se privească imediat cineva în 
oglinda în care s-a uitat acela, pentru că îi poate lua boala - Tecuci; când cade oglinda din cui și se 
sparge este semn de moarte - Moldova; oglinzile din casa unde a murit cineva se acoperă cu o 
țesătură neagră, pentru a nu mai urma și alte decese în acea locuinţă - Suceava;Bucovina; se zice 
că acela care se visează așezând o oglindă în curând va plânge - Bucovina (2.GOROVEI,p.28;71;74; 

76;81;134;148;167; 170;178;179;241;243;244; 2.MARIAN,1,p.53;141; 4.POP,p.140). În ziua Anului 
Nou, fata care vrea să știe cine îi va fi ursitul nu mănâncă nimic toată ziua, așează două oglinzi faţă 
în faţă, iar între ele patru lumânări aprinse, câte două la fiecare oglindă; se interpune apoi între 
cele două oglinzi, dezbrăcată complet, și privește fix în cealaltă oglindă; nu trebuie să fie nimeni în 
încăpere și astfel va vedea ce i se va întâmpla în anul ce vine și cine îi va fi soţ - Moldova; același 
procedeu, însă făcut cu două lumânări care au fost aprinse în noaptea de Înviere, fata fiind 
complet îmbrăcată în alb, fie așezându-se în faţa unei oglinzi, fie uitându-se cu atenţie la apa dintr- 
o fântână; dacă vreunei fete i se pare că vede un tânăr pe care nu-l cunoaște, înseamnă că se va 
mărita cu un bărbat străin de părţile locului - Suceava; procedeul este identic, doar că se face în 
noaptea dinspre Bobotează - Brăila (2.MARIAN,II,p.103-104). Obiceiul se desfășoară aidoma, în 
noaptea de Sfântul Vasile (Anul Nou), între ora O și 1 din noapte, cu patru lumânări așezate în cele 
patru colţuri ale camerei și una singură așezată în faţa oglinzii, la care fata se uită printr-un inel, iar 
oglinda trebuie să fie cumpărată fără negociere și până în acel moment să nu se fi uitat în ea, 
pentru că numai așa își va putea vedea viitorul soţ; în ziua de luni, după duminica nunţii, cineva 
trebuie să fure un obiect din casa miresei, vreo farfurie albă, un taler, un pahar, dar mai cu seamă 
o oglindă, pentru ca proaspăta mireasă să nască prunci frumoși; tot ceea ce se fură se aduce apoi 
la casa mirelui, tot lui dându-i-se și banii strânși ca dar - Gorj (CĂRĂBIȘ,p.51;89). Când un copil se 
uită în oglindă până la vârsta de un an, se consideră că îi vor ieși dinţii anevoie - Buzău; practica 
privitului în oglindă se poate repeta în ajunul Bobotezei (6 ianuarie), când fata ia o oglindă și stă 
nemișcată în faţa ei, privind fix: dacă vede în oglindă un peisaj frumos, cum ar fi o câmpie verde, 
este semn de bine; dar este de rău, anunţă un viitor trist, dacă vede loc prăpăstios, apă curgând 
furtunos, un monstru sau un mort; îi va muri iubitul fetei care îl vede cu un sicriu pe cap 
(3.MARIAN,II,p.214;2.,1,141). Fetele și flăcăii care vor să-și vadă ursita se adună la o casă, în seara 
dinspre ziua Sfântului Apostol Andrei, iau două oglinzi la fel de mari, pe una o fixează pe o masă, 
pe cealaltă o ţin în mână, postată în paralel cu prima; între ele, pe două farfurii răsturnate, se pun 
două lumânări; apoi se privește în oglindă până când fiecare își vede ursitul; fata aruncă pe foc 
nouă grăunţe de ovăz, pentru că planta are nume masculin, și se uită în oglindă de nouă ori, iar 
flăcăii procedează identic, aruncând însă în foc nouă seminţe de cânepă; să nu se privească în 
oglindă după asfinţitul soarelui, pentru că visează urât cel ce o face; la mort în casă, oglinzile 
trebuie întoarse cu faţa la perete - Maramureș (BOGDAN,p.37;91;119). Căderea unei oglinzi este 
prevestitoare de moarte în familie, ca și căderea icoanei, cântecul cucuvelei, urletul câinilor, găina 
care cântă cocoșește, căderea stelelor, anumite vise etc., toate fiind semne ale morții (2.POP, 
p.160). Oglinda poate urâţi sau nevolnici pe cel ce se uită în ea, deoarece, într-un basm, un bătrân 
posedă o oglindă care deposedează de putere și frumuseţe pe cel ce privește în ea (2.KERNBACH, 
p.310). Dacă unei fete nemăritate îi scapă oglinda și se sparge, atunci ea se va mărita după atâţia 
ani câte cioburi au fost numărate - Suceava; cine visează oglindă este sfătuit să nu se lase orbit de 
„farmecele” iubitului (iubitei); cine se visează văzându-se în oglindă înseamnă că va fi trădat de 
prieteni sau de soț (soţie); când se visează aranjându-se în oglindă înseamnă că persoana va avea 
pețitori și va da dovadă, cu acest prilej, de mult orgoliu; iar cine visează spărgând oglinda are știre 
curând despre cineva care îl invidiază și din care cauză va avea necazuri - Bucovina (NOTE, 
Băncescu). Serii simbolice: oglindă-apă; oglindă-lumânare; oglindă-zahăr; oglindă-lumânare-inel; 
oglindă-ovăz/cânepă-3. 


OGOR 

Cine se visează trecând peste un ogor înseamnă că va primi vestea pe care o așteaptă; dacă se 
visează că posedă o țarină înseamnă că va da dovadă de bărbăţie și de silinţă în rezolvarea unei 
probleme complicate; dacă visează ogor pustiit înseamnă că unele fapte vor avea urmări triste; 
dacă se visează lucrând un ogor este semn că truda sa din realitate va fi răsplătită - Suceava 
(NOTE,Băncescu). 

OM 

Imaginile antropomorfe sunt mult mai frecvente pe anumite categorii de obiecte; astfel, țesăturile, 
iar în rândul lor scoarţele, sunt de departe purtătoarele celor mai numeroase motive 
antropomorfe, în timp ce piesele ceramice, cu excepţia categoriei speciale a figurinelor, este cea 
mai săracă în astfel de reprezentări; în arhitectura românească tradiţională se întâlnesc în special 
pe împrejmuiri și porți, pentru că locul gospodăriei, al casei, al vetrei și focului trebuie păzit ca loc 
sacru al familiei; acești „paznici” apar mai ales la porţi, unde împrejmuirea se întrerupe, iar aici 
sunt figuraţi cu deosebire bărbaţi; imaginile apar pe porţile din Moldova centrală și estică și în 
Maramureș; imaginile integrale ale ființei omenești sunt înlocuite în multe cazuri cu imaginile 
fragmentare, între care un loc aparte îl deţin faţa și ochiul, reprezentarea acestora având același 
rol de apărare, veghe și invocare a forţelor binelui, îndepărtând spiritele sau gândurile malefice; le 
întâlnim în sudul ţării, mai ales la locuinţele semiîngropate (bordeie) din Romanați; dar lipsesc cu 
desăvârșire de pe o categorie importantă a arhitecturii țărănești: bisericile din lemn; de asemenea, 
lipsesc de pe obiectele din metal; secvenţa om-soare este destul de frecventă, dar apare mai ales 
secvenţa om-cal, întâlnită în Maramureș, Țara Oltului, nordul Olteniei și Bucovina; o altă secvenţă 
ornamentală este om-șarpe-broască, relaţiile fiind acelea de conjurare a puterilor întunericului, 
într-o accepţiune, sau a puterilor înțelepciunii în altă ordine de idei; broasca reprezintă de cele mai 
multe ori elementul de răscumpărare sau de înlocuire a jertfei omenești, imaginile arătând-o 
totdeauna în apropierea gurii deschise a șarpelui (PETRESCU,p.69;72;79;81-82;86;88). Cu rol de 
ocrotire împotriva forțelor malefice ale întunericului este și silueta umană puternic stilizată, 
reprezentată pe coama caselor, pe mobilier, la ulucile gardurilor - Oltenia (IORDACHE,p.154). Ca să 
nu se dărâme zidurile unei case noi, se măsoară înălţimea unui bătrân, pe la spate, cu o bucată de 
aţă sau sfoară, apoi se croiește un lemn cu aceeași lungime, iar acesta se pune în talpa casei, dar 
tot sătenii adaugă credința după care, la terminarea construcţiei, omul căruia i s-a luat măsura va 
muri - Țara Moţilor;Ţara Oltului; Năsăud; dacă, la săparea șanțului pentru fundaţia unei case, a unei 
fântâni sau a unei pivnițe, se va pune la temelie măsura unui om, luată după umbra proiectată pe 
un perete de către acesta, se spune că măsura este stafia acelei construcţii - Suceava; se crede că 
Dumnezeu nu alătură pe oamenii cu același caracter, ci totdeauna pune un bărbat harnic alături de 
o femeie leneșă, pe unul frumos alături de una urâtă etc. - Suceava; dacă se începe un lucru în casă 
și, din întâmplare, atunci intră un om harnic în încăpere, este semn că acel lucru va avea spor, iar 
dacă intră un om leneș, activitatea va avea de suferit, fiind tărăgănată îndelung - Vaslui;Suceava; la 
plecare, musafirul trebuie însoţit până la poartă, ca să iasă lenea din acea casă - Tecuci; vita nou- 
fătată va fi harnică sau nu, după cum este omul care intră cel dintâi, în acea zi, în casa 
gospodarului - Suceava; în noaptea Anului Nou, fetele nemăritate ies la marginea satului și 
urmăresc drumul; dacă un om vine spre sat, atunci se vor mărita în satul lor, iar dacă omul 
călătorește ieșind din localitate, este semn că se vor mărita și se vor duce din casa lor - Țara 
Oltului; ca să se acrească borșul, este bine ca acela care îl prepară să simuleze că este mânios - 
Suceava; sau femeia care are copil (fată sau băiat) răutăcios să-i dea acestuia pe la nas cu făcălețul 
cu care umblă la borș, pentru că astfel se va acri mai repede - Galaţi; omul care este bun vede când 
ies rusaliile (considerate un fel de iele), cum zboară ele și cum chiuie pe sus - lași; despre omul, 
care a încărunţit numai pe o jumătate a capului, se crede că a dormit cândva cu capul pe o 
comoară - Suceava; cel ce doarme cu faţa în sus și cu mâinile pe piept trage a moarte - Muntenia; 
omul bogat nu va fi pe lumea cealaltă în Rai, pentru că nu se poate să fie boier în amândouă lumile 
- Tecuci; de omul roșu, ori spân, ori însemnat trebuie să se ferească oricine - Suceava; se crede că 
omul damblagit (handicapat fizic, paralizat) este, în fond, luat de diavol în stăpânirea sa; el va fi 
acela care va cere să i se facă slujbe religioase, la care să participe nouă preoţi - Galaţi; nu este de 
bine când, în drum, este întâlnit un om șchiop - Suceava; despre cel care ațipește în timpul 
Liturghiei se spune că, în timpul somnului, un drac îi ţine umbrela, iar altul îl răcorește, făcându-i 
vânt cu flori, ca să doarmă mai bine - Argeș; se crede că un om grav bolnav se va însănătoși, dacă 


Antonescu. Dicţionar de Simboluri și Credinţe Tradiţionale Românești 481 


http: / /cimec.ro 


despre el se aude că a murit - Suceava; despre omul flecar, vorbăreţ, posedând un vocabular 
licenţios, pe care îl pune în evidenţă în orice discuţie, se spune că nu este un om de treabă, pentru 
că toate câte le afirmă sunt vorbe goale și nu este capabil să pornească un lucru și să-l ducă la bun 
sfârșit - Tecuci; despre omul care are patima băuturii se spune că i-a băut diavolul la nuntă - 
Tecuci; se spune că omul care lasă un nărav ia un altul - Galaţi; vor crăpa degetele celui care 
privește un om când urinează - Vâlcea; dacă pe un om îl ia deodată cu fiori, este semn că moartea i 
s-a uitat în ochi - Suceava; femeia, care vede în fântână, în noaptea dinspre Anul Nou, sau în cea 
dinspre Duminica Învierii Domnului, chipul unui om și lângă el ieșind o scândură, va rămâne 
văduvă - Tecuci; cel care ucide ia asupra sa și păcatele celui omorât și îl va purta în spinare pe 
lumea cealaltă - Tecuci (2.GOROVEI,p.14;18;31;49;57;72;87;114;120-121; 142-143;157;161;179; 
196;219;249;255;GOLOPENȚIA,p.70;82;NOTE,Antonescu). În cadrul obiceiurilor de sondare a 
viitorului tinerilor, practicate în noaptea de An Nou sau în cea dinaintea Bobotezei, se toarnă 
plumb sau cositor topit într-un pahar de apă neîncepută; dacă plumbul ia chip de om înseamnă că 
fata se va mărita; dacă nu se formează nimic, decât poate niște grămezi de metal întărit, din care 
nimic nu se poate deduce și explica, atunci se crede că tânăra nu se va mărita în acel an; dacă 
silueta de om are pe lângă ea mai multe puncte, atunci fata crede că viitorul ei soţ va fi un om 
bogat sau că va fi posesorul multor oi, dar dacă nu are puncte este semn că va fi om sărman, fără 
avere (2.MARIAN,I,p.53). O strigătură din Maramureș rostește un adevăr cu un adânc substrat 
moralizator: „De omu" prost și îngâmfat/Să te ferești ca de păcat!” (BOGDAN,p.73). Va fi criticat 
cel care se visează petrecând într-o societate; va da de necazuri și ticăloșii cel care se visează 
având o constituţie slabă; cel care se visează că este supus va fi supus și în realitate; să se păzească 
de o mare pagubă cel care se visează împrumutând ceva; înseamnă că vorbește prea multe cine se 
visează că este mut; cine se visează însă că este surd va câștiga în afacerile sale, va scăpa de griji și 
va avea o stare de mulțumire; un noroc neașteptat îl așteaptă pe cel care visează că are musafiri 
străini în casă; zile bune și sănătate înseamnă când se visează la masă cu amicii; va avea câștig fără 
prea mare osteneală, când se visează cântând; nu este rău nici când se visează coborând de 
undeva; va primi o veste plăcută cel care se visează că este beat; bine este când se visează cineva 
închinându-se; va avea parte de multă mărire cel care visează mulți oameni călătorind; înseamnă 
că va avea viață lungă cel care visează un om călătorind; va avea noroc de multe zile fericite și de 
petreceri cel care visează o adunare de oameni veseli; visarea de oameni mulți poate să însemne 
bogăţie, dar și frică; este bine când se visează oameni negri și va primi o veste bună cel care 
visează un arab; când se visează oameni cunoscuţi înseamnă că timpul va fi petrecut cu plăcere; 
este binecuvântat și norocos cel care visează oameni bătrâni; dar înseamnă sărăcie pentru cel care 
visează un om ucis; înseamnă viaţă bună pentru cel care visează că omoară un om; cine se visează 
sărac va deveni bogat, dar va sărăci cel care se visează bogat; înseamnă boală pentru cel care se 
visează bogat, dar va fi cu folos când cineva visează om bogat rugându-se lui Dumnezeu; se va 
îmbogăţi cel care se visează gras; nu i se vor isprăvi curând problemele cu care se confruntă cel 
care se visează prooroc sau apostol; va lua asupra sa o pricină încurcată cel care se visează 
cocoșat; va înregistra un câștig cel care se visează că este alergat de cineva; pentru cine se visează 
căutând ceva înseamnă voie bună și chef, dar dacă se visează căutând împreună cu mai mulţi 
oameni este semn că va auzi pe mulți plângând de vreo tristeţe; înseamnă ceartă pentru acela 
care visează un cărăuș; cine se visează bătând în ceva tactul unei muzici, cântând și dansând va 
avea parte de plânsete și tânguiri; cineva îi va arăta un viitor mai bun celui care se visează 
chinuindu-se și va ajunge într-o funcţie importantă cel care se visează că pe alţii chinuiește; este 
rău pentru omul bogat când se visează că joacă la noroc și pierde și înseamnă discordie și ceartă 
pentru cel care visează că joacă, pe bani, cărţi; înseamnă supărare și ceartă pentru cel care visează 
om bolnav de ciumă, dar va scăpa de nevoi cel care visează om bolnav de râie; pentru cine visează 
oameni pleșuvi este semn că va asista la mari tulburări care îi vor provoca griji deosebite; cine se 
visează că este om negru are semn că se va îmbolnăvi; este semn că va întâmpina greutăţi cel care 

visează oameni rău famaţi; va înregistra pagubă în afaceri cel care se visează că este om străin într- 
o societate; cine visează un englez înseamnă că are un prieten făţarnic; va fi înșelat cel care visează 
că primește sfaturi de la cineva; va întâmpina mari probleme cel care se visează că este certat de 
un stăpân; dar cine visează pur și simplu un stăpân trebuie să știe că viaţa îi va fi luminoasă în 
viitorul imediat; înseamnă noroc și voinicie pentru cine visează om bolnav - Suceava 
(NOTE,Băncescu). Serii simbolice: om-soare; om-cal; om-șarpe-broască. 


OMIDĂ 

În Ardeal, se crede că omida este făcută din lacrimile dracului sau din mâna stângă a Satanei; cine 
zărește pe tocul ferestrelor omidă este semn că va primi o veste rea; preventiv, se afumă grădinile 
în seara din Joia Mare (ziua de joi din Săptămâna Patimilor) cu busuioc vechi de nouă ani (BURNAZ, 
p.41). În Maramureș, omizii păroase i se mai spune și „focul viu”; se crede că acela care pune mâna 
pe ea face eczeme, numite tot „foc viu”; cine o vede trebuie să scuipe și să zică: „Ptiu, foc viu,/ 
unde te văd,/acolo să piei!". (BOGDAN,p.110). Serie simbolică: Joia Mare-busuioc. 


OPINCI v. ÎNCĂLȚĂMINTE. 
OPREG v. ȘORŢ. 


OPRIRE (A SE OPRI; A STA) 

Când femeia, care a născut de curând, se duce la biserică să i se facă slujba de 40 de zile, pe drum 
să se oprească de trei ori, ca să nască viitorii copii la interval de câte trei ani - Vâlcea (2.GOROVEI, 
p.164). 


OPT 

Calendarul dacic de la Sarmizegetusa Regia posedă săptămâni fluctuante de opt, șapte și șase zile: 
o săptămână de opt zile, o săptămână de șapte zile, trei săptămâni de opt zile, o săptămână de 
șase zile, după care ciclul se repetă până la completarea anului dacic; moștenirea unei săptămâni 
de opt zile poate fi regăsită în numărul zilelor dedicate celor mai temute personaje mitologice 
întâlnite în credinţele românilor, cum ar fi Filipii, Sântoaderii, Rusaliile (12.GHINOIU,p.60). 


ORAȘ 
Când cineva se visează că se află într-un oraș mare e semn că va avea necazuri de tot felul - 
Suceava (NOTE,Băncescu). 


ORB 
Nu este bine când se visează un orb trăgând cu o armă - Suceava (NOTE,Băncescu). 


ORDINE v. DEZORDINE. 


ORZ (Hordeum sativum - DLRM,p.571) 

Se pun grăunţe de orz în scăldătoarea nou-născutului, împreună cu diferite flori, ca pruncul să aibă 
parte în viaţă de recolte bogate la cereale și să fie plăcut ca florile - Muntenia; ca să se vindece 
ulciorul de la ochi, este bine să se arunce în foc câteva boabe de orz, furate de la cineva, apoi să se 
iasă repede afară și să se înconjoare casa de câteva ori, ca să nu se audă cum pocnește orzul în foc 
- Suceava (2.GOROVEI,p.212;239). Este semn de foamete și sărăcie pentru cel care visează paie de 
orz - Suceava (NOTE, Băncescu). Serii simbolice: orz-flori; orz-foc-casă-3. 

OS 

Ca la toate neamurile ce trăiesc din vânătoare și creșterea animalelor, și la români există credinţe 
și practici privitoare la oase, care sunt interpretate ca esenţă a vieţii și sămânță magică a ei; astfel, 
cucul ar fi apărut din oasele unui copil ucis; prin îngroparea sau aruncarea prin iarbă a oaselor unei 
miori, apare din ele o întreagă turmă; oasele se întrebuințează ca oracol, armă, semn ierarhic, 
amuletă etc. și le găsim în multe texte epice și lirice din folclorul românesc; în ritul de acordare a 
numelui copiilor și tragerea în jurul casei a trei cercuri cu gheare de lup, mai poate fi întâlnită și 
prezenţa altor feluri de oase, cum ar fi un colț de mistreţ sau pinten de cocoș, adică oasele care 
îndeplinesc rolul de atac sau apărare ale animalelor sălbatice sau domestice, ele jucând un rol 
magic major în civilizațiile de tradiţie animalieră, cum este cea carpatică; privitor la credința în 
magia oaselor, se consideră că ea este cea mai veche, fiindcă reprezintă cea dintâi probă că omul 
s-a desprins de animal; magia aceasta indică existenţa unui cult adus oaselor, considerate de omul 
paleoliticului ca fiind esenţa vieţii, a puterii, a perenităţii; ulterior se pare că ar fi apărut un cult al 
sângelui și de aici s-a ajuns la cultul sufletului; mai trebuie amintit că un cult al oaselor poate 
reveni ciclic în istoria unei civilizaţii, după preponderența pe care o capătă la un anumit moment o 
activitate sau alta a omului, cum ar fi vânătoarea sau creșterea animalelor; există și o tradiţie a 
învierii din oase, conform căreia ciobănașul oferă o mioară ca ospăț pentru doi musafiri, care spun 
unui copil să adune oasele și să le ducă la rădăcina unui copac, a doua zi mioara revenind, dar 
acum având lâna de aur; oasele apar în colindele vânătorești, la care se adaugă și magia pielii, a 
blănii și a părului, ceea ce poate conduce la conturarea unui ansamblu de credinţe care constituie 
baza culturii animaliere, cel mai vechi strat al culturii populare românești; astfel, podul de oase de 
bour, din colinde, peste care trece Ștefan cel Mare cu ostașii lui peste râu demonstrează cum se 
istoricizează un mit străvechi (BUHOCIU,p.117-118;146-147;149-150). La construirea bisericilor, 
înainte de a se așeza sfânta masă în altar, sub ea se pune un oscior de moaște, pentru a întări 
temelia acesteia, gest simbolic similar cu acela al construirii caselor noi - Suceava (PRESA). De 
altfel, obligativitatea de a îngropa moaște la temelia bisericilor este reglementată și în canoanele 
Bisericii Ortodoxe Române („Să nu fie sfinţită nici o biserică fără astfel de moaște”), mai târziu 
moaștele fiind înlocuite cu jertfirea unui animal sau pasăre, ceea ce face legătura obiceiurilor 
aferente construirii edificiilor de cult cu acelea practicate la construirea caselor și celorlalte 
acareturi gospodărești - Transilvania (GRAMA, p.64). Femeia gravidă să păstreze un oscior din 
vânatul pe care îl mănâncă, pe care apoi să-l pună în apa în care va scălda copilul născut, pentru ca 
acestuia să nu-i apară pe trup răni asemănătoare cu acelea ale vânatului - Suceava; se crede că 
acela care poartă cu sine un os de vită plesnit va fi ferit de uneltirile oamenilor dușmănoși - 
Suceava; ca să trăiască mult, cei care locuiesc într-o gospodărie își pun un ciolan într-un par al 
gardului - Galaţi; se crede că osul de la pieptul găinii (iadeșul), rupt în două de către două 
persoane, indică pe cel care va fi îngropat de către cel căruia i-a rămas între degete „hârleţu 
osului - Suceava; când apar umflături pe corp, este bine ca omul care suferă de o atare afecţiune 
să se lovească peste zona bolnavă cu un os provenit de la un mort - Suceava (2.GOROVEI,p.30; 
83;134;146;252). Osul cunoscut sub numele de „iadeș” sau furca pieptului la păsări servește ca 
mijloc de testare a longevităţii la tinerii căsătoriţi și la fraţii gemeni, cel a cărui parte este mai 
scurtă la rupere va trăi mai puţin - Teleorman (2.CHIVU,p.244). În general, românii își deshumează 
morţii după: 3 ani - copiii, după 5 ani - tinerii și după 7 ani - adulţii, caz în care se face slujbă ca la 
înmormântare; în ultima sâmbătă de dinainte de împlinirea sorocului, osemintele sunt dezgropate, 
sunt spălate într-o copaie cu apă curată, până devin albe, după care sunt spălate cu 2-3 litri de vin; 
se pun apoi într-un sac din pânză albă în ordinea următoare: la fund oasele picioarelor, la mijloc 
oasele trunchiului și deasupra craniul, în tot acest timp bocindu-se; apoi sacul este dus la biserică 
și pus în pronaos, sub icoana Maicii Domnului, iar preotul îl pomenește pe mort și a doua zi, la 
Liturghie, când sacul este mutat în naos, unde mortul este prohodit; în loc de sac, mai este obiceiul 
să se confecţioneze un sicriaș sau o lăcriță; după slujba de la biserică, osemintele sunt duse în 

procesiune la cimitir, ca și cum atunci omul ar fi murit; la astuparea gropii, se dă peste ea 
groparilor o găină - Muntenia;Moldova; dacă mortul nu este putrezit după perioada menţionată 
mai sus, se pune deasupra trupului o pânză albă, patru lumânări la colţuri, este chemat preotul și 
este prohodit acolo, crezându-se că nu a putrezit pentru că a fost blestemat sau afurisit de către 
cineva în timpul vieţii; sau este dezgropat de mai multe ori, i se citește de dezlegare și i se fac 
praznice - Suceava (3.MARIAN, III,p.266-267). Va iubi o altă persoană cel care își visează oasele 
umărului crescute în afară; va întâmpina mari greutăți cel care visează oase de mort; își va pierde 
un bun prieten cel care se visează alegând de carne un os; este semn de boală grea pentru cel care 
își visează propriile oase - Suceava (NOTE,Băncescu). Serii simbolice: os-pom; os-apă; os-vin; os- 
pânză-lumânare. v. MORT. 


OTRAVĂ 
Pentru cine se visează consumând otravă este semn de sănătate și stare de confort fizic, dar dacă 
se visează că moare otrăvit înseamnă că va primi un sfat rău - Suceava (NOTE, Băncescu). 


OȚET 

Se crede că nu este bine să se dea cuiva oţet după asfinţitul soarelui, pentru că încălcarea 
interdicției s-ar putea să atragă lupii la oi și la celelalte vite - Galaţi (2. GOROVEI,p.174; 257). Cine 
visează oţet roșu este semn că se va face de râs în faţa cuiva, iar dacă visează oţet alb trebuie să fie 
atent asupra a ceea ce mănâncă și bea, în sensul înfrânării unor pofte, pentru că este posibil ca 
nesăbuinţa să conducă la boală - Suceava (NOTE, Băncescu). 


OU 

Oul este considerat, în diverse culturi populare, inclusiv în cea românească, drept simbol al 
fecundității, prosperității, fiind prezent atât în obiceiurile de primăvară, cât și în anumite practici 
legate de ciclul vieţii: la venirea ursitoarelor la un nou-născut, la nuntă, ca sacrificiu adus morților; 
dar îl întâlnim și în basme, având putere apotropaică, de alungare a duhurilor rele, calitate 
acceptată și sub raport religios-creștin (2.CHELCEA, p.28-29). În mentalitatea tradițională, oul este 
chipul pământului, care este așezat la fundul oului, vârful acestuia fiind cerul, iar totul stă pe ape 
(12.GHINOIU,p.168). Pentru Constantin Brâncuși, oul este „maica tuturor formelor”; pentru lon 
Barbu, el este începutul și sfârșitul (PRESA). Simbol al vieţii în întregul ei, oul semnifică începutul și 
devenirea vieţii; se dă ca dar, printre alte bunuri, alaiului care umblă în ziua Sfântului Gheorghe 
(23 aprilie) și care cuprinde pe unul din flăcăi îmbrăcat în întregime cu ramuri verzi de gorun și care 
este stropit cu apă de fetele ieșite în porţile caselor - Hunedoara (PRESA). Primul ou făcut de o 
găină se ia din cuibar, se scuipă peste el de trei ori și apoi se pune la copt în spuza vetrei, în 
credinţa că astfel găina va fi ouătoare, precum sporește cenușa în vatră - Bihor;Suceava; dar să nu 
se coacă ouă în spuza vetrei, cât timp gospodina are cloșcă pusă pe ouă, fiindcă nădușesc puii în 
ouă - Suceava; nu se vorbește cât timp se coc ouăle în spuza vetrei, pentru că nădușesc puii în 
ouăle puse la clocit - Suceava; cel care intenţionează să pună cloșcă să nu dea din casă altcuiva ouă 
pentru clocit, pentru că înseamnă că-și dă și norocul pe care l-ar avea la pui - Muntenia; sau pentru 
că propriile păsări vor slăbi, se vor îmbolnăvi și nu vor mai cloci - Țara Oltului; păsările răpitoare 
vor fura puii celui care dă de pomană ouă ţiganilor - Galaţi; cel bolnav de friguri să fie dus într-o 
răspântie de drumuri, unde se face o gropiţă, în care se pune un ou și peste el sare, crezându-se că 
așa cum acel ou nu va mai scoate niciodată pui, tot așa și cel bolnav nu va mai suferi de friguri 
Tecuci; după ce este mâncat, găoacea goală a oului trebuie spartă de cel ce a consumat oul, pentru 
a nu se îmbolnăvi de friguri - Moldova; cojile de la ouăle mâncate se înșiruie pe un băț, pentru ca 
puii să nu se răspândească de lângă cloșcă - Tecuci; femeile nu mănâncă niciodată ou cu două 
gălbenușuri, crezând că apoi vor avea copii gemeni - Suceava; ou de puică neagră, ouat întâi, se dă 
la vacă, pentru a face laptele mai bun - Suceava; este semn de belșug, când găinile fac ouă cu două 

gălbenușuri - lași; din ouăle ascuţite la vârf vor ieși cocoșei, iar din cele rotunde vor ieși puicuţe - 
Muntenia; este semn de sărăcie când găinile fac ouă mici, având coaja moale, „ouă părăsite” - 
Vaslui; când găinile fac ouă mici, părăsite, se spune că acestea trag a sărăcie, iar despre găini că au 
fost călcate de diavol - lași; când se găsește în cuibar un astfel de ou mic, este bine să fie aruncat 
peste casă și urmărit unde a căzut: dacă din el iese un șarpe, este semn că va muri cel ce l-a 
aruncat; dacă iese însă pui de găină, boboc de rață, sau de altă pasăre, atunci este semn de 
bogăţie - Vaslui; să fie aruncat peste casă și, în caz că iese din el chip de berbec, este bine, dar, 
dacă iese chip de șarpe, este rău - Galaţi; astfel de ouă mici să nu fie mâncate, ci să fie aruncate 
peste casă, pentru că, dacă nu se procedează așa, cel ce nu o face va fi părăsit de oameni și 
considerat om de nimic - Suceava; este bine ca ouăle părăsite să fie distruse - Neamţ; oul cu două 
gălbenușuri este semn de belșug, iar cel părăsit este semn de pagubă și trebuie aruncat peste casă 
- Muntenia; în a noua lună de sarcină, femeia gravidă să nu pună în gură nici ou, nici ceapă, ca să 
aibă copil cu vederea bună - Tecuci; celui care mănâncă de dulce în post nu-i mai ouă găinile; la fel 
și în cazul în care mănâncă ouă după mijlocul perioadei de post - Galaţi; nu-i merge bine sau nu va 
avea noroc la păsări cel căruia i se fură din ouă - lași;Suceava; cine fură ouă sau minte că nu are de 
împrumutat ouă primește de la Dumnezeu șapte ani de sărăcie - Suceava; dacă i se fură cuiva ouă 
de găină, se crede că șapte ani lanurile nu vor mai rodi în acea localitate - Suceava; nu se mai 
căsătorește cel care mănâncă ouă uitate în spuza din vatră - Dolj; dă în orbul găinilor cel care ia 
ouă din cuibar după ce s-a lăsat noaptea, dar, în caz că este absolut necesar să le ia, trebuie să o 
facă ţinând ochii închiși - Țara Oltului; în ziua lăsatului de sec pentru intrarea în Postul Mare 
(Postul Paștelui), se mănâncă, la sfârșitul mesei, un ou, pentru ca postul să pară mai ușor - 
lași;Suceava; după cununie, mirele și mireasa mănâncă un ou, ca să fie întotdeauna împreună cu 
gândul și cu fapta - Tecuci; ca să nu se strice până la Paște, la jumătatea Postului Mare se face 
numărătoarea ouălor - Muntenia; să nu se sufle în oul spart, pentru că îi va crește gușă celui care o 
va face - Bihor; cojile de ouă, rămase după ieșirea puilor, se pun pe un băț de mătură veche și se 
așează la grinda casei sau în șură, ca și puii să se ţină de cloșcă tot așa cum stau și cojile înșirate - 
Țara Oltului; dacă la nașterea primului copil, travaliul femeii este chinuitor de îndelungat, se iau 
cojile de ouă, care au fost înșirate pe o mătură veche, se aruncă în foc, iar cu fumul scos se afumă 
femeia, pentru ca ea să nască ușor, precum și găina face ouăle ușor - Țara Oltului; în scăldătoarea 
copilului se pune și un ou, ca el să se împlinească precum oul - Muntenia; copilul ce trebuie 
înțărcat uită de sân mai repede, dacă se fierbe un ou și se pune în ungherul de după ușă - 
Muntenia;Suceava; sau trebuie fiert oul într-o zi de sâmbătă, așezat apoi în gunoiul de după ușă, 
copilul pus alături de gunoi, în așa fel încât el să poată zări oul și să fie tentat să-l ia, totodată 
zicându-se: „Cum a uitat găina oul, așa să uite X țâţa”; la urmă, oul se curăţă de coajă și se dă 
copilului să-l mănânce - Suceava; ca să uite de sân și să poată fi înțărcat, copilului i se dă un ou pe 
fereastră, fără ca acesta să vadă cine i-l dă, cu toate că, în general, nu este bine să se dea nici 
câinelui de mâncare pe fereastră, pentru că se crede că acel ce primește în acest mod de mâncare 
uită de toate cele, sau își pierde minţile și își ia lumea în cap; dar este sigura dată când se dă ceva 
copilului intenţionat pe fereastră, ca să uite de țâţă - Țara Oltului; pentru ca unui copil să i se afle 
locul unde are dureri, să se ia gălbenușul unui ou și să se treacă peste tot trupul lui și, unde se va 
sparge gălbenușul, acolo este zona bolnavă - Muntenia; la cununie, i se dă mirelui să mănânce un 
ou răscopt, ca să fie om cumpătat la cheltuieli - Moldova; când vin de la cununie, tinerii căsătoriţi 
să mănânce împreună dintr-un ou, pentru ca amândoi să se țină unul de altul și să fie concilianţi 
între ei - Galaţi; sau se obișnuiește ca, în seara zilei în care a avut loc cununia, tinerii căsătoriţi să 
mănânce un ou, ouat pentru prima dată de o puicuţă, pentru a fi nedespărţiţi până la moarte - 
Muntenia; cei care nimeresc să fiarbă ouă moi, cu zeamă, știu să și mintă - Argeș; pentru ca via să 
nu fie bătută de grindină peste an, se îngroapă, la capătul unui rând de butuci de viţă, un ou, în 
Vinerea Seacă (ziua de vineri din Săptămâna Patimilor); calului deocheat să i se spargă un ou în 
frunte și îi va trece - Muntenia; untul de ou (dar cine îl poate face ?11) este bun de leac contra 

albeţei la ochi - Muntenia; face bube pe corp cel ce aruncă în foc cojile de ouă - Galaţi; cojile de ou 
nu se aruncă în foc, crezându-se că apoi vor pieri puii din ouăle puse la clocit, sau că, din cenușa 
lor, s-ar face pecinginea - Suceava; cojile de ouă, din care au ieșit puii, se strâng și apoi se aruncă 
afară, în credinţa că puii se vor ţine laolaltă - Suceava; cojile ouălor obișnuite nu se aruncă pe rând 
afară, ci toate o dată - Suceava; să nu se spele vasele folosite la muls cu apa în care s-au fiert ouă, 
pentru că ies bube pe țâţele vacilor - Vâlcea; oul cu vine în el nu este bun de clocit, pentru că va 
ieși din el o monstruozitate - lalomiţa; să nu se ia din cuibare ouăle părăsite de păsări, pentru că 
din ele iese necuratul - Suceava; aceste ouă să fie puse în jăratic, pentru ca să nu mai iasă din ele 
necuratul în chip de șarpe - Tecuci; nu se prăjesc ouă în casa în care există cloșcă, deoarece 
nădușesc puii în ouă - Suceava; unor oameni le este frică să mănânce gălbenușul de la ouă, ca să 
nu se îmbolnăvească de gălbinare - Galaţi; îi va merge rău celui care va lua cu sine în călătorie ouă 
- Suceava; dacă omul nu ar mânca ouă și ceapă, ar fi capabil să vadă până și vântul - Tecuci; este 
semn că va ninge pentru cine visează ouă - Suceava (2.GOROVEI,p.19;35; 52-54; 74;79;94; 97-100; 
102;106;115;117;141;165;174; 179-181; 211;213;252;254;271; 274;276;282-283; GOLOPENȚIA, 
p.89;105;109;133-134). În practicile uzitate în seara de An Nou pentru aflarea viitorului, fetele din 
unele sate ale Transilvaniei iau un pahar cu apă neîncepută, sparg un ou și îl toarnă în întregime în 
pahar; dacă până dimineaţa oul crește de dă pe dinafară, atunci este sigur că fata se va mărita în 
anul ce vine; dacă oul se așează pe fundul paharului, speranţa este pierdută; dacă pe gălbenușul 
oului apare figura unui copil, înseamnă rușine, iar dacă apare un sicriu înseamnă moarte; sau se ia 
un blid, dar mai ales un pahar cu apă rece neîncepută, apoi sparg oul și îi lasă tot albușul să se 
scurgă în apă; dacă din albușul acesta se formează chipul unui bărbat, atunci fata se va mărita în 
anul următor; dacă nu se formează nimic din care să se poată alege o imagine, atunci se crede că 
nu se va mărita; dacă se formează un chip de bărbat și pe lângă el mai multe puncte, se crede că 
soțul va fi bogat și va avea multe oi; dacă figura acestuia este singulară, fără puncte, atunci se 
crede că viitorul soţ va fi un om sărac - Transilvania; Bucovina; în Transilvania, fetele se duc la 
fântână sau la un izvor, înainte de miezul nopţii, însoţite de mama lor sau de o altă fată, scot apă, 
umplu paharele pe jumătate, apoi fiecare scurge în paharul său un albuș din oul adus cu sine; 
interpretarea figurilor care se formează o fac bătrânele care se pricep la astfel de lucruri; când un 
copil are „junghiuri” și pentru a afla unde este locul dureros, mamele iau un ou proaspăt și îl 
plimbă peste tot corpul micuţului și unde acesta se sparge acolo se crede că ar fi locul afectat - 
Buzău; în Muntenia, când mirele și mireasa stau împreună la masă după ce s-au întors de la 
cununie, li se dă mai întâi un ou de găină sau de puică, din care amândoi trebuie să mănânce și 
apoi se poate să se atingă și de celelalte bucate; în zona Buzăului, este necesar ca amândoi să 
mănânce din același ou, iar oul să fie din cele ouate primele de o puicuţă, ca să trăiască 
nedespărțiți până la moarte; în Țara Zarandului, se aduc pe o tavă două ouă, mirele ia unul dintre 
ele, îl sparge, îl curăță și îl taie cu un cuţit în două, o jumătate o mănâncă el și cealaltă jumătate o 
dă miresei; cojile ouălor din care a fost preparată pasca nu se aruncă în foc, nici la gunoi, ci se 
strâng toate într-un vas și apoi sunt aruncate toate pe o apă curgătoare, pentru ca, peste vară, 
uliul să nu facă pagubă între găini și pui, dar mai cu seamă pentru ca aceste coji să meargă până în 
ţara blajinilor (rocmanilor) și să le dea de veste că a sosit Paștele și să-l serbeze și ei - Bucovina 
(2.MARIAN,I,p.54;105;11, p.126;3.1,p.358;364). Când se pun ouăle sub cloșcă, trebuie să se stea jos, 
ca să șadă și cloșca pe ouă - Maramureș (BOGDAN,p.31). În prima baie a nou-născutului, se pun 
ouă, pentru ca pruncul să aibă pielea curată și sănătoasă - Călărași (TUDOR,p.67). Cine găsește un 
ou părăsit înseamnă că este de rău pentru casa omului și el trebuie aruncat peste casă, ca să se 
ducă răul departe - Moldova; cine se visează mâncând ouă de găină înseamnă că este un om bun; 
înseamnă câștig pentru cel ce visează ţinând în mână ouă; dacă vede în vis ouă este semn că va 
avea copii buni și va fi bine sau va primi laudele celor din preajmă, în caz că se visează spărgându- 
le; dar însemnă boală grea pentru cel care visează ouă galbene, sau îl ameninţă o pagubă pe cel 
care se visează cumpărând ouă; va fi semn de secetă și mare uscăciune pentru cine visează coji de 

ouă - Suceava (NOTE,Băncescu). Serii simbolice: ou-salivă-3-foc; răspântie-ou-sare; ou-mătură- 
grindă; ou-mătură-foc; ou-sâmbătă-ușă-gunoi; ou-fereastră; ou-Vinerea Mare; ou-apă 
neîncepută.. 

Oul Pascal. Din cele mai vechi timpuri, toate popoarele lumii, dar cu deosebire cele ale Asiei și 
Europei, celebrau sărbătoarea Anului Nou la echinocțiul de primăvară și, în această zi, își trimiteau, 
ca simbol al fecundității și afecțiunii reciproce, ouă colorate în diferite culori; în unele mitologii 
(Egipt, India, China) se spune că lumea s-ar fi născut dintr-un ou; deci ouăle simbolizează nașterea, 
iar pentru creștini simbolizează nașterea la o nouă viață dobândită prin sacrificiul lui lisus, 
legendele creștine legând simbolul ouălor roșii de patimile Mântuitorului; astfel, Maica Domnului, 
venind să-și vadă Fiul răstignit, a pus coșul cu ouă pe care îl adusese cu ea la poalele crucii, iar 
acestea au fost înroșite de sângele Mântuitorului; în Mehedinţi, se spune că, în timp ce iudeii 
duseseră pe lisus la Pilat, spre a fi judecat și osândit, și după ce judecătorul, spălându-se pe mâini, 
spusese că, negăsindu-l nici o vină, nu-L poate condamna, mulţimea auzind a cerut capul lui lisus, 
iar Pilat, întinzând mâna spre ei, a rostit: „De voiţi să ucideţi un nevinovat, păcatul să cadă asupra 
voastră”; o ploaie de pietre a căzut pe capul lui lisus și urlete grozave au răsunat; dar, minune, 
toate pietrele s-au prefăcut în ouă roșii; în Bucovina, se crede că, după ce Hristos a fost răstignit, 
învățații și conducătorii iudeilor se adunaseră la o masă, pe care era un blid cu zeamă de cocoș și 
mai multe ouă fierte; în timp ce se ospătau, unul dintre ei povesti despre afirmaţia lui lisus, care 
spusese că va învia după ce va fi înmormântat; iar alt mesean zise neîncrezător că El va învia, când 
și cocoșul pe care îl mâncau va învia și când ouăle de pe masă vor fi roșii; în clipa aceea, ouăle se 
făcură roșii și cocoșul începu să cânte bătând din aripi; în Vrancea, se spune că, după Înviere, lisus 
umbla în jurul lerusalimului, ca să găsească pe cineva care să răspândească vestea sculării sale din 
morți; atunci, venind o femeie spre oraș, lisus i-a zis să meargă și să vestească pe ucenici că a 
înviat, iar femeia i-a răspuns: „Doamne, nu mă va crede nimeni, dă-mi un semn adeveritor despre 
aceasta”, iar lisus a înroșit toate ouăle pe care le avea femeia în coș; ouă roșii nu se mănâncă în 
ziua de Paște până ce nu s-a împărțit pomana morţilor; altfel, pomana nu este primită; în ziua de 
Paște este bine să li se dea copiilor să mănânce, după ce s-au săturat cu ouă, pește rămas fie de la 
Florii, fie de la Blagoveștenie (25 martie); oul roșu pe care unii îl duc cu ei să se împărtășească în 
Duminica Învierii este bine să fie păstrat peste an și, dacă acesta se va sparge singur, se va strica și 
va face viermi, este semn că acel om va avea noroc; în ziua de Paște, orice om trebuie să aibă 
asupra lui un ou roșu; oul ţinut de copii în sân este păstrat și pus în sămânţa de porumb, ca să 
răsară toată și să rodească; cojile ouălor să nu fie aruncate la gunoi afară, pentru că se crede că 
astfel este aruncat norocul; oul roșu păstrat în casă apără de răutăţi, păzește casa de farmece, din 
această cauză femeile îngroapă câte un ou roșu după ușă; se mai poartă cu sine un ou roșu 
permanent, de la Paște până la Înălţare (Ispas), fiind considerat sfânt și apărător împotriva 
dușmanilor; în Bucovina se spune că diavolul se interesează permanent dacă lumea mai face ouă 
roșii și „scrise” și dacă se mai colindă, pentru că se crede că el va ieși de sub pământ la lumină 
atunci când nu se vor mai încondeia ouă și nu se va mai colinda (PRESA). Alte legende spun că 
ouăle de Paște sunt colorate, pentru că oamenii buni au dat ouă roșii copiilor de judecători și i-au 
îndemnat să dea din ele și părinţilor lor pentru a-i îmbuna la judecata Mântuitorului; că pietrele cu 
care jidovii l-au lovit pe Hristos s-au transformat în ouă roșii; pentru că Maria Magdalena a 
împărțit ouă colorate acelora pe care îi vestise că lisus a înviat; pentru că Simion, care mergea la 
câmp cu ouă și pâine în traistă, cărase un timp crucea Mântuitorului și ouăle s-au înroșit; pentru că 
o precupeață, neîncrezătoare în Înviere, a afirmat că așa cum nu sunt aceste ouă roșii, tot așa nici 
lisus nu a înviat, iar ouăle au devenit roșii; pentru că atâta timp cât pe lume ouăle „se vor scrie”, 
diavolul nu va ieși și nu va pune stăpânire pe ea (ZAHACINSCHI, p.5). Se mai crede că oul pascal 
este substitut al Mântuitorului, fiind ales pentru roșire și încondeiere la Miezul Păresimilor, colorat 
în Săptămâna Patimilor și „ucis” și apoi mâncat sacramental în ziua de Paște; sau este simbolul 
Mântuitorului, care părăsește mormântul și se întoarce la viață (5.GHINOIU,p.11). În Vinerea Mare 

din Săptămâna Patimilor se roșesc ouăle, din care cauză această zi se mai numește și Vinerea 
ouălor - Argeș; în Duminica Învierii Domnului, cine merge la biserică să-și pună un ou roșu în sân, 
ca să fie roșu la față peste an - Bihor; tot ca să fie roșu la față peste an, în Duminica Paștelui să se 
mănânce ouă roșii - Bihor; dar îi va mirosi gura peste an celui care mănâncă ouă imediat după 
slujba de Înviere - Suceava; în Duminica Paștelui, să se mănânce mai întâi un ou alb, deoarece 
acela care va mânca întâi ouă roșii va face bube - Muntenia; când, în ziua de Paște, soţul și soţia 
ciocnesc ouă roșii, va trăi mai mult cel al cărui ou rămâne întreg - Suceava; dar să nu ciocnească 
ouă roșii cei care doresc să nu-i doară mijlocul când vor secera - Galaţi; ca să nu se facă bube peste 
an, nu trebuie să se fure ouă în Duminica Paștelui - Dolj; este în pericol de a face bube cel care, în 
Duminica Paștelui, când se ciocnesc ouăle roșii, refuză să cedeze oul său celui care i l-a spart - 
Tecuci; nu este bine să se roșească ouă în ziua de Paște și nici să se mănânce, fiindcă se face 
roșeaţă pe limbă, care nu mai trece, sau se vindecă foarte greu - Țara Oltului; oul roșu, sfinţit de 
Paște, se păstrează și se sparge în ziua de Paște a anului următor și, dacă va fi plin, înseamnă că 
omul va avea mult noroc, iar, dacă este sec, înseamnă că nu va avea noroc - Suceava; să se 
oprească unul dintre ouăle roșite pentru Paște, să fie acoperit cu o fâșie de ceară pe mijloc, de 
unde să fie legat și apoi atârnat într-un cui și să fie spart în ziua de Paște a anului următor și, dacă 
se vor găsi în el viermi, este semn că omul va avea noroc, iar, dacă nu, nu va fi cu noroc - 
Teleorman; este om cu noroc acela care, păstrând 40 de zile un ou de la Paște, îl sparge după acest 
termen și, dacă oul este stricat și miroase urât, este semn că toate iniţiativele din acel an vor fi cu 
noroc - lași; dacă ouăle vopsite pentru Paște ies urâte, este semn că va muri cineva din familie - 
Muntenia; oul roșu din ziua de Paște se mănâncă neapărat cu sare, pentru ca să se roșească, deci 
să fie frumoase, mâinile celor ce prăznuiesc Paștele - Muntenia; în dimineaţa Duminicii Paștelui, 
când oamenii se spală, se pun în apă un ou roșu și o monedă, ca ei să fie roșii, sănătoși și cu bani 
peste tot anul - Suceava; cojile ouălor roșii nu se aruncă afară în Duminica Învierii Domnului, 
pentru că, odată cu ele, se aruncă și norocul - Vâlcea; să fie strânse și aruncate pe o apă 
curgătoare, ca să dea de știre și blajinilor (rohmani) că, pe Pământ, a sosit Paștele - Suceava; se 
crede că din aceste coji rohmanii se hrănesc în număr de 12 inși dintr-un ou - Suceava; se mai 
crede că resturile de ouă roșii și cojile călătoresc 40 de zile până ajung la rohmani de se hrănesc cu 
ele - Suceava; se strâng cojile de ouă rămase de la Paște, pentru că sunt bune pentru multe leacuri 
- Bihor; după unii, ciocnirea ouălor de Paște ar aduce ploaie cu grindină - Vrancea (2.GOROVEI, 
p.29-30;148;131;167;172;247;GOLOPEN-ȚIA,p.110). În Bucovina, ciocnitul ouălor se face după un 
anumit ceremonial; oul are trei părţi: vârful, care se numește cap, partea opusă se numește dos, 
iar părțile laterale se numesc coaste; în prima zi de Paște, se ciocnesc numai cap în cap; luni, se 
poate ciocni cap cu dos, iar, în zilele următoare, dos cu dos; regula generală este că dreptul de a 
lovi primul și a spune „Hristos a înviat” îl are bărbatul sau cel mai în vârstă din familie; se crede că 
este semn bun pentru sănătatea de peste an dacă oul celuilalt este spart; în toate zonele, oul spart 
trebuie dat partenerului, iar cel ce nu își dă oul său se crede că se expune la mari pedepse și că-i 
vor ieși bube pe tot trupul (PRESA). Ouăle se roșesc și se împodobesc începând cu ziua de marți din 
Săptămâna Patimilor; marţi și miercuri se încondeiază, iar joi se fierb; în alte sate, ouăle se vopsesc 
în zilele de vineri și sâmbătă; oricum ar fi, cele mai multe opţiuni sunt pentru ziua de joi; ouăle 
care se vopsesc sunt în special de găină, dar uneori se obișnuiește să se folosească și ouă de gâscă, 
rață sau curcă; oul cel dintâi care se colorează pentru probă se numește, în Banat, cearcă; acesta 
se împarte în ziua de Paște, dimineaţa, între pruncii din casă, unde se aduce în prealabil o glie de 
iarbă verde, în jurul căreia copiii se învârtesc și mănâncă oul, fără să scoată o vorbă; apoi cojile 
oului se pun pe grindă, în ele se pune aluat din făină de grâu, care se crede că este bun pentru 
prosperitatea familiei; datina de a face ouă colorate diferit, în afară de cele roșii, este de dată mai 
recentă, spre sfârșitul sec. al XIX-lea, neavând vreo semnificaţie, dar producând satisfacția 
oamenilor și mai ales a copiilor; când au câte șase culori, se numesc ovă muncite sau ouă necăjite; 
se spune că ouăle negre înseamnă chinul și durerea pe care le-a suferit Mântuitorul, când a fost 

răstignit pe cruce - Suceava; ouăle „muncite” se mai numesc și merișoare, fiindcă au o singură 
culoare sau o singură faţă ori floare - Bucovina; mai există și alte două feluri de ouă și anume ouă 
împistrite sau scrise, pictate și încondeiate, ca să le diferenţieze de cele nemuncite - Transilvania, 
Bucovina; se folosesc urătoarele motive ornamentale: Crucea Paştilor sau Crucea Paștii (în forma 
crucii de pe pască), Crucea nafurei, crucea românească (în forma unei cruci simple), cruce rusească 
(având la fiecare braţ al crucii câte o cruciuliță), paștile sau pasca (având formă de pască), ouăle 
roșii, brâul popii, desagii popii, urzitoarea, vârtelnița (având două variante: cu roată și colac și 
vârtelnicioara), suveică, suveicuţa, oala cu peteică, furca de tors, furca de lucrat, grebla, hârleţul, 
scara, scăruța, bolobocul cercuit, roata carului, mincea sucită, floarea Paştilor, ciuboţica cucului, 
brăduţul, frunza stejarului, cercelul doamnei, ruja, lintea, garoafa, frunza nucului, frunza bradului, 
floarea garoafei, ghiocelul, sâmburii de nucă, măgheranul, pomușorul, grâul câmpului, 
trandafirașul, fluturul, porumbarul, albina, peștele, costițele, berbecele, unghia caprei, cornul 
ţapului, coarnele ţapului, urechile iepurelui, creasta cocoșului, laba găinii, laba broaștei, racul, laba 
racului, piciorul racului, coada racului, coarnele cerbului, laba cârtiţei, laba gâștei, paingănul, 
bălțatul, aripioara, cârligul sau cața ciobanului, inelul ciobanului, fluierul ciobanului, cârja 
ciobanului, steaua ciobanului, fierul plugului, pălăria, pălăria neamţului, scorțari românesc, 
scorțari unguresc, rătăcitul sau cel rătăcit, 40 de clini sau clinișoare (care se execută foarte rar), 
oala legată (împistritură ale cărei capete se adună împreună precum peteica în care se pune o 
oală când se duce mâncarea la câmp), calea rătăcită sau calea rătăciţilor (nume care vine de la o 
femeie săracă, plecată în pădure după lemne și care s-a rătăcit, neaflând vreo cărare; este și cel 
mai frumos dintre toate); dintre toate acestea, cele mai des folosite sunt: crucea paștii, calea 
rătăcită, frunza stejarului, frunza bradului, cârligul ciobanului, oala legată în peteică și 40 de 
clinișoare; cele mai frumoase și cu deosebită măiestrie lucrate sunt însă calea rătăcită și 40 de 
clinișoare; motivaţia pentru care sunt împodobite ouăle împistrite sau scrise stă nu doar în dorinţa 
ca acestea să fie frumoase, ci și să se găsească pe ouă lucrurile care le sunt cunoscute din viaţa de 
zi cu zi, dar mai ales și pentru că le sunt deosebit de plăcute; se numesc ouă muncite, fiindcă prin 
efortul de realizare a lor se întruchipează „munca” Mântuitorului în ziua răstignirii; de aceea se 
crede, în Suceava, că nu este bine să se facă ouă muncite, pentru că acela care le execută comite 
un păcat de moarte, fiindcă „a munci ouăle este un păcat”; în consecinţă, se crede că nu este 
primit de Dumnezeu oul muncit dat de pomană, ci numai cele roșii, merișoarele sunt primite - 
Suceava; mai se spune că, dacă se începe de la mijlocul Postului Mare a se împistri un ou, astfel că 
până la Paște, în fiecare zi, să se execute câte un motiv, și dacă un astfel de ou se pune în noaptea 
Învierii pe gunoi și se leagă acolo cu o funie, iar cineva să stea și să-l păzească, atunci va vedea că 
vine un câine sau o altă arătare care ar vrea să-l ia; omul va refuza, arătarea va reveni și va fi 
tratată ca prima dată, caz în care arătarea va promite omului orice dorește, bani sau altceva, după 
care va pleca luându-și oul și ţinându-se apoi de cele promise - Suceava; vopselele folosite la 
încondeiere se întrebuințează și ca protecţie împotriva unor boli sau pentru obţinerea diferitelor 
rezultate pozitive; astfel gălbinelele se dau la porci, pentru a nu căpăta brâncă, roșelele pentru a 
nu căpăta roșeaţă, sau ca să se spele fetele cu ele, pentru a fi frumoase ca oul roșu și iubite de toți 
cum sunt și ouăle în această perioadă - Suceava; înainte de a merge la biserică, toţi ai casei se 
spală într-un lighean în care se află apă proaspătă, în care se pune unul sau mai multe ouă roșii și 
câteva monede din aur sau argint și busuioc, pentru a fi ușori, roșii și sănătoși ca oul, să le meargă 
bine tot anul, să fie curaţi ca aurul sau ca argintul și să aibă bani - Bihor,Suceava; se spune că acei 
care ciocnesc împreună ouă roșii de Paște se vor vedea și pe lumea cealaltă - Suceava; se mai 
crede că acela căruia i se sparge oul primul este mai slab și va muri mai repede sau că i se iartă 
păcatele - Suceava; unii afirmă că ouăle se ciocnesc numai în primele trei zile ale Paștelui, alţii că 
se pot ciocni până la Înălțare (Ispas), iar alţii până în Duminica Mare (Rusalii) - Suceava; cel căruia i 
s-a spart oul trebuie să-l dea „învingătorului”, pentru că se crede că, în caz de refuz, îl va mânca pe 
lumea cealaltă împuţit sau cu păcură; cel care înșală și vine cu ouă tari (de curcă, rață, gâscă sau 

chiar din lemn) pe lumea cealaltă va mânca toate ouăle „câștigate” împuţite, cu viermi și cu venin 
în ele; se crede că nu este bine a păstra ouă împistrite în casă, golite de gălbenusș și albuș, fie ca 
frumuseţe, fie pentru a avea model anul următor, pentru că în astfel de găoace de ou se ascunde 
dracul; alții păstrează oul „învingător” peste an, pentru că el este bun împotriva mușcăturii de 
șarpe sau pentru farmecele de dragoste - Suceava; se spune că Anticristul trebuie să-și roadă 
lanţul gros cu care este legat și că lucrarea este aproape gata în ziua de Paște și va scăpa; dar copiii 
umblând cu ouă roșii și el privind la ele uită de munca sa, iar lanţul se îngroașă la loc și astfel 
oamenii mai scapă un an de potop; dar când oamenii nu vor mai înroși ouă la Paște, atunci și 
lumea „se va potopi” - Transilvania,Munţii Apuseni; ciocnește ouă toată lumea, dar puţini sunt și 
cei care îl consumă, pentru că se crede că acei care mănâncă ouă roșii le vor apărea bube pe corp 
peste an, iar, ca să nu se întâmple așa ceva, se consumă mai întâi ouă albe - Banat, Moldova 
centrală și de sud; cine mănâncă ouă roșii, trebuie să le consume nesărate, ca să nui se roșească 
mâinile peste an, iar înainte de a-l mânca este bine să se frece cu el pe obraz, pentru ca să fie 
rumen, apoi să-l ciocnească - Moldova centrală; când, în Duminica Paștelui, fetele nemăritate se 
duc la biserică, își pun și câte un ou roșu în sân, ca să fie totdeauna îmbujorate - Bihor; se crede că 
va fi ușor peste an cel care mănâncă mai întâi ouă dintre cele duse la biserică de Paște; în afară de 
aceasta, unii usucă albușul acestor ouă sfinţite și, când un om sau vreo vită capătă albeaţă, pisează 
albușul uscat și praful rezultat îl suflă în ochiul bolnav - Suceava (2.MARIAN,(II,p.135;138-139;141- 
145;176;188;194). În Duminica Paștelui este bine să se dea pe o apă curgătoare găocile de ouă 
roșii, pentru că ele vor merge pe apă până vor da de „apele Sâmbetei” și de aici vor trece în apele 
cele de sub pământ, unde sunt înfipte furcile pământului; luda roade mereu la aceste furci, cu 
gândul să scufunde pământul, dar când vede venind găoci de ouă roșii își aduce aminte că a sosit 
Paștele creștinilor și i „se taie curajul”, stă din lucrarea lui, suficient ca furcile pământului să se 
refacă într-o clipă; de asemenea, sufletele celor ce mor nebotezaţi, fără lumânare, nespovediţi și 
neîmpărtășiți au mare ușurare când văd găoci de ouă roșii venind pe „apa Sâmbetei” (PRESA). Un 
ou roșu se pune în scalda copilului, împreună cu alte obiecte, ca el să fie sănătos și întreg la minte; 
de asemenea, un ou roșu se pune și în grâul de sămânță și se azvârle odată cu sămânţa pe holdă, 
la întâmplare; la fel se procedează și la semănatul cânepei în satele din nordul Argeșului 
(2.CHELCEA,p.29). Se pun la fereastră ouă înroșite, pentru ca omul să fie apărat împotriva 
spiritelor malefice (URSACHE,p. 282). Ouăle de Paște sunt puse sub icoană, sunt împărţite pentru 
pomenirea celor morți și se pun și în hrana vitelor; în multe locuri din ţară, capul familiei ia un ou 
slujit la biserică și îl împarte cu toţi ai casei, în credinţa că oricare dintre ei „s-ar rătăci” peste an va 
fi în stare „să vadă” chipurile celorlalţi și astfel i se vor deschide căile către ei; ciocnind ouă roșii, 
oamenii se pot întâlni pe lumea cealaltă; de aceea ciocnesc unul cu altul și cei ce se iubesc - 
Bucovina; ouăle încondeiate poartă denumiri diferite, după zonele în care se practică această 
adevărată artă: ouă pictate, ouă împistrite, ouă împiestrite - Moldova,Bucovina; ouă încondeiate, 
ouă scrise - Banat,Transilvania,Oltenia,Muntenia; ouă împietrite - Muscel; în Vrancea sunt 
executate ouă cu ornamente în relief, numite ouă muncite în chiclazuri sau ouă chinovărite; în 
general, mai sunt folosite denumirile de ouă muncite și ouă necăjite (ZAHACINSCHI,p.3;18). În 
Duminica Paștelui, să se mănânce mai întâi ouă albe, fiindcă acela care va mânca ouă roșii mai 
întâi va face peste an buboaie, sau pentru că tot anul îi va mirosi gura a ou clocit celui care încalcă 
interdicția - Suceava,Bucovina; în prima zi de Paște, cine se spală este bine să-și dea pe faţă cu un 
ou roșu și cu o monedă, ca să-i meargă bine tot anul și să aibă faţa îmbujorată; cine vrea să știe 
dacă are noroc, să ia un ou slujit din Duminica Paștelui și să-l păstreze până anul viitor, când îl va 
sparge tot în prima zi după Înviere și, dacă va fi gol, înseamnă că nu are noroc, iar, dacă oul este 
plin, este semn că respectivul va avea noroc tot restul anului - Suceava; se mai află soarta omului și 
în cazul că se ia un ou din prima zi de Paște și se păstrează 40 de zile și este cu noroc, dacă acesta 
nu se strică - lași; se mai crede că ouăle de Paște (sau cojile acestora) pot aduce frumuseţe și 
sănătate, belșug și rod bogat, folosite în unele farmece pot să lege sau să îndepărteze oamenii 

unul de altul, pot să grăbească măritișul fetelor sau să înmulțească vitele; mai există credinţa că 
lucrurile sfințite, precum sunt ouăle de Paște, pâinea etc. este păcat să fie aruncate la gunoi, ci se 
aruncă în foc sau se dau ca hrană animalelor (PRESA;NOTE,Băncescu). În Joia Mare, se duc 12 ouă 
roșii la biserică, seara la Denie, și se lasă acolo până în ziua de Paște; apoi, acestea se îngroapă în 
diferite puncte ale hotarelor moșiei, pentru a feri semănăturile de grindină; celor care mor în zilele 
Paștelui li se pune un ou roșu în mână, ca semn că au răposat în zilele Învierii și pe care îl arată 
dracilor de la vămi, iar aceștia, văzând oul roșu, îi lasă să treacă nesupăraţi, oricâte păcate ar fi 
făcut; cojile de ou colorate nu se dau găinilor să le ciugulească, pentru că nu mai fac ouă; de ziua 
Sfântului Toma, femeile fac colivă cu ouă roșii, pe care o dau de pomană pentru morţi (PRESA). 
Este primejdie de foc pentru cel care visează ouă roșii - Suceava (NOTE,Băncescu). Serii simbolice: 
ou roșu-monedă; ou roșu-porumb; ou roșu-ușă; ou roșu-ceară-fier; ou roșu-apă-monedă; ou roșu- 
grindă-aluat din făină de grâu; ou încondeiat-Duminica Învierii-gunoi-funie; ou roșu-grâu. 


OVĂZ (Avena sativa - DLRM,p.575) 

Plantă furajeră din familia gramineelor, cu paiul drept și cu inflorescenţă ramificată; seminţele 
acestei plante sunt folosite mai ales ca hrană pentru cai (ȘĂINEANU,IV,p. 109). În multe din 
practicile rituale desfășurate de Anul Nou ori cu ocazia Zilelor Sântoaderului, se uzitează numai 
seminţele de ovăz sau asociate cu seminţele altor plante (grâu, porumb, orez etc.); în cadrul 
„semănatului“ simbolic din dimineaţa Anului Nou, ovăzul ţine locul grâului 
(2.MARIAN,I,p.114;249;4.P0P,p.28). În noaptea Anului Nou, fetele nemăritate pun într-o răspântie 
o grămăjoară de ovăz, pe care, dacă o găsesc dimineaţa risipită, este semn că se vor mărita - Țara 
Oltului (GOLOPENȚIA,p.82). Serie simbolică: răspântie-ovăz. 


OVIDENIE v. NOIEMBRIE. 

PAHAR 

Se crede că se va căsători în curând acela în fața căruia se varsă un pahar - Suceava; dacă, în timpul 
ospățului de logodnă, se sparge un pahar, este semn că unul dintre logodnici va muri - Suceava; 
dacă două persoane, care beau împreună, pun concomitent, din întâmplare, paharele pe masă, 
este semn că ele vor muri în același moment - Suceava (2.GOROVEI,p.114;148). În Moldova, când 
își ia mireasa rămas bun de la părinţii ei, tatăl fetei îl cinstește pe mire cu un pahar de băutură; tot 
un pahar primește și mireasa din partea mamei sale; după ce beau din ele, tinerii iau paharele cu 
ei, acestea purtând numele semnificativ de „pahare de cale albă”; în Munţii Apuseni, aceste 
pahare sunt legate în câte o năframă albă, iar în băutură se află câte o monedă de argint sau de 
aur; primul bea vinul mirele, care ţine moneda în gură până iese din curtea miresei, care primește 
paharul din partea tatălui ei, iar moneda o înnoadă într-un colţ al batistei (3.MARIAN,I,p.422). În 
Moldova, se spune că paharul umplut ochi este servit din toată inima celui invitat la masă, pe când 
paharul lăsat mai gol demonstrează că îi pare gazdei rău după el (NOTE,Băncescu). În Prahova, 
când un invitat ciocnește paharul, atingând cu fundul acestuia buza paharului altui invitat, se crede 
că primul are sau va avea de rezolvat vreo pricină cu al doilea (NOTE,Antonescu). Serie simbolică: 
vin-monedă. 


PAI 

La ridicarea acoperișului unei case noi, se leagă la îmbinarea căpriorilor un mănunchi de paie sau 
fân, ca să nu se apropie relele de acea construcție - Suceava; să nu se aprindă focul cu paie din 
ieslea vitelor, pentru că acestea vor deveni neascultătoare și zburdalnice - Moldova; când un copil 
nu are somn, adică nu doarme și plânge toată noaptea, se iau paie din cotețul purceilor și se pun 
sub perna din leagăn, ca să doarmă ca purceii - Țara Oltului; în ziua de ajun a Crăciunului (24 
decembrie), cine se scoală mai de dimineaţă dintr-o familie aduce în casă un braţ de paie de la 
porci și se așează pe ele, pentru ca tot așa să stea și cloștile pe ouă peste an - Vâlcea; în ajunul 
Crăciunului, înainte de a se așeza la masă, gospodina pune sub fața de masă fân și câte o bucată 
din preparatele ce vor fi servite, toate fiind apoi date de mâncare vacilor, crezându-se că 
procedând astfel nimeni nu le va putea lua mana - Suceava; ca pomii să lege roade, în ajunul 
Crăciunului trunchiurile acestora se învelesc cu paie, care nu trebuie să se desfacă și să cadă până 
la celălalt ajun, cel al Bobotezei (5 ianuarie), crezându-se că numai astfel pomii vor lega - Suceava; 
când vreun om dorește să afle dacă, în acel an, va muri, să ia două paie, să le așeze în formă de 
cruce sub aluatul de pască pus pe lopata de introdus în cuptor și în caz că, după coacere, se 
constată că paiele au fost carbonizate, înseamnă că moartea nu va întârzia să vină - Suceava; pe 
cine îl doare mijlocul, din cauza seceratului, să pună un șomoiog de miriște sub brâu sau sub curea 
- Tecuci; paiele pe care a fost așezat trupul decedatului, după spălare, se aruncă noaptea pe apa 
unui râu, sau se îngroapă în pământ, deoarece nu este bine să se calce pe ele - Suceava 
(2.GOROVEI,p.45;54;141;145;152; 198;248;254;GOLOPENȚIA,p.103). Se pun în crengile pomilor 
paie care au fost călcate de preot, când a venit în gospodărie cu botezul, în ajunul sau în ziua de 
Bobotează, ca aceștia să rodească bogat (PRESA). În Bucovina, paiele și fânul pe care a născut o 
femeie sunt scoase de către moașă afară, la loc neumblat de oameni și vite, și li se dă foc, 
crezându-se că, dacă sunt puse pe un loc frecventat, cel ce va trece pe acolo se poate îmbolnăvi, 
fiindcă paiele sunt pline de păcatele nevestei; în Satu Mare, la trei zile după nașterea pruncului, 
moașa vine și scoate patul în curte, aruncă din el paiele și fânul și le dă foc, chemând fete și flăcăi 
să sară peste el, de trei ori, desculți și îmbrăcați numai în cămașă, fetele spunându-și că flăcăii vor 
umbla după ele tot așa cum sar scânteile focului; paiele pe care a zăcut un mort se aruncă pe o apă 
curgătoare, iar, dacă în apropiere nu există un râu, se îngroapă într-un loc ascuns, pentru că este 
păcat să calce om sau animal pe ele - Sibiu; dacă alaiul mortului, în drum spre cimitir, întâlnește 

care încărcate cu fân sau cu bucate, se crede că vor mai muri în sat încă mulți alți oameni - Banat 
(3.MARIAN,II,p.178;111,p.43;205). Paiele luate pe furiș din salteaua iubitului sunt folosite în vrăjile 
de fermecat cel drag, după cum atestă și aceste versuri dintr-un descântec: „Că tu rău m-ai 
fermecat/cu trei paie de la pat” (EVSEEV,p.48). Cine visează paie dovedește că are o atitudine 
sinceră și știe să păstreze secretele celorlalți; dacă se visează dormind pe paie este semn că-l paște 
sărăcia; dă de un necaz și se confruntă cu ticăloșia celorlalți cel care visează paie risipite; este 
semn de bogăţie pentru cel care visează că vede paie; pentru cine visează fân înseamnă că 
împrejurările îl vor ajuta să crească vite; înseamnă că afacerile sale vor stagna sau chiar se vor 
stinge pentru cel care visează fân stricat; pentru cel care visează fân arzând înseamnă moarte în 
vite mari - Suceava (NOTE,Băncescu). 


PAJURĂ 

Se crede că este o pasăre uriașă, cu puteri supranaturale și care locuiește pe tărâmul celălalt, în 
lumea cea neagră sau pe tărâmul de jos, unde își face cuibul în vârful unui arbore deosebit de 
mare din apropierea unui lac sau a unei fântâni; un balaur, care locuiește în fântână, îi mănâncă 
puii în fiecare an, până când vine un voinic, omoară balaurul și scapă de la pieire puii pajurii; puii 
sau chiar pajura-mamă îl recompensează pe voinic, permițându-i acestuia să revină în lumea lui 
(1.MARIAN,p.115-122). 


PALMĂ 

O interesantă legendă afirmă că diavolul, după ce a înșelat-o pe Eva, cunoscând care va fi viitorul 
omenirii, a căutat să-l subjuge și pe Adam, punându-l să iscălească un contract; dar, cum Adam nu 
știa să scrie, diavolul l-a pus să-și apese „chipul palmei“ pe o cărămidă crudă, care, fiind ulterior 
uscată, a constituit dovada prin care necuratul a ocârmuit lumea până la venirea pe pământ a 
Mântuitorului - Tecuci; se crede că nu este bine să se dea apă de băut unei femei gravide, fiindcă 
nu va putea naște, până ce aceeași persoană nu-i va da de băut apă din palmele sale - Moldova; 
femeia gravidă să nu toarne apă cuiva să se spele, pentru că nu va putea să nască, până ce nu va 
bea apă din palmele celui căruia i-a turnat - Galaţi; dacă o femeie naște greu, să bea de trei ori apă 
din palmele soţului ei - Vâlcea; dacă sugaciul ţine palmele întinse înseamnă că el va fi un om 
darnic, milostiv cu semenii săi - lași; copilul care ţine palmele strânse pumn va deveni zgârcit la 
maturitate, dar va fi mai mult decât darnic de va ţine palmele deschise - Suceava; nu este bine ca 
mama să-și sărute copilul în palmă, pentru că acesta va deveni hoț, tâlhar - Moldova; cine doarme 
cu palmele lipite și așezate între picioare dă semn de sărăcie sau chiar poate să însemne că trage a 
pagubă, a „piază-rea“ - Ilfov;lași; să-și lingă podul palmei cel pe care îl doare gâtul și-i va trece - 
Tecuci; cine are palma brăzdată cu multe linii va fi un om bogat - Tecuci; cel care are palma 
rotundă este harnic, iar cel cu palma mult alungită este leneș - Tecuci; cel căruia îi transpiră 
palmele va fi bătut - Tecuci; cine a mâncat cu lăcomie sau ceva greţos să bată din palme, ca să nui 
se aplece - Muntenia; dacă pe cineva îl mănâncă palma dreaptă înseamnă că va avea oaspeţi - 
Bucovina; dacă îl mănâncă palma stângă înseamnă că va da mâna cu cineva - lași; dacă pe cineva îl 
mănâncă palma stângă înseamnă că va primi bani, iar de-l mănâncă cea dreaptă, va da bani - 
Maramureș;Muntenia;Teleorman;lalomiţa;lași;Vaslui;Suceava;Bucovina; este semn de ploaie, când 
transpiră cuiva palmele - Suceava (2.GOROVEI,p.6;15;16;24;102; 131;134;160;176;183;211; 223; 
266;BOGDAN,p.22;1.CHIVU,p.246). Cu deosebire în Țara Oașului și în Maramureș, palma apare 
sculptată pe crucile de sat și pe ancadramentele porţilor de intrare în gospodărie, tocmai pentru 
că ea este „chipul omului“ (NOTE,Antonescu). 


PANĂ 
Penele de păsări (cocoș, curcan, păun, vultur, uliu, cuc etc.) au fost vreme îndelungată o podoabă 
la pălăria sau la căciula feciorilor de însurat, nici a copiilor și nici a bărbaţilor, podoabă care s-a 

numit în multe locuri chiar peană; într-o colindă din Țara Oltului, accentul nu cade pe vultur, ci pe 
fulgul de aur, pe pana pe care acesta o pierde în timpul bătăii și care constituie un dar preţios prin 
dublul simbol, al junelui și al vulturului (junele este ca un vultur, ca un păun, ca un cocoș, ca un 
șoim etc.); fulgul acesta însă este cules sau vânat în munte, pentru că numai acolo sunt vulturi care 
se bat în soare, de unde și sintagma „fulgul de aur” (HERSENI,p.218). În scăldătoarea copilului se 
pun și pene de pasăre, ca el să fie ușor ca penele zburătoarelor - Muntenia; când se pune urzeala 
pe sulul războiului de ţesut, se înnoadă între fire și o pană de găină, ca pânza să meargă ușor în 
stative precum pana - Suceava; când un muribund agonizează cu capul așezat pe perne umplute cu 
pene, atunci el nu poate muri - Moldova (2.GOROVEI,p.151;185;287). În practicile de aflare a 
destinului tinerilor, în noaptea Anului Nou, ghicirea vasului sub care se află o pană indică o viață 
foarte ușoară pentru fată în anul care vine (2.MARIAN,I, p.67). Va pierde ce a câștigat cel care se 
visează adunând pene; dacă se visează că este acoperit cu pene înseamnă că ţine asupra sa un 
lucru străin - Suceava (NOTE,Băncescu). 


PANTALONI 

Când mireasa pleacă de la casa părintească la cea a proaspătului ei soț, este bine ca, în prealabil, 
să se așeze pe un butoi, peste care a fost pusă o pereche de pantaloni ai ginerelui, pentru ca 
primul copil pe care îl va naște să fie băiat - Vâlcea; când se observă că o vacă s-ar putea să rămână 
stearpă, i se dă să mănânce tărâţe de turul izmenelor - Vâlcea (2.GOROVEI,p.163;246). Înseamnă 
lenevie în rezolvarea unor probleme pentru cel care se visează cosând la niște iţari și înseamnă că 
va pătimi o rușine cel care se visează că și-a pierdut pantalonii - Suceava (NOTE,Băncescu). Serie 
simbolică: butoi-pantaloni. v. VAS. 


PANTELII 

Sărbători tradiționale, ţinute în cinstea Sfântului Pantelimon și care cad, în calendarul creștin- 
ortodox, în 13 (Soborul Arhanghelului Gavriil; Cuviosul Ștefan Savaitul) și, respectiv, în 27 iulie 
(Sfântul Mare Mucenic Pantelimon), adică o săptămână înainte și o săptămână după ziua de 20 
iulie (Sfântul Prooroc Ilie Tesviteanul); respectarea acestor zile apără de arsuri și de boli 
inflamatorii; denumirea este un compromis popular între numele sfinţilor Pantelimon și Ilie 
(ȘĂINEANU,I,p.221). v. IULIE. 


PANTELIMON (Sfântul) v. IULIE. 


PAPARUDĂ 

În general, obiceiul este cunoscut sub numele de Paparudă în Oltenia, Muntenia și Moldova; în 
Hunedoara, i se spune Băbăruță sau Mămăruță, iar copilului (băiat și nu fată) i se spune bloj, ca și 
celui de la Anul Nou, care însoțește turca; în Dobrogea, paparuda se face în a treia zi de duminică 
după Paște, deci ar fi legat de o anumită zi a anului, poate chiar de un anumit ciclu al anului, 
asemănările cu tânărul îmbrăcat în frunze verzi de Sângeorz (23 aprilie), răspândit în Câmpia 
Transilvaniei, fiind evidente; paparudele sunt nu numai o simplă incantaţie pentru ploaie, ci 
totodată și o urare de fertilitate (4.P0P,p.104;106). Paparudă în Mehedinţi și în Muntenia, 
Păpărudă în Brașov, Papalugă, Păpălugă în Dobrogea și Moldova, Paparugă, Păpărugă și Dodolă, 
în Banat, Babarugă, Băbărugă, Dadaloaie, Dodoloaie, Dodoloi și Gogul(e) în Bihor sunt doar 
câteva denumiri sub care se desfășoară un obicei practicat începând cu prima (în Banat) sau a treia 
zi de marţi după Paște (în Muntenia, unde se continuă până în lunile iunie-iulie, dacă este secetă), 
iar în alte părţi, cum ar fi în lalomiţa, până în cea de a treia joi de după Paște, sau în Joia Verde, 
adică a doua joi după Rusalii; în timp de mare secetă, se practică în orice zi de vară, cu deosebire în 
intervalul aprilie-iulie (Banat, Transilvania, Bistriţa, Muntenia, Moldova), dar obiceiul nu este 
cunoscut în Bucovina și nici în Maramureș; prin acest obicei se invocă protecţia cerului asupra 

recoltelor, se cere să fie ploaie, să fie lanurile ferite de mălură; în Moldova, o fetiță îmbrăcată în 
ramuri subțiri înfrunzite umblă cântând și sărind pe la casele oamenilor care ies în poartă și o udă 
cu apă; cântecul este o invocațţie către cer, ca acesta să deschidă porțile ploilor; în afară de 
frunzele puse pe acești copii, ei nu mai poartă nici o altă îmbrăcăminte, indiferent că sunt fetițe 
sau băieţi; primesc în schimb de la gospodari bani sau un ou; obiceiul se practică în toată 
Muntenia, iar, până în anii '50, putea fi întâlnit și prin cartierele periferice din București; în 
Mehedinţi, se adună trei fetițe, mai mici de 12 ani, îmbrăcate în frunze de boz, având pe cap 
coroniţe de verdeață; în Olt, se practică numai în zilele de joi și duminica, între Paște și Rusalii; în 
Muntenia, există credinţa că nu-i va merge bine peste vară aceluia la care nu joacă paparudele; de 
menţionat că, tot în Muntenia, a treia zi după Paște nu se lucrează, se serbează pentru protecţia 
semănăturilor; în Gorj, există obiceiul ca paparuda să fie jucată de flăcăi, care se îmbracă și ei cu 
frunze peste cămăși și având și pinteni la picioare, paparudele primind în dar ouă, colaci, bani, 
fuioare etc.; în Dobrogea, obiceiul se face în a treia joi după Paște, iar în Brașov, unde se îmbracă 
în frunze o femeie, se face în ziua de Ispas (Înălțarea Domnului); prin sudul Banatului, se umblă cu 
paparuda de Sfântul Gheorghe (23 aprilie), dar, dacă este zi ploioasă, nu se mai face; în Bihor, 
după ce se umblă prin sat, se merge la o apă curgătoare și se aprind șomoioage de paie care apoi 
sunt lăsate să plutească pe apă, aruncându-se totodată în apă și crucea de la un mormânt, toate 
având ca scop aducerea ploii; în cazul că este secetă mare, o femeie aflată la menopauză intră în 
apă, ţinând în mână o coasă sau o seceră și executând prin apă mișcarea obișnuită a cositului sau 
seceratului, zicând că nu taie apa, ci legatul ploii (2.MARIAN,II,p.328-342;CIOBANU,p.82-83; NOTE, 
Antonescu). În Țara Hațegului, paparudei i se spune bloj, care este un copil de școală, îmbrăcat cu 
crenguțe de anin sau de salcie și pe cap cu o cununiţă din flori; duce în mână o cruce luată de la 
biserică și merge prin sat strigând o invocaţie către Dumnezeu, pentru a aduce ploaie; el intră prin 
curţile caselor, gazdele îl udă cu apă și sărută crucea; după ce termină de colindat prin sat, se duc 
cu toţii la un râu, unde aruncă pe apă cununa de flori și crenguțele pe care le-a avut pe el, după 
care se scaldă cu toţii în râu (CLOPOTIVA, p.450-451). Când vremea este secetoasă timp 
îndelungat, în Sălaj, câteva fete, de obicei ţigănci, sunt îmbrăcate cu ramuri de sălcie, astfel încât 
să nu rămână descoperită nici o parte a trupului, după care cutreieră satul strigând: „Dumnezeule, 
dă apă“; la auzul rugăminţilor, femeile din sat ies în poartă, cu găleți pline cu apă, și udă alaiul; 
obiceiul se repetă de câteva ori pe an; fetele primesc pentru prestaţia lor făină, untură, slănină și 
carne afumată (PRESA). 


PAPUC 

Copiii să nu fie bătuți cu papucul, pentru că este rău ulterior pentru dureri de cap - Tecuci; fetele 
aruncă un papuc peste casă și cred că viitorul lor soţ le va veni din acea parte a satului spre care 
arată vârful papucului - Suceava; dacă mireasa îi dă mirelui să mănânce stafide purtate în papuci, 
în ziua cununiei, acesta se va purta blând cu soţia sa întreaga viaţă - Muntenia; la urcarea în pat, 
de cade un papuc cu talpa în sus, este semn că va sosi în casă o rudă - Muntenia; când câinele din 
curte urlă, este suficient ca femeia din casă să întoarcă papucii cu talpa în sus și câinele va înceta 
imediat din urlat - Suceava (2.GOROVEI,p.39;42;70;176;259). 


PAPURĂ-VODĂ 

Poreclă dată domnitorului Moldovei, Ștefăniță Lupu (1659-1661), în timpul căruia, fiind o secetă 
cumplită, oamenii mâncau pâine făcută din papură măcinată; devenit apoi personaj legendar, ca și 
Ciubăr-Vodă (ȘĂINEANU,I,p. 222). v. CIUBĂR-VODĂ. 


PAR 
În noaptea Anului Nou, fetele nemăritate ies în curtea casei și numără, pe întuneric, parii din gard, 
pe al zecelea pun semn un fir textil, pentru a-l recunoaște, iar la ziuă văd ce au ales; dacă parul 

este noduros, înseamnă că viitorul soţ va fi bogat - Țara Oltului; în ziua de Sfântul Vasile, flăcăul se 
duce, având mâinile la spate și ochii legaţi, să numere nouă pari din gard, al zecelea, dacă este 
noduros, înseamnă că viitoarea lui soţie va fi bogată, iar, dacă lemnul este neted, limpede, este 
semn că ea va fi săracă - Vâlcea; fetele, legate la ochi, numără, în ziua de Sfântul Vasile, parii din 
gard, din șapte în șapte, dacă nimeresc un par necojit, înseamnă că soţul le va fi bogat, iar parul 
jupuit de coajă este semn pentru bărbat sărac; parul strâmb înseamnă soț cocoșat - Vâlcea; fetele 
numără, tot în ajunul Anului Nou, cu ochii legaţi, parii din gard, până la nouă, pe acesta din urmă 
legându-l cu un fir de lână de culoare roșie, ca a doua zi să-l recunoască, iar, dacă parul are scoarță 
pe el, este semn că soţul le va fi un om bogat - Suceava; cine bate inutil în pământ un par și nu îl 
scoate îl va scoate cu ochii pe lumea cealaltă - Muntenia (GOLOPENȚIA,p.82;2.GOROVEI,p.187; 
244). În noaptea Anului Nou, fetele din Transilvania, Maramureș și Bucovina aleg câte un par din 
gard, având ochii legaţi și numărând de al 9 la 1, apoi punând câte un semn pe cel la care au ajuns 
cu numărul 1, pentru ca dimineața să poată fi ușor recunoscut de fiecare dintre ele; interpretarea 
este următoarea: par strâmb, cioturos = bărbaţi gârbovi, urâţi, bolnăvicioși; par drept, sănătos sau 
verde = bărbați frumoși, tineri și sănătoși; par cu coajă subțire = bărbaţi cu puţină avere; par cu 
coajă groasă = bărbaţi avuţi; par drept, gros și coajă netedă = bărbaţi voinici, tari și frumoși; par 
lung = bărbaţi înalţi; par scurt = bărbaţi scunzi; par înnădit = bărbaţi văduvi; par putred = bărbat 
bătrân; alegerea unui par din gard se face și în noaptea dinspre Bobotează (5/6 ianuarie), atât 
băieții cât și fetele, numărând până la 10 și neapărat spre stânga, pe ultimul legându-l cu fire, aţe 
și cordele de diferite culori și forme, pentru a fi recunoscute cu ușurință a doua zi, pe lumină; dacă 
parul ales este drept și curat, ursitul va fi înalt și bine făcut, dar dacă parul este strâmb și noduros, 
ursitul va fi bătrân și urât - Moldova (2.MARIAN,I,p.94-95;107;141;BOGDAN,p.121). În Țara 
Hațegului, parii sunt numărați, în noaptea Anului Nou, de la 10 la 1, semnificaţiile fiind cele 
enumerate mai sus (CLOPOTIVA,II,p.445). În Gorj, se numără tot de la 10 la 1, iar ultimul se leagă 
cu fir roșu și busuioc (SANDA,p.35;CĂRĂBIȘ,p.50-51). Parul (stâlpul, ţărușul) bătut pe locul 
construirii oricărui adăpost statornic sau pe locul unei noi vetre de sat este simbol al întemeierii 
(NOTE,Antonescu). 


PASĂRE 

Simbol general, cu mai multe semnificaţii; întrupează libertatea și fericirea ființei care nu suportă 
nici o îngrădire; funcționează ca emblemă a frământărilor sufletești ale celui îndrăgostit, fiind 
alegorie a libertăţii și nepăsării tinereţii; în cântecele de înmormântare, pasărea apare ca purtător 
al stihiei devastatoare a morții, din care cauză se numește „Pasărea morții”; poate fi și mediator 
care aduce o veste despre soarta celui dispărut, sau este întruchipare a sufletului celui dispărut, 
revenit, sub formă vie, în această lume, purtând de data aceasta numele de „Pasărea-suflet”; 
imaginea acesteia este prezentă pe cusături, obiecte din lemn, ceramică, pictură murală ori pe 
obiecte din sticlă, în credinţa că figura și prezenţa ei au puteri protectoare, benefice 

(COMAN, II,p.XIII-XIV). Descompunerea motivului pomului vieţii și autonomizarea, din punct de 
vedere decorativ, a elementelor componente se pare a fi completă și dusă la ultima formă posibilă 
în imaginea păsării ciugulind; în legendele tuturor popoarelor, pasărea din vârful pomului este 
aducătoare de „apa vieţii”, sfătuitoarea celor plecaţi în căutarea elixirului; uneori, ca în unele 
povești din Asia centrală, ea reprezintă spiritul rău, care vine și mănâncă fructele minunate ale 
pomului vieţii; din toate aceste legende s-a întrupat imaginea păsării ciugulind sau cu o ramură în 
plisc; păsări ciugulind din ciorchini de strugure prinși de un vrej de viță contorsionat sunt frecvent 
redate pe ușile unor biserici țărănești din sec. al XVIII-lea și al XIX-lea; aceeași compoziţie se 
regăsește pe stâlpii de poartă din satele de lângă Huedin, lucrate după modele germane tipărite și 
răspândite după 1900; pe o pernă din Chiojdul Mic - Buzău, pasărea care ciugulește este un struț 
uriaș; cocoși ciugulind apar deseori pe străchinile din Oboga - Olt, iar alte păsări cu ramură în cioc 
sunt foarte frecvente pe ceramica smălțuită din Transilvania; cocoșul ciugulind apare și pe 

xilogravurile românești din Transilvania (PETRESCU,p.60-61). În cântecul liric, pot apărea, cu sensul 
de iubită, tot felul de păsări de curte (puicuţă), sau de codru (mierlă, privighetoare, turturică etc.), 
dar poate apărea și sub termenul generic de pasăre (păsărică, păsărea etc.), conform versurilor, În 
grădina lui lon/Toate păsările dorm,/Numai una n-are somn!” (EVSEEV,p.116). 

Mersul în r6dină (r6dini). Cuvântul însuși, învechit și rar, înseamnă creaţie, geneză, întemeiere, 
început, neam, familie, spiță; este un obicei îndeplinit de femei, de cele mai multe ori rude 
(neamuri), dar și de vecine; în Bacău, Vaslui, lași, Suceava și Botoșani, femeile duc la râdini, alături 
de alimentele rituale, și o pasăre vie; femeile merg la lăhuză, aceasta se numește Râdine, unde duc 
daruri în bani, îmbrăcăminte pentru copil, o pasăre, alimente, rachiu; în Suceava, se aduc, înainte 
de botez, zahăr, orez, fructe, făină, ouă, o pasăre și rachiu, toate fiind date lehuzei; se pun bani și 
în scutecele copilului; tot în Suceava, cea care aduce găină vie o trece de trei ori pe deasupra sobei 
și spune: „Cum nu fuge soba din casă, așa să nu fugă nici găina“; în lași, găinii vii i se rupe o pană, 
care este pusă în scăldătoarea copilului; toate alimentele care sunt duse acționează simbolic, 
aducând noroc și belșug; în Vaslui, se crede că însăși râdinile aduc noroc, dar se consideră darurile 
și ca o pomană pentru sufletele copiilor morți, sau chiar pentru propriul suflet; credinţa în 
pasărea-suflet și obiceiul de a aduce în dar păsări vii sunt prezente și în practicile rituale de nuntă, 
cu sensuri inițiatice și prenatale evidente; în Vâlcea, găinile aduse drept plocon de părinţii fetei 
sunt azvârlite pe casă de către mama ginerelui, pentru ca mireasa să facă lesne copii; în Tecuci, se 
crede că, dacă îi moare cuiva cloșca pe cuibar, i se va îmbolnăvi greu femeia la naștere; și în 
Suceava se duc plocon păsări vii la casa miresei sau a mirelui; în Bucovina, se duc colaci și găini și 
tot o găină trebuie să ducă tatăl copilului la botez; colacul care este dat moașei se numește în 
Moldova, în marea majoritate a cazurilor, „pupăză” și pe ea se pun bani; în Suceava, colacului i se 
alătură și oușoare făcute tot din aluat; acest colac are formă alungită, rar este rotund, în formă de 
pasăre și este dat moașei pentru prestaţia ei; „pupăza“ se întâlnește și în Galaţi și Vaslui; de 
remarcat că se fac „pupeze” și la Crăciun, la Anul Nou și se dau și de pomană, în Bacău, Neamţ, 
lași, Botoșani și Suceava; în Banat, dacă la o casă mor mereu copiii, în momentul când se naște un 
altul, se ia un cocoș (dacă pruncul este băiat) sau o găină (dacă este fată), i se leagă păsării pliscul 
și se spune: „Dau cap pentru cap,/Ochi pentru ochi,/Nas pentru nas,/Gură pentru gură/ și se înșiră 
tot așa toate componentele ființei umane, după care se face o groapă în camera unde s-a născut 
copilul și pasărea este îngropată acolo, punându-se alături și o bucată de tămâie albă și una 
neagră; la înmormântare, se dă peste groapă o pasăre vie groparilor; în Moldova, se prind o gâscă 
și un cocoș negru, cărora li se taie capul, iar trupurile lor sunt puse în câte o oală care este 
îngropată în vatra caselor, deasupra presărându-se cărbuni, busuioc și tămâie amestecate cu 
sângele păsărilor, această pastă fiind mai întâi călcată de către toți ai casei, crezând că astfel le-a 
murit moartea (1.BERDAN,p.62;65-66). În prima zi de primăvară, vânătorii ucid orice fel de pasăre 
le iese în cale, pentru a avea noroc la vânat peste tot anul - Vaslui; sau caută să ucidă o ţarcă 
(coţofană), pentru a-și desfunda pușca - Suceava; în ziua de Crăciun, se mănâncă mai întâi carne 
de pasăre, pentru ca omul să fie ușor ca pasărea tot timpul anului - Teleorman; femeile să nu 
mănânce pipota păsărilor, fiindcă li se întărește abdomenul - Tecuci; păsările care nu au pipotă nu 
sunt bune de mâncat - Suceava; le va merge rău celor care mănâncă păsări tăiate de către femei - 
Suceava; dacă vreo boală a omorât dintre păsările din ogradă, este bine să se taie una dintre cele 
sănătoase și să se mănânce, pentru că apoi celelalte nu vor mai muri - Muntenia; când păsările de 
casă se culcă devreme este semn bun, de belșug, dar este semn de sărăcie și lipsuri multe când se 
culcă târziu - Suceava; trag a sărăcie păsările care umblă cu aripile în pământ - Tecuci; este semn 
de noroc pentru casa în curtea căreia vin păsări străine - Tecuci; dacă pasărea numită în popor 
albinărel șuieră, înseamnă că i s-a uscat limba și dorește să plouă, ca să-și astâmpere setea cu apă 
de ploaie - Suceava; dacă păsări zburătoare intră în casă pe fereastră sau pe ușă, este semn că va 
sosi o veste bună - Suceava; dacă vreo zburătoare se lovește de geamul unei case în care sunt fete 
de măritat, este semn că în curând vor veni peţitori - Suceava; dacă vreo pasăre, în zbor, va 

murdări pe cineva, acela va avea cu siguranţă o supărare mare, o pagubă - Suceava; când, iarna, 
păsările se izbesc de ferestre sau intră prin șuri este semn că se va strica vremea - Suceava; când 
se adună păsările și vrăbiile toamna la arie, este semn că iarna va fi lungă și geroasă - Suceava; 
este semn de belșug, dacă vreo pasăre de curte se rătăcește în ograda altcuiva, din care cauză este 
bine să nu fie alungată sau sacrificată - Galaţi; anul va fi bogat în roade, dacă se arată stoluri 
numeroase de păsări în timpul iernii - Vaslui; pasărea căpătată de pomană este aducătoare de 
belșug și nu trebuie înstrăinată - Galaţi; se crede că vrăjitoarele iau întotdeauna chip de pasăre - 
Moldova;Galaţi; confecţionate din tablă, sunt amplasate la coama acoperișurilor caselor - Neamţ 
(2.GOROVEI,p.7;20;135;159;170;189-190;192;206;281-282;286;288). În Maramureș, se crede că 
este bine ca femeia gravidă să nu mănânce aripi de păsări de curte, pentru ca pruncul să le stea 
înfășat (BOGDAN, p.110). În Bucovina, se crede că este semn de furtună când cocori, vulturi și alte 
păsări răpitoare zboară în șirag rotitor (2.MARIAN,I, p.87). În Gorj, se crede că nu este bine ca 
primăvara copiii să se scalde în vreun râu, până nu mănâncă pui de pasăre sălbatică, precum 
vrabie sau mierlă, fiindcă se îmbolnăvesc de friguri (CĂRĂBIȘ,p.111). În Suceava, când o pasăre își 
face cuibul la casa sau grădina unui gospodar este semn că aceluia îi va merge bine în acel an; când 
păsările de curte își ciugulesc insistent penele este semn că va ploua; cine se visează prinzând o 
pasăre înseamnă bucurie scurtă și câștig; va avea bucurie în familie cel care visează pasăre 
cântând; este bine când se visează păsări albe, dar înseamnă suferință când se visează păsări fără 
pene; cine visează că a găsit un cuib de pasăre va avea parte de bucurie și câștig mare, dar visarea 
unui cuib gol este semn de pagubă, iar cuibul cu pui înseamnă că se va umple de bube cel care îl 
visează; va avea parte de un câștig bun în activitate cel care visează carne de pasăre 
(NOTE,Băncescu). Serii simbolice: pasăre-tămâie; sânge(de pasăre)-cărbune-busuioc-tămăie. 


PASCĂ 

Pasca este coptura cea mai importantă făcută din grâu ales cu grijă; cojile ouălor întrebuințate la 
frământarea aluatului se aruncă pe o apă curgătoare, pentru ca peste vară să nu răpească uliul 
găinile; făina presărată pe lopata folosită la introducerea Paștelui în cuptor se strânge și apoi se 
presară pe răsadurile din grădină (PRESA). Cea mai cunoscută formă de pască este cea rotundă, 
pentru că se crede că scutecele în care a fost înfășat lisus au fost rotunde; apoi se mai face pasca 
în formă dreptunghiulară („în 4 cornuri”), pentru că mormântul în care a fost îngropat Mântuitorul 
a fost pătrat sau dreptunghiular; pe marginea păștii, se fac împletituri din aluat, întrerupte de 
steluțe, iar în mijloc împletitura se face în formă de cruce, aceasta fiind crucea pe care a fost 
răstignit Mântuitorul; pasca se face numai din grâu curat, făina fiind cernută printr-o sită foarte 
deasă; resturile de pască, rămase prin lipire pe lopata pe care au fost introduse în cuptor, se 
răzuiesc cu mare grijă și apoi se împrăștie pe straturile de varză, ca să nu le mănânce puricii; pasca 
se face în Joia Mare, în Vinerea Seacă, dar cele mai multe femei o fac în Sâmbăta Paștelui; în unele 
sate din Moldova, în afară de această pască pentru Paște, se mai prepară pască de Sfântul 
Gheorghe, de Înălțare (Ispas) și de Duminica Mare sau Rusalii (2.MARIAN,II,p.125-126). Este semn 
că anul va fi bogat în roade, dacă cresc frumos, la dospire și coacere, colacii (sau pasca) pregătiţi 
pentru Duminica Învierii Domnului - Muntenia;Suceava; dacă aluatul pentru pască nu dospește, 
este semn că, în acel an, cineva din casă va muri - Muntenia; din pasca făcută pentru Paște, se 
păstrează o bucată până în ziua prăznuirii Sfântului Gheorghe (23 aprilie), sărbătoare considerată a 
fi Paștele vitelor, când se dă acestora să o mănânce, pentru ca ele să fie sănătoase, ferite de 
primejdii, iar vacile să dea lapte mai mult - Suceava (2.GOROVEI,p.19;130;148;189). Pasca, aliment 
ritual, este făcută din făină de grâu, cereală considerată a fi “cinstea mesei”; uneori, făina de grâu 
este amestecată cu făină de porumb, acesta fiind supranumit „hrana casei”; pasca se prepară în 
joia sau în sâmbăta Paștelui, iar caracterul ritual al ei decurge din forma sa (rotundă sau 
dreptunghiulară), din ornamentele din aluat (pască cu sucituri, cu împletituri, cu zimţi, simplă etc.), 
din utilizarea ei în diferite practici magice (12.GHINOIU,p.170). 

PAȘTE v. 1. DUMINICĂ; 2. PASCĂ; 3. PÂINE. 


PAT 

Simbolizează unirea conjugală, expresia „pat încheiat“ semnificând familie închegată, gospodărie 
în toată legea (HERSENI,p.245). Pe patul unei lehuze, timp de șase săptămâni de la nașterea 
copilului, nu trebuie să se așeze nimeni, pentru că femeia poate pierde laptele, dar asemenea 
probabilitate este contracarată, dacă mama mănâncă pâine și slănină luată din mâna celui care s-a 
așezat pe pat - Țara Oltului; se crede că, în primele șase săptămâni după naștere, nu este bine să 
se așeze cineva pe patul mamei și pe așternutul ei, pentru că i se umflă sânii - Moldova; copilul 
nou-născut, până la șase săptămâni, să nu fie așezat pe pat la spatele mamei sale, pentru că, oricât 
va fi el de binecrescut și de învățat la maturitate, lumea nu îl va lua în seamă - Bucovina; nu este 
bine să se cearnă pe pat, pentru că este rău de boală - Tecuci; sau femeile să nu cearnă niciodată 
pe pat, dacă nu vor să aibă mulţi copii - Bucovina; nu este bine să se încalțe cineva stând pe pat, 
pentru că porcii îi vor fi mâncaţi de lupi - lalomiţa; sau porcii îi vor muri de brâncă (boală 
contagioasă a animalelor domestice, în special a porcilor, caracterizată prin apariția unor pete 
violacee - ȘĂINEANU,II,p.168) - Botoșani; să nu se pună scândurile patului pe foc, pentru că este 
rău de sărăcie - Vâlcea; preotul venit cu botezul, în ajunul Crăciunului (24 decembrie) și al 
Bobotezei (5 ianuarie), este rugat să se așeze pe pat, ca să stea și cloștile pe ouă - Vâlcea;Suceava; 
grăunţele, puse sub așternutul patului cu acest prilej, se dau apoi cloștilor să le mănânce, pentru a 
nu se înăbuși puii - Suceava; după ce omul moare, pe patul unde a zăcut se așează pâine, sare, un 
pahar cu vin și un mănunchi de lână nespălată, care sunt duse a doua zi dimineaţa, de către 
aceeași persoană care a aranjat patul, fie la hotarul dintre sate, fie sunt împrăștiate pe o apă 
curgătoare - Vâlcea (GOLOPENȚIA,p.98;2.GOROVEI,p.22;54;128;153; 162;164;200; 211;235). Se 
răstoarnă imediat așternutul de pe pat, unde a stat mortul, dinspre cap spre picioare, pentru a nu 
lăsa loc altui mort - Suceava (3.MARIAN,IIl,p.173-174). Pentru cel care se visează dormind într-un 
pat înseamnă fie boală, fie uneori câștig în ceea ce întreprinde; dacă se visează pat împodobit cu 
ţesături și perne frumoase înseamnă căsătorie; când se visează multe paturi la un loc este semn de 
bucurie și de stare odihnitoare; visul unui pat cu saltea din paie înseamnă speranţă într-o 
îndreptare a situaţiei prezente; dar visarea unui pat în neorânduială și murdar este semn de 
ceartă, iar pentru cine se visează ridicându-se din pat semnifică boală - Suceava (NOTE,Băncescu). 
Serii simbolice: pâine-slănină; pat-seminţe; pat-pâine-sare-vin-lână-apă/hotar. 


PAUS v. VIN. 


PĂCALĂ 

Erou din snoavele populare, corespondentul românesc al lui Nastratin Hogea, Till Buhoglindă sau 
Bertholdo, prototip al firii mucalite, pus mereu pe șotii inteligente și moralizatoare, apărând în 
special alături de Tândală, care este opusul său (ȘĂINEANU, 1,p.225). 


PĂCURĂ 

Lichid vâscos, negru sau brun închis, rămas de la distilarea țițeiului, care se folosește drept 
combustibil și ca materie primă din care se obţin motorină, uleiuri și alte produse; ţiţei brut 
(ȘĂINEANU,IV,p.145). Se crede că este bine ca, în primele săptămâni de la nașterea copilului, să se 
pună un vas cu păcură sub pătuţul lui, pentru ca necurăţeniile mamei sale, când intră în odaia lui, 
să se prindă de vas și nu de copil - Suceava (2. GOROVEI,p.182). 


PĂDUCHE (Pediculus - DLRM,p.592) 
Se crede că este semn de pagubă, dacă îi iese cuiva un păduche pe frunte - lași; când apare pe 
fruntea unui om bolnav, este semn că nu mai are mult de trăit; este semn de noroc când apare la 

un copil bine îngrijit - Tecuci; dar, dacă este găsit pentru prima oară pe capul unui copil, el trebuie 
strivit pe o oală nouă, în credinţa că pruncul va deveni un bun cântăreţ - lași; păduchii văzuţi în vis 
înseamnă bani; păduchii puși în rachiu și dați apoi bolnavului constituie leac contra frigurilor 
(2.GOROVEI,p.94;182;254). Cine visează păduchi mulți așezați pe trupul său sau adunaţi asupra 
altcuiva înseamnă câștig în bani, izbăvire de necaz și sărăcie, musafiri nechemaţi sau ploaie; dacă 
se visează omorând păduchi înseamnă că a omorât sărăcia - Suceava (NOTE, Băncescu). 


PĂDURE 

Prezenţa ei este receptată în două ipostaze total opuse: prima indică pădurea ca loc al haosului, al 
dezordinii, al tăcerii, în general fiind un generator al maleficului; astfel, în basmele populare, 
pădurea lumii de dincolo simbolizează o realitate în care totul este mort; cealaltă ipostază face din 
pădure un loc râvnit de îndrăgostiţi, un fel de „casă a iubirii“, un adevărat sanctuar, în care 
efuziunile dorului au libertate și totodată discreție, departe de satul înţeles de tineri ca loc rău, 
unde se întâlnește pizma, ura, nerecunoștința; întotdeauna, „curțile dorului“ se află în inima 
pădurilor (codrilor) - Transilvania; de subliniat că aceste ipostaze (des întâlnite în lirica orală de 
dragoste) sunt în totală contradicţie cu mentalitatea tradițională generală, care așează pădurile, 
răpile, coclaurii sub semnul morţii și dezordinii, iar satul simbolizează viaţă, colectivitate, ordine; în 
schimb, păstorul și haiducul duc dorul codrului verde, pe care îl văd ca pe un ideal nespus de 
scump lor, în multe cântece haiducești din Oltenia codrul fiind considerat ca un frate sau chiar ca 
un „fârtat“ (frate de cruce); toate aceste motive au făcut ca „legănatul codrului“ să simbolizeze 
tristețea, melancolia, sentimentul dragostei neîmplinite sau un sentiment general de neajungere, 
temă care a trecut și în lirica eminesciană; în altă ordine de idei, pădurea, în unele cântece lirice, 
reprezintă un obstacol în calea iubirii, obstacol pe care îl străbat tinerii, ca pe un traseu psihologic, 
în căutarea tentaţiilor trupești, simbolizate, în acest caz, de fructele ademenitoare ale lumii 
silvatice - mure, zmeură, fragi (CARAMAN, p.270-276;EVSEEV,p.64-66;106). Niciodată codrul 
românesc nu a fost „iadul verde“, adică o junglă inexpugnabilă; este adevărat că pădurea, în 
mentalitatea tradițională, este bântuită de spirite malefice, dar acestea sunt puţine la număr și au 
existență numai în basme și unele legende populare; astfel, pădurea poate adăposti Brehnele, 
Muma-Pădurii, Moșul-Codrului etc., iar balaurii, deși numeroși, nu sunt invincibili; românului nu-i 
este teamă de codri, prin care trece ușor și senin, „printre frunzi căzute, pe cărări pierdute“ 
(2.KERNBACH,p.316). De altfel, codrul (pădurea) este o temă poetică preferată, cu dinamică 
semnificativă mai ales în poezia orală epică și lirică (BUHOCIU,p.201). În contextul practicilor de 
sondare a ursitei, dacă, din plumbul (cositorul) topit și turnat în apă, se formează ceva care 
seamănă cu o pădure înseamnă că viitorul soţ al fetei va fi pădurar (2.MARIAN,I,p.53). Se mai 
crede că nu este bine ca viitorul ginere să se ducă la pădure până la nuntă, pentru că este rău de 
moarte - Vâlcea; în cazul că au fost culese din pădure, pentru prima oară, fragi, mure, ciuperci 
atunci răsărite sau coapte, este bine să se dea altora să guste mai întâi, dacă se dorește să se 
poată culege și cu alt prilej - Botoșani; când, în timpul iernii, vuiește pădurea (codrul) este semn de 
viscol - Vaslui; când vuiește pădurea este semn că se va strica vremea - Suceava 
(2.GOROVEI,p.143;170;262;264). Cât timp se seamănă cânepa, oamenii să fie cu ochii aţintiți spre 
pădure, ca și plantele să crească aidoma pădurii - Țara Oltului (GOLOPENȚIA,p.144). „Codrul frate 
cu românul” spune o vorbă românească; în realitate, codrul este unul dintre cele trei componente 
ale trăsăturii de haiduc, alături de ca! și arme; fără una dintre aceste trei componente, haiducul nu 
mai are nici o rațiune de a fi; codrul este neapărat verde și totdeauna înfrunzit, un codru 
desfrunzit, de toamnă târzie, este de neconceput; este un „loc rău”, pentru că este bântuit de 
duhuri malefice, pe acolo trece haotic ceva, dar oricum trece, se mișcă; codrul desfrunzit este mai 
repede o construcţie artificială, ivită din necesitatea existenţei unei opoziții, pentru că, în textele 
folclorice nu apare niciodată, nu concretizează nimic (NOTE,Antonescu). 

PĂDUREANA v. MUMA-PĂDURII. 
PĂDUROAICA v. MUMA-PĂDURII. 
PĂDUROIUL v. MOȘUL-CODRULUI. 


PĂIANJEN 

Legenda spune că, la început, păianjenul și albina erau frate și soră; fiind nevoiași, ei au plecat din 
casa părintească, pentru a-și câștiga singuri pâinea; băiatul s-a angajat ucenic la un țesător, iar fata 
a ajuns să lucreze la zidari, cărând piatră pentru construcţii; după un timp, mama lor s-a îmbolnăvit 
și a trimis pe cineva să-i cheme; fata a alergat într-un suflet la căpătâiul mamei, în timp ce băiatul a 
refuzat să vină, spunând că este prea ocupat cu țesutul și nu poate pierde vremea, ceea ce a făcut 
să atragă blestemul mamei, fata făcându-se albină, iar băiatul păianjen; de atunci, păianjenul 
trăiește singur, fără fraţi, fără surori și fără familie; el fuge de lumină, își ţese pânza în locuri 
întunecoase și este mereu posomorât și supărat, iar oamenii îl urgisesc, îi strică pânza și îl omoară; 
albina însă este veselă, zboară de pe o floare pe alta și trăiește cu părinţii, cu fraţii și surorile 
împreună, iar oamenii o iubesc, fiindcă ea împarte cu toţii mierea pe care o adună; casa îi este 
fagurul cel galben ca soarele, iar din ceara albinelor oamenii fac lumânările care se aprind în ceasul 
morții; o altă legendă spune că păianjenul este rău și că el trebuie omorât, pentru că Dumnezeu, 
când a urzit lumea, a făcut pe Sfântul Soare, ca oamenii să aibă lumină; păianjenul însă s-a apucat 
și a urzit pânză pe sus, pe copaci, pentru ca oamenii să nu mai vadă și astfel să nu mai fie lume; 
atunci Dumnezeu a făcut vântul, fiindcă până atunci nu fusese vânt, ca să rupă pânza lui, să o 
curețe pe unde există și astfel vântul a scăpat omenirea de lucrarea rea a păianjenului; deci primul 
rost al acestei stihii, care este vântul a fost să scoată lumea de sub imperiul întunericului și al fricii; 
pentru că vântul primordial a distrus prima pânză a păianjenului, de atunci mereu boarea de vânt 
trebuie să frângă toate pânzele păianjenului, fie ele cât de mici și neînsemnate (COMAN, II,p.139- 
140;142-143). Se spune că diavolul s-a transformat în păianjen, a intrat sub copita calului Sfântului 
Sisoe (Cel Mare, părinte al bisericii creștin-ortodoxe, prăznuit pe data de 6 iunie - ȘĂINEANU,I, 
p.289), când acesta se ducea la sora sa, Meliţa, iar, după ce sfântul a adormit la casa acesteia, i-a 
furat copilul femeii, drept pentru care sfântul l-a afurisit și astfel, de atunci, păianjenul este o 
vietate necurată, spurcată, de care omul trebuie să se ferească - Țara Oltului; în toate zonele etno- 
folclorice, se crede că Dumnezeu iartă din păcatele celui care omoară un păianjen; prevestește 
moartea omului bolnav, dacă peste acesta coboară un păianjen - Galaţi; dacă înaintea cuiva se lasă 
un păianjen este semn că acela va auzi o veste - Suceava; tot primirea unei vești înseamnă și când 
se lasă pe mâini, pe gât sau pe faţă - Suceava; dar este semn că va avea oaspeţi cel în faţa căruia 
coboară un păianjen - Teleorman;Ilfov;Prahova;Galaţi; Suceava; când se coboară în casă este semn 
că va sosi în curând o rudă - Suceava; când se coboară pe firul său un păianjen cu picioarele albe 
este semn că va veni în casă o rudă apropiată, iar dacă va avea picioarele negre este semn că va 
sosi în casă un bun prieten - Muntenia; când se coboară un păianjen de mici dimensiuni prin faţa 
cuiva înseamnă că aceluia îi va veni în ospeţie o rudă - Maramureș;Suceava; fiind considerată o 
ființă spurcată, un om este iertat de tot atâtea păcate câți păienjeni omoară - Teleorman; sau sunt 
iertate șapte păcate pentru fiecare păianjen omorât - Suceava; sunt iertate șapte păcate pentru 
omorârea unui păianjen mare, dar numai trei dacă este omorât unul mic - Muntenia; dacă un 
păianjen nu este omorât, omul se încarcă el cu șapte păcate, pentru că păianjenul țese mai mult 
decât Maica Domnului - Vâlcea;Suceava; se crede că este spurcat pentru că a îndrăznit să țeasă cel 
mai subţire fir, întrecând-o pe Maica Domnului, iar omorârea lui devine astfel o posibilitate de a fi 
iertat de zece păcate pentru cel care îl omoară - Tecuci; celui care omoară un păianjen cu dosul 
palmei i se iartă numai un păcat - Suceava; dacă este omorât un păianjen care are picioare lungi, 
sunt iertate câte trei păcate pentru fiecare insectă - Galaţi; Bucovina; sângele care curge de la o 

tăietură la deget poate fi potolit punând pe rană un păianjen - Suceava; dacă toamna zboară prin 
aer multe fire din pânzele păianjenilor este semn de toamnă lungă - Suceava (GOLOPENȚIA,p.71; 
2.GOROVEI,p. 176;183;269;283;BOGDAN,p.24;NOTE,Antonescu). În Teleorman, se crede că îi 
sosesc în ospeţie rude apropiate celui care i se lasă deasupra capului sau pe haine un păianjen 
(2.CHIVU,p.246). 


PĂLĂRIE 

Va avea părul slab fata sau femeia care pune pe cap pălărie bărbătească - Suceava; cât durează 
nunta, mirele trebuie să stea cu capul acoperit cu o pălărie, căciulă sau cușmă, pentru că el nu 
trebuie să se descopere, deoarece atunci este considerat împărat sau principe - Suceava; pălăria 
(căciula, cușma) nu se pune pe masă, pentru că astfel cârtiţa va scoate mușuroaie de forma și 
mărimea acoperământului de cap - Suceava; când cineva mănâncă având capul acoperit cu pălărie 
sau căciulă înseamnă că dracul râde și Dumnezeu plânge - Suceava; ouăle se pun la cloșcă din 
pălărie bărbătească, pentru că atunci numai cocoșei va scoate găina - Bihor (2.GOROVEI,p.33;100; 
132;173; 188). În Maramureș, fetelor le este interzis să pună clop (pălărie) pe cap, ca să nu le cadă 
părul (BOGDAN,p.88). 


PĂLIE 

Supranumele popular al Sfântului Prooroc lie Tesviteanul, cel care arde (pălește) recoltele, 
sărbătorit la 20 iulie (ȘĂINEANU,I,p.225). În ziua de Pălie, femeile să nu coasă împungând cu acul și 
nici să nu pună animalele la car, pentru că este rău de poceală - Țara Oltului; nu se lucrează, 
fiindcă se va isca vijelie cu trăsnete - Țara Oltului (GOLOPENȚIA,p.111;131). v. IULIE. 


PĂLIILE 

În credinţele tradiționale românești, Păliile sunt surori ale Sfântului Prooroc Ilie Tesviteanul, 
aducătoare de foc, arșiţă și boli arzătoare (declanșatoare de temperatură ridicată); sunt 
sărbătorite cu o zi înainte de Sfântul Ilie, adică la 19 iulie - Cuvioșii Dia, Teodor și Macrina 
(ȘĂINEANU,I, p.225). v. IULIE. 


PĂMÂNT 

Pretutindeni, faptul de a oferi pământ și apă apare drept un ceremonial consacrat, de sorginte 
asiatică, prin care dătătorul, în calitatea sa de cârmuitor al unei ţări, face act de supunere totală 
față de acela căruia îi sunt date elementele amintite; fapt este că solii duceau, în recipiente 
speciale, la suveranul lor pământul și apa primite, pe care acesta le păstra cu deosebită grijă, fiind 
convins că asemenea garanţii reprezentau pentru el maxima siguranţă în ce privește supunerea; o 
spune cum nu se poate mai clar Aristotel: „a da pământ și apă înseamnă a te lăsa robit”; la baza 
vechiului uz asiatic stă o concepţie magică, având caracter universal, ce dăinuiește la primitivii 
exotici, ca și la ruralii popoarelor civilizate, până în vremea noastră și anume practica, de domeniul 
magiei contagioase, întemeindu-se pe principiul că lucrurile, care au fost la origine unite organic, 
iar apoi separate, rămân totuși și mai departe unite pentru totdeauna; ba încă atât de intim, încât 
orice acțiune s-ar aplica asupra părții detașate ea afectează și întregul din care acesta provine, 
oricât de mare ar fi distanţa ce o desparte de întreg; foarte numeroase și variate sunt practicile 
care vizează o anumită persoană și la care vrăjitoarea, femeia care face farmece și vrăji, se 
servește de ceva ce a aparţinut acelei persoane: câteva fire de păr, unghiile, saliva, picături de 
sânge sau o piesă vestimentară (bete, batistă, un petic de haină sau cămașă); posedând o părticică 
din acea persoană sau dintr-un element, care a fost în contact cu ea, fermecătoarea se află în 
posesia persoanei însăși, aceasta se află în puterea sa și poate acţiona direct asupra ei; în 
conformitate cu o asemenea concepţie, tot așa stau lucrurile și când este vorba de ţară: posedând 
un pumn de țărână din pământul ei și un ulcior cu apă din izvoarele sau râurile sale, deţinătorul 

devine, prin însuși acest fapt, stăpân peste țara și locuitorii acesteia; totuși, dintre cele două stihii 
simbolice se dă prioritate pământului, măcar și pentru faptul că sintagma cuprinde enumerarea în 
ordinea pământ și apă, ceea ce înseamnă că poporul atribuia pământului importanţa cea mai 
mare, iar nu apei, ordine pe care o păstrează și Mihai Eminescu în poemul „Scrisoarea a III-a”; de 
menţionat în plus că niciodată nu se întâlnește, la Herodot sau la alţi scriitori antici, menţiunea 
izolată a apei ca simbol unic pentru supunere, ceea ce constituie încă un argument în favoarea 
considerației speciale de care se bucura pământul încă din antichitate; la români, și anume la 
marele grup dialectal daco-roman, era deosebit de răspândit odinioară un obicei al pământului, 
care prezintă o uimitoare analogie cu uzul asiatic; există un interesant capitol din vechiul drept 
românesc, referitor la procesele de hotărnicie atât de frecvente, iscate din cauza neînțelegerilor cu 
privire la hotarele moșiilor, schimbate prin vicleșug sau care dispăreau de la sine de-a lungul 
vremii; mărturia pe care se punea cea mai mare bază, în asemenea împrejurări, o constituia 
jurământul cu brazda pe cap, la românii din Moldova, sau jurământul cu traista de pământ pe cap 
sau pe spinare, la românii din Muntenia și Oltenia; obiceiul consta în aceea că, după ce martorul 
sau martorii, ori chiar împricinaţii înșiși luau brazda, o bucată de pământ cu iarbă cu tot de pe 
terenul în litigiu, și și-o așezau direct pe cap sau într-o traistă, o purtau pe traseul vechiului hotar, 
așa cum îl cunoșteau ei, jurând totodată pe sufletele lor că hotarul este acela pe care au mers ei cu 
brazda în cârcă, după care se așezau noile semne de hotar; important este că există ecouri ale 
acestei practici până în primele decenii ale sec. al XIX-lea, ceea ce constituie o dovadă 
incontestabilă a vigurozităţii sale; la care trebuie adăugat că el prezenta și o gravitate deosebită, 
deoarece documente moldovenești semnalează că nu puţine erau cazurile când martorii, 
înfricoșați, nu acceptau sub nici un motiv să li se pună brazda pe cap, preferând doar să jure că 
hotarul arătat de ei este cel adevărat; mai trebuie adăugat că, în limbajul curent, au rămas expresii 
precum „a se face una cu pământul” sau „a face pe cineva una cu pământul”, având ambele 
semnificaţie negativă, exprimând distrugerea, nimicirea, deși nu chiar atât de ample ca proporții, 
ca în locuţiunea folosită în citatul poem al lui Mihai Eminescu, unde apar ambele stihii, apa și 
pământul (CARAMAN,p.58-60;62-63;119). Dar în cosmogonia românească, pământul are o 
demnitate secundară față de apă, pentru că este conţinut în adâncurile ei ca o materie informă; 
astfel, Dumnezeu îl trimite pe diavol să ia din genune un pumn de pământ, din care face o turtiţă, 
pe care o pune pe palmă și o bate cu cealaltă pe deasupra; această turtiță, pusă pe apă, trebuia să 
servească la odihna celor doi în timpul nopţii, dar diavolul, vrând să-l înece pe Demiurg, îl împinge 
când într-o parte când în alta, dar, de fiecare dată, pământul creștea, ajungând a doua zi să fie cât 
este și astăzi; deci pământul este ca o turtiţă, sau ca o masă rotundă, ţărănească, sau ca un talger, 
el plutind pe ape, iar fixitatea lui se datorează sprijinirii pe stâlpi, ca un fel de șopron, sau pe 
spatele unui urs, sau pe spinarea unuia sau mai mulți pești; în Vâlcea și Suceava, se crede că sub 
pământ este un măr roșu, iar sub el un pește, care, când se mișcă, „pace n-ar mai fi pe pământ”; 
când se mișcă peștii, se întâmplă cutremurele; stâlpii sunt roși de Sgripțuroaică, sau de luda 
Iscariotul, sau, cum se spune în Vâlcea, de luda Pământului; ca să evite distrugerea stâlpilor de 
către aceste făpturi malefice, femeile trebuie să le arunce puţin mălai, când vor să pregătească cu 
el mămăligă sau turte, iar, la fântână, să le dea apa cu care se clătesc vasele folosite la mâncare; 
motivul escatologic, în cosmogoniile populare românești, are o motivaţie etico-religioasă, fiindcă, 
oamenii înrăindu-se, Dumnezeu s-a hotărât să piardă pământul, nu prin apă, ci prin foc; pedeapsa 
este radicală, nu mai lasă loc la regenerare; apa avusese rol justițiar, trebuia să facă loc altor forme 
de viaţă, dar, prin foc, pedeapsa este amarnică, pământul va arde 9 sau 12 stânjeni în adâncime, 
pentru a se putea purifica, apoi vor sufla 12 vânturi, care vor aduna cenușa într-o movilă, din care, 
peste 7 zile, când Sfântul Ilie va trâmbiţa, vor ieși sufletele oamenilor, care se vor întrupa în oi și 
capre; primele vor fi ale lui Dumnezeu, celelalte ale diavolului; iar din adâncuri vor ieși blajinii, să ia 
în stăpânire fața curată a pământului; despre pământ se spune că „este mama noastră”, pentru că 
„ne face” și „ne hrănește”; el „e femeie și în el a pus Dumnezeu toate seminţele, ca să ne 

hrănească”; dar mai apare și o altă reprezentare, conform căreia „pământul e jumătate femeie și 
jumătate bărbat, pentru că Dumnezeu din coasta lui Adam a făcut pe Eva“; „pământul cel de 
deasupra este bărbat, iar cel mai dinăuntru femeie; lui îi e ciudă pe femeia lui și o mustră: pe mine 
mă taie, mă muncesc, dar ţie ţi-e bine, tu nu numai că muncă nu faci, ba încă oamenii îţi dau de 
mănânci“; luat ca ființă sfântă și vie, pământul este chemat să-l sprijine pe om în adevărul și 
speranţele lui, să-l întărească în deznădejde și să-l răzbune în mânia lui; blestemele cu pământul 
sunt frecvente și necruțătoare: „înghiţi-te-ar pământul”, „mânca-te-ar pământul”, „face-te-ai 
pământ”, „face-te-ai oale și ulcele” etc. (VLĂDUȚESCU,p.72-73;76-77;79-80). Când se produc 
cutremure de pământ, oamenii spun că se întoarce pământul și duce lumea în altă parte, pentru că 
s-a înrăit și de aceea nu mai sunt nici timpurile bune, deoarece, mai demult, se făceau recoltele din 
belșug, acum însă nu, „pentru că s-a sucit pământul“; Dumnezeu clatină pământul și nimeni nu știe 
când va fi sfârșitul lui; pământul stă pe stâlpi și este considerat sfânt, fiindcă din el trăiește lumea - 
Gorj (CĂRĂBIȘ,p.105). Există obiceiul ca, după naștere și după ce copilul a fost scăldat și înfășat, el 
să fie așezat pe pământ, de unde tatăl său îl ridică în braţe, în semn de recunoaștere a paternităţii 
și a obligativităţii creșterii lui (GOLBAN,p.69). La naștere, femeile sunt așezate pe pământul din 
casă sau pe vatra casei sau a focului, pentru a fi în contact permanent cu pământul în timpul 
travaliului, fie pentru a primi energiile benefice ale acestuia, fie pentru a asigura protecţia copilului 
- Dolj; ca să nu se deoache un copil, se ia pământ de sub talpa mesei și i se face un mic semn în 
frunte - lalomiţa; când o mamă ia la câmp și leagănul cu copil, seara, la plecare, ia puţină ţărână 
din locul unde a stat leagănul și o pune în leagăn, ca să nu rămână somnul copilului acolo, sau ca să 
nu ia altcineva pământ din acel loc și astfel să fure somnul copilului - Țara Oltului; ca o fată să nu 
mai joace așa mult și deci să fie atât de plăcută flăcăilor, i se ia pământ din urma lăsată de piciorul 
drept și din locul unde îi cade umbra și se îngroapă după ușă și atunci acea fată va fi totdeauna în 
coada tuturor celorlalte în ceea ce privește invitaţiile la dans - Suceava; traista cu seminţe de linte, 
fasole, mazăre etc., pregătită special pentru a merge cu ea la semănat, nu se așează pe loc 
nesăpat, ci pe arătură moale, în credinţa că astfel boabele din noua recoltă vor fi moi și vor fierbe 
ușor, iar sămânţa acestor plante cu păstăi se pune întotdeauna în pământ arat, pentru ca tecile lor 
să fie fragede și nu lemnoase - Suceava; în aceeași idee, seminţele plantelor deja menţionate nu se 
seamănă în pământ nesăpat, pentru că vor fierbe greu cele din noua recoltă - Galaţi; pentru ca 
totuși să-i meargă bine celui căruia i-a ieșit cineva în cale cu un vas gol, este bine să se arunce cu 
ţărână de trei ori în urma lui - Galaţi; să nu fie lăsaţi copiii să mănânce lut, pentru că fac limbrici - 
Galaţi; să nu se calce pe prispa casei, până a nu se usca lutul lipit, pentru că favorizează formarea 
bătăturilor la picioare - Galaţi; ca să se învrăjbească între ei membrii unei familii, este suficient să 
se arunce, după unul dintre, cu ţărână luată din locul unde s-au bătut doi câini - Suceava; pot fi 
dezbinați doi inși, dacă între ei se aruncă puţină ţărână procurată de lângă arbori care au crescut 
îngemănaţi, dar despărțiți de vreo furtună - Suceava; în caz că vreun om se uită admirativ sau 
îndelung la animalele altuia, acesta din urmă ia țărână și azvârle peste ele, ca deochiul să se prindă 
de pământ și nu de vieţuitoarele din gospodărie - Țara Oltului; ca un flăcău să fie fermecat și să 
vină după fata care îl dorește, aceasta ia puţină ţărână din pământul rezultat din săparea gropii 
unui mort și un oscior din osemintele deshumate cu acest prilej și le aruncă în curtea băiatului 
iubit; farmecele se pot face și cu pământ luat din locul unde a călcat cel ce urmează a fi fermecat; 
de pildă, se scoate urma lăsată în pământ de către un fecior, se leagă într-o cârpă și apoi se aruncă 
pe o apă curgătoare, crezându-se că, așa cum apa nu are stare, tot așa nici iubitul nu va avea 
liniște și va veni repede la fata care îl dorește; dar vrăjii i se poate anula efectul, dacă se merge 
într-o pajiște cu o altă fată iubită sau cu soţia, bărbatul își lasă urma pe pământ, după care, cu un 
fier, aceasta este decupată și răsturnată pe dos - Țara Oltului; dacă un om se chinuiește și nu poate 
muri, i se ia trupul și i se așează pe pământ - Dolj;Suceava; ca să nu le amorțească mâinile, cei care 
au petrecut un mort la groapă să se frece pe mâini cu țărână luată de pe groapa celui decedat - 
Dolj;lași; tot ca să nu le amorţească mâinile, cei care au condus mortul la cimitir să arunce pământ 

peste sicriu, în groapă, apoi să se spele cu apă - Vâlcea; ca mortul din familie să fie uitat mai 
repede, în timp ce se săvârșește îngroparea, cei prezenţi trebuie să arunce cu țărână, provenită de 
la săparea gropii, peste umăr spre spate - Suceava; dacă vacile nu mai dau lapte, după ce li s-au 
luat viţeii, este indicat să li se ungă ugerele cu lut galben și să li se dea de mâncare puţină pucioasă 
într-o zi în care nu se ţine post - Moldova (2.GOROVEI,p.23;75;3;85;115;119;122;132;152;209;238; 
GOLOPENȚIA,p.85-86;103;136;12.GHINOIU,p.102-103;ENACHE,p.127;132). Pentru provocarea 
ploilor și oprirea secetei, se confecționează două păpuși din lut, reprezentând pe mumulița ploii și 
pe tatăl soarelui, pe prima o aruncă în apa de la marginea satului sau într-o fântână, obiceiul 
având caracter de înmormântare rituală, cu o procesiune care imită înmormântarea reală, doar că 
la ea participă în special copii, iar pe tatăl soarelui îl îngroapă la hotar, ca să oprească seceta acolo, 
sau îl îngroapă lângă fântână sau la cimitir; în unele sate, tatăl soarelui era făcut din cârpe și, în 
acest caz, este ars; pentru oprirea ploilor și apariţia soarelui, se procedează invers, este îngropată 
mumulița ploii și este dezgropat tatăl soarelui; mai mult, se îngroapă mumuliţa ploii, iar tatăl 
soarelui este adus în sat, la locuinţa unuia dintre copii, unde are loc un ospăț, păpușa este jucată 
într-o horă, apoi este rezemată de gard, cu fața spre soare; dacă soarele își face apariţia printre 
nori, este încurajat prin strigăte: „Mai puternic, mai puternic!” - Dolj (ENACHE,p.120-121). 
Nașterea este mai ușoară, dacă gravida se culcă pe vatra goală, sau afară pe arie, existând și 
credinţa conform căreia copilul născut bolnav se vindecă imediat, dacă i se sprijină capul pe glie, 
sau dacă este trecut printre crengile unui copac roditor; mai mult, o veche lege a pământului 
interzice înstrăinarea sau vânzarea de „moșie”, atunci când în casă există un copil abia născut, care 
nu a împlinit încă vârsta de șase săptămâni; pentru ca holda să fie mănoasă, sămânţa se păstrează, 
de preferinţă, în vase din lut, în care se mai pun un ou roșu, usturoi și boabe de grâu din cununa de 
seceriș a anului precedent, busuioc, tămâie, un cui sau o potcoavă găsită; la înmormântare, 
dezlegarea mortului se face presărându-se puţină țărână peste sicriu, iar, în urma cortegiului 
funerar, se trage o brazdă cu plugul, ca să nu se întoarcă „urma” și mortul să nu „cheme pe alții 
după el” - Bihor (3.BOCȘE,p.101;114;117). Odinioară, brazda de hotar avea nenumărate 
semnificaţii, printre care și aceea că, la preschimbarea anului (la începutul lunii martie) gospodarii 
tăiau brazde de pământ nearat pe care le puneau la ușa fiecărui grajd, pentru a feri animalele de 
boli; apoi brazda trece în viața oamenilor, de așa manieră încât se pun astfel de semne și la 
intrările în locuinţe, fiind cunoscute și sub numele de site - Țara Almăjului (DOLÂNGĂ,p.7). Când se 
vine de la slujba de Înviere, este bine să se intre în casă pe brazdă verde, pentru că e bine pentru 
sănătate, și să fie luată de acolo abia în ziua de Sfântul Gheorghe (23 aprilie) și dusă la vite, ca să le 
apere de boală (2.BERDAN,p.7). În Sibiu și Argeș, se crede că, dacă un mort nu este spălat bine și îi 
rămâne tină pe el sau sub unghii, acel pământ îl va mânca pe lumea cealaltă sau că după acel 
pământ va fi recunoscut de diavol; se crede că înainte de a arunca ţărână în mormânt, peste sicriu, 
mulți oameni își freacă cu el înainte mâinile, ca să nu le amorțească, iar persoanei celei mai 
necăjite i se bagă țărână după cap, fie ca să-i treacă supărarea și să uite pe cel mort, fie ca să nuo 
necăjească sufletul mortului - Năsăud;Sibiu;Suceava (3.MARIAN,IIl;p.36; 212). Despre olar se crede 
că el va fi chinuit pe lumea cealaltă, pentru că el frământă pământul, chinuindu-l (2.KERNBACH, 
p.308). Pentru ca vrăjitoarele să nu mai poată lua laptele vacilor, primăvara, când vaca este dată în 
cireadă, se ia cu o lopată pământ având imprimată urma unei copite a animalului și se așează 
invers în drumul spre casă, omul gândind că nu întoarce urma, ci aduce acasă laptele vacii, ca să nu 
poată fi furat de nimeni - Sălaj (PRESA). Dacă strigoaicele au luat laptele de la vreo vacă, femeile 
iau pământ cu urma animalului, o duc la un râu, unde rostesc o rugăciune către Maica Domnului, 
implorând-o să aducă laptele înapoi, după care aruncă urma în apă, revin acasă și iau patru 
bulgărași de sare și patru bucăţi de pâine, ţinându-le pe toate în mâna stângă, iar cu dreapta trag 
după ele fața de masă de pe masă până la un mușuroi de furnici, unde rostesc o invocaţie adresată 
împăratului furnicilor, se închină de trei ori și pun pâine și sare acolo; în continuare caută alte trei 
furnicare, ca să fie în total patru, și procedează la fel; se întorc acasă, înconjoară grajdul vitelor de 

trei ori și se duc iar la râu, unde aruncă fața de masă în apă, după care o scot din apă, se duc din 
nou acasă, intră direct la vacă pe care o lovesc de trei ori cu pânza udă, îi spală ugerul cu agheasmă 
mare, păstrată de la Bobotează, intră, în fine, în casă și aruncă pânza udă pe masă, zicând „să fie 
untul așa“; toată această complicată practică se execută numai în zilele de miercuri și vineri, în 
mare secret - Bihor (2.MARIAN,II,p.266-270). Cine se visează răsturnând brazdă va avea parte de 
sănătate și fericire; dacă se visează cineva plimbându-se pe un teren aflat la șes este semn că va 
fericit, fără a avea un motiv anume; înseamnă noroc și succes în întreprinderile făcute și când se 
visează că merge sau pune pământ în casă; pentru cine visează pământ, sau că umblă de-a lungul 
unei brazde înseamnă moarte și înmormântare; cine se visează că ridică sau ține pământ în mâini 
va avea o pagubă, care îl va duce la accese de furie; vânzarea unui lot de teren în vis înseamnă 
sărăcirea familiei și o viață umilă - Suceava (NOTE,Băncescu). Serii simbolice: pământ-apă; 
pământ-masă-frunte; pământ-picior(drept)-umbră-ușă; pământ-câine-2; pământ-pom-2-furtună; 
pământ-mormânt-os; pământ-mormânt-apă; pământ-călcătură de om-apă; pământ-călcătură de 
om-fier; pământ-sămânţă-ou(roșu)-grâu(din cununa de seceriș)-busuioc-tămâie-fier; pământ-urmă 
de vită-rugăciune-apă-sare-pâine-pânză-furnici-4-semnul crucii-agheasmă-miercuri-vineri. 


PĂPUȘĂ 

Dacă mireasa poartă cu ea o păpușă, în ziua cununiei, nu mai poate nimeni să o farmece - Oltenia; 
când mirele se duce să ia zestrea miresei, este bine ca fata să pună dinainte, în lada de zestre, și o 
păpușă, pentru ca soţului ei să-i tacă gura ca unei păpuși - Galaţi; pentru ca albinele să nu fie 
deocheate, se pune o păpușă în grădină, lângă stupi - Transilvania (2.GOROVEI,p.6;84;173). 


PĂR 

Pentru gândirea tradițională, părul de culoarea aurului evocă razele solare și este apanajul 
divinităților, al eroilor și regilor; cosițele aurii ale eroinelor din basme se înscriu în albia acestui 
simbolism ancestral, care opune părul blond, solar, diurn, părului negru, care evocă teluricul, stihia 
focului subpământean, cu accentele lor acaparatoare și demonice; părul, mai cu seamă cel 
feminin, a avut întotdeauna un rol extrem de important în diverse practici magice; se spune chiar 
că „nimic nu e mai tare decât legătura făcută cu păr femeiesc“; de pildă, în ritualul „însurăţirii” 
dintre fete, similar obiceiului „înfrățirii” dintre tineri, suratele iau câte un fir de păr din capul 
fiecăreia și un fir de iarbă și, ţinând una de un capăt și cealaltă de capătul celălalt, zic: „Ții, surată, 
până la moarte? Ţin, surată, până la moarte“; ritul este întemeiat pe observaţia privind rezistenţa 
firului în comparaţie cu subţirimea lui, dar și pe credinţa că părul este intim legat de ființa 
posesorului, purtând amprenta personalităţii sale fizice și psihice; pentru a fi atras iubitul, fata își 
smulge câteva fire din cap, cărora li se dă foc și se spune: „Cum arde părul, așa să ardă X după 
mine” (EVSEEV,p.109-110). Părul, pielea, laptele, sângele și oasele sunt elemente magice, care 
atrag puterea, sănătatea, avuţia și îndepărtează boala, urâtul, sărăcia, dușmanul și altele; tradiția 
că părul de animal sălbatic (lup, urs, vulpe, cerb), descântat și ars, alungă frica, dușmanul, aduce 
noroc este răspândită în tot folclorul românesc (BUHOCIU,p.117-118). Pentru ca să crească 
repede, este bine ca părul se fie tuns la lună nouă (PRESA). Pruncului până la un an să nui se taie 
unghiile și părul - Maramureș (BOGDAN,p.93). Nu se tunde părul copilului până la vârsta de un an, 
fiindcă devine desfrânat; părul căzut la pieptănat se adună și se pune într-o scorbură de păr sau de 
măr, ca să-i crească părul copilului ca și pomul; părul tuns întâia oară, la vârsta de un an, se pune 
într-o mlădiţă de păr, sau de salcie, sau de orice pom, pentru ca și copilul să crească precum cresc 
mlădiţele - Țara Oltului; sau se îngroapă la rădăcina unui pom, ca să crească părul lung ca și pomul 
- Dolj; să nu se tundă părul copilului până la vârsta de un an, pentru că este primejdie de foc - 
Ialomiţa; părul copilului să nu se încredinţeze oricui, pentru că el poate fi folosit la diferite 
farmece, aducând rău copilului, dar, ca să nu fie folosit într-un atare scop, părul rămas de la 
pieptănat sau din tunsoare să fie strâns și aruncat în foc - Suceava; părul răsucit, de la ceafa celor 

mici, format din cauza culcării pe spate a lor, să nu fie tăiat de mamă, pentru că îi va lua foc casa, 
când va fi matur, ci să-l taie numai nașa copilului - Suceava; ca să nu fie deocheat, copilului i se taie 
o șuviță din păr, care apoi se leagă cu un fir roșu și se păstrează după icoana din casă - Galaţi; când 
un copil nu are somn, adică nu doarme și plânge toată noaptea, se ia păr din capul fraţilor mai 
mari, care dorm liniștiți, și se pune sub perna din leagăn - Țara Oltului; sperietura, pe care o trag 
copiii din cauza vreunui animal, trece dacă el este afumat cu păr provenit de la acel animal - 
Moldova; ca să nu capete copilul bube în gură, mama să nu-l alăpteze fiind cu părul despletit - 
Moldova; dacă părul unui băiat crește din două locuri distincte (are două creștete), este semn că 
va avea două neveste - Suceava; dacă unei fetiţe i se încrețește părul la ceafă, este semn că va mai 
avea surori - Suceava; îi trece sperietura copilului, dacă este afumat cu puţin păr din capul celui 
care l-a speriat - Galaţi; dacă părul copilului este tuns pentru prima oară de către mama sau tatăl 
său, când copilul se va căsători îi va arde casa - Suceava; copilul care are fire de păr alb pe cap va fi 
cu noroc în viaţă - Tecuci; se spune că îmbătrânește prematur fata care își taie păr din cozi - Galaţi; 
fetelor care mănâncă, având părul despletit, le va cădea părul - Dolj; este norocos omul care are, 
în creștetul capului, părul răsucit în două vârtejuri în formă de cruce - Muntenia; fetele și femeile 
să se ferească să i se taie, pe furiș, din păr, fiindcă firele sunt luate special de vreo rivală care 
dorește să le facă farmece - Țara Oltului; sau pentru că apoi li se toacă vârful cozilor - Muntenia; 
părul rămas, după ce se piaptănă fetele și femeile, se pune în scândurile unui gard, lipindu-se 
deasupra și o balegă, ca să crească părul mai des - Galaţi; părul crește mai cu spor și frumos, dacă 
este tuns când luna este în creștere, iar tunsoarea este executată de o persoană binevoitoare - 
Suceava; se crede că oamenii păroși sunt norocoși în viață - Suceava; părul des este semn de 
bunăstare pentru cel care are o asemenea podoabă capilară - Tecuci; oamenii cu părul creţ sunt 
mincinoși, iar cei cu părul roșu sunt răi - Suceava; omul cu părul roșu este rău - lași; își pierde 
puterea cel ce-și aruncă părul în foc - Tecuci; sau îl va durea capul pe cel care aruncă în foc părul 
rezultat din pieptănat - Țara Oltului; să nu se arunce părul în foc, pentru că Maica Domnului 
aleargă să-l scoată, iar diavolul râde - Botoșani; dacă se aruncă părul în foc, când omul se spală, 
Maica Domnului aleargă să-l scoată - Suceava; să nu se arunce la gunoi sau pur și simplu afară 
părul care cade din cap, precum și cel rămas de la pieptănat, pentru că îl iau vrăbiile și-și fac cuibul 
cu el și astfel omul capătă dureri de cap și îi cade părul - Muntenia;Suceava; părul tuns să fie 
măturat, dar este păcat să fie strâns cu mătura, ci el trebuie adunat cu mâna și apoi pus în gard - 
lalomiţa;Tecuci; nu se va speria de lupi cel care își pârlește puţin păr cu lumânarea de la Bobotează 
(6 ianuarie) - Suceava; să i se înnoade trei fire de păr din cap celui căruia îi curge sânge din nas, ca 
să-i treacă - Dolj; Tecuci; dacă la pieptănatul și strânsul părului, unei femei îi rămâne o șuviţă 
neîmpletită, înseamnă că viitorul îi rezervă o lungă călătorie - Suceava; dacă îi cade cuiva un fir de 
păr pe frunte este semn că îi vor veni rudele în ospeţie - Muntenia; nu se aruncă părul rămas în 
pieptene după pieptănat, ci se pune pe foc, ca să nu chelească acela care s-a pieptănat - Muntenia; 
Moldova; le va cădea părul și celor care vin de la o înmormântare cu părul despletit - Vâlcea; 
femeile să nu umble cu părul despletit, deoarece trag a moarte pentru soţii lor - Muntenia; să se 
observe ce fel de culoare de păr au vitele din ogradă, de pe urma cărora gospodarul a avut noroc, 
și tot din acelea să cumpere, deoarece nu-i va merge bine celui care nu sesizează dominanta 
cromatică și nu respectă această credinţă - Tecuci; în ajunul Sânzienelor (Drăgaica; 24 iunie), fetele 
fac cununi din flori de sânziene, pe care le aruncă pe casă; a doua zi, fiecare își ia cununa sa și ce 
fel de păr găsesc prins în cunună la acel fel de animale va avea noroc: noroc la oi, dacă găsesc lână, 
la vite, dacă găsesc păr de vite, iar cea care nu are noroc găsește păr de pisică sau de câine - 
Suceava; de la un mort, mai ales dacă a fost un om norocos în viaţă, se păstrează puţin păr, ca să 
nu se ducă norocul din casă - Banat;Moldova; sau se păstrează puțin păr și unghiile tăiate, ca să nu 
meargă norocul cu el - Bihor; când se vinde o vită, să se păstreze de la ea un smoc de păr, ca să 
aibă noroc de celelalte vânzătorul, sau considerându-se că se vinde vita, dar nu și norocul din casă 
- Banat;Țara Haţegului;Țara Oltului;Vâlcea; Muntenia;Moldova; Suceava (2.GOROVEI,p.29;35; 

40;46;49;73;91;112;115;120;131;158;168-171;176;187-188;218;254-255;GOLOPENȚIA,p.86;103- 
104;109;NOTE,Antonescu). Se obișnuiește ca întotdeauna tunderea sau retezarea părului la copil 
să se facă în zilele de luni, joi sau sâmbătă; marțea nu se retează în nici un chip, pentru că ziua 
aceasta este cu multe năpaste și copilul ar întâmpina apoi toată viaţa numai necazuri; miercurea și 
vinerea nu este bine, pentru că aceste două zile sunt de sec; deci tunderea trebuie să se facă într-o 
zi deplină, adică, așa cum spun locuitorii din Transilvania și Bucovina, într-una de frupt sau de 
dulce; nu este bine nici duminica sau în altă zi de sărbătoare, pentru că aceste zile sunt legate de 
biserică și tunderea este considerată păcat; în ajun, în Suceava, părinţii cheamă nașa sau nașul să- 
și reteze finul, pentru că, dacă ar face ei acest lucru, după ce pruncul ar crește mare și seva 
căsători îi va arde casa; dacă aceștia nu au posibilitatea să vină, tunderea poate fi făcută și de către 
un străin, acesta primind numele de jumătate de naș; tunderea se face la șase luni sau mai târziu, 
după ce începe copilul să umble și să vorbească; uneori se face în ziua numelui celui mic sau în ziua 
numelui tatălui sau mamei sale; primul tuns al copilului se face în prezenţa rudelor și a nașilor, 
nașul sau nașa așează pieptarul lor lângă fereastră, în dreptul soarelui, îl ia pe copil, îi dă în mână 
două monede din argint, ca să aibă cu ce să se joace și îl așează pe pieptar; desface apoi două 
fuioare de cânepă sau de in, aduse anume de acasă, și le pun pe creștetul capului copilului, cu un 
capăt la ceafă și cu celălalt pe frunte, ca să crească lung părul copilului ca și fuioarele, după care 
începe a-l tunde în cruciș, ca și preotul la botez; tunderea se face totdeauna într-o zi luminoasă, cu 
soare, niciodată într-o zi înnorată, pentru ca toată viața copilului să fie luminoasă și norocoasă; 
tunderea într-o zi neguroasă ar însemna pentru copil o viață noroasă, tulbure, nefericită; părul 
tuns este adunat de mamă și pus bine la păstrat, ca atunci când se va speria copilul de ceva, sau va 
avea vreo boală, să-l poată afuma cu el; în alte părţi, părul se ține până ce copilul se face mai mare 
și-l poate întreba de la ce fel de vietate este părul acela, iar puștiul va avea noroc de acel animal pe 
care îl indică în răspunsul lui; în Bucovina, părul tuns se îngroapă la rădăcina unui pom, pentru ca 
părul să-i crească precum pomul; după tundere, părinţii se duc la cel care a făcut-o cu dar în colaci 
sau cu grâu, zahăr și rachiu; cei care au făcut tunsoarea, dacă nu sunt nașii de botez, dăruiesc 
copilului o vițică, o oaie sau un cârlan; în unele părți ale Transilvaniei, unde se numește „tundere” 
sau „tăierea moţului”, această practică se face abia după ce pruncul a împlinit trei ani de la 
naștere; la tundere, moașa profețește viitorul copilului după felul cum i-a crescut părul; astfel, 
dacă părul crește în partea din faţă a capului sub formă de raze, se spune că „ar avea un cuib pe 
cap” și deci va fi un om însemnat și înțelept; dacă are părul des și mare, înseamnă că va fi voinic, 
avut și norocos; în Arad și Sibiu, nașul face tunsoarea cu o foarfecă nouă și îi rupe deasupra capului 
o turtă, jumătate din ea o mănâncă el, cealaltă jumătate copilul; tot nașul îi dăruiește copilului, cu 
acest prilej, o vită cu potenţial de fertilitate ridicat, pentru a o avea toată viața; în Moldova, părul 
tuns este aruncat în ocolul vitelor, pentru ca pruncul să aibă noroc la vite; în Muntenia, tunderea 
se face la împlinirea vârstei de un an, când i se rupe turta pe cap, copilul fiind așezat pe un scaun 
sub care se află un vas cu apă, în care se pun o sticlă de vin și bani de argint (uneori, copilul stă 
chiar pe doniţa cu apă), apoi monedele sunt scoase din apă, puse pe o tavă împreună cu bucheţele 
de flori, la care copilul trebuie să meargă singur spre ea; dacă va pune mâna întâi pe flori înseamnă 
că va fi un om care îi vor plăcea florile și va fi iubit de ele, dacă pune mâna pe bani, el va avea mare 
noroc în viaţă; turta ruptă în mai multe bucăţi se dă celor prezenţi, pentru ca și copilul să apuce 
vârsta celor bătrâni; în unele locuri din Muntenia, pe capul copilului se pune un pahar cu vin,peste 
care se pune turta sau o azimă, o bucăţică din aceasta fiind dată copilului să mănânce după ce a 
fost înmuiată în vinul din pahar, ca să trăiască mulţi ani; în Buzău, tunderea se face și până la trei 
ani, în alte locuri din Muntenia până la 10 ani; în Suceava, în fiecare an din acest interval se face un 
colac sau o turtă care este ruptă pe capul copilului, la ziua nașterii sale, numai că în fiecare an 
acest produs este mai mare; în Buzău, părul tuns se păstrează bine, nu se aruncă, pentru că atunci 
când se va face mare va avea dureri de cap; în Bucovina, părul tuns este păstrat pentru a afuma 

pruncul „de sperietură“; o parte din el este păstrat de către mamă, iar altă parte de către nănaș, 

care va veni mai târziu să-l întrebe pe copil de ce animal este părul; dacă răspunde că este al 
vreunei vite, înseamnă că va avea noroc la vite, dacă spune că este de câine sau de pisică, este de 
rău, fiindcă nu va fi gospodar, iar dacă spune că este păr de om, atunci va fi deștept, cu multă 
minte; pentru că în Transilvania și Bucovina se păstrează până la 7 ani și buricul copilului, atunci 
când i se arată părul, i se arată și buricul, pentru a-l deznoda; după ce oamenii își spală capul, în 
ziua lui Sântoader, se face tunderea vitelor cornute: se tund între coarne, în jurul acestora, se 
retează vârfurile cozilor și ale coarnelor, ca să nu împungă, mânijilor li se retează părul din coadă, 
din coamă, cel din frunte și de la picioare, totul făcându-se ca să crească mai repede și mai bogat; 
apoi părul tuns se strânge și se pune sub tăietorul de lemne, sau se îngroapă într-un mușuroi de 
furnici, ca vitele să se îngrașe, să fie iuți ca furnicile și să fie vândute cu un preţ bun - Muntenia; 
Brăila;Suceava; părul se îngroapă, pentru ca vita să nu cadă victimă lupilor, oilor să nu li se fure 
sarea ori din lână, vacilor să li se ia laptele - Muntenia; se tund vitele tinere între coarne și la 
copite, pentru a nu se îmbolnăvi peste an - Banat;Transilvania; în unele zone, toate acestea se fac 
în sâmbăta dinaintea Săptămânii Albe (Săptămâna Brânzei), iar în alte sate se fac în seara 
dinaintea sâmbetei lui Sântoader - Transilvania; se tund viţeii și mânjii în credinţa că le vor crește și 
se vor întări coarnele, iar mânjilor le va crește coama bogată - Munţii Apuseni (3.MARIAN,II,p.258- 
264;2,1,p.263-264). În Bucovina, cât timp este îmbrobodită ca nevastă și i se aranjează în acest fel 
părul, mireasa ţine pe genunchi doi colaci, care au stat pe masă la petrecerea cea mare, precum și 
o bucată de sare, însemnând belșug în pâine și sare; în Țara Zarandului, mirele îi desface miresei 
părul, mireasa refuză de trei ori, apoi se lasă și nuna mare îi pune conciul de nevastă, totul 
făcându-se într-o cameră unde intră numai ei trei; în Muntenia, cât timp i se desface părul, 
mireasa stă pe un scaun, pe care se află o cămașă a soţului său; la urmă, după ce i s-a pus 
broboada pe cap, trebuie să guste puţină sare, la fel și mirele, în final gustând amândoi puţin caș; 
cămașa care este pe scaun înseamnă că noua nevastă să nască feciori, cașul, ca toţi copiii să fie albi 
precum cașul, iar sarea, nicicând să nu se certe (3.MARIAN,I,p.490-491;501). În Muntenia, după ce 
moare, bărbatul este ras și pieptănat, resturile fiind puse în sicriu; dacă mortul este o lăuză, i se 
lasă câteva cosițe neîmpletite, ca să fie recunoscută ușor de Dumnezeu și să-i ierte păcatele; în 
Suceava, fetițelor și fetelor decedate nu li se împletește părul în cosiţe, ci se lasă despletite, ca să 
fie gătite ca mirese; în Sibiu, Năsăud și Bucovina, morților li se taie puțin păr, care este așezat într- 
o bucată de ceară și se păstrează, spre aducere aminte, în fundul unei lăzi, sau se scoate un cui și 
în orificiul lăsat de acesta se pune părul cu ceara, sau se face o gaură deasupra ușii și se 
depozitează în ea, în toate cazurile motivul fiind ca nu cumva să plece norocul din casă; în Năsăud, 
cu acest păr se afumă persoanele rămase în viaţă, ca să nu-l viseze pe cel mort; mortului i se taie 
puţin păr, care se păstrează în casă, fiindcă în caz că acesta se întoarce ca moroi se pune puţin din 
acest păr pe foc, iar mirosul de păr ars îl alungă - Banat (3.MARIAN,IIl,p.41; 311-313). În seara de 
ajun a Bobotezei (5/6 ianuarie), sub mai multe farfurii se pun diferite obiecte, fiecare având altă 
semnificaţie; astfel, flăcăul care indică farfuria sub care se află fire de păr se crede că va lua de 
soție o fată care îl va iubi statornic; se repetă de trei ori procedeul, pentru conturarea unui profil 
moral și fizic mai complex al viitoarei soţii; în Munţii Apuseni, firele de păr pot indica faptul că 
tinerii vor avea noroc la vite (2.MARIAN,I,p.66;141). În vrăjile de fermecat iubitul, se folosesc fire 
de păr luate pe furiș de la cel drag, fire care se împletesc apoi și li se dau drumul pe o apă 
curgătoare (EVSEEV,p.49). În Banat, se obișnuiește ca, în lada de zestre, să se ascundă o șuviță 
tăiată din părul defunctului, alteori este ascunsă în orificiul unui cui scos din perete sau din tocul 
ușii, unde este păstrat pentru totdeauna, fiindcă „lesne poate cu acela ce a murit să se ducă și 
norocul, dacă nu se păstrează nimic din el“; unii chiar se afumă cu acest păr, ca să nu-l uite pe cel 
dispărut (4.BOCȘE,p.351). Există deosebit de multe interpretări ale viselor care au în centrul lor 
părul; astfel, înseamnă că treburile nu vor merge bine, când se visează păr de om; să se păzească 
de primejdie cel care se visează căzându-i părul capului sau al bărbii; dezbinare și ceartă înseamnă 
când se visează cineva că are părul încurcat; ceartă sau multă osteneală înseamnă și când se 

visează că-și împletește părul; înseamnă pagubă și nevoie de ajutor pentru cel care visează că-și 
tunde părul; va înregistra pagubă în obiecte cel care se visează tăindu-și părul; visarea de păr 
străin înseamnă boală; cel care se visează cu părul alb se va bucura de dreptate în urma unei 
judecăţi; părul castaniu înseamnă schimbare de noroc; părul negru înseamnă sănătate; părul lung 
înseamnă dragoste, stimă, onoare; păr arzând înseamnă tragerea de foloase; cine-și visează părul 
propriului cap înseamnă câștig; înseamnă noroc, dar obţinut după oarece răbdare pentru cine se 
visează că-i crește părul; dacă se visează că-i crește părul lung înseamnă că va avea noroc în 
afaceri, dar, dacă este în cursul unui proces, nu este bine; părul des înseamnă bucurie; tot câștig 
înseamnă și pentru cel care se visează scărpinându-și părul cu unghiile; înseamnă libertate pentru 
cel care visează că-și piaptănă părul; va fi la mare cinste și onoare cel care se visează ungându-și 
părul cu untdelemn; va avea nuntă în curând cel care se visează cu părul frezat și aranjat - Suceava 
(NOTE, Băncescu). Serii simbolice: păr-fir(roșu)-icoană; păr-iarbă; păr-pom; pieptar-soare-monedă- 
cânepă/in; apă-vin-monedă-floare; colac-sare; cămașă-sare-caș. vin-pâine; păr-furnică; păr-ceară; 
păr-apă. v. SÂNTOADERII. 


PĂR (Pirus communis - DLRM,p.595) 

Ca și mărul, para este încărcată cu semnificaţii erotice; este un fruct al senzualităţii, datorită 
gustului, parfumului și abundenței de suc, dar mai ales formei sale; în general, fructele dulci, mai 
cu seamă cele cu mai multe seminţe, se asociază cu feminitatea și femeia, putând fi utilizate și ca 
metafore pentru anumite părţi ale corpului femeii (EVSEEV,p.30). Pe lângă multe alte vrăji de 
dragoste și practici de aflare a destinului, în Transilvania, în noaptea Sfântului Vasile, fetele se duc 
în grădină, la un păr, ducând cu ele un ac, pâine și sare; rostesc acolo de trei ori o vrajă, timp în 
care împung cu acul la rădăcina copacului, apoi îngroapă pâinea și sarea în acel loc, după care fac 
25 de mătănii, pentru ca, în perioada următoare, să se mărite (2.MARIAN,I,p.97-98). Cine se 
visează mâncând pere necoapte, acre înseamnă că va avea parte de un mare necaz - Suceava 
(NOTE,Băncescu). Serie simbolică: păr-ac-pâine-sare. 


PĂRESIMI (<lat. QUADRAGESSIMA = 40) 

Denumirea populară a intervalului de timp cât durează Postul Paștelui sau Postul Mare 
(ȘĂINEANU,I,p.225). 

Mijlocul Păresimilor. Totdeauna cade în zi de miercuri, la mijlocul Postului Mare, socotind trei 
săptămâni și jumătate de la Lăsatul Secului sau jumătate din 48 de zile câte trec de la Lăsatul 
Secului până la Paște, pentru că Postul Mare sau Postul de primăvară se compune din 40 de zile, 
plus Săptămâna Mare sau Săptămâna Patimilor; se numește: Miezul Păresii, Miază Păresime, 
Miază Părese în Moldova și Bucovina; Miezul Păsesii în Neamţ; Miezul Păreţii și Miezul Păreţilor în 
centrul și sudul Moldovei; Miez Păreţi, Miezii Păreţii și Miez-Post în Suceava; Miezul Păresimilor și 
Mijlocul Postului în Banat; femeile respectă această zi ca pe o zi de duminică; nu muruiesc pereţii 
caselor, nu lucrează la rășchitor, nu torc, nu urzesc, nu ţes, nu cos, nu perie veșminte, ca să nu le 
doară mâinile și picioarele peste an, sau ca să le meargă bine, iar munca pe care o vor face să fie 
cu spor, sau ca să nu înnebunească, fiindcă ele cred că această zi este deosebit de primejdioasă; se 
crede chiar că, în caz că lucrează, nu fac altceva decât să se clatine din perete în perete și să piardă 
ziua; mai mult, lucrul fără spor din această zi atrage peste tot anul aceeași caracteristică, adică 
inițiative multe și nimic finalizat - Rm. Sărat; Vrancea;Neamţ;Bacău;Vaslui;lași;Suceava; în 
Bucovina, se spune că nu este bine să se lucreze, fiindcă s-ar îmbolnăvi de dânsele, adică începe să 
le doară mâinile și picioarele, apoi oasele, în cele din urmă li se usucă pe oase carnea, cu deosebire 
li se anchilozează încheieturile degetelor până la înțepenirea acestora, iar, dacă nu înnebunesc ele, 
atunci cu siguranţă va fi afectat cineva din casă; în Banat, se crede că lucrul în această zi se strică, 
din care cauză femeile nu piaptănă fuioare și nu își piaptănă nici părul; singurul lucru permis în 
această zi este număratul ouălor; în Bucovina, se adună toate ouăle din cuibare și sunt numărate 

împreună cu acelea strânse deja, ca să se vadă dacă vor mai strânge tot atâtea până la Paște, sau 
dacă le ajunge și nu cumva este nevoie să mai cumpere și altele; se mai crede că, dacă se numără 
ouăle în această zi, găinile vor fi mai ouătoare, sau că ouăle strânse în prima jumătate a 
Păresimilor nu sunt bune de clocit, ci abia cele care vor fi strânse din această zi înainte; la fel se 
crede și în Banat; în Banat, Muntenia, Vrancea, Bacău, Neamţ și Suceava, sunt numărate ghemele 
de in, cânepă și lână, ca să se vadă în ce măsură au sporit, adică să se știe cât s-a tors și cât s-a 
depănat la rășchitoare până la jumătatea Postului Mare (2.MARIAN, II,p.52-53;55-56). La Mezii- 
Păresii, adică în mijlocul Postului Mare, se face numărătoarea ouălor - Bârlad (BĂLĂNESCU,p.262). 
La mijlocul Păresimilor, nu se ţese cu zimțţi în propria casă, dar se poate efectua această activitate 
în casa nașei - Țara Oltului (GOLOPENȚIA,p.137). v. POST. 


PĂSĂRI-LĂȚI-LUNGILĂ (PĂSĂRILĂ) 
Personaj imaginar din basmele populare românești, având o mare înălțime și ușurință deosebită în 
a prinde păsările cu braţele sale foarte lungi (ȘĂINEANU,I,p.225). 


PĂSTOR v. CIOBAN. 


PĂTLAGINĂ (Plantago major - DLRM,p.598) 

Din seria mai multor plante din familia plantaginaceelor, cea mai cunoscută este cea cultivată și 
folosită în medicină pentru calităţile ei expectorante și astringente (ȘĂINEANU,IV,p.153). Fetele 
rup în două frunzulițe de pătlagină și, câte nervuri (aţișoare) rămân neretezate, atâţia copii vor 
avea - Teleorman (1.CHIVU,p.246). Tot cu ajutorul frunzelor ghicesc adolescenţii (fete, băieţi) câți 
soți (soţii) vor avea: trag câte doi de o frunză și apoi numără nervurile rămase de fiecare parte - 
Transilvania;Muntenia; Oltenia; în alte zone, numărul nervurilor arată câte minciuni au fost spuse 
în ziua respectivă (din care cauză plantei i se mai spune și minciună) - Transilvania; sau câţi purcei 
va făta scroafa - Țara Oltului (DRĂGULESCU, p.154). 


PĂTRUNIEL (Petroselinum sativum - DLRM,p.598) 

Plantă legumicolă, cultivată pentru rădăcina ei (pivotantă) și pentru frunzele ei bogate în substanțe 
nutritive și aromate, întrebuințată în alimentaţie și în medicina populară (ȘĂINEANU,IV,p.153). 
Dacă pătrunjelul, scos din pământ toamna, are rădăcina lungă înseamnă că iarna se va prelungi și 
ea dincolo de normal - Bucovina (2.GOROVEI,p. 269). 


PĂTURĂ 

Pentru a însănătoși bolnavul intrat în grija cetei de călușari, se aruncă de către asistenţă cu o 
pătură asupra jucătorilor, obicei atestat pe o arie mai largă, în aproape toată Transilvania și în 
nordul Olteniei (1.BÂRLEA,p.37). 


PĂUN (Pavo cristatus - DLRM,p.598) 

Se crede că necuratul ia adesea chipul păunului, din care cauză păuniţa își ascunde ouăle, fiindu-i 
teamă ca el să nu le vadă și „să le spurce“ (COMAN,II,p.14). Din pricina penajului său, păunul 
simbolizează măreţia și frumuseţea, în colinde fiind chiar simbolul bărbatului frumos (4.POP,p.56; 
ZAHACINSCHI,p.43). În descântecele populare, penele păunului pot alunga răul și readuce lumina 
soarelui; în vrăjile „de frumuseţe“, fata își pune în păr o pană de păun, în credinţa că aceasta îi va 
aduce o înfățișare plăcută și atrăgătoare (COMAN,II,p.15). Pana sau penele păunului, prinse la 
pălăria flăcăilor, au nu doar funcţie decorativă, ci și rosturi magice, în sensul că pana „cu o mie de 
ochi“ reprezintă un fel de talisman, destinat să ferească făptura posesorului de „ochiul rău“ și 
totodată să atragă atenţia iubitei; în cântecul liric popular din Ardeal, apare sub diminutivul 
„păunaș“, reprezentând pe flăcăul îmbrăcat în haine de sărbătoare; pe linia unui simbolism solar, 


Antonescu. Dicţionar de Simboluri și Credințe Tradiţionale Românești 512 


http: / /cimec.ro 


credințele subliniază prezenţa păunului ca pasăre multicoloră și benefică, implicată în riturile de 
prosperitate, fertilitate și nemurire; pe unele obiecte, păunul apare asociat cu „arborele vieţii“ 
astfel: doi păuni sau un păun și o păuniţă sunt dispuși simetric, de o parte și de cealaltă a arborelui 
cosmic, simbolizând în acest fel unitatea ce stă la baza tuturor formelor de manifestare a vieţii 
(EVSEEV,p.139-140). Păunul posedă deci semnificaţii benefice și malefice, dovadă fiind credinţa 
conform căreia este bine să-l ai la casă - Neamţ, sau este de rău augur și nu trebuie crescut pe 
lângă gospodăria omului - Suceava (2.GOROVEI,p.280). Glasul său urât anunţă vreme ploioasă - 
Bucovina (2.MARIAN,I,p.85). Cine aude, în vis, strigăt de păun înseamnă că va fi chemat de un 
superior al său, iar dacă, în vis, se zărește un păun este semn că propria mândrie (orgoliul) îi va 
determina deciziile - Suceava (NOTE,Băncescu). 


PÂCLĂ v. CEAȚĂ. 


PÂINE 

Pâinea este faţa lui Hristos; firimiturile de pâine se pun în foc, pentru că acolo este loc curat; ele nu 
trebuie călcate în picioare, pentru că este păcat; pâinea este sacră, nu trebuie niciodată aruncată; 
uneori, la semănatul grâului, firimiturile de pâine sunt îngropate la holdă sau aruncate pe brazdă, 
pentru a se asigura continuitatea în belșug; o bucată de pâine găsită pe jos trebuie să fie ridicată și 
așezată pe zidul unei case sau al oricărei alte clădiri, pentru a fi mâncată de păsările cerului; dar 
pâinea împlinește și funcţii oraculare, pentru că, de exemplu, crăpătura dintr-o pâine înseamnă că 
un membru al familiei va face un drum, profunzimea ei arătând chiar durata călătoriei; dacă se 
uită pâinea nesărată, este semn de belșug pentru gospodărie; în zona Aradului, la intrarea în casă 
nouă, sunt sacrificate un cocoș și o găină capetele lor fiind îngropate în vatra casei, rostindu-se 
„cap pentru cap”, adică în locul stăpânului capul de cocoș, în locul stăpânei capul de găină; se 
introduce în casă și o pâine, din care nu se mănâncă, păstrându-se până la moarte, ca să nu ducă 
gospodăria lipsă „nicicând de nimic”; pâinea se pune și în scalda copilului, semnificând belșug 
pentru nou-născut; după botez, copilul este adus acasă, așezat pe masă, cu capul pe o pâine, ca să 
aibă noroc de viaţă și parte de belșug; la masa ursitoarelor, între ofrande figurează neapărat și 
pâinea, alături de care sunt puse și grăunţe de cereale; nuntașii sunt primiţi la casa miresei cu 
pâine și sare; atunci când este jucat bradul, în fața casei mirelui, după cununie, există obiceiul în 
unele locuri ca, în jurul horei, să se presare firimituri de cozonac și să se toarne vin, trasându-se 
astfel un cerc magic menit să apere nunta de influenţa forțelor nocive; pâinea nedospită (azima), 
ca și turta, o rupe nașa deasupra capetelor celor doi miri, iar firimiturile le împrăștie deasupra 
nuntașilor, în semn de belșug, dând și mirilor să mănânce; fetele nemăritate mănâncă din această 
pâine în credinţa că se vor mărita mai repede; în context urban contemporan, pâinea este 
înlocuită cu pișcoturi, din care preotul le dă să guste celor doi tineri, de trei ori, iar după cununie 
fetele nemăritate se reped să muște câte o bucată din pișcoturile rămase, destinate inițial tinerilor 
căsătoriți (2.CHELCEA,p.7-11;NOTE,Antonescu). Întregul proces de preparare a pâinii este asimilat 
cu zămislirea și procreaţia: pisarea boabelor în pisălog, frământarea aluatului, dospirea, coacerea 
(EVSEEV,p.199). Principala semnificaţie a pâinii în obiceiuri este aceea de marcare a unui 
„început”, căruia omul dorește să-i asigure continuitate și prosperitate: începerea muncilor 
agricole, construirea unei case, botezul (începutul vieţii), nunta (începutul vieţii de familie) și chiar 
înmormântarea (în gândirea tradițională, începutul altei vieţi în lumea cealaltă); gesturile de 
purificare sunt reluate în faza de pregătire a pâinii (femeia se spală, își schimbă hainele, respectă 
anumite interdicții, de hrană sau sexuale, înainte de a frământa aluatul), relevând existenţa unui 
conţinut „sacru” care poate fi atribuit acestui produs; amintind că modul tradiţional de preparare 
a pâinii include vase și unelte confecționate numai din lemn (se frământă numai în copaie de lemn, 
se modelează pe masă de lemn, se pune pe lopată din lemn etc.), se pune firesc întrebarea dacă 
nu cumva este vorba de perpetuarea în timp a unei străvechi interdicții de apropierea de aluat cu 


Antonescu. Dicţionar de Simboluri și Credințe Tradiţionale Românești 513 


http: / /cimec.ro 


unelte din fier; prelucrate de fierari, a căror muncă este în contact permanent cu focul, aceasta 
capătă astfel un caracter demoniac, metalele, prin magia lor negativă putând profana puritatea 
simbolică a aluatului, influențând mai departe, prin intermediul lui, întreaga viață a omului; alte 
obiceiuri, din ciclul vieţii, de exemplu, au ca element principal azima cu împunsături (în Dolj), 
pentru masa ursitoarelor, azima cu pui (în Gorj), din care li se dă tinerilor la cununie, ornamentele 
fiind realizate cu un pai sau așchie de lemn ascuţită, sau azima pentru mireasă (în Cluj), care este 
„Împistrită” cu două fuse; ca efect al eforturilor necesare la lucrările agricole, pâinea devine simbol 
al rodniciei și fertilității; materializată în reprezentări din aluat dospit sau nu, sub diferite nume: 
pâine, pită, turtă, lipie, azimă (azmă), colac, capete, pupăză, stolnic, prinoase etc.; ea polarizează 
astfel un cumul de funcţii, din care cea magică se pierde pe parcursul timpului, rămânând funcţia 
socială identificată în majoritatea obiceiurilor tradiționale, pâinea fiind un simbol ale cărui rosturi 
sunt legate în principal de închegarea și menţinerea relaţiilor în cadrul colectivității umane; în 
acest fel, prin forme și ornamente specifice fiecărui moment festiv sau ceremonial, pâinea devine 
element component al actului de comunicare între membrii unei grupări; ea este special preparată 
pentru a fi oferită celor din jur, niciodată nu rămâne celui care a făcut-o; desigur, pe lângă rolul ei 
social, nu mai puţin important este rolul ei festiv sau cel magico-ritual, cel de urare și profilactic, 
împletirea acestor funcţii fiind una dintre caracteristicile complexelor obiceiuri tradiționale 
românești; legat de implicaţiile benefice ale simbolului pâinii și aluatului este de menţionat că 
îndelungatul proces de muncă al agricultorului, începând cu aratul, este însoţit în mod simbolic de 
prototipul efectului final al muncii — pâinea, în credinţa influenţării magico-rituale a rodniciei 
pământului; în Bucovina, se așează o pâine pe plug sau pe prima brazdă trasă, în Moldova, se pune 
în coarnele boilor la „pornitul plugului” o pâine sau un colăcel în formă de 8, iar în Dobrogea se 
rupe o pâine sau un colăcel, la ogor, în cornul plugului; în Moldova, începutul aratului de toamnă 
este însoțit de dăruirea de colaci sau pâine preparată din grâul obţinut la începutul secerișului; 
încheierea muncilor agricole are drept simbol, de asemenea, o pâine; în Transilvania, la ceremonia 
agrară a cununii, când alaiul secerătorilor intră cu buzduganul în casă trebuie să găsească pe masă 
o pâine; în Oltenia, când se face prima dată pâine din grâul cel nou, se prepară un colăcel mic sau 
o pâine, de care se leagă busuioc și diferite flori, și apoi se scufundă în fântână, după care se dă 
copiilor să mănânce, în credinţa că „grâul va fi spornic și curat“; întreaga viață a omului poate fi 
influențată de „puterea” concentrată în pâine; în satele din zona Galaţi, se pune câte o felie de 
pâine la temelia casei, în cele patru colţuri, „ca să fie zloată”, adică abundență în casă, iar în 
Mehedinţi, se pune aluat la temelia casei, „ca să dospească”; în unele cazuri, pâinea este investită 
cu „puterea” de conservare a unui fapt în vechiul drept cutumiar românesc; în obiceiurile de 
înmormântare din Transilvania există practica de alegere a unui înlocuitor în viaţă al celui mort, de 
pildă, dacă moare o mamă, copiii acesteia își aleg o alta, semnul acestui act fiind ruperea unei 
pâini deasupra sicriului, iar bucăţi din această pâine se împart apoi celor prezenţi la înmormântare; 
obiceiurile cu marcantă funcţie socială ca Însurăţirea și Înfârtăţirea conferă pâinii „putere” de 
legalizare a acestei înrudiri sui-generis, secvenţa centrală a obiceiului este cea de dăruire reciprocă 
de vase cu mâncare din care nu lipsește pâinea sau colacul, sau organizarea unei mese comune al 
cărui element festiv este pâinea; întrucât, în gândirea tradițională, începutul anului calendaristic se 
leagă în general de primăvară, când începe activitatea pe câmp, pâinea — simbol de fertilitate, 
abundență și speranţă — apare frecvent ca element festiv, ritual sau cu pregnante funcţii sociale în 
obiceiurile legate de sfârșitul anului vechi și începutul celui nou; este cunoscut faptul că reforma 
calendarului roman, în sec. al II-lea î.Ch., a fixat începutul anului la 1 ianuarie, în loc de 1 martie, 
având drept consecinţă mutarea multor obiceiuri de primăvară în plină iarnă; în practicile 
divinatorii din noaptea Anului Nou, generalizate în întreaga țară, pâinea semnifică viitoarea 
bogăţie și bunăstare a „ursitului“; aceeași „putere” de divinaţie o are pâinea și în unele obiceiuri 
de nuntă, „garantând” o viaţă mai lungă aceluia dintre tineri care rupe o bucată mai mare din 
„colacul miresei”; nuanţe mai subtile privind aspecte ale spiritualităţii tradiționale, în care pâinea 

deţine un loc important, sunt regăsibile în obiceiul de a răsplăti roadele pământului prin 
depunerea unei ablațiuni de pâine și sare în locul plantelor culese; în Banat, de pildă, pentru 
plantele medicinale și magice, în Hunedoara pentru frunzele de popelnic culese de fete la Sân- 
Toader, unde se lasă pâine și sare în locul de unde a fost smulsă planta; concretizând finalitatea 
ciclului agricol și oferind speranţa împlinirilor din următorul ciclu, pâinea sau aluatul sunt, la 
sărbătorile de iarnă, simbol al bucuriei muncii împlinite, al bunăstării, primind în acest fel valori 
spirituale multiple și variate; creaţia folclorică a preluat această idee, transpunând-o în versuri 
sugestive; spre exemplu „Urarea colacului”, colind specific Transilvaniei, redă în versuri 
succesiunea operațiilor legate pe parcursul unui ciclu agrar până la obţinerea produsului final; 
acest colind, ca și variantele cunoscute sub numele de Mulțămita colacului (în Hunedoara), 
Descântecul colacului (în Mureș), Alduitul colacului (în Alba și Sibiu), sugerează importanţa 
simbolică a colacului la sărbătoarea Anului Nou, socotită „festum incipium”; pâinea și diferitele 
modelări pregătite cu prilejul Anului Nou au, în general, formă rotundă cu aplicaţii din aluat sau 
incizii geometrice care amintesc simbolul soarelui; obiceiul colindatului, comun pentru tot 
teritoriul României, presupune existenţa în fiecare casă a unui număr mare de colaci (uneori 2- 
300) pentru răsplătirea colindătorilor; copiii primesc și nuci, poame, bucăţi de zahăr, covrigi; tinerii 
primesc colaci mai mari, plus carne, brânză, rachiu, mai ales la casele cu fete nemăritate, colacul 
putând codifica și anumite mesaje în relaţiile dintre tineri; în zonele Buzău și lași, tânărul care este 
iubit de o fată primește de la aceasta, la jocurile cu măști de Anul Nou (la Capră) un colac pe care 
el îl poartă pe mână, dacă împărtășește sentimentele fetei; la masa comună organizată de cetele 
de feciori din Transilvania, fetele aduc un colac, frumos împodobit cu motive florale realizate din 
aluat, pe care îl oferă băiatului iubit; realizarea artistică a colacului, bogata simbolistică a 
ornamentelor aplicate pe aluat, el însuși simbol benefic, tălmăcește cuvintele pe care tinerii nu și 
le adresează însă, conform unui tipar cultural transmis de-a lungul generaţiilor, cuprind totodată 
urările cuvenite ocaziei respective; prezenţa pâinii ornamentate în obiceiurile tradiționale de 
înmormântare este de asemenea indispensabilă; pentru „Marea trecere” din lumea celor vii în 
lumea celor morți, unde, în concepţia populară, dispărutul își va continua existenţa; tradiția a 
conservat practici destinate pe de o parte restabilirii echilibrului social și moral al celor rămași în 
viaţă, pe de altă parte ușurării drumului și post-existenţei celui plecat în lumea „de dincolo”; 
aceste aspecte se realizează în plan concret prin actul „pomenii”, care are ca element principal 
oferirea de bucăţi de pâine sau colaci atât la înmormântare, cât și în cadrul practicilor de amintire 
a celui mort; o informaţie din sec. al XVII-lea, aparținând călătorului Marco Bandini, se referă la 
obiceiul de a oferi pâine și mâncare sufletelor morţilor reîntoarse la casele lor într-o anumită zi a 
anului din perioada sărbătorilor de primăvară (Joia Mare); la sfârșitul sec. al XIX-lea, aceeași 
credință este atestată în Bucovina, dar circumscrisă Bobotezei (6 ianuarie); urme ale acestui obicei 
pot fi întâlnite și în alte zone, cum ar fi Hunedoara și Gorj; în principiu, simbolul pâinii decodează 
bucurie, regenerare, rodnicie, bunăstare și fertilitate (2.VĂDUVA,p.58-69 ). Pâinea concentrează o 
simbolistică prin excelenţă benefică: bucuria, rodnicia, belșugul, puritatea sunt atribute ale sale; se 
vorbește despre energia simbolică a pâinii care, captată prin procedee specifice, asigură acțiunea 
benefică a funcţiilor sale apotropaică și augurală; nu lipsește în secvențele rituale ale multor 
ceremonii; „Făcutul pâinii”, act ceremonial, pregătește, după expresia lui Mircea Eliade, 
„incursiunea omului în timpul sacru al sărbătorii”; pâinea poate să valideze simbolic înţelegeri, 
convenții sociale: înlocuirea simbolică a unei persoane decedate cu alta (copiii care își pierd un 
părinte își aleg un altul) este consacrată prin ruperea unei pâini peste sicriu; lon Mușlea preia o 
informaţie de la Samuil Micu, după care, la Sântoader, românii își trimit unii altora colaci și 
„brăduleţi”, iar unii se prind de fraţi; în satele de pe Valea Barcăului, cu trei decenii în urmă, se mai 
făcea încă așa-numitul „colac de leac”, din primul grâu secerat și care era păstrat în casă tot timpul 
anului, acreditat fiind cu calități curative; aceleași funcţii le avea uneori și aluatul frământat pentru 
copturile destinate sărbătoririi Crăciunului - Bihor (ȘTEFĂNESCU,p.1). În Caraș-Severin, moașa lasă 

în casa nou-născutului încingătoarea ei (brăciri, brâu), pe care o recuperează după trei zile, când se 
duce din nou la casa copilului; însă în a doua seară după naștere, mama copilului, care în prealabil 
cumpără un vas nou mare, îl pune pe masă și îl leagă cu brâul moașei, așezând în acest vas 3 pâini, 
3 farfurii, 3 linguri, 3 furculiţe, 3 cuțite, 3 oglinzi mici, 3 știuleţi de porumb și 3 căni care vor fi 
umplute cu rachiu, lapte și apă; se mai adaugă tot felul de seminţe (de fasole, de cânepă, de flori), 
3 creioane, 3 buchete de flori, 3 lumânări, 3 bucăţi de slănină, 3 bucăţi de cârnat, 3 castraveți, 3 
roșii, un pieptene, parfum, ulei de păr, 3 m de pânză; în cea de a treia zi, dimineaţa, moașa vine și 
scaldă copilul în apă călduţă, în care toarnă apă sfinţită, flori, câteva monede; după scaldă, 
obiectele puse în vasul cel mare sunt învelite într-o față de masă și dăruite moașei (LĂPUȘTE,p.67). 
În Suceava, i se pun pe piept copilului, când este dus la botez, o franzelă sau o pâine, o bucată de 
sare și câteva monede din argint, ca să fie nu doar norocos, ci și bun ca pâinea de grâu; de 
asemenea, în Sibiu, când pleacă la botez, moașa îi pune în fașă pâine și sare, ca să fie pruncul avut 
și norocos; înainte de a pleca sau în timpul oficierii ceremoniei, nănașul primește în dar un săculeț 
de pâine, pe care îl păstrează ca amintire (3.MARIAN, 1l,p.112-113). În Gorj, înainte de plecarea 
alaiului miresei la biserică pentru oficierea cununiei, în trăsură nașa pune pe capul miresei o azmă 
de grâu, pe care se toarnă dintr-un pahar trei picături de vin; în acest timp nașa sau o altă femeie 
rudă cu ea, numită rățoi, strigă de trei ori: „la noi cântă cucul!”, adică ginerele; o altă femeie, rudă 
cu mireasa, răspunde: „la noi cântă pupăza!”, adică mireasa; după aceste strigături, nașa ia azma, 
o rupe în patru bucăți și o aruncă peste asistenţă spre cele patru puncte cardinale, nuntașii 
îngrămădindu-se ca fiecare să aibă câte o bucăţică din această pâine, ca să nu sufere de friguri, iar 
fetele de măritat să se mărite mai repede, după care se poate pleca la biserică; când se ajunge la 
casa mirelui, soacra mare sau o rudă a ginerelui așează în mijlocul curţii, în dreptul intrării în casă, 
o masă rotundă joasă, pe care pune o oală sau o sticlă de vin, un pahar și o azmă de grâu cu sare 
pe ea, iar sub ea bani, un bacșiș pentru lăutari; în jurul acestei mese, socrul mare ocolește cu 
mireasa de trei ori, jucând o horă, iar mireasa lovește masa cu piciorul tot de trei ori; apoi se 
încinge o horă din fete și flăcăi în jurul mesei, iar un nuntaș împarte celor ce joacă vinul din oală; 
lăutarul principal din taraf ia azma și, în timp ce mireasa se îndreaptă spre casă, aruncă sarea pe 
ea, ca să nască prunci, iar pâinea o aruncă peste casă, pentru a se face grâul și să fie recolta bogată 
(CĂRĂBIȘ, p.84-85). În nordul Munteniei, femeile cern făina și frământă o pâine deasupra unor 
desagi, pâine din care mănâncă amândoi mirii după ce sunt cununați, pentru ca să ţină unul de 
altul precum se ţine o desagă de alta; în Țara Zarandului, când se intră în ogradă cu nunta, soacra 
mare, cu o lumânare într-o mână, cu sare și cu o turtă din grâu în cealaltă, iese înaintea nurorii sale 
și-i grăiește o orație de bun venit; turta și sarea înseamnă ca mireasa să aibă totdeauna noroc la 
semănăturile de grâu și ca nicicând să nu-i lipsească nimic din casă; în mijlocul curții sau în faţa 
casei se află un ciubăr cu apă, așezat pe o masă, alături de un buchet de busuioc și de un ștergar; 
ajunși aici, soacra stropește pe cuscri cu apă, iar mireasa ia apă cu o lingură de lemn și le toarnă 
cuscrilor să se spele și le întinde ștergarul să se șteargă; apoi ia, împreună cu mirele, ciubărul și 
merg în grădină, unde varsă apa la rădăcina unui măr sau păr altoit; apoi mirele apleacă una din 
crengi și pune pe ea panglica uneia dintre cosițele miresei, iar el taie creanga în așa fel ca panglica 
să cadă în braţele miresei; identic se procedează și în Bihor în ceea ce privește folosirea apei în 
această secvenţă a nunţii; tăierea unei crengi dintr-un pom înseamnă trecerea fetei la statutul de 
femeie măritată, iar vărsarea apei în grădină semnifică obligaţia de a îngriji și a nu părăsi până la 
moarte moșia părintească; în loc de apă, în Banat, Sălaj și Bihor, se obișnuiește să se folosească și 
aruncarea boabelor de grâu, pe lângă stropirea cu apă; în Sălaj, la mijlocul mesei, dinaintea 
miresei, se află așezată o franzelă acoperită cu o năframă, iar în colţurile mesei câte o bucată de 
sare, două sticle cu rachiu și tot în cele patru colţuri ale mesei câte un colac; colacii și sarea 
semnifică: mireasa, cât va trăi, să aibă pâine și sare, să-i fie casa plină totdeauna de toate 
bunătăţile; colacii îi dă tatălui său, iar sarea o dă mamei sale, seara, după cununie, când pleacă de 
la părinţi la mire; năframa o oprește ea și o prinde în brâu, ca să-și șteargă cu ea nădușeala în 


Antonescu. Dicţionar de Simboluri și Credințe Tradiţionale Românești 516 


http: / /cimec.ro 


timpul jocurilor de peste zi; în Bucovina, după cununie, socrul mare vine cu un colac rotund, pe 
care îl dă nunului, acesta îl ia, se așează cu el în mijlocul horei și ținându-l sus, între mire și 
mireasă, rostind: „Uită-te/Că-ți răsare/Sfântul Soare!”; mireasa se uită prin borta colacului în cele 
patru zări, după care același lucru îl face și mirele; luni, după nuntă, se dă oaspeţilor lapte fiert, 
amestecat cu bulci din grâu; bulca înseamnă că mireasa a fost fecioară, iar laptele că ea a fost 
dulce ca acesta; în multe părți din România, se obișnuiește să se fiarbă rachiu sau vin cu miere și 
apoi să fie dat fierbinte oaspeţilor (3.MARIAN,I,p.190;277;451-453;505). Există obiceiul ca rudele 
celui dispărut să-și găsească între consăteni pe cineva care să înlocuiască pe cel mort; astfel, dacă 
a murit o mamă, copiii ei își iau o altă mamă, pe care o vor chema din acel moment chiar cu 
apelativul de mamă, iar aceasta are datoria să ajute pe cei orfani cât timp va trăi; semnul acestui 
act este ruperea unei pâini deasupra sicriului, copiii stând pe o parte a sicriului, iar pe cealaltă 
parte persoana care va ţine locul celei dispărute; bucăţile acestei pâini rupte deasupra sicriului se 
dau copiilor veniţi să asiste la înmormântare; tot bucăţi din pâinile aduse la cimitir se dau de 
pomană tuturor celor prezenți (CLOPOTIVA,II,p.438). Să nu se pună pâinea întoarsă invers pe 
masă, fiindcă aduce ură; se crede că este bine să se mănânce coajă de pâine, ca oamenii să se facă 
roșii în obraji; pentru Duminica Floriilor, fiecare familie are grijă să facă, din cea mai bună făină, în 
care se pun doar apă, sare și drojdie, o pâine „înstruțată” cu bucățele de aluat, numite „mn'eluţi”; 
pâinea aceasta înstruţată, care se face numai în această zi, se numește „văcăreață”; se consuma 
numai în casă, obligatoriu de către toți membrii familiei și de către cei foarte apropiaţi acesteia - 
Maramureș (BOGDAN,p.45;99;109). Semnificaţia pâinii sau a colacului ca factor benefic, simbol de 
bogăţie, fertilitate și prosperitate, reprezintă fondul spiritual al gesturilor și comportamentelor 
caracteristice în momentele principale ale obiceiurilor din ciclul vieţii, care au dus la crearea unor 
modele culturale ce s-au transmis din generaţie în generaţie; moașa aduce lăuzei colac (sau pâine, 
turtă), timp de trei zile de la naștere, în Bistriţa și Dolj; pe masa ursitoarelor se pune pâine sau 
colac în Vâlcea, Dolj, Olt și Constanţa; la botez, se fac colaci pentru moașă și nașă, iar darurile se 
strâng pe colac, în Bacău și lași, unde colacul este numit „pupăză”; caracterul solemn al primei 
scalde făcută copilului este subliniat prin respectarea datinii de preparare a unui colac mare și 
frumos împletit, pe care se strâng darurile pentru moașă; în relaţiile dintre moașă și copil sau între 
naș și fin, simbolul legăturilor ce se creează și se menţin este dăruirea reciprocă de colaci; „a 
merge cu colac” la moașă sau la naș, la anumite date fixe din an, este actul a cărui obligativitate 
morală este respectată cu stricteţe; în Transilvania, timp de opt ani de la nașterea copilului, în ziua 
de Crăciun sau în lunea Paștelui, se duce moașei o pupăză; în alte zone (Gorj, Ialomiţa), mama 
trimite nașei un colac mare, înainte de botez și apoi la fiecare An Nou; la rândul lor, moașa și nașa 
răspund prin oferirea de daruri, însoțite de colaci pentru „nepoţi” încă de la nașterea lor, acest 
schimb intrând în normele tradiționale de respectare a cerințelor sociale; obiceiul cunoscut în 
Oltenia ca fiind „datul copiilor la grindă” este marcat festiv de un colac mare împletit și frumos 
împodobit cu „flori” din aluat, dăruit de moașă copilului care vine și el cu un plocon, în gândirea 
tradițională colacul având atât rosturi festive, cât și magice, de influențare benefică a viitorului 
copilului (2.VĂDUVA,p.65-66). Când se face pâine din grâu pentru prima dată în acel an, se 
pregătesc totodată și câțiva colăcei, care sunt legați de ciutura unei fântâni cu un fir roșu și astfel 
scufundați în fântână, după care sunt daţi copiilor să-i mănânce - Dolj; copilului care este dus la 
biserică pentru botez i se pun în fașă, cam în dreptul pieptului, pâine și sare, pentru a avea o viață 
îndestulată - Suceava; ca să vorbească mai repede, pruncului i se dă să mănânce pâine luată de la 
un cerșetor - Suceava; tinerii necăsătoriți să nu mănânce pâine uitată (în cuptor, pe masă etc.), 
pentru că nu se vor mai căsători, vor rămâne ca pâinea - Dolj; pâinea care este aruncată, la nuntă, 
în cele patru direcţii este bună pentru vindecarea frigurilor - Vâlcea; dacă tinerii căsătoriţi, care se 
duc primăvara la părinţi, în vizită, găsesc pe drum pâine, este semn că viaţa lor va fi îmbelșugată și 
ferită de necazuri - lași; când mireasa se urcă în car, ca să fie dusă la biserică, o fată îi pune pe cap 
o pâine, peste care presară sare și deasupra un pahar cu vin, rupe apoi pâinea și îi dă miresei să 

mănânce și să bea paharul cu vin, apoi restul pâinii îl rupe în bucăţi, pe care le aruncă în patru 
direcții diferite, la fel și vinul rămas, gestul însemnând că se aruncă sărăcia, iar din bucăţile de 
pâine este bine să mănânce cât mai multe fete, pentru a se mărita repede - Muntenia; ca să se 
câștige influenţă și prestigiu asupra altora, să se coacă două pâini, acestea să fie ținute în altarul 
bisericii timp de două duminici consecutive, fără însă a fi văzute de cineva, apoi să fie duse acasă, 
iar oamenii cărora trebuie să le fie câștigată bunăvoința să guste puţin din aceste pâini - Suceava; 
păcătuiește cel care calcă firimiturile de pâine căzute de la masă, ele trebuind neapărat aruncate 
în foc sau pe un loc curat, pe unde nu trec oameni sau vite - Muntenia;Suceava; firimiturile din 
pâinea mâncată în timp ce omul se află la vreo muncă să nu fie aruncate, ci să fie date la pui, ca să 
crească mari - Tecuci; bucata de pâine căzută pe jos nu se lasă nemâncată, fiindcă se crede că 
rămâne pe jos și norocul - Suceava; este păcat ca pâinea să fie călcată în picioare - Suceava (dar 
credinţa se întâlnește la toţi locuitorii ţării, determinându-le un comportament deosebit față de 
toate formele pe care le ia aluatul făcut din grâu); fac bube cei care aruncă pâine pe foc - Suceava; 
câte firimituri de pâine are cineva la masă, tot atâţi copii i se vor naște - Argeș; să nu se pună 
bucăţi mici de pâine într-o farfurie goală (înainte de a pune mâncare în ea), pentru că este rău de 
foamete - Vâlcea; când rămâne pâine uitată pe masă este semn că a rămas cineva flămând dintre 
cei care au mâncat - Botoșani; să nu se dea de mâncare din pâinea care a rămas nemâncată, 
pentru că se dau odată cu ea și puterile celui care oferă - Dolj;Teleorman; să nu se mănânce pâine 
uitată, pentru că nu se mai însoară și rămâne uitat ca pâinea cel ce o face - Moldova; din pâinea 
uitată în cuptor să nu se dea să mănânce vreunei fete, pentru că va fi uitată și ea de flăcăi și nu se 
va mai mărita - Suceava; să nu se mănânce din bucata de pâine mușcată de altcineva, pentru că 
acela va deveni dușmanul celui care a mâncat - Moldova; dacă, în noaptea Anului Nou, o fată 
nemăritată nimerește blidul, pus special pe o masă pentru a afla care îi va fi viitorul, sub care se 
află pâine, este semn că se va mărita cu un om bogat - Țara Oltului; să nu se mănânce din locul de 
unde pâinea a fost mușcată de altcineva, pentru că, pe lumea cealaltă, cei doi se vor mușca 
reciproc - Suceava; este bine ca, la tragerea cu plugul a primei brazde, să se pună pe arătura 
proaspătă puțină pâine și sare, pentru ca ogorul să aducă multe roade - Suceava; ca să fie belșug în 
casă nouă, este bine să fie trimis cineva, înainte de mutare, cu pâine, ouă fierte, sare, vin și 
untdelemn, pe care să le așeze în interior - Muntenia; va avea parte în viitor de multe cămăși cel 
care intră într-o casă, după ce gazdele au apucat să introducă în cuptor mai multe pâini - Suceava; 
ca să se vindece de friguri, bolnavul să ia pască evreiască, pe care să o fărâmiţeze într-un lichid și 
apoi să-l bea - Suceava; ca să aibă noroc la vânzare, gospodina aruncă, din pragul casei, după cel ce 
pleacă la târg, cu pâine și sare - Suceava; un vas cu pâine și sare este lăsat seara într-o fântână, 
apoi acestea două sunt date de mâncare vacilor, ca ele să aibă lapte îndestulător - Suceava; ca 
florile de micșunele să iasă bătute, se seamănă având gura plină cu pâine, mâna cu care se 
seamănă legată și fără a se rosti vreun cuvânt în tot acest timp - Muntenia; cine face gheme, 
folosind ca suport bucăţi de pâine, pe acestea le va mânca pe lumea cealaltă - lalomiţa; i se va 
întâmpla ceva nedorit celui care visează că mănâncă pâine proaspătă - Muntenia (2.GOROVEI, 
p.20;25; 61;69;83;94;103;132;166;170;172;181;184-185;189;209;232;247;257;275; GOLOPEN- 
ȚIA,p.82;NOTE,Antonescu). Pâinea nu se face seara (COMAN, I,p.55). Odată terminată, pâinea se 
spală, cum nu se întâmplă decât în cazul unor ființe respectate; este contemplat aburul care iese, 
pentru că el se urcă la Dumnezeu, sau fiindcă merge să stea de vorbă cu Dumnezeu; nimeni nu 
consumă din pâine înainte de a se produce relaţia extrem de asemănătoare cu aceea de jertfă 
sacră; pâinea nu este tăiată fără să i se facă semnul crucii cu cuțitul pe dosul ei; prima pâine, de 
dimensiuni mai mici, este pentru copil; se taie întotdeauna și nu se înțeapă niciodată, pentru că 
trupul lui lisus a fost odată înțepat; nu se lasă niciodată cu coaja spre interiorul casei, ci doar cu 
partea cu miez, altfel spus „cu faţa”; se consumă obligatoriu orice parte din pâine, inclusiv coaja 
ceva mai arsă, copiilor spunându-li-se că așa vor deveni roșii în obraji, sau că arsura, cărbunele 
face bine la stomac; pâinea uscată nu se aruncă, cel mult se pune în hrana animalelor - Banat; 

Prahova;llfov (1.HEDEȘAN,p.21;NOTE,Antonescu). Înainte de a pune pentru prima dată copilul în 
leagăn, este bine ca în acesta „să doarmă” mai întâi o pâine, pentru că altfel există riscul ca 
leagănul flămând să mănânce copilul (BERNEA,p.22). Dacă se fură pâine și sare din casa unui 
gospodar care are vacă dătătoare de lapte mult, acea vită nu va mai avea lapte și va da lapte din 
belșug vaca vecinului dedat la rele; pentru a-și recăpăta laptele furat, cel păgubit trebuie să 
procedeze identic; se crede că, mărunțind cu cuțitul pâinea în lapte, ugerul vacii va crăpa - Sălaj 
(PRESA). În ziua de Crăciun, pâinea este așezată sub masă, pentru ca familia să aibă noroc, iar sub 
fața de masă se pune pleavă de grâu, pentru a avea belșug la semănături (PRESA). În seara de ajun 
a Bobotezei (5/6 ianuarie), sub mai multe farfurii se pun diferite obiecte, fiecare având altă 
semnificaţie; astfel, flăcăul care indică farfuria sub care se află pâine se crede că va lua de soţie o 
fată bună la suflet; se repetă de trei ori procedeul, pentru conturarea unui profil moral și fizic mai 
complex al viitoarei soţii; în satele din Munţii Apuseni, la Vergel ghicirea pâinii de către o fată sau 
un flăcău înseamnă că soțul sau soţia va fi stăruitoare în munca ei sau a lui, va fi harnic sau 
harnică; în zona Turdei, înseamnă bogăţie în roade sau că ursitul va fi bogat („halal și bine-i va fi”); 
de Bobotează, în Moldova, fetele fac piroști, fiecăreia dându-i-se un nume de fată, deci trebuie 
făcute atâtea bucăţi câte fete sunt prezente la Vergel; sunt toate înșirate lângă un gard, apoi este 
chemată pisica și care plăcintă este mâncată prima acea fată se va mărita întâi; în Bucovina, fetele 
se scoală dimineaţa în ziua de ajun și după ce este așezată masa în așteptarea preotului, fură o 
plăcintă și o ascund sub faţa de masă; după plecarea preotului, iau plăcinta și seara o mănâncă, 
fără să bea nici un pic de apă; noaptea visează un fecior care le îmbie să bea apă, acela crezându- 
se că va fi viitorul soţ (2.MARIAN,I,p. 66;141-142;162). În Banat, se obișnuiește ca, timp de 9 zile 
după deces, să se facă Prânzișorul, totdeauna până la amiază, începând chiar după răsăritul 
soarelui, iar Cinișoara, după amiaza, înainte de apus; pentru aceasta se fac 3-5 turtițe, din făină de 
grâu sau de porumb; cea dintâi este menită lui Dumnezeu, a doua Sfântului Arhanghel, adică 
morții, a treia este a Maicii Domnului, a patra este a mortului, iar a cincia este a uneia dintre 
rudeniile care au murit puțin mai înainte; sunt chemați la această pomană băieţi de 7-10 ani, dacă 
mortul este bărbat, sau fete de 7-10 ani, dacă mortul este femeie; turtele sunt puse pe o masă 
joasă, acoperită cu o faţă de masă; la mijloc se pune un pahar cu apă curată și neîncepută, 
mâncare de post sau de dulce, după cum cade pomana, iar copiii le mănâncă (3.MARIAN, III,p.126). 
Există credinţa că este păcat să se arunce pâinea la gunoi, sub orice formă ar fi (turtă, pâine, 
cozonac etc.), sub motiv că ea este „fața lui Dumnezeu” - Suceava; este bine pentru cine se visează 
mâncând pâine, va avea prieteni statornici și credincioși, dar dacă visează pâine stricată va avea 
parte de noroc repede trecător - Bucovina (NOTE,Băncescu). Serii simbolice: pâine-farfurie- 
lingură-furculiță-cuţit-oglindă-porumb-rachiu-lapte-apă-3-seminţe-creion-flori-lumânare-slănină- 
cârnat-castravete-roșie-pieptene-parfum-ulei-pânză; pâine-sare-monedă; prag-pâine-sare; pâine- 
vin; pâine-vin-sare-monedă; pâine-ou-sare-vin-untdelemn. 


PÂNTECE v. ABDOMEN. 


PÂNZĂ 

Se crede că moare cel ce pătrunde în casă în momentul în care se sfârșește de ţesut o pânză - Țara 
Oltului; deoarece femeia care a născut este considerată spurcată, neavând voie să pună mâna pe 
nimic și nici să iasă din casă, în caz că este nevoie ca ea să facă unele munci, fiindcă familia nu prea 
este ajutorată, este posibil ca, până să i se citească molitva de curățenie, nașa copilului să ducă la 
biserică o bucată de pânză nouă, preotul să citească molitva pe ea, apoi să fie dusă acasă, lehuza o 
ia, o ţine puţin în sân, apoi o pune pe cap și astfel ea poate fi considerată că este curată, chiar 
înainte de împlinirea celor opt zile, socotite ca obligatorii până la ieșirea la biserică - Țara Oltului; 
ca să trăiască, este bine ca nou-născutului să i se facă prima cămașă din pânză căpătată de la trei 
case diferite - Muntenia; ca să nu spurce copilul, oricine ar veni în casa nou-născutului, se bate la 


Antonescu. Dicţionar de Simboluri și Credințe Tradiţionale Românești 519 


http: / /cimec.ro 


pragul ușii o pânză roșie ruptă dintr-un șorţ - Țara Oltului; cui nu-i trăiesc copiii să strângă petice 
de pânză de la nouă case și să confecţioneze din ele o cămașă sau o rochiţă, pe care să le îmbrace 
pe copii - Moldova; dacă, la naștere, pruncul este foarte slab și fără vlagă, este bine să fie afumat 
cu o bucată de pânză, după care el va strănuta și va prinde putere - Suceava; după nașterea 
copilului, i se dă moașei o pânză, având mărimea ca pentru a se putea confecţiona două mâneci de 
cămașă, pânză pe care ea își șterge mâinile pline de sânge, iar, dacă nu primește pânza, se șterge 
pe poalele cămășii lehuzei, ca să dea necurățenia tot pe femeia care a născut și să nu meargă 
necurată pe lumea cealaltă - Suceava; copiii să nu folosească drept obiele pânza în care au fost 
învelite merindele, deoarece se îmbolnăvesc de epilepsie - Țara Oltului; bucata de pânză, luată de 
vârtej, când ţesăturile sunt duse la râu pentru albit, să nu fie întrebuințată la nimic, fiindcă este rău 
de moarte - Vâlcea; se crede că nuva fi mâncat de lupi cel care ţine în mână petice de pânză 
aprinse, în timpul sfințirii apei de Bobotează (6 ianuarie) - Suceava; îndată după ce a murit cineva, 
se pune în streașina casei un petic de pânză albă, crezându-se că pe ea se așează sufletul mortului 
până să-i fie dus trupul la groapă - lași; pe podeţul dintre poarta gospodăriei și drum se așează o 
pânză, la fel și alte traversări de poduri, precum și la intrarea în cimitir, peste care trece întreg 
cortegiul funerar, pânză care apoi se dă de pomană unuia sau mai multor participanţi la ceremonia 
funebră, împreună cu un colac și o lumânare aprinsă, ca fiind un simbol al punţii peste care va 
trece sufletul mortului în drumul său spre Rai - Suceava; cine visează pânză întinsă va călători în 
viitorul apropiat, dar dacă visează pânza făcută sul înseamnă că va fi împiedicat să călătorească 
unde își propusese - Suceava (GOLOPENȚIA,p.92-93;108-109;2.GOROVEI,p.35;38;58;127;153- 
154;185;224). Pânza cu care au fost șterse ouăle de culori, sau pe care au stat ouăle la uscat lângă 
vatră, sau cu care au fost șterse de ceară, de untură sau grăsimea care s-a dat pe ele, pentru a 
căpăta luciu, nu se aruncă, ci se pune în coșul cu pască și se duce la biserică să fie sfinţită; apoi se 
păstrează peste an și se afumă cu ea cei care au dureri de dinţi sau de măsele, de urechi, de cap, 
de gât; sunt afumate și vacile pentru afecțiunile pe care le pot face la uger sau la grumaz boii, din 
pricina rosăturii jugurilor; afumarea este totdeauna însoţită de lumânarea de la Înviere, care se 
aprinde, slănină folosită la ungerea locului bolnav și tămâie sfinţită, care se aprinde și ea, totul în 
timp ce se rostește și un descântec - Suceava (2.MARIAN,I,p.142) Peste trupul mortului, se pune o 
pânză albă (giulgiu, sovon, păioară), în credinţa că aceasta îl va apăra de foc, sau că va fi folosită 
drept pod, când va trebui ca sufletul lui să-l treacă în călătoria de pe lumea cealaltă - Bucovina; 
fiecare punte, după ce s-a trecut peste ea, se ridică de jos și, împreună cu banii legaţi prin colţurile 
pânzei, cu lumânări și colaci, se dau de pomană sărmanilor aflaţi în alaiul de înmormântare sau 
celor aflați pe marginea drumului spre cimitir; sau punțile acestea se dau de la început unei femei 
sărmane, ca să le aștearnă în calea mortului, după care îi rămân ei; în unele sate, pânza de la 
pragul casei și cea de la poarta cimitirului nu se dau, ci se pun lângă mort, în sicriu, sau se aruncă în 
groapă peste sicriu, după ce însoțitorii s-au șters pe mâini cu ajutorul ei; se crede că fiecare bucată 
de pânză pusă ca punte reprezintă chiar podurile pe care trebuie să le treacă sufletul călător, 
fiindcă altfel el va rătăci pe pământ sau va fi nevoit să treacă apele înot; alţii cred însă că aceste 
punți au legătură cu puntea Raiului, care este foarte îngustă și foarte greu de trecut, din care cauză 
sufletul așterne el un pod, pe care îl trece mai ușor; se mai crede că se pune pânză, deoarece ea, 
fiind foarte chinuită la țesere, „să ușureze” sufletul celui pribeag - Suceava; se întinde la pragul 
porții casei o primă pânză, a doua la jumătatea drumului, iar a treia la pragul porţii de intrare în 
curtea bisericii; când se trece peste aceste pânze, se aruncă monede, apoi se dau de pomană, 
crezându-se că pânzele reprezintă o alegorie a punților pe care le va traversa sufletul în călătoria 
sa spre ușa Raiului, iar banii sunt destinați plăţii vămilor - Transilvania;lalomiţa; Călărași;Dobrogea; 
Suceava; dar se crede că este mai bine cu cât sunt mai multe asemenea pânze - Moldova; de pildă, 
în Bucovina, se taie un val de pânză în 12 bucăţi, care devin 12 punți, alţii pun chiar 24, iar cei 
săraci pun doar trei; alţii, mai înstăriți, pun, în loc de pânză, cămăși cusute; se crede că, dacă nu se 
pun punți, sufletul rătăcește pe țărmurile apelor peste care nu poate trece; sau se pune un lăicer 

frumos lângă pragul casei, în interior, și altul imediat în afara lui, precum și o pernă, care sunt date 
apoi preotului, ca să aibă sufletul mortului pe ce să se culce; într-un text de bocet din Năsăud, se 
spune însă că mortul are deja dincolo patul și așternutul pe care să se poată odihni; în Moldova, pe 
Valea Prutului, se pune pe pragul ușii o cergă, un lăicer sau un prosop și deasupra o pernă și o 
farfurie cu mâncare, ca să aibă mortul pe ce se odihni și ce mânca pe lumea cealaltă (3.MARIAN,III, 
p.59;196-199). În Banat, moartea unui om este anunţată comunităţii de către familia îndoliată prin 
atârnarea unei pânze în vârful unei prăjini; pânza este albă în cazul decesului unui tânăr 
necăsătorit și de culoare roșie când decedatul este căsătorit (GRISELINI,p.187). Obiceiul este foarte 
răspândit, întâlnindu-se, sub diferite forme, și în nordul Transilvaniei și în Vrancea, unde un „val” 
de țesătură albă este așternut de la ușa casei și până la poartă, pe deasupra ei trecând sicriul; o 
altă pânză se așează de la poarta bisericii și până la ușa acesteia, apoi la poarta cimitirului; toate 
aceste pânze sunt împăturite după trecerea alaiului și puse peste mort, unde stau până la 
îngropare; apoi sunt tăiate în bucăţi și date de pomană copiilor, pentru a li se face câte o „cămașă 
de izbândă”, ca protecţie magică împotriva bolilor și a morţii; în general, pânza aceasta este țesută 
din cânepă, care împreună cu sămânţa de cânepă și „păpușile” de cânepă care se pun în sicriu au 
rolul de a împiedica, prin valenţele lor magice, posibilele tentative de revenire și reîncarnare ca 
strigoi a mortului (4.BOCȘE, p.353). În Bucovina, există obiceiul ca, la cele 12 sau 24 de opriri pe 
care le face alaiul funerar de acasă și până la cimitir, năsălia cu sicriul mortului să treacă peste o 
pânză împachetată, numită punte, și care simbolizează trecerea unei vămi; pânzele acestea se dau 
apoi de pomană unei femei; în Botoșani, se dau ca punți și ștergare, scoarțe etc. care au aparținut 
mortului; înseamnă căsătorie norocoasă pentru cel care visează că este acoperit cu o pânză; dacă 
se visează că acoperă el pe altcineva înseamnă bunătate; dacă visează catifea, înseamnă că va fi 
omorât; cine se visează țesând la o pânză înseamnă că va fi norocos după ce va depune o activitate 
intensă și continuă - Suceava (NOTE, Băncescu). Serii simbolice: pânză-ou-Duminica Învierii- 
slănină-tămâie-descântec; mort-pânză-colac-lumânare. 


PECETE v. SIGILIU. 


PELIN (Artemisia absinthum - DLRM,p.601) 

Plantă erbacee, cu frunze compuse, spintecate, albe-verzui, și cu flori galbene; frunzele și florile, 
foarte mirositoare și cu gust amar, se întrebuințează în medicină, precum și la prepararea 
pelinului; latinii îl foloseau pentru potolirea setei atleţilor, iar băutura trecea drept tonică 
(CHEVALIER,III,p.64). Mai este cunoscută o altă plantă înrudită cu pelinul, numită pelinariţă 
(Artemisia vulgaris), plantă erbacee, cu tulpina dreaptă, cu flori galbene, folosită în medicină 
pentru proprietăţile tonice pe care le posedă; pelinul, plantă căreia i se atribuie numeroase 
valenţe magice, ocupă o poziţie privilegiată: se poartă în sân și în buzunare, se pune pe masă, în 
pat, printre haine (12.GHINOIU,p.237-238). Reprezintă absolutul în ceea ce privește gustul amar, 
planta devenind sinonimă, în folclorul românesc, cu amărăciunea vieţii în general, dar mai ales cu 
tristețea născută din dragostea neîmpărtășită (EVSEEV,p.153). În varianta următoare figurează 
motivul pelinului ca simbol al amărăciunii sufletești: „Pelin beau, pelin mănânc,/Seara pe pelin mă 
culc!/Dimineaţa când mă scol,/Cu pelin verde mă spăl./Foaie verde mărăcine,/Și-aoleo, frate 
peline,/Amărâtă-i frunza-n tine,/Ca și inimioara-n mine...!” (CARAMAN, p.183). În mentalitatea 
tradițională, pelinul este considerat că îndepărtează forțele malefice de la casa omului (CAPESIUS). 
La Rusalii, se pun la uși și ferestre crengi de tei, nuc, dar și frunze de pelin, în speranţa că vor fi 
înlăturate forțele malefice, care ar putea lua mana vacilor; mai mult, pelinul este păstrat prin casă, 
cu deosebire în paturi, sub perne (PRESA). În unele zone, există obiceiul de a purta pelin în 
intervalul de timp care se scurge de la Rusalii și până la Sânziene (24 iunie), în credinţa că rusaliile 
ar fi niște zâne dușmănoase faţă de fete și flăcăi; la Sânziene, aceste zâne ar intra din nou în 
împărăţia apelor, dar înainte de acest termen ele sunt în stare, la miezul nopţii, să fure mintea 

aceluia care le privește din întâmplare (GOLBAN,p.129). De Rusalii, se pune pelin la icoane, la ușile 
și la stâlpii casei, spre a o păzi de duhurile rele - Bacău (ICHIM, p.142). Este purtat ca buruiană de 
leac de către călușarii bănăţeni, pentru că este „plăcut miluitelor” (zânelor), fiind leacul cel mai 
bun pentru răul cauzat de ele (1.BÂRLEA, p.44). În Olt însă se crede că membrii cetei de călușari își 
acoperă urechile cu pelin, ca să nu audă, și ţin în gură frunze de pelin, ca să nu vorbească (PRESA). 
Ca să nu fie luaţi de rusalii (considerate un fel de iele), oamenii pun pelin prin casă - Vâlcea;lași; se 
pune pelin la ușă, la ferestre, la icoane și prin toate ungherele casei, pentru ca familia să fie păzită 
de rusalii - lalomiţa; se pune pelin prin casă, pentru că puricii se adună pe frunzele acestei plante și 
astfel se poate scăpa de ei - Muntenia;Dolj; în ziua de Rusalii, se pune pelin la brâu și se poartă 
toată ziua, iar noaptea se pune la capul patului și prin așternuturi - Moldova; se pune pelin la brâu, 
ca să nu fie luaţi din căluș - Dolj; pelinul strâns în această zi este bun pentru a afuma cu el pe acei 
luaţi de diavol, demonizaţi - Galaţi; cel pe care îl doare capul, ca să-i treacă, să se afume cu pelin 
cules în Duminica Rusaliilor - lalomiţa; în seara dinspre Duminica Rusaliilor, se pune pelin sub 
pernă, pentru ca, peste noapte, omul să nu fie luat de rusalii - lași (2.GOROVEI,p.42;191;202;208). 
În Moldova, femeile se scoală înainte de răsăritul soarelui, se spală și se îmbracă în veșminte 
curate, după care pleacă la cules de plante de leac, fiindcă mai târziu le chișcă ielele și nu mai sunt 
vindecătoare; dar mai smulg și pelin, pe care îl pun în brâu, ca să le apere de iele; există însă 
obiceiul, tot în Moldova, ca pelin să se pună în orice băutură, cu excepția apei, care apoi se bea 
contra ielelor sau Rusaliilor, iar fetele și flăcăii, când se întâlnesc, în ziua de Rusalii, se lovesc 
reciproc cu frunze de pelin în același scop (2.MARIAN,II,p.346). Pentru cine se visează mâncând 
sau bând pelin înseamnă boală - Suceava (NOTE, Băncescu). Serie simbolică: pelin-Duminica 
(Rusaliilor). 


PENDULĂ v. CEASORNIC. 


PEPELEA 
Personaj imaginar din snoavele populare, care își ascunde istețimea sub aparenţe de naivitate și 
ignoranță; are multe din trăsăturile lui Păcală (ȘĂINEANU,I,p.227). v. PĂCALĂ. 


PEPENE (Cucumis melo - pepene galben; Citrullus vulgaris - verde; DLRM,p.603) 

Când pepenii au floare multă, dar nu rodesc, se culeg flori într-o duminică dimineaţă, când preotul 
este în biserică, se pun într-o răscruce de drumuri și se bat cu un băț, după care se va vedea că 
pepenii rodesc - Suceava; pepenii furaţi se fac mari pe lumea cealaltă, iar hoţul este pus să-i urce 
pe un deal, din vârful căruia pepenii cad permanent înapoi - Tecuci; se crede că puii de barză nu 
pot să zboare până nu mănâncă mai întâi coajă de pepene - Muntenia (2.GOROVEI,p.46;55;97). să 
nu se mănânce miezul din capacul pepenelui, după ce este tăiat, pentru că este semn de calicie, de 
sărăcie - Muntenia (NOTE,Antonescu). Cine visează pepene galben înseamnă că va câștiga o 
prietenie nouă și benefică; dar dacă se visează mâncând pepene nu este bine, pentru că va avea 
parte de o întâmplare care îi va produce dezgust - Suceava (NOTE,Băncescu). Serie simbolică: 
floare(pepene)-duminică-răspântie. 


PERETE 
Fetele bat pereţii cu resteie de la jugul boilor, ori cu ţăruși folosiţi la priponit caii, chemând astfel 
feciorii în șezătoare - Maramureș (BOGDAN,p.100). 


PERIE 
În seara de ajun a Bobotezei (5/6 ianuarie), sub mai multe farfurii se pun diferite obiecte, fiecare 


având altă semnificaţie; astfel, flăcăul care indică farfuria sub care se află o perie se crede că va lua 
de soţie o fată bătrână; se repetă de trei ori procedeul, pentru conturarea unui profil moral și fizic 

mai complex al viitoarei soţii; dacă o fată indică blidul sub care se află perie înseamnă că va lua de 
soț un bărbat urât, bătrân și neghiob; în basme, peria aruncată în calea zmeilor de către erou se 
transformă într-o pădure de nepătruns (2. MARIAN, I,p.66;141). 


PERNĂ 

Când copiii mici nu stau cu capul pe pernă, înseamnă că ei nu vor trăi mult - Suceava; când se 
răstoarnă vraful de perne de pe pat este semn că are să se mărite fata din acea casă - Suceava; 
după ce a fost îmbrăcată, mireasa este așezată pe o pernă, pentru ca să-i fie moale de-a lungul 
întregii căsnicii - Suceava; când bolnavul nu mai stă cu capul pe pernă, este semn că el se va sfârși 
în curând - Tecuci; cine doarme pe perna, pe care a murit un om, îl va visa pe cel decedat - 
Suceava; perna mortului se umple cu flori culese de femei - Tecuci (2.GOROVEI,p.145;149;151; 
173;191;254). După ce mireasa este îmbrăcată, pieptănată și i s-a prins și salba de gât, socrul mic 
(tatăl miresei) sau, în lipsa acestuia, un frate sau vornicelul o ia și o așează după masă, pe o pernă, 
pentru ca viața ei să fie ușoară și plăcută ca perna cea moale, dar și pentru a se odihni; în unele 
părţi, locul pernei este luat de două scoarţe împăturite - Suceava (3.MARIAN,I,p. 214). 


PESCĂRUȘ (Sterna - DLRM,p.608) 

Gen de păsări acvatice, cu picioarele palmate și plisc încovoiat la vârf, care se hrănesc de obicei cu 
pește (ȘĂINEANU,IV,p.173). | se atribuie valenţe magice deosebite, pentru că își ascunde cu multă 
grijă ouăle; se crede că face acest lucru, deoarece ele sunt fermecate și dau puterea de a ghici 
viitorul aceluia care le găsește; cine vrea să nu îmbătrânească trebuie să vâneze nouă pescăruși și 
să-i mănânce în ziua nașterii sale - Bucovina; cine are dureri de cap trebuie să prindă un pescăruș, 
să-l taie și să pună la cap carnea lui, caldă încă, și îi va trece durerea - Bucovina (2.GOROVEI, 
p.17;42; COMAN, II, p.102). 


PEȘTE 

Una dintre cele mai surprinzătoare constatări ale cercetării tradițiilor românești constă în 
concluzia că viețuitoarele de apă ocupă un loc și o pondere extrem de reduse, contrar bogăției și 
diversității faunei ţării; în universul culturii orale, peștele reprezintă o categorie uniformă, 
nediferenţiată; faptele și puterile atribuite peștilor nu impresionează, iar implicaţiile simbolice ale 
acestor vieţuitoare sunt departe de varietatea și complexitatea cu care ne-au obișnuit alte 
reprezentări, singura ființă a apelor, cu adevărat pertinentă în plan simbolic, fiind un mamifer și 
anume vidra; cel mai adesea, peștele este invocat în ipostaza sa fabuloasă, de suport al lumii; 
astfel, pământul stă pe unul sau patru pești gigantici, numiţi Începător, Ascultător, Arătător și 
Somnoros, care susțin lumea, conduc soarele și luna pe cer, dezleagă apele și provoacă, prin 
mișcările lor neașteptate, cutremurele; acest aspect conotează două ipostaze majore (sprijin al 
lumii și animal sacrificial), care însă, prin caracterul lui incert și prin frecvenţa redusă, nu conduc la 
considerarea peștelui ca o reprezentare cosmogonică deplină; unele legende afirmă că aripile 
peștelui sunt în fapt acele bradului, corpul lui agil este făcut din trupul unei râme, solzii provin de 
la un voinic împlătoșat, care s-a metamorfozat în vieţuitoare de apă; mai des invocată, cu 
deosebire în cântecul bătrânesc, este mreana, ca reprezentare a fetei curate, care, ca să nu cadă în 
mâna turcilor, sau ca să nu comită incestul, aceasta se aruncă în mare și se transformă într-o 
mreană, mediind astfel între universul uman și cel divin (COMAN,p.196;203-205). Conform unei 
legende, în tot timpul Postului Paștelui nu se mănâncă pește, pentru că ar fi spurcat, cu excepția 
zilelor de Blagoveștenii (Buna-Vestire, 25 martie) și Duminica Floriilor - Suceava; dacă peștii, când 
cerul este senin, sar peste apă, sau plutesc la suprafaţa apei, de li se văd ieșite din apă spinările, 
este semn că va ploua - Suceava (2.MARIAN,I,p.86;265). Se crede că atunci când se cutremură 
scoarța terestră înseamnă că bat din cozi cei doi pești pe care se sprijină Pământul, sau se întoarce 
pe partea cealaltă peștele pe care este așezată Terra - Suceava; în ziua de Paște, se consumă mai 

întâi pește prins în sâmbăta din ajun, pentru ca, peste an, oamenii să se miște ușor - Bihor; sau, 
pur și simplu, trebuie să se mănânce la început pește, ca oamenii să fie iuți peste vară - Argeș; în 
Duminica Paștelui, este bine să se mănânce mai întâi pește, apoi alte bucate, pentru ca oamenii să 
fie vioi ca peștii peste tot anul; se consumă mai întâi pește sau carne de pasăre și în ziua de 
Crăciun (25 decembrie), pentru ca să fie vioi ca peștele și ușori ca pasărea; în acest scop, copiii 
usucă în hornul vetrei pește mărunt și îl mănâncă în ziua de Crăciun - Suceava; cine, în Duminica 
Paștelui, rostește „pește prind", ca replică la mărturisirea preotului „Hristos a înviat”, acela va 
prinde, peste vară, mult pește, dar comite, în acest caz, și un mare păcat - lași; cine mănâncă pește 
în zi de vineri îi va curge sânge din nas în timpul verii - Tecuci; femeile care mănâncă pește crud vor 
da naștere la copii sprinteni - Tecuci; femeile însărcinate să nu mănânce pești și melci, pentru că 
vor da naștere unor copii cu salivă și mucozităţi abundente - Vâlcea; femeia însărcinată să nu 
mănânce cap de pește, pentru că noul născut nu îi va vorbi așa curând - Galaţi; să nu se dea pește 
copiilor mici înainte de a începe să vorbească, pentru că rămân muţi - Bucovina; este bine ca 
bolnavii de friguri să ia un pește mic, găsit în măruntaiele altuia mai mare, să-l usuce, apoi să-l 
piseze și să bea praful obținut, pentru a se vindeca - Bucovina; același efect s-ar obţine și cu 
peștele mic scos dintr-o știucă - Neamţ; se crede că nu este bine să se arunce apa în care au fost 
spălaţi peștii, preparați pentru consum, în calea vitelor, pentru că acestea pot deveni sterpe - 
Bucovina; pentru a se realiza mai lesne monta, vacilor li se pune în tărâţe un peștișor viu - 
Bucovina; pictat pe firmele unor localuri (hanuri, birturi), sculptat pe porţile gospodăriilor și pe 
troițe, imprimat în stucatura frontoanelor caselor și pe talerele de ceramică din centrele Oboga 
(Olt) și Horezu (Vâlcea), amplasat pe diverse recipiente, ustensile și unelte sau confecționat din 
tablă sau lemn și montat, cu rol de giruetă, la coama caselor și pe prăjini înalte ridicate lângă 
morile de vânt, imaginea peștelui este des întâlnită în Vâlcea, Dolj, Olt, Ialomița, Tecuci, Constanţa 
și Tulcea; când peștii sar din apă după insecte înseamnă că va fi cald - Vaslui; cine visează pește 
mărunt înseamnă că va avea noroc, iar cel ce se visează că prinde pește mare va avea parte deo 
deosebită silă - Vaslui; apărut în vis, peștele semnifică ploaie - Tecuci;Suceava; sau ger - Bucovina 
(2. GOROVEI, p.11;93;135;157;161;184;192;245;254;262;263;285;288; NOTE,Antonescu). La masa 
de Anul Nou, se mănâncă puţin pește, pentru ca anul care vine să lunece ușor, cum lunecă peștele 
prin apă (PRESA). Se crede că pruncii, care mănâncă pește înainte de a vorbi, rămân muţi - 
Maramureș (BOGDAN,p.125). Peștele este reprezentant al mării, ca element originar al vieţii, dar 
în același timp el are și o puternică încărcătură simbolică adjudecată pe filieră creștină 
(ZAHACINSCHI,p.41). În ornamentica tradițională românească (a se vedea ceramica pe care este 
desenat peștele, anturat de x-uri, vârtejuri solare, pătrate etc.), peștele aparține contextual mai 
repede cultului solar, decât unui cult creștin din primele secole de după lisus (PETRESCU,p.27). La 
25 martie, de Blagoveștenii (Bunavestire), este obiceiul să se consume pește, pentru ca oamenii să 
fie sănătoși tot anul - Brașov; cine visează pește în cantitate mare va avea parte de un câștig 
îndestulător, dar visarea peștelui de mari dimensiuni înseamnă clevetiri; cine visează că mănâncă 
pește fiert va avea parte de o pagubă, iar cine visează că mănâncă sardele se va îmbolnăvi peste 
patru zile de friguri și va zăcea mult timp bolnav; urmează un timp destul de amestecat ca 
sentimente pentru cine visează că vede sau că mănâncă pește de mare; cine visează icre roșii va 
avea parte de boală cu vomismente, iar cine visează că prinde pește cu undiţa să fie atent să nu fie 
înșelat - Suceava (NOTE,Băncescu). 

Faraonii (femeile-pești) locuiesc în mare, sunt jumătate femei, jumătate pești; ele stau întreaga 
săptămână, cât timp marea se frământă, ascunse pe fundul ei, iar sâmbăta, când și marea se 
odihnește, ies la suprafaţa apei; în acel loc, apare o dungă roșie, una galbenă și una albastră, 
femeile-pești se țin de mână și cântă atât de frumos, încât cine le aude rămâne fermecat, își pierde 
rațiunea și se îneacă; dar, dacă este om drept și cu frica lui Dumnezeu, ţine minte cântecele auzite 
și le aduce pe pământ, de unde le învaţă toată lumea; rareori ele ies la malul mării, aceasta 
petrecându-se doar primăvara, când este cald, atunci rânduindu-se pe mal și pe stânci și jucându- 

se cu șiraguri de mărgele și cu tot felul de prețiozități ale mării; ele nu doresc să fie văzute de ochi 
de pământean și de aceea, când simt că se apropie vreun muritor, se aruncă în valuri, lăsând pe 
maluri scoici, ghiocuri și pietre de toată frumuseţea (OLINESCU,p.430-431). 


PIATRĂ 

Unui copil nu i se întărește moalele capului, până nu va putea să rostească vorba piatră - 
Muntenia; când cineva se duce la tribunal, este bine să-și pună în traistă o pietricică - Galaţi; cei 
care intenţionează să jure strâmb în vreo pricină este bine să pună o piatră în sân, crezându-se că 
astfel urmările jurământului vor cădea asupra pietrei și nu asupra lor - Suceava; ca să fie găsită vita 
pierdută, se pune o piatră într-o cizmă, căreia i se leagă apoi carâmbii, ca vita să fie ferită de 
animalele de pradă până va fi găsită - Galaţi; să ţină o pietricică în gură, sub limbă, ca să-i meargă 
bine, cel ce intră într-un oraș sau într-un loc unde nu a mai fost niciodată - Muntenia;Suceava; în 
cazul că o familie rivală trebuie să se mute în casă nouă, i se pune, în cele patru colţuri ale 
construcției, câte o piatră, pentru ca starea acesteia să nu sporească, așa cum nu sporește nici 
piatra - Muntenia; cine aude pentru prima oară tunetul, primăvara, să ia o piatră și să se bată ușor 
cu ea în frunte, ca să nu mai aibă dureri de cap peste tot anul - Bihor;Tecuci;Suceava; ca să nu mai 
fure cioara bobocii de rață, se pune un bolovan pe cuptor - Suceava; când vaca mulsă dă lapte cu 
sânge, poate fi vindecată, dacă se mulge în continuare printr-o pietricică găurită - Tecuci; în 
noaptea spre ziua de Crăciun (24/25 decembrie), să se arunce cu pietre în coroanele pomilor din 
grădină, în credinţa că ei vor da rod mai bogat în anul următor - Moldova; va rodi mai curând nucul 
care răsare din nucile de sămânță sub care a fost pusă o piatră - Suceava; când prășesc la câmp, 
uneori ţăranii găsesc silexuri lamelare, semănând cu vârfurile de săgeți, pe care ei le consideră ca 
fiind resturi ale unor trăsnete căzute pe acolo - Tecuci (2. GOROVEI, p.20;36;41-42;94;116-117; 
171,206;232-233;247;257; NOTE, Antonescu). Dacă se întâmplă ca un mort să fie născut în aceeași 
lună și în aceeași zi cu un frate al său, i se pun în ochi, nas, gură și urechi mei și pietricele, ca să nu 
se facă strigoi, iar după îngropare se trage cu o pușcă peste mormântul lui, ca să nu se ivească vreo 
ceartă între cei doi frați pe lumea cealaltă - Muntenia (3.MARIAN,III,p.57). Piatra este semn că nici 
în noul an fata nu se va căsători, când este nimerită sub strachina unde a fost pus acest obiect la 
obiceiul de aflat destinul numit Vergelul, și care se practică în noaptea sau a doua zi dimineaţa de 
Anul Nou - Banat;Transilvania; când cineva dorește ca vaca lui să dea lapte mai mult, se pune în 
oala de muls o pietricică găurită, considerând că va avea de la vaca lui atâta lapte cât alţii de la 
patru vaci - Sălaj (PRESA). Când tună, se obișnuiește să se ia în mână o piatră sau un fier și să se 
lovească ușor cu el în cap, considerându-se că astfel capul omului devine tare ca piatra sau ca 
fierul - Caraș-Severin (LĂPUȘTE,p.90). Când pietrele și în special marmura și zidurile nădușesc este 
semn că vremea va deveni ploioasă cu vânt puternic - Bucovina (2.MARIAN,I,p.86). În cadrul 
șezătorilor organizate toamna, fetele aduc cu gura pietricele pe care le fierb într-o oală, zicând: 
„Ce fierb în oală?/Fierb năravurile,/Ca să vie feciorii în șezătoare!”; când, la scăldat, intră apă în 
urechile copiilor, aceștia iau două pietre mai late din râu, le pun la urechi și, stând cu spatele spre 
vale, rostesc: „Măi loane, Sântioane,/Scoate-mi apa din urechi/Ți-oi da carne cu curechi!”, după 
care aruncă pietrele în apă; sau se rostește: Huhurez, huhurez,/Scoate apa din urechi/Cu un 
mai/Cu cuţitu' lu” Miai!”, timp în care se sare de pe un picior pe altul, aplecând capul când pe 
umărul stâng, când pe cel drept; apoi se scuipă pe lespezile de piatră și se aruncă peste cap în apă; 
dacă, la căderea pietrelor în apă, nu sar stropi, înseamnă că „îneci pe dracu'”, ceea ce semnifică 
inutilitatea cântecului spus, pentru că apa nu va ieși din urechi - Maramureș (BOGDAN,p.53-55; 
100). În Oltenia, se obișnuiește să se așeze, sub capul celui decedat, 9 pietricele de mărimea 
alunelor, în grămăjoare de trei pietricele; unii locuitori, din Dolj și Vâlcea, aleg 6 pietricele albe și 3 
cenușii; tot în Vâlcea, se obișnuiește să se pună sub capul mortului tot 9 pietricele, fără să se 
urmărească o culoare anume, însă însoţite cu o bucăţică de marmură albă și de săpunul folosit la 
scăldat; în Olt și Argeș, rudele decedatului aruncă în mormânt mai întâi un număr de pietricele și 

apoi o mână de pământ, precum și monede; pietricelele sunt astfel alese încât să fie în majoritatea 
lor albe; în Mehedinţi, sub capul mortului se pun două perniţe suprapuse: în prima se pune iarbă 
verde, simbol al nemuririi; în cea de-a doua, așezată deasupra, se pun 9 muguri de copac (3 de 
plop, 3 de salcie și 3 de fag), 9 pietricele, un pieptene, o oglindă și puţină lână; prezenţa lânii 
amintește de viaţa pastorală, iar mugurii arborilor neroditori (plop, salcie, fag) au semnificația ne- 
rodirii, în sensul că mortul să nu mai dea „roade”, adică să nu mai atragă după sine și alţi membri 
din cadrul comunităţii sale; folosirea pietricelelor albe, negre sau cenușii, așezate sub capul 
defunctului, aruncate peste sicriu sau așezate în olcuţe speciale în mormânt este legată de viaţa 
mortului, trăită de el cu „zile albe”, zile intermediare sau „zile negre”, constituind, pentru dalbul de 
pribeag, din partea celor rămași în viaţă, un fel de certificat de înmormântare, de calificare a vieţii 
lui trăite pe pământ pentru „Marea Trecere” spre nemurire; explicaţia pietricelelor puse în 
mormânt poate fi găsită în Pliniu cel Bătrân, care afirmă: „Deșertăciunea omenească, meșteră să 
se înșele pe ea însăși, socotește în felul tracilor, care pun în urnă pietre de culori diferite, după 
cum o zi este bună sau rea, iar în ziua morții le numără și astfel îl judecă pe fiecare”; Phylarchos, 
istoric din sec. al III-lea î.Ch., scrie: „Sciţii, înainte de a se culca, își aduc tolba și, dacă s-a întâmplat 
că au petrecut ziua aceea fără supărări, aruncă în tolbă o pietricică albă, iar, dacă au avut necazuri, 
una neagră; când cineva moare, i se ia tolba și i se numără pietricelele; dacă înăuntru găsesc mai 
multe pietricele albe, îl socotesc fericit pe răposat”; de altfel, Menandru ne amintește că „ziua 
bună se numește albă”; în completarea informaţiilor etnografice, vin și informaţiile obținute din 
săpăturile arheologice efectuate în Oltenia, unde s-au descoperit, în mormintele neolitice, 
pietricele amestecate cu nisip, așezate în vase speciale, dar explicația dată de mentalitatea 
tradițională ţine de sfera magicului: „așa trebuie făcut, să nu se facă mortul strigoi”, ceea ce 
înseamnă că înţelesul originar s-a pierdut (PRESA). O semnificație aparte o au cele 9 pietre găurite, 
aflate în râuri, în locuri de „unde se adapă curcubeul”, care sunt puse sub capul mortului sau în 
gură, urechi și nas, obturând orificiile pe unde ar putea să iasă sufletul și să se facă strigoi; ele sunt 
înlocuite uneori cu bucățele de marmură; au semnificația efectului magic legat de locul de 
provenienţă (de la „piciorul” curcubeului, simbol cosmic al vieţii și al regenerării, prin triumful 
soarelui), dar sunt explicitate și prin credința ancestrală în puterea elementelor primare, cum ar fi 
pământul, piatra, metalul - Banat;Țara Oașului (4.BOCȘE,p.354). Cât timp se sapă groapa, unul din 
gropari, cu un ciocan de zidărie sapă apăsat semnul crucii pe lespedea mormântului sau pe o 
piatră de râu cu o suprafaţă mai plată; după înmormântare, această piatră este așezată în fața 
crucii și pe ea se aprind lumânările și tămâia timp de 40 de zile, după care ea este mutată în 
spatele crucii; tot de această piatră se sparge și oala din care li se toarnă apă groparilor să se spele 
și să spele și uneltele folosite la săpat; este știut că unele sate bănățene au fost mutate de pe 
amplasamentul lor, „trase” la drum sau la vale cu ocazia preconizatei vizite a lui Franz losif, și cu 
această ocazie au fost mutate și cimitirele, dar pietrele de la morminte, golite de semnificaţia lor 
inițială, au fost folosite la ridicarea împrejmuirilor actualelor gospodării și pot fi întâlnite și azi în 
gardurile de piatră care mai există, de pildă, la Borlova (3.ANTONESCU,p.277). Înseamnă eliberare 
de un necaz, pentru cine visează vas de piatră; dar înseamnă vorbe grele de la dușmani pentru 
cine se visează că este lovit de pietre; păreri de rău, supărare și lacrimi va aduce celui care visează 
că primește pietre scumpe; oboseală fără folos celui care visează că adună pietre scumpe; va 
pierde câștigul cel care se visează tocmind pietre scumpe, dar necumpărându-le; va fi lipsit de un 
lucru trebuitor cine visează că a pierdut piatra dintr-un inel; vestește bogăţie sau căsătorie cui 
visează că a găsit pietre scumpe; înseamnă onoare, cinste, demnitate, dar în spatele lor ură și 
invidie pentru cel care visează că poartă o bijuterie cu mărgăritar - Suceava (NOTE,Băncescu). Serii 
simbolice: piatră-primăvară-tunet-frunte; piatră-mei; piatră-pământ-monedă; iarbă-plop-salcie- 
fag-9-pieptene-oglindă-lână. 

PIEPTENE (A SE PIEPTĂNA) 

Se fac bube sau crăpături pe limbă, dacă se bagă pieptenele în gură, sau dacă se ating buzele cu el, 
sau măcar dacă se dă pe la nas cu mâna care a ţinut un pieptene - Muntenia; Vâlcea;Tecuci; 
Suceava; i se face pielea feței aspră cui umblă cu pieptenele, nu se spală pe mâini și apoi pune 
mâinile pe faţă - Teleorman; dacă îi cade pieptenul cuiva, când se piaptănă, înseamnă că: vine în 
casă un oaspete rar, dacă pieptenul cu dinţi rari cade jos; vine un oaspete obișnuit de-al casei, 
când cade pieptenul cu dinţii deși - Suceava; i se va întâmpla un necaz celui care, pieptănându-se, 
îi cade din mână pieptenele, dar, dacă îl șterge imediat pe o pânză, nu se va întâmpla nimic - 
Botoșani; în zi de Paște să nu se pieptene părul, fiindcă apoi cade - Țara Oltului; se crede că acela 
care umblă cu pieptenele în ziua Sfântului Apostol Andrei (30 noiembrie) va fi mâncat de lupi, din 
care cauză femeile se feresc, în această zi, nu doar să pună mâna pe pieptene, dar chiar să-i 
rostească și numele - Botoșani; femeile nu se piaptănă în ziua Sfântului Andrei, pentru că pădurea 
este a fiarelor sălbatice - lași; soțul unui mort nu trebuie să se pieptene o săptămână, pentru că 
altfel moare și el - Muntenia; se crede că, dacă a furat cineva un pieptene și moare, apoi trupul lui 
se umple imediat de păduchi - Suceava; în caz că la pășunat se pierde o vacă, se iau doi piepteni de 
pieptănat inul sau cânepa și se pun cu dinţii unul într-altul, pentru ca tot așa să stea și gurile lupilor 
la vederea vacii, până aceasta este găsită - Muntenia; se încleștează pieptenii de cânepă unii în 
alţii, ca și gura lupului să nu se poată deschide și să apuce vita sau oaia - Țara Oltului (2.GOROVEI, 
p. 28;127;143;176;194;247;GOLOPENȚIA,p.110;136). Dacă strigoaicele au luat laptele de la vreo 
vacă, femeile caută o ragilă (unealtă formată dintr-o scândură în care sunt înfipţi dinţi de fier, prin 
care se trage cânepa sau inul melițat, pentru ca să se curețe de puzderii și de câlţi - ȘĂINEANU,IV, 
p.327), scot un dinte din ea, îl bat în fundul doniţei în care este muls laptele, apoi mulg vaca și 
„bat” cu puţin din laptele rămas după strecurare ugerul vacii, atingând ugerul cu vârful dintelui și 
atunci cea care a luat mana animalului nu mai poate sta locului, o apucă un fel de mâncărime în 
tot trupul, nu mai poate dormi, lucra și mânca, încât trebuie să întoarcă mana, pentru că altfel 
moare - Neamţ (2. MARIAN, II,p.266-270). În seara de ajun a Bobotezei (5/6 ianuarie), sub mai 
multe farfurii se pun diferite obiecte, fiecare având altă semnificaţie; astfel, se crede că flăcăul 
care indică farfuria sub care se află un pieptene va lua de soţie o fată bogată cu dinţii răriţi; se 
repetă de trei ori procedeul, pentru conturarea unui profil moral și fizic mai complex al viitoarei 
soţii; mai nuanţată este interpretarea prezenţei pieptenului în Mureș și Bucovina, unde semnifică 
om colțat, cu gura mare, dar poate însemna și văduv sau atât de încrezut încât tinerii nu se vor 
putea căsători, ultima credinţă privindu-i în special pe flăcăi (2.MARIAN,I,p.66;141). Pieptenele nu 
este un semn prea bun, când este nimerit de către o fată sub strachina unde a fost pus acest 
obiect la obiceiul de aflat destinul, numit Vergelul, și care se practică în noaptea sau a doua zi 
dimineaţa de Anul Nou, deoarece înseamnă că viitorul soţ al fetei va fi un bărbat cam colțos și va 
veni de peste o pădure - Banat;Transilvania; când se spală în ziua de Crăciun, fetele pun apoi 
pieptenele și săpunul sub pernă, ca să-și viseze ursitul (PRESA). Mai ales copiilor li se spune să nu-și 
bage pieptenele în gură, pentru că li se înnegresc dinţii; pieptenul pus sub un blid, în jocurile 
practicate la șezători, ascunzându-se și alte obiecte sub diferite vase, și indicat de către o fată 
înseamnă că va lua un bărbat cu dinţii mari - Maramureș (BOGDAN,p.100; 121). Și în Țara 
Lăpușului, la jocurile din ajun de An Nou, indicarea vasului sub care se află un pieptene înseamnă 
tot bărbat cu dinţi mari (2.LATIȘ$,p.97). Pieptenele și săpunul folosite la toaleta unui mort nu se mai 
întrebuinţează și se aruncă într-un râu - Sibiu; sau se îngroapă împreună cu mortul, punându-se în 
sicriu, sub perniţa celui decedat - Muntenia; sau se dau de pomană celui care a spălat cadavrul - 
Suceava (3.MARIAN,III, p.43). 


PIAȚĂ v. TÂRG. 

PIAZĂ-REA 

Este un duh rău, al nenorocului, care se întrupează într-un om, un câine negru sau găină care cântă 
cocoșește; și oamenii însemnați sunt consideraţi a fi tot piază-rea, aducători de ghinion, cum ar fi 
spânii, oamenii cu părul roșu, pociţii, ologii etc.; se crede că duhul cel rău își poate îndeplini 
menirea lui mai ușor sub forma unor persoane care au mai multă trecere în faţa oamenilor (preoți, 
călugări, babe etc.), decât dacă s-ar arăta sub forma lui proprie; de aici și practicile de anihilare a 
efectelor negative: cine se întâlnește cu un preot trebuie să traverseze drumul de-a curmezișul, 
sau să se facă trei pași înapoi, sau să se scuipe de trei ori peste umăr, să se arunce în urma lui cu 
țţărână, fân, paie, bețe, pietre, ace etc. (PRESA). 


PICIOR 

Piciorul, ca parte componentă a trupului uman, având și încărcătură falică, este implicat în actele 
de magie erotică, bazată pe folosirea urmelor lăsate de pașii omului iubit sau pe manipularea 
pieselor de încălțăminte; urmele sunt dezgropate și puse să se usuce într-un vas, ca să se usuce de 
dor și ființa celui vrăjit; călcatul pe picior este un simbol al apropierii corporale, pentru că s-a uitat 
sensul falic al piciorului; el este prezent la toate nunțile, fiind asociat cu ideea de dominare din 
partea unuia dintre cei doi tineri; dar dansurile și jocurile în care abundă săriturile și bătăile cu 
piciorul în pământ au funcţia de a stimula fertilitatea solului și fecunditatea oamenilor, conform 
versurilor: „Unde hora se-nvârtește,/Dedesubt pământul crește!”; „Tot pe loc, pe loc, pe loc,/Să 
răsară busuioc” (EVSEEV,p.31-34). Când se merge cu picioarele înapoi, se spune că atunci Maica 
Domnului plânge, iar diavolul râde - Botoșani; sau moare unul din părinţii celui care merge cu 
picioarele îndărăt - Muntenia;Suceava;Botoșani; când, după naștere, femeia se duce pentru prima 
dată să aducă apă de la vreo fântână, să-și toarne puţină apă pe piciorul drept, de la gleznă în sus, 
ca să nu-i piară laptele din sân - Vâlcea; în scăldătoarea unui copil nebotezat mai întâi își spală 
picioarele moașa, ca pruncul să umble curând și să fie iute la mers - Muntenia; copilul mic, luat în 
brațe de către mama sa, nu este bine să fie apoi pus la picioare, pentru că toată viaţa lui va sta la 
picioarele altuia - Moldova; să nu se sărute copilul, când este mic, la călcâie, pentru că, atunci când 
va fi matur, nu va mai asculta de părinţi - Suceava; pentru ca un copil mic să meargă mai repede, 
este bine ca mama lui să se spele pe picioare de la genunchi în jos - Suceava; când copilul desfășat 
stă cu picioarele ridicate, sau se uită printre picioarele sale la alt prunc, este semn că mama lui va 
mai face și alţi copii - Muntenia; nici în joacă să nu se dea cu palma peste tălpile copilului, pentru 
că nu mai crește - Muntenia; nu se gâdilă copilul în talpa piciorului, deoarece nu mai crește - 
Suceava; în Duminica Învierii Domnului (Paștele), la coborârea din pat, să nu se calce direct pe 
dușumeaua sau pe pământul gol, ci pe ceva așternutjos, ca să nu-i usture tălpile, peste vară, pe 
oameni - Suceava; mâncărimea în talpă înseamnă joc, dans - lași; își șterge norocul cel care, după 
ce s-a spălat, își șterge și picioarele - Galaţi; să nu se umble cu un picior desculţ și cu celălalt 
încălţat, fiindcă moare cineva din casă - Dolj; Muntenia;Galaţi; nu este bine ca omul să umble cu 
un picior desculț, pentru că, după câți pași a făcut, tot atâți ani va rămâne văduv - Argeș; sau 
pentru că va umbla și în viață fără pereche, adică ori rămâne văduv, ori nu se mai poate însura - 
Suceava; să nu se meargă cu un picior încălțat și cu celălalt descălțat, pentru că acela va umbla 
mult până se va însura - Vâlcea;Suceava; trage a văduvie cel care, însurat fiind, merge cu un picior 
încălţat și cu celălalt desculț - lași; să nu se treacă peste piciorul cuiva, că moare mama celui care o 
face; pentru a nu se întâmpla o atare nenorocire, este indicat să se treacă înapoi peste piciorul 
pășit - Gorj; să nu se treacă peste piciorul cuiva, pentru că acela va cădea la hora de la nunta celui 
care l-a pășit - Dolj; dacă, în fugă, cineva trece peste picioarele cuiva, este obligat să-l treacă 
înapoi, pentru că altfel îi va merge rău celui pășit - Muntenia;Galaţi; să nu se legene picioarele, 
când se stă la masă, pentru că se crede că este legănat diavolul - Muntenia;Suceava; să nu se 
legene deloc picioarele, când cineva stă pe scaun, pentru că leagănă pe diavol - Muntenia;Suceava; 
să nu se plece la drum făcând primul pas cu piciorul stâng - Muntenia;Botoșani; când se trece într- 


Antonescu. Dicţionar de Simboluri și Credințe Tradiţionale Românești 528 


http: / /cimec.ro 


o ţară străină, unde nu a mai fost niciodată, cel care călătorește să o facă întâi cu piciorul drept, ca 
să-i meargă bine - Muntenia; dacă i se bate cuiva tendonul de la pulpa piciorului stâng, este semn 
că va avea un nou prieten - Suceava; când cineva, intrând sau ieșind de undeva, își târâie 
picioarele, este semn că după el urmează și alţii - Suceava; cine târâie picioarele la intrarea într-o 
prăvălie înseamnă că aduce clienţi, iar cine le târâie la plecare înseamnă că ia din mușterii - 
Botoșani; ca să se mărite, o fată este bine să tragă cu piciorul covorul pe care stă o mireasă - 
Suceava; ca femeia să-și domine soțul în căsnicie, este indicat ca, la momentul nunţii, când mirii și 
nașii joacă „Isaia dănţuiește”, mireasa să-l calce pe talpa piciorului pe mire, ca el să se teamă de 
soţia lui - Bihor;Muntenia;Moldova;Suceava; tot în acest moment al cununiei, dacă mireasa își 
târșâie piciorul, până într-un an se vor mărita toate fetele care sunt în biserică în acea clipă - 
Moldova; femeia să se păzească să-i vadă bărbatul piciorul până la genunchi, pentru că nu o va mai 
iubi - Muntenia; este rău să se prefacă cineva că merge șchiop - Galaţi; când pulpa piciorului 
prinde a avea un tremur nejustificat, este semn că va muri cineva dintre neamuri - Suceava; dacă 
un animal domestic (câine, pisică, purcel etc.) șchioapătă, trebuie să se azvârle cu ceva în el și apoi 
să se pună mâna, cu care s-a azvârlit, sub talpa piciorului șchiop și îi va trece infirmitatea de 
moment - Tecuci (2.GOROVEI,p.35-36;59;62;70;129;142-143;146;163; 165;170;173; 193;213;229- 
230;249;NOTE,Antonescu). În lunea de după Duminica Mare (a Rusaliilor), cete de copii umblă din 
casă în casă și gazdele îi spală pe picioare, în credinţa că astfel nu le vor mai crăpa tălpile peste 
vară; astăzi, spălatul picioarelor se practică și bărbaţilor și femeilor - Teleorman (CRISTEA,p.51). 
Aduce noroc pasul făcut cu piciorul drept, la ieșirea din casă; ieșirea cu piciorul stâng din casă 
poate să însemne că drumul ce urmează a fi făcut sau scopul pentru care se face nu va fi realizat 
sau poate aduce neplăceri; să se calce pe podea cu piciorul drept la scularea din pat; când se intră 
într-o casă în care se urzește, să se ridice un picior cât mai sus și să se rostească „Să fie rostul 
mare!“, pentru ca să nu se încurce firele în timpul țesutului; tinerii necăsătoriți să nu fie măsuraţi 
peste picioare, pentru că nu se mai însoară - Maramureș;Muntenia;Suceava (BOGDAN, p.102-103; 
NOTE,Antonescu;Băncescu). Cine visează că stă drept în picioare înseamnă că va călători în 
străinătate; va scăpa de griji cel care visează că își spală sau spală picioarele cuiva; dacă va visa că i 
se taie picioarele să se aștepte la ce este mai rău și să nu pornească în nici o călătorie; este 
întristare în familie pentru cine visează că își pierde un picior și este prevestire rea pentru cel care 
se visează desculț - Bucovina (NOTE, Băncescu). 


PIELE 

Pielea de cerb sau de bour, care învelește fabuloasa locuinţă a mirilor, are rolul de a îndepărta 
orice maladie de trupul tinerilor; învelirea omului într-o piele de animal, cum este cerbuțul și 
atâtea măști animaliere din cadrul obiceiurilor de urare și colindat la Anul Nou, are rolul de a 
proteja familia, casa, vitele și câmpul de forțele malefice; dar dormitul, în timpul nopţii, într-o piele 
de oaie sau de berbec, de culoare neagră, obţinută prin sacrificarea animalului înainte de culcare, 
declanșează visuri profetice, culoarea neagră indicând legătura cu infernul (BUHOCIU,p.117-118). 
Pe bucata de piele rămasă după confecţionarea unei perechi de opinci, se face semnul crucii, 
fiindcă apoi își face dracul opinci din ea - Vâlcea; se afumă în casă cu piele găsită, ca să se scape de 
gândaci - Suceava (2.GOROVEI,p.78;101). 


PIERSICĂ (fruct de Prunus persica sau Amygdalus persica - DLRM,p.615) 
Cine visează că mănâncă piersici înseamnă câștig - Suceava (NOTE, Băncescu). 


PIFTIE 

În dimineaţa Anului Nou sau în Vinerea Mare, femeile măritate, după ce au măturat prin casă, se 
apucă să prepare piftie (răcituri), în credinţa că trupul le va fi fraged și gras, în decursul anului, ca 
piftia - Muntenia (2.MARIAN,I,p.111;2.GOROVEI,p.62). 


Antonescu. Dicţionar de Simboluri și Credințe Tradiţionale Românești 529 


http: / /cimec.ro 


PIPĂ 

Pipa (luleaua), ca și tutunul, este o născocire diavolească; drăcoaica Pafa sau Pâca are doi fii, care, 
după ce au făcut tutunul, au zămislit și o ulcicuţă din lut, în care să se pună și să se ardă buruiana 
cea drăcească; dar, în loc de toartă, i-au pus o ţeavă din soc, înadins ca fumul să nu iasă doar pe 
deasupra, ci și prin țeavă, pentru ca oamenii, care vor să o pomenească pe Pafa, să poată trage 
fumul și în piept și apoi să-l elibereze pe gură și pe nas; de atunci, buruiana dracului, pusă în pipă 
sau în lulea, aprinsă și introdusă între buze și între dinţi, suptă cu poftă și eliberând duhul tras din 
ea, dă naștere unui vuiet sau pocnet însoţit de un fum gros, care produce un fel de paf! sau păc!, 
amintind astfel de Pafa sau Pâca, mama dracilor; și tot de atunci, pipei i se mai spune și cădelniţa 
dracului; o altă legendă din Bucovina narează că pipa a fost făcută de drac pentru uzul său, dar 
niște băieţi au găsit-o și au urinat în ea, din care cauză necuratul, de ciudă, a dat-o oamenilor; dacă 
un bărbat trage din lulea timp de șapte ani la rând, dracul îi iartă toate păcatele - Suceava; femeia 
nu are voie, nici măcar de la dracul, să tragă din pipă - Bucovina; dacă unui gospodar, care are 
cloșca pe ouă, îi intră în casă un fumător, iar acesta ia jar din vatră, ca să-și aprindă pipa, să nu fie 
lăsat să-i închidă capacul, pentru că mor puii în ouă - Transilvania; omul care pleacă la semănat 
grâu să nutragă din lulea în prealabil, fiindcă lanul face tăciune - Moldova (PAMFILE,p.70-71;88). 
Când sfârâie luleaua este semn de ploaie - Vâlcea (2.GOROVEI,p.266). lar când arde prost, chiar 
dacă a fost curățată, înseamnă că a fost dorită de altcineva (PRESĂ). 


PIPĂRUȘ 
Băiat imaginar din poveștile populare românești, de dimensiunile unui bob de piper, dar înzestrat 
cu puteri neobișnuite (ȘĂINEANU,I,p.233). 


PIPELCUȚĂ 
O altă denumire, întâlnită în basmele populare românești, prin care este strigată Cenușăreasa 
(ȘĂINEANU,I,p.233). 


PIPER (Piper nigrum - DLRM,p.618) 

Cel ce varsă din întâmplare piper se va certa cu cei din casă - Suceava; este semn de ceartă, când 
se varsă piperul pe masă - Muntenia;Argeș;lași;Suceava; pentru a provoca zâzanie într-o familie, 
este suficient a presăra piper pe jos - Suceava; va umbla bătut cine scapă piper pe masă - Suceava; 
atâția pumni va lua, câte boabe de piper a scăpat cineva pe masă - Suceava (2.GOROVEI, p.47; 
194;215). Nu este bine să se scape sau să se presare piper pe jos, pentru că aduce vrajbă în casă - 
Suceava (NOTE,Băncescu). 


PIROSTRIE 

Obiect de gospodărie făcut dintr-un cerc sau dintr-un triunghi de fier, sprijinit pe trei picioare, pe 
care se așează oala sau ceaunul la foc (ȘĂINEANU,IV,p.191). Să nu se lase pirostriile pe foc fără 
întrebuințare, pentru că moare soacra - Tecuci; dacă, după ce se face mămăliga, nu se iau 
pirostriile de pe foc, se crede că acela ce nu o face va sta numai în foc pe lumea cealaltă - Suceava; 
când ard pirostriile pe foc înseamnă că vremea va deveni ploioasă - Tecuci; când se înroșesc foarte 
tare pirostriile pe foc este semn că vremea va deveni geroasă - Vaslui (2.GOROVEI,p.144; 194; 262; 
267). 


PISICĂ (Felis domestica - DLRM,p.620) 

Pentru că se hrănește cu șoareci sau numai pentru că îi omoară, pisica asigură, în mod indirect, 
belșugul și prosperitatea casei pe lângă care trăiește; din acest motiv, ea este considerată ca o 
vietate bună, aducătoare de noroc, „năzdrăvană” și chiar plăcută lui Dumnezeu; dar, pentru că a 
mâncat, printre altele, și soarele, mentalitatea tradițională românească o acuză că s-a lăsat 

pătrunsă de maleficul „drăcesc”, transformându-se, pe neștiute, într-o ființă consacrată diavolului; 
astfel, se spune că diavolul își ară ogorul cu pisicile și coțofenele; aura malefică a pisicii este 
întărită și de credinţele în care se susține că strigoaicele și însuși diavolul ar lua adeseori chipul ei, 
pentru a se putea strecura mai ușor și nebăgați în seamă în casele oamenilor („să nu ai în casă 
mâță neagră, că ţii pe dracul", iar, în Vâlcea, se spune despre pisicile slabe, costelive că arată așa, 
fiindcă a arat dracul cu ele); o pisică neagră care taie calea cuiva sau care se obișnuiește la vreo 
casă poate să fie de bun sau de rău augur, după cum, dacă pleacă altundeva, poate să fie semn 
rău, de moarte, dar și prilej de bucurie, pentru că, odată cu ea, s-au dus din casă nenorocul și 
sărăcia casei; are destul de puternice conotații cu moartea sau măcar cu aspectele negative ale 
existenței umane, din care cauză este considerată „spurcată”, crezându-se astfel că atunci când își 
face nevoile sub pat sau după ușă sau când miorlăie în timpul nopţii înseamnă că nu este curat în 
casă - Tecuci; după cum nu este bine să se crească pisică de culoare vânătă pe vremea când sunt 
strânse recoltele, pentru că își va face nevoile în casă - Tecuci; din motivele expuse până aici, 
reiese că pisica reprezintă o sumă a contrariilor, loc de întâlnire al celor mai variate, opuse și 
stranii caracterizări, împletind în ființa sa maleficul cu beneficul, fecunditatea cu moartea, 
inocenţa cu viclenia, divinul cu impurul; i se remarcă, uneori cu insistență, mai repede trăsături ca 
ura față de om, chiar perfidia („pisica e dușmană, necredincioasă, vrea răul stăpânului, să orbească 
sau să moară toţi ai casei, ca să le poată lua mâncarea din mână", ori „e vicleană, mănâncă cu 
ochii închiși, ca, pe lumea cealaltă, să poată jura că stăpânul nu i-a dat nimic de mâncare"); pe 
scara animalelor apropiate omului și folositoare, pisica ocupă ultimul loc, pentru că utilitatea ei nu 
se regăsește nici în alimentaţie, nici în agricultură și nici în procesul de confecționare a 
vestimentaţiei și a celorlalte textile; în ghicitori în special, pisica (mâţa) este întruchiparea lenei și 
ineficienţei; mai mult, se crede că prietenul bărbatului este câinele, iar al femeii este pisica, 
deoarece cele două animale nu se înțeleg, dar și pentru că, cu mai puţină trudă, pisica și femeia își 
câștigă existența, stând mai mult în casă, la căldură, în schimb câinele și bărbatul mai mult pe afară 
umblă, prin frig și ploi; această asociere este atestată și de legendele care relatează felul cum a 
fost creată femeia: nu ar fi fost făcută din coasta lui Adam, ci din coada unei pisici lacome, care a 
furat coasta scoasă de către Demiurg din primul om; s-a repezit după ea, dar a prins-o doar de 
coadă, care s-a rupt și, neavând de ales, a plăsmuit femeia din coadă de pisică; copilul nebotezat 
peste care trece o pisică se crede că se spurcă, iar despre mortul nepăzit pe sub care sau peste 
care trece o pisică se spune că se va transforma în strigoi (COMAN, I,p.68-77). Aducerea unei pisici 
din altă localitate este egală cu aducerea sărăciei în casă - Galaţi; în general, pisica reprezintă semn 
rău, chiar și cea pripășită la casa omului, fiindcă ea se roagă să piară stăpânul, ca să mănânce ea 
totul - Vlașca; dar este bine când vine la casa unui om o pisică străină, mai ales când ea este de 
culoare neagră - Neamţ;lași; Suceava; în seara dinspre ziua Sfântului Apostol Andrei (30 
noiembrie), fetele nemăritate fac niște plăcinţele, cu unt și ulei, fiecare fată alegându-și bucata 
care o reprezintă, după care se aduce pisica în casă și care plăcințele sunt mâncate mai întâi de 
pisică acele fete se vor mărita în cursul anului - Suceava; femeia gravidă să nu dea cu piciorul în 
pisică, fiindcă i se va umple copilul de păr - Țara Oltului; este semn de rău augur, când pisica se 
spală pe bot - Neamţ; va urma vreme rea, când sare pisica prin casă - Suceava; când se linge pisica 
este semn de ploaie - Vrancea;Galaţi;Suceava (2.GOROVEI,p.258;265;267; 280-282;GOLOPENȚIA, 
p.89). Se crede că este păcat să se omoare vreo pisică, pentru că Dumnezeu, după săvârșirea 
păcatului de către Adam, a blestemat Pământul, cu excepţia neamurilor pisicii și ale câinelui, sau 
că mâţa se roagă la Dumnezeu ca nu cumva să fie nevoită să trăiască într-o casă fără copii sau 
unde căldarea de apă sau de lapte stă uscată - Bucovina; ca murăturile să se facă bine este indicat 
să nu se ucidă pisică - lași; cui îi sunt dragi pisicile îi sunt dragi și copiii - Suceava; este semn bun, 
când cineva vede pisică spălându-se pe bot - Neamţ; pisica moare dacă nu mănâncă timp de 40 de 
zile pește - Muntenia; se crede că mănâncă cu ochii închiși și apoi se jură că n-a mâncat nimic - 
Bucovina; când își ascute ghearele înseamnă că vede pește - Vaslui; atunci când pisica se scutură 

lângă un om, este semn că acela va întâmpina o supărare - Tecuci; va urma ceartă în casa unde 
pisica tușește - Bucovina; casa pe lângă care trăiește o pisică neagră este bântuită de nenorociri - 
Bucovina; sau se spune că acel stăpân ţine pe dracul în casă - Moldova; totuși este bine ca tot omul 
să ţină pe lângă casă o pisică neagră, pentru că de acea gospodărie nu se ating necazurile - 
Teleorman;Suceava; tot rău aduce la casa omului și pisica roșcată - Vlașca; sau aduce sărăcie - 
Galaţi; când de la casa omului fug mâţele sau mor este semn rău - Suceava; se zice despre mâţa 
care fuge de la o casă la alta că ia norocul casei cu ea și-l duce la noul stăpân - Bucovina; este semn 
de moarte când pisicile miaună îndelung și-și fac nevoile în casă - Moldova; mieunatul insistent 
poate să fie și aducător de sărăcie - Tecuci; mortul peste care sau pe sub care a trecut pisica se 
transformă în strigoi - lalomiţa;Vrancea;Tecuci; să nu se transporte pisică în car sau în căruţă, 
pentru că slăbesc animalele înhămate sau înjugate la acel mijloc de transport - lași; cel ce nu este 
sigur asupra succesului unui drum sau al unei activități să apuce pisica de după cap, cu degetul 
mare și cel mic, și să zică: „Dacă m-oi duce în cutare loc ori dacă am să fac ceva și-mi va fi în plin, 
atunci să te scuturi, iar de nu, să-mi stai ca turta-n vatră"; de se va scutura, se poate pleca, iar de 
nu, să nu se pornească omul la drum sau la treabă, că nu-i va merge bine - Dorohoi; se spune, 
frecând pisica după urechi: „Pisicuţă miorlăită, dacă cutare va lua în căsătorie pe cutare, să te 
scuturi, să te bucuri, iar de nu, să stai pe loc ca turta-n foc", crezându-se că ursita se va împlini, 
dacă pisica se scutură - Muntenia; când cineva se mută în alt loc, se spune că nu este bine să treci 
pisica peste o apă curgătoare - Moldova; sau să nu fie luată deloc, fiindcă odată cu ea este dusă în 
noua locuinţă și sărăcia - lași;Suceava; femeia gravidă să nu dea cu piciorul în mâţă, că va avea 
copil cu păr pe spate - Bucovina; cine dă altcuiva un pui de pisică să i se plătească pentru el, fiindcă 
altfel cel ce dă va primi pe lumea cealaltă de pomană numai pisici - Muntenia; fetele să nu omoare 
pisici, fiindcă vor avea parte numai de ele pe lumea cealaltă - Dolj; când un copil are bube la 
încheietura gurii, să i se dea prin acel loc cu coada de la pisică, pentru a-i trece - Dolj; când tună și 
fulgeră, să nu se țină pisica în casă, pentru că se ascunde necuratul în ea și casa poate fi trăsnită - 
Suceava;Bucovina; sau să nu se stea lângă pisică, fiindcă diavolul se ascunde în părul ei și este 
posibil să-i trăsnească și pe cei din preajmă - Buzău;lalomița; pisica aduce răul la casa omului, 
pentru că ea se roagă să moară stăpânul, ca să mănânce tot ce este în casă - Vlașca; nu trebuie 
nimeni să poarte grija pisicilor, pentru că ele se roagă să moară toți ai casei și să rămână doar un 
om bătrân, căruia să-i poată lua mâncarea din mână - lalomiţa; când își face nevoile sub pat sau 
după ușă înseamnă că nu este curat în casă - Tecuci; există credinţa că, dacă i se taie sau i se 
pârlesc mustăţile, nu mai prinde șoareci - Bucovina; să nu se mănânce după mâţă, pentru că este 
posibil să se capete boală de plămâni - lași; tot boală de plămâni capătă și cel care bea apă din 
ulcica în care s-a uitat pisica - Tecuci; când cineva suflă în mâncarea pisicilor, dă ceva din sufletul 
lui acestora - Argeș; este rău de moarte dacă pisica este lăsată să treacă pe deasupra sau pe 
dedesubtul ițelor, când acestea se pun la războiul de țesut - Vâlcea; ca pisica să nu se mai atingă 
de bucatele din casă, după care mâncând copiii se pot îmbolnăvi, i se taie vârful cozii - Bucovina; 
pisica să nu fie lăsată să treacă pe sub vacă, pentru că îi fură laptele - Tecuci; când pisica își linge 
labele, vin oaspeţi în casă - Tecuci; sau sosește vreo veste - Bucovina; se crede la fel și când se suie 
pisica pe cuptor - Suceava; când pisicile se bat și se mușcă, omul care zace bolnav va muri - 
Moldova; cine mănâncă din mămăliga din care au luat pe neștiute și mâţele începe să tușească, ori 
este suficient să se înghită din întâmplare un păr de pisică, din care cauză se poate muri - Tecuci; 
dacă i se pune cuiva în mâncare carne de pui de pisică, acela se umflă, tușește și scuipă până 
moare - Suceava; bărbatul căruia femeia îi pune în mâncare creier de mâţă nu o va bate - 
Bucovina; când pisica se uită la fereastră înseamnă că vine vreme rea, dar, dacă se suie pe 
fereastră și stă acolo mult sau dacă doarme mult pe pat, este semn că timpul se îndreaptă și 
urmează vreme frumoasă - Suceava; dacă se spală - lalomiţa, sau dacă se scoală din pat și se 
trântește în mijlocul camerei, zilele friguroase ale iernii sunt pe sfârșite - Suceava; sau se va face 
vreme frumoasă - Bucovina; când stă pe vatră și se uită în cuptor, va veni vreme friguroasă - 

Suceava; dacă se suie pe sobă și de acolo privește la ușă este semn de frig, dar, dacă se culcă lângă 
pragul ușii, înseamnă că vremea se încălzește - Suceava; dacă însă zgârie la ușă înseamnă că 
urmează mare frig - Bucovina; același lucru se va petrece și dacă zgârie rogojina - Tecuci; când își 
ascute ghearele de stâlpul hornului - Vaslui, sau se spală pe cap - Dolj;Vrancea, sau toarce, va 
ploua - Tecuci; este semn de furtună sau de viscol, când pisicile sar și se joacă prin casă - Bucovina 
(2.GOROVEI,p.8;9;21;30;38;39;80; 81; 95; 138; 139; 146;156;170;176;178;185;194;211;221; 233; 
234;247;260;261;262;263;265; 266; 267;280;281;282). Nu este bine să se bea apă după pisică; 
când pisica se spală insistent, se întinde și zgârie este semn că vremea se va înrăutăţi, ori, dacă se 
spală astăzi, omul să nu plece a doua zi la drum nepregătit de ploaie, iar de zgârie pământul sau 
vreo haină este semn că în următoarele zile va fi secetă - Maramureș (BOGDAN, p.12;124; 134). Se 
spune că, dacă pisica se așează cu spatele la foc, anunţă frig și ninsoare - Oltenia;Muntenia 
(2.MARIAN,I,p.88). 


PISTOL v. PUȘCĂ. 


PITICOT 

Personaj fantastic și original, este în fapt un pitic cu chip și grai omenesc, cu statura de un cot, deo 
palmă sau de o șchioapă și cu barba lungă de un cot, în care se tot încurcă de câte ori vrea să fugă; 
locuiește în codri, în păduri dese și necălcate de om, unde are o căsuţă ridicată într-un vârf de 
plop; când coboară din copac, încalecă pe un iepure șchiop sau pe o jumătate de iepure, cu 
ajutorul căruia străbate tot pământul, uneori ajungând și pe tărâmul celălalt; ar fi avut și o fată 
foarte frumoasă, pe care însă i-ar fi răpit-o Făt-Frumos; se crede că în palatele locuite de Piticot 
este curăţenie desăvârșită și pentru că trei fete frumoase au grijă de absolut tot, inclusiv să-i 
pregătească masa, după care dispar, fără să poată fi prinse sau văzute; se spune că ar avea ochi 
răi, pentru că acei care îi zăresc se deoache și se îmbolnăvesc, iar oamenii care calcă în vreo urmă 
de piticot sunt pociţi și se pot însănătoși numai în urma descântecelor de pocitură; în Transilvania 
și Banat se mai numesc și pitici; în basme și povestiri au și alte denumiri: Staticot, Statu-Palmă 
Barbă-Cot, Statu-Cot, Statu-Cot cu barbă cu tot etc. (1.MARIAN,p.122-126). 


PITPALAC v. PREPELIȚĂ 


PITULICE (Troglodytes troglodytes - DLRM,p.621) 

Cunoscută și sub numele de aușel, împărăţel, împărătuș și împăratul păsărilor, pitulicea este una 
dintre cele mai mici păsări care viețuiesc pe meleaguri românești, adăpostindu-se prin 
mărăcinișuri, pe sub rădăcini și prin hogeaguri, în locuri înguste și ghimpoase, în general prin locuri 
pe unde alte viețuitoare nu pot pătrunde; din aceste motive, poporul a investit-o cu „putere”; 
legenda afirmă că, la desemnarea celei care să fie împăratul păsărilor, pitulicea le-a păcălit pe 
toate celelalte zburătoare, ascunzându-se în aripile vulturului; când acesta a obosit, ea și-a luat 
zborul și s-a putut înălța mai sus decât toate celelalte păsări; ducându-și existenţa prin cele mai 
înguste locuri, se crede că ea vede șerpii care vor să se facă balauri, iar aceștia nu mai cresc de 
frica ei (COMAN,II,p.64-65). 


PIȚIGOI (Parus major - DLRM,p.622) 

În plan folcloric, atributele sale sunt comune cu cele ale sticletelui; legendele îi explică astfel 
înfățișarea: în timpul unei ierni grele, păsările au hotărât să trimită pe una dintre ele până la soare 
ca să le dăruiască măcar o rază de căldură; singurul care s-a încumetat la un astfel de drum a fost 
pițigoiul cel mic la trup; ajungând la soare, el a smuls un mănunchi de raze, care, pe drumul de 
întoarcere, i-au ars hainele; în semn de răsplată, toate celelalte păsări i-au oferit câte un petic din 
îmbrăcămintea lor; alte legende narează că Demiurgul a chemat la el toate păsările ca să le 

vopsească; pițigoiul a întârziat deoarece se încurcase în niște scaieți pe unde își căuta hrana; de 
aceea, a fost colorat cu toate resturile ce mai rămăseseră în oalele cu vopsele ale Demiurgului; tot 
de atunci, pițigoiul este cel dintâi care vestește venirea primăverii, fără să o aducă cu el, pentru că 
este o pasăre sedentară (COMAN, II,p.66-67). Când piţigoii cântă pe lângă casă sau cântă adunați în 
stoluri, se crede că vremea va deveni friguroasă și chiar va ninge curând; sau, dacă acest lucru se 
întâmplă pe timp de vară, este semn de ploaie și de furtună - Buzău;Suceava;Bucovina; când cântă 
în luna februarie este semn că, în curând, se va desprimăvăra - Bucovina; în Moldova, cine 
ambiţionează să urce spre vreo demnitate poartă în interiorul căciulii un cap de piţigoi 
(2.GOROVEI, p.195;261;265;266;268;286). 


PIVĂ 

Obiect cu evidente conotații feminine; femeia însărcinată care va sta pe o pivă (piuă) va naște fată 
- Vâlcea;Argeș (2.GOROVEI,p.163). În ziua de Bobotează (6 ianuarie), fetele se duc dis-dimineaţă, 
până a nu răsări soarele și până a nu fi pornită piva, și pun la fusul ei puţină unsoare, rostind și un 
descântec, considerând că așa cum pocnește piva și se aude în sat, tot așa să se vestească și 
numele lor în tot locul; după ce piva pocnește, se ia unsoarea și se păstrează în casă, până în 
noaptea Învierii, când se ia, se leagă într-un petic de pânză și se pune sub aripa cocoșului, ocazie în 
care se mai rostește un descântec, crezând că așa cum cocoșul a vestit Învierea, tot așa să fie și 
fata sau flăcăul vestit peste toți; dimineaţa, se ia pânza de la cocoș, se pune la brâu și se duc și 
înconjoară biserica la Înviere; unsoarea se păstrează peste an, ungându-se cu ea înainte de pleca la 
horă sau în alte locuri publice; ungerea se face pe sprâncene, pe dosul palmelor, iar fata, dacă 
pune ochii pe un băiat, este bine să-i ungă o haină, pentru că aceasta nu se spală așa des - Banat 
(2.MARIAN,I,p.140). Serie simbolică: pivă-unsoare-descântec-Paște-cocoș-biserică. 


PLACENTĂ 

Casa sau locul în care s-a aflat copilul și care a fost păstrată într-un ciob sau oală este luată în cea 
de a treia zi de la nașterea copilului, când se face și scalda pruncului, se pun în ea trei boabe de 
piper, trei de tămâie, trei de usturoi și se îngroapă de regulă sub prispă, așezând vasul cu gura în 
sus, pentru ca femeia să nască și alți copii; dacă este îngropată cu gura în jos, femeia nu va mai 
face și alți copii și este păcatul moasșei, în cazul că a pus-o astfel; boabele de piper și celelalte 
menționate sunt îngropate și ele împreună cu placenta, pentru ca nimic rău să nu se poată apropia 
de locul copiilor și nici de copiii născuţi; în Bucovina, tot în acel loc se aruncă și apa primei scalde, 
care și ea este păstrată tot trei zile în același vas în care se pune și placenta; tot în Bucovina, mai 
există obiceiul ca placenta să fie stropită de moașă, imediat după naștere, cu agheasmă, după care 
se îngroapă într-un loc puţin călcat, de pildă, în tindă după ușă; în casă nu se îngroapă niciodată, 
pentru că este păcat; placenta se pune întâi într-o covată, apoi se îngroapă în tindă sau în șură, ca 
să nu dea câinii de ea, pentru că este păcat, fiind sânge de creștin - Suceava; în Muntenia, în locul 
unde se îngroapă casa se pune și o monedă de argint, ca să aibă copilul care a stat în ea noroc de 
bani (3.MARIAN,II,p.179). La îngroparea placentei, moașa pune în ea trei grăunţe de grâu, un cui 
de fier, tămâie și trei boabe de piper, apoi totul se pune într-o oală și se îngroapă sub talpa casei 
sau a șurii, unde sunt încheiate bârnele; ca să nu mai facă prunci, mama cumpără un lacăt mic, îl 
închide și îl îngroapă împreună cu placenta; dacă mai târziu se răzgândește, îl dezgroapă, îl descuie 
și îl îngroapă în același loc - Țara Hațegului (CLOPOTIVA,II,p.408-410). Placenta eliminată după 
nașterea copilului se îngroapă sub talpa casei, sau în cămară, sau în spatele pragului de la ușă, sau 
în tindă, sau după cuptor, sau după masa din spatele camerei, pentru ca băiatul să stea 
întotdeauna în capul mesei, iar fata să se mărite de tânără - Țara Oltului; placenta vițelului de 
bivoliță se îngroapă în grajd, chiar în locul unde în mod obișnuit stă animalul legat pentru a fi muls, 
iar în acel loc se toarnă o căldare cu apă de fântână și se pun trei boabe de grâu, trei de piper, 
puţin cărbune, trei mlădițe de măr, alte trei de păr, apoi se fac trei mătănii și se rostește o 

rugăciune către Dumnezeu și Maica Domnului, crezându-se că astfel bivoliței nu i se va lua laptele 
de către strigoaice - Țara Oltului (GOLOPENȚIA,p.90-91;126). În Maramureș, placenta este 
îngropată cu mare grijă de către moașă în grădina cu flori, în loc neumblat; dacă mama nu vrea să 
mai aibă copii, oala este îngropată cu gura în jos, dar, în caz că dorește să mai facă și neapărat vrea 
să aibă cocon (băiat), se pun în oală trei grăunţe de bob; sau se îngroapă placenta în locul de sub 
masă, pentru ca noul născut să nu se despartă de locul strămoșesc (DĂNCUȘ,p.176; BOGDAN, 
p.17;34). Există și practica de a presăra pe placentă sămânță de cânepă, pentru a asigura rodnicia 
pomului la rădăcina căruia se face îngroparea oalei (PRESA). Serii simbolice: placentă-piper- 
tămâie-usturoi-3-prispă; placentă-grâu-3-fier-tămâie-piper-lacăt; placentă-apă-grâu-piper- 
cărbune-măr-păr-mătanie-3-rugăciune. 


PLANTĂ 

În apa de scăldat a nou-născutului, se pun diferite plante, în credinţa că ele vor determina ca 
pruncul să se ridice repede pe picioare, să fie vânjos, să crească și să fie gras - Suceava 
(2.GOROVEI, p.212). 


PLĂCINTĂ 
Cine visează plăcintă să nu se ducă la ospăţul unde a fost invitat, pentru că i se va întâmpla un 
necaz; pentru cine se visează mâncând plăcinte este semn de pagubă - Suceava (NOTE,Băncescu). 


PLÂNS (A PLÂNGE) 

Plânsul la copilul nou-născut este semn bun - Tecuci; cât timp nașul ţine în braţe copilul pe care îl 
botează, să nu-l împiedice să plângă, pentru că îi împiedică norocul - Muntenia; când mor copii, să 
nu se plângă mult timp, pentru că, pe lumea cealaltă, ei vor trebui să bea lacrimile vărsate la 
pierderea lor - Moldova; mireasa plânge, când se urcă în car, pentru a fi dusă la slujba de cununie, 
ca să aibă noroc la semănat cânepă - Muntenia; cine plânge în zilele de ajun ale Crăciunului (24 
decembrie) și ale Bobotezei (5 ianuarie) va plânge tot anul - Botoșani; cine visează că plânge 
înseamnă că se va bucura - Suceava (2.GOROVEI,p.151;164;168-169;196;254). În Maramureș, se 
crede că acei copii care plâng mult când sunt mici vor ști să cânte când vor fi mari (BOGDAN,p.33). 
La botez, în Bucovina, se crede că plânsul copilului înainte de a fi scufundat în apă, în timp ce i se 
citesc rugăciunile „de lepădare”, se datorează diavolului, care nu vrea să iasă din copil; în zona 
Sibiului, se crede că, dacă pruncul nu plânge deloc în acest timp, este semn rău; în Muntenia, se 
spune că plânsul permanent al unui copil înseamnă că el cere botez și că este bine ca nașul să nu-l 
liniștească pe copil în timpul botezului, sâsâindu-l, fiind bine să-l lase să plângă, pentru că altfel „îi 
sâsâie” și norocul (3.MARIAN,II,p.115). Tot timpul, de cum încep druștele să o pieptene și până i se 
pune cununa pe cap, mireasa, chiar și atunci când mirele îi este pe plac și se duce de bunăvoie 
după el, trebuie să plângă; iar, în caz că nu poate, câte o femeie vârstnică îi dă, fără nici un 
avertisment prealabil, pe la ochi cu o ceapă zdrobită, ca să plângă și să nu stea cu ochii uscați; 
acest plânset înseamnă că mireasa nu trebuie să fie veselă, cum a fost înainte, ci să gândească și la 
nevoile vieţii, care de multe ori vor fi aspre și o vor face să verse lacrimi multe; să plângă mai bine 
mai înainte, decât după aceea - Sibiu (3.MARIAN,I,p.276). A plânge la cununie nu este legat de 
potenţialul necaz care o așteaptă pe mireasă în noua familie, ci un act ritual; este obligatoriu să se 
verse lacrimi pentru că ele au și o funcţie de rit de fertilitate, poate chiar de propiţiere vizând 
bunăstarea familiei și, de aici, a întregii colectivități (EVSEEV,p.61-62). Plânsul miresei la 
despărţirea de părinţi este un plâns ritual, cathartic și purificator; între intensitatea plânsului și 
mana câmpului se stabilește o relație ca de la cauză la efect, după cum atestă o strigătură de 
nuntă: „Cântă-te, dragă mireasă, /Să se facă pruna grasă,/$i te cântă-n batistuţă,/Să se facă rodu- 
n viță, /$i te cântă cât de tare,/Să se facă holda mare!” (ȘEULEANU,p.115). Acolo unde 
„iertăciunile” sunt cântate de către femei în grup, toate femeile din casă plâng împreună cu 

mireasa; în nordul Transilvaniei, fata care este măritată împotriva voinţei ei are dreptul „să se 
cânte”, să-și spună toată durerea (4.P0P,p.152). Plânsetul (jelirea), cu sau fără lacrimi, potențează 
efortul și efectul curativ al vindecătorilor în cazul unor afecţiuni deosebit de grave, sau poate 
readuce la viață pe cel decedat; astfel, într-o variantă teleormăneană a Mioriţei, ciobanul ucis de ai 
săi este înviat de o călugăriță („La mormânt mergea/$i ea mi-l jelea/Și mi-l deștepta"), fără a folosi 
alte practici sau plante tămăduitoare (PRESA). v. LACRIMĂ. 


PLEOAPĂ 

Când se bate geana stângă cuiva este semn că acela va plânge - Bucovina; aceeași credinţă este și 
când se bate oricare dintre gene - Tecuci; când se bate geana dreaptă cuiva, se crede că acela va 
avea o bucurie sau o veste bună - Suceava;Bucovina; dimpotrivă, când se bate geana stângă este 
semn de supărare - Suceava; ca să-i înceteze cuiva sughiţul, se crede că este bine să i se smulgă un 
fir de păr din pleoapă - Bucovina (2.GOROVEI,p.102;225). 


PLIN 

Îi merge bine celui căruia i se iese în cale cu un vas plin și îi merge rău celui căruia i se iese înainte 
cu un vas gol (dar credinţa este atestată pe întreg teritoriul românesc, sub raportul gol-plin) - 
Bihor;Muntenia;Moldova;Vrancea;Suceava; mai mult, în caz că un om se apropie de o fântână din 
care cineva scoate apă, el se oprește pe loc, așteptând ca găleţile să-i fie mai întâi umplute și apoi 
se deplasează mai departe (2.GOROVEI, p.14;36;56;168; 2.STAHL,p.186; NOTE,Antonescu; 
Băncescu). 


PLOAIE (A PLOUA) 

Se crede că vor crește copiii care umblă, cu capul descoperit, prin ploaie - Muntenia; Suceava; dacă 
plouă în ziua nunții este semn că mireasa va plânge des - Moldova; Suceava; dacă plouă în timpul 
nunţii, tinerii căsătoriţi vor avea noroc în viaţă - Dolj; când plouă cu soare, se crede că sunt multe 
fete necinstite, sau că în sat sunt multe fete nemăritate gravide - Moldova;Tecuci; când plouă în 
timp ce se ară ogorul pentru semănatul porumbului este semn că recolta din toamnă nu va fi 
bogată - lași; dacă plouă în ziua în care sunt spălate albiturile din casă, femeia crede că soțul ei nu 
o iubește - Suceava; dacă plouă în groapa săpată pentru un mort, se crede că acesta va merge în 
Rai - Muntenia; dacă plouă în timpul înmormântării, se crede că mortului îi pare rău că pleacă din 
această lume - Muntenia; vremea umedă va dura mult, dacă pe un mort îl plouă pe drumul spre 
cimitir - Argeș (2.GOROVEI,p.60;62;82;151;154;169;172;186;197;NOTE, Antonescu,Băncescu). 
Dincotro vin primăvara întâia oară ploile, din aceeași direcție vor veni peste toată vara - Bucovina 
(2.MARIAN,I,p.85). Sunt semne de ploaie, când soarele arde tare, când muștele pișcă rău, când 
rândunelele zboară jos, iar omul își simte trupul greu - Vrancea (2.STAHL,p. 194). 


PLOP (Populus - DLRM,p.632) 

Este simbolul omului bântuit de o adâncă tristeţe (CARAMAN, p.283). Se crede că nu este bine să 
se sădească în ograda gospodăriei plop, pentru că este „copac de pagubă” - Suceava (2.GOROVEI, 
p.58). 


PLOSCĂ 

Vas din lemn, ceramică, metal sau din piele, cu capacitate mică, rotund și turtit lateral, cu gâtul 
scurt, în care se ţine băutură, purtându-se de obicei atârnat de o curea (ȘĂI-NEANU,IV,p.214). 
Dintre toate recipientele pentru păstrat sau pentru băut lichide, plosca are cele mai evidente 
trăsături feminin-antropomorfe; în cadrul nunţilor, plosca este purtată în special de vornicelul 
(flăcău ales dintre rudele sau prietenii mirelui sau ai miresei, care invită oaspeţii, anunţă darurile și 
rostește orația de nuntă - ȘĂINEANU, V,p.513) miresei; băutul din ploscă de către socrii mari 

(părinţii mirelui) sau de către rudele și prietenii mirelui este un semn al apropierii și comuniunii; de 
remarcat că vorniceii, cel al mirelui și cel al miresei, care fac chemările la nuntă, unul poartă 
toiagul (steagul), ca marcă a mirelui, iar celălalt plosca, semn al miresei; de altfel, băutul din ploscă 
de către cei invitaţi semnifică acceptarea de participare la nuntă - Banat;Alba; Oltenia;Muntenia 
(EVSEEV,p.201;NOTE,Antonescu). Se crede că nu este bine să se bea vin sau rachiu din capacul 
ploștii, pentru că acela ce o face va deveni furios - Dolj (2. GOROVEI,p.17). 


PLOȘNIŢĂ (Cimex lectularius - DLRM,p.632) 
Se crede că, pentru a se lăsa de patima alcoolului, este bine să se dea de băut celui în cauză rachiu 
în care s-au pus câteva ploșniţe uscate și pisate - Neamţ (2.GOROVEI,p.18). 


PLUG 

Lumea iliro-tracă a investit plugul cu atribute deosebite; un cercetător albanez, în 1982, 
semnalează confecţionarea plugului în luna decembrie, din material tăiat pe lună nouă, când, în 
timpul primelor trei lovituri de topor date trunchiului, se rostește formula „Tare ca piatra sau 
fierul, așa să fie lemnul“, cu rezonanţe în textul românesc al „Sorcovei”; niciodată lemnul plugului 
care nu mai poate fi folosit nu este ars în foc, ci se așează într-un loc mai ferit, fiind lăsat să 
putrezească acolo; plugul nu se prinde având mâinile murdare și nici după ce se scuipă în palme, 
iar ţăranul trebuie să aibă întotdeauna cămașa curată pe el când începe aratul; mai mult, 
jurământul făcut pe plug disculpă întotdeauna deplin orice acuzat; la populaţiile asiatice, se credea 
că plugul a fost atribuit zeilor de către soare; Vișnu și Osiris țin plugul în mână; se spune că Budha 
a purtat numele de Halivahana, de la cuvântul hala, care înseamnă plug; slavii de răsărit aveau și ei 
o legendă, care spune că dumnezeul lor le-a aruncat din cer un gigant plug de aur, legenda 
circulând și în Balcani, reflexe ale ei ajungând și pe teritoriul de astăzi al României, în Dobrogea și 
Moldova; și românii au moștenit credinţe străvechi, investind plugul cu însușiri miraculoase; astfel, 
se alungă ciuma prin tragerea cu plugul a uneia sau a mai multor brazde în jurul localităţii; când 
este secetă, se aruncă în apă plugul; în Romanați, la 1 ianuarie, se strâng câte 20 de băieți, iau un 
plug, trag cu el trei brazde, apoi pun o mămăligă fierbinte între coarnele lui și îl duc înapoi de unde 
l-au luat; mămăliga aceasta este de leac și se ţine uscată până în anul următor, legată într-o cârpă; 
de asemenea, când tună, ca să apere puii, româncele pun sub cuiburi un cui de fier și o brazdă 
scoasă de sub plug; descrierea etapelor muncii agrare care se depune pentru facerea pâinii este 
similară la toate popoarele, iar elemente care pledează pentru sacralitatea plugului există în 
folclorul întregii lumi, dar paralelismele respective nu pot servi în nici un fel la identificarea originii 
„Plugușorului”, a cărui structură complexă nu-și află nicăieri replică; în satele răsfirate și cu teren 
accidentat, plugul este purtat, în cadrul colindatului, pe o sanie sau într-o căruță, după cum este 
timpul; tragerea unei brazde în bătătură este obligatorie; în Muntenia, unele brazde acoperă o 
porţiune din terenul deja însămânţat cu grâu, iar gospodarul se va îngriji „să citească” viitorul 
recoltei din felul cum acesta răsare, de unde și denumirea dată brazdelor, ca fiind „brazde ale 
norocului”; cu timpul, plugul adevărat a fost înlocuit, în cadrul colindei, cu un plug în miniatură, 
mai comod de purtat și care permite colindătorilor să intre și în casa gazdei; un cântec, cu o ușoară 
tentă ironică, subliniază importanţa plugului: „Sfântă-i urma plugului!/Raţă, câine, gâscă, 
pui/Toate cresc pe urma lui./Cât îi lumea de deșteaptă,/De la plug mâncare-așteaptă./Ministrul 
cât îi de mare,/De la plug cere mâncare!”; printre motivele decorative existente pe ouăle 
încondeiate din nordul Moldovei, femeile nu uită niciodată să deseneze și „cinstitul fier al plugului” 
(ADĂSCĂLIȚEI,p.38;50;123-125;145). Încărcătură simbolică are doar brăzdarul (fierul plugului), ca 
fiind acela care „însămânţează” ritual brazda, glia ca matrice; în textul „Plugușorului”, dorinţa de a 
găsi „un loc curat” pentru arătură semnifică sentimentul popular faţă de plug ca față de o unealtă 
divină; într-o naraţiune, se spune că Dumnezeu despică pământul pentru a scoate fier, în vederea 
făuririi unui plug, iar apoi ară primele brazde cot la cot cu Adam, iniţiindu-l astfel pe omul 

primordial cu îndeletnicirea cultivării pământului (2. KERNBACH,p.309). În seara de 31 decembrie, 
după asfinţitul soarelui, cete de flăcăi colindă cu „Plugul mare”, tras de boi sau de cai, împodobiţi 
cu colaci, așezați în coarne, și ștergare, înșiși tinerii fiind îmbrăcaţi sărbătorește (cămăși brodate, 
pantaloni albi, cingători roșii, chimire, pieptare, cizme și căciuli negre, cei cu rang având căciuli din 
astrahan, care intră în fiecare gospodărie, pentru a ura sănătate, belșug, fericire în anul ce vine - 
Transilvania (PRESA). Dintre motivele skeomorfe care figurează pe ouăle încondeiate, cel mai 
frecvent este „fierul plugului”, pentru că, spun femeile, „plugul se pune mai întâi în brazdă 
primăvara” (ZAHACINSCHI,p.45). v. PLUGUȘORUL. 


PLUGUȘORUL 

Textul „Plugușorului” are ca subiect munca agrară; din acest punct de vedere, el se dovedește a fi 
mai puţin o colindă legată de ciclul obiceiurilor familiale, așa cum este socotită colinda obișnuită, ci 
mai mult o colindă legată de ciclul obiceiurilor agrare; dar cum anul agrar nu poate fi despărțit de 
anul calendaristic, „Plugușorul” este în același timp și o colindă apropiată parţial de riturile 
renașterii ciclice a naturii; colindă agrară, el se înrudește strâns cu alte manifestări, pe bază de 
conţinut și formă, cum ar fi „Semănatul” și mai puţin sau deloc cu colinda de Crăciun, de 
Bobotează, de Paște sau alte zile din an; conţinutul său agrar îl pune alături de alte rituri străvechi 
ale plugarilor, care, chiar dacă nu au un caracter de colindă, prin valorile originare ale structurii și 
sensul scenariului lor, se dovedesc inseparabile, cum sunt „Tovărășia de plug” și formele 
ceremonialului aratului, „Trasul în vale”, „Udătorul” sau „Tânjaua”, numit în unele locuri 
„Plugarul”, în altele „Boii Sângeorzului” sau „Boul înstruţat” și „Cununa”; fiind altceva decât 
acestea, totuși „Plugușorul” nu prezintă o totală detașare de ele; ipoteza că Plugul sau Plugușorul 
se lega odinioară de începutul anului calendaristic, care, la romani, coincidea cu începutul anului 
agricol, adică la 1 martie, a fost formulată în repetate rânduri, dar niciodată discutată 
demonstrativ; dacă alte rituri agrare continuă să fie și astăzi legate strâns de o fază a muncii 
câmpenești, desfășurându-se în anotimpul consumării acesteia (Udatul sau Trasul în vale al 
primului plugar ieșit la arat se face primăvara; ceremonia Cununii este legată de seceriș etc.), nu se 
poate imagina că inițial „Plugușoru!” s-ar fi practicat în alte împrejurări decât la debutul lucrărilor 
agricole, prezenţa lui iarna fiind un accident al istoriei; numai pronunţatul lui caracter de colindă 
este cel care i-a modificat soarta, ca și faptul că a fost, de la început, legat de sărbătorirea Anului 
Nou; de asemenea, trebuie subliniat că prezenţa unor fapte de esenţă similară în spiritualitatea 
altor popoare europene atrage nevoia de a preciza când, cât și cum s-a cristalizat, până la trăsături 
cu totul aparte, obiceiul cu plugul la români, ca urmare a unor condiţii și posibilități proprii; 
obiceiului i se mai spune Plug sau Plugul Mare (atunci când este practicat de bărbaţi, aceasta fiind 
și forma cea mai veche), Plugușor (peste tot), Pluguleţ, Plugarul, chiar Plugușorul Mic (când este 
practicat de către tineri și copii); local însă, obiceiul prezintă și denumiri mai puțin cunoscute, cum 
ar fi Cu boii, atestat în zona muntoasă a Neamţului, având caracter de unicat, boii fiind realizaţi din 
scândură și pânză, în mărime naturală; în Botoșani, se spunea prin 1926, că se merge cu Hăi-hăi, 
spre Suceava, cu Hăiul sau cu Hăitul, cu Hăitura și chiar De-a hăicăitul sau cu Cetâratul; practica 
este complexă, are elemente dramatice, elemente epice și laice (urările și felicitările din final); de 
aceea, intuind posibilitățile dramatice ale „Plugușorului”, păstrătorii acestuia le exploatează în chip 
neașteptat; în Vaslui, de pildă, ceata Plugului Mare, cu patru boi, deschide porțile grădinilor, ușile 
de la beciuri, brăzdează, seamănă; în tot acest timp, un ins măsoară ograda cu o prăjină și se 
ceartă cu altul de la un hat; apar îndată cei ce reprezintă autoritățile satului și intervin pentru 
aplanarea conflictului, toate acestea alături de alte improvizații; se poate afirma cu deplin temei că 
„Plugușorul” este epopeea grâului și nu a porumbului, ceea ce constituie o dovadă a vechimii lui; 
funcţia magică și rituală a obiceiului este dovedită și prin faptul că, în unele sate din Botoșani, se 
colindă și în faţa porţilor de la grajdurile animalelor sau chiar la fântână; în unele sate, se colindă 
numai la fântânile noi, construite în acel an, în zorii zilei de An Nou, la cererea gospodarului; în alte 

localități, se urează la toate fântânile, fiind o probă a fecundității urmărită prin ritualul 
„Plugușorului”; mimarea actelor muncii agrare într-o manieră aproape rituală poate fi considerată 
drept dovadă a originii magice a obiceiului; în multe locuri încă, după ce este terminat colindul la 
fereastră, membrii cetei vin prin casă și, cu un mic plug din lemn, trag brazde prin făina (altădată 
prin boabele de grâu) pusă anume de gospodari într-o albie sau covată, ceea ce pare a se lega de 
un străvechi rit de fecunditate; acest plug miniatural este semnalat în Oltenia și Muntenia, dar 
apare rar și în Moldova, cu precădere în zona Bacăului; concluzia generală este că „Plugușorul” 
este un obicei exclusiv românesc, neîntâlnindu-se la nici unul din popoarele înconjurătoare sau 
mai îndepărtate (ADĂSCĂLIȚEI,p.7-8;10;16;25-26;47;50;127-129;150). Ţinând seama de unele 
cercetări asupra vechilor mituri egiptene, se poate presupune că „Plugușorul” este de fapt la 
origini ceremonialul primei brazde, practicat de căpetenia obștii patriarhale; la români, menţiunea 
din texte despre „bădiţa Vasile” sau „bădiţa Troian” pare să aibă același rol (4.P0P,p.78). 
„Plugușorul” a fost semnalat în Dobrogea, mai ales în satele a căror populaţie provine în mare 
măsură din Moldova, atestat deopotrivă în judeţele Tulcea și Constanţa, deci lângă Dunăre; aici, 
uneori, ceata de flăcăi și de bărbaţi joacă la finele colindatului; variantele existente au fost 
revigorate odată cu prezenţa masivă a mocanilor ardeleni în Dobrogea (PRESA). 


PLUMB 

Cu deosebire, în noaptea Anului Nou, fetele și flăcăii topesc plumb sau cositor și toarnă, fiecare 
dintre ei, câte trei linguriţe într-un vas cu apă; forma pe care o ia metalul solidificat în acest fel 
prilejuiește participanţilor (de multe ori asistați de o femeie mai în vârstă și cu mai multă 
experiență) să interpreteze cum le va fi viitorul în anul în care se intră; chiar și femeile, ca să afle 
care le este viitorul mai apropiat, topesc plumb și-l toarnă apoi în apă și, dacă forma pe care o ia 
plumbul este aceea de cruce, este semn că respectiva va muri - Suceava (2.MARIAN,I,p.53;67; 
2.GOROVEI,p.145;258). Pentru cine visează că posedă cositor sau plumb este semn de boală sau 
de sărăcie - Suceava (NOTE, Băncescu). 


POARTĂ 

Însemn de pătrundere în gospodărie, marcă a statutului social în cadrul colectivităţii sătești; ea 
poate fi asemuită brațelor care se deschid cu generozitate în faţa celui care dorește să intre în 
gospodărie, sau străjuiește pătrunderea în sanctuarul trudelor și bucuriilor familiale; poarta este 
ca piatra de hotar la marginea unei împărăţii și totodată o călăuză care impune respect și prețuire; 
ea este generată și de o demnitate estetică a spațiului obștesc, Constantin Brâncuși incluzând-o în 
ansamblul său monumental de la Târgu Jiu (SMEU,p.89;NOTE,Antonescu). La nunțile din Munţii 
Apuseni și în Sălaj, vorniceii sau frații miresei pun lângă poarta curții sau deasupra acesteia o rudă 
numită ciuhă, în vârful căreia așează o oală cu cenușă, iar stâlpii porții îi leagă cu funii de paie și cu 
lanţuri de car; în localităţile năsăudene, în ulcica prinsă în vârful rudei se pun monede din argint; 
când alaiul mirelui sosește la casa miresei, nimeni nu este lăsat să intre în curte până ce tânărul 
ginere sau altul mai iscusit nu împușcă vasul (3.MARIAN,I,p.265). Textele folclorice atestă și ele 
porţi ferecate cu lanţuri sau funii înfășurate în fân și paie, detalii menite să simbolizeze 
inaccesibilitatea și castitatea fetei (EVSEEV,p.208). În Maramureș, în ajunul Anului Nou, porţile de 
la casele cu fete bătrâne se scot, se duc și se ascund, ca să fie deschis drumul peţitorilor; în tot 
cursul nopţii de Anul Nou, porţile tuturor gospodăriilor se lasă deschise și luminile aprinse, pentru 
a primi colindătorii, pentru că este o cinste să-ţi vină mulți colindători; există și obiceiul ca fetele, 
după ce se întorc de la colindat, să deschidă toate porţile caselor din sat, în credinţa că astfel va fi 
deschisă și calea peţitorilor (BOGDAN,p.16;120). În Bihor, tot în ajunul Anului Nou, feciorii fură 
porţile de la casele cu fete de măritat și le bagă în râu; de asemenea, dacă găsesc prin curtea 
vreunui gospodar lucruri în dezordine, le schimbă locul, ceea ce fac și copiii care colindă cu 
„Steaua” în ajunul Crăciunului, când adună aceste lucruri și le duc în casă sau când se îmbracă în 

rochia găsită uitată pe frânghia din curte (PRESA). La trecerea pe drum a cortegiului funerar, 
porțile gospodăriilor de pe traseu să fie închise, ca să nu moară și alţi oameni din celelalte case - 
Suceava; se leagă trei țăruși cu fire provenite de la un steag purtat la mort și se înfig lângă parul pe 
care sunt amplasate balamalele porţii de intrare în gospodărie, pentru ca feluritele boli care 
bântuie să nu pătrundă în ogradă - Tecuci; (2.GOROVEI,p.22;149). Serie simbolică: poartă- 
steag(pentru mort)-3. 


POBREJENIE 
În ziua de Pobrejenie (6 august), se ia o crenguţă cu șapte prune și câteva alune și se păstrează, 
crezându-se că sunt bune ca leac contra oricăror boli - Gorj (2.GOROVEI,p. 92). v. AUGUST. 


POD 

Loc cu dublă semnificație, pentru că în el se depozitează bună parte din roadele pământului 
(porumb, grâu, mere, nuci etc.), dar și loc al lenei, pentru că în pod sunt abandonate unele 
ustensile gospodărești (în special cele aferente țesutului), semn al nemuncii, al nelucrării (NOTE, 
Antonescu). Nu prevestește de bine, când pocnește podul casei dintr-un ungher al lui - Suceava 
(2.GOROVEI,p.197). 


PODOABĂ 

În cadrul costumului popular de pretutindeni, podoabele nu sunt doar niște piese complementare, 
cu funcţie estetică; ele încifrează străvechi credințe și rituri apotropaice; astfel, mărgelele spărgurii 
(venețiene), cu circulație în Bihor, Munţii Apuseni, Sălaj, Maramureș, Țara Oltului, provenind din 
Italia, prin Dalmația, sau din Bosnia, sunt considerate principala podoabă în portul fetelor care 
intră prima oară în „joc“, constituind marca unei etape de iniţiere, de trecere de la o vârstă la alta; 
de la acea dată, fetele încep să fie căutate de peţitori; totodată, greutatea procurării lor din târguri 
determină și marca stării sociale a purtătoarei, a condiției materiale a familiei din mijlocul căreia 
provine; după apariția manufacturilor de sticlă din Transilvania, în sec. al XVIII-lea, aceste mărgele 
se fabrică și local; deoarece astăzi nu se mai confecţionează, ele au devenit din nou piese scumpe; 
multe podoabe (inclusiv monede), asociate cu panglici colorate, intră în pieptănătura fetelor, 
indicând, și de această dată, vârsta, starea economică și socială a lor; dar rostul acestora este mult 
mai ascuns, deoarece în Banat, Bihor, Sălaj, panglicile purtate la intrarea în primul „joc“ sunt 
păstrate pentru a împodobi cu ele băţul steagului de nuntă, invocându-se astfel beneficul asupra 
viitoarei familii; găteala capului are și ea o semnificaţie magică, rituală, ceremonială; se crede 
astfel că podoabele vor avea puterea transmiterii frumuseţii și sănătăţii asupra întregii vieți a 
mirilor; în Ţara Oașului, Satu Mare, Bihor, Sălaj, Arad, Timiș, Caraș-Severin, miresele se 
împodobesc cu zgărduța de ochi, zgărduţa de frunte („barta“), împletită cu mărgele policrome, 
tivită cu monede de argint, având nu doar rol estetic, ci și unul de marcă rituală, de îndepărtare a 
maleficului; de asemenea, în zilele de sărbătoare și în ocazii ceremoniale, tinerii poartă zgărduța 
cu mărgele, întâlnită în toate zonele etno-folclorice din Transilvania, Banat și Maramureș, excelând 
însă, din punct de vedere estetic, cele din Bihor și Maramureș; la intrarea miresei în casa soacrei, 
aceasta îi dăruiește un șirag de mărgele negre, în timp ce rostește un descântec, prin care se 
urează tinerilor soţi să se urmeze unul pe celălalt ca boabele în salba de mărgele, iar căsătoria lor 
să nu se poată desface, după cum șiragul nu are capăt; apoi acest șirag este purtat toată viața, 
intrând chiar între podoabele cu care se înmormântează femeile; în cazul existenţei unor 
descendenţi, mărgelele negre, spărgurii, sunt moștenite din generaţie în generaţie 
(2.BOCȘE,p.264;271-273). Un text folcloric din Moldova atestă că punerea, la copii, a mărgelelor 
atrage după sine un destin negativ: „Mi-a pus la grumaz mărgele,/Să petrec zilele mele/ Tot cu 
necaz și cu jele“; se crede că nu este bine să se pună băieţilor mărgele la gât, pentru că, maturi 
fiind, vor plânge la beţie până se vor trezi din aburii alcoolului - Ilfov;Prahova;Buzău; dacă un 


Antonescu. Dicţionar de Simboluri și Credințe Tradiţionale Românești 540 


http: / /cimec.ro 


bărbat pune mărgele la gât, se spune că va plânge beat - Dolj;Teleorman;Bucovina; când vine 
preotul cu apă sfinţită, în ajunul sau în ziua de Bobotează (6 ianuarie), fetele nemăritate își iau 
mărgelele de la gât și le pun lângă pragul ușii, fără să fie observate, ca să treacă preotul peste ele; 
când trebuie să treacă și cântăreții, le iau în grabă și le pun iarăși la gât, în credinţa că astfel făcând 
le vor îndrăgi flăcăii sau că se vor mărita mai repede - Bihor; Vâlcea;Olt;Muntenia; în unele zone, 
fetele așează apoi obiectele (podoabele) de lângă prag sub perna pe care dorm, ca să-și viseze 
ursitul sau ca să se mărite curând - Moldova; Suceava; dacă o fată, cu ocazia obiceiurilor din cadrul 
Vergelului, indică o farfurie (strachină) sub care se află mărgele înseamnă că soțul ei va fi un 
bărbat frumos - Mureș; Cluj; pentru tratarea junghiului (pneumonie), se cumpără mărgele mici, 
albastre, se pisează, se amestecă în rachiu și se bea; ca să vadă bine până la adânci bătrâneţe, 
femeile sunt sfătuite să poarte podoabe (mărgele, inele, cercei); dar și dacă și-au pierdut din 
vedere este bine să poarte mărgele, ca să le revină acuitatea de până atunci a vederii — Suceava 
(2.GOROVEI,p.81;117;195;251;258;2.MARIAN,I,p.66;128;132-133;NOTE, Antonescu). La Ziua Crucii 
(14 septembrie), preotul cu crucea trece din casă în casă prin întreg satul; acolo unde sunt fete de 
măritat, mamele lor iau mărgelele fetelor și le pun lângă pragul ușii, astfel ca preotul să treacă 
peste ele; dacă preotul sau cantorul le vede, efectul gestului se anulează; în noaptea imediat 
următoare, mărgelele și trei seminţe de cânepă sunt puse sub perna pe care va dormi fata, fără ca 
ea să știe ceva; a doua zi este întrebată pe cine a visat, în credinţa că acela va fi viitorul soț - Țara 
Hațegului; în noaptea Anului Nou, fetele merg în grădină și-și atârnă mărgelele în câte un pom 
fructifer, după care îl scutură, fiind concomitent atente dinspre ce parte a satului latră vreun câine, 
în credinţa că din acea parte le va veni și viitorul bărbat - Țara Hațegului (CLOPOTIVA,p. 445-447). 
Fetele și femeile să nu-și înșire ele însele mărgelele, pentru că, dacă o fac, înseamnă că își înșiră 
lacrimile și tristeţile, că se vor ţine „lanț“ clipele rele - Moldova; Muntenia (NOTE,Antonescu). Cine 
jelește un mort sau poartă doliu nu mai trebuie să poarte mărgele și nici o altă podoabă - Țara 
Oltului (RĂDULESCU,p.288; dar interdicţia este valabilă pentru toate zonele etno-folclorice). Cine 
visează că posedă, înșiră sau primește în dar mărgele este semn că va plânge de vreun necaz - 
Bucovina (2.GOROVEI, p.137). Pentru cine visează că deţine bijuterii înseamnă că va fi prețuit mai 
mult decât merită; dacă visează bijuterii, trebuie să aibă grijă să nu fie prea darnic la cheltuielile pe 
care le face, sau poate să prevestească o mare dragoste; dacă visează bijutier, este necesar să fie 
cu mare atenţie să nu fie jefuit - Suceava (NOTE,Băncescu). Serie simbolică: mărgele-cânepă. 


POIANĂ 
Ca și în cazul luncii, vâlcelei etc., lirica populară de dragoste demonstrează că poiana („poieniţa“) 
este un simbol feminin (EVSEEV,p.135). 


POM 

Românii cred că fiecare arbore are duhul său; dacă duhul este bun, copacul poate fi tăiat fără nici o 
primejdie; dacă duhul este rău, și copacul va da un lemn „rău”, cu care nu este bine să se 
clădească o casă; în unele zone ale Transilvaniei, se crede în existenţa unui spirit rău, care îi 
omoară pe copiii nebotezați, numit Baba-Coaja, și care le închide sufletele în tufișuri de soc, unde 
rămân până le putrezește corpul (2.OLTEANU,p.212). Lemnele, în special cele care sunt folosite la 
construcția caselor, se taie toamna și numai când este lună nouă sau în descreștere - Hunedoara 
(BALASZ,p.40). În zona Brașovului, înainte de a tăia un copac, țăranul se închină și se roagă de 
copac să-l ierte că îl taie; lemnul, din această cauză, este tăiat, de obicei, pe gerul cel mai mare, 
atunci când nu este în vegetaţie, când nu are sevă în el, când el este de fapt mort (NOTE, 
Antonescu). Nu este bine ca, la plecare, să fie lăsată o creangă, așa cum a fost ea poziționată 
inițial, în caz că este necesar să fie ruptă dintr-un copac, pentru a fi înfiptă în pământ, în scopul de 
a ţine umbră copilului pe timpul cât părinţii lui au treabă pe câmp, deoarece vin măiestrele să 
joace acolo și copilul poate fi pocit; și nici a doua zi nu se înfige aceeași cracă în pământ, fiindcă ea 

ar fi putut fi folosită de măiestre, existând aceleași temeri cu privire la sănătatea pruncului - Țara 
Oltului; pomul roditor tăiat să nu fie despicat cu pene, pentru că și Dumnezeu va folosi tot pene, 
bătute pe la încheieturile celui care a tăiat arborele - Tecuci; nu este bine să se doarmă sub un 
pom, deoarece poate cădea ceva și-l poate schilodi pe cel culcat acolo - Țara Oltului; dacă înfloresc 
pomii spre toamnă este semn că acest anotimp se va prelungi mult spre iarnă - Muntenia; va fi 
toamnă lungă, când pomii înfloresc a doua oară - Țara Oltului (GOLOPENȚIA,p.97;109;145; 
2.GOROVEI,p.58; 269). Copiii plăpânzi și bătrânii neputincioși sunt trecuți prin borta sau prin 
împletitura unui pom roditor, cu tulpinile gemene, crezându-se în puterea magică dublată de 
îngemănarea care dă tărie, regenerare, viaţă - Bihor (4.BOCȘE,p.349). Tăiate din pădure în noaptea 
de Sfântul Gheorghe (23 aprilie), ramurile verzi sunt puse de feciori la porțile caselor cu fete 
nemăritate, ca semn de prietenie și dragoste; se crede că aceste ramuri apără oamenii, vitele și 
semănăturile de spiritele malefice, devenite foarte active în această noapte, la trecerea de la anul 
vechi pastoral la cel nou; ele au rolul să anuleze farmecele vrăjitoarelor, care pot lua mana vitelor, 
sporul viilor, livezilor și câmpurilor, aduc sănătate, rod bogat și voie bună în gospodărie; ramurile 
verzi în care se îmbracă Sângeorzul (fecior din ceată), aruncate peste semănături, aduc rod bogat; 
mâncate de vite, le apără contra strigoaicelor, care le fură sau le strică laptele; păstrate în casă, 
aduc noroc, sănătate și belșug; din ele se aleg unele care sunt folosite la confecționarea de cununi 
pentru tinerii căsătoriți; pomilor care nu rodesc li se face o gaură în tulpină, în care se bate apoi un 
cui din lemn de corn (PRESA). În cântecele de jale din Oltenia mai cu seamă, creanga uscată pe 
care se așează nemângâiata turturică simbolizează jalea și ideea de moarte, după cum arborele 
înverzit și livada cu iarbă verde sunt simbolurile vieții exuberante (CARAMAN, p.196). Există 
obiceiul ca pomii sterpi din grădină să fie ameninţaţi primăvara; aceasta se face neapărat de către 
două persoane (stăpânul și stăpâna, gospodarul și un fiu, doi copii ai gospodarului, gospodina și o 
altă femeie, doi bărbaţi etc.); una din cele două persoane merge cu toporul și ameninţă verbal 
pomul neroditor, uneori lovindu-l chiar ușor în coaja trunchiului, în timp ce se rostește următorul 
dialog: „Tai pomul acesta!”; „Lasă-l că face la anul!“; sau „Faci poame la vară sau te tai?” și se 
răspunde: „Nu-l tăia că-l iau eu chezășie că face poame!”, sau „lartă-l, că are să rodească!”, sau 
„Ba nu, că la anul viitor face fructe!”; dar pot fi înregistrate și răspunsuri ca fiind ale copacului: 
„Lasă-mă că fac!”; „Nu mă tăia că fac!”; „Am să fac la anul, am să fac la vară!”; „Ba nu mă tăia/Că 
roade ţi-oi da!”; uneori femeia prezentă în cadrul cuplului care îndeplinește ritualul are mâinile 
mânjite cu aluat și dă asigurări că pomul va fi încărcat cu fructe anul viitor precum sunt mâinile 
sale pline de cocă; în final, cel cu toporul se adresează copacului: „Vezi, pomule, te-am scos acum, 
dar la anul să faci fructe multe, că eu nu te-oi mai scoate”; toate aceste formule se rostesc de trei 
ori; în Bihor, dialogul se poartă cu un copil având vârsta sub 7 ani, cuvintele rostite de omul matur 
fiind însoţite de gestul lovirii cu toporul la rădăcina copacului; informatorii locali susţin că astfel 
pot determina rodirea pomilor și la fel procedează și în plantațiile de viță de vie (3.BOCȘE,p.110- 
111;PRESA). Ca o sinteză a practicilor care se desfășoară în legătură cu pomii, sunt enumerate 
următoarele: casa copilului (placenta) este îngropată la rădăcina unui pom roditor; cenușa din 
vatră este aruncată la rădăcina pomilor; din aluatul ras de pe covată se fac colăcei și se agaţă de 
ramurile pomilor care nu rodesc; este adusă la biserică sămânță din fiecare soi de pomi, aceasta 
este sfinţită și apoi amestecată cu celelalte seminţe care se pun în pământ pentru puiet; fructele și 
strugurii din prima recoltă sunt dați copiilor; gospodina unge trunchiurile pomilor din grădină cu 
aluatul pregătit pentru Paște; grădinile și viile sunt stropite periodic, dar mai ales la sărbătorile 
mari cu agheasmă; gunoiul trebuie pus la pomi în ziua Sfântului Gheorghe (23 aprilie), pentru a 
rodi bogat; în ajunul Crăciunului, se leagă pomii cu paie, pentru ca aceștia să lege și să facă fructe; 
în noaptea Crăciunului, se pune funingine la pomi, pentru a rodi bogat (PRESA). Înseamnă pagubă 
pentru cine visează pom fără roade și câștig pentru cel care visează pom cu roade; va avea parte 
de amăgiri și înșelăciune cel care visează pom uscat; înseamnă ceartă, neliniște pentru cel care 
visează copaci ieșind din pământ, dar semnifică bogăţie și onoare pentru cel care visează copaci 

verzi, înfloriţi - Suceava (NOTE, Băncescu). 

Pomul vieţii. Când n-a fost considerat drept expresie „vegetală” a Realităţii absolute, pomul sacru 
a început să fie apreciat dintr-un punct de vedere decorativ; simbolul golit de conţinutul metaforic 
originar s-a menţinut prin valorile sale empirice și estetice; arta populară a tuturor țărilor 
tezaurizează o întreagă serie de simboluri cosmologice, care de multă vreme sunt pur și simplu 
„motive decorative” (ELIADE,p.680). Pomul vieţii este unul dintre miturile străvechi ale omenirii, 
întruchipând în formă poetică visul irealizabil al „tinereţii fără bătrâneţe și al vieţii fără de moarte”, 
fiind întâlnit, ca imagine plastică realizată în variate forme, în arta tuturor popoarelor din Europa și 
a multora din Asia; în legendele și credințele popoarelor, acest mit se înfățișează oamenilor 
constant, fiind vorba în esenţă de un copac ale cărui fructe minunate sau a cărui sevă miraculoasă 
sunt elixire ale vieţii; în coroana copacului sau la rădăcina lui stau păsări și animale înfricoșătoare 
care păzesc nepreţuitul tezaur; adâncile rădăcini ale dendrologiei drept cult străvechi și 
universalitatea lui au făcut ca imagini comune lui să fie introduse nu numai în emblematica și 
practica creștină și mahomedană, ci și în cea mozaică și armenească din România; domeniul însă în 
care aceste imagini sunt prezente și azi într-o profuziune greu de cuprins este acela al artei 
populare; pentru a sugera vechimea acestor credinţe, manifestată în bogăţia de forme 
iconografice, trebuie amintit că simbolurile creștine, printre care în primul rând crucea, având și 
ele vârste de două mii de ani, sunt foarte puţin prezente în arta populară românească și departe 
de a putea fi comparate ca frecvenţă cu imaginile ținând de mituri și de culturi pre-creștine, între 
care dendrolatria ocupă un loc proeminent; de pildă, pe o întinsă arie din Subcarpaţii Munteniei și 
Olteniei, icoane și cruci sunt bătute în copaci, a căror coajă crește cu anii și ajunge să le acopere; în 
alte locuri (Valea Batovei, Dobrogea), practica dendrologiei se manifestă prin agăţarea în anumiţi 
copaci a panglicilor colorate și a pomelnicelor; și în Ţara Hațegului sunt menţionate câteva puncte 
asemănătoare; vasul cu apa vieţii, în care este implantat pomul vieţii, apare în multe variante 
simbolizând momente diferite, cum ar fi de exemplu Buna- Vestire; spre sfârșitul Evului Mediu și în 
Renaștere, vasul cu pomul vieţii se transformă într-un vas cu un buchet de flori, ornament al 
interioarelor patriciatului bogat; un alt tipar plastic este cel al arborelui vieţii iranian, figurat ca un 
copac cu coroana mai mult sau mai puţin dezvoltată și cu rădăcina îngroșată ca un triunghi, sau cu 
un gol la rădăcină, simbolizând izvorul; lateral, copacul este păzit de păsări, animale sau oameni; 
simbol străvechi, originea lui este plasată în Persia și India de obicei; arborele sfânt, arborele 
cosmogonic este figurat și zeificat în India, în calitatea sa de arbore al Paradisului și ca arbore 
ambroziac, de aici desprinzându-se arborii prezenţi la germani, scandinavi, arborele lui Adam, 
arborele științei binelui și răului, arborele cu șarpe, arborele antropogonic, arborele de Crăciun, 
arborele lui Buda; arborele cosmogonic este simbolul vegetației și al vieţii universale și în 
consecinţă al nemuririi; își are originea în Soma indiană, o plantă cățărătoare (asclepiadee), 
numită de botaniști Sarcostemma viminale, ale cărei flori sunt dispuse în formă de evantai; din 
această plantă se extrăgea un suc, care, amestecat cu lapte și fermentat, constituia principala 
ofrandă în ritualul vedic; dar trebuie notată și diferența existentă între acest pom al vieţii, plantă a 
cărei patrie este Cașmirul, și arborele vieţii asirian (asherah), care este curmalul, ai cărui ciorchini 
de fructe, simetric dezvoltați, au devenit un element decorativ des uzitat în Orient; de remarcat că 
uneori cele două tipare, cel elenistic și cel iranian, apar pe același obiect; în arta populară 
europeană, pomul vieţii iranian apare încadrat în geometrismul caracteristic, precum la covoarele 
scandinave, finlandeze și est-prusiene; în regiunea Peninsulei Balcanice, în Albania, în Grecia, 
apare pe ţesături, pe lăzi de zestre sub forma chiparosului, iar forme asemănătoare se regăsesc și 
în România; pe teritoriul românesc se întâlnesc, din epoci foarte îndepărtate, trei tipuri de tipare 
plastice ale pomului vieţii: cel local, traco-dacic, cel elenistic și cel iranian; în linii mari, tiparul 
iranian este mai frecvent în Moldova, mai ales pe scoarțe, și în Transilvania, în timp ce în sudul ţării 
predomină tiparul elenistic într-o formă puternic localizată; trei sunt procesele care pot fi 
înregistrate în cazul imaginii elenistice a pomului vieţii: primul este transformarea, sub puternica 

influenţă a decorului geometric simplu, concordând cu viaţa unei populaţii agricole și pastorale, a 
Kantharos-ului grecesc așezat într-o glastră ţărănească de flori, luând, de cele mai multe ori, forma 
cilindrică sau tronconică răsturnată a ghiveciului de pământ sau a cănii cu toartă; sub forma unui 
vas cu picior, a unui potir, rareori, și acesta tot cu toarte, caz în care sunt imagini transpuse din 
arta cultă; cel de al doilea proces este înlocuirea, de cele mai multe ori, a vrejului de viță de vie cu 
o altă plantă, fie locală, fie reprezentând stilizarea de modă orientală a unei plante exotice sau 
locale; în fine, poate cel mai important, al treilea proces înregistrat este dispariția păsărilor, care s- 
a petrecut în mod progresiv, existând numeroase exemple în care imaginea vasului cu floare și 
pasăre apare descompusă, în sensul că pasărea figurează pe același obiect, dar ca un motiv 
autonom; pomul vieţii figurat printr-o glastră cu flori se întrepătrunde cu tiparul iranian 
caracterizat prin extraordinara persistenţă a rădăcinilor sau a orificiului de la baza trunchiului; 
această întrepătrundere duce la o formă interesantă, în care rădăcinile se văd în vas, ceea ce 
conduce la victoria tiparului iranian pe întreaga suprafaţă a României, în forme pure sau 
combinate și care poate fi pusă pe seama arhaicei tradiţii a bradului ca pom al vieţii, formă legată 
mai mult de tiparul iranian decât de cel elenistic; vasul cu flori simbolizând pomul vieţii este 
prezent pretutindeni, pe întreg teritoriul României, pe cele mai felurite obiecte: pe stâlpii de piatră 
(Valea Trotușului), traforat la scândurile cerdacului (nordul Moldovei), pe furcile de tors (Valea 
Ampoiului), zugrăvit pe pereţii casei (Oltenia), executat cu tencuială colorată (Muntenia), pe cutiile 
de brici (Bistrița-Năsăud); imaginea poate fi și stilizată geometric pe pereţii albi ai caselor (Argeș), 
pe fondul negru al pereţilor unor case din nordul Moldovei; vasul poate fi înlocuit cu o cană cu o 
toartă sau două pe fondul tencuielii albe a caselor din Sălaj și Bihor; pe lăzile de zestre de pe Valea 
Bistriței, pe feţele de pernă din Maramureș și Oltenia, pe gulerul cămășilor din Bihor și pe cămășile 
femeiești din Vlașca, pe pungulițele turcești din Dobrogea, pe scoarțele din Banat, pe cahlele din 
Transilvania; de cele mai multe ori, florile sunt garoafe sau lalele; tiparul elenistic (chiparos, viță de 
vie, păsări) s-a transformat, chiparosul luând chipul glastrei, viţa fiind înlocuită cu o altă plantă, dar 
rămânând prezentă pasărea, care poate fi figurată fie în partea de sus a vasului, fie la baza lui, o 
clasificare precisă neputându-se face; și această imagine se întâlnește în mai toate regiunile 
României și pe mai toate obiectele, de la arhitectură populară și până la obiecte de uz casnic; pot fi 
asociate păsărilor și animale, într-o tratare plastică de influenţă orientală; tiparul iranian (arbore 
cu rădăcinile anume figurate) are formule mai variate și mai complexe, în care apar, pe lângă 
păsări, și animale, oameni, oameni în șir, călăreţi; predominanţa lui pe teritoriul României se 
explică prin preexistenţa tiparului traco-dacic, ambele figurate în forma arborelui întreg cu 
rădăcini; la acest fond arhaic au fost adăugate elemente care au condus la alcătuirea de forme 
diverse ale imaginii pomului vieţii iranian (PETRESCU,p.39-43;48;51-54;57-59;61;130). 

Pomul la nuntă. Imaginea celor doi arbori îmbrăţișați care apare în basme este simbolul iubirii, iar 
cu cât arborii sunt mai mari, cu atât este mai evidentă aglutinarea simbolului iubirii cu cel al 
căsătoriei și rodirii (4.POP,p.49). În oraţiile de nuntă, tinerii sunt asimilați frecvent cu doi pomi în 
floare; analogia cu pomul și, în special, cu bradul de la munte, se referă mai ales la mire 
(EVSEEV,p.191). În Bihor, după „învelitul miresei” (pieptănatul nevestesc), se săvârșește, după un 
ritual străvechi, „cununia la pom”, mirii fiind conduși la un pom roditor, ca să rodească și ei ca 
pomul primăvara; ambii tineri se ţin cu mâna de o creangă verde a pomului, gestul simbolizând 
comuniunea sufletească și armonia în căsnicie (3.BOCȘE,p.116). „Mărul”, „mărul de cununie” sau 
„pomul de cununie” este un obicei semnalat numai în sudul Transilvaniei; după ce s-a împlinit anul 
de căsătorie, se pune mărul sau pomul de cununie „ca să aibă ei și familia celor căsătoriţi pe 
cealaltă lume un pom pe care să se odihnească”; pomul se face cam pe la Sântă Măria Mică (8 
septembrie) ori și mai târziu, adică în toamna anului următor căsătoriei; însurățeii cumpără 12 
vase de lut, ulcioare, lumânări, un scaun de brad, mai multe specii de fructe și tot felul de turte 
pregătite în gospodărie; apoi mai fac „capete” (parastas) după câte ulcioare au fost cumpărate; 
este chemat preotul în zi de duminică și participă și nașii de cununie, precum și alte rude; mai sunt 

chemați și 12 oameni săraci; după ieșirea de la biserică, se adună la cei care dau pomană de 
cununie, înainte de a mânca de prânz, la amiază; lângă preot, care stă în capul mesei, se așează 
într-o gropiţă în pământ un pom, ca să stea tot așa cum a stat el în grădină, în el punându-se fructe 
câte încap; se împletește din lumânări un șarpe mare cu un măr în gură, se ia apoi o bucată de 
pânză legată cu arnici roșu în care se pun turte, mai multe lumânări și pe toate le pun lângă pom, 
acesta numindu-se „pomul lui Adam în Paradis”; lângă pom mai pun și scaunul de brad și 
împrejurul meselor așează laviţe pentru oaspeţi; pe mese se pun ulcioarele și lângă fiecare ulcior 
se pune câte un „parastas” cu pom în el, încărcat și acesta cu fructe, lumânări, colăcei și turte; 
pentru fiecare pereche de oameni - bărbat, femeie - se pune câte un astfel de parastas, iar sub 
pomul preotului se mai pune și o năframă sau un ștergar frumos, pe care îl ia preotul; doar pentru 
nănași nu se pune nimic, pentru că pomul cel mare este al lor; sub picioarele preotului, împăturită 
în două, se pune și blana unei oi, din carnea căreia au fost gătite bucatele de pe masă, blană pe 
care apoi preotul o trimite acasă; pe fiecare pom în parte, inclusiv pe cel mare, proaspeţii 
căsătoriţi îl ţin cu mâna dreaptă și îl dă, rostind: „Pe astă lume să fie al dumitale, pe cealaltă lume 
să fie al meu”; nașul oferă în schimb un vițel; în părţile Năsăudului, pomul de cununie se 
pregătește chiar în ziua premergătoare celei în care se oficiază slujba de căsătorie, uneori în loc de 
pom folosindu-se doar o ramură de măr; aceasta stă pe masă până la sfârșitul cununiei 
(3.MARIAN,I, p.523-524). v. POMANĂ. 

Pomul la înmormântare. În bocete, apar înșiruiri de arbori, pe lângă care trece sufletul în călătoria 
sa: salcia, trandafirul, bradul, mărul, ultimul fiind și o întâlnire cu arborele biblic; arborele sacru 
este supranumit și „axă a lumii” și așa se explică apariţia lui și la nuntă, și la înmormântare ca stâlpi 
la morminte, sau la răscruci, uneori înlocuit de troițe; toate atestă un cult al arborelui sacru 
existent în arealul sud-est european; ca și animalele, și arborii sunt psihopompi, fiindcă orientează 
sufletele spre lumea cealaltă, sunt locuri de trecere, sau ţin de acel „arbor vitae”, pom al vieţii, 
adică simbol de renaștere și viață eternă; și „Coloana infinitului” a lui C. Brâncuși întruchipează 
arborele ca axă a universului, ceea ce observă și P. Caraman (BUHOCIU,p.22). Acest pom este 
utilizat mai în toate zonele etno-folclorice din România; în Bucovina, există credinţa că sufletul 
străbate drum lung, timp în care trece peste multe vămi, unde îl așteaptă de fiecare dată o 
sumedenie de draci, care vor să-l îndrepte spre iad; până la urmă, ostenit și însetat, ajunge la un 
copac, lângă care se află o fântână, iar sub copac un scăunel; îngerul său care l-a însoţit până aici îl 
invită pe scăunel, apoi se duce la fântână, unde își potolește setea, urcă apoi scăriţa care este 
sprijinită de pom și cu cârlige apucă crengile și le aduce spre el ca să ia fructe; aceeași credință 
există și în Banat, iar multe texte de bocete vorbesc despre pomul sau mărul care este păzit de 
îngeri sau spre care îngerii îndeamnă sufletul să se îndrepte; se mai crede, tot în Bucovina, că 
omul, neputând ajunge în Rai, unde sunt pomi destui, măcar să aibă pomul lui din care să se 
înfrupte; cei mai mulţi dintre români cred că pomul, numit și „pomul Raiului”, merge și el unde 
merge și sufletul; acolo ar sta veșnic verde și încărcat cu de toate, așa că sufletul se uită doar la el 
și se și simte sătul; iar dacă îi vine poftă de mâncare, se suie pe scăriţă, trage cu cârligul și mănâncă 
poamele; cei cărora nu li s-a dat de pomană un astfel de pom stau și se uită cu jind la ceilalți; dar, 
tot în Bucovina, se mai crede că acest pom ar fi „pomul vieţii omului“, care l-a hrănit pe acesta de- 
a lungul vieţii sale cu tot felul de fructe, precum odinioară Pomul Raiului a hrănit pe Adam și Eva; 
uneori se spune că, în fapt, acest pom ar reprezenta jertfa cuvenită pentru ultima oară spre 
împăcarea și împreunarea omului cu Dumnezeu; în zonele Sibiu și Rădăuţi, se crede că atunci când 
Dumnezeu a scos din iad pe Adam și Eva, sufletele celor drepți s-au ținut de dânsul ca un pom 
încărcat cu fructe, cu alte cuvinte pomul ar servi astfel ca o scară pe care sufletul ar urca-o până la 
Dumnezeu în cer; în Banat, textul unui bocet menţionează că, în călătoria sa, sufletul trebuie să 
treacă peste o mare foarte adâncă, care se numește Sorbul pământului; în râpa acestei mări se află 
un brad colosal de mare, numit Bradul zânelor; ajungând aici, sufletul îl roagă să întindă braţele 
sale (vârfurile sale), ca să poată trece peste mare dincolo; bradul îi răspunde la început că s-a 

încuibat în el un șoimuleţ, apoi că s-a cuibărit în el o vidră, pentru ca în final să-i spună că s-a 
cuibărit în el și o șerpoaică (șerpoane) și că nu poate, fiindcă s-ar trezi puii celor trei vietăţi și, 
șuierând și lătrând, ar speria sufletul care astfel ar cădea în apă; până la urmă, bradul se înduplecă 
și sufletul trece pe celălalt mal, în acest caz bradul zânelor fiind sinonim cu pomul celor din 
Transilvania, Moldova și Bucovina, deci o trecătoare din lumea aceasta în cealaltă; este lesne de 
concluzionat că simbolismul „pomului vieţii” tranzitează sensurile sale asupra existenţei umane 
luată în totalitatea sa, înglobând totodată mai multe semnificaţii: pom al vieţii, trecătoare din 
lumea aceasta în lumea cealaltă, umbrirea, răcorirea și odihna sufletului, după ce a trecut prin 
toate vămile, sfârșind cu a fi pom al Raiului sau chiar însuși Raiul; pomul de pomenire se face 
astfel: se ia o creangă verde, frumoasă, rotundă și bogat ramificată dintr-un pom roditor din 
grădină (măr, prun, păr), mai rar cireș și vișin; se curăță de rămurelele de prisos și se împodobește 
cu tot felul de fructe proaspete, dacă este vară, iar iarna cu fructe uscate, la care se adaugă și 
felurite copturi: mere, pere, prune, nuci aurite, cireșe, vișine, stafide, smochine, zaharicale, turte 
dulci, păsărele din aluat de grâu, colăcei, scărițe și cârligele mici făcute tot din aluat; unele se înfig 
în ramurile pomului, altele se înșiră pe o aţă și se atârnă sau se leagă de ramuri - Bucovina; în 
Suceava, pomul se așează într-o cofă sau oală plină cu apă curată; de toartă se leagă o basma sau 
năframă și câte una se leagă și de pom; pomul este al preotului, iar năframa de la toarta vasului 
este luată de cel care îl duce; de pom, care înseamnă pomii Raiului, se sprijină totdeauna o scară 
făcută din făină de grâu, iar pe una din rămurele se leagă și o sticlă cu apă; scara simbolizează 
drumul în urcuș pe care trebuie să-l suie sufletul în pomii Raiului, dacă are parte de așa ceva, iar 
apa ca să aibă ce să bea și cu ce se răcori; dus la biserică, pomul este dezgolit de preot și de dascăl 
și apoi aruncat în clopotniţă sau într-un ungher din curtea bisericii; dar poate fi și dus înapoi acasă, 
la praznic, și împărțit acolo la preot și ceilalţi; în zona Sibiului, pomul mortului se face ca și în 
Bucovina, dintr-o creangă de măr văratic; dacă este vară, creanga se taie cu fructe cu tot, iar dacă 
este iarnă se pun pe ea mere, nuci, colăcei, covrigi, niște prescuri cu scară, pe care ar urma să se 
urce sufletul la cer, și trei lumânări; apoi totul se înfige într-un colac, împletit în formă de cruce, 
adică „în patru cornuri”; toate se pun într-un blid mare; pomul se poartă deodată cu mortul, 
obligatoriu după cruce, atât până la biserică și de acolo până la cimitir; la cimitir, podoabele 
pomului sunt împărţite la nașii de botez și de cununie, drept răsplată că au botezat și cununat pe 
cel decedat; pomul rămas pustiu este ulterior înfipt lângă cruce, sau se aruncă într-un râu, vale sau 
fântână; în zona Rădăuţi, nu doar 1-2 persoane fac pomul, ci toţi ai casei pun câte ceva, fiecare 
lucru pus fiind menit pentru un mort din familie; în vârful pomului se pune neapărat un măr, o 
lămâie sau o portocală; se mai coc, în Muntenia, Moldova și Bucovina, crestăți, colaci în formă 
triunghiulară, sfinţișori, colaci în formă de S, și pomene sau pupeze (pomenete, în Muntenia) din 
grâu curat, toate la un loc purtând numele de pomene sau rai; uneori pomenele pot fi înlocuite cu 
două colive, una mai mare și a doua mai mică și 2 colaci, unul mai mare, celălalt mai mic; toate se 
pun pe o măsuţă sau într-un coș, pe marginea căruia se înfig bețișoare încărcate cu fructe și 
colăcei, iar coșul se duce la biserică, punându-se acolo și lumânări, totdeauna în număr fără soț, 
care se aprind în timpul prohodului; în zona Rădăuţi, pomul se înfige într-o pâine, fie făcută din 
făină de grâu, fie din făină de porumb (3.MARIANI,III,p.112-116-121;NOTE,Antonescu). 


POMADĂ v. ALIFIE. 


POMANĂ 

În Banat, în a 3-a,a 9-a și a 40-a zi, apoi la 3, 6 și 9 luni, precum și la un an de la data morţii, 
românii trimit la biserică un colac mare, o lumânare de ceară și un blid mare cu colivă, din care iau 
câte o lingură toţi cei care intră, rugându-se apoi pentru sufletul celui răposat; în aceleași zile, 
săracilor le este împărțită pomana, dar niciodată atât de mult ca de ziua morților, care cade lunea 
după Paște; în această zi, după slujba desfășurată la biserică, preotul se îndreaptă cu toată lumea 

spre cimitir, cântând pe drum felurite rugi și cântări; femeile duc vase mari cu agheasmă, pentru a 
stropi nu numai mormintele, ci și pe călătorii întâlniți în drum, pe toţi cei care se apropie de ele; 
altele aruncă pe mormânt boabe de fasole uscată și împart celor de faţă niște plăcinte subţiri din 
aluat de făină coapte în untură de porc; după ce au mâncat la cimitir din pomana rudeniilor, se 
întorc cu toţii la biserică, în jurul căreia dansează cu voioșie până noaptea târziu (GRISELINI,p. 188- 
189). Pentru sufletul celui decedat, sunt date de pomană, peste sicriu, hainele mortului sau unele 
din viețuitoarele din gospodărie (oi, vite, păsări), pentru ca să i se ierte mortului păcatele și 
sufletul lui să-și găsească pacea eternă - Suceava; să i se spele picioarele găinii dată de pomană, 
pentru că atunci va fi primită mai cu plăcere sau va fi mai ouătoare la cel ce o va avea - Bucovina; 
este considerată deosebită, dacă pomana făcută e însoţită de o icoană - Tecuci; în sens mai larg, 
nu este îngăduit ca primitorul să fie amăgit, ca să nu plângă morţii, care, la rândul lor, se simt și ei 
amăgiţi - Tecuci; toate cele ce se dau de pomană nu se pierd, pentru că ele vor fi primite de cel 
milostiv pe lumea cealaltă - Bucovina (2.GOROVEI,p.72;98;110;153;199). De altfel, de cele mai 
multe ori pomenile făcute în ziua înmormântării sunt adevărate ospeţe, începute într-o atmosferă 
de tristeţe solemnă și terminate cu o veselie reținută, uneori încheiate cu dansuri; ulterior 
înmormântării, sunt practicate pomeni la trei zile, la nouă zile și la șase săptămâni (40 de zile); la 
acest ultim termen, mâncarea și băutura se împart împreună cu vasele ce le conţin, precum și 
parte din hainele, lenjeria și alte obiecte care au aparținut decedatului; apoi, se mai fac pomeni la 
șase luni, la împlinirea unui an de la deces și la șapte ani; în intervalul de la un an la șapte ani, 
mortul se mai pomenește în sâmbetele morților, împreună cu ceilalţi decedați ai familiei și, uneori, 
de ziua onomastică a acestuia; acest șir de pomeni simbolizează unirea supravieţuitorilor în faţa 
durerii resimţite prin moartea unui membru al colectivității și este totodată semnul continuării 
vieţii individuale și de grup - Țara Chioarului, dar și în toate celelalte zone ale ţării; nu se dau de 
pomană lucruri sau alimente care nu sunt pe placul celui care face pomana, pentru că aceasta nu 
va fi primită de Dumnezeu - Muntenia; în Oltenia, în partea vestică a Munteniei și în Chioar există 
practica de a se face pomana de viu, când omul, de onomastica sa (dar cel mai adesea în lunile din 
toamnă, după strângerea roadelor) și în relaţie directă cu posibilităţile materiale pe care le are, 
invită familia, prietenii și vecinii la masă, ca să-i fie primit darul pe lumea cealaltă și în credinţa că, 
poate, după moartea sa, cei rămași în viață nu-și vor îndeplini cum se cuvine obligaţiile; când între 
obiectele destinate pomenii fac parte și unele cu valoare ridicată (piese de mobilier, eventual chiar 
o cameră întreagă), acestea de regulă sunt date unei (unor) rude apropiate, de cele mai multe ori 
nepoților; toate obiectele ce urmează a fi date sunt păzite cu strășnicie, deoarece numai atingerea 
lor constituie un sacrilegiu, din care cauză resturile alimentare rămase de la masa de pomană nu 
se aruncă oriunde, ci se dau pe apă, sau se îngroapă la rădăcina unui pom fructifer, în credinţa că 
sufletele morţilor vor veni și se vor hrăni din acestea (1.P0P,p.332-333;2. ARMĂȘESCU,p.396; 
NOTE,Antonescu). Semnificația darurilor și pomenilor este deosebit de accentuată în concepţia 
tradițională românească, din care cauză practica a fost preluată și de copii, care își dau de pomană, 
unul altuia, fructe (mere, nuci, castane, ghinde etc.), cu ocazia jocurilor „de-a mortul” sau 
„înmormântarea” (DRĂGULESCU,p.155). Înseamnă bucurie, veselie pentru acela care se visează 
făcând o jertfă, o pomană - Suceava (NOTE,Băncescu). Serie simbolică: colac-lumânare-colivă. v. 
DAR. 


POPĂ v. PREOT. 

PORC (Suis scrofa domestica - DLRM,p.642) 

Tăiatul porcului are statut de ritual de sacrificiu, cu semnificații etnologice descifrabile în adâncul 
mileniilor, când animalul era considerat ca întruchipare a spiritului grâului, a vegetației în general; 


există credințe care fac legătura nu cu animalul propriu-zis, ci doar cu sacrificiul, cu sângele lui; 
astfel, nu se iese la coasă, dacă omul nu a văzut, la Ignat (20 decembrie), sânge de porc negru; în 

ajunul Crăciunului, copiii se mânjesc pe faţă cu sânge de porc; este bine ca, în preajma Crăciunului, 
când se taie porcii, omul să se mânjească pe piele cu sânge de porc, fiindcă nu se va umple de 
bube peste an; atingerea sau simpla imagine a sângelui de porc este dătătoare de forțe și 
apărătoare de boli, datina fiind cu rosturi fertilizatoare, analogă cu sacrificiile de porci din 
antichitate, consacrate unor divinități fecunde; porcul are și o semnificație nu totalmente malefică, 
dar în bună parte defavorabilă, dominată de atribute negative: dușmănie față de om, omorâtorul 
său, murdărie, lene, lăcomie (COMAN,I,p.33-35). În avalanșa pregătirilor pentru sărbătorile de 
iarnă, tăierea porcului este o activitate semnificativă, atât din punct de vedere economic, cât și ca 
ritual; tăierea porcului are loc într-o anumită zi, la Ignat, și într-un anumit moment al zilei, de 
obicei în zori sau în cursul dimineţii; credinţa că porcul își visează moartea în noaptea de Ignat, 
prinderea și înjunghierea animalului, efectuarea diferitelor semne rituale pe corpul lui, jumulirea 
părului pentru confecţionarea bidinelelor, pârlirea sau jumulirea pieii pentru opinci, tăierea 
corpului în bucăţi etc. oferă suficiente momente pentru săvârșirea practicilor rituale, menite să 
preîntâmpine stingerea „seminţiei” porcilor, să asigure sănătatea gazdei în noul an, să alunge 
spiritele rele, să prezică vremea pe o perioadă mai îndelungată de timp, să fertilizeze ogoarele 
pentru a obţine roade bogate; funcţia rituală a sacrificiului este bine evidenţiată de unele 
informaţii etnografice: la tăiere, nu trebuie să stea nimeni în preajmă dintre cei care sunt miloși 
din fire, căci se crede că porcul moare cu mare greutate; carnea unui astfel de porc nu va fi bună; 
pe porc să nu-l vaiete nimeni; în general, porcul este străvechea reprezentare mitologică a 
spiritului grâului (12.GHINOIU,p.124;126;248). În partea de nord a Transilvaniei, în Muntenia și 
Moldova, este curentă practica, în noaptea Anului Nou, de a pune două sau mai multe fire de păr 
pe vatra încinsă, dar curățată de cărbuni, și, dacă acestea se apropie unele de altele în răsucirea 
lor, este semn de căsătorie; important este ca firele de păr să fie smulse din coama porcului; 
aidoma se face în Suceava, dar în loc de peri de porc se taie trei bucăţi de slănină, care primesc 
numele acelora pe care i-ar dori fata ca soţi, apoi este chemată o pisică și pe care bucată va pune 
mai întâi gura acela îi va fi ursitul; mai general, ca arie de răspândire (Munţii Apuseni, Transilvania, 
Maramureș, Muntenia, Moldova, Bucovina), este obiceiul din noaptea Sfântului Vasile de a merge 
la cotețul porcilor și a-i striga și, după câte strigăte grohăie porcul, după atâţi ani fata se va mărita; 
dacă porcii răspund după mai mult de trei strigături, acestea nu se mai iau în considerare; se fac 
trei încercări consecutive; sau fata bate cu piciorul în pământ și, după câte asemenea lovituri 
grohăie porcul, după atâţi ani se va mărita; în Munţii Apuseni, fire de păr de porc se pun, alături de 
alte obiecte, sub diferite farfurii, urmând ca fetele să aleagă una dintre ele; cea care nimerește 
vasul sub care sunt fire de păr de porc înseamnă că ursitul ei va fi un om bătrân și grea și 
anevoioasă va fi viața dusă alături de el; în Banat, pentru a merge bine familiei în anul ce vine, în 
ziua Anului Nou, se fierbe un cap de porc sau un purcel, dar în nici un caz găină, în credința că 
porcul râmă tot înainte, tot așa și treburile casei să meargă tot cu spor; nu se fierbe găină, pentru 
că aceasta scurmă pământul numai în urma ei și ar însemna că și treburile casei să fie tot în regres; 
în această zonă, Anul Nou se mai numește Crăciunul Mic sau Fratele Crăciunului (2.MARIAN,I,p.54; 
67-69;96;111;PRESA). În Maramureș, lunile de iarnă sunt considerate a fi decembrie, ianuarie, 
februarie și martie; când se taie porcul, i se ia splina și se procedează astfel: capătul splinei este 
partea dinspre burtă și ea este considerată a fi 1 decembrie, iar capetele din spate reprezintă data 
de 31 martie; apoi, se împarte splina în patru părţi egale, conform celor patru luni; care porţiune 
este mai groasă, adică are mai multe umflături, ar arăta în care dintre luni stratul de zăpadă va fi 
mai gros și deci va fi drum bun de sanie; este de remarcat că, la mijlocul splinei, este o porţiune 
mai groasă, deci implicit lunile ianuarie și februarie vor fi mai bogate în zăpadă; dacă toată splina 
este subțire, atunci va fi zăpadă puţină, deci nu va fi drum bun de sanie (BOGDAN,p.135). Se 
spune că acela care are noroc la porci are noroc în toate - Tecuci; dar porcul de culoare neagră 
ieșit în calea cuiva este semn rău - Neamţ; femeia, care dorește să aibă copii, să taie capetele 
buricelor de la purceii unei scroafe, care a fătat pentru prima oară, să le fiarbă și apoi să bea acea 

apă - Suceava; din purceii fătați să nu se dea de pomană nici unul, pentru că, până într-un an, vor 
muri bolnavi toţi porcii - Tecuci; fata de măritat iese în noaptea Anului Nou și izbește de trei ori cu 
piciorul în cotețul porcilor și, dacă grohăie scroafa, este semn că se va cununa în acel an - Țara 
Oltului; femeile nu mănâncă fudulii de porc, ca să nu nască prunci nevolnici - Tecuci; carne de porc 
se mănâncă numai la Crăciun - Dolj;Prahova;lalomiţa;Vaslui; femeia însărcinată, care nu mănâncă, 
în zilele Crăciunului și ale Paștelui, carne de porc, va naște ușor - Tecuci; să nu se mănânce carne 
de porc în zilele de Paște și de Crăciun, ca să aibă crescătorul noroc la porci - Țara Oltului; la Ignat, 
când este sacrificat porcul, capul acestuia se atârnă în casă, cu râtul înainte, ca să meargă toate 
treburile gospodăriei bine și să aibă gospodarul parte și de alţi porci - Muntenia; când este 
sacrificat porcul, i se așează corpul cu capul spre răsărit - Vaslui; să nu se mănânce carne de porc în 
ziua de Crăciun, ca porcii să nu moară peste an - Botoșani; va rămâne mereu ultimul (la coadă) cu 
toate treburile cel care mănâncă de la porc coada acestuia - Țara Oltului; în seara dinspre Anul 
Nou, fetele nemăritate pun, pe o tavă încinsă sau pe plita unei sobe de gătit, câte doi peri de porc, 
fiecare dintre ele purtând formal numele unei fete și a unui băiat, și, dacă firele de păr tind să se 
apropie, se crede că fata se va căsători cu tânărul pe care îl iubește - Muntenia; când se vând 
porci, să se ia păr de la fiecare dintre ei și să se păstreze în gospodărie, ca să nu plece odată cu ei și 
norocul la porci - Țara Oltului; oasele purcelului sfinţit și sacrificat de sărbători sunt îngropate în 
ziua de Paște, crezându-se că din ele va răsări o tufă de liliac - Suceava; în ajunul Crăciunului, 
preoții citesc molitva porcului, ca să-i ferească pe cei nesacrificaţi de boli - Vâlcea; ca să nu se 
prăbușească și să rănească sau să omoare pe cineva din casă, în lutul cu ajutorul căruia se fixează 
astupătoarea (băbura, cahla) de la capătul dinspre pod al hornului se amestecă păr de porc - 
Suceava; când porcii se joacă, umblă guițând și cu paie în gură și își fac culcuș, este semn că va veni 
vreme friguroasă încă de a doua zi - Muntenia;Argeș;Suceava; cine visează porci înseamnă că i-a 
făcut cineva farmece - Vaslui (GOLOPENȚIA,p.82;109;131-132;2.GOROVEI,p.27;33;121;159;169; 
200;258; 264;280;283;2.MARIAN,I,p.88;NOTE,Antonescu). La masa de Anul Nou, nu se mănâncă 
de la porc coada, ca nu cumva cel ce mănâncă să rămână „la coadă” între ceilalţi membri ai 
comunităţii, și nici capul, urechile și picioarele porcului, pentru a nu avea parte, în noul an, de 
aceleași lucruri pe care obișnuiește să le facă porcul - Transilvania (PRESA). Când își face porcul 
culcuș înseamnă că în curând vremea se va strica - Teleorman;Bârlad (2.CHIVU,p.247; BĂLĂNESCU, 
p.261). În Suceava, slănina dusă la biserică și sfinţită în ziua de Paște este bună pentru o serie 
întreagă de afecţiuni, cum ar fi: dacă un om sau vreo vită are vreo rană, se unge locul cu această 
slănină și se vindecă; dacă se îmbolnăvește peste an de vreo boală, om sau vită, i se dă să mănânce 
din această slănină și îi trece; dacă se îmbolnăvește cineva de friguri, se pune pe o lespede tămâie 
albă și neagră și slănină și se afumă cu acestea; se unge locul dureros sau gâtul în cazul unei boli de 
gât; vitei care sângerează sau este bolnavă de orice altceva i se dă să mănânce slănină sfinţită 
(2.MARIAN,II,p.176). Obiceiul cu numele „Vasi/ca” se desfășoară înaintea zilei Anului Nou; într-o 
atestare documentară din 1927, obiceiul este descris astfel: „Vasilca este un cap de porc, 
împodobit și așezat pe o tavă; căpăţâna porcului se împodobește în așa fel încât să reprezinte o 
păpușă, i se pun mărgele, cercei și pe tava pe care este așezat se pune grâu; înainte cu 3-4 zile de 
Sfântul Vasile, se umblă cu Vasilca, mai mult pe la cei bogaţi; colindătorii stau în mijlocul casei, iar 
tava se pune pe masă; se crede că Vasilca are darul de a aduce sănătate în casă”; se menţionează 
că relatarea se referă la zona Călărașilor (TUDOR,p.72). În ornamentica populară, colţul de porc 
semnifică, precum și dintele de lup, fermitatea și puterea (ZAHACINSCHI,p.43). Cine visează porci 
în propria casă înseamnă sănătate, pentru cine visează porci sălbatici este semn că va lega o nouă 
prietenie sau cu un dușman se va împăca; mulțumire sufletească și mulți copii va avea cel care se 
visează mâncând șuncă - Suceava (NOTE,Băncescu). Serii simbolice: porc-grâu; slănină-tămăie. 


PORUMB (Zea mays - DLRM,p.645) 
Un pumn de boabe, dintre cele destinate însămânţării porumbului, se îngroapă la capătul tarlalei, 

pentru ca păsările cerului, în special ciorile, să nu le mănânce din brazdă - Muntenia; când se 
seamănă porumbul, se iau câţiva știuleţi, se desfac boabele de pe ei și se pun aceste boabe să fie 
călcate pe drum de căruţe, ca să nu bată grindina ogorul - Țara Oltului; puse sub o strachină sau 
sub un blid, de Anul Nou, și nimerite de către o fată nemăritată, boabele de porumb prevestesc că 
fata va lua ca soț un bărbat bogat - Vâlcea; în zilele de ajun ale Crăciunului (24 decembrie) și ale 
Bobotezei (5 ianuarie), sub așternutul locului unde va sta preotul, venit cu botezul, se pun câteva 
boabe de porumb, pentru ca și cloșca, peste vară, să stea pe ouă; dacă preotul nu se așează defel, 
gospodina îl petrece la plecare, ţinând în mână lopata cu care trage jarul din vatră, după care se 
așează ea pe locul unde trebuia să stea preotul; boabele sunt date apoi la păsări - Suceava; sau se 
pun sub salteaua patului pe care se va așeza preotul venit cu lordanul, în ajunul Bobotezei, ca 
păsările din curte să scoată mulţi pui - lași; pentru norocul tuturor animalelor din gospodărie, 
stăpâna casei ia, în noaptea de Paște, doi știuleţi de porumb în sân, se duce la biserică, iar, după 
slujba de Înviere, vine acasă și taie câte o bucată pentru fiecare animal, sau împarte boabe 
păsărilor, ca să fie ferite de boli și de toate relele - Țara Oltului; copiii care sunt de vârstă școlară își 
pun cărțile în copaia cu mălai, pentru a-și aminti cele învățate, cum își amintesc de mămăligă - 
Muntenia; la cules, găsirea de știuleţi roșii de porumb este semn de rușine - Tecuci; în schimb, 
porumbul roșu este bun să fie dat la vacile care se chinuiesc să fete, ca să le ușureze fătarea - 
lași;Suceava; când se coc știuleții de porumb în cuptor, să nu fie uitat nici unul acolo, pentru că, 
atunci când se face foc din nou, Maica Domnului bagă mâna până la cot în cuptor, pentru a scoate 
din foc știuletele uitat - Suceava; face mătreață femeia care prepară leșie din cenușa rezultată din 
arderea cocenilor de porumb - Tecuci; după ce fată vaca, i se dă să mănânce boabe de porumb 
roșu cu tărâțe, ca să dea lapte mai mult - Argeș (2.GOROVEI,p.48;54;115;186; 209;244;247; 
GOLOPENȚIA, p.135;146). Gospodina pune câteva boabe de porumb sub așternutul și în locul unde 
se așează preotul care vine în casele oamenilor cu botezul în Ajunul Bobotezei, pentru ca tot așa să 
stea și cloștile pe ouă, sau pentru a le da ulterior de mâncare cloștilor, în credinţa că puii lor nu se 
vor îmbolnăvi - Suceava; sau aruncă în calea preotului venit cu botezul în Ajunul Bobotezei cu 
boabe de porumb, considerând că astfel găinile se vor oua mai mult peste an - Bihor (2.MARIAN,I, 
p.128-129). În cadrul jocurilor de aflare a destinului din noaptea de An Nou, semnificaţiile 
porumbului pus sub vase este următoarea: în Maramureș, găsirea boabelor de porumb înseamnă 
că viitorul soț va fi un om casnic, iar indicarea vasului sub care se află un cocean de porumb fără 
boabe înseamnă că ursitul va fi sărac sau „lăsat”, adică părăsit de nevastă; aceleași semnificații se 
regăsesc și în Țara Lăpușului (BOGDAN,p.100;2.LATIȘ$,p.97). 


PORUMBEL (Co/lumba - DLRM,p.645) 

Conform unei legende, porumbeii s-ar fi născut din intestinele Sfântului Apostol Petru, care 
suferea totdeauna de foame și se plângea mereu din această pricină, drept pentru care Dumnezeu 
i-a scos mațţele și i le-a aruncat pe un pom, de unde au devenit păsările flămânde care sunt 
porumbeii, condamnaţi astfel să nu-și satisfacă niciodată foamea; este una dintre cele mai bine 
conturate reprezentări ambivalente, comparabile doar cu imaginea calului, pendulând permanent 
între benefic și malefic, pur și impur, augural și cobitor; este în același timp pasăre plăcută lui 
Dumnezeu, curată, blândă și nevinovată, de ea nu se prinde nici un fel de vrajă sau farmec și, din 
această cauză, este păcat să fie omorâtă, dar totodată cobește moartea, nenorocirea sau boala 
celui care îl crește pe lângă casă, fiind în general semn al sărăciei și pagubei; în același timp, 
porumbelul este și emblemă a îndrăgostiţilor; fiind o pasăre fecundă devine și simbol al elanului 
erotic, conotând valori ca fidelitatea, iubirea curată, fertilitatea, ca ipostaze curente ale perechii de 
îndrăgostiţi; pe linie creștină, porumbelul simbolizează Sfântul Duh, dar înţeles tot ca o pasăre a 
dragostei prin excelență, pentru că ea face parte dintr-un complex de semnificaţii complementare: 
porumbeii în stoluri mari sunt asemănători norilor, ei umbrind soarele și pământul, aidoma 
Sfântului Duh care tutelează peste toată firea; norul fecundează cu ploaia sa pământul, conducând 

la următoarele serii simbolice paralele: porumbel-nor-fecunditate-juni (care reprezintă principiul 
dragostei); Sfântul Duh-nor- fecunditate-botez-busuiocul preotului-stropitul cu apă sfinţită a 
oamenilor, vitelor, semănăturilor; când imaginea porumbelului apare în colinde, el simbolizează 
Sfântul Duh; porumbeii sunt considerați ca și junii (porumbeii=feciori; porumbiţele=fete), iar, într- 
o colindă din Țara Oltului, ni se narează că ei sunt primiţi în casă precum produsul agricol cel mai 
de preţ, grâul, care, fiind vânturat, este curat; în oraţiile de nuntă, porumbiţa o reprezintă pe 
mireasă, urmărită în zborul ei de către colăcerii mirelui; în lirica de dragoste, perechea de 
porumbei, ca și pomii înfloriţi, simbolizează pe cei doi tineri îndrăgostiți; dar porumbeii 
întruchipează și ceea ce este negativ și împotriva lor trebuie dusă o adevărată luptă - Bacău; 
hulubii nu sunt buni la casa omului, fiindcă ei iau toată dragostea dintre soți și până la urmă. îi 
desparte; dar carnea porumbelului consumată devine leac împotriva singurătăţii, pentru că ea 
stârnește dragostea cuiva; în basme, porumbelul este un animal-mesager, conducând eroul spre 
tărâmurile fermecate, purtând veștile dintr-o lume în alta, pătrunzând în locuri inaccesibile și 
îndeplinind și alte numeroase munci diferite; sau este metamorfozarea unui erou divin, fiind 
uneori mesager al lui Dumnezeu, vestind primul că dincolo de ape este pământ, sau ajută alte 
viețuitoare, din postură divină, la facerea lumii; este o pasăre-mesager, dar nu este niciodată o 
pasăre funebră, precum este corbul, veștile pe care le aduce sunt de bun augur, chiar și în 
contexte ceremoniale în care nota dominantă este moartea; în unele texte folclorice, porumbelul 
este atestat ca pasărea-suflet, adică acea întruchipare executată din lemn, care este așezată în 
vârful crucilor și al unor însemne de mormânt, denumită local porumb și porumbel, având penajul 
colorat, spre coada răsfirată, în tonuri vineţii; dacă un om moare fără lumânare, se prind doi 
porumbei, cărora li se pun între aripi câte o lumânare și li se dă drumul să zboare, în credinţa ei 
vor duce lumină mortului - Banat; important este că porumbelul nu se pune la mormântul fetelor, 
ci doar la cel al tinerilor necăsătoriți, nelumiţi, preluând astfel funcţia de mediator între lumea de 
aici și cea de dincolo, precum funcţie asemănătoare o are și bradul de înmormântare; cu această 
semnificaţie, porumbelul apare și pe scoarțele țărănești, pe alte ţesături de interior, pe ceramica 
populară, în contexte simbolice vădit psihopompe, fiind o reprezentare a sufletului care se 
întrupează compensatoriu, ca să-i viziteze pe cei rămași în viață; dar și pentru a-l înlocui pe cel 
decedat, astfel că porumbelul poate să-i ducă celui mort, în lumea de dincolo, împărtășania pe 
care i-o încredințează preotul; tot la nivel metaforic, ceata de colindători este simbolizată de ceata 
de porumbei, care se așează pe acoperișul casei gospodarului, de unde îi laudă hărnicia și belșugul, 
sau peţesc tânăra nemăritată, sau urcă spre ceruri, pentru a transmite lui Dumnezeu rugămințţile 
gazdei colindate; în Vâlcea, se crede că, la casa unde se înmulțesc și unde sălășluiesc porumbei va 
rămâne totul pustiu, că acolo va veni sărăcia și alte nenorociri, sau pur și simplu oamenii se feresc 
să-i crească, pentru că ei sunt aducători de boală, în special a unor boli de plămâni, ultima credință 
fiind atestată și în Muntenia; când mireasa pleacă la biserică pentru cununie, să se uite spre răsărit 
și să spună: un porumbel și o porumbiţă, adică să aducă pe lume ulterior un băiat și o fată - 
Muntenia; este semn bun pentru acela căruia îi iese în cale un porumbel - Dolj; Teleorman; 
Prahova;lalomiţa;Constanţa;Neamţ;Botoșani; porumbelul la casa omului este semn de bine, dar 
unii consideră că este și aducător de necazuri - Neamţ;Suceava; imaginea lui apare amplasată 
frecvent, cu rol de giruetă, la coamele caselor, sau pictat pe firmele de la hanuri și birturi - 
Dolj;lalomița;Tecuci;Constanţa; se crede că hulubii sunt atât de curaţi, încât de ei nu se prinde nici 
un fel de farmece sau vrăji - Bucovina; cine are porumbei în curte să nu vorbească despre ei în 
timpul mesei, pentru că fug și nu se mai întorc - Moldova; se crede că este bine ca tinerii ce se 
iubesc să mănânce împreună inimă de porumbel, pentru a trăi fericiți ca hulubii - Tecuci; se vor 
îndrăgi din nou cei certaţi vremelnic, dacă li se dă să bea apă din vasul din care obișnuit beau 
porumbeii - Transilvania; dar, în același timp, se crede că nu este bine să crești hulubi în casă, 
pentru că ei trag a sărăcie - Suceava; și nici să fie înmulțiţi în casă, pentru că aduc pagubă - 
Muntenia; să nu se mănânce cap de porumbel, pentru că acela ce o face se poate îmbolnăvi de 


Antonescu. Dicţionar de Simboluri și Credințe Tradiţionale Românești 551 


http: / /cimec.ro 


plămâni - Teleorman; dacă le merge bine porumbeilor de pe lângă o casă, atunci fetele din acea 
familie nu vor avea noroc - Bucovina; când gânguresc îndelung hulubii, este semn de ploaie - 
Suceava; visarea unui porumbel ucis semnifică moartea unui prieten; cel ce visează că prinde un 
porumbel înseamnă că se va căsători, sau va fi invitat la o căsătorie, sau la o întâlnire cu un 
prieten; cine visează că are porumbei să se aștepte la musafiri și tot la musafiri să se aștepte și cine 
visează porumbei de dimensiuni mari; cine visează porumbei sălbatici să se aștepte la răutăți din 
partea unor femei - Suceava (3.MARIAN, III, p.311-313; 2.GOROVEI, p.81;109;110;164;169;200; 
266;280; 288; URSACHE,p.138 ;BUHOCIU,p.124; HERSENI,p.236-237; ADĂSCĂLIȚEI,p.131; COMAN, 
II,p.16-20;EVSEEV,p.192-193;NOTE,Antonescu;Băncescu). 


POST (A POSTI) 

Interdicție de a consuma diferite alimente, prescrisă credincioșilor de către biserică în anumite zile 
sau perioade de timp (ȘĂINEANU,IV,p.242). „A posti”, în mentalitatea tradiţională ortodoxă, nu 
înseamnă doar interdicţie în consumarea de produse de origine animală, inclusiv lapte și ouă, ci și 
oprirea de la orice muncă, sau măcar de la unele activităţi gospodărești specifice, iar, în timpul 
marilor posturi (Postul Paștelui, Postul Crăciunului, Postul Adormirii Maicii Domnului etc.), 
abţinerea de la ceea ce se consideră că întinează curăţenia trupească și sufletească, de la ceea ce 
este păcat să fie săvârșit; au fost inventariate circa 130 de zile, care sunt „ţinute” de popor prin 
nelucrare, fără a aduna la această cifră duminicile de peste an, zilele de marți și joi post-pascale, 
sau zilele de vineri din Postul Paștelui; actualmente, mai pot fi numărate totuși peste 50 de zile, la 
care trebuie adăugate și cele 52 de duminici din an, ceea ce duce la circa 110 zile de nelucrare; 
astfel sunt „ținute” următoarele zile: marile sărbători ale calendarului bisericesc legate de 
Nașterea (25-27 decembrie), Moartea și Învierea lui lisus (Paștele — 3 zile), Botezul Domnului (6 
ianuarie), Rusaliile (3 zile), Sfânta Maria (15 august și 8 septembrie), Sfântul loan Botezătorul (7 și 
24 iunie), Sfântul Vasile (1 ianuarie), Sfântul Gheorghe (23 aprilie), Sfinţii Petru și Pavel (29 iunie), 
Sfântul Dumitru (26 octombrie), Sfântul Andrei (30 noiembrie), Sfântul Nicolae (6 decembrie), 
precum și alte sărbători ca: Sfântul Petru de larnă (16 ianuarie), Sfântul Trifon sau Trif-Nebunul (1 
februarie), Stretenia sau Ziua Ursului (2 februarie), Filipii de iarnă (3-10 februarie), Dragobetele (24 
februarie), Sfânta Eudochia sau Ziua Dochiei (1 martie), Sfântul Teofil sau Sân Toader (prima 
sâmbătă din Postul Paștelui), Sfântul Alexie sau Bojiile (17 martie), Bunavestire (25 martie), 
Soborul Arhanghelului Gavril (26 martie), Sâmbăta lui Lazăr (ultima din Postul Paștelui), 
Săptămâna Luminată sau a Tămăduirii (Prima săptămână post-pascală), Duminica Tomii sau 
Paștele Blajinilor (prima zi de duminică după Paște), Sfântul Prooroc Isaia (9 mai), Sfântul Gherman 
(12 mai), Todorusele (la mijlocul perioadei dintre Paște și Rusalii), Sfântul luda (19 iunie), 
Sânzienele sau Drăgaica (24 iunie), Sfântul Procopie (8 iulie), Sfântul Prooroc Ilie (20 iulie), Sfântul 
Foca (23 iulie), Sfântul Pantelimon (27 iulie), Ziua Ursului (1 august), Schimbarea la Faţă (5 august), 
Înălţarea Sfintei Cruci (14 septembrie); conform codului moral tradițional, omul din popor 
așteaptă recompensa divinităţilor, prin obţinerea unor roade bogate, care să anuleze astfel 
pierderea unor zile de muncă, pentru că, încălcând rânduiala ar putea atrage răzbunarea vreunui 
sfânt sau demon (PRESA). Să nu se înțarce pruncul în zi de post, deoarece acesta își va duce viața 
numai în sărăcie - Tecuci; dacă un copil a mâncat de dulce într-una din zilele Postului Paștelui 
(Postul Mare), mama lui va trebui să mănânce de post în Duminica Învierii Domnului - Galaţi; fetele 
care postesc în ajunul Crăciunului (24 decembrie), până la miezul-nopţii, și nu scot nici un cuvânt, 
când se privesc în oglindă nu se mai văd pe ele, ci văd în ea chipul viitorului soţ - Suceava; la lăsatul 
de sec pentru intrarea în Postul Paștelui (Postul Mare), nu este bine să se strângă masa, ci să se 
lase așa cum s-a mâncat pe ea, cu bucate și vin, pentru că, peste noapte, vine norocul și mănâncă 
și el - lalomiţa; în ziua lăsatului de sec de brânză pentru Postul Mare, rudele și vecinii își cer iertare 
unii altora, ca să intre în post curaţi - Muntenia; să nu fie încălcată interdicţia de a consuma carne 
în Săptămâna Albă (sau a Brânzei) și aidoma în timpul Postului Mare, pentru că este rău de pagubă 

- Vâlcea; la lăsatul de sec pentru Postul Crăciunului (14 noiembrie), să se dea păsărilor multă 
mâncare, pentru ca vara ele să nu mănânce bucatele din grădină - Vâlcea; nu se scot cloșca și puii 
din casă în zi de post, pentru că îi va fura uliul sau cioara - Botoșani; în general, nu se pune borșul 
la acrit în nici una din zilele de post, de teamă ca persoanei care prepară amestecul să nu-i iasă 
bube pe corp - Suceava (2.GOROVEI,p.29;53;60; 168;182;189;200;243;252). În zilele de post, nu se 
scoate gunoiul afară din casă și nu se pune mâna pe mătură; nu se toarce și nu se spală cămăși - 
Vrancea (2.STAHL,p.186). 

Postul Mare; Postul Paștilor (Paștelui; Păresimi) - Denumit și Păresimi sau Postul Mare, deoarece 
durează cel mai mult (șapte săptămâni). În această perioadă, biserica recomandă să nu se 
mănânce de dulce, ci numai de sec; sunt interzise petrecerile cu muzică, jocurile și nunțile, 
certurile, bârfele, cuvintele urâte și înjurăturile („Trebuie avut grijă nu numai la ce intră pe gură, 
dar și la ce iese din gură“); încălcarea este considerată păcat; postul constă în abţinerea de la 
mâncare și de la băutură cât mai mult timp; nemâncând o zi întreagă (postul negru), sau mâncând 
doar pâine și apă, spre seară; este stăpânită orice pornire trupească, lăsându-se loc pentru 
preocupările sufletești, pregătirii în Duh, pentru Învierea Mântuitorului lisus; ţinerea Postului Mare 
favorizează regenerarea întregului organism uman și stăpânirea de sine prin rugăciunile specifice; 
tradiția religioasă din România recomandă ca, în prima săptămână a Postului Paștelui, să se 
mănânce gradat astfel: luni și marţi se ţine post negru, miercuri, după Liturghie, mâncare ușoară, 
joi și vineri se consumă numai mâncare uscată, iar sâmbătă și duminică se poate găti cu ulei; prima 
zi a Postului Mare poartă numele de Lunea Curată; în ultimele decenii, datorită felului de viaţă 
mult mai dinamic, Postul Paștelui s-a redus simțitor la respectarea de către credincioși cu 
deosebire a primei și ultimei săptămâni, în rest postindu-se doar în zilele de vineri, ceea ce oricum 
cei cu teama de Dumnezeu o fac în tot restul anului; fenomenul nu este general, ci se regăsește cu 
precădere la populaţia orășenizată; postul (și, în general, toate posturile) nu trebuie respectate de 
către bolnavi și călători (PRESA;NOTE, Antonescu). Ca păsările cerului să nu strice semănăturile, se 
iau resturile de la ospăţul care a avut loc pentru lăsatul de sec la intrarea în Postul Mare și se 
aruncă afară, în diferite direcţii, chemând totodată la mâncare toate neamurile de zburătoare - 
Mehedinţi; sau se ia o aţă de cânepă, tot în această zi de lăsat de sec, se înnoadă de nouă ori, 
ţinând mâinile la spate și ochii închiși, timp în care se rostește un descântec menit să împiedice 
păsările cerului să vadă semănăturile - Mehedinţi; în prima săptămână din Postul Mare, nu se lasă 
aluatul de pâine afară, peste noapte, fiindcă se crede că Sân Toader s-ar vânzoli prin plămădeală și 
pâinea nu ar mai crește - Suceava; la mijlocul Păresimilor este bine să fie numărate ouăle făcute 
până atunci de găini, pentru ca gospodarii să nu rămână fără glas - Vâlcea (2.GOROVEI,p.8; 184; 
209). În ziua Lăsatului de Sec se face „Strigarea peste sat”, textele schimbate între grupurile de 
tineri ironizând cu deosebire fetele „bătrâne” și flăcăii „tomnatici”, implicând deci întreaga 
comunitate sătească - Teleorman (CRISTEA,p.46). Dacă în ziua Lăsatului de sec de carne, soarele 
răsare pe cer senin, înseamnă că semănăturile vor da rod bogat (PRESA). În Vlașca, în duminica 
Lăsatului de sec, femeile ies în poartă, cu o cană de vin și cu alviţă, și dau copiilor câte un pahar de 
vin și o bucată de alviţă; în multe zone din Muntenia, inclusiv în București, la petrecerea în care „se 
bate alvița”, legată cu aţă de grindă sau de tavan, se pune în aceasta o monedă, pe care oia 
copilul care o nimerește cu gura; așa se petrece până după miezul nopţii, pentru că se crede că în 
această zi lisus Hristos stă la judecată, iar ei trebuie să fie de strajă la aceasta (2.MARIAN,I,p.215; 
NOTE,Antonescu). Serie simbolică: sfoară(cânepă)-nod-9-descântec. 


POTÂRNICHE (Perdix perdix - DLRM,p.648) 

Zgomotul puternic al zborului ei și viața pe care o duce în stoluri mici ca număr de exemplare au 
fost explicate, de omul tradițional, ca fiind urmarea faptului că, odinioară, potârnichile au speriat, 
prin bătaia aripilor lor, pe Maica Domnului, ceea ce le-a atras blestemul să trăiască risipite, să 
zboare repede și să provoace spaima călătorilor ocazionali, care trec neatenţi pe lângă holde și 

tufișuri (COMAN, II,p.103-104). Cine visează că ţine pe lângă casă potârnichi înseamnă că se va 
căsători cât de curând - Suceava (NOTE,Băncescu). 


POTCOAVĂ 

Se crede că este bine să se pună o potcoavă, căzută de la cai pe drumuri, în cuibarul găinilor, ca ele 
să se apuce temeinic de clocit - Teleorman; se așează pe pragul ușii o potcoavă, pentru ca 
farmecele și alte rele de ea să se prindă și astfel casa să fie păzită - Bucovina (dar credinţa este 
răspândită peste tot în ţară, în sensul că potcoava pusă pe pragul ușii aduce noroc); ca să nu plece 
cumpărătorul din prăvălie fără să fi târguit ceva, este bine să se bată pe pragul ușii sau sub el o 
potcoavă cu fața neuzată în sus sau cu deschizătura ei orientată spre în afară - Vâlcea (credinţă și 
obicei întâlnite, de asemenea, în mai toate zonele ţării); ca să se mărite, fetele pun în cenușa vetrei 
o potcoavă, pe care nu o scot de acolo până ce nui se împlinește destinul - Bihor; este bine ca, 
înainte de a mulge vacile, în vasul de lapte să se pună apă și o potcoavă găsită, apoi să se spele 
găleata cu acea apă, în credinţa că astfel nu va putea nimeni lua mana animalelor - Bucovina; ca să 
nu moară porcii, li se bate o potcoavă găsită în troaca din care mănâncă, pentru a fi feriţi de boli - 
Țara Oltului (2.GOROVEI,p.54;157;172;249;GOLOPENȚIA, p.132; NOTE,Antonescu). Este bine ca, în 
ziua de Crăciun (25 Decembrie), în găleata cu apă să se pună o potcoavă găsită și apoi acea apă să 
fie dată de băut la vite, ca să fie tari și rezistente la boli ca fierul din care este făcută potcoava 
(PRESA). v. FIER. 


POTIR 

În colindele din Țara Oltului, paharele, ceștile, ulcelele, din care sunt serviţi participanţii la 
botezuri, cununii, pomeni și înmormântări, sunt descrise ca având forma unui potir, evidentă fiind 
aici influenţa bisericii, pentru că în potir se pregătește și se păstrează Sfânta Împărtășanie 
(cuminecătura, grijania), adică el conţine trupul și sângele Mântuitorului; dar potirul preia, la 
rândul său, semnificaţiile antice ale cupei imortalităţii, al cărei conţinut era laptele matern, apoi 
vinul tinereţii veșnice (HERSENI,p.196). Se crede că, pentru a scăpa de dureri de cap, este suficient 
ca suferindul să se uite în Sfântul Potir - Bucovina (2.GOROVEI,p.42). 


POVESTE v. BASM. 


PRAG 

Este unul dintre elementele de arhitectură care conotează deosebit de multe practici rituale și 
credințe, deoarece el este acela care delimitează spaţiul interior de cel exterior; din acest motiv, 
mirele trece mireasa peste pragul casei; sub prag, se îngroapă bani, măsura mortului etc.; este 
locul unde stă șarpele alb sau șarpele casei; pragul protejează pe noul-născut, izolează lehuza, 
amendează unele deprinderi proaste ale copiilor, contracarează intervenţia malefică a Mumei 
Pădurii și a strigoilor, conservă sporul și norocul casei la scoaterea mortului din locuinţa sa etc.; de 
pildă, dormitul, noaptea, cu capul pe prag, la limita dintre cele două spaţii, este sancționat prin 
provocarea de infirmități fizice de către Ceasul-rău (CAPESIUS;NOTE,Antonescu). Pentru ca anul să 
fie îmbelșugat, se pun, de Paște, de o parte și de cealaltă a pragului, glii de iarbă verde, pe care 
calcă toţi cei care se întorc de la biserică - Vâlcea;Tecuci; cu deosebire la prima naștere, se face în 
pragul ușii de acces în casă o gaură, unde se pun, pe o bucată de pâine, câteva picături din laptele 
de la sânul mamei, împreună cu trei boabe de piper, trei de tămâie, puţină sare și un petic din 
cămașa pătată de sângele scurs la naștere, totul învelit într-o cârpă pusă în acel orificiu, crezându- 
se că mama nu va mai pierde laptele, indiferent cine-i va intra în casă, deoarece pragul este 
considerat ca fiind talpa casei - Țara Oltului; dacă un copil se naște cu diferite semne pe corp, 
mama lui să se așeze cu el pe pragul ușii și să-l lingă de trei ori pe frunte, în timp ce bat clopotele și 
toaca la biserică, pentru că semnele vor pieri în timp, precum se trec și sunetele clopotelor și ale 

toacei - Suceava; ca să meargă mai repede singur, copilul este luat și dus de mânuţe până la pragul 
ușii, iar înaintea lui maică-sa îi taie câteva pene de găină - Suceava; ca să nu mai plângă neîncetat, 
este bine ca mama să-i dea copilului sân pe pragul ușii, în prima duminică de la nașterea acestuia - 
Muntenia; dacă pruncul are vreun tic, să fie alăptat de mama lui pe pragul ușii, în timp ce la 
biserică se toacă pentru liturghie - Moldova; cine va întinde mâna peste prag, ca să-i fie sărutată, 
va avea mulţi copii - Suceava; ca să-i meargă bine celui care pleacă într-o călătorie, să i se pună pe 
pragul ușii puţină făină - Tecuci; la scoaterea mortului din casă, în ziua înhumării, sicriul este atins 
de câte trei ori de fiecare prag peste care este trecut, considerându-se că omul decedat își ia 
rămas bun de la locuinţa sa, de la rude și cunoscuţi - Suceava; fetele încep măturatul, în câșlegi 
(intervalul de timp dintre două posturi), dinspre prag spre interior, în credinţa că astfel le vor veni 
pețitorii mai curând - Suceava; untul se alege mai repede, dacă baterea laptelui este începută pe 
pragul ușii - Suceava; cui stă pe pragul ușii îi va ploua la nuntă, dacă este un tânăr, iar, de-i bătrân, 
îi va ploua în ziua morţii - Dolj;Suceava; se spune că își mănâncă norocul cel care mănâncă așezat 
pe pragul casei - Moldova;Suceava; se crede că nu este bine să se dea mâna cuiva peste prag, 
pentru că moare unul dintre ei - Suceava; femeia însărcinată să nu se așeze pe pragul ușii, pentru 
că, în caz că vine cineva și izbește cu toporul în prag, ea va da naștere unui copil cu buza crăpată - 
Muntenia; de asemenea, să nu doarmă pe pragul casei, fiindcă va avea naștere dificilă - Tecuci; 
când copilul născut are vreun tic, de pildă face din gură ca purceii, sau ca porumbeii, sau are bube 
pe trup, el poate fi vindecat, dacă i se dă să sugă de către mamă pe prag, cu picioarele așezate pe 
o mătură și privind spre casă, în trei zile de vineri consecutive, sau în zile de miercuri și vineri - Țara 
Oltului; când se intră în tribunal, cei certaţi cu legea obișnuiesc să calce de trei ori cu călcâiul 
piciorului pe pragul ușii de acces, ca să tacă și mărturiile împotriva lor, tot așa cum tace și pragul, 
iar procesul să le fie favorabil - Suceava (2.GOROVEI,p.20; 33;35;58;103;116;134;143;153; 158; 
162;170;192;196;201;241; GOLOPENȚIA,p.95;102-103). În Banat, înainte de a se pleca la botez, 
moașa ia copilul și îl atinge ușor cu creștetul capului de pragul ușii, ca să nu se prindă deochiul de 
el; sau îl încredințează pe fereastră, zicând: „Cum se ţine fereastra de casă, așa să se ţină pruncul 
de mama sa“; în plus, în drum spre biserică, moașa observă ce oameni întâlnește în cale, cum 
arată aceștia și care le este purtarea, în credinţa că și pruncul va fi tot așa când va crește mare 
(3.MARIAN, 11,p.113). În descântecul „de spaimă”, folosit când copilul se trezește din somn, 
pruncul este așezat la asfinţitul soarelui pe pragul ușii, cu faţa către apus, punându-i-se alături o 
secure și o seceră - Mărginimea Sibiului (1.PAVELESCU,p.77). La intrarea în biserică pentru 
cununie, tânăra soţie are mare grijă să nu treacă înaintea soțului, spunându-se că astfel gestul ar 
conduce la o căsnicie în care ar dicta supremaţia feminină, cârmuirea papucului; la ieșirea din 
biserică, nu se calcă pe prag, ci se pășește peste el, iar tinerii căsătoriţi nu-și vorbesc unul altuia și 
se despart imediat, întorcându-se fiecare la casa lui împreună cu alaiul - Maramureș (BOGDAN, 
p.22). După cununie, se iese din biserică într-o anumită ordine; astfel, primul iese mirele, apoi 
mireasa, în credinţa că acela care iese primul va conduce gospodăria - Maramureș (DĂNCUȘ, 
p.184). Când tinerii căsătoriți se întorc la o singură casă, obișnuit la casa mirelui, mirele își ridică 
mireasa în braţe și o trece peste prag, sau gestul acesta poate fi făcut de socrul mare, dar mai cu 
seamă de un vornicel, pentru ca fata să nu atingă cu picioarele pragul, în semn de schimbare a 
statutului său social; chiar și când pășește singură, mireasa trebuie să aibă grijă să nu atingă 
pragul, fie la ieșirea de la biserică, fie când vine acasă - Transilvania;Bucovina (3. MARIAN, I,p.4438; 
4.POP,p.153;NOTE,Băncescu). Când se scoate sicriul din casă, acesta este lovit de trei ori de pragul 
ușii de la tindă, sau de trei ori de fiecare prag peste care se trece, în semn că mortul mulțumește 
casei unde a locuit și că își ia rămas bun de la toţi cei adunaţi ca să-l petreacă la cimitir - Bucovina 
(3.MARIAN,II1,p.172-173). Serii simbolice: prag-lapte-pâine-piper-tămâie-sare-pânză-sânge-trei; 
prag-iarbă(verde)-Paște; prag-salivă-frunte-clopot- toacă-trei; prag-pene de găină; prag-alăptat- 
duminică; prag-făină; prag-alăptare-mătură-vineri/miercuri; prag-asfinâit-secure-seceră. 

PRĂPASTIE 
Se crede că acela care visează că a căzut într-o prăpastie va muri (2.GOROVEI,p.149). 


PREOT 

Mecanismele mentalităţii tradiționale operează și în acest caz cu perechi opozabile, fie în planul 
realității contextuale, fie în planul semnificaţiilor adjudecate de una și aceeași entitate; ca și 
credințele care anturează biserica, cele care îl vizează pe preot se dezvoltă pe un palier benefic 
numai când acesta își exercită atribuţiile sale sacerdotale; ca existenţă strict umană (și 
profesională), în mare parte și datorită vestimentaţiei sale consacrate, dar și datorită unor 
comportamente izolate care au afectat imaginea sa în lumea rurală dezechilibrând-o (conform 
zicalei „să faci ce zice popa și nu ce face el“), omul tradițional l-a ipostaziat pe preot într-o lumină 
malefică, uneori considerându-l chiar o întruchipare a diavolului; din această cauză, colectivitatea 
umană tradiţională îl acceptă tacit, îl respectă, dar, în plan mental, este prea puţin înclinată la 
reverențiozitate; în schimb, când este în exerciţiul funcţiunii, adică preotul devine producător de 
sacralitate, efectele prezenţei lui sunt pozitive; exemplele sunt multe și sunt focalizate fie la marile 
momente ale anului, atunci când preotul trebuie să sfințească darurile sau ofrandele (Paște, zilele 
morților etc.), fie în cazurile când acesta trebuie să apară în casele oamenilor cu prilejuri diferite, 
legate însă toate de funcţia sa divină (Bobotează, înmormântare, molitve etc.); în acest sens, 
femeile din unele zone ale Moldovei pun o legătură cu seminţe de varză pe scaunul pe care 
urmează să se așeze preotul venit, în Ajunul Bobotezei (5 ianuarie), cu crucea și cu agheasmă 
pentru a binecuvânta și stropi casa, în credinţa că, șezând cât de puţin pe ea, varza ce va fi să 
răsară nu va mai fi mâncată de omizi (BURNAZ,p.41). Este bine să se arunce cu boabe de porumb 
în calea preotului care vine cu crucea de Bobotează, ca să se ouă găinile, iar, după plecarea 
acestuia, să se măture în urma lui, pentru a nu mai avea purici peste vară - Bihor; când vine în casa 
omului cu botezul (în Ajunul Bobotezei), cu slujirea pomenilor sau ca să facă molitvă (rugăciune 
pentru iertarea păcatelor, citită în împrejurări speciale - ȘĂINEANU,IIl,p.413), este bine ca preotul 
să stea pe pat cât mai mult cu putinţă, în credinţa că tot așa va sta și cloșca pe cuibar - Tecuci; 
fetele cred că, dacă vor călca în urmele preotului venit cu botezul, se vor mărita curând - Bucovina; 
este bine ca fata, din casa botezată de preot în ziua de ajun a Bobotezei, să se culce peste noapte 
în locul unde a stat preotul cu picioarele, punând sub cap mărgelele, peste care a trecut preotul, și 
busuiocul, luat din căldărușa preotului, crezând că numai astfel își va visa ursitul; uneori, se pune 
puţin gunoi în locul unde calcă preotul cu picioarele, apoi se ia gunoiul acela și se doarme pe el, în 
credinţa că fetele își vor visa viitorul soţ - Țara Oltului; mai obișnuiesc fetele să iasă după preot în 
poartă și să observe cine trece pe stradă în acel moment: dacă trece un om în susul satului, în acea 
parte se vor mărita, iar, dacă trece în jos, la una din casele din acea parte se vor duce după 
cununie - Țara Oltului; în noaptea spre Anul Nou, pentru a-și afla ursita, fetele obișnuiesc să așeze 
două oglinzi, una în față, cealaltă în spate, punând lângă ele și câte o lumânare aprinsă; apoi 
privesc cu atenție, fără să se miște; pentru cea care zărește în oglindă mulți preoţi este semn că în 
acel an va muri - Suceava; nu este bine să se vorbească, atunci când iese preotul din altarul 
bisericii în timpul oficierii slujbei, pentru că Dumnezeu ia graiul celui ce încalcă interdicția - Tecuci; 
în schimb, întâlnirea cu un preot este de rău augur, mai rea fiind doar întâlnirea cu un iepure; 
pentru a anula efectele negative, trebuie să se arunce în urma lui cu paie, fân, bețe, pietre, un ac 
sau orice altceva există la îndemână, obiectul aruncat neavând, în acest caz, nici o conotaţie 
simbolică explicită, afară de gestul de a arunca, de a așeza un obstacol între cele două „lumi“ - 
Țara Chioarului; Dolj; Ilfov; Prahova; Buzău; lalomiţa; lași; Bucovina; Suceava; aruncarea obiectului 
este însoţită de expresia „ptiu, piei, drace!“ - Suceava; cel căruia îi iese un preot în cale va fi bătut 
de cineva - Suceava; efectul malefic al întâlnirii poate fi anulat și chiar schimbat în bine numai dacă 
se trece drumul de-a curmezișul - Bucovina; sau dacă, la întâlnire, se va trece prin dreapta 
preotului - Botoșani; îi va merge rău celui căruia îi iese preotul în cale, din care cauză se crede că 

este mai bine ca drumețul să se întoarcă din drum, indiferent cât de importante i-ar fi treburile - 
Vrancea; se mai crede că, dacă preotul, intrând în casă, zăbovește pe pat, laviţă sau scaun, ca să se 
odihnească, atunci vacile, care trebuie să fete, se vor culca - Bucovina; intervenţia în modificarea 
imaginii consacrate a preotului poate atrage tulburarea ordinii naturale, pentru că se crede că nu 
mai plouă, dacă preoţii se tund - Dolj; este rău de moarte pentru cel ce apără de câini pe preotul 
venit cu botezul în Ajunul Bobotezei - Vâlcea; și tot rău de moarte este pentru gospodarul la care 
se sfârșește în sat umblatul preotului cu botezul - Tecuci; din vinul de la slujba de înmormântare 
trebuie să bea mai întâi preotul și apoi ceilalți credincioși, în credinţa că numai așa se va ușura 
sufletul celui decedat - Botoșani; să nu se îndrăgostească nimeni și nici să se însoare cu o 
preoteasă văduvă, fiindcă ele sunt afurisite de soţii lor - Suceava; în fine, se crede că preotul, care 
moare de moarte bună, merge în iad, iar cel care moare de moarte năprasnică merge în Rai - lași; 
cine visează că poartă o discuţie cu un preot înseamnă că va trăi o mare silă (2.MARIAN,II,p.103; 
2.GOROVEI, p.14;36;100;104;196;199;246; 252;254;258; GOLOPENȚIA,p.83; 2.STAHL,p.186-187; 
COMAN,I,p.134;1.P0P,p.358; NOTE,Antonescu). Dar, dacă se visează cineva că este hirotonit ca 
preot, este semn de mare cinste, pe care i-o vor acorda cei din anturajele în care se va afla; iar 
dacă visează preot spovedindu-l înseamnă că va descoperi unele secrete importante pentru sine - 
Suceava (NOTE,Băncescu). 


PREPELIȚĂ (Coturnix coturnix - DLRM,p.657) 

Pasăre migratoare, vânată pentru carnea ei gustoasă; legendele afirmă că prepeliţa este 
metamorfoza unei fete prigonită de mama ei vitregă (mașteră); ar fi împrumutat coada ei păuniţei, 
pentru a merge la cununia vulturului; penajul ei pestriţ este pus pe seama „cochetăriei“ prepeliței, 
care, nemulțumită de „hainele“ roșii pe care i le dăduse Demiurgul și pentru că solicitase altele, 
mai aspectuoase, a fost aruncată într-un vas cu cenușă, având, de atunci, pene gri, maronii și 
roșcate (COMAN,II,p.104). Se crede că porumbul va fi mai scump la vânzare în acel an de atâtea 
ori, de câte ori strigă prepelița - Bucovina; este bine să nu fie ținută închisă într-un coteț mai mult 
de trei ani, ci să i se dea drumul, fiindcă altfel este păcat neiertat de Dumnezeu - Buzău; cine este 
„Spurcat“ din întâmplare de prepeliță își pierde norocul, sporul - Vâlcea (2.GOROVEI,p.186; 195; 
219). 


PRESCURĂ 

Pâinișoară sfințită, de obicei în formă de cruce, din care se pregătește cuminecătura și se taie 
anafura; prin extensie, un fel de colac care se împarte la înmormântări și parastase (ȘĂINEANU, IV, 
p.266). Este folosită și ca medicament, când „turbează un om” sau contra frigurilor, dată 
bolnavului de trei ori pe zi, dimineaţa, la prânz și seara (2. CHELCEA,p.14). v. COLAG; PÂINE. 


PRICOLICI 

Om (viu sau mort) care se preface noaptea în lup sau câine; cunoscut și sub numele de tricolici și 
vârcolac (ȘĂINEANU,IV,p.273). Se crede că numai anumiţi oameni sunt predestinaţi a se 
metamorfoza în lupi, adică în pricolici: când căița cu care s-a născut pe cap are culoarea roșie 
(dovadă că asupra lui planează umbra malefică a lupului); în acest caz, moașa copilului trebuie să 
iasă repede cu ea afară și să anunţe oamenii, cu glas tare, că „s-a născut un lup pe pământ! Dar nu 
e lup să mănânce lumea, ci e lup să muncească“, negând prin aceasta identitatea nou-născutului și 
ferindu-l astfel de o soartă rea; unele texte folclorice identifică pricoliciul cu un lup deosebit de 
rău, a cărui cruzime și abilitate nu-și au nici o explicaţie logică, în afară de cazul în care se admite 
amestecul unor puteri demoniace; astfel de lupi se duc la câmp, se înhăitează cu alţi 10-12, el 
devenind conducătorul și cel care ațâţă și răutăţile celorlalți; din această cauză, o asemenea haită, 
condusă de un pricolici, nu poate fi prinsă, ea atacând și ucigând oameni; pricoliciul are un 
comportament feroce: mănâncă vitele, umblă prin sate ducând odată cu el boala și moartea 

printre vite și oameni, se duce la turmele de oi și le „strigonează“ (de la strigoi) numai în timpul 
nopţii, sugându-le sângele și laptele; omul devenit pricolici se comportă la fel: ia alte dimensiuni, 
mai mari, la perioade neștiute și nehotărâte fuge ca un nebun până se vede singur, moment în 
care se dă peste cap de trei ori și se transformă în lup-câine sau altă fiară și pleacă turbat să sfâșie 
pe cei care îi ies în cale, uneori chiar și pe ai săi; nu se poate scăpa de el decât tot printr-un act 
violent, în sensul că sătenii trebuie să reușească să-l lovească pentru a sângera și numai atunci se 
face din nou om; sau pot să umble așa până li se împlinește blestemul și redevin oameni (COMAN, 
I,p.144-145). Se mai crede că devin pricolici pruncii care plâng în pântecele mamelor lor înainte de 
a se naște (12.GHINOIU,p.84). Devine pricolici ultimul din nouă fraţi născuți în aceeași lună - 
Transilvania; pricolicii ar fi câini înhăitaţi cu lupi, umblând cu ei după pradă în vite și oameni, mai 
ales după copiii bastarzi („din flori”) - Olt; în zona Tecuci, se crede că pricolicii provin din lupi care 
au mâncat om și că ei umblă doar până la miezul nopţii; se mai crede că acela care bea urină de 
om se face pricolici - Buzău (2.GOROVEI,p.201; 233;238). Se crede că pricoliciul este un om care se 
face câine, dar numai în Postul Paștelui; al treilea copil nelegitim se face pricolici; când se adună 
trei pricolici la un loc, noaptea ei se transformă în câini și sar la om; alteori se crede că al nouălea 
bastard se face pricolici; noaptea ei se bat cu ceilalți câini și, dacă pricoliciul este mușcat și îi dă 
sângele, se face din nou om, dar a doua zi i se văd semnele mușcăturii pe faţă - Țara Oltului 
(GOLOPENȚIA,p.106). 


PRIETEN 

Dacă visează cineva prieteni, amici înseamnă bucurie, iar dacă îi visează că petrec sau că el 
vorbește cu ei la aceeași masă este semn că în curând va avea parte de un câștig substanţial din 
ceea ce întreprinde - Suceava (NOTE,Băncescu). 


PRIGORIE (Merops apiaster - DLRM,p.662) 

Cunoscută și sub denumirile de prigoare, prihor, albinărel, viespar, prigoria este o pasăre 
migratoare, cu pene multicolore, cu pliscul lung și curbat, având coada lungă și ascuţită; se 
hrănește mai ales cu albine și viespi și își face cuibul în malul lutos al apelor (ȘĂINEANU,IV,p.273). 
Se crede că, atunci când cântă prigoarea, vremea va deveni ploioasă - Vaslui (2.GOROVEI,p.266). 


PRIMĂVARĂ 

După unii, primăvara începe la 1 martie, după alţii când se sfârșesc zilele babei Dochia și anume de 
la Alexii (17 martie) și durează până la Sfântul Onofrei (12 iunie); alţii așează prima zi de primăvară 
după ce trec 13 săptămâni din ziua de Crăciun, ei afirmând că numai atunci zăpada se topește și 
începe să curgă în torente chiar și de pe vârful celor mai înalţi munţi; calculând astfel, înseamnă că 
începutul primăverii ar cădea în ultima săptămână a lunii martie, adică 9 zile mai târziu de Alexii; 
îndată ce se împrimăvărează, trebuie semănată întâi pâinea cea albă, apoi porumbul, cartofii și 
celelalte seminţe, în așa fel ca toate semănăturile să fie terminate în câteva săptămâni; în 
săptămâna de dinaintea zilei Sfântului Onofrei, se seamănă numai hrișcă, iar după Sfântul Onofrei 
nici această plantă; sosirea primăverii poate fi știută și după semne și anume când încep să iasă 
„jigăniile și gujuliile” de prin ascunzișurile lor de peste iarnă, când prind a zbura gâzele și fluturii cei 
roșii și mai ales când încep a veni rândunelele, cocostârcii, cocoarele și celelalte păsări care petrec 
iarna în țările calde (2.MARIAN,I,p.72-73). Se crede că primăvara începe la Dragobete (24 
februarie); dacă primăvara se fac multe flori de vișin și prun, atunci este speranţă că și rodul viilor 
va fi bogat în acel an (PRESA). Anotimp al trezirii dragostei, așa cum se trezește la viaţă natura, 
este anotimpul „nevrozei dragostei” (EVSEEV,p.68-69). Unul din motivele de predilecție ale poeziei 
pastorale este primăvara, văzută ca „mamă” a vieţii în genere și a păstoriei în special, când se 
hotărăște plecarea oilor la munte; motivul acesta este preluat în întregime de poezia haiducească, 
iar cercetarea textelor folclorice duce la concluzia că deseori haiducul este un cioban revoltat 


Antonescu. Dicţionar de Simboluri și Credințe Tradiţionale Românești 558 


http: / /cimec.ro 


(BUHOCIU,p.278). Importanţa fiecărei zile a primăverii este subliniată de o zicătoare din 
Maramureș, care glăsuiește că „O zi de primăvară întârzie o lună de toamnă” (BOGDAN,p.128). 
Odată cu venirea primăverii, orice locuitor din Gorj are grijă ca, în fiecare dimineaţă, înainte de a 
ieși din casă, să mănânce ceva sau cel puţin să ia puţină sare pe limbă, ca să nu-l „spurce” puii de 
animale sau păsările migratoare întoarse acasă; astfel, dacă pentru prima dată un om vede pe 
nemâncate un mânz, înseamnă că l-a spurcat și va umbla toată vara singur, fără nici un rost, ca și 
mânzul după iapă; de aceea este bine ca imediat ce a văzut mânzul, omul să-și dea drumul la 
brăciri și târându-se pe jos să spună „Lupii să te mănânce!“; dacă însă mânzul este văzut de cineva 
care a mâncat sau a luat sare pe limbă, acesta poate să strige tare să iasă cât mai multă lume să-l 
vadă; și unii ies, cei care au mâncat deja, alţii iau repede sare în gură și apoi ies, bucuroși că astfel 
au scăpat de grija de a fi spurcaţi; alții care nu au apucat să vadă mânzul se deplasează la omul 
care are mânzul, dacă este din același sat cu ei, ca să scape de grija „spurcării”; aceeași credinţă 
există și pentru viței, dar acestuia nu i se dă aceeași importanţă ca mânzului; dacă cineva este 
spurcat de bobocii de gâscă sau de rață, este rău de gălbinare sau toată vara va fi galben la faţă; 
cine-i spurcat de pui de găină va râcâi vara ca și ei, fără nici un spor în muncă; cine vede întâi 
fluturi galbeni, va fi galben în timpul verii, dar este vesel că va fi roșu peste vară cel care vede mai 
întâi fluturi roșii; sunt indispuși cei care zăresc numai o barză, pentru că numai un car de porumb 
vor realiza; mai indispuși sunt cei care sunt spurcaţi de cuc, fiindcă este rău de moarte; de aici și 
blestemul foarte frecvent și supărător: „N-ai mai auzi cucul de alt-dată”, adică de anul viitor; de 
aceea se dă o importanţă deosebită mâncării de dimineaţă, dar după ce a fost auzit cucul parcă au 
scăpat de o mare povară (CĂRĂBIȘ,111-112). 


PRIOR v. PROOR. 


PRISPA 

Element constructiv al casei, caracteristic arhitecturii populare românești, reprezentat printr-un fel 
de terasă îngustă, ridicată la înălțimi diferite față de nivelul de călcare, construită din lut bătătorit, 
din lemn etc., amplasată de-a lungul peretelui din faţă (uneori pe două sau trei laturi și chiar de 
jur-împrejurul casei), adesea mărginită de o balustradă (pălimar) din lemn sau zidărie, fixată între 
stâlpii care leagă prispa de streașina acoperișului; în multe cazuri, balustrada și stâlpii sunt 
sculptați, iar scândurile care închid prispa sunt traforate, dând casei un aspect estetic deosebit; 
cercetătorii au stabilit prispei trei funcțiuni: ferește pereţii casei de contactul imediat cu umezeala 
(ploaie, zăpadă); augmentează spaţiul de locuit și de lucru (vara se poate dormi pe prispă și tot aici 
se derulează o serie de activităţi casnice); în fine, reprezintă un spaţiu-mediant între intimitatea 
casnică și natura înconjurătoare, de care românul tradițional este foarte legat, dar pe care o și 
suspectează de a fi plină de spirite adverse (ȘĂINEANU,IV,p.278; NOTE,Antonescu). Se crede că nu 
este bine să se lase câinii pe prispă atunci când fulgeră, pentru că există pericolul să fie trăsnită 
casa - Dolj; să nu se lase gunoiul strâns lângă prispă, pentru că nu va mai intra nimeni în acea casă 
cu vești bune - Tecuci; în schimb, când cântă cocoșul pe prispă este semn că vor veni rude în vizită 
- Dolj (2.GO-ROVEI,p.68;107;232). v. CASĂ. 


PRIVEGHI (PRIVEGHERE) 

Priveghiul la mort durează, în general, două nopţi, cea de a treia zi fiind destinată înmormântării, 
având scopul de a nu lăsa mortul singur; există în popor credinţa că mortul trebuie păzit ca să nu 
treacă prin faţa lui, pe sub el sau peste el vreun animal (câine, pisică, găină etc.), fiindcă, în caz 
contrar, s-ar preface în strigoi; dar există și credinţa, mai pragmatică, de a nu lăsa mortul singur, 
pentru ca nu cumva să i se întâmple vreun accident, adică să cadă lumânările în sicriu și să ia foc; 
în Vrancea, se obișnuiește să se danseze în timpul priveghiului, jocul numindu-se Chiperul (piper), 
iar dansatorii purtând neapărat măști; în acest context, este de subliniat că masca este purtată 

pentru a feri pe cei vii de duhurile morții, care, cu acest prilej, și-ar alege noua victimă; Chiperul se 
joacă în curtea casei decedatului, în jurul focului de priveghi; dansatorii se așează în coloană, unul 
în spatele celuilalt, ţinându-se de brâu; cel care conduce jocul, desfășurat după cântecul unui 
fluier, ține în mână un toiag (ciomag) sau chiar o bucată de lemn aprins; dansatorii sunt obligaţi 
uneori să sară peste foc; oricum, conducătorul urmărește să arunce, pe rând, dansatorii în foc; în 
vederea atingerii acestui scop, folosește două procedee: sau coloana dansează, din ce în ce mai 
repede, cu multe unduiri, pentru ca ultimul din rând să nu poată ţine ritmul și să fie aruncat în foc; 
sau rândul formează un semicerc în jurul focului, conducătorul pornește cu repeziciune înainte, iar 
cel din coadă trage cu putere înapoi, caz în care cad peste foc cei din mijlocul coloanei; astăzi 
dansul are un rol distractiv, dar se crede că odinioară focul era întreaga cheie a obiceiului, 
îndeplinind rol de purificare (4.P0P,p.172;NOTE,Antonescu). În Bihor, priveghiul reprezintă și azi 
un prilej de veselie, tinerii se mânjesc pe faţă cu funingine și îmbracă sumane rupte, travestindu-se 
uneori în animale (urs, capră, cal), făcând tot posibilul să stârnească râsul și să creeze o stare de 
generală de destindere, din care cauză și apare un interes crescând al colectivității rurale pentru 
nopțile de priveghi (GODEA,p.92). Un fenomen interesant se întâmplă în Țara Chioarului, unde, în 
unele sate, nu se organizează priveghi, mortul nefiind vegheat de nimeni, nici măcar de cei ai casei 
(1.P0P,p.321). Priveghiul este, în orice caz, un prilej de nespusă bucurie și veselie, această stare 
fiind argumentată de faptul că omul a scăpat, prin moarte, de toate necazurile vieţii pământene; 
toată noaptea este petrecută cu glume care stârnesc râsul, totul neavând nimic din caracterul unei 
ceremonii funeste; abia dimineaţa, la răsăritul soarelui, și apoi seara, la asfinţitul lui, se jelește 
mortul - Țara Hațegului (CLOPOTIVA,(1,p.428). Glumele de zi cu zi sunt mai rare, dar veselia este 
stârnită în nopţile de priveghi de rememorarea cu deosebire a unor momente hazlii, chiar 
licenţioase, din viaţa defunctului, la care înșiși povestitorii au participat, au fost martori sau doar 
le-au auzit de la alţii - Ilfov (NOTE, Antonescu). 


PRIVIGHETOARE (Luscinia megarhynchos - DLRM,p.665) 

Slăvită de către toți poeţii lumii, este considerată drept un simbol al artistului și al solitudinii 
creatoare; este o pasăre „mai plăcută lui Dumnezeu, numită așa pentru că toată noaptea cântă 
priveghind“; dincolo de aceasta, figura ei stă sub semnul paradoxului și al ambivalenţei; în primul 
rând, ea este o pasăre de noapte, care ar trebui să stea alături de buhă, cucuvea, strigă, ciuvică; 
spre deosebire însă de acestea, ea are un „viers” plăcut, armonios, necobitor; cu toate acestea, 
spre deosebire de celelalte păsări cu grai plăcut (mierla, cucul, sturzul, ciocârlia etc.) și de cocoș, 
privighetoarea nu comunică, prin cântecul ei, nici un fel de veste; cântecul ei nu intră în dialog cu 
nici o altă pasăre, se răsfrânge doar asupra ei, nu intră în dialog nici cu marile ritmuri ale firii; 
comportamentul ei singuratic apasă asupra ei mai mult ca o povară, decât ca o binecuvântare; 
cântă noaptea „priveghind”, cântă doar pentru sine, cântă singură, acestea fiind interpretate ca 
rezultat al unei greșeli și al unui blestem: la o nuntă împărătească, nuna (alteori mireasa) este 
jignită de unul dintre comeseni și, neputând suporta „atâta batjocură”, ea cere Demiurgului să fie 
transformată în pasăre; de atunci, ea trăiește singură și își plânge singură soarta tristă; o altă 
legendă susține că privighetoarea era, la început, o fată frumoasă, cu un glas minunat, pe care însă 
Demiurgul nu o înzestrase cu organul defecaţiei, din care cauză îi era rușine să meargă la nunţi și 
cumetrii, fiindcă nu putea nici să bea și nici să mănânce; pentru a scăpa de această pacoste, ea s-a 
dus la căpușă și i-a cerut cu împrumut organul ei; după o nuntă, încântată de această „reintrare” în 
rândul celor firești, nu a vrut să-l restituie, din care cauză a fost blestemată de căpușă să se 
transforme într-o pasăre, care nu va avea niciodată somn, „priveghind” mereu, de frică să nu-i fure 
cineva „bunul” dobândit cu atâta greutate; în altă povestire, este vorba de fata de împărat care se 
întâlnea noaptea, pe ascuns, cu dragul ei; împăratul, prinzând de veste, pune să i se taie capul 
feciorului; disperată, fata cere să fie prefăcută într-o pasăre, care, noapte de noapte, priveghează 
la căpătâiul iubitului ei; după cum se vede, narațiunile etiologice merg în continuarea numelui său; 

atributele ei sunt întărite și de penajul ei tern, mohorât, datorat, spun legendele, faptului că, 
atunci când Demiurgul a vopsit păsările, privighetoarea a venit prea târziu, când nu mai rămăsese 
nici o culoare; textele lirice o ipostaziază, pe ea și cântecul ei, ca un simbol al însingurării și 
suferinţei, totuși fiind rar prezentă în creaţiile orale lirice, finalmente rămânând o pasăre elegiacă, 
aidoma turturelei, semnificând iubita (COMAN, II,p.68-69;EVSEEV,p.115). Se crede că 
privighetoarea a fost o femeie bogată, care avea doi câini, pe numele lor Togan și Griva - Vaslui; 
cine nu vrea să doarmă în nici o noapte să mănânce inimă de privighetoare - Vaslui (2.GOROVEI, 
p.201;216). Cine vrea să nu aibă somn în timpul muncilor agricole și să aibă spor să mănânce cap 
de privighetoare, fiindcă ea cântă noaptea și astfel se crede că nu are somn - Gorj (CĂRĂBIȘ,p.112) 
Când privighetoarea cântă neîncetat este semn de vreme frumoasă - Bucovina (2.MARIAN,I,p.87). 
Cine vede în vis privighetoare va avea parte de tristeţe și de rele - Suceava (NOTE,Băncescu). 


PRIVIRE (A PRIVI; A SE UITA) 

Le va slăbi mai târziu vederea copiilor care se uită insistent la lumina provenită din indiferent care 
sursă - Suceava; să nu se privească la buboaiele pe care cineva le are și le arată ostentativ, pentru 
că există credinţa că se vor lua pe cel ce se uită - Tecuci; când este dus mortul la groapă, 
participanţii la cortegiul funerar să nu se întoarcă și să nu privească în urmă, deoarece le vor muri 
și alți membri din familie - Vâlcea (2.GOROVEI,p.30;144; 178). 


PROOR 

Termenul desemnează două realități: 1. Este ziua de ajun a prăznuirii Sfântului Gheorghe (22 
aprilie), când, după credinţa poporului, dis-dimineaţă, babele umblă după mana vacilor, iar hoţii 
după iarba-fiarelor; 2. perioadă a zilei care cuprinde, după regiuni, fie orele dinaintea prânzului, fie 
primele ore după miezul nopţii, ori primele ore ale dimineţii, fie întreg intervalul de la răsăritul 
soarelui până la prânz; este atestat și pronunţat amproor, prour, prior (ȘĂINEANU,IV,p.291). v. ZI. 


PROSOP v. ȘTERGAR. 


PRUN (Prunus domestica - DLRM,p.675) 

Prunele păstrate din Joia Mare sunt bune pentru tratarea bubelor rele - Ialomiţa; tot contra 
bubelor rele sunt bune și prunele strânse în Ziua Crucii (14 septembrie) - Tecuci; să nu se 
terciuiască prune, sau să fie tăiate cu briceagul, până la Sânziene (24 iunie), pentru că provoacă 
timp ploios cu grindină - Bihor (2.GOROVEI,p.30;106). Ca să nu nască gemeni, femeia gravidă nu 
trebuie să mănânce prune îngemănate (GOLBAN,p.66). Cine visează că mănâncă prune înseamnă, 
în general, boală, dar poate să fie și un avertisment pentru a se feri de dușmani - Suceava 
(NOTE,Băncescu). 


PRUNCv. COPIL. 
PUCIOASĂ v. SULF. 


PUI 

Este năzdrăvan puiul care cântă fiind încă în găoacea oului - Suceava; puiul cu cinci gheare nu se 
taie, pentru că el este norocul păsărilor - lași; cel ce pune găina drept cloșcă pe ouă să o facă stând 
pe vine, ca și găina să stea pe ouă, și să închidă ochii, pentru ca uliul să treacă pe deasupra 
viitorilor pui, fără să-i vadă - Muntenia; sau să se stea numai pe vine - Galaţi; sau se pune un copil 
mic să facă această treabă - Tecuci; puii scoși din ouă, înainte de a le da drumul în curte, sunt puși 
în poală și duși, spre răsărit, cu ochii și gura închise, până la șură, unde li se dă drumul unul câte 
unul, ca să nu-i ia păsările răpitoare; în caz că sunt duși spre apus, există pericolul să fie răpiți de 

păsări; alte femei îi pun într-o oală sau un ceaun, acoperă vasul cu o țesătură, ca să nu-i vadă 
răpitoarele, și apoi îi scot afară; sau îi pun într-un ceaun, peste care așează un cuțit, ca să le vină 
moartea de la cuțit și nu de la păsările cerului - Țara Oltului; scapă de armată cine mănâncă pui 
scăpat din ghearele unei păsări răpitoare - lalomiţa; îi va merge bine tot anul aceluia care vede 
pentru prima oară pui în acel an - Galaţi; dar se crede că nu va avea noroc cel căruia îi ies și îi cresc 
apoi bine puii - Suceava; puii să nu fie sărutaţi pe plisc, pentru că îi mănâncă uliul - Suceava; dacă 
puii de găină, ieșiți din ou de câteva zile, încep să cânte, este semn că din acea casă va muri cineva 
- Suceava; nu este bine să se mănânce cap de pui, fiindcă acel care o face își va omoritatăl - Dolj 
(2.GOROVEI,p.13;52;146; 158;170;190;202;241;273;GOLOPENȚIA,p.134). La masa de Anul Nou nu 
se consumă carne de pui, sau orice fel de carne de pasăre, ca să nu cumva, în anul ce vine, cel care 
a mâncat să scurme după hrană precum păsările - Transilvania (PRESA). Înseamnă viață lungă 
pentru cine visează pui și câștig pentru cine îi visează bând apă dintr-un izvor - Suceava (NOTE, 
Băncescu). 


PUNTE 

Trebuie remarcat rangul nou pe care îl dă podul de oase de bour atestat de textele folclorice; pe 
când obiectele din oase de bour pot da putere și prosperitate ca piese individuale, podul capătă un 
înţeles particular; astfel, de la oasele-obiecte de cult individual la ospăț, la scheletul-casă, locuință 
a noii familii, care a putut fi în preistorie și un templu, s-a ajuns în mod firesc, în cadrul civilizaţiei 
animaliere, la podul de oase, indicație că familia etnică trebuie să progreseze în spaţiu, ca să-și 
asigure prin muncă viaţa; totuși, podul are și un rol de opoziţie la stihia apei, pe care o domină și 
care trebuie îmbunată; să nu uităm că, la Roma, marele preot se chema pontifex, ceea ce 
înseamnă constructor de poduri (BUHOCIU,p.148). Mutându-se din această viață, fiecare om, 
înainte de a ajunge în împărăţia cerurilor, trece peste o mulţime de râuri și pâraie mai mici și mai 
lesne de trecut, dar și peste altele mai mari, mai late și mai adânci, peste care nimeni nu poate 
trece fără ajutor; ca să i se înlesnească trecerea, în drumul lui de acasă la cimitir, neamurile 
mortului așează așa-numitele poduri sau punți: pe pragul casei sau al tindei, lângă poarta ogrăzii, 
la răspântii, la intrarea în curtea bisericii și la portiţa cimitirului, dar mai cu seamă la toate 
podurile, punţile, râurile, pâraiele, șanțurile și gârlele pe unde trece cortegiul funerar se pune câte 
o bucată de pânză curată, de casă, sau câte un ștergar, sau o pereche de mâneci de cămașă, sau o 
năframă care, în cele mai multe părţi ale Bucovinei, se numesc poduri și în alte părţi punți; ele se 
pun de-a curmezișul drumului unde se mai adaugă un colac și o lumânare; în unele localități 
bucovinene, se mai pun și monede legate în colţurile pânzei; în unele sate, în loc să se lege 
monedele în colțurile pânzei, rudele și alţi însoțitori ai decedatului aruncă monedele în apa râului 
sau peste acesta, iar după ce se trece apa mai se aruncă niște monede, dar fără să se uite înapoi; 
Puntea iadului este făcută peste iad și se împarte în trei părţi: de pe prima parte cad numai 
oamenii cei mai păcătoși, de pe a doua cad cei cu mai puţine păcate, iar de pe a treia cad oamenii 
cu foarte puţine păcate; aceștia din urmă pot însă ușor scăpa și să iasă afară; la capătul punţii nu 
există posibilitatea de a cobori și trebuie să se sară jos; celor care nu au păcate le dă Dumnezeu 
aripi și, în loc să sară, ei zboară - Suceava (3.MA-RIAN,III,p.195). 


PUPĂZĂ (Upupa epops - DLRM,p.680) 

În folclorul românesc, pupăza este considerată a fi o vieţuitoare „puţin plăcută”, fiindcă ea este 
„pasărea scârnăviei”, este ființa care își batjocorește cuibul, aceea care, când este auzită „de prima 
dată și n-ai mâncat, te-ai spurcat și tot anul îţi miroase gura a cuib de pupăză“; se crede că pupăza 
își face cuibul din excrementele omului și că se hrănește cu scârna câinelui ori a altor animale; 
observaţiile arată că pupăza, cât stă în cuib, făcut de regulă în scorbura unui copac, nu și-l curăţă 
de găinaţ; se îngrămădesc necurăţeniile în jurul ei și al puilor, încât de la o vreme, putrezind, 
răspândesc un miros pătrunzător în tot aerul din jur; iar mirosul urât pătrunde în pene și rămâne 

cu el multă vreme după ce a părăsit cuibul; tradițiile populare pun mereu pupăza în relaţie cu 
cucul, ambele sunt păsări migratoare, care se întorc pe meleagurile de unde au plecat cam în 
aceeași perioadă a primăverii și care își fac auzit glasul în același timp, de parcă s-ar lua la 
întrecere; pe bună dreptate, se remarcă faptul că, prin venirea lor primăvara și prin cântecul lor, 
pupăza și cucul anunţă un început; orice început este legat de o urare, a cărei menire este dea 
acționa asupra evenimentelor viitoare, evenimente pe care cuvântul „bine rostit” le așează într-o 
zodie benefică, favorabilă omului; în această situaţie, cucul și pupăza, cântând simultan, pot 
transmite aceeași urare, sau, din contră, „urări” cu eficienţă diferită; deoarece pupăza este 
stigmatizată cu un atribut ca necurăţenia, ea nu poate transmite un mesaj bun, cântecul ei apare 
ca o anti-urare (cum ar fi, în prag de An Nou, descolindatul); în loc să propiţieze, ea cobește, în loc 
să purifice, murdărește și în loc să transfere putere, sacralitate, „spurcă”, degradează, coboară 
omul înspre condiţia animalică; legendele populare afirmă că pupăza și cucul au fost, la începuturi, 
soț și soție; râvnind mărire și averi, pupăza l-a trimis pe cuc la Demiurg, să-i ceară să-l facă vornic 
peste păsări; dorinţa i-a fost îndeplinită, dar, după un timp, s-a săturat să fie vorniceasă și a vrut să 
fie „vătășiță”; apoi a vrut să fie împărăteasă și, în final, să ia chiar locul Creatorului, din care cauză 
a fost blestemată „să tot pupăiască, cât îi place, dar nimeni să nu-i bage cântecul în seamă și 
nicicând să nu poată scoate pui, până când „nu-i va cloci în necurățenie de om”; contrar albinei, 
pupăza anulează procesul hrănirii (trecerea de la hrană la scârnă) în sens negativ, hrănindu-se 
scârnă și producând tot scârnă; sentinţa Demiurgului este fermă: „Dacă nu te-ai mulțumit cu hrana 
cea mai bună de pe lume pe care ţi-am dat-o, să te hrănești de azi înainte, atât tu, cât și urmașii 
tăi, cu necurăţenii”; pentru că a refuzat mâncărurile alese oferite de Demiurg, acesta, exasperat de 
mofturile ei, a blestemat-o „să mănânce și să-și facă cuibul din ce-i mai urât în lume“; privind 
lucrurile din altă perspectivă, situația marginală a pupezei este cu atât mai frapantă cu cât ea nu 
este o pasăre urâtă, respingătoare, din contra, atrage atenţia printr-un penaj plăcut, viu colorat și 
îndeosebi prin „ciuful” ei de un ocru viu; datorită acestor însușiri, pupăza apare ca o vieţuitoare în 
care se întâlnesc în mod paradoxal frumosul și spurcatul; „pupăza este privită cu oarecare ură, 
deoarece pe cât de mândre.-i sunt hainele și îmbrăcămintea, pe atât de urât și puturos îi este 
cuibul, casa”; legendele populare încearcă să rezolve antinomia frumusețea penajului/traiul în și 
din scârnă: pupăza, fiind invitată la nunta ciocârliei, l-a rugat pe cuc să-i împrumute podoabele 
sale; pentru că, în timpul petrecerii, păsările au lăudat insistent frumuseţea hainelor alese ale 
pupezei, aceasta a hotărât să le păstreze pentru sine și să facă uitată înţelegerea cu cucul; în felul 
acesta, datorită unei înșelătorii, cucul a rămas cu o îmbrăcăminte cenușie modestă (ce 
contrastează cu menirea sa benefică, cu puterea și atributele sale sacralizatoare), iar pupăza, în 
ciuda murdăriei și scârnăviei sale, se fălește cu hainele ei strălucitoare (COMAN,II,p.88-93). Este o 
pasăre insectivoră călătoare, cu pliscul lung și curbat și cu un moţ de pene mari portocalii pe cap, 
dispuse ca o creastă; cântecul ei este considerat a fi purtător de rele, de unde și expresia „îi cântă 
pupăza”, adică îi merge cuiva rău; nici folclorul nu o agreează în textele sale, iar zicerile cu 
semantică negativă abundă în vorbirea curentă; astfel, „a-i merge gura ca pupăza” se spune 
despre cineva care vorbește mult, care flecărește; pupăză este denumită și o femeie care se 
fardează sau se îmbracă strident; dar tot pupăză se numește și sigiliul de piatră sau de lemn, numit 
în unele zone pistolnic, cu ajutorul căruia se imprimă pe prescuri sau colaci semnul crucii și 
inițialele rituale ale creștinismului; de unde și expresia „colac peste pupăză”, când peste un necaz 
vine altul și mai mare (PRESA). Se crede că îi va merge rău peste tot anul celui care aude mai întâi, 
primăvara, cântec de pupăză - Suceava; este spurcat cel care aude pentru prima dată, pe 
nemâncate, primăvara, cântecul pupezei și îi va mirosi gura toată vara - Vâlcea;Argeș; Muntenia; 
Vaslui; sau îi va mirosi gura a cuibar de pupăză - Galaţi; ca să nu mai miroasă gura celui care a auzit 
primăvara pupăză, trebuie să se ia repede sare în gură - Bihor; ca să nu mai fie spurcat, să se spele 
imediat pe față - Suceava; când sunt găsite, ouăle de pupăză sunt imediat distruse - Neamţ 
(2.GOROVEI,p.9;202;283). Cine aude pupăza dimineața, „pă inima goală” (înainte de a mânca), se 

spune că „îl spurcă” pe toată ziua - Maramureș (BOGDAN,p.23). Pupăza simbolizează însă și 
norocul, apărând, ca ornament, și pe unele ștergare din Prahova, conform credinţei după care cel 
care calcă într-o murdărie va primi bani; nu trebuie să i se strice cuibul, pentru că s-ar clătina 
ordinea interioară a omului; pupeze se numesc și colacii daţi colindătorilor, iar, în Buzău, și la 
nunţi, unde se fac în chip de femeie și li se rup tinerilor pe cap, în semn de bună și închegată 
căsnicie (2.CHELCEA,p.21-22;NOTE,Antonescu). 


PURICE (Pulex irritas - DLRM,p.681) 

Pentru că este rău și păgubitor pentru om, puricele ţine de vieţuitoarele create sau strâns legate 
de simbolul prin excelenţă al răului - dracul; în consecinţă, puricii sunt născuți din lacrimile 
diavolului sau din sumanul lui, fapt pentru care sunt și negri la culoare; totodată, el a fost calul 
dracului atunci când acesta s-a luptat cu Dumnezeu; pentru săritura sa, puricele „potcovit cu 
potcoave de 99 de ocale” este considerat, ca și libelulele, o transformare a unui cal nărăvaș, 
stăpânit de demonul întunericului; legendele spun că puricele s-a făcut din cenușa năpârcii; după 
ce a astupat cu coada gaura din arca lui Noe, năpârca a dorit, ca răsplată, dreptul de a mânca în 
fiecare zi un om; când urgia apelor s-a potolit și când corabia a ajuns cu bine la mal, năpârca i-a 
adus aminte lui Noe de fapta ei; Noe s-a mâniat de pretenţia năpârcii și a aruncat-o în foc; din 
cenușa ei au apărut puricii; aceștia, ca o amintire, „mănâncă pe oameni, le sug, fără nesaţ, 
sângele“; deci puricele se naște din foc și moare, conform altor credinţe, tot în foc; „de purici scapi 
numai dacă-i pui pe foc, deoarece omorât, o bucăţică din trupul lui se face alt purice”; săritura lui 
este explicată printr-o altă legendă: Demiurgul, coborât pe pământ, nu a putut dormi o noapte 
întreagă din cauza unui vecin gălăgios, care a jucat și a cântat tot timpul; pentru aceasta, 
divinitatea l-a transformat într-o vietate mică și fără odihnă, care sare și țopăie încontinuu; pentru 
a-l izgoni, se recomandă măturatul casei cu busuioc, ori cu piele de bou; sau semănatul unui pumn 
de grâu în fața pragului, în noaptea de Anul Nou; sau tăierea unui cocoș și înfigerea cuţitului, încă 
plin de sânge, în pământ; sau punerea de pelin pe perne etc.; în basme, micimea puricelui este un 
atribut al puterii de a îndeplini o dorinţă: viteazul se preface în purice ca să scape de urmăritori sau 
ca să intre neobservat în casele zmeului; ca adjuvant, ca viețuitoare-ghid, îl ajută pe erou să 
recunoască fata dedublată (COMAN, II,p.120-122). Primul purice prins în luna martie nu trebuie 
omorât, pentru că apoi, peste vară, insectele năvălesc peste cel care le-a ucis semenul - Dolj; 
Argeș;lași; îl vor ciupi toată vara pe cel care omoară purici în ziua de Paște - Țara Oltului; ca să nu 
mai vină în casă, este bine să nu li se rostească numele și nici să fie omorât vreunul - Vâlcea; de 
purici se scapă numai dacă sunt aruncaţi în foc, pentru că, dacă este omorât, se crede că este 
suficientă o bucăţică din el, pentru a se face un alt purice - Tecuci; dar se mai poate scăpa de ei și 
ieșind în curte, în ziua Lăsatului de sec pentru Postul Mare (Postul Paștelui), și pur și simplu să se 
chiuie - Dolj; când puricii ciupesc prea tare pe om este semn de ploaie - Suceava (2.GOROVEI, 
p.201-202;267; GOLOPENȚIA,p.110). Când puricii, mai mult ca de obicei, mușcă, urmează 
totdeauna ploaie - Bucovina (2.MARIAN,I,p.86). Mici necazuri sau vreo supărare în casă le va 
suporta cel care visează purici - Suceava (NOTE,Băncescu). 


PUȘCĂ (A ÎMPUȘCA) 

Evident că, în unele dintre credinţele de mai jos, este vorba de arme de construcţie veche, la care 
încărcătura explozivă se introducea pe la orificiul terminal al țevii („prin flintă”); în altă ordine de 
idei, în general armele simbolizează principiul masculin în mentalitatea tradițională românească; 
ca dovadă, în Transilvania, printre acțiunile care fac aluzie la unirea celor două principii, este 
obiceiul ca, în timpul nunţii, să se tragă cu pistolul sau cu pușca într-o ulcică umplută cu cenușă și 
așezată în vârful unui par (EVSEEV,p.197). Se crede că, dacă pușca se descarcă singură, este semn 
că are să se întâmple ceva rău - Suceava, iar dacă, în timpul desfășurării unei nunți, pistolul se 
descarcă din întâmplare e semn rău pentru viitoarea căsnicie - Tecuci; pentru ca mireasa să nu 

aibă dureri mari la viitoarele nașteri, este bine ca, atunci când iese de la slujba de cununie din 
biserică, să se tragă în aer cu o pușcă - Tecuci; când o femeie nu poate să nască, este bine ca 
bărbatul ei să iasă în ogradă și să tragă un foc de armă peste casă - Transilvania; dacă pușca 
ruginește din nefolosinţă înseamnă că vânătoarea va fi cu noroc - Tecuci; există chiar un „noroc de 
pușcă“, deoarece nu este bine ca arma să fie descărcată, fără să se fi tras cu ea, sau, dacă a fost 
descărcată, să i se pună ulterior aceeași încărcătură, pentru că altfel „se întoarce“ norocul de 
pușcă - Tecuci; se crede că hoţul prins nu trebuie împușcat, pentru că astfel i se iau păcatele - 
Vâlcea; cine trage cu pușca în timp ce plouă mai primește în plus câteva păcate - Tecuci; cine 
visează pușcă înseamnă că va primi o veste - Tecuci (2.GOROVEI,p.109;160;171;173;181;193;203). 
Dacă, în vis, cineva aude împușcătură este semn rău, iar dacă se visează trăgând el cu pușca 
înseamnă câștig în afaceri sau obţinerea libertăţii - Suceava (NOTE,Băncescu). 


PUȚ v. FÂNTÂNĂ. 

RAC (Astacus fluviatilis - DLRM,p.685) 

Ochii de rac aruncați între doi indivizi care se ceartă îi poate determina pe aceștia să se ia la bătaie 
— Argeș; se crede că femeia care visează raci fierţi va păţi o rușine - Suceava (2.GOROVEI,p.16;208). 
Dacă legumele din grădină sunt distruse de furnici, coropișniţe și de alte „goange”, se prinde un 
rac, se omoară și se îngroapă într-un colț al acesteia - Sălaj (KISS,p.528). Cel care visează raci să se 
ferească de hoţi; iar dacă se visează mâncând raci înseamnă supărare - Suceava (NOTE,Băncescu). 


RACHIU 

Când, la masă, se varsă din întâmplare paharul cu rachiu este semn de ceartă sau de pagubă - 
Mehedinţi; Muntenia;Teleorman;lalomiţa; primul pahar de ţuică (rachiu) se bea în întregime, 
pentru că, în cazul că rămâne ceva, cel ce va bea ulterior va lua și din zilele celui care a lăsat 
paharul nebăut până la fund - Galaţi; dacă se toarnă un rest de rachiu într-un pahar și acesta nu se 
umple, persoana căreia îi este destinat paharul va avea un băiat - Botoșani; înainte de a se bea 
primul pahar de rachiu (ţuică), este bine să se verse câteva picături pe jos, ca să bea și morţii - 
Muntenia;lalomița; nu se pune pe masa din ziua de ajun a Crăciunului (24 decembrie) rachiu și nici 
nu se bea, pentru că a fost inventat de către diavol - Suceava; pentru a se lăsa de patima băuturii 
cineva, se pune o sticlă cu rachiu într-un mormânt, unde trebuie să stea trei zile și trei nopţi, apoi 
se dă să bea din ea, zicându-se totodată: „așa să bea N rachiu, cum a băut mortul!” - Suceava 
(2.GOROVEI,p.17-18;79;134;163;252;1.CHIVU,p.245;NOTE,Antonescu). Prin bube dulci româncele 
din nordul Moldovei înţeleg un fel de bubuliţe, care apar copiilor mai ales în jurul gurii, care nu 
dor, dar care supurează neplăcut și, pentru a le vindeca, mamele le descântă, procedând astfel: iau 
rachiu curat într-un pahar și îl amestecă cu trei rămurele de mesteacăn, în timp ce rostesc un 
descântec, apoi îl pun pe copil să mestece usturoi și să guste din rachiul descântat, apoi îl unge cu 
o alifie făcută din untură, luată de la trei porci, în care adaugă oţet, cumpărat din trei prăvălii; să 
nu se descânte niciodată, când se mărește luna, pentru că și bubele, în loc să se vindece, vor crește 
- Suceava (3.MARI-AN,II,p.247-249). Când chemătorii la o nuntă întind plosca cu rachiu către o 
gazdă și aceasta din urmă o ridică în semn de urare (se rostește de obicei: „casă de piatră”) și bea 
din ea, înseamnă că acea persoană acceptă invitaţia și trebuie neapărat să se pregătească de 
daruri și să se ducă în ziua programată; dacă nu bea, nu închină plosca, ceea ce se întâmplă în 
cazul celor nevoiași, o restituie și adaugă: „Cu mila lui Dumnezeu, să vă căpătaţi altu“. Că eu nu 
pot!” - Banat;Țara Hațegului; dar obiceiul este practicat în toate zonele etno-folclorice 
(CLOPOTIVA,II,p.416). Cine visează rachiu va cauza cuiva un rău, iar cine visează că bea rom să se 
aștepte la musafiri - Suceava (NOTE,Băncescu). Serii simbolice: ţuică-mormânt-3; rachiu- 
mesteacăn-descântec-3-usturoi-untură-oţet-lună. 


RAI 

Este imaginat ca o grădină minunată, pe care omul nu și-o poate închipui, pentru că Dumnezeu a 
adunat acolo tot ceea ce este mai frumos pe lume; este atât de întins, încât nimeni nu-i poate ști 
capătul; în mod obișnuit, el se află în al nouălea cer, tot acolo aflându-se curțile și palatele 
Creatorului; toată grădina este plină de copaci minunați, cu fructele mai dulci decât mierea; prin 
pomi ciripesc o mulţime de păsări, care au un penaj în culorile cele mai felurite și totodată cele 
mai armonioase cu putinţă; pe jos este un imens covor de iarbă totdeauna verde, pe care cresc mii 
de flori de toate culorile și miresmele închipuite, iar printre firele de iarbă se văd merele de aur 
căzute din pomi; unele seminţe ale acestor mere mai cad uneori și pe pământ, dar ele răsar numai 
printre oamenii curațţi sufletește și miloși; printre copaci, șerpuiesc lin pârâiașe a căror apă este 
rece ca gheața și limpede ca lacrima; pe malurile apelor, se întind poieni cu iarbă verde ca 
smaraldul și cu flori de culorile nestematelor; așa cum se întâmplă cu oamenii, nici florile nu pot 

pătrunde toate în Rai, fiind și ele supuse judecății; în mijlocul Raiului, se află un munte din sticlă, 
pe vârful căruia cresc mușchi și verdeață, dar acolo nu se pot urca decât cei cărora îngerii le aruncă 
o scară de aur, pe marginile căreia sunt lumini ca niște stele; pe această scară urcă doar 
arhanghelii, îngerii și sufletele celor buni, toţi preamărind pe Dumnezeu; în unele locuri sunt 
întinse mese, la care se petrece fără nici un fel de excese; Fiul lui Dumnezeu trece călare sau într-o 
trăsură, urmat de cete îngerești, iar toţi copiii aleargă după el, când îl văd, pentru că le dă daruri 
frumoase sau îi îndeamnă la joacă; în altă parte, Maica Domnului, înconjurată de o mulţime de 
mame, stă de vorbă cu ele, povestind mai ales despre copiii lor; iar Dumnezeu stă totdeauna în 
palatele sale, la sfat cu sfinţii, uitându-se din când în când pe pământ, ca să observe cum se mai 
desfășoară viața și faptele oamenilor; nu se știu motivele pentru care Dumnezeu părăsește uneori 
Raiul și coboară, pentru scurtă vreme, pe pământ (PRESA). Loc imaginar, opus iadului, unde 
sufletele celor răposaţi se odihnesc; în acest loc nu există durere și nici întristare; Dumnezeu ocupă 
locul central, bucurându-se de cinstirea tuturor și bucurând totodată privirea tuturor; sentimentul 
general în acest loc este de bucurie nesfârșită; sufletele stau în mai multe cete și petrec mâncând 
și bând ceea ce au dat în timpul vieţii sau au dat ceilalţi pentru ele; în mod obișnuit, se adună în 
aceleași cete sufletele rudelor sau toate umbrele unei generații se grupează în jurul unui strămoș 
mai evlavios; dacă un om a murit neîmpăcat cu un altul, atunci sufletele lor nu se mai regăsesc; din 
această cauză este bine ca omul să moară împăcat cu toată lumea - Muntenia; este o grădină 
deosebit de frumoasă, împodobită cu flori și cu pomi roditori în care cântă tot felul de păsări; tot 
ce este mai frumos pe lume se concentrează în această grădină; se află în cer, pe pământul de pe 
cealaltă lume; în mijlocul grădinii stă Dumnezeu, așezat pe un scaun din aur, împodobit cu 
diamante și alte pietre scumpe; în jurul lui sunt o mulțime de mese, pe care se află bucate și 
băuturi alese, unde mănâncă și beau sufletele răposaţilor, îndemnate de cete de îngeri; dar în Rai 
nu intră decât cei plăcuţi lui Dumnezeu; ușa Raiului este păzită de doi îngeri sau arhangheli, 
înarmaţi cu săbii, care nu permit orișicui să intre, ci doar pe cei drepți și vrednici; unii afirmă că, la 
ușa Raiului, stă de pază Sân-Petru, cu un mănunchi de chei în mână, lăsând să intre doar pe cei 
drepți; tot în ușa Raiului mai stă Floarea-Soarelui sau Sora-Soarelui, care nu se duce niciodată la 
judecată; în jurul Raiului sunt câmpii întinse, pline cu tot felul de roade și bunătăţi; prin mijlocul 
raiului curge Apa Duminicii, care aici își află vărsarea; drumul ce duce în cealaltă lume se desface la 
un moment dat în două, cel din stânga ducând de-a dreptul în iad, cel din dreapta însă, care este 
presărat cu tot felul de flori mirositoare, duce la Rai; nu departe de acest drumeag se află gura 
iadului, peste care se află puntea Raiului - Bucovina; este o grădină cu flori și pomi, situată pe un 
munte așezat deasupra iadului; acolo se află o mulțime de îngeri și sufletele celor buni, milostivi 
sau care au pătimit, trăind în îndestulare, având la dispoziţie mese cu băuturi și mâncăruri alese - 
Năsăud; în acest spaţiu se află cete de îngeri și heruvimi, care cântă și tămâiază permanent; lângă 
tronul lui Dumnezeu, se adună în special pruncii, ei arătând aidoma îngerilor; în Rai este permisă 
intrarea sufletelor de feciori nevinovaţi, bătrâni care s-au căit de păcatele lor, fete, femei și 
bătrâne care au muncit toată viața; ziua este permanent senină și nu există noapte; sunt câmpii 
întinse, dealuri înverzite, păsări care cântă cu voioșie, ape limpezi - Banat (1.MARIAN,p.301-304). 


RAMURĂ v. POM. 

RANĂ 

Dacă se visează rană, care afectează în adâncime pielea corpului, înseamnă boală; dar dacă se 
visează o umflătură cu caracter purulent, bubă, este semn de sănătate - Suceava (NOTE,Băncescu). 
RAPT 


Unii folcloriști înclină să socotească momentul de luptă simulată între cele două tabere (între cele 
două familii) o amintire a vremurilor când mireasa era răpită cu forţa (vezi principiul ancestral 

conform căruia ce este în „cortul” meu este al meu), aspect care s-a păstrat în folclorul celor mai 
multe dintre popoarele europene; la români, în multe regiuni, de pildă în Muntenia, și astăzi se 
fură mireasa; aici însă mireasa este furată doar când părinţii nu se învoiesc; de fapt, fata pleacă 
împreună cu iubitul ei și părinţii își dau ulterior asentimentul; se întâmplă însă ca fata să fugă fără 
învoirea părinţilor, care își vor da cu greutate asentimentul; multe din cântecele noastre lirice 
vorbesc despre astfel de căsătorii realizate sau proiectate în cazul în care opoziția părinţilor pare a 
fi de neînvins; uneori, căsătoria prin răpire simulată avea cauze economice; familiile nu erau în 
stare să facă nunta și flăcăul fura fata și se cununa cu ea mai târziu; în acest caz, se organiza 
ulterior numai „nuntă mică”, numărul invitaţilor fiind foarte redus (4.P0P,p.150). Alteori, cum este 
cazul în Maramureș, fuga tinerilor este determinată de deosebirea de stare socială, în care caz 
părinţii se împotrivesc mezalianţei, înrudirii dintre o familie „nobilă” și una care nu posedă 
documentul medieval de înnobilare; în această situaţie, tinerii se întorc acasă după nașterea 
primului copil și-și primesc abia acum partea de zestre care li se cuvine (NOTE,Antonescu). 
Conform oraţiilor, răpirea miresei, ca urmare a unei expediţii pseudo-militare, acoperă o realitate 
istorică, în sensul că toate căsătoriile exogame erau rezultatul unei expediţii militare; deci, departe 
de a fi o degradare a obiceiului marital, amintirea raptului este o acoperire prezentă a unui trecut 
războinic (EVSEEV,p.208). lon Chelcea subliniază că fenomenul raptului este prezent în 
ceremonialul de nuntă din toată Peninsula Balcanică; pentru zona Chioar, există numeroase 
documente care atestă opoziţia autorităților bisericești și laice față de acest procedeu, săvârșit cu 
voie sau fără voie, dar oricum repudiat și azi de opinia publică, poate pentru că ea simte obiceiul 
raptului ca un atentat la sistemul tradițional moștenit, din care cauză gestul în sine a fost 
transferat în practici cu un pronunţat caracter ludic; în Prahova, fata este răpită de mai multe ori în 
timpul nunţii; în Lăpuș, flăcăii fură mireasa și o duc acasă la ei; în Mehedinţi, la semnalul nașului, 
tinerii fură mireasa dintre ai săi și o dansează; în zona de munte a Banatului, raptul fetelor este o 
secvenţă distinctă în economia nunților; în Țara Oltului și la poalele Parângului, fenomenul este 
prezent sub forma unui simulacru de rapt; de asemenea, furtul steagului de nuntă este un rapt 
mascat (1.POP,p.368-369;2.ANTONESCU,p.59;1.LAZĂR,p.267). Uneori se poate întâmpla ca însăși 
mireasa să fie furată, cu voia ei, adică să se ascundă undeva, în care caz amenda („gloaba”) plătită 
de „giveri“ (un fel de cavaleri de onoare ai mirelui și miresei) este mai consistentă decât cea de la 
furtul steagului - Banat (1.LAZĂR,p.268-269). În colindele cu subiect pseudo-religios, luda este 
personajul care se face vinovat de furtul unor obiecte, cu precădere el furând soarele și luna de pe 
cer; în esenţă, în aceste cazuri accentul cade pe acţiunea de a fura, act ce semnifică regresiunea 
lumii în haos, în momentul crucial al sărbătorii, de unde și nevoia de urare, de colind, de restabilire 
a ordinii divine, instituită prin însuși actul creației (FILIP,p.144 -145). v. FURT. 


RAȚĂ (Anas - DLRM,p.690) 

Conform unor atestări, rața este o pasăre plăcută lui Dumnezeu; conform altor credinţe însă, 
„diavolul mai întâi să se fi făcut răţoi și ca rățoi umbla pe apă, când s-a întâlnit cu Dumnezeu; de 
aceea nu se mănâncă capul de rață“; caracterul malefic al capului de răţoi este subliniat și în alte 
contexte: în basme, puterile zmeului sunt ascunse într-un asemenea „locaș“, iar unele credinţe 
susțin că din sângele care pică din capul tăiat al unei rațe se vor naște broaște; se crede că nu 
trebuie să se dea rață de pomană, fiindcă nu mănâncă morţii; se mai crede că laba de rață, ca șia 
gâștei, semnifică vrajbă, ceartă (COMAN,/II,p.11). Se crede că le place copiilor să se joace în apă, 
pentru că femeia care i-a moșit le pune în apa în care sunt spălați, imediat după naștere, câte un 
ou de rață - Muntenia; limba de răţoi este bună de dragoste dacă e purtată la brâu - Vâlcea; 
pentru boli pulmonare este bun sângele provenit din gâtul de rățoi - Neamţ; capul de rață nu se 
mănâncă, pentru că acela care o face va consuma băuturi alcoolice tot așa cum rața bea apă - 
Suceava; dacă rața clocește este semn că, peste nu multă vreme, casa stăpânilor săi va rămânea 
pustie - Vâlcea; este rău de moarte când cloșca scoate vreun boboc de rață cu două capete sau cu 

patru picioare - Vâlcea; bobocii de rață, după ieșirea din ouă, se scot afară din casă numai după 
trei zile și numai după ce au fost stropiţi cu chinovar, pentru a nu fi deocheațţi - Tecuci; este vioi tot 
anul acela căruia i se întâmplă ca boboci de rață sau de gâscă să-și facă nevoile pe el - Vâlcea; 
pentru că sufletele celor decedați nu mănâncă rață, nu este bine să se dea de pomană preparate 
din carne de rață - lalomiţa; este semn că se strică vremea când „se scaldă” rațele pe uscat - 
Vâlcea; se crede că va urma vreme rea când rațele, care se scaldă în vreo baltă, se aleargă una pe 
alta și se scufundă - Suceava; este semn de ploaie, când rațele bat cu aripile în pământ - Suceava 
(2.GOROVEI,p.23; 206;214;265-266). Cine visează rață va auzi minciuni; dacă se visează 
împușcând-o va fi vorbit de rău; dar își va face de rușine dușmanii cel care visează că a prinso 
rață, iar dacă se visează că o mănâncă înseamnă onoare - Suceava (NOTE,Băncescu). 


RĂCHITĂ (Sa/ix fragilis - DLRM,p.691) 

Se spune că nu este bine să se stea afară, când se coase, înainte de a înfrunzi răchita - Suceava; în 
dimineaţa zilei în care este prăznuit Sfântul Gheorghe (23 aprilie), se pun ramuri verzi la stâlpii 
porților, în special ramuri de răchită înfipte în brazde de iarbă, crezându-se că astfel vor rodi mai 
îmbelșugat răsadurile de legume și celelalte semănături, tot așa cum se prinde și răchita, când este 
pusă în pământ - Suceava; cine a fost speriat de ceva să fie afumat cu putregai de răchită - Suceava 
(2.GOROVEI,p.204; 216). Femeile care vor să-și stopeze lactaţia sânilor, după înţărcarea copiilor, se 
afumă cu putregai de răchită - Suceava; tot cu putregai de răchită se afumă și cei care au fost 
speriați de lupi; de Sântoader, după ce se spală pe cap, bărbaţii își retează puţin păr din frunte, iar 
fetele din partea terminală a cozilor și îl pun într-o scorbură de răchită, zicând către Sântoader că îi 
dă părul lor în schimbul părului din coada calului său; părul se pune în răchită, ca să le crească 
repede și să nu-i doară capul peste an - Bucovina (3.MARIAN, 1l,p.267-268;2.,1,p.153;255). Se aduc 
nuiele de răchită de pe câmp și se pun în vase cu apă în casă, primele, primăvara, ca semn al 
reînvierii naturii - Maramureș (BOGDAN,p. 72). Serii simbolice: răchită-brazdă cu iarbă; răchită- 
păr. 


RĂDAȘCĂ (Lucanus cervus - DLRM,p.691) 

Insecta, de o mărime impresionantă, la care masculul mai are și două mandibule puternice 
asemănătoare coarnelor de cerb, intră mai repede în analogie cu boul, pentru care rădașca a fost 
denumită și bourel, capul cerbului, buhai, boul lui Dumnezeu etc.; legendele afirmă că este 
metamorfoza boilor din turma Demiurgului sau a îngerilor care au refuzat să-l ajute pe Sfântul Ilie 
să strângă rafurile (raf - șină de fier care se aplică peste obada roţilor de lemn de la care și de la 
căruţe - ȘĂINEANU,IV,p.327) de la căruţă și din care cauză acesta i-a blestemat să aibă clești la 
gură; fiind asociată cu boul, rădașca primește conotaţii aferente ideii de putere și fecunditate; 
astfel, se crede că acela care se spală pe mâini cu apa în care a fiert o rădașcă devine puternic în 
luptă; purtată în pălărie sau în buzunar, apără de rău; pusă în apa pe care fetele o folosesc la 
spălarea părului, ajută la creșterea acestuia mai puternic și mai des; dată, printre nutreţuri, la 
vacile sterpe, le aduce acestora laptele; aruncată pe ogoare, în seara de Sânziene (Drăgaica, 
Nașterea Sfântului loan Botezătorul - 24 iunie), determină obţinerea unor recolte bogate (COMAN, 
I1,p.138). v. BOU. 


RĂDĂCINĂ 

Cine visează rădăcină este semn de mare întristare - Suceava (NOTE,Băncescu). v. POM. 

RĂPOTIN 

Obișnuit articulat (Răpotinul țestelor) este numele unei sărbători populare, care se ţine, de obicei, 


în trei marţi consecutive, începând cu a treia marți de după Paște; întâlnit și sub forma ropotin; 
etimologie necunoscută; în zona Olteniei, aceste zile sunt dedicate frământatului lutului și 

uscatului la soare a ţestelor (ȘĂINEANU,IV,p.338;NOTE, Antonescu). Repotinul (pl. Repotinii) sau 
Repotina (pl. Repotinele), în Muntenia, Râpotin, în Vâlcea, Ropotin, în Muntenia și Moldova și 
Cerină (pl. Cerine), în Banat, este o sărbătoare mare, aidoma Paștelui; în această zi, femeile nu 
lucrează la furca de tors, la meliţă, la războiul de ţesut și adunându-se împreună fac din lut și paie 
capace de astupat gura cuptoarelor, dar mai ales acele renumite țesturi, un fel de cuptoare 
mobile, sub care se coc, prin refractarea căldurii primite, turte, plăcinte, mălai, azime, diferite alte 
copturi; Repotinul se sărbătorește, după unii, în cea de a treia marți după Paște (Muntenia), 
precum și în cele două care urmează una după alta (Moldova), iar după alţii în miercurea întâia 
după Paște sau în ziua de Todoruse, adică miercuri, în cea de a 24 zi după Paște (Banat); după ce se 
modelează ţestul, se înfige în vârful lui o ramură verde și flori de câmp, se așează pe frunze de 
lipan și se expune la arșiţa soarelui, pentru a se usca; apoi se cumpără vin și se stropesc, ca să fie 
norocoase, să coacă mereu, să fie bogăţie în casă; restul vinului se bea de către toate femeile care 
au lucrat împreună; se spune că, în această zi, femeile au voie să se poarte mai aspru cu bărbaţii 
lor, ca răzbunare pentru neplăcerile făptuite de ei - Muntenia (2.MARIAN,II,p.321). v. MIERCURI; 
ȚEST. 


RĂSĂRIT 

Acest punct cardinal este imaginat ca moment al trezirii Soarelui, după somnul de peste noapte, și 
formează opoziție cu apusul (12.GHINOIU,p.5). Plângerea la mort se face de obicei dimineața, 
înainte de răsăritul soarelui, în timpul celor trei zile cât stă mortul în casă; bocirea se face de 
regulă și pe drum, la răscruci, spre biserică și de la biserică spre cimitir (BUHOCIU,p.18). 


RĂSCRUCE v. RĂSPÂNTIE. 


RĂSCUMPĂRARE (A RĂSCUMPĂRA) 
În Maramureș, când copilul împlinește șapte ani, părinţii merg cu el la nașă, ca să-l răscumpere; 
abia din acel moment se crede că pruncul aparţine cu adevărat mamei sale (DĂNCUȘ,p.177). 


RĂSPÂNTIE 

Cel care călătorește să nu treacă prin răspântia a două sau mai multe drumuri, pentru că este în 
pericol de a fi schilodit de duhurile rele - Muntenia; în răspântii se îngroapă tot felul de farmece, 
acolo se găsesc hârburile unor oale în care s-au făcut vrăji și cine calcă în ele, fără să fie atent cum 
pășește, poate fi betegit în fel și chip - Țara Oltului; ca să se scape de gândacii din casă, se iau nouă 
dintre ei și se duc într-o răspântie, unde li se dă drumul, fără să vadă însă cineva - Suceava; ca să se 
scape de greierii din casă, se prinde unul dintre ei, este legat cu o aţă și este scos afară, unde este 
batjocorit în tot felul, apoi este dus într-o răspântie și legat acolo de un stâlp, din care cauză și 
ceilalți greieri vor pleca din casă pentru totdeauna - Suceava (2.GOROVEI,p.36;101;105; 
GOLOPENȚIA, p.77). Răspântia este locul cel mai prielnic pentru vrăji și farmece, deoarece 
vrăjitoarea poate invoca aici, în chipul cel mai direct, duhurile de care are nevoie în acţiunile ei 
magice și tot acest loc este foarte temut noaptea târziu, mai ales în anumite perioade ale anului, 
pentru primejdia ce ameninţă pe oameni, mai mult decât oriunde aiurea, de a se întâlni cu unele 
spirite răufăcătoare (12.GHINOIU,p.157). 


RĂȘCHITOR 

Unealtă a industriei casnice textile pe care se întind firele de pe fus sau de pe ghem, pentru a le 
face „jirebii“ - grup de 30 de fire de tort, constituind o unitate de măsură la urzit (ȘĂINEANUI, III, 
p.287;1V,p.344). Ca să fugă nevăstuica de la păsări, se pune rășchitorul de-a curmezișul la gura 
cotețului - Tecuci (2.GOROVEI,p.166). 

RĂZBOI DE ȚESUT 

Se crede că atât timp cât se lucrează la războiul de țesut Maica Domnului stă în genunchi - Vâlcea; 
femeia gravidă se așează pe sulul din spate al războiului de țesut, când se taie vreo pânză gata 
lucrată, ca să nască ușor - Tecuci; după finalizarea activităţii de țesere a unei pânze, fetele 
nemăritate încalecă pe sulul din spate al războiului de ţesut și, ieșind în curte, primul nume pe care 
îl aud strigându-se înseamnă că acela este al viitorului soţ - lași (2.GOROVEI,p.160;238;259). 


RĂZBUNARE (A SE RĂZBUNA) 
Cine se visează răzbunându-se pe cineva pentru vreun necaz oarecare pricinuit este semn că va fi 
în curând într-o situaţie critică - Suceava (NOTE,Băncescu). 


RÂMĂ (Lumbricus terrestris - DLRM,p.720) 

Dacă, la arat, se găsesc sub brazde multe râme este semn că porumbul va rodi bogat în acel an - 
Tecuci; când ies din pământ râme multe prin ograda casei înseamnă că vremea va deveni aspră, 
chiar furtunoasă - Suceava; când râmele ies din pământ pe loc uscat este semn că vremea va 
deveni ploioasă - Muntenia;Suceava (2.GOROVEI,p.185;265;266). 


RÂNDUNICĂ (Hirundo rustica - DLRM,p.721) 

Se spune că sunt păsări „curate”, „sfinte” (sunt „găinile lui Dumnezeu”), apariţia lor fiind de bun 
augur; nu-și fac cuib la casele „vrăjite”; omul trebuie să le apere ca pe un bun preţios al 
gospodăriei, fiindcă rândunica este „lucru curat la casa omului” și nimic al ei nu trebuie atins, 
pentru că este păcat; „la casa unde se adună rândunele multe toate-s cu priință” și „la casa unde 
rândunica face cuib este bine”; se crede că îi moare vaca aceluia care dărâmă cuibul rândunelelor 
sau că îl vor ustura ochii sau i se va usca mâna celui care pune mâna pe rândunică; de curge, la 
mulgerea vacii, laptele cu sânge înseamnă ori că un membru al familiei a distrus un cuib de 
rândunică, ori că o rândunică a trecut, în zbor, pe sub acea vacă; rândunica are atribute 
psihopompe, din cauza culorii negre a penajului; în cea mai elocventă ipostază, ea apare aducând 
apă sufletelor însetate: „Rândunica-apoi zbura,/Către mare se lăsa,/Ea cu ciocul s-apuca/Apă-n 
gură o căra,/Apoi iute că zbura,/La cimitir se oprea/$i pe morți îi adăpa”; când, primăvara, femeile 
văd prima dată o rândunică suflă spre ea și rostesc: „Cum se desparte coada ta și nu se-ncâlcește, 
așa să mi se despartă și să mi se descâlcească orice încâlcitură și încurcătură; când voi sufla asupra 
ei, ea să se descurce și să se desfacă!” (COMAN,II, p.27-28;32). Se crede că în fapt rândunica este 
o ființă omenească fermecată - Suceava; este semn de noroc, când se adună multe rândunele la 
casa omului - Galaţi; casele care au multe cuiburi de rândunică sunt considerate a avea noroc - 
Suceava; când rândunelele ciripesc în faţa casei, înainte de revărsarea zorilor, este semn de mare 
noroc - Tecuci; prevestește de bine, când intră, pe neașteptate, o rândunică în casă - Muntenia; să 
nu fie împușcată, fiindcă vânătorul va fi pedepsit cu mare pagubă prin foc - Suceava; pe cel care 
pune mâna pe o rândunică îl vor ustura ochii sau i se va usca mâna - Suceava; dar se crede că va fi 
vorbit de rău peste an cel care aude pentru prima dată, primăvara, ciripind o rândunică - Suceava; 
va fi sănătos peste tot anul cel ce vede pentru prima oară, primăvara, zburând rândunele, dar, 
dacă le vede stând și ciripind înseamnă că îl vorbesc oamenii de rău - Muntenia;Suceava; cine vede 
primăvara pentru prima dată rândunele în zbor are semn că va face o călătorie, dar, dacă le vede 
stând, călătoria nu va mai avea loc - Muntenia; este bine să arunce cu țărână peste cap cel ce vede 
pentru prima oară, primăvara, rândunele, ca să nu facă aluniţe pe față peste vară - Suceava; sau să 
se ia două bucățele de lemn, să sufle peste ele și apoi să le arunce; în felul acesta, cu deosebire 
dacă este femeie, va fi capabilă să descurce orice fel de fire, oricât de încurcate ar fi ele - Suceava; 
va fi singur toată vara cel ce vede pentru prima oară, primăvara, doar o singură rândunică - 
Suceava; cel ce vede pentru prima oară rândunică primăvara să caute sub talpa piciorului drept și 
ce fel de păr de animal va găsi din acel soi va avea noroc - Galaţi; sau se crede că sub talpa 

piciorului drept va găsi bani - Suceava; de va găsi cărbune este semn că va avea noroc peste an - 
Vrancea; sau trebuie să se învârtească de trei ori pe piciorul drept și apoi să vadă ce găsește sub 
călcâi: de va găsi păr negru sau castaniu este semn că va muri în tinereţe, de va găsi păr alb, va 
muri la bătrâneţe, iar de va găsi păr și alb, și negru, este semn că va muri după ce va începe să 
încărunţească - Vaslui; cine vede rândunică primăvara să se oprească în loc și apoi să pornească 
mai departe, dar numai cu piciorul drept, ca să-i meargă bine tot anul - Vrancea; nu trebuie ucisă, 
pentru că este de rău [interdicţie atestată în toate zonele din România), nici cuibul nu trebuie să-i 
fie stricat, pentru că gestul ar atrage moartea în acea casă - Țara Oltului;Galaţi; cuibul de rândunică 
nu trebuie să fie stricat, pentru că îi vor muri părinţii făptașului și îi va lua foc casa - lași; va fi 
blestemat și va muri cel ce strică un cuib de rândunică - Dolj; să nu se omoare niciodată o 
rândunică, nici de cuiburile lor să nu se atingă nimeni, pentru că va fi blestemat de celelalte 
rândunele și-i va lua foc casa - Galaţi; să nu se aducă în casă ouă de rândunică - Dolj;Neamţ; este 
bine când își fac cuib rândunelele la casa cuiva - Suceava; este lucru curat la casa omului și este 
păcat să se atingă cineva de ce este al ei - Suceava; se vindecă de friguri cel ce se afumă cu cuib de 
rândunică - Suceava; dacă își fac lăstunii cuibar sub streașina casei sau chiar în casă, este semn că 
locuinţa se va umple de ploșniţe sau că trage a pustietate, pentru că mai are obiceiul să-și aleagă 
locul construirii cuibului prin coșare, saivane, grajduri etc., oriunde nu locuiesc oameni - 
Teleorman;Suceava; va muri vaca aceluia care din nesăbuinţă strică vreun cuib de rândunică - 
Moldova; dacă rândunica își face cuib sub streașina unei case, cineva din acea locuinţă va muri - 
Suceava; vaca va da sânge în loc de lapte, sau lapte amestecat cu sânge, dacă o rândunică trece pe 
sub abdomenul ei - Tecuci;Suceava; cuibar de rândunică, pisat și pus în ochi, este leac bun contra 
albeţei - Galaţi; ca să se dezveţe de patima băuturii, se omoară o rândunică, sângele ei se 
amestecă bine într-un pahar cu rachiu și se dă să bea celui cu năravul alcoolului - Vaslui; este semn 
de ploaie, când rândunelele zboară prin apropierea casei - Suceava (2.GOROVEI,p.18;21;35;90;93; 
146;169;197;204-205;247;271;282-283; 287; GOLOPENȚIA,p.71). Este vreme de ploaie, când 
rândunica zboară aproape atingând pământul și din când în când scoate sunete sperioase și 
plângătoare - Bucovina; la vreme bună, rândunica zboară sus și se zbenguie cu suratele ei; când se 
anunţă a fi vijelie, atunci zboară în sus, până se pierd printre nori, iar zborul lor nu este rapid, ci 
lent - Transilvania (2.MARIAN,I,p.85;87). Nu este bine să fie stricate cuiburile rândunelelor, pentru 
că sângerează vacile; cine vede, primăvara, prima dată rândunele, singur fiind, singur va fi toată 
vara; când rândunelele zboară jos este semn că vine vreme ploioasă; dacă toate rândunelele sunt 
plecate până la 30 septembrie, atunci va ninge curând, adică prin noiembrie, început de 
decembrie; dacă se mai văd rândunele între 1 și 6 septembrie, atunci înseamnă că în acel an nu 
ninge, decât după Anul Nou - Maramureș (BOGDAN, p.11;104;108;134). Când rândunica zboară la 
mică înălțime (pe jos) și se atinge de zidul casei este semn că va ploua (2.CHIVU,p.247). Înseamnă 
întristare pentru cine visează rândunele; va avea bucurie în familie cel care visează rândunele 
hrănindu-și puii și va avea o căsătorie fericită cel care le visează făcându-și cuib - Suceava 
(NOTE,Băncescu). Serii simbolice: rândunică-picior(drept)-3; rândunică-lemn; rândunică-picior 
(drept)-păr. 


RÂSET (A RÂDE) 

Este unul dintre simbolurile tipice ale renașterii naturii, ale vieţii triumfătoare (COMAN, I,p.105). 
Umorul la nuntă, uneori îngroșat și licenţios, dar niciodată trivial, se înscrie în sfera auguralului, 
obligatoriu pentru începutul de drum al noii familii; trebuie să fie totodată și o reminiscență a 
gândirii arhaice, în care râsetele zgomotoase aveau putere apotropaică, fiind produse împotriva 
spiritelor nocive, care trebuiau îndepărtate din spaţiul celor doi tineri (ȘEULEANU,p.147). 


RECIPIENT 
Toate recipientele (și arheologia demonstrează cu prisosinţă acest lucru) au aspectul de abdomen 

feminin sau de uter; deci sunt principii feminine; printre acestea se numără: plosca, vadra, donița, 
paharul, cupa, potirul, oala, farfuria (blidul, talerul, taierul, strachina) și, ca tip aparte, lada de 
zestre; în acest sens, răsturnarea (întoarcerea cu gura în jos) sau spargerea veselei constituie 
adesea o acţiune simbolică, menită să semnifice o iniţiere feminină (EVSEEV,p.200;202). v. VAS. 


REGE 

Pentru cine visează rege(i) înseamnă că urmează un timp deosebit de secetos; dacă visează 
împărat venind la el, acordându-i vreo demnitate sau sărutându-l înseamnă slavă și cinste 
deosebită; la fel, dacă visează împărăteasă este semn că va dobândi o funcţie importantă; dar 
visarea de prinți morţi prevestește nenorocire în familie sau vreme de ploaie - Suceava (NOTE, 
Băncescu). 


RESTEU 

Fiecare dintre cele două vergele din lemn sau din fier, cu ajutorul cărora se închid părţile laterale 
ale jugului după înjugarea vitelor (ȘĂINEANU,IV,p.384). După ce mireasa s-a dat jos din trăsura sau 
din carul în care a venit la casa mirelui, întâmpinată fiind de către socrii mari (părinţii tânărului), 
scoate resteul de la boul din dreapta și îl aruncă peste cap, gestul său simbolizând că ea cunoaște 
rosturile gospodăriei în care va trăi de acum înainte și că nu se va întoarce curând la casa 
părintească - Bucovina (3.MARIAN,I,p.446-447). Pe două resteie de lemn este adusă „cârpa cu 
pene și ciucuri“ (însemn de nevastă), de către un băieţel de 10-12 ani, în vederea schimbării 
pieptănăturii miresei, obicei care semnifică trecerea de la un statut social la altul - Țara Zarandului 
(1.DASCĂLU,p.23).Se crede că, atunci când se adună resteie în casă, găinile nu vor mai face ouă - 
Dolj (2. GOROVEI,p.99). 


RIDICARE (A RIDICA; A ÎNĂLȚA) 

„Ridicarea în sus”, ca și „stropirea cu apă” sunt gesturi arhaice (BUHOCIU,p.68). Există obiceiul ca, 
la intrarea într-o casă în care se află un copil, cel străin să-l ridice, prinzându-l de subsuori cu 
amândouă mâinile, deasupra capului, spunând: „Uite, așa de mare-i coconul!“; sau, dacă l-a mai 
văzut pe copil, îl cheamă la el să vadă „cât de mare a crescut” și îl ridică deasupra capului - 
Maramureș (BOGDAN,p.132-133). Venită acasă de la cununie, mireasa încearcă să-și ridice soacra 
în braţe, reușita însemnând că nora va fi mai mare în casă, iar nereușita stabilind că soacra va 
conduce treburile gospodăriei - Muntenia (2.GOROVEI,p.71). Ridicarea copilului și atingerea 
acestuia, cu creștetul capului, de meșter-grinda casei este un gest augural și totodată de punere a 
făpturii fragile în legătură cu piesa cea mai puternică din componenţa construcţiei; ridicarea unui 
membru al cetei de tineri de către ceilalți componenți înseamnă nu numai recunoașterea acestuia 
ca vătaf, dar și un gest de onorare a lui în acel moment, semn că din acea clipă toţi ceilalți i se vor 
supune, tot așa cum se întâmplă și astăzi, când este ridicat în sus de către colegi un sărbătorit, un 
sportiv care a reușit realizarea unei performanţe deosebite etc.; de menţionat însă că foarte rar 
sunt aruncate în sus persoane de sex feminin, de obicei doar în contexte sportive, ceea ce 
demonstrează că obiceiul acesta este de dată foarte recentă și oricum un transfer, fără însă să mai 
păstreze conotaţiile gestului practicat în lumea flăcăilor sau a bărbaţilor (NOTE,Antonescu). Cine se 
visează că este ridicat de la pământ va avea multe griji; dar înseamnă multă veselie pentru cine se 
visează ridicat de pe un scaun - Suceava (NOTE,Băncescu). 


ROATĂ 

Ca să fie copilul ager și isteț, scutecele lui sunt puse la uscat pe o roată de car sau de trăsură - 
Banat;Moldova; ca să se împuţineze numărul greierilor de pe lângă casă, se ia o bucăţică de lemn 
de la locul unde a căzut roata unui car și se introduce în gaura greierilor - Țara Oltului; ca 
măiestrele să plece de pe acoperișul șurilor și al grajdurilor, unde uneori obișnuiesc să danseze, se 


Antonescu. Dicţionar de Simboluri și Credinţe Tradiţionale Românești 573 


http: / /cimec.ro 


pune în vârful acestora o rotiţă căzută de la vreun utilaj agricol și de care nu mai are trebuinţă 
gospodarul - Țara Oltului; îl vor durea măselele pe cel care pune pe foc obezile roţilor - Tecuci; ca 
să treacă brânca la porci, se pune o roată într-un par - Suceava (2.GOROVEI,p.137;200;214; 
GOLOPENȚIA, p.72;76). De Anul Nou, în podul casei, fata de măritat învârtește o roată de car, 
căruţă, trăsură în jurul coșului de fum și strigă pe gaura roții, invocând iubitul să vină cât mai 
repede la ea - Gorj (CĂRĂ-BIȘ,p.51). Cine visează roată înseamnă că va face o călătorie; când 
visează că îi cade o roată de la mijlocul de transport în care se află înseamnă că are în preajmă 
prieteni buni; își va împlini scopul pe care și l-a propus cel care visează roți multe; dar când se 
visează două roţi înseamnă boală - Suceava (NOTE,Băncescu). 


ROCHIE 
Cine visează rochie înseamnă că are prieteni fățarnici - Suceava (NOTE,Băncescu). 


ROCHIȚA-RÂNDUNICII v. VOLBURĂ. 
ROCMANI (ROHMANI; ROGMANI) v. BLAJINI. 


ROGOJINĂ 
Se crede că este bine să se dea de pomană o rogojină, în credinţa că, la vreme rea, pe lumea 
cealaltă, ofertantul va avea cu ce să-și facă adăpost - lalomiţa (2.GOROVEI,p. 199). 


ROMANIŢĂ v. MUȘEȚEL. 


ROMB 

Majoritatea cercetătorilor sunt de acord că rombul simbolizează, în ornamentica populară, 
soarele, cu toate că există interpretări, mai ales ale unor comentatori cu pregătire în domeniul 
artelor plastice, unde se argumentează că rombul nu este altceva decât desenarea, în oglindă, a 
triunghiului care reprezintă schematic bradul, aducând în sprijinul ideii și faptul că basmele 
narează despre trecerea unor eroi de pe un tărâm pe celălalt, ajutaţi de o pasăre-ghid, de-a lungul 
unui arbore, care se prelungește, în cealaltă lume nu prin rădăcini, cum ar fi normal, ci printr-un alt 
arbore parcă crescut invers; oricare ar fi realitatea, rombul nu poate fi desprins, ca interpretare, de 
triunghi, rozetă, cerc, pătrat, formând, împreună cu ele, o adevărată „familie“ ornamentală, în 
totalitate subordonată cultului solar (PETRESCU,p.63;NOTE,Antonescu). 


ROPOTIN v. RĂPOTIN. 


ROSTOPASCĂ (Chelidonium majus - DLRM,p.725) 

Plantă erbacee din familia papaveraceelor, cu flori galben-aurii, care conţine un suc galben 
otrăvitor, întrebuințat în medicină, cunoscută și sub numele de răsâpască, răsâpească, negelariţă 
etc. (ȘĂINEANU,IV,p.408). În Bihor, alături de alte plante, se pune între scutecele copilului mic sau 
în odaia acestuia pentru a-l feri de boli, se unge ugerul vacilor, pentru ca strigele să nu le ia laptele, 
sau se pun șapte rămurele de rostopască între coarnele vitelor de tracţiune, pentru noroc și 
fertilitate, atunci când se iese primăvara la arat pentru prima dată (3.BOCȘE,p.101;111;114). 


ROȘU 

Are semnificații polivalente, fiind culoarea focului și sângelui și prima dintre culori, pentru foarte 
multe popoare, deoarece este fundamental legată de viaţă; dar există două tipuri de roșu, unul 
nocturn, femelă, posedând o putere de atracţie centripetă, altul diurn, mascul, centrifug, având o 
imensă și irezistibilă forţă; pomilor li se leagă smocuri de lână roșie, simboluri solare, semn că ei se 

pregătesc de rod și așteaptă vreme prielnică, iar vitelor li se fac semne colorate cu roșu pe frunte, 
de Sân-Toader, din aceleași motive de bun augur (URSACHE,p.35;277). Este culoarea care 
simbolizează vârsta omului la maturitate - Țara Oașului; primăvara, când se scot vitele la păscut, în 
cireadă, li se leagă ceva de culoare roșie în coadă (un fir, o fâșie de pânză, o cordea etc.), pentru că 
vita care are roșu pe ea nu poate fi nici deocheată, nici nu se poate cel rău apropia de ea - 
Transilvania; se leagă o cordeluţă roșie la coada vacii sau a calului, sau a oricărui animal frumos, ca 
să nu fie deocheat - Suceava; sau ca să nu i se ia laptele vacii - Sălaj; într-o bucată de postav de 
culoare roșie se pun grâu, tămâie, piper și sare, iar legătura se prinde de coada vacii, care este pe 
cale să fete, ca ea să fete ușor viţelul, la termen, fără complicaţii și ca strigoaicele să nu se apropie 
de ea - Bihor; ca să nu fie deocheat, i se prinde viţelului o baieră roșie la coadă, iar la gât o legătură 
cu boabe de tămâie și piper - Țara Oltului; la masa de nuntă, găina preparată și servită nuntașilor 
este vopsită în culoare roșie - lalomiţa; nu este bine să se ţeasă cu aţă de culoare roșie, pentru că 
mor oile - Dolj; nu este bine să se ţeasă cu fir roșu în sâmbăta lui Sân-Toader, pentru că acesta o 
omoară peste noapte pe neascultătoare - Dolj (2.GOROVEI,p.74;174;231;246;287; GOLOPENȚIA, 
p.127;PRESA). În Bihor, când se iese prima dată la arat, bărbaţii, îmbrăcaţi în straie noi sau curate, 
poartă la pălărie „ciucure de deochi”, făcut din lână roșie, și mărgele în care ascund usturoi, 
busuioc și hodolean, plante cu puteri magice, pentru îndepărtarea vrăjilor care ar fura mana 
câmpului (3.BOCȘE,p.101) La șase săptămâni de la naștere sau la un an de botez, nașii taie „moţu 
copilului; acesta este împletit sau legat cu un fir roșu, după care se păstrează într-o batistă, pus la 
loc sigur de mamă - Călărași (TUDOR,p.67). Împotriva deochiului, se pun canafi roșii la cai, o aţă 
roșie la gâtul sau mâna copilului mic - Suceava (NOTE,Băncescu). În Oltenia, în bradul de nuntă, se 
atârnă hârtie colorată, fire de lână roșie, beteală, un ștergar, mere roșii, colăcei, având rol 
apotropaic, pentru a feri nunta de forțe răufăcătoare (1.LARIONESCU, p.449). Dacă mireasa „și-a 
păzit cinstea”, cum intră în casă, leagă cu cordele sau strămătură roșie, culoarea fecioriei și 
nevinovăţiei, masa, cuiele de prin pereţi, sticlele de băutură și paharele de care se servesc mesenii; 
dacă, a doua zi după nuntă, se constată că mireasa a fost fecioară, se servește băutură de culoare 
roșie, iar, dacă „nu și-a păzit cinstea”, unul din meseni ia o oală și o sparge de canatul ușii 
(EVSEEV,p.203). În Bucovina, vătășeii care fac invitaţiile la „rachiul miresei” își pun cordele roșii în 
diagonală, leagă sticla cu rachiu tot cu cordea roșie și poartă un steag de culoare roșie; acasă, la 
miri, sunt legate cu fire roșii masa, cuiele de prin pereţi, sticlele cu băutură, paharele (3.MARIAN,I, 
p.490-491;501). Este culoarea magică a folclorului, simbol al sângelui, deci și simbol al vieţii, 
simbol al focului purificator, al soarelui, al dragostei, al bucuriei de viaţă (ZAHACINSCHI,p.7). Este 
culoarea prin excelenţă a violenţei (COMAN, II,p.30). Cu toate aceste atribute pozitive ale culorii 
roșii, în basme, cum ar fi „Povestea lui Harap Alb”, se spune că „să te ferești de omul roșu” 
(BUHOCIU,p.105). Culoarea roșie pentru încondeierea ouălor de Paște se obţine din: sovârv 
(Origanum vulgarae), arin roșu (Alnus glutinosa), scorțișoară, în Banat numit lemnuș, adică 
„Surcele de lemn de Brazilia”, pojarniță (Hypericum perforatum), despre care se spune că este 
stropit cu sângele Domnului și de aceea zeama ei este roșie - Suceava (2.MARIAN,II,p.137). Serii 
simbolice: pânză(roșie)-grâu-tămâie-piper-sare; usturoi-busuioc-hodolean. 


pă 


ROUĂ 

Picături de apă care se formează, în dimineţile senine de primăvară, vară sau toamnă, prin 
condensarea vaporilor din atmosferă și care se depun pe plante, pe pământ, pe lucrurile aflate în 
aer liber (ȘĂINEANU,IV,p.411). Omul bolnav de friguri este scos dimineaţa în grădină, în pielea 
goală, și se scutură pe el rouă din copaci; indiferent de ce boală suferă, este bine ca, în noaptea de 
Sfântul Gheorghe (23 aprilie), înainte de răsăritul soarelui, cel bolnav să se tăvălească prin iarba 
acoperită cu rouă și se va vindeca - lalomiţa; cine se va spăla cu rouă în dimineaţa zilei de Sfântul 
Gheorghe va fi sănătos peste vară și nu-i vor ieși pete pe faţă - Muntenia; când soarele nu a asfinţit 
încă și deja a căzut rouă groasă este semn că vremea va fi bună în ziua următoare - Suceava 

(2.GOROVEI,p.94;207;263). v. APĂ. 


ROZETĂ 

Ca și rombul, pătratul și cercul, rozeta simbolizează soarele și apare, în ornamentica populară 
românească, pe stâlpii porţilor și ai caselor, pe ancadramentele ușilor și ferestrelor, pe vasele de 
tot felul, pe obiectele confecționate din lemn, lut, fier și os, chiar și pe ţesăturile populare, dar fără 
să fie singular reprezentată, ci aproape întotdeauna fiind tratată ca un element complementar, în 
toate zonele etno-folclorice din România (PETRESCU,p.49;NOTE,Antonescu). 


ROZMARIN (Rosmarinus officinalis - DLRM,p.727) 

Arbust mic, aromatic, din familia labiatelor, cu frunzele totdeauna verzi, cu flori albastre, albe sau 
roșii, întrebuințat în medicină și în industria parfumurilor (ȘĂINEANU,IV, p.412). Cine se visează 
culegând rozmarin înseamnă că va primi vești neplăcute, iar dacă se visează mirosind rozmarin 
este semn că va fi învinovăţit într-o împrejurare oarecare - Suceava (NOTE,Băncescu). 


RUDĂ (RUDENIE) 

Nu este bine să se căsătorească rudele între ele, pentru că vor muri de „rudă rea“ - Ialomiţa, sau 
nu le va merge bine și nici praful nu se va alege din căsnicia lor - Vâlcea (2.GOROVEI,p.207). 
„Spălarea“ mortului se face fie de o rudă a decedatului, fie de un om străin (bărbatul spală bărbat, 
femeia spală femeie) - Țara Chioarului (1.P0P,p.318). Înseamnă sănătate și este semn de bine 
pentru cine se visează vorbind cu părinţii săi; pentru cine își visează rudele înseamnă că va primi 
musafiri - Suceava (NOTE, Băncescu). 


RUFĂ v. HAINĂ. 


RUG 

Ca să se ferească de strigoaice și să nu le ia laptele vacilor, în ziua prăznuirii Sfântului Gheorghe (23 
aprilie), femeile pun ramuri de rug în ușa grajdului, pentru ca strigoaicele să se înțepe în el - Țara 
Oltului; să nu se pună rug pe foc, pentru că va coace ugerul vacilor - Vâlcea (GOLOPENȚIA,p.130; 
2.GOROVEI,p.208). 


RUINĂ 
Pentru cine visează ruină, indiferent de mărimea sau destinaţia pe care a avut-o construcția, este 
semn că va dobândi un câștig care îi va mări averea actuală - Suceava (NOTE,Băncescu). 


RUSALII 

Realitatea lor s-a dezvoltat pe linia unor divinități ale iniţierii, dar cu rezonanţe puternice privind 
cultul morților; sărbătoarea lor cade la 50 de zile după Duminica Paștelui, în plină primăvară; în 
această zi nu trebuie să se lucreze, nu este permis să se văruiască, femeile nu au voie să toarcă, 
dar, deși unele femei es, nu au voie să năvădească pe sul; în unele sate din zona de esta 
Moldovei, în săptămâna Rusaliilor, se lucrează numai la câmp, dar în miercurea Rusaliilor nu se 
lucrează nici acolo, pe motiv că este „zbuciumul Rusaliilor”; se spune că ele ar ieși din desișurile 
unde stau ascunse, în așa-numita „lume a Rusaliilor”; sunt închipuite ca niște spirite femeiești, 
frumoase, dar și ca niște babe urâte; ziua, ele aleargă prin nori, mulţi auzind muzica lor, uneori 
joacă precum niște nebune pe iarba verde; locul unde ele dansează, ca și în cazul ielelor, este 
periculos, cel ce calcă acolo se îmbolnăvește; în acest caz, confuzia cu ipostaza ielelor este 
evidentă; în Muscel, există obiceiul ca primăvara, după ce un om se scoală din iarba verde unde s-a 
așezat, să scuipe în urma lui, ca mijloc protectiv pentru a bara calea spre o eventuală pocire din 
partea acestor spirite; se mai crede că Rusaliile ar fi duhurile fetelor moarte înainte de logodnă; 

ele intră, prin multele trăsături caracteristice, în categoria zânelor (a vilelor), ca și la slavi, 
considerate suflete ale morţilor, sau copile care au murit nebotezate, ori „fete mândre”, pedepsite 
de Dumnezeu, care a prefăcut picioarele lor în copite, din cauză că ele își ascund membrele 
inferioare sub veșminte lungi, albe, din acest punct de vedere contaminarea cu caii lui Sân-Toader 
fiind iarăși evidentă; în general, sunt înfățișate ca niște femei tinere, frumoase, cu părul lung, 
despletit, care atârnă pe spate până la pământ, forța lor stând în păr, deoarece, dacă li se usucă 
părul, pier; uneori, dansând, ele ademenesc pe tineri și îi răsplătesc cu nurii lor; sunt concepute ca 
purtând aripi ușoare și având un glas fermecător; cine le aude nu le mai uită, cum le vede, moare 
de dorul lor; ele ar fi rusalii de nori, de pământ, de apă, de pădure, de mare, de munţi; în persoana 
acestor ființe supranaturale s-au cristalizat concepţii despre viaţa de dincolo de mormânt, rusaliile 
ajungând să reprezinte până la urmă contopirea cultului naturii cu acela al morților; lrodeasa este 
împărăteasa lor, dar lrodeasa este și matroana călușarilor, după unele credințe (CHELCEA,p.313- 
314). Rusaliile coincid cu Cincizecimea, a 50-a zi după Paște, respectiv cu Pogorârea Sfântului Duh; 
de aici convingerea că omul care muncește în ziua de Rusalii va înnebuni, va fi „luat de rusalii”, de 
spiritele malefice feminine, în bună parte identificate cu ielele; dar ele pedepsesc și în timpul 
anului pe cei care nu respectă sărbătorile curente; cine face greșeala să doarmă cu ferestrele 
deschise în timpul nopții se poate trezi cu rusaliile intrând în casă și să le strâmbe gura și ochii - 
Bârlad (BĂLĂNESCU,p.262). La Rusalii, se pune în streașină apă, pentru sufletul morţilor, despre 
care se crede că sunt libere în această zi, vin și stau sub streașina caselor; tot acum se îngroapă 
buruiana numită „mama-ploaia” în groapa bradului, în jurul căruia se face jocul din „Pajiștea a 
mare“; capul bradului este pus într-o oală nouă, în care trei fete au răsturnat în prealabil, la miezul 
nopţii, un mușuroi de furnici; la Rusalii se gătește boul (împănarea boului); în seara de ajun a 
Rusaliilor, feciorii cer de la o gazdă un bou; înainte de răsăritul soarelui, îl mână cu celelalte vite ale 
gazdei și îl satură bine; în zori, ies și fetele pe câmp, adună flori, flăcăii rup ramuri; din flori se 
împletește o cunună mare, rotundă, numită peană; unul dintre feciori își pune o mască din coajă 
de cireș și opinci; mascatul merge înainte și după el boul, apoi 4-8 flăcăi care mână boul, purtând 
în mâini puști din lemn, având hainele întoarse, sumanele trase pe picioare etc.; apoi trec din casă 
în casă, fac glume, mânuiesc în joacă armele; în final, boul este dus la proprietarul lui, care îi 
ospătează, iar flăcăii îi promit câte o jumătate de zi de clacă (MUȘLEA,II,p. 80;158). 


RUSITORI 
Sărbătoare populară care cade în a șasea zi după Duminica Mare (Coborârea Sfântului Duh) sau în 
a cincia zi după Rusalii (ȘĂINEANU,IV,p.417). 

SABIE 

Este interesant că sabia și soarele au aceeași origine, deoarece, într-o credință populară din 
Bucovina, se spune că Dumnezeu, vrând să facă lumea, a scăpărat amnarul ca să iasă soarele, dar a 
lovit greșit și a ieșit mai întâi sabia; în acest sens, sabia este semn de foc, iar eroii basmelor, 
însemnați cu semn de sabie pe cap („săbieți“”), sunt de neam domnesc, ceea ce nu este altceva 
decât o moștenire culturală perpetuată de la geto-daci (BUHOCIU,p.330;344). Pentru cine se 
visează ținând în mână o sabie este semn că va fi bine pentru toţi cei apropiaţi; dacă se visează 
confecționând arc și sabie înseamnă că se va lupta cu mai mulți dușmani; dacă visează că se luptă 
cu sabia este semn de bucurie amestecată cu întristare și chiar boală; înseamnă că va avea cu totul 
alte rezultate decât cele scontate dacă se visează rupând o sabie; dacă acela care visează sabie 
este femeie e semn că soţul ei va primi însărcinări militare - Suceava (NOTE, Băncescu). 


SAC 

Femeia însărcinată să nu se așeze pe saci, pentru că va naște greu - Suceava; când se sfârșește de 
semănat cânepa, sacul în care a fost ţinută sămânţa se aruncă puternic, cât mai sus posibil, ca tot 
așa de înaltă să crească și cânepa - Țara Oltului (2.GOROVEI,p.31; GOLOPENȚIA,p.144). Este de rău 
augur pentru acela care visează sac de sport și înseamnă pagubă pentru cel care visează sac gol - 
Suceava (NOTE,Băncescu). 


SACĂ 

Recipient (butoi) așezat pe un cadru cu două sau cu patru roți, tras de un cal, cu ajutorul căruia se 
transporta, de la un râu sau de la o cișmea, apă de băut (ȘĂINEANU,V,p.6). Cine visează sacă goală 
înseamnă că va suferi din cauza lipsei de apă - Suceava (NOTE, Băncescu). 


SALAMANDRĂ (Salamandra maculosa - DLRM,p.733) 

Specie de batracian, asemănătoare cu șopârla, cu pielea de culoare neagră, pătată cu galben, care 
secretă o substanţă iritantă cu rol protector (ȘĂINEANU,V,p.9). Poporul nu face o distincţie clară 
între salamandră și șopârlă, totuși unele texte folclorice o atestă ca o specie aparte față de șopârlă, 
iar descrierea populară a ei, precum și denumirile (sălămănariță, sălămăzdră, sălămăzdră, 
solomâzdră, solomândră etc.) ne-o prezintă astfel: este un fel de șopârlă, foarte frumos 
împestrițată, neagră cu picături galbene, albe, verzi și roșii; de aceea o caută mult fetiţele, 
așezându-și palmele în calea ei, ca să treacă peste ele, crezându-se că, în felul acesta, se vor 
obișnui mai ușor să ţeasă „flori“ și „râuri“ pe cămăși și fote; se mai spune că apariţia salamandrelor 
în ogradă înseamnă că va veni vreme ploioasă (COMAN,I,p.118;ȘĂINEANU,V,p.9). v. ȘOPÂRLĂ. 


SALATĂ (Lactuca sativa - DLRM,p.733) 

Este semn că va suferi din cauza unor ispite foarte atrăgătoare cel care se visează mâncând salată; 
toți cei din jur vor fugi de el, îl vor părăsi pe cel care visează salată lipsită de orice alte adaosuri 
(deci numai frunzele de salată) - Suceava (NOTE, Băncescu). 


SALĂ 
Cine visează sală luminoasă va avea parte de rezolvări pozitive ale intenţiilor tale, dar dacă visează 
sală de judecată este semn că va fi antrenat într-un proces pe motive politice - Suceava 


(NOTE,Băncescu). 


SALCÂM (Robinia pseudacacia - DLRM,p.733) 
Arbore din familia leguminoaselor, cu flori albe plăcut mirositoare, cu fructele sub formă de păstăi, 

cu lemnul tare și rezistent la umezeală (ȘĂINEANU,V,p.10). Se crede că, atunci când înfloresc 
salcâmii a doua oară într-un an, este semn de toamnă lungă - Tecuci; Maramureș (2.GOROVEI, 
p.208;BOGDAN,p.10). Pentru a afla câţi soţi (soţii) vor avea adolescenţii (fete, băieți), aceștia 
lovesc puternic cu palma o frunză de salcâm, iar numărul foliolelor rămase prinse pe nervurile sale 
va da răspunsul - Sibiu (DRĂGULESCU,p.154). Floarea de salcâm, prezentă pe coada lingurilor 
păstorești din Bucovina, invocă belșug de floare pentru albine (ȚUGUI,p.38). Pentru cine visează 
salcâm înflorit este semn de necredinţă din partea celor apropiaţi - Suceava (NOTE, Băncescu). 


SALCIE (Salix - DLRM,p.733) 

O legendă din lalomiţa spune că atunci când a auzit că lisus a fost răstignit, Maica Domnului a 
pornit să-l caute; ajungând la o apă, la malul căreia era o salcie, i-a zis să se facă punte și Maica 
Domnului a trecut pe ea, binecuvântând-o să nu se poată face cărbuni din salcie și să fie dusă în 
toți anii la biserică, în ziua de Florii; o altă legendă ne povestește că fiind urmărită de soldaţii 
romani, pentru a-i ucide pruncul abia născut, Maica Domnului a fugit pe un măgar din Nazaret, dar 
urmăritorii au ajuns-o și atunci ea s-a ascuns după tulpina unei sălcii, care și-a aplecat coroana ca 
să-i ascundă cât mai bine; de atunci, se spune, salcia crește așa cum o știm - Muntenia; cu 
deosebire în Munţii Apuseni, dar și în unele zone ale Transilvaniei, fata însărcinată este dusă de 
două femei mai în etate la un gard, la un plop sau la o salcie; după ce i se împletește părul ca la 
neveste și este îmbrobodită, se întorc în jurul ei, rostind formula sacră a cununiei, în loc de numele 
băiatului spunând că se cunună cu gardul, sau cu propteaua gardului, sau cu plopul, sau cu salcia; 
o doină din Bucovina atestă faptul că și în această zonă ar fi existat obiceiul unei cununii simbolice; 
„Bată-te crucea, nănași,/Cu cine mă cununași:/Cu propteaua gardului,/Cu urâtul satului”; cu salcia 
înflorită (având mâţișori), luată de la biserică, oamenii se duc cu două-trei nuiele dintre acestea la 
grajdul vitelor și le ating pe toate; la fel fac și cu toți membrii familiei, totul în credința ca ei să 
crească frumoși ca salcia, iar vitele să se înmulțească și să înflorească precum înfloresc 
mâţișoarele; lovirea se face încet, peste cap, mai ales la copii, apoi ramurile se pun la icoane, dar 
cei mai mulţi le pun la uși, sub streașină, sau se pun în casă la grindă; chiar se spune că nu este 
bine să fie aduse în casă și de aceea se pun sub un căprior sau sub streașină; se crede că, dacă sunt 
introduse în casă, ar trebui să moară cineva din familie, sau că nu le va merge bine vitelor; dar, în 
caz că tună și fulgeră, se afumă în casă cu ele, ca ea să fie păzită; unii gospodari iau mâţișorii de pe 
rămurele și îi duc la stupi, ca să fie sfinţiți și aceștia, să le meargă bine și să aibă spor în miere; alţii 
le pun pe straturile din grădină, ca să nu mănânce viermii vlăstarele tinerelor plante și apoi 
legumele; mâţișoarele din ziua de Florii se păstrează peste an, pentru că sunt bune ca leac 
împotriva gâlcilor, frigurilor, durerii de grumaz, la oameni, și contra „ariciului” la vite, cei care sunt 
bolnavi înghit 1-3 mâţișori și le trece, iar vitelor le pun în tărâţe sau le afumă cu ele; tinerii înghit 
câte un mâţișor întreg, imediat ce ies din biserică, ca să nu-i doară gâtul peste an, alții ca să fie 
sănătoși ca florile; la grindină, tunete, fulgere, furtună se pun pe foc mâţișoare, crezându-se că 
fumul ieșit pe coș împrăștie zloata; alți oameni iau mâţișorii și cu tămâie din ziua de Paște și 
înconjoară casa de mai multe ori; se crede chiar că se poate alunga grindina, ieșind în calea ei cu 
mâţișoare, până a nu călca vatra satului; se pun mâţișori și în albia de spălat, dar nu se aduc în casă 
decât dacă este curată, proaspăt lipită și îngrijită, altfel casa va rămâne neîngrijită tot anul; cine 
umblă încins cu salcie în ziua de Florii nu îl va durea mijlocul tot restul anului; cine duce la târg o 
vită sau alt animal să le atingă în prealabil cu mâţișoare de salcie din ziua de Florii și toți amatorii 
se vor îngrămădi să le cumpere - Suceava; și în Năsăud se afumă casa cu ei, când este furtună; în 
Banat, se păstrează în casă pentru sănătate și, când cade grindină, se iese afară cu ei și aceasta se 
oprește; în Gorj și lalomiţa, se iau de la biserică câteva nuiele, spunându-se că este bună să crească 
frumos cânepa, iar acasă le pun sub formă de coroniţe la icoane și, pe timp de grindină, le aprind și 
afumă casa cu ele, sau le pun pe acoperișul casei și grindina încetează (3.MARIAN,I,p.540-541; 2.1l, 
p.86-88;12.GHINOIU,p.177;NOTE,Antonescu). Se crede că salcia sau răchita are puteri magice, din 

cauza creșterii rapide a ramurilor; de Florii, fetele trec și își mângâie părul cu ramuri de salcie 
verde, ca să le crească părul lung și frumos; prin unele localităţi din Transilvania și mai ales în 
Munţii Apuseni, este obiceiul ca, dacă o fată mare este însărcinată, două femei mai în etate o iau și 
o duc la un gard, la un plop sau la o salcie; aici, după ce îi împletesc părul ca la neveste și o 
îmbrobodesc, se învârtesc în jurul ei, spunând de trei ori ceea ce spune și preotul la cununii: 
„Cunună-se roaba lui Dumnezeu X cu gardul sau cu propteaua gardului, cu plopul sau cu salcia“; 
este deci considerată ca plantă care simbolizează renașterea, castitatea și fertilitatea, precum și ca 
plantă de leac pentru nașteri ușoare (BUHOCIU,p. 22-23). Ca să nu îi mai doară mijlocul la secerat, 
oamenii obișnuiesc să se încingă la brâu cu salcie, adusă de la biserică în Duminica Floriilor - 
Dolj;Vâlcea;lalomiţa; se mai dă cu această salcie și pe la urechi, pentru a nu mai avea dureri peste 
an - Dolj; salcia adusă de la biserică în Duminica Floriilor se pune, sub formă de coroniţe, la icoane 
și se afumă cu ea când fulgeră și trăsnește, mai ales când se află singur în casă un membru al 
familiei - lalomiţa; ca via să fie ferită de grindină, se leagă câteva viţe de vie cu mlădiţe de salcie, 
adusă de la biserică în Duminica Floriilor - Muntenia; ca să le crească părul lung, fetele își ating sau 
își pun în plete nuiele de salcie, sfințită de Florii - Dolj; salcia se pune la icoane în ziua de 
Blagoveștenie (25 martie) și în Duminica Floriilor, pentru că este bună ca să aducă rodnicie la 
albine - Galaţi; tot din salcia de la Florii se fac coroniţe și se pun pe pomi, ca să dea roade mai 
multe - lalomiţa; ca să crească înaltă și mlădioasă cânepa, se iau crenguţe de salcie și se duc, în 
seara din ajunul Duminicii Floriilor, la cimitir, se lasă la mormintele celor decedați din familie, iar a 
doua zi se iau mlădiţele, se duc la biserică și, după slujbă, se duc acasă, unde se păstrează, fie puse 
la grinda casei, fie în podul casei - Țara Oltului; cine apucă, de Florii, multă salcie în mână va avea 
parte de cânepă multă și tot așa va fi aceasta, cum sunt mlădiţele de salcie, subţire sau noduroasă 
- Țara Oltului (2. GOROVEI,p.106;188;208-209;242:GOLOPENȚIA,p.144). La malul Dunării - Giurgiu, 
se leagă ramuri verzi de salcie și de mesteacăn la comanda navei care urmează să fie lansată la 
apă, prinzându-se la pupă, la provă, la tribord și la babord, deci în formă de cruce; la fel se face și 
în ziua Sfântului Gheorghe (23 aprilie), când cu salcie sunt împodobite porţile și casele, pentru că 
este „o sărbătoare” (1.CĂLIN-BODEA,p.55). În Banat, Oltenia, Muntenia și Moldova, în zorii 
Duminicii Floriilor, uneori chiar din ajunul acestei zile, tineri necăsătoriți sau cei din familie se duc 
în lunci, de unde taie rămurele tinere de salcie, pe care le duc la biserică; după ce acestea sunt 
sfinţite, sunt împărţite enoriașilor, care le duc acasă și le pun la porţi, la uși, la ferestre, la icoane, 
la grinda casei, la grajdul animalelor; uneori, unele acareturi ale gospodăriei sunt împodobite cu 
crengi de nuc; ramurilor de salcie li se atribuie și funcţii terapeutice; astfel, femeile se încing cu 
nuiele verzi de salcie sfinţite, în speranţa că vor scăpa de durerile mijlocului; copiii bolnavi de 
sperietură sunt afumaţi cu salcie păstrată de la Florii; vitele sunt atinse cu ramuri de salcie din 
Duminica Floriilor, pentru a înflori precum mâţișorii; mâţișorii de salcie sunt înghiţiţi în scop 
terapeutic pentru bolile care afectează gâtul; uneori, florile păstrate la icoane se pun în apa de 
spălat pe cap, în credinţa că părul va fi la fel de frumos ca florile; la Sfântul Gheorghe, încă din 
timpul nopţii sau în zorii zilei, la stâlpii porţilor sau ai prispei, la ferestre, la foișor, la pereţii casei, 
dar și la grajduri, la oborul oilor, câteodată la pătul, se fixează ramuri de salcie, mânecătoare, 
jugastru, plop, stejar (deci foioase); în unele zone, alături de acestea sau independent de ele, se 
pune și o brazdă de iarbă; atât crengile, cât și brazda sunt lăsate acolo până se usucă, adică până 
mor de moarte bună; astfel, se urmărește apărarea omului și animalelor de forţele malefice și 
captarea bunăvoinţei celor care protejează gospodăria; ca să ferească roadele viilor de grindină, 
podgorenii obișnuiesc să lege primăvara viţele cu salcie din Duminica Floriilor sau îngroapă un ou 
între butuci, în Joia mare, pentru a o feri de grindină (PRESA). 


SALINĂ v. MINĂ. 

SALIVĂ 

Saliva (scuipatul) este de origine diavolească, pentru că, spun legendele, diavolul l-a scuipat pe om 
și apoi l-a părăsit; Dumnezeu însă l-a luat pe om și l-a întors pe dos, ceea ce era înăuntru devenind 
înfățișarea lui de azi; de aceea, omul nu este curat în trupul lui și de aceea scuipă mereu, pentru că 
l-a spurcat necuratul; ceea ce înseamnă că oamenii, de câte ori scuipă, îl scuipă pe diavol 
(VLĂDUȚESCU,p.115). Pornind de aici, gestul de a scuipa pe cineva, ca să nu fie diocheat, este 
explicabil pentru că, în conformitate cu structura gândirii tradiționale, două realităţi malefice se 
resping reciproc; astfel, în practica rostirii descântecelor, se folosește des interjecţia „ptiu“ 
(însoţită sau nu de salivă), dar cu sensul imperativ: „piei, drace!“; când cineva se scuipă pe haine 
din întâmplare înseamnă că va primi bani de unde nici nu gândește - Suceava; sau este semn de 
bine - Tecuci; când se calcă prin paiele pe care s-a tăvălit un cal este bine să se scuipe acolo, ca să 
nu se facă bătături la picioare - Dolj; dacă se întâlnește o femeie, copil sau vită deosebit de 
frumoase, trebuie să se scuipe asupra lor de trei ori, ca să nu se deoache - Bucovina;Suceava; sau 
să se scuipe și să se zică: „să nu-i fie de deochi“ - Bihor; când se ia copilul din albia unde a fost 
îmbăiat, se scuipă în urma lui sau în apă, ca să nu se ia diavolul după el - Bucovina; sau ca tot răul 
să rămână acolo - Bucovina; dacă întâlnirea cu un copil este însoţită de reacţii de mirare pentru 
frumuseţea lui, trebuie să i se scuipe în gură, ca să nu se deoache - Dolj; când copiii se lovesc cap în 
cap din joacă, să se scuipe repede jos; cel ce scuipă mai târziu îl va durea capul și îi vor muri părinţii 
- Dolj; sau ambii să scuipe în sus, pentru că altfel nu mai cresc - Teleorman; ca să iasă vreun gunoi 
din ochi, să se scuipe de trei ori peste brațul drept - Moldova; omul, spre care se îndreaptă un 
vârtej, să nu scuipe spre el, pentru că în felul acesta i se face semn dracului, care vine și îl ia pe cel 
care a încălcat interdicţia - Tecuci; sau, în loc de scuipat, să fie alungat vârtejul, deoarece el este 
dracul; acesta pune pariu cu Dumnezeu că va scoate apă din piatră (oamenii fiind pietrele) și, când 
se scuipă, înseamnă că dracul câștigă pariul - Galaţi; cine scuipă în foc înseamnă că își scuipă 
sufletul - Suceava; sau, pentru că este păcat, cel ce o face se umple de spuzeală pe trup - Suceava; 
sau face bășici pe limbă - Bihor; să nu se scuipe în foc, când un tăciune ţiuie, pentru că atunci 
Dumnezeu se ceartă cu diavolul, iar scuipatul ar însemna că se face pe voia necuratului - 
Muntenia; când se trece pe la hotarul dintre vetrele satelor, să se scuipe acolo, pentru ca 
trecătorul să nu fie pocit (schimonosit); dacă cineva zărește ceva ce i se pare că nu este un lucru 
obișnuit, să scuipe de trei ori (adică să spurce ceea ce i s-a părut că vede) și arătarea va dispărea - 
Suceava; când se iau ouă din cuibar în zilele de post, trebuie să se scuipe în locul rămas gol - 
Suceava; înainte de a se pune ouă la copt în spuză, trebuie scuipate - Tecuci; să se scuipe în palme 
înainte de a se începe un lucru greu - Bucovina; când se începe să se toarcă, este bine ca fusul să 
fie scuipat de trei ori, ca să se umple repede; la fel trebuie făcut și când se trece firul de pe fuse pe 
rășchitor - Bucovina;Muntenia; după ce s-a umplut un fus este bine să fie scuipat, ca să nu se 
deoache - Muntenia; înainte de a începe operațiunile de pescuit, să se scuipe în apă - Tecuci; dar 
să nu se scuipe în fântână sau în puț, pentru că face albeaţă cel care încalcă interdicţia - Tecuci; 
omul care se sperie de ceva să-și scuipe în sân, ca să-i treacă - Bucovina;Suceava; sau ca să nu se 
îmbolnăvească de frică - Teleorman; bășicuţele de pe limbă pier, dacă se scuipă - Bucovina; cine 
are senzaţie de greață să-și frece cu salivă mâna în partea dinspre încheietură - Tecuci (dar practica 
este cunoscută în mai toată țara); dacă vreo persoană a căzut într-un loc, să se scuipe acolo, 
pentru că nu va mai cădea niciodată tot în acel loc - Bucovina; să nu se scuipe om pe om, fiindcă 
pe lumea cealaltă se vor linge unul pe celălalt - Muntenia; Vâlcea; sau să nu se scuipe un câine, 
pentru că, drept pedeapsă, va trebui să-l lingă pe lumea cealaltă - Bucovina; dacă, la păscut, se 
pierd vitele din neatenţie, atunci se pune scuipat pe unghia degetului mare, peste el se pune un 
pai și, încotro se va răsuci paiul cu un capăt, în acea direcție pot fi ele găsite - Tecuci; cine a uitat 
unde a pus un obiect, sau a pierdut un lucru, să scuipe în palma stângă, apoi cu muchia celei 
drepte să izbească peste salivă și, în care parte va sări saliva, în acea parte va găsi obiectul uitat 
sau pierdut - Bucovina;Vaslui;Prahova;llfov; copiii rostesc și un text care demonstrează încă o dată 

că saliva (scuipatul) este de provenienţă diavolească: „Scoate, drace, ce-ai furat,/Că te duc la 
spânzurat“, sau „Scoate, drace, ce-ai furat,/Că te-oi bate spânzurat,/În mijlocul drumului,/Cu 
fiarele plugului“ - Muntenia;Vaslui;Suceava; curent, în popor, saliva poartă numele generic de 
bale; ca să nu mai curgă balele copilului, acestea îi sunt „tăiate” într-o zi de duminică, dimineaţa - 
Muntenia; cerșetorii îi scuipă de trei ori și apoi îi bagă în buzunar primii bani pe care îi capătă, ca să 
atragă și alți bani în acea zi - Muntenia (2.GOROVEI,p.15;17;73;74;79;80;89;109;113;149; 170;177; 
180;181;192; 213; 217; 223; 226;236; 271; 272; 277;NOTE, Antonescu;Băncescu). Copiii răsucesc 
un pai și-i fac un ochi, îl bagă în gură, lăsând în interiorul ochiului o „oglindă“ de salivă, 
asemănătoare peliculei din care se fac baloane de săpun; picură apoi încet un strop de sevă din 
laptele-câinelui (Euphorbia cyparissias; alior - DLRM,p.445) pe această peliculă, iar dispersia 
sucului lăptos poate arăta chipul celui (celei) cu care se vor căsători - Vâlcea (DRĂGULESCU, p.154- 
155). Dacă doi copii sunt măsurați, fiind puși unul lângă celălalt ca să se vadă care este mai înalt, să 
se scuipe imediat jos, fiindcă altfel se măsoară cu ei și șarpele lor (se spune că fiecare om are 
șarpele lui) și vor muri (COMAN,I,p.112). 


SALUT (SALUTARE; A SALUTA) 

Când se intră într-o casă, unde este un mort, nu se zice „Bună ziua“ sau „Bună seara“, pentru că 
numai bune nu sunt pentru cei din familie - Botoșani; sau nu se salută deloc și nici nu se face nimic 
altceva, pentru că amorțesc mâinile - Suceava; când o femeie ţese la război, cu natra slăbită din sul 
(natră - partea urzelii aflată între iţe și sulul dinapoia războiului de ţesut - ȘĂINEANU,IV,p.9), să nu 
i se ureze „Bun lucru“, fiindcă moare - Dolj (2.GOROVEI,p.123;151). Cine se visează salutând pe 
cineva înseamnă că va avea parte de defăimarea imaginii sale printre cunoscuţi - Suceava (NOTE, 
Băncescu). 


SAMCA 

Este un spirit necurat, mai înfiorător și mai periculos decât zburătorul, cu chip de femeie complet 
dezbrăcată, cu părul despletit și lung până la călcâie, cu figura buhăită, având ochi arzători și 
mâinile din fier, cu limbă de foc, cu unghiile de la mâini și de la picioare lungi și ascuţite, 
semănând uneori ca niște secere; se arată în special copiilor cu vârste cuprinse între unu și patru 
ani, în perioada care se scurge de la faza de lună plină până la sfârșitul acestei faze; se bagă în 
leagănul lor și-i îngrozește pe copii, îi face să plângă continuu, îi frământă, îi torturează și îi 
schilodește, până ce aceștia mor; cuprinși de acest spirit, copiii capătă crampe la stomac, iar 
durerile îi fac să se strângă cu picioarele la gură; uneori apare și lângă femeile aflate în chinurile 
nașterii, le maltratează până când acestea mor, sau rămân pentru totdeauna cu beteșuguri și 
sterpe; poate să se înfăţișeze sub forma unei femei urâte, dar se mai arată și în chip de porc mare 
și fioros, sau câine cu dinţii rânjind și mârâind groaznic, sub formă de pisică având ochii puternic 
injectaţi, ca o cheie de ușă cu ochi bulbucaţi și gură deschisă, sau ca muscă, păianjen sau cioară - 
Bucovina; nu este bine ai se pronunţa numele, mai ales în casele unde se află copii mici sau femei 
gravide; din această cauză ea este atestată ca având vreo 19 nume: Vestiţa, Navadaria, Valnomia, 
Sina, Nicosda, Avezuha, Scorcoila,Tiha, Miha, Grompa, Slalo, Necauza, Hatavu, Hulila, Huva, 
Ghiana, Gluviana, Prava, Samca; alte atestări menţionează tot 19 nume: Avezduha, Aripa Satanei, 
Zalistu, Tihana, Muha, Huluba, Hulubina, Scomirna, Ispra, Nevita, Nenevita, Sâla, Sboaru, Gurona, 
Comina, Nicoara, Nicoaru, Samca; se crede că Samca are și un fel de soţ, pentru că în descântece, 
alături de ea, apare și Samcoiul, iar într-un descântec se amintește că ar avea și „nouă feciori”, tot 
atât de urâţi ca și mama lor; există și un descântec de Samcă, text care trebuie spus timp de trei 
luni, în fiecare lună câte trei zile și de fiecare dată de trei ori, adică de nouă ori pe lună, cu un pai 
de mătură, cu un ac și o biciușcă, de găsit, cu toate mestecându-se în rachiu din care i se dă femeii 
gravide să bea și cu restul este spălată - Muntenia; nu se poate apropia de casele unde numirile ei 
sunt scrise; de aceea, femeile care știu să se păzească pun să li se scrie Rugăciunea Sfântului 

Arhanghel Mihail, cărticică purtată ca un talisman asupra lor, uneori chiar toată viața; în textul 
rugăciunii sunt reproduse toate denumirile pe care le are acest spirit malefic - Suceava; pe lângă 
toate acestea, unele mame pun să i se citească pruncilor bolnavi și „Visul Maicii Domnului”, altele 
punând sub perna copilului mic, de la nașterea lui și până la șase săptămâni, cartea care cuprinde 
rugăciunea contra Avestiţei - Muntenia (1.MARIAN,p.99;3.11,p.23-24;30;242). | se mai spune și 
sancă, fiind o ființă imaginară rea, care omoară sau vatămă oamenii (3.GOROVEI,p.496). Serie 
simbolică: descântec-mătură-ac-(codiriște de)bici-alcool. 


SAPĂ 
Femeia însărcinată să nu meargă la câmp cu sapa pe umăr, fiindcă va naște un prunc cocoșat - 
Tecuci (2.GOROVEI,p.161). v. SECERĂ. 


SARE 

Sarea este un element indispensabil vieţii, din acest motiv fiind considerată încă din antichitate un 
adevărat „dar al zeilor”, iar jertfele și ofrandele aduse acestora erau presărate cu sare; treptat, 
acest aliment, dublat din vechime cu o funcţie rituală, devine un simbol al ospitalităţii; ieșirea cu 
pâine și sare înaintea unui musafir exprimă astăzi sentimentele cele mai sincere de respect și 
prietenie; indiferent că se păstrează în solniţe de aur sau în solniţe din lemn, sarea se găsește atât 
pe masa bogatului, cât și pe masa săracului; lipsa sării a generat, în decursul istoriei, mișcări 
migratorii ale populaţiei, iar uneori, pentru o ocnă de sare, s-au iscat unele dintre războaiele cele 
mai sângeroase; datorită importanţei alimentare, sarea a funcţionat și ca monedă de schimb; în 
Țările Române, pe vremea lui Al. Ipsilanti, se vindeau pește și grâne pe sare; cuvinte ca soldă și 
salariu provin din lat. sal, salis (12.GHINOIU,p.84-85). Nu-i merge bine celui căruia i se fură din sare 
- Suceava; dacă se fură sarea de la oi sau de la vaci este semn că ele vor muri - Vâlcea;lalomiţa; 
lași;Suceava; dar și celui care fură sarea de la oi nu-i va merge bine și va avea ghinion în tot ceea ce 
gândește să realizeze - Moldova; este semn de pagubă dacă i se fură cuiva sare din casă - 
Muntenia;lași; îi mor vitele celui care dă sare din casă în zi de luni - Suceava; de asemenea, să nu 
se ia sarea de la vite în zi de luni - Suceava; seara, să nu se dea sare din casă, că aduce pagubă în 
vite - Galaţi; ca Sân-Toader să nu facă vreun rău vitelor, se dă acestora sare descântată, în prima zi 
de vineri de după Sân-Toader - Muntenia; tot sare descântată se dă vitelor folosite curent la 
munci, în seara dinspre sâmbăta lui Sântoader, pentru a nu le face rău sfântul - Banat; sarea 
descântată se dă vitelor în ziua de vineri după Sântoader sau în ultima zi de marți din luna martie - 
Moldova; este bine ca resturile drobilor de sare de la vite, dar mai ales de la oi, să fie aduse în 
casă, pentru că ele aduc belșug și spor în tot ceea ce se întreprinde - Moldova; dacă se pune sare 
peste gunoiul de după ușă, cloșca va scoate numai puicuţe moţate - Galaţi; ca să nu fure hoţii 
banii, este bine ca ei să fie spălaţi bine și apoi presăraţi cu sare și cu piper - Moldova; dacă, în 
noaptea Anului Nou, o fată nemăritată nimerește blidul, pus special pe o masă pentru a afla care îi 
va fi ursitul, sub care se află sare, este semn că viitorul soţ va fi un om sărac - Țara Oltului; sarea 
care se pune la tăietura de după capul porcului este bună de tratat frigurile - Vâlcea; cel ce varsă 
din întâmplare sare se va certa cu cei din casă - Muntenia;Suceava; celui care permanent caută 
ceartă cuiva este suficient să i se pună sare și apă în urma lăsată de picior, crezându-se că astfel i 
se va topi mânia, cum se topește sarea în apă - Tecuci; se spune că, în caz că se aruncă sare pe foc, 
cel ce o face o va aduna cu genele pe lumea cealaltă - lași; pentru ca femeile lehuze să nu fie 
deocheate și să piardă laptele, își cos la cingătoare, cu fir roșu, trei grăunţe de sare, peste care 
picură și trei picături din laptele de la sân, la care unele dintre ele adaugă și puţină pâine - Țara 
Oltului; în scăldătoarea copilului se pune și puţină sare, ca să nu se opărească pruncul - Muntenia; 
femeile să nu ia sare cu mâinile, pentru că acestea le vor asuda în timp ce vor coase - Transilvania; 
să nu se dea sare cuiva după asfinţitul soarelui, pentru că este primejdie ca lupii să intre la oi și să 
aducă multă pagubă - Galaţi; nu este bine să se umble cu sare după ce se iese de la slujba de 

Înviere, ca să nu asude mâinile peste an - Muntenia;Argeș; pusă sub o strachină sau sub un blid, de 
Anul Nou, și nimerită de către o fată nemăritată, sarea prevestește că fata va lua ca soţ un bărbat 
bogat - Vâlcea; în seara dinspre ziua Sfântului Apostol Andrei (29/30 noiembrie), se descântă sare, 
care apoi se pune sub pragul ușii de la grajd, iar a doua zi se dă vitelor să o lingă, pentru a fi ferite 
de vrăjitoare - Muntenia; dacă, fără să știe, i se pune unei femei măritate și gravide sare pe 
creștet, va naște băiat în cazul că primul gest pe care îl face este să-și ducă mâna la nas, sau fată 
dacă duce mâna la gură - lași; o cât de mică bucată dintr-un bulgăraș de sare, care a fost pusă sub 
limba unui muribund, este suficientă pentru a omori un om, fără să știe de ce, dacă i se pune 
acestuia într-un pahar cu rachiu sau cu altă băutură - Suceava; ca să nu se prăbușească hornul și să 
rănească sau să omoare pe cineva din casă, în timpul nopţii, în locul unde a fost focul în vatră se 
pune un bulgăre de sare - Suceava; este semn de ploaie când se varsă solniţa cu sare - Galaţi; este 
semn de mutare în altă locuință când, din greșeală, se pune de două ori sare în mămăligă - Galaţi; 
când se umezește sarea este semn de ploaie - Suceava; ca ploaia să se oprească este bine să se 
arunce puţină sare în foc - Vâlcea; este semn de belșug când se uită să se pună sare în mămăligă - 
lași; în seara de ajun a Bobotezei (5/6 ianuarie), sub mai multe farfurii se pun diferite obiecte, 
fiecare având altă semnificaţie; astfel, flăcăul care indică farfuria sub care se află sare se crede că 
va lua de soţie o fată care va trăi mult; se repetă de trei ori procedeul, pentru conturarea unui 
profil moral și fizic mai complex al viitoarei soţii; untul se sărează, pentru ca vaca să nu piardă 
laptele, când trece peste o apă - Suceava; când dă laptele în foc, să se presare puţină sare în acel 
loc, ca să nu crape ţâţele vacii, sau ca să nu sece laptele acestora - Dolj;Argeș;Prahova;llfov;Tecuci; 
se crede că acela care pune degetele pe sare în prima zi de Paște va transpira tot anul (2.GOROVEI, 
p.20;33;47;53;97;135;174;201;211-213; 215;244;246-247;252;255;267; 2.MARIAN,I,p.141;263- 
264; GOLOPENȚIA, p.82;94; PRESA;NOTE,Antonescu). La Anul Nou, când tinerii caută să-și afle 
ursita, indicarea farfuriei sub care se află sare înseamnă că fata sau flăcăul din Munţii Apuseni va fi 
norocos în căsătorie; în schimb, pentru cei din zonele Blajului și Turdei înseamnă sărăcie; în 
Suceava, tot la Anul Nou, proprietarii de turme de oi sau de cirezi de vite strecoară saramură 
(slatină) prin brăţara coasei de nouă ori, după care stropesc cu ea fânul pe care îl dau vitelor drept 
mâncare, pentru ca să nu pățească nimic, dându-le sare în zile mari (2.MARIAN,I,p.66;84;112; ||, 
p.176). Sarea se întrebuinţează și la sfințirea fântânilor; alţii o dau, amestecată prin mâncarea 
vitelor și se întrebuinţează și ca leac contra frigurilor și a albeţei - Suceava; la Crăciun, ciobanii pun 
un drob de sare învelit sub pragul casei și îl ţin acolo până la „Alesul oilor” (22 aprilie), când îl scot, 
îl macină și îl amestecă în tărâţe, pe care le dau oilor pentru sănătatea și sporul turmei (PRESA). Se 
crede că doarme bine cine ține noaptea pe fereastră sare; ca să se întărească organismul omului, 
sunt date și o serie de sfaturi în versuri: „Cine vrea să fie tare/Pună-n scaldă grunz de sare/$i când 
iasă lună plină,/Beie vin de pe rugină./$i să n-aibă-n veci durere,/Mânce cât inima cere/Aur colbuit 
cu miere” - Maramureș (BOGDAN, p.35;111-112). În descântecul de dragoste, femeia ia puțină 
sare, o leagă într-o cârpă subţire, o pune la piciorul drept și umblă cu acea legătură timp de trei 
zile, apoi din acea sare îi pune în mâncare bărbatului, rostind: „Să se calce de vorba mea, cum se 
calcă sarea sub picior” - Ţara Hațegului (CLOPOTIVA,p.467). Ca să cunoască sexul viitorului copil, 
femeile din anturajul gravidei presară pe capul acesteia, fără să știe, un praf de sare și, încotro va 
duce mâna gravida, este semnificativ: dacă o va duce la nas, pe barbă sau pe cap, va avea băiat; 
dacă o va duce la gură, la ochi sau la urechi, va avea fată - Teleorman; când sarea se umezește în 
solniță este semn de ploaie - Oltenia;Muntenia (2.CHIVU,p. 244;247). Se crede că, pentru a 
cunoaște ce sex va avea viitorul prunc al unei gravide, să i se presare pe creștetul capului sare, fără 
să știe sau să simtă, și, dacă se ridică brusc în picioare, înseamnă că va naște băiat - Bucovina 
(NOTE, Băncescu). Serii simbolice: sare-pâine; sare-piper; sare-apă-urma piciorului; brâu-fir roșu- 
sare-lapte matern-pâine; sare-foc; sare-prag; cap-sare-gură/nas; sare-luni; sare-coasă-9; sare- 
piciorul drept; sare-porc. 

SATANA v. DRAC. 


SĂGEATĂ 
Cine se visează săgetat este semn că îl ameninţă o primejdie; dacă visează că trage cu săgeata 
înseamnă supărare și chiar mânie - Suceava (NOTE,Băncescu). 


SĂPTĂMÂNĂ 

Săptămâna, ca unitate temporală, este consecinţă a Genezei, ea reprezentând o formă originală a 
misterului creaţiei și o imitare în timp a acestui act (PRESA). Orice sfârșit de perioadă 
calendaristică (zi, săptămână, lună, anotimp, an) are un caracter nefast; această trăsătură este mai 
puţin evidentă la unităţile mici de timp, de pildă ziua și săptămâna, și mai clar exprimată la 
unităţile de timp superioare, cum ar fi luna, anotimpul, anul (12.GHINOIU,p.61). Luni și joi sunt zile 
înrudite pozitive, binefăcătoare, când este bine să se înceapă orice lucru sau să se întreprindă 
ceva; marţi și sâmbătă sunt zile înrudite prin caracterul lor negativ, nefast; miercurea și vinerea 
sunt zilele cele mai bune din săptămână; duminica aparţine sărbătorii, fiind totodată zi de 
încheiere și de început a săptămânii; ea face figură aparte în credinţele populare și este deosebită 
ca natură și punct de reper al muncii, este cheia însăși a săptămânii, este timpul sacru (PRESA). În 
Bihor, spre deosebire de multe alte zone, șezătorile se organizează numai în zilele de luni, miercuri 
și joi, existând totodată și credinţa că li se va întâmpla o nenorocire acelora care lucrează în alte 
zile decât acestea; șezătorile încep seara, după terminarea activităţilor diurne, cam pe la orele 18- 
19, la ora 20 toată lumea fiind deja adunată, și ţin până la miezul-nopţii; fetele din fiecare parte a 
satului au șezătoarea lor, existând cazuri când concomitent sunt organizate câte șapte șezători; 
obișnuit, în șezători se adună cam de la cinci fete în sus, pentru că, dacă sunt mai puţine, le vine 
rândul mai des la adus lemne și eventual petrol pentru iluminat; în bună parte, aici și acum își 
lucrează fetele zestrea (ȘOVREA,p.211). Dacă un copil plânge neîncetat timp de o săptămână de la 
nașterea sa, este semn că el este bântuit de duhuri necurate - Muntenia; în casa unde a decedat 
cineva, nu se spală rufe și nu se zugrăvește timp de o săptămână, fiind rău de moarte pentru 
ceilalți din familie, rămași în viaţă - Muntenia (2.GOROVEI,p.144;195). Orice lucru să fie început 
lunea, miercurea, joia și vinerea, pentru că marţea și sâmbăta sunt zile dedicate morţilor și orice 
lucru început nu este dus la capăt, sau nu este trainic - Suceava; borșul se pune la acrit în zilele de 
luni, miercuri și joi, marţea nu „se umple”, pentru că în această zi a fost începută lumea, iar 
vinerea, sâmbăta și duminica, pentru că sunt toate trei surori, vinerea fiind dintre ele cea mai 
mare și de aceea și păcatul este mai mare (2.MARIAN,I,p.90;230). Dacă, în unele locuri din 
Transilvania și Banat, Vergelul (obicei practicat de fete și flăcăi pentru a-și afla ursitul sau ursita) se 
organizează în noaptea Anului Nou, în alte sate el se practică într-una din zilele primei săptămâni 
din noul an, supranumită și „Ziua Vergelului”, unde fetele ornamentează pălăriile feciorilor, este 
aleasă mireasa, adică fata cea mai frumoasă și care știe cel mai bine semnificaţiile obiectelor puse 
sub blide; în fine, urmează petrecerea propriu-zisă, cu băutură, mâncare și joc de doi - Maramureș; 
de precizat că Vergelul mai este denumit Vergelata, Vărgelu”, Mărgelata sau Fâsâitul - Arad 
(PRESA). 

Săptămâna nebunilor — ultima săptămână din câșlegi sau ultima săptămână înainte de a intra în 
Săptămâna Albă (sau a Brânzei). Se suprapune uneori peste Săptămâna Albă (Săptămâna 
Brânzei), când se spune că numai nebunii pornesc a se însura, numai proștii și urâţii satelor sunt 
cuprinși de voința căsătoriei; în Muntenia și parte din Oltenia (Gorj;Romanațţi;Dâmboviţa), se 
numește Săptămâna nebunilor, iar în părţile Năsăudului i se spune Săptămâna bondrișilor, ceea ce 
ar însemna flăcăi tomnatici (2.MARIAN,I,p. 187-188;256). Ca replică, există obiceiul ca bărbaţii să 
se mascheze și să se îmbrace în haine femeiești, după care merg în șezători, unde fac glume și tot 
felul de năzdrăvănii, de pildă iau fetele și nevestele la joc, improvizând diferite dansuri, spre 
amuzamentul celor prezenți; apoi cutreieră a doua zi localitatea, pentru a face alte nerozii, nebunii 

și glume; sau tinerii se maschează în rolurile personajelor unei nunţi: mireasă, mire, preot, dascăl, 
nași, „cumnat de mână”, nuntași; pornesc astfel, doi câte doi, pe ulițele satului, cu govia (mireasa) 
și mirele în frunte; pe drum, cei din alai se reped la copii, iar pe fete și nevestele tinere le sărută; 
copiii, care urmăresc de la distanţă alaiul, dau în vileag prin strigăte despre a cui nuntă este vorba, 
adică a oamenilor cărora le-a trecut vremea de însurat și măritat; cununia se oficiază în chip 
parodic, de obicei la un pom de care atârnă și un clopot; apoi tinerii se deplasează la un râu, unde 
se spală pe mâini cu apă turnată dintr-un vas; apoi pleacă pe la casele oamenilor, unde sunt cinstiţi 
cu băutură, ca la ospețele adevărate (12.GHINOIU,p.184-185). Este perioada de șapte zile în care, 
se spune, se mai pot căsători doar fetele bătrâne și flăcăii tomnatici, văduvele, moșii și babele; se 
mănâncă numai produse lactate și legume, iar tradiția populară fixează în această săptămână 
începutul noului an vegetal; se organizează petreceri, unde sunt practicate ritualuri magice și 
farmece de dragoste, sau se leagă căsătorii; începând din duminica de dinaintea acestei săptămâni 
(Lăsata Secului de carne sau Duminica Înfricoșatei Judecăţi - sărbătoare mobilă, depinzând de 
calcularea datei în care se prăznuiește Paștele), se „bate” alviţa (produs alimentar, preparat din 
zahăr, miere, nuci, amidon și albuș de ou - ȘĂINEANU,II,p.40), obiceiul fiind practicat de-a lungul 
întregii săptămâni; după căderea serii, grupuri de mascaţi umblă pe la casele cu flăcăi și fete 
rămase necăsătorite în perioada Câșlegilor (răstimp cuprins între Bobotează - 6 ianuarie și până la 
duminica de dinaintea intrării în Postul Mare), făcând urări licențioase (PRESA). 

Săptămâna Brânzei (prima săptămână din Postul Paștelui) — Săptămâna dinaintea Postului Mare 
se numește Săptămâna albă, pentru că se obișnuiește să se mănânce numai lapte, brânză, ouă, nu 
însă și carne; în Muntenia, i se mai spune și Săptămâna Brânzei și Săptămâna nebunilor, iar în 
unele locuri din Transilvania se numește Săptămâna nebunilor sau Săptămâna bondrișilor; 
săptămâna dinaintea celei albe se numește Mistreaţa, Vrăstata sau Învrăstita, pentru că, în cadrul 
ei, zilele de miercuri și vineri sunt zile de post, adică nu se consumă carne; se crede că nu este bine 
ca oamenii să se spele pe cap, fiindcă astfel s-ar scutura burdufurile de brânză pe capul celor care 
încalcă interdicția, adică fac mătreaţă și li se albește și părul prematur - lalomiţa (2.MARIAN,I,p. 
34;188). În Banat, începutul anului pastoral coincide cu începutul Postului Mare, adică a „lăsatului 
de brânză”, căreia i se spune în părţile locului „zăpostit”; această săptămână este precedată de 
„Sâmbăta moșilor”, ultima zi în care se mai mănâncă preparate din carne, îndeosebi „cotoroage” 
(răcituri) din picioare de porc afumate (LĂPUȘTE,p.88). Să nu se lucreze în acest interval de timp, 
pentru că îi mănâncă viermii ceapa celui care încalcă interdicția - Vâlcea; face mătreaţă și i se 
albește părul mai repede celui care se spală pe cap în această săptămână - lalomiţa; nu se țese, 
fiindcă se crede că, peste noapte, ar veni Sân-Toader și ar încurca ițele în războiul de ţesut - 
Suceava (2.GOROVEI,p.47; 188;236). Fetele răsucesc două fire, unul roșu și altul alb, trecându-le 
apoi printr-o felie de brânză, după care le leagă la gât și le poartă până la înflorirea piersicilor, când 
scot șnurul și îl pun pe o floare, ca să fie frumoase peste vară, cum este și floarea de piersic - Gorj 
(CĂRĂBIȘ,p.18). Serie simbolică: fir(alb, roșu)-brânză-piersic. 

Săptămâna lui Sântoader. Sântoaderul este cel mai temut personaj fantastic; prima și a doua zi a 
săptămânii, adică Lunea Curată și Marţea vaselor, sunt dedicate practicilor menite să 
preîntâmpine încălcarea interdicţiilor alimentare ale Postului Mare: consumarea anumitor 
alimente de post, în special a borșului crud, negătit, înăcrirea borșului care va intra în alimentaţia 
zilnică, până la ieșirea din Păresimi, spălarea vaselor cu leșie, schimbarea vaselor de dulce cu cele 
de post; în sudul României, cu deosebire în Ilfov, există obiceiul numit „Jujeul”, „Goana câinilor”, 
„Vălărit” sau „Datul câinilor în tărbacă”; în prima zi după Lăsatul secului, se alcătuiesc cete de câte 
10-20 de oameni, care intră prin curţile gospodarilor, scot câinii la drum sau îi înfundă prin locuri 
strâmte, unde pun mâna pe ei și le încleștează fălcile, ca să nu poată mușca; apoi câinele este pus 
la mijlocul unei frânghii lungi care este răsucită cât permite, după care doi inși trag de capetele ei 
până aceasta se desrăsucește, azvârlind câinele ameţit; bătrânii argumentează că obiceiul este 
menit să sporească recolta de porumb la toamnă sau cea de nuci; unii cercetători pun însă obiceiul 

pe seama dorinţei de a alunga lupul, care domină frigul și întunericul, pentru a face loc luminii și 
căldurii aflate sub zodia calului, care transportă soarele în carul său din primăvară până în toamnă; 
de aceea sfinţii acestui răstimp sunt sfinţi călăreţi (Sântoader, Sfântul Gheorghe, Sfântul Dumitru); 
faptul că după ziua alungării câinilor, simbolul domestic al lupului, începe Săptămâna cailor lui 
Sântoader este încă un argument pentru explicarea acestui obicei (12.GHINOIU,p.189-191). v. 
SÂNTOADER. 

Săptămâna Mare; Săptămâna Patimilor; Săptămâna Neagră (ultima săptămână dinaintea 
Duminicii Învierii Domnului). Parcă timpul se degradează neîncetat; Săptămâna Patimilor se 
deosebește de toate celelalte prin câteva caracteristici liturgice, care îi conferă o notă de 
sobrietate și măreție în același timp, tristețe dar și de bucurie, de pocăință și nădejde; acum se 
retrăiește amintirea plină de dramatism a patimilor Mântuitorului; se crede că acum morții revin 
printre cei vii, de aceea abundă practicile de pomenire a morților și strămoșilor, pomenirea lor 
făcându-se în Joia Mare; slujbele ţinute în biserică amintesc de evenimente și momente din istoria 
sfântă a mântuirii, fiind cunoscute sub numele de denii; astfel, lunea se face pomenirea lui losif cel 
prea frumos, pierdut de fraţii săi, dar și pilda smochinului neroditor ca simbol al sinagogii care nu a 
adus rodul mântuirii; marţea se face pomenirea celor zece fecioare; miercurea este dedicată 
amintirii femeii păcătoase care a spălat cu lacrimi și a uns cu mir picioarele Mântuitorului; Joia 
patimilor este închinată amintirii a patru evenimente din viaţa lui lisus: spălarea picioarelor 
ucenicilor, Cina cea de Taină, rugăciunea arhierească înainte de Patimi, unde accentul cade pe 
iubire și începutul Patimilor prin vinderea Domnului lisus Hristos; în Vinerea mare se face 
pomenirea Patimilor și mărturia tâlharului care a ajuns în Rai; se rostește Prohodul; Sâmbăta este 
ultima zi a Săptămânii Mari, când se pomenește despre îngroparea trupului lui lisus și coborârea la 
iad cu dumnezeirea pentru a ridica la viaţă veșnică pe cei din veac adormiţi; postul acestei 
săptămâni are următoarea rânduială: luni, marţi, miercuri și sâmbătă se consumă mâncare uscată, 
numai seara; joi este dezlegare la ulei și vin; vineri nu se cuvine a mânca; cei care nu pot respecta 
postul (bolnavii și bătrânii) pot mânca pâine și bea apă după apusul soarelui; mâncarea uscată 
constă în pâine, apă, nuci, halva, smochine, miere, alune, prune uscate, mere etc.; se poate mânca 
și mâncare gătită de post, consumată după apusul soarelui; nu este voie să se mănânce urzici sau 
mâncăruri gătite cu oțet, pentru că Mântuitorul a fost bătut cu urzici și i s-au umezit buzele cu oţet 
în loc de apă; curăţenia sufletească și trupească este însoțită și de „curăţenia de Paște” din 
gospodării; se văruiește, se zugrăvește, se spală covoarele, preșurile și geamurile, se văruiesc 
trunchiurile copacilor; spre sfârșitul săptămânii, se pregătesc cozonacii, ouăle roșii și preparatele 
din carne de miel, toate trebuind să fie gata pentru a fi sfinţite la biserică, în dimineaţa Duminicii 
Învierii Domnului (12.GHINOIU,p. 165;PRESA). Să nu se spoiască în această perioadă, pentru că 
este rău pentru tot felul de boli - Ialomiţa; încărunţesc repede cei care se spală cu leșie pe cap în 
această săptămână - Țara Oltului (2.GOROVEI,p.210;GOLOPENȚIA,p.110). Nu este bine ca femeile 
să coasă, fiindcă acum Sfântul Ilie împarte trăsnetele; în lalomiţa, se crede că nu este bine să se 
zugrăvească în această săptămână, pentru că este rău de boli (2.BERDAN,p.6). 

Săptămâna Luminată (prima săptămână de după Duminica Paștelui). Se întinde de la Duminica 
Învierii Domnului și până la Duminica Tomii (MUȘLEA,II,p.44). Se numește Săptămâna Luminată 
pentru că, înviind din morţi în ajunul ei, lisus Hristos a luminat toată lumea, pentru că și lumina 
Raiului strălucește, iar porţile lui sunt deschise, în schimb ale iadului sunt închise; apoi pentru că 
toate „se luminează”, adică toată natura începe să înflorească și să se înnoiască; de aceea, nu se 
serbează doar cele două zile de la începutul săptămânii, ci toate zilele cuprinse în ea, pentru ca 
oamenii să fie feriți de boli, ca recoltele să fie bogate, să nu le strice frigul, gerul, grindina sau 
gheața; cine moare în acest interval de timp și mai ales în ziua de Paște merge direct în Rai, oricât 
de păcătos a fost, fiindcă toate i se iartă - Banat;Bistriţa;Suceava; cel care se naște în ziua de Paște 
va fi un om fericit, mai ales cel care se naște când trag clopotele întâia oară, se spune chiar că va fi 
un om norocos toată viața - Banat;Bistriţa;Mărginimea Sibiului;Țara Oltului; Suceava (2.MARIAN,II, 

p.169-171;232-233). Este marcată, ca și Anul Nou, de un pregnant spirit de împăcare; se fac vizite, 
cei mici la cei mari, fraţii mai mici la cei mai mari, finii la nași și între familii; în Banat, servitorilor și 
ciobanilor li se fac cadouri, în special miei; se acordă libertate deplină animalelor, vitele pot paște 
prin holde, câinii sunt eliberaţi din lanţ, vacile nu mai sunt mulse (12.GHINOIU,p.179-180). Cine 
moare într-una din zilele acestei săptămâni merge în Rai, pentru că Raiul nu are porţi în această 
perioadă - Suceava; femeile să nu coasă în această săptămână, pentru că tocmai în această 
perioadă Sfântul Ilie împarte trăsnetele - Transilvania (2.GOROVEI,p.204;232). Se crede că Raiul 
rămâne deschis de la Înviere și până în Duminica Tomii; ca dovadă că Raiul este deschis în acest 
interval de timp, în ziua de Înviere se scot ușile împărătești ale altarului și se pun deoparte, unde 
stau toată Săptămâna Luminată; cine moare în acest interval, dar mai ales în ziua de Paște, 
indiferent de păcatele săvârșite, merge direct în Rai, fiindcă lumina Raiului strălucește pentru 
fiecare om și pentru că ușile îi sunt deschise, iar cele ale iadului sunt închise; și cel care se naște în 
Duminica Paștelui, mai ales când se trage clopotul la biserică pentru prima dată, sau în această 
săptămână este considerat a fi un om norocos pentru toată viaţa; perioada de șapte zile care 
urmează după Duminica Paștelui poartă această denumire pentru că Domnul lisus a luminat 
întreaga lume prin Învierea Sa din morţi; se crede că, în această săptămână, se luminează nu 
numai sufletul omului, prin jertfa mântuitoare a lui lisus, ci și întreaga vegetaţie a pământului 
izbucnește în floare; fiecare zi din această săptămână este ţinută pentru diferite boli, dar și pentru 
semănăturile câmpului, ca să nu le strice frigul, îngheţul și grindina; luni și marţi aparţin ciclului 
pascal; miercuri nu se lucrează, ziua ţinându-se pentru bolile de picioare, numite „de dânsele”; joi 
se ține pentru tunete, trăsnete și mai ales pentru a feri semănăturile de grindină; vineri este ținută 
pentru ca semănăturile câmpului și ale grădinilor să prindă rod; sâmbătă sunt împărţite pomeni 
celor săraci, la morminte, pentru sufletul celor morţi; în toată săptămâna nu este bine să se 
lucreze; nu se ţese, ca să nu bată grindina, nu se deapănă pe vârtelniţă, ca să nu fie atrase 
vânturile și furtunile, nu se împunge cu acul, să nu strice piatra semănăturile și nu se aruncă cu 
apă, ca să nu fie udate sufletele celor morţi, pentru că, în cazul că sunt udate, morţii se supără și 
nu este bine; tradiţia populară recomandă să se pună cloștile pe ouă în această săptămână, ca să 
iasă puii frumoși și sănătoși; întotdeauna, în ziua de vineri din această săptămână se sărbătorește 
Izvorul Tămăduirii, zi în care preoţii sfinţesc apa, ca și la Bobotează; ultima zi din săptămână este 
Duminica Sfântului Apostol Toma (PRESA). 

Săptămâna Purtătoarelor de Mir; Săptămâna Mironosiţelor; Săptămâna negrilor este întâia 
săptămână de după Duminica Tomii sau a doua după Paște, ultima denumire venindu-i de la faptul 
că multe femei o postesc; în prima zi din această săptămână, lunea, în Bucovina se serbează 
„Prohoadele”, pentru a fi feriți oamenii de diferite primejdii care le-ar pune viaţa în pericol peste 
an, în caz că vreunul din ei ar mânca de dulce într-o zi de post; în ziua de luni se mai mănâncă 
paște, acestea fiind ultimele care au mai rămas din Duminica Învierii Domnului, de aceea se spune 
că ele „se prohodesc”, de unde și denumirea zilei de Prohoade; dar sunt mulţi oameni care cred că 
este bine să se postească nu doar în zilele de post, ci și lunea, pentru a fi feriţi de tot felul de 
primejdii (2. MARIAN, II,p.235). 

Săptămâna Caloianului și Paparudelor. Cade în cea de a treia săptămână după Paște, când, în 
Câmpia Bărăganului, există obiceiul ca fetele cu vârste cuprinse între 5 și 20 de ani să modeleze 
din lut o păpușă, pe care o împodobesc cu flori, coji de ouă roșii și busuioc și o așează într-un 
sicriaș din lemn; urmează o ceremonie de înmormântare pe care o imaginează copiii, după care 
păpușa este îngropată în câmp, printre lanuri, sau la malul unei ape; după două zile (în ziua de joi), 
păpușa este dezgropată și bocită, iar sicriașul este aruncat într-o fântână sau pe o apă curgătoare, 
făcându-se totodată urări de belșug și ploaie; tot în a treia joi după Paște, se adună paparudele, un 
grup de fete îmbrăcate doar cu nuiele de salcie sau altele cu diferite buruieni și care dansează pe 
ulițele satelor, gospodarii ieșind în poartă și stropindu-le cu apă, totodată rostindu-se și invocaţii 
pentru venirea ploilor; jocul paparudelor este urmat de Pomana Caloianului, după care se încinge 

o horă la marginea satului; pe la începutul anilor '50, paparudele mai puteau fi întâlnite încă pe 
străzile cartierelor periferice din București (PRESA;NOTE, Antonescu). v. CALOIANUL; PAPARUDĂ. 


SĂPUN (A SĂPUNI) 

Să nu se manifeste a mirare cel ce face săpun, pentru că îi va curge sânge din nas - Vâlcea; este 
semn de moarte, dacă săpunul, odată făcut și așezat pe poliţă, va crăpa singur - Vâlcea; să nu se ia 
săpunul din mâna cuiva, pentru că se va certa cu cineva - Dolj; să nu se scape săpunul în cenușă, 
pentru că va fi rău pentru purcei - Galaţi; traista de vânătoare, făcută din cânepă, nu se săpunește, 
în caz că trebuie spălată, pentru că vânătorul nu va mai avea noroc la vânat - Tecuci (2.GOROVEI, 
p.171;210). Cine visează săpun înseamnă că va face un drum lung - Suceava (NOTE,Băncescu). 


SĂRBĂTOARE 

Asupra sărbătorilor de peste an, în special asupra acelora din calendarul tradiţional (sărbătorile 
„băbești“), s-a scris destul de puţin și nu întotdeauna indicându-se cu precizie ziua sau zilele în care 
cad ele; de aceea, după circa 50 de ani, în care s-a vorbit despre ele evaziv și cu tendinţa clară de 
minimalizare a sărbătorilor creștin-ortodoxe, strădania cercetătorului de astăzi de a le fixa 
temporal este, în unele cazuri, sortită eșecului; se cunoaște că sărbătorile „băbești“ sunt foarte 
numeroase, chiar dacă nu toate au importanţă egală și că scopurile lor, deși în aparenţă de mare 
diversitate, se reduc în esenţă la unul singur - efectul apotropaic; numărul acestei vaste categorii 
populare nu a fost stabilit niciodată precis; unii cercetători le consideră a fi 53; alţii constată că 
românul tradițional ţine 96 sărbători fixe, 34 mobile, 52 de duminici, 12 zile de vineri, o zi de marţi 
și una de joi postpascale, 3 zile de Crăciun, 3 zile de Paști, o zi de Anul Nou și una de Bobotează, 
ceea ce conduce la 204 sărbători din 365 de zile ale anului, chiar dacă unii vorbesc doar de un 
raport de 188 zile de sărbătoare la 177 zile lucrătoare; deoarece toate aceste zile reprezintă 
interdicții în planul activităţilor de tot felul, însuși poporul le-a ironizat în textele sale folclorice, 
satirizând lenea de a munci mascată de sărbătorile „băbești“ (2.KERNBACH,p.250-251). Un 
document datat 1786 fixează zilele care se ţin, la care adaugă și „Sfinţii naţionali” pentru 
ortodocșii din imperiul austro-ungar, nominalizând și sărbătorile „nefixe” care se ţin; de pildă, în 
timpul lui Carol |, se prăznuiau 36 de sărbători aprobate, ceea ce lui G. Barițiu i se par „foarte 
multe și atâtea” (GRAMA,p.72). Cu toate că se întind pe întreg parcursul anului, este de remarcat 
că sărbătorile cu dată mobilă oscilează totuși, în număr mare, în preajma echinocţiului de 
primăvară, mai precis între Moșii-de-larnă (sâmbăta de dinaintea duminicii în care se lasă sec de 
carne sau sâmbăta de dinaintea Săptămânii Albe) și Joia Nepomenită ( prima zi de joi de după 
Duminica Mare - Rusaliile); dintre acestea, cele mai semnificative, pentru calendarul popular, sunt 
sărbătorile pe care le polarizează Lăsatul Secului, Duminica Paștelui și Rusaliile (12.GHINOIU,p.35). 
În principiu, în aceste zile nu se lucrează, nici în casă, nici în câmp, activitatea intrând sub 
interdicție de teama animalelor sălbatice sau pentru a nu atrage asupra omului, familiei ori satului 
trăsnetul și „vremările“, adică furtunile (3.BOCȘE,p.112). În zilele de mari sărbători (Crăciun, 
Bobotează, Paște), să se dea de mâncare mai întâi vitelor și apoi oamenilor, ca să știe și ele că este 
sărbătoare, fiindcă ele contribuie la bunăstarea oamenilor, cu sprijinul lor se fac roadele și sporul 
gospodăriei; dar să nu se lucreze altceva nimic în zilele marilor praznice, în schimb, la sărbătorile 
bisericești, se așteaptă să se tragă clopotele la biserică, după care se poate lucra - Țara Oltului 
(GOLOPENȚIA,p.131;144). Se crede că născuţii în dimineţile zilelor de sărbătoare vor fi oameni 
deștepţi - Tecuci; dar copilul zămislit în noaptea premergătoare unei zile de sărbătoare va fi 
cocoșat - Suceava; copiii născuţi în zile de sărbătoare trebuie să aibă vreo malformaţie, fie de ordin 
fizic (ciungi, cocoșaţi, chiori etc.), fie de ordin psihic, adică slabi la minte - Bucovina; cine doarme în 
zilele de sărbători mari va fi somnoros tot anul - Transilvania; să nu se măture ograda în zi de 
sărbătoare că este „rău de lup“ - Tecuci; cine cioplește lemn în zile de sărbătoare îi vor arde 
așchiile pe piept și ochii pe lumea cealaltă - Tecuci; totuși, cămășile trebuie croite în zile de 

sărbătoare, ca să meargă bine celui ce le va purta - Tecuci; la praznice nu este bine să se iasă 
desculţ din casă - Bihor; în zilele de sărbători mari, să nu se strige după nimeni, ca să nu fie strigat 
la fel tot anul cel ce o face - Bihor; în noaptea dinspre zile de sărbători mari, se crede că ard 
comorile și cine pândește le poate zări și poate intra în posesia multor bani - Suceava (2.GOROVEI, 
p.37;51;57;75;76;102;128;162;211;216). 


SĂRITURĂ (A SĂRI; A SĂLTA) 

În unele zone etno-folclorice ale României, vorbirea populară conservă un sens al verbului a sări, 
care desemnează actul fecundaţiei la animale, săritura, saltul în sine având semnificaţii magico- 
simbolice (EVSEEV,p.172). Între mișcările dansurilor feciorești din Transilvania, se detașează unele 
în care dansatorii virtuoși trebuie să sară cât mai sus, în credinţa că acest salt va determina 
creșterea cânepei (4.P0P,p.86). 


SĂRUT (A SĂRUTA) 

La majoritatea popoarelor europene, gestul sărutului, chiar dacă dezvoltă și o semnificaţie de 
etichetă, este un semn al contopirii nu doar fizice, ci și a sufletelor celor doi îndrăgostiţi; el a 
conservat un simbolism al comuniunii, pe care l-a avut și la începuturile creștinismului, care, la 
rândul său, l-a preluat de la ceremoniile de inițiere în diferite mistere; în limbajul gesturilor și 
manifestărilor erotice, sărutul este înrudit cu îmbrăţișarea, care este tot atât de râvnită și de 
așteptată ca și sărutul, pentru că înseamnă alinare și tămăduire a suferințelor dorului; sărutul, în 
poezia lirică populară, ţine loc de împărtășanie, înlocuiește aerul, mâncarea și băutura și este 
râvnit să dureze toată ziua, cu prelungiri și peste noapte; îmbrăţișarea reprezintă un gest erotic cu 
vădită amprentă maternă și filială; cuprinderea în braţe, strângerea la piept, mângâierea duioasă 
la care visează iubiții sunt niște gesturi ocrotitoare; prin ele partenerii pot trăi pe rând sentimente 
materne și filiale; predispoziția aceasta ascunsă în subconștientul omului adult este egală atât la 
femeie cât și la bărbat; gestul îmbrăţișării capătă accente masculine numai atunci când ia forma 
mai energică a „frângerii mijlocului” și a altor manifestări erotice pătimașe (EVSEEV,p.166;168- 
169). În cadrul nunţii, sărutul poate să semnifice despărţirea de statutul social avut anterior (după 
bărbieritul ritual și îmbrăcare, mirele se sărută cu toți ceilalţi flăcăi), sau de acceptare, de integrare 
în noua familie, în care caz soacra mare (mama băiatului) o întâmpină pe mireasă la sosirea în 
casă, o trece de trei ori pe sub mână și apoi o sărută; aceeași valoare, de despărţire, este și 
„sărutul de pe urmă“ dat decedatului înainte de înmormântare, prescripţie asimilată și de ritualul 
creștin (ȘEULEANU,p.98;101;204;NOTE,Antonescu). Să nu se sărute copilul până nu împlinește 
vârsta de un an, pentru că se va deochea ușor - Muntenia; se crede că, dacă un copil nebotezat 
încă este sărutat pe obraji, el va face gropiţe în obraji; să nu fie sărutat în timp ce doarme, pentru 
că i se fură somnul - Țara Oltului (2.GOROVEI,p.73; GOLOPENȚIA, p.103). Dar sărutul poate să 
întrunească și virtuţi negative, atunci când el își depășește contextul pentru care există; astfel, nu 
este bine să fie sărutat copilul în creștetul capului și nici pe tălpile picioarelor, pentru că nu mai 
crește în înălțime - Maramureș (BOGDAN,p.101). Să nu se sărute o pasăre, pentru că aceasta va fi 
mâncată de uliu - Muntenia; cine are guturai și vrea să scape de afecțiune să sărute pe spinare pe 
un oarecare om, fără ca acesta să știe - Suceava; să sărute pe spinare pe un om care are ceva roșu 
asupra lui - Muntenia; pur și simplu să-l sărute pe spinare, fără ca acesta să știe, și guturaiul va 
trece la celălalt - Bihor;Argeș (2.GOROVEI,p.108;189). Va avea noroc cel care se visează sărutându- 
se cu cineva; dacă se visează sărutând mort(i) este semn că va avea parte de un necaz bine tăinuit; 
dacă se visează sărutând pe Dumnezeu înseamnă că binele îi va veni de unde nu se așteaptă - 
Suceava (NOTE, Băncescu). 


SÂMBĂTĂ 
Este zi nefastă, rea ca și ziua de marţi; nici un lucru nu poate reuși acum, pentru că este sfârșitul 

săptămânii, sfârșitul fiind al morţii și al morţilor; de aceea sâmbăta este considerată ziua morţilor, 
iar Apa Sâmbetei este apa morţilor, care desparte lumea noastră de lumea cealaltă; fiind sfârșit, 
sâmbăta impune lucrărilor oamenilor un sfârșit, o atitudine corespunzătoare a acestora de a 
încheia totul, pregătindu-se de primirea duminicii; nu este bine să se plece la drum, pentru că sunt 
trei ceasuri rele și îl poate prinde un necaz sau o boală pe cel care se deplasează; nu este bine când 
un copil se naște într-o zi de sâmbătă, fiindcă va fi lipsit de vlagă și va muri de timpuriu (BODIU, 
p.419). Sfânta Sâmbătă nu are legătură cu torsul, așa cum s-ar crede; se spune despre ea că areo 
origine cvasi-silvestră, trăind în păduri sau, după alte menţiuni, aproape de Apa Sâmbetei; își face 
apariţia la miezul-nopţii, încercând să-i agreseze pe drumeţii întârziaţi (2.OLTEANU,p.322). Este zi a 
morților și, din această pricină, nu este indicat să se înceapă nici un fel de lucru, pentru că el nu va 
fi dus la bun sfârșit - lași;Suceava; nu va avea spor cel care începe orice lucru în zi de sâmbătă - 
Tecuci; să nu se coase pentru copii în zi de sâmbătă, pentru că este zi de sfârșit și moare copilul; în 
caz că este necesar, să se lase ceva neterminat și să fie terminat în săptămâna următoare; nici 
oamenilor maturi nu li se croiește și coase haine sâmbăta, fiindcă moare cel ce va purta acea 
îmbrăcăminte - Țara Oltului; să nu se mănânce de dimineaţă, pentru că în această zi se 
împărtășește îngerul - Muntenia; nu se iese afară sâmbătă seara fără pălărie - Bihor; în zi de 
sâmbătă nu se pleacă la drum, deoarece îi va merge rău celui care călătorește - Țara Oltului; 
Muntenia; nu se văruiește și nu se dă cu lut, pentru că ar însemna că s-ar lipi gurile morților - 
Suceava; văzând pe cineva că poartă haine noi, să nu i se spună „să porţi sănătos”, pentru că 
înseamnă că i se dorește moartea - Galaţi; este rău de moarte dacă se croiește sau se urzește gura 
cămâășii în zi de sâmbătă - Vâlcea;Muntenia; să nu se croiască în zi de sâmbătă cămăși, pentru că 
vor muri cei ce le vor purta - Suceava; nu este bine ca o cămașă croită să fie finalizată în zi de 
sâmbătă, fiind pericol de boală pentru cel care o va purta - Tecuci; de aceea se și spune că gura 
cămășii de sâmbăta este bună numai pentru crescut porcii - Vâlcea; dacă cineva începe să croiască 
o haină nouă într-o zi de sâmbătă și o sfârșește tot sâmbăta, atunci omul căruia îi este destinat 
obiectul moare cu siguranţă - lași; dar, dacă vreo femeie începe croiala unei haine noi în zi de 
sâmbătă, este obligatoriu să o finalizeze tot în aceeași zi, pentru că altfel e rău de boală - 
Muntenia; se începe să se croiască în general, dar nu este bine pentru sănătate să se termine un 
obiect de îmbrăcăminte într-o zi de sâmbătă; dacă se întâmplă totuși, este bine să se lase o 
butonieră sau o cheotoare neterminată - Galaţi; tot rău pentru sănătate este și luarea la purtare 
sau probarea hainelor în zi de sâmbătă - Galaţi; se crede că pruncii născuți în zi de sâmbătă vor 
muri curând - Suceava; moare cineva din casă, dacă se sacrifică un animal în zi de sâmbătă - 
Vâlcea; nu are noroc la vite cine ţese sâmbătă seara - Tecuci; cine dă apă în zi de sâmbătă va avea 
parte de pomană după moarte - Suceava; când vremea rea începe sâmbăta, e semn că va ţine mult 
- Suceava; când ploaia începe sâmbăta, înseamnă că va dura până în cealaltă sâmbătă - Muntenia 
(2.GOROVEI,p.11;35;37;112;113;123;143-145;196;209-210;219;255;274;GOLOPENȚIA,p.108). 
Caracterul nefast al acestei zile este evidenţiat și de credinţa în existenţa „celor trei ceasuri rele” 
(12.GHINOIU,p.61). Sâmbăta sunt trei ceasuri rele; nu este bine să se înceapă un lucru, fiindcă fie 
nu va fi terminat, fie că nu iese bine - Bucovina; nu se încep de sâmbăta hainele pentru nuntă, 
pentru că înseamnă că sunt făcute pentru înmormântare, că va muri cineva foarte apropiat din 
familie - Neamţ; după ce a murit cineva din familie, șase săptămâni nu este bine să se spele rufe în 
zilele de sâmbătă, pentru că se crede că mortului i se dă de pomană apa murdară de la rufe - 
Muntenia; se lucrează orice, numai haine nu este bine a se croi; nici să nu se finalizeze vreo haină, 
trebuie măcar o cheotoare să fie lăsată neterminată, pentru că nu este bine pentru sănătate; nu se 
croiește cămașă sâmbăta, pentru că moare cel ce o va purta; nu este bine să se înceapă a se croi 
haine și nici să se plece la drum, fiindcă marţea și sâmbăta numai la morţi se croiește și numai 
morţii se pornesc din casă în aceste două zile; când vremea rea începe sâmbăta, ține mult; dacă un 
copil a „picat în sohote sau socote”, din a căror cauză el se usucă de rămâne numai pielea și osul, 
atunci mama lui îl ia, într-o sâmbătă dimineaţa, îl pune într-un sac gol, îl duce la un vecin, unde îl 

introduce, de trei ori, în cuptorul de vară, după care îl așează pe adâncitura unde este pus obișnuit 
ceaunul; dacă nu s-a vindecat astfel, îl pune într-un sac în care s-a ținut făină și îl duce la cimitir, 
unde îl așează pe mormântul altui copil, rostind totodată și o invocaţie; atât la ducere, cât și la 
întoarcere, mama copilului nu trebuie să se oprească din drum și nici să dialogheze cu un alt 
drumeţ; dacă nici așa nu reușește, ia un craniu de cal, îl fierbe și cu acea apă îl spală pe copil, 
crezând că astfel se realizează una din două posibilităţi: ori copilul se vindecă, ori moare; ca să știe 
dacă îi va muri copilul, ia două ulcele goale și le dă cuiva să aducă apă de la o fântână numai în una 
dintre ele, dar în gând le menește astfel ca o ulcea să însemne „viață”, cealaltă „moarte”, evident 
că în cea în care este adusă apă ar indica și destinul copilului bolnav - Bucovina (2.MARIAN,I, p.77; 
91;3.11,p. 251-252;NOTE,Băncescu). „Mersul grăitor”, adică mersul în peţit, se face sâmbăta seara, 
la casa fetei, unde se pregătește o masă; merge ginerele însoțit de părinţi, de un bătrân din sat și 
de cumnatul de mână; iau cu ei o sticlă de ţuică sau vin roșu, cu busuioc prins cu fir roșu de lână la 
gura sticlei; tot sâmbăta se face și chemarea la nuntă de către cumnatul de mână, care poartă pe 
cap o cunună de foaienfir poleită, cusută pe o fâșie de mătase roșie sau de pânză roșie - Mehedinţi 
(CIOBANU,p.77-78). Serii simbolice: sâmbătă-sac-cuptor-ceaun; sâmbătă-sac de făină-mormânt- 
descântec; sâmbătă-craniu de cal-apă; sâmbătă-rachiu/vin-busuioc-fir roșu. 

Sâmbăta morților (Moşii). Oricare dintre zilele de sâmbătă de peste an, când se obișnuiește să fie 
pomeniţi morţii din familie, cu excepţia sâmbetei dinaintea Duminicii Învierii Domnului (Paștele). v. 
MOȘII. 

Sâmbăta lui Toader (Sâmbăta Sfântului Teodor Tiron) cade întotdeauna în prima sâmbătă din 
Păresimi (Postul Mare sau Postul Paștelui), fiind deci sărbătoare mobilă, condiționată de fixarea în 
calendar a Duminicii Învierii; poporul denumește această zi Sân-Toader, Sân-Todor și Sân-Toaderul 
cel Mare; începând cu această zi de sâmbătă, care este dedicată morţilor pentru care se fac 
pomeni, numindu-se din această cauză și Sâmbăta Morților, debutează seria de sâmbete care cad 
în post și în care sunt pomeniţi cei răposaţi, cu excepţia ultimei sâmbete din Săptămâna Patimilor, 
închinată în exclusivitate punerii și șederii Domnului în mormânt; în această zi se scot caii la 
păscut; în Sâmbăta lui Toader, femeile se abţin în special de la tors, ţesut și cusut, de la pregătitul 
leșiei pentru spălatul cămășilor; cine nu respectă aceste interdicții riscă să fie blestemat de Sân- 
Toader și să-i amorţească mâinile sau să fie lovit și chiar omorât de caii lui Sân-Toader, care sunt 
foarte răi; aceștia din urmă se pot preface în cei mai frumoși și voinici flăcăi, care pândesc fetele 
mari ce au nesocotit interdicțiile și le răpesc în drum spre o horă imaginară unde le invită; nu se 
poate scăpa de ei decât alergând repede acasă și răsturnând toate vasele cu gura în jos; în 
Bucovina se crede că Sân-Toader are un cal alb, cu un corn în frunte, pe care umblă mai ales de 
ziua lui; calul nu bea și nu mănâncă, dar de Sân-Toader are voie să bea și să pască; nu paște însă 
iarbă, ci numai păr de fată mare; aceeași credinţă există și în Muntenia; caii lui Sân-Toader (în 
număr de nouă) mai sunt numiţi simplu și Sân-Toaderi sau Sâm-Toaderi și le sunt dedicate zile 
speciale, care încep totdeauna în prima marţi, la amiază, din Păresimi și ţin șapte, respectiv opt sau 
nouă zile, adică până în ziua de miercuri la amiază din săptămâna următoare; se crede că Sân- 
Toader și cei nouă cai ai săi rup lanţurile lui Sânpetru de la porţile cerului, lăsând primăvara să 
intre în lume; în acest interval de timp sunt practicate multe interdicții, care însă pot fi evitate 
dăruind porumb, ovăz și sare cailor; în Banat, aceste daruri sunt date cailor vecinilor; bărbaţii și 
femeile se scoală, în ziua Sân-Toaderului, dimineaţa până nu răsare soarele, adică înainte ca 
sfântul să-și scoată caii la păscut și înainte ca lumea satului să-și hrănească și să-și adape proprii 
cai, se spală pe cap cu apă în care se pune fân din ieslea cailor, ca să nu li se pască părul peste an, 
ci, dimpotrivă, să fie lung și frumos; celui ce încalcă recomandarea i se paște tot anul părul, adică i 
se rărește; fetele mai pun în apa de spălat iarbă mare (plantă erbacee, cu tulpina păroasă și 
ramificată, cu frunze mari și flori galbene — Inula helenium; ȘĂINEANU,I1l,p.182), busuioc, mentă, 
cimbru, muguri de pomi și fân, ca părul să le crească lung și frumos și să fie căutate de flăcăi 
precum florile primăverii; după spălat și pieptănat, bărbaţii își retează pletele și un mic smoc din 

frunte, iar femeile își retează vârful cozilor; părul astfel tuns se pune într-o scorbură de răchită, 
adăugându-se: „Toadere, Sân-Toadere/Na-ţi părul meu/$i dă-mi coama calului tău“; tot în 
Bucovina se zice că Sân-Toader este dezlegătorul fierturii, adică a hranei preparate prin fierbere, 
pentru că, în prima săptămână a Postului Mare, oamenii se hrănesc doar cu mălai, pâine, pepeni și 
varză murate, în primele zile ale acestei săptămâni făcând chiar post negru, hrănindu-se, numai 
spre seară, doar cu pâine și apă; în ajunul și în ziua de Sân-Toader mai sunt îndătinate și alte 
obiceiuri și practici: se tund sau încep să fie tunse vitele; fiind și Sâmbăta morţilor, pe lângă 
celelalte colive se face și coliva lui Sân-Toader, din care fetele iau câteva boabe și le pun în sân, 
pentru a-și visa ursitul; se fac întreceri de cai (încurarea cailor), se leagă frăţiile de cruce între 
prieteni ( înfrăţirea și însurăţirea), care se jură să se ajute și să nu se trădeze până la moarte, vrăji 
și farmece pentru aflarea ursitei, precum și Târgul Sân-Toaderului, târg special destinat 
comercializării cailor; se dau cailor numai boabe de orz și de porumb alese, li se tund coamele și 
cozile și se aleg cei mai frumoși armăsari pentru reproducere; părul rezultat din tunderea 
coamelor și cozilor se așează în mușuroaiele furnicilor, pentru ca animalele să fie iuți ca acestea 
(PRESA). Serii simbolice: păr-mușuroi de furnici; păr-răchită; apă-iarbă mare-busuioc-mentă- 
cimbru-mugure-fân. 

Sâmbăta lui Lazăr sau Intrarea în lerusalim (ziua de sâmbătă de dinaintea Duminicii Floriilor). 
Lazăr din folclor este altul decât cel din Evanghelia lui Luca (om sărac, frate al Martei și al Mariei, 
înviat de lisus); legenda spune că Baba Dochia era mama lui Dragobete, Cap de Primăvară, 
căsătorit cu o fată, care avea un frate mai mare, pe nume Lazăr; într-o sâmbătă, acesta pleacă de 
dimineaţă cu caprele, mama lui rămânând acasă pentru a face plăcinte; se urcă într-un copac să 
culeagă muguri, dar își aduce aminte că plăcintele ar fi gata și se grăbește să coboare, dar cade și 
moare; sora lui, nevasta lui Dragobete, merge și îl caută până îl găsește, începe să plângă și nu 
încetează până și ea cade moartă lângă fratele ei; rudele și neamurile i-au găsit târziu, tocmai în 
ziua de Sântămărie, când iarba crescuse peste ei; în felul acesta, sora lui Lazăr scapă de traiul greu 
pe care îl ducea cu soacra ei, Baba Dochia; se zice că de atunci a rămas jelitul la morţi; obiceiul 
numit Lazăr sau Lăzărică este atestat doar în Muntenia și Dobrogea și este practicat doar de fete; 
una din fete, numită Lăzărița, se îmbracă mireasă; ea și cu celelalte fete formează o ceată, colindă 
în faţa ferestrelor caselor unde sunt primite; Lăzăriţa se plimbă cu pași rari în mijlocul cercului 
făcut de fete, care povestesc, pe o melodie simplă, drama lui Lazăr și a Lăzăriţei: cum el pleacă de 
acasă cu oile, se urcă în copac să dea frunză la animale, cade din copac și moare, este adus acasă, 
este scăldat ritual în lapte dulce, este îmbrăcat cu frunze de nuc, iar apa în care a fost spălat este 
aruncată pe sub nuci; un text dobrogean adaugă că Lazăr se transformă în flori, moment în care 
fetele se prind într-o horă de veselie; practic întreg ritualul este descris în textul cântat de fete, 
ceea ce este foarte rar în folclor (12.GHINOIU,p.176-178). De fapt, în această zi sunt sărbătoriţi trei 
Lazări: Lazăr cel Sărman, Lazăr înviat de lisus și un Lazăr care a murit de poftă de plăcinte; se poate 
munci în această zi, dar nu este voie să se toarcă; în această zi, fetele umblă cu Lăzărelul; o fată se 
îmbracă în mireasă, iar însoţitoarele ei cântă „Lazărul“ sau „Lăzărelul“, textul acestuia narând 
despre un tânăr care a plecat la pădure să culeagă ramuri tinere pentru oile și mieii lui, dar cade 
dintr-un copac și moare; surorile sale îl pregătesc de înmormântare, dar, din neatenţie, varsă 
laptele de la oi, iar acesta se împrăștie în Grădina Zânelor, în somnul copiilor, pe sub umbra 
nucilor, în calea voinicilor, în panglica fetelor, în tămâia babelor, în jimbla cocoanelor și în vinul 
boierilor, această enumerare finală fiind de fapt urarea în sine pentru cei care participă la acest 
obicei specific Munteniei; în această zi se împarte pâine săracilor; nu se lucrează nici un fel de 
muncă voinicească, pentru că este rău de căzătură, fiindcă Lazăr, care a fost un sfânt, a murit 
prăbușindu-se dintr-un arbore; din cauza lui Lazăr cel mort de dor de plăcinte, femeile pregătesc, 
în această zi, tot felul de copturi, dar în special plăcinte, pe care le dau de pomană sărmanilor, ca 
Lazăr cel Sărman să ceară lui Dumnezeu iertarea păcatelor celor de pe pământ - Bucovina; în toată 
săptămâna dinaintea Floriilor, oamenii nu plantează nici un pom, nu pun nici semănături și 

zarzavaturi, crezând că nu vor face fructe, că nu vor avea rod, ci vor face numai flori; în această 
sâmbătă, copiii se duc cântând la biserică, ducând rămurele înverzite, pe care le pun în pridvor, 
după care preotul le citește în biserică rugăciunea de iertare și îi miruiește pe toți - Olt;Muntenia; 
nu este bine să se toarcă, pentru că toţi morţii așteaptă în această zi la porţile Raiului și le curg 
balele după pomana așteptată - Bucovina; femeile se mai duc în pădure și culeg o buruiană, 
numită țâța vacii, pe care o dau de mâncare vacilor, ca să dea mai mult lapte - Suceava; fetele 
răsădesc flori, ca să le meargă bine - Suceava; sunt scoase la aerisit toate hainele - Banat; se scoate 
o oglindă din casă și, împreună cu cămașa pe care o vor purta în Duminica Floriilor, este dusă sub 
un păr altoit, ca dimineaţa să răsară soarele peste ele, fetele crezând că astfel vor putea face 
farmece cu aceste obiecte pentru dragoste și pentru sănătate - Banat;Bistriţa; în Muntenia și chiar 
în jurul Bucureștiului, se umblă cu Lăzărelul, datina numindu-se Lăzărel sau Lăzărică, sau Lăzăriță 
sau „Cu mireasa“; 3-5 copiliţe, cu vârste cuprinse între 6 și 12 ani, din care una îmbrăcată în 
mireasă, cântă un text despre un om care a plecat la pădure și a murit căzând dintr-un copac; fata 
îmbrăcată în mireasă trece printre celelalte, numai ea fiind îmbrăcată cu cunună și voal pe cap; 
legendele spun însă de un Lazăr copil, care a cerut mamei sale să-i facă plăcinte, mama nu a vrut, 
iar el s-a dat cu fundul de pământ până s-a înfipt într-un fus și a murit; tot în această zi au loc Moșii 
de Florii, când se împart felurite copturi, în special plăcinte; plăcintele se trimit ca „moși” de 
sufletul morţilor, care așteaptă în această zi la poarta Raiului - Suceava; plăcintele sunt trimise la 
case unde cresc și copii și uneori sunt trimise plăcinte și a doua zi, în Duminica Floriilor; se mai 
trimite și o ulcică de miere, cu un colac deasupra și o lumânare lipită de toartă - Bucovina; femeile 
fac niște pâinișoare din grâu, împletite în formă de spirală, ca și cum ar fi două prescuri lipite între 
ele, sau ca două bulcuţe și se numesc Florii (sing. Florie) și care se dau băieţilor săraci din vecini, de 
sufletul morților - Bistrița; se coc atâtea pâini din făină de grâu câți membri ai familiei sunt, ele 
nefiind de aceeași mărime, ci după vârsta fiecăruia; deasupra sunt împletite cu flori și cruci din 
aluat și apoi sunt împărţite de pomană; se mai pun ramuri de salcie verde și apă la crucile 
mormintelor celor apropiaţi - Banat; se adună în această zi trei fete cam de 12 ani, din care una se 
împodobește pe cap cu beteală, ca o mireasă, a doua își pune pe cap un tulpan șia treia ţine în 
mână un coș cu ouă; merg astfel pe la case și dau ouăle de pomană - Dobrogea; dar există și 
obiceiul asemănător „moșilor”, chiar se numește „Moșii de Florii”, când se trimite pe la case, de 
pomană, câte o ulcică plină cu miere, deasupra punându-se un colac sau o franzelă, iar la toartă o 
lumânare lipită de ea - Giurgiu (2.MARIN,II,p.70-71;77;83-84;3.111,p.246;PRESA). Obiceiul este 
asemănător ca structură colindelor, deoarece ceata de fete, în special Lăzăriţa, deplânge moartea 
lui Lazăr, căzut din copacul unde se urcase să ia frunze pentru oi, plânsul fiind urmat de veselie, 
fiindcă Lazăr învie și se transformă în flori; ceremonialul simbolizează învierea naturii și triumful 
primăverii - Muntenia;Dobrogea (2.CONSTANTIN,p.43). Obiceiul care se desfășoară în această zi 
poartă denumirea de Lăzărița - Teleorman (CRISTEA, p.46). Ziua se mai numește Lazărul sau 
Lăzărelul, aceeași denumire purtând-o și obiceiul care se desfășoară în această zi; din cadrul unei 
cete de fete, una este îmbrăcată în mireasă și purtată din casă în casă, unde se cântă, sub ferestre, 
Lazărul, text folcloric asemănător bocetului, primind în schimb ouă și bani - Muntenia; în această zi 
nu se depun activităţi care presupun un mare efort („nu se lucrează la lucru voinicesc“), deoarece 
se crede că este rău de căzătură, pentru că, se spune, Lazăr, un sfânt legendar, ar fi murit căzând 
dintr-un arbore; în această zi sunt pomeniţi toţi morţii din fiecare familie; femeile pregătesc 
felurite copturi, în special plăcinte, pe care le împart apoi de pomană sărmanilor; fetele răsădesc 
flori, crezând că astfel le va merge bine; în Banat și în Transilvania, se obișnuiește ca, în seara 
dinspre Duminica Floriilor, fetele să pună o oglindă (căutătoarea, cătătoarea) și cămașa curată, 
menită a fi îmbrăcată a doua zi, sub un păr altoit, pentru ca dimineaţa să răsară soarele peste ele, 
ulterior cele două obiecte fiind folosite pentru a face farmece de dragoste și descântece pentru 
sănătate (PRESA). Serii simbolice: cămașă-oglindă-păr-soare; miere-colac-lumânare; salcie-apă- 
mormânt. 

Sâmbăta Mare (ajunul Duminicii Învierii Domnului; ajunul Paștelui; ultima zi din Săptămâna 
Patimilor). În această zi, pe lângă unele preparate destinate mesei de Paște, se face și o așa-zisă 
păscuţă a vitelor, care se dă a doua zi de mâncare vacilor, în credinţa că astfel vor avea lapte mai 
mult - Suceava (2.GOROVEI,p.130;2.BERDAN,p.71). În această zi, se obișnuiește ca oile să fie date 
în turmă și se trag focuri de armă, pentru ca laptele lor să nu poată fi furat de nimeni - Sălaj 
(PRESA). Toate sâmbetele din Păresimi, cu excepţia Sâmbetei Mari, sunt menite pentru pomenirea 
morţilor, din care cauză se și numesc „sâmbetele morţilor” (2.MARIAN,I,p.241-242). În jurul unui 
foc, se adună tinerii și maturii, ajutând astfel „creșterea” soarelui și alungând spiritele rele ale 
morților din cimitire (moroii și strigoii), în așteptarea Învierii (8.ȘTIUCĂ,p.11). Se așează, în această 
zi, câte două glii cu iarbă verde la pragul fiecărei case, grajd, șură, intrare în pivniţă etc., una în 
exteriorul pragului, cealaltă spre interior, de așa manieră încât și la intrarea într-un spaţiu al 
gospodăriei și la ieșire să se poată călca pe ele; se mai pun la tocurile ușilor și ramuri înverzite de 
tei, plop, stejar; brazdele de pământ cu iarbă și ramurile rămân puse la intrări în toate cele trei zile 
ale Paștelui - Gorj (CĂRĂBIȘ,p.24-25). 

Sâmbăta Tomii. Se merge la cimitir cu pască și ouă roșii, care sunt împărţite de pomană 
sărmanilor, pentru sufletul morţilor din familie care nu au fost pomeniţi de preot - Bucovina; se 
duc ouă roșii și pască la cimitir, se așează lângă cruce, unde se aprinde și câte o lumânare, apoi 
cheamă preotul să le pomenească mortul, iar ofranda este dată acestuia și dascălului, drept plată 
pentru rugăciunile făcute - Moldova (PRESA). 

Sâmbăta Rusaliilor cade întotdeauna înaintea celei de-a șaptea duminici, numărând de la 
Duminica Paștelui; este Sâmbăta Morților - Moșii de Vară; există credinţa că, în această zi, morţii 
se întorc la casele lor (12.GHINOIU,p.180). În această zi se manifestă grupurile de Călușari, sub 
forma unui rit de vindecare a celor „luaţi din/de căluș”; formarea cetei de călușari se face la malul 
unei ape, în mare taină, prin depunerea unui jurământ; sunt momente ale dansului călușăresc, 
cum ar fi de pildă „Hora Călușului”, când femeile își încredinţează copiii mici călușarilor, aceștia 
purtându-i în braţe în timpul jocului, în credinţa că astfel cei mici vor fi feriţi de boli peste an - 
Călărași (TUDOR,p.76). Dimineaţa, se dezleagă la fântână „apa mare”, adică a apei care a fost 
transportată în joile și sâmbetele dintre Joia Mare (din Săptămâna Patimilor) și sâmbăta Rusaliilor 
la casele unor oameni bătrâni sau suferinzi; apa se dezleagă de către fiecare familie pentru morţii 
ei, la ceremonie participând și fata sau bătrâna care a cărat apa, precum și cel care a oficiat rolul 
de martor; cea care a cărat apa înconjoară fântâna de trei ori, cu tămâie și lumânări, rupe răbojul 
sau nuiaua pe care a notat numărul căldărilor cu apă cărate și aruncă bucăţile de lemn în fântână, 
împreună cu un colac, acesta reprezentând „plata apei”; după aceasta se face „Parastasul de 
obște”, care se oficiază la biserică, unde sunt pomeniţi morții întregului sat și sunt slujite ofrandele 
aduse, parte dintre acestea fiind lăsate bisericii; uneori, după slujba de la biserică, se merge la 
cimitir și se împarte colivă, colaci și vin și sunt plânși morții; acasă, ofrandele rămase nedate sunt 
amestecate cu celelalte, vinul se pune în ulcele, la toarta acestora punându-se și câteva cireșe; din 
pomană nu gustă nimeni din casă, decât după ce se face împărțirea, considerându-se că atingerea 
ei înainte de a fi împărţită este un sacrilegiu; împărţirea se face la vecini; odinioară, ceremonia 
dura trei zile, de sâmbătă până luni, după Duminica Mare (PRESA). 


SÂN 

Dacă, imediat după naștere, tânăra mamă „nu are sân“ până în trei zile este semn că pruncul ei nu 
va trăi - Buzău; când va trebui să fie hrănit pentru prima oară, nou-născutului să i se dea să sugă 
din sânul din partea dreaptă, ca să nu devină ulterior stângaci - Bucovina;Suceava; copilul care 
suge mai mult din ţâţa stângă va fi nătâng - Tecuci; dacă din sânul unei mame care alăptează, 
curge și singur laptele înseamnă că pruncul dorește țâţă și trebuie neapărat să i se dea - Buzău; 
unui nou-născut să i se dea sân, pentru prima oară, de la mama lui și nu de la altă femeie, ca viața 
lui să nu depindă, în viitor, de mila altora - Buzău; tinerele mame să nu dea unor copii gemeni ai 

altor mame să sugă, fiindcă li se oprește lactaţia - Dolj; despre femeia care nu are sân, se zice că o 
vor suge balaurii pe lumea cealaltă, ca pedeapsă pentru impotenţa ei, din care cauză trebuie să-și 
pună țâţa, chiar dacă nu are lapte, în gura unui sugar, ca să-și mai ușureze din păcate - Tecuci 
(2.GOROVEI,p.59;235). 


SÂNGE 

Se crede, atât timp cât neamurile nu fac sfeștanie într-o casă în care le-a murit o rudă, că acestea 
umblă până la genunchi în sângele mortului - Suceava; este deocheat de fiinţa de care îi este drag 
cel căruia îi curge sânge din nas - Galaţi; cui îi curge sânge din nas îi va muri o rudă - Suceava; se va 
îmbolnăvi cu siguranţă cel căruia îi curge sânge din nas sau din gură în Săptămâna Patimilor - Dolj; 
oamenii nu ies la coasă, dacă nu au văzut, în ziua de Ignat (20 decembrie), sânge de porc negru; 
dacă nu au văzut, este obligatoriu să înțepe creasta unui cocoș negru, ca să-i iasă sânge - Vâlcea; în 
ajunul Crăciunului, copiii se mânjesc pe față cu sânge de porc - Vâlcea (2.GOROVEI,p.74;147;154; 
158;200). Înseamnă boală și nenorocire pentru cine visează că permite să i se ia sânge; dar nu este 
rău dacă se visează că îi curge sânge; înseamnă moarte în familie pentru cel care visează un alt om 
sângerând; dacă visează sânge pur și simplu înseamnă că a pierdut o speranţă; dacă visează că îi 
curge sânge din cap este semn că va face avere - Suceava (NOTE,Băncescu). 


SÂNGER (Cornus sanguinea - DLRM,p.775) 

Evident că denumirea arbustului în limba română a fost determinantă, crezându-se că nu este bine 
ca vitele să fie lovite cu lemn de sânger pentru că atunci ele vor sângera - Dolj; Maramureș 
(2.GOROVEI, p.210;BOGDAN,p.98). 


SÂNTOADER 

În Banat, luni, după Duminica lăsatului de brânză, este Lunea păstorilor, în care nu este îngăduit 
bărbaţilor să lucreze, iar femeile nu cos, nu ţes și nu spală, crezându-se că acela care o va face se 
va spânzura; urmează Marţea tunului (a tunetului), în care nu se lucrează nici în casă, nici afară, 
pentru că există pericolul să fie omorât de Sântoagerii, care dau cu tunul în această zi și învie 
gongurile cu șerpi, broaște, șopârle; miercurea, după Duminica lăsatului de brânză, încep 
Sântoangerii; femeile nu lucrează nici în casă, nici la câmp, pentru că le mănâncă Sântoangerii, 
care sunt în număr de 8, băieţi tineri, frumoși la chip, însă de la brâu în jos sunt cai, cu picioare de 
cai și copite cu potcoave, au coadă lungă pe care o poartă băgată în cizmele din picioare; 
sărbătoarea Sântoangerilor ţine din această zi după zăpostit până în joia viitoare, timp în care nu 
trebuie să se înnopteze pe afară și nu trebuie dat nimic din casă; aceste duhuri umblă îmbrăcate în 
straie naţionale, iar joia, la terminarea timpului lor, este ziua Sfântului Toager ăl Șchiop, ăl Mare, 
iar sâmbăta, după toate aceste zile, se face praznic pentru toţi Sântoangerii, adică se face o pâine 
din mălai sau grâu, deasupra având formă de potcoavă de cal, turtă care se dă de pomană 
(LĂPUȘTE,p.88-89). Se ţine în prima zi de sâmbătă după Lăsata Secului pentru intrarea în Postul 
Mare, când se face „lăutul fetelor și al femeilor”, care se spală pe cap cu apă caldă, în care pun 
„iarbă mare”, în credinţa că rădăcina plantei va face să le crească părul negru, des și frumos; tot în 
această zi se face și „Încurarea cailor”, caii, împodobiţi cu ciucuri și cordele colorate, fiind plimbaţi 
prin sat de către flăcăi, călare pe ei, după care se iese la marginea satului, unde se desfășoară o 
întrecere, ca să se vadă care cal a fost cel mai bine îngrijit peste iarnă - Teleorman (CRISTEA, p.46). 
În Călărași, în această zi, caii sunt scoși din grajduri după iernat, sunt ţesălați, curăţaţi la copite, 
gătiţi cu panglici, după care sunt călăriți prin tot satul, pentru a se obișnui din nou cu muncile pe 
care le vor face (TUDOR,p.76). În noaptea Sân-Toaderului, nu se doarme afară, iar, în săptămâna 
de dinainte, să nu se umble pe afară la miezul-nopţii, că vine Sân-Toader pe un cal alb, sare cu el 
pe cel pe care îl întâlnește și îl șoimănește (îi dă boala pe care o dau și ielele, șoimanele) - Dolj; 
când scăldatul copilului se face în această zi, în apa pregătită în acest scop se pun și câteva 

pietricele și flori de fân, ca pruncul să crească sănătos și să fie plăcut celor din jur - Muntenia; este 
bine ca, în această zi, omul să se spele, punând în apă iarbă cu firul lung, pentru că altfel se 
rătăcesc caii lui Sân-Toader prin sat și nu mai ajung la acel om - Vâlcea; se tund copiii, ca să fie 
sănătoși peste an, să crească frumoși, fetele se tund ca să le crească părul lung și frumos și să aibă 
minte, se tund și mânjii, luându-li-se puţin păr din frunte, ca să crească frumoși - Țara Oltului; în 
această zi, fetele se spală, punând în apă iarbă, sau paie din ieslea vitelor, sau fân, ca să le crească 
părul precum coamele sau cozile cailor lui Sântoader - Moldova;Galaţi;Suceava; din același motiv, 
fetele își taie câte o șuviţă de păr, pe care o pun sub o balegă aproape uscată și invocând apoi de 
nouă ori pe Sân-Toader să le dea cozile iepelor - Tecuci; în această zi se lasă caii liberi la păscut - 
Suceava; în această zi, se tund vitele în frunte, ca ele să fie frumoase - Suceava (2.GOROVEI,p.188- 
189;214; 231;275;GOLOPENȚIA,p.110;136). Înainte de duminica în care are loc „Strigarea peste 
sat”, adică înainte de duminica Lăsatului de sec pentru intrarea în Postul Paștelui, a doua zi, luni, 
când începe așa-zisa săptămână a brânzei, au loc unele rituri în legătură cu caii și cu patronul lor 
mitic, Sântoaderul sau Calul cel Mare, printre acestea enumerându-se spălarea capului de către 
fete și tunderea părului la bărbaţi și băieţi, dar mai ales tunderea coamei cailor și scurtarea cozilor 
la cai și vite; în continuare, marți la amiază, sântoaderii coboară din munte, unde își au „locuinţa”, 
în satele din vale; ei sunt organizaţi ca o mică confrerie (herghelie) de 7 până la 12 feciori-cai, 
conduși de șeful lor, supranumit Calul cel Mare; joia ce urmează este numită joia iepilor, când este 
târg de cai și încep cele 9 (după alţii 12) joi verzi, adică apar ielele (a căror zi e joi), iar vineri este 
vinerea buruienilor, fiindcă se culeg ierburile medicinale, pe când sâmbătă, ziua Sântoaderului cel 
Mare, are loc spălarea și tunderea părului; este un rit de înfrumusețare a fetelor prin magia 
ierburilor naturale, culese în ajun, și care sunt puse în albia de spălat, timp în care este chemat 
Sântoaderul printr-un descântec; alteori se merge direct la grajdul cailor, fata ia coada calului cu o 
mână, cu cealaltă părul ei, în timp ce rostește un descântec; după spălat și tuns, părul rezultat este 
adunat cu grijă și ascuns într-o scorbură de copac, sau îngropat în grădină lângă un pom, iar apa 
este aruncată în grădină; deci este vorba de un complex ritualistic de invocare a puterii magice 
animaliere; Sântoaderul este văzut de popor drept un cal, care este și patronul frăţiilor de cruce, 
căci frații de cruce se fac, de preferinţă, de ziua lui, adică sâmbătă din ultima săptămână a 
câșlegilor; și încurările de cai se fac în onoarea lui, cu toate că s-a uitat substratul mitic; mai au loc, 
în săptămâna asta și alte rituri, rămășițe ale sărbătoririi Anului Nou la echinocțiul de primăvară; 
este evident că „roata” (Alimori) simbolizează soarele care, la solstițiul de iarnă, trece de la 
scăderea la creșterea luminii, pentru ca, la echinocţiu, să fie pe deplin stăpânitor, iar calul este 
animalul consacrat acestui astru, de unde și prezenţa roții de foc și Sântoaderului-cal în mitul și 
riturile de început de an; în sâmbăta lui Sântoader au loc și curse de cai și odinioară era tradiția să 
se joace călușarii, rit echinocţial care s-a mutat apoi la Rusalii; dar mai ales, în această sâmbătă, 
este tradiţia să se lege copiii frați de cruce, fetele să se însuroreze, să se facă un fel de turte dulci 
sau colăcei, numiţi cuci, brăduleţi, care, în unele sate sunt agăţațţi și în crengile unor copaci din 
pădure, în știrea cailor, a doua zi putând fi folosiți ca medicament împotriva reumatismului; tot în 
sâmbăta aceasta sunt colindaţi cei care poartă numele de Toader, colindătorii fiind răsplătiți și cu 
acei cuci sau brăduleţi; desigur că atâtea credinţe și rituri în jurul lui Sântoader nasc fireasca 
întrebare: cine a fost acest „sfânt”? S.FI. Marian a afirmat, încă din 1899, că Sântoader nu este un 
sfânt, ci pur și simplu este o ființă mitologică, pe care poporul îl serbează cu mai mare sfinţenie 
decât pe cel adevărat, adică pe sfântul-erou călare, recunoscut de biserică; de altfel, ființa 
mitologică, Sântoaderul cel Mare, cu mica sa herghelie de 7-12 feciori-cai, aparţine mitologiei 
indo-europene și anume e varianta carpatică a mitului Centaurului; în privinţa asta, Calul cel mare 
seamănă cu Chiron, șeful centaurilor de pe muntele Pelion din Tesalia, mare „medic” și „pedagog”; 
el a crescut pe Achile, pe lason, a predat medicina lui Asclepios etc. și e implicat direct sau indirect 
de către confreriile de couroi; calul este unul din simbolurile preferate ale artei populare 
românești, atrăgându-se atenţia asupra numeroaselor scoarțe maramureșene, unde în decorul 

chenarului apar șiruri de cai și călăreţi, sau șiruri de cai în linie, cu călăreţe, foarte asemănătoare 
cu o scoarță din tumulusul Pazyryk; există multe credinţe în virtuțile calului, animal pe care 
românii, se poate spune, îl au în sânge, ecourile sunt comune, ceea ce reprezintă o probă de 
unitate culturală și de circulaţie liberă a tradiţiilor la toți românii; de subliniat că oamenii-cai, 
centaurii, sunt faimoși alergători, senzuali, dedați vinului, răpitori de femei proaspăt măritate, dar 
unii dintre ei artiști, savanţi și „educatori de cai”, aparținând la rândul lor aceluiași fenomen magic 
și cultural de educaţie și înnoire periodică, fie solstiţială, fie echinocţială, ca Sântoaderii carpatici; 
în altă ordine de idei, fenomenul este analog aurorei și răsăritului soarelui, ceea ce se remarcă 
intens în cazul colindei magice; calul, în afară de prezenţa lui atât de dinamică în colinde, 
întrecerile de cai de la Bobotează, dar mai ales Sâmtoaderul-cu-sufletul-de-cal apar tot atât de 
remarcabil în epica orală, din care sunt citate aici numai cânturile „Copil-Român” și „Mihu Copilul” 
(BUHOCIU,p.69;73-75;106;145;284-285;413). Sân-Toader, Sâm-Toader și Sân-Toaderul cel Mare (în 
Banat) și Sân-Todor (în Bihor) cade în sâmbăta cea dintâi a Păresimilor sau în sâmbăta din prima 
săptămână a Postului Mare, uneori înainte de Baba Dochia, alteori după Baba Dochia (1 martie); 
conform unei legende din Transilvania, se spune că sunt două babe, care umblă fiecare cu câte un 
Făt-Frumos: Baba Dochia cu Sân-Toader, iar Baba Parascheva cu Sâ-Medru; ambii acești feţi- 
frumoși au câte 7, 9 sau 12 cai; lumea este cuprinsă cu două lanţuri: lanţul lui Sân-Petru și lanţul lui 
Sânt-lon; în consecință, când vine Sân-Toader cu caii săi rupe lanţul lui Sân-Petru, își face drum și 
intră în primăvară și nemijlocit vine și baba Dochia cu zile urâte și ploioase; când vine Sâ-Medru cu 
caii săi rupe lanţul lui Sânt-lon și intră în iarnă și nemijlocit după el vine și Baba Parascheva; Sân- 
Toader vine întotdeauna înfocat și călduros ca un Făt-Frumos, iar Baba Dochia plouată și 
morocănoasă ca o babă; asemenea și Sâ-Medru cu Baba Parascheva; de aceea Sân-Toader mai 
este numit „cap de primăvară”; amorţesc mâinile celui care lucrează în această zi - Banat; poate fi 
lovit foarte ușor de caii lui Sân-Toader cel ce lucrează - Transilvania; pot să lovească, pentru că 
sunt foarte răi caii lui Sân-Toader - Romanați; sau poate fi blestemat cel ce lucrează în această zi - 
Suceava; sau se crede că îl omoară caii lui Sân-Toader pe cel care lucrează, ori iese noaptea afară și 
nu se spală pe cap cu homan — Mehedinţi; fetele nu prea ies de bună voie din casă, pentru a nu le 
prinde caii, transformați în flăcăi, ai lui Sân-Toader; dacă totuși sunt nevoite să plece de acasă, se 
întorc repede și răstoarnă toate vasele cu gura în jos - Sibiu; Sân-Toader este considerat și 
dezlegătorul fierturii, din această zi, femeile putând să gătească și mâncăruri fierte, până la Sân- 
Toader având voie să mănânce de post, dar numai mâncare coaptă sau crudă (pâine, turtă de 
mălai, varză etc.) - Bucovina; în unele zone din ţară, în această zi li se dă drumul cailor la păscut; în 
ajunul acestei zile și în această zi, sunt culese: iarbă mare (oman, homan - Inula Helenium L.), 
pentru spălarea capului, spânz (Helleborus viridis), pentru „spânzirea” animalelor, iarba lui Tatin 
(Symphytum officinale L..), care este bună pentru tot felul de „vătămături”; se crede că Sântoader 
are un cal, pe care umblă călare mai cu seamă în ziua sa; calul are un corn în frunte, este 
năzdrăvan, nu bea și nu mănâncă nimic un an de zile; doar în ziua de Sântoader are voie să bea și 
să pască, dar nu orice fel de iarbă, ci numai păr de fecioară, se mai crede că Sântoader are mai 
mulți cai de acest fel, pe care îi scoate la păscut și adăpat de ziua lui, dimineața, până a nu răsări 
soarele - Suceava; se spune că Sântoader are un singur cal alb - Romanați; tot așa, se spune că 
Sântoader are mai mulţi cai, de mărimea unor mânji - Mehedinţi;Gorj; alţii cred că patrupedele lui 
Sântoader sunt mari și albe - Dolj; sau galbene - Teleorman; dar poate să posede șapte cai, care ar 
fi de fapt șapte feciori voinici și frumoși, metamorfozațţi în cai din feciori care și-au părăsit iubitele, 
toți având însă cozi și copite de cai și fiind fiecare înlănţuit cu lanţuri - Banat;Arad; Năsăud; unii 
cred că acești cai sunt albi și negri, cei albi prigonind neîncetat pe cei negri, pe care îi mușcă și îi 
bat cu copitele imediat ce îi ajung din urmă și nu se lasă până ce nu îi înving - Banat; feciorii și 
fetele merg pe dealuri, în ajunul Sântoaderului, înainte de răsăritul soarelui, să culeagă rădăcină de 
iarba-vântului (Agrostis stolonifera L.), iederă (Hedera Helix L.) și popâlnic (Asarum europeum L.), 
pe care le sapă cu un cuțit și pun în locul lor pâine și sare, ca planta să aibă putere vindecătoare, 

spălându-se cu acestea pe cap, în credinţa că, peste an, vor fi feriți de vânt și de orice fel de bube; 
rădăcina de iarba-vântului se păstrează și se afumă cu ea, în caz că vreunul din familie este bolnav 
- Arad; în noaptea dinspre Sântoader, tinerele culeg omanul (/nu/a Helenium L.), ducând cu ele 
pâine și sare, pe care le pun la rădăcina plantei, rostind concomitent și un descântec, iar, cum 
începe să se lumineze de ziuă, se spală cu oman fiert, ţinând ochii închiși, ca să nu vadă vreun 
animal cu păr scurt la coadă (câine, pisică etc.), apoi își șterg părul și despletite se duc la grajd, 
unde trag calul, boul sau vaca de coadă, ca să le crească și cosiţele lor la fel - Banat; în alte sate, în 
toate zilele cât ţin caii lui Sântoader, se culeg oman, crenguţe de măr dulce, rug întâmpinat 
(măceș), adică din cel care este prins la ambele capete în pământ, floare de fân, le fierb pe toate la 
un loc și se spală pe cap cu acea apă; în albia, unde au de gând să se spele, mai pun sapa, furca de 
tors, acul de cusut, adică o serie de obiecte pe care le folosesc peste an, în credinţa că acestea se 
vor învârti cu spor în mâinile lor, cu alte cuvinte uneltele vor fi bărbate; apoi, după spălare, se duc, 
cu ochii închiși, la grajd și trag de coadă un cal sau altă vită, spunând totodată o invocațţie scurtă 
către Sântoader; se feresc să vadă coadă de pisică sau de găină, crezând că le va cădea părul din 
cap, mai mult, că vor căpăta cine știe ce boală la cap - Banat; în ziua de Sântoader (sâmbăta), până 
a nu se lumina de ziuă, tinerele în special se spală pe cap, punând în apă muguri de pomi, în 
credința că, așa cum cresc din muguri crengi mari, tot așa va crește de mare și părul lor; sau pun în 
apă și fierb flori de corn și apoi se spală - Banat; fetele se spală în seara din preziua Sântoaderului 
cel Mare cu leșie făcută din cenușa de propinic sau pârlagină, plante care au miros pătrunzător 
numai primăvara, până cântă cucul, apoi își desfac părul și îl piaptănă cu cărare, în semn că sunt 
fete de măritat de aici înainte; cu același fel de apă se spală pe cap și toţi ceilalți membri ai 
familiei, ca să-i găsească Sântoader spălaţi pe toți - Munţii Apuseni; se spală tinerele pe cap în ziua 
lui Sântoader, ca să le crească părul frumos, precum cozile iepelor - Galaţi; încă de vineri 
dimineaţa, pe nemâncate, fete și băieți se duc să culeagă homan, denumită și iarbă-mare, apoi se 
scoală de cu noaptea sâmbătă, fac fiertura, cu care se spală pe cap, iar, când se piaptănă, 
împletesc în păr viţe de fuior de cânepă și rădăcină de homan, pe care le poartă așa toată ziua, 
considerând că homanul, care crește înalt de circa doi metri, precum și cânepa le va ajuta la 
creșterea părului - Gorj; rădăcina de homan se păstrează peste an, se dă, în amestec cu boabe de 
porumb, la vite și, la păsări, în amestec cu făină și tărâțe; uscată și păstrată în casă, i se dă foc din 
când în când, ca să dea miros plăcut și ca să alunge necurata din casă, fiindcă acesteia nu-i place 
mirosul de homan; de altfel, toţi oamenii se spală în ziua Sântoaderului, în credinţa că le va crește 
părul precum coada Cailor lui Sântoader și că vor fi sănătoși tot anul; dacă nu fac cum spune 
tradiția, se crede că, în părul lor, se vor încurca patrupedele lui Sântoader, care îi poate chiar și 
omori, dacă ies noaptea din casă - Mehedinţi;Olt; Muntenia; fetele se spală pe cap cu apă în care 
pun fân și alte buruieni, ca să le crească părul și să fie apărate de orice boală de cap, în plus 
prepară și o unsoare din coajă de plop cu untdelemn, cenușă din coji de nucă și alune, le amestecă 
pe toate cu untură, după care se ung pe păr; sau pun untură de găină, untdelemn și miere, apoi le 
fierb pe toate și se ung pe păr cu acest preparat timp de opt zile la rând - Moldova; în ziua 
Sântoaderului, se mai fac pogăcele cu miere, care se dau celor din casă să le mănânce, dimineaţa, 
pe stomacul gol, ca să fie sănătoși peste tot anul; cu mierea folosită la pogăcele, fetele se ung 
puţin în frunte, pe piept, pe mâini și pe genunchi, atunci când se duc la vreo petrecere; tot în 
mierea asta, pun și puţină făină și o bucată de sare, purtată la brâu dintr-o zi de marți (în 
următoarea zi de marţi); făina o iau de la două case, orientate cu fațadele una spre cealaltă; cu 
mierea, făina și sarea fac o turtă, pe care o mănâncă, zicând că, așa cum ea o mănâncă cu drag, tot 
așa să se uite și băieţii la ea; dar nevestele dau să mănânce din această turtă și soţului și soacrei - 
Banat; fetele fac nouă turtițe, umplute cu miere, și le dau pisicii; dacă le mănâncă pe toate nouă, 
se crede că în câșlegile următoare se vor mărita - Suceava; spre ziua de sâmbătă a lui Sântoader, 
se pune o strachină cu apă, curată sau descântată de către o femeie, busuioc, păr din cap și 
pieptenele folosit la pieptănat, în partea de sub pat unde doarme fata cu capul, ca să-i crească 


Antonescu. Dicţionar de Simboluri și Credinţe Tradiţionale Românești 599 


http: / /cimec.ro 


părul frumos și să-și viseze peţitorii - Moldova; se mai fac în această zi și colaci, având pe ei urme 
de potcoavă, imprimată în aluat - Transilvania; anual se organizează un târg (bâlciul 
Sântoaderului), unde se adună locuitori din 60-80 de sate din jur; la acest târg participă tinerele 
neveste, care s-au măritat în ultimele câșlegi, niciodată văduvele căsătorite din nou; odată venite 
la târg, nevestele tinere sărută rudeniile, cunoscuții și străinii pe ulițele satului, sau oriunde îi 
întâlnesc, iar aceștia le recompensează cu bani; femeile vin gătite în haine de sărbătoare și cu 
cununile de mirese pe cap, fiecare poartă în mână un ulcior cu rachiu, din care îi poftește să bea pe 
cei pe care îi sărută și de la care primesc banii; a nu bea din ulcior înseamnă a batjocori nevasta și 
pe ai săi, iar a fi sărutat de o nevastă, la Sântoader, înseamnă a fi un om de frunte și respectat; din 
cauza felului cum se desfășoară, târgul mai este numit de către localnici bâlciul sărutului, târgul 
sărutului, târgul de sărutat și târgul nevestelor - Ţara Zarandului (2.MARIAN,I,p.239; 241-244;256- 
259;277-280). Zilele Sântoaderului încep întotdeauna în prima zi de marţi a Postului Paștelui, când 
„se bagă” caii lui Sântoader, și ţin până miercurea săptămânii următoare, când „iese” și ultimul cal 
- &l șchiop -, acesta neputându-se ţine de ceilalţi cai zdraveni; cele nouă zile ale Sântoaderului sunt 
ţinute în general de către femei, în special serile acestor zile fetele trebuind să se abţină de la tors 
și cusut; dacă fetele nu se abţin de la tors și cusut, se pot întâmpla multe rele; „în aceste seri nu se 
fac șezători, că vin caii și ne copită”; în ziua de joi, femeile frământă și coc colacii pentru 
Sântoader, pupeze pentru fete (împletitură rotundă cu gaură la mijloc) și brăduleţi pentru feciori, 
împletitură din aluat, de formă alungită; în toate cele nouă zile, femeile cântă „Ali sfinte doamne” 
(ielele), iar seara umblă caii lui Sântoader, pe ulițele satului sau chiar pe târnaţul caselor, ceea ce 
le determină pe femei să întoarcă oglinzile cu faţa la perete și toate vasele din casă cu gura în jos; 
din cele nouă zile, vinerea dimineaţa, până a nu cânta cocoșul, deci până a nu se face ziuă, în unele 
sate chiar de joi seara, pleacă fetele după bolbote, adică iarba vântului, iarba sporului, iederă, 
spânz etc.; merg și feciori să adune bâte, adică crengi din lemn de corn, din care confecționează 
resteie pentru jug, codiriște de bici, furci de fân, rășchitoare, dinţi de greblă, vergele pentru 
războiul de ţesut, hădarăgi pentru îmblăcii; locurile unde cresc ierburile sunt alese mai departe de 
sat, ca să nu se audă cântatul cocoșilor; primii sosiți se opresc într-o poiană, fac foc mare și 
dansează în jurul acestuia, până sosesc toți feciorii și fetele satelor din împrejurimi; când se 
luminează de ziuă, jocul se întrerupe și, în grupuri, pornesc să caute ierburi și bâte; când fetele 
scot prima buruiană din pământ, în locul rădăcinii aceleia pun o bucată dintr-un colac numit 
pupăză, după care se întorc la locul de unde se despărţiseră, până să se adune toţi jocul fiind 
reluat, apoi pleacă spre casele lor; pe drum, fetele și flăcăii își dau reciproc din ceea ce au adunat, 
iarbă contra ramuri de corn; în fine, ierburile se pun la grindă sau în pod, la uscat; dacă peste an se 
îmbolnăvește vreun om sau vreo vită, se afumă prin arderea acestor ierburi; de asemenea, sunt 
afumaţi și boii deja înjugaţi, când se iese primăvara cu ei în prima zi de arat; iedera nu este pusă 
însă la uscat, ci se fierbe, iar apa este folosită de fete la spălatul părului, în dimineața de sâmbătă, 
înainte de „a se vedea coada găinii, a cocoșului sau a câinelui, ca să nu le pișe iapa lui Sândoader“; 
după sâmbăta lui Sântoader, duminică, are loc însoțitul fetelor și înfârtăţirea feciorilor, locul ales 
pentru acest obicei diferind de la sat la sat: se adună fetele lângă un măr tânăr, roditor, fiecare 
fată aducând cu ea câte o pupăză, pe care o atârnă de crengile pomului; apoi își leagă cozile 
părului unele de altele, se rotesc de trei ori în jurul mărului, rostind totodată: „Soaţă cu tine,/Soaţă 
cu mine,/Soaţă cu Dumnezeu!”, după care scutură mărul, până ce cad toți colacii, își deznoadă 
cozile, adună colacii și, rupând din ei, oferă câte o bucată celor cu care doresc să se însoţească; în 
alte sate, colacii se pun pe o masă, în casă, dau ocol casei de trei ori, rostind formula citată; se mai 
face și astfel, colacul este introdus printr-o gaură dintr-un gard de nuiele, cealaltă fată, aflată pe 
partea cealaltă a gardului, dând în schimb colacul ei prin același loc; un an de zile după însoţire, 
fetele își zic una alteia soață, iar feciorii fârtați sau fraţi; în satele din nordul ținutului, acest 
apelativ este folosit și după ce fiecare dintre ei se căsătorește și este la casa lui, chiar de-a lungul 
întregii vieţi, ajutându-se între ei ca adevărate surori sau frați buni; în satele din sudul ținutului, 

duminică, după sâmbăta lui Sântoader, se mai obișnuiește să se facă pomana lui Sântoader, fetele 
adunând bucate de la fiecare gospodărie (fasole, ulei, varză, făină etc.), la o casă cu gazdă 
primitoare pregătind mâncăruri de post, apoi sunt invitaţi feciorii, care au datoria să aducă 
muzicanți și câte o sticlă cu rachiu; înainte de desfășurarea ospăţului propriu-zis, alături de 
mâncărurile preparate, se pun pe masă și colacii și are loc mai întâi însoţirea; după masă urmează 
jocul, care ţine până luni dimineaţa, fiind singurul joc din întreg Postul Paștelui - Ținutul 
Pădurenilor (IȘFĂNONI,p.132-135). Sântoaderul este celebrat, în cea mai mare parte a României, 
sâmbăta din prima săptămână a Postului Mare, fiind deci o sărbătoare mobilă; totuși, în unele 
zone, el are date fixe: la 10, 14, 17 februarie și 3 martie; practic, Sântoaderului îi sunt rezervate și 
alte zile, numite „caii lui Sântoader”, care încep din ziua de marți, după Lăsatul secului, și pot fi, în 
funcţie de zona etnografică, în număr variabil: 5, 7, 8, 9 sau 12; nici unui sfânt păgân nu i s-au 
repartizat, în calendarul popular, atâtea zile; acești cai (un fel de semizei) sunt imaginați fie ca 
niște cai năzdrăvani, fie ca niște flăcăi călări pe cai; Sântoader are de la 7 la 12 cai, care sunt feciori 
frumoși care și-au părăsit iubitele, doar că au cozi și copite de cai și fiecare din ei este încins cu 
lanţuri; Vinerea Sântoaderului este dedicată culegerii rădăcinilor de iarbă mare sau homan, pentru 
a fi pus, în special, în scalda fetelor; scoaterea rădăcinilor se efectuează conform unui întreg ritual, 
care uneori se aseamănă cu acela al culegerii mătrăgunei: terenul trebuie să fie curat, nescormonit 
de găini, iar în locul rădăcinii scoase se pun sare, boabe de grâu și făină; în noaptea de vineri spre 
sâmbătă, în Muntenia și alte zone din România, locuitorii de toate vârstele se spală cu apă în care 
se toacă rădăcini de iarbă mare; în Munţii Apuseni, fetele care au vârsta de peste 14 ani se spală 
pe cap, în seara lui Sântoader, cu leșie din propivnic sau părlangină [iarbă cu miros plăcut, pe care 
o poartă fetele și nevestele tinere în sân și care miroase numai primăvara, până începe cucul să 
cânte) și ederă [iederă); spălarea are valenţe purificatoare; în unele zone, homanul este înlocuit cu 
popelnicul (Asarumeuropeum L.); vineri dimineaţa fetele merg la pădure după frunze de popelnic; 
pleacă nespălate și nemâncate, de cu noaptea, ca să nu le vadă găinile, pentru că altfel nu le mai 
crește părul și nu-l mai pot face chică; se duce fiecare fată unde știe că este popelnic și îl caută sub 
zăpadă; sâmbăta dimineaţa fierb buruiana și se spală cu apa aceea pe păr, nu numai fetele ci toate 
femeile din casă; când culege popelnicul rostesc: „Popelnice, popelnice,/Eu îţi dau pită și ouă,/Tu 
să-mi dai cosiţă nouă!”; lasă în locul rădăcinii puţină pâine și ou, pentru că se crede că, dacă nu se 
dă ceva, planta nu se mai reface; la data când este sărbătorit Sântoaderul, se separă nu numai 
vârstele, ci și sexele, printr-un ritual complex, numit „prinsul suratelor”, în Argeș, Muscel și 
Dâmboviţa, „înfrăţitul și însurăţitul”, în unele zone ale Olteniei, „însoțirea” în Ţara Hațegului, 
„prinsul verilor și văruţelor” în sudul Transilvaniei, când se realizează despărţirea copilăriei de 
tinereţe; în unele sate din sudul ţării, are loc obiceiul alergării sau „încurării” cailor, având un dublu 
rol, ritual și practic; gonirea cailor, indiferent dacă se organizează întreceri între călăreţii flăcăi sau 
caii sunt lăsaţi singuri „să se încure” în vatra sau moșia satului, cu scopul de a alunga spiritele rele 
cuibărite în timpul iernii; Sântoaderul rânduiește nu numai Soarele, ci și distanţa și locul 
sărbătorilor primăverii: de la Baba Dochia, cea mai strașnică dintre babe, sunt nouă zile până la 
Sântoader și de la Sântoader sunt nouă zile până la Alexii și de la Alexii nouă zile până la Buna- 
Vestire; Sântoaderul vine totdeauna înfocat și călduros, ca un Făt-Frumos, iar Baba Dochia vine 
plouată și morocănoasă, ca o babă; în Țara Almăjului, se crede că Rusaliile sunt rupte din 
Sântoaderi, deoarece atât săptămâna Rusaliilor, cât și săptămâna Sântoaderilor ţin opt zile, iar 
personajele mitologice (feminine în primul caz, masculine în cel de al doilea) pedepsesc oamenii 
într-un mod asemănător: „luatul din Sântoader” sau „lovitul din Sântoader” declanșează aceeași 
teamă ca „luatul din Rusalii”; există unele indicii că jocul Călușarilor a fost transferat în timp de la 
Sântoader la Rusalii; după atâta destrăbălare în Săptămâna Nebunilor și de Lăsatul secului, cel care 
pune ordine este Sântoader; caii lui, se crede, instituie un control sever asupra tineretului, mai ales 
asupra fetelor, cărora le interzice organizarea și participarea la șezători; lăsatul serii trebuie să le 
prindă acasă, iar întâlnirile cu băieţii sunt interzise; pedepsele sunt foarte aspre: dacă o fată mare 

necinstește, prin vreun lucru femeiesc nepotrivit, această zi, atunci Sântoader trimite caii săi, care, 
prefăcuțţi în feciori frumoși, o pândesc și, sub motiv că o poftesc la joc, o răpesc; de aceea nici o 
fată nu va părăsi casa în ziua lui Sântoader; nu este bine să se coasă și nici să se toarcă, dar nici în 
șezătoare sau altă petrecere nu trebuie să se meargă, pentru că vin caii lui Sântoader și taie 
capetele celor care participă (12. GHINOIU,p.93;193-196). Sân-Toaderul se sărbătorește în prima 
sâmbătă din Postul Mare; se crede că el este protectorul „podoabelor” femeiești, cum ar fi părul, 
sânii, talia etc.; în noaptea spre ziua de vineri, grupuri de băieţi și fete, încărcați cu mâncare, 
băutură și câte o sapă, urcă în deal, în cântece și chiote, pentru căutarea homanului (iarba-mare); 
în deal, petrec și dansează în hore, petrecerea durând toată noaptea; spre ziuă se întorc acasă 
aducând buruiana căutată, iar, în noaptea de vineri spre sâmbătă, toţi ai casei, în special femeile, 
se spală pe cap cu leșie în care au fiert homanul; în timpul spălatului, fetele rostesc: „Toadere, Sân- 
Toadere,/Dă-mi cosița capului,/Cât îi coada calului!”; după ce s-au spălat, fetele se duc în grajd, 
fără să fie văzute de păsările din ogradă, unde, după ce ating coama calului, îi smulg trei fire de păr 
din coadă, cu ajutorul cărora își leagă cosiţa la spate - Gorj (CĂRĂBIȘ,p.55). De Sântoader, toţi 
locuitorii fierb grâu, punând în el și boabe din cununa de la seceriș, îl amestecă cu zahăr și îl 
servesc celor ai casei; este obiceiul ca fetele să se spele pe cap și să pună puţin din părul lor la 
rădăcina răchitelor sau a iederei, ca să le crească părul apoi frumos și lung ca aceste plante; se 
tund vitele între coarne, iar părul rezultat se pune la rădăcina plantelor amintite, pentru ca vacile 
să fie mănoase și să fie apărate de atacul sălbăticiunilor - Bihor (ROMAN,p.4). „Rântuzitul boilor” 
este tunderea între coarne, la care se adaugă și afumarea lor cu păr de lup, pentru ca animalele să 
fie ferite de deochi, de boli și de atacul animalelor sălbatice - Bihor (3.BOCȘE,p.110). În marțea 
vaselor încep Sântoangerii, feciori cu trup de cal, care ameninţă și chiar omoară fetele și uneori 
femeile, care îndrăznesc să lucreze, sau care nu au apucat să fi terminat lucrul până în acea zi; de 
cu seara și chiar peste noapte, femeile închid cu atenţie ferestrele și ușile, iar afară lasă un știulete 
de porumb, pentru a fi mâncat de Sântoangeri; din întreaga perioadă, zilele cele mai respectate 
sunt sâmbăta (Sântoangerul cel mare) și luni (Sântoangerii cei șchiopi), când se încheie obiceiul - 
Țara Almăjului (DOLÂNGĂ,p. 15). Serii simbolice: apă-piatră-floare de fân; păr-balegă-descântec; 
păr-coadă de cal-descântec; colac-copac; pâine-sare-descântec; apă-homan-măr-rug-floare de fân- 
ac; păr-cânepă-homan; homan-porumb-făină-tărâţe; plop-untdelemn-nucă-alună-untură; grăsime 
de pasăre-untdelemn-miere; miere-făină-sare; apă-busuioc-păr-pieptene. 


SÂNZIENE 

Termenul denumește zânele răufăcătoare [ielele) și totodată reprezintă numele popular al 
sărbătorii care se prăznuiește la 24 iunie, ziua Nașterii Sfântului loan Botezătorul; această zi mai 
poartă numele de Drăgaică (ȘĂINEANU,I,p.290). v. IUNIE. 


SCALOIAN v. CALOIAN. 


SCARĂ 

Femeia gravidă, care obișnuiește să stea pe treptele scării de la casă, va naște cu greutate 
(2.GOROVEI,p.160). Nu este bine să se treacă pe sub o scară; se pare că interdicţia are origine 
creștină, deoarece, atunci când lisus a fost răstignit, o scară a fost rezemată de cruce; discipolii lui 
au asociat scării ideea de martiraj; în sec. al XVII-lea, în Anglia și Franţa, condamnaţii la moarte 
erau obligați să treacă pe sub o scară, de care apoi erau legaţi (PRESA). Va avea unele neplăceri cel 
care se visează căzând de pe o scară; va fi trădat de cineva cel care se visează căzând de pe o scară 
într-o groapă sau într-un beci; înseamnă pierdere la jocuri de noroc pentru cel care se visează 
căzând de la o înălțime oarecare; va fi invitat să se ajute singur cel care se visează purtând o scară; 
dar va ajunge om de seamă cel care se visează urcând o scară - Suceava (NOTE,Băncescu). 

SCAUN 

Fata care se va așeza pe un scaun cu un singur picior, dar care se termină cu trei braţe în partea 
inferioară a lui, cu siguranţă se va mărita - Tecuci; femeia gravidă să stea pe scaun când toarce, 
dacă dorește să-i meargă repede copilul pe propriile lui picioare - Țara Oltului; când moare o 
femeie gravidă, i se dau de pomană un scăunel și un baston, ca să aibă, pe lumea cealaltă, pe ce se 
așeza și în ce să se sprijine - lalomiţa (2.GOROVEI,p. 150;172; GOLOPENȚIA,p.89). Are viaţă tihnită 
cel care visează scaun cu spătar, iar cel care se visează stând pe un scaun înseamnă că va avea o 
bătrâneţe ușoară - Suceava (NOTE,Băncescu). 


SCAUNUL LUI DUMNEZEU 
Denumirea populară a constelaţiei Cassiopeea, ale cărei stele sunt dispuse în forma literei W 
(ȘĂINEANU,I,p.52). 


SCÂNTEIE 

Este semn de ceartă, când vreo scânteie sare din vatră pe straiele cuiva și le arde - Suceava; când 
sar cu zgomot scântei din foc este semn că în acea casă vor sosi oaspeţi - Suceava; când sar din foc 
scântei în cameră este semn că vin oaspeţi; dacă ele se sting repede, nici musafirii nu vor zăbovi 
mult în ospeţie, iar, în caz că se sting greu, înseamnă că vor sta mult timp - Muntenia (2.GOROVEI, 
p.113;175;214). În ce direcţie sar scânteile din foc din acea parte vor veni musafiri (PRESA). 


SCHELET 
Cine visează schelet uman înseamnă nevindecare și moarte - Suceava (NOTE,Băncescu). v. OS. 


SCOICA 

În Bihor, cochilia de scoică este folosită, ca obiect de podoabă, la confecționarea barșonului cu 
bani, plastron format din 3-4 panglici de catifea sau brocart, pe care se montează monede mici din 
argint și scoici (deochi, în denumirea populară locală), în credinţa că acestea au puterea să alunge 
răul și deochiul (2.BOCȘE,p.272). Pentru vindecarea albeței (cataractă) la ochi, i se suflă în ochi 
vitei suferinde praf de scoică arsă și pisată (2.GOROVEI,p.271). 


SCORUȘ (Sorbus domestica - DLRM,p.751) 

Arbore cu flori albe și fructe comestibile, brune sau galbene; din lemnul său foarte tare se fabrică 
uneltele de tâmplărie și este folosit și în industria mobilei (ȘĂINEANU,V,p.56). Se crede că, atunci 
când se fac scorușe multe, iarna va fi deosebit de friguroasă - Suceava (2.GOROVEI,p.269). 


SCRÂNCIOB 

Construcţie alcătuită din mai multe leagăne sau bănci (montate în cerc sau suprapuse), fixate pe 
același schelet, care se balansează sau se învârtesc, servind ca mijloc de distracţie pentru tineri 
(ȘĂINEANU,V,p.59). Credinţele din Bucovina și din întreaga Moldovă evidenţiază că scrânciobul ar 
fi apărut în amintirea lui luda Iscarioteanul, unul dintre cei doisprezece ucenici, care, cuprins de 
remușcare pentru că îl vânduse pe lisus, s-a spânzurat; oamenii l-ar fi căutat timp de trei zile fără 
nici un rezultat, dar, când l-au găsit, au văzut că vântul îl bătea și îl clătina împreună cu creanga de 
care era atârnat; denumirile construcţiei diferă de la zonă la zonă: scrânciob - Munţii Apuseni; 
Moldova; Bucovina; dulap, leagăn, țițeche - Muntenia; țuţul, țuțuluș - Ţara Hațegului; sdrâncă - 
Bihor;Satu Mare; scrânciob, leagăn, legănuș, țuțuluș, vârtej, vârtij, vărtiloi - Banat; în general, 
datina de a se da în scrânciob se uzitează în toate duminicile și sărbătorile de peste an, cu excepţia 
Duminicii Paștelui, când scrânciobul „nu umblă“ nicăieri; se remarcă diferenţe zonale și în ceea ce 
privește perioada de funcționare a acestuia: tineretul începe să se dea în scrânciob odată cu prima 
zi din Păresimi (Postul Paștelui) - Banat; sau începând cu ziua de Sântoader - Transilvania; sau în 

tot timpul Păresimilor - Banat;Transilvania; doar în Săptămâna Luminată (prima săptămână de 
după Duminica Paștelui) - Munţii Apuseni; începând cu zilele de luni și marţi de după Duminica 
Paștelui și în toate celelalte duminici până la Înălțarea Domnului - Moldova; cu deosebire în ziua în 
care este prăznuit Sfântul Gheorghe (23 aprilie) - Muntenia; scrânciobul începe să fie construit în 
Vinerea Mare (Vinerea Seacă) din Săptămâna Mare (ultima săptămână de dinainte de Duminica 
Paștelui) și apoi este folosit în toate duminicile și sărbătorile, începând cu ziua de luni după Paște și 
până la Rusalii (Duminica Mare); tot în ziua de Sfântul Gheorghe funcţionează scrânciobul 
(dulapul) și în Romanați; în mod obișnuit, odată cu „datul“ în scrânciob, se organizează și horă, joc, 
dansul alternând cu distracţia cealaltă - Bucovina (2.MARIAN,II,p.213-214;218). Unii cercetători 
cred că „datul“ copiilor în scrânciob ar putea avea rostul să provoace simbolic creșterea în putere a 
lor și înălţarea și bogăţia cerealelor (8.ȘTIUCĂ,p.11).Când păianjenul mușcă pe cineva, acesta este 
sfătuit să se dea într-un scrânciob, în credinţa că astfel se va vindeca - Tecuci (2. GOROVEI,p.183). 
v. SÂNTOADER. 


SCRISOARE 

Este semn că va avea o veste bună cel care visează că primește o scrisoare; dacă visează că o și 
citește înseamnă că va primi un dar care îl va bucura, sau că va câștiga în activităţile sale; dacă 
visează că primește o scrisoare pusă într-un plic roșu este semn că va auzi o veste tristă de la o 
rudă (dacă cel ce visează e bărbat, va primi vestea de la o femeie și invers); dacă se visează ducând 
o scrisoare pecetluită cuiva este semn că va fi părtaș la tot felul de taine - Suceava 
(NOTE,Băncescu). 


SCUIPAT (A SCUIPA) v. SALIVĂ. 


SCUTEC 

La botezul copilului, nașul sau nașa trebuie să aducă acestuia neapărat o fașă lungă - Suceava; dar, 
totodată, se crede că, dacă la botez nașul nimerește o fașă prea lungă, copilul se va căsători târziu, 
la bătrâneţe, iar, dacă este prea scurtă, se va însura sau mărita de foarte timpuriu - Buzău; când un 
copil mic plânge mult noaptea, este bine să i se pună fașa în drumul vitelor, pentru ca acestea să 
treacă peste ea, apoi să fie înfășat în această fașă - Buzău; sau se ia fașa și se așează în calea oilor, 
sau se lasă scutecele pe gard, la uscat, când înserează - Dolj; dar, totodată, nu este bine să fie 
lăsate scutecele la uscat afară după asfinţitul soarelui, fiindcă se îmbolnăvește copilul de boala 
numită mama-pădurii, adică va plânge continuu noaptea - Vâlcea; să nu se pună pe foc fașa 
copilului sau scutece, pentru că se îmbolnăvește pruncul și face tot felul de bube - Tecuci; să nu se 
întrebuințeze drept obiele sau altceva pelincile (scutecele) copilului, pentru că îi va mirosi gura mai 
târziu - Bucovina; să nu i se șteargă gura copilului cu țesături de la șezutul său, căci îi va mirosi gura 
când se va face mare - Muntenia; să nu se usuce scutecele copilului mic la soare, pentru că va fi ars 
de soare; nici la vânt, pentru că va deveni om cu un temperament furtunos, năvalnic - Bucovina; 
puse la uscat lângă vatră, scutecele trebuie păzite să nu ia foc, pentru că în acest caz copilul va 
muri; dacă un copil nu poate dormi, să i se lase scutecele noaptea la lumina stelelor, apoi să se 
înfășeze cu ele a doua zi și îi va reveni somnul - Muntenia (2.GOROVEI,p.29;85;107; 113;145;155; 
195;217;243). 


SEARĂ 

Interval de timp al zilei, situat între puterea benefică a luminii și cea malefică a întunericului, din 
care pricină sensurile ei sunt ambigui; se crede că seara apa este necurată și nu trebuie adusă în 
casă de la fântână sau izvor; dacă este adusă de nevoie, cel care a purtat-o rostește „binecuvântați 
apa”, iar cei din casă răspund: „Dumnezeu s-o binecuvânteze”, după care se crede că apa devine 
curată - Bucovina; dacă totuși este necesar să se aducă apă seara, trebuie să se verse puţină, de 

trei ori, în foc - Vâlcea; din cofa de apă adusă seara, dacă se dorește să se bea și peste noapte, să 
se stingă în ea trei cărbuni, ca să nu se lipească ceva de ea - Buzău; gunoiul nu se scoate seara din 
casă, pentru că nu mai vin vacile la viței - lași; sau nu se scoate seara gunoiul din casă, fiindcă este 
rău de urât - Buzău; nu este bine să se scoată gunoiul din casă după asfinţitul soarelui, deoarece se 
crede că gestul este aducător de pagubă la casa omului - lalomiţa; în general, să nu se scoată 
gunoiul din casă după apusul soarelui, pentru că nu este bine - Suceava; se crede că se va mărita 
cu un om bătrân fata care se spală seara - Muntenia; Suceava; orbește cel care se spală seara pe 
ochi - Vâlcea (2.GOROVEI,p.10-11;107;114; 178). Când seara este uscată înseamnă că a doua zi va 
fi timp frumos - Bucovina (2. MARIAN,I,p.87). În mod obișnuit, descântecele se fac și se zic seara și 
dimineaţa, până ce răsare soarele; astfel, de albeaţă trebuie să se descânte numai dimineaţa - 
Bucovina (COJOCARU,p.233). 


SECARĂ (Secale cereale - DLRM,p.756) 

Cine se visează tăind secară înseamnă nenorocire pentru el, dar cine se visează făcând snopi de 
secară înseamnă că va repurta o victorie asupra dușmanilor pe care îi are - Suceava (NOTE, 
Băncescu). 


SECERĂ (A SECERA; SECERIȘ) 

În concepţia tradițională, secera și secerișul simbolizează moartea, care, ca un bun gospodar, 
seceră și cosește viețile oamenilor (HERSENI,p.131). Femeia însărcinată să nu se ducă la câmp cu 
secera pe umăr, fiindcă va naște copil cocoșat - Tecuci; dacă vreo coţofană s-a învăţat să mănânce 
ouăle găinilor, este indicat să se înfigă o seceră, cu vârful în afară, în fața cuibarului, și coțofana nu 
va mai veni - Teleorman; ca să nu se apropie necuratul de el și ca să nu i se umfle trupul, mortului i 
se pune pe piept o seceră - Transilvania;Suceava (2.GOROVEI,p.152-153;161;234). La nașterea unei 
fete, acesteia i se taie buricul cu o seceră - Țara Oltului (GOLOPENȚIA,p.90). Se spune că o fată care 
nu a putut nicicum să se mărite, la sfaturile unei vrăjitoare, a legat o seceră de un copac din 
grădină și în nouă seri consecutive a pus câte o monedă pentru diavol, după care au sosit și 
peţitorii - Sălaj (PRESA). Dacă trebuie ca mortul să rămână singur în casă, i se așează pe piept o 
seceră sau un inel din argint, ca să nu se apropie de el duhurile necurate - Banat (3.MARIANI,III, 
p.311-313). În schimb, înseamnă noroc și o bună rânduială în familie pentru cine se visează 
secerând - Suceava (NOTE,Băncescu). 


SECETĂ 
Există credinţa că timpul secetos ar fi ca un blestem datorat crimelor comise de om - Muntenia 
(2.GOROVEI,p.214). 


SECURE v. TOPOR. 


SEMĂNAT (A SEMĂNA) 

Să nu se dea altcuiva primăvara din seminţele destinate semănatului, înainte ca proprietarul 
acestora să fi semănat el întâi, pentru că își dă norocul la roadele pe care ar urma să le obţină - 
lași;Suceava; sau pentru că sămânţa dată va rodi mai puţin la cel ce o cere - Suceava 
(2.GOROVEI,p.130;171;207;209). De Anul Nou, după ce au venit „semănătorii”, gospodina lasă să 
treacă timpul semănatului, adică orele prânzului, ale amiezii, după care mătură toată casa și 
strânge sămânţa semănată, iar gospodarul o duce și o aruncă în ocolul vitelor și mai cu seamă în 
cea a oilor, pentru ca acestea să se înmulțească, precum se înmulțește grâul - Banat;Bihor; 
Transilvania; Maramureș;Moldova (2.MARIAN,I,p.117). Obiceiul „semănatului” de Crăciun sau de 
Anul Nou se întâlnește în aproape toate zonele locuite de români, dar cu preponderență în 
Moldova, fiind un obicei agrar integrat manifestărilor augurale de Anul Nou, însoţit de rostirea 

urărilor de sănătate și belșug și de aruncarea seminţelor, gest cu multiple semnificaţii și implicaţii; 
de remarcat că gestul se regăsește și în ceremonialul de nuntă, unde capătă preponderență 
semnificaţia augurală de fertilitate și pierde pe cea agrară, dar sorgintea este aceeași, până astăzi, 
când se aruncă și cu mici drajeuri sau cu confeti peste creștetele participanţilor la o sărbătoare, 
indiferent care ar fi motivaţia acesteia (PRESA,NOTE, Antonescu). În Moldova, el este semnalat fie 
ca moment în contextul colindei cu „Plugușorul”, fie, în imensa majoritate a cazurilor, ca o formă 
independentă a colindei; chiar dacă astăzi cu „Semănatul” merg mai cu seamă copii, fără a lipsi nici 
cei tineri sau bătrânii, de amândouă sexele, în Suceava merg de obicei băieţii, în unele sate 
mergând numai băieţii, cu vârste de la 4 la 12 ani, ceea ce poate atesta un stadiu mai vechi; există 
chiar credinţa că este bine „să semene” întâi băieţii și apoi fetele, sau că băieţii trebuie să fie primii 
care să meargă „cu semănatul”, pentru că se crede că în casă trebuie să intre și să semene întâi un 
băiat sau un bărbat; dacă vine vreo fată, este dată pe ușă afară; se crede chiar că, cu cât seamănă 
un băiat mai de dimineaţă, cu atât va merge mai bine în gospodărie în anul ce vine; dacă primul 
colindător este o fată, gospodarul este supărat că nu îi va fi bine tot anul; în Vrancea, sexul 
primului semănător din ziua de An Nou contează din motive precise, pentru că, dacă soţia gazdei 
așteaptă un copil sau există în gospodărie animale gestante, se crede că același sex îl vor avea și 
copilul, și puii fătaţi; aceste credinţe există și la alte popoare din Balcani, în special la albanezi, 
ceea ce confirmă arhaismul lor; a doua zi, seminţele sau boabele aruncate sunt adunate cu mare 
grijă, ele constituind hrana păsărilor și a oilor, pentru a le asigura sănătatea și rodul turmelor; în 
Vaslui, se aruncă seminţe în toate cele patru colţuri ale casei; în Bacău, copiii aruncă boabe de 
grâu, orez sau porumb, uneori zahăr tos în toate colțurile camerei; în Suceava, semănătorii presară 
grâu pe masa gazdei; în Botoșani, se seamănă și în ocolul vitelor, iar în unele sate din aceeași zonă 
este „semănată” mai întâi fântâna; în comparaţie cu „Plugușorul”, care are o arie de performare 
mult mai restrânsă, „Semănatul” se bucură de o arie de răspândire mult mai mare, fiind întâlnit și 
la istro-români, și la megleno-români, unde cete de copii merg prin sat, pocnind din bice, sunând 
din clopoței și rostind gospodarului urări de belșug, aruncând peste el boabe de grâu; în 
Transilvania, obiceiul este atestat ca desfășurându-se la Crăciun, când, în biserică, la un semn al 
diacului, credincioșii aruncă în sus grăunţe de porumb aduse special de acasă, strigând cu toţii să 
aibă rod bogat „în cucuruz”; în Oltenia, obiceiul se practică în ajunul Crăciunului, când colindătorii, 
în finalul rostirii colindei de Moș Ajun, iau grăunţele de grâu, porumb etc., pregătite dinainte de 
către gazdă, și le aruncă pe rând în sus, urând belșug; în Teleorman, în noaptea de Anul Nou, 
colindătorii umblă pe la casele oamenilor, în cete mici, uneori numai câte unul, care aruncă în 
geamurile caselor, fără să fie văzuţi, boabe de grâu sau de porumb (ADĂSCĂLIȚEI,p.111-117). În 
Bihor, femeile fac șuștoare, o zgardă din pânză de sac, în care pun 9 seminţe de 9 feluri de plante, 
la care adaugă un strop de argint-viu pus într-o pană de gâscă și o leagă la gâtul vacii, aceasta 
rămânând la grumazul ei până se rupe și se pierde singură (PRESA). Va avea spor la munca ogorului 
cel care visează grăunţe curate, dar se va mâhni cel care visează seminţe de muștar - Suceava 
(NOTE,Băncescu). Serie simbolică: pânză-seminţe-9-mercur-pană de gâscă. 


SEPTEMBRIE (Răpcine; Răpciuni; Vinimeri; Viniţel) 

Ultimele două denumiri populare înseamnă că septembrie este luna vinului; încă din primele zile 
ale lunii, oamenii încep „să-și numere bobocii”, adică fiecare își evaluează roadele câmpului; în 
Muntenia se zice: „În luna lui răpciuni/cad copiii pe tăciuni” (2.MARIAN,I,p.74;PRESA). Conform 
decretului dat de Mihail Comneanul, la 1166, sunt interzise orice fel de muncă în zilele de 8, 14 și 
26 septembrie, dar, la 1786, Ghedeon Nichitici, episcopul Sibiului, în urma voinţei împăratului 
Franz losef, reduce numărul zilelor în care nu se lucrează doar la primele două dintre cele 
enumerate mai sus; de menţionat că, în decretul lui Mihail Comneanul, sunt interzise unele munci, 
dar sunt permise altele, fără a se menţiona care anume, și în ziua de 6 septembrie (Minunea de la 
Colose a Sfântului Arhanghel Mihail), ridicându-se astfel numărul zilelor în care practic nu se lucra 

la patru (GRAMA,p.69-71). 

1 septembrie — Cuviosul Simion Stâlpnicul. Numindu-l, simplu, Stâlpnicul, poporul ni-l înfățișează 
ca pe un adevărat erou mitic, având însă puţine puncte comune cu personajul creștin; legendele 
afirmă că el își trage numele de la faptul că toată viaţa și-a petrecut-o stând într-un picior pe un 
stâlp înalt, ţinând cu mâinile sale Pământul, pentru ca acesta să nu se prăbușească; unele legende 
precizează și faptul că stâlpul ar fi chiar axul care unește Cerul cu Pământul; fiind situată la pragul 
de trecere de la un anotimp la altul, tradiţia fixează obiceiul de a prezice timpul din punct de 
vedere meteorologic; astfel, se crede că, așa cum va fi timpul la 1 septembrie, tot așa va fi tot 
restul anului; o dimineaţă ploioasă în această zi prevestește o primăvară umedă; soarele arzător 
anunţă un an secetos; ziua noroasă este considerată ca semn al nemulțumirii Stâlpnicului pentru 
încălcarea de către oameni a interdicției de a lucra de sărbătoarea lui; pentru a-l îmbuna și a-l 
determina să influenţeze timpul, pentru ca acesta să le fie oamenilor favorabil în perioada 
culesului, sunt duse la biserică ofrande de fructe și porumb fiert; în unele zone, la răscrucea 
drumurilor sau la marginea câmpurilor sunt puse vase cu diferite seminţe (secară, orz, porumb 
etc.), practica având rolul de a influenţa recoltele viitoare; preziceri meteorologice se efectuează și 
prin observarea stadiului de dezvoltare a viermilor din gogoșile de stejar; dacă aceștia ajung la 
maturitate fără a le crește aripile, înseamnă că anul următor va fi bogat în recolte; dacă însă le 
apar aripile și reușesc să zboare, este semn că anul va fi secetos; Cuviosul supraveghează vijeliile 
după plecarea verii, de aceea ziua trebuie respectată, ca să nu fie vânt și furtună; cum va fi vremea 
în această zi, tot așa va fi tot anul (PRESA). | se spune Stâlpnicul, „fiindcă toată viaţa lui a șezut 
numai într-un stâlp înalt”, sau „din pricină că toată viaţa lui a stat într-un picior pe un stâlp înalt și 
cu mâinile ţinea pământul să nu cadă“; se mai spune că „Sfântul Simion ține cerul și pământul”, 
adică stâlpii pământului ce stau pe peștele cel mare; ca și la alte sărbători care cad în septembrie, 
deci în preajma echinocţiului de toamnă (Sântămăria, Ziua Crucii, Teclelele), în ziua aceasta se fac 
previziuni meteorologice, afirmându-se că „Sfântul Simion ţine anul”; „cum e ziua lui, așa e tot 
anul“; „dacă dimineaţa e ploioasă, primăvara va fi ploioasă; dacă e la amiază frumos, va fi anul 
bun; dacă toată ziua e ploioasă sau soare, tot anul va fi ploios sau secetos; dacă Sfântul Simion 
este posomorât, toamna va fi rea și oamenii n-or avea timp să-și strângă roadele“; de insecte se 
leagă o ingenioasă practică de prevedere a timpului, în funcţie de dezvoltarea larvelor din mere și 
a viermilor din gogoșile de stejar, observaţie care se face la 1 septembrie: „cine știe să caute în 
ziua de Simion Stâlpnicul e ca și cum ar căuta în zodie; dacă viermele (aflat în gogoașă) va fi zburat 
pe această vreme este semn că anul va fi secetos, uscăcios; dacă viermele va fi cu aripi, anul va fi 
potrivit în roade; dacă aripile nu-i vor fi crescute încă, anul viitor va fi bogat în roade” 
(12.GHINOIU,p.99;280). În această zi, se face slujbă la biserică pentru semănături, în care scop 
oamenii duc ulcioare cu apă și seminţe de cereale, ulterior stropind cu apă sfinţită boabele ce 
urmează a fi semănate, iar seminţele sfinţite sunt introduse printre celelalte depozitate acasă, 
pentru a feri semănăturile de șoareci - Țara Oltului (GOLOPENȚIA,p.141). Este începutul Anului 
Bisericesc; în Gorj, în această zi, nu se lucrează, că este rău de vite; până în sec. al XVIII-lea și chiar 
la începutul celui următor, în lumea ortodoxă se practicau mai multe stiluri calendaristice, 
deoarece anul nu are același început pretutindeni; astfel, începerea anului la 1 ianuarie se 
încadrează stilului Circumciziei; începerea anului la 1 martie se încadrează stilului venețian, 21-22 
martie stilului echinocţial de primăvară, iar începerea anului la 1 septembrie aparţine stilului 
bizantin (CĂRĂBIȘ,p.121). 

4 septembrie — Sfântul Mucenic Vavila, Episcopul Antiohiei. Sfântul Prooroc Moise. Ziua se ţine, 
pentru ca oamenii să aibă noroc la vite și la vânat, pentru că acest sfânt și-a petrecut viața în 
codru, alături de vite și sălbăticiuni (PRESA). 

6 septembrie — Minunea Sfântului Arhanghel Mihail în Colose. În tradiţiile românești, această zi 
poartă numele de Ciuda; ziua este sărbătorită de oameni, ca să nu cadă victime unor primejdii - 
Suceava; dacă se bate cineva în această zi, va fi mânios tot anul - Suceava (2.GOROVEI,p.51). 

8 septembrie — Nașterea Maicii Domnului (Sântămăria Mică). Este primul mare praznic al anului 
bisericesc, care debutează la 1 septembrie; părinţii Fecioarei Maria, Sfinţii loachim și Ana și-au 
dorit cu ardoare să aibă un copil; ajunși la o vârstă oarecum înaintată, își pierduseră nădejdea, la 
care se adăuga și faptul că vechii evrei îi dispreţuiau pe cei fără copii, refuzându-le jertfa adusă la 
templu; din această pricină, Sfântul loachim s-a retras în pustiu și s-a rugat fierbinte lui Dumnezeu, 
timp de 40 de zile, pentru a-i dărui un copil; același lucru l-a făcut acasă și Sfânta Ana; atunci 
loachim a avut o revelaţie, vocea lui Dumnezeu anunţându-l că va avea o copilă care va purta 
numele de Maria și care va fi născătoarea Mântuitorului Lumii; în Maria se cuprind toate iubirile 
frumoase și dumnezeiești din lume; nașterea Maicii Domnului este sărbătoarea femeii creștine, 
ocrotitoarea bătrânilor și mângăâierea bolnavilor; azi își serbează numele toate cele care poartă 
numele Sfintei Maria sau derivate ale acestuia; de asemenea, femeile care nu pot avea copii se 
roagă în biserică Fecioarei Maria și Sfinţilor loachim și Ana ca să li se dezlege pântecele; se mai fac 
milostenii la biserică sau după Sfânta Liturghie pentru sănătate și mântuire de cele rele; această 
dată calendaristică marchează plecarea păsărilor călătoare spre țările calde și începerea sezonului 
târgurilor și iarmaroacelor, unde sunt valorificate produsele agricole obţinute din dărnicia 
pământului; se crede că, dacă între Sfânta Maria Mare (15 august) și Sfânta Maria Mică nu cade 
brumă, din această zi începe să cadă bruma, deci toamna intră în drepturile sale depline (PRESA). 
Dacă anul agricol și Anul Nou începeau la 9 martie, care era echinocțiul de primăvară după 
calendarul iulian și totodată și ultima zi dintre cele nouă ale Dochiei, fiind considerată și ca prag 
dintre iarnă și vară, pragul dintre vară și iarnă se petrece la echinocțiul de toamnă, care cădea la 
data de 8 septembrie, conform calendarului iulian; ziua este considerată și ca dată a semănatului 
și încolțitului grâului (12.GHINOIU,p.200; 206). La această dată începe coborârea oilor din munte 
(PRESA). 

11 — 18 septembrie. În această perioadă este bine să se pună orice fel de sămânță în pământ, 
pentru că recolta va fi bună (PRESA). 

14 septembrie (Ziua Înălţării Sfintei Cruci; Ziua Crucii). Este zi de post, negru dacă se poate, în 
memoria patimilor pe care le-a îndurat Mântuitorul Lumii pentru iertarea păcatelor noastre; se 
duc la biserică flori și mănunchiuri de rămurele înfrunzite, care sfinţite fiind sunt apoi bune de 
leac; prunele sfinţite, uscate sau fierte, sunt folosite împotriva durerilor de cap, iar puse în apa 
pregătită pentru spălarea pe cap feresc de vorbe rele; în același timp, este și ziua când se închide 
pământul pentru șerpi și alte târâtoare ale pământului, din care cauză acestei zile i se mai spune și 
Ziua Șarpelui; în Muntenia, se dă de pomană primul must; este și ziua în care se ţine Cricovul Viilor; 
dacă tună în această zi, toamna va fi lungă (PRESA). În multe din zonele României, la 14 
septembrie, de Ziua Înălţării Sfintei Cruci, începe culesul viilor; în Muntenia și Oltenia unde, cu 
această ocazie, se practică o serie de obiceiuri menite a marca încheierea anului viticol, Ziua 
Înălţării Sfintei Cruci este cunoscută și sub denumirea de Cârstovul Viilor; în trecut, sărbătoarea 
era inaugurată printr-un ritual de purificare, care avea funcţia de a ţine la distanţă toate acele 
forțe nocive care puteau pune în pericol noua recoltă de struguri, precum și sănătatea 
viticultorilor; astfel, înainte de a pleca la vie, se stropesc căruțele și întregul inventar utilizat pentru 
cules cu apă neîncepută, adică cu prima apă scoasă din fântână în dimineaţa acestei zile; urmează 
procesiunea la vie, unde alaiul viticultorilor și al membrilor de familie, însoțiți de muzicanți, culeg 
mai întâi cei mai viguroși și mai frumoși ciorchini de struguri, pe care îi oferă ca pomană pentru 
morți; prin acest gest, viticultorul speră să capteze bunăvoința spiritelor celor plecați pe lumea 
cealaltă pentru protejarea recoltelor de calamităţile care o pot pune în pericol, cât și pentru a 
obține sprijin din partea lor în viitorul an viticol; sărbătoarea se încheie cu o mare petrecere, în 
care sunt etalate roadele culese; este considerată și Ziua Șerpilor, pentru că ei la această dată se 
ascund în pământ până la primăvară; se ţine post negru, dacă se poate; nu se mănâncă fructe și 
legume care amintesc de forma crucii (usturoi, nuci, pepeni); un om poate scăpa de spaimă, dacă 
își amintește repede în ce zi a săptămânii a fost sărbătorită în anul precedent Ziua Crucii; dacă 

tună după Ziua Crucii, va fi toamnă lungă; se începe culesul viilor și al nucilor (PRESA). Este bine ca 
buruienile de leac să fie adunate în această zi - Suceava; cine prinde de Ziua Crucii un șarpe îl 
omoară, îi pune în gură o sămânță sau un căţel de usturoi, îl bagă sub pragul ușii, unde usturoiul 
încolțește, iar frunzele lui sunt puse la pălărie de către un bărbat, care se suie în turnul bisericii, de 
unde vede cine este strigoi printre oamenii care vin la biserică - Transilvania; dacă se călătoresc 
cocorii în una dintre zilele premergătoare Zilei Crucii, în noaptea acelei zile va fi brumă - Suceava 
(2.GOROVEI,p.222;261;271). Păsările migratoare încep să se călătorească, se încheie recoltatul 
plantelor de leac și începe culesul viilor, zi în care se face și Cârstovul viilor, obicei care presupune 
organizarea de petreceri de bucurie și dezlegarea viilor pentru cules - Teleorman (CRISTEA,p.52). 
La Ziua Crucii se închide pământul pentru insecte și reptile și „vorbesc florile, arătându-și părerea 
lor de rău că se usucă”; mai mult, „acele plante care încă își mai păstrează viaţa sunt socotite a fi 
necurate sau menite altor scopuri decât nevoilor și desfătărilor omenești, de pildă ar fi bune doar 
pentru hrana morților și altor vieţuitoare”; se călătoresc păsările, se culeg ultimele plante și fructe 
de leac - văzdoage, bo, micșunele, busuioc, mătrăgună, năvalnici, năjituică și altele (12.GHINOIU, 
p.98;206). Serie simbolică: șarpe-usturoi-prag. 

22 septembrie — Sfinţii Mucenici Foca, Isaac și Martin. Sărbătoare tradițională, ziua mucenicului 
Foca, cel rău de foc, care îi trăsnește sau îi arde pe cei ce lucrează de ziua lui (ȘĂINEANU,I,p.101- 
102). Numele sărbătorii provine de la un împărat canonizat și, prin etimologie populară, este 
resimţit ca originar de la „foc”, ceea ce duce la interdicția de a se lucra în această zi, altfel fiind 
„rău de foc” - Bârlad (BĂLĂNESCU,p.261). v. ANA-FOCA; IULIE. 

24 septembrie — Sfânta Muceniţă Tecla. În popor, această zi poartă numele de Teclele și Teclele 
berbecilor; Teclele trebuie ţinute cu mare strășnicie, crezându-se că sunt rele de foc și de lupi; la 
casa celui care va îndrăzni să lucreze lupii vor veni și vor mânca berbecii și oile (1.OLTEANU,p.416). 


SERAFIM v. ÎNGER. 
SEU v. GRĂSIME. 


SFARMĂ-PIATRĂ 
Personaj imaginar din basmele populare românești, înzestrat cu puterea de a sfărâma stânci uriașe 
(ȘĂINEANU,I,p.285). v. STRÂMBĂ-LEMNE. 


SFÂNTUL SAVA v. APRILIE. 


SICRIU 

Se crede că dacă sicriul este mai lung decât trupul celui decedat, locul rămas liber ar chema și alte 
rude din neam - Suceava; așchiile și talașul rămase de la confecţionarea sicriului se aruncă 
totdeauna pe o apă - Vâlcea; pe cele două laturi ale sicriului se face câte o mică ferestruică, pe 
unde se crede că decedatul poate răsufla, poate vedea pe cei care îl petrec la mormânt și-și poate 
lua rămas bun de la ei - Muntenia; se scot cepurile (nodurile) din scândurile unui sicriu, se găuresc 
și apoi, privind prin aceste orificii, se pot vedea strigoaicele, după ce omul s-a urcat mai întâi într- 
un copac, dar cât timp face observaţia nu trebuie să vorbească și nici să se miște, fiindcă amuţește 
imediat - Țara Oltului; nu este bine când sicriul trosnește fără nici o explicaţie - Suceava 
(2.GOROVEI, p.13;62;149;214;GOLOPENȚIA,p.129). În Transilvania, când se confecţionează sicriul, 
nu se „înfundă” la un capăt, ci se lasă un loc deschis, care se numește „ușă”, pe unde ar trebui, 
cum menţionează un bocet din Brașov, „Să-mi vină răcoare,/Dor de primăvară/Să se-ntoarcă iar!”; 
în Bucovina, sicriașul copiilor sugari se lasă neînfundat la capătul dinspre picioare; sicriul nu se 
colorează, dar la oamenii bătrâni mai avuţi se colorează în negru, iar la cei tineri în albastru sau 
roșu, iar, la Brașov, în cafeniu; crucea se face în aceeași culoare cu sicriul - Sibiu;Brașov;Bucovina; 

în Bucovina, se fac în dreptul capului două ferestruici, pentru a putea răsufla și ca să vadă 
însoțitorii lui la groapă, sau ca să vadă mortul în jurul lui; în Suceava, ferestruica i se face pe partea 
dreaptă, ca mortul să poată vedea în Rai; în Muntenia (Ilfov, Buzău, Ialomiţa), i se fac ferestruici, ca 
mortul să audă sfaturile care i se dau, ca să răsufle, să vadă pe cei din jur și să-și ia rămas bun de la 
ei, dar și pentru a intra broasca pe acolo pentru a-l ciupi de nas, fiindcă numai așa începe să 
putrezească; în Banat, se fac două orificii la cele două capete ale capacului, pentru a avea aer și 
lumină, sau în dreptul feţei se face o deschizătură acoperită cu geam; în Transilvania și în zonele 
subcarpatice ale Olteniei și Munteniei, sicriul se face din timpul vieţii și se ţine pregătit într-un 
ungher sau în podul casei; în Banat, Făgăraș și Muscel, sicriul se confecționează chiar de către cel 
căruia îi este destinat; în Bucovina, pe fundul sicriului se pun rumegușul, talașul și surcelele 
rezultate din tăierea și cioplirea lui, pentru a nu rămâne nimic în urma defunctului și ca să aibă tot 
el lemne uscate bune pentru ațâțat focul pe lumea cealaltă; în Sibiu și Bucovina, se pun pe fund 
paie sau fân și deasupra o pânză nouă de casă; în Buzău, se pun la cap una sau două pernițe 
umplute tot cu rumeguș, paie, fân, otavă, vara umplându-se și cu flori, iar iarna cu flori uscate; sub 
perniţe, se pun ac cu aţă, pieptenele și săpunul folosite la toaleta mortului; în Muntenia (Prahova) 
și Moldova, acul, aţa, săpunul și pieptenele sunt puse chiar în pernă, să aibă mortul ustensilele 
necesare pentru coaserea hainelor, când i se vor rupe; în Sibiu, înainte de a pune mortul în sicriu, 
acesta se afumă cu tămâie și smirnă, iar în Banat i se împunge trupul cu un ac, gest menit să 
împiedice transformarea lui în strigoi; în Banat, pe fundul sicriului și în jurul lui, se pune rug și o 
fâșie de tei „murat” (în Bucovina, tei „topit”), mai ales din cel jupuit de pe trunchi în ziua de 
Sângeorz (23 aprilie), totodată ungându-se în interior cu o unsoare preparată din usturoi, praf de 
pușcă și leuștean, sau se unge numai la colţuri cu un amestec de untură, usturoi și praf de pușcă; 
rugul se pune pentru ca mortul să aibă gard și spre a-l apăra de duhurile rele și a nu intra în el; 
același rol îl are și teiul murat; în Transilvania, Muntenia și Bucovina, se mai pun în sicriu o bucată 
de pâine, o bucată de sare și bățul său; dacă mortul este bătrân, se pune toiagul sau bastonul pe 
care le-a folosit în viaţă; în sudul Moldovei și în Dobrogea, în sicriu se pune numai trestia sau 
nuiaua de alun folosite la măsurarea mortului în vederea confecţionării la dimensiuni optime a 
sicriului; în Banat, se mai pune o seceră, iar în zonele muntoase ale acestei regiuni se pune și 
fluierul, dacă mortul a fost cioban; în Transilvania, Muntenia, Dobrogea și sudul Moldovei, se 
merge în prealabil la cimitir și se tămâiază groapa, aprinzându-se totodată și toiagul, pentru a 
îmblânzi cățelul pământului, ca să nu îl latre pe noul venit; tot ca să-l apere de câini pe lumea 
cealaltă, se pun bastonul, ciomagul sau băţul în sicriu; în Munţii Apuseni, se pun, de-a lungul 
trupului, un fir de lână albastru și o bâtă egală cu înălțimea trupului, crăpată la un capăt, unde se 
înfige o monedă, pentru a se putea sprijini în lungul drum pe care îl are de străbătut și pentru a-și 
putea plăti vămile; în Bucovina, dacă mortul este sugar, i se pune în sicriu și o sticluţă cu lapte de la 
mama lui, stors într-o ulcică făcută din ceară galbenă, iar dacă este înțărcat se pune o franzelă sau 
plăcintă, ca să aibă ce mânca în Rai; în Banat, dacă moare o femeie care are copii, i se pun în sicriu 
atâtea păpuși câţi prunci are, ca să-i amintească de ei; în Brăila, Galaţi, Moldova, celui decedat în 
Săptămâna Luminată (săptămâna de după Paște) i se pune în sicriu și un ou roșu; în Țara 
Hațegului, după priveghi gazda mătură prin casă, iar gunoiul se trage sub sicriul mortului sau se 
scoate afară și se arde; la scoaterea mortului din casă, cei din familie pun mâna dreaptă pe sicriu 
zicând: „Te tragem noi pe tine tată (mamă, frate, soră etc.), dar să nu ne tragi și tu pe noi!” - 
Banat; în contextul obiceiului de aflare a destinului din noaptea Anului Nou, turnarea plumbului 
topit în apă și solidificarea lui sub formă de sicriu vestește moarte - Muntenia (3.MARIAN,III,p.155- 
157; 160-161;173-174;2.,1,p.67;CLOPOTIVA,p.433;3.ANTONESCU,p.276). Cine visează sicriu 
înseamnă că va lua parte la o înmormântare, dar dacă visează sicriul gol este semn de viaţă lungă - 
Suceava (NOTE,Băncescu). Serii simbolice: rug-tei; usturoi-praf de pușcă-leuștean; untură-usturoi- 
praf de pușcă. 

SIGILIU 
Cel care visează sigiliu (pecete, ștampilă) este bine să fie atent cu tot ceea ce a câștigat până în 
acel moment - Suceava (NOTE,Băncescu). 


SIMION STÂLPNICUL v. SEPTEMBRIE. 


SINUCIDERE 

Actul sinuciderii este condamnat și de mentalitatea tradițională, și de dogma creștin-ortodoxă; 
când un om își ia de bunăvoie viaţa, prin împușcare, spânzurare sau înec, se crede că vremea se va 
schimba, că vor urma, în mod sigur, furtuni, grindină și vânt de intensități deosebite - Bucovina 
(2.MARIAN,I,p.85). 


SITĂ 

Nu este bine ca pruncii să se uite prin sită sau ciur, fiindcă în mod sigur vor deveni șașii - Suceava; 
la cernerea făinii, care apoi este presărată peste capetele mirilor la ceremonia cununiei, dacă se 
lovesc sitele între ele, este semn că se va trăi rău în casa noii familii - Dobrogea; să nu se cearnă 
într-o covată, ținând sita prea sus, fiindcă gestul atrage tot ceea ce este mai rău - Tecuci; să nu se 
privească prin sită, pentru că se fac bube pe faţă sau în cap - Galaţi;Suceava; face bube cel care 
pune pe foc sită distrusă - Țara Oltului; să nu se pună sita pe cap, că se face chelie - Suceava; dacă 
se împrumută ciurul sau sita seara, este bine ca ea să fie acoperită până acasă cu pestelca (șorț), 
sau cu orice fel de pânză, pentru că altfel este aducătoare de primejdii - Galaţi;Suceava; fiind piază 
rea, sita nu se împrumută seara, fiindcă se vor împunge vitele între ele - Țara Oltului; nu este bine 
ca sita împrumutată să fie lăsată să doarmă prin sat - lalomiţa; dacă se lasă sitișca (sita prin care se 
strecoară laptele) nespălată, laptele va deveni repede apos - Tecuci; femeia însărcinată să nu 
cârpească ciurul sau sita - Tecuci; la horă, să nu se dea de mâncare dintr-o sită, pentru că este rău 
de pagubă pentru cel care o face - Vâlcea; nu este bine să se dea grăunţe de mâncare porcilor din 
ciur, fiindcă fac linţi (cisticerci) - lași;Suceava; să nu se pună sită (ciur) pe cap, deoarece îi vor ieși 
celui ce o face tot atâtea bube pe corp, peste an, câte găuri are sita - Tecuci; la moară, să nu se 
pună boabele în sac cu ciurul, pentru că se frânge moara - Vâlcea; cel ce se duce în târg, să vândă 
ceva, să pună apă într-o sită, pentru ca și marfa lui să nu stea, cum nu stă apa în ciur - Vâlcea; ca 
mortul din familie să fie uitat mai repede, trebuie privit printr-o sită, îndreptată în direcția unde se 
află mormântul celui decedat - Suceava (2.GOROVEI,p.29;51;84;119;141;158;178;199;214;230; 
238; GOLOPENȚIA,p.109;131). Când se scot pentru întâia oară puii din casă, se pun într-o sită, 
împreună cu tot atâtea surcele câţi pui sunt; apoi sita se cerne deasupra vetrei cu foc, după care i 
se dă drumul în curte, în credinţa că numai așa oamenii vor avea parte de ei și nu vor cădea pradă 
păsărilor răpitoare; aceeași explicaţie o dau femeile și când iau fiecare pui și mimează că le taie 
gâtul cu o surcică, după ce-l pune pe fiecare cu gâtul pe pragul ușii; sau taie fiecare așchie cu un 
cuţit, de parcă ar tăia puii - Prahova; primii pui scoși de o găină să fie puși într-o sită, crezându-se 
că, dacă nu se poate aduce apă cu sita, nici puii nu vor muri - Dolj; sita să fie acoperită cu o pânză, 
pentru ca puii să nu fie văzuţi de uliu - Tecuci (2.GOROVEI,p.100;PRESA;NOTE,Antonescu). Când se 
intenţionează să se ducă la târg vreun obiect sau animal pentru a fi vândute, se pune apă într-un 
ciur, în credinţa că vânzarea va merge cum curge apa prin ciur; nu este bine să privească un om 
prin sită sau prin ciur, pentru că face bube; în șezătoare, firul textil „îndrugat” de o altă fată este 
înfășurat pe o sită, care este dată, printre picioarele fetei, alteia, care o primește, se uită prin ea și 
rostește numele feciorului care trebuie să vină în șezătoare - Maramureș (BOGDAN,p.26;99;124). 
În cadrul obiceiurilor de sondare a destinului marital al fetelor, în noaptea de Anul Nou, printre 
multe alte practici, se obișnuiește să se ia o sită și să se așeze în ea, în cele patru capete ale unei 
cruci imaginare, o felie de pâine, o bucată de sare, o monedă și niște zgură; pe la miezul nopţii, 
fetele, legate la ochi sau fără să se uite, pun mâna pe sită și rostesc: „Eu nu pun mâna pe sită,/Ci o 

pun pe-a mea ursită,/Care-i de Dumnezeu dată/$i de la oameni lăsată!”; dacă o fată pune mâna pe 
pâine, ursitul ei va avea noroc în viață, dacă atinge moneda, ursitul ei va avea mulţi bani, dacă 
pune mâna pe sare, va avea toate cele în gospodărie, iar dacă atinge zgura, viitorul ei soţ va fi 
fierar - Bucovina (2.MARIAN,I,p.57). În ziua de Crăciun, găinilor li se dă de mâncare dintr-un ciur 
sau sită, ca să facă ouă multe (PRESA). Cine visează sită înseamnă că nu va primi răspuns favorabil 
la o cerere; cine se visează cernând sau pe altcineva cernând înseamnă că va face o proastă 
afacere; dacă se visează strecurând ceva este semn că va primi o veste din partea unui grup de 
oameni - Suceava (NOTE,Băncescu). Serii simbolice: sită-lemn-foc; sită-cruce-pâine-sare-monedă- 
zgură. 


SLĂBĂNOG (/mpatiens nolitangere - DLRM,p.777) 

Numele a două plante erbacee, folosite în medicină pentru proprietăţile lor diuretice și laxative; 
prima, cu specificația științifică menţionată în titlu, face parte din familia balsaminaceelor, are 
frunze ovale, care se strâng la atingere, flori galbene, punctate în interior cu roșu, și fructul ca o 
capsulă care explodează la maturitate; cea de a doua este slăbănog-de-câmp, trepădătoare (cu 
probabilitate, Mercurialis annua); planta, indiferent care dintre cele două variante, dar mai curând 
slăbănogul-de-câmp, se pune în apa de scăldat, timp de nouă zile, a copilului, existând credinţa că, 
„dacă scalzi pruncul în zeamă de ierburi, va fi sănătos, norocos și de rele păgubos“ - Bihor 
(ȘĂINEANU,V,p. 131;1.BOCȘE,p.114). 


SLĂNINĂ 

Ca să se lase cineva de băutură, se ia o bucată de slănină și se pune, pe ascuns, în patul unui evreu, 
unde trebuie să stea timp de trei nopţi, după care se pune în mâncare și i se dă celui care are 
patima băuturii - Suceava; dacă bucăţile de slănină, puse în pod la conservare, încep să aibă pe ele 
picături de condens (încep „să lăcrimeze”) este semn că vremea se va înmoina și va urma ninsoare 
sau chiar ploaie - lași (2.GOROVEI,p.18; 264). 


SMOCHINĂ (fruct de Ficus carica - DLRM,p.779) 
Cine se visează mâncând smochine este semn că i se va întâmpla o nenorocire - Suceava (NOTE, 
Băncescu). 


SOARE 

Soarele ocupă o poziţie privilegiată, reprezentând simbolic căldura, lumina, viața, fertilitatea, 
nemurirea, în antiteză cu frigul, întunericul, moartea, sterilitatea, perisabilul (COMAN,I,p.124). 
Credinţa în zori, în ziuă, în apropiata răsărire a soarelui, este un comportament românesc, ca 
expresie a instinctului vital, ceea ce se menţine și în textele funerare ale Ziorilor, care sugerează nu 
doar renașterea, dar și o confuzie dorită între suflet și stihiile lumii; de aici credinţa că omul care 
agonizează trebuie păzit să-și dea sufletul în zori, fiindcă aceasta este „legea din bătrâni”, 
deoarece numai cel ce moare în zori scapă de păcate; dintre toate neamurile Europei, numai 
românii au o credinţă în auroră, pe toate planurile și sub toate aspectele vieţii individuale și 
sociale, după cum dezvăluie tradiţiile și folclorul în genere; când, la Lăsata secului, se face roata de 
foc, feciorii aduc din timp crengi și lemne într-un loc din marginea satului, unde obișnuit se petrec 
adunările publice, pe o colină sau la poalele acesteia, și aceste grămezi sunt aprinse sâmbătă sau 
duminică seara; roţile făcute din nuiele împletite și învelite cu paie sunt aprinse și li se dă drumul 
la vale; este de preferat ca roţile aprinse să ajungă într-o apă, ca să se ude, fiind împerecherea 
dintre foc și apă de bun augur; uneori sunt roți de car învelite în paie, iar roata care a parcurs cea 
câmpie, se fac roţi care sunt agăţate pe stâlpi, unde ard în timp ce tineretul petrece; în zona 
Aradului, stâlpul pe care se pun „roţile de foc” este așezat chiar pe malul apei, astfel ca 

pătrunderea reciprocă a celor două elemente să se petreacă fizic; dar există și roata de car, prin 
care se trece o osie și pe care o ţin, de o parte și de alta, doi tineri care merg cu ea și au grijă să o 
rotească, ceea ce dă impresia unui foc cu mișcări spiralate, aici fiind vorba de un rit ce se practică 
în satele din Bărăgan, pe Valea Ialomiţei, la 1 ianuarie; în Banat există tradiţia ca fetele și băieţii, ce 
vor să se facă surori și fraţi de cruce, în sâmbăta lui Sântoader, să taie fructul unui măr în formă de 
roată și să se sărute prin ea, acest măr-roată fiind încă o indicație care trimite la soare; și în 
București, asemenea roți din cauciuc aprinse au putut fi întâlnite, la Lăsata secului, și în anii de 
după ultimul război mondial (BUHOCIU,p.38;69-70). Unele legendele afirmă că Dumnezeu este 
așezat în soare, care ar fi „ochiul”, altele spun că soarele ar fi scaunul lui Dumnezeu; în soare stau 
Dumnezeu și Maica Domnului, coroanele lor luminând peste toată lumea; sau că suflarea lui 
Dumnezeu a dat soarelui ființă; scăpărând cu cremenea într-o piatră scumpă, Dumnezeu ar fi făcut 
să iasă la început o sabie, apoi o „grămăjoară” rotundă, peste care suflând s-a aprins; așa s-a 
născut soarele și, pentru el, Dumnezeu a făcut și cerul, pentru a putea fi tras de 12 boi, când urcă, 
și de 7 iepuri, când coboară; sau, atunci când urcă mai încet la deal, este tras de 20 de bivoli, dar 
de la amiază încolo este suficient să-l miște un iepure șchiop; uneori este reprezentat ca fiinţă 
bărbătească, îndrăgostindu-se de lună, sora sa, și de aceea sunt despărțiți; la amiază și la asfinţit 
stă și mănâncă o bucată de prescură și bea un pahar de vin, are soție, casă, doarme ca orice om, se 
întâmplă chiar să răcească și atunci îi curge sânge; s-ar fi născut și dintr-un ou, pe care un om l-ar fi 
închis într-o ladă, sau ar fi chiar creaţia diavolului, fiind ochiul drept al mamei celor doi necuraţi, ar 
fi mânat pe cer de draci, dar aceste motive nu sunt reprezentative, rămânând în esenţă credința că 
soarele este sfânt, pentru că luminează și încălzește pământul, fără a nedreptăţi pe cineva; soarele 
ar fi astrul cel mare, luna cel mijlociu, iar stelele ar fi luminile cele mici ale cerului, atât de mici, 
încât luna, mergând în drumul ei, poate să calce o stea și atunci omul a cărui stea a fost „arsă” 
moare (VLĂDUȚESCU,p.89-90). Deoarece urcușul soarelui pe bolta cerească este greu, acesta este 
ajutat de 12 boi, un cal, nouă cai, un bivol, un bivol și un cal, un leu slobod sau 77 de draci care 
sunt arși, când soarele ajunge la amiază; la coborâre, fiind mai ușor, este ajutat doar de 7 iepuri 
sau călătorește pe un leu împiedicat; în gândirea lor tradiţională, românii consideră ca fiind critice 
următoarele momente ale călătoriei anuale a soarelui: răsăritul și asfinţitul soarelui la solstițiul de 
vară și la cel de iarnă și la echinocţii; bătrânii spun că toate merg după soare; în creaţiile populare, 
soarele apare, aproape fără excepţie, antropomorfizat: se trezește dimineaţa și se odihnește 
noaptea, are calități umane etc.; „soarele dimineaţa, când se trezește, e copil de șapte ani și cât 
umblă toată ziua și vede răutăţile ce se fac pe lume, până seara capătă o barbă albă, până la brâu; 
mă-sa îl scaldă în lapte dulce și iar se face copil”; „soarele e om; acolo, în mare, are soţie; soarele e 
cu aripi de foc; aripile lui sunt așa rotunde, că vin laolaltă, de se pare rotund, dar în mijloc este om 
cu cruce pe spate; soarele e flăcău, e curat și neumblat în păcate; pe dânsul tare I-a vrut luna și ea 
tot se băga în sufletul lui și-l iubea; atunci soarele i-a zis: nu destul ard eu lumea ? dar încă dacă m- 
aș însura și aș avea copii, ce ar mai fi din oameni ? ar arde lumea cu totul, ar trebui să se 
prăpădească norodul”; el este deci bărbatul înţelegător, patronul zilei, verii și al vieţii; în concepţia 
arhaică, soarele este supus nu numai întineririi și îmbătrânirii zilnice, ci și nașterii și morții anuale; 
se naște la solstițiul de iarnă, când este mic ca și ziua, crește și devine suficient de puternic la 
echinocțiul de primăvară, când ziua este egală cu noaptea, ajunge la plenitudinea forțelor la 
solstițiul de vară, când ziua este cea mai mare din întregul an, după care ziua scade, soarele scade 
din puteri, forțele întunericului devin puternice și soarele moare; metamorfozele și vârstele 
simbolice ale soarelui, exprimate în termeni antropomorfici (naștere, tinereţe, bătrâneţe, moarte) 
sunt ritmurile fundamentale ale vieții pe pământ și punctele de reper ale calendarului popular; la 
români, în diferitele zone ale țării, momentele principale ale zilei, funcţie de mersul soarelui pe 
bolta cerească poartă următoarele denumiri: răsăritul soarelui: dimineață, faptul zilei, la ziuă, dis- 
de-dimineaţă; la o treime din urcușul spre miezul zilei: prânzul mic, prânzișor; pe la orele 9-10: 
prânz, prânzul mare, improor, împroor, năproor sau sub-amiază; la orele 12-13: de amiază, 

amiază, în amiază, nămiază, prânz la cruce, în răscruce, în răscrucile cerului; la apus: chindie, cina 
mică, la toacă, la asfinţit, soare-apune, scăpăratul sau scăpătatul soarelui; „soarele numai la 
amiază drept se odihnește, atâta cât ai clipi din ochi, atâta e odihna lui și apoi, cât e ziua și 
noaptea de mare, tot merge și merge; de aceea, când e soarele drept la amiază, trebuie și omul să 
se odihnească, e păcat să lucreze; la fel la miezul nopții”; în mentalitatea arhaică, între înhumarea 
morților și punerea seminţelor în pământ se stabilesc relaţii directe, de analogie, scopul fiind 
germinaţia și continuarea vieţii, înmormântarea și, în unele zone, semănatul se fac luând în 
considerare faza de urcare sau de coborâre a soarelui pe boltă; înmormântările se fac și astăzi 
numai după-amiază, ca mortul să prindă faza de odihnă a soarelui, cu șanse mici de reîntoarcere; 
din contră, pentru semănat, vremea cea mai bună este pe la amiază (12.GHINOIU, p.31;44;60; 
210). Prestigiul tutelar de care se bucură soarele a determinat o serie întreagă de credinţe, care 
reflectă în totalitate respectul ce trebuie să i se acorde, fiind tratat chiar, în mentalitatea 
tradițională, ca un personaj cu aură sacră, impunând astfel din partea oamenilor un cod 
comportamental de excepţie; în acest sens, este indicat ca omul să se scoale înainte de răsăritul 
soarelui, fiind păcat să fie găsit dormind - Suceava; se spune că soarele, în mersul lui pe bolta 
cerească, este tras până la prânz (ora 8-9) de către doi bivoli, până la amiază (ora 12-13), de un 
bou, până spre seară (ora 16-17) de o căprioară, iar până la asfinţit de un iepure șchiop, după care 
el trece pe lumea cealaltă - Galaţi;Tecuci; copilul trebuie să fie scăldat dimineaţa numai după 
răsăritul soarelui, iar seara mai înainte de asfinţit, ca la bătrâneţe să nu-i slăbească vederea, sau, 
dacă este scăldat după asfinţit, prinde să plângă continuu și nu mai poate dormi - Suceava; până 
nu e botezat, rufele copilului să nu fie uscate la soare, ca acesta să nu se ardă, când mai târziu va 
umbla prin soare, dar nici nu este bine să le apuce asfinţitul afară, pentru că devine plângăcios; în 
cazul că totuși albiturile au rămas atârnate, mama le va introduce în casă numai după ce le va 
scutura deasupra focului - Muntenia; timp de un an, soarele să nu apună pe hainele copilului, 
pentru că se îmbolnăvește de spaimă - Suceava; după apusul soarelui, nu se scoate copilul din 
casă, dacă se dorește să nu i se întâmple o nenorocire în viitor - Suceava; nici nu este bine să fie 
lăsat să doarmă în timp ce soarele apune, pentru că nu va mai dormi noaptea - Bucovina; copilul 
care se uită drept în soare va fi prea frecvent îndrăgostit - Bacău; fetele care merg să se spele la 
râu până în răsăritul soarelui să o facă pe partea de mal orientată spre acel loc și să rostească: 
„După cum așteaptă oamenii ca să răsară soarele, așa să mă aștepte și să mă dorească și pe mine 
flăcăii” - Botoșani; să nu se mănânce la asfinţitul soarelui, pentru că se fac bube la gură - Dolj, sau 
va avea dureri de cap cel ce o face - Vâlcea, sau i se spuzește gura - Teleorman;lalomița;Galaţi; 
Suceava; cel ce lucrează seara trebuie să se oprească din muncă, să aștepte asfinţitul soarelui și 
apoi să continue - lalomiţa; după apus, ciobanii nu mai vând produsele lor, în credinţa că le vor 
muri din oi - Muntenia; cine va cânta la apusul soarelui face bube în cap - Vâlcea; cine doarme în 
timp ce soarele apune va avea dureri de cap - Tecuci;lași; sau se îmbolnăvește - Suceava; cu 
siguranţă este hoţ cel ce poate să se uite câtva timp la soare - lalomiţa; să nu se arunce niciodată 
gunoiul către soare, pentru că, pătându-i-se fața, se supără arzând vara semănăturile și iarna dând 
frâu liber gerului - lași; sau chiar orbește cel ce îndrăznește a nesocoti interdicţia - Bihor; să nu se 
măture duminica dimineaţa în faţa soarelui, pentru că „se colbuiește fața sfântului soare” - Galaţi; 
după ce mătură, fetele să nu arunce gunoiul spre soare, dacă vor să se mărite mai repede - 
Muntenia;Tecuci; nu este bine să se scoată gunoiul din casă după asfinţitul soarelui - Muntenia; 
Suceava, pentru că nu mai vin vacile la viței - lași; sau pentru că aduce pagubă - lalomița; să nu se 
arunce gunoiul spre răsărit că este păcat - Vâlcea; să nu se lase oalele la soare, pentru că vor 
mirosi urât când se va fierbe din nou în ele - Teleorman; să nu se mănânce la asfinţitul soarelui, 
pentru că se fac bube la gură - Dolj; sau va avea dureri de cap cel ce o face - Vâlcea; sau i se 
spuzește gura - Teleorman; lalomiţa;Galaţi; Suceava; când răsăritul și apusul se produc pe timp 
senin, va fi vreme frumoasă, iar timpul se îndreaptă, dacă la asfinţit soarele „se uită înapoi” - 
Suceava; dar, în Bucovina, „privitul înapoi” al soarelui înseamnă că timpul va deveni ploios; dacă 

sunt trei sori pe cer este semn de mare încordare între mai marii lumii - lași; când se zăresc trei 
discuri solare pe bolta cerească sau apusul se petrece în nori înseamnă că vremea se va schimba în 
rău - Vaslui; uneori, la asfinţit, se observă un soare dublat de încă un disc; dacă acest disc se află în 
stânga soarelui, va fi timp friguros, iar, de este în dreapta, este semn că se va înmoina - Vaslui; este 
semn de ploaie, dacă soarele arde tare - Tecuci; Neamţ;Bucovina; același fenomen se va petrece, 
dacă are halou în jurul discului său - Bucovina; dacă a fost noros și a plouat, iar, la asfinţit, soarele 
se arată roșu este semn că timpul ploios va mai dura - Bucovina; femeia gravidă să nu arunce 
niciodată gunoiul spre soare, fiindcă va da naștere la gemeni - Țara Oltului; scutecele copilului să 
nu fie uscate la soare și nici să fie lăsate afară după apusul soarelui, fiindcă este păcat, ci să fie 
uscate în casă până ce pruncul face opt zile de la nașterea sa, dar se mai crede că nu este bine ca 
scutecele copilului să fie lăsate la uscat afară timp de șase săptămâni, pentru că noaptea umblă 
măiestrele, care pot poci pruncul; în caz că scutecele copilului sunt luate noaptea de afară, să fie 
trecute de trei ori pe deasupra focului, pentru ca toate relele adunate în scutece să se scuture în 
foc - Țara Oltului; nu se deapănă fusele pe rășchitor la apusul soarelui de către gospodinele care au 
în proprietate oi, fiindcă înnebunesc oile - Țara Oltului; copilul care se uită insistent drept în soare 
va fi mare iubăreţ la maturitate - Galaţi; dar va duce frig iarna omul care se uită în soare - Galaţi; 
sau îl va durea capul pe cel care, atât la răsăritul, cât și la apusul lui, se uită în soare - Țara Oltului; 
se spune că nu va mai face avere cel pe care îl apucă răsăritul soarelui în pat - Galaţi; nu se aruncă 
gunoiul din casă în direcția soarelui, pentru că este pericol să orbească omul care o face - Bihor; 
gunoiul să nu fie aruncat în direcţia soarelui, nici când răsare, nici când apune, pentru că slăbește 
vederea celui care nesocotește acest sfat - Suceava; după apusul soarelui, nu se scoate copilul 
afară, pentru că i se poate întâmpla o nenorocire - Moldova; poate să aibă accese de plâns și să nu 
mai poată dormi copilul care este scăldat după apusul soarelui - Suceava; dacă discul soarelui, la 
răsăritul lui, are protuberanţe laterale, ca niște urechi, este semn de secetă mare - Moldova; când 
plouă cu soare, se zice că necuratul își bate femeia; când soarele asfinţește roșu este semn că a 
doua zi va fi vânt, iar când apune în nor este semn că a doua zi va ploua; sfântul soare înspăimântă 
și ploile, pe care tot diavolul le trimite exact când nu este nevoie de ele, spune un descântec din 
Neamţ; se crede că eclipsa de soare este rezultatul mâniei dumnezeiești și că de fapt soarele este 
mâncat de vârcolaci (credinţă similară și în cazul eclipselor de lună), iar apele se prefac în sânge; se 
spune că eclipsele prevestesc catastrofe, războaie, secetă, epidemii, foamete, toate cu atât mai 
distructive, cu cât fenomenul astronomic este deosebit de rar; pentru contracararea răului ce s-ar 
putea să vină, oamenii aprind, la casele lor, lumânări, flori păstrate de la Denia Prohodului 
(Vinerea Mare) și tămâie, fac rugăciuni și mătănii în faţa icoanelor, trag clopotele la biserici, toate 
în speranţa că Dumnezeu le va ierta păcatele și le va da lumina, fără de care tot ce este viu ar muri; 
dar, datorită rarităţii fenomenului, gândirea tradițională românească nu a dezvoltat un complex 
coerent de credinţe în acest caz, fiind evidentă similitudinea acestora cu acelea colportate în cazul 
sfârșitului de secol și de mileniu, dimensiune temporară de care nu este conștient decât atunci 
când informaţia îi este servită din exterior și care îi trezește o imagine apocaliptică difuză 
(2.GOROVEI,p.15;28;29;42;59;81;107;108;109;123;132; 134;174;175;178;196; 211;215;216;251; 
262-264;265;266;267;3.p.172; GOLOPENȚIA,p. 88;96;119;133;PRESA;NOTE,Antonescu). În 
dimineaţa Anului Nou, fetele, stând în picioare, cu mâinile la piept și cu faţa la răsărit, rostesc o 
invocaţie către soare, în care acesta este chemat să răsară pe satul lor și să le facă trupul frumos - 
Moldova; dacă soarele sau luna au în jurul lor halou strălucitor, dacă norii la apusul soarelui au 
culoare galbenă, dacă negura este deasă și întunecoasă, urmează neapărat vreme ploioasă; dacă 
soarele și luna strălucesc curat, dacă seara, spre răsărit, se vede curcubeul, dacă negura este 
albicioasă și norii au culoare trandafirie, a doua zi cerul va fi senin - Transilvania; dacă seara, când 
soarele apune, este frumos și senin, este semn de vreme bună a doua zi; când seara, la apusul 
soarelui, norii sunt roșii, este semn că vremea se va schimba, că va urma vânt și furtună; când 
soarele arde prea tare, înseamnă că va ploua - Bucovina (2.MARIAN, I,p. 86;111). În Maramureș, 

noul născut este închinat soarelui, rostindu-se următoarele versuri: „Mândru Soare, Mândru 
Soare,/Răsai cu 44 de răzișoare,/Da” nu răsai numa” pă Țibleș, ori pă Tău,/Răsai pă capu' și 
trupșoru' coconului meu!$i din cap până-n picioare,/Să strălucească ca tine, Mândre Soare! 
(PRESA). Primăvara, primul gospodar ieșit la arat este sărbătorit printr-un obicei numit „Tânjaua”; 
sărbătoritul, sfatul bătrânilor, familia gospodarului, feciorii satului formează un alai, care 
înconjoară țarina de trei ori, după care se opresc, așezați în semicerc, cu fața la soare, jugurile sunt 
lăsate jos, sărbătoritul se ridică în picioare, mulțimea se descoperă și apoi se lasă o liniște 
desăvârșită; cu brațele larg deschise, cel care conduce alaiul (pogonici, un membru al sfatului 
bătrânilor) rostește puternic: „Mândre Soare călător,/Apleacă-te pe ogor,/Și-ncălzi seminţele,/Să 
rodească holdele!”; nu este bine să se arunce gunoiul din casă după asfinţitul soarelui, nici să se 
măture, pentru că înseamnă să se arunce tot ce a fost strâns bun peste zi; nu se aruncă gunoiul 
spre soare, nici când răsare, nici când apune; să nu se doarmă în timp ce soarele apune, fiindcă îl 
va durea capul pe cel care o face; este bine să nu se privească la soarele din apă, când apune, 
pentru că se capătă „orbul găinilor”; nu este voie ca soarele să fie arătat cu degetul - Maramureș 
(BOGDAN, p.11-12;47;91-92;95;103;109). În Bihor, înjurătura de soare este așezată pe treapta cea 
mai înaltă pe scara gravităţii acestui fel de imprecaţii, iar în Țara Oltului se crede că soarele este 
„fiinţa cea mai mare cerească; soarele e mai mare decât toţi; el e tatăl nostru” (NOTE,Antonescu). 
Tot în Bihor nu există bocitoare de profesie, ca în alte zone ale României, văietatul având loc 
numai de la răsăritul soarelui și până la apusul acestuia, când, odată cu căderea întunericului, 
oamenii se adună la priveghi, iar jocurile de priveghi se desfășoară ca și cum s-ar participa la o 
ultimă petrecere cu mortul (GODEA,p.91-92). Până la șase luni, copilul nu este bine să fie prins de 
asfințitul soarelui afară din casă, pentru că plânsul se prinde de el, devine închis la fire și fără curaj 
în viaţă; după moartea unui om, este chemat tâmplarul, care ia măsura pentru confecţionarea 
copârșeului (sicriu) din lemn de brad; când apune soarele, se aprinde în casă o lampă, care arde 
până dimineaţa, la răsăritul soarelui, ca să fie lumină permanent în casă; tot la apusul și răsăritul 
soarelui, mortul este „cântat” de către femei care știu să practice bocitul celor decedați - Țara 
Hațegului (CLOPOTIVA,II, p.409;429). Cine privește la soare, când acesta răsare, văzându-l deci 
neîntreg răsărit, este lovit de dureri de cap, care pot dura până după amiază, sau mai mult; ca să-i 
treacă, se descântă de soare sec, alegându-se nouă pietricele albe, care se pun într-o strachină cu 
apă curată din râu sau dintr-o fântână, se descântă deasupra străchinii și apoi pietricelele se 
așează pe locul dureros; când durerea nu cedează, se repetă descântecul în trei dimineţi 
consecutiv, pe nespălate; bolnavul și cel ce descântă se duc la marginea unei ape sau lângă o 
fântână și acolo se rostește descântecul, apoi bolnavul se spală cu apa luată, iar ce rămâne, 
împreună cu pietricelele se aruncă într-un loc curat - Gorj (CĂRĂBIȘ,p.134). Starea impură nu este 
compatibilă cu soarele, de aici și unele interdicții și anume să nu se arunce gunoiul spre soare, să 
nu fie văzută lehuza de soare; „dalbul de pribeag” este rugat, în bocete, să nu ia „calea apelor”, 
pentru că ele sunt „neîntorcătoare”, dar să ia calea soarelui, pentru că el este „întorcător” - Gorj 
(10.ȘTIUCĂ,p.61). Se crede că nu este bine să plouă cu soare, fiindcă este rău de mană; dacă 
soarele răsare printre nori lungi, ca niște caiere de lână, va ploua în acea zi; de asemenea va ploua, 
când soarele arde puternic dimineaţa; când soarele apune într-un nor roșiatic, a doua zi va bătea 
vântul - Teleorman (2.CHIVU,p.247-248). Când, la apus, soarele se uită înapoi, în ziua următoare 
vremea va fi frumoasă, senină - Bârlad (BĂLĂNESCU, p.261). Soarele este mesager al dorului, ca și 
luna, deoarece poziţia lui îl face să poată vedea tot ce este pe pământ; soarele și luna sunt și primii 
amanți, primii îndrăgostiţi ai lumii etno-folclorice, este adevărat, o iubire incestuoasă, dar 
îndrăgostiţi exemplari, el fiind întruchiparea iubitului, iar luna fiind întruchiparea iubitei (EVSEEV, 
p.77-78;86). Există tendinţa etnografilor de ieri, perpetuată și astăzi, de a explica totul prin prisma 
unui așa-zis cult al soarelui, ca moștenitor al unui cult mai vechi al vegetației, care tinde să devină 
preponderentă și să subordoneze întreaga cultură țărănească; oamenii consideră că darurile solare 
de care se bucură ei sunt produsele pământului cultivat, ale gospodăriei, grâul, porcii, galbenii, 

pentru că aceștia sunt galbeni sau din aur, ca și soarele (HERSENI,p.209;216-217;283). Cultul solar 
se întâlnește pe o fâșie îngustă, oblică și continuă, acoperind mapamondul de la sud-est și până la 
nord-vest, trecând deci peste teritoriile celor mai vechi și statornice civilizații: arhipelagurile 
Pacificului, Peninsula Indoneziană, India, Orientul Mijlociu, Egiptul și toată partea sudică a Europei, 
până la coastele Atlanticului, inclusiv Insulele Britanice, și continuă, în cele două Americi, cu Peru, 
Mexic și Chile; două sunt abaterile geografice de la această unitate teritorială: se mai întâlnește în 
Madagascar și în sud-estul Australiei și iar în marile insule ale Indoneziei; în China, Siberia, Europa 
nordică, Africa centrală și sudică, precum și în vaste porţiuni ale Americilor se întâlnește extrem de 
rar; în unele civilizaţii (Egipt, India, Orientul Mijlociu, Grecia), cultul solar ajunge la forme 
antropomorfizate, în timp ce, în celelalte ținuturi, el rămâne la cunoscutele forme simbolice- 
geometrice de bază ale cercului și rombului; marile zeități solare, Ra, Vișnu, Mithra, Apollo, 
reprezintă treapta cea mai de sus a evoluției cultului solar, care a constituit, în etapele de început 
ale civilizației umane, prima mare religie de caracter universal; simbolul general al soarelui la toate 
popoarele este cercul tăiat de cruce, așa cum apare la popoarele slave; alături de această imagine 
mai apar discuri, romburi, cruci de diferite tipuri, rozete; în epoca fierului, Zamolxis este cunoscut 
ca zeu al luminii, Herodot scriind despre „Geţii care trag cu arcurile în cer, atunci când e furtună, 
spre a ajuta zeului suprem să alunge demonii întunecaţi care-i ascund fața”; motivele solare sunt 
prezente în număr mare în ceramica medievală românească: pe fragmente provenite de la Curtea 
de Argeș, sec. XIV-XV, sunt figurate spirale, rozete solare; în Moldova, plăci ornamentale de la 
Cotnari, sec. XV, sunt decorate cu rozete simple sau complexe; ulcioare de la Suceava, sec. XV, au 
un decor sgrafitat cu romburi concentrice, marcate cu patru puncte; tipare de gresie din aceeași 
localitate, dar din secolul următor, poartă de asemenea rozete înscrise în cerc, formând sisteme 
complexe asemănătoare cu cele de pe lăzile de zestre bucovinene; repertoriul semnelor din 
ornamentica tradițională actuală poartă denumiri cum ar fi acestea: zăluța, coarnele berbecului, 
vârtelnița, roata, crucea, reprezentând toate străvechi motive solare, răspândite și numite astfel în 
toate regiunile ţării; de un deosebit interes este denumirea de cai dată unor motive, care în 
stilizarea lor perfectă reproduc capetele afrontate a doi cai, precum și atribuirea aceleiași denumiri 
(patru cai) crucii frânte, sau vârtelniţei cu patru braţe, simbol al soarelui, care, în cele mai vechi 
culturi ale omenirii, a fost totdeauna asociat cu cursa diurnă a cailor ce trag carul de foc al zeului 
luminii; acest aspect este cu atât mai important cu cât el se înscrie într-un spaţiu mult mai larg, 
incluzând Valea Jiului, Țara Hațegului, Ținutul Pădurenilor, Banatul, Munţii Apuseni și Oltenia, în 
care semnele solare prezintă o mare densitate în ornamentica populară; intrarea în curte, pe 
poarta gospodăriei, se face sub semnul rozetei solare de diferite tipuri; în numeroase regiuni ale 
României, porţile sunt monumentale, lucrate din trunchiuri enorme de stejar sau brad, admirabil 
împodobite cu crestături adânci; adevărate arcuri de triumf țărănești, late până la 7 m și înalte de 
4 m; porţile din Gorj, Muscel și Buzău, Maramureș și Ciuc, Bran și Suceava sunt decorate cu rozete 
și torsade; în alte zone, Prahova, Cluj, Hunedoara, Bihor, Brașov, lași, porțile mici sunt și ele 
marcate cu diferite feluri de semne solare, în principal rozete; pe porţile din Transilvania, cu 
deosebire în Maramureș și Cluj, rozetele solare, cercurile cu cruce înscrisă, vârtejurile apar într-o 
foarte caracteristică îmbinare cu arborele vieţii, puternic stilizat (Maramureș) sau cu arborele 
vieţii-glastră cu flori (Cluj); tradiția împodobirii porţilor cu rozete solare este vie și astăzi, porţi 
recente fiind decorate cu acele semne; uneori și frontul spre stradă al gardurilor de scândură este 
ornamentat cu rozete sculptate; de asemenea, fațada și intrarea în casă sunt și ele marcate de 
aceleași semne solare; rozete, vârtejuri sunt cioplite deasupra ușii și la ferestre, sau chiar pe tăblia 
ușii în Maramureș, Cluj, Suceava, Prahova; la locuinţele semi-îngropate, intrarea este împodobită 
cu varianta rombică a semnelor solare: cercuri înscrise în romb, romburi concentrice, mari X-uri 
încastrate în cercuri, conturul fiind alcătuit din „funii” (torsade) groase, scoase în relief; în 
ansamblul decorativ al unor astfel de intrări apar și imagini ale crucii și ale feţei omenești; tot în 
acest spațiu (Dolj, Teleorman, Olt, Vlașca) și sistemele decorative în tencuială prezintă cercuri și 

rozete înscrise în pătrate, dispuse pe mari panouri ce încadrează ușa și străjuiesc colţurile casei; în 
Banat și Bihor, aceleași motive decorative sunt prezente pe frontonul caselor; motivele solare sunt 
prezente și la biserici, la cruci și la troițe, unde și forma lor prezintă cruce înscrisă într-un cerc 
(Oltenia, Muntenia, Transilvania); obiecte mici, de cult, ilustrează aceeași combinaţie între cruce și 
cerc; este de observat că sincretismul operat pe plan decorativ între cultul creștin, dendrolatric și 
cultul solar este prezent pe multe edificii religioase, semnele solare pătrunzând și pe pietrele de 
mormânt nu numai românești, dar și pe cele evreiești din Moldova; aceleași motive sunt prezente 
și în interioarele țărănești: pe grinda principală a casei (rozete, romburi, pătrate hașurate, X-uri), 
pe stâlpii de sprijin ai coșului de la cuptorul înalt, pe chingile de susţinere a paturilor suspendate 
(Suceava), pe mobilier (lăzi de zestre, dulapuri, cuiere, mese) cruci, rozete, romburi; la scaune, 
spătarul este fasonat în formă de roată; la un dulap din Moldova (Huși), pe uși este sculptat un 
străvechi motiv solar, alcătuit din două perechi de capete stilizate de cai afrontaţi, îmbinaţi într-o 
mișcare spiraloidă; pe ţesăturile de interior, care au un rol decorativ important, sunt înfățișate 
motivele rectilinii închise (pe baza rombului) sau deschise (pe baza meandrului simplu sau dublu); 
până astăzi, rombul este numit roată, ilustrând transpunerea cercului în țesătură, din cauza 
tehnicii specifice; în Oltenia, Muntenia și sudul Transilvaniei, un covor caracteristic, de foarte 
veche tradiţie, ţesut exclusiv în romburi concentrice, care se continuă la infinit, se cheamă scoarță 
cu roate; în Ținutul Pădurenilor, unul din motivele principale de pe cămășile femeiești se numește 
roata mare, fiind un romb umplut cu meandre; alte motive solare se întâlnesc pe covoarele 
moldovenești, maramureșene, din Ținutul Ciucului, bănăţene, bihorene și hunedorene, alături de 
cele oltenești și muntenești; la fel pe ștergare, unde întâlnim meandre, X-uri, cruci frânte, iar 
coloritul este redus la roșu, negru, vânăt, cele din Brașov, Hunedoara, Bihor și Banat având o 
compoziție ornamentală și cromatică deosebită; pe ceramica tradiţională actuală se practică 
ornamentele de sorginte solară în aproape toate centrele din țară: în Muntenia, centrele Horezu, 
Oboga, Vlădești, Curtea de Argeș, Petrești, în Maramureș, Bihor, Banat, centrele Vama, Leheceni, 
Biniș obișnuiesc să decoreze produsele lor cu spirală simplă, valul, meandrul, cercul; romburi 
concentrice și spirale rectangulare apar la Bâra-Călugăra din Moldova, X-uri și cruci la Vadul 
Crișului, Vama și Tohani (în Transilvania); motivele curbilinii, așezate în așa fel încât să formeze 
vârtejuri cu trei și mai multe braţe, sunt specifice ceramicii de Bihor; ca organizare generală a 
decorului ceramicii românești este caracteristică dispunerea sa radiară și folosirea punctelor; pe 
furcile de tors apar cercuri, roţi, cruci, meandre, cruce înscrisă în pătrat, zig-zaguri și inele; pe fuse 
și prisnele, se întâlnesc rozete de o mare varietate; pe cutea de gresie, specifice sunt semnele 
circulare și rectangulare; pe păpușare (în Moldova și Carpaţii Meridionali) caracteristice sunt 
cercurile, rozetele, pătratul cu crucea, X-uri și cârlige; cercul tăiat în patru (semn apărător), volute 
afrontate câte două, sub forma „coarnelor berbecului”, sunt dispuse pe vasele de lemn, în special 
pe căuce; cercurile și rozetele apar pe mânerele de lemn ale baltagelor, topoarelor și cuţitelor; pe 
cornurile de praf de pușcă sunt frecvente vârtejurile, rozetele și complexele de romburi 
concentrice, iar pe fluiere ornamentele sunt alcătuite din cercuri și rozete; în ceea ce privește 
piesele textile ale costumului popular, motivele solare sunt amplasate în special pe 
acoperămintele de cap, pe pieptul și mânecile cămășilor, pe ţesăturile ce înfășoară corpul, pe 
podoabele pentru gât, mâini și mijloc, pe piesele din piele, pe scurtele brodate, lipsind în schimb 
de pe cojoacele mari și de pe hainele lungi din postav; pe glugile păstorești apar motive solare 
colorate numai în zonele Hunedoara și Brașov; în celelalte zone, sunt specifice doar semne 
rudimentare în negru: cruci, cârlige curbe sau drepte și cercuri tăiate în patru; pe o glugă din 
Moldova, desenul solar este clar: pe o parte este figurat soarele, tăiat în patru și cu raze, pe 
cealaltă parte este brodată semiluna și o stea; la conciuri și cepse, decorul este exclusiv solar (în 
Banat și Hunedoara), același aspect fiind întâlnit și pe năframele din Moldova; în fine, ouăle 
încondeiate se bucură de același sistem decorativ (PETRESCU,p.12-14;20-21;26;28;32-38). Soarele 
stilizat se întâlnește deopotrivă și în colinde, și pe scoarţe, și pe lăzile de zestre (URSACHE,p.11). 

De remarcat că uneori soarele apare în ipostaze antropomorfe anturând, împreună cu luna, 
arborele vieţii, de așa manieră încât „axis mundi” taie câmpul ornamental în două părţi egale ca 
suprafaţă, iar soarele și luna sunt așezați de-a stânga și de-a dreapta acestui ax; soarele apare pe 
vasele ceramice, în special pe farfurii, ocupând centrul acestora, figurat antropomorf, cu raze 
dispuse sub formă de unghiuri ascuţite, câte 6-8 (Horezu, Oboga, Maramureș); pe porţi (Rozavlea- 
Maramureș), soarele și luna apar antropomorfizaţi; la fel pe ștergare, pe lăzi de zestre, pe 
spătarele laviţelor și scaunelor, pe frontonul caselor; în basme, soarele apare, împreună cu 
„luceferei”, pe costumaţia eroilor (NOTE,Antonescu). Soarele este simbol al primăverii, al vieţii, al 
triumfului binelui asupra răului, al luminii asupra întunericului; când, în ornamentică, este figurat 
rotund din cercuri concentrice și cu raze, el este denumit „soare de vară” (ZAHACINSCHI,p.41). 
Visarea unui soare roșu înseamnă pericol apropiat; nu este bine nici când este visat soare 
întunecos; înseamnă reputaţie pătată pentru cine visează soare luminos; când este visat căzând 
din cer, este semn că va muri o personalitate; va primi promisiuni seci cel care visează soare lucind 
în apă; îi vor aduce noroc alţii celui care vede în vis soare; va petrece în mare veselie cel care 
visează soare răsărind; dar va primi o veste proastă cel care visează soare apunând; visarea unui 
soare acoperit cu nori semnifică viaţă liniștită și chiar câștig - Bucovina (NOTE,Băncescu). 


SOARTĂ 

Se crede că omul nu este stăpân pe viaţa sa, ci îndeplinește voinţa Celui de Sus, care este înscrisă 
în Cartea de Taină, unde fiecare individ își are scrisa lui; cartea în care sunt scrise vieţile tuturor 
oamenilor se află într-o chilie de piatră, în Munţii Galaleului, de unde izvorăște un râu sfânt; în 
chilie este o masă, săpată în piatră, acoperită cu un covor superb, iar deasupra se află așezată 
cartea; în chilie nu pot intra decât cei care nu au corp, adică numai duhurile curate; la nașterea 
fiecărui om, apar ursitoarele care stabilesc destinul fiecăruia, însă nimeni dintre cei care sunt 
martori nu are voie să le privească sau să le asculte ursita; dar oamenii, curioși să afle dinainte 
care le va fi soarta, încearcă pe toate căile să-și afle scrisa, drept pentru care recurg la vrăjitoare și 
dezlegătoare, care pretind că pot descifra destinul oamenilor, practică repudiată, dar fără 
rezultate deosebite, de oamenii bisericii creștine și de dogmele religioase; soarta se poate afla în 
bobi, în ulcică, în palme, în zaţul de cafea, în ghioc, în oglindă, în cărţile de joc etc.; în mod 
obișnuit, sunt curioși care le va fi soarta sau datul tinerii, în special fetele, care vor să știe cu cine și 
când le va veni rândul la căsătorie, în care scop fac tot felul de vrăji; din această pricină, practicile 
privind mai ales aducerea grabnică a iubitului sunt deosebit de numeroase, precum și 
descântecele care le însoțesc; de pildă, fetele îngroapă șnurul folosit la legarea părului, marțea 
noaptea, la rădăcina unui soc; goale complet și cu părul despletit, fără să scoată o vorbă tot 
drumul și fără să se uite înapoi, atât la ducere, cât și la întoarcere, trebuie să ducă un cuţit, o 
opincă, o bucată de pânză și o monedă, iar cu partea netăioasă a cuţitului trebuie să taie socul, 
rostind și un descântec, în speranţa că ursitul se va arăta în curând; puţini sunt însă cei sau cele 
care pot suporta un asemenea tratament, iar cei care se simt fermecați recurg, la rândul lor, la 
descântece de desfăcut vrăjile (PRESA). Despre feciorii care rămân neînsuraţi, pentru că sunt prea 
urâţi și proști sau prea pretenţioși, se spune că au ursita mică, sau că le-a murit ursita; în Bucovina, 
se numesc burlaci, feciori sau flăcăi tomnateci, feciori sau flăcăi bătrâni, feciori bătuţi de brumă 
sau oameni răsuflaţi; acești flăcăi, a căror ursită este mică, adică ursita lor s-a născut mult mai 
târziu decât ei, trebuie să aștepte până le crește ursita mare, ca să fie bună de măritat, și de aceea, 
fiind nevoiţi să aștepte atâta vreme, îmbătrânesc; când însă ursita a crescut mare, deși sunt 
bătrâni, totuși se însoară; acei feciori, care însă nu se însoară niciodată, fiindcă le-a murit ursita 
sau n-au avut deloc ursită și ajung să moară ei înșiși tot neînsuraţi, sunt, mai ales dacă au avut un 
comportament lăudabil, foarte buni la Dumnezeu, pentru că ei, cât au trăit, nu au știut ce este 
bine și ce este rău în lume; alţii cred însă că acești feciori sunt păcătoși, nefericiţi, morţi cu sufletul 
și cu trupul și nici la a doua Înviere nu vor avea soţie (3.MARIAN,I,p.21). Serie simbolică: marţi 


Antonescu. Dicţionar de Simboluri și Credinţe Tradiţionale Românești 619 


http: / /cimec.ro 


(noapte)-nesocotire vestimentară și trupească-muţenie-soc-cuţit-încălțăminte-pânză-monedă. 


SOC (Sambucus nigra - DLRM,p.780) 

Arbust de mici dimensiuni, cu scoarța cenușie, cu flori albe dispuse în corimbe ramificate, cu fructe 
în formă de boabe negre, lucioase; din flori se prepară un ceai medicinal cu proprietăţi sudorifice, 
iar scoarţa, fructele și rădăcina au efecte diuretice și laxative și se întrebuințează și în medicina 
populară (ȘĂINEANU,V,p.143). Unele legende afirmă că diavolul a venit cu un lemn de soc și a 
furat din focul pe care îl făcuse Dumnezeu; de aceea socul nu se pune niciodată pe foc, pentru că 
este lemnul necuratului - Suceava; alte legende narează cu totul invers, afirmând că focul a fost 
inventat de diavol, iar Dumnezeu a venit și s-a jucat în jar cu un băț de soc; un cărbune i-ar fi intrat 
în lemn și astfel a avut și Dumnezeu foc; de atunci, băţul acela de soc mai poartă denumirea de 
„cârja mitropoliţilor“ - Suceava (VLĂDUȚESCU,p.82-83). În noaptea Anului Nou, fetele se duc la o 
tufă de soc, unde rostesc o invocațţie prin care cer arbustului să plece în lume, să-l caute și să le 
aducă ursitul; invocaţia are și ton de blestem, în cazul în care feciorul indicat nu vine - Maramureș; 
se crede că nu este bine să se arunce în foc lemn de soc, pentru că, în caz contrar, îl vor durea 
măselele pe cel ce o face - Maramureș; Suceava;Bucovina (2.GOROVEI,p.91;215; BOGDAN, p.99; 
121). Se mai crede că Baba-Coaja omoară copiii nebotezaţi și le ascunde sufletele în tufișuri de soc, 
unde stau până le putrezește corpul; din această cauză, oamenii nu sapă sau nu taie cu plăcere 
socul - Transilvania (3.MARIAN,II,p.24-30). v. BABA-COAJA. 


SOCRU (SOACRĂ) 

Dintre perechile de socri (ai mirelui și ai miresei), cei ai mirelui (socri mari) au cea mai mare 
importanţă, lor revenindu-le un rol esenţial în cadrul momentelor „de trecere“ din timpul nunților; 
„socrii mici“ deţin un rol secundar și, din această cauză, dezvoltă conotaţii minime la nivelul 
mentalităților tradiționale; astfel, când mireasa sosește la casa mirelui, ea nu se dă jos din car până 
nu vine soacra să o ia - Vâlcea; se crede că, dacă vine soacra ca oaspete într-o casă și îi găsește pe 
cei din familie luând masa, atunci ea va trăi încă mulţi ani - Bucovina (2.GOROVEI,p.141;252). Cine 
își visează socrii înseamnă că va avea ceartă în familie - Suceava (NOTE,Băncescu). 


SOLDAT v. MILITAR. 


SOLOMONAR 

Vrăjitor despre care se crede că ar stăpâni fenomenele meteorologice și, totodată, persoană care, 
având noţiuni de astronomie, prevestește vremea și întocmește calendare; termenul dezvoltă o 
familie de cuvinte, cu bază în semnificaţia vrajă: a solomoni = a fermeca, a vrăji; solomonie = 
vrăjitorie, farmec, vicleșug, șiretlic; solomonit = vrăji, fermecat (ȘĂINEANU,V,p.151). Este 
important de făcut o distincţie: vrăjitoare sunt femeile, în general, iar vrăjile de toate felurile intră 
în ocupaţia acestora; poporul acceptă această îndeletnicire ca pe o meserie și nu dezvoltă în jurul 
ei și a persoanelor care o practică credinţe și simboluri; este adevărat că există și vrăjitoare 
ipostaziate în duhuri malefice, ca întruchipare feminină a urâtului și a răului, iar această realitate 
percepută în basme face parte dintr-o altă categorie semantică, având multe afinități cu ipostazele 
Mumii-Pădurii; bărbaţii, în schimb, se dedau mai puţin la această meserie și atunci ei sunt mai 
totdeauna solomonari, adică au puterea de a opri ploile și grindina și de a le mâna pe alte locuri, 
pe alte ogoare; spre deosebire de vrăjitoare, poporul investește pe solomonari cu puteri 
supranaturale, crede despre ei că au puterea de a provoca sau împiedica diverse fenomene 
naturale, pentru că solomonarii se pricep la astronomie, fac calendare și prevestesc vremea; mai 
mult, se spune despre ei că învaţă meșteșugul sub pământ, timp de șapte ani, iar atunci când ies 
de sub pământ spun niște descântece și îndată le apare înainte un balaur; cum încalecă pe balaur, 
îngheaţă toate bălțile și iazurile, iar gheaţa se pornește după solomonari și cade pe toate 

semănăturile pe unde umblă aceștia sau pe unde au ei ciudă să se deplaseze; poporul mai crede că 
solomonarii posedă o carte în care se găsește toată puterea și știința lor; cartea aceasta o învață 
solomonarii la școala din cetatea Babariului, dar nu toţi ies de acolo solomonari, ci numai unul din 
șapte - Transilvania (3.GOROVEI,p.116;497). Oamenii spun că atunci când vine ploaia cu grindină, 
vin și solomonarii, iar aceștia strigă mereu, mânând norii, ca ogoare și lanuri să fie ferite, locuri ale 
unor săteni care se roagă într-o anume zi a anului; iar norii își aleg cărările după cum le indică 
solomonarii; aceștia vin călare pe balauri, care au aripi și zboară; nu vin călare nici pe ţapi și nici pe 
berbeci - Maramureș (BOGDAN,p.107). Solomonarii sunt principalii magicieni din credinţele 
populare românești, iar solomonăria apare ca o asociaţie secretă de iniţiaţi în magia 
meteorologică, pretinzându-se totodată atotștiutoarea tainelor lumii, însuși numele lor descinzând 
de la regele biblic Solomon, considerat ca fiind cel mai înțelept om de pe pământ; solomonarii sau 
șolomonarii (zgriminţași în Ţara Moților) sunt deci niște vrăjitori meteorologici populari; sunt 
selecționați din medii foarte diverse, dar care au o anumită vocaţie, deoarece devine solomonar 
cel mai mic dintre șapte fraţi călugări; învățământul lor, aflat sub pământ, durează șapte ani - 
Neamţ; acolo ei învaţă toate limbile fiinţelor vii, toate tainele naturii și toate formulele magice, 
farmecele și vrăjile; acolo nu sunt primiți decât câte zece ucenici și dascăl este diavolul însuși; după 
șapte ani de învăţătură, diavolul își oprește doar un ucenic și acela devine apoi solomonar; călare 
pe un balaur, el se suie în nori, de unde îndrumă ploile, furtunile și grindina; după credinţele 
locuitorilor din Ţara Moților, solomonarul apare mai întâi călare pe o iapă albă, caută un anumit 
iezer și de acolo îl invocă pe balaurul care îl va transporta ulterior; există și un portret al lor: nu-și 
mărturisesc profesiunea în faţa oamenilor, dar aceștia îi pot recunoaște ușor, pentru că au 
înfățișare îngrozitoare, ochi roșii bulbucaţi, fruntea lată și încreţită, piept lat, trup puternic, statura 
mijlocie ori mică; au două cozi, una alcătuită din pene și amplasată la subsuoară, cea de a doua în 
prelungirea șirei spinării; toată înfățișarea le este de oameni sălbatici, cu păr zburlit și aspru ca 
acela al porcului; hainele lor sunt murdare și numai petice; de multe ori umblă îmbrăcaţi, chiar și 
în mijlocul verii, cu șapte pieptare, într-o mână cu o carte, în cealaltă cu un toiag; sunt scurți la 
vorbă, rareori pot fi auziţi vorbind, când primesc ceva de pomană nu mulţumesc, iar pâinea 
căpătată nu o mănâncă, ci o aruncă pe ape; nu dorm niciodată prin casele oamenilor, ei locuind în 
munți, prin peșteri, prin păduri, în colibe sau prin ţarine; ei sunt oameni blestemațţi de Dumnezeu, 
pentru că s-au pus în slujba diavolului, vânzându-și sufletul, ca să capete în schimb putere asupra 
văzduhului și a balaurilor; la școala subpământeană |i se testează rezistenţa la durerea fizică și la 
situaţii extreme, iar ucenicii ascultă prelegerile diverșilor demoni, printre care și ale arhidemonului 
Uniilă; citesc manuale numai la lumina unui opaiţ, așezați fiind pe o piatră de moară, suspendată 
de un fir magic de tavanul peșterii care adăpostește școala, piatra învârtindu-se cu mare viteză; 
unele referiri folclorice amintesc și de o supraspecializare a solomonarilor, care mai pot urma niște 
cursuri fie în Orient, fie la Paris; după șapte ani de învățătură, ies din școală învăluiţi în negură și 
ţinându-se cu mâinile de un fuior lung de nor, care îi scoate în lumea noastră de pe celălalt tărâm, 
îmbrăcaţi tot în veșmintele avute la intrare, iar din școală primesc o carte, toiag sau un cârlig și un 
frâu din scoarță de mesteacăn; totuși sursele folclorice sunt contradictorii în a fixa o imagine 
constantă solomonarului; deși este socotit, de cele mai multe ori, un discipol al diavolului, unele 
mărturii îl consideră un sfânt, subaltern al lui Dumnezeu, o ființă pozitivă care face bine oamenilor, 
fiind vindicativ numai cu oamenii răi, cărora le strică semănăturile, bătându-le cu grindină; tot 
ceea ce învaţă solomonarul la școala subpământeană se poate rezuma, în cele din urmă, la 
căpăstru, la cartea din care citește formulele magice, fără ca acestea să fie descântece, și la 
balaurul zburător, care înghite apa lacurilor, pe care apoi o varsă asupra locului indicat, când 
solomonarul traversează cerul călare; obligatoriu, solomonarii mai posedă și un bici cu ajutorul 
căruia îndeamnă balaurul; în fine, solomonarul nu poate fi deplin perceput fără a face apel la 
complexul magic și ritualistic al apei (2.KERNBACH,p.241;243-245;308). Sunt un fel de strigoi, care, 
în pruncia lor, petrec șapte ani neîntrerupţi în întuneric, sub pământ, fără să vadă rază de soare; se 

crede că sub pământ este o școală numită Solomonărie, unde se învaţă toate limbile ființelor vii, 
toate misterele naturii și toate vrăjile și descântecele câte sunt pe lume; numai 10 persoane sunt 
primite în această școală, iar învăţătura le este predată de însuși diavolul, care, pentru osteneala 
sa, își oprește un învățăcel, care ulterior devine solomonar; după șapte ani, ieșind afară, dotați 
fiind cu puterea diavolului, se suie pe aripile vânturilor și ale negurilor și încep a purta ploile, 
furtunile, grindina cea grea; cât timp trăiesc pe pământ, se feresc de societatea oamenilor, 
preferând singurătatea, moment în care primesc vizita unor ființe necunoscute, care învaţă de la ei 
cum trebuie conduse furtunile și grindina și primesc pentru aceasta câte un frâu de aur, pe care 
solomonarii îl pun pe capul balaurilor, care le servesc drept cai; oamenii, de frica furtunilor și a 
grindinii, tratează pe solomonari cu mult respect, caută să nu-i jignească, să-i mânie; totuși sunt 
oameni plătiţi de alţii, care le vin solomonarilor de hac, care se numesc pietrari sau ghețari, care, 
cum văd că se apropie vreo grindină mare și periculoasă, ies la hotarul satului și, cu descântece 
numai de ei știute, fac pe solomonari să se depărteze de satul lor, sau taie în cruciș cu ascuţișul 
unei coase îndreptată către norul purtător de grindină; ei se feresc cât sunt în viață să miroasă sau 
să mănânce usturoi, iar, după ce mor, sunt îngropaţi cu faţa în jos și li se pune câte un fir de 
usturoi în gură, căci, dacă i-ar îngropa ca pe ceilalţi creștini, atunci ei se scoală din mormintele lor, 
pe timp de noapte, și necăjesc oamenii (1.MARIAN,p.28-31). 


SOMN (A DORMI) 

Starea fiziologică de repaus, prin care fiinţele își refac forțele și care se caracterizează prin 
încetarea totală sau parţială a reflexelor conștiente, a fost interpretată de către omul tradițional ca 
o moarte incipientă sau ca un preambul al morții, de unde și expresiile populare somnul de veci, 
somnul cel lung sau somnul veșnic, sinonime cu moartea; uneori însă, analogia se îndreaptă și spre 
starea de boală sau, pur și simplu, spre starea mentală a omului; astfel, se crede că acela care 
doarme ușor este un om deștept, dezgheţat la minte, iar cel ce doarme greu este nevolnic, tont - 
Bucovina; nu este bine să se doarmă mult, pentru că există pericolul să se îmbolnăvească de 
gălbinare cel ce zace în pat mult peste normal - Teleorman; înseamnă că dracul se apropie de cel 
care tresare prin somn - Vaslui; se mai crede că va urma vreme rea, când omul care, cu toate că a 
dormit bine peste noapte, în seara următoare cade de somn - Bucovina (2.GOROVEI,p.216;265). 


SOMNOROASĂ (Laserpitium prutenicum - DLRM,p.783; dar și Rutișor - Thalictrum minus - DLRM, 
p.730) 
Plantă mică, ierboasă, din familia Ranunculaceae, crește prin livezi, pe coline însorite, la marginea 


câmpurilor semănate; despre ea se crede că aduce somnul celui care o rupe și o pune sub cap 
(PRESA). 


SORB v. SCORUȘ. 


SORCOVĂ 

Cuvântul sorcovă, cunoscut numai în Muntenia, este în fapt o rămurică verde de măr sau de păr, 
împodobită cu hârtii de diferite culori, cu poleială și beteală, eventual cu flori artificiale, purtată de 
copii mici, între 3 și 12 ani, în dimineaţa Anului Nou, pe la casele oamenilor, urându-le acestora ani 
mulţi și fericiți; se spune „a sorcovi” și „a sorcovăi“; sorcovitul este început cu membrii familiei, 
apoi copiii se duc la rude și la prieteni; uneori, copiii sorcovesc pe toţi cei întâlniți în cale, 
atingându-i și pe aceștia cu sorcova; sorcovitul încetează la amiază; copiii primesc în dar fuioare, 
turte și faguri de miere, dar și bani (2.MARIAN,I,p.118-121). Sorcova este, de fapt, un însemn ritual 
purtat de colindători, cu semnificații benefice, apotropaice; pentru a fi înverzite de Anul Nou, 
ramurile de măr, de păr, de trandafir se taie și se pun în apă, la temperatura camerei, la date 


precise: fie la 21 noiembrie (Ovidenie), fie la 30 noiembrie (Sfântul Apostol Andrei) (12.GHINOIU, 

p.160). Practică augurală, constând în lovirea cu ramuri înverzite (înflorite) a celor colindaţi și în 
rostirea unei urări care invocă sănătatea și prosperitatea celui sorcovit; se întâlnește mai ales în 
localităţile din Muntenia; copiii pun crenguţe în sticle cu apă, în seara Sfântului Andrei, iar de Anul 
Nou ele sunt înverzite; cu aceste crenguţe copiii sorcovesc în zorii zilei de An Nou pe toţi cei din 
casă și pe la casele vecine, urând sănătate, bogăţie, fericire (PRESA). 


SOVÂRF (Origanum vulgare - DLRM,p.786) 

Plantă erbacee aromatică, având flori roșii-purpurii mirositoare, folosită drept colorant în industria 
casnică țărănească și în medicina populară pentru proprietăţile ei diuretice și sudorifice; cunoscută 
și sub denumirile sovârv, solovârf, sovăr, sovârc, sovavârf, solovâr, sufulf (ȘĂINEANU,V,p.159). 
Deoarece planta este folosită și la colorarea ouălor de Paște, culegerea, păstrarea și prepararea ei 
se face după un ritual special: este culeasă înainte de 20 iulie (Sfântul Prooroc Ilie Tesviteanul), se 
păstrează apoi într-o cămară uscată, într-un loc în care să nu pătrundă nici lumina soarelui, nici 
suflarea vântului, nici fumul focului, pentru că altfel nu ar mai răspândi aroma; rămâne aici până în 
primăvară, când este fiartă într-o oală neapărat nouă, după care planta este stoarsă bine de către 
o fată; zeama obţinută dă culoarea galbenă și un miros foarte plăcut ouălor (ZAHACINSCHI,p.21). 


SOVON 

Vă! purtat de femei ca podoabă, văl de mireasă, pânză care se pune mirilor pe cap la cununie, 
pânză în care se învelește trupul mortului (giulgiu); termenul este de origine neogreacă, pătruns în 
limba română prin bulgărescul savan; sovonul este deci o bucată de pânză folosită în cadrul 
riturilor de trecere, la nuntă și la înmormântare, fiind învestit cu puteri purificatoare, acoperind 
aceleași sensuri cu ceea ce este cârpa de cap - Banat (TURCUȘ,p.16;19). Este una dintre piesele 
cele mai importante care se oferă ca dar în cadrul nunții și este denumită astfel: în Moldova și 
Bucovina se numește hobot și a înhobota; în partea muntoasă a Transilvaniei, în Sălaj și în Țara 
Chioarului se numește balț și a îmbălța; în Banat, Oltenia, Muntenia și Dobrogea poartă numele de 
sovon și zovon; în general, este un tulpan din lână sau mătase de culoare roșu aprins; în unele părţi 
ale Transilvaniei, sovonul este o pânză albă, fină, cu ajutorul căreia se învelește capul miresei după 
cununie; în alte părți însă, cum ar fi prin unele localităţi din preajma Brașovului, sovonul este o 
țesătură necusută (3.MARIAN,I,p.178;180). În multe părţi ale Transilvaniei și în Țara Hațegului, 
sovonul este păstrat până la moarte, când este folosit ca pânzătură în coșciug, din care cauză este 
foarte dificil de achiziționat pentru muzee, tranzacţia fiind refuzată categoric de către bătrânele 
locului (NOTE,Antonescu). 


SPATE v. SPINARE. 


SPĂLARE (A SE SPĂLA) 

În multe zone, a fost practicată scalda rituală a miresei; chiar rasul mirelui implică și el ideea de 
curăţenie, de purificare; faptul că, înainte de a pune briciul pe obraz, mirele este spălat cu apă și 
vin roșu are o semnificație asemănătoare; cel care bărbierește mirele trebuie să aibă ambii părinţi 
în viaţă, iar ritualul este completat de prezenţa colacului, care semnifică fertilitate și fecunditate; 
schimbarea pieptănăturii și a portului sunt principalele acțiuni rituale de după cununie, funcţia de 
agent inițiatic și de consacrare revenindu-i nașei sau unei femei măritate, care o piaptănă pe 
tânăra fată, dar un rol important îl are și mirele, care așează „cârpa” (sovonul) pe capul proaspetei 
neveste; amestec de rituri de inițiere, de consacrare și integrare, mai mult chiar, de purificare și 
fecunditate, momentul pare dominat de cele executate pentru a influenţa și asigura unirea celor 
doi tineri; aceștia sunt puși, simbolic, să tragă la același jug, legaţi cu un ștergar, se spală pe mâini 
din aceeași cană cu apă etc.; integrarea se face atât în noul neam, al mirelui, cât și în noua 
categorie socială, a căsătoriților (ȘEULEANU,p.100-101;125). Când o fată se spală, să nu lase apa să 

fiarbă, ci doar să o încălzească, iar, după ce s-a spălat, să nu o lase mult în casă, pentru a nu 
îmbătrâni la părinţi - Botoșani; nici să nu se încropească apa, turnând apă rece peste cea fierbinte, 
pentru că se împrăștie peţitorii - Suceava; cât timp este mireasă, tânăra nu trebuie să se spele și 
nici să aducă apă de la fântână, fiindcă va rămâne văduvă - Tecuci; la trei zile după naștere, moașa 
o scaldă pe lehuză, punând în apă și cămașa în care a născut, frecând apoi corpul femeii cu 
cămașa, ca să-i piară petele de pe față - Muntenia; după spălatul cu apă caldă, este bine ca omul 
să se limpezească cu apă rece, pentru că altfel stă Maica Domnului în genunchi - Suceava; să nu se 
spele nimeni în zilele de post, pentru că, la moarte, va fi uitat nescăldat - Suceava; după înhumare, 
participanţii la ceremonial se spală pe mâini deasupra mormântului, ca să nu le transpire sau 
amorțească mâinile - Banat; să se spele pe mâini cei ce vin de la o înmormântare, fiindcă altfel le 
va muri cineva din propria familie - Suceava; cei ce se spală în aceeași apă se întâlnesc pe lumea 
cealaltă - Suceava (2.GOROVEI,p.119-120;141;144;154). 


SPÂNZ (Helleborus purpurescens - DLRM,p.791) 

Plantă erbacee toxică, folosită în medicina populară veterinară; în toate zonele, crescătorii de 
animale îi foloseau rădăcina contra dalacului (antrax - boală infecțioasă, la animale și oameni, 
manifestată prin abcese care cuprind toate straturile pielii - DLRM,p.33). Spânzul se folosea de 
către ciobani pentru a combate „gălbeaza“ - boală de ficat, la oi și la alte animale (DLRM,p.329; 
BALASZ,II,p.87). Se crestează cu un cuţit (brișcă) pielea din spatele urechii oilor bolnave și se pune 
rădăcină de spânz; se produce o rană foarte urâtă, dând impresia că urechea infectată va cădea; 
în realitate, anticorpii produși de infecţie vindecă animalul de gălbează; în timpul primului război 
mondial, infecția provocată de rădăcina spânzului a fost folosită și de ostașii de etnie română din 
armata austro-ungară, care își crestau pielea de lângă tendonul lui Ahile și puneau spânz, rana 
creată părând a fi produsă de rosătura bocancilor cazoni; din această cauză, erau demobilizaţi 
temporar și evitau astfel confruntarea directă între „fraţi“ pe frontul românesc - Banat; deși nu 
dezvoltă conotaţii simbolice și nici măcar credinţe, menţionarea plantei este justificată de această 
informaţie cu valoare istorică (NOTE, Antonescu). În prima zi de marţi din Postul Mare se scoate 
spânzul, necesar pentru tratarea vitelor bolnave, el fiind scos pe nemâncate și în pielea goală, sau 
dezbrăcat de la brâu în sus, sau măcar mâna dreaptă dezgolită; conform unor calcule, această zi 
cade mai mereu cam pe la începutul lunii martie și atunci este lună nouă; cel mai bun ar fi spânzul 
sterp, scos de unde răsare doar un singur fir în acea primăvară; prin unele locuri, se scoate spânzul 
și în ziua de sâmbătă, adică de Sân-Toaderul cel Mare - Banat (2.MARIAN,I,p. 235). 


SPÂNZURARE 

Se crede că, dintre toate felurile de sinucideri, numai spânzuratul se dăruiește, prin gestul său, 
diavolului; de aceea nu se pune mâna pe cadavrul omului spânzurat, ci se pune sub el o căruță 
stricată, se taie ștreangul cu un cosor, apoi se face înmormântarea, dându-i-se drumul direct din 
căruţă în groapă, care se astupă imediat, iar apoi căruţa se pune pe foc și se arde, iar cosorul se 
aruncă, pentru că este rău dacă îl atinge cineva sau se păstrează ceva care a avut legătură cu 
spânzuratul - Tecuci; în schimb, se crede că acela care și-a putut procura o bucată de sfoară din 
ștreangul unui spânzurat, de va face comerţ cu vite, va avea mulți cumpărători și își va vinde foarte 
avantajos marfa (2.GOROVEI,p.166; 218). Cine visează om spânzurat va suferi o pagubă sau o 
spaimă care îl vor îmbolnăvi; dacă visează că el însuși este spânzurat înseamnă că se va întâlni cu 
norocul în viitorul apropiat; este semn de bucurie pentru cine visează spânzurătoare - Suceava 
(NOTE, Băncescu). 


SPIC 
Se crede că, dacă o vacă mănâncă două spice îngemănate, ea va făta doi viței - Suceava 
(2.GOROVEI, p.102). Înseamnă sărăcie pentru cine se visează culegând spice, dar va avea noroc și 

va fi onorat în societate cel care visează spice de grâu - Suceava (NOTE, Băncescu). v. GRÂU. 
SPIN v. MĂRĂCINE. 


SPINARE 

Când cineva mănâncă bucate așezate pe spinarea altcuiva, se crede că primul mănâncă din 
puterile celuilalt - Bucovina; nu este bine să se așeze sau să se mănânce la spatele cuiva, pentru că 
se crede că ultimul îl va purta în spinare, pe lumea cealaltă, pe cel dintâi - Dolj;Bucovina; să nu se 
meargă cu spatele înapoi, pentru că râde diavolul și plânge Maica Domnului - Suceava, sau plânge 
Dumnezeu - Dolj; să nu se scoale din pat cu spatele în sus, fiindcă este rău de ceartă - Vâlcea; este 
semn că se va îmbolnăvi cel pe care îl mănâncă spinarea - Vâlcea, sau că se va strica vremea - 
Bucovina; se crede că, dacă doi se ceartă și unul dintre ei părăsește casa celuilalt închizând portița 
cu spinarea, atunci nimeni nu va mai intra în acea casă și nici la fetele de măritat, dacă are fete, nu 
va mai veni nimeni să le ceară în căsătorie - Bucovina (2.GOROVEI,p.79;133;140;218;226; 241; 
265). Pentru cine se visează cu spinarea ruptă (rănită sau frântă de muncă) înseamnă că va trăi 
niște plăceri istovitoare fizic - Suceava (NOTE,Băncescu). v. OM;TRUP. 


SPIRALĂ 

Ca și în cazul labirintului și meandrului, motivul spiralei este deosebit de frecvent în ornamentica 
tradițională românească, fiind întâlnit în toate zonele și pe toate obiectele mai mult sau mai puţin 
decorate, indiferent de materialele din care sunt confecționate (NOTE,Antonescu). Spirala, care, 
grafic vorbind, pleacă dintr-un punct pentru a se desfășura la infinit, simbolizează eternitatea 
vieţii; voluta este o combinaţie de două spirale (spirală dublă), uneori cu aspect grafic simplu, 
aidoma unui S culcat, și simbolizează legătura dintre viață și moarte (ZAHACINSCHI,p.39). v. 
LABIRINT; MEANDRU. 


SPIRIDUȘ 

Este un duh necurat, pe care îl posedă vrăjitoarele, fără de care ele nu ar putea închega apele, nu 
ar putea lega ploile, nu ar putea să ghicească soarta oamenilor, să-i facă pe flăcăi să vină la iubitele 
lor călări pe câte o prăjină sau pe o mătură; acest duh le sare vrăjitoarelor în ajutor, făcând toate 
în numele lor; cine vrea să se facă vrăjitoare trebuie mai întâi să se îngrijească de un spiriduș, să 
facă legământ cu acesta, să-și vândă sufletul lui și apoi să se apuce de farmece și vrăjitorii; se ia un 
ou de găină părăsit, sau un ou de puicuţă neagră și îl poartă la subsuoara stângă nouă zile și nouă 
nopţi, după care din ou iese un drăcușor cu chip de pui, el fiind spiridușul; la început, este ca un 
pui mic, dar repede crește mare și se preface în tot felul de vieţuitoare: pisică, șoarece, ţap, cal, 
câine, muscă, purice, iepure etc.; babele îi dau un nume: Nicornilă, Nichipercea, Gavrilă, Sărsăilă, 
Vasilică, Mititelu etc.; apoi, îl pun într-un colţ de casă, ascuns într-o oală spartă și acoperită, pentru 
ca nimeni să nu-l vadă; îi dau de mâncare, îi dau tutun de fumat și băutură; mâncarea nu trebuie 
să fie sărată niciodată, pentru că spiridușul nu o suportă; dacă nu este îndestulat, spiridușul o 
chinuiește pe vrăjitoare, o bate, nu o lasă să doarmă, îi dă tot felul de dureri și neliniști; spiridușul 
mai poate fi luat de la o vrăjitoare bătrână, înainte de a muri, și care vrea să scape de el de frica lui 
Dumnezeu și vrea să-l vândă; se mai poate cumpăra de la unele dughene, unde negustorii îl țin 
închis într-o pană de gâscă sau într-un șipușor, de unde nu poate scăpa până ce nu-i dă drumul 
cumpărătorul; dar mulţi ajung în posesia lui și fără de voie, când vreo vrăjitoare, care vrea să scape 
de el, îl învelește într-un lucru preţios, pe care îl pune într-un loc de trecere pentru oameni, sau îl 
leagă într-o năframă scumpă, pe care o lasă scăpată printre oamenii dintr-un târg, sau se lasă să-i 
fie furată; în toate aceste cazuri, spiridușul se leagă de cel care a găsit sau a furat obiectul, iar omul 
care s-a pricopsit cu el îl poate păstra sau poate să facă tot ceea ce trebuie, pentru a scăpa de el; 
se mai crede că spiridușul este atotștiutor, vrăjitoarele fiind doar interpretele lui, fără el nu ar 

putea să știe nimic; dar și alți oameni pot avea spiriduși, care îi ajută; de pildă, vânătorii care au 
noroc, fiindcă spiridușii le aduc vânatul în bătaia puștii, dar, în general, se spune că orice om 
„trebuie să aibă spirituș”, când este îndemânatic la multe treburi, când duce la bun sfârșit orice 
lucru, cât ar fi el de dificil de realizat, când inventează ceva nou la care nu visase nimeni până la el; 
sufletele celor care au spiriduș merg direct în iad după moarte, unde trebuie să suporte chinurile 
veșnice, să facă tot ce le poruncește spiridușul, tot așa cum și el a îndeplinit toate poruncile 
(1.MARIAN,p.24-28). Cine clocește sub o moară ouă mici, uneori moi, pe care le fac întâia dată 
puicuţele, va scoate din ele spiriduși, care vor aduce apoi bani câţi dorește stăpânul lor, care sar în 
ajutorul lui când sunt chemaţi, dar care îi iau sufletul cu ei după moarte - Galaţi (2.GOROVEI, 
p.219). Înseamnă noroc pentru cel care visează spirite, chiar dacă ele sunt negre; visarea unor 
spirite mici (spiriduși) înseamnă desfătare - Suceava (NOTE,Băncescu). 


SPIŢERIE v. FARMACIE. 


SPLINĂ 

Se crede că, dacă splina animalului sacrificat pentru ospățul de logodnă are aspectul „plin“, ea 
prevestește abundență pentru viitorul cuplu, iar dacă are aspectul „sec“ înseamnă că noua familie 
va îndura lipsuri materiale - Moldova (3.MARIANI,Illp.124). Femeile să mănânce splină de animale, 
dacă vor să le crească bogate cosițele părului - Tecuci; bărbaţii să nu mănânce splină, pentru că nu 
vor mai putea merge călare - Tecuci; crește și se fortifică splina celor care consumă de regulă 
splină - Buzău; dar se crede și că îi doare splina la alergare pe cei care mănâncă acest organ - 
Mehedinţi; băieţii și bărbaţii să nu mănânce splină, pentru că le vor crește mustăţile cât splina de 
mari - Tecuci (2. GOROVEI,p.55;219). Se spune că, dacă splina porcului sacrificat în preajma 
Crăciunului este mai subţire la un capăt, primăvara va sosi de timpuriu, dar dacă este uniform de 
groasă înseamnă că fiecare anotimp va sosi la vremea sa și nu se vor înregistra anomalii 
meteorologice de felul căderilor de zăpadă la înflorirea pomilor roditori - Bucovina (NOTE, 
Băncescu). 


SPOR 

Cuvântul spor și sintagma sporul casei înseamnă gospodărie închegată, în care oamenii sunt 
sănătoși și voioși, lucrează de plăcere și cu folos, unde animalelor le merge bine și în care recoltele 
sunt mai mult decât îndestulătoare; sporul exprimă binele, norocul gospodăriei, care rezultă din 
muncă și din credinţa în Dumnezeu și în sfinţii bisericii, fiecare casă având sfântul ei protector; dar 
sporul casei este o calitate permanent ameninţată, care poate oricând să fie pierdută sau știrbită 
de către: a) măiestre și lucrul-slab; b) strigoii de lapte și de bucate; c) morţii, faţă de care cei rămași 
în viaţă nu și-au îndeplinit îndatoririle și care se răzbună pentru această uitare; d) oamenii răi, care 
râvnesc la norocul altora și caută să-l strice prin farmece și tot felul de vrăjitorii; în limbile slave, de 
unde provine, spor înseamnă avere, abundență, economie, în sens restrictiv, adică de a cruța 
averea, a o folosi cu discernământ, a nu înstrăina bunurile agonisite - Țara Oltului (GOLOPENȚIA, 
p.155-156). 


SPRÂNCEANĂ 

Se crede că acela care are mâncărimi la sprâncene este dorit de cei ce-l iubesc - lași; fetele mari 
bat cu degetul într-o scândură sau într-un alt lemn uscat, atunci când le mănâncă sprânceana, ca 
să se usuce precum lemnul cel ce se gândește la ele - Ialomiţa (2. GOROVEI,p.219). Se crede că 
oamenii cu sprâncenele împreunate deasupra rădăcinii nasului au puterea de a deochea - 
Maramureș (BOGDAN,p.128). Cine visează om cu sprâncene dese este semn că va duce o viață 
veselă în perioada următoare; dacă visează pe cineva căzându-i sprânceana înseamnă că va fi bine; 
dacă se visează cu sprâncene negre și stufoase înseamnă bucurie - Suceava (NOTE,Băncescu). 


Antonescu. Dicţionar de Simboluri și Credinţe Tradiţionale Românești 626 


http: / /cimec.ro 


STAFIE v. STRIGOI. 
STATU-PALMĂ-BARBĂ-COT v. BARBĂ-COT. 


STĂNCUȚĂ (Col/oeus monedula spermologus - DLRM,p.797) 

Pasăre sedentară, mai mică decât cioara, cu penele negre-cenușii, cunoscută și sub numele de 
ceucă, stancă (ȘĂINEANU,V,p.189). Se crede că, dacă stăncuţa cântă pe lângă casă, ea prevestește 
venirea unor musafiri - Muntenia (2.GOROVEI,p.176). 


STÂLP 

Pe Valea Sebeșului - Alba (satul Loman), stâlpii de la morminte sunt frumos sculptați, au deasupra 
fixată o pasăre vopsită în negru și numită pasărea sufletului, locuitorii din partea locului ţinând ca 
înălțimea lor să fie de circa doi metri, iar sculptarea lor fiind diferit executată, după gustul fiecărui 
comanditar; la înmormântare, acest stâlp este împodobit în același fel în care este ornat bradul, cu 
panglici, un mănunchi de lână de oaie etc.; asta înseamnă că stâlpul îndeplinește aceeași funcţie ca 
și bradul și poate că originar este un brad (BUHOCIU,p.29-30). Casa și mormântul sunt legate prin 
semnul ritual împlântat pe locul construcţiei oricărui adăpost statornic: stâlpul (parul) bătut pe 
locul unei noi vetre de sat, ca simbol al întemeierii, stâlpul (ţăruș) bătut pe locul construcţiei unei 
case, stâlpul funerar, pe locul amenajării mormântului sunt toate gesturi rituale menite să 
potenţeze permanenţa (12.GHINOIU,p.105). Cine visează stâlp va face noi cunoștințe, benefice 
viitorului său, dar este și semn de mare nenorocire, când se visează un stâlp care cade - Suceava 
(NOTE,Băncescu). 


STÂNĂ 

Din cauză că este destinată creșterii oii, animal faţă de care omul tradiţional manifestă un deosebit 
respect, stâna este considerată un spaţiu sacru, curat, care nu îngăduie decât beneficul; de aceea, 
bătrânii interzic, atât timp cât se află în munte, la stână, orice fel de ceartă, de disensiune; nu este 
îngăduit nici un „cuvânt rău“ la adresa cuiva; se poate spune că, la stână, nu există opoziţia bine- 
rău - Maramureș (BOGDAN, p.110). v. OAIE. 


STÂNCĂ 

Pentru cine visează o stâncă înseamnă că va întâmpina, în zilele următoare, mari obstacole; dacă 
se visează urcându-se pe o stâncă este semn că va învinge piedicile și va izbuti în demersurile sale; 
în schimb, dacă se visează coborând de pe o stâncă înseamnă că va scăpa de o ceartă, iar căderea 
de pe o stâncă înseamnă că va avea parte de o mare bucurie - Suceava (NOTE,Băncescu). v. 
PIATRĂ. 


STANJEN 

Veche unitate de măsură pentru lungime, folosită înainte de introducerea sistemului metric și care 
a avut dimensiuni diferite în timp și după provincii; astfel, în Muntenia, stânjenul era egal cu 1,96 
m și cu 2,02 m; în Moldova, era egal cu 2,23 m; stânjenul pescăresc era o măsură de lungime 
folosită de pescari, reprezentând 1,50 m; stânjenul marin era egal cu 1,83 m; stânjenul pătrat era 
unitate de măsură pentru suprafeţele agricole, egală cu aproximativ 4 mp (ȘĂINEANU,V,p.203). 


STEA 

Se spune că un român a plecat odată spre cer, pentru a-l întâlni pe Dumnezeu, luând cu el pe drum 
cam tot ce știa că îi trebuie într-o așa de lungă și anevoioasă călătorie; a înjugat boii la carul mare, 
a luat și un car mai mic, candela din perete, crucea de la biserică, fântâna din răscruci, barda, 
sfredelul, spiţelnicul, secera, coasa, plugul și rarița, câinele de la stână, cățelul din curte, cloșca și 

puii, scroafa cu purcei, ciobanul cu oile, văcarul cu vacile, vizitiul cu caii, porcarul cu porcii și chiar 
hora din sat; a mai luat grâu și porumb, ca să semene pe câmpiile cerului și să aibă ce mânca; a 
mers ce a mers și i-a ieșit înainte diavolul și, din vorbă în vorbă, s-au cam luat la ceartă; ca să-l 
înfricoșeze, dracul a scos dintr-o traistă balaurul, șarpele, ursul, scorpia, calul și căpățâna de om și 
le-a aruncat pe toate în jurul omului; dar acesta nu s-a înspăimântat și a început o luptă vitejească 
cu toate hidoșeniile dracului, încât, dintr-un fleac de vânzoleală, s-a iscat sub cer o vijelie cumplită, 
care durează și astăzi pe acolo, pe sus; vârtejul acesta este Vântul Turbat sau Heliștea Vântului; în 
timpul luptei, câinele și cățelul românului s-au repezit la calul dracului și l-au alungat, iar ciobanul a 
zdrobit capul balaurului cu cobilița; văcarul a izgonit șarpele cu ajutorul horei, iar vizitiul a 
sfărâmat căpățâna de mort cu barda; scorpia, văzând că omul îl învinge pe drac, a împietrit cu 
ghearele întinse; la fel ursul, care, de groază, a îngheţat; dar Dumnezeu a prefăcut toate acestea în 
stele; drumul pe care a mers românul se vede și astăzi, mai ales în nopţile senine și fără lună; el se 
numește Calea Laptelui, fiindcă a fost albit cu laptele vărsat de cioban, când s-a repezit să lovească 
balaurul cu cobilița; în unele ţinuturi constelaţiile se numesc astfel: Fecioara, Calul, Văcarul, 
Sarpele, Hora, Omul, Scorpia, Ciobanul cu Oile, Crucea Mare, Fata Mare cu Cobiliţa, Vulturul, 
Crucea Mică, Jilţul lui Dumnezeu, Coasa, Jgheabul, Puţul, Peștii, Barda, Berbecul, Vierii, Porcarul, 
Cloșca cu Pui, Rarița, Secera, Spiţelnicul, Trisfetitele, Vizitiul, Gemenii, Căţelul, Racul, Carul Mare și 
Carul Mic, fiind toate amintirea luptei românului cu diavolul; conform altor credinţe, stelele sunt 
luminiţe din Rai, care se întrezăresc sclipind prin crăpăturile acoperișului lumii; sau sunt stropi de 
lumină, care picură de pe ramurile marelui Arbore Ceresc; sau făclii pe care îngerii le aprind în 
amurg și le sting în zori; sau sunt străluciri ale sufletelor oamenilor care au ajuns în Rai; sau ursitele 
oamenilor și chiar ochii lui Dumnezeu; unele stele sunt considerate a fi candelele care se aprind la 
nașterea fiecărui copil și reprezintă durata vieţii acestuia; când omul moare, se stinge și steaua lui, 
sau se desprinde din cer și cade; aceste stele au mărimi și străluciri diferite, după cum sunt și 
rangurile pământești ale oamenilor; de pildă, împărații au cele mai mari stele; steaua este și semn 
ceresc, vestind nașterea Mântuitorului, din care cauză devine obiect ritual-ceremonial în cadrul 
obiceiurilor de iarnă, motivul apărând și în cântecele „de stea” care însoțesc acest obicei, care se 
practică din ajunul Crăciunului și până la 7 ianuarie - Sfântul loan; pe cer mai trec și Stele Călătoare 
(stele cu coadă sau comete), adică zmei și balauri, pe care Dumnezeu i-a pedepsit să rătăcească pe 
sus; când trec prin apropierea Pământului, încercând să-i vrăjească pe oameni; acești demoni se 
ciocnesc între ei, ori crapă de necaz că nu le-a reușit vraja; atunci se aude o pocnitură și cine se 
duce în acel loc găsește bucăţi din trupul lor și picături din sângele lor, sub formă de pietre negre, 
bune de leac și de farmece; în magia populară, șapte stele ocupă un loc aparte, ele posedând câte 
o culoare a curcubeului și numindu-se Logostele sau Gogostele, în unele ţinuturi ele reprezentând 
Stelele Zilelor, iar numărul fiind mai mare; ele sunt invocate la farmecele de dragoste (PRESA). Se 
crede că stelele ar fi niște lumini sau candele aprinse de Dumnezeu pentru fiecare om, dar se mai 
spune și că, asemenea soarelui și lunii, ele ar fi fost create tot de diavol, care și-a tăiat mama în 
bucăţi, în timp ce dormea (VLĂDUȚESCU,p.92). Se mai crede că stelele ar fi copiii rezultați din 
iubirea incestuoasă dintre Soare și Lună, aceștia din urmă fiind între ei fraţi (12.GHINOIU,p.42). 
Stelele pe cer sunt numele oamenilor, fiecăruia revenindu-i câte o stea; cele căzătoare sunt 
sufletele celor ce mor; există și credinţa că atunci când apar cometele va fi război - Gorj (CĂRĂBIȘ, 
p.105-106). Se crede că fiecare copil primește, la nașterea sa, o stea și atât timp cât ea strălucește 
pe bolta cerului, tot atât trăiește și omul, iar atunci când cade steaua i se curmă acelui individ și 
zilele - Alba;Bihor;Vâlcea;Prahova;Buzău;Galaţi;Vrancea;Suceava; dacă un copil mic nu are somn, i 
se țin scutecele la stele, iar a doua zi este înfășat cu ele și îi va reveni somnul - Muntenia; când se 
văd stele ridicându-se pe cer este semn că peste puţin timp în acea localitate se va face o nuntă - 
Tecuci; să nu se spună nimănui despre căderea vreunei stele, pentru că și steaua fiecăruia vede 
multe și tace - Galaţi; dacă, în seara Anului Nou, sunt multe stele pe cer, tot așa de multe vor fi și 
clăile de grâu, secerat și aranjat la marginea ogoarelor - Țara Oltului; dacă se văd noaptea stele 

mai mari și mai apropiate unele de altele înseamnă că vremea se va schimba - Botoșani; apariţia 
pe cer a stelelor mari, cu coadă, a cometelor vestește războaie, molime, boli cumplite - Galaţi; 
Suceava; semnifică război apariţia pe bolta cerească a multor stele - Galaţi;lași;Suceava; este semn 
că va fi război mare de se va vedea pe bolta cerului stea cu coadă roșie - lalomiţa; când cad stele 
multe sau apar stele mari, cu coadă, este semn de foamete grea, însoţită de boli și multe alte 
necazuri - Tecuci; dacă se dorește ceva cu ardoare și în acel moment cade o stea este semn că 
dorința se va împlini - Suceava (2.GOROVEI,p.88;172;206-207;217; 220;270;GOLOPENȚIA,p.145). 
În noaptea Anului Nou, când este cer senin, fetele ies în curte și numără nouă stele pe cer și cum 
va fi a noua stea (strălucitoare sau mai puţin strălucitoare) așa le va fi și ursitul; apoi invocă 
această stea să plece în lume și să le aducă iubitul de pe unde este el, cu gând de peţit și însurat - 
Bihor;Maramureș; în Bucovina, fetele ies în curte și se uită cu insistenţă la o stea mai luminoasă 
decât celelalte, rostind totodată o invocaţie către aceasta; dacă steaua în răstimpul rostirii textului 
strălucește din ce în ce mai tare, atunci se crede că îl va avea pe cel la care s-a gândit, iar dacă 
steaua se întunecă înseamnă că nu va avea parte și noroc de el (2.MARIAN,I,p.96-97;BOGDAN, 
p.123). În Maramureș, se mai crede că stelele căzătoare ar fi sufletele copiilor morţi nebotezaţi și 
în acest caz cel care observă îndeplinește un ritual de dare a numelui, rostind: „De-i cocon să sie 
lon/De-i cocoană să sie loană” (DĂNCUȘ,p.177; BOGDAN,p.64). Când sclipesc stelele tare este 
semn că a doua zi va ploua sau că va fi ger aspru - Maramureș (BOGDAN, p.12). Ca motiv 
ornamental, „Stelele de luminare”, cum sunt numite în Oltenia, sunt prezente pe foarte multe 
obiecte din gospodăria ţăranului, fiind considerate ca ocrotitoare în faţa forțelor malefice ale 
întunericului (IORDACHE,p.154). Pentru cine visează stea, în general este semn de bine și de câștig; 
dacă este luminoasă este semn de bucurie și noroc, iar steaua întunecoasă este semn de tristeţe și 
speranţă pierdută; înseamnă căderea unui om când se visează căzând o stea, dar este bine când ea 
este însoţită de o coadă roșie; înseamnă viaţă întunecoasă și pustie când se visează stea roșie, fără 
raze, dar este semn de noroc când se visează stea cu coroană; se crede că se schimbă vremea când 
se visează răsărind și apunând o stea; steaua cu lumină albastră înseamnă vrajbă între prieteni; 
stea mare, cu raze galbene, bătând spre albastru și căzând înaintea celui care visează este semn că 
un dușman se va uni cu un apropiat împotriva celui care are o asemenea viziune în vis; este bine 
pentru feciori, când aceștia visează stele cu cununi de flori trecând repede pe bolta cerului; 
înseamnă noroc neașteptat pentru cel care visează stele multe luminând feeric; dar semnifică 
năpastă pentru cel care visează stea deasupra copilului său; este semn că un om se va îneca atunci 
când se visează stea oglindită în apă; pentru cine se va visa închinându-se la o stea înseamnă că va 
vedea stăpânitori străini și le va sluji acestora - Suceava (NOTE, Băncescu). 

Cloșca cu pui. În noaptea dinspre Drăgaică (24 iunie), se pândește când se ridică pe cer Cloșca cu 
pui, de la prima și până la cea de-a douăsprezecea stea, crezându-se că acela care păzește astfel va 
găsi bani (o comoară) de trei ori - Vâlcea (2.GOROVEI,p.54). 


STEAG 

În Munţii Apuseni, steagul de nuntă se face dintr-un vârf subţire de brad, împodobit cu ștergare, 
legători de cap, panglici colorate și în vârf având un clopoțel; partea de jos a steagului este 
înfășurată cu brăciri; în Sălaj, la mire se adună „nunele” (druștele), care aduc cu ele tot felul de flori 
și trei năframe: una roșie, una galbenă și una albastră, care se pun la steag, având pe crenguţe și în 
vârf zurgălăi foarte mici; în Banat, cel care pregătește steagul este stegarul ales de naș; pe steag se 
pun catrinţe roșii, marame, cordele de mătase și zurgălăi și se împlântă, sâmbăta pe seară, la casa 
nașului sau a socrului mare; în unele zone ale Albei, steagul împodobit se pune într-un cuier sau la 
grindă în casă, unde stă până ce se pleacă la cununie; în părțile Năsăudului, feciorii însărcinaţi cu 
pregătirea steagului se duc la casa miresei și iau de la chemătoarele acesteia cununile din iederă 
confecţionate din timp, pe care apoi le prind, la mire, pe steag, în timp ce se cântă și se chiuie; tot 
în această zonă, dacă în timpul desfășurării nunţii cade ceva din steag (clopoței sau colăcei) se 

crede că este semn rău, presupusa nenorocire fiind cu atât mai mare cu cât pierderea este mai 
mare sau mai aproape de momentul de vârf al cununiei (3.MARIAN,I,p.191-192). În Banat, steagul 
de nuntă este făcut de femei, la naș acasă, sâmbăta seara sau chiar mai devreme; partea de jos a 
prăjinii este înfășurată cu o bârneaţă (bete) multicoloră, iar partea de sus este împodobită cu 
batiste colorate, ștergare, catrinţe, flori, verdeață și clopoței etc.; steagul stă la casa unde se 
desfășoară nunta, iar, după ce nașul este dus acasă și nunta se termină, este desfăcut (1.LAZĂR, 
p.266-267). În Bihor, chemătorii la nuntă poartă cu ei „ţovul” (steagul), confecţionat dintr-un lemn 
de salcie (3.BOCȘE,p.116). Prăjina steagului de nuntă este căutată de ginere cu mult timp înaintea 
cununiei; ea nu trebuie procurată decât din pădurile din hotarul satului și este adusă sâmbăta 
dimineaţa cu carul; prăjina este tăiată de un prieten al tânărului, care are ambii părinţi în viaţă; 
prima lovitură de secure trebuie făcută în partea de răsărit a trunchiului, la domiciliul mirelui 
prăjina fiind curățată de coajă, lăsându-i-se doar un smoc în vârf de lățimea unei palme, care se 
unge cu seu; în vârf se adaugă un brăduţ, legat de prăjină cu brăciri; de ramurile brăduţului se 
atârnă boabe de porumb fiert, înșirate pe o aţă, și o batistă în care se leagă, la un colţ, bani; 
mireasa nu poate fi luată de acasă decât numai după ce un alt tânăr reușește să se cațere până în 
vârful prăjinii și să doboare bradul - Mehedinţi (CIOBANU,p.78-79). După cununie, în faţa bisericii, 
nănașii șterg feţele tinerilor căsătoriţi cu steagul de nuntă, pentru ca pruncii lor să fie frumoși - 
Maramureș (DĂNCUȘ,p.184). Steagul mortului se pune la streașina casei, în Moldova; în Năsăud și 
Covasna, se pune la clopotniţa bisericii, unde stă timp de șase săptămâni, dar numai pentru flăcăi 
și fete nemăritate, dar care au apucat să fie scoase la joc; în acest caz, steagul este de culoare albă, 
împodobit cu flori și foarte multă iederă (3.MARIAN,III,p. 63). Simbolul călușăriei, în cetele de 
călușari, îl reprezintă steagul, o prăjină lungă de 3-4 m, cu o pânză albă în vârf, lângă ea legându-se 
nouă fire de usturoi și nouă fire de pelin, adică tot atâtea câte zile periculoase se crede că sunt 
într-un an - Teleorman (CRISTEA,p. 48). Steagul este făcut de către vătaful cetei dintr-o prăjină de 
alun, în vârful căreia se pun o batistă, usturoi, pelin și uneori frunze de nuc; membrii cetei au în 
mâini bâte, mutul poartă pe cap o mască din piele de capră, cu corniţele acestui animal, și în mână 
un bici; vătaful ţine în mână un „cioc”, în fapt un lemn cioplit în forma ciocului de pasăre, îmbrăcat 
într-o piele de iepure - Dolj (ENACHE,p.125;NOTE,Antonescu). Steagul călușarilor nu trebuie să 
atingă cu vârful pământul, pentru că atunci membrii cetei sunt apucaţi de o moleșeală ciudată și, 
ca obiceiul să continue, este necesar să se meargă la alt hotar al satului și acolo să „se ridice” din 
nou steagul, depunându-se un nou jurământ - Olt (2.ȘTIUCĂ,p.30). Mai există credinţa că, în caz că 
steagul călușarilor cade sau este lăsat jos, se va întâmpla cu siguranţă o nenorocire (4.P0P,p.98). 
Apariţia unui steag în vis poate să însemne boală sau rușine, dar și semn că se va lăsa cu nuntă - 
Suceava (NOTE, Băncescu). Serii simbolice: seu-brad-bete-porumb-batistă-monedă; pânză-usturoi- 
pelin-9; alun-batistă-usturoi-pelin-nuc. 


STEJAR (Quercus sessiliflora — DLRM,p.798) 

Creanga de stejar, fag, plop, pusă de flăcăi în porţile fetelor și ale altor locuitori mai cu vază, în 
noaptea de Sângeorz (23 aprilie) este considerată ca având funcţie de oprire a forţelor potrivnice, 
ca și rugul sau brazda înierbată; în Banat, Transilvania și Moldova, obiceiul acesta este practicat de 
Armindeni (1 mai), sărbătoare apropiată calendaristic de Sângeorz; după unele informaţii, ramura 
verde, numită armindeni sau maial (de la luna mai), este un brad curățat de ramuri până spre vârf 
și ornamentat cu motive romboidale; acesta este înfipt în poarta gospodăriei, unde stă până se coc 
și se seceră grânele; de cele mai multe ori, se pune însă la poartă o ramură luată din pădurile de 
foioase și nu din cele de conifere și purtând, se pare, unele semnificaţii agrare: această ramură, 
prăjină sau arbore înalt, numit arminden, care are puţine frunze în vârf, se lasă dinaintea casei 
unde este pus până ce pică de la sine, sau până ce se macină grâul nou și când, pentru prima oară, 
se face pâine din acest grâu, care se servește apoi în casă pentru noroc, moment în care creanga 
este tăiată și se aprinde focul cu ea (12.GHINOIU,p.237). Cine visează stejar are parte de viață 


Antonescu. Dicţionar de Simboluri și Credinţe Tradiţionale Românești 630 


http: / /cimec.ro 


lungă și sănătate; va avea parte de onoare cel care visează stejar frumos; dar dacă este visat un 
stejar putred înseamnă că va muri o persoană iubită de cel care visează - Suceava (NOTE, 
Băncescu). 


STICLA 

În înţelesul de recipient, dar și de material din care sunt făcute sticlele și geamurile. Cerul, spun 
legendele, a fost făcut de către Dumnezeu dintr-un ciob de sticlă (VLĂDUȚESCU,p.85). Dacă 
plesnește sticla de la lampă înseamnă nenorocire în casă - Bihor (2.GOROVEI,p.166). Dar, dacă 
cineva sparge, din întâmplare, un vas de sticlă, se zice că aduce noroc - Muntenia;Moldova 
(PRESA). Cioburi de sticlă, în special cele de sticle de lampă de iluminat (sticle de glajă), se 
amestecă în lutul folosit la lipirea cuptoarelor de pâine, pentru ca și pâinea să se ridice, la coacere, 
ca glaja - Țara Oltului (GOLOPENȚIA,p.73). La trecerea dintre ani, la miezul-nopţii, se sparge o 
sticlă, considerându-se că și ghinioanele se vor sparge în anul ce vine și vor dispărea, așa cum 
dispare și sticla (PRESA). Cine visează o sticlă plină cu apă înseamnă că va fi credincios partenerului 
de viață, dar, dacă se visează spărgând o sticlă este semn de nenorocire, de groază, pentru că o 
vorbă spune că „norocul și sticla se sparg curând“ - Suceava (NOTE,Băncescu). 


STICLETE (Carduelis elegans - DLRM,p.800) 

În plan etno-folcloric, atributele sale sunt identice cu ale piţigoiului; se spune că a fost colorat cu 
toate resturile de vopsele rămase după ce Demiurgul terminase de colorat toate celelalte păsări, 
de aceea este atât de frumos - Neamţ; din pricină că este viu colorat, se zice că el este împărat - 
Vâlcea (COMAN, II,p.66). Se crede că este bine, pentru cel bolnav de friguri, să ţină în mână un 
sticlete care moare, pentru că atunci el tremură și această stare atrage vindecarea omului - 
Suceava (2.GOROVEI,p.284). v. PIȚIGOI. 


STOMAC v. ABDOMEN. 
STRACHINĂ v. FARFURIE; RECIPIENT; VAS 
STRAI v. HAINĂ. 


STRĂNUT (A STRĂNUTA) 

Se crede că acela care strănută de trei ori consecutiv va face un mare chef - Buzău; Tecuci;Bacău 
(dar credinţa este întâlnită peste tot, și în Muntenia și Oltenia); când se strănută este bine să se 
gândească la ceva anume și acel gând se va realiza - Suceava; dacă strănutul a intervenit îndată ce 
s-a rostit ceva, atunci spusele celui ce a strănutat sunt adevărate și se vor împlini - Bucovina; când 
se strănută în seara Sfântului Vasile (1 ianuarie) se crede că acela va avea noroc tot anul - 
Teleorman; dar dacă strănutul are loc sâmbătă dimineaţa este semn că omul nu-și va isprăvi lucrul 
pe care și-a propus să-l facă - Bucovina; dacă îi vine cuiva să strănute și nu poate, se crede că 
atunci el „va fi purtat de nas” (păcălit) - Bucovina; ca să nu se mai strănute în serii, este bine ca 
acestea să se numere; după strănutul cu numărul 9, accesul încetează - Ilfov;Prahova; cine 
strănută în casa unui mort să-și rupă puţin haina sau cămașa, ca să nu moară și el - Muntenia 
(2.GOROVEI,p.49;143;220; NOTE,Antonescu). 


STRÂMBĂ-LEMNE 
Personaj imaginar din basmele populare românești, înzestrat cu puteri neobișnuite, capabil să 
îndoaie arborii (ȘĂINEANU,I,p.301). v. SFARMĂ-PIATRĂ. 

STREAȘINĂ 

Unde pică streașina este loc sfânt, curat și este păcat ca vreunul să-l spurce (să urineze acolo), dar 
se consideră și că nu este bine să se stea unde pică streașina, fiind pericol ca omul să fie pocit, sau 
se poate umple omul de bube, deoarece pe acoperiș sunt vânturi rele și ele curg odată cu apa; un 
flăcău să-și pună la pălărie usturoi crescut în cap de șarpe, apoi să iasă în dimineaţa zilei Sfântului 
Gheorghe (23 aprilie), să se ducă la ieșirea din sat, pe unde trec vitele și să se așeze sub o 
streașină, considerată ca loc ferit, similar cu acela de sub o cruce, în nici un caz să nu stea în 
mijlocul drumului, pentru că numai așa va putea vedea strigoaiele venite să ia laptele vacilor din 
cireadă - Țara Oltului; cojile de ouă, rămase după ieșirea puilor, se pun pe o scândurică și se așează 
sub streașina casei, pentru ca puii să nu se răzleţească de cloșcă - lași; vinerea seara, se pun tărâţe 
într-o covată mică, se așează covata pe streașina casei, unde este lăsată până sâmbăta dimineaţa, 
înainte de răsăritul soarelui, când se adaugă puţină pucioasă și se dă apoi vacilor de mâncare, ca să 
dea lapte mai mult - Suceava; cobește a pustietate și părăsire cel care smulge stuf din streașina 
casei - Tecuci (2.GOROVEI,p.54;118;221;GOLOPENȚIA,p. 75-76;129). Este un loc al apărării, în 
special oamenii obișnuind să se culce sub streșinile bisericilor în intervalul de timp care trece între 
Înălțarea Domnului (Ispasul) și Pogorârea Sfântului Duh (Rusaliile), ca să nu fie chinuiţi de 
strigoaice (3.GOROVEI,p.106). Este locul în care se adună sufletele morților și unde locuiesc ielele; 
este loc protejat, unde omul nu poate fi atacat de duhuri rele (CAPESIUS). Serie simbolică: 
streașină-usturoi-șarpe-Sângiorz. 


STRECURĂTOARE 
Nu se trece pragul casei cu strecurătoarea de brânză în mână, fiindcă laptele de la vacă va deveni 
apos - lași (2.GOROVEI,p.221). v. SITĂ. 


STRETENIE (STRĂTENIE) 
Denumirea populară a sărbătorii creștin-ortodoxe din ziua de 2 februarie - Întâmpinarea Domnului 
(ȘĂINEANU,I,p.301). v. FEBRUARIE. 


STRIGA 

Cu aceeași denumire sunt indicate două viețuitoare, o pasăre și un fluture (Acherontia atropos - 
DLRM,p.808). Caracteristicile păsării, asemănătoare cu acelea ale bufniței și cucuvelei, adică 
regimul nocturn, ţipătul lugubru, zborul lin „ca o nălucă”, au determinat o conotaţie depreciativă, 
asocierea cu orizontul întunericului și cu tărâmurile infernale; între fluturi, striga dezvoltă o 
construcție simbolică articulată, în sensul că mărimea sa deosebită (cu aripile întinse, atinge 15 
cm), viața nocturnă, petele de pe partea dorsală, care seamănă cu un craniu uman, au sugerat 
imaginea unei întruchipări malefice; de aceea, este numită și „cap.de-mort”, „buha-ciumii”, 
„Jluturul morții”, „capul lui Adam”; se crede despre el că este un semn de moarte, că aduce boala 
și că poate arde cu aripile lui ochii omului; se spune că ar fi metamorfoza unui strigoi și că din 
această pricină este însetat de sânge, încuibându-se în inima victimelor, îndeosebi copii; de aceea, 
este prins și țintuit cu un ac de grindă, așa cum strigoiul este „legat” prin înfigerea unui țăruș sau 
piron în inimă (COMAN,(II,p.99;129). Cuvântul mai denumește și o ființă imaginară, închipuită ca o 
femeie care chinuiește copiii mici, ia mana de la vaci etc. (DLRM,p.808). v. STRIGOI. 


STRIGĂT (A STRIGA) 

Strigăturile la nuntă, cele de la mire și cele de la mireasă, funcţionează și ca rituri verbale, chemate 
să favorizeze unirea celor doi tineri (NOTE,Antonescu). În general, se crede că nu este bine când 
cuiva i se pare că este strigat - Teleorman; dacă i se pare cuiva că este strigat să iasă afară din casă, 
să nu iasă, fiindcă îl pocesc ielele - Vâlcea; când este un mort în sat și, din întâmplare, trece pe 
drum un comerciant ambulant strigându-și categoria de marfă pe care o vinde, este semn că, în 

curând, va mai muri cineva din acea așezare - Teleorman (2.GOROVEI,p.111;145;1.CHIVU,p.245). 
Se va îmbolnăvi cel care se visează strigat de cineva; dacă va auzi și nu va putea răspunde chemării 
înseamnă că ori va sărăci, ori se va îmbogăți; va fi necinstit față de cineva cel care se visează strigat 
de un om din afara casei - Suceava (NOTE,Băncescu). 

Strigarea peste sat (Urlalia în zona Călărași). Obicei de primăvară, era în trecut un fel de 
pedeapsă, având un sens profund, de fapt o critică publică a păcatelor satului, mărturisirea publică 
fiind un străvechi obicei folcloric; rostul lui era să apere colectivitatea de nenorocirile care s-ar fi 
putut abate asupra ei din cauza greșelilor unora și să-i facă pe cei din urmă să-și ispășească 
vinovăţiile (4.POP,p.30). În momentul trecerii de la anul vechi la cel nou apare necesitatea de a 
memoriza ceea ce s-a petrecut în perioada care se încheie; în lumea satelor, flăcăii 
„contabilizează” faptele bune și cele rele de peste an și fac o comunicare publică la diferite date 
calendaristice: Anul Nou, Bobotează (6 ianuarie), Lăsatul de sec pentru intrarea în Postul Paștelui, 
Sântoader (prima săptămână din Postul Paștelui), Mucenicii (9 martie), Blagoveștenie (25 martie), 
Miercurea Mare și Joia Mare (Joimari), Sâmbăta Paștelui, Sfântul Gheorghe (Sângiorz), Lăsatul de 
sec la intrarea în Postul Crăciunului (14 noiembrie, când se prăznuiește și ziua Sfântului Apostol 
Filip - Filipii); aceste zile, în fond, prefaţează mai multe începuturi de an, care au funcţionat de-a 
lungul secolelor sub diferite forme, numite de cercetători Anul nou pre-creștin, Anul nou civil, Anul 
nou creștin, Anul nou agrar, Anul nou pastoral etc.; în zonele carpatică și subcarpatică, strigarea se 
desfășoară sub formă de dialog și are loc, în cele mai multe cazuri, pe două dealuri situate în 
imediata apropiere a așezării; la câmpie, flăcăii circulă pe ulițe, se cațără în copaci, sau își stabilesc 
un loc potrivit la marginea satului; ceremonialul se desfășoară în jurul unor focuri, întreţinute până 
noaptea târziu, când este organizat în afara așezării; în timpul strigării se aprind roți de paie, mai 
nou roți de cauciuc, cărora li se dau drumul la vale de pe dealuri; urmărind distribuţia pe aria 
întregii țări, se observă că, pentru sfârșitul secolului al XIX-lea, strigarea peste sat există în centrul, 
vestul și nord-vestul Transilvaniei, estul Banatului, în Oltenia, Muntenia și Dobrogea; pentru 
momentul 1900, din totalul așezărilor anchetate în anii '80, fenomenul a fost înregistrat ca fiind 
viu încă în 136 de așezări, având o funcţie satiric-justiţiară; obiceiul nu se adresează direct tinerilor, 
cu îndemnul de a se căsători, dar sunt satirizaţi cei necăsătoriți la vreme, pentru că la vârsta de 40 
de ani o femeie și un bărbat sunt considerați ca fiind bătrâni; pentru cei cu un comportament 
moral îndoielnic, aceste strigături au caracter de îndreptar comportamental; în Maramureș și Sălaj, 
strigarea peste sat corespunde cu Anul Nou contemporan, în Țara Hațegului, Muntenia și 
Moldova, obiceiul se desfășoară la răscrucea trecerii dintre ani conform vechilor calendare; 
indiferent la ce dată sunt practicate, obiceiul se asociază, aproape fără excepţie, cu alte elemente 
specifice reînnoirii timpului calendaristic: luminaţii și aprinderea focurilor, producerea zgomotelor 
pentru alungarea duhurilor malefice; în Maramureș, se face cu ajutorul „mascoidelor”, numite 
moș-babă, sau domn-doamnă, sau metehău-metehoaie etc.; mascoida are mărimea unui copil de 
10-12 ani, confecționată în general dintr-un schelet de lemn, îmbrăcat cu haine vechi, la care se 
adaugă câlţi de cânepă, păr de cal, piele de oaie, morcovi, sfeclă roșie, ceapă etc., feciorii, ajutaţi 
de fete la confecționarea acestora în preajma sărbătorilor de iarnă, având grijă să scoată în 
evidenţă chipul și organele genitale ale mascoidei; în unul din buzunarele hainelor, se pune un 
text, uneori în versuri, cu accente ironice evidente, care, până prin anii '70, se afișa și în locuri 
publice (cârciumă sau cămin cultural); în mare taină, flăcăii pun mascoidele (babă pentru tineri și 
moș pentru fete) în locuri greu accesibile, de obicei în vârful unui copac de la casa sau din 
vecinătatea celor cărora li se adresează textul; „spectacolul” se desfășoară în dimineaţa zilei de An 
Nou, când toţi se strâng să vadă mascoida și mai ales să audă textul; dacă mascoida nu mai poate 
fi dată jos de unde a fost amplasată, rămâne acolo luni de zile, ca un fel de blazon, până când 
intemperiile o distrug; în unele sate din Maramureș, moșii și babele, care se pun pentru flăcăii și 
fetele nemăritate, se așează noaptea, apoi sunt daţi jos și introduși în casă, unde se încinge un 
ospăț la care mai vin și alţi tineri; dar deja, în acel an, cei vizaţi trebuie neapărat să se 

căsătorească; se întâmplă ca moșul pus unei fete nemăritate să fie dat jos și aceasta, după un 
schimb de replici cu asistenţa, să-i dea foc în mijlocul curţii; dacă fata a pândit, ia mascoida înainte 
de a fi văzută de către vecini, o duce în casă și o „îmbată”, stropind-o cu ţuică pe faţă și ospătând-o 
sub pat, lăsându-i la cap un blid cu aituri sau cu umplutură de varză, preparate pe care, se înțelege, 
le mănâncă pisica; în noaptea dinspre Bobotează, moșuţul este transformat în băbuță, iar fata, 
ajutată de rudele ei, pune mascoida la casa unui flăcău de vârsta fetei; se spune că, în timpuri de 
demult, căsătoriile urmau întotdeauna acestor schimburi de moșuţți și băbuţe; Paștele, fiind 
asemuit cu un hotar care închide o perioadă de timp și deschide o alta, a atras și nevoia de a 
memoriza tot ceea ce s-a făcut bun sau rău până în acel moment, drept pentru care strigarea 
peste sat sau „legatul fetelor în coastă” se desfășoară în Transilvania și în vestul Olteniei în seara 
dinspre Joia Mare sau în Sâmbăta Paștelui, scenariul fiind asemănător cu acela care se practică și la 
Lăsatul de sec la intrarea în Postul Paștelui; luminaţiile făcute cu mănunchiuri de paie prinse între 
două bețe, ca într-un clește, și învârtite prin aer, sau paie învelite pe o roată veche de car, dată de- 
a dura la vale, în flăcări, sunt reziduuri specifice unui străvechi cult solar alipite obiceiului strigării 
peste sat; mobilul acestei datini este credinţa că astfel se poate influenţa pozitiv starea critică a 
soarelui ajuns la echinocțiul de primăvară, când lumina și căldura propagate de el mai sunt încă în 
cumpănă cu cele ale frigului și întunericului (12.GHINOIU, p.139-141;171;174; BOGDAN,p.119; 
IOSIPESCU,p.61-62; NOTE, Antonescu). De remarcat că S.Fl. Marian consemnează obiceiul ca fiind 
cunoscut doar în Muntenia, unde se organizează imediat după Lăsatul de sec, și în Transilvania, 
unde are loc în seara dinspre Joimari sau în Sâmbăta Paștelui; același obicei este înregistrat în 
Alba, în Ţara Hațegului, în zona Clujului și pe Valea Mureșului, unde se aprind mănunchiuri de paie 
atașate unor bâte, pe care flăcăii le rotesc, sau se îmbracă cu paie o roată, căreia i se dă drumul 
din vârful dealului; savantul mai amintește, pentru arealul de pe Valea Mureșului, și un alt fel de 
strigare peste sat, în cazul că unui om îi dispare vreo vită; păgubașul merge la o vrăjitoare și, după 
ce aceasta îi descântă, se întoarce acasă, se urcă pe hornul casei și de acolo strigă în cele patru 
puncte cardinale numele vitei dispărute; dar acest ultim obicei nu este legat de vreo anume dată 
calendaristică; în unele părţi din Muntenia, la sfârșitul Săptămânii nebunilor, toţi flăcăii de însurat 
și fetele de măritat, care nu s-au căsătorit până atunci din felurite motive, sunt strigați pe nume, 
adresându-li-se cuvinte de batjocură din vârful unui deal și pe un ton schimbat, spre a nu fi 
descoperiţi de cei vizați (2.MARIAN,I,p.105;108;188). În Hunedoara, obiceiul poartă denumirea de 
Popelnicul sau Popâlnicul și se desfășoară la cumpăna dintre iarnă și vară; este prezent și focul, 
care ajută soarelui să încălzească pământul și care are, în același timp, rol purificator pentru 
pregătirea intrării într-un nou ciclu agrar; astfel, în seara de Sântoader, fetele se adună la o gazdă, 
fierb porumb și așteaptă feciorii; când aceștia sosesc în chiote de voie bună, li se servesc boabe de 
porumb și ţuică, după care începe jocul; se spun glume și se cântă până aproape de miezul-nopţii; 
a doua zi dimineaţa, fetele se duc să culeagă frunze de popâlnic (Hepatica nobilis), plantă de talie 
mică, păroasă și cu frunze trilobate, verzi de-a lungul întregului an, care crește în pădurile din zona 
muntoasă și subalpină și înflorește în lunile martie-aprilie; feciorii le aprind focuri și le așteaptă; în 
timp ce se culege planta, se cântă un text de invocare pe o melodie tărăgănată; ajunse în vârful 
dealului, fetele se așează în jurul focurilor și strigă „minciunile” prin care sunt stigmatizate lenea, 
invidia, urâţenia fizică și morală; uneori se încing adevărate dueluri verbale între două sau mai 
multe grupuri, care își strigă alternativ versurile satirice; apoi se întorc în sat, fierb frunzele de 
popâlnic și se spală cu apa călduţă pe cap, în credinţa că părul lor va crește frumos și mare „cât 
coadele iepelor”; evident că aici avem de-a face cu o alăturare a două obiceiuri practicate în 
aceeași perioadă, cel legat de cultul cailor lui Sântoader și cel al strigării peste sat; încă o dovadă 
este și faptul că textul rostit, în timp ce se culege popâlnicul, pomenește și despre o altă plantă, 
dumbravnicul (Melitis melissophyllum), plantă erbacee perenă, medicinală și meliferă, din familia 
labiatelor, înaltă de 20-60 cm, cu miros de cumarină (în stare uscată), cu frunze late, petiolate, și 
cu flori purpurii, roz sau albe; în alte sate din zonă, popâlnicul se culege dimineaţa, înainte de 

răsăritul soarelui, fiind cules și de către flăcăi; ajunse acasă, fetele îl pun la un colț al casei, unde 
stă până după apusul soarelui; apoi se fierbe, cu rădăcină cu tot, iar, după spălatul capului, sunt 
tăiate câteva fire de păr și, împreună cu apa, se îngroapă la rădăcina viței de vie, ca să le crească 
părul lung ca și coardele de viță (2.CLEMENTE,p.27-28). În Țara Hațegului, strigarea peste sat se 
organizează în Joia mare din Săptămâna Patimilor, seara după cină, când feciorii fac foc mare și 
joacă împrejurul lui; după ce termină cu strigarea fetelor și feciorilor din sat, strigă „strigonile și 
moronile”, adică numele oamenilor care s-au făcut vinovați de vreo faptă rea sau necuviinţă în sat 
(CLOPOTIVA,p.449). În zona Călărașilor, în timp ce oamenii petrec pe la casele lor de Lăsatul de sec 
pentru intrarea în Postul Mare, copiii și tinerii aprind focuri mari, în jurul cărora se strâng cete- 
cete, între acestea stabilindu-se un dialog satiric, batjocorindu-se acele fete bătrâne și flăcăii care 
nu au avut curajul să-și întemeieze familii; în această zonă, obiceiul poartă numele de Url/alia 
(PRESA). În principiu, strigarea peste sat cuprinde trei elemente distincte: 1. Strigarea cere 
respectarea normelor tradiţionale privitoare la căsătorie; 2. Urmărește demascarea femeilor din 
sat, considerate „strigoaice”, fiindcă iau mana vacilor; 3. Strigarea ţine ca evoluția comunităţii să 
se facă în mod sănătos; toate acestea, indiferent la ce dată sunt practicate, au un caracter sincretic 
și, acolo unde există confrerii de tineri, strigarea se face de regulă sub controlul și răspunderea 
vătafului sau a șefului generaţiei de tineri (BUHOCIU,p.70). De menționat că, înainte de ultimul 
război mondial, pe Valea Topolniţei, Mehedinţi, un avocat, rămas neînsurat până spre 40 de ani și 
înfierat sistematic în strigările tinerilor, a ameninţat și chiar a trecut la unele măsuri judiciare, 
astfel că obiceiul a fost stins încă de prin 1938-1939 (NOTE,Antonescu). 


STRIGOI 

În credinţele populare românești, strigoiul este perceput în două ipostaze: prima presupune o 
ființă omenească născută sub zodii rele (născut cu o tichie sau căiță pe cap și cu șira spinării 
prelungită în formă de coadă scurtă, păroasă), care ziua, deși pare că se comportă la fel cu ceilalți 
oameni, ajutată de diavol face vrăji și farmece, iar noaptea, îndată ce adoarme îi iese sufletul ca să 
se întâlnească cu alte asemenea suflete, mai ales pe la răspântii, unde dansează împreună și fac 
răutăţi neînchipuite (ucid copii, sugându-le sângele, distrug căsătorii, cămine, averile agonisite, iau 
mana de la vaci și de la semănături etc.); în acest sens, se crede că oamenii care nu mănâncă 
usturoi și se feresc de tămâie se transformă în timpul vieţii lor în strigoi; a doua ipostază se referă 
doar la sufletul unui mort (neiertat de păcate, cu trupul neputrezit etc.), despre care se crede că își 
părăsește noaptea mormântul (întrupat într-un animal) pentru a se întoarce printre ai săi și a le 
pricinui tot felul de necazuri (moarte, boli etc.); se transformă în moroi (o altă denumire a 
strigoiului) omul mort care nu a fost slujit de preoţi sau peste care a trecut pisica; moroii mai pot fi 
strigoii proveniţi din copiii morţi nebotezaţi (ȘĂINEANU, 111,p.421;V,p.218). Despre strigoi, se știe, 
în sensul obișnuit al termenului, că sunt vampiri; despre strigoaie, se știe că ar fi niște femei care 
strică vacile cu lapte, că au coadă la spate și călăresc pe tauri; dar se pot înfățișa și ca niște arătări, 
pe timp de noapte, pe la fântâni; cel despre care se credea că a devenit strigoi este dezgropat și i 
se înfige un țăruș din lemn de tisă în inimă (MUȘLEA,II,p.165;182-183;401). Se crede că se fac 
strigoi oamenii însemnați, cei răi, sinucigașii, cei morţi de moarte năprasnică, vrăjitorii și 
vrăjitoarele (4.P0P,p.159). Mortul fără suflet, mortul al cărui suflet nu-și găsește odihna se 
transformă în strigoi, devenind o putere malefică, nedorită (COMAN,I,p.70). Se crede că ei sug 
sângele sau vlaga oamenilor, pentru a-și reface forțele (CAPESIUS). Strigoii, numiţi și strigoni, strige 
(în Banat), strigoaie, strigoaice, în restul ţării, sunt de două feluri: unii consideraţi a fi spirite, alţii 
reali; primii sunt un fel de duhuri necurate și rele, care se arată foarte rar oamenilor în chip 
omenesc; cei reali însă au chip omenesc și viețuiesc lângă semenii lor normali până la moarte, iar 
după ce mor se prefac și ei în strigoi adevăraţi, adică în spirite rele, dacă nu cumva, atunci când 
sunt înmormântați, nu li se împlântă în mormânt un par, care să ajungă până la corp și să le 
străpungă inima; strigoii și strigoaicele cu chip uman se pot cunoaște dintre ceilalţi oameni prin 

existența unei cozi crescută la spate - Suceava; strigoii cu chip uman sunt destinaţi să devină strigoi 
încă de la naștere: de către moașă, când spune simplu: „tu să fii strigoaică de lapte, tu de furcă, tu 
de sapă, de mătură, de seceră” etc.; cele mai primejdioase sunt cele care fură laptele - Banat; atât 
strigoii-spirite, cât și strigoii-oameni, dar mai ales strigoaicele fac oamenilor mult rău, neplăceri, 
neajunsuri și daune; ba, mai mult, din cauza lor, unii oameni trebuie să-și sacrifice viaţa; se poate 
scăpa de ele mai ales în prima și a doua zi de Paște; ziua premergătoare celei în care este prăznuit 
Sfântul Gheorghe (23 aprilie) poartă denumirea de Sângiorgiul vacilor, fiindcă, în această zi, de 
cum se înserează și până după miezul-nopţii („până la cântători”) umblă spiritele cele rele pe la 
casele oamenilor, ca să ia laptele de la vitele mulgătoare, cu deosebire de la vaci - Banat;Suceava; 
strigoaicele sau strigele nu merg pe jos, ci ele zboară foarte sus, încât abia se aud, călărind pe cai 
făcuţi din oamenii care, din nenorocire, ies în această seară afară cu capul descoperit; ele îi 
pândesc, le pun hăţuri și apoi îi călăresc, gonindu-i permanent; de aceea, în această seară, nu 
trebuie să se iasă afară fără pălărie - Banat; strigele se fac din femei bătrâne și fermecătoare și ele 
trebuie neapărat să meargă în seara din ajunul Sângiorgiului după mană, deoarece căpetenia lor 
nu le suportă să stea acasă; dar nu pleacă decât sufletul lor cel rău, trupul rămânându-le ca mort 
acasă; dacă vreun om se întâmplă să răsucească trupul mort și să-l mute din loc, duhul nu mai știe 
să intre în trup și striga moare - Banat; se crede că, înainte de pleca să ia mana, strigoaicele se 
adună în locuri singuratice, în vizuinile codrilor, în case părăsite, între hotarele dintre sate, unde se 
întâlnesc moșiile mai multor așezări; acolo se iau la bătaie între ele cu limbi de meliţe și melițoaie 
și se bat neîncetat până la miezul-nopţii, când fiecare încalecă pe o meliță, sau pe meliţoi, sau pe 
limbile lor și se duc la casele oamenilor, să le ia mana la vaci, de aceea, în această zi, femeile 
ascund melițele sau numai limbile acestora, ca să nu dea strigele de ele, sau le ung cu usturoi, sau 
lasă pe lângă meliță multe reziduuri, ca și cum munca lor nu s-a sfârșit și au de gând să continue, 
cazuri în care strigoaicele nu se mai apropie de ele - Transilvania;Suceava; dorind strigoaicele să nu 
se păcălească una pe cealaltă și să fure laptele de la propriile vaci, procedează astfel: când fată 
vaca, trei zile o ţin încuiată în grajd sau chiar în casă, sub lacăt; scoaterea prima dată afară o face 
numai o fată curată, de circa 14 ani, care trebuie să înconjoare vaca de trei ori cu viţelul în braţe, 
crezându-se că procedând astfel celelalte strigoaice nu mai au putere să fure laptele; știută fiind, 
practica este făcută și de ceilalți oameni, pentru a feri vitele de acțiunea nefastă a strigelor - Banat; 
dacă într-o familie mor, în limita a șase săptămâni, două rude, primul decedat este dezgropat și, în 
caz că este găsit cu faţa în jos, înseamnă că acela este strigoi și este străpuns cu un par - Buzău; 
cadavrul strigoiului identificat este dus la munte, unde este aruncat sau îngropat acolo - 
Mehedinţi; se crede că mortul este strigoi, dacă s-a născut cu perdea sau cămașă pe cap, caz în 
care trupul i se înfășoară cu rug (măceș) și i se pune mei în sicriu, în nas și în gură, sau i se înfige o 
undrea în buric, ca să-i piară puterea și să nu facă rău; dar se procedează și mai simplu, înfigându-i- 
se în mormânt un fus - Olt; se dezgroapă cadavrul și este străpuns cu furci de fier în inimă, în ochi 
și în piept, după care îl îngroapă din nou, dar cu faţa în jos - Brașov; strigoiul, care mai este numit și 
pricolici, este îngropat cu faţa în jos, sau i se bagă în gură usturoi și pietre, sau i se înfige în inimă o 
ţeapă, sau i se taie capul, apoi se pune așa în sicriu și se îngroapă, ca să nu poată să se scoale din 
mormânt și să sugă sângele sau să mănânce inima celor vii - Sibiu; se crede că strigoii ies din 
morminte în serile dinspre zilele în care sunt prăznuiţi Sfântul Gheorghe (23 aprilie), Ispasul (Joia 
Înălţării Domnului) și Sfântul Apostol Andrei (30 noiembrie), când au cea mai mare putere; atunci 
nu numai că iau laptele de la vaci și le sug sângele, nu doar că fac neplăceri și aduc daune 
oamenilor, de cum se lasă seara și până cântă cocoșii, dar pot să mănânce rând pe rând câte un 
membru din familia din care au plecat, sau le mănâncă doar inima și le sug sângele, din care 
pricină ei trebuie neapărat omorâţi - Năsăud; mortul despre care se crede că este strigoi este 
dezgropat și reînhumat cu faţa în jos, iar după câteva săptămâni se umblă din nou la mormânt și, 
dacă se găsește ceva mișcat, i se bate un cui de lemn în inimă, pironind astfel cadavrul de fundul 
sicriului, ca să nu se mai poată scula de acolo; același procedeu îl suportă și morţii care supără pe 

cei în viață, apărându-le mereu în vis, sau dacă li se pare acestora că duhul decedatului vine și 
cercetează locurile pe unde a trăit - Suceava; trupurile celor decedați sunt îngropate cu faţa în jos, 
nu doar ale celor dovediţi ca strigoi, ci și ale vrăjitoarelor sau femeilor despre care se crede că au 
legătură cu duhurile malefice - Banat; în general, vrăjitoarele (strigoaicele) se pot cunoaște numai 
în Duminica Paștelui; ele sunt foarte palide la faţă și au ochii foarte roșii, se văicăresc tare din 
cauza durerilor de la picioare și sunt cuprinse necontenit de fiori și de o frică de groază, mai ales 
când aud sunetul clopotelor și împușcături de Înviere - Suceava (2.MARIAN,II,p.184-185;259;267- 
269). Când un mort este considerat strigoi, este dezgropat, dus la munte și îngropat acolo - 
Mehedinţi; sau i se bagă în gură usturoi și pietre și i se înfige în inimă o ţeapă, sau chiar i se taie 
capul, ca să nu poată să se scoale din mormânt și să sugă sângele sau să mănânce inima celor vii - 
Bistriţa; dacă un mort este lunatic și născut în aceeași zi cu un frate de-al său, i se pun în ochi, nas, 
gură și urechi mei și pietricele, ca să nu se facă strigoi, iar, după ce este îngropat, se trage cu pușca 
pe deasupra mormântului său, ca să nu se iște vreo vrajbă pe lumea cealaltă între cei doi fraţi - 
Muntenia; în loc de mei și pietricele, se pune tămâie în ochi, nas, gură și urechi; dar mai demult 
cadavrului i se străpungea ţeasta cu un ac lung, i se ungea trupul cu grăsime de la un porc tăiat în 
ziua de Ignat (20 decembrie), apoi i se punea alături o ramură de măceș, pentru ca hainele lui să se 
încurce în ghimpii acestuia și să nu poată ieși din mormânt - Banat; se face strigoi și mortul peste 
trupul căruia pot trece câini, pisici, păsări de curte, chiar și șoareci, din care cauză se prind, se 
omoară, se leagă, se pun sub vreo copaie, se închid în pivniţă sau sunt duse în câmp și lăsate acolo 
- Prahova; pretutindeni se crede că strigoii ies din morminte cu deosebire în nopţile dinspre zilele 
Sfântului Gheorghe, Înălţării Domnului (Ispasul) și Sfântului Andrei; ca să nu se facă strigoi, când se 
aduce sicriul mortului, o femeie ia rădăcină de leuștean, spini și câlţi, le pune pe toate în jurul 
sicriului și le dă foc cu praf de pușcă - Banat (3.MARIAN,III,p. 58;311-313;1.p.43-45). Se crede că 
este o babă, o ființă imaginară, închipuită întotdeauna ca o femeie, care chinuiește copiii mici, ia 
mana de la vaci, care are menirea diavolească de a omori într-un chip necunoscut - Moldova; 
atunci când umblă striga, mor copiii în leagăn, fără să fie bolnavi - Transilvania (3.GOROVEI, 
p.115;497). Copiii care mor nebotezaţi se fac strigoi, ies în fiecare noapte din mormânt, strigând 
„botez”, și aduc tot felul de neplăceri și daune oamenilor, până la al șaptelea an de la deces - 
Moldova; ei vin sub formă de căţei și pisoi, care se așează sub ferestrele mamelor lor scheunând 
sau miorlăind - Suceava; mai apar și sub formă de fluturi - Galaţi; cea de-a șaptea fată, născută 
după alte șase fete, este neapărat strigoaică - Suceava; dar se mai crede că, la casa unde sunt 
șapte feciori sau șapte fete, unul din ei este strigoi - Suceava; strigoii ies printre oameni, sub formă 
de vedenii, o dată la șapte ani și numai pe lună-plină, intră pe ferestrele caselor și sug din zona 
renală sângele copiilor mici - Moldova; strigoii pot să ia chip de pisică, țap sau capră - Prahova; 
Buzău;Tecuci;Suceava; sau au trupul jumătate om, jumătate câine - Neamţ; sau apar sub formă de 
bivoli - Vaslui; strigoii sunt rareori bărbaţi, ci mai ales femei, născute într-o zodie a strigoilor, 
oamenii vorbind mai cu seamă de strigoaie, care fac rău cu deosebire pe timp de lună-nouă, când 
iau laptele sau îmbolnăvesc vitele; se mai crede că sunt un soi de oameni și că se trag din neam în 
neam; uneori iau laptele vitelor, încât nu se mai poate mulge nici măcar o picătură, alteori vitele 
slăbesc și mor, fără o explicaţie rațională; pot fi strigoi și copiii, rezultați dintr-un act sexual săvârșit 
în zilele marilor sărbători (Crăciun, Bobotează, Paște); pe acești copii îi lasă Dumnezeu cu diferite 
semne: coadă de pisică, îmbrăcaţi într-o cămașă din piele, născuți în ceasul-rău și pot lua laptele 
de la bivolița vecinilor și să-l ducă la vitele lor; strigoii pot lua laptele și de la capre sălbatice, de la 
cățele și de la scroafe, încât le mor puii de foame; au o noapte a lor, când se întâlnesc cu toţii la un 
loc, adică în noaptea dinspre ziua Sfântului Gheorghe, uneori și în noaptea dinspre Rusalii, când 
mai este un ceas până la răsăritul soarelui; se adună neapărat la o răspântie, sau la marginea unui 
hotar, unde vin deja transformați în șerpi, câini, porci etc.; se crede chiar că strigoaiele sunt jurate 
dinainte să se întâlnească, orice s-ar întâmpla, mereu în aceeași noapte și tot în același loc; pot fi 
văzute, în dimineaţa zilei Sfântului Gheorghe, dar foarte devreme, dacă se suie cineva într-un 

copac, ţinând usturoi în gură, sau privind prin pielea unui șarpe, omorât înainte de 23 aprilie, cu 
condiţia să nu spună nimănui pe cine a văzut, pentru că diavolul, care ţine cu strigoaiele, îl 
amuţește imediat pe cel cu gura prea slobodă; printre strigoaie există una, mai mare peste toate, 
care călărește pe un taur, sau merge călare pe o roată; se crede că există și strigoaie de cânepă, 
care iau puterea recoltei de cânepă din loturile oamenilor și îl duc la ale lor, încât cânepa lor este 
frumoasă și a altora nu; există și strigoii de ploaie, care pot face în așa fel, încât să plouă întruna, 
dar asta se întâmplă numai după moartea lor; în acest caz, ei trebuie dezgropați, fiind găsiţi 
neputreziţi, ca și cum ar fi vii, și trebuie întorși cu fața în jos; sau să fie întorși cu gura în jos, ca să 
se oprească ploile, operaţiunea fiind făcută de anumiţi oameni, mai curajoși, numai noaptea și 
fără să afle nimeni; tot strigoii de ploaie fac de așa fel că nu plouă, ori plouă numai pe câmpurile 
lor, încât recolta să fie bogată numai la ei; în fine, există și strigoaie de bucate, în afară de cele care 
iau laptele, sau cele care poartă ploile, și acestea pot lua mana semănăturilor de pe un câmp și să-l 
ducă pe ogoarele lor, pentru ca recolta lor să sporească; aceste strigoaie pot lua bogăţia recoltelor 
doar în ziua prăznuirii Sfântului Gheorghe, pentru că ele umblă pe câmpurile semănate în noaptea 
care precede această zi, dar numai până la miezul nopţii au puterea să umble - Țara Oltului; dacă 
un copil suge pe furiș din sânul mamei sale, la o săptămână după ce a fost înțărcat, este semn că, 
după moarte, el se face strigoi - Vâlcea; se mai face strigoi omul a cărui umbră a fost măsurată pe 
furiș, pentru a fi apoi îngropată în fundaţia unei case, sau clădită într-un zid - Tecuci; tot strigoi se 
face și mortul căruia i s-a furat, pentru farmece, legătura de la picioare - Tecuci; numai oamenii 
care sunt strigoi apar după moarte, dar numai trupul le este omenesc, fiindcă picioarele le 
seamănă cu acelea ale mânjilor, de aceea este ușor de dovedit mai ales în dimineaţa zilei Sfântului 
Andrei, când se pot vedea, pe drumuri și prin alte locuri, o mulțime de urme de mânz - Suceava; se 
crede că strigoii ies noaptea din mormintele lor și vin pe la casele rudelor, mănâncă bucatele 
găsite și varsă făină pe jos - Dolj; strigoii umblă ca să ia laptele vacilor, sporul grâului și chiar 
puterea oamenilor, în special în noaptea dinspre Sfântul Gheorghe, iar, pentru a li se bloca accesul 
în gospodărie, se pune în poartă și în ușa grajdului câte o ramură de spini de măceș - Transilvania; 
cine vrea să vadă strigoi, să se așeze noaptea sub o grapă cu colții de fier, caz în care nu doar îi 
vede, dar îi și poate atinge sau chiar apuca - Transilvania; ca să nu mai iasă din mormânt și să vină 
pe la rude, după moarte, strigoiului i se pun pietre în sicriu și o undrea în buric și astfel nu mai 
poate învia - Teleorman; sau se pune în sicriu cenușă, amestecată cu seminţe de mac, ca să-l 
preocupe, până după miezul-nopţii, departajarea cenușii de mac - Banat; tot ca să nu se facă 
strigoi, în gura celor decedați se pun smirnă și tămâie - Vâlcea; în caz că mortul-strigoi are un frate 
în viață, născut în aceeași zi sau lună, celui decedat i se pun, în ochi, nas, gură și urechi, pietricele și 
mei și se trage cu pușca, după înhumare, pe deasupra mormântului său, ca să nu se iște vreo 
vrajbă între cei doi frați pe lumea cealaltă - Muntenia; dacă, la șase săptămâni de la moartea unui 
om, mai moare cineva din acea familie, se dezgroapă primul mort și, dacă este găsit cu fața în jos, 
se crede că este strigoi, caz în care i se bate un par prin inimă, sau i se scoate inima și cu ea se ung 
toți ceilalți membri ai familiei, considerându-se că acționând astfel nu va mai muri niciuna dintre 
rude - Muntenia; cine găsește un mort dezgropat să-l lase așa, fiindcă este un strigoi și este păcat 
să fie îngropat din nou - Tecuci; se spune că peste mormântul unui strigoi este cu neputinţă să fie 
făcut să treacă un armăsar negru sau un gânsac - Olt; ca să se afle dacă un mort s-a făcut strigoi, se 
aduce un armăsar în cimitir și, dacă nu vrea să treacă peste mormântul celui bănuit, înseamnă că 
mortul s-a făcut strigoi - Vâlcea; nu este bine a se umbla des prin cimitire, mai ales în zilele de 
marți și sâmbătă, seara și noaptea, fiindcă strigoii au obiceiul să se deplaseze printre morminte, 
purtaţi fiind de către diavol, din care pricină nu au odihnă, fac multe rele, iar, ca ei să dispară, 
trebuie făcute semnul crucii și rugăciune către Dumnezeu - Bihor (2.GOROVEI,p.155;221-222; 286; 
GOLOPENȚIA,p.127-129;146-149;NOTE,Antonescu). Nu rareori, pentru îndepărtarea sporitelor 
malefice sau pentru ca decedatul să nu revină pe pământ sub formă de strigoi, se folosește meiul, 
punându-se în sicriu, alături de alte obiecte sau seminţe de plante „cu rod”; se mai pune „toiagul” 

din lemn de alun (arbust cu semnificație magică în mentalitatea tradițională), crenguţe de măceș 
(cu valențe majore apotropaice), „legătura strigoilor” care este un mănunchi de plante aromatice, 
având și acestea semnificații magice, cum sunt busuiocul, dumbravnicul, măgheranul, strigoaia, 
mătrăguna și pelinul, nelipsite din recuzita funerară deoarece au și rolul de încetinire a efectului 
de biodegradare, legate toate împreună cu lână roșie - Banat (1.BOCȘE,p.353). Întâlnirea 
strigoilor se poate petrece și în locurile unde s-au spânzurat oameni sau s-au sinucis aruncându-se 
în fântâni; marea sărbătoare a strigoilor se desfășoară în noaptea dinspre Sfântul Andrei, când se 
adună și joacă, luând în stăpânire drumurile și câmpurile pustiite de vânturile îngheţate ale iernii; 
un moroi sau strigoi se recunoaște după unele semne, cum ar fi faptul că el poate provoca 
deochiul și că, încă din copilărie, se ferește de usturoi și de tămâie; strigoii sunt înalţi, cu ochii roșii, 
unghii lungi, corpul acoperit cu păr și pot fi recunoscuți cu deosebire de persoanele născute în zi 
de sâmbătă; în noaptea blestemată, apar la miezul nopţii, încălecând vătraie sau lopeţi, îmbrăcaţi 
în roșu, probabil colorați astfel din cauza sângelui pe care îl varsă, sânge supt de la victime; după 
întâlnirea cu ceilalţi, la răspântiile drumurilor (din această pricină, în aceste locuri sunt amplasate 
cu precădere troiţele); la cântatul cocoșilor intră din nou în morminte, fără să lase nici o urmă; se 
crede că ei se adună și joacă în văzduh, făcând o larmă înfiorătoare; strigoaicele (pentru că 
mentalitatea tradițională a întruchipat și duhuri de sex feminin) dansează dezbrăcate și despletite 
în jurul clopotniţelor de la biserici; după ce se satură de joc, strigoii se bat cu coasele și cu limbile 
de la melițele pentru cânepă; în Maramureș circulă variantele baladei Constantin, evident o 
preluare a motivului Lenore, în care fiul promite mamei sale că va aduce el acasă pe sora sa, care 
fusese cerută în căsătorie de un flăcău din alt sat, de câte ori mamei îi va fi dor de fată; între timp, 
Constantin moare, iar mama rămasă singură își blestemă fiul să nu aibă liniște în mormânt; acesta 
se transformă în strigoi, se duce și își ia sora, care nu aflase nimic despre moartea fratelui său, pe 
drum aceasta minunându-se de chipul straniu (palid, cu părul mucezit etc.) și de puţinele cuvinte 
pe care le grăiește; la intrarea în satul natal, Constantin își părăsește sora și se întoarce în 
mormânt, iar, acasă, fată și mamă realizează tragedia înfăptuirii blestemului (PRESA;NOTE, 
Antonescu). Se crede că pruncul care se naște cu coloana vertebrală prelungită, adică acela care 
are coadă, este sigur strigoi; se povestește că un astfel de strigoi a apărut la o stână sub formă de 
câine, ca să fure laptele oilor, dar câinii ciobanului l-au încolțit, strigoiul luând de teamă chipul de 
om, ceea ce l-a făcut pe cioban să-l recunoască; dar, după ce ciobanul a potolit câinii săi, strigoiul a 
luat din nou formă de animal și a fugit; ciobanul însă a povestit în sat ce a văzut și astfel oamenii 
au aflat adevărul despre strigoiul din satul lor; se mai crede despre strigoi că, în zilele de 
sărbătoare, se întâlnesc la hotarul satului și se bat între ei, iar, după ce se întorc acasă, pe trupul 
lor se văd urmele luptei; se mai spune că atunci, când strigoii dorm, sufletul lor iese din trup, caz în 
care, dacă nevestele lor știu, nu le mișcă trupul din loc, pentru că, dacă le schimbă poziţia, s-ar 
putea ca sufletul lor să nu poată reintra în trup - Sălaj; într-o lucrare cu caracter medical, apărută 
în 1709, se narează că locuitorii mai multor sate au scăpat de o epidemie de ciumă dezgropând 
mai mulți strigoi, printre care se număra și un fost preot, după care le-au străpuns inima cu un par, 
epidemia oprindu-se - Alba (PRESA). Strigoiul se bagă unde vede el că poate să strice vacile; de 
aceea este bine să se facă o gaură în cornul drept al vacii, care fată întâia oară, și să se introducă 
acolo tămâie, trei boabe de piper și puţină pilitură dintr-un cui de fier și strigoniu' nu-i va mai 
putea lua laptele - Țara Hațegului (CLOPOTIVA,p.451-452). Strigoi sau moroi poate deveni cel care 
face rău oamenilor și omoară fără milă animalele; ei pot să pocească oamenii, mai ales copiii mici, 
cărora le provoacă plânsul și le iau sufletul, iar animalelor le suge sângele; ei iau înfățișarea 
oamenilor morți; ca să nu se transforme în moroi, când vreun om se află pe patul de moarte, este 
stropit cu agheasmă; după înmormântare, oglinda din camera în care s-a aflat mortul se ascunde; 
la înmormântare, mortului i se pune în sân ţărușul de la arie (ţărușul de care este legat calul la 
treierat) sau așchii din acest ţăruș, iar femeile pritocesc invers turtițele pregătite pentru pomană, 
de două ori, numărând de la nouă spre unu; dacă mortul se face totuși strigoi sau dacă este visat 

că vrea să ia pe cineva din familie, atunci se dă de pomană o turtiţă făcută de o femeie străină; 
moroiul poate fi alungat cu fum și tămâie; se crede că strigoii apar mai cu seamă iarna, fiindcă vara 
ei pot fi trăsniţi - Mehedinţi (CIOBANU,p.80). Dacă vara este secetă grea, este bine să fie stropită 
cu apă o femeie-strigoi, fără ca aceasta să știe, și se crede că atunci va ploua - Teleorman 
(2.CHIVU,p.244). Strigoii și stafiile care ies noaptea în cimitire sunt deosebit de active; în cele mai 
multe cazuri, ele provin din oameni, care s-au născut cu anumite semne, marcând predestinarea 
lor - căiță, au fost victimele unor farmece, sau a trecut o pisică peste ei, când erau morți; singurul 
remediu la această stare este dezgroparea cadavrului care adăpostește pe strigoi, străpungerea 
inimii cu un ţăruș, apoi reînhumarea lui, cu slujbă religioasă de parcă ar fi pus pentru prima oară în 
mormânt - Vaslui (BĂLĂNESCU, p. 262). Serii simbolice: usturoi-piatră; mei-piatră; untură-măceș; 
leuștean-spin-câlţi; cenușă-mac; smirnă-tămâie; seminţe-alun-măceș-plante aromatice; vacă- 
tămâie-piper-fier-3. 


STRODUL RUSALIILOR v. MIERCURI. 


STROPIRE 

Sărbătorirea plugarului ieșit primul la arat și care este dus cu alai spre o apă curgătoare sau un iaz 
pentru a fi stropit cu apă, numită Udătorul, Tânjeaua, Plugarul și chiar Trasul în vale, nu a mai fost 
observată în alte părţi ale țării decât în Transilvania (ADĂSCĂLIȚEI,p.147). v. APĂ. 


STRUGURE (fructul viței de vie - Vitis vinifera - DLRM,p.934) 

În Moldova, dezlegarea consumării strugurilor sau a poamelor, care are loc la Probejanie (6 
august, Schimbarea la Față), este considerată o mare sărbătoare, când se face „colivă” din struguri 
(boabe curățate de pe ciorchini), sau când strugurii se iau precum anafura și se dau sub formă de 
pomană pentru morți; de menţionat, că puţin mai târziu, la 15 august (Adormirea Maicii 
Domnului, Sântămărie), se tocmesc pândarii la vii (12.GHINOIU, p.224). Înseamnă vorbe și tot felul 
de clevetiri, dar și ploaie, pentru cine visează mulţi struguri; când se visează mâncând struguri 
copţi este semn de frământări și stricăciuni, iar când se visează mâncând struguri negri înseamnă 
răutate în jur, silă, poate chiar moarte; este bine când omul se visează culegând struguri, dar este 
semn de mulţumire și fericire nestatornice visarea unor struguri frumoși - Suceava 
(NOTE,Băncescu). 


STRUNG 
Este semn că va avea noroc în activităţile pe care le va desfășura cel care visează om lucrând la un 
strung - Suceava (NOTE,Băncescu). 


STURZ (Turdus - DLRM,p.812) 

Se crede că este „cel dintâi vestitor al primăverii; când începe el să cânte, trebuie că primăvara 
este aproape”; se individualizează prin graba cu care sosește pe meleaguri românești, glasul său 
auzindu-se chiar din primele zile ale lui martie, chiar când zăpezile nu s-au topit încă; acest fapt a 
făcut să fie asociat cu Baba Dochia, căreia, în calendarul popular i se consacră perioada 12-24 
martie, din care șase zile „lăturașe” sunt împrumutate sturzului; pentru că a sfidat stihiile iernii, 
pasărea semeaţă a fost pedepsită de Demiurg cu o ploaie și o ninsoare aprige și obligată să-și 
recunoască slăbiciunea; deci figurează nu doar ca vestitor al primăverii, dar și ca o victimă, sturzul 
dobândind un profil ambivalent, fiind un mesager care nu inspiră prea multă încredere, graba lui 
putând fi semn de bun augur, sau de rău augur; prin trăsăturile biologice și prin comportament, 
sturzul este intim asociat cu mierla, poporul considerându-i „veri primari”; în alte texte folclorice, 
sturzul este un peţitor asiduu al mierlei, după care urmează o serie de refuzuri sau refuzul sturzului 
pentru simplul motiv că mierla dorește să se căsătorească numai cu cucul (COMAN,II,p.61). Dar 

când sturzul umblă repede și apăsat, ciripind în toate părţile, este semn că vremea va fi friguroasă 
- Bucovina (2.MARIAN,I,p.88). 


SUD v. ZI (Miază-zi). 


SUFLET 

Sufletul este imaginat ca un abur luminos, care se desparte relativ ușor de învelișul său pământesc, 
plecând spre apus, unde se află marea dintre Lumea Albă și Tărâmul Celălalt; ajuns acolo, este 
sfătuit să nu reintre în cercul vieţii și al morţii, ci să rămână în Rai (PRESA). În Moldova și în 
Suceava, se crede că, după ce a ieșit din corp, sufletul celui decedat stă într-un ungher al casei, 
unde așteaptă până ce iese trupul din casă, îl petrece la groapă, apoi se înalță la cer; sau, după ce a 
ieșit din om, se arată la trei zile, când se pune la fereastră un ștergar și un pieptene pe pragul ușii, 
pentru ca pe ștergar să se odihnească și cu pieptenele să se pieptene; apoi se arată din nou la șase 
zile, apoi la șase luni și ulterior la un an; cât stă corpul celui mort în casă, sufletul acestuia stă în 
spatele casei, unde așteaptă plecarea trupului spre cimitir, însoţindu-l pe tot drumul; sau se crede 
că sufletul stă pe lângă casă și pe lângă trup, cât timp acesta nu este îngropat; după 
înmormântare, se duce în Rai sau în iad, după care se întoarce acasă, la șase săptămâni, și, în caz 
că rudele îi dau ceva de pomană, pleacă mulțumit, dacă nu, pleacă mâhnit; sau stă pe lângă corp 
cât stă și trupul în casă și jelește împreună cu cei ai casei, iar a treia zi după înmormântare se urcă 
la cer; sau se duce la cer imediat după moartea omului, împreună cu îngerul său de la botez, unde 
stau până la înmormântare, când vine să petreacă trupul răposatului la cimitir, apoi iar se urcă la 
cer; dar revine după trei zile și rudele îi pun acolo unde a murit o tavă cu făină, iar sufletul lasă 
urme, semn că dorește ceva și atunci îi dau de pomană orice; se mai crede că, dacă se cerne făină 
pe locul unde a murit un copil și se mai pune acolo un pahar cu apă și peste el lumânarea care i-a 
ars la căpătâi, sufletul acestuia vine negreșit peste noapte și bea apă, iar a doua zi i se cunosc 
urmele pe unde a umblat; când moare cineva, i se pune la cap o năframă, un pahar cu apă și o 
lumânare, în credința că sufletul, după ce iese din trup, stă pe năframă lângă trupul părăsit, până 
ce acesta este dus la cimitir; unii cred că sufletul stă la fereastra camerei unde a murit un om timp 
de trei zile și îi pun acolo o năframă, o sticluţă cu apă, pe ea un colăcel și o lumânare, după care se 
înalţă la cer după trei zile, dar revine la alte trei zile, la șase zile, la șase săptămâni și la un an; mai 
revine la șapte ani, în ziua în care a murit, și, dacă primește de pomană, se întoarce în cer și nu mai 
vine niciodată; sau, când omul trage să moară, rudele îi pun la cap și o strachină cu apă proaspătă, 
crezându-se că tare rău arde sufletul celui care se chinuiește și că este necesar să bea, chiar să se 
scalde puţin, ca să se răcorească, apoi strachina se dă de pomană celui care i-a ținut lumânarea, iar 
acesta varsă apa la un copac; din pricina celor menţionate până aici, se crede că nu este bine să se 
stea pe fereastra deschisă, pentru că nu mai are pe unde ieși sufletul din casă; pentru că, timp de 
șase săptămâni și chiar mai mult, sufletul vine mereu la casa lui și se frământă după trupul care l-a 
găzduit, este bine să i se dea mereu ceva de pomană, dar totodată nu este bine ca un alt membru 
al familiei să doarmă pe locul unde a zăcut mortul sau pe locul unde a fost așezat și privegheat 
acasă, pentru că sufletul nu mai vine deloc; când trosnește ceva în casă este semn că sufletul a 
sosit, iar când cineva din casă visează pe cel decedat este semn că acesta cere ceva de pomană, 
sau că și-a adus sufletul aminte de rudele sale și vrea să vadă cum trăiesc acestea și ce fac; se mai 
crede că sufletul stă pe lângă trup trei zile, apoi alte trei zile pe lângă groapa unde a fost așezat 
trupul, după care se urcă la Dumnezeu, care îl trimite în alt trup; dacă omul decedat a fost curat, îl 
trimite într-un trup păcătos, ca să-l îndrepte și pe acela, iar pe cel păcătos îl trimite într-un trup în 
care să se chinuiască; dar până atunci, sufletul rătăcește prin lume, după care intră într-un om, 
când acesta se naște, sau într-o vită curată sau într-una spurcată; apoi se bagă într-o pasăre și de 
aici, după ce s-a curățat de păcate, se duce și trece toate vămile și ajunge în Rai; se crede că acest 
periplu îl parcurge sufletul timp de 40 de zile sau chiar mai mult; este însoțit permanent de îngerul 

său; se mai crede că îngerul însoțește sufletul celui decedat trei zile cât mortul este în casă, apoi 
merge la cimitir, apoi încă 40 de zile, până i se face mortului praznicul, în fine, pleacă și trece peste 
un foc și ajunge în cele din urmă la un loc răcoros, unde așteaptă judecata de apoi; cât timp 
sufletul stă deasupra capului celui mort, îngerul stă alături și îl poartă pe unde a fost și a vieţuit, 
spunându-i mereu ce a făcut bine și ce a făcut rău, apoi îl însoțește la cimitir și, în fine, la judecata 
de apoi; în zona Buzăului, se crede că timp de 40 de zile sufletul umblă pe unde a vieţuit și trupul, 
după care revine la cimitir, adună tot ce i s-a dat de pomană, se urcă pe crucea mormântului și de 
acolo se înalţă la cer; în Muntenia, se spune că îngerul îl conduce pe suflet prin toate locurile pe 
unde a umblat în viață, după care revine acasă și se așează în streașină, unde stă trei zile, mâhnit 
de jalea celor din casă; în alte părţi ale Munteniei, se crede că sufletul pribegește zilnic, timp de 
șase săptămâni, prin locurile pe unde a fost și, la revenire, se așează după ușa de la intrarea în 
casă, de aceea nu se pune nimic spurcat după această ușă; în Dobrogea, se pune deasupra pragului 
de sus al ușii de acces în casă o pânză albă, pentru că se crede că, timp de șase săptămâni de la 
moarte, sufletul sălășluiește acolo; în satele din zona Năsăudului, oamenii cred că sufletul stă pe 
pământ timp de șase săptămâni, după care se duce în Câmpii ladului, unde așteaptă a doua venire 
a lui Hristos; în răstimpul cât stă pe pământ, el își are locul la cheotoarea dinspre răsărit a casei; 
după praznicul de șase săptămâni, sufletul părăsește casa pentru totdeauna; în satele din jurul 
Sibiului, se crede că sufletul sălășluiește pe pământ un timp mai îndelungat, umblă și vine în 
contact și cu alte suflete, ia parte la bucuria și tristeţea celor rămași în viaţă, iar lipsurile lui trebuie 
compensate de ceilalţi; abia după ce a pribegit peste 25 de ape, ajunge sufletul, însoțit de îngerul 
său, pe lumea cealaltă, unde capătă forma pe care a avut-o înainte de a se întrupa; în Banat, se 
pune în fereastră un pahar cu apă, fiindcă timp de 40 de zile, cât sufletul sălășluiește pe pământ, 
vine însetat și bea apă (3.MARIAN,III,p.270-276;NOTE,Antonescu). Când un om trage să moară, se 
deschid ușile și ferestrele casei, pentru ca sufletul să aibă pe unde să iasă - Muntenia; sufletul celui 
mort trece prin 24 de vămi ale văzduhului, până ce ajunge în împărăţia cerului - Moldova; în locul 
unde a murit cineva, timp de trei zile se pune un vas cu apă, pentru că vine sufletul celui decedat 
să bea, fiindcă atât timp mai rămâne el pe pământ - Suceava; sufletul celui mort umblă, timp de 
șase săptămâni, prin toate locurile pe unde a fost în viață și apoi se duce unde i-a fost ursit - Dolj; 
după ce moare, sufletul omului este purtat de către îngerul său prin toate locurile pe unde a 
umblat cu trupul, după care se întoarce acasă și se așează în streașina casei, unde mai stă trei zile - 
Muntenia; sufletul mortului stă în ușa casei sale până ce pleacă la biserică și de aceea se pune o 
pânză neagră în streașina casei - Vaslui; sufletul mortului stă în streașina casei timp de trei zile, 
după care se poate mătura în casă - Tecuci; sufletul celui decedat stă 40 de zile în streașina casei 
sale - lalomița; stă încă pe pământ și aude toate câte se vorbesc în casă, până când se trag 
clopotele pentru înmormântare la biserică - Suceava; când cineva moare, mai multe suflete se 
adună în jurul lui, iar, când oamenii vin să aprindă lumânări în memoria celui decedat, acele suflete 
le mulțumesc pentru gestul făcut - Muntenia; după ce moare, sufletul omului umblă șase 
săptămâni prin locurile pe unde a fost cu trupul, apoi revine la mormânt, adună tot ce i s-a dat de 
pomană, se urcă pe cruce și, în cele din urmă, se înalţă la cer, dar, dacă nu are cruce la mormânt, 
așteaptă până i se pune una - Muntenia; Maica Domnului aruncă de trei ori, în iad, o plasă de 
pescuit, împletită din cânepă de toamnă, ca să scoată de acolo sufletele păcătoșilor, dar sufletele 
care nu se prind nici a treia oară sunt pentru totdeauna pierdute - Suceava (2.GOROVEI,p.223- 
225). 


SUGHIȚ (A SUGHITE) 

Se crede că spasmul diafragmei poate să fie determinat de felul cum este vorbit cel ce sughite: îl 
pomenește cineva - Dolj;Argeș;Buzău;Suceava;Bucovina; îl doresc prietenii - Bacău; sau este vorbit 
de rău - Vâlcea; dacă se sughite tare înseamnă că vorbește cineva de rău, însă vorbește de bine 
dacă sughițul este ușor - lași; dacă acela care sughite se gândește la o anumită persoană ca fiind 

cea clevetitoare și dacă spasmul încetează înseamnă că bănuiala este adevărată - Bucovina 
(2.GOROVEI, p.225). 


SULF 
Păstorii cred că, dacă aprind în jurul stânei sulf (pucioasă), fumul degajat are rolul să alunge 
duhurile rele din timpul nopţii (2.CHELCEA,p.8). 


SULFINĂ (Melilotus officinalis și Melilotus albus - DLRM,p.820) 

Numele a două plante din familia leguminoaselor (folosite în farmacie, cosmetică și împotriva 
moliilor), cu flori plăcut mirositoare, așezate în ciorchini, cu flori galbene și albe, cunoscute și sub 
numele de sulcină (ȘĂINEANU,V,p.248). În poezia populară, simbolizează personajul iubitei, planta 
făcând parte din seria celor care pot fermeca pe cineva - „fermecătoare“ (EVSEEV,p.116). 


SUNĂTOARE (Hypericum perforatum - DLRM,p.821) 

Plantă erbacee cu tulpina dreaptă, cu numeroase flori galben-aurii, având diferite întrebuinţări în 
medicină; mai este cunoscută și cu denumirile de pojarniţă și lumânărică (ȘĂINEANU,V,p.250). În 
descântecele românești, sunătoarea este trimisă, precum o ființă binefăcătoare, să vindece vitele 
care suferă de viermi (3.GOROVEI,p.178). 


SUPĂ 
Când cei bolnavi visează că au la masă supă înseamnă că se vor însănătoși; dacă acela care visează 
supă este iubit de cineva este semn că se vor căsători - Suceava (NOTE, Băncescu). 


SUPĂRARE (A SE SUPĂRA) 
Este semn că va avea parte de bucurii cel care se visează că este supărat de ceva - Suceava (NOTE, 
Băncescu). 


SURLĂ v. TROMPETĂ. 


SVASTICA (SWASTIKA; ZVASTICA) 

Este unul din simbolurile cele mai răspândite și mai vechi din lume, fiind regăsibil din Extremul 
Orient și până în America Centrală, trecând prin Asia și Europa (CHEVALIER, IIl,p.284). Denumirea îi 
vine de la numele instrumentului cu care se produce focul, prin frecare, la unele triburi din India 
(7.ANTONESCU,p.54). Fără a intra în amănunte de ordin lingvistic, este clar că reprezentarea 
ornamentală a svasticii conotează sensuri ale cultului focului și ale cultului Soarelui, dezvoltând 
totodată legături semantice cu sexualitatea (fecunditatea, creaţia) și cu crucea; este interesant că, 
în cadrul obiceiurilor de „înfrățire“ (a se prinde „fraţi de cruce“), colacii, pregătiți pentru ca toți 
participanţii să rupă și să mănânce din ei, aveau lipite pe suprafaţa lor împletituri din aluat în 
formă de svastică, numite cocâstrate, informatorii locali afirmând că aceasta este forma crucii - 
Țara Lăpușului (1.P0P,p.312). De altfel, în portul popular românesc, svastica era prezentă în 
câmpurile ornamentale ale cămășilor, poalelor și catrinţelor (zăvelcilor), exemplare dintre aceste 
piese existând puţine ca număr în colecţiile muzeale, datorită regimului de achiziţii subordonat 
imperativelor politice postbelice, imperative care trădează în primul rând incultura crasă - Ținutul 
Pădurenilor;Gorj;Vâlcea (NOTE, Antonescu). v. CRUCE;FOC;SOARE. 

ȘAH 
Înseamnă că va pierde în afaceri, dacă nu va acorda o atenţie deosebită tuturor amănuntelor, cel 
care visează sau se visează jucând șah - Suceava (NOTE,Băncescu). 


ȘAPTE 

Colindele vânătorești sunt magico-religioase; se cântă în intervalul celor 7-12 zile de la finele și 
începuturile de an, când stihiile sunt „amestecate”, ca și timpul care este sacru și spurcat, 
confreria și colindatul mijlocind o începere a Anului Nou în bună ordine (BUHOCIU,p.141). 


ȘARPE 

Ca și în cazul credinţei privind balaurii, pentru farmecul textului trebuie reprodusă relatarea unui 
om al satului românesc: „În păduri mari și pă sub pământ se ascund șerpii; dacă nu-i vede nime, ei 
cresc și la șapte ai fac aripi și să ridică la cer, să fac balauri; dacă îi vede cineva, pică la loc și rămân 
șerpi; dacă nu-i vede nime, ei se ridică la cer, balaurii poartă norii și umblă vremile și cresc aripile; 
vai de capu bieţilor oameni; dar și oamenii au noroc cu o păsărică mică; ea închepe prin toate 
boartele, pă sub cloambe, pă sub rădăcini și îi vede; oamenii o cinstesc și-i zic Piţi-împărătuș; și 
șerpii nu mai pot crește de frica ei”; se crede că șerpii întâlniți în câmp trebuie omorâţi; cine nu-i 
omoară face păcat, fiindcă un șarpe care trece de doi ani și nu-l vede nimeni se face balaur; de 
asemenea, șerpii sunt de două feluri: curați și necuraţi; șerpii de câmp și de pădure sunt, în 
exclusivitate, malefici; în schimb, făptura plăpânadă a șarpelui de casă (Natrix natrix) este 
totdeauna privită cu bunăvoință; se spune că fiecare om își are șarpele lui, pentru că este, de 
regulă, măsurat când este copil și, dacă nu scuipă jos, se măsoară și șarpele împreună cu ei și astfel 
mor; în general, șarpele conotează înțelesul de întuneric și prezenţa lui este malefică; nedorit, 
alungat și omorât de îndată ce este văzut, temut totuși, șarpele conturează profilul unei figuri 
generice, nediferenţiate pe familii și subordine zoologice; este deci o ființă temută, din 
următoarele motive: 1. pentru prejudiciile și relele pe care le face omului; 2. pentru ameninţarea, 
de natură mitologică, adusă umanităţii, ameninţare pentru binele și echilibrul lumii în general; 
textele folclorice românești relevă puţine legături directe ale șarpelui cu universul reprezentărilor 
infernale, ca animal dotat cu atribute vădit funerare; el apare într-un singur context folcloric și 
anume în „cântecele mortului”; la pragul ce desparte lumea de aici de cea de dincolo stă, ca paznic 
și vameș, șarpele; bradul refuză să-și aplece crengile pentru a-l trece pe „cel călător” peste „marea 
cea mare”, deoarece în el a „încuibat” șarpele, iar mortul se va speria de el, va cădea în mare și se 
va îneca; șarpele funcționează, în „cântecele mortului” ca o întruchipare vădit malefică, fiind 
dușmanul „dalbului de pribeag”, este cel care se opune intrării sale în tărâmul funerar; spre 
deosebire de vidră sau lup, el nu se leagă „frate” cu cel călător, nu devine ghid și sprijin al acestuia; 
un alt text aduce o nuanţă suplimentară: șarpele apare nu numai ca paznic al lumii funerare, ci și 
ca agent al morții; asemenea păsării negre (corboaica), el vine să-l ia pe cel hărăzit plecării veșnice, 
să îl „dezrădăcineze” și să-l mute din „lumea cu dor” în cea „fără dor”; această dimensiune 
chtoniană pune șarpele în contact cu adâncurile subpământene, cu zonele în care zac energiile 
ascunse ale firii; de aceea, numeroase credințe recomandă prinderea și „prepararea” lui magică, 
pentru dobândirea acestei energii, pentru realizarea transferului ei de la șarpe la om; textele orale 
afirmă că acela care mănâncă un șarpe fermecat capătă darul de a înțelege graiul plantelor, al 
florilor, al animalelor și al păsărilor; mai mult, cine dorește să-și schimbe chipul, să devină mai 
tânăr sau mai bătrân, adică să aibă altă față, este suficient să fiarbă un șarpe și să zică niște cuvinte 
și, de la a treia bucăţică înghițită, începe să se schimbe; atunci se strâng toţi șerpii și vor să-l muște 
pe acela, dar nu pot, pentru că este deja parte din neamul lor; prinderea și „prepararea” lui magică 
permite nu numai contactul cu lumea neînţeleasă, dar și cu aceea nevăzută, pentru că, este știut, 

cei mai mari dușmani ai gospodăriei omului sunt strigoaicele, care fură laptele și mana vitelor, 
strică gospodăria, aduc bolile și poartă „faptu”, totodată, ele fiind nevăzute, iar omul nu are cum 
să preîntâmpine acțiunea lor malefică; totuși, cine prinde un șarpe până de Sfântul Gheorghe (23 
aprilie), îi taie capul, îi pune un căţel de usturoi în gură, îi îngroapă capul și, când răsare usturoiul, îl 
pune pe acesta la pălărie și îl poartă, atunci el poate vedea strigoaicele călare pe taur, când iese la 
câmp cu ciurda de vite; consumarea șarpelui fiert reprezintă imaginea inversată a unei alte 
credinţe străvechi, aceea a șarpelui care, el însuși, intră pe gura omului; numeroase documente 
etnologice arată că una din manifestările predilecte și agresive ale șarpelui constă în intruziunea în 
vintrele celor ce dorm, acești șerpi ascunși în stomac, care provoacă boli și dureri cumplite, pot fi 
alungați numai prin magia laptelui: se spune că omul bolnav trebuie ținut cu capul în jos deasupra 
unui vas cu lapte abia fiert și că, atras de aburii acestuia, șarpele iese din stomac și se repede la 
lapte; este interesant că șarpele se asociază mereu cu laptele, el fură laptele de la vaci, 
încolăcindu-se pe picioarele lor și sugându-l direct din uger; se hrănește, alături de copiii casei, cu 
laptele din farfuria lor; șarpele fiert în lapte dă omniscienţă; mușcătura lui se vindecă prin lapte 
etc.; intrarea șarpelui prin gură este un topos frecvent întâlnit în mitologie; cel mai adesea, 
victimele acestei intruziuni sunt femeile, deoarece o credinţă, și ea cu un caracter cvasi-universal, 
afirmă că șarpele este fecundator și că femeia care înghite șarpele va naște în curând un copil 
fermecat, așa cum s-au născut Alexandru cel Mare, Augustus și Scipio cel Bătrân; legendele 
stabilesc o seamă de greșeli „originare”, datorită cărora el a fost blestemat și hărăzit să fie o 
întrupare a răului; în sens biblic, el este unealta dracului, el este cel care a ispitit omul și l-a făcut 
să-și piardă puritatea și locul din Rai; astfel, se crede că șarpele este sau a fost drac, este făptura 
lui Satana, duh rău; iniţial, șarpele ar fi fost om, ar fi avut picioare și chiar aripi, dar, în urma 
blestemului divinității, el a devenit cea mai neajutorată făptură, fără membre, fără aripi, fiind 
condamnat la o locomoţie penibilă, primitivă; în planul funcţiilor epice, șarpele figurează nu numai 
ca subiect al vânătorii, ca agresor victorios, ci și ca obiect al ei, ca victimă a unei înfruntări eroice; 
în unele colinde de fecior, voinicul trebuie să înfrunte, pentru a salva lumea de răutatea lui, un 
șarpe uriaș; această ultimă imagine poate fi sursa unei posibile analogii: eroul călare, purtând în 
suliță capul șarpelui uriaș, duce cu gândul spre străvechile divinități geto-dacice, care, așa cum 
susținea Vasile Pârvan, înfruntau demonii văzduhului și purtau în sulițele lor capul monștrilor uciși; 
de aici ar fi derivat stindardul dacic, acel „draco” (șarpe), care confirma victoria asupra puterilor 
întunericului și furtunii; toate credinţele populare legate de șarpe afirmă, ca gest necesar și 
imperativ, datoria omului de a omori, oriunde și oricând, șerpii: „Pe șarpe, când îl vezi, întâi să-l 
omori, c-apoi îţi ia puterea și rămâi tot anul fără putere; nu e păcat să-l omori, dimpotrivă, ţi se 
iartă un păcat”; soarele și luna, aștrii luminii, atacați de șarpe sau scârbiţi de răutatea lui, îl 
blestemă și îl condamnă să-și ducă viaţa în întuneric și în ascuns; la rândul său, pământul refuză să 
adăpostească șarpele malefic, pentru că se crede că șarpele care a mușcat nu mai este primit de 
pământ pentru păcatul făcut și atunci iese la drum, ca să-l ucidă oamenii și să-i ia păcatul; altă 
legendă leagă chipul și atributele șarpelui de o ascensiune eșuată; ar fi umblat prin 24 de locuri să- 
și facă un cuib, de aceea șarpele, după ce mușcă, „la 24 de ceasuri moare”; s-ar fi urcat într-un 
brad să-și facă un cuib, dar a coborât Sfânta Lună și l-a alungat, el a sărit la ea și ea l-ar fi 
blestemat; legendele preiau imaginea șarpelui încuibat într-un brad, ca și în bocete, dar îi 
inversează termenii: șarpele nu-și mai poate face cuib în brad, el nu coboară la rădăcina lui, ci vrea 
să se urce spre vârf; nu este reprezentant al stihiilor lumii, ci dușman al lor; de altfel, în folclorul 
românesc, gestul care definește atitudinea șarpelui și îl condamnă este „musșcatul”; oriunde ar fi, 
șarpele mușcă, înveninează pe toţi cei din preajma sa; comportamentul său stârnește atâta 
repulsie, încât „Sfântul Soare zice că tare se supără când vede că șarpele a mușcat pe vreun om și 
se întoarce cu faţa, ca să nu-l vadă“; numai o singură vieţuitoare mai stârnește atâta adversitate și 
suportă un astfel de tratament (omorârea obligatorie), păianjenul; în general, cultura populară 
evită să recomande uciderea animalelor, adoptând o atitudine de mijloc, între glorificarea 

vânătorii eroice și condamnarea lăcomiei și a risipei prădătorilor, fie ei oameni sau carnasiere; cu 
toate acestea, în cazul șarpelui și al păianjenului, se postulează obligativitatea omorării lor și 
justifică acest gest afirmând că el nu este un păcat, ci un act purificator; această sancțiune își are 
originea, probabil, atât în consideraţii de ordin practic (teama de acțiunea distrugătoare a lor), cât 
și în motivații de natură mitologică (ipostazierea lor în animale blestemate, întruchipări ale răului 
și demonilor, dușmani învederaţi ai omului); de altfel, imaginea șarpelui strivit, ca întruchipare 
arhetipală a înfrângerii răului ori a demonilor întunericului, este extrem de veche, deoarece, pe 
tabletele cavalerilor danubieni, unul dintre eroi zdrobește dușmanul, iar altul calcă sub picioarele 
calului șarpele malefic; mușcătura șarpelui este cea mai temută, pentru că acolo, în colții lui 
veninoși, stă întreaga sa putere; putere de natură malefică, în măsură să pricinuiască mari rele nu 
numai omului, ci și fiinţelor stihiale; „Gerul zice că ar fi fost mai tare, dar l-a mușcat un șarpe de 
deget”; agent ascuns al morţii, șarpele înveninează pe omul sau divinitatea care cad victime; felul 
său de a ataca, faptul că puterea sa nu stă în mărime, ci în viclenie, nu în gura aprigă, ci în veninul 
ascuns, au făcut ca el să apară ca un animal al perfidiei, al înșelăciunii, al loviturilor piezișe, 
furișate; acestea sunt valorile pe care le prezintă șarpele în basmul despre animale, în care 
încearcă să înșele pe omul care l-a încălzit la sân sau pe ţapul care l-a trecut apa; interesant este că 
toate energiile șarpelui sunt strânse în „capul” său, acesta fiind sursa puterii și a veninului, în el 
găsindu-se și piatra fermecată, din el se naște mărgelușa, prin el, hrănindu-se cu substanţa sa 
magică, crește usturoiul, care oferă purtătorului său puterea stăpânirii duhurilor malefice; capul 
tăiat al șarpelui uriaș este adus ca trofeu de vânătorul victorios; în sfârșit, capul este cauza 
suferințelor și, dintr-o povestire, aflăm că șarpele avea dureri cumplite de cap și nu găsea nici un 
leac pentru ele; câinele îl sfătuiește să iasă la drumul mare, pentru că acolo își va afla alinare, dar 
acolo șarpele este călcat de o căruţă și scapă de toate suferinţele; capul șarpelui, spun credinţele, 
este viu, chiar dacă i se ucide corpul și de aceea șarpele trebuie zdrobit la cap, pentru că aici se află 
ascunse toate puterile lui; teama de șarpele malefic, de mușcătura lui, marchează și structura 
sărbătorilor dedicate șarpelui; calendarul său cunoaște două momente principale: dezmorţirea sa, 
marcată de Mucenici (9 martie), de Alexii (17 martie) ori Blagoveștenie (25 martie), când, se crede, 
întreaga fire se trezește din somnul iernii și reîncepe ciclul vieţii; tot acum, o seamă de interdicții și 
prescripții vizează obţinerea imunităţii în faţa șarpelui; nu se rostește numele lui, se înconjoară 
casa și acareturile cu cenușă, ca să se împiedice intrarea șarpelui, se fac focuri dinaintea casei și se 
afumă împrejur; alteori, printr-un simulacru de sacrificiu, șarpele este conjurat să ocolească omul: 
„Și apoi te duci la un soc, cu mămăligă, și o lași acolo; dai de mâncare la șerpi, ca să nu ai grijă 
toată vara”; al doilea moment al calendarului șarpelui este Probejania (6 august), când, odată cu 
plecarea berzelor, șerpii intră în pământ și încep hibernarea; alte credinţe așează acest moment la 
14 septembrie (Ziua Crucii); contracararea acțiunii malefice a șarpelui se realizează nu numai prin 
respectarea prescripţiilor fixate de calendarul și datina tradiţională, ci și prin actul direct de 
anihilare a puterii sale, înfăptuit cu ajutorul descântecului „de șarpe”; mușcătura poate fi 
vindecată prin invocarea unor stihii și obiecte magice mai puternice decât șarpele, acestea fiind 
alunul („nașul șarpelui”), apa curată, ori ploaia, fierul, „soare-apune” și calul; uneori, chiar șarpele 
este pus să mărturisească unde stă leacul dorit; cel mai frecvent, aceste texte creează un conflict 
(de obicei, foc — ploaie), care servește ca model pentru imprecarea și alungarea șarpelui: așa cum 
apa stinge vâlvătaia focului și descântecul va alina arsura mușcăturii; prestigiul malefic al șarpelui 
este atât de puternic încât și alte întrupări ale răului iau chipul său; descântecele descriu felul în 
care zmeoaica, moroiul, junghiul sau chiar cuțitul se transformă în „șarpe veninat”, șarpele care 
atacă omul, se încolăcește în jurul bolnavului, îl mușcă și îl înveninează; atacul șarpelui joacă aici 
rolul unei imagini arhetip a intruziunii răului, iar mușcătura sa al unei embleme a agresiunii 
malefice; pentru că este agent al răului, șarpele poate fi utilizat nu doar de întruchipările bolilor, ci 
și de către omul care dorește să pedepsească pe cineva: descântecul, care funcționează ca un 
blestem inversat, cere șarpelui să meargă în lume și să stârnească suferinţe în inima și trupul 

„ursitului” care și-a părăsit aleasa; șarpele pedepsitor nu este unul natural, ci unul fermecat, 
fiindcă el se naște prin metamorfoza magică în animal malefic a stelei, a focului ori a brâului; în 
consecinţă, din perspectiva unei clasificări generale, șarpele este îndeosebi teluric, chtonian și, 
totodată, profund malefic (COMAN,I,p.110-112;140;183-187;191-196;11,p.65;70;MUȘLEA,[I1,p:183). 
Se spune că, la începuturi, șarpele umbla pe coadă, dar Dumnezeu l-a blestemat în Rai să se 
târască pe pântece și să pândească mereu călcâiul omului, iar omul capul șarpelui - Suceava; el 
iese din pământ în ziua prăznuirii celor 40 de Sfinți Mucenici (9 martie) și reintră în pământ în 
dimineaţa prăznuirii Zilei Crucii (14 septembrie) - Tecuci; dacă șarpele nu este văzut de nimeni 
timp de șapte ani, el se preschimbă în balaur - Transilvania; șarpele are picioare, pe care le scoate 
de sub solzi numai în cazul că este pus de viu pe jeratic - Tecuci;Suceava; în toate zonele etno- 
folclorice, se crede că Dumnezeu iartă din păcatele celui care omoară un șarpe; se crede că primul 
șarpe văzut primăvara trebuie neapărat omorât, ca să nu ia puterea celui care îl vede - Galaţi; sau 
pentru ca să nu mai fie văzuţi și alți șerpi peste vară - Vaslui; i se vor jupui de piele palmele celui 
care pune mâna pe un șarpe - Tecuci;lași; comite un mare păcat cel care, în clipa când îl vede, nu 
omoară șarpele - lași; cine vede șarpe primăvara să-l omoare, fiindcă numai așa îi poate prelua 
puterea, iar, dacă șarpele scapă, atunci ia el puterea omului - Muntenia; sau șarpele scăpat va 
suge el sângele omului care nu l-a ucis, când l-a văzut - Bihor; cine găsește primăvara un șarpe 
mort își pierde puterile - Tecuci; să nu fie ridicat de jos șarpele găsit mort, pentru că va bătea 
vântul șase săptămâni la rând - Dolj; dacă prin lanul de cereale se află vreun șarpe, este semn că 
moare cineva din familie, iar parte bună din recoltă se va da de pomană - Mehedinţi; va face 
bătături la picioare cine calcă pe oase de șarpe - Tecuci; cine umblă desculț să se păzească să nu 
calce pe oase de șarpe, fiindcă s-ar putea să le intre în călcâi și de acolo, după un timp oarecare, 
oasele vor ieși prin creștetul capului - Suceava; toată vara va ieși în calea celui care rostește 
cuvântul șarpe în luna martie, de aceea este interzis să i se pronunţe numele în această lună - 
Vâlcea; cine pomenește de șarpe în ziua prăznuirii Cuviosului Alexie (17 martie) va fi mușcat de 
această târâtoare în vară - Suceava; se crede că mușcătura de șarpe se poate vindeca, dacă se 
pune pe rană o piele de șarpe - Suceava; sau se ia șarpele ucis, se pune la foc într-un ceaun, ca să 
ardă, iar cenușa rezultată este folosită ca leac în vindecarea mușcăturii de șarpe - Bacău; este bun 
de leac șarpele prins în luna mai - Suceava; cine vede șarpe prima dată în luna martie să-l prindă, 
să-i taie capul cu o monedă de argint, în gură să-i pună un căţel de usturoi și să-i îngroape capul 
sub pridvorul unei biserici, după nouă zile să se caute ce fel de buruiană a crescut acolo, aceasta să 
fie luată și purtată peste tot, fiindcă astfel toate ierburile și copacii vor vorbi și vor spune la ce leac 
sunt bune și cum se numesc ele - Constanţa;Suceava; sau se procedează identic, iar firul de usturoi 
care răsare să fie purtat la brâu, în ziua de Paște, în biserică, numai astfel purtătorul firului de 
usturoi va putea vedea toate femeile care sunt înzestrate cu puterea de a face farmece, deoarece 
ele nu pot intra în biserică, fiindcă au coarne; în această zi, diavolul stă retras într-un ungher și 
notează în catastiful și pe pielea sa de bivol pe femeile fardate, pe cele rele, pe cele care vorbesc 
sau râd în timpul slujbei din biserică - Vâlcea; tot purtătorul firului de usturoi, crescut din capul 
șarpelui, vede și femeile adultere, care se închină, dar acestea își pleacă nu din evlavie capul, ci 
pentru a le intra coarnele pe ușa bisericii - Vâlcea; sau, dacă se vede un șarpe până în ziua 
prăznuirii celor 40 de Sfinţi Mucenici, să fie prins, să i se bage în gură un căţel de usturoi și o 
monedă, după care să i se taie capul, pe care să-l păstreze până în Duminica Paștelui, când trebuie 
să meargă cu el la biserică, pus într-o pălărie, iar oamenii-strigoi vor veni la cel care are capul 
șarpelui, încercând să-l ispitească, întrebându-l, de pildă, de unde are el o pană așa de frumoasă - 
Transilvania; primăvara, să fie prins șarpele, să fie omorât, iar în capul acestuia să fie pus un căţel 
sau trei de usturoi și apoi să fie îngropat în grădină, usturoiul încolţit fiind apoi folosit în ziua de 
Sfântul Gheorghe (23 aprilie), la ieșirea din sat, unde este dusă cireada de vite ale sătenilor, iar 
acolo pot fi zărite strigoaicele venite să ia laptele vacilor - Țara Oltului; cine vede șarpe înainte de 
Paște, să-l prindă, să-i taie capul cu un ban de argint, să pună în el trei fire de usturoi și, în ziua de 

Paște, să meargă cu el, pus în sân, la biserică și va vedea strigoii - Bihor; sau, ca să poată cineva 
vedea strigoii care iau laptele de la vacile oamenilor, se prinde primul șarpe văzut înainte de 
Sfântul Gheorghe (23 aprilie), i se taie capul cu o monedă de argint în chiar ziua prăznuirii Sfântului 
și i se pune în gură un căţel de usturoi - Transilvania; celui care omoară șarpele în pădure îi iese în 
cale lucrul-slab - Țara Oltului; când șuieră, se spune despre șarpe că s-ar afla în primejdie de 
moarte - Suceava; se crede că șarpele ucis nu moare până la apusul soarelui - Moldova; din cauză 
că a mușcat un om, șarpele nu mai este primit toamna în pământ și îngheaţă în timpul iernii pe 
afară - Tecuci; șarpele care a mușcat vreo vietate sau vreun om, de Ziua Crucii, nu-și găsește 
intrarea făcută în pământ și rămâne pe afară, ieșind la drum, unde omul îl pedepsește omorându-l 
- Vrancea; mușcătura de șarpe trece, dacă rana este spălată cu apă strecurată prin piele de șarpe - 
Țara Oltului; pe șarpe îl apucă durerea de cap, când traversează un drum - Suceava; ca să se 
lecuiască de friguri, bolnavul trebuie să bea apă trecută prin pielea năpârlită a unui șarpe - Tecuci; 
dar contra frigurilor este indicată și afumarea cu piele de șarpe a bolnavului - Tecuci; există femei 
care își otrăvesc bărbaţii, punându-le în mâncare zeamă de șarpe fiert - Tecuci; este semn că va fi 
vânt a doua zi pentru cine visează șarpe - Vaslui;Suceava; cine visează că a ucis un șarpe, înseamnă 
că a scăpat de un dușman, dar, dacă nu a reușit, în vis, să-l omoare, înseamnă că potrivnicul îl va 
dușmăni în continuare - Vaslui (2.GOROVEI,p.93-94;147;222;226-228;254;282-284;286; 
GOLOPENȚIA,p.110; 129;136). Cine prinde un șarpe înainte de Paște să îi taie capul cu o monedă 
de argint, să-i pună în gură trei fire de usturoi și în ziua de Paște să îl ţină în sân, la slujba de la 
biserică, atunci acela poate să vadă strigoaicele, fie și stând pe o punte, și tot în ziua de Paște 
poate să vadă strigoaicele-femei și toate vrăjitoarele - Năsăud (2.MARIAN,II, p.185). În Mehedinţi, 
se crede că, în caz că un om este mușcat de șarpe în partea dreaptă a corpului, îi moare cineva din 
familie, iar, dacă este mușcat din partea stângă, îi moare o rudă mai îndepărtată (CIOBANU,p.79). 
În Maramureș, este interzisă pronunţarea numelui șarpelui, iar când se vorbește despre ei li se 
spune „gândaci“, „codaţ” sau „zierni” (viermi); interdicția este atât de severă încât, în timp, 
numirea adevărată a fost uitată și în unele localităţi li se spune numai „gândaci“; totuși, se crede 
că acela care omoară un șarpe mai are de trăit doar șapte ani (BOGDAN,p.83). Cine vede un șarpe, 
înseamnă că are noroc; este simbolul ispitei, înșelăciunii, dar și al înțelepciunii; în artă, șarpele care 
își mușcă coada, formând un inel, este simbolul infinitului - Bucovina; se crede că prezenţa șarpelui 
ca ornament pe diferite obiecte, ca și „colții de mistreţ” sau „secerea”, alungă dușmanii turmelor 
prin însăși imaginea lor; simbol al lui Zalmoxis, îl găsim împreună cu soarele pe porţile locuitorilor 
din Scheii Brașovului (PRESA). Este semn de ploaie când iese șarpele în cărare sau în drum 
(2.CHIVU,p.247). 

Șarpele casei (Natrix natrix - DLRM,p.830). Mentalitatea tradițională socotește că șarpele de casă 
este, prin însăși apartenenţa sa la spaţiul, geografic și spiritual, al gospodăriei, o fiinţă „bună”, 
favorabilă omului, pentru că, deși sălbatic, vine să stea în preajma casei sale; este o vieţuitoare 
dotată cu puteri sacrale, benefice, din care cauză ea valorizează pozitiv specia din care face parte, 
aruncând, în același timp, toate accentele negative asupra șerpilor din natură; „curat” înseamnă 
deci nedăunător, util, tolerabil, dar mai ales pur, sacru, bogat în puteri divine; se spune că „șarpe e 
la toată casa; unde e șarpe, e noroc la casă, merge bine și nici un rău, nici un farmec nu se 
apropie...Acela se cheamă șarpe de casă; s-au văzut astfel de șerpi bând lapte din strachină de-a 
valma cu copiii; copiii îi dădeau cu lingura peste cap, plângând că le mănâncă laptele, dar șarpele 
mânca-nainte, nu se supăra”; această viețuitoare reprezintă „norocul” casei și de aceea moartea 
sau plecarea șarpelui este sinonimă cu risipirea familiei, cu pierderea norocului, cu moartea 
întregului neam; are deci rolul de duh protector al căminului, al familiei, al gospodăriei, el 
garantând sănătatea, bogăţia și fertilitatea acesteia, apără de boli și de farmece, se înfrățește 
„candid” cu copiii, în jurul blidului cu lapte; această ultimă imagine, evident un produs poetic, are 
o deosebită forță, pentru că șarpele care se amestecă printre copii este practic un membru al 
familiei; din acest punct de vedere este pe același plan cu câinele, alt protector al copiilor, pentru 

că acesta din urmă se roagă pentru sănătatea lor; dar, în plus față de câine, șarpele casei are acces 
direct la sacralitate, este chiar sursa acesteia, din moment ce garantează bunăstarea gospodăriei; 
în general, este unanimă părerea că șerpii sacri sunt una din mărcile spiritelor chtoniene; totuși, 
documentele folclorice românești nu permit asimilarea șarpelui casei cu nici o figură chtoniană, nu 
există dovezi că ar fi gândit ca o întrupare ori ca un trimis al duhurilor subpământene; el nu este 
invocat la „zilele morţilor”, nu participă la chemarea moșilor și nu beneficiază de hrana rituală 
oferită lor, nu cunoaște atribute ori determinări de natură funerară; pentru că este protector al 
casei, îl găsim sculptat pe stâlpii porţilor, îl întâlnim pe numeroase obiecte ceramice, nu lipsește de 
pe pereţii caselor, unde este pictat sau modelat în tencuială; în Oltenia și în Transilvania, șerpi 
executaţi din argilă smălțuită sunt prinși pe pragurile intrărilor sau pe podea (COMAN, I,p.111-113). 
Este păzitorul gospodăriei și trăiește sub pragul ușii, sub talpa sau în pereţii casei; uneori se aude 
ticăind, drept pentru care i se mai spune și Ceasul casei; locuinţa părăsită de șarpele ei este 
considerată ca fiind necurată, atrăgând asupra ei spiritele malefice; nu trebuie ucis, pentru că el 
poartă noroc întregii familii, îi păzește pe membrii acesteia de certuri, de boli, de incendii, de 
cutremure și de alte necazuri; dacă, din nebăgare de seamă, este călcat, el mușcă, dar își poate 
arăta imediat intenţiile bune prin aceea că indică ierburile de leac împotriva mușcăturii de șarpe; 
își poate părăsi locul și, în acest caz, ia parte la jocurile copiilor, uneori împărţindu-și hrana cu ei; 
apare sculptat pe stâlpii pridvorului, pe canatul ușii sau pe meșter-grinda casei; mai apare pe 
stâlpul sau crucea de la mormântul ultimului stăpân al casei, în care caz are rolul de a însoţi 
sufletul acestuia pe cărările celeilalte lumi (PRESA). Toate casele au un șarpe, care nu este bine să 
fie văzut, iar, dacă acest lucru se întâmplă, este bine să fie făcut semnul crucii, fiindcă altfel moare 
fie șarpele, fie cel care l-a zărit; nu atacă pe nimeni și nu trebuie omorât, pentru că sau moare 
bărbatul (stâlpul casei), sau se întoarce alt șarpe care, supărat, mușcă vitele din gospodărie; nu 
este bine să fie omorât pentru că rămâne casa pustie (șarpele părăsește curtea) - Țara Oltului 
(GOLOPENȚIA,p.71). Orice casă are un șarpe, care este blând și nu mușcă și trăiește în pereţii casei, 
fiind mare păcat să fie ucis - Tecuci;Suceava; șarpele casei este aducător de bine gospodăriei unde 
trăiește - Botoșani; sunetul de ceas care ticăie, auzit din pereţii unei case, provine de la șarpele 
casei și este un semn că acea casă este norocoasă - Suceava; se spune că acela care omoară 
șarpele casei omoară norocul - Suceava; șarpele casei este figurat pe porţile gospodăriilor și în 
decorul exterior al caselor - Banat;Transilvania (2.GOROVEI,p.169;171;228;280;PRESA). Este 
înfățișat uneori ca un șarpe alb, care, dacă este omorât de către cineva, acela va vieţui numai în 
pierdere și se va stinge treptat; șarpele casei este considerat ca un spirit protector, uneori chiar ar 
reprezenta spiritul strămoșesc, din această cauză unii cercetători îl mai numesc și „șarpele totem”; 
de aceea nimeni nu îndrăznește să omoare șarpele găsit în casă, chiar dacă ar fi o viperă - Caraș- 
Severin; șarpele reprezintă norocul casei; se spune că suge la vacă, iar aceasta vine răgind de la 
deal, călcând într-un mod special, pentru a-l lăsa să sugă - Covasna; șarpele de casă, spre 
deosebire de cel al pământului, este șarpele omului și este semn de fericire pentru cine îl vede în 
noaptea de Înviere - Gorj; dacă este omorât, după 15 zile cel care l-a omorât se face strigoi, iar 
șarpele se face balaur și pornește în luna martie la munte - Gorj (2.CHELCEA,p.310). 


ȘCHIOP 

A fi șchiop este un atribut al valorilor chtoniene și funerare; sunt șchioape divinităţile lumii 
subpământene, cele care intră și ies din infern, care sunt legate, înlănţuite, mutilate ca semn al 
apartenenţei la orizontul lumii de dincolo, în general fiind șchioape acele personaje (animale, 
păsări, oameni) care viețuiesc sau sunt intim legate de lumea infernală (COMAN, I,p.122;11,p.70). 


ȘCOALĂ 
Dacă visează cineva clădirea unei școli, trebuie să se aștepte la ceartă, scandal sau chiar bătaie; iar 
dacă visează școală cu mulţi copii înseamnă că propriile odrasle îi vor procura multe necazuri - 

Suceava (NOTE,Băncescu). 


ȘEDERE (A SE AȘEZA; A ȘEDEA) 

Se crede că este bine ca acela, care intră într-o casă în care trăiesc una sau mai multe fete 
nemăritate, să se așeze imediat pe scaun, laviţă, pat, pentru ca aidoma să stea și peţitorii la acea 
casă - Suceava (2.GOROVEI,p.192). 


ȘEF v. CONDUCĂTOR. 


ȘEZĂTOARE 

Adunare restrânsă organizată de săteni, în special în serile de iarnă, pentru a lucra și a petrece în 
același timp (ȘĂINEANU,V,p.278). Funcţia economică pe care o îndeplinește șezătoarea nu 
constituie trăsătura definitorie a acestui fenomen social, pentru că el pare, afirmă cercetătorii, un 
ceremonial care se înscrie mai curând în ciclul vieţii (precum nașterea, nunta și înmormântarea), 
decât în ciclul muncii, fiind un preludiu al nunţii, un ceremonial de vârstă, vizând destinul femeii în 
general; astfel, șezătoarea oferă un prilej de inițiere în muncă, pentru că aici învaţă fetele să 
toarcă, să coasă și să brodeze, dar totodată și un prilej de iniţiere în viaţă a tinerilor; vârsta intrării 
în șezătoare a tinerilor coincide cu aceea a adolescenţei, ceea ce nu este întâmplător, iar, în satele 
cu religie protestantă, fetele nu au voie să participe la șezători decât după ce „au confirmat“, ceea 
ce este o dovadă în plus; pentru a întreţine buna dispoziţie, în șezătoare sunt primiţi și feciori; 
aceștia aduc muzicanți cu viori, în unele sate doar în serile zilelor de joi; când pleacă din șezătoare, 
flăcăii sunt obligatoriu petrecuţi de fete, chiar dacă printre ei nu sunt cei plăcuţi de ele; aceștia 
„leagă“ uliţa, adică pun spini în calea fetelor, pentru a le pedepsi, sau aruncă pietre după ele; 
oricum, în șezătoare se formează multe din legăturile care devin ulterior trainice - Bihor; aceste 
„apropieri“ pot fi acceptate sau nu de către fete, semnul fiind o furcă de tors, executată și dăruită 
de către un flăcău; în caz că fata refuză atenţia flăcăului, deci și avansurile lui, rupe furca dăruită 
(„Eh, maică, dac-ai știi câte furci am rupt eu în șezătoare!”, spune o informatoare) - Haţeg; un alt 
semn de iubire este firul tors trecut de-a latul uliței de mai multe ori și în care fata, pe întuneric, se 
încurcă - Maramureș; preocupările fetelor în șezătoare, cum ar fi descântecul “după feciori” și 
aflarea ursitului, dovedesc faptul că, alături de munca efectuată, un rost important al acestor 
adunări îl constituie distracţia, aceasta pentru ca timpul să treacă mai ușor, iar rutina muncii să nu 
inducă o stare de saturație; practicile legate de “aducerea” feciorilor, precum și cele de aflare a 
„datului” sunt nelipsite din orice șezătoare de fete; printre aceste practici, se obișnuiește să fie 
strecurată apa din Criș cu ciurul, considerându-se că așa vor veni feciorii la fete, cum vine apa pe 
râu, sau “legarea” uliţei de către două fete cu un fir tors (ȘOVREA,p.211-212;215-216; NOTE, 
Antonescu). 


ȘOARECE (Mus musculus - DLRM,p.834). 

În fruntea listei dușmanilor omului se află șoarecele, animal flămând și prădător prin excelenţă; 
atributele sale negative sunt potenţate prin faptul că el este un animal „al casei”, acţionând în 
prejma omului, în locuinţa și în hambarul său, implicându-se deci în orizontul culturii, dar o face 
profund negativ; în textele orale, șoarecele este „al dracului”, fiind făcut din „balele necuratului”: 
„Șoarecele curat că e dracul, că el ce pozne îţi face, numai dracul ţi-o face”; gestul malefic suprem 
prin care el se dovedește negativ este acela că roade arca lui Noe; legendele spun că dracul a creat 
șoarecele tocmai ca să distrugă această „minune” a tehnicii; în schimb, Dumnezeu a făcut pisica, 
pentru a salva arca și roadele muncii omului de atacul acestor mici și hrăpăreţe vieţuitoare; dar pe 
lângă pisică, omul recurge și la alte practici magice: li se leagă simbolic gura, legându-se 99 de 
noduri în aţa de la sacul cu grâu, li se potolește foamea, punându-li-se pe trunchiuri de copaci un 
fund de mămăligă, ceaunul și făcăleţul; pentru că umblă pe sub pământ, pentru că, prin aceasta, 

trece de la o lume la alta, și pentru că mereu strânge bogății, șoarecele este invocat de copii 
(alături de cioară), să le dăruiască un dinte de fier, adus desigur de pe un alt tărâm, de acolo de 
unde lucrurile și ființele sunt puternice și nemuritoare; așa se face că, la căderea dinţilor de lapte, 
copiii îi iau și îi pun în borta șoarecelui, rugându-l să le aducă alţi dinţi, mai tari și mai rezistenți 
(COMAN,I, p.118-119;122). Se crede că primul șoarece întâlnit primăvara trebuie neapărat omorât 
- Neamţ; în toate zonele etno-folclorice, se crede că Dumnezeu iartă din păcatele celui care 
omoară un șoarece; este semn de an îmbelșugat, dacă sunt mulţi șoareci - Vaslui; când un șoarece 
taie calea cuiva este semn rău - Neamţ; cel ce este mușcat de un șoarece în casă să fie sigur că este 
furat de către cei din casă - lalomița; nu va mai avea niciodată dureri de dinţi cel care mănâncă 
pâine din locul de unde au ros șoarecii - Suceava; cine mănâncă de unde a mâncat și șoarecele face 
bășici pe limbă - Tecuci;Suceava; este semn de boală pentru cine găsește în casă veșminte roase de 
șoareci - Suceava; când șoarecele își va face cuibul mai sus de pământ, folosindu-se în acest scop 
de orice (plantă, buturugă etc.), este semn că anul va fi bogat în recolte - Neamţ; dar este și semn 
de sărăcie, când sunt șoareci mulţi pe câmp - lalomița;Neamţ; când șoarecii adună, în grămezi, 
spice de grâu, pe care apoi le învelesc cu pământ, este semn de iarnă grea - Teleorman; când 
toamna sunt șoareci mulți pe câmp, este semn că iarna va fi lungă - lași; dacă șoarecii își fac cuiburi 
peste iarba crescută pe pământ, este semn că iarna va fi grea - Țara Oltului; iar dacă, la culesul 
porumbului, cuiburile de șoareci vor fi la suprafața pământului, este semn că iarna va fi săracă în 
zăpadă - Suceava (2.GOROVEI,p.20;76;97;228-229;275;280-283). Încă din timpul toamnei, se poate 
cunoaște ce grosime va avea stratul de zăpadă, după înălțimea la care își fac șoarecii cuibul în 
garduri, în clăi de fân sau pănuși etc., el situându-și culcușul unde va hiberna aproximativ la 
înălţimea la care va ajunge zăpada - Maramureș (BOGDAN,p.135). Va avea noroc în afaceri cel care 
visează șoareci și va aștepta pețţitori cel care se visează prinzând șoareci - Suceava 
(NOTE,Băncescu). 


ȘOBOLAN (Mus decumanos - DLRM,p.835) 

Șobolanii se fac la casele celor care fură de pe ogorul altora diferite bucate și le duc în gospodăria 
lor și obligatoriu la orice moară, deoarece morarul fură din saci - Țara Oltului; (GOLOPENȚIA,p.72). 
Va fi sărăcie, când sunt șobolani mulți - Vâlcea (2.GOROVEI, p.211). Când șobolanii fug din mină 
este semn că galeria se va surpa - Maramureș (BOGDAN,p.12). Cine se visează omorând șobolani 
înseamnă că va scăpa de niște musafiri; dar când visează pur și simplu șobolani este semn că va 
avea parte de rușine și de nopţi nedormite - Suceava (NOTE,Băncescu). 


ȘOIM (Falco - DLRM,p.835) 

Șoimul nu este altceva decât o altă ipostază a junelui, alături de brad, de cerb, de bour și de 
oricare altă întruchipare a principiului masculin, care, în formele lui optime, nu poate fi decât 
tânăr; dar șoimul conotează și valori precum eroismul, cruzimea, rapacitatea, făloșenia, unele fiind 
atitudini „vânătorești”; el nu-și prinde prada la sol, ci o atacă și o omoară în cer; are o agerime 
ieșită din comun; datorită acestor calităţi, șoimul ocupă același loc, în lumea păsărilor, pe care 
lupul îl ocupă în sistemul vietăţilor mici și neajutorate, din care cauză în unele texte este numit 
„lupul vrăbiilor”; de menţionat că tracii aveau obiceiul de a vâna cu ajutorul șoimilor, iar mai târziu 
șoimii figurau pe lista bunurilor cerute ca tribut de Înalta Poartă; șoimul este și mediator între 
lumi, călător care, trecând de la un tărâm la altul, duce veștile și leagă între ei diverșii protagoniști 
ai naraţiunilor; această dimensiune este actualizată de cântecele funerare și de unele colinde; în 
prima categorie de texte orale, precum cântecele funerare, șoimul apare ca un paznic al porților 
infernale, el stând în vârful „bradului zânelor”, la marginea mării „celei mari”, împiedicând accesul 
direct al sufletului pe tărâmul funerar; despre șoim, ca despre toate păsările răpitoare, se spune că 
bea apă de ploaie, pentru că a refuzat să ajute pe Dumnezeu la săparea albiilor de râuri (HERSENI, 
p.251;COMAN,II,p.78-80). 

ȘOIMANE v. IELE. 


ȘOPÂRLĂ (Lacerta - DLRM,p.836) 

Se crede că ea cade odată cu ploaia din cer; deci ea se naște nu din foc, ci din apă; între apă și foc, 
între aceste două principii opuse, șopârla ocupă o poziţie ambiguă, circulând de la una la alta, 
părând că este emanaţia când a unei stihii, când a celeilalte; se spune că dacă se aruncă o șopârlă 
în foc, din cenușa ei se fac o mulţime de șopârle, cu ajutorul cărora se pot face vrăji, aspect întărit 
și de credinţa că șopârla a fost prima nevastă a șarpelui; „Omului, numai șopârla și câinele îi sunt 
credincioși; șopârla, când doarme omul și vreun șarpe vrea să-l muște, i se bagă-n sân și-l gâdilă, 
doar I-o scula”; deci șopârla, vieţuitoare a pădurii, se comportă față de om la fel ca și un câine, 
animalul domestic cel mai apropiat — afectiv — de om, simbol prin excelenţă al fidelității și 
devotamentului; cu menţiunea că șopârla nu îl apără pe om, ci doar îl prevestește; pentru că fapta 
ei dobândește un surplus de importanţă (antropologică) și de semnificație (mitologică), ea fiind 
cea care „anunţă, trezește pe omul ameninţat să fie mușcat de șarpe...e iubită de oameni și privită 
ca un semn bun, când iţi iese înainte, ca ceva sfânt, fiind păcat să o omori”; ca și ariciul, ca și 
broasca, șopârla este protejată de om; în antiteză cu șarpele și păianjenul, care trebuie omorâţi 
când sunt întâlniți, șopârla beneficiază de un tratament de excepţie: în primul rând ea este 
consacrată („șopârla e sfântă”); apoi, prezenţa ei este considerată de bun augur, spre deosebire 
de alte animale (pupăză, mânz, cuc), ea nu-l „spurcă” pe cel care îi taie calea; în sfârșit, omorârea 
șopârlei stă sub semnul celei mai amarnice pedepse, este un păcat pentru care cine știe ce preţ va 
trebui plătit pe lumea de dincolo; prin aceste atribute, șopârla stă alături de arici, broască, 
rândunică, barză, adică alături de acele viețuitoare care mediază între natură și cultură, fiind, în 
ciuda „sălbăticiunii” lor, bune, favorabile, dragi omului; „sopârlei, când este călcată pe coadă, nu-i 
curge sânge, pentru că ea a băgat coada în apă și l-a ajutat pe Noe”, legendă în care șopârla apare 
nu numai ca un dușman al diavolului, dar și ca o stavilă, ca un luptător împotriva apelor, văzute aici 
ca stihii dezlănţuite, distrugătoare; astupând gaura, cu propriul trup, ea împiedică distrugerea 
corăbiei lui Noe și asigură reluarea ciclului vieţii pe pământ, după ce apele potopului se vor fi 
retras; șopârla se opune potopului, pentru că, în ultimă instanţă, figura ei este mai apropiată de 
stihia focului, care o regenerează și o purifică, decât de aceea a apei (COMAN,I,p.114-117). Se 
crede că șopârla a fost prima nevastă a șarpelui - Tecuci; este păcat ca șopârla să fie omorâtă - lași; 
capătă dureri de cap cel ce omoară o șopârlă, fiindcă ea are puterea să blesteme - Țara Oltului; 
este semn bun, când cineva întâlnește o șopârlă de culoare verde - Neamţ; să nu fie ucisă, fiindcă 
ea vestește când vine un șarpe - Tecuci; când șarpele se apropie de un om care doarme pe câmp, 
șopârlele îl trezesc intrând pe sub cămașa acestuia și gâdilându-l - Suceava; cel căruia îi iese în 
drum o șopârlă să se aștepte la o mare nenorocire - lași; dacă se aruncă în foc o șopârlă, din ea vor 
ieși o mulţime de alte șopârle - Suceava; în special fetele caută să le treacă peste mâini o 
salamandră, crezând că astfel se vor învăța să ţeasă și să coasă motive decorative deosebite pe 
cămășile lor (salamandrele sunt cunoscute și sub denumirile de sălămăzdră, sălămâzdră, 
sălămândră, solomâzdră, solomândră, salamandra este o specie de batracian, asemănătoare cu 
șopârla, cu pielea de culoare neagră cu pete galbene, sau castanie cu pete, sau măslinie cu dungi, 
sau cu spatele albăstrui cu dungi - ȘĂINEANU,V,p.9) - Muntenia (2.GOROVEI,p.228-229;280; 
GOLOPENȚIA,p.110;). Cine visează șopârle înseamnă că are mulţi oameni care îi pizmuiesc 
reușitele - Suceava (NOTE,Băncescu). 


ȘOPÂRLOIȚI 
Boală, caracterizată prin inflamarea gâtului, despre care se crede că este provocată de niște viermi 
cu puteri oculte - Bucovina (COJOCARU,p.250). 

ȘORȚ 

Fetele și femeile să se ferească să li se taie, pe furiș, din șorţ, catrință, opreg etc., fiindcă bucata 
este luată special de vreo rivală care dorește să le facă farmece - Țara Oltului; femeile să nu dea de 
mâncare la porci din poală (șorț), pentru că face carnea linţi (cisticerci) - Suceava; își mănâncă 
mintea cel care mănâncă din poală - Suceava (GOLOPENȚIA,p.86;2.GOROVEI,p.122;133). Valoarea 
ceremonială a opregului, legată de riturile de trecere, este dovedită și prin folosirea lui la 
înmormântare, în scopul îndepărtării duhurilor rele din apropierea mortului; în Țara Almăjului, 
opregul se folosește pentru „măturarea”, cu ciucurii, a gropii, înainte de înhumarea propriu-zisă; în 
Timiș, mortul se așează în sicriu și se acoperă cu pânză curată, care noaptea i se trage peste faţă; 
pe cap i se pune o căciulă, iar în sicriu o secure și un opreg, obiecte care se scot, când mortul este 
pornit afară din casă; opregul care se poartă la spate are valoare de marcă socială, fiind purtat 
numai de către femeile căsătorite, în Timiș existând obiceiul de a se confecționa un opreg „cu 
bani”, purtat dinapoi de către mireasă, în ziua nunţii (TURCUȘ,p.34). Cine se visează trăgând de un 
șorț este bine să joace la loterie - Suceava (NOTE,Băncescu). 


ȘTAMPILĂ v. SIGILIU. 


ȘTERGAR 

Să nu se șteargă doi inși concomitent pe același ștergar, pentru că vor îmbătrâni repede - Galaţi; la 
ridicarea acoperișului unei case, i se leagă la vârf mai multe ștergare și ramuri verzi, ca să dureze 
construcția mult și să trăiască și stăpânii - Muntenia (2.GOROVEI, p.45;252). Cine visează ștergar va 
avea noroc în căsătorie - Suceava (NOTE,Băncescu). 


ȘTIMĂ 

Personaj din mitologia populară, imaginat de obicei ca o femeie frumoasă (și bună), care 
protejează apele, pădurile, comorile; a avea știmă (despre animale), a fi stăpânit de un duh 
necurat; (prin extensie) a fi năzdrăvan (ȘĂINEANU,V,p.298). 

ȘTIMA APEI v. APĂ. 

ȘTIMA BANILOR v. MONEDĂ. 

ȘURĂ 


Nu este bine să se doarmă în ușa șurii, deoarece măiestrele au obiceiul să danseze și în șură sau pe 
vârful acesteia și pot să-l surprindă pe om și să-l ologească - Țara Oltului (GOLOPENȚIA,p.76). 


Antonescu. Dicţionar de Simboluri și Credinţe Tradiţionale Românești 653 


http: / /cimec.ro 


T 


TABACHERĂ 

Cine se visează în situaţia că a pierdut tabachera înseamnă că va fi nemulţumit de sine însuși; în 
schimb, dacă visează că primește în dar o tabacheră este semn că va fi onorat de către cei pe care 
îi va întâlni în diferite ocazii - Suceava (NOTE,Băncescu). 


TABLOU 
Cine visează tablou înseamnă că va avea un viitor fericit, dar dacă visează primind un tablou este 
semn că perioada următoare va fi umbrită de griji și supărări - Suceava (NOTE,Băncescu). 


TACÂM 

Când se pregătește masa și, din întâmplare, se pun mai multe tacâmuri decât numărul persoanelor 
care trebuie să se așeze la masă este semn că vor veni musafiri pe neașteptate - Muntenia; nu este 
bine să se ţină în casă resturile de la tacâmurile rupte, distruse, pentru că se crede că aduc 
nenorocire - Bucovina (2.GOROVEI,p.172;229). Dacă la ospăţul dat pentru botezul copilului, cuiva îi 
cade cuțitul sau furculița pe jos și se înfige în pământ, se crede că pruncul va muri de moarte 
nenaturală, caz în care părinţii dau mânare mai bună animalelor, zicând ca acestea să se roage 
pentru copilul lor; în unele locuri se aruncă mei și grâu păsărilor, boabele fiind ţinute în prealabil 
timp de trei zile în leagănul copilului, ca acesta să fie sănătos - Sibiu (3.MARIAN,II,p.125). 


TAIER v. FARFURIE; RECIPIENT; VAS. 
TALPĂ v. PICIOR. 


TALPA-IADULUI 
Personaj feminin imaginar, în credinţele tradiționale românești fiind spirit malefic, sinteză a 
însușirilor infernale, considerată mamă a dracilor (ȘĂINEANU,I,p.312). 


TANDA v. MANDA. 


TATĂ 
Tatăl să nu-l radă pe fiu, pentru că este rău de moarte - Vâlcea (2.GOROVEI,p.206). v. BĂRBAT. 


TAUR (Bos taurus - DLRM,p.847) 

În satele agricole, comunitatea are un taur care este liber să umble pe ogoarele cultivate, trecerea 
și hrănirea lui prin ele considerându-se ca un semn bun de ploaie, de creștere a recoltei (BUHOCIU, 
p.137). Să se aștepte la tot felul de pericole gospodarul de a cărui poartă s-a frecat un taur - Tecuci 
(2.GOROVEI,p.31). Cine visează taur va fi invitat la o petrecere, iar cine visează că ia un taur nu va 
dobândi ceea ce speră; apariţia în vis a unui taur negru înseamnă moarte - Suceava (NOTE, 
Băncescu). 


TĂCIUNE v. CĂRBUNE. 

TĂMÂIE 

În caz că unei femei lehuze îi intră în casă, cu daruri pentru evenimentul fericit al nașterii, o altă 
femeie care și-a pierdut laptele, este sigur că proaspăta mamă își va pierde și ea laptele și, pentru 


a nu se întâmpla un asemenea necaz, își coase la cămașă, în dreptul pieptului, unul sau trei boabe 
de tămâie și de grâu - Țara Oltului; la pârlirea porcului sacrificat, este bine să se pună și puţină 

tămâie în foc, pentru a alunga diavolul - Vâlcea; se aprinde tămâie în casă, când este furtună, 
pentru că diavolul fuge, iar Sfântul Ilie îl trăsnește pe diavol oriunde s-ar ascunde - Transilvania; 
dacă i se pare cuiva, la intrarea într-o casă, că miroase a tămâie, este semn că va muri un membru 
al acelei familii - Tecuci;Suceava (GOLOPENȚIA,p.94;2.GOROVEI,p.78;97;148). Copiilor în vârstă de 
1-7 ani, care suferă de „răul copiilor” sau Samcă, se obișnuiește să li se citească rugăciuni, 
totdeauna la sfârșit de lună, de trei ori consecutiv, copilul căruia i se citește fiind neapărat de faţă; 
înainte de i se citi, atât copilul, cât și casa trebuie afumate cu tămâie - Suceava; în trei dimineţi 
consecutive de la ziua înmormântării, până a nu răsări soarele, și în trei seri de asemenea, o 
rudenie a decedatului (mamă, soră, verișoară) tămâiază mormântul de jur-împrejurul lui, punând 
în final, lângă cruce, vasul cu tămâie și lumânarea adusă, dintre cele care au ars la mort; în 
Muntenia și Moldova, aceste femei aduc tămâie și vin sau un vas cu apă, stropind cu aceasta 
mormântul, timp de 40 de zile de la deces, considerându-se că în timpul acesta sufletul mortului 
umblă pe la casa lui și în jurul mormântului; după 40 de zile, vizitele se răresc, ducându-se la 
cimitir doar în sâmbetele de peste an, precum și în dimineaţa zilei în care se prăznuiește 
Adormirea Maicii Domnului (15 august) - Muntenia; tămâia adusă acasă de la biserică în Duminica 
Învierii Domnului, se păstrează și se afumă cu ea pe la icoane, când familia traversează o perioadă 
de cumpănă, sau când tună, fulgeră ori plouă în averse; se afumă și cei care se sperie peste an sau 
tocmai ca să nu se sperie peste an - Suceava; ca să nu se facă strigoi, mortului i se pun boabe de 
tămâie în ochi, nas, gură și urechi - Banat (3.MARIAN,II,p.242;111,p.57;220-221;2.,1,p.175). 
Înseamnă pagubă pentru cine visează tămâindu-se așternutul unui pat - Suceava (NO- 
TE,Băncescu). Serii simbolice: tămâie-grâu; tămâie-lumânare; tămâie-vin/apă. 


TĂRÂȚĂ 

Se crede că, atunci când vacile nu mai dau lapte, cineva le-a luat „mana“; în consecinţă, se face un 
descântec „de mană“, dându-li-se de mâncat vacilor tărâţe amestecate cu lumânăriță (lumânărică 
- Gentiana asclepiadea - DLRM,p.469, cunoscută și sub numele de lumânărica-pământului) - 
Bucovina (2.GOROVEI,p.130). 


TĂTAR 
În unele legende populare, tătarii sunt considerați fii ai diavolului (COMAN,II,p,133). 


TĂUN (Tabanus bovinus - DLRM,p.851) 
Este semn de ploaie când năvălesc tăunii pe boi - Teleorman (1.CHIVU,p.247). 


TÂNĂR 

Tânărul, care nu este obișnuit să înjure măcar de mamă, se va însura greu, pentru că, se zice, el are 
multe coaste de femeie - Moldova; când i se pare cuiva că un tânăr arată mai frumos decât este în 
mod obișnuit, cu siguranţă acesta se va însura în acel an - Botoșani; când unei familii îi mor tineri 
necăsătoriți, celelalte rude rămase în viaţă nu se bucură și nu se veselesc timp de 40 de zile, ca să 
nu le moară și alte neamuri - Tecuci; care dintre cei doi tineri căsătoriți adoarme primul în noaptea 
nunţii, acela va muri mai întâi - Moldova; cei ce mor tineri tot tineri vor fi și pe lumea cealaltă, iar 
bătrânii tot bătrâni vor fi - Suceava (2.GOROVEI,p.144;147;151;172;223). Este de bine când cineva 
se visează tânăr - Suceava (NOTE,Băncescu). 


TÂNDALĂ 
Erou din snoavele populare, încet la minte și leneș, opus la fire lui Păcală (ȘĂINEANU, 1„p.322-323). 
v. PĂCALĂ. 

TÂNJAUA 

În Transilvania, se organizează un spectaculos ceremonial pentru gospodarul care a ieșit primul la 
arat primăvara; obiceiul are mai multe denumiri locale: Tânjaua, Alegerea Craiului, Udătoriul, 
Udatul, Bricelatul, Trasul în vale; se practică în mijlocul sezonului muncilor de primăvară, în ziua de 
Sângiorz (23 aprilie) sau a doua zi de Paște; sfatul obștii, constituit din cei mai în vârstă locuitori, 
are obligația să urmărească atent mersul lucrărilor de primăvară, pentru a putea desemna pe cel 
mai harnic dintre cei care au ieșit primii la arat, ţinându-se cont și de calitățile morale, precum ar fi 
cinstea și omenia acestora; sfatul bătrânilor anunţă din timp gospodarul care urmează să fie 
sărbătorit de Sângiorz de întreg satul; în Ţara Lăpușului, de Sângiorz și o săptămână după aceea 
sunt instituite diverse interdicții privind raporturile dintre tineri; astfel, feciorii nu au voie să-și 
îmbrăţișeze partenerele pe care le joacă obișnuit; le este strict interzis să-și viziteze iubitele seara; 
udătoriul, fiind ales mediator între obște și natură, devine etalon pentru tot ce are să aducă anul 
care urmează; dacă el este un om blând, atunci și anul nu va avea vremuri grele; dacă el este un 
om ciudat, se crede că vor veni vremuri grele; dar credința generală este că, fără alegerea 
udătoriului, anul ar fi lipsit de roade (12.GHINOIU,p.207; 210). 


TÂRNAŢ v. PRISPĂ. 


TÂRG 
În înţelesul de spaţiu comercial; pentru cine visează târg înseamnă ceartă; cine visează că se află 
cu treburi într-un târg înseamnă că gospodăria sa scapă de o primejdie - Suceava (NOTE,Băncescu). 


TÂRNĂCOP 
Simbol masculin; în oraţiile de nuntă, cu un târnăcop de argint este scoasă „floarea” din grădina 
părinţilor și răsădită în grădina mirelui (EVSEEV,p.197). 


TEATRU 
Pentru cine visează teatru înseamnă că în viaţa lui vor avea loc niște schimbări esenţiale; dacă 
visează actor(i) este semn că își va petrece timpul în mod inutil - Suceava (NOTE, Băncescu). 


TEI (Tilia platyphylos - DLRM,p.852) 

Este simbol al vieţii și nemuririi, datorită însușirilor sale: crește destul de repede, are statură 
falnică, frunze mari și late, în formă de inimă, coroană bogată, dar mai ales este apreciat pentru 
parfumul florilor sale, care apar în prejma solstițiului de vară; mierea făcută de albine din nectarul 
florilor de tei este limpede și curată ca razele soarelui și este considerată ca hrană a zeilor; lemnul 
de tei este deosebit de maleabil în prelucrare, obiectele făcute din el conferindu-li-se un simbolism 
feminin; răsucirea frunzelor sale pe ambele fețe după evoluția soarelui a condus la simbolismul 
viață-moarte; fiind verde-închis pe o parte și alb-argintiu pe cealaltă față, a făcut ca frunza de tei 
să reflecte natura dublă a femeii, uneori duplicitatea ei; teiul este în opoziție cu stejarul, copac 
masculin și uranic (EVSEEV,p.83). Dacă, în dimineaţa Duminicii Învierii Domnului (Paștele), înainte 
de răsăritul soarelui, doi frați mai mici de 15 ani se duc la un tei, fără să se uite înapoi atât la 
ducere, cât și la întoarcere, și fără a discuta între ei, și se dezbracă de toate hainele, apoi rod cu 
dinţii, de trei ori, coajă de tei, acea coajă va fi bună de orice leac, mai mult, cu ea se poate scăpa 
chiar de a se satisface serviciul militar - Transilvania;lași; teiul adus la biserică, pentru a fi sfinţit în 
Duminica Paștelui, este bine să fie dus înapoi acasă și pus în grădină, ca să rodească îmbelșugat 
pepenii - Suceava (2.GOROVEI,p.230). Încă din ajunul Rusaliilor, spre seară, se pune la poarta 
fiecărei case câte un tei, la stâlpii caselor se prind crengi de tei, iar peste noapte se doarme 
așternându-se în pat mlădiţe și frunze de tei - Gorj (CĂRĂBIȘ,p.32). La Armindeni (1 mai), se pun 
ramuri cu frunze de tei la porţile caselor, ca simbol al primăverii, iar în case se presară iarbă și 

busuioc; ramura de tei uscată se păstrează și i se dă foc în caz că vremea ameninţă cu furtună - 
Bihor (3.BOCȘE,p.112). Dușmanii celui care visează tei îi vor dărâmarea din poziția socială pe care o 
ocupă - Suceava (NOTE,Băncescu). 


TEMNIȚĂ v. ÎNCHISOARE. 


TESTAMENT 
Cine se visează întocmind un testament este semn că va trăi viață lungă - Suceava (NOTE, 
Băncescu). 


TIBIȘIR v. CRETĂ. 


TIGVĂ (Lagenaria vulgaris - DLRM,p.859) 

Numele mai multor plante din familia cucurbitaceelor, dintre care titlul se referă la cea cu flori 
mari, albe, cu fructul verde și zemos, care la maturitate devine galben și lemnos (ȘĂINEANU,V, 
p.343). Acest fruct, uscat și golit de conţinut, este întrebuințat la scoaterea, prin aspirare, a vinului 
sau a rachiului (ţuicii) dintr-un recipient; la fel se procedează și cu dovleacul, care, golit de conţinut 
și uscat, este folosit ca ploscă; pentru mentalitatea tradițională, important este obiectul uscat și nu 
destinaţia lui, referindu-se, în egală măsură, la: tâlv, tiugă, tivdă, tătarcă, tărtăcuță; astfel, se 
crede că omul, căruia i-a suflat un câine turbat în gură, ca să nu turbeze și el, trebuie să fie 
împărtășit șase săptămâni la rând, să fie „tăiat“ sub limbă și să i se atârne la gât nouă rotiţe dintr-o 
tiugă - Vâlcea; cine mănâncă seminţe de tiugă îi va cădea părul - Teleorman; adolescentele să nu 
mănânce lapte din tiugă, pentru că le cresc sânii atât de mari cât dimensiunea acestor fructe - 
Muntenia; când se așează vreme rea, cu cer neguros, și ţine vreme îndelungată, se pune o tigvă pe 
foc, ca norii să se împrăștie - Galaţi (2.GOROVEI,p.40;188;234;269). 


TIPARNIȚĂ v. TIPOGRAFIE. 


TIPOGRAFIE 

Cine visează tiparniță (mașină de tipărit) înseamnă că va trăi succesiv mai multe întâmplări; mai 
întâi va avea de-a face cu o ceartă, după care va trage unele foloase, pentru ca, în final, să fie de-a 
dreptul victorios - Suceava (NOTE,Băncescu). 


TIUGĂ v. TIGVĂ. 


TOACĂ 

Scândură groasă sau placă de metal pe care se bate ritmic cu unul sau două ciocănele, la biserici și 
la mănăstiri, pentru a vesti anumite momente ale slujbei (ȘĂINEANU,V,p. 354). îndeplinind un rol 
ritualistic defensiv, toaca face parte din familia tam-tamului și s-a răspândit în bisericile românești 
ortodoxe, intrând și în credinţele populare nu doar ca un convocator la liturghie, ci și ca factor 
exorcizant de mare forță sacrală; se consideră nu numai că este cel mai vechi instrument de 
percuție, dar chiar și cel mai vechi instrument magico-muzical folosit de om; legenda spune că 
diavolul sabotează, prin magia sa, salvarea grupului lui Noe, determinând ca lemnele componente 
ale arcei să se desfacă și să revină la starea lor silvestră originară; dar glasul lui Dumnezeu îl 
avertizează pe Noe să-și facă o scândură și o pereche de ciocănele din primul arbore utilizat, cu 
ajutorul cărora, când „va toca“ la rădăcina copacului, părțile componente să revină în structura 
corăbiei, astfel încât aceasta să se reconstituie de la sine prin puterea magică a sunetului ritmic; 
copacul primordial era un paltin și de aceea regula este ca toaca să se confecționeze din lemn de 
paltin (Acer pseudoplatanum - DLRM,p.579); mesajul transmis de toacă nu are o încărcătură 

semantică propriu-zisă, dar se recunoaște că sunetul ei este mai mult decât un stimul sau un 
semnal, reprezentând uneori mai mult chiar decât o simplă informaţie; în vremuri tulburi, ea putea 
să traducă avertismente asupra unui anumit pericol, ca și informaţii asupra depășirii pericolului; 
există credinţa în funcția apotropaică inclusă în toacă, din care cauză mișcările anumitor jocuri 
populare românești, ca și muzica aferentă (Ciuleandra, Sâmbra oilor, unele variante din Jocul 
Călușarilor, chiar Paparudele, în unele tipuri de descântece) demonstrează rolul de stimul pur al 
comunicării (2.KERNBACH,p.155;240-241). În timp de secetă, flăcăii fură toaca de la biserică și o 
aruncă, neștiuți de nimeni, în fântână, apoi lăsând pe alţii să o scoată - Tecuci (2.GOROVEI,p.214). 
Începând din Joia Mare și până la Înviere (Duminica Paștelui) nu se mai trag clopotele la biserici, 
dar se bate numai toaca (PRESĂ). 


TOAMNĂ 

Toamna începe la Sântă Măria Mică (8 septembrie) și durează până la Sfântul Nicolae (6 
decembrie); când încep să înflorească brândușele de toamnă, numite și brândușele morților 
(Colchicum autumnale) este semn că a sosit și toamna; se crede că primăvara este începutul 
dragostei, vara este zenitul, paroxismul iubirii, împlinirea ei, iar toamna se legiferează dragostea 
prin căsătorie; timpul cel mai prielnic pentru căsătorii este toamna, după ce sunt terminate 
lucrările pământului, s-au adunat bucatele și s-a stors vinul; perioada nunţilor sunt câșlegile de 
iarnă sau cârnilegile, munca fiind mai puţină decât în primăvară și vară (3.MARIAN,I,p.77-78; 2.,|, 
p.73). Se mai crede că toamna începe de Înălțarea Sfintei Cruci - 14 septembrie (PRESA). 


TOARCERE (A TOARCE) 

După logodna unei fete din familie, mama și celelalte surori nu mai torc până nu se face nunta, în 
credinţa că, dacă o fac, este posibil ca logodna să se întoarcă, adică să se desfacă - Muntenia; în 
casa mirelui și a miresei să nu se toarcă, fiindcă vor fi, după aceea, răstălmăcite vorbele spuse - 
Vâlcea; nu se toarce vara, când femeile sunt pe câmp la plivit, pentru că nu mai crește porumbul - 
Tecuci (2.GOROVEI,p.123;186;231). 


TOBĂ 
Cine aude, în vis, bătaie de tobă înseamnă că, în curând, va primi vești - Suceava (NOTE, Băncescu). 


TODORUSELE v. MIERCURI. 


TOIAG 

În diferitele sale ipostaze, de la bâta păstorească, până la măciuca lui Hercule, tyrsul lui Dyonysos, 
caduceul lui Hermes sau sceptrul conducătorului de stat, toiagul are semnificaţia puterii în plan 
biologic și social, fiind un transsimbol al focului celest și al arborelui vieţii; toiagul este înzestrat cu 
puteri magice, fiind capabil să îndepărteze influenţele nefaste, să fecundeze femeia, să fertilizeze 
solul, să producă moartea, dar și învierea celui atins; uneori este lovită ușor mireasa, dar se spune 
„cu cât mai tare, cu atât mai roditoare”; toiagul vornicelului, simbol axial și falic, prezent în toate 
momentele desfășurării nunţii, împreună cu bradul, este poate cea mai pregnantă întruchipare a 
principiului masculin, un substitut al mirelui; în nordul Moldovei, toiagul se pune în fața miresei, 
care leagă de el o năframă cusută cu flori, care semnifică principiul feminin (EVSEEV,p.196). Se 
poate ca denumirea târșului, brad pitic, să provină din tyrs; la ceremoniile civile și religioase trace, 
participanţii purtau coroane verzi pe cap, iar în mână nuiele de pin înfășurate cu iederă și smocuri 
de lână (BUHOCIU,p.80-81). Semnificațiile străvechi, din perioada când umbletul cu toiagul în 
mână era singurul mijloc de deplasare a omului, s-au păstrat în strânsă legătură cu unele obiceiuri 
de înmormântare; astfel, după unele credinţe arhaice românești, mortul, care pornește într-o 
lungă călătorie pe sub pământ sau prin văzduh, trebuie să treacă ape și să plătească vămi; sub 

imboldul acestei credinţe, în numeroase zone ale României se lasă un băț (toiag) în groapă, care 
reprezintă semnul distinctiv al oricărui drumeţ; în basmele fantastice românești, printre obiectele 
cu însușiri miraculoase apare frecvent băţul sau bastonul (12.GHINOIU,p.15). Cine visează baston, 
în curând se va afla într-o adunare plăcută - Suceava (NOTE,Băncescu). 


TOPOR 

Plânsul copiilor noaptea este cauzat de Muma-Pădurii și poate fi înlăturat dacă se ia copilul în 
braţe și se izbește în umbra lui de trei ori cu un topor, rostindu-se totodată: „Fugi, nălucă,/prin 
preluncă,/prin răzor, printre răzor,/că te tai cu ăl topor!" - Dolj; femeia gravidă să nu calce pe 
topor, pentru că va naște copilul cu semne pe piept asemănătoare crestăturilor de topor - 
Muntenia; când încep durerile nașterii, bărbatul ia două topoare și le înfige încrucișate într-unul 
din stâlpii acoperișului casei - Transilvania; nu este bine ca toporul să fie lăsat cu tăișul în sus, 
fiindcă astfel Maica Domnului va plânge - Tecuci; în seara de dinaintea unei zile de duminică, nu se 
lasă toporul înfipt în lemn, pentru că le aduce dureri de cap celor din casă - Suceava; coada de 
topor nu se aruncă în foc, pentru că provoacă apoi tăieturi pe braţele celui care o face - Suceava; 
se ameninţă cu un topor, primăvara, ca și cum s-ar intenţiona tăierea lui, copacul care nu rodește - 
Suceava; să nu se intre cu barda în casă când este lună-plină, fiindcă se vor sparge blidele din casă 
- Suceava; când cineva pierde una sau mai multe vite, să ia o secure, să o atârne, cu ochii închiși, 
de lemnele hornului, să scoată din vatră trei cărbuni aprinși și să pună peste ei o oală, cu gura 
îndreptată spre partea mai de jos a satului, ca vitele să fie ferite de animale sălbatice până vor fi 
găsite - Gorj; dacă plouă tare și îndelung, este bine să se pună afară un topor, cu tăișul în sus, și să 
se rostească: „Cum stă toporul acesta cu ascuțișul în sus, așa să stea și ploaia !" - Suceava; când 
plouă cu grindină, este bine să se înfigă toporul în pământ, ca să se oprească, „să se taie norii” - 
Maramureș;Suceava; se înfige toporul în pământ și se presară și puţină sare pe muchia lui, pentru 
a opri grindina - Muntenia;Dolj (2.GOROVEI,p.16;58;106;156;159;175;231; 254;267;269; BOGDAN, 
p.18). Împotriva norilor negri, aducători de furtună și grindină, se aruncă o secure cu ascuțţișul în 
sus, în mijlocul ogrăzii, precum și o sapă, lopată de pâine, o cociorvă și mătura din casă, crezându- 
se că astfel se poate diminua puterea furtunii și a solomonarului (1.MARIAN,p.32). Ploaia cu 
grindină poate fi oprită, dacă se împlântă în curte, încrucișat, două securi - Sălaj (PRESA). Când este 
furtună cu fulgere sau bate grindină, se pune în curte o bardă sau o secure cu tăișul în sus - Gorj 
(CĂRĂBIȘ,p.107). Când tună, fulgeră și trăsnește, se înfige toporul în pragul din faţa ușii - Bârlad 
(BĂLĂNESCU,p.261). Va avea junghiuri cel care visează obiecte ascuţite, precum topor, cuţit, lamă, 
brici etc. - Maramureș (BOGDAN,p.36). Serii simbolice: umbră-topor-3; acoperiș-topor-2; topor- 
horn-cărbune-3-oală; topor-pământ-sare; topor-sapă-cociorvă-mătură; topor-prag. 


TRANDAFIR (Rosa - DLRM,p.871) 

Floarea de trandafir simbolizează tinereţea și curăţenia sufletească; apare și în bocete, iar 
prezența acestuia în astfel de texte este de înţeles; în textele folclorice din vestul ţării, este 
prezent ca floare a amorului (BUHOCIU,p.22). Este binecuvântat de Dumnezeu, are putere să 
depărteze de locul unde este plantat și de la casa la care se pun rămurele verzi de trandafir nu 
numai toate relele, ci și spiritele necurate; rămurelele tinere sunt întrebuințate pentru vindecarea 
celor cuprinși de ceasul cel rău - Banat;Transilvania; Muntenia; Moldova;Bucovina (3.MARIAN, III, 
p.283). Se crede că mărţișorul pus de către o fată pe un trandafir, în ziua de 1 martie, îi va 
îmbujora tenul acesteia - Botoșani; dacă trandafirii înfloresc în zilele din prejma prăznuirii Sfintei 
Marii (15 august), este semn că toamna va fi lungă - Suceava (2.GOROVEI,p.268). Între florile care 
simbolizează iubita apare des ruja (trandafirul), care ocupă primele locuri; el este o metaforă a 
frumuseții, semnificând totodată virginitatea fetei iubite; trandafirul înflorit este și o marcă a 
nevestelor, adică a femeilor iniţiate erotic și aflate la zenitul feminităţii lor (EVSEEV, p.119;123). În 
textul colindelor din Țara Oltului, trandafirul este dat nevestelor (HERSENI,p244). Are ca 

transcripție cosmică steaua și este emblemă a providenţei și a speranţei, având și caracterul 
speranţei transformate în faptă, în certitudinea călăuzitoare pe cărările existenţiale (ZAHACINSCHI, 
p.41). Cine visează trandafiri va avea un viitor fericit; va petrece zile vesele cel care se visează 
sădind trandafiri și va fi fericit cel care se visează rupând trandafiri; dar va fi supărat în dragoste cel 
care visează trandafiri ofiliți - Suceava (NOTE,Băncescu). 


TRĂSNET (A TRĂSNI) v. FULGER. 
TRĂSURĂ v. CĂRUȚĂ. 
TRÂMBIŢĂ v. TROMPETĂ. 


TREI 

În gândirea tradițională românească, numerele nu au sensuri ca în mitologiile chineze sau grecești, 
poetul latin Vergiliu afirmând că „zeii iubesc numerele impare” (Numero deus impare gaudet); 
numerele nepereche le întrec în demnitate pe celelalte; pentru că la pythagorei simbolul 
perfecțiunii era decada, care totuși rezultă dintr-o serie combinatorie, în care se repetă cifra 3, 
considerată a fi primul impar perfect: 1+3=4; 4+3=7; 7+3=10; alegerea cifrei 3 nu este 
întâmplătoare, pentru că este primul număr care, fiind sinteză a unui număr impar (1) și a altuia 
par (2), poate să simbolizeze armonia dintre contrarii; apoi, de vreme ce 3 este o sinteză, el 
simbolizează un ciclu vital și nu numai vital, ci itinerarul de existenţă al oricărui lucru: începutul, 
mijlocul și sfârșitul; la grecii din epoca homerică, numărul 3 avea semnificaţii sacre, existând trei 
zeități: Zeus, Atena și Apolon, iar prin tritopastores sunt numiţi strămoșii: tatăl, bunicul și 
străbunicul, regăsibili și în mentalitatea tradițională românească, unde alcătuiesc „trinitatea 
părinţilor”; de aici și concluzia generală că numărul trei are reputaţia de număr fast; în basmele 
românești, împăratul are trei feciori și trei fete, Făt-Frumos se luptă cu trei zmei, este supus la trei 
probe, este ajutat de trei insecte, păsări, animale, aruncă în urma lui trei obiecte (oglindă, săpun, 
pieptene sau perie); ursitoarele sunt în număr de trei și tot trei sfinte întâlnește viteazul plecat 
peste nouă mări și nouă ţări: Sf. Miercuri, Sf. Vineri și Sf. Duminică; mortul este ţinut acasă trei zile, 
iar în unele bocete cifra 3 revine obsedant; apoi, apare în descântece, în doine, în balade, în 
cimilituri; în multe ritualuri, gesturile sunt repetate de trei ori, pentru a le consacra mai multă 
putere sau pentru a fi mai convingătoare; inclusiv în creștinism, semnul crucii se face de trei ori, 
exemplele fiind, din acest punct de vedere, infinite; de departe, cifra 3, sub indiferent ce ipostază 
ar apărea, este cea mai frecventă atât în viaţa tradițională, cât și în contemporaneitate 
(VLĂDUȚESCU, p.95-97;NOTE, Antonescu). Cifra 3 a fost obținută prin reducţia ciclului lunar de 
patru faze la trei, prin omiterea Lunii negre (nopţile fără lună) sau prin însumarea Lunii ascendente 
și a Lunii descendente într-o singură fază; trei este omniprezent: ursitoarele sunt trei, trei sunt 
încercările eroului în basme și legende, trei sunt culorile ornamenticii populare etc.; în calendarul 
tradițional românesc, așa-numitele triade, grupări de câte trei zile cu aceeași semnificaţie, au fost 
pe punctul de a deveni unitate de măsură a timpului; unele triade au extensiune pe întreg 
teritoriul (Paștele, Crăciunul), altele au extensiune zonală (Circovii, Gadinele, Martinii), unele au 
aceeași denumire (Rusaliile, Bubatul), altele poartă denumiri diferite (Repotinul, Todorusele și Joia 
Verde, Moșii de Toamnă, Sâmedru, Sfântul Dumitru cel Nou); zilele Babelor sunt în număr de 
nouă, în fapt un multiplu de trei (12.GHINOIU,p.59-60). Jelitoarele mortului formează, de regulă, 
un grup de trei, dar uneori în grupul celor trei intră și o fată mai tânără, iar alteori se adaugă la 
grup o întreagă ceată din tineretul localităţii; în variantele-colindă ale „Mioriţei” există o unitate de 
trei (fraţi, veri, ciobani, cu toate că un număr egal de texte promovează formula cu unitatea de 
patru; preferința pentru unitatea de trei se leagă de cele trei faze ale lunii, pe când numărul 4 
arată o viziune pur exterioară, spaţială, care califică punctele cardinale și cele patru anotimpuri; 

unitatea de trei poate trimite la un timp mitic, pe când cea de patru la un spaţiu mitic; trei sunt 
ciobanii din „Mioriţa”, iar „de trei zile-ncoace/Gura nu-ți mai tace!” (BUHOCIU,p.18;411;423). 
Operațiunile făcute de trei ori (triplicate), care țin de magia gestului, sunt încadrate concepţiei 
populare după care reușita actului ritual este condiționată de aceasta; de pildă, se aruncă grâu 
înaintea mirilor de trei ori, se varsă apă la fântână și se stropește cu ea asistenţa de trei ori, se face 
semnul crucii de trei ori etc.; mireasa, împreună cu soacra mare, ocolesc de trei ori masa mare, 
după ce se întorc de la cununie - Oltenia (1.LARIONESCU,p.453). În Maramureș, peţitul se face trei 
zile consecutiv, abia în cea de a treia peţitorul primește răspunsul (DĂNCUȘ,p.180). Peste tot, 
descântecele se repetă de trei ori (COJOCARU,p.233;NOTE,Antonescu). Credinţa generală este că 
demersul magic își atinge ţinta numai după trei încercări, trei probe, repetarea de trei ori a 
gestului (CUCEU,p.132). 


TREISPREZECE 

Dacă, din întâmplare, se nimeresc să ia masa împreună treisprezece persoane, până într-un an 
unul dintre ei va muri - Suceava (2.GOROVEI,p.148). Este considerat numărul dracului, număr care 
aduce ghinion; se crede că începerea unui lucru în zi de 13 nu se mai termină sau nu iese bine - 
Suceava (NOTE,Băncescu). 


TREN 
Pentru cine se visează că s-a urcat într-un tren și nu mai poate să coboare din el este semn 
prevestitor de moarte - Gorj (SANDA,p.45-46). 


TRESTIE (Arundo donax - DLRM,p.879) 
Indiferent de specia folosită, se crede că nu este bine să se măsoare cineva cu o trestie, pentru că 
astfel moare - Tecuci (2.GOROVEI,p.144). 


TRICOLICI v. PRICOLICI. 
TRIF CEL NEBUN v. FEBRUARIE. 


TRIFOI (Trifolium - DLRM,p.880) 

Nume dat mai multor plante din familia leguminoaselor, din care unele se cultivă ca plante 
furajere; ca element ornamental tradițional, trifoiul sugerează numărul magic trei, care există în 
foarte multe practici rituale și tutelează, în general, viața omului (ZAHACINSCHI,p.41;ŢUGul!,p.39). 
Trifoiul cu patru foi este considerat aducător de noroc pretutindeni în ţară (2.GOROVEI,p.171). În 
Maramureș, trifoiul cu patru foi semnifică noroc și fericire pentru cel care îl zărește, dar este rău 
de mâna celui care îl rupe (BOGDAN p.73). Este semn de belșug pentru cel care se visează zărind 
trifoi; dacă se visează căutând trifoi înseamnă că va scăpa de griji și necazuri - Suceava (NOTE, 
Băncescu). v. TREI. 


TRISFETITELE 
Numele slav al sărbătorii care marchează, în calendarul creștin-ortodox, ziua Sfinţilor Mari Trei 
lerarhi Vasile, Grigorie și loan - 30 ianuarie (ȘĂINEANU,I,p.328). v. IANUARIE. 


TRIUNGHI 

Triunghiul cu vârful în jos și cupa sunt principii feminine și sunt prezente în iconografia și 
ornamentica populară a mai multor popoare; triunghiul simbolizează inima, iar faptul că are 
deschiderea spre partea exterioară a registrului ornamental denotă pasivitate, permisivitate spre 
toate influenţele venite din afară (EVSEEV,p.160-161). 

TROACĂ v. ALBIE. 


TROIAN 

Numele împăratului roman Traian, atestat într-o inscripţie latină de la începutul sec. al II-lea, 
referitoare la moartea lui Decebal (Troianus); forma Troian o regăsim în toponimia românească și 
balcanică și în folclor; de asemenea, Calea lui Troian este un alt nume dat Căii Lactee, cunoscută și 
sub denumirile de Calea Robilor și Drumul Robilor (ȘĂINEA-NU,I,p.328). v. CALEA LACTEE. 


TROIȚĂ 
Troiţele mari, răspândite în Transilvania, Oltenia și Muntenia, închipuie un model al copacului 
rămuros (BUHOCIU,p.22;PETRESCU,p.40). 


TROMPETĂ 

Obiect nelipsit din recuzita „Junilor Brașovului“; este un fel de trompetă (goarnă) cu șase găuri 
(surlă - vechi instrument muzical de suflat, asemănător cu fluierul, cu mai multe orificii și cu ancie 
dublă - ȘĂINEANU,V,p.263), cu ajutorul căreia se scot sunete stridente, nemuzicale; la auzul ei, 
bătrânii mulţumesc lui Dumnezeu că au trăit să mai audă „sfânta surlă“; surlașul merge totdeauna 
în fruntea cetei de flăcăi, fiind considerat o persoană importantă, folosind surla, se crede, la 
purificarea spațiului de deplasare a alaiului, în sensul că, prin sunetele nemelodioase pe care le 
produce, alungă spiritele și forţele malefice ale iernii (12.GHINOIU,p.256). Cine se visează auzind 


sunet de trompetă este semn că va primi o veste îmbucurătoare - Suceava (NOTE,Băncescu). 


TRON 
Cine visează tron sau scaun cu spătarul înalt este semn că nu trebuie să se aștepte la rezultate 
deosebite în următorul interval de timp - Suceava (NOTE,Băncescu). 


TRUP 

Mișcarea trupului, demnitatea și eleganța mersului, ușurința în timpul jocului (dansului), fără 
cochetărie ostentativă, reprezintă o emblemă a erotismului: „Dragă mi-e lelița-naltă/Și la mers 
cam legănată,/Dragă mi-e leliţa-n gioc,/Când se leagănă cu foc!“ (EVSEEV,p.110). Se crede că este 
bine ca, la culcare, omul să nu doarmă cu fața în sus, pentru că i se așează diavolul ca o piatră pe 
piept și nu se mai poate scula - Bucovina; să se culce mai întâi pe partea stângă, pentru că, în acest 
caz, diavolul nu se mai apropie - Tecuci; se spune că diavolul pomenește pe acela căruia i se 
scutură trupul fără voie; ca să-l alunge din preajmă, este bine să se scuipe în sân - Buzău; să nu se 
mănânce în poziţie culcată, fiindcă poartă ghinion - Tecuci, sau îi va muri cineva din familie - 
Buzău; este vorbit de bine cel căruia îi ies bășici pe partea dreaptă a trupului - Suceava; dacă, până 
la înmormântare, corpul defunctului capătă un miros greu înseamnă că, în viaţă, el a săvârșit multe 
păcate - Buzău (2.GOROVEI,p.20;78;79;134;148;153). Când, din senin, trupul cuiva are mâncărimi 
înseamnă că se apropie vreme de furtună, cu ploaie mare și vânt - Bucovina (2.MARIAN,I,p.87). 
Cine se visează având trupul greu înseamnă că va păţi o rușine, înseamnă nevoi, necazuri în casă 
pentru cine se visează cărând greutăţi, dar pentru cine visează trup alb este semn de bogăţie - 
Suceava (NOTE,Băncescu). 


TUNDERE (A TUNDE; A BĂRBIERI; A RADE) 

Moștenit din epoci precreștine, actul tunderii rituale marca trecerea de la categoria de băiat, la 
categoria de fecior, luatul din păr fiind poate chiar semnul prin care se marca apartenenţa la 
confrerie, la ceată; considerat ca atare, ritualul a fost diseminat, pe teritoriul României, în mai 
multe momente ale vieţii omului și la unele date calendaristice; „Tăierea moţului“, la împlinirea 
vârstei de un an (echivalentă cu găurirea urechilor la fete, prin care se face distincţia dintre sexe), 

„tunsul“ și „bărbieritul“ mirelui, petrecute sâmbătă seara, înainte de cununia din ziua de duminică 
(echivalente cu „gătirea miresei“), ipotetic trebuie să fi aparţinut odinioară aceleiași cutume de 
intrare în confrerie; mai mult, în săptămâna Sântoaderilor, „spălarea capului“ la fete, „tunderea 
părului“ la bărbaţi și băieţi, inclusiv tunderea coamei cailor și scurtarea cozilor la cai și celelalte vite 
sunt practici ale aceluiași ritual (BUHOCIU,p.73-74). În același sens trebuie interpretat și bărbieritul 
ritual al mirelui, care face parte dintr-o secvenţă complexă, formată din „scaldă“, „tundere“ și 
„bărbierit“, menite să-l facă pe tânăr apt de actul cununiei; de menţionat că, la bărbierit, asistă un 
grup format din flăcăi, fete și neveste tinere, funcționând ca „martori“ ai ceremoniei; viitorul mire 
stă așezat pe un scaun, amplasat în centrul unei încăperi a casei, simbolizând în acest fel punctul 
originar, de convergenţă a energiilor cosmice și umane, ca și cum ar trebui să se găsească, cu acest 
prilej, în nucleul întregului univers (ȘEULEANU,p.95-97). Cine se visează bărbierindu-se înseamnă 
că se va înșela asupra unei aprecieri pe care o va face; dacă visează că se rade e semn că va fi 
înșelat; dacă visează bărbier (frizer) înseamnă pagubă; dacă visează că bărbierește el pe altul 
înseamnă că în curând va păcăli pe cineva; dar dacă visează că bărbierește ceva nedefinit este 
semn că va avea parte de suferinţe - Suceava (NOTE, Băncescu). 


TUNET (A TUNA) 

Se crede că, atunci când tună, Sfântul Ilie se plimbă prin cer într-o căruţă plină cu colaci - Suceava; 
melcii își leapădă cochilia abia după ce tună primăvara pentru prima oară - Suceava (2.GOROVEI, 
p.68;90). Dacă tună în ziua de 7 februarie, este semn că oamenii vor avea ceva pagube la munca 
aratului; când tună în unele zile din luna martie înseamnă că anul va fi roditor; de asemenea, când 
se aud tunete dese în cursul lunii mai înseamnă că anul va fi bogat în recolte (PRESA). 


TURCĂ 

Termenul, în sensul ceremonialului legat de colind, este similar cu boriță; Turca are etimonul în slv. 
tur=taur, termen ce s-a adăugat celor deja existente: cerbul, cerbuţul, capra, brezaia, ultimul 
termen fiind posibil să aparţină substratului lingvistic; B.P. Hașdeu citează un rit numit 
turica=taurus, de pe coasta dalmată, datând de la începutul mileniului al doilea, unde este vorba 
despre un om mascat cu un cap de cal, deci de unrit străvechi căruia i s-a dat un nume nou; ritul 
este asemănător cu acela din Altai, unde calul, adaptându-se climatului local, era mascat ca un 
cerb, luând astfel locul cerbului (BUHOCIU,p.82). Borița sau turca, după toate semnele, întruchipa 
chiar pe Dumnezeu, nu pe cel al creștinilor, ci pe al codrului (care apare în colinde și ca om, brad, 
cerb, bour, șoim etc., de unde se trăgea, probabil, și caracterul compozit al măștii în discuţie); 
turca sărea așa cum spune chiar colinda despre Sfântul loan, iar porturile ei s-au complicat în timp; 
la început, probabil, ca și demonul pe care îl reprezenta, nu avea în grija sa decât „roada codrului” 
(pentru jivine și oameni), precum și „sănătatea tuturor”, pentru ca, în cele din urmă, deodată cu 
dezvoltarea păstoritului și a agriculturii, să preia și „mana câmpului” și înmulţirea vitelor, să devină 
o zeitate a fecundaţiei universale, astfel explicându-se și legătura între Dumnezeu, brad, cerb 
(tretior), bour, șoim, boriță, turcă și cetele de feciori: toţi, absolut toţi, în frunte cu Dumnezeu, 

erau juni, capabili de a fecunda în chip real; era aici o adevărată „magie a vitalităţii”; junii, prin 
simpla lor prezenţă, fecundau, înviorau, întinereau totul: codri, livezi, izvoare, sălbăticiuni, animale 
domestice, câmpuri, oameni; dintre toate grupele de vârstă ale comunităţii, junii erau cei mai 
indicaţi să însoţească și să ajute boriţa sau turca, adică zeitatea tânără a toate fecundatoare; 
acesta este înțelesul cel mai vechi și permanent al lucrurilor; „jocul” bouriţelor, ca și cel al vacilor, 
ciutelor, bivolițelor, adică săritul una peste alta, ca și al masculilor, este jocul femelelor acestora în 
timpul rutului (căldurilor); pretutindeni, când vacile încep „să sară”, să joace, înseamnă pentru 
gospodar un lucru foarte sigur: trebuie să le ducă la taur; bouriţa nu este decât o vacă sălbatică, 
prin urmare, indiferent că e vorba de aspectul masculin sau de cel feminin al lucrurilor, săritul, 
saltul sau jocul acestor fiare ale pădurii, care apar în colindele și măștile cetelor de flăcăi, înseamnă 

același lucru: fecundație; dacă se ţine seama de faptul incontestabil că omul primitiv nu cunoștea 
exact actul ca proces anatomic (sensul real al sexualităţii), că nu avea o organizaţie familială de tip 
conjugal și că prima organizație socială mai însemnată a fost matriarhatul, se înţelege de la sine că, 
la origine, riturile de fecundaţie nu s-au bazat pe sexul masculin, ci pe cel feminin; muma-pădurii, 
muma grâului, muma omului însuși - muma pur și simplu - au fost zeificate înaintea pădurii, a 
grâului, a omului, adică a fiului și soţului (tatăl fiului, niciodată al ei, al mumei, al principiului 
originar, fără început și deci fără părinţi de nici un fel); este deci foarte probabil că avem de-a face, 
în cazul boriţei sau al turcei, cu o rămășiță a cultului mumei, a născătoarei străvechi, pe care 
arheologii români o găsesc mereu în săpăturile lor, începând cu neoliticul, în mod neîntrerupt, 
până ce a fost preluată de Sfânta Maria din zilele noastre; colindele și alte segmente din obiceiul 
cetelor de feciori, având un caracter mai labil decât măștile, reflectă numeroase elemente 
ulterioare, între care cultul bradului, cultul soarelui și cultul lui Hristos, adică, în fond, cultul fiului; 
acesta însă, în mod sigur, a apărut după cultul mamei, altfel n-ar fi fiu; deoarece boul a fost 
domesticit și pe plaiuri românești, fiindcă femelele se domesticeau mai ușor fiind mai blânde, se 
înțelege de ce boriţa a rămas până astăzi simbol al mamei celei mari (Magna Mater), respectată și 
pentru că a asigurat lapte, carne și vita de plug; nu ciuta (vânătorilor), nu oaia (păstorilor), nici 
iapa (călăreţilor) nu a fost zeificată; borița singură întrunește adeziunea tuturor treptelor de 
dezvoltare umană, de la vânătoare la agricultură, ea singură fiind în același timp un vânat preţios 
pentru vânător, un animal reprezentativ al codrului, un duh al pădurii pentru păstori și tot ea este 
și un animal domesticit, deopotrivă de agricultor și de păstor, hrănitoare a omului (HERSENI,p.267- 
270). Este varianta transilvăneană a jocului Caprei; turca este însoţită de „moșnegi” cu obrăzare, 
sau de cete de feciori colindători; forma arhaică a obiceiului conţinea „îngroparea turcii”, la 
sfârșitul sărbătorilor de iarnă (PRESA). În Bihor, datina se mai numește Măriuţă, întrunind 
simboluri satanice impuse de tradiţie, fiind atestate ca existând pe teritoriul României încă din sec. 
al XVIII-lea, menţionându-se și o seamă de detalii de construcţie, de comportament și gesturi 
aparţinând jocului propriu-zis, iar în Europa încă din sec. al VIll-lea (HERȚEA,p.158). Jocul turcii 
cunoaște o arie de răspândire mai largă, cuprinzând Transilvania de vest (Bihorul și Munţii 
Apuseni), precum și Țara Oltului; raportată la celelalte măști zoomorfe (capra din Moldova, cerbul 
din sud-estul Transilvaniei, brezaia din Muntenia), turca pare a fi cea mai veche manifestare 
păgână cu substrat magic; un element al imaginii teatrale îl constituie deghizarea, travestirea sau 
mascarea; având iniţial un rol sacral în epoca primitivă, mascarea urmărea „profeția reală” sau 
magică, stabilind legătura spirituală prin măști cu presupusele forțe supraomenești (benigne sau 
maligne), cu închipuitele făpturi divine (demoni, semi-divinităţi și eroi), despre care oamenii 
socoteau că îi domină, persecută sau protejează, evoluând apoi spre transfigurarea ludică, 
specifică datinilor familiale și sărbătorilor calendaristice; din acest punct de vedere, masca de turcă 
reprezintă un animal încornorat, greu de definit, ce se poate confunda cu o capră, o oaie, un taur, 
un zimbru sau un cerb, în clasificarea lui D. Cantemir figurând o formă de idolatrie carpato- 
balcanică și simboluri ale vegetației; de subliniat că, în Bihor, turca este cunoscută sub numele de 
capră; scena morții turcii și ospățul de la sfârșit - pomana turcii - nu sunt altceva decât niște 
reminiscenţe cultice arhaice, care semnificau cândva credinţa că zeul vegetației sau al soarelui 
moare și învie în fiecare an, credinţă care stă și la baza altor obiceiuri, cum ar fi caloianul; turca se 
confecţionează dintr-o bâtă de circa 1,70 m, prevăzută cu un cioc de 30 cm, cu două maxilare, cel 
inferior fiind mobil, putând fi manevrat de turcaș din interior; capul, împodobit cu piele de iepure, 
prevăzut cu urechi, mustăţi, limbă, coarne din linguri sau bețe împodobite cu baticuri, zurgălăi 
(tangălău) și continuă cu o rochie bogată de culoare roșie, sau roșie cu buline albe, din stambă, de 
care se agaţă cozi de iepure; grupul de colindători este alcătuit din 14-24 de inși, dintre care unii 
îndeplinesc diferite funcţii (jandarm, primar, iapa sau calul care poartă colacii, filer, furier sau 
căţea (cel care anunţă gazdele că vine turca și le cere permisiunea să intre în gospodărie), dobașii 
sau hididașii, alduitorul de colac sau popa și grupul colindătorilor; din cauza caracterului păgân și a 

replicilor îndrăzneţe și licenţioase, frizând uneori obscenul, obiceiul a fost repudiat de biserică, dar 
nu a putut fi eliminat; iată de ce, în zonă dar și în alte părți, turcașul este nevoit să se cuminece, 
fiindcă se crede că este stăpânit de diavol, sau nu i se îngăduie să mai intre în biserică șase 
săptămâni, iar, dacă se întâmplă să moară în acest interval, preotul refuză să-l îngroape; de 
asemenea, în timp ce colindătorii cântă gazdei colinda, turcașul iese de sub masca de turcă, 
deoarece „Dacă te bagi sub turcă când ăia corindă, nu ești om”, adică turcașul se află sub influenţa 
diavolului (MICLE,p. 167-173). Ospăţul turcii are loc în cea de a treia zi a Crăciunului, spre seară, 
când turcașul se dezbracă de mască, pe care o așează într-un colţ al odăii, cu capul în jos, „pentru 
ca nu cumva să o îmbrace dracul”; de remarcat că și până în acest moment au loc mai multe 
ospeţe ale cetei de flăcăi; la Anul Nou, „moare turca“; flăcăii se adună la gazda lor înainte de 
prânz, iar turcașul își îmbracă masca și pleacă la o răspântie de drumuri; aici mai joacă o dată 
turca, dar feciorii nu mai cântă, „căci turca e tristă”; jocul tinerilor din jurul cerbuțului este de data 
asta calm; fără nici o altă vorbă, un fecior împușcă turca, folosind un cartuș orb; turca se 
zvârcolește de câteva ori, apoi cade la pământ; tocmai acum trec, ca din întâmplare, doi feciori, 
unul ca „preot”, celălalt ca „preoteasă”, cărora li se cere să îngroape cerbuțul; iniţial, „preotul” nu 
vrea, apoi acceptă, iar preoteasa plânge; se fac felurite gesturi de jale, se cântă fals, pe ansamblu, 
se dezvoltă un context care amintește de practici precreștine; feciorii aşează masca pe o scară, 
pentru a o duce neatinsă la gazdă; aici se ospătează cu toţii pentru ultima oară, însă în capul mesei 
nu este nimeni, pentru că acolo este, de regulă, locul turcașului, care acum este „mort”; după 
masă, tinerii desfac masca, fiecare luându-și lucrurile pe care le-a adus la construirea ei, în acest 
fel cerbuțul este distrus în întregime; „moartea” cerbuţului semnifică trăirea tragică a cursului 
cosmic, adică a schimbării de anotimp, prin intrarea soarelui într-o perioadă favorabilă, în 
concluzie a „îngropării iernii”; confreria rămâne astfel pe planul al doilea, ea redevenind puternică 
la echinocţiu, prin echipa de călușari, formată din 12 tineri și condusă de vătaf (BUHOCIU,p.61-62). 
În Banat, când se termină ospăţul de la finele funcţiei cetei, turcașul dezbracă masca și o așează cu 
capul în jos, ca nu cumva să o îmbrace dracul; în ziua de An Nou, turca moare, de fapt este 
„împușcată” de un fecior din ceată, la o răscruce de drumuri, unde ies cu jocul; urmează o scenă 
de înmormântare, cu preot, bocitoare etc., deși este vorba de „un păgân”; turca „moartă” este 
așezată pe o scară și dusă la gazdă, unde este „îngropată”, adică turcașul este dezbrăcat de mască; 
urmează „pomana turcei”, adică o masă comună, cu aceleași persoane ca la ospăț, numai că acum 
fetele ospătează ele pe feciori din mâncarea adusă de ele, iar „fruntea” mesei (locul turcei) este 
goală; după pomană, se strică masca și se împart lucrurile; din pricina rochiei sale lungi, turca a 
primit, în Țara Oltului, numele de Mariuca (de la Maria); este un personaj mut, jucând în tactul 
muzicii, din când în când sărind în sus, învârtindu-se împrejur sau lăsându-se pentru o clipă jos; în 
timpul acesta își sucește capul într-o parte și alta, își clămpăne ciocul și mușcă, fiind sperietoare 
pentru femei și copii; este răspândită credinţa că turca a rămas încă din timpul potopului, că ea a 
fost aruncată mai târziu de valurile mării și de atunci umblă așa ca o nebună; ce vietate reprezintă 
turca? cerb sau taur, bour sau bouriţă (boriță), cerboaică sau capră, barză sau gheonoaie, lup, cal 
sau altceva? ea nu e nimic din toate acestea sau e din toate câte ceva, în plus iepure, cocoș, păun 
etc., adică ea nu aparţine regnului zoologic și cu atât mai puţin celui antropologic, ci ordinului 
mitologic, alături de mama-pădurii, balauri, zâne, pitici, zmei, căpcăuni, zei, nimfe, satiri, centauri, 
sfincși, gorgane, cerberi etc.; boriţa sau turca trebuie să fie ori pădurea însăși, mai exact codrul, ori 
chiar mama codrului, sau, mai precis, mama în genere (principiul matern originar din care purced 
toate celelalte lucruri și vietăţi); ultima ipoteză pare a fi cea mai plauzibilă, cu precizarea că la 
cetele de feciori e vorba probabil de o mamă tânără, sau, și mai precis, de o jună, de o junincă 
(vacă tânără ajunsă la vârsta fecundaţiei și care are, în toate ciurdele, jocul cel mai stăruitor și mai 
grațios din această perioadă a rutului, dintre toate vacile); de aici se trage probabil și caracterul 
acesta izbitor al cetelor și colindelor, de rituri și incantaţii matrimoniale, închinate cu vădită 
preponderență fetelor de măritat, iar, mai târziu, junilor de însurat; jocul junincii de bour sau jocul 

turcei a rămas până de curând un joc al fecundaţiei, menit să fertilizeze, prin simpatie, tot ce este 
feminin: fetele, mioarele, junincile, ţarinele, adică să le provoace nunta și să le facă mame; astfel 
totul se amplasează în plin ciclu al mamei, peste care s-a suprapus nu atât ciclul tatălui, cât ciclul 
fiului, adică al rodului, cu fazele lui de naștere, creștere și moarte, pentru a se relua mereu la 
infinit, eternă fiind numai mama, fiul se naște, crește și moare, ca și copacul, ca și pomul, ca și 
grâul, ca și omul; deci, aceeași mască poate fi considerată, după complexul etnografic în care se 
încadrează, fie ca zeu, ca demon, ca sfânt, ca erou, fie ca o simplă mască teatrală, complet 
desacralizată, laicizată, menită doar să distreze spectatorii; cel mult a fost împrumutată sau 
moștenită de la altă credinţă, întrucâtva asemănătoare, cel puţin prin părerea că divinitatea, în 
anumite condiţii rituale sau împrejurări sărbătorești, apare printre oameni, în carne și oase, sub 
forma unei măști oarecare, așa cum coboară Dumnezeu și Sfântul Petru pe pământ; în această 
credinţă, nu în creștinism, masca a avut înfățișarea aproximativă a turcei sau a boriţei, eventual, 
ceea ce este mult mai probabil, a reprezentat ceremonial o ființă supranaturală; numai așa se 
poate înțelege conflictul acesta bizar dintre biserică și țărănimea credincioasă, în care preoțimea 
luptă și condamnă, ca pe „chipul diavolului”, turca, iar satul o păstrează veacuri de-a rândul, 
convins fiind de contrariul; când, din diferite motive nu apare turca (boriţa), îi ia locul (foarte rar 
apar împreună) steagul de nuntă, adică același steag ca la orice nuntă, împodobit cu năframe, 
panglici, flori și clopoței ca și boriţa și care s-ar putea să fie un substitut târziu, în Țara Oltului, al 
boriţei, un simbol mai ușor de realizat; oricum, borița este parcă dedicată fetelor, le aparține, 
uneori este cusută chiar de ele, lucrurile sunt împrumutate de la fete, fapt nu lipsit de semnificaţie 
(HERSENI,p.53-54;162;164;269-270;12.GHINOIU,p.137-138). În Bihor, ceata de turcași are cam 15- 
20 de feciori și se compune la începutul lunii decembrie; fiecare membru al cetei are 
responsabilități precise pe toată durata pregătirii și desfășurării obiceiului: grăitorul turcei sau 
savornicul, gazda mică, la care se fac cele mai multe din pregătiri, birăul mic, care anunţă la fiecare 
casă sosirea turcașilor și întreabă dacă sunt primiţi, iapa, cel care poartă colacii primiţi ca răsplată, 
doi chemători, care după terminarea umblatului cu turca prin sat cheamă oamenii care au primit 
turca la petrecerea finală, care se numește belciugul turcei, fluierașul, dubașul, cel cu toba, 
hididișul, cel cu vioara, iar mai nou cu vioara cu goarnă, turcașul propriu-zis, personajul principal al 
obiceiului, capabil să joace turca pe toată durata obiceiului, fiind în același timp un jucător foarte 
bun, și nuntașii turcei, adică restul colindătorilor din ceată; la repetiţii, pot participa și alţi tineri, 
care însă nu se amestecă în treburile cetei; de obicei sunt chemaţi unul sau doi oameni mai 
vârstnici, care au fost și ei turcași și care ţin minte textele corinzilor, ca să-i înveţe pe cei tineri; din 
timp se stabilește unde și când va avea loc împodobirea turcei, moment la care participă femei și 
fete, care aduc panglici multicolore, numite prime, panglici tricolore, batiste, zgărzi de mărgele, 
baticuri înflorate etc.; umblatul cu turca începe în ajunul Crăciunului și se termină de Bobotează; 
nu se merge cu turca la casele cu copii foarte mici ori cu oameni suferinzi (GODEA,p.95-102). 


TURTĂ 

La împlinirea vârstei de un an, copilului i se rupe o turtă pe cap, el stând în acest timp pe un vas cu 
apă, în care se pun o sticlă cu vin și bani; după aceea, banii, împreună cu mici bucheţele de flori, se 
pun pe otavă, iar copilul este îndemnat să ia de pe tavă ce dorește el; dacă va lua întâi florile, 
înseamnă că îi va plăcea frumosul și va fi iubit, iar dacă apucă bani, înseamnă că va avea noroc la ei 
- Muntenia; după ce s-a scos turta din spuza de sub ţest, să i se împrăștie imediat urma lăsată, ca 
să se astupe astfel și gura dușmanilor - Argeș; când într-o casă unul face turtă și altul curăță 
cuptorul după el este semn că în acea familie va fi ceartă - Argeș (2.GOROVEI,p.83;232;234). După 
ce un om își dă sufletul, se face o turtiţă din făină de grâu, coaptă spre ardere în cuptor, care este 
apoi aruncată pe fereastră, adăugându-se: „lacă astă turtă arsă,/Ca să-ţi fie de bucate,/Să nu mai 
vii l-astă casă!” - Banat (3.MARIAN,|1l,p.311-313). Cu apă adusă în gură de la fântână, în seara 
dinspre Anul Nou (1 ianuarie), sau dinspre Bobotează (6 ianuarie) se amestecă făină și o cantitate 

similară de sare și se face o turtă care se pune la copt în vatră, turtă pe care fetele nemăritate o 
mănâncă și apoi se culcă, urmând ca acel flăcău pe care îl vor visa că le aduce apă de băut să le fie 
ursitul - Dolj;Vâlcea;Muntenia;Moldova; în unele părţi din Moldova, apa este adusă în trei drumuri 
succesive făcute la fântână, fără ca fetele să fie văzute de către cineva, pun făină cât apucă cu trei 
degete, la fel sare, din turta făcută și coaptă mănâncă doar jumătate, cealaltă jumătate o pun sub 
perna pe care dorm; își scot apoi brâul, fac nouă mătănii și pun brâul sub pernă, urmând să-și 
viseze fiecare un flăcău care le aduce apă de băut; în alte locuri, tot din Moldova, se pun făină și 
sare cât încape într-o coajă sau în două coji de nucă (2.MARIAN,II,p.105). Turta, ca și azima, se 
prepară din aluat nedospit; compoziţia simplă a aluatului (făină amestecată cu apă călduţă și sare, 
fără nici un ferment) este un indiciu al vechimii acestui mod de preparare a pâinii, care a 
supravieţuit până în zilele noastre în sudul și estul României (pregătirea și coacerea lipiei); aluatul, 
întins în foi subţiri cu ajutorul făcălețului sau mestecarului, este copt pe plita încinsă, iar coacerea 
turtei pe fierul plugului introdus în foc îi conferă înţelesuri suplimentare de ordin ritualistic 
(12.GHINOIU,p.127). Prima turtă făcută în gospodărie pentru Crăciun (din aluat nedospit) se dă de 
mâncare la vaci, amestecată în tărâţe, pentru a fi lăptoase peste an; această turtă, ca și cea pe 
care o mănâncă oamenii, poartă în nordul Moldovei numele de scutecele sau pelincele Domnului 
(2.CHELCEA,p.24). În sudul Olteniei, o turtă se frânge pe capul miresei, iar bucăţile rezultate sunt 
aruncate în cele patru zări, ca să provoace și să asigure fecunditatea noului cuplu și pentru a 
influenţa în bine soarta tinerelor nubile, care culeg și mănâncă bucăţile rupte, ca să se mărite și 
ele; obiceiul a trecut și în lumea urbană, unde, la sfârșitul cununiei, preotul invită fetele 
nemăritate din cadrul asistenţei să guste din pișcoturi, după ce din acestea, înmuiate în vin, au 
mușcat cei doi tineri; turta întrunește, ca și vinul în care este înmuiată înainte de a fi ruptă, 
caracteristici purificatoare, fapt pentru care, prin bucăţile aruncate în cele patru zări, se încearcă 
să se creeze un cerc magic de protecţie în jurul nunţii; în același sens, profilactic și de propiţiere, o 
femeie aruncă bucăţi de azimă înmuiate în vin în hora numită nuneasca, joc care marchează 
integrarea miresei în noua sa familie (1.LARIONESCU, p.443-444;452; NOTE, Antonescu). 


TURTURICĂ (Streptopelia turtur - DLRM,p.890) 

Este un simbol al fidelității, suferinţei și însingurării, deoarece, în cazul morţii partenerului, nu se 
însoțește cu o altă pasăre; comportamentul ei și a bărbătușului ei a făcut ca ea să devină un simbol 
al fidelității conjugale, fiindcă dau impresia unor permanenți îndrăgostiţi, stau mereu împreună, se 
odihnesc unul lângă altul pe aceeași cracă, zboară împreună în căutarea hranei, se adapă 
împreună, masculul își curtează fără încetare soţia, este o pasăre „plăcută” lui Dumnezeu; dacă îi 
moare perechea, nu-i mai trebuie alta, nu se mai așează pe creangă verde, vrea să moară, caută 
chiar moartea; de aceea este păcat să fie împușcată; inima și rărunchii acestei păsări trebuie daţi 
de mâncare la miri, ca să fie uniţi; ouăle ei ajută ca soţii certați să se împace; se crede că lacrimile 
de turturică au puteri magice; legendele relatează că turturica s-ar fi născut din fata împăratului 
care îl plângea pe iubitul ei ucis, sau din soţia „lumeaţă” care își înșela bărbatul și care a fost 
blestemată să se transforme într-o pasăre credincioasă, până la sacrificiu, soţului ei; în lirica 
populară, este simbol al singurătăţii și suferinţei (COMAN, II,p.59-60). Este simbol al dragostei 
conjugale, al credinţei și devotamentului femeii care și-a pierdut soțul; face parte din seria 
ornitologică a păsărilor elegiace și astfel a fost preluată și de literatura cultă; în general, semnifică 
iubita (EVSEEV,p.89; 115). În colindele din Țara Oltului, turturica simbolizează fetele (HERSENI, 
p.237). Se crede că turturica este aducătoare de rău pentru casa omului - Neamţ; ca să nu fie 
spurcat de cântecul turturelei, primăvara, când este auzită pentru prima oară, este bine ca omul să 
mănânce mai înainte brânză și smântână - Vaslui (2.GOROVEI,p.234;280). Bărbatul care visează 
turturică înseamnă că are soție credincioasă - Suceava (NOTE,Băncescu). 

Li 


ȚARĂ 
Cine se visează că trăiește (locuiește, există) în ţara sa înseamnă că va scăpa de răutăţi; dacă se 
visează în ţară străină este semn bun - Suceava (NOTE,Băncescu). 


ȚARCĂ v. COȚOFANĂ. 


ŢARIGRAD 

Numele slav și vechi românesc al orașului Constantinopol, întrebuințat oficial până în secolul al 
XVIII-lea (ȘĂINEANU,I,p.335). Dar, pentru întreaga Europă sud-estică, localitatea lui Constantin cel 
Mare este considerată loc sacru, unde se află centrul lumii, tronul și împăratul, care îndeplinește, 
în această parte a continentului european, rolul de împărat-model, demiurg, erou civilizator și 
profet, ipostaze conservate și în folclorul românesc (BUHOCIU,p.330). 


ȚARINĂ v. OGOR. 
ȚĂRÂNĂ v. PĂMÂNT. 


ȚÂNȚAR (Culex - DLRM,p.897) 

După ce Dumnezeu a făcut lumea, a chemat la sine toate vieţuitoarele, fiecăreia urmând să i se 
împartă o anumită hrană; dar țânţarul a întârziat și, pentru că nu a mai găsit nici un aliment la 
îndemână, Creatorul i-a dat puterea suptului; iniţial, ţânţarul a supt seva din buruieni și ierburi, dar 
ţânţăroaica nemulțumită i-a solicitat îngăduinţa să sugă sângele oamenilor și al animalelor; a 
primit încuviințarea, dar și blestemul divinității: va mânca numai sânge, dar, când nu-l va găsi, va 
muri, căci nu va avea dreptul să se atingă de altă hrană; alte legende narează că țânţarul este 
metamorfoza unui împărat rău, aflat în război cu Soarele, care, iritat de aroganţa acestuia, îl 
aruncă într-o fântână și-l blestemă să se prefacă într-o insectă rea și obraznică, menită să iasă în 
lume numai seara, după ce adversarul său a plecat la culcare; în povestirile populare, are conotaţii 
opuse; îl ajută pe Dumnezeu să scape de uriașul care ameninţa să se urce la cer, din cauza 
potopului revărsat peste pământ, obligându-l să se ţină doar cu o mână de toartele cerului și cu 
cealaltă să se apere la ochi de ţânțar, căzând astfel în apă; taurul, care susține pământul pe 
spinarea lui, stă cu picioarele pe o corabie, aceasta plutește pe apă, iar în apă se află un pește 
mare; uneori Satana vine la taur și-i vâră un țânţar în nas; taurul începe să se scuture și atunci 
pământul se cutremură; dar, în general, ţânţarul este conotat negativ; specia lui se naște - ca și în 
cazul muștei columbace - din capul balaurului ucis de lovan lorgovan; sau este făcut din fumul ieșit 
din pipa dracului; i se atribuie puteri prevestitoare: când se adună roi peste fântâni și ape, anunţă 
vreme înnorată; când înțeapă noaptea cu insistenţă, prevestește ploaie; când zboară spre înalt, 
vremea va deveni frumoasă; se crede că, dacă te mușcă ţânţarul pe un mormânt, te pândește 
moartea; dacă mușcă în ziua Sfântului Gheorghe (23 aprilie), acel om se preface în strigoi; cine 
prinde, în Duminica Paștelui, 100 de țânțari înseamnă că a omorât răul și va trăi 100 de ani; în 
unele basme, țânţarul îl ajută pe erou să-și găsească iepele fugite; alteori apare și un țânţar 
năzdrăvan, care naște, o dată la șapte ani, un mânz fermecat (2.MARIAN,I,p.86;COMAN,II,p.118- 
119;2.CHI-VU,p.41). Dacă țânţarii înţeapă când se trece pe un drum sau printr-o pădure, e suficient 
să fie prins cel dintâi care se așează pe piele și să fie mâncat, în felul acesta ceilalți nu se vor mai 
apropia de călător - Vaslui (2.GOROVEI,p.238). Cine visează țânțari, va avea pagubă din partea 
unor oameni răi - Suceava (NOTE,Băncescu). 


ȚÂȚĂ v. SÂN. 

ȚESĂTURĂ (A ȚESE) 
Când se termină de țesut o pânză, se scoate repede de pe război, pentru că altfel Maica Domnului 
este ţinută prea mult în genunchi - Țara Oltului (GOLOPENȚIA,p.139). 


ȚEST 

Să nu se dea bineţe femeilor care lucrează la făcut ţeste (obiect din lut ars, din fontă etc., în formă 
de strachină, prevăzut cu o toartă, sau cu un orificiu prin care se introduce o vergea din lemn sau 
din metal, cu ajutorul căreia, după ce este bine încins, se acoperă aluatul de pâine pentru a se 
coace - ȘĂINEANU,V,p.403), pentru că acestea nu vor ieși rezistente și se vor sparge, fiind vorba 
evident de țeste executate din lut - Vâlcea; face bube mari și urâte cel ce aruncă în drum sau în 
gunoaie un ţest spart - Oltenia; ca să plouă, se introduce în apă un ţest făcut în zilele Ropotinului 
(trei zile de marţi consecutive, începând cu cea de a treia marți de după Paște) - Oltenia 
(2.GOROVEI,p. 276;NOTE,Antonescu). În casa socrilor mari, tânăra mireasă este suită de soacră pe 
un est, ca să fie femeie de casă și să vadă de gospodărie - Banat (1.LAZĂR,p.268). 


ȚIGAN 

Comportamentul și îndeletnicirile tradiționale ale ţiganilor, în special ale celor sedentarizaţi în 
preajma unor localităţi, au determinat analogiile și apoi suma credințelor conservate; astfel, se 
crede că acela care se întâlnește, în drumul său, cu un ţigan îi va merge bine - Suceava; să nu se 
dea de pomană la ţiganii care cerșesc, pentru că îi fură cioara puii gospodarului darnic - Galaţi; nu 
este bine ca un creștin să boteze un ţigan, pentru că, pe lumea cealaltă, acela îl va trage spre iad - 
lași; când se dă de pomană unui ţigan de sufletul unui decedat din familie, trebuie să se lovească în 
pământ cu un picior, pentru ca pământul să devină martor al pomenii; aceasta, pentru că se crede 
că ţiganul ia celui care dăruiește mirul și botezul și le aruncă în iad; dar, dacă pământul este 
martor, pomana făcută echivalează cu aceea dată unui creștin - Muntenia; pruncul care va fi 
alăptat de o ţigancă nu se va deochea - lalomiţa; sau, pentru ca mama copilului să aibă lapte la 
sân, este bine ca pruncul să sugă și de la o ţigancă - Dolj; ca să poată umbla mai repede, mamele își 
încredințează copiii mici unor cerșetoare ţigănci, care se rotesc de trei ori cu ei în braţe, călare pe 
un băț - Banat; ploile depind de farmecele pe care le fac ţiganii, pentru că ei fabrică în mod 
obișnuit cărămida, iar singurul mod de a scăpa de ploi este de a-i alunga pe ţigani - Tecuci; și 
invers, când nu plouă și este secetă, trebuie să fie furate tiparele cu care ţiganii fac cărămizi și să 
fie aruncate în puțuri și în fântâni, pentru că ei „leagă“ ploile; totodată este indicat ca ţiganii 
întâlniți în drum să fie udaţi cu apă - Tecuci; se crede că ţiganii cărămidari sunt de vină că nu plouă, 
fiindcă ei ocolesc cuptorul de ars cărămizi, în pielea goală, ca să oprească ploile și să-și termine 
cărămizile pe vreme călduroasă și aer uscat; dar, pentru a contracara acest efect, să se fure o 
cărămidă arsă de la ţigani, care să fie dusă apoi ori în apa curgătoare din vale, ori la roata morii și 
ploile se vor dezlega imediat - Țara Oltului (2.GOROVEI,p.61;73;196; 197;198;235;238;GOLO- 
PENȚIA,p.146). Când vara este secetă vreme îndelungată, este bine ca, trecând pe lângă ţiganii 
cărămidari, să li se fure tiparul și să fie aruncat în apă, ca să plouă - Teleorman (1.CHIVU,p.244). 
Sau se fură o cărămidă de la cuptoarele ţiganilor și se aruncă într-o baltă - Gorj (PRESA). Cine 
visează țigan(i) înseamnă că are prieteni făţarnici - Suceava (NOTE,Băncescu). 


ŢIGARĂ 

Nu se pleacă dintr-o casă cu copil mic, având ţigara aprinsă, pentru că acesta va plânge fără nici un 
motiv aparent - Vâlcea; cel căruia îi arde ţigara într-o parte va primi o sumă de bani - Botoșani; 
este vorbit de rău cel căruia îi arde ţigara într-o parte - Muntenia (2.GOROVEI,p.16;60; NOTE, 
Antonescu). Cine visează că trage dintr-o ţigară înseamnă că are protectori buni, iar cine visează 
tutun va face scandal la o beţie - Suceava (NOTE, Băncescu). 

ȚIPAR (Misgurnus fossilis sau Cobitis fossilis - DLRM,p.896) 

În mod obișnuit, capul ţiparului se taie, fiindcă se crede că el este de șarpe - Argeș; din același 
motiv nu se mănâncă - Tecuci (2.GOROVEI,p.227;238). Pentru cine visează ţipar înotând înseamnă 
că se va vindeca de boală; dacă îl visează tras afară din apă semnifică întristare - Suceava (NOTE, 
Băncescu). 

ȚIȚEI v. PĂCURĂ. 


ŢUICĂ v. RACHIU. 

U 

UCIGAȘ v. CRIMINAL 
UDARE v. STROPIRE 
ULCEA (ULCICĂ) v. CANĂ 
ULEI v. UNTDELEMN 


ULIU (Accipiter - DLRM,p.901) 

O legendă relatează că, la începuturi, Demiurgul a hotărât ca oamenii să fie ca vitele, să se 
întâlnească numai o dată pe an; o femeie, nemulțumită de acest regim restrictiv, a rugat un uliu să 
zboare până la Demiurg și să-l roage să dea voie oamenilor „să se întâlnească” mai des; drept 
răsplată, ea i-a dat o găină; uliul a dus mesajul femeii, dar, auzind o asemenea rugăminte, 
Demiurgul s-a mâniat și a blestemat-o „să se sature când s-a sătura calul de iarbă”; în consecinţă, 
se crede că atacul lui asupra păsărilor domestice nu este altceva decât dorinţa lui de a-și lua partea 
cuvenită dată de femeie odinioară, deci „foamea” ei sexuală devine asemenea nesaţului celei mai 
lacome vietăți din gospodărie - calul, dar corespunde și lăcomiei uliului; datorită incursiunilor sale 
prădătoare, uliul declanșează numeroase practici magice, având ca scop „legarea”, „orbirea” ori 
îndepărtarea uliului de casa gospodarului; astfel, de Crăciun, se ia o piatră și se pune pe cuptor în 
ziua de Ajun și se lasă acolo până la Bobotează; în această ultimă noapte, ea este luată și aruncată 
în curte, rostindu-se: „Cum dorm toţi oamenii și nimeni nu vede, așa să nu vadă uliul puii mei și să 
steie împietrit și-ncremenit”; alte practici magice solicită ca toate oasele de la găina tăiată în ziua 
de Paște să fie aruncate peste casă, spunându-se: „lacă-ţi, uliule, partea ta!”; sau, când se scot 
prima dată puii în curte, sunt puși într-un cerc (o veșcă de sită veche sau un cerc de la vreun butoi 
sau putină, sau pur și simplu un cerc trasat cu un fir textil), pentru a fi apăraţi de atacul uliilor; 
totodată, de Filipi (14-21 noiembrie) sau de Ovidenie (21 noiembrie), zilele sunt ţinute pentru ulii, 
când gura cuptorului se unge cu lut, pentru a închide clonţul hrăpăreţ al uliului; sau se prinde un 
uliu și se răstignește pe poartă, în credinţa că semenii lui înspăimântați vor ocoli acea gospodărie; 
se crede că, de la Sânziene (24 iunie), când încetează să mai cânte, și până la Blagoveștenie (25 
martie), când iar începe să cânte, cucul se preface în uliu; zilele consacrate uliului sunt Boboteaza 
(6 ianuarie), Filipii și Ovidenie (COMAN, 1l,p.76-77;175). Uliul și gaiţele sunt prinse și răstignite pe 
câte un montaj din două lemne prinse încrucișat, chiar deasupra cotețului cu păsări, pentru a 
descuraja tendinţa celorlalte de a ataca puii din ogradă - Prahova (NOTE,Antonescu). 


UMĂR 

Cine iese noaptea afară să nu se uite peste umărul stâng, asociat, în general, cu maleficul; uneori, 
cel care merge noaptea pe drum are impresia că vine cineva după el; teama se naște din credinţa 
că diavolul însoțește în permanenţă pe om, stând pe umărul stâng, pe umărul din dreapta stă 
totdeauna îngerul omului (2.OLTEANU,p.215). Nu conotează semnificaţii deosebite, dar se crede 
că este bine să se muște de umărul stâng cel căruia îi ţiuie urechea dreaptă, pentru ca astfel să-și 
muște limba cel ce îl vorbește de rău - Buzău (2.GOROVEI,p.242). 


UMBRĂ 

Numai umbra umană ocupă un oarecare loc în mentalitatea tradițională românească și atunci 
trebuie permanent pusă în legătură cu realitatea pe care o reprezintă omul; se crede astfel că nu 
este bine să se privească propria umbră formată pe pereţi de către o lumânare, pentru că este 
pericol de foc - Teleorman; va încerca sentimente de frică pe timp de noapte acela care își privește 

propria umbră - Suceava; când copilul mic plânge noaptea, există obiceiul de a i se descânta de 
Muma-Pădurii, ținându-se pruncul în braţe și lovindu-se cu toporul de trei ori în umbra lui, în timp 
ce se rostește un text pentru alungat duhurile rele - Dolj; se mai crede că zidarii, înainte de a ridica 
o nouă construcție, măsoară umbra unui om oarecare (de preferinţă a unui bătrân) cu o sfoară 
(sau cu o nuia sau o trestie) pe care apoi o îngroapă la temelie sau o zidesc în zid; se spune că omul 
căruia i s-a îngropat astfel umbra va muri în curând - Suceava;Bucovina;Ținutul Pădurenilor; Munţii 
Apuseni (2.GOROVEI,p.90;196;239; CAMILAR,p.37; NOTE, Antonescu). În schimb, dacă se visează 
umbră de bărbat sau de femeie este semn de câștig în afaceri sau de un drum făcut cu folos - 
Suceava (NOTE,Băncescu). 


UMBRELĂ 

Atribut al puterii în Orientul indian și persan, simbolul ei a pătruns în Europa prin intermediul 
broderiilor și covoarelor importate și comercializate în târguri; cusută cu roșu și negru, umbrela se 
regăsește pe fețele de pernă produse în satele din câmpia situată între Argeș și Olt, imaginea ei 
însoţind siluete feminine (un fel de amazoane, ciudate ca apariţie în context cultural românesc), 
desenul fiind mult schematizat, dovadă că „mesajul“ ei nu a fost receptat total și asimilat, probabil 
mai mult o transpunere a realităţii orășenești din secolul al XIX-lea (PETRESCU,p.122). Cine visează 
umbrelă înseamnă că va avea nevoie de protecția cuiva în viitorul apropiat - Suceava (NOTE, 
Băncescu). 


UNDREA (ANDREA) v. NOIEMBRIE. 


UNEALTĂ 

În ziua de Crăciun, gospodarii pun mâna pe toate uneltele din curte, ca să le folosească sănătoși și 
cu spor în anul ce vine (PRESA). Își va pune lucrurile în bună rânduială cel care visează unelte de 
tâmplărie - Suceava (NOTE,Băncescu). 


UNGHIE 

Să nu se taie unghiile în zilele de luni, marți și vineri, pentru că uită unde a pus vreun obiect cel 
care încalcă regula - Teleorman; îi „fuge” mintea celui care își taie unghiile în zile de sărbătoare - 
Tecuci; este păcat ca unghiile să fie tăiate în zilele de miercuri și vineri - Tecuci;Suceava; va suferi 
de neiubire și singurătate cel care își taie unghiile vinerea - Muntenia; sau lunea - Galaţi; unghiile 
să fie tăiate numai în zilele de joi și sâmbătă, pentru că, pe cealaltă lume, vor fi căutate prin 
maldăre de gunoaie cât munţii de mari - lași; fetele tinere și cele bătrâne care își taie unghiile 
vinerea nu se vor mai mărita deloc - Suceava; nu se taie unghiile copilului mic până la vârsta de un 
an, ca să nu devină hoţ sau desfrânat, nici nu trebuie aruncate, când se rup singure, ci să fie 
strânse într-o bucată de pânză și puse în leagăn, pentru că, dacă sunt azvârlite, tot așa de repede 
va ajunge băiatul, la maturitate, la alte femei, sau fata la alţi bărbaţi, ori pot fi luate de către un om 
rău, care le va folosi la făcut farmece împotriva copilului; când sunt tăiate, la un an, să fie puse, ca 
și părul, într-o mlădiță sau într-o salcie, ca să crească pruncul precum salcia - Țara Oltului; unghiile 
tăiate se pun în sân sau la pragul ușii, iar cele ale mortului pe pieptul lui, sub cămașă, deoarece, la 
a doua venire pentru judecata cea mare, fiecare om trebuie să-și dea unghiile Apostolului Pavel, 
care își face trâmbiţă din ele - Moldova; se pun pe palmă și apoi sunt suflate, crezându-se că astfel 
ele se vor duce în sânul lui Avram - Suceava; sau se pun pe palmă și apoi sunt suflate, deoarece, în 
clipa când își va trage sufletul să moară, ele îi vor veni în ochi - Tecuci; sau trebuie puse la 
încheietura cotului, pentru că, pe cealaltă lume, Dumnezeu va întreba de ele - Dolj; sau se strâng 
în poală și apoi se pun în sân, fiindcă pe lumea cealaltă omul le va aduna cu genele de pe unde vor 
fi căzut - Suceava; sau se aruncă pe mâneca de la cămașa aflată pe om, ca să le găsească ușor pe 
lumea cealaltă - Muntenia; să fie strânse și apoi suflate în vânt, ca să crească mai frumoase 

unghiile de la mâini și de la picioare - Tecuci; copilului mic să nu i se taie unghiile până la vârsta de 
un an sau până la trei ani, pentru că altfel, când va fi adult, va deveni hoţ - Muntenia;Vâlcea; 
lalomiţa; să nu li se taie copiilor mici unghiile, deoarece nu vor mai avea cu ce se apăra de 
necuratul - Suceava; cine face des noiţe pe unghii are noroc în viaţă - Vâlcea;Tecuci; sau are noroc 
la oi - Dolj; cine are noiţe pe unghii se înnoiește cu unele lucruri de îmbrăcăminte - 
Muntenia;Suceava; dar, dacă noiţele au culoare neagră, este semn de moarte - lași; ca să se 
vindece de friguri, i se taie unghiile celui bolnav, se pun într-o coajă de ou și se îngroapă la o 
răspântie - Dolj;lalomiţa; sau i se ia bolnavului din păr, i se taie unghiile, se pun toate într-o coajă 
de ou și se așează la baza troițelor de pe drum - Suceava; să nu se taie unghiile unui mort, pentru 
că îi vor amorți mâinile celui ce o face - Vâlcea; unii oameni nu taie special unghiile celor morți, 
considerând că aceștia nu ar mai avea cum să se suie pe scările care duc la cer - Suceava 
(2.GOROVEI,p.93;109;147;170;239-241;GOLOPENȚIA,p.104; NOTE,Antonescu). În Moldova și 
Bucovina, se crede că este bine ca unghiile tăiate celor vii să li se pună în sân sau sub pragul ușii, 
iar celor morţi li se pun în sân, ca să fie date Apostolului Petru să-și facă trâmbiţă din ele; sau că 
Arhanghelii Mihail și Gavril își fac buciume din ele, prin intermediul cărora vor chema lumea la 
judecata de apoi (3.MARIAN,III,p.39). Se crede că omul care are unghiile de la mâini mici, scurte 
este zgârcit, iar cel cu unghiile mari și lungi este un generos - Suceava (NOTE,Băncescu). Serii 
simbolice: unghie-salcie; unghie-prag; unghie-ou-răspântie; unghie-păr-ou-troiţă.. 


UNICORN v. INOROG. 


UNT 

Unii copii se nasc cu mult păr pe spate; între firele de păr, este unul mai mic, mai tare și mai 
ghimpos, care se numește „părul porcului” și care îl deranjează pe copil, îl face să plângă și să se 
vaiete neîntrerupt; în acest caz, mama lui, înainte de a-l scălda, trebuie să-l ungă cu unt, iar cu un 
petic de țesătură înmuiată în laptele propriu să-l frece pe spinare, fiindcă toţi perii cei răi se prind 
de țesătură și copilul se liniștește (3.MARIAN,II,p.249). Proprietarii de turme de oi sau de cirezi de 
vite obișnuiesc să se ducă, în ziua Sfântului Vasile (1 ianuarie) sau în seara zilei de ajun a Bobotezei 
(5/6 ianuarie), la o fântână și fac acolo semnul crucii cu unt, pentru ca animalele să le trăiască și să 
se înmulțească - Dobrogea; vitelor bolnave de pohoială (numele mai multor boli de ochi: cataractă, 
leucom, epiforă, urdoare, conjunctivită - ȘĂINEANU,IV,p.223) sau dacă le doare un picior și 
șchiopătează li se pune unt într-o ureche și se vindecă - Suceava (2.MARIAN,I, p.112;176). Ca să-i 
treacă, pruncului deocheat i se ung tălpile picioarelor cu unt - Vâlcea; după cununie, nașa oferă 
miresei acasă unt proaspăt, cu care ea face semnul crucii în cele patru colțuri ale casei, atât în 
interior cât și în exteriorul acesteia, ca să se desfășoare totul cu bine în noua familie - Muntenia; ca 
să nu crape buzele, este bine ca luni dimineaţa din prima săptămână a Postului Mare (Postul 
Paștelui), după Săptămâna Brânzei sau Săptămâna Albă, să se sărute oala cu unt - Vâlcea; în cazul 
câinilor bolnavi de jigodie (boală infecțioasă a câinilor tineri - ȘĂINEANU, I1l,p.287), li se dă, de pe 
un pieptene, unt proaspăt din lapte de vacă, amestecat cu ardei - Argeș (2.GOROVEI,p.33;70;76; 
273). În cazul rănilor purulente, se descântă cu unt, pus pe o frunză (indiferent de plantă; de 
exemplu, frunză de mușcată), frunza se pune pe o farfurie, împreună cu un fir dintr-o mătură și 
trei cărbuni stinși în apă; descântecul se repetă de trei ori, după care se unge rana cu untul astfel 
descântat și plaga trece - Gorj (CĂRĂBIȘ,p.131-132). Serii simbolice: unt-ardei-pieptene; unt- 
frunză-farfurie-mătură-cărbuni-apă-3; luni-Postul Mare-oală(cu unt). 


UNTDELEMN 
Vărsarea, din întâmplare, a untdelemnului este semn de nenorocire - Moldova; pentru că 


prevestește o pagubă, ca să nu se producă, este bine să se presare puţină sare pe locul unde s-a 
vărsat uleiul - lalomița (2.GOROVEI,p.241). Pe tălpile mortului, se dă cu grăsime sau cu untdelemn 

- Mehedinţi (CIOBANU,p.80). Înseamnă sănătate pentru cel care se visează întrebuințând ulei; 
dacă se visează arzând ulei, înseamnă că, făcând economie, va trăi bine - Suceava (NOTE, 
Băncescu). 


UNTURĂ v. GRĂSIME. 


URÂȚENIE (URÂT) 

Mai puţin în sensul de urâţenie fizică și mai degrabă de urâţenie morală, singurătate, splin; nu este 
deci antonimul frumosului, ci al dragostei; urâtul se instalează între cei doi îndrăgostiţi, în lirica 
populară, mai ales din lipsă de volubilitate a partenerului, din tăcerea, muţenia lui, apatia totală, 
sinonimă cu lipsa de sentimente (EVSEEV,p.133). 


URCIOR (ULCIOR) 

Vas de lut, bombat în partea mediană, cu gâtul strâmt, cu una sau două toarte, folosit pentru 
păstrarea lichidelor (ȘĂINEANU,V,p.428). Se crede că oţetul tare se face mai repede în urciorul fără 
toarte și cu buza ruptă - Tecuci; nu este bine să se spele cineva cu apă din urcior pe faţă, fiindcă 
face urcioare la ochi - Vâlcea;Argeș; nu este bine să se spele cineva duminica din urcior, pentru că 
acesta mucegăiește - Vâlcea; cui i-a ieșit un urcior la ochi este bine să se uite printr-un gât de 
urcior, ca să-i treacă - Tecuci; când se bea prima dată dintr-un urcior, să se verse întâi puţin pe jos, 
ca să bea și morţii - Dolj (2.GOROVEI,p.179;239;276). În Țara Oașului, se dau de pomană șase 
„oluri“ (urcioare mari), asociate fiecare cu câte un colac, o „lumină“ (lumânare) și un ștergar legat 
de toartă; urcioarele se așează pe capacul sicriului sau pe o masă, în curte, unde stau pe timpul 
slujbei, după care sunt împărţite tuturor celor care au contribuit direct la pregătirea decedatului și 
a înmormântării: groparului, tâmplarului care a făcut sicriul și crucea, celor care l-au spălat și 
îmbrăcat și, obligatoriu, preotului (4.LAZĂR,p.467-468). Serie simbolică: urcior-lumânare-ștergar. 


URECHE 

Despre copilul cu urechile prinse de pielea feţei, în partea inferioară, se spune că este bastard sau 
că va deveni om însemnat - lași; dacă un copil este bolnav grav, ca să trăiască, i se străpunge lobul 
urechii și i se pune un cercel - Buzău; când se sperie vreun copil, este bine să i se picure în ureche, 
cu o pană, pe când doarme, puţin mir adus de la biserică; borșul se acrește mai repede dacă, la 
punerea lui, se provoacă mânia cuiva, în care scop gospodina trage de urechi pe unul dintre copiii 
săi - Bucovina; când se pun la murat varză sau pepeni, gospodina trage de urechi pe băieţi, ca să 
fie murăturile acre - Bucovina; dacă pe cineva îl mănâncă urechile este semn de vreme rea - 
Suceava, sau este semn de ploaie - lalomiţa;Suceava; când pe cineva îl mănâncă urechea stângă 
înseamnă că vremea se strică, iar, dacă îl mănâncă dreapta, este semn că vremea se îndreaptă - 
Teleorman; când urechile ustură este semn de furtună apropiată, ploaie torențială, vijelie - 
Moldova; dacă îi pocnește cuiva urechea stângă înseamnă că va auzi o veste rea sau bună - 
Bucovina (în funcţie de informatori); se spune despre cel căruia i se înroșesc urechile sau îi ard că îl 
vorbește lumea de rău - Suceava; îl vorbește de bine, dacă îi arde urechea dreaptă, și de rău, dacă 
îi arde cea stângă - Bucovina; sau pur și simplu îl vorbește de rău pe acela căruia îi ţiuie o ureche, 
indiferent care dintre ele - Vâlcea;Suceava; când ţiuie urechea cuiva, se spune că trece dracul pe 
lângă el - Vâlcea; se spune despre cel căruia îi ţiuie o ureche că i-a dat dracul o palmă - Vaslui, sau 
că îl înjură cineva - Mehedinţi;lași; se spune că se rătăcesc morţii, când îi ţiuie cuiva o ureche - 
Vâlcea; când ţiuie urechea cuiva, acela îl pune pe un altul să-i ghicească dacă este cea stângă sau 
cea dreaptă; dacă nu ghicește înseamnă că acela îi este dușman - Tecuci, iar dacă ghicește 
înseamnă că este un prieten de nădejde - Tecuci;Bucovina; sau, dacă ghicește, este semn de bine - 
Maramureș; dacă ţiuie urechea dreaptă înseamnă că, în curând, va sosi veste bună, iar cea stângă 
înseamnă veste rea - Suceava; când ţiuie urechea stângă este semn rău, iar când ţiuie cea dreaptă 

este de bine - Teleorman; dacă ţiuitura este melodioasă în urechea stângă este semn că se va 
primi o veste bună, iar dacă este surdă (înfundată) înseamnă veste rea - Moldova (2.MARIAN,I, 
p.87;2.GOROVEI,p.24;78;83;156;218;241;242;265-266;2. CHIVU,p.245;BOGDAN,p.20; NOTE, 
Băncescu). Serie simbolică: mir (untdelemn) - pană-ureche. 


URINĂ 

Ca produs biologic, urina este considerată „spurcată“, dar efectul ei este benefic atunci când intră 
în contact cu o realitate ea însăși „spurcată“, prin neutralizare; astfel, dacă un om deocheat se 
spală cu urina sa, el se va însănătoși - Bucovina; nu este bine să urineze cineva în drum, pentru că îi 
va intra fumul în ochi cu prima ocazie - Vâlcea; să nu se urineze în gunoi, fiindcă este rău de bube - 
Vâlcea; să nu se urineze în lac, baltă, iaz sau apă curgătoare, fiindcă moare mama celui care o face 
- Vâlcea; cel ce are negi pe mâini, ca să scape, trebuie să urineze peste ei trei duminici la rând, 
dimineaţa, pe nespălate - Vâlcea; este bine să se frece cu urină de om la ochi acela care vrea să 
scape de dureri la ei - Bucovina; urinează noaptea în pat copiii care s-au speriat de ceva peste zi - 
Bucovina; cine suferă de brâncă să ia puţină urină în gură și să se clătească, dar să fie cu mare 
băgare de seamă și să nu înghită nici o picătură, pentru că se transformă în pricolici - Buzău; cine 
are urcioare la ochi să ia urină de câine și să se frece cu ea - Vâlcea; să nu se privească la cel ce 
urinează, fiindcă pielea degetelor se va jupui începând de la unghii - Tecuci; femeia să nu scoată 
urina din casă având copilul în braţe, pentru că îi vor curge urechile - Tecuci; când se pune varză la 
păstrat, nu este bine să se urineze, ca sucul din ea să nu dispară și varza să se usuce - Vâlcea 
(2.GOROVEI,p.75;95;107;142; 165;178;218; 238-240;242;276). Tot în același sens, se crede că un 
lucru, despre care se spune că nu ar fi „curat“, trebuie stropit cu urină, el devenind astfel benefic; 
locul dureros de pe trup (în sensul de loc „fermecat“) trebuie spălat cu urină pentru însănătoșire - 
Suceava (NOTE,Băncescu). Urina dată pe răni le usucă și le vindecă mai repede - Bihor (NOTE, 
Antonescu). 


URMĂ 

Urmele lăsate de om sau de animale pot fi benefice sau malefice, fiind importantă, de pildă, apa 
luată din astfel de urme; ca o consecinţă logică, se crede că omul care calcă în urmă-rea nu-și va 
nimeri sau nu-și va găsi drumul pe care trebuie să-l străbată - Bucovina; se spune despre cel care 
rătăcește noaptea drumul spre sat, sau în preajma satului, sau de-a lungul hotarului cunoscut, că a 
călcat în urmă-rea - Bihor (2.GORO-VEI,p.206;243). 


URS (Ursus arctos - DLRM,p.911) 

Este cel mai mare și mai puternic dintre animalele faunei carpatine; este respectat, temut și 
venerat, dar, în același timp, el este și animalul ilar, batjocorit, animalul păcălit de toate celelalte 
vieţuitoare, animalul „înfierat”, purtat prin târguri și pus să joace în curți, spre hazul și bucuria 
tuturor sătenilor, considerându-se că el este deținătorul unor însușiri apotropaice, deoarece poate 
alunga bolile, farmecele, chiar și pe diavol de la casa unde este jucat de ursari, precum și în târla 
oilor; unii cercetători înclină să creadă că prestigiul ursului derivă nu numai din mărimea și puterea 
lui, ci și din strania și neliniștitoarea sa asemănare cu omul; vânătorii știu că trupul unui urs jupuit 
dezvăluie forme tulburător de apropiate de acelea ale omului; de asemenea, ursul folosește 
locomoțţia bipedă, are uneori gesturi, mișcări și fapte care par a deriva dintr-o „înţelepciune” mai 
degrabă umană decât animală; într-un text folcloric, ni se relatează că ursul îl întrece pe drac într-o 
activitate prin excelenţă agrară: seceratul; el însă inversează ordinea firească a lucrurilor, deoarece 
muncește nu cu mâinile, ci cu picioarele (semn metaforic al apartenenţei sale la lumea animală și 
nu la cea umană); astfel, ursul-secerător și ursul-morar se învârtesc în jurul grâului copt, văzut în 
două ipostaze fundamentale ale devenirii sale: culesul și măcinatul; o ciudată afinitate leagă ursul 
de orizontul mitologic al grâului, dar nu există nici o atestare în care acest animal să fie considerat 

ca o întrupare a spiritului holdei, a puterilor grâului, și nu există nici măcar un alt element 
intermediar ori explicativ prin care să se poată lămuri care ar fi substratul simbolic al acestei 
asocieri; la fel de interesantă este și antinomia dintre urs și drac, primul având puteri mult mai 
mari decât cel de-al doilea, fiindcă îl întrece pe drac la trântă; ursul este considerat „câinele lui 
Dumnezeu”, iar, în unele basme, Dumnezeu însuși călărește pe un urs; în alte basme, eroul este 
păzit împotriva puterilor malefice de către puiul dăruit de ursoaica recunoscătoare; dar, în general, 
în basmele despre animale ursul are întotdeauna rolul de animal păcălit; ca și lupul, ursul este un 
prigonitor al dracului; dar dacă lupii atacă și mănâncă dracii „rătăciţi”, ursul se mulțumește doar 
să-i îndepărteze; se crede că, dacă ursul refuză să intre în vreo casă, este semn că acea casă nu 
este curată; de asemenea, se crede că el alungă relele (boala, durerile, dracul și faptul) din casa 
unde este dus să joace, de multe ori cel care suferă de ceva culcându-se la pământ, iar ursarul 
așează ursul peste el, procedeu în care magia prin contact este vizibilă; apără de friguri, este leac 
pentru „boala mare”, untura lui dă putere, aduce sănătate oilor și vitelor, când este pus să joace în 
sălașele lor; ursarii, ca și colindătorii, aduc cu ei deci o putere (sau o întrupare a puterilor) stihială, 
pe care o introduc în spațiul culturii și o fac utilă oamenilor și gospodăriilor lor; desigur că sensul 
originar al jocului cu ursul s-a pierdut, transformându-se într-un spectacol, în care accentul cade 
exclusiv pe mișcările animalului, pe elementele de dresură, de măiestrie și de inedit, sau chiar într- 
o mascaradă, care pune în prim-plan caracterul hilar al mișcărilor ursului, de unde și nota de 
derizoriu care înconjoară uneori imaginea ursului; urme ale unui cult al ursului sunt atestate prin 
însuși faptul că 1 august este considerată Ziua Ursului, ţinută cu mare stricteţe în satele 
subcarpatice, pentru ca ursul să nu atace turmele și cirezile pășunate la munte; jocul cu masca de 
urs este însă o realitate ceremonială mult mai complexă, colindatul ursarilor fiind nu numai 
augural, ci și propiţiatoriu; astfel, în colindatul cu ursul, acesta moare și învie, într-o dramatizare 
simbolică a mitului renașterii naturii; calendarul sărbătorilor ursului are o extraordinară simetrie, 
cele două mari zile dedicate lui fiind Stretenia (2 februarie) și, după șase luni, Macoveiul (1 
august); lor li se adaugă, pe o altă axă, două sâmbete ale ursului, care cad, la fel de simetric, una 
toamna, de obicei la Sfântul Andrei (30 noiembrie), și alta primăvara, de obicei în Sâmbăta lui 
Lazăr; mai trebuie amintiți Martinii de Toamnă (12-14 noiembrie) și Martinii de larnă (1-3 
februarie), zile care se suprapun, parţial, cu sărbătorile lupilor (Filipii); de menţionat că Ziua 
Ursului a fost ţinută de majoritatea popoarelor europene și, ceea ce este cu adevărat surprinzător, 
ea se serba la aceeași dată, adică 2 februarie; sărbătorile ursului marchează deci momente de vârf, 
dar și de cumpănă ale tuturor anotimpurilor, pentru că aceste zile stau la cumpăna vremii, în acele 
clipe ambivalente și nesigure, când energiile naturii nu s-au înscris încă în matca lor obișnuită; între 
aceste zile, cea mai interesantă este Stretenia, fiindcă, în această zi, el se deșteaptă din somnul său 
hibernal, iese din vizuină cam pe la ora 9 sau 10 înainte de amiază și începe a juca de jur-împrejur 
prin zăpada din fața vizuinii, iar, în caz că este senin și soare și își vede umbra, se bagă din nou în 
bârlog și mai doarme încă șase săptămâni, prevestind prin aceasta că tot atâtea săptămâni mai 
durează și iarna; însă dacă afară este înnorat și astfel nu-și vede umbra, nu mai intră în vizuină și 
rămâne afară, prevestind prin aceasta că iarna se va încheia; se mai crede că, în caz că nu mai intră 
în bârlog și, de găsește punte peste râu în drumul său prin pădure, o strică, iar, dacă nu găsește, 
pune el o astfel de punte peste apa întâlnită; s-ar putea ca oamenii să vadă în comportamentul 
aparent inexplicabil al ursului timpul capricios al lunilor februarie și martie, după cum Ziua Ursului 
de la începutul lunii februarie ar avea același caracter schimbător ca și Zilele babelor de la 
începutul lunii martie; până spre începutul secolului al XX-lea, ursul a fost considerat un animal 
miraculos, dovadă fiind denumirile unor constelații (Ursa Mare și Ursa Mică), a fost implicat în 
legendele cosmogonice românești, s-a crezut și se mai crede încă în puterea tămăduitoare a unor 
boli, se mai afumă și acum copiii cu păr de urs, prevestește vremea, se presupune că este ruda 
îndepărtată a omului, căruia îi sporește puterea prin purtarea blănii sale, iar dinţii îi sunt păstraţi 
ca talismane etc.; (COMAN,I,p.174;178-179;181-182;12.GHINOIU,p.87-90). Bestiarul de bază al 

culturii românești, moștenit de la daco-geţi, a fost mult mai numeros în ființe sălbatice și 
domestice; o dovadă o constituie mâștile animaliere uzitate la priveghi, unde sunt întâlnite 
reprezentări ale sălbăticiunilor precum ursul, cerbul, mistrețul, barza, corbul, bufnița, iar dintre 
vieţuitoarele domestice țapul, taurul, calul, berbecul; tot ca un argument este și menţiunea că în 
Țara Moților există tradiţia de a da copilului nou-născut, înainte de a suge lapte prima dată de la 
mama lui, o linguriţă de grăsime de urs caldă, ca să atragă asupra pruncului și puterile animalului 
sau ca acesta să poată rezista influenţei ursitoarelor, care veghează la capul lui și îi ţes viitorul; în 
Țara Hațegului, moașa unge copilul cu untură de urs ca să fie „om tare”; în ambele cazuri este 
vorba de magie prin transfer (BUHOCIU,p.20;146;12.GHINOIU,p.90). Se crede că, la începuturi, 
ursul a fost fecior de preot, dar, speriind-o pe Maica Domnului în timp ce mergea la biserică, 
aceasta l-a blestemat și l-a transformat în urs - Muscel; îi va merge bine celui care îi iese în cale un 
urs - Suceava; este scutit de orice boală cel care este călcat de urs pe șale - Transilvania;Suceava; 
sau trece durerea de șale, dacă suferindul este călcat de un urs - Muntenia; să fie călcați pe șale de 
urs cei care urmează să plece la secerat, ca să nu-i doară mijlocul - Tecuci; mai mult, se crede chiar 
că trecerea ursului peste șalele cuiva l-ar scuti pe cel călcat de boli și că pe cel care poartă numele 
de Ursu nu-l mai găsește moartea, de aceea se preferă ca numele unor copii să fie Ursu, Grozavu 
etc. - Țara Moților; se afumă cu păr de urs cel care este afectat din vreo sperietură, vorbește prin 
somn, sau îi este frică de ceva - Teleorman;Tecuci;Galaţi; când trece țiganul cu ursul, femeile îl 
invită să intre și în casă și să joace măcar câteva clipe în interior, pentru ca, în familiile lor, să fie 
mereu veselie și toate să meargă bine în acel an - Vaslui; este semn de moarte pentru cel căruia îi 
iese ursul în cale - Tecuci; dacă ursul își strică bârlogul în ziua de 2 februarie (Întâmpinarea 
Domnului), chiar dacă afară este frig, înseamnă că se apropie primăvara, dar, dacă ursul iese afară 
și apoi reintră în bârlog, chiar de este afară vreme însorită și călduroasă, este semn că iarna va mai 
zăbovi pe acele meleaguri - Suceava; înseamnă noroc pentru cel care visează urs - Vaslui 
(2.GOROVEI,p.40;143; 189;226;243;268;275;279;3.MARIAN, |I,p.142-144;NOTE,Antonescu). În 
unele legende, se spune despre urs că ar proveni dintr-un om, care era morar sau cioban într-un 
sat, în alte legende se afirmă invers, adică oamenii ar proveni din urși; mai răspândită este credinţa 
că urșii trăiesc cu femei pe care le fură (12.GHINOIU,p.88). Se crede că untura de urs ajută la 
creșterea părului, dacă acesta este uns cu grăsimea animalului - Maramureș (BOGDAN, p.127). În 
mai toate basmele, românii îl numesc pe urs Moș Martin; tot așa îl numesc și ursarii care umblă cu 
ursul din sat în sat, punându-l să joace și cântându-i: „Joacă bine,/Moș Martine,/Că-ţi dau pâine cu 
măsline/Și inele,/$i mărgele,/Ssă te-mpodobești cu ele!” (PRESA). Cine se visează fugind de un urs 
înseamnă că va depăși cu bine o primejdie - Suceava (NOTE,Băncescu). 


URSITĂ v. SOARTĂ. 


URSITOARE 

La români, ursitoarele sunt 3 (7, 9, 12 etc.) fecioare îmbrăcate în alb (rar, trei bărbaţi, mocani), 
care ursesc soarta nou-născuţilor în primele 8 zile de la naștere (prima noapte, primele trei nopţi, 
a treia, a cincia și a șaptea, a opta); ele coboară în casă pe horn și se așează la căpătâiul copilului, 
prezicându-i soarta; unele credinţe le dau nume: Ursitoarea este cea mare, care ţine furca și fusul; 
Soarta este mijlocia și ea toarce, iar Moartea este mezina, care curmă firul; ele trăiesc în păduri 
neumblate, locuri depărtate, pustietăţi (spaţiu non-uman); cea de a treia este șchioapă, deci 
marcată fizic; mijlocul de deplasare a lor este zborul; conform legendelor, ele ar fi fost fetele sau 
servitoarele lui Alexandru Macedon, care au furat de la acesta elixirul tinereţii (motivul este 
întâlnit și în legendele referitoare la vânătoare, iele, boli etc.); nu trebuie să se tragă cu urechea la 
ce spun ursitoarele, nu trebuie să se privească spre fereastră în primele trei nopţi de la nașterea 
unui copil; ursita copilului se poate cunoaște prin intermediul mesajelor pe care le conţin visele 
mamei și ale moașei în primele trei zile; se crede că ologește cel care calcă în urmele ursitoarelor; 

bunăvoința lor este captată prin așezarea unei mese pe care se pun pâine, sare și apă; cea care 
hotărăște definitiv soarta noului-născut este și cea mai bătrână dintre ele: „Să aibă traiul meu din 
cutare zi și somnul meu din cutare noapte”; părinţii copilului trebuie să fie veseli în primele opt 
zile, ca să nu se întristeze ursitoarele, fiindcă așa cum vor fi ele în primele opt zile, așa va fi și 
soarta copilului; se crede că moașa, care aude destinul copilului, poate să evite locul sau 
momentul nefast menţionat de ursitoare (3.OLTEANU,p.324-325). Se crede că sunt trei fete mari, 
sau trei fecioare curate, sau trei fete mari surori, trei fete închipuite, sau că sunt niște fiinţe 
nevăzute, trei năluci cu chip femeiesc și îmbrăcate în alb; ele au o anumită ierarhie, au grade 
diferite și exercită asupra omului funcțiuni diferite, dar numai una dintre ele îndeplinește un rol de 
prim rang; una dintre ele este șchioapă și, de regulă, aceasta este și cea care ursește - Munţii 
Apuseni; în general, se spune că ele torc firul vieţii; dintre ele, cea mai în vârstă este „Ursitoarea”, 
ea ținând în mână o furcă, din caierul căreia toarce; cea mai mică este „Moartea“ și ţine în mână o 
foarfecă, printre lamele căreia trece firul vieţii tors de cealaltă, pe care îl poate tăia oricând - Cluj; 
ursitoarele se sfătuiesc, se întreabă una pe alta, însă cele mai tinere își dau numai cu părerea; se 
mai crede că sunt supărăcioase, că nu li se intră în voie oricum; mai demult, moașa, de îndată ce se 
apropia miezul nopţii, începea să laude bunătatea și puterea ursitoarelor printr-o melodie numită 
„Cântecul ursitoarelor”; se mai spune că ursitoarea cea mai mică ar avea puterea să decidă 
norocul; în alte zone, se crede că două dintre ele urzesc bine, iar una rău; ele îl fac pe om bogat, 
sărac sau „potrivit”; una ar da noroc omului și aceasta se numește „Bogăția“, alta nenoroc și i se 
spune „Sărăcia“; „Bogăţia” este înfățișată cu mânecile sumese și lucrează tot timpul, în schimb 
„Sărăcia” este cel mai bine îmbrăcată, dar nu lucrează și este mereu mândră, stă în pat și cântă 
dintr-o tamburină; se mai crede că ele coboară pe pământ din înălțimi și dăruiesc copiilor nu 
numai noroc, dar prevestesc și cât vor trăi, câte soţii (sau soți) vor avea; izolat, se mai spune că ele 
aduc noroc fetelor de măritat; când sunt necăjite, lătrate și mușcate de câini, prevestesc de rău, iar 
când sunt vesele o fac numai de bine; una prevestește aur, a doua argint, a treia piatră; când se 
nimerește să fie mânioase, nu pot fi împăcate, indiferent ce li se pune pe masă - Neamţ; totuși, 
oamenii caută să le îmbuneze, le așează pe mese tot ce au mai bun: mâncăruri de tot felul, flori, 
bani, ca atunci când vin să găsească masa încărcată; există credinţa că între moașă și ursitoare se 
stabilesc legături doar prin vis, cum tot prin vis se pot stabili legături între lehuză și ursitoare; 
unele interpretări subliniază că ele ar reprezenta o „Sfântă Treime” precreștină: una a nașterii, alta 
a nunţii, iar a treia a morţii; o alternativă ar fi că ursitoarele sunt date una pentru seară, alta 
pentru miezul nopții și a treia dinspre ziuă; ar avea nume sfinte, necunoscute muritorilor de rând; 
din acest punct de vedere se confundă cu ielele (dânsele, măiestrele, șoimanele, frumoasele); 
trăiesc, ca și ielele, în „Pădurea ursitoarelor”, „în locuri curate,/de picior de om neumblate,/cu flori 
semănate/și de păduri cântate (2.CHELCEA,p.310-313). Ursitoarele, numite în unele zone și ursite, 
sunt trei fete, sau mai bine spus trei zâne [trei fete mari sau neveste) îmbrăcate în alb, care stau 
prin grădină sau pe sub streașină, iar noaptea se plimbă și prin ogradă; de aceea, există obiceiul ca, 
în cazul că vreunul al casei iese pe afară și trece prin ogradă, să tușească și să-și facă semnul crucii, 
zicând și „Tatăl nostru”, pentru ca să audă cele trei zâne și să se ferească să nu fie călcate în 
picioare, ceea ce ar constitui un mare păcat - Sibiu; vin întotdeauna în săptămâna în care s-a 
născut copilul: în nopţile fără soţ - a treia, a cincia sau a șaptea zi de la naștere - Munţii Apuseni; în 
toate cele trei nopți consecutive de la naștere - Muntenia; în prima zi - Bihor; în a treia noapte - 
Banat; în a opta noapte - Sibiu; dar înainte de a veni, ele se sfătuiesc cum să fie soarta copilului, 
cea mai mare ursind după cum i-a fost ziua sau noaptea din acea zi, iar celelalte două rugând-o să 
fie îngăduitoare, miloasă - Munţii Apuseni; se crede chiar că ele pot fi văzute de moașele care 
asistă noul-născut în primele zile; dar astăzi ele nu se mai arată, pentru că moașele care le-au 
văzut au spus și altora secretele lor și acum se feresc de urechile și ochii lumii; apoi, nu este bine să 
știe omul ursita lui dinainte - Muntenia; vin de regulă pe la miezul nopţii și vorbesc în șoaptă - 
Suceava; de aceea este bine să se lase ferestrele și ușile deschise și să fie liniște desăvârșită - 

Muntenia;Buzău; a treia zi după naștere, seara, se pune, în camera unde doarme copilul, o masă 
mare încărcată cu mâncare, pentru ca ursitoarele să fie înduplecate să ursească bine; pe masă, se 
așează pâine, sare, vin și bani - Muntenia;Moldova; până să se așeze masa ursitoarelor, copilului i 
se dă o linguriţă cu untură de urs, ca să reziste influenţei ursitoarelor - Țara Moților; dacă nu 
găsesc lumină în casă, se crede că ursitoarele se mânie și ursesc copilului de rău; de aceea, fiecare 
moașă precaută, cum vede că se înserează, aprinde o lumânare și o pune pe masă, pentru a arde 
toată noaptea - Bucovina; nu este bine ca, în toate cele opt zile, când se crede că vin ursitoarele, 
părinţii să fie triști, pentru că le influenţează pe ursitoare și tot așa va fi și copilul în viaţa lui - 
Buzău; se spune că ele intră foarte încet pe fereastră sau pe ușa casei în care se află nou-născutul, 
se duc la leagănul lui, se așează în dreptul capului său și acolo îi ţes viitorul - Munţii Apuseni; 
Muntenia; de aici vine și obiceiul de a ţine deschise ușile și ferestrele casei, când se naște un copil, 
ca să aibă ursitoarele pe unde să intre; și trebuie să fie liniște deplină - Muntenia;Buzău; se crede 
că, după ce au venit, se postează la fereastra casei, unde încep să toarcă firul vieţii; cea mare 
(Ursitoarea) pune firul și răsucește fusul, cea mijlocie (Soarta) toarce firul din caierul pus în furca 
pe care o ţine în brâu prima ursitoare; cea mai mică (Moartea) ţine în mână o foarfecă, printre 
limbile căreia trece firul și când dorește îl taie - Bihor; când se naște un copil, moașa nu privește la 
fereastră, ca ursitoarele să nu se supere - Transilvania; se crede că soarta nou-născuților este 
scrisă într-o carte, fie că este în bine, fie că este în rău, după ce a fost rostită de ursitoare, și poartă 
numele de „Cartea Sorții” - Năsăud,Bucovina; soarta scrisă în această carte trebuie să se 
împlinească, rămânând veșnică, neschimbată, nimeni neputând schimba firul vieţii omului, 
indiferent ce ar face, de pildă să-l scape de pericolele sau de moartea pe care i le-au prezis 
ursitoarele - Sibiu; un singur mijloc există totuși: dacă, auzindu-le moașa ce au ursit unui om, s-ar 
ruga după aceea până ce n-au apucat să i-o scrie în „Cartea Sorţii” și ursitoarele să-i croiască altă 
soartă mai bună; dar, dacă au apucat să scrie, orice rugăminte ulterioară este zadarnică - 
Transilvania; de pildă, unui copil, la care ursitoarele nu s-au putut înțelege, îi va fi viaţa zbuciumată 
între bine și rău - Munţii Apuseni (3.MARIAN,II,p.97-98;100-102). Ursitoarele apar odată cu 
nașterea copilului și de aceea trebuie ţinute ferestrele și ușa deschise și să fie liniște deplină în 
casă, cât timp mama se află în chinurile facerii - Muntenia; în alte zone, se crede că ele sosesc la 
casa nou-născutului abia în a treia zi de la naștere, pe la miezul-nopţii, pentru a prevesti viitorul 
copilului - Suceava; mai demult, ursitoarele puteau fi auzite de către moașă, dar acum nu le mai 
aude nimeni, fiindcă nu mai sunt oameni buni și credincioși - Țara Oltului; când sosesc, ursitoarele 
trebuie să găsească, în camera unde doarme pruncul, o măsuţă, pregătită ca pentru musafiri, pe 
care să se afle sare, vin și bani, ca ele să aibă ce să mănânce, să bea și să cheltuiască - Muntenia; 
dacă nu li se aranjează o măsuţă, cu tot ceea ce trebuie pe ea, ursitoarele vor prevesti ce este mai 
rău pentru prunc - lalomiţa; tot pentru a stimula conţinutul prevestirii, timp de opt zile de la 
nașterea copilului, părinţii acestuia trebuie să fie veseli și nu triști, pentru că și ursitoarele se pot 
întrista, iar viaţa copilului va fi tot așa cum au fost și părinţii lui în cele opt zile - Muntenia; la 
fiecare copil nou-născut sunt două ursitoare, care vin timp de trei zile și stau în jurul copilului, iar, 
pentru a le îmbuna, se pun, pe o măsuţă, o sticlă cu rachiu, o farfurie cu mâncare și 8-9 linguri în 
jurul farfuriei, precum și o pâine, toate cu scopul de a le determina să-l ursească de bine pe copil - 
Țara Oltului; se crede că, în cazul că vreun om calcă pe urmele lăsate de umbletul ursitoarelor, 
acesta va paraliza, va damblagi - lalomiţa (2.GOROVEI,p.72; 244-245;GOLOPENȚIA,p.91). În Banat, 
înainte de naștere, se pune sub perna gravidei busuioc sfinţit, o oglinjoară, un pieptene și altele, 
pentru ca mama, în noaptea nașterii să cunoască ursita sorocită de cele trei ursitoare (LĂPUȘTE, 
p.67). În a treia noapte de la naștere, mama așează o față de masă curată și pe ea pune un pahar 
cu apă de izvor, flori, un ban, brăcirile moașei, un pieptene, o oglindă etc.; se roagă de ursitoare să 
fie generoase cu destinul pe care îl vor fixa copilului; de aceea, mama trebuie să le primească cu 
multă ospitalitate; lampa trebuie să ardă în casă toată noaptea; dimineața îi sunt povestite mai 
ales moașei visele avute, care sunt răstălmăcite pe seama copilului; chiar după naștere, mama 

execută unele îndeletniciri, pe care consideră că va trebui să le facă în viață copilul (cântă, 
dansează, se spală, se piaptănă, sparge lemne, ţese etc.) - Banat (5.ANTONESCU, p.262). 
Ursitoarele sunt trei fete mari, ca îngerii: una mai bătrână și două mai tinere; ce spun ele, totul se 
întâmplă; le trimite Dumnezeu ca pe îngeri; ele vin și intră pe ușa casei, la cântatul cocoșilor de la 
miezul nopții, numai că nu trebuie nimeni din casă să fie treaz, toți trebuind să doarmă; în cea de a 
treia noapte de la naștere, moașa pregătește masa pentru ursitoare, așezând pe ea o cingătoare 
(bete, brăcire) și o basma (chișchineu), apoi culcându-se lângă copil, toţi ai casei trebuind să 
doarmă neapărat - Țara Hațegului (CLOPOTIVA,I1,p.409). Se crede că ursitoarele apar când femeia 
este în chinurile facerii; până la împlinirea vârstei de un an, copilul este îngrijit în mod deosebit, 
deoarece, în mentalitatea tradițională, această perioadă este considerată hotărâtoare pentru 
evoluţia ulterioară a copilului - Maramureș (DĂNCUȘ,p.176). Ursitoarele „se pun” în cea de a treia 
noapte de la nașterea copilului; ele reprezintă trei etape importante ale vieţii: copilăria, tinerețea 
și bătrâneţea; de aceea, se pregătesc pentru ele trei turtițe din făină de porumb, unse cu miere și 
așezate pe o măsuţă la capul copilului; pe măsuţă se mai pun trei pahare cu apă, trei pahare cu vin, 
trei oglinjoare (pentru că ursitoarele se uită în ele în oglinzi) și trei linguri noi din lemn; dimineaţa, 
toate lucrurile de pe masă se împart la copii; dacă pruncul este băiat, lucrurile se împart la două 
fete și un băiat, iar, dacă este fată, la doi băieţi și o fată - Mehedinţi (CIOBANU, p. 76). Viitorul 
copilului este hotărât de trei ursitoare în cea de a treia noapte de la nașterea sa; moașa pregătește 
„turta de ursitori”, sare, zahăr, apă, o cană cu vin, o strachină cu făină, boabe de cereale și diverse 
legume specifice acelei perioade a anului; se crede că, noaptea, mama copilului visează ceea ce 
ursitoarele prevestesc și, în funcţie de aceste preziceri, îndrumă ulterior viața copilului ei - Călărași 
(TUDOR,p.66-67). Încă înainte de naștere, pe o masă se pun pâine, miere de albine, rachiu, bani și 
un mănunchi de busuioc, pentru a îmbuna pe cele șapte ursitoare, despre care se crede că vin în 
noaptea aceea, pentru a hotărî soarta noului-născut - Bacău (ICHIM,p.131-132). Sunt așteptate și 
primite cu daruri în a treia noapte de la nașterea copilului; pe o masă rotundă, cu trei picioare, se 
pune o pâine coaptă în spuză, făcută din făină cernută de doi tineri cărora le trăiesc ambii părinţi, 
iar în pâine se înfig fire de busuioc; se mai pun pe masă trei pahare cu vin, trei cepe, trei căpățâni 
de usturoi, sare și zahăr, o strachină cu făină, boabe de fasole și de porumb, flori și bani; moașa 
aduce pruncului o fașă și o bonetă, iar mama îi dă moașei un șorț în care să pună la plecare cele de 
pe masă și alte daruri; moașa doarme în aceeași cameră cu mama și copilul; ușile și ferestrele casei 
nu se încuie, ca să poată intra ursitoarele; dimineaţa, mama și moașa povestesc ce au visat peste 
noapte, încercând astfel să tălmăcească viitorului pruncului - Teleorman (CRISTEA,p.53). A treia 
noapte după nașterea copilului, vin ursitoarele să-i hotărască destinul; sunt trei, una are în mână o 
furcă, alta un fus și a treia o foarfecă; primele două torc firul vieţii, iar a treia îl taie (BERNEA,p.12). 
Serii simbolice: pâine-sare-apă; sare-vin-bani; rachiu-mâncare-lingură-pâine; turtă-sare-zahăr-apă- 
vin-făină-grăunţe-legume; bete-basma; pâine-miere-rachiu-monedă-busuioc; pâine-busuioc-vin- 
ceapă-usturoi-3-sare-zahăr-făină-fasole-porumb-flori-monedă; turtă-miere-apă-vin-oglindă- 
lingură-3; apă-flori-monedă-bete-pieptene-oglindă; pâine-sare-vin-monedă; busuioc-oglindă- 
pieptene. 


URZICĂ (Urtica dioica - DLRM,p.912) 

Considerată și ca buruiană de leac, urzica se bucură în gândirea tradiţională de un loc aparte; 
astfel, se crede că urzicile au parte de o nuntă a lor care se petrece fie la Buna Vestire (25 martie), 
fie la Miezul Păresimilor (mijlocul Postului Mare), fie în Duminica Floriilor; la aceste date, urzicile își 
aleg un crai, Urzicelul, și o crăiasă, Urzicuţa, care dau și semnalul petrecerilor, urmarea fiind că 
toate urzicile de pe pământ se căsătoresc; ca în cântecele bătrânești sau în basme, păsările 
cântătoare le sunt lăutari, iar vântul le face să se legene în ritm de joc; nunta durează trei zile și 
corespunde practic cu înflorirea plantei, după care nu mai este bună de mâncat, ci doar folosită ca 
leac sau pentru vrăji; Urzicelul și Urzicuţa cresc în pădure și acela care, din greșeală, rupe, taie sau 

strivește pe unul dintre ei atât timp cât sunt încă verzi este pândit de mari nenorociri peste tot 
anul; femeile care fac vrăji cunosc după anumite semne pe cei doi și se feresc să-i culeagă; 
toamna, când aceștia se ofilesc, sunt dezgropaţi și apoi păstraţi ca leacuri împotriva unor boli; 
împletiţi, Urzicelul și Urzicuţa sunt buni în vrăjile pentru dezlegarea cununiilor; valoarea nutritivă a 
plantei a născut credinţa că, prin consumarea ei, oamenii își înnoiesc sângele și devin mai 
puternici; în Bihor, urzicile sunt duse în casă înaintea altor buruieni de leac, în credinţa că ele vor 
feri familia de pureci; apa în care sunt fierte împreună cu alte buruieni este bună pentru spălatul 
pe cap; în dimineaţa zilei Sfântului Gheorghe (23 aprilie), oamenii se ating cu urzici pe părțile 
neacoperite ale corpului, pentru a fi vioi, iuți, harnici și sănătoși peste tot anul (PRESA). În 
Transilvania, se crede că în Joia Mare înfloresc urzicile și că, de acum încolo, ele nu mai sunt bune 
de mâncat, momentul fiind numit „măritarea urzicilor” sau „nunta urzicilor“; însă asupra datei de 
înflorire a urzicilor, părerile sunt diferite, unii considerând că înflorirea plantei s-ar petrece la 21 
martie, alții la Bunavestire (25 martie), alţii de Duminica Floriilor și, în fine, alții în Joia Mare; în 
general, este apreciată ca fiind foarte bună în alimentaţia oamenilor, pentru că ar fi fortifiantă: 
„Urzica se dă în gura foamei”, spune un proverb, motivul fiind că ea ar constitui și hrana de bază în 
Postul Mare, când alimentele de post s-au cam terminat (varza acră se înmoaie), iar această 
perioadă este și cea mai grea, și cea mai lungă; în Banat, sunt culese într-o sită sau ciur, fiindcă, 
menţionează o legendă din Bucovina, urzicile ar fi fost pline odinioară de boli și cine le mânca se 
îmbolnăvea; dar omenirea înmulţindu-se a trebuit să culeagă și urzici, drept pentru care, puse în 
ciur, bolile să se strecoare astfel precum făina (2.MARIAN,II,p.101-102). Pentru a scăpa de puricii 
din casă, este suficient să se arunce afară din curte apa în care au fost opărite urzicile pregătite 
pentru mâncare - Vâlcea; este bine ca oamenii să mănânce urzici în ziua celor 40 de mucenici (9 
martie), pentru ca, peste an, să nu-i ciupească puricii - Țara Oltului; este bine să se arunce urzică 
aprinsă în fântână, ca să se oprească o ploaie de lungă durată - Suceava (2.GOROVEI,p.245;267; 
GOLOPENȚIA,p.110). Se crede că este păcat ca, în Săptămâna Patimilor, oamenii să mănânce urzici 
și să consume oţet, pentru că Mântuitorul a suportat supliciul și cu aceste două alimente - 
Suceava (NOTE,Băncescu). Serie simbolică: urzică-apă-foc. 


URZITOR (A URZI) 

Unealta, folosită pentru a crea urzeala necesară lucrului în războiul de ţesut, este privită ca o fiinţă 
vie; astfel, se crede că, după ce s-a terminat de urzit, este bine să se toarne apă peste urzitor, ca să 
fie adăpat - Muntenia; în cazul că s-a urzit fir mai mult decât este necesar, nu este bine să se 
rotească urzitorul înapoi, ci femeia să o reînfășoare pe mosor, deplasându-se ea după fir - 
Muntenia (2.GOROVEI,p.236). 


USCĂTURĂ v. VREASC 


USTUROI 

„Busuiocul e inspiratorul dragostei, usturoiul - scutul cel mai puternic în contra strigoilor, 
pociturilor și deochitorilor, precum și apărător de boale, iar de mirosul tămâiei dracul fuge și nu se 
poate lipi de om; toate aceste trei puteri, întărite și cu puterea lui Dumnezeu, devin un zid de 
apărare în jurul omului și nici un dușman nu se poate apropia; înarmat cu aceste trei scuturi, chiar 
nesfinţite, dar sorocite, afară de usturoi, care este singur puternic, nu trebuie nimeni să aibă frică 
de nimic; pe la miezul nopţii, se poate merge singur oriunde, pe câmpii sau în pădure, căci orice ar 
ieși înainte nu poate face nici un rău; usturoiul și busuiocul trebuie semănat anume într-un loc ferit 
și curat, în grădină, ca să se înmulțească” (2.MARIAN,II,p.177-178, citând pe Elena Niculiţă 
Voronca). În noaptea de ajun a Anului Nou, oamenii încep să ungă ușorii și pragurile casei și ale 
acareturilor cu usturoi și cu mai multe feluri de unsori, urma lăsată trebuind să fie în formă de 
cruce; apoi, tot sub formă de cruce, ung toate animalele din gospodărie, pe ei înșiși și pe toţi 

membrii familiei; se crede că astfel, în decursul anului viitor, gospodăria și toate viețuitoarele din 
ea vor fi apărate de apropierea lui Bată-l Crucea, adică a diavolului, și a strigoilor care au puterea 
de a lua mana vacilor - Bucovina; când se merge la biserică, în dimineaţa Duminicii Învierii 
Domnului, cu pasca pentru sfinţirea acesteia, femeile pun sub ea mai mulţi căţei de usturoi, 
crezând că usturoiul sfinţit, pus în pământ și încolţit, nu se va strica niciodată - Suceava; tot cu 
acest usturoi sfinţit se ung și ușorii grajdurilor, ca să nu se apropie strigele de vite, cu deosebire de 
vacile cu lapte, cărora le-ar lua mana - Suceava; mai este bun acest usturoi și pentru leac contra 
bolilor, în care scop se freacă oamenii bolnavi cu el, mai ales cei care suferă de vătămătură - 
Suceava (2.MARIAN,I,p. 5;11,p.176-177). Usturoiul, plantă și aliment cu funcţii magice, capătă 
adevărata sa valoare rituală în seara Anului Nou, dar și la alte sărbători de răspântie ale timpului 
calendaristic: Sângeorz (23 aprilie), Rusalii, Sânandrei (30 noiembrie), când trebuie anulată sau 
prevenită acțiunea malefică a spiritelor răufăcătoare, în general el fiind antidotul magic al ielelor și 
al strigoaicelor; de asemenea, usturoiul dobândește un surplus de putere prin „dospirea” sa în 
capul (fermecat) al șarpelui; în Moldova, a fost consemnat obiceiul ca, în noaptea Sfântului 
Apostol Andrei (30 noiembrie), să se organizeze o petrecere a flăcăilor și fetelor, în timpul căreia 
una sau două bătrâne păzesc cu strășnicie tot timpul căpăţânile de usturoi aduse de fete, ca să nu 
fie furat de către flăcăi; în unele sate, la ivirea zorilor, se făcea „Hora usturoiului”, în urma căreia, 
se crede, usturoiul semănat și încolţit capătă puteri miraculoase, adică este bun de leac, sau purtat 
de către călătorul plecat la drum lung, sau în timpul cât se desfășoară o negustorie (12.GHINOIU, 
p.157;289;COMAN,I,p.186). În general, se crede că usturoiul îndepărtează forțele malefice de la 
casa omului (CAPESIUS). Este folosit împotriva strigoilor, ungându-se zăvoarele și clanțele ușilor; 
pentru ca vrăjitoarele să nu ia mana vacilor, sau pur și simplu să le reducă lactaţia, țăranii le afumă 
cu tămâie și le ung cu usturoi pe la șolduri, acesta fiind unul dintre cei mai răspândiţi factori 
apotropaici (2.KERNBACH,p142;154). Pentru a naște numai doi copii, mireasa pune doi căţei de 
usturoi în pantofii sau ghetele noi pe care le primește în dar de la ginere - Moldova; ca să rămână 
însărcinată, o femeie trebuie să pună nouă fire de usturoi într-o jumătate de litru de rachiu, sticla 
fiind lăsată timp de nouă zile pe prichiciul hornului, după care ea poate bea din acest amestec - 
Moldova; se crede că, deoarece strigoii fug de usturoi, casa unde este usturoi este scutită de vizita 
acestora - Galaţi;Suceava; de asemenea, se crede că usturoiul apără pe oricine contra deochiului - 
Suceava; în seara de ajun a zilei în care este prăznuit Sfântul Apostol Andrei, se ung vitele, ușile și 
ferestrele casei și grajdului cu usturoi, pentru ca fermecătoarele să nu se atingă de animale, sau să 
pătrundă în casă - Suceava; cine mănâncă în ajunul marilor sărbători (Crăciun, Bobotează, Paște 
etc.) câțiva căţei de usturoi nu va trebui să se teamă de strigoi - Transilvania; se pune la grinda 
grajdului o împletitură de usturoi, ca nevăstuica, șarpele și helgea (specie de nevăstuică) să nu 
muște vitele - Țara Oltului; de Bobotează (6 ianuarie), este bine ca vacile să fie stropite cu suc de 
usturoi, ca să nu le piară laptele - Suceava; cine seamănă usturoi într-un an să semene mereu după 
aceea, pentru că nu-i va merge bine dacă renunţă - lași; să nu se piseze usturoi pe masă, pe pat, pe 
brațe, adică pe un plan ridicat de la dușumea, pentru că porcii vor fi afectaţi de brâncă și vor muri - 
Tecuci; împletitura în funie a cozilor de usturoi, după ruperea căpăţânilor și consumarea acestora, 
se aruncă în drum, pentru ca rodul să fie bogat și în anul următor - Suceava; în ziua prăznuirii 
Sfântului Apostol Andrei, se ung tocurile ușilor și ferestrelor cu usturoi, ca să nu se apropie 
duhurile necurate de casă - Muntenia; cui i se pare că-i vine, pe câmp fiind, miros de usturoi să știe 
că, prin vecinătate, se află un șarpe - Tecuci; se trece usturoi prin încălțăminte sau se freacă 
picioarele cu el, ca să fie respinși șerpii - Tecuci; la cununie, mirele și mireasa trec de trei ori pe la 
toate icoanele, timp în care o femeie ia, din tava cu orz, stafide și alte bucate, trei căţei de usturoi, 
cinci monede, grăunţe și fructe, pe care le aruncă înspre tinerii care asistă la ceremonial, ca aceștia 
să aibă parte de recolte îmbelșugate - Dolj; femeile care au înțărcat își dau pe sâni cu usturoi, ca 
să-și oprească laptele - Suceava; dar femeile care au copii sugari să nu-și pună usturoi în sân, 
pentru că se infectează mameloanele acestora - Argeș; se pune usturoi în Duminica Rusaliilor, ca 

oamenii să nu fie luaţi de Rusalii (considerate un fel de iele) - Vâlcea;lași; din același motiv, se 
stropesc vacile cu mujdei de usturoi, ca să nu le piară laptele - Vâlcea; cine mănâncă usturoi să nu 
umble pe lângă albine, pentru că acestora nu le place mirosul și-l vor înţepa - Suceava 
(3.MARIAN,II,p.267-268;2.GOROVEI,p.6;75; 84;158;164;173;200;208;221-222;235;245;248; 
GOLOPENȚIA,p.130). Usturoiul mai este purtat și ca plantă de leac de către călușarii bănăţeni, 
pentru că este, spun ei, „plăcut miluitelor” (zânelor), fiindcă anulează cel mai bine răul cauzat de 
ele (BÂRLEA,p. 44). Primăvara, ugerul vacilor se unge cu usturoi pisat, ca să fie ferite de acţiunea 
nefastă a strigelor,să nu le fie luat laptele; planta se pune și în casă, pentru a păzi copiii mici de 
toate relele - Bihor (1.BOCȘE,p. 111). În seara Sfântului Andrei, se ung ușorii casei și ai șopronului 
cu usturoi, crezându-se că astfel lupii nu se vor mai apropia de acestea și de târlă - Bacău (ICHIM, 
p.143). În ziua de Crăciun, în cele patru colţuri ale mesei se pun, sub faţa de masă, usturoi și 
seminţe de mac, pentru ca membrii familiei să fie feriți de deochi și farmece; se mai crede că doar 
cu ajutorul usturoiului și al semințelor de mac se mai poate scăpa de atacul vampirilor (PRESA). | se 
pun mortului căţei de usturoi în urechi, câteva bobiţe de tămâie la rădăcina ochilor, în mâna 
stângă i se pune o monedă, iar în cea dreaptă o lumânare din ceară modelată în formă de cruce; se 
împunge cadavrul în pântece cu o sulă, ca să nu se facă strigoi; de asemenea, se crede că usturoiul 
care se pune mortului și în sicriu îl păzește pe acesta să nu se transforme în strigoi - Țara Hațegului 
(CLOPOTIVA,p.429). Serii simbolice: usturoi-rachiu-horn-9; orz-sămânţă-fructă-usturoi-monedă-3- 
5; usturoi-mac; usturoi-tămâie-monedă-lumânare. 


UȘĂ 

Alături de ferestre și de horn, ușa este considerată ca fiind unul din locurile prin care se face 
legătura casei cu lumea din afară, din care cauză nu se lasă ușa de la tindă deschisă pe timp de 
noapte, deoarece, până la miezul-nopţii, umblă lucrul-slab și vânturile rele, care pot intra în casă și 
pot poci pe locuitorii acesteia, sau pot aduce vreo spulberătură - Ţara Oltului (GOLOPENȚIA,p.73). 
Nu este bine ca omul să se întoarcă din ușa vreunei case la care a vrut să se ducă, pentru că 
înseamnă că-i întoarce astfel peţitorii fetei din acea familie - Suceava; locul de după ușă este 
considerat lăcaș al duhurilor celor înecaţi - lalomiţa; ca să nu asude palmele la lucru, este bine ca, 
la venirea de la biserică, în ziua de Paște, să se pună mai întâi mâna pe clanţa de la ușă - Vâlcea; 
tortul scos de pe urzitoare este izbit cu putere de ușa casei, ca și pânza care iese din războiul de 
țesut să sporească tot așa cum se mișcă ușa - Suceava; se spune că, dacă scârţâie ușa dimineaţa, 
intră norocul în casă - Suceava; dacă ușa se deschide singură înseamnă că va sosi curând cineva - 
Mehedinţi;Dolj;Vâlcea;Teleorman;Suceava;Bucovina; dacă fulgerul trăsnește ușa înseamnă că 
familia se va muta din acea casă - Galaţi; se crede că nu este bine să se stea în ușa casei când 
fulgeră - lalomiţa;Tecuci; când o femeie nu poate să nască, moașa lovește de trei ori cu piciorul în 
ușa camerei - Transilvania; când se stă la masă, trebuie închisă ușa, ca să se închidă gura 
dușmanilor care vorbesc de rău - Dolj, sau pentru că alţii, văzându-i mâncând, îi va numi „gură 
mare” - Bihor; nu este bine ca seara să se lase ușa deschisă, pentru că vine diavolul, intră în casă și- 
| îmbolnăvește pe copil - Vâlcea; prăvălia, birtul, magazinul trebuie măturate dinspre ușă spre un 
colţ din spate al încăperii, pentru că măturând gunoiul spre ușă înseamnă scoaterea afară a 
cumpărătorilor - Galaţi; dacă durerile de măsele, de cap sau de stomac îl necăjesc pe vreun om, 
acesta este pus să rostească, cu faţa la ușa casei, următoarele: „Așa cum ușa nu are durere, așa să- 
mi treacă și mie durerea!“; după care bolnavul trebuie să treacă și pe lângă cuptor și să rostească 
același text, în speranţa că se va vindeca - Sălaj (2.GOROVEI,p.83;91;95;124;135;138; 152;160;168; 
172;176;232;236;245;1.CHIVU,p.246;PRESA). Orice fată nemăritată, în ziua de Paște, dar și după 
aceea, la sărbători, când își scoate hainele pentru a le îmbrăca, mai întâi le pune pe ușă, în ideea 
că, așa cum este ușa umblătoare și toţi o ating, tot așa să fie și ea văzută la horă, căutată de 
feciori, să nu fie neglijată - Banat; sau lipesc, tot în această duminică, coji de ouă pe ușa casei lor, 
ca să le vină mai repede peţitorii - Banat;Suceava; mortul se așează totdeauna cu picioarele spre 

ușă, gata de plecare, pentru că, dacă se așează cu capul spre ușă, toți cei din casa aceea ar muri - 
Muntenia;Moldova; Suceava; măsura mortului, după care se execută sicriul, se ia cu o aţă, care 
ulterior se pune deasupra ușii camerei în care a murit omul, într-un orificiu astupat cu tencuială, 
unde rămâne pentru totdeauna - Bucovina; aţa pentru măsurat mortul trebuie să fie nici prea 
lungă, nici prea scurtă, fiindcă nu este bine, ea așezându-se apoi deasupra ușii, ca să nu se ducă 
norocul din casă - Sibiu; cum a fost scos mortul din casă, cei care rămân înăuntru, închid repede 
ușile și ferestrele, pentru ca moartea să nu stăruie mai mult în acea casă și ca nu cumva și un alt 
membru al familiei să se ducă după răposat, sau ca el să nu se mai întoarcă; ca să-l uite repede și 
să nu le pară rău, cei rămași se uită de trei ori pe fereastră după cortegiul funerar; sau cel rămas 
închide repede ușa și se așează pe locul unde a stat decedatul, ca să vadă moartea că oamenii nu 
se tem de ea și ca norocul să nu se ducă odată cu mortul - Maramureș;Suceava (2.MARIAN,II, 
p.194;2.111,p.52;154; DĂNCUȘ,p.188;NOTE,Antonescu). După ce sicriul cu mortul este scos afară din 
casă, neamurile mai apropiate rămân înăuntru și, după ce a ieșit toată lumea, închid și deschid ușa 
de trei ori - Țara Hațegului (CLOPOTIVA,II,p. 438). 


Antonescu. Dicţionar de Simboluri și Credinţe Tradiţionale Românești 684 


http: / /cimec.ro 


V 


VACĂ 

În toate marile mitologii ale omenirii, vaca este imaginea cea mai elocventă a fecundității și 
belșugului, întrupare a puterilor regeneratoare ale firii; în credinţele tradiționale românești, se 
spune că „este cea mai de seamă de lângă casa omului”, numită fiind și „izvorul casei”; chiar se și 
zice: „ori faci o fântână, ori dai o vacă, e totuna pe lumea ceea”, fiind în afirmaţia anterioară o 
asociere între vacă și apă, ambele simboluri ale fertilităţii și vieții eterne, de unde afirmaţia „vaca-i 
izvor” şi datina de a da o vacă celui care execută o fântână; în consecinţă, vaca=apă=femeie 
=fântână; egalităţile anterioare sunt argumentate astfel de gândirea tradițională: „Apa este 
femeie, că la fântână mergem cu cofa, ca și cu doniţa la vacă să ne dea lapte; și fântâna are izvor, 
vână de apă, cum are și vaca vine de lapte”; deci vaca dă laptele, cum pământul (fântâna) dăruie 
apa; în ceremonialul funerar, a da o vacă este un gest care posedă aceeași putere de consacrare ca 
și clădirea unei fântâni, deoarece donatorul oferă semenilor săi o sursă de putere și energie, o 
inepuizabilă sursă de substanţă vitală; pentru a beneficia de putere magică, vacile sunt trecute 
peste foc, afumate, hrănite cu fân ori boabe „fermecate”, legate cu fire roșii, descântate cu sare; 
se crede că acela care vrea să găsească o comoară trebuie să sacrifice o vacă; zilele consacrate 
vacii sunt: Stretenia (2 februarie), Sân-Toader (sâmbăta din prima săptămână a Postului Paștelui), 
Sângiorz (23 aprilie), Gădineţi (12-16 noiembrie), Filipii (14-21 noiembrie), Sânandrei (30 
noiembrie), Crăciunul (COMAN,I,p.3-5;11,p.163). Vacile cu coada lungă sunt bune de lapte - Tecuci; 
se spune că vaca bună de lapte este cea care are, în afara celor patru ţâțe ale ugerului, și alte 
câteva mai mici - Suceava; când vaca fată numai bouţi este semn de belșug în gospodărie - 
Suceava; placenta rămasă de la prima fătare a unei vaci să fie dată de mâncare unei cățele, pentru 
ca vaca să facă în continuare numai viţele și să aibă lapte mult - Ialomiţa; dacă vaca singură își 
mănâncă placenta după fătare, va slăbi continuu și, până la urmă, va muri - Argeș; sau nu va mai 
da lapte - Muntenia; după fătare, placenta se îngroapă lângă un izvor, pentru ca vaca să aibă lapte 
din abundență, așa cum curge apa izvorului, dar în nici un caz să nu fie dată de mâncare la câini, 
pentru că slăbește vaca, se usucă - Suceava; în ziua în care fată o vacă, să nu se dea nimic din casă, 
nici măcar pâine cerșetorilor, pentru că vaca nu va mai primi viţelul să sugă, sau nu va mai da lapte 
- Suceava; nu se dă nimic din casă de pomană, pentru că se duce și laptele de la vacă - Bihor; se 
crede că vaca, al cărui lapte a fost luat de cineva rău-voitor, se duce singură și rage în poarta celui 
care a fermecat-o, cerându-și laptele înapoi - Suceava; dar unei vaci de culoare neagră strigoaicele 
nu-i pot lua laptele - Suceava; nu există păcat mai mare decât acela care conduce la luarea manei 
unei vaci - Tecuci; dacă vaca urinează în timp ce este mulsă, se spune că vita este stricată și că i s-a 
luat mana - Suceava; dacă rage o vacă în timp ce un hoţ stă la pândă, ca să fure, este semn că 
acțiunea lui va fi reușită - Vaslui; este semn că va muri cel căruia îi apar în vis vaci - Suceava 
(2.GOROVEI,p.97;119;149;245-249). În timp cât viţelul suge, la amiază, vaca trebuie stropită cu 
apă, ca să nu i se oprească laptele - Maramureș (BOGDAN, p.35). Vacii gestante, mai ales dacă este 
pentru prima dată și mai este și foarte arătoasă, i se leagă la gât un ciucur sau un șnur roșu, cu o 
lună-două înainte de a făta, ca să nu fie deocheată; după ce vaca fată, din laptele muls în primele 
trei zile se face curastă, iar viţelul este și el legat la gât cu un fir roșu; în locul unde a fost fătat 
vițelul, se înfige un ţăruș de salcie și timp de trei zile se aruncă acolo nouă oale cu apă, câte trei pe 
zi, ca să nu piardă vaca izvorul laptelui; de asemenea, timp de trei zile, vaca nu are voie să treacă 
peste o apă curgătoare, până nu se face curasta, ca să nu piardă laptele; tot în cele trei zile, se 
aruncă într-o apă curgătoare câte puţin lapte, ca și laptele vacii să curgă precum apa din râu - Gorj 
(CĂRĂBIȘ,p.123-124). Se crede că vaca, dată de pomană la înmormântare, va da din laptele său 
până în al șaptelea neam și că, prin urmare, va avea sufletul mortului neîntrerupt lapte pe lumea 
cealaltă - Bacău (3.MARIAN, III,p.192). Când mortul tânăr este scos pe poartă, se dă de pomană 
celuilalt tânăr, despre care se știe că s-a cununat cu decedatul, o vacă sau un vițel, după care este 

scos sicriul afară (MUȘLEA,II,p.35). Va avea parte de un bun câștig cel care se visează mulgând o 
vacă și vor rodi bogat semănăturile, când vacile visate sunt grase - Suceava (NOTE,Băncescu). Serii 
simbolice: salcie-apă-9-3; lapte-apă. 


VALE 

Este simbol feminin, întâlnit în toată lirica populară de dragoste; în același timp, valea (vâlceaua) 
adâncă este unul dintre obstacolele pe care trebuie să-l treacă, în drumul dorului, partenerii și din 
care cauză acest drum are un caracter dramatic (EVSEEV,p. 102-103;135). 


VAMĂ 

Numai în înţelesul de taxă care trebuie plătită de către suflet, după moartea trupească, la trecerea 
sa prin fiecare dintre „popasurile“ pe care le face în drumul purificator spre împărăţia cerurilor; 
numite și vămile văzduhului, popasurile ar fi în număr de 7, 9, 24 etc. (ȘĂINEANU,V,p.443). Se 
crede că vămile sunt: 7 - Banat; 9 - Bihor,Satu Mare; 12 - Bucovina; 24 - Transilvania;Buzău; 
Vrancea;Bucovina; 99 - Munţii Apuseni;Sibiu; vămile sunt păzite de către vameși (draci) și au, în 
Bucovina, următoarele denumiri: vama tâlharilor, vama furtului (furtișagului), vama uciderii, vama 
omorului, vama beţiei, vama sudalmei (blestemului), vama desfrânării, vama lăcomiei, vama 
nedreptății, vama învrăjbirii, vama fermecătoriei, vama vrăjitoriei, vama tutunului sau a fumatului, 
vama minciunii etc., în conformitate cu păcatele, mai mari sau mai mici, pe care le săvârșesc 
oamenii, așa cum sunt ele stabilite de codul moral tradițional; sufletul este mai aspru căznit și 
zăbovește timp mai îndelungat la „popasul“ care marchează păcatul cel mai mare de care se face 
vinovat „dalbul de pribeag“; ca formă concretă, vămile („popasurile“) sunt concepute astfel: uși de 
fier prin care trebuie să treacă sufletul; garduri înalte, succesiv așezate, dar foarte depărtate unele 
de altele și înșirate precum stâlpii între pământ și cer; cele mai multe sunt amplasate pe malul 
unor ape mari, pe care sufletul trebuie să le treacă în drumul său spre Rai; cea mai de pe urmă și 
totodată cea mai periculoasă vamă se crede că este o punte foarte lungă, de grosimea unei unghii 
și lată cât muchia de cuţit, punte care este așezată peste un iaz fără fund, în apa căruia mișună tot 
felul de animale fioroase (balauri, șerpi, șopârle, broaște etc., vietăţi care formează și fauna 
tablourilor apocaliptice din epica populară românească); această punte se mai numește și Puntea 
Raiului, iar locul unde e așezată este întunecos; dacă omul a păcătuit, cum pune piciorul pe ea 
cade în iaz și se duce direct în iad; dar, dacă viaţa lui a fost dreaptă, sufletul merge pe punte cu 
„lumina“ în mână și se duce în Rai; cei mai mulți oameni (înțelegând că omul este făcut din bine și 
din rău, în proporții diferite) merg cam până la jumătatea punţii, când le apare în faţă o pisică, iar 
din spate un câine; există pe această punte un moment de cumpănă, pisica încercând să arunce 
sufletul în iaz, iar câinele nu o lasă; până la urmă, apare un om care alungă pisica și ajută sufletul 
să treacă dincolo, după ce i se plătește cu o monedă; dacă nu este plătit, sufletul este lăsat să cadă 
în iaz (1.MARIAN,p.286-288). Dracii de la vămi au cărţi negre scrise cu litere albe, în care sunt 
trecute toate faptele rele ale omului; mai au și un cântar cu ajutorul căruia cântăresc faptele 
oamenilor după moarte; îngerii au însă o carte albă scrisă cu litere negre, în care sunt trecute 
faptele bune și se încinge un dialog între draci și îngeri asupra faptelor bune și rele; dacă în balanţă 
sunt și fapte bune și rele, pe talere diferite, la paritate, atunci arhanghelul mai pune din cele bune, 
ca ele să tragă mai mult - Transilvania;Bucovina; în Transilvania, se mai crede că, la fiecare vamă, 
sunt diavoli și hoţi cu dinţi rânjitori, care cer sufletul călător de la îngerul conducător, acuzându-l 
de grele vinovăţii pe care le-a comis în viața pământească; dar sufletul poate trece peste vămi mai 
ușor dacă scoate un colac și un ban din cei daţi peste mormânt și le dă dracilor ca plată - Suceava; 
dacă nu are din ce plăti și este și păcătos, atunci nu poate scăpa și merge în iad; de aceea este bine 
ca fiecare om să-și plătească vămile încă din viaţă, dând în același timp pentru morţi ceva de 
pomană - Sibiu (3.MARIAN,III,p.193-194;289-290). La trei zile de la înmormântare, se pune o punte 
peste o apă, de obicei într-un loc de trecere foarte circulat și tot în această zi se dă de pomană un 


Antonescu. Dicţionar de Simboluri și Credinţe Tradiţionale Românești 686 


http: / /cimec.ro 


scaun - Banat (3.ANTONESCU,p.277). 


VARĂ 

Conform concepţiei tradiționale românești, anotimpul verii începe în ziua Sfântului Onufrie cel 
Mare (12 iunie) și ţine până la Nașterea Maicii Domnului (Sânta Maria Mică - 8 septembrie); 
miezul verii sau dricul verii este timpul când se înregistrează temperatura cea mai ridicată; Pintelei- 
călătoriul (Sfântul Mare Mucenic Pantelimon - 27 iulie) este ziua din care, cum spun românii, „vara 
călătorește spre toamnă“ (2.MARIAN,I,p.72). Este anotimpul împlinirilor de toate felurile, în 
roadele de pe câmp și în iubire; fetele dorm pe prispa caselor, nopţile sunt călduroase și tinerii pot 
întârzia mai mult timp la întâlnirile lor de taină (EVSEEV,p.122). Se mai crede că vara începe în ziua 
în care sunt prăznuiţi Sfinţii Împărați Constantin și Elena - 21 mai (PRESA). Copiii care se nasc vara 
vor fi oameni friguroși - Tecuci; dacă va ploua în ziua Moșilor-de-Vară (sâmbăta dinaintea 
Duminicii Mari - Rusaliile, care cad în a 50-a zi de la Duminica Paștelui), înseamnă că anul va fi 
bogat în recolte - Tecuci; când înflorește în timpul verii strigoaia (praful-strigoilor, piedicuţă - 
Lycopodium clavatum - DLRM,p.614;ȘĂINEANU,V,p.218) se crede că iarna va fi călduroasă - 
Suceava (2.GOROVEI,p.19;92;209). Să nu se colinde în timpul verii în special, dar nici în altă 
perioadă care nu este destinată acestuia, pentru că acela care încalcă interdicția va face bube pe 
șezut - Maramureș (BOGDAN,p.122). 


VARVARA (BARBURA) 

Ziua de 4 decembrie în care calendarul creștin ortodox prăznuiește pe Sfânta Mare Muceniţă 
Varvara sau Barbura (ȘĂINEANU,I,p.22). Dacă ramurile de pomi fructiferi, puse în vase în ziua 
Sfintei Mare Muceniţe Varvara (4 decembrie), înfloresc până în Duminica Floriilor, este semn de an 
bogat - lași; se fac plăcinţele după câţi copii vii și morți sunt într-o familie și se dau de pomană - 
Țara Oltului; dar să nu se dea copiilor de mâncare în această zi pâine dospită (crescută) și fasole, 
pentru că fac bube, crescute ca pâinea și multe ca fasolea - Țara Oltului (2.GOROVEI,p.87; 
GOLOPENȚIA,p.112). Este considerată și zâna minerilor, din care pricină nimeni nu intră în mină; se 
crede că Varvarei îi plac petrecerile, glumele și cântecul, pentru că un blestem o ţine închisă în 
cărbune și numai o zi pe an răsuflă și se bucură și ea; se spune că una dintre cele trei stele care 
stau lângă lună este Sfânta Varvara, care, împreună cu celelalte, apără lumea de Antihârţ, acesta 
din urmă căutând să mănânce astrul nopţii provocând astfel întunecime; Sfânta Varvara ar fi sora 
Sfântului Nicolae, iar alte credinţe consideră că Sfântul Sava și Sfânta Varvara ar fi părinţii Sfântului 
Nicolae; începând din 4 decembrie sunt ţinute Zilele bubatului (4-6 decembrie, adică Sfânta 
Varvara, Sfântul Sava și Sfântul Nicolae), pentru ca femeilor să nu li se îmbolnăvească pruncii de 
vărsat; ziua este ținută în special de femei, nepunându-se mâna pe nimic, pentru că acelea care 
lucrează în această zi nu se mai curăţă de bube tot anul, mai ales de cele dulci; ca să nu le iasă 
bube, dis-de-dimineaţă, pe nespălate și nemâncate, toți ai casei își fac semnul crucii pe față cu 
miere de albine; se spune că acela care muncește în această zi se bubează; femeile care au copii 
fac două turte din care una se pune la streașina casei, pentru ca Vărsatul, care trece pe uliţă, să se 
abată, să mănânce și să plece mai departe; se mai crede că, dacă intră cineva în casă în această zi 
și nu are gând bun, familiei îi va merge rău la vite, păsări, chiar este posibil să moară copiii; tot rău 
este dacă prima intrată în casă este o femeie (1.OLTEANU,p.512-513). v. DECEMBRIE. 


VARZĂ (Brassica oleracea - DLRM,p.918) 

La dureri de cap, se crede că este bine să se pună, pe frunte și pe ceafă, frunze de varză crudă sau 
murată - Bucovina; se spune că nu este bine să se taie căpăţțânile de varză și nici să se mănânce 
varză înainte de 29 august (Tăierea capului Sfântului loan Botezătorul) - Bucovina (2.GOROVEI, 
p.42;71). Varza înseamnă supărare, amărăciune sau cel care o visează va cădea victima unor urzeli 
ascunse - Suceava (NOTE,Băncescu). 

VAS 

Femeia gravidă să nu dea vasul cu apă cu mâna ei, ci mai întâi să-l pună jos, de unde să fie ridicat 
de către solicitant, fiindcă va naște copii gemeni - Țara Oltului; dacă plesnește cercul vreunui vas 
(butoi, poloboc etc.), este semn că în acea casă naște o femeie - Suceava; din banii primiţi, ca dar 
la botez, să i se cumpere copilului o căldare, ca să trăiască mult - Muntenia; vasele de aramă, pe 
care urmează să le primească o fată ca zestre, până la încredințarea lor trebuie să fie ţinute pline 
cu porumb, grâu, fasole etc., pentru ca fata să aibă noroc de un bărbat bogat și bun - Muntenia; a 
doua zi după nuntă, tânăra nevastă se leagă la cap cu o basma, fiind așezată pe un fedeleș (vas de 
lemn pentru lichide), ca să nască numai băieţi - Suceava; se îmbolnăvește de urechi cine toarnă 
apă dintr-un vas prin locul unde îi este toarta - Argeș; este în pericol să se îmbolnăvească acela 
care se așează pe o baniţă - Vâlcea; în general, un vas nu se pune în curte cu gura spre sat și baza 
spre casă, pentru că familia va avea de suferit de pe urma clevetirilor care vor circula prin 
comunitatea respectivă - Suceava; dacă s-a luat oala de pe foc, să i se ia imediat și capacul de pe 
ea, ca să nu moară vitele din pricina nădușelii - Tecuci; să nu se fiarbă bucatele într-o oală cu 
capac, atâta timp cât cloșca stă pe ouă, fiindcă pot să se înăbușe puii - Tecuci; se leagă oborocul 
(vas de măsurat cereale) de piciorul patului, considerându-se că astfel nici cloșca nu-și va neglija 
puii - Tecuci; ca să nu plece de pe cuibar, cloșca este mai întâi învârtită de trei ori într-un oboroc și 
apoi pusă seara pe ouă - Tecuci; puii, proaspeţi ieșiţi din ouă, se pun într-o oală, apoi se imită 
tăierea gâtului fiecăruia dintre ei și se așează într-un ciur, care se cerne deasupra focului, apoi se 
pun în poală și sunt duși, cu ochii închiși, afară, ca să nu-i fure păsările răpitoare - Dolj;Teleorman; 
Vâlcea;Prahova;Suceava; nu are noroc la pui cine ţine oalele cu gura în jos, ori puse în parii 
gardului, ori lăsate nespălate - Tecuci; vasele, folosite la prepararea și servitul bucatelor la masa 
din ajunul Crăciunului (24 decembrie), se lasă până a doua zi nespălate, apoi apa de la spălarea lor 
se strânge, se lasă să se așeze toate suspensiile din ea, după care se spală cu ea vita deocheată - 
Suceava; să nu se ţină prin gospodărie cioburi și alte hârburi de oale sparte, fiindcă vitele vor zăcea 
bolnave din cauza picioarelor - Tecuci; sau pentru că cioburile vaselor sparte sunt purtătoare de 
nenoroc, de ghinion - Muntenia; după ce moare un om și este spălat, toate vasele din casă sunt 
așezate cu gura în jos, în partea de răsărit a gospodăriei - Vâlcea; după ce cortegiul funerar s-a pus 
în mișcare spre biserică și apoi spre cimitir, se ia oala, în care a fost apa folosită la scăldatul 
mortului, sau orice alt vas din ceramică sau caolină, și se sparge în mijlocul casei, pentru ca tot așa 
să se spargă toate necazurile și supărările și să nu mai moară cineva din casă - Muntenia; dacă i-a 
murit cuiva o rudă, pe care o visează mereu, să bea apă de pe fundul unei cofe întoarsă cu gura în 
jos și nu va mai avea asemenea vise - Suceava; în caz că la pășunat se pierde o vacă, se iau trei 
cărbuni aprinși și se pune peste ei o oală, ca și gura lupilor să rămână închisă la vederea vacii - 
Muntenia (2.GOROVEI, p.16;26;51;53-55;75;153-154;162;174;247;254;256;271;274;276; 
GOLOPENȚIA, p.89; NOTE,Antonescu). Apa folosită la spălarea unui mort se aruncă într-un loc 
retras, în grădină, la rădăcina pomilor, după care vasul este răsturnat peste locul respectiv, ca să 
nu calce nimeni pe acolo, pentru că este mare păcat - Buzău; Moldova; apa nu se varsă decât după 
înmormântare, iar vasul se răstoarnă cu gura în jos și nu se mai întrebuințează până după 
înmormântare, fiind rău de moarte și pentru alții - Muntenia;Buzău; vasul în care sunt spălate 
hainele mortului se spală în nouă ape și apoi se pune în elapă sfinţită; oalele, atât cea în care se 
încălzește apa, cât și cea din care se varsă apă peste trupul mortului nu se mai folosesc și se 
îngroapă - Sibiu; aceste vase sunt sparte când este scos mortul din casă, pentru a nu mai muri și 
alții din familie - Muntenia; la scoaterea mortului din casă, pentru a fi petrecut spre cimitir, se 
sparge un vas de lut (oală, cană etc.), pentru ca tot așa să se spargă și toate relele din casă, iar în 
locul unde a stat vasul se pune o pâine, ca norocul să nu plece din casă - Banat (3.MARIAN,III,p. 
42;311-313). Este știut că nu este bine ca un vas gol sau cu apă să fie adus în casă și să rămână 
peste noapte neacoperit, fiindcă se crede că pot intra în el forțele răufăcătoare; de aici și credinţa 
care determină ca moașa să răstoarne covata în care a fost apa pentru spălarea pruncul, după ce o 

varsă la rădăcina unui pom, și să se așeze pe ea, după care femeile din casă se așează roată și 
încep să danseze în jurul pomului (4.P0P,p.132). În unele sate vasluiene, se obișnuiește să existe 
un singur vas pentru întreaga comunitate destinat spălării mortului, de obicei o copaie de mari 
dimensiuni; în Banat și Muntenia, spălarea mortului se face pe paie sau pe o scândură (3.MARIAN, 
IIl,p.37;NOTE,Antonescu). În simbolica viselor, un vas cu jeratic înseamnă comoară 
(URSACHE,p.138). 


VASILCĂ 

Denumirea Vasilcă vine din diminutivarea numelui propriu Vasile-Vasilică și este dat de către ursari 
animalelor domesticite și dresate, pe care le obligă să joace prin sate și prin orașe, pe la târguri, 
răspântii de drumuri sau prin curțile oamenilor; dar prin Vasilcă, pronunţat și Vasivă, Sivă, Silcă și 
Puiul Sivei, se înțelege capul unul porc sacrificat, împodobit cu panglici, flori naturale și artificiale și 
verdeţuri comestibile, pe care ţiganii îl poartă pe la curțile oamenilor în ajun sau în ziua Anului 
Nou, urând gazdelor sănătate și belșug în casele lor; uneori, capul porului poate fi împodobit 
grotesc cu mărgele, cercei, inele, brățări, salbe, dându-i-se chipul unei fete; obiceiul este întâlnit cu 
deosebire în Muntenia (2.MARIAN,I,p.40). Obicei practicat de ţigani prin unele zone ale Munteniei 
și Olteniei, mai rar în Dobrogea, constă în purtarea pe o tavă a unui cap de porc împodobit cu 
mărgele și panglici și în intonarea unei colinde specifice; pe alocuri, căpățâna de porc este înlocuită 
cu o păpușă (PRESA). 


VATRĂ 

Cuvântul vatră cuprinde radicalul indo-european at(e)r, care are semnificaţia foc; este unul dintre 
cele mai vechi cuvinte ale fondului principal lexical românesc, făcând parte dintre acele cuvinte 
autohtone, comune și în albaneză; el face parte dintr-o familie de cuvinte care, pentru neavizat, ar 
putea să pară destul de curioasă; este vorba de cuvintele gard, de la indo-europeanul gherdh, cu 
semnificaţiile a împleti, a răsuci, a îngrădi și scrum, care cuprinde radicalul indo-european ker, cu 
semnificaţia a arde, a fi aprins, a încălzi; cuvântul vatră a intrat și în compunerea toponimicelor 
(Vatra Dornei, Vatra Moldoviței), sau în antroponimice (Vătra, Vatrea, Veatreș) și se regăsește 
identic și în celelalte dialecte ale românei, în aromână, meglenoromână, istroromână; sensurile pe 
care le menţionează toate dicționarele limbii române pe seama cuvântului vatră conduc la 
concluzia că aceasta este în fapt un locus, cu dimensiuni variabile, care tinde să se abstractizeze 
semantic, deoarece se depărtează de reprezentarea lui obiectuală, chiar pare că nu mai are nici o 
legătură cu focul, sau că, în orice caz, legătura aceasta a slăbit enorm; totuși, în toate cele trei 
sintagme (vatra satului, vatra casei și vatra focului), trimiterea la noţiunea de foc poate fi lesne 
explicată în plan istoric; alături de apă, pământ, aer, focul este al patrulea element din care se 
compune lumea în toate credinţele tradiționale ale omului de pretutindeni; este considerat sfânt, 
pentru că este creația zeului suprem; Vulcan, zeul focului, își trage numele de la volca=foc, acesta 
venind din sanscritul u/kă, cu semnificaţia de incendiu; fiind un dar al lui Dumnezeu, focul este 
prezentat ca un „zeu viu și gânditor”, un erou civilizator, înrudit cu Ghilgameș și Prometeu, în Asia 
purtând numele de Agni sau Athar, iar, la creștini, de Hristos, nume înrudit cu Krishna, pentru că 
primul înseamnă miruit, iar al doilea esenţă, parfum, ulei, dar și pentru că ambele provin de la krio, 
care înseamnă miruiesc, ung, frec, ultimul sens fiind gestul esenţial prin care se obține focul; după 
cum sintetizează Gilbert Durant, acum este lesne de explicat multe aspecte referitoare la foc, 
inclusiv legătura dintre acesta, sexualitate și cruce; dincolo de toate acestea, rămâne aspectul 
esenţial al focului, acela de a purifica, însuși cuvântul pur însemnând în sanscrită foc 
(7.ANTONESCU, p.32-33). Orice locuinţă are un centru, un „miez”, acesta fiind vatra de foc și 
cuptorul, ca sursă de lumină, de căldură și de viață, comparabile, în plan cosmic, cu soarele, care 
este „miezul de lumină al bolţii cerești”; la temelia cuptorului se îngroapă un vas de lut plin cu 
cărbuni, ca simbol al focului, al familiei și al habitatului însuși; în concordanţă cu acest simbol este 

și acela al grâului, pus într-un alt vas de lut, care este și el îngropat sub locul de amplasare al 
patului și al leagănului, invocându-se astfel forța de germinaţie a grâului, a fertilităţii lui asupra 
familiei; sacralizarea cuptorului o îndeplinește soarele, transmiţându-i puterea prin „crucea 
luminii”, dar semnul creștin, realizat fie ca ornament plastic, fie doar ca simplă umbră a reflectării 
cruciforme a ferestrelor, nu trebuie să lipsească; finisarea cuptorului, ornamentarea bolții 
exterioare, prin colorare, incizare sau prin tehnica stucaturii, cu semnele cosmice (soarele, 
cununa), ori creștine (crucea, pâinea rituală), aprinderea primului foc, ca gesturi preliminare sau 
finale, sunt încredințate persoanelor vârstnice, fiindcă „focul cere viață”, după cum se crede în 
Bihor; vatra de foc și cuptorul nu au numai sensuri benefice; în virtutea principiului dihotomic, ele 
pot dezlănţui secul, sterilul, seceta, uscăciunea, dacă ar fi alimentate cu seminţe de pomi roditori, 
sau cu resturi de mobilier și obiecte de uz casnic, cum ar fi leagănul, doniţe etc.; în plan 
comportamental, memoria colectivă reține numeroase interdicții legate de activitatea în 
gospodărie, conform cărora nu se construiește cuptorul și nu se coace pâinea în sărbătorile 
creștinești, dar nici în cele ţinute pentru paza holdelor împotriva trăsnetelor, grindinii și furtunii, în 
miezul verii; de asemenea, vinerea nu se coace pâine, nici colaci, fiindcă nu sunt primiţi nici de 
morţi, nici de Dumnezeu ca ofrandă; noul-născut este închinat focului și purificat prin introducerea 
lui, de trei ori, în „gura” cuptorului; tatăl ridică pruncul așezat pe vatră, gestul său semnificând 
recunoașterea paternităţii și transmiterea forței genetice și magice asupra noului destin; gestul 
purificării, a profilaxiei magice este analog în practicile rituale cu luarea noului-născut pe fereastră, 
cumpărându-l cu un ban de argint, sau cu schimbarea numelui atribuit iniţial cu pseudonime 
derivate din elemente naturale: Fulger, Focu, Crenguţa etc., invocate pentru protecţia magică de-a 
lungul întregii existențe; măsură de profilaxie magică este și interdicția de a se da vecinilor, în 
această zi, foc, apă, grâu, cenușă din vatră, pentru a nu se da norocul și sănătatea - Bihor; loc 
sacru, în care „se nasc” pâinile rituale cu prilejul sărbătorilor calendaristice (Crăciun, Anul Nou, 
Mucenici, Paște etc.), cuptorul este pregătit în mod deosebit, fiind curățat în zori, când „cade pe 
bolta lui crucea soarelui”, străjuit de mănunchiuri de plante magice sau aromate, pregătit de femei 
„curate” (care nu se află la ciclu menstrual), îmbrăcate în veșminte primenite - Bihor (6.BOCȘE, 
p.164-). Vatra este considerată centrul unei case, deoarece întreaga viață de familie se desfășoară 
în jurul ei, ea asigurând hrana necesară traiului zilnic - Țara Oltului; coșul vetrei nu trebuie măturat 
și curăţat în zile de post, pentru că este pericol să se aprindă casa, dar același necaz se poate 
întâmpla și dacă nu este curăţat în Duminica Paștelui - Vâlcea; cel ce mănâncă pe vatră trage a 
burlăcie, iar, dacă este căsătorit, trage a văduvie - lași; mâncatul pe vatră aduce sărăcie - lași; când 
intră în casa mirelui, mireasa să se uite imediat în vatră, ca să aibă copii frumoși - Oltenia; când 
mireasa vine de la biserică, după slujba de cununie, se așează în vatră, pe o șa, ţinând în braţe un 
băiat frumos, și se uită pe coșul vetrei, pentru a avea copii sănătoși și frumoși - Dolj (2.GOROVEI, 
p.62;133;164;251;GOLOPENȚIA,p. 72). Vatra focului nu este considerată numai o modalitate de 
încălzire și pregătire a hranei, ci și punctul central al casei, loc de concentrare a unor credinţe cu 
caracter supranatural; în locuinţa tradițională, spaţiul vetrei este sinonim cu casa; hornul, căminul 
propriu-zis constituie locul preferat pentru oracole și practici vrăjitorești; de asemenea, spaţiul 
vetrei este locul în care se îngropau morţii, fiind, în consecinţă, sediul cultului strămoșilor; dar, în 
același timp, este și simbol al statorniciei - Galaţi; vatra atrage acasă omul la ceasul morţii - 
Hunedoara; când se zidește o casă nouă, la locul unde urmează să fie amplasată vatra se face o 
gropiţă în pământ, se așează în ea o oală nouă din lut, plină cu apă de râu, în care se pun trei 
peștișori vii, trei boabe de piper și trei boabe de grâu curat, pentru ca membrii familiei care vor 
locui în casă să fie sănătoși ca peștii în apă, iuți ca piperul și cinstiți precum pâinea făcută din grâu 
curat - Arad; se descântă la vatră, la gura hornului, pentru ca vaca să aibă lapte - Hunedoara; pe 
gura hornului, la sărbătorile mari ale anului, fetele își strigă ursitul - Gorj,Vaslui; se crede că pe 
vatră se află norocul, soacrele pe vatră își văd ginerii și tot în vatră fetele își caută viitorii soţi; 
totodată, vatra reprezintă și drumul de acces pentru forțele supranaturale: când cineva strigă pe 

coș numele celui pe care îl dorește, neapărat îl și visează noaptea - Vrancea; pe vatră vine dracul, 
chemat de cei care fac farmece - Suceava; pe vatră se adună la taifas dracii, la miez de noapte, 
când cântă cocoșii - Vâlcea; pe vatră se scoate diavolul, la fiarele coșului - Constanţa; trăsnetul 
intră pe horn și se crede că apoi chinuiește fetele din casă - Mehedinţi; pe horn mai pot intra caii 
lui Sân-Toader, în ziua lui, adică în prima sâmbătă de după Lăsata Secului pentru Postul Paștelui - 
Bacău; dar vatra este și loc de refugiu sau ascunzătoare sigură; astfel, banii sunt puși într-o ulcică 
de lut și apoi aceasta se îngroapă în vatra casei, crezându-se că așa nu vor mai fi furaţi - Vâlcea, 
Neamţ; în general, vatra este considerată locul cel mai curat din gospodăria omului - Neamţ; din 
cauza celor de mai sus, este normal să fie atestate și o serie destul de amplă de interdicții: cenușa 
nu se amestecă cu gunoiul, noaptea nu se privește pe horn, pentru că înțepenește imediat cel ce o 
face - Vaslui; miercurea și vinerea nu se scoate cenușa afară din vatră; după ce se ia oala de pe foc, 
urma acesteia din cenușă se astupă, pentru că, la moarte, femeia care uită să facă acest lucru 
rămâne cu gura și ochii deschiși - Vâlcea (2.CHELCEA,p.308-309). Vatra este considerată loc curat, 
purificat prin foc și privit cu bunăvoință de duhurile pădurii (pe vatră se ard lemne) și de cele 
legate de vânt; prin horn, care acoperă vatra, intră doar zmeul sau zburătorul, care pot fi opriţi 
înfigând un cuțit în vatră, și ursitoarele, personaje a căror bunăvoință se încearcă a fi câștigată; tot 
pe aici umblă și sufletul strigoiului de viu, împotriva căruia puţine lucruri se pot face, fără a-i 
periclita viaţa (CAPESIUS). În noaptea sau ziua de An Nou, pe vatra curățată de cărbuni, cenușă și 
spuză, dar încinsă, sunt puși perii de porc, ca să se ghicească soarta viitoarei căsătorii (2.MARIAN,|, 
p.54). La plecarea miresei din casa părintească, de altfel ca și la plecarea mirelui la cununie, în 
Moldova se joacă „De trei ori pe după masă”, dans pe care folcloriștii îl socotesc menit să 
marcheze despărţirea de vatra părintească; în formele străvechi, jocul se făcea în jurul vetrei care 
era în mijlocul casei; același dans se joacă și când sosește alaiul după cununie, cu mireasa la casa 
mirelui, marcând de data aceasta intrarea în noua familie (4.P0P,p.152). În Banat, se crede că este 
bine ca muribundul să fie așezat pe pământ, pe „vatra casei”, lângă „vatra cuptorului”, pentru a-și 
da liniștit sufletul; forța magică a celor două locuri majore, vatra casei și vatra de foc, îi facilitează 
plecarea pe drumul ne-întoarcerii; de altfel, toate momentele importante ale vieţii sunt 
întâmpinate cu ritualuri complexe, în care elementele primordiale, pământul, apa, focul, constituie 
simboluri ale genezei, ale creaţiei divine, în fond ale vieţii (4.BOCȘE;p.348). Există un rit pentru 
statul sau statornicia vetrei, asemănător celui practicat în cazul statului casei, care asociază 
incantaţiei gestul de împodobire a cuptorului cu crenguţe de rug (măceș), busuioc, leuștean și 
salcie, la sărbătorile din preajma echinocţiilor și solstiţiilor, practic la toate marile sărbători de 
peste an, cu menţiunea că, în miezul verii, la gura cuptorului, pe bolta lui, se punea un mănunchi 
sau o cunună împletită din ultimele spice secerate, crezându-se în concentrarea valenţelor magice 
ale ultimelor boabe de grâu, ca forță germinativă și de regenerare, ceea ce subliniază importanţa 
de ansamblu al unui rit de fertilitate, practicat ca final al marii sărbători a recoltei - Bihor (3.BOCȘE, 
p. 165-166). Se crede că femeia este bine să nască pe vatră sau pe un pat, pentru că vatra este 
socotită loc curat, deoarece aici arde focul și toate relele sunt astfel îndepărtate - Mehedinţi 
(CIOBANU, p.76). Serie simbolică: vatră-șa-băiat-horn; rug-busuioc-leuștean-salcie; oală-apă-pește- 
piper-grâu-3. 


VĂDUVĂ 
Fetele nu merg la femei văduve, ca să le descânte de ursită sau de dragoste, considerând că vor 
avea parte și ele de soţi care nu vor trăi mai mult - Tecuci (2.GOROVEI,p.82). 


VĂL (al miresei) 
Vălul semnifică nevinovăția, puritatea, având totodată funcţia de a despărţi pe mireasă de spațiul 


profan și de a o situa în zona misterului și sacrului care învăluie feminitatea încă de la începuturile 
civilizației umane (EVSEEV,p.198). Femeile poartă văl, pentru că trebuie să le reamintească mereu 

rușinea din care s-au născut primele căsătorii în lume, Dimitrie Cantemir scriind că mireasa este 
acoperită cu o pânză subțire de mătase, prinsă cu două bolduri, pe care, în final, când mireasa este 
dusă la culcare, fraţii sau rudeniile ei le înfig în perete deasupra capului mirilor (GOLBAN,p.73-74). 


VĂTRAI 

Obiect de uz casnic, din lemn sau din fier, de obicei în formă de cârlig lung sau de lopăţică, prin 
intermediul căruia se scormonește ori se trage jarul sau cenușa (ȘĂINEANU,V,p.455). În ajunul 
Bobotezei (5 ianuarie), când preotul vine cu botezul, femeia, din familia căreia îi merge rău, 
pândește la plecare și apucă de un picior, cu vătraiul, pe cantor (care duce căldărușa cu apă 
sfinţită), în credinţa că suferinţele vor părăsi casa ei - Bucovina (2.MARIAN,I,p.132). Să nu se umble 
cu vătraiul (cleștele) în lături, pentru că nu se mai îngrașă porcii - Suceava (2.GOROVEI,p.199). 


VÂLCEA v. VALE. 


VÂLVĂ 

Personaj imaginar, întruchipat ca o femeie care veghează asupra casei, pădurii etc. 
(ȘĂINEANU,V,p.496). Însă, în cele mai multe zone din ţară, vâlva este considerată un duh rău; în 
Țara Moților, textele folclorice caracterizează vâlvele destul de confuz, cel mult ca niște femei 
fabuloase, fără identitate precisă, peregrinând noaptea pe dealuri și aducând cu ele maleficul; ele 
pot fi alungate doar cu fumul rezultat din arderea crenguţelor de cătină roșie (Lycium halimifolium 
- DLRM,p.129), pe care le aprind copiii în scop de a îndepărta duhurile rele; dintre aceste vâlve, 
una singură are caracter benefic, dispunând de o mare forţă și controlând fenomenele atmosferice 
(trăsnet, grindină, furtună, ploi torențiale) printr-o luptă corp la corp cu norii, pe care îi învinge, 
ferind astfel satele de calamităţi; tot în Țara Moților, vâlvelor li se precizează un statut foarte 
extins, cu atribuţii de putere dintre cele mai diverse: Vâlva-Apei, Vâlva-Ciumei, Vâlva-Pădurii, 
vâlvele zilelor săptămânii, vâlvele vânturilor, Vâlva-Lupilor (o variantă moţească pentru Sânpetru - 
Sfântul Petru, ca păstor de lupi), Vâlva-Bucatelor (ca patroană agricolă), Vâlva-Băilor (a minelor, a 
minerilor), Vâlva-Comorii, Vâlva-Cetăţii (în fapt, un duh al ruinelor); vâlvele din Munţii Apuseni se 
împart în două mari categorii: benefice („vâlve albe”) și malefice („vâlve negre”), cele din urmă 
putându-se metamorfoza rapid de la ipostaza de motan negru la cea de moșneag (2.KERNBACH, 
p.221-222). În Ţara Almăijului, o legendă afirmă că, pe vremea uriașilor, trăiau și vâlvele, care erau 
ca toți oamenii; după o vreme, fără să se cunoască pricina, vâlvele s-au luat la ceartă și au început 
să se bată cu plugurile pe care le aveau; apoi s-au luat la bătaie cu copacii, scoțându-i din rădăcină, 
ca mai târziu ele însele să se transforme în niște roți mari de car; și s-au rotit așa până s-au făcut 
din nou oameni (DOLÂNGĂ,p.11). Se crede că fiecare casă are vâlva sa, care uneori se arată sub 
formă de șarpe, care, dacă este omorât, atrage moartea cuiva dintre membrii familiei; acestui 
șarpe i se atribuie caracteristici excepționale: când iese de sub casă, el poartă pe grumaz o coroană 
din aur, cu diamante - Maramureș (2.CHELCEA,p.310). Sunt întruchipări fabuloase, prezente în 
credinţele oamenilor din Munţii Apuseni, unde vâlvele sunt stăpânele băilor (minelor) de aur; 
vâlvele apar sub formă de băieși (mineri), fecioare îmbrăcate în alb, sau animale mici ascunse prin 
ungherele galeriilor; nimeni nu are voie să se atingă de ele, pentru că pot pricinui apoi multe rele; 
mulți cred că baia care nu are vâlvă nu are aur (PRESA). 


VÂNĂTOARE 

În limbajul culturii tradiţionale, vânătoarea conotează valori precum virilitatea, curajul, prestigiul, 
consacrarea; analogia dintre vânătoare și căsătorie are rădăcini adânci în gândirea arhaică, 
deoarece vânatul reprezenta ocupaţia de căpetenie a oamenilor din zorii istoriei, iar textele 
oraţiilor de nuntă dezvăluie această analogie (COMAN,I,p.133). Din mit, legendă sau basm, tema 
vânătorii rituale a trecut în componenţa ceremonialului de nuntă; la români, textele de nuntă, cu 

variantele zonale respective, redă forma alegorică a vânătoarei: mirele, în fruntea unei oști de 
voinici fără seamăn, urmărește o căprioară; prezenţa imaginii ciutei, ca simbol al tinereţii și 
purității feminine, poate fi lesne explicată prin prezenţa perechii cerb-căprioară, care reprezintă 
aproape o emblemă zoomorfă a diadei fecior-fată (EVSEEV,p.206-207). De fapt, cercetătorii 
consideră că, în textele colindelor și în cele de nuntă, vânătoarea și alaiul ostășesc constituie un 
simbol al căsătoriei (4.P0P,p.59). 


VÂNT 

Aerul (vântul) este reprezentat ca suflare divină, dar mai cu seamă ca vânt; nașterea lui este 
închipuită în felurite moduri: a fost făcut de Dumnezeu, pentru a rupe pânza ţesută de păianjen 
printre copaci, ca oamenii să nu vadă soarele; este copil făcut de o fată de împărat, fără bărbat, 
„numai așa, din vis“; a fost creat de diavol, ca să nu-l ardă soarele etc.; se spune că vântul este om, 
care stă în al treilea scaun, în jos de la Dumnezeu și Dumnezeu îi dă voie când să fie vânt și cât de 
tare; singur, de capul lui, nu muncește; ar mai fi văr cu focul și cu Sfântul Ilie; alteori, ar fi Sfântul 
loan, chiar și „gândul lui Dumnezeu” sau „duhul“ lui, ori vine de la „duhul sfânt”; ar locui fie într-o 
peșteră, fie în cer, fie în iad, fie într-un butoi, unde este ţinut de Simion Stâlpnicul (1 septembrie - 
Cuviosul Simeon Stâlpnicul și mama sa Marta); acolo unde stă, este flăcău, sau moșneag singuratic, 
ori sfânt, ori om cu gospodărie, cu femeie și copii; este sfânt mai cu seamă vântul bun, pentru că 
acela devastator este al necuratului; din această cauză, vântul bun nu trebuie blestemat; cine o 
face fie se îmbolnăvește, fie va bate vântul când moare; totuși este neantropomorfizat, când este 
„duh”, „suflare” sau când alcătuiește „creierii omului”, fiindcă nimic nu poate fi mai iute ca gândul 
decât „vârtejul”; Dumnezeu ia în stăpânire fărâma de pământ adusă de diavol din adâncuri, 
suflând asupra ei; tot suflare divină este aceea care dă viață omului, creat de diavol ca lucru inert; 
legenda este sincretică, alăturând unei viziuni naiv-realiste pe cea creștină, antropomorfismului 
primar pe cel religios; de aici și caracterul compozit, contradictoriu, ceea ce anulează însă gândul 
originar că omul și prin suflet — un aer mai subtil — face parte din marele univers, fiind co-natural 
acestuia și că, prin suflare, aerul participă la geneză, având în consecinţă valoare constitutivă și 
parțial determinantă; între aer și vânt este greu de făcut distincție, deși pe alocuri ea apare, pentru 
că se caută o individualizare; cel mai frecvent mod este de a face aerul suflare divină și suflet al 
omului, dar în aceste roluri având subtilitate sporită; această concepţie coincide cu o credinţă 
universală, care situează în aerul respirat partea privilegiată și purificată a persoanei, adică 
sufletul; dar cel mai adesea, vântul (aerul) se comportă omenește; în unele basme, trăiește, 
împreună cu mama sa, pe tărâmuri depărtate; având miros fin, adulmecă repede omul, se așează 
la masă, mâncând cu predilecție lapte dulce de căprioară și bând apă de micșunele; chiar dacă are 
chip de om, este subtil, invizibil: „Ce zboară pe sus și nu-l vezi?”; „Ce-i în mână/ și-i minciună?”; „Ce 
trece pe la poartă/$i câinii la el nu latră?”; vântul este de mai multe feluri: cel al nostru, care 
poartă norii, vântul turbat și „șoimul“, sau vântul de sus, de dincolo de lumea noastră; vântul 
turbat s-ar fi iscat în timpul luptei dintre diavol și omul pornit în căutarea lui Dumnezeu, care se 
depărtase de pământ, pentru că o femeie aruncase cârpa murdară a copilului pe cerul aflat, la 
începuturi, mai jos; acest vânt ar avea morbul turbării, de aceea ciocârlia, care urcă până la el, 
cade moartă la pământ, este mâncată de un animal și acesta turbează; o legendă spune că 
Dumnezeu i-a dat drumul vântului, dar înainte l-a rupt în bucăţi, ca să fie numai cât trebuie, să nu 
fie așa de tare cum avea el putere, încât năruia ziduri și case; oamenilor le-a venit însă ideea să-i 
dea ceva și diavolului de vânt, ca să-i lase în pace, și de aceea se pune la temelia podurilor și 
caselor, ca să ţină, suflete (VLĂDUȚESCU,p.80-82;231;COMAN,|I,p.41-42). Este una din cele patru 
stihii ale cosmogoniei românești; este un demiurg, considerându-se că el ar fi creat prima femeie 
de pe pământ; dar este în același timp și forţă creatoare și forţă distrugătoare, din moment ce 
sfârșitul lumii va veni odată cu un vânt ucigător; totodată, el asistă la nașteri și este un agent 
fecundător de tip masculin; umblă după fata iubită, până când obosit cade jos și se potolește; este 

flăcăul care o iubește pe Ileana Cosânzeana; vântul și norii sunt curieri rapizi ai dorului, mult mai 
rapizi decât soarele și luna (EVSEEV,p.86;88-89). Vântul turbat ar fi o fiinţă fantastică, având chip 
de șarpe monstruos, care sălășluiește la mari înălțimi, provocând cele mai strașnice furtuni 
(3.GOROVEI,p.499). Despre vânt se crede că el este un balaur mare, care suflă numai pe o nară a 
nasului, fiindcă ar prăpădi tot pământul, dacă ar sufla pe amândouă nările deodată - Banat; când 
bate vântul tare și este vijelie, înseamnă că s-a sinucis cineva (fie s-a împușcat, fie s-a spânzurat, fie 
s-a aruncat într-o apă adâncă), adică și-a luat viaţa cu mâna lui - Bihor; vijeliile care încep ziua sunt 
de mai mare intensitate și cu durată mai mare în timp decât cele care se declanșează în cursul 
nopţii - Botoșani; când bate vântul tare, iarna, să nu se umble pe câmp, deoarece acestea sunt 
vânturi rele, care culcă pe om la pat - Tecuci; când bate vântul tare, nu se pun ouă la clocit, pentru 
că ies ouăle limpezi - Tecuci;lași; când se fac vârtejuri de vânt este semn că vremea va fi secetoasă 
- Suceava; vântul tare dinspre răsărit aduce întotdeauna ninsoare viscolită - Dolj;Suceava 
(2.GOROVEI,p.54;100;249-250;262;270). Nu se pun cloști pe ouă când bate vântul puternic, pentru 
că ouăle sunt limpezi, fără rod - Bârlad (BĂLĂNEANU,p.261). Când vântul bate la înălțime este 
semn că vremea se va strica - Teleorman (1.CHIVU,p.247). Se crede că este semn de ciumă, când 
bate vântul în ajunul Crăciunului, și că va fi război, dacă vântul bate în ziua de 14 ianuarie (PRESA). 
Trebuie să se ferească de dușmani cel ce visează că în jurul lui bate vânt cu negură, dar va avea 
parte de bucurie, când visează că bate vânt luminos; va avea parte de frică, de stricăciuni și va fi în 
primejdie cine visează furtună pe mare; și va fi ceartă pentru cel care visează că bate vântul - 
Suceava (NOTE,Băncescu). 


VÂRCOLAC 

Vârcolacii sunt duhuri ale văzduhului, dacii luptându-se des cu ei (PRESA). Fiinţă fabuloasă, 
imaginată ca un balaur, ca un lup etc., despre care se crede că ar lua naștere dintr-un copil mort 
nebotezat, și care ar înghiţi Soarele și Luna, provocând fazele Lunii sau eclipsele; pricolici; strigoi 
(ȘĂINEANU,V,p.499). În mentalitatea tradițională, se crede că vârcolacii ar fi niște pocitanii, care 
încearcă să mănânce Soarele și Luna și, ajungând la aceștia, rup din ei bucăţi mai mici sau mai 
mari, drept pentru care aștrii se întunecă; sunt dihănii asemănătoare lupilor și câinilor, care se fac 
din copii nebotezaţi născuţi din părinţi necununaţi; se mai pot face pur și simplu din văzduh, numai 
din pricina femeilor care torc noaptea, fără lumânare, cu deosebire la miezul nopţii, cu gândul de a 
face vrăji cu firul tors astfel; aceste fire se fac de la sine în calea vârcolacilor și, atâta vreme cât nu 
se rup, de pe ele vârcolacii, sprijiniți cu putere, se reped și prind cu dinţii din aștri bucăţi mari; așa 
mănâncă din Lună și o prefac în sânge, de se vede înroșită în întregime; uneori mănâncă atât de 
mult, că nu mai rămâne din ea decât o dungă foarte subţire; dar mâncând prea mult, ei devin grei 
și firul pe care stau se rupe, pierzându-și astfel toată puterea; în acest fel, Luna scapă din gura lor, 
își recapătă vlaga, se luptă cu ei, îi înfrânge și, în cele din urmă, redevine pură ca înainte; se spune 
că, dacă vârcolacii ar reuși să înghită toată Luna sau tot Soarele, atunci lumea s-ar sfârși; tocmai 
pentru a nu se petrece o asemenea catastrofă, oamenii încearcă să ajute aștrii împotriva acestor 
dihănii, făcând un zgomot asurzitor, bătând în tot felul de obiecte metalice, slobozind armele, 
trăgând clopotele și rostind descântece, pentru ca să-i înspăimânte și să-i alunge; în mentalitatea 
populară, există și vârcolaci vii, adică oameni cu însușirile acestor ființe fabuloase și care pot fi 
recunoscuţi de locuitorii din comunitatea în care ei trăiesc după figura lor uscată și palidă, după 
somnul lor adânc, timp în care sufletul le iese pe gură, merge la Lună și începe să o mănânce; 
acești oameni nu mănâncă din Lună numai în timpul întunecării acesteia, ci și când aceasta are 
discul roșu-arămiu; în acele momente, sângele Lunii curge pe la colțurile gurii vârcolacului și se 
revarsă pe toată suprafața corpului ceresc; semn că sufletului de vârcolac îi este poftă să mănânce 
puţin din Lună sau din Soare este dorința omului de a adormi imediat, începând să picotească, 
timp în care sufletul lui zboară spre Lună și el rămâne ca mort; dacă îl mișcă cineva sau vrea să-l 
scoale, atunci el rămâne mort pentru vecie, pentru că sufletul, la întoarcere, nu mai găsește gura 

pe unde a ieșit în același loc, rătăcind în jurul casei până ce o ia pe drumul cel fără de întoarcere al 
sufletelor moarte (PRESA). Vârcolacii se fac din copii nebotezaţi, din părinţii necununaţi, ori se fac 
din văzduh, numai din cauză că torc femeile fără lumânare noaptea, mai ales la miezul nopţii, 
pentru ca să facă vrăji cu firul tors astfel; pe acele fire stau vârcolacii și acele fire se fac de la sine în 
calea unui vârcolac; cât timp aceste fire nu se rup, vârcolacii, rezemaţi de ele sunt puternici și merg 
încotro vor; atunci ei se reped la corpurile cerești și le rup cu dinţii (OLINESCU,p.317). Se 
transformă în vârcolaci toţi copiii nebotezaţi - Ialomiţa; se spune că vârcolacii sunt câinii lui 
Dumnezeu, care vor să mănânce luna, unde se află Cain și Abel - Galaţi; copiii nebotezaţi merg în 
iad, dar Dumnezeu are milă de ei și îi transformă în vârcolaci și numai așa pot merge ei prin aer, 
până ajung la Lună, ca să mănânce din ea - Transilvania; unii cred că vârcolacii se urcă la lună sau la 
soare pe aţa răsucită într-o zi de duminică, sau pe aţa toarsă noaptea, la lună - Botoșani; vârcolacii 
au formă de lup și trăiesc în haite, dar, dacă se întâmplă ca vreun câine să muște până la sânge un 
vârcolac din haită, acesta se face om, doar că are păr pe tot trupul - Teleorman; când luna este 
mâncată de vârcolaci (este eclipsă) este prevestire de răscoale și războaie în lume - Suceava 
(2.GOROVEI, p.250). 


VÂRTEJ 

Se crede că vârtejurile de aer sunt ridicate de duhurile necurate, iar oamenii prinși în mijlocul lor 
sărăcesc - Suceava; pe cine l-a apucat vârtejul, până anul viitor moare - Tecuci; este sluţit cel peste 
care trece vârtejul - Muntenia; înnebunește cel care zărește vârtejul și nu fuge din calea lui - 
Suceava; vârtejul se oprește, dacă i se strigă Ho!, cu sensul de „oprește-te” - Ialomiţa; sau pur și 
simplu este izgonit verbal - Dolj; dar să nu-l scuipe cel ce vede vârtej, pentru că el nu este altceva 
decât concretizarea unui pariu făcut de către Maica Domnului cu diavolul, după care acesta din 
urmă nu va găsi apă și cine scuipă se dăruiește în fapt necuratului - Tecuci (2.GOROVEI,p.250-251). 
Vârtejurile de aer sunt făcute de draci și cine este prins de vârtej sau se duce în locul unde s-a 
răsucit un vârtej rămâne damblagiu, paralizat; de aceea oamenii, când văd un vârtej, scuipă, se 
închină și se întorc cu spatele la el - Gorj (CĂRĂBIȘ,p.117). 


VÂSC (Viscum album — DLRM,p.937) 

Vâscul nu trebuie să lipsească din nici o casă în noaptea Anului Nou, considerându-se că el aduce 
liniștea și înțelegerea în familie de-a lungul întregului an; se crede că, dacă în noaptea de An Nou 
este vâsc în casă, atârnat de grindă sau prins chiar la intrare, și perechile de îndrăgostiţi trec pe sub 
el și se sărută, acestora le va merge bine tot anul (PRESA). 


VERDE 

Se crede că ramura verde apără casa și gospodăria de forțele răufăcătoare; în Transilvania, ramuri 
verzi se pun la porţile curților, șoproanelor, grajdurilor, coteţelor, la ușile și ferestrele caselor 
(4.P0P,p.92). La fiecare gospodărie, primăvara se prind în poartă ramuri verzi, uneori se fac și 
coroniţe, care se pun pe cap; sunt împodobite și căruțele care merg apoi la câmp, unde se încinge 
hora, nu înainte de a se opri la capătul ogorului semănat cu grâu, unde se face o horă, apoi trec cu 
căruțele peste lanul de grâu verde; la fel, animalele mici sunt trecute printr-un cerc de ramuri 
verzi, iar cele mari sunt puse să pășească peste un cerc din ramuri verzi împletite; prin același cerc 
sunt mulse vacile și oile (ENACHE,p.118). Simbolizează sentimentul de împământenire - Țara 
Oașului (PRESA). Este simbolul reînnoirii naturii, al prospeţimii, al rodniciei și al speranţei 
(ZAHACINSCHI,p.18). Verdele sau verdețele se fac, în Suceava, din dediţă - Anemone pulsatila; 
sămânță și sâmburi de floarea-soarelui - Helianthus annuus; brândușă - Crocus vernus; ruja neagră 
- Paeonia officinalis; urzici (2.MARIAN,I,p.137). 


VERGELUL v. IANUARIE (noaptea Anului Nou; Boboteaza) 

VEȘMÂNT v. HAINĂ. 


VEVERIȚĂ (Sciurus vulgaris - DLRM,p.927) 

Se crede că, dacă veveriţele coboară din zonele de deal și de munte spre șes și intră în livezile 
oamenilor ca să mănânce fructe, va fi secetă și foamete mare - Bucovina (2.MARIAN,I,p.85). Cine 
întâlnește peste noapte o veveriţă este convins că a doua zi îi va merge rău - Suceava 
(2.GOROVEI,p.251). 


VICLEIM (VIFLAIM) 

Vechi nume românesc al Bethleemului (ȘĂINEANU,I,p.349). Totodată este numele unei forme de 
teatru popular medieval, cu subiect inspirat din viaţa Mântuitorului, piesa jucându-se de către 
flăcăi (pentru personajele feminine, în travesti) în zilele Crăciunului (25-27 decembrie), de Anul 
Nou (1 ianuarie) și, pe alocuri, de Bobotează (6 ianuarie); ca arie de răspândire, Vifleimul 
(Viflaimul) poate fi întâlnit în toată partea nordică a țării, cu deosebire în Bihor și în Maramureș; în 
perioada totalitară, piesa a fost interzisă, din care cauză câteva personaje grotești (irozi, draci) au 
trecut, împreună cu recuzita lor, în alte colinde sau manifestări augurale, de exemplu în colindele 
„de capră“, fără însă ca textul folcloric să le justifice prezența (4.ANTONESCU,p.434; HERȚEA, 
p.157;PRESĂ). 


VIDMĂ-DE-PĂDURE v. MUMA-PĂDURII. 


VIDRĂ (Lutra vulgaris - DLRM,p.929) 

În folclorul românesc, teritoriul acvatic stăpânit de vidră, adică „Vidrosul”, este descris ca o 
imagine la superlativ a vâltorilor de ape, ca o groapă fără fund, plină de taine și puteri ascunse, 
sălbatică și de nestăpânit prin virtuțile omului, fiind un fel de echivalent al codrilor întunecoși sau 
comunicând cu tărâmul de dincolo; figura vidrei poate fi întâlnită numai în trei genuri ale literaturii 
orale: în cântecele funerare, în colinde și în cântecele bătrânești; ea apare în strânsă legătură cu 
un topos fundamental al geografiei locale: pragul de ape, loc considerat „al vidrei”, uneori purtând 
numele animalului tutelar; deci ea este considerată ca o adevărată stăpână a apelor și cu 
deosebire a apelor primordiale, a apelor mitice; de altfel, numele ei, redus la rădăcina sa indo- 
europeană, provine dintr-un etimon care desemna chiar apa; unele cântece funerare așează vidra 
la pragul de trecere dintre lumea de aici și tărâmul de dincolo, ca paznic al acestei intrări, ca 
stăpân al căilor infernale, ca ghid și protector al celui aflat pe calea fără întoarcere; spre deosebire 
de mitologiile mediteraneene, în care „marea trecere” are loc, cel mai adesea, pe căile pământene 
și subpământene, în cultura tradiţională românească pragurile către lumea cealaltă au un caracter 
prin excelenţă acvatic; ca și Cerberul, stând la graniţa dintre două lumi, vidra funcţionează ca un 
simbol al morții; cu această încărcătură semantică apare în cântecele bradului; „dalbul de pribeag” 
trebuie să accepte înfrăţirea cu animalul sacru, pentru că numai astfel poate depăși pragurile ce 
separă diversele nivele ale ființei, pentru că numai așa poate ajunge la locul desprinderii totale de 
viaţă și de amintirile ei, de condiţia omenească, de spaima de moarte, de dor și de suferinţă; 
pentru că păzește o poartă, pentru că are acces la alte lumi, vidra este, în mod firesc, puternică și 
atotștiutoare; în toate aceste situaţii, vidra apare ca un operator mitologic, intervenind într-un act 
de transcendere a condiției umane, fie prin trecerea în lumea de dincolo, fie prin dobândirea unei 
cunoașteri ce depășește cunoașterea obișnuită; un descântec evocă figura vidrei nu ca un agent al 
vrăjii, ci ca un model al sănătăţii și purității; viețuitoarea apelor nu relevă aici funcţii actanţiale, ci 
numai rosturi strict decorative; fata care vrea să fie iubită adună roua și „dragostea” de pe flori și 
apoi se scaldă în această apă fermecată, ceea ce declanșează analogia cu vidra; în acest caz, vidra 
este văzută ca un simbol al purității și curăţeniei; stând tot timpul în contact cu elementul 
primordial, ea se împărtășește din puterile acestuia și participă la sacralitatea lui; identificându-se 


pă 

cu vidra, protagonista descântecului speră să beneficieze de același statut (COMAN,I,p.197-202). 
Se crede că este indicat ca bolnavii de plămâni să mănânce inimă de vidră - Neamţ 
(2.GOROVEI,p.251). 


VIERME 

Credinţele populare nu fac diferenţiere între viermii feluritelor specii, pe care îi privesc unitar în 
aproape toate cazurile; astfel, dacă, la arat, se găsesc sub brazde mulţi viermi și râme este semn că 
porumbul va crește frumos în acel an - Tecuci; viermii găsiţi toamna în ghinda de stejar arată că 
anul viitor va fi caracterizat prin recolte bogate - Suceava; ca viermii să nu mănânce ceapa, este 
suficient ca unul dintre ei să fie înţepat în vârful unui băț și așezat la capătul stratului, astfel 
scăpându-se de ei - Vâlcea; viermii de mătase trebuie să fie ascunși de vederea oamenilor, pentru 
că altfel se deoache și mor - Muntenia (2.GOROVEI,p.19;47;75;185). Ca să aibă copii, femeile 
mănâncă viermișorii ce se află în pălămida (Cirsium arvense - DLRM,p.594) care crește vara în 
lanurile de grâu - Banat (3.MARIAN,II,p.178). În Muntenia, pentru a scăpa de viermele-merelor 
(Carpocapsa pomonella), unul dintre cei mai mari dăunători ai pomilor fructiferi, în special al 
merilor, oamenii aveau obiceiul să-i dedice o zi anume din an; aceasta se ține în marțea din 
săptămâna întâia a Postului Paștelui (Postul Mare; Păresimi) și se numește Ziua Viermilor sau 
Marţea Viermilor, zi în care nu se lucrează nimic în casă sau în grădină, pentru că altfel, peste vară, 
cel ce lucrează va avea parte de mari stricăciuni aduse pomilor de către viermi (BURNAZ,p.42). 
Cine visează viermi înseamnă că averea sa va spori; cine visează gogoși de viermi de mătase 
(Bombyse mori - DLRM,p.929) înseamnă că va avea parte de bogăţie - Suceava (NOTE,Băncescu). 


VIESPE (Vespa vulgaris - DLRM,p.929) 

În sistemul de opoziții cu care operează mentalitatea tradițională, viespea este exact opusul 
albinei; unele legende narează că viespea s-ar trage din fiul matricid, care a fost blestemat să se 
metamorfozeze într-o muscă cu ghimpi veninoși; alte legende afirmă că viespea a vrut să-l 
păcălească pe Creator în momentul când acesta a chemat la el toate vieţuitoarele, ca să vadă ce au 
reușit, fiecare în parte, să muncească, să făurească; dar viespea, care lenevise în tot acest timp, i-a 
adus o bucată de mucava și nu un fagure; de aceea a fost blestemată ca munca ei să se transforme 
totdeauna în hârtie, adică să aibă mereu un cuib slab întocmit, să fure și să nu aibă parte niciodată 
de nimic, oamenii fiind cei care îi vor distruge cu insistenţă „casa“; aura ei malefică îi rezervă 
atribute în consecinţă: este leneșă, hoaţă, păcătoasă și rea; înțepătura ei este veninoasă și se 
crede că poate produce chiar moartea; în plan simbolic, viespea este situată în aceeași zonă cu 
păianjenul (COMAN,II,p.138). Se crede că viespea aduce răul la casa omului și, din această cauză, 
trebuie să i se distrugă cuibul și să fie gonită - Vaslui;Botoșani (2. GOROVEI,p.281). v. ALBINĂ. 


VIEZURE v. BURSUC. 


VIN 

Platon afirmă, în Legile,l,637, că „Sciţii și tracii beau vin neamestecat deloc, atât femeile, cât și 
bărbaţii, și îl împrăștie pe hainele lor, socotind că este o deprindere frumoasă și aducătoare de 
fericire”; în Argeș, cel ce stoarce strugurii își împrăștie prima cană de must pe șorţul care îi acoperă 
pieptul și picioarele, urând cu glas tare: „Să fie fericire!”; tot așa, mesenii invitați la nuntă își varsă, 
înainte de a bea, câte un strop de vin pe căptușeală, urând: „Să aibă tinerii fericire, viață bogată, 
copii o gloată și casă de piatră!”; vinul este simbolul vieţii veșnice (2.CHELCEA,p.33-34). Vinul este 
numit „sângele lui Hristos” (VLĂDUȚESCU,p.141). În mentalitatea tradiţională, vinul este 
considerat ca o băutură căreia trebuie să i se acorde toată atenţia; în caz că, în budane și căzi, 
unde este pus „la fiert”, cade un obiect sau un animal necurat care spurcă vinul, este neapărat 
nevoie ca preotul să sfințească vasele și butoaiele spurcate, după ce a fost golit conţinutul și au 

fost spălate pe dinăuntru și pe dinafară, apoi să toarne în ele puţină apă sfinţită de la Bobotează; 
dacă, în vinul de împărtășanie, aflat în potirul de pe masa sfântă din altar, cade o vietate, preotul 
este obligat să bea conţinutul potirului, drept canon pentru neglijența sa (PRESA;NOTE, 
Antonescu). În Oltenia, vinul este privit, ca și apa, ca instrument al purificării; astfel, se stropește 
cu el bradul gătit pentru nuntă, după ce iniţial a fost stropit cu apă; se consumă de către mire și 
mireasă, asociat cu alţi purtători de efecte magice, precum turta și azima, considerate și ele ca 
având caracter purificator (1.LARIONESCU,p.449;452). În localitățile din Gorj, bărbieritul mirelui se 
face în seara dinaintea cununiei, fața umezindu-i-se mai întâi cu vin și apoi cu apă, socotindu-se că 
astfel tânărul va fi rumen și frumos la față (CĂRĂBIȘ,p.69). Când se varsă întâmplător paharul cu 
vin la masă, este semn de veselie - Muntenia;Teleorman; sau este semn de bucurie și câștig bun - 
Mehedinţi;lalomiţa; dacă își varsă cineva vin pe haine, este semn că-și va face altele noi - 
Muntenia; în ziua de Armindeni (Sf. lrimia; 1 mai) să se bea vin roșu, pentru că se înnoiește 
sângele; tot așa trebuie să se facă de-a lungul întregii luni, ca să se înnoiască și luna mai - Suceava; 
să bea vin cel ce are, la masă, de mâncare supă, ca să nu fie împuns de vreun bou - Muntenia; în 
locul unde a murit un om, trei seri consecutive după înhumare, se pun o cană cu vin, alta cu apă, o 
bucată de pâine și o lumânare aprinsă, care se dau de pomană, chiar în acel loc, unui bărbat sau 
unei femei dintre participanţii la ceremonialul înmormântării, crezându-se că bărbatul sau femeia 
reprezintă persoana decedată, care timp de trei seri revine acasă, obosită și flămândă, și trebuie să 
mănânce și să bea, iar lumânarea este dusă apoi la biserică, la icoana Maicii Domnului și, în cele 
din urmă, se așează aprinsă la mormântul celui mort - Muntenia; în caz că, din vinul primit ca 
pomană, se varsă puţin pe jos, înseamnă că mortului pomenit i-a fost sete - Muntenia (2.GOROVEI, 
p.13;113;135;151;153;252;1.CHIVU,p.245). De Anul Nou, pentru aflarea destinului și anume ca să 
știe dacă viitorul soţ le va fi beţiv sau nu și ce fel de băutură vor bea, omul care este gazdă umple 
mai multe ulcele cu vin, rachiu și apă, le duce pe toate afară din casă, iar fetele ies una câte una pe 
întuneric și aleg câte o ulcea și se crede că felul de băutură găsit acela va fi preferat de soţii lor, iar 
fata care alege ulcica cu apă nu va avea bărbatul beţiv (2.MARIAN,I,p.56). În unele părţi ale 
Moldovei, cât timp stă mortul în casă, celor ce vin să-l vadă li se dă câte un pahar de vin și o bucată 
de pâine - Bucovina; tot în Bucovina, morţii care au decedat fără să fi fost spovediți și împărtășiţi 
sunt spălați cu vin (3.MARIAN,(11l,p.41;126). Vinul trebuie băut până a nu înflori via, pentru că face 
și el flori - Maramureș (BOGDAN,p.73). Pentru a naște mai ușor, femeia trebuie să bea vin încălzit; 
ulcele cu vin se pun și la picioarele mortului, ca să-și poată stinge setea pe drumul pe care urmează 
să-l facă (GOLBAN,p. 87;80). Pausul, numit apaus în Moldova, este sticla cu vin sau apă, cu un 
colac așezat pe gâtul ei și o lumânare, pregătită pentru a fi stropit mortul în momentul înhumării 
lui; în Suceava, în această sticlă se pune numai agheasmă, sau numai apă curată îndulcită cu puţină 
miere; în Bucovina se pune vin amestecat cu mied; în Transilvania, paus i se spune vinului folosit la 
stropirea mortului înainte de a fi acoperit; în Munţii Apuseni și în zona Năsăudului, paus se 
numește apa care este dusă pe la case și se dă de pomană, sau este pusă la drumuri unde nu există 
fântâni; această apă poate să fie și cea dată de băut oamenilor însetaţi dintr-un târg; în Muntenia, 
pausul se face din vin amestecat cu puţin untdelemn, dar tot paus este și vinul cu colac duse la 
biserică și date de pomană în unele sâmbete ale morților; se mai obișnuiește ca, la Schimbarea la 
Față (6 august), să se ducă la biserică must și pomană de struguri, care poartă numele generic 
paus; semnificaţia acestui vin este următoarea: în Bucovina, pentru „spălarea” decedatului și 
curățirea lui de păcate, ca să fie curat la înfățișarea înaintea lui Dumnezeu sau ca să aibă din ce 
gusta și cu ce se îndulci dalbul de pribeag pe lumea cealaltă; ridicarea pausului, împreună cu colacii 
sau coliva, și prinderea asistenței unul de altul simbolizează că, pe lumea cealaltă, să fie toţi la un 
loc; termenul paus vine din lat. Pausum, iar apaus din ad pausum = pentru odihnă (3.MARIAN,III, 
p.107-108;NOTE,Antonescu). Serii simbolice: apă-vin-pâine-lumânare; apă-untdelemn. 

VINERI 

Este o zi fastă, cea mai sfântă zi dintre zilele lucrătoare ale săptămânii; se postește și se fac 
rugăciuni; nu se coase, nu se spală, nu se mătură prin casă, nu se dă gunoiul afară, fiindcă 
mănâncă uliul găinile; este ziua în care a fost răstignit Mântuitorul, dar credinţele populare o 
personifică, făcând din ea o sfântă care ajută, în basme, pe Făt-Frumos și pe Ileana Cosânzeana să 
treacă peste o serie de obstacole apărute în calea lor, spre biruinţa forțelor binelui; Sfânta Vineri 
este considerată a fi soră cu Sfânta Duminică, fiind o femeie bună, împărăteasă a văzduhului și 
zeiță a frumuseţii morale; se crede că locuiește într-o pădure, la marginea pământului, sau uneori 
la poarta Raiului; ea vindecă diferite boli, ferește oamenii de răutăţile vieţii, aduce bucurii 
oamenilor și le iartă păcatele; are în stăpânire toate vietățile pământului, pe care le hrănește și le 
îngrijește; pedepsește pe cei care nu o respectă, dar se roagă „în genunchi pentru creștini”; fiind 
zeița frumuseţii, le dă femeilor frumuseţe și face ca fetele mari să se mărite și să devină și ele 
frumoase (BODIU,p.419). Vinerea este cea mai sfântă zi din săptămână; cine poate să postească și 
să nu mănânce nimic îi va merge bine; postesc în special fetele, ca să fie frumoase și să le crească 
părul, iar nevestele postesc, pentru că așa au apucat încă de când erau fete; nu este bine să se 
lucreze, pentru că Sfânta Vineri se supără rău și pedepsește ce cea care o nesocotește; nu se 
coase, nu se croiește, nu se spală cămăși, nu se mătură prin casă și nu se dă cu mătura pe vatră, 
nici nu se dă gunoiul afară, pentru că ar mânca uliul găinile - Bucovina; vinerea, femeile mănâncă 
doar o singură dată, seara, după apusul soarelui, fiindu-le mai frică de Vineri decât de Duminică, 
pentru că ar fi lovite numai de nenorociri - Muntenia; cine coase în zi de vineri va suferi de ochi - 
lalomiţa; se crede că orice lucru început vinerea nu are un sfârșit bun, de asemenea, nu se 
lucrează la munci grele (săpat, cosit, tăiat lemne etc.) - Banat; ziua de vineri din cadrul Săptămânii 
Luminate (prima săptămână după Paște) se ţine pentru ca roadele pământului să se lege bine și să 
nu le bată grindina; în această zi nu este bine să se lucreze și mai ales: nu se ţese la războiul de 
ţesut, pentru că așa cum „bat vatalele în bătătura pânzei”, tot așa va bate și grindina; nu se 
deapănă, fiindcă așa cum se învârtește vârtelniţa, tot așa se vor învârti și vânturile, care vor aduce 
ploi și furtună; nu se coase, pentru că așa cum acul sparge pânza, așa și piatra va sparge holdele; 
nu se fierb rufe, cămăși, alte pânzeturi, fiindcă așa cum clocotește apa, tot așa va clocoti și 
grindina; nu este bine să se arunce apă către ușa casei, pentru că se udă sufletul morților din acea 
casă și asta nu le face plăcere; singurul lucru care poate fi făcut este să se pună păsările cloșcă pe 
ouă, ca să iasă puii bine - Bucovina (2.MARIAN,I,p.77; 91;11,p.233). Vinerea sau Sfânta Vineri este 
ziua în care femeile se abţin să efectueze multe din muncile gospodărești, precum pieptănatul lânii 
sau cânepei, măturatul prin casă, preparatul leșiei, nu se toarce, nu se coase, nu se spală rufe, nu 
se face pâine etc., în credinţa că s-ar putea să li se întâmple ceva rău, o boală grea, un accident, 
sau numai și pentru faptul că s-ar putea să aibă apoi ghinion în tot ceea ce vor face - Transilvania; 
Muntenia;lași;Suceava; mai mult, nu se scoate cenușa din vatră și nici gunoiul din casă, pentru că 
nu este bine, nu se face pâine, decât dacă este mare nevoie, crezându-se că astfel este ars trupul 
lui lisus, nu este bine să se toarcă, dar fuse se pot depăna, nu se ţese pânză de bumbac deasă, 
pentru că se crede că sunt puși zimţi și împunsă Sfânta Vineri în obraz; de asemenea, nu se coase 
(nu se împunge) în zi de vineri, fiindcă se crede că este împunsă în ochi Sfânta Vineri; să nu se facă 
leșie, să nu se spele rufe și nici să nu se spoiască în zi de vineri; mai cu seamă coptul pâinii și 
spălatul sunt interzise, pentru că Sfânta Vineri stă cu mătura în mână și păzește femeia, aplecată 
peste vatră pentru pregătirea hranei, de văpăile focului și de stropii leșiei; de aceea ziua ei trebuie 
respectată cu strășnicie - Țara Oltului; femeile nu cos vinerea ca să nu rămână oarbe - Moldova; nu 
se coase în zi de vineri nici pentru copii, fiindcă îl vor durea ochii pe acesta, sau pentru că se crede 
că, în fapt, sunt împunși cu acul ochii Maicii Domnului - Țara Oltului; nu se spală rufe, deoarece 
este primejdie să se opărească acela care o face - Suceava; dacă o femeie se spală pe cap în zi de 
vineri, îi va muri bărbatul - Suceava; capătă răni la degete femeia care toarce vinerea - Suceava; nu 
se coase, nu se spală haine, nu se coace pâine, pentru că vine Vinerea, considerată aici ca o zână 

bună, dar neiertătoare față de cele care nu ascultă - Bihor; nu se toarce și nu se coase de la miezul 
nopţii de joi spre vineri, pentru că le apucă Vinerea - Bihor; femeia care coase în zi de vineri se 
îmbolnăvește de ochi - Ialomiţa; dar copiii născuţi în zi de vineri vor avea noroc în viaţă - Suceava; 
este de rău augur pentru cine dă gunoiul afară din casă în zi de vineri - Tecuci; este bine să fie 
înțărcaţi copiii în zi de vineri - Tecuci; este ferit de furtuni cel ce respectă ziua de vineri și se abține 
de la o serie de munci - Moldova; fetele care postesc vinerea se vor mărita mai repede - Suceava; 
în zi de vineri, unele fete mănâncă numai o singură dată, ca să aibă noroc în viaţă - Muntenia; în zi 
de vineri, nu se mătură prin casă, nu se mătură de cenușă vatra și nu se dă gunoiul afară, ca să nu 
atace și să mănânce uliul găinile din gospodărie - Suceava; de asemenea, nu se mătură în podul 
casei și nici nu se zugrăvește în casă, pentru că se fac greieri - Țara Oltului; nu se iau ouăle din 
cuibar în zi de vineri - Suceava; vasele, în care este pus laptele la închegat, trebuie fierte în zi de 
vineri - Tecuci; îi cresc multe bălării și buruieni în grădină aceluia care se spală în zi de vineri - 
Tecuci; dar, ca să-i treacă durerile de cap, este bine ca acel care suferă să se spele pe cap într-o zi 
de vineri, până a nu răsări soarele, într-o apă care curge mai la vale decât locul unde îi este 
construită casa - Transilvania; nu se coase în zilele de vineri din Postul Paștelui și nici în cele din 
Postul Adormirii Maicii Domnului (15 august), în credinţa că vor fi cusute toate necazurile și 
gospodăria femeilor va fi ferită de rele - lași; mai ales în zi de vineri, să nu se dea seara, cu 
împrumut, sare și foc, fiindcă este rău de pagubă - Vâlcea; i se îmbolnăvesc vitele celui care dă 
altcuiva balegă în zi de vineri - Suceava; castraveţii nu se pun în pământ în zi de vineri, pentru că 
se fac amari - Mehedinţi;llfov; și nici nu trebuie să se rupă din cei ieșiți primii, fiindcă se amărăsc 
ceilalți - Mehedinţi; se crede însă că este bine ca lucrurile să fie începute în această zi, ca să fie 
duse la bun sfârșit - Suceava; dar este considerată ca zi păgubitoare pentru încheierea de logodne 
- Muntenia; să nu se cârpească nici un fel de obiect textil în zi de vineri, pentru că lucrul nu va avea 
trăinicie - Tecuci; în zi de vineri să nu se lucreze la acoperișul nici unei construcții (casă, acareturi), 
pentru că păsările cerului își vor face în ele cuiburile lor - Bihor (2.GOROVEI,p.9;15;32;42;44-46;99; 
106;119;123;143;168;178;182;193;201;235; 253;GOLOPENȚIA,p.72-73;108;137). Dacă vinerea 
este vreme rea, duminica va fi bună - Teleorman (2.CHIVU,p.265). Unele femei, vinerea, nu 
lucrează nimic din ceea ce înseamnă „lucru de mână” (cusut, împletit etc.), ca să le meargă bine în 
casă - Bucovina (NOTE,Băncescu). Vineri este cea mai primejdioasă zi din săptămână, cu deosebire 
pentru femeile care nu o respectă, pentru că Sfânta Vineri le poate pedepsi crunt; cine toarce lână 
vinerea pe cealaltă lume i se va răsuci gâtul drept caznă; face râie cel ce mănâncă vinerea pește; 
nu se mătură în casă și nu se scoate gunoiul afară din casă, pentru că mănâncă uliul găinile - 
Banat;Maramureș;Dolj;Teleorman;Dobrogea;Suceava (PRESA). În toate zilele de vineri din Postul 
Paștelui nu se coase, fiindcă se crede că se cos și necazurile de gospodărie (2.BERDAN,p. 6). Nu se 
lucrează nici înspre și nici în ziua de vineri, pentru că este mare păcat, și nici nu se umple borș, 
fiindcă nu se acrește - Bârlad (BĂLĂNESCU,p.261-262). 

Vinerea Mare; Vinerea Seacă; Vinerea Patimilor; Vinerea Paștilor — Conform circularei emisă la 6 
decembrie 1786 de către Episcopul ortodox Ghedeon Nichitici de la Sibiu, în urma consultării și la 
cererea expresă a lui Franz losef, se adaugă la capitolul „Sfinţii naționali” și sărbătorile „nefixe” 
care se ţin, dintre acestea rămânând să fie sărbătorită de către românii ortodocși din imperiu 
numai „Vinerea cea mare din săptămâna Patimilor” (GRAMA,p.72). Este ultima zi de vineri din 
Postul Mare sau Păresimi și ziua în care a fost răstignit pe cruce Mântuitorul pentru răscumpărarea 
păcatelor tuturor oamenilor de pe pământ; în toate bisericile, seara, se oficiază Denia Sfântului 
Prohod; nu se mai trag clopotele până la Înviere; este ziua celui mai aspru post din întregul an 
(PRESA). Este ultima vineri din Păresimi și i se spune Vinerea Mare pentru că are însemnătate de 
12 vineri, sau pentru că între Vinerea Mare și Vinerea Rusaliilor pot fi numărate 12 zile de vineri - 
Banat; în această seară, se cântă în toate bisericile Prohodul Mântuitorului, cea mai frumoasă și 
impresionantă melodie din câte sunt interpretate în cadrul cultului ortodox; seara, când se face 
ocolirea bisericii într-o amplă procesiune religioasă, la care participă toţi credincioșii, femeile pun 

lumânări la crucile mormintelor din cimitir, după care își bocesc morții din familie; se pleacă de la 
biserică având lumânarea aprinsă și păzind să nu se stingă până acasă și se înconjoară cu ea de trei 
ori casa, desenând semnul crucii pe pereţii celor patru laturi, pentru a fi ferită de foc, trăsnet și de 
boli - Gorj;Moldova; se înconjoară casa și pomii din grădină cu tămâie sau se afumă și cu o pânză 
pentru ca nici o sălbăticiune să nu se apropie de casă și de porci și nici o insectă să nu atace pomii 
și să strice fructele - Suceava; florile duse la biserică în această zi și așezate pe „Mormântul 
Domnului” (masa din mijlocul bisericii, pe care se pune epitaful) sunt luate la sfârșitul slujbei și 
duse acasă, apoi uscate, pentru că sunt bune să fie afumaţi copiii, când se îmbolnăvesc - lași; dacă 
sunt și flori aduse cu rădăcină, acestea sunt luate și puse în ghivece, considerându-se bune ca leac 
pentru multe boli; sămânţa din busuiocul dus în această zi la biserică și apoi luat acasă și 
însămânţat este bun contra frigurilor; tineretul se spovedește la preot, pentru iertarea tuturor 
păcatelor, iar unii merg la o apă și se bagă repede în ea de trei ori, considerând că astfel vor fi 
sănătoși tot anul, iar cei bolnavi deja se vor însănătoși; unii se scaldă începând chiar din ziua de 
miercuri din Săptămâna Patimilor, iar alții o fac și în Joia Mare și în Sâmbăta Mare, ba chiar și în 
ziua de Paște - Muntenia;Galaţi;Suceava; se caută ca scăldatul să fie făcut într-o apă care curge 
înspre răsărit - Banat;Transilvania;Valea Jiului; în special tinerii, dar și ceilalţi se scaldă într-un lac 
sau într-o apă curgătoare, pentru ca Învierea să-i prindă curaţi; cine se scaldă în Vinerea Seacă, 
înainte de răsăritul soarelui, nu va mai fi bolnav în tot restul anului - Suceava; în Vinerea Mare sau 
Vinerea Seacă, cine vrea să fie sănătos peste tot anul să meargă la o fântână sau la o apă 
curgătoare, în zori de ziuă, și să-și toarne trei cofe cu apă pe cap - Muntenia;Moldova; se crede că 
acela care se scaldă în Vinerea Mare va fi sănătos tot anul - Suceava; fetele și femeile tinere fură 
lumânările puse la cimitir pe morminte și le folosesc apoi pentru: 1. cu ceara din ele se fac farmece 
de dragoste, adică iubirea tinerilor „să se lipească” de ele precum se lipește ceara; 2. asemenea 
ceară se pune în stupii albinelor, pentru ca rodul acestora în ceară să fie mai mare în acel an; cu 
toate că la biserică nu se mai trag clopotele până la Înviere, ci doar poate să se bată toaca, unele 
fete se furișează în clopotniţă și trag totuși clopotele, ca să le crească spornică și frumoasă cânepa 
- Suceava; îi zice Vinerea Seacă, pentru că foarte mulți români, în special femeile, ajunează în 
această zi, adică nu mănâncă și nu beau nimic până după apusul soarelui, unii nepunând nimic în 
gură începând chiar de cu joi seara până duminică, după Înviere - Năsăud;Bucovina; în această zi se 
ţine post negru, fără nici un fel de mâncare și băutură, pentru a fi sănătos tot anul și a fi ferit de 
boli și de necazuri; cel ce va posti în această zi va ști cu trei zile mai devreme când va muri; se 
ajunează, pentru ca omul să fie ferit de toate bolile și necazurile - Vaslui;Suceava; sau ca să 
trăiască mulţi ani în sănătate, să-i meargă bine și să fie ajutat de Dumnezeu în toate nevoile de 
peste an; se mai spune că în această zi este bine să se ţină „post negru”, ca pe om să nu-l doară 
niciodată capul - Suceava; nu se pune borș la acrit în această zi, pentru că vine necuratul și se 
scaldă în el - Bucovina; nu se coase pentru că acela care o face va orbi și nici nu se ţese, nu se 
toarce, nu se pregătește apă de spălat, leșie și nici nu se spală cămâși, fiindcă Sfânta Vineri ar 
putea să pricinuiască multe necazuri femeilor păcătoase - Sibiu; nu se ţese, nu se toarce, nu se 
spală și nu spală rufe, nu se pregătește leșie, nu se albește lenjerie, în general nu se face nimic, 
pentru că altminteri s-ar supăra rău Sfânta Vineri pe femei și le-ar pedepsi aspru; dacă ar îndrăzni 
cineva să coacă pâine, aceasta ar ieși atât de rea la gust, încât, aruncată în mare, nici peștii nu ar fi 
capabili să o mănânce; nu se dă nimic afară din ogradă, fiindcă nu este bine - Moldova; singurele 
activităţi permise sunt înroșirea ouălor și prepararea pascăi; în Vinerea Paștelui, se îngroapă un ou 
în vie contra grindinii - Vaslui; cei cărora le curge des sânge din nas să se radă, iar cei care au dureri 
de cap să se spele pe cap, pentru că se vor vindeca - Muntenia; unii, bărbaţi și femei, respectă ziua 
de post negru și pentru ca animalele sălbatice să nu le aducă pagubă în vite - Bucovina; bărbaţii nu 
seamănă, pentru că, se zice, s-ar usca și nu ar crește nimic și chiar dacă ar răsări ceva, nu ar fi cu 
rod; se mai ţine ziua de către cei care au tot felul de bube, pentru ca ele să se usuce și să se 
vindece - Suceava; ziua este ţinută și pentru a se usca și a se vindeca bubele de pe trupurile celor 

ce suferă; cine este bolnav de gușă sau de vreo altă maladie care conduce la inflamarea unor zone 
ale corpului, se scoală în această zi, înainte de răsăritul soarelui, se duce pe imașul satului și caută 
trei oase, pe care le apasă pe locul bolnav imediat ce le găsește, apoi trebuie să le pună în același 
loc unde le-a găsit și în aceeași poziţie, rostind totodată: „Vinerea Seacă/Gușă seacă!” - Suceava; 
sau se ia apă neîncepută, înainte de răsăritul soarelui, și se spală cu ea pe gușă, sperând că va da 
înapoi - Moldova; în Vinerea Mare, este bine ca, în momentul când se scoală din pat, omul să calce 
mai întâi pe o bucată sau pe un mic obiect din fier, ca să nu se mai lovească tot anul; ploaia căzută 
în această zi dă semn oamenilor că anul va fi îmbelșugat - Vaslui;Suceava (2.MARIAN,II,p.109- 
112;114;116-117;2.GOROVEI,p.9;19;41;123;210; 253;CĂRĂBIȘ,p.24;PRESA). În zorii acestei zile, 
femeile duc la cimitire cărbuni aprinși pentru tămâiere, pâine, apă sau vin și sare, pe care le lasă 
acolo, crezând că sufletele rătăcitoare ale morţilor vor veni să se înfrunte - Bihor (ȘTEFĂNESCU, 
p.1). Se crede că nu este bine ca femeile să pună la copt cozonaci sau alte copturi, pentru că asta 
ar însemna că sunt arse mâinile Maicii Domnului, care în această zi se roagă - Bucovina (NOTE, 
Băncescu). Serie simbolică: cărbune-tămâie-pâine-apă-vin-sare. 

Izvorul Tămăduirii — cade întotdeauna în prima zi de vineri de după Duminica Învierii Domnului 
sau în vinerea din Săptămâna Luminată; în această zi, preoţii scot icoanele și fac slujbe la câmp 
pentru ploaie și împotriva molimelor; unele femei fac pască și ouă roșii, iar a doua zi, în Sâmbăta 
Tomei, le duc la biserică, pentru a fi slujite, și apoi le duc la cimitir și pun lângă fiecare cruce de pe 
mormântul răposaților din neam câte un ou și o pască, aprinzând și câte o lumânare, pentru a face 
și morţilor „rânduială” - Moldova; se însănătoșește bolnavul care se scaldă în această zi, sau 
măcar bea apă, pentru că toate apele sunt sfinţite - Transilvania (2.MARIAN,II,p.233). Unii săteni 
caută izvoare de apă și sapă fântâni în acele locuri sau curăţă un izvor ori o fântână de pe câmp, 
credinţa fiind că izvorul sau fântâna făcută sau curățată în această zi nu va mai seca niciodată; ziua 
este cunoscută și sub denumirea de Fântâniţa și marchează în acest areal sfârșitul sărbătorilor de 
primăvară - Bacău (ICHIM,p.141). În această zi, se sfințește apă, care se păstrează, ca și Agheasma 
Mare într-o sticluţă, lângă icoană, fiind bună ca leac pentru orice fel de afecţiune; se crede că apa 
izvoarelor și agheasma au puteri miraculoase, vindecând boli grele, răni, curmând suferinţe; 
preoţii scot icoanele cele mai de preţ din biserici și săvârșesc slujbe pentru ploi și vindecarea celor 
bolnavi; se spune că toate apele de fapt sunt sfinţite și vindecătoare și că apa de izvor poate 
vindeca de boli pe cei care se scaldă în ea (PRESA). 

Vinerea Mare - Sfânta Cuvioasa Parascheva de la lași. Cu toate că, în calendarul creștin-ortodox, 
prăznuirea acestei zile are dată certă (14 octombrie) și, în consecinţă, poate să cadă în oricare din 
zilele săptămânii, poporul totuși numește această zi Vinerea Mare. 


VIOARĂ 

Copilul venit de la botez este scăldat cu apă adusă cu o oală nouă, iar în apă se pune și o strună de 
vioară, ca în viaţă el să cânte frumos - Muntenia; fetele fură strune de la vreo vioară și le înfășoară 
la încheietura mâinii, ca să fie iubite cum sunt sunetele scoase de vioară - Suceava (2.GOROVEI, 
p.81;213). Multe greutăţi va întâmpina cel care se visează acordând strunele unei viori - Suceava 
(NOTE,Băncescu). 


VIOLET 
Culoarea violet simbolizează stăpânirea de sine, răbdarea, încrederea în dreptate și adevăr 
(ZAHACINSCHI,p.18;DIACONESCU,p.25). 


VIS (A VISA) 
Se crede că visele sunt o transpunere a diferitelor planuri ale vieţii reale și, din această cauză, 


cântărește foarte mult cum se visează, ce se visează, în ce perioadă de timp se visează; astfel, 
toate visele avute în noaptea de sâmbătă spre duminică se împlinesc - Buzău, dar se crede și că nu 

se împlinesc - Suceava; ca să nu se mai viseze, este bine să nu se povestească visele - 

Galaţi; Moldova; se spune că, dacă visează cineva ceva care are semnificaţie malefică, să 
povestească altei persoane ceea ce a visat, iar aceasta să dea o interpretare bună visului; în acest 
caz, visul va avea cu siguranţă un deznodământ benefic - Bucovina (2.GOROVEI,p.253;254). În 
Mehedinţi, se crede că ursitoarele se arată numai în vis mamei și moașei copilului; din această 
cauză, ambele se scoală dimineaţa cu faţa la perete (și nu cu faţa la fereastră), ca să nu uite ceea 
ce au visat; dacă visează câmpuri înverzite, păduri înfrunzite, ape limpezi, cer senin, copilul va avea 
o viaţă lungă, fericită și ferită de boli; dacă visează ape tulburi, drumuri întortocheate, prăpastii, 
copilul va fi mereu bolnăvicios și nu va trăi foarte mult; iar dacă visează că le-a luat cineva copilul 
sau le-a fost cerut spre creștere înseamnă că el va muri în curând (CIOBANU,p.76-77). În textele 
folclorice, dragostea aflată la mare distanţă reprezintă pentru partener un vis (EVSEEV,p.101). 


VISCERE 

În limba română medievală, cuvântul maţ avea și sensul de pântece („Cum a fost lona în maţele 
chitului“), adânc, străfund („Din maţele iadului strigarea mea auzit-ai“), inimă, suflet, adâncul 
ființei omenești („râuri vor curăța din maţele lui ape vii“); cu acest ultim sens, se păstrează și astăzi 
în limbajul familial, în expresia „îţi curg maţele“, rostită pentru a exprima mirarea pentru o 
zgârietură a pielii, din care curge puţin sânge, primind astfel și această semnificaţie; textele 
folclorice atestă importanţa intestinelor, în acest context fiind probative variantele baladei „Toma 
Alimoș“ (în care lupta celor doi eroi sfârșește numai când adversarului i se taie în bucăţi mărunte 
maţele și apoi i se răspândesc pe câmpii), povestirile despre fetele (femeile) pedepsite pentru că 
au încălcat interdicțiile impuse de ziua Sântoaderului și au tors (li se înșiră maţele cum se înșiră 
firul din furcă după fus; măruntaiele le-au fost aruncate pe acoperișul morii; sau li se înșiră maţele 
pe garduri), sau în basmul „Înșir-te mărgăritare“, în care se narează metamorfoza a doi copii 
năzdrăvani, care devin succesiv meri, scânduri în patul împăratului, scântei, două fire de busuioc, 
doi miei, care vor fi sacrificați, maţele lor spălate cu atenţie, dar, dintr-un fragment rupt 
întâmplător, vor reveni la viață; deci nu inima, nu creierul, nu ficatul sau orice altă parte anatomică 
a corpului uman trebuie păzită cu mare grijă, ci intestinele, pentru că ele sunt purtătoarele 
principiului vital, apte de regenerare magică; maţele cârlanilor sacrificați se pun la rădăcina 
pomilor care nu rodesc (PRESĂ). 


VIȘIN (Prunus cerasus - DLRM,p.933) 
Pe crenguţele pomilor, în special la vișini, se găsesc un fel de umflături asemănătoare inelelor, 


cărora sătenii le spun somn și care se culeg și se pun la leagănul copiilor mici, pentru a dormi 
liniștiți - Țara Oltului (GOLOPENȚIA,p.103). 


VITĂ 

Se crede că vitele pot vorbi în serile și nopţile din ajunul Crăciunului, Sfântului Vasile (Anul Nou), 
Bobotezei și Paștelui, destăinuindu-se una alteia unde se află comori ascunse în pământ - Suceava; 
vita neagră cu pete albe pe spinare trebuie păstrată, pentru că este aducătoare de noroc - Tecuci; 
vitele căpătate de pomană sunt aducătoare de belșug și nu trebuie înstrăinate - Galaţi; copilul, 
scos afară din casă, să nu fie de faţă la plecarea sau la venirea vitelor de la pășune, pentru că le 
poate lua mugetele și nu mai doarme toată noaptea - Muntenia; în ziua Anului Nou, fata 
nemăritată se duce în grajd și lovește cu piciorul într-o vită culcată și, la a câta lovitură se va ridica 
animalul, peste atâţi ani se va mărita fata - Suceava; când vita se scarpină de zidul casei, fata sau 
flăcăul din acea familie se va căsători curând - Tecuci; este semn de noroc pentru casa în curtea 
căreia vin vite străine - Tecuci; când vitele tac este semn de foamete pentru mulți ani - Vaslui; când 
gospodarul a hotărât să vândă una dintre vitele sale, ea trebuie dată cât mai repede, în caz contrar 
proprietarul putând avea pagubă în animale - Tecuci; dacă vita, care urmează a fi vândută, își face 

nevoile în curte, la plecare, este semn că ea va fi înstrăinată destul de repede - Vâlcea; vita 
cumpărată în vederea sacrificării este socotită ca fiind cu noroc - Suceava; vita bolnavă nu trebuie 
lăsată să moară, ci trebuie imediat sacrificată, crezându-se că, pentru ea, cuțitul este ca lumânarea 
pentru om - Muntenia; când moare o vită, se crede că, de fapt, morții familiei cer să li se facă 
pomană - Țara Oltului; dacă moare o vită în gospodărie și este găsită cu ochii deschiși, este semn 
că vor muri și alte animale - Suceava; se crede că este spurcat din clipa în care cineva vede pentru 
prima dată, pe nemâncate, primăvara, animal tocmai atunci fătat, precum mânz, vițel etc. - 
Muntenia; este semn de sărăcie, când vitele, venind seara de la păscut, trag în ocoale străine și nu 
la casa lor - lași; când zburdă vitele, când vin de la pășune, sau prin ogradă este semn că vremea se 
va face friguroasă - Suceava; când vitele mugesc și se uită în sus, este semn că va fi furtună 
puternică - Moldova;Suceava; când vitele se aleargă în timp ce sunt mânate la apă, sau la 
întoarcerea de la adăpat, este semn de furtună mare - Suceava; dacă vreo vită boncăne cu copitele 
în podeaua grajdului este semn rău, fie moare cineva, fie se va petrece un fenomen natural 
distrugător, cum ar fi furtună, cutremur etc. - Suceava (2. GOROVEI, p.9;20;60;88;170;172;254- 
256;258;261;264; 2.MARIAN,I,p.88;GOLOPEN-ȚIA, p.165; NOTE,Băncescu). Cine are numai o vită în 
curte și mai cumpără una îi trece coada uneia dintre ele prin gura celeilalte și apoi le dă tărâţe cu 
sare pe o masă rotundă, joasă, în mijlocul bătăturii, ca să se întovărășească amândouă: „Cum trag 
amândouă la tărâţe, așa să tragă și la jug” - Gorj (CĂRĂBIȘ,p.29). Când aleargă vitele ca și cum s-ar 
întrece în curând se va strica vremea; când se ling boii înjugaţi este semn de vreme bună - 
Teleorman (2.CHIVU,p.247). Când vitele în grajd se agită și se lovesc unele de altele este semn de 
primejdie, de cutremur - Maramureș (BOGDAN, p. 14). Cine se visează că a pierdut o vită este 
semn că-i va muri dintre prieteni; înseamnă defăimare și dispreț pentru cel care visează că se luptă 
cu o vită - Suceava (NOTE,Băncescu). 


VIȚĂ DE VIE (Vitis vinifera - DLRM,p.934) 

Trecerea viței de vie, ca simbol, din cultul dionisiac în cel creștin și reprezentarea chiar a patimilor 
lui Hristos sub forma ciorchinelui de struguri zdrobit, precum și regăsirea acestui motiv în aproape 
întreg spaţiul fostului Imperiu Roman demonstrează vigoarea conservării sensurilor sale primare 
(PETRESCU,p.42). Este simbol al femeii și considerată plantă înzestrată cu puteri sacrale, care pot fi 
augmentate prin purtarea unui brâu de coarde de viţă la jugul a doi boi gemeni (EVSEEV,p.139; 
150). Viţa de vie și strugurele, ca motive decorative, au fost identificate pe cămășile purtate de 
Junii Brașovului, reminiscență a străvechiului fond de credințe indo-europene, perpetuate în cultul 
dionisiac și apoi în cel creștin, din care cauză le regăsim pe icoane, pe crucile de sat și pe unele 
piese de ceramică și din lemn (PRESA;NOTE,Antonescu). Cel ce dorește să aibă vie roditoare, să o 
sădească din butași furaţi - Muntenia; cine are bube la cap să nu intre în vie, pentru că boala se 
înrăutățește - Vâlcea; să nu se mănânce cârceii de la vița de vie, fiindcă cel ce o face va avea lesne 
cârcei - Tecuci (2.GOROVEI,p.29;44;257). În Maramureș, se crede că nu este bine să se pună pe foc 
viţă de vie, pentru că îl vor durea măselele pe cel care o face (BOGDAN,p.99). Cine visează butuc 
de viţă de vie va primi veste bună, iar cel ce visează cârcei de viță va fi păgubit de către un hoţ - 
Bucovina (NOTE,Băncescu). 


VIȚEL 

Când vaca fată numai bouţi este semn de noroc în gospodărie - Suceava; dar dacă fată doi viței 
gemeni este semn rău - Tecuci; când moare vițelul unei vaci, înseamnă că acesteia i s-a luat mana 
(laptele) - Tecuci (2.GOROVEI,p.169;246;248). După ce se face curățenie în casă pentru Anul Nou, 
unii bărbaţi aduc înăuntru un vițel gras sau un miel, pentru ca semănătorii „să semene” pe el, 
crezând că astfel le va merge bine peste an - Suceava (2.MARIAN,I,p.114). 

VOCE 
Dacă se va auzi în vis glas plăcut și dulce este semn că și în realitate se va auzi, cât de curând, o 
veste care va provoca bucurie - Suceava (NOTE,Băncescu). 


VOLBURĂ (Convolvulus arvensis - DLRM,p.939) 

Plantă erbacee agățătoare, cu tulpina subţire și frunze ovale, având flori albe sau roz, plăcut 
mirositoare, cu corola în formă de pâlnie, cunoscută și sub denumirea de rochița-rândunicii 
(ȘĂINEANU,V,p.507). Se crede că, în anii când răsare mai multă volbură decât în mod obișnuit, va fi 
secetă și foamete - Vâlcea (2.GOROVEI,p.277). 


VOLUTĂ v. SPIRALĂ 


VORBĂ (A VORBI) 

Cuvântul face parte dintre mijloacele cele mai vechi prin intermediul cărora este declanșată magia 
și potenţțate puterile acesteia; prin mijlocirea cuvântului rostit sau cântat este apelată divinitatea, i 
se invocă intervenţia spre binele oamenilor; Sfântului loan i se spune : „Sai în vânt, sai în pământ“, 
iar lui Dumnezeu: „Scoală, Doamne, nu dormi!“, pentru că este nevoie ca Demiurgul să aducă 
„mană câmpului“; de remarcat tonul poruncitor al invocaţiilor, care stabilește un raport de la egal 
la egal între om și divinitate; spunând, impunând chiar, ce să facă, cum să facă, vorba spusă în 
împrejurări speciale, ele însele încărcate cu magie, devine o provocare, o dezlănţuire de energii; 
cuvântul este însăși facerea, zămislirea; binecuvântarea se transformă, pe cale magică, în 
binefacere (HERSENI,p.263). Folclorul evidenţiază cel mai bine importanţa vorbelor (cuvintelor), 
indiferent de specia literară cărora aparțin; de pildă, dragostea este făcută din vorbe, locvacitatea 
fiind esenţială în erotism; absenţa acesteia aduce urâtul, în sensul de partener cu fizionomie 
neplăcută, dar și în sensul de singurătate, silă de viaţă (EVSEEV,p.142). Ca să nu se mai amintească 
de rolul magico-ritual pe care îl îndeplinește vorba în descântece; de aici, interdicțiile de a vorbi în 
anumite situaţii, de exemplu când se așează ouă în foc, ca să se coacă, pentru că în caz contrar ele 
ar plesni - Teleorman; sau pentru că trage a sărăcie - Muntenia; de asemenea, când păsările de 
curte au puii mici, nu este bine să se vorbească despre ele, pentru că se crede că le-ar mânca 
furnicile puii - Mehedinţi; dacă primul cuvânt rostit de un copil este „tată”, mama lui va mai naște 
un băiat, iar, dacă zice „mamă”, va mai naște o fată - Muntenia; nu se vorbește în timp ce sunt 
semănate legumele în grădină, pentru că viermii vor mânca rădăcinile plantei, și nici când este 
semănat grâul, fiindcă vrăbiile vor mânca seminţele - Țara Oltului (2. OROVEI,p.163;211; 
GOLOPENȚIA, p.140-141;180;190). Când două persoane rostesc simultan aceleași vorbe, se crede 
că „a mai crăpat un drac“; cine visează că este necinstit, ocărât cu vorbe grele de către cineva este 
semn că va avea supărare în casă - Suceava (NOTE,Băncescu). 


VOVEDENIE 
Sărbătoare religioasă celebrată de către biserica creștin-ortodoxă la 21 noiembrie, în amintirea 
zilei când Fecioara Maria a fost însoţită de părinţii săi în templul din Ierusalim (ȘĂINEANU,V,p.514). 


VRABIE (Passer domesticus - DLRM,p.941) 

Agreabilă orășeanului pentru firea ei gureșă, vrabia nu este însă privită cu aceeași simpatie de 
către omul civilizaţiei tradiționale, deoarece, aflată în permanentă căutare de hrană, îi aduce 
gospodarului pagube serioase, stricând grâul, ovăzul, floarea-soarelui, cânepa și mâncarea 
păsărilor domestice; nu este doar hulpavă, ci și o mare hoţomană; în consecinţă, tot sistemul de 
simboluri gravitează în jurul ideii de lăcomie; se spune că se trage dintr-o copilă rea, căreia nimeni 
nu-i putea intra în voie cu mâncarea; blestemată de demiurg, ea s-a prefăcut într-o pasăre care 
„strică” pâinea și cânepa în câmp, cum nu o face nici o altă pasăre; se mai spune că rachiul a fost 


Antonescu. Dicţionar de Simboluri și Credinţe Tradiţionale Românești 705 


http: / /cimec.ro 


făcut de vrăbioi, care a luat câte puţin grâu și secară și le-a pus într-o groapă; apoi a luat din ce 
rezultase și a băut, s-a îmbătat și stătea pe jos beat, tăvălit în glod; pornind de la pâine (aliment 
consacrat) și de la cereale (plante cu virtuţi sacre), aruncându-le în pământ și „stricându-le” printr- 
un proces natural de fermentație, pasărea hulpavă a obţinut o licoare nehrănitoare, cu acţiune 
degradatoare; deci, vrăbioiul este definit de acest cod (crud, fermentat, putred) ca fiind negativ, 
un „pervertitor” al substanţelor bune în substanţe rele; ca să-i explice lăcomia, se spune că vrabia 
ar fi obligată să hrănească un personaj (de sorginte sacrală), aflat într-un tărâm „de dincolo”; în 
această ipostază, pasărea este absolvită de păcatul „lăcomiei”, pentru că ea nu ar strânge pentru 
sine, ci pentru o fiinţă (aparent) neajutorată; ziua în care se face acest pelerinaj este de Sfântul 
Simion Stâlpnicul (1 septembrie), când vrăbiile „iau toate pâinile în plisc și merg nu se știe unde”; în 
alte povestiri, vrăbiile nu ar duce hrană, ci s-ar oferi pe ele însele drept hrană în această zi; 
„undeva, într-o vizunie de munte sau codru este o babă, împărăteasa tuturor paserilor; în ziua 
aceea, vin toate paserile la dânsa și ea le măsoară cu dimerlia, numai vârțul îl rade și acela se 
întoarce înapoi, iar celelalte rămân să-i fie de hrană peste an“; de aceea, în ziua Sfântului Simion 
„Nu vei găsi o vrabie, să dai un galben“; se mai spune că odinioară vrăbiile erau mult mai mari, dar, 
pentru că nu i-au dat pace lui lisus, când era pe cruce, au fost blestemate să se hrănească numai 
cu firimituri, să fie mici și neputincioase, să fie prinse mereu în laţurile copiilor; anumite practici 
magice cer ca, în anumite zile consacrate, să se adune resturile de la masă și să fie dăruite 
vrăbiilor; acestea, astfel îndestulate, vor ocoli holdele; de asemenea, la semănat, li se oferă o 
mână de grâu, ca să nu se atingă de restul lanului; alteori, prin sistemul analogiei simbolice, 
vrăbiile sunt legate, orbite, încremenite etc., în speranţa că vor ocoli bunurile gospodarului și îi vor 
pricinui cât mai puţine pagube; din multe puncte de vedere, prin acţiunea păgubitoare, se 
aseamănă cu șoarecele (COMAN, II,p.32-35). Simbolizează atașamentul, credinţa în partener și în 
prietenie (ZAHACINSCHI,p.43). Cine, în zi de Crăciun, va mânca întâi carne de vrabie, acela va fi, 
peste vară, ușor la muncă și plin de putere precum vrabia - Vlașca;lași; vara, înainte de primul 
scăldat, este bine să se mănânce carne de vrabie, pentru a nu se suferi de friguri - Mehedinţi; când 
cineva vorbește seara de pui de vrabie, pe acela îl vor mânca furnicile - Argeș; prevestește ceartă 
în familie ciripitul îndelung al vrăbiilor în faţa casei - Tecuci; când vrăbiile se scaldă în colb este 
semn de vreme frumoasă; dar tot în această zonă se crede că este semn de ploaie - Suceava; dacă 
vrăbiile cântă toamna este semn că va ploua - Vaslui; când vrăbiile ciripesc gălăgios sau ciocănesc 
la ferestre este semn că vremea se va strica - Muntenia;Suceava; va viscoli dacă vrăbiile se așează 
multe pe grămezile de gunoi și ciripesc - Vaslui; este semn că va ninge, dacă vrăbiile se strâng mai 
multe la un loc și zboară toate din loc în loc, sau stau multe în copaci și ciripesc zgomotos - 
Suceava; dacă, iarna, vrăbiile își caută loc de cuib pe sub streșini este semn că va fi ger - Vaslui; 
Suceava (2.GOROVEI,p.92;96;262;264;257;266;283). În Oltenia, există obiceiul ca, în ajunul Anului 
Nou, să se mănânce o vrabie, pentru ca tinerii să fie ușori, sprinteni peste an, iar bătrânii să poată 
ajunge mai ușor în lumea umbrelor (ENACHE,p.125). larna, când se adună vrăbiile la un loc și 
ciripesc, înseamnă că va ninge - Bucovina (2.MARIAN,I,p. 88). 


VRACI v. DOCTOR. 

VRĂJITOARE 

Vrăjitoarele sunt femei care, după moarte, nu putrezesc - Suceava; ele apar întotdeauna printre 
oameni sub formă de pasăre - Tecuci (2.GOROVEI,p.260;286). 

VREASC 

În Moldova și nord-estul Munteniei, în dimineaţa Anului Nou, se strâng mai multe fete la casa 


uneia dintre ele, unde li se leagă, pe rând, ochii și astfel legate trebuie să meargă la butucul unde 
se taie lemne, să apuce un braţ de vreascuri, cât pot să ducă; numărate vreascurile aduse, dacă 

sunt la număr cu soţ, fata respectivă se va mărita în anul acela (2.MARIAN,II,p.102). Se crede că nu 
este bine ca primăvara să se pună mâna mai întâi pe lemne, bețe, vreascuri, pentru că, peste vară, 
cel ce o face va avea de-a face cu șerpii - Maramureș (BOGDAN,p.45). Este bine ca apa pentru 
scalda copilului să fie încălzită cu vreascuri adunate de pe drum - Banat;Bihor; pe mormântul unui 
spânzurat, fiecare trecător pune câte un vreasc, bețe sau găteje, până se strânge o grămadă mai 
mare, căreia un altul îi dă foc, spunându-se că aceasta este lumânarea mortului - Suceava 
(2.GOROVEI, p.154; 213). v. LEMN. 


VREME 

Deosebit de bogată în sensuri, noţiunea vreme își circumscrie aria semantică pe două zone: una se 
referă la durata în timp, de la infinit la etape temporale din ce în ce mai scurte, dar oricum 
neprecizate, până la a însemna chiar intervalul de un an; cea de a doua zonă se orientează către 
contexte a căror semnificație nominalizează starea momentului sau al unui interval de timp trăit 
efectiv („vremuri bune“; „vremuri rele“), precum și situaţia meteorologică a momentului despre 
care se discută; cu toate acestea, ultimele două conotaţii semantice acroșează și semnificaţii care 
ţin de noţiuni precum soartă, destin, ursită, aspect pe care dicționarele nu îl pun suficient în 
lumină; astfel, după cum este vremea la nașterea copilului, tot așa va fi și viaţa lui - Teleorman; la 
fel, se crede că starea vremii în timpul nunţii dă seama de cum va evolua căsnicia celor doi tineri - 
Teleorman;lași (2.GOROVEI,p.231;1.CHIVU,p.245). Operând permanent cu opoziții, în mentalitatea 
tradițională se evidenţiază și o Vreme de Apoi, numită și Sfârșitul Lumii sau Coada Veacului; 
semnele prevestitoare ale acestui moment sunt de ordin social și moral: procese între părinți și 
copii, incesturi, căsătorii între parteneri de vârste foarte diferite, un accentuat spor al populaţiei, 
invenţii tehnice și, în general, o evoluţie tehnologică pusă pe seama forţelor diavolești, apariția 
unei realităţi nefirești (râuri care curg la deal), frecvența mare a războaielor, foamete 
cuprinzătoare a multor populaţii, cutremure; sub influenţă biblică, se crede că Vremea de Apoi 
este concomitentă cu apariţia lui Antichrist (care însă va domni doar trei ani), numit, în Moldova, și 
Antihârţ; venirea lui va fi anunţată de un vânt distrugător, sau de o ploaie de foc, a cărui flacără se 
crede că ar proveni din sângele lui Sântilie (Sfântul Prooroc Ilie Tesviteanul - prăznuit la 20 iulie), 
ucis de Antichrist; sau ar avea sorgintea în căldarea Lunii, umplută cu sângele lui Abel; drept 
urmare, pământul se va topi, munţii vor curge precum rășina, iar ploaia și vântul vor purifica totul; 
după acest șir de dezastre și după Judecata de Apoi, lumea se va regenera în urma unui nou potop 
(de data asta având rol purificator), care va readuce pământul la starea lui primordială, cu o altă 
vegetaţie, dar populat de oameni mai mici, lipsiți de necesitatea de a munci și a se hrăni, adică un 
fel de îngeri; în cântecele bătrânești și în colindele românești, se păstrează aceeași imagine 
escatologică, dar cu o structură compusă din doar două-trei elemente (2.KERNBACH,p.198). 
Uneori, Vremea de Apoi ne este înfățișată în tablouri idilice, precum ar fi bunăoară prezenţa 
morilor și a cârciumilor pe la toate vadurile și răspântiile - Neamţ; sau faptul că se vor face arături 
și împrejurul satelor - Suceava; oamenii trăitori atunci vor avea dimensiuni așa de mărunte, încât 
12 astfel de indivizi vor fi necesari pentru rostogolirea unui ou de găină - lași (2.GOROVEI, p.270). 


VULPE (Vulpes vulpes - DLRM,p.943) 

Se spune că Dumnezeu „îi dădu vulpii vicleșugul, iar omului meșteșugul”; această antiteză dintre 
„vicleșug” și „meșteșug” sintetizează esenţa profilului folcloric al vulpii; animalul „roșcovan și 
codat” reprezintă perfidia deplină, perfidia în stare nativă, ca produs al instinctului și al luptei 
oarbe pentru supraviețuire; la Păcală, vicleșugul este un joc subtil, pe când la vulpe viclenia 
reprezintă un mod biologic de a fi, o reacţie necesară pentru salvarea vieţii sau pentru dobândirea 
hranei; în folclorul românesc, întâlnirea cu vulpea funcţionează ca un semn rău: „când îţi ies 
înainte vulpe sau iepuri, este bine să te întorci înapoi, că nu-ţi merge deloc bine; vulpea și iepurii 
sunt animale sărăntoace”, în consecinţă au atribute malefice; dar, în restul culturii populare, nu 

există nici legende, nici povestiri, nici practici magice în care vulpea să fie o prezenţă activă, dotată 
cu atribute malefice; de asemenea, nu sunt atestări conform cărora dracul, pricolicii, strigoii, alte 
făpturi infernale să ia chipul vulpii; ea nu este invocată nici în blesteme, nici în descântece și nu 
este folosită în magie ori în jocurile și riturile cu măști; atributele benefice sunt și ele puţine la 
număr, vulpea figurând ca animal psihopomp în unele bocete și ca sfătuitor și ghid al eroului în 
basmul fantastic; figura ei domină atât cantitativ, prin frecvenţă, cât și calitativ, prin varietatea 
întâmplărilor și semnificaţia lor, în basmul despre animale; în unele bocete, ea se substituie 
lupului, ivindu-se la vămile lumii de dincolo; în cântecul „Zorile”, sufletul călător este sfătuit să nu 
se teamă de vulpe, ci să „o prindă drept soră”; funcţia psihopompă se transformă, la trecerea din 
contextul ritului funerar în spaţiul altor forme de cultură, în aceea de animal-ghid sau adjuvant; în 
basmul fantastic, vulpea figurează printre „câinii” eroului: pentru că le înţelege păsul și le cruţă, pe 
ele sau pe puii lor, acesta primește de la animalele recunoscătoare câte un pui de iepure, de vulpe, 
de lup și de urs, având deci patru „cățeluși”, ultimul termen exprimând fidelitatea ajutoarelor, 
însoțitori care îl vor sfătui mereu, îl vor apăra și îl vor sprijini în aventurile sale; cele patru animale 
ajutătoare sunt reprezentări funerare, pentru că, în „Cântecul Zorilor”, ursul, lupul și vulpea 
conduc mortul pe căile întortocheate din tărâmul celălalt, iar iepurele este și el o ființă infernală, 
care poartă sufletul celui decedat, dacă îl urmează către lumea de dincolo (COMAN, 1,p.138-142). îi 
va merge bine celui care îi iese în cale o vulpe - Suceava; când o femeie gravidă se sperie de ceva și 
este gata să piardă sarcina, se afumă cu nări de vulpe - Moldova; cine își pierde auzul este bine să- 
și pună în urechi, pentru câtva timp, genele unui vulpoi - Suceava (2.GOROVEI,p.191;242;279). 


VULTUR 

Simbolizează soarele în momentul răsăririi lui; sau este personificarea vederii pătrunzătoare a 
acestei păsări de cer înalt, fiind precum raza care răsare mai întâi și atinge turmele, cirezile, casele 
și oamenii; de regulă, culoarea care îl însoțește este cea a aurului (BUHOCIU,p.124). Despre el se 
spune că este „împăratul păsărilor”; credinţele populare susţin că vulturul este nemuritor, pentru 
că, o dată la 30 de ani, merge la fântâna lui lordan, se scaldă acolo și întinerește; pentru că 
înfruntă puterea morții și se bucură de o viaţă veșnică, vulturul poate fi un simbol al sufletului, al 
eternității acestuia; în această ipostază îl întâlnim frecvent pe monumentele funerare din Dacia și 
chiar în străvechea artă traco-getică; vulturii s-au ivit în această lume în urma unor întâmplări 
legate de o trecere de la un tărâm la altul; astfel, ei se trag dintr-o fată de împărat, care a fost 
răpită și dusă în altă lume, unde, bând apa dintr-un izvor fermecat, s-a transformat în vultur; sau ei 
provin din împăratul și împărăteasa care au plecat să-și caute feciorul dispărut; o altă legendă 
spune că doi copii sunt părăsiţi în pădure, unde întâlnesc o „vulturoaie”, care se rătăcise în lumea 
aceasta și nu găsea drumul spre cea de dincolo; copiii o hrănesc și, drept răsplată, ea îi scoate din 
pădure și îi duce la „lumea cu oameni”; copiii devin împărat și împărăteasă, iar din puii vulturoaiei 
din celălalt tărâm se naște neamul vulturilor de pe această lume; este pasăre mesager sau călăuză, 
cu acest rol apărând în basme și în balade, unde cel mai adesea este o apariţie de rău augur; el 
este trimis de voinic să ducă mamei sau iubitei sale mâna cu inelul său, ca semn al pierzaniei; sau 
este trimis să găsească iubita voinicului și să i-o aducă; în unele basme, vulturul apare însă ca o 
ființă năzdrăvană, venită de pe tărâmul celălalt; este un fel de auxiliar al eroului pe care îl ajută, îl 
sfătuiește sau îl înlocuiește la îndeplinirea unor sarcini; frecvent, voinicul este scos în lumea de sus 
de pajura recunoscătoare, pentru că i-a salvat puii de atacul unui șarpe; descântecele preiau 
atributele de pasăre-călătoare, utilizând vulturul ca un adjuvant al celui care rostește textul, fiind 
chemat să ia răul, boala de la cel descântat și să le ducă la acela care le-a trimis; apare și în colinde, 
într-o ipostază derivată tot din funcţia lui de pasăre-mesager, accentul căzând însă pe pana de 
vultur, care este un dar preţios, vulturul fiind junele „ca un vultur”, iar gazda, fetele și alţi juni sunt 
beneficiarii obiectului fermecat; într-o povestire se spune că vulturul este metamorfoza unui băiat 
lacom; acesta nu a avut răbdare să aștepte până ce mama lui coace pâinea și a mâncat aluatul 

crud; de aceea a fost blestemat să se prefacă într-o pasăre hulpavă și să umble numai prin locuri 
pustii (COMAN, II,p.84-87). Când vulturii zboară lin este semn că se schimbă vremea - Galaţi;Tulcea 
(2.GOROVEI, p.264;270). 

zZ 
ZADIE v. FUSTĂ 


ZAHĂR 

Se crede că este bine ca mireasa, în timp ce merge la cununie, să-și pună în sân o mică oglindă și o 
bucată de zahăr și apoi să pună zahărul acela în bucatele ce le va mânca soacra ei, pentru ca nora 
cea tânără să fie văzută bine în noua casă - Bucovina; (2.GOROVEI,p.70). În cadrul practicilor de 
sondare a viitorului pe care le fac fetele în ziua Anului Nou, indicarea vasului sub care se află zahăr 
înseamnă că viaţa tinerei va fi dulce (2.MARIAN,I,p.67). Serie simbolică: oglindă-zahăr. 


ZĂPADĂ 

Este bine ca, în ziua în care a nins prima oară în acea toamnă sau iarnă, în aceeași zi a săptămânii 
să se semene dovleci primăvara și atunci se vor face nesperat de mulţi - lași; se spune că zăpada, 
căzută primăvara, este a mieilor și a păsărilor - Suceava; sau numai a mieilor - Muntenia; se crede 
că este bine să se strângă puţină zăpadă, din cea care cade prima în primăvară, să se topească și cu 
apa rezultată să fie stropite răsadurile, ca să nu facă purici - Suceava (2.GOROVEI,p.25;175; 179; 
209;NOTE,Antonescu). Când ninge primăvara târziu, după câteva zile însorite, uneori chiar după 
Paște, se spune că aceea este Zăpada Mieilor; în partea de sud a Transilvaniei, se crede că neaua 
respectivă ar fi stropii de lapte care se preling de la boturile mieilor din cer când ei sug, iar mieii ar 
aparţine Ciobanului cu Oile și Câinii, constelație care se ivește pe bolta cerească în Noaptea Oilor, 
adică în noaptea din ajunul prăznuirii Sfântului Gheorghe (23 aprilie), dând semnalul de pornire a 
turmelor spre pășunile montane; în Moldova, se crede că fulgii târzii de omăt sunt scamele de lână 
din fuiorul Maicii Domnului, care îi pregătește lui lisus veșmintele împărătești pentru Înălţare; în 
Oltenia și în Teleorman, această ultimă zăpadă ar reprezenta lacrimile Maicii Îndurerate sau ale 
îngerilor pentru suferinţele pe care Mântuitorul le suportă în Săptămâna Patimilor; în unele sate 
transilvănene, se spune că ar fi fulgii din pernele pe care Maica Precista le-ar pregăti pentru 
odihna Fiului Ei în Palatul Ceresc; în alte sate, se spune că ar fi făina care se cerne în Rai pentru 
pasca și cozonacii preparaţi pentru Paște; în Valea Ialomiţei, acești fulgi ar proveni din petalele 
florilor care se scutură prin livezile Raiului, sau din pulberea de pe aripile fluturilor care zboară prin 
grădinile cerului; în Vrancea, fulgii târzii de zăpadă ar fi cocardele fetelor moarte necununate, pe 
care le aruncă pe pământ pentru a-și ademeni mirii; în satele din Câmpia Bărăganului, fulgii sunt 
zalele îngerilor-ostași, conduși de către Arhanghelul Mihail în timpul războiului cu dracii; alți săteni 
afirmă însă că ar fi zalele ielelor; în multe ţinuturi, Zăpada Mieilor este considerată mai sfântă și 
mai bună de leac decât agheasma și, din acest motiv, este strânsă în ulcioare noi pentru 
vindecarea diferitelor boli; fetele se spală cu apa provenită din topirea acestei zăpezi, ca să aibă 
părul lucios și pielea albă, sau pun în ea și urzici, spălându-se apoi cu această apă pentru a fi 
frumoase și drăgăstoase peste an (PRESA). Cine se visează ca fiind pe timp de iarnă cu zăpadă 
multă înseamnă că va avea un an roditor, dar cine visează că ninge are semn că, așa cum a 
câștigat, așa va risipi - Suceava (NOTE,Băncescu). v. APĂ. 


ZÂNĂ 

Termen generic prin care, în mentalitatea tradițională, sunt denumite creaturile feminine 
închipuite, fiind concepute cu o siluetă serafică, imponderabilă, înveșmântate mai totdeauna în 
voaluri albe, apărând mai ales noaptea și dansând în cerc; în cele mai dese cazuri sunt 
binevoitoare, dar pot avea și accente de răutate atunci când nu sunt ascultate sau nu li se respectă 
cu sfințenie regulile de viață; poporul le numește zâne, crăiese, iele, rusalii, șoimane, vântoase 
etc.; sunt în număr de șapte sau nouă, au fire răzbunătoare și pedepsesc pe cei care lucrează în 
zilele de Rusalii sau în joile dintre Strodul Rusaliilor și Duminica Mare (Rusaliile); se crede că, 

pentru a-i speria pe oameni, ele iau chip de cal, de unde și denumirea bolii „luatul din căluș”, calul 
fiind considerat, printre altele, și demonul sănătăţii; protectoare ale lacurilor limpezi, ale florilor și 
pomilor, zânele sunt înfățișate, de regulă, ca niște femei frumoase, cu puteri supranaturale; sunt 
descrise ca având o fire bună, îngăduitoare, dar, la nevoie, pot pedepsi cu asprime pe cei care le 
încalcă interdicțiile sau care nu le iau în serios și le ironizează - Maramureș (PRESA). 

Zâna (Crăiasa) Zăpezilor. O legendă din lalomița povestește că, la începuturile lumii, când nu 
exista iarnă, ci numai o vară continuă, cu pomi roditori și câmpii veșnic verzi, zânele erau 
binevoitoare cu oamenii, mai ales cu copiii și chiar își aveau case prin sate, unde locuiau uneori; 
această armonie a durat până când un tânăr străjer, care fusese pus să păzească temniţa în care 
erau închise duhurile rele, s-a adăpostit de ploaie într-o colibă de lemn, printre încheieturile căreia 
creștea planta numită somnoroasă; ploaia a trecut repede, dar tânărul a dormit o săptămână 
întreagă, timp în care duhurile cele rele au scăpat, fugind prin pădurile întunecate, prin scorburile 
copacilor, prin smârcuri și prăpăstii, prin cimitire și prin tot felul de ascunzișuri ale pământului; ca 
să nu poată fi urmărite, cea mai rea dintre aceste creaturi l-a prefăcut pe tânăr în Copacul Dalb, 
adică în mesteacăn; logodnica flăcăului, care era fată de împărat, l-a așteptat pe tânăr și l-a jelit 
până i s-au albit cosițele; cuprinse de duioșie, zânele au trecut fata în rândul lor și au dăruit-o cu 
aripi, dar, pentru că apucase să se îmbrace în mireasă, același veșmânt îl poartă și astăzi; ea este 
Zâna sau Crăiasa Zăpezilor și locuiește într-un palat de cleștar și pietre preţioase, așezat deasupra 
norilor; la acest palat sosesc toţi flăcăii și fetele care au murit nenuntiţi; toate aceste duhuri 
nevinovate încep, din noaptea Sfântului Andrei (spre 30 noiembrie), un dans care ţine până la 
venirea primăverii, în timpul mișcărilor unduitoare din aripile lor desprinzându-se fulgi care se 
aștern pe pământ sub formă de zăpadă; în curtea palatului se află și uriașa Biserică de Gheaţă, 
unde se fac slujbe și se înalţă rugăciuni pentru ca Dumnezeu să aducă pacea veșnică pe Pământ; se 
spune că, dintre toate zânele, numai Crăiasa Zăpezilor coboară din când în când pe pământ ca să-și 
caute mirele printre copacii cei dalbi (PRESA). 


ZBOR (A ZBURA) 
Dacă se visează cineva zburând înseamnă că popularitatea și onoarea lui vor atinge cote mai 
ridicate - Moldova (2.GOROVEI,p.254). 


ZBURĂTOR 

Se crede că Zburătorul trăiește în scorburile copacilor bătrâni din lunci sau poiene; el este foarte 
gras, pentru că se hrănește numai din trupurile atâtor îndrăgostiţi, dar se poate schimba și 
micșora, încât să încapă în scorbură, sau să se transforme într-un șarpe subţire, sau într-un june 
zvelt și frumos; dacă cineva știe scorbura în care se ascunde zmeul care îl chinuiește noaptea, 
poate să scape de el dând foc ziua scorburii, dar, îndată ce a dat foc, să fugă, fără să se uite înapoi, 
fiindcă zmeul, văzând că arde, îl strigă pe nume și, în caz că omul se întoarce, atunci Zburătorul îl 
schilodește sau îl omoară; dacă însă este destul de tare și nu se întoarce, zmeul plesnește de necaz 
și moare, arzând cu scorbură cu tot (OLINESCU,p.295-296). Este un spirit răufăcător, care coboară 
noaptea în casele oamenilor și chinuiește fetele și nevestele (3.GOROVEI,p.499). Cunoscut în 
popor și sub denumirile de zmeu, lipitură, lipici, ceasul-rău, crasnic, el este un strigoi, o fantomă 
care nu vine din lumea oamenilor, unde vieţuiește dragostea adevărată, ci dintr-o realitate unde 
dorul este prefăcut în tristețe și cântec; Zburătorul este reprezentant al haosului și al morţii, care 
numai în momentul scurtcircuitării voinţei și intelectului, sub presiunea instinctelor erotice 
incontestabile, poate fi luat drept ființa iubită și dorită; este o ipostază a balaurilor, adică a 
pericolelor ce stau în calea pelerinilor dragostei; demon al Erosului neîmblânzit, Zburătorul apare 
când echilibrul instabil dintre dorinţă și reținere, dintre voinţă și instinct e încălcat de invazia 
inconștientului, dominat de pulsaţiile biologice primare; ca și alți reprezentanţi ai lumii de dincolo 
(moroii, strigoii, știmele, ielele etc.), Zburătorul pătrunde în hotarele cosmosului uman numai dacă 

se formează o breșă în structura personalităţii; ca orice demon, el preferă să se transfigureze în 
chip uman; deși împrumută chipul fiinţei iubite, el rămâne un strigoi, căci tot ceea ce îl 
caracterizează ţine de ne-viaţă și ne-moarte; poate apare, cum se spune în popor, în „forma unui 
sul de foc lung,, având cap de om”; acţionează numai noaptea și intră în casă prin horn; 
dezlănţuirile sale erotice ţin de pură animalitate: mușcă, lasă vânătăi, chinuiește, chiar omoară; 
Zburătorul se asociază cu moartea, deoarece poporul crede că fata, care a suportat agresivitatea 
erotică a Lipiturii, se îmbolnăvește și moare; chiar și atunci când acest lucru nu se întâmplă, 
dragostea acelui spirit erotic nu poartă în ea germenele vieţii, ci pe cel al morţii; Zburătorul 
chinuiește toată noaptea femeia sau fata care are lipitură, căci simte pe corp ca o mare greutate, 
mușcături, ciupeli, gâdilături; femeia măritată naște copil mort; medicina magică folosește, pentru 
izgonirea lui din corpul fetei, puterea catartică a cuvântului; descântecele de Zburător nu diferă 
stilistic și compozițional de cele folosite împotriva bolilor de tot felul, care sunt exorcizate din 
organismul uman și trimise în lumea nefiinţei și dezordinii; se crede că se poate scăpa de 
Zburătorul, care a apărut cuiva în vis, dacă acesta își povestește visul altcuiva; sau se poartă baier 
de zmeu, un brâu din viță sălbatică, care trebuie să stea 40 de zile, prins la jugul a doi boi „frați 
dintr-o mamă”; baierul de zmeu nu este altceva decât brâul feciorilor, simbol vestimentar al 
castităţii feminine (EVSEEV,p.147-149). Zburătorul este un spirit rău, ca un zmeu, care intră 
noaptea în casele oamenilor, pe coș sau pe horn, sub formă de șarpe, cu aparenţă de flacără, și 
care chinuiește noaptea femeia sau fata, care au lipitură, adică pe aceea care se scoală dimineața 
vlăguită, zdrobită de oboseală și cu vinețele pe corp; dacă a fost vizitată de Zburător și are lipitură, 
cheamă într-o zi de marţi sau de vineri pe moașă sau o altă babă știutoare, ca să o descânte și să o 
vindece, cu apă neîncepută în care se pun nouă feluri de plante: avrămeasă, cristineasă, 
leușteanu, odoleanu, mătrăgună, sânge de nouă fraţi, iarba ciutei, mama pădurii, înşiruite 
consecutiv în textul descântecului, cu menţiunea că enumerarea cuprinde numai opt denumiri de 
buruieni de leac; după ce se amestecă aceste plante (culese în luna mai, din pădure) în apă 
neîncepută, se pune căldarea pe foc și fierbe și, cam pe timpul când „se sparge târgul” (în 
București, oborul), bolnava se scaldă, într-o albie, în această apă; după ce se scaldă, moașa sau 
altcineva care o asistă pe femeie ia apa într-o oală nouă și o aruncă la răspântii, în trei zile 
consecutive, pronunțând textul descântecului fără enumerarea denumirilor plantelor; se mai fac și 
hapuri, combinând: tămâie, smirnă, mir mare, târnoseală, praf de foi sfinţite, care se pun la icoane 
pe timpul cât o femeie este însărcinată - Muntenia (3.MARIAN, 1.p.46;11,p.21-22). 


ZER 
Găinilor să nu li se dea să bea din zer, fiindcă laptele vacii din gospodărie va deveni apos - lași 
(2.GOROVEI,p.221). 


ZESTRE 

În înţelesul de totalitate a bunurilor (mobile și imobile) pe care le primește o fată când se mărită; 
se crede că, dacă părinţii nu respectă întocmai promisiunile făcute cu ocazia logodnei, le va merge 
rău și lor, și tinerei perechi - Tecuci; când, din întâmplare, se răstoarnă în casă lucrurile pregătite ca 
zestre pentru fată este semn de măritiș apropiat - lași;Suceava (2.GOROVEI,p.123;271). 


ZI 

În timpul celor 24 de ore câte are o zi, există șase momente importante: dimineaţă, prânz, amiază, 
vecernie, seară și miezul-nopţii; dimineaţa este după ce răsare soarele, prânzul este pe la ora 8, 
amiaza este pe la ora 12, vecernia este pe la ora 4 după amiază, seara este pe la ora 19-20, iar 
miezul-nopţii este la ora 24; acestea se subîmpart în: când cocoșii cântă, i se spune acestui 
moment dinspre ziuă, când se desprinde lumina de întuneric atunci mijește, când se arată roșeaţă 
pe cer atunci este răsăritul, iar după aceea este dimineaţă; când întunericul începe să ţeasă în 

lumina crepusculară atunci este seară; apoi urmează un moment căruia i se spune pre-nnoptat și 
mai apoi noaptea, care este în continuă creștere până la miezul-nopții; în vorbirea populară, se 
păstrează zi sau zile albe, adică zi sau zile bune, în contrast cu zile negre, înţelese ca zile cu 
necazuri și suferințe, precum în versul „Am trăit tot zile negre” (PRESA). Ciobanii maramureșeni, la 
stână, obișnuiesc să se scoale la 3 dimineaţa, întotdeauna înainte de răsăritul soarelui, pentru a 
avea putere, spun ei, asupra zilei și nu ziua asupra lor (BOGDAN,p.109). De-a lungul unui ciclu de 
365 de zile (366 în anii bisecți), există patru zile unice, echinocţiile de primăvară și de toamnă și 
solstițiile de vară și de iarnă, ale căror răsărituri și asfinţituri de soare sunt considerate momente 
critice pentru călătoria aparentă a astrului în jurul Pământului; punctele de unde apare și dispare 
Soarele de pe cer la echinocţii și solstiții sunt repere nu numai pentru aprecierea timpului diurn, ci 
și pentru calculul timpului anual și sezonal, motiv pentru care aceste zile se celebrează 
pretutindeni cu mare fast; în Țara Moților, împărţirea zilei cuprinde următoarele momente: zoritul 
de ziuă sau revărsatul de ziuă, adică răsăritul soarelui; soarele de o suliță de deal sau la prânzuţ; 
prânzul bun sau amiază; la cina mică; sfințitul soarelui sau amurgul serii (când se luptă ziua cu 
noaptea) sau la întunecat; cina (vara, între orele 20 și 21) și cina bună (între orele 21 și 22); miezul- 
nopții sau primul cântat al cocoșilor; apoi al doilea cântat al cocoșilor; timpul diurn este 
antropomorfizat, pentru că se crede că zilele au fost oameni care mergeau pe pământ, dar acum 
nu mai umblă, fiindcă oamenii sunt păcătoși; zilele se împart în bărbaţi (lunea, marţea și joia) și 
femei (miercurea, vinerea, sâmbăta și duminica); adesea, zilele devin reprezentări divine, Sfânta 
Vineri, Sfânta Duminică, sau primesc un sfânt-patron (Sântilie sau Sântion pentru marţi, Maica 
Precesta pentru miercuri, Sfântul Nicolae pentru joi și Sfântul Lazăr pentru sâmbătă; legende de pe 
Valea Jiului mai vorbesc și de lon și Ileana, fraţi gemeni, care sunt fiii Zânei Ziua și care li se 
prevestește de către Zâna Muntelui că ei vor întemeia un neam care va dăinui veșnic la poalele 
Parângului (12.GHINOIU,p.6;45-47;PRESA). În Bucovina, momentele zilei sunt următoarele: 
răsăritul soarelui, răsărirea sau soare răsare, adică timpul când răsare soarele; în general, 
răstimpul de la răsăritul soarelui și până la amiază sau răstimpul înainte de amiază se numește 
dimineaţă, iar aceasta se împarte în dis-dimineaţă și dimineaţă; de la amiază sau după ce a trecut 
de amiază și până ce sfințește soarele sau până la soare apune se numește după-amiază; când 
soarele este drept la amiază, adică la ora 12, se spune că este crucea-amiezii; este ora la care nu se 
vede umbra omului care stă în picioare; momentul răsăritului de soare are mai multe denumiri: 
revărsatul zorilor, zori, în zori, pe la zori, în zori de zi sau în zori de ziuă, revărsatul zilei, se zorește 
sau se zărește de ziuă, când se mijește de zi, se revarsă ziua; în faptul zilei, la ziuă, nemijlocit după 
ce a răsărit soarele și s-a făcut ziuă sau când soarele e de o suliță de deal; prânz mic, prânzuţ, 
prânzișor, când soarele e de trei sulițe, adică pe la ora 8-9; amproor, împror, împrour, năprăor, 
năproor, pe la ora 9-10; prânz mare, timpul dejunului sau al ospăţului înainte de amiază; prânz 
bun, uneori amiază-zi, când este ora 12; cina mică, adică pe la ora 16; cina sau timpul ospățului de 
seară, adică vara pe la ora 20-21, cina bună pe la ora 21-22 și cina mare pe la ora 22-23; cuvintele 
prool, proor, prour, amproor, înprour, năprăor și năproor înseamnă: 1. o parte a zilei și anume 
înainte de amiază, când pământul este acoperit de rouă; până la ora 8 dimineaţa se spune până la 
împror în Banat; până la ora 9 se spune năprăor; la ora 12, ciobanii din Mehedinţi spun năprorât; 
2. ajunul zilei de 23 aprilie când este prăznuit Sfântul Gheorghe, când se poate găsi „iarba fiarelor”, 
zi pe care poporul o numește, în Galaţi și Bacău, înprour sau proor, adică ziua de 22 aprilie, când 
Sfântul Gheorghe pornește călare pentru a străbate toţi codrii, fânețele și toată verdeața 
câmpului; tot în această zi de 22 aprilie, se crede că există femei care, prin vrăji și descântece, iau 
mana vacilor; 3. rourare, udare, de unde apoi și derivatele împroorat, împrăurat, împrourat și 
năprorât, precum și verbele împrăura, împreora și împroora, care înseamnă a se roura și a roura 
pe cineva sau a uda pe cineva, a se uda la Sângeorz; în Ţara Hațegului, la Sângeorz, oamenii se udă 
cu apă, zicându-se că se împreoră sau se împrooră; 4. cu acest cuvânt este denumită și un gen de 
stropitoare, folosită la udatul grădinilor (2.MARIAN,I,p.80;307). Unele descântece se fac numai în 

zile de post, adică luni, miercuri și vineri, la sfârșitul lunii, cum ar fi descântecele „de pocitură”; în 
unele părţi, se descântă în cele trei zile de post, dar numai dimineaţa; „de bube dulci” se descântă 
miercurea și vinerea, pe nespălate; „de răul copiilor” se descântă lunea, până a nu răsări soarele; 
descântecul „de pază” se face totdeauna marţea; sâmbăta, la asfinţit de soare, se descântă pentru 
moroi; bătrânele spun că este păcat să se descânte de sărbători și în Săptămâna Patimilor; în 
schimb, descântecul de deochi la copii se face în orice zi și la orice oră, pentru că un copil nu poate 
fi lăsat să sufere urmările deochiului până va sosi vremea prielnică de descântat; farmecele se fac 
înainte de revărsatul zorilor, când toate spiritele necurate au dispărut de pe faţa pământului și 
când natura este mai plăcută și mai atrăgătoare; descântecele și desfacerile se fac oricând, de 
când se face ziuă și până se înnoptează; vrăjile se fac de cum începe a se însera și până la miezul- 
nopţii, adică atunci când toată natura se află în cea mai mare liniște și când doar spiritele rele 
umblă pentru a face rău (3.GOROVEI,p.122-123;133-134). Este bine să se însemne în ce zi a 
săptămânii a căzut prima zăpadă și tot în acea zi să se iasă la semănat în primăvară, ca să fie rod 
bogat - Muntenia; este bine ca hainele noi să înceapă a fi purtate într-o zi de post (miercuri, vineri) 
- Galaţi; unei vite i se pune, în mod obișnuit, numele zilei în care a fost fătată, ca să fie sănătoasă și 
să trăiască - Muntenia; este mai bine când omul moare noaptea, pentru că ziua ciripitul păsărilor 
nu-l lasă să se odihnească - Suceava; dacă o fată visează zile frumoase, cu soare, este semn că se 
va mărita curând - Suceava; când plouă în zilele unor mari sărbători este semn că anul va fi roditor 
- Argeș (2.GOROVEI,p.112; 114;207;232;257;259). 

Miezul-zilei; Miază-zi. În înţelesul de punct cardinal (sud), simbolizează lumină, căldură, vară, 
puterea vieţii; la mijlocul distanţei dintre Răsărit și Apus, dintre punctele care indică intrarea și 
ieșirea soarelui din microcosmosul diurn, se situează Puterea zilei sau Miezul-zilei (12.GHINOIU, 
p.5). Se crede că înmormântările trebuie făcute la amiază, ca sufletul mortului să aibă destulă 
lumină în timpul călătoriei lui spre Rai - Suceava; se crede că atunci când cerul este senin spre 
miază-zi va fi vreme frumoasă - Suceava; iarna, de va sufla vântul dinspre sud, vremea se va 
înmoina și zăpezile se vor topi - lași (2.GOROVEI,p.224;263-264). Sau, mai bine spus, amiază; este 
punctul zilei cel mai încărcat de demoni, din cauza lipsei umbrei și a vântului și are origine stihială; 
această axă, adică miezul-nopţii - amiază, este un fel de hău, unde domnește lucrul-slab, compus 
din demoni ce sug puterile creatoare, soarele, ca element dominant al stihiei focului și al luminii, 
trebuind să-l depășească, fiindcă forţele slabe, cum ar fi „Fata sălbatică” și Balaurul din cântul lui 
„lorgovan”, pot secătui lumea și să o lase uscată, pustie; dar, pentru oamenii care trăiesc în natură, 
plopul și teiul sunt copacii ale căror frunze sunt permanent în mișcare, chiar și pe un timp calm, 
cum este în luna august, or tocmai mișcarea, „fiorii” frunzelor, învinge tendinţa spre imobilitate a 
puterilor slabe, după cum magia verbului, în descântece, poate transforma maladia în sănătate - 
Țara Oltului (BUHOCIU,p.27-28). În Țara Hațegului, se crede că un copil care se naște după amiaza, 
până spre miezul-nopţii, nu va trăi mult; dacă pruncul plânge mereu, atunci seara trebuie să i se 
descânte de „Muma-Pădurii”, ca să-i treacă (CLOPOTIVA,p.408). 

Zilele Babelor sau Babele nu încep în toate ţinuturile la 1 martie, ci fie înainte de această dată, fie 
după; unde zilele Babei Dochia sunt în număr de douăsprezece, mai ales în părțile Moldovei, se 
spune că, dacă acestea cad înainte de 1 martie, primăvara va fi bună și oamenii pot ieși cu plugul în 
brazdă și pot semăna mai devreme; dacă însă cade după data de 1 martie, vremea va fi urâtă, iar 
agricultorii vor ieși mai târziu în câmp; în unii ani, deși Babele încep în ziua Dochiei (1 martie), nu 
durează numai douăsprezece zile, ci trec peste acest număr, uneori până în aprilie, zilele în plus 
numindu-se Zile împrumutate sau Împrumutări; prima împrumutată este Ziua Sturzului, a doua 
este Ziua Mierlei, a treia este Ziua Cocostârcului, a patra este Ziua Ciocărliei, a cincia este Ziua 
Cucului, a șasea este Ziua Rândunicii; ultima dintre aceste zile, dar fără să se precizeze a câta, se 
numește Omătul, Țurţurii sau Ziua Mieilor; este evident că denumirile de mai sus sugerează 
reîntoarcerea păsărilor migratoare și vremea fătării mieilor (PRESA). Fiecare om își alege o zi dintre 
cele 12 ale Babei Dochia (1 martie) și, dacă în acea zi vremea este frumoasă, este semn că viața 

acelui om va fi ușoară și norocoasă în acel an - Muntenia;lași; la 1 martie, rudele și prietenii își aleg 
o zi dintre cele nouă consecutive, numite generic babe, și, cum va fi acea zi (senină, noroasă, 
ploioasă, friguroasă etc.), așa va fi tot anul și sufletul celui care și-a ursit ziua respectivă - 
Muntenia; Ilfov (2.GOROVEI,p.119;151; NOTE,Antonescu). 


ZID v. PERETE 


ZMEU 

Este cea mai rea întruchipare fantastică: stă ascuns în scorburi de nuc sau de alun, pentru că a fost 
blestemat de Dumnezeu să nu vadă lumina soarelui; iese din acele lăcașuri numai seara, în amurg, 
și zboară în lume pentru a face oamenilor numai necazuri; trupul lui este acoperit cu solzi, ca la 
pești, de culoare albă, și care nu ard niciodată în foc - Banat (2.GOROVEI,p.271). Zmeii sunt un fel 
de oameni cu unul până la douăsprezece capete care locuiesc în construcţii frumoase, ridicate în 
vârful munților, în cer sau în pustiuri, unde nu pot ajunge pământenii, ci doar vitejii din basme; 
umblă călare pe animale sălbatice sau pe cai fabuloși, având câte douăsprezece inimi; arma lor cea 
mai des întâlnită este buzduganul, iar pasiunea lor cea mai mare este de a răpi tinerele fete șia le 
duce la casele lor, unde sunt urmăriți de Feţi-Frumoși, care îi înving și le iau prada înapoi; fetele de 
zmei sunt frumoase, fermecătoare și drăgăstoase; în schimb, zmeoaicele bătrâne sunt urâte, rele 
și caută să atragă vitejii cu farmecele și vrăjile lor, dar sunt și ele învinse în cele din urmă; se mai 
crede că zmeii care locuiesc în cer, atunci când vor să fure câte o fată, coboară odată cu norii pe 
pământ (1.MARIAN,p.115). Zmeul, balaurul, dulful de mare, întruchipări prezente în epica 
populară, reprezintă simboluri ale unor fenomene ostile, care finalmente sunt învinse în urma 

unor întâmplări date ca fiind reale (URSACHE,p.222). 


ZORI 

În cadrul ritualului de înmormântare, atât timp cât mortul stă acasă, în fiecare dimineaţă, un grup 
de femei cântă afară prima parte a cântecului „Zorile” (Ziorile), care descrie ceremonia de 
înmormântare reală; apoi femeile intră în casă, se așează lângă sicriu și se adresează mortului, 
cântându-i sub formă de sfaturi pentru marea călătorie până în lumea cealaltă, când se va integra 
în neamul celor morți; „Zorile” păstrează în folclorul românesc, sub formă de cântec, mitul marii 
treceri; prin fidelitatea descrierii, cântecul este aproape un document etnografic; în prima parte, 
sunt prezentate mâncărurile care se pregătesc mortului sub formă de pomană; turtița de ceară din 
partea a doua este toiagul menit să lumineze calea mortului pe lumea cealaltă; valul de peșchire și 
de pânză care acoperă sicriul și se întinde peste drum, la „poduri”, apoi se dă de pomană; pentru 
marea călătorie a dalbului de pribeag, se pregătește un car cu boi; lumea spre care călătorește 
sufletul este, în această reprezentare populară, o altă ţară, în care nu este dor, durere în sens 
etimologic, dar nici milă; este o lume dezumanizată, care are la bază înțelepciunea populară 
tradițională (4.P0P,p.165-166). 

3. GOROVEI ARTUR, Folclor și folcloristică, Editura Hyperion, Chișinău, 1990. 

HERȚEA IOSIF, Despre unele datini de iarnă din împrejurimile comunei Tinca, în „Zilele folclorului 
bihorean”, Oradea, 1974. 

1. ICHIM DORINEL, Hora-dans, ornament, simbol, în Studii și cercetări-Muzeul Satului și de Artă 

„Anuarul Muzeului Etnografic al Transilvaniei pe anii 1971-1973”, Cluj, 1973. 

PANEA NICOLAE, Câteva aspecte privind simbolismul „Janitor" al caloianului, în „Suflet oltenesc- 

Anuarul muzeelor brașovene”, vol. XV-XIX, 1990-1994, Brașov, 1995. 

RAZBA MIHAI, Contribuţii bibliografice, în „Mioriţa”, nr. 1, 1994. 

SMEU GRIGORE, Repere estetice în satul românesc, Editura Albatros, București, 1973. 

1. STAHL H. H., STAHL H. PAUL, Civilizaţia vechilor sate românești, Editura Academiei, 1959. 

ȘAINELIC SABIN și MARIA, Zona etnografică Chioar, Editura Sport-Turism, București, 1986. 

ȘĂINEANU LAZĂR, Dicţionarul universal al limbii române. Vocabular general,vol. 1,l-1995, vol. III, 

